
În redacție 


NOTĂ ASUPRA EDIŢIEI 


Dicţionarul general al literaturii române (DGLR) este 
o lucrare de tip enciclopedic, care include următoa- 
rele tipuri de articole: autor (scriitor, cronicar, autor de 
scrieri bisericești, folclorist, publicist, traducător, editor 
ș.a.), scriere cultă anonimă sau cu paternitate contro- 
versată (text cu caracter religios, cronică istorică etc.), 
carte populară, specie folclorică, publicaţie periodică 
(revistă literară sau culturală, gazetă cu rubrică sau pagină 
literară), concept literar, curent literar, societate /asociaţie 
literară sau culturală, instituție cu specific literar (uniune 
de consacrare sau profesională, institut de cercetare etc.). 

Fiecare articol are caracter monografic. Dimensiunile 
unui articol corespund în general locului ocupat de autor, 
publicație periodică etc. în ansamblul literaturii noastre. 
Articolul dedicat autorilor are următoarea structură: titlul 
articolului (nume și prenume, paranteză care conţine even- 
tualele schimbări de nume și date biografice limită) urmat 
de trei secțiuni — biografie, comentariul operei, bibliografie. 
Secțiunile articolelor sunt corelate în funcție de ponderea 
activităţii autorului respectiv. În general, partea biografică 
selectează elementele relevante pentru activitatea literară a 
unui autor (informaţii despre familie, studii, formație inte- 
lectuală, debut, participare la cenacluri, prezența în publi- 
caţii periodice, pseudonime, colegi de generație, implicare 
socială, premii, distincții româneşti şi străine). Comentariul 
operei urmărește, de obicei cronologic, domeniile și 
genurile literare abordate de scriitor și se bazează pe o 
medie a receptării critice, fără a exclude punctele de vedere 
proprii ale semnatarului fișei. Secțiunea bibliografică este 
compusă din două capitole. Primul, intitulat SCRIERI, 
înregistrează cronologic volumele originale, antume și 
postume, precum și principalele ediţii; tot aici sunt incluse, 
atunci când sunt relevante, traducerile din opera autoru- 
lui în discuţie și, selectiv, traducerile din scriitori străini și 
români efectuate de acesta. Nu au fost menționate lucrările 
fără caracter literar sau cultural într-un sens apropiat lite- 
rarului (de exemplu, cărți de matematică, medicină, drept 
etc.). Cel de-al doilea capitol, intitulat Repere bibliografice, 
înregistrează cronologic referințe din periodice (se indică 
autorul, titlul articolului, denumirea periodicului — în între- 
gime sau siglată —, anul calendaristic și numărul ori, în 
unele cazuri, ziua și luna) și din volume (se indică autorul, 
titlul cărții — în întregime sau siglat —, locul și anul apariției 


- atunci când nu există siglă —, paginaţia). Informaţiile bio- 
bibliografice se opresc la sfârșitul anului 2012 (cu excepția 
datelor care consemnează decesul autorului). Articolele 
consacrate autorilor reprezentativi sunt însoţite de citate 
critice sau memorialistice semnificative. În cazul marilor 
scriitori (dar nu şi pentru cei în viață) se adaugă un tabel 
cronologic privind biografia şi opera lor. Celelalte tipuri de 
articole, cu excepția fișelor dedicate publicațiilor periodice, 
sunt, de regulă, însoţite de un capitol bibliografic în care se 
menționează ediţiile ori sursele și de un capitol de repere 
bibliografice. 

Corpul de articole al fiecărui volum este precedat de 
lista autorilor de articole, întocmită în ordinea alfabetică 
a inițialelor cu care aceștia semnează, de indicații pentru 
utilizarea DGLR (prezente în NOTA de faţă) și de o listă cu 
abrevieri. Urmează BIBLIOGRAFIA, alcătuită din două 
capitole: A. ENCICLOPEDII, DICŢIONARE, ISTORII 
LITERARE, MONOGRAFII, STUDII, EDIȚII; B. ARHIVE, 
PERIODICE, CULEGERI, ANTOLOGII. Volumele citate 
frecvent sunt menționate într-o formă abreviată trans- 
parent, iar pentru publicaţiile periodice, culegeri și anto- 
logii s-au utilizat sigle formate din majuscule. 

Au fost preluate și adaptate la specificul lucrării 
normele lexicografice redactate de Corneliu Morariu 
pentru Dicţionarul literaturii române de la origini până 
la 1900. 

Ex 

Ediția a doua din Dicţionarul general al literaturii 
române, care va apărea în opt volume (faţă de cele șapte 
ale celei dintâi, apărute între 2004 și 2009), prezintă, 
pe lângă actualizarea și/sau rescrierea multor articole 
inițiale, câteva sute de intrări noi. Acestea încearcă să 
acopere atât absenţele din prima ediţie, cât și evoluţiile 
ulterioare ale literaturii și metaliteraturii române. 

Actualizările articolelor din ediţia întâi ai căror 
autori, din diverse cauze, nu au putut continua colabo- 
rarea la DGLR au fost realizate, în cea mai mare parte, 
în cadrul colectivului de coordonare și revizie, care își 
asumă de altfel, din rațiuni de omogenizare stilistică și 
calitativ-cantitativă, versiunea finală a tuturor artico- 
lelor. În funcție de alegerea celor care au participat la 
această activitate, contribuţia lor a fost marcată sau nu 
prin dublarea semnăturii de la sfârșitul articolelor. 


ABREVIERI 


BAR - Biblioteca Academiei Române 
ed. - ediţie; ediţia 

edit. — editor(-ului); editori(-lor) 

fa. — fără an de apariţie 

fasc. - fasciculă(-e) 

fl. - fără localitate de apariţie 


fragm.  - fragment(-e); fragmentar 


introd. -— introducere 


îngr. - (ediţie, traducere) îngrijită de... 
ji - judeţul 
ms. — manuscris 


ms.rom. — manuscris românesc 
n. — născută 

pref. - prefaţă 

publ.  -publicatde... 

reed.  —reeditat 


republ. - republicat 


sec. — secol(-e) 

supl. -supliment 

ţ, — tom(-uri) 

tr. — traducere de... 

trad. — traducător(-ului); traducători(-lor) 


vol. - volum(-e) 


BIBLIOGRAFIE 


A. ENCICLOPEDII, DICŢIONARE, ISTORII LITERARE, 
MONOGRAFII, STUDII, CRITICĂ LITERARA, EDIŢII 


Acterian, Privilegiați = Arşavir Acterian, Privilegiați şi 
năpăstuiţi, pref. Mircea Zaciu, laşi, 1992 

Acz6l, Scriitori rom. Israel = Emanuel Aczăl, Scriitori de 
limba română din Israel. Generaţia contemporană, 
pref. Shaul Carmel, Bucureşti, 2003 

Adam, Inelele = loan Adam, Inelele lui Saturn, Bucureşti, 
1998 

Adam, Planetariu = loan Adam, Planetariu, Bucureşti, 
1984 

Adamescu, Contribuţiune = Gh. Adamescu, Contribu- 
țiune la bibliografia românească, I-III, Bucureşti, 
1921-1928 

Adamescu, Isf. lit. = Gh. Adamescu, Istoria literaturii 
române, Bucureşti, 1913 

Aderca, Contribuţii = E Aderca, Contribuţii critice, I-II, 
îngr. şi pref. Margareta Feraru, Bucureşti, 1983-1988 

Agache, Lit. rom. ţările vecine = Catinca Agache, Litera- 
tura română în ţările vecine. 1945-2000, laşi, 2005 

Alboiu, Un poet = George Alboiu, Un poet printre critici, 
Bucureşti, 1979 

Alexandrescu, Confesiuni = Matei Alexandrescu, Confesi- 
uni literare, Bucureşti, 1971 

Alexiu, Ideografii = Lucian Alexiu, Ideografii lirice con- 
temporane, Timişoara, 1977 

Al-George, Arhaic= Sergiu Al-George, Arhaic şi universal, 
Bucureşti, 1981 

Anania, Rotonda = Valeriu Anania, Rotonda plopilor 
aprinşi, Bucureşti, 1995 

Andriescu, Disocieri = Al. Andriescu, Disocieri, laşi, 1973 

Andriescu, Relief = Al. Andriescu, Relief contemporan, 
laşi, 1974 

Andriescu, Stil = Al. Andriescu, Stil și limbaj, lași, 1977 

Andriescu, Studii = Al. Andriescu, Studii de filologie şi 
istorie literară, laşi, 1997 

Anestin, Schiță = Ion Anestin, Schiţă pentru istoria tea- 
trului românesc, Bucureşti, 1938 


Anghel-Iosif, Portrete = D. Anghel, St. O. Iosif, Portrete, 
Bucureşti, 1910 

Anghelescu, Creaţie = Adrian Anghelescu, Creaţie şi 
viaţă, Bucureşti, 1978 

Anghelescu, Vedere = Adrian Anghelescu, Vedere dinspre 
Eyub, Bucureşti, 1986 

Anghelescu, Clasicii = Mircea Anghelescu, Clasicii noştri, 
Bucureşti, 1996 

Anghelescu, Lectura = Mircea Anghelescu, Lectura 
operei, Bucureşti, 1986 

Anghelescu, Preromant. rom. = Mircea Anghelescu, Pre- 
romantismul românesc, Bucureşti, 1971 

Anghelescu, Scriitori = Mircea Anghelescu, Scriitori şi 
curente, Bucureşti, 1982 

Anghelescu, Textul = Mircea Anghelescu, Textul şi reali- 
tatea, Bucureşti, 1988 

Antonescu, Scriitori = Nae Antonescu, Scriitori uitaţi, 
Cluj-Napoca, 1980 

Antonescu, Scriitori şi reviste = Nae Antonescu, Scriitori 
şi reviste din perioada interbelică, laşi, 2001 

Apetri, Atitudini = Dumitru Apetri, Atitudini și opinii, 
Chișinău, 2010 

Apetroaie, Lit. rom. = lon Apetroaie, Literatura română a 
secolului al XX-lea, |, laşi, 1978 

Apolzan, Aspecte = Mioara Apolzan, Aspecte de istorie 
literară, Bucureşti, 1983 

Apolzan, Casa = Mioara Apolzan, Casa ficţiunii, Cluj- Na- 
poca, 1979 

Apostolescu, Infl. romant. = N. |. Apostolescu, LInfluence 
des romantiques franţais sur la poesie roumaine, 
pref. Emile Faguet, Paris, 1909 

Ardeleanu, „A urî” = Virgil Ardeleanu, „A urî”... „A iubi”, 
Puncte de reper în proza actuală, Cluj, 1971 

Ardeleanu, Însemnări = Virgil Ardeleanu, Însemnări 
despre proză, Bucureşti, 1966 

Ardeleanu, Menţiuni = Virgil Ardeleanu, Menţiuni, 
Cluj-Napoca, 1978 

Ardeleanu, Opinii = Virgil Ardeleanu, Opinii. Prozatori şi 
critici, Cluj-Napoca, 1975 


XII 


Ardeleanu, Proza = Virgil Ardeleanu, Proza poeţilor, 
Bucureşti, 1969 

Arghezi, Scrieri = Tudor Arghezi, Scrieri, vol. I-XXXIII, 
Bucureşti, 1962-1983, vol. XXXIV-XXXVIII, îngr. 
Mitzura Arghezi, Bucureşti, 1985-1988, vol. XXXIX-— 
XIVI, îngr. Mitzura Arghezi şi Traian Radu, cuvânt 
de încheiere Eugen Simion, Bucureşti, 1994-2006 

Baba, Compendiu = loan Baba, Compendiu bibliografic, 
Novi Sad, 1997 

Baconsky, Colocviu = 
Bucureşti, 1957 

Baconsky, Poeți = A.E. Baconsky, Poeți şi poezie, Bucu- 
reşti, 1963 

Baconsky, Marginalii= Leon Baconsky, Marginalii critice 
şi istorico-literare, Bucureşti, 1968 

Balacciu-Chiriacescu, Dicţionar = Jana Balacciu, Rodica 
Chiriacescu, Dicţionar de lingviști şi filologi români, 
Bucureşti, 1978 

Balotă, Absurdul = Nicolae Balotă, Lupta cu absurdul, 
Bucureşti, 1971 

Balotă, Arte = Nicolae Balotă, Arte poetice ale secolului 
XX, Bucureşti, 1976 

Balotă, Euphorion = Nicolae Balotă, Euphorion, Bucu- 


A.E. Baconsky, Colocviu critic, 


reşti, 1969 

Balotă, Ion = Nicolae Balotă, De la Ion la Ioanide, Bucu- 
reşti, 1974 

Balotă, Labirint = Nicolae Balotă, Labirint, Bucureşti, 
1970 


Balotă, Scriitori maghiari = Nicolae Balotă, Scriitori 
maghiari din România. 1920-1980, Bucureşti, 1981 

Balotă, Umanităţi = Nicolae Balotă, Umanităţi, Bucu- 
reşti, 1973 

Balotă, Universul = Nicolae Balotă, Universul prozei, 
Bucureşti, 1976 

Baltag, Polemos = Nicolae Baltag, Polemos, Bucureşti, 
1978 

Baltazar, Evocări = Camil Baltazar, Evocări şi dialoguri 
literare, Bucureşti, 1974 

Barbu, O ist. = Eugen Barbu, O istorie polemică şi anto- 
logică a literaturii române de la origini până în 
prezent, vol. I: Poezia contemporană, Bucureşti, 
1975 

Barbu, Opere = Ion Barbu, Opere, II, îngr. Mircea Colo- 
şenco, Bucureşti, 2000 

Barbu, Romanul = Marian Barbu, Romanul de mistere în 
literatura română, Craiova, 1981 

Barbu, Momente = N. Barbu, Momente din istoria teatru- 
lui românesc, pref. Valeriu Râpeanu, Bucureşti, 1977 

Bădăuţă, Note= A. Bădăuţă, Note literare, Bucureşti, 1928 

Băileşteanu, Abside = Fănuş Băileşteanu, Abside, Bucu- 
reşti, 1979 

Băileşteanu, Aorist = Fănuş Băileşteanu, Aorist, Bucu- 
reşti, 1988 

Băileşteanu, Refracții = Fănuş Băileşteanu, Refracţii. Pro- 
zatori români contemporani, Bucureşti, 1980 

Bălan, Artă = Ion Dodu Bălan, Artă şi ideal, Bucureşti, 
1975 

Bălan, Condiţia = Ion Dodu Bălan, Condiţia creaţiei, 
Bucureşti, 1968 

Bălan, Ethos = Ion Dodu Bălan, Ethos şi cultură sau 
Vocaţia tinereţii, Bucureşti, 1972 

Bălan, Repere= Ion Dodu Bălan, Repere critice, Bucureşti, 
1988 

Băncilă, Portrete = Vasile Băncilă, Portrete şi semnificaţii, 
îngr. Ileana Băncilă, pref. Zoe Dumitrescu-Buşu- 
lenga, Bucureşti, 1987 


Bărbulescu, Comentarii = Simion Bărbulescu, Comenta- 
rii critice, Bucureşti, 1969 

Bârlea, Efigii = Ovidiu Bârlea, Efigii, Bucureşti, 1987 

Bârlea, Ist. folc. = Ovidiu Bârlea, Istoria folcloristicii 
româneşti, Bucureşti, 1974 

Bârna, Comentarii = Nicolae Bârna, Comentarii critice, 
Bucureşti, 2001 

Bârna, Prozastice = Nicolae Bârna, Prozastice, București, 
2004 

Bârna, Capșa-Corso = Vlaicu Bârna, Între Capșa și Corso, 
ed. 2, București, 2005 

Bârsănescu, Medalioane = Ştefan Bârsănescu, Medali- 
oane. Pentru o pedagogie a modelelor, laşi, 1983 

Behring, Scriit. rom. exil = Eva Behring, Scriitori români 
din exil. 1945-1989, tr. Tatiana Petrache şi Lucia 
Nicolau, Bucureşti, 2001 

Bejenaru, Dicţ. lt dee le Ionel Bejenaru, Dicţiona- 
rul botoşănenilor, laşi, 1994 

Beke, Fără interpret = Beke Gyârgy, Fără interpret. Con- 
vorbiri cu 56 de scriitori despre relaţiile literare 
româno-maghiare, Bucureşti, 1972 

Berca, Dicţ. scriit. bănăţeni = Olimpia Berca, Dicţionar al 
scriitorilor bănăţeni (1940-1996), Timişoara, 1996 

Bezviconi, Profiluri = Gheorghe Bezviconi, Profiluri de 
ieri şi de azi, Bucureşti, 1943 

Biberi, Eseuri = Ion Biberi, Ultime eseuri, Bucureşti, 1985 

Biberi, Etudes = Ion Biberi, Etudes sur la litterature 
roumaine contemporaine, Paris, 1937 

Biberi, Lumea = Ion Biberi, Lumea de azi, laşi, 1980 

Bitte-Chiş-Sârbu, Dicţ. scriit. Caraş = Victoria I. Bitte, 
Tiberiu Chiş, Nicolae Sârbu, Dicţionarul scriitorilor 
din Caraş-Severin, Reşiţa, 1998 

Bodiu, Evadarea = Andrei Bodiu, Evadarea din vid. Studii 
despre poezia românească de la sfârșitul secolului 
XX și începutul secolului XXI, Pitești, 2008 

Bogdan, Scrieri = loan Bogdan, Scrieri alese, îngr. şi 
introd. G. Mihăilă, Bucureşti, 1968 

Bogdan-Duică, Ist. lit. = G. Bogdan-Duică, Istoria litera- 
turii române moderne. Întâii poeţi munteni, Cluj, 
1923 

Bogdan-Duică, Studii = G. Bogdan-Duică, Studii şi 
articole, îngr. şi pref. Dumitru Petrescu, Bucureşti, 


1975 

Boldea, Vârstele = Iulian Boldea, Vârstele criticii, Piteşti, 
2005 

Borbely, Cercul = Ştefan Borb6ly, Cercul de grație, Piteşti, 
2003 


Borbely, Existenţa = Ștefan Borbely, Existenţa diafană, 
București, 2011 

Borbely, Grădina = Ştefan Borbely, Grădina magistrului 
Thomas, Bucureşti, 1995 

Borbely, O carte = Ştefan Borbâly, O carte pe săptămână, 
Bucureşti, 2007 

Borbâly, Xenograme = 
Oradea, 1997 

Bote, Simbolismul = Lidia Bote, Simbolismul românesc, 
Bucureşti, 1966 

Botez, Memorii = Demostene Botez, Memorii, l-Il, Bucu- 
reşti, 1970-1973 

Botez, Figuri = Octav Botez, Figuri şi note istorico-lite- 
rare, Bucureşti, 1944 

Botez, Pe marginea cărţilor = Octav Botez, Pe marginea 
cărților, laşi, 1923 

Botez, Scrieri = Octav Botez, Scrieri, îngr. Ilie Dan, pref. 
Zaharia Sângeorzan, laşi, 1977 

Boz, Anii = Lucian Boz, Anii literari '30, Sydney, 1981 

Boz, Cartea = Lucian Boz, Cartea cu poeți, Bucureşti, 1935 


Ştefan Borbâly, Xenograme, 


Bradu, Poeţii = loan Bradu, Poeţii şi prozatorii bihoreni, 
Beiuş, 1948 

Braga, Destinul = Mircea Braga, Destinul unor structuri 
literare, Cluj-Napoca, 1979 

Braga, Ist. lit. = Mircea Braga, Istoria literară ca pretext, 
Cluj-Napoca, 1982 

Braga, Sensul = Mircea Braga, Când sensul acoperă 
semnul, Bucureşti, 1985 

Braga, Sincronism = Mircea Braga, Sincronism şi tradiţie, 
Cluj, 1972 

Braga, Tradiţie = Mircea Braga, Recursul la tradiţie. O 
propunere hermeneutică, Cluj-Napoca, 1987 

Brateş, Aspecte = Radu Brateş, Aspecte din viața Blajului, 


Blaj, 1942 

Brateş, Oameni = Radu Brateş, Oameni din Ardeal, Bucu- 
reşti, 1973 

Bratu, Cronici = Savin Bratu, Cronici, I-II, Bucureşti, 1957 
— 1958 


Bratu, Ipoteze = Savin Bratu, Ipoteze şi ipostaze. Pentru o 
teorie a istoriei literare, Bucureşti, 1973 

Bratu-Dumitrescu, Contemporanul = Savin Bratu, Zoe 
Dumitrescu, Contemporanul şi vremea lui, Bucu- 
reşti, 1959 

ui sita Comedia = Virgil Brădăţeanu, Comedia în 

ramaturgia românească, Bucureşti, 1970 

Brădăţeanu, Drama = Virgil Brădăţeanu, Drama istorică 
naţională (Perioada clasică), Bucureşti, 1966 

Ci pante Istoria = Virgil Brădăţeanu, Istoria literaturii 

ramatice româneşti şi a artei spectacolului, I-II, 

Bucureşti, 1966-1982 

Brădăţeanu, Viziune = Virgil Brădăţeanu, Viziune şi 
univers în noua dramaturgie românească, Bucu- 
reşti, 1977 

Breazu, Studii = lon Breazu, Studii de literatură română 
şi comparată, I-II, îngr. Mircea Curticeanu, Cluj, 
1970-1973 

Buciu, Panorama = Marian Victor Buciu, Panorama 
literaturii române în secolul XX, vol. I-III, Craiova, 
2003-2010. 

Buculei, Prezențe = Toader Buculei, Prezențe brăilene în 
spiritualitatea românească, Brăila, 1993 

Bucur, Istoriografia = Marin Bucur, Istoriografia literară 
românească de la origini până la G. Călinescu, 
Bucureşti, 1973 

Bucur, Poezie = Marin Bucur, Poezie-destin-dramă, 
Bucureşti, 1982 

Bucur, Poeți optzecişti = Romulus Bucur, Poeți opizecişti 
(şi nu numai) în anii '90, Piteşti, 2000 

Bucuţa, Scrieri = Emanoil Bucuţa, Scrieri, I-II, îngr. Lucia 
Borş-Bucuţa şi Violeta Mihăilă, Bucureşti, introd. 
Perpessicius, 1971-1977 

Budău, Bacăul lit. = Eugen Budău, Bacăul literar, Bacău, 
2004 

Bugariu, Incursiuni = Voicu Bugariu, Incursiuni în litera- 
tura de azi, Bucureşti, 1971 

Bulgăr, Cultură = Gh. Bulgăr, Cultură şi limbaj, Bucu- 
reşti, 1986 

Bulgăr, Problemele = Gh. Bulgăr, Problemele limbii 
literare în concepția scriitorilor români, pref. Per- 
pessicius, Bucureşti, 1966 

Burada, Ist. teatr. = Teodor T. Burada, Istoria teatrului în 
Moldova, I-II, laşi, 1915-1922 

Burlacu, Critica = Alexandru Burlacu, Critica în labirint, 
Chişinău, 1997 

Burlacu, Lit. rom. Basarabia = Alexandru Burlacu, Litera- 
tura română din Basarabia. Anii '20 — '30, Chişinău, 
2002 


XIII 


Burlacu, Texistenţe = Alexandru Burlacu, Texistenţe, I-III, 
Chișinău, 2007-2012 

Burţa-Cernat, Fotografie = Bianca Burţa-Cernat, Fotogra- 
fie de grup cu scriitoare uitate. Proza feminină inter- 
belică, Bucureşti, 2011 

Busuioc, Scriitori ieşeni = Nicolae Busuioc, Florin 
Busuioc, Scriitori şi publicişti ieşeni contemporani, 
ed. 2, Iaşi, 2002 

Busuioceanu, Figuri = Al. Busuioceanu, Figuri şi cărți, 
Bucureşti, 1922 

Buteanu, Teatrul = [Aurel Buteanu], Teatrul românesc în 
Ardeal şi Banat, Timişoara, [1944] 

Caracostea, Scrieri = D. Caracostea, Scrieri alese, I- 
III, îngr. şi pref. Mircea Anghelescu, Bucureşti, 
1986-1992 

Caragiale, Opere = I. L. Caragiale, Opere, vol. I-III, îngr. 
Paul Zarifopol, Bucureşti, 1930-1932, vol. IV-VII, 
îngr. Şerban Cioculescu, Bucureşti, 1938-1942 

Caraion, Duelul = Ion Caraion, Duelul cu crinii, Bucu- 
reşti, 1972 

Caraion, Pălărierul = Ion Caraion, Pălărierul silabelor, 
Bucureşti, 1976 

Caraion, Tristețe = lon Caraion, Tristeţe şi cărți, Bucureşti, 
1995 

Carandino, De la o zi = N. Carandino, De la o zi la alta, |, 
Bucureşti, 1979 

Carianopol, Scriitori = Virgil Carianopol, Scriitori care 
au devenit amintiri, vol. 1, Bucureşti, 1973, vol. II, 
Craiova, 1982 

Cartojan, Cărţile pop. = Nicolae Cartojan, Cărțile 
populare în literatura românească, l-II, Bucureşti, 
1929-1938 

Cartojan, Ist. lit. = Nicolae Cartojan, Istoria literatu- 
rii române vechi, I-III, Bucureşti, 1940-1945; ed. 
îngr. Rodica Rotaru şi Andrei Rusu, pref. Dan Horia 
Mazilu, Bucureşti, 1996 

Călin, Clasici = Liviu Călin, Pornind de la clasici, Bucu- 
reşti, 1957 

Călinescu, Biblioteci = Al. Călinescu, Biblioteci deschise, 
Bucureşti, 1986 

Călinescu, Perspective = Al. Călinescu, Perspective critice, 
laşi, 1978 

Călinescu, Cronici = G. Călinescu, Cronici literare şi 
recenzii, I-II, îngr. Andrei Rusu şi Ion Bălu, Bucu- 
reşti, 1991-1992 

Călinescu, Gâlceava = G. Călinescu, Gâlceava înțeleptu- 
lui cu lumea. Pseudojurnal de moralist, II, îngr. 
Geo Şerban, Bucureşti, 1973-1974 

Călinescu, Isf. lit. (1941), Ist. lit. (1982) = G. Călinescu, 
Istoria literaturii române de la origini până în 
prezent, Bucureşti, 1941; ed. 2, îngr. și pref. Al. Piru, 
Bucureşti, 1982 

Călinescu, Literatura = G. Călinescu, Literatura nouă, 
îngr. şi pref. Al. Piru, Craiova, 1972 

Călinescu, Opere = G. Călinescu, Opere. Publicistica, 
I-XII, coordonator Nicolae Mecu, introd. Eugen 
Simion, Bucureşti, 2006-2012 

Călinescu, Principii = G. Călinescu, Principii de estetică, 
îngr. şi postfață Al. Piru, Bucureşti, 1968 

Călinescu, Scrisori = G. Călinescu, Scrisori şi documente, 
îngr. N. Scurtu, pref. Al. Piru, Bucureşti, 1979 

Călinescu, Studii = G. Călinescu, Studii şi cercetări de 
istorie literară, pref. Al. Piru, Bucureşti, 1966 

Călinescu şi contemporanii = G. Călinescu şi contempo- 
ranii săi (Corespondenţă primită), l-IL, îngr. Nicolae 
Mecu, Bucureşti, 1984-1987. 

Călinescu, Ulysse= G. Călinescu, Ulysse, îngr. şi pref. Geo 
Şerban, Bucureşti, 1967 

Călinescu, Universul = G. Călinescu, Universul poeziei, 
îngr. şi postfață Al. Piru, Bucureşti, 1971 

Călinescu, Aspecte = Matei Călinescu, Aspecte literare, 
Bucureşti, 1965 

Călinescu, Conceptul = Matei Călinescu, Conceptul 
modern de poezie. De la romantism la avangardă, 
Bucureşti, 1972 

Călinescu, Eseuri = Matei Călinescu, Eseuri critice, Bucu- 
reşti, 1967 

Călinescu, Eseuri lit. modernă = Matei Călinescu, Eseuri 
despre literatura modernă, Bucureşti, 1970 

Călinescu, Fragmentarium = Matei Călinescu, Fragmen- 
tarium, Cluj, 1973 

Căprariu, Jurnal = Al. Căprariu, Jurnal literar, Bucureşti, 
1967 

Cărtărescu, Postmodernismul = Mircea Cărtărescu, 
Postmodernismul românesc, postfață Paul Cornea, 
Bucureşti, 1999 

Cărturari braşoveni = Cărturari braşoveni (Sec. XV-XX). 
Ghid biobibliografic, Braşov, 1972 

Cândroveanu, Alfabert = Hristu Cândroveanu, Alfabet 
liric, Bucureşti, 1974 

Cândroveanu, Aromânii = Hristu Cândroveanu, Aromâ- 
nii ieri şi azi, Craiova, 1995 

Cândroveanu, Lit. rom. = Hristu Cândroveanu, Litera- 
tura română pentru copii, Bucureşti, 1988 

Cândroveanu, Poeți = Hristu Cândroveanu, Poeți şi 
poezie, 1980 

Cândroveanu, Printre poeți = Hristu Cândroveanu, 
Printre poeţi, Cluj-Napoca, 1983 

Cernat, Avangarda = Paul Cernat, Avangarda românească 
şi complexul periferiei: primul val, Bucureşti, 2007 

Cernat, Modernismul = Paul Cernat, Modernismul retro 
în romanul românesc interbelic, Bucureşti, 2009 

Cesereanu, Ipostaze = Domițian Cesereanu, Ipostaze, 
Cluj, 1970 

Cesereanu, Permanenţe = Domițian Cesereanu, Perma- 
nenţe ale criticii, Bucureşti, 1968 

Ceuca, Teatrologia = Justin Ceuca, Teatrologia româ- 
nească interbelică, Bucureşti, 1990 

Cheie-Pantea, Palingeneza = Iosif Cheie-Pantea, Palinge- 
neza valorilor, Timişoara, 1982 

Chendi, Foileroane = Ilarie Chendi, Foiletoane, ed. 2, 
Bucureşti, 1925 

Chendi, Fragmente = Ilarie Chendi, Fragmente, Bucu- 
reşti, 1905 

Chendi, Impresii = Ilarie Chendi, Impresii, ed. 2, Bucu- 
reşti, 1924 

Chendi, Pagini = Ilarie Chendi, Pagini de critică, îngr. şi 
introd. Vasile Netea, Bucureşti, 1969 

Chendi, Schițe = Ilarie Chendi, Schițe de critică literară, 
Bucureşti, 1924 

Chendi, Scrieri = Ilarie Chendi, Scrieri, vol. I-IV, îngr. şi 
pref. Dumitru Bălăeţ, Bucureşti, 1988-1995, vol. 
V-X, îngr. Dumitru Bălăeţ şi loan Spătan, Bucureşti, 
2001-2007 

Chihaia, Mărturisiri = Pavel Chihaia, Mărturisiri din exil, 
Iaşi, 1994 

Chinezu, Pagini = lon Chinezu, Pagini de critică, îngr. şi 
pref. I. Negoiţescu, Bucureşti, 1969 

Chioaru, Noi developări = Dumitru Chioaru, Noi develo- 
pări în perspectivă, Cluj-Napoca, 2010 

Chioaru, Poetica = Dumitru Chioaru, Poetica temporali- 
tăţii, Cluj-Napoca, 2000 


Chiorean-Kocziâny-Niţu-Ploeşteanu, Profiluri = loan 
Chiorean, Ladislau Kocziâny, Valeriu Niţu, Grigore 
Ploeşteanu, Profiluri mureşene, Tigla Mureş, 1971 

Chiţimia, Folclorişti = 1. C. Chiţimia, Folclorişti şi folclo- 
ristică românească, Bucureşti, 1968 

Chiţimia, Probleme= I. C. Chiţimia, Probleme de bază ale 
literaturii române vechi, Bucureşti, 1972 

Cimpoi, Alte disocieri = Mihai Cimpoi, Alte disocieri, 
Chişinău, 1971 

Cimpoi, Critice = Mihai Cimpoi, Critice, I-IX, Craiova, 
2001-2011 

Cimpoi, Disocieri = Mihai Cimpoi, Disocieri, Chişinău, 
1969 

Cimpoi, Ist. lit. Basarabia = Mihai Cimpoi, O istorie 
deschisă a literaturii române din Basarabia, ed. 2, 
Chişinău, 1997 

Ciobanu, Critica = Nicolae Ciobanu, Critica în primă 
instanţă, Bucureşti, 1974 _ 

Ciobanu, Imaginar = Nicolae Ciobanu, Între imaginar şi 
fantastic în proza românească, Bucureşti, 1987 
Ciobanu, Incursiuni = Nicolae Ciobanu, Incursiuni 

critice, Timişoara, 1975 îi 

Ciobanu, ÎInsemne = Nicolae Ciobanu, Însemne ale 
modernităţii, II, Bucureşti, 1977-1979 

Ciobanu, Nuvela = Nicolae Ciobanu, Nuvela şi povestirea 
contemporană, Bucureşti, 1967 

Ciobanu, Opera = Nicolae Ciobanu, Întâlnire cu opera, 
Bucureşti, 1982 

Ciobanu, Panoramic = Nicolae Ciobanu, Panoramic, 
Bucureşti, 1972 

Ciobanu, Cultura = Ştefan Ciobanu, Cultura românească 
în Basarabia sub stăpânirea rusă, Chişinău, 1923 

Ciobanu, sf. liţ. = Ştefan Ciobanu, Istoria literaturii 
române vechi, I, Bucureşti, 1947; ed. îngr. şi pref. 
Dan Horia Mazilu, Bucureşti, 1989 

Ciobanu, Poporanismul = Valeriu Ciobanu, Poporanis- 
mul. Geneză, evoluţie, ideologie, Bucureşti, 1946 

Ciocan, Incursiuni = Iulian Ciocan, Incursiuni în proza 
basarabeană, Chișinău, 2004 

Ciocanu, Critică = Ion Ciocanu, Dreptul la critică, 
Chişinău, 1990 

Ciocanu, Itinerar = lon Ciocanu, Itinerar critic, Chişinău, 
1973 

Ciocanu, Lit. rom. = lon Ciocanu, Literatura română con- 
temporană din Republica Moldova, Chişinău, 1998 

Ciocanu, Vase comunicante = Ion Ciocanu, Nevoia de 
vase comunicante sau Cartea între scriitor și cititor, 
Chișinău, 2006 

Ciocârlie, Fals tratat= Corina Ciocârlie, Fals tratat de dis- 
perare, Timişoara, 1995 

Ciocârlie, Eseuri = Livius Ciocârlie, Eseuri critice, Timi- 
şoara, 1983 

Ciocârlie, Mari corespondențe = Livius Ciocârlie, Mari 
corespondențe, Bucureşti, 1981 

Cioculescu, Lecturi = Barbu Cioculescu, Lecturi de vară, 
lecturi de iarnă, I-II, Bucureşti, 2003-2004. 

Cioculescu, Amintiri = Şerban Cioculescu, Amintiri, 
Bucureşti, 1981 

Cioculescu, Aspecte = Şerban Cioculescu, Aspecte literare 
contemporane (1932-1947), Bucureşti, 1972 

Cioculescu, Itinerar = Şerban Cioculescu, Itinerar critic, 
I-V, Bucureşti, 1973-1989 

Cioculescu, Poeți = Şerban Cioculescu, Poeți români, 
Bucureşti, 1982 

Cioculescu, Prozatori = Şerban Cioculescu, Prozatori 
români. De la Mihail Kogălniceanu la Mihail Sado- 
veanu, Bucureşti, 1977 


Cioculescu, Varietăți = Şerban Cioculescu, Varietăţi 
critice, Bucureşti, 1966 

Cioculescu-Streinu-Vianu, /st. lit. = Şerban Cioculescu, 
Vladimir Streinu, Tudor Vianu, Istoria literaturii 
române moderne, ed. 2, Bucureşti, 1971 

Ciompec, Motivul = Gh. Ciompec, Motivul creaţiei în 
literatura română, Bucureşti, 1979 

Ciopraga, Amfiteatru = Const. Ciopraga, Amfiteatru cu 
poeţi, laşi, 1995 

Ciopraga, Efigii = Const. Ciopraga, Efigii în frescă. Poeți 
ai acestui timp, București, 2008 

Ciopraga, Lit. rom. = Const. Ciopraga, Literatura română 
între 1900-1918, laşi, 1970 

Ciopraga, Partituri = Const. Ciopraga, Partituri și voci. 
Poeți ai acestui timp, lași, 2004 

Ciopraga, Personalitatea = Const. Ciopraga, Personalita- 
tea literaturii române, laşi, 1973 

Ciopraga, Portrete = Const. Ciopraga, Portrete şi reflecţii 
literare, Bucureşti, 1967 

Ciopraga, Propilee = Const. Ciopraga, Propilee. Cărţi şi 
destine, laşi, 1984 Și 

Ciopraga, Ulysse = Const. Ciopraga, Intre Ulysse şi Don 
Quijote, laşi, 1978 

Ciorănescu, Lit. comp. = Alexandru Ciorănescu, Lifera- 
tura comparată, Craiova, 1944 

Ciorănescu, Teatr. rom. = Alexandru Ciorănescu, Teatrul 
românesc în versuri şi izvoarele lui, Bucureşti, 1943 

Cistelecan, A/ doilea top = Al. Cisteleacan, Al doilea top, 
Braşov, 2004 

Cistelecan, Diacritice = Al. Cistelecan, Diacritice, vol. I, 
București, 2007, vol. II: Magna cum laude, Bucu- 
rești, 2012 

Cistelecan, Poezie = Al. Cistelecan, Poezie și livresc, Bucu- 
reşti, 1987 

Cistelecan, Top ten = Al. Cistelecan, Top ten (recenzii 
rapide), Cluj-Napoca, 2000 

Cocora, Privitor = lon Cocora, Privitor ca la teatru, L-IV, 
Cluj-Napoca, 1975-2003 

Colesnic, Basarabia = Iurie Colesnic, Basarabia necunos- 
cută, I-IX, Chişinău, 1993-2012 

Comşa-Seiceanu, Dascălii = Nicolae Comşa, Teodor 
Seiceanu, Dascălii Blajului. 1754-1948, Bucureşti, 
1994 

Condurache, Portret = Val Condurache, Portret al criticu- 
lui în tinereţe, Bucureşti, 1984 

Constantin, A doua carte = Ilie Constantin, A doua carte 
despre poeţi, Bucureşti, 1973 

Constantin, Complicitatea = Ilie Constantin, Complici- 
tatea fertilă (Poeți români. 1950-1973), tr. Liliana şi 
Valentin Atanasiu, Cluj-Napoca, 1994 

Constantin, Despre poeți = Ilie Constantin, Despre poeți, 
Bucureşti, 1971 

Constantin, Prozatori-critici = lie Constantin, Despre 
prozatori şi critici, Cluj, 1973 

Constantinescu, Srudii = Emilian |. Constantinescu, 
Studii literare, îngr. şi pref. Cristian Popescu, 
postfață Şerban Cioculescu, Cluj-Napoca, 1983 

Constantinescu, Mişcarea = Pompiliu Constantinescu, 
Mişcarea literară, Bucureşti, [1927] 

Constantinescu, Opere = Pompiliu Constantinescu, 
Opere şi autori, Bucureşti, 1928 

Constantinescu, Scrieri = Pompiliu Constantinescu, 
Scrieri, I-VI, îngr. Constanţa Constantinescu, pref. 
Victor Felea, Bucureşti, 1967-1972 

Corbea-Florescu, Biografii = Ileana Corbea, Nicolae 
Florescu, Biografii posibile, vol. I-II, Bucureşti, 
1973-1984 

Cornea, Alecsandrescu-Eminescu = Paul Cornea, De la 
Alecsandrescu la Eminescu, Bucureşti, 1966 

Cornea, Aproapele = Paul Cornea, Aproapele şi departele, 
Bucureşti, 1990 

Cornea, Itinerar = Paul Cornea, Itinerar printre clasici, 
Bucureşti, 1984 

Cornea, Oamenii = Paul Cornea, Oamenii începutului de 
drum, Bucureşti, 1974 

Cornea, Originile = Paul Cornea, Originile romantismu- 
lui românesc, Bucureşti, 1972 

Cornea, Regula = Paul Cornea, Regula jocului, Bucureşti, 
1980 

Cornea, Semnele = Paul Cornea, Semnele vremii, Bucu- 
reşti, 1995 

Cornea, Studii= Paul Cornea, Studii de literatură română 
modernă, Bucureşti, 1962 

Cornea-Păcurariu, Ist. lit. = Paul Cornea şi D. Păcurariu, 
Curs de istoria literaturii române moderne, Bucu- 
reşti, 1962 

Cornel, Figuri = Theodor Cornel, Figuri contimporane 
din România - Figures contemporaines de Roumanie 
(în colaborare), I-III, Bucureşti, 1909-[1914] 

Cosco, Bunica = C. Cosco, Când era bunica fată, Bucu- 
rești, 1942 

Cosma, Geneza = Anton Cosma, Geneza romanului 
românesc, Bucureşti, 1985 

Cosma, Romanul = Anton Cosma, Romanul românesc 
contemporan. 1945-1985, vol. I, Bucureşti, 1988, 
vol. II, Cluj-Napoca, 1998 

Cosma, Bânățeni = Aurel Cosma, Bânățeni de altădată, 
Timişoara, 1933 

Costin, Viaţa = Lucian Costin, Din viaţa scriitorilor, I-II, 
Bucureşti, [1937] 

Coşovei, Pornind = Traian T. Coşovei, Pornind de la un 
vers, Bucureşti, 1990 

Cotruş, Meditaţii = Ovidiu Cotruş, Meditaţii critice, îngr. 
şi introd. Ştefan Aug. Doinaş, Bucureşti, 1983 

Cozea, Prozatoare = Liana Cozea, Prozatoare ale literatu- 
rii române moderne, Oradea, 1994 

Craia, Feţele = Sultana Craia, Feţele oraşului, Bucureşti, 
1988 

Craia, Orizontul = Sultana Craia, Orizontul rustic în lite- 
ratura română, Bucureşti, 1985 

Crainic, Memorii = Nichifor Crainic, Memorii, vol. |, îngr. 
Nedic Lemnaru, pref. Alexandru Cojan, Bucureşti, 
1991, vol. II, îngr. Alexandru Condeescu, Bucureşti, 
1996 

Crăciun, Cu garda = 
deschisă, laşi, 1997 

Crăciun, Confesiuni = Victor Crăciun, Confesiuni sonore. 
O istorie a literaturii române la microfon, Bucureşti, 
1980 

Creţu, Constructori = Nicolae Creţu, Constructori ai 
romanului, Bucureşti, 1982 

Cristea, Arcadia = Dan Cristea, Arcadia imaginară, 
Bucureşti, 1977 

Cristea, Faptul = Dan Cristea, Faptul de a scrie, Bucu- 
reşti, 1980 

Cristea, Un an = Dan Cristea, Un an de poezie, Bucureşti, 
1974 

Cristea, Teleorman = Stan V. Cristea, Dicţionarul scriito- 
rilor şi publiciştilor teleormăneni, Alexandria, 2005 

Cristea, Alianfe = Valeriu Cristea, Alianțe literare, Bucu- 
reşti, 1977 

Cristea, A scrie = Valeriu Cristea, A scrie, a citi, Cluj-Na- 
poca, 1992 


Gheorghe Crăciun, Cu garda 

Cristea, Domeniul = Valeriu Cristea, Domeniul criticii, 
Bucureşti, 1975 

Cristea, Fereastra = Valeriu Cristea, Fereastra criticului, 
Bucureşti, 1987 

Cristea, Interpretări = Valeriu Cristea, Interpretări critice, 
Bucureşti, 1970 

Cristea, Modestie = Valeriu Cristea, Modestie şi orgoliu, 
Bucureşti, 1984 

Cristea-Enache, Bucureşti = Daniel Cristea-Enache, 
Bucureşti Far West, Bucureşti, 2005 

Cristea-Enache, Concert = Daniel Cristea-Enache, 
Concert de deschidere, pref. C. Stănescu, Bucureşti, 
2001 

Cristea-Enache, Timpuri noi = Daniel Cristea-Enache, 
Timpuri noi, București, 2009 

Cristofor, Ţara Sfântă = Ion Cristofor, Scriitori din Țara 
Sfântă, I-II, Cluj-Napoca, 2000-2004 

Crişan, Confesiuni = Constantin Crişan, Confesiuni esen- 
țiale, Bucureşti, 1977 

Crişan-Crăciun, Literatura = Constantin Crişan, Victor 
Crăciun, Literatura română în lume, pref. Pierre de 
Boisdeffre, Bucureşti, 1969 

Crohmălniceanu, Al doilea suflu = Ov. S. Crohmălni- 
ceanu, Al doilea suflu, Bucureşti, 1989 

Crohmălniceanu, Amintiri = Ov. S. Crohmălniceanu, 
Amintiri deghizate, Bucureşti, 1994 

Crohmălniceanu, Cinci prozatori = Ov. S. Crohmălni- 
ceanu, Cinci prozatori în cinci feluri de lectură, 
Bucureşti, 1984 

Crohmălniceanu, Cronici = Ov. S$. Crohmălniceanu, 
Cronici literare. 1954-1956, Bucureşti, 1957 

Crohmălniceanu, Cronici şi articole = Ov. S. Crohmălni- 
ceanu, Cronici şi articole, Bucureşti, 1953 

Crohmălniceanu, Evreii = Ov. S. Crohmălniceanu, Evreii 
în mişcarea de avangardă românească, îngr. şi pref. 
Geo Şerban, Bucureşti, 2001 

Crohmălniceanu, Liferatura = Ov. S. Crohmălni- 
ceanu, Liferatura română între cele două războaie 
mondiale, vol. I-III, Bucureşti, 1972-1975; vol. 1, ed. 
1, Bucureşti, 1967 

Crohmălniceanu, Lit. rom. expr. = Ov. S. Crohmălni- 
ceanu, Literatura română şi expresionismul, Bucu- 
reşti, 1971 

Crohmălniceanu, Pâinea noastră = Ov. S. Crohmălni- 
ceanu, Pâinea noastră cea de toate zilele, Bucureşti, 
1981 

Crohmălniceanu - Heitmann, Cercul Literar = Ov. $. 
Crohmălniceanu, Klaus Heitmann, Cercul Literar 
de la Sibiu şi influenţa catalitică a culturii germane, 
Bucureşti, 2000 

Cronologia = Cronologia vieţii literare românești. 1944- 
1964, I-X, coordonator Eugen Simion, București, 
2010-2012 

Cubleşan, Civic-etic= Constantin Cubleşan, Teatrul între 
civic şi etic, Cluj-Napoca, 1983 

Cubleşan, Miniaturi = Constantin Cubleşan, Miniaturi 
critice, Bucureşti, 1969. 

Cubleşan, Teatrul = Constantin Cubleşan, Teatrul. Istorie 
şi actualitate, Cluj-Napoca, 1979 

Culcer, Citind = Dan Culcer, Citind sau trăind literatura, 
Cluj-Napoca, 1976 

Culcer, Serii = Dan Culcer, Serii şi grupuri, Bucureşti, 
1981 

Culianu, Studii rom. = loan Petru Culianu, Studii româ- 
nești, I-II, îngr. Tereza Culianu-Petrescu, tr. Corina 
Popescu, Dan Petrescu și Maria-Magdalena Anghe- 
lescu, Iași, 2006-2009 


Curticăpeanu, Orizonturile = Doina Curticăpeanu, 
Orizonturile vieţii în literatura veche românească 
(1520-1743), Bucureşti, 1975 

Curticăpeanu, Mişc. cult. = Vasile Curticăpeanu, Mişcarea 
culturală românească pentru Unirea din 1918, 
Bucureşti, 1968 

Dafin, Figuri = loan Dafin, Figuri ieşene, I-IV, Iaşi, [1927]; 
ed. 2, Iaşi, 1928 

Dafin, Iaşul = loan Dafin, Iaşul cultural şi social, I-II, laşi, 
1928-1929 

Damaschin, Cercul Literar = Dan Damaschin, Cercul 
Literar de la Sibiu/ Cluj. Deschidere spre europeism 
și universalitate, Cluj-Napoca, 2009 

Damian, Direcţii = S. Damian, Direcţii şi tendinţe în 
proza nouă, Bucureşti, 1963 = 

Damian, Intrarea = S$. Damian, Intrarea în castel. Incer- 
cări de analiză a prozei, Bucureşti, 1970 

Damian, Mănuşa = S. Damian, Aruncând mănuşa, Bucu- 
reşti, 1999 

Damian, Replici = S. Damian, Replici din burta lupului, 
Bucureşti, 1997 

Dan, Contribuţii = Ilie Dan, Contribuţii, Bucureşti, 1978 

Dan, Proza = Sergiu Pavel Dan, Proza fantastică româ- 
nească, Bucureşti, 1975 

Danţiș, Bucolica = Gabriela Danţiș, Poezia bucolică 
românească, Bucureşti, 2000 

Dascal, Aventuri = Mihai Dascal, Aventuri în Tara Ima- 
nenţei, București, 2003 

Dascal, Fascinaţia = Mihai Dascal, Fascinaţia exegezei. 
Exerciţii de hermeneutică literară, Bucureşti, 2003 

Dascălu, Germanitatea = Bogdan Mihai Dascălu, Germa- 
nitatea și literele române, București, 2006 

Datcu, Dicţ. etnolog. = Iordan Datcu, Dicţionarul etnolo- 
gilor români, ed. 3, Bucureşti, 2006 

Datcu, Miscellanea = lordan Datcu, Miscellanea ethnolo- 
gica, București, 2010 

Datcu, Pagini = Iordan Datcu, Pagini de istorie literară şi 
etnologie, Târgovişte, 2011 

Datcu, Repere = Iordan Datcu, Repere în etnologia româ- 
nească, Bucureşti, 2002 

Davidescu, Aspecte = N. Davidescu, Aspecte şi direcţii 
literare, îngr. şi pref. Margareta Feraru, Bucureşti, 
1975 

Dărăbuş-Popovi€, Lit. rom. Serbia = Carmen Dărăbuş, 
Virginia Popovic, Literatura de limbă română din 
Serbia şi antropologia culturală, Cluj-Napoca, Novi 
Sad, 2012 ă 

Demetrescu, Însemnări = Romulus Demetrescu, Însem- 
nări critice, îngr. Nae Antonescu şi Dimitrie Danciu, 
Cluj-Napoca, 1979 

Demetrescu, Profile = Traian Demetrescu, Profile literare, 
Craiova, 1891 

Densusianu, Ist. lit. rom. = Ovid Densusianu, Istoria lite- 
raturii române, Bucureşti, 1898 

Densusianu, Lit. rom. = Ovid Densusianu, Literatura 
română modernă, l-Il, Bucureşti, 1920-1933 

Densusianu, Opere = Ovid Densusianu, Opere, I-VI, îngr. 
Boris Cazacu, Valeriu Rusu, loan Şerb şi Florica 
Şerb, pref. Boris Cazacu, Bucureşti, 1968-1985 

Diaconescu, Condiţia = Romulus Diaconescu, Condiţia 
umană în dramaturgia postbelică, Craiova, 2001 

Diaconescu, Dramaturgi = Romulus Diaconescu, Dra- 
maturgi români contemporani, Craiova, 1983 

Diaconu, Feţele = Mircea A. Diaconu, Feţele poeziei, laşi, 
1999 

Diaconu, Instantanee = Mircea A. Diaconu, Instantanee 
critice, laşi, 1998 


Diaconu, Poezia = Mircea A. Diaconu, Poezia postmo- 
dernă, Braşov, 2002 

Diaconu, Studii = Mircea A. Diaconu, Studii bucovinene, 
Iaşi, 2011 

Dicţ. analitic = Dicţionar analitic de opere literare româ- 
neşti, I-IV, coordonator Ion Pop, Bucureşti, Cluj-Na- 
poca, 1998-2003 

Dicţ. Banat = Dicţionar al scriitorilor din Banat, coordo- 
nator Alexandru Ruja, Timişoara, 2005 

Dicţ. biografic = Dicţionarul biografic al literaturii 
române, I-II, coordonator Aurel Sasu, Pitești, 2006 

Dicţ. Chișinău = Dicţionarul scriitorilor români din Basa- 
rabia. 1812-2010, ed. 2, coordonator Valeriu Nazar, 
Chișinău, 2010 

Dicţ. Echinox = Dicţionarul Echinox, coordonator Horea 
Poenar, Cluj-Napoca, 2004 

Dic. esenţial = Dicţionarul esenţial al scriitorilor români, 
coordonatori Mircea Zaciu, Marian Papahagi și 
Aurel Sasu, Bucureşti, 2000 

Dicţ. lit. 1900 = Dicţionarul literaturii române de la 
origini până la 1900, coordonatori Gabriela Drăgoi, 
Florin Faifer, Dan Mănucă, Alexandru Teodorescu, 
Leon Volovici și Remus Zăstroiu, Bucureşti, 1979 

Dicţ. scriit. rom. = Dicţionarul scriitorilor români, I-IV, 
coordonatori Mircea Zaciu, Marian Papahagi și 
Aurel Sasu, Bucureşti, 1995-2002 

Dima, Aspecte = Al. Dima, Aspecte şi atitudini ideologice, 
Turnu Severin, 1933 

Dima, Dezbateri = Al. Dima, Dezbateri critice, Bucureşti, 
1977 

Dima, Gândirea = Al. Dima, Gândirea românească în 
estetică, Sibiu, 1943 

Dima, Studii = Al. Dima, Studii de istorie a teoriei literare 
româneşti, Bucureşti, 1962 

Dima, Viziunea = Al. Dima, Viziunea cosmică în poezia 
românească, laşi, 1982 

Dimisianu, Amintiri = Gabriel Dimisianu, Amintiri şi 
portrete literare, Bucureşti, 2003 

Dimisianu, Fragmente = Gabriel Dimisianu, Fragmente 
contemporane, Bucureşti, 2004 

Dimisianu, Lecturi = Gabriel Dimisianu, Lecturi libere, 
Bucureşti, 1983 

Dimisianu, Lumea = Gabriel Dimisianu, Lumea criticu- 
lui, Bucureşti, 2000 

Dimisianu, Nouă prozatori = Gabriel Dimisianu, Nouă 
prozatori, Bucureşti, 1977 

Dimisianu, Oameni = Gabriel Dimisianu, Oameni şi 
cărţi, Bucureşti, 2008 

Dimisianu, Opinii = Gabriel Dimisianu, Opinii literare, 
Bucureşti, 1978 

Dimisianu, Prozatori = Gabriel Dimisianu, Prozatori de 
azi, Bucureşti, 1970 

Dimisianu, Repere = Gabriel Dimisianu, Repere, Bucu- 
reşti, 1990 

Dimisianu, Schițe = Gabriel Dimisianu, Schife de critică, 
Bucureşti, 1966 

Dimisianu, Subiecte = 
Bucureşti, 1987 

Dimisianu, Valori = Gabriel Dimisianu, Valori actuale, 
Bucureşti, 1974 

Dimitriu, Ares = Daniel Dimitriu, Ares şi Eros, laşi, 1978 

Dimitriu, Singurătatea = Daniel Dimitriu, Singurătatea 
lecturii, Bucureşti, 1980 

Dobrescu, Foiletoane = Alexandru Dobrescu, Foiletoane, 
vol. I, Bucureşti, 1979, vol. II-III, Iaşi, 1981-1984 

Dobrogeanu-Gherea, Opere = C. Dobrogeanu-Gherea, 
Opere complete, I-VIII, Bucureşti, 1976-1983 


Gabriel Dimisianu, Subiecte, 

Doinaş, Diogene = Ştefan Aug. Doinaş, Lampa lui 
Diogene, Bucureşti, 1970 

Doinaş, Lectura = Ştefan Aug. Doinaş, Lectura poeziei, 
urmată de Tragic şi demonic, Bucureşti, 1980 

Doinaş, Măștile= Ştefan Aug. Doinaş, Măştile adevărului 
poetic, Bucureşti, 1992 

Doinaş, Orfeu = Ştefan Aug. Doinaş, Orfeu şi tentația 
realului, Bucureşti, 1974 

Doinaş, Poezie = Ştefan Aug. Doinaş, Poezie şi modă 
poetică, Bucureşti, 1972 

Doinaş, Scriit. rom. = Ştefan Aug. Doinaş, Scriitori 
români, Bucureşti, 2000 

Dolgan, Crez = Mihail Dolgan, Crez şi măiestrie artistică, 
Chişinău, 1982 

Dolgan, Poezia = Mihail Dolgan, Poezia contemporană, 
mod de existență în metaforă și idee, Chişinău, 2007 

Dorcescu, Embleme= Eugen Dorcescu, Embleme ale rea- 
lităţii, Bucureşti, 1978 

Dorcescu, Metafora = Eugen Dorcescu, Metafora poetică, 
Bucureşti, 1975 

Dragomirescu, Sămănătorism = Mihail Dragomirescu, 
Sămănătorism, poporanism, criticism, Bucureşti, 
1934 

Dragomirescu, Scrieri = Mihail Dragomirescu, Scrieri 
critice şi estetice, îngr. Z. Ornea şi Gh. Stroia, introd. 
Z. Ornea, Bucureşti, 1969 

Drăgan, Ist. lit. = Gabriel Drăgan, Istoria literaturii 
române, ed. 3, Bucureşti, 1943 

Drăgan, Aproximaţii = Mihai Drăgan, Aproximaţii critice, 
Iaşi, 1970 

Drăgan, Clasici = Mihai Drăgan, Clasici şi moderni, 
Bucureşti, 1987 

Drăgan, Lecturi = Mihai Drăgan, Lecturi posibile, Iaşi, 
1978 

Drăgan, Reacţii = Mihai Drăgan, Reacţii critice, laşi, 1973 

Drăganu, Hist. litt. = N. Drăganu, Histoire de la litterature 
roumaine de Transylvanie des origines ă la fin du 
XVIITe siecle, Bucureşti, 1938 

Drouhet, Studii = Charles Drouhet, Studii de literatură 
română şi comparată, Bucureşti, pref. Zoe Dumi- 
trescu-Buşulenga, 1983 

Dumitrescu-Buşulenga, Itinerarii = Zoe Dumitrescu-Bu- 
şulenga, Itinerarii prin cultură, Bucureşti, 1982 

Dumitrescu-Buşulenga, Valori = Zoe Dumitrescu-Buşu- 
lenga, Valori şi echivalențe umanistice, Bucureşti, 
1973 

Dumitriu, „Ambasadorii” = Dana Dumitriu, „Ambasado- 
rii” sau Despre realismul psihologic, Bucureşti, 1976 

Dunăreanu-Apostoleanu-Corcheş, Scriit. Tomis= Ovidiu 
Dunăreanu, Corina Apostoleanu, Victor Corcheş, 
Scriitori de la Tomis. Catalog biobibliografic, Con- 
stanţa, 1997 

Durnea, Noi propuneri = Victor Durnea, Noi propuneri de 
recurs, laşi, 2011 

Durnea, Orizonturi = Victor Durnea, Orizonturi regăsite, 
Iaşi, 1999 

Durnea, Propuneri = Victor Durnea, Propuneri de recurs, 
Iaşi, 2011 

Duţu, Cărțile = Alexandru Duţu, Cărțile de înțelepciune 
în cultura română, Bucureşti, 1972 

Duţu, Coordonate = Alexandru Duţu, Coordonate ale 
culturii româneşti în secolul al XVIII-lea, Bucureşti, 
1968 

Duţu, Explorări = Alexandru Duţu, Explorări în istoria 
literaturii române, Bucureşti, 1969 

Duţu, Modele = Alexandru Duţu, Modele, imagini, prive- 
lişti, Cluj-Napoca, 1979 

Duţu, Sinteză = Alexandru Duţu, Sinteză şi originalitate 
în cultura română (1650-1848), Bucureşti, 1972 
Duţu, Umaniştii = Alexandru Duţu, Umaniştii români şi 

cultura europeană, Bucureşti, 1974 

Eftimiu, Amintiri = Victor Eftimiu, Amintiri şi polemici, 
Bucureşti, 1942 

Eftimiu, Portrete = Victor Eftimiu, Portrete şi amintiri, 
Bucureşti, 1965 

Eliade, Fragmentarium = Mircea Eliade, Fragmentarium, 
Bucureşti, 1939 _ 

Eliade, Impotriva = Mircea Eliade, Impotriva deznădej- 
dii. Publicistica exilului, îngr. Mircea Handoca, pref. 
Monica Spiridon, Bucureşti, 1992 

Eliade, Scrieri = Mircea Eliade, Scrieri de tinerețe, I-IV, 
îngr. Mircea Handoca, București, 1996-2008 

Eliade şi corespondenţii = Mircea Eliade şi coresponden- 
ţii săi, I-V, îngr. şi pref. Mircea Handoca, Bucureşti, 
1993-2007 

Encicl. istoriografiei rom. = Enciclopedia istoriografiei 
româneşti, coordonator Ştefan Ştefănescu, Bucu- 
reşti, 1978 

Encicl. rom. = Enciclopedia română, I-II, publ. C. Dia- 
conovici, Sibiu, 1898-1904 

Encycl. jud. = Encyclopaedia judaica, I-XVI, lerusalim, 
1972-1978 

Faifer, Cordonul = Florin Faifer, Cordonul de argint, pret. 
Liviu Leonte, laşi, 1997 

Faifer, Dramaturgia = Florin Faifer, Dramaturgia între 
clipă şi durată, laşi, 1983 

Faifer, Faldurile = Florin Faifer, Faldurile Mnemosynei, 
Iaşi, 1999 

Faifer, Incursiuni = Florin Faifer, Incursiuni în istoria lite- 
raturii dramatice româneşti, ed. 3, laşi, 2010 

Faifer, Pluta = Florin Faifer, Pluta de naufragiu, pref. Paul 
Cornea, laşi, 2002 

Faifer, Semnele = Florin Faifer, Semnele lui Hermes. 
Memorialistica de călătorie (până la 1900) între real 
şi imaginar, Bucureşti, 1993 

Fanache, Întâlniri = V. Fanache, Întâlniri... Cluj-Napoca, 
1976 

Fanache, Vârstele poeziei = V. Fanache, Eseuri despre 
vârstele poeziei, Bucureşti, 1990 

Felea, Aspecte = Victor Felea, Aspecte ale poeziei de azi, 
I-III, Cluj-Napoca, 1977-1984 

Felea, Dialoguri = Victor Felea, Dialoguri despre poezie, 
Bucureşti, 1965 

Felea, Poezie = Victor Felea, Poezie şi critică, Cluj, 1971 

Felea, Prezența = Victor Felea, Prezenţa criticii, Bucureşti, 
1982 

Felea, Reflexii = Victor Felea, Reflexii critice, Bucureşti, 
1968 

Felea, Secţiuni = Victor Felea, Secţiuni, Bucureşti, 1974 

Firan, Macedonski-Arghezi = Florea Firan, De la Mace- 
donski la Arghezi, pret. Ovidiu Papadima, Craiova, 
1975 

Firan, Profiluri = Florea Firan, Profiluri şi structuri 
literare, I-II, pref. Liviu Călin, introd. Const. M. 
Popa, Craiova, 1986-2003 

Flămând, Intimitatea = Dinu Flămând, Intimitatea 
textului, Bucureşti, 1985 

Flora, Lift. rom. Voivodina = Radu Flora, Literatura 
română din Voivodina. Panorama unui sfert de veac 
(1946-1970), Pancevo, 1971 _ 

Florescu, Aristarc = Nicolae Florescu, Inapoi la Aristarc, 
I-II, Bucureşti, 2009 

Florescu, Ifinerarii= Nicolae Florescu, Itinerarii mirabile, 
Bucureşti, 1991 


Florescu, Întoarcerea = Nicolae Florescu, Întoarcerea 
proscrişilor, da 1998 

Florescu, Menirea = Nicolae Florescu, Menirea pribegilor, 
Bucureşti, 2003 

Florescu, Profitabila = Nicolae Florescu, Profitabila 
condiţie, Bucureşti, 1983 

Fundoianu, Imagini = B. Fundoianu, Imagini şi cărți, 
îngr. Virgil Teodorescu, tr. Sorin Mărculescu, introd. 
Mircea Martin, Bucureşti, 1980 

Gafiţa, Faţa lunii = Mihai Gafiţa, Faţa ascunsă a lunii. 
Studii de istorie literară. Epoca 1870-1900, Bucu- 
reşti, 1974 

Galaicu-Păun, Poezia = Emilian Galaicu-Păun, Poezia de 
după poezie. Ultimul deceniu, pref. Al. Cistelecan, 
Chişinău, 1999 

Gâldi, Introducere = Ladislau Gâldi, Introducere în istoria 
versului românesc, Bucureşti, 1971 

Gaster, Lit. pop. = Moses Gaster, Literatura populară 
română, Bucureşti, 1883. 

Gavril, Cercul Literar = Gabriela Gavril, De la „Manifest” 
la,„Adio, Europa”. Cercul Literar de la Sibiu, laşi, 2003 

Gavrilov, Reflecţii = Anatol Gavrilov, Reflecţii asupra 
romanului, Chişinău, 1984 

George, Alte întâlniri = Alexandru George, Alte întâlniri, 
Bucureşti, 2000 

George, Alte reveniri = Alexandru George, Alte reveniri, 
restituiri, revizuiri, Bucureşti, 2003 

George, Întâlniri = Alexandru George, Întâlniri, Bucu- 
reşti, 1997 

George, Litere = Alexandru George, Litere şi clipe, Târgo- 
vişte, 2007 

George, Petreceri= Alexandru George, Petreceri cu gândul 
şi inducţii sentimentale, Bucureşti, 1986 

George, Reveniri = Alexandru George, Reveniri, restituiri, 
revizuiri, Bucureşti, 1999 

George, Semne = Alexandru George, Semne şi repere, 
Bucureşti, 1971 

George, Sfârşitul= Alexandru George, La sfârşitul lecturii, 
I-IV, Bucureşti, 1973-1993 _ 

Georgescu, Încercări = Paul Georgescu, Încercări critice, 
I-II, Bucureşti, 1957-1958 

Georgescu, Păreri = Paul Georgescu, Păreri literare, 
Bucureşti, 1964 

Georgescu, Polivalența = Paul Georgescu, Polivalenţa 
necesară, Bucureşti, 1967 

Georgescu, Printre cărţi = Paul Georgescu, Printre cărţi, 
Bucureşti, 1973 

Georgescu, Volume = Paul Georgescu, Volume, Bucu- 
reşti, 1978 

Georgescu, Ideile politice = Vlad Georgescu, Ideile politice 
şi iluminismul în Principatele Române. 1750-1831, 
Bucureşti, 1972 

Gheorghiu, Reflexe= Mihai Dinu Gheorghiu, Reflexe con- 
diționate, Bucureşti, 1983 

Ghidirmic, Proza = Ovidiu Ghidirmic, Proza românească 
şi vocația originalității, Craiova, 1988 

Ghiţulescu, Istoria = Mircea Ghiţulescu, Istoria drama- 
turgiei române contemporane, Bucureşti, 2000 

Ghiţulescu, O panoramă = Mircea Ghiţulescu, O 
panoramă a literaturii dramatice române contem- 
porane, Cluj-Napoca, 1984 

Giurescu, Contribuţiuni = Constantin Giurescu, Contri- 
buţiuni la studiul cronicilor muntene, Bucureşti, 
1906 

Giurescu, Noi contribuțiuni = Constantin Giurescu, 
Noi contribuţiuni la studiul cronicilor moldovene, 
Bucureşti, 1908 


Glodeanu, Dimensiuni = Gheorghe Glodeanu, Dimen- 
siuni ale romanului contemporan, Baia Mare, 1998 

Glodeanu, Incursiuni = Gheorghe Glodeanu, Incursiuni 
în literatura diasporei şi a disidenţei, Bucureşti, 1999 

Glodeanu, Poetica = Gheorghe Glodeanu, Poetica roma- 
nului românesc interbelic, Bucureşti, 1998 

Goga, Precursori = Octavian Goga, Precursori, Bucureşti, 
1930 

Goldiș, Critica = Alex Goldiș, Critica în tranșee. De la rea- 
lismul socialist la autonomia esteticului, București, 
2011 

Gorcea, Nesomnul = Petru Mihai Gorcea, Nesomnul 
capodoperelor, Bucureşti, 1977 

Gorcea, Structură = Petru Mihai Gorcea, Structură şi mit 
în proza contemporană. Eseu despre destinul literar 
al „generaţiei şaizeci”, Bucureşti, 1982 

Grigor, Moromete = Andrei Grigor, Căruţa lui Moromete, 
Bucureşti, 2001 

Grigurcu, A doua viață = Gheorghe Grigurcu, A doua 
viaţă, Bucureşti, 1997 

Grigurcu, Amurgul = Gheorghe Grigurcu, Amurgul 
idolilor, Bucureşti, 1999 

Grigurcu, Critici = Gheorghe Grigurcu, Critici români de 
azi, Bucureşti, 1981 

Grigurcu, De la un critic = Gheorghe Grigurcu, De la un 
critic la altul, laşi, 2005 

Grigurcu, Eminescu-Labiş = Gheorghe Grigurcu, De la 
Mihai Eminescu la Nicolae Labiş, Bucureşti, 1989 

Grigurcu, Existenţa = Gheorghe Grigurcu, Existenţa 
poeziei, Bucureşti, 1986 

Grigurcu, Idei = Gheorghe Grigurcu, Idei şi forme critice, 
Bucureşti, 1973 

Grigurcu, Imposibila = Gheorghe Grigurcu, Imposibila 
neutralitate, laşi, 1998 ȘI 

Grigurcu, În pădurea = Gheorghe Grigurcu, În pădurea 
de metafore, Piteşti, 2003 _ 

Grigurcu, Intre critici = Gheorghe Grigurcu, Între critici, 
Cluj-Napoca, 1983 

Grigurcu, Peisaj = Gheorghe Grigurcu, Peisaj critic, Bucu- 
reşti, I-III, 1993-1999 

Grigurcu, Poeți = Gheorghe Grigurcu, Poeți români de 
azi, Bucureşti, 1979 

Grigurcu, Poezie = Gheorghe Grigurcu, Poezie română 
contemporană, l-Il, laşi, 2000 

Grigurcu, Teritoriu = Gheorghe Grigurcu, Teritoriu liric, 
Bucureşti, 1972 

Guţan, Cercul Literar = Ilie Guţan, Cercul Literar de la 
Sibiu, Sibiu, 1995 

Haneş, Scriitorii = Petre V. Haneş, Scriitorii basarabeni, 
ed. 2, Bucureşti, 1942 

Haneş, Stud. cercet. = Petre V. Haneş, Studii şi cercetări, 
Bucureşti, 1928 

Haneş, Studii = Petre V. Haneş, Studii de literatură 
română, Bucureşti, 1910 

Haneş, Studii ist. lit. = Petre V. Haneş, Studii de istorie 
literară, pref. Mihai Gafiţa, Bucureşti, 1970 

Hangiu, Dicţ. presei lit. = Ion Hangiu, Dicţionarul presei 
literare româneşti (1790-2000), ed. 3, Bucureşti, 
2004 

Hinescu, Oamenii = Ana Hinescu, Arcadie Hinescu, 
Oamenii de ieri şi de azi ai Blajului. Mic dicționar, 
Blaj, 1994 

Holban, Opere = Anton Holban, Opere, I-III, îngr. şi 
introd. Elena Beram, Bucureşti, 1970-1975 

Holban, Isf. lit. = loan Holban, Istoria literaturii române 
contemporane, I-III, lași, 2006. 

Holban, Literatura = loan Holban, Literatura subiectivă, 
vol. I: Jurnalul intim. Autobiografia literară, Bucu- 
reşti, 1989 

Holban, Portrete= Ioan Holban, Istoria literaturii române. 
Portrete contemporane, |, laşi, 2003 

Holban, Profiluri = loan Holban, Profiluri epice contem- 
porane, Bucureşti, 1987 

Holban, Proza = loan Holban, Proza criticilor, Bucureşti, 
1983 

Holban, Salonul = Ioan Holban, Salonul refuzaţilor, laşi, 
1995 

Horodincă, Structuri = Georgeta Horodincă, Structuri 
libere, Bucureşti, 1970 

Horodincă, Studii = Georgeta Horodincă, Studii literare, 
Bucureşti, 1978 

Hostiuc, Scriitori = Ștefan Hostiuc, Scriitori români din 
nordul Bucovinei, |, București, 2005 

Hrimiuc-Toporaş, Afelier = Gheorghe Hrimiuc-Toporaş, 
Atelier de istorie literară, laşi, 1999 

Husar, Întoarcerea = Al. Husar, Intoarcerea la literatură, 
Iaşi, 2000 

Ianoşi, Romanul = Ion lanoşi, Romanul monumental şi 
secolul XX, Bucureşti, 1963 

Ibrăileanu, Note = G. Ibrăileanu, Note şi impresii, laşi, 
1920 

Ibrăileanu, Opere = G. Ibrăileanu, Opere, I-X, îngr. Rodica 
Rotaru şi Al. Piru, pref. Al. Piru, Bucureşti, 1974-1981 

Ibrăileanu, Scriitori = G. Ibrăileanu, Scriitori români şi 
străini, Bucureşti, 1968 

Ibrăileanu, Scriit. şi curente = G. Ibrăileanu, Scriitori şi 
curente, laşi, 1909 

Ibrăileanu, Spiritul = G. Ibrăileanu, Spiritul critic în 
cultura românească, laşi, 1909 

Ibrăileanu, Studii = G. Ibrăileanu, Studii literare, Bucu- 
reşti, 1930 

Ideologia 1848 = George Em. Marica, Iosif Haj6s, Călina 
Mare, Constantin Rusu, Ideologia generației române 
de la 1848 din Transilvania, Bucureşti, 1968 

Ierunca, Dimpotrivă = Virgil lerunca, Dimpotrivă, Bucu- 


reşti, 1994 

Ierunca, Româneşte = Virgil Ierunca, Româneşte, Bucu- 
reşti, 1991 

Ierunca, Semnul = Virgil Ierunca, Semnul mirării, Bucu- 
reşti, 1995 


Ierunca, Subiect = Virgil Ierunca, Subiect şi predicat, 
Bucureşti, 1993 

Ilea, Mărturisirile = Ion Th. Ilea, Mărturisirile unui 
anonim, postfață Mihai Gafiţa, Bucureşti, 1974 

Ilie, Dicţ. poeziei ieşene= Emanuela Ilie, Dicţionarul critic 
al poeziei ieşene contemporane, laşi, 2011 

Iliescu, Poezia = Adriana Iliescu, Poezia simbolistă româ- 
nească, Bucureşti, 1985 

Iliescu, Rev. lit. = Adriana Iliescu, Reviste literare la sfârşi- 
tul secolului al XIX-lea, Bucureşti, 1972 

Indrieş, Polifonia = Alexandra Indrieş, Polifonia persoa- 
nei, Timişoara, 1986 

Indrieş, Dimensiuni = Elena Indrieş, Dimensiuni ale 
poeziei române moderne, Bucureşti, 1989 

Ionescu, Palimpseste = Cornel Mihai Ionescu, Palimp- 
seste, Bucureşti, 1979 

Ionescu, Note = Eugen Ionescu, Note şi contranote, tr. lon 
Pop, Bucureşti, 1992 

Ionescu, Nu = Eugen Ionescu, Nu, Bucureşti, 1934 

Ionescu, Război = Eugen Ionescu, Război cu toată lumea. 
Publicistica românească, I-II, îngr. Mariana Vartic şi 
Aurel Sasu, Bucureşti, 1992 

Ionescu, Romanul = Gelu Ionescu, Romanul lecturii, 
Bucureşti, 1976 

Ionescu, Artă = Mariana Ionescu, Artă şi aspirație, 
Cluj-Napoca, 1977 

Iorga, Ist. Bis.= Nicolae Iorga, Istoria Bisericii româneşti şi 
a vieţii religioase a românilor, l-I1, Vălenii de Munte, 
1908-1909; ed. 2, I-II, București, 1928-1930 

Iorga, Isf. lit. = Nicolae Iorga, Istoria literaturii româneşti, 
ed. 2, I-III, Bucureşti, 1925-1933 

Iorga, Isf. lit. cont. = Nicolae Iorga, Istoria literaturii 
româneşti contemporane, I-II, Bucureşti, 1934; ed. 
I-III, îngr. Rodica Rotaru, pref. Ion Rotaru, Bucu- 
reşti, 1985-1986 

Iorga, Ist. lit. relig. = Nicolae Iorga, Istoria literaturii reli- 
gioase a românilor până la 1688, Bucureşti, 1904 

Iorga, Isf. lit. XVIII = Nicolae Iorga, Istoria literaturii 
române în secolul al XVIII-lea, ed. 2, I-II, îngr. Barbu 
Theodorescu, Bucureşti, 1969 

Iorga, Ist. lit. XIX = Nicolae Iorga, Istoria literaturii româ- 
neşti în veacul al XIX-lea — de la 1821 înainte, vol. 
I-II, Bucureşti, 1907-1908, vol. III, Vălenii de Munte, 
1909 

Iorga, Ist. presei = Nicolae Iorga, Istoria presei româneşti 
de la primele începuturi până la 1916, Bucureşti, 
1922 

Iorga, Oameni = Nicolae Iorga, Oameni cari au fost, I-IV, 
Bucureşti, 1934-1939 

Iorga, O luptă = Nicolae Iorga, O luptă literară, I-II, 
Vălenii de Munte, 1914-1916; ed. I-II, îngr. Valeriu 
Râpeanu şi Sanda Râpeanu, pref. Valeriu Râpeanu, 
Bucureşti, 1979 

Iorga, Pagini = Nicolae Iorga, Pagini de tinereţe, I-II, îngr. 
şi pref. Barbu Theodorescu, Bucureşti, 1968 

Iorgulescu, Al doilea rond = Mircea Iorgulescu, Al doilea 
rond, Bucureşti, 1976 

Iorgulescu, Ceara = Mircea Iorgulescu, Ceara şi sigiliul, 
Bucureşti, 1982 

Iorgulescu, Critică = Mircea Iorgulescu, Critică şi 
angajare, Bucureşti, 1981 

Iorgulescu, Firescul = Mircea Iorgulescu, Firescul ca 
excepție, Bucureşti, 1979 

Iorgulescu, Prezent = Mircea Iorgulescu, Prezent, Bucu- 
reşti, 1985 

Iorgulescu, Rondul = Mircea Iorgulescu, Rondul de 
noapte, Bucureşti, 1974 

Iorgulescu, Scriitori = Mircea Iorgulescu, Scriitori tineri 
contemporani, Bucureşti, 1978 

Iosifescu, De-a lungul = Silvian Iosifescu, De-a lungul 
unui secol, Bucureşti, 1983 

Iosifescu, Drumuri = Silvian Iosifescu, Drumuri literare, 
Bucureşti, 1957 

Iosifescu, Proză = Silvian Iosifescu, Proză şi luciditate, 
Bucureşti, 1974 

Iovănel, Evreul = Mihai lovănel, Evreul improbabil. Mihai 
Sebastian: o monografie ideologică, București, 2012 

Ist. comp. Rom. = Istoria şi teoria comparatismului în 
România, îngr. Al. Dima şi Ovidiu Papadima, Bucu- 
reşti, 1972 

Ist. filos. rom. = Istoria filosofiei româneşti, I-II, Bucureşti, 
1972-1980 

Ist. lit. = Istoria literaturii române, Bucureşti, vol. |, ed. 1, 
1964, ed. 2, 1970, vol. II, 1968, vol. III, 1973 

Ist. teatr. Rom. = Istoria teatrului în România, LII, Bucu- 
reşti, 1965-1973 

Istrate, Barocul = Ion Istrate, Barocul literar românesc, 
Bucureşti, 1982 


Ivaşcu, Confruntări = G. Ivaşcu, Confruntări literare, 
I-II, Bucureşti, 1966-1988 

Ivaşcu, Ist. lit. = G. Ivaşcu, Istoria literaturii române, |, 
Bucureşti, 1969 

Kalustian, Simple note = L. Kalustian, Simple note, I-IV, 
Bucureşti, 1980-1985 

Lascu, Clasicii = Nicolae Lascu, Clasicii antici în 
România, Cluj-Napoca, 1974 

Laţia, Cărturari = Trandafir Laţia, Cărturari din Banat, 
Bucureşti, 1939 

Laurenţiu, Eseuri = Dan Laurenţiu, Eseuri asupra stării 
de graţie, Bucureşti, 1976 

Lazarovici, Dic. scriit. botoşăneni = Silvia Lazarovici, 
Dicţionarul scriitorilor  botoşăneni. 1945-2000, 
[Botoşani], 2000 

Lăudat, Ist. liţ. = 1. D. Lăudat, Istoria literaturii române 
vechi, I-III, Bucureşti, 1962-1968 

Lăzăreanu, Glose = Barbu Lăzăreanu, Glose şi comentarii 
de istoriografie literară, îngr. lon Crişan şi George 
Baiculescu, Bucureşti, 1958 

Lăzărescu, Prezenţe = George Lăzărescu, Prezențe româ- 
neşti în Italia, Bucureşti, 1995 

Lăzărescu, Romanul = Gheorghe Lăzărescu, Romanul de 
analiză psihologică în literatura română interbe- 
lică, Bucureşti, 1983 

Lefter, Critica = Ion Bogdan Lefter, Anii '60-'90. Critica 
literară, Piteşti, 2002 

Lefter, Flashback = lon Bogdan Lefter, Flashback 1985: 
Inceputurile „noii poezii”, Pitești, 2005 

Lefter, Primii postmoderni = lon Bogdan Lefter, Primii 
postmoderni: „Școala de la Târgovişte”, Piteşti, 2003 

Lefter, Scriit. rom. '80-'90 = Ion Bogdan Lefter, Scriitori 
români din anii '80-'90. Dicţionar biobibliogra- 
fic, I-III, Piteşti-Braşov-Bucureşti-Cluj-Napoca, 
2000-2001 

Lefter, 5 poeţi = Ion Bogdan Lefter, 5 poeți, Piteşti, 2003 

Leon, Umbre = Aurel Leon, Umbre, I-VI, laşi, 1970-1991 

Leonte, Prozatori = Liviu Leonte, Prozatori contempo- 
rani, l-Il, laşi, 1984-1989 

Literatura = Literatura română. Dicţionar cronologic, 
coordonatori 1. C. Chiţimia și Al. Dima, Bucureşti, 
1979 

Lit. rom. cont. = Literatura română contemporană, vol. I: 
Poezia, coordonator Marin Bucur, Bucureşti, 1980 

Livescu, Scene = Cristian Livescu, Scene din viaţa imagi- 
nară, Bucureşti, 1982 

Loghin, Isf. lit. Bucov. = C. Loghin, Istoria literaturii 
române din Bucovina (1775-1918), în legătură cu 
evoluţia culturală şi politică, Cernăuţi, 1926 

Lovinescu, Critice = E. Lovinescu, Critice, ed. definitivă, 
I-VII, Bucureşti, 1925-1929 

Lovinescu, Ist. civ. rom. = E. Lovinescu, Istoria civilizaţiei 
române moderne, l-IIl, Bucureşti, 1924-1925 

Lovinescu, st. lit. rom. cont. = E. Lovinescu, Istoria 
literaturii române contemporane, I-VI, Bucu- 
reşti, 1926-1929; Istoria literaturii române contem- 
porane. 1900-1937, Bucureşti, 1937 

Lovinescu, Maiorescu post. = E. Lovinescu, T. Maiorescu 
şi posteritatea lui critică, Bucureşti, 1943 

Lovinescu, Memorii = E. Lovinescu, Memorii, vol. I, 
Bucureşti, 1930, vol. II, Craiova, 1932, vol. III, Bucu- 
reşti, 1937 

Lovinescu, Opere = E. Lovinescu, Opere, I-IX, îngr. 
Maria Simionescu şi Alexandru George, Bucureşti, 
1982-1992 

Lovinescu, Portrete = E. Lovinescu, Portrete literare, 
Bucureşti, 1921 


Lovinescu, Sburătorul = E. Lovinescu, Sburătorul. 
Agende literare, vol. I-VI, îngr. Monica Lovinescu, 
Gabriela Omăt, Alexandru George şi, de la vol. III, 
Margareta Feraru, pref. Alexandru George, Bucu- 
reşti, 1993-2002 

Lovinescu, Scrieri = E. Lovinescu, Scrieri, I-IX, îngr. şi 
introd. Eugen Simion, Bucureşti, 1969-1982 

Lovinescu, Întrevederi = Monica Lovinescu, Întrevederi 
cu Mircea Eliade, Eugen Ionescu, Ştefan Lupaşcu şi 
Grigore Cugler, Bucureşti, 1992 

Lovinescu, Unde scurte= Monica Lovinescu, Unde scurte, 
I-VI, Bucureşti, 1990-1996 

Lungu, Itinerar = lon Lungu, Itinerar critic, Bucureşti, 
1965 

Lungu, Școala Ardeleană = lon Lungu, Şcoala Ardeleană, 
Bucureşti, 1978 

Lupaş, Cronicari = I. Lupaş, Cronicari şi istorici români 
din Transilvania, l-Il, Craiova, 1941 

Lupi, Storia = Gino Lupi, Storia della letteratura romena, 
Firenze, 1955 

Lupi, Umorismo= Gino Lupi, Umorismo romeno, Milano, 
1939 

Macedonski, Opere= Alexandru Macedonski, Opere, I-IV, 

îngr. şi introd. Tudor Vianu, Bucureşti, 1939-1946 

Macrea, Contribuţii = Dimitrie Macrea, Contribuţii la 

istoria lingvisticii şi filologiei româneşti, Bucureşti, 

1978 

Macrea, Lingvişti = Dimitrie Macrea, Lingvişti şi filologi 

români, Bucureşti, 1959 

Maftei, Personalităţi = Ionel Maftei, Personalităţi ieşene, 

vol. I-VIII, laşi, 1972-2000, Ioan Timofte, Personali- 

tăţi ieşene, vol. IX—XII, Iași, 2001-2012 

Maiorescu, Critice = Titu Maiorescu, Critice, I-III, îngr. |. 

Rădulescu-Pogoneanu, Bucureşti, 1926-1930 

Maiorescu, Opere = Titu Maiorescu, Opere, I-IV, îngr. 

Georgeta Rădulescu-Dulgheru şi Domnica Filimon, 

introd. Eugen Todoran, Bucureşti, 1978-1988 

Mancaş, Teatrul = Mircea Mancaş, Trecut şi prezent în 

teatrul românesc, Bucureşti, 1979 

Manea, Contur = Norman Manea, Pe contur, Bucureşti, 

1984 

Manolescu, Enciclopedia = Florin Manolescu, Enciclo- 

pedia exilului literar românesc. 1945-1989, ed. 2, 

Bucureşti, 2010 

Manolescu, Literatura SF = Florin Manolescu, Literatura 

SF, Bucureşti, 1980 

Manolescu, Litere = Florin Manolescu, Litere în tranziţie, 

Bucureşti, 1998 

Manolescu, Poezia = Florin Manolescu, Poezia criticilor, 

Bucureşti, 1971 

Manolescu, Benzile desenate = lon Manolescu, Benzile 

desenate și canonul postmodern, București, 2011 

Manolescu, Arca = Nicolae Manolescu, Arca lui Noe, 

I-II, Bucureşti, 1980-1983 

Manolescu, Istoria = Nicolae Manolescu, Istoria critică a 

literaturii române, 1, Bucureşti, 1990; Istoria critică 

a literaturii române. Cinci secole de literatură, 

Pitești, 2008 

Manolescu, Lecturi= Nicolae Manolescu, Lecturi infidele, 

Bucureşti, 1966 

Manolescu, Lista = Nicolae Manolescu, Literatura 

română postbelică. Lista lui Manolescu, I-III, 

Braşov, 2001 

Manolescu, Metamorfozele = Nicolae Manolescu, 

Metamorfozele poeziei, Bucureşti, 1968 

Manolescu, Poeți = Nicolae Manolescu, Poeți romantici, 
Bucureşti, 1999 

Manolescu, Teme = Nicolae Manolescu, Teme, I-VII, 
Bucureşti, 1971-1988 

Manu, Eseu = Emil Manu, Eseu despre generaţia războiu- 
lui, Bucureşti, 1978 

Manu, Reviste = Emil Manu, Reviste româneşti de poezie, 
Bucureşti, 1972 

Manu, Sensuri = Emil Manu, Sensuri moderne şi contem- 
porane, Bucureşti, 1982 

Manu, Sinteze = Emil Manu, Sinteze şi antisinteze literare, 
Cluj-Napoca, 1975 

Marcea, Atitudini = Pompiliu Marcea, Atitudini critice, 
Bucureşti, 1985 

Marcea, Concordanţe = Pompiliu Marcea, Concordanţe şi 
controverse, Bucureşti, 1983 

Marcea, „Convorbiri” = Pompiliu Marcea, „Convorbiri 
literare” şi spiritul critic, Bucureşti, 1972 

Marcea, Varietăţi = Pompiliu Marcea, Varietăţi literare, 
Craiova, 1982 

Marcus, Paradigme = Solomon Marcus, Paradigme uni- 
versale, Pitești, 2011 

Marino, Biografia = Adrian Marino, Biografia ideii de lite- 
ratură, I-VI, Cluj-Napoca, 1991-2000 

Marino, Dicţionar = Adrian Marino, Dicţionar de idei 
literare, 1, Bucureşti, 1973 

Marino, Hermeneutica = Adrian Marino, Hermeneutica 
ideii de literatură, Cluj-Napoca, 1987 

Marino, Introducere = Adrian Marino, Introducere în 
critica literară, Bucureşti, 1968 

Martin, Acolade = Aurel Martin, Acolade, Bucureşti, 1977 
Martin, Metonimii = Aurel Martin, Metonimii, Bucureşti, 
1974 

Martin, Paranteze = Aurel Martin, Paranteze, Bucureşti, 
1981 

Martin, Poeți = Aurel Martin, Poeți contemporani, Bucu- 
reşti, I-II, 1967-1971 

Martin, Dicţiunea = Mircea Martin, Dicţiunea ideilor, 
Bucureşti, 1981 

Martin, Generaţie = Mircea Martin, Generaţie şi creaţie, 
Bucureşti, 1969 

Martin, Identificări = Mircea Martin, Identificări, Bucu- 
reşti, 1977 

Martin, Singura critică = Mircea Martin, Singura critică, 
Bucureşti, 1986 

Martinescu, Cronicari = D. Martinescu, Cronicari şi 
cronici din ţările române, Bucureşti, 1967 
Martinescu, Umbre = Pericle Martinescu, Umbre pe 
pânza vremii, Bucureşti, 1985 

Massoff, Despre ei= loan Massoff, Despre ei şi despre alții, 
Bucureşti, 1973 

Massoff, Teatr: rom. = loan Massoff, Teatrul românesc, I-VIII, 
Bucureşti, 1961-1981 

Mazilu, Barocul = Dan Horia Mazilu, Barocul în litera- 
tura română din secolul al XVII-lea, Bucureşti, 1976 
Mazilu, Lit. rom. = Dan Horia Mazilu, Literatura română 
în epoca Renaşterii, Bucureşti, 1984 

Mazilu, Lit. rom. barocă = Dan Horia Mazilu, Literatura 
română barocă în context european, Bucureşti, 1996 
Mazilu, Noi = Dan Horia Mazilu, Noi despre ceilalți. Fals 
tratat de imagologie, laşi, 1999 

Mazilu, Noi printre ceilalți = Dan Horia Mazilu, Noi 
printre ceilalți sau Despre literatura peregrinilor, 
Bucureşti, 2003 

Mazilu, Proza = Dan Horia Mazilu, Proza oratorică în 
literatura română veche, I-II, Bucureşti, 1986-1987 
Mazilu, Recitind = Dan Horia Mazilu, Recitind literatura 
română veche, l-III, Bucureşti, 1994-2000 

Mazilu, Studii = Dan Horia Mazilu, Studii de literatură 
română veche, Bucureşti, 2005 

Mazilu, Vocaţia = Dan Horia Mazilu, Vocaţia europeană a 
literaturii române vechi, Bucureşti, 1991 

Măciucă, Motive = Constantin Măciucă, Motive şi struc- 
turi dramatice, Bucureşti, 1986 

Mănucă, Analogii = Dan Mănucă, Analogii. Constante ale 
istoriei literare româneşti, laşi, 1995 

Mănucă, Argumente = Dan Mănucă, Argumente de istorie 
literară, laşi, 1978 

Mănucă, Lectură = Dan Mănucă, Lectură şi interpretare. 
Un model epic, Bucureşti, 1988 

Mănucă, Perspective = Dan Mănucă, Perspective critice, 
laşi, 1998 

Mănucă, Principiile = Dan Mănucă, Principiile criticii 
literare junimiste, laşi, 2000 

Mănucă, Scriit. jun. = Dan Mănucă, Scriitori junimişti, 
Iaşi, 1971 

Mărcuş, Thalia = Ştefan Mărcuş, Thalia română. Con- 
tribuţii la istoricul teatrului românesc din Ardeal, 
Banat şi părțile ungurene, postfață Petru Comar- 
nescu, Timişoara, 1945 _ 

Mecu, Fapte-sens = Nicolae Mecu, Între fapte şi sens, 
Bucureşti, 2004 

Metzulescu, Literile = Stelian Metzulescu, Literile în Țara 
Banilor, I-II, pref. Paul 1. Papadopol, Craiova, 1936 
Mică encicl. = Mică enciclopedie ilustrată a scriitorilor 
din Republica Moldova, Bucureşti-Chişinău, 2005 
Micu, Critici prozatori = Dumitru Micu, Critici prozatori, 
București, 2010 

Micu, „Gândirea” = Dumitru Micu, „Gândirea” şi gân- 
dirismul, Bucureşti, 1975 

Micu, Isf. lit. = Dumitru Micu, Istoria literaturii române 
de la creaţia populară la postmodernism, Bucureşti, 
2000 

Micu, În căutarea = Dumitru Micu, În căutarea autentici- 
tăţii, LII, Bucureşti, 1992-1994 

Micu, Început = Dumitru Micu, Început de secol. 1900- 
1916, Bucureşti, 1970 

Micu, Lecturi = Dumitru Micu, Lecturi şi păreri, Cluj-Na- 
poca, 1978 

Micu, Limbaje= Dumitru Micu, Limbaje lirice contempo- 
rane, Bucureşti, 1988 

Micu, Literatura = Dumitru Micu, Literatura română la 
începutul secolului al XX-lea. 1900-1916, Bucureşti, 
1964 

Micu, Mileniu = Dumitru Micu, Sfârşit și început de 
mileniu, București, 2010 

Micu, Modernismul = Dumitru Micu, Modernismul 
românesc, I-II, Bucureşti, 1984-1985 

Micu, Romanul = Dumitru Micu, Romanul românesc 
contemporan, Bucureşti, 1959 

Micu, Scriitori = Dumitru Micu, Scriitori, cărţi, reviste, 
Bucureşti, 1980 

Micu, Scurtă ist. = Dumitru Micu, Scurtă istorie a litera- 
turii române, I-IV, Bucureşti, 1994-1997 
Micu-Manolescu, Literatura = Dumitru Micu, Nicolae 
Manolescu, Literatura română de azi. 1944-1964, 
Bucureşti, 1965 

Mihăescu, Timp = Valentin E Mihăescu, Timp şi mod, 
Bucureşti, 1983 

Mihăilă, Contribuţii = G. Mihăilă, Contribuţii la istoria 
culturii şi literaturii române vechi, Bucureşti, 1972 
Mihăilă, Scriitori = G. Mihăilă, Scriitori și filologi români 
(secolele XVI-XX), București, 2005 E 
Mihăilescu, Întrebările = Dan C. Mihăilescu, Întrebările 
poeziei, Bucureşti, 1988 


Mihăilescu, Lit. rom. postceauşism = Dan C. Mihăilescu, 
Literatura română în postceauşism, I-III, laşi, 
2004-2007 

Mihăilescu, Conceptul = Florin Mihăilescu, Concep- 
tul de critică literară în România, I-II, Bucureşti, 
1976-1979 

Milea, Sub semnul = Ioan Milea, Sub semnul poeziei, 
Piteşti, 1999 

Miller-Săndulescu, Evoluţia = Mărgărita Miller-Verghi, 
Ecaterina Săndulescu, Evoluţia scrisului feminin în 
România, pret. E. Lovinescu, Bucureşti, 1935 
Mincu, Critice = Marin Mincu, Critice, Bucureşti, I-II, 
1969-1971 

Mincu, Eseu = Marin Mincu, Eseu despre textul poetic, 
Bucureşti, 1986 

Mincu, Poeticitate = Marin Mincu, Poeticitate română 
postbelică, Constanţa, 2000 

Mincu, Poezie = Marin Mincu, Poezie şi generaţie, Bucu- 
reşti, 1975 

Mincu, Repere = Marin Mincu, Repere, Bucureşti, 1977 
Minea, Letopiseţele = Ilie Minea, Letopiseţele moldove- 
neşti scrise slavoneşte, laşi, 1925 

Mioc, Curs = Simion Mioc, Curs de istoria literaturii 
române. 1900-1918, II, Timişoara, 1972 

Mirodan, Dicţionar = Al. Mirodan, Dicţionar neconven- 
țional al scriitorilor evrei de limbă română, vol. I-II, 
Tel Aviv, 1986-1997, vol. III, Cfar Habad, 2008 
Mîndra, Clasicism = V. Mîndra, Clasicism şi romantism în 
dramaturgia românească (1816-1918), Bucureşti, 
1973 

Mîndra, Incursiuni = V. Mîndra, Incursiuni în istoria 
dramaturgiei române. De la Gh. Asachi la Camil 
Petrescu, Bucureşti, 1971 

Mîndra, Ist. lit. dram. = V. Mîndra, Istoria literaturii dra- 
matice româneşti, |, Bucureşti, 1985 

Mîndra, Jocul = V. Mîndra, Jocul situaţiilor dramatice, 
Bucureşti, 1978 

Modola, Dramaturgia = Doina Modola, Dramaturgia 
românească între 1900-1918, Cluj-Napoca, 1983 
Morar, Avangarda rom. = Ovidiu Morar, Avangarda 
românească în context european, Suceava, 2003 
Morar, Avatarurile = Ovidiu Morar, Avatarurile suprarea- 
lismului românesc, Bucureşti, 2003 

Morar, Scriitori evrei = Ovidiu Morar, Scriitori evrei din 
România, București, 2006 

Moraru, Obsesia = Cornel Moraru, Obsesia credibilităţii, 
Bucureşti, 1996 

Moraru, Semnele = Cornel Moraru, Semnele realului, 
Bucureşti, 1981 

Moraru, Textul = Cornel Moraru, Textul şi realitatea, 
Bucureşti, 1984 

Moraru, Ceremonia = Cristian Moraru, Ceremonia 
textului, Bucureşti, 1985 

Moraru-Velculescu, Bibliografia = Mihai Moraru, 
Cătălina Velculescu, Bibliografia analitică a lite- 
raturii române vechi, vol. I: Cărţile populare laice, 
partea I-II, Bucureşti, 1976-1978 

Mugur, Profesiunea = Florin Mugur, Profesiunea de 
scriitor, Bucureşti, 1979 

Munteano, Panorama = Basil Munteano, Panorama de la 
literature roumaine contemporaine, Paris, 1938 
Munteanu, Opera = Aurel Dragoş Munteanu, Opera şi 
destinul scriitorului, Bucureşti, 1972 

Munteanu, Românii-Ungaria = Cornel Munteanu, 
Românii din Ungaria (1951-2004), vol. I, Jula, 2006, 
vol. II, Cluj-Napoca, 2009 


Munteanu, Aristarc = George Munteanu, Sub semnul lui 
Aristarc, Bucureşti, 1975 

Munteanu, Atitudini = George Munteanu, Atitudini, 
Bucureşti, 1966 

Munteanu, Jurnal = Romul Munteanu, Jurnal de cărţi, |- 
VII, Bucureşti, 1973-1998 

Murăraşu, Ist. lit. = D. Murăraşu, Istoria literaturii 
române, ed. 4, Bucureşti, 1946 

Muscalu, Dicţ. scriit. vrânceni = Florin Muscalu, Dicţi- 
onarul scriitorilor şi publiciştilor vrânceni. De la 
origini până în anul 2000, Focşani, 1999 

Muşat, Strategiile = Carmen Muşat, Strategiile subversiu- 
nii, postfață Mircea Martin, Piteşti, 2002 

Muthu, Balcanismul= Mircea Muthu, Balcanismul literar 
românesc, I-III, Cluj-Napoca, 2002; ed. Pitești, 2008 
Muthu, Cântecul= Mircea Muthu, Cântecul lui Leonardo, 
Cluj-Napoca, 1995 

Muthu, Lit. rom. = Mircea Muthu, Literatura română şi 
spiritul sud-est european, Bucureşti, 1976 

Muthu, Orientări = Mircea Muthu, Orientări critice, Cluj, 
1972 

Muthu, Permanenţe = Mircea Muthu, Permanenţe 
literare româneşti din perspectivă comparată, Bucu- 
reşti, 1986 

Nedelcovici-Popescu-Protopopescu, Cartea = Viorica 
Nedelcovici, Elvira Popescu, Constanţa Protopo- 
pescu, Cartea românească în lume. 1945-1972, 
introd. Mihnea Gheorghiu, Bucureşti, 1975 
Negoiţescu, Alfe însemnări = 1. Negoiţescu, Alte însem- 
nări critice, Bucureşti, 1980 

Negoiţescu, Analize = I. Negoiţescu, Analize şi sinteze, 
Bucureşti, 1976 

Negoiţescu, Engrame = |. Negoiţescu, Engrame, Bucu- 
reşti, 1975 

Negoiţescu, Ist. lit. = 1. Negoiţescu, Istoria literaturii 
române, |, Bucureşti, 1991 ă 

Negoiţescu, Însemnări = |. Negoiţescu, Însemnări critice, 
Cluj, 1970 

Negoiţescu, Lampa = |. Negoiţescu, Lampa lui Aladin, 
Bucureşti, 1971 

Negoiţescu, Scriitori = I. Negoiţescu, Scriitori moderni, 
Bucureşti, 1966 

Negoiţescu, Scriitori contemporani = |. Negoiţescu, Scri- 
itori contemporani, îngr. Dan Damaschin, Cluj-Na- 
poca, 1994 

Negrici, Expresivitatea = Eugen Negrici, Expresivitatea 
involuntară, Bucureşti, 1977 

Negrici, Figura = Eugen Negrici, Figura spiritului creator, 
Bucureşti, 1978 

Negrici, Imanenţa = Eugen Negrici, Imanenţa literaturii, 
Bucureşti, 1981 

Negrici, Introducere = Eugen Negrici, Introducere în 
poezia contemporană, Bucureşti, 1985 

Negrici, Comunism = Eugen Negrici, Literatura română 
sub comunism, vol. II: Proza, Bucureşti, 2002, vol. I: 
Poezia, Bucureşti, 2003 

Negrilă, Dicţ. scriit. arădeni = lulian Negrilă, Dicţionarul 
scriitorilor arădeni de azi, Arad, 1997 

Negrilă, Însemnări = Iulian Negrilă, Însemnări despre 
scriitori, Timișoara, 1987 

Negrilă, Scriitori = Iulian Negrilă, Scriitori tribunişti din 
perioada arădeană, Timişoara, 1983 

Negruzzi, Junimea = lacob Negruzzi, Amintiri din 
„Junimea”, Bucureşti, 1921 

Nemoianu, Utilul = Virgil Nemoianu, Utilul şi plăcutul, 
Bucureşti, 1973 

Netea, Maior-Goga = Vasile Netea, De la Petru Maior la 

Octavian Goga, Bucureşti, 1944 

Nicolescu, $c. Ardeleană = Aurel Nicolescu, Școala Arde- 

leană şi limba română, Bucureşti, 1971 

Nicolescu, Contemporanul = G.C. Nicolescu, Curentul 

literar de la „Contemporanul”, Bucureşti, 1966 

Nicolescu, Starea = Vasile Nicolescu, Starea lirică, I-II, 

Bucureşti, 1975-1984 

Niţescu, Atitudini = M. Niţescu, Atitudini critice, Bucu- 

reşti, 1983 

Niţescu, Poeți = M. Niţescu, Poeți contemporani, Bucu- 

reşti, 1978 

Niţescu, Proletcultismul = M. Niţescu, Sub zodia prolet- 

cultismului. Dialectica puterii, îngr. M. Ciurdariu, 

Bucureşti, 1995 

Niţescu, Repere = M. Niţescu, Repere critice, Bucureşti, 

1974 

Niţescu, Scylla = M. Niţescu, Între Scylla şi Charybda, 

Bucureşti, 1972 

Noica, Istoricitate = Constantin Noica, Istoricitate şi eter- 

nitate. Repere pentru o istorie a culturii româneşti, 

îngr. şi introd. Mircea Handoca, Bucureşti, 1989 

Noica, Publicistică = Constantin Noica, Publicistică, 
I-II, îngr. Marin Diaconu, Bucureşti, 1994-2004 

Oarcăsu, Destine = Ion Oarcăsu, Destine şi valori, 
Cluj-Napoca, 1974 

Oarcăsu, Oglinzi = Ion Oarcăsu, Oglinzi paralele, Bucu- 
reşti, 1967 

Oarcăsu, Opinii = lon Oarcăsu, Opinii despre poezie, 
Bucureşti, 1965 

Odangiu, Romanul = Marian Odangiu, Romanul politic, 
Timişoara, 1984 

Omăt, Modernismul = Gabriela Omăt, Modernismul 
literar românesc în date (1880-2000) şi texte (1880- 
1949), I-I1, București, 2008 

Onu, Critica = Liviu Onu, Critica textuală şi editarea lite- 
raturii române vechi, Bucureşti, 1973 

Oprea, Fața = Al. Oprea, Fața nevăzută a literaturii, 
Bucureşti, 1980 

Oprea, Incidenţe = Al. Oprea, Incidenţe critice, Bucureşti, 
1975 

Oprea, Mişcarea = Al. Oprea, Mişcarea prozei, Bucureşti, 
1967 

Oprea, 5 prozatori = Al. Oprea, 5 prozatori iluştri, 5 
procese literare, Bucureşti, 1971 

Oprea, Opera = Nicolae Oprea, Opera şi autorul, Piteşti, 
2001 

Oprea, Provinciile = Nicolae Oprea, Provinciile imagi- 
nare, Piteşti, 1993 

Oprea, Timpul= Nicolae Oprea, Timpul lecturii, Cluj- Na- 
poca, 2002 

Oprescu, Scriitori = Horia Oprescu, Scriitori în lumina 
documentelor, Bucureşti, 1968 

Opriş, Reviste = Tudor Opriş, Reviste literare ale elevilor. 
1834-1974. Istoria presei şcolare româneşti, Bucu- 
reşti, 1977 

Opriş, 500 debuturi = Tudor Opriş, 500 debuturi literare, 
Galaţi, 1991 

Opriţă, Anticipația = Mircea Opriţă, Anticipația româ- 
nească, ed. 2, Bucureşti, 2003 

Opriță, Cronici = Mircea Opriță, Cronici de familie, 
Cluj-Napoca, 2008 

Opriţă, Istoria = Mircea Opriţă, Istoria anticipaţiei romă- 
neşti, laşi, 2007 

Ornea, Actualitatea = Z. Ornea, Actualitatea clasicilor, 

Bucureşti, 1985 

Ornea, Comentarii = Z. Ornea, Comentarii, Bucureşti, 
1981 

Ornea, Confluenţe = Z. Ornea, Confluenţe, Bucureşti, 
1976 

Ornea, Contemporanul = Z. Ornea, Curentul cultural de 
la „Contemporanul”, Bucureşti, 1977 

Ornea, Interpretări = Z. Ornea, Interpretări, Bucureşti, 
1988 

Ornea, Înțelesuri = Z. Ornea, Înțelesuri. Medalioane de 
istorie literară, Bucureşti, 1994 

Ornea, Junimea = Z. Ornea, Junimea şi junimismul, 
Bucureşti, 1975 

Ornea, Medalioane = Z. Ornea, Medalioane, laşi, 1997 

Ornea, Medalioane ist. lit. = Z. Ornea, Medalioane de 
istorie literară (1999-2001), îngr. Tiberiu Avramescu, 
București, 2004 

Ornea, Portrete = Z. Ornea, Portrete, Bucureşti, 1999 

Ornea, Tradiţionalism = Z. Ornea, Tradiţionalism şi 
modernitate în deceniul al treilea, Bucureşti, 1980 

Oţoiu, Proza = Adrian Oţoiu, Proza generaţiei '80. Strate- 
gii transgresive, I-II, Piteşti, 2000-2003 

Paleologu, Alchimia = Alexandru Paleologu, Alchimia 
existenţei, Bucureşti, 1983 

Paleologu, Bunul simț = Alexandru Paleologu, Bunul 
simţ ca paradox, Bucureşti, 1972 

Paleologu, Ipoteze = Alexandru Paleologu, Ipoteze de 
lucru, Bucureşti, 1980 

Paleologu, Simțul practic = Alexandru Paleologu, Simţul 
practic, Bucureşti, 1974 

Paleologu, Spiritul = Alexandru Paleologu, Spiritul şi 
litera, Bucureşti, 1970 

Pamfil, Spațialitate = Alina Pamfil, Spaţialitate şi tempo- 
ralitate. Eseuri despre romanul românesc interbelic, 
Cluj-Napoca, 1993 

Panaitescu, Contribuţii = PP Panaitescu, Contribuţii la 
istoria culturii româneşti, îngr. Silvia Panaitescu, 
pref. Dan Zamfirescu, Bucureşti, 1971 

Panaitescu, Începuturile = PP Panaitescu, Inceputurile şi 
biruinţa scrisului în limba română, Bucureşti, 1965 

Panu, Junimea = G. Panu, Amintiri de la Junimea din laşi, 
I-II, Bucureşti, 1943; ed. I-II, îngr. şi pref. Z. Ornea, 
Bucureşti, 1971 

Papadima, Creatorii = Ovidiu Papadima, Creatorii şi 
lumea lor, Bucureşti, 1943 

Papadima, Ipostaze = Ovidiu Papadima, Ipostaze ale ilu- 
minismului românesc, Bucureşti, 1975 

Papadima, Scriitorii = Ovidiu Papadima, Scriitorii şi înţe- 
lesurile vieţii, Bucureşti, 1971 

Papahagi, Critica = Marian Papahagi, Critica de atelier, 
Bucureşti, 1983 

Papahagi, Cumpănă = Marian Papahagi, Cumpănă şi 
semn, Bucureşti, 1990 

Papahagi, Eros = Marian Papahagi, Eros şi utopie, Bucu- 
reşti, 1980 

Papahagi, Exerciţii = Marian Papahagi, Exerciţii de 
lectură, Cluj-Napoca, 1976 

Papahagi, Fragmente = Marian Papahagi, Fragmente 
despre critică, Cluj-Napoca, 1994 

Papahagi, Interpretări = Marian Papahagi, Interpretări pe 
teme date, Cluj-Napoca, 1995 

Papu, Apolo = Edgar Papu, Apolo sau Ontologia clasicis- 
mului, Bucureşti, 1985 

Papu, Clasicii = Edgar Papu, Din clasicii noştri. Contribu- 
ție la ideea unui protocronism românesc, Bucureşti, 
1977 

Papu, Despre stiluri = Edgar Papu, Despre stiluri, Bucu- 
reşti, 1986 


Papu, Lumini = Edgar Papu, Lumini perene. Retrospecţii 
asupra unor clasici români, Bucureşti, 1989 

Papu, Luminile = Edgar Papu, Din luminile veacului, 
Bucureşti, 1967 

Papu, Motive = Edgar Papu, Motive literare româneşti, 
Bucureşti, 1983 

Papu, Scriitori-filosofi = Edgar Papu, Scriitori-filosofi în 
cultura română, Craiova, 1994 

Pascu, Ist. lit. = Giorge Pascu, Istoria literaturii române 
din secolul XVIII, I-II, Bucureşti, laşi, 1924 — 1927 

Pavel, Arheologia = Eugen Pavel, Arheologia textului, 
Cluj-Napoca, 2012 

Păcurariu, Clas. rom. = D. Păcurariu, Clasicismul 
românesc, Bucureşti, 1971 

Păcurariu, Scriitori = D. Păcurariu, Scriitori şi direcţii 
literare, I-II, Bucureşti, 1981-1984 

Păcurariu, Teme = D. Păcurariu, Teme, motive, mituri şi 
metamorfoza lor, Bucureşti, 1990 

Păcurariu, Dicţ. teolog. = Mircea Păcurariu, Dicţionarul 
teologilor români, Bucureşti, 1996 

Păcurariu, Ist. Bis. = Mircea Păcurariu, Istoria Bisericii 
Ortodoxe Române, I-III, Bucureşti, 1991-1994 

Pârvulescu, Alfabetul = Ioana Pârvulescu, Alfabetul 
doamnelor. De la Doamna B. la Doamna T., Bucu- 
reşti, 1999 

Pecie, Romancierul = Ion Pecie, Romancierul în faţa 
oglinzii, Bucureşti, 1989 

Perian, A doua tradiție = Gheorghe Perian, A doua 
tradiție. Poezia naivă românească de la origini până 
la Anton Pann, Cluj-Napoca, 2003 

Perian, Pagini = Gheorghe Perian, Pagini de critică şi de 
istorie literară, Târgu Mureş, 1998 

Perian, Scriitori = Gheorghe Perian, Scriitori români 
postmoderni, Bucureşti, 1996 

Perpessicius, Alte mențiuni = Perpessicius, Alte mențiuni 
de istoriografie literară şi “Io izlol, I-II, Bucureşti, 
1961-1967 

Perpessicius, Jurnal = Perpessicius, Jurnal de lector com- 
pletat cu Eminesciana, Bucureşti, 1944 

Perpessicius, Lecturi = Perpessicius, Lecturi intermitente, 
Cluj, 1971 

Perpessicius, Menţiuni = Perpessicius, Menţiuni critice, 
I-V, Bucureşti, 1928-1946 

Perpessicius, Menţiuni ist. = Perpessicius, Menţiuni de 
istoriografie literară şi folclor (1948-1956), Bucu- 
reşti, 1957 

Perpessicius, Opere= Perpessicius, Opere, vol. I-IV, Bucu- 
reşti, 1966-1971, vol. V-XII, îngr. Dumitru D. Panai- 
tescu, Bucureşti, 1972-1983 

Pervain, Studii = Iosif Pervain, Studii de literatură 
română, Cluj, 1971 

Petraş, Cărţile = Irina Petraş, Cărţile deceniului 10, 
Cluj-Napoca, 2003 

Petraş, Lit. rom. = Irina Petraş, Literatura română con- 
temporană, Bucureşti, 1994 

dirt Panorama = lrina Petraş, Panorama criticii 
iterare româneşti. 1950-2000, Cluj-Napoca, 2001 

Petraşcu, Figuri = Nicolae Petraşcu, Figuri literare con- 
timpurane, Bucureşti, 1893 

Petraşcu, Icoane = Nicolae Petraşcu, Icoane de lumină, |- 
IV, Bucureşti, 1935-1941 

Petraşcu, Scriitori = Nicolae Petraşcu, Scriitori români 
contimporani, Bucureşti, 1898 

Petrescu, Teze = Camil Petrescu, Teze şi antiteze, Bucu- 
reşti, 1936 

Petrescu, Configuraţii = loana Em. Petrescu, Configura- 
ţii, Cluj-Napoca, 1981 


Petrescu, Eminescu = loana Em. Petrescu, Eminescu și 
mutaţiile poeziei românești, Cluj-Napoca, 1989 
Petrescu, Studii = loana Em. Petrescu, Studii de literatură 
română și comparată, Cluj-Napoca, 2005 

Petrescu, Realitate= Liviu Petrescu, Realitate şi romanesc, 
Bucureşti, 1969 

Petrescu, Romanul = Liviu Petrescu, Romanul condiţiei 
umane, Bucureşti, 1979 

Petrescu, Scriitori = Liviu Petrescu, Scriitori români şi 
străini, Cluj, 1973 

Petrescu, Studii transilvane = Liviu Petrescu, Studii tran- 
silvane. Coduri etice şi estetice la scriitori transilvă- 
neni, Bucureşti, 1997 

Petrescu, Vârstele = Liviu Petrescu, Vârstele romanului, 
Bucureşti, 1992 

Petrescu-Paraschiva, Dicţ. lit. Dâmboviţa = Victor 
Petrescu, Serghie Paraschiva, Dicţionar de litera- 
tură al județului Dâmboviţa. 1508-1998, Târgovişte, 
1999 

Petreu, Jocurile = Marta Petreu, Jocurile manierismului 
logic, Bucureşti, 1995 

Petreu, Teze = Marta Petreu, Teze neterminate, Bucureşti, 
1991 

Petria, Vâlcea = Petre Petria, Vâlcea. Oameni de ştiinţă, 
cultură şi artă. Dicţionar, Râmnicu Vâlcea, 1997 

Petroveanu, Pagini = Mihail Petroveanu, Pagini critice, 
Bucureşti, 1958 

Petroveanu, Profiluri = Mihail Petroveanu, Profiluri lirice 
contemporane, Bucureşti, 1963 

Petroveanu, Studii = Mihail Petroveanu, Studii literare, 
Bucureşti, 1966 

Petroveanu, Traiectorii = Mihail Petroveanu, Traiectorii 
lirice, Bucureşti, 1974 

Philippide, Consideraţii = Alexandru Philippide, Consi- 
deraţii confortabile, I-II, Bucureşti, 1970-1972 

Philippide, Scrieri = Alexandru Philippide, Scrieri, I-IV, 
Bucureşti, 1976-1978 

Pillat, Itinerarii = Dinu Pillat, Itinerarii istorico-literare, 
îngr. şi pref. George Muntean, Bucureşti, 1978 

Pillat, Mozaic= Dinu Pillat, Mozaic istorico-literar. Secolul 
XX. Bucureşti, 1969 

Pillat, Tradiţie = Ion Pillat, Tradiţie şi literatură, Bucu- 
reşti, 1943 

Piru, Analize = Al. Piru, Analize şi sinteze critice, Craiova, 
1973 

Piru, Critici = Al. Piru, Critici şi metode, Bucureşti, 1989 

Piru, Debuturi = Al. Piru, Debuturi, Bucureşti, 1981 

Piru, Discursul= Al. Piru, Discursul critic, Bucureşti, 1987 

Piru, Is. liţ. = Al. Piru, Istoria literaturii române, I-II, 
Bucureşti, 1970; Istoria literaturii române de la 
început până azi, Bucureşti, 1981 

Piru, Panorama = Al. Piru, Panorama deceniului literar 
românesc 1940-1950, Bucureşti, 1968 

Piru, Permanenţe = Al. Piru, Permanenţe româneşti, 
Bucureşti, 1978 

Piru, Poezia = Al. Piru, Poezia românească contempo- 
rană. 1950-1975, I-II, Bucureşti, 1975 

Piru, Reflexe = Al. Piru, Reflexe şi interferenţe, Craiova, 
1974 

Piru, Valori = Al. Piru, Valori clasice, Bucureşti, 1978 

Piru, Varia = Al. Piru, Varia, I-II, Bucureşti, 1972-1973 

Poantă, Cercul Literar = Petru Poantă, Cercul Literar de la 
Sibiu. Introducere în fenomenul originar, Cluj-Na- 
poca, 1997 

Poantă, Dicţ. poeţi = Petru Poantă, Dicţionar de poeţi. 
Clujul contemporan, Cluj-Napoca, 1998 

Poantă, Modalităţi = Petru Poantă, Modalităţi lirice con- 
temporane, Cluj, 1973 

Poantă, Radiografii = Petru Poantă, Radiografii, I-II, 
Cluj-Napoca, 1978-1983 

Poantă, Scriitori = Petru Poantă, Scriitori contemporani. 
Radiografii, Cluj-Napoca, 1994 

Podoleanu, 60 scriitori= S. Podoleanu, 60 scriitori români 
de origină evreească, I-II, Bucureşti, [1935-1936] 

Pop, Mărturia = Augustin Z. N. Pop, Mărturia documen- 
telor de la vechile tiparniţe româneşti la Nicolae 
Labiş, Bucureşti, 1985 

Pop, Avangarda = Ion Pop, Avangarda în literatura 
română, Bucureşti, 1990 

Pop, Avangardismul = lon Pop, Avangardismul poetic 
românesc, Bucureşti, 1969 

Pop, Jocul = Ion Pop, Jocul poeziei, Bucureşti, 1985 

Pop, Lecturi = Ion Pop, Lecturi fragmentare, Bucureşti, 
1983 

Pop, Pagini = lon Pop, Pagini transparente, Cluj-Napoca, 
1997 


Pop, Poezia = Ion Pop, Poezia unei generaţii, Cluj, 1973 

Pop, Recapitulări = lon Pop, Recapitulări, Cluj-Napoca, 
1995 

Pop, Transcrieri= lon Pop, Transcrieri, Cluj-Napoca, 1976 

Pop, Viaţă = lon Pop, Viaţă şi texte, Cluj-Napoca, 2001 

Pop, Vocile poeziei = lon Pop, Echinocțiu. Vocile poeziei, 
Cluj-Napoca, 2008 

Pop, Conspect= Vasile Gr. Pop, Conspectasupra literaturei 
române şi literaţilor ei de la început şi până astăzi, 
în ordine cronologică, I-II, Bucureşti, 1875-1876 

Popa, Comicologia = Marian Popa, Comicologia, Bucu- 
reşti, 1975 

Popa, Competenţă = Marian Popa, Competenţă şi perfor- 
manţă, Bucureşti, 1982 

Popa, Dicţ. lit. = Marian Popa, Dicţionar de literatură 
română contemporană, Bucureşti, 1971; ed. 2, 
Bucureşti, 1977 

Popa, Forma = Marian Popa, Forma ca deformare, Bucu- 
reşti, 1975 

Popa, Ist. lit. = Marian Popa, Istoria literaturii române de 
azi pe mâine, I-II, Bucureşti, 2009 

Popa, Modele = Marian Popa, Modele şi exemple, Bucu- 
reşti, 1971 

Popa, Convergenţe = Mircea Popa, Convergenţe europene, 
Oradea, 1995 

Popa, De la est= Mircea Popa, De la est spre vest, Cluj-Na- 
poca, 2010 

Popa, De la iluminism = Mircea Popa, De la iluminism la 
paşoptism, Cluj-Napoca, 2004 

Popa, Estuar = Mircea Popa, Estuar, Bucureşti, 1995 

Popa, Inserţii = Mircea Popa, Inserţii, Cluj-Napoca, 2003 

Popa, Pagini = Mircea Popa, Pagini bihorene, Oradea, 


2003 

Popa, Penumbre= Mircea Popa, Penumbre, Cluj-Napoca, 
2004 

Popa, Prezențe = Mircea Popa, Prezențe literare, Cluj- Na- 
poca, 2011 


Popa, Reîntoarcerea = Mircea Popa, Reîntoarcerea la 
Ithaca, Bucureşti, 1998 

Popa, Semnul Franţei = Mircea Popa, Sub semnul Franţei, 
Cluj-Napoca, 2006 

Popa, Spaţii = Mircea Popa, Spaţii literare, Cluj-Napoca, 
1974 

Popa, Tectonica = Mircea Popa, Tectonica genurilor 
literare, Bucureşti, 1980 

Popa, Uleiul= Mircea Popa, Uleiul din candelă, Blaj, 2009 


XXVI 


Popa, Lit. rom. Voivodina = Ştefan N. Popa, O istorie a 
literaturii române din Voivodina, Pancevo, 1997 

Popescu, Teatrul= Marian Popescu, Teatrul ca literatură, 
Bucureşti, 1987 

Popescu, Cărți = Titu Popescu, Cărți cu ieşire la mare. 
Critica, memorialistica, literatura de călătorie, 
Cluj-Napoca, 1980 

Popovici, Cercetări = D. Popovici, Cercetări de literatură 
română, Sibiu, 1944 

Popovici, La Litterature = D. Popovici, La Litterature 
roumaine ă l'epoque des Lumieres, Sibiu, 1945 

Popovici, Romant. rom. = D. Popovici, Romantismul 
românesc (1829-1840), îngr. loana Em. Petrescu, 
cuvânt înainte Tudor Vianu, pref. Dan Simonescu, 
Bucureşti, 1969 

Popovici, Studii = D. Popovici, Studii literare, I-VI, îngr. 
Ioana Em. Petrescu, postfață Aurel Martin, Cluj, 
1972-1989 

Popovici, Eu, personajul = Vasile Popovici, Eu, persona- 
jul, Bucureşti, 1988 

Popovici, Lumea = Vasile Popovici, Lumea personajului, 
Bucureşti, 1997 

Prangati, Dicf. oamenilor din Neamţ = Constantin 
Prangati, Dicţionarul oamenilor de seamă din 
județul Neamţ. De la Grigore Ureche până în zilele 
noastre, Piatra Neamţ, 1999 

Predescu, Encicl. = Lucian Predescu, Enciclopedia „Cuge- 
tarea”, Bucureşti, 1940 

Prelipceanu, Dialoguri = Nicolae Prelipceanu, Dialoguri 
fără Platon, Cluj-Napoca, 1976 

Profiluri = Profiluri literare, îngr. Raisa Suveică şi Simion 
Cibotaru, Chişinău, 1972 

Protopopescu, Romanul = Al. Protopopescu, Romanul 
psihologic românesc, Bucureşti, 1978 

Protopopescu, Volumul = Al. Protopopescu, Volumul şi 
esenţa, Bucureşti, 1972. 

Puşcariu, Călare= Sextil Puşcariu, Călare pe două veacuri. 
Amintiri din tinereţe (1895-1906), Bucureşti, 1968 

Puşcariu, Cinci ani = Sextil Puşcariu, Cinci ani de mişcare 
literară (1902-1906), Bucureşti, 1909 

Puşcariu, Isf. lit. = Sextil Puşcariu, Istoria literaturii 
române. Epoca veche, ed. 2, Sibiu, 1930 

Rachieru, Poeți Basarabia = Adrian Dinu Rachieru, Poeți 
din Basarabia, Bucureşti — Chişinău, 2010 

Rachieru, Poeți Bucovina = Adrian Dinu Rachieru, Poeți 
din Bucovina, Timişoara, 1996 

Radian, Portrete = Sanda Radian, Portrete feminine în 
romanul românesc interbelic, Bucureşti, 1986 

Radu, Pagini = Olimpia Radu, Pagini de critică, îngr. şi 
pref. Marian Papahagi, Cluj-Napoca, 1988 

Raicu, Calea de acces = Lucian Raicu, Calea de acces, 
Bucureşti, 1982 

Raicu, Contemporani = Lucian Raicu, Printre contempo- 
rani, Bucureşti, 1980 

Raicu, Critica = Lucian Raicu, Critica — formă de viaţă, 
Bucureşti, 1976 

Raicu, Fragmente = Lucian Raicu, Fragmente de timp, 
Bucureşti, 1984 

Raicu, Practica scrisului = Lucian Raicu, Practica scrisu- 
lui şi experienţa lecturii, Bucureşti, 1978 

Raicu, Structuri = Lucian Raicu, Structuri literare, Bucu- 
reşti, 1973 

Ralea, Scrieri = Mihai Ralea, Scrieri, vol. I-III, îngr. şi pref. 
N. Tertulian, Bucureşti, 1972-1981, vol. IV-VII, îngr. 
şi pref. Florin Mihăilescu, Bucureşti, 1988-1989 

Raşcu, Amintiri = |. M. Raşcu, Amintiri şi medalioane 
literare, Bucureşti, 1967. 


Razba, Personalităţi hunedorene = Maria Razba, Perso- 
nalităţi hunedorene (sec. XV-XX). Dicţionar, Deva, 
2000 

Răduică, Calendare= Georgeta Răduică, Nicolin Răduică, 
Calendare şi almanahuri româneşti. 1731-1918. 
Dicţionar bibliografic, Bucureşti, 1981 

Răduică, Dicţ. presei = Georgeta Răduică, Nicolin 
Răduică, Dicţionarul presei româneşti. 1731-1918, 
Bucureşti, 1995 

Rău, Efigii = Aurel Rău, Efigii, Bucureşti, 1989 

Râpeanu, Cultură = Valeriu Râpeanu, Cultură şi istorie, 
I-II, Bucureşti, 1979-1989 

Râpeanu, Interferenţe = Valeriu Râpeanu, Interferenţe 
spirituale, Bucureşti, 1970 

Râpeanu, Memoria = Valeriu Râpeanu, Memoria şi fețele 
timpului, Bucureşti, 1983 

Râpeanu, Noi = Valeriu Râpeanu, Noi şi cei dinaintea 
noastră, Bucureşti, 1966. 

Râpeanu, Pe drumurile = Valeriu Râpeanu, Pe drumurile 
tradiţiei, Cluj, 1973 

Râpeanu, Scriitori = Valeriu Râpeanu, Scriitori dintre cele 
două războaie mondiale, Bucureşti, 1986 

Rebreanu, Opere = Liviu Rebreanu, Opere, vol. I-III, 
îngr. Niculae Gheran şi Nicolae Liu, introd. Al. Piru, 
Bucureşti, 1968, vol. IV-XXII, îngr. Niculae Gheran, 
1970-2003 

Regman, Cărţi = Cornel Regman, Cărți, autori, tendinţe, 
Bucureşti, 1967 

Regman, Colocvial = Cornel Regman, Colocvial, Bucu- 
reşti, 1976 

Regman, Confluențe = Cornel Regman, Confluenţe 
literare, Bucureşti, 1966 

Regman, Cronicari = Cornel Regman, Cică niște croni- 
cari..., Bucureşti, 1970 

Regman, De la imperfect = Cornel Regman, De la imper- 
fect la mai puţin ca perfect, Bucureşti, 1987 

Regman, Dinspre Cercul Literar = Cornel Regman, 
Dinspre „Cercul Literar” spre „opizecişti”, Bucureşti, 
1997 

Regman, Explorări = Cornel Regman, Explorări în actua- 
litatea imediată, Bucureşti, 1978 

Regman, Noi explorări = Cornel Regman, Noi explorări 
critice, Bucureşti, 1982 

Regman, Nu numai = Cornel Regman, Nu numai despre 
critici, Bucureşti, 1990 

Regman, Selecţie = Cornel Regman, Selecţie din selecţie, 
Bucureşti, 1972 

Regman, Ultime explorări = Cornel Regman, Ultime 
explorări critice, Bucureşti, 2000 

Robu, Science-fiction = Cornel Robu, Scriitori români de 
science-fiction, Cluj-Napoca, 2008 

Românii = Românii în ştiinţa şi cultura occidentală, 
Davis (SUA), 1992 

Rom. magy. ir. lex. = Româniai magyar irodalmi lexikon, 
I-III, îngr. Balogh Edgar, Bucureşti, 1981-1994 

Rosetti, Dicţ. cont. = Dimitrie R. Rosetti, Dicţionarul con- 
timporanilor din România (1800-1898), Bucureşti, 
1898 

Rosetti-Cazacu-Onu, Is. lb. lit. = Al. Rosetti, Boris 
Cazacu, Liviu Onu, Istoria limbii române literare, 
vol. I, ed. 2, Bucureşti, 1971 

Roşu, Dicţ. lit. Iugoslavia = Costa Roşu, Dicţionarul lite- 
raturii române din Iugoslavia, Novi Sad, 1989 

Roşu, Personalități Voivodina = Costa Roşu, Personali- 
tăți româneşti din Voivodina (1734-2004), Pancevo, 
2004 


Rotaru, O ist. = Ion Rotaru, O istorie a literaturii române, 
I-II, Bucureşti, 1971-1987; ed. I-VI, Galaţi, Bucu- 
reşti, 1994-2001 

Rotaru, Valori = Ion Rotaru, Valori expresive în literatura 
română veche, I-II, Bucureşti, 1976-1983 

Ruja, Parte = Alexandru Ruja, Parte din întreg, I-II, Timi- 
şoara, 1994-1999 

Ruja, Prin ani = Alexandru Ruja, Printre cărți — prin ani, 
Timişoara, 2009 

Ruja, Printre cărţi = Alexandru Ruja, Printre cărți, Timi- 
şoara, 2006 

Ruja, Valori = Alexandru Ruja, Valori lirice actuale, Timi- 
şoara, 1979 

Russo, Studii istorice = Demostene Russo, Studii istorice 
greco-române, I-II, îngr. Constantin C. Giurescu, 
Ariadna Camariano şi Nestor Camariano, Bucureşti, 
1939 

Rusu, Membrii Academiei = Dorina N. Rusu, Membrii 
Academiei Române 1866-2003. Dicţionar, ed. 3, 
pref. Eugen Simion, Bucureşti, 2003 

Rusu, Eminescu-Blaga = Liviu Rusu, De la Eminescu la 
Lucian Blaga şi alte studii literare şi estetice, Bucu- 
reşti, 1981 

Rusu, Utopica = M. N. Rusu, Utopica, Bucureşti, 1969 

Sadoveanu, Scrieri = lon Marin Sadoveanu, Scrieri, I-VIII, 
îngr. şi introd. I. Oprişan, Bucureşti, 1969 —1985 

Sadoveanu, Cărţi = Izabela Sadoveanu, Cărţi şi idei, I-II, 
îngr. şi pref. Margareta Feraru, Bucureşti, 2001 

Sadoveanu, Opere = Mihail Sadoveanu, Opere, I-XXII, 
Bucureşti, 1954-1973 

Sanielevici, Cercetări = H. Sanielevici, Cercetări critice şi 
filosofice, îngr. Z. Ornea și Cornelia Botez, introd. Z. 
Ornea, Bucureşti, 1968 _ 

Sanielevici, Încercări = H. Sanielevici, Încercări critice, 
pref. C. Rădulescu-Motru, Bucureşti, 1903 

Sanielevici, Noi studii = H. Sanielevici, Noi studii critice, 
Bucureşti, 1920 

Sanielevici, Poporanismul = H. Sanielevici, Poporanis- 
mul reacţionar, Bucureşti, 1921 

Sasu, Dicţ. scriit. SUA = Aurel Sasu, Dicţionarul scriitori- 
lor români din Statele Unite şi Canada, Bucureşti, 
2001 

Sasu, În căutarea = Aurel Sasu, În căutarea formei, 
Cluj-Napoca, 1979 

Sasu, Progresii = Aurel Sasu, Progresii, Cluj, 1972 

Sasu, Retorica = Aurel Sasu, Retorica literară românească, 
Bucureşti, 1976 

Satco, Encici. Bucovinei = Emil Satco, Enciclopedia Buco- 
vinei, L-Il, Suceava, 2004 

Satco-Pânzar, Dicţionar = Emil Satco, loan Pânzar, Dicţi- 
onar de literatură. Bucovina, Suceava, 1993 

Săndulescu, Citind = Al. Săndulescu, Citind, recitind..., 
Bucureşti, 1973 

Săndulescu, Constelații = Al. Săndulescu, Constelații 
literare, Bucureşti, 1998 

Săndulescu, Continuităţi = Al. Săndulescu, Continuităţi, 
Bucureşti, 1976 

Săndulescu, Li. epistolară = Al. Săndulescu, Literatura 
epistolară, Bucureşti, 1972 

Săndulescu, Memorialişti = Al. Săndulescu, Memorialişti 
români, Bucureşti, 2003 

Săndulescu, Pagini = Al. Săndulescu, Pagini de istorie 
literară, Bucureşti, 1966 

Săndulescu, Portrete = Al. Săndulescu, Portrete şi analize 
literare, Bucureşti, 1982 

Sângeorzan, Anotimpurile = Zaharia Sângeorzan, Ano- 
timpurile criticii, Bucureşti, 1983 

Sângeorzan, Conversaţii = Zaharia Sângeorzan, Conver- 
saţii critice, Cluj-Napoca, 1980 

Sân-Giorgiu, Cercetări = Ion Sân-Giorgiu, Cercetări 
critice, |, Bucureşti, 1923 

Scarlat, Is. poeziei = Mircea Scarlat, Istoria poeziei româ- 
neşti, I-IV, Bucureşti, 1982-1990 

Scrisori — Camil Petrescu = Scrisori către Camil Petrescu, 
I-II, îngr. şi pref. Florica Ichim, Bucureşti, 1981 

Scrisori — Densusianu = Scrisori către Ovid Densusianu, 
I-IV, Bucureşti, 1979-1989 

Scrisori — Ibrăileanu = Scrisori către G. Ibrăileanu, L-IV, 
îngr. Mihai Bordeianu, Grigore Botez, Viorica Botez, 
Ion Lăzărescu, Dan Mănucă şi Al. Teodorescu, pref. 
Al. Dima şi N. 1. Popa, Bucureşti, 1966-1973 

Scriitori rom. — lit. străine= Scriitori români şi/în literatu- 
rile străine, coordonator Alexandru Ruja, Timişoara, 
2010 

Scurtu, Cercetări = Nicolae Scurtu, Cercetări literare. Scri- 
itori dâmbovițeni, I-III, Târgoviște, 2007-2010 

Scurtu, Contribuţii = Nicolae Scurtu, Contribuţii de 
istorie literară, I-II, pref. Ilie Rad și Mircea Popa, 
București, 2011-2012. 

Sebastian, Eseuri = Mihail Sebastian, Eseuri. Cronici. 
Memorial, îngr. şi pref. Cornelia Ştefănescu, Bucu- 
reşti, 1972 

Sebastian, Jurnal = Mihail Sebastian, Jurnal de epocă, 
îngr. şi introd. Cornelia Ştefănescu, Bucureşti, 2002 

Seche, Schiţă = Mircea Seche, Schi de istorie a lexico- 
grafiei române, I-II, Bucureşti, 1966-1969 

Sevastos, Amintiri = Mihail Sevastos, Amintiri de la 
„Viaţa românească”, Bucureşti, 1966 

Silvestru, Jurnal = Valentin Silvestru, Jurnal de drum al 
unui critic teatral (1944-1984), I, Bucureşti, 1992 

Silvestru, Un deceniu = Valentin Silvestru, Un deceniu 
teatral, Bucureşti, 1984 

Simion, Dimineaţa = Eugen Simion, Dimineaţa poeţilor, 
Bucureşti, 1980 

Simion, Ficțiunea = Eugen Simion, Ficţiunea jurnalului 
intim, L-Ul, Bucureşti, 2001 

Simion, Fragmente = Eugen Simion, Fragmente critice, 
vol. I-II, Craiova, 1997-1998, vol. III-VI, Bucureşti, 
1999-2009; vol. I, ed. 2, Bucureşti, 1998 

Simion, Genurile = Eugen Simion, Genurile biograficului, 
Bucureşti, 2002; ed. I-II, Bucureşti, 2008 î 

Simion, Intoarcerea autorului = Eugen Simion, Întoar- 
cerea autorului. Eseuri despre relaţia creator-operă, 
Bucureşti, 1981; ed. 2, Bucureşti, 1993 

Simion, Mercuţio = Eugen Simion, Moartea lui Mercuţio, 
Bucureşti, 1993 

Simion, Orientări = Eugen Simion, Orientări în literatura 
contemporană, Bucureşti, 1965 

Simion, Scriitori = Eugen Simion, Scriitori români de azi, 
I-IV, Bucureşti, 1974-1989; vol. 1, ed. 2, Bucureşti, 
1978 

Simion, Sfidarea = Eugen Simion, Sfidarea retoricii. 
Jurnal german, Bucureşti, 1985 

Simuţ, Arena = Ion Simuţ, Arena actualității. Confidenţe, 
laşi, 2000 

Simuţ, Critica = Ion Simuţ, Critica de tranziţie, Cluj-Na- 
poca, 1996 

Simuţ, Diferența = lon Simuţ, Diferenţa specifică, 
Cluj-Napoca, 1982 

Simuţ, Incursiuni = Ion Simuţ, Incursiuni în literatura 
actuală, Oradea, 1994 

Simuţ, Reabilitarea = Ion Simuţ, Reabilitarea ficţiunii, 
Bucureşti, 2004 

Simuţ, Revizuiri = lon Simuţ, Revizuiri, |, Bucureşti, 1995 

Simuţ, Vămile= Ion Simuţ, Vămile posterităţii, Bucureşti, 
2012 

Solomon, Dialog = Dumitru Solomon, Dialog interior, 
Bucureşti, 1987 

Sorescu, Bibliotecă = Marin Sorescu, Bibliotecă de poezie 
românească, îngr. Mihaela Constantinescu şi 
Virginia Sorescu, Bucureşti, 1997 

Sorescu, Teoria sferelor = Marin Sorescu, Teoria sferelor 
de influență, Bucureşti, 1969 

Sorescu, Uşor cu pianul = Marin Sorescu, Uşor cu pianul 
pe scări, Bucureşti, 1985 

Sorescu, Interpretări = Roxana Sorescu, Interpretări, 
Bucureşti, 1979 

Sorescu, Liricul = Roxana Sorescu, Liricul şi tragicul, 
Bucureşti, 1983 

Sorescu, Lumea = Roxana Sorescu, Lumea, repovestită, 
Bucureşti, 2000 

Sorianu, Contrapunct = Vlad Sorianu, Contrapunct critic, 
Iaşi, 1971 

Sorianu, Glose = Vlad Sorianu, Glose critice, Bucureşti, 
1968 

Sorohan, Introducere = Elvira Sorohan, Introducere în 
istoria literaturii române, laşi, 1997 

Soviany, Apocaliptica = Octavian Soviany, Apocaliptica 
textului, Bucureşti, 2008 

Soviany, Cinci decenii = Octavian Soviany, Cinci decenii 
de experimentalism, I-II, Bucureşti, 2011 

Soviany, Textualism = Octavian Soviany, Textualism, post- 
modernism, apocaliptic, l-II, Constanţa, 2000-2001 

Spiridon, Aparența = Monica Spiridon, Despre,„aparenţa” 
şi „realitatea” literaturii, Bucureşti, 1984 

Spiridon, Apărarea = Monica Spiridon, Apărarea şi ilus- 
trarea criticii, Bucureşti, 1996 

Spiridon, Interpretarea = Monica Spiridon, Interpretarea 
fără frontiere, Cluj-Napoca, 1998 

Spiridon, Melancolia = Monica Spiridon, Melancolia des- 
cendenţei, Bucureşti, 1989 

Spiridon, Cuprinderi = Vasile Spiridon, Cuprinderi, 
Bucureşti, 1993 

Stănescu, Cronici = C. Stănescu, Cronici literare, 1971 

Stănescu, Jurnal = C. Stănescu, Jurnal de lectură, I-III, 
Bucureşti, 1978-1988 

Stănescu, Poeți şi critici = C. Stănescu, Poeți şi critici, 
Bucureşti, 1972 

Steinhardt, Critică = N. Steinhardt, Critică la persoana 
întâi, Cluj-Napoca, 1983 

Steinhardt, Incertitudini = N. Steinhardt, Incertitudinii 
literare, Cluj-Napoca, 1980 Și 

Steinhardt, Intre viaţă = N. Steinhardt, Intre viaţă şi cărți, 
Bucureşti, 1976 

Steinhardt, Monologul = N. Steinhardt, Monologul poli- 
fonic, Cluj-Napoca, 1991 

Stere, Scrieri = C. Stere, Scrieri, îngr. şi introd. Z. Ornea, 
Bucureşti, 1979 

Stoica, Caligrafie = Petre Stoica, Caligrafie şi culori, 
Bucureşti, 1984 

Stolnicu, Printre scriitori = Simion Stolnicu, Printre scrii- 
tori şi artişti, îngr. şi pref. Simion Bărbulescu, Bucu- 
reşti, 1988 

Straje, Dic. pseud. = Mihail Straje, Dicţionar de pseudo- 
nime, alonime, anagrame, asteronime, criptonime 
ale scriitorilor şi publiciştilor români, Bucureşti, 
1973 

Streinu, Clasicii = Vladimir Streinu, Clasicii noştri, Bucu- 
reşti, 1969 


Streinu, Pagini = Vladimir Streinu, Pagini de critică 
literară, vol. I-II, Bucureşti, 1968, vol. III-V, îngr. 
George Muntean, Bucureşti, 1974-1977 

Streinu, Versificația = Vladimir Streinu, Versificaţia 
modernă, Bucureşti, 1966 

Sturdza, Familiile = Familiile boierești din Moldova și 
Tara Românească, I-II, coordonator Mihai Dim. 
Sturdza, București, 2004-2011 

Suceveanu, Emisferele = Arcadie Suceveanu, Emisferele 
de Magdeburg, Chișinău, 2005 

Suchianu, Aspecte = D. I. Suchianu, Aspecte literare, 
Bucureşti, 1928 

Suciu, Lit. bân. = I. D. Suciu, Literatura bănăţeană de la 
început până la Unire (1582-1918), Timişoara, 1940 

Suţu, Iaşii = Rudolf Suţu, Iașii de odinioară, I-II, laşi, 
1923-1928 

Şchiau, Cărturari = Octavian Şchiau, Cărturari şi cărți în 
spațiul românesc medieval, Cluj-Napoca, 1978 

Şerban, Exegeze = Geo Şerban, Exegeze, Bucureşti, 1968 

Şerban, Ispita = Geo Şerban, Ispita istoriei, Bucureşti, 
1980 

Şiadbei, Cercetări = 1. Şiadbei, Cercetări asupra cronicelor 
moldovene, laşi, 1939 

Şiulea, Retori = Ciprian Şiulea, Retori, simulacre, impos- 
turi, Bucureşti, 2003 

Şleahtiţchi, Cerc = Maria Şleahtiţchi, Cerc deschis. Litera- 
tura română din Basarabia în postcomunism, laşi, 
2007 

Ştefănescu, Dialog = Alex. Ştefănescu, Dialog în biblio- 
tecă, Bucureşti, 1984 

Ştefănescu, Istoria = Alex. Ştefănescu, Istoria literaturii 
române contemporane. 1941-2000, Bucureşti, 2005 

Ştefănescu, Jurnal = Alex. Ştefănescu, Jurnal de critic, 
Bucureşti, 1980 

Ştefănescu, Preludiu = Alex. Ştefănescu, Preludiu, Bucu- 
reşti, 1977 

Ştefănescu, Prim-plan = Alex. Ştefănescu, Prim-plan, 
Bucureşti, 1987 

Ştefănescu, Momente = Cornelia Ştefănescu, Momente 
ale romanului, Bucureşti, 1973 

Şuluţiu, Scriitori = Octav Şuluţiu, Scriitori şi cărți, îngr. şi 
pref. Nicolae Florescu, Bucureşti, 1974 

Tacciu, Romant. rom. = Elena Tacciu, Romantismul 
românesc, I-III, Bucureşti, 1982-1987 

Tanco, Dicţ. lit. Bistriţa = Teodor Tanco, Dicţionar literar 
(1639-1997) al județului Bistriţa-Năsăud. Autori- 
publicaţii-societăţi, Cluj-Napoca, 1998 

Tartler, Melopoetica = Grete Tartler, Melopoetica, Bucu- 


reşti, 1984 

Taşcu, Incidențe = Valentin Taşcu, Incidenţe, Cluj-Na- 
poca, 1975 

Taşcu, Poezia = Valentin Taşcu, Poezia poeziei de azi, laşi, 
1985 


Teodorescu-Branişte, Presă şi lit. = T. Teodorescu-Bra- 
nişte, Între presă şi literatură, I-II, Bucureşti, 1989 

Teodorescu-Sadoveanu, Amintiri = Ion Teodorescu, 
Izabela Sadoveanu, Amintiri (Din lumea umbrelor. 
Sufletul altor generaţii), îngr. Aristiţa Avramescu 
şi Tiberiu Avramescu, introd. Tiberiu Avramescu, 
Bucureşti, 1980 

Terian, A cincea esenţă = Andrei Terian, G. Călinescu. A 
cincea esenţă, București, 2009 

Tertulian, Eseuri = N. Tertulian, Eseuri, Bucureşti, 1968 

Theodorescu, Ist. bibl. = Barbu Theodorescu, Istoria 
bibliografiei române, ed. 2, Bucureşti, 1972 

Tihan, Apropierea = Teodor Tihan, Apropierea de 
imaginar, Cluj-Napoca, 1988 


Tihan, Umanităţi = Teodor Tihan, Umanităţi şi valori, 
Cluj-Napoca, 2000 

Titel, Cehov = Sorin Titel, In căutarea lui Cehov şi alte 
eseuri, Bucureşti, 1984 

Titel, Pasiunea = Sorin Titel, Pasiunea lecturii, Timişoara, 
1976 

Todor, Confluenţe = Avram P. Todor, Confluenţe literare 
româno-maghiare, îngr. şi pref. Dăvid Gyula, Bucu- 
reşti, 1983 

Todoran, Secţiuni = Eugen Todoran, Secţiuni literare, 
Timişoara, 1973 

Tomescu, Calendarele = Mircea Tomescu, Calendarele 
româneşti. 1733-1830, Bucureşti, 1957 

Tomescu, Ist. cărții rom. = Mircea Tomescu, Istoria cărţii 
româneşti. De la începuturi până la 1918, Bucureşti, 
1968 

Tomuş, Carnet = Mircea Tomuş, Carnet critic, Bucureşti, 
1969 

Tomuş, Istorie = Mircea Tomuş, Istorie literară şi poezie, 
Timişoara, 1974 

Tomuş, Mişcarea = Mircea Tomuş, Mișcarea literară, 
Bucureşti, 1981 

Tomuş, Răsfrângeri = Mircea Tomuş, Răsfrângeri, Cluj, 
1973 

Tomuş, Romanul = Mircea Tomuş, Romanul romanului 
românesc, I-II, Bucureşti, 1999 — 2000 

Tomuş, 15 poeţi = Mircea Tomuş, Cincisprezece poeți, 
Bucureşti, 1968 

Trandafir, Dinamica = Constantin Trandafir, Dinamica 
valorilor literare, Bucureşti, 1983 

Trifu, Cronica = Constanţa Trifu, Cronica dramatică şi 
începuturile teatrului românesc, Bucureşti, 1970 

Trifu, Presa = Constanţa Trifu, Presa umoristică de 
altădată, I-II, Bucureşti, 1974-1980 

Trivale, Cronici = Ion Trivale, Cronici literare, îngr. şi pref. 
Margareta Feraru, Bucureşti, 1971 

Tuchilă, Cetățile = Costin Tuchilă, Cetățile poeziei, Bucu- 
reşti, 1983 

Tuchilă, Privirea = Costin Tuchilă, Privirea şi cadrul, 
Bucureşti, 1988 

Tudor, Pretexte = Eugenia Tudor, Pretexte critice, Bucu- 
reşti, 1973 

Tudor, Mișcarea = Iorgu Tudor, Mişcarea culturală-soci- 
ală în Basarabia după Unire, Bucureşti, 1976 

Tudor-Anton, Ipostaze = Eugenia Tudor-Anton, Ipostaze 
ale prozei, Bucureşti, 1977 

Tupan, Scenarii = Ana-Maria Tupan, Scenarii şi limbaje 
poetice, Bucureşti, 1989 

Țârcovnicu, Contribuţii = V. Ţârcovnicu, Contribuţii la 
istoria învățământului românesc din Banat (1780- 
1918), Bucureşti, 1970 

Ţepelea, Amintiri = Gabriel Ţepelea, Amintiri şi evocări, 
Bucureşti, 1994 

Ţepelea, Opţiuni = Gabriel Ţepelea, Opţiuni şi retrospec- 
tive, Bucureşti, 1989 

Ţepelea, Rememorări = Gabriel Ţepelea, Rememorări 
de istorie, literatură şi cultură naţională, Bucureşti, 
1994 

Ţepelea, Studii = Gabriel Ţepelea, Studii de istorie şi 
limbă literară, Bucureşti, 1970 

Ţepelea-Bulgăr, Momente = G. 'Ţepelea, Gh. Bulgăr, 
Momente din evoluţia limbii române literare, Bucu- 
reşti, 1973 

Ţeposu, Istoria = Radu G. Ţeposu, Istoria tragică & 
grotescă a întunecatului deceniu literar nouă, Bucu- 
reşti, 1993 

Ţeposu, Viaţa = Radu G. Țeposu, Viaţa şi opiniile perso- 
najelor, Bucureşti, 1983 

Ţirioi, Premise = Nicolae Ţirioi, Premise literare, Timi- 
şoara, 1976 

Ulici, Confort Procust = Laurenţiu Ulici, Confort Procust, 
Bucureşti, 1983 

Ulici, Lit. rom. = Laurenţiu Ulici, Literatura română con- 
temporană, vol. I: Promoţia '70, Bucureşti, 1995 

Ulici, Prima verba = Laurenţiu Ulici, Prima verba, vol. 
I-II, Bucureşti, 1975-1978, vol. III, Timişoara, 1991, 
vol. IV, îngr. Aurelia Ulici, pref. Eugen Negrici, 
postfață Ioan Es. Pop, Bucureşti, 2004 

Ulici, Recurs = Laurenţiu Ulici, Recurs, Bucureşti, 1971 

Ungheanu, Arhipelag = Mihai Ungheanu, Arhipelag de 
semne, Bucureşti, 1975 

Ungheanu, Fiii = Mihai Ungheanu, Fiii risipitori (Noi şi 
secolul XIX), Bucureşti, 1988 

Ungheanu, Lecturi = Mihai Ungheanu, Lecturi şi rocade, 
Bucureşti, 1978 

Ungheanu, Pădurea = Mihai Ungheanu, Pădurea de sim- 
boluri, Bucureşti, 1973 

Ungheanu, Scriitorii = Mihai Ungheanu, Scriitorii de la 
miezul nopții, Galaţi, 1996 

Ungureanu, Contextul = Cornel Ungureanu, Contextul 
operei, Bucureşti, 1978 

Ungureanu, Geografia lit. = Cornel Ungureanu, Geogra- 
fia literaturii române, azi, vol. I: Muntenia, Piteşti, 
2003, vol. IV: Banatul, Piteşti, 2005 

Ungureanu, Imediata = Cornel Ungureanu, Imediata 
noastră apropiere, I-II, Timişoara, 1980-1990 

Ungureanu, Istoria secretă = Cornel Ungureanu, Istoria 
secretă a literaturii române, Braşov, 2007 

Ungureanu, La umbra cărților = Cornel Ungureanu, La 
umbra cărților în floare, Timişoara, 1975 

Ungureanu, La vest= Cornel Ungureanu, La vest de Eden. 
O introducere în literatura exilului, I-II, Timişoara, 
1995-2000 

Ungureanu, Mifteleuropa = Cornel Ungureanu, Mitteleu- 
ropa periferiilor, laşi, 2002 

Ungureanu, Proza rom. = Cornel Ungureanu, Proza 
românească de azi, I, Bucureşti, 1985 

Ungureanu, Proză = Cornel Ungureanu, Proză şi reflexi- 
vitate, Bucureşti, 1977. 

Urechia, Ist. şc. = V. A. Urechia, Istoria şcoalelor de la 
1800-1864, I-IV, Bucureşti, 1892-1901 

Uricariu, Ecorșeuri = Doina Uricariu, Ecorşeuri, Bucu- 
reşti, 1989 

Ursu, Memorialistica = G.G. Ursu, Memorialistica în 
opera cronicarilor, Bucureşti, 1972 

Ursu, Alte contribuţii = N. A. Ursu, Alte contribuții de 
istoria culturii românești, laşi, 2012 

Ursu, Contribuţii ist. culturii = N. A. Ursu, Contribuţii la 
istoria culturii românești, laşi, 2002 

Ursu, Contribuţii ist. lit. = N. A. Ursu, Contribuţii la 
istoria literaturii române, lași, 1997 

Ursu, Contribuţii sec. XVII = N. A. Ursu, Contribuţii la 
istoria culturii româneşti în secolul al XVII-lea, Iaşi, 
2003 

Vaida, Mitologii = Mircea Vaida, Mitologii critice, Bucu- 
reşti, 1978 

Vakulovski, Portret = Mihail Vakulovski, Portret de grup 
cu generaţia „optzeci”. Poezia, București, 2010 

Valmarin, Studii = Luiza Valmarin, Studii de literatură 
română modernă şi comparată, Bucureşti, 1987 

Vartic, Modelul = Ion Vartic, Modelul şi oglinda, Bucu- 
reşti, 1982 

Vartic, Spectacol = Ion Vartic, Spectacol interior, Cluj- Na- 
poca, 1977 

Vasile, Lumea = Geo Vasile, Lumea în optzeci de cărți, 
București, 2003 

Vasile, Mărci = Geo Vasile, Poezie română contemporană. 
Mărci stilistice, laşi, 2010 

Vasile, Poezia = Geo Vasile, Poezia română între milenii. 
Dicţionar de autori, Cluj-Napoca, 2002 

Vasile, Proza = Geo Vasile, Proza românească între 
milenii. Dicţionar de autori, Bucureşti, 2001 

Vârgolici, Comentarii = Teodor Vârgolici, Comentarii 
literare, Bucureşti, 1971 A 

Vârgolici, Începuturile = Teodor Vârgolici, Începuturile 
romanului românesc, Bucureşti, 1963 

Vârgolici, Portrete = Teodor Vârgolici, Portrete şi analize 
literare, Bucureşti, 2001 

Vârgolici, Retrospective = Teodor Vârgolici, Retrospective 
literare, Bucureşti, 1970 

Vârgolici, Scriitori = Teodor Vârgolici, Scriitori şi opere, 
Bucureşti, 1978 _ 

Velculescu, Scriere = Cătălina Velculescu, Intre scriere şi 
oralitate, Bucureşti, 1988 

Velea, Interferențe = Stan Velea, Interferențe literare 
româno-polone, Bucureşti, 1989 

Velea, Paralelisme = Stan Velea, Paralelisme şi retrospec- 
tive literare, Bucureşti, 1974 

Velea, Plâmada = Stan Velea, Plămada cărților, Bucu- 
reşti, 1997 

Velea, Universalişti = Stan Velea, Universalişti şi compa- 
ratişti români contemporani, Bucureşti, 1996 

Vianu, Arta = Tudor Vianu, Arta prozatorilor români, l-Il, 
îngr. şi pref. Geo Şerban, Bucureşti, 1966 

Vianu, Figuri = Tudor Vianu, Figuri şi forme literare, 
Bucureşti, 1946 

Vianu, Opere = Tudor Vianu, Opere, I-XIV, îngr. Sorin Ale- 
xandrescu, Matei Călinescu, Gelu Ionescu, Cornelia 
Botez, George Gană şi Vlad Alexandrescu, prefețe şi 
postfeţe Gelu Ionescu, Sorin Alexandrescu şi George 
Gană, Bucureşti, 1971-1990 

Vianu, Scriitori români = Tudor Vianu, Scriitori români, 
I-III, îngr. Cornelia Botez, pref. Pompiliu Marcea, 
Bucureşti, 1970 

Vianu, Studii = Tudor Vianu, Studii de literatură română, 
Bucureşti, 1965 

Vintilescu, Istoria = Virgil Vintilescu, Istoria literaturii 
române, vol. II: Epoca modernă, Timișoara, 2011, 
vol. III: Epoca „Junimii”, Timișoara, 2008 

Vintilescu, Secvențe = Virgil Vintilescu, Secvenţe literare. 
Repere literare bănăţene (1880-1917), Timişoara, 
1987 

Vişan, Semnături = Constantin Vişan, Semnături în con- 
temporaneitate, Bucureşti, 1986 

Vitner, Semnele = Ion Vitner, Semnele romanului, Bucu- 
reşti, 1971 _ 

Vlad, Analiză-sinteză = Ion Vlad, Între analiză şi sinteză, 
Cluj, 1970 

Vlad, Convergenţe = Ion Vlad, Convergenţe. Concepte şi 
alternative ale lecturii, Cluj, 1972 

Vlad, Descoperirea = Ion Vlad, Descoperirea operei, Cluj, 
1970 

Vlad, Lect. prozei = Ion Vlad, Lectura prozei, Bucureşti, 
1991 

Vlad, Lectura = lon Vlad, Lectura — un eveniment al 
cunoaşterii, Bucureşti, 1977 

Vlad, Lectura rom. = lon Vlad, Lectura romanului, 
Cluj-Napoca, 1983 


Vlad, Lecturi = Ion Vlad, Lecturi constructive, Bucureşti, 
1975 

Vlad, Orizonturile = Ion Vlad, Orizonturile lecturii, 
Cluj-Napoca, 2007 

Vlad, Povestirea = lon Vlad, Povestirea. Destinul unei 
structuri epice, Bucureşti, 1972 

Vodă-Căpuşan, Accente = Maria Vodă-Căpuşan, Accente, 
Cluj-Napoca, 1991 

Vodă-Căpuşan, Teatru = Maria Vodă-Căpuşan, Teatru şi 
actualitate, Bucureşti, 1984 

Voica, Etape = Adrian Voica, Etape în afirmarea sonetului 
românesc, laşi, 1996 

Voncu, Secvenţe = Răzvan Voncu, Secvenţe literare con- 
temporane, |-Il, Bucureşti, 2001-2002 

Vrabie, Folcloristica = Gh. Vrabie, Folcloristica română, 
Bucureşti, 1968 

Vrabie, Gândirismul = Gh. Vrabie, Gândirismul, Bucu- 
reşti, 1940 

Vuia, Studii = Romulus Vuia, Studii de etnografie şi 
folclor, I, îngr. Mihai Pop şi loan Şerb, pref. Mihai 
Pop, Bucureşti, 1975 

Vulcan, Panteonul = Iosif Vulcan, Panteonul român, 
Pesta, 1869 

Vulturescu, Cultură = George Vulturescu, Cultură şi lite- 
ratură în ţinuturile Sătmarului. Dicţionar. 1700- 
2000, Satu Mare, 2000 

Zaciu, Alte lecturi = Mircea Zaciu, Alte lecturi şi alte zile, 
Bucureşti, 1978 

Zaciu, Bivuac = Mircea Zaciu, Bivuac, Cluj-Napoca, 1974 

Zaciu, Clasici = Mircea Zaciu, Clasici şi contemporani, 
Bucureşti, 1994 

Zaciu, Colaje = Mircea Zaciu, Colaje, Cluj, 1972 

Zaciu, Cu cărţile = Mircea Zaciu, Cu cărțile pe masă, 
Bucureşti, 1981 

Zaciu, Departe = Mircea Zaciu, Departe / aproape, Bucu- 
reşti, 1998 

Zaciu, Glose = Mircea Zaciu, Glose, Cluj, 1970 

Zaciu, Lancea = Mircea Zaciu, Lancea lui Ahile, Bucu- 
reşti, 1980 

Zaciu, Lecturi = Mircea Zaciu, Lecturi şi zile, Bucureşti, 
1975 

Zaciu, Masca = Mircea Zaciu, Masca geniului, Bucureşti, 
1967 

Zaciu, Ordinea = Mircea Zaciu, Ordinea şi aventura, Cluj, 
1973 

Zaciu, Viaticum = Mircea Zaciu, Viaticum, Bucureşti, 
1983 

Zaciu, O scenă, Transilvania = Mircea Zaciu, Ca o imensă 
scenă, Transilvania ..., Bucureşti, 1996 

Zaharia-Filipaş,  Retorică = Elena Zaharia-Filipaş, 
Retorică şi semnificaţie, Bucureşti, 1993 

Zaharia-Filipaş, Studii = Elena Zaharia-Filipaş, Studii de 
literatură feminină, Bucureşti, 2004 

Zalis, Aspecte = H. Zalis, Aspecte şi structuri neoroman- 
tice, Bucureşti, 1971; 

Zalis, Estetica = H. Zalis, Estetica imperfecţiei. Contribu- 
ţii la studiul naturalismului românesc, Timişoara, 
1979 

Zalis, Scriitori = H. Zalis, Scriitori pelerini, Bucureşti, 
1973 

Zalis, Tensiuni = H. Zalis, Tensiuni lirice contemporane, 
Bucureşti, 1975 

Zalis, Valori= H. Zalis, Valori de referință în critica și 
istoria literară românească, București, 1991 

Zamfir, Cealaltă față = Mihai Zamfir, Cealaltă față a 
prozei, Bucureşti, 1988; ed. Bucureşti, 2006 


Zamfir, Panorama = Mihai Zamfir, Scurtă istorie. 
Panorama alternativă a literaturii române, |, Bucu- 
reşti-laşi, 2012 

Zamfir, Poemul = Mihai Zamfir, Poemul românesc în 

roză, Bucureşti, 1981 

Zamfir, Proza poetică = Mihai Zamfir, Proza poetică 
românească în secolul al XIX-lea, Bucureşti, 1971 

Zamfir, Secolul = Mihai Zamfir, Din secolul romantic, 
Bucureşti, 1989 

Zamfirescu, Istorie = Dan Zamfirescu, Istorie şi cultură, 
I-II, Bucureşti, 2003 

Zamfirescu, Studii= Dan Zamfirescu, Studii şi articole de 
literatură română veche, Bucureşti, 1967 

Zamfirescu, Căutarea = Vasile Dem. Zamfirescu, În 
căutarea sinelui, Bucureşti, 1994 

Zarifopol, Eseuri = Paul Zarifopol, Eseuri, I-II, îngr. Al. 
Săndulescu şi Radu Săndulescu, pref. Al. Săndu- 
lescu, Bucureşti, 1988 

Zarifopol, Pagini = Paul Zarifopol, Pagini de critică, îngr. 
şi postfață Al. Săndulescu, Bucureşti, 1984 

Zarifopol, Pentru arta lit. = Paul Zarifopol, Pentru arta 
literară, I-II, îngr. şi introd. Al. Săndulescu, Bucu- 
reşti, 1971 


B. ARHIVE, PERIODICE, CULEGERI, ANTOLOGII 


AA = „Ardealul”, Bucureşti, 1941 ș.u. 

AAF = „Anuarul Arhivei de Folclor”, Cluj, 1932 ş. u; din 
1980 „Anuarul de folclor”; din 1991 „Anuarul Arhivei 
de Folclor” 

AAR = „Analele Societăţii Academice Române”, Bucureşti, 
1867 ș.u.; din 1879 „Analele Academiei Române” 

AC = „Academica”, Bucureşti, 1990 ș.u. 

ADLTR = Arhiva Dicţionarului literaturii române. 1900- 
1950, Institutul de Filologie Română „A. Philippide”, 
laşi 

ADV = „Adevărul”, Bucureşti, 1888 ș.u.; 1990 ș.u. 

ADZ = „Allgemeine Deutsche Zeitung fiir Rumănien”, 
București, 1993 ș.u. 

AFT = „Amfiteatru”, Bucureşti, 1966 ș.u. 

AIN = „Anuarul Institutului de Istorie Naţională”, Cluj, 
1921 ș.u. 

AIX = „Anuarul Institutului de Istorie şi Arheologie «A.D. 
Xenopol»”, Iaşi, 1964 ș.u. 

ALA = „Adevărul literar şi artistic”, Bucureşti, 1920 ș.u.; 
1990 ș.u. 

ALIL = „Studii şi cercetări ştiinţifice”, filologie, Iaşi, 1950 
ș.u.; din 1965 „Anuar de lingvistică şi istorie literară” 

ALR = Saşa Pană, Antologia literaturii române de avan- 
gardă, pref. Matei Călinescu, Bucureşti, 1969 

AMET = „Anuarul Muzeului Etnografic al Transilvaniei”, 
Cluj, 1958 ș.u. 

AMI = Arborele memoriei. Antologia poeţilor de limbă 
română din Israel, îngr. Radu Cârneci, pref. Roxana 
Sorescu, Bucureşti, 1997 

ANB = „Analele Banatului”, Timișoara, 1928 ș.u. 

AO = „Arhivele Olteniei”, Craiova, 1922 ș.u. 

APF = „Apostrof”, Cluj-Napoca, 1990 ș.u. 

ARG = „Argeş”, Piteşti, 1966 ș.u. 

ASO = Antologia scriitorilor ocazionali, îngr. E. Lovi- 
nescu, București, 1941 

AST = „Astra”, Braşov, 1966 ș.u. 

ATN = „Ateneu”, Bacău, 1964 ș.u. 

AUB = „Revista Universităţii «C. 1. Parhon»”, Bucureşti, 
1952 ș.u.; din 1956 „Analele Universităţii Bucureşti” 

AUC = „Analele Universităţii din Craiova”, Craiova, 1972 
ș.u. 


XXXI 


AUI = „Analele ştiinţifice ale Universităţii «Al. 1. Cuza» din 
Iaşi”, laşi, 1955 ș.u. 

AUT = „Analele Universităţii din Timişoara”, Timişoara, 
1956 ș.u.; din 2000 „Analele Universităţii de Vest din 
Timișoara” 

BOR = „Biserica Ortodoxă Română”, Bucureşti, 1874 ș.u. 

BRM = Bibliografia românească modernă (1831- 1918), 
I-IV, Bucureşti, 1984-1996 

BRV = Bibliografia românească veche. 1508-1830, I-IV, 
întocmită de Ioan Bianu, Nerva Hodoş şi Dan Simo- 
nescu, Bucureşti, 1903-1944 

BSS = „Buletinul Societăţii Scriitorilor Români”, 
rești, 1916 ș.u. 

BUC = „Buletinul cărții”, București, 1923 ș.u. 

BVs = „Buna Vestire”, București, 1837 ș.u. 

CAP = „Capitala”, Bucureşti, 1936 ș.u. 

CC = „Caiete critice”, Bucureşti, 1982 ș.u. 

CEL = „Cercetări literare”, Bucureşti, 1934 ș.u. 

CE = „Contrafort”, Chișinău, 1994 ș.u. 

CEL = „Cercetări folclorice”, Bucureşti, 1947. 

CGM = „Cuget moldovenesc”, Bălți, Iaşi, 1932 ș.u. 

CHRM = Chrestomaţie română, vol. I-II, îngr. M. Gaster, 
Leipzig-Bucureşti, 1891 

CI = „Cercetări istorice”, Iaşi, 1925 ș.u. 

CIL = Contribuţii de istoria limbii române literare în 
secolul al XIX-lea, I-III, publ. Tudor Vianu, Bucu- 
reşti, 1956-1962 

CL = „Convorbiri literare”, Iaşi, Bucureşti, 1867 ș.u.; laşi, 
1970 ș.u. 

CLG = „Cercetări de lingvistică”, Cluj, 1956 ș.u. 

CLI = „Cuvântul liber”, București, 1919 ș.u. 

CLT = „Cultura”, Bucureşti, 2004 Ș.u. 

CML = „Curentul magazin”, Bucureşti, 1939 ș.u.; din 
1940 „Curentul magazin literar”; din 1941 „Curentul 
literar” 

CN = „Contimporanul”, București, 1922 ș.u. 

CNP = „Contrapunct”, Bucureşti, 1990 ș.u. 

CNT = „Contemporanul/”, Bucureşti, 1946 ș.u.; din 1990 
„Contemporanul — Ideea europeană” 

CPL = Cărţile populare în literatura românească, I-L, 
îngr. şi introd. IL. C. Chiţimia şi Dan Simonescu, 
Bucureşti, 1963 

CPV = Cronici şi povestiri româneşti versificate (sec. XVII- 
XVIII), îngr. şi introd. Dan Simonescu, Bucureşti, 
1967 

CRC = „Cronica”, laşi, 1966 ș.u. 

CRE = „Curentul”, Bucureşti, 1928 ș.u. 


Bucu- 


CREL = „Cahiers roumains d'etudes litteraires”, Bucu- 
reşti, 1973 ș.u. 
CTC = „Cele trei Crişuri”, Oradea, Bucureşti, 1920; 


Oradea, 1990 ș.u. 

CU = „Cuvântul”, Bucureşti, 1924 ş. u; București, 1990 ș.u. 

CVC = „Convorbiri”, Bucureşti, 1907; din 1908 „Convor- 
biri critice” 

CZ = „Cosinzeana”, Orăştie, 1911 ș.u. 

D = „Datina”, Turnu Severin, 1920 ș.u. 

DAA = „Dacia”, București, 1941 ș.u. 

DCL = Documente literare, I-II, îngr. Gh. Cardaş, Bucu- 
reşti, 1971-1973 

DCM = Documente, vol. I, îngr. Gh. Ungureanu, D. 
Ivănescu şi Virginia Isac, Bucureşti, 1973, vol. II: 
Documente din arhive ieşene, Bucureşti, 1976 

DCS = De ce scrieți? Anchete literare din anii '30, îngr. 
Gheorghe Hrimiuc-Toporaş şi Victor Durnea, pref. 
Victor Durnea, laşi, 1999 


XXXII 
DEP = „Dreptatea”, Bucureşti, 1927 ș.u.; 1944 ș.u.; 1990 


ș.u. 

DEC = De la N. Filimon la G. Călinescu. Studii de soci- 
ologie a romanului românesc, introd. Paul Cornea, 
Bucureşti, 1982 

DIF = Din istoria filosofiei în România, I-III, București, 
1955-1960 

DIPR = Din istoria pedagogiei româneşti, I-IV, București, 
1956-1960 

DL = „Dacia literară”, Iaşi, 1840; 1990 ș.u. 

DM = „Dilema”, București, 1993 ș.u.; din 2004 „Dilema 
veche” 

DML = Documente şi manuscrise literare, vol. I-II, publ. 
Paul Cornea şi Elena Piru, pref. Al. Dima, Bucureşti, 
1967-1969, vol. III, publ. Paul Cornea, Elena Piru, 
Roxana Sorescu, introd. Paul Cornea, Bucureşti, 
1976, vol. IV-V, publ. Paul Cornea, Andrei Nesto- 
rescu, Petre Costinescu, pref. Paul Cornea, Bucu- 
reşti, 1981-1986, vol. VI, publ. şi pref. Andrei Nesto- 
rescu, Bucureşti, 1993 

DMN = „Dimineaţa”, Bucureşti, 1904 ș.u. 

DMI = „Dilemateca”, București, 2006 ș.u. 

DR = „Dacoromania”, Cluj, 1920 ș.u.; Cluj-Napoca, 1994 
Ș.u. 

DRI = Aurel Sasu, Mariana Vartic, Dramaturgia româ- 
nească în interviuri, I-V, Bucureşti, 1995-1997 

DRO = „Dacoromania”, Freiburg, 1973 ș.u. 

E = „Euphorion”, Sibiu, 1990 ș.u. 

ECD = „Echidistanţe”, Iaşi, 1991 ș.u. 

ECH = „Echinox”, Cluj, 1969 ș.u. 

EL = „Elore”, Bucureşti, 1953 ș.u. 

F = „Familia”, Pesta, Oradea, 1865 ș.u.; Oradea, 1926 ș.u.; 
1934 ș.u.; 1944 ș.u.; 1965 ș.u. 

ECI = „Facla literară”, Bucureşti, 1923 ș.u. 

FCL = „Facla”, Bucureşti, 1910 ș.u. 

FDZ = „Foaia diecezană”, Caransebeș, 1886 ș.u. 

FE = „Făt-Frumos”, Cernăuţi, Suceava, Râmnicu Vâlcea, 
1926 ș.u. 

FK = „Filol6giay Kăzlâny”, Cluj, 1961 ș.u. 

FLC = „Flacăra, Bucureşti, 1948 ș.u. 

FLR = „Flacăra”, Bucureşti, 1911 ș.u. 

FMIL = „Foaie pentru minte, inimă și literatură”, Brașov, 
1838 ș.u. 

FON = „Foaia noastră”, Budapesta, 1957 ș.u. 

FRZ = „Frize”, Brașov, 1934 ș.u. 

G = „Gândirea”, Cluj, Bucureşti, 1921 ș.u. 

GBV = „Glasul Bucovinei”, Cernăuţi, 1918 ș.u.; București, 
Cernăuţi, 1994 ş.u. 

GL = „Gazeta literară”, Bucureşti, 1954 ș.u. 

GR = „Gând românesc”, Cluj, 1933 ș.u. 

GT = „Gazeta de Transilvania”, Braşov, 1938 ș.u. 

HT = „A H6t”, Bucureşti, 1970 ș.u. 

IB = Lui Ion Bianu. Amintire, București, 1916 

IGZ = „gaz Sz6”, Târgu Mureş, 1953- 1989. 

IIŞ = „Însemnări ieşene”, Iași, 1936 ș.u.; 2004 ș.u. 

IL = „Iaşul literar”, laşi, 1955 ş.u. 

JL = „jurnalul literar” laşi, 1939; Bucureşti, 1947 ș.u.; 1990 


KOR: îi = icoana Cluj, 1926 ș.u.; 1957 ș.u. 

KR = „Karpatenrundschau”, Brașov, 1958-1995 

L= „Literatorul, București, 1880 ș.u.; 1991 ș.u. 

LA = „Literatura şi arta”, Chişinău, 1977 Ș.u. 

LAI = „Litere, arte & idei”, supliment al ziarului „Cotidia- 
nul”, Bucureşti, 1991 ș.u. 

LAR = „Literatură și artă română”, Bucureşti, 1896 ș.u. 

LCE = „Luceafărul”, Bucureşti, 1958 ș.u.; din 2009 „Lucea- 
fărul de dimineață” 


=» 


LL = „Limbă şi literatură”, Bucureşti, 1955 ș.u. 

LR = „Limba română”, Bucureşti, 1952 ș.u. 

LRC = „Limba română”, Chișinău, 1991 Ș.u. 

LRM = Literatura română medievală, coordonator şi 
pref. Dan Horia Mazilu, Bucureşti, 2003 

LRP = Literatura română postbelică. Integrări, valori- 
ficări, reconsiderări, coordonator Mihail Dolgan, 
Chişinău, 1998 

LRV = Literatura română veche (1402-1647), I-II, îngr. 
şi introd. G. Mihăilă şi Dan Zamfirescu, Bucureşti, 
1971 

LU = „Luceafărul”, Budapesta, Sibiu, Bucureşti, 1902 ș.u.; 
Sibiu, 1941 ș.u. 


LUP = „Lupta”, Iași, București, 1884 ș.u. 

LUT = „Lupta”, București, 1921 Ș.u. 

MA = „Mitropolia Ardealului”, Sibiu, 1956 ș.u. 
MB = „Mitropolia Banatului”, Timişoara, 1951 ș.u. 


MCE = „Memoriile Comisiei 'de Folclor”, Bucureşti, 1987 

ș.u. 

ME = „Buletinul «Mihai Eminescu”, Cernăuţi, Piatra 

Neamţ, Râmnicu Vâlcea, 1930 ș.u. 

MLI = „Minerva literară ilustrată”, București, 1909 ș.u. 

MM = „Mitropolia Moldovei”, Iaşi, 1925 ș.u. 

MMN = „Meşterul Manole”, Bucureşti, 1939 ș.u. 

MO = „Mitropolia Olteniei”, Râmnicu Vâlcea, 1950 ș.u. 

MOM = „Le Moment”, Bucureşti, 1935 ș.u. 

MOT = „Momentul”, București, 1945 ș.u. 

MS= „Manuscriptum,, Bucureşti, 1970 ș.u. 

NL = „Neue Literatur”, Timișoara-București, 1956 ș.u. 

NRL= „Neamul românesc literar”, Vălenii de Munte, 1908 Ș.u. 

NRR = „Noua revistă română”, Bucureşti, 1900 ș.u. 

NW = „Neuer Weg”, București, 1949-1992 (din 1993, 

supliment al ziarului „Allgemeine Deutsche Zeitung 

fur Rumâănien”) 

NYRK = „Nyelv-6s Irodalomtudomânyi kăzlomenyek”, 
Cluj, 1957 ș.u. 

O = „Scrisul bănăţean”, Timişoara, 1949 ș.u.; din 1964 
„Orizont” 

OC = „Observator cultural”, Bucureşti, 2000 ș.u. 

ORT = „Orizont”, Bucureşti, 1944 ș.u.; în 1947 „Revista 
literară” 

PAU = Poeţii şi prozatorii Ardealului până la Unire (1800- 
1918), îngr. şi introd. Gh. Cardaş, Bucureşti, 1936 

PBU = Poeţii şi prozatorii Basarabiei până la Unire (18.12- 
1918), îngr. şi introd. Gh. Cardaş, Bucureşti, 1937 

PE = „Presa”, București, 1939 ș.u. 

PIL = „Prietenii istoriei literare”, Bucureşti, 1931 ș.u. 

PL = „Preocupări literare”, Bucureşti, 1936 ș.u. 

PLI = „Pagini literare”, Turda, 1934 ș.u. 

PND = Primii noştri dramaturgi, îngr. Al. Niculescu, 
introd. Florin Tornea, Bucureşti, 1960 

POS = Poeți de la „Sămănătorul”, îngr. Petru Homo- 

ceanul, pref. Al. Piru, Bucureşti, 1978 

= Publicaţiile periodice românești, introd. Ioan 

Bianu, t. I-IV, București, 1913-2003, t. V, partea 1-2, 

București, 2009-2012 

PRA = Marin Mincu, Poezia română actuală, L-III, Con- 
stanţa, 1998-1999 

PRL = „Propilee literare”, 1926 ș.u. 

PRP = Constantin Abăluţă, Poezia română după prolet- 
cultism, vol.I-II, cuvânt înainte Eugen Negrici, pref. 
edit., Constanţa, 2000 

PRR = Pionierii romanului românesc, îngr. şi pref. Şt. 
Cazimir, Bucureşti, 1962 

PRS= „Presa”, Craiova, 1930 ș.u.; din 1934 „Presa Olteniei” 

PRV = „Porunca vremii”, București, 1932 ș.u. 

PSS = „Poesis”, Satu Mare, 1990 ș.u. 


PPR 


R = „Ramuri”, Craiova, 1905 ș.u.; 1964 ș.u. 

RA = „Revista arhivelor”, Bucureşti, 1924 ș.u. 

RAZ = „Raza literară”, București, 1932 ș.u. 

RC = „Revista clasică”, Bucureşti, 1910 ș.u. 

RCM = „Revista cultului mozaic”, Bucureşti, 1956 ș.u. 

RCR = „Revista Cercului Literar”, Sibiu, 1945. 

REF = „Revista de folclor”, Bucureşti, 1956 ș.u.; din 1964 
„Revista de etnografie şi folclor” 

REVR = „Revue roumaine”, Bucureşti, 1946 ș.u. 

RFR = „Revista Fundațiilor Regale”, Bucureşti, 1934 ș.u. 

RI = „Revista istorică”, Vălenii de Munte, Bucureşti, Iaşi, 
1915 ș.u. 

RIAF = „Revista pentru istorie, arheologie şi filologie”, 
Bucureşti, 1882 ș.u. 

RIR = „Revista istorică română”, Bucureşti, 1931 ș.u. 

RITL = „Studii şi cercetări de istorie literară şi folclor”, 
Bucureşti, 1952 ș.u.; din 1964 „Revista de istorie şi 
teorie literară” 

RL = „România literară”, Bucureşti, 1968 ș.u. 

RLRO = Reviste literare româneşti din ultimele decenii ale 
secolului al XIX-lea, îngr. Ovidiu Papadima, Bucu- 
reşti, 1974 

RLSL = „Limba şi literatura moldovenească”, Chişinău, 
1958 ș.u.; din 1989 „Revista de lingvistică şi ştiinţă 
literară” 

RMB = „România liberă”, Bucureşti, 1943 ș.u. 

RML = „România literară”, Bucureşti, 1939 ș.u. 

RMZ = „Revista muzeelor”, Bucureşti, 1964 Ș.u. 

RP = „Rampa”, Bucureşti, 1911 ș.u.; din 1915 „Rampa 
nouă ilustrată”; din 1994 „Rampa” 

RR = „Revista română”, laşi, 1995 ș.u. 

RRI = Aurel Sasu, Mariana Vartic, Romanul românesc în 
interviuri, vol. I-IV, Bucureşti, 1985-1991 

RSE = „Revue des 6tudes sud-est europâennes”, Bucu- 
reşti, 1963 ș.u. 

RSL = „Romanoslavica”, Bucureşti, 1953 ș.u. 

RVM = „Revista vremii”, Galaţi, 1934 ș.u. 

RVS = „Revista scriitoarei”, Bucureşti, 1926 ș.u.; din 1929 
„Revista scriitoarelor şi scriitorilor români” 

RVTR = Reviste literare româneşti din secolul al XIX-lea, 
îngr. şi pref. Paul Cornea, Bucureşti, 1970 

RVVR = „Revista vremii”, București, 1921 ș.u. 

SBR = „Sburătorul”, Bucureşti, 1919 Ș.u. 

SBZ = „Siebenbiirgische Zeitung”, Miinchen, 1950 ș.u. 

SC = „Studii clasice”, Bucureşti, 1959 ș.u. 

SCB = „Studii şi cercetări de bibliologie”, Bucureşti, 1955 
Ș.u. 

SCD = „Studii şi cercetări de documentare şi bibliologie”, 
Bucureşti, 1964 ș.u. 

SCIA = „Studii şi cercetări de istoria artei”, 
1954 ș.u. 

SCL = „Studii şi cercetări lingvistice”, Bucureşti, 1950 ș.u. 

SDC = „Suplimentul de cultură”, Iași, 2004 

SDIR = Studii și documente cu privire la istoria români- 
lor, I-XXV, publ. N. Iorga, București, 1901-1913 

SDL = Studii şi documente literare, vol. I, publ. 1. E. 
Torouţiu şi Gh. Cardaş, vol. II-XIII, publ. L[. E. 
Torouţiu, Bucureşti, 1931-1946 

SDM = „Societatea de mâine”, Bucureşti, 1924 ș.u. 

SE = „Seara”, București, 1937 ș.u. 

SI = „Studii italiene”, Bucureşti, 1934 ș.u. 

SIL = Studii de istorie a literaturii române. De la C. 
A. Rosetti la G. Călinescu, coordonator Ovidiu 
Papadima, Bucureşti, 1968 

SILE = „Studii de istorie literară şi folclor”, Cluj, 1951 ș.u. 

SILL = Studii de istoria limbii române literare. Secolul 
XIX, I-II, Bucureşti, 1969 


Bucureşti, 


XXXIII 


SL = „Studii literare”, Cluj, Sibiu, 1942 ș.u. 

SLAST = „Suplimentul literar-artistic al «Scânteii tinere- 
tului»,, Bucureşti, 1981 ș.u. 

SLC = Studii de literatură comparată, Bucureşti, 1968 

SLE = Studii de limbă literară şi filologie, I-III, Bucureşti, 
1969-1974 

SLS = Studii de limbă şi stil, îngr. G. 1. Tohăneanu şi Sergiu 
Drincu, Timişoara, 1968 

SLU = „Studii de literatură universală”, Bucureşti, 1956 ș.u. 

SPM = „Săptămâna culturală a Capitalei”, Bucureşti, 
1962 ș.u. 

SPS = Studii de poetică şi stilistică, îngr. Tudor Vianu, Al. 
Rosetti şi Mihai Pop, Bucureşti, 1966 

ST = „Steaua”, Cluj, 1954 ș.u. 

STD = „Studii. Revistă de istorie”, Bucureşti, 1948 ș.u.; din 
1974 „Revista de istorie” 

STRS = Structuri tematice şi retorico-stilistice în roman- 
tismul românesc (1830-1870), îngr. şi introd. Paul 
Cornea, Bucureşti, 1976 

SUB = „Buletinul Universităţilor «V. Babeş» şi «Bolyai», 
Cluj, 1956 ș.u.; din 1959 „Studia Uhniversitatis 
«Babeş-Bolyai», 

SV = „Siidostdeutsche Vierteljahresblătter”, Miinchen, 
1958-2005 

SXX = „Secolul 20”, Bucureşti, 1957 ș.u.; din 2000 „Secolul 21” 

SZ = „Siidostdeutsche Zeitung”, Miinchen, 1945 ș.u. 

T = „Transilvania”, Braşov, Sibiu, 1868 ș.u.; Sibiu, 1972 ș.u. 

TBR = „Iribuna României”, Bucureşti, 1972 ș.u. 

TF = Temelii folclorice și orizont european în literatura 
română, îngr. Ovidiu Papadima, București, 1971 

TIA = „Iribuna”, Cluj, Braşov, 1937 ș.u. 


TIL = „Timpul”, Bucureşti, 1937 ș.u. 
TM = „Limpul”, București, 1876 ș.u. 
TMS = „lomis”, Constanţa, 1966 ș.u. 


TP = „Timpul”, laşi, 1990 ș.u. 

TR = “Tribuna”, Sibiu, 1884 ș.u.; Cluj, 1957 ș.u. 

TTR = „Leatrul”, Bucureşti, 1956 ș.u.; din 1990 „Teatrul azi” 

ȚA = „Țara noastră”, Sibiu, Cluj, 1907 Ș.u. 

U = „Universul”, Bucureşti, 1884 ș.u. 

UTK = „Utunk”, Cluj, 1946 ș.u. 

UR = „Unirea”, Blaj, 1891 ș.u.; Alba Iulia, 1968 ș.u. 

UVPA = Un veac de poezie aromână, îngr. Hristu Cândro- 
veanu şi Kira Iorgoveanu, introd. Hristu Cândro- 
veanu, Bucureşti, 1985 

UVR = „Universul literar”, Bucureşti, 1888 ș.u. 


VAA = „Viaţa”, Bucureşti, 1941 ș.u. 
VAN = „Vieaţa nouă”, Bucureşti, 1905 ș.u. 
VBA = „Viaţa Basarabiei”, Bucureşti, 1932 ș.u.; Chişinău, 


2002 ș.u. 
VK = „Volk und Kultur”, București, 1956-1993 
VL = „Viaţa literară”, Bucureşti, 1926 ș.u. 
VLI = „Viaţa literară”, Bucureşti, 1906; din 1907 „Viaţa 


literară şi artistică” 


VR = „Viaţa românească”, Iaşi, 1906 ș.u.; Bucureşti, 1930 
ș.u.; 1948 ș.u. 
VRA = „Vremea', Bucureşti, 1928 ș.u. 


VRP = „Versuri”, „Versuri şi proză”, Iaşi, 1911 ș.u. 

VS = „Vestul”, Timişoara, 1930 ș.u. 

VSD = De la Varlaam la Sadoveanu (Studii despre limba şi 
stilul scriitorilor), Bucureşti, 1958 

VST = „Viaţa studenţească”, Bucureşti, 1956 ș.u. 

VTRA = „Vatra”, Târgu Mureş, 1971 ș.u. 

ZGR = „Zeitschrift der Germanisten Rumâăniens”, Bucu- 
rești, 1992 ș.u. 

ZSL = Zeitschrift fur Siebenbiirgische Landeskunde”, 
Gundelsheim, 1978 ș.u. 


ICŢIONARUL 
GENERAL AL 
LITERATURII 

ROMANE 


CABA, Olga  (23.V1913,  Valeva-Cernăuţi -— 
20.VII.1995, Sebeş), poetă, prozatoare. Este fiica 
Mariei Caba (n. Kadar), învăţătoare, şi a lui Augustin 
Caba, inspector şcolar. Absolventă a Liceului 
Comercial de Fete din Oradea (1929), C. îşi ia licenţa 
la Facultatea de Litere şi Filosofie a Universităţii 
din Cluj (1934). Funcţionează între 1936 şi 1952, 
apoi între 1954 şi 1958 ca profesoară de limba 
engleză la Botoşani, Focşani, Oradea, Bucureşti şi 
Sebeş. În timpul regimului comunist este închisă la 
Mislea şi Văcăreşti (1952-1953). A debutat cu ver- 
suri la revista „Abecedar” în 1933, colaborând ulte- 
rior la „Gând românesc”, „Gândirea”, „Axa”, „Revista 
Fundațiilor Regale”, „Universul literar” ş.a. 

Prima carte publicată de C., Vacanţă sentimen- 
tală în Scoţia (1944), este un memorial de călăto- 
rie, având o structură diferită față de majoritatea 
scrierilor de acest gen, prin refuzul informaţiilor 
livreşti, extrase din ghiduri. Predomină sponta- 
neitatea comunicării impresiilor directe, chiar şi 
atunci când autoarea se află în faţa castelului lui 
Walter Scott, a catedralei din Glasgow sau când 
relatează legenda monstrului din Loch Ness. Ceea 
ce nu exclude, dimpotrivă, notarea unor amănunte 
picante (despre viaţa cotidiană, despre obiceiuri, 
despre localuri de petrecere), cu implicaţii semni- 
ficative asupra întregii naraţiuni. Al doilea volum, 
Poezii, e tipărit după un sfert de veac, în 1970. 
Viziunea neoclasică, înţesată de referinţe la Anti- 
chitate, este dublată de incursiuni bogat imagistice 
în lumea vikingilor, transpuse fluid în versuri melo- 
peice. După interludiul poetic din 1970, autoarea 
se dedică unor ample construcţii epice, publicând 
câteva romane şi volumul Nuvele fantastice (1984), 
ce fac dovada unei deosebite predispoziţii imagi- 
native, capabile să domine intrigi arborescente 
şi planuri paralele, dar nu şi în măsură să insufle 
tensiune conflictelor, ceea ce, de altfel, nici nu i-a 
stat în intenţie. C. îşi plasează acţiunea romanelor 
în anii interbelici, atât în spaţiul românesc, cât şi 
în cel străin. Primul roman, Cumpăna din cetate 
(1977), având ca fundal atmosfera vieţii studen- 
țeşti din Anglia, aduce în prim-plan idila dintre 
românca Lia Matei şi profesorul Claude Andrews; 
acţiunea se încheie odată cu reîntoarcerea pro- 
tagonistei în ţară. Proza se constituie într-o carte 
de atmosferă, cu trimiteri aluzive spre un fantas- 
tic abia conturat. Al doilea roman, Pasul alătu- 
rea (1979), e structurat pe capitole şi secvenţe ce 
permit dezvoltarea acţiunii pe mai multe planuri. 


Partea cea mai interesantă o constituie povestea 
Lianei Văcărescu, fiica unui ministru, ce-şi reme- 
morează în faţa lui lon Livezeanu, tânărul inginer 
care o cere în căsătorie, „pasul alăturea” făcut în 
adolescenţă cu un tânăr străin viciat, Morland. 
Totaliter aliter (1982) are o tentă ştiinţifico-fantas- 
tică. Protagonista, Laura, soţia inginerului Daniel, 
este o desăvârşită maestră în arta de a ţese covoare. 
Mergând la Forlani (Făgăraş), la baciul Amos 
Stoian, care făcea vopsele naturale din plante, 
Laura este învinuită că l-ar fi ucis pe cioban, stă- 
pânită fiind de stări obsesive de alienare. Dispare 
de acasă, pătrunzând într-o lume stranie, unde e 
supusă unor experienţe fantastice; conectată la 
curentul electric, se desface de trup, mutându-se 
într-o altă existenţă, extracorporală. Semnificaţia 
cărţii e încifrată în povestea a doi călugări din Evul 
Mediu, inclusă în substanţa romanului. Primul, 
murind, îi apare celuilalt în vis pentru a-i spune 
că lumea de dincolo este fotaliter aliter — cu totul 
altfel. Deşi construit pe un conflict aparent naiv 
(bazat pe coincidenţe şi apariţii bizare), romanul 
Zodia Vărsătorului de Apă (1988) oferă o lectură atrac- 
tivă prin includerea în naraţiune, ca personaje, a unor 
personalităţi ilustre, precum Ştefan Luchian, George 
Enescu, N.D. Cocea, Adrian Maniu ş.a. În genere, 
proza se distinge prin uşurinţa alunecărilor în stra- 
niu şi fantastic, prin fineţea incursiunilor în psiho- 
logia feminină a vârstei nubile şi prin antrenanta 
abordare, cu substrat livresc, a unor teme eterne, 
luate drept fundal al naraţiunilor. Epicul e înţesat, 
nu o dată, de sensuri ascuns iniţiatice, de simbo- 
luri şi semnificaţii ezoterice, naraţiunea tinzând 
să comunice alte adevăruri decât cele aparente. 
O influenţă din partea prozei lui V. Voiculescu şi a 
nuvelisticii lui Mircea Eliade e de bănuit. Au rămas 
de la C. manuscrisele unor romane, memoriale de 
călătorie, piese de teatru redactate în română şi 
engleză. 

SCRIERI: Vacanţă sentimentală în Scoţia, Bucureşti, 
1944; Poezii, Cluj, 1970; Cumpăna din cetate, Bucureşti, 
1977; Pasul alăturea, Bucureşti, 1979; Totaliter aliter, 
Bucureşti, 1982; Nuvele fantastice, Bucureşti, 1984; Zodia 
Vărsătorului de Apă, Bucureşti, 1988; Teatru, îngr. Mircea 
Cenuşă, Alba Iulia, 2001. 

Repere bibliografice: Perpessicius, Opere, IX, 25-26; 
Florin Manolescu, „Poezii”, RL, 1970, 18; Petru Poantă, 
„Poezii”, ST, 1970, 6; Radu Ciobanu, Între două tentaţii, 
T, 1979, 6; Mircea Tomuş, „Nuvele fantastice”, T, 1985, 4; 
Cornel Ungureanu, „Zodia Vărsătorului de Apă”, O, 1988, 

46; Radu Ciobanu, „Zodia Vărsătorului de Apă”, T, 1989, 
8; Negoiţescu, Scriitori contemporani, 66-73; Olga Caba, 
APE 1990, 5-7 (grupaj special); Cozea, Prozatoare, 82-125; 
Dicţ. scriit. rom., |, 421-422; Nicu Caranica, Un Esculap al 
sufletului românesc, Bucureşti, 1997, 199-208; Popa, Ist. 
lit. IL, 808; Opriţă, Anticipația, 429-433; [Olga Caba], „Dis- 
cobolul” (Alba Iulia), 2005, 92-94 (grupaj special). 1.0. 


CABAC, Nistor (23.X[.1913, Culnaia Veche-Odessa 
— 26.XI.1937, Tiraspol), poet. Absolvent, în 1931, 
al Şcolii Pedagogice din Balta, urmează cursurile 
Institutului Pedagogic din Tiraspol, pe care le ter- 
mină în 1935. A fost executat prin împuşcare în 
toamna anului 1937. 

C. a lucrat la „Comsomolistul Moldovei” între 
1935 şi 1937, după ce debutase la „Moldova lite- 
rară” în 1930. Mai publică în „Scânteia leninistă”, 
„Octombrie”. Versurile lui — Întâia brazdă (932), 
Limbile de foc (1934), Cu toată inima (935) —, 
puternic ideologizate, colportează lozinci bolşe- 
vice, mimând optimismul şi folosind o imagistică 
simplistă, uneori la limita vulgarităţii. 

SCRIERI: Întâia brazdă, Chişinău, 1932; Limbile de foc, 
Chişinău, 1934; Cu toată inima, Chişinău, 1935; Poezii 
alese, Chişinău, 1957; Poezii, îngr. şi pref. V. Tolocenco, 
Chişinău, 1977. 

Repere bibliografice: Vasile Badiu, Profiluri, 240-244; 
Mihail Dolgan, Poezia sovietică moldovenească din anii 
20-30, Chişinău, 1979, passim; Vasile Badiu, Istoria litera- 
turii moldoveneşti, II, partea I, Chişinău, 1989, 336-342; 
Cimpoi, If. lit. Basarabia, 160, 161, 389; Dicţ. Chişinău, 
94. M.Dg. 


CACIONA, Tache (1885, Avdela, Grecia — 1971, 
Avdela, Grecia), poet, prozator. A absolvit, ca 
mai toţi scriitorii aromâni din generaţiile mai 
vechi, liceul românesc din Bitolia, în Macedonia, 
după care urmează, la Bucureşti, cursurile Şcolii 
Superioare de Agricultură de la Herăstrău. În 1910 
obţine titlul de inginer agronom. În 1910-1911 e 
în fruntea revistei „Lilicea Pindului”, alături de alți 
entuziaşti animatori ai mişcării culturale şi artis- 
tice aromâne. 

C. este poetul aromân cel mai apropiat structu- 
ral de George Coşbuc. Ca şi acesta, el „povesteşte” 
lirico-epic, remarcându-se prin virtuozitate prozo- 
dică. Participă, intens, la bucuriile şi amărăciunile 
„personajelor” lirice, până la a se identifica întru 
totul cu ele. Aşa se întâmplă, între altele, şi în cea 
mai frumoasă poezie a sa, La isusire, ca şi în altele, 

precum Di cu noapte sau în atât de cunoscuta prin- 
tre aromâni, ajunsă de mult a fi încorporată în fol- 
clor, Ah, iară fi-bati ocl'iul!, poezie pusă pe note şi 
cântată, la fel ca atâtea versuri coşbuciene. Este de 
reţinut, deopotrivă, un foarte des întâlnit dialog, 
eliptic, dar copleşitor, prezent în câteva poeme ale 
sale, cum sunt Di-acasă, Nă carti, de fapt verita- 
bile poeme-epistole de la părinţi către fiul plecat 
departe, de la fecior către părinţii lui, şi unul şi cei- 
lalți fiind îndureraţi că nu le stă în putere să stăvi- 
lească ruinarea obştii hărţuite, între etnii vrăjmaşe, 
acolo, în Balcani. Semnificative sunt şi poemele 
de „jale” ale lui C., cele în care deplânge sfâşietor 
ruina consângenilor lui din Pind, spectacolul sate- 
lor aromâneşti, părăsite mai cu seamă din cauza 
prigoanei la care a fost supusă populaţia de către 
turci în vremuri mai vechi, dar şi de alţii, după ce 
s-au înstăpânit aici, în urma războaielor balcanice. 
Expresiv în mod deosebit este din această perspec- 
tivă poemul Fudzi haraua di la noi, care în tran- 
spunere liberă sună astfel: „Nu mai sunt bucurii 
pe la noi/ Şi ni s-a stins până şi zâmbetul!/ E jale-n 
lumea noastră de la oi,/ Şi e tristeţe-n casele noas- 
tre!.../ În munţi, prin văi, cântecul piere,/ Şi piere 
şi prin sate.../ Şi sunt de-acuma veri la rând,/ De 
când doar plâns şi dor se-aud...”. Se percep aici şi 
ecouri din poezia lui Octavian Goga, inflexiunile 
versului şi chiar câteva vocabule-cheie fiind simi- 
lare. Din puţinele pagini de proză ale lui C., Inimă 
tu plâtări aminteşte de proza fantastică a lui I.L. 
Caragiale. Este o alegorie în registru ironic despre 
un „erou” ce nu poate fi răpus în luptă de duşmani 
pentru că inima lui nu se află în faţă, ci în spate, 
unde e protejată de o „armură” de tinichea. 
SCRIERI: [Versuri], în Tache Papahagi, Antologie aro- 
mânească, Bucureşti, 1922, 235-244, în UVPA, 236-243; 
[Versuri, proză], în Tache Papahagi, Poeţii Z. A. Araia şi 
T. Caciona, Bucureşti, 1932, 98-129; Di-acasă, Constanţa, 
2000. 

Repere bibliografice: Tache Papahagi, Poeţii Z.A. Araia şi 
T. Caciona, Bucureşti, 1932, V-XXI, Hristu Cândroveanu, 
Tache Caciona, UVPA, 235. HrC., N.Sr. 


CACOVEANU, Ştefan (25.XI1.1843, Ciugudu de 
Sus, j. Alba — 17.XI1.1936, Alba Iulia), literat, cule- 
gător de folclor. A făcut liceul la Aiud şi la Blaj, 
unde l-a avut profesor pe Ioan Micu-Moldovanu, 
la îndemnul căruia notează primele texte populare 
culese din satul natal, asemenea multor altor elevi 
blăjeni care au contribuit la adunarea doinelor şi 

strigăturilor din Transilvania, publicate în anul 
1885 de Jan Urban Jarnik şi de Andrei Bârseanu. 
Elev în ultimul an de liceu, C. are prilejul să-l găz- 
duiască în 1866 pe tânărul peregrin M. Eminescu, 
atras de faima istorică şi culturală a Blajului. Cele 
aproape două luni petrecute cu Eminescu la Blaj, 
precum şi reîntâlnirea lor la Bucureşti, în 1868, 
le-a evocat în revista „Luceafărul” (în 1904 şi 
1905), înscriindu-şi, cel puţin prin aceste amintiri, 
numele în istoria literaturii române. C. îşi începe 
studiile în teologie şi litere la Viena, continuă lite- 
rele şi filosofia la Bucureşti (1868-1869) şi se decide 
pentru studiul dreptului (la Sibiu şi Cluj). Parcurge 
treptele ierarhice de la funcţionar până la judecă- 
tor la Tribunalul din Alba Iulia, unde a rămas până 
la pensionare. 

Amintirile lui C. despre Eminescu îl dezvă- 
luie pe tânărul poet modest, discret, cu o cultură 
vastă, pasionat de literatura română şi foarte atent 
la aspectul popular al limbii, deosebit de exigent 
în privinţa scrierilor destinate publicării şi cu un 
excelent dar al expunerii orale. C. scria, se pare, 
destul de greu şi se hotăra şi mai greu să publice. 
Legenda Floarea soarelui, apărută în 1888 în 
„Convorbiri literare”, i-a trimis-o lui Titu Maiorescu 
doar la insistenţele profesorului de estetică loan 
Paul, nepot şi prieten al său. Motivul popular al 
fetei de împărat care se îndrăgosteşte de soare şi 
se metamorfozează, din pricina curiozităţii ei, în 
floare a soarelui, este versificat corect, cursiv, fiind 
o prelucrare asemănătoare celor făcute de Vasile 
Alecsandri, George Coşbuc sau, mai târziu, de St. O. 
Iosif. Forma definitivă, cizelată în urma sugestiilor 
lui Maiorescu, reprodusă de numeroase manuale şi 
antologii, tipărită separat (1910) şi inclusă în volu- 
mul Petrea Voinicul şi alte balade în formă popu- 
lară (1930), rămâne cea mai cunoscută scriere a 
sa. Petrea, „baladă populară”, publicată mai întâi în 
„Revista nouă” (1888), şi Marcu sunt tot versificări 
în manieră personală după balade de tipul Ghiză 
Cătănuţă şi Marcu. Legenda Logofătul Tăut (1913) 
pare a fi, de asemenea, o prelucrare. Despre fabu- 
lele lui tipărite în volum abia în 1925, dar scrise în 
urmă cu cinci decenii, Mihail Dragomirescu afirma 
că sunt cele mai bune, după cele ale lui Grigore 
Alexandrescu, din literatura română. Sursa folclo- 
rică de care autorul a stat tot timpul aproape este 
vizibilă şi în fabule, căci majoritatea ilustrează 
proverbe, pilde populare şi istorioare cu conţinut 
moralizator de largă circulaţie. C. avea conştiinţa 

contribuţiei unui scriitor la formarea limbii lite- 
rare, căci în prefaţă vorbeşte despre strădania lui 
de a îmbogăţi limba cu arhaisme şi regionalisme. A 
mai cules lirică populară, publicată, în 1869-1870, 
în ziarele „Adunarea naţională” şi „Informaţiunile 
bucureştene” ale lui VA. Urechia, precum şi basme, 
legende, poveşti, snoave, apărute postum în 1975. 
Cele mai multe poveşti sunt variante ale unor 
motive cunoscute, dar înlănţuirea originală a epi- 
soadelor şi apariţia multor elemente inedite ţin 
treaz interesul cititorilor. După unele mărturii, 
C. ar fi lăsat în manuscris şi câteva traduceri din 
Ossian. 

SCRIERI: Floarea soarelui, Sibiu, 1910; Logofătul Tăut, 
Blaj, 1913; Fabule, pref. Al. Lapedatu, Bucureşti, 1925; 
Petrea Voinicul şi alte balade în formă poporală, Sibiu, 
1930; Eminescu în Blaj. Eminescu la Bucureşti, în Amin- 
țiri despre Eminescu, îngr. lon Popescu, Iaşi, 1971, 19-34; 
Amintiri despre Eminescu, îngr. Corneliu-Remus Caco- 
veanu, pref. Ion Buzaşi şi lon Mărgineanu, Cluj-Napoca, 
2000; Scrieri, îngr. Corneliu-Remus Cacoveanu, postfață 
Ion Buzaşi şi lon Mărgineanu, Cluj-Napoca, 2000; Scrieri, 
îngr. Ion Buzaşi şi lon Mărgineanu, Cluj-Napoca, 2000. 
Culegeri: [Poveşti], în Poveşti din Transilvania, îngr. 
Ovidiu Bârlea şi Ion Taloş, pref. Ovidiu Bârlea, Cluj-Na- 
poca, 1975, 75-220. 


Repere bibliografice: Mihail Dragomirescu, Un mare 
fabulist român, „Clipa”, 1925, 99; Horia Teculescu, Ștefan 
Cacoveanu, „Anuarul presei române”, 1926, 101-104; 
Nicolae Albu, Un junimist uitat: Ştefan Cacoveanu, 
„Lanuri”, 1937, 2; M.N. Rusu, Prietenul lui Eminescu, 
SPM, 1976, 299-300; Dicţ. lit. 1900, 139-140; Datcu, Dicţ. 
L. Cş. 


etnolog., 178. 


CACOVEANU, Viorel 
(5.VIII.1937, Cluj), 
prozator, dramaturg, 
gazetar. 


Este fiul Martei (n. Cordoş) şi allui Viorel Cacoveanu, 
cazangiu la Atelierele de Reparat Material Rulant 
Cluj. După Liceul „George Barițiu” din Cluj, absol- 
vit în 1954, şi un periplu ca student la Politehnică şi 
apoi la Facultatea de Matematică a Universităţii 
clujene, se decide pentru Filologie, facultate pe 

care o termină în 1962. Încă din 1955 trimite cores- 
pondenţe de la manifestările sportive la ziarul 
„Sportul popular”, ulterior frecventează cenaclul 
de la Asociaţia Scriitorilor din Cluj, unde şi citeşte 
schiţe cu caracter satiric, semnând articole despre 
problemele tineretului mai cu seamă în ziarul local 
„Făclia”, în redacţia căruia va şi intra imediat după 
obţinerea licenţei, abia târziu transferându-se în 
redacţia revistei „Steaua”, unde lucrează până la 
pensionare (1987-1997). Debutul literar are loc în 
1961, la „Steaua”, cu o schiță. Mai colaborează la 
„Iribuna”, „România literară”, „Leatrul”, „Luceafărul, 
„Scena”, „Urzica”, „Moftul român”, „Familia” ş.a. A 
obținut în mai multe rânduri Premiul Filialei din 
Cluj a Uniunii Scriitorilor (1983, 1995, 2000, 2006). 

Anii de gazetărie sunt extrem de fructuoşi 
pentru C., el publicând în paginile ziarului „Făclia”, 
aproape zilnic, reportaje şi anchete sociale, fapt 
ce-i înlesneşte o bună cunoaştere a realităţilor din 
acei ani. Rodul activităţii gazetăreşti este volumul 
de debut Fata care spune Da! (1970), care, conţi- 
nând anchete în mediile tinerilor, stârneşte reac- 
ţii nu tocmai favorabile în presa de partid datorită 
modului tranşant critic de abordare a condiţiilor 
de viaţă insane şi a promiscuităţii morale în care 
erau obligaţi să-şi înceapă viaţa tinerii. Accentele 
critice, reliefând crud aspecte negative, vor rămâne 
o constantă a scrisului lui C., fie că vor fi mascate în 
romane cu tramă polițistă — Blondele întotdeauna 
trişează (1971), Un coniac pentru o fată (1973), 
Morţii nu mint niciodată (1975), Cu moartea între 
patru ochi (1977) —, fie că intră în reportaje de pe 
şantiere hidroenergetice (Someşul Cald, 1974), dar 
mai ales în volume de proză scurtă, în care se cul- 
tivă satira acidă, caragialiană, grefată pe un model 
de sobrietate analitică specific tradiţiei ardeleneşti. 
Astfel, incizii necruțătoare apar şi în proza scurtă 
din culegerea Singurătatea unei femei frumoase 
(1980), dar mai cu seamă în Aprobare pentru un 
tango (1982), carte comentată pe larg de Monica 
Lovinescu în emisiunile postului de radio Europa 
Liberă. Între timp, C. îşi descoperă vocaţia de dra- 
maturg. Piesele — Sentință pentru martori (1976), 
Anotimpul speranței (1978), Valsul de la miezul 
nopții (1980), Ultima aventură (1982) — i se repre- 
zintă pe scenele din Cluj-Napoca, Satu Mare, Bacău, 
Oradea ş.a. Aici autorul caută să radiografieze ade- 
vărata faţă a realităţii din ţara unui regim totalitar, 
abrutizant, piesele fiind considerate în epocă ade- 
vărate „îndrăzneli” din punct de vedere politic. În 

acelaşi timp, critica dramatică îl aşază alături de 
autori satirici ca lon Băieşu, Tudor Popescu, Paul 
Cornel Chitic. Seneca sau Sfârşitul unei iubiri, text 
scris în anii '80, publicat în 1995, dar reprezentat 
scenic abia în 1998, la Teatrul Naţional din Cluj- 
Napoca, este o parabolă privitoare la condiţia dic- 
tatorului, în care ceea ce s-a întâmplat în Roma 
antică a lui Nero sugerează străveziu aberantele 
măsuri preconizate, într-o exaltare paranoică, de 
dictatorul de la Bucureşti. După 1989 C. se exer- 
sează şi în domeniul revistei teatrale, continuând 
să scrie şi povestiri, schiţe. Paginile de proză scurtă 
din volumele Sfatul medicului (1990), Jocul (1991), 
Și Caragiale e cu noi! (1991), Drumul spre Europa 
(1996), Înmormântare via FMI (2000), Pomana por- 
cului electoral (2003), Democraţia bufonilor (2006), 
Privatizarea cimitirelor (2009),  Curat-murdar 
(2012) surprind secvenţe din realitatea teribilă a 
vieţii cotidiene, în care indivizii sunt supuşi unor 
angrenaje sociale de presiune depersonalizantă, 
de corupţie, nedreptate şi discriminare. În gene- 
ral, scriitorul cultivă satira cu gust amar, pe un 
ton mucalit, cârcotaş, nu de puţine ori abordând 
şi formula fabulei sau a apologului, exprimarea 
metaforică sau epigrama, precum în textele din 
Epigrama în țara crizei (2010). Trimiterile permit 
însă întotdeauna identificări în realitatea imediată. 
Astfel, scrierile lui C. au drept sursă tumultul scenei 
politice a (post)tranziţiei, fiind axate pe subiecte de 
actualitate, cum sunt derapajele instituţiei prezi- 
denţiale în Pilat din Port (2011). Un euroscepticism 
acut, îndreptat spre vacuitatea unei politici euro- 
pene sterile, dar şi spre situaţia critică a României 
în noul context, se manifestă în piesa Noapte bună, 
Europa!. Episoade istorice controversate a căror 
dezbatere ocupă prim-planul mediatic, cum ar 
fi personalitatea lui Teodor Şuşman, războiul dus 
de partizani în Munţii Apuseni, barbaria miliţie- 
nilor şi a securiştilor în anii '50 ai secolului trecut 
sunt abordate în romanul Învinşii (2009), de data 
aceasta într-o tonalitate gravă, îndurerată, fără 
umor. Toate vădesc dimensiunea moralizatoare, 
intransigentă, de critică a moravurilor prezentu- 
lui, atât de caracteristică scrisului lui C., fie că e 
vorba de ficţiune, schiţe de umor politic sau dra- 
maturgie. Verva satiric-moralizatoare funcționează 
mai bine în romanele şi în piesele sale de teatru 
decât în schiţele de umor politic în tradiție declarat 
caragialiană. Totuşi, anumite excese teziste nu lip- 
sesc nici din dramaturgie, un exemplu fiind piesa 

Sentinţă pentru martori. Pasiunea publicisticii nu 
a fost nici ea abandonată, C. realizând de-a lungul 
anilor o serie de incitante interviuri cu personali- 
tăți de marcă ale scrisului românesc, de la Eugen 
Simion şi Adrian Marino la Octavian Paler, Augustin 
Buzura sau lon Lăncrănjan, pe care le-a adunat în 
2001 în volumul intitulat simplu Interviuri. 


SCRIERI: Fata care spune Da!, Bucureşti, 1970; Blon- 
dele întotdeauna trişează, Cluj, 1971; Un coniac pentru o 
fată, Cluj, 1973; Someşul Cald, Cluj-Napoca, 1974; Morţii 
nu mint niciodată, Cluj-Napoca, 1975; Cu moartea între 
patru ochi, Cluj-Napoca, 1977; Singurătatea unei femei 
frumoase, Cluj-Napoca, 1980; Aprobare pentru un tango, 
Cluj-Napoca, 1982; Ultima aventură, Bucureşti, 1982; O 
dimineaţă de luni, Cluj-Napoca, 1985; Sfatul medicului, 
Cluj-Napoca, 1990; Jocul, Cluj-Napoca, 1991; Și Caragi- 
ale e cu noi!, Cluj-Napoca, 1991; Seneca sau Sfârşitul unei 
iubiri, Bucureşti, 1995; Drumul spre Europa, Cluj-Napoca, 
1996; Înmormântare via FMI, Cluj-Napoca, 2000; Intervi- 
uri, Cluj-Napoca, 2001; Interviuri literare, Slobozia, 2001; 
Teatru, I-II, Cluj-Napoca, 2001-2004; Pomana porcului 
electoral, Bucureşti, 2003; Veşnica închinare, Bucureşti, 
2004; Democraţia bufonilor, Cluj-Napoca, 2006; Satani- 
zarea României, Craiova, 2006; O lume în patru rânduri, 
Cluj-Napoca, 2007; Turma, Cluj-Napoca, 2007; Istoria 
risipită, Cluj-Napoca, 2008; Despre fotbal..., Cluj-Napoca, 
2009; Privatizarea cimitirelor, Cluj-Napoca, 2009; Epi- 
grama în țara crizei, Cluj-Napoca, 2010; Învinşii, Cluj-Na- 
poca, 2009; Pilat din Port, Cluj-Napoca, 2011; Curat-mur- 
dar, Cluj-Napoca, 2012. 


Repere bibliografice: George Pruteanu, „Blondele întot- 
deauna trişează”, CL, 1972, 15; Mircea Iorgulescu, „Un 
coniac pentru o fată”, ă”, LCE 1973, 23; Mircea Vaida, Actua- 

CADRAN, revistă apărută la Bucureşti în 15 decem- 
brie 1931 (un număr), apoi bilunar, de la 15 sep- 
tembrie 1939 până la 4 decembrie 1939. Director: 
Ştefan Popescu. Începând cu numărul 3/1939 
adaugă subtitlul, Pentru literatură şi artă”. C. îşipro- 
pune „să aducă scrisul proaspăt, critica nepărtini- 
toare a tineretului dedicat literelor, artei şi realităţii 


Cadran 


româneşti” (Prefaţă). Publică poezie, proză, eseuri 
critice, biografii, cronici, revista revistelor, note, 
comentarii, reportaje. Colaborează cu poezie Geo 
Dumitrescu, care debutează aici sub pseudonimul 
Vladimir lerunca (Cântec, 1/1939), Mihai Beniuc 
(Fiinţe), Alexandru Balaci (Mama), Simion Stolnicu 
(Talisman), Mihu Dragomir, Paul Dimitriu, Teodor 
Nencev; cu proză e prezent Nicolae Ivanovici, cu 
reportaje, Ștefan Popescu. Semnează articole cri- 
tice şi eseuri Mihnea Gheorghiu (Whitman, WH. 
Auden şi poezia tânără engleză, Literatura de azi 
în Statele Unite), Dumitru Niţă (Un spirit euro- 
pean: Valery Larbaud), Valeriu Ciobanu (Alexandru 
1. Herzen), Miron Constantinescu (Noul realism 
românesc — studiu dedicat reportajului lui Geo 
Bogza). Alţi colaboratori: Silvian losifescu, Ion 
Iordache, Mircea Tiriung (Sergiu Ludescu).  C.Tr. 

CADRAN, revistă apărută la Iaşi, lunar, din ianuarie 
până în iunie 1934, cu subtitlul „Literar, critic, 
social”. Fără a menţiona colegiul redacţional, C. 
avea redacţia şi administraţia acasă la Sandu 
Teleajen, care poate fi considerat directorul publica- 
ţiei, ajutat de G.M. Zamfirescu, Titus Hotnog şi 
Bogdan Amaru, colaboratori activi începând chiar 
cu primul număr. În articolul-program Tot ce putem 
spune acum G.M. Zamfirescu arată că revista, reu- 
nind scriitori de la „Gândul nostru” şi „Pagini mol- 
dovene” (desfiinţate în 1928, respectiv în 1933), va 
acorda toată atenţia literaturii, voindu-se „o gazetă 
de preocupări literare, artistice şi sociale”. Publică 
proză de Bogdan Amaru (fragmente din romanul 
Amor vagabond), Const. Argeşanu, Adrian Pascu, 
G.M. Zamfirescu, Aurel Lambrino, Titus Hotnog, o 
schiță romanţată de C. Săteanu şi câteva fragmente 
din proza lui Şalom Alehem în traducerea lui Carol 
Drimer, versuri de Gina Sandri, Nicolae Țaţomir, 
Ştefan Ciubotăraşu, lon Brambură (Const. Arge- 
şanu), George Lesnea (prezent şi cu traduceri din 
MI. Lermontov), A.G. Delafântânele. Bine contu- 
rată este secțiunea de critică literară, Bogdan Amaru 
semnând aproape în fiecare număr câte trei-patru 
recenzii la cărţi nou apărute: Velerim şi Veler Doamne 


Cadran 


de VI. Popa, Apostol de Cezar Petrescu, Normaliştii 
şi Vitrina cu păpuşi de portelan de B. Jordan, Calea 
Văcăreşti de 1. Peltz, Tablete din Țara de Kuty de Tudor 
Arghezi, Creanga de aur de M. Sadoveanu, Mamina 
de Al. Lascarov-Moldovanu, Regele Richard al III-lea 
de Shakespeare în traducerea lui I.M. Sadoveanu, 
Poezii de D. Nanu, Primele poeme de "Tristan Tzara, 
Mormolocul de Profira Sadoveanu, Arsenic de Sergiu 
Dan, Pagini din Baudelaire (traduse de Al. T. 
Stamatiad), Machiavelli de C. Antoniade şi Din viața 
drumului de fier, reportaje de George Carara. Două 
cronici, la Agatha Bârsescu, Memorii, şi la Virgiliu 
Monda, Testamentul domnişoarei Brebu, îi aparţin lui 
Cosma Damian. Rubricile „Cadran social”, „Cadran 
ieşean”, „Cadranul cărţilor” consemnează evenimente 
politice (asasinarea primului ministru I.G. Duca), 
moartea pictorului Gh. Popovici şi a compozitorului 
lon D. Sârbu, vernisaje (I.L. Cosmovici, Ştefan 
Dimitrescu), precum şi festivitățile prilejuite de Ziua 
Cărţii la Iaşi. Inspirate sunt vinietele şi ilustrațiile sem- 
nate de Th. Kiriacoff şi Otto Briese, ce înviorează pagi- 
nile. Cu toate străduinţele, în ciuda „entuziasmului 
tineresc” şi „a experienţei de luptă şi sacrificiu” care 
caracterizau colectivul redacţional, după cum afirma 
G.M. Zamfirescu, C. şi-a încetat brusc apariţia, cititorii 
nefiind preveniţi în vreun fel. LR. 


CADRAN, revista apărută la Bistriţa de la 25 ianuarie 
1990 până la 30 aprilie 1993, cu subtitlul „Mic săp- 
tămânal al Saloanelor culturale «Liviu Rebreanu». 
Redactori: Adriana Rodica Barna, Pavel luoraş, Oliv 
Mircea, Domnița Petri, Virgil Raţiu, Vasile Todan, 
Alexandru Uiuiu, lon Urcan, Augustin Zegrean. 
Din decembrie 1992 C. editează suplimentul Pasaj, 
din a cărui redacţie fac parte, printre alţii, Aurel 
Podaru, lon Urcan, Virgil Raţiu, Adrian Suciu, Oliv 
Mircea, Alexandru Uiuiu, Augustin Zegrean. Revistă 
de cultură şi literatură, C. publică eseuri, cronici, 
versuri, interviuri, anchete, informaţii, constituin- 
du-se într-o imagine fidelă pentru presa culturală 
a momentului, marcată din plin de obsesiile şi de 
dilemele reconfigurării spaţiului cultural româ- 
nesc postcomunist. Colaborează cu versuri Grigore 
Vieru, Alexandru Muşina, Vasile Dâncu. Începând 
cu numărul 11/1990, se publică în foileton Jurnalul 
fericirii de N. Steinhardt. Numărul 36/1990 con- 
ţine transcrierea unei conferinţe a lui Andrei Pleşu 
despre Constantin Noica, susţinută la ediţia a VI-a 
a Saloanelor „Liviu Rebreanu”. Un interviu cu ace- 
laşi Andrei Pleşu, pe teme ale religiei şi ale istoriei în 

contemporaneitate, este tipărit în numerele 7, 8 şi 
9/1992.Delanumărul 34/1990 Mircea Ivănescu sem- 
nează o serie de traduceri din Friedrich Nietzsche 
(Ecce homo sau Cum devii ceea ce eşti). Apar studii, 
articole, editoriale semnate de Oliv Mircea, Olimpiu 
Nuşfelean, Şerban Demetriu, Adriana Rodica Barna, 
Ion Urcan, Domnița Petri, Alexandru Uiuiu. Alți 
colaboratori: Sorin Vieru, Letiţia Ilea, lon Mureşan, 
Gheorghe Crăciun, Ovidiu Petri. C.TI. 


CADRAN UNIVERSITAR, revistă apărută la Craiova, 
lunar, din mai 1969 până în februarie 1973, sub 
egida Consiliului Uniunii Asociaţiilor Studenţeşti 
din Universitatea Craiova. Redactor-şef: Constantin 
Dumitrache, urmat de Dan Lupescu şi de Şerban 
Tărâţă; redactor-şef adjunct: Viorel Mortu, urmat 
de Tiberiu Popescu; secretari de redacţie: Janet 
Nică, Aurel Diaconu, Bucur Demetrian. Revistă 
ştiinţifică şi culturală, C.u. publică poezie, proză, 
eseuri, cronici, interviuri. Profilul estetizant, spe- 
cific atmosferei literare a anilor '70, este alterat 
prin tipărirea câtorva materiale de propagandă, 
redactate în terminologia agresiv ideologică a 
vremii. Colaborează cu versuri de factură neo- 
modernistă, liric-metaforizantă, Dan Lupescu, 
Lucian Avramescu, G. Jianu, Mircea Florin Şandru, 
Daniela Crăsnaru, Dumitru Chițu, Cornel Bălosu, 
Viorica Mereuţă. Proză oniristă semnează C. 
Moşneanu şi E. Corobea. Câteva studii de Victor 
Sandu (Despre impresionism), |. Toma (Tendinţe 
moderne în lingvistică), G. Corneanu („Epoca bio- 
logică” din pictura lui Țuculescu), D. Teodorescu 
(Pravila de morală a unui poet) şi cronici datorate 
lui 1. Toma (la cartea Rosei del Conte, Eminescu sau 
Despre absolut) şi lon Grosu (la Introducere în lite- 
ratura fantastică de Tzvetan Todorov) completează 
secţiunea de literatură originală. În cadrul rubricii 
„Colocviu despre cultură” se distinge un interviu 
cu lingvistul G. Ivănescu. C.Tt. 


CAETE DE DOR, revistă apărută la Paris între 1951 
şi 1960, trimestrial în primul an, bianual un timp 
şi anual în cele din urmă, cu un număr variabil de 
pagini (majoritatea numerelor având aproxima- 
tiv 130 de pagini). Realizată în condiţiile materiale 
modeste ale exilului şi purtând subtitlul „Metafizică 
şi poezie”, C.d. are chiar aspectul unor mari caiete 
cu filele capsate şi textul multiplicat. Redactori: 
Virgil lerunca şi Constantin Amăriuţei. Fără a 
formula un manifest-program, într-un text care 

deschide primul număr este relevată atitudinea 
publicaţiei, ce refuză categoria politicului: „Caietele 
acestea sărace apar fără un «cuvânt de început», 
pentru că ele vorbesc celor puţini. Acelora care 
în libertate şi râvnă probează vrerea de dăinuire 
a cuvântului şi gândului românesc. Celor care se 
străduiesc să vadă în spiritualitatea românească 
realitate, tâlc şi valoare. Acelora, mai cu osebire, 
care, aici şi acum, inaugurează o altă prezenţă în 
vreme, aceea de a substitui categoriei politicului, 
dimensiunea de risc şi distanţă a spiritului”, În ace- 
laşi număr Constantin Amăriuţei desluşeşte, por- 
nind de la Eminescu, sensul metafizic al cuvântului 
„dor”, relevând totodată „posibilităţile noastre de 
a opera în universal. Suntem acolo unde valorile 
româneşti nu par o simplă provincie pe harta spiri- 
tuală a lumii, ci ele participă, întrucât sunt o formă 
de a fi a absolutului, la ceea ce constituie esența 
umanităţii” (Dorul de veşnicie). De la primele 
numere, C.d., realizată de profesionişti ai presei, 
este susținută de condeie importante ale scrisului 
românesc. Spaţiul cel mai întins este acordat poe- 
ziei originale a exilului. Publică versuri Constantin 
Amăriuţei, Al. Busuioceanu, Ştefan Baciu, Antoaneta 
Bodisco, Victor Buescu, Nicu Caranica, loan Cuşa, 
I.G. Dimitriu, N.A. Gheorghiu, N.I. Herescu, Vintilă 
Horia, Virgil Ierunca, I. Negru, Mihai Niculescu, lon 
Pârvulescu, Vasile Posteuca, Yvonne Rossignon, 
Horia Stamatu, Const. Tacu, V. Ţâra, Ion Velicu. 
Sunt publicate, de asemenea, traduceri în franceză 
ale unor poeme de Tudor Arghezi, Lucian Blaga, V. 
Voiculescu, G. Bacovia, tălmăciri în româneşte din 
lirica universală (Lucian Blaga din Hâlderlin) şi 
grupaje de „poezii populare”, într-o rubrică intitu- 
lată astfel. Integral, numărul 10/1956 „este consa- 
crat mesajului de poezie şi onoare românească pe 
care ni-l trimite un poet din ţara ferecată”. Autorul, 
Victor Valeriu Martinescu, sub semnătura Haiduc, 
este o voce „care rezistă celor ce întreţin mereu 
Noaptea asupra României... Scriitorii aceştia se 
confundă cu însăşi nădejdea neamului românesc 
de a-şi veni în fire şi în libertate”, se apreciază 
într-un cuvânt introductiv. Unul dintre cei mai fer- 
venţi colaboratori ai C.d. este Mircea Eliade, care 
publică teatru, proză literară, literatură memori- 
alistică şi jurnal (Fragment autobiografic, Jurnal 
de Cordoba, Jurnalul „Nopţii de Sânziene”). Proza 
este ilustrată prin texte de E. Lovinescu (pagini din 
jurnal), Mircea Vulcănescu (eseul inedit Despre spi- 
ritul românesc), Al. Busuioceanu (Ceaţa din suita 

Caete spaniole), Mateiu I. Caragiale (fragment din 
traducerea integrală în franceză a Crailor de Curtea- 
Veche), Emil Turdeanu (eseuri istorico-literare reu- 
nite sub genericul Oameni şi cărți de altădată). 
Critica literară, larg reprezentată, de la comentariu 
şi cronica de carte la exegeza de mari dimensiuni, 
vizează creatori români şi străini ori aspecte ale 
literaturii contemporane. Al. Busuioceanu investi- 
ghează opera lui Jo& Bousquet, „unul din spiritele 
cele mai incandescente” ale literaturii franceze 
din al doilea sfert de veac XX; un demers critic nu 
lipsit de poezie dedică Virgil lerunca universu- 
lui arghezian: „Dumnezeu e vecinul lui Arghezi şi 
Arghezi, cu uneltele lui de vecie, dă vecinului ce 
este al vecinului. [...] E atâta voinţă de spiritualitate 
în pagini şi atâta har în litere, că totul apare ca o altă 
modalitate de absolut”. Virgil lerunca remarcă toto- 
dată că „operele complete ale lui Tudor Arghezi nu se 
completează cu adevărat decât acum şi la el acasă; 
el adaugă pentru o ediţie a onoarei — mai definitivă 
şi mai grăitoare — tăcerea lui” (articol publicat în 
1951). C.d. propune cititorilor, aşa cum de altfel pre- 
cizează chiar subtitlul revistei, domeniul metafizicii 

prin studii (Martin Heidegger, Ce este metafizica, 
traducere în română de Walter Biemel, Gr. Popa, 
Existenţialismul, Mircea Popescu, De consolatione 
philosophiae. Câteva teze provizorii), eseuri filoso- 
fice adeseori în marginea unor texte literare, precum 
şi ample bibliografii şi consemnări de apariţii edito- 
riale. Materia revistei este structurată în mai multe 
rubrici permanente. „Povestea vorbei”, dedicată cu 
precădere liricii, publică versuri ale marilor creatori 
români, însoţite de câte un scurt comentariu al lui 
Virgil lerunca asupra fiecărui autor (Tudor Arghezi, 
Rugăciune; lon Barbu, Riga Crypto; V. Voiculescu, 
Pământ înrămat în patru mari ape). „O seamă de 
cuvinte” cuprinde fragmente de lucrări sau eseuri 
istorice şi filosofice (Vasile Pârvan, Anaxandros; Nae 
Ionescu, Tristia; C. Noica, Pe marginea învățăturilor 
lui Neagoe Basarab; Dan Botta, Spiritul dramei etc.). 
„Carte de citire”, susţinută de Virgil lerunca, este o 
rubrică de comentarii critice incisive, cu privire 
la opera unor personalităţi ale culturii universale 
(William Faulkner, Karl Barth, Karl Jaspers, Maurice 
Merleau-Ponty, Ren Daumal, Maurice Blanchot). 
„Cronica” şi „Cronica poeziei”, susținute de Mihai 
Niculescu, Virgil Ierunca, Al. Busuioceanu, N.A. 
Gheorghiu, Monica Lovinescu (şi sub pseudonimul 
]. Cristu), consemnează de cele mai multe ori apari- 
ţii editoriale româneşti din exil, alături de reprezen- 
taţii teatrale (Virgil lerunca, O scrisoare pierdută la 
Theâtre de Poche; Alexandru Ciorănescu, sub pseu- 
donimul Mihai Tăcutu, Les Chaises de E. Ionesco la 
Teatrul Lancry din Paris etc.), expoziţii, noutăţi ale 
librăriilor franceze. „Bibliografia” înregistrează în 
special scrieri filosofice publicate în Franţa şi deo- 
sebit de bogata activitate editorială a exilului româ- 
nesc de pretutindeni. Concepută în spiritul celor 
mai importante publicaţii româneşti de până la 
1947, C.d. reuşeşte, în condiţiile vitrege ale primilor 
ani de exil, să le continue buna tradiţie. M.P-C. 


CAETE LITERARE, revistă apărută la Bucureşti, 
lunar, în septembrie şi noiembrie 1929. Redactori: 
Alexandru Drăguş, G. lonescu, Alf Adania. 
Articolul-program Determinări, apărut în numărul 
2 sub semnătura lui Al. Drăguş, subliniază că publi- 
caţia îşi propune să tipărească lucrările tinerilor, 
adăugând că ideologia redacţiei „e să n-avem ide- 
ologie”. Versuri semnează Eugen Ionescu (Elegie), 
Eugen Jebeleanu, Ilariu Dobridor, Horia Roman, 
Mircea Pavelescu, C. Ionescu, C.I. Şiclovanu, Liviu 
Deleanu, Petre Boldur, Savin Constant, Corneliu 

Temensky. Proză publică Mircea Damian, George 
Acsinteanu, Alf Adania, Al. Sahia, Dem. Bassarabeanu, 
G. Ionescu, Pan M. Vizirescu, Petre Boldur, Octav 
Şuluţiu (un fragment din romanul Lulu). Eseistica 
este reprezentată de Al. Drăguş, cronica plastică de 
Eustațiu Vladimir, cea literară de G. Ionescu (despre 
Brăţara nopților de Ilarie Voronca) şi Alfons Adania 
(despre Viaţa minunată a lui Anton Pann de Sergiu 
Dan şi Romulus Dianu), ultimii doi susținând, ală- 
turi de Al. Drăguș, și cronica dramatică. M.Pp. 


"AUGUST. SEPTEMBRIE 1926 


„CAE TELE LUNARE 


„DIRECTOR: |. PELTZ 

REDACȚIA ŞI ADMINISTRĂȚIA.: BUCUREŞTI, Str. “sila 13 

CAETELE LUNARE, revistă apărută la Bucureşti, 
lunar, din aprilie 1926 până în decembrie 1929. În 
aprilie 1929 titlul devine „Caete lunare”, numărul din 
decembrie intitulându-se „Contemporanii. Caete 
lunare”. Director este I. Peltz, la ultimul număr adău- 
gându-se numele lui Matei I. Gheorghiu, de data 
aceasta ambii figurând în calitate de redactori. La 
început publicaţia este pur literară, dar treptat devine 
publicitar-politică. În 1926 şi 1927 are aspect de revistă 
avangardistă, aici publicând numeroşi autori cunos- 
cuţi pentru apartenenţa lor la avangardă: Ion Vinea, E 
Brunea-Fox, Filip Corsa, Ed. Sbierea, M.H. Maxy, 
George Silviu. În această perioadă și ţinuta artistică 
este adecvată, prin reproducerea câtorva portrete de 
scriitori şi jurnaliști, realizate în maniera avangardistă 
de graficienii M.H. Maxy (Tudor Arghezi), Marcel 
Iancu (Jon Sân-Giorgiu), Ross (E Brunea-Fox). |. Peltz 
scrie despre Marcel lancu, E Brunea-Fox, Tudor 
Arghezi, Ed. Mirto. La sectorul poezie apar numele lui 
Horia Furtună, lon Al-George, D. Karnabatt, George 
Silviu, George Nichita, Ion Vinea, E Aderca, Const. 
Rîuleţ, Sergiu Dan, Al. Bilciurescu, Camil Baltazar, 
Filip Corsa, Al. Robu, M. Cross. Proză semnează 
I. Peltz, A. Savela, E Brunea-Fox, articole şi eseuri — 
N. Davidescu, I. Vinea, critică literară - Sergiu 
Milorian, critică de artă - M.H. Maxy şi Cicerone 
Theodorescu. În mod neaşteptat, în numărul 
5-6/1926 se publică un elogiu adus lui Nichifor 
Crainic. În 1929 revista devine neinteresantă sub 
raport literar. M.Pp. 

CAFENEAUA, revistă apărută la Turnu Severin, 
bilunar de la 1 ianuarie până la 13 iulie 1930 şi lunar 

de la 29 august 1930 până la 26 decembrie 1932, cu 
subtitlul „Politică şi literară”. Director: C. Pajură (C. 
Papacostea). Rubricile stabile sunt „Una caldă, una 
rece”, „Viaţa veselă” (cronică rimată), „Cărţi noi”. Cea 
mai consistentă contribuţie o are C. Pajură, care 
scrie mult şi divers, de la articolul de fond sau pe 
subiecte social-economice până la comentarii pri- 
vind literatura, fiind în acelaşi timp şi principalul 
semnatar de poezie. Restul versurilor le aparţin lui 
Nicolae Bocşa, Const. Jaleş, Liana Cedru (Emil Vora), 
Mihai Buţă-Paltin, N. Popescu-Meriş. Leon Feraru e 
prezent cu Note asupra literaturii române, traduse 
din engleză de A.T. Mureş, iar D. Rubin omagiază 
centenarul lui Goethe. Texte nesemnate se ocupă 
de I.L. Caragiale ori de ultimele apariţii editoriale, 
volume de Romulus Dianu, N. Iorga, Ion Pas, lon 
Petrovici, Sarina Cassvan, G.M. Zamfirescu, C. 
Stere, ca şi de autori străini (Erich Maria Remarque, 
Întoarcerea de pe front). Alţi colaboratori: Aureliu I. 
Lupescu, Virgil N. Racoveanu-Racova. M.V. 


CAFENEAUA LITERARĂ, revistă care apare la 
Piteşti, lunar, din ianuarie 2003, editată de Centrul 
Cultural Piteşti sub egida Consiliului Local și a 
Primăriei Municipiului Pitești. Redactor-șef: Magda 
Grigore, redactor-șef adjunct: Virgil Diaconu (res- 
ponsabil și cu prezentarea artistică), redactori: 
Marian Barbu, Mariana Șenilă-Vasiliu, Laura Popa; 
de la numărul 6/2003 Laura Popa este înlocuită 
de Mihaela Fulgeanu-Matei; începând cu numă- 
rul 2/2004, C.I. are altă redacţie: director: Virgil 
Diaconu, redactor-șef: Marian Barbu, secretar de 
redacție: Mariana Șenilă-Vasiliu, redactori: Florian 
Stanciu, Mihai Șerban; de la numărul 6/2004 dis- 
pare din caseta redacțională M. Șerban, iar din 
numărul 3/2007 Mariana Șenilă-Vasiliu; în redac- 
ție mai apar Nicolae Eremia (4/2009), Ion Pantilie, 
Denisa Popescu (4/2010), Gheorghe Frangulea 
(5/2010), Liliana Rus (9/2010). Editorialul inau- 
gural, semnat de Mariana Șenilă-Vasiliu și intitu- 
lat Cultura ca act contestatar, afirmă deschiderea 
revistei în fața „literaturii și artei contemporane 
de valoare, creativităţii și originalității, viziunii 
neaplecate și ferite de dogmatism” - deziderate 
traduse în fapt printr-o politică redacțională inte- 
resată de promovarea literaturii locale (inclusiv 
printr-un spațiu considerabil alocat veleitarilor), 
dar și de reflectarea politicilor culturale naționale. 
Structura publicaţiei include multă poezie (primul 
număr oferă șaisprezece poeme inedite de Nichita 

Stănescu, următoarele vor face loc unor autose- 
lecţii, sub titulatura Cele mai frumoase poeme pe 
care le-am scris, din diverși poeți mai mult sau mai 
puţin canonici; un grupaj consistent cu cenaclul 
ieșean Club 8 în numărul 1/2005), cronici lite- 
rare, semnate de Radu Vancu, Paul Aretzu, loan 
Ţepelea, Radu Ciobanu, Adrian Dinu Rachieru, 
Ștefan Dimitriu ș.a., cronici plastice, precum și o 
consistentă secțiune de revistă a presei. Principalul 
editorialist este Virgil Diaconu, care reflectează 
asupra unor chestiuni precum Poezia începutului 
de mileniu sau Moartea poeziei (o trecere caustică 
în revistă a liricii douămiiste incipiente, 2/2003), 
Capcanele „literaturii feminine” (se deploră anu- 
mite „confesiuni vaginale mascate literar”, 5/2006), 
„Azi bat la mașina mea de scris un poem idiot” 
sau Mircea Cărtărescu, un „profesionist al lecturii” 
(„demascare” a fenomenului Cărtărescu, 5/2012). 
Eseuri de mari dimensiuni semnează Radu Vancu, 
Religia poeziei, Sergiu Pavel Dan, Feţele fantas- 
ticului (7/2005), Theodor Codreanu, Canonul și 
utopiile lui (1/2010), Magda Ursache (Lovitura de 
dosar I-II , 8, 9/2011). Apar frecvent polemici, de 
regulă îndreptate împotriva Uniunii Scriitorilor, 
fie că e vorba de nemulțumiri privind premiile sau 
de acuzaţii împotriva conducerii (vizați fiind atât 
Eugen Uricaru, cât și, ulterior, Nicolae Manolescu). 
Sunt publicate reportaje de la colocvii de poezie, 
dar și de la alegerile Uniunii Scriitorilor sau de la 
Cenaclul Euridice (11-12/2005). În numărul 4/2003 
este inițiată o amplă anchetă având ca obiect con- 
figurarea unui raport de etapă asupra generației 
'80 (program estetic, locul ei în istoria literară, 
topul valorilor individuale canonizabile etc.). Vor 
răspunde, pe rând, Valeriu Bârgău, Eugen Evu, 
Dumitru Chioaru, Liviu Antonesei, Aurelian Titu 
Dumitrescu, Horia Dulvac, Lucian Vasiliu, Gellu 
Dorian, Radu Aldulescu, Radu Vancu. Iniţiatorul 
anchetei, Virgil Diaconu, va sintetiza rezultatele 
în articolul Pro și contra generaţiei '80 (2/2004), 
conchizând că „generaţia '80 [...] limitează litera- 
tura, conceptul de literatură, la propriul canon”, 
„prin negarea (și «ruinarea») canoanelor anteri- 
oare sau contemporane ei”. Istoria critică a litera- 
turii române de Nicolae Manolescu este întâmpi- 
nată în numărul 1/2009 de un lung eseu de Dan 
Zamfirescu (Istoria literaturii române fără Neagoe 
Basarab?), precum și de o „listă de autori care 
nu apar în Istoria critică...” întocmită de Adrian 
Alui Gheorghe. Mentorul informal al revistei este 

Gheorghe Grigurcu, prezent prin numeroase 
interviuri, dar și prin poezii, cronici, panseuri. 
Mai sunt publicate interviuri cu lon Machidon, 
Angela Marinescu, Șerban Foarță, Radu Ciobanu, 
Constantin Stan, Theodor Codreanu, lon Miloș. 
Alți colaboratori: Iordan Datcu (Carmen Sylva, 
scriitoare), Mircea Micu (Voievodul stelar — despre 
M. Eminescu), Radu Voinescu (Nu obligați elevii la 
lectură! Atrageţi-i către ea), Luca Piţu (Encomion 
paradoxal pentru „Allah Akbar!”), Dan Puric (Am 
trecut din ghetoul comunist în cel al globalizării). 
Începând din februarie 2006, revista include, sub 
îngrijirea lui Virgil Diaconu, suplimentul de poezie 
Clubul Cafeneaua literară, antologând (de regulă 
în opt pagini, deși numărul variază) autori precum 
Liviu loan Stoiciu, Claudiu Komartin, lon Horea, 
Robert Șerban ș.a., laolaltă cu o seamă de autori 
locali, dar și din Franţa ori din Germania. De la 
un punct încolo suplimentul conţine și inserturi 
color din artiști contemporani. Tot ca suplimente, 
în seria „Literatura samizdat”, au fost incluse în 
C.l. „RA (revistă literară, Pitești, 1981” (10/2011), 
plachetele Exil interior de loan Viștea (11/2011) și 
Schimnic de Virgil Diaconu (6/2012). M.L. 


CAHIERS FRANCE-ROUMANIE, revistă de cul- 
tură apărută la Paris, bimestrial, din 1946 până 
în toamna lui 1947, format carte (64 pagini), edi- 
tată de Asociaţia Franţa-România (Association 
France-Roumanie). Numărul 3/aprilie-mai 1946 
are o importanţă deosebită, fiindcă se deschide cu 
ultimul articol al lui Ilarie Voronca, Les Yeux libres, 
relatare a unei recente călătorii pe care poetul o 
făcuse în România. Acelaşi număr mai conţine 
un fragment selectat, tradus şi prezentat de Mihai 
Şora din Introducere în teoria valorilor de Tudor 
Vianu, un poem -— datat 1942 — de Tristan Tzara 
şi un fragment substanţial din primul „roman” al 
lui M. Blecher, intitulat de Claude Sernet, sem- 
natarul traducerii franceze, Journal d'un adoles- 
cent malade. Prezentarea textului lui Blecher îi 
aparţine lui Eugen Ionescu. Tot aici Mihai Şora, 
probabil redactor al revistei, având în vedere con- 
tinuitatea semnăturii, scrie articolul Câteva ten- 
dințe ale gândirii franceze contemporane şi face 
un inventar al celor mai recente cărţi de filosofie 
din librăriile pariziene. Cronica literară este asi- 
gurată de Eugen Ionescu şi cuprinde comentarea 
unor volume de Charles du Bos şi Albert Beguin. 
În numărul 4/iunie-iulie 1946 sunt de semnalat 


Dicţionarul general al literaturii române 12 


colaborarea lui Petru Comarnescu, autorul unor 
însemnări privind viaţa teatrală bucureşteană, 
cu accentul pus pe noile opere ale dramaturgilor 
români ai momentului, eseul-relatare al lui Jean 
Cassou despre o vizită în atelierul lui Constantin 
Brâncuşi şi trei poeme eminesciene transpuse 
în franceză de Mariana Şora şi de lon Ureche. Cu 
şase poeme de Lucian Blaga (traduse de Mariana 
Şora) se deschide numărul 5/septembrie-octom- 
brie 1946, ce mai cuprinde eseul Notes sur le fol- 
Klore roumain de Alexandru Ciorănescu şi un frag- 
ment (însoţit de prezentare) din proza lui Mateiu 
I. Caragiale. Începând cu numărul 6/decembrie 
1946-—ianuarie 1947, conţinutul revistei se reorien- 
tează vizibil, atât prin tematica abordată, cât şi prin 
introducerea unor colaborări definite sub unghiul 
politic adoptat la Bucureşti. Îşi fac loc acum sem- 
năturile lui Eugen Schileru, Marcel Breslaşu, 
Eugen Jebeleanu (despre Al. Sahia), M.G. Bujor, 
Silvian losifescu, Haralamb Zincă, Zaharia Stancu, 
Petre Iosif, Radu Bogdan, Simion Stoilov şi Mihail 
Roller. Numărul triplu 15-17/1947, ultimul, reu- 
neşte articole puse sub semnătura unor ideologi şi 
oameni politici ai timpului - Gh. Gheorghiu-Dej, 
Petre Constantinescu-laşi şi N. Popescu-Doreanu. 
În asemenea condiţii, dispariţia publicaţiei, ca 
şi încetarea după un timp a activităţii Asociaţiei 
Franţa-România, era inevitabilă. N.E 


CAHIERS ROUMAINS, revistă de informație și 
cultură românească apărută în Franța, lunar, 
între mai 1951 și septembrie 1952, publicată de 
Ion Dragu, sub egida Asociaţiei Ziariştilor Români 
din Exil. Format carte, revista a apărut în condi- 
ţii decente. Din sumarul primului număr, în afară 
de o microantologie, în versiune franceză, din 
versurile lui Octavian Goga, se mai reține textul 
conferinței Le Paysan roumain devant le fleau, 
ținută de etnomuzicologul Constantin Brăiloiu 
la Cercul Republican din Paris în 12 aprilie 1951, 
și articolul lui Andre Joyel-Faure La Roumanie 
crucifice. În numărul din iulie al aceluiaşi an se 
publică poemul Le Souvenir des Aieux semnat 
de Anna de Noailles, iar în numărul din octom- 
brie 1951 o microantologie de versuri eminesci- 
ene în versiunea franceză a lui lon Ureche. Din 
al doilea an de apariție, sub raport strict literar, 
interesant se dovedește eseul Le Poete et lexil de 
N.I. Herescu, publicat în numărul 14-15/1952, 
ultimul — s-ar părea - al revistei. N.E 


13 Dicţionarul general al literaturii române 


CAHIERS ROUMAINS D'ETUDES LITTERAIRES, 
publicaţie apărută la Bucureşti între 1973 şi 1993, 
cu subtitlul „Revue trimestrielle de critique, 
d'esthâtique et dhistoire litteraire”. Comitetul de 
redacţie iniţial: Mihnea Gheorghiu, lon Dodu Bălan, 
Romul Munteanu, Adrian Marino, Zoe Dumitrescu- 
Buşulenga, Ov. S. Crohmălniceanu, Edgar Papu, 
Vasile Nicolescu, Alexandru Piru, Dan Hăulică, 
Matei Călinescu (până la numărul 2/1974), Mircea 
Zaciu, Constantin Ciopraga. Totuşi, în fond revista 
este opera lui Adrian Marino, ajutat de Olga Zaicik 
şi ulterior de Sanda Anghelescu. Din 1993 titlul 
devine „Euresis”, director fiind Mircea Martin. Din 
1997 apare cu numere duble, pe doi ani, iar din 
2005 are în proiect revenirea la apariţia trimestri- 
ală, fiind menţionată şi egida: Edit6e par I'Insti- 
tut Culturel Roumain. Rubrici: „La Chronique des 
traductions”, „Comptes-rendus”, „Kaleidoscope”, 
cărora în 1978 li se adaugă „Perspectives et con- 
fluences”. Numerele sunt structurate tematic, 
adunând în jurul unui subiect nume cu auto- 
ritate în materie, atât autohtone, cât şi străine. 
Sunt abordate domenii diverse, de la stilistică la 
retorică, de la istorie literară la estetică, ceea ce 
face ca lista colaboratorilor să fie bogată şi să nu 
lipsească aproape nici unul din numele reprezen- 
tative pe plan naţional pentru fiecare domeniu. 
Temele abordate şi semnatarii care le ilustrează 
formează totodată o imagine despre profilul revis- 
tei: LEcrivain et la soci6t€ contemporaine (111973: 
Mircea Zaciu, Adrian Marino, Romul Munteanu, 
Traian Herseni, Petru Popescu, Nicolae Balotă, 
Edgar Papu), Poetes modernes, poctique moderne 
(2/1973: Sorin Alexandrescu, Sanda Golopenţia- 
Eretescu, Ov. S. Crohmălniceanu, Adrian Marino, 
Eugen Simion, Nicolae Manolescu, Peter Motzan), 
Aspects et methodes de la critique (41/1974: Ion 
Vlad, Vera Călin, N. Tertulian, Mircea Martin, 
Radu Enescu), Le Langage litteraire et ses contextes 
(92/1975: Alexandru Niculescu, Solomon Marcus, 
Henri Wald), Litrerature orale, litterature €crite 
(1/1977: Adrian Fochi, Ovidiu Bârlea, Ion Taloş, 
I.C. Chiţimia), La Litterature et levenement his- 
forique (3/1977: Pavel Chihaia, Teodor Vârgolici, 
Al. Zub, Titus Moraru), Lecture et lectures (4/1977: 
Silvian losifescu, Constantin Noica, Al. Paleologu, 
Micaela Slăvescu). Numărul 1/1991 stă sub gene- 
ricul Relations culturelles franco-roumaines, iar 
1-2/1992 este intitulat Interfgrences spirituelles 
roumaino-helvetiques, un altul (1997-1998) este 


Cahiers 


consacrat chestiunii canonului (Changement de 
canon culturel chez nous et ailleurs), iar cel din 
1999-2000, unei triple aniversări - Trois cente- 
naires: Marcel Raymond, Tudor Vianu, Benjamin 
Fondane. Literatura română e abordată de ase- 
menea tematic, fie din perspectiva unor chestiuni 
generale sau cu caracter comparatist, fie monogra- 
fic, prin numere dedicate unor scriitori importanţi. 
În prima categorie intră teme precum La Litt6ra- 
ture roumaine et la litterature europeenne (3/ 1974: 
Al. Duţu, Paul Cornea, Lidia Bote, Al. Oprea, Aurel 
Sasu, Cornelia Ştefănescu), La Litterature roumaine 
actuelle (1/1974), Les Lumieres chez les Roumains 
(2/1977) şi Lumieres roumaines — Lumieres euro- 
peennes (2/1979), subiecte despre care se pro- 
nunţă Romul Munteanu, Nicolae Balotă, Adrian 
Marino, Pompiliu Teodor, Alexandru Duţu, 
Klaus Bochmann, Josef Wolf, Mircea Popa, Le 
Romantisme roumain (2/1978), Critique rou- 
maine — critique europeenne (411978), Le Realisme 
et le naturalisme roumains (3/1979), Le Symbo- 
lisme roumain (3/1980), Le Roman roumain con- 
temporain (4/1982: Anton Cosma, Mihai Zamfir, 
Victor Ernest Maşek, Nicolae Manolescu, Florin 
Manolescu, Mircea Zaciu, Gabriel Dimisianu, 
Lucian Raicu, loan Holban, Marian Popa, Mihai 
Ungheanu, Irina Mavrodin), La Po6sie roumaine 
contemporaine (411983), Le Theâtre roumain hier 
et aujourd'hui (21/1984), despre care scriu Doina 
Modola, Valentin Silvestru, Constantin Măciucă, 
Henri Wald, Alexa Visarion, lleana Berlogea, 
Peut-on parler d'un baroque roumain? (411986) 
- întrebare la care răspund Edgar Papu, Mihai 
Zamfir, Dan Horia Mazilu, Romul Munteanu, 
Cornel Mihai Ionescu, Dolores Toma, Dim. 
Păcurariu. Dintre scriitorii (îndeobşte clasici) 
cărora li se consacră numere tematice fac parte 
Dimitrie Cantemir (2/1973), Eminescu (1/1975 şi 
21/1989), Tudor Arghezi (3/1980 şi 2/1988), Mihail 
Sadoveanu (4/1980), Panait Istrati (1/1981), G. 
Bacovia (3/1981), E. Lovinescu (4/1981), Lucian 
Blaga (2/1982), I.L. Caragiale (2/1983), Liviu 
Rebreanu (1/1985), Camil Petrescu (3/1985), 
Hortensia Papadat-Bengescu  (2/1986), Ion 
Creangă (4/1989). La un deceniu de la dispariţia 
lui Emil Cioran, numărul 2/2005 este consacrat 
personalităţii acestuia (Le destin d'Emil Cioran), 
printre alte articole scrise în franceză, engleză, 
germană, italiană, spaniolă tipărindu-se şi studiul 
inedit al lui Cioran Consideraţii despre problema 

cunoaşterii la Kant, datat „13 ianuarie 1931”, a 
cărui versiune franceză îi aparţine lui Eugene 
van ltterbeek. Cronica traducerilor analizează 
în fiecare număr cărţi traduse în şi din română. 
Printre semnatari: Edgar Papu, Virgil Nemoianu, 
Al. Ivasiuc, Victor Ivanovici, Şerban Cioculescu, Irina 
Bădescu, Alexandru Balaci, lon Pop, Ileana Verzea, 
Andrei Bantaş. La rubricile „Comptes-rendus” şi 
„Kalidoscope” se publică, de asemenea, cro- 
nici, recenzii şi semnalări ale noilor apariţii edi- 
toriale româneşti sau străine, sub semnăturile Al. 
Călinescu, Mircea Iorgulescu, Marian Papahagi, 
Z. Ornea, Ion Ianoşi, Lucian Raicu, Stancu Ilin, 
Antoaneta Tănăsescu, Ion Vartic, Paul Georgescu, 
Mircea Anghelescu, Laurenţiu Ulici, Liviu 
Petrescu, Gheorghe Grigurcu, Mircea Ivănescu, 
Andrei Brezianu, Liviu Leonte. Printre colabora- 
torii străini ai revistei se numără Jean Starobinski, 
Jean Rousset, Werner Bahner, Marcel Raymond, 
Gillo Dorfles, Thomas A. Perry, Tzvetan Todorov, 
Ren€ Etiemble, Joseph Strelka, Jacinto do Prado 
Coelho, Jean Alter, Lucette Desvignes, Pietro 
Ferrua, A.-]. Greimas, Jean-Paul Mestas, Hans 
Robert Jauss, Pierre Rivas, Eva Kushner. Numărul 
411978 cuprinde un indice de materii şi lista cola- 
boratorilor pe anii 1973-1978. Mereu preocu- 
pată de actualitate şi nu lipsită de spontaneitate, 
revista încearcă să introducă în circuit internaţi- 
onal nume şi preocupări reprezentative pentru 
peisajul literar românesc. M.V, D.B. 


CAIET, revistă apărută la Râmnicu Sărat, din 
iulie până în septembrie 1934, cu subtitlul „Caiet 
lunar de literatură şi artă”. Redactori: Alexandru 
Baiculescu şi Traian Stoica. C. nu are un arti- 
col-program propriu-zis, dar în numărul 2-3 sunt 
publicate două eseuri de Eugen Jebeleanu şi altul 
semnat de Traian Stoica. Eugen Jebeleanu con- 
stată, între altele, „o sărăcie de motive de inspi- 
raţie extremă. O lipsă de autenticitate, de culoare, 
de diferenţiere, dezolantă... Douăzeci de ani 
de suprarealism au trecut ca nişte fulgere prin 
atmosfera poetică, nelăsând nici o urmă, provo- 
când o vibrare de o clipă, astăzi cu desăvârşire 
stinsă”. Deplângând poezia ermetică şi izolarea în 
„turnul de fildeş”, E. Jebeleanu propune „să ieşim 
din noi, ca să dăm piept şi cu talazurile vieţii din 
afară”. Eseul lui Traian Stoica, alcătuit din trei 
părţi — Primatul imaginii, Primatul laşităţii şi E. 
Ionescu, critic literar —, ironizează gustul vulgar al 

publicului pentru literatura de consum (romanul 
de duzină, de exemplu), lăudându-i pe cititorii ce 
preferă „acel gen literar care cere o aristocrație a 
gustului şi emoţiei, poezia”, dar nu şi pe cei care 
l-au urmat pe Eugen lonescu. Beletristica origi- 
nală este ilustrată în paginile C. cu proza Tiriplic 
II, din seria Poveştile lui Tiriplic de B. Jordan, şi 
cu versuri semnate de Virgil Gheorghiu, Radu 
Gyr, Virgil Carianopol, Vlaicu Bârna, alături de 
Theodor Scarlat, Stelian Cucu, Mihail Dan, Ştefan 
Stănescu, E. Ar. Zaharia, Al. Baiculescu, Victor 
Stroe ş.a. Sumarul mai include eseuri de Petru 
Manoliu (Elogiul cotidianului) şi reflecţiile lui 
Stelian Cucu despre temeiurile culturii noastre 
populare (Cultura românească şi satul), recenzii 
de Traian Stoica la Dragostea noastră cea de toate 
zilele, cartea de debut al lui Neagu Rădulescu, 
şi la Tălmăciri din Serghei Esenin de Zaharia 
Stancu. I.R. 


CAIET CULTURAL, publicaţie apărută la Bucureşti, 
fără regularitate, din 1949 până în octombrie 
1950 (cinci numere). De la numărul 2 titlul devine 
„Pentru şezătorile noastre. Culegere de mate- 
riale pentru echipele artistice ale tineretului”, 
titulatură care acoperă exact profilul şi scopul 
cu care a fost înființat C.c., de altfel detaliate 
într-un preambul programatic: „Prin culegerea de 
faţă se pune la îndemână echipelor artistice un 
mănunchi de cântece şi poezii inspirate de lupta 
şi munca tineretului. [...] Izvorâte din viaţa tine- 
rilor noştri [...] poeziile şi cântecele cuprinse în 
această broşură vor constitui un ajutor preţios în 
activitatea echipelor noastre artistice îmbogăţin- 
du-le repertoriul”. Îşi dau aici întâlnire o seamă 
dintre corifeii literaturii realist socialiste. Versurile 
partinice, pueril-patriotice, sunt uneori însoţite 
de partitura muzicală aferentă. Semnatari: Ştefan 
Tita (Are mama doi feciori, Balada lui Stahanov), 
Victor Tulbure (Mama Zoei), Veronica Porumbacu 
(Balada din 16 februarie), Mihai Filip (Îndemn, 
Imn tinereţii), lon Serebreanu (Poema tinereţii), 
Nina Cassian (Cravata roşie), Dan Deşliu, Nicolae 
Tăutu, Vlaicu Bârna, Eugen Câmpeanu, luliu Raţiu 
ş.a. De aceeaşi factură, textele dramatice par 
simple însăilări moralizatoare, şablonarde, axate 
pe o tematică rebarbativă: întrecerea socialistă, 
viaţa în gospodăria colectivă, demascarea duşma- 
nului de clasă etc. Acestea sunt însoţite de indica- 
ţii regizorale, unele aparținându-i lui Vlad Mugur. 

Printre autori: Mihai Meria, Vintilă Russu-Şirianu, 
Ionel Lazaroneanu, Al. Calistrat, Alexandru Andi, 
Fred Firea. Se mai traduc poezii, fabule, cântece, 
imnuri, marşuri îndeosebi din literatura sovie- 
tică. Nume anonime ca Vladimir Ohotnikov, 
R. Gonzales Tuâon ori Vitali Gubarev se înve- 
cinează cu ale lui A.S. Puşkin, L.A. Krîlov, A.N. 
Ostrovski, Valeri Briusov şi Vladimir Maiakovski. 
Printre traducători: N. Argintescu-Amza, A. Toma, 
Cicerone Teodorescu, Alexandru Calais, O. 
Păscăluţă, G.D. Pan (George Demetru Pan). Alţi 
colaboratori: Vladimir Colin, Alexandru Darian, 
Victor Bârlădeanu. M.V. 


CAIET DE LITERATURĂ, revistă apărută la 
Frankfurt pe Main, în Germania, trimestrial, din 
martie 1988 până în decembrie 1992. Redactor 
responsabil: Ion Solacolu; redactor: |. Negoiţescu. 
Alături de „Supliment de literatură, cultură şi edu- 
caţie” (din 1983), este cel de-al doilea supliment 
literar al publicaţiei „Dialog”, organul Cercului 
Democrat al Românilor din Germania. Fondat, 
de fapt, pentru I. Negoiţescu, C.I. a polarizat 
un număr însemnat de scriitori şi critici, care 
conferă o anume distincţie tipăriturii ce apărea 
de două ori pe an, în numere duble. În primul 
număr sunt prezenţi Emil Hurezeanu, Virgil 
Ierunca, Gelu Ionescu, Monica Lovinescu, Călin 
Andrei Mihăilescu, Herta Miiller, Ana Mureşanu, 
]. Negoiţescu, Virgil Nemoianu, Victor Stoichiţă şi 
Mariana Şora. În jurul acestui nucleu vor gravita 
mereu alți scriitori din exil, care, pe măsura tre- 
cerii anilor şi a adâncirii crizei regimului totalitar 
din România, devin tot mai numeroşi. O expli- 
caţie posibilă a acestui aflux se găseşte într-un 
„cuvânt de redacţie”. Cauza ar fi dezvoltarea, în 
condiţiile regimului comunist, a unor malforma- 
ţii străine culturii poporului român: „Emigraţia 
apare astfel ca o reacţie de refuz, de respingere 
a unui corp străin - ideologia oficială care aco- 
perea ca o apăsare întunecată toate domeniile 
vieţii în ţară. «Fremde im eigenen Land»/«Străin 
în propria ţară», iată motorul care împinge acest 
exod”. Pentru a se evita izolarea într-un soi de 
„ghetou cultural”, s-a promovat deliberat o des- 
chidere spre valorile culturii universale. Spicuind 
din sumarele C.I. îndeosebi ceea ce aduce o notă 
de originalitate, trebuie amintite din numărul pe 
septembrie 1988 cronica lui S. Damian la volu- 
mul Epistolar al lui Gabriel Liiceanu, apărut la 

Bucureşti, cronică intitulată Mersul pe nisip, 
precum şi articolul Pentru o literatură est-etică al 
Monicăi Lovinescu. În acelaşi număr I. Negoiţescu 
comentează critic o scrisoare a lui Constantin 
Noica din „Viaţa românească”. Într-un număr 
cvadruplu din aprilie-mai/1989 este publicată 
„schiţa dramatică” Păianjenul în rană de Matei 
Vişniec. Tot aici apar şi cronici la două cărţi edi- 
tate la Bucureşti: Căderea în lume de Constantin 
Ţoiu şi Minima moralia de Andrei Pleşu. În 
numărul din septembrie-octombrie/1989 este 
inclus poemul alegoric Arcadia, scris în 1950 de 
Tudor Vianu, însoţit de o „notă liminară” creio- 
nată de Ion Vianu. În acelaşi număr Gelu Ionescu 
comentează eseul lui Ştefan Cazimir Nu numai 
Caragiale. Într-un număr ulterior, din mai/1990, 
atrag atenţia alte două eseuri: Violenţa răului 
la Paul Goma de Lucian Raicu şi Despărțirea de 
eminescianism de Virgil Nemoianu. După decem- 
brie 1989 se înmulţesc colaborările din ţară, 
iar tonul criticilor devine tot mai incisiv-justi- 
ţiar. În ultimele numere apare un text confesiv 
al lui Gheorghe Grigurcu, Dialog cu sine însuşi. 
I. Negoiţescu semnează proza Rochia de bal, 
două capitole din volumul memorialistic inedit 
Straja dragonilor, iar Gelu lonescu scrie o cronică 
la ediţia a doua a romanului Blocada de Pavel 
Chihaia. C.l. dispare odată cu I. Negoiţescu. S.. 


CAIET DE POEZIE, supliment al „Revistei Fundaţi- 
ilor Regale”, apărut la Bucureşti în mai 1946 şi în 
februarie 1947. Director: Al. Rosetti; redactor-şef: 
Camil Petrescu; secretar de redacţie: Corin Grosu. 
În numărul inaugural tableta-cuvânt introductiv 
O vorbă a lui Tudor Arghezi salută inițiativa de 
a pune la dispoziţia poeţilor „o încăpere a lor”, 
pentru a nu se simţi „incomodaţi şi incomozi 
între două catedre de doctrină sau de conside- 
rente”. Suplimentul are menirea de a înmănun- 
chea cele mai diverse orientări poetice sub deviza 
„Nici o şcoală literară: numai talente”. În acest 
număr printre semnatari se află Tudor Arghezi 
(Seceta mare), Mihail Celarianu (La septembrie 
şi octombrie, Meşterul necăjit, Paradis pe-nnop- 
tat, Prin lumea cu păcate), Demostene Botez (În 
turn de fildeş), Sanda Movilă (Strigoii, Ultimul 
vlăstar, Călătorul), Horia Furtună (Noapte albă), 
Ion Caraion (Păduri de trupuri, Ninge), Petru 
Dumitriu (Șapte poeme - debut poetic), Mihail 
Crama (Veac obsedant, Post-bellum, Atlantic), 

Victor Kernbach (Ev, Tangenţă), Iordan Chimet 
(Shanghai, Cântecul peştelui), Alexandru Vona 
(Musique legere). Se publică şi tălmăciri de poezie: 
un fragment din Sirenele de Laurence Binyon tran- 
spus de Margareta Sterian, un sonet de Mallarme 
în traducerea Mariei Rovan şi Cântecul brazilian 
al regimentului 6 de Robin Gallego tradus de Radu 
Teculescu. În debutul celui de-al doilea număr se 
publică articolul Ce este poezia?al lui G. Călinescu. 
Cuprinsul este alcătuit din versuri de G. Călinescu 
(Poetul, Aerul, La unghiile unei femei, Varza, 
Nocturnă, Clavecin, Avioane, Anatomie serafică, 
Răpire), Camil Baltazar (Testament sau Cântec 
de moarte, Luciditate, Sociabilitate, Dedicaţie pe 
„Tărâm transcendent”, Unei interprete a cânte- 
cului popular), Horia Furtună (Poetul), Constant 
Tonegaru (Fata morgana, Pianul somnambul, 
Moartea primului amorez, David), Saşa Pană 
(Însemnare pe rouă, Tăria mea eşti tu), Margareta 
Sterian (M-am plecat să privesc, Primăvara, 
Poeme pentru cer), lulian Vesper (Țăranii), lordan 
Chimet (Cântec spiritual negru). Maria Banuş tra- 
duce sonetele VIII, XVIII şi XIX din Louise Lab6, iar 
George Lesnea transpune un poem al lui Puşkin, 
Către Ovidiu. Alţi colaboratori: George Dan, 
George Magheru, Marcel Gafton, Nicolae Tăutu, 
Alexandru Lungu, Al. Tudor-Miu, Emil Manu, 
Al. Marius, V. Cristian, Mircea Popovici, Samson 
Lazăr, Radu Căplescu, I.N. Soare, Constantin 
Nisipeanu, Mihail Cosma, Cristian Sârbu, Ştefan 
Popescu, Alexandru Jar, lon Calboreanu. M.V, 


CAIETE CRITICE, publicaţie apărută la Bucureşti 
în 1957, într-un singur număr, cu subtitlul „Colecţie 
de critică şi istorie literară”, sub îngrijirea lui Paul 
Georgescu, Savin Bratu şi Mihai Şora. Numărul se 
deschide cu un preambul intitulat Câte ceva despre 
critica literară, semnat Mihai Ralea, pledoarie în 
favoarea criticii și a criticilor literari, în pofida aser- 
țiunii că „opera de artă e inanalizabilă”. Materialele 
sunt împărțite în patru secțiuni: „Romanul româ- 
nesc actual”, „Critica criticii”, „Studii de istorie a 
literaturii române şi universale” și „Mișcarea criticii 
literare”, care subsumează și Bibliografia articolelor 
de critică literară publicate în ianuarie-februarie 
1957. Savin Bratu scrie comentariul intitulat Arta 
„Cronicii de familie”, o examinare extinsă, deoa- 
rece această primă parte a textului este anunţată ca 
Prolog. S. Damian analizează amănunțit, cu apăsate 
accente ideologizante, trilogia lui Petru Dumitriu, 

primul volum din Moromeţii lui Marin Preda. Mihai 
Gafiţa se lansează într-o cercetare ce aduce în prim- 
plan Muncitorul în romanul actual începând cu 
proletarul din poezia lui Eminescu Împărat și pro- 
letar, oprindu-se caracterologic la personajul Ion 
Ursu din nuvela omonimă a lui Mihail Sadoveanu, 
apoi la Filip și la Bozan din Uzina vie de Alexandru 
Sahia, urmăriți prin „clarificările” marxiste asimi- 
late de fiecare autor. Reflecțiile asupra romanului 
rural datorate lui Dumitru Micu au în vedere în 
principal proza lui Zaharia Stancu (Desculţ, Dulăii, 
Florile pământului) — subiect de analiză și al lui 
Sorin Zamfir în Însemnări pe marginea prozei lui 
Zaharia Stancu -, Marin Preda (Desfășurarea), 
V. Em. Galan (Bărăgan), Eusebiu Camilar 
(Temelia) și din nou Petru Dumitriu (Nopțile din 
iunie), încheiate cu o amănunțită Bibliografie a 
romanului de după 23 August 1947 ca gen literar, 
împărțită pe teme, și de o listă a textelor critice 
despre romanele tipărite între 1948 și 1956, alcă- 
tuită de Gh. Radu și D. Moisescu. Studiile Cuvânt 
despre Eminescu de Tudor Vianu, Creaţie și divertis- 
ment folcloric la Eminescu (incluzând și texte ine- 
dite) de Perpessicius, Forme prozodice ale secolului 
XIX de Vladimir Streinu schimbă vizibil nu doar 
direcţia preocupărilor teoretice ale revistei, dar și 
stilul, maniera de structurare a discursului ana- 
litic. Se mai reține eseul Suprarealismul român în 
primii ani de după 1944 semnat de Alexandru Piru 
(autor și al unei recenzii elogioase la partea a doua 
a lucrării lui Lazăr Șăineanu asupra semasiologiei 
limbii române), abordare îndrăzneață într-un con- 
text excesiv ideologizat a două direcții dezvoltate de 
poezia suprarealistă în România, una avându-l în 
frunte pe Gherasim Luca, urmat de D. Trost, și cea- 
laltă impusă de Gellu Naum, urmat de Paul Păun și 
Virgil Teodorescu. Și această cercetare e însoţită de 
bibliografia scrierilor fiecărui poet analizat. Ultima 
secțiune, „Critica criticii”, reunește articolele Câteva 
însemnări despre istoria criticii literare marxiste: 
Plehanov - Mehring — Lafargue de Paul Langtelder, 
Ibrăileanu, critic literar de Lucian Raicu și recenzia 
semnată de Al. Piru la antologia Studii și conferințe 
de G. Călinescu, din care observă cu neplăcere 
omiterea conferinţelor despre Dostoievski (inedită) 
și despre H. Ibsen (apărută în „Steaua”, 7/1956), 
ambele rostite în Aula Academiei. Alți colaboratori: 
Ovidia Babu, I. Negoiţescu, Valentin Lipatti, Horia 
Deleanu, B. Elvin. R.P 

1-2 (171-172) / 2002 


caiete 


critice 


revistă lunară de critică literară și informaţie științifică 


Director: Euven SIMION 


CAIETE CRITICE, revistă care apare la București, 
trimestrial din noiembrie 1979 până în 1988, apoi 
lunar din 1990, inițial sub îngrijirea Biroului 
Secţiei de critică și istorie literară a Asociaţiei 
Scriitorilor din București. Primele zece numere 
sunt incluse în corpul revistei „Viața românească”; 
de la numărul 11/1982 se editează separat. Practic, 
aparițiile revistei se grupează în trei serii: 1979-— 
1983, 1983-1988 și din 1990, deși indicaţia „serie 
nouă” nu figurează pe frontispiciu. Redactori: 
numărul 1/1979: Laurenţiu Ulici; numerele 
2-5/1980: Alexandru George, Gelu Ionescu, loana 
Creţulescu, Laurenţiu Ulici; de la numărul 6/1981 
li se adaugă Al. Călinescu, Livius Ciocârlie, Liviu 
Petrescu; pentru numerele 1 și 2/1983 colectivul 
de redacţie este alcătuit din Eugen Simion, Mircea 
Iorgulescu, loan Buduca, de la numărul 3-4/1983 
redactor-șef este Ioanichie Olteanu, secondat (de 
la 3-4/1984) de Gheorghe Pituţ ca secretar general 
de redacție. În 1986 și 1987 consiliul de redacţie 
este coordonat de Alexandru Balaci. Cu începere 
din anul 1990, C.c. își schimbă atât aspectul, cât și 
formatul, iar subtitlul devine „Revistă lunară de 
critică, teorie și informaţie literară”. Publicaţia, 
acum total independentă de „Viaţa românească”, 
are redacție proprie, colegiul prezentând urmă- 
toarea configuraţie: Ștefan Bănulescu, Al. 
Călinescu, Matei Călinescu, Mircea Cărtărescu, 
Mihai Cimpoi, Valeriu Cristea (redactor-șef 
adjunct), Ov. S. Crohmălniceanu, Klaus Heitmann, 
Dumitru Micu, Gelu Ionescu, Mircea Iorgulescu, 
Eugen Simion (director), Marin Sorescu, Dumitru 
Țepeneag, Mircea Zaciu, Florin Manolescu. 
Intervin curând modificări în caseta redacțională: 
dispar numele lui Florin Manolescu (3/1990) și 
Mircea Iorgulescu (6—-7/1991), apărând, în schimb, 
cel al lui Augustin Buzura (1/1991). Se înregis- 
trează, în perioada de după 1991, modificări pri- 
vind colegiul și colectivul de redacție. Director 
rămâne în tot acest interval Eugen Simion. 

Subtitlul se modifică începând cu numărul 10-12 
din 1993 în „Revistă lunară de critică literară și 
informaţie științifică”. Numărul și identitatea edi- 
torilor se modifică în mai multe rânduri: revista e 
editată în 1990-1992 de Uniunea Scriitorilor din 
România, căreia i se adaugă, de la numărul 1 din 
1993, Academia Română, apoi (10-12/1993) și 
Ministerul Cercetării și Științei (devenit după 
aceea Ministerul Cercetării și Tehnologiei). De la 
numărul 1-2 din 1994 pe lista editorilor nu se mai 
află Uniunea Scriitorilor, iar din numărul 1-2 din 
1995 dispare și egida ministerială. De la numărul 
8-10 din 1997 editorii sunt Grupul Interdisciplinar 
de Reflecție (GIR) și Academia Română (mai 
târziu, formularea devine „sub egida Academiei 
Române”). La numărul 1-2/2004 figurează urmă- 
torul colectiv de redacție: Călin Căliman (secretar 
general de redacţie), Răzvan Voncu, Daniel 
Cristea-Enache, Nicolae Bârna, Bogdan Popescu. 
Apare și mențiunea „Editura Expert; editor-coor- 
donator: Valeriu loan-Franc”. Director este în con- 
tinuare Eugen Simion. Odată cu numărul 3/2004, 
în caseta redacțională figurează mențiunea 
„revistă editată de Fundaţia Naţională pentru 
Știință și Artă, Grupul Interdisciplinar de Reflecție 
și Editura Expert, sub egida Academiei Române”. 
Redacţia este formată din Valeriu loan-Franc 
(redactor-șef), Călin Căliman (secretar general de 
redacție), Aida Sarchizian, Nicolae Bârna, Andrei 
Grigor, Bogdan Popescu, Răzvan Voncu, Daniel 
Cristea-Enache, Maria Moldoveanu, Ana-Lucia 
Ristea, Oana Soare, Vasile Bardan, Andrei Milca, 
Mihai lovănel, Paula Neacșu, Nicolae Login, 
Luminiţa Login. Ulterior în componenţa redacției 
aveau să survină modificări (din numărul 
6-7/2006 numele lui Nicolae Bârna, Mihai lovănel 
și Vasile Bardan dispar din casetă, din numărul 
1/2010 dispare și cel al lui Răzvan Voncu, tot 
atunci începe să figureze în casetă Lucian Chișu, 
cu mențiunea „coordonare editorială”, succedân- 
du-i oarecum în atribuţii lui Călin Căliman, care 
nu mai e menţionat). „Fără o raportare perma- 
nentă la istoria literaturii române și un demers 
comparativ avizat” nu se poate obține o imagine 
exactă asupra literaturii actuale, susține editoria- 
lul Argument - nesemnat - din primul număr. Ca 
atare, revista își propune publicarea unor studii 
de sinteză mai ample, care nu pot fi găzduite în 
paginile altor publicaţii și care să completeze „cri- 
tica de întâmpinare” în vederea obţinerii unei 


Caiete 


imagini mai exacte asupra scrisului contempo- 
ran. Acest obiectiv avea să fie păstrat, în esenţă, în 
toată perioada de apariție, deși după 1990 i s-au 
adăugat și altele. De fapt, observând evoluția 
revistei de-a lungul vremii, se înregistrează două 
epoci distincte: cea constituită de primul deceniu 
de apariţie și cea ulterioară, postdecembristă. În 
prima perioadă obiectivul îl reprezintă configura- 
rea unor priviri de sinteză asupra literaturii actu- 
ale (considerată pe genuri, domenii tematice 
etc.), inițial fiind vizată exclusiv literatura română 
contemporană, dar curând domeniul abordării 
lărgindu-se către patrimoniul universal și către 
epoci recente, deși nu strict contemporane ale 
istoriei literaturii. Sunt examinate pe larg, în con- 
dițiile diversităţii de opinii, importante chestiuni 
teoretice utile pentru înțelegerea literaturii con- 
temporane. Primul număr al revistei, de pildă, 
este dedicat romanului. Alte probleme teoretice: 
tematica Literatură-critică-public e abordată în 
numărul 2/1980, subiectul numărului 4/1980 este 
Critica, criticul și fenomenul contemporan, iar în 
6/1981 e ilustrată și dezbătută relația Teorie lite- 
rară — critică literară. Alte numere sunt dedicate 
în exclusivitate literaturii române: Romanul 

românesc de azi (1-2/1983), Poezia tânără 
(3-4/1983), Momentul actual al criticii literare 
(3-4/1984). Poate fi relevat și numărul cu tema 
Jurnalul ca literatură (3-4/1986), coordonat de 
Eugen Simion, care în studiul introductiv opi- 
nează între altele: „Ca o concluzie provizorie 
putem spune că jurnalul nu este gândit și nu-i 
scris ca o ficțiune, dar pe măsură ce se constituie, 
printr-o scriitură spontană, jurnalul devine o fic- 
țiune și anume (reiau o formulă pe care am mai 
folosit-o) ficțiunea nonficțiunii”; pe lângă nume- 
roase și consistente contribuţii ale unor critici și 
scriitori români, aici sunt inserate și texte teore- 
tice aparținând lui G6rard Genette, Jean Rousset, 
Maurice Blanchot, iar la rubrica „Document” sunt 
publicate pagini de jurnal de Mihail Sebastian și 
Arșavir Acterian, dar și de Witold Gombrowicz, 
Ernst Jiinger, Miguel de Unamuno, însemnări 
intime de EM. Dostoievski (comentate de Valeriu 
Cristea), acestea din urmă inedite în limba 
română până la acea dată. Asemănător prin struc- 
turare și prin opiniile colaboratorilor va fi și 
numărul următor, 1-2/1987, consacrat investigă- 
rii unui subiect înrudit: Literatură și confesiune. 
Un număr care s-a bucurat de un ecou deosebit în 


Redacţia revistei „Caiete critice” în anul 2004 

contextul epocii a fost cel dedicat postmodernis- 
mului (1-2/1986), în colectivul de redacţie figu- 
rând Eugen Simion, Mircea Iorgulescu, Ion 
Bogdan Lefter, Damian Necula, iar consultanţi 
speciali fiind Monica Spiridon și Ștefan Stoenescu. 
Sunt publicate, în traducere, importante texte 
teoretice de John Barth, Gerald Graff, Jean- 
Francois Lyotard, Ilhab Hassan, Guy Scarpetta. 
Prin acest număr au fost puse în circulaţie la noi 
observaţii, idei, concepte și concluzii teoretice 
puţin cunoscute — sau cunoscute mai mult „din 
auzite” — în mediile literare din România, precum 
şi observaţii, constatări teoretice ori deziderate 
formulate de numeroși autori reprezentativi din 
toate generaţiile de teoreticieni sau critici. Câteva 
numere au ca obiect autori români, constituin- 
du-se în veritabile monografii articulate din con- 
tribuţii critice și memorialistice. Astfel, sunt con- 
sacrate lui Tudor Arghezi (5/1980), Mihail 
Sadoveanu (5/1981), E. Lovinescu (8/1981), Panait 
Istrati (3-4/1985), Marin Preda (3-4/1987), Mircea 
Eliade (1-2/1988). O menţiune specială merită 
paginile omagiale dedicate lui Sorin Titel, într-un 
număr care nu poartă nici o datare și, cu toate că 
e considerat, probabil cu temei, a fi 1-2/1984, 
conține materiale datate „decembrie 1985” și 
apare în 1986. Realizat de un colectiv de redacţie 
format din Eugen Simion, Cezar Baltag, Mircea 
Iorgulescu, loan Buduca, lon Bogdan Lefter și 
cuprinzând texte semnate de numeroși scriitori și 
critici literari, acest număr a marcat consacrarea 
lui Sorin Titel ca mare scriitor, la scurtă vreme 
după dispariţia sa. Textele din C.c. în perioada 
1979-1988 (studii, eseuri, articole, confesiuni, 
răspunsuri la anchete, participări la „mese 
rotunde” etc.) poartă semnături prestigioase ori 
pe cale de a deveni prestigioase ale unor scriitori 
ori cercetători din toate generațiile — inclusiv din 
rândul tinerilor autori în curs de afirmare, al „opt- 
zeciștilor” — și de toate orientările estetice și teore- 
tice. Cei mai importanți critici și teoreticieni lite- 
rari sunt prezenți în revistă alături de poeţi, pro- 
zatori, dramaturgi etc.  „Comandamentele” 
restrictive impuse de ideologia oficială sunt abil 
evitate sau ignorate. Arătându-se constant refrac- 
tară față de presiunile exercitate de regimul 
Ceaușescu în vederea politizării obediente, iar 
prin tematica numerelor dovedindu-se chiar 
subtil subversivă față de politica culturală a ofici- 
alităţii, C.c. cunoaște, la sfârșitul anilor "80, 

dificultăţi în ce privește apariţia, fiind la un 
moment dat practic suspendată: numărul 
1-2/1988, dedicat lui Mircea Eliade și tipărit, e 
interzis de autorități și va putea fi difuzat doar 
după decembrie 1989. Începând cu primul număr 
din 1990, revista își păstrează în esenţă tematica și 
obiectivele, însă transformări sensibile au totuși 
loc: dintr-o publicaţie teoretică ori orientată spre 
dezbateri tematice și monografice, devine (şi) o 
revistă legată de actualitate, cu marja de laxitate 
proprie publicaţiilor lunare (asemănătoare, sub 
acest raport, cu, de pildă, „Viaţa românească” ori 
„Steaua”); la investigarea problematicii stricte a 
criticii literare ori a literaturii în general se adaugă 
o deschidere amplă și către alte arte, către știință 
și filosofie etc. Un principiu care o particulari- 
zează față de alte reviste literar-culturale e respec- 
tat: nu publică beletristică propriu-zisă, ci doar 
critică literară, eseu, studii istorice sau teoretice, 
filosofie, documente (acestea pot fi scrieri bele- 
tristice inedite ale unor scriitori dispăruţi, dar și 
pagini de jurnal, de corespondenţă etc.), memori- 
alistică și texte eseistic-confesive. În contextul de 
după 1989 C.c. face figură aparte, dat fiind că este, 
probabil, singura revistă culturală importantă din 
Capitală care se abține de a da curs unor atacuri la 
adresa primelor guverne postdecembriste ori 
acuzațiilor de neocomunism, criptocomunism, 
neototalitarism etc. la adresa puterii politice din 
această perioadă, atitudine care îi asigură o pozi- 
ție specială în peisajul publicistic și cultural al pri- 
milor ani postdecembriști. O consecință a fost, 
probabil, rezerva unor autori solicitați de redac- 
ţie. Politica redacțională constă, într-adevăr, în 
refuzul ori evitarea angajării în politica militantă, 
de partid, nu însă și în eludarea politicului ca 
importantă temă de reflecţie. În numărul 1/1990, 
în Cuvânt înainte, Eugen Simion trasează astfel 
obiectivele publicaţiei, odată cu schimbarea 
„înfățișării”, a „structurii” și a „ritmului de apari- 
ție”: „Dorim ca revista «Caiete critice» să unească 
talentele și energiile spirituale ale românilor de 
pretutindeni. În condiţiile de azi literatura română 
are nevoie mai mult decât oricând de această 
colaborare. Am început prin a introduce în cole- 
giul nostru de redacție câțiva scriitori care trăiesc 
în străinătate. I-am solicitat și-i vom solicita în 
continuare și pe alții să publice în «Caiete critice» 
în ideea că dincolo de opţiunile noastre politice și 
estetice trebuie să ne unească iubirea de adevăr și 

devotamentul nostru pentru cultura națională. 
Avem credinţa că reunificarea Europei trebuie să 
înceapă printr-o mai bună cunoaștere a valorilor 
spiritului. Revista «Caiete critice» vrea să vină în 
întâmpinarea acestei idei”. C.c. păstrează vocaţia 
„monografică” și deschiderea către teoretic, găz- 
duiește studii aprofundate, dar acordă totodată o 
atenţie însemnată promovării criticii de întâmpi- 
nare, dezbaterilor, observării actualităţii imediate 
şi reacţiilor la evoluţiile acesteia. Devenind din- 
tr-un „caiet” mai mult teoretic (și) o revistă de ati- 
tudine, manifestă o poziţionare determinată în 
dialogul despre valorizarea culturală. Susține sta- 
tornic necesitatea unei juste recunoașteri a 
importanţei autonomiei și primatului valorii este- 
tice, poziție care, larg împărtășită înainte de 
decembrie 1989 ca stratagemă de combatere a 
dogmelor oficiale, era acum periclitată de înclina- 
ţia de a privilegia militantismul antitotalitar şi 
anticomunist drept criteriu de valorizare a scrieri- 
lor literare. O preocupare constantă este opoziția 
față de revizuirile - cu concluzii de contestare, de 
reevaluare descensivă, pe criterii așa-zicând poli- 
tice — aplicate în epocă operelor unor scriitori de 
valoare, practic canonizați în epoca anterioară. 
Astfel, de pildă, Mihail Sadoveanu, G. Călinescu, 
Marin Preda, Nichita Stănescu, Marin Sorescu fac 
- unii dintre ei în repetate rânduri — obiectul unor 
„dosare”, anchete, convorbiri, mese rotunde, arti- 
cole etc., menite să le protejeze opera de contes- 
tări conjuncturale. În numărul 5-8/1998 este 
publicată o anchetă ce constituie o „ripostă” la 
încercarea de demitizare a lui M. Eminescu între- 
prinsă în „Dilema” din 27 februarie-5 martie 1998. 
Orientarea revistei reiese și din temele anchetelor 
și dezbaterilor pe care le găzduiește în paginile ei. 
De pildă, în numărul 2/1990 ancheta are ca titlu 
Rezistenţa literaturii şi comportă două întrebări: 
„Credeţi că literatura română s-a predat dictaturii 
sau a reușit să i se opună? În ce fel anume?“ (la 
care, de pildă, Marin Sorescu răspunde: „Lentaţiile 
au fost mari. Foarte mulţi au căzut în cursele 
întinse cu abilitate şi foarte mulți au venit în 
întâmpinarea lor; foarte mulţi s-au predat şi i-au 
îndemnat şi pe alţii să se predea. Şi cu toate aces- 
tea, literatura română a rezistat dictaturii. Prin ce 
mijloace? Aş spune prin mijloace proporționale. 
S-a inventat o cămașă antiglonţ în interiorul 
căreia s-a dezvoltat o literatură adevărată”) şi „Ce 
credeţi că va supravieţui din literatura scrisă în 

ultimii 45 de ani?” (Mircea Cărtărescu opinează: 
„Cred că vor rămâne în literatura pe care o vom 
face în continuare câteva idei care ne-au ajutat şi 
până acum să supravieţuim: caracterul indepen- 
dent şi opus oricărei puteri politice al literaturii, 
primatul criteriului estetic în discutarea operei de 
artă, integritatea morală a scriitorului, obsesia 
capodoperei, ataşamentul față de breaslă. Dacă 
aceste principii vor rămâne, literatura română va 
rămâne”). În numărul 1/1991 ancheta are ca 
subiect Dreptul la opinie, în alte numere sunt 
alese noi teme de interes. Părerile exprimate sunt 
diferite, nuanțate, reunirea lor vizează o cât mai 
adecvată circumscriere a problematicii. Dintre 
rubricile instituite începând cu 1990 se remarcă 
„Dialog” şi „Convorbiri”, la care sunt prezenţi 
Monica Lovinescu şi Eugen Ionescu, Geo Bogza, 
Nicolae Breban şi Eugen Simion, Augustin Buzura, 
Valeriu Cristea, Fănuş Neagu, Mircea Cărtărescu 
şi Mircea Horia Simionescu, Valeriu Cristea şi 
Miron  Kiropol, Dumitru Țepeneag, Edgar 
Reichmann, Alexandru Piru, Nicolae Iliescu, 
Traian T. Coșovei ş.a. Cronica literară este ţinută 
de Eugen Simion, Ov. S. Crohmălniceanu (până la 
numărul 10-12/1993), Valeriu Cristea (până la 
numărul 5-8/1998) şi, sporadic, în 1990 şi 1991, de 
Gabriel Dimisianu şi Liviu Petrescu. Din 1999 
Eugen Simion girează rubrica „Fragmente critice”, 
cu intervenții ce conferă o notă particulară între- 
gii reviste: A fi european, Canonul și șotronul, 
Despre genialitate și despre spiritul de cârtire la 
români, Bărbatul genial și femeia mundană, 
Memoria culturală a modernităţii, Retorica inte- 
grării. Cinci tipuri de discurs, La Litterature 
migrante, Identitatea românească, Cultura gastro- 
nomică și literatura de ceremonial. Cronica lite- 
rară e preluată de Răzvan Voncu, Nicolae Bârna, 
Daniel Cristea-Enache, Bogdan Popescu, în timp 
ce Dumitru Micu ţine câţiva ani rubrica „Cronica 
edițiilor”. Texte critice asemănătoare cronicilor, 
recenzii ori mici eseuri referitoare la apariţii edi- 
toriale recente sunt inserate în rubrica „Lecturi”, 
iar sub genericul „Comentarii” îşi fac loc analize 
mai ample, analitice, privind fie apariţii recente, 
fie opere din patrimoniul clasic, reeditări remar- 
cabile etc., dar şi texte teoretice, opinii şi texte de 
atitudine. În rubricile „Acvaforte” şi „Zigzag” se 
încearcă menţinerea racordării la actualitatea 
imediată prin notițe polemice şi informaţii 
curente, încercare în mare măsură zădărnicită 

însă de periodicitatea revistei şi mai ales de apari- 
ţia ei deseori neregulată şi tardivă. Rubrica „Arte şi 
spectacole” este susținută, în diverse momente, 
de Dinu Cernescu, Alex. Leo Şerban, Ludmila 
Patlanjoglu,  Hanibal  Stănciulescu, Barbu 
Brezianu, Maria Vodă Căpuşan, Valentin Silvestru, 
Dan Dediu, Val Condurache, Florin Faifer ş.a. şi, 
constant, de Sebastian-Vlad Popa şi Călin 
Căliman. Revista publică, mai ales în primii ani 
'90, transcrieri ale înregistrărilor unor dezbateri 
organizate de GIR pe diferite teme ($ansele tea- 
trului românesc în lume, Limba română actuală, 
Starea dramaturgiei româneşti contemporane, 
Starea istoriografiei, Dreapta şi stânga azi, 
Generaţia '80, o generaţie pierdută?) şi organi- 
zează frecvent anchete, mai ales pe teme literare. 
În general, dă seama de evoluţia literaturii române 
în peisajul în plină mişcare din perioada postde- 
cembristă ori aduce în prim-plan chestiuni şi per- 
sonalități din trecut, insuficient cunoscute sau 
ignorate. Deşi lunară, revista se înfăţişează, de 
regulă, sub formă de numere duble ori triple 
(uneori, din cauza unor dificultăţi de tipărire, 
chiar numere cvadruple, cvintuple, sextuple etc.), 
în caiete masive, care permit întocmirea unor 
„dosare” tematice consistente. Sunt de menţionat 
substanţialele numere consacrate unor persona- 
lităţi literare, artistice ori culturale: Leonid 
Dimov (3-4/1992), Nichita Stănescu (3/1993 și 
12/2003), E. Lovinescu (10-—12/1993), Vasile 
Lovinescu (9-11/1994), Lucian Blaga (5-7/1995), 
Ion D. Sîrbu (10-12/1995), lon Caraion (1-2/1996), 
Tristan Tzara (4-5/1996), Constantin Brâncuşi 
(1-2/1997), Marin Preda (8-—10/1997 și 810/2002), 
Tudor Vianu (11-12/1997), M. Eminescu (5—8/1998, 
1-2/2007), Sergiu Al-George (4-8/2000), Petre 
Pandrea (7-12/2001), Vladimir Streinu (5-7/2002), 
Șerban Cioculescu (11-12/2002), Zaharia Stancu 
(1-2/2003), Petru Dumitriu (3-5/2003), Tudor 
Arghezi (9-11/2003), Eugen Ionescu (10-11- 
12/2009), Marin Sorescu  (2/2011), Maurice 
Nadeau (5/2011), Emil Cioran (7/2011), Miron 
Radu Paraschivescu (9/2011); de asemenea, unor 
chestiuni istorice sau teoretice, forme și feno- 
mene literare etc.: Paraliteratura  (1/1991), 
Romanul polițist (Q/1991), Exil şi literatură 
(1-2/1993), Literatura română din Basarabia 
(1-3/1994), Literatura română postbelică (11- 
12/1996), Destinul iugoslav (10-12/1999), Litera- 
tura română în regimul libertăţii: perioada 

1990-2000 (2—3/2000), Fenomenul nouăzecist 
(912/2000), Literatura română „migrantă” (3—4/2011), 
Generaţia existenţialistă (612011), Penser l'Europe 
(11-12/2011). Cercul colaboratorilor e larg și cu o 
componenţă extrem de diversă. La numerele 
tematice ori monografice, la anchete sau la 
„dosare” sunt solicitaţi să participe scriitori din 
generații diferite și de diverse orientări estetice, 
critici și istorici literari, universitari și specialiști 
din domenii umaniste, oameni de știință specia- 
lizaţi în diferite discipline etc. C.c. este una dintre 
puţinele publicaţii în care se găsesc, alăturate, 
numele unor autori care, în alte împrejurări, 
polemizează acerb sau se contestă reciproc. Se 
cuvine menţionat că, în afară de membrii echi- 
pei de redacţie, ale căror contribuţii se regăsesc 
aproape în fiecare număr, se mai remarcă pre- 
zenţa unor colaboratori precum Alexandru Zub, 
Vasile Bardan, Mircea Cau, Aluniţa Cofan, Ileana 
Comănescu, Doina Ciurea, Alexandra Crăciun, 
Dan Grădinaru, Constantin Hârlav, loan Lăcustă, 
Elisabeta  Lăsconi, Florin Mihăilescu, Jeana 
Morărescu, Cristina Necula, Dinu Pătulea, Lena 
Ruști, Elena Solunca-Moise, Octavian Soviany, 
Vasile Tonoiu, Elena Zaharia-Filipaș. M.V, N.Br. 


CAIETE SĂPTĂMÂNALE, revistă apărută la Iaşi 
din 19 septembrie 1936 până la 10 aprilie 1937. 
Redactor: Eugen Herovanu. După ce în artico- 
lul Rămas-bun, apărut în „Adevărul” din 12 iunie 
1936, protestase „contra cenzurii” şi a regimului 
„de intoleranţă politică”, Herovanu înființează C.s. 
cu scopul „de a informa cu obiectivitate şi de a 
îndruma cu bunăvoință şi prudenţă” pe cititori. Se 
dezbat teme diverse: Destinația literaturii şi răspun- 
derea scriitorului, Sărbătoarea Unirii şi problema 
revizuirii tratatelor, Sângele care curge în Spania, 
Jurnalismul în câteva din aspectele lui particulare, 
Arta şi morala. În articolul Arta şi morala Herovanu 
comentează un foileton al lui E. Lovinescu publi- 
cat în „Adevărul”, referitor la respingerea cererii 
lui Constantin Kirițescu de primire în Societatea 
Scriitorilor Români din cauza atitudinii sale faţă de 
literatura considerată imorală şi faţă de campania 
dusă de „Neamul românesc” împotriva operei lui 
Tudor Arghezi. Rubrica „Note” conţine şi informaţii 
cu caracter istorico-literar: Eminescu și Valery, Gh. 
Asachi şi Bianca Milesi, Ion Creangă la Humuleşti. 
Reproducând tot din „Adevărul” (4 februarie 1937) 
fragmente din articolul Mic bilanț, în care Mihail 

Sadoveanu răspunde acţiunilor huliganice de 
ardere a cărţilor sale în pieţe publice, Herovanu 
conchide: „Opera şi numele lui Sadoveanu vor 
străluci alături de ale lui Neculce şi ale lui Ion 
Creangă, cu care are atâta afinitate, în timp ce 
numele celor care-l repudiază şi-i ard cărţile se vor 
fi pierdut demult, cu cenuşa acestora”. LH. 


CAIETE SILVANE, revistă de cultură care apare 
la Zalău din decembrie 1998 până în 2001 (șase 
numere), apoi trimestrial în 2002 şi 2003 și nere- 
gulat din februarie 2005. Iniţial este oficios al 
Centrului Creaţiei Populare Sălaj. Din primul 
colectiv de redacţie fac parte Cristian Contraş, 
Katona Szabolcs, Daniel Săuca, Szab6 Istvân. 
Redactor-şef: Cristian Contraş (1999), apoi direc- 
tor (2000-2001, februarie 2005-martie 2007), 
Daniel Săuca (2000-2001 și din februarie 2005) şi 
Liviu Bordaş (2002-2003). În 2002 şi 2003 îşi modi- 
fică titlul în Origini. Caiete silvane şi adaugă subti- 
tlul „Revistă de studii culturale”, pentru ca în 2005 
să revină la titulatura iniţială. În 2003 include și 
o secţiune în engleză. Un număr omagial îi este 
dedicat lui Mircea Eliade (1/2002), iar alt număr 
special marchează un moment de bilanţ edito- 
rial (3/2009). Fidelă tradiţiei inaugurate în 1997 
de publicaţia „Silvania” şi rememorând crezul 
„Gazetei de duminică” editată în 1904 la Şimleu 
Silvaniei, C.s. se doreşte a fi un catalizator al feno- 
menului literar şi o tribună a comunităţii culturale 
din Sălaj. Ea va urmări programatic „promovarea 
tradiţiilor şi valorilor culturii populare ale judeţu- 
lui [...], în spiritul autenticităţii, cu sprijinul artiş- 
tilor sălăjeni” (Cristian Contraş, În loc de editorial, 
1/1998). Revista oglindeşte consecvent activitatea 
cenaclului Silvania, organizând totodată coloc- 
vii şi dezbateri la care participă scriitori şi critici 
consacraţi. Rubricile variază semnificativ de-a 
lungul timpului, de la „Gnosis”, „Noesis”, „Indica”, 
„Ethnos”, „Historia”, „Tradiţia”, „Archaeus”, rezer- 
vate unor domenii de nișă, la „Poesis”, „Proză”, 
„Eseu”, „Cronica literară”, „Interviu”, „Artă plas- 
tică”, „Film”, „Mass-media”, proprii unui periodic 
cu profil cultural mai larg. Notabilă este secţiunea 
„Restituiri”, care îi evocă pe Amita Bhose, pe I.V. 
Bădică și revista „Zalmoxis”; de asemenea, sub- 
stanţiala rubrică „Eliadiana” (3-4/2003). Reţin 
atenţia şi anchetele tematice despre provincia 
culturală, despre poezia actuală şi despre recepta- 
rea Jurnalului fericirii de N. Steinhardt. Din 2005 

C.s. oferă un spaţiu consistent fenomenului lite- 
rar local. Se publică atât critică de întâmpinare, 
cronici, recenzii, studii, eseuri, interviuri, repor- 
taje, cât şi poezie, proză, teatru şi jurnal, aparţi- 
nând îndeosebi scriitorilor transilvăneni. Cronica 
de carte - realizată de Carmen Ardelean, Imelda 
Chinţa, Ştefan-Doru Dăncuş, Marcel Lucaciu, 
Viorel Mureşan ş.a. — este consacrată cu precădere 
literaturii din judeţul Sălaj, dar şi din ţară. Genul 
science-fiction românesc şi străin face obiectul 
rubricii „Estetica imaginarului”, ţinută de Gyrfi- 
Deak Gyârgy. Alte rubrici de autor sunt „Colecţia 
de călimări” (eseuri critice de Viorel Mureşan), 
„Peripatetisme” (eseuri de Ioan E Pop), „Cărţile 
României” (recenzii de Ştefan-Doru Dăncuş), 
„Lexte şi studii tradiţionale” (traduceri de Daniel 
Hoblea din literatura ezoterică), „Film” (cronici 
de Andrei Rus), „Mass-media” (revista presei 
culturale, realizată de Daniel Săuca şi de Daniel 
Hoblea), „Istorie” (studii de Marin Pop) etc. Poezia 
este reprezentată de scriitori locali, ca şi de nume 
consacrate: Ana Blandiana, lon Pop, Adrian Alui 
Gheorghe, loan Moldovan, Carolina Ilica, lon 
Burnar, Daniel Corbu, Carmena Ciumăreanu, 
Ştefan Ciobanu, Virgil Diaconu, Dina Horvath, 
Karâcsony Zsolt, Sorin Lucaci, Gheorghe Mocuţa, 
Vlad Moldovan, Lucian Perţa, Adrian Suciu, Echim 
Vancea ş.a. Apar fragmente de roman de Ştefan 
Goanţă (Zodia fedeluşului), Florin Horvath, 
Ancuţa Mărieş, Florin Leonard Mocanu, proză 
scurtă de Alexandru Jurcan, Virgil Stan, Viorel 
Tăutan, Alexandru Vlad și teatru de Ioana Codre, 
Flavius Lucăcel, Viorel Tăutan ş.a. Din sumar nu 
lipsesc nici interviurile cu poeţi, prozatori şi critici 
literari precum Liviu Antonesei, Ana Blandiana, 
Mircea Cărtărescu, Mircea Dinescu, Dan Lungu, 
Mircea Martin, Nicolae Prelipceanu. Sunt recupe- 
rate pagini din corespondenţa lui Mircea Eliade 
cu Valeriu Bologa şi trei scrisori inedite ale lui loan 
Alexandru către Profira Mureşan. Alţi colaboratori: 
Mircea Popa, Traian Vedinaş, Roxana Cristian. 1.7. 


CAIETUL CERCULUI DE STUDII, publicaţie a 
Institutului de Studii Banatice „Litu Maiorescu” 
apărută la Timișoara, anual din 1983 până în 
1985 și bianual până în 1989. Primul număr iese 
sub îngrijirea unui colegiu de redacţie alcătuit 
din Otto Benk5, Crişu Dascălu, Eugen Dorcescu, 
Rodica Sufleţel, colegiu care se schimbă la urmă- 
toarele apariţii. La primele trei numere există 

şi un secretariat de redacţie format din Livius 
Petru Bercea, Mihaela Chioreanu, Olimpia Pavel 
şi Dumitru Vlăduţ, acesta rămânând apoi singu- 
rul secretar de redacţie. Primul număr iese cu un 
cuvânt înainte semnat de Vasile Şerban, directorul 
Centrului de Ştiinţe Sociale şi decan al Facultăţii de 
Filologie a Universităţii din Timişoara. Explicaţia, 
oferită din motive tactice, era că primul număr 
vine în întâmpinarea sărbătoririi a șaizeci și cinci 
de ani de la realizarea Marii Uniri, care coincidea 
şi cu împlinirea a două decenii de la constituirea 
Centrului de Ştiinţe Sociale. Autorul evidenţiază 
realizările şi personalitatea acestei unităţi de cer- 
cetare, exprimându-şi convingerea că publicaţia 
va contribui la consolidarea prestigiului instituţiei. 
C.C.s. a avut un număr variabil de pagini, oscilând 
între 130 şi 240 şi includea cu prioritate comuni- 
cări prezentate la şedinţele Cercului de studii, care 
funcţiona la Centrul de Ştiinţe Sociale. Pe lângă 
secţiunile „Istoria limbii române, dialectologie, 
onomastică” şi „Ştiinţe sociale”, fiecare număr con- 
ţine o secţiune substanţială intitulată „Poetică şi 
stilistică”, în care sunt publicate studii teoretice şi 
analitice asupra textului literar, asupra metodelor 
de abordare a literaturii, efectuate din perspectivă 
modernă. Rubrica „Recenzii, note” vădeşte ape- 
tența colaboratorilor pentru metodele moderne 
de cercetare. Figurează frecvent în sumar Olimpia 
Berca, Livius Petru Bercea, Doina Bogdan-Dascălu, 
Crişu Dascălu, Eugen Dorcescu, Maria Foarţă, lonel 
Funeriu, Livia Vasiluţă, Dumitru Vlăduţ, Smaranda 
Vultur. D.V. 


CAIETUL LITERAR „FĂCLIA”, publicaţie apă- 
rută în 15 martie 1950 la Freiburg im Breisgau, 
în Germania, sub formă de antologie şapirogra- 
fiată de texte literare, având formatul revistei 
„Gândirea”. Într-o notă redacțională se specifică 
faptul că această publicaţie periodică se tipăreşte 
dintr-o necesitate „impusă pe de o parte de lipsa de 
cărți româneşti şi pe de altă parte de cererile con- 
stante de cărți româneşti pe care le primim de la 
toţi românii”. Iniţiativa a fost însă abandonată, tre- 
cându-se concomitent la realizarea şi multiplicarea 
unor ediţii din clasici români, capabile să răspundă 
interesului pentru lectură al celor din exil. Primul şi 
singurul număr apărut cuprinde versuri de Grigore 
Alexandrescu, Vasile Alecsandri, M. Eminescu, 
George Coşbuc, Octavian Goga, Ion Minulescu, 
G. Topîrceanu, lon Pillat. Sunt antologate şi pagini 


Cair 


de proză din opera lui lon Creangă, Petre Ispirescu, 
I.L. Caragiale, I. Al. Brătescu-Voineşti. O secvenţă 
aparte a sumarului este rezervată „talentelor 
din exil”, dar versurile semnate de I.N. Miron, A. 
Vendalovschi ş.a. nu justifică prin nimic încrederea 
acordată de redactorii publicaţiei. N.E 


CAIR, George (23.[X.1876, Bucureşti — 23.VI.1924, 
Bucureşti), prozator, autor de versuri. Descendent 
al unei familii înstărite, C. este fiul lui Grigore C. 
Cair, fost primar la Târgovişte , deputat şi senator 
conservator. Urmează la Bucureşti Liceul „Sf. Sava”, 
absolvit în 1895, şi cursurile Facultăţii de Drept, 
luându-și licenţa în 1899 cu lucrarea Divorțul în 
dreptul roman şi român. Va fi, mai întâi, funcţionar 
la Ministerul Domeniilor şi avocat al Statului; între 
anii 1905 şi 1907, în timpul guvernării conserva- 
toare, este prefect al judeţului Dâmboviţa. Practică 
avocatura şi îşi continuă activitatea politică, alătu- 
rându-se, în 1908, grupării conservator-democrate 
a lui Tache Ionescu (din care se va retrage în 1922). 
Ia parte la război, fiind ofiţer de rezervă, iar după 
încheierea păcii reintră în barou ca avocat pledant. 
Membru, din 1912, al Societăţii Scriitorilor Români, 
este ales în mai multe rânduri în comitetul de con- 
ducere. Avea şi reputaţia unui sportiv desăvârşit, 
a unui specialist în codul onoarei şi al duelului. A 
fost asasinat de tâlhari în locuinţa lui din Bucureşti. 
C. debutează cu versuri în „Lumea nouă literară şi 
ştiinţifică” din august 1896. Publică apoi schiţe, 
nuvele şi poezii în „Foaia pentru toţi”, „Adevărul”, 
„Dimineaţa”, „Moftul român”, „Convorbiri cri- 
tice”, „Flacăra”, „Rampa”, „Cosinzeana”, „România”, 
„Literatorul” „Sburătorul” ş.a. O culegere de schiţe 
satirice, Urmaşii Romei (1904), este urmată de 
alte cărți de versuri şi proză: Din lumea gându- 
rilor (1905), Ca fulgu la vânt... (1906), Farmec 
(1913), Spre zări albastre (1915), Dorina (1916), 
subintitulată Însemnările unei fete sincere, 
„poemul fantastic” Traista lui Adonis (1916), 
Patimi (1918), romanul Finci (1920), Ce-a zis Saădi 
(1922), romanul Într-un mirador (1922), Nevroză 
(1924) şi „stihurile vesele” din Ca să-ți treacă de 
urât (1912, tipărite sub semnătura Jorj de Riac). 

Autor de versuri pe drept uitate, C. e, în schimb, 
menţionabil pentru o parte din proza lui. Schiţele 
satirice, multe apărute mai întâi în revista „Moftul 
român” a lui I.L. Caragiale şi reluate în volume, ca şi 
cele două-trei tentative, rămase în acest stadiu, de 
roman, cu toate slăbiciunile, stau mărturie a unei 


Calais 


vocaţii, din păcate neîmplinită. Cu adevărat reu- 
şite sunt notele dintr-un carnet de front, publicate 
fragmentar în gazete, mai ales şarjele, trasate cu o 
mână surprinzător de sigură, prilejuite de contac- 
tul cu mediile birocratice şi militare care îşi aflaseră 
adăpost la Iaşi în timpul războiului. Finci, romanul 
iubirii ratate a unei adolescente, sufocat de sen- 
timentalism, sau Într-un mirador, încercare, cu 
ecouri din Duiliu Zamfirescu şi Mihail Sadoveanu, 
de a reconstitui, în tonuri grave, cu un oarecare 
realism al observaţiei, o dramă pasională consu- 
mată în lumea ce se stinge a proprietarilor rurali, 
nu ies din zona locului comun. 

SCRIERI: Urmaşii Romei, cu ilustraţii de N. Mantu şi C. 
Petrescu, Bucureşti, 1904; Din lumea gândurilor, Bucu- 
reşti, 1905; Ca fulgu la vânt..., cu desene de Emil Sper- 
lich şi autotipii de Iosif Brand, Bucureşti, 1906; Ca să-ţi 
treacă de urât, Bucureşti, 1912; Farmec, cu ilustraţii de A. 
Murnu şi autotipii de Iosif Brand, Bucureşti, 1913; Spre 
zări albastre, cu desene de A. Murnu şi autotipii de Iosif 
Brand, Bucureşti, 1915; Dorina, Bucureşti, 1916; Traista 
lui Adonis, Bucureşti, 1916; Patimi, Bucureşti, 1918; Tai- 
nele lor, Bucureşti, 1920; Finci, Bucureşti, 1920; Amurg, 
Bucureşti, 1921; Ce-a zis Saădi, Bucureşti, 1922; Într-un 
mirador, Bucureşti, 1922; Nevroză, Bucureşti, 1924. 
Repere bibliografice: Chendi, Scrieri, IV, 144-148; Arghezi, 
Scrieri, XXIV, 236-237; Tudor Vianu, „Patimi”, L, 1918, 6; 
P Bănescu, „Iainele lor”, „Acţiunea română”, 1920, 1088; 
Vintilă Pantazopol, „Finci”, U, 1920, 216; Andrei Branişte, 
„Ce-a zis Saădi?”, „Aurora română”, 1921, 52; Moartea lui 
G. Cair, ADV, 1924, 12 393, U, 1924, 139, 139 bis; Barbu 
Lăzăreanu, George Cair, ALA, 1924, 186; Const. V. Gheor- 
ghiu, Un scriitor fără noroc, TIL, 1940, 1173; Dicţ. scriit. 
rom., |, 423-424; Scurtu, Cercetări, |, 104-106. R.Z. 


CALAIS, Alexandru (15.VII.1928, Ismail — 10.VII.2000, 
Bucureşti), traducător, prozator. Fiu al Eugeniei (n. 
Markov) şi al lui Alexandru Gh. Calais, contabil, C. 
a absolvit Facultatea de Limbi Slave la Universitatea 
din Bucureşti (1968). Obţinuse, în 1956, certifi- 
catul de traducător din limba rusă eliberat de o 
comisie specială de pe lângă Academia RPR. Între 
1949 şi 1952 e redactor la revista „Licurici”, apoi 
tehnician-documentarist la Institutul de Studii 
şi Proiectări Energetice (1952-1954), reporter la 
„Viaţa culturală a Capitalei” (1958-1960), corector 
la Editura Medicală (1960-1961), casier-colector 
la Cooperativa Higiena (1962-1964), corespon- 
dent comercial la Întreprinderea Industrialexport 
(1968-1969), redactor şi secretar ştiinţific la „Roma- 
noslavica” (1969-1974), redactor la Centrul de 

Documentare pentru Arhitectură şi Sistematizare 
(1974-1975) şi traducător la Întreprinderea Electro- 
nica (1975-1976). Debutează în 1949 la revista 
„Licurici”, în acelaşi an publicându-i-se şi în volum 
nuvela Uriașul ştiinţelor naturii. Mai colaborează la 
„Luceafărul”, „Literatorul”, „Caiete critice”. Obține 
Premiul Uniunii Scriitorilor în 1979 pentru traduce- 
rea culegerii de povestiri Un şofer de elită de Vasili 
Şukşin. După 1989 a ţinut conferinţe la Radio, în 
special despre diaspora rusă. A transpus în limba 
rusă Creanga de aur de Mihail Sadoveanu (1981). 
Contactul direct cu marea literatură rusă — 
din care a tradus masiv şi cu rezultate remarca- 
bile, între alții și din Mihail Bulgakov - a făcut să 
crească ambițiile, ca şi densitatea prozei lui C. La 
patruzeci de ani de la debutul editorial, el revine 
cu un roman modern ca scriitură, Corabia nevă- 
zută (1990). Planurile se amestecă, se întretaie 
sau se distanțează, locul desfăşurării acţiunii se 
schimbă derutant, dar, treptat, din fragmentele 
disparate se încheagă un mini-bildungsroman, o 
secvenţă parcursă lent dintr-un roman al formă- 
rii. Protagonistul, om „de la Dunăre”, trece, la cei 
optsprezece ani ai săi, prin experienţe întinse pe 
toată gama trăirilor (de la cea erotică la cea, trau- 
matică, a morţii tatălui), păstrându-şi însă un ide- 
alism care îl face vulnerabil — mai ales la începutul 
anilor '50 din secolul trecut, când e plasată acţi- 
unea cărţii. Romanul câştigă mai puţin din acest 
idealism („corabia nevăzută” fiind chiar idealul, 
reperul personajului) şi devine semnificativ prin 
descripţia atentă a zonei de contact între diver- 
sele etnii şi obiceiurile lor, pe care o reprezintă un 
oraş-port. În general, scenele în care oamenii se 
întâlnesc şi îşi confruntă adevărurile proprii (fără 
a se înfrunta în mod obligatoriu) sunt vii, pline de 
culoare şi se păstrează în memoria cititorului. 
SCRIERI: Uriașul ştiinţelor naturii, Bucureşti, 1949; 
Corabia nevăzută, Bucureşti, 1990. Traduceri: Nina 
Ghernet, Musca albă, Bucureşti, 1949, Cărarea viteji- 
lor, Bucureşti, 1951 (în colaborare cu Horia Oprescu), 
La malul apei, Bucureşti, 1958 (în colaborare); Anatoli 
Kuzneţov, Legenda continuă, Bucureşti, 1968; Mihail 
Bulgakov, Garda albă, Bucureşti, 1969, Roman teatral, 
Bucureşti, 1969, Însemnări pe manşete, în Diavoliada, 
Bucureşti, 1998; Andrei Belii, Petersburg, Bucureşti, 1970; 
Iuri Tînianov, Moartea ambasadorului, Bucureşti, 1972; 
Konstantin Vorobiov, A venit uriașul, Bucureşti, 1974; 
Arkadi şi Gheorghi Weiner, În vizită la Minotaur, Bucu- 
reşti, 1976; Kalevipoeg. Epopee populară estonă, Bucu- 
reşti, 1978; Vasili Şukşin, Un şofer de elită, Bucureşti, 

1979, Călina roşie, pref., trad., Bucureşti, 1995; Aleksei 
Pisemski, La cumpăna veacului, I-II, Bucureşti, 1980 (în 
colaborare cu I. Lecca); Mihail Sadoveanu, Creanga de 
aur —- Zolotaja vetv, ed. bilingvă, pref. Pompiliu Marcea, 
Bucureşti, 1981; Al. Kron, Insomnie, Bucureşti, 1982; Vik- 
toria Tokareva, Avem nevoie de comunicare, Bucureşti, 
1985; Gheorghi Semionov, Palatele iubirii, Bucureşti, 
1988; Radij Pogodin, Uşa, Bucureşti, 1990; EM. Dostoie- 
vski — A.G. Dostoievskaia, Corespondenţă (1866-1874), ], 
îngr. Valeriu Cristea, Bucureşti, 1998. 

Repere bibliografice: Aluniţa Cofan, În căutarea timpu- 
lui trecut, CC, 1991, 6-7; Cimpoi, Ist. lit. Basarabia, 300; 
Ion lanoşi, Alexandru Calais, ALA, 2000, 528. D.C.-E 


CALEDONIU, Ovid (pseudonim al lui Jean Florea 
Georgescu; 22.11.1914, Bucureşti - 15.[.1974, 
Tecuci), poet. Este fiul Varvarei Georgescu şi al 
lui Tănase Georgescu, funcţionari. Urmează la 
Bucureşti cursurile liceale, apoi Facultatea de 
Teologie, absolvită în 1939, şi Facultatea de Litere, 
terminată în 1944. Debutează cu poezie în 1933 la 
revista „Pegas” şi e redactor, împreună cu Vintilă 
Horia şi Miron Suru, la revista „Meşterul Manole” 
(1939-1942). A mai colaborat la „Bobi”, „Curentul 
magazin”, „Dacia rediviva”, „Făgetu, „Frize”, 
„Gândirea”, „Îndreptar”, „Înnoirea”, „Litere”, 
„Musguri literari”, „Orion”, „Revista Fundațiilor 
Regale”, „Semne”, „Universul literar”, „Veac 
nou”, „Vremea” ş.a. Editorial, a debutat cu volu- 
mul de versuri Endymion, apărut în 1937. Dacă 
în perioada interbelică C. s-a dovedit o prezenţă 
activă în viaţa literară, numele său fiind întâlnit 
în multe publicaţii ale vremii, în schimb, după 
1944 s-a dedicat aproape în exclusivitate activi- 
tăţii didactice, funcţionând ca profesor de limba 
şi literatura română la Tecuci şi refuzând să se 
mai implice în vreun fel în destinele breslei scri- 
itoriceşti. Discret, de-a dreptul solitar, a resimţit 
„indexarea” sa pentru România — hotar de răsărit 
al Europei (1943) ca pe o posibilă ameninţare şi, 
ca atare, a preferat recluziunea. 

La C., în volumele Endymionşi Vrăjitorul apelor 
(1942) se simt, aşa cum s-a remarcat, influenţe din 
lirica lui Lucian Blaga, dar şi din poezia romantică 
germană sau din cea rilkeană. Delicateţea, suavi- 
tatea, sensibilitatea, uneori exacerbată, sunt doar 
câteva dintre caracteristicile versurilor extrem de 
cizelate, de „lucrate”, fără ca ideea să piardă din 
profunzime. Predominant rămâne sentimentul de 
solitudine; în absenţa divinității (căreia nui se cer, 
patetic, semne palpabile de existenţă, precum la 


Caleidoscop 


Tudor Arghezi în Psalmi), poetul se simte neaju- 
torat, abandonat, fără putinţa de a depăşi teama 
de necunoscut, de moarte. Revenirea, după mai 
bine de trei decenii, cu Pasărea de foc (1973), nu 
este decât o încercare (mai mult conjuncturală) 
de a se integra unei colectivităţi, căreia, de fapt, 
nu-i aparţinea: „Alăturea de oameni în toamnele 
pe creste/ suim printre mulțimi izbânda vremii 
noastre/ săpând în piatră nume şi lepădând veş- 
minte/ cu ochi aprinşi de steaua orelor albastre” 
(Printre mulţimi). Lumea lui C. apusese, iar ten- 
tativa, eşuată, de a se adapta alteia este evidentă 
când, în acelaşi volum, reapar laitmotivele liricii 
sale anterioare: singurătatea, sentimentul imi- 
nent al morţii şi, mai ales, spaima că ar putea fi 
trădat de cuvinte. Într-un remarcabil poem dedi- 
cat „zeului” său tutelar - Lucian Blaga - o spune 
explicit: „Cuvintele-au amuţit lângă frunte,/ nu 
ca negrele pietre funerare./ La cumpăna lumi- 
nii ar vrea să înfrunte/ obositele ceasuri, întin- 
sele-amare” (Poetul). Ca autor, alături de Ştefan 
Baciu şi Vintilă Horia, al antologiei 13 poeţi — 13 
poezii de dragoste (1937), C. rămâne acelaşi poet 
sensibil, receptiv însă şi la producţiile lirice ale 
confraţilor, dovedindu-şi astfel, încă o dată, gene- 
rozitatea, dar şi modestia. 

SCRIERI: Endymion, Bucureşti, 1937; Vrăjitorul apelor, 
Bucureşti, 1942; România - hotar de răsărit al Europei, 
Bucureşti, 1943; Pasărea de foc, laşi, 1973. Antologii: 13 
poeţi — 13 poezii de dragoste, cu desene de Neagu Rădu- 
lescu, Bucureşti, 1937 (în colaborare cu Ştefan Baciu şi 
Vintilă Horia). 

Repere bibliografice: Vintilă Horia, Despre poezia lui 
Ovid Caledoniu, „Front literar”, 1937, 10-11; Ovidiu Papa- 
dima, „Endymion”, G, 1937, 5; Călinescu, Opere, III, 658- 
659; Mihail Chirnoagă, Medalioane lirice: Vintilă Horia şi 
Ovid Caledoniu, „Pământul”, 1938, 184; Pompiliu Con- 
stantinescu, „Endymion”, „Vrăjitorul apelor”, VRA, 1942, 
660; Virgil Ierunca, „Vrăjitorul apelor”, TIL, 1942, 866; Ion 
Şiugariu, „Vrăjitorul apelor”, RER, 1942, 8; Al. Raicu, Ovid 
Caledoniu, RL, 1974, 4; Constantin Ciopraga, Un pelerin 
pe „munţi de gânduri”, L, 1994, 11-16; Dicţ. scriit. rom., |, 
424-425. D.Gr. 


CALEIDOSCOP, revistă apărută la Cluj, lunar, 
de la 12 mai 1934 până în ianuarie 1936, cu sub- 
titlul „Artistic, literar şi social”, sub conducerea 
unui comitet; ultimul număr este emanaţia unei 
grupări a „scriitorilor ardeleni independenţi”. 
Prim redactor: Nistor I. Petre, loan Olteanu (de 
la numărul 3-4), ca pe coperta ultimului număr 


Calendar 


să rămână doar numele celui dintâi. C. porneşte 
la drum fără un program bine precizat şi abia în 
numărul din 1936 se publică un Manifest prin 
care se cere „înfrăţirea satului cu oraşul”, este 
dezavuat politicianismul şi se afirmă ideea „loca- 
lismului creator”: „Veniţi să aprindem Marele 
Foc Ardelean aşteptat...”. Sunt prezenţi cu poezie 
Cincinat Pavelescu, C. Miu-Lerca, Ion Th. Ilea, C.S. 
Anderco, Emil Boşca, lon Vlasiu, sub pseudoni- 
mul Saul Palaghia, Al. Ceuşianu, lon Focşeneanu, 
Mihail Vranca, George Sbârcea, Valentin Strava, 
G. Retezeanu, E. Ar. Zaharia. Redacția urmăreşte 
mai cu seamă mişcarea literară din Transilvania, 
publicând eseuri de Emil Isac (Țăranii în auto- 
mobil), George Sbârcea (autor și al unui inter- 
viu cu poetul maghiar Desideriu Kosztolânyi), 
Octavian Şireagu, Corneliu Albu, Raoul Şorban, 
M.G. Samarineanu ş.a. Semnalabile sunt piesa 
Întâlnirea a lui Al. Ceuşianu, un fragment din 
romanul istoric Simfonia roşie de Nistor |. Petre şi 
un interviu cu Emil Isac. Fenomenul literar este 
comentat la rubricile „Cărţi şi reviste”, „Viaţa lite- 
rară”, „Idei, oameni şi opere”. M.Pp. 


CALENDAR, tip de publicaţie anuală, în care 
este consemnată succesiunea zilelor, a lunilor şi 
a anotimpurilor, completată cu informaţii despre 
„mersul vremii”, cu date instructive de ordin 
astronomic, astrologic, meteorologic, geografic, 
istoric, politic, medical sau de interes gospodă- 
resc. Prin conţinutul compozit şi prin destinaţie, 
ca şi prin forma accesibilă, c. (la fel ca almana- 
hurile, al căror cuprins este mai specializat) au o 
largă răspândire în spaţiul european încă din 
epoca medievală. Aceste cărţi de colportaj 
pătrund în cultura română începând din ulti- 
mele decenii ale secolului al XVII-lea, pentru ca 
în următoarele două secole să cunoască o adevă- 
rată înflorire. Sunt preluate multe dintre carac- 
teristicile şi funcţiile cărţilor populare didactice 
şi de prevestire, astfel încât materia unui mai 
vechi rojdanic ajunge să fie transferată în c. Cu 
timpul, pe lângă literatura astrologică şi didac- 
tică, partea beletristică începe să câştige teren, 
fiind selectate texte din literatura română şi tra- 
duceri din cea universală. Diferite publicaţii de 
acest fel, în latină, maghiară şi germană, vor 
apărea în Transilvania la sfârşitul secolului al 
XVI-lea, cum este un „pseudocalendar” orădean 
din 1585. Seria a fost inaugurată de fapt prin 

câteva scrieri brâncoveneşti cunoscute sub 
denumirea Foletul novel şi rămase în manuscris. 
Traduse după modele italiene de Giovanni 
Candido Romano, care se iscălea loan Românul 
sau Frâncul, cele opt texte, eşalonate între 1693 şi 
1704, cuprind şi adnotări „de taină” ale domnului 
muntean, unele criptate, el nefiind interesat doar 
de mișcările astrelor, ci şi de „mişcările şi purtă- 
rile politice”, din care se pot înţelege „turbură- 
rile, vrăjbile şi realele ce pot veni şi fi”. 
Intervenţiile marginale ale lui Constantin 
Brâncoveanu sunt uneori polemice, el contrazi- 
când previziunile care nu se adeveriseră în între- 
gime. Tradiţia italiană a „almanacelor” şi astro- 
logiilor, manuscrise şi tipărite, se propaga astfel 
şi în mediile culturale din Ţara Românească. 
Rostul unui asemenea c. era, după cum se arată 
într-o prefaţă dedicatorie din 1694, de a satisface 
„curiozitas (adecăte perierghia) omenească”, cea 
„poftitoare a şti unele şi altele (cum şi Aristotel în 
cartea dentâi a Metafizicii lui scrie: că toţi oame- 
nii den fire a şti poftescu...)”. Un c. nu trebuie să 
fie neapărat demn de încredere, ci numai pentru 
„treacere de vreame”. În ceea ce priveşte tradu- 
cătorul acestor foglietti novelli, el a fost identifi- 
cat cu secretarul italian de la cancelaria brânco- 
venească, care îşi zicea loan Românul, dar şi cu 
mitropolitul Teodosie Veştemeanul sau cu logofă- 
tul Ion Frâncul, colaborator apropiat al acestuia, ca 
şi al stolnicului Constantin Cantacuzino. Informaţii 
despre un c. tipărit la Sibiu în 1684 apar şi într-o 
scrisoare datând din același an, în care episcopul 
Ştefan de la Râmnic îi solicita „craibirăului” 
sibian să-i trimită vreo două „călindare” scoase 
de curând, „ca să mai putem şti trecutul anului”. 
Este vorba, desigur, despre un almanah în ger- 
mană, din care se vor inspira publicaţiile simi- 
lare în limba română din acest centru. 
Expansiunea prin tipar a acestui gen de scrieri 
este mai târzie la noi, primul c. în limba română 
fiind tipărit în 1733, la Braşov, de dascălul Petcu 
Şoanul după un izvor slavon, care, la rândul lui, 
„într-acest chip au fost, fiind de un mare astrolog 
la Kiev scos, de un mare dohtor muscal s-au tăl- 
măcit”. Sursa ucraineană constă dintr-un c. rea- 
lizat tot prin compilaţie, datat, probabil, 1716, 
anul cel mai vechi menţionat în tablele plane- 
tare. Potrivit Istoriei sfintei besereci a $cheilor 
Braşovului a lui Radu Tempea II, ar fi existat o 
primă apariţie în 1731, după cum este certă şi o 

altă ediţie, din 1737. C. lui Petcu Şoanul cuprinde 
o cronologie introductivă, o expunere privind 
cele şapte planete mari, însoţite de tabele crono- 
logice cu zodiacuri, urmate de obişnuitele pre- 
vestiri referitoare la om şi la starea timpului, eşa- 
lonate pe luni şi pe zile. Învățăturile „pentru 
seminţe” şi o „spunere de casnici”, o nouă „şti- 
inţă de planete” prin care se întrevedea „ce zi şi 
ce ceas stăpâneaşte” fiecare, precum şi informa- 
ţiile legate de eclipse („pentru perirea Soarelui şi 
a Lunei”), încheiate cu un sinaxar pe fiecare lună 
a anului completează un sumar în consonanţă 
cu interesul arătat de cititori pentru prezicerea 
viitorului. Scrieri de acest fel au continuat să 
apară în Şcheii Braşovului şi după moartea lui 
Petcu Şoanul în 1741. Printr-un decret imperial 
din 1772 adresat Guberniului Transilvaniei, se 
dispunea confiscarea celor date la lumină „în 
limba valahică” în „suburbia Bulgarseg”, pentru 
ca peste doar doi ani să se legifereze tipărirea 
acestora fără restricţii. Primul c. din Moldova, 
conceput de arhimandritul Vartolomei Măză- 
reanu, va fi publicat în 1785, la Iaşi, de Mihail 
Strilbiţchi, împreună cu fiul său, Policarp, ambii 
realizând şi grafica extrem de bogată, în care se 
distinge şi marca, în stil occidental, a tipografu- 
lui. Modelul pare să fie unul moscovit, datând 
din 1710, textul fiind tipărit cu litere ruseşti. 
Acest „Calendariu pe 112 ani” cuprinde, după 
elementele de cronologie, un florilegiu de „cuge- 
tări” de „alesă socoteale de la oareşicare greci şi 
râmleani”, o prezentare a lunilor cu zodiile şi 
„doftoriile” lor atât pentru oameni, cât şi pentru 
cai şi alte „dobitoace”, reţete de siropuri terapeu- 
tice şi „vudci” cu mirodenii, iar în încheiere nişte 
„prognostice foarte curioznice” şi diferite previ- 
ziuni pentru „cunoştinţa vremilor”. Publicaţiile 
calendaristice sibiene, în care sunt recognosci- 
bile modele germane, vor avea cea mai mare 
longevitate dintre periodicele de acest tip de la 
noi. Un „calendariu” atribuit lui Paul lorgovici 
se tipărea în 1794 la Viena, inspirat după cele 
sârbeşti, cu referiri la datele computistice ale 
anului, genealogia caselor domnitoare ale 
Europei şi diferite informaţii despre târguri şi 
circulaţia monetară. În ultima parte cărturarul 
bănăţean acordă spaţiu unei traduceri în proză 
pe care o face „de pre alte limbi”, intitulată Cei 
doi excessuri a amerii, cu subtitlul „o istoriolă ade- 
vărată supra cele doao ieşiri din măsură a iubirii”, 

povestire romantică probabil după un original 
francez, tălmăcirea remarcându-se prin caracte- 
rul neologic al vocabularului. În fine, în Ţara 
Românească este tipărit la Bucureşti în 1795, 
„acum a doao oară”, un c. tradus din maghiară, a 
cărui primă ediţie ar putea data din 1794. 
Structura şi cuprinsul acestor scrieri se perfec- 
tează în secolul al XIX-lea, din dorinţa mărturi- 
sită de a satisface gustul şi preferinţele de lectură 
ale publicului, atât Sibiul, cât şi Buda devenind 
importante centre de tipărire a c. în limba 
română, cu o difuzare care se va extinde pe 
ambele versante ale Carpaţilor. Un c. manuscris 
din 1802 este o compilaţie de texte astrologice şi 
de prevestire devenite clasice, cu un prognosti- 
con pe 28 de cicluri, fiind întocmit cu intenţia de 
a corecta multe dintre erorile vehiculate până 
atunci. Într-un „Calendariu pe şapte planete 
aşăzat”, publicat la Iaşi, în 1816, sunt antologate 
mai multe cărți de prevestire care au circulat 
anterior sub formă tipărită sau în manuscris, tex- 
tele apocrife reunite formând o „enciclopedie 
întreagă” (M. Gaster). De asemenea, pe lângă 
partea calendaristică propriu-zisă, capătă o pon- 
dere tot mai mare secţiunile consacrate unor 
texte istorice, folclorice şi literare, între care nu 
vor lipsi istorioarele „moralnice” sau poezia 
naivă şi sentimentală. Cele alcătuite la Buda, 
începând din 1806, de Samuil Micu, Gheorghe 
Şincai şi Petru Maior, se evidenţiază prin adaosul 
literar şi istoric care indică amprenta Şcolii 
Ardelene asupra acestor publicaţii. În c. de la 
Buda pe 1806 şi 1807 Samuil Micu îşi tipăreşte 
Istoriia, lucrurile şi întâmplările românilor, iar în 
1808 şi 1809 apare Hronica românilor şi a mai 
multor neamuri a lui Gheorghe Şincai (publicată 
integral într-un tiraj din 1808). Sunt cultivate, cu 
predilecție, lucrările menite să influenţeze sensi- 
bilitatea epocii, să resuscite conştiinţa naţională, 
alături de florilegiile de pilde şi sentinţe „filoso- 
ficeşti”. Tot în apariţiile calendaristice de la Buda 
poate fi întâlnit, de pildă, un amplu text apofteg- 
matic, în foileton, intitulat Înțelepţiia omenească, 
după cum în paginile din 1811 cititorul se putea 
delecta cu lectura unor „istorii şi învățături din 
scriptorii cei profani, mai vârtos a romanilor 
celor vechi, preastrăluciţilor strămoşilor noştri”. 
Aceste publicaţii s-au impus, într-adevăr, ca nişte 
„scrieri de un caracter iluminist, atât prin fond, 
cât şi prin forma lor de «magazin» (Al. Duţu), 

suplinind, în acelaşi timp, lipsa presei româneşti, 
anticipând-o şi pregătind terenul pentru recep- 
tarea viitoarelor gazete cu o periodicitate regu- 
lată. Pe lângă cei trei corifei, şi alţi cărturari ai 
vremii se vor implica în alcătuirea unor astfel de 
anuare, cu suplimente literare consistente, lui 
Vasile Aaron fiindu-i atribuite cele sibiene din 
1802 şi 1803, iar lui Gheorghe Lazăr cel de la Buda 
din 1814. În acest din urmă „Calendariu ce slu- 
jeaşte pre 100 de ani” atrage atenţia un comenta- 
riu în spirit iluminist „despre alcătuirea omului”, 
pe care numai gândul îl face să se deosebească 
de alte „dobitoace” şi să fie „domn şi împărat 
peste toată zidirea”. În aceeaşi manieră enciclo- 
pedică, dar cu o notă tot mai pronunţat literară, 
va proceda şi Zaharia Carcalechi, redactorul 
revistei-magazin „Bibliotecă românească” (1821- 
1834) şi editor („ferlegher”) al Tipografiei 
Universităţii din Buda, care va scoate în 1817 un 
calendar „întocmit cu toate ceale de lipsă, cu 
istorii foarte frumoase, cu 6 închipuiri”, urmat 
de altul, în 1818, în care Carcalechi publică tra- 
ducerea din Marmontel, Adelaida sau Păstoriţa 
alpicească (ce i-a fost atribuită), iar în ediţia din 
1825, după o Hronologhie politicească, prezintă 
„istorii mici”, fabule, anecdote şi pilde. Două 
poezii de Iancu Văcărescu, Ceasornicul îndreptat 
şi Elegie, apar în c. de la Buda din 1828, scos de 
Ştefan Neagoe, cu text paralel, chirilic şi latin 
etimologizant. Sub aspect artistic, gravurile în 
metal şi litografiile de inspiraţie occidentală 
încep să predomine în publicaţiile acestea exe- 
cutate la Buda. Sunt semnificative, de asemenea, 
anunţurile editoriale introduse în cele sibiene 
încă din 1793, unde, în final, se înşiră cărţile 
„rumâneşti ce să află în tipografia lui Petru Bart”. 
Reclame asemănătoare vor fi inserate şi în c. lui 
Zaharia Carcalechi sau în cele scoase, începând 
din 1824, de loan Teodorovici, ultimul revizor al 
Lexiconului de la Buda. În fine, dintre numeroa- 
sele c. umoristice care l-au delectat pe cititorul 
veacurilor trecute se detaşează cel al lui Anton 
Pann, zis şi „Calendarul lui Bonifatie Setosul”, 
publicat la Bucureşti în 1829 (datat greşit 1821), o 
replică plină de savoare la c. populare. Intenţia 
de parodiere se exprimă chiar din titlul extins: 
Calendar în care să cuprinde toate trebuincioasele 
materii, după caracterul şi faptele muierilor celor 
rele. Prin Vonifatie Setosul, matimaticul stelelor, 
sticlelor şi al urcioarelor, tipărit acum întâi. O 

falsă „hronologhie” propune numărarea anilor 
începând de la „aflarea sticlelor celor mari”, iar o 
prorocire despre noul an îl dezvăluie pe bonomul 
pus pe şotii „satiriceşti” de mai târziu: „Mai e 
pân' va fi bine/ Aşa mă credeţi pe mine”. 
„Proverburile” din Povestea vorbii sunt antici- 
pate în acest pseudocalendar de un umor naiv 
debordant. Printre c. umoristice în vogă în epocă 
se numără, de asemenea, „Calendarul lui Nichi- 
percea” (1860-1864), redactat de N.I. Orăşanu, 
„Calendarul dracului” (1866), scos de George 
Ioanid, un cunoscut editor-librar, „Calendarul 
«Umoristului»” (1866) şi „Calendarul «Gura satu- 
lui»” (1870), editate de losif Vulcan, sau 
„Calendarul «Cocoşului roşu»” (1876), îngrijit de 
Iosif Puşcariu, tatăl lui Sextil Puşcariu. O notă 
inconfundabilă va conferi c. pe care le va alcătui, 
aproape de unul singur, I.L. Caragiale. În deschi- 
derea „Calendarulului «Claponului»” din 1878, el 
surprinde, cu mult farmec, specificul acestor 
publicaţii, destinate prin excelenţă „cocoanelor 
şi demoazelelor din toate mahalalele, fundătu- 
rile şi marginile Bucureştilor, precum şi tutulor 
monşerilor becheri şi familişti”. Ca o ilustrare, 
Caragiale publică schiţele Smotocea şi Cotocea, 
care anticipează schița Lache şi Mache de mai 
târziu, şi Leonică Ciupicescu, precum şi multe 
dintre spumoasele sale „gogoşi”. La fel, de la 
„Calendarul Dacia” (1898), unde reia „reminis- 
cenţele” sale din „Epoca” şi din „Epoca literară”, 
şi până la „Calendarul «Moftului român»” (1902), 
scriitorul îşi antologhează multe dintre şarjele 
sale în proză sau în versuri, cultivând genul cu 
aceeaşi vervă ca la început. Tradiţia c. este conti- 
nuată, aşadar, cu o intensitate crescândă în a 
doua jumătate a secolului al XIX-lea şi în cel 
următor, în editarea acestora implicându-se 
direct, alături de ziare şi reviste, tipografii şi edi- 
turi, asociaţii şi culte, nu puţini scriitori şi 
oameni de cultură. Nu numai autori minori, 
precum I.G. Gorjanu sau N.D. Popescu, domină 
piaţa c. G. Barițiu, de exemplu, editează la Braşov 
„Calendarul pentru poporul românesc” (1852- 
1865), în timp ce Gheorghe Asachi scoate la Iaşi 
un „Calendar pentru români”, cu suplimentul 
literar „Almanah de învățătură şi petrecere” 
(1847-1870). Un „Calendar istoric şi literar” pe 
anul 1859 lansează Dimitrie Bolintineanu, 
Alexandru Zanne şi Pantazi Ghica, redenumit, în 
1861, „Calendar geografic, istoric şi literar”, 

apărut sub îngrijirea primilor doi. Aici vor apărea 
fragmente din note de călătorie, biografii istorice 
şi poezii semnate de Bolintineanu. În 1909 Mihail 
Dragomirescu şi Emil Gârleanu publică un 
„Calendar literar şi artistic”, în care îşi propun să 
cuprindă, pe lângă „efemeridele anului trecut”, o 
bogată materie literară, între care o retrospec- 
tivă a celui dintâi, Mişcarea literară în 1908, şi 
nuvela celui de-al doilea, O amintire. Oscilând 
între retipăriri şi publicarea de texte originale, 
între promovarea unor nume importante de scri- 
itori sau, dimpotrivă, a unora insignifiante, 
încercând să satisfacă o paletă variată de gus- 
turi, nu cu puţine concesii uneori, c. rămân în 
conştiinţa posterităţii prin încă două compo- 
nente majore: traducerile sistematice din litera- 
tura universală şi iconografia diversă şi de bună 
calitate. Pagini substanţiale din literaturile 
lumii, de la Shakespeare (tradus de D. Nanu) la 
E.A. Poe (în traducerea lui I.L. Caragiale), de la 
Schiller (în versiunea lui Gh. Asachi) la Baudelaire 
(transpus de ALT. Stamatiad), de la Puşkin 
(tradus de C. Negruzzi) la Tolstoi (în tălmăcirea 
lui Liviu Rebreanu), fac deliciul cititorilor de c. 
din ultimele două veacuri. În domeniul ilustra- 
ţiei este memorabilă stampa alegorică Unirea 
Principatelor, semnată de Carl Isler şi realizată în 
litografia lui J. Pernet, care va apărea în 
„Calendarul prosperității” din 1858. Fotografiile 
şi reproducerile de artă inserate, de pildă, în 
„Calendarul «Lumea ilustrată” sau în 
„Calendarul «Minervei»” sunt de o mare acura- 
teţe, în cel din urmă fiind difuzate pânzele lui 
Nicolae Grigorescu sau gravurile în acvaforte ale 
lui Theodor Aman. 

Repere bibliografice: Gaster, Lit. pop., 499-522; Con- 
stantin Lacea, Cel mai vechi calendar românesc, DR, 
1931; N. Iorga, [lustrația cărților româneşti (1820-1860), 
„Almanahul graficei române”, 1927; Sextil Puşcariu, 
Calendare şi almanahuri, „Almanahul graficei române”, 
1927; Mircea Tomescu, Calendarele româneşti. 1733- 
1830, Bucureşti, 1957; lon Muşlea, Calendarele lui Barițiu 
(1852-1865), cu documente inedite privitoare la editarea, 
tipărirea şi difuzarea lor, „Studii şi cercetări de bibliolo- 
gie”, 1957; N.A. Ursu, Un calendar istoric-literar publicat 
de Paul lorgovici, LR, 1963, 3; Duţu, Coordonate, 304-305; 
Elena Dunăreanu, Calendarele româneşti sibiene (1793- 
1970), Sibiu, 1970; Georgeta Răduică, Nicolin Răduică, 
Calendare și almanahuri românești. 1731-1918. Dicţi- 
onar bibliografic, București, 1981; Mazilu, Recitind, |, 
362-367; Georgeta Răduică, Nicolin Răduică, Dicţionarul 

Gheorghe Chivu, „Cei doi excessuri a amerii” — o „istori- 
olă” romantică într-un calendar de la sfârşitul secolului 
al XVIII-lea, LL, 2002, 1-2; Alexandru Mareş, Scriere şi 
cultură românească veche, Bucureşti, 2005, 231-255; 
Elisabeta Faiciuc, Dicţionar de calendare şi almanahuri 
româneşti, partea 1: Completări la bibliografia generală 
a calendarelor pentru perioada 1600-1918, Cluj-Napoca, 
2011; Pavel, Arheologia, 69-78. E.P. 


CALENDAR LITERAR ŞI ARTISTIC, apărut la 
Bucureşti în 1909, scos de Mihail Dragomirescu 
şi Emil Gârleanu, în Editura Librăriei Socec, ca 
numerele 21-24 ale colecţiei „Biblioteca româ- 
nească enciclopedică”. C.l.a. cuprinde, pe lângă 
partea calendaristică, o bogată şi variată secţi- 
une literară şi artistică, microbiografii ale unor 
scriitori şi pictori contemporani. Un Cuvânt îna- 
inte, semnat de Mihail Dragomirescu, e urmat 
de articolul Calendarele, iscălit E.G., iniţiale sub 
care se află Emil Gârleanu. Partea literară se des- 
chide cu fabula Boul şi vițelul de I.L. Caragiale, 
preluată din „Convorbiri critice” (1908), şi cu tra- 
ducerea povestirii Masca morţii roșii, sub titlul 
Masca, de E.A. Poe, făcută tot de Caragiale, de 
asemenea o retipărire. Urmează fotografia lui 
Mihail Dragomirescu, o listă a lucrărilor sale şi 
o dare de seamă a aceluiaşi asupra mişcării lite- 
rare şi culturale din anul precedent. Ideile expuse 
aici de critic vor fi reluate şi dezvoltate în revista 
„Falanga”. Colaboratorii sunt în majoritate cei 
de la „Convorbiri critice”. Semnează versuri 
Cincinat Pavelescu (Amor de iarnă, Toamna), lon 
Minulescu (Romanța regelui), Donar Munteanu 
(Noaptea fantastică), D. Nanu (Alesul, Epigraf), 
AL.T. Stamatiad (Melancolie), Radu D. Rossetti 
(Steaua), G. Tutoveanu (Secerătorii), iar cu proză 
figurează L.A. Bassarabescu (schiţa Noi şi vechi) 
şi Emil Gârleanu (O amintire). Ilarie Chendi este 
autor al rememorării Doi dispăruţi: Iuliu Cezar 
Săvescu. Ştefan Petică, lon Dragoslav publică un 
fragment autobiografic (Însemnări despre mine 
însumi), iar E. Lovinescu sceneta Doi prieteni. 
Calendarul mai include note biografice, precum 
şi texte aparţinând lui Corneliu Moldovanu (Pe 
albumul lui Medy), George Orleanu (Sonet și un 
fragment din piesa Voichița Radului), Hildebrand 
Frollo (Tovarăși — poezie), A. de Herz (un frag- 
ment din piesa istorică în versuri Jliaș-Vodă), 
N. Dunăreanu (Păcat mărturisit — nuvelă), A. 
Mândru (Excelsior - poezie, Pe Coasta Italiei 

- fragment din La vie errante), Octavian Goga 
(Înviere — poezie din volumul Ne cheamă pămân- 
ful, „ce stă să apară”), Al. Cazaban (Pasărea albas- 
tră — povestire), Alice Călugăru (Muze - poezie), 
loan Adam (nuvela Azi nu primește domnul 
ministru...), Mihai Codreanu (Corbii, Somnul 
rozelor), Virgil Caraivan (Ursul, câinele și pisica — 
poveste rusească, traducere). Apar şi însemnări 
despre pictorii Carol Popp de Szathmâri şi fiul 
său Alexandru sau despre Theodor Aman. Sunt 
inserate şi câteva texte de interes istorico-lite- 
rar (Emil Gârleanu, Trei momente din viața lui 
C. Negri, cuprinzând o alocuţiune din 1848, o 
scrisoare din 1859 către Alecsandri preluată din 
„Convorbiri literare” şi alta către Alecu Lupașcu, 
din 1869). Mihail Strajanu scrie despre colecţia 
„Biblioteca populară”, fondată de I.V. Socec şi 
condusă de Mihail Dragomirescu. Alţi colabora- 
tori: Al. Tzigara-Samurcaş, Vasile Pop. LH. R.P 


CALENDARUL, cotidian apărut la Bucureşti între 
25 ianuarie 1932 şi 31 decembrie 1933, cu subti- 
tlul „ziar independent cu ultimele ştiri din ţară şi 
străinătate”; director: Nichifor Crainic. Publicaţie 
de dreapta, C. se pronunţă împotriva „falsei con- 
ştiinţe despre incapacitatea naţională, creată sis- 
tematic de incapacitatea reală a oligarhiei poli- 
tice” şi doreşte stimularea energiilor „creatoare 
ce mocnesc în vitalitatea acestui popor” (Nichifor 
Crainic, Începem, 1/1932). Rubricile mai impor- 
tante sunt „Calendarul cultural”, „Calendarul eco- 
nomic şi financiar”, „Calendarul cinematografic”, 
„Biserica şi şcoala”, „Calendar feminin”, „Ultima 
oră”. Dacă în primele luni de apariţie C. se situ- 
ează pe poziţiile unui naționalism moderat, din 
1933 orientarea sa anticomunistă şi profascistă 
devine evidentă. Un articol al lui Nichifor Crainic 
intitulat Veacul naționalismului este o sinteză a 
ideilor politice ale redacţiei. Alături de numeroa- 
sele articole cu caracter social-politic, semnate de 
principalii colaboratori (Dragoş Protopopescu, 
Toma Vlădescu, Gib I. Mihăescu, Radu Dragnea), 
C. întreţine o rubrică culturală şi, sporadic, una 
literară, intitulată „Calendarul literar şi artis- 
tic”. Sunt publicate poezii de Lucian Blaga, Ion 
Pillat, N. Crevedia, Paul Sterian, George Lesnea 
şi proză de Gib I. Mihăescu, Adrian Hurmuz şi 
de V. Voiculescu, care oferă şi câteva articole pe 
subiecte medicale. Cronica literară este susținută 
de Ovidiu Papadima (semnatarul unor cronici 

la romane de Camil Petrescu şi Mircea Eliade), 
Dragoş Protopopescu, Const. D. Ionescu, lon 
Diaconu şi George Mihail Zamfirescu (realiza- 
torul unui interviu cu Octavian Goga). Ideologia 
ziarului nu este însuşită de toţi colaboratorii, 
dintre ei detașându-se Lucian Blaga (Pirorescul 
ca revelaţie), Tudor Vianu, Eugeniu Sperantia. În 
C. Emil Cioran este autorul mai multor eseuri 
(Scrisoare din singurătate, Împotriva culturii ofi- 
ciale), alături de Nichifor Crainic (Goethe) şi Dan 
Botta, semnatarul unei cronici plastice, alernativ 
cu Al. Busuioceanu, şi al unei cronici muzicale, 
alternativ cu C. Brăiloiu. C. reproduce cuvântă- 
rile rostite de Sextil Puşcariu şi Ştefan Bezdechi 
cu ocazia decernării titlului doctor honoris causa 
al Universităţii din Cluj lui Octavian Goga în 
1932, precum şi răspunsul poetului, iar într-un 
alt număr publică în traducerea acestuia un frag- 
ment din poemul Tragedia omului de Madăch 
Imre. Ziarul mai cuprinde cronici dramatice, şti- 
inţifice, ştiri sportive, anunţuri, reclame, ilustra- 
ţii. Alţi colaboratori: Mihail Polihroniade, George 
Gregorian, Al. Mironescu, Dumitru Stăniloae, 
I.Gh. Savin, Const. V. Gerota. M.W. 


CALENDARUL  ASOCIAȚIUNII, apărut la 
Sibiu din 1912 până în 1919 şi din 1921 până în 
1948, redactat de Octavian C. Tăslăuanu, apoi 
din 1916 de Nicolae Iosif şi în continuare de 
loan Georgescu, Horia Petra-Petrescu, Victor 
Lazăr, Petrea Dascălu. Din 1929 titlul devine 
„Calendarul pentru popor al Asociaţiunii”, iar 
din 1944 „Calendarul «Astrei» şi «Foii poporu- 
lui»”. Ca orice apariţie de acest fel, publicaţia 
are un conţinut compozit: partea calendaris- 
tică, activitatea Astrei, articole de popularizare 
ştiinţifică, religie, pedagogie, probleme soci- 
ale, economie, istorie, lingvistică etc. Pe plan 
cultural se consacră medalioane lui George 
Barițiu, ]. Urban Jarnik, Vasile Goldiş, Dimitrie 
Gusti, Timotei Cipariu şi Tiberiu Brediceanu, 
N. Iorga, N. Bălcescu. Cât priveşte beletristica, 
poezia este reprezentată mai ales prin reprodu- 
ceri din lenăchiță Văcărescu (Testamenb), lancu 
Văcărescu (La pravila ţării, La Milcov), Vasile 
Cârlova (Marșul oștirii române), Gh. Asachi, 
Vasile Alecsandri (Deşteptarea României, Hora 
Unirii, Odă ostaşilor români, Rodica, Plugurile, 
Sămănătorii), Andrei Mureşanu, Anton Pann, 
Eminescu (Rugăciune), George Coşbuc (Pe lângă 

boi... Cântec ostăşesc, Cetatea Neamţului), St. 
O. Iosif, Octavian Goga, Adrian Maniu, Lucian 
Blaga, V. Voiculescu. Cu proză sunt prezenţi lon 
Agârbiceanu şi L.A. Bassarabescu. În 1912 se 
publică un fragment din Învățăturile lui Neagoe 
Basarab către fiul său Theodosie, în 1914 şi 1919 
pagini din Cântarea României, în acest din urmă 
an figurând şi extrase din cronicile lui Miron 
Costin, din Dimitrie Cantemir, Petru Maior, N. 
Bălcescu (Românii supt Mihai Voievod Viteazul). 
Se mai reproduc articolele Țăranul român de V. 
Alecsandri şi Ştefan cel Mare, Domnul Moldovei 
de Barbu Delavrancea (1919). Alte medalioane 
sunt consacrate lui V. Alecsandri, M. Kogăl- 
niceanu, Eminescu, I.L. Caragiale, lon Creangă, 
Titu Maiorescu, St. O. Iosif, O. Goga, Mihail 
Sadoveanu. Sunt publicate şi traduceri din H.C. 
Andersen, Fraţii Grimm, I.S. Turgheniev, L.N. 
Tolstoi (în tălmăcirea lui Liviu Rebreanu), FE. 
Mistral, H. Sienkiewicz ş.a. Un sector important 
îl constituie cel de folclor şi etnografie, vizând nu 
doarspaţiul românesc, ci şi Elveţia, Cehoslovacia, 
Lituania, Franţa, Germania, Rusia. E.0O. 


CALENDARUL „CLAPONULUI”, publicaţie apă- 
rută în București în 1878 ca supliment al revis- 
tei „Claponu/”, subintitulată „almanah hazliu 
și popular de anul de la Mahomet 1295, de la 
Hristos 1878. Oricine va da 50 de bănuți va căpăta 
acest almanah gratis” și dedicată „cocoanelor și 
damoazelelor din toate mahalalele, fundăturile și 
marginile Bucureștilor, precum și tutulor monșe- 
rilor becheri și familiști”. Pe un format minuscul și 
scris aproape integral de I.L. Caragiale, cuprinde 
o serie de texte ale acestuia republicate după 
„Claponul”: poezia Mandatul (acrostih), pseudo- 
cronica umoristică Parlamentare (localizată în 
Camera din Istanbul), prozele Resbelul 1877, 
Corespondenţă sentimentală, Smotocea şi Cotocea 
(prima variantă a schiţei Lache și Mache), Leonică 
Ciupicescu (transformată ulterior în Broaşte... 
destule), articolul O aruncătură de ochi asupra 
misiunii gazetarilor (cu judecata „Gazetarul este 
deci brutarul inteligențelor”), parodia de horo- 
scop Regentul anului ş.a. Rubrica de informaţii 
parodice „Gogoși” cuprinde mai multe schiţe și 
anecdote fără titlu. O „profesie de credință” este 
reluată de asemenea din „Claponul”. Calendarul 
mai republică texte umoristice în versuri de Anton 
Pann (Trei pungași, Un procopsi!). MI. 

CALENDARUL DACIA, publicaţie apărută la Iași 
în 1898, „sub îngrijirea d-lui I.L. Caragiale”, în edi- 
tura Tipografiei Dacia. Cu subtitlul „Literar și artis- 
tic”, C.D. promite a fi o excepţie în calendaristica 
din România, iar alcătuirea sumarului îl prezintă 
ca o antologie de texte originale și traduse, inedite 
și republicări, în majoritate aparţinând editorului. 
Sunt preluate din ziarele „Epoca” și „Epoca lite- 
rară” un număr de nouă articole ale lui Caragiale 
apărute în 1896-1897, puse acum sub genericul 
Reminiscenţe: Cronica (aici cu titlul Karkaleki), 
Garda civică (devenită Baioneta inteligentă), C.A. 
Rosetti, Istoria se repetă, Răsplata jertfei patriotice, 
Șah și mat, Politică și delicateţe, Boborul, Garda 
civică, completate cu două adaptări după E.A. Poe 
- Masca (în original Masca morții roșii) şi O balercă 
de Amontillado, realizate prin versiunea franceză 
a lui Baudelaire. Celelalte bucăţi literare sunt ale 
unor vechi camarazi de gazetărie ai dramatur- 
gului: St. O. Iosif (Ruptură), Anghel Demetriescu 
(Mihail Kogălniceanu — reluare după „Epoca lite- 
rară” —, amplă analiză elogioasă dedicată afirmării 
intelectuale și activităţii cultural-politice a cărtu- 
rarului) și Ronetti-Roman, cu care, solidar, presu- 
pune peste ani A. Toma, I.L. Caragiale ar fi părăsit 
redacția „Epocii” din cauza resentimentelor xeno- 
fobe ale patronului director, omul politic Nicolae 
Filipescu. Ronetti-Roman publică în C.D., după o 
lungă pauză, al doilea fragment din poemul Iwan. 
Rămân marginale numele poetei Maria Baiulescu, 
militantă feministă din Brașov, traducătoare de 
poezie franceză și germană, ea însăși poetă, cu 
tălmăcirea în „versiune metrică” a poeziei lui 
Schiller Plimbarea, și al lui G. Rădulescu, cu o suită 
de Impresiuni din Ţara Moților. Partea literară a 
calendarului se încheie cu semnătura lui Grigore 
Alexandrescu, de la a cărui dispariție trecuse mai 
bine de un deceniu. Prima parte, mai sumară, a 
C.D. este consacrată, după modelul acestor tipă- 
rituri populare anuale, tradiționalelor informaţii 
privind capitalele și șefii statelor europene, datele 
sărbătorilor naţionale, tarifele poștale, telegra- 
fice şi pe calea ferată. Câteva descrieri sumare ale 
unor importante așezăminte și instituţii ieșene 
(biserici, Liceul Internat, Școala Normală „Vasile 
Lupu”, Seminarul „Veniamin Costache”) sunt 
însoţite de ilustraţii. Fotografiile regilor Carol și 
Elisabeta ai României și câteva imagini din oraș 
încheie acest unic volum din C.D. R.P, 

CALENDARUL „GLASUL BUCOVINEI”, apărut la 
Cernăuţi între 1920 şi 1940, editat de Institutul de 
Arte Grafice şi Editură Glasul Bucovinei, îşi pro- 
pune să vorbească „în numele trecutului de sufe- 
rinţă, dar şi de nepregetată muncă şi jertfă”, inten- 
ționând să devină „cel mai reprezentativ calendar 
al Bucovinei dezrobite”. Cuprinde două secţiuni: 
una calendaristică şi alta literară, numărul de 
pagini fiind variabil, de la 80 la 254. Sunt găzdu- 
ite articole pe teme politice, medicale, istorice, 
religioase, agricole, iar la final legende, poveşti, 
cugetări, epigrame, chiuituri, anecdote, curiozi- 
tăţi, o cronică a evenimentelor petrecute în ţară 
şi în străinătate şi o rubrică „Inserţii şi reclame”. 
Volumul pe 1928 publică Adevărata figură a unui 
mare rege: Ferdinand 1 al României de contele de 
Saint-Aulaire, ambasador al Franţei la București, 
iar cel din 1932 Memoriul Bucovinei din 14 noiem- 
brie 1931, ce semnalează „triste şi îngrijorătoare 
stări de lucruri” şi cere guvernului să dea „toată 
atenţia problemelor bucovinene”. Se retipăresc 
poezii de V. Alecsandri (Imnul regal, Dor de călă- 
forie, Semănătorii), Al. Vlahuţă (Vifor, Dreptate), 
Eminescu (Ce fe legeni, codrule, Stelele-n cer, 
Scrisoarea III, anul 1930 fiindu-i consacrat), G. 
Ranetti, St. O. Iosif, D. Anghel şi se publică, de 
asemenea, versuri de G. Rotică, George Voevidca, 
Constantin Berariu, Adrian Forgaci, V. Loichiţă, C. 
Morariu, Vasile Bogrea, Traian Chelariu, Mircea 
Streinul, Iulian Vesper, George Drumur, E. Ar. 
Zaharia, D. Florea-Rarişte, Cristofor Vitencu. 
Proza le aparţine lui Tudor Pamfile, Leca Morariu, 
Vasile Grecu, Teodor C. Grosu (lulian Vesper). 
Se fac traduceri din Boileau, Schiller, Beranger, 
Alfred de Musset, Verlaine, Lenau, Lermontov, 
Petofi, Theodor Storm, Vasile Grecu propunând 
tălmăcirea unei suite de poveşti greceşti. Alţi cola- 
boratori: T. Robeanu, Nicu Dracinschi, V. Huţan, 
Vasile Grecu, Romul Cândea, D. Marmeliuc, Artur 
Gorovei, Areta Vitencu, Teofil Lianu, Gh. Antonovici 
(George Antonescu), lon I. Nistor. A.P, L.Bc. 


CALENDARUL LIGEI PENTRU UNITATEA CUL- 
TURALĂ A TUTUROR ROMÂNILOR, apărut la 
Bucureşti din 1894 până în 1908, iniţial sub direcţia 
lui VA. Urechia; în 1895 titlul devine „Calendarul 
Ligei”, modificat în „Calendarul Ligei Culturale” 
(1909-1912), când este editat la Vălenii de Munte, 
sub coordonarea lui N. Iorga, iar între 1920 şi 1934, 
e scos din nou la Bucureşti. În articolul Unirea face 

tăria (1894) S. Perieţeanu-Buzău precizează că se 
cere unitate „pentru apărarea culturii româneşti 
în acele locuri unde este ameninţată cu deznaţi- 
onalizarea şi unde limba şi drepturile românilor 
sunt atacate pe faţă”, publicaţia militând con- 
stant pentru unitatea culturală şi pentru dreptul 
la identitate al românilor de pretutindeni. Primul 
volum cuprinde, pe lângă partea calendaristică, 
„o bogată materie literară”, ilustrată cu reluări 
din B. Delavrancea, Al. Vlahuţă, Al. Macedonski. 
Ulterior, cele mai importante articole îi aparţin 
lui N. Iorga: despre N. Grigorescu, B.P Hasdeu, 
Iosif Vulcan, Românii din Ardeal după un călător 
italian (Sestini), despre badea Cârţan, istoricului 
fiindu-i reproduse şi o serie de conferinţe (Despre 
viaţa românească a Ardealului, Despre poezia sâr- 
bească), versuri, traduceri (Ch. Danielou, Milan 
Rachici, Josef Lehrer), cugetări (E. Horn), „basmul 
în cinci acte” Frumoasa fără trup şi un fragment 
din ampla scriere memorialistică O viaţă de om 
aşa cum a fost. Calendarul mai conţine articole 
pe teme sociale, istorice şi religioase, evenimente 
din viaţa Ligii, fragmente din Povăţuitorul tine- 
rimei al lui Gh. Lazăr, cugetări, două traduceri 
din cartea polonezului Vladislav Dunin România 
(1887), articole din „Le Messager dAth&nes” şi 
din „Revue historique du Sud-Est europâen”. Cu 
versuri figurează George Ranetti, Elena Farago, 
I.U. Soricu, N. Vulovici, George G. Orleanu, Spiru 
C. Hasnaş, Ecaterina Pitiş, Eugen Boureanul ş.a. 
Proză semnează C. Sandu-Aldea, iar George G. 
Orleanu publică fragmentul Voichifa Radului din 
drama Voichița. Alţi colaboratori: Tudor Pamfile, 
C. Papacostea, George Tofan, I. lonescu-Boteni (|. 
Boteni), N. Mateescu, Vasile Greciuc, G. Coatu- 
Cerna, Petru Răşcanu. A.P, L.Bc. 


CALENDARUL  „LUCEAFĂRULUI”, apărut la 
Bucureşti în 1915, cu subtitlul „Proză şi versuri”; 
colectivul redacţional nu este menţionat. De 
orientare preponderent modernistă, dar struc- 
tural eclectic, calendarul reuneşte o serie de 
scriitori importanţi. Poezie publică Alexandru 
Macedonski (Stuful de liliac), G. Bacovia (Alffel), 
lon Pillat (Cântecul stepei), Ion Minulescu 
(Pastel de toamnă), Emil Isac, Mihai Codreanu, 
Cincinat Pavelescu, Al. T. Stamatiad, Elena 
Farago, Ovid Densusianu, Mihail Cruceanu, V. 
Demetrius, Mihai Săulescu, D. Karr (Karnabatt), 
Corneliu Moldovanu, Dragoş Protopopescu, D. 

Nanu, Claudia Millian-Minulescu, C.R. Ghiulea. 
Pot fi citite proze de Emil Gârleanu (În ajunul 
Crăciunului), D. Anghel (0 taină), Victor Eftimiu 
(Dragoste veche), precum şi de I.A. Bassarabescu, 
Eugeniu Sperantia, AL.T. Stamatiad, Pompiliu 
Păltănea, Theodor Solacolu, Const. A. Giulescu. Se 
traduc cugetări, „paradoxuri” şi „impresii” ale lui 
Baudelaire şi proza Binefăcătorul de Oscar Wilde. 
Sunt evocaţi Emil Gârleanu şi Dimitrie Anghel, se 
reproduc fragmente din cuvântările regelui Carol 
I. Volumul este retipărit în 1921 fără nici o modi- 
ficare, cu titlul „Calendarul literar al României 
Mari”. A.P, 


CALENDARUL „MINERVEI”, apărut la Bucureşti 
din 1899 până în 1916 și din 1920 până în 1926, 
cu subtitlul „Mică enciclopedie populară a vieţii 
practice”, transformat în 1904 în „Literatură. 
Ştiinţă. Artă. Morală. Economie”. Tipăritură a 
Institutului de Arte Grafice și Editură „Minerva, 
calendarul, bogat ilustrat, are drept scop „a întări 
în popor conştiinţa naţională, a cultiva sentimen- 
tele morale” şi „a înmulţi cunoştinţele utile”. În 
afară de obișnuita parte calendaristică, cuprinde 
versuri şi proză, însemnări şi articole diverse 
aparţinând unor importanţi scriitori ai epocii. 
Spre deosebire de alte publicaţii de acelaşi gen, 
nu are un sumar alcătuit exclusiv din retipăriri, 
publicând mai ales texte noi sau preluate din 
volume aflate sub tipar. Colaborează cu versuri, 
între alţii, St. O. Iosif (Tudor Vladimirescu), D. 
Anghel (Populare spaniole), Octavian Goga (Fior), 
G. Coşbuc (Spânzuratul). Se inserează proză şi 
teatru de Al. Vlahuţă (Cetatea Neamţului, din 
volumul România pitorească), N. Iorga (Mihai 
Viteazul), Mihail Sadoveanu (Zâna lacului, Întâia 
iubire), loan Slavici (Bobocel, Spaima zmeilor), 
Eminescu (Mira - fragment dramatic inedit), |. Al. 
Brătescu-Voineşti (Din carnetul unui judecător), 
Cincinat Pavelescu (Anul Nou), D. Karnabatt (De la 
Ialomicioara la Omul), lon Agârbiceanu (Patima), 
însemnări de Zaharia Bârsan (St. O. Iosif), Vasile 
Savel (Emil Gârleanu. Omul şi opera), llarie Chendi 
ş.a. Nu lipsesc unele republicări: D. Bolintineanu 
(Cea din urmă noapte a lui Mihai Viteazul), L.L. 
Caragiale (Poveste), O. Goga (Clăcaşii, Carmen), 
V. Cârlova (Ruinele Târgoviştii). Apar şi traduceri 
din Alfred de Musset (Noapte de octombrie, în tăl- 
măcirea lui H.G. Lecca), A.S. Puşkin (Cârpaciul, în 
versiunea lui C. Negruzzi), Lenau (În primăvară, 

în traducerea lui St. O. Iosif). După 1920 calenda- 
rul cuprinde versuri de D. Nanu, Alfred Moşoiu, 
Nichifor Crainic, Ion Pillat (din ciclul Calendarul 
viei), George Murnu, Cincinat Pavelescu (Sone, 
Petre Dulfu, proză de Mihail Sadoveanu, Al. 
Cazaban, L.A. Basarabescu (Duhovnicul), loan 
Lupaş, Gala Galaction, G.M. Vlădescu, Mihail 
Lungianu. Însemnări critice mai semnează Liviu 
Rebreanu (Mişcarea teatrală românească în stagi- 
unea 1923-1924), M. Sadoveanu (Monumentul lui 
Eminescu) şi Perpessicius (Anul literar 1924-1925 
şi necrologul [. Slavici). LH. 


CALENDARUL „MOFTULUI ROMÂN”, publi- 
cație apărută la București în 1902. Semnat inte- 
gral de I.L. Caragiale, calendarul conţine o 
serie de republicări după seria a doua a revistei 
„Moftul român”, al cărei supliment este: schițele 
Accelerat no. 17, Desiderate legitime, Cum devine 
cineva revoluționar și om politic?.., Din albu- 
mul unei pianiste, Intelectualii... Meteorologie, 
Zgomot, Bacalaureat, Slăbiciune, C.ER., Cam 
târziu...,  Talmudic, Lună de miere, Culmi, La 
Paști, „Națiunea română”, Obolul proletaru- 
lui, Moftangii. Rromânul. Rromânca. Savantul, 
Jertfe patriotice, La poștă, Leac de criză, Varietăţi. 
Nedescifrabil, Mofturi, poeziile parodice Discreție, 
Cameleon-femeie. Sonet colorist, Abirato. Sonet 
parnasian, Suveran și curtezan. Satiră demo- 
cratică, Ion prostul, Eros, Da,... nebun!, Noaptea 
protestantului, Amiază maură. Simbolistă-ori- 
entală, Moartă!, un portret-evocare al actoru- 
lui lon Brezeanu, precum și câteva cugetări și 
anecdote. Publicația cuprinde de asemenea o 
serie de inserturi publicitare și ilustraţii. MI. 


CALENDE, revistă apărută la Piteşti, lunar de la 1 
ianuarie 1991 şi trimestrial din ianuarie 2004 până 
în decembrie 2005, cu o întrerupere de un an în 
2003. Colectivul de redacţie este format inițial din 
Călin Vlasie, Nicolae Oprea, Miron Cordun și Al. 
Th. lonescu, cu Cezar Baltag director onorific de 
la numărul 2/1991; Călin Vlasie devine director 
de la numărul 10/1991. În poziţia de redactor-șef 
apar Nicolae Oprea (1991-1995) și Dumitru 
Augustin Doman (1996-2000), apoi, de-a lungul 
unei serii noi, Călin Vlasie (2001-2002) și Mircea 
Bârsilă (2004-2005). C. îşi asumă o dublă filiaţie, 
preluând tradiţia și patrimoniul lunarului soci- 
al-cultural „Argeş” (1966-1990) și revendicând 


Callimachi 


tradiţia revistei „Kalende” (1928-1929, 1943-1944). 
Programatic, are intenţia ambițioasă „de-a deveni 
o publicație naţională, de a-şi păstra indepen- 
denţa printr-o strategie proprie culturală şi mai 
ales financiară, de-a publica scriitori importanţi ai 
literaturii române contemporane”, cu alte cuvinte, 
„de-a fi sensibilă la chestiunile estetice şi critice 
ale zilei, de-a iniţia dezbateri şi anchete despre 
actualitatea literară direct, viu, fără a menaja pe 
nimeni, nicidecum de-a lustrui autoritatea falsă, 
oricare ar fi aceasta, de-a încuraja literatura tine- 
rilor, de-a promova traducerea operelor unor scri- 
itori străini, pe cât posibil contemporani cu noi, 
de-a face singura politică pe care o cunoaştem: 
aceea a iubirii valorilor” (Călin Vlasie, 1/1993). 
Reprezentativă este ancheta Literatura română 
postbelică între impostură și adevăr, destăşurată 
între 1991 și 1993, care dezbate chestiuni precum 
„amurgul falșilor idoli” (scriitorii „privilegiați în 
timpul comunismului”) sau „sancţionarea scrii- 
torilor care au colaborat cu puterea comunistă”, 
într-un stil adeseori vulgar și simplist, impreg- 
nat de retorica punitivă a anilor '90. Pentru loan 
Buduca, bunăoară, „retragerea în estetic a fost 
o lașitate”, iar G. Călinescu „a jucat un rol nefast 
pentru că a legitimat falsul istoric al republicii 
comuniste” (în aceeași situaţie ar fi fost și Mihail 
Sadoveanu sau Tudor Arghezi), în timp ce Marin 
Preda „a reprezentat, în termeni leniniști, cazul 
mijlocașului, adică al spiritului lipsit de radica- 
litate morală”. Gheorghe Grigurcu constată că 
„amurgul falșilor idoli a început”, deploră „mitifi- 
carea” unui Nichita Stănescu și consideră că Marin 
Sorescu ar fi „mult mai aproape de G. Topîrceanu 
decât, de exemplu, de Lucian Blaga”. Gheorghe 
Crăciun se referă la o lamentabilă „Danemarcă 
a valorilor”, unde criteriul estetic ar fi în perma- 
nență obnubilat de „imperativul politic, demo- 
cratic și anti-sovietic al momentului”, astfel încât 
autorii de romane politice (Marin Preda, Augustin 
Buzura, Paul Goma, Vintilă Horia, Mihai Sin) 
ajung „să fie discutaţi la un alt nivel al operei lor 
decât cel care le este propriu”. Alexandru George 
speră ca viitoarea exegeză să distingă corect 
„raporturile dintre un Beniuc și un lon Caraion, 
dintre un Marin Preda și un Negoiţescu sau Dinu 
Pillat”; criticul este însă dispus să admită calitatea 
de „capodoperă reală” a romanelor Moromeţii 1 de 
M. Preda, Groapa de Eugen Barbu și Cronică de 
familie de Petru Dumitriu. Denunţând neîncetat 

„oportunismul”, Călin Vlasie, un polemist cu 
manifestări de regulă primitive, îi atacă pe Marin 
Sorescu, Augustin Buzura ș.a. pentru că „înne- 
gresc în voie, la adăpostul darnicelor subven- 
ţii ale Ministerului Culturii, pagini trase la noua 
rindea a culturii”; cât despre Valeriu Cristea, 
„creierul dumisale și-a pierdut de mult rușinea” 
(Călin Vlasie, 2/1992). În perioada anilor 1994- 
1995, Gheorghe Grigurcu este prezent în paginile 
publicaţiei, număr de număr, cu un amplu inter- 
viu acordat lui Octavian Soviany. Sunt reluate 
puncte afirmate insistent de-a lungul anilor '90: 
sublinierea „colaboraționismului” unor scriitori 
precum M. Sadoveanu, G. Călinescu, M. Preda 
sau N. Stănescu, dezavuarea „apolitismului” lui 
Eugen Simion și al grupului de la „Literatorul, 
ordonarea „revizuirilor” după criteriul est-etic. Se 
mai remarcă unele numere omagiale — dedicate 
independenţei Republicii Moldova (7-8/1991), 
lui Vladimir Streinu (6-7/1992), lui Virgil lerunca 
şi Monicăi Lovinescu (4/1993), lui Mircea Zaciu 
(7-8/1993), Şcolii de la Târgovişte (11-12/1993), 
poeţilor tineri cu destine tragice (5/1996) etc. 
Rubricile sunt relativ constante. La „Cronică 
literară”, Al. Th. Ionescu, Nicolae Oprea, Ştefan 
Găitănaru prezintă scrierile recent recuperate ale 
unor autori ca Vintilă Horia, Mihail Sebastian, 
Emil Cioran, |. Negoiţescu, N. Steinhardt, Monica 
Lovinescu, Alexandru Paleologu, Jeni Acterian. 
La rubrica „Eseu” apare în mai multe numere 
studiul lui Gheorghe Crăciun Aisbergul poeziei 
moderne, urmat de Antologia poeziei generaţiei 
'80, întocmită de Alexandru Muşina. „Symposion” 
şi „Convorbiri Calende” găzduiesc dialoguri 
(cu Sorin Alexandrescu, Cezar Baltag, Teohar 
Mihadaş, I. Negoiţescu). În cadrul rubricii „Inedit” 
se publică teatru de Leonid Dimov, fragmente 
din jurnalul scriitorului Radu Petrescu, scrisori 
adresate de I. Negoiţescu Hortensiei Papadat- 
Bengescu şi lui Gheorghe Tomozei. LT. O.8.. 


CALLIMACHI, Scarlat (20.1X.1896, Bucureşti 
— 2.VI.1975, Bucureşti), poet, prozator, drama- 
turg, gazetar. Este fiul Mariei (n. Vernescu) şi al 
lui Alexandru Callimachi. Descendent din răze- 
şul orheian Teodor Calmăş, stabilit pe la jumăta- 
tea secolului al XVII-lea la Câmpulung, neamul 
Calimah sau Callimachi, cu numele adaptat 
cutumei fanariote, a dat un mitropolit şi patru 
domnitori ai Moldovei, dintre care unul, Scarlat, 

s-a ilustrat prin introducerea, în 1812, a codului 
de legi valabil până după Unirea Principatelor. 
Renumită şi bogată era şi familia din care prove- 
nea soţia lui Alexandru Callimachi: tatăl ei, juris- 
tul Gheorghe Vernescu, a fost de două ori ministru 
şi un activ parlamentar, ale cărui discursuri vor fi 
editate de nepot în 1942. C. a urmat la Bucureşti 
şcoala primară şi liceul, absolvit, se pare, în 1914. 
Tot atunci pleca peste hotare, tatăl său aflân- 
du-se grav bolnav la Paris. S-ar fi înscris totodată 
la Facultatea de Drept din capitala Franţei, dar la 
declanşarea conflagrației mondiale ar fi abando- 
nat cursurile, înrolându-se voluntar. Cert este că, 
de îndată ce România intră în război, el se repa- 
triază, urmând calea nordică, pe Marea Baltică şi 
prin Rusia. Face şcoala militară la Bârlad şi este 
repartizat ca plutonier la Regimentul 10 Roşiori, 
cu care participă la apărarea Oituzului. În iulie 
1917 este avansat sublocotenent şi decorat cu 
Ordinul Coroana României. După încheierea 
păcii separate, nevoind să rămână sub ocupaţie, 
trece împreună cu ofiţeri francezi în Rusia zgudu- 
ită de revoluţie. Stă câteva luni la Petrograd şi apoi 
se îndreaptă, pe la Arhanghelsk, spre Occident. 
Ajuns la Paris, şi-ar fi continuat studiile, obținând 
licenţa în drept, după care s-a întors acasă, nu fără 
a vizita pe îndelete Italia. C. a avut preocupări lite- 
rare încă de pe băncile şcolii. O proză, intitulată O 
femeie şi iscălită Scarlat Calimah, îi apare în 1914 
în revista ieşeană „Zorile”, iar o traducere intră în 
„Liga Deşteptarea” din 1915. După război tipăreşte 
două plachete de versuri — Frunze (1920) şi Tăceri 
imobile (1922), urmate, la intervale mai mari, de 
alte două — Alb și negru (1926) şi Erotice (1933). 
Colaborează la „Contimporanul” şi, în noiembrie 
1924, scoate „Punct”, „revistă de artă constructi- 
vistă internaţională”, în care dă la iveală poeme, 
cronici şi piese de teatru (Rebeca şi Zail Sturm). 
După şaisprezece numere „Punct” fuzionează cu 
mai vechiul „Contimporanu/”. C. îl cunoaşte acum 
pe N.D. Cocea, cu care îşi descoperă multe afini- 
tăţi, şi îi susține demersurile, scriind sporadic la 
periodicele acestuia „Chemarea” şi „Facla”. Mai 
semnează în săptămânalul ieşean „Lumea bazar”. 
Căsătoria lui, în 1924, cu actrița Dida Solomon, 
este văzută de familie ca o mezalianţă, mama sa 
refuzându-i uzufructul averii pe care o poseda. 
C. are totuşi posibilitatea să sprijne material 
Teatrul „Caragiale” şi gruparea Insula, precum 
şi, foarte probabil, revista „Premiera ilustrată” 

(1928-1929), care îi găzduieşte articole, frag- 
mente de piese — Mesia din Umani, Popa Simion, 
o schiță - Moş Pantelimon şi un roman — Ruben 
Hirsch. Nu e exclus să fi iscălit aici şi cu pseudo- 
nimul Vania Şoimu. Ulterior e acaparat de studii 
istorice, dintre care unele îi apar în „Adevărul”, 
„Dimineaţa”, „Buletinul «Ion Neculce»” ş.a., şi de 
gazetăria militantă, pe care o practică la „Aurora”, 
„Politica”, „Opinia publică”, „Cuvântul liber” ori 
la „Clopotul”, scos de el la Botoşani în anii 1933 
şi 1934. Când acesta este interzis, reapare cu alte 
titluri - „Glasul nostru”, „Slova”, „Săptămâna”, 
„Raza”, „Soarele”, „Valul”, „Horia” etc. Rareori mai 
dă - în „Săptămâna literară”, „Zodiac”, „Litere” 
- versuri şi un fragment de roman (Învierea lui 
Iuda); participă ani la rând, împreună cu soţia 
sa, la şedinţele cenaclului Sburătorul, cu E. 
Lovinescu întreținând legături strânse şi pentru 
că locuiau de prin 1939 în acelaşi imobil. Înscris 
în Partidul Comunist în 1932, „Prinţul Roşu” face 
parte din conducerea Asociaţiei Amicii URSS şi 
a Blocului Democratic şi, pentru apărarea gre- 
viştilor de la Griviţa, angajează avocaţi fran- 
cezi. Este adus el însuşi în faţa instanţei pentru 
articolul Căderea Babilonului din „Clopotul, 
fiind condamnat inițial la un an de temniţă; în 
recurs pedeapsa îi este redusă la o amendă. În 
1937 se „autoexilează” la Paris, unde participă 
ca reprezentant al unor organizaţii româneşti 
la Congresul Internaţional contra Rasismului şi 
Fascismului şi la Conferinţa Mondială pentru 
Apărarea Păcii, din 1939. În acelaşi an, izbuc- 
nind războiul, se întoarce în ţară. Câteva luni mai 
târziu este trimis în lagărul de la Miercurea Ciuc, 
de unde este mutat în septembrie 1940 în cel de 
la Caracal. Eliberat în primăvara anului 1941, i 
se fixează domiciliu forţat; va fi din nou internat 
în lagăr, de data aceasta la Târgu Jiu. După 23 
august 1944 revine în presă, semnând frecvent în 
„Victoria”, „Orizont”, „Linereţea”. Tipăreşte acum 
câteva plachete - Octomvrie, 1917 (1946), La mar- 
gine de hotar (1946), Aevea (1947) şi Poeme (1948), 
o piesă de teatru — Logodnica lui Wolfgang (1946), 
cărţi de istorie — Din cărți vechi. Pagini privitoare 
la istoria românilor (1946), Pagini inedite despre 
Moldova. Însemnările unui călător străin din 
întâia parte a veacului al XIX-lea (1946), Puşkin în 
exil (1947, în colaborare cu Gheorghe Bezviconi), 
conferinţa Tudor Vladimirescu (1947). Este numit 
director al Muzeului Româno-Rus. De sub tipar 

îi mai ies o culegere din publicistica de dinainte 
de război - Căderea Babilonului (1956), însem- 
nări de voiaj - Un călător prin U.R.S.S. (1960), 
apoi Dimitrie Cantemir. Viaţa şi opera în imagini 
(1963, în colaborare) şi antologia lirică Ritmuri 
de clopote (1968). Mai semna pagini memori- 
alistice în „Magazin istoric” (1970), „Curierul” 
(1971) şi „Luceafărul” (1973). Anunţa că lucrează 
la două romane, unul fiind intitulat Satul Curtea 
Domnească, dar ele nu apar în librării. Probabil 
că sunt cele care, la peste trei decenii după 
moarte, îi sunt editate sub titlurile La răscruce 
de vremuri (2009) şi Republica Tu-Tu (2010). 

Sub presiunea unei sensibilități care, la ieşirea 
din adolescenţă, îşi afla consonanţe în poezia lui 
M. Eminescu şi în bacovianul Plumb şi care, apoi, 
era exacerbată de spectacolul atroce al câmpuri- 
lor de bătălie de la Oituz şi din Rusia revoluţiei, 
lirismul lui C. intră firesc pe făgaşul expresionis- 
mului. La aceasta contribuie şi faptul că, în cir- 
cumstanţele date, lecturile tânărului erau destul 
de sărace. Sub semnul noului curent stau mare 
parte din textele cuprinse în Frunze, care însă 
rareori izutesc să-şi găsească o formă persona- 
lizată. Se rețin doar pasaje din Contrast sinis- 
tru, Morţii, Delirul roşu, Catedrala etc., pentru 
desenul scrijelit în linii violente şi culorile tari. 
Interesantă este şi Humoreske, ce atestă familiari- 
zarea cu poezia germană a momentului. Aceleiaşi 
mişcări i se circumscriu, de asemenea, Tăceri 
imobile şi Alb şi negru, în care peisajele au ca 
dominantă răceala, umezeala, umbra, macabrul 
„albastru-negru” sau „verde-negru”, traducând 
angoasa apropiatului sfârşit, al omului şi al lumii. 
Un efort de lărgire a trăirii se constată în poemele 
dedicate unor oraşe - Milano, Veneţia, precum şi 
în „rapsodiile” Zenobia, Salomeea, Desdemona, 
brodări, în fapt, pe motive simboliste. De altfel, şi 
cele mai multe mottouri sunt extrase din poezia 
lui Charles Baudelaire, Paul Verlaine, Oscar Wilde. 
Fără îndoială, prima plachetă tipărită în anii de 
început ai noului regim, Octomvrie, 1917, este 
conjuncturală, dar nu întru totul. Se „cântă” eve- 
nimentul în ton encomiastic, realist-socialist, dar 
autorul inserează şi bucăţi din Frunze, de altă 
viziune, realistă, precum Delirul roşu. Lipsa de 
unitate frapează şi în volumul antologic târziu 
Ritmuri de clopote. Ciclurile componente — cel ce 
dă titlul ori De veacuri robiţi, În târgul meu mol- 
dovenesc şi Cântarea vieții şi a morții — regrupează 

texte vechi, precum şi o seamă de inedite. În aces- 
tea din urmă sunt de notat o influenţă a lui Aron 
Cotruş (Gheorghe Doja, Horia, Aţi fost trei), la care 
se adaugă altele, din poezia lui E.A. Poe (în Tam, 
tam, tam) ori din cea a americanilor de culoare (în 
Cântecul negrului din Alabama), precum şi dera- 
pări frecvente în direcţia prozaicului şi a cugetării 
discursive. Subzistă însă şi câteva oaze de lirism 
autentic — Crivățul amuţise, Furtunile aleargă, 
Sunt trist, Plouă. La C., şi piesele de teatru Zail 
Sturm, Mesia din Umani şi Logodnica lui Wolfgang 
stau sub semnul expresionismului, ele încercând 
să înfăţişeze o umanitate care, supusă unor sufe- 
rinţe cutremurătoare, fără speranţa venirii vreu- 
nui nou Mesia, ajunge într-un impas existenţial. 
Este impasul pe care îl conştientizează atât comi- 
sarul evreu Ruben Hirsch, cât şi ofiţerul german 
Wolfgang, primul, victimă seculară şi apoi călău 
sanguinar ce sfârşeşte, măcinat de remuşcări, 
într-un ospiciu, iar al doilea, invers, călău şi apoi 
victimă cu ambele mâini amputate, ce alege final- 
mente soluţia sinuciderii. C. a reluat personajul 
din Mesia din Umani în romanul Ruben Hirsch, 
rămas în coloanele „Premierei ilustrate”. Şi acesta 
este „constructivist”, refuzând tehnica romanescă 
tradiţională. Într-o manieră pointilistă, se aglome- 
rează o multitudine de scene, desfăşurate în Rusia 
anilor 1914-1918, scene ce înfăţişează suferinţe 
extreme — de la moartea celor apropiaţi, neferici- 
rea în dragoste până la boală, foamete, claustrare, 
tortură şi asasinat bestial, precum şi, consecutive 
acestora din urmă, sfâşietoare remuşcări —, cărora 
le cad pradă toate personajele, deosebit de nume- 
roase. Însumarea experienţelor trăite de ele con- 
turează, pe de o parte, o acţiune ce progresează 
lent şi, pe de alta, un tablou sugestiv, întru nimic 
falsificat ideologic, al societăţii ruseşti în spasmele 
revoluţiei bolşevice. „Constructivistă” este şi scri- 
itura romanului, autorul recurgând la descrieri în 
propoziţii scurte, de multe ori strict nominale, ce 
dau impresia unor poeme expresioniste, precum 
şi la dialoguri rapide, reduse la esenţial. Ruben 
Hirsch, cizelat puţin şi tipărit în volum (poate şi 
sub un titlu mai potrivit), ar fi ocupat un loc bun 
între romanele româneşti din perioada interbe- 
lică. C. s-a arătat în continuare interesat de gen, 
proiectând alt roman, Învierea lui Iuda, din care 
însă a dat la iveală un singur fragment. Mai insis- 
tent a făcut-o în anii senectuţii, când a scris La 
răscruce de vremuri şi Republica Tu-Tu. Cel dintâi, 

datat 1957-1969, este structurat în trei părţi - două 
autobiografice (Roman Turculeţ şi Pe drum nou) şi 
una, mediană (1944), mult mai amplă, ce se vrea 
„O frescă” a societăţii botoşănene, şi nu numai, 
în anul „insurecţiei”. Toate suferă nu doar de 
subiectivismul intrinsec memorialisticii, ci şi de o 
„interiorizare” a prescripţiilor cenzurii de partid. 
Ca atare, povestea vieţii lui Roman Turculeţ nu 
ajunge la relevanţa pe care ar fi putut să o aibă, iar 
valoarea ei documentară este redusă. Se detaşează 
câteva pagini de evocare duioasă a meleagurilor 
natale, a vechilor case boiereşti ori a unor peisaje 
insolite, precum „nopţile albe” pe malurile Nevei. 
Dacă „fresca” prinde ceva din tragismul războiu- 
lui, cu mulțimi imense pornite în bejenie ori, în 
Capitală, sub bombardamentele aviaţiei inamice, 
efectul este stricat de perspectiva mistificatoare a 
„ilegalistului” asupra evenimentelor şi de şarjarea 
vădită în portretistica personajelor din „clasele de 
sus”. Titlul celui de-al doilea roman, datat 1965, 
duce cu gândul la o satiră a regimului comunist, 
la a cărui introducere în România autorul con- 
tribuise. În fapt, satira este timidă, iar canavaua 
epică pe care e altoită — călătoria a cinci jurnalişti 
occidentali în „Republica Tu-Tu”, intrată recent în 
rândul „democraţiilor populare” — nu e doar puţin 
originală, ci şi săracă în posibilităţi de dezvoltare. 
Ceea ce ziariştii văd în vizitele lor dirijate şi ceea 
ce află de la localnicii pe care li se îngăduie să-i 
contacteze - un poet, un filosof, un om de ştiinţă, 
fermieri simpli, dar şi o familie de foşti aristo- 
craţi — este ceea ce ştiau de la început, anume că 
„Republica Tu-Tu” este un stat polițienesc şi că 
ideologia comunistă nu are aderenţă la populaţie, 
aplicarea ei la societate nedând rezultatele scon- 
tate. De notat este întrebuinţarea în roman a unor 
texte anterioare - poezii (Decembrie), scrisori, 
pagini de jurnal, precum şi a unei emoţionante 
povestiri, Plecarea, având în centru emigrarea 
unei familii evreieşti din Botoşani. 

SCRIERI: Frunze, Bucureşti, 1920; Tăceri imobile, Bucu- 
reşti, [1922]; Alb şi negru, Bucureşti, [1926]; Erotice, 
Botoşani, 1933; Călători şi scriitori străini despre evreii 
din Principatele româneşti (în colaborare cu S. Cris-Cris- 
tian), laşi, 1935; Din cărți vechi. Pagini privitoare la isto- 
ria românilor, Bucureşti, 1946; Logodnica lui Wolfgang, 
Bucureşti, [1946]; Octomvrie, 1917, Bucureşti, 1946; La 
margine de hotar, îngr. Saşa Pană, Bucureşti, 1946; Aevea, 
Bucureşti, 1947; Puşkin în exil (în colaborare cu Gheor- 
ghe Bezviconi), Bucureşti, 1947; Poeme, Bucureşti, 1948; 


Calovia 


Căderea Babilonului, pref. Eugen Jebeleanu, Bucureşti, 
1956; Un călător prin U.R.S.S, Bucureşti, 1960; Dimitrie 
Cantemir. Viaţa şi opera în imagini (în colaborare), Bucu- 
reşti, 1963; Ritmuri de clopote, pref. Eugen Jebeleanu, 
Bucureşti, 1968; La răscruce de vremuri, pref. Alexei 
Rudeanu, Bucureşti, 2009; Republica Tu-Tu, Bucureşti, 
2010. Traduceri: D-na Preers, Sf. Gheorghe şi balaurul, 
Gherla, 1916; Alfred de Musset, Cu dragostea nu-i de 
glumit, pret. M. Baraz, Bucureşti, 1956 (în colaborare cu 
Emil Serghie). 

Repere bibliografice: Emil Cerchez, „Frunze” şi „Tăceri 
imobile”, „Steagul”, 1922, 1200; Nicolae Bogdan, Câteva 
cuvinte despre „Ruben Hirsch”, „Premiera ilustrată”, 1929, 
30; Const. |. Emilian, Anarhismul poetic, Bucureşti, 1935, 
57, 109-111; Eugen Jebeleanu, Scarlat Callimachi, RER, 
1946, 7; Al. Şerban, „Octomvrie, 1917”, ORT, 1946, 10-11; 
Eugen Jebeleanu, „Căderea Babilonului”, GL, 1956, 
10; Miron Dragu, „Căderea Babilonului”, CNT, 1957, 8; 
Nicolae Breban, „Un călător prin U.R.S.S.”, GL, 1960, 48; 
Teodorescu-Branişte, Presă şi lit., II, 297-298; Gheorghe 
Dinu [Ştefan Roll], Prietenul, CNT, 1972, 40; Dorin Tudo- 
ran, Biografia debuturilor, laşi, 1978, 22-31; Ion Biberi, 
Scarlat Callimachi, RL, 1975, 23; Şerban Cioculescu, 
Carlo, RL, 1975, 25; Dicţ. scriit. rom,., 1, 425-426; Bârna, 
Capşa-Corso, 302-310; Lazarovici, Dicţ. scriit. botoşă- 
neni, 40-41; Al. Săraru, Prinţul Roşu la răscruce de vre- 
muri, „Clipa”, 2009, decembrie; Barbu Cioculescu, Și una 
şi alta, „Acolada”, 2010, 1; Al. Săndulescu, Iluziile şi falsu- 
rile Prințului Roşu, „Ex Ponto”, 2010, 2. V.D. 


CALOVIA, Ion (pseudonim al lui lon Marinescu; 
14.X.1919, Călăraşi - 15.11.1971, Bucureşti), poet, 
prozator, traducător. Fiu de avocat, C. face studiile 
secundare în oraşul natal, apoi vine la Bucureşti, 
unde urmează cursurile Conservatorului de 
Artă, secţia dramă şi comedie, absolvind în 1942. 
Practică actoria numai un an, după care pleacă pe 
front. După 1950 începe să scrie literatură pentru 
copii şi tineret şi să traducă din limba rusă scrieri 
din acelaşi gen. Colaborează la diverse reviste lite- 
rare şi pentru copii. 

Scrierile lui C. se adresează în exclusivitate 
copiilor şi adolescenților şi includ volume de 
poezii, proză - schiţe, povestiri, un miniroman 
intitulat Apokolokyntosis (1967) — şi traduceri. 
Poezia, care aminteşte de multe ori pe cea a lui 
Tudor Arghezi, este plină de culoare şi mişcare, 
creând uneori imagini izbutite, lesne accesibile 
celor mici. Proza, segmentul cu cele mai frumoase 
pagini, are ca personaje principale prichindeii. 
Unele povestiri au caracter istoric, cu certă tentă 
pedagogică. Și traducerile unor scrieri din limba 

rusă, tot pentru copii, sunt migălit lucrate, ates- 
tând grija pentru o exprimare corectă şi sugestivă. 
Scriitor minor, C. nu depăşeşte limitele epocii în 
care a scris. 

SCRIERI: Moș Gerilă, Bucureşti, 1956; Tombucula, Bucu- 
reşti, 1957; Cocostârcul galben, Bucureşti, 1958; Întâm- 
plări de peste zi, Bucureşti, 1963; Cântecul dimineții, 
Bucureşti, 1964; Drumul cu primăveri, Bucureşti, 1966; 
Timpul nu doarme, Bucureşti, 1966; Alte întâmplări de 
peste zi, Bucureşti, 1967; Apokolokyntosis, Bucureşti, 
1967; Spiritul pământului, Bucureşti, 1969; Hip-hip- 
ura, Bucureşti, 1971. Traduceri: Natalia Zabila, Zidărița, 
Bucureşti 1957; Flori de prun. Catrene chineze, Bucureşti 
1961; Evgheni Permeak, Pușculiţa bunicului, Bucureşti, 
1962; Irina Vorobiova, Cine... ce, Bucureşti, 1962; Jan 
Carek, Lucruri mici, dar însemnate, București, 1964. 
Repere bibliografice: Magda Ursache, „Spiritul pămân- 
tului”, CRC, 1969, 43; Viniciu Gafiţa, Bibliografie de lite- 
ratură pentru copii, Bucureşti, 1987, 88. A.M. 


CAMARIANO, Nestor  (23.[[[.1909,  Peristasis, 
Grecia, azi în Turcia — 3.VI.1982, Bucureşti), filo- 
log, istoric literar. Nepot al bizantinologului 
Demostene Russo (mama sa, Caliopi, era sora 
acestuia) şi frate cu Ariadna Camariano-Cioran, 
C. îşi face studiile la Bucureşti, unde absolvă, în 
1936, Facultatea de Litere şi Filosofie, speciali- 
tatea filologie modernă. Lucrează mai întâi ca 
paleograf la Biblioteca Academiei (1937-1939), 
apoi e asistent la Institutul de Istorie Naţională 
(1943-1949) şi cercetător la Institutul de Istorie 
„N. Iorga” (1949-1968). Colaborează cu studii şi 
articole la numeroase publicaţii de specialitate, 
între care „Balcania”, „Studii italiene”, „Revista 
Fundațiilor Regale”, „Balkan Studies”, „Revista 
istorică română”, „Revue des €tudes sud-est 
europ6ennes” ş.a. A fost membru al Societăţii de 
Ştiinţe Istorice din România şi a făcut parte din 
Association Internationale d'Ftudes du Sud-Est 
Europâen. 

Pe lângă numeroase studii consacrate unor 
personalităţi — între care se remarcă cele despre 
Alexandru Mavrocordat Exaporitul şi  Rhigas 
Velestinlis („Revue des âtudessud-esteuropâennes”) 
- şi relaţiilor istorico-culturale greco-române, C. 
a avut preocupări în domeniul istoriei literaturii 
române, al literaturii comparate şi al bibliologiei. 
Autor a peste nouăzeci de lucrări, majoritatea 
rămase în periodice, descoperitor şi interpret de 
documente istorice, caracterizat de un acut spirit 
critic şi pasionat de subiectul cercetat, pe care îl 

tratează cu rigoarea proprie demersului ştiinţific, 
C. este şi autorul sau coautorul unor scrieri funda- 
mentale pentru istoriografia şi literatura română: 
Catalogul manuscriselor greceşti din Biblioteca 
Academiei Române Ul, 1940), Bibliografia ana- 
litică a periodicelor româneşti (|, 1966-1967, II, 
1970-1972), Documente privind istoria României. 
Răscoala din 1821 (U-V, 1969-1975). A reconstituit 
filiera unor traduceri greceşti, stabilind, pentru 
începutul secolului al XIX-lea, pătrunderea unor 
scrieri occidentale în literatura autohtonă, a 
analizat cultura greacă a unor scriitori din peri- 
oada pre- şi paşoptistă (modelele Gramaticii lui 
lenăchiță Văcărescu, cercetare apărută în „Studii 
italiene” (1936), prototipurile greceşti ale scrieri- 
lor de început ale lui C. Negruzzi ş.a.), a partici- 
pat la elaborarea unor capitole din primul volum 
al tratatului Istoria literaturii române (1964). 
Monografia Athanasios Hristopoulos. Sa vie, son 
ouvre litteraire et ses rapports avec la culture rou- 
maine (1981), publicată de Institute for Balkan 
Studies din Salonic, este o valoroasă contribuţie 
privind activitatea acestui reprezentant al „Şcolii 
fanariote”. Autorul aduce date noi despre viaţa 
lui Hristopoulos, investigând toate sursele isto- 
rice româneşti şi greceşti şi supunându-le unui 
examen amănunţit al argumentelor şi presu- 
poziţiilor. Pune în evidenţă studiile acestuia la 
Academia Domnească din Bucureşti, continuate 
la universităţile din Pesta şi Padova (unde se spe- 
cializează în drept, dar şi în alte ştiinţe, medicină, 
filosofie). Îi urmăreşte activitatea pe lângă domni- 
torii Alexandru Moruzi (care îl numeşte mai întâi 
preceptor al fiilor săi, apoi căminar şi jude la Iaşi), 
loan Caragea (sub care îndeplineşte însemnate 
dregătorii, logofăt, apoi „mare logofăt al străinelor 
pricini”, având şi funcţia de prezident, membru în 
Divanul Domnesc, în fine, cămăraş, ceea ce îi va 
înlesni acumularea unei averi care îl va pune la 
adăpost de grijile materiale timp de un deceniu, 
când se retrage la Sibiu, după fuga domnitorului) 
şi Alexandru Ghica (în timpul căruia este jude în 
Înaltul Divan, scurtă vreme vornic, logofăt al stră- 
inelor pricini, jude supleant în chestiuni comerci- 
ale, apoi prezident al acestei instanţe superioare, 
similare unei Curți de Apel, între 1841 şi 1843). 
Analizează contribuţia adusă ca legiuitor la redac- 
tarea Codului lui Caragea şi a Regulamentului 
Organic, îi urmăreşte parcursul biografic prin ora- 
şele româneşti (laşi, Bucureşti, Sibiu), stabileşte 

data exactă a morţii şi locul înhumării sale. În alt 
capitol se ocupă de gramatica neogreacă (apărută 
la Viena, în 1805) şi de concepţia lingvistică a lui 
Athanasios Hristopoulos, în calitate de teoreti- 
cian al variantei eolo-doriene ce ar fi stat, după el, 
la baza limbii vorbite, despre influenţa opiniilor 
sale asupra gramaticii lui lon Heliade-Rădulescu, 
făcând anumite paralelisme între cei doi. O piesă 
de teatru, Dramă eroică, intitulată ulterior Ahil 
(scrisă în greaca vorbită şi publicată la Viena, 
împreună cu gramatica, în 1805, reeditată de mai 
multe ori), care a fost tradusă de G. Sion în 1843 
(atribuind-o însă, cu bună ştiinţă, în mod eronat, 
probabil din motive comerciale, lui Metastasio, 
în vogă încă) şi reprezentată în greceşte în timpul 
lui Alexandru Moruzi la Iaşi, iar la Bucureşti sub 
Vodă Caragea, precum şi în Grecia, ar fi constituit 
un model, nu numai pentru greci, de reaprindere 
a sentimentelor patriotice. Versiunea lui G. Sion, 
aproximativă, cu numeroase imixtiuni, departe de 
frumuseţea textului în versuri al lui Hristopoulos, 
a circulat totuşi în Principate, iar printre primii 
contestatari ai falsei atribuiri lui Metastasio 
(el însuşi autor al unei piese intitulate Ahile la 
Skyros, de asemenea tălmăcită la noi) s-au aflat 
Ramiro Ortiz şi Alexandru Ciorănescu, după cum 
demonstrează C. cu acribie. Deşi „adevărat poet 
de salon, cu poezii galante”, îndeosebi erotice şi 
bahice, lipsit însă de „vibrații profunde ale sufle- 
tului omenesc”, considerat totuşi în epocă „poet 
naţional”, Hristopoulos s-a bucurat de o faimă 
deosebită, datorită circulaţiei europene prin tra- 
duceri şi a publicării liricii sale în nu mai puţin 
de treisprezece ediţii, cu unele diferenţe între ele, 
doar în secolul al XIX-lea (între 1811, data apari- 
ţiei primei ediţii, la Viena, şi 1889, data ultimei, tot 
acolo), dar şi a numeroaselor manuscrise greceşti 
şi româneşti, păstrate la Biblioteca Academiei, 
unele texte fiind puse pe muzică, altele ajunse 
în folclor şi culese ca atare. Voga cunoscută de 
poetul neogrec, în calitate de „nou Anacreon”, s-a 
suprapus întrucâtva cu redescoperirea în Europa 
a „vechiului” Anacreon, către sfârşitul veacului 
al XVIII-lea şi începutul celui următor, şi cu asi- 
milarea la tonul lejer al liricii din acea vreme, 
graţie fluenţei uimitoare şi eleganţei versului, cu 
mari efecte, dificil însă de transpus în alte limbi. 
Influenţa exercitată asupra începuturilor poeziei 
româneşti a fost semnificativă, dar C. s-a oprit, 
într-un consistent capitol, doar la exemplele mai 

relevante, unii reprezentanți scriind şi în greceşte 
(poeţii Văcăreşti, Matei Millo, Gheorghe Peşacov, 
Vasile Cârlova), uneori cu versuri în alternanță, 
după cum indică manuscrisele păstrate. C. exami- 
nează în paralel lucrările de prozodie alcătuite de 
Hristopoulos (Stihourgike, publicată împreună cu 
poeziile lui) şi de Costache Conachi (Meșteşugul 
stihurilor româneşti, rămasă în manuscris până 
în 1963), constatând similitudini însemnate, în 
primulrând bazarea versului pe numărul de silabe, 
accente şi rime, însăşi terminologia moldoveanu- 
lui fiind preponderent grecească. Sincronizată cu 
neoanacreontismul european, lirica neogreacă a 
vremii, în special cea a lui Hristopoulos, a bene- 
ficiat de o receptare intensă, facilitată de cadrul 
general al culturii din prima jumătate de veac XIX. 
C. studiază cu atenţie, aducând dovezi prin com- 
paraţia de text în majoritatea cazurilor, influenţa, 
adesea cu mult mai importantă decât s-a crezut, 
exercitată de poetul neogrec asupra autorilor 
români. Între aceştia se află C. Conachi, Nicolae 
şi loan Văcărescu, lon Heliade-Rădulescu (a cărui 
transpunere integrală a liricii lui Hristopoulos 
s-a pierdut însă), Barbu Paris Mumuleanu  (sti- 
hurile lui erotice şi bahice au circulat frecvent şi 
în manuscris), Anton Pann (Spitalul amorului şi 
Noul Erotocrit includ prelucrări şi preluări nemăr- 
turisite) şi chiar Grigore Alexandrescu sau Grigore 
H. Grandea. Studiul conturează o imagine revela- 
toare a lui Athanasios Hristopoulos, neglijat astăzi 
de istoriile literare, portretizându-l ca pe un erudit 
al vremii, personaj discret, sobru, dar afabil, con- 
versând în saloanele vremii, înţelept şi echilibrat, 
iubitor de dreaptă judecată, loial şi imparţial, res- 
pectat de cei care-i treceau pragul casei pentru 
sfaturi. Tot demersurilor savantului se datorează 
şi găsirea portretului în ulei în care Hristopoulos 
este înfăţişat la senectute de pictorul austriac 
Johann Frankenberger în veşminte de epocă şi 
cu o expresie melancolică a privirii. Cercetare de 
amploare (un preconizat volum al doilea urma să 
analizeze exclusiv literatura poetului), monogra- 
fia lui C. rămâne un model în studiul comparatist 
al surselor, prin reevaluarea şi relaționarea lor la 
toate palierele, aruncând o nouă lumină asupra 
întrepătrunderilor culturilor grecească şi româ- 
nească din prima jumătate a veacului al XIX-lea. 

SCRIERI: Primele încercări ale lui C. Negruzzi şi proto- 
tipurile lor greceşti, Bucureşti, 1935; Torquato Tasso în 
literatura greacă, Bucureşti, 1936; Erast a lui Salomon 

Gessner în literatura greacă şi română, Bucureşti, 1941; 
Catalogul manuscriselor greceşti din Biblioteca Acade- 
miei Române, II, Bucureşti, 1940; Bibliografia analitică 
a periodicelor româneşti, vol. I: 1790-1850 (în cola- 
borare cu loan Lupu şi Ovidiu Papadima), Bucureşti, 
1966-1967, vol. II: 1851-1858 (în colaborare cu loan 
Lupu, Dan Berindei şi Ovidiu Papadima), Bucureşti, 
1970-1972; Alexandre Mavrocordato, le grand dra- 
goman. Son activită diplomatique. 1639-1709, Salo- 
nic, 1970; Arhanasios Christopoulos. Sa vie, son ceuvre 
litteraire et ses rapports avec la culture roumaine, Salo- 
nic, 1981. Ediţii: D. Russo, Studii istorice greco-române, 
I-II, Bucureşti, 1939 (în colaborare cu Constantin C. 
Giurescu şi Ariadna Camariano); Cronica Ghiculeştilor. 
Istoria Moldovei între anii 1695-1754, ed. bilingvă, tr. şi 
introd. edit., Bucureşti, 1965 (în colaborare cu Ariadna 
Camariano-Cioran); Asmata kai ponematia diaphoron. 
Chansons et opuscules patriotiques publies ă Jassy en 
1821 par un hetairiste, introd. edit., Bucureşti, 1966. 

Repere bibliografice: Teodor Vârgolici, „Bibliografia 
analitică a periodicelor româneşti”, vol. 1, LCE 1967, 2; 
Zaharia Macovei, „Bibliografia analitică a periodicelor 
româneşti”, vol. II, E 1972, 6; Bucur, Istoriografia, 223- 
225; Encicl. istoriografiei rom., 78. A.M., G.Dn. 


CAMARIANO-CIORAN, Ariadna (31.11.1906, Peri- 
stasis, Grecia, azi Turcia — 11.11.1993, Bucureşti), 
elenistă. Nepoată a bizantinologului Demostene 
Russo (mama sa, Caliopi, era sora acestuia) şi 
soră a lui Nestor Camariano, emigrată cu familia 
la București în 1922, învaţă mai întâi românește. 
Studiază în particular, trecându-și bacalaureatul 
la Liceul „Spiru Haret” (1931). Urmează Facul- 
tatea de Litere (absolvită în 1936), funcționând 
apoi ca lector de limba neogreacă pe lângă Cate- 
dra de literatură română veche a aceleiaşi facul- 
tăţi (1937-1939). În 1938 susţine teza de docto- 
rat sub îndrumarea lui N. Cartojan (Poricologos 
şi Opsarologos grecesc, notată cu summa cum 
laude). În urma căsătoriei (1946) cu istoricul și 
teologul Gheorghe Cioran, elev al lui Demostene 
Russo, capătă cetățenia română. Din 1943, odată 
cu înfiinţarea Institutului de Studii şi Cercetări 
Balcanice, îşi continuă activitatea didactică la 
Şcoala de Limbi Slave şi Orientale a acestui insti- 
tut, precum şi pe cea de cercetător ştiinţific, până 
în 1963, la Institutul care devenise între timp 
Institutul de Istorie „N. Iorga”. Din 1963, după înfi- 
inţarea Institutului de Studii Sud-Est Europene, 
este transferată în aceeași calitate și va funcți- 
ona până la pensionare (1968). Crescută în casa 
unchiului său, Demostene Russo, frecventându-i 


Dicţionarul general al literaturii române 40 


cu asiduitate seminarul, C.-C. şi-a însuşit o rigu- 
roasă metodă de cercetare şi de editare a texte- 
lor. A colaborat la numeroase publicaţii de spe- 
cialitate, între care „Cercetări literare”, „Biserica 
Ortodoxă Română”, „Revista istorică română”, 
„Studii. Revistă de istorie”, „Revista Fundațiilor 
Regale”, „Balcania”, „Revue des 6tudes sud-est 
europ6ennes”, „Revista de istorie și teorie literară”, 
„Balkan Studies” (Salonic), „Nea Estia” (Atena). 
A debutat, în 1935, cu volumul Influența poeziei 
lirice neogrecești asupra celei românești, studiu 
filologic și literar asupra modelelor primilor poeți 
români. 

Principalele direcţii de cercetare ale lui C.-C., 
materializate în numeroase studii şi articole în dome- 
niul istoriei şi literaturii, au fost reunite postum în 
masivul volum Relaţii româno-elene. Studii istorice și 
filologice (secolele XIV-XIX) (2008). Acestea s-au axat, 
în primul rând, pe reconstituirea filierei greceşti a cul- 
turii române, pe studiul relaţiilor reciproce, istorice 
şi literare, greco-române (circulaţia unor opere de 
Voltaire, Giovanni del Turco sau ale iluminiștilor C.M. 
Wieland și August Lafontaine, ale lui Cesare Beccaria 
și Marmontel), precum şi pe identificarea traducăto- 
rilor unor intermediare greceşti. Pentru istoria ideilor, 
de interes sunt studiile cu privire la reacţia Patriarhiei 
ecumenice împotriva spiritului revoluţionar francez 
şi la influenţa lui Voltaire în ariile culturale greacă şi 
română (LEsprit philosophique et revolutionnaire 
frangais combattu par le Patriarcat oecumenique et 
la Sublime Porte, 1941, Spiritul revoluţionar francez 
şi Voltaire în limba greacă şi română, 1946). A identi- 
ficat repertoriul teatrului grec din Bucureşti la înce- 
putul secolului al XIX-lea (Le Th&âtre grec ă Bucarest 
au debut du XIX-e siecle, 1943), a rectificat atribuirea 
eronată a lucrării parenetice Teatrul politic lui Nicolae 
Mavrocordat, traducătorul fiind de fapt loan Avramie 
Cretanul, predicatorul Curţii domnești din București 
(La Traduction grecque du „Theâtre politique, attri- 
buce par erreur ă N. Mavrocordat et les versions 
roumaines, 1943). Teza de doctorat, Poricologos și 
Opsarologos grecesc („Cercetări literare”, 1939), este o 
contribuţie remarcabilă la cercetarea literaturii didac- 
tico-satirice din Antichitate până la prelucările bizan- 
tine și neogreceşti, dar și în alte arii (slavă, turcă), până 
la prototipul traducerii românești și redactările ulte- 
rioare, culminând cu cea versificată a lui Anton Pann 
din Povestea vorbii. Numeroase sunt studiile care evi- 
denţiază însemnătatea culturală și istorică a unor per- 
sonalități din varii domenii (de pildă, eruditul leremia 

Cacavela, pedagogul Iosif Moesiodax, domnitorul 
Nicolae Caragea, traducător a mii de pagini din fran- 
ceză, din păcate nepublicate, Gheorghios Lassanis, 
aghiotantul lui Alexandru Ipsilanti), îndreptările și 
restabilirea filiației unor surse, circulația unor motive 
ș.a. Dar opera de căpătâi a C.-C. rămâne monumen- 
tala lucrare Academiile domneşti din Bucureşti şi laşi 
(1971), publicată şi în limba franceză (Les Academies 
princieres de Bucarest et de Jassy et leurs professeurs, 
1974, în ediţie integrală) de către Institute for Balkan 
Studies din Salonic, lucrare încununată cu Premiul 
„Nicolae Iorga” al Academiei Române și cu cel al 
Academiei Greciei în același an (1974), istoricul și cri- 
ticul literar C. Th. Dimaras considerând-o indispensa- 
bilă pentru cercetarea învăţământului românesc şi a 
celui grecesc. Uzând de o impresionantă erudiție, de 
studierea atentă a textelor cu uneltele filologului, cu 
acribie și profesionalism, aducând argumente solide 
şi adesea neeludând chiar disputa acerbă (era recu- 
noscută ca o redutabilă polemistă), C.-C. lasă în urmă 
imaginea exemplară a savantei care restabilește ade- 
vărul științific până la ultimele consecințe. 

SCRIERI: Influența poeziei lirice neogreceşti asupra 
celei româneşti, Bucureşti, 1935; Spiritul revoluționar 
francez şi Voltaire în limba greacă şi română, Bucureşti, 
1946; Academiile domneşti din Bucureşti şi Iaşi, Bucu- 
reşti, 1971; ed. (Les Academies princieres de Bucarest et 
de Jassy et leurs professeurs), Salonic, 1974; Contributions 
ă Lhistoire des relations greco-roumaines. LEpire et les 
Pays Roumains, loannina, 1984; Relaţii româno-elene. 
Studii istorice și filologice (secolele XIV-XIX), îngr. și 
introd. Leonidas Rados, București, 2008. Ediţii: Demos- 
tene Russo, Studii istorice greco-române, I-II, Bucureşti, 
1939 (în colaborare cu Constantin C. Giurescu şi Nestor 
Camariano); Cronica Ghiculeştilor. Istoria Moldovei între 
anii 1695-1754, ed. bilingvă, tr. şi introd. edit., Bucu- 
reşti, 1965 (în colaborare cu Nestor Camariano); Repre- 
zentanța diplomatică a Moldovei la Constantinopol (30 
august 1741 — decembrie 1742). Rapoartele inedite ale 
agenților lui Constantin Mavrocordat, tr. și introd. edit., 
București, 1985. 

Repere bibliografice: Bucur, Istoriografia, 233-235; 
Encicl. istoriografiei rom., 78-79; Cornelia Papacos- 
tea-Danielopolu, Ariadna  Camariano-Cioran,  RSE, 
1987, 2, 1994, 1—2. A.M., G.Dn. 


CAMENAE, publicaţie apărută la Bucureşti, tri- 
mestrial, din octombrie 1943 până în martie 1944, 
cu subtitlul „Revistă de cultură clasică”, editată de 
Societatea profesorilor secundari de limbi clasice. 
Comitetul de conducere: [.]. Bujor, G. Guţu, Al. Mălin, 
I. Maşala, N.I. Niculiţă, N.I. Ştefănescu, T. Vasilescu. 

Printre rubricile importante se numără „Studii”, 
„Poezii”, „Lraduceri”, „Studii pedagogice şi comemo- 
rări”, „Recenzii”, „Rezumate în limbi străine”, „Dări 
de seamă”. Deşi au apărut puţine numere, revista se 
impune prin profesionalism. În articolul Civilizaţia 
antică Theofil Simenschy utilizează o subtilă alegorie 
de tip platonician, Şt. Bezdechi scrie despre rapor- 
tul dintre cuvânt şi idee la Platon, G. Guţu despre 
ideile metafizice ale moralei lui Seneca, iar N. Jingoiu 
despre creştinismul lui Seneca filosoful. Toma I. 
Vasilescu argumentează o interesantă ipoteză referi- 
toare la originea conceptului „genius” la romani, iar 
N.I. Ştefănescu discută originea versului alexandrin. 
Se inserează traduceri din poezia lui Horaţiu, Ovidiu, 
Properţiu, Bion, semnate de Const. I. Niculescu, D. 
Ganea, N.I. Ştefănescu. Tot aici T. Lăzărescu publică 
două poezii în latină, iar N.I. Niculiţă, o recenzie la 
traducerea lui Teodor A. Naum după Germania scrii- 
torului latin Tacitus. Alți colaboratori: Felicia Brătianu, 
Aurel Iordănescu, Il. Almăjeanu. A.P 


CAMILAR, Eusebiu | 
(7.X.1910, Udeşti, 
j. Suceava — 
27.VIII.1965, Bucureşti), 
poet, prozator, 
traducător. 


Fiu al unor ţărani, Nataliţa (n. Motrici) şi lon Camilar, 
C. şi-a întrerupt în 1926 liceul început la Suceava, tra- 
versând apoi o lungă perioadă când şi-a câştigat exis- 
tenţa cu slujbe umile. Nici când lucrează în redacția 
unor periodice ieşene — „Chemarea” (1935), „Iaşul” 
(1938-1940), „Voinţa” (1941), „Cetatea Moldovei” 
(1942), nici după căsătoria cu poeta Magda Isanos şi 
după apariţia primelor cărţi, situaţia nu i se schimbă, 
C. trăind la limita de jos a subzistenţei. Începând din 
1929, când a debutat cu versuri în „Moldova literară” 
(Mihăileni-Dorohoi), semnează în numeroase perio- 
dice din Bucureşti şi din ţară, între care „Viaţa româ- 
nească”, „Banatul literar”, „Fruncea”, „Adevărul literar 
şi artistic”, „Lumea”, „Însemnări ieşene”, „România 
literară”, „Universul literar”, „Vremea, „Jurnalul literar” 
„Revista Fundațiilor Regale”. Schimbarea regimului 
politic după al Doilea Război Mondial îi favorizează o 

anume ascensiune socială, bazată atât pe succesul 
literar, cât şi pe adeziunea la acţiunea de propagare a 
ideilor comuniste. Primeşte unele responsabilităţi în 
cadrul Uniunii Scriitorilor, face parte din redacţia 
„Gazetei literare” (în care publică mult), este consilier 
literar al Editurii de Stat, colaborează intens la reviste 
importante („Viaţa românească”, „Contemporanul, 
„laşul literar”, „Scrisul bănăţean”, „Iribuna” ş.a.), tipă- 
reşte numeroase cărţi. Ţine conferinţe la Radio şi în 
provincie, în 1955 devine membru corespondent al 
Academiei RPR, călătoreşte în ţară şi peste hotare, 
ajungând o personalitate literară oficială, prezentă şi 
în manuale. 

În versurile volumului de debut al lui C., Chemarea 
cumpenelor (1937), sunt vizibile două atitudini lirice: 
fascinația în faţa naturii şi a muncii agreste; dezolarea 
profundă, revolta celor umili şi săraci. O expresie neci- 
zelată, dar viguroasă, rod al exaltării şi furiei, defineşte 
mai degrabă un temperament decât un artist. La polul 
opus, desprinse de condiţionarea socială, sunt ver- 
surile din ultima parte a vieţii, adunate în volumele 
Poezii (1964) şi, postum, Călărețul orb (1975). Poetul 
este parte a viziunilor sale, iar contemplaţia tinde 
către o participare la existenţa eternă. Totul devine 
semn sau manifestare a simbiozei dintre terestru şi 
ceresc, prin lumină şi fantezie. Imaginile constru- 
iesc mici alegorii, într-o tentativă grațioasă, senină 
de a transcende realitatea concretă. Primul volum în 
proză, Cordun (1942), este o încercare originală de a 
reface trăirile, „relatarea” unui copil, fără intervenţia 
adultului în interpretare, ordonare, povestire. Felurite 
secvenţe din viaţa familiei sau a satului sunt notate cu 
simplitatea şi sărăcia de limbaj specifice unei psiho- 
logii neevoluate. Sensibilitatea, memoria afectivă a 
copilului sunt activate de întâmplările urâte, crude, 
de partea rea a felului de a fi al oamenilor. În urma 
acestei selecţii „inconştiente”, rezultă un tablou coe- 
rent, sumbru, în care răul, suferința, tragicul sunt 
dimensiuni ale vieţii cotidiene. Expresia lapidară, 
nudă, directă, alăturarea cinematografică a secvenţe- 
lor produc o impresie deosebită. Asumarea punctului 
de vedere al unui copil, a inocenţei şi simplităţii are ca 
efect insolitarea perspectivei, un procedeu modern al 
artei. În timp, C. alcătuieşte din diferite schiţe şi poves- 
tiri, adunate în special în volumele Cartea poreclelor 
(1957), Nopți udeştene (1960), Inimi fierbinţi (1963), 
un fel de anexă la Cordun, completând şi nuanţând 
imaginea acelei lumi. Într-un fel sau altul, locurile 
natale, propria copilărie constituie un laitmotiv, dar 
şi o inepuizabilă sursă de revigorare epică, de date 

concrete, personaje şi limbaj. Jurnalul de la Udeşti al 
lui C., apărut postum cu titlul Cartea de piatră (981), 
este o mărturie patetică a ataşamentului faţă de casa 
părintească, de viaţa rurală. În volumele Prăpădul 
Solobodei (1943; Premiul Societăţii Scriitorilor 
Români), Avizuha (1945), Turmele (1946), Valea hoţi- 
lor (1948) este prezentată o lume primitivă, dominată 
de obiceiuri ancestrale, superstiții şi instincte, văzută 
în lupta, surdă şi grea, pentru supravieţuire. Este o 
lume mereu tulburată de orice o abate de la obişnuin- 
ţele sale, ameninţată parcă permanent de nenorocire, 
dar şi amenințătoare, trăind într-o întunecime tragică. 
O greutate parcă telurică o apasă, mase de oameni se 
mişcă animate de un instinct gregar, satul părând mai 
degrabă o comunitate tribală. Natura fiind o compo- 
nentă organică a traiului acestor oameni, totul este 
proiectat în semnificative peisaje vizuale şi sonore, 
realizate cu forță şi amploare. Atmosfera tensionată, 
tonalitatea sumbră, clarobscurul în care apar perso- 
najele, neindividualizate — siluete ceva mai distincte 
pe fondul mulţimii —, conotaţia cvasimagică a gestu- 
rilor şi vorbelor, existența supusă unei fatalităţi nelă- 
murite şi neliniştitoare, indeterminarea temporală 
creează senzaţia unei lumi halucinante, coborâte din 
negurile legendei şi ale istoriei. Admonestat pentru 
„inactualitatea” şi „misticismu!” scrierilor sale, C. face 
o mea culpa publică (1948) şi trece grabnic la produ- 
cerea unei literaturi angajate ideologic. În Negura (- 
II, 1949-1950; Premiul Academiei RPR pentru primul 
volum) el blamează vehement clasa conducătoare din 
România antesocialistă, înfierează războiul antisovie- 
tic, povestind întâmplări oripilante, creionând perso- 
naje definite prin bestialitate. Caricând fără preget, C. 
vrea să instituie o realitate atroce, pentru care meta- 
fora titlului ar fi prea blândă. Dar construcţia defectu- 
oasă, tezismul evident, situarea autorului în postura 
de acuzator mânios fac din Negura o scriere caducă. 
Romanele Temelia (1951; Premiul de Stat), Saul 
uitat (1974) şi o lungă serie de povestiri propagandis- 
tice, precum Făina chiaburului şi bordeiul săracului 
(1947), Secerişul (1951), Pe drumul belşugului (1951), 
Dreptul la viaţă (953) ş.a.m.d., tipărite în broşuri sau 
în culegeri de proză scurtă, sunt produse facile ale 
obedienței față de o politică literară impusă. Când și 
când, C. preferă să se întoarcă spre istorie, de unde 
talentul său evocator scoate tablouri vivante având 
în centru câteva mari figuri ale trecutului românesc, 
naraţiuni apărute în volume speciale — Poarta furtuni- 
lor (1955), Povestiri eroice (|, 1960), Pământul zimbru- 
lui (1962) — şi în alte numeroase ediţii sau opuscule, 

care reiau, de regulă, aceleaşi texte. Cărţile de călăto- 
rie — Împărăţia soarelui (1956), Farmecul depărtărilor 
(1966) — conţin relatări despre realități şi personalități 
din ţările vizitate. Drama istorică Focurile (o drama- 
tizare după Crăișorul lui Liviu Rebreanu, scrisă în 
colaborare cu Magda Isanos, premiată şi editată de 
Fundaţia Regală pentru Literatură şi Artă în 1945) 
încearcă o reconstituire a principalelor momente ale 
răscoalei conduse de Horea, Cloşca şi Crişan şi a fost 
reprezentată la Timişoara în 1946. Altă piesă în versuri, 
Valea Albă (1957), dramatizează un episod din luptele 
lui Ştefan cel Mare. O secţiune importantă a operei 
lui C. este cea a prelucrărilor şi traducerilor, realizate 
frecvent după o versiune intermediară. Repovestirile 
lui după Halima, decenii întregi reeditate, recreează 
pe terenul limbii române, printr-o rostire armonioasă, 
ușor arhaizată, savoarea epică, ținuta ceremonioasă a 
basmelor arabe. Din poezia chineză a transpus mai cu 
seamă texte clasice. A mai semnat versiuni româneşti 
după opere de Kalidasa, Eschil, Aristofan, Ovidiu, 
Omar Khayyam, Puşkin, Gogol, Maxim Gorki, Aleksei 
Tolstoi ş.a. 


SCRIERI: Chemarea cumpenelor, Bucureşti, 1937; Cordun, 
Bucureşti, 1942; ed. Iaşi, 1988; Prăpcidul Solobodei, Iaşi, 
1943; Avizuha, Bucureşti, 1945; Focurile (în colaborare cu 
Magda Isanos), Bucureşti, 1945; Răfuiala, București, 1945; 
Turmele, Bucureşti, 1946; Făina chiaburului și bordeiul 
săracului, București, 1947; Nopțile Șeherezadei poves- 
tite de..., Bucureşti, 1947; Valea hoților, Bucureşti, 1948; 
Negura, I-II, Bucureşti, 1949-1950; Păpucașii, București, 
1950; Pe drumul belșugului, București, 1951; Râpa Oarbei, 
București, 1951; Secerișul, București, 1951; Temelia, Bucu- 
reşti, 1951; Gigantul din munți, București, 1952; Întâmplări 
de pe Călmățui, București, 1952; Dreptul la viață, Bucu- 
rești, 1953; Prin Țara de Sus, Bucureşti, 1954; Livezile tinere, 
Bucureşti, 1954; Pasărea de foc, București, 1954; Stejarul 
din Borzești, Bucureşti, 1955; Poarta furtunilor, Bucureşti, 
1955; Inimi fierbinţi, București, 1956; Împărăția soarelui, 
Bucureşti, 1956; Cartea poreclelor, Bucureşti, 1957; Căr- 
țile săgetătorului, Bucureşti, 1957; Cel din urmă apostol, 
Bucureşti, 1957; Valea Albă, Bucureşti, 1957; 1001 de nopți, 
I-IV, Bucureşti, 1959-1963; Nopți udeştene, Bucureşti, 1960; 
Povestiri eroice, I, Bucureşti, 1960; Pământul zimbrului, 
Bucureşti, 1962; Inimi fierbinţi, Bucureşti, 1963; Poezii, 
Bucureşti, 1964; Farmecul depărtărilor, Bucureşti, 1966; 
Viforul, Bucureşti, 1966; Clopote în amurg, Bucureşti, 1969; 
Turmele. Cordun. Avizuha. Valea hoților, postfață Silviu 
Dan Gheorghiu, Bucureşti, 1971; Satul uitat, Bucureşti, 
1974; Călărețul orb, îngr. şi pref. Constantin Călin, Cluj-Na- 
poca, 1975; Cartea de piatră, îngr. şi pref. Constantin Călin, 
Bucureşti, 1981. Traduceri: N.V. Gogol, Însemnările unui 
nebun, introd. Eugen Schileru, Bucureşti, 1945, Povestiri 

din Petersburg, Bucureşti, 1952 (în colaborare cu Ada Stein- 
berg), Mantaua. Povestiri din Petersburg, pret. Tatiana 
Nicolescu, Bucureşti, 1962 (în colaborare cu Ada Steinberg 
şi Radu Donici); Leonid Soloviev, Minunata istorie a lui 
Nastratin Hogea, Bucureşti, 1945 (în colaborare cu Magda 
Isanos); A.S. Puşkin, Fata căpitanului, Bucureşti, 1946, 
Povestirile răposatului Ivan Petrovici Belchin, Bucureşti, 
1954 (în colaborare cu Gh. Solcănescu), Dama de pică, pref. 
Gh. Barbă, Bucureşti, 1963; Aleksei Tolstoi, Povestiri ruseşti, 
Bucureşti, 1947; Maxim Gorki, Foma Gordeev, Bucureşti, 
1949; Din poezia chineză clasică, Bucureşti, 1956; ed. 2 
(Poeme chineze clasice), pref. edit., Bucureşti, 1957; Aris- 
tofan, Teatru, Bucureşti, 1956; Ovidiu, Tristele, pref. edit., 
Bucureşti, 1957, Epistole din exil, îngr. şi pref. Toma Vasi- 
lescu, Bucureşti, 1966; Eschil, Perșii. Cei şapte contra Tebei, 
pref. Mihai Nasta, Bucureşti, 1960; Li Tai Pe, Poezii, introd. 
edit., Bucureşti, 1961; Kalidasa, Sakuntala, Bucureşti, 1964. 
Repere bibliografice: Călinescu, Opere, III, 1481-1485; 
Octav Şuluţiu, [Eusebiu Camilari, RER, 1943, 1, „Apăra- 
rea”, 1946, 5, 41; Perpessicius, Opere, X, 111-113; Con- 
stantinescu, Scrieri, Il, 5-10; Traian Chelariu, „Prăpădul 
Solobodei”, UVR, 1944, 3; Al. Piru, „Avizuha”, VR, 1945, 
7-9; Caraion, Duelul, 194-203; Al. A. Philippide, „Tur- 
mele”, „Nopțile Șeherezadei”, „Semnalul”, 1947, 1521; Ov. 
S. Crohmălniceanu, „Valea hoților”, CNT, 1948, 84, 85; 
Geo Şerban, „Les Troupeaux”, REVR, 1957, 2; Constantin 
Cubleşan, „Poezii”, ST, 1965, 2; Micu-Manolescu, Litera- 
tura, 107,219-221,270-272;D. Țepeneag, Unsadovenian?, 
R, 1966, 2; Ciobanu, Nuvela, 134-136, 285-301; Oprea, 
Mişcarea, 13-27, Piru, Panorama, 338-352; Oprescu, Scri- 
itori, 51-56; Vitner, Semnele, 127-135; Sorin Titel, „Avi- 
zuha”, RL, 1972, 12; Dorina Mercheş, Eusebiu Camilar. 
Bibliografie, laşi, 1976; Haralambie Țugui, Memoria tim- 
pului, Timişoara, 1977, 144-197; Cioculescu, Itinerar, IV, 
408-414; Negoiţescu, [st. lit., 1, 241-243; Dicţ. scriit. rom., 
I, 426-429; Rachieru, Poeți Bucovina, 74-78; Dicţ. ana- 
litic, 1, 75-76; Elisabeta Isanos, Cosânzenii, Timișoara, 
2005; Popa, Ist. lit., 1, 257-258, 628-631, passim. C.T. 


CANCEL, Petre (7.11.1890, Bacău - 29.XI[.1947, 
Bucureşti), slavist, folclorist. După terminarea liceu- 
lui la Bacău, vine la Bucureşti, unde urmează cursu- 
rile Facultăţii de Litere şi Filosofie (1909-1912), fiind 
elevul lui loan Bogdan şi al lui Dimitrie Onciul. Sub 
îndrumarea celui de-al doilea îşi realizează prima 
lucrare, Data epistolei lui Uzun Hassan către Ştefan 
cel Mare şi misiunea lui Isak-beg, parte din relaţiile 
lui Ştefan cel Mare cu Roma, Veneţia şi Genua (1912). 
La recomandarea lui loan Bogdan, îşi continuă stu- 
diile (1913-1919) la Belgrad, Sofia, Viena, Zagreb şi 
la Praga, unde îşi ia şi doctoratul în filologie slavă. 
Revenit în ţară, este numit suplinitor la Catedra 
de limbi slave a Universităţii din Bucureşti (1920), 

apoi, după moartea lui I. Bogdan (1923), profesor 
titular, funcţionând tot restul vieţii. A colaborat la 
„Convorbiri literare”, „Revue des 6tudes slaves” ş.a. 
Personalitate de amplă formaţie enciclopedică 
în domeniul filologic, desfăşurând o erudiție impre- 
sionantă, bun cunoscător al spaţiului balcanic, C. a 
susținut „comparaţia extensivă imperioasă” în sec- 
toare interdisciplinare ale culturii vechi, luând în 
considerare nu numai principalele grupuri de limbi 
indoeuropene, ci şi realităţile social-economice 
şi istorico-juridice din acest spaţiu, în studiile sale 
de lexicologie istorică şi de filologie slavo-română 
- Despre „rumân” şi despre unele probleme lexicale 
vechi slavo-române (1921), Termenii slavi de plug 
în dacoromână (1921), Introducere în filologia şi 
lingvistica slavo-română (1938). De asemenea, este 
autorul unor lucrări de lingvistică slavă (Studiul ver- 
bului vechi slav, 1938, Sintaxa veche slavă, 1938), 
publicate în colecţia „Româno-slavica”. În ceea ce 
priveşte literaturile balcanice, îndeosebi sârbo-cro- 
ată şi bosniacă, despre care a elaborat de-a lungul 
anilor o serie de cursuri (unele publicate) pe peri- 
oade mergând de la începuturile acestor literaturi 
până pe la mijlocul veacului al XIX-lea (de pildă, 
Curs de literatură sârbă. |. În Bosnia, 1932-1933; 
Istoria literaturii sârbo-croate din a doua jumătate 
a secolului al XVI-lea până în secolul al XVII-lea, 
1935-1936, Istoria literaturii iugoslave. 1750-1820, 
1937-1938), a cercetat amănunţit contextul isto- 
ric foarte bogat şi diferit de la ţinut la ţinut şi de la 
epocă la epocă, pe unităţi politice, spirituale şi reli- 
gioase (catolicism, ortodoxie, islamism), explicând 
plauzibil specificitatea acestor literaturi (preponde- 
rent populare) şi marile deosebiri culturale dintre 
ele. Ivite din perspectiva interdisciplinarităţii, preo- 
cupările pentru folcloristică ale lui C., deşi tangenţi- 
ale, aduc unele precizări şi aspecte de natură meto- 
dologică. Spre exemplu, în studiul Originea poeziei 
populare (1922) subliniază rolul individului talentat 
în procesul creării şi circulaţiei pieselor folclorice 
(chestiune pe care o va relua D. Caracostea), inves- 
tigarea genezei creaţiilor contemporane contribu- 
ind la evitarea „exerciţiilor uneori hilariante, alte- 
ori temerare”, adesea neştiinţifice. Pe nedrept uitat 
astăzi, C. se înscrie în istoria culturii noastre ca un 
reprezentant de seamă al începuturilor slavisticii. 
SCRIERI: Data epistolei lui Uzun Hassan către Ştefan 
cel Mare şi misiunea lui Isak-beg, parte din relaţiile lui 
Ștefan cel Mare cu Roma, Veneţia şi Genua, Bucureşti, 
1912; Originea poeziei populare, Bucureşti, 1922; Curs de 

literatură sârbă, vol. I: În Bosnia, Bucureşti, 1932-1933; 
Curs de istoria literaturii croate de la începuturi până 
la mijlocul secolului al XVIII-lea, Bucureşti, 1933-1934; 
Istoria literaturii sârbo-croate din a doua jumătate a 
secolului al XVI-lea până în secolul al XVII-lea, Bucureşti, 
1935-1936; Curs de istoria literaturii sud-slave. 1650- 
1850, Bucureşti, 1936-1937; Istoria literaturii iugoslave. 
1750-1820, Bucureşti, 1937-1938; Curs de istoria litera- 
turii croate în sec. XVI-XVII, Bucureşti, 1942-1943. 


Repere bibliografice: G. Mihăilă, P Cancel şi colaborato- 
rii săi, în Studii de lexicologie şi istorie a lingvisticii româ- 
neşti, Bucureşti, 1973, 196-197; Victoria Frâncu, Lecţiile 
de literatură iugoslavă ale profesorului Petre Cancel, AUB, 
filologie, t. XXIV, 1975; Balacciu-Chiriacescu, Dicţionar, 
A.M. G.Dn. 


85-86; Datcu, Dicţ. etnolog., 181-182. 


CANCICOV, 

Georgeta Mircea 
(29.V.1899, Godineşti, 
j. Bacău — 16.1V.1984, 
Bucureşti), prozatoare, 
poetă. 


Este fiica Elenei (n. Crăiescu) şi a lui Petre Jurgea, 
coborâtor dintr-o familie de răzeşi, şi s-a numit, la 
naştere, Maria; a fost căsătorită cu Mircea Cancicov, 
avocat şi om politic. A avut parte de o educaţie 
aleasă, intrând în contact încă din copilărie cu 
atmosfera marii culturi europene (mama sa îl 
cunoscuse pe Marcel Proust). La Paris urmează 
liceul, apoi Facultatea de Litere şi ia lecţii de vioară 
de la George Enescu. Colaborează la numeroase 
publicaţii, printre care „Viaţa românească”, „Revista 
Fundațiilor Regale”, „Universul literar”, „Adevărul 
literar şi artistic”, „Ateneu”, „România literară”, 
„Luceafărul”. Debutul, culegerea de poeme Un vis 
(1936), nu o anunţă în nici un fel pe scriitoarea care 
urma să devină C. odată cu publicarea romanelor 
şi a nuvelelor. 

Scrisul prozatoarei se remarcă prin simplitatea 
discursului narativ, într-un context care favoriza for- 
mulele epice novatoare. Chiar dacă resuscită o lume 
păstrată în amintire, C. evită percepţia subiectivă, 
întoarcerea spre sine, consemnând ca într-un jurnal 
doar ceea ce li se întâmplă celor din jur. Autoarea 
alege scene ieşite din comun. Se evidenţiază un 

anumit specific al atmosferei, o anumită modali- 
tate a prezentării protagoniştilor, bazată pe vorbirea 
regional-dialectală (dialogul joacă un rol esenţial în 
economia edificiului narativ). C. creează impresia 
că îşi lasă personajele să se autodefinească, rolul ei 
fiind doar acela de a le introduce în scenă. Nu există 
nici un scenariu prestabilit, evenimentele au loc pur 
şi simplu, personajele intrând şi ieşind din aria de 
observaţie a autoarei după voia lor; nimic nu este 
supus analizei, deşi pot fi deduse din context unele 
portrete psihologice şi morale. Situaţiile memora- 
bile sunt frecvente, acestea constituind nucleele în 
jurul cărora gravitează celelalte întâmplări prinse 
în pasta naraţiunii. Perceperea realității cunoaşte 
forme diverse, de la transcrierea directă, nemijlocită 
a faptului brut până la inserarea, pe alocuri, a unor 
elemente de fantastic popular. În toate cazurile per- 
spectiva rămâne exterioară evenimentelor, C. ştiind 
să-şi dozeze atât ironia, cât şi efuziunea lirică. De 
fapt, succesul îl datorează şi caracterului echilibrat 
al prozei sale, care nu permite nici unui vector să se 
transforme în dominantă. Atunci când îşi pune per- 
sonajele în situaţiile cele mai stânjenitoare, nu dove- 
deşte o intoleranță compactă; trece mai departe cu 
umor, dând senzaţia că se joacă. S-a vorbit despre 
impresia de mozaic lăsată de romanele Poeni şi 
Moldovenii, ambele apărute în 1938. Într-adevăr, 
decupajele care compun montajul au structuri cva- 
siidentice. Scriitoarea ia în observaţie fragmentul de 
lume care i se oferă şi îl tratează cu un realism bogat 
în nuanţe, cu o plasticitate minuțioasă şi stranie, 
care poate crea, la un moment dat, senzaţia de ima- 
ginar baroc. Dar tonul se schimbă, relatarea evolu- 
ează cu un plus de vitalitate şi de umor, pentru ca la 
sfârşitul secvenţei faptele să se arate învăluite într-o 
relaxare îngăduitoare. Povestirile şi nuvelele reiau, 
în general, aceleaşi procedee afirmate anterior. În 
nuvela Pustiuri (1942) autoarea extrage din mitolo- 
gia populară românească tipul ţăranului care, având 
forţe malefice, este capabil să abată prăpădul asupra 
altor oameni. Aici atmosfera devine tragică şi evo- 
luează gradat. Psihoza colectivă este înfăţişată prin 
amalgamarea sugestiilor vizuale, acustice, olfactive 
şi a fantasticului dezlănţuit, ceea ce are efectul unei 
reprezentări coşmareşti. În Călătorul (1971) se vede 
bine atitudinea ambiguă a scriitoarei față de per- 
sonajele sale. Când relatează povestea inginerului 
Holma, care vrea să zboare cu ajutorul unor aripi 
construite de el însuşi, C. pare că intenţionează 

prezentarea unui erou exemplar. Finalul este însă 
grotesc, nobila aspirație cade în ridicol, iar „eroul” 
este compromis definitiv. În romanul Amurg (1967) 
este înfăţişată imaginea unei lumi trăindu-şi cre- 
pusculul. Narațiunea, derulându-se la Scheiţa şi la 
Paris, reuneşte o societate cosmopolită în care se 
intersectează George Enescu, Emil Racoviţă, Nicolae 
Tonitza, Auguste Rodin, Claude Debussy, Anatole 
France, Claude Monet, Edgar Degas. Scriitoarea nu 
părăseşte în totalitate linia prozelor sale anterioare 
şi introduce câteva personaje cu adevărat memo- 
rabile, între care mazurul Domnici. C. rămâne, în 
esenţă, o povestitoare a cărei fantezie în descrieri 
este remarcabilă. 

SCRIERI: Un vis, Bucureşti, 1936; Poeni, Bucureşti, 1938; 
Moldovenii, Bucureşti, 1938; Dealul Perjilor, Bucureşti, 
1939; Pustiuri, Bucureşti, 1942; Amurg, Bucureşti, 1967; 
Călătorul, Bucureşti, 1971; Poeni. Moldovenii, postfață 
George Gană, Bucureşti, 1972; Îndrăgostitele, pref. Ion 
Vlad, Bucureşti, 1975; Povestiri, Bucureşti, 1979; Din 
viaţa văilor, Bucureşti, 1984. 

Repere bibliografice: G.C. [G. Călinescu], „Un vis”, ADV, 
1936, 16 231; Izabela Sadoveanu, „Moldovenii”, ALA, 1938, 
938; Magda Isanos, „Moldovenii”, JL, 1939, 1; Călinescu, 
Opere, IV, 1095-1099; Virgil Carianopol, „Dealul Perji- 
lor”, „Porunca vremii”, 1940, 1544; Perpessicius, Opere, 
VII, 365-369, IX, 331-336, 393-394, X, 111-112, XII, 599; 
Călinescu, Ist. lit. (1941), 849-850, Ist. lit. (1982), 934-936; 
Gabriel Dimisianu, „Amurg”, GL, 1967, 41; Ion Vlad, 
„Amurg”, ST, 1967, 10; Dana Dumitriu, „Amurg”, „Munca”, 
1967, 6184; Alex. Ştefănescu, „Călătorul”, LCE 1971, 37; 
Liviu Chiscop, „Poeni. Moldovenii”, ATN, 1973, 4; Cella 
Delavrancea, Mozaic în timp, Bucureşti, 1973, 162-168; 
Tudor, Pretexte, 142-147, Valeriu Cristea, Puterea epicului, 
RL, 1975, 21; Titel, Pasiunea, 43-44; Poantă, Radiografii, |, 
30-34; Traian Filip, Falsificatorii de imagini, pref. Mario 
Ruffini, Roma, 1979, 191-196; Gabriel Dimisianu, Geor- 
geta Mircea Cancicov, RL, 1984, 17; Cozea, Prozatoare, 
126-166; Dicţ. scriit. rom., |, 429-432; Popa, Penumbre, 
179-182; Zaharia-Filipaş, Studii, 115-121; loan Vicoleanu, 
Georgeta Mircea Cancicov, postfață Ioan Dănilă, Bacău, 
2010; Burţa-Cernat, Fotografie, 75-76. Ş.A. 


CANDIANO-POPESCU, Alexandru (27.1.1841, 
Bucureşti — 25.VI.1901, Târgovişte), autor de versuri. 
Este fiul Zincăi Urziceanu, căsătorită cu Dumitru 
Popescu, poliţai, iar după moartea acestuia recăsăto- 
rită cu Nicolae Candiano, şi el lucrând în poliţie. Învață 
într-un pension din Ploieşti, apoi la o şcoală militară 
din Bucureşti, de unde iese, în 1859, cu gradul de sub- 
locotenent de artilerie, în 1864 fiind avansat căpitan. 
Protejat al lui Al. I. Cuza, conspiră totuși şi participă 

la detronarea domnitorului. Demisionar din armată, 
se lansează în politică, mai întâi ca publicist. Scoate 
gazetele „Perseverenţa” (1867-1869) şi „Democraţia” 
(1869- 1871). Arestat în 1869 și în 1870 pentru delicte 
de presă, ia parte în 1870 la acţiunea antidinastică 
vizând răsturnarea lui Carol I şi proclamarea „repu- 
blicii” din Ploieşti, este arestat, judecat şi achitat. Îşi 
continuă studiile urmând dreptul în Italia (1871- 
1874), unde, la Napoli, ia şi doctoratul. Figurează din 
1876-1877 în corpul avocaţilor din judeţul Dolj, este 
ales deputat, dar, susținând fervent independenţa 
deplină a României, se înrolează în 1877 în armată şi 
participă la luarea redutei Griviţa. Prefect al Poliţiei în 
1879, aghiotant regal din 1880 (timp de doisprezece 
ani), ajunge în 1894 general de brigadă. 

C.-P,, autor de versuri diletant, dar personaj cu 

oarece aplomb înviaţa publică, s-a văzut primit prin- 
tre colaboratorii „Literatorului” lui Al. Macedonski, 
ba chiar a fost chemat să citească la Junimea. 
Două volume, Când n-aveam ce face (1866) şi Țara 
(1891), îi adună încercările. În placheta de tinereţe, 
autorul, influenţat de Dimitrie Bolintineanu şi de 
Vasile Alecsandri, îşi plânge sentenţios şi retoric 
nefericirile, iubirea destrămată. Rarisim, clișeul 
este abandonat şi se ivesc versuri ceva mai ener- 
gice, cu o anume inventivitate imagistică. În Țara, 
unde tutelar este spiritul lui V. Alecsandri din Ostaşii 
noştri, C.-P. narează epigonic, banal, episoade ale 
Războiului pentru Independenţă, făcând decla- 
mator apologia bravurii şi a iubirii de ţară. O „isto- 
rie critică”, Războiul neatârnărei (1913), relatând 
„asaltul şi luarea redutei Griviţa”, şi paginile autobi- 
ografice intitulate Amintiri din viața-mi, publicate 
postum (1944; I-II, 1998-1999), au un interes mai 
mult documentar şi psihologic decât unul literar. În 
aceste memorii, scrise destul de stângaci, cu o reto- 
rică inflamată, autorul-personaj, „un amestec sedu- 
cător de Rică Venturiano și Coriolan Drăgănescu” 
(loan Stanomir), este și o ilustrare a unui soi de 
oportunism politic ce traversează ultimele trei dece- 
nii ale secolului al XIX-lea. 
SCRIERI: Când n-aveam ce face, Bucureşti, 1866; ed. 2, 
Craiova, 1875; O pagină din istoria resboiului poporului 
român din anul 1877-1878, Craiova, 1878; Ţara, Bucu- 
reşti, 1891; Cuvântări ostăşeşti, Bucureşti, 1901; Războiul 
neatârnărei. Istorie critică. Asaltul şi luarea redutei Gri- 
vița, Bucureşti, 1913; Amintiri din viaţa-mi, |, pref. Ion 
V. Lascăr, Mariu Theodorian-Carada, Bucureşti, 1944; 
ed. I-II, îngr. şi introd. Constantin Corbu, Bucureşti, 
1998-1999. 


Dicţionarul general al literaturii române 46 


Repere bibliografice: Al. Macedonski, Poeziile d-lui 
Candiano-Popescu, „Ielegraful”, 1876, 1145; Rosetti, 
Dicţ. cont., 41-42; Călinescu, Opere, V, 700-704; Ciocu- 
lescu, Itinerar, |, 73-76; Dicţ. lit. 1900, 140; loan Stano- 
mir, Alexandru Candiano-Popescu faţă cu reacţiunea, 
G.D. 

CANDREA, I.-A 
[lon-Aureliu] 
(pseudonim al lui 
Iancu Hecht; 7.XI.1872, 
Bucureşti — 15.[X.1950, 
Paris), filolog, etnolog. 


Fiu al Rachelei şi al lui Marcu Hecht, tehnician con- 
structor, ambii originari din Galaţi, C. a absolvit Liceul 
„Gheorghe Lazăr” din Bucureşti, susținându-şi baca- 
laureatul în 1892. A urmat cursurile Facultăţii de Litere 
şi Filosofie a Universităţii din Bucureşti, într-o peri- 
oadă când B.P Hasdeu îşi ţinea aici cursul de filologie 
comparată, luându-şi licenţa în litere în 1896. Şi-a 
continuat studiile în Franţa, unde a frecventat 
Sorbona şi FEcole Pratique des Hautes Etudes. 
Specializarea i-a fost înrâurită de filologi renumiţi: 
Gaston Paris, Antoine Thomas, Paul Mayer, Emile 
Picot, Jules Gilliron. În 1902 și-a susţinut teza de doc- 
torat, Les El&ments latins de la langue roumaine. Le 
consonantisme. L-a suplinit timp de trei ani pe Emile 
Picot la Ecole Speciale des Langues Orientales 
Vivantes. Înapoiat în ţară, a funcţionat ca profesor de 
limba franceză la Gimnaziul „Fraţii Buzeşti” din 
Craiova şi la Liceul „Mihai Viteazul” din Bucureşti. În 
1913 a fost numit conferenţiar suplinitor în specialita- 
tea filologie romanică la Facultatea de Filosofie şi 
Litere a Universităţii bucureștene. În 1916 a devenit 
docent, iar în 1922 conferenţiar definitiv. Între anii 
1927 şi 1936 a activat ca profesor titular la Catedra de 
dialectologie şi folclor romanic a aceleiaşi facultăţi. În 
1938 s-a pensionat pentru limită de vârstă. A colabo- 
ratla „Adevărul literar şi artistic”, „Arhiva românească”, 
„Buletinul Societăţii Filologice”, „Curentul”, „Grai şi 
suflet”, „Junimea literară”, „Magyar român szemle'”, 


=» 


„Noua revistă română”, „Oltenia”, „Printre hotare”, 
=» 


„Revista nouă”, „Revista pentru istorie, arheologie şi 
filologie”, „Romania”, „Unirea”, „Universul”, „Vieaţa 

nouă” ş.a. Este autor împreună cu Ovid Densusianu al 
unui Dicţionar etimologic al limbii române. Elementele 
latine (fasciculele I-IV, 1907-1914) şi cu Gh. Adamescu 
al Dicţionarului enciclopedic ilustrat „Cartea 
Românească” (1931), iar împreună cu Mihail Canianu 
ș.a. a scos dicționare geografice ale județelor Dolj și 
Putna (1896, 1897), lucrări premiate, anterior tipăririi, 
de Societatea Geografică Română. 

C. este un cercetător erudit, preocupat de cunoaş- 
terea şi studierea folclorului dintr-o perspectivă inter- 
disciplinară, comparatistă. Datele furnizate de istoria 
limbii, dialectologie, lexicografie, etimologie suntvalo- 
rificate în scopul unei mai bune înţelegeri şi explicitări 
a fenomenelor culturii orale. Student fiind, a publicat 
mai întâi în „Revista nouă”, condusă de B.P Hasdeu, 
studiile Influenţa țiganilor asupra literaturii poporane 
române (1893) şi Poreclele la români (1895). A tăcut 
parte din ceea ce s-ar putea numi „şcoala folcloris- 
tică” de la „Grai şi suflet”. Numirea în postul de con- 
ferenţiar la Bucureşti îi oferă posibilitatea prezentării, 
în 1913, a unei lecţii de deschidere intitulate Straturi 
de cultură şi straturi de limbă la popoarele romanice. 
Pentru cercetările sale orientate spre folcloristică, ca 
de altfel şi pentru cele privind dialectologia sau istoria 
limbii, care au necesitat anchete de teren, C. foloseşte 
metoda investigaţiei directe, precum şi anumite ches- 
tionare, între care Chestionarul folcloric (1933), publi- 
cat sub auspiciile Institutului de Filologie şi Folclor; 
acesta, îmbogăţit, a fost lansat ulterior la Seminarul 
de dialectologie şi folclor romanic şi este structurat pe 
câteva capitole tematice ample: Pământul, Apa, Cerul 
şi fenomenele atmosferice, Focul, Interiorul pămân- 
tului, Flora, fauna, Fiinţe supranaturale, Neamuri 
legendare, Neamuri străine, Personalităţi şi tradiții 
în legătură cu Vechiul şi Noul Testament, Tradiţii isto- 
rice şi legendare, Omul şi viaţa omenească, Soarta, 
Viaţa religioasă, Viaţa casnică şi socială, Viaţa la ţară, 
Petreceri şi jocuri, Literatura populară. Din nefericire, 
răspunsurile primite şi lucrările realizate de studenţi 
nu au putut fi recuperate până astăzi. Numirea sa la 
Universitate se leagă de înfiinţarea definitivă şi speci- 
alizată a unei catedre care urmărea iniţierea studen- 
ilor în studiul culturii populare. Împreună cu Ovid 
Densusianu, C. redactează mai multe lucrări cu pro- 
filuri diverse. În 1906 publică în „Buletinul Societăţii 
Filologice”, printre ai cărei întemeietori se numără, 
Graiul din Țara Oaşului, folcloristica beneficiază 
astfel de fixarea sistemului de semne pentru transcrie- 
rea fonetică a textelor culese în zece comune din Oaş. 
Rezultat al cercetărilor de teren este şi lucrarea în două 

volume, publicată în colaborare cu Ovid Densusianu 
şi Th. D. Speranţia, Graiul nostru. Texte din toate păr- 
țile locuite de români (1906-1908). Se oferă o viziune 
modernă asupra conceptului de text folcloric, sunt 
reproduse specii mai puţin cunoscute şi acceptate 
la acea dată, cum ar fi amintirea. C. este unul dintre 
cei dintâi care dau o definiţie a folclorului, adoptă o 
metodă de culegere riguroasă, introduce exigenţele 
filologice în studierea folclorului. Împreună cu Ovid 
Densusianu, a publicat, în colecţia „Biblioteca pentru 
toţi”, Poveşti din diferitele ţinuturi locuite de români 
(1909) şi Poezii populare. Din diferite regiuni locuite de 
români (1910). În 1909 C. a editat Din bătrâni. Cum 
şi ce povestesc cronicarii despre vremurile şi domniile 
din trecut. El percepe cu fineţe nevoia de transmi- 
tere a informaţiei, făcută riguros, de către specialişti, 
nu lăsată în seama diletanţilor. Manifestă preocupări 
constante pentru comparatism, cu interes special 
pentru elementele de origine romanică, Antichitatea 
latină şi cultura iudaică antică. Perspectiva lucrărilor 
publicate şi a cursurilor universitare este de tip etno- 
logic. Sunt folosite relatări ale fenomenelor concrete, 
cunoscute din teren, sesizându-se, cu acuitate, deta- 
liul semnificativ şi, nu de puţine ori, atractiv. Acordă 
atenţie deosebită anumitor componente ale culturii 
populare: credinţe, obiceiuri, legende. A fost adeptul 
inovației metodologice: „o ştiinţă n-ar putea progresa 
fără să încerce mereu ipoteze nouă”. Cercetările sale 
sunt susținute şi de savante demonstraţii etimolo- 
gice. Prin extensie, faptele de cultură beneficiază de 
o abordare incipientă la noi, a antropologiei cultu- 
rale. În conformitate cu orientări europene, în cursul 
Dialectologie şi folclor romanic. Raporturi între limbă 
şi cultură (1929-1930), autorul evidenţiază rolul psi- 
hologiei în studiul limbii. Spirit deschis progresului 
în cercetarea umanistă, C. oferă lucrări care rămân 
modele de metodologie şi de rigoare ştiinţifică. 

SCRIERI: Dicţionar de rime, Bucureşti, 1890; Influenţa 
țiganilor asupra literaturii poporane române, Bucureşti, 
1893; Poreclele la români, București, 1895; Dicţionar de 
proverbe şi zicători, Bucureşti, 1912; Straturi de cultură şi 
straturi de limbă la popoarele romanice, Bucureşti, 1913; 
Iarba fiarelor. Studii de folclor, Bucureşti, 1928; Dialec- 
tologie şi folclor romanic. Raporturi între limbă şi cul- 
tură, Bucureşti, 1929-1930; Lumea basmelor, Bucureşti, 
1932; Folclorul român în legătură cu al altor popoare, 
Bucureşti, 1933-1934; Privire generală asupra folcloru- 
lui român în legătură cu al altor popoare, I-II, Bucureşti, 
1933-1935; Folclorul medical român comparat. Privire 
generală. Medicina magică, Bucureşti, 1944; ed. I-II, îngr. 
şi introd. Lucia Berdan, Iaşi, 1999; Lumea basmelor, îngr. 

Antoaneta Olteanu, pref. Al. Dobre, Bucureşti, 2001; Iarba 
fiarelor. Studii de folclor. Din datinile şi credinţele poporului 
român, îngr. Al. Dobre, pref. Dan Horia Mazilu, Bucureşti, 
2001. Culegeri: Graiul nostru. Texte din toate ţinuturile 
locuite de români, I-II, Bucureşti, 1906-1908 (în colaborare 
cu Ovid Densusianu şi Th. D. Speranţia); Din popor. Cum 
grăieşte şi simte ţăranul român, Bucureşti, 1908 (în cola- 
borare cu Ovid Densusianu); Poveşti din diferitele ţinuturi 
locuite de români, Bucureşti, 1909 (în colaborare cu Ovid 
Densusianu); Poezii populare. Din diferite regiuni locuite 
de români, Bucureşti, 1910 (în colaborare cu Ovid Densu- 
sianu). Ediţii, antologii: Din bătrâni. Cum şi ce povestesc 
cronicarii despre vremile şi domniile din trecut, Bucureşti, 
1909; Psaltirea Scheiană comparată cu celelalte psaltiri din 
sec. XVI şi XVII traduse din slavoneşte, I-II, Bucureşti, 1916. 
Repere bibliografice: Perpessicius, Opere, IX, 80-81; 
Dimitrie Macrea, Studii de istorie a limbii şi lingvisticii 
române, 1965, 155-177; G. Barbu, [.-A. Candrea şi etno- 
iatria comparată, în Despre medicina populară româ- 
nească, Bucureşti, 1970, 297-300; Al. Rosetti, Cartea albă, 
Bucureşti, 1968, 89-93; Vrabie, Folcloristica, 312-314; 
Ecaterina 'Țăranu, [.-A. Candrea lexicograf, în Comuni- 
cări ştiinţifice, laşi, 1971, 183-189; Sabina Ispas, lon-Au- 
reliu Candrea, REF 1972, 4; Bârlea, Ist. folc., 474-476; Flo- 
rica Dimitrescu, I-A. Candrea, lingvist şi filolog, Bucu- 
reşti, 1974; Mirodan, Dicţionar, |, 278-282; Datcu, Dic. 
etnolog., 182-184. S.1s. 


CANIANU, Mihail (pseudonim al lui Moritz Cahana; 
1867, Hârlău — 28.[X.1933, Bucureşti), folclorist, tra- 
ducător, publicist. Descendent al unei familii de 
negustori, C. şi-a început instrucţia în oraşul natal 
şi a desăvârşit-o, probabil, la Iaşi, unde pare să fi 
urmat cursurile gimnaziale şi ale unei facultăţi, 
devenind în cele din urmă profesor. A abordat cu 
îndrăzneală, dar şi cu o anume competenţă, dome- 
nii de activitate diverse. Colaborează la „Românul”, 
„Drepturile poporului”, „Lumea ilustrată”, „Revista 
pentru istorie, arheologie şi filologie” ş.a., cu studii 
şi culegeri de folclor şi cu articole cu tematică soci- 
ală, acestea din urmă prilejuindu-i afirmarea unor 
disponibilităţi pe tărâmul scrisului literar. Lucrările 
pe care le-a lăsat, apărute în periodice sau adunate 
în volume, sunt edificatoare pentru priceperea, 
pasiunea şi tenacitatea cu care era înzestrat. A scos, 
împreună cu I.-A. Candrea şi alţi colaboratori, dicţi- 
onarele geografice ale judeţelor Dolj şi Putna (1896, 
1897), lucrări premiate de Societatea Geografică 
Română. Lui C. Dobrogeanu-Gherea, I.L. Caragiale 
şi G.I. lonnescu-Gion le-a consacrat, în paginile 
„Familiei” din 1892, scurte medalioane literare. Tot 
în acelaşi an îi apare în „Lumea ilustrată” o scriere 

în proză, cu intenţii moralizatoare (Două căsnicii). 
Reuşite mai sigure avea să înregistreze C. în calitate 
de traducător. În 1895 transpune, după Max Nordau, 
Minciunile convenționale ale civilizaţiunii noastre, 
iar în 1899-1902 publică, după intermediar german, 
prima versiune românească integrală a romanului 
Crimă şi pedeapsă de EM. Dostoievski. A mai tradus 
Quo vadis de Henryk Sienkiewicz. 

Preocuparea de căpetenie a lui C. rămâne cule- 
gerea şi studierea folclorului. Din satele limitrofe 
Hârlăului - Bădeni, Scobinţi, Sagavia, Deleni, 
Pârcovaci, Cepleniţa —, dar şi din târgul natal, prea 
puţin urbanizat la acea dată, el adună şi întocmeşte 
o valoroasă colecţie de poezii populare, prin publi- 
carea căreia îşi va asigura un loc între cercetătorii fol- 
clorului românesc de la sfârşitul secolului al XIX-lea. 
Culegerea Poezii populare. Doine. Culese şi publicate 
întocmai cum se zic (1888) cuprinde trei sute treizeci 
şi trei de piese, între care se disting, prin realizare 
artistică, cântecele de dragoste şi dor, de jale, de cătă- 
nie şi război. Ultimele sunt interesante şi sub aspect 
social, ele vorbind adesea despre prinderea la oaste 
a tinerilor sau despre tratamentul inuman aplicat în 
armată. Colecţia de folclor, cea dintâi la noi în care 
versurile sunt tipărite în forma lor autentică, a fost 
primită elogios încă de la apariţie. loan Bianu, G.l. 
lonnescu-Gion, A.D. Xenopol au subliniat impor- 
tanţa culegerii producţiilor folclorice şi a publică- 
rii lor nealterate. Transcriind fonetic textele culese, 
C. se încadra unei direcţii noi în domeniu, lucrarea 
sa fiind luată drept model mai multe decenii de-a 
rândul. Textele sunt însoţite de indicaţii privitoare 
la variantele apărute anterior în alte colecţii sau în 
periodice. Referindu-se la valoarea documentară a 
creaţiei populare, C. laudă iniţiativa lui V. Alecsandri, 
subliniind totodată şi riscurile ce derivă din „întoc- 
mirea” textelor. Observațiile sale au în vedere, mai 
cu seamă, colecţia de balade şi colinde „alcătuită” de 
bănăţeanul At. M. Marienescu, care intervenise mult 
în producţiile culese. Metoda „reconstituirii”, preco- 
nizată şi folosită de acesta sub influenţa unor şcoli 
folcloristice ale epocii, nu este respinsă întru totul 
de C.; el consideră însă că aplicarea ei ar fi posibilă 
abia atunci când se va fi cules foarte mult, dacă nu 
aproape tot, în aria folclorului. Sub înrâurirea lui B.P 
Hasdeu, C. a publicat în 1893, în „Revista pentru isto- 
rie, arheologie şi filologie”, două studii consacrate 
descântecelor (Deochiul şi Faptul), în folcloristica 
noastră acestea fiind primele cercetări monografice 
ale unor tipuri de descântec. Povestea Kipăruş Petrul 

Făt-Frumos, apărută în ziarul „Românul/”, proverbele 
trimise lui luliu A. Zanne pentru corpusul la care 
acesta lucra sau colaborarea sa la colecţia lui Gr. G. 
Tocilescu, Materialuri folkloristice, cu texte adunate 
din judeţele Putna şi Neamţ, constituie, de aseme- 
nea, contribuţii la cunoaşterea literaturii populare. 
SCRIERI: Studii şi culegeri de folclor românesc, îngr. Al. 
Dobre şi Mihai M. Robea, pref. Dan Horia Mazilu, Bucu- 
reşti, 1999. Culegeri: Poezii populare. Doine. Culese şi 
publicate întocmai cum se zic, laşi, 1888; ed. Iaşi, 1893. 
Traduceri: Max Nordau, Minciunile convenţionale ale 
civilizațiunii noastre, Bucureşti, Socec, 1895; EM. Dosto- 
ievski, Crimă şi pedeapsă (Raskolnikoff), I-II, Bucureşti, 
1899-1902; Crestomaţie. Bucăţi alese din autori germani, 
Bucureşti, 1901; Henryk Sienkiewicz, Quo vadis, Bucu- 
reşti, f. a. 

Repere bibliografice: loan Bianu, „Poezii populare. 
Doine. Culese şi publicate întocmai cum se zic”, „Revista 
nouă”, 1888, 7; loan Nădejde, Poezii populare culese de 
d-l M. Canianu, „Contemporanul”, 1888, 8; G.I. Ion- 
nescu-Gion, „Poezii populare. Doine”, „Românul”, 1888, 
7; A.D. Xenopol, „Poezii populare”, „Arhiva”, 1893, 7-8; 
Adolphe Clarnet, Mihail Canianu, „Bucarest”, 1933, 
19-20; Bârlea, Ist. folc., 274-276; Dicţ. lit. 1900, 140-141; 
Mirodan, Dicţionar, |, 284; Al. Dobre, Mihail Canianu 
şi colecţia sa de poezii populare, REF 1994, 1-2; Nicolae 
Constantinescu, Studii şi culegeri de folclor românesc, 
ALA, 1999, 487; Datcu, Dicţ.etnolog., 184-185.  1.H.C. 


CANTACUZINO, Alecu (Alexandru) (c. 1811 — 1884, 
Atena), prozator. Descendent în a şaptea genera- 
ţie al marelui vistier Iordache Cantacuzino (cumnat 
al domnitorului Vasile Lupu), nepot al lui Matei 
Cantacuzino (şi el mare vistier al Moldovei, emigrat 
în 1791 în Rusia), C. era fiul Elisabetei (n. Daragan) 
şi al lui Alexandru Cantacuzino, şambelan al ţarului 
şi participant la mișcarea eteristă. Întors în Moldova, 
se însoară în 1839 cu Maria Cantacuzino, fiică a 
marelui logofăt al Moldovei Nicolae Cantacuzino- 
Deleanu-Măgureanu, dar căsnicia nu durează; Maria 
Cantacuzino pleacă în 1850 la Paris, căsătorindu-se, 
mult mai târziu, cu pictorul Puvis de Chavannes. C., 
care împărtăşeşte de la început ideile noi ale epocii, 
era prieten cu Vasile Alecsandri, lon Ghica, Al. 1. Cuza. 
Avea nu numai faima unui bun cunoscător al vieţii 
politice şi diplomatice europene, ci şi prestigiul unui 
om de lume, cultivat, rafinat. În timpul domniei lui 
Cuza a fost ministru al Cultelor (1861-1862), minis- 
tru la Externe şi la Finanţe (1862-1863), consilier la 
Curtea de Casaţie. Deşi nu era om politic din voca- 
ție, în 1865 i se încredinţează o misiune diplomatică 
la Paris, pe lângă Napoleon al III-lea. La bătrâneţe 

rătăcea prin Europa singur, suferind, căutându-şi de 
sănătate, peregrinări consemnate în scrisorile către 
Alecsandri, căruia îi sugerează, într-o etapă ezitantă a 
carierei literare a acestuia, să scrie o dramă. Când, în 
1879, apare Despot-Vodă, piesa era însoţită de câteva 
rânduri ale lui C., care, pentru a plasa cât mai favora- 
bil lucrarea prietenului său, apela, într-un comenta- 
riu fin, la comparații cu opere clasice ale dramatur- 
giei europene. 

Legat de numele lui Alecsandri şi de publicaţia 
acestuia, „România literară”, din 1855, este şi romanul 
Serile de toamnă la ţară, unica scriere literară a lui C., 
din care a fost tipărită doar o primă parte, pe durata 
apariţiei revistei. Într-o etapă incipientă a romanului 
românesc, Serile de toamnă la ţară se distinge prin 
echilibrul, siguranţa unui epic elaborat, prin neobiş- 
nuita, în epocă, lipsă de ostentaţie ideologică, fiind o 
„carte excepţională prin maturitatea stilului” (Nicolae 
Manolescu). Pretextul declanşării naraţiunii este, ca şi 
în alte scrieri ale vremii, confruntarea între mentalita- 
tea unui tânăr boier liberal, format în spirit voltairian, 
şi înţelepciunea unui bătrân şătrar, lon Criţă, ce visa 
încă la Moldova lui „îmbrăcată cu şlic şi cu giubea”. 
Construit ca o succesiune de povestiri pe niveluri 
temporale din ce în ce mai îndepărtate (povestire 
în povestire sau povestire cu sertare), romanul are o 
stilistică aparte, care vine din voluptuoase ocoluri şi 
amânări ale istorisirii propriu-zise, ca mai târziu la 
Mihail Sadoveanu. Într-un lung monolog, şătrarul 
deapănă pe-ndelete, cu mare dichis narativ, o suită 
de amintiri, evocă momente din copilărie şi adoles- 
cenţă, repovesteşte, coborând şi mai mult în timp, 
întâmplări pe care le ascultase cândva de la părintele 
său, răzeşul Petre Criţă. Ca într-un caleidoscop, sunt 
reînviate istorii de pe vremea lui Alexandru Ipsilanti, 
se perindă o lume veche, icoane din viaţa satelor 
răzăşeşti, dar şi peripeții, drumuri cu pricini la Divan, 
impresii legate de un oraş luxos şi derutant, precum 
Iaşii de odinioară. Romanul îşi defineşte identitatea şi 
valoarea tocmai prin remarcabilul dar de povestitor al 
lui C., nuanţat de un lirism discret, de o propensiune 
aforistică întru totul potrivită unor istorii în esenţa 
lor iniţiatice. Plasticitatea unor scene, a portretelor 
participă la farmecul acestui text, care prefigurează 
un model narativ consacrat ulterior de Sadoveanu în 
Hanu Ancuţei. 

SCRIERI: Serile de toamnă la ţară, îngr. şi pref. Livia Gră- 
madă, Cluj, 1973. 

Repere bibliografice: Iorga, 1st. lit. XIX, III, 182-165; 
Popovici, Romant. rom., 320-321; Vârgolici, Începuturile, 
51-54; Zaciu, Masca, 410-413; Ist. lit., IL, 601-602; Dicţ. 
lit. 1900, 141-142; Manolescu, Arca, |, 75-77; Craia, Ori- 
zontul, 21-23; Mănucă, Lectură, passim; Zamfir, Secolul, 
87-88; Manolescu, Istoria, |, 316-318; Dicţ. scriit. rom,, |, 
G.D. 

CANTACUZINO, 

Constantin, stolnicul 

(c. 1640, Târgovişte — 

7.VI.1716, Istanbul), | 
cărturar. = at / 


Este cel de-al treilea fiu al Elinei, fiica domnitorului 
Radu Șerban, şi al postelnicului Constantin Canta- 
cuzino, descendent al unei familii imperiale bizan- 
tine. Crescut într-un mediu prielnic cărţii (Paul de 
Alep admira biblioteca tatălui său), îşi începuse învă- 
țătura în casa părintească, avându-l drept preceptor, 
poate, pe Paisie Ligaridis, profesor şi la Schola graeca 
et latina, înfiinţată la Târgovişte la insistenţele postel- 
nicului Constantin Cantacuzino. A învăţat cu sigu- 
ranţă acasă latina, slavona şi greaca, profesor fiindu-i, 
verosimil, Ignatios Petrizis, şi el profesor la colegiul 
târgoviştean. Pregătirea lui clasică primeşte compli- 
niri consistente la Braşov (Cantacuzinii se refugiaseră 
acolo în 1655, înspăimântați de violenţa seimenilor 
rebeli), învățând cu Albrecht Martin, rector al colegiu- 
lui reformat. Îşi continuă învăţătura la Constantinopol 
— întâi cu chir Dionisie, apoi, din 1666, cu Gherasim 
Cretanul — şi în Italia. A fost un student harnic al 
Universităţii din Padova, pe care tinerii din Răsăritul 
Europei au agreat-o cu deosebire (şi Constantin 
Brâncoveanu şi-a trimis acolo „bursierii”). A studiat 
aici cu profesori iluştri şi a cumpărat cărţi, între ai 
căror autori se află clasici, scriitori ai Renaşterii şi ai 
barocului. Nu au fost descoperite dovezi care să con- 
firme o trecere prin Franţa şi un titlu de doctor pe care 
l-ar fi obţinut la Universitatea din Louvain. E limpede 
însă că voiajul în Occident a fost decisiv pentru defini- 
tivarea personalităţii cărturarului C., în care lumea 
românească de la sfârşitul secolului al XVII-lea şi înce- 
putul celui de-al XVIII-lea a avut un politician de o 
abilitate incontestabilă şi un mare savant. Şi unul şi 

celălalt au stârnit admiraţie, au câştigat simpatii, între 
hotarele ţării şi dincolo de ele, şi au declanşat antipa- 
tii. Şi unele, şi celelalte la fel de puternice. În anii ce 
urmează studiilor, întors în ţară, C. împărtăşeşte — în 
timpul unor domnii favorabile ori adverse -— soarta 
familiei sale: căsătoria (cu Safta Buhuşi, vlăstar al unei 
familii boiereşti din Moldova), o pribegie, ascensiu- 
nea pe scara rangurilor — este mare stolnic între 1675 
şi 1677; de aici supranumele cu care se va institui în 
posteritate —, o bătălie. Vârtul influenţei sale la Curte 
nu se aşază în timpul domniei fratelui său Şerban, ci 
în vremea lui Constantin Brâncoveanu, nepotul său, 
căruia, prudent observator şi analist fin al afacerilor 
europene, i-a fost multă vreme consilier ascultat şi 
cercetat. Mai multe pricini (printre care şi rivalitatea 
între fiii Brâncoveanului şi cei ai lui C., şi unii, şi alţii 
râvnind acelaşi tron) au dus, după 1703, la îndepărta- 
rea voievodului de sfătuitorul său. Lucrurile s-au 
complicat şi, dacă ar fi să se dea crezare cronicarilor 
contemporani cu evenimentele, Cantacuzinii (şi stol- 
nicul între ei) poartă o mare răspundere pentru ucide- 
rea, în 1714, a Brâncovenilor. Dar stolnicul şi fiul său 
Ştefan (pe care a vrut şi a izbutit să îl aşeze pe tronul 
Ţării Româneşti în 1714) vor cunoaşte acelaşi sfârşit 
peste mai puţin de doi ani. 

De la C., cel plecat din Valahia între martie 1665 şi 
a doua jumătate a anului 1669 să înveţe carte în stră- 
inătate, au rămas cele dintâi însemnări de călătorie 
în româneşte. Mai călătoriseră şi alți români până 
atunci, unii voiajând curioşi să vadă alte „lumi”, alții 
pribegind de nevoie, nici unul dintre ei însă nu pusese 
mâna pe pană spre a nota (pentru sine, cum face vii- 
torul stolnic, dar şi pentru alţii) câte ceva despre locu- 
rile pe unde i-a fost dat să păşească. Plecat din ţară 
cu o „ocazie” oficială - un cortegiu securizat ducea 
la Adrianopol (Odrii) „ploconul haraciului” —, tână- 
rul C. îşi vede de ale sale şi începe „tare studia cărţii”, 
mai întâi la Constantinopol, notând grijuliu data 
(„measiţa avgust 3 d[ni], zi joi, lleat] 1665 de la spă- 
senie”) şi locul acestui însemnat debut („la metohul 
Ierusalimului”). A fost o fire meticuloasă şi atentă cu 
lucrurile („Am lăsat la dascalul Vartolomei o păreche 
de dăsagi cu nişte cămeş şi alte borfuşoare”) şi mai 
ales cu banii, atunci când îi lasă în „depozite” („Să să 
ştie că am lăsat la jupânul Eghes, neguțătoriul englez 
şi cămăraşul toatei ţecii neguţătoreşti la Țarigrad, 
galbini de aur ungureşti patru sute şi lei 500, ca să 
mi-i ţie şi, când îm vor trebui, să mi-i dea”), ori când 
îi cheltuia făcând plăţi („Dat-am popei ce şăz, aprilie 
28, 18 galbeni venetici, 16 pentru şăzutul şi hrănitul 

mieu” etc.) Din această amănunţită notare a banilor 
cheltuiţi poate fi aflată şi lista cărţilor cumpărate, în 
totalitate („câte şi câte cât, pân într-una, măcar şi cea 
mai mică”), un „catalog” cu totul stimabil: Adagiorum 
chiliades a lui Erasmus („Adaghiile adecă Parimiile lui 
Erajmu”), „Elogiile Domnilor Veneții”, „Iliada şi Odisia 
Omirului, greco-latine”, „o gramatică a lui Manuel lati- 
nească” (adică De institutione grammatica a italianu- 
lui Alvarus Emmanuel), alta a lui „Lascari, grecească” 
(cartea lui Konstantinos Lascaris, tipărită într-o primă 
ediţie la Milano în 1476), lucrări de Titus Livius, 
Vergiliu, Valerius Maximus, Natalis Comes, Horatius 
Tursellinus, Marţial, Quintus Curtius Rufus, Epictet, 
Synesios, Terenţiu, Horaţiu, Lucian, Aristotel, Cesare 
Cremonini, Simplicius, Themistios, Alexandros din 
Afrodisia, Giacomo Francesco Zabarella ş.a. (Ordinea 
este cea din „catalogul” viitorului stolnic.) O bibli- 
otecă renascentistă. De călătoria dinspre Stambul 
(căruia C. îi zice de regulă Constantinopol) către Italia 
îşi aduce aminte când se află la Veneţia. O protecţie 
divină multiplă (descrisă savant şi preţios: „Cu ajuto- 
rul filantropului Dumnezeu şi Părintelui şi cu mesitia 
theanthropului lui Fiiu şi cu purtarea Preasfântului 
Duh işit-am den Constantinopol zi vineri, ghen. 18, 
zioa cinstiților sfinți şi arhiepiscopi, lui Athanasius şi a 
lui Chiril, a căror rugă şi ajutor ne poartă pân în săvâr- 
şit primejdii”) a făcut ca mersul pe ape al corăbiei 
celei cu două nume („unul «Madona de Rosario», altul 
«Corona aurea»”), cu mateloţi „franţozi”, dar constru- 
ită la Veneţia, să se desfăşoare în chip fericit. Furtuna 
(nelipsita încercare a navigatorilor) s-a arătat în două 
rânduri. Prima dată a fost nesemnificativă. A doua 
tempestă, lungă, petrecută lângă ostrovul Chefaloniei, 
pare să-i fi lăsat impresii ceva mai puternice. 
Descrierea, cu observaţii de meteorolog — asupra vân- 
tului ce sufla dinspre slab către moderat spre a deveni 
apoi puternic —, este oricum convingătoare: „Marţu, 
doaă ceasuri pân a însera, ne-au venit vânt (primos) 
şi aşa toată noaptea den puţin la mai vârtos suflând, 
de la 3 ceasuri şi mai de noapte spre ziuă; miercuri au 
început tare; viind soarele, mai vârtos se întăria, care 
unsprăzeace ceasuri marii primejdii ne-au dat, până 
când am apucat într-un liman, ce să chiamă Campo 
Boldo, foarte bun. Şi acolo ne-am păzit”. Sosirea la 
Veneţia a mai fost întârziată şi de neaflarea trebuin- 
ciosului pilot, ca şi de obligatoria carantină („contu- 
maţia”). C. a stat la Veneţia aproape două luni, de la 
20 februarie până la 18 aprilie 1667. Vreme pentru a 
vizita Cetatea Dogilor a găsit, se pare, la a doua şedere 
şi cu prilejul altor scurte reveniri. A cercetat Palatul 


Cantacuzino 


Dogilor, contemplându-l cu ochiul cuiva venit din- 
tr-o altă civilizaţie (tablourile dintr-o galerie faimoasă 
îl lasă totuşi indiferent) şi aflat la o „vârstă culturală” 
ce era subjugată de scris: „Scris este în casa în ce şade 
prinţipul cu alalţi mari, în podina casei, întâi cum întri 
pre uşa cea ce stă în față (aceaste provlime) Robur 
imperii, mai mergând puţin este Nunguam derelicta, 
şi iar la mijlocul casei Reipublicae fundamentum, 
iar în fundul casei aceasta Gubernatores libertatis”. 
„Lacomă perplexitate — zice Daniel Barbu - în faţa 
cuvântului scris, o blocare a capacității de comu- 
nicare a cuvintelor la nivelul grafic, o juxtapunere 
topometrică a literelor care nu se raportează imediat 
la un înţeles. Voluptatea lecturii, însoţită de plăcerea 
privirii de a colecţiona slovele, transformă cuvântul 
într-un lucru demn de inventariat şi însuşit”. Se ştie 
cu siguranţă că a plecat apoi la Padova (oraş despre 
care Miron Costin scrie, exersând în jurul temei 
translatio mundi, că este „scaunul şi cuibul a toată 

Stolnicul şi soţia sa Safta Buhuş, 
în fresca de la Biserica Filipeşti Târg 


dăscăliia şi învățătura, cum era într-o vreme Athina”), 
unde a ajuns însoţit de Panos Pepanos (cel care îl 
găzduise la Veneţia), şi că s-a înscris pentru anul uni- 
versitar 1667-1668. Faptul este consemnat în regis- 
trul matricol al acestei „Universitas Artistarum” spre 
care se îndreptau tinerii din Europa de sud-est: „D. 
Constantinus Cantacuzenus Constantinopolitanus 
pupillus die dicta (17 septembrie 1667)”. Iar însemnă- 
rile tânărului student comunică -— lăsând loc şi unor 
mici rugi, semnificative momente de izbucnire ale 
unui suflet dornic de şlefuire - numele profesorilor 
(însoţite de calificative ale elogiului) şi ştiinţele achi- 
ziţionate: Antonio dall' Acqua, dascăl de drept (era 
doctor în drept canonic) — „Antonie Delacfa, academi- 
cul la carele cu ajutorul preasfântului şi puternicului 
Dumnezeu şi cu neîncetata rugă a preafericitei lu Hs. 
Domnului Născătoare am început a învăţa cu toată a 
mea mică putere omenească”; Albanio Albanese, aris- 
totelician în predarea logicii — „la luminatul şi mult 
ştiutul Albanio Albanez, care este începătura fireştii 
filosofii, a cărui Dumnezeu ce mai sus rog ajutoriu fie 
cu mine, ca să o şi sfârşăscu la el filosofia”; Valerianus 
Bonvicinus, profesor de matematică — „început-am 
la mult ştiutul şi luminatul Bonvici matematica, [...] 
adecă den partea matematicii gheometria, care sânt 
stihiile lui Efclid şi dentr-alaltă parte sfera care să zice 
armilaris, care este a toatei lumi”. Dincolo de cărți şi 
profesori, mai pot fi ghicite unele lucruri, interpre- 
tând mutarea tânărului de la canonicul Alvise Florio la 
doamna Virginia Romana. Universitatea din Padova şi 
Padova însăşi îşi vor avea mereu un sediu protejat în 
sufletul lui C. Cărţile tipărite la Padova îl vor interesa în 

continuare şi va încerca să le cumpere. După mode- 
lul padovan compune, în 1694, planul de învățământ 
al Academiei Brâncoveneşti. ÎL trimite la Padova, la 
Universitate, pe fiul său, Răducanu, găsindu-i şi un 
mentor de mare performanţă - pe Hrisant Notara, 
cărturar familiar mediilor culturale româneşti şi viitor 
patriarh al Ierusalimului. Tot la Padova îşi tipăreşte, la 
1700, harta Ţării Româneşti pe care o alcătuise (a fost 
primul cartograf român, şi încă unul foarte informat). 
Câteva dintre argumentele acestei iubiri constante le 
întăţişează, deloc pierdute între atât de exactele soco- 
teli băneşti, însemnările de călătorie ale lui C. 
Stolnicul a început să lucreze la scrierea sa de 
căpătâi, Istoria Ţării Rumâneşti, în timp ce fratele său, 
Şerban, era în scaunul de voievod, oricum înainte de 
1688, anul apariţiei versiunii româneşti a Bibliei, la 
care a colaborat, redactând, probabil, nu numai pre- 
fețele, de vreme ce spune, undeva în text, că „toate 
cărţile bisericii şi toate cetăniile pe slovăneşte ne sânt”. 
Contemporanii aveau cunoştinţă de elaborarea scri- 
erii lui istorice, cărturarii din generaţiile următoare 
o vor cunoaşte de asemenea. Este, de aceea, cu atât 
mai curios anonimatul (ce a lăsat loc feluritelor supo- 
ziţii, printre care şi paternitatea lui Nicolae Milescu, 
sub numele căruia istoria a fost publicată în câteva 
rânduri) pe care copiile ulterioare l-au transmis în 
jurul autorului. Secvenţele de „mărturisire a intenţi- 
ilor” lasă să se vadă cu limpezime înţelegerea uma- 
nistă a lui C. — care preleva componentele morală, 
formativă, civilizatoare şi, în primul rând, patriotică 
- asupra exerciţiului istoriografic, căci, zicea el, „fără 
istorie nu numai de râsul altora şi de ocară sântem, 
ci şi orbi, muţi, surzi sântem de lucrurile şi faptele 
celor mai de mult ce într-acest pământ s-au întâm- 
plat”. Este neîndoielnic că marele cărturar, mobilizat, 
poate, şi de atmosfera politică generată de planurile 
lui Şerban Cantacuzino, a simţit imperios nevoia unui 
dialog cu contemporanii (cu cărturarii străini, dar mai 
ales cu conaţionalii), în cadrul căruia să fie afirmate 
marile tradiţii pe care le păstrau depozitele civilizaţiei 
româneşti şi care legitimau intenţiile de neatârnare 
ale oamenilor politici din vremea sa. Savanţii străini 
- epigrafistul englez Edmund Chishull, ori geograful 
şi istoricul (dar şi generalul) Luigi Marsigli — găsesc în 
persoana stolnicului un conlocutor sau un corespon- 
dent erudit şi neostenit în a aşeza realităţile româneşti 
într-o lumină şi perspectivă corecte. Răspunsurile pe 
care le formulează, în italieneşte, la întrebările adre- 
sate lui de Marsigli conţin şi teze fundamentale — cum 
ar fi cea a romanităţii românilor —, dar şi detalieri 

menite să corijeze informaţii eronate ce circulau, pro- 
babil, în mediile cărturarilor europeni. C. constată că 
lumea ştiinţifică apuseană ar avea nevoie de o sinteză 
lămuritoare şi mărturiseşte (aceluiaşi Marsigli) că este 
preocupat de o asemenea întreprindere, destinată 
deocamdată compatrioţilor: „Ceea ce cere Domnia 
Ta necesită mult timp şi multă osteneală, pe care eu, 
după putinţă, o fac, în limba română, ca să lămuresc 
istoria acestei ţări, dar până acum nu am isprăvit”. 
Era vorba, neîndoielnic, de marea sa istorie, scriere 
la care încă nici un român nu cutezase, comparabilă, 
ca monumentalitate, cu opera lui Dimitrie Cantemir. 
Textul stolnicului se opreşte la ştirile despre migraţi- 
ile hunilor din secolul al IV-lea, dar au existat, se pare, 
fragmente şi despre perioadele următoare. O dove- 
deşte suita de portrete ale unor mari voievozi români 
-— între care Mircea cel Bătrân şi Neagoe Basarab, dar 
şi contemporanii Şerban Cantacuzino şi Constantin 
Brâncoveanu -— inserată în Catalogo di principi della 
Vallahia, întocmit pentru Marsigli. Oricum, în 1706 C. 
cerceta încă izvoarele şi aduna informaţie. În colec- 
tarea acestei informaţii cărturarul român a tins către 
exhaustivitate. Sunt convocați istorici şi geografi ai 
Antichității eline şi latine, savanţi ai Bizanțului, scri- 
itori ai Europei medievale şi umaniste. Şi nu lipsesc 
istoricii români (C. avea, bunăoară, o copie după cro- 
nica lui Grigore Ureche). Izvoarele — externe şi interne, 
între care este consultată şi tradiţia locului („spuneri şi 
nişte poveşti, mai vârtos bătrânii ce povestesc, de cele 
ce au fost”) — sunt cercetate critic, pentru eliminarea 
constructelor subiectiviste şi părtinitoare („Scriitorii 
mişcaţi de osebite poftele şi voile lor, unii într-un 
chip, alţii într-alt chip, tot aceea poveste o vorbesc. 
Adecătelea că cel ce iubeşte pre unul într-un chip 
scrie despre dânsul, şi cel ce-l urăşte într-alt chip, şi de 
al său într-un chip şi de streini într-alt chip scrie”) şi 
spre limpezirea adevărului. „Basnele” interpolatoru- 
lui lui Grigore Ureche îl oripilează, ca om de ştiinţă şi 
ca patriot, şi riposta lui, violentă, pare a viza şi sursele 
neinformatului intervenient: „Ci nu ştiu cu ce îndrăz- 
neală şi cu ce neruşinare acela ce va fi scris întâi o va 
fi făcut”. Tezele de căpătâi ale cărţii lui C. sunt propo- 
ziţiile majore ale umanismului românesc: originea 
romană a românilor („noblețea stirpei” este o idee la 
care stolnicul revine des); latinitatea limbii române; 
unitatea indisolubilă a românilor de pretutindeni, 
probată elocvent prin origine şi limbă: „Însă rumânii 
înţeleg nu numai ceştia de aici, ce şi den Ardeal, carii 
însă şi mai neaoş sânt, şi moldovenii, şi toţi câți şi într- 
altă parte se află şi au această limbă, măcar fie şi cevaşi 

osebit în nişte cuvinte den amestecarea altor limbi, 
cum s-au zis mai sus, iar totunii sânt. Ce dară pe aceş- 
tia, cum zic, tot rumâni îi ţinem, că toţi aceştia dintr-o 
fântână au izvorât şi cură”; însemnătatea elementului 
autohton şi continuitatea structurilor dacice, întrucât, 
în opinia autorului, populaţia romanizată nu a părăsit 
Dacia împreună cu armatele romane. Stolnicul a dat 
o scriere erudită, dar textul său este departe de a fi o 
aglomerare nesfârşită de date şi fapte. Gânduri lim- 
pezi, unite în sisteme ce pot purta numele de filosofie 
a culturii, concretizată în acea concepţie a evoluţiei, a 
devenirii în istorie („naşterea şi stricăciunea”): „Ioate 
lucrările ce sânt în lume au şi aceste trei stepene după 
ce să fac, adecăte urcarea, starea şi pogorârea, au, 
cum le zic alții: adăugarea, starea, plecarea”. Textul lui 
C. nu este o cronică. Locul marelui cărturar nu este 
printre cronicari, ci alături de istorici, lângă Dimitrie 
Cantemir, de pildă, într-o vecinătate la care aspiră cu 
justificate pretenţii. Scrierea sa se disociază vizibil de 
cele ale contemporanilor, sclipirea geniului şi capaci- 
tatea de a străbate spaţii ample ale trecutului îl des- 
part de alcătuitorii letopiseţelor, marcați oricum de o 
modestie doar incidental atenuată de aspiraţia spre 
gândul elevat. Dacă ar fi fost terminată (dacă autorul 
ei, cu alte cuvinte, căruia cu greu îi poate fi găsit un 
egal printre contemporanii munteni, s-ar fi putut sus- 
trage conflictelor şi agitaţiilor, la a căror sursă se afla 
adesea), Istoria Țării Rumâneşti, cu fraza ei alambi- 
cată, cu excursurile ei fastuoase şi parăzile de impresi- 
onantă erudiție, ar fi închegat o istorie spectaculoasă, 
fascinantă, ca mai toate producţiile barocului, sub al 
cărui semn se desăvârşise, prin asimilări de mare pro- 
funzime, spiritul neliniştit al lui C. 
Dacă Ureche are în stilul său fermitatea frazei romane, 
dacă Miron Costin se lasă furat de vorbăria obişnuită la 
autorii de memorii poloni din vremea sa, la Constantin 
Cantacuzino avem toată lărgimea sonoră, toată armo- 
nioasa şerpuire a modelelor italiene din care se inspiră. 
Niciodată fraza românească nu fusese mai amplă, mai 
complicată şi mai plină de înţeles. 

N. IORGA 

CANTACUZINO, G. M. 
[George Mathei] 
(23.V.1899, Viena — 
1.XI.1960, laşi), eseist. 


Este fiul lui Nicolae B. Cantacuzino, secretar în 
cadrul Ministerului de Externe şi autorul unor 
atractive memorii, Amintirile unui diplomat 
român, scrise în franceză şi prefaţate de N. Iorga. 
Relaţiile sale de rudenie, mai mult sau mai puţin 
apropiată, sunt impresionante: domnitorii Barbu 
Dimitrie Ştirbei şi Alexandru I. Cuza, scriitoarele 

Anna de Noailles şi Martha Bibescu, pictorul 
Theodor Pallady. Până în 1909 C. trăieşte la Viena. 
Îşi face cursurile liceale în Elveţia, la Montreux şi 
Lausanne, luându-şi diploma de bacalaureat în 
1916, în ţară, la „Sf. Sava”. În timpul războiului 
(1917-1918) se înrolează ca artilerist, luând parte la 
luptele ce se dădeau în Carpaţii Orientali. După 
demobilizare pleacă, în 1919, la Paris, unde peste 
un an va fi admis la Ecole Nationale des Beaux Arts. 
Îl atrăsese mai întâi pictura, dar acum îşi desco- 
peră şi înclinațiile de arhitect, inspirat de magnifi- 
cenţa „seninelor armonii latine”. Încă din 1920 i se 
încredinţează unele lucrări de restaurare la palatul 
Mogoşoaia; după trei ani elaborează proiectul 
Băncii Chrissoveloni. Concepţia lui, sintetizată în 
formula „simetrii spaţiale”, se întemeiază pe prin- 
cipiile clasice de construcţie, cu temperate accente 
de modernitate şi cu asimilarea unor elemente din 
tradiţia românească. Ea este transpusă, cu o sobri- 
etate care impune, într-o seamă de clădiri şi de 
ansambluri, cum sunt vilele din Eforie Nord, hote- 
lul Rex din Mamaia (împreună cu V. Arion), biserica 
din Teţcani, postul de radio din Bod, Pavilionul 
României la Expoziţia Internaţională de la New 
York (în colaborare cu Octav Doicescu), Institutul 
de Studii şi Proiectări Energetice. În 1931 se decide 
să-şi etaleze creaţia picturală (nuduri, peisaje, por- 
trete) într-o primă expoziţie, lăudată de condeie 
ilustre (Tudor Arghezi, Camil Petrescu). Un 
moment dramatic survine în existenţa lui după 
prăbuşirea, la cutremurul din 1940, a blocului 
Carlton din Capitală. În urma investigaţiilor între- 
prinse, C. este scos de sub orice acuzaţie, vinovat 
fiind găsit constructorul. Între 1942 şi 1948 predă, 
ca profesor suplinitor, un curs de istoria şi teoria 
arhitecturii la Şcoala Superioară de Arhitectură, 
lăsând studenţilor o amintire de neuitat prin pre- 
stanţa şi căldura rostirii, într-un limbaj de o aleasă 
plasticitate. După instalarea comuniştilor la putere, 
C. este condamnat în 1949 la muncă silnică. Pus în 
libertate în 1953, obţine un post la Direcţia 
Monumentelor Istorice, unde îşi ia sarcina foarte în 
serios, colindând, până în 1956 (când e înlăturat ca 
„duşman al poporului”), nordul Moldovei şi cata- 
logând biserici, mănăstiri, schituri, hanuri, fântâni, 
parcuri, dintre care o bună parte urmau să fie 
restaurate. Nutrind o mai veche slăbiciune pentru 
Iaşi, cucerit de „alhimia subtilă a farmecului” aces- 
tui oraş, în 1957 se mută aici. Ca angajat al Centrului 
Mitropolitan, întocmeşte planuri de refacere a 

unor ctitorii şi proiectează noi edificii. S-a stins, 
neaşteptat, în urma unui accident cardiac. 

C. colaborează cu studii de specialitate, 
eseuri despre artă, cronici plastice şi recenzii la 
„LArchitecture” (Paris), „Revista istorică română”, 
„Architecture d'aujourd'hui”, „Revista Fundațiilor 
Regale”, „limpul”, „Artă şi tehnică grafică”, „Viaţa 
românească” ş.a. Împreună cu Octav Doicescu, 
PE. Miclescu, Matila C. Ghyka ş.a. scoate revista 
(„caiete de artă şi critică”), de luxoasă înfăţişare şi 
conţinut dens, „Simetria” (1939-1947), în care are 
contribuţii de ţinută. A semnat, din când în când, 
cu inițiala S. În asociere cu Grigore Ionescu şi 
Traian Costa traduce din Vitruviu, Despre arhitec- 
tură (1964), redactând şi o introducere. O broşură 
de specialitate, Despre o estetică a reconstrucției 
(1947), nu pierde din vedere „reconstrucţia noas- 
tră spirituală”. Spirit aristocratic, în a cărui viziune 
asupra artei dominantă este tema frumuseţii, C. 
rămâne ataşat până la capăt unui crez întemeiat pe 
ordine, măsură, echilibru. Idealul armoniei, pro- 
clamat cu un condei vibrant şi euforic, nu-i doar un 
surâzător concept de filosofie a culturii, ci urcă din 
fericita alcătuire lăuntrică a unui artist polivalent, 
care visează treaz la vremurile antice şi la epoca de 
strălucitoare plenitudini a Renaşterii. O „călătorie 
în câmpul ideilor” se arată a fi elevata sa incursiune 
în domeniul de elecţie Introducere în studiul arhi- 
fecturii (1926), ca şi acel „essai critique” Palladio 
(1928), de o pătrunzătoare inteligenţă analitică. 
Mai tehnic, un dicţionar de termeni privind arta 
românească şi universală urmăreşte să precizeze 
o serie de noţiuni, cu nuanţări implicând perspec- 
tiva etică („nu există estetică fără etică”, clasicis- 
mul presupune o „atitudine morală”). Conferinţele 
radiofonice reunite în Arcade, firide şi lespezi (1932) 
se constituie într-o voluptuoasă peregrinare prin- 
tre esenţele spiritualităţii noastre, recognoscibile 
în construcţiile laice şi religioase care, prin „perma- 
nenţele” ilustrate, dau specificitate acestui spaţiu. 
C., pentru care arhitectura este „cronica vie a tre- 
cutului”, „cea mai exactă expresie a istoriei sale”, se 
preumblă cu o lucidă încântare printre „minuni” 
precum palatele de odinioară, casele domneşti şi 
boiereşti, locuinţele ţărăneşti, bisericile, crucile de 
piatră. Stăruind asupra artei săteşti, cu „frăgezimi” 
şi „subtilităţi” desfătătoare, supunând unei febrile 
percepții valorile plastice de altcândva, estetul nu 
recomandă o cantonare în trecut de dragul unui 
„românism” îngrăditor, dar nici o angajare zeloasă 

în siajul feluritor modernisme. Pentru C., tradi- 
ţia, o „adâncă nelinişte”, contează ca un factor de 
propulsie spre viitor („a visa trecutul e totuna cu a 
pregăti viitorul”). Ceea ce urmăreşte el, ca filosof 
al culturii, în pasionata-i aventură intelectuală, nu 
sunt, anume, formele şi nici chiar stilurile — deşi 
se ocupă, de pildă, de înrâurirea stilului bizantin 
asupra creaţiei autohtone, de stilul brâncovenesc, 
în care distinge „preocuparea frumuseţii pentru 
frumuseţe”, şi de cel caracteristic epocii lui Ştefan 
cel Mare —, ci mai cu seamă „ideea-formă”, „spiri- 
tul” din care s-au înfiripat. Sub privirea lui scormo- 
nitoare şi mângâioasă deopotrivă, monumentele 
întâlnite în cale îşi dezvăluie neîntârziat înţele- 
sul simbolic. Pelerinajul, de o senină melancolie, 
printre emblematice vestigii continuă în Izvoare 
şi popasuri (1934). Deşteptate din „somnul legen- 
delor”, păstrându-şi „misterul” de poetice irizări, 
dar descătuşate din solemnul lor „ermetism”, ele 
par să aibă un „suflet” pe care C. ştie ca puţini alţii 
să-l descifreze. Printre „hieroglife” şi „ideograme”, 

hermeneutul admiră cu stilizată emoție peisaje 
încărcate de virtualități alegorice (Valea Oltului 
este în acest fel învestită, înainte de reportajul 
maiestuos retoric al lui Geo Bogza). Îmbătat de 
întinderea „neţărmurită” a pustiei şi de reverbera- 
ţiile magice ale luminii, C. cutreieră un Orient în 
care istoria se sublimează în metafizic (Părrar de 
veghe, 1938). Moartea, atotstăpânitoare în deşertul 
hipnotic (tulburător prin „dumnezeiasca lui sin- 
gurătate”), şi viaţa, supusă eternelor năruiri (care 
încă mărturisesc despre civilizațiile de odinioară), 
formează supratema rafinat-penetrantelor însem- 
nări, a căror exaltare nu face decât să confere un 
plus de intensitate reflecţiei şi un spor de vrajă ima- 
ginarului oniric. Lumini şi umbre, culori mirobo- 
lante, sonuri misterioase compun ambianța unui 
ceremonial descriptiv ritmat în cadenţe ample, de 
poem. Livrescul, de reflex apolinic, se transfigu- 
rează romantic sub freamătul trăirilor călătorului 
care, în acele „ținuturi ale distrugerii”, unde timpul 
pare că s-a oprit, descoperă cu înfrigurare „ideo- 
grame ale veşniciei”. În „ţara umbrelor” deznădej- 
dea nu-l covârşeşte pe căutătorul de esențe pentru 
că, în eterul sondabil al ideii, el află cheia de boltă: 
dacă materia stă sub osânda vremelniciei, spiri- 
tul dăinuie, renăscând în perpetuitate. Scrisorile 
către Simon Bayer, trimise între 1955 şi 1959, sunt, 
în unduiri proustiene, o sensibilă evocare a unor 
crâmpeie din copilărie. Dar şi un eseu, de o rară 
calitate a introspecţiei, despre fluidul imprevizibil 
al memoriei. Pentru C., „totul are un sens”, detec- 
tabil, dincolo de ceea ce se vede, prin „intuiţia 
suprarealităţii”. În „heraldica” de mitice rezonanţe 
a îngânduratului epistolier, şi opera de artă poate 
să incite la o „evadare în supranatural”. Descinzând 
din imperiul „irealităţii” în orizontul realului, 
memorialistul povesteşte, cu un fior al retrăirii, 
despre lumea de culori, miresme şi forme prin care 
i-a fost dat să treacă. „Spectacolul anotimpurilor”, 
„descoperirea mării”, „vasta şi luminoasa nostalgie 
a Moldovei”, a Iaşilor îndeosebi sunt imagini şi stări 
zugrăvite în aşa fel încât culorile să cânte, lăsând să 
se întrezărească acele semnificaţii accesibile doar 
unui iniţiat. Încrezător dintotdeauna în „virtutea 
cuvântului”, arhitectul de elită se arată a fi, în scrie- 
rile lui, şi un prozator plin de seducții. 

CANTACUZINO, loan (20.[.1757, Istanbul — 
3.VII.1828, Kantakuzinka, Ucraina), poet, tradu- 
cător. Este fiul domniţei Ecaterina, fiica lui loan 
Mavrocordat, domnitor al Moldovei, şi al clu- 
cerului Răducanu Cantacuzino. Nu este astfel 
de mirare că s-a bucurat de favorurile cârmui- 
torilor Mihail Suţu şi Nicolae Mavrogheni. Era, 
de altfel, un om abil şi influent şi a pus multă 
iscusinţă în misiunile diplomatice pe care le-a 
avut de îndeplinit. I-a surâs, o clipă, gândul 
de a încerca să obţină tronul Ţării Româneşti. 
După pacea de la Şiştov (1791), care îi spulberă 
speranţele că idealul unirii principatelor s-ar 
putea înfăptui curând, pleacă în Rusia, unde 
mai fusese şi în tinereţe. ] se acordă, prin graţia 
împărătesei Ecaterina a II-a, gradul de colonel, 
iar după retragerea din armată este înnobilat 
cu titlul de cneaz şi primeşte în dar o moşie pe 
malul drept al Bugului. Aici întemeiază, cu fra- 
tele său Nicolae, târgul Kantakuzinka, unde îşi 
va trăi ultimii ani în tihnă şi reculegere, făcând 
lecturi din vasta-i bibliotecă, traducând şi 
redactând memorii. 

Vocaţia spătarului C. a fost politica, litera- 
tura socotind-o o simplă „petrecere dă vreme”. 
Format în ambianța culturală a Moldovei, ca şi 
în aceea a Rusiei, el este primul poet român cu 
volum tipărit. Apărută în jurul anului 1795, cel 
mai probabil la Dubăsari, cărțulia intitulată Poezii 
no0, care dezvăluie un spirit occidental, cuprinde 
atât încercări originale, cât şi traduceri sau prelu- 
crări din La Fontaine, cardinalul Fr.-]. de Bernis, 
Metastasio, Thomas Gray, Marmontel. La con- 
fluenţa anacreontismului cu clasicismul şi pre- 
romantismul, versurile nu suferă de monotonie 
tematică. Stihuitorul este un epicureu, celebrând 
plăcerile vinului şi ale amorului. Erotica lui, pas- 
torală sau senzuală, jubilantă sau lacrimogenă, se 
împleteşte cu poezia naturii. De o anume graţie 
şi prospeţime, fragmentul din epitalamul biblic 
Cântarea Cântărilor, transpus prin intermediul 
unei versiuni franceze, rămâne cea mai izbutită 
versificare a lui C., deloc străină de metrica şi 
limba poeziei populare. Vâna scriitorului este însă 
mai ales satirică. Din stihurile lui cu o cadență pe 
alocuri reflexivă se desprinde o intenţie morală, 
care îi colorează într-un fel aparte pornirea hedo- 
nistă. Ici şi colo poate fi întâlnită o adevărată 
terminologie poetică, unor vocabule mai vechi 


Cantacuzino 
(„icoană”) alăturându-li-se altele mai noi („meta- 
foruri”, „eleghie”). Termenul „pozie”, cu acest 
accent — semn al filierei ruseşti — este, s-ar părea, 
folosit pentru prima oară la noi de C. 1 se dato- 
rează şi cea dintâi tălmăcire din literatura engleză, 
An Essay on Man al lui Alexander Pope, transpus 
în româneşte în 1807 (Cercarea asupra omului) 
prin intermediarul francez al lui Silhouette. A mai 
tradus din Florian, Montesquieu, Fr. Baculard 
d'Arnaud. Piesa Narchis sau Îndrăgitul dă însuş 
de sine (1794) este prima versiune în româneşte a 
scrierii lui ].-]. Rousseau, lăsată în manuscris, ca 
şi alte traduceri, recuperată în seria Texte uitate — 
texte regăsite UII, 2004). 


Fără a avea cursivitatea și muzicalitatea Testamentului 
lui Ienăchiţă Văcărescu și, din nefericire, fără să intre 
la timp în circuitul literaturii, arta poetică a lui Ioan 
Cantacuzino merită a fi reținută nu numai pentru 
încercarea de a forța limba „să întrupeze nentrupări” şi 
„să iconească nevederi” (superbe vorbe, inspirate expresii 
pentru a sugera meșteșugul poeticesc!), dar și pentru 
ideea că poezia este „oareșcare răsfăţare a chibzuinții', 
cum scrie el în Predoslovie, adică o bucurie a spiritului, 
o osteneală plăcută, în fine, o petrecere cu cuvinte, nu 
pentru alții, ci doar pentru sine. Dar dacă este o bucurie, 
un răsfăț estetic pentru sine, nu este, ipso facto, și un 
răsfăț, o bucurie estetică pentru alţii? Modest sau, 
poate mai aproape de adevăr, orgolios modest, poetul 
cneaz, sincronizat cât de cât cu sensibilitatea literară 
occidentală, nu vrea să-și pună în evidenţă osteneala 
de a scrie („săvârșirea meșteșugului poeticesc”), ci doar 
să sugereze modul hedonist în care își petrece timpul 
(„toate acestea s-au făcut mai mult pentru petrecere dă 
vreme”), adică petrecerea timpului cu lucruri frumoase 
și gratuite. Sau poate lucruri ce sunt frumoase pentru că 
sunt gratuite... Cu alte vorbe, poezia are și un caracter 
ludic, nu-i numai un chin, o osteneală, este înainte 
de toate o răsfățare chibzuită, zice el. O răsfățare care 
recuperează (exprimă, sugerează) „ființa tinereţilor”. 
Iscusit, bine ticluit meșteșug poeticesc ne promite, 
așadar, acest om de arme în Predoslovia stihurilor sale 
noo, „pă limba românească” și cu „închipuirea celor 
vechi poetici”. 

EUGEN SIMION 

CANTACUZINO, Mihai (1723 - 1793), istorio- 
graf. În spiţa multicentenară a Cantacuzinilor, 
C. se înscrie în a 20-a generaţie (din care patru 
ilustrau deja o viguroasă ramură nord-dună- 
reană), ca fiu al lui Matei Cantacuzino, mare ban 
al Craiovei, şi al Păunei (provenind din neamul 
Rustea), şi strănepot, în linie colaterală, al stol- 
nicului Constantin Cantacuzino. Tânărul educat 
şi chibzuit preia, îndată după moartea tatălui 
(1742), succesiunea unei averi considerabile (o 
va administra ireproşabil, îndepărtând treptat 
pericolul creanţelor ce o grevau) şi, ca şi fraţii 
săi, Pârvu şi Radu, începe a urca în ierarhia boie- 
rească. Căsătoria cu Elena Văcărescu (nepoată 
a domniei Safta Brâncoveanu) îi va consolida 
poziţia şi influenţa; e, rând pe rând, mare medel- 
nicer (1746), vel stolnic, mare vistier, vel logofăt 
şi mare ban (1770), parcurs urmat nu fără inci- 
dente (câţiva dintre fanarioți îi sunt făţiş ostili). 
Sub efemera guvernare a lui Matei Ghica (1752- 
1753), va fi silit să caute refugiu în Moldova, iar 
Ştefan Racoviţă îl trimitea în temniţă demonstra- 
tiv, întrucât opusese rezistenţă, ca vel vistier, la 
instituirea taxei fumăritului. Reinstalat în scaun, 
Scarlat Ghica îi va numi pe Pârvu şi pe Mihai loc- 
ţiitori domneşti, cei doi adoptă însă de acum o 
atitudine tranşantă vizând emanciparea Ţării 
Româneşti de sub regimul Porții; în acest sens, 
războiul ruso-turc (1768-1774) îl află antrenat 
pe C. în redactarea unei vaste corespondențe 
diplomatice. Deşi marcat de vestea uciderii lui 
Pârvu (răpus, cu „volintirii” săi, după o dură con- 
fruntare cu armata otomană la Comana), C. îşi 
continuă, în iarna lui 1770, călătoria asumată, 
pentru ca, în aprilie acelaşi an, să se alăture, la 
Petersburg, soliei moldo-vlahe care solicita spri- 
jin din partea „pravoslavnicei” ţarine pentru 
cauza românilor. Cu un discurs notabil -— şi 
modern -—, banul depune stăruinţe, mai târziu, 
şi ca participant la convorbirile purtate cu prile- 
jul Congresului de la Focşani (1772), unde pleda 
pentru independenţa Ţărilor Române sub un 
protectorat al Marilor Puteri, ca unică alternativă 
la nefericita lor abandonare sub apăsarea unui 

jug ce „deja se clatină”. Într-un memoriu adre- 
sat deopotrivă Rusiei, Austriei şi Prusiei, urma- 
şul stolnicului aminteşte de climatul potrivit şi 
„marea rodnicie” a pământurilor de aici, pentru 
a motiva, apoi — surprinzător şi, s-ar părea, întâia 
oară într-o formulare fără echivoc în istoriografia 
de la noi —, câştigul estimat ce l-ar aduce la stabi- 
litatea regiunii unirea celor două state româneşti 
într-un puternic principat, văzut ca un posibil 
contrafort de apărare a „cuvântului creştin” la 
Dunăre. Pacea semnată însă, în 1774, la Kuciuk- 
Kainargi va consfinţi la Bucureşti o deziluzie, 
iar C., expus în noile împrejurări, se retrage, cu 
familia, în Rusia. În ianuarie 1775 Ecaterina a Il-a 
îi conferă demnități (rang de consilier de stat şi 
gradul onorific de general-maior), acordându-i, 
între privilegii, o reşedinţă şi mai multe sate în 
ţinutul Moghilev (în Ucraina de azi); în iulie 1775 
vine în țară pentru a-și lichida averea. 

În Rusia C. îşi încheie, în 1776, prima sinteză 
istoriografică (în limba greacă): Istoria politică şi 
geografică a Ţării Româneşti, în care informaţia, 
bogată şi diversă (cu caracter istoric, geografic, 
juridic, economic şi statistic), şi prezentarea sis- 
tematică împrumutau deja din spiritul metodic şi 
pragmatic al veacului iluminist. Istoria... expune 
faptele succint, de la fondarea ţării (anul „descă- 
lecatului” lui Negru-vodă e, potrivit lui C., 1215) 
până la Alexandru Ipsilanti (septembrie 1774), în 
timp ce în „cronologia critică” a voievozilor mun- 
teni, prezentă în anexă, apar notate scrupulos, 
între izvoarele care servesc documentarea, cronici 
interne (primul creditat este, de înţeles, Letopiseţul 
cantacuzinesc), dar şi istorii consacrate, bizan- 
tine, ungureşti, sârbeşti sau autori moderni, ca 
heraldistul Martin Schmeitzel ori geograful A.F 
Biisching, citat la zi, cu Erdbeschreibung din 1776. 
Extrase din corespondenţa de familie aparţinând 
Cantacuzinilor şi Brâncovenilor, hrisoave, condici 
de moşii, liste contabile sporesc cota de inedit a 
consemnărilor odată cu apropierea de prezent. 
Structura cărţii, scrupulul „ştiinţific”, ispita infor- 
maţiei enciclopedice fac manifestă influenţa lui 
Dimitrie Cantemir (văzută ca un repertoriu „pre- 
ţios” de date, Istoria... avea să-i sugereze lui N. lorga 
o replică, târzie şi valahă, la Descriptio Moldaviae), 
după cum umanismul stolnicului Cantacuzino 
rodeşte în discursul ce reface pertinent, concis, 
argumentaţia privind originea daco-romană a 
poporului şi evoluţia, în plan istoric şi lingvistic 

unitară, pe teritoriul celor trei state româneşti. 
Păstrând formal anonimatul asupra cărturarului 
pribeag, scrierea se va difuza în Principate, apoi 
şi în Transilvania (unde Gh. Şincai o foloseşte în 
Hronica românilor). Din circa zece manuscrise 
semnalate, cinci reprezintă copii ale redacţiei gre- 
ceşti, restul vehiculând (în forme lacunare, imper- 
fecte) o primă versiune românească, datorată unor 
traducători de la sfârşitul veacului al XVIII-lea, care 
nu-şi afirmă, la rândul lor, identitatea. În varianta 
grecească, Istoria... se imprima la Viena, în 1806, ca 
un synopsis anonim, în editura unor „fraţi Tunusli”. 
Ediţia (în care scapă, din păcate, destule imprecizii 
şi erori) capta o jumătate de secol mai târziu aten- 
ţia lui G. Sion, cel ce repune în 1863, primul, pe 
autor în drept, dând la iveală şi o nouă tălmăcire. 
În Ghenealoghia familiei Cantacuzinilor, ca auten- 
tic paznic al tezaurului, C. se va întemeia întâi de 
toate pe documente existente în arhiva ce îi revine, 
prin legat, de la antecesori. Finalizează, astfel, un 
al doilea proiect, în care investeşte cu devotament 
şi caută a comenta cu obiectivitate în marginea 
izvoarelor parcurse (şi citate), excepţie făcând mai 
fantezistul preambul ce tinde, în virtutea unui exer- 
cițiu încă agreat în epocă, la mitizarea îndepărta- 
telor origini, bizantine, ale neamului. Textul (datat 
în manuscris 1787 şi editat, graţie lui N. Iorga, în 
1902) dezvăluie, în plus, stilul evoluat al cărtura- 
rului, ce povesteşte dezinvolt, şi tenta de spectacol 
narativ, învederând destinul romanesc - drama- 
tic, alteori shakespearean - al unor „personaje”, ca 
străbunul aventurier Andronic sau influentul său 
urmaş, postelnicul Constantin Cantacuzino, cel 
suprimat, compensator, între zidirile de la Snagov 
(un veritabil „turn al Londrei”, în uzanţa vremii). 
Portrete construite în tipare clasice (al stolnicu- 
lui erudit, peripatetizând cu dascălii, „spudeii” şi 
„bărbaţii procopsiţi”) se însoțesc cu episoadele 
şarjând eroi excentrici şi vocaţii picareşti, ca în 
cazul unei controversate beizadele, Răducanu/ 
Rudolf Cantacuzino, prinţ scăpătat al Imperiului 
German şi fost mare maestru al Ordinului „Sfântul 
Gheorghe”, dizgraţiat după ce traficase, expert şi 
eficient pentru un timp, titluri de cavaler în lumea 
parvenită a negustorimii vieneze. În fine, memo- 
rialistul C. reconstituie filmul evenimentelor con- 
temporane, descoperind, ca într-un sumbru peri- 
plu inițiatic, culisele politicii perfide şi stresante şi 
versatilul labirint fanariot, pavat, în fals răsfăţ, cu 
capete ce cad, credule sau duplicitare. Potrivit unui 

studiu filologic de dată mai recentă, C. ar fi tradus, 
în perioada de exil, primele patru tomuri din jur- 
nalul lui Joseph Delaporte (Le Voyageur francais). 
Utilizând textul original în paralel cu două ediţii 
transpuse în ruseşte după 1778, banul ar fi tradus 
din cartea abatelui francez până în pragul senec- 
tuţii (în spaţiul românesc cărţile lui Delaporte 
pătrund şi circulă, se pare, curând după 1780, 
dovadă copiile manuscrise comandate în Moldova 
şi Valahia). În prima jumătate a veacului al XIX- 
lea traducerea (în copie moldovenească) trezeşte 
interesul lui N. Iorga, prin străduinţa căruia tomul 
întâi apare publicat în 1940. Fără a insista, istoricul 
înclină a pune, la acea vreme, tălmăcirea pe seama 
unui cleric cultivat ca Amfilohie, episcop de Hotin 
între 1767 şi 1770 şi precursor al reformelor şcolare 
în Moldova, dar afirmaţia e contrazisă mai în urmă 
de lingvişti. 

CANTEMIR, Antioh 
(10.[X.1708, Istanbul — 
11.1V.1744, Paris), poet, 
traducător. 

Este fiul mezin al Casandrei, fiica lui Șerban 
Cantacuzino, și al lui Dimitrie Cantemir. În Rusia, 
patria sa adoptivă de la vârsta de trei ani, benefici- 
ază în casa părintească de o educaţie aleasă încă din 
copilărie; învaţă latina, greaca veche şi italiana de la 
Anastasie Condoidi, un erudit preceptor grec adus 
din Moldova şi aflat în slujba tatălui său, continuân- 
du-și studiile cu Johann Gotthilb Vockerodt, un 
tânăr raţionalist, diplomat şi scriitor, care l-a ini- 
ţiat în ideile ştiinţei şi filosofiei moderne şi l-a 
învăţat limba franceză. Următorul său profesor a 
fost Ivan [. Ilinski, secretarul lui Dimitrie Cantemir, 
care i-a predat limba rusă, l-a iniţiat în poezia 
rusească și i-a insuflat interesulpentru Antichitate. 
A frecventat apoi Academia slavo-greco-latină 
din Moscova (1718-1722), precum şi şcoala lati- 
nească din Astrahan (1722-1723), când își înso- 
țește tatăl în expediţia întreprinsă de Petru cel 
Mare în Caucaz. Moartea părintelui său în 1723, 
apoi cea a protectorului său imperial în 1725, îna- 
inte de a-i fi aprobată bursa solicitată pentru a-și 
continua studiile în Occident, pune capăt perioa- 
dei sale de studii, pe care de aici înainte și le va 
completa singur, frecventând cursuri de filosofie, 
algebră, fizică, istorie, astronomie la Academia de 
Ştiinţe din Sankt Petersburg (1725-1730), cu repu- 
taţi profesori aduşi din Europa, precum matema- 
ticienii Daniel și Nicolaus Bernoulli, Cristian E 
Gross, istoricul Gottlob Bayer sau fizicianul Georg 
Bernhard Bilfinger, iar apoi prin lecturi proprii, în 
timpul misiunilor sale diplomatice în Occident, la 
Londra (1732-1738) şi la Paris (1738-1744). Numit 
reprezentant diplomatic al Curţii Imperiale de la 
Sankt Petersburg la Londra, C. părăsește Rusia în 
ianuarie 1732, se oprește pentru scurtă vreme la 
Berlin și la Haga, ocazie cu care începe tratativele 
pentru publicarea operelor tatălui său referitoare 
la Moldova (Descriptio Moldaviae și harta 

principatului), pe care le luase cu sine. Din martie, 
când ocupă efectiv postul la Londra, dedică aces- 
tui scop o bună parte a eforturilor sale. Consecința 
va fi publicarea, în mai puţin de trei ani, a versiu- 
nii engleze a Istoriei Imperiului Otoman, realizată 
de Nicholas Tindal și apărută în 1734-1735. 
Lucrarea apare însoțită de o biografie nesemnată 
a lui Dimitrie Cantemir, a cărei atribuire certă a 
fost posibilă abia prin descoperirea de către Virgil 
Cândea, în 1984, a manuscrisului cantemirian al 
Istoriei... în Biblioteca Houghton a Universităţii 
Harvard, însoţit de un alt manuscris cu titlul La 
Vie du prince Demetrius Cantemir, €crite de la 
main propre d! Antiochus Cantemir, son fils cadet, 
ministre plen. de sa Majeste Czarienne ă Londres. 
S-a putut astfel stabili filiația dintre acest text 
redactat în franceză de C. și versiunea realizată de 
Nicolas Tindal, punct de plecare pentru biografi- 
ile în franceză (1743), germană (1771), rusă (1789) 
și română (1825), ultimele trei însoțind traduce- 
rile lucrării Descrierea Moldovei. Prin această con- 
tribuţie de excepţie, C. nu mai poate fi considerat 
doar coautor a două biografii cantemiriene - Vita 
et Elogium Principis Demetrii Cantemyrii, alcătu- 
ită în 1726-1728 împreună cu Ivan 1. Ilinski, edi- 
tată de Emil Pop în 1969, și Vita Principis Demetrii 
Cantemyrii, redactată de Gottlob Bayer cu spriji- 
nul lui C. și publicată de A.I. Odobescu în 1883 —, 
ci și autorul celei mai autorizate și mai difuzate 
biografii a domnitorului român, devenind astfel 
„istoriograf naţional, alături de mai vârstnicii lon 
Neculce, Radu Popescu și alți cărturari din prima 
jumătate a secolului al XVIII-lea” (G. Mihăilă). 
Mutat în 1738 ca ambasador la Paris, C. continuă 
să se preocupe de publicarea manuscriselor can- 
temiriene. În afară de eforturile care au dus la tra- 
ducerea de către De Joncquitres a Istoriei 
Imperiului Otoman în franceză (apărută la Paris 
în 1743) și în italiană, pentru care colabora cu 
abatele Ottaviano Guasco, era interesat de edita- 
rea Descrierii Moldovei și mai ales a hărţii realizate 
de Dimitrie Cantemir. Intră în legătură cu editori 
și tipografi din Olanda specializaţi în cartografie, 
dar și cu cel mai reputat geograf francez al vremii, 
Jean-Baptiste Bourguignon dAnville, căruia îi 
pune la dispoziție manuscrisele părintelui său, 
inclusiv harta, trezindu-i astfel un interes care se 
va prelungi vreme de decenii pentru ceea ce va 
numi, după pilda lui Dimitrie Cantemir, Dacia 
vetus et nova. Dovadă stau trei studii ale lui 

d'Anville pe teme daco-romane și române publi- 
cate în analele Academiei Franceze la mijlocul 
veacului al XVIII-lea, precum și propria copie a 
hărții Moldovei, având toponimele mai corect 
transcrise decât în versiunea pe care C. reușește să 
o tipărească la Amsterdam în 1737. În aceeași 
perioadă tânărul ambasador întreține legături cu 
Maupertuis, Montesquieu și alți iluminiști fran- 
cezi, poartă şi o corespondenţă cu Voltaire privind 
aspecte controversate legate de istoria familiei 
Cantemireștilor. Concomitent, redactează o serie 
de compoziții în franceză, între care un madrigal 
dedicat ducesei d'Aguillon și epigrama Vers sur la 
critique, incluse în antologia Elite de po&sies fugi- 
tives publicată de Blin de Sainmore în 1764. Tot 
acum scrie o serie de lucrări cu caracter enciclo- 
pedic, între care Scrisori despre natură și om, sin- 
teză a ideilor sale iluministe, rămasă multă vreme 
în manuscris, alcătuieşte ultimele patru satire, își 
revizuiește textele de tinereţe și își sintetizează 
opiniile despre versificație în Scrisoare lui Hariton 
Makentin despre compunerea versurilor ruse 
(1742). 

C. își începe cariera literară la vârsta de şaispre- 
zece ani, traducând din latină în rusă, cu unele 
adăugiri şi precizări după originalul grec, cronica 
lui Constantin Manasses și, mai târziu, redactând 
în rusește primul său poem, Simfonia la Psaltire 
(1727). Între 1726 și 1730 C. traduce Lettre d'un 
Sicilien ă un de ses amis contenant une agreable 
critique de Paris et des Frangais..., Le Tableau de 
Cebes (după versiunea franceză a acestei lucrări 
atribuite filosofului Cebes din Teba), ulterior tipă- 
reşte la Sankt Petersburg, în traducerea sa, trata- 
tul lui B. Fontenelle Conversaţii despre plurali- 
tatea lumilor (1741). De-a lungul anilor va mai 
realiza o serie de transpuneri în rusă din Horaţiu 
(Epistolele), Cornelius Nepos, Iustin, Anacreon 
(Odele), Epictet (Manualul), Montesquieu (Lettres 
Persanes), Francesco Algarotti (Convorbiri despre 
lumină) etc., însă unele s-au pierdut. La sfârşitul 
anului 1729 poetul compune Satira [. Către mintea 
sa. Vor urma alte opt satire, șase fabule, patru ode, 
două epistole, epigrame, precum și un poem enco- 
miastic închinat lui Petru I, neterminat, toate con- 
ducând la considerarea lui C. drept întâiul poet 
modern rus. Scrierile sale, aflate sub influența neo- 
clasicismului occidental, evoluând treptat spre o 
mai mare originalitate a compozițiilor, se înscriu, 
prin tematică și preocupări, în iluminism, pledând 

pentru o literatură care să contribuie la cultiva- 
rea spiritului şi la „îndreptarea” morală: „Satiră se 
poate numi acea compunere care prin un stil vesel, 
luând în râs demoralizarea, stăruiește a îndrepta 
năravurile omenești; pentru aceasta ea în scopul 
său e potrivită cu orice altă alcătuire morală, dar 
stilul ei fiind mai simplu și vesel, se citește cu plă- 
cere, și dezvălirile ei sunt mai nimerite pentru că 
de luarea în râs noi ne temem mai mult decât de 
orice pedeapsă” (Prefaţă). Îndeosebi în două epi- 
grame cunoscute sub titlul Autorul despre sine, C. 
subliniază neapartenenţa sa etnică la neamul în a 
cărui limbă își compunea scrierile, silit de mean- 
drele destinului: „Cine sunt eu, n-oi spune, dar 
iată semnul meu:/ Nu-s rus, ciudat mi-e numele, 
tineri mi-s anii” (Epigrama D; „Deși rusește scriu, 
de neam rus nu sunt/ Din părinți ce nu-s de jos 
natura mi-a data mă naște./ De greutăți, necazuri, 
plină mi-a fost viața,/ Mai binele căutându-l, din 
mână binele mi-a căzut” (Epigrama II; ambele 
în traducerea lui G. Mihăilă). Poezia sa va ieşi de 
sub tipar postum, inițial la Londra, în traducerea 
franceză a lui Ottaviano Guasco, prefațată de „isto- 
ria vieţii” lui C. (1749), la Berlin în traducerea lui 
baronului Heinrich Eberhards von Spilcker (1752), 
iar în Rusia abia în 1762, într-o ediție incompletă, 
reeditată în 1772, fiind publicată în ediţie defini- 
tivă, sub îngrijirea lui PA. Efremov, abia în 1867. În 
circuitul culturii române intră încă din 1844, graţie 
traducerii lui Alecu Donici și Costache Negruzzi, 
bucurându-se încă de la apariție de o caldă primire 
din partea lui Vasile Alecsandri și a lui lon Heliade- 
Rădulescu, mai apoi a lui Aron Pumnul. Ulterior 
intrată treptat într-un con de umbră, va fi readusă 
în atenţie de G. Călinescu, în 1954, în Notă despre 
Antioh Cantemir. Reterindu-se la momentul tra- 
ducerii lui C. în românește, criticul afirmă: „Acum 
era de fapt momentul de a-l resuscita, deoarece 
clasicul rus de origine română apărea în mijlocul 
unui clasicism românesc preocupat de desăvârși- 
rea omului în societate și de cunoașterea lui carac- 
terologică, de laicizarea și europenizarea culturii”. 
O nouă versiune a stihurilor lui C. este realizată 
de Virgil Teodorescu (1966), fiind însoţită de un 
studiu al lui Paul Cornea. În fine, ediția bilingvă 
Satire și alte poetice compuneri, realizată în 1988 de 
Pavel Balmuș la Chișinău, reia traducerile lui Alecu 
Donici și Costache Negruzzi și mai include Satira 
a IX-a, descoperită abia în 1856. Astfel, C. este nu 
numai un pionier al literaturii ruse moderne, ci 

oferă un model pentru scriitorii români din gene- 
rația pașoptistă. În mod esenţial, el rămâne însă 
legat de opera lui Dimitrie Cantemir atât prin stră- 
duința de a o vedea tipărită şi de a-i asigura astfel 
o circulație europeană, cât și prin contribuția ca 
biograf al ilustrului său părinte. 


SCRIERI: Satire și alte poetice compuneri, tr. A. Donici și 
C. Negruzzi, lași, 1844; ed. Iași, 1858; reed. în C. Negruzzi, 
Opere alese, II, Bucureşti, 1955, 91-238, în A. Donici, 
Fabule, București, 1960, 161-181; Stihuri, tr. Virgil Teo- 
dorescu, introd. Paul Cornea, Bucureşti, 1966; Satiri i 
drughie stihotvorenie socineniia - Satire şi alte poetice 
compuneri, ed. bilingvă, tr. A. Donici şi C. Negruzzi, îngr. 
şi postfață Pavel Balmuș, Chişinău, 1988. 

tice compuneri”, „Propăşirea”, 1844, 23; I. Heliade-Ră- 
dulescu, Notfiţă critică, „Curierul românesc”, 1844, 50; 

rumâni, |, Viena, 1862, 147; A.I. Odobescu, Opere, Bucu- 
rești, 1955, 205; Ghenadie Enăceanu, Principele Antioh 
Cantemir ca scriitor, „Revista nouă”, 1889, 4; N. Iorga, 
Știri despre D. Cantemir din scrisorile fiului său Antioh, 
CL, 1904, 10; Ștefan Ciobanu, Dimitrie Cantemir în 
Rusia, București, 1925, passim; Călinescu, If. lit. (1941), 
40, 44, 119, Ist. lit. (1982), 36, 39-41; Ciorănescu, Lir. 
comp., 51-60; Călinescu, Opere, VII, 989-1003; Helmut 

CANTEMIR, Dimitrie 

(26.X.1673, Iaşi 

— 21.VIII.1723, 

Dmitrovka, azi 

Dmitrovsk-Orlovski, ! 

Rusia), cărturar, istoric, !/ 
prozator. 


Tatăl lui C., Constantin Cantemir, răzeş, de origine 
modestă, s-a ridicat la demnitatea de domn al 
Moldovei prin merite militare. Mama, Ana Bantăş, 
era coborâtoare dintr-o familie înstărită de negus- 
tori şi din vechea familie a boierilor Tăutu. Fratele 
său, Antioh Cantemir, parvine şi el, ca principe ere- 
ditar, la poziţia de domn. În maniera timpului, 
Dimitrie îşi începe instruirea intelectuală în familie 
cu un profesor, grecul Ieremia Cacavelas, teolog, 
poliglot şi călător pe drumuri europene. Din 1679 
studiază sistematic limbile greacă şi latină. De la 
acelaşi dascăl primeşte cunoştinţe de teologie, 
retorică şi logică. În 1688 este trimis la Constan- 
tinopol, cerut de turci drept garant (capuchehaie) 
al fidelității tatălui său, domnitorul, faţă de Poarta 
Otomană. Foloseşte prilejul spre a-şi continua for- 
maţia de cărturar cu vocaţie şi urmează cursurile 
Şcolii Înalte a Patriarhiei Ortodoxe din Constanti- 
nopol, şcoală cu profil umanist, de mare tradiţie 
filosofică şi teologică. Matematicianul turc Saadi îl 
învaţă turceşte. C. îşi însuşeşte şi alte limbi orien- 
tale. Asimilează disciplinat cunoştinţe de istorie şi 
geografie, logică şi filosofie, retorică, ştiinţele natu- 
rii şi medicină, etică etc. Unii dintre profesorii greci 
(Meletie de Arta, Alexandru Mavrocordat, Hrisant 
Notara), formaţi la Universitatea din Padova, 
imprimau acestei şcoli, de tradiţie bizantină şi 
neoaristotelică, deschideri spre raționalismul 
postrenascentist occidental. În opera lui C. se 
desluşeşte această orientare, ca şi pasiunea pentru 
retorică, modelată sub influenţa profesorului Ilie 
Miniat, marele predicator ascultat şi de grecii din 
Italia. Cu mici întreruperi, el rămâne în mediul 
capitalei otomane mai bine de două decenii. 
Talentele artistice şi erudiţia l-au făcut agreat în 
societatea marilor demnitari turci şi chiar la Curtea 
sultanului Ahmed III. Leagă prietenii cu ambasa- 
dorii Franţei (P-A. de Châteauneuf şi de Feriol), 

Olandei (Collier) şi Rusiei (Piotr Andreevici Tolstoi); 
se pare că, împreună cu aceştia, făcea parte dintr-o 
confrerie masonică. Cum se poate deduce din 
opera lui, era atras în această perioadă de ştiinţele 
oculte: alchimie, astrologie, oniromanţie etc. 
Datorită anturajului francez, este probabil să fi 
învăţat şi franceza, pe lângă limbile orientale. În 
1691 se afla în Iaşi, când tatăl său, îndemnat de 
fraţii Ruset, porunceşte uciderea cronicarului 
Miron Costin şi a fratelui acestuia, Velicico, ambii 
de orientare politică filopolonă. La moartea lui 
Constantin Cantemir (1693), C. are abilitatea de a 
prelua domnia, dar nu o poate păstra decât puţine 
săptămâni. După eşec, revine la Constantinopol. 
În 1699 se căsătoreşte cu domniţa Casandra, fiica 
lui Şerban Cantacuzino, care domnise în Ţara 
Românească. Au avut şase copii: Maria, Smaragda, 
Matei, Constantin, Şerban şi Antioh. Singurul des- 
cendent care va face o strălucită carieră diploma- 
tică (la Paris şi la Londra) şi literară (în Rusia) va fi 
Antioh, poliglot şi el, pe care Montesquieu îl apre- 
cia şi care avea să poarte cu Voltaire o corespon- 
denţă pe tema originii familiei Cantemir. Ceilalţi fii 
au urmat cariera militară. Maria, foarte instruită, a 
fost un timp favorita ţarului Petru cel Mare, iar 
Smaragda a murit foarte tânără. După 1700, cu 
renta primită din sursă cantacuzină, C. îşi constru- 
ise, potrivit unui plan propriu, un palat pe malul 
Bosforului. Devine mentor cultural al odraslelor 
unor înalți demnitari otomani şi începe să-şi siste- 
matizeze vastele cunoştinţe în vederea redactării 
primelor opere. Prieteni personali din palatul sul- 
tanal l-au propulsat în 1710 pe C. la tronul 
Moldovei, fără să-i bănuiască planurile de inde- 
pendenţă a statului față de suzeranitatea turcească. 
Lipsit de vocaţie politică şi putere de previziune, C. 
încheie, în aprilie 1711, un tratat secret cu Petru cel 
Mare, după care ia parte, în alianţă cu ruşii, la cam- 
pania antiotomană. În lupta de la Stănileşti (iulie 
1711) turcii înving şi, conform tratatului încheiat 
anterior, C., împreună cu familia şi un grup de 
compatrioți, se refugiază în Rusia. 1 se oferă o 
moşie lângă Harkov. Locuieşte la Moscova şi devine 
consilier de taină al ţarului, atrăgându-şi ostilitatea 
unei părţi a nobilimii ruse. În 1714 primeşte 
diploma şi inelul de doctor al Academiei din Berlin. 
După moartea Casandrei (1713), se recăsătoreşte 
cu Anastasia Trubeţkoi, descendentă a unei familii 
aristocrate. Din această căsătorie a mai avut o fiică, 
Smaragda, numită astfel în amintirea copilei 

pierdute. În corespondenţa cu ţarul şi cu alte ofici- 
alităţi există mărturii despre privaţiunile materiale 
ale familiei Cantemir şi despre marea suferință a 
principelui la moartea Smaragdei. Ţarul îi acordă 
privilegii meritate, dar funcţionarii amânau sine 
die aplicarea lor. Enciclopedismul său a stârnit 
animozităţi şi opoziții în rândul păturii culte a 
societăţii ruse. Alte ştiri despre viaţa privată a lui 
C., dar şi despre prezenţa lui în viaţa publică, 
despre vizitele pe care i le făcea suveranul rus, 
întârziind ore întregi în dialoguri particulare, se 
găsesc în jurnalul secretarului personal al cărtura- 
rului, Ivan I. Ilinski. Între 1714 şi 1722 îşi redactează 
cea mai mare parte a operelor, în special cele isto- 
rice. În 1722 participă, alături de Petru cel Mare, la 
campania antiotomană din Caucaz. Ca principe 
serenisim şi senator, sfetnic intim al ţarului, C. a 
contribuit la numeroase decizii istorice ale statului 
şi la orientarea europeană a culturii ruseşti. Cu 
talentul şi gusturile lui în materie de arhitectură, a 
colaborat la planurile ţarului de construire a oraşu- 
lui Sankt Petersburg. A avut parte în timpul vieţii de 
bucuria de a i se recunoaşte meritele de erudit. 
După distincţia venită de la Academia din Berlin, a 
mai putut citi o caracterizare elogioasă făcută de 
Jean Moreau du Brassay (fost ofiţer în armata rusă 
în bătălia de la Stănileşti) în cartea sa de memorii, 
apărută în 1716 la Amsterdam. În 1719 i se închină 
două ode în limba latină, în stilul cel mai pur al 
umanismului clasic. Prima este (în traducere) Odă 
spre lauda operei serenisimului principe Dimitrie 
Cantemir numită „Sistemul despre religia şi starea 
imperiului turcesc”, semnată de Teofilact, rector al 
Academiei din Moscova. Cealaltă, mai amplă, 
aparţine celui de-al doilea rector al Academiei 
moscovite, profesorul de filosofie Gedeon 
Wiszniowski, şi se intitulează Preastrălucitului şi 
preaînaltului Dimitrie Cantemir, principe al 
Sfântului Imperiu Rusesc, domn ereditar al Ţării 
Moldovei. Ambele texte elogiau mintea excepţional 
dotată a principelui moldovean, cunoştinţele lui 
întinse. Era asemănat cu marii oameni ai lumii, 
numit „principe al geniilor şi geniu al principilor”, 
un fel de nec plus ultra în mediul unde trăia. Opera 
lui era considerată, în termenii lui Horaţiu, un 
monument „mai trainic decât arama”. Bolnav de 
diabet, C. se stinge din viaţă la moşia sa, Dmitrovka. 
A fost înmormântat la Moscova, în cripta familiei. 
În 1935 osemintele i-au fost aduse în ţară şi reînhu- 
mate în biserica Trei Ierarhi din Iaşi. 

1685 


1688 


1691 


1693 


1695 


1698 


1699 


1700 


VIAŢA 


octombrie 26 Se naște, probabil la Iași, 
Dimitrie Cantemir, al doilea fiu al lui Con- 
stantin Cantemir, de origine răzeșească, și al 
Anei (n. Bantăș), nepoată după mamă a 
Anastasiei, soția Ducăi Vodă. 


Constantin Cantemir devine domn al Moldovei. 
Instruirea lui Dimitrie este asigurată de un profe- 
sor de familie, învățatul grec Ieremia Cacavelas. 


Este trimis de tatăl său drept garant de fideli- 
tate (capuchehaie) la Constantinopol, în locul 
lui Antioh, fratele său. Aici își începe studiile 
la Școala Înaltă a Patriarhiei Ortodoxe. La 
Constantinopol va rămâne, cu unele întreru- 
peri, mai bine de două decenii. 


Se află la Iași când tatăl său poruncește 
uciderea lui Miron Costin și a fratelui acestu- 
ia, Velicico. 


martie 13 Moare Constantin Cantemir; bo- 
ierii îl aleg pe Dimitrie urmaș pe tronul Mol- 
dovei, dar neprimind confirmarea Porții Oto- 
mane, după numai trei săptămâni tânărul domn 
se retrage la Constantinopol pentru studiu și 
pentru a-și scrie cărţile. 


Redevine trimis (capuchehaie) din partea 
Moldovei pe lângă Inalta Poartă. 


Întors pentru scurtă vreme în Moldova, în 
timpul scurtei domnii (1695-1700) a fratelui 
său Antioh, se căsătorește cu domnița Casandra, 
fiica răposatului domn al Ţării Românești 
Șerban Cantacuzino, cu care va avea șase 
copii (patru băieţi și două fete). 


Își construiește un palat pe malul Bosforu- 
lui, se stabilește acolo cu familia și va rămâ- 
ne în Constantinopol până în 1710. 

OPERA 


Apare la Iași, pe cheltuiala autorului, Divanul 
sau Gâlceava  Înteleptului cu Lumea sau 
Giudețul Sufletului cu Trupul, textul paralel 
grecesc fiind întocmit de Ieremia Cacavelas. 

1700-1704 Scrie la Constantinopol lucrări în latină și în 
turcă: Ioannis Baptistae van Helmont — Physi- 
ces universalis doctrina (urmată de traducerea 
unui capitol din opera de interpretare a naturii 
publicată de învățatul flamand), Sacrosanctae 
scientiae indepingibilis imago, Compendiolum 
universae logices institutionis şi un mic tratat 
de muzică turcească în care, folosindu-se de 
semnele alfabetului arab, autorul inventează 
un sistem de notare a sunetelor. 


1701-1705 Susţine o intensă activitate politică îndreptată 
împotriva lui Constantin Brâncoveanu, domni- 
torul "Țării Românești, care reușea să-și impună 
în Moldova, ca domnitori, fideli de-ai săi (Con- 
stantin Duca, apoi Mihai Racoviţă). 


1704 Constantin Brâncoveanu obţine firman pentru 
prinderea și surghiunirea lui în insula Chios. 


1705 Obține tronul Moldovei pentru fratele său  Încheie romanul alegoric Jstoria ieroglifică. 
Antioh, rămas domn până în 1707. 


1708 septembrie 10 Se naște fiul său Antioh, ce va 
deveni unul dintre iniţiatorii clasicismului în li- 
teratura rusă. Antioh a fost ambasador al Rusiei 
în Anglia și Franța (1732-1744), va fi apreciat 
de Montesquieu și va purta o corespondență cu 
Voltaire. 


1710 noiembrie 23 Devine domn al Moldovei, 
în locul lui Nicolae Mavrocordat. 


1711 mai 20 După încheierea unui tratat de alianță 
cu Rusia (13 aprilie 1711), într-o proclamaţie 
către ţară îi cheamă pe moldoveni să se ridice 
împotriva dominaţiei turcești. 
iunie 23 Ţarul Petru 1 sosește la Iași, unde 
este primit cu multă căldură. 
iulie 8-12 Armatele ruso-române sunt 
înfrânte de turci în bătălia de la Stănilești. 
Împreună cu familia și un număr mare de oșteni 
și boieri credincioși, printre care și viitorul 
cronicar lon Neculce, se refugiază în Rusia, unde 
i se oferă o moșie în ţinutul Harkovului, care va 
primi numele Dmitrovka, și este desemnat 
principe al Imperiului cu titlul Alteță Serenisimă. 


1713 mai 11 Moare soţia sa, doamna Casandra. 

1714 


1714-1717 


1716 


1717 


1719 


1720 


1721 


1722 


iulie 11 Este ales membru al Academiei din 
Berlin, la cererea căreia va elabora lucrarea 
Descriptio antiqui et bodierni status Moldaviae. 


Se căsătorește la Moscova cu prințesa Anastasia 
Ivanovna, fiica principelui Trubeţkoi, din înalta 
aristocrație rusă, avându-i nași pe ţar și pe țarină. 


Este numit, printr-un ucaz al lui Petru I, „consi- 
lier secret și membru al Senatului”, contribuind 
la numeroase decizii istorice ale statului și la 
orientarea europeană a culturii rusești. 


1722-1723. Îl însoţeşte pe țarul Petru 1 în campania antiotomană 


1723 


din Caucaz, însărcinat fiind cu redactarea și tradu- 
cerea proclamaţiilor către populaţiile locale. 


august 21 Întors bolnav de la Astrahan, moare 
de diabet la moșia sa, Dmitrovka. 

Este înhumat la Moscova, în mica biserică a fa- 
miliei. Osemintele i-au fost aduse în țară și reîn- 
humate, în 1935, la biserica Trei Ierarhi din Iași. 

Serie în Rusia VMonarcbiarum physica examinalio, 
Descriptio antiqui et bodierni Status Moldaviae şi 
Historia. Incrementorum atque decrementorum 
Aulae Olbmanicae sive Aliotbmanicae EHistoriae, 
care va fi tradusă în engleză în 1734-1735, în 
franceză în 1743 și în germană în 1745. 


Predă Academiei din Berlin manuscrisul in- 
titulat Descriptio antiqui et bodierni status 
Moldaviae, dar textul va fi tipărit postum. 


Scrie în limba latină Historia Moldo-Vlachica, 
traducând și amplificând el însuși ulterior 
textul în limba română sub titlul Hronicul 
vechimei a romano-moldo-vlabilor. 


Scrie Vita Constantini Cantemyrii, CO8No- 
mento Senis, Moldaviae principis. 


Tipărește în limba rusă la Sankt Petersburg 
Kniga sistima îli Sostoianie mubammedanskia 
relighii. Ediţia este însoțită de două ode în limba 
latină închinate cărturarului de arhimandritul 
'Teofilact, rector al Academiei din Moscova, și de 
Gedeon Wiszniowski, profesor de filosofie, al 
doilea rector al Academiei moscovite. 

Opera lui C., foarte întinsă şi diversă, con- 
firmă enciclopedismul, dar şi atributele excepţio- 
nale ale minţii sale. În 1698, înainte să fi împlinit 
douăzeci şi cinci de ani, tipăreşte la laşi Divanul 
sau Gâlceava Înţeleptului cu Lumea sau Giudeţul 
Sufletului cu Trupul, o carte de teosofie, bilingvă 
(română şi greacă), în buna tradiţie europeană a 
cărților ce încearcă să rezolve disputa dintre trup şi 
suflet, pasiune şi rațiune. Un text pe această temă 
fusese introdus în traducerea românească a Bibliei 
tipărite la Bucureşti în 1688; intitulat Despre raţi- 
unea dominantă, textul era atribuit unui filosof 
stoic din Alexandria, din perioada elenistică. S-au 
indicat diferite surse ale cărţii, de la Biblie până 
la Venatio scientiarum a cărturarului flamand Van 
Helmont. Tânărul prinţ ambiţionează să-şi depă- 
şească sursele prin compoziţie, iar modelele prin 
amploare şi prin adecvarea disputei la spiritul 
Bisericii Răsăritului. Gândirea liberală a lui C. a 
fost cenzurată de dascălul său, leremia Cacavelas, 
sub îndrumarea căruia încă se afla. Cartea are două 
introduceri compuse în stilul alegorizant al baro- 
cului oriental; prima, de închinare protocolară faţă 
de domnitorul aflat pe tron, Antioh Cantemir, fra- 
tele autorului, iar cea de-a doua închinată citito- 
rului, o ceremonioasă invitaţie la lectura cu profit 
moral. Stilul, metaforizant, mizează pe simboluri. 
Cartea e „floare”, iar autorul „grădinar”. A treia 
prefaţă este semnată de Cacavelas, care elogiază 
mintea strălucită a elevului său şi avansează ideea 
invidiei ce poate fi stârnită de erudiţia prea tânăru- 
lui principe. Primele două „cărţi” ale Divanului... 
sunt construite pe o anumită simetrie interioară, 
astfel încât cea de-a doua se leagă, prin înţeles, 
de cea dintâi. „Cartea a treia”, separată de autor 
de primele, este o traducere a lucrării, pe aceeaşi 
temă, Stimuli virtutum, fraena peccatorum a polo- 
nezului Andreas Wissowatius. În absenţa neolo- 
gismului corespunzător, C. apelează la termeni 
autohtoni, pe care îi glosează atunci când traduce 
titlul Strămutarea a bunătăţilor şi frâul păcatelor, 
explicând: „adecă îndrumarea spre bunătăţi şi 
oprirea spre păcate”. Divanul... se închide cu două 
serii de principii ale stoicismului, şi ele traduse din 
latină. Simetria primelor cărţi constă în aceea că 
fiecare e secționată în optzeci şi cinci de paragrafe. 
În prima carte dialogală, între Înţelept şi Lume, se 
dă câte un titlu („pont”) fiecărei secvenţe, titlu sub 
care îşi rosteşte replica polemică fiecare personaj. 
Aceleaşi titluri se păstrează în cartea următoare, 

Demetrius (antemnuitrius. 

numai că ele acoperă precepte biblice şi fraze înţe- 
lepte pe tema indicată de titlu, drept confirmare 
a poziţiei Înţeleptului. Aşa cum e conceput de C., 
Divanul... e mult mai complex ca problematică şi 
concepţie laică decât alte cărţi din aceeaşi clasă a 
didacticii morale despre înfrânarea instinctelor, 
spre dobândirea unei vieţi echilibrate. La nivelul 
cel mai general al discursului, textul configurează o 
teorie a fericirii omului, ceea ce l-ar plasa în terenul 
eudemonologiei de nuanţă creştină, dar nu numai. 
Cele două personaje, a căror „gâlceavă” dă cărții 
un caracter dramatic, realizat cu nerv şi imagina- 
ţie, nu sunt altceva decât personificarea insolită 
a două concepte, aspect ce interesează literatura. 
În rezumat, conţinutul se reduce la confruntarea 
dintre poziţia Lumii care, direct sau indirect, apără 
fără sfială orientarea epicureică, laică, şi poziţia 
Înţeleptului, care propune formula vieţii austere, 
chiar ascetice, mereu cenzurată de grija trecerii în 
lumea de dincolo. El izbuteşte să înfrângă ener- 
gia argumentativă a Lumii, decretând, în spirit 

umanist, dar ascetic, superioritatea fiinţei raţio- 
nale. Fraza e antologică: „Nu rob, ce stăpân lumii 
Dumnezeu te-au lăsat; pentru aceasta tu pe dânsa, 
iară nu ea pe tine să stăpânească”. Iar lucrurile 
lumii „comedii sânt”. Cu toată fracturarea tema- 
tică, unitatea internă a discursului moral este per- 
fect controlată şi nu se abate de la canonul impus. 
Fondul didactic sapienţial al Divanului... e susţi- 
nut de vasta cultură a autorului. Se fac astfel aso- 
ciaţii cu miturile greceşti şi cu legendele biblice, 
„Labirintul Critului” şi Grădinile Semiramidei 
sunt invocate alături de Sodoma şi de Ierusalimul 
ceresc. Pitoresc în invenţii de vocabular e şi mitul 
sirenelor, invocat în chip de parabolă. Receptarea 
fondului de idei e înlesnită de numeroasele frag- 
mente rimate şi ritmate. Aceste încercări de proză 
poetică, precum şi alte particularităţi de topică şi 
stil, mulţimea sentenţiilor sunt exerciţii prelimi- 
nare pentru scrierea viitorului roman. Divanul... 
oferă imaginea sintetică a umanismului românesc, 
specific, cristalizat la confluenţa culturii greco-la- 
tine cu gândirea religioasă creştină. Între 1700 şi 
1704, la Constantinopol fiind, C. scrie mai ales în 
limba latină. Câştigat de opera empiristului şi mis- 
ticului Van Helmont, el compune o laudă închi- 
nată acestuia — Ioannis Baptistae Van Helmont, 
Physices universalis doctrina —, urmată de traduce- 
rea unui capitol din opera de interpretare a naturii 

publicată de învățatul flamand. Tot în latină redac- 
tează o carte de filosofie a cunoaşterii prin revela- 
ţie, de alură medievală, despre naşterea universu- 
lui şi despre evoluţie, despre timp, etică şi destin. 
Spre a sugera orientarea metafizică a dezbaterii, 
o intitulează Sacrosanctae scientiae indepingibilis 
imago. Este amintită aici disputa scolastică numită 
şi „cearta universaliilor” (nominalism versus rea- 
lism), C. părând să fie un adversar al nominalismu- 
lui lui William Ockham. Gândirea neoaristotelică a 
lui C., din care nu a dispărut cu totul influenţa teo- 
logiei, se confirmă în manualul de logică prescurtat 
lăsat între manuscrisele sale: Compendiolum uni- 
versae logices institutionis. Fusese iniţiat în logica 
Stagiritului de leremia Cacavelas, el însuşi autor 
al unei cărţi de logică. În Proemium (ad lectorem 
humanissimum), recomandă logica drept „cheia 
celor mai ferecate porţi ale filosofiei”, învăţarea 
ei ducând la „comoara învățăturilor transmise 
din vechime”. Ca „artă instrumentală a filosofiei”, 
logica educă „operaţiile intelectului”, ordonează, 
prin categoriile ei, bagajul „mental” şi „verbal”. 
Autorul pune accent pe teoria silogismului, cu 
exemplificări. Urmele acestor preocupări pentru 
ştiinţa logicii sunt identificabile în parodia gândirii 
silogistice din romanul alegoric Istoria ieroglifică. 
Compendiul de logică, deşi scris în latină, îl situ- 
ează pe C. în zona umanismului de factură gre- 
cească. Din aceeaşi perioadă datează contribuţiile 
lui în domeniul muzicii. Cânta el însuşi la instru- 
mente de coarde, era şi compozitor. Multă vreme 
s-a auzit în Istanbul un „cântec al dervişului” care, 
prin tradiţie, îi era atribuit. Folosindu-se de sem- 
nele alfabetului arab, C. a inventat un sistem de 
notare a muzicii turceşti şi a scris, în limba turcă, 
Kitâb-i ilmil musikî alâ vejhiil hurâfăt, în tradu- 
cere — Cartea ştiinţei muzicii după felul literelor. 

În 1704-1705 C. încheie romanul alegoric auto- 
biografic Istoria ieroglifică, un pamflet care, alături 
de Divanul..., legitimează locul deosebit pe care 
îl ocupă în istoria literaturii române. Păstrată în 
manuscris, cartea s-a tipărit foarte târziu (1883). 
Dacă evoluţia unei literaturi se decide în momen- 
tele de ruptură, de discontinuitate, Istoria ierogli- 
fică reprezintă un astfel de moment. C. înnoieşte 
stilul narativ, schimbă modelul de discurs, pro- 
duce trecerea de la proza cronicărească nonfic- 
tivă la proza artistică studiată, prin utilizarea ale- 
goriei. Discursul, satiric în fond, e voalat de măşti 
animaliere care acoperă chipurile persoanelor 

reale, le transformă în personaje literare, dezvă- 
luindu-le caracterul. Alegoria propune o substi- 
tuire evaluativă, aici degradantă. C. îşi programa 
să respecte principiul estetic al „descoperirii prin 
acoperire”, amintit în postfața romanului. Cartea 
are o vie motivaţie psihologică, fiind şi autobiogra- 
fică. Autorul se deghizează sub masca Inorogului, 
personaj spiritual, charismatic, temut de toată 
fauna inferioară lui, drept care este urmărit spre 
a fi eliminat. Titlul atrage atenţia asupra încifrării 
figurative a realităţii, iar subtitlul anunţă structura 
clasică („în douăsprezece părți împărţită”) şi inser- 
ţiile gnomice („cu 760 de sentenţii frumos împo- 
dobită”). Ştiind că utilizează un procedeu cu totul 
nou în literatura română cultă, C. însoţeşte textul 
propriu-zis cu două prefețe şi o postfață către citi- 
tor, texte prin care atrage atenţia asupra noutăţii 
literare, a substituirilor alegorice, a structurii scri- 
erii etc. Cartea mai are două elemente de para- 
text: pentru înţelegerea neologismelor, o „scară” a 
cuvintelor străine (imediat după prefaţă) şi o „scară 


Îa batnpastu arat FUT LU 
D mn Piru 
Si a 
e, Ya A 4 Ce ns ini ape 


Pope iniena. 


Aa peer rovgi cev Cuaga î ame pa 
v , pp Le) 
40p ră A alta ea a Fapt i de 
PI a-uivmeptae Gage e înăuvn apt. 


sib 


e 
Aaaa CA fra u/Ipabur Rhbuck  Wucaeeerei 9 
A, 
2 
a 


artaruze PI macu/f cuie CAE Pag ha pent eaearoa 
pe prop AS 
n , Pa 4 

set seca Of pu3a e ere [7 e A 


CDI) Rata paune 7 


A 


s0sae 


Cantemir 


a cuvintelor ieroglificeşti tâlcuitoare” (în final). În 
roman sunt transfigurate evenimente personale şi 
istorice contemporane autorului. De la Heliodor 
(autorul grec al Efiopicii), declară a fi împrumut 
tehnica inversiunii temporale, in medias res, folo- 
sită spre a plasa „mijlocul istoriei la început şi înce- 
putul la mijloc”. Astfel, romanul pătrunde direct 
în vâltoarea conflictului, iar explicaţia lui cauzală 
se dă în partea a şasea. Primesc supranume alego- 
rice nu numai persoanele, dar şi lucrurile, docu- 
mentele, casele, grupurile de oameni etc., cum se 
poate vedea în „scară”, toate inspirat substituite 
prin nume simbolice. Mai întâi, numele măştilor 
zoomorfe ţin locul numelor personajelor. Leul şi 
Vulturul sunt emblemele celor două ţări (Moldova 
şi Ţara Românească) şi, totodată, spiritele sim- 
bolice protectoare ale grupurilor de personaje, 
patrupedele şi păsările. Ultimul element al triadei, 
menit să întreţină conflictul între tabere, este Ţara 
Peştilor (Curtea Otomană), dominată de Cetatea 
Epithimiei (lăcomiei). Descrierea acestei cetăţi, 
strălucitoare în arhitectura ei monumentală, 
dar roasă pe dinăuntru de boala foamei de aur şi 
minată de corupţie, propune o foarte interesantă 
perspectivă de receptare a episodului ca antiuto- 
pie. În rândul întâi al grupului patrupedelor stau 
animale feroce: Pardosul, Lupul, Ursul, Vulpea, 
Şacalul ş.a., în timp ce păsările sunt reprezentate de 
zburătoare de pradă: Corbul, Brehnacea (bufnița), 
Şoimul, Uliul, Coroiul etc. Există însă şi „Dobitoc 
supus” şi „Pasăre supusă”, prin ambele subînţele- 
gându-se țărănimea. Realitatea istorică, în datele 
ei exacte, nu mai interesează, întrucât totul este 
redimensionat potrivit libertăţilor subiective ale 
ficţiunii. În prima parte a romanului se istoriseşte 
importantul eveniment al adunării patrupedelor 
şi păsărilor pentru alegerea unui domnitor în ţara 
patrupedelor. Sunt puse în lumină, marcat hiper- 
bolizate, moravurile politice balcanice care viciază 
atmosfera. Personajele se tem de o primejdie ce 
planează în aer şi le anihilează voinţa. Una dintre 
ameninţări pare să fie tirania Corbului (epitropul 
ţării păsărilor), cel care patronează adunarea poli- 
tică teribil caricaturizată de autor. După o serie de 
discursuri (caricate şi ele) rostite de felurite per- 
sonaje, mijloc cu iscusinţă folosit de autor spre a 
le defini prin „propriile” lor cuvinte, se relevă gra- 
tuitatea şi ridicolul pledoariilor, de vreme ce, în 
culisele otomane, Corbul atribuise deja domnia. E 
acuzat astfel un mecanism politic controlat în chip 

tiranic din culise, în timp ce în scenă oamenii se 
mişcă inconştienţi de regimul lor de marionete în 
mâinile puterii. În această parte a romanului auto- 
rul-narator are doar rolul de a deschide cadrul în 
manieră expozitiv-introductivă, de a da cuvân- 
tul personajelor (Vidra, Bâtlanul, Corbul, Brebul, 
Vulpea, Struţocămila) şi apoi de a comenta, ca 
pentru cititori, conţinutul discursurilor şi efectul 
asupra auditorilor din adunare. Noutatea tehnicii 
narative se impune de la sine. Acesta e şi primul 
nucleu narativ, constituit în jurul subiectului 
Struţocămila, propusă ca pretendent la tron împo- 
triva Vidrei, întrucât toate discursurile arată cine 
e şi cât e de hibrid şi de grotesc acest animal. Cel 
mai prost şi mai ridicol dintre toţi se dovedeşte însă 
comod pentru cei ce mânuiesc din umbră sforile 
politicii. Caracterul comic şi, concomitent, dra- 
matic al politicianismului balcanic prefigurează 
perspectiva proprie lui I.L. Caragiale comedio- 
graful. Partea a doua a romanului, mai extinsă ca 
spaţiu narativ, se constituie din aventura urmă- 
ririi, luării în captivitate şi eliberării Inorogului, 
spirit ales, opus lumii şi de aceea netolerat de ea 
şi de adversarul său personal, Corbul. Conform 
premoniţiei onirice, totul se încheie cu recunoaş- 
terea dreptăţii Inorogului. În tehnica narativă sunt 
antrenate procedee anticipatoare, caracteristice 
prozei moderne. Într-o secvenţă personajele dis- 
cută despre măştile atribuite lor de autor în acest 
roman. În întregime, partea a şasea e o rememo- 
rare a cauzei conflictului Inorog — Corb, după cum 
partea a şaptea e o interesantă şi modernă inserție 
onirică, mijloc de analiză psihologică a unui mare 
intrigant politic, Hameleonul. Subconştientul per- 
sonajului este sondat cu minuţie acuzatoare şi 
figurat în simboluri sugestive. În ultima parte sunt 
inserate numeroase epistole ce denunţă întâm- 
plări din culise. Scrisorile substituie povestirea 
autorului. Textul Istoriei ieroglifice e împânzit de 
apologuri de factură orientală. Discursurile perso- 
najelor sunt reproduse în stil direct sau rezumativ 
asumate de autor, mai ales monologurile. Se ivesc 
din când în când pagini cu rimă interioară de o 
mare frumuseţe poetică, precum Elegia Inorogului 
sau caracterizarea aceluiaşi psalmodiată de alt per- 
sonaj. Fondul de înţelepciune nu se rezumă la cele 
760 de sentenţii anunţate pe copertă, ci este îmbo- 
găţit de numeroase formulări aforistice originale. 
Parantezele filosofice, elaborate într-un stil literar 
foarte încărcat, şi mai ales pasajele ceţin de ştiinţele 

exacte, ca şi de cele oculte, stârnesc plăcerea lectu- 
rii doar pentru un cititor specializat, familiarizat cu 
structura complicată a frazei lui C. Dificultăţile de 
lectură sunt răsplătite însă de ideile generoase, de 
figurile retorice rare (chiasm, paradox, oximoron, 
ironie) şi de creaţiile verbale neobişnuite. Ca ide- 
ologie şi retorică satirică, Istoria ieroglifică este un 
roman ce aparţine epocii Luminilor. 

După 1714 C. se ocupă aproape exclusiv de 
redactarea unor cărţi de istorie. Scrie, în latină, 
un studiu bazat pe teoria evoluţiei ciclice, pre- 
văzând izbânzi însemnate ale lui Petru cel Mare, 
pornit să elibereze creştinătatea. Eseul se intitula 
Monarchiarum physica examinatio. Cartea cel 
mai adesea invocată în istoria culturii române este 
Descriptio antiqui et hodierni status Moldaviae, 
redactată între 1714 şi 1717. Este cea dintâi mono- 
grafie exhaustivă a Ţării Moldovei, pentru că depă- 
şeşte prin complexitate scrierile lui Miron Costin. 
La C., legendarul despre bogăţiile şi dărnicia fabu- 
loasă a pământului se conjugă cu obiectivitatea 
ştiinţifică în probleme de geografie fizică şi econo- 
mică, istorie, etnogeneză, ocupaţii, legi, moravuri 
ale locuitorilor, ritualuri fundamentale, mitologie. 
Toate acestea sunt conţinute în Pars prima, geo- 
graphica şi în Pars secunda, politica (istorică). Pars 
tertia conţine consideraţii despre originea şi par- 
ticularităţile dialectale ale limbii române, o încer- 
care de filologie comparată între română şi alte 
limbi romanice şi, în fine, date despre religia locu- 
itorilor pământului moldav. Descrierea Moldovei 
este o pledoarie implicită pentru dreptul la liber- 
tate al patriei şi al locuitorilor ei. În plus, principe- 
le-autor apără drepturile ereditare ale descenden- 
ţilor familiei Cantemir la tronul ţării. Cartea este, 
în acelaşi timp, o modernă contribuţie la ceea ce 
ştiinţa de astăzi consideră a fi domeniul imagolo- 
giei. Informaţiile foarte diverse, sistematizate în 
cele trei părţi ale cărţii, şi harta, cea dintâi a acestui 
ţinut, au stârnit curiozitatea germanilor, interesaţi 
de această parte a Europei în ordine politică, dar 
şi comercială. Principele îşi redactează monografia 
în limba latină tocmai pentru a-i asigura circulaţia 
europeană. Este cea de-a doua operă alui C. tradusă 
într-o limbă europeană, după Istoria Imperiului 
Otoman. Cartea a fost transpusă în germană de ]. 
Redslob (Beschreibung der Moldau) şi publicată de 
Anton Friedrich Biisching în „Magazin fiir die neue 
Historie und Geographie”, în 1769-1770. O ediţie 
separată s-a făcut, în 1771 la Leipzig. Traducerea 

în română, aparţinând, probabil, lui Vasile Vârnav, 
s-a tipărit la Mănăstirea Neamţ în 1825, sub titlul 
Scrisoarea Moldovei. Autoritatea europeană de ori- 
entalist, care avea să dureze mai bine de un secol, 
o câştigă C. postum, mai cu seamă prin tratatul 
Historia incrementorum atque decrementorum 
Aulae Othmanicae, încheiat în 1716. Concepţia 
care structurează materialul informativ cules de la 
sursă (biblioteca Seraiului şi scrierea rezumativă 
Synopsis a lui Saadi) e aceea a creşterii şi decăde- 
rii imperiilor, reactualizată în preajma lui 1700 de 
Giambattista Vico (corsi e ricorsi) şi, după C., de 
Montesquieu (grandeur et d&cadence). Partea întâi 
cuprinde istoria Imperiului Otoman de la Osman, 
fondatorul, adică de la 1300, până la Mahomed IV, 
asediatorul Vienei, la 1683, iar partea a doua con- 
tinuă istoria de la 1683 până la 1712 şi urmăreşte 
scăderea treptată a puterii imperiului. În secolul 
Luminilor cariera europeană a cărţii începe cu tra- 
ducerea engleză, tipărită în 1734-1735, şi continuă 
cu cea franceză, din 1743, şi cu cea germană, din 
1745. Tălmăcirea în limba rusă, făcută în timpul 
vieţii autorului, a rămas în manuscris. Istoria 
exactă era adiţionată cu numeroase note şi legende, 
fapt ce i-a atras pe scriitorii romantici europeni. 

Astfel, Victor Hugo folosea Historia... pentru ciclul 
Orientales din La Legende des siecles, cum o spune 
în prefaţă, iar Byron recursese la aceeaşi sursă când 
se documenta pentru poema Don Juan. Opera isto- 
rică special dedicată originii românilor, concepută 
polemic, dar neterminată, este Hronicul vechimei 
a romano-moldo-vlahilor, având, după toate indi- 
ciile, variante în latină şi română. Istoricii, care i-au 
găsit şi scăderi, consideră totuşi Hronicul... prima 
noastră istorie modernă, scrisă cu metodă, de la 
prolegomenă şi până la ultima din cele zece „cărţi”. 
E o argumentaţie întemeiată pe un număr impre- 
sionant de surse greco-latine. În partea a doua a 
titlului autorul precizează că a făcut el însuşi, în 
anul 1717, traducerea textului princeps din latină 
în română, fiind de drept „voievodul şi de moşie 
domn al Moldovei”, dar, temporar, „cneaz în Sankt 
Petersburg”. Opul cuprinde istoria românilor de 
la origini până în anul 1274. Interesul istoricilor 
pentru această operă n-a fost epuizat de autorii 
Şcolii Ardelene. Între ultimele scrieri, datate 1720, 
se remarcă Vita Constantini Cantemyrii, cogno- 
mento Senis, Moldaviae principis. Este o monogra- 
fie a vieţii şi carierei tatălui său, concepută subiec- 
tiv, ca biografie romanţată, explicând orgolios (dar 
nu şi adevărat) genealogia şi, în consecinţă, drep- 
turile ereditare asupra principatului Moldovei. 
Îşi mai apără drepturile şi ascendenţa într-un 
memorial, publicat postum sub titlul Evenimentele 
Cantacuzinilor şi Brâncovenilor, opuscul scris ca 
răspuns la invitaţia de a fi consilier intim al ţarului. 
Ca novator în probleme de educaţie şi, în general, 
în domenii fundamentale ale vieţii spirituale, C. a 
intrat în polemici deschise cu unii cărturari ruşi 
conservatori. Urmare a unei astfel de controverse 
este lucrarea Loca obscura in catechisi..., tradusă 
în ruseşte de secretarul său şi pusă în circulaţie 
în formă manuscrisă. Se aduceau aici corective 
de ordin teologic în principal, dar şi pe probleme 
de pedagogie, la cartea Prima învăţătură pentru 
prunci (1720), semnată de episcopul rus Teofan 
Prokopovici. Ultima carte, construită astfel încât să 
servească informării asupra specificului vieţii turci- 
lor, a fost Sistemul sau Întocmirea religiei muham- 
medane. Este, după Divanul..., cea de-a doua scri- 
ere a lui C. tipărită antum, de astă dată la Sankt 
Petersburg, în 1722, în limba rusă şi închinată lui 
Petru I, cel care încuraja „ştiinţele liberale şi artele”. 
Cunoaşterea Coranului i-a înlesnit autorului înţe- 
legerea şi explicarea mentalităţii mahomedane, 

a religiei, ritualurilor şi moravurilor controlate de 
autoritatea Cărţii sfinte. Această lucrare de imago- 
logie procură şi astăzi plăceri la lectură. Ca mică 
enciclopedie, ea instruieşte asupra particularităţi- 
lor vieţii religioase şi laice, asupra artelor şi ştiinţe- 
lor practicate în lumea Orientului Apropiat. 

Opera lui C., impresionantă ca întindere şi 
varietate, dar rămasă necunoscută până în a doua 
jumătate a secolului al XIX-lea, când Academia 
Română a luat decizia să tipărească integral scri- 
erile principelui, se impune ca moment cardinal 
în cultura română, primul de importanţă majoră, 
când spiritul românesc a iradiat asupra altor cul- 
turi. C. a fost un întemeietor în varii domenii de 
manifestare a spiritului, în teologie, istorie şi geo- 
grafie, în etnografie şi imagologie, în sociologie, 
filosofie, retorică, pedagogie şi, nu în ultimul rând, 
în literatura de ficţiune alegorică şi satirică. 


Voievod luminat, ambițios şi blazat, om de lume şi ascet 
de bibliotecă, intrigant şi solitar, mânuitor de oameni şi 
mizantrop, iubitor de Moldova lui după care tânjeşte şi 
aventurier, cântăreţ în tambură țarigrădean, academician 
berlinez, prinţ rus, cronicar român, cunoscător al tuturor 
plăcerilor pe care le poate da lumea, Dimitrie Cantemir 
este un Lorenzo de Medici al nostru. 


G. CĂLINESCU 


Prima sa carte se adresează cititorilor de acasă, pentru 
a atesta — în română şi greacă — însuşirile autorului său: 
un domn creştin, respectuos al tradiţiilor religioase domi- 
nante în societatea vremii, iscusit în arta scrisului, erudit. 
[...] Divanul... nu este afirmarea unui misticism juvenil, 
ci prima scriere a unui om al culturii sud-est europene 
din epoca înnoirii ei, dornic de afirmare literară, socială 
şi politică. 

VIRGIL CÂNDEA 


Scriind istoria de început a neamului în limba alor săi, 
punându-le la îndemână, la fel ca înaintaşii într-ale 
rechemării trecutului în actualitate, un sacru depozit de 
pilde şi argumente de orgoliu, încheindu-și activitatea de 
savant istoriograf cu Hronicul vechimei a romano-mol- 
do-vlahilor, scriere monumentală (chiar dacă gândul 
autorului nu a putut fi dus până la capăt) şi pecete a iubi- 
rii de ţară aşezată pe pagina scrisă, Dimitrie Cantemir se 
întorcea simbolic între români. Toate scrierile de istorie 
românească ale lui Cantemir atestă existenţa intenţiei de 
a da o descriere corectă, ghidată de o atitudine modernă, a 
trecutului poporului său, pe care marele învăţat îl socotea 
urmaş şi moştenitor al marilor civilizaţii antice europene, 
analizându-l şi interpretându-l într-o firească integrare în 
cursul universal al evenimentelor. 

DAN HORIA MAZILU 

1722; History of The Growth and Decay of The Otoman 
Empire, I-II, tr. Nicholas Tindal, Londra, 1734-1735; ed. 

de son agrandissement et de sa decadence), Paris, 1743; 
ed. (Geschichte des Osmanischen Reichs...), Hamburg, 
1745; Beschreibung der Moldau, tr. ]. Redslob, Leipzig, 
1771; Scrisoarea Moldovei, [tr. Vasile Vârlav], Mănăsti- 
rea Neamţ, 1825; ed. 2 (Descrierea Moldovei), pret. G.E 
Miller, C. Negruzzi, Iaşi, 1851; ed. îngr. T. Boldur-Lă- 

1835-1836; Operele principelui Demetriu Cantemir, l- 
VIII, tr. Al. Papiu-llarian, Iosif Hodoş şi G. Sion, pref. Al. 
Papiu-llarian, G. Sion, Bucureşti, 1872-1901; Vita Con- 
stantini Cantemyrii — Viaţa lui Constantin Cantemir, tr. 
N. Iorga, Bucureşti, 1923; ed. tr. N. Iorga, îngr. Liliana 
Iorga, Craiova, 1942; ed. (Viaza lui Constantin Cantemir, 
zis Cel Bătrân), te. şi îngr. Radu Albala, pref. PP Panai- 
tescu, Bucureşti, 1960; ed. Bucureşti, 1969; Despre Coran, 
tr. loan Georgescu, Cernăuţi, 1927; Lupta dintre inorog şi 
corb, îngr. şi pref. Em. C. Grigoraş, Bucureşti, 1927; ed. 
(storia ieroglifică), I-II, îngr. şi pref. PP Panaitescu şi |. 
Verdeş, Bucureşti, 1965; Sacrosanctae scientiae indepin- 
gibilis imago (Metafizica), tr. Nicodim Locusteanu, pref. 
Em. C. Grigoraş, Bucureşti, 1928; Opere complete, îngr. şi 
introd. Virgil Cândea, vol. IV, t. I: Istoria ieroglifică, îngr. 
Stela Toma şi Nicolae Stoicescu, introd. Nicolae Stoi- 
cescu, pref. Virgil Cândea, Bucureşti, 1973, vol. I: Diva- 
nul, tr. Maria Marinescu-Himu, Bucureşti, 1974, vol. IX, 
t. I: De antiquis et hodiernis Moldaviae nominibus. His- 
toria Moldo-Vlachica, tr., îngr. şi introd. Dan Sluşanschi, 
pref. Virgil Cândea, Bucureşti, 1983, vol. VIII, t. II: Siste- 
mul sau Întocmirea religiei muhammedane, tr., îngr. şi 
introd. Virgil Cândea, text rus îngr. Anca Irina Ionescu, 
Bucureşti, 1987, vol. VI, t. I: Vita Constantini Cantemyrii, 
cognomento Senis, Moldaviae principis, tr. şi îngr. Dan 
Sluşanschi şi Ilieş Câmpeanu, pref. Virgil Cândea, introd. 
Andrei Pippidi, Bucureşti, 1996, vol. VI, t. II: Scurtă 
povestire despre stârpirea familiilor lui Brâncoveanu şi 
a Cantacuzinilor. Memorii către Petru cel Mare (1717 şi 
1718), tr. şi îngr. Alvina şi Emil Lazea, Mihai Carataşu, 
îngr. şi introd. Paul Cernovodeanu, pref. Virgil Cândea, 
Bucureşti, 1996, Mic compendiu asupra întregii învăţă- 
turi a logicii, tr. Dan Sluşanschi, îngr. şi introd. Alexan- 
dru Surdu, Bucureşti, 1995, Opere, vol. I: Divanul. Istoria 
ieroglifică. Hronicul vechimei a romano-moldo-vlahilor, 
îngr. şi introd. Virgil Cândea, Stela Toma şi Nicolae Stoi- 
cescu, Bucureşti, 2003. 

secolul al XVIII-lea), tr. Magda Jeanrenaud, pref. Emma- 
nuel le Roy Ladurie, Iaşi, 2010; Andrei Eșanu, Valentina 

CANTEMIR, Traian (7.[X.1907, Pătrăuți, j. Suceava 
— 7.VIII.1998, Iaşi), folclorist, istoric literar. După 
studii secundare la Suceava (1918-1926), C. ur- 
mează Facultatea de Litere şi Filosofie la Cernăuţi 
(1926-1930), cu profesorii Leca Morariu, Alexie 
Procopovici, Eugen Herzog şi Vasile Gherasim, 
apoi se specializează la Şcoala Română din Roma 
(1931-1933). Îşi ia doctoratul în litere şi filosofie la 
Universitatea din Cernăuţi (1936), fiind succesiv 
profesor secundar la Hotin şi Cernăuţi (1934-1936), 
asistent la Catedra de literatură română modernă 
şi folclor a Universităţii din Cernăuţi (1937-1944), 
secretar la Institutul de Literatură, Filologie, Istorie 
şi Folclor de pe lângă aceeaşi catedră, profesor 
secundar la Râmnicu Vâlcea (1944-1964), lector, 
conferenţiar universitar (1964-1974) şi secretar 
ştiinţific al Institutului Pedagogic din Bacău. A 
debutat cu proză şi versuri în „Junimea literară” 
(1927). A mai colaborat cu articole, comentarii 
de critică şi istorie literară la „Ateneu”, „Cronica”, 
„Bucovina literară”, „Artă”. A fost fondator şi redac- 
tor la „Aurora” (Hotin) şi la „Revista Bucovinei” 
(Cernăuţi) şi a făcut parte din comitetele de con- 
ducere ale publicaţiilor „Comunicări de istorie şi 
filologie” şi „Studii şi cercetări ştiinţifice”. 

Ca şi Leca Morariu şi Petru Iroaie, C. se preo- 
cupă de folclorul istroromân, începând cu teza 
sa de doctorat, Istroromânii, publicată în 1937, şi 
continuând cu antologiile Ciripiri ciribire (1935) şi 
Texte istroromâne (1959). Culege basme şi povestiri 
pe care le transcrie fonetic, însă în forme accesibile 
şi nespecialiştilor, dar este interesat, într-o serie 

de studii, de motivele stingerii folclorului istroro- 
mân, de particularităţile epicii populare. Adună şi 
tipăreşte, de asemenea, folclor dacoromân: Folclor 
literar vâlcean (1979), Folclor literar din Suceava 
(1989), mai important fiind volumul din urmă, care 
reuneşte texte lirice, predominant erotice, culese 
în 1939, în timpul unei anchete sociologice între- 
prinse de Universitatea din Cernăuţi în comunele 
Voroneţ şi Mănăstirea Humor. Invocaţia în poezia 
populară (1980) este un studiu de stilistică, în care 
sunt examinate, evolutiv şi estetic, în varietatea şi 
cu funcţionalitatea lor diversă, elemente de seamă 
ale oralităţii, aşa cum se manifestă ele în cântecul 
propriu-zis şi în cântecul bătrânesc. În Studii de 
literatură (1983), volum adunând pagini despre 
Dimitrie Cantemir, Anton Pann, M. Kogălniceanu, 
M. Eminescu, Jean Bart, Octavian Goga, St. O. 
Iosif, Gib I. Mihăescu şi Ciprian Porumbescu, rețin 
atenţia cercetările care conţin documente mai 
puţin cunoscute sau comentariile privind unele 
manuscrise. 

SCRIERI: Istroromânii, Hotin, 1937; Mensa academica, 
Cernăuţi, 1938; Invocaţia în poezia populară, Bucureşti, 
1980; Studii de literatură, laşi, 1983. Culegeri: Ciripiri 
ciribire, Cernăuţi, 1935; Texte istroromâne, Bucureşti, 
1959; Brăduleţ de pe cărare, Bacău, 1972 (în colaborare); 
Folclor literar vâlcean, introd. edit., Râmnicu Vâlcea, 
1979; Folclor literar din Suceava, laşi, 1989; Fata cu 
lacrimi de aur: basme şi povestiri istroromâne, laşi, 2008. 
Repere bibliografice: Ovidiu Papadima, „Mensa acade- 
mica”, G, 1939, 8; E. Ionaşcu, „Texte istroromâne”, LR, 
1960, 2; Matilda Caragiu Marioţeanu, „Texte istroromâne”, 
„Fonetică şi dialectologie”, 1960, 173-175; Marin Buga, 
„Folclor literar vâlcean”, ATN, 1979, 4; Satco, Encicl. Buco- 
vinei, |, 183-184; Datcu, Dicţ. etnolog., 188-189; Traian 
Cantemir: un portret în filigran de suflet, coordonator 
Nicolae Ciurea-Genuneni, Râmnicu Vâlcea, 2011. I.D. 


CANTILLI, Aristide (sfârşitul sec. XIX - începu- 
tul sec. XX), poet. Este fiul Zoei şi al lui Vanghelie 
Candile, proprietar de moşii în Ilfov şi Vlaşca (mort 
în 1886). Frate cu Constantin Cantilli, C. a făcut 
parte, ca şi acesta, din cenaclul „Literatorului”. În 
1896 foarte tânărul C. îi lua apărarea prigonitului 
Al. Macedonski într-o scrisoare deschisă către C. 


x» 


Mille. Publică versuri în „Revista literară”, „Revista 
poporului”, „Literatorul”, „Liga ortodoxă, „Ţara” 
(semna Aristcant) şi editează, în 1898, împre- 
ună cu D. Casselli, Nicolae Țimiraș şi |. Costin (Al. 
Cantilli), „Vieaţa nouă”, foaie fără o orientare lite- 


rară precisă, dar la care au colaborat întâmplător 

George Coşbuc, Al. Obedenaru, Mihail Sadoveanu, 
Ion Theo (Tudor Arghezi). Este directorul „Iribunei 
libere” (1896) şi al revistei „Actualitatea” (din 1899, 
alături de D. Casselli). 

C. scoate un volumaş de versuri şi proză, 
Ametiste (1897), dedicat lui Barbu Delavrancea. 
În Câteva cuvinte asupra poeziei, din „Românul 
liber” (1896), fără a fi original, declara simbolis- 
mul artă a aristocrației intelectuale şi a viitorului, 
supremă cucerire a literaturii, caracterizându-i 
vag versul prin culoare, imagine, armonie, muzică 
(cu exemple din Paul Verlaine) şi combătând pe 
Raicu lonescu-Rion în problema artei angajate. 
Cugetările sale pesimiste în versuri (Dolores, Tempi 
passati, Floare de mormânt, Nihil) sunt însă de o 
facilitate înduioşătoare şi ridicolă. O schiţă se inti- 
tulează Din carnetul unui decepționat. Cea mai 
adâncă filosofie, proclamă C., este, totuşi, acomo- 
darea la viaţă. 

SCRIERI: Ametiste, Bucureşti, 1897. 
Repere bibliografice: Vladimir Streinu, Doi poeți mace- 
donskieni, AFT, 1970, 5; Dicţ. lit. 1900, 154-155. S.C. 


CANTILLI, Constantin (21.VI.1875, Săftica, j. Ilfov 
— 2.VIII.1949, Bucureşti), poet, autor dramatic. 
Prieten şi admirator al lui Al. Macedonski, C. este 
fiul Zoei şi al lui Vanghelie Candile, proprietar de 
moşii în Ilfov şi Vlaşca. Frate cu Aristide Cantilli, 
a fost atras în Bucureşti de boema cu gustul ino- 
vaţiei şi al insolitului. Avea pasiuni tehnice şi 
sportive: ciclism, automobilism, aviaţie. În 1894, 
împreună cu Al. Macedonski, întreprinde prima 
cursă ciclistă la noi şi scrie reportajul Pe velociped 
între Bucureşti şi Braşov. Este animatorul socie- 
tăţii Unirea Velocipedică Română şi stabileşte în 
1900 şi un record de viteză, consemnat în paginile 
intitulate Din zborul bicicletei. Bucureşti-Paris în 
10 zile şi 6 ore (1912). Începuse studii politehnice 
şi de artă dramatică la Paris şi Bruxelles, între- 
rupte brusc în 1907. Şi-a brevetat unele invenţii 
tehnice (maşini agricole, de foraj petrolier). În 
1939 se interesa de aeronautică. Membru al cena- 
clului de la „Literatorul”, a publicat aici versuri şi 
teatru. A mai colaborat la „Liga ortodoxă”, unde 
Al. Macedonski îl lansase în 1896 ca poet, „[ara”, 
„Carmen”, „Adevărul”, „Românul literar”, „Forţa 
morală”. În 1897 C. scoate „Revista modernă”, des- 
chisă aproape exclusiv cenaclului macedonskian. 
Au publicat aici Macedonski, lon Theo (Tudor 
Arghezi), Grigore Pişculescu (Gala Galaction), I.C. 

Săvescu, Cincinat Pavelescu, iar C. îşi tipăreşte 
producţiile literare şi se ocupă de pagina spor- 
tivă. În 1899 i-a apărut Bertha, poemă biblică, şi 
în 1903 volumul Aripi de vis, cuprinzând aproape 
toate versurile sale, precum şi fragmente de „teatru 
clasic” (La Cydnus. Episod într-un act din viața 
lui Alexandru Macedon, Devadata, Sfârşitul unei 
lumi). Tragediile Sapho şi Dacica, prin care, sfătuit 
de N. Davidescu, încearcă în 1939-1940 o revenire, 
au trecut neobservate. Destul de incert încă de la 
început, legat de mişcarea „Literatorului” în ceea 
ce a avut aceasta mai caracteristic în prima ei fază, 
autorul era de pe atunci un uitat. 

C. compune o poezie epigonică; a imitat, după 
Macedonski şi Mircea Demetriade, imagistica 
intens colorată — la el de o somptuozitate prețioasă 
—, căuta demonismul, magia, evadarea în paradisul 
artificial al visului (Demon negru, Diamant negru, 
În largul mărei). Recuzita simbolismului era folo- 
sită din plin pentru o lume „din flori, din vise şi 
parfume, din armonii”. Primitivismul, pe care i-l 
aprecia Macedonski, nu era lipsit de reminiscenţe 
livreşti, clasice. În afara încercărilor simboliste — 
nici aici clişeele nu au putut fi evitate, dar uneori 
apare şi licărirea câte unui stih deosebit —, C. este 
un intimist şters, lipsit de suflu liric. Se remarcă, 
însă, ritmul nervos al versului în Velocipedul. În tea- 
trul său, cu subiecte antice sau exotice, construcţia 
e plată, fără viaţă. Se distinge, pentru frumuseţea 
unor pasaje izolate, Bertha, poem dramatic elogiat 
de Macedonski, căruia îi vor fi plăcut imaginea pic- 
turală, atmosfera de puritate, de bunătate creştină, 
vraja momentului naşterii Mântuitorului. 

SCRIERI: Pe velociped între Bucureşti şi Braşov, Bucu- 
reşti, 1894; Bertha, pref. Al. Macedonski, Bucureşti, 1899; 
Aripi de vis, pref. Mircea Demetriade, Bucureşti, 1903; 
Din zborul bicicletei. Bucureşti-Paris în 10 zile şi 6 ore, 
Bucureşti, 1912; Sapho, Bucureşti, 1939; Dacica, Bucu- 
reşti, 1940. 

Repere bibliografice: Chendi, Scrieri, III, 91-94; Ciocu- 
lescu-Streinu- Vianu, Ist. lit., 341-342; Vladimir Streinu, 
Doi poeți macedonskieni, AFT, 1970, 5; Dicţ. lit. 1900, 155; 
Virgil Monda, Viaţă şi vis, Bucureşti, 1986, 9; Faifer, Sem- 
nele, 280-282; Nicolae I. Ottescu, Nicolae Titulescu — o 
statuie fără piedestal. Amintiri, Brăila, 2009, 176. S.C. 


CANTONIERU, Niculae (pseudonim al lui Niculae 
Niculescu; 13.111.1899, Giurgiu — 14.X.1935, Giurgiu), 
prozator. Este fiul Radei (n. Constatinescu) şi al 
lui Ilie Niculescu, cizmar. Face Şcoala Superioară 
de Comerţ şi Şcoala Ofiţerilor de Administraţie. 


Cantonieru 


Locotenent în 1925, este pus în disponibilitate în 
1931 şi pensionat din cauza tuberculozei în 1934. 
Şi-a început activitatea literară semnificativă la 
Braşov, publicând în revista „Ritmuri” (1929-1930) 
proză şi recenzii, semnate N. Niculescu-Cantonieru. 
A făcut parte din redacţia periodicului „Braşovul 
literar şi artistic”, iar în 1934 întemeiază revista 
„Frize”, editată împreună cu Mihail Chirnoagă şi 
Aurel Marin, pe lângă proză, tipărind aici articole 
şi note literare (unele nesemnate). Mai colaborează 
la „Adevărul literar şi artistic”, „13”, „Pământul”. În 
1934 îi apare volumul de nuvele Întâmplări ome- 
neşti. Fragmente din câteva romane proiectate 
(Regimentul nr. 3, Amintirile unui copil de familie 
proastă, Omule cu inima în palmă) s-au publicat în 
„Frize” şi în „Pământul! 

Copilăria nefericită, boala şi-au pus amprenta 
asupra prozei lui C. Personajele aparţin păturii 
defavorizate a societăţii, pentru care nenoroci- 
rea, suferinţa constituie elementul natural în care 
evoluează. Păşind în viaţă ca pe o bandă rulantă, 
oamenii acestei lumi sunt „transportaţi” în situ- 
aţii cu totul potrivnice, care îi duc la alienare sau 
moarte. C. pare fascinat tocmai de această impo- 
sibilitate a individului de a se sustrage unei con- 
damnări la o viaţă lipsită de sens şi de frumuseţe. 
Vieţuirea în neştire duce cu uşurinţă la jaf sau la 
furii ucigaşe, la moarte stupidă, la o permanentă 
degringoladă şi plutire în derivă, într-o visare bui- 
macă. Autorul percepe aceste existenţe lipsite de 
orice iniţiativă, voinţă sau de libertatea de alegere 
ca pe nişte jucării ale unui destin sumbru, absurd, 
căruia, copleşite, i se abandonează fără împotri- 
vire. Sunt oameni sfârşiţi, care nu mai pot ori nu 
mai vor să vadă undeva vreo lumină. C. afişează 
o neutralitate neclintită, nu sentimentalizează, 
nu compătimeşte pe nimeni, nu pledează pentru 
nimic. Descrie atent, relatează detaşat tot ce se 
„întâmplă. Contemporanii au fost surprinşi de 
maturitatea, de siguranţa scrisului său, de sobrie- 
tatea tensionată a stilului. Deşi cu subiecte banale, 
aparent fără o interpretare a realităţii, fără orga- 
nizare epică în scop „literar”, proza lui C. este 
modernă prin puritatea privirii şi a vocii naratoare, 
prin autenticitate. 

SCRIERI: Întâmplări omeneşti, Braşov, 1934. 

Repere bibliografice: Octav Şuluţiu, „Întâmplări ome- 
neşti”, E 1934, 2; Mihail Ilovici, Negativismul tinerei 
generaţii, Bucureşti, 1934, 193-195; Teodor Mură- 
şanu, Nicolae Cantonieru, PLI, 1935, 10; Ştefan Baciu, 

Nicolae Cantonieru, „Pământul”, 1935, 114; [Nicolae 
Cantonierul], „Front literar”, 1936, 7 (număr omagial); 
Teodor Chiru [Mihail Chirnoagă], Niculae Cantonieru, 
„Lanuri”, 1936, 1; Mihail Chirnoagă, Niculae Cantonieru, 
TIA, 1943, 696; Antonescu, Scriitori, 38-45; Dicţ. scriit. 
rom., |, 448-449. C.T1. 


CANTUNIARI, Ileana (20.VII.1944, Bogaţi, j. Argeș), 
traducătoare. Este fiica Teodorei Popescu (n. 
Popescu), profesoară, și a preotului Gheorghe 
Popescu. După absolvirea Liceului „Mihail 
Sadoveanu” din Capitală, urmează, între 1962 și 
1967, secţia franceză-română a Facultății de Limbi 
Romanice, Clasice şi Orientale de la Universitatea 
bucureşteană. Va fi, până în 1991, asistentă la 
Catedra de franceză a aceleiași universităţi, unde 
va ţine cursuri de literatură despre secolul al 
XVII-lea, despre civilizaţia franceză și semina- 
rii de practică a traducerii, apoi lector, până în 
2004, la Universitatea de Arte, la Catedra de dis- 
cipline tehnico-teoretice. Debutează editorial în 
1981 cu tălmăcirea volumului Viaţa de fiecare zi în 
Spania Secolului de Aur de Marcelin Desfourneaux. 
Colaborează îndeosebi cu traduceri și prezentări 
despre scriitorii francezi în „România literară” și 
„Lettre internationale”. 

Pentru C., actul de traducere implică în primul 
rând responsabilitate, întrucât îi revine un loc medi- 
ator de prim ordin în stabilirea dialogului între 
culturi, între mentalități, istorii și spaţii geografice 
diferite. În egală măsură, presupune reinterpreta- 
rea continuă, aprofundată, a sensurilor unor reali- 
tăți lingvistice cărora trebuie să le rămână fidel nu 
numai în planul exprimării, ci și al plauzibilităţii 
transpunerii la nivel ficțional și afectiv. Autoarea s-a 
„exersat” în tălmăcirea mai multor texte din română 
în franceză, între care e de menționat versiunea la 
Creanga de aur de Mihail Sadoveanu, roman esote- 
ric, dificil și pentru cititorul român, a cărui muzică 
interioară, pe alocuri incantatorie, cvasiintraducti- 
bilă, și ale cărui sensuri sapienţiale ridică probleme 
la tot pasul. O altă categorie ar constitui-o cărțile 
scrise în franceză de românii din exil; printre aceștia, 
un loc important îl ocupă operele lui Vintilă Horia, 
cu nedreptățitul său roman Dumnezeu s-a născut 
în exil. Din literatura franceză C. a tălmăcit nume 
importante, precum clasici ai modernităţii, Andr6 
Malraux, Antoine de Saint-Exupâry, Marguerite 
Duras sau Henry de Montherlant, sau contempo- 
rani în vogă, ca Andrei Makine ori ].M.G. Le Cl&zio, 

dar și scriitori ce se situează la limita spațiului 
francofon - proza scurtă a lui Samuel Beckett sau 
romanele libianului Amin Maalouf, narator orien- 
tal prin excelență. Disponibilitatea abordării, de la 
proza ficțională la eseistică, scrieri despre artă, lite- 
ratură pentru copii, texte istorice, filosofice, politice 
etc., presupune nu numai cunoașterea profundă a 
ambelor limbi, ci și rafinamentele diferitelor tipuri 
de discurs, prin care materialul lingvistic să devină 
într-adevăr inepuizabil în nuanţe, misiune întru 
totul asumată și îndeplinită de C. 


SCRIERI: Histoire de la litterature francaise. Le XVII 
siecle, II, coordonator Angela Ion, București, 1982. Tra- 
duceri: Gala Galaction, Nouvelles et recits, București, 
1982; Vintilă Horia, Cavalerul resemnării, Craiova, 1991, 
Salvarea de ostrogoți (Prigoniţi-l pe Boeţiu), Craiova, 1993, 
Dumnezeu s-a născut în exil, pref. Monica Nedelcu, post- 
față Daniel Rops, București, 1999 (în colaborare cu Al. 
Castaing și Mihai Cantuniari), ed. (Dumnezeu s-a născut 
în exil. Jurnalul lui Ovidiu la Tomis), Bucureşti, 2008; Ale- 
xandru Ciorănescu, Cuţitul verde, București-Montr6al, 
1993 (în colaborare cu Mihai Cantuniari), Viitorul trecu- 
tului. Utopie și literatură, București, 1996; Mihail Sado- 
veanu, Le Rameau dor, București, 1993; Andr6 Malraux, 
Antimemorii, |, București, 1994, Muzeul imaginar, Bucu- 
rești, 2008, Carnet din URSS, București, 2011; Albert 
Camus, Primul om, București, 1994; Honore de Balzac, 
Capodopera necunoscută, București, 1999; Evanghelos 
Moutsopoulos, Problema imaginarului la Plotin, Bucu- 
rești, 2002; Antoine de Saint-Exupâry, Micul prinţ, Bucu- 
rești, 2004, Curierul de Sud. Zbor de noapte. Pământ al 
oamenilor. Pilot de război, București, 2005, Scrisori către 
o necunoscută, Bucureşti, 2009; Amin Maalouf, Periplul 
lui Baldassare, laşi, 2004, Stânca lui Tanios, laşi, 2004, 
Leon Africanul, lași, 2005, Grădinile luminii, laşi, 2005; 
Andre Gide, Porumbelul, în Andre Gide, Falsificatorii de 
bani. Porumbelul, pref. Catherine Gide, București, 2004; 
Salvador Dali, Chipuri ascunse, București, 2004; Emma- 
nuel Carrăre, Ora de schi, București, 2005; Andrei Makine, 
Recviem pentru Est, București, 2005, Fiica unui erou al 
Uniunii Sovietice, Bucureşti, 2008; Florian Zeller, Fasci- 
nația răului, Târgovişte, 2006; Eric Emmanuel Schmitt, 
Milarepa, Bucureşti, 2006, Copilul lui Noe, București, 
2008, Cea mai frumoasă carte din lume și alte povestiri, 
București, 2011; Marguerite Duras, Hiroshima, dragos- 
tea mea, București, 2006, India Song, București, 2007; 
Francois Weyergans, Franz și Francois, lași, 2007; Andre 
Glucksmann, Discursul urii, București, 2007; Henry 
de Montherlant, Visul, București, 2007, Carnete, Bucu- 
rești, 2011 (în colaborare); Daniel Pennac, Necazuri cu 
școala, lași, 2008; Timothee de Fombelle, Tobie Lolness, 
București, 2008; ].M.G. Le Clâzio, Ritornela foamei, Iași, 
2009; Agnes Humbert, Resistance, introd. Julien Blanc, 

București, 2010; Samuel Beckett, Opere, I, III, Iași, 2011 
(în colaborare). 

Repere bibliografice: Elisabeta Lăsconi, „Traducerea, exer- 
cițiu de admiraţie” (interviu cu Mihai Cantuniari și Ileana 
Cantuniari), ALA, 2003, 677; Radu Paraschivescu, Amin 
Maalouj, „Grădinile luminii”, „Idei în dialog”, 2005, 9; 
Sorin Lavric, Ura planetară, RL, 2007, 27; Alex. Ștefănescu, 
Ultimul mesaj al lui Vintilă Horia, RL, 2008, 50; Elisabeta 
Lăsconi, Școala, subiect de ficțiune, RL, 2009, 7; Silviu 
Man, Oameni vii, OC, 2009, 225; Marius Ghilezan, Eroul 
Makine, OC, 2009, 225; Adriana Bittel, Beckett, „Opere', 1, 
„Formula AS”, 2011, 961; Istorie și călătorie mitică la Amin 
Maaloujf. Florina Cercel în dialog cu traducătoarea Ileana 
Cantuniari, „Hyperion”, 2011, 4-5; Codrin Liviu Cuţitaru, 
Despre Nimic, DMT, 2011, 5; Dana Pârvan-Jenaru, Beckett 
— proza scurtă, OC, 2011, 336. G.Dn. 


CANTUNIARI, Mihai (14.11.1945, Bucureşti), poet, 
memorialist, traducător. Este fiul Mariei Domnica 
Cantuniari (n. Zamfirescu), profesoară, descen- 
dentă a vechii familii din care face parte şi scriito- 
rul Duiliu Zamfirescu, şi al lui lon Cantuniari, ingi- 
ner. A absolvit Liceul „Matei Basarab” din Bucureşti 
(1962), după care a urmat cursurile Facultăţii 
de Limbi Romanice, Clasice şi Orientale, secţia 
spaniolă, din cadrul Universităţii bucureştene 
(1962-1967). Corector la Editura Meridiane, redac- 
tor la Editura Academiei (1968-1972) şi la Editura 
Enciclopedică Română (1972-1975), bibliotecar 
la Biblioteca Centrală de Stat, redactor la Uniunea 
Artiştilor Plastici, între 1977 şi 1983 a fost cercetător 
la Institutul de Lingvistică al Academiei Române. 
A colaborat la „Luceafărul”, unde a debutat cu ver- 
suri în 1972, la „România literară”, „Steaua”, „lomis”, 
„Lettre internationale” ş.a. 1 s-au acordat Premiul 
Asociaţiei Scriitorilor din Bucureşti (1979, 1983), 
Premiul Uniunii Scriitorilor (1992, 2005) şi Ordinul 
Al Merito por Servicios Distinguidos în grad de 
Comandor al Republicii Peru (1987). 

Poet manierist, fascinat de civilizaţia barocu- 
lui, C. creionează încă din volumul de debut, Poezii 
(1977), un univers livresc dominat de figurile lui 
Don Quijote, Pitagora, Tales şi Brâncuşi. Într-o lume 
a cărţilor şi ideilor, stilizată de o imaginaţie estetă, 
oamenii înşişi devin, în tradiţia lui Arcimboldo, 
„ceasloave mişcătoare”: „Ceasloave mişcătoare, trec 
oamenii pe străzi/ iar Azi e-n fiecare îngustul semn 
de carte”. Tonul poetic dominant stă sub semnul 
„soarelui negru” al melancoliei saturniene, al nostal- 
giei şi tristeţii generate de conştiinţa trecerii timpu- 
lui şi a fragilităţii fiinţei umane, de unde predilecţia 

pentru stările vagi, nedefinite, ale „tainicului asfinţit 
de lume”. Rafinamentul limbajului poetic se vădeşte 
în cultivarea lexicului şi a rimelor rare („defilee” 
rimează cu „Erythree”, iar „des” cu „Camares”) şi în 
cizelarea erudită a versurilor, care dobândesc astfel 
sonorități muzicale savante: „Scoici nautili, vegeta- 
ție marină/ se adună/ cunună/ în părul tău negru 
şi des./ Parcă mângâi uşor/ în miez de lumină/ un 
fragil vas minoic de stil Camares”. Volumul Plante 
carnivore (1980) aduce o recalibrare a viziunii lirice 
în sensul unei prize mai directe asupra realului şi al 
renunţării la expresia căutată în favoarea unui stil 
poetic mai viguros: cuvintele devin „plante carni- 
vore” care distrug învelişul superficial al existenţei în 
încercarea de a ajunge la „esenţă”, la „miezul mine- 
ral” al lumii. Memoriile lui C., proiectate într-un 
ciclu intitulat Omul ca iarba şi publicate începând 
cu Bărbatul cu cele trei morți ale sale (2007), tran- 
spun, într-un limbaj eliberat de ecouri livreşti şi rafi- 
namente estete, sentimentul acut al unicităţii şi ire- 
petabilităţii fiecărui individ — trăire a cărei conştiinţă, 
plivită programatic de efuziuni patetice, îndeamnă 
la consemnarea jocurilor de lumini şi umbre ale 
unei existențe mai degrabă retrase, dar, mărturiseşte 
scriitorul, consistente şi împlinite, în care oameni, 
decoruri sociale şi întâmplări din deceniile de mijloc 
ale veacului al XX-lea sunt însufleţite de căldura şi 
lumina blândă ale trăirii retrospective. Este recon- 
stituită astfel, în scene fremătând de emoție reţi- 
nută, atmosfera efervescentă a anilor '60 din secolul 
trecut, cu ceremonialul şi impacienţa pregătirilor 
pentru spectacolele de film şi teatru, cu iubiri pline 
de candoare şi prospeţime, dar mai ales cu muzica şi 
ceaiurile dansante, care adună laolaltă adolescenţii 
unei generaţii tumultuoase, debordând de energie 
vitală şi „ţopăind” până în zori, cu coafurile zburlite şi 
bluzele înotând în transpiraţie, pe ritmurile îndrăcite 
ale rockului occidental de-abia născut. Prin contrast, 
prezentul, îndeosebi deceniile de după 1989, apare 
decăzut şi „apter”, o lume unde incultura, mercan- 
tilismul, degringolada social-axiologică, „penuria 
de caractere” şi „inflaţia de nimicuri” îi prilejuiesc 
autorului pagini în care revolta şi amărăciunea sunt 
potenţate de retorica vituperantă şi accentele pam- 
fletare. În finalul celui de-al doilea volum al ciclu- 
lui memorialistic, Ocarina de lut (2011), C. face o 
serie de precizări privitoare la titlurile scrierilor sale, 
supuse, la momentul publicării, cenzurii, fie ideolo- 
gică, fie comercială: astfel, cartea de debut din 1977 
ar fi trebuit să se numească Pământ de flori, volumul 


Capitala 


Ultramar (1978) nu s-a putut intitula No Mans Land, 
iar primul tom de memorii, Bărbatul cu cele trei morți 
ale sale, trebuia să poarte titlul Îmbătrânind tăcut pe 
canapele roase. Fascinat de spiritualitatea spaniolă, a 
cărei efervescenţă barocă l-a făcut să se regăsească, 
după cum mărturiseşte, în figurile emblematice ale 
lui Don Quijote, Quevedo sau EI Greco, C. a transpus 
în româneşte, în traduceri de mare eleganţă, opere 
ale unora dintre cei mai importanţi scriitori iberici 
sau latino-americani, precum C6sar Vallejo, Mario 
Vargas Llosa sau Arturo Perez-Reverte. A tradus de 
asemenea din scrierile lui Vintilă Horia şi Alexandru 
Ciorănescu. 


SCRIERI: Poezii, Bucureşti, 1977; Ultramar, Bucureşti, 
1978; Nova, Bucureşti, 1980; Plante carnivore, Bucureşti, 
1980; Amadeus, Bucureşti, 1983; Cavalerul cu mâna pe 
piept, Bucureşti, 1984; Bărbatul cu cele trei morţi ale sale, 
Bucureşti, 2007; Ocarina de lut, Bucureşti, 2011. Tradu- 
ceri: C6sar Vallejo, Los heraldos negros — Heralzii negri, 
ed. bilingvă, pref. trad., Bucureşti, 1979; Omar Lara, Insule 
plutitoare — Islas flotantes, ed. bilingvă, Bucureşti, 1980; 
Mario Vargas Llosa, Războiul sfârşitului lumii, Bucureşti, 
1986, Conversaţie la Catedrala, Bucureşti, 1988, Istoria lui 
Mayta. Domnișoara din Tacna, Bucureşti, 1991, Cine l-a 
ucis pe Palomino Molero?, Bucureşti, 1991, Lituma în Anzi, 
Bucureşti, 1997, Pantaledn şi vizitatoarele, Bucureşti, 1998, 
Scrisori către un tânăr romancier, Bucureşti, 2003, Teatru, 
Bucureşti, 2005 (în colaborare cu Alina Cantacuzino), 
Kathie şi hipopotamul, Bucureşti, 2010 (în colaborare cu 
Alina Cantacuzino); Fernando Pessoa, Păstorul de turme 
- O guardador de rebanhos, ed. bilingvă, îngr. lon Deaco- 
nescu, Craiova, 1992; Alexandru Ciorănescu, Cuţitul verde, 
Bucureşti-Montral, 1993 (în colaborare cu Ileana Cantu- 
niari); Vintilă Horia, Un mormânt în cer, Bucureşti, 1994 
(în colaborare cu Tudora Şandru Olteanu), Recucerirea 
descoperirii, Bucureşti, 1996, Dumnezeu s-a născut în exil, 
pref. Monica Nedelcu, postfață Daniel Rops, Bucureşti, 
1999 (în colaborare cu Al. Castaing şi Ileana Cantuniari); 
Juan Mars6, Cozi de şopârlă, Iaşi, 2003; Arturo Perez-Re- 
verte, Clubul Dumas sau Umbra lui Richelieu, laşi, 2004, 
Conspirația din Sevilla, laşi, 2005 (în colaborare cu Tudora 
Şandru Mehedinţi), Harta sferică, Iaşi, 2005, Husarul, laşi, 
2006, Căpitanul Alatriste, laşi, 2006; Gregorio Marafi6n, 
Don Juan — originea legendei, Bucureşti, 2008. 


Repere bibliografice: Paul Dugneanu, Mihai Cantuniari. 
Substanţializarea discursului poetic, LCE 1980, 12; Costin 
Tuchilă, Mihai Cantuniari. Spiritul pierdut al barocului, VR, 
1980, 12; Costin Tuchilă, Un paradox baroc, RL, 1981, 25; 
Tartler, Melopoetica, 149-152; Grigurcu, Existenţa, 432-435; 
Dicţ. scriit. rom., |, 449-450, Monica Spiridon, Frumoasa 
lume nouă, LCE, 1996, 34; Grigurcu, Poezie, 1, 189-192; Eli- 
sabeta Lăsconi, „Traducerea, exercițiu de admiraţie” (inter- 
viu cu Mihai Cantuniari şi Ileana Cantuniari), ALA, 2003, 

677; Ştefănescu, Istoria, 889-894; Daniel Dragomirescu, 
Portret al artistului în tinereţe şi la maturitate, RL, 2007, 
41; Popa, Is. lit., II, 527-528; Daniel Dragomirescu, În stilul 
Șeherezadei, RL, 2012, 37. L.H. 


CAPITALA, revistă apărută la Bucureşti, săptămâ- 
nal, între 2 aprilie şi 12 august 1916. Director: lon 
Th. Florescu. Acoperind o arie largă de preocupări, 
C., subintitulată „Politică. Literară”, se deschide cu 
un elogiu adus Bucureștiului, „loc de măreție spiri- 
tuală și de concepție politică”, încheiat aproape afo- 
ristic: „Capitala e Patria și Patria e Capitala” (.Th. 
Florescu, Capitala). Articolul de fond, semnat de 
director și doar cu rare excepţii de altcineva, dar 
întotdeauna de un nume cu autoritate în breasla 
ziaristică (G. Diamandy, lon Dragu, lon Peretz), 
este dublat de câte un articol politic pe subiecte 
de actualitate internaţională imediată (Al. Grue, 
Priviri și pronosticuri în Balcani, C. Antoniade, 
Zăgazul francez) şi de un ciclu pe tema războiului, 
al cărui autor disimulat sub inițialele C.Z. — se men- 
ționează într-o notiță — „ascunde o personalitate 
de mare conștiință în chestia palpitantă a eveni- 
mentelor în curs”. Fiecare număr cuprinde rubrici 
cu un conţinut stabil, chiar dacă în timp titulatura 
lor oscilează: „Note asupra cărților”, „Iablete”, „Cărţi 
apărute”, „Cronica literară”, „Însemnări literare”. 
Redacţia se orientează cu predilecție spre literatura 
originală, înregistrând şi comentând totodată volu- 
mele recent editate, varietatea cărţii franceze, ten- 
dinţele înnoitoare manifestate în limbajul publi- 
cistic și obligația imperioasă a revizuirii de către 
Academie a ortografiei dominate de „rătăciri” etc. 
Semnează versuri Cincinat Pavelescu (Lacrima lui 
Bonaparte), Ludovic Dauş (ciclul Versuri Dianei), 
Al. lacobescu (Trecutul), V. Demetrius (Sacagiul), A. 
Dominic (spășire), Camil Petrescu (Strofe de seară), 
V. Voiculescu (Unui nufăn), N. Davidescu (capito- 
lul XXVII, Glas de strigător în pustiu, din Cântecul 
omului), remarcându-se predilecţia pentru sonet 
(Victor Eftimiu, Iubirea noastră, Theodor Scorțescu, 
Planetei Marte, Broaștele, Nichifor Crainic, Alma 
Mater, Marcel Romanescu, Artistul, Târziu, Al. 
Iacobescu, Amurg de vară, P. Stratulat, Unui mort, 
Radu D. Rosetti, Lacrămile, Mai, Al. O. Teodoreanu, 
Iubirea mea). Proza, mai slab reprezentată, le 
aparţine lui Corneliu Moldovanu (Neguţătorul de 
arome), lon Dragoslav (Niță Ropotă, Un meşter 
nebănuit), Al. Cazaban (La o reprezentaţie de bine- 
facere), |. Chiru-Nanov (De întâi aprilie), Eugen 

Boureanul  (Duduia), Mihail Sorbul (Trecerea 
Dunării), Emil Gârleanu (Dragoste de patrie — ine- 
dită), Oct. C. Tăslăuanu (Hora obuzelor), Mihail 
Săulescu, (Solidaritatea). Începând cu numărul 14 
cronicarul literar al revistei este Liviu Rebreanu, 
care girează rubrica de recenzii „Însemnări literare”, 
unde mai colaborează Ludovic Dauş (La douăzeci și 
patru de ani. Răsfoind „Note intime” de C.A. Rosetti, 
Critica termometru — aspră judecată a impresio- 
nismului criticii lui E. Lovinescu, ce „viciază ana- 
liza valorică a fenomenului literar prin imposibi- 
litatea formulării afirmațiilor ultime, definitive”). 
Sporadic apar şi comentarii privind viaţa literară: 
Mihail Dragomirescu despre primirea lui George 
Coşbuc la Academie pe locul rămas gol prin dispa- 
riția scriitorului N. Gane (G. Coşbuc. Însemnătatea 
lui în evoluţia conştiinţei noastre naţionale), Dragoş 
Protopopescu, Fecunditate sau nevroză literară — 
articol polemic acuzând scriitorii de venalitate şi 
mercantilism, de transformarea literaturii într-o 
industrie naţională, cuvântarea lui 1. Al. Brătescu- 
Voineşti ţinută la Ateneul Român despre piesa O 
scrisoare pierdută de I.L. Caragiale. Câteva amintiri 
şi medalioane literare comemorative sau aniver- 
sare sunt semnate de Ludovic Dauş (Nicu Gane, 
Spre Shakespeare și Cervantes ), Victor Eftimiu Vean 
Moreas), lon Th. Florescu (C.A. Rosetti), Al. Grue (M. 
Polizu-Micșunești). Doar întâmplător C. reia foarte 
scurte fragmente dramatice din piesele Ionescu 
& C-nia a lui Valjan, „aflată în lucru”, din Comedia 
inimii a lui Caton Theodorian și din drama lui 
Zaharia Bârsan Răzbunarea, „în repetiţii la Teatrul 
Naţional”. Tot din repertoriul toamnă-iarnă, Oreste 
traduce scena balconului din Cyrano de Bergerac 
de Edmond Rostand. La diversitatea sumare- 
lor contribuie episodic epigramele lui Cincinat 
Pavelescu, Const. Rîuleţ, Ion I. Pavelescu (Epitafuri 
„lui Nigrim”) și Stecedum (St. C. Dumitrescu), sui- 
tele de cugetări ale lui Eugeniu Sperantia (Călătorii 
în jurul unei idei), lon Dragu (Gânduri desprinse — 
pe motive politice) și ale reginei Maria. Rubricile 
„Mici infamii”, „Afișe mărunte”, „Oiţe negre” sunt 
adevărate colecţii de cancanuri la zi, zvonuri și 
informaţii diverse, alimentate de Ion Th. Florescu, 
redutabil gazetar și politician al epocii. Sub aspect 
grafic, C. este o publicație elegantă - ocazional tipă- 
rește și ediții de lux, inspirat paginată, cu rubricația 
evidenţiată nu doar prin literă, ci și prin frontispi- 
cii, inițiale ornate, viniete specifice atașate, mici 
desene, crochiuri, elemente decorative vegetale. 


Capricorn 


Copertatorul constant este Paul Scorțescu (sau 
Scortzescu). Alţi colaboratori: George I. Stratulat, 
Radu Dragnea, G. Rotică, George Gregorian, G. 
Talaz, Alexandrina Scurtu, Sofronie Ivanovici, 
Mircea Dem. Rădulescu, D. lov, Alexandru Rally, 
B. Luca, Kostya Rovine, Th. M. Stoenescu, D.N. 
Teodorescu, D. Nanu, V. Podeanu, Olimp Grigore 
Ioan, Pik (Mihail Pherekide), VV. Haneş.  LH.,R.P 


CAPRICORN, revistă apărută la Bucureşti în 
noiembrie şi în decembrie 1930, cu subtitlul 
„Revistă lunară de critică şi literatură”. Director: G. 
Călinescu. Programul este enunțat sub forma unor 
însemnări succinte, intitulate Redacţionale, în care 
se precizează: „Cu excepţia dreptului de a solicita, 
după un plan prestabilit, articolele pe care redac- 
ţia le crede oportune, principiul acestei reviste este 
libertatea”, iar colaboratorii sunt acceptaţi „dacă în 
articolele de documentare sunt călăuziți de adevăr, 
iar în cele de opinii, de simţul decenţei”. De ase- 
menea, C. „vrea să deschidă porţile celor tineri, dar 
va evita publicarea inutilă a încercărilor”, rezer- 
vând acestui scop o rubrică specială, „Coloana 
«Prezentări»”. Între proiecte se înscrie şi o „inova- 
ţie”: „În fiecare număr vom publica câte o autobi- 
ografie”. În cele două numere apărute sunt găzdu- 
ite studii ample, eseuri, pagini de memorialistică, 
scrisori inedite, recenzii, fotografii. Atitudinea 
critică a redacţiei este ilustrată preponderent de 
paginile semnate de director. În De disparitione 
angelorum G. Călinescu abordează orientarea de 
la „Gândirea” condusă de Nichifor Crainic, iar la 
rubrica „Bibliografie critică” recenzează cărți de 
Ion Călugăru, E. Lovinescu (Memorii, volumul I), 
Camil Petrescu (Ultima noapte de dragoste, întâia 
noapte de război), Urmuz (postumele editate de 
Saşa Pană). Problematica unor polemici se află în 
atenţia lui I.M. Raşcu (Între Barbey DAurevilly şi 
Gregory Ganesco. O polemică din 1867 asupra origi- 
nii lui Ronsard) şi a lui Al. Ciorănescu (Bibliografia 
unei polemici), care înregistrează critic discuţiile 
contemporane (purtate îndeosebi în „Gândirea”, 
„Cuvântul”, „Viaţa românească”, „Viaţa literară”) 
cu privire la „lupta generaţiilor”, „misticism şi 
spirit critic”, tradiționalism şi modernism etc. 
După Autobiografie Camil Baltazar colaborează cu 
Amintiri despre E. Lovinescu, iar Ramiro Ortiz sem- 
nează evocarea Cu Coşbuc la Tismana. În revistă 
mai apar documente literare: scrisori inedite ale 
lui Aureliu Cornea şi o variantă-facsimil după 


Capșa 


manuscrisul poeziei lui lon Barbu Stea de seară. 
Pentru orientarea redacțională generală, este eloc- 
ventă pagina omagială din numărul 2: E. Lovinescu. 
Cincizeci de ani de viaţă, treizeci de ani de activitate 
literară, douăzeci şi şapte volume de critică.  C.H. 


CAPŞA, Liviu (16.VIII.1954, Spanţov, j. Călăraşi), 
poet, publicist. Este fiul Mariei (n. Semaco) şi al lui 
Sava Capşa, inginer agronom. A frecventat şcoala 
elementară şi liceul în Olteniţa, iar între 1976 şi 1981 
cursurile Facultăţii de Drept din Bucureşti, absol- 
vită în 1982. A lucrat în calitate de consilier juridic 
la Primăria oraşului Olteniţa până în 1993, când a 
devenit consilier la Inspectoratul pentru Cultură al 
Judeţului Călăraşi. Din 2000 este avocat în Baroul 
Bucureşti. Este, de asemenea, redactor-şef al săptă- 
mânalului „Jurnalul de Olteniţa”, corespondent teri- 
torial al publicaţiei judeţene „Pământul” şi realizator 
al suplimentului literar „Arcadia. În presă a debutat 
în 1983, la revista „Luceafărul”, cu un grupaj de ver- 
suri însoţit de o prezentare semnată de poetul Matei 
Gavril, urmat de altul, aproape simultan, în „Flacăra”, 
cu girul poetului Geo Dumitrescu. Colaborează, 
mai ales după 1989, cu versuri, consemnări, recen- 
zii, interviuri, note de călătorie, la „lomis”, „Ex 
Ponto”, „Calende”, „Convorbiri literare”, „Amphion” 
(Constanţa) „România liberă”, „Viaţa românească”. 
După un deceniu de la debutul în presă, C. şi-a 
adunat în Hipodromul cailor de mare (1993) o primă 
serie de „parodii literare”. Spirit ludic, ironic şi sen- 
timental, autorul realizează „parodii” în înţelesul 
etimologic al termenului, adică un gen de replici în 
tehnica, stilul, imagistica poetului avut în vedere. 
Aşa încât noile „partituri” evocă modelele de la care 
au plecat, asemenea unor interpretări actoriceşti 
adecvate rolului asumat (repartizat), dar cu accentul 
personal necesar şi firesc. „Parodia” devine, astfel, 
un mod indirect alpropriei expresii lirice, pe o paletă 
largă, de la inflexiunea satirică la aceea fantezistă 
sau chiar elegiacă. Poetul se raportează în manieră 
originală, printr-o lectură artistică, la poezia româ- 
nească de azi, luând în vizor nume ca Romulus 
Vulpescu, Nina Cassian, Gheorghe Grigurcu, Emil 
Brumaru, Cezar Baltag, Mircea Ciobanu, Horia 
Bădescu, Mircea Cărtărescu, Adrian Popescu. Alte 
două serii, Parodii optzeciste (2000) şi Noi parodii 
opizeciste (2001), panoramează poezia congeneri- 
lor, de la Viorel Mureşan, Ion Cristofor şi Gheorghe 
Iova la Traian Ştef şi Dumitru Chioaru. După Muzeul 
parodiilor de ceară. Antologie 1993-2001 (2005), 

bilanţ al replicilor sale elogioase la spectacolul 
poeziei româneşti, C. a dedicat o carte întreagă de 
parodii unui singur poet, Mircea Dinescu: La bună 
dispoziția Dumneavoastră (2009). Comentatorii au 
remarcat capacitatea de a surprinde cadenţele, dis- 
poziţia, gesticulaţiile, recuzita specifice modelului, 
supunerea iubitoare la exigenţele acestora. C. se 
manifestă şi ca un liric original, un elegiac temperat 
de un ironic, în Victoria cotidiană (1994), Mesaje pe 
robot (1999), Sinucidere cu crini (2002), Raiul ascuns 
(2010; Premiul Filialei Piteşti a Uniunii Scriitorilor). 
Nu lipsesc din înscenările sale lirice, fie şi în formulă 
aluzivă, accentele tragismului, ca în poemul Într-o 
bună zi. În Raiul ascuns notații lirice „naive”, confe- 
siuni, scurte poeme nostalgice şi evocative, „scene” 
recuperate din „raiul ascuns” în memoria copilu- 
lui, mici tablouri delicat caligrafiate cu personaje 
şi întâmplări configurează spaţiul şi timpul vârstei 
de început. C. scrie, de asemenea, versuri pentru 
copii. Dezinvoltura prozodică şi capacitatea de a se 
copilări, incursiunea în lumea basmului şi a făptu- 
rilor mărunte sunt trăsăturile care individualizează 
culegerile O fantastică pădure (1995), Poezii din 
lumea basmelor (1997) şi Animale combinate adu- 
nate într-o carte (1998). Notele de călătorie reunite 
în Evadarea din vis (1997) şi Balcania, mon amour 
(2001) au caracterul unor crochiuri, consemnând 
lapidar imagini şi impresii din spaţiul european. 

SCRIERI: Hipodromul cailor de mare, Piteşti, 1993; Vic- 
toria cotidiană, Piteşti, 1994; O fantastică pădure, Călă- 
raşi, 1995; Noi, sudiştii (în colaborare cu Marin Lupşanu), 
pref. Dan Cristea, Piteşti, 1995; Evadarea din vis, Călăraşi, 
1997; Poezii din lumea basmelor, Călăraşi, 1997; Animale 
combinate adunate într-o carte, Călăraşi, 1998; Mesaje 
pe robot, pref. Dan Cristea, Bucureşti, 1999; Parodii opt- 
zeciste, Piteşti, 2000; Noi parodii opizeciste, Piteşti, 2001; 
Balcania, mon amour, Călăraşi, 2001; Sinucidere cu crini, 
Bucureşti, 2002; Sens interzis, pref. Pavel Şuşară, Bucu- 
reşti, 2003; Muzeul parodiilor de ceară. Antologie 1993- 
2001, Piteşti, 2005; La bună dispoziția Dumneavoastră 
(parodii după Dinescu), Bucureşti, 2009; Raiul ascuns, 
Cluj-Napoca, 2010; Un coşar la Paris, Bucureşti, 2012. 

Repere bibliografice: Alex. Ştefănescu, Cine este Liviu 
Capşa?, SLAST, 1987, 2; Doina Tudorovici, „Hipodromul 
cailor de mare”, CNT, 1993, 51-52; Nicolae Prelipceanu, O 
carte cu doi autori, RMB, 1995, 1669; Horia Gârbea, Parodii 
ca la Capşa, LCE 2000, 36; Catrinel Popa, „Mesaje pe robot”, 
OC, 2000, 39; Marius Chivu, „Noi parodii opizeciste”, OC, 
2001, 78; Ştefănescu, Istoria, 1108-1109; lon Zubaşcu, 
Dinescu parodiat in integrum, VR, 2009, 8-9; Horia Gârbea, 
Trei volume de Liviu Capşa, VR, 2011, 1-2. C.H. 

CARACOSTEA, D. 
[Dumitru] 
(10.I11.1879, Slatina — 
2.VI.1964, Bucureşti), 
istoric şi critic literar, 
stilistician, folclorist. 


Fiu al Eufrosinei Caracostea (n. Bichan), profe- 
soară, şi al lui Nicolae Caracostea, judecător, des- 
cendent dintr-o familie (Bălan) de aromâni epiroţi 
din satul Negadis, ce număra între membrii ei pro- 
fesori şi directori ai gimnaziului românesc din 
Ianina, C. a urmat şcoala elementară şi prima clasă 
de gimnaziu în oraşul natal, continuând cursul 
secundar, până la absolvire, în Bucureşti, la „Sf. 
Sava”. Din 1900 e student al Facultăţii de Litere şi 
Filosofie din Bucureşti, unde, atras în primul an de 
limbile clasice, de antichităţi, logică şi psihologie, 
se specializează ulterior în filologia modernă. 
Profesorii frecvent audiaţi sunt Titu Maiorescu şi 
Ovid Densusianu. Cel de-al doilea îi va patrona 
debutul la „Vieaţa nouă” şi îi va obţine o bursă de 
studii în 1909, în străinătate, la doi ani după licenţă. 
Copist, în timpul studenţiei, la Curtea de Conturi, e 
numit, după susţinerea în 1908 a examenului de 
capacitate, profesor în învățământul secundar, dar 
pleacă la Viena pentru a-şi pregăti doctoratul cu 
Wilhelm Meyer-Liibke. Dobândind titlul în 1913, 
tânărul doctor în filologie romanică ţine un curs şi 
un seminar la Institutul pentru Studiul Limbii şi 
Literaturii Române din Viena, întemeiat la iniția- 
tiva lui Titu Maiorescu. După un an, izbucnirea 
războiului îl sileşte să se înapoieze în ţară. Din sep- 
tembrie 1914 până în 1923 funcţionează la Liceul 
„Gh. Lazăr” din Bucureşti, cumulând ore şi la 
„Mihai Viteazul”. În paralel, din 1919, predă psiho- 
logia la Şcoala Superioară de Război, din cursul 
ţinut aici având să iasă volumul Aspectul psihologic 
al războiului (1922). 1 se oferă, în 1922, o catedră de 
română la Universitatea din Roma, pe care nu o 
acceptă, preferând numirea ca docent la Facultatea 
de Litere şi Filosofie din Bucureşti, unde în 1923 va 
fi avansat conferenţiar de istoria literaturii române 
moderne şi folclor, iar în 1929 profesor titular. În 
1932 înfiinţează, pe lângă catedra sa, Institutul de 

Istorie Literară şi Folclor. Sub egida acestuia, scrii- 
tori de prestigiu (Octavian Goga, Mihail Sadoveanu, 
Tudor Arghezi, Gala Galaction, Liviu Rebreanu ş.a.) 
au realizat, pe baza unui chestionar, o serie de 
„mărturisiri literare”, publicate ulterior (1941- 
1942) în „Revista Fundațiilor Regale”, pe care o con- 
duce din aprilie 1941 până în mai 1944. Timp de 
nouă ani (1931-1940) C. a fost şi conferenţiar de 
limba şi literatura română la Academia de Înalte 
Studii Comerciale şi Industriale. Membru al 
Academiei Române (corespondent din 1936, activ 
din 1938), preşedinte al secţiei literare între 1945 şi 
1948, C. a făcut parte în 1938, ca ministru al 
Educaţiei Naţionale, din Guvernul Gigurtu. De la 9 
aprilie 1941 până în august 1944 a fost director 
general al Fundațiilor Regale pentru Literatură şi 
Artă. A fost pensionat din învățământ în martie 
1944. Condamnat în lotul demnitarilor politici din 
guvernele anterioare anului 1944, este arestat în 
1950 şi deţinut în închisoarea de la Sighet până în 
1955, fără a fi judecat. 

C. a colaborat la „Vieaţa nouă”, „Viaţa româ- 
nească”, „Convorbiri literare”, „Adevărul literar şi 
artistic” „Drum drept”, „Flacăra” „Gândirea”, 
„Revista Fundațiilor Regale”, „Langue et litt&ra- 
ture”, „Mitteilungen des Rumănischen Instituts an 
der Universităt Wien” ş.a. Atent cu prioritate la lite- 
ratura contemporană înainte de Primul Război 
Mondial, s-a concentrat apoi asupra celei din seco- 
lul al XIX-lea, cu specială insistenţă asupra operei 
lui M. Eminescu. Preocupat în permanenţă şi de 
folclor, a adoptat ca principiu abordarea literaturii 
din perspectivă estetică, nu pe bază de impresie 
(ca E. Lovinescu), ci cu mijloace ştiinţifice. 
Admiţând că profesia de critic şi istoric literar pre- 
supune simţul artisticului şi vocaţia de a-l comu- 
nica, el considera tot atât de indispensabilă o solidă 
pregătire intelectuală, îndeosebi filologică. Inter- 
pretarea literară - subliniază C. - nu-i posibilă fără 
intuiţie, dar intuiţia trebuie „să aibă controlul 
garanţiilor ştiinţifice”. În opinia lui, „drepturile pri- 
mordiale ale emoţiei şi intuiţiei estetice” sunt de 
necontestat, însă exercitarea acestora duce la bune 
rezultate numai dacă se au în vedere, în acelaşi 
timp, geneza unei opere şi expresia artistică. Pentru 
înţelegerea procesului creativ poate fi utilă exami- 
narea „aspectelor sociologice”, întrucât acestea „ne 
ajută să pătrundem atmosfera din care a purces 
opera”. C. admite că, în acest sens, metodologia 
sociologică lui C. Dobrogeanu-Gherea, „alături de 

unele afirmări îndoielnice şi nebuloase, aduce în 
discuţie şi întrebări interesante”, dar susţine cate- 
goric că natura sufletească a personajelor literare 
- ca şi a scriitorului — „nu o hotărăşte clasa, ci indi- 
vidualitatea”, adică „personalitatea creatoare a 
poetului în ceea ce are ea mai individua/”. Pentru 
aceasta, se impune luminarea creativităţii sale. 
Obsesiv întrebuințat, dar vag definit („dinamismul 
interior stârnit de opoziţia planurilor de rezonanţă 
în care vibrează felul constant de a fi al creatori- 
lor”), termenul „creativitate” numeşte când perso- 
nalitatea artistică în acţiune, când puterea de crea- 
ţie, când procesul creativ individual. Prin voinţa de 
scientizare a criticii în spirit estetic, C. acţionează 
în convergenţă cu Mihail Dragomirescu. Spre deo- 
sebire însă de autorul Științei literaturii, el găseşte 
inadecvate clasificările analoage celor din ştiinţele 
naturii: „Valorile umane nu pot fi considerate cum 
ai privi speciile zoologice şi botanice”. Identificarea 
individualului implică adoptarea de către critic şi a 
abordării istorice, în speţă recurgerea la instru- 
mentele istoriei literare. Departe de a considera, 
asemenea lui Dragomirescu, istoria literaturii o 
disciplină inutilă, C. argumentează posibilitatea 
conlucrării acesteia cu estetica. Susţine chiar, invo- 
când exemplul lui Benedetto Croce, că întotdeauna 
„punctele de vedere rodnice şi marile descoperiri 
se îndeplinesc la hotarul între două discipline”. 
După C., interesul pentru viaţa unui scriitor nu 
exclude punctul de vedere estetic, întrucât, în vizi- 
unea lui, istorismul bine orientat vizează tocmai 
surprinderea mobilurilor creativităţii, punerea în 
lumină a personalităţii creatorului, dezvăluirea 
procesului interior de „plăsmuire” artistică. Adevă- 
ratul istoric literar nu cultivă biografismul mărunt; 
nu orice fapte prezintă interes şi, prin urmare, e de 
reţinut doar ceea ce e în măsură a facilita accesul la 
eul profund, la acele resorturi ale spiritului unui 
scriitor prin care, în terminologia dragomiresci- 
ană, se declanşează „genialitatea creatoare”. În pri- 
mele studii publicate de C. aceste principii meto- 
dologice sunt mai mult sau mai puţin prezente. 
Poezia română de azi (1909), voluminoasă expu- 
nere inclusă în culegerea colectivă Conferențele 
„Vieţei nouă”, trece în revistă, la nivelul unei lucrări 
de seminar, poezia românească, de la Văcăreşti 
până la colaboratorii revistei lui Densusianu. 
Judecăţile de valoare sunt emise în spirit partizan; 
este minimalizată, bunăoară, opera lui O. Goga şi 
sunt ridicate în slăvi compunerile lui Ervin (Ovid 

Densusianu). Lecţia de deschidere a cursului ţinut 
în 1913-1914 la Viena, Galaction poetul, debutează 
cu aserţiunea că, pentru studierea adecvată a lite- 
raturii române, „e nevoie de o lungă pregătire sud- 


est europeană”, cu toate că pe toată întinderea dis- 
cursului nu se dă nici un nume de scriitor din 


această zonă a continentului. Textul primei versi- 
uni, apărut în „Viaţa românească” (1914), este plin 
de inutile referiri la prelați bizantini, la teologi 
răsăriteni şi apuseni, la universitari germani şi de 
menţionarea unor autori occidentali ca Lope de 
Vega, Calder6n, Grillparzer, Ibsen, în materie de 
exegeză contribuţia rămânând modestă. O replică la 
studiul lui G. Ibrăileanu din 1916 se vrea Poetul 
Brătescu- Voineşti (1921). Dimensiunea acestuia 
contrastează atât cu cota valorică a scriitorului, cât 
şi cu modicitatea propoziţiilor critice. Izbutită ca 
monografie, prin descrierea exactă a operei cerce- 
tate, cartea validează o singură observaţie structu- 
rantă, dar una la îndemâna oricui, aceea că „poetul 
îmbrăţişează tot ce, fiind ales şi nobil, suferă şi e 
ursit înfrângerii” şi că, în consecinţă, „simpatia 
pentru o suferință nedreaptă, care stă în discor- 
danţă cu valoarea celui care o îndură” constituie 
tema centrală şi modul de abordare a prozei lui 
Brătescu-Voineşti. C. a mai consacrat studii speci- 
ale lui Vasile Alecsandri, Titu Maiorescu, Al. Mace- 
donski, Mihail Dragomirescu, Tudor Arghezi, Gabriel 

Donna, Nichifor Crainic. Pe Lovinescu îl atacă 
într-o broşură intitulată ironic Un mare critic 
român modernist, domnul Eugeniu Lovinescu 
(1927). Un paragraf e acordat poeziei Meliţa a lui 
Mihai Beniuc în studiul De la metaforă la simbol 
din volumul Expresivitatea limbii române (1942). 
Se învederează din nou, odată cu o solidă ştiinţă de 
carte și cu opţiunea fermă pentru metodologia şti- 
inţifică, un deficitar simţ al ierarhiei valorilor este- 
tice. Comparat cu Arghezi, Gala Galaction ar fi „un 
reprezentant neasemănat mai de valoare al acele- 
iaşi generaţii”. Prin coborârea poetului Blestemelor 
(care nu ar fi decât „o hibridă împerechere de byro- 
nism şi de verism al ulcerelor”) este caracterizat şi 
Crainic. În timp ce în poeme argheziene dintre cele 
mai importante (socotite de exeget „surogate, nu 
bunuri de artă”) şi-ar găsi ultima expresie „spiritul 
de destrămare”, „vărul Crainic” „înfăţişează un tip 
opus destrămării”. Poeziei lui Beniuc, unul din cei 
mai fecunzi colaboratori ai „Revistei Fundațiilor 
Regale” sub directoratul său, C. îi atribuie virtuţi 
superioare, percepând deviat sensul lor politic. 
Prin aspectul stilistic, scrierile criticului con- 
trastează izbitor cu cele maioresciene, precum şi 
cu ale confraţilor de aproximativ aceeaşi vârstă sau 
mai tineri. E un stil de prelegere, digresiv, emfatic, 
repetitiv, plin de oralităţi, cu introduceri prolixe, cu 
zăboviri patriarhale şi formulări uneori contorsio- 
nate, alteori crispate şi confuze, cu termeni neolo- 
gistici excesivi. Literatura secolului al XIX-lea a sti- 
mulat elanurile de cercetător şi exeget ale lui C. 
îndeosebi prin Gh. Asachi şi, în infinit mai largă 
măsură, prin Eminescu. În 1928 îi apărea o lucrare 
de sursologie, Izvoarele lui G. Asachi, iar în 1940 
ieșea micul studiu Le Preromantisme de G. Asaki. 
Pasiunea pentru creaţia eminesciană a făcut ca 
începuturile sale publicistice, din 1910, să fie punc- 
tate de un studiu privind laboratorul poetului naţi- 
onal: Cum plăsmuia Eminescu. Alte studii i-au 
apărut în periodice în cursul deceniilor interbelice, 
cele dintâi (privitoare la Fata din grădina de aur şi 
la Frumoasa fără corp) fiind apoi editate, în 1926, 
sub titlul Două basme necunoscute din izvoarele lui 
Eminescu. Ca profesor, C. i-a consacrat lui Emi- 
nescu nu doar cea mai întinsă parte a cursului 
general de istoria literaturii române, ci şi mai multe 
cursuri speciale, din care au rezultat lucrări ca 
Izvoarele poemei,„Luceafărul”(1926), Personalitatea 
lui M. Eminescu (1926), O problemă de versificaţie 
românească (1937), Simbolurile lui Eminescu 

(1939), şi două volume compacte, Arta cuvântului 
la Eminescu (1938) şi Creativitatea eminesciană 
(1943). Prin acestea, ambițiosul critic îşi propunea 
- şi nu se îndoia că a şi reuşit — să revoluţioneze 
eminescologia. Fapt e că, în marile studii eminesci- 
ene, C. şi-a valorificat plenar pregătirea ştiinţifică, 
în special filologică, punând în aplicare ideile şi 
îndrumările de ordin metodic din operele lui 
Wilhelm von Humboldt, Wilhelm Meyer-Liibke, 
Karl Vossler, Oskar Walzel, Ferdinand de Saussure, 
Charles Bally, Gustave Lanson, Maurice Grammont 
şi ale altor savanţi, pe care îi citează frecvent. 
Rezultatele eruditelor lui demersuri, covârşitoare 
prin amplitudine şi meticulozitate, au fost şi sunt 
apreciate diferit. Unii le consideră epocale, alţii le 
iau în derâdere. În orice caz, ele nu sunt invulnera- 
bile. În Personalitatea lui M. Eminescu, bunăoară, 
analiza dezvăluirilor unor contemporani ai poetu- 
lui duce la concluzia că invarianta spiritului emi- 
nescian este „tendinţa către nemărginit, setea de 
absolut”; o concluzie corectă, însă neindividuali- 
zantă. Un obiectiv al hermeneuticii tuturor studii- 
lor lui C. despre Eminescu este infirmarea opiniei 
conform căreia opera celui mai mare poet român 
transfigurează o Weltanschauung pesimistă. Spre 
demontarea tezei, exegetul ia în considerare şi per- 
sonalitatea umană a poetului, dar privirea rămâne 
permanent aţintită asupra operei eminesciene. 
Sunt studiate minuţios arta imaginii şi mai cu 
seamă arta cuvântului, mergând până la fonetism, 
căruia i se atribuie valenţe simbolice. Imaginarul 
eminescian - teoretizează C. fără evitarea sofisticii 
- exclude structural pesimismul prin „dinamica” 
lui, prin direcţia „axei imaginilor”. Această „axă” ar 
fi mereu ascensională, „chiar şi în cele mai sumbre 
contexte”. Aserţiunea este doar parţial validată de 
texte. În ceea ce priveşte fonetismul, în tentativa de 
a-i atribui funcţii semantice, analistul eşuează 
uneori în atât de hulitul de el impresionism. O 
vocală sau alta poate exprima, şi exprimă, stări 
afective felurite, în funcţie de contextul rostirii 
poetice. Seducătoare — şi productivă intermitent — 
e considerarea limbii naţionale ca „stil supraindivi- 
dual” şi implicit ca „modelator virtual al oricărei 
creațiuni literare”. Asertoric formulată în Expre- 
sivitatea limbii române, această concepţie funcţio- 
nează şi în Creativitatea eminesciană, dar mai ales 
în Arta cuvântului la Eminescu. Potrivit teoriei lui 
C., stilul eminescian nu e produsul abaterii de la 
normele interne ale limbii române, al „siluirii” 


Caracostea 


acesteia; este, din contră, suprema valorificare a 
potenţialului expresiv specific graiului nostru. 
Situată principial în diametrală opoziţie cu întreaga 
critică impresionistă, polemizând, direct sau sub- 
textual, cu monografia călinesciană Opera lui 
Mihai Eminescu, criticând şi Poezia lui Eminescu 
de Tudor Vianu, Arta cuvântului la Eminescu, fără a 
fi izbutit să îndrepte istoria literară pe alt făgaş, a 
deschis, prin contribuţia pozitivă, ca şi prin propu- 
nerea de abordare a faptelor de creaţie din alt 
unghi, o perspectivă nouă de studiere a operei emi- 
nesciene şi a literaturii în general. Metodologia lui 
C., întemeiată pe psihologia şi mai ales pe lingvis- 
tica modernă, pe gestaltism, pe rezultatele activită- 
ţii naratologice a Cercului de la Praga, a înscris, cu 
toate disfuncționalităţile, un moment decisiv în 
eforturile de scientizare a studiului literaturii. 
Stilistica lui anticipează şi ea metode noi de abor- 
dare a textului literar. 

De folclor C. a început să se ocupe, ca docto- 
rand vienez, în 1912, la sugestia lui Meyer-Liibke. 
Trei ani mai târziu, în „Drum drept”, îi apare seria- 
lul Un examen de conştiinţă în 1915, în care, repli- 
când unor afirmaţii lovinesciene minimalizatoare 
cu privire la creaţia populară, formulează şi con- 
sideraţii generale ce cuprind in nuce concepţia sa 
despre folclor. În 1916 publică în „Convorbiri lite- 
rare” studiul Mioriţa în Moldova, asupra căruia va 
reveni în mai multe rânduri, studiind variantele 
regionale ale baladei, inclusiv pe cele aromâneşti 
şi din Timoc. La fel avea să procedeze cu motivul 
Lenore, urmărind, într-un studiu din 1929, circu- 
laţia lui pe tot continentul (Lenore. O problemă 
de literatură comparată şi folclor). Ca profesor, a 
consacrat folclorului mai multe cursuri, din care 
a publicat capitole în „Revista Fundațiilor Regale”. 
Cursul despre balada populară avea să fie editat, 
împreună cu un vast studiu despre doină lăsat în 
manuscris, abia după moartea sa (Poezia tradi- 
țională română. Balada poporană şi doina, I-II, 
1969). Tot postum, în 1971, i s-a tipărit şi volu- 
mul Problemele tipologiei folclorice, elaborat în 
colaborare cu Ovidiu Bârlea. Continuator pe tărâ- 
mul folcloristicii al lui B.P. Hasdeu şi al lui Ovid 
Densusianu, C. a contribuit hotărâtor la progre- 
sul disciplinei atât prin avansarea de noi idei, cât 
şi prin iniţiative de natură practică. Subliniind 
rolul individului în creaţia anonimă, el a acordat 
specială atenţie realizării estetice. Aplicând prin- 
cipiul (doar enunțat în studiul despre Galaction) 

necesităţii de a integra literatura naţională în 
contextul sud-est european şi, pe cât posibil, în 
cel universal, a contribuit substanţial la studierea 
folclorului comparat, iar prin interesul acordat 
variantelor fiecărei creaţii el a întemeiat geografia 
folclorică. Analoagă metodei istorico-geografice 
finlandeze, orientarea se deosebeşte de aceea alui 
Antti Aarne mai ales prin faptul că atribuie egală 
însemnătate variantelor, negând existenţa unui 
prototip. O idee esenţială a studiilor folcloristului 
e şi aceea că literatura orală trebuie estimată după 
criterii specifice, inerente mentalităţii populare, 
arhaice. Astfel, nu doar în basme, ci şi în balade 
criteriul veracităţii, al adevărului istoric, ar fi 
inoperant. Absolutizarea acestui punct de vedere 
- judicios, de altfel — e contrazisă de realitatea cre- 
aţiei. Printre demersurile cu caracter pragmatic 
ale lui C. figurează cele vizând întocmirea unui 
corpus folcloric şi, în genere, producerea instru- 
mentelor de lucru necesare activităţii speciali- 
zate, în primul rând a unor cataloage tipologice. 


După B.P Hasdeu şi Ovid Densusianu, contribuţia cea 
mai de seamă în folcloristica românească este cea a 
lui Dumitru Caracostea. Dacă de profesorul său Ov. 
Densusianu îl apropie fineţea analizei estetice a cânte- 
cului popular, deşi întemeiată pe alte baze, mai multe 
aspecte comune îl leagă de cel dintâi. 

Ca şi Hasdeu, profesorul Caracostea a arătat acelaşi 
neastâmpăr intelectual, aceeaşi încercare de cuprindere 
a unor domenii vaste care depășeau hotarele unei disci- 
pline. [...] Dacă se ţine seama că la continuarea metodei 
de investigaţii din folcloristică profesorul Caracostea are 
o contribuţie covârşitoare, fiind întemeietorul metodei 
istorico-geografice, rolul lui în dezvoltarea acestei disci- 
pline apare în toată plinătatea şi adaugă o notă la tita- 
nismul lui hasdeian. 

Bucureşti, 1942; ed. îngr. şi pref. Ilie Dan, Iaşi, 2000; 
Creativitatea eminesciană, Bucureşti, 1943; ed. îngr. şi 
introd. Ion Apetroaie, Iaşi, 1987; Curs de istoria litera- 
turii române, 1943-1944; Critice literare, I-II, Bucureşti, 
1943-1944; Forme de critică, Bucureşti, 1944; Poezia tra- 
dițională română. Balada poporană şi doina, I-II, îngr. 
Dumitru Şandru, pref. Ovidiu Bârlea, Bucureşti, 1969; 
Mărturisiri literare, îngr. şi pref. Iordan Datcu, Bucu- 
reşti, 1971; Problemele tipologiei folclorice (în colaborare 
cu Ovidiu Bârlea), Bucureşti, 1971; Studii eminesciene, 
îngr. lon Dumitrescu, pref. George Munteanu, Bucureşti, 
1975; Studii critice, îngr. şi pref. Ovidiu Bârlea, Bucureşti, 
1982; Scrieri alese, I-III, îngr. şi pref. Mircea Anghelescu, 
Bucureşti, 1986-1992. 

ratura, Il, 258-263; Munteanu, Aristarc, 119-126; Mihă- 
ilescu, Conceptul, I, 428-433; Bârlea, Efigii, 50-90; Titu 

esenţial, 133-134; Lucian Chişu, Prejudecata Caracostea, 

CARADA, Eugeniu 
(29.X1[.1836, Craiova — 
10.11.1910, Bucureşti), 

ziarist, autor de versuri, 
traducător. 


Tatăl său, serdarul Nicolae Carada, se trăgea din- 
tr-o familie de boieri bucureşteni, cu rădăcinile 
spiţei coborâte spre 1600, în timp ce mama sa, 
Petruţa Slăvitescu, provenea dintr-o veche fami- 
lie din Oltenia. La Craiova, unde l-a avut ca învă- 
țător pe Gheorghe Chivu, a urmat Colegiul 


Carada 


Naţional şi cursurile şcolii particulare a france- 
zului Leon Clement Raymond. În Franţa obţine, 
probabil, un bacalaureat în litere şi frecventează, 
la College de France, cursuri de drept şi de litera- 
tură. Precoce şi activ, la 1848 asigură legătura 
dintre revoluționarii craioveni şi comandamen- 
tul trupelor turceşti, care îl folosea ca dragoman. 
El face, pe ascuns, şi oficiul de curier al paşoptiş- 
tilor exilați. Pe la 1855 scria la gazeta unionistă 
„Naţionalul”, apoi la „limpul' lui Gr. R. 
Bosssueceanu, unde îşi publică şi primele cro- 
nici dramatice. Tot atunci începea, ca traducător, 
colaborarea cu trupele de teatru ale epocii. În 
anii premergători Unirii Principatelor s-a mani- 
festat ca militant unionist. După Unire, nemulţu- 
mit de politica lui Al. I. Cuza, C. ajunge repede 
unul dintre principalii membri ai opoziţiei şi 
redactează violenta gazetă  opoziţionistă 
„Clopotul” (august-septembrie 1865). Nu se 
cunoaşte precis rolul pe care l-a jucat în pregăti- 
rea şi desfăşurarea evenimentelor din februarie 
1866, dar, după toate probabilitățile, a fost unul 
dintre organizatorii acestora. Din 1859 CA. 
Rossetti fiind numit director al Teatrului Naţional, 
C. devine prim-redactor la „Românul” şi va înde- 
plini această funcţie până în 1871. Veşnic nemul- 
ţumit politiceşte şi conspirator prin vocaţie, el 
organizează comploturi şi împotriva lui Carol |], 
ceea ce îl va fi obligat să se autoexileze în Franţa. 
Aici urmează cursuri de economie politică şi 
comerţ. La Paris, împreună cu Louis Blanc şi 
Albert Talandier, scoate gazeta democrată şi 
republicană „LHomme libre” şi întreţine legături 
strânse cu Giuseppe Mazzini. În timpul 
Războiului pentru Independenţă I.C. Brătianu îi 
încredinţează aprovizionarea armatei, prilej 
pentru C. de a dovedi încă o dată capacitatea sa 
administrativă. După 1880 va figura permanent 
în conducerea Partidului Liberal. A fost, printre 
altele, director al Băncii Naţionale vreme de 
douăzeci şi şapte de ani, între 1883 şi 1910. 
Consecvent în a-şi menţine convingerile republi- 
cane, a refuzat orice funcţii şi demnități, printre 
care şi titlul de membru al Academiei Române. A 
sprijinit material presa românească şi propa- 
ganda naţională din Transilvania. C. Stere a făcut 
din el, sub numele Leonid Ciupagea, un personaj 
al romanului În preajma revoluţiei. Scriitorii 
Marius Theodorian-Carada şi Caton Theodorian 
îi sunt nepoți. 


Caragiale 


Înainte de Unire C. a compus câteva canţo- 
nete şi poezii, care s-au difuzat uimitor de repede, 
datorită conţinutului patriotic manifest. Limba 
clară, chiar frumoasă, precum şi ritmul popular 
au facilitat răspândirea poeziilor Milcovul sau 
Cântec şi a canţonetelor Muntianul şi Pandurul 
cerşetor. Multe dintre versurile lui au circulat şi în 
Transilvania. Până în 1860 ar fi tradus, adaptat şi 
localizat peste o sută de drame, comedii şi vodevi- 
luri. Cele despre care se poate afirma cu certitudine 
că îi aparţin sunt însă puţine. Cea mai cunoscută 
este Urâta satului, prelucrată după o dramatizare 
a romanului La Petite Fadette de George Sand. 
Transpunerile dramatice se conformează modei 
romantice a vremii (intrigi neverosimile, subiecte 
contorsionate, motivaţie psihologică precară) şi 
manierei vodevilului şi comediei franţuzeşti de 
atunci. Efortul de a se apropia de realitatea naţi- 
onală se face simţit în localizările Bucureştenii, 
Ion cucierul, Cimpoiul dracului, Păcatele vechi, 
Căpitanul negru sau în Fraţii din munte (în cola- 
borare cu C. Dimitriade, după romanul scriitoru- 
lui francez E. Gonzales, Les Pâcheurs de perles). 
Autorii selectaţi erau dintre cei mai cunoscuţi 
comediografi şi dramaturgi francezi: Eugene 
Scribe, Emile Augier, Edouard Foussier, Victor 
S6jour, Melesville, Philippe Dumanoir ş.a. În cali- 
tate de cronicar dramatic, mai întâi la „Limpul”, 
apoi la „Românul”, C. a susţinut consecvent unele 
idei referitoare la condiționarea naţională a spec- 
tacolului de teatru. 

SCRIERI: Ultima oră a unui oştean român din timpul lui 
Mihai, Bucureşti, 1855; Fraţii din munte (în colaborare 
cu C. Dimitriade), Bucureşti, 1856; Muntianul şi Pan- 
durul cerşetor, Bucureşti, 1857; Milcovul, Craiova, 1858; 
Urâta satului, Bucureşti, 1936. 

paje comemorative); Iorga, Is. presei, 133-134; Marius 
Theodorian-Carada, Eugeniu  Carada (1936-1910), 
Bucureşti, 1922; Iorga, Oameni, |, 262-264; loan Geor- 
gescu, Eugeniu Carada, Oradea, 1936; M.E. Romaş- 
canu, Eugeniu Carada, Bucureşti, 1936; Constant Răuţ, 
Eugeniu Carada, Craiova, 1940; Ciorănescu, Teatr rom., 
37-38; Călinescu, Opere, VI, 778-779, 1114-1115; G. Căli- 
nescu, Nicolae Filimon, Bucureşti, 1959, 56-57, Perpessi- 
cius, Alte menţiuni, II, 76; Dic. lit. 1900, 156-157; Remus 
Zăstroiu, Preocupările literare ale lui Eugeniu Carada, 
„Bucureştiul cultural”, 2010, noiembrie; Eugeniu Carada 
(1836-1910), pref. Mugur Isărescu, Ion Bulei, George 
Virgil Stoenescu, Bucureşti, 2010. R.Z. 

CARAGIALE, |. L. [lon 
Luca] 

(30.[.1852, Haimanale, 
azi I.L. Caragiale, 

j. Dâmboviţa — 
22.VI[.1912, Berlin), 
prozator, dramaturg, 
gazetar. 


Bunicul lui C., un oarecare Ştefan, venise în ţară 
odată cu domnitorul loan Gh. Caragea, de la care îşi 
va fi tras şi numele Caragiali. Dintre cei trei fii, Luca, 
Costache şi Iorgu, cel dintâi, Luca, şi el actor o 
vreme, ca şi fraţii lui, nu se consacră totuşi scenei, 
preferând să rămână administrator al moşiei 
mănăstireşti Mărgineni şi profesând totodată ca 
avocat şi magistrat la Ploieşti. Mama lui C., de ori- 
gine grecească, Ecaterina (n. Karaboas sau Karabas), 
era fiica unui negustor braşovean. Băiatul învaţă 
azbuchea cu părintele Marinache, la biserica „Sf. 
Gheorghe” din Ploieşti. Între anii 1859 şi 1863 
urmează clasele primare la Şcoala Domnească din 
acelaşi oraş, păstrând o frumoasă amintire institu- 
torului Basil Drăgoşescu. În intervalul 1863-1867 
termină, în particular, prima clasă de gimnaziu, iar 
următoarele trei, la gimnaziul ploieştean „Sfinţii 
Petru şi Pavel”. Ar fi făcut şi clasa a cincea de liceu, la 
Bucureşti. Cum teatrul începe acum a-l ispiti, C. se 
înscrie, în 1868, la Conservator, ucenicind până în 
1870 la clasa de mimică şi declamaţie a lui Costache 
Caragiali. În iunie 1870 se angajează, pentru câteva 
luni, copist la Tribunalul Prahova. În august ia şi el 
parte la mişcarea antidinastică ploieşteană inițiată 
de Al. Candiano-Popescu, mişcare pe care o va iro- 
niza în scrisul său. Sufleor la Iaşi, în trupa lui Mihail 
Pascaly- de unde îl va fi preluat, în micul său ansam- 
blu, lorgu Caragiali —, în stagiunea 1871-1872 este 
tot sufleor, dar şi copist la Teatrul Naţional din 
Bucureşti. Va evoca această perioadă în însemnările 
pline de umor intitulate Din carnetul unui vechi 
sufleor. În timpul Războiului pentru Independenţă 
a servit, fără nici un chef, în garda civică, pe care mai 
târziu avea să o încondeieze. Din 1878, îndemnat de 
M. Eminescu — pe care îl cunoscuse la Giurgiu -, C., 
devenit redactor la „Timpu/”, participă la întrunirile 
societăţii Junimea, în casa lui Titu Maiorescu. 
Strălucitor de vervă şi de spirit, scânteietor în replici, 

cu talent de mim şi de povestitor, tânărul acapa- 
rează atenţia celor din jur. Intuindu-i înzestrarea 
neobişnuită, Maiorescu îl va lua, pe spezele sale, 
într-o călătorie la Viena. În 1881 şi 1882 cutreieră 
judeţele Suceava şi Neamţ, ca revizor şcolar. O rela- 
ţie furtivă cu Veronica Micle atinge dureros sensibi- 
litatea lui Eminescu, îndrăgostit de blonda stihui- 
toare, şi C., temător de urmări şi simțindu-se vino- 
vat, se transferă zorit, în 1882, ca revizor în circum- 
scripţia Argeş-Vâlcea. Un timp va fi, apoi, funcţionar 
în Bucureşti, la Regia Monopolurilor Statului. Din 
legătura sa, neoficializată, cu o funcţionară, Maria 
Constantinescu, se naşte, în 1885, Mateiu |. 
Caragiale, viitorul scriitor. În 1886 C. funcţionează 
ca profesor la liceul particular „Sf. Gheorghe”; va 
reveni la catedră în 1890, predând istoria. Peste doi 
ani, în 1888, în timpul guvernării junimiste, este 
numit director general al teatrelor (până în mai 
1889). În 1889 se căsătoreşte cu Alexandrina Burelly, 
fiica unui arhitect, făcându-şi voiajul de nuntă în 
Italia. În 1891 volumele Teatru şi Năpasta îi sunt res- 
pinse de la premiere în şedinţa plenară a Academiei 
Române, în urma raportului defavorabil al lui B.P 
Hasdeu şi a intervenţiei lui D.A. Sturdza, care îi 
aduce grave acuze: imoralitate şi denigrare a valori- 
lor naţionale. Despărțirea de Junimea se produce în 
1892, după conferinţa Gaște şi gâște literare, pe care 
o ţine la Ateneul Român, şi după articolul Două 
note, în care Maiorescu este acuzat de falsificarea 
textelor eminesciene, de pe urma cărora ar fi obţi- 
nut foloase materiale. Ingratitudinea faţă de criticul 
junimist şi-o manifestă C. şi în conferinţa Prostie şi 
inteligenţă, prezentată, în mai 1893, la Clubul mun- 
citorilor. În acelaşi an i se naște al doilea fiu, Luca 
Ion Caragiale, viitorul poet. În toamnă, pentru a-şi 
redresa situaţia materială, dar poate şi din plăcerea 
de a scandaliza, C. deschide, în combinaţie cu un 
anume Mihalcea, o berărie. Va mai conduce Berăria 
Academică „Bene Bibenti” şi, împreună cu cumna- 
tul lui, scriitorul Teodor Duţescu-Duţu, restaurantul 
gării Buzău (1895). În 1896, solicitând direcţia 
Teatrului Naţional din Iaşi, se vede refuzat de prima- 
rul oraşului, N. Gane. Din 1899 lucrează ca registra- 
tor în administraţia centrală a Regiei Monopolurilor 
Statului. Ca delegat al Primăriei din Bucureşti, 
primar general fiind Barbu Delavrancea, e cooptat 
în comitetul Teatrului Naţional din Capitală. În 1901 
i se serbează douăzeci şi cinci de ani de activitate 
literară. Se tipăreşte un număr unic de revistă, 
„Caragiale”, iar scriitorului, în cinstea căruia Take 


Caragiale 


Ionescu şi Barbu Delavrancea rostesc discursuri, i se 
înmânează o pană de aur. Cu tot acest gest omagial, 
C. nu se simte mai puţin strâmtorat materialiceşte, 
aşa încât, ca să se chivernisească, deschide Berăria 
cooperativă, apoi berăria Gambrinus. Este epoca 
procesului de calomnie pe care îl va intenta lui 
Const. Al. lonescu-Caion, care, făcând multă zarvă, 
încercase să-i pună în cârcă învinuirea că ar fi pla- 
giat drama Năpasta după o piesă a unui, inexistent, 
autor maghiar, Istvân Kemâny. Înteţindu-şi campa- 
nia de defăimare, energumenul, care invocă şi 
numele lui L.N. Tolstoi, publică o broşură agresivă, 
Originalitatea d-lui Caragiale - Două plagiate. 
Atacurile lui sunt susţinute de Al. Macedonski, sub 
pseudonimul Luciliu, în „Forţa morală”. Deşi apărat 
cu strălucire de Delavrancea, C. nu obţine satisfacția 
cuvenită, întrucât Caion va fi, până la urmă, achitat. 
Din nou respins, cu volumul Momente, de la un 
premiu academic (1902), scriitorul, după un turneu 
prin ţară (1903) cu actorul nomad Al. B. Leonescu- 
Vampiru, întreprinde împreună cu familia un voiaj 
prin Italia, Franţa, Germania (1903-1904). În martie 


Caragiale 


1905 se stabileşte definitiv la Berlin, dar se va 
întoarce din când în când în ţară. Şocat de eveni- 
mentele din 1907, scrie articolul-pamflet 1907 - Din 
primăvară până-n toamnă, a cărui primă parte 
(purtând titlul Rumănien wie es ist) apare în ziarul 
vienez „Die Zeit”, sub semnătura Un patriot român. 
În 1908, crezând că dă curs unei chemări politice pe 
care, de fapt, nu o avea, C. se înscrie în Partidul 
Conservator Democrat al lui Take Ionescu. Împlinind 
şaizeci de ani, refuză proiectul de sărbătorire şi 
recompensa naţională ce se plănuia în România, 
socotind, desigur, că toate acestea vin prea târziu. 
Moare fulgerător, de inimă, rămăşiţele lui pămân- 
teşti fiind aduse după un timp în ţară, nu fără tribu- 
laţii, pentru a fi reînhumate în cimitirul Bellu. 

C. şi-a început activitatea literară prin colabora- 
rea la foile umoristice ale vremii. În 1873, la „Ghim- 
pele”, el susţine rubricile „Varietăţi” şi „Una-alta”, în 
1874-1876 fiind şi în comitetul de redacţie. Este 
după aceea girant responsabil la „Alegătorul liber” şi 
corector la „Unirea democratică”, unde e prezent, 
însă fără semnătură, la rubricile „Diverse” şi „Felu- 
rimi”, În 1877 scoate revista umoristică „Claponul” 
(făcând să apară, în 1878, şi un calendar al „Clapo- 
nului”) şi publică în „Albina Carpaţilor”. Colaborări 

nesemnate mai are la „Ielegraful” (în cadrul rubricii 
„Curiozităţi”) şi la „Bobârnacul”. Împreună cu 
Frederic Dam6, dirijează efemera foaie „Națiunea 
română” (1877), suspendată curând din pricina 
inserării unei ştiri ce anunţase prematur căderea 
Plevnei. Scrie foiletoane de critică teatrală la „Româ- 
nia liberă”, se angajează apoi la „Limpul”, în redacţia 
căruia mai lucrau Eminescu, loan Slavici, Ioniţă Sci- 
pione Bădescu. De aici este detaşat, în două rânduri, 
la foaia craioveană „Doljul” (1879, 1883). Cu Anton 
Bacalbaşa, care era prim-redactor, editează, în 1893, 
„Moftul român”, „revistă spiritistă naţională”, apă- 
rută într-o a doua serie în 1901-1902. Asociindu-se 
cu loan Slavici şi cu George Coşbuc, înființează în 
1894 revista „Vatra”. Redactor, în 1895, la organul 
liberal „Gazeta poporului”, C. conduce în anul urmă- 
tor „Epoca literară”, supliment al ziarului „Epoca”, 
avându-l ca secretar de redacţie pe St. O. Iosif şi ca 
redactor pe Al. Antemireanu. A mai colaborat la 
„Voința naţională”, „Lumea veche”, la „Lumea nouă”, 
periodic socialist, la „Asmodevw”, „Povestea vorbei”, 
„Gazeta săteanului”, „Foaia interesantă”, „Lumea 
ilustrată”, „România jună”, „Literatură şi artă 
română”, „Adevărul, „Pagini literare”, „Constituţio- 
nalul”, „Noua revistă română, „Universul”, 


G. Coșbuc, D-na Vaida, D. Ciuta, A. Vaida și I.L. Caragiale 


nemo per 


? 

„Luceafărul” „Convorbiri” (şi „Convorbiri critice”), 
„Flacăra”, „Universul literar”, „Viaţa românească” şi, 
bineînţeles — ca membru al Junimii —, la „Convorbiri 
literare”. A semnat o singură dată cu numele întreg 
(poemul Versuri. Amicului C.D.), în „Revista contim- 
porană” (1874). În rest, cu iniţiale, cu numele mic 
(Luca, Ion, I. Luca), în forme abreviate şi răsucite 
(Car, Rac, NOI), în fine, cu pseudonime - Caracudi, 
Falstaff, Farsor, Gri-gri, Hans, Intim, L. Van-tyn, A. 
Museus, Mizilic, Nastratin, Oblivius, Palicar, Picco- 
lino, Pincenez, Quodlibet, Timon, Valentin, Zoil ş.a. 
Se percep, în cozeria doar aparent cordială a tânăru- 
lui C., zvâcnirile acelei verve sarcastice, muşcătoare, 
ce avea să facă din el un satiric de temut. Tonul e 
volubil şi pare nonşalant, dar surâsul e mai curând 
un rictus, vădind o tensiune continuă a spiritului 
critic, o pornire de maliţie, aţâţată de priveliştea 
ridicolelor de tot soiul. Intenţiona să alcătuiască un 
ciclu de „studii fizico-psihologice naţionale” — Mof- 
fangii şi moftangioaice. În Rromânul, Rromânca, 
Savantul sunt persiflate şovinismul, snobismul, 
imoralitatea femeii, găunoşenia unor pretinşi 
oameni de ştiinţă. Chiar dacă acest ciclu nu s-a rea- 
lizat, opera întreagă a lui C. mişună de asemenea 
„moftangii”. În „Ghimpele”, „Claponul”, „Moftul 
român”, unde îi apar cronici satirice, fanteziste, lite- 
rare, scriitorul îşi caută cu înfrigurare uneltele, 
recurgând la formule şi scheme hazlii din gazetele 
umoristice ale momentului. El practică acum un 
comic alert, uşor, compunând „gogoşi”, „curiozi- 
tăţi”, „zigzaguri”, uzând de alegorii şi de hiperbola 
dibaci meşteşugită, debitând cu vioiciune anecdote 
uneori pipărate, chiar licenţioase, strecurând ironii 
subţiri sau pline de echivocuri. De la zeflemea la 
caricatură şi până la sarcasme, saltul, sub masca 
jovială şi puţin cabotină, se produce pe nesimţite. C. 
pare că se amuză, făcându-i şi pe cititori părtaşi, 
însă şarjele lui — se observă asta şi în parodii, şi în 
pamflete — sunt nu doar agresive, ci şi necruțătoare. 
Venerabilul Cezar Bolliac, junele Al. Macedonski ori 
poligraful N.D. Popescu vor fi, cu un prilej sau altul, 
luaţi în pleasnă. Sunt, fără îndoială, exersări pentru 
opera maturității. O fiziologie ca Broaşte... destule — 
Nuvelă pesimistă poate fi socotită prima schiţă cara- 
gialiană. În Smotocea şi Cotocea se prefigurează 
perechea de farfarale Lache şi Mache, în vreme ce 
băcanul Ghiţă Calup, gardist civic de o credulitate ce 
îl sorteşte încornorării, îl anunţă pe Jupân Dumitra- 
che. Dacă nu inventivitatea comică impresionează 
în toate aceste texte, în schimb e vădit scrupulul 


Caragiale 


stilistic, ce avea să devină teribil, torturant. Scriito- 
rul cu o atât de consistentă vână comică se lasă, o 
vreme, atras de poezie. Dar, chiar dacă, aşa cum s-a 
întâmplat cu tălmăcirea în versuri a piesei Roma 
învinsă de Alessandro Parodi, tot şlefuind, cizelând, 
poate croi o formă impecabilă, structura lui nu-i 
deloc aceea a unui liric. De fapt, el mimează poezia. 
După câteva poeme cu turnură elegiacă, unde 
deplânge zădărniciile omeneşti, va trece la un regis- 
tru care îi convine, acela de parodist: persiflează 
scrierile moderniste, „decadente”, face schime de 
amuzament citind  stanțele  macedonskiene. 
Oricum, C., care avea să-l prefere, ca poet, pe Coşbuc 
lui Eminescu, manifestă o receptivitate insuficientă 
faţă de lirism. Mai e şi ostilitatea lui dintotdeauna în 
faţa inovației, fie ea în literatură, pictură sau muzică. 
Altfel, pastişele după Grigore Alexandrescu, Dimi- 
trie Bolintineanu, Eminescu, Coşbuc fac dovada 
unei virtuozităţi de netăgăduit. Şi tot aşa, ciclul de 
parodii simboliste (Cameleon-femeie, sonet deca- 
dent, simbolist-vizual-colorist ş.a.). În afara câtorva 
epigrame şi a unor atacuri la adresa spiritismului 
hasdeian, C. va reveni, ca autor de versuri, cu nişte 
strofe antidinastice (Mare farsor, mari gogomani) şi, 
în „Convorbiri critice”, cu fabule inspirate de răscoa- 
lele ţărăneşti din 1907. Cu tot elogiul pe care, în 
1909, îl face implicării politice a omului de condei, 
C. nu are vocaţie în acest domeniu. E adevărat şi că 
dispreţuia prea mult politicianismul pentru a se 
înregimenta în vreun partid. Natură capricioasă, el 
semnează când la „limpul”, ziar conservator, când 
la „Voința naţională”, organ liberal, dar şi la „Consti- 
tuţionalul” junimist, la „Gazeta poporului”, foaie 
liberală, şi iarăşi la un ziar conservator, „Epoca. 
După o perioadă de ataşament, poate sincer, față de 
ideile liberale, C. ajunge să le considere un reflex 
degradat, până la schimonoseală, al paşoptismului. 
Este una dintre temele publicisticii sale, pe care o 
exploatează şi în comedii. Fără a se integra, pro- 
priu-zis, grupării junimiste, C. gândeşte în consens 
atunci când sancţionează — nu numai în articole, ci 
şi în scrierile literare — „progresul nostru pripit” sau 
„forma fără fond”; la fel ca Eminescu, el invocă 
teoria păturii superpuse. După o scurtă apropiere 
de socialişti, se înscrie în Partidul Radical al lui G. 
Panu; împreună cu Panu, va trece la conservatori, 
criticând drastic, în „Epoca”, liberalismul românesc. 
Nici acest ultim mariaj nu durează. În 1901, în 
„Moftul român”, se declară independent. Va intra, 
totuşi, în formațiunea politică a lui Take Ionescu, 

1852 


1859-1863 


1863-1867 


1867-1868 


1868-1870 


1870 


1871-1872 


1873-1876 


1874 


1875 


1876 


1877 


VIAŢA 


ianuarie 30 (sau februarie 1) Se naște în satul 
Haimanale, judeţul Dâmboviţa, Ion, fiul Ecate- 
rinei (n. Karaboas) și al lui Luca Caragiale, avo- 
cat și magistrat la Ploiești. 


Urmează clasele primare la Școala Domnească 
din Ploiești, cu dascălul Basil Drăgoșescu. 


Prima clasă gimnazială o face la Institutul de băieți 
al lui Pavel Eliade, în localul căruia va fi înfiinţat în 
anul următor un gimnaziu ploieştean de stat, care 
va primi ulterior numele „Sfinţii Petru și Pavel”. 


E posibil ca, după absolvirea gimnaziului, să fi 
frecventat cursul clasei a cincea la un liceu din 
București. 


Urmează, la Conservatorul din București, clasa 
de declamație și mimică a unchiului său 
Costache Caragiali. 


iunie Este numit copist la Tribunalul din Prahova. 
august Ia parte la mișcarea „revoluţionară” a lui 
Al. Candiano-Popescu. 


La propunerea lui Mihail Pascaly, este angajat 
ca sufleor și copist la Teatrul Naţional din 
București, experiență consemnată în grupajul 
Din carnetul unui vechi sufleor. 


martie — 1876 ianuarie Devine girant 
responsabil la „Alegătorul liber”, organul opozi- 
ției liberale. 


Din toamnă până în primăvară, este corector la 
„Unirea democratică”. 

OPERA 


Colaborează la „Ghimpele”, cu iniţiale sau cu 
semnăturile Car., Palicar și Rac. 

Publică în „Revista contimporană” Versuri. 
Amicului C.D., semnând cu numele întreg. 


mai-iunie Redactează în întregime revista 
umoristică „Claponul”. 

august-septembrie Scoate, împreună cu Frederic 
Dams, ziarul „Națiunea română”, suprimat pentru 
că dăduse știrea falsă a căderii Plevnei. 

1877 decembrie — 1878 ianuarie 


1878 


1879 


1880 


1881 


1882 


1883 


1884 


Începe să frecventeze ședințele Junimii. 


octombrie Este numit, prin decret regal, revizor școlar 
pentru circumscripția districtelor Suceava și Neamţ. 
decembrie M. Eminescu află despre recenta lui 
legătură cu Veronica Micle. 


februarie Este mutat, la cerere, revizor în circum- 
scripția Argeș-Vâlcea; în toamnă va fi înlocuit. 


martie Este funcționar la Regia Monopolurilor 
Statului. 


Caragiale 


x» 


Publică în „România liberă” sub semnătura Luca, 
seria de foiletoane Cercetare critică asupra lea- 
trului românesc. 


Apare „Calendarul «Claponului»”. 

februarie Chemat de M. Eminescu, intră în 
redacţia ziarului „Timpul”. 

În traducerea sa, e reprezentată la Teatrul 
Naţional din București tragedia Roma învinsă 
de Alexandre Parodi. 

august-octombrie Traduce Ha/manul de Paul 
Deroulede. Probabil că din aceeași vreme 
datează traducerea piesei lui Eugene Scribe 
Une camaraderie. 

noiembrie La a cincisprezecea aniversare a 
Junimii, la Iași, citește înainte de banchet piesa 
O noapte furtunoasă sau Numărul 9. 


ianuarie Are loc, pe scena Teatrului Naţional 
din București, întâia reprezentație a comediei 
O noapte furtunoasă sau Numărul 9. 

Citește comedia Conul Leonida faţă cu reacțiu- 
nea în casa lui Titu Maiorescu. 

octombrie O noapte furtunoasă apare în „Convor- 
biri literare”, cu o dedicație către Titu Maiorescu. 


februarie „Convorbiri literare” publică piesa 
Conul Leonida [aţă cu reacţiunea. 


februarie Are loc întâia reprezentaţie a come- 
diei Soacră-mea, Fifina, la Teatrul Naţional din 
București. 


Se reprezintă în premieră, tot în Capitală, opera bufă 
Halmanul Balag, scrisă în colaborare cu Iacob 
Negruzzi și cu compozitorul Eduard Caudella. 
octombrie 5 Citește la aniversarea Junimii, la 
Iași, piesa O scrisoare pierdută. 

noiembrie Are loc, la Teatrul Naţional din 
Capitală, prima reprezentaţie a comediei O scri- 
soare pierdută, cu un succes extraordinar. 


Caragiale 


1885 


1886 


1888 


1889 


1890 


1891 


1892 


martie 12 Se naște Mateiu, fiul său natural și al 
Mariei Constantinescu, funcţionară la Regie. 
Moare, la București, Ecaterina Momolo-Cardini, 
vară primară a mamei scriitorului. Acestuia îi va 
reveni dreptul de a moșteni a șasea parte din 
consistenta avere a rudei sale. 


Funcţionează ca profesor la Liceul „Sf. Gheorghe” 
din București; aici va mai preda istoria în 1890. 


Prin decret regal, este numit director general al 
teatrelor. 


ianuarie Are loc căsătoria sa civilă și religioasă 
cu Alexandrina Burelly, fiica arhitectului 
Gaetano Burelly. 

mai Demisionează din funcţia de director ge- 
neral al teatrelor, după o stagiune foarte criti- 
cată. 


aprilie În ședința Academiei Române, după ra- 
portul defavorabil al lui B.P. Hasdeu și rechizi- 
toriul lui D.A. Sturdza, volumele 7earru şi 
Năpasta, prezentate pentru Premiul „I. Heliade- 
Rădulescu”, sunt respinse. 

Mor, la vârste fragede, fiicele sale Agatha și Ioana. 


mai Rostește la Ateneul Român conferința 
Gaște şi gâște literare, îndreptată împotriva 
Junimii; conferinţa și articolul Două note atrag 
ruperea relaţiilor cu Titu Maiorescu și încetarea 
colaborării la „Convorbiri literare”. 

februarie—martie „Convorbiri literare” publică 
piesa O scrisoare pierdută. 

aprilie Comedia D-ale carnavalului este fluie- 
rată la premieră din cauza unei cabale organizate 
de cronicarul dramatic D.D. Racoviţă-Sphinx; în 
mai piesa apare în „Convorbiri literare”. 
iunie-octombrie Publică articole literare și 
politice în „Voința naţională”. 


Apare, la București, broșura O întâmpinare 
personală în cestiunea Teatrului Naţional, prin 
care răspunde criticilor avansate înainte de 
deschiderea stagiunii. 


Apare volumul Teatru, la Editura Librăriei 
Socec din București; studiul lui Titu Maiorescu 
Comediile d-lui IL. Caragiale figurează ca 
prefață. 

iunie La moartea lui Eminescu, publică arti- 
colul În Nirvana și intră în comitetul pentru 
ridicarea unui monument al poetului. 
iunie-octombrie Colaborează cu articole 
politice și literare la ziarul junimist „Constituţio- 
nalul”, sub semnătura lui și cu pseudonimele 
Falstaff, Zoil, Nastratin, Hans. 

În „Convorbiri literare” apare nuvela O făclie de 
Paşti. 


Are loc premiera dramei Năpasta, al cărei text 
e publicat în ianuarie în „Convorbiri literare”, 
apoi ca volum. 


Apar volumele Păcat... O făclie de Paște. Om 
cu noroc şi Note şi schițe. Din cuprinsul acestu- 
ia din urmă fac parte În Nirvana, Grand Hotel 
„Victoria Română”, Norocul culegătorului, 25 de 
minute, Temă şi variatiuni. 

Revista muzicală „Doina” îi anunţă un roman, 
în lucru, cu titlul Pătriz și familia. 

1893 


1894 


1895 


1896 


1897 


iulie 2 Se naște la București Luca Ion Caragiale. 
noiembrie Deschide, în asociaţie cu un anume 
Mihalcea, o berărie în strada Gabroveni. 


Se naște Ecaterina I. Caragiale (Tușchi), fiică a 
scriitorului. 


Din primăvară până în iarnă conduce restau- 
rantul din gara Buzău. 

septembrie Se înscrie în Partidul Radical, aflat 
sub conducerea lui G. Panu. 


martie Se alătură radicalilor care se vor uni cu 
Partidul Conservator al lui Lascăr Catargiu. 

ianuarie-iunie Apare revista umoristică „Moftul 
român”, al cărei director este, Anton Bacalbașa 
fiind prim-redactor. 

mai La Clubul muncitorilor ține conferința Prostie 
şi inteligenţă, cu aluzii împotriva lui Titu Maiorescu. 


ianuarie 1 Apare revista „Vatra”, scoasă împre- 
ună cu loan Slavici și George Coșbuc. Ies de 
sub tipar două volume sub genericul Teatru. 


noiembrie-decembrie Colaborează, fără 
semnătură sau cu iscăliturile Ion și i., la jurnalul 
liberal „Gazeta poporului”. 


ianuarie-aprilie Colaborează la „Lumea 
veche”, revista umoristică a lui Alceu Urechia, 
sub pseudonimele transparente Ion și Luca. 
februarie-martie În „Ziua”, ziarul lui G. Panu, 
publică, fără semnătură, articole politice și, cu 
inițiala L, reportajul Culisele chestiunii naţio- 
nale, editat şi în broşură. 

În „Adevărul” apar câteva articole semnate Luca. 
aprilie Apare volumul Schife uşoare, cuprinzând, 
între altele, schița Un pedagog de şcoală nouă. 
aprilie-iunie lese de sub tipar „Epoca literară”, 
revistă pe care o conduce. Tipărește aici tradu- 
ceri din E.A. Poe intermediate de versiunea fran- 
ceză a lui Charles Baudelaire. 
noiembrie-decembrie Publică în cotidianul 
„Sara” din Iași seria Cronica de joi, cuprinzând 
articole cu caracter literar și politic. 
noiembrie — 1897 aprilie Scrie pentru „Epoca” 
o serie de editoriale politice. Aici vor fi publicate 
schițele Boboru//, Baioneta inteligentă, Politică 
şi delicateţe ş.a. 


În tipografia ziarului „Epoca” apare, fără sem- 
nătură, Sfânt-lon. Baladă haiducească. 

iunie 29 Ziarul „Opinia” anunță că scriitorul 
pregătește un volum de versuri intitulat Flori; 
otrăvite, unde ar fi urmat să intre parodiile din 
„Moftul român”. 

noiembrie-decembrie Plecat de la „Epoca”, 
scrie câteva articole pentru „Drapelul”. 

Îi apar volumele Schițe. Traduceri şi originale 
şi Notiţe şi fragmente literare (în acesta din 
urmă apărând schiţa-reportaj O vizită la 
castelul „Iulia Hasdeu”). 


Caragiale 


1898 


1899 


1901 


1902 


1903 


1904 


1905 


Prin decret regal, este numit registrator I în 
administraţia centrală a Regiei Monopolurilor 
Statului. 

E cooptat membru delegat din partea Primăriei 
(primar fiind Barbu Delavrancea) în Comitetul 
Teatrului Naţional din Capitală. 


februarie 1 se sărbătoresc 25 de ani de activi- 
tate literară. Înaintea banchetului oferit de soci- 
etatea Ateneul Român, este tipărit un număr 
festiv și unic de revistă, cu titlul „Caragiale”. 

În primăvară, deschide Berăria cooperativă. 
octombrie După lichidarea Berăriei coopera- 
tive, deschide berăria Gambrinus. 

decembrie Intentează proces lui Const. Al. 
Ionescu (Caion), care, în „Revista literară”, îl acu- 
zase că în Năpasta ar fi plagiat un (inexistent) 
dramaturg ungur, Istvân Kemeny. Delavrancea a 
pledat ca avocat al dramaturgului. 


martie Caion este condamnat la închisoare 
corecțională de trei luni, dar ulterior va fi achitat. 
Comisia de premii a Academiei Române res- 
pinge volumul Momente de la Premiul „Năsturel- 
Herescu”. 


decembrie — 1904 februarie Colindă, împre- 
ună cu soția și copiii, Italia, Franţa și Germania, 
dorind să se stabilească în străinătate. 


noiembrie Se așază provizoriu la Berlin. 


martie Se stabilește definitiv la Berlin. 

ianuarie-martie Publică în „Evenimentul” din 
Iași o importantă serie de articole despre criza 
Teatrului Naţional din București. 

În „Calendarul Dacia” se regăsesc schiţe 
apărute în „Epoca”. 


Se reprezintă la Teatrul Naţional din București 
100 de ani, „revistă istorică naţională a secolu- 
lui XIX, în 10 ilustraţiuni”, în al cărei scenariu 
intră și texte de alţi autori. 

iunie 15 Revista „Floare-albastră” îi anunţă în 
pregătire o mare piesă în cinci acte, cu titlul 
Rolaliva, inspirată din moravurile presei 
românești. 

septembrie Începe să-i apară în „Universul 
seria Notiţe critice, pe care o va continua și în 
anii următori, și care va da materialul pentru 
volumul Momente. 


aprilie 1 Iese seria a doua a revistei „Moftul 
român”, care își va înceta apariţia la 28 mai 
1902. 

octombrie Apare volumul de proză scurtă 
Momente, la Editura Librăriei Socec & Co. 


Este editată broșura Mitică. 


La Berlin începe să lucreze la Sorirescu, Titircă 
& C-ie, comedie politică reluând personajele din 
O noapte furtunoasă şi din O scrisoare pierdută, 
între timp parvenite la mari situaţii, piesa 
rămâne în stadiul de schiță. 

1905 


1907 


1908 


1909 


1910 


1911 


1912 


februarie Reia legăturile cu Titu Maiorescu, 
trimițându-i o călduroasă felicitare cu prilejul 
aniversării zilei de naștere. Se înscrie în Partidul 
Conservator Democrat, nou întemeiat, și ia 
parte la turneele politice ale lui Take Ionescu. 


Se întâlnește la Karlsbad cu George Coșbuc. 
august Participă la serbările semicentenarului 
Asociaţiunii Transilvane pentru Literatura Română 
și Cultura Poporului Român (Astra), desfășurate 
la Blaj. 


Refuză, sub pretextul unei crize de sciatică, săr- 
bătorirea sa, organizată de Emil Gârleanu, 
președintele Societăţii Scriitorilor Români, cu 
prilejul jubileului a 60 de ani. 

iunie 22 Ion Luca Caragiale moare subit, pro- 
babil pe fondul unor afecţiuni cardiace, în locuința 
sa din Berlin. 

noiembrie 22 După ce sicriul cu rămășițele 
pământești ale scriitorului este adus la București 
şi depus la biserica Sf. Gheorghe, este urmat de 
prieteni până la locul de veci din cimitirul Bellu. 


Caragiale 


Corespondează cu Paul Zarifopol și cu 
C. Dobrogeanu-Gherea. 


aprilie Ziarul „Die Zeit” din Viena publică, sub 
semnătura Un patriot român, prima parte din 
scrierea politică 7907, provocată de răscoalele 
țărănești din ţară. 

Același eveniment inspiră fabulele apărute în 
„Convorbiri” (devenită „Convorbiri critice”), 
revista lui Mihail Dragomirescu. 

lese de sub tipar broșura 71907 -— Din primă- 
vară până-n toamnă. 


La Editura Minerva apare prima ediţie de Opere 
complete, în trei volume. 


februarie Își reia colaborarea la „Universul”, unde 
e prezent cu povestiri, schiţe și câteva „scrisori”. 
septembrie „Noua revistă română” îi publică 
„instantaneul într-un act” Începeml!..., a cărui 
unică reprezentaţie a fost realizată de compania 
teatrală a lui Al. Davila. 


Apare volumul Schife nouă, ultimul publicat de 
autor, cu proze din „Universul”, „Lupta” (Budapesta) 
și „Viaţa românească”. Din sumar fac parte Kir 
Ianulea, Pastramă trujanda, Pantea Poetului, 
Rebausul dominical, Ţal!, Ion, Calul dracului ş.a. 


februarie-mai Colaborează la „Românul” din 
Arad. 

În vară, la Karlsbad, îi prezintă lui G. Coșbuc 
un proiect de dramă istorică în versuri, cu 
subiectul din viața Didonei, regina Cartaginei. 

ținând şi el cuvântări în turneele şi campaniile 
omului politic pe care îl admiră. Articolele sale poli- 
tice, reportajele parlamentare, reflectând toate 
aceste sinuozități şi inconsecvenţe, impun prin luci- 
ditate, prin energia iradiantă a argumentaţiei şi, în 
orice caz, prin calitatea literară. Plasticitatea unor 
portrete conturate cu peniță ascuţită, aplombul fan- 
teziilor parodice, coloritul discursului, agrementat 
cu dialoguri sau scenete, cu ingenioase jocuri de 
cuvinte, recursul dibaci la alegorie propulsează 
această publicistică impetuoasă, efervescentă în 
zona literaturii. Cu ochi rău, C. ţinteşte, la fel ca în 
comediile lui, parvenitismul, cosmopolitismul, 
farsa alegerilor, „binefacerile sistemului constituţio- 
nal”, mascarada vieţii politice. Nu întotdeauna însă 
aprecierile lui poartă semnul negaţiunii. Se întâm- 
plă ca, într-un context anume, el să deplore declinul 
sentimentului religios; altă dată formulează ritos 
obligaţiile şcolii şi ale familiei în procesul de educa- 
ție; în fine, schițează un îndemn la cultivarea senti- 
mentelor patriotice, cetăţeneşti. În fulminanta bro- 
şură 1907- Din primăvară până-n toamnă, căutând 
să descopere „rădăcina răului”, întreprinde o adevă- 
rată disecţie în societatea românească. Dacă optica 
e câteodată falsă, analistul găsind că arendaşii stră- 
ini ar fi vinovaţi de situaţia ţărănimii, în schimb 
judecata asupra întregii „sisteme” care a dus la 
catastrofă e tranşantă, cu accente pătimaşe, chiar 
virulente. Soluţia preconizată e surprinzătoare: o 
lovitură de stat înfăptuită de rege. O pistă insolită în 
variabila gamă de opţiuni a scriitorului. 

Părerile lui C. despre artă şi literatură nu tră- 
dează, orice s-ar spune, un spirit teoretic. Sunt 
reflecţiile inteligente şi de bun-simţ ale unui om — 
„om vechi”, cum se recomanda singur — cu vederi 
conservatoare. Dacă arta oglindeşte realitatea, 
viabilitatea ei este asigurată de „înţelesul ome- 
nesc” pe care îl conţine („nici artă fără înţeles, 
nici înţelesul fără artă”), dar, în planul expresivită- 
ţii, şi de talentul şi truda creatorului. Dintre toate 
felurile de a scrie, se opreşte la stilul „potrivit”, ce 
presupune măsură, concizie, claritate (care nu 
trebuie sacrificată de dragul unei originalităţi cu 
orice preţ). Făcând distincţie între stil şi manieră, 
dezaprobă paradele retorice ale lui Schiller ori ale 
lui Hugo, smerindu-se dinaintea lui Shakespeare, 
cu piesele lui doldora de adevărul vieţii. Dacă nu 
împărtăşeşte ideea impersonalităţii artei, alterna- 
tiva oţioasă între teză şi tendinţă îl face să zâm- 
bească. Tendinţă, da, dar neapărat „tendinţă cu 

artă”, iată ce pretinde unei opere literare vrednice 
de acest nume. Cât priveşte teatrul, C. îl consideră 
a fi o artă de sine stătătoare, mai apropiată de ora- 
torie şi, într-un anume sens, de arhitectură decât 
de literatură (Oare teatrul este literatură?). Că lăca- 
şul Thaliei ar fi o şcoală de moravuri i se pare un 
„moft”. Teatrul este mai ales distracţie, petrecere. 
Ca o reacţie față de creaţiile moderne, care i se 
par prea complicate, sofisticate, „insipide”, iubi- 
torul de confort tânjeşte după „o bună şi caldă 
melodramă” sau după „o farsă nebună”. În seria de 
comentarii Cercetare critică asupra teatrului romă- 
nesc („România liberă”, 1877-1878), incriminând 
lipsa de probitate a criticii dramatice (dramaturgul 
însuşi s-a dedat exerciţiului critic), C. conturează 
un tablou al scenei româneşti cu mai multe umbre 
decât lumini, sufocată de un duium de localizări şi 
prelucrări, invadată de găunoase montări de „mare 
spectacol”, străine de orice nuanţă de verosimili- 
tate. Din repertoriul dramatic original, ignorându-l 
cu intenţie pe V. Alecsandri, selectează doar piesa 
Răzvan şi Vidra a lui B.P. Hasdeu. Faţă de actor, se 
situează pe o poziţie ambiguă: când îi cere o febri- 
litate de posedat, în stare să răscolească mulțimea 
de spectatori, când, în spiritul lui Diderot, postu- 
lează că un interpret trebuie să evolueze cât mai 
detaşat de personajul său, să aibă, cu alte cuvinte, 
„simţirea simţirii”. Oscilaţia, şi nu e singura, se 
explică nu numai prin umoarea de moment, ci şi 
printr-un anume diletantism într-ale teoriei. 

O viziune de dramaturg pecetluieşte opera lui C. 
În piesele sale se răsfrâng, cum e firesc, truvaiuri ale 
unor comediografi premergători, de la B.P Hasdeu 
la V. Alecsandri, replici, dacă se poate spune, preca- 
ragialiene fiind de găsit atât la Costache Caragiali, 
cât şi la Iorgu Caragiali. Sub raportul tehnicii dra- 
maturgice, el preia câte ceva de la autori francezi 
precum Eugene Scribe, Eugene Labiche, Victorien 
Sardou, ceea ce nu diminuează cu nimic originali- 
tatea frapantă a unei opere de fulgerări geniale. 
Coabitează, în comediile lui, arivişti şi mitocani, 
fandosiţi, vanitoşi şi amorali. Lipsa de scrupule şi 
nepăsarea, coruptibilitatea, preţiozitatea ridicolă, 
gogomănia sunt metehne ale acestor creaturi care 
viețuiesc în inerție şi mimetism. Idei mari şi gene- 
roase, dar degradate acum şi pervertite, au caraghi- 
oase oglindiri în tărtăcuţa lor buimacă. În râsul lui 
C., dincolo de inflexiunea de batjocură, se deslu- 
şeşte şi o undă de simpatie, ipochimenii (care moş- 
tenesc, tipologic, date ale personajelor din comedia 

clasică — demagogul, încornoratul credul, servitorul 
slugarnic şi duplicitar, confidentul ş.a.) fiind, în 
definitiv, expresia unei dispoziţii jubilante. Inapţi 
de devenire sufletească, eroii lui comici par să fi 
încremenit într-o mărginire definitivă. Modul lor de 
a fi, în afara agitaţiei exterioare, se refugiază în 
limbaj, un limbaj deformat, stropşit, înţepenit în 
ticuri absurde care le divulgă vacuitatea interioară. 
Limba personajelor caragialiene este prin ea însăşi 
un spectacol, montura perfectă a replicilor în care 
sunt încrustate nemuritoarele formule având o 
armonie aproape muzicală. Iar numele, sugerând 
fie „naturelul”, fie ocupaţia, condiţia materială, 
socială, proveniența regională, sunt ele însele mici 
„caractere”. O noapte furtunoasă sau Numărul 9 
(1879), care la premieră a stârnit reacţia iritată a 
unor puritani apărători ai moralei, surprinde crâm- 
peie din viaţa unei familii din mica burghezie, în 
timpul unei guvernări liberale. Pripa adaptării la 
rosturi noi are efecte din cele mai ilare asupra aces- 
tor indivizi turmentaţi de o frazeologie sforăitoare 
despre popor, libertate, progres. Cap de familie, 
negustorul Jupân Dumitrache, zis şi Titircă 

Inimă-rea, e un stăpân aspru, impulsiv, brutal, 
înfoindu-se în vanitatea lui de castă — altminteri un 
soţ iubitor în felul lui şi, pe cât de zuliar, pe atât de 
naiv şi uşor de dus cu vorba. Jupânul ţine grozav la 
„onoarea de familist”, încredinţată candid lui 
Chiriac, tejghetar şi sergent în garda civică. Amorul 
lui Chiriac cu Veta, consoarta lui Jupân Dumitrache, 
e pigmentat cu suspine şi gelozii de suburbie. Ziţa, 
sora Vetei, duduița zvăpăiată care devoră foiletoa- 
nele la modă şi stropşeşte cu dezinvoltură vocabule 
franţuzeşti, e o persoană „emancipată”. Un raison- 
neur şiret este ipistatul Nae Ipingescu, care îşi cul- 
tivă cu sârg relaţiile pe care le crede profitabile. În 
fine, Rică Venturiano, „studinte în drept şi publi- 
cist”, cu logosul lui aiuristic, garnisit cu bombastice, 
incoerente slogane gazetăreşti şi trădând dubioase 
lecturi romanţioase, se profilează ca un june de 
viitor. Sub aparenta lui ingenuitate pândeşte o 
ambiţie care îi va servi, desigur, în carieră. De altfel, 
în comedia Titircă, Sotirescu & C-ie, plănuită de C., 
ar fi urmat să ajungă deputat. O capodoperă minia- 
turală este farsa într-un act Conul Leonida faţă cu 
reacţiunea (1880). Sunt înfăţişate aici doar două 
personaje — pensionarul Leonida şi cea de-a doua 
soţie a lui, Efimiţa —, dar se configurează un (micro) 
univers întreg, acela al mic-burghezului mărginit şi 
spăimos, amator, cum-necum, de procopseală. 
Bătrânelul, de un farmec comic irezistibil, pero- 
rează ca un atotştiutor, cu un aer foarte savant, în 
faţa consoartei, care îl ascultă uimită, dar şi cu un 
secret umor, Leonida având despre toţi şi toate câte 
o stupefiantă teorie. În mintea încâlcită a acestui 
paşnic cetăţean care crede ca în cartea sfântă în tot 
ce scrie la gazetă, ideile, din care se vede bine că nu 
pricepe o iotă, se învălmăşesc într-un haos ameţi- 
tor: sursele ipohondriei, legea pensiilor, „legea de 
murături”, papa şi revoluţia. Idealul său de repu- 
blică e cât se poate de domestic şi avantajos (leafă 
bună, nu se mai plăteşte bir ş.a.m.d.). Dar, dacă 
aşteaptă de la „revuluţie” un „ce profit”, Conul 
Leonida, el însuşi, nu ar mişca la o adică nici un 
deget, temându-se şi tremurând de „furia poporu- 
lui”. Nu e de mirare că ia zgomotul unui zaiafet de 
Lăsata Secului drept o zaveră. O scrisoare pierdută 
(1884) rămâne capodopera dramaturgiei româ- 
neşti. Acţiunea piesei se desfăşoară într-un târguşor 
de munte, în preajma noilor alegeri cerute de revi- 
zuirea Constituţiei, revizuire propusă de guvernul 
liberal. Straşnică ocazie pentru C. de a lua în cătare, 
punând exploziv în sarcasme, parşivul mecanism 

electoral, cu manevrele lui neloiale, cu intrigi, şan- 
taje, mistificări. E o lume coruptă, unde stăpânesc 
ipocrizia, felonia, venalitatea, arivismul cel mai 
sfruntat. Prefectul Ştefan Tipătescu, totuşi persona- 
jul cel mai lucid din piesă, este şi el un imoral, care 
păstrează aparențele onorabilităţii. EI întreţine o 
veche relaţie adulterină cu Zoe, nevasta lui Zaharia 
Trahanache, damă energică, autoritară, de care 
depind multe afaceri politice în orăşel. Legătura lor 
tihnită, paşnică, în cadrul eternului triunghi conju- 
gal, pe care îl alcătuiesc cu venerabilul Trahanache, 
e însă pe cale de a deveni un scandal public, întru- 
cât Nae Caţavencu, candidatul din opoziţie, pare 
gata să publice o revelatoare scrisoare de amor 
ieşită de sub pana lui Tipătescu şi pierdută, impar- 
donabil, de Zoe. În jurul acestei scrisori — pierdută 
şi găsită de Cetăţeanul turmentat, zăpăcit de toate 
aceste încâlceli — se înnoadă şi se desfac iţele 

comediei. Cu tot zelul pe care Pristanda, poliţaiul 
slugarnic şi versatil, îl pune în executarea ordinelor 
abuzive ale lui Tipătescu, scandalul ameninţă să ia 
proporţii dezastruoase. Numai că Zaharia 
Trahanache, tip bonom, afabil cu cine trebuie, 
pătruns cu solemnitate de importanţa atâtor comi- 
tete şi „comiţii” în care e prezident, politician 
dibaci, cu viclenii ascunse, dejoacă planurile lui 
Caţavencu, dovedit plastograf. Vanitos şi poltron, 
Caţavencu, avocatul demagog, se foloseşte de fraze 
sunătoare despre patrie şi propăşire pentru a se 
aburca în poziţia jinduită. Retorica lui convulsivă, 
ditirambică nu-l ajută, şi nici alte tertipuri, deoa- 
rece până la urmă alesul va fi Agamiţă Dandanache, 
mai imbecil decât prolixul Farfuridi şi mai canalie 
decât Caţavencu. Acesta din urmă va fi nevoit să 
conducă manifestaţia în onoarea decrepitului şan- 
tajist, întruchipare a degenerescenţei unei clase şi a 
unor idealuri. În farsa D-ale carnavalului (1885) 
virtuozitatea tehnică predomneşte. Observaţia 
caracterologică nu şi-a pierdut din agerime, dar 
autorul pare că se lasă furat de mecanica vivace a 
unor întâmplări, de coloritul unor nostimade. 
Intriga, încurcată şi descurcată cu brio, antrenează 
în „goană nebună” un zănatic, nevricos cvartet. Un 
mănunchi de zurbagii păliţi de caricatural, oricât se 
împieptoşează ei în chestiuni de onoare şi de amor. 
Fluşturaticul Nae Girimea, „frizer şi subchirurg”, e 
un fante de mahala, stăpân pe grațiile docile ale 
„ex-marşandei” Didina Mazu, iubeaţă „damă de 
verde”, şi pe acelea mai năbădăioase ale aprigei plo- 
ieştence Miţa Baston. Stârneşte în acest fel gelozia 
fioroasă a lui Iancu Pampon, cartofor cu merchez şi 
„ex-tist” de vardişti, şi oțărârea neputincioasă a lui 
Telemac Răzăchescu, zis Crăcănel. Năduful Miţei 
Baston se manifestă zgomotos, întărâtat, în clişee 
de ţipătoare melodramă. Sminteala continuă la bal, 
unde suita de quiproquouri, de păruieli şi basto- 
nade e la locul ei. Un bal mascat, cum nu se poate 
mai nimerit pentru aceste personaje de carnaval. O 
dramă a vindictei râvneşte a fi Năpasta (1890). 
Atmosfera, încă de la primele replici, se anunţă 
apăsătoare, sumbră şi ea devine într-adevăr insu- 
portabilă, prevestind un sfârşit funest. Anca, soţia 
cârciumarului Dragomir, e o femeie ale cărei trăiri 
s-au concentrat într-un unic, obsesiv sentiment. 
Fanatică, de o cruzime rece, nu-şi doreşte altceva 
decât să se răzbune pe acela care i-a ucis iubitul. 
Pentru a afla tot adevărul, ființa aceasta de o tenaci- 
tate neomenească a putut convieţui vreme de 

aproape zece ani cu un bărbat pe care îl detestă, 
pândind clipa când, fiind demascat sau demascân- 
du-se, îşi va primi pedeapsa. Un suflu de adevăr, 
într-o construcție minată de inautenticitate psiho- 
logică, aduce Dragomir, răvăşit de spaime, chinuit 
de remușcarea pentru omorul făptuit, distrus de 
patima nenorocită pentru Anca. O creaţie puter- 
nică, modelată sub înrâurirea scriitorilor ruşi, este 
Ion, nebunul mistic, condamnat pentru o crimă pe 
care nu o săvârşise. Fugit de la ocnă şi ajungând, 
printr-o ciudată potriveală a sorții, tocmai acum în 
sat, nefericitul — care se sinucide — va fi unealta ino- 
centă a răzbunării. Anca îl va învinui pe Dragomir 
de moartea bietului Ion, învinuire nedreaptă şi 
nemiloasă, dar care îi oferă prilejul de a glăsui pate- 
tic, înaintea ultimei căderi de cortină: „Pentru faptă 
răsplată şi năpastă pentru năpastă”. Drama este 
concepută sub imperiul unor rigori clasicizante, 
convocând puţine personaje şi respectând cu stric- 
teţe unităţile de timp şi de loc, într-o compoziţie 
strânsă, tensionată, dar neconsubstanţială înzes- 
trării dramaturgului. Alte scrieri pentru teatru ale 
lui C. sunt uşurele, nepretenţioase. Farsa într-un 
act O soacră (sau Soacră-mea, Fifina, jucată în 
1883) nu e decât o incoloră comedioară de salon. 
Pentru opera bufă Hatmanul Baltag (1884), cu 
muzică de Eduard Caudella, C. a scris textul în 
proză, iar lacob Negruzzi a compus versurile. 
„Instantaneul” Începem!... (1909) are un caracter 
ocazional, fiind destinat a marca inaugurarea 
Companiei Davila. Se adaugă Modern, un monolog 
burlesc, şi alegoria 100 de ani, „revistă istorică naţi- 
onală a sec. XIX”, de fapt o însăilare de versuri şi 
proză din autori români. Ca traducător de opere 
dramatice, în afară de Roma învinsă de Alexandre 
Parodi, C. a mai realizat versiunea românească a 
piesei Hatmanul, după drama LHetman a lui Paul 
Deroulăde, şi Cârdăşia, după La Camaraderie de 
Eug&ne Scribe. 

În momentele şi schiţele lui C., aceeaşi lume ca şi 
în comedii. Într-o stare de continuă agitaţie sau, 
dimpotrivă, împăienjeniţi într-un fel de năuceală, 
poate şi din cauză că e căldură mare (Căldură mare, 
Petiţiune), mottangiii aceştia euforici şi limbuţi sunt 
nişte pierde-vară. Pălăvrăgesc la nesfârşit (neapărat 
despre politică), relativizând totul, şi cuvintele par 
că încep să-şi piardă sensul. Foiesc întruna, într-o 
îngustă circularitate, dar neastâmpărul lor se fixează 
în indestructibile ticuri şi automatisme. Cu o seni- 
nătate absolută, împrăştiată doar de câte un fason, 

de câte o pandalie, onorabilii cu sau fără ifos sunt 
expuşi plictisului, pe care încearcă să-l alunge mai 
cu o bere, mai cu o cleveteală. Din când în când îşi 
schimbă domiciliul (De închiriad. Cam zevzeci, ei 
nu sunt lipsiţi de şiretenie şi, cu o exuberanţă aiu- 
rită, pun la cale farse, păcăleli (C.ER,, 1 aprilie), care 
provoacă situaţii de un comic inept sau de-a dreptul 
lugubru. Dacă zeflemeaua e un agrement în vacui- 
tatea existenţei lor amorale, iar calomnia e o descăr- 
care a umorilor rele, obiceiul de a trimite scrisori 
anonime e încă un gest prostesc, ce denotă o funci- 
ară neseriozitate. În acest univers marcat de uşură- 
tate, dar care poate lua contururi halucinante 
(Grand H6tel „Victoria Română”), o făptură mai 
interiorizată, integră sau care pare „sucită” celor din 
jur nu se poate adapta (Cănuţă, om sucit, Inspecţi- 
une). Aici se află în elementul lui Mitică, „bucureş- 
teanul par excellence”, cam intrigant, poltron şi bâr- 
fitor, însă, altfel, mereu bine dispus şi pus pe şotii, 
şmecher, lăudăros şi băgăreţ, o simpatică secătură, 
cu aura inconfundabilă a balcanităţii dâmboviţene. 
Amicul poate fi şi becher, dar, cu felul lui colocvial 
(trăncănitor, adică), nu-i strică o nevastă în faţa 
căreia să se poată făli cât e el de deştept şi cum le ştie 
pe toate. Cât despre familie, aici e destulă falsitate şi, 
sub zâmbete, sub vorbăria prefăcută, frisonează un 
apetit al încornorării. Femeia, care nu e chiar „damă 
bună”, se dă în vânt după petreceri sofisticate, ca în 
„societatea înaltă” (Five oclock, High-life). Şcoala, 
unde se practică favoritismul (Lanţul slăbiciunilor, 
Un pedagog de şcoală nouă, Bacalaureat), toloseşte 
metode anacronice, de tot râsul. Prost-crescuţi, 
copiii sunt răzgâiaţi şi obraznici (D-l Goe, Vizită). 
Avocaţi maloneşti, magistrați influenţabili Justiție, 
Art. 214), provinciali naivi, dezorientaţi şi ţâfnoşi 
(Telegrame), gazetari în goană după senzaţional 
(Boris Sarafojfi...), de tipul lui Caracudi (Reportaj), 
izmeniţi cronicari mondeni (Edgar Bostandaki din 
High-life) completează galeria. Nu e nimic „enorm” 
sau „monstruos” în toată această forfoteală, decât, 
poate, faptul că intensitatea grotescului îi proiec- 
tează, uneori, într-un elucubrant piramidal. Aşa 
cum comediile îşi concentrează virtuțile mai ales în 
limbaj, schiţele şi momentele, lucrate cu maximă 
concizie, într-o cadență stilistică impecabilă, sub- 
zistă cu deosebire în dialog, fiind, de fapt, nişte mici 
scenete. Aceste „monumente”, cum le-a numit, cu 
un calambur, George Ranetti, au înrâurit, între alţii, 
pe L.A. Bassarabescu, Gh. Brăescu, Al. O. Teodo- 
reanu, Tudor Muşatescu, C. fiind asumat ca patron 

şi de generaţia optzecistă. În ultimii ani ai vieţii, cu 
sarcasticul indomptabil şi dizolvant, posedat de un 
demon al cârtelii, al deriziunii, se petrece o schim- 
bare. E mai calm şi mai înţelegător, dispus să 
accepte, cu un amuzament superior, firea ome- 
nească şi metehnele ei. Nu şi priveliştile din natură, 
care în opera lui sunt aproape absente. Râsul batjo- 
coritor se preschimbă într-o expresie concentrată, 
scrutătoare. C. se lasă atras acum nu de exteriorita- 
tea bufă, ci de stările mai obscure, de mesajul incert 
al subconştientului, de conduita psihică a individu- 
lui într-un moment de încordare, de puternică 
emoție. El abordează, cu o aplecare ca şi naturalistă, 
nuvela psihologică, oprindu-se asupra unor 
cazuri-limită, unele cu substrat patologic, impli- 
când factorul congenital. Pe un fond sufletesc 
zdruncinat, purtările neaşteptate, curioase sunt 
consecinţa unor împrejurări care pun nervii unor 
inşi hiperreactivi la grea încercare. În vreme de 
război istoriseşte un caz de demenţă, scrânteala câr- 
ciumarului Stavrache fiind pricinuită de o anxietate 
prelungită în care se insinuează frica. Frica îngrozi- 
toare, paroxistică frânge uşor fragilul echilibru 
nervos al hangiului Leiba Zibal, echilibru şi aşa ava- 
riat de boală, de traumele suferite începând din 
copilărie (O făclie de Paşte). Nici măruntul funcțio- 
nar Lefter Popescu nu suportă şocul pe care i-l pro- 
voacă mai întâi iluzia câştigului la loterie, apoi colo- 
sala decepţie. Între nădejde şi disperare, interiorita- 
tea lui se destramă, pradă unei tragicomice suresci- 
tări (Două loturi). O problemă de ereditate nesănă- 
toasă ar fi şi în Păcat..., scriere pasională şi melodra- 
matică, punând în conflict personaje dezaxate, cu 
structură maladivă. Tendinţa etică, apăsată, a nuve- 
lei se vădeşte în finalul îngroşat, în care preotul Nuță 
îşi suprimă odraslele, vinovate de păcatul incestului, 
prăbuşindu-se şi el numaidecât, răpus de un atac de 
cord. Atracția pentru zonele de penumbră, de mister 
îl apropie pe C. de nuvela fantastică. Un fantastic 
plăsmuit cu o ingenios dozată tehnică a ambiguită- 
ţii, absorbind realul şi revărsându-se în el. Plecând 
de la o superstiție populară, La hanul lui Mânjoală 
se construieşte pe un balans între fantasmagoric şi 
aievea, din care se iscă o nălucire de supranatural. 
Dar se poate şi ca întâmplarea, cu aburul ei de stra- 
nietate, să nu aibă nimic nefiresc, protagonistul 
fiind tulburat, într-o noapte întunecoasă, de farme- 
cele unei hangiţe drăcoase şi pline de nuri. La conac 
e o poveste cu un subiect înrudit, dar mult mai 
palidă. Kir Ianulea, adaptare după nuvela Belfagor 

arcidiavolo a lui Machiavelli, evocă o atmosferă de 
început de secol XIX. E vorba de un Bucureşti 
fanariot, cu un pitoresc aparte, degajând o ciudată 
poezie. Un basm, în care precizia detaliului istoric, 
social şi sugestia rafinată a ambianţei creează o apa- 
renţă de nuvelă istorică. Către un asemenea trecut, 
epocă a şugubăţului Anton Pann, se repliază C. în 
aceşti ani, creând naraţiuni cu o tentă de stră- 
vechime. Lungul nasului (localizare după Aulus 
Gellius, prin intermediul unui text probabil franţu- 
zesc) e cap de serie pentru poveştile sale orientale, 
cu agerimi nastratineşti, cu irizări de feeric şi de fan- 
tastic: Pastramă trufanda, Pradă de război (după J.A. 
Decourdemanche), Calul dracului, pe motivul, 
clasic, al nefârtatului păcălit de o femeie, Abu-Ha- 
san (după Le Dormeur &veille, din culegerea lui A. 
Galland Mille et une nuits), unde, cu un nestins chef 
de chiolhanuri, reapare inevitabilul Mitică. Detaşat 
şi voalat ironic față de canoanele genului, de lentoa- 
rea şi exagerările îndătinate, naratorul cultivă şi 
echivocul parodic (Poveste. Imitaţie). Printre snoa- 
vele pe care le urzeşte (Norocul şi mintea, Fără 
noroc, Minciună), una, intitulată Mamă, este prelu- 
crată după Anton Pann. În proză, traduce basmul 
Făt-Frumos cu moț în frunte, după Charles Perrault, 
şi — folosindu-se de o versiune franțuzească — Curio- 
sul pedepsit, după Cervantes. Alte transpuneri sunt 
Broasca minunată, după Mark Twain, Sistema doc- 
torului Catran şi a profesorului Pană, Masca, O 
balercă de Amontillado, după E.A. Poe, prin inter- 
mediul tălmăcirii lui Charles Baudelaire. În scrisori, 
îndeosebi în cele din anii exilului berlinez 


I.L. Caragiale în costum arnăuțesc la Berlin 

(1905-1912), sălăşluieşte un alt C., spiritual şi acut, 
ca întotdeauna, însă mai cordial şi mai prietenos, cu 
nebănuite accese de sentimentalitate. E mereu în 
căutare de amici (privilegiați sunt C. Dobro- 
geanu-Gherea şi Paul Zarifopol), împreună cu care 
să asculte muzică, neapărat clasică, să mai pună, în 
lungi taifasuri, ţara la cale ori să încingă un chef. Îi 
place teribil să stea la o şuetă, bârfind urzicător ori 
lansându-se în discuţii însufleţite despre toate cele, 
de la politică până la schimbarea vremii, el fiind un 
meteosensibil tipic. lubeşte anecdota, eventual mai 
deocheată, savurează vorbele de duh şi se distrează 
imitând, cu multă iscusinţă, felul de a se exprima al 
unora şi altora sau moldovenizând cu mici răsfăţuri. 
Portretistul, care poate fi şi autoironic, e incisiv, fără 
menajamente (Delavrancea fiind una din victime) şi 
are câteodată — în atacurile împotriva lui Titu Maio- 
rescu, de pildă — impulsivităţi în exces. Redactate cu 
scrupulul său stilistic absolut, scrisorile întregesc 
imaginea omului şi a scriitorului. 


Caragiale este cel mai mare creator de viaţă din întreaga 
noastră literatură. Şi, într-un sens, este singurul creator, 
pentru că numai el singur în toată literatura română 
„face concurenţă stării civile”. 

G. IBRĂILEANU 


Este la Caragiale un umor inefabil ca şi lirismul eminescian, 
suprapus observaţiei ori criticei şi până la un punct inde- 
pendent, constând în „caragialism', adică într-o manieră 
proprie de a vorbi. Teatrul lui e plin de ecouri memorabile 
ce au asupra spectatorului efectul delirant pe care melo- 
dia operei italiene o are asupra publicului. Spectatorul ia 
fraza, vrăjit, din gura actorului şi o continuă singur. 

G. CĂLINESCU 


Stilul simpatetic şi cel indirect liber sunt oarecum treptele 
care conduc în centrul însuşi al artei scriitoriceşti a lui 
Caragiale. Ele sunt modalităţile tehnice ale unui scriitor 
care îşi vede şi îşi aude eroii, care nu poate să scrie despre 
ei decât privindu-i şi ascultându-i, făcându-i să se miște 
şi să grăiască. De aceea, toată arta lui Caragiale tinde 
către prezentarea directă a omului. Dar cum autorul 
Momentelor nu este descriptiv, un ochi plastic, amator de 
amănunte concrete şi de culori vii, viziunea omului este 
în proza lui efectul chipului în care omul vorbeşte şi este 
ascultat. Nimeni înaintea lui, numai Creangă în acelaşi 
timp cu el, destul de puţini după dânşii au fost scriitorii 
care au adus în notarea graiului viu aceeaşi preciziune a 
auzului, aceeaşi intuiţie exactă a sintaxei vorbite a voca- 
bularului şi a inflexiunilor care ne uimesc în proza lui 
Caragiale. 


TUDOR VIANU 


Caragiale 


Prin valoarea comediilor de moravuri şi de caractere, 
scrise, din păcate, într-o limbă fără circulaţie mondială, 
I.L. Caragiale este, probabil, cel mai mare dintre autorii 
dramatici necunoscuţi. 


EUGEN IONESCU 


Ocupaţia cea mai răspândită în lumea lui Caragiale e 
statul de vorbă. [...] Ei loamenii] se exilează în limbuţie. Şi 
vorbesc. Trâncănesc. Flecăresc, pălăvrăgesc, sporovăiesc, 
bat câmpii. Delirează. Strigă, spumegă, ţipă, scrâşnesc, se 
văicăresc, bârfesc, ameninţă, apostrofează, ridiculizează, 
protestează,  colportează, comentează,  „tachinează” 
Vorbesc la nesfârşit, dezlănţuit, incoerent, dezarticulat, 
aberant, nebuneşte, fără să spună, cel mai adesea, nimic, 
dar mereu cu o energie inepuizabilă. Parcă sunt disperaţi; 
poate chiar sunt, fără să spună; tot nu le-ar folosi; preferă 
să ia totul în uşor, dar voioşia la care ajung are o anumită 
sinistritate. Sunt bolnavi de euforie. 


MIRCEA IORGULESCU 


SCRIERI: O întâmpinare personală în cestiunea Teatrului 
Naţional, Bucureşti, 1888; Teatru, pref. Titu Maiorescu, 
Bucureşti, 1889; Năpasta, Bucureşti, 1890; Note şi schiţe, 
Bucureşti, 1892; Păcat... O făclie de Paşte. Om cu noroc, 
Bucureşti, 1892; Teatru, I-II, Iaşi, 1894; Schițe uşoare, Bucu- 
reşti, 1896; Culisele chestiunii naţionale, Bucureşti, 1896; 
Sfânt-lon. Baladă haiducească, Bucureşti, 1897; Notiţe şi 
fragmente literare, Bucureşti, 1897; Schițe. Traduceri şi origi- 
nale, laşi, 1897; Momente, Bucureşti, 1901; Două bilete pier- 
dute, Bucureşti, 1901; Mitică, Bucureşti, 1902; 1907 — Din 
primăvară până-n toamnă, Bucureşti, 1907; Opere com- 
plete, I-III, Bucureşti, 1908; Schițe nouă, Bucureşti, 1910; 
Reminiscenfe, Bucureşti, 1915; Abu-Hasan, Bucureşti, 1915; 
Culegeri postume, laşi, 1920; Versuri, îngr. Barbu Lăzăreanu, 
Bucureşti, 1922; Teatru, L-II, precuvântare Al. Davila, Bucu- 
reşti, 1922; Momente, I-II, pref. E. Lovinescu, Bucureşti, 
1928; Nuvele, povestiri şi poveşti, pref. E. Lovinescu, Bucu- 
reşti, 1929; Opere, vol. I-III, îngr. şi introd. Paul Zarifopol, 
Bucureşti, 1930-1932, vol. IV-VII, îngr. Şerban Cioculescu, 
Bucureşti, 1938-1942; Pagini de proză necunoscută, îngr. şi 
pref. George Baiculescu, Bucureşti, 1936; Opere alese, I-II, 
îngr. şi pref. Scarlat Struţeanu, Bucureşti, 1940; Theârre, tr. 
Edmond Bernard, pref. Şerban Cioculescu, Paris-Bucu- 
reşti, 1943; Opere, I-IV, îngr. Al. Rosetti, Şerban Cioculescu şi 
Liviu Călin, introd. Silvian Iosifescu, Bucureşti, 1959-1964; 
Scrisori şi acte, îngr. şi pref. Şerban Cioculescu, Bucureşti, 
1963; Restituiri, îngr. şi pref. Marin Bucur, Cluj-Napoca, 
1986; Theâtre, tr. Eugen Ionescu şi Monica Lovinescu, Paris, 
1994; Opere, I-IV, îngr. Stancu Ilin, Constantin Hârlav şi 
Nicolae Bârna, pref. Eugen Simion, Bucureşti, 2000-2002; 
ed. I-V, Bucureşti, 201 1. Traduceri: Alexandre Parodi, Roma 
învinsă, Sibiu, 1887. 

Repere bibliografice: Dobrogeanu-Gherea, Opere, VI, 215- 
241, 328-358, 396-431, VII, 267-290, Maiorescu, Opere, II, 
39-51; Ibrăileanu, Opere, I, 144-168, II, 209-222, 358-360, 

III, 53, 246-258, IX, 534-542, Dragomirescu, Scrieri, 119- 
124; Lovinescu, Opere, IV, 155-166, 354-358, V, 136-151, 
242-249, 346-350, IX, 12-14; Lovinescu, Scrieri, |, 79-80, 

372-377, IX, 70-71, 385-391, 472-473; Ralea, Scrieri, Il, 492-— 
495, 580-581, 609-612, 618-619; Zarifopol, Pentru arta lit., 
I, 177-195, 301-342; Constantinescu, Scrieri, Il, 16-168, VI, 

766-822; Munteano, Panorama, 97-106; Şerban Ciocu- 
lescu, Viaţa lui I.L. Caragiale, Bucureşti, 1940; ed. Bucureşti, 
1972; Călinescu, Isf. lit. (1941), 431-447, Ist. lit. (1982), 488- 
506; Vianu, Opere, IL, 259-283, 660-666, V, 103-116, 459-527, 
Cioculescu-Streinu-Vianu, Is. lit., 228-245; Ionescu, Note, 
153-156; Silvian Iosifescu, Momentul Caragiale, Bucureşti, 
1963; lon Roman, Caragiale, Bucureşti, 1964; Şerban Ciocu- 
lescu, I.L. Caragiale, Bucureşti, 1967; Şt. Cazimir, Caragiale. 
Universul comic, Bucureşti, 1967; B. Elvin, Modernitatea 
clasicului I.L. Caragiale, Bucureşti, 1967; Mîndra, Incursi- 
uni, 90-129, 264-283; Silvian Iosifescu, Dimensiuni cara- 
gialiene, Bucureşti, 1972; I. Constantinescu, Caragiale şi 
începuturile teatrului european modern, Bucureşti, 1974; 
I.L. Caragiale interpretat de... îngr. şi introd. Liviu Călin, 
Bucureşti, 1974; Şerban Cioculescu, Caragialiana, Bucu- 
reşti, 1974; ed. îngr. Barbu Cioculescu, Bucureşti, 2003; 
Al. Călinescu, Caragiale sau Vârsta modernă a literaturii, 
Bucureşti, 1976; Studii despre opera lui I.L. Caragiale, îngr. 
şi pref. Ion Roman, Bucureşti, 1976; Şerban Cioculescu, 
Viaţa lui I.L. Caragiale. Caragialiana, Bucureşti, 1977; Cris- 
tea, Alianțe, 7-125; Mircea Tomuş, Opera lui I.L. Caragiale, 
I, Bucureşti, 1977; Dicţ. lit. 1900, 157-167; Valentin Silvestru, 
Blemente de caragialeologie, Bucureşti, 1979; Piru, Ist. lit., 
144-154; Maria Vodă Căpuşan, Despre Caragiale, Cluj-Na- 

2002; Şt. Cazimir, Nu numai Caragiale, Bucureşti, 1984; 
Şt. Cazimir, I.L. Caragiale faţă cu kitschul, Bucureşti, 1988; 
Mircea Iorgulescu, Eseu despre lumea lui Caragiale, Bucu- 

Florea şi Stancu Ilin, Bucureşti, 1990; Cornea, Aproapele, 
347-374; Negoiţescu, Ist. lit., I, 116-119; Micu, Scurtă ist., 
I, 266-280, Alexandru George, Caragiale, Bucureşti, 1996; 
Marian Victor Buciu, Ontoretorica lui I.L. Caragiale, Cra- 
iova, 1997; Bibliografia I.L. Caragiale în periodice (1852- 
1912), I-II, coordonator Marin Bucur, pref. Eugen Simion, 
Bucureşti, 1997; Dan Alexandru Condeescu, Planeta Moft, 
Bucureşti, 1997; Simion, Fragmente, Il, 19-22, 77-79, 80-83, 
III, 68-79, Dicţ. analitic, |, 223-226, 260-262, 325-326, II, 
276-277, 334-335, III, 90-93, 113-115, 201-202, 220-222, 

248-250, IV, 31-32, 220-221; Iulian Boldea, Faţa şi reversul 
textului (.L. Caragiale şi Mateiu 1. Caragiale), Târgu Mureş, 
1998; Constantin Cubleşan, Caragiale în conştiinţa critică, 
Bucureşti, 1999; Liviu Papadima, Caragiale, fireşte, Bucu- 
reşti, 1999; Dicţ. esenţial, 134-141; Sorescu, Lumea, 929; 
Simuţ, Arena, 20-25; I.L. Caragiale faţă cu reacţiunea... cri- 
țicii, I-VI, îngr. George Genoiu şi Cezar Alexandru Genoiu, 
Bucureşti, 2001-2004; Gelu Negrea, Anti-Caragiale, Bucu- 
reşti, 2001; Bogdan Ulmu, Mic dicționar Caragiale, pret. 
Ileana Berlogea, Iași, 2001; Aurel Buzincu, Caragiale. Dis- 
curs şi expresie, Suceava, 2002; Maria Vodă Căpușan, Cara- 
giale?, Cluj-Napoca, 2002; Dicţionarul personajelor din 
teatrul lui I.L. Caragiale, coordonator Constantin Cuble- 
şan, Cluj-Napoca, 2002; Dorina Grăsoiu, Caragiale în presa 
vremii, Bucureşti, 2002; Mircea Tomuş, Teatrul lui Cara- 
giale dincolo de mimesis, Cluj-Napoca, 2002; Constantin 
Trandafir, Efectul Caragiale, Bucureşti, 2002; Mircea Braga, 
Replieri interpretative, Sibiu, 2003, 45-73; loan Derşidan, 
Nordul caragialian. Periplul versiunilor, Bucureşti, 2003; 
Cioculescu, Lecturi, II, 276-290; Anişoara Piţu, Bovaris- 
mul celor doi Caragiale, laşi, 2005; Dascălu, Germanitatea, 
188-205; Ieronim Tătaru, Însemnări caragialiene, Bucu- 
reşti, 2006; Ioana Pârvulescu, În Țara Miticilor. De şapte 
ori Caragiale, Bucureşti, 2007; Anghelescu, Mistificțiuni, 
98-101, 105-137, passim; Manolescu, Istoria, 419-439; Ion 
Vartic, Clanul Caragiale, ed. 2, Cluj-Napoca, 2009; Elena 
Petrescu, Modernitatea prozei lui Caragiale, Bucureşti, 
2010; Ioana Pârvulescu, Lumea ca ziar A patra putere: 
Caragiale, Bucureşti, 2011; Constantin Hârlav, Caragiale şi 
iar Caragiale. Încercări de precizie... istorico-literară, ed. 2, 
pref. Nicolae Mecu, Cluj-Napoca, 2011; Mircea A. Diaconu, 
I.L. Caragiale. Fatalitatea ironică, Bucureşti, 2012; Dan C. 
Mihăilescu, I.L. Caragiale şi caligrafia plăcerii. Despre eul 
din scrisori, Bucureşti, 2012; Gelu Negrea, Caragiale. Marele 
paradox, Bucureşti, 2012; Marta Petreu, Filosofia lui Cara- 
giale, ed. 2, laşi, 2012; Zamfir, Panorama, |, 357-376. F.F. 


CARAGIALE, 

Luca lon 

(2.VII.1893, Bucureşti 
— 7.VI.1921, Bucureşti), 
poet, traducător. 


Fiu al Alexandrinei (n. Burelly) și al lui lon Luca 
Caragiale, C. îşi petrece o parte a copilăriei şi adoles- 
cenţei la Berlin, unde tatăl său se stabilise, împreună 
cu familia, în 1905. Îşi face studiile în particular, 
avându-l ca profesor, printre alţii, pe Panait Cerna. 

Timid în faţa cuvântului tipărit, colaborează spora- 
dic la câteva periodice, trimițând versuri, recenzii, 
însemnări memorialistice şi chiar un studiu din 
domeniul istoriei. În 1916 debutează cu versuri în 
„Flacăra”. Publică şi în „Vremea”, „Viaţa românească”, 
„Sburătorul, „Cuvântul liber”, „Adevărul literar şi 
artistic”, „Hiena” ş.a.; mai semnează Luca Ion sau 
Luca din Străoşti. Deşi încă din 1916 pregăteşte mai 
multe caiete cu versuri (Efigiile înfiorate, 1916, 
Chipurile sulemenite, 1917, Izvodul vrajei, 1917, 
Dintr-un oraş de munte, 1916-1921, apărute, toate, 
postum, în volumul Jocul oglinzilor, 1972), abia în 
1921 hotărăşte să încredinţeze tiparului un manus- 
cris intitulat Jocul oglinzilor. Din nefericire, cartea 
nu mai apare, deoarece C. moare în acelaşi an, răpus 
de o gripă rebelă. 

Poezia lui C. evoluează pe două coordonate: 
cea a modernismului şi cea a formelor fixe. Pe linia 
modernismului, lirica lui afişează, de multe ori cu 
ostentaţie, un avangardism care, din păcate, era prea 
puţin cunoscut contemporanilor săi. Un împătimit 
al limbii române, C. se apropie de versul liber al cro- 
nicilor rimate, folosind paralelisme şi aliteraţii pro- 
prii textelor istorice. Cultivă şi formele fixe, precum 
rondelul. Din punct de vedere lexical, neologismele 
alternează cu arhaismele. Nu de puţine ori poetul 
creează imagini şocante, sinestezice sau OXimoro- 
nice. Titlurile certifică predilecţia pentru sincretis- 
mul muzicii cu poezia: cantilenă, vilanelă, cântec, 
arietă, madrigal sunt termeni prin care el îşi exteri- 
orizează sensibilitatea şi aduce în prim-plan nece- 
sitatea întrepătrunderii artelor. Realizează imagini 
deosebite alăturând cuvinte şi concepte provenite 
din domenii foarte variate şi lipsite, la prima vedere, 
deun numitor comun; şi totuşi, acesta există: sufletul 
poetului este un „music-hal!”, dar nu unul din carti- 
erele selecte, ci dintr-o mahala; mediul sordid este 
trecut în revistă, făcându-se aluzie la „viaţa” care, ea 
însăşi, nu-i decât o mahala (Solilocul dintâi); aceeaşi 
ambianţă a monotoniei triste din cartierele sărace se 
conturează din „ganguri mucede şi reci”, „cu miro- 
suri grele de grăsime arsă” (Dimineţi). Veneţia este 
percepută în termeni de amară ironie, în contrast 
cu ceea ce sugerează, de cele mai multe ori, rostirea 
numelui acestui oraş: apa are „solzi de gunoaie”, în 
pieţe cerşetorii „putrezesc în ciorchine”, bisericile 
poartă „mucegaiul” şi „mirosul de vreme”, iar înă- 
untrul lor icoanele sunt „teatrale” şi cu un „cer de 
panoramă”; tot aici se văd madone „laice şi-obeze”, 
Hristoşi-copii „hidrocefali şi primitivi”. Pe acest 

fundal poetul îşi retrăieşte imaginara iubire pentru 
Pamela — „ilustrație demodată” ce-l atrăgea în copi- 
lărie din paginile unei reviste (Veneţia). În poeziile 
lui C. se repetă imaginile iarmarocului şi carnavalu- 
lui vieţii, ce se extind asupra întregii naturi (Vântul 
carnavalesc, larmarocul furtunii, Convalescenţele 
vernale etc.). Cele paisprezece meditații din ciclul 
Dintr-un oraş de munte alcătuiesc un tablou unitar 
al toamnei şi al începutului iernii, percepute prin 
angoasa ce pune stăpânire pe existenţă; cadre cu o 
uşoară tuşă bacoviană stau alături de propria-i vizi- 
une asupra relaţiei om-natură: ploaia interminabilă 
aduce monotonia - zilele par să se repete, durerile 
şi bucuriile sunt mereu aceleaşi; poetul încearcă să 
întrerupă această derulare implacabilă, gândindu-se 
la zilele de vară, la iubirea din vară, la lumina verii. 
Un alt registru este oarecum mai limpede, mai puţin 
încrâncenat — deşi multe poeme păstrează o tona- 
litate tristă —, inspirat, cu predilecție, de motive ce 
amintesc de lumea basmelor (Hrisovul Domniţei) 
ori evocând lumea gingaşă a naturii (Patru cântece) 
sau, timid, sentimentul erotic (Îndoitul chip, Două 
madrigale, Strofe sentimentale etc.). De multe ori 
poetul foloseşte versul „prozaic”, plin de neologisme, 
dar şi de elemente din instrumentarul clasic. Dincolo 
de inflexiunile ce amintesc de Ion Minulescu, Adrian 
Maniu, lon Barbu, Mateiu I. Caragiale, lirica lui C. 
îşi cristalizase, deja, propria-i voce. Ca pentru a-şi 
ilustra disponibilitatea, scrie, fără a publica, versuri 
în limbile franceză şi germană. Totodată, concepe 
proze poetice pline de sensibilitate şi lirism. Singura 
scriere în proză apărută în timpul vieţii este roma- 
nul Nevinovăţiile viclene, tipărit în revista „Viaţa 
românească” (1920). Compus în colaborare cu loan 
D. Gherea, romanul, în care este greu de identificat 
participarea fiecăruia dintre cei doi autori, încearcă 
o incursiune în universul fragil, sentimental al ado- 
lescenţilor, anunțând tipul de idilă din romanele 
lui lonel Teodoreanu. Ca traducător, C. a dat versi- 
uni româneşti (unele rămase în pagini de revistă) 
ale unor scrieri precum Balada de Frangois Villon, 
Corbul şi Viermele cuceritor de Edgar Allan Poe, 
romanul Pan de Knut Hamsun. 

SCRIERI: Nevinovăţiile viclene (în colaborare cu Ioan 
D. Gherea), Bucureşti, 1968; Jocul oglinzilor, pret. Barbu 
Cioculescu, Bucureşti, 1972. Traduceri: Knut Hamsun, 
Pan, Bucureşti, 1920. 

Repere bibliografice: Lovinescu, Scrieri, I, 238, II, 393; 
Al. Andriescu, Un scriitor uitat: Luca Ion Caragiale, CRC, 
1967, 51; Zaciu, Ordinea, 178-185; E. Lovinescu, Memorii, 

CARAGIALE, | 
Mateiu 1. 
(12.]11.1885, Bucureşti 
— 17.1.1936, Bucureşti), 
prozator, poet. 


Întâiul fiu al lui lon Luca Caragiale şi al Mariei 
Constantinescu, funcționarăla Regia Monopolurilor, 
Mateiu a fost prezentat autorităţilor spre înregis- 
trare, conform actului de naştere, de „loan L. 
Caragiali”, care nu şi-a asumat însă şi paternitatea 
oficială a nou-născutului. Copilul va avea parte de 
protecţia reunită a celor doi părinţi doar pentru 
scurtă vreme — anii în care dramaturgul, încă departe 
de celebritatea şi recunoaşterea naţională de mai 
târziu, a locuit împreună cu mama într-o locuință 
închiriată din suburbia bucureşteană Sf. Vasile, pe 
Strada Frumoasă nr. 14. Odată cu numirea sa în 
funcţia de director general al teatrelor (iulie 1888) — 
urmând succesului înregistrat de reprezentațiile 
piesei O scrisoare pierdută —, Caragiale tatăl începe 
să frecventeze o lume care îi fusese până de curând 
inaccesibilă, astfel încât, în anul următor (1889), 
abandonează relația  semimaritală cu Maria 
Constantinescu şi o ia în căsătorie pe Alexandrina 
Burelly, fiica unui cunoscut arhitect de origine itali- 
ană. În noua familie, alături de copiii legitimi, va fi 
adus şi educat şi Mateiu, a cărui situaţie echivocă — 
acceptat formal, însă tratat, se pare, cu severitate de 
tată şi, în orice caz, nu cu prea multă afecţiune de 
fraţii vitregi — va fi determinat sedimentarea unei 
încărcături psihologice care îl va marca pe viitorul 
scriitor, preocupat întreaga viaţă în a-şi (re)consti- 
tui, fantasmatic, un arbore genealogic care să-i con- 
fere o ascendență ilustră, demnă de imaginea de 
sine a adolescentului care, la paisprezece ani, 
umplea caietul de fizică cu steme heraldice şi învăţa 
pe de rost pagini întregi din Almanahul Gotha. În 

1892 este înscris la Şcoala de Băieți nr. 6 „Petrache 
Poenaru” din Bucureşti, unde are rezultate şcolare 
remarcabile, după care urmează, începând din 
1896, Liceul „Sf. Gheorghe”, condus de Anghel 
Demetriescu, care, renumit în epocă pentru calită- 
ţile de pedagog, îi insuflă dragostea pentru istorie. 
În ceea ce priveşte lecturile literare ale adolescentu- 
lui, acestea cuprind autori precum Alexandre 
Dumas (Les Trois mousquetaires), William Thackeray 
(The Luck of Barry Lindon), Balzac (Pere Goriod şi 
Felicien Champsaur (LArriviste) — ultimul, romanul 
dorinţei de înavuţire împinsă până la crimă, ale 
cărui îndepărtate ecouri se vor regăsi, în Craii de 
Curtea-Veche, în „spovedaniile” lui Paşadia şi 
Pantazi. Vor urma Villiers de l'Isle-Adam, Barbey 
d'Aurevilly, Oscar Wilde, Jean Lorrain, precum şi, 
mai ales, Edgar Allan Poe şi Charles Baudelaire, 
autorii cu impactul cel mai profund asupra viziunii 
sale estetice. În noiembrie 1904 I.L. Caragiale se 
mută provizoriu la Berlin (înainte de a se autoexila 
acolo, definitiv, în 1905), determinându-l pe fiul cel 
mare, sosit şi el împreună cu ceilalți membri ai fami- 
liei, să înceapă studii de drept. Lipsit de apetenţă 
pentru profesia juridică, C. cutreieră neobosit 
muzeele şi parcurile berlineze, subjugat de vraja 
pânzelor vechi şi de solemnitatea coroanelor arbo- 
rilor seculari. Are însă, în acelaşi timp, simţul obser- 
vaţiei deschis către spectacolul policrom şi opulent 
oferit de strălucirea oraşului occidental al începutu- 
lui de veac, în care goana călăreţilor şi a echipajelor 
de lux „zburând repede seara la înfloritele lor desfă- 
tări” urma să fie eternizată estetic, împreună cu far- 
mecul fântânilor din pieţele publice şi al teraselor 
„idilic cotropite de trandafiri”, în nuvela Remember. 
În primăvara lui 1905, vădit nemulţumit de atitudi- 
nea disobedientă a fiului, I.L. Caragiale îl trimite 
înapoi în ţară, la Bucureşti, unde îl dă în grija surorii 
sale Lenci şi îi trimite lunar o mică sumă de bani, în 
speranţa că Mateiu „va purcede cu bărbăţie pe calea 
muncii” — aşa cum relatează situaţia naratorul-per- 
sonaj din Craii de Curtea-Veche — şi îşi va încheia 
studiile universitare. C. se înscrie la Facultatea de 
Drept a Universităţii bucureştene, pe care însă, după 
susținerea câtorva examene, o abandonează. Sunt 
anii schimbului de scrisori cu prietenul său Nicolae 
A. Boicescu (aflat la studii la Paris), când, supus unei 
existenţe pline de privaţiuni — obligat adesea să 
rămână închis în casă zile în şir în aşteptarea insufi- 
cientei „rente” paterne —, adoptă, în rarele sale apa- 
riţii nocturne la Capşa, morga unui aristocrat 

I.L. Caragiale cu fiul său Mateiu 
plictisit, trăind „în disprețul moralei şnapanilor”, 
după cum îi scrie, în mai 1908, lui Boicescu. Convins 
că numai o partidă matrimonială avantajoasă îi 
poate deschide calea adevăratei existenţe („În defi- 
nitiv de ce să-ţi abimezi tinereţea într-o semi-mize- 
rie [...] şi să nu ai şi tu apartament, auto, să poţi să te 
deplasezi, să-ţi plăteşti orice lux de echipament, de 
sport sau de voiaj, să ai un cal cu care să piaffezi la 
Bois, o blană de milord, inele somptuoase, butoni 
de mexican sau brazilian, o 6curie chiar. Nu sunt 
atâţia care operează aşa şi fac din viaţă un vis volup- 
tos? Şi când ai aşa ceva, poţi să jouissezi, ă la dâro- 
be cu toate gonzessele fine care-ţi fac cu ochiul. 
Adevărata filosofie e asta, banul”), viitorul scriitor 
este într-o permanentă căutare a „pontului”, a „filo- 
nului” care să-i schimbe radical statutul material şi 
să-i asigure locul care, era încredinţat, i se cuvine în 
elita socială. Sub imperiul impulsivităţii juvenile 
(dublată însă de o secretă înclinaţie gerontofilă), 
tânărul adept al principiilor lordului Brummel — 
„îmbrăcat bine, mănuşi gris-clair, ghetele cu capace 
şi o cravată mauve, vieux-rose ca un lampion” - se 
prezintă cu aplomb unei „gonzesse bătrâne”, „în 
speranţa că are să iasă ceva”: ... ştiam că e putred de 

bogată, îi scrie el lui Boicescu, dar ea mi-a spus că e 
săracă, că au ruinat-o nişte procese, că vinde o 
pădure şi cele ce mi-a spus acum nu prea concordau 
cu cele de astă primăvară. Cu toate că e foarte speri- 
oasă şi fricoasă m-a primit singură fiind şi m-a rugat 
să mai viu. Eu am submerjat-o sub un dâluge de 
galanteries fines. La plecare mi-a spus brusc că viu 
pentru bani? Eu nu m-am deconcertat, şi ea a râs”. 
Din aceeaşi epocă datează şi deteriorarea iremedia- 
bilă a relaţiilor dintre fiu şi tată, în urma unei situaţii 
în care I.L. Caragiale ar fi reuşit, se pare, să schimbe 
testamentul surorii sale (prin care lui Mateiu i-ar fi 
revenit o sumă considerabilă de bani) în propriul 
beneficiu. În ordine istoric-literară este perioada în 
care scriitorul redactează poemele din ciclul Pajere, 
din care treisprezece vor fi publicate, cu sprijinul 
tatălui — impresionat şi venit special în ţară în iarna 
lui 1911 pentru a-l prezenta, la laşi, membrilor 
redacţiei „Viaţa românească” —, în aprilie 1912. După 
moartea dramaturgului, survenită în vara aceluiaşi 
an, obţine numirea (în octombrie) în poziţia de şef 
de cabinet al ministrului Lucrărilor Publice, funcţie 
pe care o va deţine până în ianuarie 1914. Intrarea 
României în război (1916), consemnată în Jurnal 
prin nota „Fin de lancien regime”, înseamnă şi înce- 
putul celor mai dificili ani ai vieţii lui C., rămas în 
Bucureştiul ocupat de trupele germane şi presat 
continuu să se mute din loc în loc din pricina nea- 
junsurilor materiale. Pe de altă parte, sunt anii în 
care redactează, parţial sau integral, principalele 
sale opere literare — dintre care nuvela Remember va 
apărea, într-o primă formă, în august 1921 în „Viaţa 
românească”. Între 1919 şi 1921 este şef al Biroului 
Presei din cadrul Ministerului de Interne, pentru ca, 
începând din 1923, viaţa să i se schimbe în sfârşit în 
bine, odată cu mariajul cu mult mai vârstnica Marica 
Sion, fiica scriitorului G. Sion, a cărei moşie de la 
Fundulea (judeţul Ilfov) va fi administrată de C. cu 
meticulozitate şi pasiune, de la ţinerea registrului de 
cheltuieli şi desenarea, în tuş, a uneltelor agricole, 
până la ridicarea unui stindard anume conceput, 
anunțând prezenţa şi statutul noului „senior”, dea- 
supra conacului. Încercările făcute ulterior de a mai 
ocupa demnități publice - incluzând aici o scurtă 
călătorie în Italia, în ianuarie 1928, cu scopul de a-l 
convinge pe Nicolae Titulescu să-i asigure un post în 
Ministerul de Externe - vor rămâne fără rezultat. 
Ferit însă de apăsarea grijilor financiare, scriitorul 
are răgazul necesar pentru a-şi definitiva romanul 
Craii de Curtea-Veche, precum şi de a concepe alte 

două romane, rămase neterminate: Sub pecetea 
tainei şi Soborul ţaţelor. După apariţia, în 1929, a 
Crailor de Curtea-Veche, care îi vor aduce o binemeri- 
tată celebritate, mai cu seamă în rândul scriitorilor 
tineri, va duce o viaţă relativ retrasă, presărată de pre- 
zenţe sporadice la serate muzicale sau reuniuni mon- 
dene. Rarele sale apariţii în peisajul Bucureştiului 
interbelic, în ţinute rigide şi demodate, în acord cu 
expresia imobilă a feţei, intrigau şi stârneau imagina- 
ţia, cea mai bună mărturie în acest sens fiind portre- 
tul pe care G. Călinescu i-l va face în Istoria literaturii 
române de la origini până în prezent. 

Substratul operei lui C. este unul romantic, lucru 
observabil fără dificultate din orice perspectivă 
metodologică: istoric-comparatistă — în recurenţa 
de teme şi motive definitorii, precum melancolia, 
„patima nopţii” (Ovidiu Cotruş), revolta, demonis- 
mul, singurătatea, exotismul, evaziunea în vis; 
structuralistă - în dualismul compozițional şi stilis- 
tic, coroborat cu simetria savantă şi periodicitatea 
muzicală ale frazei; fenomenologică - în cristaliza- 
rea nucleelor imaginare în conformitate cu figurile 
arhetipale ale coborârii, exilului, rătăcirii şi reinte- 
grării; psihanalitică — în flagranţa dihotomiilor psi- 
hologice, consistenţa fantas(ma)tică a personajelor 
şi narcisismul auctorial; ori, în fine, poststructura- 
listă — în caracterul sincopat al tramei narative, 
ambivalenţa simbolică a imaginilor şi anticonfor- 
mismul politic al concentrării interesului creator 
asupra individualităţii ex-centrice. Un substrat 
decelabil în stare genuină în poemul Singurătatea, 
care vădeşte în ritmurile sale elegiace - „voluptu- 
oase şi triste”, asemenea valsului domol al lui Pantazi 
— mărcile atitudinii şi expresivităţii veacului al XIX-lea: 
„Melancolia face în pieptu-mi să tresalte/ Neînţelese 
doruri, în vreme ce-aţipind/ Fiinţa mea de astăzi, în 
locu-i răsar alte/ Vechi suflete apuse, mult mândre, 
mult înalte/ Zguduitoare patimi cu foc mărturi- 
sind.// [...] Nostalgică gândirea-mi în voie pribe- 
geşte/ Şi nesfârşit de tristă, se pierde, se topeşte/ 
Într-un noian albastru de mistice visări...”. Publicat 
în 1929, dar scris probabil cu mult înainte, unicul 
poem cu sonorități eminesciene al lui C. proiectează 
asupra „tâmplei de icoane” din ciclul Pajere (apărut 
în periodice între 1912 şi 1916) lumina difuză a trăi- 
rii care, modulată estetic de priveliştea tristă a rui- 
nelor (Curțile vechi) şi de fantasticul vedeniei şi 
nălucirii (Clio, Grădinile amăgirii), lasă să se des- 
prindă contrapunctic, în reflexia aceleiaşi partituri, 
tăietura severă a  basoreliefului  portretistic 

(Călugărița, Aspra), cruzimea trufaşă a războinicu- 
lui (Lauda cuceritorului, Portretul războinicului) şi 
elanurile îngheţate în emailuri ale stemelor şi bla- 
zoanelor (La Argeș, Clio); tot astfel, în ordine for- 
mală, versificaţia declamator-muzicală a poemelor 
lui Dimitrie Bolintineanu (Sihastrul şi umbra) îşi 
află complinirea contrastivă — iar nu adversitatea 
antinomică — în disciplina şi gravitatea compoziţio- 
nală proprii sonetului. În această perspectivă, apro- 
pierile de parnasianism, neoclasicism ori simbolism 
invocate de critica de întâmpinare (legitime până la 
un anume punct) ajung să umbrească şi să disimu- 
leze adevăratele semne ale pătrunderii în discursul 
poetic matein a elementelor şi accentelor moder- 
niste: este vorba, în esenţă, despre figura nietzsche- 
eană a războinicului-cuceritor - viril, sanguinar şi 
amoral — şi, mai ales, de turnura decadentă a sensi- 
bilităţii romantice coborâte în amurg: „De veacuri, 
părăsite pe-ascunsele coline,/ Zac curţi pustii... 
Acolo tăcerea stăpâneşte/ Şi-n verde mantă muş- 
chiul cuprinde şi-nveleşte/ Surpata zidărie şi frân- 
tele tulpine” (Curțile vechi). Deloc întâmplător, 
poemul cel mai apreciat şi citat al lui C. este 
Trântorul, în care tresărirea de o clipă a sângelui răz- 
boinic răscumpără prin iluminare anamnetică slei- 
rea prezentului decăzut: „În trândavă-aromeală stă 
tolănit greceşte/ Urmaşul lor. Urât e, bondoc, saşiu, 
peltic./ El antereu alb poartă, metanii şi işlic./ În 
puf, în blăni şi-n şaluri se-ngrașă şi dospeşte.// [...] ÎL 
leagănă maneaua, e veşnic beat de vutcă,/ 
Să-ncalece i-e frică, pe braţe-l duc la butcă;/ Dar, el, 
ce os de Domn e şi viță de-Împărat,// Ades, făr' să-şi 
dea seama, îşi mângâie hangerul,/ Şi când în faţa 
morţii odată s-a aflat,/ În trântorul becisnic s-a deş- 
teptat boierul”. Întrezărită în tendinţa imaginarului 
poetic de transgresare a posturilor şi a tiparelor 
romantice, dimensiunea modern-decadentă a scri- 
sului lui C. se dezvăluie fastuos în nuvela Remember, 
ale cărei parfumuri tari şi luciri enigmatice ademe- 
nesc conştiinţa receptoare, sedusă de muzicalitatea 
incantatorie a frazei, în labirintul oglindirilor infi- 
nite, autoscopice şi echivoce, al existenţei estetice. 
Istorie a unui „fapt divers atroce” (cel mai probabil o 
crimă pasională), povestea misteriosului lord 
Aubrey de Vere, aristocratul englez ce-şi transpune 
metonimic simbolica sângelui în albastrul machia- 
jului şi în apa litificată a safirelor de Ceylan, îşi 
degajă semnificaţiile condensate nu prin înlănţui- 
rea fragmentelor scenice într-o dinamică narativă — 
a cărei iluzorie consistenţă se naşte în chip mecanic, 

din ceremonialul gol al spunerii („Sunt vise pe care 
parcă le-am trăit cumva şi undeva, precum sunt 
lucruri vieţuite despre cari ne întrebăm dacă n-au 
fost vis”) —, ci prin rafinata punere în scenă şi focali- 
zare a instanţei auctoriale, ale cărei fațete se juxta- 
pun şi augmentează ca tot atâtea ipostaze ale imagi- 
narului fin-de-sicle european. În acest orizont, 
estet-decadentă se vădeşte a fi întreaga viziune regi- 
zorală a edificiului nuvelistic, în care sunt înrămate, 
prerafaelit, decoruri și tablouri ficționale ce se 
urmează diaporamatic: galeria de artă berlineză 
Frederic, cu pânzele sale vechi, purtând semnăturile 
lui Ruysdaăl, Van Dyck şi Van-der-Fa&s, și din care 
privesc, surâzând hieratic, lorzi „înmulţit înrudiţi” şi 
izomorf reprezentaţi ca imagini mişcate ale acele- 
iaşi identități; rachieria neerlandeză, cu miresmele 
sale exotice de Java şi Antile şi pereţii îmbrăcaţi în 
stejar afumat, pe poliţele cărora se răsfaţă, în neclin- 
tire muzeală, ulcioare de Delft; fereastra înaltă, lică- 
rind sibilinic la ore târzii, din Perdeaua cârmezie a 
lui Barbey d'Aurevilly. Decadent este însuşi Berlinul 
începutului de veac, spaţiul citadin prin excelenţă, 
riguros delimitat şi pietruit, cu terase ninse de petale 
de trandafiri şi fântâni iluminate feeric, ale cărui 
parcuri se conturează ca reflexii speculare, epu- 
rat-manieriste, ale peisajelor melancolice zugrăvite 
de pictorii olandezi. Coborât parcă dintr-o cadră a 
maeştrilor clarobscurului, într-o clipă de extatică 
întrepătrundere a fantasmaticului cu realul, sir 
Aubrey de Vere — holograma scânteietoare a eului 
estetic matein -— traversează ecranul ficţiunii cu 
nepăsarea şi trufia rece a urmaşilor lordului 

Brummel, polarizând în singularitatea înfățișării 
excentrice a dandy-ului tensiunile violente ale tec- 
tonicii originalității şi coagulând în plenitudinea 
mitică a personalităţii noul ideal al timpurilor 
moderne: homo aestheticus. Înrudit cu Dorian Gray 
al lui Oscar Wilde, cu care împarte narcisismul struc- 
tural, cruzimea inocentă şi veghea complice a oglin- 
zilor şi a tablourilor (din care, în aparenţă desprins, 
continuă inexorabil să facă parte), dar şi cu Des 
Esseintes al lui K.-]. Huysmans, de care îl leagă pasi- 
unea pentru florile rare, voluptatea răsfoirii cărților 
cu legături scumpe în „somptuoasa singurătate a 
odăilor cu oglinzi adânci”, precum şi predilecţia 
pentru „băuturile cele mai dulci şi mai parfumate, 
asemenea unor nestimate topite, aţâțătoare de 
visări exotice şi de îndepărtate nostalgii”, Aubrey de 
Vere îşi revelează stranietatea în „apariţii” şi „stin- 
geri” meteorice -— de la silueta insolită şi eterică, 
părând „a trăi [...] în afară de orice lume”, a tânărului 
vizitator din muzeul Frederic, trecând prin amăgi- 
toarea „coborâre” şi „fixare” în zona umanului 
comun a „prietenului” aşezat alături de narator pe 
laviţa rachieriei neerlandeze, și sfârșind în alterita- 
tea radicală, corespunzând „soarelui negru” alchi- 
mic, a femeii îmbrăcate în rochie de fluturi, zărită 
noaptea pe străzile pustii ale Berlinului. Jocul 
metamorfozelor desfăşurate în apele abisale ale 
oglinzii textuale se încheie în noaptea „de catifea şi 
plumb”, mirosind „a taină, a păcat, a rătăcire”, în 
care, epuizat de insistența privirii auctoriale („mă 
simţeam îmboldit de o curiozitate josnică, ce m-a 
făcut câteva seri să pândesc mereu pe acolo”), mag- 
nificul chip al lui Aubrey de Vere este pe punctul de 
a se destrăma şi risipi, dizolvându-şi strălucirea 
enigmatică în incoerenţă şi nondeterminare GÎ 
simţeam cum dârdâie din toate încheieturile, scutu- 
rat de friguri, şi vedeam cum ochii aci i se ţinteau în 
gol, sticloşi ca ai femeii cu păr roşu, aci îi lăcrămau 
lâncezi şi pierduţi”), pentru ca, recompus într-o 
ultimă licărire, literar-mimetică, a safirelor de 
Ceylan („Să fi avut pietrele lui virtuţi ascunse? 
Treptat se redobândise pe sine, se îndreptase, înţe- 
pase nările şi acum sta ţeapăn, rece şi mândru, 
foarte mândru”), să păşească, semeţ, către momen- 
tul căderii cortinei final care, desemnat ca „moarte” 
în planul secundar al istoriei narative, nu este decât 
întoarcerea în oglindă a vedeniei vremelnic des- 
prinse din gheaţa propriei substanţe. Epilogul lugu- 
bru al „ciudatei întâmplări” berlineze -— arderea cu 
acid a feţei cadavrului pescuit în apele Spreei, 

laolaltă cu distrugerea însemnelor croitorului de pe 
haine şi dispariţia capacului de ceasornic cu semnă- 
tura aurarului — marchează, o dată în plus, sfârşitul 
epocii identităţii în sens tradițional — era elanurilor 
transcendente şi a fervorilor mistico-anamnetice — 
şi debutul unei noi vârste a spiritului european, pre- 
faţată de convingerea nietzscheeană că strălucirea 
fulgurantă a aparenţei poate reuşi, într-o clipă fără 
durată, să circumscrie atrocitatea alterităţii în peri- 
metrul apotropaic al trăirii estetice. 

În vreme ce poetica din Remember distilează, în 
spaţiul hermetic al athanorului „desfătării moho- 
râte', elixirul opiaceu al frumuseţii stranii, nelinişti- 
toare şi obsedante - focalizând, în transparenţa 
albastrului de Ceylan, chintesenţa literaturii lui K.-]. 
Huysmans, Oscar Wilde, Barbey  d'Aurevilly, 
Theophile Gautier sau Villiers de Plsle-Adam 
(vegheaţi, astral, de spiritul lui Edgar Allan Poe) —, 
Craii de Curtea-Veche revelează, prin proiecţii sem- 
nificante duale şi constelări textuale simetrice, pola- 
rităţile abisale ale modernismului baudelairian: ide- 
alitatea şi viciul, puritatea şi corupţia, avântul ardent 
urmat de căderea ineluctabilă — altfel spus, pendula- 
rea schizoidă a fiinţei umane între propensiunea 
spre înalt şi atracţia, infinit mai seducătoare, către 
adâncimile şi bolgiile fosforescente ale genunilor 
morale. Peregrinările nocturne ale crailor mateini — 
dezvăluiți ca atare, într-un moment de hipnotică 
luciditate, de Pena Corcoduşa („Crailor! Crai de Cur- 
tea-Veche!”) — poartă imaginaţia pe traiectul mbiu- 
sian ce duce de la umilul birt din strada Covaci, unde 
„grosolana petrecere negustorească pornise să se 
înfierbânte”, la reşedinţa poescă, înălțându-se izo- 
lată și „posomorâtă” în „umbra unei grădini fără 
flori”, a lui Paşadia, iar apoi, simetric-descendent, 
din interiorul somptuos al locuinţei lui Pantazi, 
mobilat cu „belşug de abanos şi de mahon, de mătă- 
sării, de catifele şi de oglinzi”, la casa grotescă, „dără- 
pănată” şi „deşucheată” a Arnotenilor, într-o desfă- 
șurare compozițională ce îmbină polifonic, în 
„armonia legănată a largilor perioade” (Tudor 
Vianu), tonalităţile solemne ale amurgului revărsat 
peste arborii Cişmigiului, „când vremea însăși își 
contenește mersul”, cu chemarea cavernoasă a câr- 
ciumilor „cu poșircă mucegăită și tulbure”, pierdute 
„prin funduri de maidane pline de gunoaie şi de 
mortăciuni”, într-o „artă a fugii” în care drumul în 
sus şi drumul în jos îşi corespund ca extensii funcţi- 
onale ale aceleiaşi tensiuni interioare, iar extremele 
se juxtapun într-o contiguitate contrapunctică, 

extinsă în partituri dramatice şi „hagialâcuri” poe- 
matice ce se supun aceluiaşi tipar opozitiv: „În felul 
acesta petreceam noi. Cultul lui Comus ne întrunea, 
cam de o lună aproape zilnic, la prânz sau la cină. 
Dar adevărata plăcere o aflam în vorbă, în taifasul ce 
îmbrăţişa numai lucruri frumoase: călătoriile, artele, 
literele, istoria — istoria mai ales — plutind în senină- 
tatea slăvilor academice, de unde îl prăbuşea în 
noroi gluma lui Pirgu”. Personajele înseşi sunt con- 
struite ca joc maniheist al calităţilor şi trăsăturilor 
violent contrastante, căci, în vreme ce Paşadia este 
„un luceafăr”, impunând, în descendența titanismu- 
lui romantic, atât prin „portul semeţ şi înfăţişarea 
nobilă” a „omului de carte şi de Curte care ar fi făcut 
podoaba zilelor de la Weimar”, cât şi prin „trufia 
aprigă şi haină” a tăriei personalităţii, iar Pantazi 
încântă prin sensibilitate şi delicateţe, transpuse 
într-o „curtenie binevoitoare, nesilită, ce trăda în el 
un boier mare în înţelesul înalt al cuvântului”, Gorică 
Pirgu, dimpotrivă, este „o lichea fără seamăn şi fără 
pereche”, „soitar obraznic” cu „suflet de hengher şi 
de cioclu”, „stricat până în măduvă, giolar, rişcar, 
slujnicar, înhăitat cu toţi codoşii şi măsluitorii”, acu- 
mulând în josnicia personalităţii lui imunde întreaga 

încărcătură a urii şi a dispreţului unui narator prea 
puţin preocupat de echidistanţa balzaciană a poeti- 
cii canonului realist. Structurat pe opoziții şi antino- 
mii rizomatice, proliferând în straturile cele mai 
subtile ale tiparelor compoziționale, Craii de Cur- 
tea- Veche persuadează gândirea analitică să zăbo- 
vească pe traseele meandrice ale unei abordări her- 
metice, în orizontul căreia orice scriere ascunde 
sensuri şi planuri secunde: este calea urmată labo- 
rios de Vasile Lovinescu, „mistagogul” care identifică 
în figurile crailor (ale căror nume încep, tulburător 
chiar şi pentru sceptici, cu aceeaşi literă) avatarurile 
mundane ale unor „agenţi cosmici”, saturați de sem- 
nificaţii cabalistice şi modelaţi în materia istoriei ca 
măşti ale Principiului postulat de ştiinţa tradiţio- 
nală. În contrast cu paradigma gnostică însă, visul 
apoteotic, încărcat de valenţe simbolice şi heraldice, 
din finalul romanului — piatra unghiulară a abordă- 
rilor de tip anagogic - identifică, în cheia estetă și 
autoreflexivă a modernismului, temeiurile noii 
cunoașteri cu virtuțile aristocrat-răscumpărătoare 
ale „trufiei” creatoare: „Se făcea că la o curte veche, 
în paraclisul patimilor rele, cei trei Crai, mari-egu- 
meni ai tagmei prea-senine, slujeau pentru cea din 
urmă oară vecernia, vecernie mută, vecernia de 
apoi. În lungile mante, cu paloşul la coapsă şi cu 
crucea pe piept şi afară de scarlatul tocurilor, înveş- 
mântaţi, împanglicaţi şi împănoşaţi numai în aur şi 
verde, verde şi aur, aşteptam ca surghiunul nostru 
pe pământ să ia sfârşit. O lină cântare de clopoțel ne 
vestea că harul dumnezeiesc se pogorâse asupră-ne; 
răscumpăraţi prin trufie, aveam să ne redobândim 
înaltele locuri. Deasupra stranelor, scutarii nevăzuţi 
coborâseră prapurile înstemate şi una câte una se 
stinseseră cele şapte candele de la altar. Şi plecam 
tustrei pe un pod aruncat spre soare-apune, peste 
bolți din ce în ce mai uriaşe în gol. Înaintea noastră, 
în port bălţat de măscărici, scălămbăindu-se şi 
schimonosindu-se, ţopăia de-a-ndăratele, fluturând 
o năframă neagră, Pirgu. Şi ne topeam în purpura 
asfinţitului...”. Scena îndelung finisată a apoteozei 
crailor încheagă în somptuozitatea gotică a arhitec- 
turii stilistice nu numai gravitatea meditaţiei asupra 
sensului vieţii, destinului şi fatalității morţii, ci şi 
direcţia logică a oricărei hermeneutici judicioase, 
punând în lumină, în ambivalenţa simbolică şi în 
reversibilitatea sistemică ale figurilor şi ipostazelor 
ficționale (adeverite, în istoria receptării operei 
mateine, de problematica mereu reluată a număru- 
lui real al crailor), faptul că, dincolo de dihotomiile 

ontologice ale hermetismului tradițional, adevăratul 
gnosticism al scrierii este unul estetic, de extracţie 
baudelairiană, în a cărui oglindă sensurile se 
metamorfozează şi se convertesc unul în celălalt 
într-un joc caleidoscopic fără sfârşit. Căci, în ciuda 
aparentului imobilism şi schematism caracterolo- 
gic, amintind de dualismul rigid al conflictualităţii 
romantice, personajele trăiesc într-o dinamică a 
dedublărilor succesive, tăinuind în apele întunecate 
ale psihismului aceeaşi mişcare de continuă alter- 
nanţă de la cumpătarea solară şi grandoare la imora- 
litate, corupţie şi depravare (Paşadia) şi de la înflăcă- 
rare patetică şi entuziasm la resemnare melancolică, 
distanţare şi indiferenţă (Pantazi) — dinamică trans- 
pusă, în persoana lui Pirgu, în sobrietatea neaştep- 
tată a fostului „măscărici”, care, „limpezindu-şi în 
chipul cel mai fericit partea de moştenire” şi având 
perspectiva unei ascensiuni sociale fulgerătoare, 
condamnă, cu superioritate emfatică, habitudinea 
devenită descalificantă a vizitelor naratorului la 
decăzuţii Arnoteni. În acest sens, nu dimensiunea 
metanarativă, fragilă şi neesenţială, a romanului 
merită atenţia şi scrupulozitatea privirii analitice, ci 

postura problematică, ezitantă şi echivocă a narato- 
rului-personaj, care, prins între prețuirea şi admira- 
ţia „evlavioasă” faţă de Pantazi şi Paşadia, pe de o 
parte, şi fascinația malignă a căii indicate histrionic 
de Pirgu („[Gore] intrase în anul maimuţelor, ceea ce 
se cam putea spune şi despre mine care, de unde 
mai înainte îl ocoleam cu grijă, ajunsesem să mă ţiu 
după el”), dă seama de dimensiunea fundamental 
schizoidă a eului (estetic) modern, traversat şi frag- 
mentat de imbolduri şi dorinţe radical contradicto- 
rii. Pentru că, dacă la capătul „hagialâcurilor” şi al 
rătăcirilor imaginar-fantasmatice ale crailor, Paşa- 
dia moare, „stingându-se la zenit”, Pantazi îşi vinde 
proprietăţile din ţară şi se autoexilează pentru tot- 
deauna, iar Pirgu reuşeşte să-şi depăşească definitiv 
condiţia („însurat cu zestre şi despărţit cu filodormă, 
[...] prefect, deputat, senator, ministru plenipoten- 
ţiar”), naratorul rămâne captivul aceleiași stări de 
oscilație paralizantă și autoanihilantă — prizonier al 
„valsului voluptuos şi trist” care deschide şi închide 
romanul în cercul fără ieşire al dramei lipsite de 
transcendenţă a omului modern. În plan retori- 
co-stilistic, „principiul compozițional al oglinzii” 
(Matei Călinescu) care ordonează întreaga textură 
narativă şi poematică din Craii de Curtea-Veche se 
regăseşte în ceea ce Ovidiu Cotruş numeşte „dublul 
registru al operei” - corespondenţa şi întrepătrun- 
derea iluminant-contrastivă dintre regimul discur- 
siv elocvent, cu accente imnic-sacerdotale, repre- 
zentat de vorbirea şi posturile lui Paşadia şi Pantazi, 
şi registrul „bufon, trivial şi argotic” (Ovidiu Cotruş), 
mânuit, cu spontaneitate şi ingeniozitate inepuiza- 
bilă, de „soitarul” Pirgu — păpuşarul figurilor groteşti, 
pervertite şi declasate, ale „adevăraţilor Arnoteni”. 
Cât despre elementele estetismului decadent, defi- 
nitoriu pentru viziunea creatoare a lui C. (coagulată, 
din chiar primele rânduri ale nuvelei Remember, 
într-o poetică a îndepărtării, reveriei şi retrospec- 
ţiei), acestea capătă o pregnanţă lesne recognosci- 
bilă în tema, specifică literaturii fin-de-siecle euro- 
pene, a „femeii fatale” (Ja belle dame sans merci). 
Prezentă încă din scrisorile pe care, între 1901 şi 
1908, C. le trimite la Paris prietenului Boicescu, 
femeia în ipostaza de gorgonă (aşa cum sunt descrise 
Mariette Lambolay, „un monstru de femeie”, „colo- 
sal de vițioasă”, Jeanne Radu, cea cu „priviri vampi- 
rice”, „lugubra Florica” sau „harpagoana Câmpi- 
neancă”) este omniprezentă în scrisul de maturitate 
al lui C. În Craii de Curtea-Veche femeia fatală ia, pe 
rând, chipul Sultanei Negoianu, „falnica amazoană” 

care, educată la Geneva şi Paris, reuşise „în puţini 
ani [...] să înspăimânte cu luxuria principatele încă 
neunite, secătuindu-şi şi părăsindu-şi fără urmă de 
remuşcare fiecare bărbat; al Mimei Arnoteanu, izvor 
al pierzaniei pentru destinul a doi tineri, „nişte 
guguştiuci amândoi”; chiar și al Wandei, iubirea din 
tinereţe a lui Pantazi, care, după ce îşi înşală iubitul 
în ajunul logodnei, i se înfăţişează acestuia, aseme- 
nea Salomeei, cu chipul aureolat de inocenţă. Întru- 
parea cea mai convingătoare estetic a femeii fatale 
în scrisul lui C. este însă Raşelica Nachmansohn, 
„frumuseţea răsăriteană în deplină înflorire, albă şi 
mată ca un chip de ceară”, în care ochii „de catifea”, 
ascunşi între genele „de mătase”, ard cu „flacăra 
rece” a plăcerii de a distruge şi a face rău. „Floare 
neagră de la tropice, plină de otravă şi de miere”, 
Raşelica îşi vampirizează bărbaţii (ultimul din serie 
fiind chiar Paşadia), înlănţuindu-i în mrejele înveni- 
nate ale unei frumuseți fără cusur dublate de insen- 
sibilitate şi cruzime, al căror efect îngemănat este cel 
al privirii letale, fascinante şi pietrificatoare, a Medu- 
sei. Reprezentare arhetipală a alterităţii, adversar 
„perfid”, „nemilos” şi „trădător” (aşa cum îi scria 
tânărul C. lui Boicescu) cu care bărbatul trebuie să 
se confrunte pentru a împlini în sine un sens care 
rămâne, în cele din urmă, învăluit în mister, la belle 
dame sans merci devine, în Craii de Curtea-Veche, 
puntea imaginară pe care scriitorul, în acord cu poe- 
tica „tainei” enunțată programatic în finalul nuvelei 
Remember, o edifică între dragoste şi moarte, între 
Eros şi Thanatos. 

În ceea ce priveşte locul operei lui C. în lite- 
ratura română, nu există verdict mai sugestiv, 
judecată mai pregnantă şi mai empatică decât 
rândurile încărcate de savoare stilistică ale lui lon 
Barbu din primăvara anului 1929: „Necuvenită 
cinste! Astăzi prostescul nostru scris se căftă- 
neşte. [...] Căci spiritul acestor locuri a fost numit 
[...]. Neputând clădi în afară [...], în inimile noas- 
tre se cade să întemeiem: turnuri vibrătoare, spe- 
ranţei; aurite bolți, laudei; clopotniţe, adâncimi, 
soarelui netemporal. lată sensul Cetăţii voastre 
lămurind din Craii de Curtea-Veche”. Interpretată 
în mod curent drept o glorificare a laturii stilis- 
tice ornamentale („decorativă” şi „artizanală”) a 
scrisului matein, afirmaţia lui lon Barbu are un 
sens mai adânc, şi, în acelaşi timp, mai transpa- 
rent şi direct: romanul lui C. „căftăneşte” — „lămu- 
rind-o” alchimic şi „numind-o” extatic — literatura 
română ca literatură. Dacă poezia lui G. Bacovia 


113 Dicţionarul general al literaturii române 


pune în lumină, de pe coordonate spirituale înru- 
dite, dimensiunea reverberant-întemeietoare şi 
nonepigonică a eminescianismului, proza lui 
C. — încununare a efortului creator al unui secol, 
în esenţa sa, romantic, în care se urmează lon 
Heliade-Rădulescu, Grigore Alexandrescu, Mihail 
Kogălniceanu, Dimitrie Bolintineanu, B.P. Hasdeu, 
lon Ghica, George Baronzi, Gr. H. Grandea, 
Nicolae Filimon şi Alexandru Macedonski - con- 
verteşte, prin triumful proclamat şi desăvârşit 
înfăptuit, în monumentalitatea capodoperei, al 
autonomiei esteticului, o istorie literară febrilă, 
marcată de urgenţa cultural-identitară a scrisu- 
lui, în literatură în sensul înalt, modern estetic, al 
conceptului. 


Scrisul întreg din Craii de Curtea-Veche e un scris de rit- 
muri cumpănite, de pătimaşă selecţie de rarităţi lexicale, 
dintr-un argot plastic şi de crudităţi pitoreşti, un stil dis- 
cursiv de cronică şi de memorii, pregătit în laboratoarele 
memorialiştilor cu Saint-Simon în frunte. Un scris care, 
pornind de la prospeţimea de expresie a cronicarilor 
noştri din trecut prin Dinicu Golescu şi lon Ghica, a ras 
în treacăt oglinzile de apă tare ale scrisului lui Odobescu. 
Un stil arhaizant şi argotizant, cum nu se poate mai adec- 
vat unei materii oarecum prăfuite, oarecum de penumbre 
aromate, oarecum defuncte. 


PERPESSICIUS 


Ce operă frumoasă această carte. Nu poate fi vorba de un 
roman. Este cu siguranţă însă o admirabilă poveste. Sunt 
unele cărți care nu se sfârşesc acolo unde le moare eroul. Ele 
păstrează, dincolo de copertă, o nevăzută reţea de fibre care 
le leagă de vis şi viaţă şi le adâncesc mai târziu în memorie 
alături de tristeţile şi lucrurile propriului tău trai. Craii de 
Curtea-Veche este una din aceste puţine cărți. 

MIHAIL SEBASTIAN 


(Re)lectura unei cărți precum Craii de Curtea-Veche (ca 
şi aceea a marilor poeme sau, dintre moderni, a lui Proust 
sau Joyce sau Borges, şi a altor câțiva, puţini) e infinită. Ca 
marea lui Paul Valery din Le Cimeti€re marin, ea e mereu 
începută, toujours recommencâe, niciodată cu adevărat 
terminată sau terminată doar accidental, din oboseală, 
lipsă de timp sau uitare, prin care se exprimă nevoia de 
Altceva. 


MATEI CĂLINESCU 

ceanu, Literatura, | (1972), 525-539; Perpessicius, Alte 
menţiuni, 287-296; Călinescu, Eseuri, 58-65; Petrescu, 
Realitate, 45-63; Teodor Vârgolici, Mateiu I. Caragiale, 
Bucureşti, 1970; Muthu, Orientări, 108-121; Muthu, Lit. 
rom., 236-255; Ovidiu Cotruş, Opera lui Mateiu 1. Cara- 
giale, Bucureşti, 1977; Vartic, Spectacol, 48-68; Papu, 
Clasicii, 167-182; Ionescu, Palimpseste, 76-181; Mateiu 1. 
Caragiale — un personaj. Dosar al existenţei, coordonator 
şi pref. Al. Oprea, Bucureşti, 1979; Papahagi, Eros, 46-76; 
Alexandru George, Mateiu [. Caragiale, Bucureşti, 1981; 
Vasile Lovinescu, A/ patrulea hagialâc, Bucureşti, 1981; 
Steinhardt, Critică, 14-26; Manolescu, Arca, III, 76-79, 
100-109; Ţeposu, Viaţa, 55-61; Mateiu I. Caragiale, îngr. 
şi pref. Alexandru George, Bucureşti, 1985; Crohmălni- 
ceanu, Cinci prozatori, 211-251; Călinescu, Biblioteci, 
67-74; Manolescu, Teme, VI, 66-75; Zamfir, Cealaltă 
față, 32-39; Negoiţescu, Isf. lit., 1, 223-224; Petru Mihai 
Gorcea, Mateiu [. Caragiale, Bucureşti, 1995; loan Derşi- 
dan, Mateiu 1. Caragiale. Carnavalescul şi liturgicul operei, 
Bucureşti, 1997; Iulian Boldea, Faţa şi reversul textului 
(.L. Caragiale şi Mateiu I. Caragiale), Târgu Mureş, 1998; 
Durnea, Orizonturi, 170-185; Dicţ. analitic, |, 235-239, 
III, 263-265, IV, 28-31; Sorescu, Lumea, 30-86; Dicţ. esen- 
țial, 141-146; Simion, Ficţiunea, III, 74-78; Sergiu Aile- 
nei, Infernul balcanic. O monografie a operei lui Mateiu 1. 
Caragiale, laşi, 2001; Ion Iovan, Mateiu Caragiale. Portre- 
tul unui dandy român, Bucureşti, 2002; Ion Vartic, Clanul 
Caragiale, Cluj-Napoca, 2002; Cioculescu, Lecturi, II, 
291-298; Gheorghe Glodeanu, Poetica misterului în opera 
lui Mateiu I. Caragiale, Cluj-Napoca, 2003; Barbu Ciocu- 
lescu, De la Mateiu citire..., Târgovişte, 2005; Rodica Gri- 
gore, Retorica măştilor în proza interbelică românească, 
Cluj-Napoca, 2005, 72-154; Matei Călinescu, Mateiu 1. 
Caragiale. Recitiri, ed. 2, Cluj-Napoca - Iaşi, 2007; Angelo 
Mitchievici, Mateiu [. Caragiale: fizionomii decadente, 
Bucureşti, 2007; Manolescu, Istoria, 645-654; Ion Vianu, 
Investigaţii mateine, Cluj-Napoca - Iaşi, 2008; Marius 
Nica, Ocheanul balcanic: privire asupra imaginarului lite- 
rar în opera lui Mateiu 1. Caragiale, laşi, 2009. L.H. 

CARAGIALI, Costache 
(29.11.1815, Bucureşti 
— 13.11.1877, Bucureşti), 
autor dramatic. 


Al doilea născut al familiei, C. este şi cel mai 
cunoscut dintre copiii Mariei (n. Nestor) şi ai cre- 
dincerului Ştefan, de la Curtea domnitorului loan 
Gh. Caragea. Este frate cu Iorgu şi cu Luca, tatăl lui 
I.L. Caragiale. Înscris la Şcoala de Literatură, 
Declamaţie şi Muzică Vocală, unde preda şi C. 
Aristia, el face exact opţiunea care se potriveşte 
înzestrării sale. Dezvăluindu-i resursele de actor 
tragic, debutul lui din 1835 în Alzira de Voltaire e 
salutat de I. Heliade-Rădulescu. Spirit întreprin- 
zător, nu se mulţumeşte să evolueze pe scenă. La 
Iaşi în 1839, la Bucureşti în 1845 şi la Craiova în 
1850, el pune bazele unor trupe care vor dăinui. 
La mişcarea de la 1848 nu a luat parte şi mulţi s-au 
grăbit să-l osândească. Cu amărăciune, dar şi cu 
vehemenţă, C. — şi, solidari cu el, fraţii săi, Luca şi 
Iorgu — se apără de acuze, demonstrând că a slujit 
fără preget, prin arta lui, cauza revoluţiei 
(Dreptatea popolului judece pe fraţii Caragiale). 
Un monolog satiric, Biciuirea cometului de la 1 
iunie 1857, îl arată favorabil ideii de Unire. Din 
1852 (împreună cu L.A. Wachmann până în 1853 şi 
singur până la 1855), se află la conducerea 
Teatrului celui Mare din Bucureşti. Destul de 
grave neînţelegeri cu Matei Millo îl determină să 
plece. Ar fi eşuat, poate, în magistratură dacă nu 
l-ar fi rechemat C.A. Rosetti, încredinţându-i şi 
cursul de mimică şi declamaţie la Conservator 
(1867). Şi-a împărtăşit aici din bogata-i experienţă 
- sporită şi prin cele două călătorii în capitala 
Franţei — într-un curs ce avea în vedere istoria tea- 
trului „prin toate fazele sale, până în zilele noas- 
tre”. S-a stins în urma unui atac de cord. 

Înclinat temperamental către declamaţia pa- 
tetică, emfatică, în stilul vremii, C. s-a străduit 
să se apropie de o linie de interpretare mai rea- 
listă, pentru care pledează convingător în farsa 
O repetiţie moldovenească sau Noi şi iar noi 

(1845). A început prin a compune poezii, strânse, 
o parte, în volumul Scrieri (1840), dar şi răspân- 
dite prin reviste („Albina românească”, „Curierul 
românesc”, „Foaie pentru minte, inimă şi litera- 
tură”). Sunt versificări naive, predominant ele- 
giace, adesea de un patetism teatral. Nici proza 
(nuvele, meditații), retorică sau lacrimogenă, 
nu-i mai seducătoare. C. este mai ales un autor 
dramatic. Într-o lucrare de factură polemică, 
Teatrul Naţionale în Țara Românească (1867), 
unde schiţează o scurtă istorie a teatrului româ- 
nesc, prima încercare de acest fel la noi, el soco- 
teşte teatrul o oglindă a moravurilor. E, se poate 
spune, o caracterizare a propriilor încercări dra- 
matice. Inspirate din realitatea imediată, scrierile 
lui (câteodată prelucrări, de fapt) sunt comedii 
de moravuri şi de caractere: Leonil sau Ce pro- 
duce disprețul, O soare la mahala sau Amestec de 
dorinţe, Îngâmfata plăpămăreasă sau Cucoană 
sunt. După revoluţie semnează şi alte piese: Doi 
coțcari sau Păziţi-vă de răi ca de foc, Învierea 
morţilor (Şarlatani de provinţie sau Morți reche- 
maţi la viață), Urmarea coţcarilor în Moldova sau 
Lupu păru-şi schimbă, dar năravul nu!ş.a. Ca mai 
târziu I.L. Caragiale, C. pătrunde, cu destulă age- 
rime şi nu fără umor, în mediul pestriţ al maha- 
lalei bucureştene, plămadă de pitoresc, ridicol şi 
vulgaritate, unde mica burghezie cu pretenţii se 
străduieşte să imite, cu ifose şi fandoseli, proti- 
pendada. Acţiunea, cu un curs firesc, e condusă 
cu destulă iscusinţă. Personajele au nume suges- 
tive, cu tentă caricaturală. Nu lipsit de un anume 
antren, dialogul este presărat cu ticuri şi formule 
caracteristice, dintre care unele vor reveni în 
comediile lui I.L. Caragiale. 

SCRIERI: Scrieri, laşi, 1840; O repetiție moldovenească 
sau Noi şi iar noi, pref. Mihail Kogălniceanu, Iaşi, 1845, 
reed. în PND, 151-178; O soare la mahala sau Amestec 
de dorinţe, Bucureşti, 1847, reed. în PND, 179-222; Tea- 
trul Naţionale în Țara Românească, Bucureşti, 1867; 
Îngâmfata plăpămăreasă sau Cucoană sunt, PND, 
223-256; Doi coţcari sau Păziţi-vă de răi ca de foc, PND, 
257-286. 

Repere bibliografice: Iorga, 157. lit. XIX, II, 66-71; 1. 
Diacu-Xenofon, Viața şi opera unui nedreptăţit: Costache 
Caragiale, Bucureşti, 1940; Călinescu, Opere, VI, 503-507, 
725-727; Florin Tornea, Un artist cetățean — Costache 
Caragiale, Bucureşti, 1954; Ist. teatr. Rom., |, 301-304, 
322-327, IL, passim; Brădăţeanu, Istoria, |, 160-175; Ist. 
lit., II, 615-616; Dicţ. lit. 1900, 167-168; Dicţ. scriit. rom., 
I, 470-471. FF. 

CARAGIALI, lorgu 
(c. 1826 — 9.11.1894, 
Bucureşti), autor 
dramatic. 


Urmând pilda fraţilor mai mari, Luca şi Costache, 
C., ultimul născut în familia credincerului 
Ştefan, de la Curtea lui loan Gh. Caragea, şi a 
Mariei, fiica clucerului Nestor, se apucă şi el de 
actorie, după ce fusese, nu multă vreme, elev la 
şcoala de muzică a cadeţilor. Din toamna lui 
1864 până în vara lui 1865 face parte din trupa lui 
Matei Millo. Ambiţios şi întreprinzător, faptul că 
ratează angajarea în Teatrul cel Mare din 
Bucureşti nu-l va descuraja, şi în decembrie 1866 
deschide stagiunea unui teatru de vodevil 
român. Într-un turneu întreprins în anul urmă- 
tor se opreşte la Giurgiu, unde, cunoscându-l pe 
M. Eminescu, îl pofteşte în trupa sa. În 1867 înj- 
ghebează, împreună cu Daniil Drăgulici, o efe- 
meră asociaţie actoricească. Din 1869 se vede 
angajat, în fine, la Teatrul Naţional din Bucureşti. 
Primind o subvenție de la Primăria oraşului 
Ploieşti, organizează în această urbe, din toamna 
lui 1871, o stagiune, avându-l acum printre mem- 
brii echipei şi pe I.D. Ionescu. În luna iulie a 
anului 1877 cere să fie primit, ca unul ce slujise 
scena încă din 1845, societar al Teatrului 
Naţional, însă demersul rămâne fără rezultat. În 
timpul războiului din 1877-1878, pe vară, îşi 
alcătuieşte o trupă cu care dă spectacole la Podul 
Mogoşoaiei. Actorul boem, de remarcabil talent, 
interpret de roluri în comedii şi vodeviluri, se 
săvârşeşte din viaţă aproape uitat. 

C., acest histrion prin vocaţie, nu a fost decât 
un dramaturg improvizat. „Canţonetele” sale, 
scrise în maniera celor ale lui V. Alecsandri, sunt 
rareori înviorate de nostimada unor situaţii de 
un comic autentic, precum şi de un pitoresc 
mai ales verbal. Dacă imaginaţia e săracă, iar 
limba incoloră şi fără miez, spiritul critic nu-i 
lipseşte. Ele oricând gata să ia poziţie, fie satiri- 
zând cu îndrăzneală, fie făcându-şi, solemn sau 

exaltat, datoria de bun patriot, de fervent uni- 
onist („canţoneta” Surdul, comedia Moș Trifoi 
sau Cum ţi-i aşterne aşa-i dormi). Inspirate din 
actualitate, „canţonetele” nu depăşesc o anume 
ocazionalitate, după cum nu ajung să creeze 
un tip, deşi intenţia e vădită Velbaru, Clencea 
advocatu ş.a.). În Chelnerul de la otelul Patriii, 
unde apare un personaj burlesc de prostănac, 
se rosteşte la un moment dat o replică mai târziu 
celebră sub pana lui I.L. Caragiale („Mă rog, 
domnilor, să aveţi niţică răbdare”). Aspirant la 
deputăţie aduce în scenă un demagog care îl 
prevesteşte pe Caţavencu. Cu nelipsita tendinţă 
etică, Samsarii de voturi sau Cum se specula ino- 
cența poporului e o comedie naivă în care sunt 
vizate moravurile electorale. Precaragialescă, 
mai ales în dialog, este comedia cu cântece 
Clopoţelul fermecat sau O căsătorie la otelu 
Patria din Bucureşti, ca şi farsa Coriştii în pro- 
vinţie sau Hoţii drept hoţi. Cu toată înclinația lui 
spre comedie, C. manifestă o mare slăbiciune 
pentru melodramă, care se infiltrează chiar şi 
în unele texte umoristice. Însă el rămâne arti- 
ficial şi bombastic în încercările de teatru eroic 
(Martirii Candiei ş.a.), cu foc bengal, explozii, 
apoteoze, cu tablouri şi personaje alegorice. 
Moartea lui Tudor Vladimirescu se inspiră din 
istoria naţională. C. a făcut şi traduceri, prefe- 
rând lucrări facile, dar oprindu-se şi la o scenă 
din piesa Burgravii a lui Victor Hugo. 

SCRIERI: Comertul sau Astronomul voiajor, Bucureşti, 
1857; Jelbaru, Bucureşti, 1857; Surdul, Bucureşti, 
1857; Cântecul românilor la primirea în Bucureşti a 
prințului lor Alexandru-loan 1, Bucureşti, 1859; Moş 
Trifoi sau Cum ţi-i aşterne aşa-i dormi, Bucureşti, 
1859; Degeraţii de la Bobotează sau Sfâşierea plă- 
pomii, Bucureşti, 1861; Aş voi şi nu poci sau Frica 
păzeşte pepenii, Bucureşti, 1861; Nu e pentru cine se 
găteşte, ci pentru cine se nimereşte, Bucureşti, 1866; 
Martirii Candiei, Bucureşti, 1867; Cântecul deputa- 
ților şi al desperatului, Bucureşti, 1871; Poveţiele lui 
Mihai Bravul către români la monumentul său, Bucu- 
reşti, 1874. 

Repere bibliografice: Massoff, Tearr. rom., I, 295, 
passim, IL, 44, passim; Călinescu, Opere, VI, 770-776, 
1111-1114; Ist. teatr. Rom., II, passim; Dicţ. lit. 1900, 
168-169; Mihai Apostol, Iorgu Caragiale, pref. Augus- 
tin Z.N. Pop, Bucureşti, 1986; Dicţ. scriit. rom,, L, 471- 
472. F.F. 

CARAGIANI, loan D. 
(11.11.1841, Avdela, 
Grecia — 13.[.1921, laşi), 
folclorist, traducător. 


Este fiul lui Dimitrie Caragiani, „econom de oi” 
aromân. Urmează cursurile primare în particular, 
iar pe cele secundare la şcolile româneşti din 
Avdela, Gureanţă şi Vlaho-Clisura. Din 1856 studi- 
ază filologia la Atena, şi după absolvire vine în 
România. Obține un post de profesor la Gimnaziul 
Central din Iași, devenind, din 1866, şi profesor 
suplinitor la Catedra de limba şi literatura elină a 
Universităţii. Titularizat nu peste multă vreme, a 
funcţionat aici aproape patru decenii, în mai multe 
rânduri fiind şi decan. Îndată după stabilirea în 
laşi, C. frecventează asiduu şedinţele Junimii, al 
cărei membru a şi devenit în 1865, înveselind-o cu 
nenumăratele lui anecdote. În 1866 a fost ales 
membru al Academiei Române, ca reprezentant al 
românilor macedoneni, comunitate la care s-a şi 
întors, de altfel, în cursul câtorva călătorii. 

Bun cunoscător al vieţii românilor din sudul 
Dunării, C. s-a decis să le popularizeze folclorul, 
foarte puţin cunoscut în România. A apărut astfel 
cel dintâi articol dedicat acestei probleme, tipă- 
rit în 1869, în „Convorbiri literare”, Românii din 
Macedonia şi poezia lor populară, urmat, după mai 
bine de două decenii, de prima parte a voluminoasei 
lucrări Studii istoriceasupra românilor din Peninsula 
Balcanică (1891), cea de-a doua parte fiind editată 
postum de Pericle Papahagi (1941). Încercând să 
reconstituie istoria zbuciumată a acestei ramuri a 
românilor, pe care el îi numeşte „rumelioţi”, după 
provincia în care locuiau cei mai mulţi, C. recurge 
la numeroase izvoare. Nefiind însă un specialist, dă 
crezare, deseori în egală măsură, atât documentului, 
cât şi legendei. Urmărind prezenţa românilor la sud 
de Dunăre printre celelalte popoare balcanice, el 
caută să-i deosebească în permanenţă, servindu-se 
de toponimie şi onomastică. În acest sens, studi- 
ile sale sunt şi un adevărat repertoriu onomastic 
al macedoromânilor. Marea bogăţie a datelor puse 

în circulaţie nu este însă susţinută şi de o interpre- 
tare obiectivă. Valoare documentară a atribuit C. şi 
folclorului, socotindu-l o oglindă fidelă a sufletului 
unui popor. Pentru cunoaşterea lui, a propus alcă- 
tuirea unui corpus, în care să fie incluse toate textele 
aparţinând folclorului literar, grupate pe localităţile 
din care au fost culese. Fără să fie deosebit de bogată, 
activitatea de traducător a lui C. este totuși sub- 
stanţială. A tradus integral şi a pregătit pentru tipar 
Iliada lui Homer, din care însă nu a apărut decât un 
fragment în „Convorbiri literare” din 1870. Tipărite 
în 1876, Odyseea şi Batrachomyomachia sunt tălmă- 
cite pentru prima oară în întregime în româneşte, 
beneficiind de o transpunere în proză, plastică şi 
vie, cu expresii împrumutate din limba populară şi 
cu întorsături specifice basmului. Ceea ce se datora 
faptului că traducătorul era un bun cunoscător al 
limbii populare şi aprecia scriitorii care o foloseau. 
SCRIERI: Studii istorice asupra românilor din Peninsula 
Balcanică, Bucureşti, 1891; ed. 2, [partea I], îngr. şi pref. 
Pericle Papahagi, Bucureşti, 1929, partea II, îngr. şi pref. 
Pericle Papahagi, Bucureşti, 1941; ed. îngr. Tudor Nedel- 
cea, Craiova, 2008. Traduceri: Homer, Odyseea şi Batra- 
chomyomachia, pref. trad., Iaşi, 1876; Aristotel, Pasiu- 
nile, Bucureşti, 1884. 

Repere bibliografice: N. Iorga, Opinions sinceres, Bucu- 
reşti, 1899, 36-80; Vasile Pârvan, „Studii istorice asupra 
românilor din Peninsula Balcanică”, AAR, partea admi- 
nistrativă şi dezbaterile, t. XXXVII, 1914-1915; Negruzzi, 
Junimea, 247-248; Călinescu, Ist. lit. (1941), 372, Ist. lit. 
(1982), 430; G. Călinescu, Folclorul la „Convorbiri lite- 
rare”, SIL, 70-72; Dicţ. lit. 1900., 169-170; Ovidiu Baron, 
„Studii istorice asupra românilor din Peninsula Balca- 
nică”, T, 2009, 4. D.M. 


CARAGIU, Toma (21.VIII.1925, Hrupişte, azi Argos 
Orestikon, Grecia — 4.111.1977, Bucureşti), poet. Este 
fiul Athenei (n. Papastere) şi al lui Nico (Nicolae) 
Caragiu, români macedoneni, şi frate cu Matilda 
Caragiu Marioţeanu. Părinţii săi emigrează, în 1928, 
în România, stabilindu-se în comuna Sarsânlar din 
judeţul Durostor. C. urmează aici patru clase pri- 
mare, apoi face liceul la Silistra, unde îi sunt profesori 
Gh. Zuca, publicist şi prozator, şi Pericle Papahagi, 
folclorist şi istoric literar. În 1940, în urma cedării 
Cadrilaterului, familia sa ia drumul pribegiei, aşezân- 
du-se succesiv în Olteniţa, Bacău, Corlăteşti, Moara 
Domnească (Prahova) şi în Ploieşti, unde C. îşi încheie 
studiile secundare. Ulterior se înscrie la Facultatea 
de Drept din Bucureşti, dar trece la Conservatorul 
de Muzică şi Artă Dramatică, la clasa lui Victor Ion 

Popa şi Mihai Popescu. A fost actor la Ploieşti şi la 
Bucureşti, unde a jucat, cu aceeaşi vocaţie, roluri de 
comedie, de dramă şi de tragedie, fiind unul dintre 
„monştrii sacri” ai scenei şi ai filmului din România. 
Poetul C. a fost umbrit de faima şi de harul acto- 
rului. Din timiditate, şi-a ascuns versurile mult timp, 
astfel că abia postum i-a fost publicată o culegere, 
Poeme şi alte confesiuni (1979), în care marele come- 
dian se exprimă într-un registru dramatic, profund 
interiorizat: „A mai trecut o seară/ o seară în care 
mi-am ţesut singur/ pânză vieţii/ ca tânărul păian- 
jen/ din trupul lui”. Substituindu-se umanităţii, îi 
înregistrează destinul dramatic, înfrângerile, sufe- 
rinţele, chiar şi când acestea fac cât o victorie, cum 
i s-a întâmplat lui Leonidas: „Cântecul de moarte/ 
Îl vei auzi încet/ Numai tu, Doamne./ Mi-e fluierul 
bătrân şi bolnav. / Îl am de la Termopyle./ Acolo am 
fost învins prima oară”. Ca premoniţii ale propriu- 
lui destin, răsună alte secvenţe ale liricii sale mereu 
tensionate: „Lava durerii/ Curge încet/ Nu cunoaşte 
firescul drum/ Balans de beţie lucidă/ Hohotind 
nud/ Ecouri cardiace din galaxii/ Linişte apoi/ Linişte 
stranie şi nebună/ Sapă mormânt/ Din adâncimi/ 
Aşteptarea ochilor/ Înşurubată în amintire/ Înfioară 
morţii/ De sub zidurile arse”. Ca pe un imens ecran, 
C. înregistrează clipele trăirilor omeneşti în marele 
spectacol al lumii, care se sustrage controlului şi 
pătrunderii înţelesurilor: „Am văzut omul întuneca- 
telor dimineţi/ Am văzut fiul furtunii cântând în lan- 
ţuri/ Am văzut întreaga durere cum curge deschisă/ 
Exilaţi în noi chiuim în mine părăsite”. Entităţi însin- 
gurate, trăind între ziduri opace. În pofida câtorva 
texte în care se întâlneşte, delicat şi profund, elogiul 
iubirii şi al iubitei, cartea este, în esenţă, un amplu 
poem în vers alb, alcătuit din secvenţe care proiec- 
tează trecerea noastră efemer-întunecată pe o zare 
cenuşie, îndurerată. Poetul C., descoperit „dincolo 
de masca actorului şi dincolo de destinul monstrului 
sacru”, a fost „o conştiinţă chinuită şi creatoare prin 
timp, o conştiinţă contemporană” (Ana Blandiana). 
SCRIERI: Poeme şi alte confesiuni, îngr. şi pref. Ion 
Cocora, Cluj-Napoca, 1979; Poemi aleapti —- Poeme alese, 
în Matilda Caragiu Marioţeanu, Aromânii şi aromâna în 
conştiinţa contemporană, Bucureşti, 2006, 323-363. 
Repere bibliografice: Raicu, Contemporani, 227-239; Cân- 
droveanu, Printre poeţi, 100-104; Silvestru, Un deceniu, 168- 
172; Cândroveanu, Aromânii, 118-122; Petre Bokor, Carte 
despre Toma Caragiu, Galaţi, 1996; Matilda Caragiu Mari- 
oţeanu, Toma Caragiu. Ipostaze, Bucureşti, 2003; Geo Călu- 
găru, Toma Caragiu Magicianul, Bucureşti, 2009.  Hr.C. 

CARAGIU 
MARIOȚEANU, 
Matilda 

(20.VII.1927, Hrupişte, 
azi Argos Orestikon, 
Grecia — 11.111.2009, 
Bucureşti), poetă. 


Este fiica Athenei (n. Papastere) şi a lui Nico (Nicolae) 
Caragiu, români macedoneni, şi soră cu Toma 
Caragiu. În 1928 familia emigrează în România, 
peregrinând ulterior din Cadrilater în Oltenia, 
Moldova şi stabilindu-se în cele din urmă în Ploieşti. 
Tânăra obţine licenţa în filologie la Bucureşti, în 
1951. Funcţionează mai întâi ca preparatoare, deve- 
nind ulterior profesor de istoria limbii române la 
Facultatea de Filologie a Universităţii din Bucureşti. 
Şi-a luat doctoratul în 1967. Între 1970 şi 1973 
lucrează ca profesor de limba şi literatura română la 
Salzburg. Din 1993 este membru corespondent, iar 
din 2004 membru titular al Academiei Române. 
Lucrările sale de lingvistică privesc mai ales dialec- 
tul aromân. Publică, în 1962, manuscrisul inedit al 
unui Liturghier aromân, însoţit de un studiu filolo- 
gic amplu şi de un glosar al textului, lucrare premi- 
ată de Ministerul Învăţământului. Printre cele mai 
valoroase lucrări pe care le-a semnat figurează 
Compendiu de dialectologie română (nord şi sud-du- 
năreană) (1975), distinsă cu Premiul „Limotei Cipa- 
riu” al Academiei Române, Dicţionar aromân 
(macedo-vlah). Literele A-D (1997), Aromânii şi aro- 
mâna în conştiinţa contemporană (2006), lucrarea 
din urmă însumând contribuţii semnificative 
într-un domeniu pe care l-a cultivat în primul rând 
ca specialistă în lingvistică şi filologie. De altfel, 
într-o carte din 1996, prezentând „12 adevăruri 
incontestabile, istorice şi actuale, asupra aromâni- 
lor şi asupra limbii lor”, afirma: acesta este „credo-ul 
meu ştiinţific asupra «fiinţei» denumite «aromân». 
C.M. a scris şi a publicat literatură proprie târziu, 
după ce în 1969 alcătuise o culegere de basme aro- 
mâne repovestite pentru copii. Cartea de poeme Di 
nuntru şi-di nafoară (1994) a tost tocmai de aceea o 
revelaţie, de o elocventă modernitate a comunicării 
lirice, mai puţin întâlnită în graiul aromân, chiar dacă 
nu lipsesc exemplele de acest fel, mai cu seamă în 

generaţiile din ultimele decenii. Lumea acestei poezii 
este de fapt, în concreteţea ei, cea pe care au cunos- 
cut-o şi au „transpus-o” în versurile lor toţi înaintaşii 
autoarei, şi anume universul aromânesc arhetipal. 
C.M. aduce însă un plus de sensibilitate şi de sub- 
liniată reflecţie existenţială. Se conturează astfel o 
geografie de suflet inconfundabilă, o imagine com- 
plexă a unui univers ce se estompează lent, în timp, 
cu neputinţă a fi recompus de cei ce nu l-au cunos- 
cut aievea. O lume-stampă, pe care poeta o aşază sub 
un motto desprins din reflecţiile lui Pasteur: „Je ne 
demande pas quelle est ta race, ta nationalite ou ta 
religion, mais quelle est ta souffrance”. Poemul intitu- 
lat în transpunere literară Testament pentru fiica mea, 
ce deschide culegerea, este desăvârşit în acest sens, 
restituind imaginea unei lumi în continuă scădere, 
a cărei dezagregare nu poate fi oprită. Este vorba de 
viaţa grupurilor etnice care dispar cu timpul fie prin 
convergenţă cu limba literară-matcă, fie prin asimi- 
lare, când trăiesc între străini, cum este cazul aromâ- 
nilor. Astfel, fiica autoarei, care nu s-a născut — cum 
spune în aromână C. (aici în transpunere liberă) — 
„nici în munţii Gramostei/ nici la Samarina în Pind, 
nici la Hrupişte/ nici la Perivole [...] şi n-a băut apă 
din ghiumi” şi nici n-a mâncat „pita tu sinie, coaptă 
sub ţest”, „n-a sărutat mână de bătrân/ de bunic de 
mume venerate/ cu mâini aurite/ nu şi-a aşteptat 
smerită logodnicul/ nu s-a făcut mireasă, fără a-şi 
fi cunoscut dinainte mirele”, va rămâne străină de o 
lume ce a fost cândva imaculată moral, evanescentă, 
o lume parcă din întâia dimineaţă a lumii. Se întâl- 
nesc aici şi poeme ale extincţiei, ale închiderii orizon- 
tului vieţii, în aşteptarea clipei tainice a comuniunii 
cu cosmosul (Oara a-nsirăril ei), o lume întoarsă de 
la rosturile ei. Abia la senectute poeta are timp pentru 
a se recopilări, în tentaţia de a ajunge fiinţă edenică, 
în consens cu firea, ca în poemul Caprili di Santorin. 
Cartea a fost tradusă de autoare şi în limba franceză, 
sub titlul De Dedans et de dehors. | se adaugă în 2002 
un volum trilingv, Neuri - Zăpezi — Neiges, reunind 
treisprezece poeme, iar în 2006 antologia Poeme 
aromâne, în structura căreia intră „trei generaţii de 
poeme”, adică versurile publicate în cele două volume 
anterioare şi un grupaj de inedite aşezate sub titlul 
Tableti cu feari şi cu heari, unde mâhnirile par a fi 
mai puternice decât clipele de „miere”, de seninătate. 
SCRIERI: Norocul şi mintea, Bucureşti, 1969; Di nuntru 
şi-di nafoară, Bucureşti, 1994; ed. bilingvă (Di nuntru şi-di 
nafoară — De Dedans et de dehors), tr. autoarei, Charleroi 
(Belgia), 1999; Dodecalog al aromânilor — Dodecalogue 

des Aroumains - Dodecalogue of the Aromanians, ed. 
trilingvă, Constanţa, 1996; Neuri-Zăpezi-Neiges, ed. tri- 
lingvă, Bucureşti, 2002; Toma Caragiu. Ipostaze, Bucureşti, 
2003; Aromânii şi aromâna în conştiinţa contemporană, 
Bucureşti, 2006; Poeme aromâne, ed. trilingvă, Bucureşti, 
2006. Ediţii: Liturghier aromânesc, Bucureşti, 1962. 


Repere bibliografice: Kira Mantsu, „Di nuntru şi-di 
nafoară'. Ploaci cu poezii di Matilda Caragiu Marioţeanu, 
„Zborlu a nostru”, 1992, 2; Florica Dimitrescu, Poezie aro- 
mână cultă, RL, 1995, 7; Florica Dimitrescu, Frumoasă 
carte, cinste cui te-a scris!, „Lupta” (Paris), 1995, 240; Mari- 
ana Nuşi Vintilă, „Di nuntru şi-di nafoară”, „La steaua”, 
1995, 7; Hristu Cândroveanu, Caleidoscop aromân, III, 
Bucureşti, 1995, 50-53; Maria Pariza, „Dicţionar aromân 
(macedo-valah)”, TMS, 1997, 6; Alexandru Niculescu, Tili, 
RL, 2002, 32; Carti di vreari trâ Matilda — Carte de iubire 
pentru Matilda Caragiu Marioţeanu, Bucureşti, 2002; Nico- 
lae Saramandu, Studii aromâne şi meglenoromâne, Con- 
stanţa, 2003, 129-134; Alex. Ştefănescu, Stihuri armâneşti, 
RL, 2007, 9; Alexandru Niculescu, Despre poezia transpa- 
renţei, O, 2007, 5; Simion, Fragmente, VI, 242-245.  Hr.C. 


CARAION, lon 
(pseudonim al lui 
Stelian Diaconescu; 
24.V.1923, Ruşavăţ, 

j. Buzău — 21.VII.1986, 
Lausanne, Elveţia), 
poet, eseist, traducător. 


Este fiul Eleonorei şi al lui Mihai Diaconescu, 
țărani. Urmează Liceul „B.P. Hasdeu” din Buzău 
(1934-1942), după care se înscrie, în 1943, la Facul- 
tatea de Litere şi Filosofie a Universităţii din Bucu- 
reşti. Debutează în 1936, în revista şcolară „Flori de 
primăvară” din Buzău, cu poemul Gândurilor mele, 
semnat Diaconescu M. Stelian. E prezent cu ver- 
suri şi recenzii în „Capitala”, „Universul literar” 
(1939) şi „Curentul literar” (1940); colaborează, de 
asemenea, la „Claviaturi” (Braşov) şi la „Acţiunea 
Buzăului”, unde, în 1940, foloseşte pentru prima 
dată pseudonimul lon Caraion. Editează, împre- 
ună cu Alexandru Lungu, publicaţia „de poezie 
modernă” „Zarathustra” (1940-1941) şi publică 
versuri „verzi” în „Falanga. Este redactor la ziarele 
„Limpul” (1942-1943) şi „ Ecoul” (1943-1944). Publică, 
în aceeaşi perioadă, la „Revista Fundațiilor Regale”, 
„Orizont”, „Vremea”, „Fapta”, „Evenimentul zilei”. 

Foloseşte şi pseudonimele Paul Scorţaru, Mate 
Zega. Volumul de debut, Panopticum (intitulat ini- 
ţial de autor Circ domestic), îi este tipărit în 1943 la 
Editura Prometeu, însă cartea este interzisă de 
cenzură şi topită înainte de a ajunge în librării. Ati- 
tudinea antirăzboinică a scriitorului îl determină 
să participe la fondarea, în 1944, a ziarului „Scân- 
teia”, de care se desparte la scurtă vreme (mai 
1945), în urma divergenţelor de opinii cu dogmati- 
cii membri ai redacţiei, după cum va susţine mai 
târziu în Jurnal U-IIIl, 1980-1998). După august 
1944 mai colaborează la „Scânteia tineretului”, 
„România liberă”, „Viaţa socială CFR”, „Veac nou”, 
„Victoria”, „Iribuna poporului” ş.a. În cea de-a 
doua parte a anului 1946 publică, în „Jurnalul de 
dimineaţă” al lui Tudor Teodorescu-Branişte, arti- 
colele polemice Criza culturii româneşti şi Criza 
omului, a căror vehemenţă acuzatoare îndreptată 
împotriva caracterului dictatorial al noului regim 
(„Criza culturii e criza libertăţii individuale”) va 
contribui semnificativ la persecuțiile politice de 
mai târziu. Iniţiază, alături de Virgil lerunca, revista 
„Agora” (1947) a Fundaţiei Regale „Mihai I” şi parti- 
cipă la editarea publicaţiei „Caiet de poezie”, supli- 
ment al „Revistei Fundațiilor Regale” (1946-1947). 
A mai fost consilier de presă în Ministerul Artelor şi 
Cultelor (1944-1946), secretar de redacţie al revis- 
tei „Lumea, condusă de G. Călinescu (1945-1946), 
şi redactor la Editura Cartea Românească (1948). 
Devenit incomod pentru autorităţile comuniste, C. 
este arestat în 1950 şi condamnat la cinci ani de 
închisoare, pe care îi execută la Canal şi la minele 
de plumb de la Cavnic şi Baia Sprie. În 1958 este 
arestat din nou pentru „trădare de patrie, spionaj, 
defăimarea culturii socialiste şi uneltire împotriva 
orânduirii legale de stat” şi condamnat, după măr- 
turia autorului (neconfirmată însă de documente 
oficiale), la pedeapsa capitală, ulterior comutată la 
muncă silnică pe viaţă. Eliberat din închisoare în 
1964, în urma decretului de amnistiere a deţinuţi- 
lor politici, revine în viaţa literară cu volumul Eseu 
(1966) — alcătuit din poeme scrise, în majoritatea 
lor, în detenţie — şi, mai ales, cu încrâncenarea de a 
recupera anii pierduţi: „Sub apăsarea anilor de 
viaţă furaţi, a manuscriselor de mai multe ori con- 
fiscate şi distruse, cu complexul sfâşietor că nu voi 
mai avea timp să scriu sau să spun ce am de spus 
sau de scris, obsedat de ideea că mesajul meu este 
ameninţat a fi încă o dată înăbuşit, vreme de cinci- 
sprezece ani, nu aveam altă soluţie, voi lucra 

demenţial câte 14-16 ore pe zi, ca să las o operă”. 
Anii '70 sunt cei mai prolifici pentru activitatea 
literară a lui C., care publică numeroase volume de 
versuri, eseuri şi critică literară, precum şi un 
număr impresionant de traduceri din literatura 
universală, îndeosebi din limbile engleză şi fran- 
ceză. Devine acum redactor la cea mai prestigioasă 
revistă literară a epocii, „România literară”, unde 
semnează şi |. Car. În 1981 îi este aprobată cererea 
de plecare definitivă din ţară şi se stabileşte împre- 
ună cu familia la Lausanne, în Elveţia. Apariţia, la 
Miinchen, a volumului de interviuri şi pamflete 
anticomuniste Insectele tovarăşului Hitler (1982) 
provoacă reacţia imediată a aparatului represiv al 
regimului, care, în paginile revistei „Săptămâna” 
condusă de Eugen Barbu, porneşte o virulentă 
campanie de presă împotriva sa. Sunt publicate 
astfel, printre altele, extrase din notele informative 
date Securităţii sub numele de cod „Artur” — alias 
C. —, referitoare la Monica Lovinescu şi Virgil 
lerunca. Paginile, pline de neadevăruri, imundităţi 
şi calomnii, s-au dovedit a fi, după desecretizarea 
arhivelor serviciului secret comunist, numai o 
parte dintre multele scrise de C. în calitate de infor- 
mator la Securităţii, aruncând o umbră grea asupra 
întregii biografii a scriitorului. Aflat în exil, C. con- 
tinuă să scrie şi editează chiar câteva reviste: „2 
plus 2”, „Don Quichotte”, „Correspondances”. Cola- 
borează constant, ca redactor cultural, la radio 
BBC, precum şi la publicaţiile „Dialog” (Frankfurt 
am Main), „Limite” (Paris), „Contrapunct”, „Curen- 
tul” (Miinchen), „Cuvântul românesc” (Suedia), 
„Uomini e libri” (Milano), „Iribune de Geneve”, „Le 
Figaro” (Paris), „Le Journal des po&tes” (Belgia). 
Este omagiat, după moarte, la Sorbona (1988). 
Aparţinând, împreună cu Geo Dumitrescu, 
Constant Tonegaru, Dimitrie Stelaru, Ştefan Aug. 
Doinaș şi Radu Stanca, generaţiei de poeţi care se 
afirmă în anii imediat următori celui de-al Doilea 
Război Mondial, C. se impune relativ repede în con- 
ştiinţa literară a epocii prin volumele Omul profilat 
pe cer (1945; Premiul Editurii Forum) şi Cântece 
negre (1946). Tonalitatea dominantă a versurilor de 
început se înscrie într-o cheie gravă, cu modulaţii 
sumbre, pesimiste: marcat de mizeriile şi ororile 
războiului, pe de o parte, conştient de eşecul estetis- 
mului literar în a asigura un refugiu împotriva reali- 
tăţii ostile, pe de altă parte, autorul scrie „cântece 
negre”, poeme al căror nucleu tematic îl constituie 
protestul social şi revolta împotriva dimensiunii 

meschine şi strivitoare a cotidianului. Într-o lume 
lipsită de orizont şi transcendenţă, o lume în care, 
după hotarul reprezentat de opera lui Nietzsche, 
„profetul nu mai avea mistere şi murise”, iar perso- 
nalitatea umană se pierde în masa informă a statis- 
ticilor, singurele constante rămân războiul şi lepra: 
„Vă întreb: unde e libertatea pentru care au ars ora- 
şele/ şi unde sunt bucuriile, pentru care/ copiii 
noştri carbonizaţi au înmulţit hoiturile războiului?” 
Absurdul războiului populează gările cu coşciuge, 
iar înaltul clădirilor, departe de a mai constitui un 
îndemn la speranţă, devine un simbol al atotputer- 
niciei morţii şi neantului: „Atârnă peste ceasuri 
celestele clădiri/ ca nişte stârvuri negre de tuci 
îmbrobodit/ pe jos cu ceramică iar podina cu mit./ 
Hei! Pentru cine-atârnă coşciugele din gări?”. Poezia, 
în aceste condiţii, nu se mai poate înscrie decât pe 
traiectoria unei estetici a spaimei şi grotescului, în 
care bucuria contemplaţiei artistice lasă locul zba- 
terii timpanelor în marşuri epuizante, brutalităţii şi 
măcelului: „În marş,/ timpanele noastre se zbăteau 
înăuntru -—/ voi aţi stat cu muierile acasă, voi n-aţi 
văzut măcelul/ tulbure, superb, răscolitor,/ voi n-aţi 
văzut măcelul/ cu şanţuri, cu degradări, cu biru- 
inţe/ cum a călcat peste bucurii, peste graniţe, peste 
ape/ brutal, crâncen. [...] Armate anonime s-au 
strecurat în zdrenţe prin noapte/ cerurile se lăsau 
mai jos/ fumul uzinelor inunda cartiere/ pe străzi 
au răsunat automate/ şi-au zăcut lângă prispă 
muieri şi copii;/ oftică, tifos, pelagră,/ foamete, 
groază, tăcere”. Scenele apocaliptice ale războiului 
(din ciclul Jurnal de front) îşi au corespondentul 
formal în „strofe înjunghiate, bătute în pari,/ scrâş- 
nite ca piatra ce-mprejmuie schitul;/ strofe scrise 
lângă hoţi şi tâlhari/ care înjură de sfinţi şi dau cu 
cuțitul”. Accentele argheziene de împotrivire şi 
revoltă se transformă, într-o conştiinţă anticonfor- 
mistă şi dezabuzată, în viziuni cinice, terifiante, 
dominate de imagini ale degradării, descompunerii 
şi putrezirii, ce amintesc de universul poetic baco- 
vian. Ceea ce îl individualizează însă pe C. este dis- 
cursivitatea, tonul voit prozaic — mărci lingvistice ale 
unei atitudini antipoetice, în care tresăririle vitalită- 
ţii („Poeţi! Voi trebuie să agitaţi lumea”) sunt repede 
înghiţite de golul unui scepticism atotcuprinzător: 
„Lebedele nu-mi ştiu zarea./ Cerul nu mă mai con- 
ţine./ Când şi când, doar disperarea/ Intră-n lespe- 
dea din mine...”. Pentru că „omul profilat pe cer” al 
lumii poetice a lui C. nu mai are nimic din tonusul 
vitalist şi din privirea încrezătoare caracteristice 

umanismului clasicist sau romantic; redus la o sin- 
gură dimensiune - aceea a orizontalităţii —, el se 
chirceşte, se retrage tot mai aproape de pământ, 
până la a deveni una cu mineralul: „Omul profilat pe 
cer avea umerii aspri, răniţi,/ mersul înfricoşător 
şi-un păr negru, ierbos,/ crescuse enorm ca o 
zăpadă polară, ca o inundație marină, / laolaltă cu 
minereurile pământului, cu sângele lui subteran, / 
în care au putrezit rădăcini,/ în care s-au înecat 
femei,/ în care au venit să moară carbonizate păsă- 
rile din fundul lumii;/ gonite din cuiburi şi de pe 
vapoare,/ au venit să moară păsările Sudului.// 
Printre materii anorganice, printre vizuini sălbatice 
şi plante/ mergea uriaş ca o mie de blocuri puse să 
meargă, / ca o mie de soldaţi trimişi să se omoare, / 
ca o mie de prizonieri întorşi din război,/ ca o mie 
de muncitori chemaţi la fabrică”. Reintrat în viaţa 
literară după o tăcere de aproape două decenii, C. 
„redebutează” cu volumul de poeme Eseu, urmat, 
după un an, de cel intitulat Dimineaţa nimănui 
(1967). Acum lirica lui gravitează în jurul a două 
teme esenţiale: dezabuzarea şi singurătatea, rezul- 
tate din distilarea poetică a unor suferințe greu de 
imaginat. Calvarul puşcăriei, nenumit ca atare, este 
pretutindeni prezent, făcând din autor un al doilea 
Ulise, dar nu unul care se întoarce fericit în Ithaca, ci 
unul care, trecând prin infernul oamenilor, şi-a pier- 
dut orice iluzie: „Am uitat undeva o parte din 
mine.../ Eram aşa de atent să nu pierd nimic!/ 
Numai fete urâte am întâlnit azi./ Fără mine întreg 
mă voi prăbuşi./ Fără mine întreg nu mai sunt eu./ 
Depărtarea mănâncă din oraşul ruginit./ Taci... 
despre ce pomeniţi? Grâu sub vânt./ În fiecare zi se 
prăbuşeşte cineva...”. Revenit din „morţi” precum 
Lazăr altădată, poetul „vâsleşte în singurătate”, 
întrucât comunicarea cu cei „vii”, cei care au dus o 
viață normală, a devenit imposibilă: „Ne despăr- 
ţeam... O! cine mai întreabă/ de cei ce nu-s? de cei 
ce-au fost pe vremuri?/ Mulțimea vinde îngeri la 
tarabă/ şi arlechinii mor în Bethleemuri...”. Prizonier 
al unui lirism al suferinţei şi degradării (|. Nego- 
iţescu), C. contemplă puritatea cu priviri stinse şi 
obosite, apărându-se de „ochii depresiv de albaştri 
ai copiilor” şi de „suavele neruşinări ale naturii” prin 
ironii amare („Pleacă oamenii și rămân potecile./ 
Socialismul e zâmbet”) şi conştiinţa „prelungirii 
lumii prin durere”. Poetul îşi apare sieşi ca un nou 
Oedip, ispăşind o vină care nu este a sa, îşi compune 
cântecul din „halucinaţii şi oracole”, pribegind în 
afara cetăţii pradă unui „extaz al suferinţei”. Din 

Mihail Crama, lon Caraion și I.D. Sirbu 


când în când, exilatul mai găseşte totuşi resurse 
pentru a sublima materialul poetic în imagini estete: 
„Armonios obosită, vara era pe sfârşite./ Luna ca o 
iacobină se ridicase/ pe genunchii apocalipsului. 
Nimic nu înfloreşte mai frumos ca un corolar./ 'Ți-au 
fost dragi păsările, apele şi arborii,/ Dar n-ai avut 
nici păsări, nici arbori, nici ape”. Fluxul lirismului 
oscilează, în perspectivă formală, între notație şi 
metaforă, sugrumând suflul robust-protestatar al 
poemelor de debut într-o respiraţie poetică saca- 
dată, întretăiată, ce urmează urcuşurile şi coborâşu- 
rile unei suferinţe mereu prezente: „Clepsidre ori 
perle risipite pe lac,/ stelele-n cer. Broaştele tac./ 
Ninge peste adâncurile lumii cu seri./ E ca şi când 
luna şi copiii/ ar fi plecat din oraş pentru totdeauna./ 
Ninge cu adânc şi coşmare./ Iar tăcerile au guri- 
le-amare/ Ca sinucigaşii”. Volumul Cârtiţa şi aproa- 
pele (1970), adâncind tematica poemelor prece- 
dente, îl defineşte pe C. drept un poet al stării de 
criză (Lucian Raicu), ale cărui constante sufleteşti — 
dezolarea, plictiseala, singurătatea, neliniştea -— se 
constituie în tot atâtea centre de coagulare a liris- 
mului. Într-o lume lipsită de orice noimă, în care 
nici măcar „absurdul” nu mai poate descrie exis- 
tenţa, iar viaţa este o „prelungire a morţii”, intervine, 
copleşitor, sentimentul „târziului”: „Nimic nu-i 
absurd şi nimic nu e logic/ Seara mă-ntorc şi m-aşed 

în sicriu,/ Sub toată oboseala de timp ontologic —/ Şi 
tare-i târziu... şi tare-i târziu...”. Trecutul înghite cu 
lăcomie prezentul, universul se sfoiegeşte şi se 
închide în melancolii nesfârşite, iar amintirile devin 
răni deschise. Obosit de existență, poetul ajunge 
să-şi supravieţuiască, scriind poezii „postume”: „De 
fapt murisem de-atunci/ ca melancoliile/ în sala de 
aşteptare a bucuriei./ Te şi miri că soarele/ nu s-a 
topit/ nu s-a sfâşiat./ Fiecare copac stă ca o gheară/ 
de-a lui Mârşăvie Împărat”. Logica negaţiei absolute 
are drept corolar revelarea golului existenţial, a inu- 
tilităţii şi absenței (Imagine cu absențe), în necu- 
prinsul căruia orice deosebire ontologică se pierde 
în confuzia haotică a tuturor valorilor şi trăirilor: „Vă 
vom chinui, vă vom ucide şi vom râde/ pe urmă 
vom fi ucişi şi se va râde/ suntem destul de bătrâni şi 
de vicleni/ să nu ne pese/ totul e adevăr, chiar şi 
minciuna/ totul e minciună, chiar şi adevărul —/ 
întunericul se face singur”. Privirea amar-retrospec- 
tivă, ajunsă la capătul lumii, devine viziune întoarsă, 
urzind peisaje postapocaliptice, prin care poetul 
rătăceşte ca un strigoi: „Noapte cu bube. Stătută ca o 
baltă./ Mă-ntorc de pe lumea cealaltă./ Dracul 
mână caii. Surugiul doarme./ Luna atârnă de pe cer 
ca o tenie./ Orb şi fără părinţi, ca o mută vedenie,/ 
între cranii şi arme./ Vin de pe vremea când sângele 
picura din panoplie./ Cine ştie, gândule, cine ştie.../ 
Apocalipsul a fost şi s-a dus./ E ca-n lepădarea de 
Petru a lui lisus./ Spunându-i că-l va părăsi/ (Petru 
era om: cu temeri, cu vise)/ Christ se părăsise/ el 
mai întâi./ Şi/ iubeam odinioară o fată...”. Volumul 
Cimitirul din stele (1971), extindere a dezabuzării şi 
nihilismului asupra întregului univers, conţine 
totuşi câteva poeme de dragoste — sentimentul, 
fragil, reuşind să aducă o rază de speranţă în infer- 
nul existenţei cotidiene. În Străina, de pildă, iubita 
este o imagine ideală, o idee în sens platonician, 
percepută de simţuri ca un „abur” care se supra- 
pune peste înfăţişările concrete ale femeilor întâl- 
nite: „Îţi sărut prefigurările coapsei/ şi aburii 
muzicali din preajma umerilor/ şi sânii - calde 
basoreliefuri./ Nu ştiu cum arăţi. Vei fi fost călătoa- 
rea/ rezemată de canaturile unei ferestre de tren/ 
sau adolescenta cu braţe bizare din gara Predeal/ 
care pipăia cu sfială obrajii munţilor, / spunându-le 
ceva”. Ultimul volum de versuri publicat în ţară, 
Dragostea e pseudonimul morții (1980), se face ecoul 
oboselii unei existenţe văzute ca o „naştere amâ- 
nată”. Versurile devin eliptice, fragmentare, iar 
poetul, convins că „adevărul e o femeie de serviciu”, 

nu mai caută decât „semnificaţia/ dispariția semni- 
ficaţiilor” în poeme care amintesc de ultima etapă a 
creaţiei bacoviene: „Cine ştie... Nime./ Două cen- 
time, patru centime./ Altă lume. Oare?/ Infime/ stig- 
mate alternând calendare/ (alterare/ eroare)”. 
Eseist prolific, C. s-a remarcat întotdeauna ca 
un atent observator al vieţii literare contempo- 
rane. Duelul cu crinii (1972), adevărată panoramă 
a liricii româneşti de după cel de-al Doilea Război 
Mondial, conţine, de asemenea, comentarii şi 
observaţii pertinente asupra câtorva dintre cei 
mai importanţi scriitori moderni, de la Guillaume 
Apollinaire şi Charles Baudelaire la Antoine de 
Saint-Exupâry şi Hart Crane. O secţiune specială 
include o parte din articolele publicate înainte de 
1950, din care merită menţionată o viziune perso- 
nală asupra poeziei, care aminteşte de noţiunea 
work in progress a lui James Joyce: „Poezia este 
mereu o nouă esenţialitate. A o defini înseamnă a 
o concepe segmentar. [...] Cum se poate defini ceva 
ce nu s-a terminat?” (Poezia, 1947). Măsura talen- 
tului eseistic ale autorului este dată de volumul 
Bacovia. Sfârşitul continuu (1977), în care, intuind 

în Bacovia un spirit profund înrudit cu propriile 
sale agonii, C. comentează opera înaintaşului cu 
fervoarea şi interesul cu care îşi observă propria 
existenţă: „Bacovia era suferind. [...] Începuse atrăi 
în moarte. Într-un sfârşit continuu. Într-o inchizi- 
ţie care nu-şi execută victimele, însă le transformă 
în ulcere veşnice, în chin. Chinul anulării noimelor. 
Al naşterii golului, produs fără întrerupere, asedi- 
ind şi degradând. O autoinchiziţie”. Poetul devenit 
critic procedează cu atenţie şi meticulozitate, por- 
nind de la analiza statistică a vocabularului liric 
bacovian, trecând prin decelarea influenţei emi- 
nesciene asupra lui Bacovia şi sfârşind cu comen- 
tarea termenilor-cheie ai unei opere care nu a înce- 
tat să crească în însemnătate de la data publicării 
sale până astăzi. Folosind toate procedeele critice 
de care avea cunoştinţă, inclusiv noul, pe atunci, 
structuralism, C. traversează, pe rând, spaţiile lite- 
raturii franceze, germane şi engleze în încercarea 
de a surprinde, din toate perspectivele posibile, 
miracolul liric bacovian. Poezia lui Bacovia are 
calitatea, subliniază C., de a putea fi înţeleasă în 
orice cultură; ea nu este însă una rudimentară, ci 
încearcă, prin mijloace rafinate, să construiască 
un „primitivism sui-generis”. Jurnalul lui C. se 
constituie într-o istorie literară subiectivă a vea- 
cului al XX-lea românesc, în care abordarea de tip 
eseistic şi observaţia idiosincratică, punctată cu 
detalii memorialistice, edifică o galerie portretis- 
tică ce-i cuprinde, printre alţii, pe Tudor Arghezi, 
G. Călinescu, Ion Minulescu, lon Vinea, Geo Bogza, 
Eugen Jebeleanu, A.E. Baconsky, Nichita Stănescu, 
Dan Laurenţiu şi Virgil Mazilescu. Ponderea majoră 
a Jurnalului este dată însă de paginile scrise după 
plecarea scriitorului din ţară, atunci când, în 
absenţa cenzurii şi, mai ales, a autocenzurii, reme- 
morarea trecerii prin redacţiile ziarelor bucureş- 
tene din anii tulburi ai celui de-al Doilea Război 
Mondial capătă un ritm alert şi captivant, favori- 
zând acurateţea plastică şi profunzimea desenului. 
Iată-l, de pildă, pe Ion Vinea, pe atunci director la 
„Evenimentul zilei”, solicitându-i o colaborare lui 
C.: „N-ai cum să refuzi o propunere de acest gen, 
venită de la un atare om, în acuităţile comporta- 
mentului căruia totul e civilizaţie, cordialitate, 
umor şi relaxare superioară. Inteligența privirii, o 
francheţe a dialogurilor, adâncul ochilor albaştri, 
încărcaţi de o veghe a visului şi a tentaţiilor, de o 
alegreţe şi de o lene complicitare şi alternante, acel 
apetit pe care îl bănuieşti către o inconvertibilă şi 

interioară călătorie prin hazard, îmbrăţişându-se 
cu un distilat şi pătimaş gust al boemei, ajută în 
plus mesajului său, care de fapt mă şi intimidează, 
pe cât este de simultan flatant şi ademenitor”. 
Traducător pe cât de inspirat pe atât de prolific, C. 
a dăruit culturii române câteva antologii remar- 
cabile, dintre care Antologia poeziei franceze de 
la Rimbaud până azi U-UIl, 1974-1976), realizată 
împreună cu Ov. S. Crohmălniceanu, şi Antologia 
poeziei americane (1979) au devenit clasice. A mai 
tradus din Balzac, Al. Dumas, Saint-Exupery, Anna 
Ahmatova, Ezra Pound, Malcolm Lowry, Raymond 
Queneau. Este, de asemenea, autorul câtorva cărti- 
cele de poezii pentru copii. 


Există la lon Caraion un puternic conflict între natura 
directă a sentimentului moral şi expresivitatea îndelung 
hrănită cultural. O analiză temeinică [...] a poeziei lui ar 
trebui să ne arate cum reuşeşte poetul să creeze impresia 
că îşi transcrie aproape automatic, fără nici o sintaxă 
lirică, întunecatele lui viziuni, coşmarele, torturantele 
mişcări ale unui suflet ultragiat, şi, în acelaşi timp, să 
recurgă la o expresivitate în care să se regăsească, sedi- 
mentate, resturile unei atât de intense şi de profunde cul- 
turi poetice. Conflictul acesta între spontaneitate, brut, 
cruzime, originalitate absolută, pe de o parte, şi elabora- 
ție, artă rafinată, ereditate culturală pe de alta, formează, 
poate, aspectul cel mai izbitor şi insoluţionabil critic al 
poeziei lui Ion Caraion. 


NICOLAE MANOLESCU 


Tipică pentru întreaga poezie scrisă de Ion Caraion în 
țară [...] este privirea decepționată, de sus în jos sau de la 
mare spre mic, cu un sentiment extraordinar al mizeriei 
universale, ca şi când totul în lume ar suferi de agorafo- 
bie sau ar fi claustrat. Viaţa este un lighean [...], cerul e o 
tavă, aleea parcului o cravată, soarele un ştergar, cerul un 
tampon de vată, norii sunt bureţi uitaţi pe cer, dealurile — 
ciuperci de noroi, un vultur seamănă cu o foarfecă (meta- 
fora modernităţii), în fine, luna atârnă pe cer ca o tenie, 
iar „lumina ia la fereastră/ culoarea ciorbei de burtă”. 
Metalele sunt şi ele întrebuințate cu insistenţă de poet, 
dar nu cele incoruptibile şi preţioase (aurul şi argintul), 
ci elementele din clasa „de jos”, fără prestigiu estetic şi fără 
valoare aparentă. Stelele sunt de zinc şi de cupru, păsă- 
rile de aluminiu sau de tinichea, munţii de tuci, apa de 
metal, seara de tablă coclită. Dar selecţia aceasta severă 
depinde nu numai de privirea mohorâtă a poetului, ci şi 
de instinctul său justițiar, care urmăreşte să schimbe faţa 
literaturii aşa cum alţii schimbă lumea... 


FLORIN MANOLESCU 


SCRIERI: Panopticum, Bucureşti, 1943; Omul profilat pe 
cer, Bucureşti, 1945; ed. îngr. Emil Manu, Bucureşti, 1992; 

Cântece negre, Bucureşti, 1946; Eseu, Bucureşti, 1966; 
Dimineaţa nimănui, Bucureşti, 1967; Necunoscutul feres- 
trelor, Bucureşti, 1969; Cârtiţa şi aproapele, Bucureşti, 
1970; Deasupra deasuprelor, Bucureşti, 1970; Cimitirul 
din stele, Bucureşti, 1971; Selene şi Pan, Bucureşti, 1971; 
Duelul cu crinii, Bucureşti, 1972; Munţi de os, Bucureşti, 
1972; Frunzele în Galaad, Cluj, 1973; Enigmatica nobleţe, 
Bucureşti, 1974; Marta, fata cu poveşti în palme, Bucureşti, 
1974; Poeme, pref. Emil Manu, Bucureşti, 1974; O ureche 
de dulceaţă şi-o ureche de pelin, Bucureşti, 1976; Pălărie- 
rul silabelor, Bucureşti, 1976; Bacovia. Sfârşitul continuu, 
Bucureşti, 1977; ed. 2, Bucureşti, 1979; Interogarea magi- 
lor, Bucureşti, 1978; Lacrimi perpendiculare, pret. Mihail 
Petroveanu, Bucureşti, 1978; Lucrurile de dimineaţă, 
Bucureşti, 1978; Dragostea e pseudonimul morţii, Bucu- 
reşti, 1980; Jurnal, I-III, îngr. şi pref. Emil Manu, Bucu- 
reşti, 1980-1998; Poems, tr. Marguerite Dorian şi Elliot B. 
Urdang, Athens (SUA), 1981; Insectele Tovarăşului Hitler, 
Miinchen, 1982; LAm-stram-gramită, tr. G.-E. Clancier, 
Vahe Godel, R. Marteau ş.a., Lausanne (Elveţia), f.a.; La 
Terre a mange ses fontaines, tr. Vahe Godel, Bruxelles, 1985; 
Apa de apoi, îngr. şi postfață Emil Manu, Bucureşti, 1991; 
La Neige qui jamais ne neige et autres poemes, tr. şi pret. 
Jean-Pierre Valloton, Lausanne (Elveţia), 1993; Greșeala 
de a fi —- The Error of Being, ed. bilingvă, tr. Marguerite 
Dorian şi Elliot B. Urdang, Bucureşti, 1994; Cimitirul din 
stele, îngr. şi pref. Emil Manu, Bucureşti, 1995; Postume, 
îngr. şi postfață Emil Manu, Bucureşti, 1995; Tristeţe şi 
cărți, îngr. şi pref. Emil Manu, Bucureşti, 1995; Le Livre des 
poemes perdus, Troyes (Franţa), 1995; Exil interior, îngr. şi 
pref. Emil Manu, Bucureşti, 1997; Poezii arestate, îngr. şi 
pref. Nicolae Ţone, Bucureşti, 1999; Bin Garten ist in mir, 
tr. Christian W. Schenk şi Simone Reicherts-Schenk, Kas- 
tellaun, 2002; Scrisori către Nicolas Catanoy, îngr. Maria 
Pal, pref. Ion Cristofor, Cluj-Napoca, 2003; Antichitatea 
durerii, îngr. şi postfață Nicolae Ţone, pref. I. Negoiţescu, 
Bucureşti, 2005. Traduceri: Balzac, Istoria măririi şi decă- 
derii lui Cesar Birotteau, negustor de parfumuri, ajutor de 
primar în cel de-al doilea arondisment al Parisului, pref. ]. 
Popper, Bucureşti, 1949; L.A. Goncearov, Oblomov, Bucu- 
reşti, 1949 (în colaborare cu A. Frunză şi Val Cordun); Al. 
Dumas, Doamna de Monsoreau, I-III, Bucureşti, 1965 (în 
colaborare cu Radu Popescu); Antoine de Saint-Exup6ry, 
Pământ al oamenilor, pref. trad., Bucureşti, 1967, Zbor de 
noapte. Pilot de război, Bucureşti, 1968; Edgar Lee Mas- 
ters, Antologia orăşelului Spoon River, pref. Virgil Nemo- 
ianu, Bucureşti, 1968; Ryunosuke Akutagawa, Rashomon, 
Bucureşti, 1968; Daniel Defoe, Căpitanul Singleton, 
Bucureşti, 1972, Colonelul Jack, Bucureşti, 1972; Antolo- 
gie de poezie neerlandeză (olandeză şi flamandă), îngr. 
Venera şi Al. Urechia, pref. Garmt Stuiveling, Bucureşti, 
1973 (în colaborare cu Mihai Beniuc, Aurel Covaci şi Petre 
Solomon); Antologia poeziei franceze de la Rimbaud până 
azi, I-III, îngr. în colaborare cu Ov. S. Crohmălniceanu, 
pref. Ov. S. Crohmălniceanu, Bucureşti, 1974-1976 (în 

colaborare); Anna Ahmatova, Versuri, Bucureşti, 1974; 
Ezra Pound, Cantos şi alte poeme, Bucureşti, 1975; Mal- 
colm Lowry, La poalele vulcanului, Bucureşti, 1978; Poeți 
canadieni contemporani, pret. trad., Bucureşti, 1978; 
Antologia poeziei americane, îngr. trad., Bucureşti, 1979 
(în colaborare); Raymond Queneau, Arta poetică, pref. 
trad., Bucureşti, 1979. 


Repere bibliografice: N. Rondell, Ion Caraion, jos 
masca. Un „arhanghel” anacronic, „Democraţia”, 1944, 
25 noiembrie; Perpessicius, „Panopticum”, UVR, 1945, 
6; Geo Dumitrescu, „Panopticum”, „Victoria”, 1945, 2 
octombrie; Constant Tonegaru, „Panopticum”. Un debut 
nepromițător, „Fapta”, 1945, 7 decembrie; Felea, Dialo- 
guri, 125-134; Felea, Poezie, 43-54; Perpessicius, Lecturi, 
179-187, Grigurcu, Teritoriu, 28-35; Raicu, Structuri, 209- 
213; Petroveanu, Traiectorii, 151-163; Andriescu, Relief, 
128-135; Piru, Poezia, I, 266-280; Iorgulescu, Al doilea 
rond, 237-242; Laurenţiu, Eseuri, 70-74; Negoiţescu, 
Analize, 292-298; Raicu, Critica, 198-206; Ştefănescu, 
Preludiu, 27-35; Georgescu, Volume, 7-12, 143-148; 
Simion, Scriitori | (1978), 110-120; Manu, Eseu, 59-88; 
Raicu, Practica scrisului, 386-411; Grigurcu, Poeți, 406- 
414; Dobrescu, Foiletoane, I, 152-159; Raicu, Contem- 
porani, 73-78; lorgulescu, Critică, 223-228; Crohmălni- 
ceanu, Pâinea noastră, 14-20, Hommage ă lon Caraion, 
Lausanne (Elveţia), 1984; Lovinescu, Unde scurte, |, 243- 
246, 353-356, IL, 62-64, III, 303-309; Negoiţescu, Scrii- 
tori contemporani, 76-79; Simuţ, Incursiuni, 250-259; 
Ion Caraion. Anotimpuri în infern, CC, 1996, 1-2 (grupaj 
special); Pop, Pagini, 52-57; Regman, Dinspre Cercul 
Literar, 290-297; Dicţ. analitic, |, 44-46, 177-179, IV, 
626-629; Simion, Fragmente, II, 34-37, III, 200-212; Emil 
Manu, Ion Caraion, Bucureşti, 1999; Dicţ. esenţial, 146- 
149; Ungureanu, La vest, II, 57-66; Manolescu, Lista, |, 
70-75, Il, 151-154; Voncu, Secvenţe, |, 165-166, 239-241, 
II, 109-112; Mihai Pelin, „Artur” Dosarul Ion Caraion, 
Bucureşti, 2001; Silvian Floarea, Universul şi noutatea 
poeziei lui lon Caraion, Bucureşti, 2002; Cioculescu, 
Lecturi, |, 57-59; Ştefănescu, Istoria, 475-482; Gheorghe 
Grigurcu, Recitindu-l pe Ion Caraion, RL, 2006, 36; Cazul 
„Artur” şi exilul românesc, îngr. Delia Roxana Cornea şi 
Dumitru Dobre, Bucureşti, 2006; Eugen Simion, Un caz 
tragic: lon Caraion, CLI, 2007, 45-50, 2008, 2; Mano- 
lescu, Istoria, 924-925; Popa, Ist. lit., |, 211-212, passim, 
II, 326-332, passim; Aurelian Zisu, Ion Caraion. Sfârşitul 
continuu, I-II, Craiova, 2009-2011; Florescu, Aristarc, Il, 
311-348; Manolescu, Enciclopedia, 121-125. L.H. 


CARAIVAN, Virgil (7.11.1879, Şuletea, j. Vaslui — 
11.11.1966, Bucureşti), prozator. Urmaş al unei 
vechi familii de răzeşi, C. este fiul Smarandei şi 
al învățătorului Neculai Caraivan. După termi- 
narea şcolii primare din satul natal, urmează 
cursurile Gimnaziului „Manolache Costache 

Epureanu” din Bârlad şi ale Liceului „Petru Rareş” 
din Piatra Neamţ, absolvind în 1900. Se înscrie la 
Facultatea de Drept şi la cea de Litere şi Filosofie 
ale Universităţii din Bucureşti, dar va renunţa, se 
pare, să-şi treacă examenele de licenţă. Lucrarea 
de seminar Ritmul muncii în poeziile populare, 
remarcată de C. Rădulescu-Motru, îi dă prilejul 
să debuteze în „Noua revistă română” (1901). A 
colaborat cu povestiri, nuvele, articole politice şi 
traduceri la numeroase ziare şi reviste, între care 
„Sămănătorul”, „Floarea darurilor”, „Luceafărul”, 
„Lupta”, „Viitorul”, „Foaia poporului”, „Neamul 
românesc literar”, „Ramuri”. În anii 1903 şi 1904 
scoate la Bucureşti, împreună cu alți colegi, gazeta 
politică „Tribuna”, „organ studenţesc-naţionalist”, 
iar la Bârlad va fi, mai târziu, director al revistelor 
„Răzeşul” (1926-1927) şi „Documente răzeşeşti” 
(1933-1934), în ale căror pagini publică, în primul 
rând, modeste contribuţii istorice proprii sau 
aparţinând unor intelectuali din partea locului. 
Urmând sfatul lui N. Iorga, al cărui apropiat a fost 
un timp, în 1907 îşi strânge, sub titlul La şezătoare, 
poveştile şi snoavele apărute mai înainte în peri- 
odice. Primirea făcută acestei culegeri îl convinge 
să persevereze şi va tipări în continuare Povești 
(1908), Poveşti de pretutindeni (1908), Doamna 
Ilina (1909), Poveşti franceze (1909), Poveşti cor- 
sicane (1910), Basme şi legende străine (911), 
Aliman voinicul (1912), Movila roşie (1913), La 
gura sobei (1924). Câteva dintre aceste volume s-au 
retipărit în mai multe ediţii, în colecţia „Biblioteca 
pentru toţi”, alături de traducerea nuvelei lui N.V. 
Gogol O noapte de mai (1908), făcută după o ver- 
siune franceză, şi în colecţia intitulată „Basme şi 
legende străine”, condusă de C. El este şi autorul 
unei relatări a faptelor de arme ale Regimentului 
32 Mircea, Bătălia de la Mărăşeşti... Povestire naţi- 
onală istorică (1929), al unui Memoriu de activitate 
ostăşească în războiul de reîntregire. 1916-1918 
(1934), montaj de amintiri proprii şi de docu- 
mente, şi al schiţei istorice Când a fost întemeiată 
Societatea Scriitorilor Români (1939). S-a numărat, 
de altfel, printre cei care au participat la constitu- 
irea acestei societăţi, fiind în primii ani şi casierul 
ei. După Primul Război Mondial a locuit mai mult 
la Şuletea, ocupându-se cu agricultura şi devenind 
unul dintre animatorii vieţii culturale din Bârlad. 
Ca şi Tudor Pamfile sau D.N. Ciotori, ambii, de 
asemenea, colaboratori la revistele lui N. Iorga, 
C. este, înainte de toate, un prelucrător iscusit 

al filonului narativ popular, român sau străin. 
Povestirile şi snoavele lui pornesc de la un nucleu 
folcloric, pe care îl amplifică, îl transformă. 
Contribuţia personală stă mai degrabă în „rescri- 
erea” textului cu mijloacele autorului cult decât 
într-un spor de fantezie. Linia acţiunii, structura 
personajelor, semnificaţiile de natură morală 
rămân cele caracteristice literaturii populare. Sunt 
de semnalat şi accentele critice, de sorginte sămă- 
nătoristă, sau încercarea de a utiliza elementul 
fantastic, ca în nuvelele adunate în Movila roşie. 
Aici C. face apel la legende şi realităţi pe care le 
cunoaște bine, specifice satului răzeşesc din zona 
Fălciului, mai ales de pe valea Elanului. Dar haina 
literară conferită unui material epic relativ bogat, 
generos, rămâne insuficient realizată. 

SCRIERI: La şezătoare, pref. N. Iorga, Bucureşti, 1907; ed. 
Bucureşti, 1922; Poveşti, Bucureşti, 1908; Doamna Ilina, 
Bucureşti, 1909; Snoave, Bârlad, [1911]; Aliman voini- 
cul, Bucureşti, [1912]; Movila roşie, Bârlad, 1913; La gura 
sobei, Bucureşti, 1924. Traduceri: N.V. Gogol, O noapte 
de mai, Bucureşti, 1908; Poveşti de pretutindeni, Bucu- 
reşti, 1908; Poveşti franceze, Bucureşti, 1909; Poveşti cor- 
sicane, Bucureşti, 1910; Basme şi legende străine, Vălenii 
de Munte, 1911. 

Repere bibliografice: Iorga, Ist. lit. cont., II, 70-71; D. 
Caracostea, Ce ne este cântecul poporan, RER, 1940, 10; 
Tatiana Nicolescu, Opera lui Gogol în România, Bucu- 
reşti, 1959, 63, 109, 185; Traian Nicola, Liceul „Gheorghe 
Roşca Codreanu” din Bârlad, laşi, 1971, 227; Bârladul. 
Odinioară şi astăzi, |, Bârlad, 1980, 44, 65-75, 381-384; 
Dicţ. scriit. rom., |, 477-478; Traian Nicola, Valori spiritu- 
ale tutovene. Bibliografii. C, Bârlad, 2001, 27-32. R.Z. 


CARAMAN, Petru 
(14.XII.1898, Vârlezi, : 

j. Galaţi — 9.[.1980, Iaşi), P” 

etnolog. £ 

Este fiul Elenei (n. Miron) şi al lui Neculai P. Cara- 
man, ţărani. După şcoala primară urmată în locali- 
tatea natală (1903-1909), este elev la Liceul Internat 
din Iaşi (1909-1917), unde îi are profesori pe Vasile 
Bogrea, Calistrat Hogaş, Iorgu Iordan (pentru scurt 

timp), August Scriban. Face studii universitare la 
Facultatea de Litere şi Filosofie din laşi (1918-1921), 
unde profesori îi sunt Ilie Bărbulescu, Traian Bratu, 
Dimitrie Gusti, G. Ibrăileanu (acesta a intenţionat 
să-l reţină asistent), A. Philippide, Orest Tafrali. A 
absolvit şi Seminarul Pedagogic Universitar din laşi 
(1922). După ce funcţionează ca profesor titular 
pentru limba română şi limba latină la Liceul de Stat 
nr. 2 din Cernăuţi (1923-1925), face studii de slavis- 
tică la universităţile din Varşovia, Lvov şi Cracovia 
(1925-1928), unde a audiat cursuri ale etnologilor şi 
etnografilor Jan St. Bystron, Eugeniusz Frankowski, 
Adam Fischer, Kazimierz Moszynski şi Stanislaw 
Poniatowski. În 1928, la interval de doar câteva luni, 
obţine titlurile de doctor în slavistică şi în filosofie la 
Universitatea din Cracovia. Este profesor secundar 
la Cernăuţi (septembrie 1928) şi la Bucureşti (1929- 
1934), director al Institutului Român din Sofia 
(1934-1937), profesor suplinitor, apoi, prin concurs, 
profesor definitiv la Catedra de slavistică a Universi- 
tăţii din laşi, din 1938 până în noiembrie 1947, când 
este exclus din învățământ, deoarece — critic neîm- 
păcat alrealităţilor de după august 1944 - protestase 
împotriva răpirii Basarabiei şi nu admitea ingerinţe 
în autonomia universitară. A fost ales membru 
post-mortem al Academiei Române (1991). 

Autor a numeroase studii de profil complex, etno- 
grafic şi lingvistic, C. abordează, în tradiția şcolii com- 
paratiste a lui B.P Hasdeu şi a celei lingvistice a lui 
Ovid Densusianu, multiple aspecte ale culturii popu- 
lare româneşti, între care balada şi colindul deţin un 
loc central. Obrzed koledowania u Slowian i u 
Rumundw (1933), apărută în limba română într-o 
versiune diferită, revăzută şi completată pe baza 
manuscriselor originale (Colindatul la români, slavi 
şi alte popoare, 1983), este o monografie a obiceiului 
colindatului la români, bulgari şi maloruşi. Lucrarea 
examinează, în prima parte, cele două tipuri ale spe- 
ciei (colinde cântate la fereastră şi colinde cântate în 
casă), iar în cea de-a doua parte are în vedere aspec- 
tele _istorico-etnografice ale diverselor tipuri de 
colind. Tipologia colindelor este stabilită după crite- 
riul persoanelor cărora le sunt adresate. Nimeni până 
la C. nu a acordat atâta atenţie chestiunilor privind 
substanţa, semnificaţiile profunde, oralitatea, stereo- 
tipia, caracterul canonic al colindelor, contribuţia 
acestor cântece de laudă la conturarea idealului 
poporului, fapt pentru care le şi numeşte „cântecele 
idealului”. De asemenea, nimeni până la el nu a reali- 
zat un studiu comparat atât de temeinic. Cercetare de 

mare adâncime, cartea descrie datina colindatului şi 
ramificaţiile tipului răsăritean de colinde (tipologie, 
motive) şi se ocupă de originea datinii şi de constitu- 
irea colindelor-dedicaţii. Autorul stăruie asupra mul- 
tiplelor laturi ale datinii, pe care nu o reduce la plăs- 
muirile muzical-literare, fără îndoială cele mai 
importante şi de aceea analizate cu precădere, ci o 
înfăţişează în întregul ei complex etnografic, fiindcă 
datina, în formele ei plenare, reprezenta o adevărată 
instituţie. Sunt puse în lumină, cu consecvență, trăsă- 
turile comune ale datinii la români, bulgari şi ucrai- 
neni, uniți din vechime prin legături istorice şi prin 
religie. Pe fondul general al datinii C. decupează cu 
fineţe analitică diferenţele specifice, care nu sunt nici 
puţine, nici neînsemnate. Studiul este o erudită 
demonstraţie a vechimii datinii româneşti, a originii 
ei romane: „Nu poate fi nici o îndoială — scrie el - că 
înainte de a se începe viul contact al românilor cu 
slavii, cei dintâi aveau datina colindatului în floare şi 
anume în forme romane, aşa cum o primiseră direct 
de la izvor, prin elementul latin venit să romanizeze 
provinciile tracice, dintre care unele sunt leagănul 
poporului nostru”. Împreună cu M. Drinov şi cu Con- 
stantin Jirecek, C. susţine că slavii au împrumutat, pe 
teritoriul Daciei, datina şi termenul care o denumeşte 
de la „acea populaţie traco-romanică, vorbitoare de 
limbă latină, răspândită pe spaţii foarte întinse, pe 
care au întâlnit-o la năvălirea lor spre sudul Europei”. 
În noile spaţii datinele romane sunt supuse la „schim- 
bări violente, din care ies atât de transformate încât 
sunt aproape de nerecunoscut”. Cu toate că ulterior 
au apărut o serie de contribuţii importante la cunoaș- 
terea colindelor (Ovidiu Bârlea, I.R. Nicola, Ion Taloş, 
Traian Herseni, Ghizela Suliţeanu, Monica Brătu- 
lescu), cercetarea lui C. rămâne unul din reperele 
fundamentale ale domeniului. O continuare firească 
a studiului despre colindat este cel despre aspectul 
contrastant al colindatului, Descolindatul în orientul 
şi sud-estul Europei (1997), exegeză de folclor compa- 
rat care ocupă un loc distinct în cadrul operei lui C. 
prin ineditul şi adâncimea tratării. De o noutate fra- 
pantă, aportul său ştiinţific, pus în lumină postum, 
este masiv, însemnând de fapt descoperirea unui 
obicei necercetat până atunci (lon Creangă, în Amin- 
tiri din copilărie, îl semnalase doar). Materia este 
structurată în patru părți: Formulele de descolindare, 
Riturile de descolindare, Reflexul riturilor negative în 
formulele-ameninţări la români, ca şi la alte popoare 
şi Substratul mistic al descolindatului. În esenţă, des- 
colindatul se îndrepta împotriva gazdelor avare, „care 

au încălcat o tradiţie pe care colectivitatea rustică o 
respecta cu sfinţenie: buna primire a colindătorilor”. 
Cu obiectivitate, se examinează — extrem de minuţios 
- faptele descolindatului, unele benigne, umoristice 
(autorul ştia bine că realiza, totodată, un studiu al 
satirei populare), altele reprobabile, „ignobile răzbu- 
nări”, venind „în conflict cu cea mai elementară etică”. 
C. a vădit, în tot ceea ce a scris, o profundă cunoaștere 
a realităților etnografice din numeroase zone, acu- 
mulată prin cercetarea directă ori prin intermediari. 
Din bogata colecţie rezultată a apărut, tot postum, o 
selecţie reprezentativă: Lireratură populară (1982). În 
studiul, de asemenea postum, De la instinctul de 
autoorientare la spiritul critic axat pe tradiția autoh- 
tonă. Reflecţii asupra conceptului despre specificul 
etnic în literatură, ca emanaţie a sursei folclorice 
(1994) admite existenţa nu doar a spiritului critic în 
cultură, examinat de G. Ibrăileanu în lucrarea sa din 
anul 1909, ci şi o forță psihică, mult mai veche decât 
acest spirit, continuând să coexiste cu el, indepen- 
dent şi fără să se contrazică reciproc. Apărate de 
această forță spirituală din sfera inconştientului, 
limba, creaţiile şi tradiţiile populare au supravieţuit, 
inconştientul constituind, în opinia autorului, „ine- 
puizabilul rezervor, plin de surprize, al sufletului 
uman, unde s-au depozitat şi au fuzionat toate 
impresiile culese din viață de nesfârşite şiruri de 
generaţii, de-a lungul mileniilor”. Este vorba, fireşte, 
de un spirit critic primar, pe etnograf interesându-l 
rolul acestuia în domeniul culturii, în receptarea 
noului; manifestându-se ca un spirit critic în ger- 
mene, el acţionează în acord cu fondul autohton 
ancestral. C. este şi autorul unor studii despre eposul 
versificat românesc. În Contribuţie la cronologizarea 
şi geneza baladei populare la românia susţinut, luând 
ca suport opiniile unor istorici străini, că Balada 
Gerului evocă expediţia turcească întreprinsă în 
sudul Poloniei spre sfârşitul lunii decembrie a anului 
1498 şi începutul lunii februarie a celui următor. D. 
Caracostea, în replică, a opinat că în cântecul amintit 
nu se află nici un substrat istoric, el trebuind să fie 
raportat la „întregul complex al aspectelor atmosfe- 
rice”. Cei doi combatanți şi-au articulat atât de bine 
demonstraţia, încât cei ce au mai abordat subiectul 
nu s-au putut ralia cu fermitate de partea unuia sau a 
celuilalt. Au urmat alte studii despre cântecele bătrâ- 
neşti: Consideraţii critice asupra genezei şi răspândirii 
baladei Meşterului Manole în Balcani; Cântecul 
nunului. Din perspectiva originii, genezei şi funcţiei 
sale. Contribuţie comparatistă la studiul epicii popu- 

lare în versuri, Asupra originii şi genezei unor balade 
populare sud-est europene având ca subiect fapte 
extraordinare, toate apărute în periodice. Prin opera 
lui C., studierea comparată a folclorului a luat un 
avans considerabil, „geografia etnografică exterioară” 
constituind „un înalt ideal, în acelaşi timp o imperi- 
oasă datorie, fiindcă numai studiul pe plan compara- 
tiv al etnografiei va avea drept rezultat adevărata 
cunoaştere de sine ca popor”. În Pământ şi apă. Con- 
tribuţie etnologică la studiul simbolicei eminesciene 
(1984) C. demonstrează, pe baza unei adânci pros- 
pecţiuni în istoria culturii, mergând până la Herodot, 
că în dipticul „pământ şi apă” din cunoscutul vers din 
Scrisoarea III de M. Eminescu, nu este vorba de o 
simplă metaforă, ci de expresia unei mentalități 
magice. În Kochanowski — Dosoftei. Psaltirea în ver- 
suri, text apărut postum, în 2005, ca multe altele, con- 
clude, cu argumente istorice și textologice, că mode- 
lul mitropolitului moldovean a fost opera celebrului 
poet polon: „Fapt este însă, absolut incontestabil, că 
Dosoftei a cunoscut îndeaproape această celebră 
operă încă înainte de a se fi ridicat pe treptele cele 
mai de sus ale ierarhiei eclesiastice. În consecinţă, 
fără a fi primit vreun îndemn sau sugestii de la 
nimeni, el se va fi simţit animat de a da și dânsul o 
traducere a psalmilor de acest gen, în limba română”. 
O erudită argumentaţie este convocată pentru a 
dovedi că ierarhul moldovean n-a dat o traducere 
mecanică a psalmilor, ci una în care a apelat la virtu- 
țile poetice ale versificației autohtone. Cântecul 
despre Ștefan cel Mare a fost o veche preocupare a lui 
C., care, în 1958, într-o scrisoare către S.T. Kirileanu, îl 
vedea astfel: „un studiu amplu de slavistică, în sensul 
cel mai complex; deopotrivă de folclor slav pe plan 
comparativ larg - punând la contribuţie folclorul 
tuturor slavilor —, ca și de lingvistică, și în special de 
dialectologie slavă”. Și-a respectat proiectul și, în 
Vechiul cântec popular ucrainean despre Ștefan Voie- 
vod și problemele lingvistico-etnografice aferente 
(2005), face o erudită examinare critico-istorică a opi- 
niilor cercetătorilor cântecului: Jan Blahoslav cu gra- 
matica sa din 1571, Vasyl Kovalsky, B.P Hasdeu, Alek- 
sandr Potebnea, Ivan Franko, Stefan Tomasivsky și 
Anton Balotă. Spre deosebire de Blahoslav, B.P 
Hasdeu ş.a., care au crezut că acest cântec a fost cules 
în Veneţia italică, C. opinează, raliindu-se părerii lui 
Tomasivsky, că „terenul folcloric al cântecului nu ar 
putea fi mai bine plasat decât la interferența marilor 
influenţe slovace cu cele ucrainene, deci undeva în 
partea cea mai de est a Slovaciei orientale”. Editat de 

asemenea postum, Conceptul frumuseţii umane 
reflectat în antroponimie la români și în sud-estul 
Europei (2011) este un studiu de antroponimie, 
lingvistică, folclor, „ba mai cu seamă de folclor”, de 
estetică, fiindcă „neostoita râvnă a omului după 
frumos a făcut să se deschidă și în antroponimie”. C. 
s-a oprit asupra prenumelor și supranumelor date, 
încă de la naștere, noilor născuţi, prenumele fiind „un 
element augural, care — după străvechi credințe, ce 
n-au încetat a se arăta active până în vremea noastră 
- decide soarta pruncului denumit prin e!”. Sunt exa- 
minate prenume precum  Frumosul-Frumoasa, 
Frumu-Fruma, Mușat-Mușata, Bucur-Bucura, Mân- 
drul-Mândra, Drăguța-Drăguţul, Mirea, Zâna și deri- 
vatele lor. Studiu totodată de istorie, cartea conține 
un capitol intitulat Adevărul cu privire la dinastia 
Mușatinilor din perspectivă pur antroponimică. 


Om de o exemplară intransigenţă şi demnitate, învăţat cu 
origuroasă formaţie ştiinţifică, poliglot şi lingvist de presti- 
giu, cunoscător profund al culturii populare sud-est euro- 
pene şi comparatist neîntrecut, profesorul Petru Caraman 
a realizat o operă care îl recomandă a fi cel mai de seamă 
etnolog român şi, totodată, un cercetător din elita specia- 
liştilor europeni în acest domeniu. 

ION H. CIUBOTARU 


SCRIERI: Obrzed koledowania u Slowian i u Rumundw, 
Cracovia, 1933; Datinile româneşti în limba franceză. 
Contribuţie critică asupra folclorului român în străi- 
nătate, Bucureşti, 1934; Folclor românesc în englezeşte. 
Contribuţie asupra folclorului român în străinătate, laşi, 
1935; Magia populară ca sursă de inspiraţie pentru poezia 
cultă, în Elogiu folclorului românesc, îngr. Octav Păun şi 
Maria Mărdărescu, Bucureşti, 1969, 376-401; G. Ibrăi- 
leanu — profesorul, istoricul culturii, scriitorul beletrist, 
în Amintiri despre G. Ibrăileanu, îngr. lon Popescu-Sire- 
teanu, Iaşi, 1974, 77-114; Colindatul la români, slavi şi la 
alte popoare, îngr. Silvia Ciubotaru, pref. Ovidiu Bârlea, 
Bucureşti, 1983; Pământ şi apă. Contribuţie la studiul 
simbolicei eminesciene, îngr. şi pref. Gheorghe Drăgan, 
Iaşi, 1984; ed. 2, Bucureşti, 2000; Studii de folclor, I-III, 
îngr. Iordan Datcu şi Viorica Săvulescu, introd. Iordan 
Datcu, Bucureşti, 1987-1995; De la instinctul de autoori- 
entare la spiritul critic axat pe tradiția autohtonă. Reflec- 
ţii asupra conceptului despre specificul etnic în literatură, 
ca emanaţie a sursei folclorice, îngr. şi pref. Ovidiu Bârlea, 
Bucureşti, 1994; Descolindatul în orientul şi sud-estul 
Europei, îngr. şi postfață Ion H. Ciubotaru, Iaşi, 1997; 
Studii de etnografie şi folclor, îngr. Ovidiu Bârlea şi Ion H. 
Ciubotaru, postfață Ion H. Ciubotaru, laşi, 1997; Studii de 
etnologie, îngr. Viorica Săvulescu, introd. Iordan Datcu, 
Bucureşti, 1998; Kochanowski - Dosoftei. Psaltirea în ver- 
suri, îngr. Ion H. Ciubotaru, introd. Al. Andriescu, Iași, 

2005; Vechiul cântec popular ucrainean despre Ștefan 
Voievod și problemele lingvistico-etnografice aferente, 
îngr. și introd. Ion H. Ciubotaru, Iași, 2005; Conceptul 
frumuseţii umane reflectat în antroponimie la români și 
în sud-estul Europei, îngr. Silvia Ciubotaru, introd. Ion 
H. Ciubotaru, Iași, 2011. Culegeri: Literatură populară, 
îngr. şi introd. Ion H. Ciubotaru, laşi, 1982. 

Repere bibliografice: D. Caracostea, Balada poporană 
română, Bucureşti, 1932-1933, 355-416; Mircea Eliade, 
Urme istorice în folclorul balcanic, CU, 1938, 3183; 
Ovidiu Bârlea, Procesul de creaţie al baladei populare 
române, RER, 1941, 10; Bârlea, Ist. folc., 505-509; Iordan 
Datcu, Petru Caraman, REF, 1978, 2; lon H. Ciubotaru, 
Moştenirea ştiinţifică a profesorului Petru Caraman, 
ALIL, t. XXVII, 1979-1980; Mihai Pop, Profilul unei mari 
personalităţi, SLAST, 1984, 8; Ion Taloş, Fascinaţia com- 
parării folclorului, ST, 1984, 4; Bârlea, Efigii, 166-178; 
Zaharia Sângeorzan, Înțeleptul Cetăţii, VR, 1991, 9; Al. 
Protopopescu, Între asceză şi martiraj, RL, 1991, 50; 
Dicţ. scriit. rom., |, 478-482; Iordan Datcu, Introducere 
în opera lui Petru Caraman, Bucureşti, 1999; Datcu, Dicţ. 
etnolog., 93-198; Ion H. Ciubotaru, Petru Caraman. Des- 
tinul cărturarului, laşi, 2008. I.D. 


CARANDINO, N. 
[Nicolae] 
(20.VII.1905, Brăila — 
17.11.1996, Bucureşti), 
gazetar, critic de 
teatru, memorialist, 
traducător. 


Este fiul Elenei (n. Morache) şi al lui Gherasim 
Carandino, medic. C. (al cărui prenume la naştere 
este Nicolae Haralambie) are şansa de a creşte într-o 
ambianţă culturală elevată. Impunătoarea biblio- 
tecă a familiei îi oferă posibilitatea unor lecturi dintre 
cele mai variate, iar discuţiile cu tatăl său pe margi- 
nea cărţilor citite îi limpezesc criteriile în surprinde- 
rea valorii. Absolvent al Liceului „Nicolae Bălcescu” 
din Brăila (1923), tânărul frecventează cursurile 
Facultăţii de Drept din Bucureşti, obţine licenţa în 
1926 şi îşi continuă studiile juridice, timp de trei ani, 
la Paris, în vederea susţinerii unui doctorat, intenţie 
nefinalizată. Întors în ţară, debutează şi se impune 
rapid în ziaristică, semnând, în timp, şi cu pseudoni- 
mele Ajax, Ali-Baba, Antipater, Argoman, Aster, 
Asterisc, Cara-Onid, Nekar, N. Grecu, Traian Nicodim 

sau cu pseudonimul colectiv Kalvincar (împreună cu 
L. Kalustian şi Ion Vinea). ] se încredinţează funcţia 
de prim-redactor la „Facla” (1930-1938) şi cea de 
redactor-şef la „Bis” (1935) şi la „Rampa” (1941). Mai 
colaborează cu articole de critică teatrală la 
„Reporter”, „România”, „România literară”, „Azi”, 
„Revista română”, „Bis” (1942-1946, revistă condusă 
de Sanda Cocărăscu), unde ține cronica teatrală, 
„Curierul”, „Curentul familiei”, „Ardealul” ş.a. Este 
vicepreşedinte al Uniunii Ziariştilor Profesionişti 
(1938-1944) şi preşedinte al Asociaţiei Criticilor 
Dramatici (1944). Câteva afirmaţii incomode din 
articolele sale îi atrag internarea în lagărul de la 
Târgu Jiu (1942), unde împarte regimul de detenţie 
cu Victor Eftimiu, Mihai Ralea, Zaharia Stancu. După 
august 1944, la solicitarea lui Iuliu Maniu, reacti- 
vează ziarul „Dreptatea”, pe care îl conduce efectiv în 
1946-1947, articolele politice semnate aici în 1944-— 
1947 fiind editate postum, în 2000, sub titlul 
Rezistenţa — prima condiţie a victoriei. Sprijină apari- 
ţia ziarului social democrat „Libertatea” şi intenţio- 
nează să scoată, împreună cu Zaharia Stancu, un ziar 
de luptă anticomunistă, „Ofensiva”, proiect respins 
de Comisia de Armistiţiu. Colaborează acum frec- 
vent la „Curierul”, condus de Augustin Popa. În ianu- 
arie-martie 1945 este director al Teatrului Naţional 
din Bucureşti şi director general al teatrelor, fiind 
ultimul cumulard al celor două funcţii; după instau- 
rarea guvernului Petru Groza, C. îşi prezintă demisia, 
fiind urmat la direcţia Teatrului Naţional de Tudor 
Vianu, iar la cea a Direcţiei Generale a Teatrelor de 
N.D. Cocea. În 1947 este judecat în procesul 
Partidului Naţional Ţărănesc şi condamnat la şase 
ani temniţă grea. Rămâne însă nouă ani în închiso- 
rile de la Galaţi, Sighet şi Bucureşti, iar la eliberare i se 
stabileşte domiciliu forțat în Bărăgan (la Bumbăcari 
și Rubla), până în 1962. Îşi reia activitatea de gazetar, 
cu cronici teatrale îndeosebi, şi semnează traduceri 
din limbile greacă (Sofocle, Odysseas Elytis ş.a.), 
franceză şi italiană (Luigi Pirandello). 

C. debutează editorial în 1939 cu Viaţa de glorie 
şi de pasiune a marii cântărețe Darclee, o evocare 
romanţată, în care documentaţia riguroasă se 
dizolvă în pagini literare de bună calitate. Lucrarea 
fusese publicată în vara aceluiaşi an sub formă de 
foileton în „România”, şi la apariţia în volum a fost 
apreciată, într-o cronică, drept „cel mai mare succes 
de senzaţie al sezonului literar”. Interesul publi- 
cului s-a datorat în mare parte accentului pus pe 
unele referiri la viaţa particulară a cântăreţei, care 

a numărat printre admiratorii apropiaţi personali- 
tăţi de primă mărime: compozitorii Gounod, Verdi, 
Puccini, Mascagni sau regele Carlos al Portugaliei. 
Următoarele volume, cuprinzând comentarii şi 
însemnări critice privitoare la viaţa teatrală, dar şi 
memorialistică, apar după revenirea lui C., după 
aproape două decenii, la preocupările gazetăreşti. 
De la „Electra” la „Dama cu camelii” (1971) include 
corespondențe fanteziste cu actriţe inexistente, 
prilej de meditaţie lucidă şi avizată pe marginea unor 
partituri dramatice importante. În 1973 publică alte 
două cărţi din aceeaşi zonă tematică: Autori, piese şi 
spectacole şi Actori de ieri şi de azi, mărturii dense în 
idei asupra unor oameni de teatru pe care i-a cunos- 
cut şi asupra spectacolelor în care au fost implicaţi. 
În ambele lucrări C. vădeşte o erudiție bine stru- 
nită, vocaţie critică exersată, tenacitate şi inteli- 
genţă iscoditoare, consecvență în principii anali- 
tice, ca şi în convingeri artistice. Radiografii teatrale 
(1976) este o carte definitorie pentru personalitatea 
criticului. Însuşindu-şi punctul de vedere formu- 
lat de Albert Thibaudet, care spunea că „un critic 
reprezintă o atitudine sau nu reprezintă nimic”, el 
urmăreşte dominantele şi virtuțile poetice ale spec- 
tacolului teatral, considerând critica de teatru ca 
pe o modalitate de ordonare a ierarhiilor artistice. 
Prezentarea şi analiza unor spectacole sunt înso- 
țite de surprinderea elementelor în temeiul cărora 
arta teatrală evită osificarea şi tinde spre un acord 
armonic între specificul său şi imperativele moder- 
nităţii. O secţiune a lucrării cuprinde texte dedicate 
tragicilor greci, urmărind definirea lor ca fiziono- 
mie literară, iar ultima parte a volumului, File din- 
tr-un jurnal teatral (1974-1975), include articole şi 
eseuri pe probleme de imediată actualitate, vizând 
repertoriul unei stagiuni, probleme specifice sce- 
nografiei sau regiei artistice, relația modă-moder- 
nism. Evoluţia criticii dramatice româneşti este 
comentată prin raportare la câţiva profesionişti ai 
genului, între care Victor Eftimiu, I.M. Sadoveanu, 
Camil Petrescu, Dem. Theodorescu, lon Dimitrescu, 
Mircea Ştefănescu, Al. Kirițescu. Pagini de atente şi 
sensibile referiri la arta actorului asigură lucrării, pe 
lângă o informaţie notabilă, calități specifice ope- 
relor literare propriu-zise. De la o zi la alta (|, 1979) 
este o scriere cu caracter memorialistic, în care evo- 
carea anilor copilăriei şi ai tinereţii se alătură medi- 
taţiei asupra vieţii în general, asupra profesiunii de 
gazetar şi de critic teatral în mod deosebit; o mărtu- 
rie asupra omului C., făcută „în ceasul când ce va fi 

prezintă mai puţin interes decât ce a fos”. Amintirea 
faptului concret se împleteşte cu sprintene şi acide 
consideraţii asupra oamenilor şi întâmplărilor, con- 
semnările sunt vii, ironia inteligentă se învecinează 
cu meditaţia şi cu reveria. Sunt evocaţi scriitori pe 
care C. i-a cunoscut, atmosfera de boemă literară 
sau întâlnirile din cenaclul condus de E. Lovinescu. 
Volumul Teatrul, aşa cum l-am văzut (1935-1945), 
apărut în 1986, reuneşte o parte din publicistica tea- 
trală semnată într-un deceniu dominat de o acută 
criză economică, politică, dar şi repertorială. Tonul 
comentariilor este moderat, civilizat, lipsit de oste- 
ntaţie. Perspectiva, mereu în atenţia analistului, 
salvează spectacolele şi textele discutate de situarea 
strâmtă în timp. Criticul se dovedeşte foarte sensibil 
la problema priorităţii care trebuie acordată partitu- 
rii dramatice şi la readucerea actorului în prim-pla- 
nul atenţiei creatorilor de spectacole. Paginile din 
Nopți albe şi zile negre (1992) cuprind amintiri din 
perioada care a urmat anului 1944 (fragmente apă- 
ruseră sub forma unui serial intitulat Memorii în 
revista „Ardealul”). Textul are certe calităţi literare, 
asigurate de fluiditatea şi de plastica naraţiunii; 
faptele, oamenii şi împrejurările sunt rememorate 
calm, uneori cu umor reţinut, informaţia, bogată, 
este dispersată cu grija evitării documentarismului. 
Anterior acestei cărți, C. publicase, la New York, o 
carte de amintiri intitulată Zile de istorie (1986), care 
circulase inițial, în ţară, ca samizdat. 

SCRIERI: Viaţa de glorie şi de pasiune a marii cântărețe 
Darclee, Bucureşti, 1939; De la „Electra la „Dama cu came- 
lii”, Bucureşti, 1971; Autori, piese şi spectacole, Bucureşti, 
1973; Actori de ieri şi de azi, Cluj, 1973; Radiografii teatrale, 
Bucureşti, 1976; De la o zi la alta, I, Bucureşti, 1979; Tea- 
trul, aşa cum l-am văzut (1935-1945), îngr., pref. Daniela 
Gheorghe, Bucureşti, 1986; Zile de istorie, New York, 1986; 
Nopți albe şi zile negre, Bucureşti, 1992; Rezistenţa — prima 
condiţie a victoriei, îngr. şi introd. Paul Lăzărescu, postfață 
Valeriu Râpeanu, Bucureşti, 2000; Viaţa de haz și de necaz 

poca, 1980; Charles Plisnier, Căsătorii..., Bucureşti, 1993. 


Caranica 


Repere bibliografice: Straje, Dicţ. pseud., 126-127, Con- 
stantin Coroiu, Tinereţea lui Gutenberg, Bucureşti, 1982, 
100-106; Piru, Critici, 194-197, Simion, Scriitori, IV, 26-29; 
Lovinescu, Unde scurte, |, 441-443; Z. Ornea, Memoriile lui 
N. Carandino, RL, 1992, 20; Mircea Zaciu, Memoriile lui N. 
Carandino, E, 1993, 5-6; Dicţ. scriit. rom., 1, 482-483; Ion 
Simuţ, Un pariu epistolar între N. Carandino şi 1.D. Sîrbu, 
E 1999, 6; Z. Ornea, N. Carandino la „Dreptatea”, RL, 2001, 
34; Săndulescu, Memorialişti, 221-233; Ioan Stanomir, O 
istorie secretă a libertăţii, „Idei în dialog”, 2005, 3; Ion Focșa, 
N. Carandino, ARG, 2006, 1; loana Diaconescu, Scriitori în 
arhivele CNSAS: Nicolae Carandino. Arestarea unui partid, 
RL, 2006, 4; Popa, Ist. lit., II, 971-972, passim. C. P. 


CARANICA, Nicu (18.1.1911, Bitolia, azi în Repu- 
blica Macedonia - 19.VI.2002, Paris), poet, eseist, 
dramaturg. Este fiul Sevastiei (n. Capidan) şi al lui 
Ion Caranica şi frate cu poeta Eta Boeriu. Face cur- 
surile primare şi liceale la Turda (1919-1928), unde 
tatăl său era profesor de muzică. Este coleg de liceu 
şi de facultate cu Pavel Dan. În 1932 îşi ia licenţa 
la Facultatea de Litere şi Filosofie a Universităţii 
din Cluj. Debutează cu versuri în 1928 la „Propilee 
literare”, colaborează statornic cu poeme şi arti- 
cole la „Gând românesc”, „Abecedar”, „Gândirea”, 
„Curentul literar” ş.a. Îşi continuă studiile în Franţa, 
la Universitatea Catolică din Lille, apoi la Ecole 
Normale Supârieure din Paris (1935-1936). Va 
preda ca profesor titular de liceu, la Arad, între 1937 
şi 1940. Publică, în colecţia „Abecedar”, primul său 
volum de versuri, Poeme şi imnuri (1940). Ataşat 
de presă la Roma (1940), numit în locul lui Vintilă 
Horia, va activa între 1943 şi 1945 ca asistent al lui 
Ramiro Ortiz la Universitatea din Padova. Traduce 
în limba română din poezia lui Giandomenico 
Serra şi, câţiva ani mai târziu, în franceză şi română 
din lirica lui Mario Luzi, poet căruia i-a consacrat 
de altfel şi un amplu studiu analitic. Refugiat la 
Paris în 1949, C. participă la sesiunile ştiinţifice ale 
Centrului Român de Cercetări şi la reuniunile lite- 
rare ale cenaclurilor româneşti create în exil. Este 
membru fondator al cenaclului (1954) şi al revis- 
tei „Anotimpuri” (1955), al Cenaclului de la Neuilly 
şi colaborator la majoritatea publicaţiilor literare 
româneşti ale exilului, de la „Caete de dor”, „Destin, 
„Semne”, „Limite”, „Ethos” până la „Prodromos”, 
„Revista scriitorilor români”, „Fiinţa românească” 
ş.a. După 1989 e prezent şi la o serie de reviste din 
țară — „Steaua”, „Vatra”, „Jurnalul literar” (aici scrie 
frecvent în ultimii ani de viaţă). În 1994 a publicat 

volumul de versuri Noapte şi iar noapte, urmat de 
alte câteva cărți. 

Încă din Poeme şi imnuri se făcea simțită o anume 
cantonare a lui C. în melosul unei însingurări abs- 
tracte, ceea ce, cum observa Octav Şuluţiu, punea 
asupra realității poetice „un fel de fluid care estom- 
pează contururile, un fel de abur noţiona!, ce prelun- 
gea starea de aşteptare până la sublim, fântâna artezi- 
ană devenind astfel, în viziunea poetului, o formă de 
sondare a misterului cosmic: „Azvârle-ţi plânsul fin/ 
În cerul viu şi zi-mi/ De râsetele din/ Înalt şi limpe- 
zimi./ O, linii clare, liră,/ Arpegiu argintiu/ De jocul 
tău zglobiu/ Tăcerea mea se miră// Ce voci subpă- 
mântene/ Te-au ispitit în noapte/ Să-neci în somn şi 
lene/ Comoara ta de şoapte?”. Toate mijloacele reve- 
laţiei poetice cultivate de C. bat mereu la porţile zăvo- 
râte ale Necunoscutului: şi mirarea, şi întrebarea, şi 
contemplarea activă, şi chemarea acerbă a tăcerii, 
şi claritatea — devenită liră —, dar şi misterul, somnul 
care tulbură, prelungind aşteptarea tăcerii, incertul. 
Între iluzie şi aparenţă se produce extrem de subtila 
trecere a poetului, jocul său de-a râsul/plânsul. Acest 
mecanism, această osmoză a stărilor născându-se şi 
murind una dintr-alta se regăsesc în Povestea foamei, 
poem publicat la Madrid, în 1965. După douăzeci 
şi cinci de ani de tăcere de la prima carte, poetul se 
întoarce, în spaţiul poemului, într-o epocă funestă 
din istoria reală şi tragică a ţării sale. Se întâlnesc aici 
şi drumul inițiatic prin Infern, dar şi motivul medita- 
ţiei astrale, la Graalul pierdut şi de neregăsit, enigmă 
a unei umanităţi profund pervertite şi debusolate, 
redusă la o materialitate mizeră, din care a fost eli- 
minat orice ideal. Foamea nu este aici doar cea bio- 
logică, primară, cum ţine să avertizeze poetul într-o 
semnificativă Întâmpinare, ea desemnează nevoia 
de idealitate a condiţiei umane, surprinsă într-o 
degradare succesivă: „- Doamne, eşti plin de caleşti 
din castele:/ Scutură pomul nopţii de stele!// — Fiule, 
fiul meu iubit, / Stelele nu-s de ronţăit.// - Doamne, 
Ți-om da câtă vrei arvună:/ Umple-ne blidul cu lapte 
de lună// — Fiule, fiul meu durut,/ Luna, păpuşa, nu-i 
de băut// - Doamne, destul! Murim de foame!/ Fă-ne 
rost de niscaiva poame!// — Fiule, fiul meu frumos, / 
Ce cauţi tu găseşti pe jos”. Negarea absolutului, deni- 
grarea Fulgeratului (Sfântul Pavel) — cum se întâmplă 
în „lacrimile” nesfinţite ale lui Floran (Emil Cioran) — 
sunt, crede C., mai vinovate decât ravagiile sistemu- 
lui ideologic al colectivismului economic instaurat 
cu de-a sila de tancurile ruseşti. Țiganiada întoarsă 
pe dos, dar mult mai largă-n înţelesuri, Povestea 

foamei constituie scrierea principală a lui C., ima- 
gine tragicomică a lumii contemporane, a lumii care 
a atentat la lumen şi şi-a distrus astfel propria con- 
diţie. Publicat în 1981, poemul Anul 1940 (replică la 
Anul 1840 al lui Grigore Alexandrescu) reface, într-o 
viziune lirică interogativă, o epocă a pierderilor şi a 
risipelor, a dezastrului, dar şi a alungării din istorie a 
poetului. În Lămuriri poetul îşi defineşte cântul drept 
unul „de moarte şi înviere”, inițiere a coborârii în 
Hades şi a renaşterii. Duhul se instituie ca motiv pri- 
mordial şi în Chemarea marea (2000), poem al căută- 
rii şi al surprinderii inefabilului, cu o multitudine de 
sugestii mitice, care solicită o lectură în palimpsest. 
Armonia cosmică e invocată de asemenea în placheta 
Noapte şi iar noapte, unde sonurile pipăie Infernul, 
pragul trecerii, ritmurile primordiale ce-l topesc pe 
eros în thanatos, transfigurând încă o dată motivul 
nunţii mioritice. Poate cea mai reprezentativă cule- 
gere de poeme a lui C. rămâne Cartea anilor (2000). 
În structura ei se regăsesc vârstele sonore ale imnului 
pe care-l înalţă C. în mod constant în dialogul său cu 
inefabilul. Poetul e un Orfeu devastat de insuporta- 
bilele dureri ale unei istorii nedrepte, refugiat într-un 
cosmic încă nesfâşiat de menade. În 1997 a apărut 
volumul de eseuri Un Esculap al sufletului românesc, 
care adună câteva dintre cele mai reprezentative 
texte critice publicate în exil. De remarcat trinitatea 
Eminescu, Creangă, Dante Alighieri (capitolul Tinerii 
dintotdeauna), privită nu atât într-o perspectivă 
comparatistă, cât într-o abordare a înţelesurilor poe- 
ziei ca expresie totală a lumii, în care experienţa exi- 
lului poate însuma aspectele vitale ale artei. În eseul 
Soarele şi Luna, studiu de tipologie asupra valenţe- 
lor sud-est europene ale spiritualităţii româneşti, C. 

încearcă, pentru prima dată după Vasile Pârvan şi 
G. Călinescu, şi pe urmele eseisticii lui Dan Botta, o 
regăsire a mesajului mitologic în evoluţia acesteia. 
Sondajul nu are în vedere aria Orient-Occident, ci o 
deplasare de la nord la sud, adică de la înțelesurile 
hiperboreene, saturniene spre cele mediteraneene. 
Poetul încadrează în „lumea noastră”, prin urmare 
în lumea sa, prezenţa lui Lucian Blaga, a lui Vintilă 
Horia şi a lui Emil Cioran (faţă de care şi-a expri- 
mat întotdeauna rezerve din cauza anticreştinismu- 
lui manifest al acestuia). De consemnat că ultimul 
capitol al cărţii, Tinerii de altădată, are un pronunţat 
caracter memorialistic, paginile consacrate lui Pavel 
Dan, Emil Giurgiuca, lon Chinezu, Olgăi Caba şi lui 
Wolf von Aichelburg sau cele despre Anton Zigmund 
Cerbu detaşându-se nu numai prin vibrația confesi- 
unii, dar şi prin valoarea informaţiei. În fine, ar mai 
trebui menţionat dramaturgul C. Despre acesta a scris 
printre primii, plecând de la texte în marea lor majo- 
ritate păstrate în manuscris, Mircea Zaciu, care anali- 
zează piese ca Mişcarea ireversibilă (1970) sau Lupta 
cu îngerul (1977), publicate ulterior una în versiune 
franceză şi cealaltă în italiană. Este vorba de utopii 
dramatice, dezbatere de idei, expunere poematică a 
visului şi mai puţin sau aproape deloc de confrun- 
tare de tipologii, spectacol de existenţă. Prin urmare, 
teatru de citit, nu de reprezentat. Atrage de aseme- 
nea atenţia colindul dramatic în „două nopţi” O, ce 
veste minunată! (apărut în „Jurnalul literar”, 1997), 
amintind, prin tendinţa de cosmicizare a mesajului 
dramatic, un text precum Învierea al lui Lucian Blaga, 
dar punând accentul tocmai pe elementul realist, pe 
transpunerea faptului cotidian, miracol cosmic capa- 
bil să reveleze înţelesuri ce depăşesc condiţia umană. 

CARATANĂ, Nicolae (14.VII.1914, Horopani, Grecia — 
19.X.1992, Constanţa), poet. Este fiul Lambrei şi al lui 
Gheorghe Caratană, cărăvănar. A învăţat puţină carte 
(două clase în greceşte şi două în limba română), dar 
s-a cultivat ca autodidact. Încă adolescent, păstor 
la poalele Olimpului, îi citea pe poeţii greci antici în 
original, precum şi pe cei contemporani, în special 
pe cei de origine aromână, printre care Zalocostas şi 
Valaoritis, Kostis Palamas, Vlahoyannis, Sikelianos, 
Caryotakis, Kavafis, Crystallis, recitându-i ca un actor 
autentic. A învăţat limba română citind literatură, 
mai ales din M. Eminescu, Tudor Arghezi, Lucian 
Blaga, lon Barbu, G. Bacovia, V. Voiculescu, pe care 
îi socotea printre cei mai de seamă lirici ai lumii. 
„De-am şti să ne facem reclamă — spunea adesea, cu 
amărăciune — ne-ar cunoaşte toată lumea.” Familia 
lui C. vine în ţară târziu, abia în 1935, stabilindu-se 
în Dobrogea. Peregrinând, ajunge la Olteniţa, unde 
C. face Şcoala de Arte şi Meserii. În al Doilea Război 
Mondial participă la lupte pe Frontul de Răsărit, fiind 
rănit. În perioada postbelică, arestat în trei rânduri 
începând din 1948, trece, ca deţinut politic, prin 
închisorile din Gherla, Aiud, Canal ş.a. După 1964, 
când este eliberat, va lucra, ca simplu muncitor, pe 
şantiere de construcţii. Publică sporadic în revistele 
dintre cele două războaie mondiale. 

C. debutează editorial în 1972, la insistenţele 
prietenilor, cu poemele din Lampadoforie. Autorul 
făcea apel la mitologie şi istorie, într-o limbă româ- 
nească păstoasă, amintind de arghezienele Cuvinte 
potrivite, şi cultiva metafora arborescentă, vrând să 
dea lirismului o perspectivă pronunţat existenţială. 
Meditativ vrea să fie întregul lui discurs liric şi în 
culegerile ce au urmat: Lâna de aur (1975), Inscripții 
rupestre (1981), Arbori (1989), Pod peste legende 
(1992), postuma Cuvinte de lut (2000) ş.a. O poezie 
a interogaţiilor, în vers clasic, cantabil, cu o zicere 
expresivă atât prin cuvânt, cât şi prin mesaj: „Cată 
să fii bumerang:/ Întors înapoi la locul plecării,/ 
după ce ai vânat un triumf sau un rang/ şi-ai vânat 
mirarea mirării.// Plecând la drum, întreabă pe pri- 
mu-ntâlnit/ unde pot vâna infinit?/ Unde absolut, 

unde destine?// De te-mpiedici de-o piatră, căzând, 
îţi va spune:/ Numai în tine, numai în tine, / în tine 
se întâmplă marea minune!” (Bumerang). O explo- 
rare continuă a eului şi a lumii, fără satisfacția găsi- 
rii răspunsurilor, poezia fiind după C. un spaţiu al 
dilemelor, o continuă interogaţie. Este însă mai cu 
seamă un permanent efort spre ruperea cuvântului 
din „tăcerea fântânii”, spre născocirea unei limbi 
a esenţelor, care s-ar putea numi „limba inorog”. 
Cuvintele, frecvent invocate, definite, admirate, pre- 
țuite, devin ax al discursului, ele aparţinând întru 
totul fiinţei poetului: „Sunteţi partea dintre mine 
care vede numai în vis,/ partea din mine cea mai 
de roadă/ care n-are nevoie să vadă”. C. publică un 
singur volum de versuri în dialectul aromân, Așteptu 
soarili (1985). După ce închină câteva poeme gra- 
iului de acasă, din Macedonia, încearcă acelaşi tip 
de poezie reflexivă, vrând să dea identitate şi sieşi, 
şi lumii: „Aruncă-ţi trupul cât mai departe,/ La 
ce-ţi trebuie? Îmbătrâneşte,/ doar vocea s-o aperi 
de moarte,/ din trupul de care avuseşi parte.// 
Păzeşte-ţi vocea, păzeşte-o de corbi,/ de trup n-ai 
nevoie, te lasă...,/ Homer gândea prin ochii lui orbi,/ 
gândea prin noaptea lui, nebuloasă...” (aici în tran- 
spunere literară). Aşadar, aceeaşi tentaţie a absolu- 
tului, a ceea ce s-ar putea salva din neant. Se poate 
spune că în poezia aromână în dialect C. este cel mai 
consecvent pe tărâmul reflecţiei chiar şi atunci când 
reînvie stampe străbune din neuitata Macedonie, 
dialogând cu lumea lui de păstori. 

SCRIERI: Lampadoforie, Bucureşti, 1972; Lâna de aur, 
Bucureşti, 1975; Inscripții rupestre, Bucureşti, 1981; 
Aşteptu soarili, Bucureşti, 1985; Arbori, Bucureşti, 1989; 
ed. 2, Syracuse NY (SUA), Constanţa, 1993; Pod peste 
legende, Constanţa, 1992; Cuvinte de lut, Bucureşti, 2000; 
Memorii ghetsimanice, pref. Vasile Dimanca, Constanţa, 
2000; Dialog cu neantul, îngr. Vasile Dimanca, Constanţa, 
2001; Lampadoforie, îngr. Vasile Dimanca, pref. Nicolae 
Rotund, Constanţa, 2009. 

Repere bibliografice: Al. Piru, N. Caratană, CRC, 1976, 
47; Cândroveanu, Printre poeți, 104-108; Nistor Bardu, 
Virtuţi poetice ale limbajului dialectal, TMS, 1985, 12; 
Kira lorgoveanu, Nicolae Caratană, UVPA, 403-405; 
Petru Vălureanu, Sub semnul simetriei, MS, 1989, 6; Paul 
Dugneanu, Un „joc secund al imaginarului”, „Deştepta- 
rea”, 1990, 6-7; Nicolae Motoc, Despărțirea de un poet: 
Nicolae Caratană, TMS, 1992, 10; Ştefan Cucu, Nicolae 
Caratană, IMS, 1994, 2; Cândroveanu, Aromânii, 94-97 
Popa, st. lit., II, 1115; Cristian Livescu, Poeți de cursă 
lungă, CL, 2010, 2; Nistor Bardu, Nicolae Caratană sau 
Devenirea întru poezie, „Ex Ponto”, 2010, 1. Hr.C. 

CARCALECHI, Zaharia (1776 sau 1784, Braşov — 
6.X.1856, Bucureşti), editor, publicist. Fiu al unui 
negustor aromân, Gheorghe Constantin Carcalechi, 
stabilit în Braşov, şi al Mariei (n. Ciurcu), vara lui D. 
Eustatievici, C. ajunge, urmând o şcoală de comerţ 
la Buda, „ferlegher” (editor), din 1812, al Tipografiei 
Universităţii. Tipăreşte (şi prefaţează) tălmăciri din 
S. Gessner, Voltaire, D. Darvari, datorate lui Eufrosin 
Poteca şi lui Al. Beldiman, precum şi însemnările 
de călătorie ale lui Dinicu Golescu. Plănuia, la 1817, 
o „Gazetă românească”, dar abia din 1821, în mai 
multe serii, scoate „Bibliotecă românească”, prima 
revistă de literatură în limba română. Întocmeşte 
calendare şi, în 1826, un manual, Povăţuitorul tine- 
rimei către adevărata şi dreapta cetire, pe care, din 
motive de popularitate, îl atribuie lui Gh. Lazăr. În 
1834 se stabileşte la Bucureşti, unde primeşte con- 
ducerea Tipografiei Statului. Editează ziarul „Cantor 
de avis şi comers” (1837-1855), devenit în 1843 
„Vestitorul românesc”, şi buletinul oficial al Ţării 
Româneşti. Din 1836 până în 1853, la Buda, face să 
apară „Almanahul statului din Principatul a toată 
Țara Românească”. În 1845 primeşte rangul de pitar, 
apoi, în 1853, pe cel de serdar. 

Modest alcătuitor de calendare destinate sate- 
lor şi târgurilor (1817, 1818, 1825), cuprinzând sfa- 
turi cu privire la meşteşuguri şi agricultură, pilde 
morale, traduceri (Adelaida sau Păstorița alpi- 
cească, după Marmontel, din calendarul pe 1825, 
îi este atribuită), C. a continuat, cu un orizont 
cultural mai restrâns, dar cu mult spirit practic, 
strădaniile Şcolii Ardelene de ridicare a neamu- 
lui prin intermediul cărţii. Făcea, în „Bibliotecă 
românească”, educaţie naţională publicând Istoria 
romanilor, compilată de Damaschin T. Bojincă, 
portrete de voievozi, Viaţa lui Dimitrie Cantemir. 
Informaţiile bibliografice strânse de el sub titlul 
Izvorul cărților aveau în vedere Ţara Românească, 
Moldova, Ardealul. Se reproduceau tălmăciri, se 
făceau observaţii asupra limbii. Beletristica din 
„Bibliotecă românească” era fără pretenţii, redu- 
cându-se la povestiri şi anecdote. Călătoria lui 
Martinelli la Paris, o prelucrare, pare a-i aparţine. 
Povăţuitorul tinerimei... este o adunare de reflec- 
ţii şi exemple neprelucrate trase din scrierile lui C. 
Diaconovici-Loga. Publicistica lui C. după 1834 e 
aproape lipsită de interes. Uşurinţa cu care dădea 
ştiri neverificate, exagerându-le, a intrat în dome- 
niul anecdotei. Numele îi rămâne însă legat de 
începuturile presei în limba română. 

SCRIERI: Povățuitorul tinerimei către adevărata şi 
dreapta cetire, Buda, 1826. 

Repere bibliografice: Iorga, Is. presei, 34-36, 43-53, 
62-63; Tomescu, Calendarele, 71-74, 117-119; Ovidiu 
Papadima, Anton Pann. „Cântecele de lume” şi folclorul 
Bucureştilor, Bucureşti, 1963, 13; C.A. Stoide, Din legătu- 
rile lui Zaharia Carcalechi cu Iaşii (1817-1834), „Studia 
bibliologica”, 1969; Pervain, Studii, 211-236; Onisifor 
Ghibu, Din istoria literaturii didactice româneşti, îngr. 
Octav Păun şi Vasile Popeangă, introd. Vasile Popeangă, 
Bucureşti, 1975, 88-99; Dicţ. lit. 1900, 170-171. S.C. 


CARDAŞ, Gheorghe (1.IV.1899, Drăguşeni, j. Suceava 
- 15.IV.1983, Bucureşti), istoric literar, editor. Este fiul 
Amaliei (n. Camondo) şi al lui Gheorghe Cardaş, inte- 
lectuali. După ce urmează şcoala primară la Topile, 
Siliştea şi Drăguşeni şi liceul la Fălticeni (1913-1915), 
Bucureşti (1915-1916) şi Roman (1917-1921), este 
student al Facultăţii de Litere şi Filosofie a Universită- 
ţii din Bucureşti (1921-1924). În anii 1926-1927 audi- 
ază la Paris cursuri la Sorbona şi la College de France. 
Este, succesiv, funcţionar superior la Biblioteca Aca- 
demiei Române (1921-1933), profesor secundar în 
Bucureşti (1932-1943), referent ştiinţific la Institutul 
de Istorie din Bucureşti (1950-1953). Între anii 1958 
şi 1964 a fost deţinut politic la Jilava şi Gherla. Debu- 
tează în 1916 la revista „lon Creangă” din Bârlad, iar 
editorial în 1927 cu volumul Pagini de istorie lite- 
rară românească. Scriitori vechi. A tost redactor la 
„Albina” (1921-1941), „Mişcarea literară” (1924-1925) 
şi „Revista Liceului Internat din Buftea” (1934-1939). 
A colaborat la „Adevărul literar şi artistic”, „Boabe 
de grâu”, „Convorbiri literare”, „Cugetul românesc”, 
„Făt-Frumos”, „Manuscriptum”, „Mitropolia Olte- 
niei”, „Neamul românesc pentru popor”, „Prietenii 
istoriei literare”, „Revista de etnografie şi folclor”, 
„Revista istorică”, „Revista macedo-română”, „Uni- 
versul literar”, „Vestitorul satelor”, „Viaţa românească”. 

Două sunt coordonatele esenţiale ale activităţii lui 
C.: editor şi istoric literar. Cea dintâi este ilustrată înde- 
osebi de ediţiile de pionierat din opera lon Budai-De- 
leanu: Țiganiada (1925), publicată în „forma defini- 
tivă din 1800-1812”, şi Trei viteji (1927), poem tipărit 
„pentru prima oară după manuscrisul original”. Ca 
istoric literar, bibliograf, colecţionar al unei impună- 
toare arhive de documente, scrisori şi acte, s-a afirmat 
mai întâi prin colaborarea cu I.E. Torouţiu la editarea 
primului volum din seria Studii şi documente literare 
(1931). Îşi va valorifica propriile achiziţii documentare 
în Documente literare (Q-I, 1971-1973), care conţin 
seturi de scrisori şi acte, bogat comentate, ale unor 

scriitori precum Gh. Adamescu, E Aderca, lon Agârbi- 
ceanu, Tudor Arghezi, Nicolae Bănescu, loan Bianu, G. 
Bogdan-Duică, loan Bogdan, Vasile Bogrea, Emanoil 
Bucuţa, G. Călinescu, Panait Cerna, Al. Claudian, Ilarie 
Chendi, Mihai Codreanu, Grigore Creţu, Ovid Densu- 
sianu, Mihail Dragomirescu. În Anexe sunt publicate 
răspunsuri la chestionarul pe care C. îl adresase scri- 
itorilor, precum şi la chestionarul lui Isaia Tolan. „Pe 
cât de variate şi de numeroase sunt scrisorile inedite, 
pe atât de meritorii se prezintă notele bibliografice şi 
cele explicative asupra unor personaje culturale astăzi 
obscure” (Şerban Cioculescu). Cu aceeaşi râvnă şi cu 
o acuratețe remarcabilă a informaţiei, a întocmit mai 
multe antologii de poezie şi proză românească. Folclo- 
ristul a tipărit culegerea Cântece poporane moldove- 
neşti (1928), unde încearcă să dea seamă de repertoriul 
unui talentat rapsod din Drăguşeni — Suceava (231 de 
cântece bătrâneşti, hore şi chiuituri). 

SCRIERI: Pagini de istorie literară românească. Scriitori 
vechi, I, Arad, 1927; Ion Budai-Deleanu, Bucureşti, 1928; 
Tratat de bibliografie, Bucureşti, 1931; Istoria literaturii 
româneşti de la origine până în zilele noastre, Bucureşti, 
1938; Viaţa lui Mihai Eminescu, Bucureşti, 1939; Introducere 
în literatură. Formele literare (în colaborare cu Napoleon N. 
Creţu şi C. Fierăscu), Bucureşti, 1940. Ediţii: lon Budai-De- 
leanu, Țiganiada, introd. edit., Bucureşti, 1925, Trei viteji, 
1927; Ion Creangă, Poveşti, Bucureşti, f.a.; Petre Ispirescu, 
Basmele românilor, Bucureşti, [1939]; Vuk Ştefanovici Kara- 
gici, Cântece populare sârbești, tr. și pref. edit., Bucureşti, 
1977. Antologii: Cântece poporane moldoveneşti, Arad, 
1928; Studii şi documente literare, |, Bucureşti, 1931 (în cola- 
borare cu I.E. Torouţiu); Fabula în literatura românească, l- 
II, introd. edit., Bucureşti, 1934-1936; Bucureştii de altădată 
cântat de poeţi, Bucureşti, 1936; Poeţii şi prozatorii Ardealu- 
lui până la Unire (1800-1918), introd. edit., Bucureşti, 1936; 
Poeţii şi prozatorii Basarabiei până la Unire (1812-1918), 
introd. edit., Bucureşti, [1937]; Poezia românească de la ori- 
gine până în zilele noastre (1673-1937), II, introd. edit., 
Bucureşti, 1937; Poeţii munteni până la Unire (1787-1859), 
introd. edit., Bucureşti, 1937; Regele Carolal II-lea preamărit 
cu slavă şi credinţă de cântăreții neamului, Bucureşti, f.a.; 
Documente literare, I-II, Bucureşti, 1971-1973; Poezii cu 
formă fixă, pref. edit., Bucureşti, 1973. 

Repere bibliografice: Ştefan Paşca, „Cântece poporane 
moldoveneşti”, DR, 1924-1926, partea II; Artur Goro- 
vei, Cronica, „Şezătoarea”, 1926, 9-10; Gheorghe Cardaş, 
Memoriu de titluri şi lucrări, Bucureşti, 1938; Theo- 
dorescu, st. bibl., 85, passim; Cioculescu, Itinerar, III, 
124-129, S. Belozerov, Karagici în româneşte, AAF 1980; 
Octav Păun, Un bibliograf, RL, 1983, 21; Nicolae Scurtu, 
In memoriam. Gheorghe Cardaș, VR, 1983, 7; Dicţ. scriit. 
rom., |, 485-486; Datcu, Dicţ. etnolog., 198-199. I.D. 

CARIANOPOL, Virgil 
(29.11.1908, Caracal — 
6.IV.1984, Bucureşti), 

poet. 


Este fiul Atenei (n. Popescu) şi al lui Grigore 
Carianopol, funcţionar de tribunal. Urmează la 
Caracal școala primară (1915-1919), apoi învaţă în 
aceeași localitate la Liceul „Ioniță Asan” (1919-1923). 
După un an petrecut ca practicant la Tribunalul 
Romanați, intră într-o şcoală militară de artificieri la 
Pirotehnia Armatei din Bucureşti (1924-1930). Între 
1934 şi 1938 audiază cursurile Facultăţii de Litere şi 
Filosofie din Bucureşti. Lucrează ca angajat civil în 
diferite servicii ale armatei. Din 1956 până în 1963 
face închisoare politică la Jilava, Aiud şi Periprava. 
Debutează în 1930 la revista „Vraja” şi editorial în 1931 
cu volumul Flori de spin. Mai colaborează cu versuri, 
articole, cronici literare la „Revista scriitoarelor şi scri- 
itorilor români”, „Universul literar”, „Viaţa literară”, 
„Azi”, „Revista Fundațiilor Regale”, „Meşterul Manole”, 
„Arta” ş.a. A mai semnat cu pseudonimele V. Olteanu, 
V. Jianu, Virgil Călugăru, V. Cariopol, Vicar, Rac. 

Prima carte a lui C., Flori de spin, promovează 
un tradiționalism de pastişă, reușind să sune și ca 
Octavian Goga, și ca lon Minulescu: „Părinte, vin 
învins de viaţă/ În liniştea chiliei tale./ Primeşte-mă, 
să-nalţ cu tine/ Măreţul glas de osanale.// Din tine- 
reţea de miresme/ Nimic nu mi-a rămas ne-nvins/ 
Eu vin să leg un suflet sarbăd/ De glasul clopotului 
stins...” (Învins). Volumul Virgil Carianopol (1933) 
mută cu un pas înainte chestiunea influențelor, des- 
coperindu-l, în secțiunea Poeme pentru Lili, pe Camil 
Baltazar: „dar pentru că nu voi mai veni spre aurul 
cetăţii/ ştiu că vor creşte în mine bălăriile tăcerii / ştiu 
că va cădea tencuiala din inimă ca după o ruină/ dar 
am iubit oraşul acesta/ în care măvoi agonisi ca mone- 
dele/ în care mă voi inunda ca mlaştinile” (poeme 
din ospiciu şi alte instituţii). De asemenea, poetul se 
declară avangardist, făcând gesturi largi și promisiuni 
megalomane: „fiecare cuvânt este un soldat rănit/ din 
marea bătălie ce se dă în mine/ feriți-vă/ poemele 
mele sunt contagioase”. Oricum, noul program, deși 

patent inadecvat temperamentului și fondului lui C., 
își asortează metafore mai elaborate și mai îndrăz- 
neţe: „o! Crimele plăcute ale istoriei mele.// ca într-un 
lac/ mă văd în fiecare rând/ cum alerg după degetul 
de mercur al şipotelor/ şi dacă nu mi-ar fi ruşine de 
câini/ aş fugi despuiat/ printr-o cale victorie a poemu- 
lui.// cine m-a prins în somn/ aşteptând audiența de 
metal a dialecticii?// pentru fiecare dintre voi/ păstrez 
un obuz al tunurilor aşezate în mine/ şi pe fiecare vă 
aştept/ ca pe o femeie ca pe un rege ca pe un potop”. 
Faza avangardistă nu durează mult, poetul recăzând 
- şi sub influența unor convingeri legionare - în zona 
tradiționalismului gândirist de tip Nichifor Crainic și 
Radu Gyr. După Un ocean, o frunte în exil (1934), unde 
se versifică pe tema gândurilor de emigrare, Scrisori 
către plante (1936; Premiul Societății Scriitorilor 
Români) face loc și pastișelor după Serghei Esenin 
(căruia îi dedică şi o poezie — Cântec de moarte), şi 
imitațiilor argheziene: „lartă-mă, loană!/ N-am ştiut 
că trupul tău sfânt/ N-a fost trup de pământ./ N-am 
ştiut că ai fost o pasăre călătoare,/ care-ai omorât 
şerpii potecilor în picioare.../ N-am ştiut că viaţa ta a 
fost o stradă/ Pe care amintirile îşi sunau clopoţeii de 
zăpadă” (Joana). Un sunet relativ mai autentic apare 
în câteva versuri de militantism social: „Ce dacă fur?/ 
Ce dacă sunt laş?/ Ce dacă sparg soarele ca pe-un ou/ 
Şi-i vărs gălbenuşul pe oraş?// [...] Anii mi i-am petre- 
cut prin amintiri întunecoase,/ Am jinduit toată viaţa 
după lucruri frumoase./ Am hoinărit cu sufletul încins 
în sfoară/ Şi tinereţea mi-am măcinat-o ca o moară./ 
Din clasele pe care plângea igrasia/ M-am înhăitat cu 
visul şi cu poezia.// Arunc în urmă o gresie/ Şi munţii 
îşi înalță privirile;/ Arunc în urmă un pieptene/ Şi o 
pădure mă desparte de toate amintirile”. Carte pentru 
domnițe (1937) descoperă patriotismul zonal-olte- 
nesc, un câștig cu bătaie lungă în poezia autorului: 
„Am rămas departe Oltenie şi strein,/ Cânticile mele 
până la tine nu vin/”. Alte titluri caracteristice sunt 
omagii către „doamna lui Neagoe Basarab” („Munţii 
noştri tot îţi mai sărută doamnă picioarele, / Tot îţi mai 
pune medalion de aur la gât soarele”) sau cele adre- 
sate țăranilor: „Frate, frate, fără să plângeţi şi fără să vă 
revoltați, / Când'veţi învăţa să culegețţi şi voi după unde 
araţi?” (Pentru plugari). Un epitat prematur se află 
în Frunzişul toamnei mele (1938): „Aici zac eu, Virgil 
Carianopol — săracul,/ Pe care l-a făcut Dumnezeu, 
dar l-a crescut dracul —/ Cât am fost în viaţă biet nătă- 
rău/ N-am ştiut să mint, n-am ştiut nici să fac rău.// 
[...] Aici zace Virgil Carianopol, fecior de ţărani,/ Un 
nebun care a cheltuit vieţii mulți ani./ Nu-l plângeţi./ 

Lăsaţi vremea să-l ningă,/ Prea a crezut până la sfâr- 
şit, c-o să-nvingă”. După proliferarea manierismului 
de tip Gyr în Scară la cer (1940), cu versuri săltăreţe 
precum „Plângi române, plângi oltene;/ Plânge-ţi 
viţa ta domnească, / Pier haiducii şi cu dânşii/ Moare 
doina românească” (Cântec haiducesc), paginile din 
Poeme de pe front (1943) dau pildă versificată, con- 
venabil patriotardă și ortodoxistă, întru uciderea 
vrăjmașului: „Am ucis azi noapte doi dușmani,/ Doi 
flăcăi ce coborau din vis-/ Dar sunt mândru țară că te 
apăr.../ Doamne, pentru Tine am ucis” (Mărturisire). 
După o lungă perioadă de tăcere, provocată de trecu- 
tul legionar al poetului, C. revine cu volumul Versuri 
(1967), neschimbat în fond, dar îmbătrânit prematur, 
specializat într-o ipostază erotică senilă, în melan- 
colii rurale, în patriotism butaforic cu parti-pris-uri 
oltenești (un Cântec oltenesc pus pe muzică de Tudor 
Gheorghe devenind șlagăr: „Muică, suntem neam de 
piatră/ Când e vorba pentru vatră,/ Suntem pui de 
Brâncoveni,/ De panduri și de Jieni”), totul în imagini 
decorative și în rime potrivite care sună, după caz, 
a unul sau a altul, căci, fundamental, poetul C. nu 
există decât ca ecou. Autorul și-a pus meșteșugul și în 
slujba literaturii pentru copii, publicând versurile din 
Copilul și Ţara (981; Premiul Asociaţiei Scriitorilor 
din Craiova) și Clopoței și prichindei (1977), precum 
şi povestioarele istorice Arcașul lui Ștefan (1976) şi 
Copilul cu inima de aur (1980). C. a întocmit în două 
volume, sub titlul Scriitori care au devenit amintiri 
(1973-1982), niște amintiri falsificate prin edulcorare 
și prin omisiunile convenabile în punctele esenţiale, 
amintiri lipsite de interes literar și inutilizabile ca 
informație. 

SCRIERI: Flori de spin, Bucureşti, 1931; Virgil Cariano- 
pol, Bucureşti, 1933; Un ocean, o frunte în exil, Bucureşti, 
1934; Scrisori către plante, Bucureşti, 1936; Carte pentru 
domniţe, Bucureşti, 1937; Frunzişul toamnei mele, Bucu- 
reşti, 1938; Scară la cer, Bucureşti, 1940; Poeme de pe front, 
Bucureşti, 1943; Versuri, pref. Ovidiu Papadima, Bucureşti, 
1967; Cântece de amurg, Bucureşti, 1969; Cântece româ- 
neşti, Bucureşti, 1970; Viorile vârstei, Bucureşti, 1972; Șter- 
gar românesc, Bucureşti, 1973; Lirice, Craiova, 1973; Scrii- 
tori care au devenit amintiri, vol. I, Bucureşti, 1973, vol. II, 
Craiova, 1982; Elegii şi elegii, Bucureşti, 1974; Arcaşul lui 
Ştefan, Bucureşti, 1976; Clopoţei şi prichindei, Bucureşti, 
1977; Cântece oltenești, Craiova, 1977; Lumini pentru dra- 
gostea mea, Bucureşti, 1978; Viorile vârstei, pref. Al. Piru, 
Bucureşti, 1978; Peisaj românesc, Bucureşti, 1979; Copilul 
cu inima de aur, Bucureşti, 1980; Copilul şi Țara, Bucureşti, 
1981; Cântec la plecarea verii, Bucureşti, 1981; Scară la cer, 
pref. C. Stănescu, Bucureşti, 1983; Cântece pentru mama, 

Bucureşti, 1984; La ceasul de taină, Craiova, 1986; Vână- 
toarea de foc, Bucureşti, 1986; Scrisori către plante, îngr. 
şi pref. Virginia Carianopol, cuvânt înainte Sultana Craia, 
Bucureşti, 1997; Scriitori care au devenit amintiri. Pagini de 
jurnal, îngr. Virginia Carianopol, Bucureşti, 1999. 

Repere bibliografice: Mihail Ilovici, „Virgil Carianopol”, 
„Timpul nostru”, 1934, 5; Constantinescu, Scrieri, Il, 186- 
189, 190-193, 194-198; Sebastian, Jurnal, 216-218; Per- 
pessicius, Opere, VII, 268-269, 351-353; Călinescu, Opere, 
II, 933-934, III, 171-174, 1125; Eugen Ionescu, „Scrisori 
către plante”, FCL, 1936, 1585; Cioculescu, Aspecte, 123- 
125, 185-186; Vintilă Horia, „Frunzişul toamnei mele”, G, 
1939, 2; Călinescu, Ist. lit. (1941), 844, Ist. lit. (1982), 940- 
941; Streinu, Pagini, V, 112-120; lon Caraion, „Poeme de pe 
front”, CAP, 1943, 2164; 1. Negoiţescu, Virgil Carianopol, 
E 1967, 11; Papadima, Scriitorii, 274-277, Constantin, A 
doua carte, 100-104; Crohmălniceanu, Literatura, II, 176- 
178; Piru, Poezia, 1, 108-117; Micu, „Gândirea”, 598-603; 
Dan C. Mihăilescu, „Legile amintirii”, T, 1986, 6; Scarlat, 
Ist. poeziei, III, 21-22; Simion, Scriitori, IV, 79-85; Dicţ. 
scriit. rom., |, 486-489; Dicţ. analitic, IV, 109-112; Popa, Ist. 
lit., IL, 344-345. M.I. 


CARIANOPOL, Virginia  (5.[]l.1943, Bucureşti), 
poetă, traducătoare. Este fiica Elisabetei (n. Stojec) 
şi a lui Constantin Carianopol, ofiţer de carieră, 
şi nepoată a poetului Virgil Carianopol. A absolvit 
Facultatea de Filologie la Universitatea din Bucureşti 
(1965). Până în 1973 funcţionează ca profesoară 
de limba şi literatura română şi franceză la Liceul 
Pedagogic din Buftea, între 1973 şi 1984 e consilier 
la Ministerul Culturii (Direcţia Carte şi Publicaţii), 
între 1984 şi 1994 e redactor la Editura Eminescu, 
din nou consilier la Ministerul Culturii (Direcţia 
Cultură Scrisă) şi, în paralel, redactor la Editura 
Cartea Românească. A debutat în 1966, la „Ramuri”, 
cu poezie, şi editorial în 1977 cu volumul de ver- 
suri Tapiserii cu lună. Mai colaborează cu versuri 
şi articole de critică literară la „România literară”, 
„Luceafărul”, „Contemporanul”, „Viaţa românească”, 
„Ilomis”, „Convorbiri literare”, „Argeş” ș.a. A îngrijit şi 
prefaţat ediţii din scriitori români şi străini, folosind 
şi pseudonimul Lis Karian. 

C. debutează ca poetă sub influenţa lui Lucian 
Blaga, cu versuri fără rimă şi ritm, în care sunt pre- 
zente câteva figuri mitologice (Ulise, Penelopa, dar şi 
Meşterul Manole), precum şi un sentiment de resem- 
nare melancolică în faţa trecerii timpului. Există, de 
asemenea, o tendinţă vizibilă către condensare, tot 
în maniera lui Blaga: „În timp ce stăm aici,/ Ca nişte 
copaci credincioşi,/ Cineva/ Mână spre pântecul 
cald al pământului/ Caii albi ai luminii.// În urmă,/ 

Pădurile/ Şi-au început exodul” (Credinţă). Treptat, 
poeta va evolua către o personalizare accentuată a 
discursului, ajungând, în cel mai bun volum al său, 
Portret după natură (1989), la o lirică de „esențe 
puternice”, în care imaginaţia se eliberează, iar resur- 
sele robuste ale feminităţii colorează versurile. Vânrul 
de primăvară, Ca un val roşu, În mijlocul flăcării, 
Anotimpuri năvalnice sunt numai câteva dintre titlu- 
rile ce dovedesc şi exprimă descătuşarea eului liric. 
Poemele sunt mai puţin cizelate, dar în tumultul inte- 
rior şi în aglomerarea de imagini ce le caracterizează 
se vede ceva mai limpede nota lor de originalitate. 

SCRIERI: Tapiserii cu lună, laşi, 1977; Deasupra lumii 
lunecând, Bucureşti, 1980; Poartă în cer, Bucureşti, 1982; 
Vânătoarea de foc, Bucureşti, 1986; Portret după natură, 
Bucureşti, 1989; Cartea cu anotimpuri, Galaţi, 1998; 
Împărăteasa norilor, Bucureşti, 1998; Portret după natură 
- Portrait dapres nature, ed. bilingvă, tr. Sabina Russo, 
Bucureşti, 1998; Poveștile pădurii, laşi, 1999. Ediţii: Virgil 
Carianopol, Scrisori către plante, pref. edit., cuvânt îna- 
inte Sultana Craia, Bucureşti, 1997, Scriitori care au deve- 
nit amintiri. Pagini de jurnal, Bucureşti, 1999; Alexandru 
Mironescu, Floarea de foc, pret. Mihai Șora, București, 
2001. Traduceri: Henri Troyat, Întâlnirea, Bucureşti, 1995 
(în colaborare cu Ion Gârbă), Sfârşit de vacanţă, laşi, 1999. 
Repere bibliografice: Mihai Duţescu, O voce distinctă, R, 
1978, 3; Alina Iacobitz, „Tapiserii cu lună”, CL, 1978, 6; Gri- 
gore Mureşan, „Deasupra lumii lunecând”, CNT, 1981, 6; 
Sultana Craia, „Vânătoarea de foc”, CNT, 1986, 22. D.C.-E. 


CARMEL, Shaul 
(6.VII.1937, Ştefăneşti, |. 
j. Botoşani — i 
31.111.2011),poet, | 
prozator, dramaturg. 


Este fiul Minei și al lui Marcu Croitoru, negustor de 
vite. A urmat Liceul „A.T. Laurian” din Botoşani şi 
Şcoala de Literatură „M. Eminescu” din Bucureşti. În 
1965 s-a stabilit în Israel, unde lucrează ca funcționar 
superior şi îndeplineşte numeroase funcţii în dome- 
niul cultural. În 1967 a participat la războiul de şase 
zile. A fost directorul revistei literare „Izvoare” din Tel 
Aviv, secretar al Asociaţiei Scriitorilor Israelieni de 
Limbă Română şi vicepreşedinte al Uniunii 

Scriitorilor din Israel, dar şi membru de onoare al Aso- 
ciaţiei Scriitorilor Transilvăneni. C. îşi începe activita- 
tea cu foiletoane publicate în ziarul „Clopotul” din 
Botoşani, semnate cu pseudonimul S. Vântu. Primele 
poezii le publică în 1955, în „Iaşul literar”. Colaborează 


=» 


şi la „Dacia literară”, „Argo” (Bonn), „Convorbiri lite- 
rare”, „Literatorul”, „Luceafărul”, „Arc”, „Ultima oră” 
(Tel Aviv), „Ahinoah” (Germania), „Kruk”, „Moznaim” 
şi „Fesifos” (Israel), „Cronica” (al cărei corespondent 
pentru străinătate este) ş.a. Continua sa activitate lite- 
rară, desfăşurată în limba română şi în limba ebraică 
(este considerat unul dintre pionierii mişcării literare 
în limba neoebraică, volumele fiindu-i traduse şi în 
arabă, rusă), a fost răsplătită cu numeroase premii: 
Premiul „Brikman” (Ierusalim), Premiul „Mia Fischer” 
(Tel Aviv), Premiul Sion (Tel Aviv), Premiul Asociaţiei 
Scriitorilor Israelieni de Limbă Română, Premiul 
UNESCO pentru volumul Itzhak Rabin. Pacea şi-a 
ucis soldatul (1996, în colaborare cu Ileana Cudalb), 
Premiul „M. Eminescu” al Academiei Române (1996), 
Premiul Festivalului Internaţional de Poezie „Lucian 
Blaga” (1999), Premiul „Ben Zion Tomer” (2001), Pre- 
miul Uniunii Scriitorilor din Republica Moldova 
(2002) ş.a. Scrie şi teatru, piesa într-un act Puterea ceții 
fiind reprezentată în 1985. 

Urgenţa existenţială a exprimării — aceasta este 
pecetea pe care o poartă, în toate etapele deveni- 
rii sale de câteva zeci de ani, poezia lui C. La care se 
adaugă o înzestrare naturală pentru organizarea 
muzicală a poemului şi pentru disciplinarea magmei 
sentimentale în forme poetice tradiționale — sonet, 
rondel, strofe cu ritm regulat şi rimă încrucişată sau 
îmbrăţişată. Între forţa care presează din interior şi 
tiparul formei impuse cu voinţă se naşte o tensiune 
ce se poate regăsi în toate poemele, într-o vreme în 
care poezia s-a eliberat de regulile prozodice fixe. 
Temperament de luptător grefat pe un suflet în care 
nevoia de Dumnezeu este singura care dă sens bântu- 
itoarei suferinţe, C. stabileşte cu divinitatea un dialog 
în care implorarea se uneşte cu somaţia şi reproşul: 
„Doamne,/ De ce cobori din când în când la mine,/ 
Când eu tot urc să m-oglindesc în tine?”. Încordarea, 
tensiunea între stări de spirit care în mod obişnuit 
s-ar exclude reciproc, dublate de conştiinţa fragilității 
clipei creează o atmosferă în acelaşi timp halucinantă 
şi violentă. Între semeţie şi disperare, între lamento 
şi provocare, poezia îşi află un izvor spiritual în căr- 
ţile Vechiului Testament, dar şi printre poeţii transil- 
văneni revoltați şi mesianici, de la Octavian Goga la 
Aron Cotruş şi, îndeosebi, la Mihai Beniuc, a cărui 

replică israeliană pare a fi C. Direcţiile tematice esen- 
ţiale cultivate sunt căutarea unui loc sub soare în care 
identitatea naţională să se poată dezvolta nestinghe- 
rită, evadarea din cotidian în universul etern al divinu- 
lui, iar la polul opus, ancorarea în cotidianul pus sub 
semnul tutelar al nefiinţei, al morţii care îl ameninţă, îl 
veghează, îi hotărăşte forma de exprimare. Prima este 
o temă a ardenţei, a doua — a deznădejdii, cu atât mai 
puternică cu cât e mai reprimată: „Să Te înşel, dă-mi 
timp, ca-ntotdeauna/ Să pot cădea, vreau iarăşi înăl- 
țime./ Să m-ofilesc, cer iarăşi prospeţime.// Eu, lan- 
ţuri iar, şi iarăşi Tu — cununa./ Tu — iarăşi adevărul, eu 
- minciuna”. Sunt numeroase expresiile aforistice care 
sintetizează starea de contradicţie şi angoasă tran- 
spusă în vers. În Israel C. este receptat mai ales pentru 
poemele inspirate din realitatea istorică şi politică 
imediată, scrise pe un ton pamfletar şi deschis anga- 
jat (versuri pe care nu le-a selecționat pentru antolo- 
giile publicate în România), care stârnesc deopotrivă 
admiraţia unora şi contestarea altora. În România îi 
este apreciată îndeosebi poezia cotidianului aşezat 
sub semnul ireversibil al nefiinţei. Cea mai elocventă 
caracterizare a produs-o Al. Mirodan, care afirmă că 
scrisul lui C. „seamănă cu o femeie care, de la distanţă, 
nu-ţi spune nimic, dar de îndată ce te apropii de ea 
simţi o privire arzândă şi o răsuflare animală care nu 
te lasă indiferen”. 

SCRIERI: Raze de soare, Bucureşti, 1956; Întâia făclie, Bucu- 
reşti, 1958; Jurnal de front, Tel Aviv, 1967; Florile nisipului, 
pref. H. Sain-Saicu, Tel Aviv, 1968; Răspântii, lerusalim, 1970; 
Cu mâna pe inimă, Tel Aviv, 1977; Războiul sărmanilor, Tel 
Aviv, 1980; Târziu, Tel Aviv, 1984; Poezii de nerostit, Tel Aviv, 
1989; Fuga din rai, Tel Aviv, 1993; Credo, Tel Aviv, 1996; Eşti, 
pref. Ştefan Aug. Doinaş, Bucureşti, 1996; Dor de dor, Bucu- 
reşti, 1996; Itzhak Rabin. Pacea şi-a ucis soldatul (în colabo- 
rare cu Ileana Cudalb), Bucureşti, 1996; ed. (I/zhak Rabin. 
Peace Killed Its Soldier), Bucureşti, 1997; Între El şi mine, 
pref. Eugen Simion, cu ilustraţii de Tia Peltz, Bucureşti, 1998; 
Vânzătorul de zăpadă, pret. Geo Şerban, Bucureşti, 2000; 
Hoţul de frumos, Bucureşti, 2001; Fericitul care pleacă, pref. 
George Bălăiță, postfață Zoltân Terner, Bucureşti, 2001; Deo- 
camdată, viaţa, posttață S. Damian, Iaşi, 2002; După ultima 
mea moarte, Bucureşti, 2002; Îngerul târziu, pref. Eugen 
Simion, Bucureşti, 2003; Eu Abel, Eu Cain, București, 2004; 
Pași pe nisip, îngr. Petru Prelipcean, Horodnic de Jos, 2004; 
Sânul drept al amazoanei, pret. loan Holban, postfață Zoltân 
Terner, lași, 2005; Cerul de sub pământ, pref. Iosef Eugen 
Campus, postfață Al. Husar, Iaşi, 2006; Cavaler al Ordinu- 
lui Veșniciei, pref. loan Holban, postfață Valeriu Stancu, Iași, 
2007; Descoperă-mi ceea ce am pierdut (în colaborare cu Adi 
Cristi), laşi, 2007; Ultima tinerețe a septuagenarului. Jurnale 
lirice, București, 2007; Această moarte care mă învie, pret. 

Nicolae Breban, postfață Zoltân Terner, Iaşi, 2008; Peretele 
lui Dumnezeu, lași, 2008; Fabuloasa licornă, pret. Irina Airi- 
nei, postfață Nedeea Burcă, Iaşi, 2009; Între Patrie şi Matrie. 
Prenumele memoriei, facerea numelui, laşi, 2009; Visând 
pe marginea trezirii, laşi, 2009; Când se vor strânge vulturii, 
pref. Fănuş Neagu, Iaşi, 2010; Viaţa din moarte, laşi, 2010. 

Repere bibliografice: Mirodan, Dicţionar, 1, 285-289; 
Andrei Strihan, Shaul Carmel la 60 de ani, „Ultima oră” 
(Tel Aviv), 1997, 3 iulie; Radu Cârneci, Nostalgia esențială, 
CRC, 1998, 2; Roxana Sorescu, Poezia — ca lava, LCE 1996, 
38; Cristofor, Ţara Sfântă, 1, 25-32; Al. Cistelecan, Hagia- 
lâc în Ţara Sfântă, „Piaţa literară”, 2002, 9; S. Damian, 
Privilegiul de a dansa, CNT, 2002, 12; Iosef Eugen 
Campus, Deschizând noi orizonturi, București, 2002, 
1, 78, 80-83, II, 237-240, 294-297, Aczel, Scriitori rom. 
Israel, 39-42; Manolescu, Enciclopedia, 127-128. R.S. 


CARMEN, revistă apărută la Bucureşti, bilunar, între 
6 iulie şi 15 decembrie 1898, 5 aprilie şi 20 decem- 
brie 1899, 10 septembrie şi 25 decembrie 1902 şi la 1 
ianuarie 1907. Apărea în locul unei alte reviste, „Vieaţa 
nouă”, preluându-i colaboratorii şi înscriindu-se 
în orbita influenței macedonskiene. De altfel, Al. 
Macedonski va colabora aici cu articole dedicate sim- 
bolismului şi decadentismului. C. păstrează, totuşi, o 
deosebire de nuanţă în raport cu atitudinea şi ideile 
literare ale poetului Nopţilor. Trăsătura caracteris- 
tică a acestei reviste de sfârşit de secol este un eclec- 
tism pozitiv, o deschidere către toate posibilităţile de 
expresie artistică. Articolul Câteva lămuriri sublinia 
independenţa politică şi literară a revistei şi a colabo- 
ratorilor, pentru care preocuparea principală trebuia 
să fie aceea de „a îmbrăţişa frumosul” şi de a păstra o 
deplină libertate de idei, de vederi şi de credinţe lite- 
rare. Cu versuri au colaborat D. Nanu, I.C. Săvescu, I.. 
Livescu, N. Ţimiraş, Mihai Codreanu, Horia Furtună, 
Corneliu Moldovanu, N. Gr. Mihăescu-Nigrim, C. 
Sandu-Aldea (semna A. Sandu), I. Costin (Al. Cantilli), 
N. Negreanu, Sofronie Ivanovici, G. Gr. Cair, Mihail 
Sadoveanu, C. Cosco, Panait Cerna, C. Cantilli, Petru 
Vulcan, E. Ştefănescu-Est, V. Podeanu, A. Steuerman, 
I. Minulescu (semna I.M. Nirvan), precum şi Cecilia 
Mârzea, I. Bălănescu, N. Bosnieff-Paraschivescu, V. 
Gherasimescu, M. Rusu, N.G. Niculescu, D. Canta, 
Ersilia Ghenovici, A. de Eder, N. Burlănescu-Alin, 
Blanche Duca. Proza - nuvele şi schițe — apar- 
ţine lui M. Sadoveanu (semna M.S. Cobuz), N. Gr. 
Mihăescu-Nigrim, D. Karr (Karnabatt), V. Cozmin, 
Iuliu Dragomirescu, D.I. Negreanu, S. Ivanovici, G. 
Gr. Cair, Gh. Becescu-Silvan, loan Adam, Jean Bart, 
Aida Vrioni (debut) ş.a. Tot atât de bogată este şi lista 

colaboratorilor de la rubrica de critică şi publicistică 
literară. În afara lui Al. Macedonski, mai scriau aici N. 
Vaschide, C. Scânteie, Gabriel Donna, I. Achimescu, 
B. Gr. Buzău, M. Bălănescu, C. Al. lonescu-Caion, S. 
Sanielevici, V. Stroe şi C. Săteanu. Din Heine şi Lenau 
sunt traduse versuri, pe care traducătorii le semnează 
cu pseudonimele M. Ren6, Mărunt şi A. Sandu, iar M. 
Rusu traduce din Zola nuvela Pentru o noapte de dra- 
goste. Nesemnate au rămas tălmăcirile din Nietzsche, 
Cehov, VG. Korolenko şi Maxim Gorki. Câteva idei 
interesante conţine articolul viitorului matematician 
S. Sanielevici dedicat lui C. Dobrogeanu-Gherea. Tot 
lui Gherea îi este dedicat şi articolul Pesimismul în 
literatură al lui lonescu-Caion, în care tonul polemic 
predomină. În ceea ce priveşte contribuţia critică, C. 
rămâne totuşi oarecum detaşată de actualitatea lite- 
rară şi socială a vremii. Studiile lui Al. Macedonski sunt 
foarte generale şi ele vizează, în primul rând, o stare 
de lucruri specifică literaturii franceze, iar în articolele 
lor S. Sanielevici, Gabriel Donna, lonescu-Caion ş.a. 
au, mai curând, preocupări de istorie a culturii decât 
de critică literară. Câteva recenzii semnate de V. Stroe 
(la Cartea de aur de Al. Macedonski) şi C. Scânteie 
(a romanul lui C.I.A. Nottara, Suflete obosite, şi la 
Bertha de C. Cantilli), la care s-ar mai putea adăuga 
un articol al aceluiași V. Stroe, intitulat Scriitorii tineri 
şi „Sămănătorul”, nu reuşesc să atenueze impresia de 
detaşare în raport cu actualitatea. Revista are meritul 
de a fi contribuit la formarea unei atmosfere de obiec- 
tivitate şi, mai ales, la încurajarea constantă a unor 
tineri scriitori aflaţi la începutul carierei literare (Mihail 
Sadoveanu, lon Minulescu, Mihai Codreanu).  R.Z. 


CARMEN SYLVA | 
(pseudonim al |ă 

reginei Elisabeta a | 
României; 29.X11.1843, 
Neuwied, Germania — 
1.11.1916, Bucureşti), 
poetă, prozatoare, | 
traducătoare. 


Fiică a Mariei von Nassau-Weilburg, principesă zu 
Wied-Weilburg, şi a principelui Wilhelm Karl Her- 
mann zu Wied-Neuwied, Elisabeth Pauline Ottilie 
Luise, prințesă zu Wied, viitoarea regină şi poetă, 
învaţă în familie limbile engleză, franceză, italiană, 

latină, studiază matematica, fizica şi gramatica, ia 
lecţii de pictură şi de muzică. La Berlin urmează 
cursuri de Belle Arte. În copilărie şi în tinereţe face 
numeroase călătorii: Berlin (1847, 1861), Bonn (1851), 
Paris (1854), Elveţia (1858), Italia (1859), Polonia, 
Suedia, Rusia (1864). Se căsătoreşte, în 1869, cu dom- 
nitorul, apoi regele României Carol I din familia von 
Hohenzollern-Sigmaringen, devenind, din 1881, 
regină a României. Se remarcă, deopotrivă, prin 
intensa activitate cultural-artistică desfăşurată îndeo- 
sebi la Peleş şi prin cultivarea unor personalităţi de 
prim rang (Vasile Alecsandri George Enescu, Nicolae 
Grigorescu ş.a.), dar şi prin implicarea în acţiuni de 
caritate în timpul Războiului pentru Independenţă şi 
de binefacere (ia sub protecţia sa Azilul „Elena 
Doamna”, fondează societăţile Elisabeta şi Munca). 
Primele scrieri poetice (1858-1860) şi le adună în 
volumul manuscris Meine Reise durch die Welt, însă 
numai în 1873 se întăreşte în credinţa că are talent, 
când V. Alecsandri îi „destăinuie” natura talentului ei. 
Colaborează la „Bucarest mondain”, „România”, „Curi- 
erul român”, „Revista politică”, „Das literarische 
Rumâănien', „Foaia interesantă”, „Gegenwart”, „Activi- 
tatea”, „Ilustraţia”, „La Revue des deux mondes”, „Le 
Figaro”, „Les Annales politiques et litt6raires”, „Opinia 
publică”, „Revista noastră”, „Iribuna”, „Almanahul 
Societăţii Scriitorilor Români” ş.a. Şi-a semnat unele 
scrieri cu pseudonimele E de Laroc şi E.Wedi, iar 
altele, alcătuite în colaborare cu Mite Kremnitz, cu 
Dito und Idem. Devine membră de onoare a Acade- 
miei Române în 1881. 1 se acordă decorația Bardess of 
Wales (1890) şi va fi distinsă cu titlul doctor honoris 
causa de universităţile din Budapesta (1897) şi 
Petersburg. A fost înmormântată la Curtea de Argeş. 
Poezia lui C.S. din volumele Jehovah (1882), Meine 
Ruh (1884, ed. 3, I-V, 1901), scrisă în germană şi tra- 
dusă în limba română de poeţi ca George Coşbuc, St. 
O. Iosif, Adrian Maniu ş.a., ca şi proza, teatrul, cuge- 
tările, este vădit influenţată de romantismul german. 
Motivele folclorice româneşti i-au stat adesea în aten- 
ţie, combinate uneori cu mitologia germană. Plecată 
în anii tinereţii din castelul Mon Repos de pe Rin, 
poeta va resimţi adânc această ruptură: „Şi-n liniştea 
asta de templu/ Puternic vai, iat-a bătut/ Şi ceasul 
plecării, ca moartea/ De jalnic, ca moartea de mut./ 
Curgi, Rinule,-n pace, de-a pururi/ Şi-adio! Pe noul 
meu drum/ Eu intru, sărmana,-n viaţa/ Cea plină de 
trude de-acum” (Rămas-bun). De asemenea, în Dor 
de-acasă: „Mai plânge codru-n freamăt lin?/ Şi şle- 
puri trec şi-acum pe Rin/ Din zori până-n amurg?” 

Lirica sa celebrează natura, tinereţea, vinul, cântecul, 
fiind expresia unui eu împăcat, senin, seninătate care 
este răsplata unei lupte, purtată „Cu oştiri întregi de 
demoni/ Cu puteri, vai, şi-ale lumii/ Şi-ale sufletului 
meu”. Poeta ar fi dorit să fie văzută de contempo- 
rani în primul rând ca o ființă omenească. În Regina 
dă o replică celor care nu percepeau în ea omul şi 
care abia după moarte îi vor recunoaşte dimensiu- 
nea firească: „De ce v-aţi pierde vremea voi/ cetind 
ce scriu? Degeaba toate!/ Abia când voi fi moartă, 
poate/ Mă veţi vedea ce-am fost, spre-a zice:/ A fost, 
aproape, om ca noi/ Păcat! A fost regină!”. Existentă şi 
mai înainte, poezia maternității (Mamă, Dorinţă de 
mamă, Mama vitregă, Braţele mamei) capătă, odată 
cu pierderea, la nici patru ani, a singurei sale fiice, 
prinţesa Maria, accente tragice. Mama îndurerată 
doreşte continuu să-şi revadă în vis fiica pierdută. 
Dispariţia copilei o leagă şi mai mult de pământul 
românesc: „Dâmboviţo! Dâmboviţo!/ Sunt de tine-n- 
cătuşată/ De când ce-avui drag pe lume/ Mi-e pe 
malu-ţi îngropată”. Lirica sa de „vulcanice avânturi”, 
cum şi-o caracteriza, mai cuprinde versuri de inspi- 
raţie biblică (Cina cea de taină, Moise, Cain) şi mitică 

(Prometeu), un filon eroic (inspirat de Războiul pentru 
Independenţă), prelucrări de legende antice (Sappho, 
1880) şi de motive medievale (Hammerstein, 1880). 
Prozatoarea tipăreşte cugetări şi aforisme (Les Pen- 
s6es d'une reine, 1882; o ediţie a fost distinsă cu Pre- 
miul „Botta” al Academiei Franceze), legende, nuvele, 
romane, eseuri. Prozele din Pelesch Mărchen (1882), 
precum Vârful cu Dor, Piatra Arsă, Jepii, Caraiman, 
Peştera Ialomiţei, Omul, Valea Cerbului, Cetatea Baba, 
Ceahlău, Valea Rea, sunt caracterizate drept „trăsă- 
turi care o încorporează în chip unic literaturii naţi- 
onale” (D. Caracostea). Între meritele pe care istoria 
ar trebui să i le recunoască poetei şi prozatoarei ar fi, 
scrie E. Lovinescu, „dragostea înţelegătoare cu care 
şi-a îmbrățișat noua ei patrie, cântându-i frumuse- 
țea sălbatică a Carpaţilor, legendele Bucegilor”. C.S. 
a scris şi teatru: Frauenmuth (1890, ce cuprinde pie- 
sele Ullranda, Mărioara, Am Verfallstag, Dămmerung, 
Loise, Herrn Daniels Witwen, unele fiind reprezen- 
tate şi în străinătate). În Meister Manole (apărută în 
1892 şi jucată în acelaşi an la Viena), legenda româ- 
nească a fost turnată „sub forma armonioasă a unei 
tragedii” (E. Lovinescu), în care substanţa autoh- 
tonă este preluată abia în ultimul act. Libertatea cu 
care a fost tratat motivul jertfei creaţiei l-a iritat pe B. 
Delavrancea. Autoarea însă n-a voit să fie întru totul 
fidelă motivului românesc, ea concepându-l, spre 
exemplu, pe domnitorul Neagoe ca pe un Othello 
crud şi aducând în scenă un grec, Kir Dimitri, care 
este respins de Maria Giannetta, soţia lui Manole (în 
piesă: Mano). Dintre romanele scrise în colaborare 
cu Mite Kremnitz, sub pseudonimul Dito und Idem, 
s-au bucurat de succes Aus zwei Welten (1884) şi 
Astra (1886). C.S. şi-a dobândit merite şi prin tradu- 
ceri din literatura română. Rumâănische Dichtungen 
(1881, în colaborare cu Mite Kremnitz), care cuprinde 
tălmăciri din opera lui V. Alecsandri, M. Eminescu, 
Iacob Negruzzi, D. Bolintineanu, Th. Şerbănescu, 
Al. Candiano-Popescu, G. Creţeanu, C. Conachi ş.a., 
a avut, comparativ cu tot ceea ce se întreprinsese 
până atunci în acest domeniu, un mare răsunet. De 
asemenea, a transpus o culegere de poezie populară 
alcătuită de Elena Văcărescu, sub titlul Lieder aus dem 
Dimbovitzathal (1889). Renumele scriitoarei şi lucră- 
rile ei - nota Titu Maiorescu — „au contribuit să ne facă 
mai bine cunoscuţi şi mai bine judecaţi în Germania 
şi Austria”, prin transpunerile din poezia românească 
declanşându-se „o întreagă mişcare critică literară 
relativă la viaţa noastră intelectuală, adică la acea 
parte a ei care se găseşte exprimată în formă poetică. 

Autoare a unei opere care a fost tradusă în franceză 
(printre care şi de scriitori precum A.I. Odobescu, G. 
Bengescu-Dabija, Elena Văcărescu, Elena Poenaru 
ş.a.), italiană, spaniolă, olandeză, daneză, rusă, 
maghiară etc. şi despre ale cărei merite au scris o serie 
de personalități române şi străine, C.S. nu a fost recu- 
noscută pe deplin ca scriitoare română. La un secol de 
la naşterea ei, era încă văzută ca necesară „o dreaptă 
încadrare atât în literatura germană, căreia îi aparţine 
prin limbă şi formaţiune, cât şi în literatura română, 
de care e legată adesea prin temă şi uneori prin sub- 
stanţă” (D. Caracostea). Cum era de așteptat, în mod 
oficial opera reginei şi scriitoarei au fost date uitării în 
anii regimului comunist din România. 


SCRIERI: Vârful cu Dor. Baladă română - Vârful cu Dor. 
Rumâănische Ballade, ed. bilingvă, tr. [M. Eminescu], 
Bucureşti, [1878]; Sappho, Leipzig, 1880; Hammerstein, 
Leipzig, 1880; Stiirme, Bonn, 1881; Jehovah, Leipzig, 1882; 
Les Pensces d'une reine, pref. Lois Ulbach, Paris, 1882, ed. 
(Cugetările unei regine), tr. I.C. Crăciun, Iaşi, 1882; ed. tr. 
Anina Rădulescu-Pogoneanu, Bucureşti, 1939; ed. bilingvă 
(Gedanken einer Kânigin — Les Pensces d'une reine), îngr. 
şi pref. Silvia Irina Zimmermann, Stuttgart, 2012; Leidens 
Erdengang, Berlin, 1882; Pelesch-Mărchen, Leipzig, 1882; ed. 
4, Bonn, 1899; ed. (Poveștile Peleşului), [tr. Dimitrie Sturdza], 
Bucureşti, 1882; ed. bilingvă, Bucureşti, 1933; ed. îngr. Doina 
David şi Stela lancea, introd. Doina David, Timişoara, 1990; 
ed. îngr. şi pref. Tudor Nedelcea, Craiova, 1991; ed. postfață 
Mircea Coloşenco, Bucureşti, 2000; Die Hexe, Berlin, 1882; 
ed. (Vrăjitoarea), tr. A. Steuerman, Craiova, 1897; Ein Geber, 
Berlin, 1882; ed. (Rugăciunea), tr. Flor Carp [Constantin 
Morariu], Bucureşti, [1887]; ed. (O rugăciune), Cernăuţi, 
1887; ed. tr. B. Marian, Bucureşti, f.a.; Handzeichnungen, 
Berlin, 1884; ed. (Nuvele), tr. G.I. lonnescu-Gion, Bucureşti, 
1888; Meine Ruh, Berlin, 1884; ed. 2, I-IV, Berlin, 1885; ed. 
3, I-V, Berlin, 1901; Mein Rhein, Leipzig, 1884; Meine Reise 
durch die Welt, 1884; Aus zwei Welten (în colaborare cu Mite 
Kremnitz), Leipzig, 1884; Durch die Jahrhunderte, Leipzig, 
1885; ed. (De prin veacuri), I-II, tr. L.T, Bucureşti, [1895— 
1896]; Ana Boleyn (în colaborare cu Mite Kremnitz), Bonn, 
1886; Astra (în colaborare cu Mite Kremnitz), Bonn, 1886; ed. 
tr. G.I. lonnescu-Gion, Bucureşti, 1887; ed. tr. Grete Tartler, 
Bucureşti, 2011; Mein Buch, Diisseldorf, 1886; Feldpost 
(în colaborare cu Mite Kremnitz), Bonn, 1887; Es klopfi, 
Regensburg, 1887; ed. (Bate la uşă), tr. L.M. [Livia Maio- 
rescu], Bucureşti, 1887; Pelesch im Dienst, Bonn, 1888; ed. 
(Robia Peleşului), tr. Elena Radu Rosetti [Elena Bacalogu], 
Bucureşti, 1897; In der Irre (în colaborare cu Mite Kremnitz), 
Bonn, 1888; Rache und andere Novellen (în colaborare cu 
Mite Kremnitz), Bonn, 1888; ed. (Răzbunare), tr. I.L. Caragi- 
ale, în Schițe. Traduceri şi originale, laşi, 1897; Cuvinte sufle- 
feşti, Bucureşti, 1888; ed. (Seelengespriăche), Bonn, 1900; 
Vom Ambofs, Bonn, 1890; Deficit, Bonn, 1890; Frauenmuth, 

Bonn, 1890; Heimat!, Bonn, 1891; Handwerkerlieder, Bonn, 
1891; Meerlieder, Bonn, 1891; Weihnachrskerzchen von 
Pallanza, Pallanza, 1891; Bucarest, Paris, 1892; ed. tr. D. 
Stăncescu, Bucureşti, 1892; Meister Manole, Bonn, 1892; 
Versuri, tr. A. Toma, Bucureşti, 1897; Poeziile unei regine, 
tr. Ilie Ighel-Deleanu, Bucureşti, 1897; Povestea unei regine 
binefăcătoare, tr. George A. Mandy, Bucureşti, 1899; Thau, 
Bonn, 1900; Aus meinem Kânigreich, Boston, 1900; Mărchen 
einer Kânigin, Bonn, 1901; ed. (Poveştile unei regine), |, tr. Lia 
Hârsu, Bucureşti, 1906; Es ist vollbracht!, Berlin, 1902; Unter 
der Blume, Regensburg, 1903; Gefliisterte Worte, I-V, Regens- 
burg, 1903-1912; Mărioara. În ziua scadenței, tr. Haralamb 
G. Lecca, Iaşi, 1904; Ullranda, tr. A. Steuerman, Iaşi, 1904; 
In der Lunca, Regensburg, 1904; ed. (n luncă), tr. Al. Tzi- 
gara-Samurcaş, Bucureşti, 1905; Poezii, tr. Elena Poenaru, 
Bucureşti, 1904; Rheintochters Donaujfahrt, Regensburg, 
1905; ed. (Pe Dunăre), [Bucureşti, 1905]; Loiza, tr. A. Steuer- 
man, laşi, 1906; Valuri alinate, tr. George Coşbuc, Bucureşti, 
1906; ed. Bucureşti, 2003; Văduvele domnului Daniel, ti. 
Leopold Stern, Bucureşti, 1907; Mein Penatenwinkel, Frank- 
furt am Main, 1908; ed. (Colţul penaților mei), LII, tr. Dumi- 
tru Hîncu, Bucureşti, 2002; De ce ne trebuiesc regii? Umbra 
lui Ştefan cel Mare, tr. Leopold Stern, Bucureşti, 1910; Prin- 
țul codrului, tr. Lia Hârsu, Bucureşti, [1910]; Aus dem Leben, 
Leipzig, 1912; ed. (Din viaţă), tr. Corneliu Scurtu, pref. Paul 
Lindenberg, Bucureşti, 1914; Aliunde, Bucureşti, 1913; Briefe 
einer einsamen Kânigin, Miinchen, 1916; Insula $erpilor, 
Bucureşti, [1918]; Carmen Sylva povestind copiilor, îngr. 
Octav Minar, Bucureşti, 1931; Poezii, tr. Adrian Maniu, cu 
ilustraţii de Rodica Maniu, Bucureşti, 1936; Versuri alese, 
îngr. şi pref. Gabriel Badea-Păun, Bucureşti, 1998. Tradu- 
ceri: Rumânische Dichtungen, Leipzig, 1881 (în colaborare 
cu Mite Kremnitz); ed. 3, Bonn, 1889; Lieder aus dem Dim- 
bovitzathal, îngr. H6lene Văcărescu, Bonn, 1889. 


Repere bibliografice: Natalie von Stackelberg, As Carmen 
Sylvas Leben, Heidelberg, 1885; Elisabeth Sergy, Carmen 
Sylva Elisabeth, Reine de Roumanie, Paris, 1890; Blanche 
Roosevelt, Elisabeth of Roumania, Londra, 1891; Barbu 
Delavrancea, Carmen Sylva, Neagoe Basarab şi Meşterul 
Manole. Carmen Sylva şi românii, Bucureşti, 1892; Mite 
Kremnitz, Carmen Sylva, Leipzig, [1903]; Georges Bengesco, 
Carmen Sylva (Sa Majeste La Reine Elisabeth de Roumanie). 
Bibliographie et ses oeuvres, Bruxelles, 1904; Georges Ben- 
gesco, Carmen Sylva et la pogsie populaire roumaine, Namur 
(Belgia), 1904; Georges Bengesco, Carmen Sylva intime, 
Paris, 1905; Titu Maiorescu, Critice, III, Bucureşti, 1908, 
9-10; Majestății Sale Reginei Elisabeta la 70 de ani. Omagiu 
din partea „Convorbirilor literare”, Bucureşti, 1913; Al. Tziga- 
ra-Samurcaş, Kânigin Elisabeth und die Kultur Rumăniens, 
Bucureşti, 1916; Lovinescu, Critice, IV, 218-231, V, 111-117 
I.E. Torouţiu, Carmen Sylva în literatura românească, Cer- 
năuţi, 1924; Leopold Stern, Carmen Sylva et Pierre Loti. Une 
amitie litteraire, Paris, 1931; Eugen Wolbe, Carmen Sylva. 
Der Lebensweg einer einsamen Kânigin, Leipzig, 1933; lorga, 
Ist. lit. cont., 1 (1986), 39; Camil Petrescu, Carmen Sylva, RER, 


Carmen Sylva 


1936, 5; Elisabeth Burgoyne, Carmen Sylva, Queen & Woman, 
Londra, 1941; Octavian Goga, Discursuri, Bucureşti, 1942, 
80-81; [Carmen Sylva], RER, 1943, 12 (număr special); Klaus 
Heitmann, Carol 1, Carmen Sylva şi cultura română, E 1992, 
1; Silvia Irina Zimmermann, Der Zauber des fernen Kânigrei- 
chs, Marburg, 1996; Robert Scheffer, Orient regal. Cinci ani 
la Curtea României, tr. Rodica Pânzaru, pref. Pamfil Şeicaru, 
Bucureşti, 1997; Al. Tzigara-Samurcaş, Memorii, II, îngr. 
Ioan Şerb şi Florica Şerb, pref. Dan Grigorescu, Bucureşti, 
1999, 134-146; Robert Merle, Carmen Sylva, lextravagante 
Reine Elisabeth de Roumanie, Toulouse, 1999; Annemarie 
Podlipny-Helm, Carmen Sylva, Timişoara, 2001; Gabriel 
Badea-Păun, Carmen Sylva 1843-1916. Uimitoarea regină 
Elisabeta a României, tr. Irina-Margareta Nistor, Bucureşti, 
2003; Silvia Irina Zimmermann, Die dichtende Kânigin. Eli- 
sabeth, Prinzessin zu Wied, Kânigin von Rumâănien, Carmen 
Sylva (1843-1916). Selbstmythisierung und prodynastische 
Offentlichkeitsarbeit durch Literatur, Stuttgart, 2010. I.D. 


CARMEN-SYLVA, revistă apărută la Bucureşti, de trei 
ori pe lună, de la 12 noiembrie la 3 decembrie 1895. 
Această publicaţie periodică se apropie prin orienta- 
rea politică a principalilor colaboratori, Panait Zosin 
şi Panait Muşoiu, de mişcarea socialistă românească. 
În revistă apar câteva fragmente din Capitalul lui Karl 
Marx, articole dedicate dezvoltării ştiinţei, altele refe- 
ritoare la rolul social al femeii etc. La partea literară P 
Zosin scrie un articol polemic în care combate ideile 
lui M. Dragomirescu, susținând „arta cu tendință”, 
şi două cronici relative la drama Tatăl a lui August 
Strindberg şi la romanul lui Knut Hamsun Foamea. 
Se remarcă un articol al lui Panait Muşoiu, loan Păun, 
evocare plină de dramatism a poetului lon Păun-Pin- 
cio, mort înainte de vreme. Zosin este autorul unor 
nuvele inspirate din realităţile satului românesc. 
Versurile poartă semnătura lui C.Z. Buzdugan, D.Th. 
Neculuţă, N. Ţimiraş, N. Burlănescu-Alin, Alexan- 
drina Mihăescu, I. Costin (Al. Cantilli), Const. Xeni, 
Sergiu Cujbă şi D. Nanu. Cu Un cântec, Apari tu... şi 
Cântec colaborează George Coşbuc. R.Z. 


CARMEN SYILVA, publicaţie apărută la Iaşi, lunar, din 
20 noiembrie 1902 până în 20 februarie 1903, pur- 
tând subtitlul „Teatru, muzică, arte frumoase”. Revista 
îşi propune să sprijine „interesele teatrale româ- 
neşti”, ale „tuturor creaţiilor în această limbă” (A.D. 
Xenopol, Un cuvânt înainte), ale pieselor de teatru 
autohtone. Rubrici: „Ştiri artistice”, „Poşta redacţiei”. 
Colaborează cu articole despre teatru A.D. Xenopol, V. 
Scânteie, State Dragomir, Rudolf Suţu, C. Săteanu, A. 
Steuerman-Rodion. V. Scânteie traduce un fragment 
din piesa Femeia oficială de Hans Olden. Revista 

mai conţine diferite materiale despre muzică şi pic- 
tură, informaţii culturale. Alţi colaboratori: Gavril 
Muzicescu, PS. Alexandrescu, Sever Mureşianu, N.A. 
Bogdan, M. Dumbravă, I. Maxim. A.B 


CARMEN SYLVA, publicaţie apărută la Bucureşti, 
bilunar, între 1 iunie 1909 şi august 1910, având sub- 
titlul „Revistă românească enciclopedică. Litere, artă, 
ştiinţe, sport, distracţii”. Director-proprietar: Maria G. 
Temelie. De orientare preponderent tradiționalistă, 
C.S. cultivă o literatură îndeobște cuminte, confor- 
mistă. Se includ în sumar versuri de Victor Eftimiu, 
Mircea C. Demetriade, Const. Rîuleţ, Th. M. Stoenescu, 
Scarlat C. Moscu, N. Țincu ş.a. Cu proză figurează L.A. 
Bassarabescu, N. Gane, N. Rădulescu-Niger, Cristian 
Dimopol. Sunt traduse versuri de Alfred de Musset, 
Heinrich Heine, Petofi Sândor şi Theodore Botrel. 
Revista mai conţine articole economice şi ştiinţifice, 
cugetări, anecdote. Alţi colaboratori: Tudor Cristian, 
Alexandru Şonţu, I. Nicolaide, C. Gărdescu, Vasile 
Stoica. A.P 


CARNET LITERAR, revistă apărută la Buzău, săptă- 
mânal între 20 noiembrie 1931 şi 25 februarie 1932, 
bilunar între decembrie 1932 şi 10 februarie 1933, 
cu întreruperi de la 25 februarie la 15 octombrie 
1932 şi cu periodicitatea nespecificată între 1 martie 
1933 şi 11 mai 1934. Redactori (menţionaţi la numă- 
rul 11/1932): Ștefan Crăciun, Pompiliu Podgoreanu, 
Matei Ghimbășanu, Dem. Iliescu, G. Oprescu. 
Reapare ca seria a treia între 1997 şi 1999, anunţată 
lunar, dar numai numere răzlețe, editată de Centrul 
de Cultură al municipiului Buzău. Director: Corneliu 
Ştefan. Orientarea ideologico-artistică a C.l. ia forma 
răspunsului la întrebarea venită de la publicul cititor, 
„Care e conduita revistei?”: „Nu vrem să încătuşăm 
într-o disciplină, oricare ar fi ea, gândirea şi talentul 
nimănui. Cine scrie în această revistă va scrie ce va 
crede de cuviinţă. Iscălind, își asumă toată răspunde- 
rea. Credem că aceasta este cea mai logică atitudine a 
unei reviste care în primul rând vrea să fie o afirmare 
a tineretului”. Despre „tineret” mai vorbise în primul 
număr Pompiliu Podgoreanu, cam exaltat, în scur- 
tul articol Generaţia de sacrificiu, ce părea să conţină 
promisiunea unui program: „Ni se spune «generaţia 
de sacrificiu» [...]. Dar vrem să se sfârşească odată 
legenda că tineretul de acum ispăşeşte păcate şi con- 
secinţe inexistente. [...] Căci dacă cei care pretind că 
ne tutelează moral și intelectual vorbesc de o gene- 
raţie al cărei suflet este impropriu de a-l cunoaşte şi 

înţelege, această generaţie are curajul să strige adevă- 
rul că ea s-a străduit să înţeleagă psihologia «doctri- 
narilor» şi rezultatul a întristat-o profund”. C.I. publică 
poezie modernistă de Ion Minulescu (Romanţa celor 
ce se vând), George Gregorian (Boemul, În soare, Vita 
felix), Eugeniu Ştefănescu-Est (Voci de vânt, Sonata 
boreală), lon Pogan (Absent), Dem. Bassarabeanu 
(Hymn), Alexandru Marius (Elegie), lon Sofia 
Manolescu (debut) ş.a. Cu proză figurează Sărmanul 
Klopştock (Cancelarul, Revanșa- amintire din teatru), 
Horia Furtună (Iubita din Paris — „fragment din roma- 
nul autobiografic cu acelaşi titlu aflat sub tipar”), 
Ion Pogan (Muzicianul), loan Georgescu (La hanul 
vechi — fragment din volumul Vânt de apus „ce stă să 
apară”), Al. Lascarov-Moldovanu ş.a. Cu medalioanele 
O. Goga, Goethe, C. Rădulescu-Motru, Artur Enăşescu 
- supraintitulat Poetul cerșetor, cu sumare pagini de 
proză traduse de V. Maciu după Andre Gide (Ronda 
tuturor dorințelor mele) şi de G.M. Ivanov după 
Al. Kuprin (Pedagogia perversă) şi câteva aforisme, 
revista epuizează beletristica. Articolul de fond abor- 
dează număr de număr câte o chestiune de actuali- 
tate politică, morală, culturală (Horia Furtună, Totul 
se distruge, Sărmanul Klopştock, Literatura de amu- 
zament, Pompiliu Podgoreanu, Pacifismul spre fali- 
ment, Polemicile literare, Pompiliu Ionescu, Roman 
şi causerie), ca şi alte articole, semnate de Horia 
Petrescu (Puternica revizuire a marilor cugetători), 
Virgil Şerbănescu (Sărbătorirea d. C. Rădulescu-Motru 
„de Societatea Română de Filosofie cu prilejul a trei- 
zeci şi cinci de ani de activitate”), V. Maciu (Generaţii), 
Romulus Seişanu (Înarmările maghiare), Eugeniu 
Ştefănescu-Est (1932 pe scenele bucureştene), N.N. 
Manolescu (Ziaristica lui Eminescu). Informaţii, ştiri, 
noutăţi variate — moartea scriitorilor lacob Negruzzi 
şi Cincinat Pavelescu —, succinte note critice despre 
apariţii editoriale recente (C. Stere, Lutul — volumul 
III din romanul În preajma revoluţiei, E. Lovinescu, 
Memorii — volumul II, Ilarie Voronca, Peter Schlemihl, 
G. Călinescu, Viaţa lui Mihai Eminescu, Const. 
Fântâneru, Interior), care precedă cronici şi recenzii 
detaliate, sunt reunite în rubricile „Arabescuri”, „Cărţi 
apărute”, „Leatrale”. Numărul 7/1932 este dedicat per- 
sonalităţii lui Goethe, iar următorul, 8-9, consacrat 
lui Horia Furtună, poet, prozator şi prefect de Buzău, 
devenit o prezenţă consecventă în C.l., conţine un 
interviu cu omagiatul, o cronică la romanul acestuia 
Iubita din Paris, un fragment din actul III al piesei 
în versuri Făt-Frumos, poeziile Barcarolă, Închinare, 
Oraşul Stralsund — inspirată din prizonieratul trăit în 

insula Danholm din Marea Baltică — şi două scurte 
eseuri consacrate creaţiei sale poetice şi dramatice. 
Alţi colaboratori: Constantin Frâncu, Mircea Ducary, 
I.N. Soare, G. Lovin. R.P 


CAROLY, Felix (3.111.1933, Iaşi — 29.111.2011, Tel Aviv, 
Israel), poet, dramaturg. Licenţiat al Institutului de 
Teatru din Bucureşti (1955), C. îmbină cariera de 
actor cu literatura. Debutează la revista „Tânărul 
scriitor” în 1956. Comedia Cu capul în nori îi va fi 
pusă în scenă la Teatrul „Ion Creangă” din Bucureşti, 
iar câteva scenarii de pantomimă văd lumina rampei 
la Teatrul Evreiesc de Stat şi la Televiziune. În 1970 
se stabileşte în Israel, unde colaborează la revistele 
„Izvoare”, „Ultima oră”, „Orient Expres” (aici deţine o 
rubrică permanentă) ş.a. Începând din 1971 publică 
numeroase volume de poezie care îl impun publi- 
cului cititor de limbă română. Asociaţia Scriitorilor 
Israelieni de Limbă Română şi Uniunea Scriitorilor 
din Israel îl disting cu numeroase premii, printre 
care Premiul Sion (1994), „N.Palty” (1996, 1998). 
Este prezent în antologiile din poezia israeliană edi- 
tată recent în România. 

În Sertarul cu iluzii (1998), o antologie de autor, 
C. cuprinde materia a aproape trei decenii de poezie, 
volumele succesive devenind aici cicluri. Omul de lut, 
legenda Golemului, este piesa de rezistenţă a poetului 
şi a lecturilor sale de actor în faţa publicului. Alt poem, 
Șlefuitorul de lentile, evocă silueta lui Spinoza urcând 
„pe treapta către duh”, dar fără solemnitate dramatică, 
ba chiar ironic în punctarea mizeriei fizice a filosofu- 
lui. Tema aceasta străbate mai toată lirica lui C. Titlul 
unei cărți din 1995, Cu dragoste, cu patimă, cu ură, 
indică afectul în clocot ca „unealtă de producţie” a 
creaţiei. Retorica disperării şi răul secolului, degrada- 
rea morală, indiferența la valorile spiritului, decrepi- 
tudinea biologică, solitudinea, infernul „omului de 
prisos”, condamnarea artistului la perpetuă sărăcie 
sunt teme curente. Reproşul către semeni, avertis- 
mentul către burghezi, cu o fibră disperat-mesianică, 
se exprimă deseori în vers abrupt, alb, cu lexic dur, lait- 
motive fiind „groapa, „dricul”, „viermii”, „ploşniţele”, 
iar în registrul moral „paranoia, „ratarea, „eternul 
exilat”, „culmile şi prăbuşirea”. Omulde lut, din familia 
Nopţilorlui Al. Macedonski, i-a cerut lui C. două dece- 
nii de cizelare, dar şi încercarea resurselor sale vizio- 
nare într-o frumoasă recreare a mitului Golemului din 
mistica iudaică. Praga medievală, cu turle şi tavane 
boltite, cu regi sângeroşi, mai are o lume criptică, „un 
neam fără de ţară cu spiţe legendare”. Rabi Lev vrea 

să împiedice sacrificarea neamului învinuit pentru 
catastrofa ce va veni şi zideşte, din tainele Cabalei, 
Golemul. Cutremurarea cetăţii sub paşii colosului, 
urgia vinovaţilor şi sinuciderea Înţeleptului Rabi Lev, 
strivit de Golem, sunt surprinse în vers alexandrin, 
solemn şi puternic. 

SCRIERI: Dor de patrie, lerusalim, 1971; Golem, lerusa- 
lim, 1972; Meteori, lerusalim, 1973; Anotimpul de cenuşă, 
Tel Aviv, 1982; Idolii, Tel Aviv, 1984; La lumina lămpii, Tel 
Aviv, 1985; Șlefuitorul de lentile, Tel Aviv, 1988; Cu dra- 
goste, cu patimă, cu ură, pref. Andrei Strihan, Tel Aviv, 
1995; Zilnicele prăbuşiri, Petah-Tikva (Israel), 1995; Cu şi 
fără ea, Tel Aviv, 1998; Sertarul cu iluzii, postfață Andrei 
Strihan, Iaşi, 1998; Cărarea tăinuită, Tel Aviv, 2009. 
Repere bibliografice: Solo Har, Generaţia confruntă- 
rilor, Bucureşti, 1997, 145-151; Cristofor, Ţara Sfântă, 
1, 37-40; Acz6l, Scriitori rom. Israel, 49-51; Manolescu, 
Enciclopedia, 132. E.-E.T. 


CARP O. (pseudonim al lui Gheorghe Proca; 22.1.1867, 
Iaşi -— 26.XI1.1943, Bucureşti), poet. Este fiul Smarandei 
şi al lui loan Proca, negustor din Chişinău. A învăţat la 
Academia Mihăileană din Iaşi şi la Liceul „Sfântul loan” 
din Bucureşti. Tot în Bucureşti, urmează Facultatea de 
Medicină şi îşi susține doctoratul (1896). Va fi profe- 
sor de igienă şi de patologie generală la Facultatea de 
Medicină din laşi şi la cea din Bucureşti, colaborator 
al lui Victor Babeş. Era bun prieten cu I. Al. Brătescu- 
Voineşti şi rudă prin alianţă cu Izabela Sadoveanu, 
căsătorit fiind cu sora ei vitregă, Adela Andrei. Primele 
stihuri, Gânduri triste, i-au apărut în „Convorbiri lite- 
rare” din 1886, însă în revista junimistă va avea cola- 
borări sporadice, revenind abia în anii 1906-1908. 
Mai susținută este prezenţa lui C. în foile de orien- 
tare socialistă: „Contemporanul”,„Literatură şi şti- 
ință”, „Evenimentul literar” şi în suplimentul ziarului 
„Lumea nouă” (sub pseudonimul Alastor). Anticipată 
de versurile din revista presămănătoristă „Vieaţa”, 
colaborarea lui la „Sămănătorul” şi „Făt-Frumos” este, 
ca şi cea de la „Viaţa românească”, săracă. Cronicile 
politice şi culturale inserate în „Neamul românesc” 
din 1918, semnate cu numele real, sunt adunate în 
volum în 1920, sub titlul În război. 

Profilul poetic al lui C. se conturase încă îna- 
inte de 1900, fără ca mai târziu să-şi schimbe liniile. 
Volumul Rândunel (1906), reluat în 1930 într-o ediţie 
întregită, reuneşte aproape tot ce a scris. Poetul este 
un delicat, înrudit temperamental cu Panait Cerna 
sau cu St. O. Iosif, cărora le premerge prin accentele 
umanitare, de înduioşare faţă de soarta celor umili. 
Sentimentalismul îi impregnează lirica, minoră în 

genere. Povestea rândunelului care, răpus de dor, îşi 
află odihna în moarte, dramele existenţei umane pân- 
dite de amărăciune converg în imaginea unei lumi 
invadate de nefericire. C. nu fructifică implicaţiile 
meditative, totuși prezente uneori în lirica sa. El arată 
preferinţă formulei de baladă sau de basm, amintind 
fie de M. Eminescu, fie de unii lirici germani (Heine, 
Lenau, din care a şi tradus, Schiller), cu o vagă încli- 
nație romantică spre mister şi atmosfera de fatalitate. 
Este deservit de sărăcia expresiei, adesea vetust meta- 
forică, de improvizaţia parcă de album. Substanţa mai 
densă, socială, a poeziilor La țară, Îndoiala şi Doina 
îl apropie de Octavian Goga. Împreună cu Gh.T. 
Kirileanu publica în 1906 un chestionar adresat învă- 
țătorilor: Hrana făranului. 

SCRIERI: Rândunel, Bucureşti, 1906; ed. 2, Bucureşti, 
1930; În război, Bucureşti, 1920. Traduceri: [Lenau, 
Heine], în Rândunel, Bucureşti, 1906. 


Repere bibliografice: C. Dobrogeanu-Gherea, Studii 
critice, |, Bucureşti, 1957, 252, 275-276, 388, Lovinescu, 
Opere, |, 238-242; Izabela Sadoveanu, Impresii literare, 
Bucureşti, 1908, 25-47; Chendi, Impresii, 213-217; Dicţ. 
S.C. 


lit. 1900, 172-173; Piru, Ist. lit., 197. 


CARP P. P. [Petre P.] 
(29.VI.1837, laşi — | 
19.VI.1919, Ţibăneşti, pf 
j. Iaşi), critic literar, 
traducător. 


Născut într-o veche familie de boieri moldoveni, C. 
este fiul Smarandei, fiica lui lorgu Radul şi al lui Petre 
Carp, mare stolnic. A urmat din 1850 gimnaziul la 
Berlin, iar din 1858 cursurile Facultăţii de Drept şi de 
Ştiinţe Politice din Bonn. S-a întors la Iaşi în 1862, 
intrând de tânăr în viaţa politică. În toamna anului 
1863 citeşte unui grup format din Titu Maiorescu, 
Iacob Negruzzi, Theodor G. Rosetti şi N. Burghelea, 
întruniţi la locuinţa sa, traducerea piesei Macbeth de 
Shakespeare; această întâlnire a fost considerată ulte- 
rior punctul de plecare pentru societatea Junimea. 
Deosebit de inteligent, rece, calculat, ironic ori sarcas- 
tic, C. avea şi o cultură temeinică. În 1866-1867 este 
secretar al Agenţiei Diplomatice de la Paris, în 

1871-1873 e şeful Legaţiei la Viena şi apoi la Roma, iar 
în 1882 e ministru plenipotenţiar la Viena. În mai 
multe rânduri, cu unele mici întreruperi, a fost depu- 
tat ori senator. Orgolios şi rigid, refuzând tranzacţiile, 
este obligat în 1913 să renunţe la conducerea 
Partidului Conservator, al cărui şef a fost timp de cinci 
ani, după ce înainte fusese multă vreme ideologul 
grupului politic junimist. Conservator intransigent, a 
reprezentat în politică marea boierime din a doua 
jumătate a secolului al XIX-lea. Pentru scurt timp, a 
avut rangul de ministru de Externe (1870, 1888-1889), 
la Culte şi Instrucţiune Publică (trei luni în 1876), la 
Agricultură, Industrie, Comerţ şi Domenii (1891), iar 
în 1900-1901 şi în 1910-1912 a fost prim-ministru. 
Scurta activitate de critic literar a lui C. este legată 
de societatea Junimea, printre ai cărei întemeie- 
tori se numără, şi, în cea mai mare parte, de revista 
„Convorbiri literare”, unde publică cu intermitențe 
începând din1867. Critica sa este, alături de aceea a lui 
Titu Maiorescu, A.D. Xenopol, Şt. G. Vârgolici, Miron 
Pompiliu, reprezentativă pentru modul junimist de 
a o concepe şi realiza. Fa pleacă de la ideea că opera 
literară se defineşte în primul rând printr-o unitate 
interioară, capabilă să-i susţină independenţa. De aici 
se deduce caracterul „impersonal” al poeziei, care tre- 
buie să aibă motivare psihologică şi să se desfăşoare 
logic, după norme proprii. Accentul deosebit pus pe 
individualitatea operei de artă îl ataşează şi mai mult 
pe C. de critica junimistă, ca şi afirmaţia că sentimen- 
tul frumosului este indiferent, în ansamblu, la condi- 
țiile sociale ori etnice. Îndreptându-și atenţia exclu- 
siv asupra operei, el a căutat să descurajeze, potrivit 
preceptelor junimiste, „falsul talent”, în numele unui 
adevăr estetic, înţeles ca urmare a cercetării tratatelor 
de estetică şi a lecturii atente a capodoperelor litera- 
turii universale. În mod firesc, a ajuns astfel la crea- 
rea unui model ideal, ţinut de unic criteriu valoric. De 
aceea, critica lui C. este una de principii şi pune mare 
preţ pe raţionament. În prima parte a articolelor lui 
sunt expuse principalele caracteristici ale genului sau 
ale speciei cărora le aparţine opera ce urmează a fi dis- 
cutată; în partea a doua opera este raportată la aceste 
caracteristici. Iscălit P Bătăuşul, un articol despre 
cartea Jon Vodă cel Cumplit a lui B.P Hasdeu pleacă 
de la premisa deosebirilor nete dintre ştiinţa istoriei 
şi artă, ajungând la concluzia că autorul a amestecat 
nefericit procedeele; Răzvan Vodă, piesa aceluiaşi 
Hasdeu (apărută întâi sub acest titlu), este confrun- 
tată cu definițiile operei dramatice date de Aristotel 
şi de Schopenhauer şi cu dramele lui Shakespeare; 


145 Dicţionarul general al literaturii române 


fabula lui G. Sion este opusă definiției acestei specii 
date de Lessing şi realizărilor lui La Fontaine; ceva 
mai îngăduitor a fost cu Ronetti-Roman, al cărui 
poem Radu îi ocazionează sfaturi pline de bun-simţ. 
Adversar al efuziunilor stilistice, C. a folosit atât ironia, 
cât şi sarcasmul, mânuite cu o artă care a făcut din 
el un polemist de temut. A tradus din Shakespeare 
piesele Macbeth şi Othello, ajutându-se şi de tălmă- 
cirea germană a soţilor Dorotheea şi Ludwig Tieck. 
Transpunerile sale au numeroase imperfecţiuni pro- 
zodice, care împiedică fluenţa lecturii, cu toate că, pe 
alocuri, fraza păstrează ceva din suflul originalului. 

SCRIERI: Discursuri, Bucureşti, 1907; Discursuri parlamen- 
tare, îngr. Marcel Duţă, pref. Ion Bulei, Bucureşti, 2000. Tra- 
duceri: Shakespeare, Macbeth, Iaşi, 1864, Othello, Iaşi, 1868. 
Repere bibliografice: Negruzzi, Junimea, 7-12; C. Gane, 
PP Carp şi locul său în istoria politică a ţării, l-I1, Bucu- 
reşti, 1936; E. Lovinescu, PP Carp, critic literar şi literat, 
Bucureşti, [1942]; Mîndra, Clasicism, 85-89; Dicţ. lit. 
1900, 173-174; Mănucă, Principiile, passim; loan Sta- 
nomir, Contradicţia lui Carp, OC, 2001, 72; Liviu Papuc, 
Marginalii junimiste, laşi, 2003, 187-197; Dan Mănucă, 
Traducerile germane ale lui Tieck pentru receptarea lui 
Shakespeare în România, DL, 2005, 63; loan N. Oprea, 
Personalităţi moldave, laşi, 2008, 120-130. D.M. 


CARPAŢII, cotidian politic şi literar apărut la Craiova 
între 2 ianuarie şi 29 decembrie 1884, redactori fiind 
Petre Chițu, At. I. Mitescu şi A.D. Nicolaid. Deşi pre- 
dominant politică, gazeta are şi preocupări literare. 
În coloanele ei se publică un foileton de bună cali- 
tate şi se dau informaţii bibliografice şi culturale. C. 
era un ziar cu simpatii liberale. Redactorii întreţineau 
cultul lui C.A. Rosetti, iar activitatea lui B.P Hasdeu, 
atunci candidat la Craiova în alegerile pentru Camera 
Deputaţilor, furnizează mereu material pentru rubri- 
cile de informaţii. Sunt rezumate două conferinţe ale 
lui B.P. Hasdeu, Un patriot român din epoca fanari- 
oților — despre Zilot Românul, Ereditatea culturală 
a românilor, şi un discurs rostit cu prilejul încheierii 
anului şcolar. În foileton se dă traducerea nuvelei 
exotice Kiana a lui Ch. Varigny, pe care autoarea tran- 
spunerii, Maria Chițu, o luase din „Revue des deux 
mondes”. Probabil în tălmăcirea aceleiaşi se tipă- 
reşte apoi, în paisprezece numere, Fiul lui Titian de 
Alfred de Musset şi până la finele anului o destul de 
bună versiune a Logodnicilor lui Alessandro Manzoni. 
Singura bucată literară originală care poate fi sem- 
nalată este o modestă însemnare de călătorie a lui 
Augustin Peşacov, sub titlul O dulce amintire. Acelaşi 
inserează numeroase documente istorice, pe care 


Carpaţii 


le şi comentează. O cronică dramatică semnată cu 
pseudonimul Crotusev se ocupă de spectacolul cu 
piesa Fântâna Blanduziei de V. Alecsandri, jucat 
de trupa lui Th. Theodorini. Rubrica bibliografică 
discută revistele apărute în alte localităţi („Amicul 
familiei”, „Columna lui Traian”, „Contemporanul” 
ş.a.). În numărul 16 din 20 ianuarie 1884 se insera şi 
următoarea ştire: „A ieşit de sub tipar Poezii de Mihai 
Eminescu. Un elegant volum din editura Socec. Preţul 
lei 4. De vânzare la librăria cea mare S. Samitca”. R.Z. 


CARPAȚII, gazetă care a apărut la Braşov, zilnic din 
2 noiembrie 1921, bisăptămânal din 1923, săptămâ- 
nal din 1925 până în 8 iulie 1932; reapare la Bucureşti 
între 1 februarie şi 24 iunie 1934, apoi între 21 apri- 
lie 1935 şi 7 februarie 1937. Director: Al. Tissescu. În 
articolul-program Către cititori mărturisire se declară 
intenţia editorilor de a scoate la Braşov „prima gazetă 
românească pentru întreaga Românie”, în care să 
apară ştiri imparţiale din cele mai importante centre 
ale ţării. Publicaţie politică (susţine împroprietărirea 
țăranilor din Transilvania, unificarea legislativă, ale- 
geri democratice etc.), C. are şi sporadice preocupări 
literare şi culturale, mai ales în primii ani. Acum apar 
numere speciale, cu bogat material documentar, dedi- 
cate unor personalități sau evenimente (Gh. Lazăr, 
Avram Iancu, familia Mureşanu, jubileul Liceului 
„Andrei Şaguna”), articole despre tradiţii istorice şi 
culturale ale Braşovului. Literatura propriu-zisă este 
reprezentată prin versuri, de cele mai multe ori oca- 
zionale şi reproduse, semnate de N. Iorga, Octavian 
Goga, Andrei Mureşanu, Smara, I.U. Soricu, Const. 
Rîuleţ, lon Petrovici, lon Gorun, sub numele real — Al. 
I. Hodoş —, George Gregorian ş.a. Se mai republică 
din proza lui I.L. Caragiale, lon Creangă, Al. Lascarov- 
Moldovanu, Aurel Mureşianu ş.a. În primul deceniu 
o rubrică sporadică, „Cărţi-reviste-ziare”, face loc şi 
unor articole interesând istoria literaturii române, 
cum sunt cele ale profesorului Nicolae Sulică, precum 
şi unor „documente din trecut”: scrisori adresate de 
Mihail Kogălniceanu şi Vasile M. Kogălniceanu lui 
Aurel Mureşianu, directorul „Gazetei Transilvaniei”. În 
1921 şi 1922 se tipăreşte în foileton traducerea „mare- 
lui roman popular” Johann Orth, îndrăznețul marinar 
sau Tainele de pe bordul vasului „Santa Margareta” de 
Hermann Feller. L.D. 


CARPAŢII, revistă apărută lunar, la Cluj între 15 ianua- 
rie 1933 şi 15 august 1940), la Sibiu între 15 septembrie 
1940 şi 15 iunie 1945 şi din nou la Cluj între 15 iulie 


Carpaţii 


1945 şi 15 decembrie 1947, cu subtitlul „Vânătoare- 
Pescuit-Chinologie”. Redactor: lonel Pop. Acesta 
semnează articolul Pornind la drum, în care anunţă 
că ţinta principală a publicaţiei e de a pune în valoare 
frumuseţile şi bogăţiile Carpaţilor, mai ales pe latura 
„vânătorească”. Rubricile principale sunt „Articole, 
schiţe”, „Din munţi şi din câmpii”, „Cărţi”, „Reviste, 
„Redacţionale”, „Din literatura străină”, „Diverse. 
Rubrica de articole este întreținută de Mihail 
Sadoveanu, lonel Pop, Mihai Moşandrei, Al. Borza, 
Marin Ciortea, Victor Stanciu, V. Luţia, Margareta 
Barcianu, Al. Melin, C. Rosetti-Bălănescu, leronim 
Stoichiţia, Sabin Opreanu, Profira Sadoveanu, Emil 
Isac, Romulus Vuia, T. Onişor, A.M. Comşa. Proza e 
ilustrată de M. Sadoveanu, care publică aici textele 
adunate ulterior în Țara de dincolo de negură și în 
Poveştile de la Bradu-Strâmb, |. Al. Brătescu-Voineşti, 
Demostene Botez, Al. Cazaban, lon Agârbiceanu. 
Cu mai multe evocări sunt prezenţi lon Breazu (4. 
Odobescu), Sextil Puşcariu şi Hugo von Rezori. Se 
traduce din literatura lui Jack London, Tagore, Pierre 
Loti, H. Rider Haggard, Ernest Hemingway (0 zi la 
păstrăvi), Marţial (în transpunerea lui Şt. Bezdechi şi 
Teodor A. Naum), William Wordsworth (Petre Grimm), 
Alfred de Vigny (LI. Ciorănescu). Alţi colaboratori: I. 
Poenaru, George Giuglea, Al. Lupeanu-Melin.  M.Pp. 


CARPAŢII, revistă culturală apărută la Madrid între 
1954 şi 1962 şi, ca serie nouă, între 1972 şi 1990. 
Director: Aron Cotruş; redactori: Traian Popescu şi 
N.S. Govora. Proiectată a fi o publicaţie bilunară, 
C. nu respectă întotdeauna ritmicitatea apariţiei 
şi colecţia cuprinde multe numere duble şi triple. 
După numărul 1/1962, dedicat lui Aron Cotruş (la 
moartea poetului), revista este redactată numai 
de Traian Popescu. De la numărul 1/1972, edi- 
tată lunar, îşi adaugă subtitlul „Revistă de cultură 
şi acţiune românească în exil”. Cel dintâi număr 
este dedicat Congresului Uniunii Latine (Madrid, 
10-16 mai 1954) şi înscrie pe prima pagină poezia 
lui V. Alecsandri, Cântecul gintei latine. Textele sunt 
redactate în română, franceză şi spaniolă, iar de 
la numărul următor revista este scrisă integral în 
română. Precizarea „se primeşte colaborarea orică- 
rui român, revista neaparținând nici unei grupări 
politice. Se înţelege de la sine că sunt excluşi totuși 
duşmanii de azi şi de ieri ai neamului nostru”, refe- 
ritoare la atitudinea publicaţiei, este completată de 
ideile din articolul-program: „Unul din punctele 
principale ale programului revistei noastre este 

acela de a răspândi, printre românii desţăraţi, scri- 
eri literare dintre cele mai apropiate de sufletul nea- 
mului nostru, care le pot fi spre întărire sufletească, 
precum şi totce avem mai deosebitîn visteria noastră 
proprie, cu care avem tot dreptul să ne mândrim”. În 
prima serie C. este preponderent o revistă culturală, 
de orientare anticomunistă şi antisovietică, mani- 
festând în acelaşi timp simpatii legionare. Susţinută 
de colaborarea permanentă a lui Aron Cotruş şi a lui 
Pamfil Şeicaru, se situează între cele mai relevante 
reviste româneşti din exil. În structura revistei, ală- 
turi de paginile de proză şi de versuri, figurează 
câteva rubrici permanente: „Note pe marginea căr- 
ţilor”, „Ecouri. Reviste” (din care, după un timp, se 
desprind două rubrici, „Reviste, cărţi” şi „Ecouri”), 
„Oameni, fapte, idei”. Poeziile sunt semnate de Aron 
Cotruş, prezent în fiecare număr (Cântecul graiului, 
Unde or fi acum ei oare, Maramureşul, Amână-ţi, 
Doamne, trista încercare, Cântecul desțărării, Țara 
etc.), Nicolae Novac, N.S. Govora, Nichifor Crainic, 
Vasile Posteuca, I.G. Dimitriu. Aceiaşi autori, la care 
se adaugă Ştefan Georgescu-Olenin, Gr. Manoilescu 
(Geremia Valacco), Faust Brădescu (Gherasim), 
J].N. Manzatti, N. Teban ş.a., dau paginile de proză. 
Pamfil Şeicaru, ale cărui texte ocupă aproape jumă- 
tate din spaţiul publicistic, semnează scrieri memo- 
rialistice, portrete ale unor personalităţi politice 
şi culturale româneşti, pamflet şi cronică literară: 
Ionel I.C. Brătianu. Arhitectul României Mari, un 
articol despre profesorul Ion Petrovici, a cărui pre- 
zenţă în închisoarea de la Aiud „dă sensul tragic 
al epocii noastre”, Nicolae Iorga, Un singuratec, C. 
Stere, Parodia lui Dorian Gray, N.D. Cocea, Poezie 
şi politică. Octavian Goga. Timbrul inconfundabil 
al gazetarului de la cotidianul „Curentul” (1928- 
1944) se regăseşte mai ales în cronica literară, gen 
practicat câteva decenii. Verbul acid al lui Pamfil 
Şeicaru vizează acum, „la zece ani de când asupra 
țării s-a aşezat stăpânirea haină a străinului”, con- 
cesiile făcute regimului comunist de mari creatori: 
Scrisoare deschisă lui Mihail Sadoveanu, Tudor 
Arghezi: Tejgheaua cuvintelor. Determinată de „sen- 
zaţia de a fi inutil, de a nu putea împiedica crimele 
care se săvârşesc, victimele venind din neamul tău”, 
scrisoarea către „tovarășul Sadoveanu” dezvăluie 
raportul dizarmonic dintre omul ce joacă un rol de 
prim ordin într-o etapă de „crucificare a neamu- 
lui românesc” şi monumentala sa operă, definită 
astfel: „imp de patru decenii literatura aceasta 
de inspiraţie şi sensibilitate patriarhală a format 

succesivele generaţii, alimentând o ideologie speci- 
fic românească, ale cărei origini se găsesc în pagi- 
nile lui Eminescu. Insuccesul ideologiei comuniste 
în România se datoreşte acestei fizionomii spiri- 
tuale a intelectualului român”. La rubrica „Note pe 
marginea cărţilor” Pamfil Șeicaru publică, sub iniţi- 
ale, cronici consacrate cărţilor româneşti tipărite în 
exil (Mângăâierea dorului de ţară. Cartea de cântece 
româneşti a lui Vasile Posteuca, de exemplu). Doar 
aparent paradoxal, Şeicaru era în acelaşi timp cola- 
borator al Securităţii din România. Tot sub iniţiale 
apar şi comentariile critice ale lui N.S. Govora, pre- 
zent permanent şi în rubrica „Ecouri. Reviste” cu 
aprecieri obiective asupra publicaţiilor româneşti 
(„Vers”, „Caete de dor”, „Înşirte mărgărite” etc.). O 
incisivă analiză a criticii din perspectivă extrali- 
terară, practicată adeseori şi în Occident, pentru 
a determina lansarea unei cărţi sau a unui creator 
(Panait Istrati, îmbrăţişat în Franţa ca scriitor comu- 
nist, dar abandonat odată cu exprimarea impre- 
siilor despre Uniunea Sovietică; Constantin Virgil 
Gheorghiu, lansat de filosoful francez existențialist 
Gabriel Marcel şi renegat de acelaşi filosof la aflarea 
trecutului său antisemit), conduce la concluzia că, 
deşi „în sarcina «criticilor» din exil rămân păcate, 
şi anume prieteniile şi urile personale, prieteniile 
şi urile de clan politic [...], nu este cazul să le acor- 
dăm o importanţă prea mare — căci, de exemplu, cu 
ce a scăzut maestrul Aron Cotruş dacă un pseudo- 
critic i-a declarat opera poetică bună de aruncat la 
coş” (Critică şi critici). În sumar e inclusă sporadic 
şi o pagină dedicată cronicilor şi studiilor de artă 
plastică (V. Cioflec, Ştefan Luchian, N. Grigorescu, 
G. Oprescu, lon Andreescu, Valerio Mariani, Eugen 
Drăguțescu), preocupare susţinută şi prin icono- 
grafia variată, care îi aparţine în bună măsură lui 
Eugen Drăguțescu. Unul dintre scopurile revistei, 
ca şi ale colecţiei editoriale cu acelaşi nume, fiind 
difuzarea în exil a valorilor literaturii române, C. 
republică numeroase fragmente din texte clasice şi 
contemporane (Alecu Russo, Cântarea României, 
N. Bălcescu, Îndemnuri din pagini de demult — pre- 
față la Cântarea României, Octavian Goga, Un caz 
de conştiinţă, În vinerea patimilor, Victor Papilian, 
Cearta oltenească, Pavel Dan, Urcan Bătrânul. 
Începând cu primul număr al seriei a doua, se face 
loc unor texte în română, spaniolă, engleză şi fran- 
ceză. Caracterul literar al publicaţiei se diminuează 
treptat, fără aportul lui Pamfil Şeicaru, fie şi minat 
de excese, interesul revistei scăzând considerabil. 


Carpov 


Un apel către intelectualii din exil „pentru a-şi 
aduce aminte de sfânta îndatorire pe care o avem 
față de neamul pe care-l iubim cu toţii şi pe care nu-l 
putem da uitării” (Scrisoare deschisă către cărturarii 
din exil, 8/1973) rămâne fără ecou. C. alunecă vizibil 
în altă direcţie. În cea mai mare măsură spaţiul este 
consacrat articolelor cu caracter politic, social, isto- 
ric, propagandistic (de extremă dreapta), în vreme 
ce problematica literară apare rar, mai mult în pole- 
mici, adeseori amendând violent colaborarea exilu- 
lui cu regimul comunist din ţară, iar ştirile şi infor- 
maţiile culturale din rubrica „Ecouri” sunt spora- 
dice (Centenarul Eminescu). Principalii colaboratori 
sunt acum Radu Ghinea, Michael Sturdza, Platon 
Chirnoagă, lon Bichola, Faust Brădescu. Rubrica 
„Note asupra cărţilor”, succintă, este susţinută de 
Traian Popescu. Versurile, semnate de Ion I. Mirea 
şi Vasile Posteuca, ocupă, de asemenea, un spaţiu 
restrâns în ansamblul publicaţiei. M.P-C. 


CARPOV, Maria (8.X.1930, Bucureşti), teoretician 
literar, traducătoare. Este fiica Victoriei şi a lui lon 
Nae. Între 1942 şi 1950 este elevă a Liceului nr. 4 din 
Bucureşti, urmând apoi cursurile Facultăţii de Filo- 
logie a Universităţii din Bucureşti, secţia limba şi 
literatura franceză. În 1955 devine asistentă la Cate- 
dra de limba şi literatura franceză a Facultăţii de 
Filologie din Bucureşti, iar în 1959 se transferă pe 
acelaşi post la Universitatea din Iaşi, unde parcurge 
toate treptele ierarhiei didactice; a fost în mai multe 
rânduri şefa Catedrei de limba şi literatura fran- 
ceză. Este doctor în ştiinţe filologice din 1969, cu 
teza La Langue des ceuvres de Paul Scarron, studiu 
care se axează pe tensiunea dintre estetica puristă 
şi manifestările literare libertine, nonconformiste. 
A beneficiat de stagii de pregătire profesională la 
universități străine, printre care Lausanne (1964), 
Sorbona (1967), Ecole des Hautes Etudes en Scien- 
ces Politiques (1974-1975, sub îndrumarea lui A.-). 
Greimas), Strasbourg (1993), Paris III și Ecole Nor- 
male Supârieure. În perioada 1990-1992 a ocupat 
funcţia de consilier-şef la Inspectoratul pentru 
Cultură al Judeţului Iaşi. Din 1994 este profesor 
consultant la Universitatea din Bacău, predând şi 
aici cursuri de istoria limbii franceze, semiologie, 
stilistică, istoria mentalităților, teoria comunicării, 
poetica traducerii şi filosofia limbajului. Este direc- 
torul Centrului de Semiologie şi Teoria Comunică- 
rii de pe lângă Universitatea „Al. 1. Cuza” din laşi. 
Publică în „România literară”, „Steaua”, „Cronica”, 

„Convorbiri literare”, „Contemporanu/”, „Echidis- 
tanţe”, „Limpul”, „Analele ştiinţifice ale Universită- 
ţii «AL. 1. Cuza» din laşi” ş.a. A fost distinsă de către 
Guvernul Franţei cu Ordre des Palmes Academiques 
în grad de Ofiţer (1993). 

În activitatea sa C. reuneşte zone de interes 
variate: lingvistică franceză, lingvistică generală, 
poetică, semantică, semiologie generală, semio- 
logii aplicate, filosofia limbajului, lingvistică prag- 
matică, teoria comunicării, mentalități şi reprezen- 
tări sociale. Prin intermediul lucrărilor Introducere 
la semiologia literaturii (1978), Captarea sensuri- 
lor: coordonate analitice (1987), Sfidarea normei. 
Paul Scarron, maestrul genului burlesc (1995) şi 
Prin text, dincolo de text (1999), pune în circula- 
ţie idei şi concepte noi, ipoteze de lucru fecunde, 
într-un domeniu de studiu mai puţin frecventat 
de cercetătorii români. Punctul de plecare se află 
în arealul cultural occidental, în special în cel fran- 
cez. Autoarea creează o stare de echilibru între 
informaţia obiectivă oferită de materialul lingvistic 
sau literar avut în atenţie şi interpretarea extrem 
de minuțioasă şi nuanţată, orientată de metodele 
la care se recurge. Filiaţia ideilor, traseul sinuos al 
„captării sensurilor” beneficiază de interesul susţi- 
nut al exegetei, transpus într-o pagină de comenta- 
riu dens, doct, specializat cu stricteţe. De multe ori, 
notele care însoțesc paginile de analiză constituie 
un al doilea text, complementar celui dintâi. Ca tra- 
ducătoare, în strânsă legătură cu preocupările sale, 
C. a transpus în românește cărți de referință din 
noua critică franceză (A.-]. Greimas, Paul Zumthor, 
Roland Barthes, Paul Ricoeur), dar și un tratat 
clasic ca acela al lui Du Marsais, studii despre cul- 
tură și artă, precum și literatură (Voltaire, Prosper 
Merim6e ș.a). Pentru transpunerea în româneşte a 
Memoriilor lui Saint-Simon a fost distinsă în 1990 
cu Premiul Uniunii Scriitorilor. 

SCRIERI: Histoire de la litterature francaise au dix-hui- 
tieme siecle, laşi, 1975; Introducere la semiologia litera- 
turii, Bucureşti, 1978; Captarea sensurilor. coordonate 
analitice, Bucureşti, 1987; Sfidarea normei. Paul Scarron, 
maestrul genului burlesc, laşi, 1995; Prin text, dincolo de 
text, laşi, 1999. Traduceri: Fred Brence, Renaşterea ita- 
liană, I-II, pref. Ion Pascadi, Bucureşti, 1969; Antoine 
Furetiere, Romanul burghez, îngr. trad., Bucureşti, 1971; 
Ged6on Tallement des Râaux, Istorioare, pref. trad., Bucu- 
reşti, 1972; Pierre Courthion, Curente şi tendinţe în arta 
secolului XX, pref. Mircea Deac, introd. trad., Bucureşti, 
1973; A.-]. Greimas, Despre sens. Eseuri semiotice, pref. 
trad., Bucureşti, 1975; Voltaire, Corespondenţă, îngr. şi 

pref. trad., Bucureşti, 1978; C&sar Chesneau Du Marsais, 
Tratat despre tropi, îngr. şi introd. trad., Bucureşti, 1981; 
Jean-Baptiste Du Bos, Cugetări critice despre poezie şi 
pictură, îngr. şi introd. trad., Bucureşti, 1983; Charles 
Sorel, Isprăvile hazlii ale lui Francion, pret. trad., Bucu- 
reşti, 1983; Paul Zumthor, Încercare de poetică medievală, 
introd. trad., Bucureşti, 1983, Babel sau Nedesăvârşirea, 
pref. trad., Iaşi, 1998; Jacques Le Goff, Pentru un alt Ev 
Mediu, I-II, introd. trad., Bucureşti, 1986, Naşterea Purga- 
toriului, pref. trad., Bucureşti, 1995; Louis de Saint-Simon, 
Memorii, îngr. şi pref. trad., Bucureşti, 1990; Emmanuel Le 
Roy Ladurie, Montaillou, sat occitan de la 1294 până la 
1324, I-II, pref. trad., Bucureşti, 1992; Charles Duhamel, 
Anastasia, Cluj-Napoca, 1995; Roland Barthes, Mitologii, 
pref. trad., Iaşi, 1997; Prosper Mârimee, Tamango, Bucu- 
reşti, 1998; Roger Chartier, Lecturi şi cititori în Franța 
Vechiului Regim, Bucureşti, 1998; Paul Veyne, Cum se scrie 
istoria, Bucureşti, 1999; Georges Duby, Doamnele din 
veacul al XII-lea, Bucureşti, 2000; Andre LaCocque, Paul 
Ricoeur, Cum să înțelegem Biblia, laşi, 2002. 

Repere bibliografice: Irina Mavrodin, „Introducere la 
semiologia literaturii”, RL, 1978, 19; Ilie Badea, „Introdu- 
cere la semiologia literaturii”, ST, 1978, 10; Cornel Moraru, 
Literatură şi semiologie, VTRA, 1979, 9; Sorin Pârvu, Spre 
analiza semiolingvistică, CL, 1985, 4; Al. Duţu, O nouă 
lectură a trecutului, RL, 1987, 2; Monica Spiridon, Semio- 
fica şi „pulsiunile istoriei”, R, 1987, 12; Magda Jeanrenaud, 
Aventura semiotică: restituiri, integrări, recuperări, CL, 
1988, 7; Daniel Dimitriu, „Datorită culturii nu va mai fi 
nevoie să demonstrăm incontestabilul” (interviu cu Maria 
Carpov), CRC, 1991, 7; Andreea Deciu, Texte vechi, idei noi, 
RL, 1998, 25; Signum, lingua, oratio, in honorem professo- 
ris Mariae Carpov, coordonatori Constantin Sălăvăstru şi 
Dan Stoica, laşi, 2010. Ş.A. 


CARTEA, revistă editată la București, lunar, de 
Ministerul Culturii - Direcţia Difuzării Cărţii între 
august 1956 și aprilie 1957, dedicată consemnării 
informative sau critice a unor probleme specifice 
privind distribuirea volumelor, rolul librarilor și 
al librăriilor (unele improvizate în fabrici sau pe 
terenurile agricole), rolul ideologiei în „luminarea” 
maselor prin cuvântul scris al clasicilor marxismu- 
lui etc. Caseta redacțională lipsește, însă într-un 
interviu ulterior Cornel Regman a mărturisit că a 
făcut parte din echipa revistei. Țelul publicaţiei 
transpare dintr-un cuvânt înainte apărut în primul 
număr: „Frământând problemele difuzării cărţii în 
rândurile maselor muncitoare de la oraşe şi sate, 
revista «Cartea» va căuta să se găsească în pri- 
mele rânduri, umăr la umăr, alături de lucrătorii 
din librării, de difuzorii de carte din întreprinderi 
şi instituţii, alături de toţi aceia care au sarcina 

răspândirii cărţii în satele de pe cuprinsul patriei. 
Mai mult chiar, ea vine şi în întâmpinarea cititori- 
lor, cărora le pune la îndemână materiale biblio- 
grafice şi informaţii privind activitatea editorială”. 
Multe materiale informative apar nesemnate, însă 
publicaţia se bucură și de colaboratori prestigioși. 
În numărul de început sunt prezenţi Tudor Arghezi 
(Muguri noi), Geo Bogza (Ceva despre cititori, librari 
şi scriitori), Cicerone Theodorescu, care vorbeşte 
într-un interviu despre legătura dintre scriitori şi 
librari, despre rolul librarului în revoluţia cultu- 
rală, despre eficienţa reţelei de difuzare. Se remarcă 
rubricile „Aşa nu e bine!”, dedicată semnalării unor 
probleme privind difuzarea cărții, sau „Vitrina cu 
cărţi”, în care sunt prezentate pe scurt volume 
precum Un tovarăş vine astă-seară de Arthur Maria 
Arsene, Europolis de Jean Bart, Cele două Franţe 
de Mihail Ralea, Giordano Bruno de Georg Scherg. 
În numerele ulterioare vor mai semna lon Marin 
Sadoveanu evocarea Librarii mei de altădată..., 
Demostene Botez articolul Decada cărții, în care, în 
maniera conformistă adoptată de majoritatea con- 
fraţilor, compară rolul major al cărţii în comunism 
cu acela din trecutul burghezo-moşieresc, Eugen 
Barbu confesiunea Cum am scris „Groapa, Sergiu 
Fărcăşanu un omagiu lui Mihail Sadoveanu. Mai 
figurează în C. Tiberiu Avramescu, Valeriu Rîpeanu, 
Dan Costa (Cornel Regman), Sorin Arghir, Radu 
Lupan. Sunt intervievaţi pe tema difuzării cărţii 
Victor Tulbure, Ion Brad şi Mihu Dragomir. De ase- 
menea, Camil Şerban atacă dintr-un unghi specific 
poziţiei oficiale revoluția din Ungaria în articolul 
Duşmanii poporului maghiar sunt duşmanii cul- 
turii: „Priviţi această fotografie. Era o mare librărie 
din Budapesta, un loc liniştit unde tineri şi bătrâni, 
studenţi şi şcolari veneau să primească lumină. 
Au trecut însă pe acolo emulii vrednici ai acelora 
care au şters de pe suprafaţa pământului Lidice şi 
Oradour şi, în numai câteva clipe, din frumoasa 
librărie budapestană Horizont n-a mai rămas nimic. 
Strada e plină de cărţi. Zac, cu filele rupte şi arun- 
cate în noroiul drumului, operele nemuritoare ale 
titanilor scrisului universal. [...] Poporul român, 
care n-a uitat nici 1907 şi nici 1913, şi nici 1933 şi 
nici 1941, face zid de netrecut în jurul partidului şi 
guvernului pentru apărarea tuturor cuceririlor sale 
revoluţionare. Cărţile lui Sadoveanu nu vor mai arde 
niciodată în Bucureşti!” Revista și-a suspendat apa- 
riția brusc, fără nici o notă explicativă. MI. 


Cartianu 


CARTEA LUMII, publicaţie apărută la Bucureşti, 
bilunar, între 1 ianuarie şi 1 aprilie 1906, cu sub- 
titlul „Bibliotecă literară universală”. Toate nume- 
rele conţin în principal traduceri din literatura 
universală şi includ texte, frecvent republicate, ale 
scriitorilor Al. Vlahuţă şi Carmen Sylva - poezie, 
A.I. Odobescu, Mihail Sadoveanu, I. Al. Brătescu- 
Voineşti, Delavrancea - proză. Se traduce din 
Walter Scott (Quentin Durward), Georges Ohnet 
(Cântecul lebedei), E.A. Poe (Cotoiul negru), Gabriele 
D'Annunzio (Martirul), Grazia Deledda (Directorul), 
Bjornstjerne Bjornson (Pulbere), Gustave Flaubert 
(Doamna Bovarjy), Maurice Maeterlinck (Moartea 
unui cățeluş), Marcel Prâvost (Ochii), P D'Enjoy 
(Floare de mai), Balzac, Maxim Gorki, Paul Bourget, 
August Strindberg, C. Flammarion, Mark Twain, 
Anatole France, Guy de Maupassant, K. Tetmajer, 
Emile Zola, Leonid Andreev. M.Pp. 


CARTIANU, Ana (19.11.1908, Bucureşti — 24.1V.2001, 
Bucureşti), istoric literar, traducătoare. Este 
fiica Anei Tomescu (n. Rizu), profesoară, şi a lui 
Alexandru Tomescu, funcţionar. Urmează şcoala 
primară în particular, apoi Şcoala Centrală de Fete 
din Bucureşti. Pleacă în 1928 la Londra pentru 
studii universitare, absolvind Bedford College în 
1932. Este şi licenţiată a Facultăţii de Litere, secția 
engleză, a Universităţii din Cernăuţi. În 1947 îşi sus- 
ţine doctoratul la Universitatea din Bucureşti. Îşi 
începe cariera universitară în 1936, ca asistentă, iar 
din 1965 devine profesor, fiind şi şefă a Catedrei de 
limbă engleză a Facultăţii de Limbi Străine bucureş- 
tene (1948-1970). În 1973 este distinsă cu Premiul 
Uniunii Scriitorilor pentru versiunile în limba 
engleză ale unor autori reprezentativi din litera- 
tura română, precum Ion Creangă, loan Slavici, V. 
Voiculescu, Mihail Sebastian, Mircea Eliade ş.a. 
Fondatoare a Departamentului de anglistică al 
Universităţii din Bucureşti în 1936, C. a urmărit, 
prin întreaga sa activitate didactică, promovarea 
literaturii engleze, alături de Dragoş Protopopescu, 
a cărui asistentă a fost, sau alături de Leon Leviţchi, 
Andrei Bantaş ş.a., pe care i-a sprijinit din timpul 
studenţiei, contribuind astfel la formarea a nume- 
roase generaţii de profesori. Într-o perioadă în 
care accesul la cărţile străine era destul de difi- 
cil, C. publică, în două volume, Istoria literatu- 
rii engleze. Secolul al XIX-lea, primul intitulat 
Realismul critic (1961), iar următorul Romanul şi 
poezia. 1830-1900 (1967) şi, în colaborare, două 

antologii Proza engleză modernă şi contempo- 
rană (1967) şi An Anthology of English Literature. 
Passages from Mediaeval and Renaissance Poetry, 
Drama and Prose (1972). Deşi finalitatea Istoriei... 
este una didactică, autoarea păstrând permanent 
contactul cu tipul de discurs aulic, stilul său are 
certe calităţi eseistice. Se fac paralelisme, se urmă- 
reşte circulația motivelor, tehnicilor şi influențelor 
literare. Se găseşte aici, in nuce, abordarea teoretică 
din volumul următor, Eseuri de literatură engleză şi 
americană (1973), în care perspectiva analitică se 
îmbină cu cea istorică, astfel încât analiza devine 
o completare în spirit universitar a textului literar. 
Remarcabile prin fluiditate şi acuratețe, traducerile 
autoarei captează spiritul şi sonoritatea originalu- 
lui, ilustrând o gamă literară diversă, de la varieta- 
tea lexicală a lui |. Creangă la concentrarea textului 
lui V. Voiculescu, coborând în tiparele arhaice ale 
limbii basmului şi revenind apoi la concreteţea ver- 
bului în transpunerea operei lui Mihail Sebastian. 
Textele humuleşteanului Creangă îşi păstrează, în 
limba engleză, plasticitatea şi savoarea, căci tradu- 
cătoarea rezolvă dificultatea redării termenilor regi- 
onali, a numelor personajelor, a structurilor lexicale 
şi sintactice idiomatice recompunând, prin fante- 
zie şi inventivitate, culoarea şi atmosfera, nostalgia 
şi umorul ce definesc spiritul operei originare. 
SCRIERI: Istoria literaturii engleze. Secolul al XIX-lea. Rea- 
lismul critic, Bucureşti, 1961; Istoria literaturii engleze. 
Secolul al XIX-lea. Romanul şi poezia. 1830-1900, Bucu- 
reşti 1967; Dicţionar al literaturii engleze (în colaborare 
cu Ioan Aurel Preda), Bucureşti, 1970; Eseuri de litera- 
tură engleză şi americană, Cluj, 1973. Antologii: Proza 
eseistică victoriană (în colaborare cu Ştefan Stoenescu), 
Bucureşti, 1969. Traduceri: Ioan Slavici, Short Stories, 
Bucureşti, 1955; Mihail Sebastian, A Nameless Star, Bucu- 
reşti, 1967; Petre Ispirescu, The Tales and Stories, Londra, 
1970, Youth Everlasting and Life Without End, Bucureşti, 
1973; Emil Gârleanu, My Bedtime Library, Londra, 1973; 
ed. Bucureşti, 1980 (în colaborare cu Sanda Dobrotă); lon 
Creangă, Memories of My Boyhood, pref. trad., Bucureşti, 
1978 (în colaborare cu R.C. Johnston); ed. bilingvă, Sibiu, 
1996; Tales and Stories, Londra, f.a. (în colaborare cu R.C. 
Johnston); Romanian Folk Tales, pref. Vasile Nicolescu, 
Bucureşti, 1979; Romanian Fantastic Tales, pref. Nicolae 
Ciobanu, Bucureşti, 1981; History and Legend in Roma- 
nian Short Stories and Tales, Bucureşti, 1983; V. Voicu- 
lescu, Tales of Fantasy and Magic, postfață Mihai Zamfir, 
Bucureşti, 1986; Selected Works of Ion Creangă and Mihai 
Eminescu, Bucureşti, 1991; Mircea Eliade, Mystic Stories, 
Bucureşti-New York, 1992. 

CARTOJAN, Nicolae 
(4.XII.1883, Călugăreni 
Uzunu, j. Giurgiu — 
20.XI1.1944, Bucureşti), 
istoric literar, editor. 


Este fiul Mariei (n. Petrescu) şi al lui Anghel Ema- 
nuel Cârtojanul, arendaş. A urmat cursul secundar 
în Bucureşti, în 1897 obţinând o bursă la Liceul „Sf. 
Sava”. Şansa frecventării unei şcoli foarte bune şi 
întâlnirea cu profesorul loan Bianu, care preda 
acolo limba şi literatura română, au fost - într-un 
fel — decisive pentru viitoarele opţiuni. Se înscrie, în 
1902, la Facultatea de Litere şi Filosofie a Universi- 
tăţii din Bucureşti, unde i-a avut profesori, între 
alţii, pe Titu Maiorescu şi pe N. lorga. După absol- 
vire, în 1906, loan Bianu îl angajează bibliotecar-pa- 
leograf la Secţia de manuscrise a Bibliotecii Acade- 
miei Române, instituind astfel contextul optim — 
vechile cărți româneşti - al unei iubiri ce se va 
dovedi statornică şi devoratoare. În 1910 este numit 
profesor de limba şi literatura română în Giurgiu, la 
Şcoala Comercială şi la Gimnaziul „loan Maiorescu” 
(unde din 1914 a fost şi director). Între octombrie 
1912 şi februarie 1914 face o specializare la Univer- 
sitatea din Berlin. Şi elevii de la Liceul Militar „Nico- 
lae Filipescu” de la Mănăstirea Dealu i-au putut 
asculta lecţiile. După intrarea României în război, 
oraşul Giurgiu fiind bombardat şi şcolile închizân- 
du-se, C. este cadru didactic la liceele bucureştene 
„Matei Basarab” şi „Gheorghe Lazăr”. Tot în Bucu- 
reşti a predat la Seminarul Central şi la Seminarul 
Pedagogic Universitar „Litu Maiorescu”, iar între 
anii 1923 şi 1930 la Şcoala Superioară de Arhivistică 
şi Paleografie. Din 1931 face parte din Consiliul 

Permanent al Ministerului Educaţiei Naţionale, din 
1939 are funcţia de director pentru învățământul 
universitar, iar în 1941 este numit preşedinte al 
Consiliului Permanent. Debutează în 1907, în „Con- 
vorbiri literare”, cu un articol intitulat Soarta unei 
reviste literare în 1844: „Propăşirea”, frecventând 
apoi constant literatura şi valorile culturale de la 
mijlocul secolului al XIX-lea românesc, în contribu- 
ţii tipărite în „Convorbiri literare”, „Neamul româ- 
nesc literar”, „Drum drept”, „Anuarul Gimnaziului 
«loan Maiorescu» din Giurgiu”, „Revista istorică”, 
„Revista filologică”, „Arhiva românească”, „Analele 
Academiei Române”, în volume omagiale etc. În 
1920 îşi susține doctoratul cu teza „Alexandria” în 
literatura românească. Noui contribuţii (publicată 
în 1922), în faţa unei comisii formate din Dimitrie 
Onciul, decanul Facultăţii de Litere, Demostene 
Russo şi Ramiro Ortiz, avându-i drept referenţi pe 
Ioan Bianu şi pe Ovid Densusianu. În 1921 trece 
examenul de docenţă și va fi, pe rând, asistent, 
apoi, din 1923, conferenţiar la Catedra de istoria 
literaturii române, condusă de loan Bianu (împre- 
ună cu care va alcătui un remarcabil Album de 
paleografie românească. Scriere chirilică, 1926). 
Profesor titular va deveni în anul 1930, când pri- 
meşte Catedra de literatura română veche. Meri- 
tele ştiinţifice ale profesorului C., nume tot mai 
familiar cercurilor ştiinţifice din străinătate (parti- 
cipa la reuniuni ştiinţifice internaţionale, publica 
în reviste prestigioase, iar recenziile care îi comen- 
tau contribuţiile purtau semnături ilustre: Carlo 
Tagliavini, Mario Ruffini, Giulio Bertoni, Henri 
Gregoire, Mihail Laskaris ş.a.), vor fi recunoscute şi 
onorate. În 1929 este ales membru al Academiei 
Americane de Studii Medievale Harvard, precum 
şi membru corespondent al Academiei Române, la 
propunerea lui loan Bianu, iar în 1941, pe baza 
unui raport întocmit de profesorul Ştefan Cio- 
banu, semnat şi de C. Rădulescu-Motru şi de 
Mihail Sadoveanu, va deveni membru activ, în 
1942 primind şi titlul doctor honoris causa al Uni- 
versităţii din Padova. Reputația ştiinţifică i-a adus 
şi includerea, în 1934, în Commission Internatio- 
nale d'Histoire Litteraire Moderne din Paris, în 
cadrul căreia participă la redactarea lucrării Reper- 
toire chronologique des litteratures modernes 
(Paris, 1935), sub direcţia lui Paul van Tieghem. C. 
a îmbinat în demersul său didactic rigoarea savan- 
tului — doritor mereu să prezinte studenților rezul- 
tatele ultimelor sale cercetări în bibliotecile din 

țară şi de peste hotare, convins că trebuie să intre 
în aulă cu un „chip” ştiinţific permanent ameliorat 
- cu meşteşugul subtil al pedagogului. Descifrând 
corect condiţiile în care s-a plămădit spiritualita- 
tea românească — La răspântia a două lumi: Occi- 
dentul latin şi Orientul bizantino-slav este titlul 
primului capitol din Istoria literaturii române 
vechi —, a înfiinţat, în 1938, un lectorat de limbă 
neogreacă şi o conferinţă de bibliologie (încredin- 
țată lui N. Georgescu-Tistu) şi, cu deosebire, a ştiut 
să „proiecteze” mersul cercetărilor prin pregătirea 
unor specialişti cărora zonele culturale aflate în 
relaţii esenţiale cu cea românească să le devină 
familiare. Astfel, I.C. Chiţimia va fi trimis în Polo- 
nia şi în Italia, Emil Turdeanu va merge la Sofia şi la 
Paris, Dan Simonescu va studia la Atena, iar Ion C. 
Cazan la Praga. Numele acestor tineri studioşi 
(membri ai Societăţii Studenţilor în Istoria Litera- 
turii Române Vechi) şi ale altora (câţiva dintre ei 
deveniți figuri importante ale ştiinţei internaţio- 
nale) vor fi prezente, întruchipând „noua genera- 
ţie de cercetători”, în paginile revistei „Cercetări 
literare” (1934-1943, 1947). Studiile din acest bule- 
tin ştiinţific, abordând mereu subiecte extrase din 
depozite neinvestigate sau puţin frecventate, 
poartă, toate, semnul duhului generos al magis- 
trului. Câţiva dintre colaboratori, îndrumați cu 
pricepere şi devotament, vor fi chemaţi să materi- 
alizeze o altă iniţiativă a profesorului: publicarea 
în colecţia „Lexte de literatură veche românească”, 
susținută de Casa Şcoalelor, a unor ediţii preţuite 
şi astăzi; în 1942 I.C. Chiţimia tipăreşte Cronica lui 
Ștefan cel Mare. Versiunea germană a lui Schedel, 
iar Dan Simonescu Legenda lui Afrodițian Persul, 
în 1944 Al. Rosetti scoate valoroasa contribuţie 
Scrisori româneşti din arhivele Bistriţei (1592- 
1638), C. însuşi pregătind pentru imprimare Răs- 
punsul împotriva Catehismului calvinesc al mitro- 
politului Varlaam, ediţie care nu a mai izbutit să 
apară. Sub emblema Academiei Române, C. şi-a 
publicat monografiile Legendele Troadei în litera- 
tura veche românească (1925), „Fiore di virtă” în 
literatura românească (1928) şi studiul Mihail 
Kogălniceanu. Activitatea literară (1942). Tot la 
Academie a prezentat în 1944 comunicarea Intro- 
ducerea limbii române în biserică, cu o interesantă 
ipoteză privind relaţia, neobservată până atunci, 
dintre traducere şi dificultăţile ridicate de secven- 
ţele în versuri — imnuri etc. - menite a fi cântate. 

Exegeţii sunt de acord că pasiunea statornică a 
lui C. s-a concentrat asupra cărţilor populare şi a 
rostului lor în vechea literatură şi cultură româ- 
nească. Începuse, prin articolele publicate în 
„Convorbiri literare” şi în alte reviste, ca investiga- 
tor al literaturii moderne, interesându-se cu deose- 
bire de perioada paşoptistă şi, în cadrul ei, de 
demersul literar al lui Mihail Kogălniceanu. Nu a 
abandonat această tematică nici mai târziu; se va 
întoarce la Kogălniceanu oferindu-şi clipe de răgaz 
în istovitorul efort pe care i-l solicita studierea 
manuscriselor, pe atunci necatalogate şi neclasifi- 
cate, stabilirea filiaţiei versiunilor, căutarea origina- 
lelor unor scrieri ce avuseseră, până să intre în spa- 
ţiul literar românesc, o circulaţie fabuloasă. 
Studiind tabloul multiform al cărţilor populare 
(„grup” literar atât de variat), descoperindu-le - pe 
unele -— în codice înainte necercetate, clasificân- 
du-le în funcţie de conţinut şi de filiera prin care au 
pătruns în literatura românească, C. a avut intuiţia 
extraordinară a însemnătăţii palierului cultural al 
oralităţii, a funcţiilor complexe pe care acesta şi le-a 
asumat în Evul Mediu european şi mai târziu în cul- 
turile puternic ataşate tradiţiei. Cu ajutorul acestor 
martori atât de credibili (o credibilitate pe care a 
trebuit întâi să o dovedească), chestionaţi în amă- 
nunt şi reaşezaţi în imagini de sinteză (cu ajutorul 
unui aparat ştiinţific impresionant), a pătruns în 
universul atât de puţin ştiut al „celor care tac”, le-a 
descifrat codul mental, opţiunile literare, gusturile, 
starea de sensibilitate. Monografiile, aşezate mereu 
într-un context comparatist, stabilesc principalele 
căi prin care literatura română - reţinând în această 
categorie de texte, vreme de câteva secole, lecturile 
„de delectare” (destinate nu doar cititorului „mijlo- 
ciu”) — a comunicat profitabil cu spaţiile culturale 
vecine ori mai îndepărtate, maniera în care şi-a 
apropiat aceste compuneri, asumându-şi-le, trans- 
formându-le şi „localizându-le” printr-un foarte 
activ şi personal transport în spaţiu şi în timp. 
Lucrarea Cărţile populare în literatura românească 
(volumul I: Epoca influenţei sud-slave, 1929, volu- 
mul II: Epoca influenţei greceşti, 1938) are la temelie 
studii de adâncă erudiție, mereu doritoare să epui- 
zeze informaţia („drumurile” universale sau euro- 
pene ale cărţilor sunt urmărite în excursuri fastu- 
oase) şi să producă imagini definitive, cu stabilirea 
urmărilor impactului acestor producții literare în 
sensibilitatea românească, în folclor, în programele 
iconografice, pe palierul scrisului cult. Aducând 

adesea concluzii de neatacat în privinţa circulaţiei 
textelor şi a filiaţiei versiunilor (ca în cazul contri- 
buţiilor despre Alexandria, al studiilor despre 
Legenda lui Avgar sau despre Legendele Troadei şi 
Fiore di virtii), în identificarea originalelor dinspre 
care au venit la noi aceste scrieri (precum în Poema 
cretană „Erotocrit” în literatura românească şi izvo- 
rul ei necunoscut — 1935, contribuţie care a cunos- 
cut în 1936 o versiune franceză, Le Modele francais 
de lErotokritos, poeme cretois du XVII siecle, în 
„Revue de litt&rature compare”, şi una grecească în 
1938), în descifrarea opţiunilor literare ale unei 
epoci şi ale unor medii (ca în Cel mai vechi zodiac 
românesc: „Rujdeniţa” Popei loan Românul [1620], 
„Dacoromania”, 1927-1928), aceste cercetări, din- 
colo de achiziţiile ştiinţifice durabile, au propus 
modele, au stârnit emulaţie şi, mai cu seamă, au 
făcut şcoală. Dintre toţi scriitorii însemnați ai medi- 
evalităţii româneşti, C. s-a oprit, într-o cercetare 
aparte, doar asupra stolnicului Constantin Canta- 
cuzino. Despre activitatea acestuia a scris, împre- 
ună cu Ramiro Ortiz (fiecare semnalându-şi exact 
participarea), micromonografia Lo stolnic Con- 
stantin Cantacuzino — un grande erudito romeno a 
Padova (1943). Substanţa acestui studiu, ca şi a 
introducerii pe care a alcătuit-o pentru ediţia din 
1944 la Istoriia Țării Rumâneşti întru care să 
cuprinde numele ei cel dintâi şi cine au fost lăcuito- 
rii ei atunci (realizată în colaborare cu Dan Simo- 
nescu), intitulată Stolnicul Constantin Cantacuzino. 
Viaţa şi opera, provine din prelegerile universitare 
ce vor alcătui volumul al treilea al Istoriei literaturii 
române vechi. Pe de altă parte, profesorul îşi preve- 
nise studenţii că intenţionează să consacre un curs 
de un an întreg operei lui Dimitrie Cantemir. A for- 
mulat chiar şi câteva teme pentru seminar, fiecare 
îndemnând la o nouă citire a textelor, la cercetarea 
bibliografiei fundamentale şi la conturarea unor 
noi interpretări. Nu a mai izbutit să ţină cursul 
anunţat, dar opera lui Cantemir l-a preocupat 
intens. A recitit cu atenţie textele, a parcurs din nou 
comentariile asupra lor şi a constatat că multe 
ignorau aspecte importante ale pregătirii cărtură- 
reşti a lui Cantemir, raporturile subtile pe care 
acesta le-a întreținut cu spiritualitatea occidentală, 
cu modelele literare apusene. Dacă sunt lăsate la o 
parte cărţile profesorului ieşean Giorge Pascu (cărţi 
bine informate, dar de plasat pe un „raft” secun- 
dar), se poate constata că, între „momentul Iorga” 
(1901, prelungit până în 1904) şi anul 1940, când C. 

publică primul volum din Istoria literaturii române 
vechi, nu ar fi de înregistrat decât lucrarea foarte 
accesibilă (născută din materia unor „cursuri popu- 
lare” ţinute în 1911 la Universitatea din Cernăuţi) şi 
frumos ilustrată, pe care Sextil Puşcariu o imprima 
la Sibiu, în 1920, sub titlul Istoria literaturii române, 
volumul I: Epoca veche, carte ce se nutrea (chiar 
autorul recunoaşte) din sinteza lui N. Iorga, nu 
suplimenta informaţia, nu avea noutăţi de inter- 
pretare sau de sistematizare ale materialului, rămâ- 
nea, adică, doar o foarte clară şi bine rânduită 
unealtă de introducere în studierea scrisului româ- 
nesc medieval. Într-un interval ce va fi hotărnicit în 
1941 de strălucitoarea „explozie” călinesciană, C. 
publică, în trei volume, între 1940 şi 1945, Istoria 
literaturii române vechi, redetinind, prin amploa- 
rea informaţiei şi a concepţiei ordonatoare, prin 
metoda de cercetare, prin sistemul de abordare a 
faptului literar, o disciplină ce dispunea de o tradi- 
ție considerabilă, dar care, paradoxal, încă îşi 
aştepta o codificare modernă. Toate caracteristicile 
fundamentale arată în Istoria literaturii române 
vechi (pe care şi din unghi editorial, cu formatul ei 
in folio, autorul o gândise ca pe o lucrare funda- 
mentală, „de pupitru”) o carte de maturitate, cu 
toate datele unei sinteze. Într-adevăr, constituie o 

sinteză (a şi fost ataşată tipului lansonian) deloc 
uşor de egalat, chiar dacă ultimul autor tratat în 
volumul al treilea era stolnicul Constantin 
Cantacuzino. Este o lucrare ce îşi păstrează valabili- 
tatea, pentru că, dincolo de volumul impresionant 
de informaţii (e adunat tot ceea ce sursele docu- 
mentare, ediţiile, exegezele existente în acel 
moment îi puneau la dispoziţie autorului, lângă 
rezultatele propriilor descoperiri), dincolo de pro- 
bele convingătoare ale unei profunde şi sistematice 
familiarizări cu faptele analizate, dincolo de metoda 
de a privi „mersul” unui scriitor în strânsă relaţie cu 
„mersul” vremii lui, această carte comunică lectori- 
lor rodul unei lungi şi fructuoase cugetări asupra 
destinului, ţesut în multe veacuri, al literaturii 
române. În toate opiniile (dintre care unele au sufe- 
rit în timp corectări) se vede circumspecţia savan- 
tului dispus mereu să caute adevărul, nu să absolu- 
tizeze o părere, grija de a examina toate punctele de 
vedere relevante, într-o cernere pe care a vrut-o 
mereu nepărtinitoare. De aici cumpăna, mai mereu 
dreaptă, cu care sunt măsurate valorile spirituale 
ale Evului Mediu românesc, valori născute „la răs- 
pântia a două lumi: Occidentul latin şi Orientul 
bizantino-slav”, de aici ştiinţa neşovăitoare care i-a 
îngăduit să pună în lumină raporturile de substanţă 
şi de durată pe care literele româneşti le-au întreţi- 
nut cu Apusul european. Stăpânind, deopotrivă, o 
informaţie ştiinţifică în stare să-l aşeze între erudiţi 
şi posibilitatea de a o domina şi de a o aşeza în con- 
strucţii pe cât de impresionante, pe atât de rigu- 
roase, C. a refăcut, prin studii, prin monografiile 
specializate şi prin marile sinteze, tabloul unei spi- 
ritualităţi — în ipostaza ei literară — ce a consunat cu 
alcătuirile europene. 


Nicolae Cartojan era filolog autentic nu numai prin obiec- 
tul şi metoda cercetărilor sale, ci şi prin acribia împinsă 
până la ultimele limite [...]. Căuta, răscolea şi revenea 
mereu, spre a se convinge că a spus tot ce se poate spune şi 
cât mai bine cu putinţă privitor la problema în discuţie. 
De multe ori făcea să întârzie apariţia chiar a unei lucrări 
date la tipar, şi aceasta de teama că n-a epuizat subiectul 
sub raportul informaţiei sau al materialului. 

ratura veche românească, Bucureşti, 1925; Breve storia 
della letteratura romena, tr. Angelo Pernice, Roma, 1926; 


„Fiore di virtă” în literatura românească, Bucureşti, 

1928; Romanul occidental în literatura veche româ- 

Alexandru Chiriacescu, pref. Dan Zamfirescu, postfață 

(în colaborare cu loan Bianu); Mihail Kogălniceanu, 
Opere, pref. edit., Craiova, 1930; Petre Ispirescu, Legende 

CASINA ROMÂNĂ, societate culturală creată la 
Braşov în 1835. Societatea îşi propunea să dez- 
volte, prin intermediul lecturilor făcute de „pro- 
fesori şi literați”, gustul pentru literatură în rândul 
românilor din Ţara Bârsei. Dovadă în acest sens stă 
hotărârea ca în zilele de marţi, vineri şi duminică 
după-amiaza, vreme de o oră, „unul din membrii 
societăţii, mai ales profesori şi literați, să cetească 
în auzul tuturor cele mai trebuincioase şi folosi- 
toare materiale din gazetele abonate şi cărţi [...], căci 
societatea în chipul acesta înaintând în cultură îşi 
va purta numele cu onoare... acesta fiind „scopul 


Dicţionarul general al literaturii române 154 


cel mai de căpetenie”. În a doua parte a secolului al 
XIX-lea biblioteca îşi îmbogăţeşte substanţial colec- 
iile de ziare şi cărţi. Acum se fac abonamente la 25 
de ziare şi reviste. Pe lângă „Curierul românesc” al 
lui |. Heliade-Rădulescu, primit din momentul cre- 
ării societăţii, în bibliotecă vor intra, de-a lungul 
timpului, „Steaua Dunării” a lui M. Kogălniceanu, 
„Convorbiri literare”, „Sămănătorul” şi „Neamul 
românesc” ale lui N. Iorga. Către sfârşitul secolului, 
o comisie compusă din profesorul Andrei Bârseanu, 
scriitorul Nicolae Petra-Petrescu şi negustorul loan 
Langer întocmeşte o listă de cărţi pe care le comandă 
la Bucureşti. Lista cuprinde titlurile: Magnum 
Etymologicum Romaniae de B.P Hasdeu, Teoria lui 
Rossler de A.D. Xenopol, Scrisori către V Alecsandri de 
]. Ghica, Sultănica şi Trubadurul de B. Delavrancea, 
Scrieri literare şi istorice de A.I. Odobescu. Şi în plan 
politic C.r. şi-a făcut simțită prezenţa. În timpul pro- 
cesului Memorandumului (1892), membrii societăţii 
au demonstrat pentru recunoaşterea şi garantarea 
drepturilor românilor înscrise în programul politic 
al Partidului Naţional Român. Sediul societăţii bra- 
şovene găzduieşte, în octombrie-noiembrie 1918, 
adunările Marelui Sfat al Ţării Bârsei în vederea orga- 
nizării plecării la Marea Adunare de la Alba Iulia. 
Portretele domnitorului Mihai Viteazul, simbol al 
unităţii tuturor românilor, ale lui Decebal şi Traian au 
împodobit sălile unde se desfăşurau întruniri. Printre 
membrii societăţii s-au numărat mai multe perso- 
nalități ale culturii naţionale: George Barițiu, Andrei 
Mureşanu şi Iacob Mureşianu, Tiberiu Brediceanu, 
Vasile Goldiş, N. Ciurcu ş.a. Timp de decenii C.r. a fost 
un puternic centru cultural-politic de iradiere a senti- 
mentului de demnitate naţională, aducând o contri- 
buţie majoră la realizarea unităţii românilor. PD. 


CASINA ROMÂNĂ, societate culturală creată la 
Năsăud în 1860. Prima mărturie doveditoare a exis- 
tenţei societăţii din Năsăud este faptul că Silvestru 
Tomi trimite, în noiembrie 1860, două hărţi, cu 
dorinţa ca ele să fie expuse în sala de reuniuni a C.r. 
Cea dintâi acţiune o reprezintă abonarea la publi- 
caţiile „Gazeta de Transilvania”, „Federaţiunea”, 
„Lransilvania”, „Albina”, „Ielegraful român”, „Maga- 
zin pedagogic”, „Convorbiri literare”, „Ateneul 
român”, considerate cele mai active în acţiunea 
de ridicare culturală şi de solidarizare a românilor. 
Un moment crucial este anul 1868, când societatea 
se reorganizează, luând denumirea de Reuniunea 
Română de Lectură. În anul următor conducerea 

hotărăşte abonarea la toate gazetele literare româ- 
neşti, hotărâre care va contribui la diversificarea 
lecturilor membrilor ei şi la o informare corectă 
asupra stadiului dezvoltării vieţii literare româneşti 
în ansamblu. În bibliotecă mai intrau şi publicaţi- 
ile „Hermannstădter Zeitung”, „Neue Freie Presse”, 
„Kolozsvâri Kâslâny”. Pe lângă interesul deosebit 
față de limba şi de literatura română, în adunări 
se dezbăteau şi problemele de interes general cu 
care se confrunta națiunea română, fapt ce a impus 
societatea ca un centru al vieţii cultural-politice 
a localităţii. S-a acordat sprijin financiar elevilor 
săraci sau suferinzi, pentru a-şi continua studiile. 
Iniţiativa ca profesorii şi învățătorii din Năsăud să 
conferenţieze pe teme diverse, dar de interes deo- 
sebit este primită cu entuziasm. În februarie 1870 
soseşte din partea revistei orădene „Familia” un 
cadou reprezentativ, portretul lui Mihai Viteazul. La 
începutul secolului al XX-lea se vor organiza mani- 
festări artistice menite a marca împlinirea a patru- 
zeci şi cincizeci de ani de activitate în slujba eman- 
cipării culturale a românilor năsăudeni. PD. 


L 


CASSIAN, Nina 
(27.X1.1924, Galaţi — 
16.1V.2014, New York), 
poetă, prozatoare, 
traducătoare. 


J 


Este fiica Janei (n. Şmilovici) şi a lui Iosif Cassian- 
Mătăsaru, mic funcționar comercial. Educată de 
tatăl său, traducător el însuşi, în spiritul cultivării 
artelor — poezie, muzică, desen —, C. (al cărei nume 
la naştere este Rence-Annie) va purta toată viaţa, în 
demersurile sale estetice plurivalente, amprenta 
amatorismului superior, rafinat. Urmează şcoala 
primară şi Liceul „Principesa Ileana” la Braşov (până 
în 1935), apoi Institutul Pompilian din Bucureşti, 
luându-şi bacalaureatul în 1942. Hrănită cu artă 
(„Arta a devenit jocul meu predilect”), îşi încearcă 
forţele în toate direcţiile. Un caiet de poezii în care 
erau transcrise, amestecat, producţii ale tatălui şi ale 
fiicei îi este prezentat de tată lui Tudor Arghezi, care 
depistează imediat falsul şi nu recunoaşte decât 

producţiile adolescentei, pe marginea cărora va 
scrie: „Ialent incontestabil, vocaţie sigură”. „Eram 
lacomă de artă sub toate formele, dar ce e ciudat e 
că uram disciplina”, va mărturisi mai târziu într-un 
jurnal. Din 1940 activează ilegal în mişcarea comu- 
nistă (aprobată de tată, condamnată de mamă), 
scriind lozinci pe ziduri. În 1943 se căsătoreşte cu 
Jean Colin, devenit scriitorul Vladimir Colin. De pe 
la vârsta de doisprezece-treisprezece ani se produ- 
sese „schimbarea la faţă”, o alungire a oaselor feţei, 
care va transforma o fetiţă drăguță într-o adoles- 
centă, apoi într-o femeie matură vulnerabilă emoţi- 
onal, ce îşi va metamorfoza continuu complexele în 
orgolii. Pentru început, devine o „revoluţionară în 
viaţă”, făcând politică comunistă, şi în artă cultivând 
o poezie avangardistă. În 1944 debutează în presă, 
în pagina a doua a ziarului „Ecoul” (condus de 
Mircea Grigorescu), sub pseudonimul Maria 
Veniamin, traducând Viaţa odăilor de Georges 
Rodenbach şi Broasca festoasă de Christian 
Morgenstern. Debutul cu poezie originală se pro- 
duce în 1945, la ziarul „România liberă”. La cenaclul 
condus de Miron Radu Paraschivescu va face cunoş- 
tință cu lon Barbu, care îi preţuieşte talentul şi îi 
acordă o oarecare atenţie sentimentală, mitizată de 
scriitoare cu trecerea timpului: „EI, Marele El/ m-a 
iubit — n-am ştiut, nu m-am priceput”. O scrisoare 
păstrată de la „Marele EI” îl arată mai degrabă jenat 
de o relaţie pe care doreşte să o întrerupă politicos. 
Iubirea aceasta se va dovedi însă fertilă poetic, C. 
construindu-şi personalitatea artistică tânără din- 
tr-o sinteză între ermetismul barbian şi avangardis- 
mul spontan. Concomitent, studiază compoziţia şi 
pianul cu Măriuca Cernovodeanu, Theodor Fuchs, 
Paul Jelescu, Mihail Jora, mai târziu cu Alfred 
Mendelsohn şi Leon Klepper. În primii ani de după 
1944 va compune lieduri, oratorii, cantate, execu- 
tate în public cu oarecare succes. În 1947 debutează 
editorial cu o culegere de versuri intitulată ingine- 
reşte Lascara 1/1, titlu găsit de Ov. S. Crohmălniceanu. 
În 1947-1948 lucrează la „Rampa”, unde semnează 
cronică dramatică, vitrina cărţii, cronică coregra- 
fică, cronică umoristică, folosind pseudonime 
diverse: Maria Veniamin, Ana Varga, Nic., Hortensia. 
Mai colaborase la revista umoristică „Piţigoiul”, cu 
pseudonimele Cezarina Pipotă, Haralambina Ficat, 
Clementina Maţ, „în veselă tradiție suprarealistă”. 
Ludicul va rămâne o trăsătură definitorie a univer- 
sului său poetic. Împreună cu Mihu Dragomir, va 
folosi şi pseudonimul Const. Adam în anii '50 (în 

„Viaţa românească”). În 1948 divorţează de Vladimir 
Colin şi se căsătoreşte cu Al. 1. Ştefănescu, activist 
politic în domeniul cultural, devenit scriitor la 
îndemnurile şi din ambițiile soţiei, director adjunct 
al Editurii de Stat pentru Literatură şi Artă. Prin el, C. 
a avut un cuvânt de spus în configurarea literaturii 
române din acești ani. Lucrează scurtă vreme la 
Radiodifuziune şi ca redactor-şef adjunct la „Urzica. 
Curând va prefera o existenţă de scriitoare şi com- 
pozitoare liber profesionistă, petrecându-şi lungi 
perioade la Sinaia şi la Mangalia sau, mai ales, la 2 
Mai, localităţile în care şi-a conceput aproape 
întreaga operă. Din 1949 până în 1954, în ritm de 
câteva volume pe an (poezie social-politică şi poezie 
pentru copii), C. devine una dintre cele mai obedi- 
ente exponente ale proletcultismului. Contribuiseră 
la aceasta articolul publicat în „Scânteia” din 1947 
de ultradogmaticul Traian Şelmaru, intitulat Să 
smulgem din noi înşine poziţiile de autoapărare ale 
capitalismului şi scris plecând de la cronica la volu- 
mul ei de debut (La scara 1/1) semnată de Ov. S. 
Crohmălniceanu în preziua apariţiei acestuia în 
librării, articol în care poeta era considerată, prin 
suprarealismul, ermetismul, ludicul versurilor sale, 
o reprezentantă a ideologiei nonproletare, după 
cum în acest moment avusese un rol şi antipatia 
fermă manifestată de Leonte Răutu. Deşi se strădu- 
ieşte, după propriile mărturisiri, să scrie tot atât de 
prost ca şi alţi confraţi, corifei ai proletcultismului în 
acel moment, contribuţiile ei nu sunt nici atât de 
mediatizate, nici atât de lăudate pe cât şi-ar dori. Şi 
nici răsplata nu e pe măsură. După o perioadă de 
tăcere de aproape doi ani, revine la poezie în condi- 
țiile ceva mai destinse de după 1957, realizând, până 
în 1983, un amalgam între producţia comandată şi 
cea reprezentând cu adevărat înzestrările sale. Vor 
apărea, în ritm susţinut, volume de versuri, de proză, 
de literatură pentru copii, piese pentru teatrul de 
păpuşi. În 1969 i se va acorda Premiul Uniunii 
Scriitorilor pentru Povestea a doi pui de tigru numiţi 
Ninigra şi Aligru, reluare a procedeelor ludic-ani- 
miste din Cărţile cu Apolodor ale lui Gellu Naum. În 
paralel, i se interpretează în concerte diverse piese 
muzicale (o sonată pentru vioară şi pian, o simfonie, 
lieduri etc.). În 1985, implicată în cazul inginerului 
Gheorghe Ursu, arestat de Securitate în urma 
denunţului că scrie un jurnal anticomunist şi ucis în 
închisoare, jurnal în care erau notate discuţii pur- 
tate în casa poetei, aceasta, de teamă că va trebui să 
dea explicaţii şi să suporte consecinţele, decide să se 

stabilească în SUA, unde se afla într-un stagiu la 
New York University. Aici va fi prezentă la început cu 
traduceri din poezia scrisă în limba română, apoi cu 
poeme concepute direct în engleză, pentru care va 
obţine, în 1994, Premiul Leul de Aur, acordat de New 
York Library. Revine periodic în România după 1989, 
în special la întâlnirile de la Neptun ale scriitorilor 
din diaspora. În 2003, în preajma aniversării a opt- 
zeci de ani, i se tipăreşte la Bucureşti un jurnal, 
Memoria ca zestre, din perioada 1948-1953, adnotat 
de două ori, în 1975-1979 şi în 1987-2003, o dată din 
perspectiva împotrivirii la naţional-comunismul 
ceauşist, altă dată din perspectiva emigrantului; vor 
mai fi publicate încă două volume, acoperind, prin 
același procedeu al adnotării ulterioare, secvențele 
1954-1985, 2003-2004 (volumul II) și 1985-2005 
(volumul III). Jurnalul repune în discuţie şi atitudi- 
nea, şi tipul de personalitate singulară pe care îl 
reprezintă scriitoarea. Inteligentă, cultivată, senzu- 
ală, C. are de înfruntat handicapul înfăţişării sale: 
„Este o femeie a cărei viaţă a fost condiţionată, lim- 
pede şi categoric, de conştiinţa imperfecţiunii fizice, 
precum şi de ambiția de a se revanşa asupra naturii” 
(Al. Mirodan). Ea însăşi mărturisea a fi devenit o 
ființă „alterată, neutră, nepereche” — în termenii lui 
Ion Barbu. Privită cu un ochi neutru însă, înfăţişarea 

poetei nu e nici respingătoare, nici grotescă: fineţea 
liniilor prelungi creează un tip de frumuseţe supra- 
realistă care, animată de o gândire rafinată prin 
umor şi combinată cu o senzualitate evidentă, îi dau 
o atracţie exotică. Nu urâţenia o împiedică să fie sta- 
tornic-fericită, ci inteligența. Până la urmă, ea 
găseşte o formulă convenabilă: o legătură stabilă — 
căsătoria, combinată cu reconfirmarea puterii sale 
de atracţie ori de câte ori se află în prezenţa unui 
bărbat. În toată perioada 1949-1985 C. reuneşte în 
casa ei scriitori consacraţi şi scriitori începători, în 
discuţii libere, cu consecinţe social-intelectuale 
imediate. 

Exceptând cartea de debut, din prima perioadă 
a scrisului poetei (până în 1953) nu se poate recu- 
pera aproape nimic, în afara câtorva versuri în stil 
de bocet popular, integrate într-un vast poem epic, 
Balada femeii care şi-a pierdut iubitul în război. 
„Negrule, pământule,/ greule, flămândule,/ ai 
intrat în ochii lui,/ le-ai stins licărul verzui,/ părul 
i l-ai năclăit,/ mijlocul i l-ai strivit,/ braţele i le-ai 
surpat,/ râsul i l-ai astupat”. De acum se precizează 
o trăsătură care va deveni o constantă: capacitatea 
de a lucra ă la manitre de..., în stilul unui scriitor 
sau al unui curent, prelucrat personal şi spiritual, 
deloc parodic. Printre cele mai reuşite texte se 
numără o rescriere a poemului După melci de lon 
Barbu, poemul deschiderii prea timpurii spre o 
existenţă ce sancţionează necruţător: „Caişii proşti, 
nerăbdători,/ prea grabnic s-au umplut de flori,// 
şi iată-i, ca-n atâţia ani,/ îngheaţă-n vânt, subţiri 
şi vani...// Pomii ceilalți, prevăzătorii,/ aşteap- 
tă-n tihnă ora florii,/ cu crengi cuminţi, muguri 
închişi, / străini de moartea din caişi”. Situarea cea 
mai potrivită pentru C. este în maniera suprarea- 
listă, valorificând propensiunea spre miraculos, 
fantastic şi ludic. „Feeria” şi umorul aplicate întâm- 
plărilor cotidiene le salvează de la banalitate. Paul 
Celan, care a cunoscut-o pe poetă în tinereţea lui 
bucureşteană, a ales spre traducere un astfel de 
text: „Ala, bala, alandala,/ o pădure cu rădăcinile-n 
sus,/ un val cu gura deschisă,/ un nasture înari- 
pat,/ un pitic mâncat de-o alună/ - şi-o portocală” 
(Portocala). Viziunea a evoluat de la feeric spre gro- 
tesc şi spre macabru, dar înclinația spontană spre 
prelungirea descriptivului în imaginar s-a păstrat: 
„Vizitatorii mei sunt un domn întrerupt la mijloc, / 
o doamnă continuă/ şi fiica lor de tablă,/ un profe- 
sor care predă brânză, / un asasin rătăcit, o droaie/ 
de furnici necăsătorite,/ un copac cu mustăţi,/ o 


Cassian 


barză tânără,/ un copil cu un picior de carton/ şi 
trei ignoranţi ai legilor mişcării.// La sfârşit apare/ 
câinele de seară/ care-i latră tare/ şi-i pofteşte-a- 
fară” (Cearta cu haosul). Deşi critica literară a 
situat-o pe C. în categoria personalităţilor lucide, 
care îşi cenzurează prin inteligenţă impulsurile şi 
instinctele, tema dominantă a poetei a rămas iubi- 
rea neinhibată de vreo prejudecată, dar tratată cu 
umor sau cu melancolie. De la epoca inocenţei la 
cea a dezgustului, se păstrează o lăcomie niciodată 
satisfăcută de senzaţii, de trăiri, de porniri în ordi- 
nea experienţei directe sau a celei intelectualizate, 
o nemăsurată poftă de dragoste. Acidă şi sentimen- 
tală concomitent, cu „un ochi de sulf şi altul de 
tandreţe”, poeta refuză să se falsifice adaptându-se 
la convenienţe. Curajoasă, sfidătoare adesea, dar 
vulnerabilă, ea oferă spectacolul unei sensibilități 
refugiate în fantezie şi joc. Verva metaforică este 
remarcabilă, tendinţa subconştientă fiind, aşa cum 
observa Ov. S. Crohmălniceanu, de a compara ele- 
mente ale lumii civilizate cu elemente din lumea 
naturală: direcţia de înaintare este spre nefalsifi- 
care şi combinaţie liberă a componentelor lumii. 
Contopirea contrariilor într-un act erotic (nicio- 
dată împlinit, veşnic neepuizat) este prefigurată 
simbolic în Dialogul vântului cu marea: „Sunt călă- 
torul ciudat, / fără chip, pe câmpiile zării./ În părul 
meu păsări solemne se zbat./ Sunt marele duşman 
al nemişcării!// -Mă tulbur... Muşchi de apă-ncor- 
dez./ De dragoste, cânt!/ Fluidă, înaltă din albie 
ies/ să fiu vânt, să fiu vânt”. Dialogul din Cântarea 
Cântărilor este transpus în sfera elementelor natu- 
rale. Cu timpul, viziunea pasională devine tot mai 
sumbră, grotescul domină, sado-masochismul 
înlocuieşte tandreţea şi uitarea de sine: „lartă-mă 
că te-am făcut să plângi./ Ar fi trebuit să te omor./ 
Ar fi trebuit să te apuc de suflet,/ să te bat cu el 
îngrozitor.// Ar fi trebuit să-ţi văd curgând/ sân- 
gele, şuviţă cu şuviţă./ Nu să-ţi mângâi ochiul, nara, 
gura,/ şi să-ţi las fiinţa slabă şi pestriţă.// Iartă-mă 
că te-am făcut să suferi./ Ar fi trebuit să te-nspăi- 
mânt./ Dar nu-s Dumnezeu - Pedepsitorul/ - ci 
doar opera lui de pământ” (Romanţă). Jocul e 
interzis, sentimentul de izolare şi singurătate, sufe- 
rinţa inutilă impun substituiri simbolice din ce în 
ce mai halucinant-coşmareşti: „Pietricica spai- 
mei/ mi-a intrat în talpă./ Şchioapăt tot mai tare/ 
prin această lume./ Cui să-i fie milă/ de-o cămilă 
şchioapă,/ chiar dacă deşertul/ n-are pic de apă? 
Livrescul, sursă esenţială de inspiraţie, filtru al 

trăirilor, nu sugrumă însă spontaneitatea şi capaci- 
tatea asociativă. Perceperea lumii prin intermediar 
cultural, sfidarea tabuurilor, umorul negru orien- 
tează şi selecţia textelor traduse. Capacitatea de 
invenţie lingvistică este nelimitată. Inventatoare a 
unei limbi personale, visată de toţi poeţii, „limba 
spargă”, C. scrie un sonet, o baladă, un bocet, o 
imprecaţie ce dovedesc că starea de poeticitate 
este esențialmente muzicală, independentă de 
sensul ori de forma impusă a expresiei: „Au înmorit 
drametice miloave/ sub racul catinat de nituraşi/ 
Atâţia venizei de bori mărgaşi.../ Atâtea aene stră- 
mătând, estrave”. Limba spargă se situează în ime- 
diata prelungire a letrismului avangardist, aşa cum 
personajele imaginare Banibal Bura, Cavalerul 
Sing, mizerabilul O. Kay în luptă cu junele All 
Right descind din viziunile suprarealismului, 
ale cubismului, ale fanteziei sentimentale de tip 
Marc Chagall şi din verva lingvistică de tip Alfred 
Jarry - Lautreamont - Morgenstern. Dintre sim- 
bolurile recurente în universul imaginar al poetei, 
marea, florile, copacii, vântul (din perioada sen- 
timentală), animalele (cerber prognetas, madam 
Pisica, Turban motanul — din perioada hazardului 
muzical ca principiu creator) mărturisesc aceeași 
manieră de a se confesa la adăpostul unei măşti, 
uneori consacrată prin literatura anterioară. În 
epoca împotrivirii la ceauşism, dominant este 
simbolul cadavrului, văzut tot într-un act erotic: 
„tu şi cu mine,/ mai pătimaşi ca nicicând/ iubin- 
du-ne/ ca prima pereche de pe pământ/ şi eram 
frumoşi şi sălbatici şi goi/ şi eram morţi amândoi”. 
Producțiile pentru copii - Nică fără frică (1950; 
Premiul de Stat), Prințul Miorlau (1957), Povestea 
a doi pui de tigru... (1969), Roşcată ca arama şi cei 
şapte şoricei (1985) ș.a. - sunt moralizatoare, dar 
cu haz şi duioşie. Dintre poeţii care îşi construiesc 
mimetic universul, C. este cea mai plină de vervă 
şi graţie. Scrierile sale în proză (Azâr de grozavă şi 
adio. Confidenţe fictive, 1971) sunt rezultatul unor 
observaţii ironice, necruțătoare asupra unei lumi 
caricaturale, cu care se confruntă o sensibilitate de 
adolescentă hotărâtă să devină genială. Memoria 
ca zestre, în partea de jurnal al tinereţii, încearcă 
să impună imaginea îndrăgostitei care înşală fără 
să se implice sentimental, dar nu ascunde şi nu 
cruță „naivitatea” politică a autoarei în „obsedan- 
tul deceniu”. C. a realizat de-a lungul timpului 
numeroase traduceri din autori precum Heinrich 
Heine, Bertolt Brecht, Guillaume Apollinaire, Paul 

Celan, Eugene Guillevic ș.a. De referință rămâne 
transpunerea din Christian Morgenstern - Cântece 
de spânzurătoare (1970). 


Poate mai mult decât o tehnică poetică este de văzut 
[...] formula unei sensibilităţi în acelaşi timp fragilă 
şi ofensivă, înspăimântată şi nepăsătoare, tandră şi 
crudă, liberă în mişcări până la cea mai sfidătoare 
dezinvoltură şi crispată dureros în secrete, pustiitoare 
autodevorări. 


MIRCEA IORGULESCU 


SCRIERI: La scara 1/1, cu un portret de Perahim, Bucu- 
reşti, 1947; Sufletul nostru, Bucureşti, 1949; An viu nouă 
sute șaptesprezece, Bucureşti, 1949; Nică fără frică, cu 
ilustraţii de Perahim, Bucureşti, 1950; Ce-a văzut Oana, 
Bucureşti, 1952; Horea nu mai este singur, Bucureşti, 1952; 
Tinerețe, Bucureşti, 1953; Florile patriei, Bucureşti, 1954; 
Versuri alese, Bucureşti, 1955; Botgros, căţel fricos, Bucu- 
reşti, 1957; Dialogul vântului cu marea, Bucureşti, 1957; 
Prințul Miorlau, Bucureşti, 1957; Vârstele anului, Bucu- 
reşti, 1957; Chipuri hazlii pentru copii, Bucureşti, 1958; 
Aventurile lui Trompişor, Bucureşti, 1959; Încurcă-lume, 
Bucureşti, 1961; Sărbătorile zilnice, Bucureşti, 1961; Spec- 
tacol în aer liber. O monografie a dragostei, Bucureşti, 
1961; Curcubeu, Bucureşti, 1962; Poezii, pref. Ov. S. Croh- 
mălniceanu, Bucureşti, 1962; Să ne facem daruri, Bucu- 
reşti, 1963; Disciplina harfei, Bucureşti, 1965; Îl cunoaşteţi 
pe Tică?, Bucureşti, 1966; Sângele, Bucureşti, 1966; Des- 
tinele paralele. La scara 1/1, Bucureşti, 1967; Uite-l este... 
Uite-l nu e, Bucureşti, 1967; Ambitus, Bucureşti, 1969; 
Întâmplări cu haz, Bucureşti, 1969; Povestea a doi pui de 
tigru numiţi Ninigra şi Aligru, Bucureşti, 1969; Cronofa- 
gie. 1944-1969, Bucureşti, 1970; Atât de grozavă şi adio. 
Confidenţe fictive, Bucureşti, 1971; ed. 2 (Confidenţe fic- 
tive. Atât de grozavă şi adio şi alte proze), Bucureşti, 1976; 
Loto-Poeme, Bucureşti, 1971; Marea conjugare, Bucureşti, 
1971; Recviem, Bucureşti, 1971; Între noi, copiii, Bucureşti, 
1974; Spectacol în aer liber. O (altă) monografie a dragos- 
tei, pref. Liviu Călin, Bucureşti, 1974; O sută de poeme, 
Bucureşti, 1975; Viraje-Virages, ed. bilingvă, tr. autoarei 
în colaborare cu Eugene Guillevic şi Lily Denis, Bucureşti, 
1978; De îndurare, Bucureşti, 1981; Blue Apple, tr. Eva 
Feiler, New York, 1981; Jocuri de vacanţă, Bucureşti, 1983; 
Numărătoarea inversă, Bucureşti, 1983; Roşcată ca arama 
şi cei şapte şoricei, Bucureşti, 1985; Call Yourself Alive, tr. 
Brenda Walker şi Andreea Deletant, Londra, 1988; Lady 
of Miracles, tr. Laura Schiff, Berkeley, 1988; Life Sentence, 
New York-Londra, 1990; Cheerleader for a Funeral, ti. 
autoarei în colaborare cu Brenda Walker, Londra-Boston, 
1992; Cearta cu haosul, Bucureşti, 1993; Desfacerea lumii, 
Bucureşti, 1997; Take My Word for It, New York, 1997; 
Something Old, Something New, Tuscaloosa (Alabama), 
2002; Memoria ca zestre, I-III, Bucureşti, 2003-2005; Avan- 
garda nu moare și nu se predă. Poeme și desene (antologie 
1947-2007), București, 2007; Continuum. Poems, Londra, 

2008; ed. New York — Londra, 2009. Traduceri: Mihail 
Isakovski, Poezii alese, Bucureşti, 1951; Heinrich Heine, 
Versuri, îngr. Alfred Margul Sperber, Bucureşti, 1956 (în 
colaborare); Moligre, Mizantropul, în Moliere, Opere, III, 
Bucureşti, 1956, Femeile savante, Bucureşti, 1958; lannis 
Ritsos, Arhitectura copacilor, Bucureşti, 1959, A patra 
dimensiune, Bucureşti, 1964, Poezii, Bucureşti, 1966; 
Dimos Rendis, Legenda lacului, Bucureşti, 1963 (în cola- 
borare cu Gheorghe Tomozei şi Ioanichie Olteanu), Poezii, 
Bucureşti, 1966; Bertolt Brecht, Versuri, Bucureşti, 1966; 
Vladimir Maiakovski, Poezii pentru copii, Bucureşti, 1967; 
Poezia germană modernă (De la Stefan George la Enzens- 
berger), I-II, îngr. şi pref. Petre Stoica, Bucureşti, 1967 (în 
colaborare); Christian Morgenstern, Cântece de spânzură- 
toare, Bucureşti, 1970; Guillaume Apollinaire, Scrieri alese, 
îngr. Virgil Teodorescu, pref. Vasile Nicolescu, Bucureşti, 
1971; Paul Celan, Versuri, Bucureşti, 1973 (în colaborare 
cu Petre Solomon); Heinz Kahlau, Fluxul lucrurilor, Bucu- 
reşti, 1974; Antologia poeziei franceze de la Rimbaud până 
azi, I-II, îngr. Ion Caraion şi Ov. S. Crohmălniceanu, pref. 
Ov. S. Crohmălniceanu, Bucureşti, 1974-1975 (în cola- 
borare); Eugene Guillevic, Poeme, pref. trad., Bucureşti, 
1977; Ițic Manger, Balada evreului care a ajuns de la cenu- 
şiu la albastru, Bucureşti, 1983 (în colaborare cu Israil 
Bercovici). 


Repere bibliografice: Crohmălniceanu, Cronici, 166-178; 
Georgescu, Încercări, 1, 124-130; Călinescu, Aspecte, 
274-280; Perpessicius, Alte menţiuni, |, 213-219; Felea, 

tea, Un an, 89-97, Negoiţescu, Engrame, 55-71; Piru, 
Poezia, 1, 335-346; Ungheanu, Arhipelag, 72-76; Lauren- 
ţiu, Eseuri, 61-69; Dimitriu, Ares, 94-106; Manu, Eseu, 
110-119; Raicu, Practica scrisului, 251-254; Grigurcu, 
Poeți, 335-343; Crohmălniceanu, Pâinea noastră, 63-74; 
Simion, Scriitori, III, 95-113; Pop, Jocul, 231-246; Gri- 
gurcu, Existenţa, 58-71; Mirodan, Dicţionar, |, 297-314; 
Petre Solomon, Poezia Ninei Cassian, RL, 1990, 8; Con- 
stantin, Complicitatea, 95-98; Dicţ. analitic, 1, 155-157; 
Gabriel Pleșea, Scriitori români la New York, București, 
1998, 9-54; Dicţ. esenţial, 151-154; Grigurcu, Poezie, I, 
200-205; Manolescu, Lista, |, 76-84; Sasu, Dicţ. scriit. 
SUA, 57-61; Mihăilescu, Lit. rom. postceaușism, |, 374- 
376; Ştefănescu, Istoria, 313-318; Popa, Ist. lit., IL, 419- 
422, passim; Manolescu, Enciclopedia, 135-138. R.S. 


CASSIAN-MĂTĂSARU, I. [Iosif] (25.11.1896, Galaţi — 
4.V.1981, Bucureşti), traducător. Este fiul lui Fany 
(n. Seidner) şi al lui Samuel Cassian, comerciant, şi 
tatăl Ninei Cassian. După studii secundare în oraşul 
natal, devine mic funcționar comercial. Debutează 
în presa literară în 1921. Exerciţiile sale lirice vor 

apărea în „Adevărul literar şi artistic”, „Cuvântul 
liber”, „Bilete de papagal”, „Viaţa românească”, dar 
nu vor reuşi să-l valideze ca poet. Intuind, probabil, 
precaritatea propriului demers, se retrage discret 
din viaţa literară. 

C.-M. se întoarce la uneltele sale abia după 
1944, de data aceasta ca traducător. S-a simţit 
atras îndeosebi de literatura de expresie germană, 
dar n-a ocolit nici alte literaturi; de pildă, basmele 
lui Hans Christian Andersen (în colaborare cu 
Al. A. Philippide) constituie o probă revelatoare 
pentru capacitatea traducătorului de a se adapta 
unor autori şi opere diferite ca factură artistică. 
Disponibilitatea sa stilistică se lasă descoperită 
şi în echivalenţele pe care le-a dat din poezia cla- 
sică germană (Friedrich Schiller, Heinrich Heine) 
sau din proza ironic-fantastică a unui romantic 
precum E.T.A. Hoffmann. Notabil este şi efortul de 
a face cunoscute scrierile unor importanţi autori 
de limbă germană de la noi (Oscar Walter Cisek, 
Gertrud Gregor ş.a.). S-a implicat, alături de alţii, în 
realizarea unor transpuneri care vor alcătui două 
antologii reprezentative din nuvela romantică ger- 
mană şi din nuvela austriacă modernă. 


Traduceri: Heinrich Valentin, Cu prețul vieții, București, 
1955; J.W. Goethe, Despre literatură și artă, pref. Paul 
Langfelder, București, 1957; Erwin Wittstock, Fiul vizitiu- 
lui, București, 1957, Salba miresei și alte povestiri, Bucu- 
rești, 1963; Cunoști tu ţara unde-i tunu-n floare? Poezii 
satirice germane din secolul XX, îngr. și pref. Paul Lang- 
felder, București, 1958; Oscar Walter Cisek, Tătăroaica, 
Bucureşti, 1958; Friedrich Schiller, Poezii, pref. Paul Lang- 
felder, București, 1958; Ciao Șu Li, Întâmplări din Sanli- 
van, pref. Horia Matei, Bucureşti, 1961 (în colaborare 
cu I. Chişinevschi); Anna Seghers, Hotărârea, Bucureşti, 
1962; Georg Weerth, Viaţa și isprăvile vestitului cavaler 
Șnapanschi, pret. Paul Langfelder, București, 1962; Giin- 
ther Weisenborn, Clădit pe nisip, pref. Romul Munteanu, 
Bucureşti, 1963; Hans Christian Andersen, Crăiasa zăpe- 
zii, pref. Teodora Popa, Bucureşti, 1965 (în colaborare 
cu Al. A. Philippide); Heinrich Heine, Poezii, pref. Sevilla 
Baer-Răducanu, Bucureşti, 1965; Joseph Roth, Marşul lui 
Radetzky, pref. 1. Negoiţescu, Bucureşti, 1966; Gertrud 
Gregor, Sălcii, Bucureşti, 1967, Ziduri, București, 1972; 
Nuvela romantică germană, l-II, pret. Ion Biberi, Bucu- 
reşti, 1968 (în colaborare); Proza austriacă modernă, I-II, 
îngr. şi pref. Dieter Schlesak, Bucureşti, 1968 (în colabo- 
rare); E.T.A. Hoffmann, Elixirele diavolului, îngr. și pref. 
Ion Biberi, Bucureşti, 1970; Franz Johannes Bulhardt, 
Praștia. Povestiri satirice, București, 1963, Clipe şi locuri, 
pref. Al. A. Philippide, Bucureşti, 1972; Lion Feuchtwan- 
ger, Balada spaniolă, Bucureşti, 1973 (în colaborare cu 

Emeric Deutsch); Sarah Bernhardt, Dubla mea viaţă, 
pref. trad., București, 1976 (în colaborare cu I. Peltz); 
Erich Kăstner, Secretul celor două Lotte, București, 1978, 
Trusă lirică de prim-ajutor, Bucureşti, 1978. 

Repere bibliografice: Franz Johannes Bulhardt, Fin 
Briickenbauer hat sein Werk vollendet. Zum Ableben des 
literarischen Uberseizers Iosif Cassian-Mătăsaru, NW, 
1981, 9946; Ov. S. Crohmălniceanu, Iosif Cassian-Mătă- 
saru, RL, 1981, 20; Mirodan, Dicţionar, 1, 296-297; Dicţ. 
scriit. rom,, |, 495-496. T.T. 


CASSVAN, Sarina (3.1.1894, Bacău — 8.1.1978, Bucu- 
reşti), prozatoare, autoare de piese de teatru, tra- 
ducătoare, publicistă. Aparţinea unei familii care a 
dat cărturari şi oameni ai scenei (bunicul era rabin, 
tatăl, profesor de ebraică, un frate, comedian). În 
1913 C. traducea din W. Hauff (Cerşetoarea de la 
Podul Artelor) şi debuta, sub pseudonimul Cherie, 
cu o nuvelă, Crezul ocnaşului. În 1918 romanul 
Între artă şi iubire, evoca activitatea sa de infirmi- 
eră în anii Primului Război Mondial. Urmase (după 
propria-i mărturisire) studii universitare la Berlin, 
dar s-a lansat şi într-o febrilă activitate gazetă- 
rească. În „Steagul”, „Universul literar”, „Actualita- 
tea”, „Scena” (aici iniţiază „Rubrica femeii”, iscălind 
Mina von Barnheld), „Gazeta tinerimei”, „Socia- 
lismul”, „Revista copiilor şi a tinerimii”, „Rampa”, 
„Adevărul literar şi artistic”, „Gazeta Capitalei”, 
„Cuvântul liber”, „Dimineaţa” „Presa, „Filmul, 
„Omul liber”, „Lupta”, „Dimineaţa copiilor”, „Lumea 

copiilor”, „Viaţa literară”, „Adevărul”, „Premiera 

ilustrată”, „Ilustraţiunea română”, „Seara”, „Uni- 
versul”, „Gazeta femeii”, „Dacia”, „Cinema”, „Facla”, 
„Izbânda” (Chişinău), „Femeia şi căminul”, „Gazeta 
literară”, „Tribuna României”, precum şi în revistele 
„1933-1934” şi „Voiaj”, editate de ea, i-au apărut 
reportaje, dezbateri feministe, impresii de drume- 
ţie, interviuri (cu artiştii români din Parisul inter- 
belic, cu B. Fundoianu, Nicolae Titulescu, Anna de 
Noailles), cronică dramatică, versuri, proză, teatru. 
Căsătorită cu scriitorul Ion Pas, a semnat şi Sarina 
Cassvan-Pas. 

C. publică volume de schiţe şi povestiri — 
Carnavalul vieții (1921), Săptămâna unei îndră- 
gostite (1924), romane — Trupul care îşi caută sufle- 
tul (1932), S.0O.S. (1935), atribuit unui anonim, 
Femeia şi cătuşele ei (1946), Evadare (1947), repor- 
taj — 30 de zile în studio (1933). În 1925 depune la 
Teatrul Naţional din Bucureşti drama de atmosferă 
fantastică Calvar, respinsă de Comitetul de lectură. 
Premiată de Asociaţia Criticilor Dramatici, Calvar 

este acceptată şi reprezentată de Teatrul Naţional 
din laşi (1929); tradusă de Guillot de Saix în fran- 
ceză, a fost jucată cu succes în 1930, sub titlul Les 
Masques du destin, de teatrul parizian „Albert I”. 
Două piesete pentru copii, Niţă, Nuţa şi Lăbuş şi 
În ţara trântorilor, au intrat în repertoriul Teatrului 
Popular din Bucureşti (1926) şi al Teatrului 
Naţional din Chişinău (1928). O încercare, Străinul, 
rămâne în paginile „Luptei” (1930), dar tălmăcirea 
din Christa Winsloe, Fete în uniformă, se joacă în 
Bucureşti (1935). C., membră din 1924 a Societăţii 
Scriitorilor Români, a călătorit mult şi s-a străduit 
să popularizeze în străinătate cultura românească. 
A făcut parte din Sociâte des Auteurs Dramatiques 
şi din Academie Feminine des Lettres din Paris şi 
a fost fondatoarea asociaţiei Gândirea Europeană, 
aflată sub patronajul Elenei Văcărescu. A cunoscut 
mari personalităţi, printre care Andre Maurois şi 
Paul Claudel. 1 se datorează o antologie reprezen- 
tativă a prozei româneşti a timpului, transpusă 
în franceză (Tudor Arghezi, Hortensia Papadat- 
Bengescu, Gala Galaction, Liviu Rebreanu, Gib 1. 
Mihăescu, Gh. Brăescu, I. Al. Brătescu-Voinești, 
L.A. Bassarabescu, Adrian Maniu, D.D. Patraşcanu 
ş.a.) şi editată în 1931 la Paris, sub titlul Contes rou- 
mains d'ecrivains contemporains (prefața aparţine 
contesei de Noailles), iar din Cezar Petrescu dă o 
versiune la Aranca, ştima lacurilor (1931). A mai 
tradus din literatura lumii pagini de mare popu- 
laritate (Jules Verne, Maxim Gorki, Lev Tolstoi, 
Heinrich Mann, Stefan Zweig, Emile Zola, Charles 
Perrault), ca şi scrieri foiletonistice şi de consum 
(Ed. Bellamy, Karl Immermann, B. Kellermann, 
Hugo Bettauer). Din păcate, mai ales înrâurirea 
acestora din urmă a marcat scrisul său. Cu toate 
că sunt autobiografii deghizate, iar C. era o bună 
observatoare şi avea o temă a sa (lupta femeii — 
contra prejudecăţilor, a constrângerilor familiale, 
contra propriei firi - pentru a-şi cuceri personali- 
tatea şi libertatea), romanele alunecă într-o colo- 
ratură sentimentală şi schematizează grăbit psiho- 
logia erosului. Abisalul iubirii fiind abordat doar 
în treacăt, în prim-plan trec, datorită prizei asupra 
unui public larg, erotismul, deviaţiile instinctului, 
libertinajul. Personajele nu capătă individualitate. 
Reușită este doar pictura de mediu: mediile cosmo- 
polite în Trupul care îşi caută sufletul şi atmosfera 
de familie evreiască în Evadare. În genere, facilita- 
tea îi minează proza. C. a fost însă o bună autoare 
- inventivă, vie — de literatură pentru copii — Căsuța 

lebedei (1922), Fluierul fermecat (1924), Să poves- 
fim... (1931), Bombonel şi Totonel (1936), Kiki şi Riki 
(1936), Pit şi Pitulice (1946), Ciufuleţ (1959), Drum 
fără popas (1960). Pentru cei mici, a tălmăcit (din 
H.C. Andersen, Charles Perrault, Christian Pineau), 
a adaptat (Aventurile unui mic bucureştean, după A. 
de Br&hat, 1923, Măriuca, după Spielhagen, 1923) 
şi a romanţat, ca în biografia Între pană şi spadă 
(1963), unde protagonist e Dimitrie Cantemir. 
SCRIERI: Crezul ocnaşului, Bucureşti, 1913; Între artă 
şi iubire, Bucureşti, 1918; Carnavalul vieţii, Bucureşti, 
1921; Căsuţa lebedei, Bucureşti, 1922; Aventurile unui mic 
bucureştean, Bucureşti, 1923; Măriuca, Bucureşti, 1923; 
Fluierul fermecat și alte povești minunate pentru copii, 
Bucureşti, 1924; Săptămâna unei îndrăgostite, Bucureşti, 
1924; Să povestim..., Bucureşti, 1931; Trupul care îşi caută 
sufletul, Bucureşti, 1932; 30 de zile în studio, Bucureşti, 
1933; $.0.$., Bucureşti, 1935; Bombonel şi Totonel, Bucu- 
reşti, 1936; Kiki şi Riki, Bucureşti, 1936; Femeia şi cătuşele 
ei, Bucureşti, 1946; Pit şi Pitulice, Bucureşti, 1946; Eva- 
dare, Bucureşti, 1947; Ciufuleţ, Bucureşti, 1959; Drum 
fără popas, Bucureşti, 1960; Între pană şi spadă, Bucu- 
reşti, 1963. Traduceri: W. Hauff, Cerșetoarea de la Podul 
Artelor, Bucureşti, 1913; Ed. Bellamy, În anul 2000, Bucu- 
reşti, 1920; Karl Immermann, Carnavalul şi somnam- 
bula, Bucureşti, 1921; R. Cramer, Iarna, Bucureşti, 1921; 
A. Schwartz, Siluete de femei. Femeile în opera lui Emile 
Zola, Bucureşti, 1922; Maxim Gorki, Printre străini, Bucu- 
reşti, 1923, Mama, Bucureşti, 1923 (în colaborare cu Ion 
Pas); Jules Verne, Mathias Sandorțj, I-III, Bucureşti, 1923 
(în colaborare cu Ion Pas), Mihail Strogoff, I-II, Bucureşti, 
1923 (în colaborare cu Ion Pas); B. Kellermann, Tunelul, 
Bucureşti, 1924; H.C. Andersen, Povestiri, Bucureşti, 1925, 
Alte poveşti minunate, Bucureşti, 1927; Heinrich Mann, 
Nevinovata, Bucureşti, 1926; Vsevolod Garşin, Floarea 
roşie, Bucureşti, 1927; Lev Tolstoi, Ana Karenina, LII, 
Bucureşti, 1928 (în colaborare cu Ion Pas); Stefan Zweig, 
Scrisoarea unei necunoscute, Bucureşti, 1929; Hugo 
Bettauer, Sub spânzurătoare, Bucureşti, 1931; Contes rou- 
mains d'crivains contemporains, îngr. trad., pref. Com- 
tesse de Noailles, Paris, 1931; Cezar Petrescu, Aranca, la 
fee des lacs, Paris, 1931; Thakazhi Sivasankara Pillai, Doi 
pumni de orez, Bucureşti, 1963 (în colaborare cu Dragoş 
Vacariuc); Christian Pineau, Poveşti de nu se mai ştie când, 
Bucureşti, 1964; Eliza Orzeszkowa, Marta, Bucureşti, 1965 
(în colaborare cu J6zef Wulin); Charles Perrault, Poveşti 
cu vrăjitori şi zâne, Bucureşti 1966, Uriaşul Periferigeri- 
lerimini și alte povești, Bucureşti, 1970, Poveşti cu zâne, 
Bucureşti, 1981, Săgeata de aur şi potirul vrăjit, Bucureşti, 
2001; Emile Zola, „La Paradisul femeilor”, I-II, pref. Ovidiu 
Cotruş, Bucureşti, 1968. 

Repere bibliografice: Ion Pas, „Între artă şi iubire”, DMN, 
1921, 5476; Pompiliu Constantinescu, „Trupul care îşi 
caută sufletul”, VRA, 1932, 237; Mihail Sevastos, „Trupul 

care îşi caută sufletul”, ALA, 1932, 598; Perpessicius, Opere, 
XI, 399-404; Lovinescu, Scrieri, Il, 340-342; Mirodan, Dic- 
ționar, 1, 314; Cândroveanu, Lif.rom., 52-55; Dicţ. scriit. 
rom., |, 496-497; Lovinescu, Sburătorul, Il, 87-88, 94, 211, 
307; Zaharia-Filipaş, Studii, 24-25; Popa, Ist. lit., |, 245; 
George Marcu, Rodica Ilinca, Enciclopedia personalități- 
lor feminine din România, Bucureşti, 2012, 83-84. S.C. 


CATANOY, Nicholas (10.X[.1925, Braşov), poet, 
prozator, eseist. Numele la naştere era identic cu al 
tatălui său, Nicolae Cătănoiu, de profesie comerci- 
ant. Mama se numea Anna (n. Priester). Urmează 
liceul la Braşov, iar în 1944, anul absolvirii, C., 
acum elev al Şcolii de Ofiţeri în Rezervă din Găeşti, 
este arestat împreună cu alţi două sute de „cadeţi”. 
Experienţa dramatică din închisoare o consem- 
nează într-un carnet care i-a fost confiscat de gar- 
dieni. După eliberare îşi câştigă existenţa ca şofer, 
portar etc., iar între 1947 şi 1952 studiază medicina 
şi filosofia la Cluj. Lucrează ca medic la Predeal, 
Tohani şi Bucureşti. În 1962 pleacă în Occident, 
stabilindu-se iniţial în Canada, apoi lucrând, din 
1971, ca medic itinerant în Nigeria şi în America de 
Sud, dar şi în Germania, unde se stabileşte în 1973. 
Face călătorii în Thailanda, Egipt şi Tunisia, apoi 
în Nepal, unde se converteşte la budism. După 
ce i-a fost zdruncinată credinţa în lege, iar adevă- 
rul ştiinţific i s-ar fi arătat a fi relativ, C. se simte 
atras tot mai puternic de mistică. După pensionare 
s-a retras în Franţa, devenind unul dintre fidelii 
Centrului Cultural Froissart. 

Structură sensibilă şi pasională, C. a tins mereu 
să-şi împlinească vocaţia de scriitor, alături de pro- 
fesia de medic. În 1968 debutează cu un volum de 
poeme în proză cvadrilingv (în engleză, spaniolă, 
franceză şi română), intitulat Hic er nunc, apărut 
la New York. Alte cărţi îi apar în limbile franceză, 
engleză sau germană, în funcţie de locurile pere- 
grinărilor sale prin lume. Poezia este pentru el 
mai mult un mod de existenţă decât o profesiune. 
Singurul volum în limba română, intitulat Flux 
alb, a tost imprimat în Canada în 1970, cu ilustraţii 
de Radu Dan. Poetul îşi destăinuie aici însingura- 
rea vecină cu disperarea: „Şi umblu străin în apele 
somnului, fără mărturii de feţe, ascultând zăvorât 
în mine tulburarea ostatecului” (În loc de prefaţă). 
Lirica lui stă, evident, sub zodia lui Lucian Blaga, un 
ciclu, intitulat Zamolxe, având drept motto câteva 
versuri blagiene. La fel ca autorul Laudei somnu- 
lui, C. încearcă o proiecţie cosmică şi, totodată, 

o adâncire în istorie şi mit, pentru a afla elemen- 
tele primordiale ale structurii noastre etnice: „Iu 
eşti dac./ Fii fulger. Fii izvor”. Zămislit totuşi din 
„lut şi teamă”, eul liric pendulează dramatic între 
„greul profeţiei” şi „limita fiinţei”, în ciuda „eter- 
nelor migrări/ şi-a zodiacului/ cu false-asigurări”. 
După o antologie de poezie românească, tradusă 
în engleză şi tipărită în Canada, Modern Romanian 
Poetry (1977), un ecou deosebit în cercurile emi- 
graţiei a avut placheta Notes on a Prison Wall. A 
Memoir, a Poem (1994), imprimată la Vancouver. 
Sunt aici rememorări ale vechilor însemnări din 
carnetul de închisoare confiscat, dar şi versuri. 
Parte din aceste scurte poeme au apărut în revis- 
tele „Canadian Literature”, „Mioriţa”, „Est and West 
Literary Quarterly”. Pe coperta ultimă a cărţii se 
află o însemnare a lui Emil Cioran, care semna- 
lează timbrul special al acestor reflecţii amare. 
Dintre scrierile în proză ale lui C. se remarcă roma- 
nul Indian Summer (1999). Trama cărţii este rodul 
unui echilibru fragil între imaginaţia scriitorului şi 
elementele autobiografice. Protagonistul, emigrant 
din „ţara lui Zalmoxis”, trece prin furcile caudine 
ale oficialilor din Navada (nume voalat al Canadei), 
este acceptat în cele din urmă să lucreze ca medic, 
dar nu reuşeşte să înţeleagă această lume unde 
comunicarea între oameni pare aproape impo- 
sibilă. Ca şi alţi imigranţi, se simte marginalizat, 
apăsat de singurătate, trece printr-o depresie şi, în 
perioada „verii indiene”, e internat într-un spital 
psihiatric. Publicat în 2007, jurnalul Cârja lui Sisif 
se vrea un cântec de lebădă. E un volum miscela- 
neu: însemnări diverse, care consemnează lecturi, 
întâlniri cu scriitori, pictori, muzicieni, savanţi, dar 
şi despărţiri dureroase, cum e, de pildă, moartea lui 
Adrian Marino, „ultimul cărturar pe linia Cantemir, 
Hasdeu, Iorga, Eliade”. Un interes deosebit au sec- 
venţele de jurnal propriu-zis, precum, de pildă, 
relatarea convertirii formale la budism, petrecută 
la Kathmandu. Alt volum, Romanian Literature 
(2010) include o parte din glosele şi recenziile sem- 
nate de C. în publicaţiile de limbă engleză, prezen- 
tând cărţi apărute în ţară, dar şi în afara ei. 

SCRIERI: Hic et nunc, ed. plurilingvă, pref. Vintilă Horia, 
New York, 1968; Flux alb, cu ilustraţii de Radu Dan, 
Fredericton (Canada), 1970; Circumstances, Victoria 
(Canada), 1972; The Fiddlehead Republic, Ottawa, 1979; 
Walum Olum. Cântecele şi proverbele indienilor din 
America de Nord, tr. Virgil Teodorescu şi Petronela Nego- 
şanu, Cluj-Napoca, 1981; Around the World in Eighty 

Days, Madras (ndia),1983; Ni debout, ni assis, Paris, 1984; 
Thursday of July — Jeudis de Juillet (în colaborare cu Jean 
Dumortier), ed. bilingvă, Paris, 1985; Tu pourrais r&veiller 
la lumiere qui separe, Paris, 1986; LAncre et le Cyclone 
(în colaborare cu Jean-Paul Mestas), Paris, 1987; Woher 
Wohin Warum, Fritzlar (Germania), 1988; LAutre versant 
de la nuit, Hedencourt (Franţa), 1989; Ein Schritt aus 
dem Schatten, Fritzlar, 1989; Amanita muscaria, Paris, 
1989; Fliistern und Schreien, Fritzlar, 1990; Amarante 
suivi de LOrchidee carnassitre et The Lightning Snake, 
Paris, 1992; Requiem pour Sandy, Paris, 1992; Notes on a 
Prison Wall. A Memoir, a Poem, postfață Cynthia Messen- 
ger, Vancouver (Canada), 1994; Surâsul Pandorei, pret. 
Gheorghe Crăciun, Piteşti, 1996; Debuturi netimbrate, 
pref. Dumitru Micu, Cluj-Napoca, 1997; Avenue Teuto- 
nia, Paris, 1999; Indian Summer, Piteşti, 1999; Tablele 
lui Zalmoxis, Cluj-Napoca, 2001; Recviem pentru Sandy 
- Requiem pour Sandy, ed. bilingvă, tr. Loredana English, 
pref. Alexandru Lungu, Cluj-Napoca, 2002; Vederi de pe 
aripa lui Icar, Kânigsbrun (Germania), 2004; Cârja lui 
Sisif, Braşov, 2007; Orfeu şi Maşina. Interviu despre con- 
diția omului contemporan, tr. Raluca Vida şi Virginia Stă- 
nescu, Bucureşti, 2008; Romanian Literature, Cluj-Na- 
poca, 2010; Oglinzile lui Narcis (portrete), Cluj-Napoca, 
2012. Traduceri: Modern Romanian Poetry, pref. Irving 
Layton, Oakville (Canada), 1977. 

Repere bibliografice: Gheorghe Timofte, „Ni debout, ni 
assis”, o poezie a interogărilor majore, „Apoziţia”, 1982-— 
1985, 8-9; Gheorghe Crăciun, Un cetățean al lumii, ST, 
1994, 7-8; Virgil Nemoianu, „Notes on a Prison Wall”, 
„World Literature Today” (Oklahoma), 1995, Winter; 
Dumitru Micu, Un peregrin planetar, L, 1996, 29; Stancu 
Ilin, Nicholas Catanoy, JL, 1996, 9-24; Alexandru Ştefan, 
Literatura exilului şi exilul literaturii, RL, 1999, 17; Sasu, 
Dicţ. scriit. SUA, 61-65; lon Caraion, Scrisori către Nico- 
las Catanoy, îngr. Maria Pal, pref. lon Cristofor, Cluj-Na- 
poca, 2003; Ion Cristofor, Nicholas Catanoy sau Avatarii 
unui peregrin, Cluj-Napoca, 2003; Gheorghe Grigurcu, 
Opinii franceze, RL, 2009, 15, 16; Popa, It. lit., |, 180; 
Manolescu, Enciclopedia, 138-139. S.1. 


CATEDRA, publicație apărută la Galaţi, lunar, 
cu întreruperi, din aprilie 1927 până în aprilie 
1941, cu diferite subtitluri: „Ziar didactic cultu- 
ral”, „Ziar didactic cultural ilustrat”, „Ziar ilustrat 
de propagandă culturală”, „Ilustrată culturală”, 
„Pentru lecturi, serbări școlare, cercuri culturale”, 
„Pentru școlari, cercetași, străjeri, premilitari”, 
„Culturală ilustrată”. Director: Dumitru Faur. Din 
1930 are un supliment literar anual „Biblioteca 
revistei «Catedray”, iar de la numărul 3-4/1932 „Idei. 
Oameni. Fapte”. În articolul-program Gândul nostru 
se arată că revista îşi propune sprijinirea şcolilor 
în activităţile lor cultural-educative, fiind dedicată 

în primul rând învăţătorilor. În acest sens, primul 
număr reproduce un fragment dintr-un discurs al 
ministrului Ion Petrovici. Tot aici publică un articol 
de acelaşi profil Pamfil Şeicaru. Apare şi numele lui 
N. Iorga, cu o scurtă notă. Permanente sunt rubri- 
cile „Însemnări”, „Informaţiuni”, „Cărţi”, „Reviste”. 
Literatura tipărită este didactică, legată de eve- 
nimentele şi de ciclurile şcolare. Poezia (mai cu 
seamă republicări) e ilustrată cu pagini din loan S$. 
Neniţescu, George Coşbuc, I.U. Soricu, Carol Scrob, 
G. Tutoveanu, loan Scipione Bădescu, Mircea Dem. 
Rădulescu, Horia Furtună, Victor Eftimiu, Vasile 
Militaru, Al. lacobescu, H.G. Lecca, Elena Farago, 
Cincinat Pavelescu, Al. Vlahuţă, G. Topîrceanu, 
Octavian Goga, Aron Cotruş, V. Voiculescu, Radu 
Gyr, Virgil Carianopol, Zaharia Bârsan, Nichifor 
Crainic, Maria Cunţan. Autori ai unor piese de 
teatru pentru uzul şcolarilor popularizate aici sunt 
Traian. Cristescu, Th. D. Speranţia, Serafim Ionescu 
(Unirea, după Ion Creangă), C. Grigoriu, I.C. Beldie, 
Lia Hârsu, |. Dumitrescu-Frasin, Dumitru Faur, |. 
Tohăneanu, Florian Cristescu, N. Rădulescu-Niger, 
Igena Floru, Mărgărita Miller-Verghy, Radu D. 
Rosetti. Acest capitol al publicaţiei propune texte 
scurte, adaptate la posibilităţile teatrului şcolar. 
Alte nume din paginile revistei: Cezar Petrescu, 
St. O. Iosif, Simion Mehedinţi, Mihail Sadoveanu, 
Perpessicius, Vasile Băncilă, loan Adam, Const. 
Calmuschi. C. este o publicaţie tipică de provincie, 
cu festivisme, cu un amestec orgolios de valori naţi- 
onale şi locale, cu un caracter educativ pronunţat. 
După ce a susținut fenomenul străjeriei, în 1940 şi 
1941 C. a trecut de partea mişcării legionare. VI. 


CATINA, Ioan (20.X.1828, Bucureşti — 29.VII.1851, 
Bucureşti), poet. O figură populară printre paşop- 
tişti era tânărul C., fiul unui cafegiu grec de pe 
Podul Mogoşoaiei, Alexe Catina. La şaptesprezece 
ani, el colabora cu poezii la „Curierul românesc” şi 
frecventa saloanele literare ale vremii. Era consi- 
derat „un geniu”. Într-un roman al lui Al. Pelimon, 
Un funcţionar sinucis, apare ca personaj şi „junele 
Catina”, „ce avea forma capului unui filosof englez”. 
Gr. H. Grandea face din el protagonistul romanului 
Vlăsia sau Ciocoii noi, iar mai târziu G. Călinescu 
îi dedică nuvela Catina damnatul. La 11 iunie 
1848 C. citeşte, pe ulița Lipscani, Proclamaţia de la 
Izlaz. Tot el propune titlul „Pruncul român” pentru 
ziarul scos în timpul revoluţiei de C.A. Rosetti şi 
E. Winterhalder şi dezvoltă aici, în câteva articole, 

într-un stil ardent şi declamator, idei democratice 
şi revoluţionare. Este închis la Văcăreşti, împreună 
cu fratele său, Constantin, participant şi el la revo- 
luţie. Constantin se stinge în închisoare. Poetul, 
pentru un timp comisar de poliţie în Piteşti, va fi 
repede destituit. La numai douăzeci şi trei de ani, 
moare de tuberculoză. 

C. este autorul unui volum, Poezii, din 1846, 
cuprinzând douăzeci şi opt de titluri, unele publi- 
cate anterior în „Curierul românesc”, şi al unei piese 
de teatru, Zoe, dramatizare după nuvela cu acelaşi 
titlu a lui C. Negruzzi. O dramă, Dan, tot din 1847, 
urma să fie tipărită de Asociaţia Literară. A tradus 
din Hugo poezia Pentru săraci şi din B6ranger 
Prizonierul. Preferinţele sale ţineau deopotrivă de 
versul militant şi de formula meditativă. C. se dis- 
tinge între contemporani prin cultivarea repeti- 
tiv-obsesivă a imaginii geniului romantic (O noapte 
pe stânci negre, Osânda). Personajul său liric este 
un damnat, măsurând din înălțimile spiritului 
nimicnicia de „vierme târâtor” a omului, într-un rol 
pe care poetul îl cultivă până la poză: mormântul 
său va fi blestemat, conştiinţa ascunde totdeauna 
o crimă, căci amestecul binelui cu răul este etern 
(Stiletul). Se întrevede, efasat, şi sentimentul 
unui „mal du si&cle”. Poezia vădeşte tumult inte- 
rior, ceea ce şi explică preferința autorului pentru 
Byron. Nota profetică şi simbolistica grandioasă, 
în stil byronian, fac specificul Imnului la secol. 
Revoluţionarismul coexistă cu fatalismul. Drumul 
ireversibil al bărcii, simbol clasic al vieţii, duce către 
un țărm pustiu, unde „etern să repozăm”. Viziuni 
ale extincţiei universale îl anticipează pe Eminescu: 
planetele, „ieşind din a lor acţii”, vor zăcea „prăvălite 
în haos” „ca un uscat schelet” (Cugetare). În acelaşi 
timp, clamând împotriva nedreptăţii, C. îndeamnă 
direct la lupta de stradă (Marșul). Convingerile 
revoluționarului trec în balada istorică (Pe rui- 
nele cetăţii lui Ţepeş) şi în poezia cetăţenească. El 
îşi înstrunează lira „pentru săraci”; de osânditul 
întemnițat îl leagă un sentiment de fraternitate şi 
de milă (Osânda). Mult îngreuiate şi de limbajul 
poetic căznit al epocii, versurile acestui apostat şi 
„bard fără temere”, mai talentat poate decât mulți 
contemporani ai săi, poartă în ele imagini evoca- 
toare de atmosferă şi vocabule pregnante, care vor 
reapărea la Eminescu. În teatru accentul cade pe 
elementul melodramatic, clişeul romantic domină 
şi pasiunile puternice duc la pierzare şi la moarte. 
Lipseşte specificul de epocă, ce făcea originalitatea 

nuvelei lui Negruzzi, modelul lui C. Dispreţuind 
ceea ce el numea „prozaismul moldovenilor pe 
la 1827” şi propunându-şi, idealist, să înnobileze 
scena, acesta face ca personajul principal masculin, 
replică a byronianului Lara, să evolueze constant în 
sfera cavalerismului şi a galanteriei. 

SCRIERI: Poezii, Bucureşti, 1846; Poezii, Bucureşti, 1847; 
Zoe, Bucureşti, 1847; Poezii, pref. N. Iorga, Vălenii de 
Munte, 1908. 

Repere bibliografice: 1. Heliade-Rădulescu, [Noftiză], 
„Curierul românesc”, 1845, 37; N. Ţincu, Ion Catina, 
„Revista nouă”, 1893, 11-12; Popovici, Romant. rom., 
447-449; Călinescu, Isf. lit. (1941), 236-237, Ist. lit. (1982), 
251-253; Călinescu, Opere, VI, 276-283, VII, 1009-1011; 
Elena Tacciu, Trei poeți preeminescieni, Bucureşti, 1978, 
passim; Dicţ. lit. 1900, 175-176; Tacciu, Romant. rom., 
I, 133-137, II, 316-317, Dicţ. scriit. rom., |, 498-499; 
Sorescu, Bibliotecă, 183-184; Mircea Anghelescu, Călă- 
toriile între literatură şi viaţa reală, OC, 2006, 55. S.C. 


CAUREA, Daniela (7.VI.1951, Târgu Ocna — 4.11.1977, 
Bucureşti), poetă. Este fiica Mariei (n. Butnaru) 
şi a lui Nicolae Caurea, ofiţer. Îşi începe şcoala în 
oraşul natal. Studentă la Facultatea de Filologie 
a Universităţii „Al. 1. Cuza“ din laşi, se transferă 
din anul al doilea la Universitatea din Bucureşti, 
secţia limba şi literatura română - limba şi lite- 
ratura engleză. După absolvire (1974) este repar- 
tizată la Secţia de relaţii externe a Academiei de 
Ştiinţe Social-Politice „Ştefan Gheorghiu”. A fost 
căsătorită cu poetul Ion Crânguleanu. Debutul 
se produce în „Cronica” (1966), urmat de un „al 
doilea debut”, mai semnificativ, în „Amfiteatru“ 
(1971). Cea dintâi carte, Primejdii lirice, îi apare în 
1973. Mai colaborează la „România literară“, „Viaţa 
românească“, „Luceafărul“, „Convorbiri literare“, 
„Ramuri“, „lomis“, „Astra“ ş.a. Moartea i-a fost 
violentă, în cutremurul din martie 1977. Volumele 
Adalbert Ignotus (1977) şi Văzduhul de cuvinte 
(1979), postume, fuseseră alcătuite şi depuse la 
edituri de autoare. 

La C. prospeţimea viziunii, dublată de o incon- 
testabilă abilitate a versificării, postura juvenilă, 
postadolescentină, sensibilitatea, propensiunea pentru 
universul silvestru sau bucolic, cu sugestii dintr-un 
fantastic de sorginte folclorică învestit cu rezo- 
nanţe mitico-magice, în descendența lui Lucian 
Blaga, sunt note caracteristice pentru poemele cele 
mai izbutite. În Primejdii lirice se vădeşte un lirism 
discursiv, uneori patetic, verbios, în formulări fri- 
zând afectarea. Versurile ce vehiculează o imagerie 

agreată de oficialitatea epocii (cu referiri la „ţară”, 
„patrie”, „petrol, „cărbune” etc.) rămân puţin con- 
vingătoare. Interesante sunt tablourile înrudite cu 
cele din poezia lui Blaga (cu ecouri din Laudă som- 
nului, La cumpăna apelor, La curțile dorului), ele- 
mentele de bestiar şi peisagistică vitalist-mitice, cu 
accente de fantastic folcloric. C. cultivă tema străbu- 
nilor, a obârşiei, tinzând spre cristalizarea identității 
eului liric. Cartea anotimpurilor (1976) e o scriere 
pentru copii, în care răzbat pe alocuri nunaţe de sua- 
vitate sau scânteieri ludice. În Adalbert Ignotus, ciclu 
baladesc despre un ciudat personaj, „păstor” peste 
mărunte sălbăticiuni, discursul poetic, de o calofilie 
discretă, etalează o preţiozitate livrescă şi se desfă- 
şoară într-un zumzet metaforic, cu ocultarea sau eva- 
nescenţa tramei narative. Al doilea volum postum, 
Văzduhul de cuvinte, e cel mai viguros şi mai reuşit 
dintre toate. În versuri uneori solemne, chiar patetice, 
alteori proaspete, impresionând prin autenticitatea 
rostirii, C. reia, într-o prozodie clasică, tradițională 
(ferită însă de monotonie prin diversitatea structuri- 
lor ritmice şi a formulelor de rimă), dar şi prin recur- 
sul la versul liber, temele predilecte. Conformismul 
social-politic e mult atenuat. Reliefate sunt, şi aici, 
tentele de prospeţime, viziunea contemplativ-bala- 
descă, crochiurile elementelor de faună şi floră, pei- 
sajele animate de foşnetul sălbăticiunilor sau vibrând 
de fiorul legendei. Condiţie emoţională a feminităţii, 
iubirea — senină sau umbrită de vagi angoase — oferă 
materie unor poeme în care sentimentele sunt isco- 
dite cu discreţie şi oarecare complicaţie. În gene- 
ral, observaţia peisagistică e încărcată de lirism, iar 
introspecţia e susținută cu recuzită de peisaj. 
SCRIERI: Primejdii lirice, laşi, 1973; Cartea anotimpuri- 
lor, Bucureşti, 1976; ed. 2, Bucureşti, 2007; Adalbert Igno- 
tus, laşi, 1977; Văzduhul de cuvinte, Bucureşti, 1979. 
Repere bibliografice: Ulici, Prima verba, IL, 60-63; Dinu 
Flămând, Daniela Caurea, SXX, 1977, 4-5; A.L.R., Daniela 
Caurea, lon Lotreanu, Primejdiile artei, primejdiile vieții, 
Eugenia Tudor-Anton, Tânăr poet la tâmpla țării, lon Crân- 
guleanu, Trifoiul cu patru foi, în 9 pentru eternitate, îngr. 
Mircea Micu şi Gheorghe Tomozei, Bucureşti, 1977, 159- 
173; Cornel Galben, Daniela Caurea, ATN, 2007, 3. N.Br. 


CAVADIA, Mircea (6.X.1950, Voineasa, j. Vâlcea — 
27.V.2015, Reşiţa), prozator, dramaturg. Este fiul 
Elisabetei Cavadeia (n. Turtulea), funcţionară, şi al 
lui Nicolae Cavadeia, inginer silvic. Începe liceul la 
Hunedoara, în 1966, dar termină cursul mediu la 
Liceul Industrial de Construcţii din Bacău (1971). 

Trăieşte între boemie şi delincvenţă, cu apetit 
pentru aventură, în care se aruncă deliberat, ale- 
gându-se cu experienţe dure, unele introduse în 
trama povestirilor şi romanelor scrise ulterior. 
După efectuarea stagiului militar, din 1974 va fi stu- 
dent al Facultăţii de Drept din Bucureşti, absolvind 
în 1978. În 1980 devine consilier juridic în Brăila şi 
martor al întâmplărilor consumate în sălile de tri- 
bunal, unele migrând în proza sa. Lecturile şi atmo- 
sfera cenaclurilor literare, frecventate sporadic, se 
implică în traseul biografic. Întâlnirea cu Fănuş 
Neagu vine ca o confirmare a talentului literar şi îi 
disciplinează activitatea, consacrată, în paralel cu 
profesia, din ce în ce mai mult scrisului. În 1988 se 
mută la Reşiţa, unde, după decembrie 1989, este pe 
rând redactor-şef la cotidianul „Timpul” şi director 
al ziarului regional „24 de ore”. Debutează în presă 
cu schiţa Doamna Clara, la ziarul „Înainte”, în 1972. 
Debutul editorial se produce cu volumul de proză 
scurtă Vulpea (1990). Colaborează sporadic la 
„Luceafărul”, „Dunărea”, „Literatorul”, „Semenic”, 
„Moftul român”, „Reflex”, „Orizont”, „Interferenţe”, 
„Express de Banat” ş.a. Pentru volumul Pământ 
de flori. Trilogia tranziţiei (2001) a fost distins cu 
Premiul Uniunii Scriitorilor, Filiala Timişoara. 

În ordinea preocupărilor literare, predispoziția 
lui C. către ironie şi umor se manifestă prioritar, 
însă fără rezultate notabile. El practică schița umo- 
ristică şi caricatura în revistele de gen, participând 
cu osârdie la festivalurile de umor organizate prin 
țară de Valentin Silvestru, în amintirea căruia C. 
îngrijeşte şi editează culegerea omagială Cine ai 
fost dumneata, domnule Valentin Silvestru? (1997), 
construită din contribuţii ale admiratorilor criti- 
cului. Pe aceeaşi linie de îndeletniciri, C. publică 
antologia de proză umoristică Știința supravieţuirii 
(1998), căreia i se adaugă, sub semnătură proprie, 
volumele Legea lui Cavadia privind accelerarea sta- 
tului (1998) şi Epistolar cu 3 proşti (2001). Ca dra- 
maturg, cota de notorietate a lui C. este una regi- 
onală. Piesele Deturnări, escrocherii şi-alte multe 
măgării!... (1992), Păsări fără cer (1998) şi În slujba 
poporului (1999) au fost jucate pe scena teatrului 
din Reşiţa, iar Agenţia de detectivi (2002) în Serbia. 
Autorul menţine contactul cu ludicul care se trans- 
formă adesea în macabru, subiectele sale atacând 
spectacolul tranziţiei prin dialoguri corozive şi prin 
histrionism. Rezultate mai bune obţine C. în cali- 
tate de prozator. Debutul tardiv cu Vulpea justifică 
aprecierea lui Fănuş Neagu, care îl prezentase drept 

un povestitor cu verb născut „din cântece vechi şi 
aventuri scăpărătoare”. Dunărea, Balta Brăilei şi 
Câmpia Bărăganului, cu farmecul lor aparte, repre- 
zintă ambientul prozelor scurte ale lui C., în care 
întâmplările sunt senzaţionale, iar personajele tră- 
iesc după legea lor, departe de complicațiile vieţii 
moderne. Capacitatea de invenţie epică şi limbajul 
colorat stau la frontiera dintre realismul fantastic 
(mit, fabulos popular, eresuri transferate existenţei 
obişnuite) şi realismul behaviorist. Descendenţa 
istratiană este vizibilă pe multe coordonate ale 
structurii narative. În povestirile din Şarpele gol 
(1995) puterea de observaţie şi prospeţimea stilu- 
lui, fluenţa dialogurilor, oralitatea, discernământul 
de a vedea psihologii, ca şi nonconformismul teri- 
bilist reprezintă în continuare punctele forte ale 
scriiturii. Cu romanul Privighetoarea arsă (2000) 
C. plonjează în realitatea socio-economică a anilor 
'90 din „clisura Dunării”, zonă în care se conturează 
mirajul îmbogăţirii rapide a locuitorilor foarte 
săraci, care fac trafic cu benzină peste Dunăre în 
timpul embargoului impus de războiul din Serbia. 
Prin Gaura de vierme (2005) autorul doreşte să rea- 
lizeze o frescă a tranziţiei postcomuniste confuze şi 
măcinate de corupţie. Romanul, de factura detecti- 
vistică a şcolii lui Graham Greene, purtând, desigur 
comercial, şi un titlu în limba engleză, este abil con- 
struit. Acţiunea, derulată preponderent în aceeaşi 
zonă din sud-estul României familiară autorului, 
debutează cu jaful unei benzinării, urmat de crime 
în lanţ comise de un bolnav psihic. În roman apar 
notabilităţile şi instituţiile locale, îmburgheziţii 
de ultimă oră, lumea interlopă, pacienţii dintr-un 
sanatoriu de boli mintale ş.a. La final vinovaţii îşi 
primesc pedeapsa, iar prozatorul face teoria vinei 
tragice. Episodic proliferează însă în naraţiune vul- 
garitatea şi scabrosul. 

SCRIERI: Vulpea, Bucureşti, 1990; Șarpele gol, Reşiţa, 
1995; Legea lui Cavadia privind accelerarea statului, 
Reşiţa, 1998; Alinierea planetelor, Reşiţa, 1999; Privighe- 
toarea arsă, Reşiţa, 2000; Pământ de flori. Trilogia tran- 
ziției, Reşiţa, 2001; Epistolar cu 3 proşti, Reşiţa, 2001; 
Comoara spânzurată, Reşiţa, 2004; Gaura de vierme. 
The Worm Hole, Bucureşti, 2005; Zile de libertate, Reşiţa, 
2010. Antologii: Cine ai fost dumneata, domnule Valen- 
tin Silvestru?, Reşiţa, 1997; Ştiinţa supraviețuirii — anto- 
logie de umor românesc contemporan, Reşiţa, 1998. 
Repere bibliografice: Fănuş Neagu, Mircea Cavadia, LCE 
1984, 14; Eugen Simion, [Mircea Cavadia], RL, 1991,25,L, 
1992, 43; Andrei Grigor, Evitând o capcană, CC, 1991, 8-9; 

Bogdan Ulmu, Oprivireamar-sarcastică asupra tranziţiei, 
CL, 2002, 3; Lucian Chişu, Accente, Bucureşti, 2003, 76-80; 
Lucian Chişu, „Gaura de vierme”, CC, 2007, 6-7; Ionel 
Bota, Proza lui Mircea Cavadia, Timişoara, 2009.  L.C. 


CAVARNALI, Vladimir (10.VIII.1910, Bolgrad — 
20.VII.1966, Bucureşti), poet, traducător. Este fiul 
Varvarei şi al lui Hristofor Cavarnali. Se afirmă 
într-un context literar favorabil, publicându-şi poe- 
ziile în „Bugeacul” din Bolgrad, unde şi debutează, 
intrând şi în redacţia revistei, apoi în „Viaţa Basara- 
biei” din Chişinău. Mai colaborează la „Moldavia”, 
unde este şi redactor, la „Poetul”, „Itinerar”, „Front 
literar”, „Prepoem”, „Curentul literar”, „Festival, 
„Orizonturi” ş.a. În presă („Moldavia”, „Prepoem” 
ş.a.) semnează în 1939-1940 şi transpunerea în 
româneşte a unor fragmente din Kalevala, epopeea 
finică. A fost membru fondator al Societăţii Scriito- 
rilor din Basarabia. După al Doilea Război Mondial 
lucrează ca profesor de liceu, inspector şcolar şi ca 
redactor la câteva periodice din Bucureşti. 

Manuscrisul cărţii de debut a lui C., Poezii 
(1934), obţine Premiul pentru Scriitorii Tineri 
Needitaţi, oferit de Fundaţia pentru Literatură 
şi Artă „Regele Carol II”. A mai publicat volumul 
Răsadul verde al inimii stelele de sus îl plouă (1939). 
G. Călinescu îi găseşte filiaţia în „lirica proletariană 
modernă a hoinăririi, a umilităţii diurne, din jurul 
lui Esenin, fără apocalipticul aceluia, apropiin- 
du-se în felul acesta de ardeleni”, iar E. Lovinescu 
aprecia că poezia lui C. „e eruptivă, oarecum pri- 
mară, dar viguroasă, cu adevărat lirică şi patetică”. 
Atitudinea, de esenţă expresionistă, este a unui 
poet ce se vrea planetar, cu gesturi de o teatrali- 
tate emfatică, larg democratică în cheia lui Walt 
Whitman şi a lui Vladimir Maiakovski. Viforos, 
eruptiv, pătruns de o durere intensă, dominat de 
o imaginaţie „aprigă” şi „învolburată de enigme”, 
poetul cântă la o liră „nebună” sau „suavă”, pusă 
să vibreze în ritmurile cosmosului, ale furtunilor 
răscolite şi pornirilor sălbatice. Pe de altă parte, pe 
fundalul unei ingenuități aproape eseniniene şi al 
unei atmosfere de bunătate cristică şi de singură- 
tate ciudată, se proiectează sentimentul unei fisuri 
în lume: „S-au rupt zilele clare ale istoriei”. 
SCRIERI: Poezii, Bucureşti, 1934; Răsadul verde al inimii 
stelele de sus îl plouă, Bolgrad, 1939. Traduceri: M. Bula- 
tov, Gâşte-lebede, Bucureşti, 1945; Maxim Gorki, Mama, 
Bucureşti, 1947; Anna Brodele, Marta, Bucureşti, 1954; 
M.E. Saltîkov-Şcedrin, Opere, VII, Bucureşti, 1964. 

Repere bibliografice: Nicolai Costenco, „Poezii”, VBA, 
1934, 7-8; Şerban Cioculescu, Operele premiate ale scri- 
itorilor tineri needitaţi, RFR, 1934, 9; Lovinescu, Isf. lit. 
rom. cont., 180; Călinescu, Ist. lit. (1941), 855, Ist. lit. 
(1982), 941; Nichifor Crainic, Cronica măruntă, G, 1944, 
3; Ion Ciocanu, Poezia lui Vladimir Cavarnali, LRC, 1991, 
2; Dicţ. scriit. rom., |, 499-500; Cimpoi, Ist. lit. Basarabia, 
127-128; Burlacu, Lit. rom. Basarabia, 107-111. M.C. 


CAZABAN, Al. 
[Alexandru] 
(23.1X.1872, laşi — Ma 
24.V.1966, Bucureşti), pă 
prozator. 


Mama lui C. era Mathilde (n. Walter), iar tatăl, ingi- 
nerul Pierre Cazaban, era fiul lui Francois Cazaban, 
originar din Carcassonne, stabilit în 1853 la Iaşi, 
unde va fi inginer-șet al zonei și arhitect al oraşului. 
C. învaţă la Iaşi, unde urmează, până în 1895, cur- 
suri la Liceul Naţional. Mai târziu va frecventa doi 
ani Şcoala de Arhitectură din Bucureşti. Fire nesta- 
tornică, se perindă prin tot felul de slujbe, fiind 
corector de ziar, desenator tehnic, învăţător de ţară, 
custode de moşie, agent veterinar, funcționar în 
construcţii, conductor tehnic, inspector de vână- 
toare, funcţionar în domeniul pescăriilor, apoi în 
Ministerul Lucrărilor Publice, din 1920 șef de birou 
în Ministerul Culturii și Artelor, iar din 1936 membru 
în Consiliul de administraţie al Societăţii Române 
de Radiodifuziune ş.a. Începe să scrie în 1895, în 
timpul stagiului militar, când debutează cu o schiţă 
umoristică în „Moş Teacă”, revista lui Anton Bacal- 
başa. La Iaşi va edita revista umoristică „Bolta rece” 
(1899), scrisă numai de el sub o puzderie de pseudo- 
nime. Mai bine de jumătate de veac va fi prezent în 
presă cu schiţe, povestiri, foiletoane, anecdote. 
Publică în „Ţara” (1897), „Evenimentul”, „Secolul 
XX”, „Moftul român” (seria nouă a revistei lui I.L. 
Caragiale), „Zeflemeaua”, „Adevărul”, „Cronica, 
„România ilustrată”, „Viaţa literară” şi „Viaţa literară 
şi artistică”, „Foaia interesantă”, „Luceafărul”, „Viito- 
rul”, „Dimineaţa”, „Minerva literară ilustrată”, „Ţara 
noastră”, Ramuri”, „Actualitatea ilustrată” şi „Actua- 
litatea”, „Ilustraţiunea română”, „Rampa” şi „Rampa 

nouă ilustrată”, „Flacăra”, „Viaţa românească”, 
„Cosinzeana”, „Minerva”, „Universul literar”, „Scena”, 
„Capitala”, „Solia”, „Revista pentru toţi”, „Sburătorul 
literar”, „Curentul now”, „România nouă” (supliment 
literar), „Adevărul literar şi artistic”, „Izbânda”, „Poşta 
ţăranului”, „Gloria României”, „Viaţa literară” (revista 
lui I. Valerian), „Universul, „Revista vânătorilor”, 
„Munca literară”, „Imaginea”, „Curentul”, „Urzica” ş.a. 

C. deschide seria numeroaselor sale cule- 
geri de proză scurtă cu volumul Încurcă-lume, 
apărut în 1903, căruia îi succedă alte douăzeci, 
printre care Deştept băiat! (1904), Departe de oraş 
(1906), Chipuri şi suflete (1908), Oameni cumse- 
cade (1911), Între femeie şi pisică (1913), Păcatul 
Sfinţiei sale (1915), De sufletul nemților (1916), 
Doamna de la Crucea Roşie (1919), Între frac şi 
cojoc (1922), Bodoreanca (1924), Pasărea rătăcită 
(1929), Povestiri vânătoreşti (1939). Ultima anto- 
logie alcătuită sub supravegherea autorului este 
Deştept băiat!, din 1961. Se alătură prozei scurte 
romanul Un om supărător (1924), încercări dra- 
matice (Năbădăile Cleopatrei, comedie într-un 
act; traducerea, în colaborare cu D. Nanu, a piesei 
Nunta lui Figaro de Beaumarchais, şi altele), amin- 
tiri, interviuri. În epocă nu numai genul de litera- 
tură ilustrat de C. este receptat contradictoriu, cu 
mare trecere la cititorul nepretenţios şi la o parte 
din critici sau dur sancţionat de cealaltă parte. Şi 
omul, figură a cafenelei bucureştene şi campion al 
şezătorilor literare, stârnea, cu înfăţişarea lui hir- 
sută, pitorească, cu spiritul muşcător şi verva pe 
măsură, reacţii dintre cele mai diferite. 

Situat de Tudor Vianu între ironişti şi umorişti, 
alături de I.A. Bassarabescu, D.D. Patraşcanu, Gh. 
Brăescu ş.a., C. îşi susţine „excelenţa” mai cu seamă 
prin întinderea şi varietatea ambianţei umane pe 
care o circumscriu schiţele, povestirile, foiletoa- 
nele şi anecdotele sale. E o lume extrem de pestriță, 
plasată „între frac şi cojoc” şi localizată în Capitală, 
dar şi în oraşul de provincie ori în sat. Imaginea ei 
se compune liniar, cumva stereotip, fără vreo sur- 
priză privitoare la o posibilă schimbare a manierei 
jurnaliere, specifică. Aici se agită de-a valma, sur- 
prinşi în câte un instantaneu realistic, politicianul, 
gazetarul, funcţionarul, învățătorul, studentul, 
şeful, slujbaşul, soldatul, jandarmul, cârciuma- 
rul, primarul, notarul, moşierul, ţăranul ş.a.m.d. 
De fapt, C. schițează rapid, de preferinţă dialogic, 
câte un „chip” şi un comportament, tinzând să 
alcătuiască, din fragmente brute, inegale, un fel 

de mozaic caracterologic: escrocul, arivistul, par- 
venitul, impostorul, licheaua, nemilosul, descur- 
cărețul, nulitatea, flecarul, netotul, credulul, „spe- 
riatul” etc. În momentul apariţiei acestor proze a 
fost remarcată ca merituoasă atitudinea antilirică, 
sarcastică a autorului, care venea să se opună idi- 
lismului cotropitor al sămănătoriştilor. Dar bună 
parte din nenumăratele „chipuri şi suflete” încon- 
deiate de C. sunt de un maniheism inflexibil, iar în 
pagină se răsfaţă frecvent întâmplarea măruntă, 
anodină, faptul divers, o anecdotă, ceva hazliu 
sau chiar vulgar. În caracterizarea drastică a lui G. 
Călinescu - C. „nu e un scriitor, ci un bun foileto- 
nist” — temeiul e greu de contestat. Mai nimic nu 
vine la el dinspre invenţie şi prelucrare obiectivată. 
Precisă la nivelul detaliilor, observaţia rămâne ori 
nudă, seacă, plată, ori ajunge să fie subminată de 
un criticism îngroşat, de vreme ce pornirea nedi- 
ferenţiat caustică, gratuit necruțătoare nu poate 
fi reprimată. C. pare să descindă mai degrabă din 
familia plebee a unor gazetari şi prozatori de la 
sfârşitul secolului al XIX-lea interesaţi de „faptul de 
viaţă”, decât din stirpea lui I.L. Caragiale. 


SCRIERI: Încurcă-lume, Bucureşti, 1903; Deştept băiat!, 
Bucureşti, 1904; Cutreierând..., Bucureşti, 1905; Departe 
de oraş, Bucureşti, 1906; Băiatul lui Moş Turcu, Bucu- 
reşti, 1908; Chipuri şi suflete, Bucureşti, 1908; Oameni 
cumsecade, Bucureşti, 1911; Tovarăşul de drum, Bucu- 
reşti, 1912; Între femeie şi pisică, Bucureşti, 1913; Rozica, 
Bucureşti, 1913; Ce nu se poate spune, Bucureşti, 1914; 
Moş Trăscău, Bucureşti, 1915; Păcatul Sfinţiei sale, Bucu- 
reşti, 1915; De sufletul nemților, Bucureşti, 1916; Dureri 
neînţelese, Bucureşti, 1916; Doamna de la Crucea Roşie, 
Bucureşti, 1919; La umbra unui car, Bucureşti, 1920; 
Între frac şi cojoc, Bucureşti, 1922; Bodoreanca, Bucureşti, 
1924; Un om supărător, Bucureşti, 1924; Pasărea rătăcită, 
Bucureşti, 1929; Domnul Iorga are haz, Bucureşti, 1932; 
Povestiri vânătoreşti, Bucureşti, 1939; Grija stăpânului, 
Bucureşti, 1949; Din vremea aceea..., Bucureşti, 1951; 
Văzute şi auzite, Bucureşti, 1958; Deştept băiat!, îngr. 
Elena Beram, pref. Georgeta Horodincă, Bucureşti, 1961; 
Chipuri şi suflete, îngr. şi pref. Ilie Dan, Bucureşti, 1973. 


Repere bibliografice: Sadoveanu, Cărţi, 1, 134-136; Lovi- 
nescu, Scrieri, Il, 432-436, V, 62-64, VI, 238, IX, 32; Perpes- 
sicius, Opere, II, 87-88, III, 264, 278-283, VIII, 16; Vianu, 
Opere, V, 245-246; Călinescu, It. lit. (1941), 644-645, Ist. 
lit. 1982), 726; Ciopraga, Lit. rom., 575-577; Micu, Înce- 
put, 560-562; Dan, Contribuţii, 156-172; Leon, Umbre, 
IV, 30-37, Dicţ. scriit. rom., |, 500-502, Eugen Dimitriu, 
Cazabanii. O cronică de familie, îngr. și pref. Constantin 
Severin, București, 2004, 203-234, passim; Popa, Ist. lit., 
1, 928-929. G.D. 

CAZABAN, Theodor  (2.VI.1921, Fălticeni -— 
4.11.2016, Paris), prozator, dramaturg, eseist. 
Este fiul Anei (n. Checais) şi al lui Louis Cazaban, 
inginer de poduri şi drumuri. Urmează, până în 
1940, cursurile Liceului „N. Gane” din Fălticeni. 
În 1946 îşi dă licenţa în limba şi literatura franceză 
la Bucureşti, cu lucrarea Le Sentiment religieux de 
Baudelaire. Debutează în 1940, cu poezia Zvon de 
haiducie, la „Curentul literar”. În cursul anului 1941 
colaborează la revista „Albatros”. Frate al actorului 
Jules Cazaban, se simte atras de luminile rampei şi 
după câteva încercări, printre care şi un scenariu 
radiofonic, Copacul fermecat, difuzat în anul 1946, 
scrie drama în trei acte Țara nimănui, recomandată 
de Petru Comarnescu pentru stagiunea 1947-1948, 
dar rămasă în manuscris. Traduce şi adaptează 
pentru Teatrul Poporului din Bucureşti, în aceeaşi 
stagiune, piesa Moștenirea de Guido Cantini, sem- 
nează regia unor spectacole de teatru radiofonic în 
perioada 1946-1947. În noiembrie 1947 părăseşte 
țara şi se stabileşte la Paris. Devenit în 1962 secretar 
general al Fundaţiei Regale Universitare „Carol I”, 
C. susţine, din 1951 până în 1970, şi o intensă acti- 
vitate publicistică în „România viitoare”, „Moftul 
român”, „Anotimpuri”, „La Nation roumaine, 
„Fiinţa românească”, „Prodromos”. Din 1954 până 
în 1967 face secretariatul de redacţie al paginii lite- 
rare de la „România literară” şi colaborează cu arti- 
cole politice la „România”, ambele din New York. 
Totodată, susţine diverse rubrici de informaţie cul- 
turală la posturile de radio Vocea Americii şi Europa 
Liberă (1958-1987). În revista „Arena” (1963) pre- 
zintă literatura română din cei cincisprezece ani de 
exil, selecţia şi introducerea - nesemnată - a gru- 
pajului aparţinându-i. În 1963 publică la Editura 
Gallimard romanul Parages, primit cu elogii de cri- 
tica literară franceză, aşa cum demonstrează cro- 
nicile lui Claude Mauriac şi Philippe Brunetiăre. În 
ciuda succesului ca romancier, C. se întoarce la mai 
vechile preocupări teatrale, şi în 1964 scrie pamfle- 
tul dramatic Brambura, care însă nu găseşte ecoul 
necesar reprezentării. Redactează, în 1976, artico- 
lele despre arta medievală românească pentru La 
Petite encyclopedie Larousse şi colaborează, foarte 
rar, la alte iniţiative publicistice ale exilului. 
Romanul Parages, scris în maniera discursivă şi 
voit alambicată a rememorărilor suprapuse, deter- 
minate de asociaţiile întâmplătoare ale monolo- 
gului interior, cultivat până la „delir” — cum însuşi 
C. spune —, se construieşte de fapt în jurul ideii de 

înstrăinare şi dezrădăcinare. În esenţă, este o scriere 
ieşită din experienţa exilului, din nesiguranța unei 
existenţe puse veşnic sub semnul provizoratului şi al 
neputinței dobândirii unei speranţe. Autorul atinge 
în unele paragrafe ale relatării sale epice drama- 
tismul metafizic al disperării cioraniene. În raport 
cu acestea, descărcările erotice reprezintă o formă 
primară de redobândire a valenţelor vieţii, de con- 
firmare a unei potenţe, ea însăşi sortită consumării 
în gol. E o nefericire continuă în prelungita aştep- 
tare a personajului narator, care nu speră nimic de 
la timpul ce urmează să se macine, ci se adânceşte 
până la pierderea de sine în ceea ce a fost deja trăit. E 
o permanentă scufundare în trecut, descriind o spi- 
rală cu vârful întors spre punctul iniţial. De aceea, 
poate, aşteptarea lui Vincent în cafeneaua parizi- 
ană are cam tot atâta semnificaţie cât dobândeşte 
şi aceea a lui Godot în piesa lui Samuel Beckett. În 
roman se recunosc însă şi destule elemente ates- 
tând înrudiri cu tradiţiile prozei analitice interbelice 
româneşti, de la luciditatea cinică a „dosarelor de 
existenţă” ale lui Camil Petrescu până la neliniştea 
nostalgică a investigaţiilor lui Anton Holban sau la 
anchetele obsesionale, de polițism erotic, ale lui Gib 
I. Mihăescu. Ploaie la Chantilly, fragmente epice 
încredințate de autor, mai târziu, presei, certifică 
aceleaşi remarcabile calități. Pe un alt palier el pare 
a relua aici, într-un registru mai apăsat simbolic şi 
modificând substanţial datele existenţiale ale dez- 
baterii, aşteptarea prelungită, cu toate sensurile ei, 
de acolo de unde le părăsise în Parages. Personajul 
narator, deşi situat în limitele unei alte vârste, conti- 
nuă, între aceleaşi date ale monologului interior, să 
propună un profil caracterologic şi psihologic fixat 
anterior. Publicistica literară a lui C., risipită prin 
revistele culturale ale exilului, evidenţiază un inte- 
lectual fin, cu o amplă deschidere spre problema- 
tica majoră a epocii sale, dar şi cu un bine nuanţat 
concept al specificităţii româneşti într-un timp al 
„globalizării” care tinde să anuleze tocmai specifi- 
citatea. Cronicile şi microeseurile din „Anotimpuri, 
„La Nation roumaine” sau din „România” pun în 
valoare aspecte inedite ale mişcării literare din exil 
şi refac imaginea exactă a momentelor şi a operelor 
importante ale culturii noastre deformate de propa- 
ganda comunistă, fie că este vorba de eseistica lui 
Emil Cioran sau de Imagini şi simboluri în teatrul 
lui Eugen Ionescu, de traducerile shakespeariene ale 
lui George Ciorănescu din Pătimaşul pelerin sau de 
relevarea importanţei operei filosofice a lui Ştefan 

Lupaşcu, fie că glosează în marginea permanenţe- 
lor liricii argheziene sau evocă personalitatea lui lon 
Creangă ca purtător de mesaj românesc esenţial, 
fie că oferă relecturi interesante ale poeziei lui Ion 
Barbu sau exprimă admiraţia covârşitoare pentru 
opera lui Lucian Blaga. 

SCRIERI: Parages, Paris, 1963; Eseuri şi cronici literare, 
Bucureşti, 2002; Captiv în lumea liberă. Theodor Cazaban 
în dialog cu Cristian Bădiliță, postfață Alexandru Pale- 
ologu, Cluj-Napoca, 2002. Traduceri: Mihai Eminescu, 
Lumiere de Lune — Lumină de lună, ed. bilingvă, Bucu- 
reşti, 2001. 

Repere bibliografice: Virgil Ierunca, „Parages”, „Româ- 
nia” (New York), 1963, 71; Irina Mavrodin, Locurile, RL, 
1996, 19; Nicolae Florescu, Cu Theodor Cazaban invocând 
„îngerul melancoliei”, JL, 1997, 31-34; Cornelia Ştefă- 
nescu, Aşteptându-l pe Vincent, JL, 1997, 31-34; Florescu, 
Întoarcerea, 193-196; Pavel Chihaia, Theodor Cazaban în 
orizontul singurătăţii, JL, 1999, 11-14; Cristian Bădiliţă, 
Portretul unui dandy cornelian, CU, 2000, 7; Eugen Dimi- 
triu, Cazabanii. O cronică de familie, îngr. şi pref. Constan- 
tin Severin, Bucureşti, 2004, 147-195, passim; Popa, st. 
lit., 1, 179-180; Manolescu, Enciclopedia, 139-140; Alex. 
Ştefănescu, Convorbiri la nivel înalt, CNT, 2011, 3. N.E 


CAZACU,G. Şt. (19.VII.1896, Rast, j.Dolj-22.X1.1944, 
Bucureşti), poet. Este fiul Mariei (n. Dănciulescu), 
menajeră, şi al lui Ştefan 1. Cazacu, comerciant. C. 
a urmat gimnaziul în Craiova, la Liceul „Carol ”, 
apoi Şcoala Superioară de Comerţ, pe care o între- 
rupe, fiind trimis în 1916 pe front. În 1919 reia stu- 
diile la Şcoala Superioară de Comerţ, dar în 1920 se 
înscrie la Şcoala de Ofiţeri de Administraţie, absol- 
vind-o cu gradul de sublocotenent. Este reparti- 
zat într-o unitate din Sighetu Marmaţiei. În 1923 
debutează cu poezie în publicaţia clujeană „Eroii”; 
în 1927-1928 e în redacţie la revistele „Zări senine” 
(Bacău) şi „Căminul nostru” (Sighet-Bacău). Vine 
în 1925 la Bacău, ca profesor la Şcoala Militară de 
Administraţie. Aici colaborează la „Ateneul cul- 
tura!” şi e prieten cu G. Bacovia. Mutat în 1928 la 
Bucureşti, intră în 1929 redactor la „Orizonturi 
noi”, publicaţie condusă de G. Bacovia şi continu- 
ată de revista „literară, artistică, socială” „Cronica- 
rul” (1931-1934), al cărei director a fost. Apare cu 
versuri în „Astra Maramureşului”, „Braşovul literar 
şi artistic”, „Condeiul”, „Crainicul”, „Convorbiri lite- 
rare”, „Cosinzeana”, „Gazeta de Transilvania”, „Gând 
şi slovă oltenească”, „Herald”, „Hyperion”, „Izvod”, 
„Luceafărul”, „Luceafărul literar şi critic”, „Munca 
literară şi artistică”, „Ogorul”, „Porunca vremii”, 

„Ramuri”, „Raza literară”, „Răsăritul” (Chişinău), 
„Ritmuri”, „Revista scriitoarelor şi scriitorilor 
români”, „Secolul”, „Sfarmă-Piatră”, „Tribuna tine- 
retului”, „Universul”, „Universul literar”. Scoate 
volumele Simfonii de seară (1926), Calea sângelui. 
1916-1917 (1929), Acorduri (1930), Draperii negre 
(1932), Caietul cu simfonii (1935), Cântece din sat 
(1941). O culegere din epigramele şi „epitafele” 
sale, Ad memoriam, i-a apărut în 1931. A semnat 
şi G. Şt. Cazacu-Delarast, Şt. Delarast sau Delarast. 
C. uneşte o atmosferă a tristeţilor evanescente 
şi a armoniei muzicale, de sorginte simbolistă, cu 
poezia satului şi, paradoxal, cu aceea a războiu- 
lui. „Acorduri”, „litanii”, „game stinse” acompani- 
ază dureri înăbuşite (credinţa stinsă, ruperea de 
glie, trecerea) şi pustiul sufletului. Modelul este G. 
Bacovia, dar influenţe vin şi din Paul Verlaine ori 
din Ştefan Petică. Sugestive imagini picturale ţâş- 
nesc în această poezie care nu poate evita clişeul, 
dar îl adoptă cu o încredere candidă, el potrivin- 
du-se fondului sufletesc al autorului. Calea sânge- 
lui, carte a amintirilor de pe front, prefațată de o 
scrisoare a lui G. Bacovia şi premiată de Academia 
Română, ajunge, prin tiparele biblice, la un umani- 
tarism pur, înălțător. 
SCRIERI: Simfonii de seară, Bacău, 1926; Calea sângelui. 
1916-1917, pref. G. Bacovia, Bucureşti, 1929; Acorduri, 
Bucureşti, 1930; Ad memoriam, Bucureşti, 1931; Draperii 
negre, Bucureşti, 1932; Caietul cu simfonii, Bucureşti, 1935; 
Cântece din sat, pref. Pan M. Vizirescu, Bucureşti, 1941. 
Repere bibliografice: Boz, Cartea, 17-18; Metzulescu, 
Literile, 1, 24-28; Firan, Profiluri, |, 148-150; Pavel Țugui, 
G. Şt. Cazacu - un bacovian uitat, R, 1984, 4; Nae Anto- 
nescu, G. Şi. Cazacu, PSS, 1999, 9-11. S.C. 


CAZACU, Mihai (8.X1.1912, Mitocu Dragomirnei, 
j. Suceava — 10.VIII.1999, București), eseist. Este fiul 
Domnicăi și al lui Vasile Cazacu. După absolvirea 
Liceului „Ştefan cel Mare” din Suceava, urmează 
Facultatea de Teologie şi Facultatea de Filosofie şi 
Litere la Universitatea din Cernăuţi, apoi Facultatea 
de Filologie a Universităţii din Iași, frecventând şi un 
curs de specializare la Universitatea din Strasbourg 
(1936-1937). Este doctor în teologie al Universităţii 
din Cernăuţi, cu teza Idealul etic de perfecţiune 
(1942), şi doctor în ştiinţe filologice al Universităţii 
din Timişoara, cu teza Mihail Sadoveanu și specifi- 
cul cultural autohton (1972). Debutează cu poezie 
în „Glasul Bucovinei” (1934). În perioada interbe- 
lică a mai colaborat cu articole şi eseuri de filologie 

şi estetică literară la „Junimea literară”, „Candela” 
ş.a. După război se stabileşte la Timişoara, unde 
predă limba română la Institutul Politehnic (din 
1949), este profesor în învățământul mediu (1957- 
1960), lector la Institutul Pedagogic (1961-1975) şi 
apoi la Facultatea de Filologie. E prezent în „Scrisul 
bănăţean” („Orizont”), „Literatorul, „Iribuna”, 
„Analele Universităţii din Timişoara” ş.a. 

Cartea de debut a lui C., Sinteza sadoveniană 
(1982), își propune să caute sensurile ascunse, eso- 
terice ale operei, viziunea despre lume specific sado- 
veniană, „înțelesul special al omenescului”. Intenţiile 
sunt însă permanent sabotate de stilul redundant, 
excesiv metaforic, uneori creator de confuzii („Omul 
ajunge la conștiința că efectiv, ca substanţă, universul 
este sinea sa, dar valoric el își găsește calitatea adevă- 
ratei însușiri numai când se relevă în proiecție trans- 
figurată, când Frumuseţea e act de realizare proprie 
a subiectului uman”). Cu toate că derapajele stilistice 
nu lipsesc nici de aici, lezând adesea logica demon- 
straţiei, lucrări reprezentative sunt Sinteză şi origina- 
litate în cultura românească (1990), Divin şi uman în 
spiritualitatea românească (1994) şi Bizanțul (1995). 
Privite în ansamblu, aceste studii sunt axate pe ideea 
„omului complet” - social şi cosmic - în cultura 
română. Conceptele sunt însă vagi (constante ale 
spiritualității românești ar fi „sentimentul solidarită- 
ţii cu Întregul” ori „conștiința solidarității cu univer- 
sul”), iar comentariile eseistico-filosofice se plasează 
mimetic în descendența eseurilor pe aceeași temă ale 
lui Constantin Noica, adesea citat. C. intenţionează să 
precizeze mai ales contribuţia Bizanțului la sporirea 
patrimoniului nostru spiritual. În linii mari (uneori 
schematice), sunt urmăriţi „paşii istoriei” pornind 
de la izvoare (greco-romane, bizantine, autohtone) 
şi ajungând până la civilizația română modernă, 
pentru a surprinde trăsăturile care o singularizează. 
SCRIERI: Sinteza sadoveniană, Bucureşti, 1982; Aproxi- 
mări literare, Bucureşti, 1983; Triptic-dilemă, Bucureşti, 
1983; Sinteză şi originalitate în cultura românească, 
Timișoara, 1990; Divin şi uman în spiritualitatea romă- 
nească, Timişoara, 1994; Bizanțul, postfață Eugen Todo- 
ran, Timişoara, 1995; Mărturii, Timișoara, 1998. 

Repere bibliografice: Traian Cantemir, „Sinteza sado- 
veniană”, ATN, 1983, 2; Mircea Mihăieş, „Sinteza sado- 
veniană”, O, 1983, 36; Stela Mirel, „Triptic-dilemă”, O, 
1984, 5; Valeriu Drumaş, „Aproximări literare”, O, 1985, 
51; Grigore Bostan, Un „iconar” în zilele noastre: Mihai 
Cazacu, „Concordia” (Cernăuţi), 1996, 17; Satco, Encicl. 
Bucovinei, |, 193. G.B. 

CAZIMIR, Otilia 
(pseudonim al 
Alexandrinei 
Gavrilescu; 12.11.1894, 
Cotu Vameş, j. Neamţ 
— 8.VI.1967, laşi), 
poetă, prozatoare, 
traducătoare. 


Este fiica Ecaterinei Gavrilescu (n. Petrovici) şi a lui 
Gheorghe Gavrilescu, învăţători. Între alte pseudo- 
nime folosite în reviste (Dona Sol, Magda, Ofelia), 
de menţionat este Alexandra Casian, după numele 
bunicului patern, preotul Gavril Casian. Pseudo- 
nimul sub care este cunoscută i-a fost ales de G. 
Ibrăileanu şi de Mihail Sadoveanu. În 1898 familia 
sa se mută la Iași, unde C. urmează şcoala gene- 
rală, liceul, apoi cursurile Facultăţii de Litere şi 
Filosofie, dar fără a susţine examenul de licenţă. În 
1929 devine membră a Societăţii Scriitorilor 
Români. Deţine funcţia de inspector al teatrelor şi 
spectacolelor în Direcţia Generală a Teatrelor între 
1937 şi 1947. Din 1946 va fi colaboratoare perma- 
nentă a Editurii Cartea Rusă, unde stilizează tradu- 
ceri din literatura rusă şi sovietică. Debutează cu 
poezie în 1912, în revista „Viaţa românească”, şi cu 
proză în 1919 la „Însemnări literare”, iar în 1923 îi 
apare cel dintâi volum de poezii, Lumini şi umbre. 
Colaborează la numeroase reviste, printre care 
„Adevărul literar și artistic”, „Bilete de papagal”, 
„Lumea”, „Cronica”, „Gazeta literară, „Orizont”, 
„lașul literar” ș.a. A fost distinsă cu mai multe 
premii: Premiul Academiei Române şi Premiul 
Femina-Vie Heureuse în 1927, Premiul Naţional 
pentru Poezie în 1937, Premiul Societăţii Scriitorilor 
Români în 1942 ş.a. 

Opera scrisă de C. se încadrează în mod evident 
în ceea ce se poate numi „literatură moldoveană”, 
prin modul de a percepe natura şi sensul vieţii, 
atât în poezie, cât şi în proză. A rămas de altfel, în 
plan biografic, ieşeancă de-a lungul întregii vieţi. 
Nostalgia traiului patriarhal, profunzimea trăiri- 
lor, liniştea care acoperă furtunile din adâncuri, 
contemplarea anotimpurilor şi a vieţuitoarelor fac 
parte din alchimia sufletească a spaţiului care l-a 
dat şi pe M. Sadoveanu. Umorul gentil al scriitoarei 
a fost deseori apropiat de cel al lui G. Topîrceanu. 

O altă componentă a stilului său este feminitatea 
firească (căpătând astăzi o patină a timpului), nee- 
dulcorată, poeta declarându-se, în acelaşi timp, 
o adversară a încercării de a scrie literatură femi- 
nină în stil masculin. Cum era de aşteptat, note 
particulare în acest sens sunt aduse de poezia de 
dragoste şi de cea pentru copii. Distanţa mare în 
timp dintre debutul în revistă şi cel editorial face ca 
acesta din urmă să nu constituie un început pro- 
priu-zis din punctul de vedere al evoluţiei stilistice. 
Pe de altă parte, scriitoarea şi-a păstrat unitatea de 
stil şi viziune de-a lungul timpului. Tematica pre- 
dilectă include dragostea, natura, biografia perso- 
nală. Versurile sunt totdeauna fluente, imaginile 
grăitoare. Nefiind tradiționalistă decât în sensul 
larg al cuvântului (subiecte clasice, formă clasică), 
scriitoarea nu este nici modernistă sau simbolistă, 
oricum nu cu intenţie, chiar dacă elemente dispa- 
rate ale acestor trei orientări pot fi decelate în opera 
ei. Motivul scrierii de poezie rămâne unul personal, 

singura tendinţă exterioară (acceptată în volumul 
din 1961, Partidului de ziua lui) rămânând o ale- 
gere nefericită. În prima carte, Lumini şi umbre, 
dragostea este sinceră, dar de cele mai multe ori şi 
problematică; bucuria şi tristeţea, elixirul şi otrava 
sunt simultane. Întregul este caracterizat de un gest 
exprimat într-un singur catren, amintind astfel de 
o structură orientală a poemului. Prin concizia şi 
plasticitatea lor, multe versuri au devenit binecu- 
noscute. În Fluturi de noapte (1926) şi Cântec de 
comoară (1931) tematica se referă într-o măsură 
mai mare la natură (anotimpurile de trecere, vie- 
țuitoarele mici) şi la biografia personală (bunici, 
vacanțe din copilărie). Paginile din Licurici. Cronici 
fanteziste şi umoristice (1930) conţin alt fel de ver- 
suri (ca subiect, nu ca stil), un fel de cronici rimate 
pe teme cotidiene. Tonalitatea versului se schimbă 
sensibil în volumul Poezii din 1939, apărut la doi 
ani după moartea lui G. Topîrceanu, de care o 
legase o profundă afecţiune. Tristeţea nu mai este 
o stare de spirit pasageră, ci devine o permanenţă, 
un mod de a trăi. Astăzi poeta este mai cunoscută 
datorită poeziilor sale pentru copii — Jucării (1938), 
Baba Iarna intră-n sat (1954). Proza publicată de 
C. păstrează stilul molcom al poeziei şi, în mare 
parte, sursele de inspiraţie. Amintirile din prima 
copilărie plutesc într-o atmosferă fabuloasă, în 
care copilul este un personaj care „piere” în prima 
zi de şcoală (A murit Luchi..., 1942). Poate mai 
puţin obişnuite pentru imaginea comună despre 
scriitoare sunt schiţele cu structură tradiționalistă 
care povestesc „durerile ascunse”, tragediile tăcute 
ale vieţii la ţară: boli, crime, sărăcie, muncă, indi- 
ferenţă a funcţionarilor faţă de ţărani (Din întune- 
ric, 1928). Interesantă este aici mai ales perspectiva 
diferită asupra unui loc celebru: Mirceştii lui Vasile 
Alecsandri. Atmosfera din târgul mic este sado- 
veniană (În târguşorul dintre vii..., 1939). Autoarea 
s-a exersat şi în literatura memorialistică (Prietenii 
mei scriitori..., 1960), schițând portretul unor con- 
temporani (G. Topîrceanu, Mihail Sadoveanu, G. 
Ibrăileanu ș.a.), şi, întâmplător, în teatru (Unchiul 
din America, 1924). C. a tradus (sau/şi stilizat) 
enorm, singură sau în colaborare, în special din 
literatura rusă și sovietică, inclusiv clasici (A.P 
Cehov, A.I. Kuprin, Maxim Gorki, Aleksei Tolstoi), 
precum și scriitori din alte spaţii culturale (Guy de 
Maupassant sau chiar Arthur Conan Doyle). 

SCRIERI: Lumini şi umbre, laşi, 1923; Unchiul din America, 
Iaşi, 1924; Fluturi de noapte, Bucureşti, 1926; Din întuneric. 
Fapte şi întâmplări adevărate (Din carnetul unei doctorese), 
Bucureşti, 1928; ed. (Întuneric. Din carnetul unei doctorese), 
București, 1956; Grădina cu amintiri şi alte schiţe, Bucu- 
reşti, 1929; Licurici. Cronici fanteziste şi umoristice, Bucu- 
reşti, 1930; Cântec de comoară, Bucureşti, 1931; Jucării, 
Bucureşti, 1938; În târguşorul dintre vii..., Bucureşti, 1939; 
Poezii, Bucureşti, 1939; A murit Luchi..., Bucureşti, 1942; 
Baba Iarna intră-n sat, Bucureşti, 1954; Albumul cu poze, 
Bucureşti, 1957; Versuri, pref. Const. Ciopraga, Bucureşti, 
1957; Poezii, Bucureşti, 1959; Prietenii mei scriitori..., Bucu- 
reşti, 1960; Partidului de ziua lui, Bucureşti, 1961; Poezii 
(1923-1963), pref. Const. Ciopraga, Bucureşti, 1964; Versuri, 
pref. Const. Ciopraga, Bucureşti, 1965; Scrieri în proză, I-II, 
introd. Const. Ciopraga, Iaşi, 1971-1972; Inscripții pe mar- 
ginea anilor, îngr. şi pref. George Sanda, Iaşi, 1973; Scrieri 
despre teatru, îngr. şi pref. George Sanda, Iaşi, 1978. Tradu- 
ceri: Aleksandr Kuprin, Sulamita, Bucureşti, 1948; Maxim 
Gorki, Întreprinderile Artamonov, Bucureşti, 1949 (în cola- 
borare cu Mihail Baras); Vera Panova, Tovarăși de drum, 
Bucureşti, 1949; Aleksei Tolstoi, Calvarul, ed. 3, I-III, Bucu- 
reşti, 1949-1950 (în colaborare cu Gheorghe C. Stere şi A. 
Valerian); Konstantin Fedin, O vară neobişnuită, Bucureşti, 
1950 (în colaborare cu Tatiana Berindei), Primele bucurii, 
Bucureşti, 1951 (în colaborare cu Tatiana Berindei), Sanato- 
riul Arkthur, pref. Virgil Ardeleanu, Bucureşti, 1964 (în cola- 
borare cu Isabella Dumbravă); Galina Nikolaeva, Secerişul, 
pref. Ov. S. Crohmălniceanu, Bucureşti, 1951 (în colaborare 
cu Nicolae Gumă), Povestea Nastei Kovşova, Bucureşti, 1955 
(în colaborare cu Nicolae Gumă); Mihail Slonimski, Ingine- 
rii, Bucureşti, 1951 (în colaborare cu St. Siclodi); Ethel Lilian 
Voynich, Tăunul, București, 1952 (în colaborare cu Nicolae 
Gumă); Valentin Kataev, Pentru puterea sovietelor, Bucu- 
reşti, 1954 (în colaborare cu Nicolae Gumă), Livada din 
stepă, Bucureşti, 1959 (în colaborare cu Nicolae Gumă); A.P 
Gaidar, Opere, I-II, Bucureşti, 1955 (în colaborare cu Nico- 
lae Gumă); Leonid Leonov, Lăcustele, pref. Tamara Gane, 
Bucureşti, 1957 (în colaborare cu Nicolae Gumă); A.P Cehov, 
[Povestiri, nuvele, scrisori], în A.P. Cehov, Opere, VI, VII, XII, 
Bucureşti, 1957-1963 (în colaborare cu Nicolae Gumă); 
Arthur Conan Doyle, O lume dispărută, Bucureşti, 1958 (în 
colaborare cu Rodica Nenciulescu), Aventurile profesorului 
Challenger, pref. lon Hobana, București, 1966 (în colabo- 
rare cu Rodica Nenciulescu și Al. Ștefănescu-Medeleni; V.G. 
Korolenko, Povestea unui contemporan, Bucureşti, 1958 (în 
colaborare cu Nicolae Gumă); Muhtar Auezov, Abai, III, 
București, 1961 (în colaborare cu Andrei Ivanovschi); Guy 
de Maupassant, O viaţă, pref. Ion Brăescu, Bucureşti, 1961; 
Bozena N&mcovâ, Vârtelnița de aur, Bucureşti, 1967 (în 
colaborare cu Livia Storescu şi Traian lonescu-Nişcov). 


Repere bibliografice: Constantinescu, Scrieri, II, 199-204; 
Perpessicius, Menţiuni, |, 200-205, III, 92-96, 253-257, Lovi- 
nescu, sf. lit. rom. cont., II, 259-261; Ibrăileanu, Opere, III, 
276-288; Sadoveanu, Cărţi, |, 221-222, II, 25-29, Streinu, 

tura, Il, 339-342; Lenuţa Drăgan, Otilia Cazimir. Biobiblio- 
grafie, laşi, 1972; Bălan, Artă, 137-141; George Sanda, Otilia 
Cazimir, Bucureşti, 1984; Cândroveanu, Lit. rom., 55-58; 
Raicu, Descoperirea, 70-92; Scarlat, Ist. poeziei, IV, 46-47, 

CAZIMIR, Ştefan 8 
(10.XI.1932, Iaşi), istoric 
literar, eseist. 


Este fiul Carolei Ştrul (n. Blumenfeld), profesoară, şi 
al lui Ştrul Ştrul, medic; prenumele la naştere: Ştrul. 
C. a urmat şcoala primară şi liceul la Piatra Neamţ 
(1939-1951), unde a trecut bacalaureatul în 1951. 
Student la Facultatea de Filologie, secţia limba şi 
literatura română, a Universităţii din Bucureşti 
(1951-1955), a devenit aici cadru didactic, parcur- 
gând toate treptele până la gradul de profesor (1990). 
Şi-a luat doctoratul în filologie cu teza Aspecte ale 
comicului la Caragiale (1967). Este vicepreşedinte al 
Asociaţiei Umoriştilor Români şi, din 1990, deputat 
în Parlamentul României, iniţial ca reprezentant al 
Partidului Liber-Schimbist, al cărui membru fonda- 
tor a fost. A obţinut alte două mandate în 1992-1996 
şi 2000-2004 pe listele Frontului Democrat al Salvării 
Naţionale (ulterior Partidul Social-Democrat). 
Debutează în presă cu articolul Despre arta parodiei 
în literatura română („Steaua”, 1957). Mai colabo- 
rează la „Analele Universităţii Bucureşti”, „Limbă şi 
literatură”, „România literară”, „Gazeta literară”, 
„Luceafărul”, „Revista de istorie şi teorie literară”, 
„Viaţa românească”, „Adevărul”, „Cronica politică”, 
„Parlamentul”, „Caiete critice”, „Adevărul literar şi 
artistic”, „Scena” ş.a. Debutul său editorial este 
reprezentat de antologia comentată Pionierii roma- 
nului românesc (1962). 

Preocupat constant de opera lui I.L. Caragiale 
şi remarcându-se ca un bun specialist în mate- 
rie, C. i-a consacrat mai multe lucrări: Caragiale. 
Universul comic (1967), Nu numai Caragiale (1984; 

Premiul Asociaţiei Scriitorilor din Bucureşti), I.L. 
Caragiale față cu kitschul (1988) ş.a. Prima lucrare, 
pornind de la teza de doctorat, e o monografie a 
comicului caragialean, un studiu sistematic propu- 
nându-şi să-l fixeze mai precis pe scriitor în marea 
tradiţie comediografică şi să-i definească „orizon- 
tul tipologic” şi „mijloacele”, apartenenţa stilis- 
tică. După un examen minuţios al „filiaţiilor” şi al 
„influenţelor”, cercetătorul argumentează o dată 
mai mult originalitatea marelui dramaturg român. 
Spirit analitic şi penetrant, cum se va dovedi în 
întreaga lui operă de istoric literar şi eseist, C. con- 
sideră O noapte furtunoasă „comedia vanităţilor 
satisfăcute”, vede în Pristanda victima propriului 
său automatism şi în autorul însuşi pe eroul cel mai 
autentic al schițelor, temă asupra căreia va reveni şi 
altă dată. Criticul se numără printre partizanii cla- 
sicismului lui Caragiale, recognoscibil în concepţia 
fixistă asupra personajelor, în importanţa acordată 
„momentului tehnic” al artei literare, clarităţii lim- 
bajului, compunerii, dicţiunii. Unele idei enun- 
țate aici, precum şi altele, noi, vor fi dezvoltate în 
studii mai succinte, dar nu mai puţin interesante, 
ce vor constitui prima parte a volumului Nu numai 
Caragiale, ca, de exemplu, Arta compoziţiei, Omul- 
spectacol, Arta monologului, Ipostaze ale eului. În 
I.L. Caragiale faţă cu kitschul C. apare într-o nouă 
ipostază, individualizându-se nu numai prin ape- 
tenţa teoretică, dar şi prin frecventarea tuturor 
artelor, degajarea stilistică, îmbinarea spiritului 
„Ştiinţific” de odinioară cu unul subtextual ironic 
şi în acelaşi timp delectabil. După ce defineşte 
fenomenul Kitsch pornind de la teoria lui Abraham 
Moles şi după ce îl argumentează cu bogate ilus- 
trări din artele plastice şi literatură, autorul ajunge 
la Caragiale, a cărui operă o consideră un vast 
studiu dedicat acestui fenomen. Ample caracteri- 
zări, deduse din mulțimea exemplelor, duc la con- 
cluzia că numele românesc al omului-kitsch este 
moftul, cel reprezentativ ilustrat de Momentele lui 
Caragiale. Istoricul literar C. este familiarizat mai 
ales cu literatura română a secolului al XIX-lea, 
pe care o supune observaţiei într-un mod care se 
îndepărtează tot mai mult de spiritul doct, univer- 
sitar, autorul abordând inteligent şi volubil un ton 
colocvial, în care îşi găsesc locul şi noutatea idei- 
lor, şi poanta umoristică. De la studiul de sinteză 
Începuturile romanului românesc el a trecut cu 
uşurinţă la critica de atribuire, la identificarea de 
pseudonime şi de izvoare, la „rectificări” şi chiar la 

„capricii”, adesea pline de haz, ce aparţin mai mult 
publicistului şi memorialistului. Tensiunea lirică 
(1971) este un eseu superior didactic, probând spi- 
ritul speculativ al lui C. şi buna cunoaştere a poeziei 
române şi universale. Tensiunea ar fi starea unică a 
lirismului, care presupune obligatoriu antinomia, 
opoziţia. Sunt descrise, pe această schemă binară, 
numeroase opoziții, precum imanent- transcen- 
dent, etern-efemer, cosmic-uman, actual-revolut 
etc. Autorul evidenţiază rolul conjuncţiilor adver- 
sative, al termenilor-semnal, al funcţiei timpuri- 
lor verbale. Analiza tipurilor de tensiune conduce 
la tipurile de lirism, şi ele foarte diverse, ca de 
pildă lirismul absenței, al aspiraţiei, al aşteptării 
ş.a. Stelele cardinale (1975) pune sub lupă patru 
metafore fundamentale, patru puncte cardinale 
ale poeziei lui Eminescu: gândirea, visul, cântecul 
şi plânsul. Sunt examinate pe rând semnificaţii 
multiple, eseistul tălmăcind sau descoperind noi 
sensuri, cum ar fi gândirea echivalată cu naşterea, 
care se întruchipează în treimea demon, monarh, 
mag. De asemenea, visul este şi el văzut ca un mod 
tipic de a crea, cu un rol precumpănitor în poezia 
erotică eminesciană. Muzica sau cântul îl conduce 
pe cercetător la consideraţii despre poezia orfică, 
iar plânsul e definit ca expresie a melancoliei şi 
a conştiinţei tragice la Eminescu. Ca tipologie, 
Alfabetul de tranziţie (1986) este o carte înrudită cu 
I.L. Caragiale faţă cu kitschul, întăţişându-l pe C. 
în cea mai autentică ipostază a lui, de eseist care 
foloseşte din plin cunoştinţele istoricului literar, 
adăugându-le altele, mereu bogate şi noi, precum 
cele de istoria mentalităților, de sociologia modei, 
critica receptării etc., toate lăsându-se comuni- 
cate într-un stil percutant şi delectabil sub apa- 
rența didactică. C. abordează dintr-un unghi inedit 
vechea teză a „formelor fără fond”, ajungând la 
altă concluzie decât cea junimistă. Referindu-se la 
epoca de tranziţie 1830-1860, el observă că „dorul 
imitaţiei” nu se află neapărat în relaţii de excludere 
cu „duhul naţional”. Eseistul convoacă şi aici toate 
artele spre a demonstra că schimbările se produc în 
lanţ, de la modă la mobilier şi la stilul de viaţă, şi că 
ele sunt variabile după sex, vârstă, condiţie socială, 
grad de cultură. În spirit polemic, el afirmă rolul 
creator al „formelor”, care în epocă au atras fondul, 
cu scopul de a-l genera. O nouă ediţie, din 2006, 
anexează un Jurnal de tranziție, cuprinzând texte 
cu caracter publicistic, „foi de temperatură cri- 
tică” ale perioadei postdecembriste. Pygmanolion 

(1982), un „eseu de mitologie comparată”, iden- 
tifică două mituri simetrice şi se dedică studiului 
acestora: Meşterul Manole săvârşeşte o „înmărmu- 
rire”, iar Pigmalion o „dezmărmurire”. Convergenţa 
supremă a celor două atitudini se relevă în opera 
lui Eminescu în texte precum Pe lângă plopii fără 
soț, Luceafărul, Odă (în metru antic). Asociaţiile 
par pe alocuri forțate, servind numai în parte argu- 
mentaţia. Volumele Pentru contra (1991) şi Râsete 
în Parlament (1994) arată, primul, un îndemânatic 
versificator, autor de spumoase cronici rimate şi de 
poezii ocazionale, nu o dată cu substrat satiric, al 
doilea, pe vorbitorul care, exploatând orice situa- 
ţie umoristică, obţine efecte de un comic ingenios 
şi subtil. Caragiale e cu noi! (1997) e o „scurtă isto- 
rie” a Partidului Liber-Schimbist, narând evoluţia 
pe scena politică a originalei formaţiuni politice şi 
prestaţia parlamentară a preşedintelui său. De ce, 
nene lancule? (1998) reuneşte o seamă de studii 
dedicate lui Caragiale, cel care dă titlul volumu- 
lui reluând dintr-o nouă perspectivă dezbaterea 
schiţei Inspecţiune. În Honeste scribere (2000) cel 
mai important studiu îşi fixează atenţia asupra 
unui curent literar ignorat: secesionismul în litera- 
tura română. Textele grupate în Potcoave de purici 
(2003), publicate iniţial în „Adevărul literar şi artis- 
tic”, unele cu caracter memorialistic, vădesc o 
extremă varietate tematică. Ștefan Cazimir (2006) 
prezintă monografic viaţa şi opera autorului; scrisă 
la persoana a treia, cartea e o demonstraţie sui-ge- 
neris de narcisism autoironic şi nu prea. Epistolă 
către Odobescu (2010), interpretând pagina albă 
din Pseudo-cynegeticos - Capitolul cel mai plăcut 
pentru cititor — drept „o invitaţie la colaborare”, 
încearcă să-i răspundă autorului cu o spiritu- 
ală trecere în revistă a noilor scrieri de inspiraţie 
cinegetică, deopotrivă româneşti şi străine. C. a 
mai publicat antologiile Amintiri despre Caragiale 
(1972), Antologia umorului liric (1977) ş.a. 

SCRIERI: Caragiale. Universul comic, Bucureşti, 1967; Ten- 
siunea lirică, Bucureşti, 1971; Stelele cardinale, Bucureşti, 
1975; Pysmanolion, Bucureşti, 1982; Nu numai Caragiale, 
Bucureşti, 1984; Alfabetul de tranziţie, Bucureşti, 1986; ed. 
Bucureşti, 2006; 1.L. Caragiale faţă cu kitschul, Bucureşti, 
1988; Pentru contra, Bucureşti, 1991; Râsete în Parla- 
ment, Bucureşti, 1994; Caragiale e cu noi!, Bucureşti, 
1997; De ce, nene Iancule?, Bucureşti, 1998; Honeste 
scribere, Bucureşti, 2000; Caragiale recidivus, Bucureşti, 
2002; Potcoave de purici, Bucureşti, 2003; Ştefan Cazi- 
mir, Bucureşti, 2006; Epistolă către Odobescu, Bucureşti, 

2010. Antologii: Pionierii romanului românesc, pref. 
edit., Bucureşti, 1962; Amintiri despre Caragiale, pret. 
edit., Bucureşti, 1972; Antologia umorului liric, pret. 
edit., Bucureşti, 1977; Drumuri şi zări. Antologie a prozei 
româneşti de călătorie, Bucureşti, 1982 (în colaborare 
cu Viorica Diaconescu, Florin Manolescu, Alexandru 
Melian şi Petre Nicolau). Traduceri: Richard Cobden, 
Liber-schimbismul, pref. trad., Bucureşti, 1990. 

Repere bibliografice: Nicolae Manolescu, [Ștefan Cazi- 
mir], CNT, 1967, 14, RL, 1988, 52; Piru, Varia, L, 492-495; 
Al. Ciorănescu, „Tensiunea lirică”, „Revue de litterature 
compare”, 1975, 3; Gabriel Dimisianu, [Ștefan Cazi- 
mir), RL, 1975, 28, 1998, 36, 2011, 37; Mihai Zamfir, Între 
semantică şi critică: „Stelele cardinale”, RITL, 1976, 2; 
N. Steinhardt, [Ştefan Cazimir], ST, 1983, 6, VR, 1989, 4; 
Alexandru George, „Nu numai Caragiale”, VR, 1985, 4; 
Călinescu, Biblioteci, 183-188; Mirodan, Dicţionar, |, 
316-320; lon Bogdan Lefter, [Ștefan Cazimir], CNP, 1990, 
8, OC, 2003, 183; Vodă-Căpuşan, Accente, 135-138; Gri- 
gurcu, Peisaj, |, 203-216; Cornea, Semnele, 106-110; Dicţ. 
scriit. rom., |, 504-505; Micu, Is. lit., 770-771; Marius 
Chivu, Honeste legere, RL, 2001, 14; Cristea-Enache, Con- 
cert, 318-322; Tudorel Urian, Hazul vremii noastre, RL, 
2003, 35; Alexandru Zub, Istorie şi finalitate. În căutarea 
identităţii, ed. 2, Iaşi, 2004, 228-231; Alex. Ştefănescu, 
Ștefan Cazimir — show, RL, 2007, 16; Popa, st. lit., II, 
1024; Micu, Mileniu, 412-417; Cosmin Ciotloş, Caragiale 
față cu actualitatea, RL, 2012, 44. ALl.S. 


CĂLIMAN, Valeria (24.11.1901, Lugoj — 18.VI.199%2, 
Braşov), memorialistă, editoare, traducătoare. 
Este fiica Mariei (n. Boamben) şi a gazetarului 
Valeriu Branişte. Face şcoala primară (1908-1912) 
şi liceul (1913-1918) la Lugoj, urmează Facultatea 
de Filologie Romanică a Universităţii din Cluj, 
devenind profesoară de limba şi literatura română. 
Funcționează la Liceul Marianum din Cluj (1923- 
1926), la o şcoală profesională din Turcheş, judeţul 
Braşov, la Liceul Industrial (1928-1939) şi la Liceul 
„Principesa Ileana” din Braşov. În 1947 este exclusă 
din învățământ, fapt ce o constrânge să lucreze 
ca laborantă, funcţionară la Sovrom Asigurare 
(1951-1953) şi la Plafar (1954-1962). A fost închisă, 
la Brașov, în 1947 şi în 1952. Debutează în 1925, la 
„Convorbiri literare”, iar în 1942 îi apare volumul 
de eseuri Mama, generatoare de viaţă românească. 
Până în 1989 colaborează, sub pseudonimul Maria 
Walewska, la postul de radio Europa Liberă, pur- 
tând şi corespondenţă cu Noel Bernard, Monica 
Lovinescu şi Virgil Ierunca, Ştefan Baciu, Eugen 
Ionescu, Rodica şi Marie-France Ionescu, Vlad 
Georgescu. Între 1941 şi 1945 a fost redactor la 

„Gazeta Transilvaniei”. A mai colaborat la „Braşovul 
literar” şi la „Noua gazetă transilvană”. 

C. a avut o familie greu încercată, tatăl, Valeriu 
Branişte, a fostîntemniţat de autorităţile austro-un- 
gare la Vâc şi la Seghedin, iar soţul, doctorul Nicolae 
Căliman (membru din 1911 al Partidului Naţional 
din Ardeal, apoi vicepreşedinte al organizaţiei 
Partidului Naţional Ţărănesc Braşov), a fost ares- 
tat de trei ori (1945, 1947 şi 1952). Editată postum, 
cartea Exerciţiu de suferință (2000) relatează aceste 
evenimente, dar şi altele, ce s-au încrustat adânc 
în fiinţa autoarei. Evocare a universului carceral 
când la persoana întâi, când la a treia, în care este 
intercalat şi un miniroman, scrierea portretizează 
atât indivizi din lumea anchetatorilor şi a închiso- 
rilor, cât şi oameni obișnuiți. Mânată de dragoste 
şi devotament, protagonista cărţii îşi caută soţul în 
temnițele comuniste la Caracal, Piteşti, Bucureşti, 
Canal, Capul Midia, Poarta Albă, face investigaţii 
chinuitoare, reparcurgând drumul suferinței ală- 
turi de el. Generoasă, sensibilă la dramele altora, se 
implică în acțiuni de întrajutorare a familiilor unor 
deținuți. C. surprinde şi alte momente dramatice: 
Dictatul de la Viena, deportarea saşilor în URSS, 
scene de apocalips din timpul bombardamente- 
lor de la Braşov, sosirea din URSS a prizonierilor 
maghiari ş.a. Ca elemente de contrast, autoarea 
rememorează imagini ale copilăriei fericite, vacan- 
ţele, marea. Exerciţiu de suferință, cum a observat 
Valeriu Cristea, „depune mărturie despre o con- 
ştiinţă morală exemplară”, demonstrând că „fără 
a altera memoria justițiară, suferinţa îndurată de 
firile nobile şi alese nu înrăieşte, nu secretă ură”. 
Cu devotament şi competenţă, C. a îngrijit edita- 
rea memoriilor şi a corespondenței tatălui său, 
pentru volumul al treilea al corespondenţei fiind 
distinsă de Academia Română cu Premiul „Vasile 
Pârvan”. A tălmăcit texte ale unor scriitori germani 
din Transilvania secolelor trecute (J. Honterus, 
Christian Schăseus). 

SCRIERI: Mama, generatoare de viaţă românească, 
Sibiu, 1942; Exerciţiu de suferinţă, pret. Călin Căliman, 
Bucureşti, 2000. Ediţii: Omagiu lui Valeriu Branişte, 
Braşov, 1968 (în colaborare cu Mircea Băltescu); Vale- 
riu Branişte, De la Blaj la Alba Iulia, pref. Mircea Muşat, 
Timişoara, 1980 (în colaborare cu Maria Elena Simio- 
nescu), Oameni, fapte, întâmplări, pret. D. Vatamaniuc, 
Cluj-Napoca, 1980 (în colaborare cu Şerban Polvere- 
jan), Corespondenţă, I-IV, introd. Ştefan Pascu, Cluj-Na- 
poca-Bucureşti, 1985-2001 (în colaborare cu Gh. Iancu 

şi Stelian Mândruţă). Traduceri: Johannes Honterus, 
Rudimenta Cosmographica, Cluj-Napoca, 1988; Chris- 
tian Schesăus, Historia Annae Kendi — Istoria Anei Kendi 
- Die Geschichte der Anna Kendi — Kendi Anna historija, 
ed. plurilingvă, Cluj-Napoca, 1996 (în colaborare). 

Repere bibliografice: Valeriu Cristea, „Exerciţiu de sufe- 
rință”, L, 1996, 23; Ioana Pârvulescu, „Maria Walewska 
sunt eu!”, RL, 2001, 15. I.D. 


CĂLIN, Constantin (22.VI.1940, Udeşti, j. Suceava), 
critic şi istoric literar, publicist. Este fiul Minodorei 
(n. Cimpoeş) şi al lui Nicolae Călin, ţărani. În 1956 a 
absolvit la Iaşi Liceul Militar, iar în 1963 Facultatea 
de Filologie a Universităţii „Al. |. Cuza”, secţia limba 
şi literatura română. În 2000 şi-a susţinut doctoratul 
cu tema Bacovia. Studiu de istorie şi critică literară. 
Între 1963 şi 1969 a funcţionat ca asistent univer- 
sitar la Institutul Pedagogic din Bacău. A fost apoi 
redactor şef-adjunct (1969-1971) şi redactor-şef 
(1973-1974) al revistei „Ateneu”. Între 1971 şi 1973 a 
mai îndeplinit funcţia de preşedinte al Comitetului 
Judeţean pentru Cultură şi Educaţie Socialistă 
Bacău. După 1989 a coordonat suplimentul cul- 
tural „Sinteze” al ziarului băcăuan „Deşteptarea, 
devenind tot acum cadru didactic la Facultatea de 
Litere şi Ştiinţe din Bacău (1990-2003). A debutat 
la „Gazeta literară” în 1963 cu un text despre proza 
lui Nicolae Velea. Intensa activitate publicistică 
s-a manifestat nu doar în „Ateneu” şi în ziarele 
locale („Steagul roşu”, „Deşteptarea” „Monitorul”, 
„Ziarul de Bacău”), ci şi în reviste precum „Iaşul 
literar”, „Cronica”, „lribuna”, „Orizont, „Viaţa 
studenţească”, „Luceafărul”, „România literară”, 
„Suplimentul literar-artistic al «Scânteii tineretu- 
lui»”, „Acolada”, „Bucovina literară” ş.a. A semnat 
şi cu pseudonimele C.S. Rusu, Horaţiu Cimpoeş, 
Dinu Rareş, Hermes, K.N.K. 

Deşi editorial C. a debutat târziu, în 1999, 
numele său era cunoscut de mult timp printre 
comentatorii fenomenului literar românesc „la 
zi”. Aceasta datorită faptului că până la acea dată 
alcătuise câteva ediţii, semnase prefețe, postfeţe, 
studii despre opera unor autori precum Barbu 
Delavrancea, Calistrat Hogaş, Perpessicius, Eusebiu 
Camilar. Dar titlul de referinţă din bibliografia lui 
C. îl reprezintă Dosarul Bacovia, o masivă exegeză, 
proiectată în trei volume, dintre care au apărut pri- 
mele două: Eseuri despre om şi epocă (1999) şi O 
descriere a operei, glose, jurnal (2004), ultimul, inti- 
tulat Triumful unui marginal, consacrat receptării 

scrisului bacovian, fiind în pregătire. Pentru a con- 
figura mai întâi biografia poetului şi, concomitent, 
vremea în care a trăit, C. se foloseşte de întreg arse- 
nalul istoriei literare (de la documentele de arhivă 
până la mărturiile contemporanilor) şi nu ezită, 
atunci când e cazul, să apeleze şi la instrumen- 
tele sociologiei, ale istoriei etc. Ca să elucideze sau 
măcar să aproximeze datele referitoare la familie, 
şcoală, viaţă, boemă, slujbe, iubite, colegi, prieteni, 
el investighează toate sursele posibile (armată, 
biserică, instituţii administrative), refăcând cu 
exactitate şi cu un remarcabil talent de narator o 
întreagă epocă, lucrarea fiind „informată până 
la infinitul mic” (Z. Ornea). În pofida faptului că 
despre Bacovia s-a scris mult, C. reuşeşte nu doar 
să îndrepte greşelile sau să estompeze exagerările 
antecesorilor, ci şi, reconstruind climatul vieţii 
literare antebelice sau al Bacăului tinereţii poetu- 
lui, să ofere imaginea complexă, neretuşată, deloc 
complezentă, a unui scriitor de excepţie, marcat 
de-a lungul întregii sale existenţe de „boli, eşe- 
curi, vicii, mizerie fiziologică şi scăderi morale”. Al 
doilea volum, axat pe descrierea operei, continuă 
cu îndosarierea probelor istorice, sociologice şi 
psihologice, spre a se limpezi din altă perspectivă 
„cazul Bacovia”. Acum se pleacă de la datele oferite 
de înţelesul originar al operei, pentru a se explica 
unele biografeme. Opera nu este analizată în sine, 
în ideea ilustrării vreunei metode, ci se fac relațio- 
nări, precizări, reveniri, nuanţări, contextualizări 
privind existenţa poetică bacoviană. O asemenea 
metodă, cu rădăcini în pozitivismul practicat odi- 
nioară, este asumată de C. în credinţa că „impor- 
tant nu e să spui ce nu s-a spus, deraind de la linia 
textului, ci să faci dovada comprehensiunii, să res- 
taurezi înțelesurile originare ale operei. Mi-i dor 
dacă pot zice aşa, necritic, să descopăr un Bacovia 
primitiv, simplu, autentic”. Fără să facă parte din 
seria iniţială a „dosarului”, În jurul lui Bacovia 
(2011), cuprinzând glose, note de jurnal, este, după 
opinia autorului, o carte formată din „dispersii”, 
restituind „un Bacovia en miettes” şi dând citito- 
rului libertatea de a citi „pe sărite”. În fine, ediţia 
Opere (2011) se adaugă la această muncă de inves- 
tigare, s-ar putea spune exhaustivă, a biografiei 
şi a scrierilor lui Bacovia. Publicistul, pe care C. îl 
vede ca pe un „spicuitor” şi un „curier”, şi-a adunat 
articolele, cronicile, anchetele, dar şi confesiu- 
nile, însemnările de călătorie sau cele diaristice, 
evocările, textele de atitudine în chestiuni sociale 

şi politice în câteva volume miscelanee: Despre 
șapcă şi alte lucruri demodate. Două drumuri la 
Malmă (2001), Gustul vieții (2007), Stăpânirea de 
sine (2010), Provinciale. Fragmentarium 1975-1989 
(2012), ultimul fiind jurnalul unui observator şi 
analist sagace, al unui moralist cumpătat, interesat 
de mai toate faţetele vieţii într-un interval de timp 
care marchează finalul perioadei ceauşiste. 
SCRIERI: Dosarul Bacovia, vol. I: Eseuri despre om şi 
epocă, Bacău, 1999, vol. II: O descriere a operei, glose, 
jurnal, Bacău, 2004; Despre şapcă şi alte lucruri demo- 
date. Două drumuri la Malmâ, Bacău, 2001; Gustul vieţii, 
Bacău, 2007; Stăpânirea de sine, Bacău, 2010; În jurul 
lui Bacovia, Bacău, 2011; Provinciale. Fragmentarium 
1975-1989, Bacău, 2012. Ediţii: George Bacovia, Opere, 
postfaţa edit., Bacău, 2011. 

Repere bibliografice: Cioculescu, Itinerar, IV, 409; The- 
odor Codreanu, Bacovia. O biografie temeinică, ALA, 
2000, 509; Vlad Sorianu, Romanul lui Bacovia, ATN, 
2000, 4; Vasile Spiridon, Bacovia demitizat, „Antiteze” 
(Piatra Neamţ), 2000, 3-4; Z. Ornea, Viaţa lui Bacovia, 
RL, 2000, 29; Dan Mănucă, Bunul stil clasic, CL, 2000, 
9; Mircea Popa, Cozeria literară, ALA, 2002, 616; Gri- 
gurcu, În pădurea, 112-117; Mircea A. Diaconu, Bacovia 
şi dublul său, ALA, 2004, 747; Ion Simuţ, Un expert în 
Bacovia, RL, 2005, 6; Grigurcu, De la un critic, 263-267; 
Emilian Marcu, „Gustul vieții”, CL, 2008, 7; Paul Cernat, 
Delicatese bacoviene, CC, 2012, 1. D.Gr., VS. 


CĂLIN, Gheorghe (26.[.1935, Piteşti), slavist. Este 
fiul Filofteii şi al lui Ştefan Călin, mecanic de loco- 
motivă. După absolvirea la Piteşti a gimnaziului 
(1945-1948) şi a Şcolii Tehnice de Administraţie 
Economică (1948-1952), urmează secţia de limbi 
şi literaturi slave de la Universitatea din Bucureşti 
(1952-1957), completându-şi ulterior specializa- 
rea la Bratislava (1959), Praga (1962, 1963) şi Brno 
(1973). În 1959 îşi începe cariera didactică la 
Catedra de limbi şi literaturi slave a Universităţii 
din Bucureşti, devenind conferenţiar în 1992, iar 
din 1999 profesor, funcţionând până în 2005. În 
1971 îşi susţine teza de doctorat Cântecele hai- 
duceşti slovace. Debutează în 1962 la „Analele 
Universităţii Bucureşti”. Mai colaborează cu studii 
la „Romanoslavica”, „Secolul 20”, „Revista de istorie 
şi teorie literară” şi cu traduceri la „România lite- 
rară” ş.a. În 2004 este distins cu Medalia „Jan Amos 
ComenskY” şi cu Diploma de Merit, ambele oferite 
de Universitatea din Bratislava. 

Prima carte a lui C., Prelegeri de folclor slovac 
(1977), o continuare a tezei de doctorat, tratează, 

după un capitol introductiv despre folcloristica 
slovacă, motivele şi structurile stilistice şi com- 
poziţionale proprii îndeosebi folclorului haidu- 
cesc. Pertinente, concluziile sunt precedate com- 
plementar de apropieri de folclorul românesc şi 
ecouri transmise în literatura cultă slovacă. Cu 
aceleaşi mijloace istorico-literare pozitiviste şi 
comparatiste, C. va aborda în context lărgit, în 
Literatura slovacă (1995), devenirea acestei lite- 
raturi, momentele ei reprezentative. Cartea va fi 
completată ca problematică şi metodologie de 
volumul Aspekty slovenskej barokovej a osviete- 
neckej literatiry (1997), consacrat creaţiei literare 
din Slovacia în perioadele barocă şi iluministă. 
Literatura medievală slovacă şi Renaşterea (1997) 
urmăreşte particularităţile scrisului pe teritoriul 
statului morav, pătrunderea mai întâi, în veacul al 
IX-lea, a medievalităţii slave, prin activitatea misi- 
onară a lui Chiril şi Metodiu, apoi a medievalită- 
ţii latine, ruptură produsă după devenirea latinei 
limbă de cult, în urma generalizării ritualului creş- 
tin occidental, apoi treptata laicizare (o perioadă 
intermediară fiind dominată de ceha slovacizată, 
după mişcarea husită) către folosirea limbii slo- 
vace, la început sub auspiciile modeste ale creaţiei 
folclorice, ceea ce explică şi dezvoltarea relativ tar- 
divă a limbii slovace ca limbă vernaculară. Poezia 
slovacă a secolului al XIX-lea (1998), o monografie 
pe genuri, e structurată în funcţie de volumul şi 
importanţa subspeciilor poetice cultivate cu pre- 
ponderenţă (sonet, epopee, odă, elegie, poem liric) 
în anumite momente ale literelor slovace. Studiile 
lui C. tind să închege o imagine completă a istoriei 
literaturii slovace. 

SCRIERI: Prelegeri de folclor slovac, Bucureşti, 1977; Lite- 
ratura slovacă. Comentarii în context comparat, Bucu- 
reşti, 1995; Aspecty slovenskej barokovej a osvieteneckej 
literatiiry, Nădlac, 1997; Literatura medievală slovacă şi 
Renaşterea, Bucureşti, 1997; Poezia slovacă a secolului 
al XIX-lea, Bucureşti, 1998. Traduceri: Frantisek Svant- 
ner, Joc omenesc, Bucureşti, 1972 (în colaborare cu Dan 
Teodorescu). 

Repere bibliografice: Tiberiu Pleter, Istoricul studierii 
limbilor şi literaturii cehe şi slovace la Universitatea din 
Bucureşti, în Din istoricul slavisticii româneşti, Bucu- 
reşti, 1982, 11-122; Datcu, Dicţ. etnolog., 208; Dagmar 
Maria Anoca, Slovacistica la Universitatea din Bucureşti, 
RSL, 2010, 1. S.V. 


CĂLIN, Liviu (10.[X.1930, Craiova — 17.]11.1994, 
Bucureşti), poet, prozator, critic şi istoric literar, 

editor. Este fiul Laurei Călin (n. Petrescu), profe- 
soară, şi al lui Aurel Călin, ofiţer. Învață la Liceul 
„Gh. Şincai” din Bucureşti (1941-1949), absolvind 
Facultatea de Filologie a Universităţii bucureştene 
în 1953. A ocupat diverse funcții în redacţia Editurii 
pentru Literatură, iar între 1970 şi 1974 este redac- 
tor-şef la Editura Eminescu, apoi lector la Centrala 
Editorială şi, în ultimii ani de viaţă, redactor-şef 
al Editurii Cartea Românească. Debutează cu un 
ciclu de versuri la „Revista elevilor” în 1947. În 1990 
i-a fost decernat Premiul Herder. 

Deşi încă de pe când era licean citise versuri în 
cenaclul literar din Craiova, condus de Elena Farago 
(1945-1947), C. nu debutează editorial decât în 1965, 
cu volumul de poeme Spirale, căruia i-au urmat 
Ochiul adâncului (1968), Identitate (1970), Suflet în 
spațiu (1973), Ferigă substâncă (1975), Uimitorulrăs- 
timp (977), Rug de septembrie (1979), Sărbătoarea 
nimănui (1980; Premiul „Mihai Eminescu” al 
Academiei RSR), Flacăra zăpezii (1981), Noaptea 
cailor (1984), Umbra focului (1986). Poezia pe care 
o cultivă este cerebrală, livrescă, aparţinând unui 
intelectual subtil. Lipsită însă de originalitate, ea 
datorează mult mai ales „amintirilor” literare ale 
autorului şi mai puţin propriei sale sensibilități. 
Tocmai de aceea, unii exegeţi au evidenţiat erme- 
tismul de tip barbian, iar alţii „nostalgia epigonică a 
unui suprarealism pierdut” (Emil Manu). Activitatea 
de critic şi istoric literar a lui C., concretizată în cule- 
geri de studii şi articole precum Portrete şi opinii lite- 
rare (1972) şi Recitind clasicii (1975), demonstrează 
o profundă cunoaştere nu doar a valorilor literare 
unanim recunoscute, impuse de-a lungul timpului, 
ci şi a celor contemporane. Comentariul, totdeauna 
la obiect şi pertinent, se remarcă prin acurateţea şi 
sobrietatea stilului. Eseul Camil Petrescu în oglinzi 
paralele (1976) nu s-a vrut o exegeză a operei, ci 
mai degrabă o schiţă de portret. Oricum, restituirea 
lui Camil Petrescu s-a simţit în scriitura romanu- 
lui Frica de duminică (1982), unde C. radiografiază 
existenţa anodină a unor intelectuali din perioada 
„obsedantului deceniu”, care, spre a uita de propriul 
vid sufletesc, îşi consumă viaţa propunându-şi doar 
scopuri meschine pentru simplul motiv că sunt mai 
uşor de atins. Ca editor, C. s-a remarcat prin îngri- 
jirea sau prefaţarea unor scrieri ale lui (sau despre) 
Ion Barbu, Al. Macedonski, Elena Farago, Al. Rosetti, 
G. Călinescu, Eugen Barbu ş.a. Dar cu deosebire 
este importantă contribuţia, alături de Şerban 
Cioculescu şi Al. Rosetti, la apariţia unei ample ediţii 

critice I.L. Caragiale, Opere (I-IV, 1959-1964) şi la 
îngrijirea, împreună cu Al. Rosetti, a unei ediţii cri- 
tice Camil Petrescu, Opere (I-VI, 1973-1983). 
SCRIERI: Spirale, Bucureşti, 1965: Ochiul adâncului, Bucu- 
reşti, 1968; Identitate, Bucureşti, 1970; Portrete şi opinii lite- 
rare, Bucureşti, 1972; Suflet în spaţiu, Bucureşti, 1973; Ferigă 
sub stâncă, Bucureşti, 1975; Recitind clasicii, laşi, 1975; 
Camil Petrescu în oglinzi paralele, Bucureşti, 1976; Uimito- 
rul răstimp, Bucureşti, 1977; Rug de septembrie, Bucureşti, 
1979; Sărbătoarea nimănui, Bucureşti, 1980; Flacăra zăpe- 
zii, Bucureşti, 1981; Frica de duminică, Bucureşti, 1982; 
Noaptea cailor, Bucureşti, 1984; Umbra focului, Bucureşti, 
1986; Umbra focului, îngr. Elena Ghirvu, Bucureşti, 2001. 
Ediţii, antologii: I.L. Caragiale, Opere, I-IV, introd. Silvian 
Iosifescu, Bucureşti, 1959-1964 (în colaborare cu Al. Rosetti 
şi Şerban Cioculescu); lon Barbu, Ochean, pret. edit., Bucu- 
reşti, 1964 (în colaborare cu Al. Rosetti), Joc secund, pref. 
edit., Bucureşti, 1966 (în colaborare cu Al. Rosetti); G. Căli- 
nescu interpretat de..., pref. edit., Bucureşti, 1971; Camil 
Petrescu, Opere, I-VI, introd. edit., Bucureşti, 1973-1983 (în 
colaborare cu Al. Rosetti); I.L. Caragiale interpretat de..., 
pref. edit., Bucureşti, 1974; Corespondenţa lui Al. Rosetti cu 
G. Călinescu (1932-1964), pret. edit., Bucureşti, 1984. 
Repere bibliografice: Negoiţescu, Scriitori, 445-447, 
Constantin, A doua carte, 175-178; Barbu, O ist., |, 
211-215; Piru, Poezia, II, 218-221; George, Sfârşitul, Il, 
325-331; Dimisianu, Opinii, 323-326; Cioculescu, Itine- 
rar, UI, 355-360; Grigurcu, Poeți, 275-277; Emil Manu, 
Autobiografia interogativă, RL, 1980, O, 51; Grigurcu, 
Existenţa, 80-84; Firan, Profiluri, |, 150-154; Cistelecan, 
Poezie, 106-108; Alexandru Niculescu, Liviu Călin, RL, 
1994, 12; Alexandru Vona, Timp socotit, RL, 1994, 12; 
Dicţ. scriit. rom., |, 507-508; Popa, Ist. lit., Il, 536. D.Gr. 


PICE 


CĂLIN, Vera 
(17.11.1921, Bucureşti 

— 27.X11.2013, Los 
Angeles), comparatistă, 
traducătoare, 
memorialistă. 


Fiică a lui Herman Clejan, arhitect, C. a absolvit 
Liceul „Domnița Ileana” şi Facultatea de Litere şi 
Filosofie a Universităţii din Bucureşti (1947), fiind 
iniţial redactor la Editura de Stat, iar în 1949 numită 
asistentă la Catedra de engleză. Din anul următor 
îşi continuă cariera universitară la Catedra de lite- 
ratură universală şi comparată, condusă de Tudor 

Vianu, devenind în 1970, după ce îşi susţine docto- 
ratul cu teza Alegoria în literatura secolului al 
XX-lea, profesor titular. În 1973 este profesor invi- 
tat la Universitatea din Ottawa. În 1976 se stabi- 
leşte în SUA, la Los Angeles. Este profesor invitat la 
University of Southern California (1977), Univer- 
sitatea Ebraică din Ierusalim (1978) şi la Uni- 
versitatea din Edmonton, Canada (1980). Debu- 
tează în 1944 la „Ecoul'”, semnând Elvira Calin 
câteva traduceri, iar editorial în 1951 cu un volum 
de studii critice, Un prieten al celor asupriţi: Charles 
Dickens. 

Mai bine de un deceniu, într-o perioadă de 
dogmatism inflexibil, C. se situează între promo- 
torii noilor orientări ideologice în cultură. Şi mai 
târziu, în lucrarea Curentele literare şi evocarea 
istorică (1963), care îşi propune să analizeze rela- 
ţia între gândirea istorică a scriitorilor şi ideile 
estetice ale curentelor literare cărora ei le aparţin, 
autoarea consideră, de pe poziţie marxistă, predo- 
minant rolul istoriei faţă de estetic. Conceptul de 
realism, pe care-l mânuieşte oarecum nuanţat în 
discutarea succesivelor tendinţe literare, ar repre- 
zenta o măsură a „conştiinţei istorice” a scriitori- 
lor. C. trece în revistă realismul antic, istoriografia 
medievală, gândirea istorică renascentistă, anisto- 
rismul clasicismului francez, detronarea univer- 
salismului clasic în perioada iluministă, pentru a 
marca în sfârşit rolul conştiinţei istorice a autorilor 
în romantism şi în realismul critic din secolul al 
XIX-lea. Condamnarea estetismului englez (Oscar 
Wilde) şi a modernismului (James Joyce, Marcel 
Proust), cât şi evidenţierea „caracterului progre- 
sist” al operelor de „autentică evocare istorică” ce 
ar apărea din belşug în literatura realist-socialistă 
decurg din teza pe care autoarea insistă să o ilus- 
treze. Aceeaşi opinie despre influențarea esteticu- 
lui de către realitatea social-istorică se regăseşte în 
Metamorfozele măştilor comice: procedee, motive, 
modalităţi (1966). Pornind de la istoricitatea moti- 
velor comice, se întreprinde o cercetare compara- 
tistă a evoluţiei lor în diverse epoci literare, fiind 
subliniată treptata înnoire a semnificaţiilor ca răs- 
puns la „stimulentul obiectiv care este realitatea 
socială”. Din punctul de vedere al elaborării stilis- 
tice, sunt distinse, de la simplu la complex, proce- 
deul comic (schemă lipsită de sugestie tematică), 
motivul comicului (care conţine indicaţii despre 
tematica şi intenţionalitatea operei), modalitatea 
comică (grotescă, absurdă, ironică, umoristică 

etc., ţinând de viziunea autorului şi având efect 
selectiv şi modificator asupra procedeelor şi moti- 
velor alese). În Romantismul (1970) C. afirmă că, 
întrucât estetica romantică favoriza arta „formelor 
deschise” împotriva delimitării stricte a genurilor 
literare, studiul curentului ar trebui să urmărească 
conturarea unei tipologii specifice, şi nu evoluţia 
diferitelor forme literare în romantism. În conse- 
cință, sunt analizate din perspectivă tipologică 
componentele atitudinii şi personajului roman- 
tic. Deoarece romantismul este o mişcare literară 
cu pronunţat caracter de universalitate, studiul 
abordează, sprijinindu-se pe exemple încadrate 
în arhetipuri, tendinţele romantismului în litera- 
turile naţionale. Altă lucrare, Omisiunea elocventă 
(1973), discută funcţiile şi valorile expresiilor stilis- 
tice reductive (elipsa, litota, entimema etc.) şi con- 
sideră că selectarea lor este o primă etapă în miş- 
carea „antiretorică” a curentelor literare moderne. 
Pornind de la afirmaţia lui Roman Jakobson că 
romantismul şi simbolismul sunt dominate de 
metaforă (relaţia de substituire), iar realismul de 
metonimie (relaţia de contiguitate), C. lansează 
întrebarea (care, de altfel, rămâne deschisă) dacă 
metafora este figura predilectă a expresiei artistice 
contemporane sau dacă „noua retorică” nu încu- 
rajează cumva neutralitatea expresivă, propulsând 
„contextul” ca principal sistem de decodificare a 
operei. Din nou punctul forte al eseului e dat de 
analizele din literatura universală. Revenind peste 
decenii, între timp fiind lăsate de o parte preocu- 
pările anterioare, C. scrie „însemnările californi- 
ene” din volumul Târziu (1997) pentru a-şi limpezi 
confuzia lăuntrică provocată de emigrarea într-o 
lume pe care o resimte în primul rând deosebită 
de cea lăsată în urmă. În acest sens, jurnalul este 
deopotrivă o tentativă de organizare a unui uni- 
vers ce semnifică după coduri care nu-i sunt fami- 
liare, cât şi o încercare de recuperare a trecutului, 
menită să îl apere pe imigrant de „sentimentul unei 
mutilări interioare, pentru că nimic din trecutul 
lui nu-l mai însoţeşte”. Notaţiile surprind un inte- 
resant peisaj natural şi uman, relevând totodată 
un altul, sufletesc şi cultural, infinit mai bogat, 
ordonat după coduri etice, estetice şi comporta- 
mentale formate şi consolidate anterior venirii în 
America. Diarista redă cu discreţie detaliile per- 
sonale ale aclimatizării sale lente şi anevoioase în 
Lumea Nouă, meditând îndelung asupra condiţiei 
omului de cultură venit din Europa de Est, asupra 

moştenirii culturale europene şi a raportării valori- 
lor europene la continentul american. Şi al doilea 
volum de însemnări, Post-scriptum (2004), mărtu- 
riseşte, în principal, aceeaşi stare de perpetuă cău- 
tare identitară, reluând mereu „speranţa nelămu- 
rită într-o rezolvare, într-o restituire a identităţii”. 
Se adaugă sentimentul singurătăţii într-un cerc din 
care au dispărut, rând pe rând, cei care erau „ele- 
mentul de continuitate” între viața din România 
şi cea de acum. Înainte de plecarea din ţară, C. a 
tradus mult, singură sau în colaborare, din litera- 
tura engleză: Jonathan Swift, Daniel Defoe, Charles 
Dickens, Thomas Hardy, William Thackeray, Virgi- 
nia Woolf şi, de asemenea, a scris numeroase pre- 
feţe şi studii introductive la traduceri din autori ai 
literaturii universale. 


SCRIERI: Un prieten al celor asupriți: Charles Dickens, 
Bucureşti, 1951; Articole de critică, Bucureşti, 1954; Fur- 
tună în cancelarie (în colaborare cu Silvian Iosifescu), 
Bucureşti, 1956; Pornind de la clasici, Bucureşti, 1957; 
Byron, Bucureşti, 1961; Curentele literare şi evocarea isto- 
rică, Bucureşti, 1963; O temă literară: sociologia şi psi- 
hologia ratării, Bucureşti, 1963; Metamorfozele măştilor 
comice: procedee, motive, modalităţi, Bucureşti, 1966; 
Alegoria şi esenţele. Structuri alegorice în literatura veche 
şi nouă, Bucureşti, 1969; ed. (Auferstehung der Allego- 
rie), tr. Heidi Dumreicher, Viena, 1975; Romantismul, 
Bucureşti,1970; Omisiunea elocventă, Bucureşti, 1973; 
Târziu. Însemnări californiene. 1986-1996, Bucureşti, 
1997; Post-scriptum. Însemnări. 1997-2002, Bucureşti, 
2004. Antologii: Proză umoristică engleză, I-II, Bucu- 
reşti, 1965 (în colaborare cu Silvian Iosifescu). Tradu- 
ceri: Charles Dickens, Marile speranțe, Bucureşti, 1947, 
Nicholas Nickleby, I-II, Bucureşti, 1960; Sinclair Lewis, 
Elmer Gantry, l-IL, Bucureşti, 1947; Jonathan Swift, Călă- 
toriile lui Lemuel Gulliver care a fost mai întâi chirurg, 
apoi căpitan pe câteva corăbii în mai multe ţări ale lumii, 
Bucureşti, 1947; William Shakespeare, Hamlet, Bucu- 
reşti, 1948 (în colaborare cu Maria Banuş); VG. Belin- 
ski, Pagini alese, I-II, Bucureşti, 1953 (în colaborare cu 
Tatiana Caciulcov); Daniel Defoe, Întâmplările fericite 
şi nefericite ale vestitei Moll Flanders, pret. edit., Bucu- 
reşti, 1958; Romain Rolland, Inimă vrăjită, I-II, Bucu- 
reşti, 1960 (în colaborare cu Silvian Iosifescu), Călătorie 
în ţara muzicii, pref. Silvian Iosifescu, Bucureşti, 1964 (în 
colaborare cu Silvian Iosifescu); Andre Maurois, Thana- 
tos Palace H6tel, pret. trad., Bucureşti, 1963, Blestemul 
aurului, Timişoara, 1993; William Makepeace Thackeray, 
Cartea snobilor, scrisă de unul dintre ei, pref. trad., Bucu- 
reşti, 1964; Thomas Hardy, Jude neştiutul, pref. trad., 
Bucureşti, 1965; Virginia Woolf, Orlando, Bucureşti, 1968. 


Repere bibliografice: Traian Liviu Birăescu, „Curen- 
tele literare şi evocarea istorică”, O, 1963, 10; Lidia Bote, 

„Curentele literare şi evocarea istorică”, TR, 1963, 43; Val 
Panaitescu, Eficienţa punctului de vedere, IL, 1963, 11; 
Michaela Şchiopu, „Curentele literare şi evocarea isto- 
rică”, RITL, 1963, 3-4; Edgar Papu, Metamorfoza măşti- 
lor comice, „Romanian Review”, 1967, 2; Mirodan, Dic- 
ționar, |, 320-325; Letiţia Guran, Acasă. Târziu, VTRA, 
1998, 6; Dimisianu, Lumea, 441-445; Petraş, Panorama, 
165-167; Tudorel Urian, Portretul unei doamne, RL, 2005, 
9; Gina Sebastian Alcalay, Inadaptarea emigrantului, RL, 
2005, 40; Geo Şerban, [Vera Călin], OC, 2008, 424, 2009, 
484, 2011, 580; Popa, Ist. lit., 1, 982; Manolescu, Enciclo- 
pedia, 141-142. I.C. 


CĂLIN-BODEA, Cornelia (19.VII.1939, Cerna- 
vodă — 1.XI1.2004, București), folcloristă. Este fiica 
Mariei (n. Căciularu) şi a lui George Dumitru, 
inginer. După ce a absolvit, în 1963, Facultatea de 
Filologie, secţia limbi orientale, a Universităţii din 
Bucureşti, devine cercetător ştiinţific la Institutul 
de Lingvistică (1963-1969), apoi la Institutul de 
Etnografie şi Folclor „Constantin Brăiloiu”. Își 
susține doctoratul în 1996 cu teza Surse orale 
pentru istoria turcilor musulmani din România. 
Colaborează la „Academica”, „Acta Orientalia”, 
„Anuarul Institutului de Etnografie şi Folclor”, 
„Arca”, „Cotidianul”, „Creştinul azi”, „Demos” 
(Berlin), „Dreptatea”, „Le Folklore macâdonien” 
(Skopje), „Limba română”, „Revista de etnografie şi 
folclor”, „Revista de istorie şi teorie literară”, „Revue 
roumaine de linguistique, „Rocznick orienta- 
listiczny” (Varşovia), „Studia et acta orientalia”, 
„Studii şi cercetări lingvistice”, „Tribuna României”, 
„Liirk folklor araştârmalart”, „Liirk halk-bilim araş- 
târmalari yilligi” (Ankara) ş.a. 

Prin cele dintâi lucrări, Jurnalul oral (1993) şi 
Legendele şi tradițiile Dunării (1994), C.-B. con- 
tribuie la definirea jurnalului oral ca specie aparte 
a folclorului, cu particularități specifice în cadrul 
genului epic. În prima, după un studiu introductiv 
şi propunerea unei ipoteze de clasificare a acestei 
categorii, se fac inventarul alfabetic al subiectelor 
narative ale jurnalului oral românesc, indexul tipo- 
logic şi de motive şi antologia de texte. Abordând 
un domeniu de pionierat precum turcologia, C.-B., 
dă câteva antologii, dar și mai multe studii și arti- 
cole dedicate etnologiei, culturii turco-tătare. A 
cules folclor din douăzeci de localităţi cu popu- 
laţie turco-tătară din Dobrogea, alcătuind şi o 
arhivă fonogramică a graiurilor turcesc şi tătăresc 
din România. De asemenea, s-a editat postum un 
prim volum bilingv, Poezia cunoașterii și a iubirii 

(2005), dintr-o antologie mai amplă, Poezia popu- 
lară turcă, consacrată tot folclorului dobrogean. În 
studiul Românii şi otomanii în folclorul românesc, 
publicat în 1998, după un capitol de consideraţii 
istoriografice, examinează în două ample secţiuni 
relaţiile românilor cu preotomanii şi cu otomanii, 
reflectate în cântecele bătrâneşti şi în proza popu- 
lară. În controversata problemă a baladei Marcu 
şi Gerul - care a făcut obiectul unui studiu al lui 
Petru Caraman şi al unei polemici dintre acesta și 
D. Caracostea —, cercetătoarea opinează că a existat 
iniţial un „«nucleu narativ» independent şi fantas- 
tic (lupta gerului cu cotropitorii ţării, existent şi la 
alte popoare), dar a fost concretizat prin apariţia 
unui eveniment istoric real”. Alte două cărți, apă- 
rute postum, Înscrisuri etnologice (2005) și Mirajul 
Orientului 2006), cu o structură eterogenă, reunesc 
studii de folclor comparat, cu referire specială la 
aria româno-turcă, cercetări ale folclorului urban, 
articole privind istoricul preocupărilor turcologice 
în cultura română, pagini de prezentare și anto- 
logare a fenomenelor lingvistice proprii graiului 
tătăresc, dar mai cu seamă studii despre misterul, 
semantica enigmatică a culturii turco-tătare. În 
fine, situându-se în sfera cercetării unui tip spe- 
cial de literatură populară, în antologia Folclorul 
rezistenţei anticomuniste (I-II, 1999-2001, în cola- 
borare cu Ion Nichita) autoarea aduce o contribu- 
ție notabilă, demonstrând că s-a creat folclor în 
timpul comunismului, nu acela „nou”, un fabricat 
al propagandei partinice, ci unul autentic, subver- 
siv, care circula pe ascuns. 

SCRIERI: Jurnalul oral, Bucureşti, 1993; Legendele şi 
tradiţiile Dunării, Bucureşti, 1994; Etern şi emblematic 
în devenirea neamului românesc (în colaborare cu Dan 
Bodea), pref. loan Godea, Bucureşti, 1994; Românii şi 
otomanii în folclorul românesc, pref. Mihai Maxim, post- 
față Dan Bodea, Bucureşti,1998; Înscrisuri etnologice, 
postfață Dan Bodea, București, 2005; Mirajul Orientului, 
postfață Dan Bodea, Constanţa, 2006. Antologii: Câr e 
țara-n lung şi-n lat, Bucureşti, 1973; Folclorul rezisten- 
fei anticomuniste, I-II, introd. şi postfață Dan Bodea, 
Cluj-Napoca, 1999-2001 (în colaborare cu Ion Nichita); 
Poezia populară turcă, vol. I: Poezia cunoașterii şi a iubi- 
rii, ed. bilingvă, București, 2005. 

Repere bibliografice: Irina Maciu, Tradiția, ca supremă 
credință, DEP, 1994, 32; Gh. Istrate, [Cornelia Călin-Bo- 
dea], „Cuget, 1994, 44, „Curierul românesc”, 1999, 9, 
2002, 9; Vasile Vetişanu, Germina Comănici, Întâlnirea 
generaţiilor (1949-1994), Bucureşti, 1994, 37-40; Sabina 
Ispas, O carte de istorie orală a zilelor noastre: „Legendele 

şi tradiţiile Dunării”, DEP, 1995, 72; Gelku Maksutovici, 
„Românii şi otomanii în folclorul românesc”, „Albane- 
zul”, 1998, 7; Adrian Tertecel, „Folclorul rezistenței anti- 
comuniste”, „Revista istorică”, 1999, 5-6; Mihai Maxim, 
Romanya daki Tiirkler, Ornek Tiirk-Romen Ortak yaşami 
[Un exemplu recent de cercetare a turcilor din România], 
„Liirk Edebiyoti” (Istanbul), 2000, 31; Datcu, Dicf. etno- 
log., 207-208. I.D. 


CĂLINESCU, Al. 
[Alexandru] 
(5.X.1945, Iaşi), critic 
literar, eseist. 


Este fiul Luciei Mioara Călinescu (n. Vartic) şi al lui 
Cicerone Călinescu, profesori. După absolvirea 
Facultăţii de Filologie, secţia franceză-română, a 
Universităţii „Al. |. Cuza” din Iaşi (1967), parcurge 
tot aici treptele ierarhiei universitare la Catedra de 
franceză, după 1989 devenind profesor şi şef de 
catedră. A îndeplinit şi funcţia de prorector al 
Universităţii ieşene (1990-1991), iar din 2000 pe 
cea de director al Bibliotecii Centrale Universitare 
„Mihai Eminescu” din Iaşi. C. este un publicist 
asiduu, cu un debut din anii studenţiei la „Iaşul 
literar”, colaborând apoi la cele mai importante 
reviste din ţară. În decada a noua a secolului trecut 
susţine săptămânal rubrica de întâmpinare în 
revista „Cronica”. Paralel, publică în „Convorbiri 
literare”, „România literară”, „Viaţa românească”, 
„Cahiers roumains d'6tudes litteraires”, „Revista de 
istorie şi teorie literară”, „Iransilvania” ş.a. studii şi 
eseuri de comentariu şi promovare a poeticii, semi- 
oticii, naratologiei contemporane, cu precădere 
franceze. În postcomunism C. și-a valorificat 
publicistica în Interstiţii (1998) — care conţine și 
texte de dinainte de 1989 —, Adriana şi Europa. 
Lecturi, întâmplări, pagini de jurnal (2004), cu 
eseuri din „Dilema”, în timp ce volumul Proximităţi 
incomode (2007) antologhează o serie de articole 
apărute în „Ziarul de Iaşi” între 1999 și 2006. În 
perioada 1972-1982 este redactor-şef al revistei 
universitare ieşene „Alma Mater”, devenită în 1974 
„Dialog”. La fel ca „Echinox”, omologul său clujean, 

periodicul funcţionează ca un catalizator al vieţii 
culturale autohtone, stimulând o continuă emula- 
ţie spirituală, impunând standarde valorice şi gru- 
pând în jurul lui un număr de intelectuali tineri, 
instruiți, cosmopoliţi: Dan Petrescu, Luca Piţu, 
Liviu Antonesei, Sorin Antohi, Liviu Cangeopol, 
Mihai Dinu Gheorghiu, Andrei Corbea ş.a. Revista 
coagulează rapid un cerc de lectură şi de creaţie. 
Sfidând izolaţionismul cultural şi cenzura, grupul 
lansează în circulaţie ultimele noutăţi editoriale 
apusene, inițiază o campanie de compromitere a 
reţetelor oficiale în materie de literatură (printre 
altele, compunând romanul parodic colectiv 
Brazdă peste haturi, cu o frumoasă carieră under- 
ground), se implică prin câţiva dintre membrii săi 
- în special Dan Petrescu şi Liviu Cangeopol - în 
campania de reactivare a societăţii civile din ulti- 
mii ani ai dictaturii comuniste. În mai 1983 C. şi alţi 
membri ai grupului sunt supuşi de Securitate unor 
percheziţii la domiciliu, urmate de anchete şi sanc- 
ţiuni. În 1989, după ce se solidarizează cu Mircea 
Dinescu, C. are interdicţie de semnătură. În peri- 
oada postdecembristă se consacră cu precădere 
activităţilor didactice, între 1992 şi 1997 fiind pro- 
fesor la Linstitut National des Langues et 
Civilisations Orientales (INALCO) din Paris. A fost 
distins cu Premiul Academiei Române (1990) și, în 
Franţa, cu Palmes Acad6miques (2001) și cu titlul 
de Chevalier de l'Ordre National du Merite (2004). 
C. debutează în volum cu Anton Holban. 
Complexul  lucidităţii (1972; Premiul Uniunii 
Scriitorilor). Cartea trădează predilecţia pentru 
dinamitarea locului comun şi pentru scoaterea 
interpretării din inerția stereotipiilor de gândire şi de 
limbaj. De data aceasta, sub tir se află mitul auten- 
ticităţii, al sincerităţii aşa-zisei literaturi intimiste 
interbelice, ca şi iluzia autobiografistă a cititorului 
comun (speculând confuzia autor-narator-perso- 
naj, întreţinută de expresia la persoana întâi). Cu 
sagacitate, cu metodă şi cu un instrumentar tehnic 
sofisticat, criticul pune sub lupă mecanismul lucidi- 
tăţii lui Anton Holban, stabilind cu exactitate ecua- 
ţia fundamentală a unei asemenea autenticităţi teh- 
nice. Recursul la persoana întâi nu mijloceşte pactul 
autobiografic, sinceritatea şi toate celelalte, ci, dim- 
potrivă, este un dispozitiv al distanţării, dând naştere 
dublei lucidităţi, în care C. vede formula definitorie 
a prozei lui Holban: eul povestirii — observă criticul 
- dublează eul aventurii şi se instituie în judecător 
al acestuia. Cazul Holban este plasat într-un orizont 

problematic integrator: destinul discursului perso- 
nal în proza românească, o formă narativă marcată 
de complexul genezei târzii, orgolios şi programa- 
tic compensată între războaie, când se consacră şi 
modelele genului. Evidentă deja în prima lucrare, 
înzestrarea criticului de a demonta cu precizie de 
ceasornicar mecanismele literarității devine domi- 
nantă în Caragiale sau Vârsta modernă a literaturii 
(1976), carte de referinţă în poetica românească. Ea 
urmăreşte în principiu două direcţii. Mai întâi, lupta 
lui I.L. Caragiale cu retorismul romantic: demonta- 
rea şi devoalarea procedeelor uzate, compromise, 
care confirmă aşteptările comode şi întreţine iner- 
țiile de lectură. Apoi, pe un front paralel, prozatorul 
stimulează impunerea unui nou canon, contribu- 
ind la literarizarea unor forme provenind din aria de 
frontieră a presei. Proza scurtă, alertă, concentrată a 
lui Caragiale — asupra căreia se opreşte C., închizând 
metodic între paranteze restul operei — îşi are eredi- 
tatea formală în notițele, pseudoreportajele, faptele 
diverse, nimicurile, cronicile fanteziste, publicate 
în gazetele vremii şi reunite sub genericul Mofturi. 
Criticul analizează manevrele prin care Caragiale 
converteşte enunţul gazetăresc în proză canonică 
(un proces pe care, după formaliştii ruşi, se înteme- 
iază istoria formală a oricărei literaturi). Caragiale 
vede în discursul jurnalistic o practică a scrisului 
funcţional, în contrast cu literatura dominată de 
convenţii, unde cuvântul are un simplu rol deco- 
rativ. Axioma esenţială a poeticii sale este ridicarea 
faptului de viaţă la rangul de literatură autentică şi 
respingerea literaturii aulice, care mizează pe rolul 
ornant al cuvântului. Poetica lui Caragiale este mar- 
cată de norma -— de sorginte aristotelică — a adecvă- 
rii, demonstrează exegetul. Cartea Perspective critice 
(1978) dă măsura vocației didactice şi aplicative a lui 
C. Prima secţiune - Elemente de poetică a prozei — 
abordează câteva chestiuni fundamentale ale nara- 
tologiei: în planul diegetic, al povestirii povestite, 
verosimilul, iar în cel al fluxului narativ sau al poves- 
tirii care povesteşte se insistă asupra temporalităţii 
şi a focalizării. Comentariile sunt însoţite de apli- 
caţii pe texte din literatura română (I.L. Caragiale, 
scriitori interbelici, o serie de prozatori contempo- 
rani). Cea de-a doua secţiune, Delimitări, reunind 
comentarii pe marginea unor cărţi de critică şi poe- 
tică de la noi şi de aiurea, revelează un observator 
subtil al vieţii ideilor şi al dinamicii discursului inte- 
lectual contemporan. Biblioteci deschise (1986) este 
cea de-a doua carte de referinţă a lui C. Prozatori 

precum Kogălniceanu, Filimon, Caragiale (tatăl şi 
fiul), Ibrăileanu şi Hogaş prilejuiesc autorului un tur 
de forță metodologic. EI trimite spre dinamica liberă 
a ideilor într-un spaţiu intertextual fără frontiere, a 
cărui figură este fără îndoială Biblioteca. O metaforă 
estetică inclusă en abîme şi în câteva studii de mare 
fineţe, consacrate bibliotecilor unor cititori fictivi: 
Emil Codrescu, Dinu Păturică, Ştefan Gheorghidiu. 
O revizie a unor pagini publicate anterior, la care se 
adaugă un studiu despre modul de a „citi” literatura 
propice lui Anton Holban, are drept rezultat o nouă 
carte, Incursiuni în proza românească (2006), subîn- 
tinzând perioada de la Tainele inimei la Jocurile 
Daniei. 

SCRIERI: Anton Holban. Complexul lucidităţii, Bucu- 
reşti, 1972; Caragiale sau Vârsta modernă a literaturii, 
Bucureşti, 1976; ed. 2, pref. Ion Vlad, Iaşi, 2000; Perspec- 
tive critice, laşi, 1978; Biblioteci deschise, Bucureşti, 1986; 
Terminologie poetică şi retorică (în colaborare), laşi, 1994; 
Interstiţii, laşi, 1998; Adriana şi Europa. Lecturi, întâm- 
plări, pagini de jurnal, laşi, 2004; Incursiuni în proza 
românească. De la „Tainele inimei” la „Jocurile Daniei”, 
Iaşi, 2004; Proximităţi incomode, Bucureşti, 2007. 
Repere bibliografice: Cristea, Domeniul, 411-413; lorgu- 
lescu, Al doilea rond, 183-185; Iorgulescu, Scriitori, 283- 
286; Ungheanu, Lecturi, 207-209; Regman, Explorări, 214- 
217; Crohmălniceanu, Pâinea noastră, 359-362; Grigurcu, 
Critici, 217-225; Grigurcu, Între critici, 267-271; Dobrescu, 
Foiletoane, UI, 181-185; Martin, Singura critică, 236-241; 
Sorin Antohi, Naratologie şi foiletonistică, „Dialog”, 1987, 
119; Grigurcu, Peisaj, Il, 208-211, Negoiţescu, Scriitori 
contemporani, 73-74; Dicţ. scriit. rom., |, 508-510; Mano- 
lescu, Lista, III, 47-54; Tudorel Urian, [AJ. Călinescu], RL, 
2004, 45, 2007, 49; Manolescu, Istoria, 1269-1272. M.S. 


CĂLINESCU, Alexandru (13.11.1907, Focşani — 
6.[X.1937, Sinaia), poet. Autodidact, funcţionar la 
Primăria din oraşul natal, C. a avut o viaţă marcată 
de boală, de obsesia morţii apropiate şi de insatis- 
facţiile existenţei provinciale. Împreună cu Pavel 
Nedelcu şi George Car editează revista literară „13” 
(1934-1935) şi redactează ziarul „Atacul” (1934-— 
1935), în care publică sub semnătura Alcest arti- 
cole pe teme sociale locale. A debutat în 1928, cu o 
poezie, la „Provincia literară” (Câmpulung) şi a mai 
colaborat cu versuri şi proză la „Ritmuri”, „Bilete 
de papagal”, „Braşovul literar şi artistic”, „Universul 
literar”, „Universul”, „Frize”, „Gândirea”, „Adevărul 
literar şi artistic”, „Azi” ş.a. 

Cele două plachete ale lui C. - Declin 
(1934) şi Mări moarte (1937) — conţin o poezie 

autobiografică, expresie a unei sensibilităţi poe- 
tice ulcerate de conştientizarea tot mai concretă a 
iminenţei morţii. Cea mai reuşită metaforă a aces- 
tei existenţe bolnave este Agonie — un suflet ce „se 
frânge”, într-un decor înecat în ceaţă, fără orizont, 
fără „cântec, nici speranţe”, în care cerul pare a se 
fi prăbuşit în gol. În general, C. foloseşte un limbaj 
poetic indirect, sugerând prin metafore şi imagini 
propria dramă, sub influenţa vizibilă a modernişti- 
lor români. Cele câteva proze scurte din periodice 
- Petale în furtună, Prăbuşiri, Înfrângeri, Declasări 
ş.a. — se situează în aceeaşi zonă tenebroasă, popu- 
lată de oameni bolnavi, cu un destin vitreg. 
SCRIERI: Declin, Focşani, 1934; Mări moarte, Focşani, 
1937. 

Repere bibliografice: Ionescu, Război, I, 219-222; Aurel 
Marin, „Declin”, GR, 1937, 2-3; Ştefan Baciu, La moartea 
lui Alexandru Călinescu, „Front literar”, 1937, 4-6; Mihail 
Chirnoagă, Alexandru Călinescu, poet al tristeţii, Călăraşi, 
1937; [Al. Călinescu], „Prepoem”, 1939, 2 (număr omagial); 
Călinescu, Opere, IV, 696-699; Octav Şuluţiu, „Declin” 
(1934) şi „Mări moarte” (1937), E 1940, 3-4; Călinescu, 
ISt. lit. 1941), 854, Ist. lit. (1982), 939; Al. Protopopescu, 
Un poet uitat: Alexandru Călinescu, TMS, 1967, 7; Anto- 
nescu, Scriitori, 30-37, Dicţ. scriit. rom,, |, 510-511. C.T. 


(19.VI.1899, București — 
12.11.1965, București), 
critic, istoric și 
teoretician literar, poet, 
prozator, dramaturg, 
gazetar. 


Este fiul natural al Mariei Vișan, țărancă din judeţul 
Olt, și al lui Tache Căpitănescu, funcționar la CER, 
cu ascendență grecească; numele la naștere: Gheor- 
ghe Vișan. La vârsta de șapte ani se mută la Iași 
împreună cu familia Constantin și Maria Călinescu, 
care îl va adopta în 1907. Urmează cursul primar la 
Școala „Carol I” din Iași (1906-1908), apoi la Școala 
„Cuibul cu barză” din Capitală (1908-1910), iar 
următoarele patru clase le parcurge tot aici, la Gim- 
naziul „Dimitrie Cantemir” (1910-1914). Între 1914 
şi 1916 învaţă la Liceul „Gh. Lazăr”, iar clasa a III-a o 
trece, din cauza războiului, la Liceul Internat din 
Iași. Revenit în Capitală, în 1918, după ce își dă 

bacalaureatul la Liceul „Mihai Viteazul”, se înscrie la 
Facultatea de Litere și Filosofie, secția franceză-filo- 
sofie, dar nu se prezintă la nici un examen. Reîn- 
scris, în anul următor, la aceeași facultate, secția de 
filologie modernă și filosofie, se va transfera în 1920 
la secţia de italiană, pe care o va absolvi în 1923 cu o 
teză intitulată Umanismul lui Carducci. În perioada 
studenției este subbibliotecar al Facultăţii, apoi 
copist paleograf la Arhivele Statului; în primul an 
după absolvire predă limba și literatura italiană la 
două licee bucureștene, iar în perioada septembrie 
1924 — iunie 1926, la recomandarea lui Ramiro Ortiz 
şi a lui Vasile Pârvan (cei doi maeștri ai săi din tine- 
reţe), beneficiază de o bursă de studii la Școala 
Română din Roma. În afară de colaborarea la revista 
„Roma”, stagiul italian se va concretiza în două 
lucrări cu caracter documentar: Alcuni missionari 
cattolici italiani nella Moldavia nei secoli XVII e 
XVIII (1925) și Altre notizie sui missionari cattolici 
nei Paesi Romeni (1930). După întoarcerea în ţară 
predă limbile franceză, italiană și română la Liceul 
„Gh. Șincai” din București, la Liceul „C. Diacono- 
vici-Loga” din Timișoara și la Școala Superioară de 
Comerț timişoreană, apoi la cea din Capitală. Deși 
debutase încă din 1920 în ziarul „Dimineaţa” cu o 
dare de seamă asupra unei conferinţe a lui C. Rădu- 
lescu-Motru, C. nu are o activitate foiletonistică 
regulată decât din 1927, când începe să țină rubrica 
„Literatura streină” în „Viaţa literară”. Mai scrie la 
„Universul literar”, unde semnează prima dată ca 
poet, în decembrie 1926, cu Nova mihi apparuit 
Beatrix, „Sburătorul”, „Gândirea”, „Vremea” ș.a., osci- 
lând între cercul lovinescian și gruparea patronată 
de Nichifor Crainic și lansând, la rândul său, câteva 
proiecte revuistice efemere: „Sinteza”, împreună cu 
George Nichita (1927-1928), și „Capricorn” (1930). 
Oscilaţiile lui C. iau sfârșit în 1932, când preia cro- 
nica literară la săptămânalul „Adevărul literar și 
artistic” (unde va fi prezent până în 1938) și publică 
Viaţa lui Mihai Eminescu. Apropierea de grupul 
„Vieții românești” va fi confirmată, în 1933, de prelu- 
area conducerii efective a publicaţiei (alături de 
Mihai Ralea, într-un codirectorat care va dura până 
în iunie 1934), iar pasiunea pentru studierea mono- 
grafică a clasicilor de ciclul exegetic Opera lui Mihai 
Eminescu (l-V, 1934-1936; Marele Premiu „Haman- 
giu” al Academiei Române) și Viaţa lui lon Creangă 
(1938). Tot în această perioadă se afirmă ca roman- 
cier prin Cartea nunții (1933) și, mai ales, prin 
Enigma Otiliei (IL, 1938) şi, într-o mai mică măsură, 

ca poet, cu placheta Poezii (1937). În 1936 își susține 
la Universitatea din Iași teza de doctorat cu titlul 
Analiza literară a unui manuscris eminescian 
(„Avatarii faraonului Tlă”), iar în anul următor 
devine, prin concurs, conferenţiar de estetică și cri- 
tică literară la Facultatea de Litere și Filosofie a Uni- 
versității ieșene. Câteva cursuri ținute aici vor fi 
publicate în volumul Principii de estetică (1939). Tot 
la ași înființează și conduce săptămânalul „Jurnalul 
literar” (1939), publicație cu un program cultural 
ambițios, adresată deopotrivă cercetătorilor, scriito- 
rilor și amatorilor. În 1941 apare Istoria literaturii 
române de la origini până în prezent, cea mai impor- 
tantă scriere a lui C., urmată de o pauză foiletonis- 
tică și editorială care va fi întreruptă abia de piesa 
Șun sau Calea neturburată. Mit mongol (1943). 
După august 1944 desfășoară o intensă activitate 
politică și publicistică în favoarea noii puteri. Criti- 
cul conduce ziarul „Tribuna poporului” (1944-1945), 
săptămânalul „Lumea” (1945-1946) și cotidianul 
„Naţiunea” (1946-1949), face parte din conducerea 
Partidului Naţional Popular și este ales deputat (din 
1946 până la sfârșitul vieţii). În 1944 este numit pro- 
fesor titular la Catedra de istorie a literaturii române 
moderne de la Universitatea din Iași, iar în anul 
următor e transferat pe postul echivalent la Univer- 
sitatea din București, unde va fi șef de catedră. Iniţi- 
ază cea de-a doua serie a „Jurnalului literar” (1947- 
1948). Tot în această perioadă îi apar Istoria literatu- 
rii române. Compendiu (1945) și Impresii asupra 
literaturii spaniole (1946). În 1948 este ales membru 
al Academiei RPR, pe locul rămas vacant prin moar- 
tea lui Sextil Pușcariu. În 1949, ca urmare a acuzaţii- 
lor de „idealism”, „estetism” și „cosmopolitism”, va fi 
înlăturat din presă și de la catedră și „detașat” la 
Institutul de Istorie Literară și Folclor al Academiei, 
pe care, în calitate de director (dobândită oficial în 
1951), îl va conduce până la moarte. La Institut coor- 
donează publicația „Studii și cercetări de istorie lite- 
rară și folclor” (primul număr e pe anul 1952; devine 
în 1964 „Revista de istorie și teorie literară”), dar în 
circuitul larg al presei nu i se va îngădui să revină 
decât în 1955, când inaugurează la „Contempora- 
nul” rubrica „Cronica optimistului”, pe care o va ţine 
timp de aproape un deceniu. În schimb, în primii 
ani ai regimului comunist lui C. i se permite să 
publice proză tezistă (Trei nuvele, 1949), reportaje 
propagandistice (Kiev — Moscova - Leningrad, 1949, 
şi Am fost în China nouă, 1955) şi studii de literatură 
universală croite uneori după tiparele noii „metode 

de creaţie” (Studii și conferințe, 1956). Și mai puțin 
norocoase au fost romanele criticului — Bietul loanide 
(1953) și Scrinul negru (1960), dintre care mai ales 
ultimul a fost de-a dreptul mutilat de cenzură. Situa- 
ţia se va schimba doar în parte la sfârșitul regimului 
Gh. Gheorghiu-Dej, când îi apar trei monografii: 
Nicolae Filimon (1959), Gr. M. Alecsandrescu (1962) și 
Vasile Alecsandri (1965), un volum de versuri, Lauda 
lucrurilor (1963), două ediții „revăzute” ale biografii- 
lor din deceniul al patrulea: Viaţa lui Mihai Emi- 
nescu (1964), lon Creangă. Viaţa și opera (1964), o 
selecţie intitulată Cronicile optimistului (1964) și stu- 
diul Estetica basmului (1965). Deşi nu va mai reveni 
vreodată la catedră ca titular, în 1960 e numit „profe- 
sor onorific” la Facultatea de Filologie a Universităţii 
din București; în această calitate, va ţine în următorii 
ani mai multe cursuri, dintre care îndeosebi acelea 
despre Eminescu și Creangă vor avea un impact con- 
siderabil în formarea intelectuală a multora dintre 
criticii generaţiei '60. 

Spre deosebire de marii săi predecesori din critica 
românească (Titu Maiorescu, autorul unor scrieri de 
logică și istorie politică, și E. Lovinescu, cu contribuții 
de sociologie a culturii), C. a rămas în exclusivitate un 
literat. Singura excepţie — și ea în bună măsură parți- 
ală — de la acest statut o constituie opera sa publicis- 
tică, ce acoperă un interval de 45 de ani, se întinde pe 
aproximativ 17 000 de pagini (unele semnate Gh. Căli- 
nescu, Călin, G. Călin, Sportiv, Ovidius, Al. sau Aris- 
tarc) și a fost publicată în ediție integrală abia în peri- 
oada 2006-2012, ca urmare a efortului depus de o 
echipă de cercetători ai Institutului Academiei 
Române care poartă astăzi numele criticului. În func- 
ție de poziţiile și mizele autorului, gazetăria călinesci- 
ană ar putea fi împărțită în patru etape. Prima este 
rezervată strict problemelor literare și acoperă formal 
intervalul 1920-1931 — practic perioada 1927-1931, 
întrucât până în momentul începerii colaborării la 
„Viaţa literară” C. s-a mulțumit să publice doar dări de 
seamă și comentarii consacrate unor scriitori italieni 
(Dante, Pirandello, Panzini ș.a.). După 1927, fără a 
neglija literaturile străine, publicistul se reorientează 
către literatura română. Cronica are deocamdată o 
pondere limitată în gazetăria sa, acestei specii critice 
fiindu-i preferate portretele cu valențe monografice, 
precum acelea despre Tudor Arghezi, Hortensia Papa- 
dat-Bengescu, Lucian Blaga, Vasile Pârvan, Mihai 
Ralea, lon Barbu, G. Bacovia și E. Lovinescu. Totodată, 
C. manifestă încă de pe acum un vădit apetit teoretic, 
discutând în texte scurte, dar dense, raporturile dintre 

critică și creaţie, dintre contingența și universalitatea 
artei, dintre „entuziasm” și „negație” critică, dintre 
talent și geniu, condiţiile și calitățile criticului literar, 
eficiența anumitor metode și procedee analitice. O 
notă distinctivă a acestei faze este și polemismul exa- 
cerbat, care l-a determinat pe autor să se disocieze nu 
doar de cei doi centri ideologici ai perioadei interbe- 
lice (modernistul E. Lovinescu și tradiționalistul 
Nichifor Crainic), ci și de trăirismul „tinerei generații” 
(„Suntem terorizați de tipul mucosus”). Polemica îl 
conduce uneori pe critic la oscilaţii neverosimile de 
atitudine, cum se întâmplă în dipticul De apparitione 
angelorum (1928) — De disparitione angelorum (1930), 
unde, la o distanță de doar doi ani, C. îmbrățișează și 
repudiază succesiv direcția „Gândirii”, ceea ce alimen- 
tează într-o anumită măsură imaginea criticului 
nestatornic și umoral, pe care vor încerca să i-o 
impună adversarii. Caracteristice acestei faze a publi- 
cisticii călinesciene sunt și traficarea anecdoticului 
extras prin experiență directă, predispoziția către 

grotesc și caricatură și exploatarea imaginarului mito- 
logiei clasice (de pildă, Lovinescu e descris ca „un 
Apolo păzind turmele lui Admet, o uriașă dar armoni- 
oasă făptură marmoreană, ce zguduie pământul și 
alungă taurii, dar trece zâmbitor și liniștit, pe care 
haina zilnică se răsucește și pârâie, pieptul și grelele 
pulpe de piatră nesuferind strânsoarea”). Marcată de 
găsirea unui oficiu jurnalistic stabil (la „Adevărul lite- 
rar și artistic”, ulterior la „Jurnalul literar”), de lucrul la 
monografiile consacrate „clasicilor” și de proiectul 
Istoriei literaturii române, cea de-a doua etapă a 
publicisticii călinesciene (1932-1940) evidenţiază o 
diversificare a preocupărilor autorului. Semnificativă 
din acest punct de vedere este îndeosebi „Cronica 
mizantropului”, rubrică pe care C. a inaugurat-o în 
1933 la „Adevărul literar și artistic” și în care criticul, 
ipostaziat de această dată ca moralist și caracterolog, 
caută să descopere semnificaţiile etice, psihologice și 
sociale ale unor întâmplări aparent anodine. În bună 
tradiţie caragialescă, naratorul joacă abil pe muchia 
dintre ironia complice și falsa naivitate, fie pentru a 
mări distanţa dintre esențe și aparențe, fie pentru a 
sublinia identificarea lor intempestivă. „Mizantropi- 
ile” călinesciene se pot grupa în patru categorii, ce 
tind să se dispună cronologic. În anii 1932-1933, ce 
coincid cu lucrul la Cartea nunţii, criticul se arată 
interesat de maniera în care adoptarea diverselor pro- 
duse, tehnologii și obiceiuri occidentale (moda vesti- 
mentară, trenul, cinematograful, automobilul, tram- 
vaiul, automatele de băuturi etc.) intră în coliziune cu 
moravurile și mentalitățile preponderent orientale ale 
bucureșteanului de rând; în anii 1934-1935, marcați 
de redactarea monografiei eminesciene, temele 
dominante sunt condiția omului de cultură în socie- 
tatea vremii, criza lecturii, stâlcirea limbii române în 
spaţiul public și starea precară a învățământului 
autohton; anii 1936-1938 reprezintă, pe fundalul 
documentării pentru Enigma Otiliei și pentru noile 
proiecte istoriografice, „perioada cea mai bună a criti- 
cului și moralistului Călinescu” (Eugen Simion), care, 
inclusiv în publicistică, se dedică radiografierii „tipu- 
rilor” (autodidactul, prostul, vanitosul, relativistul, 
specialistul, neînţelesul, senilul, mizantropul, invidio- 
sul, feminista, ratatul, nesimțitul, ipohondrul etc.), ca 
expresii ale paradoxurilor firii și minții umane; în sfâr- 
şit, în contextul situației geopolitice din ce în ce mai 
tulburi pe continent și al definitivării propriei Isto- 
rii..., foiletoanele din „Jurnalul literar” se ocupă cu 
precădere de (re)definirea identității românești și de 
climatul politic extern. Cât privește publicistica pe 

teme strict literare, se observă în deceniul al patrulea 
o deplasare dinspre teoretic spre istoric și dinspre uni- 
versal către național. Interesul criticului pentru ches- 
tiunile de estetică și pentru operele scriitorilor străini 
e mult mai redus decât în deceniul precedent, de 
vreme ce până și Principii de estetică, în ciuda valorii 
lor indiscutabile, sunt rodul unui imperativ mai 
degrabă didactic decât pur reflexiv. Atenţia lui C. e 
captată acum de literatura română, pe care criticul o 
explorează coborând treptat din prezent către origini. 
Nu doar Eminescu și Creangă, ci și Bolintineanu, Băl- 
cescu, C.A. Rosetti, Hasdeu, Baronzi, Macedonski și 
alții vor intra, pe rând, în sfera sa de investigații. Faţă 
de contemporani, deși îi comentează cu tenacitate 
(perioada 1932-1938 e, de fapt, singura în care publi- 
cistul a ținut cronică literară propriu-zisă), C. se abține 
acum de la a mai compune portrete globale, amâ- 
nând verdictele pentru Istorie... Anecdoticul nu mai 
rezultă, în această fază, din experienţe directe, ci din 
lecturi, iar criticul urmărește cu pasiune mularea fap- 
tului divers pe varii scheme și convenții literare (cum 
se întâmplă în rubrica „Indiscreţii și anecdote” din 
„Jurnalul literar”). Polemicile nu se mai rezumă la 
confruntări de abstracțiuni, ci se fixează adeseori pe 
chestiuni de amănunt, vizând diverse aspecte surso- 
logice sau textologice, precum editarea operei emi- 
nesciene. Însă, dincolo de aceasta, negația se află în 
recul, cedând locul construcţiei programatice, care ia 
o formă sistematică în paginile primei serii din „Jur- 
nalul literar”, gândit ca „o revistă de critică generală”, 
menită să ofere „o icoană integrală a literaturii noas- 
tre”, să promoveze „respectul pentru creațiunea în 
sine” și să pregătească astfel terenul pentru o „epocă 
clasică” a culturii române (Cuvânt pentru început). 
Survenită după o pauză de aproape trei ani și după 
publicarea Istoriei..., cea de-a treia fază a gazetăriei 
călinesciene (1943-1948) pare a se caracteriza prin- 
tr-o schizoidie stridentă. Pe de o parte, atunci când 
abordează teme extraliterare, jurnalistul tinde să nu 
mai perceapă lumea decât din unghi politic, afișând 
atitudini ostentativ procomuniste și filosovietice. 
Directorul „Naţiunii” îi omagiază pe mai-marii zilei 
(L.V Stalin, Petru Groza ș.a.), manifestă un cinism con- 
stant față de parlamentarismul românesc interbelic 
(partide „istorice”, personalități și mentalități) și con- 
templă problemele României postbelice (etatismul 
tot mai amenințător, foametea din 1946-1947 etc.) cu 
o seninătate ce pare a se deroga de orice responsabili- 
tate civică sau morală („noi mâncăm teribil, mâncăm, 
vorba lui Caragiale, ceva de speriat” și „de aceea marea 


186 


Dicţionarul general al literaturii române 


civilizație română pășește greu înainte” — astfel con- 
tracarează C. criticile la adresa politicii economice 
falimentare a guvernului Groza). Deși „revizuirile” de 
după 1989 au insistat în mod obsesiv asupra activității 
criticului din perioada realismului socialist, e de 
admis că mai degrabă publicistica „angajată” din anii 
tranziției reprezintă partea cea mai friabilă a operei 
călinesciene. Pe de altă parte, în toată această epocă 
discursul literatului rămâne imun la presiunea ideo- 
logicului. Cu toate că publicistul meditează conjunc- 
tural asupra reflectării „problemelor sociale”, a „inega- 
lităţilor de clasă” și a figurilor muncitorești în litera- 
tură, el va apăra cu încăpățânare, până în momentul 
ostracizării sale publice, principiul autonomiei esteti- 
cului. Mai mult, după 1943, eseistica sa literară se va 
transforma într-un joc al erudiției, al imaginației și al 
fanteziei, care, împrumutând adeseori formula dialo- 
gurilor socratice dintre maestru și discipoli, se reco- 
mandă ca un periplu infinit în sfera mitologiei, a filo- 
sofiei și a literaturii universale. În numele gratuității 
absolute a artei și al propriei viziuni idiosincratice, C. 
trasează itinerarii labirintice în cultura lumii, pe care 
le străbate și le contemplă apoi din unghi ideologic, 
geografic și chiar biologic, violentând simţul comun și 
tiparele academice sterile. Disputat sub raport moral 

şi estetic e și statutul scrierilor publicistice ale criticu- 
lui din perioada realismului socialist (1949-1965), mai 
exact spus, după decembrie 1955, când se întoarce 
propriu-zis la gazetărie prin „Cronica optimistului” 
din „Contemporanul”. În această fază foiletonistica sa 
pe teme „politice” se reduce la obișnuitele „adeziuni” 
sau „luări de atitudine” ale intelectualilor publici din 
epocă, executate, în general, fără gesturi de frondă, 
dar și fără exces de zel. În schimb, scrierile sale critice 
se pliază, cu minime variații, după tiparul realismului 
socialist, fapt vizibil în monografiile publicate în anii 
postbelici sau în comentariile — nu foarte dese — con- 
sacrate literaturii „la zi”, precum în serialul publicat în 
„Contemporanul” în anii 1958-1959, unde sunt pre- 
zentați câţiva scriitori „noi”. Ideologic vorbind, nici 
„cronicile optimistului” nu ies din standardele vremii. 
Totuși, prin claritatea ideilor, prin aria referințelor 
manipulate și prin stilul dezinhibat, ele au constituit 
un stimulent fecund pentru numeroși critici tineri din 
epocă. Or, din acest punct de vedere, C. a exercitat în 
ultimul său deceniu de viață o acțiune benefică asupra 
climatului literar românesc, ceea ce își va găsi confir- 
marea mai ales după moartea sa, când „călinescianis- 
mu” va deveni un „berbec de luptă de mare eficiență” 
(Nicolae Balotă) în campania dusă de generația '60 
pentru înlăturarea realismului socialist și pentru recu- 
perarea autonomiei esteticului. 

Încă de la sfârșitul deceniului al treilea din secolul 
trecut C. și-a formulat câteva coordonate definitorii 
ale concepției sale critice, care se profilează ca un ide- 
alism de factură monistă și nominalistă — doctrină asi- 
milată pe filieră italiană, ca urmare a contactului cu 
gândirea lui Benedetto Croce și Giovanni Gentile. 
Premisa fundamentală a acestei concepţii o consti- 
tuie primatul (și, implicit, autonomia) esteticului, 
văzut de C. ca emoție de ordin pur contemplativ, 
rezultată din procesul prin care subiectul cunoscător 
se eliberează din rețeaua contingențelor practice și se 
ipostaziază ca „eu universal” (Valoare și ideal estetic, 
1927). Consecința imediată a acestei viziuni „expre- 
sive” asupra artei (esteticul ca „expresie” a eului 
necontingent) este monismul, mai exact convingerea 
că diversele frontiere dintre genuri, forme și chiar arte 
sunt doar niște diviziuni didactice, uneori absurde. 
Faptul e valabil și în ceea ce privește disocierea dintre 
critică și „creație”, dat fiind că între aceste două forme 
de expresie „nu este o deosebire de esenţă, ci numai 
una de proces” (Simţul critic, 1927). Un asemenea 
monism prezidează și volumul Principii de estetică, în 
a cărui parte secundă, intitulată Tehnica criticii și a 

istoriei literare, autorul repudiază ca arbitrară separa- 
rea tradițională a celor două discipline: „critică și isto- 
rie sunt două înfățișări ale criticii în înţelesul cel mai 
larg. [...] istoria literară este forma cea mai largă de cri- 
tică, critica estetică propriu-zisă fiind numai o prepa- 
rațiune a explicării în perspectiva cronologică”. Pe de 
altă parte, se proclamă, în opoziție cu pozitivismul 
dominant al epocii, subiectivitatea actului istoriogra- 
fic și, de aici, natura „creatoare” a criticii și a istoriei 
literare ca perpetue producătoare de „structuri” inter- 
pretative: „Rostul istoriei literare nu e de a cerceta 
obiectiv probleme impuse din afara spiritului nostru, 
ci de a crea puncte de vedere din care să iasă structuri 
acceptabile”. Prin această luare de poziţie, în care 
intrau diverse ecouri croceene și diltheyene, C. a 
schimbat fața criticii literare românești, diminuând 
până la anulare distanța ce segregase, în deceniile 
anterioare, foiletonul critic de istoria literară acade- 
mică și impunând totodată, în locul vechii paradigme 
guvernate de fetișul „obiectivităţii”, un model critic 
bazat pe subiectivitate și creativitate exegetică. De 
altfel, funcţia „creatoare” a istoriei — literare și nu 
numai — va fi amplificată într-un eseu din 1947, Istoria 
ca știință inefabilă și sinteză epică, unde se amestecă 
idei antipozitiviste curente în epocă și intuiții surprin- 
zătoare, cea mai importantă rămânând ficționalitatea 
actului istoriografic. Susținând că „nimic nu este [...] 
cu necesitate adevărat în istorie, ci numai posibil, și e 
o copilărie să încerci ca prin critică să desprinzi «ade- 
vărul”, criticul încheie prin a considera istoria litera- 
turii un artefact ficțional, „o adevărată «comedie 
umană» luând ca pretext scriitorii” — aserțiuni care 
prefigurează unele teze din filosofia narativistă a isto- 
riei, ce vor cunoaște o largă răspândire în ultimele 
decenii ale secolului al XX-lea. Totuși, C. nu a împărtă- 
şit în totalitate radicalismul lui Benedetto Croce și a 
acceptat existența anumitor demarcații între genurile 
literare. O dovadă în acest sens este Curs de poezie, ce 
alcătuiește prima parte din Principii de estetică. Cursul 
călinescian se dorește a fi o fenomenologie a poeticu- 
lui, dat fiind că autorul își propune să stabilească, prin 
analiza celor mai reprezentative direcții ale liricii con- 
temporane, „nu ce este poezia, ci cum este poezia”. În 
realitate, criticul pornește de la niște „pseudopre- 
cepte” apriorice, cel mai însemnat fiind acela că „nu 
există poezie acolo unde nu este nici o organizațiune, 
nici o structură, [...] nici o idee poetică”. Pe baza aces- 
tui postulat, C. repudiază- parțial sau integral mani- 
festările avangardei istorice (dadaism, futurism, 
suprarealism) și  disociază  „falsul” ermetism 

contemporan (de ordin strict „filologic” sau „gramati- 
cal”) de ermetismul „veritabil, care urmărește să 
exprime, prin intermediul simbolurilor, „ordinea uni- 
versală”. Numai că, deși criticul respinsese „poezia 
pură” înțeleasă ca „poezie purificată de orice conţi- 
nut”, propria-i doctrină rămâne una de natură nonre- 
ferenţială, în descendența lui Paul Valery și a abatelui 
Bremond, de vreme ce poezia va fi definită în cele din 
urmă drept „un mod ceremonial, ineficient de a 
comunica iraționalul, [...] forma goală a activității 
intelectuale”. Cu totul alta va fi concepția expusă în 
Universul poeziei (1948), unde poezia e caracterizată 
ca „o lume separată de [lumea] aceasta, cu rânduiala 
ei proprie”. Există, așadar, „lucruri poetice” admise în 
universul poeziei și „lucruri prozaice” excluse de aici, 
criteriul fiind unul de factură antropomorfică, și 
anume capacitatea simbolurilor de a figura „analogii 
fundamentale între noi și procesul universal”. De 
pildă, între diamant, catifea și puroi, primul („un suc- 
cedaneu al soarelui”) și ultimul („o imagine a infernu- 
lui, a corupţiei finale”) sunt materii „poetice”, pe când 
„Catifeaua e agreabilă, decorativă, dar indiferentă”. 
Chiar dacă apropierea eseului călinescian de poetica 
„elementară” a lui Gaston Bachelard, semnalată de 
Nicolae Balotă, e în mare măsură forțată, Universul 
poeziei se numără printre primele demersuri de car- 
tografiere a imaginarului literar din critica româ- 
nească. Reunită în volumele Poezii și Lauda lucrurilor 
(1963), producţia lirică a lui C. se așază în proximita- 
tea poeticii sale, distingându-se prin trei trăsături 
caracteristice: livrescul, histrionismul și elementarita- 
tea. Livrescul se relevă mai ales în predilecția pentru 
clasicism, manifestată atât la nivel declarativ (Eu sunt 
grec), cât și prin prelucrarea serioasă, ludică sau paro- 
dică a anumitor topoi biblici și greco-latini (Vin din 
Liban mireasă, Proverbele lui Solomon, Chloto, Doina 
lui Orfeu, Georgicon, Parafrază horaţiană ş.a.). 
Histrionismul se manifestă prin confecționarea unor 
ambasadori alegorici (Neoromantică, Eram bărbatul 
care..., Impostură), ce îi furnizează eului liric pretextul 
unor auto(re)prezentări contradictorii: „În viață am 
fost plin de contraste,/ Cu zile albe sau nefaste/ [...] 
Sofist ironic din  Elada,/ Fanatic, sumbru 
Torquemada,// În arta vieții un Socrate,/ Neliniștit ca 
Mitridate”. În fine, reveriile elementarizante cele- 
brează — inclusiv în versurile ce trădează unele inflexi- 
uni realist-socialiste — „analogiile fundamentale” din- 
tre microcosm și macrocosm, dintre infinitul mare și 
infinitul mic, compunând o perpetuă „laudă a mate- 
riei”: „Cerescul așezământ/ Are un infim consonant,/ 

Diamante găsești în pământ,/ Pământu-i pe cer dia- 
mant.// Lăudată fie cascada,/ Lăudată fie marea,/ 
Minunată este zăpada, / Strălucitoare e sarea”. Cât pri- 
veşte alt gen al literarului, C. nu a propus o teorie sis- 
tematică a romanului, însă a scris numeroase articole 
care atestă intenții programatice. Astfel, în Romanul și 
viața modernă (1932) condamnă reticența prozatori- 
lor autohtoni față de „viața contemporană”, în a cărei 
textură complexă s-ar fi cuvenit inclusă și „actualita- 
tea senzaţională”. Unui asemenea program i se subor- 
donează Cartea nunții, pe care C. o caracteriza drept 
„un roman de dragoste în genul Daphnis și Chloe, cu 
oarecare lirism idilic interior, tratat însă într-o formă 
cu desăvârșire epică”. Ambiţia autorului e, pe de o 
parte, de a transpune trama romanului elenistic 
într-un decor contemporan, iar pe de alta, de a sugera 
triumful „vieţii moderne” asupra mentalităților revo- 
lute. Numai că, pentru prozator, modernitatea 
rămâne o simplă mondenitate, ceea ce face ca tânărul 
amorez lon (Jim) Marinescu să fie imortalizat în tren 
și la volanul automobilului, la „o partidă de natație” și 
la un meci de box, la cinema și prin diverse localuri. 
Încât, deși pozitivat în exces de narator, cuplul erotic 
Jim-Vera suferă adeseori de grandilocvenţă și de 
superficialitate. Mai convingători sub raport artistic 
sunt locatarii „casei cu molii” (cele șapte bătrâne, 
ursuzul Silivestru Capitanovici și caragialescul Dom' 
Popescu), dar aici se resimt, pe alocuri, efectele șarjei 
caricaturale. Vizibil e, în general, maniheismul celor 
două planuri. Cu toate acestea, Cartea nunții fixează o 
schemă epică după care vor funcționa și celelalte 
romane călinesciene: opoziția dintre nou și vechi, 
concretizată ca antagonism între forța centripetă a 
clanului steril și asfixiant și libera afirmare a individu- 
alităţii ca forță centrifugă ce își găsește impulsul în 
artă sau în eros, adică în creaţie sau în procreație (S. 
Damian). „Modernitatea” ostentativă se va estompa 
în Enigma Otiliei, roman „pregătit” într-o serie de arti- 
cole programatice, care, militând pentru obiectivitate 
și tipizare, exprimau o profesiune de credință balzaci- 
ană. Însă, mai ales în perioada postbelică, receptarea 
critică a cărții a înregistrat o continuă deplasare de 
accent de la balzacianismul ă la lettre (pe care îl iden- 
tificase Pompiliu Constantinescu) spre „un balzacia- 
nism fără Balzac” (Nicolae Manolescu). Desigur, 
romanul reciclează incipitul-dată, funcția metoni- 
mică a descrierilor, partitura naratorului omniscient 
şi tipurile realismului canonic (ambițiosul - Felix 
Sima, avarul —- Costache Giurgiuveanu, parvenitul — 
Stănică Raţiu, „baba absolută” — Aglae Tulea ș.a.). 

Numai că mutarea interesului dinspre tipul social 
spre „cazurile” patologice (Aurica, Titi, Simion), enci- 
clopedismul naratorului și metatextul ironic fac ca 
Enigma Otiliei să fie în egală măsură o ilustrare și o 
sabotare a convenției balzaciene. E adevărat că se 
menţine încă un echilibru rezonabil între cele două 
componente și reușita provine, în mare parte, din 
chiar efectul de iluzie realistă pe care textul îl induce 
asupra cititorului: ironizând discret bovarismele lui 
Felix Sima, amortizând mitocănia clanului Tulea prin 
rafinamentul lui Leonida Pascalopol, umanizându-l 
pe moș Costache prin slăbiciunea pentru „fe-fetița” 
lui, lăsând deschisă poarta către prezumția de „pro- 
funzime” pentru Stănică Raţiu și, mai ales, refuzând 
să-și exercite prerogativele omniscienţei în „analiza” 
Otiliei, naratorul păstrează în marginile verosimilului 
profilul psihologic măcar al unora dintre personajele 
sale. Asociată capacității de a-și insera într-o formulă 
narativă puternic codificată o amprentă stilistică mar- 
cat personală, tocmai această calitate recomandă 
Enigma Otiliei ca o realizare de excepție a romanului 
românesc interbelic. 

La prima vedere, scrierile critice călinesciene din 
deceniul al patrulea rămân în siajul concepției croce- 
ene despre istoria literară, pentru care singura formă 
legitimă o reprezenta „monografia”. Totuși, criticul 
român nu împărtășea aversiunea esteticianului ita- 
lian față de investigarea existenței civile a scriitorilor, 
iar volumul său de debut, Viaţa lui Mihai Eminescu, 
este, de fapt, o biografie de factură sainte-beuviană. 
Cartea, care a cunoscut un succes remarcabil în 
epocă, aducea o schimbare radicală de perspectivă în 
înțelegerea personalităţii eminesciene, înlocuind 
reprezentarea devitalizată și dematerializată a auto- 
rului Glossei cu figura unui ins „material”, „vital” și 
„senzua”. Din acest motiv, în ciuda materialului 
documentar impresionant pus în joc (cuprinzând 
opera poetului, mărturiile contemporanilor și chiar 
descrierea locurilor străbătute de Eminescu) și a con- 
jecturilor îndrăzneţe, dar fundamentate, care susți- 
neau demersul exegetic (de pildă, idila dintre poet și 
Mite Kremnitz, acreditată de biograf întrucât femeia 
corespundea idealului erotic eminescian), biografia a 
fost percepută de unii contemporani ca un act de 
impietate. Că nu era vorba de așa ceva o va arăta 
Opera lui Mihai Eminescu (ediţia a doua terminată în 
1947 și apărută postum, în 1969-1970), unde C. ana- 
lizează integral creația eminesciană, inclusiv proza, 
publicistica și manuscrisele. Primele două capitole 
ale ciclului, Filosofia teoretică și Filosofia practică, 

reliefează formaţia schopenhaueriană a gânditorului 
şi faptul că la baza „filosofiei” sale se afla economia 
politică. Cu argumente solide, Cultura demistifică 
imaginea unui Eminescu atotștiutor, în timp ce 
Descrierea operei marchează o primă descindere în 
lumea poetului, recuperată mai ales cu ajutorul „pos- 
tumelor”. Capitolul e completat de Cadrul psihic și 
Cadrul fizic, care, împreună cu Teme romantice (adă- 
ugat în ediția secundă a operei), alcătuiesc prima 
reconstrucție a unui univers imaginar din critica 
noastră: în aceste secvențe monograful nu se mulțu- 
mește să inventarieze motivele nucleice ale cosmo- 
sului eminescian (somnul, visul, uranicul, seraficul, 
borealismul, rusticitatea, decrepitudinea, dublul 
ș.a.), ci reliefează, totodată, polivalenţa simbolurilor 
şi modul lor de articulare în sintaxa imaginarului. 
Altă performanţă este capitolul Analise (devenit la 
rescriere Tehnica interioară), cel mai amplu și mai 
aplicat exercițiu de close reading din exegeza româ- 
nească interbelică. Aici C.recitește din unghi critic nu 
numai poezia, dar și proza și publicistica eminesci- 
ană, respingând ca nule producţiile anterioare anului 
1870 și acordând, înaintea lui 1. Negoiţescu, o atenţie 
considerabilă postumelor, ceea ce îl va determina să 
substituie, ca și în biografia din 1932, imaginea apoli- 
nică a poetului cu una dionisiacă: „Eminescu a fost, 
prin vocație, un poet al amplitudinii lirice și al viziu- 
nii cosmice. Perfectele, pilitele mașinării poetice de 
mai târziu, cu geneze și extincții cosmogonice, cu 
întrebări asupra Neantului, nu trebuie să ne facă să 
disprețuim toată floarea de fier rămasă fără întrebu- 
ințare, dar în care se găsesc versuri sublime, aruncate 
într-o mișcare cu desăvârșire sciolta”. Mai puţin con- 
vingător e capitolul Tehnica (rebotezat în ediția a 
doua Tehnica exterioară), unde, după o cercetare 
anevoioasă, ce respectă toate canoanele stilisticii tra- 
diționale (vocabularul, morfologia și accentul, sin- 
taxa, rima și metrica), C. neagă utilitatea unei aseme- 
nea abordări, atrăgându-și astfel critici îndreptățite 
din partea lui D. Caracostea și a lui D. Popovici. La fel 
de discutabile sunt concluziile capitolului final 
(Eminescu în timp și spaţiu), unde exegetul crede că 
„în literatura română, Eminescu nu s-a născut, ci a 
ieșit de-a dreptul din ape, ca și Luceafărul” — exage- 
rare corectată în /storia... din 1941. Maniera în care 
criticul concepe corelația dintre viață și operă se 
observă cel mai bine în Viaţa lui lon Creangă, unde 
biografismul lui Sainte-Beuve cedează teren în fața 
determinismului lui Hippolyte Taine. C. începe prin a 
delimita două Moldove - una din dreapta, cealaltă 

1899 


1903-1905 


1906 


1907 


1908 


1910-1914 


1914-1916 


1916-1917 


1917 


1918 


1918-1919 


1919 


VIAŢA 


iunie 19 Se naște la București Gheorghe Vișan, 
fiul natural al Mariei Vișan. Tatăl era Tache 
Căpitănescu, funcționar la CFR, fratele Mariei 
Călinescu, aceea care, împreună cu soțul ei, 
Constantin Călinescu, se va ocupa de creșterea 
copilului. 


Familia Călinescu se mută la Botoșani, împre- 
ună cu Maria Vișan și cu fiul ei. 


septembrie Copilul este înscris cu numele 
Vișan Gheorghe la Școala „Carol P din Iași, 
unde se mutaseră viitorii părinți adoptivi. 

Aici termină și clasa a II-a. 


martie 17 Soții Călinescu îl adoptă legal pe fiul 
Mariei Vișan, numele acestuia devenind Călinescu. 
Moare Constantin Călinescu. 


Maria Călinescu se mută la București, iar copilul 
este înscris în clasa a III-a a Școlii Primare de 
Băieți „Cuibul cu barză”. 


Frecventează Gimnaziul „Dimitrie Cantemir” 
din București. 


Continuă clasele a V-a și a VI-a, secția mo- 
dernă, la Liceul „Gh. Lazăr” din București. 


Se refugiază cu familia la Iași, unde, mai târziu, 
se îmbolnăvește de tifos exantematic. 
Urmează un an școlar în particular, la Liceul 
Internat din lași. 


Se sinucide la București Tache Căpitănescu, 
tatăl său natural. 


octombrie “Trece examenul de bacalaureat la secţia 
modernă a Liceului „Mihai Viteazul” din București. 


Este student la Facultatea de Litere și Filosofie 
a Universităţii bucureștene, secţia de franceză 
şi filosofie, însă nu își dă examenele. 


E nevoit să se reînscrie la secţia de filologie 
modernă și filosofie, în anul I urmând și cursul 
de franceză. 

OPERA 

1919 


1920 


1921 


1922 


1923 


1924 


1925 


1926 


1927 


1927 


noiembrie Este numit subbibliotecar al Facultăţii. 


Sub influenţa lui Ramiro Ortiz, profesorul care 
va avea un rol foarte important în formarea sa 
intelectuală, în anul al II-lea va trece la secţia de 
italiană. 

decembrie Se angajează copist paleograf la 
Arhivele Statului din București; se va retrage în 1923. 


Călătorește în Italia, alături de Ramiro Ortiz, 
participând la cursurile de vară de la Napoli. 


iunie Obține licenţa în filosofie și litere cu teza 
Umanismul lui Carducci. 

septembrie Este numit profesor suplinitor la liceele 
„Gh. Șincai” și „Matei Basarab” din București. 


iulie Este numit profesor (provizoriu) de ita- 
liană și română la Liceul „C. Diaconovici-Loga” 
din Timișoara. 

septembrie Primește o bursă pentru Școala 
Română din Roma, secţia Cercetări de arhivă și 
biblioteci, la recomandarea lui Ramiro Ortiz şi 
a lui Vasile Pârvan. 


iunie Se întoarce în țară. 

septembrie E detaşat de la liceul din 
Timișoara ca profesor de limba și literatura ita- 
liană şi franceză la Liceul „Gh. Șincai” din 
București. 


Călinescu 


noiembrie 6 Debutează în ziarul „Dimineaţa” 
cu o relatare nesemnată despre o conferință a 
lui C. Rădulescu-Motru (Conferința de la 
Fundaţia Universitară Carol 1), după ce, cu un 
an în urmă, revista „Sburătorul” a lui 
E. Lovinescu îi refuzase câteva poeme. 


Începe să colaboreze la revista „Roma”. 
Semnează în revista „Roma” traducerea unei 
nuvele din Decameronul lui Boccaccio. 


Apare, în traducerea lui, romanul Un uomo 


finito de Giovanni Papini. 


Este redactorul integral al câtorva numere ale 
revistei „Roma”, unde publică studii și traduceri 
din literatura italiană. 

În Agendele lui E. Lovinescu e menţionată 
prima lui apariţie la cenaclul Sburătorul. 


Îi apare la Roma studiul A/cuni missionari cat- 
folici italiani nella Moldavia nei secoli XVII e 
XVIII, inclus în anuarul „Diplomatarium 
italicum”, coordonat de Vasile Pârvan. 


Începe să frecventeze cenaclul lui E. Lovinescu, 
pe care însă îl părăsește foarte repede. 
Debutează ca poet în „Universul literar”, cu 
poemul Nova mibi apbaruit Beatrix. 


Colaborează la „Viaţa literară” (până în 1929), 
la revista „Sburătorul” ș.a. 

aprilie Apare revista „Sinteza”, unde este 
redactor împreună cu G. Nichita; publicaţia 
îşi încetează apariţia în 1928. În articolul 
Valoare şi ideal estetic, publicat aici, con- 
testă teoria mutaţiei valorilor estetice a lui 
E. Lovinescu. 

septembrie Începe colaborarea la „Gândirea” 
(continuată, cu întreruperi, până la sfârșitul lui 


1929). 


Călinescu 


1928 


1929 


1930 


1931 


1932 


1933 


1934 


1936 


septembrie Își reia postul de profesor de ita- 
liană la Liceul „C. Diaconovici-Loga” din Timi- 
şoara, completându-și catedra cu ore de română 
şi italiană la Școala Superioară de Comerţ din 
același oraș. 


mai Se căsătorește cu Alice-Vera (Elisabeta) Trifu. 
Obține detașarea la Școala Superioară de 
Comerţ nr. 2 din București. 


septembrie 15 Este transferat la București şi e 
angajat ca profesor suplinitor la Liceul 
„Gh. Șincai”. 


decembrie La propunerea lui G. Ibrăileanu, e 
numit codirector (alături de Mihai Ralea) al 
revistei „Viaţa românească”, calitate preluată 
efectiv în 1933 și pe care o va deţine până în 
1934. 


noiembrie Își trece examenul de doctorat la 
Universitatea din Iași, teza principală fiind 
Analiza literară a unui manuscris eminescian 

37 


(„Avatarii faraonului Tlă”), iar teza secundară 
volumele II și III din Opera lui Mihai Eminescu. 

Preia cronica literară la „Viaţa literară”. 


ianuarie Lucrează ca redactor și colaborează 
mai activ la revista „Roma” (până în primăvara 
lui 1931). Apare cercetarea Al/re notizie sui 
missionari cattolici nei Paesi Romeni. 

aprilie Semnează în revista „Vremea” (până la 
începutul anului 1931), unde va tipări seria de 
șapte articole intitulată Masca apoloniană a lui 
E. Lovinescu. 

noiembrie Apare „Capricorn”, prima revistă 
pe care o editează (două numere). Aici publică 
eseul De disparitione anselorum, Care mar- 
chează despărțirea sa de „Gândirea”. 


Începe o lungă colaborare, continuată până în 
1938, la săptămânalul „Adevărul literar și artis- 
tic”, unde va susţine cronica literară, ilustrând 
rubrica „Cronica mizantropului”, sub pseudo- 
nimul Aristarc. Colaborează și la „Viaţa româ- 
nească”. 


Debutează editorial cu Viaţa lui Mibai Eminescu. 
Începe să colaboreze la „România literară”, 
revista lui Liviu Rebreanu, unde publică și 
poemul eminescian Memento mori, rămas 
mare parte în manuscris. 


Este editat romanul Cartea nunții. 


Apare volumul 1 din Opera lui Mibai 
Eminescu, care va fi urmat în 1935 de volu- 
mele II-III, iar în 1936 de volumele IV-V. 


martie Începe colaborarea la „Revista Funda- 
țiilor Regale”; va fi prezent aici până în decem- 
brie 1940, apoi din octombrie 1945 până la 
sfârșitul anului 1947. 

iunie Academia Română îi acordă Marele 
Premiu „Hamangiu” pentru Opera lui Mihai 
Eminescu, volumele I-III. 

1937 


1938 


1939 


1941 


1941-1942 


1942 


1943 


1944 


1945 


Obține, prin concurs, postul Conferinţei de 
estetică și critică literară la Facultatea de Litere 
și Filosofie a Universităţii din Iași. 


Este suplinitor la Catedra de istoria literaturii ro- 
mâne vechi a Facultăţii de Litere și Filosofie ieșene. 


Se mută la București. 


martie Ocupă, prin concurs, Catedra de istorie a li- 
teraturii române moderne la Facultatea de Litere și 
Filosofie de la Universitatea din Iași, însă eveni- 
mentele din august vor amâna validarea concursului. 
noiembrie Numit profesor titular în postul 
câștigat prin concurs la Iași, alege să rămână totuși 
în București. 


iunie E numit profesor titular la Catedra de isto- 
ria literaturii române moderne a Facultăţii de 
Litere și Filosofie a Universităţii din București, în 
locul lui D. Caracostea, destituit ca fost demni- 
tar în guvernul lui Ion Antonescu; printre asis- 
tenţii săi se vor număra Ovidiu Papadima, 
Al. Piru, Adrian Marino, Dinu Pillat. 


Călinescu 


Publică placheta Poezii, conţinând 11 titluri. 


Îi apare romanul Enigma Oriliei, în două volume. 
Este editată monografia Viaţa lui lon Creangă. 
Sub îngrijirea sa, apare ediţia Poezii de Mihai 
Eminescu. 


ianuarie 1 Din iniţiativa și sub direcţia sa, iese 
la Iași primul număr din „Jurnalul literar”, având 
subtitlul „Foaie săptămânală de critică și infor- 
maţie literară”; hebdomadarul își va înceta apa- 
riția la 31 decembrie. 

Publică volumul Principii de estetică, cuprin- 
zând prelegeri ţinute la Facultatea din Iași: Curs 
de poezie și Tehnica criticii şi a istoriei literare. 


Apare, la Editura Fundaţiei Regale pentru 
Literatură și Artă, Istoria literaturii române de la 
origini până în prezeni. Lucrarea este atacată în 
presa extremist-naţionalistă și antisemită. 


Publică piesa $un sau Calea neturburată. Mit 
mongol. 

Colaborează, semnând cu pseudonimul Aristarc, la 
săptămânalul „Vremea” (până în septembrie 1944). 


septembrie 15 Apare primul număr al ziaru- 
lui „Tribuna poporului”, organ al Uniunii 
Patrioţilor dirijate de comuniști, pe care îl con- 
duce; publicaţia își încetează apariţia la 11 fe- 
bruarie 1945. 


Publică /storia literaturii române. Compendiu. 
septembrie 25 Sub direcţia sa, apare — ca supli- 
ment al cotidianului „România liberă” — „Lumea”, 
revistă subintitulată „Săptămânal literar, artistic, 
social”; la 13 iunie 1946 revista își încetează apariţia. 
Orientarea revistei e spre stânga comunistă. Aici vor 
apărea materiale din viitorul volum Impresii asupra 
literaturii sbaniole şi din studiul Universul poeziei. 


Călinescu 


1946 


1947 


1948 


1949 


ianuarie Angajat în politică, face parte din 
biroul executiv al Partidului Naţional Popular, 
satelit al Partidului Comunist. 
octombrie-noiembrie Vizitează URSS; în 
urma acestei călătorii va elabora cartea 
Kiew-Moscov4-Leningrad, publicată în 1949. 
noiembrie Este ales deputat de Botoșani în 
Marea Adunare Naţională. 


Deși deputat în Marea Adunare Naţională, în 
presa comunistă a vremii devine ţinta unei cam- 
panii de înfierare pentru estetism și idealism. Vicu 
Miîndra, fost student al său, și I. Vitner, care-i va și 
lua locul la Facultate, se numără printre inchi- 
zitori. Este „demascată” chiar Bforia literaturii 
române de la origini până în prezent. 

mai Este ales membru al Academiei RPR. 
iunie E numit șef al Catedrei de literatura 
română modernă de la Facultatea de Filologie 
din Universitatea București, procedură contes- 
tată de Vicu Mîndra, care cere destituirea pro- 
fesorului. 

octombrie Este desemnat director al viitorului 
Institut de Istorie Literară și Folclor, care va 
începe să funcţioneze abia peste un an. 


octombrie În articolul Împotriva cosmopo- 
Titismului şi obiectivismului burghez în ştiin- 
țele sociale, apărut în „Lupta de clasă”, este 
acuzat de Leonte Răutu că favorizează „arta 
pentru artă”. 

ianuarie 16 ine lecţia de deschidere la 
Facultatea de Litere și Filosofie a Universității 
din București cu prelegerea Sensul clasicis- 
mului. 

martie 20 Sub conducerea lui, începe să 
apară ziarul „Naţiunea”, organ al Partidului 
Naţional Popular; cotidianul își va înceta 
apariţia la 18 februarie 1949. 

Apare volumul Impresii asupra literaturii sba- 
niole. 


ianuarie Își începe cursul la Facultatea de 
Litere şi Filosofie a Universităţii din București 
cu prelegerea /storia ca ştiinţă inefabilă și sin- 
teză epică. 

martie Apare primul număr din noua serie a 
„Jurnalului literar”, ca buletin al Catedrei de isto- 
rie a literaturii române moderne; ultimul va fi 
numărul dublu 4-5 din iunie 1948. Aici apar 
studiile Domina bona, Universul poeziei, Poezia 
„realelor” ş.a. 

Depune la Editura Fundațiilor Regale ediţia a 
doua din Opera lui Mihai Eminescu, blocat în 
faza de şpalt, lucrarea va fi publicată abia în 
1969-1970. 


Apar volumele Trei nuvele (cuprinzând pro- 
zele „Iubita” lui Bălcescu, Catină damnatul şi 
Noi vrem pământ) şi Kiev-Moscova-Leningrad. 

1949 


1953 


1954 


1955 


1956 


noiembrie Îndepărtat de la Facultate, e 
detașat de Ministerul Învățământului la Insti- 
tutul de Istorie Literară și Folclor, unde la 
1 ianuarie 1951 devine director provizoriu, iar 
la 1 februarie 1953 director definitiv, funcție 
pe care o deţine până la moarte. Aici for- 
mează un cerc solid de cercetători, între care 
Ovidiu Papadima, I.C. Chiţimia, Gh. Vrabie, 
Dinu Pillat, D. Vatamaniuc ș.a., solicitând și 
colaborarea unor critici marginalizaţi de 
regim, ca Șerban Cioculescu, Vladimir Streinu, 
Perpessicius. 


Vizitează Republica Populară Chineză. 

I se decernează Ordinul Muncii clasa I, în cali- 
tate de „profesor la Universitatea «C.I. Parhon” 
din Bucureşti. 


Călinescu 


Este numit redactor responsabil al revistei 
„Studii și cercetări de istorie literară și folelor”, 
al cărei prim număr e pe anul 1952, dar va 
apărea în 1953. În 1964 publicaţia își va schim- 
ba titulatura în „Revista de istorie și teorie 
literară”. 

decembrie Iese de sub tipar romanul Bietu/ 
Ioanide, al cărui manuscris, așteptând editarea 
încă din 1949, suferise modificări impuse de 
cenzură; a fost interzis din 1955. 

Este numit director al revistei „La Roumanie 
nouvelle” (funcţie pe care o deţine până la 15 
decembrie 1958, când revista își încetează 
apariţia). 


În cadrul Institutului de Istorie Literară și 
Folclor, editează (litografiat), din seria „Istoria 
literaturii române în monografii”, volumele 
Scriitori minori și Nicolae Filimon. 


Apare, în seria „Istoria literaturii române în 
monografii”, studiul Gr. M. Alecsandrescu 
(litografiat). 

Romanul Bietul Ioanide este criticat pentru 
erori ideologice în presă și în Academie. 

Iese de sub tipar volumul de impresii Am fost 
în China nouă. 

decembrie 9 Apare în revista „Contemporanul”, 
revistă din a cărei conducere va face parte din 
1957 şi unde redactor-șef e fostul său asistent 
George Ivașcu, primul text din seria „Cronica 
optimistului”, rubrică pe care o va onora până 
în preziua morții. 


Publică volumul Studii şi conferinţe. 


Călinescu 


1959 


1960 


1961 


1962 


1963 


1964 


1965 


Primește Steaua Republicii. 
Călătorește în Cehoslovacia, la invitaţia Institu- 
tului de Literatură Cehă din Praga. 


E numit „profesor onorific” la Catedra de isto- 
ria literaturii române de la Facultatea de 
Filologie a Universităţii din București, unde 
mai târziu va deveni șef de catedră onorific. În 
această calitate va putea ţine în anii următori 
prelegeri în fața studenților. 


Este reales deputat în Marea Adunare 
Naţională, acum reprezentând raionul Răcari 
(astăzi judeţul Dâmboviţa). 

Călătorește în Franța şi în URSS. 


Participă la congresul Comunităţii Europene a 
Scriitorilor de la Florenţa și conferenţiază la 
Istituto di Filologia Romanza din Roma. 

Intră în Partidul Comunist. 


Merge în Italia, la Modena, pentru a participa 
la un congres dedicat lui Pico della Mirandola. 


august 20 1 se acordă Premiul de Stat pe anul 
1964. 


martie 12 G. Călinescu moare, la Sanatoriul 
Otopeni, de ciroză. 
Este înhumat la cimitirul Bellu din București. 

Institutului pe care îl conduce i se deleagă 
sarcina de a redacta tratatul Istoria literaturii 
române. 

Apare monografia Nicolae Filimon. 


I se publică romanul Scrinul negru, depus la 
ESPLA încă din 1957 şi apărut, cu modificări 
impuse de cenzură, abia în urma intervenţiei 
lui Gheorghe Gheorghiu-Dej. 


În ediţie definitivă, apare romanul Enigma 
Oriliei. 


Apare monografia Gr. M. Alecsandrescu. Viaţa 
şi opera poetului. 

La Facultatea de Filologie din București începe 
cursul special Mihai Eminescu. 


Apare volumul de versuri Lauda lucrurilor. 
Publică ediția a doua a romanului Scrinul 
negru. 


februarie—martie ine la Facultatea de 
Filologie din București cursul special Jon 
Creangă. 

Publică în ediţii noi, revizuite, Viața lui Mihai 
Eminescu şi Ion Creangă. Viaţa și opera. 
Apare volumul Cronicile optimistului, inclu- 
zând și o selecţie din „Cronica mizantropului”. 
lese de sub tipar /storia hiteraturii române, 
volumul I: Folclorul. Literatura română în 
perioada Jeudală (1400-1780), tratat acade- 
mic realizat sub coordonarea sa; următoarele 
două volume vor apărea în 1970 şi 1973. 


Se publică primul volum din ediţia de autor, 
Opere, cuprinzând romanul Cartea nunții, cu 
unele schimbări față de ediția din 1933; seria 
va continua postum până la volumul al XVII-lea, 
apărut în 1983. 

Postum, i se editează, printre altele, Estetica 
basmului, Teatru și Vasile Alecsandri. 

din stânga Siretului — și, prin aceasta, două profiluri 
etnoculturale bazate pe date antropologice, geogra- 
fice, istorice, economice și sociale: „ardelenii” și 
„sciţii”. Și ca origine, și ca mentalitate, Creangă este 
așezat între „ardeleni”; nota lui caracteristică este 
„Țărănia”, trăsătură dedusă de biograf din portretul 
colectiv și confirmată prin comportamentul scriito- 
rului, nu fără unele nuanțări sugestive: pentru 
Creangă „țărănia” este un dat, dar și o mască, pe care 
„ardeleanu!” o afișează pentru a le face pe plac „dom- 
nilor” sau, dimpotrivă, pentru a le tempera aroganța. 
Astfel încât, spre sfârșitul vieţii, Creangă devine un 
bufon tragic, un „coţcar” condamnat să-și joace la 
nesfârșit propriul rol. Jocul este, pentru exeget, și 
dominanta operei lui Creangă. Pe urmele lui G. 
Ibrăileanu, el combate reprezentarea clișeizată a pro- 
zatorului ca „scriitor poporan”, subliniind că autorul 
moldovean remodelează tiparele povestirii populare 
într-o manieră proprie, prin dramatizarea epicului, 
prin tratarea fantasticului în regim realist-comic și 
prin abundența paremiologică. Astfel, opera lui 
Creangă devine „una de rafinament erudit”, aseme- 
nea „autorilor cărturărești ca Rabelais, și în linia lui 
Sterne și Anatole France”. Apreciată e și Moș Nichifor 
Coţcariul, „întâia mare nuvelă românească de atmo- 
sferă”, din care s-ar trage „toată nuvelistica noastră 
modernă”, în timp ce Amintiri din copilărie ar fi o 
operă sui-generis, care emană un „farmec inanaliza- 
bil”. Într-un context istoric tulbure, marcat de cedă- 
rile teritoriale ale României din vara anului 1940, C. 
publică Istoria literaturii române de la origini până în 
prezent, prima istorie integrală a literaturii române 
scrisă din unghi estetic. Autorul cărții își afirmă încă 
din Prefaţă aderenţa la principiul „monografic”, de 
factură croceană, dar, în același timp, încearcă să 
pună în relief istoricitatea literaturii române, ca „îna- 
intare organică după legi proprii”. Totodată, își con- 
cepe Istoria... ca pe „o demonstraţie a puterii de crea- 
ție române, cu notele ei specifice, arătarea contribu- 
ției naționale la literatura universală”. Or, în aceste 
condiții, sinteza călinesciană va fi străbătută de o 
triplă tensiune: între critic („estetic”), istoric și etnic. 
Divergenţa dintre estetic și istoric se materializează 
ca o contradicție între tendinţa de a sublinia indivi- 
dualitatea ireductibilă a autorilor și a operelor și aspi- 
rația de a-i încadra în serii și grupuri. Consecvent 
monismului, C. respinge varianta unei istorii a for- 
melor (adică a genurilor) literare și optează pentru o 
soluție de compromis, limitând spaţiul alocat litera- 
turii române preromantice la doar două capitole 


Călinescu 


Biroul de lucru al lui G. Călinescu 


(Epoca veche și Descoperirea Occidentului) și recur- 
gând apoi la o diviziune a materiei pe „momente”. O 
atare taxonomie are un caracter eclectic, uneori arbi- 
trar (Al. A. Philippide și Aron Cotruș sunt catalogați 
drept „moderniști”, B. Fundoianu și Ilarie Voronca 
figurează la „tradiționaliști” etc.), dar îi permite istori- 
cului literar să reunească într-un tablou unitar succe- 
siunea epocilor politice, afirmarea grupărilor și a ide- 
ologiilor și — cu intermitențe — chiar și evoluția genu- 
rilor (în capitole precum Junimea. Momentul 1870. 
Epoca domnitorului Carol; Tendinţa naţională. 
Momentul 1901. Noul messianism. Analiza fondului 
etnic, Romancierii. Momentul 1920-1930. Romanul 
gloatei. Romanul copilăriei. Proustienii; Moderniștii. 
Momentul 1919. Sburătorul. Fenomenul arghezian 
Ş.a.). În al doilea rând, Istoria... relevă o tensiune între 
factorul istoric și criteriul etnic, adică între năzuința 
de a releva istoricitatea literaturii române prin situa- 
rea ei într-un context transnațional și tentativa de a 
limita dezvoltarea artei autohtone la dinamica facto- 
rilor săi interni. Primul imperativ va duce la adopta- 
rea unui model metanarativ de tip „revoluționar”, 
care articulează dinamica literaturii noastre după 
schema progresului continuu. Cinci ar fi, în viziunea 
criticului, etapele străbătute în acest sens. Mai întâi, 
„epoca veche” (secolele XVI-XVIII), unde, dincolo de 
faptul că limba română e concurată de slavonă, 
latină și greacă, literatura încă nu e diferențiată de 
cultură, iar decupajele „estetice” nu se pot face decât 
retroactiv. Urmează perioada 1779-1826, când se 
produce „occidentalizarea”, iar provinciile românești 

descoperă ideea de literatură în accepțiune modernă, 
numai că aceasta rămâne deocamdată subordonată 
modelor și modelelor apusene. Vine la rând roman- 
tismul (c. 1826/1830 — c. 1870), când scriitorii noștri 
declanșează lupta pentru crearea unui „fond” literar 
propriu, concretizată printr-un proces accelerat de 
autohtonizare a repertoriului tematic. Cel de-al 
patrulea stadiu îl constituie „momentul” Eminescu 
(c. 1870 — c. 1890), când literatura română nu doar că 
se autonomizează, marcându-și cu fermitate un 
„tond” specific, dar reușește să atingă, prin „poetul 
național” (care beneficiază de un capitol separat), 
treapta universalității. Se ajunge astfel la ultima 
epocă (c. 1890-1940), posteminesciană și așa-zicând 
contemporană, când literatura noastră are deja un 
„fond” propriu (dovadă apariţia unor autori pur 
autohtoni, nu doar autohtonizanţi: Mihail Sadoveanu, 
Liviu Rebreanu ș.a.), astfel încât influențele străine 
sunt absorbite organic, iar alogenii nu tulbură 

echilibrul și liniștea „specificului”. Pe de altă parte, C. 
încearcă să recupereze organicitatea literaturii 
române cu ajutorul „lecturii inverse” (Mircea Martin), 
care constă în recitirea autorilor și a operelor mai 
degrabă prin intermediul succesorilor decât al pre- 
cursorilor. Astfel, pe lângă afinitatea cu lon Creangă, 
Ion Neculce are „ceva din limbuţia de mai târziu a lui 
Ion Ghica”; în Letopiseţul cantacuzinesc dușmănia 
cronicarului e „de o vulgaritate sănătoasă, arghezi- 
ană”; în Anonimul brâncovenesc apare o „uimitoare 
scenă, cu mișcarea teatrului unui Delavrancea”; la 
pitarul Hristache se află „versuri a căror încântătoare 
neghiobie pare fabricată de un Urmuz”; la Alecu 
Beldiman există „preludii stângace la Scrisoarea III”; 
într-un poem de Matei Millo cadenţa e „argheziană”; 
Ileana lui loan Barac „prevestește femeia galeșă a lui 
Eminescu”; dezbaterea politică din Țiganiada „sună 
ca un Împărat și proletar de şatră”; la Gh. Asachi sunt 
„acorduri eminesciene”; cutare procedeu folosit de 

Iancu Văcărescu e „caragialesc” ș.a.m.d. Nu în ultimul 
rând, Istoria... trădează o anumită tensiune între 
estetic și etnic. C. delimitează trei cercuri de „specifi- 
citate” națională, definite în funcție de niște criterii 
socio-geografice (Ardealul preponderent rural, 
Moldova „boierească” și Muntenia dominată de târ- 
goveți) și pe care intenționează să le asocieze unor 
sfere valorice descrescătoare. De aici, demersul de 
ardelenizare a scriitorilor din arcul extracarpatic 
(Eminescu, Creangă, Sadoveanu), de românizare a 
alogenilor (Caragiale, Slavici, Macedonski) și rezer- 
vele la adresa unor scriitori cu origini neromânești. 
„Specificul național” decupat în urma acestor opera- 
ţii s-ar caracteriza printr-o „notă primordială” („regre- 
siunea spre civilizația de mod arhaic, pasivitatea faţă 
de natură”), din care derivă câteva trăsături secun- 
dare: „muţenia”, ritualitatea, „fatalismul energetic”, „o 
vie aspirație eugenică de puritate a rasei”, preferința 
pentru „factorul colectiv”, aversiunea față de oraș, 
„critica constructivă” și respingerea zeflemelii. | s-ar 
putea reproșa Istoriei... lui C. și alte defecte de ansam- 
blu (antiformalismul, minimalizarea influențelor 
străine, reticența față de avangardă, ermetism, 
„proustianism” și „gidism”) sau particulare (depreci- 
erea lui Titu Maiorescu, C. Dobrogeanu-Gherea și E. 
Lovinescu, supralicitarea „purismului” lui George 
Coșbuc și al lui Octavian Goga, subevaluarea lui G. 
Bacovia și a lui M. Blecher). Însă, în ciuda unor ase- 
menea scăderi, importanța operei rămâne capitală 
mai ales sub raport interpretativ și axiologic: în sin- 
teza sa fundamentală C. a reanimat literatura veche, 
demonstrând valoarea literară a letopiseţelor și rea- 
ducând în prim-plan capodoperele lui Dimitrie 
Cantemir și lon Budai-Deleanu, i-a eliberat pe pașop- 
tiști de prejudecățile neoscolastice și a selectat din 
scrierile lor părțile mai rezistente sub raport artistic; a 
reafirmat actualitatea teatrului lui I.L. Caragiale și a 
relevat valoarea prozei lui Ioan Slavici (o „descope- 
rire” aproape exclusiv călinesciană, una cu atât mai 
spectaculoasă cu cât survenea la aproape o jumătate 
de veac de la apariţia romanului Mara); a reliefat vizi- 
onarismul lui Al. Macedonski și valoarea de sugestie a 
poemelor lui Coșbuc și Goga; a sesizat complexitatea 
imaginarului arghezian (scoțându-l astfel pe poet de 
sub tutela poncifelor care îl prezentau ca simplu 
„artist al cuvântului” sau „geniu verbal”); a dat la 
iveală substratul inițiatic al versurilor lui Ion Barbu și 
a remarcat artificialitatea constitutivă a liricii baco- 
viene. Totodată, C. a fixat canonul literaturii române 
de până atunci, delimitând paisprezece autori mari 

(Eminescu, Creangă, I.L. Caragiale, Slavici, 
Macedonski, Coșbuc, Goga, Sadoveanu, Arghezi, 
Blaga, Ion Barbu, Rebreanu, Camil Petrescu, 
Hortensia Papadat-Bengescu) și stabilind astfel o 
tablă de valori care, în ciuda inevitabilelor amenda- 
mente suportate între timp, rămâne funcțională. 

În 1945 C. publică Istoria literaturii române. 
Compendiu, care se dispensează de biografiile scrii- 
torilor, propune o mai judicioasă împărțire a mate- 
riei și avansează ipoteza (discutabilă) a „getismului”. 
Totuși, pe un plan mai larg, criticul se debarasează 
treptat de determinismul etnic, de provenienţă taini- 
ană, vizibil în Istoria..., și se îndreaptă către un clasi- 
cism cu deschidere „universală”. Procesul se observă 
și în Impresii asupra literaturii spaniole, carte ce 
urmărește „a cunoaște geografia unei țări pe dinăun- 
tru, prin cultura ei”, însă platforma teoretică a progra- 
mului o constituie eseul Sensul clasicismului (1946), 
unde C. pledează pentru depersonalizare și „umani- 
tate canonică” și aruncă o privire severă asupra lite- 
raturii române, pe care o găsește vinovată de lirism 
și exotism, de subiectivism și de predilecţia pentru 
reprezentarea „omului în turmă”. Totuși, identifică și 
o serie de latenţe clasice ale literaturii noastre, explo- 
rate în două studii ample, ce pun în scenă o verita- 
bilă comedie a interpretării. În Domina bona (1947) 
repudiază „misticismul” eroilor din proza româ- 
nească, care, neputându-se emancipa din condiția 
de amploaiați, eșuează în melancolia neputinței, pe 
când în Poezia „realelor” (1948) indică insuficiența 
cilor noștri, care nu reușesc să depășească regimul 
contingenţei. Printre puţinele excepţii de la aceste 
reguli se numără loan Slavici (în proză), Costache 
Conachi, lon Heliade-Rădulescu, Vasile Alecsandri, 
Al. Macedonski, D. Anghel și G. Bacovia (în poezie), 
autori în jurul cărora criticul speră să construiască 
o tradiție clasică (deocamdată virtuală) a literaturii 
române. Cu toate acestea, programul clasicist al lui C. 
va rămâne el însuși într-un stadiu intermediar. După 
ce de-a lungul anului 1948, datorită poziţiei sale încă 
privilegiate în sistem, va fi ultimul critic care își va per- 
mite luxul de a apăra autonomia esteticului, directo- 
rul „Naţiunii” va fi redus la tăcere în urma unei cam- 
panii violente îndreptate împotriva sa; i se va permite 
să publice, în deceniul următor, doar cu prețul unor 
compromisuri degradante. Cedările nu se observă, 
însă, prea mult în romanul Bietul Ioanide, chiar dacă 
prezentarea caricaturală a aristocrației „decadente” 
(cercul Hangerliu) ar putea sugera o asemenea grilă 

de lectură. Dar procedeul nu e altceva decât o radi- 
calizare a omnipotenţei auctoriale manifestate încă 
din Enigma Otiliei. Panait Sutleţel, Ermil Conţescu, 
Gonzalv Ionescu și doctorul Hergot nu diferă 
decât profesional, nu și psihologic, de clanul Tulea. 
Intensificarea procedeului face ca în noul roman 
echilibrul să se rupă și autorul să încline balanța în 
favoarea convenţionalismului: epicul dobândește pe 
alocuri accente senzaţionale (de pildă, în episodul 
Tudorel — Gavrilcea, calificat de Eugen Simion drept 
„O narațiune polițistă cam tenebroasă”), iar naratorul 
își face simțită prezența directă în ficțiune prin consi- 
derații precum acelea vizându-i pe „cei trei Dioscuri”, 
„personaje șterse și lipsite de dramatism, inapte 
parcă a deveni vreodată eroi de roman”. Evidentă e și 
proiecția auctorială în figura protagonistului, proces 
care imprimă epicului accente eseistice de calitate 
superioară. De altfel, Bietul Ioanide, scriere menită 
să contrazică aserțiunea călinesciană potrivit căreia 
geniul nu poate deveni personaj de roman, rămâne 
în esență un epos al creaţiei capabile să răscumpere 
escapadele erotice (Sultana, Ioana) ale arhitectului. 
Totuși, nu amoralismul, ci apolitismul personaju- 
lui a deranjat critica oficială a momentului, care, în 
ciuda cenzurării anumitor secvenţe, a întâmpinat cu 
severitate romanul. Recitit printr-o lentilă dezideo- 
logizată, Bietul Ioanide rezistă prin explorarea acută 
a statutului creatorului (în societate, în familie și în 
fața propriilor demoni), prin bogăţia sa tipologică 
(cristalizată pe cel puţin trei coordonate: polivalența 
ipostazelor feminităţii, mentalitățile aristocratice 
și sterilitatea intelectualilor „putrefiaţi de cultură”), 
prin subtilitatea unora dintre jocurile livrești și meta- 
textuale ale naratorului, prin dimensiunea comică ce 
deconspiră resorturile adeseori rudimentare ale unor 
personaje de condiţie „bună”, ca și prin corelarea exis- 
tenţei eroilor cu un mecanism ideologic (chiar dacă 
uneori profund și alteori ridicol). Asemenea libertăți 
nu se vor mai regăsi în Scrinul negru, unde inter- 
venţia brutală a cenzurii va desfigura practic roma- 
nul. Astfel, unul din planurile cărții urmărește, cu o 
cruzime ce ascunde o anume voluptate, avatarurile 
aristocrației — decăzută, acum, la propriu - în peri- 
oada postbelică: prințul Antoine Hangerliu a devenit 
depanator de aparate de radio, Zenaida Manu „cer- 
şeşte decent”, generăleasa Cernicev a mai rămas doar 
cu o capră și cu o bicicletă ș.a.m.d. Reapar și erudiţii 
sterili din Bietul loanide, care au atins între timp sta- 
diul maxim al degradării morale, iar în plan artistic pe 
cel al reducției caricaturale. Pe de altă parte, Ioanide 

își continuă și el aventurile amoroase, dar se lasă 
acum reeducat de reprezentanții insuficient alfabeti- 
zaţi ai noului regim. Tezismul acestei părți din ediția 
publicată (cenzurată) a romanului e atât de strident, 
încât Monica Lovinescu a suspectat chiar o intenție 
parodică a prozatorului. Cel mai firesc segment epic 
al cărții (dintre cele trei microstructuri identificate 
de critică) este acela care recuperează destinul lui 
Caty Zănoagă, protagonista romanului și, totodată, 
mesager al apusei epoci de normalitate; reușita nu 
răscumpără însă deficienţele ansamblului. Liber de 
ingerinţele cenzurii a rămas, în schimb, teatrul căli- 
nescian. De altfel, în afară de Șun sau Calea neturbu- 
rată, „mit mongol!” care codifică o parabolă morală 
privind raporturile geniului cu semenii săi de rând, 
celelalte piese — având, de regulă, dimensiuni reduse 
- au apărut la sfârșitul vieţii criticului sau postum, 
într-o perioadă de „slăbire a șurubului”. Sub rapor- 
tul expresiei, ele se împart în prelucrări de forme 
literare „primitive” (folclorul sau „teatrul de păpuși”, 
ca în Tragedia regelui Otakar și a prințului Dalibor, 
Irod Împărat, Brezaia ș.a.) şi parodii după teatrul 

„abstracționist” contemporan (Phedra, Napoleon și 
Sfânta Elena, Despre mânie sau Napoleon și Fouche 
etc.). Însă C. scurtcircuitează extremele și toate pie- 
sele dobândesc, în cele din urmă, o dimensiune ale- 
gorică în care se contopesc personaje reale, istorice 
sau livrești. Oricum, în ciuda compromisurilor sale 
din anii dogmatismului, opera lui C. reprezintă o 
piatră de hotar pentru critica, pentru literatura și, nu 
mai puţin, pentru întreaga cultură română. În acest 
sens, nu e deloc lipsit de relevanţă că autorul care a 
lansat cele mai fertile idei din critica literară româ- 
nească - postularea nominalismului conceptelor 
esteticii, care nu mai apar ca produse „naturale”, ci 
sunt considerate constructe culturale; natura subiec- 
tivă a actului critic; pluralitatea lecturilor; distincția 
între material și conţinut, între temă și tratare, între 
punctul de plecare și punctul de sosire al operei; dis- 
tincția între explicaţie și interpretare; conexiunea 
dintre valoare și semnificaţie, dintre evaluare și inter- 
pretare; interdependenţa criticii și a istoriei literare; 
definirea istoriei literare ca „istorie de valori”; lectura 
ca reactualizare a trecutului ș.a. — rămâne și singurul 
pe care continuatorii săi l-au considerat genial. 


Valoarea permanentă, la care ţintește și ajunge tempera- 
mentul lui critic, este monumentalul, totdeauna evident 
prin materia multă, și aprins până la urmă, atât de amă- 
nuntul scăpărător, cât și de însuși stilul cantităţii. În limi- 
tele monumentalului, afirmaţiile critice, intuiţiile, impre- 
siile, asociaţii, disociaţii, referința erudită, paradoxul, raţi- 
onamentele, sofismele și mai cu seamă metaforele sar una 
asupra altora, se încalcă, se asupresc, se acopăr și reapar, 
luptându-se încolăcit și alcătuindu-se astfel într-o impu- 
nătoare arhitectură de stil baroc. 

VLADIMIR STREINU 


Construcţia devine astfel grandioasă, de o amploare formi- 
dabilă. Nu știi ce să admiri: pătrunderea psihologică, pro- 
bitatea științifică, frumuseţea literară. Toate sunt de o egală 
valoare. Și toate prezentate într-unul din cele mai mari sti- 
luri din câte cunoaște literatura română. 

MIHAI RALEA 


„Marele Gim', cum îi spuneau elevii săi (Al. Piru, de pildă), 
este un spirit ieșit dintr-un mediu incert și probabil cu mari 
traume interioare. Nu face niciodată caz de ele, le acoperă și 
încearcă să le depășească printr-o filosofie de viaţă scoasă 
din cărțile moraliștilor și, evident, din propriile reflecții. Nu 
vrea sau nu poate, cu toate acestea, să-și disciplineze tempe- 
ramentul. Stilul lui critic se caracterizează prin vehemenţa 
ideilor și, fapt important, printr-o puternică imaginație 
a ideilor, un romanesc excepțional al ideilor... Combate 
în articole excesele eului, impudica egolatrie, vanitățile 

omului de litere etc., dar pare a fi el însuși scuturat de multe 
ori de frigurile egocentrismului, nu vrea să vorbească despre 
sine, dar discursul său critic și moral este totdeauna la per- 
soana întâi, pe scurt, G. Călinescu are o filosofie de viaţă și își 
construieşte un sistem de idei pentru a birui improvizația, 
excesele temperamentului, dar, în interiorul sistemului și al 
filosoției de viaţă, eliberează imaginaţia și pasiunile, adică 
toate forțele naturii originare. Acestea vin de multe ori în 
contradicție cu cealaltă natură, construită de autor, natura 
de sus, pusă sub semnul omului universal și al modelelor 
culturii. Se adaugă la toate acestea un simț excepţional al 
creaţiei. G. Călinescu este un mare scriitor, nu mai încape 
discuţie, și a făcut din critica literară o operă de creaţie ce 
poate fi citită pentru ea însăși ca o superioară proză de idei. 
[...] Sartre spunea că Baudelaire n-a avut biografia pe care 
opera lui o merita. L-aș parafraza pe Jean-Paul Sartre: G. 
Călinescu n-a avut istoria pe care geniul său o merita. Dar a 
existat vreodată, mă întreb, o istorie care să fie la înălțimea 
geniilor ei? 

EUGEN SIMION 

CĂLINESCU, Matei 
(15.VI.1934, Bucureşti 
— 24.VL.2009, 
Bloomington, 
Indiana, SUA), critic 
şi teoretician literar, 
comparatist, prozator, 
poet. 


Este fiul Dorei Maria (n. Vulcănescu) şi al lui 
Radu Călinescu, absolvent la Ecole Centrale des 
Arts et Manufactures din Paris, inginer la Căile 
Ferate Române. O ascendență care îl marchează 
timpuriu pe C. are mama sa, fiica boierului 
oltean Ştefan Vulcănescu şi a Elenei, născută 
Angelescu. O personalitate puternică şi pito- 
rească a fost şi bunica paternă, Elena Călinescu, 
născută Bolintineanu - rudă îndepărtată a poe- 
tului omonim. Copilăria şi vacanţele petrecute la 
reşedinţa familiei materne de la Dârvari (judeţul 
Mehedinţi) rămân în memoria afectivă a lui C. ca 
o vârstă paradisiacă a existenţei. Pierderea pro- 
prietăţii de la Dârvari în 1947 (prin „donaţie”, nu 
prin expropriere), ca şi stigmatul „originii sociale 
nesănătoase” lasă urme evidente în biografia 
autorului. Perioada de şcolaritate este agitată, 
suprapunându-se cu preliminariile, apoi cu 
izbucnirea războiului şi cu instalarea puterii 
comuniste. Primele două clase, începute în 1941 
la Bucureşti, sunt continuate la pensionul parti- 
cular „Jules Javet” din Craiova şi, din nou la 
Bucureşti, la „Sfântul Iosif”. Liceul (1945-1952) îl 
face în Capitală, mai întâi la „Gh. Lazăr”, ulterior 
la liceul numit „Litu Maiorescu” până la reforma 
din 1948, unde va lega o prietenie durabilă cu Ion 
Vianu, fiul lui Tudor Vianu. Îşi ia licenţa în limba 
engleză la Universitatea din Bucureşti în 1957. 
După un stagiu în redacţia „Gazetei literare”, 
devine cadru didactic universitar, debutând ca 
asistent al lui Tudor Vianu şi urcând treptele ier- 
arhiei profesorale până la poziţia de lector, la 
Catedra de literatură universală a Filologiei 
bucureştene (1963-1972). Paralel, este redactor 
la „Viaţa românească”. Îşi susţine doctoratul în 
1972, la Universitatea din Cluj, sub îndrumarea 
profesorului Liviu Rusu, cu o teză de literatură 
comparată: Conceptul modern de poezie. În 1973 

devine visiting professor Fulbright, de limba 
română, la Indiana University din Bloomington. 
După expirarea stipendiului, solicită azil politic 
şi se stabileşte în Statele Unite ale Americii. În 
1976 şi 1977 este bursier Guggenheim. Din 1979 
va fi cetăţean american. Devine profesor titular 
(între 1996 şi 1998, şef al departamentului de 
literatură comparată), apoi profesor emerit de 
literatură comparată şi studii vest-europene la 
Indiana University, unde rămâne până la pensio- 
nare. Din anii 2000 revine periodic în ţară, unde 
predă ca profesor asociat la Universitatea 
„Babeş-Bolyai” din Cluj-Napoca şi la Facultatea 
de Litere a Universităţii din Bucureşti. În 2000 
este decorat de preşedintele Emil Constantinescu 
cu Medalia Pentru Merit, iar în 2008 primeşte 
titlul doctor honoris causa al Universităţii 
„Babeş-Bolyai” din Cluj-Napoca. 

C. debutează în presă la „Gazeta literară” (1958) 
şi editorial cu studiul Titanul şi geniul în poezia lui 
Eminescu, apărut în 1964. Se impune drept cronicar 
şi eseist de prestigiu, director de opinie al vieţii lite- 
rare — adunându-şi o parte din textele publicistice, 
alături de eseuri inedite, în câteva volume: Aspecte 
literare (1965), Eseuri critice (1967), Eseuri despre 
literatura modernă (1970; Premiul Academiei RSR 
- versiune revizuită şi adăugită a precedentului), 
Fragmentarium (1973). Eseurile trădează interesul 
timpuriu al universitarului pentru teoria și termi- 
nologia literară, tratând despre baroc, clasicism, 
romantism, realism sau fantastic. Deşi critica de 
întâmpinare nu l-a acaparat niciodată şi a practi- 
cat-o cu intermitențe, C. promovează în cronicile 
sale nume care s-au impus: Cezar Baltag, Mircea 
Ivănescu, Petre Stoica, Modest Morariu, Ana 
Blandiana, Gabriela Melinescu, Nichita Stănescu. 
Prefaţează volume de autori români sau de tradu- 
ceri din literatura universală, traduce el însuşi din 
poezia modernă americană (îndeosebi în revista 
„Steaua”) şi se angajează într-o campanie de reabi- 
litare oficială a literaturii interbelice, reputat deca- 
dentă în România comunistă (Minulescu, Arghezi, 
Bacovia, Blaga). Prefaţează Antologia literaturii 
române de avangardă a lui Saşa Pană (1969), o pre- 
mieră absolută într-o epocă de relativă şi trecătoare 
toleranţă culturală. Mai puţin cunoscut este poetul 
C., autoratreivolume apărute într-un ritm susținut: 
Semn (1968), Versuri (1970), Umbre de apă (1972), 
urmate, după aproximativ trei decenii, de Tu: elegii 
şi invenţii (2004). Poezia publicată în anii '70 este 

perfect consubstanţială cu opţiunile sale teoretice, 
mizând convergent pe o scriitură emfatic moder- 
nistă, ca şi pe o substanţă reflexivă acuzat intelec- 
tualistă, excentrică ideologic şi tematic în epocă. 
Un ciclu de poeme, atribuit (în Versuri) autorului 
imaginar Zacharias Lichter, face publică relaţia de 
continuitate a poeziei cu miniromanul-eseu Viaţa 
şi opiniile lui Zacharias Lichter (1969; Premiul 
Uniunii Scriitorilor). Concepută ca o scriere ostilă 
puterii comuniste, Viaţa... are în centru un perso- 
naj care, asemeni lui Werther, de pildă, este un gen 
proxim, o paradigmă pe care literatura o propune 
vieţii, nu invers. Fascinaţia echivocă a personajului 
este întreținută de jocul lecturilor concurente pe 
care le stimulează: cea anecdotică, cea simbolică 
şi cea livrescă. Li se adaugă tensiunea calculată a 
relaţiei dintre personaj şi cel pe care C. îl numeşte 
ambiguu Biograful (spre a se înscrie pe sine în pro- 
priul scenariu fictiv). O interpretare interesantă a 
cărţii, aparţinându-i lui N. Steinhardt, e remarcată 
de autor în prefața la cea de-a treia ediţie (1995). 
Lichter ar ilustra un mod aparte de a rezista comu- 
nismului, prin scandal, nesupunere totală, prin 
automarginalizare sistematică. Surprinzându-şi 
în primul rând autorul şi alimentându-i o anume 
suspiciune retrospectivă faţă de text, romanul a 
trecut nestingherit prin vămile cenzurii în decada 
a şaptea a secolului trecut. În prefața la ediţia din 
1995, ca să se refere la conştiinţa nefericită a crea- 
torului căruia cenzura i-a acceptat un manuscris — 
într-o lume unde interdicția fusese semnul sigur al 
valorii —, romancierul creează un concept ad-hoc: 
postcenzura. C. revine în actualitatea literară 
postdecembristă şi ca memorialist, cu volumul 
Amintiri în dialog (1994), un pariu inedit, angajat 
editorial între sine şi fidelul său prieten lon Vianu. 
Autentică regăsire a timpului pierdut (referirile la 
Marcel Proust abundă în discursul ambilor), aceste 
amintiri adresate au o funcţie recuperatoare, com- 
pensatoare şi terapeutică. Ele sunt marcate de 
conştiinţa scurgerii ireversibile a timpului, ca şi de 
sentimentul fisurii ireparabile dintre vârsta trăirii 
şi cea a mărturisirii. Expresia desăvârşită a ireversi- 
bilului este proba exilului (proba labirintului, cum 
o numise Mircea Eliade, alt mare exilat): o opţiune 
existenţială şi spirituală pe care amintirile au meni- 
rea s-o legitimeze, răspunzând întrebării de sub- 
text: de ce? Sondând o lume de coşmar, dialogurile 
epistolare schițează o fenomenologie sui-generis 


Dicţionarul general al literaturii române 204 


a împotrivirii față de comunism a intelectualului, 
înarmat doar cu unelte culturale. 

Coloana vertebrală a scrierilor lui C. se află însă 
în studiile de literatură comparată şi de teorie lite- 
rară. Între volumele aparent eterogene publicate în 
acest domeniu există un solid argument de unitate: 
vocaţia autorului de analist al discursului intelec- 
tual, în toate aspectele sale (ideologic, retoric, 
moral, tematic sau formal), dublată de o propensi- 
une spre categorial în sfera sintezei. Observaţie 
valabilă pentru lucrările apărute fie în ţară, fie 
peste ocean. Titanul şi geniul în poezia lui 
Eminescu, subintitulat Semnificaţii şi direcţii ale 
etosului eminescian, propune o tipologie creatoare 
situată aparent pe linia eminescologiei anterioare 
(cu precădere D. Popovici). Totuşi, ductus-ul inves- 
tigaţiei diferă sensibil de cel al predecesorilor. C. 
semnalează existenţa unui Eminescu bifrons, a 
cărui efigie de lanus va fi ulterior limpezită şi legiti- 
mată de 1. Negoiţescu într-o carte fundamentală. 
Mai curând decât un descendent al lui D. Popovici, 
C. este un precursor al lui |. Negoiţescu. Spre deo- 
sebire de primul, el îl citeşte pe Eminescu într-un 
mod vizibil situat, la fel ca şi cel de-al doilea: din 
perspectiva unei estetici conservând memoria 
experienţei moderniste. De aici decurge o altă dife- 
rență în raport cu eminescologia antecedentă: 
interesul pentru plasarea fizionomiei creatoare în 
orizonturi epistemice ample. Indiferent de obiec- 
tul lor imediat, interpretările rămân constant la 
nivelul relaţiei simptomatice dintre un intelectual 
(Eminescu) şi timpul său. În perspectiva conceptu- 
alizantă a lui C. eminescianismul devine o catego- 
rie largă de sensibilitate, care anticipează o serie 
din opţiunile culturale ale secolului al XX-lea. 
Dintr-un unghi acuzat perspectivist este abordat 
clasicismul european într-un volum monografic 
din 1971. Decupajul problematic nu scapă din 
vedere făgaşele urmate de istoria ideilor în veacu- 
rile următoare. Autorul concentrează şi dă conver- 
genţă unor ipoteze asupra clasicismului dispersate 
în mai toate sintezele sale. În cartea despre 
Eminescu, în cea despre poezia modernă, în teore- 
tizările pe marginea vârstelor şi a chipurilor moder- 
nităţii, clasicismul este invocat ritual cu funcţie de 
element ab quo: din punctul fix de observaţie al 
acestuia, devine posibilă percepţia optimă asupra 
diferirii creatoare şi asupra normelor sale labile. De 
altfel, disertaţia de doctorat a lui C., dezvoltată la 
publicarea în volum, demonstrează că logica 

poeziei moderne contrazice radical în primul rând 
axiomele clasice ale limbajului poetic: funcţia imi- 
tativă şi simpla valoare instrumentală. Pornind de 
aici, drumul poeziei va depăşi un alt jalon, cel 
romantic — mizând preponderent pe expresia emo- 
tivităţii şi pe imaginaţia creatoare -, pentru a 
ajunge, treptat, la ipoteza de uz curent a poeticităţii 
ca formă aparte de mânuire a limbajului. Dintre 
studiile anterioare exilului, acestea două îşi tră- 
dează continuitatea speculativă cu variantele sin- 
tezei dedicate, dincolo de Atlantic, modernităţii: 
Faces of Modernity: Avant-Garde, Decadence, Kitsch 
(1977) şi Five Faces of Modernity: Modernism, 
Avant-Garde, Decadence, Kitsch, Postmodernism 
(1987), tradusă în japoneză, în spaniolă şi, în 1995, 
în română. Nu numai ceea ce a scris în ţară pregă- 
teşte lucrarea de referință despre modernitate, ci şi 
o serie întreagă de studii satelite, publicate în 
reviste sau în volume colective, intră în sfera ei de 
gravitație. O menţiune aparte merită capitolul 
Modern, Modernism, Modernization, apărut în 
volumul editat de Walter de Gruyter, The Turn of 
the Century (1992). Mai mult de o decadă C. a fost 
unul dintre animatorii dezbaterilor internaţionale 
consacrate postmodernismului, ca participant la 
simpozioane şi congrese, ca moderator la mese 
rotunde sau coeditor al unor antologii critice con- 
sacrate problemei. În Statele Unite colaborează la 
reviste de specialitate de prestigiu, precum „The 
Yearbook of Comparative Literature”, „Poetics 
Today”, „Lhe Yale Journal of Criticism”, „East 
European Politics and Societies” etc. Sinteza asupra 
modernităţii împlineşte două dintre tendinţele 
definitorii ale producţiei sale de anatomist şi de 
istoric al formelor culturale: înclinația nominalistă 
şi, paralel, un perspectivism deschis către presiu- 
nile contextuale — în sens larg ideologice — exerci- 
tate asupra creaţiei în diferite epoci. În ultima vari- 
antă, incluzând toate cele cinci chipuri, se pune 
ordine într-un domeniu unde pare a se fi înstăpâ- 
nit babilonia (adică unde fiecare teoretician se 
exprimă în limba şi în legea sa). C. tratează moder- 
nitatea drept concept generic sau gen proxim, dis- 
tingând-o net de ceea ce se numeşte modernism, 
care este doar unul dintre chipurile sale doctrinare 
şi estetice. Cartea este un ghid de orientare în topo- 
grafia modernităţii, semnalând erorile şi iluziile 
proiective alimentate de înţelegerea şi definirea ei 
vreme de un veac şi mai bine. Asupra conceptului 
de modernitate se operează o triplă proiecţie 

semantică. Mai întâi, un decupaj axiologic, impli- 
când un plus sau un minus valoric. (Modernismul 
s-a născut ca un concept peiorativ, spre exemplu.) 
După aceea, unul istoric, postulând acoperirea ter- 
menului cu un segment anume din timpul cultu- 
ral. (Modernitatea începe aproximativ în 1850, an 
convenţional, după care noul devine o noţiune cu 
caracter ofensiv.) În fine, unul strict tipologic, 
mizând pe calitatea de instrument de sistematizare 
a unei astfel de categorii. (Se vorbeşte în mod 
curent de modernitatea unui autor din veacul de 
mijloc.) În studiul lui C. modernitatea se opune în 
primul rând tradiţiei sau precedenţei în termeni 
generici, după aceea se opune modernităţii bur- 
gheze, încrezătoare în utilitate, rațiune şi progres. 
În sfârşit, modernitatea se opune sieşi, pe măsură 
ce ameninţă să devină ea însăşi o sursă de autori- 
tarism şi chiar de tradiţie. Modernismul, avan- 
garda, decadenţa, kitschul şi postmodernismul 
sunt rezultatul unui joc de forţe, incluzând com- 
plementarități şi contraste, proiectat pe fundalul 
acestei triple tensiuni. Poziţia principială adoptată 
în lucrare îl determină pe autor să asume frontal 
dependenţa axiomelor estetice ale modernităţii 
mai curând faţă de discursul intelectual al epocii 
decât faţă de practicile de creaţie artistică. Volumul 
Rereading (1993) articulează într-un proiect teore- 
tic explicit o serie de obsesii difuze, perceptibile în 
scrierile anterioare. Cu timpul, pentru C. recitirea 
s-a erijat într-o arhitemă teoretică, implicată în 
producerea, în consumul şi în devenirea literaturii. 
Perspectiva regresivă, adoptată în studiile de mor- 
fologie a culturii în care punctul de observaţie şi 
criteriul esteticii sale — situate înlăuntrul timpului 
său — implică automat o migraţie dinspre prezent 
spre trecut, adică o operaţie de re-citire. În memo- 
rialistică recitirea este învestită cu demnitate exis- 
tenţială. Echivalent al retrăirii, al rememorării, al 
recuperării unui sens pierdut, relectura devine 
instrumentul împotrivirii față de mistificarea isto- 
riei. În termenii în care e definită de autor, post- 
cenzura este, la rândul ei, o variantă perversă a 
relecturii, trădând ecuaţia scriitor - putere, speci- 
fică unui timp anumit. În mai toate ipostazele în 
care o concepe C., literatura se citeşte, se reciteşte 
şi chiar se scrie de la sfârşit spre început şi nu 
invers. Ca obiect de studiu teoretic, recitirea este 
un concept instrumental nu lipsit de o fibră meta- 
forică. El mediază accesul înţelegerii noastre spre 
modul de existenţă şi de interpretare a literaturii, 


Călinescu 


iar dincolo de el — spre orizonturi culturale ample, 
privite în dinamica lor istorică. Cartea schiţează o 
teorie coerentă a recitirii, pornind dintr-o răspân- 
tie unde poetica, filosofia, etica, psihologia, teoria 
mentalităților şi chiar politica se întâlnesc. Ceea ce 
se numeşte curent lectură este un grad zero utopic: 
în raport cu el, tot restul este relectură. C. inventa- 
riază strategiile esenţiale ale recitirii — cea existen- 
ţială, cea ludică, cea creatoare, cea profesio- 
nist-hermeneutică şi, în fine, cea normativă. Privită 
dintr-o perspectivă normativă, polaritatea ipote- 
tică citit-recitit îngăduie să se urmărească prin 
vizorul ei turnantele mentalităţii occidentale: cum 
s-a pus problema raportului lectură-relectură în 
momente-cheie ale conştiinţei culturale moderne 
şi ce valori exterioare literaturii i-au fost asociate 
frecvent. În fond, prin tot ce a scris, indiferent de 
gen, de tematică de metodologie sau de limbă, C. 
iluminează relaţia, lunecătoare în cultură, dintre 
Multiplu şi Unu, din care, ca intelectual al timpului 
său, a făcut un topos reflexiv. 

Din anii 2000 C. pare să se reîntoarcă în cul- 
tura română, fizic şi editorial, prin prezenţa în 
reviste precum „Dilema veche” sau „22, prin 
susţinerea de conferinţe sau prezenţa, în calitate 
de profesor asociat, la Cluj-Napoca şi Bucureşti, 
precum şi prin publicarea mai multor cărţi, unele 
redactate în limba română, şi care se circum- 
scriu, implicit sau explicit, unui proiect autobio- 
grafic, de sondare şi recuperare a memoriei per- 
sonale şi culturale. Acest proiect arborescent 
include jurnalul (Un fel de jurnal. 1973-1981, 
2005), un volum memorialistic dedicat fiului 
autist trecut în neființă (Portretul lui M, 2003), o 
carte de versuri extrem de personală, dedicată de 
asemenea memoriei fiului dispărut (Tu: Elegii şi 
invenţii) şi câteva exegeze în care reveria cva- 
siautobiografică domină în subteran proiectul 
critic: Despre Ioan Petru Culianu şi Mircea Eliade 
(2000), Mateiu 1. Caragiale. Recitiri (2003) şi 
Ionesco. Recherches identitaires (2005), transpusă 
în româneşte în 2006. Proiectul autobiografic se 
leagă, aşa cum C. spune într-un interviu, de posi- 
bilitatea reîntoarcerii în limba şi în cultura 
română. În prefața la Despre Ioan Petru Culianu 
şi Mircea Eliade, carte subintitulată semnificativ 
„amintiri, lecturi, reflecţii”, el îşi califică studiul 
drept „eseu memorialistic”, „ipoteză hermeneu- 
tică”, „meditaţie autobiografică”. Celelalte cărţi, 
cea despre Eugen Ionescu sau cea despre Mateiu 

I. Caragiale, continuă problematica existenţială 
şi culturală a exilului, axată pe întrebarea para- 
doxală „Cum poţi fi român?”. Toate cercetează, pe 
lângă opera şi biografia unor mari autori ai exilu- 
lui românesc, sensul cvasimitic şi secret al exilu- 
lui, care le subîntinde atât creaţia, cât şi destinele 
(sau mai degrabă relaţia inextricabilă dintre 
acestea), şi despre care Eliade însuşi scrie într- 
unul din jurnalele sale. Sensul secret al exilului şi 
al întoarcerii paradoxal imposibile la identitatea 
românească este şi o eventuală cheie de lectură 
pentru opera teoretică şi critică a lui C., în care se 
poate vedea un drum spre Centru, adică spre cul- 
tura română, după cum indică şi capitolul româ- 
nesc redactat special pentru A citi, a reciti (2002), 
dedicat unei cărți definitorii pentru lumea româ- 
nească, Craii de Curtea-Veche de Mateiu l. 
Caragiale. De altfel, analizele pe text din Eliade şi 
Culianu, ca şi cele din literatura universală din A 
citi, a reciti sunt cel mai adesea încercări de a dis- 
tinge, dintr-o perspectivă personală, „semnele” 
ascunse dintr-un text, de a reface un drum (din- 
tr-o mulțime de posibilităţi) spre centrul mitic al 
textului. În aceeaşi carte despre Eliade şi Culianu, 
dedicată şi relaţiei Maestru-discipol, C. recu- 
noaşte că accentul se pune pe „dimensiunea fan- 
tasmatic-autobiografică a lecturii” şi că analiza 
hermeneutică este produsul unei imaginațţii, al 
unei memorii livreşti şi personale şi al unei cău- 
tări autorevelatoare. Parabola personală despre 
care vorbeşte în prefață poate trimite chiar la 
relaţia sa cu Centrul, cu identitatea românească 
şi, în particular, cu figura mitică a lui Eliade 
însuşi, marele Ulise al exilului românesc. Autorul 
dedică un consistent capitol (Funcţia irealului) 
analizei prozei scurte a lui Mircea Eliade, centrat 
pe importanţa capitală a imaginaţiei creatoare în 
opera acestuia, „conceptul de imaginaţie” ofe- 
rind „o cheie metodologică pentru înţelegerea 
atât a investigaţiilor sale ştiinţifice, cât şi a pro- 
ducţiilor sale literare”. „Principiul imaginaţiei”, 
concluzionează exegetul, constituie principiul 
originar al creaţiei lui Mircea Eliade, fundamen- 
tală fiind „metafizica sensului”, care ar „gravita în 
jurul noţiunilor cardinale de imaginație şi creati- 
vitate”. De aici şi teoria fantasticului de interpre- 
tare propusă de C., din păcate succint formulată, 
dar care deschide drumuri noi în teoria contem- 
porană. Acest tip de fantastic încurajează memo- 
ria şi imaginaţia cititorului să interpreteze liber, 

să fantasmeze în marginea textului, astfel recre- 
ându-l. Mesajul final al hermeneutului se apro- 
pie mult de o teorie a eternei reîntoarceri apli- 
cate pe teoria lecturii: interpretarea „rămâne cea 
mai bună speranţă pentru o anamneză a adevă- 
rului mitic”. Analiza devine astfel ipoteză herme- 
neutică, o funcţie a irealului, dar reînvestită 
mitic, prin intermediul memoriei fantasmatice, 
imaginative, a cititorului. A citi, a reciti. Către o 
poetică a (re)lecturii introduce, încă din subtitlu, 
prin adăugarea parantezei, o notabilă diferență 
conceptuală faţă de ediţia în limba engleză din 
1993, legată tocmai de actul mitic al întoarcerii 
ca eternă reîntoarcere. (Re)lectura, faţă de relec- 
tură, exprimă mai bine „timpul concomitent 
linear şi circular” al lecturii, „timpul mitic al 
memoriei”, descrie mai precis „modelul unui 
timp metaforic-circular”. Finalul primei părţi a 
cărţii dezvăluie marea provocare a (re)lecturii: 
„posibilitatea de a ne imagina şi de a explora 
prin lectură un timp mitic, circular”, toate aceste 
afirmaţii amintind de limbajul istoricului român 
al religiilor. Acest timp al (re)lecturii are fie cono- 
taţiile unei ieşiri din timpul lumii, ca în nuvelele 
fantastice ale lui Eliade, fie semnificaţia unei 
coborâri în augustiniana „memoria sui”, adică în 
timpul interior, detemporalizat, mai degrabă 
spaţializat, vizual. În orice caz, (re)citirea se aso- 
ciază auto-citirii şi „auto-descoperirii” şi e un act 
epifanic, mitic, de autocunoaştere şi autoreve- 
lare, mediat prin intermediul imaginaţiei şi al 
memoriei — creatoare, estetice, biografice, dar şi 
livreşti. Interesant de urmărit, în acelaşi sens, şi 
ansamblul arhitectural al edițiilor româneşti 
publicate în ultimii zece ani, cu nelipsitele lor 
prefețe şi addenda, acele texte scrise la sfârşit, 
dar care au valoare originară. Spre pildă, capito- 
lul dedicat prozei lui Mateiu 1. Caragiale în A citi, 
a reciti are o valoare paradigmatică, este proiec- 
ţia sa fantasmatică, „comoara ascunsă”, Centrul 
imaginat de C. Analiza pe care o face este o lec- 
tură imaginativ mateină, discret şi secret autos- 
peculară, pentru iniţiaţi, aşa cum textul Crailor... 
prevede şi cum exegetul însuşi propune, la 
rândul lui, pentru un cititor ideal. Nenumărate 
pasaje memorialistice, autobiografice sau diaris- 
tice, detalii, aluzii alcătuiesc o fină reţea de 
corespondențe simbolice care îndeamnă citito- 
rul către o lectură de descifrare a secretului, un 
secret de tip cultural-biografic, pe care Mateiu |. 

Caragiale îl sugera prin nenumărate detalii 
obscure, strecurate în textul romanului. C. por- 
neşte într-un labirintic excurs pe urmele mai 
multor mistere, spre exemplu paratextele, apoi 
timpul, personajele (câţi crai?, ce orientări sexu- 
ale aveau?), problema „tatălui” şi a identităţii 
româneşti-balcanice etc. Paradoxul formulat în 
cazul romanului Ulise de James Joyce, carte care 
„nu poate fi citită, ci doar recitită”, se verifică şi în 
cazul Crailor de Curtea- Veche sau al borgesienei 
El Aleph, cărţi care deschid sau închid volumul 
despre (re)lectură, şi devine principiul sistemu- 
lui autospecular al construcţiei. Prin necanoni- 
cul „capitol românesc” despre Craii..., C. alege 
„micul Aleph balcanic” în care el se oglindeşte, 
tot aşa cum naratorul la persoana întâi din EI 
Aleph (care este chiar Borges, susţine criticul) se 
oglindeşte în aleph-ul ascuns în pivnița din 
Buenos Aires. Analizele şi premisele teoreticia- 
nului literar, epifaniile fantasmatice ale memo- 
riei livreşti se confundă astfel cu epifaniile 
memoriei biografice. Altă carte publicată în 
România, Tu: elegii şi invenţii, marchează reîn- 
toarcerea târzie la vers, legată de tragicul eveni- 
ment biografic care a determinat şi Portretul lui 
M, carte emoţionantă, singulară în literatura 
română, o încercare de înţelegere a fiului autist şi 
de retrăire a vieţii cu el. Spre deosebire de 
Portretul lui M, un memoir şi un jurnal al tatălui 
în căutarea fiului pierdut, Tu... se apropie de 
modul paradoxal, poetic-eseistic de exprimare 
din Viața și opiniile lui Zacharias Lichter, e o 
carte dedicată tot lui Matthew, vieţii trăite cu el, 
o carte despre iubirea neputincioasă, calm 
melancolică a tatălui pentru fiul pierdut. Deşi 
intelectuală în aparenţă, ca şi poezia de tinereţe, 
lirica de acum a lui C. este intens personală, nar- 
cotic muzicală, se desfăşoară în volute largi, eta- 
lând, la fel ca poezia prietenului său Mircea 
Ivănescu, imaginea însorită şi întunecată a acelui 
paradis care e „le temps perdu”. 


Uităm adesea că un critic adevărat [...] e de fapt un „scri- 
itor” pe care-l citim pentru el însuşi, nu numai un simplu 
comentator de literatură. [...] Sub acest raport, Matei 
Călinescu e, probabil, singurul care continuă în mod decis 
(şi conştient) tipul de critică reprezentat altădată de Tudor 
Vianu. Nu e vorba de a imita pe Vianu, pe Călinescu, pe 
Lovinescu, ci de a înclina către o anume înţelegere a criticii, 
din care decurge un stil de analiză. 


NICOLAE MANOLESCU 

Un eseu romanesc în sensul pur al termenului este Viaţa 
şi opiniile lui Zacharias Lichter (1969), unde, luând 
ca pretext un personaj socratic bucureştean, Matei 
Călinescu face reflecţii despre curaj, prietenie, sinuci- 
dere, femei, diavol, responsabilitate şi libertate etc., cu 
un spirit de fineţe şi o tehnică remarcabilă a paradoxu- 
lui. Epicul este aproape inexistent şi, când pătrunde în 
discurs, are rolul de a pune personajul în situația de a 
vorbi, căci spunerea este actul cel mai important al exis- 
tenţei lui. Zacharias Lichter este un profet care sparge cu 
plăcere oglinzile înţelegerii comune pentru a propune 
alte scheme (negative) ale gândirii. Voluptatea lui este de 
a gândi lumea pe dos, aducând soluţii imposibile (dar 
corecte, posibile din punctul de vedere al logicii formale) 
acolo unde rațiunea normală vede clar şi constructiv. O 
gimnastică superioară a minţii în care nu adevărul tre- 
buie căutat, ci frumuseţea demonstraţiei. 

EUGEN SIMION 


Matei Călinescu aparține, ca amprentă spirituală, primei 
generaţii autentic necriterioniste a culturii române.|...] 
Semnificativă e, sub acest aspect, nu numai ralierea lui 
Matei Călinescu la un tipar cultural sincronicist, de extrac- 
ție lovinesciană, [...] nu numai abordarea lui Mircea Eliade 
[...] dintr-o perspectivă exclusiv exegetică, nemimetică şi 
nespiritualistă, ci şi o altă dimensiune, pe care aş numi-o, 
în lipsa unui termen mai bun, „rămânerea în temporali- 
tate”. Înţeleg prin această sintagmă — recunosc, destul de 
sibilinică la prima vedere — opțiunea lui Matei Călinescu 
de a se legitima cultural prin istorie, ca un contemporan 
autentic al timpului său, hotărâre care-l va îndreptăţi 
să parcurgă firesc, fără poticneli, drumul care duce de la 
modernism la postmodernism, în vreme ce majoritatea 
reprezentanţilor majori ai generaţiei criterioniste s-au legi- 
timat prin recursul deliberat la atemporalitate. 

ŞTEFAN BORBELY 

Desen de Marcel lancu 


CĂLUGĂRU, Alice (4.VII.1886, Paris - 1933), 
poetă, prozatoare. În acte purtând numele Alice 
Stephanie Stănescu Călugăru, C. era a treia fiică a 
Mariei Carabella şi a căpitanului Ştefan Stănescu 
Călugăru; mama și-a păstrat numele după căsăto- 
rie. Împrejurarea naşterii poetei la Paris e legată 
de stagiul de studii „asupra instrucției şi fabricaţi- 
unei pieilor în general”, de care beneficia tatăl. În 
mai 1887 familia se întoarce la Bucureşti. Serviciul 
tatălui determină frecvente mutări până în 1901, 
când ofițerul demisionează. Din 1905 se pare, 
Maria Carabella se stabileşte la Paris, părinţii ei 
strămutându-se în Belgia. C. a învăţat în parti- 
cular, susținând examenele pentru cursul primar 
între 1893 şi 1897 la Şcoala Primară de Fete nr. 11 
din Bucureşti. Urmează apoi cursuri în diverse 
institute particulare şi îşi trece bacalaureatul în 
1906, la Liceul „Sf. Sava” din Bucureşti, unde îl 
cunoaşte pe colegul de generaţie G. Topîrceanu. 
În septembrie 1906 se îmbarcă, la Giurgiu, pentru 
Budapesta, îndreptându-se către Paris. A debu- 
tat în mai 1903 cu versuri în „Sămănătorul”, 
remarcată fiind de N. Iorga. Volumul de versuri 
Viorele apare în 1905, cu girul lui Titu Maiorescu, 
căruia C. îi solicitase opiniile înaintea publicării. 
Reacţiile criticii sunt contradictorii, mergând de 
la recunoaşterea netă a talentului autoarei până 
la etichetarea paginilor drept capricii adolescen- 
tine. Odată stabilită în Franţa, se face remarcată 
de Charles Miiller, gazetar la „Le Journal”, coautor, 
cu Paul Reboux, al seriei de parodii Ă la maniere 
de... (1908-1913). Va repurta un prim succes lite- 
rar la un tournoi de po&sie, organizat de gruparea 


Călugăru 


revistei „Femina” în 1913, cu poemul Les Perles, 
răsplătit cu premiul al doilea şi medalia de aur şi 
marcând începutul carierei franceze a scriitoa- 
rei care de acum va semna Alice Orient. Trăieşte 
o boemă zbuciumată şi pauperă, obligată să-şi 
câştige existenţa ca dactilografă şi corespondentă 
de presă, cum mărturiseşte una dintre episto- 
lele trimise lui G. Topîrceanu, căruia îi scrie între 
1911 şi 1914, când autorul Parodiilor originale era 
redactor al „Vieţii româneşti” de la Iaşi. Încearcă 
să menţină, prin corespondenţă, contactul cu 
viaţa literară din ţară, plănuind un nou volum de 
versuri în româneşte. Colaborează la „Convorbiri 
literare”, „Viaţa literară”, „Luceafărul”, „Viaţa româ- 
nească”, „Ramuri”. Cariera franceză nu se lasă 
lesne cucerită: în 1912 publicase doar o poezie 
(Les Chats în „Le Journal”) şi o nuvelă (în „Le 
Miroir”), în rest doar texte neliterare. Frecventa 
schimbare a adreselor pariziene între 1910 şi 
ianuarie 1914 reflectă dificultăţile întâmpinate. În 
1921 C. se căsătoreşte cu ziaristul Louis Constant 
Edgar Miiller, alături de care va întreprinde călă- 
torii în Europa şi în America de Sud, unde se 
retrăsese familia ei maternă. O replică ficțională 
a acestor avataruri pare a fi romanul La Tunique 
verte (1924). Începând cu acest an, existenţa scri- 
itoarei se dizolvă în mister. Veşti incerte vorbesc 
despre moartea ei în Elveţia, bolnavă de ftizie sau 
de nervi. 

Versurile din volumul Viorele sunt, în mod 
evident, tributare unor influenţe de lectură. Se 
recunosc tipare şi cadenţe coşbuciene, multiple 
ecouri din M. Eminescu, dar, oricât de frapante 
ar fi ele, s-a observat, chiar atunci, că motive, 
teme şi rezonanţe consacrate dobândesc la C. o 
anume prospeţime ce-şi are sursa în autenticita- 
tea trăirii. Poeta are sensibilitate pentru natură, 
ceea ce a făcut să fie comparată cu D. Anghel, 
dar acesta, la rându-i, pare feminin, lilial, estet, 
faţă de poetica ei senzuală, directă, aproape 
aspră. Viorele anunţă deja temele predilecte, 
deplin conturate în versurile de maturitate risi- 
pite în periodice: călătoria, sentimentul exilu- 
lui perpetuu, fluiditatea şi inconsistenţa lumii, 
natura ca paradis insondabil, revelat în clipele 
privilegiate, rătăcirea şi ratarea, predestinarea, 
fragilitatea umanului. Deschiderea către sineste- 
zie, către corespondenţele tainice care cosmici- 
zează senzațiile imediate (G. Călinescu), relevă 
latura simbolistă a acestui lirism, prefigurare 

a poeziei noastre interbelice. Torsul pisicii se 
racordează secret la cel al fusului, al vântului şi 
al astrelor, într-o armonie ce depăşeşte casni- 
cul şi terestrul. Plânsul ploii, ţârâitul monoton 
al burlanelor, cântecul vântului în horn împle- 
tesc o melopee dialogând cu bacovianul plâns 
al materiei. Întrezărită o clipă, steaua căzătoare 
este o strună plesnită a Lirei cosmice, sfârşitul 
unui cântec în armonia celestă. Poeta preferă 
grădinii natura sălbatică, buruienile, florile de 
câmp, aromele amare, ameţitoare, otrăvitoare. 
Izvoarele şi gârlele plâng doine necunoscute, în 
ele se amestecă dorul de rătăcire cu cel al extinc- 
ţiei. Abandonată curgerii apei, barca îmbie la 
dispariţie, într-un extaz de aceeaşi factură cu 
acela resimţit de Aschenbach, eroul lui Thomas 
Mann din Moartea la Veneţia. Convenţională 
metaforă a vieţii, marea este şi marele vehicul al 
rătăcirii fără hotare. În Peisagiu atlantid lumea 
„profunzimilor” nu are habar de cea de deasu- 
pra, de „cerul” pe care alunecă şi pier corăbii; 
metropola, în perspectivă răsturnată, e o mare 
deasupra căreia gândul se avântă ca o luntre. 
Barcarolă îngână o litanie amară, cu dor de 
neîntoarcere: „barca somnului înceată/ Pe tăria 
depărtată/ Luneca-va printre nori” (Somnul). 
Corespondentul terestru devine drumul de fier, 
cântecul obsedant al roţilor inspirând o adevă- 
rată beţie a simţurilor. Pe drum traduce stinge- 
rea tuturor elanurilor, înecate într-o oboseală 
de viaţă, de rătăcire, de ultime şi definitive dezi- 
luzii: „dar simt că pretutindeni sunt departe”. A 
fost remarcată la C. absenţa poeziei de dragoste; 
totuşi erotismul este poate latura cea mai pro- 
fundă a sensibilităţii poetei: abia mărturisită, 
retrospectiv, iubirea pierdută, iubirea imposi- 
bilă este de neîmpărtăşit, traumă care a otrăvit 
şi sfâşiat pentru totdeauna sufletul, îmbolnăvin- 
du-l de nostalgia unui pierdut suflu divin; filtrul 
magic este vinul morţii turnat în cupa de crin a 
purității, metafore uzitate şi de Ion Minulescu 
într-o romanţă cu fior tragic. Alte rezonanţe din 
Charles Baudelaire se fac simţite în gustul estet 
pentru mătăsuri, parfumuri şi licori, pentru aerul 
din muzee, spaţiu al „semnelor tainice” ale tim- 
pului, pentru şerpi şi perle, acestea din urmă ca 
metaforă a cuvintelor poeziei, smulse în teribila 
explorare a profunzimilor. Romanul La Tunique 
verte continuă temele obsedante ale autoarei: 
existenţa debusolată, călătoriile, întâlnirile şi 

„accidentele” providenţiale. Narațiunea la per- 
soana întâi, multiplicarea perspectivei prin 
alternarea naratorilor, schimbările de registru 
- de la proza poematică la epicul dens şi alert, 
de la reverie la dialogul spumos —, toate dau 
impresia unui construct eclectic, cu un puternic 
aer de modernitate. Lumea în care s-a „rătăcit” 
Lilis, alter ego al autoarei, este aceea pitorească a 
boemei artistice pariziene, cu farmecul ei împle- 
tit din entuziasme şi dezabuzare, din strălucire 
şi sărăcie; Josu6, partenerul protagonistei, clovn 
de circ şi „tragedian”, interlop, încarnează parcă 
„demonul rău şi blând” al acestei lumi în care 
măştile şi chipurile se confundă în jocul iluziei. 
Nu lipsesc elementele spectaculos-romantice: 
gelozia criminală, răpirile, tâlharii generoşi, 
decorul gotic al castelului părăsit, evadările, tra- 
vestiul. Dar ceea ce face posibilă unitatea roma- 
nului este percepţia acută, bogată în senzaţii şi 
sugestii, care pune lucrurile şi personajele să 
vibreze împreună, creând porţi secrete de comu- 
nicare între firesc şi fantastic. 

SCRIERI: Viorele, Bucureşti, 1905; La Tunique verte, 
Amiens, 1924; Versuri, îngr. Ecaterina Săndulescu, 
introd. Dumitru Micu, Bucureşti, 1968; Scrieri, tr. Virgil 
Tiberiu Spânu, îngr. şi pref. Pavel Ţugui, Bucureşti, 
1987. 

CĂLUGĂRU, lon 
(pseudonim al lui 
Ştrul Leiba Croitoru; 
14.11.1902, Dorohoi — 
22.V.1956, Bucureşti), 
prozator. 


După o copilărie petrecută în sărăcie, tatăl lui 
fiind croitor, pleacă, în 1919, la Bucureşti, unde se 
înscrie la Liceul „Matei Basarab”. E. Lovinescu, 
profesorul său de latină, îi oferă un post la revista 
„Sburătorul”, propunându-i totodată pseudoni- 
mul care îl va face cunoscut în literatură. Probabil 
în 1920 se produce debutul gazetăresc, în cotidia- 
nul „Mântuirea”, unde semnează B. Croitoru. Este 
redactor sau colaborator la „Adevărul literar şi 
artistic”, „Rampa, „unw”, „Integral”, „Contim- 
poranul”, „Reporter”, „Universul literar”, Cuvântul”, 
„Cuvântul liber”, „Vremea”, „Azi”, ş.a. În 1929 edi- 
tează propria revistă, „Opinia publică”, din care 
apar doar două numere, dar la care colaborează 
Şt. Roll, B. Fundoianu, Saşa Pană, Victor Brauner 
ş.a. A mai semnat i.c., |. Cg., |. Raiot, lon Popescu, 
Moş lon Popescu. Publică articole cu caracter cul- 
tural, social, dar şi nuvele, schiţe şi chiar romane 
în foileton, reluate mai târziu în volume. A fost 
membru al Institutului de Studii Latine şi a făcut 
parte din Societatea Scriitorilor Români. De foarte 
tânăr s-a angajat în mişcarea socialistă, al cărei 
ardent susţinător avea să fie toată viaţa; implica- 
rea sa politică va culmina după 1945, când va 
deveni redactor la „Scânteia”. 

Culegerea de nuvele care marchează debutul 
editorial al lui C., Caii lui Cibicioc (1923), anunţă 
viziunea realistă ce se va amplifică în scrierile 
ulterioare. Prin ochii lui Buiumaş al Ţiprei, pro- 
tagonistul trilogiei pe care o alcătuiesc Copilăria 
unui netrebnic (1936), Trustul (1937) şi Lumina 
primăverii (1948), este percepută viaţa chinuită şi 
plină de lipsuri a locuitorilor unui târg moldove- 
nesc. Alter ego al autorului, Buiumaş asistă mirat 
la momentele cruciale ale existenţei: naşterea, 
nunta, moartea. Copil interiorizat, avid de învă- 
țătură, atunci când este trist sau descumpănit în 

faţa vieţii se retrage în sine şi abandonează stră- 
zile şi zarva urbei. De fapt, C. surprinde atât duri- 
tatea, cât şi poezia unui mediu amalgamat social, 
etnic şi religios, bizarul şi blândeţea, egoismul şi 
generozitatea oamenilor care îl populează. Natura 
îşi desfăşoară amplu anotimpurile şi tot Buiumaş 
este cel care admiră frumuseţea zilelor de primă- 
vară sau e atras de liniştea şi pacea din cimitirul 
unde tinerii merg spre a da bineţe bătrânilor ce nu 
mai sunt. În multe privinţe, s-a făcut apropierea 
dintre atmosfera liricii lui B. Fundoianu şi proza 
lui C., irigată de o poezie molcomă a ritmurilor 
existenţei, din care răzbate din când în când un 
țipăt. De sub coaja groasă a monotoniei ce aco- 
peră viaţa celor din jur, copilul percepe sensuri 
care altora le rămân ascunse, comentează cu luci- 
ditate şi năduf goana după tot felul de nimicuri 
şi lupta pentru existenţă, simte acut frustrările şi 
izolarea, înregistrează schimbări implacabile care 
îi marchează orizontul cunoaşterii. Amintirile 
unora şi ale altora îi vorbesc despre răscoala de 
la 1907, iar copilăria şi o parte din adolescenţă îi 
sunt influențate de evenimentele războiului. Aşa 
cum remarcă Nicolae Manolescu, „Atmosfera e 
remarcabilă adesea, ca şi aspectul etnografic, 
tratat în amănunte ce par astăzi pitoreşti, legate de 
obiceiuri, de limbă, de religie. Peste toate, istoria 
mare cade ca o perdea pictată”. Alt episod major al 
vieţii personajului central, urmărind, de altfel, un 
traseu autobiografic pe care C. îl transpune etapă 
cu etapă, va fi călătoria spre Bucureşti - miraj către 
care adolescentul îşi îndreaptă toate aspiraţiile. 
Dar aici se simte un dezrădăcinat şi un neadap- 
tat. ÎI miră şi apoi îl dezgustă făţărnicia oameni- 
lor şi adânca discrepanţă între categoriile sociale. 
Buiumaş încearcă să găsească o supapă în mişca- 
rea socialistă, dar, în cele din urmă, tentativa de a 
se integra în viaţa trepidantă a marelui oraş eşu- 
ează. Atmosfera bine închegată din Copilăria... 
nu se mai regăseşte în celelalte două romane 
ale trilogiei. Acestea sunt compuse din secvenţe 
de reportaj, mai mult sau mai puţin realizate. În 
Trustul îşi face loc o teză, transpusă brutal în cli- 
şeul rupturii totale dintre exploataţi şi exploata- 
tori. Abordarea aceasta simplistă se va desfăşura 
într-un context ideologic propice mai cu seamă 
în romanul Ofel şi pâine (1951; Premiul de Stat), 
înecat în clişee sociologizante proletcultiste. Doar 
Buiumaş, la care autenticitatea şi pregnanţa nu 
se rezumă la inserţiile autobiografice, rămâne o 

realizare în categoria personajelor-copii şi ado- 
lescenţi din literatura română. Influenţată de 
spiritul de frondă al vremii ce se cultiva la „unu”, 
„Integral”, „Contimporanul”, altă parte din proza 
lui C. stă sub semnul expresionismului sau sub 
cel al avangardismului. Ciclul de nuvele Paradisul 
statistic (1926) este grăitor în acest sens, însă un 
anume spirit expresionist străbate întreaga operă. 
Grotescul figurilor şi al sentimentelor, atmosfera 
ambiguă se regăsesc şi în nuvelele din Abecedar 
de povestiri populare (1930), după cum revin, în 
mai mare sau în mai mică măsură, şi în romane. 
Totodată, în multe proze atmosfera este invadată 
de oniricul îmbinat cu semne, revelări ale sacru- 
lui, deseori putându-se observa chiar parodierea 
vechilor scrieri biblice. Textul nuvelelor este con- 
centrat, iar oamenii sunt încercați parcă de con- 
vulsii aflate la graniţa normalităţii, experimentând 
neîncetat, şi pervers uneori, în zona unei sexuali- 
tăţi atotstăpânitoare. Pe de altă parte, tot în acest 
spaţiu se regăsesc şi elementele unei fațete carac- 
teristice pentru proza lui C.: mahalaua evreiască 
din micile oraşe ale Moldovei. Printre romanele ce 
au ca substanţă lumea amestecată a Bucureştilor 
de după Primul Război Mondial se situează şi Don 
Juan Cocoşatul (1933). Viziunea care îi conferă 
unitate este una expresionistă, discursiv enunțată 
în subtitlu - Oameni cari se pregătesc de moarte 
din cea dintâi zi a vieţii — şi apoi susţinută, por- 
nind de la selectarea mediilor, de privirea necru- 
țătoare, tentată să deformeze până la grotesc lipsa 
de coerenţă şi de sens a celor care se perindă prin- 
tr-un oraş al desfrânării paroxistice. Gustul amar 
al propriilor experienţe împinge protagonistul 
către o perspectivă sumbră. Pablo Ghilgal este 
însemnat de natură cu o cocoaşă; cocoaşa poate 
fi interpretată şi ca un stigmat al populaţiei evre- 
ieşti, pe care C. o vede condamnată a fi altfel decât 
ceilalți. Mediul boem, al cărui răsfăţat este Pablo, 
oferă o imagine stridentă, de colorit violent, cu 
figuri şi sentimente configurate în linii îngroşate, 
rezonând sarcastic. Mai toate personajele cen- 
trale ale lui C. sunt de extracţie iudaică; prin ele 
prozatorul traversează două lumi: târgul de pro- 
vincie şi Capitala. 

SCRIERI: Caii lui Cibicioc, Bucureşti, 1923; Dracul în 
capcană sau Prinderea satanei celei cu 7 nume, Bucu- 
reşti, 1923; Haiducul Codău, moartea poterelor, bucuria 
vădanelor, Bucureşti, 1923; Haiducul Hărăluţă, prostul 
din ceata neagră, Bucureşti, 1923; Moara dracilor sau 

Haiducul călugăr, Bucureşti, 1924; Paradisul statistic, 
Bucureşti, 1926; ed. îngr. şi pref. Cornelia Ştefănescu, 
Bucureşti, 1971; Abecedar de povestiri populare, Bucu- 
reşti, 1930; Omul de după uşă, Bucureşti, 1931; Char- 
lot, Bucureşti, 1933; Don Juan Cocoşatul, Bucureşti, 
1933; Erdora, Bucureşti, 1934; Copilăria unui netrebnic, 
Bucureşti, 1936; ed. 2, Bucureşti, 1954; De la cinci până 
la cinci, Bucureşti, 1936; Trustul, Bucureşti, 1937; ed. 
Bucureşti, 1956; Scriitorii libertăţii, Bucureşti, 1945; Ion 
şi Salomeia, Bucureşti, 1947; Lumina primăverii, Bucu- 
reşti, 1948; ed. 2, Bucureşti, 1955; Am dat ordin să tragă, 
Bucureşti, 1948; Clownul care gândeşte, Bucureşti, 1949; 
Măseaua stricată, Bucureşti, 1949; Oțel şi pâine, Bucu- 
reşti, 1951; ed. Bucureşti, 1960; Casa şoarecilor, îngr. Saşa 
Pană, Bucureşti, 1958. Traduceri: EM. Dostoievski, Visul 
unui om ridicul. Jurnalul unui scriitor, Bucureşti, f.a. 

expresionist social, CNT, 2008, 3; Simona Vasilache, Poezii 

CĂMINUL, revistă culturală şi literară apărută la 
Săo Paulo, în Brazilia, între 1951 şi 1970, trimes- 
trial în primii ani, apoi bianual, cu text mimeo- 
grafiat. Ilustraţia de pe copertă — o poartă de lemn 
românească -— şi mottoul „Hai să dăm mână cu 
mână cei cu inima română” sugerează orientarea 
tradiționalistă a publicaţiei şi raţiunile apariţiei ei, 
subliniate şi în Cuvânt de început, care defineşte 
şi aspiraţia de a oferi românilor pribegi „o adevă- 
rată recreere a sufletului şi a minţii, un binefăcător 
popas de reculegere în sens creştin şi românesc, 
pe drumul cotidianului sumbru pe care-l par- 
curg”. C., editată de Nic. Iancu Păltinişanu, apare 
sub auspiciile Societăţii Culturale România din 
Săo Paulo şi este prima revistă în limba română 
din Brazilia. Colaborează poeţi şi prozatori ai 

exilului românesc stabiliți pe continentul ame- 
rican, unii de orientare legionară. Sunt oferite 
informaţii asupra activităţii culturale şi publicis- 
tice româneşti desfăşurate în exil şi ştiri, cu carac- 
ter politic sau cultural, din ţară. Literatura este 
reprezentată mai ales prin poezia originală a lui 
Faust Brădescu, Nic. lancu Păltinişanu, Nicolae 
Novac, lon Ţolescu, Valentin Dragu, Elisabeta 
Mihăilescu, Daniela Movilă, Iulia Carâp, Al. Petru 
Silistreanu. Sunt incluse în sumar, integral sau 
fragmentar, versuri şi proză aparţinând poeţi- 
lor români clasici şi contemporani: Eminescu, V. 
Alecsandri, Al. Vlahuţă, George Coşbuc, Octavian 
Goga, Al. Mateevici, Aron Cotruş (Horia, Pâinea 
noastră, Țară, Între Volga şi Mississippi, repro- 
duse după volumul Drumuri prin furtună şi din 
alte publicaţii), Radu Gyr. Sunt inserate poveşti 
de Ion Creangă şi schițe de I.L. Caragiale. Pagini 
de proză semnează şi Nic. lancu Păltinişanu, 
Nicolae Teban, Ilie I. Manolescu. Rubrica perma- 
nentă „Ştiri culturale”, cronica literară a lui Faust 
Brădescu, urmărind actualitatea literară, şi studi- 
ile lui Vasile Posteuca aduc un plus de informaţie 
cititorilor. M.P.-C. 


CĂMINUL NOSTRU, revistă apărută la Bucureşti, 
săptămânal, între 12 noiembrie 1910 şi 3 octom- 
brie 1911, sub îngrijirea lui |. (onescu) Boteni. 
În articolul-program Cuvânt înainte asumat de 
redacţie, se afirmă: „Vom publica bucăţi de proză 
şi poezie semnate de nume cunoscute. Vom ţine 
publicul în curent cu noutăţile literare din cursul 
săptămânei, vom face aprecierea operelor de 
interes general şi vom avea casă deschisă pentru 
talentele tinere care vor bate la uşa noastră. Vom 
publica câteceva şi din literatura populară, pentru 
că e cea mai bogată şi mai frumoasă moştenire 
de la strămoşi. [...] Ne vom feri de polemici şi nu 
vom răspunde la atacuri. [...] leşim în lume cu 
acest plan şi avem încredere în puterile noastre”. 
Publicaţia conţine rubrici teatrale şi plastice, con- 
sacrate recenziilor, notiţelor, informaţiilor literare 
(între care figurează şi acelea despre incendiul 
care a distrus manuscrisele lui D. Anghel şi arhiva 
Societăţii Scriitorilor Români sau despre vizita lui 
Filippo Tommaso Marinetti la Paris) şi „Cronica 
chestiei naţionale”. Un rol important îl are 
revista în publicarea unor poezii necunoscute ale 
Văcăreştilor (În rai fără tine, Într-o nebunie mare, 
Am răpus nădejdea, Dragoste, de știi dreptate, 


Căpăţineanu 


Vezi că fulgeră, Ticălosul al mieu piept), rămase 
în manuscris, şi în reactualizarea unor autori 
de memoriale de călătorie ca Dinicu Golescu, 
Ion Codru-Drăguşanu, Gh. Asachi ş.a. Poezia 
este reprezentată de I.U. Soricu, Victor Eftimiu, 
Nichifor Crainic, |. Sân-Giorgiu, Eugeniu Revent, 
Volbură Poiană-Năsturaş, Panait Papazissu, N. 
Pora, A. Popovici-Bănăţeanu, proză semnează 
I. lonescu-Boteni, Mihail Lungianu, lon Dragu, 
Corneliu Moldovanu, Emil Gârleanu, T. Negrescu, 
iar eseuri, Emil Isac, D. Tomescu, Constanţa 
Hodoş. Se publică traduceri din Infernul lui 
Dante (George Coşbuc), Cidul de Corneille (St. 
O. Iosif), lirică de Ady Endre (Femeia albă) și de 
Lenau (Noapte de iarnă - L.U. Soricu), de Victor 
Hugo, Neîncrederea (D. Nanu) și de Horaţiu 
(on Sân-Giorgiu). Alţi colaboratori: N. Iorga, 
Oreste, Octavian Lugoşianu, Călin Mărgărit, I.E 
Buricescu, Mihai Iorgulescu, Emil Grigorovitza, 
Ştefan Braborescu, Caton Theodorian, Alfred 
Moşoiu, Nerva Hodoş, Victor I. Slăvescu, C. 
Rădulescu-Codin, Nichifor Crainic. M.Pp. 


CĂPĂȚINEANU, Stanciu (c. 1800 — 15.[X.1848, 
Râmnicu Vâlcea), traducător. Absolvent al şcolii 
întemeiate la „Sf. Sava” din Bucureşti, C. se for- 
mase ca elev al lui Ion Heliade-Rădulescu. În 1826 
pleacă la Craiova, unde, împreună cu Grigore 
Pleşoianu, deschide cursurile Şcolii Naţionale. 
A fost aici director şi profesor, predând grama- 
tica şi „deprinderi asupra stilului românesc”. Din 
cauza vederilor sale noi, în urma unor intrigi, este 
scos din învăţământ în 1837. Pleacă din Craiova 
şi se stabileşte la Râmnicu Vâlcea, unde e numit 
judecător, ocupând apoi funcţii administrative 
mărunte. 

Făcând parte din grupul de cărturari care susţi- 
neau proiectele culturale ale lui Heliade, C. fusese 
iniţiat printre primii în programul Societăţii 
Literare de la 1827. Astfel, în spiritul orientării 
iluministe ilustrate în primul rând de mentorul 
său, el întreprinde în jurul anului 1830 o serie de 
traduceri, optând nu atât pentru scrieri mora- 
lizatoare facile, cât pentru opere de seamă ale 
iluminismului european. În volumul Bibliotecă 
desfătătoare şi plină de învățătură, apărut în 
1830, adună patru povestiri tălmăcite din Pascal, 
Boileau, Voltaire și Montesquieu. În acelaşi an 
mai apăruseră Mărimea romanilor sau Băgare 
de seamă asupra pricinilor înălțării şi căderii lor, 


Căprariu 


tălmăcire a scrierii Considerations sur les causes 
de la grandeur des Romains et de leur decadence 
de Montesquieu, precum şi Mitologhie pe limba 
rumânească, iar în 1831 este imprimată traduce- 
rea după Zadig de Voltaire. În prefeţele la aceste 
transpuneri C. vorbeşte despre strădania lui de 
a da contemporanilor lecturi instructive şi de a 
contribui totodată la modelarea limbii române. 
Alte lucrări anunţate ca fiind traduse, precum 
Du Contrat social de Jean-Jacques Rousseau, 
Les Ruines ou Meditations sur les revolutions des 
empires de Volney, n-au fost tipărite. 

Traduceri: Montesquieu, Mărimea romanilor sau 
Băgare de seamă asupra pricinilor înălțării şi căde- 
rii lor, [Sibiu], 1830; Mitologhie pe limba rumânească, 
[Sibiu], 1830; [Pascal, Boileau, Voltaire, Montesquieu], 
în Bibliotecă desfătătoare şi plină de învăţătură, [Sibiu], 
1830; Voltaire, Sadic sau Ursitoarea, [Sibiul], 1831. 
Repere bibliografice: Iorga, Ist. lif. XIX, I, 126-127; 
Bogdan-Duică, Isf. lit., 217-219; Piru, Ist. lit., II, 30-31; 
Cornea, Originile, passim; Dicţ. lit. 1900, 176; Firan, Pro- 
filuri, LI, 380. G.D. 


CĂPRARIU, Al. [Alexandru] (20.XI1[.1929, Cluj 
— 4.11.1988, Cluj-Napoca), poet, cronicar _lite- 
rar. Este fiul Mariei (n. Rusu) şi al lui Alexandru 
Căprariu, funcţionar. Face la Cluj studiile liceale 
şi Facultatea de Filosofie, absolvită în 1952. Elev 
al Şcolii de Literatură „M. Eminescu” în 1951- 
1952, este exmatriculat pentru lecturi interzise 
din Tudor Arghezi şi Lucian Blaga. Debutează cu 
poezie la „Almanah literar” în 1949 şi mai cola- 
borează la „Steaua”, „Contemporanu/”, „România 
literară”, „Luceafărul” ş.a., semnând la început şi 
versuri de circumstanţă, în ton cu epoca prolet- 
cultistă. Este redactor la „Iribuna” (1957-1969), 
director al Editurii Dacia (1969-1986) şi din nou 
redactor la „Tribuna”, unde ţine nu numai cronica 
literară, ci şi o „cronică sportivă”. În perioada de 
început a „Iribunei” a mai fost cronicar plastic 
şi dramatic. Debutează editorial cu volumul de 
versuri Orizonturi (1963), urmat de Cercurile dra- 
gostei (1966), culegere de poezie intimistă, aşe- 
zată la încrucişarea unor influenţe diverse, nede- 
cantate încă suficient. Următoarea carte, Jurnal 
literar (1967), include cronicile literare semnate 
în „Lribuna”, pe marginea unor volume de Tudor 
Arghezi, Tudor Vianu, I.L. Caragiale, Ion Barbu, 
Adrian Maniu, Geo Bogza, Al. A. Philippide, 1. 
Negoiţescu, Miron Radu Paraschivescu, lon Vlasiu, 

Mihai Beniuc, Eugen Jebeleanu, Nicolae Labiş, 
Ion Brad, Virgil Teodorescu, Ştefan Aug. Doinaş, 
Ion Caraion, Titus Popovici ş.a. Banalitatea opi- 
niilor este dusă aici până la extrem, de aceea rar 
se poate desprinde astăzi din paginile respec- 
tive o propoziţie critică memorabilă, răsărind 
dintre truisme şi concesii făcute comandamen- 
telor ideologice ale vremii. O schimbare are loc 
odată cu volumul de versuri Mica autobiografie 
(1975), care face racordul la temele, motivele şi 
modul de a scrie poezie din perioada interbelică, 
urmat de Marea autobiografie (1979), Ochii de 
pretutindeni (1981), Ierbarul cu amintiri (1984), 
Asfinţiturile zilnice (1985) ş.a. Pentru Mica auto- 
biografie primeşte Premiul Uniunii Scriitorilor, iar 
pentru Marea autobiografie pe acela al Asociaţiei 
Scriitorilor din Cluj. 

Din aceeaşi generaţie cu Al. Andriţoiu şi lon 
Brad, de care îl leagă şi afinități temperamentale 
şi de atitudine poetică (apartenenţa mai pro- 
nunţată la tradiţie, la versul muzical şi la rafina- 
rea livrescă), C. traversează, ca şi confrații săi, o 
anumită criză a limbajului şi a adeziunii la linia 
oficială, pentru a evolua - într-un mod mai decis 
decât ceilalţi — spre un intimism de substanţă, 
preocupat de marile teme ale existenţei: iubi- 
rea, lupta cu timpul, obsesia morţii, comuniunea 
cu peisajul, relaţia cu transcendenţa. Rezultă de 
aici o lirică a bucuriilor simple, solar-meditativă, 
bazată pe confesiunea spontană, ţintind reface- 
rea trăirii imaginativ-fanteziste prin încorpora- 
rea realului în „mica” sau „marea” autobiografie. 
Exultanţa în faţa frumuseţilor firii, trăirea frene- 
tică a evenimentului cotidian, surprinderea can- 
didă a devenirilor fireşti sunt componente ale 
unei poetici de jurnal existenţial, în care umbra 
înnegurată a morţii, presimţirea ei dureroasă 
fac loc treptat unei gravităţi de factură elegi- 
acă. Cantabilă şi sonoră, desprinsă din trunchiul 
unei tradiţii clasice de bună factură sau din cel 
al modernismului interbelic de tip tradiţionalist, 
poezia se salvează de la caducitate prin transpa- 
renţa melodioasă a sonurilor, printr-o caligrafie 
discretă. Experimente diverse, bine asimilate, 
vădesc o aplecare spre desăvârşirea formală, spre 
cizelarea enunţului până la esenţial. Delicat şi 
senzitiv, C. încearcă să capteze un limbaj la fel de 
sugestiv ca şi percepţia concretă, vehicul pentru 
înţelegerea sensurilor lumii. Pelerin modern, el 
este un homo viator prin clipa prezentă spre un 

tărâm al transcendenţei imaginare: „Ca o sălbăti- 
ciune rănită gonesc/ prin ierburile înalte. Sângele 
meu regal// aruncă rubine prin florile albastre/ şi 
gonesc, gonesc hipnotizat de o stea/ încă nevă- 
zută de nimeni”. Lirica lui are însă şi o altă faţă, 
în care predomină ludicul, tonul histrionic. Viaţa 
e văzută ca o mare comedie (Revelaţie) în care 
„actorii schimbă măşti şi schimbă glume”, în care 
domneşte jocul grimaselor, al măştilor, al traves- 
tiurilor, ca formă de evaziune din perimetrul prea 
încrâncenat al existenţei, ca filosofie a fiinţei ame- 
ninţate. Discursul liric vizează eradicarea răului, 
ceea ce presupune şi o radicalizare a limbajului 
moral, o conotaţie etică, purificatoare. „Am fost şi 
rămân fiul străzii” — o caracterizare din Mica auto- 
biografie — consemnează tocmai această opţiune 
de atitudine, căci aici, din aglomerarea unor ele- 
mente comune, a unor fapte diverse, se constru- 
ieşte o poezie de mare delicateţe. 

SCRIERI: Orizonturi, Bucureşti, 1963; Cercurile dra- 
gostei, Bucureşti, 1966; Jurnal literar, Bucureşti, 1967; 
Povestea cu mielul, clopoţelul şi copăcelul, Bucureşti, 
1968; Mica autobiografie, Bucureşti, 1975; În timp ce 
pământul se-nvârte, Cluj-Napoca, 1976; Marea auto- 
biografie, Bucureşti, 1979; Primăvară scandinavă, 
Cluj-Napoca, 1980; Ochii de pretutindeni, Cluj-Napoca, 
1981; Ierbarul cu amintiri, Cluj-Napoca, 1984; Asfinţi- 
turile zilnice, Cluj-Napoca, 1985; Cicatricile penumbrei, 
Bucureşti, 1987; Reîntoarcerea menestrelului, Cluj-Na- 
poca, 1988; Poeme, pref. Petru Poantă, Cluj-Napoca, 
1997. 

Repere bibliografice: Perpessicius, Alte mențiuni, 
III, 196-201; Felea, Poezie, 194-198; Poantă, Modali- 
tăți, 239-241; Zalis, Tensiuni, 270-275; Felea, Aspecte, 
I, 79-84, III, 66-70; Poantă, Radiografii, 1, 162-165, 
II, 16-22; Popescu, Cărţi, 142-144; Steinhardt, Cri- 
tică, 87-94; Taşcu, Poezia, 89-95; Grigurcu, Existenţa, 
311-312; Cornel Ungureanu, „Cicatricile penumbrei”, 
O, 1987, 31; Ştefan Aug. Doinaş, Ethica magna, RL, 
1987, 43; Cistelecan, Poezie, 109-111; Adrian Marino, 
Al. Căprariu, T, 1988, 4; Simion, Scriitori, IV, 105-117; 
Marian Papahagi, Cuvintele rămân, TR, 1989, 5; Ste- 
inhardt, Monologul, 239-243; Poantă, Scriitori, 71-74; 
Dicţ. scriit. rom,, I, 525-527; Poantă, Dicţ. poeţi, 50-52; 
Al. Căprariu, Corespondenţă, îngr. şi pref. Oana Cătina, 
Bucureşti, 2000; Ghiţulescu, Istoria, 418; Voncu, Sec- 
vențe, Il, 91-96. M.Pp. 


CĂRARE, Petru (13.11.1935, Zaim-Tighina), poet, 
prozator, dramaturg, traducător. Este fiul Nadejdei 
(n. Duca) şi al lui Profir Cărare. A absolvit şcoala 
medie la Căuşeni, Şcoala Centrală Comsomolistă 

(1956) şi Institutul de Literatură „Maxim Gorki” 
din Moscova (1969). Lucrează ca redactor la 
Editura Şcoala Sovietică, din 1958 la revista de 
satiră şi umor „Chipăruş”, de unde e demis în anul 
următor, e secretar literar la Teatrul Luceafărul 
din Chişinău, redactor la ziarul „Moldova socia- 
listă”. La Uniunea Scriitorilor a fost o vreme direc- 
tor al Biroului de propagare a literaturii, dar a fost 
demis şi de aici din cauza volumului de poezii 
satirice Săgeți (1972), care viza sistemul totalitar 
şi care a fost retras din librării, C. fiind trimis „în 
surghiun” la Teleneşti. Debutează cu versuri în 
1954 la „Tinerimea Moldovei”, iar editorial în 1959 
cu un volum de traduceri din poezia lui Heinrich 
Heine. Cu o carieră literară sinuoasă, marcată de 
obstacole şi interdicții dictate de forurile ideolo- 
gice, dar şi de succese, scriitorului i se vor acorda 
începând cu anii '90 numeroase distincţii: titlul 
Maestru al Literaturii (1994), Premiul Naţional 
pentru Literatură (2000), Premiul Opera Omnia al 
Uniunii Scriitorilor din Republica Moldova (2008), 
Ordinul Republicii (2010) ş.a. 

Chiar de la primele apariţii editoriale — Soare 
cu dinţi (1962), Trandafir sălbatic şi Parodii (1965) 
—, C. se afirmă ca un umorist de vocaţie, înzestrat 
cu un acut simţ al observaţiei. Îmbină lirismul 
sentimental (scrie şi lirică propriu-zisă) cu notația 
ironică şi satirică, maliţia cu poanta umoristică, 
particularităţi evidente şi în următoarele volume. 
Debutul şi evoluţia lui C. s-au aşezat sub influenţa 
benefică a lui G. Topîrceanu, de la care a asimilat 
dezinvoltura versificării, simplitatea expresiei şi 
arta poantei. Vorba de spirit şi şarja grotescă, agre- 
mentată deseori cu proverbe şi expresii populare, 
asociaţiile paradoxale şi reducerea la absurd con- 
stituie arsenalul de modalităţi preferate. Un accent 
stăruitor, uneori prea ostentativ, cade pe latura 
anecdotică (caricaturală) a lucrurilor şi pe umorul 
de situaţie. Partea cea mai durabilă a scrisului lui 
C. sunt parodiile, unde autorul îşi demonstrează 
talentul de a „imita” cu fidelitate modul poetic 
al unor autori (Andrei Lupan, Nicolai Costenco, 
Emilian Bucov, Petrea Cruceniuc, Aureliu Busuioc, 
Grigore Vieru, Vasile Romanciuc ş.a.) şi de a plăs- 
mui din interiorul tiparului împrumutat texte 
proprii, uneori superioare. C. şi-a adunat schiţele 
şi nuvelele, scrise de asemenea în manieră umo- 
ristică sau ca parodii, în Zodia musafirului (1970) 
şi Între patru ochi (1979). Foarte productiv este şi 
în zona cărţilor pentru copii, seria fiind deschisă 

în 1962 cu volumul Cale bună, lonele!. În drama- 
turgie îşi face intrarea cu tragicomedia Străinul, 
premiată în 1979 la un concurs şi pusă în scenă 
în anul următor. Se adaugă piesele Drum deschis, 
Portretul, Umbra Domnului, Logodna cu bucluc, 
unele fiind reprezentate la Chişinău şi Bălţi. Ca 
traducător, C. transpune, singur sau în colabo- 
rare, îndeosebi din literatura în limba rusă, dar şi 
din Heinrich Heine sau din Francois Villon. 


SCRIERI: Cale bună, Ionele!, Chişinău, 1962; Soare cu 
dinți, Chişinău, 1962; Poiana veselă, Chişinău, 1963; 
Ploaie cu soare, Chişinău, 1964; Parodii, Chişinău, 1965; 
Trandafir sălbatic, Chişinău, 1965; Vânătorul, Chişinău, 
1965; Stele verzi, Chişinău, 1967; Ce culoare are vântul, 
Chişinău, 1968; Umbrela, Chişinău, 1970; Versuri, pref. 
Mihai Cimpoi, Chişinău, 1970; Zodia musafirului, Chi- 
şinău, 1970; Săgeți, Chişinău, 1972; Broscuţa cea isteaţă, 
Chişinău, 1974; Oglinzi, Chişinău, 1974; Micul ştrengar, 
Chişinău, 1975; Parodii şi epigrame, Chişinău, 1976; 
Ionică Tropoţel, Chişinău, 1978; Între patru ochi, Chi- 
şinău, 1979; Urzicuţe, Chişinău, 1979; Vacanţa lui Tro- 
poțel, Chişinău, 1980; Vatra, Chişinău, 1980; Parodii şi 
epigrame, Chişinău, 1981; Luminişuri, Chişinău, 1983; 
Rezonanţe, Chişinău, 1985; Tropoțel ajunge primul, Chi- 
şinău, 1985; Zurgălăi, Chişinău, 1987; Comedii, Chişi- 
nău, 1988; Penița şi bărdiţa, Chişinău, 1988; Săgeţi, Carul 
cu proşti şi alte poeme, pref. Vasile Nastasiu, Chişinău, 
1990; Zâmbăreţi şi cucuieţi, Chişinău, 1990; În ajun de 
Anul Nou, Chişinău, 1992; Fulgere basarabene, Chişinău, 
1997; Punctul de reper, Bucureşti — Chişinău, 1998; Pălă- 
ria gândurilor mele, Chişinău, 2000; Leul n-are frigider, 
pref. Nicolae Cărare, Bucureşti, 2000; Bună dimineaţa!, 
Chişinău, 2003; Scrieri alese, Chișinău, 2004; Moldovenii 
în cer, Chișinău, 2004; Micul Păcălici, Chişinău, 2005; 
Carul cu proşti, Chişinău, 2007; Poezii pentru copii, Chi- 
şinău, 2010. Traduceri: Heinrich Heine, Poezii, Chişinău, 
1959 (în colaborare cu Pavel Starostin); S. Oleinik, Satiră 
şi umor, Chişinău, 1965; L.A. Kriîlov, Fabule, Chişinău, 
1967; 1. Tuvim, Poezii, Chişinău, 1968 (în colaborare cu 
Spiridon Vangheli); Rasul Gamzatov, Daghestanul meu, 
I-II, Chişinău, 1972-1976; I. Kohanovski, Versuri, Chi- 
şinău, 1972; Serghei Mihalkov, Nenea Stiopa, Chişinău, 
1974 (în colaborare cu Grigore Vieru); Sebastian Brant, 
Corabia nebunilor, Chişinău, 1979; Francois Villon, 
Poezii, Chişinău, 1982. 

Repere bibliografice: Cimpoi, Disocieri, 203-208; Andrei 
Hropotinschi, Revelația slovei artistice, Chişinău, 1979, 
118-125; Cimpoi, Ist. lit. Basarabia, 203; Ciocanu, Lit. 
rom., 175-182; Anatol Moraru, [Petru Cărare], LRP, 
96-108; Petru Cărare. Biobibliografie, Chişinău, 2005; 
Mică encicl., 75-86; Ciocanu, Vase comunicante, 367- 
371; Dolgan, Poezia, 580-594; Dicţ. Chişinău, 105-106; 
Rachieru, Poeți Basarabia, 229-232; Petru Cărare — poet, 
prozator, dramaturg, traducător, Chișinău, 2012. M.Dg. 

CĂRĂUȘ, Tamara (25.11.1972, Hârtopul Mare- 
Orhei), eseistă. După absolvirea Colegiului 
Pedagogic din Orhei (1991), îşi continuă stu- 
diile la Facultatea de Jurnalism şi Ştiinţe ale 
Comunicării a Universității de Stat din Chișinău 
(1991-1996) și la Facultatea de Filosofie a 
Universităţii din București, absolvind în 2001. 
Își ia doctoratul în litere la Universitatea bucu- 
reșteană cu o teză despre tehnicile narative în 
romanul postmodern. A participat la diferite pro- 
iecte de cercetare în cadrul mai multor instituţii 
(Colegiul Noua Europă, universităţi din Marea 
Britanie, Suedia, Olanda, Cehia, Austria). A debu- 
tat editorial în 2000 cu eseul Tzara mea. Publică 
în „Sud-Est cultural”, „Jurnal de Chișinău” și 
susține o rubrică în revista „Contrafort”, prezen- 
tând cărţi semnate de Mircea Cărtărescu, Marta 
Petreu, Adrian Marino, Norman Manea, Emilian 
Galaicu-Păun ş.a. A fost distinsă cu câteva 
premii, între care Premiul Uniunii Scriitorilor 
din Republica Moldova şi Premiul Institutului 
Cultural Român (ambele în 2000). 

În Tzara mea, în Efectul Menard. Rescrierea 
postmodernă: perspective etice (2003) şi în 
Capcanele identității (011) C. dezbate atât 
subiecte vizând ipostaze ale literaturii de 
ultimă oră, cât și probleme cu caracter social, 
unele abordate frecvent în perioada interbelică, 
dar ignorate după al Doilea Război Mondial. 
Reflectată în paginile din Capcanele identității, 
experiența parcursă pentru documentarea con- 
ceptului relevă un itinerar complicat, autoarea 
proiectând subiectul asupra prozei a doi scriitori, 
Ion Druţă și Paul Goma. Cu un orizont deschis 
spre noutăţile în domeniu, C. este preocupată de 
mecanismele identificării naţionale și de modul 
în care acestea funcționează în contextul diver- 
sităţii discursurilor identitare. În fond, autoarea 
își exprimă pe fondul crizei identitare a celor- 
lalți şi nevoia individuală de depășire a stării de 
incertitudine. Reflecţiile, marcate de accente 
sociologizante, corespund urgenţei de a spune 
şi a înţelege un prezent complicat, încă tulbure 
în tendinţele şi aspiraţiile lui. C. explică recursul 
la sociologie şi îl legitimează prin importanţa, 
semnificaţia dramelor sociale pe care le observă 
şi le analizează. Eliberarea din captivitatea soci- 
alului, lupta cu trecutul, pe care autoarea refuză 
să și-l asume, o determină să-și conceapă dis- 
cursul despre Basarabia într-o cheie analitică 

cioraniană. Cu numeroase incursiuni extralite- 
rare, lucrarea Efectul Menard... disociază textul 
literar din perspectiva implicaţiilor ideologice și 
etice, regândirea alterităţii în scrisul postmodern 
fiind urmărită prin prisma mișcărilor „subver- 
sive”, între care un loc aparte îl au feminismul, 
postcolonialismul, multiculturalismul. 

SCRIERI: Tzara mea, Chișinău, 2000; Efectul Menard. 
Rescrierea postmodernă: perspective etice, Piteşti, 2003; 
Ethnobarometer in the Republic of Moldova (în colabo- 
rare cu Doru Petruţi şi Ala Roşca), Chişinău, 2006; Cap- 
canele identităţii, Chișinău, 2011. 

Repere bibliografice: Vitalie Ciobanu, Valsul pe eşafod, 
Chișinău, 2001, 190-198; Theodor Codreanu, Basara- 
bia sau Drama sfâşierii, Galaţi, 2003, 164-170; Chris- 
tian Crăciun, „Efectul Menard”, LAI, 2004, 8; C. Măgură, 
„Efectul Menard”, RL, 2004, 45; Mircea V. Ciobanu, 
72577 de semne (cu spaţii albe) despre ai noştri tineri..., 
„Sud-Est cultural”, 2005, 2; Dic. Chişinău, 106-107, 
Vitalie Ciobanu, Neliniștea spiritului etic, CE 2011, 
197-198. A.Bn. 


CĂRCĂLEANU, Eleonora (21.11.1939, Echi- 
măuţi-Orhei), istoric literar. Este fiica Verei (n. 
Comarniţchi) şi a lui Mihail Sinicliu, învăţă- 
tor. Urmează studiile medii la Şcoala nr. 35 din 
Bucureşti, după care este elevă a Liceului „Iulia 
Hasdeu” din aceeaşi localitate. Între 1958 şi 1963 e 
studentă la Facultatea de Filologie a Universităţii 
din Bucureşti, secţia italiană-română. În 1967 
devine asistent la Catedra de limbi clasice, italiană, 
spaniolă a Facultăţii de Filologie a Universităţii 
„AL. I. Cuza” din Iaşi, unde predă limba şi litera- 
tura italiană. Parcurge toate treptele în ierarhia 
universitară, ajungând în 1999 profesor titular, iar 
între 2000 şi 2006 fiind şefa catedrei. Îşi susţine 
doctoratul în 1975 cu teza Leopardi în România, 
editată în 1983. A beneficiat de mai multe burse 
de studiu în Italia și a fost visiting professor la 
universitățile din Perugia, Padova, Bari, Pescara, 
Chieti. Debutează cu un eseu despre Leopardi în 
1973 la „România literară”. 

În Leopardi în România C. oteră un studiu 
sistematic despre receptarea operei poetului 
italian în ţara noastră. Sunt urmărite traduce- 
rile din italiană efectuate de-a lungul timpului, 
dar şi înrâuririle asupra unor scriitori români. 
Capitolul Traducători şi traduceri conţine o ana- 
liză fină a textelor lui Leopardi transpuse în limba 
română de Barbu Constantinescu, Al. Pop Dafin, 
Mihail Strajanu, Al. lacobescu, G. Murnu, Pimen 

Constantinescu ş.a., apreciindu-se că încercă- 
rile acestora au avut drept merit promovarea 
scrierilor poetului italian şi netezirea drumului 
spre realizările semnate de Eta Boeriu, Tatiana 
Popescu sau Smaranda Bratu Stati. Secţiunea 
intitulată Înrâuriri şi asemănări aduce o analiză 
comparatistă, fiind detectate zonele de inter- 
ferență dintre Leopardi şi Duiliu Zamfirescu, 
Panait Cerna, Anton Naum sau Mihai Codreanu. 
Înrâuririlor tematice dintre lirica leopardiană şi 
cea eminesciană le este dedicat un capitol dis- 
tinct. Studiul se încheie cu prezentarea unor 
aspecte ale operei poetului italian trecute prin 
filtrul criticii şi istoriei literare româneşti. În 
Repere româno-italiene (1998), culegere de arti- 
cole şi studii, demersul comparatist are în vedere 
o înţelegere tipologică a celor două culturi. Sunt 
reunite analize privind scriitori precum Dante, 
Umberto Saba, Giuseppe Ungaretti, Eugenio 
Montale, M. Eminescu, Duiliu Zamfirescu, 
Grazia Deledda ş.a. O carte de acelaşi gen este 
şi Miscellanea italica (2002). Eugenio Montale. 
O lectură a poeziei (2002) reprezintă o analiză a 
cărților publicate de poetul italian modernist. 
Astfel, între Oase de sepie, Ocaziile, Furtuna şi 
altceva, Satura, Jurnal din '71 şi din '72, Caiet 
de patru ani şi Alte versuri sunt stabilite core- 
laţii subtile, după ce autoarea reface printr-un 
demers de tip monografic geneza fiecărui volum 
în parte. Această metodă favorizează consti- 
tuirea unor raporturi între biografie şi creaţie, 
în condiţiile în care o mare parte din opera lui 
Montale a fost scrisă într-o perioadă de criză a 
umanităţii. C. nu uită să evidenţieze felul în care 
poetul italian a reuşit să depăşească sau să se 
desprindă de caracterul literaturii timpului său, 
în care dominau ţinuta luxuriantă a imaginilor şi 
„retoricile golite de sentimentul autenticităţii”. 
Din acest motiv, observă autoarea, poezia lui 
Montale e lipsită încă din primele ei faze de ima- 
gini redundante şi artificii formale, ca să ajungă 
în ultimele volume la o simplitate nobilă. C. 
dovedeşte o bună cunoaştere a literaturii italiene 
din Novecento şi în lucrarea Giuseppe Ungaretti 
şi alte contribuţii literare italiene (2008). A publi- 
cat şi câteva cursuri universitare: Due secoli di 
letteratura italiana. Duecento. Trecento (1998) și 
Tre correnti letterarie italiane. LUmanesimo, il 
Rinascimento e il Barocco (1999). 

SCRIERI: Leopardi în România, Bucureşti,1983; Repere 
româno-italiene, laşi, 1998; Due secoli di letteratura ita- 
liana. Duecento. Trecento, laşi, 1998; Tre correnti lettera- 
rie italiane. LUmanesimo, il Rinascimento e il Barocco, 
Iaşi, 1999; Miscellanea italica, laşi, 2002; Eugenio Mon- 
tale. O lectură a poeziei, laşi, 2002; Giuseppe Ungaretti şi 
alte contribuţii literare italiene, laşi, 2008. 


Repere bibliografice: Ştefan Avădanei, Leopardi şi lite- 
ratura română, CRC, 1983, 19; Giorgio Caragiani, „Leo- 
pardi în România”, „Esperienze letterarie” (Napoli), 
1984, 2; Dragoş Cojocaru, „Eugenio Montale. O lectură 
a poeziei”, CL, 2002, 3; Mauro Barindi, „Miscellanea ita- 
lica”, CL, 2003, 12; Noretta Jucan, „Eugenio Montale. O 
Ș.A. 


lectură a poeziei”, ST, 2006, 9. 


CĂRTĂRESCU, Mircea 
(.VI.1956, Bucureşti), 
poet, prozator, eseist, 
traducător. 


Este fiul Mariei (n. Badislav) şi al lui Constantin 
Cărtărescu, inginer, ziarist. Urmează Liceul 
„Dimitrie Cantemir” din Bucureşti, apoi 
Facultatea de Limba și Literatura Română, secţia 
română-engleză, pe care o absolvă în 1980 cu o 
teză de licenţă despre poezia postumă a lui M. 
Eminescu; rescrisă, teza — incursiune psihanali- 
tică minuțioasă în arcanele imaginarului „noc- 
turn” eminescian - va fi publicată în 1992 sub 
titlul Visul chimeric. Este membru de prim-plan 
al unor cenacluri studenţeşti bucureştene, medii 
de formare definitorii pentru generaţia căreia îi 
aparţine: Cenaclul de Luni (condus de Nicolae 
Manolescu) şi cenaclul Junimea (condus de Ov. 
S. Crohmălniceanu). Va fi prezent şi în două 
volume colective produse de aceste cenacluri — 
Aer cu diamante (1982, împreună cu Traian 1. 
Coşovei, Florin Iaru și lon Stratan) şi Desant '83 
(alături de alți peste douăzeci de prozatori opt- 
zecişti). Până în 1989 lucrează ca profesor de 
română la o şcoală generală din Bucureşti, func- 
ţionar la Uniunea Scriitorilor şi redactor la 
revista „Caiete critice”. Din 1991 îşi începe 

cariera universitară la Catedra de literatură 
română din cadrul Facultăţii de Litere bucureş- 
tene, devenind conferenţiar în 2004. Coordo- 
nează cenaclul Litere (1994-1999). Devine 
doctor în filologie în 1999 cu teza Postmo- 
dernismul românesc, coordonată de Paul Cornea. 
În ultimele două decenii scriitorul a devenit un 
brand de succes intern şi internaţional, fără 
termen de comparaţie în România postdecem- 
bristă. Cărţile — apărute şi în zeci de ediţii în 
limbi străine - i-au fost vândute în sute de mii de 
exemplare. Începând cu ediţia franceză a Visului, 
din 1992, scrierile lui C. au fost traduse în 
engleză, franceză, germană, italiană, spaniolă, 
portugheză, greacă, ebraică, suedeză, norvegi- 
ană, polonă, neerlandeză, irlandeză, maghiară, 
bulgară, sârbo-croată, bască. A fost recompen- 
sat cu numeroase premii, între care Premiul 
Uniunii Scriitorilor, Premiul Academiei Române, 
Premiul Uniunii Latine, Premiul Vilenica, 
Premiul Haus der Kulturen der Welt ş.a. Texte 
i-au fost incluse în peste douăzeci şi cinci de 
antologii internaţionale. Bursier Fulbright, apoi 
al Colegiului Rockefeller şi al New Europe 
College, a primit şi o bursă oferită de Akademie 
Schloss Solitude ş.a., este invitat la numeroase 
târguri de carte din străinătate. A fost decorat de 
statul francez cu Ordinul Artelor şi Literelor în 
grad de Cavaler (2010). Este căsătorit cu scriitoa- 
rea Ioana Nicolaie. 

Alături de alţi congeneri, C. a debutat în 
revista „Convingeri comuniste” a Asociaţiei Stu- 
denţilor Comunişti din Bucureşti (1978); debutul 
„oficial” rămâne însă un grupaj poetic publicat 
în „România literară” tot în 1978, cu o prezentare 
de Nicolae Manolescu. Debutează editorial în 
1980 cu volumul de versuri Faruri, vitrine, foto- 
grafii. Primirea entuziastă din partea criticii de 
autoritate, confirmată şi de Premiul Uniunii Scri- 
itorilor, va provoca contrareacţii virulente, în 
contextul cultural-politic dificil din epocă, mar- 
cat de ascensiunea protocronismului ca doctrină 
culturală a naţional-comunismului ceauşist şi de 
scandalurile de plagiat care-i incriminau pe unii 
membri ai grupării. „Cosmopolitul” C. devine 
țintă predilectă a serialelor pamfletare orches- 
trate de cei din jurul lui Eugen Barbu la revista 
„Săptămâna”, căpătând astfel notorietate şi legi- 
timitate „subversivă” prin intermediul posturilor 
de radio occidentale. Volum eterogen, cu scăderi 

evidente (secţiunea „virgiliană” Georgicele nu 
depăşeşte nivelul unor parodii studenţeşti „cu 
şopârle” la adresa modelului bucolico-idilic con- 
fiscat oficial), Faruri vitrine, fotografii conţine 
aproape toate ingredientele care-l vor impune pe 
C. ca „lider” poetic al generaţiei sale: vizionaris- 
mul romantic înalt, camuflat în veşmântul high 
tech al intertextualismului parodic, combinaţia 
de ironie demitizantă şi sentimentalitate visă- 
toare, enorma disponibilitate lexicală, imagistică 
şi asociativă, orchestrată pe principiul magic al 
analogiilor universale, limbajul neoenciclope- 
dist ce aspiră, arghezian, „să prindă universul cu 
iţele”. Metafora specular-spectaculară a cale- 
idoscopului,  intertextualitatea generalizată, 
concreteţea hipersenzorială şi vizualitatea nesă- 
țioasă îi caracterizează, de asemenea, poetica al 
cărei „caragialism” colocvial maschează un emi- 
nescianism obsedant. Luxuriantă şi tentaculară, 
lirica sa „uimeşte”, şochează. Filonul „balcanic” 
al cântecului de lume, de la Văcăreşti, Costache 
Conachi şi Anton Pann până la romanţa minu- 
lesciană, concreteţea senzorială a lui Tudor 
Arghezi, imagismul policrom al lui Ilarie Voronca 
şi la obiectualismul de bazar ludic al lui Leonid 
Dimov ş.a., îndreptăţesc încadrarea poetului în 
galeria „sudicilor”, risipitori ai propriului talent. 
Cu precizarea că risipitorul C. se va dovedi şi un 
excelent administrator al propriei opere. Cu eco- 
uri din T.S. Eliot (The Waste Land), Căderea, poe- 
mul reprezentativ de aici, e plasat, simbolic, în 
deschidere, indicând o geneză şi o apocalipsă, o 
„cădere” din paradisul formelor pure, înalte, în 
derizoriul unui cotidian fără orizont („loamna 
s-a cărăbănit, dracu s-o ia/ şi nu mai putem să 
mergem la o bere”). Încă de acum se poate 
observa predilecţia pentru poemul intertextual 
amplu, narativ şi, la limită, epopeic, desfăşurat 
stereofonic pe mai multe niveluri de semnificaţie 
şi capabil să reformuleze - prin falsă deriziune — 
vechi tradiţii ale literaturii din toate timpurile. 
Campionul postmodernismului poetic se dove- 
deşte a fi, de la început, un romantic sub acope- 
rire sau, după propriile-i afirmaţii, un „mistic” 
deghizat în „burghez”. Consacrarea poetică va 
spori odată cu Poeme de amor (1983). Modelele 
externe cele mai importante ale poeziei lui C. şi 
ale întregii sale generaţii sunt cele americane, 
prozaice, cotidianiste şi biografiste - poeţii beat- 
nici în primul rând - pe fondul unei sensibilităţi 

pop-rock de tip flower power, ea însăşi progra- 
mată de romantism şi suprarealism. Absența 
caracterului vaticinar şi protestatar manifest la 
Allen Ginsberg, Charles Olson, Robert Creeley, 
Lawrence Ferlinghetti s-ar justifica, în principiu, 
prin „domesticirea estetică” operată de totali- 
tarism, cu energiile contestatare deviate către 
subvertirea ironico-parodică a limbajelor cano- 
nice; lipseşte, de asemenea, dimensiunea antica- 
pitalistă, stângistă a beatnicilor. De fapt, C. e, 
structural, un artist „evazionist”, ale cărui ambiţii 
de performanţă vizează canonul estetic, polemi- 
zând implicit cu versiunea populistă, angajată şi 
patriotic-revoluţionară impusă, în România ani- 
lor '70—80, de Adrian Păunescu. Unii comenta- 
tori, între care Cornel Regman şi Marin Mincu, 
au acuzat caracterul de „artizanat minor” al poe- 
ziei sale; într-un articol programatic (Cuvinte 
împotriva maşinii de scris), C. s-a apărat invo- 
când caracterul „texistenţial” (un continuum 
text-existenţă) şi eminamente performativ în 
raport cu „narcisismul” modernismului înalt, 
„scriptic”. „Manierismul” care i-a fost, de aseme- 
nea, imputat trebuie înţeles în sens tipologic, un 
model deseori citat fiind Giambattista Marino 
(„Poetul, dacă nu-i în stare să uimească, să 
meargă mai bine la ţesală”). Ars poetica şi ars 
amandi totodată, cu o notă de romanţă kitsch 
asumată ironic, Poeme de amor mobilizează, pe 
fondul unui Bucureşti mitologizat fastuos por- 
nind de la cotidianul imediat (Zeppeline peste 
Piaţa Obor), o întreagă „paradă” erotico-estetică, 
mobilizând deopotrivă „arsenalul” poeziei de 
dragoste a lumii şi toată gama de seducţii a pro- 
priei poezii. Vădind abilităţi regizorale de com- 
media dellarte, amplul poem O seară la operă îşi 
„uimeşte” cititorii trecându-i prin istoria paro- 
dică a poeziei româneşti canonice şi prefigurând 
epopeea livrescă din Levantul (1990). Un posibil 
model îl oferă James Joyce în fragmentul Boii 
soarelui sau Herman Hesse în Lupul de stepă. Alt 
text de referință e Poema chiuvetei, replică 
„obiectualistă” la Luceafărul eminescian. Ambi- 
ţiile vizionar-totalizante devin manifeste în Totul 
(1985), enormă proiecţie biografistă pe un ecran 
psihanalitic care conţine deja schema romanelor 
lui C. din deceniul ce urmează. În aceeaşi peri- 
oadă sunt scrise poemele ce vor alcătui, în 1994, 
volumul Dragostea, în care descoperirea fericirii 
intimist-matrimoniale şi a bucuriilor paternităţii 

devine armătura tematică a unei replici la poezia 
domestică a lui Tudor Arghezi; amorul devine, la 
rându-i, dragostea definită, din motto, în terme- 
nii apostolului Pavel, dar şi ca principiu ce mişcă, 
dantesc, „sori şi alte astre”. Apar, şi aici, pe lângă 
delicate piese „de cameră”, megaviziuni genezice 
şi apocaliptice, mari scenarii psihanalitice, tita- 
nomahii burleşti ale obiectelor. Capodopera lui 
C. rămâne, fără îndoială, epopeea eroi-comică 
Levantul „comedie a literaturii” şi replică post- 
modernă, de mare virtuozitate orchestrală, la 
Țiganiada lui lon Budai-Deleanu, ce închide în 
bucla ei istorică o întreagă genealogie a literatu- 
rii române: de la poemul Conrad al paşoptistului 
Dimitrie Bolintineanu şi scrisorile lui Ion Ghica 
la poezia muntenească postpaşoptistă, trecând 
prin Eminescu, Arghezi, Bacovia, Blaga, lon 
Barbu, Dimov, până la Nichita Stănescu şi la 
autocanonizatul C., marcat ca prezenţă a unei 
absenţe. „Eposul” fantezist (iluzie artistică şi pre- 
text) este dat de o naraţiune maritimă de aven- 
turi, „cu pirați” mediteraneeni, având ca prota- 
gonişti pe Manoil şi pe Iaurta Chiorul. Înainte de 
a debuşa în spaţiul sacru, hermetic al Haluciana- 
riei — şi, printr-o nouă răsucire biografistă, în 
mintea Autorului real care, aflat la vârsta chris- 
tică într-un „greu moment” al vieţii sale, „clo- 
ceşte” această „jucărea” în bucătăria unui bloc 
din Colentina —, naraţiunea, tocmită în versuri de 
mare virtuozitate livrescă în registru muntean de 
epocă, prinde în țesătura ei o întreagă forma 
mentis balcano-orientală, sugerând o efigie fan- 
tasmatică a identităţii locale născută din mintea 
unui autor-demiurg cu ambiţii absolutist-lucife- 
rice („Alef la puterea Alef, Dumnezeu la puterea 
Dumnezeu”); el încearcă, prin încrederea neli- 
mitată în puterile literaturii, să-şi conjure preca- 
ritatea şi efemeritatea existenţială. Puterile lite- 
raturii se confundă, deocamdată, cu cele ale 
poeziei, astfel încât postmodernismul Levantu- 
lui va fi privit ca „piatră tombală peste istoria 
poeziei româneşti” (Florin Manolescu). Scris în 
preajma revoluţiei din 1989 şi apărut imediat 
după, „poemationul” conţine şi o punere în 
scenă comico-satirică a revoluţiei de la 1848 (va 
fi de altfel reprezentat, în 1999, de regizoarea 
Cătălina Buzoianu), cu o dimensiune politică 
subversivă la adresa marelui proiect propagan- 
distic al ceauşismului, „epopeea naţională”. În 
mod ironic, cea mai valoroasă scriere a celui mai 

tradus scriitor român postdecembrist este una 
intraductibilă, idiomatică prin cosmosul de refe- 
rinţe literare autohtone. După această „apo- 
calipsă” a maximalismului poetic, nu mai rămâne 
decât opţiunea abandonului sau a minimalismu- 
lui, eventual a recuperării unor materiale mai 
vechi, de virtuozitate artizanală, precum sone- 
tele de tinereţe publicate în anii 2000. Minimalis- 
mul va fi accesat, rezidual, în poemele scrise în 
anii '90 şi intrate, două decenii mai târziu, în 
sumarul volumului Nimic (2010). Sunt texte 
cumva „postume”, la foc mic, visător-intimiste, 
în care poetul se desparte de vechea sa identitate 
cu tandreţe şi nostalgie. Predilecţia pentru blues 
şi autolamentaţie, paroxistică în „ohtaturile” din 
Poeme de amor, capătă acum valenţe noi. Poe- 
mul-prag, indicat ca atare în Nimic, este Occi- 
dentul, unde, după izolaţionismul anilor '80, 
şocul primei călătorii postcomuniste în Statele 
Unite ale Americii apare ca revelaţia unui zid al 
plângerii, al expierii şi al despărțirii de iluziile 
alimentate de megalomania lirică a ceauşismu- 
lui târziu. Pentru un scriitor care vrea totul de la 
literatură, despărţirea de poezie devine priori- 
tară în asemenea condiţii (când poezia nu mai 
oferă, socialmente, „nimic”). O decizie de pe 
urma căreia va rezulta una dintre cele mai spec- 
taculoase reinventări auctoriale din literatura 
română postdecembristă. Rămâne, de aseme- 
nea, nostalgia pentru cantautorii pop-rock şi folk 
care i-au marcat tinereţea, consemnată în mai 
multe poeme. Din unii a şi tradus (Bob Dylan, 
Suflare în vânt, 2012). 

Cum toate volumele de poezie ale lui C. de 
până la Levantul au proporţii romaneşti şi valenţe 
epice, era firească deplasarea treptată a autorului 
către o proză puternic impregnată de poezie, totul 
fiind, bineînţeles, impregnat de biografic, biografi- 
cul de fantezie, iar fantezia de fantasme obsedante 
din „subteranele” inconştientului. Lirismul este 
totuşi absent din hiperrealista Păianjeni de 
pământ, povestire ce încheie sumarul antologiei 
Desant '83, dar deschide un întreg univers (auto) 
ficțional. El apare, la cel mai înalt nivel al său, abia 
în nuvelele din volumul Visul (1989), mutilat de 
cenzură prin eliminarea a două piese (prologul 
Ruletistul şi epilogul Arhitectul), prin eliminarea 
unor pasaje erotice şi prin modificarea titlului 
unei nuvele Gocul în loc de Mendebilul). Cartea va 
fi retipărită, în versiune necenzurată, sub titlul 

Nostalgia, în 1993, şi va beneficia de o receptare 
neobişnuită: zece ediţii româneşti (unele subintitu- 
late „roman”) şi numeroase traduceri (Mendebilul, 
Gemenii şi R.E.M. au apărut şi sub forma unor cărţi 
autonome). Deşi Visul marca, apăsat, opţiunea 
nervaliană a autorului pentru „a doua viaţă, 
pentru interioritate onirică şi imaginar, noul titlu 
trimite la o „mistică a postmodernităţii” şi sur- 
prinde, memorabil, o sensibilitate caracteristică: 
melancolică, visătoare, postsimbolistă, stilizată în 
manieră pop-art. Proza lui C. renunţă la „vălul” 
ironic-parodic, „diurn” şi „caragialian” al poeziei, 
în favoarea „noctunului” liric, obsesional şi fantas- 
matic. Jorge Luis Borges şi Gabriel Garcia Mârquez, 
Ernesto Sâbato şi Julio Cortăzar, Hermann Hesse şi 
J.D. Salinger, Eminescu şi Mircea Eliade sunt 
modele imediat identificabile în textura celor cinci 
proze ale Nostalgiei, prima fiind o metaforă a crea- 
ției şi o parabolă borgesiană a riscului, cu un nara- 
tor ridicat şi coborât de „ruleta rusească” a desti- 
nului; ultima - o proliferare macrantropică de tip 
SF a identităţii unui aparent banal artist genialoid, 
a cărui artă îl dilată la proporţii de Mare Arhitect al 
Universului. C. impresionează, aici, ca extraordi- 
nar poet „matein” al Bucureştiului spectral dintre 
Obor şi Colentina, cu subterane demonic-feerice 
ca în Pe strada Mântuleasa de Mircea Eliade, dar şi 
prin combinaţia de eminescianism oniric şi meta- 
fizic, realism magic sud-american, sensibilitate 
estetizantă, simbolist-decadentă şi romantism 
hippie. Miezul cărţii îl constituie cele trei nuvele 
ale copilăriei şi adolescenţei  „damnate”. 
Mendebilul, mitologizare memorabilă a „subsolu- 
rilor” copilăriei în decor de bloc comunist, unde 
un copil tarat psihic (Dan Nebunul), venit de nu se 
ştie de unde şi metamorfozat într-un soi de profet 
iluminat, devine „legislator” (printr-un decalog 
bizar) al microcomunităţii infantile şi se vede 
compromis în faţa tovarăşilor de joacă prin revela- 
ţia erotismului său precoce. Reciclare flower power 
a erosului eminescian, Gemenii e, în schimb, o 
naraţiune „romantică” a ieşirii (traumatice) din 
adolescenţă printr-o uniune sexuală mistică şi 
androgină în subsolul oniric, populat de fluturi, al 
Muzeului Antipa. Dincolo de arcanele simboli- 
zante, ceea ce imprimă tensiune dramatică acestei 
nuvele de atmosferă este zbaterea timid-genialoi- 
dului, „nervalianului” Andrei, licean din medii 
proletare, îndrăgostit fără speranţă de sofisticata, 
frivola şi inaccesibila Gina, venită dintr-un cartier 

„aristocratic” al protipendadei. Şi aici C. reuşeşte 
să dea pregnanţă estetică şi forță mitologică unei 
lumi neexplorate artistic, dincolo de poncifele 
romanelor sau filmelor populare: copilăria şi ado- 
lescenţa „la bloc” şi liceul sedus de moda hippie. 
Totul pe fundalul unei combinaţii între cotidianul 
cenuşiu, apăsător al Bucureştiului comunist şi 
strălucirile intimiste ale celui interbelic, scufundat 
în enigmă şi vrajă. Mai exact, între poezia depri- 
mantă a cartierelor muncitoreşti şi balcanismul 
pitoresc al mahalalelor de altădată. C. conferă 
acestor vârste o mitologie specifică în care s-au 
regăsit mulţi dintre cititorii deceniului al zecelea 
din secolul trecut şi care a contribuit la mitologiza- 
rea scriitorului însuşi. Farmecul pitoresc al perife- 
riei obsedate de prestigiul centrului se regăseşte şi 
în psihedelica R.E.M. (cu un titlu indicând mişca- 
rea rapidă a pupilelor din timpul somnului para- 
doxal), unde naratorul - seducător blazat — se 
retrage într-un colţ al „pânzei” textuale (o metafo- 
ră-cheie a scrisului lui C. este, încă de la debut, 
păianjenul), manipulându-şi „victima” (Svetlana- 
Nana) pe calea unei anamneze în aceeaşi lume 
magică a iniţierilor din copilărie şi adolescenţă, cu 
ataşante incursiuni în mediile ţigăneşti infantile; 
intră în scenă şi o nouă versiune a adolescentu- 
lui-profet, „monstru” damnat, tarat fizic şi supra- 
dotat intelectual (eliadescul Egor). Narațiunea 
pendulează continuu între fabulosul vârstelor 
dintâi şi coşmarul unui prezent traumatic, exorci- 
zat printr-o serie de nu-uri ce răstoarnă da-urile 
din finalul romanului joycean Ulysses. Dilatată şi 
inegală, fără arta compoziţională impecabilă din 
Mendebilul şi tensiunea din Gemenii, R.E.M. 
rămâne totuşi cea mai complexă şi mai spectacu- 
loasă dintre nuvelele lui C. Exorcizarea psihanali- 
tică a traumei separării gemenilor şi a unei adoles- 
cenţe dificile, marcată de complexe sexuale şi de o 
agresiune homosexuală ratată asupra protagonis- 
tului, asigură axul microromanului Travesti (1994). 
În realitate, e mai mult o nuvelă extinsă „despre 
splendoarea şi abjecţia adolescenţei”. Conflictul 
dintre maturitate şi imaturitate, dominant, ca şi 
motivul dublului sau „copilul divin”, cu ecouri din 
Carl Gustav Jung, Otto Rank sau Kâroly Kerenyi, ar 
fi un alt „motor narativ” al acestei scrieri dilatate, 
sufocată adesea de patetismul unui baroc stilistic 
flamboaiant, dar cu cîteva secvenţe puternice 
despre promiscuitatea tulbure a taberelor de elevi 
şi despre metamorfoza negativă a „fetiţelor” în 

„femei”. De la Ov. S. Crohmălniceanu, s-a glosat 
mult despre eminescianismul profund al prozei 
lui C. Vizionarismul eminescian („genial”, „lucife- 
ric”, „absolutist”) e, într-adevăr, obsedant la nive- 
lul structurilor de adâncime, şi dacă Visul chimeric 
a putut fi citit ca un „tribut” interpretativ, un con- 
troversat articol-colaj, Fapte, publicat în grupajul 
demitizant al revistei „Dilema” (265/ 1998), a fost 
receptat ca un atac de gust îndoielnic la adresa lui 
Eminescu; există la C. o „anxietate a influenţei” şi 
o rivalitate obsesivă față de marele model. 
Complexul afirmării, nevoia nevrotică de perfor- 
manţă, de a se măsura sau compara permanent cu 
„cei mai mari” scriitori afini (din literatura română 
sau universală) şi de a-i depăşi domină paginile 
din Jurnal U-II, 2001-2011), ţinut din adolescenţă 
şi publicat secvențial, cu retuşări ale pasajelor prea 
intime. Fragmentele apărute, datând din perioada 
1990-2010, subordonează toate aspectele vieţii 
artistului (în măsura în care le expun) „demonis- 
mului” creator, într-un spectacol al vulnerabilităţii 
megalomaniacale şi autocentrate. Supratema o 
constituie reinventarea de sine prin geneza, recep- 
tarea şi managerizarea promoţională a trilogiei 
romaneşti Orbitor (1996-2007), alcătuită din Aripa 
stângă, Corpul şi Aripa dreaptă. După semieşecul 
cu Travesti, pariul lui C. cu romanul devine pre- 
sant, angajând cele mai profunde resorturi ale 
fiinţei; nu e vorba despre orice roman, ci de unul 
„total”. Exorcizare psihică a unui hybris, dar şi 
punere în scenă a obsesiei centrale a autorului: 
dublul, reunificarea fiinţei scindate, recuperarea 
copilului divin de către matur. Orbitor se vrea, de 
fapt, a fi o scriptură, o „evanghelie după Mircea” 
prin care se exprimă un ales, un iluminat, instru- 
ment al unei conspirații metafizice universale cu 
epifanii politice înregistrate de-a lungul câtorva 
sute de ani. Foarte special este romanul de familie, 
cu genealogiile fabuloase ale mamei (Maria din 
Tântava, fată simplă venită la oraş în interbelic, cu 
strămoşi balcano-slavi gnostici şi bogomili) şi ale 
tatălui (bănăţeanul Costel, naiv ucenic al unei 
şcoli de partid, cu îndepărtate şi nobile rădăcini 
poloneze şi hasidice), totul, culminând cu întâlni- 
rea lor, stând sub semnul predestinării misteri- 
oase. O vecinătate literară imediat recognoscibilă 
este metaficţiunea paranoidă a lui Thomas 
Pynchon (V, în special), grefată pe un autobiogra- 
fism oniric de tip M. Blecher şi (din nou) pe mode- 
lele sud-americane ale lui Mârquez şi Sâbato, dar 

şi pe tipare ale textelor sacre sau ezoterice. 
Automitologizarea „cosmică” va fi marcată inclu- 
siv prin însemnări de jurnal şi interviuri unde C. se 
prezintă în ipostaza platonică şi romantică a artis- 
tului-medium, inspirat şi ales de Dumnezeire în 
vederea scrierii Cărţii mântuitoare, imago mundi 
şi punere în abis a totului menit să răscumpere 
spaima de nimic a fiinţei efemere. Meta-, mega- şi 
autoficţiune cosmogonică şi apocaliptică, Orbitor 
este un vortex în care autobiograficul debuşează 
în hagiografic, experienţa personală şi genealogia 
familială fiind marcate — sub semnul mistic al flu- 
turelui — de intervenţia „mesagerilor” sectei de 
„Ştiutori” din ţinutul transcendent Orbitor, prin 
codul secret Tikitan, prezent în folclorul copiilor; 
cel mai important mesager şi însoțitor al „alesului” 
Mircea este hermeticul Herman, personaj fantas- 
tic mai bine reliefat decât acela al naratorului 
eponim pe care îl salvează şi consiliază. Realismul 
magic în variantă balcanică, proiectat în istoria 
mirobolantă a sectelor din satul matern Tântava, 
dă unele dintre cele mai bune pagini de proză ale 
lui C. Aproape tot ce ţine de atmosferă, de imagi- 
narul autobiografic şi genealogic sau de fantezia 
metafizică (prodigioasă) e remarcabil în Orbitor, 
însă, în pofida matriţei „fractalice”, programată să 
absoarbă, tentacular, toate dimensiunile existen- 
ţei, de la infinitul mic infracelular până la metaga- 
lactic, „spaţiul mental” nu se încheagă ca roman, 
rămânând un caleidoscop modular de nuvele 
corespondente, deviat, de la un punct încolo, 
într-o superproducţie mistico-politică. Totul e 
excesiv, de la imaginarul ezoteric al fluturelui 
diafan la cel anatomico-celular, teratomorf sau 
sexual, într-un stil de un manierism flamboaiant 
care, vrând să-şi „orbească” cititorii, riscă să pro- 
voace saturație prin supraîncărcarea demonstra- 
tivă şi decorativismul strident, îmbibat de solem- 
nitate lirică. Lipsit de aderenţă reală la moral, 
social şi istoric, textul ridică semne de întrebare pe 
măsură ce, de la un volum la altul, creşte ponderea 
nivelului „realist”, în flagrant contrast cu emfaza 
stilului oracular, profetic („Căci suntem omizi şi 
vom deveni fluturi...”), vădind o schizoidie estetică 
între nivelul verosimil şi cel fabulatoriu. 
Personajele cele mai conturate sunt, cu una-două 
excepţii, creaturile transumane, estropiaţii şi 
monştrii (Herman, Soile, Monsieur Monsu), în 
vreme ce oamenii „normali” apar, cu puţine excep- 
ţii, ca nişte artefacte lipsite de interioritate. Atât 

interbelicul, cât mai ales comunismul românesc 
sunt reconstituite exterior printr-o colecţie de 
clişee specifice, perioada ceauşistă fiind recupe- 
rată într-o colecţie de oralităţi pamfletare şi ban- 
curi obscene, iar evenimentele din decembrie 
1989 în satiră de tabloid. În registru triumfalist se 
derulează în schimb apoteoza din final, cu explo- 
zia apocaliptică a Bucureştiului, revenirea perso- 
najelor din Nostalgia şi întâlnirea transfiguratoare 
a lui Mircea cu geamănul său Victor (şi cu propria 
alteritate) pe ruinele Casei Poporului. În totul, 
Orbitor se prezintă ca o megaficţiune egofilă cu 
reuşite extraordinare şi căderi pe măsură, copleşi- 
toare ca proiect, dar care nu poate fi susţinută de 
precaritatea butaforiei istorice şi de un perso- 
naj-narator (Mircişor/ Mircea) al cărui „salt” brusc 
din copilărie la maturitate apare la fel de nemoti- 
vat narativ ca şi comportamentul său matur, de 
scrib ales pentru dicteul Ştiutorilor. 

Despărțirea de optzecism şi de postmodernism 
a lui C. se produce treptat, de-a lungul anilor '90, 
când „poetul-fanion” al generaţiei se desprinde 
în „alergător solitar” pe o orbită „planetară” ali- 
mentată de progresia geometrică a traducerilor şi 
a promovării externe, urmând „gloriei” interne, 


nu lipsită de controverse, şi marelui succes în 
rândul tinerilor. Pornind de la repere-standard 
ale bibliografiei internaţionale (Gianni Vattimo, 
Jean-Frangois Lyotard, plus utopia globalistă a lui 
Francis Fukuyama), Postmodernismul românesc 
(1999) reprezintă sinteza discursului de legitimare 
a acestui fenomen de tip optzecist, dublată de un 
(discret) discurs de autolegitimare, conţinând o 
artă poetică personală şi o filosofie pe măsură. Un 
discurs de tip mesianic, în care un curent „asianic”, 
anticlasic, la început „subteran”, ilustrat de scrieri 
ex-centrice ca Istoria ieroglifică sau Țiganiada, 
străbate istoria noastră literară pentru a ieşi la 
suprafaţă în secolul al XX-lea, „vestind” schimba- 
rea de paradigmă impusă de acţiunea optzeciştilor. 
Celebratul relativism postmodern se dovedeşte însă 
procustian şi dogmatic din perspectiva decupaju- 
lui istoric propus (care devine astfel nu doar tipo- 
logizant, ci şi valorizant), iar atitudinea auctorială, 
deşi clamează relativismul şi dezideologizarea, se 
arată a fi una extrem de ideologizantă, în parame- 
trii globalismului neoliberal. Dincolo de locurile 
comune ale teoriei culturale postmoderne, trecute 
printr-un filtru românesc, cartea, controversabilă 
în multe privinţe, oferă o atractivă introducere în 

materie, cu nerv polemic şi formulări critice adese- 
ori inspirate, ce „are totuşi meritul de a fi impus un 
concept şi de a fi fixat fizionomia literară a genera- 
ției '80” (Nicolae Manolescu). Culegeri ocazionale 
ca Pururi tânăr, înfăşurat în pixeli (2003) sau Ochiul 
căprui al dragostei noastre (2012) reunesc cronici 
subiective despre autori afini, amintiri personale 
definitorii, texte de atitudine, eseuri de (auto)pro- 
movare culturală şi, ocazional, reverii prozastice 
(unele notabile, precum romanţata Zaraza sau 
fragmentele despre Bucureşti). Dacă teoreticianul 
şi eseistul C. se situează la un nivel net inferior pro- 
zatorului şi mai ales poetului, la nivel mai de jos 
se situează, de departe, publicistul politic angajat. 
Articolele publicate din 2003 în „Jurnalul naţional” 
şi adunate în 2005 în culegerea Baroane! (trimițând 
la pamfletul arghezian), ca şi cele semnate ulterior 
în „Evenimentul zilei”, navighează catastrofist, fără 
acuitate analitică şi pregnanţă expresivă, printre 
clişeele dreptei civic-liberale. Contaminarea de 
acest discurs publicistic (după cum chiar C. măr- 
turiseşte în Jurnal) e benefică în planul notorietă- 
ţii şi impactului comercial, însă alterează filonul 
înalt al literaturii autorului. Atât ultimul volum al 
romanului Orbitor (cu reconstrucţia alegoric-pam- 
fletară a butaforiei comuniste şi a celei revoluţio- 
nare din decembrie 1989), cât şi popularul De ce 
iubim femeile (2004) sau Frumoasele străine (2010) 
- primul cuprinzând secvenţe scrise pentru reviste 
glossy, iar al doilea având ca punct de plecare expe- 
rienţe scriitoriceşti transfrontaliere - se resimt de 
pe urma acestei cotituri, în care „artistul” pur, ado- 
lescent al spiritului, lasă locul „burghezului” matur, 
pragmatic. Totuşi, ca şi multe poeme din volumul 
Nimic, unele povestiri incluse în cele două cărți se 
numără printre reuşitele notabile ale lui C., de data 
aceasta într-un registru mult mai lejer, mai comer- 
cial, dar şi mai „umanizat” decît cele din Nostalgia. 
Lăsând la o parte dulcegăriile sexiste, lista motive- 
lor pentru care „iubim femeile” („Pentru că au din 
când în când mici suferinţe: o durere reumatică, o 
constipaţie, o bătătură, şi-atunci îţi dai seama deo- 
dată că femeile sunt oameni, oameni ca şi tine”), 
cochetarea cu „modurile minore” ale literaturii 
oferă un contrapunct relaxant în raport cu maxi- 
malismul genialoid din Levantul, Nostalgia sau 
Orbitor. Literatura „tandreţelor pentru femei” va fi 
dublată de cea „pentru copii şi rafinaţi”: ilustrată 
cu rafinament suprarealist de graficianul Tudor 
Banuş, Enciclopedia zmeilor (2002) e o „estetică a 

basmului” distilată din tradiţia folclorului româ- 
nesc (sau balcanic) și proiectată jucăuş într-un 
evantai caracterologic fantezist, dincolo de care se 
pot întrevedea însă o cosmogonie ludică, parodică, 
de tip Levantul şi o comedie livresc-enciclopedică 
a umanului văzut ca amestec de monstruozitate 
(zmeiască) şi infantil. O nouă redimensionare a 
literaturii lui C. ar putea-o oferi viitorul roman 
Theodoros — replică la biografia regelui de origine 
română al Abisiniei evocat într-o scrisoare a lui lon 
Ghica - pe linia spectacularului levantin ca auto- 
proiecţie interioară a măririi şi decăderii. 
De la Nichita Stănescu, nici un poet nu este mai modern în 
limbaj decât Cărtărescu, rezervele, depozitele tradiționale 
de cuvinte poetice sunt înlocuite de altele, noi, din dome- 
niul tehnicii şi al ştiinţelor exacte. Imaginaţia lexicală 
este la Cărtărescu nesfârşită. Sub apa şi focul cuvintelor 
se ascunde ochiul vizionar în care se formează imaginile 
altei realităţi decât cea comună. Rezervat, afabil, timid 
în societate, Cărtărescu e de fapt un obsedat al lumii lui 
magice, miraculoase de cuvinte, pe care o locuieşte ca pe 
un infern confortabil: îl trădează privirea teribil de fixă, 
ochii din adâncul capului, care nu sunt deschişi decât 
pentru ceea ce vede. 

NICOLAE MANOLESCU 


Sunt proze fantastice, cum nu s-au mai scris în litera- 
tura română de la Eminescu încoace [...]. Imaginaţia lui 
Cărtărescu lucrează incitată de imensităţile astronomice, 
marile analogii universale, doctrinele ezoterice şi teoriile 
ştiințifico-fantastice, miturile umanităţii şi activitățile 
ascunse ale inconştientului. 

OV. S. CROHMĂLNICEANU 

CĂRŢI POPULARE. Texte cu largă circulaţie în 
literatura românească veche, numite la începu- 
tul studierii lor, în urmă cu un veac şi jumătate, 
„cărţi poporane” (B.P. Hasdeu), c.p. au tematică 
deopotrivă laică şi religioasă şi tratează, într-o 
manieră accesibilă şi sub o formă atrăgătoare, 
subiecte dintre cele mai diverse, prin care autorul, 

de regulă anonim (sau considerat ca atare într-o 
cultură în care paternitatea literară era din princi- 
piu ignorată), „vrea ca alții să petreacă, să râză, să 
crează, să înveţe, să imite sau să se ferească” (B.P. 
Hasdeu). Sunt de obicei scrieri beletristice, „des- 
fătătoare” (legende apocrife, hagiografice, litur- 
gice sau parabiblice, texte apocaliptice, romane 
eroice, de Curte sau de dragoste), dar nu lipsesc 
scrierile „eticeşti” (texte cu caracter didactic sau 
cărţi de înțelepciune), cărţile de prevestire (care 
permiteau, într-o manieră şi cu mijloace deve- 
nite, în vremurile moderne, folclorice, descifra- 
rea caracterului, a comportamentului uman, ca şi 
anticiparea sau înţelegerea evoluţiei vremurilor) 
şi unele scrieri de tip tehnic (de obicei leacuri şi 
reţete medicale sau texte cu funcţii magice). Unite 
nu prin tematică, ci prin modul de abordare şi de 
redactare a materiei, mod adecvat unui destinatar 
specific (de regulă un cititor cu pregătire şi deschi- 
dere culturală medie), c.p. se diferenţiază atât de 
literatura religioasă oficială (canonică, de lectură 
bisericească, de slujbă sau de exegeză teologică), 
de scrisul literar laic elevat (deopotrivă beletris- 
tic, didactic, tehnic sau ştiinţific, juridic ori admi- 
nistrativ), difuzat şi acesta, în toată perioada cul- 
turii vechi româneşti, în primul rând prin copiere 
manuscrisă, cât şi de puţinele elemente de folclor 
literar vechi, consemnate aproape accidental, din 
pură curiozitate intelectuală, în manuscrise (des- 
cântece, colinde, oraţii, cântece de stea, mărunte 
producţii lirice). În primul secol de cultură scrisă în 
limba română câteva miscelanee, adevărate „bibli- 
oteci la purtător” (Codex Sturdzanus, Codicele 
Todorescu şi Codicele Marțian), ce descind din ace- 
laşi original, astăzi necunoscut, difuzează în forme 
practic identice două scrieri apocaliptice cu largă 
circulaţie nu numai în spaţiul românesc, Cuvântu 
de îmblare pre la munci, cunoscut şi ca Apocalipsul 
Maicii Domnului, şi Apocalipsul Apostolului Pavel. 
Alte scrieri apocrife, legende parabiblice şi vieţi 
de sfinţi (Legenda Duminicii, Pseudo-Apocalipsul 
Apostolului loan, Moartea lui Avraam, Legenda 
Sfintei Vineri, Legenda Sfântului Sisinie) cunosc 
şi ele, până spre mijlocul veacului al XVII-lea, mai 
multe variante manuscrise. În anii 1559-1560 
fusese de asemenea reprodus în Manuscrisul popii 
Bratul, cel mai vechi miscelaneu braşovean păs- 
trat, un text de magie populară numit Începătura 
de nuiale, destinat celor ce căutau comori cu ajuto- 
rul nuieluşei de alun. Iar în deceniul de la cumpăna 

Ilustraţie la Alexandria, BAR, ms. rom. 575 


veacurilor XVI şi XVII a fost copiată în nordul 
Moldovei, după o traducere pierdută, Floarea 
darurilor, carte de înţelepciune de origine italiană 
(Fiore di virtă), pătrunsă anterior în spaţiul cultu- 
ral românesc prin intermediar sud-slav. Tot origine 
sud-slavă au avut cea mai veche versiune cunos- 
cută, probabil, din a doua jumătate a secolului al 
XVI-lea, a Alexandriei, romanul consacrat expediţi- 
ilor lui Alexandru Macedon (versiune transcrisă la 
1620 în Codex Neagoeanus) şi trei cărţi de preves- 
tire, Rojdeanicul, echivalentul Zodiacului modern 
(datând şi el, în cea mai veche copie păstrată, tot 
din 1620), Trepetnicul, folosit pentru prezicerea 
întâmplărilor din viaţa unui om cu ajutorul mişcă- 
rii („tremuratului, zbătutului”) diverselor părţi ale 
corpului acestuia, şi Gromovnicul, în care soarta 
omenirii era descifrată cu ajutorul zodiei în care 
„cădea” tunetul, ultimele două texte fiind difuzate, 
fapt cu totul accidental în epocă, şi printr-o tipări- 
tură apărută foarte probabil în anul 1639, în partea 
de sud a Transilvaniei. Modificarea atitudinii faţă 
de textul scris şi implicit faţă de utilizarea românei 
ca limbă de cultură, modificare produsă în spaţiul 


românesc la mijlocul veacului al XVII-lea, are prin- 
tre consecinţe şi creşterea numărului de c.p., 
diversificarea lor tematică şi schimbarea parţială 
a zonelor de provenienţă. Între scrierile cu subiect 
religios, în continuare intens traduse şi copiate, îşi 
fac apariţia noi apocrife, scrieri apocaliptice şi vieţi 
de sfinţi de mică întindere, unele venite, chiar îna- 
inte de 1700, şi din spaţiul slav răsăritean (Lemnul 
crucii, Adam şi Eva, Disputa lui Isus cu Satana, 
Călătoria lui Zosim la blajini, Cele 12 vise în tâlcu- 
irea lui Mamer, Alexie, omul lui Dumnezeu, Viaţa 
Sfântului Vasile cel Nou), dar acestora li se alătură 
acum câteva cărţi de mare întindere (Varlaam 
şi Ioasaf şi Mântuirea păcătoşilor), transpuse în 
română de mari învăţaţi ai vremii (Udrişte Năsturel 
şi Nicolae Milescu spătarul) după originale gre- 
ceşti. În secolul în care româna s-a impus ca limbă 
de cult, de instrucţie şi de cultură, se constată şi 
o creştere semnificativă a numărului c.p. laice. 
Alături de Floarea darurilor şi de Alexandria, tra- 
duse anterior şi intens copiate (Antim Ivireanul, 
cunoscând, desigur, interesul cititorului contem- 
poran pentru aceste scrieri, le imprimă, se pare pe 

amândouă, la Snagov, contrar uzanţei epocii, care după 1780, în primul rând în Moldova, asupra unor 
cerea a fi multiplicate prin tipar exclusiv cărţile romane de dragoste, precum Alţidalis şi Zelidia, 
religioase canonice), se aşază Fiziologul, Archirie  Erotocritul,  Etiopica,  Imberie şi  Margarona, 
şi Anadan, Istoria Troadei, texte ilustrând modele  Poliţion şi Militina, unele transpuneri româneşti 
literare cunoscute cititorului român, cartea de având ca izvor nu doar scrieri neogreceşti, ci şi 
înţelepciune şi romanul de Curte, dar şi Esopia şi originale italieneşti sau chiar franţuzeşti. Atenţia 
Sindipa, scrieri de provenienţă (direct sau mediat) acordată surselor occidentale se amplifică după 
orientală, intens copiate nu numai în cursul seco- anul 1800, când vor fi traduse, cu concursul unor 
lului al XVIII-lea, ce aduceau în atenţie un tip nou autori consacraţi, Arghir şi Elena (roman transpus 
de personaj, sclavul înţelept, şi o nouă structură în română de loan Barac) şi Filerot şi Antusa (carte 
narativă, romanul cu cadru. Continuând deschi- a cărei formă în româneşte, cuprinzând şi pasaje 
derea către genuri şi specii literare noi, receptând  versificate, este datorată, foarte probabil, lui Iancu 
influenţe ce se depărtează din ce în ce mai frecvent Văcărescu). 

de spaţiul cultural sud-est european şi ilustrând Numărul mare de c.p. înregistrate în scrisul 
aplecarea tot mai evidentă către c.p. cu tematică vechi românesc, diversitatea tematică şi difuza- 
laică, traducătorii din a doua jumătatea secoluluial rea lor foarte intensă, prin copiere şi prelucrare, 
XVIII-lea dau versiuni româneşti pentru Bertoldo, în medii dintre cele mai diferite (de la persoane cu 
şi chiar pentru Bertoldo şi Bertoldino, propunând instrucţie redusă până la intelectuali cu aleasă cul- 
în acest fel o nouă variantă a personajului esopian, tură) arată aplecarea manifestată de vechiul cititor 
pentru Istoria lui Skinder împărat, scriere des- român către o componentă a scrisului literar nu tot- 
cinzând din versiunea occidentală a Sindipei, sau  deauna acceptată de Biserică. În cursul veacului al 
pentru Halima. Semn al apariţiei unei noi sensibi- XVII-lea diverse texte juridice, între care Șapte taine 
lităţi literare, traducătorii se opresc însă constant, şi Îndreptarea legii, făceau referire la mai multe c.p. 

„oprite” de forurile ecleziastice, iar o listă cuprin- 
zătoare a unor astfel de scrieri „minciunoase”, între 
care Astrologul, adică Rojdeanicul, şi Gromovnicul, 
texte de prevestire, dar şi Legenda Duminicii, apocri- 
fele Adam şi Eva, Lemnul crucii, Legenda Sfântului 
Sisinie, Vasilie cel Nou sau „Umblările apostolilor”, 
nume care indică desigur Apocalipsele, a fost de mai 
multe ori copiată în manuscrise datorate unor feţe 
bisericeşti. Cu toate acestea, traducătorii c.p., inclu- 
siv ai multor scrieri cu tematică laică, dar mai ales 
copiştii şi prelucrătorii erau cel mai adesea preoți. Va 
fi marcat aceasta o autentică deschidere culturală, 
concretizată nu numai prin citarea în cadrul predici- 
lor bisericeşti (cum făcea bunăoară Antim Ivireanul) 
a unor pilde sau exemple extrase din astfel de surse, 
dar va fi fost şi o modalitate mai eficientă de promo- 
vare a unor precepte şi modele de comportament în 
rândul credincioşilor. Multe scrieri apocrife, legende 
liturgice sau parabiblice erau foarte probabil auxi- 
liare preţioase pentru preoţi în explicarea sensului 
textelor bisericeşti, iar unele scrieri apocaliptice 
argumentau nevoia de respectare a preceptelor creş- 
tine, întrucât pedepsele imaginate pentru diversele 
păcate aveau efect mai puternic decât sancţiunile 
dictate prin simpla raportare la pravile. La fel cum 
c.p. au fost, încă de la începuturile scrisului româ- 
nesc literar, un mijloc extrem de eficient de cultivare 
a gustului pentru lectură şi, îndeosebi, un tărâm pro- 
pice pentru exersarea capacităţii de prelucrare for- 
mală a unui text. În timp ce „litera” textului religios 
canonic era obligatoriu de respectat, forma apocri- 
felor, a scrierilor apocaliptice, a c.p. laice permitea, şi 
uneori chiar impunea, pentru apropierea de cititor, 
pentru sublinierea unei idei sau pentru amplifica- 
rea efectului lecturii, nu doar adaptarea lingvistică 
şi „localizarea” culturală, ci şi contaminarea textelor 
cu subiecte apropiate (de exemplu apocalipsele şi 
pravilele) sau reorganizarea materiei prin redistri- 
buirea părţilor componente sau prin selecţia acelora 
considerate mai importante pentru ilustrarea unei 
teme (ca în Cele 12 vise în tâlcuirea lui Mamer sau, 
poate, în Legenda Duminicii). Deşi au constituit, 
prin larga lor difuzare, prin rolul jucat în educarea 
şi în evoluţia gustului pentru lectură, o componentă 
importantă a vechii culturi scrise în limba română, 
atât c.p. cu subiect religios, cât şi c.p. cu tematică 
laică au fost difuzate, până la sfârşitul veacului al 
XVIII-lea, numai prin copiere manuscrisă. Tipărirea, 
probabil în 1639, a Gromovnicului şi Trepetnicului 
alături de Paraclisul Precistei pare un „accident” 

remarcabil, iar imprimarea Florii darurilor (şi, even- 
tual, a Alexandriei), în 1700 la Snagov, este semnifica- 
tivă exclusiv pentru deschiderea culturală specifică 
lui Antim Ivireanul. În jurul anului 1800, pe fondul 
general al dezvoltării şi înnoirii culturii scrise în 
limba română, s-a schimbat însă nu numai raportul 
dintre cele două componente, laică şi religioasă, ale 
c.p., sau acela dintre textele „desfătătoare”, devenite 
majoritare, şi scrierile „eticeşti”, de promovare a unui 
anumit model de comportament, de demonstrare 
sau de susţinere a unei idei, ci s-a modificat însăşi 
atitudinea faţă de text. Acesta a început să fie înţeles 
nu numai ca act de mediere culturală, ci şi ca rea- 
lizare _literar-artistică, traducerea sau prelucrarea 
formei româneşti a unei c.p. fiind, de aceea, tot mai 
des asumată de scriitori recunoscuţi pentru talen- 
tul lor, iar unele manuscrise, precum Alexandria 
copiată de Năstase Negrule sau Erotocritul datorat 
logofeţilor Ioniţă şi Petrache, amplifică plăcerea lec- 
turii prin admirabile ilustraţii. Şi tot ca o schimbare 
de atitudine, prin care textul este receptat deopotrivă 
ca produs cultural şi comercial, după 1794 c.p. laice, 
dar şi cele religioase încep să fie difuzate prin tipar în 
primul rând în Transilvania (îndeosebi prin Petru şi 
loan Bart) şi, chiar dacă mai rar, în Ţara Românească 
sau în Moldova (la Iaşi, iniţial prin Mihail Strilbiţki). 
Sunt astfel imprimate uneori în mai multe ediţii, 
dintre scrierile cu relevanţă literară, Alexandria (apă- 
rută iniţial la Sibiu şi la Movilău), Arghir şi Elena (a 
Sibiu şi la Iaşi), Bertoldo, Esopia şi Sindipa (la Sibiu), 
Floarea darurilor (la Braşov), Halima şi Gromovnicul 
(la Bucureşti), Trepetnicul (la Iaşi). În 1837 se găseau 
astfel spre vânzare în librării din Bucureşti (potri- 
vit listei imprimate cu evident scop comercial la 
Filă din Fiziolog, BAR, ms. rom. 4602 

sfârşitul celui de-al treilea volum din traducerea lui 
Gherasim Gorjan pentru Halima) exemplare din 
Gromovnic, Istoria lui Arghir, Viaţa şi pildele lui Esop, 
Istoria lui Alexandru Machidon, Istoria Sindipii filo- 
soful, Floarea darurilor şi Bertoldo şi Bertoldino, cărţi 
apărute în toate provinciile româneşti şi aduse la 
Bucureşti pentru vânzare. Considerate uneori, ime- 
diat după 1830, în perioada încercărilor de găsire a 
formei adecvate pentru româna modernă, modele 
de bună limbă românească (după cum consemnau 
în amintirile lor lon Heliade-Rădulescu, Costache 
Negruzzi sau Mihail Kogălniceanu), devenite nu o 
dată model artistic şi sursă de inspiraţie pentru scri- 
sul beletristic (ca în cazul lui Anton Pann) sau trans- 
formate (cum se întâmplă cu apocrifele religioase) 
în texte-amuletă (multiplicate până astăzi pentru a 
satisface nevoia de lectură şi de miraculos a credin- 
cioşilor cu puţină instrucţie), c.p. au intrat la mijlo- 
cul secolului al XIX-lea, ca şi literatura religioasă, pe 
un drum paralel cu scrisul românesc literar modern. 
Definite ca „poporane” pentru tipul de redactare, 
pentru similitudinile tematice manifeste (datorate 
cultivării unor motive comune, iar nu unor influenţe 
reciproce) cu folclorul, ele ajung să aibă acum o difu- 
zare similară creaţiilor anonime. 

1925; N. Cartojan, Cel mai vechi zodiac românesc: „Ruj- 
denița” popei lon Românul (1620), DR, 1927-1928; N. 
Iorga, Livres populaires dans le sud-est de lEurope et sur- 
tout chez les Roumains, „Bulletin de la section historique” 
(Academie Roumaine), 1928; N. Cartojan, „Fiore di virtă” 
în literatura românească, AAR, memoriile secțiunii lite- 
rare, t. IV, 1928; N. Cartojan, Cărțile populare în literatura 
românească, I-II, Bucureşti, 1929-1938; ed. 2, I-II, îngr. 
Alexandru Chiriacescu, pref. Dan Zamfirescu, postfață 
Mihai Moraru, Bucureşti, 1974; Emil Turdeanu, „Varlaam 
şi Ioasaf”. Istoricul şi filiaţiunea redacțiunilor româneşti, 
CEL, 1934, 1-46; N. Cartojan, Poema cretană „Erotocrit” în 
literatura românească şi izvorul ei necunoscut, Bucureşti, 
1935; Cartojan, Ist. lit., 1 (1940), 71-138; Emil Turdeanu, 
La Litterature bulgare du XIV siecle et sa di[fusion dans les 
Pays Roumains, Paris, 1947, 31-58; Ist. lit., 1, 721-750; Dan 
Simonescu, Romanul popular în literatura română medi- 
evală, Bucureşti, 1965; Duţu, Coordonate, 25-115; Pandele 
Olteanu, „Fiore di virtă” dans les versions slaves traduites 
du roumain, RSL, 1968; Al. Duţu, Cărțile de înţelepciune 
în cultura română, Bucureşti, 1972; Mihai Moraru, Cătă- 
lina Velculescu, Bibliografia analitică a literaturii române 
vechi, vol. I: Cărţile populare laice, partea I-II, Bucureşti, 
1976-1978; Dan Horia Mazilu, Texte antice şi lecturi medi- 
evale. Marginalii la „Istoria surpării Troadei”, RITL, 1981, 
2; Dan Horia Mazilu, „Varlaam şi Ioasaf”. Istoria unei cărţi, 
Bucureşti, 1981; Cătălina Velculescu, Cărți populare şi 
cultură românească, Bucureşti, 1984; Mihai Moraru, De 
nuptiis Mercurii et Philologiae, Bucureşti, 1997, 29-125; 
Liviu Onu, Tradiţia manuscrisă a unei sinteze europene la 
români în secolele al XVII-lea - al XIX-lea. Mântuirea păcă- 
foşilor („Amartolon sotiria'), Bucureşti, 2002. Gh.C. 


CĂTANĂ, George (20.[X.1865, Remetea-Pogănici, 
j. Caraş-Severin — 13.VII.1944, Valeadeni, j. Caraş- 
Severin), culegător de folclor, povestitor. Este 
fiul Trăiei şi al lui lon Cătană, ţărani. Urmează 
şcoala primară în satul natal, gimnaziul la Lugoj 
şi Şcoala Normală (Preparandia) din Caransebeş 

(1880-1883). După doi ani de practică la Brebu, 
este numit învăţător definitiv la Valeadeni, unde 
funcţionează până la pensionare. A fost comi- 
sar al şcolilor confesionale din protopopiatul 
Caransebeş şi a înfiinţat, în 1896, cercul cultural 
local al Astrei (bibliotecă, săli de lectură şi cor). 
Culege neobosit folclor, avându-l ca model pe 
Ion Pop-Reteganul. Debutează în 1886, în „Gazeta 
poporului” din Timişoara, cu Pitic Ținţarul, fiind 
prezent, aproape şase decenii, într-un mare număr 
de ziare şi reviste: almanahuri şi calendare, „Foaia 
diecezană”, „Dreptatea” (unde este redactor res- 
ponsabil), „Drapelul”, „Luceafărul”, „Familia”, 
„Iribuna”, apoi, după Unire, la „Arhivele Olteniei”, 
„Semenicul”, „Banatul literar”, „Calendarul româ- 
nului”, „Almanahul Banatului” ş.a. 

C. debutează editorial cu primul volum din 
Poveştile Bănatului U-III, 1893-1895), căruia îi 
urmează alte culegeri, conţinând cu precădere 
basme, dar şi, sporadic, legende şi snoave sau 
balade. Din păcate, entuziasmul de culegător nu 
este echivalat şi de grija pentru păstrarea autenti- 
cităţii materialului adunat, îndeosebi în ce priveşte 
fidelitatea lingvistică. Meritul său rămâne acela de 
a fi făcut cunoscute mai multe piese cu circulaţie 
locală (Mârza, Rusalin al lui Damian, Patima lui 
Ioan Stoia etc.). Este însă şi autorul unei contrafa- 
ceri a Mioriţei. Pasiunea pentru poveştile populare, 
cea mai importantă latură a activităţii sale, i-a adus 
supranumele, excesiv, de „Creangă al Banatului”. 
În proza memorialistică, risipită prin reviste, evocă 
anii copilăriei şi experienţa pedagogică (Suferințele 
unui învăţător de la naştere până în timpul prezent, 
1888, Amintiri din copilărie, 1902, Chipuri din satul 
nostru, 1909 etc.). A scris şi poezii (unele în grai 
bănăţean), nesemnificative însă. C. se înscrie, cu 
dăruire, într-o tradiţie a folcloristicii bănăţene ilus- 
trate de Simeon Mangiuca, Enea Hodoş, Sofronie 
Liuba, Iosif Bogdan ş.a., pe care s-a străduit să o 
îmbogăţească. 

Culegeri: Poveştile Bănatului, I-III, Gherla, 1893-1895; 
Balade poporale din gura poporului bănăţean, Braşov, 
1895; Păcală şi Tândală, Gherla, 1897; Viaţa şi faptele lui 
Ștefan cel Mare şi Bun, Domnul Moldovei, Sibiu, 1898; 
Alese cântări bisericeşti sau Octoih bogat, Budapesta, 
1902; Teatru la sat, Gherla, 1905; Poveşti poporale din 
Banat, I-II, Braşov, 1908; ed. îngr. şi pref. Marin Bucur, 
Bucureşti, 1956; Miorița... Doamnele de Gr. Baronzi. 
Balade populare, Braşov, 1909; Flori din război, Caranse- 
beş, 1924; Chipuri şi graiuri din Bănat. Povestiri, nuvele, 

schițe şi legende originale, I-II, Caransebeş, 1924-1927; 
Cele mai frumoase poveşti din Banat, Bucureşti, 1947; 
Poveşti, balade, povestiri, Timişoara, 1969; Rozuna, 
doamna florilor, îngr. şi pref. Vasile Şerban, Timişoara, 
1974; Basme, poveşti şi balade, îngr. Doina Comloşan şi 
Vasile Şerban, Timişoara, 1984. 

Repere bibliografice: Liviu Jurchescu, Un Ion Creangă al 
Banatului: G. Cătană, „Semenicul”, 1928, 10-11; Cosma, 
Bănăţeni, 95-97, Cornel Corneanu, Doi ani de la moar- 
tea lui Gheorghe Cătană, „Revista Institutului Social 
Banat-Crişana”, 1946,ianuarie-iulie;lon ApostolPopescu, 
[George Cătană], O, 1958, 9, 1961, 4; P Pascu, „Poveşti 
poporale din Banat”, O, 19%61, 6; Gr. Popiţi, Folcloristul 
Gheorghe Cătană (O sută de ani de la naşterea sa), O, 1965, 
9; Vintilescu, Secvențe, 106-107, Datcu, Dicţ. etnolog., 
212-213; Marcu Mihail Deleanu, Memorial, documente şi 
studii despre George Cătană, Reşiţa, 2011. D.B.-D. 


CĂTINA, Oana (pseudonim al Vioricăi Mării; 
2.VIII.1941, Dănceu-Flămânda, azi Jiana, j. Mehedinţi), 
prozatoare. Este fiica Mariei Popescu şi a lui Traian 
Popescu, învăţători, şi soră a scriitorului Dumitru 
Radu Popescu. Urmează şcoala primară în locali- 
tatea natală, cursul elementar şi liceul la Oradea 
(1953-1959), apoi, la Universitatea „Babeş-Bolyai” 
din Cluj, Facultatea de Filologie, secţia română- 
franceză, absolvită în 1964. Din 1966, timp de peste 
trei decenii, lucrează ca redactor de editură (mai 
întâi la subredacţia clujeană a Editurii Tineretului, 
iar din 1970 la Editura Dacia). Debutează în 1967, 
la revista „Steaua”, cu o povestire semnată V. Benţe. 
Debutul editorial are loc în 1981 cu romanul Jocuri 
de copii, semnat cu pseudonimul Oana Cătina, 
format din prenumele celor două fiice ale scriitoa- 
rei şi utilizat ulterior cu consecvență. Publică, în 
anii '80—'90, mai multe romane, într-un ritm destul 
de susținut, frecvenţa apariţiilor noi scăzând în 
anii 2000. Îi mai apar două ediţii pe care le îngri- 
jeşte: N. Steinhardt, Drumul spre isihie (1999) şi AL. 
Căprariu, Corespondenţă (2000). 

Romanele scrise de C. sunt asemănătoare prin 
tematică, viziune şi modalitate narativă. Mediul 
social investigat este de regulă cel al intelectuali- 
tăţii — cu ascendență rurală - din deceniile post- 
belice (medici, cercetători, jurişti, studenţi ş.a.). 
Incursiunile în lumea satului dintr-un trecut mai 
apropiat sau mai îndepărtat sau chiar din prezen- 
tul marcat de modernizare nu sunt extinse cantita- 
tiv, dar oferă pasaje dintre cele mai realizate literar. 
Scriitoarea nu a urmărit însă trasarea unei „fresce”; 
romanele ei sunt mai degrabă intimiste (chiar 

dacă atent şi pertinent inserate în tabloul social şi 
în istoria contemporană), fiind focalizate asupra 
câte unui destin sau, mai des, asupra unui grup 
de destine împletite sau intersectate. În cartea de 
debut conflictul e organizat după reţeta romanului 
poliţist, iar celelalte volume prezintă drame sen- 
timentale ori familiale, retrospective biografice. 
Problematica investigată este cea a individului: 
împlinirea, calitatea morală, suferinţa, sacrificiul, 
căutarea fericirii într-un cuvânt. Discursul roma- 
nesc e centrat pe rutina cotidianului, pe gesturile 
mărunte, îndărătul cărora sunt depistate — şi inter- 
pretate - chestiunile esenţiale ale existenţei: afec- 
tivitatea, preocuparea pentru realizarea profesio- 
nală şi, în general, umană (în versiunea eroismului 
nespectaculos şi negrandilocvent, eroismul bana- 
lului), preocuparea pentru onoare, pentru demni- 
tate, vocaţia pentru sacrificiu, dorinţa fiecăruia de 
a fi recunoscut, iubit şi prețuit. Acest inventar sen- 
timental şi ideatic — depistabil la numeroşi proza- 
tori contemporani — e ilustrat cu mijloace narative 
nu deosebit de originale. Cărţile se articulează din 
şiruri de confesiuni, de monologuri şi, mai ales, de 
ample dialoguri, de introspecţii „raţionate” şi de 
rememorări comentate. Cam toţi naratorii roma- 
nelor semnate de C. au acelaşi ton şi aceeaşi viziune 
asupra vieţii; se poate presupune că acestea sunt 
tonul şi viziunea autoarei. Tonul e unul sapient-glu- 
meţ, convenţional „isteţ” şi pe alocuri marcat de o 
sprinteneală continuă, care oboseşte în cele din 
urmă. Procedeul e menit probabil să „mascheze”, 
din pudoare, o gravitate de fond, dar e aplicat cu 
prea multă insistenţă. Uneori toate personajele par 
că vorbesc şi gândesc „ca din carte”, că îşi alimen- 
tează resursele de vervă şi umor din paginile alma- 
nahurilor cu sfaturi utile sau din „Paris-Match”. Sub 
acest raport, textul frizează deseori kitschul, fără 
semne perceptibile de autoironie care să marcheze 
distanţarea faţă de un registru de exprimare „citat” 
pentru autenticitate. Toate aceste insuficiențe par 
să recomande literatura prozatoarei ca pe o versi- 
une ceva mai elevată a literaturii de consum. De 
fapt, lucrurile nu stau chiar aşa: scrierile acestea 
nu sunt simple „confecţiuni”. Acumularea de nota- 
ție măruntă, psihologistă şi comportamentistă, 
cu ambiția exhaustivităţii, puternic colorată de 
subiectivitatea personajelor-naratori, comentată 
glumeţ ori doar alert, generează şi secvenţe antre- 
nante, plauzibile, atractive nu numai pentru că au 
nerv. De altfel, de la o carte la alta pot fi percepute 

un sensibil progres în stăpânirea meşteşugului de 
prozator, un spor cert de autenticitate, o modu- 
lare tot mai adecvată a tonului. Albastrele ninsori 
(1989) şi Umbra rotitoarelor poveşti (1991) vădesc, 
sub aceste raporturi, un net câştig de calitate lite- 
rară. Romanele pot fi situate, în poziţii mereu 
ascendente, pe o scară valorică care ar duce de la 
formula prozei sentimental-pilduitoare la formula, 
de mare rafinament, care exaltă intimitatea, cotidi- 
anul prozaic şi derizoriul, trimițând la semnificaţii 
esenţiale descoperite îndărătul aparentei insignifi- 
anţe a momentului trăit. Cu mijloace şi procedări 
deja acreditate drept caracteristice prozei sale, C. 
a dat, în Bătălia pentru roze (|, 1992), o transcriere 
literară plauzibilă a tumultului primelor săptă- 
mâni de după evenimentele din decembrie 1989, 
observat într-un mare oraş (Clujul). 

SCRIERI: Jocuri de copii, Cluj-Napoca, 1981; Poveşti 
pentru un fotoliu, Cluj-Napoca, 1983; Chesarina, Bucu- 
reşti, 1984; ed. Cluj-Napoca, 1999; Un pumn de cireşe, 
Bucureşti, 1984; ed. Cluj-Napoca, 2011; Poveşti în doi, 
Cluj-Napoca, 1985; Joia mor fluturii, Bucureşti, 1987; 
Albastrele ninsori, laşi, 1989; Umbra rotitoarelor poveşti, 
Craiova, 1991; Bătălia pentru roze, |, Cluj-Napoca, 1992; 
Sârba sub căruță, Drobeta-Turnu Severin, 2002; Parcă 
mă iubeai..., pref. Irina Petraş, Cluj-Napoca, 2002; Delfin 
la mal, Cluj-Napoca. 2004. 

Repere bibliografice: Serafim Duicu, „Jocuri de copii”, 
R, 1981, 12; Irina Petraş, [Oana Cătina] ST, 1983, 4, 1985, 
4, 1989, 5; N. Steinhardt, Fenomenul Boema, E 1983, 9; 
Titu Popescu, Două cărți de proză, T, 1985, 4; Mircea 
Popa, „Poveşti în doi”, TR, 1985, 25; Mihai Iordache, Faţa 
sentimentală a lumii, CL, 1985, 11; Const. Zărnescu, Un 
roman al destinului feminin, TR, 1987, 25; N. Steinhardt, 
Ispita lecturii, îngr. şi introd. loan Pintea, Cluj-Napoca, 
2000, 137-141; Petraş, Cărţile, 202-203. N.Br. 


CÂMPEANU, Pavel (29.11.1920, Bucureşti -— 
2.XI1.2003, Bucureşti), eseist, prozator. Intră în 
Uniunea Tineretului Comunist în 1935. Arestat ini- 
țial în 1940 pentru trei săptămâni, va fi închis între 
1941 și 1944 în lagărele de la Târgu Jiu, Malmaison, 
Jilava, Caransebeș, fiind condamnat la 25 de ani 
de muncă silnică. Experienţa va fi evocată în volu- 
mul de versuri Penitenciarul Special Caransebeș 
(1959), precum și în memoriile din Ceaușescu, anii 
numărătorii inverse (2002). După august 1944 face 
parte din Comandamentul Formaţiunilor de Luptă 
Patriotică, magazia de arme și muniții. Din 1948 
până în 1956 activează în Secţia de relaţii externe 
din aparatul CC al PMR, având ca sarcini emigrația 

iugoslavă din vremea defecţiunii lui losip Broz 
Tito şi apoi emigrația greacă, fiind omul de legă- 
tură cu liderii Partidului Comunist Grec, stabiliți 
la Bucureşti. În 1952 este numit într-o comisie 
care organizează Festivalul Mondial al Tineretului 
și Studenţilor (1953). În 1956 însoțește o trupă a 
Teatrului Naţional la Paris, la Teatrul Naţiunilor, 
ducând activităţi de contrainformaţii cu privire la 
exil. Între 1950 și 1953 este conferenţiar la Catedra 
de științe sociale a Institutului Politehnic, apoi din 
1956 la Școala de Partid „Ștefan Gheorghiu” și la 
Facultatea de Jurnalism (din 1976). După o aspi- 
rantură de patru ani la Institutul de Științe Sociale 
„AA. Jdanov” devine doctor în sociologie în 1960 cu 
teza Condiţionarea socială a artei în socialism, edi- 
tată în 1964. Din același an, angajat la Radio, reali- 
zează emisiunea „Leatru la microfon”; în 1967 înfi- 
ințează Oficiul de Studii şi Sondaje al TVR, al cărui 
director este până în 1980, când se pensionează. 
Călătorește de mai multe ori în Statele Unite (fiul 
său Gheorghe emigrase acolo în 1980) și în Europa, 
unde desfășoară diverse activități academice ca 
profesor invitat. În 1980 îi apare în Statele Unite, 
sub pseudonimul Felipe Garcia Casals, lucrarea 
The Syncretic Society, deconstrucție din interior a 
stalinismului (termenul preferat de autor față de 
„comunism”) sub formă de teze aforistice, lucra- 
rea fiind redactată în clandestinitate. În 1989 este 
bursier Fulbright. După căderea comunismului 
este membru fondator al Grupului pentru Dialog 
Social, director executiv al Centrului Independent 
de Studii Sociale, director de studii asociat la Ecole 
des Hautes Ftudes en Sciences Sociales (Paris), apoi 
profesor invitat la Central European University, 
Budapesta. Semnează în „Dilema” rubrica săp- 
tămânală „Glosar de tranziţie”. I-a fost decernat 
Premiul Academiei RSR în 1964 și în 1977. 

Pe lângă debutul cu un volum de versuri, cari- 
era literară a lui C. mai cuprinde două romane. 
Jurjac. Enescu copil (1961) este o evocare roman- 
țată ideologic. Stejarii nu cresc în cinci zile (1961), 
dedicat „aniversării a 40 de ani de la crearea 
Uniunii Tineretului Comunist”, are ca subiect acti- 
vitatea din ilegalitate a doi ucenici dintr-un atelier 
de periferie bucureșteană, cărora li se încredințase 
spre păstrare un șapirograf; întrucât legătura lor 
fusese arestată, uteciștii decid eroic să ia ei iniţia- 
tiva, adică să tipărească și să distribuie manifestul 
dorit de partid. Deși apreciat pentru intenţiile sale 
„juste”, pentru „tonalitatea romantică” și patos, 

romanul a fost criticat de Mihai Novicov pentru că 
oferă „o imagine cu totul derutantă a muncii ile- 
gale, prezentând-o ca pe o activitate improvizată, 
superficială, ca un fel de joacă până la urmă”. Dar 
contribuţia lui C. la teoria realismului socialist, 
Condiţionarea socială a artei în socialism (1964), 
este cea mai semnificativă piesă autohtonă în 
materie după lucrarea lui Ov. S. Crohmălniceanu 
Pentru realismul socialist (1960), fiind însă, spre 
deosebire de aceasta, publicată într-un moment 
în care ideea literaturii partinice pierduse decisiv 
teren în fața criticii estetice. Treptat, activitatea lui 
C. se liberalizează. Lucrările sale de sociologie pri- 
vind mass-media, spectatorii sau artele performa- 
tive precum teatrul sunt de pionierat în România, 
deschise către o bibliografie occidentală de ultimă 
oră: Radio, televiziune, public (1972), Oamenii și 
teatrul. Privire sociologică asupra publicului (1973), 
Oamenii si televiziunea. Privire sociologică asupra 
telespectatorului (1979). Urmează disidenţa incog- 
nito din The Syncretic Society, de asemenea, trilo- 
gia clasică asupra stalinismului, formată din The 
Origins of Stalinism: from Leninist Revolution to 
Stalinist Society (1986), The Genesis of the Stalinist 
Social Order (1988) și Exit: Toward Post-stalinism 
(1990). După 1989 C. revine editorial în România, 
analizând fenomenul cozilor din ceaușismul târziu 
în România: coada pentru hrană — un mod de viaţă 
(1994) sau primele alegeri electorale postcomu- 
niste în De patru ori în fața urnelor (1993). 
SCRIERI: Penitenciarul Special Caransebeș, București, 
1959; Jurjac. Enescu copil, București, 1961; Stejarii nu 
cresc în cinci zile, București, 1961; Condiţionarea soci- 
ală a artei în socialism, București, 1964; Radio, televizi- 
une, public, București, 1972; Oamenii și teatrul. Privire 
sociologică asupra publicului, București, 1973; Oamenii 
si televiziunea. Privire sociologică asupra telespectato- 
rului, București, 1979; The Syncretic Society, New York, 
1980; ed. (Societatea sincretică. 1980), tr. Nadia Badrus, 
Iași, 2002; Oamenii și filmul (în colaborare cu Ștefana 
Steriade), București, 1985; The Origins of Stalinism: from 
Leninist Revolution to Stalinist Society, New York, 1986; 
The Genesis of the Stalinist Social Order, New York, 1988; 
Exit: Toward Post-stalinism, New York, 1990; România 
înainte şi după 20 mai (în colaborare cu Ariadna Combes 
și Mihnea Berindei), Bucureşti, 1991; De patru ori în faţa 
urnelor, Bucureşti, 1993; România: coada pentru hrană — 
un mod de viaţă, tr. Mircea Boari, Bucureşti, 1994; Ceau- 
șescu, anii numărătorii inverse, laşi, 2002. 

Repere bibliografice: Mihai Novicov, „Stejarii nu cresc în 
cinci zile”, RITL, 1962, 1; Gheorghe Grigurcu, În răspăr, 

București, 2001, 110-113; Mircea Iorgulescu, Comunis- 
mul românesc: o poveste cu pușcăriași, „22", 2002, 25; 
Florin Constantiniu, De la Foriș la Ceaușescu: o viziune 
înnoitoare, ALA, 2002, 620; lon Bogdan Lefter, Pavel 
Câmpeanu — sociologul „sub vremi“, OC, 2004, 204; Ghe- 
orghe Câmpeanu, Dosarul de Securitate al lui Pavel 
Câmpeanu, „22”, 2009, 24. M.I. 


CÂMPIA LIBERTĂȚII, revistă apărută la Bucureşti, 
din 15 ianuarie până în aprilie 1944, cu subtitlul 
„Bilunar de luptă românească”; de la numărul 
6 apare la Câmpulung. Director: Vlaicu Bârna. 
Are redacţii pentru provincie: pentru Ardeal la 
Braşov, iar pentru Banat la Timişoara. Editorialul, 
de obicei un eseu, un studiu istoric sau social-po- 
litic, ocupă aproape în întregime prima pagină, 
fiind semnat de Vlaicu Bârna (Lozinca existenţei 
noastre, Problema salvării elitelor) sau de Vasile 
Stoica (Între Italia şi noi, Mizeriile unei ratificări, 
Basarabia şi ideologia sovietică). Alături de colabo- 
ratorii constanţi, cei doi gazetari analizează situa- 
ţia politică, morală şi spirituală a României într-un 
moment când înfrângerea Germaniei şi a aliaţilor 
ei devenea din zi în zi mai evidentă, realizând o 
radiografie lucidă şi echilibrată. Alte articole sunt 
semnate de Al. Hodoş (Octavian Goga), Grigore 
Popa (Puncte de sprijin pentru viitorul românesc), 
Cezar Petrescu (Scriitorul şi libertatea naţională), 
Nicolae Tatu (Aurel C. Popovici, premergător al 
Unirii), Pericle Martinescu („Geniu politic” sau ser- 
vilism spiritual?), lariu Dobridor (ntelectualitate 
şi cultură), loan Lupaş (Transilvania şi Slovenia), 
Ion Clopoţel (Transilvania la răscrucile istoriei), lon 
Burlea (Românii şi lumea slavă). Colaborează cu 
versuri lon Vinea, Radu Boureanu, Emil Giurgiuca, 
Mihai Beniuc, iar cu proză lon Vlasiu şi Emanoil 
Bucuţa. „Cronica”, „Idei. Fapte”, „Comentarii. 
Polemici”, „Caleidoscop internaţional”, rubrici de 
informaţie şi comentariu cultural, surprind viu şi 
polemic mişcarea ideilor, apariţiile editoriale de 
interes, atitudini şi opinii elocvente în epocă, sub 
semnăturile lui George Sbârcea, Alexandru Baciu, 
Ionel Neamtzu, lon Şiugariu, Mihai Anastasiu, 
Traian Stoica, Ion Vişoianu, Vladimir Bunea (Vlaicu 
Bârna), Paul Teodorescu. C.L. publică un frag- 
ment inedit din proza lui Duiliu Zamfirescu (Badea 
Cârțan la Roma), scris în 1897. Grafica — portrete, 
viniete, desene — este asigurată de Radu Boureanu, 
Demian, Olga Greceanu, Marcel Olinescu şi Eugen 
Stroe. C.H. 

CÂMPINA, „ziar-revistă” apărut la Câmpina, lunar, 
între noiembrie 1927 şi decembrie 1929. Redactori: 
Al. Tudor-Miu (director la numărul 5/1929), 
Alexandru Botez (5—7/1929), Geo Bogza (8-9/1929). 
Propunându-şi să „completeze viaţa culturală a 
oraşului” şi să elimine politicul, C. urmăreşte, prin 
programul anunţat, „alegerea — ca pe o spumă — din 
frământările vieţii locale a tuturor faptelor bune, 
determinarea şi încurajarea lor”, cu „intenţia de 
a da de lucru diferitelor tinere elemente scriitori- 
ceşti” locale. Pe prima pagină a fiecărui număr este 
reprodusă o maximă, o cugetare sau un aforism. 
Prin rubricile permanente „Actualităţi”, „Zig-zag”, 
„Aspecte şi rezumări de conferințe, „Câmpina 
artistică-literară”, redacţia manifestă vădite sim- 
patii faţă de modernism, cel mai important şi unul 
dintre cei mai constanţi semnatari fiind Geo Bogza, 
care publică lirică sub genericul „Avantgarda, din 
saladele de metafore” şi proză (Pierderi de tren, 
Toamna). Versuri publică Al. Tudor-Miu, Şt. Alexiu, 
V. Stoenescu şi Al. Botez sub pseudonimul care îl va 
consacra, Simion Stolnicu, iar cu proză figurează, 
între alţii, Al. Tudor-Miu şi Sandu Alexandru, ulti- 
mul prezent şi cu fragmentul de roman Cetatea cu 
ziduri străvechi. Pimen Constantinescu traduce din 
lirica italiană (DAnnunzio, Matteo Darzi, Giuseppe 
Lipparini), iar |. Bernard-Popovici, un fragment din 
romanul Caietul albastru al domnişoarei Cibot al lui 
Antoine Gustave Droz. Revista mai conţine articole 
şi informaţii culturale, folclor, epigrame. Alţi cola- 
boratori: Paul I. Papadopol, N. Mateescu, Nicolae 
Săndulache. A.P 


CÂNDEA, Virgil 
(29.IV.1927, Focşani — 
16.11.2007, Bucureşti), 
istoric al culturii, editor, 
traducător. 


Este fiul Elenei (n. Gruianu) şi al lui Lucian Cândea, 
ofițer. La Bucureşti urmează Colegiul „Sf. Sava” 
(1938-1945) şi studii universitare la Facultatea de 
Drept (1945-1949), Facultatea de Filosofie (1946- 
1950), Facultatea de Filologie, secţia de limbi 

clasice (1950-1952) și Institutul Teologic Universi- 
tar (1951-1955). Îşi ia doctoratul în filosofie cu teza 
Filosofia lui Dimitrie Cantemir (1970). Funcţio- 
nează succesiv în Serviciul de bibliografie, Serviciul 
de studii, apoi ca şef al Secţiei de documentare şti- 
inţifică din Biblioteca Academiei Române (1950-— 
1961). Optând pentru studii teologice, C. intră în 
atenţia autorităţilor: este concediat, arestat şi 
anchetat pentru „activitate mistică şi subversivă” 
(1961-1962). Mai târziu deţine diverse funcţii, prin- 
tre care aceea de director al Secretariatului Asocia- 
ţiei de Drept Internaţional şi Relaţii Internaţionale 
(1963-1968) şi redactor-şef al revistei acesteia, cer- 
cetător principal la Institutul de Studii Sud-Est 
Europene din Bucureşti (1968-1972), secretar gene- 
ral al Asociaţiei Culturale România (1972-1990). În 
paralel desfăşoară o susţinută activitate didactică: 
în ţară, la Facultatea de Drept a Universităţii din 
Bucureşti (1963-1965), la Institutul de Arte Plastice 
„N. Grigorescu” (1981-1982) şi la Facultatea de Teo- 
logie din Bucureşti (din 1993); peste hotare, ca visi- 
fing professor, la Napoli (1965), Geneva (1967-1971), 
Beirut (1982), Strasbourg (1983), Roma (1990). Ţine 
conferinţe la Institutul de Studii Sud-Est Europene 
din Viena, la universităţile din Atena, Ianina, Salo- 
nic, Montr6al, Tel Aviv, la Paris, Praga, la Institutul 
de Studii Orientale din Napoli şi la Centrul Cultural 
din Alep (Siria). Este vicepreşedinte al Centrului 
Italo-Român de Studii Istorice din Milano (1978), 
fellow al Centrului Wilson din Washington DC 
(1984), membru al Centrului European de Cultură 
din Geneva (1983), al Asociaţiei Istoricilor Ameri- 
cani (1984), membru corespondent al Societăţii 
Elene de Arheologie din Atena şi al Siidosteuropa- 
Gesellschaft din Miinchen (1990), membru în con- 
siliul director al Universităţii Euro-Arabe din Roma 
(1990), în consiliul de conducere al Centrului Euro- 
pean de Cultură din Bucureşti etc. Este membru al 
Academiei Române din 1993 şi, între 1998 şi 2002, 
vicepreşedinte al instituţiei. Colaborează la nume- 
roase publicaţii din ţară şi străinătate. Este decorat 
cu Ordinul Cedrului în grad de Ofiţer, ca recunoaş- 
tere a contribuţiei aduse la istoria tradiţiei cultu- 
rale libaneze prin descoperirea şi valorificarea artei 
melkite. 1 se acordă Premiul Academiei RSR pentru 
ediţia Dimitrie Cantemir, Sistemul sau Întocmirea 
religiei muhammedane (1977), Premiul Muzeului 
Literaturii Române pentru volumul Rațiunea 
dominantă. Contribuţii la istoria umanismului 

românesc (1979), Ordinul „Sf. Sehat şi Mesrob” 
(Erevan, 1996) ş.a. 

C. debutează cu versuri şi recenzii în „Revista 
Colegiului Naţional «Sf. Sava»”, pe care o şi conduce 
în 1943-1944. Preocupările şi contribuţiile sale sunt 
variate, mergând de la identificarea de manuscrise, 
semnalări, publicări de texte necunoscute, ediţii 
critice şi monografii până la investigarea relaţiilor 
internaţionale ale poporului român, a istoriei idei- 
lor, a culturilor sud-est europene. Întreaga lui operă 
este expresia unei remarcabile capacităţi anali- 
tic-aplicative, aceasta fiind dublată de vocaţia sin- 
tezei. Încă din prima etapă a carierei sale (1950- 
1961), îşi consacră o parte a activităţii editării de 
texte, debutând cu Nicolae Bălcescu, Opere (I-II, 
1953, în colaborare cu George Baiculescu). Cum 
drumul asumat - cercetarea — impune cunoașterea 
riguroasă a legilor ei, C. se apleacă, nu doar pentru 
a se iniţia, ci şi pentru a o înnoi, asupra tehnicii 
documentării ştiinţifice, domeniu în care publică 
Introducere în documentarea ştiinţifică (1960, în 
colaborare cu Aurel Avramescu), primul tratat pe 
această temă din România şi al doilea apărut în 
lume, după cel al lui Paul Otlet (Bruxelles, 1930). În 
aceeaşi perioadă se afirmă ca istoriograf. De numele 
său se leagă aducerea la lumină a unui volum necu- 
noscut din biblioteca lui Bălcescu, Histoire de la 
Valachie de Mihail Kogălniceanu, adnotată de 
posesorul lui. Traducând originalul slavon al unei 
cărţi a lui Afanasie Nikitin, Călătorie peste trei mări, 
care cuprinde memoriile primului călător rus în 
India între anii 1466 şi 1472, publicate cu ample 
comentarii (1960), sau înfățişând scrierile unui 
mare gânditor şi poet bengalez traduse în româ- 
neşte, ca în Tagore en Roumanie (1961), C. se evi- 
denţiază şi ca orientalist. În același timp, prin stu- 
diul despre Pavel Everghetinul (1956) şi două ample 
studii despre Nicodim Aghioritul (1968), conside- 
rate contribuţii originale la cunoaşterea vechilor 
traduceri româneşti din Apophtegmata patrum, se 
afirmă şi ca bizantinolog de marcă. În cea de-a 
doua etapă a activităţii sale, după 1963, C. se 
îndreaptă, cu asimilările anterioare, către o sferă 
mai largă, cea a istoriei culturii româneşti în con- 
text sud-est european. Publică studii care, înteme- 
iate pe cunoaşterea desăvârşită a textelor, în mare 
parte inedite, şi a situaţiei literaturilor europene, 
mai ales a celor învecinate, se concretizează în cer- 
cetări privind tradiţia şi importanţa şcolii româ- 
neşti de studii balcanice (Les Etudes sud-est 

europeennes en Roumanie. Guide de documenta- 
tion, 1966), cât şi modernizarea gândirii şi structu- 
rilor culturale în Europa de sud-est în secolele XVII-— 
XVIII. În domeniul istoriei românilor contribuie cu 
Bre&ve histoire de la Roumanie (1977), Locul români- 
lor în istoria universală, comunicare prezentată la 
al XV-lea Congres Internaţional de Ştiinţe Istorice 
(1980), Culture universelle et culture roumaine 
(1968), prezentare comparativă a românilor în cul- 
tura universală, precum şi cu documentate inter- 
venţii în controversele româno-maghiare referi- 
toare la Transilvania: Transylvania in the History of 
the Romanians (în colaborare cu Cornelia Bodea, 
New York, 1982) sau cu restituirea operei lui N. 
orga, după mulţi ani de tăcere impusă istoriogra- 
fiei româneşti: Nicolae Iorga — historien de Byzance 
(1972), Nicolae Iorga — historien de l'Europe de sud- 
est (în Nicolae Iorga — homme et Louvre, 1972). C. 
valorifică critic opera lui Dimitrie Cantemir prin 
editarea unor scrieri şi, concomitent, prin ediţia 
Opere complete, realizată în colaborare cu alți speci- 
alişti, din care au apărut Istoria ieroglifică (1973), 

Divanul sau Gâlceava Înţeleptului cu Lumea sau 
Giudeţul Sufletului cu Trupul (974), Historia mol- 
do-valachica (1983), prima traducere în limba 
română a tratatului Sistemul sau Întocmirea religiei 
muhammedane, publicată iniţial în 1977, şi alte 
opere ale cărturarului; prin expuneri de ansamblu 
ale vieţii şi operei lui Cantemir în lucrări precum 
Dimitrie Cantemir (1673-1723) (1973), Locul lui 
Dimitrie Cantemir în cultura românească (comuni- 
care, 1974) ş.a. Totodată, relevă noi dimensiuni ale 
personalităţii lui Cantemir, aceea de prim arabist în 
cultura română, prin traducerea Sistemului... şi edi- 
tarea critică a versiunii ruse. În aceeaşi sferă de pre- 
ocupări se înscriu identificarea izvoarelor 
Divanului..., descoperirea versiunii arabe a acestei 
scrieri în biblioteci din Siria, Liban şi Franţa, desco- 
perirea manuscrisului latin definitiv al Istoriei 
Imperiului Otoman în Biblioteca Universitară 
Harvard din Cambridge (Massachusetts, SUA), des- 
coperirea textului inedit al Vieţii lui Dimitrie 
Cantemir, scrisă de fiul său, Antioh Cantemir. Pe de 
altă parte, C. dedică mai multe decenii de investiga- 
ţii în biblioteci şi muzee din ţară şi de peste hotare 
reconstituirii patrimoniului naţional înstrăinat, 
descoperiri pe care le sistematizează, într-o primă 
formă, în Repertoriul general al bunurilor culturale 
externe ale poporului român (-IIl, 1962), ce 
cuprinde descrierea a şaizeci şi două de mii de piese 
româneşti sau relative la ţara noastră, de la hrisoave 
şi manuscrise până la opere de artă şi monumente 
construite de români în străinătate. Marea sa erudi- 
ţie îşi spune şi aici cuvântul. Pe lângă descoperirea 
manuscriselor  cantemiriene, a douăsprezece 
manuscrise despre Transilvania, a unui portret 
inedit al lui Vlad Ţepeş, a două manuscrise de artă 
din epoca lui Ştefan cel Mare, manuscrise arabe 
cuprinzând traduceri de cărţi publicate în Ţările 
Române în secolele XVII-XVIII ş.a., C. are o contri- 
buţie decisivă la identificarea primei cronici mun- 
tene de redacţie unitară în versiune arabă: 
Letopiseţul Ţării Româneşti (1292-1664) în versiu- 
nea arabă a lui Macarie Zaim („Studii. Revistă de 
istorie”, 1971). Descoperirile ulterioare fac obiectul 
a patru volume, apărute nu numai în româneşte: 
Muntele Athos. Prezențe româneşti (1978), Prezențe 
culturale româneşti: Istanbul, Ierusalim, Paros, 
Patmos, Sinai, Alep (1982, în colaborare cu 
Constantin Simionescu), Prezențe culturale romă- 
neşti: Austria, Belgia, Elveţia, Franţa, RF Germania, 
Olanda, Portugalia, Spania, Suedia (1984), Prezențe 

culturale româneşti: Bulgaria, Iugoslavia, Grecia 
(1987). Expune în colecţii publice piesele pe care 
izbuteşte să le aducă definitiv în ţară: cel mai vechi 
manuscris Vasile Alecsandri, găsit într-o colecţie 
particulară din New York, o colecţie de patruzeci de 
discuri cu muzică românească imprimate în SUA 
între 1900 şi 1925, descoperite la Detroit, circa o 
sută cincizeci de documente de la Nicolae Titulescu 
găsite la Londra, o sută de documente de la George 
Enescu aflate la un colecţionar din New York etc. 
Sinteza acestor cercetări este lucrarea Mărturii 
româneşti peste hotare. Mică enciclopedie de creaţii 
româneşti şi de izvoare despre români în colecţii din 
străinătate (-II, 1991-1998), care include descrie- 
rea a peste un milion de documente despre români 
şi creaţii culturale româneşti aflate peste hotare, o 
serie nouă, aducând în atenţie alte elemente, fiind 
editată postum (I-IV, 2010-2012). Este o lucrare de 
pionierat, nu numai la noi, şi reprezintă instrumen- 
tul de bază pentru cercetări privind, pe de o parte, 
integralitatea patrimoniului cultural naţional, 
inclusiv partea înstrăinată, iar pe de altă parte, isto- 
ria răspândirii culturii române în lume şi a formării 
imaginii despre poporul român în conştiinţa altor 
popoare. C. mai publică studii de literatură univer- 
sală, compartiment în care se concentrează asupra 
traducerii şi a comentariilor (Francis Bacon, Noua 
Atlantidă), asupra studiilor introductive la tradu- 
ceri (Firdousi, $ah-name, Privighetorile Persiei. 
Antologie de poezie persană, Giovanni Rovani, O 
sută de ani, Dino Campagni, Cronica), dar şi asupra 
traduse în limba română (1971) ş.a. În domeniul 
istoriei artei se distinge, de asemenea, printr-o con- 
tribuţie de excepţie: descoperirea picturii postbi- 
zantine de expresie arabă — arta melkită. Este vorba 
de icoanele creştinilor de confesiune ortodoxă 
maronită şi greco-catolică din comunităţile arabe 
ale Orientului Apropiat (patriarhatele Antiohiei, 
Ierusalimului şi Alexandriei), executate de pictori 
din secolele XV-XIX (Les Icânes melkites, 1969). 
Studiul despre descoperirea acestei arte a fost 
amplu comentat în presa siriană, libaneză, greacă, 
franceză şi română. Cu prilejul cercetărilor sale, C. 
identifică şi publică tipul iconografic inedit al unui 
martir oriental: Une (Euvre dart melkite: licâne de 
Saint Elian de Homs („Syria”, 1972). 

SCRIERI: La Bibliotheque de lAcademie de la R. P Rou- 
maine, Bucureşti, 1955; Introducere în documentarea şti- 
ințifică Gn colaborare cu Aurel Avramescu), pref. Horia 

Hulubei, Bucureşti, 1960; Les Bibliotheques dans la Rou- 
manie, Bucureşti, 1961; Tagore en Roumanie, pref. Tudor 
Vianu, Bucureşti, 1961; Repertoriul general al bunurilor 
culturale externe ale poporului român, I-III, Bucureşti, 
1962; Pagini din trecutul diplomaţiei româneşti (în cola- 
borare cu Dinu C. Giurescu şi Mircea Malița), Bucureşti, 
1966; Începuturile scrisului şi ale tiparului românesc 
(Momente din istoria literaturii române), Bucureşti, 1967; 
Les Ic6nes melkites, Beirut, 1969; Les Intellectuels du sud- 
est europeen au XVII-e siecle, Bucureşti, 1970; Stolnicul 
între contemporani, Bucureşti, 1971; Dimitrie Cantemir 
(1673-1723), Bucureşti, 1973; Ateneul Român (în colabo- 
rare cu Ion Zamfirescu şi Vasile Moga), Bucureşti, 1976; 
Muntele Athos. Prezențe româneşti, Bucureşti, 1978; Raţi- 
unea dominantă. Contribuţii la istoria umanismului 
românesc, Cluj-Napoca, 1979; Prezențe culturale româ- 
neşti: Istanbul, Ierusalim, Paros, Patmos, Sinai, Alep (în 
colaborare cu Constantin Simionescu), Bucureşti, 1982; 
Prezențe culturale româneşti: Austria, Belgia, Elveţia, 
Franţa, RF Germania, Olanda, Portugalia, Spania, Suedia, 
Bucureşti, 1984; Prezențe culturale româneşti: Bulgaria, 
Iugoslavia, Grecia, Bucureşti, 1987; Mărturii româneşti 
peste hotare. Mică enciclopedie de creaţii româneşti şi 
de izvoare despre români în colecţii din străinătate, l-Il, 
Bucureşti, 1991-1998; Icânes grecques, melkites, russes. 
Collections privees du Liban, Geneva, 1993; Mărturii 
româneşti peste hotare. Creaţii româneşti şi izvoare despre 
români în colecţii din străinătate (serie nouă), I-IV, coor- 
donator loana Feodorov şi Andrei Timotin, Bucureşti, 
2010-2012. Ediţii, traduceri: Nicolae Bălcescu, Opere, I- 
II, Bucureşti, 1953 (în colaborare cu George Baiculescu); 
Afanasie Nikitin, Călătorie peste trei mări, tr. edit., Bucu- 
reşti, 1960; Francis Bacon, Noua Aflantidă, tr. şi introd. 
edit., cuvânt înainte Tudor Vianu, Bucureşti, 1962; A.I. 
Odobescu, Opere, vol. I, pref. Tudor Vianu, Bucureşti, 
1965 (în colaborare cu G. Pienescu şi Tudor Vianu), vol. 
II, pref. Al. Dima, Bucureşti, 1967 (în colaborare cu Marta 
Anineanu); Dimitrie Cantemir, Divanul, introd. edit., 
Bucureşti, 1969, Opere complete, introd. edit., vol. IV, t.I: 
Istoria ieroglifică, îngr. Stela Toma şi Nicolae Stoicescu, 
introd. Nicolae Stoicescu, pref. edit., Bucureşti, 1973, vol. 
I: Divanul, tr. Maria Marinescu-Himu, Bucureşti, 1974, 
vol. IX, t. I: De antiquis et hodiernis Moldaviae nomini- 
bus. Historia moldo-valachica, tr., îngr. şi introd. Dan Slu- 
şanschi, pref. edit., Bucureşti, 1983, vol. VIII, t. II: Sistemul 
sau Întocmirea religiei muhammedane, tr. şi introd. edit., 
text rus îngr. Anca Irina Ionescu, Bucureşti, 1987, vol. VI, 
t. I: Vita Constantini Cantemyrii, cognomento Senis, Mol- 
daviae Principis, tr. şi îngr. Dan Sluşanschi şi Ilieş Câm- 
peanu, pref. edit., introd. Andrei Pippidi, Bucureşti, 1996, 
vol. VI, t. II: Scurtă povestire despre stârpirea familiilor lui 
Brâncoveanu şi a Cantacuzinilor. Memorii către Petru cel 
Mare (717 şi 1718), îngr. şi introd. Paul Cernovodeanu, 
pref. edit., Bucureşti, 1996, Sistemul sau Întocmirea reli- 
giei muhammedane, te. şi introd. edit., Bucureşti, 1977, 

Creşterile şi descreşterile Imperiului Otoman, introd. edit., 
Bucureşti, 1999, Opere, vol. I: Divanul. Istoria ieroglifică. 
Hronicul vechimei a romano-moldo-vlahilor, introd. 
edit., Bucureşti, 2003 (în colaborare cu Stela Toma şi 
Nicolae Stoicescu); Dante, Opere minore, introd. edit., 
Bucureşti, 1971; Pentru sângur ţiitoriul gând, în Cresto- 
maţie de literatură română veche, IL, îngr. I.C. Chiţimia 
şi Stela Toma, Cluj-Napoca, 1989; Paisie Velicikovski, 
Cuvinte despre ascultare, postfaţa edit., Bucureşti, 1997. 

Repere bibliografice: Edmond-Ren6 Labande, Berna- 
dette Leplant, Repertoire international des medievistes, 
Poitiers, 1971, 118; Florin Constantiniu, Virgil Cândea, 
în Encicl. istoriografiei rom., 88; Mihai Mitu, „Mărturii 
româneşti peste hotare”, RITL, 1992, 1-2; Gheorghe 1. 
Florescu, Mituri româneşti în lume, CL, 1999, 9; Omagiu. 
Virgil Cândea la 75 de ani, I-II, coordonator Paul H. 
Stahl, Bucureşti, 2002; Rusu, Membrii Academiei, 176- 
178; Zamfirescu, Istorie, II, 474-478, 521-525; Cristina 
Bârsan, Profesorul Cândea, ALA, 2007, 861; Alexandru 
I. Bădulescu, Academicianul Virgil Cândea, „Axioma”, 
2007, 4; Simion, Fragmente, VI, 198-199. A.M. 


CÂNDROVEANU, 
Hristu 

(5.11.1928, Babuc- 
Durostor — 9.X11.2013, 
Bucureşti), poet, 
prozator, traducător, 
publicist. 


Este fiul Zoricăi (n. Bracea) şi al lui Stere 
Cândroveanu. Urmează şcoala primară în localita- 
tea General Praporgescu (1935-1939) şi cursurile 
liceale la Silistra, Călăraşi, Tulcea şi Timişoara 
(1939-1948). După absolvirea Facultăţii de Filologie 
din Bucureşti (1952), va fi profesor de limba şi lite- 
ratura română în câteva localităţi din judeţele 
Călăraşi şi Prahova, apoi la Ploieşti (1962-1969). 
Ajunge secretar al Consiliului Culturii și Educaţiei 
Socialiste al Municipiului Ploieşti (1966-1980), 
funcţionând şi în calitate de consilier (1970-1974). 
Între timp este redactor la revistele „Iomis” şi 
„Iribuna şcolii”, redactor-şef, din 1974, al revistei 
„Livres roumains”. În 1990 fondează revista mace- 
do-română „Deşteptarea” şi în 1994 „Dimândarea”, 
publicaţie trimestrială în dialect aromân. În 1992 
devine preşedinte al Fundaţiei Culturale Aromâne 
Dimândarea Părintească. Debutează cu proză în 

1959 la „Flamura Prahovei”, colaborând apoi cu 
proză, versuri, articole şi cronici literare la 


) 


„Ramuri”, „Contemporanul”, „Viaţa românească”, 
„Luceafărul”, „România literară”, „Ateneu”, „Astra”, 
„Convorbiri literare” ş.a. 

Neconvingând cu placheta Poeme (1973), C. 
se afirmă în domeniul criticii literare, conside- 
rată drept „creaţie”. Demersurile sale, deşi conce- 
pute ca participări subiective, se individualizează 
totuşi, în peisajul epocii, prin situarea cărților 
analizate în contextul operei autorilor luaţi în dis- 
cuţie şi, pe cât posibil, al literaturii cu tematică 
similară. Verva polemică şi perspectiva imprevizi- 
bilă de intrare în subiect caracterizează mai toate 
cronicile şi profilurile scriitoriceşti realizate de C., 
selectiv reţinute în volumele Alfaber liric (1974), 
Poeți şi poezie (1980), Printre poeţi (1983). Poetul 
îşi relevă pe deplin sensibilitatea abia în versurile 
scrise în dialect aromân - Nihadz, 1980, în prelu- 
crările pe motive aromâne — Poveşti de la Miază-zi 
(1976), Trei balade aromâne (1980), Ore de aur 
(1983), în transpunerile în limba literară ale unor 
versuri și narațiuni în dialect - Antologie lirică aro- 
mână (1975), Antologie de proză aromână (1977), 
Un veac de poezie aromână (1985, în colaborare 
cu Kira lorgoveanu), Cinci balade aromâne (1996) 
ori în trecerea în grai aromân a poeziei românești 
şi străine - Erori de calcul-Poeţi români în grai 
aromân (2000), Antologia poeziei străine în grai 
aromân (2000), Antologia poeziei române clasice 
și moderne în grai aromân (2003), Antologia poe- 
ziei române contemporane în grai aromân (2004), 
în îngrijirea și/sau prefațarea mai multor ediții din 
scrierile autorilor aromâni. Romanul „de sertar” 
Marea Serenităţii U-Il, 1996), aducând ca perso- 
naje de prim-plan comunităţile de aromâni, mar- 
tore şi victime ale unor timpuri istorice potrivnice, 
evidenţiază la C. o putere de construcţie epică, o 
forță de individualizare a personajelor şi o eleganţă 
stilistică deosebite. „Roman epopeic”, cum pe bună 
dreptate a fost caracterizat, Marea Serenităţii con- 
figurează un univers, deşi pitoresc, esenţial tragic, 
puţin familiar literaturii române. Nemaiputând 
suporta şicanele şi acţiunile deznaţionalizante 
(incendierea şcolii în limba maternă, arderea bise- 
ricii etc.), o colectivitate aromână din Grecia, satul 
Codruva, emigrează în România, căzând aici, pe 
pământul nădăjduit al făgăduinţei, în capcanele 
unor succesive dictaturi (carlistă, antonesciană, 
comunistă). Protagonistul, Iancu Paticina, om cu 

orientare de stânga, sfârşeşte la Canalul Dunăre- 
Marea Neagră, în suferință atroce şi în umilinţe. 
În acest cadru narativ — cu fermecătoare coborâri 
în mentalitatea arhaic-pastorală şi în viziunea 
mitic-folclorică —, autorul dă viaţă unei multitudini 
de personaje, din care se rețin în special figurile 
feminine, dotate cu forţă de caracter și de acțiune. 
Proză de factură rebreniană, cu neaşteptate alune- 
cări spre poezie, Marea Serenităţii este una dintre 
apariţiile reprezentative ale ultimului deceniu al 
secolului trecut. Un rol foarte important a jucat C. 
prin scrisul său, stimulând autorităţile române în 
sprijinirea aromânilor din sudul Dunării spre a-şi 
păstra identitatea naţională. EI a fost, de altfel, 
unul dintre cei mai aprigi susţinători ai unităţii 
limbii române şi s-a opus încercărilor de statuare a 
dialectului aromân drept limbă de sine stătătoare, 
considerând că ruperea legăturilor celor din sudul 
Dunării cu limba română literară şi cu românii de 
la nord de Dunăre va duce la dispariţia specificu- 
lui aromânilor. Lupta sa s-a desfăşurat în principal 
printr-o revistă proiectată sub titlul „Caleidoscop 
aromân”, dar apărută sub forma unor volume de 
sine stătătoare, supraintitulate tot Caleidoscop 
aromân (l-V, 1998-2000), în care sunt reunite texte 
mai vechi sau mai noi ale celor care au scris despre 
istoria și cultura aromânilor. C. îşi face cunoscute 
pledoariile și în Aromânii ieri și azi (1995) sau în 
amplul interviu Despre aromâni, acordat lui Emil 
Ţârcomnicu (2006), dar şi prin Carte de vacanță 
pentru aromâni (-1L, 2001-2002). 

SCRIERI: Poeme, Bucureşti, 1973; Alfabet liric, Bucu- 
reşti, 1974; Porni racheta, Bucureşti, 1974; Poveşti de 
la Miază-zi, Bucureşti, 1976; ed. (Părmithi di fiiadzăd- 
zuă), București, 1997; Poeți şi poezie, Bucureşti, 1980; 
Trei balade aromâne, Bucureşti, 1980; Nihadz, Bucu- 
reşti, 1980; Ore de aur, Bucureşti, 1983; Printre poeți, 
Cluj-Napoca, 1983; Literatura română pentru copii, 
Bucureşti, 1988; Aromânii ieri şi azi, Craiova, 1995; Cinci 
balade aromâne, Bucureşti, 1996; Marea Serenităţii, I-I1, 
Bucureşti, 1996; Carte de vacanţă pentru aromâni, l-Il, 
Bucureşti, 2001-2002; Despre aromâni (interviu realizat 
de Emil Țârcomnicu), București, 2006. Antologii, ediţii: 
Antologie lirică aromână, Bucureşti, 1975; Antologie de 
proză aromână, Bucureşti, 1977; Un veac de poezie aro- 
mână, introd. edit., Bucureşti, 1985 (în colaborare cu 
Kira lorgoveanu); Nida Boga, Voshopolea, pref. edit., 
Bucureşti, 1994, La stani, postfaţa edit., Bucureşti, 1996; 
Caleidoscop aromân, l-V, Bucureşti, 1998-2000; Erori de 
calcul — Poeți români în grai aromân, Bucureşti, 2000; 
Antologia poeziei străine în grai aromân, postfața edit., 

Bucureşti, 2000; Antologia poeziei române clasice și 
moderne în grai aromân, Bucureşti, 2003; Antologia poe- 
ziei române contemporane în grai aromân, București, 
2004. 

Repere bibliografice: Ulici, Prima verba, I, 62-64; Cris- 
tian Moraru, Hristu Cândroveanu, UVPA, 438-440; Ata- 
nasie Nasta, „Un veac de poezie aromână”, TBR, 1986, 
15; Constantin Cubleşan, Literatura pentru copii, RL, 
1989, 22; Dicţ. scriit. rom., I, 530-531; Ovidiu Ghidirmic, 
Un roman-epopee al exodului românesc, R, 1998, 7-8; 
Opriţă, Anticipația, 449-450. 1.0. 


CÂNTAREA ROMÂNIEI, poem în proză atribuit 
lui Alecu Russo sau lui Nicolae Bălcescu. A apărut 
pentru prima oară în revista „România viitoare” 
(1850), la Paris. În „precuvântarea” care îl înso- 
țeşte, Bălcescu pretinde că ar fi descoperit poemul, 
scris pe la 1830, la un schit, iar autorul ar fi fost „un 
călugăr hrănit în singurătate de cetirea Bibliei şi a 
Psalmilor lui David”. Sibilinicele destăinuiri sunt, 
evident, o mistificare literară, în spirit roman- 
tic. În 1855, la trei ani după moartea lui Bălcescu, 
căruia îi aparţine versiunea tipărită la Paris, este 
publicată în „România literară” a lui V. Alecsandri o 
nouă versiune, trecută sub numele lui Alecu Russo. 
Deosebirile dintre ele constau în câteva înlocu- 
iri sau omisiuni de cuvinte şi imagini. În afară de 
acestea, versiunea Bălcescu, mai scurtă (61 de 
versete), este redactată într-o limbă muntenizată, 
cu tentă neologistică şi abstractizantă, iar expu- 
nerea apare mai combativă decât aceea din textul 
publicat de „România literară”. Cea a lui Alecu 
Russo însumează 65 de versete, fiind presărată, în 
afara unor particularităţi lingvistice munteneşti, 
cu elemente moldoveneşti, precum şi cu expre- 
sii populare şi arhaice. În litigiu de multă vreme, 
paternitatea poemului Cântarea României este 
o problemă pasionantă, în a cărei rezolvare sunt 
trei soluţii care se confruntă: Alecu Russo, Nicolae 
Bălcescu sau amândoi, în colaborare. Până la 1900, 
ca autor a fost considerat Bălcescu. Un singur om, 
Vasile Alecsandri, a susținut în secolul al XIX-lea 
paternitatea lui Alecu Russo. Scriindu-i lui Al. 
Odobescu în 1863, Alecsandri vorbise de „o mare 
taină literară”: poemul îi aparţinea lui Russo, fusese 
compus de acesta în limba franceză şi numai 
tradus în româneşte de Bălcescu. Un studiu al lui 
PV. Haneş, „Cântarea României” (1900), punând 
enigmatica scriere în seama lui Alecu Russo, gene- 
rează o bruscă schimbare de optică. Ipoteza dublei 
paternităţi, larg argumentată de Paul Cornea, a fost 

formulată întâia dată de Odobescu. Chestiunea nu 
e tranşată definitiv. Nu se poate şti cu siguranță 
dacă textul prim a fost unul românesc, cu particu- 
larităţi dialectale, al lui Alecu Russo, unul francez al 
aceluiaşi, tradus în româneşte de Bălcescu şi revă- 
zut după cinci ani de către primul său autor, sau, 
în fine, dacă întâiul concept al scrierii a aparţinut, 
de fapt, lui Bălcescu, iar Russo numai l-a prelucrat 
mai târziu. Şi într-un caz, şi într-altul coparticipa- 
rea celor doi apare plauzibilă. 

Cântarea României este expresia unei anumite 
stări de spirit din preajma Revoluţiei de la 1848. 
Tensiunea poemului, sinceritatea şi patosul făceau 
din el un adevărat manifest revoluţionar. Titlul, 
evocând străvechea Cântarea Cântărilor, tonul 
biblic, cât şi anumite elemente mistice, la care se 
adaugă dispunerea în versete, dovedesc o lectură 
a psalmilor şi prorocilor. Vechile noastre cronici, 
ca şi lirica populară s-au stratificat în alcătuirea 
poemului, modelându-i stilul. Cât priveşte influ- 
enţele străine, scrierile lui Adam Mickiewicz (Livre 
de la nation polonaise), Jules Michelet (Le Peuple) 
şi Lamennais (Paroles d'un croyant) au fost, fără 
îndoială, puse la contribuţie. O coloratură speci- 
fică, în spiritul vremii, primesc idei cum ar fi misiu- 
nea pe care o are de îndeplinit fiecare naţiune, ali- 
anţa între popoare, menită a contracara alianțele 
despoţilor, destinul ca un reflex al legilor providen- 
ţei, asimilarea dumnezeirii cu poporul, credinţa 
nezdruncinată în biruinţa revoluţiei. În planul ide- 
ologic al operei aportul lui Bălcescu pare covârşi- 
tor: concepţia privitoare la cele două feluri de „slo- 
bozenie”, cea „dinlăuntru” şi cea „dinafară”, strânsa 
legătură dintre libertatea socială şi cea naţională, 
simpatia pentru țărănime, dar şi ostilitatea păti- 
maşă împotriva domnilor şi boierilor, care au dus 
ţara într-o situaţie jalnică. Istoria se înfăţişează 
ca un şir nesfârşit de lupte între clasa dominantă 
şi aceea subjugată. Numai revoluţia poate restitui 
omenirii arhaica ei libertate şi egalitate. Dar unele 
idei nu au cum fi, totuşi, ale lui Bălcescu. Cultul 
romantic al personalităţii cu menire providenţială, 
unele respirări idealizante, sentimentul înfiorat 
al naturii rustice, ca şi o anume dispoziţie con- 
templativă, melancolică par ieşite de sub pana lui 
Alecu Russo. Emanând dintr-o adoraţie adâncă a 
patriei, bogată şi frumoasă, dar nefericită, Cântarea 
României este un poem alegoric impresionant. O 
tristeţe sfâşietoare pentru umilinţele unui neam 
mândru, slobod şi unit odinioară, se împleteşte 


Cântec 


cu imprecaţia teribilă aruncată asupra celor care 
l-au trădat. Semne înfricoşate vestesc, ca într-un 
apocalips, apropierea „furtunii mântuitoare”, când 
va să se arate eroul providenţial, Mesia, de care se 
leagă speranţele de izbăvire. E clipa pentru care tre- 
buie să se pregătească, cu braţul înarmat şi cuget 
treaz, urmaşii vitejilor de altădată. Conceput în 
manieră retorică, poemul are o arhitectură carac- 
terizată prin simetrie, recurgând mereu la antiteză 
şi repetiţie. Pasajele de exaltare eroică şi viziunile 
profetice alternează cu efuziunea lirică şi cu tângu- 
irea biblică, elegiacă. Mai ales sub raportul muzica- 
lităţii, tulburătorul poem e un moment însemnat 
în proza poetică românească. 

Ediţii: Nicolae Bălcescu, Cântarea României, Paris, 1850; 
ed. în Istoria românilor sub Mihai- Vodă Viteazul, publ. şi 
pref. A.I. Odobescu, Bucureşti, 1878, 553-581; ed. îngr. şi 
introd. N.I. Apostolescu, Bucureşti, 1914. — Alecu Russo, 
Cântarea României, „România literară”, 1855, 38-40, 42, 
45, 47; ed. îngr. şi pref. PV. Haneş, Bucureşti, 1900; ed. 
pref. Lucian Blaga, Bucureşti, 1924; ed. îngr. şi pref. Ion 
Pillat, Bucureşti, 1936; ed. pref. Teodor Vârgolici, Bucu- 
reşti, 1971; ed. îngr. Geo Şerban, pref. Cornel Regman, 
Bucureşti, 1985. 

Repere bibliografice: PV. Haneş, „Cântarea Româ- 
niei”, Bucureşti, 1900; PV. Haneş, Alexandru Russo. O 
pagină ignorată din literatura română, pret. Ovid Den- 
susianu, Bucureşti, 1901; Al. Dima, Alecu Russo, Bucu- 
reşti, 1957, 193-245; Cornea, Studii, 269-290, 334-345; 
Mihai Bordeianu, Din nou despre paternitatea „Cântă- 
rii României”, IL, 1963, 1; PV. Haneş, Litigiul „Cântării 
României”, LL, 1964; Ist. lit., II, 497-500; Zamfir, Proza 
poetică, 169-205; Vasile Arvinte, Termenul „România” şi 
paternitatea „Cântării României”, LR, 1977, 3; Cornelia 
Bodea, „Cântarea României” în dublă versiune tipogra- 
fică la 1850: Paris şi Sibiu, STD, 1979, 9; Dicţ. lit. 1900, 
186-188; Ursu, Contribuţii ist. lit., 451-491; Alexandru 
Dobrescu, O mistificare seculară — „Cântarea României”, 
II, 2005, 5; Anghelescu, Mistificţiuni, 84-89. F.F. 


CÂNTEC, specie a liricii folclorice, însoţită de melo- 
die. Într-o accepţiune mai largă, aceea de poezie 
cântată, termenul poate denumi și c. epic (bătrâ- 
nesc) şi c. legat de obiceiuri. Cum unele dintre 
acestea au texte, melodii şi funcţii specifice, se 
constituie în specii distincte, ca balada sau colinda. 
Din punct de vedere funcţional, se poate desprinde 
şi c. ritualic (de nuntă, funebru, de muncă), chiar 
dacă în unele cazuri conţinutul sau melodia se 
confundă cu ale c. liric propriu-zis, ca la unele c. 
de nuntă. Între c. liric necondiţionat de vreun 
prilej special şi cel ritualic există unele categorii 

(de leagăn, de joc, de şezătoare) ce se cântă oca- 
zional, dar care, atât din perspectiva textului lite- 
rar, cât şi sub aspect muzical, se interferează de 
cele mai multe ori cu c. liric, deoarece acesta din 
urmă se poate adapta unei atare funcţii. Dar chiar 
c. liric propriu-zis, care se cântă oricând şi oriunde, 
se poate disocia în alte categorii funcţionale, căci 
atât c. ostăşesc sau haiducesc, cât şi c. de lume se 
cântă în situaţii adecvate. Se poate vorbi chiar de 
preferința unor grupuri de vârstă pentru anumite 
c. (cele de dragoste sunt cultivate mai ales de tineri, 
cele meditative de vârstnici). Clasificările c., având 
în vedere numai textul literar, deci criteriul tema- 
tic, disting numeroase grupe: de dor, de dragoste, 
de natură, de jale, de necaz, de înstrăinare, bahice 
etc. De cele mai multe ori, însă, datorită complexi- 
tăţii sentimentelor, textele se pot încadra cu greu 
în astfel de compartimente şi foarte adesea acelaşi 
c. poate fi inclus în două sau chiar trei grupe tema- 
tice. După criteriul social, având, deci, în vedere 
grupul care le creează şi le cultivă, s-a vorbit de c. 
păstoreşti, plugăreşti, ostăşeşti, minereşti etc., fără 
a putea fi supuse unei astfel de taxonomii toate 
varietățile. Când se are în vedere criteriul muzi- 
cal, se constată că același conţinut literar poate fi 
cântat pe melodie de doină, de joc sau de leagăn, 
în timp ce o aceeaşi melodie poate însoţi un text 
epic, un bocet, un c. de leagăn sau un c. ritualic. 
Din analiza muzicală a speciei au rezultat şi grupe 
noi, cum sunt: c. modern, c. cu acompaniament 
ş.a. Interferenţe se produc şi la nivelul raporturilor 
cu alte genuri şi specii. Deşi strigătura cu conţi- 
nut liric nu are, din punct de vedere poetic, nici o 
notă distinctivă faţă de c. liric, ea se constituie ca 
specie aparte, din cauza funcţiei sale şi a lipsei de 
text muzical. Liricizarea unor balade a dat naştere 
la c. lirico-epic, aflat la limita dintre genul epic şi 
cel liric. C. satiric, dacă se admite existenţa unui 
gen satiric, n-ar mai putea fi inclus în genul liric. La 
toate dificultăţile ivite în încercarea de clasificare 
a c. se adaugă şi confuzia determinată de necon- 
cordanţa dintre accepțiunea populară şi cea şti- 
inţifică a unor termeni (horă, în nord-vestul ţării 
înseamnă „doină”, în Moldova şi Muntenia „joc” şi 
melodia ce îl însoţeşte, iar în colecţia de folclor a lui 
V. Alecsandri text poetic corespunzător melodiei 
de joc). În aceste condiţii era necesară aplicarea 
unei metode de clasificare a genului liric folcloric 
după structura textului, prin reducerea la motive 

- unitate de bază —, al căror inventar să constituie 
şi corpusul liricii populare româneşti. 

C. este atestat documentar abia în Evul Mediu, 
dar apariţia sa este mult mai veche, confundân- 
du-se cu primele manifestări artistice. Fiind însă 
specia cea mai receptivă la actualizări, permanent 
ecou al trăirilor individuale, c. nu păstrează ele- 
mente arhaice care să-i probeze vechimea. În exis- 
tenţa fiecărui c. se constată o perioadă de intensă 
circulaţie, după care piesa intră în fondul folcloric 
pasiv, pentru ca în mod spontan să fie preluată, 
fragmentar sau integral, în circumstanţe propice. 
Un factor esenţial care dă naştere acestei situaţii 
este cel istoric, el condiţionând preferința pentru 
anumite categorii de c. Câtă vreme au existat hai- 
duci, a înflorit o lirică de haiducie, care, după peri- 
marea fenomenului social, a căzut în desuetudine. 
Când este reluată, ea îndeplineşte numai o funcţie 
evocatoare. C. de război are, de asemenea, caracter 
istoric. Asupra c. îşi pune amprenta şi mediul antro- 
po-geografic, diferenţiindu-se la diversele grupuri 
etnice atât din punctul de vedere al creaţiei poetice, 
cât şi al celei muzicale. Diferenţele se pot constata 
însă nu numai între zone, ci chiar între repertoriile 
a două sate vecine. S-a vorbit, pornind de la aceste 
fapte, despre o lirică a muntelui, a plaiului, una a 
colinelor şi o alta a şesului. Este unanim recunos- 
cută deosebirea dintre c. de dragoste din nordul 
ţării şi cel din sud. În timp ce c. din Moldova de 
nord şi Transilvania e mai învăluitor, cel muntean 
şi oltenesc palpită de senzualitate, frizând uneori 
chiar trivialul. Stilul c. transilvănean este mai lapi- 
dar, piesele sunt câteodată scurte notații, motive 
singulare, în schimb în sud se manifestă tendința 
către discurs, către acţiune, de unde şi ideea de a 
vorbi despre o lirică „măruntă” şi una „dezvoltată”. 
În c. românesc se poate totuși remarca o relativă 
unitate de conţinut, deşi preferinţele pentru moti- 
vele din fondul comun sunt diferite de la o zonă la 
alta. S-a constatat că între text şi muzică nu există 
o legătură obligatorie şi că melodiile sunt mai sta- 
bile decât textele, care se împrospătează neîncetat. 
Este frecvent transferul de cuvinte de la o melodie 
la alta, dar posibilităţile de permutare sunt limitate 
de necesitatea concordanţei între mesajele celor 
două forme de artă sincretică. Un subiect predilect 
al c. este dragostea, care își găseşte uneori expre- 
sie în piese de mare fineţe. Motive dintre cele mai 
izbutite artistic sunt inspirate de dor, sentiment 
inefabil, denumit cu un cuvânt specific românesc, 

intraductibil perfect. Natura nu este contemplată, 
ci animată, de cele mai multe ori ea participă afec- 
tiv la viaţa ţăranilor şi numeroase elemente din 
natură au devenit simboluri consacrate. C. medi- 
tativ dezvăluie o înclinare spre reflecţie, o viziune 
complexă şi echilibrată asupra vieţii, naturii şi 
societăţii. Optica uneori facilă asupra existenţei, 
din unele c. de petrecere, este rezultatul influen- 
ţei exercitate de specia cvasifolclorică ce a circulat 
în secolele al XVIII-lea şi al XIX-lea în cercurile de 
boieri şi târgoveţi sub denumirea c. de lume. De 
mediocritatea acestora au fost învinuiți lăutarii, 
care erau principalii colportori. Sigur este că ei au 
contribuit la uniformizarea stilurilor, muzicale mai 
ales, răspândind în zone largi repertorii eclectice. 
La estomparea accentuată a specificului local au 
contribuit, în secolul al XX-lea, radioul şi televizi- 
unea. C. de joc are rolul esenţial de fundal sonor 
pentru dans, iar textele, atunci când nu reprezintă 
comenzi pentru sincronizarea coregrafică, se con- 
fundă cu ale celorlalte c. De multe ori ele iau naş- 
tere prin cântarea strigăturilor, proces reversibil, ce 
poate duce şi la „strigarea” acestora. C. de leagăn, 
inclus şi printre speciile folclorului de copii, se află 
într-o situaţie specială, datorită destinaţiei sale. 
De aici monotonia ritmului, refrene provenite din 
onomatopee sau din limbajul infantil, o lume de 
animale domestice şi sălbatice, cândva cu rosturi 
magice, invocate să aducă somnul. Îşi fac însă loc 
şi confesiuni ale mamei sau chiar elemente sociale. 
Dincolo de caracterul intim, de conţinutul indivi- 
dual, c. are un substrat social, istoric, cuprinzând 
referiri sau chiar comentarii la unele evenimente 
ce au impresionat conştiinţa colectivităţii. C. isto- 
ric consemnează nume şi fapte reale sau idealizate, 
dar care, cu trecerea timpului, se îndepărtează tot 
mai mult de adevărul istoric. După două sau trei 
generaţii, rămâne doar schema c., care se adap- 
tează altor eroi sau situaţii. Cele mai răspândite 
c. au fost cele despre Horea, Tudor Vladimirescu, 
Avram lancu, Al. |. Cuza şi despre răscoalele de la 
1907. Ca o prelungire a c. țărănesc de revoltă soci- 
ală a apărut c. având ca subiecte proletarizarea, 
înstrăinarea emigranților şi îndemnul la revoltă. 
Relativ la structura compoziţională a c. se con- 
stată, ca în toată poezia populară, absenţa strofei. 
Segmentarea se poate face în funcţie de motive şi 
elemente motivice aglutinate, contaminate pe baza 
emoțţiei asociative. Unele c. au refrene şi încep prin 
versuri evocatoare („frunză verde”), reluate parţial 

şi subliniind ideea. Lungimea medie a c. este între 
4 şi 14 versuri, trohaice de obicei, din câte 5-6 sau 
7-8 silabe. Un procedeu artistic ce caracterizează 
întreaga poezie populară, dar mai frecvent lirica, 
este paralelismul, cu principalele tipuri: tautologic 
sau de sinonimie, adversativ, contrastant sau de 
opoziţie, cumulativ sau de enumeraţie şi progre- 
siv sau de gradaţie. În transfigurarea poetică sunt 
prezente diferite trepte, de la simpla relatare până 
la alegorie. Metaforele cele mai frecvent întâlnite 
sunt de tip onomastic (mândra - iederă, badea — 
trandafir) şi de relaţie (codrul- frate), care stabilesc 
legături cu cadrul fizic. 

CÂNTECE CÂMPENEŞTI, prima culegere de poezii 
de dragoste tipărită în limba română, apărută 
la Cluj în 1768. Scrisă cu alfabet latin şi ortogra- 
fie maghiară, cartea cuprinde paisprezece poezii 
româneşti şi patru ungureşti, care „potu-se în 
multe forme cânta”, după cum se arată într-o notiţă 
introductivă. Specia hibridă a cântecului de lume, 
în care se încadrează versurile, formă situată la 
interferența literaturii culte cita di ne cu folclorul, a 
proliferat în Occident în secolele al XV-lea şi al XVI- 
lea, fiind cunoscută în Germania sub denumirea 
Gesellschafislied. De aici a pătruns şi în alte părţi 

ale Mitteleuropei, ajungând în Ungaria, cu numele 
vilâgi €nek, adoptată ulterior în Transilvania şi 
în Banat, cu pre lungiri şi în Ţara Românească. 
Literatura versificată românească scrisă cu carac- 
tere latine avea deja antecedente în această zonă, 
unde fusese inaugurată prin Cartea de cântece 
(Fragmentul 'Todorescu), imprimată tot la Cluj, 
între 1571 şi 1575. Aceasta va fi reluată şi amplifi- 
cată în secolul următor, prin copierea, în aceeaşi 
grafie, de Mihail Halici senior, în jurul anului 1640, 
la Caransebeş, de Gergely Sândor de Agyagfalva, la 
Haţeg, în 1642, şi de un anonim în 1660, culegeri 
rămase în manu scris. Cântece izolate vor fi tran- 
scrise, inclusiv cu litere chirilice, de preoţi bihoreni, 
între care Jurju din Luncasprie şi Urs din Cotiglet, 
sau de un preot din Făgăraş, între 1650 şi 1660. Vor 
mai fi compuşi în acelaşi spaţiu, tot cu grafie latină, 
psalmi de lugojanul Ştefan Fogarasi (1660), se vor 
realiza copii după traducerea Psaltirii maghiare a 
lui Albert Szenczi Molnâr, mai întâi de un anonim, 
urmat de Ioan Viski (1697) şi de Ştefan Istvânhăzi 
(1703). La acestea se adaugă Cântecul rumânesc de 
dragoste scris, copiat în Codicele Petrovay (1672), 
Oda lui Mihail Halici junior (1674) sau epigra- 
mele lui Valentin Franck von Franckenstein (1679). 
Poezia veche românească cunoaşte astfel o evo 
luţie semni ficativă, de la imnurile de inspiraţie 
protestantă, gru pajele convenţionale de stihuri 
politice la stemă sau încer cările de versificare a 
unor fragmente de proză reli gioasă la cânturile 
profane care vor prolifera exploziv în veacul al 
XVIII-lea. Între cele trei exemplare descoperite din 
această cărticică insolită — păstrate în Biblioteca 
Naţională Szechenyi din Budapesta, la biblioteca 
fostului gimnaziu evanghelic din Sighişoara şi la 
Biblioteca Academiei Române, Filiala Cluj — există 
mici diferenţe de grafie, tehnoredactare şi de orna- 
mentaţie, ceea ce a condus la concluzia că s-ar fi 
imprimat încă două ediţii în acelaşi an sau în inter- 
valul 1768-1800. Mai curând ar fi vorba de tiraje 
diferite, trase în 1768 sau multiplicate în anii ime- 
diat următori. În ceea ce priveşte o altă culegere, 
tipărită cu litere chirilice probabil la Buda în 1800, 
acefală, intitulată, după prima poezie, Cântecul 
celui ce boleaşte de dragoste, nu este de fapt o nouă 
ediţie a celei din 1768, ci o publicaţie de sine stătă- 
toare. Noua versiune conţine doar şapte poezii din 
culegerea Cântece câmpeneşti, cu modificări esen- 
ţiale, iar textele maghiare sunt eliminate. Antologia 
publicată în 1768 cuprinde o suită de cântece de 

lume în limba română, ale căror titluri pot fi redate, 
în transcriere interpretativă, astfel: Cântecu celuie 
care zace de dragoste, Horia fetii bătrâni, Horia 
nevestii tineri, fetiia spominindu, Făptura unuie, le 
zuă bună de la drăguță, pornind de-acasă, Celuie 
cine îi cu drăguța într-un sat, Cântec după ibov- 
nica scăpată, Horia nevestii, trăind rău cu bărbatu, 
Celuie cine se-nsoară pintru avuţie, nu pintru că-i 
dragă, Celuie carea să plânje pintu s-o-nsurat, 
Cărora le plac fetile şi runâncile, Mutând cuarte- 
liu, Cine scapă vecin bun, Vaietatu fomeii, aducând 
aminte de fetie. Notate literalizat, „numai după 
voroave”, din auzite, cu o ortografie rebarbativă, 
versurile au o puternică amprentă dialectală, atât 
sub raport fonetic şi morfologic, cât şi lexical, spe- 
cifică graiurilor de tip nordic. Sub aspect prozodic, 
poeziile formează un ciclu unitar, fiind alcătuite, cu 
o singură excepţie, din tetrastihuri monorimice, cu 
versuri trohaice de şapte şi opt silabe. Supranumite 
„cântece câmpeneşti”, care se spun „cu glasuri 
rumâneşti”, adică pe melodii autohtone cunoscute, 
poeziile sunt diverse ca tematică, circumscrisă 
însă genului, în care predomină erosul şi idilicul, 
precum în acest fragment din Cântecu celuie care 
zace de dragoste: „Dragostele zburătoare,/ Toată 
lume umblătoare,/ Mulţ tineri eşti stricătoare/ 
Şi tot de răul voitoare./ M-ai alungat ca o fiară/ 
Câtu-i iarna şi zi de vară,/ Pin cetate şi p-afară/ Din 
demineaţă pănă-n sară./ Soarele cât încălzeşte, / 
Cât şi norul înveleşte,/ Câtă tine nu sileşte/ Pănă-i 
viu se tot fereşte./ Cât am umblat mă ferindu/ Tăt 
de mine ţ-o stat gându,/ Pe largă lume cău tându/ 
Păn-am stat în laţ fugindu. [...] De hodină n-am 
nici un loc,/ Zac ferbinte ca plin de foc,/ Ca lumina 
mă gat şi mă coc,/ N-am vărtute ca secul soc./ Mi-o 
fost asta-nvăţătură/ Însemnat cu crestătură,/ Batăr 
place-m la făptură/ Să nu trec de la o măsură./ Am 
stat la loc iară bine, / Nici o frică n-am de tine,/ Nici 
ni-i fi soţii cu mine/ Că dragoste nu-m mai vine”. 
Dincolo de nota de artificialitate şi de discursivita- 
tea pronunţată, aceste „hore” degajă un vitalism şi 
o senzualitate aparte, fiind impregnate în acelaşi 
timp cu elemente elegiace sau satirice. Paternitatea 
cântecelor a rămas incertă, ascunsă sub anoni- 
matul unui „holtei câmpean”, acesta putând fi 
devoalat, potrivit unor autori, fie în persoana unui 
militar ungur staționat în Banat (A. Veress) sau în 
zona de câmpie a Transilvaniei (Octavian Ghibu), 
fie a unui italian, căpitan în regimentul de grăni- 
ceri valahi (Al. Alexianu), ipoteze puţin credibile. 

Datorită fenomenelor lingvistice regionale care 
apar constant în text, versurile ar putea fi atribu- 
ite mai degrabă unui vorbitor nativ al graiurilor din 
zona de nord-vest a Transilvaniei, notate, eventual, 
de un ascultător alo gen. Având toate indiciile unei 
compilaţii, culegerea nu pare a fi, aşadar, o operă 
originală, pusă pe seama unui autor unic, cu toate 
că la început se menţionează: „Eu le-am făcut, eu 
le-am şi pus în scrisoare”. Motivele erau recurente 
şi în alte colecţii de poezii din epocă, cel despre 
fata bătrână sau cel al însurătorii pentru avere, de 
exemplu, circulând în variante apropiate care pre- 
supun un filon comun. Apetenţa publicului pentru 
acest gen naiv de „cântece curveşti şi drăceşti”, 
cum erau stigmatizate în prefața unor catavasi- 
ere, era în creştere. Nu întâmplător, această specie 
„cvasifolclorică” (Ovidiu Papadima) a cunoscut o 
difuzare ulterioară prodigioasă. Unele cântece de 
lume transilvănene, precum cele dintr-o culegere 
tipărită la Buda în 1800 sau dintr-o colecţie manus- 
crisă din 1811-1821, aflată în posesia lui Aron 
Densuşianu, se regăsesc aproape intacte în Spitalul 
amorului, carte scoasă de Anton Pann în 1850. Mai 
mult, între manuscrisele lui M. Eminescu, printre 
culegerile sale de „irmoase”, se află şi versuri răz- 
leţe care prezintă similitudini frapante cu vechile 
„cântece câmpeneşti” din Transilvania. 

Ediţii: Cântece câmpeneşti cu glasuri rumuneşti, făcute 
de-un holtei câmpean pintru voia fetilor, nevestilor şi 
celora cui se potrivesc şi cu alţii se izbesc, Cluj, 1768; Octa- 
vian Ghibu, Contribuţii la istoria poeziei noastre populare 
şi culte. Anexe, AAR, memoriile secţiunii literare, t. VII, 
1934-1936; Antologia poeziei naive româneşti din secolul 
al XVIII-lea, îngr. şi pref. Gheorghe Perian, Cluj-Napoca, 
2006, 23-50; Cântece câmpeneşti cu glasuri rumâneşti. 
Cluj, 1768, îngr. şi pref. Mircea Popa, Cluj-Napoca, 2008. 
Repere bibliografice: A. Veress, Bibliografia româno- 
ungară, II, Bucureşti, 1931, 121-122; Horia Teculescu, 
Oameni şi locuri din Târnava Mare, „Anuarul Liceu- 
lui «Principele Nicolae» din Sighişoara”, 1929/1930- 
1932/1933; Drăganu, Hist. lirt., 67-68; B. Kelemen, Note 
lexicale. Pe marginea lexicului unei cărți de cântece 
româneşti din secolul al XVIII-lea, SCL, 1960, 3; Ovidiu 
Papadima, Literatura populară română, Bucureşti, 1968, 
625-641; Scarlat, Ist. poeziei, I, 166-168; Al. Alexianu, 
Istoria poeziei române de la 1570 la 1830, II, îngr. Mircea 
Coloşenco şi Laurenţiu Avram, Galaţi-Bucureşti, 1993, 
119-128; Mircea Popa, Începuturile liricii româneşti din 
Transilvania, L, 1993, 33; Mazilu, Recitind, Il, 131-134; 
Perian, A doua tradiţie, 153-162, 175-177; Eugen Negrici, 
Poezia medievală în limba română, ed. 2, laşi, 2004, 216- 
217; Pavel, Arheologia, 90-97. E.P. 

CÂRCHELAN, luliu (21.XI1.1936, Alexandru loan 
Cuza-Cahul), poet, prozator, traducător. A absol- 
vit Facultatea de Filologie la Universitatea de Stat 
din Chişinău (1960). A fost apoi învăţător, a lucrat 
ca ziarist la „Scânteia leninistă”, „Tânărul leninist”, 
„Linerimea Moldovei”, unde şi debutase cu ver- 
suri în 1957, „Nistru”, ulterior ca redactor la editu- 
rile Cartea Moldovenească, Lumina şi Literatura 
Artistică, iar în intervalul 1994-2004 ca redactor-şef 
adjunct la „Florile dalbe”. 

C. a debutat editorial cu placheta Poarta soare- 
lui (1969). S-a impus prin volumul de versuri Trio 
(1970), în care surprinde succint şi ingenios reac- 
ţii, emoţii şi atmosfera de familie, factura fiind de 
poezie narativă, unde se află in nuce câte o nuvelă, 
o parabolă etc. Adevărata maturitate artistică a 
atins-o extrem de târziu, în cartea Aştept o nouă 
dimineaţă... (2006). Didacticist şi cam neîndemâ- 
natic sub aspect stilistic, C. a scris şi proză pentru 
copii. A tradus din Jonathan Swift, Maxim Gorki, 
Ovanes Tumanian, din literatura spaniolă, italiană, 
franceză. Astfel, Cântarea Cidului (1984), versiunea 
poemului spaniol realizată de C., a fost apreciată 
pentru respectarea prozodiei originalului, asupra 
căreia traducătorul a lucrat cu perseverenţă. 
SCRIERI: Poarta soarelui, Chişinău, 1969; Trio, Chişinău, 
1970; Cerbul meu, Chişinău, 1971; Tata, Chişinău, 1973; 
Apă dulce de cişmea, Chişinău, 1979; Când se coc merele, 
Chişinău, 1980; Aştept o nouă dimineaţă. .., Chişinău, 2006. 
Repere bibliografice: Mihail Dolgan, Marginalii critice, 
Chişinău, 1973, 153-158; Sergiu Pavlicencu, „Cântarea 
Cidului”, LA, 1985, 24 ianuarie; Agnesa Roşca, Darul 
poeziei, LA, 1994, 16 iunie; Ion Ciocanu, Ca un plugar pe 
câmpul nins, „Florile dalbe”, 2007, 5 aprilie; Dicţ. Chişi- 
nău, 108-109. I.C. 


CÂRDU, Petru (25.[X.1952, Bariţe, Serbia — 30.IV2011, 
Vârşeţ, Serbia), poet, traducător, eseist. Este fiul 
Mariei (n. Balnojan) şi al lui Petru Cârdu, ţărani. 
Şcoala elementară, începută la Bariţe, o termină 
la Vârşeţ (1967), unde absolvă şi liceul, secţia 
în limba română (1971). Studiile universitare le 
face la Belgrad (filologie) şi la Bucureşti (istoria şi 
teoria artei). După absolvire, în 1977, e redactor, 
apoi preşedinte (din 1988) al Comunei Literare 
Vârşeţ (KOV), continuă să lucreze în redacţia revis- 
tei „Lumina” (1974-1981) şi din 1984 e redactor 
corespondent pentru Vârşeţ la Radio Novi Sad şi 
redactor la revista „Polja”. Debutează cu versuri în 
ziarul „Libertatea” (1968), iar editorial cu volumul 

Menire în doi (1970). Mai colaborează la „Delo”, 
„Familia”, „Interkulturalnost”, „Knjizevne novine“, 
„Knjizevna re“, „Kovine”, „Letopis Matice Srpske“, 
„Libertatea“, „Luceafărul“, „Oko“,  „Ratledi“, 
„România literară“, „Savremenik“, „Săptămâna“, 
„Steaua“, „Iribuna tineretului“ ş.a. Semnează şi 
cu pseudonimul Vladimir Zoric poeziile traduse 
sau scrise în limba sârbă. 1 s-au acordat mai multe 
premii pentru poezie, iar în 1995 a fost distins cu 
Premiul Societăţii Scriitorilor din Voivodina pentru 
traduceri. 

Aşezându-se în siajul avangardei istorice româ- 
neşti, C. întreţine şi dialogul cu mari poeţi contem- 
porani (Vasko Popa, Nichita Stănescu, Marin Sorescu 
ş.a.). În acest sens, semnificative sunt şi numeroasele 
lui traduceri îndeosebi din mari poeţi şi prozatori: 
Lucian Blaga, Emil Cioran, Mircea Eliade, Nichita 
Stănescu, Ştefan Aug. Doinaş, Ion Caraion, Ana 
Blandiana, Paul Celan. Intelectualismul său se tra- 
duce nu numai într-o poetică adecvată, ci şi în pla- 
sarea poeziei pe teritoriul intertextualităţii. Citatele, 
tot mai numeroase, din opera altora, invocarea unor 
personalități ale culturii universale sunt argumen- 
tate astfel: „încep noile migrări ale popoarelor/ nava 
de transport jorge luis borges/ şi-a încheiat zborul 
la 1 aprilie anul trecut/ în egipt/ arcimboldo a emi- 
grat în meduza urlând a lui caravaggio de la uffizi/ 
peripeții la belgrad damasc alexandria cairo jaffa/ 
în aceste imprejurări datoria de a fi poet înseamnă/ 
zloată guturai alunecuş arta de a confisca/ ferestrele 
larg deschise înseamnă a fi/ da/ a fi lângă portretul 
lui velâsquez [...] încep noile migrări ale popoarelor/ 
e de aşteptat vreme de iarnă/ pe un colţ al mesei”. 
Sedus de livresc, el aboleşte descriptivismul şi des- 
consideră pitorescul. Dominantă este obsesia lim- 
bajului, firească, poate, la un bilingv şi în alt sens, 
adică la un mânuitor atât al limbajului cotidian, cât 
şi al celui poetic. C. nu ocolește paradoxul, dimpo- 
trivă, cultivă îmbinările violent contrastante, doar 
aparent opoziții dintre înalta gândire şi trivialitate, 
dintre candoare şi lubricitate. Cuvintele sunt, la el, 
cifrări (nu încifrări) prin care pot fi exprimate realităţi 
imperceptibile senzorial. Efectul este de limbaj crip- 
tic, care comunică părând că nu o face. Familiarizat 
cu orientările literare moderne europene, cu o foarte 
bună cunoaştere a avangardei poetice (îndeosebi a 
celei româneşti, pe care şi-a apropiat-o şi prin tradu- 
ceri proprii în Serbia), el propune o lirică distinctă de 
cea de până atunci în Voivodina. Se inspiră din tra- 
diţia suprarealistă franceză, care a influenţat poezia 

sârbească în perioada interbelică şi care a definit apoi 
multe opere ale moderniştilor în lupta cu realismul 
socialist. Poezia lui detestă violent „gustul” consa- 
crat, are oroare de tot ce este vechi şi comun. Poetul 
preconizează căutarea senzaţiei dinamice, demola- 
rea trecutului şi a prezentului în numele unui viitor 
bazat pe adevărurile civilizației moderne, preferând 
versul liber, fuga de armonia facilă, de estetisme cău- 
tate. Imaginile sunt scurte şi rapide notații „negre, 
nervoase, demolatoare de viziuni integrale sau puri- 
ficatoare, notații care „biciuie cuvintele”, combinate 
în dezordine, cu sarcasme şi ironii. Sunt constructe 
poetice complicate, chiar cu expresii confuze, lip- 
site de cursivitate, inspirate de Vasko Popa şi Nichita 
Stănescu. În placheta bilingvă Pronume — Zamenice 
(1981) C. își aproprie o postură infernală („infernul 
îmi creşte în oase” — Acest eu), pe de o parte, iar pe 
de alta, o postură impersonală. În volumul Căpşuna 
în capcană (1988) autorul se concentrează asupra a 
ceea ce consideră „nebunie”: nebunia războiului, a 
dictaturii, a „surplusului istoriei”, proclamându-se 
„unul din noii elogiatori ai nebuniei” (Dialectica 
fecioară). Şi lirica pusă sub titlul În biserica Troia 
(1992) vorbeşte despre exil şi exod, asediu, declin şi 
năruire. Aici, dar nu numai, apar termeni de ruptură 
violentă faţă de tradiţie, faţă de tiparele prestabilite. 
Poetul asociază elemente incompatibile în ideea cre- 
ării unei frumuseți încordate, dar autentice. Mai ales 
Pronume — Zamenice, unde poezia se percepe ca o 
enigmă de factură modernă cu înclinaţie spre ludic 
(„Vine un călăreț, vede forma lumii/ şi pleacă./ A fost 
şi el dintre cei ce se grăbesc./ Se leagă în altă ordine / 
centurile de siguranţă./ Vine un alt călăreț, se uită la 
tine/ şi strigă./ A fost şi el dintre cei care vin şi trec, / Se 
aruncă zarurile,/ se vede mai bine./ Vine-o herghelie 
cu stăpânii ei/ şi pătrunde-n stradă./ Se iscă o îmbul- 
zeală,/ se fac socotelile: unu, doi, trei...”), tonalitatea 
e gravă, pendulând între melancolia rafinată şi asoci- 
aţiile contrastive: „Cine eşti tu, cel care nu eşti,/ ce-ţi 
trebuie ţie pe cel ce nu eşti?/ Îmi ceri adeverinţă că 
eşti/ azi, 25 septembrie anul curent./ Mă uit la tine/ şi 
ochiul meu se înfioară/ în timp ce te naşti” (În raport 
cu naşterea). Dezvoltarea arborescentă a unui text dă 
senzaţia de colaj, limbajul fiind ghidat de un mime- 
tism al manierelor de a scrie. Colajul se topeşte însă în 
laboratorul poetului. Mizând mai mult pe verb, epi- 
tetele dispar, tăişul foarfecii decupează „blând”, chiar 
dacă „vânătoarea-i interzisă”. Din lupta tălmăcirii sau 
a lecturilor, câte „o faptă” îl „ameninţă” pe poet „multă 
vreme” până când „altcineva se mută în noi, / în vreme 

ce noi/ ne mutăm în altcineva” (Timpul de acum). 
Critica a reacţionat diferit la acest mod poetic. Însă 
greutatea în interpretare constă şi în faptul că „enig- 
mele” nu se întemeiază pe un anumit sistem cano- 
nizat, ci constituie ele însele un nou şi imprevizibil 
joc. C. experimentează, şi poezia lui devine limpede 
ca o adevărată literatură avangardistă, poemele sunt 
invadate de aluzii la civilizaţia cotidiană, de raportări 
la contextul geopolitic, la modernitatea europeană, 
totul fiind nuanţat ironic („punctul de vedere la Nato 
e ideea de descurajare/ a îndoielii/ fumez şi eu pipa 
păcii la conferinţa/ internaţională a trandafirilor/ un 
pas important în calea dialogului est-vest” — Arta de 
a confisca ferestrele, „amintiţi-vă de Isaak Babel, care 
a scris călare pe cal în timp ce spiona în Japonia” — În 
fine). La tel valorifică motivul „lumea ca spectacol” şi 
se implică în comedia literaturii, parodiind, de pildă, 
inaugurarea unui WC public. Înclinaţiile ludice, gesti- 
culaţia clovnescă, parodia, caricatura şi teatralizarea 
caracterizează semnificativ versurile lui C. 


SCRIERI: Menire în doi, Pancevo, 1970; Aducătorul ochiu- 
lui, Pancevo, 1974; Pronume - Zamenice, ed. bilingvă, 
Vârşeţ - Pancevo, 1981; Căpşuna în capcană, Pancevo, 
1988; În biserica Troia, Pantevo, 1992; Cerneala violetă. 
Orient-Occident, Bucureşti, 1998; Școala exilului. Pasărea 
mâăiastră, pref. Ştefan Aug. Doinaş, Craiova, 1998; Com- 
plicitate, pref. Marcel Tolcea, Pancevo, 2007. Traduceri: 
Nichita Stănescu, Sfanje poezije [Starea poeziei], postfaţa 
trad., Belgrad, 1980, Munja i hladnoca [Fulgerul şi frigul), 
Vârşeţ, 2007; Ştefan Aug. Doinaş, Akvarjum — Acvariu, ed. 
bilingvă, Vârşeţ, 1982, Pijac rose [Băutorul de rouă], Vârşeţ, 
1990, Rodjen u utopiji |LNăscut în Utopia], Belgrad, 1994; 
Popodne u gradu — După-amiază în oraş (poezie româ- 
nească din Voivodina), pref. trad., Vârşeţ, 1983; Efemera 
mea veşnicie (antologie de lirică slovenă), Bucureşti, 1984 
(în colaborare); Ciril Zlobec, Prizonier al corpului, Bucu- 
reşti, 1985 (în colaborare cu Ştefan Aug. Doinaş); Rumun- 
ska avangarda [Avangarda românească], Belgrad, 1986; 
Emil Cioran, Suze i sveci [Lacrimi şi sfinţi], Novi Sad, 1989, 
Na vrhuncu beznadja [Pe culmile disperării], Belgrad, 
1998, Moja zemlja [România mea], Vârşeţ, 1998, Prirucnik 
o strasti [Îndreptar pătimaş], Pozarevac, 2009, O bogu, o 
muzici, O ljubavi [Despre Dumnezeu, despre muzică, despre 
iubire], Pozarevac, 2010; Miodrag Pavlovic, Gloria reversu- 
lui, Pancevo, 1989; Antologija rumunske poezije [Antologia 
poeziei române contemporane], postfaţa trad., Novi Sad, 
1991; Paul Celan, Prepiska i rumunske pesme [Corespon- 
dență şi poezii româneşti, Vârşeţ, 1994 (în colaborare); lon 
Caraion, Odsustvo i praznik [Absenţă şi sărbătoare], Podgo- 
rica, 1993, Vetar i sneg [Vânt şi zăpadă], Belgrad, 1999; Ana 
Blandiana, Svedoci [Martorii], Vârşeţ, 1993, Andjeli i biljke 
[Îngeri şi plantel, Vârşeţ, 2009; Lucian Blaga, Bozja senka 
[Umbra lui Dumnezeul, Belgrad, 1995; Mircea Eliade, 

Beskrajni stub [Coloana nesfârşităl, Vârşeţ, 1995; Eugen 
Ionescu, Engleski bez profesora |Englezeşte fără profesori, 
Vârşeţ, 1997; Poeți sârbi: competiţiile nu sunt întrerupte, 
îngr. trad., Pancevo, 1998; Gellu Naum, Boja sna [Culoarul 
somnului], Belgrad, 2000; Vasko Popa, Rumunske i druge 
pesme [Cântece româneşti şi altelel, pref. Cornel Ungu- 
reanu, Vârşeţ, 2002; Dumitru Țepeneag, Uzaludna umet- 
nost fuge |Zadarnică e arta fugii], Vârşeţ, 2002; Constan- 
tin Noica, Molite se za brata Aleksandra LRugaţi-vă pentru 
fratele Alexandru], Vârşeţ, 2007; Herta Muller, Pisicile în 
parcaj, Vârşeţ, 2010 (în colaborare cu Tamara Backovi€); 
Urmuz, Bizarne stranice [Pagini bizare], Vârşeţ, 2011. 


Repere bibliografice: Radu Enescu, „Menire în doi”, E 
1970, 11; Tartler, Melopoetica, 74-77 Ofelia Meza, Petru 
Cârdu şi poetica ochiului întors spre sine, „Lumina” 
(Pancevo), 1986, 5-6; Nicolae Coande, Profil liric: Petru 
Cârdu, R, 1991, 5-6; Ştefan Aug. Doinaş, Poezia lui Petru 
Cârdu, RL, 1993, 18; Negoiţescu, Scriitori contemporani, 
80-84; Baba, Compendiu, 24-26; Popa, Lit. rom. Voivo- 
dina, 295-311; Marian Victor Buciu, „Reeducarea eului”, 
CNT, 2000, 14; Marcel Tolcea, O piatră de temelie, O, 
2001, 5; Ungureanu, Geografia lit., IV, 201-202; Catinca 
Agache, Literatura română din Voivodina, Pantevo, 2010, 
232-246; Gabriela Gheorghişor, Poezia lui Petru Cârdu, 
APE 2011, 7; Virginia Popovic, Marina Puia Bădescu, Colaj 
poetic şi suprarealism antipoetic în opera lui Petru Cârdu, 
„Europa”, 2011, 8; Nicolae Babuts, Petru Cârdu in the Wake 
of Surrealism, „Carmina Balcanica”, 2011, noiembrie; 
Carmen Dărăbuş, Virginia Popovic, Literatura de limba 
română din Serbia şi antropologia culturală, Cluj-Napoca 
— Novi Sad, 2012, 129-136. D.B.-D., VP 


CÂRLOVA, Vasile 
(4.11.1809, Buzău — 
18.[X.1831, Craiova), 
poet. 


Se trăgea dintr-o familie de mici boieri buzoieni, 
care număra printre înaintaşii îndepărtați un 
mitropolit al Ungro-Vlahiei, Luca, născut în Cipru. 
Mama, Sevastiţa, era fiica clucerului Vasile Lăcus- 
teanu. Tatăl, Ioniţă Cârlova, fusese vel medelnicer 
şi ispravnic de Buzău. După moartea timpurie a 
părinţilor, a fost crescut de o soră a mamei, mări- 
tată cu stolnicul Nae Hiotu. Şi-a petrecut copilăria 
la Târgovişte şi la Bucureşti, unde locuiau tutorii 

săi. În casa acestora va fi învăţat franţuzeşte şi gre- 
ceşte cu un dascăl de familie, avându-l coleg şi pri- 
eten pe Grigore Alexandrescu. În 1830 intră în oști- 
rea naţională ca sublocotenent de cavalerie. După 
un an moare în urma unei boli infecțioase în tabăra 
militară de la Craiova. 

De la şaptesprezece ani C. scria versuri, mai 
întâi în greceşte (nepăstrate) şi, la îndemnul lui |. 
Voinescu II, în româneşte. Se cunosc cinci poezii, 
toate publicate de 1. Heliade-Rădulescu în „Curierul 
românesc” (1830 şi, postum, în 1839) şi reproduse 
de „Albina românească”, „Foaie pentru minte, inimă 
şi literatură”, „Bucovina”. Alte versuri, precum şi 
încercările unor traduceri - din Voltaire (Zaira, 
actul I) şi Musaios (Hero şi Leandru) — s-au pier- 
dut. Poemele lui C., romantice şi patriotice, au fost 
cunoscute şi preţuite în epocă. Sub îndrumarea lui 
Heliade mai ales, tânărul, înzestrat cu un real talent, 
venise în contact cu poezia apuseană, detaşându-se 
de tiparele neoanacreontice datorită înrâuririi lui 
Lamartine, creatorul unui arhetip al interiorizării 
romantice pentru sufletul surprins în temeiul său 
de melancolie: de la vagul muzical al pasiunilor la 
inconsistenţa proiectată asupra timpului şi a lumii 
din afară. Heliade a fost, la 1830, primul traducător 
al Meditaţiilor, dar „sufletul mâhnit” al lui C. asimi- 
lează modelul şi îl redă cu o claritate surprinzătoare, 
încât, cu câţiva ani înainte de I. Heliade-Rădulescu 
şi de Gr. Alexandrescu, lirismul său prefigurează 
prin reflexivitate romantică o nouă orientare a sen- 
sibilităţii artistice. Păstorul întristat (scrisă la opt- 
sprezece ani) vine încă în prelungirea liniei conven- 
ţionale a secolului al XVIII-lea, cu ecouri din pasto- 
ralele lui Florian şi Gessner. Dar, dincolo de figuraţia 
mitologică, de imaginea simplificată idilic a omului 
şi a naturii, de simţul expresiei şi versul de o graţi- 
oasă fluenţă, potrivit cerinţelor genului cum şi can- 
dorii tinereşti, prinde contur, ca în lamartiniana 
LIsolement, o figură fundamentală a trăirii roman- 
tice: „durerea ascunsă” legată de o stare de „lipsă” 
(aici venind din izvorul „dulce de-ntristăciune” al 
lui Amor). C. nu poate surprinde şi sugera ceea ce 
Lamartine nota prin „vague objet de mes voeux”: un 
ideal imposibil de atins în exilul terestru. Păstorul 
său, tânăr, „cu glas duios”, face să răsune din fluie- 
rul său acea „tânguire” fără sfârşit în care închide, 
precum Orfeu, absenţa Ei, uimind şi parcă oprind 
trecerea. Există aici semne ale unei surprinzătoare 
intuiţii de ordinul a ceea ce va fi magia poetică, 
iar alegerea, prin model, a „stilului înalt” (Nicolae 

Manolescu) a fost hotărâtoare pentru drumul esen- 
ţial al poeziei. Ruinurile Târgoviştii rupe vădit cu 
clişeele neoanacreontice, opunându-le o ipostază 
romantică şi profetică a eului, într-o amplă desfă- 
şurare meditativă pe tema ruinelor, care pătrunde 
astfel în literatura română, sub influenţa lui Volney. 
Sentimentul timpului devastator („Voi încă în ființă 
drept pildă ne slujiţi/ Cum cele mai temute şi cu 
temei de fier/ A omenirii fapte în faţa lumei pier/ 
Cum toate se răpune ca urma îndărăt,/ Pe aripele 
vremii de nu se mai arăt”) se întreţese cu accen- 
tul patriotic al evocării gloriei de altădată, sursă 
a încrederii şi leagăn ocrotitor: „Deci priimiţi rui- 
nuri, cât voi vedea pământ/ Să viu spre mângâiere, 
să plâng pe-acest mormânt,/ Unde tiranul încă un 
pas n-a cutezat,/ Căci la vederea voastră se simte 
spăimântat!”. Amploarea reflecţiei, nocturnul tainic, 
metafore concretizând abstracții („negura uitării”, 
„nălucul minţii”, „aripile vremii”, „viscol de dureri”) 
configurează la C. schița unui stil, nu fără retorică, 
dar capabil să se ridice până la viziune poetică. 
Înserarea este prima elegie românească în întregime 
în spirit lamartinian: aici tristeţea, neliniştea nedefi- 
nită şi gravă (se cultivă un fel de mister al stării afec- 
tive: sufletul „fugar” „ce caută nu ştie, dar simte că 
lipseşte”, „în negura mâhnirii mai mult s-a rătăcit”) 
şi singurătatea se reliefează prin contrast cu seni- 
nătatea naturii, cu liniştea câmpenească, sesizată, 
în ciuda unor note de bucolică gessneriană, cu o 
sensibilitate profund românească. Simbolul sufle- 
tului — luntre rătăcitoare în furtună -— este împru- 
mutat din Lamartine; de asemenea, şi alte elemente 
trimit la aceeaşi sursă. În schimb, atmosfera de reve- 
rie meditativă şi melancolică sugerată de percep- 
ţia plastică şi auditivă, de imagini ale nemişcării şi 
vagului, aspiraţia spre ilimitat implicată în proiecția 
dorului şi a neliniştii în imensitatea spaţiilor, ca şi 
versul curgător, muzical, nu mai pot fi atribuite doar 
acestei influenţe, constituind semnele unei vădite 
individualităţi poetice. Rugăciune încearcă formula 
originală a rugii animate de iubirea ţării, de visul 
unui viitor de glorie şi dreptate, cu inflexiuni pro- 
fetice („Dar ce să fie acea lumină,/ Ce sus se vede 
de focuri plină,/ Şi dimpreună un zgomot lin?/ Nu 
crez să fie semn de furtună...”; „Destule veacuri, de 
când suspină,/ Mâhnirii jertfă, fără lumină, / Încât 
nu vede nici cerul tău!”). Ruga atinge accentul pre- 
țios al împletirii de ardoare şi umilinţă: „Fiinţă naltă, 
lungă vedere.../ Dă ascultare, nu-ţi fie silă,/ Unui 
glas jalnic ce cere milă,/ Ce a se plânge are cuvânt”. 

Marşul, scris cu entuziasm patriotic la înfiinţarea 
oştirii naţionale, vesteşte, în tonul său avântat, tonul 
„tinerimii îndrăzneţe”, poezia paşoptistă. Depăşind 
prin varietate tematică şi intensitatea simțţirii lirica 
vremii, C. aduce expresia în acord cu o nouă sensibi- 
litate: întrezăriri ale inefabilului (Nichita Stănescu), 
reflexivitate şi sentiment comunicând cu naturaleţe 
şi simplitate într-o poezie de interogaţie interioară 
şi de atmosferă. Nu a ajuns să-şi fructifice pe deplin 
propriile virtualităţi, a păstrat încă unele conven- 
ţii clasiciste, dar a deschis, la noi, prin meditaţia şi 
elegia romantică, drumul unei lirici moderne. 


Ceea ce izbeşte la Cârlova, mai ales dacă avem în vedere 
stadiul limbajului liric de la 1830, e capacitatea sa excep- 
țională de a-şi comunica simţirea în versuri limpezi şi cur- 
sive, de o prozodie mătăsoasă, care nu trădează dificultatea 
compunerii, părând a ţâşni efectiv „ex abundentia cordis'”. 
[...] Poezia [...] e un monolog, când duios, când energic, tot 
atât de firesc în invocarea lui Dumnezeu, ca şi în exprimarea 
neliniştilor surde ce împovărează sufletul. 

De lucruri Cârlova se apropie totdeauna cu milă. O tris- 
tețe fundamentală, care n-atinge, totuşi, proporțiile dis- 
perării, însoţeşte demersul său liric. O tristeţe, o blândeţe 
care vor să ocrotească o realitate fragilă, ea însăşi tristă, 
evanescentă (ruinurile, păstorul întristat, filomila), supu- 
să unei legi aspre: soarta. [...] Poezia nu este, în aceste 
condiţii, o cuprindere, o asumare (ceea ce ar presupune o 
modificare), ci doar o tânguire. A scrie este pentru Cârlova 
a plânge [...], iar glasul este dinainte pregătit pentru 
jeluire. Nu contactul cu universul din afară determină, 
aşadar, tonurile coborâte ale versului, ci o realitate inte- 
rioară preexistentă experienţei. [...] Sensibilitatea lui 
Cârlova nu este făcută pentru jeluirea profetică. Ea se 
instalează de la început în tonurile joase ale melancoliei, 
ale tristeţii, „dulce”, învăluitoare, şi caută un obiect-ocro- 
titor. Ruinurile, natura, istoria sunt locuri de evaziune şi 
de adăpost. 


EUGEN SIMION 


SCRIERI: N. Nicoleanu, Poezii şi proză; V. Cârlova, Poezii; 
C. Stamati, Poezii şi proză, îngr. G. Bogdan-Duică, Bucu- 
reşti, 1906; Vasile Cârlova, Al. Sihleanu, Poezii, îngr. şi 
pref. Lucian Predescu, Bucureşti, 1933; Poezii, îngr. şi 
pref. PV. Haneş, Bucureşti, 1936; Poezii, îngr. şi introd. 
Paul I. Papadopol, Bucureşti, 1942; [Versuri], în Ruinurile 
Târgoviştii, îngr. şi pref. Marin Sorescu, Craiova, 1975. 


Repere bibliografice: Al. Odobescu, Opere, II, îngr. 
Marta Anineanu, Bucureşti, 1976, 40-41; Iorga, Ist. lit. 
XIX, |, 211-219; Densusianu, Lit. rom., Il, 105-112; Bog- 
dan-Duică, Isf. lit., 230-239; Ibrăileanu, Opere, I, 313- 
318; Popovici, Romant. rom., 155-169; Călinescu, Ist. 

lit. (1941), 125-126, Ist. lit. (1982), 127-130; Cioculescu-— 
Streinu-Vianu, Ist. lit., 11-16; Silvian losifescu, Vasile Câr- 
lova şi Grigore Alexandrescu, Bucureşti, [1949]; Ist. lit., Il, 
306-310; Anghelescu, Preromant. rom., passim; Cornea, 
Originile, 575-580, passim; Nichita Stănescu, Cartea de 
recitire, Bucureşti, 1972, 75-82; Dicţ. lit. 1900, 191-192; 
Simion, Dimineaţa, 55-61; Virginia Muşat, Vasile Câr- 
lova, Bucureşti, 1981; Scarlat, Ist. poeziei, |, 283-288; 
Constantin Popescu, Poeți romantici români la început 
de drum, Craiova, 1986, 247-271; Negoiţescu, Isf. lit., |, 
12-14; Manolescu, Poeți, 23-30; Dicţ. esenţial, 165-166; 
Danţiş, Bucolica, 128-129, 142-144; Manolescu, Istoria, 
166-169; Mihai Cimpoi, Vasile Cârlova, poetul „sufletului 
mâhnit”, Târgovişte, Chişinău, 2010; Zamfir, Panorama, 
1, 98-108. S.C. 


CÂRNECI, Magda (28.XI1.1955, Gârleni, j. Bacău), 
poetă, eseistă. Este fiica Emiliei Cârneci (n. 
Romaniuc), inginer silvic, și a scriitorului Radu 
Cârneci. A urmat Liceul „V. Alecsandri” din Bacău 
şi Liceul „N. Tonitza” din București, apoi, tot în 
Capitală, între 1974 și 1978, Institutul de Arte 
Plastice „N. Grigorescu”, secția istoria şi teoria artei, 
absolvind cu teza Țuculescu şi problema simbolului 
în arta modernă. Ulterior obţine la Ecole des Hautes 
Etudes en Sciences Sociales din Paris o diplomă de 
studii aprofundate (1990-1991), precum și un doc- 
torat în istoria artei cu teza Discours du pouvoir — 
discours de l'image: lart roumain pendant le regime 
communiste, coordonată de Alain Besancon și sus- 
ținută în 1997. Debutează în 1975, în „România 
literară”, şi editorial în 1980 cu volumul de ver- 
suri Hipermateria, sub pseudonimul Magdalena 
Ghica, pe care îl va folosi, ca scriitoare, în perioada 
1980-1989. A frecventat cenaclurile Amfiteatru și 
Junimea. A fost muzeograf la Muzeul Naţional de 
Artă (1979-1981), apoi, între 1981 și 2001, cercetător 
ştiinţific la Institutul de Istoria Artei (unde a funcţi- 
onat şi ca director între 1990 și 1992), lector invitat 
la masteratul de studii americane, Universitatea 
din Bucureşti (1996-2000) și la Institut National de 
Langues et Civilisations Orientales din Paris (2001- 
2005), director al Institutului Cultural Român din 
Paris (2006-2010), șeful secției culturale la revista 
„22” (2010-2012), redactor-șef al revistei de arte 
vizuale „ARTA” (din 2010). Din 2011 este confe- 
rențiar asociat la Universitatea Naţională de Arte 
din București, Facultatea de Arte Plastice. De ase- 
menea, a mai fost director al Departamentului 
arte vizuale în Ministerul Culturii (1990) şi preşe- 
dinte al Grupului pentru Dialog Social (1992-1994, 

apoi din 2012). A beneficiat de mai multe burse 
(Franța, Norvegia, SUA, Cehia). A mai colaborat cu 
poezii la „Luceafărul”, „Vatra”, „Ateneu”, „Dialog”, 
„Contrapunct”, „Apostrof” şi, în străinătate, la 
„Letopis”  (ugoslavia), „Visions International” 
(SUA), „Orte” (Elveţia), „Quadrant” (Australia), iar 
cu lucrări de specialitate la „Studii şi cercetări de 
istoria artei”, „Arta”, „Revue roumaine d'histoire de 
art”, „Viaţa românească” ş.a. A primit Premiul de 
critică de artă al revistelor „Amfiteatru” şi „Viaţa 
studenţească” (1978) şi Premiul de poezie al revis- 
tei „Ateneu” (1986). 

Volumul cu care debutează C., Hipermateria, 
impune calitățile notorii ale poetei: stil direct, 
cerebral, aproape discursiv, care reușește să neu- 
tralizeze tăios — sau măcar să deconvenţionalizeze 
- feminitatea autoarei, formând în același timp un 
cuplu cvasierotic cu aceasta. Demistificări ale femi- 
nității apar în texte precum Să privim realitatea în 
față: aici realitatea e ca o femeie vorace, concupi- 
scentă, hidoasă și letală. Dar nu mai puţin răzbat 
mostre de feminism sui-generis: „Nu ai chip, ai prea 
multă substanță,/ prea ești totul, nu ești nimic./ 
îți cunosc prea bine sânii, sexul, umorile,/ dar la 
gunoi/ cu aceste certificate de pace, la gunoi/ cu 
centurile de castitate,/ cu centurile de siguranță, / 
cu fecioara Maria și cu pudoarea./ Nu mai ai ce 
ascunde, nu mai ai ce păzi” (Femeie). Se ghicește 
adesea o căutare/ așteptare sceptică a sensului 
într-o lume percepută cu o inteligență în care logica 
are ascendent asupra afectivității (Pregătește-te). 
Versurile, cu o tăietură aforistică, sunt adesea tot 
atâtea sloganuri, precum în poemul-hit O, genera- 
ţia mea: „Nu există ideea nevinovată despre nimic: 
bărbat, femeie, copil, gura ta care tace/ Nimic: a trăi 
este o afacere pe cont propriu care privește lumea 
întreagă/ (ai grijă cum mănânci, cum rânjești, cum 
pronunți cuvântul/ amor, universul se ia după tine, 
te judecă) // Faţă în faţă cu tine, războiul mondial 
al lui Este cu Poate cu Trebuie cu A nu fi,/ o singu- 
rătate totală, alege, tu împreună cu tine, dezbrăcat 
în mijlocul mulțimii”; „Dezgolește-te. Proba ade- 
vărului este rana care ești tu întreg: drapele, litere, 
cifre, limba maternă”; „O, generația mea, genera- 
ție, de ce te ţii de palavre atât?”. Sunt demistificate 
pe rând tinereţea („E o nerușinare să fi fost tânăr: 
bancnotă nouă și goală pe care toți se semnează”), 
ideea literaturizantă de sentimentalitate („0O, tu 
suferință, și dulce și tristă,/ n-ai ţoale, ești goală, îți 
porți hoitu-n batistă/ lasă-mă-n pace/ ce vrei, nu 

ştiu ce vrei,// vreau libertatea, o mașină de curse și 
niște parale/ și plec, dispar în antile, sluga dumi- 
tale,/ moarta dumitale” — Inima), în genere excesul 
de retorică. Simptomatic, poemul Să ne merităm cu 
toții conceptele pledează atât pentru extragerea rea- 
lității din voracitatea metafizicii falsificatoare, cât 
și pentru recuperarea realului umil prin concept. 
Se observă tentative de discurs liberal — precum în 
Bila de sticlă, care vorbește despre depersonalizare 
prin integrarea în conștiința oarbă a maselor —, în 
general o poziție de rezistență la presiunea discur- 
sului oficial comunist prin mici subterfugii vag sau 
limpede liberalizante, individualizante, prin lozinci 
care se opun lozincilor zilei, prin fisurări retorice 
ale certitudinilor. Este în linii mari o poezie antisis- 
tem - „anticomunistă” doar prin accidentul de a fi 
apărut în comunism: „DA, spuse strungarul în fața 
strungului său croind blând o bucată exactă de rea- 
litate/ DA, spuseră dactilografele bătând la mașină 
textul scrisorii nesfârșite a veacului/ DA, spuse 
mama sugarului dându-i sânul să sugă și DA, răs- 
punse sugarul/ DA, spuseră gunoierii și clopotarii, 
turnătorii de fontă și femeile de serviciu/ DA, spuse 
şi piaţa publică/ DA, și funcționarii și doctorii și 
vânzătorii de ziare de seară/ DA, DA, copiii, femeile 
casnice, invalizii, orbii, campionii la tir și popice și 
îndrăgostiții/ DA, DA, DA, camioanele, iarba, siste- 
mul solar, dumnezeu, conservele goale și resturile 
de la masa de prânz// Cine v-a întrebat?/ Cui răs- 
pundeţi?/ De ce?/ Pentru ce?// DA,/ DA, suntem 
de acord/ DA, DA, DA!/ DA! DA! DA!” (Da). În volu- 
mul următor, O tăcere asurzitoare (1985), C. caută 
„instrumente necunoscute” pentru a produce o 
poezie sinestezică: „îmi trebuie mai multe auzuri,/ 
îmi trebuie mai multe văzuri, o mie de guri, miriade 
de ochi,/ să scriu cu o mie de degete, să mă scriu cu 
tot trupul, / în spaţiu să las o cicatrice subțire,/ în 
formă de cruce:/ aud, aud, nu înțeleg ce aud,/ nu 
pot înțelege decât cuprinzând,/ înghițind această 
sfântă dezordine,/ mistuind această vastă otravă, / 
dându-i chipul meu, ochii mei, gura mea,/ înghi- 
țită de tine, vastă iubire, care te apleci,/ dinain- 
tea picioarelor mele,/ să ridici din praf/ o pană de 
pasăre” (Fugă pentru instrumente necunoscute). Un 
poem, tipic pentru tentativa — mai mult teoretică — 
de sinergie a contrariilor, se intitulează Haosmos. 
Conceptul, împrumutat de la James Joyce, va da 
titlul cărţii de versuri din 1992. Investigații asupra 
identității și stadiilor corporale sunt văzute holist în 
dialog — adesea întrerupt sau infertil — cu universul; 

de aici decurg viziuni fantastice, exacerbând vorace 
și punctual organele care receptează sau ceea ce se 
receptează, într-o aglomerare de notații aspirând să 
cartografieze existentul din perspectiva unei corpo- 
ralități feminine: „Prin trup aș fi vrut să aspir lumea 
întreagă/ înserările acide, electrizate metropole și 
zăpada,/ mortul tânăr pe câmp, aurore fluturătoare 
și zgomotul/ străzilor dimineaţa și migrația păsări- 
lor, înmulțirea/ frenetică a regnurilor microscopice 
şi a celor/ abstracte/ roiul lumii să intre în mine/ 
prin piele, prin unghii, prin sânge,/ să mă umple, 
să mă distrugă, să mă dizolve./ Să stau sub cascada 
lui enormă și grea/ ca o piatră măruntă, anihilată 
și fericită,/ să fiu ca un punct/ care ar avea/ deasu- 
pra o mare.// Și ridicând privirea în sus i-aș vedea/ 
străfundul translucid plin de fosforescenţă și vier- 
muială” (Prin trup). Tonul cade adesea într-un vita- 
lism decepționat. În Poeme politice (2000) se află și 
versurile intitulate Canon politic, oratoriu pe mai 
multe voci: Poetul, Intelectualul, Femeia, Poporul. 
Abundă, precum în Fragmente despre poezie și 
actualitate, directivele: „Un poet trebuie să accepte 
totul din realitate”, „Curajul poetului stă în a măr- 
turisi extazul enorm al realității”, „Poetul palpează 
gnoza mântuirii prin estetic” ș.a. — sloganuri mai 
puțin acute decît acelea din poezia cărții de debut, 
în raport cu care poezia scrisă de C. a tot declinat. 
În Poetrix. Texte despre poezie și alte eseuri (2002) 
conceptualizează pro domo în marginea conceptu- 
lui de postmodernism, astfel încât acesta să capete 
valoare utilă pentru poezia proprie și a generaţiei 
sale; este mai mult un manifest retroactiv, distorsio- 
nat prin subiectivități ţinând de poetica personală, 
decât o descriere. FEM (2011) este un roman de 
poetă, roman al genezei și manifestării feminității. 
C. asemnat de asemenea mai multe volume privind 
istoria artelor plastice în România. A tradus, în cola- 
borare, Christopher Merrill, Numai unghiile rămân. 
Scene din războaiele balcanice 1992-1997 (2002) şi 
Catherine Durandin, Bucureşti, amintiri şi prome- 
nade (2004), transpunând singură Nicole Brossard, 
Installations (2005) şi Pierre Oster, Alchimia lentorii 
— Alchimie de la lenteur (2007). 

SCRIERI: Hipermateria, Bucureşti, 1980; Ion Țuculescu, 
Bucureşti, 1984; O tăcere asurzitoare, Bucureşti, 1985; 
Lucian Grigorescu, Bucureşti, 1989; Haosmos, Bucureşti, 
1992; Arta anilor '80. Texte despre postmodernism, Bucu- 
reşti, 1996; Psaume, Marsilia — Quebec, 1997; Minunatele 
ceasuri ale ducelui D'Ivry, Bucureşti, 1998; Artele plastice 
în România 1945-1989, Bucureşti, 2000; Poeme politice, 

Botoşani, 2000; Poetrix. Texte despre poezie și alte eseuri, 
Piteşti, 2002; Haosmos și alte poeme, Piteşti, 2004; FEM, 
pref. Simona Sora, Bucureşti, 2011; Poeme Trans, Bucu- 
rești, 2012. 


Repere bibliografice: Constanţa Buzea, „Hipermateria”, 
AFT, 1981, 1; Nicolae Manolescu, Poezie programatică, 
RL, 1981, 5; Tartler, Melopoetica, 174-178; Marin Mincu, 
O poietică hipermaterială, RL, 1986, 32; Al. Cistelecan, 
[Magda Cârneci], E 1986, 9, 2008, 4; Simion, Scriitori, 
IV, 561-568; Coşovei, Pornind, 141-147, Andreea Deciu, 
Metafizica postmodernistă, RL, 1992, 41; Ţeposu, Isto- 
ria, 88-89; Gheorghe Grigurcu, [Magda Cârnecil, RL, 
1997, 29, 2006, 12; Regman, Dinspre Cercul Literar, 
149-153; Dicţ. scriit. rom., IL, 392-394; Ştefan Borbâly, 
Poezie şi artă politică, „22”, 2001, 14; Pop, Viaţă, 206- 
211; Soviany, Textualism, II, 77-84; Mircea Iorgulescu, 
File dintr-o cronică de campanie, „22”, 2003, 688; Lefter, 
Flashback, 158, 221-226, passim; Bodiu, Evadarea, 
96-105; Manolescu, Istoria, 1339-1340; Popa, Ist. lit. IL, 
563-564; Cistelecan, Diacritice, Il, 54-58. M.I. 


CÂRNECI, Radu 
(14.11.1928, Valea lui 
Lalu, j. Buzău), poet, 
traducător. 


Este al patrulea dintre cei şapte copii ai Dochiei- 
Stanca (n. Clinciu) şi ai lui Nicolae Cârneci, ţărani. 
Urmează clasele elementare la Mărgăriteşti, judeţul 
Buzău, apoi Liceul „Regele Ferdinand” la Râmnicu 
Sărat (1942-1948). Începe, la Bucureşti, Facultatea 
de Filologie, dar o va absolvi pe cea de Silvicultură, 
la Câmpulung Moldovenesc şi Braşov (1949-1954), 
după care funcţionează ca inginer silvic la Hemeiuş 
şi Fântânele, judeţul Bacău. Din 1958 până în 1964 
lucrează la Bacău ca director al Casei Regionale a 
Creaţiei Populare şi preşedinte al Comitetului 
Regional de Cultură şi Artă. Între 1964 şi 1972 este 
redactor-şef al revistei „Atenew”, iar între 1972 şi 
1976 secretar al Uniunii Scriitorilor, apoi devine şef 
al secţiei culturale a revistei „Contemporanul”, până 
în 1990, când e pensionat. În 1991 înfiinţează la 
Bucureşti Editura Orion, care în 2008 îşi încetează 
activitatea. A debutat ca poet în ziarul sucevean 
„Zori noi” (1950), iar editorial cu placheta Noi şi 

soarele (1963, cu o prezentare de Marcel Breslaşu). 
A mai colaborat cu versuri, articole, cronici şi eseuri 
la „România literară”, „Luceafărul”, „Argeş”, „Steaua”, 
„Iribuna”, „Convorbiri literare”, „Cronica”, „Familia”, 
„Astra”, „lomis” ş.a. A obţinut Premiul Uniunii 
Scriitorilor (1971, pentru volumul Cântând din- 
tr-un arbore), Premiul „Mihai Eminescu” al 
Academiei RSR (1978, pentru Temerile lui Orfeu), 
un premiu al revistei „Ateneu” (1983, pentru Sonete) 
ş.a. A fost distins cu Ordinul Meritul Cultural în grad 
de Ofiţer (2003). Este tatăl poetei Magda Cârneci şi 
al muzicienei Carmen Cârneci. 

Debutând mai târziu decât colegii lui de gene- 
raţie, C. are avantajul de a se conforma relativ 
puţin temelor de circumstanţă şi, pe de altă parte, 
de a apărea încă de la primele volume ca un poet 
format. Spiritul din Noi şi soarele este al unui liric 
vitalist, naturist frenetic, totuşi în versuri de disci- 
plină clasică. Afirmarea cosmosului şi solaritatea 
vor rămâne constante ale poeziei sale. Paralelă, 
dar înrudită, e tema tradiţiei: euritmia cosmică 
îşi găseşte în lanţul generaţiilor un corespon- 
dent uman, armonizator şi stimulator de energii. 
În fine, primele cărţi propun şi principala temă a 
liricii ulterioare: iubirea. Aceasta capătă statut de 
exclusivitate în Cântarea cântărilor (1973) — o car- 
te-cheie a poeziei lui C., „model statornic al ulti- 
melor sale cărţi” (Mircea Iorgulescu) -, parafrază 
la cartea biblică omonimă, esenţializare a erosu- 
lui şi, într-o anumită măsură, autohtonizare a lui, 
prin trimiterile la mitul Zburătorului. Parafraza 
păstrează frenezia originalului, însă o mută din 
registrul senzual în cel spiritual, ceea ce nu vrea 
să spună totuși că este vorba aici de o mistică de 
tip creştin a erosului: „Poezia lui Radu Cârneci e 
păgână pentru că la el dragostea nu atrage după 
sine culpabilitatea, ci constituie un temei al fiinţei; 
iubirea nu e, deci, o degradare demnă de oprobriu 
moral, ci reprezintă o stare de graţie şi fervoare 
faţă de care atitudinea umană corespunzătoare 
e cea de adoraţie contemplativă” (Radu Enescu). 
Specificul parafrazelor este pus pregnant în evi- 
denţă de ediţia din 1993, unde într-o addenda se 
reproduce cartea biblică în ebraică, greacă (după 
Septuaginta) şi latină (Vulgata), precum şi în 
română (Biblia de la Bucureşti, 1688, apoi ediţia 
din 1936 a lui Vasile Radu şi Gala Galaction și cea 
din 1944 a patriarhului Nicodim). Principiu cosmic 
instituitor de armonie, erosul tinde, platonician, 
la refacerea Unului originar (androginul), deci 


Cârneci 


la transgresia contrariilor, dar şi a corporalităţii, 
către spiritual: „lubirea-i axul cerurilor toate/ În 
mari nuntiri cu muzici peste poate/ Un semn al ei 
şi lumi cu lumi se-adună:/ idei dansează hăurile 
tună/ stele-n ghirlande leagănă-se roate/ iubirea-i 
axul cerurilor toate”. „Iopiri de trup în ardere de 
tot”, iubirea este celebrată ca atare, dar totodată 
şi în forma ei de maximă spiritualizare reprezen- 
tată de cuvântul care o cuprinde şi o împărtăşeşte. 
Nou Pygmalion, poetul e în acelaşi timp el însuşi 
o creaţie a femeii adorate (căci în versurile lui C. 
starea sentimentului este una singură, adoraţia): 
„se iscă-n mine ceea ce tu işti”. Modelul suveran 
este Petrarca, maestru declarat, succedat de diferi- 
tele ipostaze ale platonismului târziu şi ale mitolo- 
giei create în jurul legendarului Orfeu. Naturismul 
baroc din prima etapă a acestei lirici flamboaiante 
este înlocuit ulterior cu un ceremonial ritualic în 
care convenţia culturală şi artificiul deţin un rol 
important. Acum poetul preferă forma fixă a sone- 
tului, devenind unul dintre virtuozii săi — aceeaşi 
preferință alimentând şi alcătuirea unei monu- 
mentale lucrări, Antologia sonetului românesc 
(-III, 2009) — şi, mai mult, inventatorul, printr-o 
tehnică de hibridare, al unor „specii” noi, şi anume 
„rondosonetul” (Pasărea de cenuşă), „glossosone- 
tul” şi sonetul cu versuri albe (Dorador). Creaţia 
de noi forme prozodice face pereche cu cea lexi- 
cal-morfologică, autorul supunând limba română 
la metamorfoze menite să potenţeze impresia de 
ritual sacerdotal al rostirii poetice: „a fire”, „chip se 
ivind”, „mă-mpodobind”, „lumina izvorându-se-n 
lumine”. Printre acestea se află una insolită: cuvân- 
tul „dorador”, învestit cu sensul de esenţializare a 
iubirii. În aceeași etapă şi în conexiune subterană 
cu tema regală a iubirii spiritualizate, lirismul lui 
C. capătă o notă sapienţială, în cadenţele aforistice 
amintind de sonetele shakespeariene şi de cores- 
pondenţele lor „imaginare” de la V. Voiculescu: „eul 
meu s-a-mpodobit cu alte/ închipuiri, voindu-mă 
trimisul/ simţirilor în care să tresalte/ miezul divin 
cu-a sa dulceaţă pură/ în aura preceptelor înalte:/ 
Iubirea de Frumos fără măsură/ de Adevăr ce nu 
suportă pată/ de Binele ce mulţumiri nu-ndură/ 
Dar m-am izbit de ziduri nu o dată/ gustând 
amarul şi durerea foarte/ când ne-iubiri pe ne-iu- 
biţi îmbată:/ Invidia, ce suflete desparte/ şi Ura, 
care-n preajma-i veninează/ şi Răzbunarea, sora-i 
dinspre moarte.../ Tăcerea mi-e de atunci gră- 
dină trează/ cu frumuseți în armonii depline/ cu 

păsări care muzicii veghează”. De asemenea, coe- 
rentă cu poezia anterioară, dar acum şi mai bine 
reprezentată, reapare tema artei suverane, sustrasă 
„Limpului-timp” şi cucerind „clipa eternă prin 
facultatea sa unică de a da formă. C. s-a impus şi 
ca traducător, între altele transpunând în premieră 
la noi versurile preşedintelui poet Leopold Sedar 
Senghor, iar mai târziu integrala Charles Baudelaire 
(1991), reţinută de critică drept o izbândă — cu atât 
mai valoroasă dacă se iau în calcul realizările ante- 
cesorilor (Tudor Arghezi, Al. A. Philippide ş.a.) — 
atestând, cum afirma Eugen Simion, „putere de 
înţelegere [...] şi meşteşug retoric”. 

SCRIERI: Noi și soarele, pref. Marcel Breslaşu, Bucu- 
rești, 1963; Orgă și iarbă, București, 1966; Umbra femeii, 
București, 1968; Centaur îndrăgostit, București, 1969; 
Iarba verde, acasă, București, 1970; Grădina în formă de 
vis, București, 1970; Cântând dintr-un arbore, laşi, 1971; 
Oracol deschis, București, 1971; Banchetul, Cluj, 1973; 
Cântarea cântărilor, București, 1973; ed. București, 1993; 
Horă de vulturi, București, 1974; Heraldica iubirii (1963- 
1973), București, 1975; Nobila stirpe, București, 1976; 
Psalmii lui Zamolxe, Bucureşti, 1976; Temerile lui Orfeu, 
București, 1978; Hora anotimpurilor, București, 1979; 
Un spaţiu de dor, pref. Petru Poantă, București, 1980; 
Ca muntele-n amiază, București, 1981; Timpul judecă- 
tor, București, 1982; Sonete, București, 1983; Pasărea de 
cenușă, București, 1986; Clipa eternă (1963-1988), pref. 
Radu Enescu, București, 1988; Heraldica iubirii, pret. 
Radu Enescu, București, 1999; Pasărea-fântână, pret. 
Mihai Cimpoi, București, 2002; Scrieri, I-III, pref. Radu 
Enescu, postfeţe Ioan Holban şi Mihai Cimpoi, București, 
2004. Antologii: Arborele memoriei. Antologia poeţilor de 
limbă română din Israel, pret. Roxana Sorescu, Bucu- 
rești, 1997; Poezia pădurii, I-IV, pref. Nicoleta Coatu, 
București, 1998-1999; ed. 2, I-V, Bucureşti, 2001; Cinege- 
tica, I-III, București, 2003; Antologia sonetului românesc, 
I-III, București, 2009. Traduceri: Leopold Sedar Senghor, 
Jertfe negre, cu un cuvânt al autorului, pref. trad., Bucu- 
rești, 1969; ed. bilingvă (Hosties noires — Jertfe negre), pret. 
trad., București, 1976, De la negritudine la civilizația 
universului, cu un cuvânt al autorului, București, 1986 
(în colaborare cu Mircea Traian Biju), Totem, pref. trad., 
București, 1996; Sretko Kosovel, Extazul morţii, Bucu- 
rești, 1975; Khalil Gibran, Poeme, pref. trad., București, 
1983, Profetul, pref. trad., București, 1991; Jean Joubert, 
Omul de nisip, pref. trad., București, 1991; Charles Bau- 
delaire, Florile răului și alte poeme, pref. Mihai Cimpoi, 
Chișinău, 1991; Jacques Chessex, Elegiile lui Yorick, post- 
fața trad., București, 1995. 


Repere bibliografice: Vladimir Streinu, Poezia mitu- 
rilor, LCE 1966, 39; Perpessicius, Lecturi intermitente, 
GL, 1967, 2, 5; Sorianu, Glose, 174-178; Const. Ciopraga, 

„Cântând dintr-un arbore”, CRC, 1971, 30; Sorianu, Con- 
trapunct, 85-96; Al. Protopopescu, „Oracol deschis”, AT, 
1972, 1; Laurenţiu Ulici, Devenirea poetului, RL, 1972, 
20; Grigurcu, Teritoriu, 148-153; Poantă, Modalităţi, 
102-106; Mircea Iorgulescu, „Banchetul”, LCE, 1973, 36; 
Al. Săndulescu, O nouă parafrază la Cântarea Cântări- 
lor, LCE, 1974, 10; Felea, Secţiuni, 183-189; Tomuş, Isto- 
rie, 223-226; Barbu, O ist., 1, 344-346; Taşcu, Incidenfe, 
36-45; Piru, Poezia, II, 191-198; Streinu, Pagini, IV, 84-96; 
Alexiu, Ideografii, 73-80; Dimitriu, Ares, 107-112; Poantă, 
Radiografii, |, 185-189, Grigurcu, Poeți, 399-402; Ion 
Bogdan Lefter, Iubirea ca emblemă și text, CNT, 1988, 
7; Munteanu, Jurnal, IV, 164-167; Laurenţiu Ulici, De 
dragul iubirii. Promoţia '60, RL, 1989, 26; Eugen Simion, 
Integrala lirică Baudelaire, L, 1992, 40; Poantă, Scriitori, 
46-50; Dicţ. scriit. rom., |, 532-534; Vlad Sorianu, Vârstele 
unei poezii, ATN, 1999, 8; Holban, Ist. lit., 1, 41-46; Dumi- 
tru Micu, Melos, eros, mitologie, ATN, 2008, 2; Ciopraga, 
Efigii, 33-40; Popa, Ist. lit., IL, 425-428; Aurel Rău, „Anto- 
logia sonetului românesc”, ST, 2010, 12. N.M. 


CEARA, George (18.X.1881, Xirolivad, Grecia -— 
1.1V.1939, Cavarna-Caliacra), poet, prozator. Înva- 
ță carte la şcoala românească din satul natal, iar 
în lunile de vară — fără a-şi întrerupe învăţătura — 
învaţă în „satele” în mişcare, aşezări de colibe ale 
consătenilor aflaţi în transhumanță. Frecventează 
apoi cursurile liceului român din Bitolia, în 
Macedonia, după care, venit în România, se înscrie 
la Facultatea de Litere din Bucureşti, pe care nu a 
absolvit-o însă, din cauza condiţiilor materiale pre- 
care ale familiei. Funcţionează, începând din 1906, 
ca institutor la şcoli româneşti din Macedonia, în 
Oşani şi în Criva-Palanca, iar mai târziu în Veria. 

C. este ceea ce se cheamă un cântăreț popu- 
lar, un trubadur foarte apropiat de folclor. El 
nu se sfieşte să prelucreze motive din lirica 
populară, compunând adesea pe structura 
prozodică a cântecelor de la care porneşte. În 
acest fel, s-a făcut repede cunoscut în întreaga 
Macedonie, ca şi în ţară. Bunăoară, un poem al 
său, Un cântec, subintitulat „motiv folcloric”, 
„povesteşte” despre o tânără şi preafrumoasă 
aromâncă; răpită de propria-i mândreţe în timp 
ce se oglindea în apa cristalină a unui izvor, 
întreabă izvorul dacă ştie să-i spună cine anume 
se va bucura de minunea trupului ei; motiv nar- 
cisiac, combinat cu mitul balcanic al ţărânei ce 
înghite în cele din urmă totul. Autorul are ştiinţa 
exploatării combinațiilor mitic-folclorice care 
atrag prin stranietatea lor. În alt poem, Ni pitricu 
muşata-fii dor, el exploatează sentimentul de 

dragoste, niciodată expus de-a dreptul, întot- 
deauna prezentat cu delicateţe, pe ocolite, spre 
a nu stingheri: iubita (sau poate soţia) îi trimite 
celui îndrăgit, aflat departe, în „xinite” (printre 
străini, la lucru), o sfâşietoare scrisoare de dra- 
goste, fără însă a-şi dezvălui direct sentimentele. 
Astfel, iubitul află că, de când a plecat departe, 
i s-au îmbolnăvit mioarele rămase acasă, i se 
năruie târla ce le adăposteşte şi, tot de atunci, 
plâng de dorul lui fagii, pinii şi izvoarele codru- 
lui. Poemul se încheie, totuşi, cu o invocare mai 
puţin disimulată a suferinţei iubitei, care şi l-ar 
vrea cât mai repede întors acasă, fiindcă nimic 
nu preţuieşte cât iubirea ei, ca în aceste versuri 
(aici în transpunere literară): „Dragul meu, o, 
dragul meu,/ - să te-ajungă dorul greu,/ Dorul 
de mioare dalbe/ Şi de ochii-mi ca smaralde,/ — 
să te-ntorci pe vânt, pe nor,/ dragul meu păstor!/ 
Vino, nu întârzia,/ Că îmi trece vremea mea,/ 
Dragule păstor!”. O poezie cu inflexiuni mioritice 
este şi El moare, unde natura participă la sfârşi- 
tul unui tânăr păstor răpus de duşmani: „Şi vorbe 
nu mai rosteşte,/ Lumina-i se stinge-n privire —/ 
Se zbuciumă pinii din preajmă/ Şi toată pădurea 
jeleşte”. Ca prozator, C. face recurs tot la stările 
dramatice. Unele texte, precum Un tilegrafj, bine 
construite, gradând emoția, capătă rezonanţe de 
tragism. C. nu şi-a adunat însă scrierile în volum. 
Cele mai multe au rămas în timpul vieţii lui în 
publicaţiile vremii şi foarte puţine au apărut 
în diverse antologii (Tache Papahagi, Hristu 
Cândroveanu), abia în 2002 fiind editate sub 
numele lui două culegeri. 

SCRIERI: [Versuri], în Tache Papahagi, Antologie aro- 
mânească, Bucureşti, 1922, 245-256, în Antologie lirică 
aromână, îngr. Hristu Cândroveanu, Bucureşti, 1975, 
185-193, UVPA, 194-200; Laclu a laptilui, îngr. Victor 
Ceara, Constanţa, 2002; Mushatlu dor, îngr. Victor Ceara, 
Constanţa, 2002. 

Repere bibliografice: Tache Papahagi, Antologie aro- 
mânească, Bucureşti, 1922, 245; Hristu Cândroveanu, 
George Ceara, UVPA, 192-193. Hr.C., N.Sr. 


CEARA, Ilie A. (15.11.1923, Xirolivad, Grecia — 
5.1.2004, Dej), prozator. Este fiul Mariei (n. Luca) 
şi al lui Apostol Ceara, ţărani. Familia emigrând în 
1928 în România, a fost colonizată în Cadrilater, 
la Cavarna, în judeţul Caliacra, unde C. urmează 
şcoala primară şi liceul. În timpul celui de-al 
Doilea Război Mondial a luptat în est şi în vest, 


Cehan- Racoviţă 


apoi a lucrat în comerţ la Mangalia. În 1984 s-a 
pensionat, stabilindu-se în oraşul Dej. Publică 
povestiri, nuvele, schiţe în revistele aromâne din 
țară, „Deşteptarea”, „Dimândarea”, ca şi în „Zborlu 
a nostru”, care apare la Freiburg (Germania), şi în 
„Frândza vlahă” din Bridgeport (SUA). Secretar 
al Fundaţiei Cartea Aromână, membru în comi- 
tetul de redacţie la „Revista di litiratură shi studii 
armăni”, C. a fost distins în 1993 cu Premiul „Marcu 
Beza”, oferit la Freiburg. 

C. scrie exclusiv proză, caz mai rar la autorii aro- 
mâni, care sunt mai ales poeţi. Naraţiunile sale — 
schiţe, povestiri şi un roman - au miez, densitate 
şi impun atenţiei personaje bine conturate, întot- 
deauna în conflicte clare, cumva în genul nuvelisticii 
lui Ioan Slavici. De remarcat, de asemenea, bogăţia 
şi expresivitatea limbii autorului, care nu ocoleşte 
neologismul, mai puţin obişnuit în proza dialectală, 
ca şi metafora îndrăzneață. Din păcate, el recurge 
exagerat de mult la grecisme, scriind în subgraiul 
din regiunea Veria, mai împestrițat decât alte graiuri 
ale dialectului aromân. Modernitatea sa este însă de 
substanţă, C. fiind preocupat de imprevizibilul com- 
portamentului uman, de tropismele ființei omeneşti 
în relaţiile cu lumea şi cu ele însele. Imaginea per- 
sonajelor este tensionată şi contradictorie chiar şi 
atunci când nu sunt individualizate pregnant, cum 
se întâmplă în Părămithlu, schiţa ce deschide volu- 
mul Nihita turnari (991). Sunt evocaţi anii de vis şi 
de poveste ai unei copilării edenice, din Xirolivadea 
natală. Cartea conţine opt povestiri, dintre care 
Lotăria aminteşte de Două loturi a lui I.L. Caragiale, 
pe care e posibil ca autorul să o fi avut ca model. C. 
este şi autorul unui roman, Aharistul, a cărui desfă- 
şurare e plasată în lumea păstorească de la sud de 
Dunăre. Protagonistul, un tânăr cioban ajuns haiduc 
din dorinţa de a se răzbuna pe un consătean, este dat, 
prin vicleşug, în urmărire; stratagema nu reuşeşte, iar 
„aharistul” (nelegiuitul) moare. 

SCRIERI: Nihita turnari, pref. Kira lorgoveanu, Syracuse, 
NY (SUA), 1991; Aharistul, Fayetteville (SUA) — Constanţa, 
1997; Cola. Isturii dit Bana Armănească, Bucureşti, 2000. 
Repere bibliografice: Hristu Cândroveanu, Un nou pro- 
zator aromân, „Deşteptarea”, 1992, 2; Cândroveanu, Aro- 
mânii, 133-135. HrC., N.Sr. 


CEHAN-RACOVIŢĂ, Constantin (1882, Botoşani 
- 2%), publicist, prozator. Şi-a făcut studiile lice- 
ale în oraşul natal şi la Iaşi, dedicându-se apoi 
gazetăriei. Din 1905, timp de aproape patru 

decenii, a fost redactor la o serie de ziare şi reviste 
(„Mihai Eminescu” din Botoşani, „lribuna” din 
Arad, „Cuvântul” şi „Drapelul” din Iaşi, „Patria” şi 
„Cultura poporului” din Cluj, unde e prim-redac- 
tor, „Bucovina” din Cernăuţi), director şi membru 
fondator la altele („Moldova de Sus” din Botoşani, 
„Limpul” din Cernăuţi) ori colaborator la „Epoca, 
„Gazeta Transilvaniei”, „Evenimentul”, „Universul 
literar”, „Politica” ş.a. În aceste periodice a semnat 
- uneori cu iniţiale, prescurtări (Ceh.) ori numai 
Const. Cihan - numeroase articole sociale, culturale 
şi literare, însemnări despre teatru, drame, proză 
scurtă, precum şi romanul foileton Acelaşi drum. A 
publicat volumele de povestiri Doamna elegantă. În 
urma frontului (1918), În cerdacul casei bătrâneşti 
(1926) şi romanul Săraca țară a Moldovei... (1939). 
C.-R. cultivă o proză în manieră sămănătoristă, cu 
personaje urgisite de soartă, purtând în suflet aminti- 
rea nostalgică a unui trecut patriarhal (Un boier mol- 
dovean, Dezrădăcinatul). Deşi naraţiunilor nu le lip- 
seşte o anume sobrietate, acestea rămân marcate de 
autoritatea modelului, care poate fi identificat în scri- 
sul lui I. Al. Brătescu-Voineşti. Când îşi ia ca punct de 
plecare istoria, prozatorul dă unele pagini cu parfum 
cronicăresc, dar, în pofida ambițiilor, romanul Săraca 
țară a Moldovei... este o realizare modestă. Dintre 
piesele de teatru (lăsate în cea mai mare parte în 
manuscris), i-au fost reprezentate şi publicate drama 
Ardealul (1919) şi Femeia care s-a vândut (1929). 
SCRIERI: Doamna elegantă. În urma frontului, Turnu 
Severin, 1918; Ardealul, Cernăuţi, 1919; În cerdacul casei 
bătrâneşti, Arad, 1926; Femeia care s-a vândut, Cluj, 
1929; Săraca țară a Moldovei..., Bucureşti, 1939. 
Repere bibliografice: D.1. Cucu, „În cerdacul casei bătrâneşti”, 
CZ, 1926, 47, 52; I. Jianu, „Femeia care s-a vândut”, „Ecoul, 
1929, 3-4; Paul I. Papadopol, O femeie care s-a vândut, UVR, 
1929, 46; Constantin Cehan-Racoviţă, „Buletinul cărţii româ- 
neşti”, 1939, 4; Nicolae Coban, „Săraca fară a Moldovei...”, 
CGM, 1940, 1-3; Bejenaru, Dicţ. botoşcinenilor, 72-73. C.Bz. 


CELAC, Silvia (28.X.1948, Pelinia-Bălţi), proza- 
toare. Este absolventă a Facultăţii de Filologie a 
Universităţii de Stat din Chişinău (1971) şi a cursu- 
rilor Institutului de Literatură Universală „Maxim 
Gorki” din Moscova (1983). A colaboratla „Tinerimea 
Moldovei”, „Nistru”, „Sud-Est” ş.a. Între 1979 şi 1981 
lucrează ca redactor la Editura Literatura Artistică, 
ulterior la Hyperion (1979-1988). S-a stabilit din 
anul 2000 în Franţa, la Paris. 

C. debutează în culegerea colectivă Dintre sute 
de catarge (1975), iar individual în 1979 cu volumul 
Daniveia, în care sunt incluse o serie de povestiri 
incitante prin atmosferă şi prin personajele care 
se mişcă într-un spaţiu al neliniştii. Altă culegere, 
Deplasarea (1981), nu aduce o schimbare, înscriin- 
du-se tematic în acelaşi filon de transpunere nara- 
tivă a unor preocupări ale adolescenților, iar stilistic 
în aceeaşi albie a fluxului conştiinţei, pe care autoa- 
rea îl va exploata şi în romanele din 2010-2011. 
Romanul Jocul cu umbra (1982) este articulat ca o 
biografie romanţată. C. nu pare a avea dificultăţi 
în faţa colii albe, ceea ce se poate observa şi după 
numărul scrierilor, publicate în ritm susţinut după 
stabilirea în Franţa. Astfel, în 2010 îi apar Recviem 
pentru Mondena şi Ado '60, iar în 2011 Anul calului 
de foc şi Când orizontul devine doar un cer albas- 
tru etc. Cu toate acestea, prozatoarea nu evoluează 
propriu-zis, ci se mişcă între coordonatele speci- 
fice romanului de consum. De regulă, personajul 
principal este o femeie cu o biografie complicată, 
care se confruntă în plan sentimental cu situaţii 
socotite dramatice. De exemplu, protagonista din 
Recviem pentru Mondena îşi pierde părinţii şi soţul, 
fiind nevoită să-şi crească singură copiii. Personajul 
feminin din „romanul-colaj” Anul calului de foc 
ajunge, în căutarea unei soluţii, într-un spital de boli 
nervoase, unde întâlneşte un doctor şi ţine un jurnal 
intim. Dacă cea de-a doua scriere înţelege „cola- 
jul” ca schimbare a timpurilor şi a perspectivelor 
narative, cea dintâi utilizează trucul manuscrisului 
găsit — un caiet în care protagonista acestui roman 
proiectează, bovaric, un roman despre o cântăreață 
celebră. Tot un „roman-colaj” sau o colecţie de proze 
cu posibile surse autobiografice este şi Ado '60. Aici 
o intenţie pare a fi conturarea peisajului şi profilu- 
lui special al unor tineri siliți să-şi caute împlinirea 
într-un context sociopolitic special — o ţară din fosta 
URSS. Cu toate acestea, paginile despre Daniveia 
(ţara visată) sau despre participarea la festivaluri 
pentru tineret etc., ca şi trama fragilă nu sunt pe 
măsura complicatului conglomerat sociopolitic 
despre care autoarea vrea să dea seamă. C. face şi 
traduceri, predilect din literatura rusă şi franceză. 
SCRIERI: Daniveia, pref. Ana Lupan, Chişinău, 1979; 
Povestiri, Chişinău, 1980; Deplasarea, Chişinău, 1981; 
Jocul cu umbra, Chişinău, 1982; Alexandru Cosmescu: 
biobibliografie (în colaborare), Chişinău, 1997; Ado '60, 
Paris, 2010; Recviem pentru Mondena, Paris, 2010; Anul 

calului de foc, Paris, 2011; Când orizontul devine doar un 
cer albastru, Paris, 2011. 

Repere bibliografice: Gheorghe Mazilu, Cu scut şi fără, 
Chişinău, 1983, 47-73; Cimpoi, Ist. lit. Basarabia, 214; 
Dicţ. Chişinău, 109-110. N.BL., O.C. 

CELAN, Paul 
(pseudonim al lui Paul 
Pessach Antschel; 
23.X1.1920, Cernăuţi — 
20.IV.1970, Paris), poet, 
traducător. 


Părinţii lui C. sunt Friedericke (n. Schrager) şi Leo 
Antschel-Teitler, tehnician constructor. La Cernăuţi 
învaţă la o şcoală evreiască (1927-1930), urmează 
un gimnaziu ortodox (1930-1934) şi devine absol- 
vent, în 1938, al Liceului „Marele Voievod Mihai”. 
Începe, la Tours, în Franţa, studii de medicină, dar 
revine în ţară şi se înscrie în 1939 la Facultatea de 
Litere a Universităţii din Cernăuţi. Deportaţi 
într-un lagăr de dincolo de Bug, părinţii lui C. au 
fost exterminați de nazişti în toamna anului 1942, 
lăsând o rană de nevindecat în conştiinţa poetului. 
Între 1942 şi 1944 tânărul este internat în lagărul de 
muncă de la Tăbărăşti, lângă Buzău. Se stabileşte în 
1945 la Bucureşti. E angajat ca redactor la Editura 
Cartea Rusă, unde lucrează până în 1947. În revista 
„Contemporanul” din 2 mai 1947 îi apare poemul 
Tangoul morţii, tradus de Petre Solomon cu parti- 
ciparea poetului. Alte versuri, în limba germană, îi 
sunt publicate de Ion Caraion în revista „Agora”. C. 
traduce, sub semnătura Paul Ancel, Un erou al tim- 
purilor noastre de M.I. Lermontov (1946); recurge 
la pseudonimul Paul Aurel pentru versiunea la 
Țăranii de A.P Cehov (1947), iar sub semnătura A. 
Pavel transpune Chestiunea rusă de Konstantin 
Simonov (1947). La sfârşitul anului 1947 emigrează 
în Occident, rămânând mai întâi la Viena, unde îi 
apare prima plachetă de versuri, Der Sand aus den 
Urnen (1948), scrisă direct în germană, şi unde o 
cunoaşte pe poeta Ingeborg Bachmann, de care îl 
leagă o pasiune ardentă. În iulie 1948 se stabileşte 
la Paris. Obține licenţa în litere la Sorbona în 1950, 
iar în 1952 se căsătoreşte cu graficiana Gisele 

Lestrange. Volumele de versuri publicate în limba 
germană îi vor aduce treptat recunoaşterea, C. 
fiind considerat unul dintre cei mai importaţi poeţi 
ai acestei literaturi şi un deschizător de drumuri în 
lirica europeană. În esenţă, lirica sa încifrată şi 
densă izvorăşte dintr-o profundă nelinişte, din 
zbuciumul unei experienţe dramatice, pendulând 
„între tirania amintirii şi nevoia de uitare” (Al. A. 
Philippide). Din 1959 este lector de limba şi litera- 
tura germană la Ecole Normale Supsrieure din 
Paris. Este distins cu mai multe premii în R.E 
Germania, printre care „Georg Biichner” (1960). 
Traversând o profundă dramă sufletească, se sinu- 
cide, aruncându-se în Sena. 

Din scrierile lui C. în limba română se cunosc 
puţine texte — aproximativ cincisprezece poezii şi 
poeme în proză, majoritatea reproduse de Petre 
Solomon în Addenda la studiul său Paul Celan. 
Dimensiunea românească (1987). În acelaşi volum 
au fost incluse scurtele traduceri în română din 
Franz Kafka, precum şi corespondenţă, redactată 
parţial în româneşte. Influenţa limbii şi a surselor 
liricii româneşti pentru creaţia de maturitate a lui 
C. a fost contestată sau minimalizată în exegeza 
occidentală. Evitând situarea pe poziţii extreme, 
ipoteza lui George Guţu, care în 1977 publica Die 
rumănische Koordinate der Lyrik Paul Celans, în 
care intrau şi pagini ale poetului, este mai rezo- 
nabilă: conform ei, „«presiunea» culturală a limbii 
române, care, până în 1948, a constituit pentru 
tânărul Celan mediul lingvistic dominant, vizavi 
de care exercițiul germanei este unul mai mult 
sau mai puţin tolerat, şi-a pus o amprentă adâncă 
asupra operei sale în întregul ei”. Poemele lui româ- 
neşti pot fi aproximate cu dificultate prin recursul 
la referinţe din spaţiul modernismului autohton. 
Puternicul lor caracter de stranietate, amorsat 
într-un spaţiu al angoasei, în care logica sensibili- 
tăţii comune se frânge şi se retrage pentru a lăsa loc 
inciziilor metaforice în carnea unei existenţe nesi- 
gure şi terifiante, nu este epuizabil prin invocarea 
experienţelor suprarealiste care îşi trăiesc în peri- 
oada imediat postbelică o a doua viaţă (Paul Păun, 
Gherasim Luca, Gellu Naum): „Pe dunele verzi de 
calcar va ploua astă-noapte/ Vinul păstrat până 
azi într-o gură de mort/ trezi-va ţinutul cu punți, 
strămutat într-un clopot/ O limbă de om va suna 
într-un coif cutezanţa./ / Şi-aşa vor veni într-un pas 
mai grăbit şi copacii,/ s-aştepte o frunză cu glas, 
adusă-ntr-o urnă,/ solia coastei de somn trimisă 

mareei de steaguri./ Scăldată în ochii-ţi să fie, să 
cred că murim împreună.// Părul tău scurs din 
oglinzi va aşterne văzduhul,/ în care cu-o mână de 
ger voi aprinde o toamnă./ Din ape băute de orbi 
va sui o scară târzie/ laurul meu scund, ca să-ţi 
muşte din frunte”. Ermetizarea formală, arbitrariul 
conexiunilor semantice stabilite între imagini nu 
reprezintă decât o interfaţă superficială sau înşe- 
lătoare a poemelor, negăsindu-şi corespondențe în 
desenul lor de adâncime. Acesta este dat de extra- 
ordinara putere de semnificare a unui limbaj liric 
care structurează — pe un spectru tematic îngust — 
obsesii frecvente în poezie (moartea, timpul, agre- 
siunea, insecuritatea, eroticul distorsionat prin 
contextualizări tanatice etc.), particularizându-le 
prin reflectarea lor în cioburile amestecate ale unei 
conştiinţe delicate, fragilă emoţional, definitiv 
melancolică, retrasă într-un teritoriu al umbrelor 
şi al neliniştilor de crepuscul: „Când vor începe şi 
pentru tine nopţile dimineaţa/ Ochii noştri fos- 
forescenţi vor cobori din pereţi, nişte nuci sună- 
toare,/ Te vei juca cu ele şi se va revărsa un val prin 
fereastră,/ Unicul nostru naufragiu, podea străve- 
zie prin care vom privi camera goală de sub camera 
noastră;/ O vei mobila cu nucile tale şi-ţi voi pune 
părul perdea la fereastră,/ Va veni cineva şi-n sfâr- 
şit va fi închiriată,/ Ne vom întoarce sus să ne-ne- 
căm acasă”; „Din pomii sădiţi de amurg în odăile 
noastre incendiate/ vom desprinde încet porum- 
beii de sticlă, frunzişul de-a pururi/ foşnind, ne vor 
creşte pe umeri şi braţe, şi nu va fi vânt,/ ci o baltă 
de umbre va fi, în care nu prinzi rădăcină,/ un lac 
îngheţat, în care-şi dispută coroana de solzi îneca- 
ţii, / iar viaţa e barca la mal, părăsită de vâsle./ Un 
glas va veni dinspre flăcări spre noi să-şi păteze cu 
sânge argintul, / s-anunţe, întors din incendiu: Nu 
eu, ci ei singuri ştiu ora!/ Şi-atunci vor porni din 
pustiu să-şi deşerte nisipul în preajma-ţi:/ să fie şi 
munţi împrejur, să rămânem în Valea Tristeţii — / 
şi-ţi vei desprinde încet porumbeii de sticlă, arar, 
câte unul, / iar când vor plesni în văzduh, vei vorbi 
în neştire cu mine”. Un imaginar asemănător trans- 
pare din poemele în proză ale lui C. Eventuala ana- 
logie cu prozele bizare ale lui Urmuz este relevantă 
pânăla un punct, în ceea ce priveşte decalajul dintre 
structurile bine închegate ale sintaxei şi coagularea 
semantică lentă care le este corelată. Textele spe- 
culează literar ambiguitatea creată prin impresia 
falsă, de funcţionare în gol semantic, pe care o lasă 
limbajul lor. Această indecizie în a formula sensuri 

palpabile nu echivalează însă cu nihilismul ludic 
al situării faţă de literatură, întâlnit la grupările 
suprarealiste. În spatele formei lichide a poeme- 
lor se lasă ghicită o încordare existenţială extremă; 
spaţiul în care ele semnifică este unul tensionat 
simbolic de proximitatea morţii, măştile ei, vizibile 
sau foarte vagi, alcătuind în mare parte decorul. 
Unii exegeţi (îndeosebi George Guţu) acreditează 
şi susţin ideea influenţei pregnante a liricii româ- 
neşti interbelice asupra creaţiei celaniene, precum 
şi contribuţia mediului cultural interetnic cernău- 
țean. O selecţie edificatoare din lirica lui C. au reali- 
zat, în traducere românească, Nina Cassian şi Petre 
Solomon în volumul Versuri (1973), antologând 
poeme din Mohn und Gedăchtnis, Von Schwelle 
zu  Schwelle,  Sprachgitter, Die Niemandsrose, 
Atemwende, Fadensonnen şi Schneepart, cărţi apă- 
rute la Stuttgart şi Frankfurt pe Main între 1952 
şi 1971. Alte versiuni româneşti sunt semnate 
de Luminiţa Graur şi lon Papuc în Poeme (1998), 
de Mihail Nemeş şi George State (Mac şi memo- 
rie, 2006), o nouă traducere aparţinându-i Norei 
Iuga: Trandafirul nimănui - Die Niemandsrose, 
ediţie bilingvă publicată în 2007. S-au editat, de 
asemenea, proza lui C. (2009, în transpunerea lui 
Andrei Corbea) şi un volum de corespondenţă cu 
Ingeborg Bachmann, Timp al inimii (2010). Un 
dosar consistent, cuprinzând evocări, eseuri anali- 
tice şi traduceri din scrierile celaniene este cuprins 
într-un număr special, coordonat de Geo Şerban, 
din „Caiete culturale «Realitatea evreiască»”. 
SCRIERI: Versuri, tr. Nina Cassian şi Petre Solomon, 
Bucureşti, 1973; Poeme, tr. Luminiţa Graur şi lon Papuc, 
postfață Andrei Corbea, Bucureşti, 1998; Ochiul meu 
rămâne să vegheze, îngr. şi pref. Geo Şerban, Bucureşti, 
2000; Paul Celan - Gisele Celan-Lestrange, Correspon- 
dance (1951-1970), I-II, îngr. Bertrand Badiou, Paris, 
2001; Mac şi memorie, tr. Mihail Nemeş şi George State, 
pref. Dan Flonta, Piteşti, 2006; Trandafirul nimănui — Die 
Niemandsrose, ed. bilingvă, tr. Nora Iuga, Paris-Bucu- 
reşti-lerusalim, 2007; Meridianul şi alte proze, tr., îngr. 
şi pref. Andrei Corbea, Paris-București-lerusalim, 2009; 
Timp al inimii. Corespondenţă Ingeborg Bachmann — 
Paul Celan, tr. Iulia Dondorici, îngr. Bertrand Badiou, 
Hans Hâller, Andreea Stoll şi Barbara Wiedemann, pref. 
Barbara Wiedemann şi Bertrand Badiou, Bucureşti, 2010. 
Traduceri: M.I. Lermontov, Un erou al timpurilor noas- 
tre, pref. Al. A. Philippide, Bucureşti, 1946; A.P Cehov, 
Țăranii, Bucureşti, 1947; Konstantin Simonov, Chestiu- 
nea rusă, Bucureşti, 1947. 

Repere bibliografice: Philippide, Scrieri, IV, 291-296; 
George Guţu, Die rumânische Koordinate der Lyrik Paul 
Celans, I-II, Leipzig, 1977; John E. Jackson, La Ques- 
fion du sujet. Un aspect de la modernite potique euro- 
peenne. T:S. Eliot-Paul Celan-Yves Bonnefoy, Neuchâtel, 
1978; Petre Solomon, Paul Celan. Dimensiunea româ- 
nească, Bucureşti, 1987; 1. Negoiţescu, Poetul Paul Celan, 
„Dialog” (Frankfurt am Main), 1988, 1-2; Crohmălni- 
ceanu, Al doilea suflu, 39-43; George Guţu, Die Lyrik Paul 
Celans und der geistige Raum Rumăniens, Bucureşti, 
1990; George Guţu, Die Lyrik Paul Celans und die rumă- 
nische Dichtung der Zwischenkriegszeit, Bucureşti, 1994; 
Crohmălniceanu, Amintiri, 112-116; Andrei Corbea, Paul 
Celan şi „meridianul” său. Repere vechi şi noi pe un atlas 
central-european, laşi, 1998; Richard Reschika, Apocalip- 
fica în creaţia lui Paul Celan, tr. şi postfață Andrei Zanca, 
Piteşti, 2000; Paul Celan: Biographie und Interpretation 
- Paul Celan: Biographie et interpretation, ed. bilingvă, 
îngr. Andrei Corbea, Konstanz-Paris-laşi, 2000; Ochiul 
meu rămâne să vegheze, îngr. şi pref. Geo Şerban, Bucu- 
reşti, 2000, passim; Stundenwechsel. Neue Perspektive zu 
Alfred Margul Sperber, Rose Auslănder, Paul Celan, Imma- 
nuel Weissglas, îngr. Andrei Corbea-Hoişie, George Guţu 
şi Martin A. Hainz, Bucureşti-laşi-Konstanz, 2002, 127- 
287, 455-460; Suceveanu, Emisferele, 33-40; Ion Pop, De 
trei ori Paul Celan, RL, 2007, 1; Mircea Tuglea, Paul Celan 
și avangardismul românesc, Constanţa, 2007; Mano- 
lescu, Enciclopedia, 146-151; Caietele „Anul Paul Celan 
— 2010”, îngr. Angela Furtună, Suceava, 2011. 1.0. 


CELARIANU, Mihail 
(30.VII.1893, Bucureşti 
— 5. XI[.1985, Bucureşti), 
poet, prozator. 


Era al treilea dintre cei opt copii ai Antoanetei (n. 
Pricup) şi ai lui Constantin Celarianu, colonel. Tatăl 
murind în 1904, mama, mai tânără cu treizeci și 
cinci de ani decât soţul ei, îşi va creşte cu greutate 
copiii din pensia de urmaş. C. a învăţat la Brăila, la 
Liceul „Nicolae Bălcescu”, şi la Bucureşti. Având o 
voce remarcabilă, s-a înscris la Conservator, fiind 
apreciat de profesorii Gh. Cucu şi D.G. Kiriac. De la 
doisprezece ani scria versuri. Debutează la 1906 la 
revista „Dumineca”, semnând aici Celarianu-Celari; 
publică poezie şi proză poematică în „Biblioteca 

modernă”, „Rampa”, „Ilustraţia”, „Lumea”, „Revista 
antică”, „Noi pagini literare”. Deşi era o persoană 
timidă şi retrasă („seraful pogorât printre oameni” îl 
va numi E. Lovinescu în 1936), a frecventat mediile 
boemei literare: la Terasa Oteteleşanu i-a putut 
cunoaşte pe Tudor Arghezi, N. Davidescu, Tudor 
Vianu, Mihail Sorbul, Mircea C. Demetriade. În 
1913, când îi apare volumul Poeme şi proză, se afla la 
Paris, susținut financiar de sora tatălui său, după ce 
proiectul de a intra ca bariton la Capela română de 
aici eşuase. Audiază, la Sorbona, prelegerile de isto- 
rie şi critică literară ale lui Gabriel Sâailles, ce fusese 
şi mentorul Iuliei Hasdeu, zăboveşte în muzee, în 
biblioteci, în cafenelele literare. În 1916, în timpul 
Primului Război Mondial, ca voluntar, participă la 
atacul de la Turtucaia şi se pregăteşte pentru a fi tră- 
gător aerian. Îmbolnăvindu-se de tifos, nu-şi reali- 
zează visul de a zbura. Însă realităţile frontului intră 
într-o piesă, Drapelul, jucată la Ateneul Popular din 
Oneşti (manuscrisul s-a pierdut). În 1914, la moar- 
tea lui Mircea C. Demetriade, îndrumătorul şi prie- 
tenul său mai vârstnic, necrologul scris de C. este 
remarcat de Al. Macedonski, care îl va invita apoi să 
citească la Ateneul Român. Admirator al lui Mace- 
donski, prieten cu Nichita, fiul acestuia, va îngriji, la 
cererea familiei, volumul Poezii alese, scos după 
decesul, în 1920, al poetului. În 1922 se căsătoreşte 
cu Nina Macedonski. Colaborează la „Lumea copii- 
lor”, „Universul literar”, „Zorile”, însă adevăratul 
debut abia acum are loc, fiind, după E. Lovinescu — 
al cărui cenaclu îl frecventa —, cel din revista „Sbură- 
torul” (1919). Pentru volumul Drumul (1928) şi, din 
nou, pentru Flori fără pace (1938), obţine Premiul 
Societăţii Scriitorilor Români (devenise membru al 
acesteia în 1929), care îi mai acordă Premiul „Regele 
Carol II” pentru Polca pe furate (1934), cel dintâi 
roman al său; acestuia i-au urmat alte două, Femeia 
sângelui meu (1936), Diamant verde (1940), şi o 
culegere de proză umoristică, Noaptea de fericire 
(1944; Premiul Editurii Cugetarea). Scriitorul, func- 
ţionar la Ministerul Artelor şi Cultelor (1923-1929), 
bibliotecar, apoi referent la Ministerul Muncii, Sănă- 
tăţii şi Ocrotirilor Sociale (1929-1944) şi secretar 
general al Uniunii Scriitorilor Democraţi (1944- 
1949), a publicat sporadic în „Liparniţa literară”, 
„Cuvântul”, „Universul”, „Caiet de poezie”, supli- 
ment al „Revistei Fundațiilor Regale”, „Dimineaţa”, 
„Facla”, „Adevăru/”, „Viaţa literară”, „Azi”, „Lumea 
românească”, „Mişcarea literară”, „Reporter”, „Ro- 
mânia literară”, „Ramuri” ş.a. A mai lăsat două 

cărţi pentru copii şi, în 1966, şi-a retipărit versurile 
(completându-le cu un ciclu inedit, Cartea de 
patimă) şi traducerile, numeroase, îndeosebi din 
poezia de limbă franceză, în volumul Inima ome- 
nească (Premiul „M. Eminescu” al Academiei RSR). 
Romanul Cutremurul, la care lucrase mai bine de 
treizeci de ani, a fost distrus într-un incendiu în 
1949, în timp ce un volum de memorii l-a lăsat în 
manuscris. 

Considerată de C. un accident, fără legătură cu 
creaţia sa autentică, placheta de tinereţe Poeme 
şi proză anunţa dominantele liricii lui: amestecul 
„neghinei” terestre în „spicul de aur” al idealului 
şi tumultul „inimii” întrecând „armoniile gândi- 
rii” (nimei). Acompaniamentul grav, elegiac, al 
neliniştilor stârnite de spectacolul „eternităţilor 
contradictorii”, o gesticulaţie patetic-romantică, 
ce transformă în procesiune sacramentală căută- 
rile sau umbletul în lume al omului, irizările sim- 
bolice, sugestia reuşesc, în Drumul, să transmită 
prezenţa misterului. În ciuda mimeticelor Nevroze 
şi a clişeelor simboliste (Parc mort, Căderea frunze- 
lor), a neputinței de a ocoli conceptul şi alegoria, C. 
știe să dea deseori o cosmică arcuire curgerii spre 
neființă a lucrurilor. Copacii, luna sunt paznici 
stranii ai morţii, un alb suprafiresc îşi pune pece- 
tea pe „cântecul orelor” („Şi ziua va fi rece, iar în 
casă/ Va bate-un ceas străin şi alb pe masă”), înal- 
tul „tace-n mii de glasuri” (Cavoul]), iar în faţa gro- 
zăviei calvarului Fiului „și Dumnezeu cere iertare”. 
Tristeţea este mulcomită nu o dată de muzica tre- 
cerii, de macedonskienele „zboruri siderale” către 
ideal şi, mai ales, de un serafism specific, care, 
aducând suflarea divinului, transfigurează mate- 
ria. În poezia lui C. îngeri „se-nalţă şi coboară/ 
Prin groasele văzduhuri de ninsori” mărturisind 
„florile dalbe”, ori „stau trişti pe lângă sobă / Şi-şi 
freacă aripile de rugină”, când cade „ora toamnei, 
pe pământ şi-n cer” (Tăcere). Chipuri vii ale zbate- 
rilor vieţii şi morţii — de aceea, „fără pace” — tind să 
fie florile-simbol ale lui C. Unele — trandafirii gal- 
beni, în care se ghicesc apuneri în durere, crizante- 
mele, „val de-argint, ochi de-argint fulgerat”, făclii 
ale adormirii, nufărul, „luntraşul” ce bate la porţile 
nopţii, macul, „rug” al sângelui jertfit, violetele 
martirajului — sunt martori ai tainelor din adânc, 
altele sunt mărturii ale graţiei (crinul, „zbor înalt”, 
„albastră frângere de val”, potir pentru heruvimi 
„ce lin cad”), semne şi amintiri cereşti (auroralul 
mărgăritar, floarea soarelui, „sfântă astră-ntre noi 

rânduită”). Dar, cel mai adesea, ele stau mărtu- 
rie pentru ambivalenţa întocmirii lumeşti: „zbor 
de-argint le-adie-n margini crenelate/ lar la sân 
stuf gros de sânge-nalţă foc”. Căci negând greuta- 
tea fisis-ului, prin parfumuri şi culori aţâţătoare 
florile adeveresc patima ca forță universală şi 
impersonală. Cu o desăvârşită putere de suges- 
tie, garoafele ajung să exprime arderea conținută 
într-o materie cvasiindicibilă: „Garoafe negre care 
sună când le-apuci/ Ca nişte aur ferecat şi nevă- 
zut/ De descântat, de otrăvit şi de vândut/ Ca nişte 
bani, ca nişte foc, ca nişte cruci”. Originalitatea lui 
C., „aristocratică şi lunară peniță” (Camil Baltazar), 
neschimbată până la ultimele poeme, stă în înge- 
mănarea febrei dionisiace şi a unei candori care e 
măsura irealului. De aceea, Polca pe furate, primul 
său roman - în fapt o suită de scrisori —, a surprins 
nu atât prin părăsirea tărâmului liricii, cât prin 
dominanta lui de observaţie realistă şi ironică, cu 
fixarea într-o tipologie de descendență caragia- 
lescă (dar vivace) a mediului micilor funcţionari, 
însoţită de şarja suculentă a limbajului semidoct. 
Adevărata capacitate a talentului de romancier C. 
o dă în Femeia sângelui meu. Veridicitatea împre- 
jurărilor-cadru (Parisul, în cutremurul - bine prins 
- al primelor luni de război) şi cea a personajului 
(evocat prin intermediul jurnalului intim) sunt 
puse în umbră de pulsaţia unui ritm dionisiac, care 
e şi al lumii, însă, în primul rând, el se revelă prin 
intermediul neostoitei febre erotice în care trăieşte 
protagonistul cărţii, scriitorul Emanoil Glineanu. 
Iar C. este, în acelaşi timp, poetul evocator şi ana- 
listul lucid al acestui tumult. Pentru că elementele 
care în epocă au putut duce la acuzaţia de porno- 
grafie — pictura voluptuoasă a trupului feminin şi a 
îmbrăţişării erotice, iubirea în multiplele ei ipostaze 
(pură, spirituală, pentru Hermina, văzută ca dublul 
angelic al bărbatului; vicioasă, când obiectul ei e 
Virginia, sora Herminei, încă un copil, sau Paulina, 
mătuşa lor, femeia-fecioară; incestuoasă, când 
intră în joc mama fetelor; provocator-scandaloasă, 
căci posedarea mamei are loc în prezenţa Virginiei 
adormite) — în fapt sunt experienţe „la marginea 
morţii”, în atracţia fatală exercitată de indistinctul 
dionisiac (Nietzsche figura între lecturile preferate 
ale romancierului). Obsesiile mistuitoare ale lui 
Emanoil, pentru care femeia e vis, poezie trăită, 
halucinată, pentru că în voluptate este presim- 
ţită ameninţarea primejdiei de dezindividualizare 
şi moartea („Nu mai exist!”), au bune rezultate în 

planul artei: C. reuşeşte să surprindă spiritul femeii 
prin intermediul trupului ei, iar evocarea cărnii, 
grea de poezie, trece către revelaţia suprafirescu- 
lui închis de real. Când obsesia erotică, nemaifi- 
ind comprimată în spaţiul interior al jurnalului, 
se dislocă datorită cerinţelor unui experimenta- 
lism gidian (G. Călinescu), ca în Diamant verde, 
pregnanţa ei scade şi romanul, în pofida nume- 
roaselor observaţii adevărate şi de fineţe, rămâne 
o carte ciudată, nu una rară, precum Femeia sân- 
gelui meu. Doctorul Octavian Peleş este magne- 
tic atras de o femeie ce îl domină prin nefireasca 
răceală cu care conduce şi manevrează acceptarea 
subînţeleasă şi repudierile succesive. Aventura este 
amplificată enorm de imaginaţia bărbatului, care 
dă contururi mitologice femeii, neparticiparea ei, 
zeiască, la viaţă concretizându-se în viziunea fas- 
cinantă a identificării sale cu un orbitor diamant 
verde. Şi dacă, pentru Peleş, frigiditatea reală dez- 
leagă enigma şi pune capăt iubirii, Viorica Stanian, 
înțelegând neputinţa de a accede la esenţa femini- 
tăţii ca pe o înfrângere insuportabilă, se sinucide. 
Insuficient motivat, întrucât analiza psihologică 
nu susţine îndeajuns motivul dominant, magia 
sexuală, Diamant verde rămâne o încercare demnă 
de a fi remarcată. La fel, paginile de umor bonom 
ale schițelor din volumul Noaptea de fericire. C. 
este, pe ambele fațete ale operei, poezie şi proză, 
un liric preţios care uneşte carnalul cu inefabilul şi 
cu simbolicul. 

SCRIERI: Poeme şi proză, Bucureşti, 1913; Drumul, 
Bucureşti, 1928; Polca pe furate, Bucureşti, 1934; ed. îngr. 
şi pref. Octavian Lohon, Craiova, 1983; Femeia sângelui 
meu, Bucureşti, 1936; ed. îngr. şi pref. Octavian Lohon, 
Craiova, 1991; Zâna izvorului sănătăţii (în colaborare cu 
Jean Bart şi Dr. Ygrec), Bucureşti, 1936; Flori fără pace, 
Bucureşti, 1938; Isprăvile lui Stan cel cuminte, Bucureşti, 
1939; Diamant verde, Bucureşti, 1940; ed. îngr. şi pref. 
V. Fanache, Bucureşti, 1973; Noaptea de fericire, Bucu- 
reşti, 1944; Inima omenească, pref. Perpessicius, Bucu- 
reşti, 1966. Traduceri: Honore de Balzac, Magazinul „La 
Motanul cu mingea”, Bucureşti, 1949; Boris Polevoi, Noi, 
oamenii sovietici, Bucureşti, 1949 (în colaborare cu Iza- 
bella Dumbravă). 

Repere bibliografice: Perpessicius, Opere, III, 201-207, 
VII, 77-80, VIII, 387-391, IX, 28-34, XI, 36-40; Izabela 
Sadoveanu, „Polca pe furate”, ALA, 1934, 694; Constan- 
tinescu, Scrieri, II, 259-271; Octav Şuluţiu, „Femeia 
sângelui meu”, FE 1936, 5; Mihail Sebastian, „Femeia 
sângelui meu”, RP. 1936, 5473; Călinescu, Opere, III, 
159-165, 1336-1340; Ionescu, Război, I, 100, 267; Aderca, 

Contribuţii, IL, 416-418; Streinu, Pagini, |, 170-172, IV, 
42-44; Zaharia Stancu, Mihail Celarianu, „Credinţa”, 
1936, 780; Lovinescu, Scrieri, Il, 437-440, VI, 52, 115- 
116, 245-246; Cioculescu, Aspecte, 155-159, 417-422, 
453-455; Octav Şuluţiu, „Flori fără pace”, E 1938, 9-10; 
Octav Şuluţiu, „Diamant verde”, G, 1940, 8; Călinescu, 
Ist. lit. (1941), 874-875, Ist. lit. (1982), 960-961; Perpessi- 
cius, Alte menţiuni, III, 322-337; Manolescu, Metamorfo- 
zele, 46-47, Negoiţescu, Însemnări, 157-164; Philippide, 
Consideraţii, 1, 240-248; Crohmălniceanu, Literatura, II, 
354-358, 622-623; Corbea-Florescu, Biografii, Il, 38-48; 
Al. Raicu, Autografe, Bucureşti, 1983, 27-43; Scarlat, Isf. 
poeziei, Il, 353, IV, 45; Micu, Modernismul, 1, 264-265, 
314; Const. Ciopraga, Personalitate şi evanescenţă: 
Mihail Celarianu, CL, 1987, 10; Negoiţescu, Ist. lit., |, 
317-318; Dicţ. scriit. rom., |, 534-536. S.C. 


CELE DOUĂSPREZECE VISE ÎN TÂLCUIREA LUI 
MAMER, carte populară. Textul, tipic pentru lite- 
ratura de prevestire, aparţine cărţilor populare 
traduse în limba română la începutul secolului al 
XVII-lea. Se cunosc zece copii manuscrise, în care 
se reflectă cel puţin două traduceri făcute din sla- 
vonă. S-a presupus că originalul oriental al cărţii ar 
descinde din scrierea Kalila şi Dimna, dar în reali- 
tate este vorba de o lucrare independentă, cu o cir- 
culaţie de sine stătătoare, a aceluiaşi original san- 
scrit după care a fost prelucrată şi povestea învă- 
ţatului Katayairun din culegerea Kalila şi Dimna. 
Versiunile româneşti oferă o primă mărturie scrisă 
despre circulaţia în cultura noastră a motivului 
„lumea pe dos”: „Într-aceea vreame soarele nu-ş 
va da lumina în locul cel bătrân, nice steale nu vor 
lumina, ci vor întunica, şi zilele să vor micşora. Şi 
multe znamenie vor fi, cu năduh să vor ivi şi tres- 
nete şi cutremure vor fi; şi multe cetăţi vor cădea. 
Însă de putere lui Dumnezeu şi luna şi stelele să vor 
ascunde. Şi domnii vor fi precupeţi şi popii nu să 
vor cunoaşte den oameni proşti. Ce vor fi minciuni 
multe, iar direptate nu va fi” etc. Toate naraţiunile 
oglindesc acest motiv. Din cea iniţială s-a păstrat 
doar schema orientală, înlăturându-se tot ceea 
ce era exotic în obiceiuri, în peisaj, în personaje. 
Accentul cade pe valoarea de înţelepciune arha- 
ică, prin care răzbat ecouri ale moralei şi teologiei 
creştine. Materialul narativ este organizat formal 
pe schema „întrebare şi răspuns”, iar conţinutul se 
apropie de apocalipsele apocrife. Numărul 12 nu 
este ales întâmplător, simbolica lui oferind posi- 
bilităţi diferite de interpretare. Stâlpul ce uneşte 
cerul de pământ, luna şi soarele ce fug de pe cer, 

calul cu două capete, dintre care unul vorbeşte 
omeneşte, pietrele nestemate topite de focul din 
cer, toate aceste imagini nu au o funcţie decorativă, 
ci una simbolică. Pronunţarea dialectală şi arhaică, 
notată de copişti, măreşte farmecul acestor tâlcuiri 
cu vădite trimiteri escatologice. 

Ediţii: Nedret Mamut, „Cele 12 vise ale lui Mamer”, în 
Crestomaţie de literatură română veche, |, îngr. I.C. Chiţi- 
mia, Bucureşti, 1984, 221-228; Cele mai vechi cărţi popu- 
lare în literatura română, vol. VIII: Cărţi populare de 
prevestire. Cele douăsprezece vise în tâlcuirea lui Mamer. 
Învăţătură despre vremea de apoi a Prorocului Isaia, îngr. 
şi introd. Alexandru Mareş, Bucureşti, 2003. 

Repere bibliografice: Timotei Cipariu, Principie de 
limbă şi de scriptură, Blaj, 1866, 114-115; Gaster, Lit. 
pop., 58-60; N. Drăganu, Pagini de literatură veche, DR, 
1923; Mircea Anghelescu, Literatura română şi Orien- 
tul, Bucureşti, 1975, 45-48; Mircea Anghelescu, O „carte 
populară” puţin studiată: „Cele 12 vise ale lui Mamer”, 
LR, 1984, 6; Gh. Chivu, O versiune bănăţeană a „Visurilor 
lui Mamer”, LR, 1997, 1-3. C.V. 


CELE TREI CRIȘURI, revistă apărută la Oradea, 
bilunar, de la 15 aprilie 1920 până în decembrie 
1940, și la București, bimestrial, din ianuarie 1941 
până în aprilie 1944, sub conducerea unui comitet 
format din: Roman Ciorogariu, George Bacaloglu 
(director și fondator), Alexandru Pteancu; secretar 
de redacție: M.G. Samarineanu (redactor din sep- 
tembrie 1920 și colaborator cu semnătura M. San- 
Marino). Fără să reușească impunerea unei școli 
sau a unei direcţii literare, revista reprezintă un 
momentimportantîn viața culturală a Transilvaniei, 
prin statornicia și fidelitatea cu care și-a urmărit 
programul propus la apariţie: strângerea legături- 
lor intelectuale între toți locuitorii ţării „fără deo- 
sebire de neam”, răspândirea culturii și a educaţiei 
în rândurile poporului: „Noi am căutat de la înce- 
put o strângere a forțelor culturale românești și o 
întrebuințare a lor ca elemente de atracție spre tot 
ce putea fi mai uman, mai bun, mai înalt” (Drumul 
nostru, 1921). Tonul ponderat, opiniile expuse fără 
patimă, obiectivitatea știrilor culese din actualita- 
tea politică internă și internaţională încă frămân- 
tată după abia încheiatul război mondial, artico- 
lele dense, cu subiecte științifice sau despre rolul 
educativ al teatrului, studiile de estetică (Eugeniu 
Sperantia, Scurte consideraţii estetice, Frumosul 
ca înaltă suferință) sau asupra literaturii române 
(Sextil Pușcariu, Goethe și lenăchiță Văcărescu; N. 
Șerban, O influență franceză asupra lui Eminescu) 

fac laolaltă o tipăritură cu pronunțat caracter 
informativ-instructiv. O creaţie originală cuminte, 
chiar epigonică, în albia sămănătorismului și mai 
rar a modernismului macedonskian, legitimează 
preceptul iorghist al „literaturii sănătoase”, urmă- 
rit consecvent în paginile revistei. Totuși, apelul 
făcut unor scriitori de prestigiu de dincoace și de 
dincolo de munți nu a rămas fără răspuns. Pe lângă 
mai puţin cunoscuțţii Ecaterina Pitiș, Alexandrina 
Scurtu, Vasile Al-George, Ovidiu Hulea, Romul 
(Romulus) Demetrescu, unii chiar fără volum 
(George A. Petre, Lia Hârsu), figurează cu versuri 
Lucian Blaga (Amurg de toamnă), G.M. Zamfirescu 
(Lacrimile noastre și-ale inimii), Aron Cotruș 
(Munţii noștri), Zaharia Bârsan, V. Demetrius, 
Cridim (madrigaluri, poezii de album, epigrame), 
George Voevidca, Emanoil Bucuţa, G. Tutoveanu, 
Al. T. Stamatiad. Epica este ilustrată de schiţe, 
amintiri, fragmente cu intrigă autonomă, sem- 
nate de Gala Galaction, Ion Agârbiceanu (Cosașul, 
O nebunie trecătoare), N. Batzaria (Turcoaicele — 
amintiri, povestiri inspirate din lumea turcă), Al. 
Cazaban (Un copilaș), Emil Isac, G.M. Vlădescu. 
Se pot observa remanenţe sentimentale în câteva 
proze cu subiecte inspirate din război, datorate 
lui Constantin Banu (Note din pribegie), Radu D. 
Rosetti (Generalul Dragalina — sub genericul Note 
din război —, Ordonanţa), Mihail Dragomirescu 
(Trei rătăciţi în fundul Ucrainei pe vremea războ- 
iului bolșevicilor), C. Bacaloglu (Icoane și amintiri 
din război). Spaţiul consacrat eseului, istoriei lite- 
rare, contribuţiilor originale dedicate cercetării 
folclorului sau domeniului filologic este ocupat de 
textele lui M. Gaster trimise din Londra (Numiri 
geografice — „un capitol din istoria nescrisă”, eseul 
Folclorul și originea artei, note etimologice), de 
articolele de opinie ale lui E. Lovinescu (Mai multă 
cultură latină), de amplele analize consacrate de 
Ion Foti personalităţii poeţilor George Coșbuc și 
Octavian Goga, de originala ipoteză privind influ- 
ența poetului Theodore de Banville asupra lui 
Eminescu (O influenţă franceză) și de similitudi- 
nile surprinzătoare identificate de Sextil Pușcariu 
între versurile anacreontice ale lui lenăchiță 
Văcărescu Într-o grădină etc. și poezia Gefunken 
a lui Goethe. Cronicile economice, muzicale, tea- 
trale, sportive, rubricile miscelanee „Revista revis- 
telor”, „Memento”, „Note” ţin cititorii conectaţi la 
viața cetăţii prin semnalarea evenimentelor sem- 
nificative. Contactul viu cu scena literar-artistică 

din Capitală îl demonstrează nu doar producțiile 
unor scriitori munteni publicate cu consecvență, 
ci și reluările din presa bucureșteană considerate 
valoroase, ca, de pildă, mai vechiul schimb epis- 
tolar între I.L. Caragiale și Al. Vlahuţă intitulat 
Politică și literatură, pe tema implicării scriitori- 
lor în politica activă. Un merit real al revistei poate 
fi considerat publicarea Rondelului orelor de Al. 
Macedonski, versiune intermediară între forma 
manuscrisă și cea din placheta Poema rondelu- 
rilor, imprimată în 1927. Mai redus este interesul 
pentru literaturile străine, rămas la reproducerea 
câtorva poezii ale unor scriitori maghiari în tălmă- 
cirea lui Iustin Ilieșiu, la versuri din Rabindranath 
Tagore, foarte la modă la începutul secolului, din 
abatele de Lamennais și la fabule de La Fontaine. 
Între octombrie 1923 și iunie 1929, Reuniunea 
Culturală Cele trei Crișuri, îndreptându-și „atenția 
și mai mult spre masele populare din mediul rural”, 
inițiază un supliment cu același titlu și publică în 
paginile lui „tot ce privește viața satelor și ține de 
luminarea ţăranului nostru, cuvinte de povaţă și 
îndrumare culturală, sfaturi economice și gospo- 
dărești, legende, povești și întâmplări, cântece, 
zicale, credinţe din popor etc.”. Afectată sub aspect 
poligrafic de neajunsurile impuse de anii ce au 
urmat Primului Război Mondial, revista face efor- 
turi să includă număr de număr o planșă color pe 
hârtie velină, de obicei cu imagini din viața fami- 
liei regale, sau reproduceri din creaţia plastică a lui 
Octav Băncilă, N. Grigorescu, Iser, Gh. Petrașcu, N. 
Vermont, Ștefan Luchian. Alți colaboratori: Livia 
Hulea-Rebreanu, Ovidiu Hulea, Savin Constant, 
Vintilă Russu-Șirianu, Simion Mehedinţi, Mircea 
Dem. Rădulescu, Vasile Bogrea, Al. Ciura, N. 
Georgescu-Tistu, Bucura Dumbravă, Alexandru 
Bilciurescu, Caton Theodorian, Th. Capidan, Victor 
Eftimiu, G. Bogdan-Duică, Radu Cosmin (cu o con- 
tribuţie publicistică îndelungată), Silviu Dragomir, 
Elena Dobroșinschi, N. Rădulescu-Niger. LH. R.P 


CELE TREI CRIŞURI, revistă care apare la Oradea, 
lunar, din aprilie 1990, editată de Fundaţia Culturală 
Cele trei Crişuri, în continuarea publicaţiei cu ace- 
laşi titlu (1920-1944). În 2000 își schimba formatul 
şi anunţă începutul celei de-a treia serii. Director 
redacțional: Viorel Faur, urmat de Antonio Faur 
(din 2000). În colegiul de redacție intră de-a lungul 
timpului Miron Blaga (redactor-şef), Constantin 
Mălinaș, Dan Motea, Teodor Crișan, Alexandru 

Stfârlea, Mariana Sipoș, Corneliu Crăciun, Octavian 
Blaga, Aurel Bojan, loan Derşidan ş.a. An de an 
publicaţia îşi reafirmă programul „de-a reflecta 
viaţa culturală din ţinuturile de vest ale României 
-— literatură, artă, istorie, etnografie şi folclor, inter- 
ferenţe culturale şi viaţa românilor din afara gra- 
niţelor ţării”, prin modalităţi proprii „de racordare 
a «localismului creator» la spiritualitatea naţio- 
nală”. Fără implicaţii directe în politică, publicaţia 
ține pasul cu evenimentele vremii, luând atitu- 
dine faţă de acestea, în primii ani prin articole de 
fond (Constantin Mălinaş, Impozit pe revoluţie; 
Dan Motea, Ilustrate cu flori de mină), însă aten- 
ţia se îndreaptă prioritar spre aspectele culturale. 
Tineretul şi problemele lui constituie o preocupare 
constantă a redacţiei, care din 1993 publică supli- 
mentul cultural-ştiinţific „Alma Mater Crisiensis” 
al Universităţii din Oradea, iar din 1994 rubrica 
„Pro juventute aperta”, susţinută de Flaminia 
Faur. Literatura are aici un loc de seamă, revista 
fiind interesată să promoveze în primul rând valo- 
rile locale. Poezia, proza şi dramaturgia, în egală 
măsură cu articolele, eseurile şi recenziile literare, 
ocupă pagini întregi în fiecare număr. Sunt dedicate 
numere omagiale lui Eminescu, Lucian Blaga, Titu 
Maiorescu, N. lorga ş.a., cu preponderență în rela- 
ţia acestora cu Transilvania: Constantin Mălinaş, 
Eminescu şi Bihorul, Lucian Steia, Eminescu şi 
Blaga (amplu studiu în mai multe numere din 
1990 şi 1991); Liviu Papuc, Mihai Eminescu şi lon 
Scurtu într-o relaţie inedită; Corneliu Crăciun, 
Titu Maiorescu - omul politic; Dan Smântânescu, 
Titanul Iorga; Demeny Lajos, Scrisori inedite ale 
lui Nicolae lorga adresate istoricului maghiar 
Endre Veress. Ca restituiri, sunt publicate poezii 
inedite ale lui Radu Gyr (mn morţilor, Colinde 
din închisoare). Partea literară este îmbogăţită cu 
alte documente inedite, cum sunt contribuţiile lui 
George Corbea, Aron Cotruş inedit: scrisori către 
Gh. Cardaş şi Al. Busuioceanu în corespondenţă cu 
Gh. D. Mugur, Cincinat Pavelescu în două ipostaze 
caracteristice. Cronicile literare sunt semnate de 
Octavian Blaga (un timp în cadrul rubricii „Halatus 
libri”), Miron Blaga, George Corbu, lon Dumitru 
Şirna, Alexandru Sfârlea, loan Derşidan. Literatura 
străină, mai slab reprezentată, conţine comentarii 
referitoare la scriitori clasici şi contemporani şi tra- 
duceri din opera lui E.A. Poe, Paul Morand, Maurice 
Careme, Cesare Pavese, Federico Garcia Lorca, 
semnate de Octavian Blaga, Lucian Ţion, Loredana 

Pirtea, Gheorghe Tileagă, Miron Blaga, Corneliu 
Crăciun. Folclorul şi etnografia, la care se adaugă 
interesul pentru arhitectura tradițională a locului, 
constituie un capitol consistent în economia revis- 
tei, beneficiind de studii şi texte ilustrative dato- 
rate lui Dumitru Colțea (Obiceiuri şi credinţe mitice 
în cultura populară bihoreană), Crăciun Parasca 
(Folclorişti bihoreni: loan Tamaş), George Manea 
(Icoane pe sticlă din vestul Maramureşului). Un 
loc aparte îl ocupă amplul studiu al lui Gheorghe 
Vrabie Folclorul la „Familia” din Oradea. Se publică 
numeroase documente privind istoria Transilvaniei 
(cu accent pe perioada horthistă) şi a Basarabiei. În 
primii ani de apariţie preocuparea pentru proble- 
mele de actualitate din întreaga ţară se manifestă 
şi prin interviurile pe care redactorii le iau unor 
oameni de cultură precum Romulus Vulpescu, 
Ion Vlasiu, Gheorghe Grigurcu, Sergiu Nicolaescu, 
Dumitru Matcovschi, Teohar Mihadaș. După 2000 
literatura ocupă un spaţiu mai restrâns, în câteva 
numere fiind chiar exclusă în favoarea dezbaterii 
unor texte referitoare la istorie, învăţământ, artă, 
religie. Alţi colaboratori: Gabriel Țepelea, Mircea 
Popa, Paul Cernovodeanu, Caius Iacob, Mircea 
Curticeanu, Mihai Drăgan, Ştefan Agopian, Florian 
Filip, Paul Magheru, Denisa Comănescu.  A.-M.B. 


CENACLU LITERAR. Din perspectiva istoriei men- 
talităţilor, apariţia şi funcţionarea c.l. reprezintă o 
achiziție prin excelență modernă, un simptom de 
emancipare atât a spaţiului privat, cât şi a celui 
public, într-un moment când acestea două, înde- 
ajuns de bine definite, devin apte a se segrega. Prin 
dimensiunea sa estet-socializatoare, ca mod de 
petrecere a timpului sub emblema lui utile dulci, 
practica cenaclieră păstrează multiple ecouri cul- 
turale. C.l. ilustrează o mare varietate de prece- 
denţe şi ascendenţe: el este ruda îndepărtată şi 
„democratizată” a banchetului din Antichitate, 
dar şi a lecturii familiale din secolul al XVIII-lea, a 
salonului şi seratei din secolul al XIX-lea, a repre- 
zentaţiilor de la Curte, a clubului englezesc (model 
de asociere liberă, constituit, cel mai probabil, în 
secolul al XV-lea şi extrem de prolific în secolele 
al XVII-lea şi al XVIII-lea) şi a cercului, corespon- 
dentul franțuzesc din secolul Luminilor. Totodată, 
întrucât în oraşele secolului al XVII-lea şi ale celui 
de al XVIII-lea locurile publice se înmulțesc, c.l. 
va deveni din ce în ce mai apropiat de cafenea, de 
zonele de manifestare a boemei şi a dandysmului. 

În epoca modernă c.l. va face astfel joncţiunea 
dintre curtoazia, eleganța, eticheta şi bunul gust pe 
care, ca norme elitare, le cultiva societatea înaltă, 
pe de o parte, şi ideea de refugiu, de comuniune, 
complicitate şi solidaritate, chiar de libertinaj, ori- 
ginalitate şi insolit provocator, pe de altă parte, tot 
mai puternic şi mai permisiv demonstrate de etero- 
gena mondenitate citadină, începând cu secolul al 
XIX-lea. Deloc întâmplător, figurile de romantici şi 
prototipul „eternului student” din literatura aces- 
tei epoci „bântuie” asemenea locuri, din a căror 
substanță personalitatea lor livrescă împrumută 
mult, iar dadaismul se naşte în 1916 în Cabaretul 
Voltaire din Ziirich, un loc des frecventat de Tristan 
Tzara. Avangarda şi suprarealismul, apoi existenţi- 
alismul parizian beneficiază din plin de perimetrul 
nonconformist al cafenelei, unde se dă citire mani- 
festelor, se angajează dezbateri şi polemici, se intră 
în dialog şi se lansează vedete. 

Fapt relevant pentru lenta maturizare şi eman- 
cipare a culturii româneşti, pentru defazările din 
literatură şi societate deopotrivă, în raport cu 
Europa Occidentală, în spaţiul nostru instituţia c.l. 
apare târziu. Dacă istoria literaturii române reţine 
funcţionarea sporadică şi restrânsă numeric a 
saloanelor literare, ea este în orice caz, până la 
Revoluţia de la 1848 apanajul exclusiv al aristocra- 
ţiei. Saloane şi serate literare frecventează şi susţin 
Gh. Asachi, Vasile Alecsandri, Mihail Kogălniceanu, 
Costache Negruzzi, Alecu Russo, Costache Negri, 
Dimitrie Bolintineanu, Nicolae Bălcescu ş.a., dar 
chiar şi după 1848 atare practici mondene gravi- 
tează tot în jurul marilor familii, precum Văcărescu, 
Golescu, Ghica, Faca, sau în jurul Curţii domneşti, 
rămasă etalon de bon ton. Diverse societăţi au tot 
luat naştere în această epocă, sub dezideratul pro- 
păşirii, cu scopuri nobile şi educative, însă nici un 
c.]l. Numai lon Heliade-Rădulescu este întemeieto- 
rul febril a două astfel de organizaţii, cu tentă pro- 
nunţat pedagogică în principiu, dar care ar fi putut 
promite şi dezvoltări similare: Societatea Literară 
în 1827 şi Societatea Filarmonică în 1833, aceasta 
din urmă propunându-şi promovarea teatrului 
naţional şi anunțând, la 20 ianuarie 1834, deschi- 
derea Şcoalei de Literatură, Declamaţie și Muzică 
Vocală; ambele societăţi eşuează însă sub impactul 
unor disensiuni politice. Astfel încât abia odată cu 
apariţia Junimii, în 1863, se va înregistra şi funcțio- 
narea celui dintâi c.l. din cultura română. Extrem 
de elocventă atât pentru criteriile societare ale 

Junimii, cât şi pentru fundalul istoric pe care ea se 
constituie şi începe să se manifeste este, din acest 
punct de vedere, observaţia cu care G. Călinescu 
deschide, în Istoria literaturii române de la origini 
până în prezent, capitolul dedicat grupării tutelate 
de Titu Maiorescu: „Până la întemeierea «Junimii», 
literatura română este scrisă aproape numai de 
boieri, de marii boieri la început, de boierii de clasa 
a doua în epoca bonjuristă, şi de burghezii şi das- 
călii intraţi în mica boierie (şătrari, pitari, slugeri, 
cluceri, medelniceri, stolnici, serdari, paharnici, 
căminari) în deceniul de după revoluţie”. Inovatoare 
şi din această perspectivă, gruparea Junimii 
impune, prin cenaclul omonim, coagulat în funcţie 
de afinități literare, solidar prin idealuri şi demo- 
cratic prin primatul recunoscut al esteticului, un 
mijloc de dezbatere culturală şi de promovare a 
unor noi valori. Junimismul inaugurează un model 
instituţional care, perpetuându-se, îşi va proba şi 
ulterior, în mod repetat, eficienţa. Formula c.l. 
junimist — emblematică pentru debutul procesului 
de modernizare a culturii şi literaturii române, 
ancorat într-un mirific illo tempore al unei „vârste 
de aur” şi învestit aşadar cu o valoare simbolică 
întemeietoare - este recognoscibilă în funcționa- 
rea tuturor c.l. româneşti importante ce s-au suc- 
cedat după epoca marilor clasici şi a maiorescia- 
nismului. Este o formulă care se va reactualiza 
periodic, resuscitată ori de câte ori valorile vor 
intra în criză, iar înnoirea acestora, resimţită de fie- 
care generaţie în parte ca imperios necesară, va 
deveni un deziderat firesc asumat. În cultura şi lite- 
ratura română drumul de la dezirabil la realizabil a 
trecut, în cazul celor mai proeminente generaţii 
literare, prin c.l. În pofida diversităţii lor, cele mai 
importante s-au alcătuit şi au funcţionat în baza 
unei logici comune sau a unor legi identificabile 
prin mijloacele sociologiei literare. Astfel, fiecare 
c.]. important se naşte sub semnul unei crize pe 
care urmează să o remedieze. Însoţită fiind de o 
gesticulaţie polemică şi contestatoare, uneori chiar 
subversivă -— tradusă în campanii de presă, mani- 
feste şi/sau declaraţii de intenţii —, apariţia unui c.l. 
se fundamentează pe o realitate faţă de care o anu- 
mită grupare se defineşte prin delimitare, faţă de 
care se declară în opoziţie şi pe care încearcă să o 
schimbe, să o supună dezbaterii critice, să o decon- 
struiască şi, în cele din urmă, să o disloce spre ao 
substitui prin alta. Fiecare c.l., ca expresie a unei 
grupări distincte, vine în câmpul cultural cu o nouă 

raportare la trecut, ale cărei componente sunt vizi- 
unea proprie asupra tradiţiei şi, subsecvent, o 
genealogie culturală aparte, selectată şi compusă 
în funcţie de înrudirile şi afinităţile concordante cu 
„aerul de familie” şi ideologia pe care gruparea le 
afirmă. În mod necesar, structura oricărui c.l. 
include prezenţa unui critic-mentor, figura unui 
spiritus rector în stare să adune laolaltă personali- 
tăți variate, să unifice şi să compatibilizeze, prin- 
tr-un program estetic comun, forţe literare nu o 
dată divergente, iar la nevoie să creeze impresia de 
omogenitate şi coeziune a grupării, în ciuda imi- 
nentelor disidenţe individuale, fricţiuni şi facţiuni 
interne. Dar, mai ales, acesta reprezintă instanţa 
care le conferă girul simbolic celor mai valoroşi 
membri, care îi lansează, validează şi legitimează 
prin diagnosticul critic şi prin efortul de a-i susţine 
şi promova. De regulă, rezultatele reuniunilor peri- 
odice ori cele mai însemnate „achiziţii” i se dezvă- 
luie publicului prin intermediul unui organ de 
presă, al unei publicaţii proprii. De la succesul în 
cadrul unui c.l. şi până la acela din literatura şi cul- 
tura unui moment istoric şi chiar, dintr-o perspec- 
tivă de ansamblu, a unei naţiuni, traseul parcurs 
spre recunoaşterea publică uzează de un set de 
strategii şi politici culturale variind de la epocă la 
epocă. Simultan, un c.l. şi gruparea pe care el o 
exprimă modifică şi modelează orizontul de aştep- 
tări al publicului, dictează gustul care va ajunge, în 
final, regulă şi atrage, direct sau indirect, devalori- 
zarea sau căderea în desuetudine a altuia. De la 
statutul de lectură apreciată într-un cerc restrâns 
de iniţiaţi căruia pare, în primă instanţă, să i se 
adreseze până la stadiul de tipăritură, de carte cu 
succes de public — marcat prin tiraje şi reeditări —, 
orice valoare născută sub auspiciile unui c.l. 
cunoaşte o evoluţie similară cu însăşi instituţia în 
cauză. Nucleele de autoritate culturală şi figurile 
marcante tranzitează şi evoluează, în baza unei 
logici previzibile, dinspre un statut iniţial marginal, 
de natură cvasisectară şi elitistă, înspre centrul 
vieţii culturale şi prim-planul literaturii. C.l. gli- 
sează din sfera privatului, unde se naşte şi îşi con- 
sumă copilăria, în cea a vieţii publice, pe care va 
ajunge, finalmente, să o domine. Cu timpul, accen- 
tul se mută de la condiţia aşa-zis „nocturnă” de 
refugiu ocazional, definit prin jovialitate, prilejuit 
de tabieturile petrecerii timpului liber, la aceea 
„diurnă”, oficială şi instituţionalizată. Exersate ini- 
țial la scară redusă în cadrul c.l., spiritul critic şi cel 

de concurenţă, abilitățile personale şi strategiile de 
succes ies la rampă, în lumina vieţii publice. 
Reputația şi prestigiul câştigate la nivel de grup 
sunt inevitabil direcționate într-un sens şi spre o 
finalitate socială şi politică. E dificilă trasarea unei 
graniţe între câmpurile culturale şi sfera politicului 
în înţeles larg (văzută ca zonă a relaţiilor între 
diverşi zoon politikon, între indivizi cu vocaţie 
socială /politică). Socialul şi culturalul se află într-o 
continuă interdependenţă, iar existenţa c.l., confi- 
guraţiile de relaţii şi cele de putere pe care le pre- 
zintă şi dezvoltă atât în interior, cât şi în raport cu 
exteriorul fac ca latura sa mondenă, socializatoare 
să constituie o dimensiune deloc de neglijat — 
dovadă că la palatul regal de la Peleș a funcționat 
un cerc literar ținut de Carmen Sylva. Relevanţa 
acestei dimensiuni transpare din bogata anecdo- 
tică a oricărei grupări, din jurnalele, amintirile şi 
memoriile membrilor săi, unde subiectivitatea se 
depune şi operează în chip manifest. Explicit sau 
implicit, în literatura produsă sub auspiciile unui 
c.]. sunt aşadar încastrate ideologia unei grupări şi 
relaţiile de putere din interiorul ei. Abordarea aces- 
tor opere literare nu poate face abstracţie de o atare 
determinare extratextuală. Reglarea de conturi, 
confruntările cu alte generaţii ori grupări literare, 
crearea de imagine, în folos propriu, strict perso- 
nal, sau dictată de interesele grupului, alterează 
presupusa obiectivitate a textelor oricărui autor 
lansat şi afirmat într-un c.l. Epigonii lui M. 
Eminescu reprezintă un asemenea text care per- 
mite multiple interpretări: poemul a fost publicat, 
la vremea sa, pe prima pagină a „Convorbirilor lite- 
rare”, pentru că releva, fără îndoială, un scriitor 
valoros, dar şi pentru că nu contravenea ideologiei 
junimiste, ba dimpotrivă, reuşea să o traducă fidel. 
Un c.l. se naşte şi sfârşeşte printr-o criză. Criza se 
instaurează odată cu deplina sa maturizare şi 
impunere. Semnalul perfectei asimilări a valorilor 
pe care le-a girat, care îşi dovedesc astfel istoriciza- 
rea, se iveşte atunci când devin ele însele obiectul 
unor noi, ulterioare contestări. Fiecare c.l. mar- 
cant, apt să se erijeze într-o veritabilă instituţie cul- 
turală, a apărut în literatura română într-o vreme 
când, atingând o maximă maturitate, canonul 
dominant la acea dată începuse să îşi vădească 
epuizarea, să suscite replici şi să solicite alterna- 
tive, reclamând necesare înnoiri. 

Cele mai marcante c.]. româneşti, cele care s-au 
aflat în avangarda ideilor, au impulsionat 

dezvoltarea literaturii şi i-au accelerat sincroniza- 
rea cu marile curente şi tendinţe europene, dobân- 
dind o valoare de revelatori, îi pot astfel developa 
evoluţia cu o maximă pregnanţă. Vârstele literaturii 
române se pot schiţa în strânsă legătură cu c.l. care 
au dominat câte o epocă, generând mutații în para- 
digma estetică existentă la acea vreme, impunând 
câte un nou canon literar şi aducând în prim-plan, 
cu o periodicitate firească în funcţionarea oricărei 
culturi, câte un nou val de literați: scriitori, dar şi 
critici. Cenaclul de la Junimea nu a fost dintru înce- 
put şi nu s-a înfiinţat ca un c.l. propriu-zis, ci a fost 
un derivat firesc al societăţii Junimea, deschisă spre 
o pluralitate de domenii şi organizată, în iarna 
anului 1863 - primăvara anului 1864, în scopuri 
culturalizatoare de cinci tineri ieşeni proaspăt 
întorşi de la studiile urmate în străinătate: Titu 
Maiorescu, Petre P Carp, Theodor G. Rosetti, Iacob 
Negruzzi şi Vasile Pogor. În istoria grupării sunt per- 
ceptibile o „perioadă ieşeană”, aceea care dă adevă- 
rata măsură a junimismului şi a c.]. patronat de Titu 
Maiorescu, şi o „perioadă bucureşteană”, începută 
în 1876 şi definitivă din 1885, perioadă treptat coin- 
cidentă cu eterogenizarea, funcţionarea inerţială şi 
decăderea lentă a societăţii, pe măsură ce solidari- 
tatea de început slăbeşte, iar nonconformismul ini- 
ţial este tot mai clar înlocuit de manierele de salon. 
Pornită ca o parodie la adresa oricărei instituţii seri- 
oase, cu o componenţă exclusiv masculină în etapa 
sa ieşeană, Junimea se prezenta pe atunci ca o simi- 
liierarhie, în care erau cultivate sfidarea uzanțelor, 
încălcarea regulilor şi ieşirea în afara simțului 
comun. Savuroase pagini memorialistice consem- 
nează comportamentul juvenil şi umorul care 
caracterizau reuniunile junimiste, unde anecdota 
prima şi erau activate rituri, protocoale şi „roluri” 
ironic conferite şi asumate, porecle şi tradiții ad-hoc 
instaurate. În faza aceasta Junimea pare să cores- 
pundă unui moment de „copilărire” a literaturii 
române, în care spiritul ludic coabitează cu spiritul 
critic sever şi cu spiritul de inițiativă, iar exuberanţa 
juvenilă se exercită cu hedonism eclectic, avântân- 
du-se cu aceeaşi impetuozitate în polemică şi afir- 
maţie, deopotrivă, fără a submina vreo clipă gravi- 
tatea şi responsabilitatea, competenţa (nelipsită de 
o doză de snobism) şi performanţa intelectuală. 
Nimic din toate acestea nu va împiedica însă 
Junimea să se instituţionalizeze ea însăşi, iar pe 
membrii ei să adopte ipostaze şi poziţii dintre cele 
mai pline de răspundere în spaţiul public. Deşi 

Casa Pogor din lași unde se ţineau ședințele Junimii; astăzi, Muzeul Literaturii Române 


junimismul reprezintă un curent estetic, critic şi 
literar dominant pentru o lungă perioadă în cultura 
românească şi imposibil de circumscris doar la 
existenţa acestei societăţi, a c.l. omonim sau la acti- 
vitatea membrilor ei, notorietatea grupării se dato- 
rează, într-o bună măsură, c.l. în care s-au afirmat 
scriitori precum M. Eminescu, lon Creangă, I.L. 
Caragiale, loan Slavici ş.a. Sub directa îndrumare a 
lui Titu Maiorescu, erijat în doctrinar recunoscut al 
mişcării, estetician şi critic cu sistem, s-au cristali- 
zat trăsăturile unui prim canon literar de mare 
rezonanță din spaţiul românesc. Alături de „prelec- 
ţiunile populare” şi de c.l., tipografia, librăria şi 
revista „Convorbiri literare”, apărută timp de două- 
zeci și șapte de ani sub redacţia lui Iacob Negruzzi 
(de la 1 martie 1867 şi până în 1885 la Iaşi, ca bilu- 
nar, iar apoi lunar la Bucureşti), au contribuit la răs- 
pândirea ideilor şi valorilor junimiste, articulate 
într-un program coerent şi consecvent. Pe de altă 
parte, c.]. înființat de Alexandru Macedonski poartă 
amprenta insolitei personalități a mentorului său. 
Nutrit din acelaşi spirit de bellum contra omnes, din 
aceleaşi manifestări de frondă, narcisism şi critică 
antijunimistă ale şefului de şcoală simbolistă, c.l. 
închegat în jurul lui Alexandru Macedonski şi al 
revistei „Literatorul” — apărută la Bucureşti, cu mari 
întreruperi, suplinite de o serie de alte reviste-sate- 
lit, între 1880 şi 1919 — e mai degrabă o „punere în 
scenă”, ezoterică şi grandioasă, a cultului „poeziei 
pure” decât o reuniune periodică de scriitori. Cu 


toate că achiziţiile acestui c.l. sunt departe de a fi 
vizibile sau de a întrece prin ceva, ca anvergură şi 
impact, activitatea şi atitudinea inovatoare ale lui 
Macedonski, avansând de la originalitatea paroxis- 
tică până la scandalul din lumea literară, răscolind 
climatul literar de sfârşit de secol şi conducând la 
modificarea conceptului de poezie, istoricii literari 
îl consemnează tocmai pentru insolitul alurii sale 
voit neconvenţionale, posibilă replică şi deriziune 
la adresa cenaclului junimist, dat fiind că în epoca 
afirmării lui Macedonski junimismul îşi trăia deja 
declinul şi începuse să echivaleze cu conservatoris- 
mul: într-un salon drapat în catifea roşie, ornat cu 
obiecte de artă, la lumina lumânărilor şi în fum de 
țigară, zece fotolii aliniate în dreptul unui tron 
aşteaptă „societatea secretă” a poeţilor; magistrul 
îşi recită poemele aşezat pe tron, apoi le cedează 
locul celorlalți, inclusiv debutanţilor, pentru a-şi 
citi producţiile; la sfârşit aceştia primesc laude 
nemăsurate şi, adesea, pietre preţioase false, pe 
care amfitrionul le oferă în semn de admiraţie. Pe 
lângă c.l. şi multitudinea de publicaţii, discipolii lui 
Macedonski folosesc din plin, drept spaţii de circu- 
laţie a ideilor, saloanele, mediul universitar, dar mai 
ales cafenelele, din care fac un adevărat oficiu, până 
într-acolo încât cafeneaua literară ajunge să fie pri- 
vită ca un fel de emanaţie a simbolismului. Mai 
boemi decât junimiştii adversari, simboliştii frec- 
ventează cu asiduitate (chiar la ore fixe) câteva 
renumite cafenele bucureştene, în pleiada de 

asemenea localuri, a căror vogă va cunoaşte apo- 
geul în perioada interbelică, aflându-se cafeneaua 
Fialkovski, Cafe Boulevard, Kiibler, Capşa, Terasa 
Oteteleşanu ş.a. Alte c.l. postjunimiste vor fi cel din 
jurul revistei bucureștene „Convorbiri critice” a lui 
Mihail Dragomirescu sau, potrivit argumentației 
unui istoric al fenomenului (Mihai Ungheanu), 
chiar grupul ieșean de la „Viața românească”. Cel 
mai longeviv c.l. din literatura română — activ două- 
zeci și cinci de ani — a fost Sburătorul, condus de E. 
Lovinescu. S-a avansat nu o dată ipoteza că ideile 
lovinesciene ar fi creaţia c.l. pe care criticul l-a pre- 
zidat cu îndelungă răbdare. În fapt, tocmai graţie 
flexibilităţii,  generozităţii şi civilităţii lui E. 
Lovinescu, în jurul său a fost posibilă crearea unei 
grupări. Purtând marca personalităţii lovinesciene, 
revista „Sburătorul”, apărută în două serii — 1919- 
1922 şi 1926-1927 — şi c.l. cu acelaşi nume, pe care 
criticul le-a dirijat, s-au pus întru totul în slujba 
necesarei înnoiri a literaturii vremii. Concentrată 

asupra „celor ce vin”, a talentelor tinere, deschisă 
condeielor provenind din toate grupările şi tendin- 
ţele epocii, revista era, la pornire, extrem de etero- 
genă. A publicat, mult şi amestecat, varii scriitori, 
adunând însă oameni pe care, „cu toată deosebirea 
şi de formulă, şi de concepţie estetică, îi lega o sen- 
sibilitate înnoitoare, un chip necunoscut până 
atunci de a înţelege actul literar. Ideea de înnoire 
plutea în aer. Prin câţiva colaboratori, «Sburătorul» 
devine propagatorul ei, dându-i, apoi, prin contri- 
buţiile critice ale lui E. Lovinescu, o justificare ideo- 
logică şi estetică” (Eugen Simion). „Sburătorul! îşi 
constituie treptat un program, pe măsură ce în c.l. 
omonim se definesc valorile unei noi generaţii, iar 
Lovinescu își publică lucrările de sinteză: Istoria 
civilizaţiei române moderne (I-III, 1924-1925), 
Istoria literaturii române contemporane (VI, 1926- 
1929) și Istoria literaturii române contemporane 
(1937). Criticul combate ideologia socială a junimis- 
mului, dar preia principiile estetice maioresciene. 


Cenaclul Sburătorul, octombrie 1942 
În picioare, de la stânga la dreapta: Eugen Jebeleanu, Mia Frollo, Pericle Martinescu, Sorana Țopa, Cicerone Theodorescu, 
Monica Lovinescu, Pompiliu Constantinescu, Tudor Vianu, Vladimir Streinu, Lucia Demetrius, Dan Petrașincu, lon Larian 
Postolache. Pe scaune: lon Ojog, Maura Prigor, E. Lovinescu, Ștefania Zottoviceanu-Rusu, Dinu Nicodin 

Sub stindardul modernismului, gruparea din jurul 
„Sburătorului” ajunge, în perioada interbelică, con- 
tinuatoarea, susținătoarea şi reprezentanta, pe noi 
baze, a autonomiei esteticului. Iar teoria sincronis- 
mului şi a diferenţierii, subiectivizarea poeziei, evo- 
luţia prozei de la rural la urban şi de la subiectiv la 
obiectiv apar ca idei indisociabile de manifestările 
literare şi culturale ale epocii, pe care E. Lovinescu 
le urmăreşte cu tenacitate, dovedindu-se a fi un 
fidel şi un constructiv receptor al acelui saeculum, 
„spirit al veacului” teoretizat ca un element consti- 
tutiv al operei de valoare. În cazul Sburătorului, 
instituția se confundă, într-un anumit sens, cu 
locuinţa amfitrionului, devotat întru totul vocației 
sale literare: la orele cinci ale fiecărei după-amiezi, 
ani întregi s-a aflat, la biroul lui, în aşteptarea 
„marelui necunoscut”. Lecturile duminicale din 
Strada Câmpineanu numărul 40, apoi de pe 
Bulevardul Elisabeta frapau prin lipsa oricărui pro- 
tocol, printr-o principialitate flexibilă şi printr-o 
maximă toleranţă şi bunăvoință (este notorie inter- 
dicţia de a se întrerupe fie şi lectura celei mai plicti- 
sitoare şi mai lipsite de talent „opere”, pe care criti- 
cul o îndura cu stoicism imperturbabil). Cei mai 
importanţi poeţi, prozatori şi critici interbelici au 
frecventat, într-un fel sau altul, c.l. lovinescian din 
București. Nu întâmplător articolul Ardealul estetic, 
manifest al Cercului Literar de la Sibiu, a apărut în 
1943 sub forma unei scrisori către E. Lovinescu. 
Format din Radu Stanca, Ovidiu Drimba, |. 
Negoiţescu, Eugen Todoran, Cornel Regman, lon D. 
Sîrbu ș.a. sub influența unor profesori ca Lucian 
Blaga și Liviu Rusu, Cercul Literar (1943-1947) 
reprezintă ultima prelungire istorică a interbelicu- 
lui, alături de versiunea post-Lovinescu a cenaclu- 
lui Sburătorul din 1946, prezidată alternativ de 
Șerban Cioculescu, Pompiliu Constantinescu și 
Vladimir Streinu. Totuși, până în anii dezghețului 
ideologic din deceniul al șaptelea, nu puţine rudi- 
mente sau reminiscenţe ale c.l. dintre cele două 
războaie mondiale vor continua să funcționeze 
informal, în diverse case particulare; bunăoară, 
grupul organizat în anii '50 în jurul lui Constantin 
Noica la domiciliul său obligatoriu din Câmpulung. 

În perioada postbelică, c.l. cunosc în comunism 
două forme principale. Prima este determinată de 
ideologia oficială, care vrea să educe muncitorii și 
țăranii și să deștepte în ei o conștiință artistică, încu- 
rajând ca atare constituirea de cenacluri la locurile 
de muncă. O versiune amplificată a fenomenului 

va fi festivalul Cântarea României. Deși de regulă 
astfel de stimulări rămân fără urmări relevante, 
fiind simple simulări formale ale fondului, cenaclul 
Flacăra, înființat în 1973 de Adrian Păunescu, inițial 
într-un format redus, crescut ulterior ca fenomen 
poetico-muzical de masă ce ajunge să umple stadi- 
oanele, reprezintă unul dintre punctele de întâlnire 
între cerinţele aparatului de propagandă, succesul 
autentic de public și rolul de rampă de testare a 
talentului și de lansare asigurat în mod curent de un 
cenaclu. A doua formă este cea a c.l. profesioniste, 
funcționând de regulă în medii studențești sau ca 
anexă a unei publicaţii literare, precum cenaclul 
„Nicolae Labiș” condus de Eugen Barbu între 1962 
şi 1968, complementar revistei „Luceafărul”. Astfel, 
au apărut la Cluj-Napoca cenaclul Echinox, iar în 
Capitală cenaclurile care vor forma nucleul bucureș- 
tean al generaţiei '80: cenaclul Junimea al Facultăţii 
de Filologie, coordonat de Ov. S. Crohmălniceanu 
între 1971 şi 1990 (continuându-l pe cel înființat 
la mijlocul anilor '60 de George Ivașcu, dominat 
de marea generaţie postbelică); cercul de critică 
literară al aceleiași facultăți, condus de Eugen 
Simion, cu o activitate neîntreruptă între 1974 şi 
1990, la întrunirile căruia participă reprezentanţi 
semnificativi ai optzecismului; Cenaclul de Luni al 
Centrului Universitar Bucureşti, condus de Nicolae 
Manolescu şi rezistând între 1977 şi 1983, axat pe 
producţia lirică; cenaclul Universitas, diriguit de 
Mircea Martin începând cu 1983 și frecventat de 
scriitori care vor alcătui generația '90: Cristian 
Popescu, Daniel Bănulescu, Mihail Gălățanu, Horia 
Gârbea, Răzvan Petrescu, Cătălin Ţiîrlea, Ovidiu 
Verdeș ș.a. Nucleelor bucureştene ale generaţiei 
'80 li se adaugă şi cele din alte centre universitare, 
din laşi, Cluj-Napoca şi Timişoara. De fapt, „nuclee 
underground de societate civilă”, şcoli ale demo- 
craţiei, toleranţei şi libertăţii de gândire (Mircea 
Cărtărescu), c.l. optzeciste lansează o nouă gene- 
raţie şi dezbaterea în jurul conceptului de postmo- 
dernism. Creaţie a unui grup solidar de tineri culti- 
vaţi (de unde şi imaginea omogenă a generaţiei, în 
fond contradictorie şi plină de variaţii) şi conectaţi 
la gândirea occidentală a anilor '60—'80, sprijiniți de 
critici de marcă -— printre mentorii optzeciştilor se 
numără şi Florin Manolescu, Marian Papahagi, lon 
Pop —, acest val de scriitori afirmă o nouă sensibi- 
litate şi o nouă paradigmă literară. Demonstrând 
un remarcabil gust pentru teoretizare — susținut 
de reviste ca „Echinox” din Cluj-Napoca, „Dialog” 

şi „Opinia studenţească” de la Iaşi, „Orizont” din 
Timişoara, „Amfiteatru”, „Caiete critice” (numărul 
1-2 din 1986, iniţiat şi coordonat de Eugen Simion, 
este dedicat postmodernismului), „Convingeri 
comuniste” din Bucureşti —, pentru metadiscurs şi 
poietică, manifeste atât în scrierile în proză, cât şi în 
cele lirice, optzecismul va duce la modificarea crite- 
riilor literarităţii prin interesul său pentru autenti- 
citate şi „poezia cotidianului”, realism şi biografism, 
experimentalism şi textualism. Direcţiile principale 
ale optzecismului s-au conturat încă din volumele 
colective în care au debutat mulţi dintre scriito- 
rii cei mai valoroşi ai acestor c.l.: Aer cu diamante 
(Mircea Cărtărescu, Traian T. Coşovei, Florin Iaru, 
Ion Stratan — 1981), Cinci (Bogdan Ghiu, Alexandru 
Muşina, Romulus Bucur, lon Bogdan Lefter, Mariana 
Marin — 1982), Desant '63, antologia de proză scurtă 
alcătuită şi prefațată de Ov. S. Crohmălniceanu, 
care cuprinde nu mai puţin de optsprezece autori 
(Mircea Nedelciu, Sorin Preda, Nicolae Iliescu, 
Cristian Teodorescu, George Cuşnarencu, loan 
Lăcustă, Constantin Stan, Marius Bădiţescu, Emil 
Paraschivoiu, Hanibal Stănciulescu, lon Bogdan 
Lefter, Gheorghe Iova, Gheorghe Crăciun, Gheorghe 
Ene, Valentin Petculescu, Mircea Cărtărescu, Mihai 
Rogobete, Maria Holmeia - ultimii doi excluşi la 
reeditarea volumului, în 2000). Strategia volumelor 
colective o adoptă, în epocă, şi cei zece poeţi ger- 
mani incluşi în antologia Vânt potrivit până la tare 
(1982), realizată de Peter Motzan şi tradusă în româ- 
neşte de Ioan Muşlea. Fenomenul va fi continuat 
după 1989 de grupuri-epifenomen ale optzecismu- 
lui, precum cel alcătuit din poeţii braşoveni Andrei 
Bodiu, Simona Popescu, Caius Dobrescu, Marius 
Oprea, aşa-numiţii „maşscriişti” din Pauză de res- 
piraţie (1991), de scriitorii ieșeni din Club 8 (Ovidiu 
Nimigean, Dan Lungu, Radu Andriescu, Dan Lucian 
Teodorovici, Florin Lăzărescu, Radu Pavel Gheo, 
Gabriel H. Decuble, Constantin Acosmei, Michael 
Astner, Dan Sociu ș.a.) adunaţi în paginile antologiei 
oZone friendly. lași. Reconfigurări literare. O antolo- 
gie (2002) ori de participanţii la mai tânărul cenaclu 
Litere, condus la Facultatea de Litere din Bucureşti 
de Mircea Cărtărescu: Sorin Gherguţ, Svetlana 
Cârstean, Răzvan Rădulescu, Mihai Ignat, Cezar 
Paul-Bădescu, T.O. Bobe (Tablou de familie, 1995), 
Ioana Vlaşin, lulian Băicuş, Cecilia Ştefănescu, 
Marius lanuş, Angelo Mitchievici, Victor Nichifor, 
Doina loanid (Ferestre '98, 1998). Totla Literele bucu- 
reștene va funcționa, sub coordonarea lui Marius 

lanuș, cenaclul Litere 2000, frecventat de o bună 
parte a generaţiei douămiiste: Ionuţ Chiva, Silviu 
Gherman, Bogdan Iancu, Ruxandra Novac, Adrian 
Schiop, Răzvan Țupa, Elena Vlădăreanu ș.a. Însă 
instituția care va consacra această generaţie este 
cenaclul Euridice, condus de Marin Mincu (având 
experiența Cenaclului de Marţi de la Constanţa), 
mai întâi sub patronajul Uniunii Scriitorilor în cola- 
borare cu ziarul „Ziua”, care i-a dedicat suplimentul 
„Ziua literară”, oferindu-i astfel o difuzare naţională 
(2002-2003); este mutat apoi, cu un ecou dimi- 
nuat, până în 2008, la Muzeul Naţional al Literaturii 
Române din București, fiind continuat la Uniunea 
Scriitorilor pentru o scurtă perioadă de Mircea 
Martin. Alte c.l. relevante național pentru generaţia 
douămiistă și postdouămiistă, în special în materie 
de poezie, vor fi Nepotu” lui Thoreau (Cluj-Napoca), 
condus de Ștefan Manasia și Ștefan Baghiu, clubul 
de lectură Institutul Blecher (București), inițiat de 
Claudiu Komartin, Zona Nouă (Sibiu), coordonat 
de Radu Vancu. Succedanee pot fi considerate, 
începând din anii 2000, cursurile de scriere crea- 
toare organizate în centre universitare din Brașov, 
Cluj-Napoca, sub coordonarea unor profesori 
precum Alexandru Mușina, Ruxandra Cesereanu, 
Simona Popescu ș.a. Un capitol aparte îl reprezintă 
cenaclurile SE, care apar la inițiativa unor animatori 
ca Adrian Rogoz și cunosc în anii '70-—'80 din secolul 
trecut, sub patronajul Casei de Cultură a Studenţilor 
sau a Uniunii Tineretului Comunist, o adevărată 
explozie la nivel naţional. La succesul lor au contri- 
buit și publicaţii precum „Almanah «Anticipația»”, 
cu un tiraj de aproximativ 150 000 de exemplare 
în deceniul al nouălea, care dedică medalioane și 
oferă spaţiu cenacliștilor science-fiction. Potrivit 
lui Dan Merișca, unul dintre principalii animatori 
în domeniu, în 1985 funcționau 75 de formaţiuni 
cenacliere. Pioniere sunt Solaris (București), „H.G. 
Wells” (Timișoara), înființate în 1969, și „Henri 
Coandă” (Craiova), activând din 1970. Alte nume 
importante sunt Quasar (laşi), Helion (Timișoara), 
„Victor Anestin” (Craiova), „Victor Papilian” (Cluj- 
Napoca), ProspectArt (București). După căderea 
comunismului, contracţiei din a doua parte a anilor 
'90 îi urmează o nouă activare a fenomenului. Se 
reînființează o seamă de vechi c.l. și apar unele noi 
(AtelierKult), popularizate prin antologii și publica- 
ţii electronice sau pe suport clasic. 

De-a lungul perioadei comuniste au funcți- 
onat în exil o serie de c.l. Dintre acestea pot fi 

amintite Anotimpuri (1954-1958), coordonat de 
Basil Munteanu, Nicu Caranica și N.A. Gheorghiu, 
funcționând la Avenue de Robinson, Châtenay- 
Malabry (Seine); Cenaclul de la Neuilly, iniţiat şi 
condus de L.M. Arcade (Leonid Mămăligă) înce- 
pând din 1963, cu o periodicitate aproape lunară; 
cu un nucleu format din Nicu Caranica, Theodor 
Cazaban, loan Cuşa, Virgil lerunca, Monica 
Lovinescu, Paul Miron, acest c.l. a avut șansa unor 
oaspeți de seamă, precum Alexandru Ciorănescu, 
Mircea Eliade, Vintilă Horia, St&phane Lupasco, 
Horia Stamatu ș.a.; cenaclul Apoziţia, fondat în 
1969 la Miinchen, cu întruniri literare lunare, coor- 
donate de George Ciorănescu, aici citind versuri Al. 
Busuioceanu, Paul Celan, Horia Stamatu, George 
Uscătescu ş.a.; o revistă omonimă apare din 1973 
până în 1994, iar o colecţie iniţială de cenaclu pro- 
movează producţia unor scriitori din exil. 

Repere bibliografice: Negruzzi, Junimea, passim; Lovi- 
nescu, Ist. civ. rom., passim; Lovinescu, Ist. lit. rom. cont., 

lescu-Pogoneanu, Bucureşti, 1937-1943; Călinescu, st. 
lit. (941), passim, It. lit. 1982), passim; Antologia ideo- 
logiei junimiste, îngr. E. Lovinescu, Bucureşti, 1942; Panu, 
Junimea, I-II, passim; Cioculescu-Streinu-Vianu, Ist. lit. 
149-336; Atelier literar: culegere a cenaclului „Ion Păun 
Pincio”, pref. Al. Șahighian, Bucureşti, 1949; Vianu, Studii, 
136-203; Bote, Simbolismul, passim; Adrian Marino, 
Viaţa lui Alexandru Macedonski, Bucureşti, 1966, passim; 
Ornea, Junimismul, Adriana Iliescu, Literatorul, Bucu- 
reşti, 1968; Mănucă, Scriit. jun., passim; Eugen Simion, E. 
Lovinescu, scepticul mântuit, ed. 2, I-II, Bucureşti, 1996, 
passim, Pompiliu Marcea, „Convorbirile literare” şi spiritul 
critic, Bucureşti, 1972, passim; Crohmălniceanu, Litera- 
tura, |-UI, passim,; Ist. lit., UI, 31-78, 507-521, passim,; Juni- 
mea şi junimiştii, îngr. lon Arhip şi Dumitru Vacariu, laşi, 
1973; Dan Mănucă, Critica literară junimistă (1864-1885), 
Iaşi, 1975, passim; G. Gheorghiţă, „Sburătorul”: revista şi 
cenaclul, Bucureşti, 1976; Al. Zub, Junimea. Implicații isto- 
riografice. 1864-1885, Iaşi, 1976; Cornea, Regula, 71-91; 
E. Lovinescu, Scrisori şi documente, îngr. şi pref. Nicolae 
Scurtu, Bucureşti, 1981; Iliescu, Poezia, passim; George, 
Sfârşitul, IV, 142-147; Lovinescu, Sburătorul, I-VI, passim; 
Ţeposu, Istoria, passim; Crohmălniceanu, Amintiri, 142- 
154; L.M. Arcade, Cenaclul de la Neuilly: necesitate şi loc de 
întâlnire cu scriitorii români din exilul interior, LCR 1995, 
20; Nicolae Florescu, „Anotimpuri”, JL, 1996, 45-48; Poezia 
simbolistă românească, îngr. şi introd. Rodica Zafiu, Bucu- 
reşti, 1996, passim; Emil Manu, Cafeneaua literară, Bucu- 
reşti, 1997; Poantă, Cercul Literar, Bârna, Capşa-Corso, 
passim; Cărtărescu, Postmodernismul, passim; Dicţionar 


Centrul 


SF, îngr. Mihai-Dan Pavelescu, Bucureşti, 1999, 45-47; 
Cenaclul literar „George Coșbuc” — 30, îngr. și cuvânt îna- 
inte Eugen Uricaru, pref. Cornel Moraru, postfață Ion 
Moise, Bistriţa, 2001; Mihai Ungheanu, Amintirea men- 
torilor, București, 2002; Dosarul cenaclului Euridice, îngr. 
Marin Mincu, vol. I-II, București, vol. III-V, Constanța, 
2003-2005; Lefter, Flashback, passim; Monica Lovinescu, 
La apa Vavilonului, București, 2008, passim; Universitas. 
A fost odată un cenaclu..., îngr. Mircea Martin, București, 
2008; Paul Cernat, Cinci ani la cenaclul „Litere”, OC, 2009, 
464; Popa, Ist. lit., I-II, passim; Basarab Nicolescu, L.M. 
Arcade (1921-2001) şi Cenaclul de la Neuilly, CNT, 2010, 
11; Manolescu, Enciclopedia, passim. VL., ML 


CENTRUL, publicaţie apărută la Bucureşti, săp- 
tămânal, din 27 iunie până în 19 septembrie 
1937, cu subtitlul „Ziarul românismului construc- 
tiv”, schimbat la numărul 3 în „Politic-Social- 
Economic-Literar”. Director: Dem. Nistor, urmat 
de N.N. Diaconescu. Cel dintâi semnează editoria- 
lul Profesiune de credinţă, în care încearcă adopta- 
rea unei poziţii politice de echilibru între extremis- 
mele cu un caracter naţionalist, net anticomunist. 
Rubricile constante sunt „Creionări”, „Centrul poli- 
tic”, „Centrul economic şi social”, „Din şapte zile”. 
Printre semnăturile mai importante se disting cele 
ale lui Aron Cotruş, Ştefan Dragu, lon Băleanu, T. 
Mihailovici. Partea literară este redusă. Cronicos 
semnează sporadice însemnări literare, iar lon 
Băleanu îl apără pe Mircea Eliade de acuzele de 
pornografie aduse romanului Maitreyi (Prigoana 
contra lui Mircea Eliade). Apar şi unele note despre 
mişcarea teatrală. Este de remarcat scurtul inter- 
viu Libertatea în artă acordat de E. Lovinescu lui 
Ștefan Dragu. Alte interviuri oferă Al. T. Stamatiad 
şi Petre Bellu. Un articol nesemnat este dedicat lui 
Panait Istrati (Visele și blestemele lui Panait Istrati). 
Apare şi semnătura lui Tudor Arghezi cu un arti- 
col politic (Cap de om). Un colaborator constant 
este Petru Manoliu, care își intitulează un articol 
Scriitor + editor = carte?, în vreme ce în altul reia 
chestiunea artei cu tendință (Artă pentru artă?). 
Alexandru Bilciurescu se oprește asupra romanu- 
lui chinezesc (Conflictul dintre tradiţie și progres). 
Publicaţie vie, prezentă în viaţa cotidiană, C. coa- 
gulează informaţii scurte şi percutante. VI, D.B. 


CENTRUL ROMÂN DE CERCETĂRI, instituţie cultu- 
rală fondată la Paris în 1949. Aprobat de Academia 
Franceză la 14 noiembrie 1948, proiectul realizării 
unei asemenea instituţii a exilului cultural românesc 


Centrul 


în Franţa nu a putut fi pus imediat în aplicare din 
lipsă de fonduri. Cu substanţialul ajutor material 
obţinut de la forurile culturale şi politice occidentale 
de prinţul Nicolae al României, iniţiativa prinde 
contur după 18 ianuarie 1949, când Academia din 
Paris consemnează oficial înscrierea activităţii 
Centrului în cadrul şi sub egida sa. La 4 august 1949 
actul de fondare este semnat, dintre români, de 
Mircea Eliade, Emil Cioran, Leontin Jean 
Constantinescu, Paul Costin Deleanu, Nicolae 
Hodoş, lon Mătăsaru, Horia Stamatu şi Octavian 
Vuia, iar dintre francezi de Marcel Brion şi Edmond 
Jaloux. Ca membru fondator iscăleşte şi prinţul 
Nicolae, care avea să susţină nu o dată faptul că insti- 
tuţia a apărut din necesitatea de a continua activita- 
tea Şcolii Române de la Paris, creată de N. lorga, 
instituţie care, prin dispariţia tragică a directorului ei 
şi, mai ales, prin încercările oficialităților din ţară de 
a se infiltra în rândurile cercurilor intelectuale româ- 
neşti din exil, fusese definitiv închisă. Încă în statutul 
de funcţionare, Centrul îşi propunea „să pună în 
valoare în contextul cultural al Parisului și al 
Occidentului în general realitățile fundamentale ale 
culturii şi civilizației româneşti prezentate în tradiţi- 
ile lor istorice originare” şi să evidenţieze totodată 
„influenţele importante occidentale, printre care cea 
franceză e cea dintâi, ce au sprijinit evoluţia lor con- 
temporană”. De asemenea, să regândească, în 
lumina tradiției, „marile probleme actuale”, făcând 
cunoscute „ultimele consecinţe şi tendinţele cele 
mai semnificative” ale românităţii „în toată expresia 
plenitudinii existenţei europene”. Un loc de seamă 
era prevăzut „renaşterii unei ecumenicităţi originale, 
proprie spiritului românesc, sinteză a latinităţii, a 
valorilor statale şi juridice occidentale, pe de o parte, 
cu tradiţiile, structurile şi comportamentul religios 
răsăritean, pe de altă parte”. Se observă astfel că C.R. 
C., prin însăşi apartenenţa sa la sistemul academic 
francez, s-a plasat în chip aproape exclusiv în sfera 
investigaţiilor spirituale, a contribuţiilor ştiinţifice 
majore pentru cunoaşterea şi relevarea valorilor cul- 
turale și intelectuale româneşti. „Centrul nu poate 
lua o atitudine politică - specifica Mircea Eliade 
într-o epistolă din 9 decembrie 1953 trimisă lui 
Octavian Vuia. Impresia mea când mi-am dat con- 
simțământul era că textul pregătit în rue Ribera se 
menținea pe o poziţie de protest spiritual”. Activitatea 
Centrului a fost structurată pe mai multe secțiuni: 
filosofie, filosofia istoriei şi a culturii, etnologie, isto- 
rie a religiilor, arheologie şi morfologie a culturilor, 

literatură (poetică şi critică), teologie, probleme reli- 
gioase şi probleme ecumenice, lingvistică, filologie 
indo-europeană şi orientală, drept, economie poli- 
tică şi probleme sociale, istorie, geografie şi pro- 
bleme demografice, ştiinţe exacte şi ştiinţe aplicate. 
Mai înainte însă ca aceste secţiuni să-şi înscrie în 
programele lor de cercetare temele de bază ale sim- 
pozioanelor ştiinţifice, în primăvara anului acade- 
mic 1949-1950 au fost organizate, sub egida Centru- 
lui, la Institutul Catolic (Universitatea Liberă din 
Paris), o suită de „cursuri universitare româneşti în 
exil”. Prelegerile aveau loc săptămânal, luni seara, 
pentru un număr de şapte cursuri: Istoria românilor 
(Constantin Marinescu şi N.I. Herescu), Istoria limbii 
române (Sever Pop), Istoria literaturii române (Basil 
Munteanu), Structura sufletului românesc (Mircea 
Eliade, V. Veniamin şi Vl. Petrovici), Istoria ştiinţei 
româneşti (Petre Sergescu), [ara Românească-geo- 
grafie (Robert Ficheaux şi Nic. Metta), Economie 
românească (Al. Bunescu). Fiecare curs a avut între 
opt şi zece prelegeri, urmărite de un auditoriu ce 
oscila între 25 şi 70 de membri. Cercetările pro- 
priu-zise, desfăşurate în cadrul secțiunilor, au fost 
orientate spre aflarea unor răspunsuri posibile la 
marile întrebări ale crizei europene din epocă prin 
găsirea „soluţiei româneşti”, cum specifică Octavian 
Vuia. Astfel, în cadrul secţiei de filosofie, Paul Costin 
Deleanu prezintă comunicări precum Le Declin de 
lOccident et un nouveau Moyen-Âge, Octavian 
Buhociu încearcă o comentare sistematică a con- 
cepţiei filosofice a lui Lucian Blaga, aşa cum se 
reflectă ea în Eonul dogmatic, iar Neagu Djuvara ţine 
comunicarea intitulată Presentation analytique de la 
philosophie de histoire de Arnold Toynbee, iar 
Octavian Vuia pune în discuţie câteva probleme 
semnificative în articolele Le Moment philosophique 
actuel, Le Federalisme oecumenique. În cadrul secţiei 
literare Titus Bărbulescu pune în discuţie condiţia 
unui Panait Istrati scriitor francez, Paul Miron are în 
vedere în Le Destin de la civilisation concepţia lui 
Leo Frobenius, în timp ce Nicu Caranica supune 
unei noi analize critice poezia lui Vasile Alecsandri. 
Probleme interesante sunt abordate şi în cadrul sec- 
ţiei de drept şi de economie politică: Leontin Jean 
Constantinescu, Les Fondaments historiques dune 
Federation Europeenne, Federation Europeenne ou 
f&deration regionale. Dintre temele prezentate în 
secţia de etnologie şi istoria religiilor sunt de amintit 
în primul rând contribuţiile lui Mircea Eliade: Mythe 
et histoire dans la litterature orale şi Le Chamanisme, 

technique mystique presente dans toutes les religions 
en partant de lAsie du Sud-Ouest, ce anunţă două 
sinteze ulterioare. De asemenea, pot fi menţionate și 
alte comunicări: Paul Evdokimov, Sens et paradoxe 
de l'oecumenicite orthodoxe, Anton Z. Cerbu, Petru 
Movilă ca sinteză a credinţei ortodoxe. Activitatea 
Centrului a fost împlinită şi de membrii săi de 
onoare, care prin contribuţii şi participări directe la 
unele simpozioane au validat, în bună măsură, şi 
recunoaşterea internaţională a instituţiei. Se cuvin 
pomenite, astfel, numele unor personalităţi ca 
Martin Heidegger, Raymond Aron, Henry Corbin 
(prezent la dezbateri cu o temă precum Mythologie 
et existence mythique, expression de la structure du 
Grand Sud-Est europeen), Aron Cotruş, Jos6 Ortega y 
Gasset, Gabriel Marcel, lonel Perlea, Benedetto 
Croce, St&phane Lupasco, Jacques de Lacretelle, 
Ram6n Menândez Pidal, Michel Meslin ş.a. Deşi 
activitatea editorială propriu-zisă a Centrului s-a 
limitat doar la un buletin anual, ce a înregistrat, din 
câte se pare, numai două numere, pe anii 1951-1952, 
totuşi, sub emblema sa ori din iniţiativa şi sub girul 
autorităţii ştiinţifice a celor care coordonau acest 
program, au apărut de-a lungul vremii şi unele 
lucrări separate. Astfel, în 1962, în colecţia de filoso- 
fie a fost tipărit un studiu al lui Constantin Noica 
despre fenomenologia spiritului la Hegel, după ce 
fusese editat un studiu şi o ediţie critică din preso- 
cratici, semnată de Octavian Vuia, sub titlul Remontee 
aux sources de la pensee occidentale (1961). Explicaţia 
faptului că secţia de filosofie pare mai productivă 
sub raport editorial se află şi în modul cu totul remar- 
cabil în care cei ce se manifestau în cadrul ei şi-au 
continuat programul de cercetare chiar după ce, 
prin plecarea în America, în 1957, a lui Mircea Eliade 
şi prin stabilirea în Germania a altor membri fonda- 
tori, Centrul şi-a întrerupt pentru o vreme activita- 
tea. Simpozioanele şi dezbaterile de filosofie, organi- 
zate de Constantin Micu-Stavilă la Centrul de Cultură 
American de la Paris, sub coordonarea lui Gabriel 
Marcel şi cu participarea unor filosofi ca Andr6 
Dumas sau a unor personalităţi ca istoricul de artă 
Ren€ Huyghe, au oferit, cel puţin parţial, un mediu 
stimulativ. Reînvierea activităţii a avut loc după 1982, 
prin afilierea la Sorbona, din iniţiativa lui Cicerone 
Poghirc, care, alegând exilul la Paris, a reuşit să 
creeze, în calitatea sa de secretar general ales, un nou 
comitet de conducere, format din Mircea Eliade 
(preşedinte de onoare), Octavian Vuia şi Theodor 
Cazaban (vicepreşedinţi), Raymond de Geouffre de 


Cenușă 


la Pradelle (preşedinte şi administrator), Max Richard 
şi Virgil Ierunca (cenzori), Matei Cazacu (secretar 
adjunct), Titus Bărbulescu (trezorier), Paul 
Barbăneagră (responsabil cu relaţiile externe). „Noua 
organizaţie a Centrului continuă firesc unele struc- 
turi deja existente, cum ar fi cercul istoricilor şi filolo- 
gilor români de la Sorbona sau grupul de discuţii pri- 
vind gândirea tradițională” - sublinia Cicerone 
Poghirc într-un articol cu aspect programatic publi- 
cat în „Cuvântul românesc”, observând totodată că 
„activitatea Centrului va fi evident convergentă cu 
aceea a societăţii academice, urmărind aceleaşi sco- 
puri” („Limite”). Dintre colocviile organizate după 
1982, rețin cele ce au dezbătut problema, atât de per- 
manent actuală, România şi Occidentul sau pe aceea 
a unui raport tradițional, România şi lumea balca- 
nică, la care au participat cu comunicări, printre 
alţii, Neagu Djuvara, Petre Năsturel, Claude 
Karnoouh şi, bineînţeles, Cicerone Poghirc. În cola- 
borare cu Fundaţia Culturală din Madrid şi cu 
Institutul de Cercetări din Freiburg (Germania), C.R. 
C. a organizat comemorarea centenarului morţii lui 
M. Eminescu printr-un amplu simpozion desfăşurat 
la Paris în 15-18 iunie 1989, ale cărui lucrări au şi fost 
publicate într-un elegant volum tipărit în 1994 şi 
lansat în acelaşi an cu prilejul unui alt simpozion 
important, Exilul românesc — identitate şi conştiinţă 
istorică, ce a avut loc în 20-24 mai, tot la Paris, sub 
acelaşi patronaj. 

Repere bibliografice: Petre Sergescu, Cursuri universi- 
tare româneşti în exil, „Orizonturi” (Stuttgart), 1950, 3-6; 
Octavian Vuia, Centre Roumain de Recherches, „Bulletin” 
(Paris), 1951, 1; Inge Katharina Binder, Exilul ca experi- 
enţă culturală. Asociaţii şi instituţii româneşti în Apus. 
1945-1989, Miinster, 1993, 150-152; Ileana Corbea, Sem- 
nificaţiile unui simpozion (anchetă), JL, 1994, 17-20; 
Nicolae Florescu, Centrul Român de Cercetări de la Paris, 
JL, 1996, 33-38; Aurel Sergiu Marinescu, O contribuţie la 
istoria exilului românesc, VIII, Bucureşti, 2008, 691-701; 
Manolescu, Enciclopedia, 152-153. N.F. 


CENUŞĂ, Zinaida (4.VIII.1948, Bocşa-Bălţi), pro- 
zatoare. Este fiica Elenei (n. Diaconu) şi a lui Vasile 
Cenuşă, ţărani; poetul Efim Tarlapan e soţul ei. 
Îşi începe învăţătura în satul natal, o continuă la 
Căzăneşti, apoi la Cahul (1963-1966). După absol- 
virea Facultăţii de Filologie, secţia jurnalistică, a 
Universităţii de Stat din Chişinău (1971), activează 
ca redactor la Televiziune (1971-1974), apoi în cadrul 
editurilor Lumina, Literatura Artistică, Hyperion, e 
redactor-şefla Editura Argo Temporis, iarîn 1993-1994 


Cercetări 


şef de serviciu la Departamentul de Stat al Limbilor. 
Mutată la Cluj-Napoca, din 1997 până în 2008 func- 
țţionează ca inspector în Primăria municipiului. 
Debutează la ziarul „Linerimea Moldovei” în 1966. 
Mai colaborează la „Literatura şi arta”, „Basarabia”, 
„Contrafort”, „Apostrof”, „Familia”, „Lribuna”, „Oglinda 
literară”, „Cetatea culturală” ş.a., semnând şi Zina 
Cenuşa. Prima carte, Semnele de taină (1985), este 
urmată de alte culegeri de nuvele: Om de bună voie 
(1987), Jur pe pământ (1990), Cincizeci de nuvele triste 
(1996), Abel, fratele meu... (2002), Arcul de trandafiri 
(2012). 

În nuvele C. abordează cu precădere tematica 
rurală situată în contemporaneitate: degradarea 
ţăranului şi destrămarea comunităţii săteşti, destinul 
celor „dezrădăcinaţi”, atmosfera deprimantă în care 
a vegetat omul epocii comuniste. Nu lipsite de har, 
cu o bună ştiinţă a notaţiei şi analizei, reconstituind 
„drame în miniatură” (lon Ciocanu), nuvelele sunt 
totuşi deseori marcate de naturalism. Stilistica prozei 
revine în însemnările din jurnalul intitulat Drumul 
spre casă (2008), unde C. dezvăluie fără menajamente 
sau ezitări, adesea cu un ton chiar frust, adevăruri 
incomode despre starea lucrurilor din Basarabia. 
SCRIERI: Semnele de taină, pret. Iacob Burghiu, Chi- 
şinău, 1985; Om de bună voie, Chişinău, 1987; Jur pe 
pământ, Chişinău, 1990; Cincizeci de nuvele triste, Chi- 
şinău, 1996; Abel, fratele meu..., pref. Ştefan Melancu, 
Cluj-Napoca, 2002; ... şi băieţii plâng, Zalău, 2008; 
Drumul spre casă, Zalău, 2008; Culorile inimii, Zalău, 
2011; Arcul de trandafiri, Chişinău, 2012. 

Repere bibliografice: Haralambie Corbu, Critica şi procesul 
literar moldovenesc contemporan, „Nistru”, 1986, 1; Nicolae 
Rusu, Triste nuvele — 50, „Moldova literară”, 1997, 26 februa- 
rie; Constantin Ungureanu, Apa neîncepută a unei zile noi, 
LA, 1997, 6 martie; Cimpoi, Ist. lit. Basarabia, 234; Mircea 
Popa, „Abel, fratele meu...”, „Adevărul de Cluj”, 2002, 23 
iulie; Ion Ciocanu, Evoluţia şi actualitatea scrisului Zinei 
Cenuşă, LA, 2008, 31 iulie; Dicţ. Chişinău, 110-111. N.Bl. 


CERCETĂRI DE LIMBĂ ŞI LITERATURĂ, publicaţie 
apărută la Oradea, anual, din 1968 până în 1971 şi 
în 1990, editată de Societatea de Ştiinţe Filologice şi 
de Comitetul de Cultură şi Artă al judeţului Bihor, 
iar în 1990 numai de Societatea de Ştiinţe Filologice. 
Colectivul de redacţie: Maria Copil, Titus Costin, 
Ioan Chira, Lucian Drimba, Victor V. Grecu, Zaharia 
Macovei (E. Ar. Zaharia), Mihai Vânturache, loan 
Baba. În 1990 coordonatori sunt Corneliu Crăciun 
şi loan Derşidan, iar colectivul de redacţie se com- 
pune din loan Baba, Liviu Câmpean, Valentin 

Chifor, Corneliu Crăciun, Lucian Drimba, Graţian 
Gal, Dumitru Gherghel, Paul Magheru, Elisabeta 
Rauscher, Maria Tirla. Anuarul îşi propune să valo- 
rifice, în articole şi studii, „rezultatele muncii de 
cercetare” a membrilor Filialei Oradea a Societăţii 
de Ştiinţe Filologice (1968), ulterior îmbinând pre- 
ocuparea pentru „perfecţionarea ştiinţifică” cu cea 
de „modernizare continuă a strategiilor didactice 
în munca la clasă” (1990). Printre rubricile impor- 
tante se numără „Limbă, „Literatură”, „Folclor”, 
„Metodică”, „Documente, note, recenzii”, „Cronică, 
iar în 1990 „Istorie a culturii şi literaturii”, „Limbă”, 
„Analize literare”, „Didactică”, „Lexte şi documente”, 
„Note, recenzii”. Cel mai mare interes îl prezintă 
articolele dedicate lui Eminescu: Valori stilistice în 
episodul Greciei antice din „Memento mori” de M. 
Eminescu de Liliana Trâpcea, Eminescu despre limbă 
de Gh. Bulgăr, Eminescu la „Familia” de Lucian 
Drimba, Motivul lumii ca teatru în creaţia eminesci- 
ană de Graţian Gal, Mihai Eminescu, existențialist 
avant la lettre de loan Baba, şi analizele consacrate 
unor scrieri ale lui Eminescu, Tudor Arghezi şi Liviu 
Rebreanu. Sunt cercetate şi diferite aspecte din viaţa 
şi opera lui V. Alecsandri, B. Fundoianu, Iosif Vulcan, 
Traian Chelariu, Samuil Vulcan, Al. Ştefanopol. În 
volumul din 1971 Mircea Anghelescu susţine o ple- 
doarie pentru reconsiderarea liricii simboliştilor 
minori, Zaharia Macovei semnează comentariul 
Motivul poetic al fântânii, iar Radu Doina însemnă- 
rile intitulate Mitul Electrei în teatrul elin. O serie de 
articole se referă la orientarea ideologică, estetică şi 
culturală a revistelor „Vatra”, „Familia”, „Luceafărul, 
„Cele trei Crişuri”, „Albina Carpaţilor”. loan Baba 
analizează prima istorie a literaturii române apărută 
în „Familia”, iar Constantin Mălinaş face unele consi- 
deraţii referitoare la literatura medievală: Versuri din 
manuscrise şi cărți româneşti vechi. Se publică o scri- 
soare alui losifVulcan cătreV. Alecsandri şi două epis- 
tole ale lui Pavel Dan adresate lui lon Chinezu.  A.P 


CERCETĂRI LITERARE, revistă apărută la 
Bucureşti, anual, în 1934, 1936, 1939-1940, 1943, 
fiind editată de N. Cartojan sub egida Facultăţii 
de Litere, Seminarul de istoria literaturii române 
(epoca veche). Structurate după un plan ce a sufe- 
rit de-a lungul timpului schimbări nesemnifica- 
tive prin introducerea unor materiale considerate 
meritorii, cele cinci volume ale C.l. au, aşa cum 
spune iniţiatorul lor, „îndoita menire întâi să înfă- 
țişeze celor ce se interesează de cultura trecutului 

românesc contribuţiile modeste ale celor mai tineri 
cercetători; în al doilea rând să răsfrângă o latură 
din activitatea Seminarului de istoria literaturii 
române întemeiat pe lângă cursul nostru [...]. În 
actualul stadiu al cercetărilor credem că o înno- 
ire a studiilor de literatură veche românească este 
greu de realizat fără publicarea textelor care stau 
ascunse în diferite biblioteci publice sau particulare. 
Probleme privitoare la datarea şi localizarea atâtor 
traduceri anonime, care au format totuşi literatura 
de imaginaţie a veacurilor trecute; chestiuni privi- 
toare la circulaţia textelor dintr-un ţinut într-altul 
şi la formarea şi evoluţia limbii literare; studii refe- 
ritoare la legăturile literaturii noastre vechi, pe de o 
parte cu Orientul bizantino-slav, pe de altă parte cu 
Occidentul latin”. Precuvântarea volumului V (1943) 
este recapitularea de dinaintea unei speranţe că 
revista „intră într-o fază nouă”, asigurându-şi pentru 
viitor „colaborarea specialiştilor din celelalte centre 
universitare din ţară şi a unor colegi de peste hotare 
- Carlo Tagliavini e primul nume”. Fiecare volum se 
deschide cu o precuvântare unde N. Cartojan pre- 
zintă activitatea Seminarului cu studenţii în decur- 
sul anului şcolar anterior, iar textele, integrale ori 
fragmente, editate riguros filologic, sunt însoţite de 
ample studii analitice, comparatiste, privind filia- 
ţia şi circulaţia manuscrisului, de note critice bogat 
documentate şi, uneori, de facsimilul originalului 
şi de ilustraţii adecvate. În revistă sunt promovate 
îndeosebi cercetări de istorie literară veche aparţi- 
nând unor studenți şi asistenţi, dar şi studiile unor 
specialişti din interiorul sau din afara catedrei: Dan 
Simonescu (Tipar românesc pentru arabi în seco- 
lul al XVIII-lea, în colaborare cu Emil Muracade), 
Ariadna Camariano (Poeme cu animale la bizan- 
fini), N. Cartojan („Ceasornicul domnilor” de N. 
Costin şi originalul spaniol al lui Guevara), Carlo 
Tagliavini (Contribuţii la bibliografia românească 
veche. Trei tipărituri unite de la Blaj), Emil Turdeanu 
(Manuscrisele slave din timpul lui Ştefan cel Mare, 
Din vechile schimburi culturale dintre români şi 
iugoslavi), I.C. Chiţimia (Cronica lui Ştefan cel 
Mare). Contribuţii de mai mică întindere, unele pre- 
miate în cadrul Seminarului, aparţin lui Nicolae N. 
Condeescu (0 dramă istorică inspirată de „Doamna 
Chiajna'”a lui Odobescu), B. Cazacu Unfluenţa latină 
asupra limbii şi stilului lui Miron Costin), |. Cazan 
(Texte de folklor medical), Al. Ciorănescu (Opera 
istorică a lui Budai-Deleanu) ş.a. Fiecare volum 
mai conţine Bibliografia publicaţiilor privitoare la 


Cercul 


cultura veche românească, întocmită de studenţi 
sub îndrumarea lui N. Georgescu-Tistu pentru anul 
anterior (în continuarea celei date în publicaţia clu- 
jeană „Dacoromania”) până în 1932, indici de nume 
şi materii. Apar şi articole-necrolog închinate unor 
personalităţi din domeniul cercetării istorico-lite- 
rare - în 1936: Ion Bianu, în 1939: Ovid Densusianu şi 
Demostene Russo, în 1940: Nicolae Drăganu, N. lorga 
şi Charles Drouhet. Alţi colaboratori: Margareta 
D. Mociorniţă, Olga Cosco, Nicolae-Anastase 
Gheorghiu, loana Andreescu, Al. David. LH. R.P 


CERCUL LITERAR DE LA SIBIU, grupare înființată în 
anul 1943. Afirmat într-un moment istoric convulsio- 
nat (anii 1943-1947), printr-o scrisoare-manifest şi o 
„ideologie” artistică proprie, Cercul se legitimează 
prin modelul lovinescian. Gruparea apără, în descen- 
denţa lui Titu Maiorescu, autonomia esteticului, însă 
configurarea şi articulațiile sale doctrinare au fost 
condiţionate de un context istoric special. Cercul a 
luat naştere dintr-un „creuzet” universitar transbor- 
dat, în urma Dictatului de la Viena, de la Cluj la Sibiu, 
la sfârşitul anului 1940. Tineri studenţi de la Facultatea 
de Litere şi Filosofie a Universităţii „Regele Ferdinand 
I” editează aici, iniţial, revista „Curțile dorului” (1941), 
sub directa îndrumare a lui Lucian Blaga, profesorul 
lor. Radu Stanca (redactor responsabil), Ovidiu 
Drimba, I. Negoiţescu, Eugen Todoran, Cornel 
Regman, lon Oană, Romeo Dăscălescu, lon D. Sîrbu 
sunt prezenți în paginile ei, conturând astfel, prin afi- 
nități cultural-elective, ceea ce va deveni ulterior 
C.L.S. Cu excepţia lui Ion D. Sîrbu, toţi ceilalți se vor 
regăsi printre semnatarii viitorului „manifest”, ceea ce 
dovedeşte o coagulare timpurie a grupării, chiar şi în 
paginile acestei publicaţii efemere. Având în jur de 
douăzeci de ani, tinerii mai publicaseră şi în alte 
reviste, iar I. Negoiţescu, precoce artistic, va debuta 
editorial în 1941 cu volumul Povestea tristă a lui 
Ramon Ocg. La acest moment, magistrul incontesta- 
bil al grupului este Lucian Blaga, nu doar profesorul 
iubit, ci şi exponent, prin opera artistică şi filosofică, al 
specificului naţional. Un alt model este Octavian 
Goga, ce dă numele unui cerc literar studenţesc înfiin- 
țat în februarie 1942, cu „material” uman de la 
Facultatea de Litere şi de Filosofie şi de la alte facultăţi, 
şi aflat tot sub patronajul lui Blaga (ajutat de asistentul 
său, Zevedei Barbu). Mitul etnic şi, alături de el, mitul 
scriitorului mesianic-naţional se concentrau emble- 
matic, încă, în figura şi în poezia lui O. Goga. Dar, trep- 
tat, din cauza degradării contextului istoric, modelul 

lui Goga, chiar acela al lui Blaga încep să fie percepute 
de viitorii „cerchişti” ca insuficiente. Pe fundalul alu- 
necării spre dreapta ideologică, în condiţiile în care 
etnicul devine din nou un argument forte, iar sămă- 
nătorismul proliferează sub noi şi culpabile forme, 
câţiva dintre tinerii studenţi sibieni simt nevoia unor 
clarificări doctrinare, căutându-şi alte repere. Din 
cercul studențesc „Octavian Goga” se desprinde, 
curând, un nucleu („tare”), atras de profesorul Liviu 
Rusu, şi care va forma o nouă grupare: Prietenii 
Seminarului de Estetică. Studenţii organizează acum 
conferinţe publice (precum altădată tinerii de la 
Criterion), încheagă o formaţie teatrală, cheamă 
publicul la audiții muzicale. Curând vor interpreta ei 
înşişi o altă partitură. Cu toate disocierile lui Blaga, 
„spaţiul mioritic” devenise, în publicistica epocii, un 
clişeu developat tradiţionalist, pe direcţia închiderii în 
faţa influențelor occidentale. Nici Goga nu mai putea 
reprezenta un model viabil, câtă vreme el era astfel şi 
în ochii naţionaliştilor puri, pentru care esteticul 
devenise sinonim cu o „trădare” a etnicului, iar etnicul 
ajunsese să se confunde cu eticul. Abia după doi ani 
(1941, 1942) plini de asimilări, renunţări şi decantări 
succesive, câţiva dintre tinerii studenţi de la Sibiu se 
îndreaptă către alt model legitimator, pe care îl percep 
ca revelator pentru propria lor „logică” estetică: E. 
Lovinescu. La sugestia lui Radu Stanca, |. Negoiţescu 
redactează textul Ardealul estetic, publicat în revista 
„Viaţa” la 13 mai 1943, sub forma unei scrisori către 
Lovinescu. Semnătura este colectivă, iar grupul e 
format din nouă nume: Victor lancu, Eugen Todoran, 
Cornel Regman, Damian Silvestru (pseudonimul lui |. 
Negoiţescu), Ovidiu Drimba, lon Oană, Radu Stanca, 
Romeo Dăscălescu, Ştefan Aug. Doinaş. Subtitlul scri- 
sorii-manifest, O scrisoare către d. E. Lovinescu a 
Cercului Literar de la Sibiu, aduce la cunoştinţa opi- 
niei publice nu numai activitatea şi dezideratele gru- 
pării, ci şi numele său. Odată cu răspunsul lui 
Lovinescu, tot sub forma unei scrisori (şi apărut tot în 
„Viaţa”, la 27 mai 1943), rezonanţa Cercului depăşeşte 
cadrul strict local, manifestul stârnind dezbateri 
aprinse (cu accente mai ales de negaţie vehementă). 
Aspiraţia tinerilor se defineşte într-o manieră foarte 
elocventă: „Pentru noi literatura română nu înseamnă 
un fenomen închis, petrecut într-o ţărmuire artistică, 
nu o contribuţie pitorească la etnografia europeană, 
ci o ramură tânără a spiritualităţii continentale, 
ramură străbătută de aceeaşi sevă şi încărcată de ace- 
leaşi roade, chiar dacă pământul în care s-au împlân- 
tat rădăcinile e altul”. Destinatarul scrisorii, mişcat nu 

doar de gestul ca atare, ci şi (mai ales) de convingerile 
cerchiştilor de la Sibiu, salută la ei eliberarea concep- 
tului estetic „de sub hipoteci inacceptabile”, analoagă 
propriilor eforturi făcute de-a lungul unor decenii şi 
înscrisă în descendența critică maioresciană. „Să fiți 
oare Dvs. elementele tinere din care se va selecta a 
patra generaţie postmaioresciană de apărători ai 
autonomiei esteticului?”, se întreabă el, încheindu-şi 
scrisoarea de răspuns cu aceste cuvinte impresio- 
nante: „Cum vă răspund dintr-un sanatoriu, ochii mei 
s-ar închide bucuroşi peste aceste zori fericite”. Ca 
orice manifest, şi cel al tinerilor cerchişti contestă 
nişte realități (culturale) pe care vrea să le schimbe; el 
nu are însă violenţa tipică manifestelor din secolul al 
XX-lea, ci este argumentativ, constructiv şi „alterna- 
tiv”. Alternativa sa: „urbanitate şi exclusivitate este- 
tică”. Contestă spiritul păşunist, adică acea prelungire 
anacronică — pentru ei — a sămănătorismului începu- 
tului de veac, cu toate confuziile sale. Din nou se 
impune operată, îndeosebi în publicaţiile ardeleneşti, 
o disociere (maioresciană) între etic, estetic şi etnic. 
Mai ales ultimul element al triadei fusese creditat 
excesiv de „neosămănătorismul revistei «Gândirea»”, 
pentru care o literatură patriotică, naţională, rurală şi 
ortodoxistă este, prin aceste atribute, şi una valoroasă. 
Cerchiştii se revendică în schimb de la Şcoala 
Ardeleană, de la Maiorescu şi Junimea, de la E. 
Lovinescu însuşi, apărând „miturile” raţiunii şi latini- 
tăţii, mutând accentul de pe rural pe urban şi de pe 
creația populară pe cea cultă, individuală, căutând să 
exprime, în variantă personală, universalul. De remar- 
cat că între modernismul lovinescian şi modernismul 
Cercului există — deşi al doilea se legitimează prin 
primul - o diferenţă semnificativă. În timp ce moder- 
nismul lui Lovinescu reprezintă o sincronizare cu spi- 
ritul veacului, aşadar o manifestare pe orizontală, în 
sincronie, cel al cerchiştilor constituie — în termenii 
lor, precizaţi ulterior de I. Negoiţescu -— o „restaurare 
goetheană”, adică o recuperare pe verticală, în diacro- 
nie, a modelelor unei epoci trecute, exemplare (cea a 
lui Goethe şi Schiller), o epocă clasică şi istoric, şi tipo- 
logic. „Modernismul” lor e aşadar, de fapt, un fel de 
clasicism: un construct, un program estetic larg, ce 
filtrează întreaga creaţie majoră a umanităţii, pentru a 
reţine în el, ca modele, momentele ei exemplare. În alt 
loc I. Negoiţescu va vorbi despre „euphorionism”: „Ca 
fiu al Elenei şi al lui Faust, în Euphorion s-au contopit 
spiritul grecesc, apolinic (limitele, ordinea elină) şi 
fausticul modern al europeanului, adică dinamismul, 
avântul nesăbuit. [...] Eu voi propune ca ţintă a 

noastră pe acel Euphorion iniţial al lui Goethe, în care 
s-au armonizat ordinea, măsura, regula grecească şi 
fausticul-romanticul germanic. Toate decăderile 
romantice contemporane, semne ale crizei şi dezas- 
trului, cum şi naturalismul şi suprarealismul etc., sunt 
consecinţele acelei rupturi din Euphorion. Noi să pro- 
punem restaurarea goetheană. Poezia Cercului e pe 
această linie. Iar delimitările noastre între genuri şi 
între valori au acelaşi sens”. Cerchiştii nu îşi fundează, 
prin urmare, programul modernist pe sincronizarea 
cu veacul lor (căci, mai ales pe fundalul războiului, 
tocmai de spiritul acestui veac vor ei să se despartă), şi 
nici pe restaurarea unui clasicism doctrinar, exclusiv 
şi exclusivist, ci pe recunoaşterea şi restaurarea unor 
modele axiologice, topite într-o sinteză personală. 
Acest modernism sui-generis, îndreptat cu faţa spre 
trecut (unul exemplar), individualizează cerchismul. 
Este marca originalității sale doctrinare, în care selec- 
ţiile valorice nu se mai fac neapărat „în spiritul veacu- 
lui”, ci pe o verticală diacronică în care marile modele 
sunt atent filtrate. lar sămănătorismul, „păşunismul” 
sunt depăşite printr-o adâncire a demersului cultural, 
astfel că, surprinzător, cerchiştii sunt mai tradiţiona- 
lişti chiar decât tradiţionaliştii. Ştefan Aug. Doinaş 
defineşte bine această particularitate: „Baladescul 
nostru confirmă — după opinia mea — tradiționalismul 
ardelenesc al Cercului, care numai în mod nedelibe- 
rat, instinctiv producea realizări moderne. Numai că 
noi, cerchiştii, coboram cu tradiționalismul nostru 
mai jos, mai adânc decât «păşuniştii», care erau simpli 
imitatori” (Momentul „Manifestului”, „Euphorion”, 2/ 
1993). „Resurecţia baladei”, pe care şi-o vor propune şi 
pe care o vor apăra inclusiv prin remarcabile creaţii 
personale, le exprimă aşadar fidel demersul original, 
modernist-clasicist, fiind o bună „concretizare” a 
acestuia. Cerchişti sunt semnatarii manifestului (mai 
puţin Romeo Dăscălescu, care s-a desolidarizat de 
conţinutul scrisorii), plus Deliu Petroiu, Al. Cucu, Ilie 
Balea, Radu Enescu, Ovidiu Cotruş, Viorica Guy 
Marica, Ion D. Sîrbu, Ioanichie Olteanu, Dominic 
Stanca, Eta Boeriu, Nicolae Balotă, Fana Kernbach; ca 
pentru a dovedi „cosmopolitismul” grupării, li se ală- 
tură Umberto Cianciolo (directorul Institutului 
Italian), profesorul de franceză Henri Jacquier (în a 
cărui casă se vor ţine şedinţele de cenaclu), poetul 
Wolf von Aichelburg. Deşi nu fusese de acord cu scri- 
soarea adresată lui Lovinescu, Blaga rămâne o pre- 
zenţă vie şi consistentă în cadrul acestei mişcări, care 
depăşeşte rapid, prin seriozitate, deschidere şi aplica- 
ţie, faza entuziasmelor juvenile. Pe de altă parte, 

„Revista Cercului Literar”, apărută între ianuarie şi 
august 1945, dovedeşte soliditate şi amplitudine cul- 
turală, deschizându-se în egală măsură către „litera- 
tură, filosofie şi artă”. Coordonată de I. Negoiţescu, 
revista impresionează prin densitatea şi deplina serio- 
zitate a articolelor, prin orizontul sensibil lărgit de lec- 
turi, stilul ponderat şi argumentativ al comentariului 
şi anvergura teoretică a dezbaterilor. Revoluţia C.L.S. 
nu are, de fapt, nimic revoluţionar în ea. Tinerii de la 
Sibiu dovedesc o mare maturitate şi responsabilitate, 
ei gândesc destinul literaturii cu aplicaţie şi totodată 
cu fervoare. Se implică, într-un sens nobil, în evoluţia 
şi evoluţiile culturii, recuperând anumite modele şi 
despărţindu-se de altele. De la E. Lovinescu au luat 
numai autonomia esteticului, nu şi spiritul veacului, 
de care se delimitează în adeziunea lor pentru o 
exemplaritate ce transgresează epocile, reunind în ea 
mari nume ale culturii universale. Va trece însă puţină 
vreme, şi „resurecţia baladei” va fi urmată, tragic, de 
spargerea şi împrăştierea grupului, mulţi cerchişti 
ajungând în închisori şi, aproape toţi, revenind în 
viaţa literară abia după douăzeci de ani. Când au 
făcut-o însă, au făcut-o cu aceeaşi seriozitate şi con- 
sistență „ardelenească”, surprinzând prin soliditatea 
instrucției, prin numărul mare de opere pe care le-au 
creat într-un interval foarte scurt. 

Repere bibliografice: Balotă, Labirint, 318-341; Ior- 

Stanca, Un roman epistolar, Bucureşti, 1978, passim; 

CERCUL LITERAR „OCTAVIAN GOGA”, asocia- 
ţie înfiinţată la Sibiu în 1942. În urma Dictatului 
de la Viena (30 august 1940), Universitatea „Regele 
Ferdinand /” din Cluj este nevoită să se mute la Sibiu. 
Aici, în noile condiţii, studenţimea clujeană îşi va con- 
tinua tradiționalele activităţi ştiinţifice. Din mijlocul 
ei pleacă iniţiativa creării unei asociaţii capabile a sti- 
mula şi patrona o activitate literară de ţinută. Rectorul 
Universităţii, Lucian Blaga, secondat de asistentul 
său, Zevedei Barbu, participă la reuniunile pregăti- 
toare înființării Cercului. Inaugurarea oficială are loc, 
cu participarea ministrului Culturii Naţionale, profe- 
sorul lon Petrovici, la 12 februarie 1942. Rostesc, cu 
acest prilej, alocuţiuni D.D. Roşca şi studentul Radu 
Stanca. Prima şezătoare literară are loc la Teatrul 
Municipal sibian. În programul ei studenţii Radu 
Stanca, I. Negoiţescu, I.D. Sîrbu, Romeo Dăscălescu 
prezintă din scrierile lor. Tot acum Ovidiu Drimba ţine 
conferinţa Ardealul în cultura noastră. La 20 februarie, 
la Timişoara, răspunzând invitaţiei primite din partea 
studenţimii, Cercul organizează o acţiune similară. 
Citesc din producţiile proprii Ovidiu Drimba, Eugen 
Todoran, Romeo Dăscălescu, I. Negoiţescu, I.D. 
Sîrbu ş.a. Aici va conferenţia Radu Stanca. La Arad, 
la 23 februarie, se va repeta programul timişorean. 
În lunile următoare se va organiza un ciclu de confe- 
rinţe după următorul program: 15 martie, Mari cărți 
de dragoste de Ovidiu Drimba; 19 aprilie, Ion Pillat, 
poet al tradiţiei de Cornel Regman, Miniaturalul în 
poezia lui Tudor Arghezi de Romeo Dăscălescu; 23 
aprilie, Rebreanu şi Dostoievski de Eugen Todoran; 3 
mai, Metamorfoză şi poezie de lon Oană; 14 mai, Un 
mare romancier — Hortensia Papadat-Bengescu de |. 
Negoiţescu; 17 mai, Teatrul lui Lucian Blaga de Petre 
Hossu; 21 mai, Bovarismul lui Flaubert de 1.D. Sîrbu. 
Numeroase publicaţii („Revista Fundațiilor Regale”, 
„Meşterul Manole”, „Universul literar” ş.a.), recunos- 
când valoarea scrierilor grupării sibiene, vor solicita 
textele şi le vor include în paginile lor. Vor fi oferite, de 
către rectorat şi decanatele universitare, numeroase 
premii literaturii realizate sub auspiciile Cercului, care 
are însă o existenţă foarte scurtă: din el se formează o 
nouă grupare, Prietenii Seminarului de Estetică, iar în 
prima parte a anului 1943 ia ființă Cercul Literar de la 
Sibiu, asociaţia din 1942 fiind, aşa cum remarca Petru 
Poantă, „conglomeratul originar din care prin decan- 
tări succesive se va naşte Cercul Literar”. 


Repere bibliografice: Poantă, Cercul Literar, 24-27.  P.D. 

CERNA, Panait 
(25.[X.1881, Cerna, j. 
Tulcea — 26.111.1913, 
Leipzig), poet. 


Numele adevărat al viitorului poet era Panaiot 
Stanciof, el purtând numele tatălui, un bulgar origi- 
nar din Şumla. Acesta a fost numit în 1875, când 
Dobrogea se afla încă sub ocupaţie turcească, învă- 
țător în satul Cerna, unde s-a căsătorit cu una din 
elevele sale, Maria Taşcu. Rămasă văduvă înainte de 
naşterea copilului, mama se recăsătoreşte cu mace- 
doromânul Naum Kostov, agricultor şi cojocar, care 
își va modifica numele de familie, al său și al copii- 
lor, în Costescu. C. urmează şcoala primară în 
Cerna, apoi este elev al Liceului „Nicolae Bălcescu” 
din Brăila, revenind la numele Stanciov. Din această 
perioadă începe să traducă şi să scrie versuri. În 
ianuarie 1897 îi apare în „Povestea vorbei” o poezie 
intitulată Sonet, debutul său literar, urmat de o tran- 
spunere din Lenau în „Foaia interesantă”. Semnează 
acum Panait Cerna şi publică în „Foaia pentru toţi”, 
„Carmen, „Epoca,  „Floare-albastră, „Revista 
modernă”. Din 1900 până în 1906, când îşi trece 
licenţa, este student în filosofie la Universitatea din 
Bucureşti, colaborând cu poezie la „Sămănătorul”, 
„Convorbiri literare”, „Convorbiri critice”. Sărac şi 
ftizic, talentatul C. se bucură de atenţie şi sprijin din 
partea lui N. lorga, Mihail Dragomirescu şi Titu 
Maiorescu. Din îndemnul acestuia din urmă şi al lui 
Simion Mehedinţi, ajutat de junimişti, pleacă în 
1907 la studii în Germania, în vederea obţinerii doc- 
toratului în filosofie. La Universitatea din Berlin 
(1909-1910), apoi la Leipzig (1910-1912), trecând 
prin Heidelberg şi Miinchen, C. dă curs interesului 
său pentru filosofie şi estetică, pentru literaturile 
germană şi engleză; învaţă engleza, intenționând să 
traducă din Byron şi Shakespeare, şi lucrează cu asi- 
duitate, în ciuda sănătăţii şubrede, la elaborarea 
unei teze despre lirica de idei. În 1910, pe baza selec- 
ţiei proprii, în ţară îi apăruse volumul Poezii, pre- 
miat de Academia Română. La Leipzig, în 1913, îşi 

susține teza, şi pe baza referatelor întocmite de pro- 
fesorii Johannes Volkelt şi Eduard Spranger i se 
acordă titlul de doctor cu menţiunea magna cum 
laude. Moare câteva săptămâni mai târziu, răpus de 
o pneumonie; este înmormântat la Leipzig (și reîn- 
humat în cimitirul Bellu din București). Die 
Gedankenlyrik se editează, în acelaşi an, la Halle. 

În paginile „Sămănătorului” (unde a semnat şi 
Elvira M.), distanţându-se de tonalitatea generală, 
C. aducea, în poezia erotică, un aliaj nou, de com- 
bustie şi meditaţie: el scrie versuri luminoase, în care 
regretul, despărţirea nu ajung să întunece bucuria 
de a trăi. Dimpotrivă, arderea lăuntrică, sentimentul 
unei creşteri sufleteşti pe care nici un obstacol nu o 
poateîmpiedica sunt afirmări ale unui liric însetat de 
viață (Logodna, Şoapte). Dragostea e, în viziunea lui, 
unul din marile izvoare de nobleţe ale omenescului, 
fericirea ca şi suferinţa se sublimează într-o euforie 
a înălțării interioare. Convingătoare rămâne depăşi- 
rea istoriei imediate (cu gesturi uneori teatral com- 
puse), într-un imn al vitalităţii impetuoase, trium- 
fătoare. Mai mult decât dragostea, în centrul aces- 
tei lirici e o voinţă de dragoste, un cult al ei ca forță 
vitală, ca Idee (Chemare, Din depărtare, Noapte). 
Versurile lui C. se susțin prin unda amplă, tonică, 
a încrederii în viaţă şi, totodată, prin aspiraţia iubi- 
rii de a atinge eternitatea. În poezia de idei, care se 
alătură celei închinate iubirii, apare şi mai sublini- 
ată, prin alegorie, preferința pentru dramatizarea 
reflecţiei lirice. Adam este omul pedepsit de cer să 
răscumpere păcatul originar al iubirii cu preţul unui 
destin al urii, dat urmaşilor Cain şi Abel (Plânsul lui 
Adam). Parafraza biblică liberă devine prilejul de 
a imprima un accent mai intens laudei aduse dra- 
gostei omeneşti, asociindu-i acordurile patetice ale 
suferinței. Umanitarismul sentimental al autorului 
îşi proiectează elanul în figura unui Christ simbo- 
lic (Iisus), nu Dumnezeu abstract, sustras durerii, 
ci om, înfrățit cu nedreptăţiţii lumii. Solidaritatea 
de esenţă creştină cu cei revoltați capătă expresie 
directă în ciclul de sonete Zile de durere, scris în 
1907, sub impresia răscoalei ţărăneşti. Nu lipsesc 
din dialectica meditaţiei lui C. - şi ecourile venind 
de la „idolul” sufletului său, Lev Tolstoi, dobândesc 
aici rezonanţă - speranţa, viziunea ipotetică a unei 
armonii sociale, rod al luptei, punând capăt tim- 
pului vrajbei (Către pace, Poporul). Aspiraţia spre 
înalt a omului în înfruntare cu forţele ce-l limi- 
tează este un scenariu ce revine mereu, dar încer- 
cările de a înviora ideea prin imagini de oarecare 

concreteţe sfârșesc prin a le anexa pe acestea con- 
strucţiei demonstrative (Pârâul şi floarea, În peş- 
teră, Legenda unei stânci). Sobrietatea paradoxului 
moral, depăşirea graniţelor rigide ale alegoriei într-o 
cuprinzătoare expresie simbolică a existenţei eroice 
sunt excepţii notabile în Floare şi genune sau În peş- 
teră. Arid, dar şi cu accente de o puritate notabilă, 
ce prevestesc lirica lui Al. A. Philippide (Dura lex), 
retoric, dar şi cu stângăcii naive, C. a adus în poezia 
de la începutul secolului o notă individuală, prin 
reflexivitatea marcată de noblețea sufletului. Die 
Gedankenlyrik încearcă o sinteză de estetică literară 
asupra statutului de artă al liricii de idei. Pornind 
de la o bază teoretică declarat împrumutată esteti- 
cii empatiei (Johannes Volkelt), C. a fost preocupat 
în special de raportul idee-imagine, de „întruparea 
ideii” în poezie, ca şansă a transmiterii ei sensibili- 
tăţii cititorului şi, totodată, criteriu de recunoaştere 
al existenţei artistice. Din nevoia de exerciţiu stilis- 
tic, poetul a tradus, destul de liber în raport cu ori- 
ginalul, din Goethe, Byron, Lenau, Hugo, Coppee, 
Baudelaire. Un comentariu, neterminat, la Fausti-a 
apărut în „Convorbiri literare”. 

SCRIERI: Poezii, Bucureşti, 1910; ed. 2, Bucureşti, 1914; 
Die Gedankenlyrik, Halle, 1913; ed. (Lirica de idei), tr. şi 
pref. Marin Găiseanu, Bucureşti, 1974; De-aș avea eu coiful 
din poveste, îngr. şi pref. Valeriu Râpeanu, Bucureşti, 1965; 
Floare şi genune, îngr. şi pref. Valeriu Râpeanu, Bucureşti, 
1968; Poezii, îngr. şi pref. 1.D. Bălan, Bucureşti 1976; Emi- 
nescu. Faust, îngr. Dumitru Cerna, postfață Petru Poantă, 
Cluj-Napoca, 2001. 

Repere bibliografice: Trivale, Cronici, 217-223; Ibră- 
ileanu, Opere, II, 257-263; Constantinescu, Scrieri, II, 
272-274, Mihail Dragomirescu, Critică, |, Bucureşti, 1927, 
93-112; Zarifopol, Pentru arta lit., 1, 56-57, 196-204, 206; 
Lovinescu, Scrieri, IV, 440-449; Călinescu, Opere, II, 84-87, 
V, 663-665, VIII, 695-700; Dragomirescu, Sămâănăto- 
rism, 45-47, 68-76, 140-142; Marcello Camilluci, La vita 
e lopera di Panait Cerna, Roma, 1935; Iorga, Oameni, Il, 
89-92; Munteano, Panorama, 135-138; George Dumi- 
trescu, Poezia lui Cerna, Bucureşti, 1939; Călinescu, Is7. 
lit. 1941), 578-580, Ist. lit. (1982), 651-652; Pillat, Tradiţie, 
214-222, Săndulescu, Pagini, 215-222; Aurel Munteanu, 
Panait Cerna. Viaţa şi opera, Tulcea, 1974; Scarlat, Ist. 
poeziei, II, 183-185; Cioculescu, Itinerar, V, 401-405; Dicţ. 
esenţial, 166-167, Dicţ. analitic, Il, 378-379; Jeco Popov, 
Valeriu Râpeanu, Panait Stancov Cerna: omul și poetul 
- Panajot Stanchov Cherna: chovekt i poett, ed. bilingvă, 
Sofia - București, 2006; Panait Cerna, îngr. Olimpiu Vla- 
dimirov, Constanţa, 2006; Dumitru Cerna, Panait Cerna, 
scepticul luminos, Cluj-Napoca, 2009. S.C. 

CERNA-RĂDULESCU, Al. [Alexandru] (10.[.1920, 
Stăneşti, j. Vâlcea — 21.VIII.1990, Bucureşti), gaze- 
tar, poet, traducător. Este fiul Elvirei-Ecaterina 
(n. Rădulescu) şi al lui Gheorghe Cerna, învă- 
țător. Elev de liceu la Craiova (apoi la Râmnicu 
Vâlcea), a debutat cu versuri la revista şcolară „lon 
Maiorescu” (1934), a participat la redactarea unor 
periodice (între care „Doina”, apărută la Stăneşti 
în 1935-1938) şi a colaborat la mai multe publi- 
caţii locale. Tot acum a tipărit şi două plachete de 
versuri imature —Încrustări pe-un strop de rouă 
(1934) şi Sunt ţăran! (1937), semnate Al. Delacerna. 
Venit la Bucureşti în 1939, pentru studii universi- 
tare, pe care însă nu le termină, îşi începe cariera 
de ziarist ca reporter la „România”, condusă de 
Cezar Petrescu; continuă ca secretar de redacţie 
la „Ordinea” şi „Viaţa”, ca unul din responsabilii 
paginii de cultură şi artă la „Ultima oră”, redac- 
tor la „Universul”, dar şi ca membru în condu- 
cerea săptămânalelor „România viitoare” (1944, 
prim-redactor), „Arta liberă” (1944), „Tribuna 
Transilvaniei” (1946, prim-redactor) și ca director 
al cotidianului „Tribuna românească” (1946-1947). 
A făcut parte din grupările care au înfiinţat perio- 
dicele „Albatros” (1941), iar după decenii „Argeş” 
(1966), „Oltul” (1968), în care a publicat versuri şi 
articole. A mai fost secretar de redacţie la „Biserica 
Ortodoxă Română” şi „Ortodoxia” (1949-1965), la 
„România literară” (1968-1970) şi a colaborat la alte 
numeroase reviste. O menţiune specială merită 
cronicile teatrale, precum şi un amplu reportaj din 
„Ultima oră” (1945), intitulat Pe urmele războiu- 
lui în Europa Centrală. A semnat şi A.C.R., Arc, Al. 
Olteanu, Ducu, Sbilţ şi cu alte pseudonime. 
Volumul Arbori din ţara promisă (1972), ori- 
ginală şi tensionată combinaţie de memorialis- 
tică, istorie şi critică literară, revelează devoţiu- 
nea şi recunoştinţa lui C.-R. faţă de personalităţi 
cu o deosebită relevanţă etică pentru formarea 
sa: Liviu Rebreanu, N. lorga, Tudor Arghezi, Gala 
Galaction. În prim-plan stă preocuparea de a 
defini trăsătura dominantă a fiecăruia, trăsătură 
care, dincolo de oscilaţii şi aparente contradicții, 
explică şi ordonează totul în jurul unui reper fun- 
damental. Pledoariile, uneori motivate polemic, 
sunt ţesute din mărturii directe şi citate din scri- 
erile celor evocaţi şi tind să demonstreze unitatea 
profundă între om şi operă. Alte trei „portrete” 
- Petre Pandrea, D. Tomescu, C.S. Nicolăescu- 
Plopşor — sunt contribuţii notabile la cunoaşterea 

şi actualizarea unor reprezentanţi ai culturii olte- 
neşti. Asemănător ca preocupare şi atitudine cu 
Arbori din ţara promisă, volumul, editat postum, 
Ultima invazie (1996) este un amestec de autobio- 
grafie şi consideraţii despre situaţia social-politică 
din anii de la începutul războiului, cu scurte amin- 
tiri despre scriitorii cunoscuţi, accentul căzând pe 
reconstituirea împrejurărilor întemeierii grupului 
Albatros şi a revistei cu acelaşi nume. Titlul volu- 
mului Înainte de proverbe (1978) sugerează princi- 
palul filon al poeziei lui C.-R.: celebrarea tradiţiei. 
Efuziuni lirice şi sugestii metaforice relevă relaţia 
cu pământul natal a unui eu identificat cu duhul 
înaintaşilor. Peisajul terestru sau cosmic, rotirea 
anotimpurilor, roadele câmpului, contactul cu spi- 
ritul locului, trăiri intime sunt distilate în imagini 
animate de lumini şi culori. Proiectate pe acest 
fundal, meditaţiile asupra timpului, a îmbătrânirii 
şi morţii îşi atenuează dramatismul. Reprezentări 
alegorice ale condiţiei poetului afirmă statutul 
deosebit al acestuia: el plăteşte cu propria ființă 
călătoriile în ficţiune, dar este beneficiarul unor 
stări de graţie, când poate percepe tainele firii. În 
ciclul intitulat Fântâni îşi omagiază modelele — lon 
Barbu, Lucian Blaga, Tudor Arghezi, Ion Pillat -—, 
dedicându-le ingenioase poeme în spiritul şi stilul 
fiecăruia. O îndelungată trudă poetică a necesitat 
şi traducerea întregii creaţii în versuri a lui Charles 
Baudelaire (publicată în 1991). Împreună cu Ştefan 
Crudu, C.-R. a mai semnat versiuni din teatrul lui 
Ludovico Ariosto. 

SCRIERI: Încrustări pe-un strop de rouă, Râmnicu Vâlcea, 
1934; Sunt țăran!, Stăneşti de Cerna, 1937; Spionaj şi trădare 
în umbra crucii, Bucureşti, 1948; Reîntregirea bisericii româ- 
neşti din Ardeal (n colaborare), Bucureşti, 1948; Legături 
politice şi religioase româno-ruse, Bucureşti, 1949; Arbori 
din ţara promisă, Bucureşti, 1972; Înainte de proverbe, 
Bucureşti, 1978; Ultima invazie, Bucureşti, 1996. Traduceri: 
Ludovico Ariosto, Comedii, pref. Oana Busuioceanu, Bucu- 
reşti, 1982 (în colaborare cu Ştefan Crudu); Charles Baude- 
laire, Florile răului, Bucureşti, 1991. 

Repere bibliografice: C.D. Fortunescu, „Sunt țăran!”, AO, 
1937, 89-91; Mircea Iorgulescu, „Arbori din fara promisă”, 
LCE 1972, 53; Val Condurache, „Arbori din ţara promisă”, 
CRC, 1973, 4; Lucian Raicu, „Arbori din fara promisă”, 
RL, 1973, 5; Radu G. Ţeposu, „Înainte de proverbe”, RL, 
1979, 1; Gabriela Duda, Sărbătoarea poeziei, RL, 1993, 37; 
Dicţ. scriit. rom., |, 538-539; Mircea Anghelescu, Memo- 
rii, memorialişti, LCE 1996, 16; Z. Ornea, Cenușa aminti- 
rilor, RL, 1997, 3; Popa, Ist. lit., Il, 1018. C.T. 

CERNAT, Paul 
(5.VIII.1972, București), 
critic şi istoric literar, 
prozator. 


Este fiul Elisabetei Cernat (n. Popescu), profesoară, și 
al lui Constantin Cernat, profesor-inginer. A urmat la 
București Liceul de matematică-fizică „Nicolae 
Bălcescu” (1986-1990), Facultatea de Știința și 
Ingineria Materialelor de la Institutul Politehnic 
(1990-1995) și Facultatea de Litere, specializarea 
română-franceză (1993-1997), continuată cu studii 
aprofundate în domeniul literaturii române moderne 
(1997-1998). În perioada studenţiei a participat la 
cenaclul Litere, condus de Mircea Cărtărescu. Din 
1998 este cadru didactic asociat la Facultatea de Litere 
a Universității bucureștene, unde, după titularizare 
(2001), a avut succesiv gradele de preparator, asistent 
și lector universitar. În 2012 devine cercetător asociat 
la Institutul de Istorie și Teorie Literară „G. Călinescu” 
al Academiei Române. Este doctor în filologie al 
Universității din București (2007) cu o teză despre 
avangarda românească, și, din anul 2011, cercetător 
postdoctoral al Academiei Române, cu un proiect 
având ca temă existențialismul românesc și „tânăra 
generaţie” interbelică. C. a debutat la „Dilema” în 1995 
cu un articol de opinie, iar editorial în volumul colec- 
tiv În căutarea comunismului pierdut (2001). A fost 
redactor la „Observator cultural” (2000-2005) și direc- 
tor la „Cuvântul” (2008-2009). A ținut cronica literară 
la revistele „Vineri” (1998-2000), „Observator cultural” 
(din 2000), „Bucureștiul cultural” (din 2005), „Dile- 
mateca” (2005-2008), „22” (2009-2012) și „România 
literară” (2012). A colaborat la majoritatea revistelor 
culturale românești, impunându-se drept unul dintre 
foiletoniștii literari reprezentativi ai celui de-al doilea 
deceniu postdecembrist. Este căsătorit cu Bianca 
Burța-Cernat, critic şi istoric literar. 

Deși a acumulat o producție consistentă de croni- 
car literar, C. a dovedit încă de la început o înclinație 
către studiul de tip academic. Foiletonistica autorului 
reliefează certe veleități monografice, excelând nu 
doar prin fermitatea judecăților de valoare, ci și prin 

noutatea interpretărilor, prin precizia încadrărilor și, 
mai ales, prin frecvenţa și extensia contextualizărilor. 
Ce i s-ar putea reproșa, eventual, cronicarului ar fi un 
anume atașament exclusivist manifestat până la mij- 
locul anilor 2000 față de formula optzecismului post- 
modern - fenomen explicabil prin calitatea sa de critic 
semioficial al cenaclului Litere și verificabil, în afara 
afinităților din cronici, și prin romanul Războiul flutu- 
rilor (2005, în colaborare cu Andrei Ungureanu), care, 
asemenea lui Teodosie cel Mic de Răzvan Rădulescu, 
așază pe scheletul fantasy-ului eroic o pânză deasă de 
elemente (neo)avangardiste, dar și de aluzii livrești sau 
contemporane. C. se detașează însă treptat de acest 
model, fapt probat atât de o deschidere axiologică 
mai amplă față de generațiile mai vechi și mai noi, cât 
şi de reorientarea sferei sale de interes dinspre critică 
spre istorie literară. De altfel, această ultimă tendință 
fusese deja prefigurată de primele „piese” din ciclul 
„comunist” scris în colaborare cu lon Manolescu, 
Angelo Mitchievici și loan Stanomir, care oscilează 
între memorialistica cu inflexiuni socioantropologice 
şi studiul universitar pigmentat cu accente ironice 
și colocviale — În căutarea comunismului pierdut, 
O lume dispărută (2004), Explorări în comunismul 
românesc (I-III, 2004-2008). Factorul biografic e mai 
pregnant în „autoficțiunea” Supraviețuirea sub un 
clopot de sticlă din volumul O lume dispărută, unde 
mixajul de amintiri personale și divagaţii problema- 
tizante conturează o veritabilă copilărie a șoimului/ 
pionierului/utecistului universal, din care nu lipsesc 
jocurile și bătăile „de epocă”, revistele „Pif”, ritualul 
„la careu”, folclorul comunist, aporia rockeri versus 
„depeșari”, demolările și „epopeea națională a cozi- 
lor”. În schimb, studiile din tripticul Explorări în 
comunismul românesc înclină hotărât către cerceta- 
rea de factură pozitivă. Se observă încă de acum două 
tendinţe pe care C. le va accentua ulterior: preocupa- 
rea pentru personajele, formele și valorile marginale 
ale vieţii literare (fără ca aceasta să genereze în mod 
programatic revizuiri ostentative) și interesul acor- 
dat conexiunilor sociopolitice ale fenomenului literar 
(fără ca aceasta să pericliteze autonomia discursivă a 
ultimului). Temele se impun mai degrabă prin decu- 
pajul lor insolit decât ca revizuiri interpretative rulate 
pe subiecte bătătorite: „inițierea comunistă a femeii” 
(cu aplicație pe dramaturgia Luciei Demetrius), lite- 
ratura „pentru copii și tineret” (cu aplicație pe proza 
lui Mircea Sântimbreanu), ascensiunea și decăderea 
cenaclului Flacăra și a lui Adrian Păunescu, confisca- 
rea mitului eminescian de către aparatul de partid și 

de stat, compromisurile „festiv-ocazionale” ale poe- 
ților consacrați, funcționarea cenzurii în cazul scri- 
itorilor tineri, paraliteratura elevilor, paraliteratura 
„pentru pace” și „contra inundațiilor”. Volumele de 
autor ale lui C. confirmă distanțarea programatică de 
actualitatea imediată, în paralel cu îndepărtarea de 
cronica literară, practicată din ce în ce mai sporadic. 
Astfel, Avangarda românească și complexul periferiei. 
Primul val (2007; Premiul Uniunii Scriitorilor) consti- 
tuie o lectură în cheie preponderent identitară a scri- 
erilor primilor avangardiști români, pe care autorul o 
demarează „mergând direct la textele din periodice, 
[...] schimbând de fiecare dată când e posibil cadrul 
de interpretare [...] şi — mai ales! — evadând din tradi- 
ţionalul literaturocentrism”. Apelând, în general, la 
o thick description apropiată de metodologia noului 
istorism, C. citește publicistica avangardiștilor români 
din anii '20 ai secolului trecut nu (doar) ca pe un vehi- 
cul al unor principii estetice, ci (şi) ca expresie a unor 
strategii de legitimare, adică de revendicare, cucerire 
şi exercitare a puterii. Teza centrală este că, în ciuda 
preceptelor revoluționare asumate, avangarda româ- 
nească a continuat să funcționeze de-a lungul dece- 
niului al treilea în virtutea unui mecanism conser- 
vator de canonizare, iar eșecul recunoașterii pe plan 
internaţional a reactivat, în cazul său, un „complex al 
periferiei”, manifestat, pe de o parte, ca un complex 
de inferioritate față de literaturile occidentale, iar, pe 
de alta, ca un complex de superioritate față de cele- 
lalte literaturi balcanice (sau chiar față de primele, 
în câteva accese de protocronism avant la lettre). 
Lucrarea se impune prin reconstituirea minuțioasă a 
filiației simbolism — avangardă, prin analiza conjunc- 
țiilor și a disjuncţiilor între opțiunile literare și cele 
politice ale avangardiștilor (ceea ce conduce uneori la 
descoperirea unor vecinătăți surprinzătoare, precum 
acelea cu gândirismul și cu „trăirismul”) și prin reabili- 
tarea unor figuri marginale (Alexandru Bogdan-Piteşti 
sau Jacques G. Costin). Complementar este volumul 
Modernismul retro în romanul românesc interbelic 
(2009; Premiul „Lucian Blaga” al Academiei Române), 
probabil primul demers de revizuire radicală a 
modernității literare românești inițiat de un reprezen- 
tantal tinerei generaţii de critici afirmaţi în noul mile- 
niu. Pornind de la teoriile lui Matei Călinescu, Antoine 
Compagnon și Sorin Alexandrescu, C. detectează „un 
modernism retrospectiv”, care s-ar opune moder- 
nismului „prospectiv, orientat spre inovație și actu- 
alitate”, și propune, în consecinţă, o nouă categorie: 
„modernismul retro”, caracterizat prin „combinaţia 

de solidaritate nostalgică şi distanţă critică faţă de 
convențiile unei epoci nu demult dispărute [...], asu- 
marea estetă, cu infuzii livreşti, a «desuetudinii» şi a 
«anacronicului» inclusiv în privinţa formei literare, 
recuperarea unei atmosfere ce transfigurează - prin 
poematic, imaginar şi mit — mimesis-ul realist-social, 
primatul iluziei în faţa realului”. Cu toate acestea, 
miza centrală pare a fi nu teoretizarea (graniţele noii 
categorii sunt uneori neclare în raport cu modernis- 
mul „prospectiv” și cu tradiționalismul), ci reinterpre- 
tarea unor opere narative definitorii ale interbelicului 
românesc din unghiul conceptului propus. Specifică 
lui C. e mai ales lectura „speculară” a textelor, concre- 
tizată prin deprinderea de a extrage un obiect sau un 
eveniment aparent anodine (ceasornicul și enciclo- 
pedia la G. Ibrăileanu, statuia lui Hermes și fotografia 
la G. Călinescu, deghizarea la Ionel Teodoreanu) și de 
a le urmări apoi, într-o succesiune de puneri în abis, 
prin toate compartimentele creației unui autor, de la 
romane la memorialistică și publicistică. Chiar dacă 
deocamdată e dificil de estimat succesul unora dintre 
propunerile de (re)canonizare (cum ar fi La Medeleni 
de Ionel Teodoreanu sau Locul unde nu s-a întâm- 
plat nimic de Mihail Sadoveanu), cartea are meritul 
de a oferi o tipologie alternativă la binomul reductiv 
modernism — tradiționalism. 

SCRIERI: În căutarea comunismului pierdut (în colabo- 
rare cu lon Manolescu, Angelo Mitchievici și loan Stano- 
mir), Pitești, 2001; O lume dispărută. Patru istorii personale 
urmate de un dialog cu H.-R. Patapievici (în colaborare cu 
Ion Manolescu, Angelo Mitchievici și loan Stanomir), Iași, 
2004; Explorări în comunismul românesc, vol. I-II (în cola- 
borare cu Ion Manolescu, Angelo Mitchievici și loan Sta- 
nomir), lași, 2004-2005, vol. III (în colaborare cu Angelo 
Mitchievici și loan Stanomir), lași 2008; Războiul fluturilor 
(în colaborare cu Andrei Ungureanu), Iași, 2005; „Contim- 
poranul” Istoria unei reviste de avangardă, Bucureşti, 2007; 
Avangarda românească și complexul periferiei. Primul val, 
București, 2007; Modernismul retro în romanul românesc 
interbelic, București, 2009. 

Repere bibliografice: Lefter, Critica, 411-413; Sanda 
Cordoş, Memoria ornitorincilor, ALA, 2004, 738; Cris- 
tea-Enache, București, 406-414, C. Rogozanu, Agresiuni, 
digresiuni, lași, 2006, 183-188; Ion Pop, O nouă carte despre 
avangardă, ST, 2007, 10-11; Alex. Goldiş, O avangardă 
bovarică, „Bucureştiul cultural”, 2007, 13; Andrei Terian, 
Împotriva literaturocentrismului, CLI, 2007, 150; Al. Cis- 
telecan, Consemne, VTRA, 2008, 1-2; Marin Mincu, Puţină 
„avangardologie”, CU, 2008, 6; Teodora Dumitru, Trucuri 
pentru romanul vintage, CLT, 2010, 262; Nicoleta Sălcu- 
deanu, Privind înapoi, modernismul, CLT, 2010, 290. A.T. 

CERNEA, Gheorghe  (29.X.189%8, Bucureşti -— 
29.11.1965, Paloş, j. Braşov), culegător de folclor. Este 
fiul Mariei şi al lui Gheorghe Cernea, agricultori. După 
ce urmează Liceul „Andrei Şaguna” din Braşov, cursu- 
rile de vară pentru învăţători la Sălişte şi Deva şi pe 
cele ale Şcolii Normale din Sibiu (1922-1924), func- 
ționează ca învăţător în Platonești şi Bârsău (jude- 
țul Hunedoara), la Cobor, Roadeş şi Paloş (judeţul 
Braşov) până în 1928, când demisionează, pentru a 
se consacra activităţii folcloristice. Va face temniţă la 
Aiud (1948-1953). Regiunea Cohalmului, din fostul 
judeţ Târnava Mare, şi-a găsit în el un asiduu cercetă- 
tor, care a cules creaţii folclorice, a organizat expoziţii 
etnografice şi intenţiona să consacre zonei o mono- 
grafie: Sate târnăvene din ţinutul Rupea-Cohalm. 

C. a editat un număr apreciabil de mici colecţii 
(începând din 1929 cu Floricele din jurul Cohalmului) 
deo mare diversitate tematică. Comentând una dintre 
ele, poetul Dan Botta afirma că versurile cuprinse aici 
„sunt numai lirism. Poezie de iubire plină de îndu- 
ioşare, de sensul viu al naturii”, poezie culeasă de la 
femei, „poeme de pasiune vie, de iubire şi gelozie”, 
strigături „cari relevă un admirabil simţ al umorului, 
observaţie pătrunzătoare, subtilitate”. Cele mai sem- 
nificative şi ample culegeri îi apar în ultimii ani de 
viaţă — Poezii populare din sudul Ardealului- Târnave, 
Cântecele Rozaliei Cernea şi Nunta la Paloş (1962), iar 
postum, Comori din Ardeal (1966). Dacă în majorita- 
tea culegerilor sale cântecele de nuntă, bocetele sunt 
de mare autenticitate folclorică, multe dintre cânte- 
cele Rozaliei Cernea, sora sa, sunt de fapt piese perso- 
nale ale unei cântărețe populare. 

Culegeri: Floricele din jurul Cohalmului, Bucureşti, 1929; 
Flori sibiene, Sibiu, 1941; Poezii populare din sudul Ardea- 
lului-Târnave, Cântecele Rozaliei Cernea, Nunta la Paloş, în 
Folclor din Transilvania, Il, îngr. loan Şerb, Bucureşti, 1962, 
5-195; Comori din Ardeal, în Folclor din Transilvania, IV, 
îngr. Dumitru Lazăr, pref. Mihai Pop, Bucureşti, 1966. 

Repere bibliografice: Ovidiu Bârlea, Gheorghe Cernea, REF 
1965, 4; Dan Botta, Scrieri, IV, îngr. Dolores Botta, Bucu- 


reşti, 1968, 364-366; Constantin Catrina, Poeta Târnavelor: 


Rozalia Cernea, „Albina”, 1968, 1045; loan Popa, Moşteni- 
rea lui Gheorghe Cernea, GT, 1995, 1593; Gheorghe Cernea. 
1898-1965, îngr. şi pref. Alexandru-Nicolae Teodoreanu, 
Ploieşti, 2003; Datcu, Dicţ. e/nolog., 217-218. I.D. 


CERNEŢ, Laurenţiu (11.V.1931, Cerneţi, j. Mehedinţi 
— 25.V.2008, Timişoara), prozator, poet. Este fiul 
Teodorei (n. Tudorănescu) şi al lui Victor Bobleanţă, 
preot. A urmat Liceul Militar „DA. Sturdza” din 
Craiova (1942-1943), Liceul „Iraian” din Turnu Severin 

(1945-1949), liceul seral la Timişoara (1950-1951) şi a 
absolvit în 1973, la cursuri fără frecvenţă, Facultatea 
de Filologie timişoreană, secția română-franceză. În 
ultima clasă de liceu e arestat şi, cu o scurtă întreru- 
pere (1951-1952), multă vreme este deținut în diverse 
lagăre şi închisori pentru „uneltire împotriva ordinii 
sociale”. Eliberat, practică diverse meserii: bibliograf, 
lucrător ceferist, om de serviciu, contabil, profesor. 
Între 1971 și 1979 este redactor la revista „Orizont”. 
Debutează publicistic în 1958 la „Scrisul bănățean”, 
iar editorial în 1966 cu volumul de schiţe şi poves- 
tiri Omul de un milion. Este premiat de Asociaţia 
Scriitorilor din Timişoara pentru Amintiri inventate 
şi pentru Iubirea, Chiajna şi eu. Mărirea şi decăderea 
lui Alior Sfoiag, publicate în 1978. De asemenea, a 
primit Premiul de Excelenţă (1997, 1999) și Diploma 
de Onoare Opera Omnia (2001) din partea Uniunii 
Scriitorilor, Filiala Timişoara. 

Proza lui C. se axează pe descrierea şi căutarea de 
semnificaţii în lumea faptului mărunt, a existenţelor 
mediocre sau ratate. Scriitorul are, în ciuda aparent 
insignifiantelor subiecte — aventurile erotice ale unui 
contabil în Experiențele lui lonete (1967), viața de 
șantier în romanul Arșița (1968), atmosfera de pro- 
vincie în alt roman, Câteva luni de trăit (1971) —, un 
spirit de observaţie care radiografiază banalitatea și 
comicul unor momente și conştiinţe. De la Amintirile 
unui mincinos (1974) până la Cartierul sonor (1989), 
prozele scurte sunt „construite pentru sprijinirea 
unei viziuni umoristice, pretextele fiind mitologice, 
fantastice, enciclopedice, istorice” (Marian Popa). 
Ultimele romane revin la existenţe ratate, fie din rați- 
uni de inaderenţă interioară, precum în Iubiri paralele 
(1987), având în centru un cuplu de scriitori, fie din 
motive politice, precum în Privind peste umăr (1990), 
valorificare a experienței carcerale, fie din cauza pla- 
titudinii vieţii cotidiene, ca în Voia Domnului (1999), 
cronică a unui sat oltenesc pornind de la tribulațiile 
erotice casnice ale unui preot. Deși o anumită înzes- 
trare dramaturgică se observă în mai toate prozele 
sale, unde limbajul e alert, dialogul abundă, iar spiri- 
tul colocvial e dominant, cele câteva încercări drama- 
tice ale lui C.- Cireşică şi visele, reprezentată la Teatrul 
de Stat din Arad în 1972, fiind cea mai semnificativă 
- nu au vigoarea necesară confruntării cu publicul. 
Caracteristici stilistice permanente sunt umorul, 
satira, şarja, ambiguitatea expresiei. C. a abordat și 
genul liric în placheta Ludice (1997). Cum remarca Al. 
Ruja, „ironie și glumă, îndoială și recluziune, durere 

şi iritare, frustrare și exasperare se întâlnesc într-o 
poezie aflată sub semnul jocului”. 


SCRIERI: Omul de un milion, pref. Valeriu Râpeanu, 
Bucureşti, 1966; Experiențele lui lonete, Bucureşti, 1967; 
Arşiţa, Bucureşti, 1968; Câteva luni de trăit, Bucureşti, 
1971; Amintirile unui mincinos, Timişoara, 1974; La un 
pas de centrul pământului. Chipuri și suflete din valea 
Jiului Gn colaborare cu D. Dem. lonaşcu), Bucureşti, 1975; 
Draga noastră preşedintă. Bărbatul la 30 de ani, Bucureşti, 
1976; Un car de suflet, Timişoara, 1977; Amintiri inventate, 
Bucureşti, 1978; Iubirea, Chiajna şi eu. Mărirea şi decă- 
derea lui Alior Sfoiag, Bucureşti, 1978; Mic dicționar de 
subiecte comice, Timişoara, 1979; Idei-de-gata, Bucureşti, 
1981; Moda jurnalelor, Bucureşti, 1982; Primul trimestru, 
Timişoara, 1983; Salt în mâine, Bucureşti, 1984; Peştişorul 
Geo şi ceilalți, Timişoara,1986; Iubiri paralele, Timişoara, 
1987; Cartierul sonor, Bucureşti, 1989; Privind peste umăr, 
Bucureşti, 1990; Evadare din paradis, Timişoara, 1993; 
Jocul de-a Robinson, Timişoara, 1997; Ludice, Turnu Seve- 
rin, 1997; Voia Domnului, Timişoara, 1999. 

Repere bibliografice: Nicolae Manolescu, Conformismul 
şi inconformismul prozei, CNT, 1966, 36; Eugenia Tudor, 
„Omul de un milion”, GL, 1967, 1; Magdalena Popescu, 
„Arşița”, GL, 1968, 33; Viola Vancea, „Câteva luni de trăit”, 
RL, 1971, 50; Cornel Ungureanu, [Laurenţiu Cernefi, O, 
1972, 1, 1974, 43, 1979, 7, 1980, 1, 1982, 11, 39, 1989, 10, 
1991, 22, 1997, 11; Eugen Dorcescu, [Laurenţiu Cernefl, 
O, 1976, 33, 1977, 46; Sorin Titel, Divertisment şi umor 
negru, RL, 1979, 14; Radu Ciobanu, „Moda jurnalelor”, 
TR, 1983, 4; Voicu Bugariu, „Salt în mâine”, LCE, 1985, 43; 
Ruja, Parte, |, 118-126, II, 23-29; Dicţ. scriit. rom,, |, 539- 
540; Al. Ruja, Laurenţiu Cerneţ, în Dicţ. Banat, 150-155; 
Corina Dumitru, Laurenţiu Cerneţ: schiță de portret lite- 
rar, Bucureşti, 2006; Popa, st. lit., II, 928. L.P.B. 


CERNOV, Alexandrina (24.X1.1943, Hotin), filolog, 
istoric literar. Este fiica Valentinei (n. Koftiuk) şi a lui 
Grigore Grecu, mecanic. A urmat la Bucureşti școala 
medie, absolvită în 1961, iar în 1961-1962 este stu- 
dentă la Facultatea de Filologie a Universităţii bucu- 
reştene. În anul următor se transferă la Universitatea 
din Cernăuţi, terminând Facultatea de Filologie, în 
1966, unde își va susţine şi doctoratul, în 1989. Din 
1964 lucrează la Redacţia emisiunilor în limba română 
la televiziunea din Cernăuţi, iar în 1971 devine cadru 
didactic la Catedra de filologie română şi clasică a 
Universităţii cernăuţene. Este membru fondator şi 
director executiv al Editurii „Alexandru cel Bun” (din 
1996) şi redactor-şefal revistei trimestriale de istorie şi 
cultură „Glasul Bucovinei”. În 2012 a înfiinţat, împre- 
ună cu alţi intelectuali români, o bibliotecă româ- 
nească la Cernăuţi. A mai fost, între 1989 şi 1994, vice- 
preşedintă şi ulterior preşedintă a Societăţii pentru 

Cultura Românească „Mihai Eminescu” din Cernăuţi, 
iar din 1999 membră în diverse organisme care stu- 
diază situaţia grupurilor minoritare din Ucraina. În 
1992 devine membră de onoare a Academiei Române. 
A primit, din partea statului român, Ordinul Serviciul 
Credincios în grad de Ofiţer. 

În activitatea ştiinţifică şi culturală două sunt com- 
ponentele urmărite de C. Prima are un caracter predo- 
minant didactic, răspunzând necesităţilor speciale ale 
învățământului în limba română din Ucraina și con- 
stând din alcătuirea a numeroase manuale de limba 
şi literatura română care se adresează învățământu- 
lui preuniversitar. Totodată, atenţia i s-a îndreptat 
spre domenii precum istoria literaturii, statutul limbii 
române în Ucraina, traductologie, comparatism, ca 
domenii ce pot completa informaţia strict didac- 
tică: cultivarea valorilor naţionale (Pentru o istorie a 
culturii şi literaturii române din Bucovina, Cultura — 
componentă esenţială a existenţei şi conştiinţei romă- 
neşti ş.a.), viaţa şi opera lui M. Eminescu (Eminescu. 
Formarea personalităţii), motive şi teme comune 
la scriitori români şi la cei ruşi sau sârbi (Nuşici şi 
Caragiale — studiu tipologic, lon Druţă şi A.P Cehov, 
Caracteristicile istorico-comparative ale prozodiilor 
ruse şi române ş.a.) sau literatura populară (Studiul 
comparativ al baladelor româneşti, moldoveneşti şi al 
dumelor ucrainene despre năvălirile turco-tătare), tra- 
ducerile ca mijloc de contact cultural şi literar (Despre 
procesul traducerii, Traduceri din opera lui lon Druţă 
în limba ucraineană) sau interterenţele dintre planul 
istoric şi cel literar (storia și istorismul în opera lui 
Ion Druţă). C. s-a ocupat, de asemenea, cu rezultate 
notabile, de statutul limbii române în Ucraina, fiind 
autoarea unor articole asupra interferenţelor lingvis- 
tice şi culturale specifice vorbitorilor de limbă română 
sau privind păstrarea conştiinţei proprii şi promo- 
varea valorilor tradiţionale (Studiul limbii române 
în şcolile cu limba de predare română din regiunea 
Cernăuţi, Mit şi identitate naţională românească în 
spațiul nord-bucovinean, Lupta pentru limba română 
ş.a.). Apărute îndeosebi în „Glasul Bucovinei”, dar şi 
în periodice cernăuţene precum „Zorile Bucovinei”, 
„Plai românesc”, „Libertatea cuvântului”, „Concordia”, 
„Arcaşul”, în „Limbă şi literatură moldovenească” sau 
în „Limba română” de la Chişinău, în „Creaţia popu- 
lară şi etnografia” de la Kiev şi în „Analele Bucovinei”, 
contribuţiile sunt caracterizate de comentariul perso- 
nal, solid argumentat, conturând convingător profilul 
unui intelectual dedicat valorizării identităţii cultu- 
rale a comunității româneşti din Ucraina. 

SCRIERI: Cernăuți. 1408-2008 — Chernovtsy.1408 —2008 (în 
colaborare cu Ilie Luceac), ed. bilingvă, cu fotografii de 
Mihai Cratofil, tr. Samuel Onn și Mariana Koch, București, 
2008. Ediţii: Constantin Loghin, Istoria literaturii române 
din Bucovina. 1775-1918, Cernăuţi, 1996; M. Eminescu, 
Poezii, poeme, I-II, Cernăuţi, 2005; Vasile Alecsandri, 
Poezii, Cernăuţi, 2005; Valeriu Zmoşu, Un sat bucovinean 
de pe valea Siretului: Pătrăuții de Jos. Mărturii spirituale, 
Cernăuţi, 2006; Pagini alese din literatura română şi uni- 
versală, Cernăuţi, 2008 (în colaborare cu Ilie Luceac). 

Repere bibliografice: Ilie Traian, Nouă ne cam lipseşte con- 
ştiinţa identităţii etnice (interviu cu Alexandrina Cernov), 
ALA, 2002, 643; Satco, Encicl. Bucovinei, 1, 216; Rusu, Mem- 
brii Academiei, 181; Eugenia Guzun, Alexandrina Cernov, 
RR, 2005, 2. 0.1. 


CESEREANU, Domițian (11.1.1935, Copru, j. Cluj), 
critic literar. Este fiul Veturiei (n. Mureşan) şi al lui 
Vasile Cesereanu, preot. Urmează şcoala primară 
în satul natal, apoi gimnaziul la Bistriţa şi liceul la 
Năsăud, absolvit în 1953, când se înscrie la Facultatea 
de Filologie a Universităţii din Bucureşti, pe care o 
termină în 1958. A lucrat ca redactor la „Iribuna” 
(1959-1960), secretar literar la Teatrul de Stat din 
Turda (1960-1964), apoi redactor la „Steaua” şi din 
nou la „Iribuna” (până în 1997). Debutează în 1958, 
la Radio Bucureşti, cu note de lectură şi, în acelaşi 
an, în „Viaţa românească”, la rubrica „Miscellanea”. 
Debutul său editorial îl reprezintă volumul Arghezi 
şi folclorul (1966). A mai colaborat, folosind şi pseu- 
donimul C.D. Teodosiu, la „Luceafărul”, „Gazeta lite- 
rară”, „România literară”, „Revista română” (ediţiile 
în limbi străine), „Convorbiri literare”, „Almanahul 
«Tribuna». A semnat prefețe şi studii introductive la 
ediţii din operele unor scriitori români, comentarii 
despre personalități importante ale culturii româ- 
neşti (Constantin Brâncuşi) şi studii de folclor (Folclor 
în Țara Zarandului, 1962, în colaborare cu loan Şerb). 

În Arghezi şi folclorul, lucrare considerată o con- 
tribuţie importantă la bibliografia critică argheziană, 
C. nu caută să depisteze „influenţe” directe, „izvoare” 
precise, probate factologic, ci relevă analogii între 
câteva modalităţi de construcţie proprii marelui poet 
şi cele proprii speciilor folclorice, de la doină la bles- 
tem, descântec, ghicitoare. Următoarele două volume 
sunt de „critică a criticii”. În Permanenţe ale criti- 
cii (1968) sunt vizate — cu referire la dezbaterile care 
agitau lumea literară în epocă — chestiuni de natură 
teoretico-ideologică privind statutul şi specificul cri- 
ticii literare, metodele şi obiectivele acesteia. În gene- 
ral, dar mai ales în contextul momentului, titlurile 

eseurilor de aici sunt elocvente prin ele însele: Critica 
şi sociologismul mecanic, O discuţie despre realism, 
Critica stilistică, Permanenţa criteriului estetic, Critică 
şi creaţie, Critica sincronică, Critică şi diferenţiere. 
Subiectele astfel delimitate sunt abordate pregnant, 
sub semnul ponderaţiei dialectice, fără exces de cazu- 
istică şi cu ştiinţa formulării concluziilor, pe cât de 
nuanţate, pe atât de limpezi şi convingătoare. Spirit 
disociativ şi echilibrat, C. dovedeşte aplicaţie pentru 
ideologia literară. Consideraţiile conţin aserţiuni care, 
cu trecerea anilor, pot părea banalizate — ori prea reţi- 
nute —, dar care vădeau o binevenită combativitate, 
inteligent „autoprotejată”, la adresa derivei ultrapo- 
litizate şi vulgar sociologizante a criticii din perioada 
1948-1960, a dominaţiei realismului socialist. Ele au 
contribuit, alături de alte demersuri similare, la nor- 
malizarea (limitată, desigur, dar totuşi accentuată) a 
statutului şi rostului criticii literare ca activitate speci- 
fică, distinctă de propaganda şi publicistica de partid. 
Era epoca reconsiderării factorului estetic în evalua- 
rea literaturii, a redefinirii raportului dintre ideologie 
(politică) şi artă, a renunţării şi chiar a denunţării soci- 
ologismului din anii '50, la adresa căruia, în spiritul de 
deschidere propriu sfârşitului deceniului al şaptelea, 
C. lansează un atac violent, dar formulat cu urbani- 
tate, uneori cu ironie. Astfel, vorbeşte cu dezinvoltură 
de „exegezele primitive ale criticii sociologizante”, cali- 
ficate ca „subculturale”; citează ca pe o aberaţie o mai 
veche afirmaţie a lui Mihai Novicov despre excelența 
cărţii Mitrea Cocor în cadrul operei sadoveniene; ridi- 
culizează pur şi simplu o „broşură” a lui I. Vitner, care 
fusese cândva unul dintre textele „vulgatei” politicii 
oficiale în materie de cultură („Răsfoim azi o broşură 
cum este Critica criticii de lon Vitner, apărută în 1950, 
şi... ne amuzăm!”). În Ipostaze (1970) C. a adunat tot 
texte de critică a criticii. Un volum de versuri, Celălalt 
(1982), eclectic şi livresc, nu a stârnit ecouri deosebite. 
SCRIERI: Arghezi şi folclorul, Bucureşti, 1966; Perma- 
nenţe ale criticii, Bucureşti, 1968; Ipostaze, Cluj, 1970; 
Celălalt, Cluj-Napoca, 1982. 

Repere bibliografice: Mircea Ciobanu, Note de lector, 
„Scânteia”, 1966, 7108; Dumitru Micu, Periplu, GL, 1967, 
21; Mihai Ungheanu, „Permanenţe ale criticii”, LCE 1969, 4; 
Ov. S. Crohmălniceanu, „Permanenfţe ale criticii”, RL, 1969, 
9; Nicolae Manolescu, „Ipostaze”, CNT, 1970, 50; Adrian 
Marino, Opinii. Aspecte critice, TR, 1970, 53; Alexandru 
George, Marele Alpha, Bucureşti, 1970, 45-53; Florin Mihă- 
ilescu, „Ipostaze”, VR, 1971, 5; Cristian Moraru, „Celălalt, 
RL, 1983, 29; Dic. scriit. rom., |, 540-541; Poantă, Dicţ. poeţi, 
54-55; Popa, Ist. lit., II, 1072. N.Br. 

CESEREANU, Ruxandra (17.VIII.1963, Cluj), poetă, 
prozatoare, eseistă. Este fiica Aurorei Cesereanu 
(n. Mitrică), profesoară, şi a scriitorului Domițian 
Cesereanu. Din 1985, când îşi încheie studiile la 
Facultatea de Filologie a Universităţii clujene, secția 
română-spaniolă, este profesoară de limba şi litera- 
tura română la Năsăud, Bistriţa şi Avrig. Lucrează o 
vreme în presa cotidiană şi audiovizuală locală, apoi, 
în 1991, devine redactor la revista „Steaua”. Își ia doc- 
toratul în filologie în 1997 cu teza Infernul concentra- 
ționar reflectat în conştiinţa românească. A fost cadru 
didactic la Catedra de Jurnalism de la Facultatea de 
Științe Politice, Universitatea „Babeş-Bolyai”. În pre- 
zent este conferenţiar la Facultatea de Litere din Cluj- 
Napoca, Catedra de literatură comparată. Din 2001 
este membră a Centrului Interdisciplinar de Cercetare 
a Imaginarului „Phantasma”, în cadrul aceleiaşi facul- 
tăţi, unde susţine şi ateliere de scriere creativă. În stu- 
denţie a fost redactor la „Echinox”. Debutează în 1981, 
cu poezii, la „Iribuna”, iar în 1985 participă la volumul 
colectiv Alfa cu grupajul de poeme Amiaza mare. 
Mai colaborează la „Pro Didactica”, „Pro Europa”, 
„Orizont”, „Memoria”, „România literară”, „Observator 
cultural”, „Caietele Echinox”, „Convorbiri literare”, 
„Romanian Review”, „Contrafort” ş.a. În domeniul 
filmului, e autoarea eseului artistic de scurtmetraj 
Treisprezece biserici (TVR Cluj, 1998) şi a eseului docu- 
mentar (realizat împreună cu Doru Pop) Memorie, 
oroare, supravieţuire (2008). Este căsătorită cu scriito- 
rul Corin Braga. 

În 1989 C. publică microromanul Călătorie prin 
oglinzi, în care realitatea mundană este văzută ca o 
răsfrângere a esenţelor şi a evenimentelor plănuite 
într-o altă lume, demonică şi paralelă, cele două lumi 
care se oglindesc perfect fiind intermediate de îngeri 
căzuţi. Atmosfera tenebroasă a prozei se infuzează şi 
în cele trei volume de poezie pe care C. le semnează 
în răstimp de doi ani: aceeaşi tentaţie a căderii, a răs- 
frângerii inverse, regresive. În Zona vie (1993) atmo- 
sfera crepusculară, impregnată de vestiri demonice, 
este aceea a unei evanghelii negre (Linişte de argint), 
unde Mântuitorul îşi vede sinele nemântuit prin reve- 
laţie şi sacrificiu (Demenţe XXIX), iar Tatăl pogoară 
din cer lângă o mamă „cu tâmple roşii”, ca într-o ale- 
gorie alchimică tenebroasă. Poezia din Grădina deli- 
ciilor (1993), parcă mai puţin subiectivizată, a fost 
văzută de critici ca prelungire a unor filoane expre- 
sioniste, suprarealiste sau dadaiste sau ca expresie a 
unor nevroze tipic bacoviene, după un scenariu de 
film-dezastru. Sursa primă a inspiraţiei pare a fi un 

tablou al lui Hieronymus Bosch. C. propune un ade- 
vărat antimanifest liric al cărui principal temei este 
tendinţa schizoidă de a cuprinde în propriul trup un 
univers disolut („zare stearpă”). Poeziile din Cădere 
deasupra oraşului (1994) se vădesc un ciclu al trans- 
formării eului poetic („femeia scrib” — „femeia cru- 
ciat”), care acum contemplă timpul sub semnul infai- 
libilităţii morţii şi îl caută pe Dumnezeu în oraşul Cluj, 
un lerusalim infernal. La începutul anilor '90 C. a pus, 
împreună cu Corin Braga, bazele unei grupări „neoo- 
nirice”, prelungindpe o linie psihanalitic-abisală ideile 
grupului oniric din anii '60 (va publica şi un manifest 
„delirionist”). Marcat livresc, neoonirismul are un 
caracter nocturn, fantasmatic şi psihedelic, deliberat 
„delirant”, dar aflat dincolo de experienţele suprarea- 
liste, atingând, teoretic, zone ale culturii new age şi ale 
şamanismului voodoo. Poeta va multiplica, livresc, 
măştile sinelui, în cel puţin două volume de versuri 
ulterioare: Veneţia cu vene violete. Scrisorile unei cur- 
tezane (2001) şi Kore-Persefona (2004), unde proiecția 
mitologică de sine este etalată estetizant, ca într-un 
deghizament cochet. Autoproiecţiile feminităţii sunt 
derulate altfel în Coma (2008), cu voluptăţi de colecţi- 
onară, dar cu aceeaşi cochetărie demonstrativă. Eseul 
Călătorie spre centrul Infernului. Gulagul în conștiința 
românească (1998) înregistrează ipostazele literare 
româneşti ale Gulagului, „termen-efigie” pentru lagăr, 
închisoare, exil sau deportare, pornind dela „modelul” 
sovietic al amintirilor de detenţie, autorul „prototipal” 
fiind Alexandr Soljeniţîn. Intenţia fiind aceea de a evita 
ficționalul şi literaturizarea faptelor, demersul este în 
bună măsură al istoricului, ajutat de critică, sociolo- 
gie, antropologie şi, nu rareori, de psihologie. Revenită 
la proză, C. îşi asumă, în acord cu moda sexualistă, 
dar şi sub influenţa prozei lui Mircea Cărtărescu sau 
a Exuviilor Simonei Popescu, o variantă fastuos-ba- 
rocă şi totodată „exotică” a sexualităţii, experimentate 
de la distanţă în trei călătorii: la Paris, la New York şi 
în Creta (echivalată cu „propriul corp”) împreună cu 
soţul ei, numit aici Korin sau Cobra. Fiecare secvenţă 
componente intră în dialog cu diferite modele livreşti 
ca într-un imens sex shop cultural, cu pagini atractive, 
într-un ansamblu totuși „prolix, [...] uneori până la 
lehamite” (Dan C. Mihăilescu), dominat de poza de 
„preotează a erosului”. Nebulon (2005) evoluează ca 
un fantasy medieval, cu personaje de basm aflate în 
căutarea unui ţinut misterios, fantasmatic, ezoteric, 
developând o viziune poetică foarte personală asupra 
căutării Graalului; încărcată de referinţe livreşti jucate, 
naraţiunea e sabotată, „autenticist”, de inserturi 

metaliterare, dezvăluind proiectul de scriere creativă 
aflat la baza Poveştii, şi de fragmente autobiografice 
din copilăria şi adolescenţa autoarei de pe copertă. 
Se regăsesc, în rest, temele obsedante ale scriitoarei: 
călătoria, feminitatea polimorfă, între altele, prezente 
şi în mai ironicul Angelus (2010), unde secvenţialita- 
tea măştilor feminine se proiectează indefinit în uni- 
versul world wide web-ului (autoarea are şi un blog 
în care-şi joacă aceste fantasme livreşti). Împărţită în 
fragmente proliferante, cartea e bântuită de o tripletă 
de îngeri moderni, care intervin maliţios în toate stra- 
turile societăţii unei urbe imaginare („Metropola” din 
„fostul imperiu”). Aluziile computeristice se îmbină 
mereu cu cele livreşti: predomină, pe lângă angelo- 
logie, demonologia bulgakoviană, dar şi trimiterile 
la filmul Călăuza al lui Andrei Tarkovski. Miza meta- 
fizică rămâne doar enunțată, sufocată de ostentaţia 
demonstrativă a unui didacticism afectat, evident 
postmodern. În Naşterea dorințelor lichide (2007) 
discursul îndrăgostit falsează în registrul romanţios, 
după care story-ul lasă locul unei verbozități emfa- 
tice, cu tentă psihanalitică sau filozofantă, abia ultima 
secţiune (Postbărbaţi) înviorând lectura prin galeria 
de „fiziologii” sarcastice ale masculinităţii, deşi nici 
aici afectarea prețioasă nu lipseşte. Deopotrivă inge- 
nioase şi ambiţioase, colaborările poetice cu expe- 
rimentatul neobeatnic româno-american Andrei 
Codrescu şi cu tânărul Marius Conkan s-au tradus în 
două cărți insolite, scrise la patru mâini: Submarinul 
iertat (2007) și Ţinutul Celălalt (2011). În prima e o 
imersiuni în doi în „apele adânci” ale inconştientului 
personal, tandemul liric transformându-se, treptat, 
în competiţie, pentru a sfârşi într-o fuziune artistică 
reuşită. Experimentul „transgresiv” devine probă de 
virtuozitate în cel de-al doilea volum, având în prim- 
plan lumea psihică a doi copii bolnavi de sindromul 
Down. C. s-a ilustrat în ultimul deceniu ca autoare 
sau coordonatoare a mai multor volume de studii şi 
eseuri „de mentalitate”, unele substanţiale, centrate 
pe teme majore ale identităţii autohtone, obsedante 
după căderea comunismului. Imaginarul violent al 
românilor (2003), o premieră în materie, se înveci- 
nează cu Panopticum. Tortura politică în secolul XX 
(2001) prin inventarierea ipostazelor cruzimii umane 
(şi implicit a „demonismului”), fenomenologia tortu- 
rii lăsând locul vivisecţiei psihanalitice aplicate dis- 
cursului politic violent, la limită extremist. Decembrie 
'89. Deconstrucţia unei revoluţii (2004) descom- 
pune caleidoscopic imaginea Revoluţiei române şi o 
recompune analizând cvasitotalitatea cărţilor despre 

acest fenomen traumatic, enigmatic şi controversat. 
Notabile ca proiect de arheologie mentalitară sunt şi 
„şantierele” de reportaje sociale realizate cu echipe de 
studenți clujeni: Fărâme, cioburi, aşchii dintr-o Curtea 
Miracolelor (2003), A doua Curte a Miracolelor (2004), 
Made in Romania. Subculturi urbane la sfârşit de secol 
XX şi început de secol XXI (2005), România înghesuită. 
Cutii de chibrituri, borcane, conserve: ipostaze ale ghe- 
toizării în comunism şi postcomunism (2007). Pe de 
altă parte, „textele de atitudine” din Năravuri romă- 
neşti (2007) nu prezintă interes decât ca eşantion 
publicistic elocvent pentru subiectivitatea „angajată” 
a scriitoarei. 

SCRIERI: Călătorie prin oglinzi, Cluj-Napoca, 1989; Zona 
vie, Cluj-Napoca, 1993; Grădina deliciilor, pref. Adrian 
Popescu, Cluj-Napoca, 1993; Cădere deasupra oraşului, 
Sibiu, 1994; Purgatoriile, Bucureşti, 1994; Schizoid Ocean, 
tr. Claudia Litvinchievici, Binghamton NY-Cluj-Napoca, 
1997; ed. (Oceanul schizoidian), Timişoara, 1998; Călătorie 
spre centrul Infernului. Gulagul în conştiinţa românească, 
Bucureşti, 1998, ed. 2 (Gulagul în conştiinţa românească. 
Memorialistica şi literatura închisorilor şi lagărelor comu- 
niste), laşi, 2005; Trupul-sufletul, Cluj-Napoca, 1998; Feme- 
ia-cruciat, Piteşti, 1999; Panopticum. Tortura politică în 
secolul XX, Iaşi, 2001; Veneţia cu vene violete. Scrisorile unei 
curtezane, Cluj-Napoca, 2001; Tricephalos, Cluj-Napoca, 
2002; Imaginarul violent al românilor, Bucureşti, 2003; 
Decembrie '89. Deconstrucţia unei revoluţii, laşi, 2004; 
Kore-Persefona, Bucureşti, 2004; Nebulon, Iaşi, 2005; Naș- 
ferea dorințelor lichide, Bucureşti, 2007; Năravuri româ- 
neşti, laşi, 2007; Submarinul iertat (în colaborare cu Andrei 
Codrescu), pref. Mircea Cărtărescu, Timişoara, 2007; Coma, 
Bucureşti, 2008; Gourmet, Cluj-Napoca, 2009; Biblioteca 
stranie, Bucureşti, 2010; Angelus, Bucureşti, 2010; Ținutul 
Celălalt (în colaborare cu Marius Conkan), Bucureşti, 2011. 
Antologii: Deliruri şi delire. O antologie a poeziei onirice 
româneşti, pref. edit., Piteşti, 2000; Tzara mea. Stereotipii şi 
mentalităţii, Bucureşti, 2006. 

CETATEA ALBĂ, revistă apărută la Cetatea Albă, lunar, 
în două serii: din octombrie 1930 până în decem- 
brie 1932 şi din septembrie 1935 până în decem- 
brie 1938, sub conducerea unui comitet. Periodicul 
intenţionează să înfăţişeze problemele educaţiei şi 
ale învățământului, pentru a menţine trează şi activă 
grija de şcoală în dăscălime, pentru o viaţă culturală 
„luminoasă prin înţelepciune şi bunătate” (Motive 
şi rosturi, 1/1930). Rubricile mai importante sunt 
„Iniţieri în filosofie” şi „Însemnări”. Revista publică 
versuri semnate de D. Paltin (Dem. Bassarabeanu), 
Ion Brădescu şi proză de Gheorghe Bujoreanu, ală- 
turi de numeroase medalioane dedicate unor scrii- 
tori români, semnate de Ştefan Pavelescu şi N. Țane. 
Cuprinde şi câteva recenzii, consemnarea unor apa- 
riții editoriale recente, articole despre învățământul 
românesc şi străin, despre viaţa culturală a oraşului 
şi despre oameni de cultură români, îmbrăţişând, cu 
timpul, o arie tot mai largă de probleme. La rubrica 
„Iniţieri în filosofie” sunt publicate traduceri din 
Emile Faguet, iar numărul 7/1936 conţine poeziile 
Rugă şi Intermezzo de Heinrich Heine în traducerea 
lui D. Paltin. Alți colaboratori: Petre Solomon, Panait 
Antohi, Aurora 'Țane, Grigore Marinoiu. M.W, 

DEMOCIRAȚIA ȘI LITERATUIA 


CETATEA LITERARĂ, revistă apărută la Bucureşti 
între 19 decembrie 1925 şi 23 decembrie 1926, când 
iese ultimul număr, 11-12, după o întrerupere inter- 
venită în iulie. Deși este anunțată săptămânal, avea o 
periodicitate haotică, bilunară sau cu numere cumu- 
late. Director: Camil Petrescu. Publicaţie modernistă, 
continuând programul revistei „Săptămâna muncii 
intelectuale şi artistice”, C.I. poartă amprenta perso- 
nalităţii conducătorului ei: dezbate probleme ale 
vieţii literare din epocă, autenticitatea artei (Demo- 
craţia și literatura), noocraţia şi modernitatea (Nivel 

scăzut), arta ca ficţiune, stilul scriitorului, calofilismul 
literar. Militând pentru o cultură naţională pusă în 
slujba cititorilor, revista obţine colaborarea unor scrii- 
tori ca Tudor Arghezi (Îndoiala), lon Barbu (Vegetari- 
ana), Liviu Rebreanu (Răsfrângeri), Hortensia Papa- 
dat-Bengescu (Omul care a trecut, Leonora), lon 
Minulescu (Banchetul meu), E Aderca (Căldărușanii), 
Ticu Archip (Un fapt divers), lon Vinea (Necroman), E. 
Lovinescu, Lucian Blaga. Aici Camil Petrescu își 
publică o parte din versurile care vor alcătui ciclul 
Transcendentalia şi fragmentul, intitulat În loc de ora 
ceaiului, din romanul Patul lui Procust. O rubrică vie, 
variată, este „Comentarii: cărți, teatru, reviste”, unde 
Camil Petrescu semnează analize aplicate, atente și 
complete, depășind limitele unei simple recenzii, 
despre piesele de teatru Faptași Învierea ale lui Lucian 
Blaga, despre romanul lui E Aderca Omul descompus, 
despre nuvelele adunate de Ticu Archip în Colecționa- 
rul de pietre prețioase, recomandându-i să abando- 
neze proza scurtă, prea superficială ca document 
sufletesc, dacă vrea să conteze în „literatura mare”, 
despre volumul al III-lea din Istoria civilizației române 
moderne a lui E. Lovinescu, apreciată ca o „realizare 
de sinteză” etc. Alte rubrici pline de sevă critică supe- 
rioară, radiografică, deși banale prin titulatură — 
„Ieatru”, „Reviste”, „Note” —, aduc interpretări nuan- 
țate asupra repertoriului teatral, exprimând satisfac- 
ţia față de succesul poetului lon Minulescu cu piesa 
Manechinul sentimental sau faţă de debutul „celui 
dintâi poet al nostru ce se exprimă firesc prin neolo- 
gisme erudite” (Perpessicius, „Scut și targă”), la care se 
adaugă mai multe comentarii de profunzime privind 
literatura tipărită în reviste. Printre toate aceste eveni- 
mente ilustrând mișcarea literară, se deplânge dispa- 
riția prematură, la doar treizeci și nouă de ani a proza- 
torilor Leon Donici și Igena Floru, „de o lene aristocra- 
tică egală cu frumosul ei talent”, și este elogiată Edi- 
tura Semănătorul din Arad pentru „rezistența pe care 
a opus-o, prin cele peste o sută șaptezeci de numere 
de cărți de autori români publicate, miniștrilor unguri 
din această parte a ţării”. Camil Petrescu a sperat con- 
stant că va scoate seria a doua a Cl. În vara 1929 se 
pare că avea în tipografie, cules, un număr complet, 
dar promisiunea unei sponzorizări nu s-a concretizat 
și în cele din urmă proiectul s-a destrămat definitiv. 
Alţi colaboratori: N. Milcu, Sergiu Dan, G. Talaz, Mia 
Frollo, Romulus Dianu, Camil Baltazar, Tudor Muşa- 
tescu, I.M. Sadoveanu. LH, R.P 

CETATEA LUMINII, revistă de cultură şi artă apărută 
la Săo Paulo, în Brazilia, între 1954 şi 1984; este suc- 
cesiv trimestrială sau bilunară, cu numere duble. A 
fost editată în cadrul Bibliotecii Satul, „sprijinindu-se 
pe elanul unui mănunchi de compatrioți din Sâo 
Paulo”. Nu sunt menţionaţi nici editorii, nici redac- 
torii. Pe prima pagină, în locul articolului-program, 
apare un apel marcat de patriotismul ce îi animă pe 
iniţiatori şi determină apariţia publicaţiei: „Cititorule, 
aceste pagini văd lumina tiparului pe tărâmuri stră- 
ine. Ele sunt scrise cu sânge [...] în locul urii, neliniş- 
tii, dezamăgirii, invidiei, neînţelegerii şi duşmăniei 
de tot felul, înalță, iubite cititor, în inima ta curată 
Icoana Patriei Crucificate...”. Intenţia de păstrare a 
identităţii naţionale, de susținere a moralului com- 
patrioţilor aflaţi în exil şi de încurajare a vocației lite- 
rare se desprinde din paginile C.I. pe tot parcursul 
apariţiei. Tonalităţile prea grave determină uneori, 
din partea altor reviste, reacţii de moderare, întrucât 
„frazele grandilocvente, patriotismul strident, potri- 
vit într-un cuvânt de început devine supărător când 
se repetă prea des”. Se publică poezie, proză, eseu, 
studii (istorice şi politice). Un spaţiu larg se acordă 
republicării, integral sau fragmentar, de texte lite- 
rare aparținând marilor scriitori români: Eminescu 
(Doina), Lucian Blaga (Spaţiul mioritic), Alecu Russo 
(Cântarea României), George Coşbuc, lon Creangă, 
Panait Cerna, Octavian Goga, Nae Ionescu (Fiinţa 
noastră spirituală şi omul de caracter — fragment). 
Este evidentă predilecţia pentru scrierile cu pronun- 
țat caracter naţionalist şi pentru cele referitoare la 
teritoriile ocupate (Gr. Nandriş, Despre viaţă culturală 
a Bucovinei). Rubrica „Datini străbune” este destinată 
creației populare (Pluguşorul, Sorcova etc.), precum 
şi poeziei cu tentă tradiționalistă (Al. Gregorian, 
Colind fără țară; Teofil Lianu, Colind). Cei mai impor- 
tanţi colaboratori sunt Mircea Eliade (Solo o signo de 
Zamolxis), Aron Cotruş (Rapsodie dacă — text în spa- 
niolă), Vintilă Horia (Rugăciune pentru rănile ţării), 
Al. Busuioceanu (Cetate sacră), Vasile Posteuca, lon 
Tolescu, N.S. Govora, Al. Gregorian, Iulia Carâp, 
Nicolae Petra, Georgeta Crainic. Se publică, de aseme- 
nea, versuri de Tudor Arghezi (Făt-Frumos) şi Radu 
Gyr. Caracterul literar, preponderent în primii ani, se 
diluează pe parcurs, în special după 1981 revista acor- 
dând mult spaţiu unor texte cu caracter propagandis- 
tic. C.., a cărei prezenţă în viaţa literară a diasporei 
româneşti atinge trei decenii, se remarcă printr-un 
accentuat caracter de dreapta (uneori de nuanţă legi- 
onară), antisovietic şi anticomunist. M.P-C. 

CETATEA MOLDOVEI, revistă apărută la Iași, lunar, 
între 17 noiembrie 1940 şi martie 1944, menționând 
în subtitlu preocupările: „probleme actuale, literatură 
şi critică”. Director: Giorge Pascu (până în februarie 
1941), Gh. A. Cuza (din 1 aprilie 1941); secretar de 
redacție: Eusebiu Camilar (de la numărul 10/1942). 
În primul număr publicaţia se pronunţă pentru 
„libertatea scrisului”, deşi profesează opinii nedemo- 
cratice, se situează pe poziţia guvernanțţilor, cerând 
pensionarea profesorilor C. Rădulescu-Motru, PP 
Negulescu, D. Pompei şi N. lorga, concomitent cu 
concedierea profesorilor Mihai Ralea şi Iorgu Iordan. 
În anii 1942 şi 1943 în coloanele publicaţiei se întâl- 
nesc versuri şi proză, articole de istorie şi teorie lite- 
rară. Colaborează cu versuri D. Florea-Rarişte (sone- 
tele Moldova, Pământ înstrăinat), Alexandru Pogonat 
(Balada căutărilor), G.C. Ursu (Nunta domniței — ver- 
suri excesiv de asemănătoare cu poezia omonimă a 
lui Al. O. Teodoreanu), Nicolae Tăutu (Plovă în stepă), 
George Lesnea (Vu pot s-ajung, Cântec pentru noi), 
D. lov (Hronic. Leat 7450), lon Pillat (Calendar), Petre 
Stati (Rugăciuni), G. Tutoveanu (Să-mi cânte, Fir de 
nalbă), Magda Isanos (Spital), Virgil Carianopol (Ana), 
Ion Ojog, Sergiu Grossu, lon Buzdugan, Constantin 
Goran, Traian Chelariu, iar cu proză figurează Octav 
Dessila (un fragment din romanul Aşa a fos, Eusebiu 
Camilar (Fuga Rozalinei), Al. Lascarov-Moldovanu 
(Despre lon) Aurel George Stino, Adrian Pascu. 
Dintre articole, se rețin: Gr. Scorpan, Neologismele 
lui Creangă, Radu Vulpe, Ilirii şi formarea neamului 
românesc, Toponimia antică a pământului moldo- 
vean, C.D. Loghin, Patriotismul lui M. Kogălniceanu, 
Th. Simenschy, Destinul în concepția grecilor, 
Gh. Bezviconi, Genealogiștii Moldovei, Boierimea 
Basarabiei. În numărul 1/1942 publicaţia se înscrie 
în corul detractorilor Istoriei literaturii române de 
la origini până în prezent a lui G. Călinescu, prin 
incriminările imunde, intitulate Profanare scelerată 
sau act de demență. Cazul G. Călinescu. Rubricile 
„Recenzii”, „Viaţa la Iași”, „Însemnări”, „Bibliografie” 
reunesc note despre cărţi şi reviste, despre evenimen- 
tele culturale ale Iaşilor. Leca Morariu publică pagini 
inedite despre Ciprian Porumbescu, Gh. Ungureanu 
despre I. Creangă şi V. Alecsandri, iar Artur Gorovei 
amintiri despre G. Coşbuc. Alţi colaboratori: Ştefan 
Ciubotăraşu, N.I. Herescu, Nicolae Coban, A.C. Cuza, 
Octav Sargeţiu, Pimen Constantinescu, Petru Iroaie, 
N. Crevedia, Mihai Lungianu, E. Ar. Zaharia, lon Ojog, 
C. Turcu, D. Furtună. LH. R.P 


Cetea 


CETEA, Doina (pseudonim al Doinei Bendorfeanu; 
25.XI.1942, Cetea, j. Bihor), poetă, prozatoare. Este 
fiica lustinei Bendorfeanu (n. Butiri), învăţătoare, şi a 
lui Emil Bendorfeanu, preot. Urmează primele clase 
în satul natal, apoi liceul la Satu Mare (1953-1963) şi 
Institutul Tehnic de Drumuri şi Poduri clujean (1960- 
1963), lucrând ca tehnician constructor la Consiliul 
Popular din Cluj până în 1984. Din 1985 este secre- 
tar organizatoric al Asociaţiei Scriitorilor din Cluj, 
iar din 2009 vicepreşedinte al Filialei Cluj a Uniunii 
Scriitorilor. Este membru fondator al societăţii cultu- 
rale clujene „Lucian Blaga” (1990). A debutat în 1965 
cu un grupaj de poezii în revista „Steaua”. Selecţii din 
versurile şi prozele ei se regăsesc în numeroase anto- 
logii din ţară şi de peste hotare. 

Primul volum publicat de C., Culorile începutului 
(1968), propune imaginea unei poete care se declară 
„soră cu stâncile,/ cu stelele, cu iarba...”. Acest senti- 
ment de fericită integrare şi reverie în natură dă naş- 
tere unei stări armonioase, în care nu încape nici un 
fel de îndoială sau nu se surpă nimic. Cutremurul 
albastru (1973), Ziua şi noaptea cuvintelor (1977), În 
fața luminii (981) continuă — fără obsesia timpului — 
zidirea poeziei pe aceleaşi coordonate trasate la debut. 
Cărţile care urmează, perfect omogene şi nemodifi- 
când major imaginea unei poete exaltate de natură, 
aduc câteva elemente noi: melancolia în contempla- 
rea trecerii timpului, spaima şi neliniştea provocate 
de un progres tehnic ce sufocă natura şi viaţa. Astfel, 
registrul liric nu este prea vast (căci poeta nu suprali- 
citează printr-o tematică ce simte că nu-i aparţine), 
extensia fiind dată mai ales de lumina ce invadează 
întreg spaţiul. De la sfârşitul anilor '80, C. glisează spre 
proză, publicând mai întâi poveşti şi povestiri pentru 
copii, pentru ca apoi, în prima decadă a anilor 2000, 
să propună cititorilor texte din ce în ce mai elabo- 
rate, ce au atras Premiul Uniunii Scriitorilor în 2002. 
Un volum recent, lerboaia (2010), o impune ca pe o 
prozatoare aflată la confluenţa ficţiunii cu memo- 
rialistica, „cantitatea masivă de substanţă tanatică 
din lumea amintirilor ajungând să se supradimensi- 
oneze în direcţia unui fantastic atent brodat literar, 
în care simţi modelul prozei sud-americane” (Ştefan 
Borb6ly). 

SCRIERI: Culorile începutului, Bucureşti, 1968; Cutremurul 
albastru, Cluj, 1973; Ziua şi noaptea cuvintelor, Cluj-Napoca, 
1977; În fața luminii, Cluj-Napoca, 1981; Agave, Cluj-Na- 
poca, 1985; Corabia de cristal, Cluj-Napoca, 1987; Iataganul 
şi alte povestiri, Bucureşti, 1988; Magica întâlnire, Cluj-Na- 
poca, 1988; Misterul din Lacul Nuferilor, Bucureşti, 1990; 

Triunghiul Bermudelor, Cluj-Napoca, 1992; Poiana năluci- 
lor (în colaborare cu Radu Constantinescu), Cluj-Napoca, 
1997; Taximetrul roşu, pref. Irina Petraş, Cluj-Napoca, 2002; 
Binoclul motanului Potifar, Cluj-Napoca, 2002; Vremea lui 
Gelu, Cluj-Napoca, 2003; Casa iluziilor, Cluj-Napoca, 2004; 
Ierboaia, Cluj-Napoca, 2010. 

Repere bibliografice: Felea, Poezie, 149-147; Daniel 
Dimitriu, „Cutremurul albastru”, CL, 1973, 16; Felea, 
Secţiuni, 286-290; Sultana Craia, Corespondenţă _lite- 
rară, LCE, 1977, 51; Poantă, Radiografii, I, 300-301; 
Felea, Aspecte, II, 187-189; Taşcu, Poezia, 96-101; Vale- 
riu Bârgău, „Agave”, CNT, 1986, 10; Ion Cristofor, Nota- 
ție şi confesiune, ST, 1993, 6; Dic. scriit. rom., |, 541-542; 
Poantă, Dicţ. poeți, 59-60; Olimpia Iacob, Doina Cetea în 
engleză, CL, 2000, 9; Petraş, Cărțile, 203; Ştefan Borbely, 
Amintiri cu cei de-acasă, APE, 2010, 11. C.Br. 


CEUCA, Justin (26.[X.1939, Mureşenii Bârgăului, 
j. Bistriţa-Năsăud), teatrolog, poet. Este fiul Mariei 
Ceuca (n. Alexi) şi al lui Justin Ceuca, învăţători. C. 
a frecventat cursul primar şi gimnaziul în localita- 
tea natală, iar liceul la Bistriţa până în 1959. Studiile 
universitare le face la Facultatea de Filologie a 
Universităţii „Babeş-Bolyai” din Cluj, încheindu-le în 
1964. Între 1965 şi 1995 a funcţionat ca secretar literar 
la Teatrul Naţional din Cluj. În anii 1974, 1975, 1976 
a organizat primele colocvii de teatrologie din ţară, 
urmate de Zilele Teatrale Clujene şi de Săptămâna 
Teatrelor Naţionale, care se înscriu între primele 
festivaluri româneşti de teatru. În 1976 a urmat un 
stagiu de studii postuniversitare de teatrologie-filmo- 
logie la Institutul de Artă Teatrală şi Cinematografică 
„I.L. Caragiale”, din Bucureşti. Şi-a luat doctoratul în 
filologie la Universitatea clujeană, în 1986, cu teza 
Coordonate ale teatrologiei româneşti interbelice. 
Din 1995 este cadru didactic la Facultatea de Litere 
din Cluj-Napoca. A coordonat, fiind coautor, ela- 
borarea studiului monografic Teatrul Naţional din 
Cluj-Napoca (1919-1994), editat la sărbătorirea a 75 
de ani de activitate ai instituţiei (1995). Debutează cu 
proză la „Steaua” în 1965. Mai colaborează cu recen- 
zii, cronici de teatru şi film, eseuri, poezie şi proză la 
„Iribuna”, „Leatrul”, „România literară”, „Apostrof” 
ş.a. A scris scenarii pentru teatrul radiofonic, precum 
Procesul Memorandului, difuzat la Radio Cluj. 
Debutul editorial al lui C. îl reprezintă studiul 
monografic Zaharia Bârsan (1978), o biografie şi o 
evaluare a activităţilor variate (actor, regizor, anima- 
tor, dramaturg, poet) ale celui ce este considerat „cti- 
torul Teatrului Naţional din Cluj”. Accentul principal 
al cercetării cade pe operă, studiată din perspectiva 

contribuţiei sale la „afirmarea condiţiei estetice a 
teatrului”, atât în perioada eroică a mişcării teatrale 
româneşti din Transilvania, anterioară Unirii din 1918, 
cât şi după crearea Teatrului Naţional din Cluj (1919), 
al cărui prim director a fost Zaharia Bârsan. Lucrarea 
ilustrează deopotrivă istoria teatrului românesc şi tea- 
trologia, disciplină căreia C. îi va consacra o lucrare de 
pionierat în cultura noastră, Teatrologia românească 
interbelică (1990). Autorul nu se cantonează într-o 
panoramare „strict fixată cronologic”, fiind interesat, 
în primul rând, de aspectele teoretice, de „un climat 
ideatic, o atmosferă culturală şi teatrală”, de eviden- 
ţierea unor coordonate generale ale fenomenului. El 
pleacă de la sensul de globalitate, pe care Patrice Pavis 
îl dă noţiunii de „teatrologie” („studiul teatrului sub 
toate formele şi sub toate aspectele sale”), sistemati- 
zând şi evaluând ideile oamenilor de teatru români 
cu privire la spectacol (în special), la componentele 
sale, actorul, scenografia, banda sonoră, literatura 
dramatică, publicul, critica, relaţiile dintre acestea, 
specificul creativităţii teatrale, rolul regizorului, rapor- 
turile dintre scenă şi societate, organizarea şi condu- 
cerea instituţiei etc. Paralela cu fenomenul european 
îi arată pe oamenii de teatru români în postura unor 
creatori moderni, sincroni, originali. Teatrologia... 
este o construcţie teoretică temeinic articulată, în 
care autorul îşi valorifică propria-i capacitate specu- 
lativă. Disocierile nuanţate despre „imaginea teatrală” 
(configuraţie) sunt o probă elocventă ca aplicaţie 
şi imaginaţie a ideilor. În eseul Despre constituirea 
dramei (1995) C. abordează drama sub semnul unui 
„vector” structurant, „voinţa”, care, „ca manifestare 
a unei forțe, este fermentul constituirii dramei”. Din 
această perspectivă, sunt reluate categoriile curente 
ale discursului teoretic: personaj, conflict, situaţie 
dramatică, fapt dramatic ş.a. Cercetarea continuă prin 
Evoluţia formelor dramatice (2002) și prin Aventura 
dramei româneşti (2005). În atara acestor lucrări, C. a 
mai publicat volumele de versuri elegiace Melancolii 
(1987) și Apocrife (2008), precum și romanul cu ambi- 
ţii de frescă Destinul familiei Botta (2008), subintitulat 
„romanul burgheziei româneşti transilvane”. 

SCRIERI: Colocvii teatrale clujene (în colaborare), I-II, 
Cluj-Napoca, 1974-1975; Zaharia Bârsan, Cluj-Na- 
poca, 1978; Melancolii, Cluj-Napoca, 1987; Teatrologia 
românească interbelică, Bucureşti, 1990; Despre consti- 
tuirea dramei, Cluj-Napoca, 1995; Teatrul Naţional din 
Cluj-Napoca (1919-1994) (în colaborare), Cluj-Napoca, 
1995; Silvia Ghelan. Eseu despre actor, Cluj-Napoca, 
1998; Evoluţia formelor dramatice, Cluj-Napoca, 2002; 


Cheianu 


Aventura dramei româneşti, Cluj-Napoca, 2005; Aure- 
liu Manea. Eseu despre un regizor, Cluj-Napoca, 2007; 
Apocrife, Cluj-Napoca, 2008; Destinul familiei Botta, 
Cluj-Napoca, 2008. 

Repere bibliografice: Mircea Ghiţulescu, „Zaharia 
Bârsan”, ST, 1978, 11; Constantin Hârlav, „Zaharia 
Bârsan”, RL, 1978, 42; Mircea Popa, „Ora de mătase”, TR, 
1987, 52; Maria Vodă Căpuşan, „Ieatrologia românească 
interbelică”, ST, 1991, 1; Corneliu Ştefănescu, Moderni- 
tate şi valoare, TR, 1991, 21; Radu Mareş, Teatrul sub 
lupă, TR, 1996, 14; Poantă, Dicţ. poeți, 60-61; Mircea 
Morariu, Prejudecată spulberată, TTR, 2008, 1-2. C.H. 


CHEIANU, Constantin (21.1X.1959, Truşeni-Stră- 
şeni), dramaturg, publicist, prozator. Este fiul 
Zinaidei (n. Călmățui) și al lui Tudor Cheianu, 
țărani. Urmează școala medie în satul natal, 
apoi Facultatea de Filologie a Universităţii de 
Stat din Chișinău (1977-1982). A fost redactor la 
„Literatura şi arta”, „Contrafort”, „Sud-Est cultu- 
ral”, „Jurnal de Chişinău” şi funcţionar la Uniunea 
Teatrală din Chișinău şi la Ministerul Culturii din 
Republica Moldova. În 1993 fondează, împreună 
cu regizorul Sandu Vasilache, Teatrul de Buzunar. 
După 2010 realizează în colaborare la Jurnal TV 
emisiunea săptămânală de satiră și umor „Ora de 
ras”, având în vizor probleme de ordin social din 
Republica Moldova. A debutat în 1987 cu proză în 
„Literatura și arta” și editorial cu o nuvelă inclusă 
în volumul colectiv Dintre sute de catarge (1990). 
Mai colaborează la „Basarabia”, „Vatra” ș. a. A 
fost distins cu Premiul Uniunii Scriitorilor din 
Republica Moldova (1998, 1999), cu mai multe 
premii la festivalurile de dramaturgie. 

În volumul de proză Totul despre mine! (1999), 
iar apoi în Sex & perestroika (2009), la fel ca în 
toate scrierile sale, C. e preocupat de realitățile de 
la est de Prut: destinul intelectualului basarabean, 
mediul în care acesta s-a format, „vălmășagul de 
evenimente” prin care a trecut Basarabia cu înce- 
pere din 1989. Profilate pe fundalul unor impulsuri 
adolescentine și al unei juneţi înflăcărate, impe- 
dimente de toate naturile sunt evocate, cu umor 
detașat, fără sentimentalism sau gravitate inefici- 
entă. Întâmplările încearcă să pună în lumină nu 
doar comunismul sovietic, dar și „democraţia pe 
degeaba”, cum numește C. regimul de după 1989. 
Odiseea cuvintelor literare românești interzise 
în limba scrisă și vorbită în spaţiul dintre Prut și 
Nistru este istorisită ca o aventură incredibilă la 
care au fost supuși românii moldoveni. Şi în piese 


Cheie-Pantea 


C. își asumă rolul de cronicar apt să-şi nuanţeze 
scepticismul. „Gingaşele poduri de flori”, filtrele 
ideologice instalate de-a lungul Prutului, relația 
cu România, extrem de complicată după al Doilea 
Război Mondial — toate dau contur atmosferei în 
care e plasat un protagonist angoasat, care nu vrea 
să fie depăşit de istorie, de evenimente. Profund 
implicat în explorarea şi înţelegerea realităților 
contemporane, punând accentul pe document şi 
scriind o dramaturgie a imediatului, C. împinge 
revolta până la caricatură şi grotesc. Piesele sale 
au fost montate pe scene din Chişinău, Bălţi, laşi, 
Bucureşti şi Dresda, iar Achitarea lui Salieri a fost 
interpretată la Radio România (1998). 

SCRIERI: Luministul, Chișinău, 1998; Cel-care-adu- 
ce-răzbunarea, Chişinău, 1999; Totul despre mine!, Chi- 
șinău, 1999; În container, Chișinău, 2007; Sex & peres- 
troika, Chişinău, 2009. 

Repere bibliografice: Mircea Ghiţulescu, [Constan- 
tin Cheianul, CNT, 1998, 3-4, 1999, 47, LCE, 2009, 41; 
Emilian Galaicu-Păun, „Totul despre mine!”, „Sud-Est 
cultural”, 1999, 3-4; Vitalie Ciobanu, Valsul pe eşafod, 
Chișinău, 2001, 161-168; Vitalie Ciobanu, Moldova - o 
țară în container, CE, 2007, 10; [Constantin Cheianu], 
CE 2009, 11-12 (grupaj special); Mihaela Michailov, 
Paşaport de container, OC, 2010, 524; Mircea V. Cio- 
banu, Romanul din Basarabia, „Sud-Est cultural”, 2010, 
2; Dicţ. Chişinău, 111-112. A.Bn. 


CHEIE-PANTEA, losif 
(9.IV.1939, Denta, j. 
Timiş), critic şi istoric 
literar. 


Este fiul Evei (n. Pantea) şi al lui Ion Cheie, munci- 
tori. Urmează cursul elementar în Denta (1946- 
1953), Şcoala Medie nr. 5 din Timişoara (1953-— 
1956) şi Facultatea de Filologie a Institutului 
Pedagogic timişorean (1957-1962). Mai târziu va 
face o specializare la Scuola Normale Superiore 
din Pisa (1970-1972), unde îşi va lua doctoratul în 
filologie cu teza Leopardi e Eminescu; în 1975, cu 
aceeaşi temă, va susţine un doctorat şi la 
Universitatea din Timişoara. Îşi începe cariera 

didactică la Facultatea de Filologie de la 
Universitatea timişoreană, în 1992 ajungând pro- 
fesor. Aproape două decenii (1990-2009) conduce 
Catedra de literatură română şi comparată. Este 
redactor responsabil al publicaţiei „Studii de lite- 
ratură română şi comparată”, apărută sub egida 
Universităţii de Vest din Timişoara. A debutat la 
Orizont”, în 1964, cu studiul Imaginea revoluțio- 
narului paşoptist în romanul „Geniu pustiu”, iar 
editorial cu studiul de literatură comparată 
Eminescu şi Leopardi. Afinităţi elective (1980). Mai 
colaborează la „Analele Universităţii din 
Timişoara”, „Steaua”, „Synthesis”, „Cahiers rou- 
mains d'6tudes littraires”, „România literară”, 
„Cronica”, „Vatra” ş.a. Unele articole sunt semnate 
Iosif Pantea. Participă la alcătuirea mai multor 
volume colective, dedicate îndeosebi lui M. 
Eminescu şi lui Lucian Blaga. A fost distins cu 
Premiul Uniunii Scriitorilor, Filiala Timişoara 
(2002). 

În scris C. este un parcimonios, cu un sever 
control al expresiei şi o riguroasă desfăşurare a 
argumentaţiei. Nu a fost atras de mişcătoarea 
literatură contemporană, simțindu-se mai în 
siguranţă pe teritoriul clasicilor. Ocolind foileto- 
nistica şi critica de întâmpinare, C. publica prin 
deceniul al şaptelea studii în revista „Orizont”, 
dovedindu-se un hermeneut inteligent şi un com- 
paratist ingenios. Volumul de debut porneşte de la 
înrudirea spirituală dintre doi poeţi, M. Eminescu 
şi Giacomo Leopardi, din perspectiva vocației 
tragice. În volumul Palingeneza valorilor (1982), 
într-un text intitulat Slavici şi vocaţia tragicului, 
mai scrie despre M. Eminescu, lon Creangă, Al. 
Macedonski, Mihail Sadoveanu, Tudor Arghezi, 
Ion Barbu, Al. A. Philippide. Literatură şi existență 
(1998) cuprinde studii despre opera lui Eminescu 
şi Blaga. Seriozitatea cercetării se uneşte cu sobri- 
etatea stilului şi adâncimea interpretării. Cum 
observau comentatorii, aici se află „o lapidara 
mărturisire de credinţă a criticului pentru care 
tratarea subiectului în toată amploarea înseamnă 
demonstrarea importanţei sale în ordine ontolo- 
gică” (Doina Curticăpeanu). În capitolele, Iubirea 
ca principiu ontologic, Moartea -— o afirmare a 
vieţii, Existenţa creatoare, demersul se dezvoltă 
asupra unei triade: iubirea, moartea, existenţa. În 
volumul De la Eminescu la Nichita Stănescu (2002) 
actul hermeneutic este unul de structură fenome- 
nologică prin forarea în adâncimea ideilor, prin 


291 Dicţionarul general al literaturii române 


dorinţa de a descoperi geneza interioară a feno- 
menului analizat. 

SCRIERI: Eminescu şi Leopardi, Bucureşti, 1980; Palin- 
geneza valorilor, Timişoara, 1982; Literatură şi existenţă, 
Timişoara, 1998; Repere eminesciene, Timişoara, 1999; De 
la Eminescu la Nichita Stănescu, Timişoara, 2002. 
Repere bibliografice: Eugen Todoran, „Eminescu şi 
Leopardi”, O, 1980, 28; Ioana Em. Petrescu, Studii emi- 
nesciene, ST, 1981, 1; Nicolae Mecu, O nouă carte despre 
Eminescu, VR, 1981, 4-5; Cristian Moraru, Palingeneză 
şi exegeză, LCE 1983, 31; Dicţ. scriit. rom., |, 542-544; 
Eleonora Cărcăleanu, Repere româno - italiene, Iaşi, 
1998, 114-116; Ruja, Parte, Il, 237-244; Doina Curtică- 
peanu, Mirajul plaurilor plutitori, E 1999, 2; Boldea, 
Vârstele, 132-140; Dicţ. Banat, 155-159; Dan Mănucă, 
Oglinzi paralele, Bucureşti, 2008, 156-161; Iulian Boldea, 
Teme şi variaţiuni, Bucureşti, 2008, 381-385. ALR. 


CHELARIU, Traian 
(21.VII.1906, Hatna- 
Dărmăneşti, j. Suceava 
— 4.XI.1966, Bucureşti), 
poet, prozator, 

eseist, memorialist, A 
dramaturg. N 4 

Este fiul Rahilei şi al lui Grigore Chelariu. Cum 
obligaţiile de serviciu, ca lucrător ceferist, îi impu- 
neau tatălui său să-şi schimbe mereu locul de 
muncă, C. face clasele primare la Măriței, Iţcani, 
Suceava, ba chiar şi la Bautsch-Budisov (Moravia), 
de unde familia revine în 1918 în ţară. Din 1919 
urmează liceul cernăuţean „Aron Pumnul”, absol- 
vit în 1926. Se înscrie, în acelaşi an, la Facultatea 
de Litere şi Filosofie a Universităţii din Cernăuţi, 
luându-şi magna cum laude licenţa în filosofie 
(1930), domeniu în care îşi va susţine, în 1937, şi 
doctoratul (cu teza Aspecte finaliste şi biologice în 
pozitivismul lui David Hume). Având şansa unei 
burse academice, pleacă pentru studii de speciali- 
zare la Şcoala Română de la Fontenay-aux-Roses 
(1931-1933) şi la Şcoala Română din Roma (1933- 
1934). O vreme e asistent universitar la Catedra de 
psihologie şi logică la Cernăuţi, laşi şi la Bucureşti, 
unde se va stabili în 1940. Odată cu instalarea 
noului regim, urmează pentru C. ani grei de umi- 
linţe şi privaţiuni — interval întunecat, consemnat 

în pagini de jurnal. A profesat şi în învăţământul 
mediu. În 1960 devine lector la Institutul Pedagogic 
din Suceava. Publică tot mai puţin, astfel încât în 
bună parte manuscrisele sunt lăsate în sertare. A 
debutat cu versuri în revista „Floarea soarelui” 
(1926). Mai e prezent în „Glasul Bucovinei” (aici 
este şi redactor-şef), „Junimea literară” (îndepli- 
neşte din 1935 funcţia de secretar de redacţie), 
„Gazeta Bucovinei”, „Bilete depapagal”, „Gândirea”, 
„Convorbiri literare”, „Bucovina”, „Orientări”, „Uni- 
versul literar” (unde a fost redactor), „Bucovina 
literară” (fiind şi în comitetul de redacţie), „Revista 
Fundațiilor Regale” ş.a. 

Livresc şi preţios, cerebral până la ariditate, cu 
înclinaţie spre teoretizări, C. cultivă în cogitaţiile sale 
„Tăzgândirea”. Cu alte cuvinte, gândind cu mintea 
lui, caută să nu calce pe urmele unor „sentinţe con- 
sacrate”. Eseistica, de suflu scurt, comprimată adesea 
până la dimensiunile unui aforism, nu manifestă 
inhibiţii faţă de ideile unor cugetători iluştri. Cu o 
obstinată ambiţie a disocierii, luând în discuţie noţi- 
uni cum ar fi adevărul, libertatea, fericirea, absurdul, 
răul şi binele, viața şi moartea, C. se bizuie în aceste 
exerciţii de reflexivitate pe bunul-simţ — Proze pentru 
anul inimii 1934), Zaruri (1936), Casă pe nisip (1937), 
culegerea postumă În căutarea Atlantidei (1989), 
completată cu „fragmente noi” în 2003. În chestiuni 
de artă, de teorie literară, C. pune în relaţie, de câte ori 
are prilejul, valenţele esteticului, etnicului şi eticului. 1 
se întâmplă şi să cadă în inconsecvenţe. „Hermetiştii”, 
de pildă, i se par depăşiţi şi reci, însă el însuşi nu evită 
ermetizarea, fiind de părere că poetul nu se cade să 
scrie „pe înţelesul tuturor”; în plus, „prea clarul ucide 
frumuseţea plăsmuirilor noastre”. Şi, într-adevăr, 
„stihul sever” al lui C. nu se remarcă prin limpezime. 
La fel, notaţiile sale în cheie reflexivă. Cu înfloriri poe- 
tizante, silnic nu rareori până la obscuritate, el uită 
de propria aserţiune, potrivit căreia simplitatea e un 
„semn regesc”, şi îşi complică teribil frazarea, iluzi- 
onându-se că astfel atinge profundităţi de filosofie 
nemţească. Suita Note germane (din „Adevărul literar 
şi artistic”), în care sunt portretizaţi diferiți autori şi li 
se comentează opera (din care şi traduce fragmente), 
relevă un cunoscător avizat al acestei literaturi. 
Impresii, dominate de un extaz lucid, despre sculp- 
turi celebre din muzeele italiene sunt caligrafiate în 
Pietre la cari mă-nchinai (937). Însemnări despre 
capodoperele unor maeştri (sculptori, pictori), ca şi 
pe marginea unor scrieri ce îi stârnesc interesul, se 
împletesc în jurnalul din 1929-1936, tipărit postum, 

Zilele şi umbra mea (1976), care cuprinde mărturii 
asupra propriei formări ca om de cultură şi ca scrii- 
tor, ţintă urmărită cu o rară perseverenţă. În proze — 
antologate în volumul postum Necunoscuta, 1972 C. 
nu e captivul unei singure maniere. Unele naraţiuni 
sunt contaminate de o febră romantică, sub apelul 
iubirii (Dram, Necunoscuta), altele se înscriu în arie 
realistă, istorisind tragedii din lumea satului (Frigul, 
Noaptea). Iminenţa unor grozăvii, care până la urmă 
se şi produc, semnalează sminteala realului, care 
îşi iese, stihinic, din ţâţâni (Lu. Cu vibrări de lirism 
(Clara Corona) şi elemente de fanatism (Clondirul), se 
înfiripă alegoria, care, cu un tremur duios, poate fi şi 
din lumea celor care nu cuvântă (Sfârşitul şoimului). 
Contând pe ritmul epic, parabola Subterana ar vrea 
să sugereze mecanismul alienant al unui sistem tota- 
litar. Portretistica (figura bizară a bătrânului maniac 
într-ale scrisului, din Răzbunarea unchiului Matei) 
pivotează între pornirea compătimitoare şi ironia reţi- 
nută. Dintre piesele de teatru ale lui C. (nepublicate în 
timpul vieţii; un volum Teatruva fi editat în 1976), mai 
izbutite ar fi drama de inspiraţie istorică La locul numit 
Direptate, însufleţită de un patos ce antrenează, până 
la artificiozitate, cadenţe (şi rime) de poem, şi fan- 
tezia dramatică Don Juan, în care, eliberat din chinga 
legendei, seducătorul sevillian e văzut nu ca un înşe- 
lător orgolios şi crud, ci ca un himeric, aspirând către 
un absolut al iubirii. Secvenţele de intensitate în cres- 
cendo şi efectele de atmosferă (de care se abuzează 
în sens melodramatic în Acolo, în Deltă) certifică o 
vocaţie de dramaturg, care însă prea se lasă furat de 
poematic. Lirismul pletoric din unele texte, cum ar 
fi Baladă carpatină, cu înfloriturile şi insuportabilele 
lui afectări, face lectura indigestă. Recursul la psiho- 
logic (Sfârșitul lui Moţoc ş.a.) şi amprenta etică (Acolo, 
în Deltă ş.a.) sunt constante ale acestei dramaturgii, 
tentată şi de mitologic (La revedere, Nausicaa). Farsele 
(Din năzdrăvăniile lui Păcală) ratează chiar şi pitores- 
cul de limbaj. Seve de rusticitate pulsează în volumul 
liric de debut, Exod (1933), animând un peisaj evocat, 
în duhul lui Ion Pillat, cu atotstăpânitoare melanco- 
lie. Zarea tremurătoare este aceea a ținutului natal, 
martor al zburdălniciilor copilăriei şi al înfiorărilor 
primei iubiri. Stârnind regrete, întoarcerea în trecut e, 
însă, o cărare pierdută. Şi în Aur vechi (1936) paseistul, 
mai împăcat, căzut pe gânduri, îşi apleacă urechea 
la felurite „glasuri de demult”, gata să capteze ecouri 
din vremuri scitice şi, cum va proceda şi în Versuri de 
după amiază (1940), din epoci de legendă. Străbătută 
de o undă de pesimism, reflexivitatea, vrând parcă 

să se degaje din aburul sămănătorist (vădit în Exod), 
îşi propune mize înalte („eternitatea”, „desăvârşirea” 
ş.a.). Se simte la C. o acerbă voinţă de a-şi reprima, 
în stanţele pe care le elaborează, impulsurile de sen- 
timentalitate în beneficiul îndoielnic al unei sintaxe 
îndelung cizelate, meşterită cu „sigle şi echere”, alam- 
bicată până la sibilinic. Tot filtrând, decantând, chinu- 
indu-se să-şi rafineze, în „simetrii şi purităţi de crista/”, 
discursul, stihuitorul aproape că sufocă nu doar pal- 
pitul lăuntric, dar, păşind pe o „punte către vid”, până 
şi înțelesurile. Scrupulul drastic al conciziei, hiperlu- 
ciditatea, euforia subtilei melodicităţi a unor sonuri 
conduc la un asemenea rezultat şi în poeziile în vers 
alb, strânse în volum postum, în 1983. Un ton neaş- 
teptat de aspru, răbufnind în sarcasme şi blesteme, 
zvâcneşte în Balade şi strofe răzlețe (1943). Cu toată 
jalea pe care o lasă în urmă, războiul, „stihie” devas- 
tatoare, insuflă bucovineanului podidit de patriotice 
simţiri impulsuri de energie combativă. O antologie 
din versurile lui C., Scrieri lirice, s-a editat în 1970. 
Respirând o seninătate ce îngăduie şi câte o inflexi- 
une de umor, sonetele — înmănuncheate în alt volum, 
din 1973 — întreţes îngândurări de convenţie (despre 
deşertăciunea vieţii, labilitatea soartei ş.a.) şi rostiri de 
moralist încrezător, sub „clare ceruri”, în valorile sufle- 
teşti pozitive. Tristeţea ce se împânzeşte, prelingân- 
du-se dintr-un anotimp în altul, printre irizări albăs- 
trui, exprimă chinurile potolite ale unei iubiri târzii. 
În poezia lui C., după atâtea întortocheri şi canoniri, 
sonetele aduc o linişte şi o claritate reconfortante. 

prezentare Al. Dima, Bucureşti, 1970; Necunoscuta, îngr. 
Ecaterina Chelariu, cuvânt înainte Mircea Horia Simio- 
nescu, Bucureşti, 1972; Scrieri lirice, pref. Eugen Barbu, 
Bucureşti, 1973; Teatru, îngr. şi pref. Adrian Anghelescu, 
Bucureşti, 1976; Zilele şi umbra mea, îngr. şi pref. Cor- 
neliu Popescu, Iaşi, 1976; ed. I-II, îngr. şi pref. Mircea A. 
Diaconu, Bucureşti, 2007-2010; Poezii în vers alb, îngr. 

CHEMAREA, revistă apărută la București, în două 
numere, pe 4 şi 11 octombrie 1915. Ca şi în cazul altor 
reviste „de frondă” ale epocii, nu se precizează nimic 
în ce priveşte conducerea, sumarul sau periodicita- 
tea. Primul număr are pe prima pagină numele cola- 
boratorilor, în această ordine: Ion Vinea, N. Porsenna, 
Ernest Poldi, Tristan Tzara, |. Lupa, Thompson, (Felix) 
Valloton — artist modern francez, ale cărui lucrări gra- 
fice cu caracter abstracţionist-satiric ilustrează publi- 
caţia. Pe prima pagină a celui de-al doilea număr sem- 
natarii sunt menţionaţi în ordine alfabetică: Ion I.C. 
Brătianu, Claudian (Alexandru Claudian, viitor soci- 
olog şi poet), Horia Maniu (fratele scriitorului Adrian 
Maniu), Ernest Poldi, N. Porsenna, Theodor Solacolu, 
Tristan Tzara, lon Vinea. Avocatul Ch. (Ernest) Poldy 
şi poetul Theodor Solacolu fuseseră colegi ai lui Vinea 
şi Tzara la revista „Simbolu/”. În paginile C. literarul 
deţine un rol secundar, semnificativ totuşi, fiind pre- 
zent inclusiv în stilistica „artistă” şi nonconformistă a 
multor articole. Cele mai importante contribuţii sunt 
reprezentate de poemele lui Tristan Tzara (Vacanţă 
în provincie, Furtuna şi cântecul dezertorului), pri- 
mele publicate în România sub acest pseudonim. 
Ambele conţin semnale ale viitoarei „evadări” a auto- 
rului, înainte de plecarea în Elveţia şi de amorsarea 
dadaismului. Editorialul-program, semnat de I. Vinea 
(Avertisment), a fost adesea citat ca text preavangar- 
dist: „Să ieşim deci cu platoşe tari sub veste. [...] După 
ce şi-au golit pântecele hermeticii bătrâni, iar virtuțile 
multora au sângerat pe cămăşi agitate lăutelor plebei, 
şi copiii şi-au manifestat în public, pe coli albe ca cear- 
ceafurile, incontinenţa, acum cel puţin e rândul celor 
tineri şi chemaţi, la nevoie, să lupte, să se întrebe unde 
vor fi trimişi. Revista noastră e o întrebare a unui grup 
descriitori, ziarişti şistudenţi adresată tuturor. Paginile 

sunt oferite. Dar fără îndoială că nu vor scrie aci cei 
ce gândesc cu spatele la realitate: pederaştii politicii”. 
Articolul defineşte linia unei reviste civico-politice 
orientate împotriva politicii naţional-liberalilor cu 
privire la intrarea României în război. Sunt denunţate 
demagogia politicianistă, lipsa de educaţie a publicu- 
lui, spiritul burghez mercantil, manipularea cinică a 
idealismului naţional. Pe lângă articole de atitudine 
(lon Vinea, Note repezi), se publică crochiuri morale 
şi „caractere” cvasiurmuziene, în care sunt taxaţi poli- 
ticieni cupizi (Ernest Poldy, lonaş Grădişteanu); este 
sancţionată, de asemenea, politica de împărţire a 
Balcanilor pe criterii etnice (Ernest Poldy, Principiul 
naționalităţilon, iar intrarea României în război e 
acuzată de Vinea că nu ar servi nici „sentimentele”, 
nici „interesele” naţionale. Apocalipsa unei lumi se 
lasă surprinsă, sub semnul carnavalului, prin figurile 
unor „oameni din subterană”, care conspiră anarhic 
şi subversiv (Al. Claudian, O viață). Prezenţa în pagi- 
nile revistei a premierului lon I.C. Brătianu, adver- 
sar politic al lui Vinea, apare motivată ironic: politi- 
cianul liberal îl atacă printr-o scrisoare acidă pe B. 
Delavrancea, acuzat de a fi publicat secrete diploma- 
tice în ziarul „Epoca” (Bilet domnului Delavrancea). 
Rubrica de revista revistelor, „Greşeli mărunte” (sem- 
nată „Aristofan”), conţine săgeți la adresa publica- 
ţiilor tradiţionaliste (de exemplu „Drum drept”), cu 
mostre de versuri stupide, dar şi cu ironii la adresa 
simbolismului academizant al unor Ovid Densusianu 
şi N. Davidescu. La rubrica „Jurnalul săptămânii”, un 
text al poetului intimist Barbu Nemţeanu, apărut în 
„Flacăra”, devine subiect de parodie scatologică. De 
semnalări pozitive are parte revista simbolistă ieşeană 
„Versuri şi proză” a lui |.M. Raşcu şi Alfred Hefter. PC. 


CHEMAREA TINERIMEI ROMÂNE, gazetă apă- 
rută la Cluj, săptămânal, de la 18 aprilie 1926 până 
la 30 martie 1932. Redactori responsabili: Pavel 
Pavel (1926), VV. Tilea, Aurel Buteanu (1927), Emil 
Pop (1927-1928), A.T. Mureşan (1929-1931) şi Bazil 
Gruia (1931-1932). Primele două apariţii, din 18 și 21 
aprilie 1926, sunt sub formă de foi volante și anunță 
viitorul „ziar bisăptămânal al tinerimii grupate sub 
steagul Partidului Naţional”, împreună cu progra- 
mul aripii tinere, bazat în principal pe „refacerea 
morală şi politică a ţării” şi pe „desăvârşirea unui 
naționalism integral”. În primul an apar articole 
scrise de Ioan Lupaş, |. Gruia, loan Moldovan, Ghiţă 
Bob, Emil Pop, Sever Stoica, I. Martaloglu, Pavel 
Pavel (Tudor Bălteanu), Petre Domşa. Din 1928 îşi 

încep colaborarea Bazil Gruia (Ostracizarea valori- 
lor, Pacifismul în România), prezent şi cu poezii, și 
Petre Ţuţea, în acea vreme student în drept la Cluj. 
Primul articol semnat aici de acesta, în 1929, este 
Problema regiunii în noua reformă administrativă, 
urmat de Politic şi economic, Parlamentarii, Iluziile 
măscăricilor, Plebeul rural, La ţară etc. Cei care scriu 
în revistă se războiesc sistematic cu liderii Partidului 
Liberal şi cu cei ai Partidului Poporului, cu mareşalul 
Averescu sau cu Octavian Goga, în urma unui arti- 
col dur, care le dă prilejul să verse multă cerneală. 
Printr-o şedinţă publică a tribunalului, Bazil Gruia 
este achitat de acuzaţia de calomnie. C.t.r. titrează 
pe prima pagină Înfrângerea politică a mareșalului 
Averescu (mareşalul fusese reprezentat în proces de 
avocaţii Hanibal Teodorescu, Laurean Gabor, Valer 
Moldovan, iar Bazil Gruia fusese apărat de avocaţii 
Radu Rosetti, P Ioaniţescu, Aurel Socol, Ionel Pop şi 
VV. Stanciu). Bazil Gruia semnează în paginile zia- 
rului poeziile Mureșul, Plânsul vântului, Colinde, 
alături de Aron Cotruş, care e prezent cu poemele 
Cosaşul, Răbdare, Sunt bun și rău. Mai pot fi citite 
texte de Tudor Arghezi (Vărul Mihalache -— relu- 
are după „Bilete de papagal”), Pamfil Șeicaru, Nae 
Ionescu, Octavian Şireagu ş.a. M.Pp. 


CHEMAREA VREMII, publicaţie apărută la Bucu- 
reşti, săptămânal, între 5 iunie 1940 şi 6 martie 1942. 
Director: lon Sân-Giorgiu; redactor-şef: D.I. Cucu. Un 
entrefilet, Cadran pe 7 zile, menţionează că este seria a 
doua aunui periodic omonim editat 14 ani la Botoşani 
sub conducerea doctorului Haralambie Vasiliu și că 
„va continua, potrivit cu împrejurările de azi, același 
crez de românism fără prihană, slujind fără violenţă, 
dar cu neclintită hotărâre idealurilor permanente ale 
neamului, poruncilor nestrămutate ale tradiției creș- 
tine și realității mântuitoare a regalității. [...] O singură 
dorință ne călăuzește: doctrina pământului româ- 
nesc; o singură misiune ne luminează calea: mistica 
egoismului naţional”. Gazetă de „actualitate ilustrată”, 
C.v. susţine politica oficială de întărire a legăturilor 
cu Germania, analiza evenimentelor politice şi mili- 
tare ocupând spaţiul cel mai întins, alături de cronici 
şi articole pe subiecte militare, economice, sociale şi 
politice, în care este elogiată politica lui Hitler. Fiecare 
număr conţine editorialul directorului, un cursiv allui 
D.. Cucu (uneori d.i.c.), articole de doctrină declarat 
naționalistă, de adeziune la politica nazistă globală, 
dar nu în afara aparenţelor spiritului științific, sem- 
nate de Romulus Vulcănescu (Spiritul antifascisd, Gh. 

1. Brătianu (Chestiunea românească în 1940), Sabin 
Manuilă (Politica de populaţie), Costin Murgescu 
Uaponia. O problemă democratică), N. Ladmiss- 
Andreescu, A.C. Cusin, unele reluate după cotidianul 
de dreapta „Buna Vestire” (Al. Brătescu-Voinești, oma- 
giul adus lui A.C. Cuza cu prilejul împlinirii vârstei de 
optzeci de ani rostit la Ateneul Român și tipărit în bro- 
șura Huliganism, Alexandru Constant, Îngrijoraţii). 
Partea literară, firavă în ansamblul revistei, este repre- 
zentată de versurile lui Radu Demetrescu-Gyr (Balada 
trupului care s-a frânt pe roată), lon Pillat (Credința), 
Ion Sân-Giorgiu (Toamnă veche), Lucia Demetrius, 
Teodor Scarlat, I.D. Pietrari, Igor Block, de nuvelele 
şi schițele semnate de Radu Tudoran (Fata primaru- 
lui cel bun), N. Ladmiss-Andreescu (Dispensa), Paul 
Teodorescu, Traian Lalescu, dar mai ales de fragmen- 
tele din Straniul paradis, viitorul volum de nuvele al 
lui Laurenţiu Fulga, și de extrasele din trilogia Sufler 
japonez, scrisă de generalul Gh. Băgulescu, primul 
ambasador al României în Japonia. Excluzând nuve- 
lele Leila și La închisoare ale scriitorilor iugoslavi Ivan 
Cankar şi Ivo Andric și Focul de pistol de A.S. Pușkin, 
paginile traduse provin exclusiv din perimetrul litera- 
turilor germană și italiană, iar selecția făcută de sem- 
natarii lor, Mihai Isbășescu (Heinrich Zillich, scriitor 
sas din România, Condeiul), lon Sân-Giorgiu (Hans 
Carossa, Orbul) și George Sbârcea (Luigi Pirandello, 
Judecata lui Saru Argentu), este una determinată 
valoric. Constantă și substanțială este „Cronica lite- 
rară” încredințată lui G.C. Nicolescu, tânăr asistent 
universitar cu opinii critice și de valoare echilibrate, 
pertinente, argumentative. Un derapaj în acest com- 
partiment al C.v., venit din afara redacţiei la începu- 
tul toamnei 1941, este O carte infamă- atac furibund 
întins pe multe coloane în câteva numere la adresa 
Istoriei literaturii române de la origini până în prezent 
de G. Călinescu, făcut de D. Murărașu, istoric literar el 
însuși și autor al unei lucrări similare, sub anonima- 
tul pseudonimului cu rezonanţe de inchiziție Loyola 
—, articol care aprinde în presa de extremă dreapta 
o campanie nimicitoare la adresa cărții și a autoru- 
lui. Mai echilibrat, în articolul de bilanț Anul literar 
1941, G.C. Nicolescu enumeră lucrarea printre căr- 
țile de excepţie ale anului, observând și că „a domi- 
nat prin larga discuţie în jurul ei Istoria literaturii a 
lui D. Murărașu”. Alte rubrici mai vizibile, chiar dacă 
ocazionale, sunt „Cronica plastică” ținută de V. Beneș, 
„Cronica dramatică” inaugurată de Toma Vlădescu 
disimulat sub criptonimul Timeus, care i-o va trece 
lui L. Voita, „Agenda”, unde este recenzat conținutul 

revistelor sosite în schimb redacțional și volume 
recent apărute, „Cronica muzicală”, asigurată de 
muzicologul Tudor Ciortea. O grafică în linia politică 
generală a publicației preia sub genericul „Humorul 
altora”, pe toată suprafața unei pagini, caricaturi, gra- 
fică, desene din renumite reviste europene de umor 
(„Grengoire”, „Ric et Rac”, „Simplicissimus”, „Lravaso”, 
„Lustige Blătter”) și le completează cu grafica autoh- 
tonilor Dragu, Dragoș ș.a. Alți colaboratori: Gh. A. 
Cuza, N.I. Herescu, I.U. Soricu, Petre V. Haneș, Sextil 
Pușcariu, lon Foti, lon Savin, D. Caracostea, Bernhard 
Capesius, Ionel Teodoreanu, N. Porsenna, D. lov, Al. 
Popescu-Telega, Mihail Dragomirescu, Ion Șugariu, 
George Iamandi, Nicolae Roșu. R.P 


CHENDI, Ilarie 
(14.XI1.1871, Dârlos, 
j. Sibiu — 23.VL.1913, 
Bucureşti), critic și 
istoric literar. 


Este fiul Elizei (n. Hodoş) şi al lui Basiliu Chendi, preot. 
Dinspre mamă, C. se înrudea cu Nerva Hodoş şi cu Al. 
Papiu-llarian (ultimul inspirându-le părinților și pre- 
numele fiului). Urmează şcoala primară la Bandu de 
Câmpie (judeţul Mureş), gimnaziul evanghelic 
german din Mediaş (1883-1884) şi Liceul „Episcopul 
Teutsch” din Sighişoara (1884-1891). Între 1891 şi 
1894 este student al Seminarului Teologic „Andrei 
Şaguna” din Sibiu, apoi al facultăţilor de Filosofie şi 
Filologie ale Universităţii din Budapesta (1894-1897). 
Aici înfiinţează, împreună cu Traian Vuia, Victor Bra- 
nişte, Aurel Ciato, V. Onișor ş.a., Societatea de Lectură 
„Petru Maior”, fiind, în cadrul ei, preşedintele comisiei 
literare. În 1898 se angajează, pentru câteva luni, 
redactor la „Tribuna poporului” din Arad, după care, 
pentru a evita serviciul militar, trece munții şi se stabi- 
leşte în Bucureşti, unde va lucra până la sfârșitul vieții 
ca bibliotecar la Biblioteca Academiei Române. Odată 
cu înființarea „Sămănătorului”, este cooptat în redac- 
ţia revistei, fiind, în perioada 1902-1903, director de 
facto al publicaţiei; colaborarea la revistă ia sfârșit în 
1905, când C. se delimitează polemic de stilul autori- 
tar al noului director, N. lorga. Ulterior, redactează 

informal revista „Viaţa literară” (1906-1908; din 1907 
cu titlul „Viaţa literară și artistică”), girată oficial de 
George Coșbuc și lon Gorun, și, ca secretar de redac- 
ţie, participă, alături de Mihail Sadoveanu, D. Anghel 
şi St. O. losif, la redactarea săptămânalului „Cumpăna” 
(1909-1910). Se numără printre fondatorii Societăţii 
Scriitorilor Români (1909), intrând în primul ei comi- 
tet de conducere. Se sinucide la o zi după ce-şi luase 
viaţa prietenul său St. O. Iosif. C. debutează publicistic 
în „Musa”, revista manuscrisă a Seminarului Teologic 
din Sibiu (1892), şi editorial cu nuvela S-au dus în fară 
(1893). Ulterior a colaborat la „Telegraful român”, „Iri- 
buna”, „Familia”, „Foaia literară”, „Floare-albastră”, 
„România jună”, „Libertatea”, „Ţara noastră”, „Lucea- 
fărul”, „Convorbiri literare”, „Noua revistă română”, 
„Cosinzeana” ş.a. 

Opera lui C. nu pare să se fi bucurat de o posteri- 
tate prea generoasă. În ciuda amendamentelor pe 
care i le-au adus relecturile din ultimele decenii, ima- 
ginea-standard a criticului rămâne aceea pe care i-au 
creionat-o „canonizatorii” interbelici. Tonul l-a dat, 
ca în atâtea alte cazuri, E. Lovinescu, care îi reproşa că 
„s-a integrat, chiar de la începutul activității sale, în 
mișcarea sămănătoristă”, ceea ce, în vocabularul criti- 
cii lovinesciene, echivalează cu o condamnare fără 
drept de apel. Nici G. Călinescu nu s-a arătat mai 
binevoitor cu foiletonistul care, în viziunea sa, ilustra 
„tendinţa naţională”, adică o linie ideologică privilegi- 
ată de-a lungul Istoriei... din 1941; însă, în ceea ce pri- 
vește „criticele în sine”, istoricul literar consideră că, 
„deși scrise cu oarecare nerv, ele și-au pierdut azi 
interesul”, de vreme ce cronicarul „trece iute asupra 
obiectului, fără să analizeze și fără a demonstra măcar 
o idee”. Desigur, nu pot fi trecute cu vederea nici 
demersurile postbelice de „revizuire” — în sens pozitiv 
- a operei lui C., îndeosebi pe latura ei jurnalistică. 
Dacă Mircea Popa i-a atribuit „un loc de seamă prin- 
tre cei dintâi critici cronicari din literatura română”, 
Nicolae Manolescu a fost și mai categoric, numindu-l 
„întâiul nostru critic profesionist, în sensul modern, 
[...] la care o temeinică formaţie filologică se uneşte cu 
vocaţia publicistică”. Însă, cu toate aceste corective, C. 
tinde să fie perceput în continuare de conștiința lite- 
rară drept un pășunist anacronic, cu accente xeno- 
tobe, care confundă etnicul, socialul și esteticul, un 
jurnalist lipsit de o bază reflexivă solidă, cu accese de 
violenţă și cu derapaje vulgare, pe scurt, un exponent 
al naționalismului agresiv, izolaționist și necritic de la 
începutul secolului al XX-lea. Totuși, personalitatea 
lui critică nu poate fi redusă la stereotipul ruralistului 

rudimentar. E drept că, în perioada în care a condus 
„Sămănătorul”, criticul a militat intens în favoarea 
unei literaturi naționale, tradiționale și rurale și că o 
atare afinitate se va păstra - fie şi la o intensitate mai 
joasă — de-a lungul întregii sale activităţi. E o poziţie 
pe care şi-a argumentat-o, la fel ca majoritatea „țără- 
niștilor” din epocă, prin faptul că simbolismul, „deca- 
dentismul” și/sau modernismul ar fi niște forme stră- 
ine de spiritul literaturii române. Însă C. nu și-a închi- 
puit niciodată — cum insinuează Lovinescu în Istoria... 
sa — că funcția literaturii s-ar limita la menirea ei soci- 
ală și națională și că literatura română ar fi condam- 
nată să rămână pentru totdeauna într-un stadiu rural. 
Semnificativ pentru atitudinea lui față de categoria 
„esteticului” e un articol din 1908 (Viaţa literară: 
Literatura de mâine. Teatrul și literatura), în care criti- 
cul califică dezvoltarea beletristicii românești din 
epocă drept „o tranziție lentă la o epocă cu mai multă 
înțelegere pentru frumos”. „Căci, la urma urmelor, 
scopul definitiv al oricărei opere de artă este frumo- 
sul...” — completează foiletonistul. Mai mult, riscă 
aici și un mic pariu privind modul cum va arăta „lite- 
ratura de mâine”: „În poezie se va face iarăși mai mult 
loc eu-lui, în proză vor străbate genurile impresio- 
niste, în dramă se vor întrona poveștile și elementul 
liric. Poate și simbolurile și cochetăria ușoară cu viața 
senzuală să-și aibă un loc în literatura de mâine, căci 
aceste sunt totdeauna apanagiile unei literaturi rafi- 
nate și ale unei epoci în care se face artă și mai multă”. 
Firește, ar fi exagerat să se afirme că în aceste rânduri 
C. s-ar fi metamorfozat într-un adept al modernismu- 
lui „senzual” și „rafinat”. El însuși se grăbește să preci- 
zeze că literatura pe care o preconiza nu avea nimic 
de-a face cu așa-zisa „direcție decadentă” în vogă. 
Însă nu e greu de constatat că locul sporit alocat „eu- 
lui” se află la antipodul lirismului obiectiv practicat 
de Coșbuc (sau chiar de Goga, în măsura în care prin 
vocea poetului vorbește nu o subiectivitate, ci o 
instanță supraindividuală), în timp ce „genurile 
impresioniste” ar putea fi asociate în chip plauzibil cu 
ceea ce se va încetăţeni, peste câteva decenii, sub 
denumirea proză de analiză. În plus, ultimii săi ani de 
activitate atestă un grad ridicat de toleranță față de 
direcțiile literare ce debordau cadrele literaturii „țără- 
niste”. De pildă, într-un articol din 1910 (Aristocraţii 
în literatură) criticul ajunge chiar să regrete suprema- 
ţia acesteia, care îi redusese practic la tăcere pe expo- 
nenții altor clase sociale — în special pe aristocrați: 
„Constituie ... un rău această lipsă. În literatură cla- 
sele sociale ar trebui să aibă toate reprezentanţii lor”. 

Totodată, în critica sa aplicată arată o severitate ridi- 
cată față de inflația de literatură „țărănistă”, recunos- 
când astfel implicit tendința de clișeizare accelerată 
din sânul ei; în paralel, el acreditează o serie de poeți 
„moderniști”. Cazul simptomatic din acest punct de 
vedere este, negreșit, Tudor Arghezi, pe care C. îl așază 
„pintre cei puțini poeţi moderni mai serioși de cari 
dispunem astăzi”, verdict justificat prin aceea că 
poetul „nu pătimește de boala generală a tinerilor 
noștri scriitori de versuri: de banalitate”. În afara aces- 
tor atitudini, există cel puţin trei poziţii teoretice prin 
care el întrezărește unele dintre cele mai solide achi- 
ziții ale criticii românești interbelice. Printre acestea 
nu ar trebui, totuși, așezat (decât, cel mult, cu circum- 
specție) și atât de discutatul „impresionism” al criti- 
cului, în jurul căruia s-au iscat numeroase contro- 
verse. Dacă, de pildă, E. Lovinescu limita dimensiu- 
nea impresionistă a criticii lui C. până aproape de 
anularea ei, editorul seriei Scrieri, Dumitru Bălăeţ, 
cade într-un exces contrar, pretinzând că ar fi vorba 
aici de un „caz de substituire literară” și cerând ca 
„gloria de a fi întemeiat acest model de critică” la noi 
să-i revină autorului Impresiilor din 1908. Că „impre- 
sia” lui C. ar fi fost „nudă și elementară”, cum susține 
Lovinescu, e o afirmaţie care nu se susține. Gradul de 
elaborare a articolelor criticului (deficitare, e drept, pe 
partea strict analitică, dar nu fragmentare sau incoe- 
rente), folosirea frecventă a procedeelor din recuzita 
impresionismului francez (dialogul, portretul, pam- 
fletul, poemul în proză etc.) și, mai ales, apelul frec- 
vent la figura lui Anatole France (care, fără a fi citat în 
volumul din 1908, reprezintă, fără îndoială, sursa de 
inspirație a rubricii „Viaţa literară”, pe care C.a ținut-o 
în revistele „Ţara noastră” și „Iribuna”, între 1908 și 
1911) constituie dovezi suficiente pentru a arăta nu 
numai conștientizarea deplină a propriei tehnici 
„impresioniste”, dar și performanţele pe care criticul 
român le-a atins în cadrul ei. Totuși, nu a fost nici pio- 
nierul absolut al impresionismului românesc, nici 
teoreticianul care să-l decupeze în mod programatic 
ca direcţie critică distinctă. Cu privire la cel dintâi 
aspect, e de amintit că, în același an în care apar 
Impresiile sale, vede lumina tiparului un volum cu un 
titlu similar — Impresii literare de Izabela Sadoveanu- 
Evan. Referitor la teoretizare, singurele afirmaţii din 
secvenţa introductivă a cărții care ar putea fi asociate 
crezului impresionist cuprind un pamflet adresat 
pretinșilor erudiți care reduc arta la „formule de 
viață”, de „gândire” și chiar de „simţire”: „tu ești omul 
şcoalei și judecata ta e rigidă ca o formulă algebrică 

fixată de alții. Tu ești obiectiv și sufletul tău nu simte 
ecouri; pian stricat ale cărui clape nu sună. Dar tu știi 
în schimb «ce-a zis Taine» și «ce-a zis X» și, cu ce-au 
zis ei, tu vii și măsori pe bietul artist cum ai măsura un 
obiect cu cântarul. Și-l tai, și-l tai, și-l spânzuri, și-l 
categorisești ca după litera fixă a legii, parcă arta, sim- 
țirea s-ar putea strânge în câteva paragrafe. Ei, dragul 
meu, legile sunt moartea poeziei!”. Însă asemenea 
fraze, care exprimă o poziţie antipozitivistă, nu trans- 
mit neapărat şi o atitudine impresionistă, definind un 
crez comun oricărei doctrine critice care se îndoiește 
de existența unei „științe literare” (în plus, repudiat 
aici nu e atât pozitivismul ca atare, cât preluarea 
mimetică a principiilor sale). De altfel, C. nici nu folo- 
sește, în paginile cărții sale, termenul „impresionism, 
ceea ce arată că îi lipsea dorinţa de a fundamenta o 
orientare critică particulară. Un asemenea lucru îl 
face abia E. Lovinescu, într-o polemică purtată cu 
Mihail Dragomirescu, pe care o va desfăşura în anul 
următor în paginile revistei „Convorbiri critice”. Prin 
urmare, meritul lui C. „de a fi întemeiat acest model 

rigoare. În schimb, mai puţin remarcate de comenta- 
tori au fost alte două elemente prin care foiletonismul 
anticipează câteva din principiile forte ale criticii 
interbelice: subiectivitatea și valoarea „creatoare” a 
criticii. Prima problemă e dezbătută de C. încă din 
1904, când „parafrazează” — termenul îi aparţine - un 
capitol din volumul Kritiker und Kritikaster (1903) al 
lui Adolf Bartels într-un articol cu veleităţi programa- 
tice din 1904, Dreptul criticei. După Adolf Bartels. Din 
broșura ideologului, considerat precursor al nazis- 
mului, emulul său român a preluat nu doar mefienţa 
dusă până spre aversiune faţă de literatura scriitorilor 
de origine evreiască, dar şi o epistemologie a actului 
critic. Astfel, se întreabă mai întâi „până la ce limită 
poate să fie criticul persona/, numai că prin „a fi per- 
sonal” înțelege, deocamdată, „a insista mai mult 
asupra însușirilor individuale ale autorului, dând o 
mai largă dezvoltare caracterului decât operei lui”, 
adică a se situa în sfera biografismului tradițional 
(unde „personal” înseamnă „referitor la persoana 
autorului”). Termenul cunoaște, însă, și o altă accep- 
țiune, pe care, pe urmele universitarului german, nu 

întârzie s-o speculeze: „După părerea lui Bartels nici 
nu poate exista o altă critică decât personală și subiec- 
tivă. Totdeauna criticul își prezintă personalitatea sa, 
ca o garanţie pentru adevărul celor spuse”. Se întâl- 
neşte aici una dintre primele fundamentări ale 
subiectivității actului critic din literatura noastră, pe 
care C. a dezvoltat-o într-un alt articol- Viaţa literară 
XXII. [Despre critică], 1906 —, unde demonstrația 
amintește de prefața primului volum din La Vie 
litteraire (1888) de Anatole France: „aproape toate cri- 
ticile sunt personale. Sau cel puţin toate criticile bune. 
În fiecare se ascunde o părticică din cugetarea și sim- 
țirea noastră. E cu neputinţă să-ți renegi eul tău până 
la așa grad, încât judecarea ta să se cheme strict 
«obiectivă»”. Totuși, el fixează şi o limită în fața subiec- 
tivității: „poţi fi personal cât vrei, dar să rămâi în mar- 
ginele adevărului”. Și, dând exemplul unui prieten 
care îi punea la îndoială „sentimentele naţionale”, 
conchide: „lată deci ce înseamnă a fi personal rău, în 
înțelesul cuvântului: a scrie adică tendenţios și ceea 
ce nu corespunde adevărului; a scrie fără a chibzui 
mai întâi dacă folosești sau strici literaturei prin 
munca ta. Și de asta trebuie să ne ferim”. O distincţie 
similară, între „personal” ca negativ, „tendențios”, şi 
„personal” ca „subiectiv”, inerent „personalităţii”, se 
va regăsi, peste aproape patru decenii, dar sub o altă 
formă (şi aşezată pe nişte baze filosofice mult mai 
ferme), în articolul călinescian Notă despre așa-zisa 
„subiectivitate” (1944). Un alt punct de contact între 
C. și critica interbelică (în general), Călinescu (în par- 
ticular) vizează rolul creator al criticului. Astfel, res- 
pingând celebrul clișeu privind caracterul „parazitar” 
(„necreator”) al comentatorului de literatură, autorul 
Foiletoanelor (1904) scrie mai târziu următoarele: „Că 
nu creează critica este iarăși adevărat, pe cum, de 
pildă, nici istoricul nu creează în mod direct. [...] Dar, 
dacă este adevărat că criticii și istoricii nu sunt de-a 
dreptul producători pozitivi, ci operează cu obiecte 
cunoscute, nu se poate în același timp tăgădui că, 
având o personalitate a lor proprie, și unul și altul se 
diferențiază treptat în cugetare și în simţire și ajung 
adeseori a crea o operă trainică din cea mai aspră rea- 
litate” (Viaţa literară [XĂV]. Spirite de negaţiune și spi- 
rite pozitive. Negaţiunea este o creare. Ce este criticul? 
Ce ziaristul? Cazul meu, 1909). Cu alte cuvinte, critica 
este o creație „indirectă” ce face adeseori concurență 
ficţiunii. Se observă în aceste rânduri o prefigurare a 
ideilor călinesciene din Critică şi creaţie (1927), care 
rămâne convingătoare chiar și în absența aparatului 
filosofic de provenienţă croceană al succesorului său. 

C. nu a avut niciodată ambiția să-și lege toate aceste 
idei fertile într-o doctrină unitară sau să le legitimeze 
recurgând la una din teoriile de autoritate ale epocii. 
De aceea, ele au rămas în stadiul de „preludii” (cum 
își intitulează criticul primul său volum de foiletoane, 
apărut în 1903), ce vor fi fructificate de criticii perioa- 
dei interbelice. Totuși, alta e situația în ceea ce pri- 
veşte atitudinea sa față de foiletonul critic, în care 
autorul Fragmentelor din 1905 nu vedea decât o pre- 
dispoziție românească latentă: „Românul e născut 
foiletonist. Plăcerea lui de a povesti, de a-și da cu 
părerea despre toate, dibăcia cu care știe a produce 
aparenţa unei culturi universale și vioiciunea tempe- 
ramentului ce străbate fiecare articol de gazetă sunt 
însușiri primitive de scriitor de foiletoane”. C. a fost nu 
doar un prim practician „profesionist” al acestei 
specii în literatura română, dar și un foarte compe- 
tent teoretician și istoric al ei. Că el avea conștiința 
statutului și a importanței cronicii literare, nu încape 
îndoială. Când, în Foiletonul nostru (1904), din care a 
fost extras pasajul anterior, sintetizează evoluția aces- 
tei forme în literatura noastră, el însuși îi va disocia cu 
grijă pe autorii care și-au făcut din foileton o profesie 
(Fredâric Dame și G.l. lonnescu-Gion) de colabora- 
tori intermitenţi ai revistelor precum C. Dobrogeanu- 
Gherea și loan Nădejde („bărbați de erudiție mai mult 
decât foiletoniști”). Dar, dincolo de acest aspect, a 
sesizat și a discutat, cu mai bine de un veac în urmă, 
câteva dintre cele mai spinoase probleme ale acestei 
practici, oferind numeroase puncte de vedere a căror 
actualitate a rămas nealterată de trecerea vremii. 
Dintre acestea se cuvine menționată mai întâi poziția 
sa moderată față de critica de tip academic și istorio- 
grafic. În ciuda aversiunii față de așa-zisa critică „ști- 
ințifică”, nu a privit niciodată foiletonul drept „singura 
critică” și și-a definit mereu cu modestie propria pozi- 
ție: „A fixa definitiv locul unui poet în ierarhia scriito- 
rilor e o operă pe care trebuie s-o săvârșească condeie 
mai oțelite. Noi, cești mici și zavistnici, cei pururea 
hărțuiți și hărțuitori, nu avem decât păreri absolut și 
intenţionat individuale; ne redăm impresiile dobân- 
dite după cetirea cu luare-aminte a operei sau chiar 
după cunoașterea personală a autorului” (St. O. Iosif, 
1903). În paralel, C. a urmărit și comentat constant 
încercările biografice, monografice sau de istorie lite- 
rară ale epocii și a avansat numeroase propuneri şi 
soluţii care se vor dovedi extrem de utile pentru 
urmaşii săi din acest câmp de activitate. A avut o vizi- 
une totuşi inovatoare asupra rolului revistelor literare, 
pe care şi-a dezvoltat-o în cadrul unei veritabile 

campanii purtate în anii 1910-1911 în paginile perio- 
dicelor „Lribuna” și „Luceafărul”. Pentru el, „critica de 
direcţie” — profesată în publicaţiile „cu program” ale 
lui N. Iorga, G. Ibrăileanu, Mihail Dragomirescu sau 
Ovid Densusianu - reprezintă un stadiul artistic 
depășit și, în acest sens, aduce numeroase exemple 
de reviste germane și franceze care se prezintă ca „tri- 
bune deschise”, dovedindu-se ospitaliere cu „progra- 
mul” oricărui colaborator valoros: „la aceste reviste 
fără program, îți ești singur program”. Altfel spus, în 
opinia lui, „astăzi au mai mulți sorți de izbândă acele 
periodice literare cari, fără un anume program, dar cu 
încurajarea materială a colaboratorilor, admit și 
îmbrățișează toate talentele de valoare”. Căci, în 
ultimă instanţă, „zeci de programe și de unități 
strânse puternic în jurul unei flamure, duse de mâini 
problematice, nu fac cât un singur talent din cele 
neînregimentate”. Argumentul criticului în această 
privință e unul de bun-simţ („de obicei între talente 
de valoare e absolut cu neputinţă ca în materie de 
artă să existe un program estetic întru toate identic”) 
şi nu e greu de întrezărit aici proiectul unei publicaţii 
„de elită”, de tipul „Revistei Fundațiilor Regale”, care 
va reuni, peste un sfert de veac, crema intelectualităţii 
româneşti. C. a abordat întreg repertoriul de pro- 
bleme specifice publicisticii literare: necesitatea 
competiţiei și a luptelor de idei ca modalităţi de a 
dinamiza câmpul cultural; caracterul „de tranziție” al 
artei epocii sale; pierderea „reputaţiilor” publice ca 
urmare a sterilității și autopastișei; proprietatea inte- 
lectuală şi abuzurile la adresa ei (prin plagiat); prolife- 
rarea contagioasă şi profund nocivă a „reclamei” ca 
efect al dezvoltării pieţei de carte şi, totodată, ca agre- 
siune la adresa spiritului critic. 

SCRIERI: S-au dus în ţară, Sibiu, 1893; Începuturile Zziaris- 
țicii noastre (1789-1795), Orăştie, 1900; Zece ani de mişcare 
literară în Transilvania (1890-1900), Oradea Mare, 1901; 
Preludii, Bucureşti, 1903; ed. Bucureşti, 1905; Foiletoane, 
Bucureşti, 1904; ed. 2, Bucureşti, 1925; Fragmente, Bucu- 
reşti, 1905; Impresii, Bucureşti, 1908; ed. 2, Bucureşti, 1924; 
Portrete literare, Bucureşti, 1911; Schițe de critică literară, 
Bucureşti, 1924; Pagini de critică, îngr. şi introd. Vasile Netea, 
Bucureşti, 1969; Scrieri, vol. I-IV, îngr. şi pref. Dumitru Bălăeţ, 
Bucureşti, 1988-1995, vol. V-X, îngr. Dumitru Bălăeţ și loan 
Spătan, Bucureşti, 2001-2007; Eminescu și vremea sa, îngr. şi 
pref. Răzvan Voncu, Bucureşti, 1999. Ediţii: Vasile Alecsan- 
dri, Scrisori, Bucureşti, 1904 (în colaborare cu E. Carcalechi); 
M. Eminescu, Opere complete, vol. I: Literatura populară, 
pref. edit., Bucureşti, 1902 (în colaborare cu Nerva Hodoş), 
Poezii postume, pref. edit., Bucureşti, 1905; Costache Negru- 
zzi, Opere complete, I-III, pref. edit., Bucureşti, 1905-1912 

(în colaborare cu E. Carcalechi); lon Creangă, Opere com- 
plete, pref. edit., București, 1906 (în colaborare cu G.T. Kiri- 
leanu); Mumuleanu, Hrisoverghi, Cuciureanu, Scrieri alese, 
pref. edit., Bucureşti, 1909. Traduceri: Henrik Ibsen, Ziua 
Învierii, Orăştie, 1900 (în colaborare cu C. Sandu[-Aldea]); 
Hermann Sudermann, loan Botezătorul, Orăştie, 1901 (în 
colaborare cu C. Sandu[-Aldea]). 

Repere bibliografice: Vasile Savel, Opera d-lui Il. Chendi, 
Bucureşti, 1906; Lovinescu, Opere, V, 62-66, 119-121; 
Trivale, Cronici, 230-234; [Ilarie Chendi], „Hiena”, 1920, 
12-13; Perpessicius, Opere, II, 97-98; Goga, Precursori, 
135-152; Iorga, Ist. lit. cont. (1934), II, 37-50; Lovinescu, 
Ist. lit. rom. cont. 21-22; Munteano, Panorama, 91-92; 
Călinescu, Is7 lit. (1941), 566, Ist. lit. (1982), 638; Călinescu, 
Opere, IX, 56-59; Ciopraga, Lit. rom., 669-674; Micu, 
Început, 197-199; Mircea Popa, Ilarie Chendi, Bucureşti, 
1973; Z. Ornea, Un polemist neînduplecat, RL, 1989, 12; 
Al. Dobrescu, Un Don Quijote printre critici, CL, 1989, 4; 
Dicţ. scriit. rom., |, 545-548; Voncu, Secvențe, II, 18-22; 
Ion Simuţ, Viața literară în 1907, RL, 2004, 12; Manolescu, 
Istoria, 474-477, Andrei Terian, Ilarie Chendi şi critica 
românească interbelică, „Annales Universitatis Apulen- 
sis”, Philologica, 2011, 1; Durnea, Propuneri, 33-49. A.T. 


CHESARIE DE RÂMNIC (c. 1720, Bucureşti — 9.1.1780, 
Râmnicu Vâlcea), cărturar, traducător. Este fiul Ilincăi 
şi al lui Anghelachi Halepliu, zaraf. Învață la Academia 
grecească din Bucureşti, având printre dascăli pe 
renumitul Alexandru Turnavitu. Cunoştea istoria şi 
limbile latină, greacă, rusă şi franceză. Călugărit în 
1761, a fost doisprezece ani protosinghel şi eclesiarh 
al Mitropoliei din Bucureşti. Împreună cu mitropo- 
litul Grigorie al Ungro-Vlahiei şi cu arhimandritul 
Filaret de la Râmnic, el prezenta, în 1770, doleanţele 
țării în faţa împărătesei Ecaterinei a II-a, la Petersburg. 
Sprijină acţiunile politice ale mitropolitului Grigorie şi 
ale partidei filoruse a banului Mihai Cantacuzino, cu 
ajutorul cărora devine în 1774 episcop al Râmnicului. 
Ca episcop, s-a impus printr-o bogată activitate cul- 
turală, bisericească şi administrativă (înfiinţarea de 
şcoli, ctitorirea sau restaurarea unor aşezăminte de 
cult la Craiova şi Bucureşti). Renovarea, cu sprijinul 
material al negustorului Hagi Pop din Sibiu, a tipo- 
grafiei de la Râmnic şi regenerarea acestui centru de 
iradiere spiritual-religioasă, ce a marcat o epocă a cul- 
turii româneşti, rămân marile lui merite. 

Importanta sa activitate de traducător a început 
la tiparniţa Mitropoliei din Bucureşti, unde scoate, 
în 1765, ampla lucrare a lui Simion, arhiepiscopul 
Tesalonicului, Voroavă de întrebări şi răspunsuri 
întru Hristos. Implicat în tratativele diplomatice 
ale momentului, a scris în elină şi Istoria războiului 

dintre Rusia şi Poarta Otomană, lucrare păstrată doar 
în traducerea neogreacă a lui Ambrosie Pamperis. 
Prin cărţile de cult tipărite la Râmnic sub oblădui- 
rea sa, începând din 1776, a contribuit la români- 
zarea completă a serviciului bisericesc. Principala 
lui operă rămâne editarea, între 1776 şi 1779, a şase 
volume de mineie (contribuţia sa extinzându-se şi la 
pregătirea volumelor următoare, tipărite de succe- 
sorul său, Filaret), completate de prefețe originale, 
atestând orizontul iluminist al clericului, ce se inspiră 
masiv din Enciclopedia franceză şi din opera bizanti- 
nologului Charles Le Beau. La traducerea Mineielor, 
lucrare colectivă, condusă de episcop, bazându-se 
pe vechile tălmăciri ale lui Dosoftei, Radu Greceanu 
şi Damaschin al Râmnicului, au colaborat mitropoli- 
tul Grigorie, Filaret de Râmnic, Anatolie ierodiaconul, 
Rafail monahul şi Iordan Cappadochianul. Prefeţele 
conţin, în ansamblu, o meditaţie asupra evoluţiei isto- 
riei şi a timpului. Predoslovia la Mineiul pe octombrie, 
apărut în 1776, reaminteşte biruinţele în ordine cul- 
tural-religioasă (traducerea cărților de cult) şi anunţă 

renaşterea naţională a secolului următor, prin noul 
sens dat cuvintelor „patrie” şi „patriot”. Pentru căr- 
turar, cauzalitatea divină şi voinţa oamenilor conlu- 
crează, după vechiul concept bizantin al „sinergiei”, la 
mersul evenimentelor istorice. Mineiul pe noiembrie, 
tipărit în 1778, conţine o încercare de periodizare a 
istoriei românilor, începând cu romanizarea Daciei. A 
doua etapă are în centru întemeierea Ţării Româneşti, 
iar a treia — traducerea cărţilor sacre în limba română. 
În sfârșit, epoca a patra, cea contemporană episco- 
pului, reprezintă o perioadă de statornicie, datorată 
reglementărilor încheiate cu Poarta Otomană. În 
spirit înnoitor, C. încearcă să fixeze locul Bisericii în 
cadrul conştiinţei naţionale. Cea mai lungă şi mai 
însemnată este prefața la Mineiul pe ianuarie 1779, 
ce conţine un scurt istoric al poporului român, ple- 
când de la teoria originilor, cu idei similare stolnicului 
Constantin Cantacuzino. Argumentele socio-etno- 
grafice aduse, asemănătoare celor ale Şcolii Ardelene 
(Samuil Micu), au în vedere obiceiurile romane, dar şi 
autohtone (ideea supravieţuirii dacilor este prezentă 
aici). Vorbind despre schimbare ca lege a firii, amin- 
tind de „stepenele” stolnicului Cantacuzino, cărtura- 
rul urmăreşte creşterea şi descreşterea statelor con- 
temporane lui (Polonia, Suedia, Prusia), dar mai ales 
a Ţării Româneşti, unde procesul de declin s-a accen- 
tuat din cauza instabilității politice. Ideile profesate de 
C. în predosloviile sale îl aşază pe linia preocupărilor 
mai vechi ale umaniştilor români, conturând toto- 
dată, prin noile elemente de filosofia istoriei şi prin 
tema timpului, profilul unui important cărturar ilu- 
minist de la sfârşitul secolului al XVIII-lea. 

Traduceri: Simion, Voroavă de întrebări şi răspunsuri 
întru Hristos, Râmnic, 1765; [Mineie], pref. trad., Râmnic, 
1776-1779 (în colaborare). 

Repere bibliografice: Iorga, Isf. Bis., II, 150-151, 155- 
156; Mihai Mihalache, Viaţa şi activitatea episcopului 
Chesarie al Râmnicului, BOR, 1966, 1-2; Duţu, Coordo- 
nate, 131-155; Ivaşcu, Ist. lit., I, 291-293; Piru, Ist. lit. IL, 
160-163; Anghelescu, Preromant. rom., 41-45; Dicţ. lit. 
1900, 177-179; Niculae Șerbănescu, Un cărturar ilumi- 
nist muntean din secolul al XVIII-lea: episcopul Chesarie 
de Râmnic, BOR, 1981, 1-2; Păcurariu, Isf. Bis., Il, 429-435, 
III, 52-56, passim. A.Sm. 


CHICHERE, lon (11.XI1.1954, Fizeş, j. Caraş-Severin 
— 13.[X.2004, Reşiţa), poet, publicist. Este fiul Elenei 
(n. Beşir) şi al lui Vichentie Chichere, ţărani. A urmat 
liceul la Gătaia, absolvind în 1973, şi o şcoală de tele- 
comunicaţii la Caransebeş. A lucrat ca electromeca- 
nic în sistemul poştă-telefonie (1976-1989), până s-a 

pensionat pe caz de boală. Cele dintâi versuri îi apar 
în 1971, în „Orizont”. Mai colaborează la „Iribuna”, 
„Steaua”, „Luceafărul”, „Contemporanul”, „Viaţa 
românească”, „Vatra”, „Apostrof”, „Contrapunct”, 
„Poesis”, „ArtPanorama” ş.a. Din 1989 este redactor al 
revistei „Semenicul”. Prezent într-un volum colectiv 
din 1986, Argonauţii, C. îşi publică după câţiva ani cea 
dintâi carte personală, Poeme vesele şi triste scrise prin 
cârciumi comuniste (1990; Premiul Filialei Timişoara a 
Uniunii Scriitorilor). A semnat în presă şi cu pseudo- 
nimele lon Chirescu, Sorin Roianu, Teo Arnăutu. 

În primele volume ale lui C. — Poeme vesele 
şi triste scrise pentru cârciumi comuniste, Şansa 
hârtiei (1993), Aprilie negru (1994) ş.a. — registrul 
liric se întinde de la cântecul boemului damnat 
şi trist la umorul negru, ironie ori viziuni haotic 
luminate. Poemele dau seamă de un ritual bine 
însuşit atunci când cuvintele ies de sub controlul 
imaginaţiei regizate. Intuiţiile poetice sunt totuşi 
uşor superficiale şi se pierd în neesenţial. Cu 
trecerea vremii, începând cu volumul Abisaliile 
(1997), spaţiul îşi restrânge conturul, textul liric 
captează tensiunea trăirii şi nu doar descrierea 
acesteia. Poetul este tot mai mult un însingurat, 
căutând să înţeleagă ritmurile interioare, mai 
dramatice decât mişcătoarea lume exterioară. 
Închipuindu-se într-o împrejmuire ineptă, cum 
se vede în Absurdistan (2002), el trăieşte iluziile şi 
împlinirile, dezamăgirile şi angoasele. Imaginarul 
Absurdistan este o parabolă a unei lumi simţite 
într-o staţionare absurdă, în care se pierde încet 
orice încercare de evadare în alți parametri axi- 
ologici. Poezia devine expresia unei dorinţe de a 
transgresa limitele, de a ieşi dintr-un perimetru 
simţit ca sufocant. În lumea iluzorie a poeziei 
(Puterea iluziei, 2004), C. găseşte puritatea şi forţa 
iubirii ca element definitoriu. Poemele oscilează 
între iubirea fixată într-un iluzoriu real şi trans- 
gresarea realului, spre un spaţiu diafan, trecân- 
du-se treptat spre meditaţia de substrat metafizic. 
SCRIERI: Poeme vesele şi triste scrise prin cârciumi comu- 
niste, Reşiţa, 1990; Şansa hârtiei, Reşiţa, 1993; Aprilie 
negru, Timişoara, 1994; Viziuni, Timişoara, 1996; Oglinda 
de antracit, postfață Sergiu Ştefănescu, Timişoara, 1997; 
Abisaliile, Timişoara, 1997; Podul spadei, Timişoara, 1998; 
Clopotul de smaragd, Reşiţa, 1998; Cartea de beton, Timi- 
şoara, 1999; Excalibur, Timişoara, 2000; Cap şi pajură, 
Reşiţa, 2000; Orchestra neagră, Bucureşti, 2001; Absurdis- 
tan, Timişoara, 2002; Poeme nonzeciste, Bucureşti, 2002; 
Cartea dintr-o zi, Reşiţa, 2003; Puterea iluziei, Timişoara, 

2004; Transatlanticul şi păpădia, Timişoara, 2006; Poemul 
fără de sfârşit, Reşiţa, 2007. 

Repere bibliografice: Cornel Ungureanu, Câţiva bănă- 
feni, O, 1991, 8; Horia Gârbea, „Poeme vesele şi triste scrise 
prin cârciumi comuniste”, LCE, 1991, 10; Nicolae Oprea, 
Un optzecist întârziat, VTRA, 1998, 3; Ruja, Parte, II, 139- 
142; Gheorghe Grigurcu, În Absurdistan, RL, 2003, 46; Ale- 
xandru Ruja, „Poeme nonzeciste”, O, 2004, 11; Gheorghe 
Mocuţa, Sistemul modei opizeciste, Bucureşti, 2004, 163- 
166; Dicţ. Banat, 159-161; Bogdan Alexandru Stănescu, 
Lecţia de anatomie senza titolo (, II), ALA, 2005, 788, 789; 
Ungureanu, Geografia lit., IV, 191-194, Tudorel Urian, 
Poeme din anticamera morții, RL, 2008, 11; Vasile, Mărci, 
97-99. AL.R. 


CHIFOR, Valentin (7.11.1939, Târgu Lăpuş), critic 
şi istoric literar. Este fiul Paulinei (n. Marcovici) şi al 
lui Valer Chifor, contabil. Urmează cursurile liceu- 
lui din Târgu Lăpuş (1954-1956) şi ale Facultăţii de 
Filologie din Cluj (1958-1963), secția limbă şi litera- 
tură română. În 1963 îşi începe cariera didactică la 
Institutul Pedagogic din Oradea, fiind, pe rând, prepa- 
rator (1963-1964), şef de cabinet (1964-1966), asistent 
(1966-1970), lector (1970-1987); trecând la Facultatea 
de Litere orădeană, e conferenţiar (1992-2000), pro- 
fesor (2001-2006), iar ulterior profesor consultant. 
Devine doctor în filologie în 1977 cu o teză consa- 
crată lui E Aderca, sub îndrumarea lui Iosif Pervain. 
Debutează în 1964 cu un text despre M. Eminescu 
în ziarul „Crişana” (Oradea) şi editorial cu volumul 
Caleidoscop critic, apărut în 1996. Colaborează cu 
articole la „Familia”, „Echinox”, „Iribuna”, „Steaua”, 
„România literară”, „Vatra”, „Convorbiri lite- 
rare”, „Apostrof” ș.a. În 2010 i se acordă Diploma 
de Excelenţă a Ministerului Culturii, Cultelor şi 
Patrimoniului Cultural pentru realizări în domeniul 
literaturii. Participă la realizarea unor lucrări colec- 
tive, precum Dicţionarul scriitorilor români, coordo- 
nat de Mircea Zaciu, Marian Papahagi şi Aurel Sasu 
(|-IV, 1995-2002). 

Debutul în volum al lui C. se produce târziu, în 
1996, când îi apar simultan două cărţi: Caleidoscop 
critic şi Felix Aderca sau vocaţia experimentului. 
Ultima constituie prima monografie critică dedicată 
acestui autor. Considerat un scriitor de raftul al doilea, 
din cauza abordării nesistematice a mai multor for- 
mule, fără a excela în nici una, Aderca îl interesează 
pe C. tocmai în virtutea acestei eterogenități, inter- 
pretată ca o „vocaţie a experimentului”. Scriitorul ar 
ilustra, astfel, caracterul polivalent al unui talent care 
trece de la poezie la proză, apoi la teatru, cultivând 

critica literară cu aplecare spre reflecția estetică, inter- 
viul, publicistica, dintr-un gust marcat pentru formu- 
lele nu doar noi, ci şi incomode. Tratarea din unghiul 
experimentului implică o reconsiderare a acestei 
„risipe” care devine, din defect major al operei, o tră- 
sătură definitorie a scrisului lui Aderca. Acelaşi lucru 
se întâmplă şi în ceea ce priveşte „diletantismul”, fără 
de care nu se poate concepe în fapt niciun gest de 
pionierat, dar care îl poartă pe autor în spaţii pe care 
nu le cunoaşte suficient şi pe care nu le stăpâneşte. 
Exegetul tratează cu înțelegere și raportul scriitoru- 
lui cu modelele, faptul că acesta „împrumută” de la 
E. Lovinescu mult din materia celor două tratate de 
estetică şi că scrie o poezie sub influenţă eminesci- 
ană și un teatru de factură expresionistă sub impresia 
unor lecturi occidentale etc. În ciuda acestor gesturi 
recuperatorii, C. nu propune o reevaluare estetică a 
scriitorului și nu încearcă să îl reinventeze prin ana- 
lize de text. Opera lui Aderca îi oferă, în primul rând, 
ocazia unui susținut efort arhivistic, posibilitatea de 
a completa informaţia existentă şi de a revela scrieri 
inedite, dat fiind că o parte semnificativă a textelor 
acestui autor rămăsese nepublicată. În această direc- 
ție trebuie căutate meritele criticului care, înainte de 
a fi un comentator pertinent de literatură, e un pasio- 
nat al cercetării în arhive și un bun editor. Nu întâm- 
plător, el va îngriji şi două ediţii din Aderca, Oameni 
şi idei (1983) şi Oameni excepţionali (1995), ultima 
cuprinzând şi o secvenţă inedită de jurnal intim din 
anii '50 ai secolului trecut. Celelalte volume sem- 
nate de C. — Caleidoscop critic, Între real şi imaginar 
(1999), Escale (2006) — sunt culegeri de articole şi cro- 
nici, unele mai vechi, reflectând activitatea criticului 
înainte de 1989. Dincolo de limbajul uşor datat și de 
unghiul de abordare ce trădează epoca, se observă 
clar temele recurente: interacțiunea dintre literatură 
şi sfera politicului, relevată de o analiză a raportului 
dintre Revoluţia de la 1848 şi ideologia interbelică și 
de alta, a raportului lui Titu Maiorescu cu Războiul 
pentru Independenţă ori de relația lui Octavian Goga 
cu Unirea, cealaltă temă fiind scriitura introspectivă, 
așa cum se vede în paginile dedicate mai multor jur- 
nale intime - Mihail Sebastian, Alice Voinescu, Mircea 
Zaciu, Monica Lovinescu, Virgil Ierunca sau unor 
memorii - Mircea Eliade, Constantin Beldie, Adrian 
Marino, N. Steinhardt, Gabriel Ţepelea. Semnificativ 
e faptul că, în această diversitate de preocupări, cen- 
trul de greutate îl constituie în continuare opera lui 
Aderca. Cu aceeaşi atenţie la detaliul inedit și la infor- 
maţia rară, criticul documentează, în completarea 

cercetărilor sale anterioare, prezenţa scriitorului în 
cenaclul Sburătorul, raporturile lui cu Tudor Arghezi, 
Marcel Proust şi Goethe (Caleidoscop critic), activita- 
tea de poet şi de dramaturg (Între real şi imaginan). 
SCRIERI: Caleidoscop critic, Oradea, 1996; Felix Aderca 
sau Vocaţia experimentului, Cluj-Napoca, 1996; Litera- 
tura română interbelică, Oradea, 1998; Între real şi ima- 
ginar, Oradea, 1999; Escale, Cluj-Napoca, 2006. Ediţii: E 
Aderca, Oameni şi idei, Cluj-Napoca, 1983 (în colaborare 
cu Marcel Aderca), Oameni excepţionali. Jurnal intim, 
pref. edit., Cluj-Napoca, 1995; Vise într-o linişte sumeri- 
ană, Oradea, 1999; Sărbătoarea prieteniei. Traian Blajovici 
- corespondenţă primită, pret. edit., Oradea, 2009. 
Repere bibliografice: Grigore Scarlat, „Caleidoscop 
critic”, ST, 1996, 6; Gheorghe Grigurcu, Felix Aderca sau 
„Un spectacolal registrelor extreme” (1-11), RL, 1999, 30,31; 
Z. Ornea, Polifonii, Bucureşti, 2001, 447-453; Gheorghe 
Grigurcu, Despre pornografie (1-11), RL, 2007, 2-3; Cristian 
Livescu, Magiştrişihermeneuţi, laşi, 2007, 284-286; Mircea 
Popa, Moment epistolar orădean, TR, 2010, 186; Gheor- 
ghe Grigurcu, „Un risipitor fericit”, RL, 2011,44.  L.Td. 


CHIFU, Gabriel (22.11.1954, Calafat), poet, prozator. 
Este fiul Angelei (n. Pompiliu) şial lui lon Chifu, avocat. 
După ce frecventează școala elementară la Calafat 
(1961-1968) şi la Băileşti (1968-1969), urmează Liceul 
„N. Bălcescu” din Craiova (1969-1973). Absolvind 
în 1979 Facultatea de Electronică a Universităţii din 
Craiova, lucrează ca inginer la Bucureşti (1979-1981), 
Petroşani (1981-1982) și ulterior la Craiova. Intră în 
redacţia revistei „Ramuri” în 1985, cu concursul lui 
Marin Sorescu; după ce în 1991 acesta este îndepăr- 
tat de la conducerea revistei, şi datorită implicării lui 
C., el va ajunge redactor-șef, poziție în care rămâne 
până în 2010, an din care funcţionează ca director 
executiv la „România literară”. Debutează editorial în 
1976 cu volumul Sălaş în inimă. | s-au acordat pre- 
miile revistelor „Amfiteatru” (1975) şi „Luceafărul” 
(1976), Premiul Uniunii Scriitorilor (1976, 1997, 1998, 
2011) şi al Filialei Craiova a Uniunii Scriitorilor (1983, 
1994), Premiul UTC (1983). Din 1997 este secreta- 
rul Asociaţiei Scriitorilor din Craiova, între 2005 și 
2009 este secretar al Uniunii Scriitorilor, iar ulterior 
vicepreședinte. 

La debutul cu Sălaș în inimă, C. se înfățișează 
într-o ipostază naivă și sentimentală având prea 
puține legături cu ceea ce avea să devină generația 
'80, din care poetul face parte măcar biologic. Sunt 
versificate atitudini de adolescent binecrescut (sen- 
sibilitate, entuziasm, intenţii constructive), discret 
contrabalansate de o melancolie studiată, într-un 

decor cu salcâmi, tei, trandafiri: „Cade seara peste 
Dolj ca un cocor blând/ Dunărea pare un salcâm 
înflorit./ O barcă abia înaintează sub greutatea/ 
luminii de lună,/ Mă duc pe mal și îngenunchez./ 
De aici îmi sorb eu puterea/ cu care a doua zi/ mă 
urc pe baricadele adevărului/ și înving” (Dunărea ca 
un salcâm înflorit). Apar și versuri de circumstanţă: 
„Nu, comunismul nu e o grădină de aur,/ lui nu-i 
plac focurile de artificii,/ inimile umflate cu pompa, 
oamenii/ care numără timpul după cărămizile/ pe 
care le-au adunat pentru vilă, vorbele/ goale (vai, se 
ferește comunismul/ de vorbele goale cum privighe- 
toarea de țeava/ puștii)./ Drumul spre comunism 
nu/ trece prin carele alegorice./ Drumul spre comu- 
nism e un drum/ pe jos. Greu. Cu pierderi. Cu vântul 
în față./ Cu pieptul descoperit./ Adevărul e inima sa” 
(Drumul spre comunism). Cartea următoare, Realul 
eruptiv (1979), indică voinţa de tulburare a apelor 
prea simple din primul volum prin apropierea de 
o poezie mai complexă, mai „filosofică”, bunăoară 
în stilul Ștefan Aug. Doinaș, conspectat la pachet 
cu autori traduși la noi în anii '70-'80. Rezultă, în O 
interpretare a purgatoriului (1982), Lamura (1983) 
și Omul nețărmurit (1987), o poezie cu suficiente 
momente livrești produse prin mimetism. Atunci 
când poemele renunță la prețiozitate rămân senti- 
mentale și insuficiente. Așa se întâmplă bunăoară în 
Însemnări din ținutul misterios (2011), prezentat de 
Nicolae Manolescu drept cel mai bun volum al poe- 
tului, dar abundând în patetismele genuine ale unui 
sentimental pozând în viril vulnerabil. Romancierul 
C. este mai plauzibil decât poetul. Dincolo de tenta- 
tiva de a problematiza pe marginea ratării intelectu- 
ale, Unde se odihnesc vulturii (1987) utilizează câteva 
trucuri textualist-autoreferenţiale la modă în epocă. 
Mai ambițios este Valul şi stânca (1989), combinaţie 
de roman al provinciei, roman istoric și metaroman. 
După 1989 C. își culege temele de predilecție din 
instrumentarea maniheistă a anticomunismului — o 
altă temă la modă. Romancierul gândește în anti- 
teze elementare, forțate simbologic. În Maratonul 
învinşilor. Addenda la o nuvelă de Kafka (1997) inte- 
lectualul inadaptat este de această dată unul care 
trăiește în plină alienare comunistă. În Cartograful 
puterii (2000) apare ca personaj chiar Diavolul, care 
acționează ca un turnesol asupra lumii postcomu- 
niste: pe unii îi împinge la distrugere, pe alții îi deter- 
mină, prin antagonizare, să aleagă mântuirea. Fără 
condeiul lui Mihail Bulgakov, tema faustică devine 
caricaturală, umoristică. Visul copilului care păşeşte 

pe zăpadă fără să lase urme sau Invizibilul, descriere 
amănunţită (2004) aspiră să ofere romanul comu- 
nismului prin intermediul narațiunii fantastice a 
unui copil mort care rămâne suspendat între realita- 
tea pământească și cea supraterestră; acestei naraţi- 
uni principale, care focalizează capricios-eliptic, îi 
sunt coroborate și alte fire, ambiționând împreună 
la ideea de roman-palimpsest. În esenţă, este vorba 
de istoria unei familii distruse de forțele obscure — și 
cât se poate de diabolice, sugerează autorul — puse 
în mișcare de comunism. Elocvența simbolică, 
polarizată maniheist, găsește o oarecare compen- 
sare în regimul naiv, vag chagallian al vocii narative 
fals infantile. În Relatare despre moartea mea sau 
Eseu despre singurătate (2007) aspectul de roman 
detectivist și tropul manuscrisului misterios ascund 
aceeași temă, tratată la fel de naiv, a puterii exersate 
malign-diabolic. O emigrantă, realizată în Canada, 
primește la câțiva ani după fuga din România comu- 
nistă o corespondență enigmatică din partea unui 
necunoscut care se revelă finalmente drept torțio- 
narul ei, un securist specializat în schimbarea măș- 
tilor și a identităților, solicitat de C. să întruchipeze 
Răul cu majusculă. Toate pistele romanului care duc 
la această revelaţie se dovedesc simple fantoșe, inu- 
tile în economia finală a cărții. Decorurile internaţi- 
onale țin de o coregrafie șovăitoare, iar stilistica este 
stângace și redundantă. În fine, la mijloc de poem în 
proză și de proză în poezie, Fragmente din năstruş- 
nica istorie a lumii, de Gabriel Chifu trăită şi tot deel 
povestită (2009) oferă o autobiografie naivă dublată 
de artificiu, într-o mixtură probabil voluntară. 
SCRIERI: Sălaş în inimă, Bucureşti, 1976; Realul eruptiv, 
Bucureşti, 1979; O interpretare a purgatoriului, Bucu- 
reşti, 1982; Lamura, Bucureşti, 1983; Omul nețărmurit, 
Craiova, 1987; Unde se odihnesc vulturii, Bucureşti, 1987; 
Valul şi stânca, Craiova, 1989; Povestea ţării latine din 
Est, Bucureşti, 1994; Maratonul învinşilor. Addenda la o 
nuvelă de Kafka, Bucureşti, 1997; La marginea lui Dum- 
nezeu, Bucureşti, 1998; Cartograful puterii, Bucureşti, 
2000; Povestirile lui Cesar Leofu, Bucureşti, 2002; Basto- 
nul de orb, Bucureşti, 2003; Lacătul de aur, postfață Dan 
Cristea, Bucureşti, 2004; Visul copilului care păşeşte pe 
zăpadă Jără să lase urme sau Invizibilul, descriere amă- 
nunțită, laşi, 2004; O sută de poeme, pref. Nicolae Mano- 
lescu, Craiova, 2006; Relatare despre moartea mea sau 
Eseu despre singurătate, laşi, 2007; Fragmente din năs- 
truşnica istorie a lumii, de Gabriel Chifu trăită şi tot de el 
povestită, Craiova, 2009; Însemnări din ținutul misterios, 
Bucureşti, 2011. 

Repere bibliografice: Ştefan Aug. Doinaş, Candoarea de a fi 
poet, E 1974, 10; Ulici, Prima verba, II, 54-56; lon Bogdan 
Lefter, Lumea invadată de semne, RL, 1982, 19; Grigurcu, 
Existenţa, 528-531; Crohmălniceanu, A/ doilea suflu, 170- 
175; Regman, Nu numai, 244-246, Coşovei, Pornind, 245- 
248; Andreea Deciu, Combinații riscante, RL, 1994, 30; Dicţ. 
scriit. rom., |, 549-551; Grigurcu, Poezia, |, 241-247, Dimisi- 
anu, Lumea, 479-483; Cistelecan, Top ten, 156-159; Gabriel 
Dimisianu, Roman şi basm, RL, 2004, 42; Octavian Soviany, 
[Gabriel Chifu], CU, 2004, 11, LCE 2007, 1; Ștefănescu, Isto- 
ria, 952-956; Adriana Stan, Balzac şi artileria grea, CLT, 2008, 
11; Manolescu, Istoria, 1313-1316; Geo Vasile, De veghe în 
lanul de proză, laşi, 2009, 70-72. MI. 

CHIHAIA, Pavel 
(23.IV.1922, Corabia), 
prozator, dramaturg, 

eseist. 


Este fiul Elenei (n. Crăciunescu), croitoreasă, şi al 
lui Ion Chihaia, funcţionar. După ce urmează la 
Constanţa - unde locuiește de la cinci ani — Liceul 
„Mircea cel Bătrân”, frecventează între 1941 și 1944 
Facultatea de Litere şi Filosofie a Universităţii din 
Bucureşti. Debutează în publicaţia școlară „Revista 
noastră” (Constanţa, 1940), iar ulterior colaborează 
cu proză şi cu cronici plastice la „Timpul”, „Ecoul”, 
„Fapta”, „Universul literar”, „Lumea”. Debutează 
editorial la Editura Fundațiilor Regale cu piesa de 
teatru La Farmecul nopții (1945; Premiul Scriitorilor 
Tineri), care beneficiase de recomandarea lui Petru 
Comarnescu. Tot Comarnescu îi facilitează anga- 
jarea ca impiegat la Direcţia Generală a Teatrelor 
(1946), de unde va fi dat afară în 1948 pentru că 
participase la o şezătoare literară organizată de 
Partidul Naţional Ţărănesc. Mânat de convingeri 
anticomuniste, între 1946 și 1950 face parte din 
Asociaţia „Mihai Eminescu”, înființată prin apor- 
tul secretarului nunțiaturii catolice din București, 
Marie-Alype Barral, și funcționează în clandestini- 
tate alături de Constant Tonegaru, Teohar Mihadaș, 
Iordan Chimet, Dinu Pillat, Șerban Cioculescu ș.a.. 
În perioada 1948-1960 va fi arestat în două rânduri 
și eliberat de fiecare dată din lipsă de probe. 

Trăiește lucrând ca zidar, caloriferist, figurant la 
teatru. În 1960 este angajat de George Oprescu la 
secția medievală a Institutului de Istoria Artei, 
dedicându-și energia în următoarele două decenii 
specializării într-un domeniu în care intrase ca 
diletant. După o tentativă de a emigra în 1971, când 
pleacă în Elveţia, ajungând apoi la Florența și la 
Paris, înainte de a se întoarce în ţară unde rămă- 
sese restul familiei, obține în 1978 azil politic în 
Germania și se stabilește la Miinchen, unde funcţi- 
onează în calitate de consilier de educaţie la un 
liceu francez. Colaborează la Radio Europa Liberă 
și la publicații din exil precum „Buletinul 
Institutului Român” (Freiburg), „Limite”, „Curen- 
tul”, „Observator”, „Lumea liberă”. După 1989 rein- 
tră în circuitul cultural din România, reeditându-și 
în numeroase rânduri scrierile științifice, publicis- 
tice și beletristice. 

Prin Blocada (1947), C. are șansa și totodată 
neșansa de a-și vedea tipărită cea mai importantă 
scriere. Cartea face parte dintr-o serie de romane 
— împreună cu Frunzele nu mai sunt aceleaşi de 
Mihail Villara, Moartea cotidiană de Dinu Pillat ș.a. 
- publicate în scurta perioadă de libertate artistică 
dintre sfârșitul celui de-al Doilea Război Mondial 
și instaurarea realismului socialist, care, prin ieși- 
rea rapidă din circuitul public, au ratat intrarea 
în canonul real al literaturii. Reconsiderarea lor 
după 1989, deși receptată relativ consistent, le-a 
readus totuși în atenția publicului și a criticii mai 
curând în calitate de piese de muzeu, relicve ale 
unui fost viitor posibil. Pe de altă parte, șansa lui 
C., pe lângă a-și fi văzut publicat romanul, vine 
din atingerea unui nivel literar la care ulterior nu 
avea să mai ajungă. Principala calitate a cărții stă 
în stil, în paleta cromatică a frazei, aptă să con- 
tureze o epocă și o atmosferă. Dar tot în stil este 
localizat și unul dintre principalele neajunsuri: 
dacă în descrieri fraza este complexă, în naraţiuni 
şi dialoguri eficienţa scade sensibil. De altfel, auto- 
rul şi-a revizuit considerabil romanul cu prilejul 
edițiilor ulterioare, acțiune în fond tardivă și ine- 
ficientă. Cartea este construită pe o dublă mișcare. 
Dezordinea febrilă de pe orizontala societății mai 
mult sau mai puţin interlope din portul Constanța 
în anii de dinaintea și din timpul celui de-al Doilea 
Război Mondial este îngheţată progresiv pe axa 
temporalității/ istoriei sub acţiunea blocadei impu- 
se traficului maritim. Precum în Europolis de 
Jean Bart, romanul este un studiu al anulării unei 

dinamici, al intrării unui oraș portuar într-o som- 
nolență devitalizată. Personaje de toate soiurile — 
proxeneți, contrabandisști, traficanţi, zarafi, prosti- 
tuate, negustori, lupi de mare, polițiști, adventiști, 
agricultori — oferă un repertoriu uman nu atât larg, 
cât dens. Dintre cele câteva personaje principale 
se reține în primul rând Hemcea, o variantă de 
Don Quijote, un uriaș relativ inofensiv și mitoman 
care visează cu voce tare aventuri maritime pe 
măsura acelora din cărți. Deși complex anecdotic 
- traversează o serie eterogenă de situații sociale —, 
personajul reprezintă o slăbiciune simptomatică 
pentru construcția romanului, fiind mai curând 
un fir roșu care dispare pe ample porțiuni, şi nu 
un pilon de susținere. Încă din prefața care trebuia 
să însoţească romanul la prima apariţie, Petru 
Comarnescu scotea în evidență inabilitățile de 
construcție. Textul apare într-adevăr dezechilibrat: 
nu are unitate de acțiune, numeroase personaje 
sunt pierdute din vedere, multe episoade și gesturi 
sunt nemotivate sau excesive. Pe lângă înrudirea 
evidentă cu romane ale lumii de graniță precum 
Un port la răsărit de Radu Tudoran, Blocada a fost 
comparat de I. Negoiţescu cu Ciuma de Albert 
Camus sau cu Deșertul tătarilor de Dino Buzzati, 
scrieri tipice pentru tema unei așteptări opresive 
și enorm dilatate. Mai verosimilă este apropie- 
rea de naturalismul lui Eugen Barbu din Groapa 
(Marian Popa). Cu atât mai mult cu cât piesa în 
trei acte La Farmecul nopții ținea de aceeași zonă 
naturalistă — ilustrată în proximitatea interbelicu- 
lui de Dan Petrașincu ș.a. - a febricității și morbi- 
dităţii accentuate prin contrastul cu o normali- 
tate copios absentă. Blocada trebuia să fie prima 
parte din ceea ce autorul intenționa să numească 
Trilogia dobrogeană. A mai fost scris doar volumul 
al doilea, Hotarul de nisip, inclus în primul tom din 
seria Scrieri din ţară şi din exil U-IIl, 2007), rămâ- 
nând în stadiu de proiect cel de-al treilea, dedicat 
exilului tomitan al poetului latin Ovidiu. Hotarul 
de nisip este o scriere complementară primului 
roman, fiind de asemenea centrat pe tema evadă- 
rii dintr-un univers sufocant — în speță, comunis- 
mul represiv al anilor '50 din secolul trecut (epoca 
în care a fost începută cartea); doar că de această 
dată „blocada” nu mai vine din exterior, ci dinăun- 
trul graniţelor. Totuși, scrierea e departe de com- 
plexitatea caracterologică și stilistică din Blocada. 
La rigoare, se poate susține că Hotarul de nisip 
reprezintă un caz de realism socialist scris pe dos 


Chihaia 


din punct de vedere al valorilor ideologice, adică 
din perspectiva unui „dușman al poporului”. Deși 
polaritatea axiologică este inversată, limitările for- 
mulei — simbolistică încărcată și maniheistă, exces 
de personaje tipice în situaţii tipice, finalul lumi- 
nos - anulează în bună măsură eficiența roma- 
nului, care poate fi citit în schimb ca document al 
rezistenţei anticomuniste. Din perioada deceniului 
al cincilea s-au mai păstrat câteva nuvele, incluse 
târziu în Treptele nedesăvârșirii (1994): Poteca de 
argint, Orbul, Friguri, Datoria. În același volum 
au fost publicate eșantioane din jurnalul ținut 
în perioada 1956-1957, din corespondența între- 
ținută între 1948 și 1957 cu Constant Ionegaru, 
Vladimir Streinu, Șerban Cioculescu ș.a. ori din 
memorialistica scrisă în exil — evocări ale lui Stere 
Popescu, Dimitrie Stelaru, Constant Tonegaru, 
Petru Comarnescu, George Tomaziu. Renunțând 
la beletristică de-a lungul anilor '60—'80, C. s-a spe- 
cializat în istoria artei românești medievale, dome- 
niu în care a publicat numeroase studii, inclusiv 
o variantă amplificată a doctoratului susținut în 
1973 la Sorbona, Immortalite et decomposition dans 
lart du Moyen Âge (1988). După 1989 a realizat 
pentru Europa Liberă o serie de interviuri cu per- 
sonalități literare și artistice din România, culese 
în volumul Faţa cernită a libertăţii. 20 convorbiri 
la Europa Liberă (1991). De asemenea, a acordat 
numeroase interviuri privind biografia sa intelec- 
tuală și politică. S-a îngrijit de adunarea unei opere 
risipite sau în diverse stadii de finalizare. Scrierile 
despre artă, editate inițial separat, au fost strânse 
în cinci volume intitulate Artă medievală (1999), iar 
beletristica și publicistica au fost cuprinse în seria 
Scrieri din ţară şi din exil. În fine, o serie cvasicom- 
pletă, Opera omnia, a apărut în zece volume în 2010, 
ilustrând toate domeniile de activitate ale autoru- 
lui, urmată în 2012 de editarea corespondenţei. 

SCRIERI: La Farmecul nopții, Bucureşti, 1945; Blocada, 
Bucureşti, 1947; ed. pref. Petru Comarnescu, postfață 1. 
Negoiţescu, Cluj-Napoca, 1991; ed. definitivă, pref. Petru 
Comarnescu, postfață I. Negoițescu, Cluj-Napoca, 2005; 
Din cetățile de scaun ale Ţării Româneşti, Bucureşti, 
1974; De la Negru Vodă la Neagoe Basarab. Interferenţe 
literar-artistice în cultura românească a evului de mijloc, 
Bucureşti, 1976; Sfârşit şi început de ev. Reprezentări de 
cavaleri la începuturile Renaşterii, Bucureşti, 1977; Tra- 
diții răsăritene şi influenţe occidentale în Ţara Romă- 
nească, Miinchen, 1983; Immortalite et decomposition 
dans lart du Moyen Age, Madrid, 1988; Faţa cernită a 
libertăţii. 20 convorbiri la Europa Liberă, Bucureşti, 1991; 

Mărturisiri din exil, postfață Adolf Armbruster, Iaşi, 
1994; Treptele nedesăvârşirii, laşi, 1994; Lecturi despre 
Țările Române în Evul Mediu, Aalborg (Danemarca), 
1995; Itinerarii artistice, Aalborg, 1995; Țara Românească 
între Bizanţ şi Occident, laşi, 1996; Orizont medieval, Aal- 
borg, 1996; Artă medievală, I-V, pref. Şerban Papacostea, 
Bucureşti, 1998; Legendele unei lumi posibile, Bucureşti, 
2000; Înfăptuiri pontice. Antologie dobrogeană, îngr. loan 
Popişteanu, Constanţa, 2004; Scrieri din ţară şi din exil, 
I-II, Bucureşti, 2007; Opera omnia, l-X, îngr. loan Popiș- 
teanu, introd. Angelo Mitchievici și Ileana Marin, Con- 
stanța, 2010; Corespondenţă, Constanţa, 2012. 

Repere bibliografice: Marin Sârbulescu, „Blocada”, TIL, 
1948, 3648; Piru, Panorama, 462-463; Nicolae Manolescu, 
Literatură și artă, RL, 1979, 10; Matei Cazacu, Tradiţii şi 
influențe, „Limite” (Paris), 1985, 44-45; Alex. Ştefănescu, 
„Era în 1947”, RL, 1992, 4; Ioana Pârvulescu, În căuta- 
rea „generaţiei pierdute”, RL, 1994, 15; Negoiţescu, Scri- 
itori contemporani, 96-99; Dicţ. scriit. rom., I, 551-553; 
Cornelia Ştefănescu, Cadenţa unei degradări, JL, 1998, 
1-2; Theodor Cazaban, O carte ştiinţifică, o carte de exil, 
JL, 1998, 6-7; Florescu, Întoarcerea, 184-187; Adolf Arm- 
bruster, Pavel Chihaia şi arta medievală, JL, 1999, 21-24; 
Barbu Cioculescu, [Pavel Chihaia], RL, 1999, 26, 2002, 15, 
2004, 17, JL, 2004, 7-12, LCE, 2005, 23, RL, 2008, 5, „Litere” 
(Găeşti), 2008, 2, „Acolada” (Satu Mare), 2011, 11, 2012, 12; 
[Pavel Chihaia], JL, 2001, 5-10, 2004, 7-12 (grupaje spe- 
ciale); Gabriel Dimisianu, [Pavel Chihaia], RL, 2001, 28, 
LCF, 2005, 23, R, 2008, 1, RL, 2011, 15; Gheorghe Grigurcu, 
[Pavel Chihaia), RL, 2001, 41, 2008, 8; Tudorel Urian, [Pavel 
Chihaia], RL, 2006, 20, 2008, 28; Popa, Ist. lit., L, 256-257; 
Manolescu, Enciclopedia, 155-157 M.I. 


CHILARU, lon (15.11.1937, Molniţța-Herţa -— 
1VI.1994, Cernăuţi), poet, publicist. Este fiul 
Casandrei (n. Gherlan) și al lui lon Chilaru, ţărani. 
În 1951, după absolvirea primelor opt clase în satul 
natal, a urmat şcoala medie în satul Horbova din 
raionul Herţa. Între 1954 și 1959 şi-a făcut studiile 
la Universitatea de Stat din Cernăuţi, Facultatea de 
Filologie Romano-Germanică, secţia limba mol- 
dovenească. Din 1959 până în 1965 este directorul 
şcolii din satul natal. Câteva luni a lucrat pe post 
de redactor-şef adjunct la Comitetul de Stat pentru 
Radio-Televiziune din Cernăuţi, apoi devine 
secretar de redacţie la cotidianul „Bucovina sovie- 
tică”; aici lucrează până la apariţia ziarului „Zorile 
Bucovinei”, unde a activat mai întâi ca redactor-şef 
adjunct, apoi, până în 1994, ca redactor-șef. În peri- 
oada 1975-1979 a studiat la Şcoala Superioară de 
Partid de pe lângă Comitetul Central al Partidului 
Comunist din Ucraina. 

C. a debutat cu versuri şi articole în gazetele raio- 

nale şi regionale. A scris versuri ocazionale, patetice, 
lozincarde, dedicate Partidului Comunist și vieţii 
noi din comunism, a proslăvit „viaţa nouă” a buco- 
vinenilor sub puterea sovietică. Timp de două dece- 
nii a dominat cantitativ peisajul liric bucovinean, 
complăcându-se în ipostaza de „bard al partidului 
unic” a cărui poezie „nici nu se construiește, nici nu 
se deconstruiește, ci se stivuiește” (Ștefan Hostiuc). 
Confesiuni lirice precum „Mereu eşti la începutul 
unui drum/ Şi te grăbeşti să te avânţi spre altul/ 
Sub paşii tăi se macină acum/ Secundele, adâncul şi 
înaltul” s-au pierdut printre nenumărate ode închi- 
nate socialismului. 
SCRIERI: Cinstire plugarului, Ujgorod, 1968; Destăinu- 
ire, Ujgorod, 1969; Patria din mine, Ujgorod, 1970, Amezi 
bucovinene, Chişinău, 1972; Măria Sa Omul, Ujgorod, 1973; 
Magistrala lui Octombrie, Ujgorod; 1975; Izvoare fierbinţi, 
Ujgorod,1977; De vorbă cu viitorul, Ujgorod, 1980; Florile 
recunoştinței, Ujgorod, 1983; Cântecele vieţii, Ujgorod, 1985; 
Arborele frăţiei, Ujgorod, 1987. Antologii: Glasuri tinere. 
Versuri ale tinerilor poeţi moldoveni din Bucovina, Ujgorod, 
1971. 


Repere bibliografice: Grigore Bostan, Lora Bostan, 
Pagini de literatura română. Bucovina, regiunea Cernă- 
uţi (1775-2000), Cernăuţi, 2000, 399-403; Satco, Encicl. 
Bucovinei, I, 219; Hostiuc, Scriitori, 34-35; Grigore 
Crigan, Am vrut să fiu aşa cum sunt — îndrăgostit de-acest 
V.Tt. 


pământ, „Zorile Bucovinei”, 2007, 14 februarie. 


CHIMEIT, lordan 
(18.XI.1924, Galaţi — 
23.V.2006, Bucureşti), | 
prozator, poet, eseist. 


Este fiul Paraschiţei (n. Ţăranu) şi al lui Aurel 
Chimet, grefier. A urmat Liceul „Vasile Alecsandri” 
din Galaţi, terminat în 1944, după care s-a înscris la 
Facultatea de Litere şi Filosofie a Universităţii din 
Bucureşti, absolvită magna cum laude în 1948. A 
făcut şi Facultatea de Drept, luându-şi licenţa în 
1957. Redactor la „Gazeta literară” (1964-1968) şi la 
Televiziune (1969), din 1970 renunţă deliberat la 
orice slujbă oficială. A folosit şi pseudonimele 

Iordan C. Galaţi şi Giordano Rossi. Încă din ultimii 
ani de liceu (1941-1944) colaborează la reviste de 
satiră („Veselia”, „Epigrama”, „Gluma”) şi scrie 
proză umoristică absurdă. Împreună cu câţiva 
colegi, printre care Gheorghe Ursu, asasinat de 
Securitate mai târziu, şi Camil Baciu, viitor proza- 
tor SF, participă la un grup de contestare politică a 
realităţilor româneşti din timpul războiului, ceea 
ce îi atrage o supraveghere atentă din partea 
Siguranţei Naţionale. Colaborează deschis la 
„Dreptatea”, rămas principalul organ de presă al 
opoziţiei, e prezent în „Caiet de poezie”, supliment 
al „Revistei Fundațiilor Regale”. În „Revista 
româno-americană” din 1946 îi apare ciclul de 
poeme Exil (retipărit abia în 1999). De acum încolo 
va folosi pretextul literaturii pentru copii, al litera- 
turii suprarealiste, al literaturii fanteziei şi inocen- 
ţei pentru a arăta că o evadare din universul con- 
centraționar încă este posibilă. Lamento pentru 
peştişorul Baltazar (1968), ciclu de mici poeme 
suprarealiste compuse între 1946 şi 1948, inaugu- 
rează câteva teme şi procedee ce vor deveni obse- 
dante: tema călătoriei spre un punct-centru, numit 
în această perioadă Vechiul Oraş, iar mai târziu, în 
perioada prozei, Oraşul, realizarea călătoriei într-o 
lume la graniţa realului cu ficţionalul, în care amă- 
nuntul descripţiei exacte serveşte construirii unui 
decor ce nu aparţine lumii acesteia, ci alteia, 
Imaginariei. În perioada 1948-1965 scriitorul nu 
publică nimic; cărţile încep să-i apară din 1966. La 
punctul de interferenţă dintre basm, povestire de 
aventuri, naraţiune cu animale, roman alegoric şi 
parodie a tuturor stilurilor narative consacrate, 
Închide ochii şi vei vedea Oraşul (1970) transpune în 
imaginar căutarea micuţei Elli, frumoasa fetiță 
răpită de căpcăunul Gagafu, cu ajutorul motanului 
Sultan. Alice în ţara minunilor, Pinocchio, basmul 
românesc, Dumbrava minunată sunt apropieri ce 
apar în memoria cititorului. Scrierea pune şi 
într-un fel parodic, ce va fi la modă aproape patru- 
zeci de ani mai târziu, chestiunea intertextualită- 
ţii: în centrul ei se află povestirea Răzbunarea pur- 
celului, narată de mai multe ori sub titlurile 
Convertirea  ocnaşului, Surpriza minunată, 
Sărbătoarea uitucului, Somn uşor, În Munţii 
Stâncoși, De ce?, în stil rusesc, franțuzesc, german, 
italian, american, interogativ. 

Debutul editorial C. şi-l făcuse între timp cu 
un comentariu asupra filmelor despre cucerito- 
rii eroici de noi teritorii: Western. Filmele Vestului 


Chimet 


îndepărtat (1966). Filmul va rămâne o constantă 
a preocupărilor sale: ca autor de scenarii cinema- 
tografice — Baladă în piatră (1966), Baladă pentru 
vechiul drum (1968), consacrat mănăstirii Curtea de 
Argeş şi difuzat în ajunul ocupării Cehoslovaciei, la 
care se adaugă scenariul pentru filmul de animaţie 
Fetiţa cu chibrituri, după H. C. Andersen, premiat 
la festivalurile de la Teheran, Barcelona, Veneţia, 
scenariul de avangardă Carnavalul (1972), realizat 
împreună cu cineastul Ion Truică, prin care des- 
chide o cale nouă genului — şi, mai ales, în calitate 
de comentator de film - cărțile Comedia burlescă 
(1967), Eroi, fantome, şoricei (1970). După 1989 C. nu 
şi-a transformat împotrivirea la comunism într-o 
afacere rentabilă. Între 1990 şi 1994 ţine la postul de 
radio Europa Liberă un ciclu de conferinţe având 
ca teme definirea alfabetului democraţiei, voca- 
ţia europeană a istoriei României şi ideea euro- 
peană. În 1990 lansează la Editura Dacia colecţia 
„leşirea din labirint”, dedicată educaţiei democra- 
tice. Sunt aduse la lumină aici lucrări interzise în 
perioada dictaturii, consacrate definirii principa- 
lelor sisteme totalitare din secolul al XX-lea. Poet 
suprarealist, prozator fantezist şi tandru ironic, 
scenarist cu premii internaţionale, comentator de 
film, disident singuratic, C. este însă unul dintre 
cei mai originali realizatori de antologii din cul- 
tura română. În 1972 a publicat Cele douăsprezece 
luni ale visului. Antologia inocenţei, „o laudă adusă 
purității sufletului omenesc”. În lumea purității 
nu există bariere de spaţiu, de timp, de rasă, de 
identitate, de caracter între oameni. Fiecărei luni a 
anului, numită după sugestii preluate de la poetul 
german Christian Morgenstern, îi este închinată o 
temă: Jaguarie — Jocuri de copii, Zebruarie — Jocuri 
de poeţi, Moartie — Aventura, Caprilie — Animale 
ş.a.m.d. Poeți şi prozatori ludici ai lumii, grafici- 
eni suprarealişti contribuie la frumuseţea unică a 
cărţii. Peste aproape treizeci de ani, altă antologie, 
Cică nişte cronicari duceau lipsă de şalvari (1999), 
reuneşte texte esenţiale ale umorului absurd în 
literatura română, ilustrate cu desene pe măsură. 
C. este şi un bun critic de artă. În 1976, în ajunul 
bicentenarului independenţei Americii, reuşeşte 
să publice volumul Grafica americană. Un portret 
al Americii, pe care cenzura îl aprobă, crezând că 
e vorba de un comentariu de strictă specialitate. 
În 1984 apare la Bucureşti o amplă sinteză despre 
spiritualitatea Americii Latine moderne şi contem- 
porane. Albumul America Latină. Sugestii pentru 

o galerie sentimentală oteră o selecţie din pictura 
tuturor popoarelor latino-americane, tablourile 
reproduse fiind însoţite de evocări ale universu- 
lui magic şi realist al fiecărui artist, scrise într-un 
stil care restituie prin cuvânt imaginea specifică 
fiecăruia. O direcţie esenţială a activităţii atât de 
insolite a lui C. este antropologia istorică, corelată 
cu filosofia politică şi cu filosofia culturii. În 1992 
şi 1993 îi apar la Editura Dacia patru volume ale 
unei culegeri de texte unice în cultura română — 
Dreptul la memorie, lucrare pregătită încă din 1974 
şi respinsă de cenzură. Autorul o concepe ca peun 
dicţionar-sinteză al identităţii româneşti. Volumul 
întâi este dedicat rădăcinilor, temeliilor spirituali- 
tăţii naţionale: limba şi miturile; al doilea trece în 
revistă instituţiile de cultură, constituind în acelaşi 
timp şi o mărturie a vocației europene a poporu- 
lui român; volumul al treilea, Dialog despre identi- 
tatea românească, tratează tema din unghi etnic, 
filosofic, juridic, estetic, al culturii populare, ca şi 
din „unghi critic”; al patrulea se opreşte la marile 
subiecte ale dezbaterilor interbelice: nostalgia ori- 
ginilor, căutarea modelelor, diversitatea opţiuni- 
lor, tradiţionalism versus modernism, Orient sau 
Occident, europeism sau românism, ortodoxism, 
misticism, ateism, spiritualitate românească, 
contestările spiritualităţii. Nici un nume impor- 
tant nu lipseşte din această culegere care a fost 
distinsă cu Premiul Academiei Române. O altă 
antologie, Momentul adevărului (1996), este o inci- 
tantă lucrare de psihologie etnică şi istorie politică. 
Fiecare dintre textele de aici poate constitui nucleul 
unei discuţii pro sau contra. Şi în ampla prefaţă a 
editorului sunt reunite subiectele abordate de par- 
ticipanţii la discuţie: națiunea şi naţionalismele, 
falsele modele și modelele autentice, chestiunea 
minorităţilor, educaţia, felul în care se face rapor- 
tarea la exil. Dosar Mihail Sebastian (2001) carto- 
grafiază, prin antologarea unor texte edite și ine- 
dite, contextul polemic provocat de publicarea, în 
1996, a jurnalului lui Sebastian. În Cartea prieteni- 
lor mei (I-II, 2005-2006) C. evocă prieteni din ţară 
(N. Steinhardt, George Tomaziu, Margareta Sterian 
ș.a.) sau de peste hotare (Odysseas Elytis), ofe- 
rind de asemenea eșantioane din corespondența 
cu Elytis — prezent, alături de Michael Ende, și în 
culegerea epistolară Scrisori printre gratii (2004), de 
această dată fiind vorba despre corespondenţă cu 
Gheorghe Ursu și Camil Baciu. 

SCRIERI: Western. Filmele Vestului îndepărtat, Bucu- 
reşti, 1966; Comedia burlescă, Bucureşti, 1967; Lamento 
pentru peştişorul Baltazar, Bucureşti, 1968; Câte-o gâză, 
câte-o floare, câte-un fluture mai mare, Bucureşti, 1970; 
Eroi, fantome, şoricei, Bucureşti, 1970; Închide ochii şi 
vei vedea Oraşul, Bucureşti, 1970; Baladă pentru vechiul 
drum, Bucureşti, 1976; Grafica americană. Un portret 
al Americii, Bucureşti, 1976; America Latină. Suges- 
tii pentru o galerie sentimentală, Bucureşti, 1984; Exil. 
Lamento pentru peștișorul Baltazar, ed. bilingvă, tr. 
Dana Ranga, Bucureşti, 1999; Împreună cu Elli în Ima- 
ginaria (în colaborare cu Michael Ende), tr. Nora Iuga, 
pref. Mircea Horia Simionescu, Bucureşti, 1999; Ieşirea 
din labirint Untrarea în labirint, ieşirea...), Bucureşti, 
2002; Cele două Europe, cele două Românii, Bucureşti, 
2004; Scrisori printre gratii, București, 2004; Cartea prie- 
tenilor mei, I-II, pref. Vasile Igna, București, 2005-2006. 
Antologii: Cele douăsprezece luni ale visului. Antologia 
inocenţei, Bucureşti, 1972; Odysseas Elytis, Iar ca sen- 
timent un cristal, pref. şi postfaţa edit., Cluj-Napoca, 
1980; Dreptul la memorie, I-IV, Cluj-Napoca, 1992-1993; 
Momentul adevărului, pref. edit., Cluj-Napoca, 1996; 
Cică nişte cronicari duceau lipsă de şalvari. Antolo- 
gia literaturii umorului absurd, Bucureşti, 1999; Dosar 
Mihail Sebastian, Bucureşti, 2001. 

Repere bibliografice: Valeriu Cristea, [Iordan Chimef, RL, 
1969, 2, 1976, 26; Dana Dumitriu, „Închide ochii şi vei vedea 
Oraşul”, RL, 1970, 30; Eugen Simion, „Închide ochii şi vei 
vedea Oraşul”, LCE, 1970, 43; Edgar Papu, O carte matură 
pentrucopii, RL, 1971,28; Simion, Scriitori, (1978), 643-646; 
Steinhardt, Incertitudini, 73-78; Crohmălniceanu, Pâinea 
noastră, 404-407, Z. Ornea, [lordan Chimetl, RL, 1992, 30, 
1997, 22; Dicţ. scriit. rom., |, 553-555; loan Stanomir, O 
„Țară a Minunilor” revizuită, LCE, 1999, 29; Paul Cernat, 
[Iordan Chimet], OC, 2000, 25, 2001, 59, CU, 2006, 6; Mircea 
Iorgulescu, Peisaj după o bătălie care nu a mai avut loc, 
„22”, 2002, 8-10; Adriana Bittel, O minune de om, RL, 2004, 
45; Mihăilescu, Lit. rom. postceaușism, II, 111-117; [lordan 
Chimet], CLT, 2006, 22 (grupaj special); Felicia Antip, Elo- 
giul prieteniei, CLT, 2006, 53; Popa, Ist. lit., |, 212-216. R.S. 


CHINDRIŞ, loan (21.11.1938, Sânmiclăuş, j. Satu 
Mare), istoric literar, editor. Este fiul Mariei (n. 
Bârsan) și al lui loan Chindriș, descendent din- 
tr-o veche familie maramureșeană. Urmează cla- 
sele primare în localitatea natală, şcoala medie 
la Carei (1949-1955) şi Facultatea de Filologie la 
Universitatea din Cluj (1957-1962). Îşi ia doctoratul 
în filologie în 1977 cuo teză despre Al. Papiu-llarian, 
iar doctoratul în istorie în 1994. Debutează cu un 
reportaj în ziarul „Pentru socialism” din Baia Mare 
(1957). Ca redactor la Studioul de Radioteleviziune 
Cluj (1962-1985), cultivă acest gen în emisiunile 
realizate, precum şi în „Vatra”, „Flacăra”, „Tribuna, 

„Familia”. Complementar, abordează şi alte genuri 
publicistice, precum reportajul-anchetă, eseul 
documentar, interviul etc. E prezent şi în reviste 
specializate în valorificarea documentului _lite- 
rar, ca „Manuscriptum”, unde devine colaborator 
permanent. Debutul literar propriu-zis se pro- 
duce în „Lribuna”, cu schiţele Bărbosul şi Melchior 
(1967), dar literatura e părăsită în favoarea istoriei 
literare. O primă carte, ediţia Corespondenţa lui 
Alexandru Papiu Ilarian, realizată în colaborare cu 
Iosif Pervain, îi apare în 1972. În 1985 devine cer- 
cetător la Institutul de Istorie „George Bariț” din 
Cluj-Napoca, unde se specializează în identifica- 
rea şi publicarea de documente istorice inedite, iar 
din 2005 e numit director al Bibliotecii Academiei 
Române, Filiala Cluj. Semnalează, transcrie şi edi- 
tează mai multe opere ale reprezentanţilor Şcolii 
Ardelene, precum Arhieraticonul lui Inochentie 
Micu-Klein (2000) şi Istoria şi lucrurile şi întâmplă- 
rile românilor a lui Samuil Micu (I-II, 1995), alături 
de ediţii din lucrările lui Petru Maior şi Gheorghe 
Şincai. A contribuit, de asemenea, la realizarea, cu 
o colaborare mai largă, a două ediţii critice monu- 
mentale: Biblia de la Blaj, apărută la Roma în anul 
jubiliar 2000, şi Biblia Vulgata. Blaj 1760-1761 U-V, 
2005). A participat şi la iniţierea şi elaborarea cor- 
pusului de corespondenţă George Barif şi contempo- 
ranii săi (-LX, 1973-1999). | s-au acordat mai multe 
distincţii, printre care Premiul „Nicolae Iorga” al 
Academiei RSR (1976), Medalia Anul Creştin 2000, 
acordată de Scaunul Apostolic de la Roma, Premiul 
de Excelenţă al Fundaţiei Naţionale pentru Ştiinţă 
şi Artă (2008), Ordinul Meritul Cultural în grad de 
Cavaler (2010). 

C. a vizat cu precădere arheologia istorico-lite- 
rară, întreprinzând o laborioasă operă de investi- 
gare a două „vârste”: Şcoala Ardeleană şi literatura 
generaţiei de la 1848. Integrarea Şcolii Ardelene, 
operaţie delicată, o vede posibilă numai prin 
emanciparea de „beletrismul de cabinet”, elitist şi 
exclusivist. C. e un istoric literar interesat mai mult 
de ce se petrece în vechiul scris românesc decât de 
produsul finit, supus nu o dată arbitrarului ideolo- 
gic şi mental al posterităţii. Istoric, procesul literar 
se dovedeşte adesea superior produsului literar, 
prin calitatea lui de element viu, reglator al pulsa- 
ţiei intelectuale. Din această apreciere rezultă rolul 
preponderent al factologiei şi al arheologiei isto- 
rico-literare în cercetările sale. Epoca primară a 
Şcolii Ardelene o vede prin prisma personalismului 

lui Friedrich Schleiermacher, care a îndrumat scri- 
sul corifeilor mişcării spre construcţia istorică de 
tipul analelor, spre investigarea filosofică şi teo- 
logică a culturii naţionale, stimulând criticismul 
şi polemismul cu falsificatorii istoriei noastre. 
Aici istoricul se întemeiază pe o re-lectură a tex- 
telor celor mai de seamă cărturari ieşiţi din şco- 
lile Blajului, începând cu Inochentie Micu Klein 
şi continuând cu Petru Pavel Aaron, Samuil Micu, 
Gheorghe Şincai, Petru Maior, loan Budai-Deleanu 
ş.a. Exemplul cel mai potrivit poate fi socotit volu- 
mul Petru Maior, Scripta minora (1997), unde per- 
spectiva se schimbă în funcţie de alt tip de texte 
decât cele mai frecventate, anume texte de tip „ars 
literaria”, polemici, jurnale, corespondenţă sau 
mărturii de ordin personal. Îndeobşte C. supune 
atenţiei aspecte necunoscute sau puţin cunoscute, 
bazându-se pe documente de arhivă, manuscrise 
sau vechi tipărituri, devenite rarisime şi deseori 
inaccesibile. Sintezele asupra luminismului blă- 
jean - Naționalismul modern (1996), Cultură şi soci- 
etate în contextul Şcolii Ardelene (2001) - pune în 
circulaţie informaţii necunoscute, accepţiuni noi, 
îndrăzneţe, operând numeroase corecturi. Opera 
de reordonare a scrisului Şcolii Ardelene cunoaşte 
momente de vârf prin reeditarea, în colaborare, a 
Bibliei de la Blaj şi prin realizarea ediţiei princeps 
a Bibliei Vulgata (I-V, 2005). C. a semnat şi studiul 
introductiv sau postfața, adevărate monogra- 
fii ale vieţii cultural-literare ardelene din secolul 
Luminilor. Pe de altă parte, raliindu-se concepţiei 
unor cercetători precum Ion Breazu, Iosif Pervain, 
George M. Marica ş.a., care echivalează generaţia 
de la 1848 cu a doua vârstă a Şcolii Ardelene, isto- 
ricul literar s-a îndreptat din nou spre zone fertile, 
puţin cercetate, cum ar fi scrisul lui Alexandru 
Papiu-llarian, Simion Bărnuţiu sau George Barițiu. 
Editând Discursul de la Blaj al lui Simion Bărnuţiu 
(1990), C. descoperă în textul politic structuri 
de expresie literară care îl apropie pe autorul lui 
de retorica europeană a anului 1848, exemplul 
de referință fiind Felicite Lamennais. Şi istorio- 
grafia momentului este la fel de tributară prozei 
romantice, fapt demonstrat în lucrarea monogra- 
fică Ideologia revoluționară a lui Alexandru Papiu 
Ilarian (983). Filonul beletristic poate fi aflat în 
cele mai neaşteptate texte ale vremii, un loc aparte 
ocupându-l corespondenţa dintre actorii scenei 
sociale şi cultural-literare, ca în Corespondenţa 
lui Alexandru Papiu Ilarian, editată de C. În acest 

sens poate fi invocat şi corpusul de corespondenţă 
George Bariț şi contemporanii săi, care pune în 
valoare mai toate condeiele noii generaţii de tran- 
ziție spre clasicismul structural al epocii urmă- 
toare, dă relief epistolei literare şi memorialisticii, 
jurnalului şi relaţiei de călătorie, văzute de comen- 
tatori ca „o reprezentare epică a timpului” (lon 
Vlad), „o gingaşă operaţie de sondaj în adâncimi 
nepătrunse” (Şerban Cioculescu). Hermeneutica 
epistolară l-a condus pe C. la descoperirea unor 
scriitori romantici ardeleni de la mijlocul secolului 
al XIX-lea, autorii avuţi în vedere fiind loan Rusu, 
Vasilie Popp, Timotei Cipariu, Atanasie Șandor, 
Iosif Many sau Nicolae Pauleti ş.a. Interesat firesc 
de istoria cărţii şi a tiparului, mai ales din aria 
budapestană şi vieneză, cercetătorul semnalează 
numeroase cărţi ce lipseau din Bibliografia româ- 
nească veche, dar şi cu aporturi metodologice 
legate de actualizarea repertoriului „scripturilor 
române”, operate în parte prin culegerea de studii 
Transilvanica (2003). Cea mai notabilă descoperire 
este ediția întâi a poemului encomiastic Poemation 
de Secunda Legione Valachica sub Carolo barone 
Enzenbergio, imagine despre români a italianului 
Silvius Tannoli, tipărită la 1768, ediţie pe care cer- 
cetătorii o căutau de aproape două secole. O pasi- 
une adiacentă a lui C. este eseul sentimental, cu 
amprenta poemului în proză, dedicat unor perso- 
nalităţi din trecutul mai îndepărtat sau mai apro- 
piat. Piese unice în felul lor, prin retorism şi reve- 
rie meditativă, aceste parentalii sunt adunate în 
1998 într-un volum cu titlul Memoriale 100, parţial 
împrumutat de la Vasile Pârvan. 

SCRIERI: Alexandru Papiu Ilarian şi Academia Română, 
Cluj, 1973; Chipuri din hronicul neamului, Bucureşti, 
1977, Ideologia revoluționară a lui Alexandru Papiu Ila- 
rian, Bucureşti, 1983; Figuri de cărturari, Bucureşti, 
1987; Naționalismul modern, Cluj-Napoca, 1996; Memo- 
riale 100, Cluj-Napoca, 1998; Simion Bărnuţiu. Suverani- 
tate națională şi integrare europeană, Cluj-Napoca, 1999; 
Cultură şi societate în contextul Şcolii Ardelene, Cluj-Na- 
poca, 2001; Transilvanica, Cluj-Napoca, 2003; Petru Pavel 
Aron (în colaborare cu Niculina Iacob), Blaj, 2007; Biblia 
lui Petru Pavel Aron (1760-1761), unica traducere a Vul- 
gatei în cultura românească (în colaborare cu Niculina 
Iacob), Târgu Lăpuş, 2010; Frumoşii oameni de demult, 
Târgu Lăpuş, 2010; Tradiţie şi inovaţie latinistă în Biblia 
lui Timotei Cipariu, Târgu Lăpuş, 2010 (în colaborare 
cu Niculina Iacob). Ediţii, antologii: Corespondenţa lui 
Alexandru Papiu Ilarian, L-I, Cluj, 1972 (în colaborare 
cu Iosif Pervain); George Bariţ şi contemporanii săi, I-IX, 

pref. Ştefan Pascu şi Iosif Pervain, Bucureşti, 1973-1999 
(în colaborare); Nicolae Pauleti, Scrieri, pref. edit., Bucu- 
reşti, 1980; Simion Bărnuţiu, Discursul de la Blaj şi alte 
scrieri de la 1848, pref. Ion Raţiu, Cluj-Napoca, 1990, 
Istoria filosofiei, I-II, Bucureşti, 2000-2002 (în colabo- 
rare), Filosofia după W. T. Krug, Cluj-Napoca, 2004 (în 
colaborare cu Ionuţ Isac); Samuil Micu, Istoria Biseri- 
cii românilor, I-II, introd. edit., Bucureşti, 1995; Petru 
Maior, Scripta minora (Ars literaria. Animadversiones. 
Epistolarium. Ultimae), tr. şi pref. edit., Bucureşti, 1997, 
Protopapadichia, introd. edit., Cluj-Napoca, 1997; Icon 
Lacrymans Balasfalvensis MDCCLXIV - Icoana plân- 
gătoare de la Blaj 1764, ed. bilingvă, Cluj-Napoca, 1997 
(în colaborare); Inochentie Micu-Klein, Arhieraticon, 
pref. edit., Bucureşti, 2000; Biblia de la Blaj, ed. jubili- 
ară, pref. Camil Mureşanu, postfaţa edit. şi Eugen Pavel, 
Roma, 2000 (în colaborare); Timotei Cipariu, Epistolar 
1836-1877, pref. Eugen Simion, introd. edit., Bucureşti, 
2005; Biblia Vulgata. Blaj 1760-1761, I-V, introd. edit., 
pref. Eugen Simion, Camil Mureşanu, Bucureşti, 2005 
(în colaborare); loan Marginai, Stihuri din Sfânta Scrip- 
tură pentru multe lucruri. Prima concordanță biblică 
românească, Târgu Lăpuş, 2009 (în colaborare cu Nicu- 
lina Iacob); loan Rusu, Scrieri, Târgu Lăpuş, 2010 (în 
colaborare cu Niculina Iacob); Samuil Micu în mărturii 
antologice, Târgu Lăpuş, 2010 (în colaborare cu Nicu- 
lina Iacob); Ioan Budai-Deleanu în mărturii antologice, 
Cluj-Napoca, 2012 (în colaborare cu Niculina Iacob). 


Repere bibliografice: Nicolae Balotă, Papiu Ilarian şi con- 
temporanii săi, LCE 1972, 44; Dumitru Micu, Vulturul dobo- 
rât, AFT, 1972, 7; Mircea Zaciu, Ardelenii, ST, 1972, 10; Virgil 
Nemoianu, Ilarian printre contemporani, E 1973, 2; lon 
Vlad, Epistolarium transilvănean: „George Bariț şi contem- 
poranii săi”, TR, 1975, 2; Mircea Popa, [loan Chindriș], TR, 
1981, 33, „Adevărul de la Cluj”, 1996, 1650, 1748, 1997, 2027, 
1999, 2590, 2004, 4000, „Astra blăjeană”, 2003, 2, „Făclia”, 
2007, 5048; Al. Zub, „Ideologia revoluționară a lui Alexandru 
Papiu Ilarian”, ATX, t. XXI, 1984; Şerban Cioculescu, „Deco- 
darea” unei complexe personalităţi: George Bariț, RL, 1985, 
38; Alin Mihai Gherman, , [loan Chindriş], TR, 1996, 31-32, 
„Revista istorică”, 1997, 3-4, ST, 1998, 4-5, VTRA, 1998, 7, CL, 
1999, 10; Remus Câmpeanu, Biserica Română Unită — între 
istorie şi istoriografie, Cluj-Napoca, 2003, 252-262; Cristian 
Colceriu, Elite clujene contemporane — Cluj Contemporary 
Elites, ed. bilingvă, Cluj-Napoca, 2009, 157-192; Cornel 
Ungureanu, Rectificări necesare, O, 2011, 2; lon Buzaşi, 
Școala Ardeleană în câteva restituiri literare, RL, 2011, 36; 
Cristina-Mariana Lungu (Cărăbuş), „Samuil Micu în măr- 
turii antologice”, „Philologica Jassyensia”, 2011, 1; Eugen 
Munteanu, Lucia-Gabriela Munteanu, An Exceptional Phi- 
lological Event: the Publication of a Romanian Version of 
the Bible from the 18th Century, Translated after the Vulgate 
Bible, „Biblicum Jassyense”, 2011. M.Pp. 

CHINEZU, lon 
(15.VIII.1894, Sântana 
de Mureş, j. Mureş — 
10.XI1.1966, Bucureşti), 
critic literar, traducător. 


Este fiul Anei (n. Hosu) şi al lui Ion Chinezu, ţărani. 
Urmează şcoala primară în satul natal, liceul la 
Târgu Mureş, Facultatea de Teologie la Blaj şi pe 
cea de Litere la Budapesta şi la Bucureşti, luându-și 
licenţa în filologie în 1920. Funcţionează ca profe- 
sor de limba română la Târgu Mureş (1920-1925) şi 
la Cluj (1925-1940). A fost colaboratorul lui Sextil 
Puşcariu la proiectele Muzeului Limbii Române. În 
1930 a devenit doctor în litere al Universităţii din 
Cluj cu teza Aspecte din literatura maghiară arde- 
leană. 1919-1929. Între 1930 şi 1932 este bursier la 
Paris, unde urmează cursurile unor personalităţi 
precum Victor Basch (estetică), Ferdinand Balden- 
sperger şi Paul Hazard (literatură comparată). 
Susţine cronica literară la revista „Darul vremii” 
(1930), editată de Victor Papilian, şi este în condu- 
cerea revistei „Gând românesc” (1933-1940), perio- 
dic literar şi cultural din Transilvania, unde s-au 
adunat nume prestigioase din perioada interbe- 
lică. Mai colaborează la „Dacoromania”, „Socie- 
tatea de mâine”, „Revista Fundațiilor Regale”, 
„Erd6ly Helikon” ş.a. În 1940 vine la Bucureşti, 
lucrează în diplomaţie la Ambasada Română de la 
Budapesta, iar în 1944 e deportat în Germania, de 
unde revine în anul următor. A semnat traduceri 
cu pseudonimele Ion Urcan, Petre sau Petru 
Mureşanu, Andrei Aldea şi Alexandru Aldea. 
Prima carte a lui C., Aspecte din literatura 
maghiară ardeleană. 1919-1929, apărută în 1930, 
este o abordare sistematică, obiectivă şi riguroasă a 
fenomenului literar maghiar, definit, pe de o parte, 
prin încadrarea în climatul cultural al vremii, 
iar pe de altă parte, prin raportare la literatura 
română. Literatura maghiară este studiată meto- 
dic, pe genuri, luându-se în considerare diferenţi- 
erea dintre generaţii, dintre literatura masculină 
şi cea feminină etc. C. s-a remarcat îndeosebi în 
calitate de cronicar literar al perioadei interbelice 

(contribuţiile sale au fost adunate postum de I. 
Negoiţescu în volumul Pagini de critică, 1969), prin 
judecăţi de valoare ferme, dar elegant formulate, 
prin spiritul clasicizant vădit în simţul măsurii şi 
al echilibrului. EI scrie cu ochii la G. Ibrăileanu, pe 
care l-a apreciat pentru capacitatea de armonizare 
a specificului naţional cu cel local, a tradiţiei cu 
tendinţele novatoare. În ceea ce-l priveşte, a încli- 
nat balanţa spre un realism de factură ardeleană 
pe linia lui Slavici, Rebreanu, Pavel Dan, exprimân- 
du-şi deschis rezervele faţă de formalism şi expe- 
rimentalism. A fost preocupat de relevarea arhi- 
tecturii şi a organicităţii estetice a operei literare 
şi a manifestat un pronunţat interes pentru cali- 
tatea expresiei artistice. De pildă, a sesizat nouta- 
tea prozei lui Gib I. Mihăescu, considerând roma- 
nul Rusoaica „o operă de valoare excepţională” şi 
apreciind totodată stilul scriitorului: „Subtilitate şi 
forţă, gravitate mohorâtă şi umor gras se împleteau 
în acest stil, care cultivă, de obicei, fraza lungă, 
şerpuitoare, potrivită pentru a urmări până la ulti- 
mele pâlpâiri evoluţiile sufleteşti”. Spirit exigent, 
el a fost totodată un descoperitor al valorilor noi, 
pe care le-a încurajat şi le-a promovat. Notabil este 
cazul lui Pavel Dan, pentru impunerea căruia a 
luptat, inclusiv prin editarea unui volum de nuvele. 
S-a dovedit însă şi un „subtil cumpănit notator al 
faptului poetic” (1. Negoiţescu). Apreciază lirismul 
blagian din La curțile dorului sau rafinamentul 
intelectual al lui Ion Barbu, după cum remarcă şi 
tânăra poezie ardelenească, scriind despre Aron 
Cotruş, Mihai Beniuc ori Emil Giurgiuca. Bun 
cunoscător al relaţiilor româno-maghiare, C. s-a 
afirmat şi ca traducător din literatura maghiară, 
tălmăcind din scriitorii clasici (M6ricz Zsigmond, 
Mikszâth Kâlmân sau J6kai M6r), dar şi din nenu- 
măraţi reprezentanţi ai celei contemporane, atât 
din Ungaria, cât şi din România. Şi versiunea sa la 
Casa Buddenbrook de Thomas Mann s-a bucurat 
de ediţii succesive până în zilele noastre. 

SCRIERI: Aspecte din literatura maghiară ardeleană. 
1919-1929, Cluj, 1930; Pagini de critică, îngr. şi pref. I.Ne- 
goiţescu, Bucureşti, 1969. Ediţii, antologii: Poezii patrio- 
tice, Cluj, 1938 (în colaborare cu Ion Breazu); Pavel Dan, 
Urcan Bătrânul, introd. edit., Bucureşti, 1938. Traduceri: 
Asztalos Istvân, Vântul nu se stârneşte din senin, Bucu- 
reşti, 1949, J6ska, Bucureşti, 1957, Omenie, Bucureşti, 
1960, Povestind copiilor, pref. Mihai Gafiţa, Bucureşti, 
1961, Duminecă cu dragoste, pref. Ion Oarcăsu, Bucu- 
reşti, 1962 (în colaborare cu Constantin Olariu); M6ricz 

Zsigmond, Rubedenii, Bucureşti, 1949, Haiducul îşi joacă 
murgul, Bucureşti, 1952, Rubedeniile. Un om fericit, pret. 
Pop Simion, Bucureşti, 1962, Opere alese, I-V, pref. Nagy 
Pâl, Bucureşti, 1957-1970; Kovâcs Gyărgy, Cu ghearele şi 
cu dinţii, Bucureşti, 1950, Buchetul, Bucureşti, 1957, Fata 
din Ojdula, Bucureşti, 1960, Comoara Cristofilor, Bucu- 
reşti, 1965; Mikszâth Kâlmân, Două alegeri în Ungaria..., 
Bucureşti, 1951, Căsătorie ciudată, Bucureşti, 1954; Vas 
Zoltân, $aisprezece ani de închisoare, Bucureşti, 1951 
(în colaborare cu Emil Giurgiuca); Anna Seghers, Morţii 
rămân tineri, Bucureşti, 1952; ed. I-II, pref. Alexandru 
Dragomirescu, Bucureşti, 1964 (în colaborare cu Isaiia 
Răcăciuni); Feher Klara, Insula cutremurelor, Bucureşti, 
1953; Veres Pâter, Încercarea, Bucureşti, 1953, Nevastă rea, 
Bucureşti, 1955; Siit Andrâs, Pornesc oamenii, Bucureşti, 
1953, A şaptea bucurie, Bucureşti, 1954 (în colaborare cu 
Remus Luca), Aripă de rândunică, Bucureşti, 1960; Hor- 
vâth Istvân, Brazdă peste haturi, Bucureşti, 1954, Ber- 
becul brumăriu, Bucureşti, 1957 (în colaborare cu Gelu 
Perian-Păteanu); J6kai M6r, Crăişorii, Bucureşti, 1955; 
Ferencz Lâszl6, Ceaţa, Bucureşti, 1956, Umbra, Bucureşti, 
1957; Thomas Mann, Casa Buddenbrook, Il, introd. 
Hans Mayer, Bucureşti, 1957; ed. 2, I-II, Bucureşti, 1962; 
Nagy Istvân, Dincolo de barieră, Bucureşti, 1958; Korda 
Istvân, Drumul cel mare, pret. Vlaicu Bârna, Bucureşti, 
1958; Szemler Ferenc, Muntele cu trei cocoaşe, Bucureşti, 
1959, Solstițiul, pref. Remus Luca, Bucureşti, 1961; Mik6 
Ervin, Asalt în ţara stufului, Bucureşti, 1961; Szăsz Jânos, 
Primii şi ultimii, Bucureşti, 1963, Cei dintâi şi cei din urmă, 
I-II, Bucureşti, 1973. 

Repere bibliografice: Nae Antonescu, „Gând româ- 
nesc”, ST, 1966, 12; Al. Dima, În mişcarea literară a tim- 
pului, TR, 1969, 39; Henri Jacquier, In memoriam, TR, 
1969, 39; Edgar Papu, Un apostol ardelean, RL, 1969, 40; 
Negoiţescu, Însemnări, 139-154; Doina Graur, Bucur 
Ţincu, Ion Chinezu, istoric şi critic literar, RITL, 1972, 4; V. 
Fanache, „Gând românesc” şi epoca sa literară, Bucureşti, 
1973, passim; Fanache, Întâlniri, 216-221; Antonescu, 
Scriitori, 194-219; Felea, Prezenţa, 155-160; Bârlea, Efigii, 
107-115; Băncilă, Portrete, 231-242; Ţepelea, Opțiuni, 
64-75; Ştefan Baciu, Praful de pe tobă, Bucureşti, 1995, 
461-466; Dicţ. scriit. rom,, |, 555-556; Dan C. Mihăilescu, 
Biblioplan de aprilie, „22”, 1997, 377; Nicu Caranica, Un 
Esculap al sufletului românesc, Bucureşti, 1997, 209-211; 
Ion Chinezu -— relief în posteritate, Târgu Mureș, 1999; 
Edgar Papu, Ion Chinezu, „Lamura” (Craiova), 2005, 1-3; 
Florescu, Aristarc, Il, 417-439. D.B.-D. 


CHIOARU, Dumitru (19.X.1957, Sângătin, j. Sibiu), 
poet, eseist. Este fiul Mariei (n. Troancă) şi al lui 
Dumitru Chioar, ţărani. A absolvit Facultatea de 
Filologie din Cluj-Napoca în 1980, devenind doctor 
în filologie în 1998. Este redactor al revistei „Echi- 
nox” (1976-1980), profesor de limba şi literatura 

română la Piatra Neamţ, Agnita, Cisnădie, Sibiu, 
librar - o scurtă perioadă —, iar din 1990 până în 199, 
apoi din 2001, redactor-şef al revistei „Euphorion” 
şi, concomitent, lector, apoi conferenţiar și profe- 
sor de literatură comparată la Facultatea de Litere a 
Universităţii „Lucian Blaga” din Sibiu. Debutează în 
1976, în „Iransilvania”, cu un grupaj de poeme. Mai 
colaborează la „Steaua”, „Iribuna”, „Vatra”, „Convor- 
biri literare”, „Ateneu”, „Orizont”, „România literară”, 
„Observator cultural”, „Dilema”, „Poesis”, „Iomis”, 
„Viaţa românească”, „Apostrof” ş.a. Prima carte, 
Seară adolescentină, îi apare în 1982, autorul fiind 
distins cu Premiul Uniunii Scriitorilor. A mai obţinut 
Premiul Asociaţiei Scriitorilor din Sibiu (1999, 2001, 
2003, 2004, 2009). 

În Seară adolescentină trăsăturile lui C. apar 
formate. „Licenţiat în melancolie de cabinet” (Al. 
Cistelecan), poetul oferă un descriptivism minor, 
asociind un sentimentalism mărunt unei recuzite 
vetuste de obiecte. În notații fără anvergură, foca- 
lizând ca prin ceaţă, este consemnată o atmosferă 
preferabil de toamnă: „Dimineaţă de noiembrie 
cum/ trupul unui animal despicat de-a lungul 
unui/ zid peste care aruncă frunziș cu/ o femeie 
privirea leagănă aleea/ câteva ore penalizare iarăși 
în jurul/ cârciumii se așteaptă cu pleoapele abia 
dezlipite pe aici/ doar mașinile știu graba timpului 
acum/ ședința începe hârtiile ies/ în oraș se-ncaieră 
cu opinia publică până deseară cine știe/ ce va mai 
fi” (Toamnă în așteptare). Cu Secolul sfârşeşte într-o 
duminică (1991) autorul trece la poeme mai ample, 
construite prin variaţii pe marginea unui element 
cât mai amorsat simbolic — lumină, apă ș.a. —, dar 
fiind în continuare lipsit de mare originalitate, deși 
câteodată această lipsă încearcă să compenseze 
prin semnalarea voluntarității intertextuale (câte 
un ritm de împrumut, câte un ecou). Noaptea din 
zi (1994) recontirmă posibilitățile de livresc sufocat 
de mărunțișuri. Deși poetul evocă adesea combus- 
tii, poemele pâlpâie meschin. Retorica e uscată, iar 
temele confundabile: „În jur numai pereții aceștia 
de cărți/ citite și răscitite/ vândute și răscumpă- 
rate/ niște trupuri de femei împăiate/ garoafele din 
vază s-au scuturat/ ca scrumul din țigări/ așter- 
nându-se-n straturi/ pendula ceasului de perete stă 
neclintită/ caun ţurțure iarna/ am trăit de ieri încă o 
viață/ fără să-mi schimb gândurile”. Din Viaţa şi opi- 
niile profesorului Mouse (2004) - inclus iniţial într-o 
versiune abreviată în antologia Vara de fosfor (2002) 
— transpar câteva întrebări și obsesii optzeciste 

(„Existenţa este oare pentru a fi scrisă?/ scriu deci 
exist?”), dar și sămănătoriste ori doar perene („M-au 
încercuit anii/ ca pe nucul strâmb din grădină/ 
sub povara inelelor / nucul scade în înălțime/ dar 
se îngroașă cuibărindu-se/ între ierburi/ ca într-o 
coajă de nucă”). De asemenea, C. introduce aici un 
ciclu de poeme dedicate Sibiului („oraș-vitraliu”) 
și câtorva dintre obiectivele sale turistic-culturale. 
Nostalgia, patetismul discret și semitonurile sunt 
notele principale. În calitate de critic literar, auto- 
rul și-a strâns cronicile în volumele Developări in 
perspectivă. Generaţia poetică '80 în portrete critice 
(2004), Arta comparaţiei (2009) și Noi developări în 
perspectivă (2010). Cronicar blajin, generos și con- 
secvent al poeţilor congeneri, C. și-a făcut un punct 
de onoare din a trata optzecismul, nouăzecismul și 
douămiismul ca pe un fenomen compact și unitar. 
Selecția operată în Noua poezie nouă. O antologie de 
poezie română postmodernă (2011) încearcă să justi- 
fice această idee. Poetica temporalităţii. Eseu asupra 
poeziei româneşti (2000), deși valorifică editorial 
teza de doctorat, este tot o adunare de eseuri. De 
la M. Eminescu până la Nichita Stănescu, trecând 
prin Alexandru Macedonski, George Bacovia, Tudor 
Arghezi, Lucian Blaga și lon Barbu, C. combină cam 
arbitrar o cercetare fenomenologică asupra timpu- 
lui (presărată cu conspecte din Martin Heidegger 
ș.a.) cu o prospectare tematistă a orfismului poetic. 

SCRIERI: Seară adolescentină, Bucureşti, 1982; Secolul 
sfârşeşte într-o duminică, Bucureşti, 1991; Noaptea din zi, 
Sibiu, 1994; Radiografiile timpului, Botoşani, 1998; Poetica 
temporalităţii. Eseu asupra poeziei româneşti, Cluj-Na- 
poca, 2000; Vara de fosfor, Cluj-Napoca, 2002; Viaţa şi opi- 
niile profesorului Mouse, Cluj-Napoca, 2004; Developări în 
perspectivă. Generaţia poetică '80 în portrete critice, Bucu- 
rești, 2004; Clipe fosforescente, București, 2007; Arta com- 
paraţiei, Cluj-Napoca, 2009; Noi developări în perspectivă, 
Cluj-Napoca, 2010. Antologii: Antologia poeziei române de 
la origini până azi, |-II, Piteşti, 1998 (în colaborare cu loan 
Radu Văcărescu); Noua poezie nouă. O antologie de poezie 
română postmodernă, Cluj-Napoca, 2011. 

Repere bibliografice: Nicolae Manolescu, Trei debuturi, 
RL, 1982, 15; Daniel Dimitriu, „Seară adolescentină”, CL, 
1982, 8; Coşovei, Pornind, 94-97; Nicolae Oprea, „Seco- 
lul sfârşeşte într-o duminică”, „Calende”, 1991, 10; loan 
Holban, Cum se poate muri şi învia într-un poem, CRC, 
1992, 6; Ţeposu, Istoria, 104; loana Pârvulescu, Poezia cu 
ispite şi regrete, RL, 1994, 34; Milea, Sub semnul, 149-151; 
Bucur, Poeți optzecişti, 49-50; Gheorghe Grigurcu, Un 
decepţionat caligrafic, RL, 2002, 38; Ulici, Prima verba, 
IV, 101-103; Lefter, Flashback, 195-200; Ion Pop, „Clipele 

de fosfor” ale lui Dumitru Chioaru, CLT, 2007, 30; Bodiu, 
Evadarea, 112-117; Borbely, Existenţa, 239-242; Cistele- 
can, Diacritice, Il, 59-74. M.I. 


CHIORALIA, Constantin (14.X1[.1902, Pleniţa, 
j. Dolj — 14.X11.1986, Bucureşti), poet, publicist. 
Absolvent al Facultăţii de Drept şi Filosofie din 
Bucureşti, intră în magistratură, de unde trece 
consilier juridic, apoi şef de serviciu în Ministerul 
Învăţământului, până la pensionare (1967). A 
debutat în 1924 cu versuri la „Adevărul literar şi 
artistic” (semnând A. Lucaci) şi editorial cu volu- 
mul Vitralii (1967). 

Poeziile lui C., confesive, relativ meşteşugite, cu 
o vagă tentă ironică ce atenuează oarecum excesul 
de imagini, rețin atenţia prin voinţa de plasticitate 
şi vitalismul de sorginte ţărănească. Sunt învede- 
rate aptitudinea dialogului şi dorința de comuni- 
care („Nimic nu pot să-ţi dărui dacă/ Nu-mi cauţi 
uşa, musafir”). De aici şi claritatea, eufonia multor 
versuri, dar şi plata sfătoşenie, mediocritatea „fru- 
moasă” a altora. Dincolo de toate, ies în evidență 
câteva piese, precum Revenind la Vârciorova, 
Sămânţăresele, Analogii, Inscripţie pe o pernă şi 
altele adunate în volumul Vitralii, ce dau măsura 
talentului lui C., poet cu forţa de a plasticiza peisa- 
jul locurilor natale şi de a evoca rodirile nesfârşite. 
Un ciclu final din Vitralii aparţine ipostazei erotice, 
cu melancolii de vârstă şi cu expresia sentimentului 
de legătură cu gliile, de unde încrederea că gândul, 
„erete pe un cerplanând/ Nu va lăsa să-i cadă aripile 
nicicând”. În schimb, Ecourile (1976) vădesc lectura 
unui Arghezi „târziu”, Memorial — 1907 consunând 
cu versurile maestrului până la pastişă: „Sosesc din 
timpuri, oarecum mai vechi/ cu geamătul mulțimii 
înurechi/ Când cei pierind de linguri prea uscate/ Au 
fost serviţi cu plumbi pe săturate”. De o cu totul altă 
factură sunt poemele din Parafă, apărute postum, 
în 1988. Cu excepţia câtorva (reluate din volumele 
anterioare), versurile atestă o târzie maturizare poe- 
tică. Astfel, ameninţarea morţii nu îi provoacă poe- 
tului stări de anxietate, de depresie, ci, dimpotrivă, o 
febrilitate a trăirii prin artă, menită a-l îndreptăţi să 
exclame „Non omnis moriar” (Horațiană). 
SCRIERI: Vitralii, Bucureşti, 1967; Ecourile, Bucureşti, 
1976; Parafă, Bucureşti, 1988. 
Repere bibliografice: H. Grămescu, „Vitralii”, LCE, 1967, 
36; H. Zalis, „Vitralii”, VR, 1967, 11; Matei Alexandrescu, 
Un dialog cu Constantin Chioralia, R, 1970, 5; C.D. Zeletin, 
Bătrânul poet Constantin Chioralia, ATN, 2002, 3.  G.M. 

CHIPER, Grigore (16.IV.1959, Copanca-Tighina), 
poet, prozator, critic literar, traducător. Este fiul 
Verei şi al lui Andrei Chiper. Face studii filologice la 
Universitatea de Stat din Chişinău între 1976 şi 1981; 
îşi susține doctoratul cu o teză despre poezia optze- 
cistă basarabeană (2011). După absolvirea facultă- 
ţii, devine lector de limba română la Universitatea 
de Stat din Tiraspol, transferată la Chişinău după 
conflictul militar din 1992. Debutează în presă în 
1982, iar editorial în 1990 cu volumul de versuri 
Abia tangibilul, distins cu Premiul pentru Tineret 
al Ministerului Învăţământului din Republica 
Moldova. Din 1994 este redactor asociat şi cronicar 
literar la revista „Contrafort”, unde publică poeme 
şi articole de atitudine. Mai colaborează la „Viaţa 
românească”, „Vatra”, „Poesis”, „Liuk”, „Convorbiri 
literare”, „Sud-Est cultural”, „Limba română” ş.a., 
dar şi în presa internaţională. În 2004 au apărut 
sub îngrijirea sa două volume de proză scurtă, în 
care sunt incluse pagini de Ion Druţă, Vladimir 
Beşleagă, Serafim Saka, Dumitru Crudu, Vitalie 
Ciobanu ş.a., cărţile făcând parte dintr-o amplă 
antologie în patru volume, Literatura din Basarabia 
în secolul XX. Este prezent în antologiile Portret de 
grup. O altă imagine a poeziei basarabene (1995) şi 
Une Anthologie de la poesie moldave- An Anthology 
of Moldavian Poetry (Paris, 1996). Poemele sale au 
fost traduse în limbile engleză, franceză, germană, 
italiană şi ucraineană. 1 s-au mai acordat Premiul 
Uniunii Latine (Paris, 1997), Premiul Uniunii 
Scriitorilor din Republica Moldova (1997, 2000) ș.a. 

Sincronizat, asemenea altor congeneri grupaţi 
în jurul revistei „Contrafort”, cu poetica optze- 
cistă din România, C. este, ca formulă poetică, un 
minimalist reflexiv şi un caligraf liric al fantasme- 
lor cotidianului. Frecvent, tonul e de confesiune 
în surdină, de intimitate consemnată discret, în 
notații economicoase: „Soţia mea era frumoasă/ 
numai duminica/ când se trezea mai târziu/ era 
reală/ îmi plimbam palma pe corpul ei moale/ ca 
mătasea ce-ţi fuge printre degete/ [...] acum e fru- 
moasă în fiecare zi/ când navighez cu toate simţu- 
rile...” (tu). Un poem emblematic e Stupii, unde 
observaţia tranzitivă, în linia unui Andrei Bodiu 
mai liric, este mişcată, melancolic, spre angoasa 
existenţialistă: „Uită-te, stupii. Au fost duşi, cu 
maşina, / şi în negrul punct/ s-au contopit cu zum- 
zetul/ ce nu dispare nicicând,/ izbucneşte din 
nou/ ca linia ce desparte viața de moarte./ Nu eşti 
singur/ atâta vreme cât lucrurile nu se schimbă, / 

zgeâlțâitul maşinii/ e preludiul unui val mai mare, / 
şi apoi stupii.../ Fă un gest cu mâna,/ alungă zum- 
zetul îndepărtat/ care poate fi un ecou al neliniştii”. 
Titlul volumului de debut (Abia tangibilul) a fost 
considerat ca definitoriu pentru poetica autorului 
(o parte a criticii basarabene extrapolând-o la nive- 
lul întregii generaţii), deşi nota specifică a poeziei 
lui C. — delicată, lipsită de stridenţe şi intelectuali- 
zată — pare a fi dată mai curând de „abia” decât de 
„tangibil”. Se adaugă o marcată, deşi neostentativă, 
conştiinţă livrescă. Titlul unui volum de versuri din 
2001, Cehov, am cerut obosit, trimite la scriitorul 
rus prin titlul unei proze de Adriana Bittel (Cehov, 
am cerut obosită), un poem dezvoltă scenografii 
graţioase de genul „curând vor cobori personajele/ 
dintr-un teatru japonez al umbrelor”, sentimen- 
talismul e filtrat ironic, în „madrigaluri în răspăr”, 
cum spune Al. Cistelecan („asemenea lui Conachi 
tresar”), la fel şi ochii iubitei („tot ce nu sunt ochii 
tăi/ sunt anii optzeci”) sau peisajul („un apus de 
soare local”); totul e subordonat însă atmosferei 
interioare, lirismul conotativ al contemplaţiei con- 
şi a denotaţiei. Unele cicluri migrează dintr-o carte 
în alta; astfel, în Cehov, am cerut obosit al treilea 
ciclu reia titlul precedentului volum de poeme, 
Perioada albastră (1997), ca pe o „addenda'”, mar- 
când, dincolo de diferenţele de registru, o unitate 
poetico-existenţială subterană. Turnul de fildeş 
înclinat (2005) şi, într-o mai mică măsură, Roman- 
simulacru (2010) au un caracter hibrid, cu nume- 
roase infuzii prozopoetice, şi tatonează, uneori, un 
realism cotidian mai dur; registrul interior rămâne 
însă acelaşi („doar două elemente te îngrozesc: 
frigul şi singurătatea. Celelalte sunt suportabile. 
Singurătatea e ca o estradă într-un parc cu toţi 
copacii tăiaţi...”). C. a publicat şi două volume de 
proză scurtă: Trecutul viitor (1999) şi Violoncelul şi 
alte voci (2000). Ambele conţin piese de atmosferă 
şi notație cotidiană, cu inserturi onirice şi de fină 
observaţie morală şi comportamentistă: sunt proze 
ale detaliilor semnificative, cu o marcată conştiinţă 
a textualităţii, vădind acelaşi spirit de observaţie 
infinitezimală ca şi poemele şi cronicile literare 
(„Îmi scapă detaliile. Maxima a treia: cui îi scapă 
detaliile cele mai mici nu poate fi fericit”, reflec- 
tează un narator). Minimalismul asumat, aparent 
modest, are de fapt mize inovative. În prefața la 
antologia pe care a îngrijit-o C. îşi exprimă decep- 
ţia pentru caracterul întârziat estetic al prozei 

scurte postbelice de peste Prut, pe care o plasează 
mai curând în siajul literaturii sovietice. Proza lui 
Liviu Rebreanu (2009) este un eseu monografic de 
factură didactică şi o pledoarie în favoarea moder- 
nităţii realismului acestui autor. Teza de doctorat a 
lui C., despre schimbarea de paradigmă impusă de 
fenomenul poetic optzecist din Republica Moldova, 
e complementară unor lucrări similare ale unor 
poeţi şi critici postmoderni basarabeni (Nicolae 
Leahu, Emilian Galaicu-Păun, Mihail Vakulovski) 
despre optzecismul autohton, în timp ce cronicile 
literare publicate în „Contrafort” înregistrează cu 
consecvență, aplicaţie şi echilibru analitic tendinţe 
dintre cele mai diverse ale literaturii din Basarabia. 
SCRIERI: Abia tangibilul, pref. Andrei Ţurcanu, Chi- 
şinău, 1990; Aici, în falset, Chişinău, 1991; Perioada 
albastră, Bucureşti, 1997; Trecutul viitor, Chişinău, 1999; 
Violoncelul şi alte voci, Timişoara, 2000; Cehov, am cerut 
obosit, Chişinău, 2001; Turnul de fildeş înclinat, Bucu- 
reşti, 2005; Proza lui Liviu Rebreanu, Chişinău, 2009; 
Roman-simulacru, Cluj-Napoca, 2010. Traduceri: A. 
Kireev, Regenerarea sângelui, Chişinău, 2003; A.S. Puşkin, 
Dama de pică, Chişinău, 2004. 

Repere bibliografice: Silvia Caloian, Un echilibru între 
modele incompatibile, LA, 1991, 26; Mariana Codruţ, 
Tristeţe şi lume, RL, 1991, 38; Al. Cistelecan, Antologia pe 
aţă, VITRA, 1996, 3; Cimpoi, Ist. lit. Basarabia, 242; loan 
Adam, Basarabia în perioada albastră, ALA, 1997, 375; 
Galaicu-Păun, Poezia, 119-123; Vitalie Răileanu, Melo- 
pee pentru „Violoncel şi alte voci” de Grigore Chiper, LRC, 
2002, 1-3; Lucia Ţurcanu, Poezia între viață şi ceva despre 
viață, CE 2003, 2; lon Simuţ, Regiunea Literară Autonomă 
Basarabia, RL, 2005, 36; Bodiu, Evadarea, 121-123; Vasile 
Gârneţ, Clauza poeziei celei mai favorizate, CE, 2010, 5-6; 
Rachieru, Poeți Basarabia, 478-483; Nina Corcinschi, Gri- 
gore Chiper şi poezia post-delete, TP 2011, 22 aprilie. P.C. 


CHIRA, Minerva (19.11.1953, Negreni, j. Cluj), 
poetă. Este fiica Anei (n. Avram) şi a lui Teodor 
Chira, cantonier. Urmează şcoala elementară în 
comuna natală, apoi Liceul Pedagogic „Gh. Lazăr” 
din Cluj-Napoca, absolvit în 1973. Funcţionează ca 
învăţătoare în satul Dealul Răşinarilor şi la Negreni. 
Debutează în „Steaua” (1986) cu poezia Ca o mână 
apărându-se-n vis. Este prezentă mai întâi în volu- 
mele colective Cărări spre oameni (1985) şi Fla- 
căra vieții (1987). Prima carte personală de versuri, 
Manual de târâre, îi apare în 1992. Mai colaborează 
la „Tribuna”, „ransilvania”, „Familia”, „Suplimentul 
literar-artistic al «Scânteii tineretului»”, iar după 
1989 la „Dacia literară”, „Apostrof”, „Contempora- 
nul — Ideea europeană”, „Excelsior” (Cluj), „Semne” 


Chira 


(Deva), „Minerva” (Bistriţa), „Familia” ş.a. O selec- 
ție din poemele sale a apărut și în limba germană 
(1997). 

Poezia scrisă de C. descinde din exerciţiul avan- 
gardei şi al suprarealismului, sfidând nu numai 
forma fixă, cantabilă şi melodioasă a versului, ci şi 
coerenţa limbajului, ordonat fluent în matca expri- 
mării tradiţionale. Sensul este dominat de violenţa 
metaforelor şocante, ce vor să sugereze înţelesuri 
prin simpla înşiruire într-un discurs lipsit de logica 
frazării inteligibile. Agresivitatea textului încearcă 
să denunțe un univers existențial maculat, o ordine 
socială terifiantă, supuse unor interogaţii vehe- 
mente (Razele dor ca roua). Totul în jur pare un 
teribil coşmar, transcris în imagini ale abjecţiei: 
ochii „dospesc”, „frâiele vomei s-au rupt/ lângă hai- 
tele în putrefacție”, „odraslele coşmarului inspiră 
aroma tenebrelor”, „somnul e purtat prin cimitirul 
strepezit de gheare”, cerul colcăie „în aburii unui 
cazan de sânge”. Versul arată ca o continuă expec- 
toraţie verbală, descriind zone imunde şi tinzând 
să configureze metaforic o poetică a coşmarului. C. 
exhibă oribilul şi sordidul cu o adevărată voluptate, 
angajând astfel un denunţ dezgustat al decrepitu- 
dinii, al existenţei contemporane cu mecanismele 
ei sociale. De aici, închipuie un refugiu prin regre- 
sia ad uterum („Viaţă retrasă în embrion”, „Parc-aș 
fi în placentă”), în cele din urmă iluzoriu („Cum să 
te aperi/ în rânduieli făcute de Fata Morgana?”) 
pentru reconcilierea conturată în Leandrii Greciei 
(1999) prin trăiri indirecte, proiectate în ficțiuni 
metaforice. Reacţiile lirice transformate în revoltă 
şi renegare (Cântecul lumânării, 2000) produc sin- 
cope („neputinţa de a fixa cu privirea/ Numai o 
singură stare — aceea pentru respiraţie artificială”). 
Iar unitatea fiinţei, spre care aspiră nu întotdeauna 
cu cele mai inspirate unelte poetice C., se reface în 
Jar și lebădă (2004) doar prin încercarea de a ridica 
arta deasupra imundului. În volumele următoare 
autoarea construiește „semnele convenționale” 
ce numesc recapitulativ evenimentele destinului 
său poetic: „ruptura,/ stingerea tatei,/ umilința 
profesională,/ plecarea mamei/ accidentul în ziua 
de naștere,/ intrarea mașinii în casă,/ nodulul -/ 
evenimente dintr-o viață care nici n-a fost” (Nici 
n-a fost), într-o formulă discursivă, chiar prozaică, 
axată pe tema singurătăţii. 

SCRIERI: Manual de târâre, pref. Ana Blandiana, 
Oradea, 1992; Țara nimănui, Oradea, 1993; Fosfores- 
cenţa putregaiului, Cluj-Napoca, 1995; Poemele absenței, 

Cluj-Napoca, 1996; Leandrii Greciei, Cluj-Napoca, 1999; 
Cântecul lumânării, Cluj-Napoca, 2000; RamaDaNu, 
Cluj-Napoca, 2001; Jar și lebădă, Cluj-Napoca, 2004; 
Preaplinul amforei, Cluj-Napoca, 2006; Armura florii 
de câmp, Cluj-Napoca, 2008; Nimeni, altul, tu, Cluj-Na- 
poca, 2011. 

Repere bibliografice: loan Moldovan, „Manual de 
târâre”, E, 1993, 3; Dan-Silviu Boerescu, Istoria unei pri- 
viri, PSS, 1994, 2; Carmelia Leonte, „Poemele absenfei”, 
CRC, 1997, 6; Borbely, Xenograme, 141-145; Poantă, Dicţ. 
poeți, 62-63; Titu Popescu, Minerva Chira în mai multe 
volume, „Aurora” (Oradea), 1999, 197-198; Irina Petraș, 
„Împotmolit în tine/ Priveşti îndelung luminile”, CNT, 
2000, 12; George Bădărău, Mitologie lirică, CL, 2002, 23; 
Ioan Moldovan, „Preaplinul amforei”, E 2006, 11-12; 
Dumitru Augustin Doman, „Armura florii de câmp”, 
ARG, 2009, 11-12. CLC. LI. 


CHIRA CHIRALINA, baladă populară. Aparține 
ciclului de balade antiotomane, în cadrul căruia este 
inclusă subgrupei ce dezvoltă o tematică inspirată 
din viaţa porturilor dunărene. În culegeri se întâl- 
neşte frecvent cu titlul redus doar la unul dintre cele 
două componente ale numelui: Chira (sau Chera), 
Chiralina (sau Cheralina). A fost creată, probabil, de 
cântăreții populari din zona oraşelor Brăila şi Galaţi, 
în prima jumătate a secolului al XIX-lea, mai precis 
în perioada imediat următoare încheierii păcii de 
la Adrianopol (1829). Aria ei de răspândire include 
întreaga Muntenie, Oltenia, Moldova şi sudul 
Banatului. Lipsită de elemente fabuloase, balada 
cuprinde relatarea unei întâmplări neobişnuite: 
răpirea unei tinere fete de către un negustor arap. 
Eroina, frumoasa crâşmăriță Chira, este la început 
ademenită de bogatul negustor cu daruri scumpe. 
Respins de fată, arapul o răpeşte prin înşelăciune. 
Prinzând de veste, fraţii Chiralinei aleargă în urmă- 
rirea lor, îi ajung şi îl ucid pe răpitor. Întoarsă acasă, 
Chira se căsătoreşte cu un tânăr „nalt şi sprâncenat”. 
Alte variante prezintă un final tragic. Tânăra fată, 
bănuită de Din şi Constandin — câteodată apare şi un 
al treilea frate, Marin — de fugă premeditată cu stră- 
inul, este, în ciuda justificărilor ei disperate, omo- 
râtă cu multă cruzime (arsă sau tăiată în bucăţi). 
Reuşita artistică a baladei constă, în primul rând, în 
realizarea deosebită a portretelor celor doi protago- 
niști: Chira şi arapul. Cântărețul popular încearcă o 
descriere caricaturală a negustorului, utilizând în 
acest scop o bogată gamă de epitete şi comparații: 
„buzat,/ negru şi ciudat,/ cu solzi după cap,/ parcă 
sunt de crap, / cu solzi mari pe burtă/ parcă sunt de 

ştiucă”. Se mai adaugă în altă versiune buzele „late,/ 
roşii şi umflate”, ochii „refecaţi,/ roşii, bolboşaţi”, 
părul „îmbâcsit/ şi încârlionţit”, mustăţile „de rac,/ 
parc-ar fi un drac”. Trăsăturile dizgrațioase, puter- 
nic îngroşate, realizează o plastică întruchipare a 
grotescului. Într-un viu contrast, poetul anonim 
conturează imaginea Chirei, folosind cele mai deli- 
cate nuanţe. Aglomerările metaforice („Frumoasă 
zână,/ fragedă copilă,/ tânără zambilă,/ floare din 
grădină,/ rază de lumină”), reluate ca un laitmotiv, 
pun în relief una dintre cele mai frumoase ima- 
gini ale unei eroine de baladă. Celelalte personaje 
se disting mai ales sub aspect moral. Principalele 
trăsături de caracter ale fraţilor Chirei sunt sinteti- 
zate sugestiv în numai două versuri: „hoţii Brăilei,/ 
şerpii Dunării”. Impresionează, de asemenea, starea 
sufletească a bătrânei mame, bine surprinsă într- 
una din variantele culese de G. Dem. Teodorescu. 
Din descrierea întregii ei comportări în momentul 
când anunţă fiilor trista veste, creatorul popular 
realizează o adevărată icoană a durerii: „Dar ea nu 
vorbea, / ci lacrimi vărsa,/ mâinile-şi frângea/ [...] 
dar nu răspundea, / că gură n-avea, / ci semne făcea/ 
şi păru-şi smulgea”. Balada a constituit un punct de 
plecare în realizarea uneia dintre cele mai izbutite 
scrieri ale lui Panait Istrati, Chira Chiralina. 

Surse: V. Alecsandri, Poezii populare ale românilor, |, 
îngr. şi pref. Gh. Vrabie, Bucureşti, 1965, 193-200; S. FI. 
Marian, Poezii poporale române, |, Cernăuţi, 1873, 23-27; 
G. Dem. Teodorescu, Poezii populare române, Bucureşti, 
1885, 643-663; Al. I. Amzulescu, Balade populare româ- 
neşti, III, Bucureşti, 1964, 305-306; Al. I. Amzulescu, Cân- 
tece bătrâneşti, Bucureşti, 1974, 215-223. 

Repere bibliografice: Gh. Vrabie, Balada populară româ- 
nească, Bucureşti, 1966, 339-343; Liviu Rusu, Viziunea 
lumii în poezia noastră populară, Bucureşti, 1967, 204-208; 
Ion Ganea, Variantele baladei „Chira Chiralina” şi ecourile 
ei în literatura scrisă, în Studii de etnografie şi folclor din 
zona Brăilei, Brăila, 1977; Dicţ. lit. 1900, 179-180.  C.Bz. 


CHIRESCU, Aurel (11.[X.1911, Craiova — 23.VI.1996, 
Bucureşti), poet. Este fiul Eleonorei (n. Groşeanu) 
şi al lui Dumitru Chirescu, ofiţer. A urmat şcoala 
primară în comuna Trişcu şi liceul la Craiova 
şi Bucureşti. Absolvent al Facultăţii de Litere şi 
Filosofie a Universităţii bucureştene (1934), acti- 
vează ca profesor de limba şi literatura română la 
mai multe licee din Capitală. Devine membru al 
Societăţii Scriitorilor Români în 1944. A fost, un 
timp, inspector în Direcţia Artelor şi în Direcţia 
Generală a Teatrelor de pe lângă Ministerul 

Culturii Naţionale şi al Cultelor. În 1927 editează 
revista şcolară „Amicii culturii”, unde îi apare şi 
prima poezie; debutul semnificativ are însă loc 
în 1928 la „Arhivele Olteniei”. Mai colaborează la 
„Bobi”, „Revista scriitoarelor şi scriitorilor români”, 
„Gândirea”, „Convorbiri literare”, „Universul lite- 
rar”, „Revista Fundațiilor Regale”, „România lite- 
rară” ş.a. În 1930-1932 e redactor la „Cristalul, iar 
între 1933 şi 1935 scoate revista „Litere”. Sporadic 
a scris şi articole culturale, proză scurtă, epi- 
grame. Semnează şi A. Craiov, Figaro, Ky-Res-Ku 
Jiji). În 1939 îi apare volumul de versuri Finister, 
pentru care primise, din partea Fundațiilor Regale, 
Premiul Scriitorilor Tineri Needitaţi. 

C. este autorul unei poezii reflexive, abstracte, de 
o tonalitate gravă. Călătoria, temă proprie poeme- 
lor din Finister, încearcă o transcendere a barierelor 
ce împrejmuiesc lumea opacă, limitată. În versuri 
se disting reminiscenţe din lirica lui Lucian Blaga, 
dar şi unele sunete care amintesc de Tudor Arghezi. 
Legătura cu mitul este percepută ca o poruncă al 
cărei sol este poetul: „din ani de mit” vine chema- 
rea de a reîmpărţi lumii culorile paradisului, de a 
realiza, cel puţin prin rostire poetică, o întoarcere la 
taina primordială. Poetul nutreşte speranţa că i se va 
dezvălui măcar un semn al divinității; când, în cele 
din urmă, căutarea îşi află împlinirea în chiar sufle- 
tul său, intervine neputinţa fiinţei de a suporta atâta 
adevăr (Trup sfân. Alteori se pleacă de la motivele 
baladelor populare, ca în Legendă, unde se face apel 
la drama Meşterului Manole, apropiată de condiţia 
stihuitorului care clădeşte „din flori şi fărâme” ce se 
năruie întruna. Concomitent, C. foloseşte ritmul şi 
rima specifice poeziei populare (Umbre de baladă, 
Singuraticul pom). Domină cuvinte precum „duh”, 
„tăcere”, „fum”, „ceaţă”, sugerând o lume greu de 
perceput. Volumul următor, Stinsa oglindire (1943), 
este distins cu Premiul Neuschoz al Academiei 
Române, raportul fiind redactat de Lucian Blaga, 
entuziasmat de stilul şi de structura internă a poe- 
melor, de unitatea şi maturitatea viziunii autoru- 
lui de „mediul liric intens”. În 1944 C. a alcătuit, 
împreună cu Matei Alexandrescu şi Ion Frunzetti, 
Atlasul liric al poeziei româneşti contemporane. Alte 
volume de versuri publicate de el sunt Ospățul de 
taină (1944), Făt-Frumos din lacrimă (basm versi- 
ficat după M. Eminescu, 1945), Finister 2 (1970) şi 
Metafore (1971), în ultimul fiind antologate poezii 
anterioare şi inclus, sub titlul Poeme noi, ciclul 
Metafore. Prin intermediul „metaforelor”, persistă şi 

acum întrebări existenţiale. Contemplând fântânile, 
poetul meditează la implacabila condiţie umană: 
nimeni nu izbuteşte să fugă din el însuşi (Metafora 
fântânilor); omul se zbate între două hotare - cel 
de început, cuvântul, şi „acel ce va fi iarăşi, la sfâr- 
şit” (Metafora cuvintelor). Versurile din Pasărea 
de cenuşă (1972) valorifică superior ermetismul 
expresiei, concentrându-se asupra „renaşterii” ca 
şansă unică a vieţii. Aici este tradus în poezie sensul 
câtorva creaţii plastice, intrându-se, astfel, în sfera 
interferenţelor dintre arte. Un experiment, dar şi o 
performanţă se realizează în două volume dedicate 
lui Constantin Brâncuşi (1972-1974), ediţii bilingve, 
traducerea în limba franceză fiind făcută de Sandu 
Tzigara-Samurcaş. Segmentând grafic versul, poetul 
sugerează conturul sculpturilor lui Brâncuşi. Gena- 
rul (1974) este o prelucrare după M. Eminescu. 
SCRIERI: Finister, Bucureşti, 1939; Stinsa oglindire, Bucu- 
reşti, 1943; Ospăţul de taină, Bucureşti, 1944; Făt-Frumos 
din lacrimă, Bucureşti, 1945; Finister 2, Bucureşti, 1970; 
Metafore, pref. Al. A. Philippide, Bucureşti, 1971; Brâncuşi, 
I-II, ed. bilingvă, tr. Sandu Tzigara-Samurcaş, Bucureşti, 
1972-1974; Pasărea de cenușă, Bucureşti, 1972; Genarul, 
Bucureşti, 1974; Poeme alese, Bucureşti, 1995; Supliciile, 
Bucureşti, 1995. Antologii: Atlasul liric al poeziei româ- 
neşti contemporane, Bucureşti, 1944 (în colaborare cu 
Matei Alexandrescu şi lon Frunzetti). 

Repere bibliografice: Streinu, Pagini, V, 136-139; Lucian 
Blaga, [Raportdepremiere], AAR, dezbaterile, t. LXIV, 1943— 
1945; Florin Manolescu, „Finister 2”, RL, 1970, 18; Dan 
Cristea, „Metafore”, RL, 1971, 16; Nae Antonescu, „Meta- 
fore”, ST, 1971, 22; Firan, Profiluri, 1, 167-168; Dicţ. scriit. 
rom., L, 556-558; Grigurcu, În pădurea, 295-298. 0.1. 


CHIRIAC, Alexandru (30.VIII.1919, Vorniceni- 
Chişinău - 5.1.2002, București), poet, traducător. 
Şcoala primară şi liceul le-a urmat la Chişinău. 
În 1939 se înscrie la Politehnica din Iaşi, pe care 
a absolvit-o abia în 1948, pentru că şi-a întrerupt 
studiile, fiind mobilizat pe front. După terminarea 
facultăţii, a funcţionat ca inginer la Făgăraş, iar 
din 1954 la Bucureşti. A publicat şi câteva lucrări 
de specialitate. C. a înfiinţat şi a condus cenacluri 
literare (cenaclul liceal „Al. Donici” din Chişinău în 
1938, cenaclul „G. Bacovia” din Bucureşti în 1981). 

C. a debutat foarte târziu, în 1979, cu placheta 
Stânci de milenii, care, ca şi Ileana-Măria-loana 
(1984, reeditată în 1995), e axată pe subiecte tra- 
diționale (străbunii, părăsirea ținutului natal, 
pierderea patriei basarabene, istoria neamului 
și figurile ei), dar fără accente sămănătoriste, în 

tablouri retorice de manual versificat, cu oarecare 
îndemânare în folosirea ritmului folcloric baladesc 
sau a celui antic amplu și de anume vibraţie patri- 
otică. Alte cărți, unele publicate pe speze proprii, 
în intenţie poezie intimistă sau abordând modali- 
tatea haiku-ului (Elegii, proteste, resemnări, 1997, 
Terține în manieră niponă, 1983), rămân pure 
încercări. Cu tematică livrescă, în Concertele de joi, 
(1984) sunt transpuse stări emoționale prilejuite 
de efluviile muzicii marilor compozitori simfonici 
și lirici. Lucrarea sa de referință, dicționarul istoric 
Membrii Sfatului Ţării (1917-1918) (2001), de labo- 
rioasă gestație, e o sursă biobibliografică notabilă 
despre personalitățile basarabene din prima parte 
a secolului al XX-lea. C. este cunoscut și ca tradu- 
cător de texte istorice din rusă şi franceză, manifes- 
tându-se şi ca publicist pe teme culturale. 

SCRIERI: Sfânci de milenii, [Periș], 1979; Mihaela, prie- 
tena noastră, Bucureşti, 1981; Terţine în manieră niponă, 
Bucureşti, 1983; Concertele de joi, Bucureşti, 1984; 
Daruri, Bucureşti, 1984; Ileana-Măria-loana, Bucu- 
rești, 1984; ed. 2, Paris-Bucureşti, 1995; Elegii, proteste, 
resemnări, Paris-Bucureşti, 1997; Membrii Sfatului Ţării 
(1917-1918). Dicţionar, pret. Ștefan Ștefănescu, Bucu- 
rești, 2001. Traduceri: Astolphe de Custine, Scrisori din 
Rusia: Rusia în 1839. Marchizul de Custine, Chişinău, 
1992 (în colaborare); Mihail Bruhis, Rusia, România și 
Basarabia. 1812, 1918, 1924, 1940, pref. lon Țurcanu, Chi- 
șinău, 1992. 

Repere bibliografice: Laurenţiu Ulici, Filiera anonimă, 
LCE 1979, 35. E.H. 


CHIRIAC, Ion (5.X.1941, Caraclău, j. Bacău — 
1.1X.2013, laşi), poet. Este fiul Catrinei (n. Axinoiu) 
şi al lui Gheorghe Chiriac, ţărani. C. urmează 
şcoala primară în satul natal, apoi liceul la Târgu 
Ocna, unde profesorul Dan Protopopescu îi insu- 
flă dragostea pentru literatură. După susţine- 
rea examenului de absolvire, în 1959, se înscrie 
la Facultatea de Filologie a Universităţii din laşi, 
secţia limba şi literatura română, pe care o va ter- 
mina în 1964. Încă student, în 1961, debutează cu 
versuri în „laşul literar”, alte poezii fiindu-i găzdu- 
ite mai târziu de „Luceafărul”, „Contemporanul”, 
„Amfiteatru”, „Cronica, „Scânteia tineretului”, 
„Flacăra Iaşului”, „Ateneu” şi „Ramuri”. Repartizat 
iniţial la liceul din Săbăoani, în judeţul Neamţ, va 
lucra ulterior ca redactor la ziarul „Flacăra Iaşului” 
(1967), apoi la „Scânteia tineretului” (1967-1969), 
în 1968 apărându-i şi prima plachetă lirică, inti- 
tulată Ce se numeşte toamnă. Între 1969 şi 1972 

poetul-ziarist este secretar „pe probleme de şcoli” 
al Comitetului Judeţean UTC Iaşi, apoi director al 
Casei de Cultură a Tineretului şi Studenţilor (1972-— 
1978) şi activist (în sectorul cultural) al Comitetului 
Judeţean al PCR (1978-1989). În acest răstimp 
urmează un curs de cultură şi civilizaţie univer- 
sală la Antibes (Franţa), precum şi Facultatea de 
Ziaristică a Academiei de Ştiinţe Social-Politice 
„Ştefan Gheorghiu” (1986-1988), iar mai târziu o 
specializare în muzeologie, în urma căreia este, în 
1989-1990, director al Complexului Muzeistic din 
laşi, instituţie unde lucrează apoi ca muzeograf 
la câteva case memoriale. A colaborat cu versuri, 
eseuri, cronici şi articole pe teme de cultură înde- 
osebi la periodicele ieşene şi băcăuane, izbutind 
să-şi facă tipărite, într-o cadență destul de regu- 
lată, numeroase volume. A fost distins în 1982 cu 
Premiul Asociaţiei Scriitorilor din laşi. 

Aparţinând unei generaţii marcate de experi- 
enţa războiului şi de aceea a instaurării comu- 
nismului, dar care intră în literatură pe fondul 
unui relativ „dezgheţ”, manifestat prin treptata 
recuperare a moştenirii interbelice şi o anume 
sincronizare la ritmurile europene, C. reuneşte 
în placheta de debut o suită de tatonări în direc- 
ţii diverse: definiții metaforice ale actului de cre- 
aţie (Poeţii, Ciocârlia), resemantizări ale unor 
simboluri (Culbecu]), tablouri în tuşe întrucâtva 
suprarealiste, onirice (Când simţi zăpada, Ecoul 
râsului), relatări ale unor întâmplări obişnuite, 
răsucite spre metafizic (Timp de o iarnă), reme- 
morări ale copilăriei şi adolescenţei, unele cu 
bogate inserţii de etnos (La nașterea soră-mii, 
În grădina lui Ion). Mai consistente şi mai bine 
orchestrate sunt, în Răsărit de fată mare (1970), 
dar şi în versurile de mai târziu, proiecţiile în 
universul tradiţional, fie el familial sau comuni- 
tar. În Cenușa de pe inimă (1984) expresia sen- 
timentului tragic al existenţei, prezentă şi ante- 
rior, atinge o intensitate extremă. Trecerea ine- 
xorabilă a timpului devine dureros de evidentă 
prin lucrarea memoriei, ce aduce secvenţe din 
momentele inaugurale ale vieţii, uneori în halu- 
cinatorii, terifiante tablouri (Casa, Singur, La 
vânturat, Coasa), prin vizita Umbrei (îndeosebi 
sub chipul mamei dispărute) ori prin descri- 
eri ale unor insuportabile torturi mai mult sau 
mai puţin simbolice (Drumuri, Fântâna, ciclul 
Marea). Aici C. se apropie uneori de paroxismul 
din câteva poeme ale lui Emil Botta, de la care 

pare să vină şi alternarea solemnului şi a coloc- 
vialului, a lamentoului cu imprecaţia sau acce- 
sele de umor negru, macabru. Circumscrisă, în 
fond, aceleiaşi angoase este şi lirica iubirii ce se 
destramă, din ciclul Tei tăiat, reluată, amplificată 
şi rafinată într-o expresie personală în volumele 
Plopi fără soț (1987) şi A treia noapte după răstig- 
nire (2001), unde câteva laitmotive sunt turnate 
în tiparul colindelor. Efectul poetic este diminuat 
totuşi de trimiterile, directe aproape, la stricta 
actualitate, precum şi de o serie de disonanţe în 
versificaţie şi în lexic. 

SCRIERI: Ce se numeşte toamnă, Bucureşti, 1968; Răsărit 
de fată mare, laşi, 1970; Lumina pământului, laşi, 1973; 
Nopți cu Ştefan cel Mare, laşi, 1974; Liniştea dintre nori, 
Iaşi, 1977; Elegiile inimii, laşi, 1979; Exact aşa vor cânta 
privighetorile, laşi, 1982; Cenușa de pe inimă, laşi, 1984; 
Plopi fără soț, laşi, 1987; A treia noapte după răstignire, 
Iaşi, 2001; Augustina Vişan Arnold, laşi, 2010; Pe muntele 
vânăt, laşi, 2011. 

Repere bibliografice: Gheorghe Drăgan, Doi poeţi, CRC, 
1966, 15; Sergiu Adam, „Ce se numeşte toamnă”, ATN, 
1969, 3; Nicolae Baltag, „Ce se numeşte toamnă”, „Scân- 
teia tineretului”, 1969, 6126; Al. Andriescu, „Răsărit de 
fată mare”, CL, 1970, 6; Mihai Drăgan, Poezia lui Ion Chi- 
riac, CRC, 1973, 46; Daniel Dimitriu, Poezii de dragoste, 
CL, 1977, 6; Constantin Pricop, „Elegiile inimii”, CL, 
1980, 2; Val Condurache, „Exact aşa vor cânta privigheto- 
rile”, CL, 1982, 10; Nicolae Turtureanu, Discursuri lirice, 
CRC, 1983, 6; loan Holban, „Aici totul, totul s-a născut 
din sinea mea”, CRC, 1984, 35; Valentin Taşcu, Ion Chi- 
riac sau Poezia povestirii, CRC, 1985, 27; Busuioc, Scrii- 
tori ieşeni, 102-103. V.D. 


CHIRIAC, Teo (29.V.1956, Coşerniţa-Soroca), poet. 
Este fiul Valentinei şi al lui Gherasim Chiriac. A 
urmat Facultatea de Filologie, secţia jurnalistică, 
a Universităţii de Stat din Chişinău (1974-1979). 
A lucrat ca redactor la Radio Moldova, fiind apoi 
redactor şi redactor-şef la Editura Literatura 
Artistică (ulterior Hyperion). Din 2010 este vice- 
preşedinte al Uniunii Scriitorilor din Republica 
Moldova. 1 s-au decernat Premiul Uniunii Scrii- 
torilor din Republica Moldova (1996, 2010) și titlul 
Maestru al Literaturii (2010). 

În Lucrare de control (1987), volumul cu care 
debutează C., influența lui Nichita Stănescu și 
Marin Sorescu este suportată aproape didactic. 
Poetul probează abundent metafore, oscilând 
între tema patriotismului generic și panoplia tar- 
domodernistă obișnuită. Poemele sunt discursive 

retoric și încărcate de imagini previzibile, prea 
rar notabile: „Fluxul şi refluxul pietrelor din zid./ 
Albastru fluid pe obrazul senil al ceasului/ care 
marchează distanţa dintre doi caişi înfloriţi./ 
Orice pas al meu prevesteşte o absenţă;/ visul tău 
e un trandafir de aur/ pentru statuia unui car- 
tier inexistent” (În mijlocul obiectelor). Versurile 
din Salonul 33. 33 de poeme şi o elegie rock (1989) 
descoperă asociaţii mai puţin netede, adăugând 
etapei anterioare o patină de absurd. Critica ira- 
țiunii pure (1996) îl combină pe Nichita Stănescu 
(influență încă dominantă) cu suprarealismul 
interbelic, manifestat prin dezinhibarea ofensivă 
a inspiraţiei: „Se însera ca în cărţi îngerul dilu- 
vian făcea pipi sub geam/ (un jet convulsiv roşie- 
tic probabil ultima rază de lumină)/ închideam 
geamul reveneam la vechea mea adoraţie/ la 
femeia/ putrezind în fotoliul reveriei la iubita-mi 
rasă în cap pe/ care o întrebam într-un limbaj ori- 
zontal ce mai face şi ea/ îmi răspundea într-un 
limbaj vertical că uite vremea trece/ că emoţiile 
rămân” (Admiram cerul înstelab. Poemele devin 
mai ample și conștiente de temele metapoetice 
ale optzecismului din România: „Cotrobăiam prin 
cadavru fisura timpului/ cotrobăiam prin mărun- 
taie sexul roz al existenţei/ cotrobăiam prin torace 
inima lucrurilor conectată prin mii/ de fibre nevă- 
zute la maşina ficţiunii”. Monstrul sacru (Scările 
lui Teo) (2009), volumul cel mai bun și mai con- 
struit al lui C., se apropie de o nouă influență, 
pseudonarativismul ironic al lui Florin Iaru: „Ure 
treptele scării împiedicându-mă ba de cauză ba 
de efect/ Rimez în gând inspiraţie cu transpiraţie/ 
Rimez şi perfect cu detect/ Făcând ironii pe seama 
liftului blocat şi a mecanicului lon/ Supranumit 
de locuitorii vechiului cartier liftierul/ Hyperion”. 
Cer lângă cer (2011) este o antologie a plachetelor 
anterioare. 

SCRIERI: Lucrare de control, pref. Grigore Vieru, Chişi- 
nău, 1987; Salonul 33. 33 de poeme şi o elegie rock, post- 
față Eugen Chiriac, Chişinău, 1989; Critica irațiunii pure, 
Bucureşti, 1996; Monstrul sacru (Scările lui Teo), Chişi- 
nău, 2009; Cer lângă cer, pref. Eugen Lungu, Iași, 2011. 
Repere bibliografice: Traian T. Coşovei, Tineri poeți 
basarabeni, CNT, 1992, 28; Cimpoi, Ist. lit. Basarabia, 
243; Galaicu-Păun, Poezia, 112-118; Simion Bărbulescu, 
Poeți din diaspora, CL, 2000, 1; Cistelecan, Top ten, 
82-84; Suceveanu, Emisferele, 226-228; Grigore Chiper, 
A urca, a scrie, a medita, CE 2010, 3-4; Dicţ. Chişinău, 
116-117; Rachieru, Poeți Basarabia, 432-439. M.I. 

CHIRIAC, Vlad (12.X.1936, Mălăiești-Dubăsari — 
15.VI.2005, Chişinău), istoric literar. Este fiul Liubei 
(n. Roşcovan) şi al lui Simion Chiriac, țărani. După ce 
urmează şcoala elementară şi medie în satul natal, 
va studia la Facultatea de Filologie a Universităţii 
de Stat din Chişinău (1954-1959). Între 1972 şi 1975 
şi-a făcut stagiul de doctorand la Moscova, luând 
titlul de doctor în filologie în 1976. A fost biblio- 
graf la Biblioteca Republicană de Stat (1959-1967), 
redactor, șef de redacție la Televiziunea din Chișinău 
(1967-1970), ulterior redactor la Comitetul de Stat 
pentru Editori, Poligrafie şi Comerţul cu Cărţi, cadru 
didactic universitar (1975-1981), cercetător (1981- 
1984), şef de redacţie la Enciclopedia Moldovenească 
(1984-1987). Din 1991 este cercetător ştiinţific supe- 
rior la Institutul de Literatură şi Folclor al Academiei 
de Ştiinţe din Republica Moldova. Concomitent e 
lector la Universitatea de Stat din Tiraspol (cu sediul 
la Chişinău). A fost distins cu mai multe premii, 
între care cele oferite în 1997, 1998, 2000 de revista 
„Literatura şi arta”. 

C. e prezent în presă din 1962. Colaborează cu 
studii de istorie literară la „Nistru”, „Limba română”, 
„Viaţa Basarabiei” şi la reviste în limba rusă. Autor 
al unor lucrări privind istoria scrisului şi a tiparului 
în Moldova, a fost preocupat în special de investiga- 
rea literaturii vechi, aducând numeroase contribu- 
ţii documentare, rod al cercetărilor întreprinse în 
arhive, cu privire la Petru Movilă, Varlaam, Dosoftei 
ş.a., în lucrarea Cartea şi tiparul în Moldova în 
secolele XVII-XVIII (1977), editată în două rân- 
duri (1985, 1986) şi în limba rusă. C. consacră, în 
enciclopedii, articole referitoare la autori transnis- 
treni şi basarabeni din prima jumătate a secolului 
al XX-lea — Alexie Mateevici, Vasile Harea, Nichita 
Smochină, Dominte Timonu ş.a. Participarea la 
alcătuirea unor lucrări colective, precum Ipostaze 
ale literaturii române vechi şi premoderne (apărută 
postum, în 2007), câteva antologii, ediţii şi biblio- 
grafii (indici Vasile Alecsandri, Costache Negruzzi, 
B.P. Hasdeu) întregesc activitatea istoricului literar. 
SCRIERI: Poezia clasică moldovenească (în colaborare 
cu Petru Ganenco), Chişinău, 1968; Cartea şi tiparul în 
Moldova în secolele XVII-XVIII. Schițe după materialele 
depozitate în URSS, Chişinău, 1977. Ediţii: Petru Movilă, 
Împăcarea Bisericii Ortodoxe, tr. Ştefan Lupan, pref. edit., 
Iaşi, 2002; Alexie Mateevici - Genealogii. Iconografie. Evo- 
cări, introd. edit., Chişinău, 2003. 

Repere bibliografice: Eugen Russev, O binevenită con- 
tribuție bibliologică, „Nistru”, 1978, 3; [Vlad Chiriac], LA, 

1996, 17 octombrie (grupaj special); Ion Madan, Oameni 
ai Bibliotecii Naţionale, „Magazin bibliologic”, 1997, 2-3; 
Ion Şpac, Permanenta dragoste de carte, „Magazin bibli- 
ologic”, 1997, 2-3; Mihai Cimpoi, Vlad Chiriac. In memo- 
riam, RLSL, 2005, 4-6; Dicţ. Chişinău, 117-119. Vs.C. 


CHIRIACESCU, Rodica (15.1[X.1945, București), 
traducătoare. Este fiica Ravecăi Blaga (n. Giurgiu) 
și a lui Gheorghe Blaga, contabili. Urmează, la Satu 
Mare, Liceul Teoretic nr. 2 (absolvit în 1963), iar la 
Cluj, Facultatea de Filologie, secția română (licența 
în 1968). După terminarea facultății, devine, în 
același an, redactor la Editura Enciclopedică 
Română, de al cărei colectiv, indiferent de titula- 
turile purtate de instituţie — Editura Științifică și 
Enciclopedică, 1975-1990, Editura Enciclopedică, 
1990-2005, Univers Enciclopedic, 2005-2011 -, va 
rămâne atașată. Redactează numeroase lucrări de 
lingvistică și filologie, dicționare bilingve și fraze- 
ologice, în special de franceză și italiană, coordo- 
nează lexicografic nenumărate dicționare dome- 
niale și se numără printre puţinii specialiști în 
enciclopedistică, disciplină cvasiincipientă la noi. 
În această ultimă calitate, lucrează în colectivul 
redacţional care elaborează lucrarea Mic dicționar 
enciclopedic (1972 şi ediţiile sale revizuite), iar din 
1993, odată cu reluarea acestuia în şapte volume, 
sub titlul Dicţionar enciclopedic, tace parte și din 
echipa de coordonare, fiind, în paralel, coautoare. 
A mai alcătuit Dicţionar francez-român, Dicţionar 
român-francez, ambele în 2011, Dicţionar mitolo- 
gic (2012), precum și un apreciat Dicţionar de ling- 
viști și filologi români (împreună cu Jana Balacciu 
Matei, 1978), lucrare de pionierat la acea vreme. 
Abordând cu preponderență traduceri din spa- 
țiul literar francez, C. se oprește asupra unor opere 
mai puţin cunoscute sau chiar uitate de cititorul 
actual, chiar dacă aparțin unor scriitori reprezen- 
tativi pentru epoca lor, ca în cazul unor romane 
de Guy de Maupassant, Paul Bourget și Alphonse 
Daudet, de minuțioasă analiză a pasiunilor devas- 
tatoare, pe fundalul sceptic-pesimist al societății 
conservatoare. Revine la Emile Gaboriau și Gaston 
Leroux, redutabili pionieri ai policier-ului francez 
și creatorii unor memorabili detectivi, precum 
Monsieur Lecoq și Rouletabille. A transpus, într-o 
versiune notabilă, unicul roman al lui Eugen 
Ionescu, Însinguratul, roman al ratării, al dizolvării 
personalității individului incapabil de a-și înțelege 
rostul în lume, carte ce se înscrie pe linia câtorva 

teme majore predominante în opera autorului, sin- 
gurătatea și izolarea. Cu disponibilitatea enciclope- 
distei, a tălmăcit cărți din varii domenii culturale. 
A tradus, între 2002 și 2006, mai multe volume din 
mitologii aparținând unor arii din cele mai diverse 
(greacă și romană, celtică, feniciană, egipteană, 
indiană, tibetană, navaho), o seamă de enciclope- 
dii cu caracter geografic și istoric, precum și cărți 
pentru copii, de mare succes, devenite clasice, din 
literatura italiană, printre care Cuore de Edmondo 
De Amicis, prima ediţie integrală în românește. De 
asemenea, studii de referință de psihologie și psi- 
hanaliză sau romane psihanalitice de sondare a 
unor experienţe și stări pasionale. 

Traduceri: Gaston Leroux, Parfumul doamnei în negru, 
Cluj-Napoca, 1984, Crima lui Rouletabille, București, 1992; 
Emile Gaboriau, Domnul Lecoq, București, 1986; Paul Bour- 
get, Inimă de femeie, București, 1990; Alphonse Daudet, 
Lidia, București, 1991; Yves Berger, Zorii lumii noi, 
București, 1993; Eugen Ionescu, Însinguratul, București, 
1994; Guy de Maupassant, Inima noastră, lași, 1994; Spu- 
ne-mi totul despre tine, București, 1994; Sanda Stolojan, 
Interviuri cu Charles de Gaulle, Bucureşti, 1995; Benoiîte 
Groult, Vârstele inimii, București, 1995; Edmondo De 
Amicis, Cuore, Chișinău, 2005; Carlo Collodi, Aventurile 
lui Pinocchio, Chișinău, 2005; Denis Robert, Fericirea, 
București, 2009. 

Repere bibliografice: Iorgu Iordan, „Dicționar de lingviști 
și filologi români”, SCL, 1979, 3; Dan C. Mihăilescu, Eugen 
Ionescu, „Însinguratul "„Arc”, 1991, 1; Sebastian Vlad Popa, 
Eugen Ionescu, „Însinguratul ” RL, 1991, 6; Ovidiu Pecican, 
Eugen Ionescu, „Însinguratul”, CNT, 1991, 2; Oana Pughi- 
neanu, Antiteodiceea unui ratat, TR, 2010, 181. G.Dn. 


CHIRILĂ, George (13.X[.1941, Blăgeşti, j. Bacău), 
poet, dramaturg, eseist. Este fiul Olimpiei şi al lui 
Gheorghe Chirilă, ţărani. A absolvit în 1959 liceul 
din Piatra Neamţ, iar în 1964 Facultatea de Filosofie 
a Universităţii „Al. 1. Cuza” din Iaşi. A funcţionat doi 
ani ca asistent la Catedra de socialism ştiinţific a 
aceleiaşi facultăţi, apoi este profesor de istorie la 
Roznov (1966-1967), redactor la redacţia cultu- 
rală a Televiziunii Române (1968-1971), redactor 
la Editura Minerva (1971-1974) şi până în 1990 la 
revista „Contemporanul”. Ulterior a fost redactor la 
„Pentru patrie”, între 1993 şi 1996 director general 
al Consiliului Naţional al Audiovizualului şi ulte- 
rior redactor la „Cronica română”, iar până în 1999 
redactor la Rompres. A debutat în 1960 la „Iaşul 
literar”, fiind prezent şi în „Luceafărul”, „Ateneu”, 
„România literară”, „Contemporanul”, „Convorbiri 

literare” ş.a. A mai semnat Grigore Mureşan, 
Răzvan Răzeşu. 

Formaţia filosofică a lui C. şi-a pus vag pece- 
tea pe lirica sa. În volumul de debut, Agora (1969), 
factura preponderent meditativă a poeziilor a 
făcut critica să vorbească despre un autor bântuit 
de obsesii, de spaima neîmplinirii. Cu Orientalia 
(1970) lirismul își schimbă coloratura, accentul 
căzând pe senzualismul discret, pe erotismul cere- 
bral. În Fiul (1972), ca şi în Semnul unei corăbii 
(1973), poetul străbate acelaşi tărâm al neliniştilor 
şi obsesiilor, adâncind parcă şi mai mult senzaţia 
apăsătoare a vinii ce trebuie ispăşită. „Sentinţă”, 
„jertfă”, „povară” devin acum aproape stereotipii 
verbale. Firea elegiacă a lui C. îşi găseşte însă aici 
expresia cea mai fericită, placheta Semnul... con- 
stituind jurnalul unei iubiri defuncte, cu toate tris- 
teţile pe care le implică. În Masca Diotimei (1975) 
câteva versuri rezumă „mesajul” liric: „Zămislirea 
şi rodul — acesta ni-i rostul prin care umblăm peste 
gloria trecerii”, iar cuvântul-cheie este „melanco- 
lie” („vastă”, „tainică”). Dăinuim (1976) cuprinde 
poezii ce se vor patriotice, dar prin supralici- 
tare devin doar versificări patriotarde în manieră 
vetust paşoptistă. Se rețin vagi înfiorări nostalgice 
(Satul copilăriei, Mama, Carte către tata) sau un 
elogiu (Eminescu tânăr). Plachetele ce au urmat, 
Solia (1980), Portretul focului (1983), Mic tratat de 
melancolie (1984), Peisaj de vânătoare (1987), fără 
a schimba profilul poetului (în sensul că aceleași 
„imagini din copilărie”, aceeaşi nostalgică durere 
după iubita demult pierdută apar şi aici), reuşesc 
totuşi să mute unele accente. În schimb, volumul 
Sonete (1996) impune nu doar un veritabil meş- 
teşugar al versului, ci şi un poet grav, iremediabil 
trist, care-şi pune întrebări existenţiale şi, sceptic, 
renunţă la „a spera”, optând pentru „a dispera”. În 
1999 C. îşi surprinde cel puţin cititorii cu o carte 
de teatru - Fântâna din lacrimă — ce atestă nebă- 
nuite aptitudini dramaturgice. Volumul este alcă- 
tuit dintr-o trilogie dedicată lui Eminescu, Steaua 
singurătăţii, ale cărei piese componente sunt Fuga 
sau Lada de zestre, Încotro, dragul meu rătăcitor? 
şi La capătul pustiului. Se adaugă piesele Fântâna 
din lacrimă, unde mitul Meşterului Manole este 
reinterpretat (nu Ana cu pruncul nenăscut vor fi 
sacrificați, ci Manole), şi Dumnezeu umblă pe jos, 
literaturizând o frumoasă poveste de dragoste între 
Constantin Brâncuşi şi Domnişoara Pogany. 

SCRIERI: Agora, Bucureşti, 1969; Orientalia, Cluj, 1970; 
Fiul, laşi, 1972; Semnul unei corăbii, Bucureşti, 1973; 
Masca Diotimei, Bucureşti, 1975; Dăinuim, Bucureşti, 
1976; Cu poezii şi nuci în buzunare, Bucureşti, 1980; 
Solia, Bucureşti, 1980; Portretul focului, Bucureşti, 1983; 
Mic tratat de melancolie, Bucureşti, 1984; Peisaj de vână- 
toare, Bucureşti, 1987; Un delfin, trei copii şi mai multe 
peripeții, Bucureşti, 1988; La ceas de mirări, Bucureşti, 
1991; Sonete, Bucureşti, 1996; Într-o barcă de fildeş, 
Bucureşti, 1996; Cenuşă în unduire, Bucureşti, 1999; 
Fântâna din lacrimă, Bucureşti, 1999; Între ironic şi ima- 
ginar. Monografie Marin Sorescu, Bucureşti, 2001. 

Repere bibliografice: Dumitru Micu, „Agora”, RL, 1969, 
11; Daniel Dimitriu, „Orientalia”, CL, 1970, 5; Dumitru 
Micu, „Fiul”, CNT, 1972,28; Daniel Dimitriu, „Semnul unei 
corăbii”, CL, 1973, 18; Piru, Poezia, II, 436-439; Iorgulescu, 
Scriitori, 44-45; Dorin Tudoran, Zămislirea şi rodul, LCE 
1976, 11; Radu G. Ţeposu, „Masca Diotimei”, ST, 1976, 9; 
Lit. rom. cont., |, 701-703; Dumitru Micu, „Mic tratat de 
melancolie”, CNT, 1984, 42; Vlad Sorianu, O piesă dedi- 
cată lui Eminescu, CRC, 1989, 40; Ulici, Lit. rom., 1, 254; 
Budău, Bacăul lit., 553-555; Popa, Ist. lit., IL, 543. D.Gr. 


CHIRIŢĂ, Constantin 
(12.11.1925, băneşti, 
j. Vaslui — 14.XI.1991, 

Bonn-Kânigswinter, 
Germania), prozator. 


Este fiul Clarei Chiriţă (n. Marinescu) şi al lui Ion 
Chiriţă, învăţători. A urmat liceul la Bârlad, după 
care a încept studii politehnice, fără însă a le ter- 
mina. Scurtă vreme a fost luptător de circ. După un 
timp a devenit redactorla „Scânteia” şi „Luceafărul”. 
În 1970 este ales secretar al Asociaţiei Scriitorilor 
din Bucureşti, iar din 1977 vicepreşedinte al 
Uniunii Scriitorilor, poziție în care rămâne până în 
1988, când se stabileşte în Germania. 

Evoluţia scrisului lui C. a însemnat o trecere de 
la proza convenţională realist-socialistă a anilor '50 
- povestirile din Matei Ion a cucerit viața (1949) şi 
Oameni din oraşul nostru (1951) — spre romanul de 
aventuri pentru adolescenţi, gen care l-a consacrat. 
Experienţa vieţii de reporter pe şantierul Bumbeşti- 
Livezeni şi la Hunedoara va genera primele scrieri, 
conformiste ca viziune, literaturizând ideologia 

momentului, animate de ideea geniului romantic 
care învaţă să-şi pună capacitatea în slujba mun- 
citorimii: Întâlnirea (II, 1959), Oţelul (1960), 
Pasiuni (1964). C. va folosi în romane acelaşi proce- 
deu: inventează un tip uman excepţional, pe care îl 
pune în situaţii considerate reprezentative pentru o 
anumită epocă. Indiferent cum se numeşte acesta, 
Alexandru Severin, Crişan, lon Muşat, drumul 
său e unul singur - în slujba clasei muncitoare. 
Romantismul naiv şi scriitura alertă salvează aceste 
texte mediocre de la ridicol. C. reprezintă însă cazul 
acelui scriitor la care toate celelalte scrieri au fost 
puse în umbră de apariţia mai întâi a unei cărţi, apoi 
a unui ciclu de succes, Cireşarii, cu suita de naraţi- 
uni: Cireșarii (1956), Castelul fetei în alb (1958), 
Drum bun, Cireşari! (1963), Roata norocului (1965), 
Teroarea albă (1968). Romanul utilizează schema 
cea mai exploatată a literaturii pentru adolescenți 
de pe toate meridianele: un grup de tineri prieteni, 
în care fiecare este întruparea unei trăsături domi- 
nante, este pus în situaţii terifiante sau aventuroase, 
care le probează solidaritatea şi le facilitează matu- 
rizarea. Aventura, cât mai încordată, cât mai cu 
suspans, se sfârşeşte întotdeauna glorios. Grupul 
tinerilor de pe Strada Cireşului e alcătuit din Victor 
- inteligent, cult, hotărât, stăpân pe sine, tipul con- 
ducătorului; Ursu - forță, generozitate, putere de 
sacrificiu; Tic — ingeniozitate şi neastâmpăr copilă- 
resc; Maria - grijă echilibrată, prudenţă; Lucia - ide- 
alul îndepărtat de perfecţiune a frumuseţii aflate în 
pericol ş.a.m.d. Instinctul autorului este de a-i face 
pe aceşti copii să acţioneze în situaţii aproape arhe- 
tipale: lupta cu spionii, rătăcirea în peşteră, desco- 
perirea unui castel bântuit de forțe malefice etc., în 
care determinarea istorică are un rol ce tinde spre 
zero. Rămân astfel valabile literar avântul tineresc 
al acţiunii, primele întâmplări legate de socializa- 
rea individului în formare, ingeniozitatea, prietenia, 
curajul, salvate de perisabilitate prin atemporalul 
lor. Succesul Cireşarilor (compus în cele din urmă 
din cinci volume: Cavalerii florii de cireş, Castelul 
fetei în alb, Roata norocului, Aripi de zăpadă şi Drum 
bun, Cireşari!) printre adolescenţii mai multor gene- 
raţii a fost enorm, comparabil numai cu cel al roma- 
nului Toate pânzele sus! de Radu Tudoran. Trilogia 
în alb (Premiul Uniunii Scriitorilor în două rânduri), 
reunind trei naraţiuni polițiste — Trandafirul alb 
(1966), Pescăruşul alb (1969), Îngerul alb (1969) —, nu 
reuşeşte să creeze nici suspansul, nici turul de forță 
al gândirii deductive care au dat strălucire genului. 

Lui C.i s-au mai acordat Premiul Uniunii Scriitorilor 
pentru un roman din ciclul Cireșarii (1965), pentru 
versiunea rescrisă din Întâlnirea (1971) și pentru 
piesa în trei acte Adâncimi (1974). 

SCRIERI: Matei lon a cucerit viața, Bucureşti, 1949; 
Oameni din oraşul nostru, Bucureşti, 1951; Cireșarii, 
Bucureşti, 1956; Castelul fetei în alb (A doua aventură a 
Cireşarilor), Bucureşti, 1958; Întâlnirea, ll, Bucureşti, 
1959; ed. București, 1971; Oțelul, Bucureşti, 1960; ed. 
(Livada), București, 1979; Drum bun, Cireşari!, Bucu- 
reşti 1963; Pasiuni, Bucureşti, 1964; Roata norocului, 
Bucureşti, 1965; Trandafirul alb, Bucureşti, 1966; Teroa- 
rea albă, Bucureşti, 1968; Cireşarii, I-V, Bucureşti, 1972; 
ed. Bucureşti, 1976; ed. București, 2003; Pescăruşul alb, 
Bucureşti, 1969; Îngerul alb, Bucureşti, 1969; Trilogia în 
alb, ed. 2, I-III, Bucureşti, 1974; Adâncimi, Bucureşti, 
1974; Romantica, Bucureşti, 1986. 

Repere bibliografice: Fugen Simion, Între ficţiune artis- 
tică şi baroc, CNT, 1959, 42; Paul Georgescu, „Ofelul”, GL, 
1961, 14, 15; I. Vitner, Prozatori contemporani, Il, Bucu- 
reşti, 1962, 210-235; Mircea Anghelescu, „Pasiuni”, GL, 
1964, 40; Lungu, Itinerar, 305-318; Nicolae Velea, „Tran- 
dafirul alb”, CNT, 1966, 12; Victor Ivanovici, Mitul super- 
bei adolescențe, LCE 1968, 44; Nichita Stănescu, Constan- 
tin Chiriţă — un realist romantic, CNT, 1971, 45; Prelip- 
ceanu, Dialoguri, 136-144; Roxana Sorescu, Permanența 
romantismului, RL, 1977, 30; Laurenţiu Ulici, „Cireşarii”, 
CNT, 1979, 22; Mugur, Profesiunea, 93-108; Petru Poantă, 
Constantin Chiriţă — 60, ST, 1985, 3; Cornel Ungureanu, 
„Romantica”, O, 1986, 24; Cristea, A scrie, 146-151; Dicţ. 
scriit. rom., I, 558-559; Dicţ. analitic, |, 182-183; Ştefă- 
nescu, Istoria, 350-351; Popa, Ist. lit., II, 936. R.S. 


CHIRIŢESCU, Florin (8.1V.1930, Băileşti — 11.XI1.1996, 
Bucureşti), traducător, prozator. Este fiul Sevastiei 
şi al lui Ştefan Chiriţescu. Cursurile liceale le-a făcut 
la Colegiul Naţional „Carol I” din Craiova, absolvit 
în 1949, după care a urmat Facultatea de Filologie, 
secţia italiană, din cadrul Universităţii bucureştene 
între anii 1950 şi 1955 (cu un an de întrerupere în 
care, fiind dat afară din motive politice, a practicat 
meseria de strungar). După încheierea studiilor 
a fost angajat redactor la Editura de Stat pentru 
Literatură şi Artă, apoi la Editura pentru Literatură 
Universală (din 1969 Editura Univers), post deţi- 
nut până la pensionare, în 1992. A colaborat la 
„România literară”, „Contemporanul”, „Viaţa româ- 
nească”, „Luceafărul”, „Cotidianul” ş.a. 

Avizat cunoscător al literaturii italiene, C. a 
adus, prin numeroasele sale traduceri şi studii 
introductive dedicate autorilor transpuşi în româ- 
neşte, o contribuţie substanţială la promovarea în 

țara noastră a culturii italiene moderne şi contem- 
porane. Reuşitele sale majore sunt reprezentate 
de traducerile unor autori canonici ai secolului al 
XX-lea, precum Cesare Pavese, Dino Buzzati, Luigi 
Pirandello sau Umberto Eco (Numele trandafiru- 
lui), dar şi de transpunerea într-o ediţie bilingvă a 
uneia dintre cele mai dificile cărți de poezie ale lui 
Eugenio Montale, Quaderno di quattro anni — Caiet 
pe patru ani (1981; Premiul Uniunii Scriitorilor), 
pentru care a fost invitat, în acelaşi an, să ţină o 
conferință la Congresul Internaţional de la San 
Remo dedicat poetului. A mai tradus din Francesco 
Arcangeli, Anna Banti, Giacomo Debenedetti, Italo 
Rocco, Elio Vittorini, ca şi lucrări de istorie a artei 
(Viktor Lazarev, Istoria picturii bizantine, I-L, 
1980). Ca prozator, C. este autorul unui volum de 
povestiri (De taină, 1977) şi al romanului Seara, 
când se-nchide poşta... (1971), scriere ce cuprinde, 
într-un limbaj frust, impregnat de oralitate, o 
serie de scene tipice din viaţa unui târg oltenesc 
din apropierea Craiovei, pe fundalul întunecat al 
evenimentelor sângeroase generate de începerea 
celui de-al Doilea Război Mondial, culminând cu 
declanşarea şi înăbuşirea rebeliunii legionare din 
1941. 


SCRIERI: Seara, când se-nchide poşta..., Bucureşti, 1971; 
De taină, Bucureşti, 1977. Traduceri: Poezie italiană 
din secolul al XX-lea, Bucureşti, 1956; Luigi Pirandello, 
O lume de hârtie, Bucureşti, 1957; Nuvele italiene din 
Renaştere, îngr. trad., pref. Zoe Dumitrescu-Buşulenga, 
Bucureşti, 1964; ed. bilingvă (La novela italiana del 
Rinascimento — Nuvela italiană din Renaştere), Bucu- 
reşti, 2007; Cesare Pavese, Luna şi focurile. Femei sin- 
gure, Bucureşti, 1966, Meseria de a trăi, postfaţa trad., 
Bucureşti, 1967; Dino Buzzati, Monstrul Colombre şi 
alte patruzeci şi şapte de povestiri, Bucureşti, 1970; Felix 
Timmermans, Viaţa pasionată a lui Breugel, Bucureşti, 
1970; Marcel Brion, Arta abstractă, Bucureşti, 1972; Elio 
Vittorini, Simplonul îi face cu ochiul lui Frejus, postfaţa 
trad., Bucureşti, 1974; Anna Banti, Câmaşa arsă, pref. 
trad., Bucureşti, 1975; Corrado Maltese, Istoria artei 
italiene, Bucureşti, 1976; Italo Rocco, Auzi cum bate 
pământul!, Bucureşti, 1976; Eugenio Montale, Quaderno 
di quattro anni — Caiet pe patru ani, ed. bilingvă, pref. 
trad., Bucureşti, 1981; Umberto Eco, Numele trandafi- 
rului, Cluj-Napoca, 1984; Francesco Arcangeli, Giorgio 
Morandi, Bucureşti, 1987 (în colaborare cu Mara Chiri- 
țescu); Fernanda Pivano, Hemingway, Bucureşti, 1988; 
Teresa Maria Moriglioni Drăgan, Poeme, Bucureşti, 1989; 
Mario Ruffini, Istoria românilor din Transilvania, Bucu- 
reşti-Chişinău, 1993; Angelo Moretta [Dan Petraşincu], 
Cuvântul şi tăcerea, Bucureşti, 1994 (în colaborare cu 


Chirnoagă 


Mara Chiriţescu), Gândirea Vedanta, Bucureşti, 1996 (în 
colaborare cu Mara Chiriţescu), Mituri indiene, Bucu- 
reşti, 1998 (în colaborare cu Mara Chiriţescu); loan Petru 
Culianu, Mircea Eliade, pref. Sorin Antohi, Bucureşti, 
1995 (în colaborare cu Dan Petrescu). 

Repere bibliografice: Alex. Ştefănescu, „Seara, când se-n- 
chide poşta...” LCE 1971, 26; Nicolae Balotă, „Seara, când 
se-nchide poşta...”, RL, 1971, 32; Voicu Bugariu, „De taină”, 
CNT, 1977, 32; Sorin Titel, Tonul povestirii, RL, 1977, 40; 
Dana Percec, Carapacea broaştei țestoase, O, 2005, 2; Ionel 
Savitescu, Biografia unui maestru, CRC, 2005,6. L.H. 


CHIRNOAGĂ, Mihail (19.XI.1913, Poduri, j. 
Bacău - 1.XII[.1948, Bucureşti), prozator, critic 
literar. Este fiul Olimpiei (n. Şova) şi al lui Ghe- 
orghe Chirnoagă, învățător. A absolvit Liceul 
Militar (1931), îmbrăţişând cariera de ofiţer. Mai 
târziu, în 1942, îşi va încheia studiile la Faculta- 
tea de Litere şi Filosofie a Universităţii din Iaşi. 
Participă la al Doilea Război Mondial, e rănit şi 
rămâne invalid. Stabilindu-se la Bucureşti, se 
va dedica exclusiv criticii literare. Moare într-un 
accident de tramvai la numai treizeci şi cinci 
de ani. Debutează publicistic în 1929 la „Foaia 
tinerimii”. Aflat cu serviciul în garnizoana din 
Braşov, scoate împreună cu N. Cantonieru şi 
Aurel Marin revista „Frize” (1934-1935), în care îi 
apar o serie de proze scurte. Va continua cu ace- 
laşi gen de colaborări, dar mai ales cu articole, 
recenzii şi eseuri critice şi la „Braşovul literar”, 
„Jurnalul literar”, „Însemnări ieşene”, „Lanuri”, 
„Litere”, „Meşterul Manole”, „Porunca vremii”, 
„Sfarmă-Piatră”, „Vremea, „Iribuna literară”, 
„Pământul”, „Iribuna Transilvaniei”, „Universul 
literar”, „Viaţa”, „13” ş.a. Semna uneori şi cu pse- 
udonimele Melania Chirnoagă, Emanoil Radian 
sau Teodor Chiru. A publicat volumul de nuvele 
Carte de dragoste (1935), romanul Logodna 
(1940), studiul Alexandru Călinescu, poet al tris- 
feții (1937) şi, în colaborare cu Virgil Chirnoagă, 
cărticica pentru copii Poveste c-un pitic, doi 
oameni din Lună şi-o împărăție. De asemenea, 
a tradus din paginile scriitoarei Antonia Pozzi 
(Cuvinte, 1941). O selecţie din critica sa apare 
postum, sub titlul Basoreliefuri (1977). Alte două 
culegeri de nuvele, Umbrele iubirii şi Sărutul, 
le-a lăsat în manuscris. 

În proza de început C. se lasă copleşit, ca mulţi 
debutanţi, de afectivitate şi elan juvenil, stări de care 
nu se va debarasa complet nici în romanul Logodna, 
în pofida unei vizibile maturizări. Centrată pe tema 

erosului generator de suferinţe, cartea are carenţe de 
compoziţie, precum şi o anume lipsă de consistenţă, 
pe care n-o compensează efortul de analiză psiholo- 
gică, G. Călinescu definindu-l pe autorul ei drept un 
„romancier neconvingător, dar intelect întrebător”. 
Domeniul în care C. are mai multă personalitate va 
fi cel al criticii, distingându-se şi aici o perioadă de 
tinereţe, când promovează ideea de literatură a pro- 
vinciei ca replică oportună la „experimentalismul” 
scriitorilor din Capitală, şi o perioadă de maturitate, 
când cenzurează literatura provincială, cu excesul ei 
de entuziasm şi patos, situându-se, probabil dato- 
rită experienţei acumulate, pe o poziţie contrară 
celei susținute cu ani în urmă. Câştigând în echili- 
bru şi luciditate, spiritul critic al lui C. dobândeşte 
treptat rigoare şi disciplină. De altfel, el se străduie 
să-şi limpezească ideologia (secţiunea Probleme 
din volumul Basoreliefuri), pledând pentru o critică 
normativă, de orientare a scriitorului şi de formare 
a gustului public. Propunând o înţelegere a litera- 
turii axată pe un aşa-zis „bun-simţ comun”, acceptă 
cu rezerve curentele şi manifestările moderniste, iar 
pe cele de avangardă le respinge vehement, negă- 
sindu-le justificare estetică. A comentat inteligent 
şi aplicat scriitori şi opere din literatura română şi 
universală, lansându-se rareori în studii de anver- 
gură, cum sunt cele despre Lucian Blaga sau despre 
Stendhal. 

SCRIERI: Carte de dragoste, Braşov, 1935; Alexandru 
Călinescu, poet al tristeţii, Călăraşi, 1937; Logodna, 
Bucureşti, 1940; Poveste c-un pitic, doi oameni din Lună 
şi-o împărăție (n colaborare cu Virgil Chirnoagă), Bucu- 
reşti, 1940; Basoreliefuri, îngr. şi pref. Gheorghe Perian, 
Cluj-Napoca, 1977. 

Repere bibliografice: Romulus Demetrescu, „Carte de 
dragoste”, PLI, 1935, 2-3; Octav Şuluţiu, „Carte de dra- 
goste”, FRZ, 1935, 4; Paul Popescu, Cazul Mihail Chir- 
noagă - Pimen Constantinescu, „Orientări”, 1935, 6; Per- 
pessicius, Opere, IX, 369-372; Vintilă Horia, „Logodna”, 
MMN, 1940, 1-3; C. Fântâneru, „Logodna”, UVR, 1940, 
12; Călinescu, Ist. lif. (1941), 883, Ist. lit. (1982), 969; 
Melania Livadă, Valori metafizice, „Saeculum”, 1944, 2; 
Al. I. Friduş, „Basoreliefuri”, CRC, 1978, 20; Scrisoare de 
la Virgil Chirnoagă, ADLTR, C-67; Dicţ. scriit. rom,, |, 
559-561; Adina-Ştefania Ciurea, Corespondenţă Octav 
Șuluţiu-Mihail Chirnoagă, RL, 2003, 38; Budău, Bacăul 
lit., 278-280. C.Bz. 


CHIRU-NANOV, Ion (7.1.1882, Nanov, j. Teleorman 
— 22.VII.1917, laşi), prozator. Este fiul Ioanei și al 
lui Gheorghe Chiru, ţărani. A urmat şcoala primară 

în localitatea natală (a cărei denumire şi-o adaugă 
numelui de familie), iar gimnaziul la Alexandria. A 
făcut, se pare, liceul la Bucureşti, după care a fost 
institutor, corector la „Adevărul” şi la „Monitorul 
oficial” şi impiegat la Casa Şcoalelor. Între 1910 şi 
1912 era „student” la Şcoala Superioară de Ştiinţe de 
Stat. În 1905 debutează cu o poezie în „Duminica” 
(unul din suplimentele „Adevărului”). Tot acolo va 
mai publica până în 1912, iscălind şi lon Crângu, 
schiţe şi povestiri. Acelaşi tip de naraţiuni, cărora 
le adaugă note de călătorie, cultivă colaborând 
la „loamna”, „Ţara nouă”, „Noua revistă română”, 
„Convorbiri critice”, „Falanga”, „Convorbiri literare”, 
„Luceafărul”, „Ramuri”, „Ilustraţia”, „Flacăra”, „Arta”, 
„Noi pagini literare”, „Libertatea” (Craiova), „Doina”, 
„Scena”, „Dreptatea”, „Văpaia”, „Helios”, „Poezia”, 
„Făclia”, „Capitala”, „Cartea vremii”, „Cronica” ş.a. A 
scos împreună cu G.D. Mugur revista „În slujba ade- 
vărată” (1916). Doar o parte din textele publicate în 
presă este strânsă în volume, începând cu Păcate 
vechi, apărut în 1910. Devine membru al Societăţii 
Scriitorilor Români din 1911. Mobilizat, C.-N. a făcut 
campania din 1916. Scrie, de asemenea, destul de 
frecvent, la „Viitorul ţării” şi „România”, dar, bolnav 
de tifos, moare curând în spital, la Iaşi. Mai târziu 
osemintele îi sunt mutate în cimitirul militar Ghen- 
cea din București. 

Deşi la început se inspiră exclusiv din mediul 
rural, C.-N. nu e încurajat de N. Iorga ori de G. 
Ibrăileanu, ci de M. Dragomirescu şi C. Rădulescu- 
Motru. Fără forță de creaţie, fără darul reprezentă- 
rii plastice, cu un stil neîngrijit, el apelează la teme 
bătătorite, cărora le dă cel mai adesea o turnură 
melodramatică. Un anume relief au în povestirile 
sale doar dialogurile dintre ţărani, notate cu fideli- 
tate. Nici schiţele din viaţa funcţionarilor nu izbu- 
tesc să se detaşeze cât de cât, iar fragmentele din- 
tr-un roman ce s-ar fi intitulat Fala Oprişenilor, 
publicate între 1913 şi 1916, sunt neconcludente. 
Mai pe măsura posibilităţilor sale erau însemnă- 
rile de călătorie incluse în două cărți, Peste Dorna 
(1912) şi Pe căile profeților (1916), care au constituit 
o lectură atractivă şi instructivă la vremea apariţiei 
lor. Cea dintâi a fost, de altfel, distinsă cu Premiul 
Societăţii Scriitorilor Români, iar cealaltă cu Premiul 
„Năsturel-Herescu” al Academiei Române, imediat 
după război fiind reeditată, deşi cu puţin înainte 
autorul fusese acuzat de plagiat. 


Chișu 


SCRIERI: Păcate vechi, Bucureşti, [1910]; Aşa i-a fost 
scris..., Bucureşti, 1911; Peste Dorna, Bucureşti, 1912; 
Ochiul dracului, Bucureşti, 1914; Prăbuşirea tronurilor, 
Bucureşti, 1914; Moara din Repezeanca, Bucureşti, 1916; 
Pe căile profeților, Bucureşti, 1916. 

Repere bibliografice: Leontin Iliescu, „Păcate vechi”, 
NRR, 1919, 5; I.S.[Ilzabela Sadoveanu], „Păcare vechi”, VR, 
1910, 4; Pamfil Şeicaru, Un observator modest al vieţii, 
„Steagul”, 1915, 43; N.I. Apostolescu, Însemnări literare, 
„Steagul”, 1916, 162; Rebreanu Opere, XVI, 131-133, 137- 
139; Barbu Delavrancea, Opere, V, Bucureşti, 1969, 547- 
552; Alex. D. Marcu, Iarăşi chestiunea plagiatului — Ion 
Chiru-Nanov, „Pe căile profeților”, SBR, 1920, 38; Lovi- 
nescu, Scrieri, V, 134-135; Predescu, Encicl., 190; Căli- 
nescu, If. lit. (1941), 565, Ist. lit. (1982), 637; Ciopraga, 
Lit.rom., 592; Cristea, Teleorman, 104-106. V.D. 


CHIŞU, Lucian (21.11l.1952, Constanţa), critic şi 
istoric literar. Este fiul Mariei Chișu (n. Dumi- 
nică), funcţionară, şi al lui Tarfin B. Chişu, colonel. 
Îşi face studiile liceale la Brăila (1968-1972) şi pe 
cele superioare la Facultatea de Filologie, secţia 
română-latină, a Universităţii „Al. 1. Cuza” din Iaşi 
(1972-1976). Este, succesiv, secretar de redacţie al 
revistei studenţeşti „Alma Mater” (1972), redactor 
şi ulterior secretar de redacţie la „Opinia studen- 
țţească”, profesor la Azuga (1976-1977) şi Gheor- 
ghieni (1977-1980), muzeograf la Muzeul Brăilei 
(1980-1989), muzeograf şi apoi cercetător ştiin- 
ţific (1990-1996) la Muzeul Literaturii Române, 
profesor (din 1996) la Universitatea „Spiru Haret” 
din Bucureşti şi la Facultatea de Teologie-Litere 
a Universităţii Valahia din Târgovişte, apoi cerce- 
tător la Institutul de Istorie și Teorie Literară „G. 
Călinescu” din București, coordonator editorial la 
revista „Caiete critice”. Începând cu anul 2009 este 
director-general al Muzeului Naţional al Literaturii 
Române din București. Îşi ia doctoratul în filologie 
cu teza Activitatea lingvistică a lui D. Caracostea. 
Debutează în 1972 cu versuri în „România literară” 
şi cu critică literară în „Alma Mater”. Mai colabo- 
rează la „Convorbiri literare”, „Argeș”, „lomis”, „Iri- 
buna”, „Contemporanul”, „Dacia literară”, „Istros”, 
„Dunărea”, „Feţele culturii”, „Literatorul”, „Lucea- 
făru/”, „Manuscriptum”, „Noua revistă română”, 
„Paralela 45”, „Revista de istorie şi teorie literară”, 
„Viaţa românească” „Cultura” ş.a. 

C. semnează două monografii cu intenţia decla- 
rată de a restitui imaginea reală a unor personalităţi 
structural deosebite. Prima, Mihu Dragomir. Meta- 
morfozele creaţiei (2000), respinge percepţia critică 


Chitic 


alimentată de cărţile conformiste ale autorului şi 
procedează la o altă abordare, după criteriul bio- 
bibliografic, care ar oferi „un tablou al dispunerii 
creaţiei mai adecvat şi mai util din perspectiva 
conturării profilului poetic”. Examenul critic sur- 
prinde coerenţa unei lirici bogate, cu acumulările, 
viziunea unitară şi modernitatea ei. Accentul prin- 
cipal este pus pe cercetarea ineditelor. Versurile 
din volumele Dor, Minutar peste netimp, Noapte 
calmă şi Sărbătorile poetului sunt racordate la scri- 
erile din prima fază a activității poetului, situată în 
deceniul al patrulea din secolul trecut. Cu o intuiţie 
critică fină, C. descoperă chiar şi în scrierile mar- 
cate de realismul socialist oaze de poezie autentică, 
versuri patriotice neafectate de poncifele epocii. 
A doua carte, Prejudecata Caracostea (2002), are 
în vedere prioritar gândirea lingvistică a lui D. 
Caracostea, teoria limbajului prezentă în întreaga 
sa operă. Convins că în ceea ce s-a scris despre 
autorul Expresivităţii limbii române componenta 
lingvistică „se află în continuare într-un con de 
umbră”, exegetul caută explicaţiile acestei situaţii: 
una ar fi aceea că după 1913 învățatul a părăsit cer- 
cetările în domeniu, devenind adeptul şcolii idea- 
liste. Subliniind faptul că studiile lui Caracostea au 
prefigurat domeniul stilisticii şi al poeticii, C. pune 
în evidenţă concepţia originală a acestuia, înte- 
meiată pe „studiul fenomenelor limbajului, al lite- 
raturii populare şi al celei culte, cu instrumentele 
performante ale lingvisticii”. Asociindu-se altor 
opinii, el susţine că lucrările lui Caracostea (axate 
pe analize fonetice, sintactice şi lexicale) atestă o 
viziune modernă şi îl recomandă ca precursor al 
cercetării semiotice, al cercetării stilistice şi poetice 
româneşti, al filosofiei limbajului. În Accente (2003) 
C. se arată interesat de fenomenul literar postde- 
cembrist, încercând să surprindă liniile de forță 
ale evoluției literare prin apariţiile editoriale din 
ultimul deceniu al secolului trecut. Scriitorii și căr- 
țile analizate urmează un criteriu generaționist, de 
la cei mai vârstnici (Petre Ţuţea, Arșavir Acterian, 
Mircea Vulcănescu, Bazil Gruia) la reprezentanții 
generației '60, privindu-i pe Dumitru Micu, Eugen 
Simion,Valeriu Cristea, Fănuș Neagu, lon Băieșu, 
D.R. Popescu, Marin Sorescu, Gheorghe Tomo- 
zei, Grigore Hagiu, Dan Laurenţiu, dar și la autori 
optezeciști: Andrei Grigor, Adrian Dinu Rachi- 
eru, Nicolae Iliescu, Bogdan Ghiu, Mircea Cava- 
dia, Emil Mladin. Nouăzeci și nouă de cărţi (2003) 
este, în accepţia autorului, un repertoar de volume 

„primite la redacţie”, ceea ce îl îndreptățește să 
afirme că ele reflectă într-un anume sens dinamica 
vieţii literare. Scopul acestei cărți a fost realiza- 
rea unei fotografii de grup, unii făcând parte, iar 
alții așteptând să intre în ceea ce criticul numește 
albumul de familie al literaturii române. Raftul cu 
amintiri (2004) este un fals volum de memoria- 
listică. C. constată că, odată cu revoluţia digitală, 
prin pătrunderea tehnologiilor multimedia și prin 
participarea masivă și extrem de nediferenţiată la 
fenomenul cunoașterii, mitul scriitorului, al cărții 
și bibliotecii sunt supuse unei inexorabile presi- 
uni care mută privirea dinspre trecut către viitor. 
Într-un prim capitol de antropologie culturală se 
problematizează existența unui nou concept, „cul- 
tura cu înlocuitori”, prezentându-se avantajele și 
mai ales dezordinea lingvistică produsă de ascen- 
siunea scrierii în format electronic. Un alt capitol 
conţine evocări ale unor mari cărturari sau scriitori 
și panoramări ale bibliotecilor acestora: Perpessi- 
cius, Marin Sorescu, G. Ivănescu, Eugeniu Coșe- 
riu. O secvenţă finală conţine eseuri despre Gib 1. 
Mihăescu, Păstorel Teodoreanu, Tudor Mușatescu, 
Zaharia Stancu și Virgil Mazilescu. 

SCRIERI: Năluca (în colaborare cu Fănuş Neagu şi Dan 
Micu), Bucureşti, 1996; Mihu Dragomir. Metamorfozele 
creaţiei, Bucureşti, 2000; Introducere în mass-media, 
Bucureşti, 2001; Prejudecata Caracostea, Bucureşti, 2002; 
Accente, Bucureşti, 2003; Nouăzeci și nouă de cărţi, Cra- 
iova; 2003; Raftul cu amintiri, București, 2004; Limbajul 
jurnalistic, București, 2008; Managementul instituţii- 
lor de presă, București, 2012. Ediţii, antologii: Veronica 
Micle, Poezii şi corespondenţă, introd. edit., Galaţi, 1992; 
Eminescu în corespondenţă, I-V, Bucureşti, 1997-2001 
(în colaborare cu D. Vatamaniuc); Literatură şi totali- 
tarism, București, 2008 (în colaborare cu Laurenţiu Han- 
ganu); (Alte) noi rotonde 13, III-VI, pref. edit., Bucureşti, 
2005-2009. 

Repere bibliografice: Nicolae Georgescu, Un scrii- 
tor regăsit, LCE, 1985; Al. Piru, Eminescu azi, București, 
1993, 170; Grigor, Moromete, 113-117; Teodor Vârgolici, 
[Lucian Chișul, ALA, 2002, 590, 636, 2003, 654; Radu 
Voinescu, Printre primejdiile criticii, Bucureşti, 2004, 
167-170; Nicolae Georgescu, Eminescu, Bucureşti, 2004, 
35-36; Răzvan Voncu, Eseuri critice, București, 2005, 
103-110; Constantin Cubleşan, Pasiunea lecturii, Cluj- 
Napoca, 2008, 75-78. I.D. 


CHITIC, Paul Cornel (17.1]l.1944, Bucureşti -— 
8.VII.2007, Bucureşti), dramaturg, teatrolog. Este 
fiul Cristianei Chitic (n. Georgescu) şi al lui Vasile 
Chitic, funcţionari. A absolvit Liceul de Arte 

Plastice din Bucureşti (1962), a urmat tot aici cursu- 
rile Facultăţii de Filosofie, fiind licenţiat în 1970. A 
funcţionat ca secretar de redacţie la „Revista muze- 
elor şi monumentelor” (1976-1980) şi ca redactor 
la revista „Ieatrul” (1980-1990). Angajat în lupta 
electorală, editează, în prima parte a anului 1990, 
ziarul politic „Mesager”, candidând apoi pentru 
un loc în Camera Deputaţilor. După o întrerupere 
de cinci ani, revine în publicistică. În 1993-1994 
a realizat emisiuni culturale la postul de Televizi- 
une SOTI, iar în 1995-1996 a fost secretar literar la 
Teatrul Odeon din Bucureşti. Debutează cu o piesă 
de teatru în revista „Amfiteatru” (1966), unde va 
publica ulterior şi proză scurtă. În 1967 i se repre- 
zintă la Timişoara, de către o trupă studenţească, 
Restaurarea hainelor Sfântului Augustin. A mai 
colaborat cu piese de teatru, cronici dramatice şi 
eseuri de sociologie a culturii la „Arta”, „Contem- 
poranul”, „Lribuna”, „Argeş”, „Vatra”, „România lite- 
rară”, „Orizont”, „Cronica” ș.a. 

Piesele de teatru ale lui C., unele încă nepu- 
blicate, au fost puţin jucate; ele sunt, de cele mai 
multe ori, expresia unei poetici a protestului şi 
manifestă un gust accentuat pentru problematica 
de ordin social, atunci când nu se vor, de-a drep- 
tul, pledoarii pentru ceea ce în epocă se numea 
spiritul revoluţionar internaţionalist. Cariera sce- 
nică a acestui tip de texte începe cu reprezentarea, 
în 1969, a unei piese axate pe figura domnitorului 
Vlad Ţepeş şi care explorează raportul dintre inten- 
ţiile generoase şi mijloacele barbare ale acţiunilor 
politice — Cronica personală a lui Laonic, reluată 
în 1977 sub titlul Întors din singurătate. În 1970 îi 
apare volumul Teatru, pentru care i se decernează 
Premiul Asociaţiei Scriitorilor din Bucureşti. Alături 
de piesele deja reprezentate, sunt incluse aici 
Bunicul, Artre cu litere de platină, satiră, în manieră 
ionesciană, a gândirii dogmatice şi a cultului per- 
sonalităţii, distinsă cu Premiul revistei „Amfiteatru”, 
şi Panta rhei, scenariu de pantomimă. Publicată în 
revista „Ieatrul”, piesa Schimbarea la faţă este o 
frescă expresionistă, cu ecouri brechtiene, a revo- 
luţiei proletare într-o ţară din America Latină, iar 
Mârâiala, reprezentată în 1981 şi publicată în 1982, 
o viziune polemică asupra conformismului şi laşi- 
tăţii din contemporaneitatea imediată, ambele 
încadrându-se în formula, originală pe teren româ- 
nesc, a „teatrului agitatoric” (Constantin Cubleşan). 
Atenţia criticii a fost atrasă în special de calităţile 
stilistice ale altei piese dintr-o culegere publicată în 

1982, Europa, aport-viu sau mort, comedie politică, 
dar şi meditaţie asupra sensurilor istoriei şi asupra 
dialecticii dintre spiritul revoluţionar, întrupat de 
N. Bălcescu, şi mentalitatea reacționară (piesa a 
beneficiat, în 1984, de o traducere în limba polonă, 
datorată Danutei Bieikowska). Implicarea politicu- 
lui în istorie este şi tema piesei Suntem şi rămânem 
împreună, o incursiune în trecutul mişcării socia- 
liste româneşti. Pentru volumul de eseuri Teatrul 
obiectelor (1982), amplă analiză a mijloacelor sce- 
nice — decor, mişcare, costume — utilizate în teatrul 
românesc de după 1960, autorului i s-a decernat un 
premiu al Uniunii Scriitorilor. 

SCRIERI: Teatru, Bucureşti, 1970; Mârâiala, Bucureşti, 
1982; Teatrul obiectelor, laşi, 1982. 

CHIȚIMIA, I.C. 

[lon C.] 

(22.V.1908, Albuleşti, j. 
Mehedinţi — 19.11.1996, 
Bucureşti), istoric 
literar, folclorist, slavist. 


Este fiul Mariei (n. Popescu) şi al lui Constantin 
Chiţimia, ţărani. Urmează şcoala primară în satul 
natal (1915-1920), Liceul „Lraian” din Turnu Seve- 
rin (1922-1930) şi Facultatea de Litere şi Filosofie a 
Universităţii din Bucureşti (1930-1934), speciali- 
zându-se în literatura română veche sub îndruma- 
rea lui N. Cartojan; îşi ia licenţa cu lucrarea Croni- 
cile slavo-române în secolul al XVI-lea. Din 1932 
este bibliotecar la Seminarul de istoria literaturii 
române vechi al Facultăţii, până când obţine prin 
concurs o bursă la Varșovia, unde îşi continuă stu- 
diile (1934-1938). Teza de doctorat, Cronica lui Gri- 
gore Ureche, o susţine în 1940. Îşi începe cariera 
universitară la Bucureşti, la Catedra de literatură 
veche (1944-1949), continuând-o la secţia de 

slavistică, unde predă limbile polonă și ucraineană 
(lector între 1950-1960, conferențiar între 1961 și 
1966, profesor din 1967 și șef de catedră din 1970) 
până în 1973, când rămâne profesor consultant. În 
acelaşi timp lucrează şi la Institutul de Istorie Lite- 
rară şi Folclor (devenit Institutul de Istorie şi Teorie 
Literară „G. Călinescu”), de la înfiinţarea acestuia, 
îndeplinind diverse funcţii, de la secretar ştiinţific 
(1949) până la şef de secţie (1953), fiind, alături de 
Al. Dima, şi coordonator al dicționarului cronolo- 
gic Literatura română (1979). Membru al mai 
multor asociaţii şi societăţi ştiinţifice din ţară şi 
străinătate, a colaborat la numeroase publicații, 
printre care „Dacoromania”, „Preocupări literare”, 

„Revista istorică”, „Studii de literatură universală și 
comparată”, „Studii şi cercetări de istorie literară şi 
folclor” (mai târziu, „Revista de istorie şi teorie lite- 
rară”), „Cercetări folclorice”, „Romanoslavica”, 
„Buletinul Societăţii de Ştiinţe Filologice”, „Pamiet- 
nik literacki” (Varșovia), „Rocznik literacki” (Craco- 
via), „Slavia” (Praga), „România literară” ş.a., din 
conducerea unora făcând parte. 1 s-au conferit 
Medalia Muncii (1964), Medalia 25 de ani de la Pro- 
clamarea Republicii (1972) şi Ordinul Polonia Res- 
tituta în grad de Cavaler (1970) şi de Ofiţer (1974). 
Publicate de-a lungul anilor în diverse reviste 
de specialitate, cele mai importante studii de lite- 
ratură română veche ale lui C. au fost adunate rela- 
tiv târziu într-un volum impunător — Probleme de 
bază ale literaturii române vechi (1972). Mai greu 
identificabilă în lucrările apărute separat, ideea 
diriguitoare, ce exprimă limpede concepţia şi fina- 
litatea spre care tind toate compartimentele cărţii, 
este aceea că literatura veche, constituind baza 
din care creşte epoca modernă, fixează trăsătu- 
rile proprii matricei autohtone care, transmisibile 
la rândul lor prin mijlocirea procesului educaţi- 
onal, influenţează specificul creaţiei contempo- 
rane. Arcuirea unor punți de legătură între actua- 
litate şi străvechime, pentru a defini mai profund 
fizionomia fenomenului artistic de azi, liniile lui 
complexe de evoluţie, reprezintă perspectiva din 
care vor fi apreciate idei, opere şi personalităţi ale 
culturii româneşti din epoca veche. Pledoariile, 
excelând prin precizia şi laconismul unui spirit 
eminamente clasic, bazate pe o informaţie impre- 
sionantă, afirmă existenţa unui umanism de limbă 
slavonă la noi şi în sud-estul european, restabilesc 
adevărul despre imaginea şi meritele lui Ştefan 
cel Mare şi susțin paternitatea lui Neagoe în cazul 

Învăţăturilor lui Neagoe Basarab către fiul său 
Theodosie. Sumarul, evidențiind natura şi mul- 
titudinea problemelor abordate, se întregeşte cu 
expunerile despre cronicarii moldoveni şi cu studi- 
ile privitoare la cărţile populare. Cercetările despre 
literatura română veche, la care se adaugă anto- 
logiile Cărțile populare în literatura românească 
(-II, 1963, în colaborare cu Dan Simonescu), 
şi Crestomaţie de literatură română veche U-Il, 
1984-1989, în colaborare cu Stela Toma), dar şi 
coordonarea reeditării, în 1988, a Bibliei de la 
Bucureşti atestă un erudit care mânuieşte cu pri- 
cepere şi rigoare universitar-pozitivistă instru- 
mentele de lucru şi materia supusă exegezei prin 
prisma unei concepţii bine structurate. Interesul 
pentru literatura română veche se întrepătrunde 
organic cu preocupările pentru creaţia populară, 
cercetările fiind reunite în Folclorişti şi folcloristică 
românească (1968), volum distins cu Premiul „B.P. 
Hasdeu” al Academiei RSR. Concentrându-şi aten- 
ţia asupra principalelor direcţii în folcloristica din 
a doua jumătate a secolului al XIX-lea, C. insistă 
mai ales asupra şcolii lui B.P Hasdeu. Pornind de 
la convingerea că o istorie a folcloristicii nu poate 
fi scrisă fără cunoaşterea adâncită a personalităţi- 
lor care au investit eforturi în acest domeniu, auto- 
rul procedează în maniera lui Benedetto Croce 
şi cercetează aportul unor specialişti studiaţi nu 
îndeajuns (B.P Hasdeu, Moses Gaster), insufici- 
ent apreciaţi (Teodor T. Burada, S. FI. Marian, Gr. 
G. Tocilescu) ori de-a dreptul uitaţi (A. Lambrior, 
George I. Pitiş, D. Stăncescu). Cunoaşterea feno- 
menului folcloric direct la sursă, evidenţierea unor 
contribuţii neglijate ori insuficient aprofundate 
din perspectivă contemporană, caracterul ştiinţific 
subliniat şi de subsolurile bibliografice etc. certi- 
fică temeinicia investigaţiei. Explorarea folclorului 
se va îmbogăţi metodologic cu posibilităţile ofe- 
rite de comparatism. Astfel, asociaţiile, apropierile 
istorice şi filologice, periferice în alte volume, se 
vor asambla în Folclorul românesc în perspectivă 
comparată (1971), care va fixa metoda precumpă- 
nitoare a exegezelor în funcţie şi de intenţia urmă- 
rită: stabilirea individualităţii folclorului româ- 
nesc prin comparaţie cu folclorul altor popoare 
europene. Primul compartiment are rosturi mai 
degrabă introductive, stabilind câteva repere teo- 
retice: datare şi periodizare, clasificare şi definiție 
etc., care pledează pentru folosirea metodei filolo- 
gice în studiile folcloristice. Al doilea este alcătuit 

din studii despre aproape toate speciile literatu- 
rii populare - balada, bocetul, basmul, povestea, 
proverbele, ghicitorile şi cântecele pentru copii —, 
absenţa liricii explicându-se prin însuşirile ei mai 
apăsat individuale, mai greu de definit cu ajuto- 
rul comparaţiilor. Caracterele distinctive ale spi- 
ritualităţii rurale româneşti sunt scoase în relief 
cu pregnanţă în aceste vaste tablouri compara- 
tiste, istorice şi geografice. Stăruind preferenţial 
asupra realizărilor artistice, C. delimitează fondul 
şi expresia proprii zonei româneşti în contextul 
european. Partea a treia cuprinde, pe lângă o per- 
tinentă istorie a folcloristicii polone, consideraţii 
mai generale despre stadiul şi perspectivele studi- 
erii literaturii populare româneşti. Profilul omului 
de ştiinţă se rotunjeşte cu lucrările din domeniul 
polonisticii, cele mai însemnate fiind cuprinse în 
volumul Literackie studia i szkice rumunistyczno-— 
polonistyczne (1983). Cartea este întocmită din trei 
secţiuni, întrepătrunse în funcţie de scopurile inte- 
gratoare ale autorului: analiza relaţiilor culturale 
româno-polone cu însemnătate marcantă în isto- 
ria celor două popoare, ecourile valorilor naţionale 
ale literaturii poloneze în România şi momente 
esenţiale ale culturii populare de la noi. Cele trei 
serii de probleme sunt mai totdeauna abordate 
din unghi comparatist. Personalitatea specialistu- 
lui consacrat de lucrări remarcabile este dublată 
atât de însuşirile profesorului, care au generat un 
adevărat cult printre elevii săi, cât şi ale omului de 
o rară modestie şi de o generozitate întemeiată pe 
inepuizabile energii afective. 

SCRIERI: Cronica lui Ştefan cel Mare. Versiunea germană 
a lui Schedel, Bucureşti, 1939; ed. 2, Bucureşti, 1942; 
Folclorişti şi folcloristică românească, Bucureşti, 1968; 
Folclorul românesc în perspectivă comparată, Bucureşti, 
1971; Probleme de bază ale literaturii române vechi, 
Bucureşti, 1972; Literackie studia i szkice rumunistyczno-— 
polonistyczne, Varşovia, 1983; Scrieri alese, îngr. şi pref. 
Mihai Mitu, Bucureşti, 2008; Studii şi articole de folclor 
şi folcloristică, îngr. lordan Datcu şi Isidor Chicet, pref. 
Iordan Datcu, Drobeta-Turnu Severin, 2010. Ediţii, anto- 
logii: B.P Hasdeu, Ion Vodă cel Cumplit, pref. edit., Cra- 
iova, 1942; Antologie de literatură populară, I-III, pret. 
G. Călinescu, Bucureşti, 1953-1973; Cărţile populare în 
literatura românească, l-Il, introd. edit., Bucureşti, 1963 
(în colaborare cu Dan Simonescu); Teodor T. Burada, 
Istoria teatrului în Moldova, pret. edit., Bucureşti, 1975; 
Crestomaţie de literatură română veche, I-II, pref. Zoe 
Dumitrescu-Buşulenga, Cluj-Napoca, 1984-1989 (în 
colaborare cu Stela Toma); Biblia adecă Dumnezeiasca 


Chiţimia 


Scriptură a Vechiului şi Noului Testament, Bucureşti, 
1988 (în colaborare). 

CHIȚIMIA, Silvia (3.V1949, Bucureşti), poetă, 
etnolog. Este fiica Elenei (n. Guleava) şi a lui Victor 
Costin, economist. A absolvit în 1972 Facultatea de 
Chimie a Universităţii din Bucureşti, după care a 
lucrat în calitate de cercetător la Institutul „Daniel 
Danielopolu” din Bucureşti (1974-1991). În 1980 
efectuează un stagiu de specializare la Institutul 
de Studii Orientale din Roma, sub conducerea lui 
Giuseppe Tucci. Din 1991 este cercetător ştiinţific 
la Institutul de Etnografie şi Folclor „Constantin 
Brăiloiu”. Şi-a luat doctoratul în etnologie şi antro- 
pologie culturală în 1998 cu teza Simboluri herme- 
tice în cultura tradițională românească. Debutează 
în „Revista de etnografie şi folclor” (1979) cu stu- 
diul Balada „Şarpele” în elementele ei străvechi de 
cultură românească. În acelaşi an debutează şi 
în poezie cu volumul Circuitul viselor în natură. 
După 1989 i-au apărut mai multe studii de mitolo- 
gie în culegeri de peste hotare, prilejuite îndeobşte 
de participarea la colocvii și simpozioane ţinute la 
Lyon, Paris, Cerisy-la-Salle, Mons, Roma ş.a. 
Poezia Circuitul viselor în natură, care dă şi titlul 
primei cărţi publicate de C., sau Fizica stării lucide 
amintesc de retortele ştiinţelor exacte. Volumul 
este însă o alchimie a sentimentelor dozate în aşa 
fel, încât cuvintele să nu-şi dezvăluie în întregime 
înțelesurile, ele urmând a fi descifrate de fantezia 
cititorilor (Scribii cu gâtul de lebădă, Linişte). Un 
titlu (Libertatea de a trage cu praştia) aminteşte de 
poezia lui Geo Dumitrescu, iar câteva balade sunt 
scrise în manieră folk (Aleluia!, Cântec). Aceeaşi 
tehnică a corespondenţelor este folosită şi în stan- 
ţele apărute în reviste („România literară”, „Cronica” 
ş.a.) sau în versurile pentru copii. Dintre numeroa- 
sele studii publicate în volume colective editate în 
străinătate, semnificative pentru aria preocupărilor 
legate de mituri şi simbolurile hermetice şi pentru 

tipul de abordare a tematicii sunt Les Traces de 
locculte dans le folklore roumain (1994), The New 
Religious Landcsape in Romania (1995), Traces de 
Graal dans le folklore roumain (1996), Les Balais 
du Paradis. Symboles chretiens dans les chants rou- 
mains de Noel (2002), L Alchimie dans les Carpates 
(2006) ş.a. Cât despre cele apărute în ţară, sunt de 
reţinut Viziunea Mandalei în poezia lui Eminescu 
(„Studii de literatură universală”, 1980) ori cele dedi- 
cate Mioriței. Bunul păstor mioritic şi creştinismul 
primelor secole („Datina”, 2003; în revista constăn- 
ţeană îi apar şi alte contribuţii de folclor şi etno- 
logie), articolele din „Memoria etnologică” şi alte 
interpretări incluse în paginile unor volume colec- 
tive, precum Imagini şi permanenţe în etnologia 
românească (1992), Etnologica (2002), Spectrografia 
spiritualităţii româneşti tradiționale (2003), Oriens 
(2006), Experimentul Focşani (2007) ş.a. 

SCRIERI: Circuitul viselor în natură, Bucureşti, 1979; 
Albiniţa sau fetiţa care zbura deasupra oraşului, Bucu- 
reşti, 1983; Magazinul fermecat, Bucureşti, 1988. Ediţii: 
Jean Bies, Iluminări pentru vremurile de pe urmă, ti. 
Mihail Albin Popescu, Bucureşti, 2001. 

CHIVA, lonuţ (24.1[X.1978, București), proza- 
tor, poet, traducător. Este fiul Florianei Chiva (n. 
Burcea), bibliotecară, și al lui Vasile Chiva, tipo- 
graf. A urmat Facultatea de Litere a Universităţii din 
București (2000-2004). A lucrat la revista „Prezent” 
şi la „România liberă”, fiind apoi corector la Curtea 
de Justiţie a Uniunii Europene. A debutat la revista 
„Vatra” în 2000. A mai colaborat la „Fracturi”, „Echi- 
nox”, „România literară”, „Ziua literară”, „Paradigma”, 
„Luceafărul”, „Ziarul de duminică” ș.a. 

Romanul cu care a debutat C., intitulat provoca- 
tor 69 (2004), ilustrează aproape manifest posibili- 
tățile fracturismului douămiist în proză. De altfel, 
încă din 2001 autorul derivase din Manifestul frac- 
turist al lui Marius Ianuș și Dumitru Crudu un text 
intitulat Fracturismul în proză, publicat în „Vatra”, 
în care își declara credinţa în „sinceritatea scrierii” 
şi în „scrisul exorcist: să nu scrii pentru că vrei sau 
pentru că îţi place, ci pentru că trebuie, dă afară”. 
Aceste trăsături, deși formulate ca atare, pot părea 

naive, apar în 69cu o ostentație polemic-anarhistă 
în raport cu tradiţia romanului românesc. Printre 
referințele lui C. se numără prozatori agresivi 
la adresa tabieturilor literare burgheze, precum 
William Burroughs (Mircea Martin își intitulează 
prefața Micul Burroughs?) sau Michel Houellebecqg. 
Cartea urmărește deambulările nihiliste a trei lice- 
eni care trăiesc din tot soiul de expediente, iau 
parte la experienţe narcotico-sexuale, încearcă să 
intre în industria subterană a filmelor snuffși sfâr- 
șesc în închisoare, ospiciu sau sinucidere. Nivelul 
livresc al senzaționalismului grunge este dublat 
însă de un realism dur, melancolic și insinuant, 
care surprinde viața urbană, precum și de o conști- 
ință metaliterară reflexivă și (auto)destructurantă. 
Marca lui C., manifestată ulterior și în povestiri 
publicate în reviste, stă în alternanța sau chiar în 
fuziunea dintre virtuozitatea tehnică-stilistică și 
stenahoria care își subminează propriul efort; pro- 
poziţiile cad adesea la jumătatea distanţei dintre 
inteligibil și eliptic, asemenea scrierii abreviate 
de pe platformele sociale, doar că transformată în 
artă. Deși austeră cantitativ, literatura autorului a 
generat o influență semnificativă în cadrul gene- 
rației douămiiste. Poezia din Instituția moartă a 
poștei (2011) pare a fi un mediu mai potrivit pentru 
emisia blazat-sincopată a lui C. Ea repertoriază 
secvenţe triviale de anecdotică și discurs (de pildă 
vizionarea unui meci de fotbal împreună cu un pri- 
eten) care compun sub formă de puzzle viața unui 
tânăr Oblomov mișcat prin cadre urbane româ- 
nești și cosmopolite. Prozaismul aparent produce 
însă memorabile coagulări expresive. Ele provin 
de regulă din mimarea formală a unei coordonări 
între informații - autoreferințe cvasiopace, dia- 
loguri, monologuri, descrieri — aflate de fapt în 
disjuncţie. Într-un ansamblu care oferă poza negli- 
jenţei plictisite, amintind unor critici de poetica 
bacoviană, arta controlului unor astfel de ansam- 
bluri merge însă la nuanță: „mă gândesc că poate 
atunci când eu mănânc din oală încercând să nu 
dau pe jos/ după care mai fumez o ţigară şi mă 
bag în pat/ tu mai eşti încă trează şi învârţi în cap 
lucruri de-ale tale./ dacă nu adorm imediat m-am 
învăţat să ştiu că probabil n-o să mai adorm un 
timp/ dacă adorm visez că particip la o conflagra- 
ție mondială gen/ şi mă aleg cu răni foarte ciudate 
pentru ce înseamnă corpul uman.// tu probabil că 
eşti pe alte faze şi poate că totuși/ măcar fizic vor- 
bind faci la fel ca mine când visezi rău/ poate că îţi 

întinzi şi tu piciorul drept pe diagonală cumva/ şi 
când eu visez conflagrații şi tu chestii de-ale tale/ 
poate că-ţi sare şi ţie piciorul aşa cum îmi face al 
meu/ sau poate că asta e doar o prostie.// proba- 
bil pentru tine e cum mi s-a mai întâmplat şi mie 
uneori/ cazi terminată ca-n filme şi visezi chestii 
de-ale tale” (cum dormi tu). C. a tradus intens din 
Ernest Hemingway, producând versiuni în același 
timp directe și subtile. 

SCRIERI: 69, pref. Mircea Martin, Iași, 2004; Instituția 
moartă a poștei, pref. Cosmin Ciotloş, București, 2011. 
Traduceri: Ernest Hemingway, Zăpezile de pe Kiliman- 
jaro şi alte povestiri, laşi, 2007, Noaptea dinaintea bătă- 
liei şi alte povestiri, laşi, 2008, Pentru cine bat clopotele, 
Iași, 2008, Sărbătoarea continuă, laşi, 2008, Adio, arme, 
Iaşi, 2009, Grădina raiului, laşi, 2009, A avea şi a nu avea, 
Iaşi, 2010, Dealurile verzi ale Africii, laşi, 2010, Moarte 
după-amiază, laşi, 2011. 

Repere bibliografice: Andrei Terian, Sânge şi vopsea, 
ALA, 2004, 730; Alexandru Matei, Primul roman factu- 
rist, CLT, 2004, 33; Octavian Soviany, Un explorator al 
marginalităţii, LCE, 2005, 1; Paul Cernat, Un bacovian la 
Bruxelles, „22”, 2011, 21; Alex Goldiş, Și totuşi, proza..., 
VITRA, 2011, 5-6; Bogdan-Alexandru Stănescu, Romanțe 
de trecere, OC, 2011, 593. M.I. 


CHIVU, Adrian (13.XI11.1975, București), poet, pro- 
zator. Este fiul Mariei Chivu (n. Buligan), munci- 
toare, și al lui Alexandru Chivu, tehnician. A absol- 
vit Liceul de Electronică din București în 1995. 

C. debutează editorial cu volumul de versuri 
Schizosonet (2005), mostră de biografism pier- 
dut printre aburii unei nevroze exalate cu patos. 
Defulările sexuale sunt curajoase într-o manieră 
banală și deja epigonică în raport cu media gene- 
rației douămiiste: „unde ești/ să-ți spun/ să-ți repet 
ca un înțelept electronic:/ când bei/ bei partea cea 
mai neagră din tine/ te construieşti agresiv din mici 
cadavre mumificate/ că răul psihic de care te plângi 
este un simplu/ antagonism social/ acum mă gân- 
desc la dumnezeu ca la o sticlă imensă/ de coniac 
cu un sex excitat și pervers/ alcoolul se scurge din 
mine asemenea unei flegme/ pe o fereastră abu- 
rită de ploaie/ supraviețuiesc dintr-o indiferentă 
eroare”. Deși mai publică un mic roman în versuri, 
Obraji albaştri, pleoape verzi şi buze mov (2010), în 
jurul fantasmelor erotice ale unei adolescente, și un 
volum de versuri licenţioase, Elefantul cu trompa în 
sus (2012), C. a atras atenţia în primul rând ca pro- 
zator, în special prin Caiet de desen (2008). Romanul 
este redactat sub forma jurnalului ţinut de un ins 

cu dizabilităţi fizice şi mentale — în fond, un narator 
necreditabil, posesorul unui discurs fluent literar şi 
sincopat logic. Totul este incert în roman: realita- 
tea celor relatate, ordinea lor, palierele de realitate 
(care au obiceiul de a coexista în cuprinsul unei 
fraze sau al unei secvenţe aparent unitare temporal 
şi spaţial), vârsta naratorului (adolescent, din câte 
declară). Progresia cărţii stă mai mult în eventuala 
curiozitate a cititorului care vrea să focalizeze ceea 
ce i se livrează dispersat. Celălalt roman relevant al 
autorului, Strada (2012), este debitat, fără semne 
de punctuație, de un narator de doisprezece ani, 
tot necreditabil, care relatează o serie de întâmplări 
dificil de discernut sub raportul realităţii, alcătu- 
ind o tramă cvasipolițistă pornind de la dispariţia 
şi posibila moarte a unui unchi. Tema ar fi a fabu- 
laţiei infantile, mergând de la prelucrarea de infor- 
mații familiale până la povești cu strigoi, în care se 
reflectă, cu distorsiunile de rigoare, lumea bucu- 
reşteană a anilor '80 din secolul trecut, surprinsă 
în șabloane tipologizante. Între Caiet de desen și 
Strada, C. a mai publicat două romane, Exit (2008) 
și Benzi desenate (2009), care, deși experimentează 
formal și în zona contaminărilor paraliterare, sunt 
înainte de toate pastişe după Chuck Palahniuk. 
SCRIERI: Schizosonet, Timișoara, 2005; Caiet de desen, 
București, 2008; Exit, București, 2008; Benzi desenate, 
Bucureşti, 2009; Obraji albaştri, pleoape verzi şi buze 
mov, Bucureşti, 2010; Elefantul cu trompa în sus, Timi- 
șoara, 2012; Strada, laşi, 2012. 

laxă, RL, 2006, 26; Paul Cernat, Romanul adolescentului 
„retardat”, OC, 2008, 424; Mihai lovănel, Arta romănelului, 
CLT, 2009, 8; Marius Miheţ, Comunismul „light”, RL, 2012, 
35; Tania Radu, Endorfinele stilului, „22", 2012, 47. MI. 


CHIVU, Aurelian (17.X.1935, Bezdead, j. Dâm- 
boviţa — 13.1V.2013, Bușteni), poet. Este fiul Mariei 
(n. Oancea) şi al lui Constantin Chivu, munci- 
tor. Face studiile liceale la Pucioasa şi Buşteni, 
obţinând diploma de absolvire în 1954. Vine la 
Bucureşti hotărât să urmeze medicina. Nu izbu- 
teşte, şi va fi angajat de Zaharia Stancu ca figurant 
la Teatrul Naţional şi, totodată, ca documentarist 
la Muzeul Teatrului. Între 1959 şi 1964 urmează 
cursurile Facultăţii de Filologie. După absolvire va 
fi profesor la şcolile generale din comunele Beciu 
și Uda-Clocociov, judeţul Teleorman, şi la Azuga. 
Revine în Bucureşti pentru a-şi publica primele 

volume de versuri. Este angajat corector la Editura 
pentru Literatură în 1968, apoi la Editura Litera. 

Cartea de debut a lui C. se intitulează Oglinda 
cu lebede (1968) și reţine în cercuri concentrice, 
de acumulare treptată, influenţe argheziene sau 
blagiene, repede depăşite. În timp, versul cu tente 
expresioniste şi tonalitate de incantaţie devine 
caracteristic. Cu aerul lor de perpetuă improviza- 
ţie, poemele lui C. pornesc totuși de la chestiona- 
rea unor înţelesuri filosofice. Placheta Saturnala 
(1969) este pusă sub semnul lui Heraclit: ,... 
muritori -/ nemuritori,/ nemuritori -/ muritori/ 
îşi trec unii altora moartea şi-şi mor viaţa”. Un 
volum, Cina (1977), este recomandat de Gheorghe 
Tomozei, care îl aşază „sub zodia bestiarelor 
cantemirene”. Altă plachetă, Răpirea (1978), va 
fi prezentată cu multă generozitate de Nichita 
Stănescu: „Lextul cărţii este dur şi penetrant ca 
o lacrimă îngheţată”. Poetul se crede un damnat, 
în veşnic abandon. E un protestatar incomod, în 
forme când esopice, când pamfletare: „o mână 
spălând-o pe cealaltă,/ o faţă acoperindu-se cu 
alta/ şi-ntre ele vipera-mi mursecă/ irozi ca-n 
marea roşie petrecând” (Fabulă cu mâna). În 
Muntele (1990), nesfârşită variaţie pe aceeaşi 
temă, se poetizează scepticismul în faţa posibilei 
extincţii. Volumul Atingerea fără lovitură (1997) e 
un recviem dedicat unei femei dispărute, invocată 
ca biblica Ecbatana. Poetul, tot mai însingurat, 
improvizează, se identifică, retoric și narcisiac, cu 
orice alt element, bunăoară „cu pasărea, viermele 
şi cercul vorbitor” (Improvizaţia improvizaţiei), îl 
caută, arghezian, pe Dumnezeu, vrea să-și întâl- 
nească iubita în „viaţa după viaţă”, invocându-i 
pe Orfeu şi pe Euridice. Un sentiment dramatic 
al vieţii ce se scurge implacabil pare că învăluie 
totul. Un volum este intitulat însă Invulnerabilul 
(2000), cu subtitlul Contemporani, nu-mi tul- 
buraţi eternitatea), aici fiind evocaţi „mitologicii 
cai” ori piatra care vorbeşte pietrei, ca în poema 
Dumnezeu a lui B.P. Hasdeu. Trecerea dincolo 
este imaginată ca o înălțare: „mă desprind înalt, 
irevocabil/ faptă cerească să ajung”. Totuși, jocul 
cu măștile, cu ipostazierile egolatre și cu excesul 
livresc conține și o doză de autoironie: „Există un 
zeu seducător în mine,/ un zeu improvizator, un 
zeu trișor,/ care mă trăiește-n parabole,/ erori și 
greșeli...” 

Bucureşti, 1983; Cu leii de aur, Bucureşti, 1984; Marea ca 
ieşire la cer, Bucureşti, 1987; Muntele, Bucureşti, 1990; 

CHIVU, Gheorghe  (2.XI1.1912, Chirnogeni, j. 
Constanţa - 2.X.1986, Sighetu Marmaţiei), poet. 
Este fiul Dumitrei (n. Panduru) şi al lui Dobre 
Chivu, ţărani. Urmează, între 1926 şi 1934, 
Seminarul Teologic la Constanţa, Dorohoi și Galaţi, 
apoi Academia de Arte Frumoase din Bucureşti 
(1934-1940), secţia pictură, unde a fost elevul 
lui Camil Ressu. S-a specializat în pictură religi- 
oasă în Italia (1937). A funcţionat ca desenator 
tehnic la Subsecretariatul de Stat al Aerului (1943-— 
1944), profesor de desen la Medgidia (1945-1946), 
Oradea, Şimleu Silvaniei (1946-1948), Sighetu 
Marmaţiei (1948-1974). A debutat, ca student, cu 
versuri la revista „Luceafărul” (Cluj), în 1938. În 
1946 primeşte, alături de Mihail Crama, Premiul 
Scriitorilor Tineri Needitaţi al Fundațiilor Regale, 
pentru volumul Zumbe, care nu va fi tipărit decât 
în 1966. A mai colaborat la revistele transilvănene 
„Steaua”, „Lribuna”, „Familia”, dar şi la „Ilomis”, 
„Arta”, „România literară” ş.a. 

Semnificativ este faptul că C. a reuşit să-şi atragă 
chiar înainte de debutul editorial sancţiunile criti- 
cilor realist-socialiști, care îl enumeră fie printre 
suprarealiştii de categorie inferioară, fie printre 
autohtoniştii condamnabili pentru că „ajung la o 
comuniune stranie interioară cu întreg cosmosul, 
cu duhul pământului sau cu spiritele strămoşilor” 
(Ov.S. Crohmălniceanu). În volumul Zumbe, apar- 
ținând unui poet din familia ironiştilor protestatari 
şi nonconformişti de după 1940 (Dimitrie Stelaru, 
Constant Tonegaru, Geo Dumitrescu), numai titlul 
rămâne ludic-provocator. C. este un bun versifi- 
cator de teme şi atitudini-ecou din Lucian Blaga, 
din Emil Botta, din Radu Stanca. Se exaltă vegetalul 

în germinare, contopirea cu natura, apar uneori 
elanuri titaniene. Un optimism programatic şi 
convenţional domină cântările despre zboruri şi 
construcţii. Dar nota specifică a poetului e una 
melancolică şi grandios vizionară, accentuată cu 
fiecare carte. Don Juan se sinucide pentru a-i sfida 
pe cei ce l-au condamnat (Balada poetului de odi- 
nioară). Remarcabilă este lirica erotică, uneori iro- 
nică, alteori violentă, totdeauna neliniştită, gata 
a fi cuprinsă de vâlvătaie: „leşeai şi intrai ca prin 
umbre de tufe,/ Pisicească-mpletire pe loc,/ Ca 
nişte limbi de flăcări prin rufe,/ Mistuitoare în bra- 
țele mele de foc”. Cu totul deosebite sunt peisajele 
marine, încărcate de senzualitate, de culoare, cu 
marea personificată în făptură feminină mitică: 
„Fiară îmblânzită, marea cea mare,/ Ca unui colos 
care ţine pe umerii săi soarele,/ Cu totul şi cu 
totul de aur/ Îi linge supusă picioarele” (Răsărit 
de soare); „Însăşi Venera goală, surpându-şi din 
agrafe/ Cămaşa grea de noapte şi farmec feminin, / 
Ni se va da vederii sălbatic şi deplin/ Ca-n prăbuşi- 
rea unui imperiu de garoafe” (Dimineaţă la mare). 
Însă Cantoria (1980), volum cu timbru pasionat, 
senzual, neliniştit şi violent, conţine cele mai reali- 
zate poeme de dragoste ale lui C. Pornind de la un 
gidianism provocator de destin („Abandonează-te 
întâmplării”), poetul ajunge la un ton sumbru 
din ce în ce mai accentuat: „Mi-a întors spatele şi 
mă respinge/ Mumă-mea marea, la țărm despu- 
iat;/ Pământul mă zvârle, numai un astru fârtat,/ 
miloasă, steaua mea neagră mă ninge”. Dacă, 
tânăr, poetul se simţea un intermediar între două 
lumi („Ci iată, prinse-ncet, parcă de-o mână,/ Aripi 
îmi bat pe umeri din ţărână”), în toamna lumii şi a 
vieţii va citi în ruginiul frunzelor moartea vânăto- 
rului Acteon. Poet inegal, banal în inspiraţia patrio- 
tică şi în solidaritatea mitică cu strămoşii, C. se dis- 
tinge în felul cum priveşte şi admiră nudul feminin 
(„Cu flori venişi, cu sânii purtaţi în mâini pe flori,/ 
Masivă şi frumoasă ca mamele de piatră”) şi în 
proiectarea peisajului într-un metaforism erotic. 
Imaginile expresive, versurile memorabile trebuie 
extrase însă dintr-o îngrămădire de locuri comune, 
de evocări şi de „sacre” peisaje, pline de „roua” 
străbunilor, unde poetul aduce ofrande Coloanei 
fără Sfârşit. Discipol al lui Mihai Beniuc în latura 
exaltat, tradiționalist şi mobilizator patriotică, C. 
împrăştie viziuni suprarealiste printre evocări de 
haiduci şi voievozi. 

CHIVU, Gheorghe (7.X.1947, Micşunegştii Mari, j. 
Ilfov), filolog, editor. Este fiul Cristiţei (n. Ion) şi al 
lui Ion Chivu, ţărani. Urmează şcoala generală în 
satul natal şi apoi la Fierbinţi, judeţul Ialomiţa, şi 
liceul la Snagov, iar din 1965 frecventează cursurile 
Facultăţii de Limba şi Literatura Română a Uni- 
versităţii din Bucureşti, pe care o absolvă în 1970. 
În toamna aceluiaşi an este încadrat cercetător 
la Institutul de Lingvistică al Academiei Române, 
făcând parte din sectorul de filologie şi limbă lite- 
rară; va parcurge toate treptele carierei ştiinţifice, 
de la filolog (cercetător ştiinţific stagiar) la cercetă- 
tor principal L. În 1995 devine conferenţiar univer- 
sitar şi apoi, în 1999, profesor titular la Facultatea 
de Litere a Universităţii din Bucureşti, continuân- 
du-şi totodată activitatea de cercetare, până în 2010 
în cadrul Institutului de Lingvistică „lorgu lordan- 
Al. Rosetti”, iar după aceea la Institutul de Istorie şi 
Teorie Literară „G. Călinescu”, unde va funcţiona ca 
director adjunct. Obține titlul de doctor în filolo- 
gie în 1988 cu o teză consacrată studiului filologic 
şi lingvistic al Codicelui Sturdzan, sub îndrumarea 
profesorilor Boris Cazacu şi lon Coteanu. La Insti- 
tutul de Lingvistică din Bucureşti a participat, în 
colectivul creat şi coordonat de lon Gheţie, la con- 
turarea unei noi direcţii de cercetare a scrisului vechi 
românesc şi de studiere a istoriei limbii române lite- 
rare, dar şi la valorificarea vechilor texte literare în 
ediţii critice de referință. Este membru corespon- 
dent al Academiei Române (din 2010). A fost distins 
cu Premiul „Timotei Cipariu” al Academiei Române 
pentru ediţia Codex Sturdzanus (1993) şi cu Premiul 
„Perpessicius” al Muzeului Naţional al Literaturii 
Române pentru ediția Opere de lon Budai-Deleanu 
(2011, în colaborare cu Eugen Pavel). 

Debutând cu studii consacrate poeziei lui 
Ion Barbu (1971) şi particularităţilor stilistice 
ale romantismului românesc (1973-1974), C. 
şi-a consacrat cea mai mare parte din activitate 

studierii şi editării unor manuscrise şi tipărituri 
ilustrative pentru cultura românească veche. În 
1974 publică (în colaborare) o sinteză bibliogra- 
fică (Bibliografia filologică românească. Secolul 
al XVI-lea) privind textele româneşti anterioare 
anului 1601. A cercetat şi a readus în atenţia 
specialiştilor, propunând adesea reevaluări sau 
noi interpretări, vechi scrieri, deopotrivă religi- 
oase şi laice (cu precădere, din această ultimă 
categorie, texte de tip ştiinţific şi tehnic). S-a 
oprit asupra unor opere datorate lui Dimitrie 
Cantemir, Dosoftei sau Antim Ivireanul, a stu- 
diat texte ale misionarilor italieni care au activat 
în spaţiul românesc şi a evaluat, din perspec- 
tiva evoluţiei vechii noastre culturi scrise, locul 
ocupat de acestea în mişcarea literară şi reli- 
gioasă din secolele al XVII-lea şi al XVIII-lea. A 
colaborat la întocmirea primei ediţii complete 
a documentelor şi însemnărilor româneşti păs- 
trate din secolul al XVI-lea (apărută în 1979). 
S-a oprit cu insistenţă asupra primei pravile 
româneşti, tipărită la Braşov, în 1560-1562, de 
Coresi (ediţia academică a textului a fost publi- 
cată în 1982) şi asupra miscelaneului cunoscut 
sub numele Codex Sturdzanus, realizând în 1993 
ediţia critică a codicelui, însoţită de un studiu 
filologic şi lingvistic şi de indicele integral al 
cuvintelor româneşti. A cercetat şi a editat, (re) 
aducându-le astfel în circuitul ştiinţific, două 
dintre cele mai vechi texte lingvistice româneşti, 
Institutiones Linguae Valachicae, prima grama- 
tică a limbii române scrisă în limba latină, datată 
în jurul anului 1770, cea dintâi lucrare lingvistică 
originală elaborată integral după un model latin 
şi, probabil, prima gramatică alcătuită de un 
învăţat român în care este afirmată explicit origi- 
nea latină a limbii noastre (2001) şi Dictionarium 
Valachico-Latinum, primul dicţionar original cu 
bază limba română, scris cu litere latine în jurul 
anului 1650, după cum dovedeşte cercetarea fili- 
granologică a textului (2008). A alcătuit, de ase- 
menea, două ediţii de referinţă, cea a traduce- 
rii lui George Coşbuc din Divina Comedie a lui 
Dante, cu punerea în valoare a unui manuscris 
necunoscut anterior, urmată de o republicare a 
operei originale a poetului ardelean, şi îndeosebi 
prima ediţie critică integrală a scrierilor lui Ion 
Budai-Deleanu (2011, în colaborare cu Eugen 
Pavel), ilustrativă deopotrivă pentru creaţia lite- 
rară şi pentru opera lingvistică, istorică, juridică, 

de popularizare a lucrărilor ştiinţifice şi tehnice, 
datorată cărturarului iluminist. Cercetând lexi- 
cul vechilor noastre scrieri literare, texte origi- 
nale, traduceri, prelucrări şi documente, C. a 
probat utilizarea timpurie a numeroase împru- 
muturi latineşti şi romanice, în primul rând prin 
Dicţionarul împrumuturilor latino-romanice în 
limba română veche (1421-1760), lucrare de pio- 
nierat (realizată în colaborare cu Emanuela Buză 
şi Alexandra Roman Moraru), apărută în 1992. 
Studiind texte vechi consacrate unor domenii 
diverse, laice şi religioase, inclusiv investigaţiei 
ştiinţifice (în sfere precum lingvistica, geografia, 
medicina, matematica, filosofia), a demonstrat 
existenţa, în secolele de început ale scrisului 
nostru literar, a trei variante funcţionale dis- 
tincte: beletristic, juridic şi administrativ, ştiin- 
ţific şi tehnic. Cercetând limba traducerilor reli- 
gioase, vechi şi moderne, C. a identificat etapele 
evoluţiei acesteia şi, plasând faptele în planul 
istoriei limbii noastre literare, a ajuns la consta- 
tarea coexistenţei, în cultura română modernă, 
a două variante elevate, una laică, individuali- 
zată sub influenţă latino-romanică în secolul al 
XIX-lea, şi alta religioasă, continuatoare fidelă 
a structurilor textuale şi stilistice vechi, gene- 
ral folosite în scrisul literar românesc până în 
secolul al XVIII-lea, cum se argumentează în 
Civilizație şi cultură. Consideraţii asupra limba- 
jului bisericesc actual (997). 


SCRIERI: Bibliografia filologică românească. Secolul 
al XVI-lea (în colaborare), Bucureşti, 1974; Cele mai 
vechi texte româneşti. Contribuţii filologice şi ling- 
vistice (în colaborare), Bucureşti, 1982; Dicţionarul 
împrumuturilor latino-romanice în limba română 
veche (1421-1760) (în colaborare cu Emanuela Buză 
şi Alexandra Roman Moraru), Bucureşti, 1992; Isto- 
ria limbii române literare. Epoca veche (1532-1780) 
(în colaborare), Bucureşti, 1997; Civilizație şi cultură. 
Consideraţii asupra limbajului bisericesc actual, Bucu- 
reşti, 1997; Contribuţii la studiul limbii române lite- 
rare. Secolul al XVIII-lea (1688-1780) (în colaborare), 
Cluj-Napoca, 2000; Limba română - de la primele texte 
până la sfârşitul secolului al XVIII-lea. Variantele sti- 
listice, Bucureşti, 2000. Ediţii: Documente şi însem- 
nări româneşti din secolul al XVI-lea, Bucureşti, 1979 
(în colaborare); Pravila lui Coresi, în Texte româneşti 
din secolul al XVI-lea, introd. edit., Bucureşti, 1982; 
George Coşbuc, Opere alese, VII-IX, pref. şi comentarii 
Al. Duţu, Bucureşti, 1985-1998, Opere, I-II, ed. revizu- 
ită, text stabilit Gavril Scridon, introd. Dumitru Micu, 

Bucureşti, 2006-2007, Povestea unei coroane de oţel, 
postfața edit., [Bucureşti], 2008; Codex Sturdzanus, 
introd. edit., Bucureşti, 1993; Institutiones Linguae 
Valachicae. Prima gramatică a limbii române scrisă 
în limba latină, introd. edit., Bucureşti, 2001; Dictio- 
narium Valachico-Latinum. Primul dicţionar al limbii 
române, introd. edit., Bucureşti, 2008; Ion Budai-De- 
leanu, Opere, introd. Eugen Simion, Bucureşti, 2011 
(în colaborare cu Eugen Pavel). 

Repere bibliografice: Zamfira Mihail, „Dicţionarul 
împrumuturilor latino-romanice în limba română 
veche”, RSE, 1994, 3-4; N.A. Ursu, „Codex Sturdzanus”, 
CRC, 1993, 23; Alexandru Gafton, „Codex Sturdzanus”, 
AUI, lingvistică, 1995-1996; Al. Balaci, „O multiformă 
personalitate”, JL, 1999, 11-14; C. Dominte, „Institu- 
tiones Linguae Valachicae”, „Studia indo-europaea”, 
2001; Ana-Cristina Halichias, „Instifutiones Linguae 
Valachicae”, LR, 2001, 3-4; Alexandru Ligor, Cercetători 
bucureşteni de azi ai cărților vechi, Cluj-Napoca, 2002, 
37-38; G. Verebceanu, „Institutiones Linguae Valachi- 
cae”, RLSL, 2003, 1-2; A.P Iudakin, Romano-Ghermani- 
kon. Enciklopedija, Moscova, 2006, 277-279; Al. Mareş, 
„Dictionarium Valachico-Latinum”, LR, 2009, 1; Dorina 
N. Rusu, Dicţionarul membrilor Academiei Române. 
1866-2010, ed. 4, Bucureşti, 2010, 213; Paul Cernat, O 
lectură pluralistă a lui I. Budai-Deleanu, OC, 2012, 616; 
Alexandru Bantoş, O biografie marcată de noblețe şi 
dăruire, LRC, 2012, 11-12; Ioan Milică, Spiritul şi litera 
cărturarului, 2012, 11-12. G.Dn. 


CHRISTI, Aura (pseudonim al Aureliei Potlog; 
12.1.1967, Chişinău), poetă, prozatoare, eseistă. 
Este fiica Liubei (n. Caraman) şi a lui Semion 
Potlog. După studii medii la Chişinău (1974- 
1984), a absolvit în 1990 cursurile Facultăţii de 
Jurnalistică a Universităţii de Stat din acelaşi 
oraş. Între 1988 şi 1991 lucrează ca redactor 
la ziarul „Tineretul Moldovei”, trecând apoi la 
revista „Galaxia Gutenberg”. Din 1993, mutân- 
du-se la București, este redactor și apoi redac- 
tor-șef la „Contemporanul — Ideea europeană”. A 
colaborat la publicaţii precum „Sud-Est”, „Con- 
trafort”, „Noi”, „Literatura şi arta” (Chişinău), 
„România literară”, „Cultura” ș.a. A înființat, 
împreună cu Andrei Potlog, Fundaţia Culturală 
Ideea Europeană și Editura Ideea Europeană; de 
asemenea, se numără printre fondatorii Editurii 
EuroPress. A debutat în 1984, în „Tineretul Mol- 
dovei”, cu o schiță. Editorial, după ce este pre- 
zentă în volumul colectiv Dintre sute de catarge 
(1990), debutează cu placheta De partea cealaltă 
a umbrei (1993), semnată Aura Christi. | s-au 


Christi 


acordat Premiul Ministerului Culturii (1993), 
Premiul Academiei Române (1996), Premiul 
Uniunii Scriitorilor din România (1997), Pre- 
miul Uniunii Scriitorilor din Republica Moldova 
(1998), Premiul Filialei Dobrogea a Uniunii Scri- 
itorilor (2001). 

În poezie C. practică ostentaţia retorică pe 
o mișcare alternând între detenta religioasă și 
retractilitatea vulnerabilă, între disponibilitatea 
erotizantă și sarcasmul dizolvant. Poemele au 
preocupări metafizice, temele „mari” fiind tratate 
într-un limbaj adesea filosofard și mimetic (prin- 
tre preferaţii autoarei se numără Rainer Maria 
Rilke, Marina Ţvetaeva, Nichita Stănescu ș.a.), 
autocomplăcut în tir imagistic intensiv: „Cine îmi 
vorbește atât de limpede/ la masa aceasta ador- 
mită?/ Cine-mi transformă timpul/ în magmă 
încinsă de întrebări,/ când bezna prin mine își 
croiește drum?/ Cine mă așteaptă în lumina/ 
prin care înaintez dormind?/ Cine încheie în 
locul meu/ tratate cu imposibilul?” (Un potop 
alb). După cum remarca Ștefan Borbâly, „Pivotul 
principal îl reprezintă recursul la mit [...], com- 
binat cu un complex al «căderii» [...] în lume, în 
care se regăsesc [...] atât scenariul clasic chris- 
tic, al fiinţei pure, sacrificiale, care se încarcă de 
«păcat fiind forţată să trăiască în lume, cât şi 
cel complementar, gnostic, al fiinţei de lumină 
aruncate în lume, făcute să suporte spasmodic 
vicisitudinile unei existenţe impuse, care o vio- 
lentează”. Specii predilecte sunt elegiile, psalmii, 
sonetele. Autoare a unor „confesiuni violente” în 
poezie, nici în proză C. nu îşi disimulează propri- 
ile modele, între care Nicolae Breban rămâne o 
tutelă preeminentă. Ca atare, prin scrieri precum 
tetralogia Vulturi de noapte (2001-2007) sau Casa 
din întuneric (2008) s-a specializat în romane ale 
formării, urmărind pe calea cea mai lungă teme 
specifice precum inițierea și relația dintre disci- 
pol și maestru/stăpân, rezolvate de regulă în sens 
soteriologic. Personajele sunt de cele mai multe 
ori simple pretexte pentru evidenţierea unor 
arhetipuri sau simboluri. Eseista — Fragmente de 
ființă (1998), Labirintul exilului (2000), Celălalt 
versant (2005), Exerciţii de destin (2007), Religia 
viului (2007), Nietzsche şi Marea Amiază (2011) 
ş.a. —, valoritficând conspecte din Carl Jung sau 
Friedrich Nietzsche, pare adesea un personaj 
brebanian. Complementar, C. a tradus din Anna 
Ahmatova. 


Ciachir 


SCRIERI: De partea cealaltă a umbrei, Bucureşti, 1993; 
Împotriva mea, Bucureşti, 1995; Ceremonia orbirii, 
Bucureşti, 1996; Valea Regilor, Bucureşti, 1996; Nu mă 
atinge, pref. Gheorghe Grigurcu, postfață Octavian 
Soviany, Bucureşti, 1997; Fragmente de ființă, Bucu- 
reşti, 1998; Ultimul zid, Bucureşti, 1999; Labirintul 
exilului, pref. Nicolae Balotă, Bucureşti, 2000; Vul- 
turi de noapte, vol. I: Sculptorul, Cluj-Napoca, 2001, 
vol. II: Noaptea străinului, București, 2004, vol. III: 
Marile jocuri, postfață Irina Petraș, București, 2006, 
vol. IV: Zăpada mieilor, București, 2007; Elegii nordice, 
Cluj-Napoca, 2002; Cartea ademenirii, postfață Mircea 
A. Diaconu, Bucureşti, 2003; Ochiul devorator, Boto- 
șani, 2004; Celălalt versant, Bucureşti, 2005; Exerciţii 
de destin, Bucureşti, 2007; Religia viului, Bucureşti, 
2007; Trei mii de semne, Bucureşti, 2007; Casa din 
întuneric, Bucureşti, 2008; Cercul sălbatic, Bucureşti, 
2010; Europa acasă. Album de călătorie, Bucureşti, 
2010; Foamea de a fi. Jurnal de scriitor, Bucureşti, 
2010; Grădini austere, Bucureşti, 2010; Planeta Israel, 
Bucureşti, 2010; Nietzsche şi Marea Amiază, Bucureşti, 
2011; Sfera frigului, Bucureşti, 2011. Antologii: Roma- 
nul românesc în Colocvii, Bucureşti, 2001; Breban 
70, Bucureşti, 2004; Șocul crizei, Bucureşti, 2011; Sub 
semnul Ideii Europene, Bucureşti, 2011. Traduceri: 
Anna Ahmatova, Poezie şi destin, Bucureşti, 2001. 

Repere bibliografice: Cezar Ivănescu, Epica magna, „Lan- 
terna magică”, 1993, 15-16; Rodica Draghincescu, [Aura 
Christi], „Arca”, 1995, 10-12, VITRA, 1997, 2; Dan-Silviu 
Boerescu, În căutarea poeziei, LCE 1996, 8; Marius Chivu, 
Labirintul scrisului, RL, 2001, 44; Irina Petraş, [Aura 
Christi], APE, 2005, 2, RL, 2012, 24; Nicoleta Sălcudeanu, 
Unde începe străinătatea, VIRA, 2005, 5-6; Constantin 
Ciopraga, Aura Christi — introspecţie și aventură imagi- 
nară, LRC, 2007, 7-9; Daniel Cristea-Enache, Arătania, 
RL, 2009, 3; Nicolae Breban, [Aura Christi], CNT, 2009, 
10, RL, 2012, 46; Geo Vasile, De veghe în lanul de proză, 
Iași, 2009, 155-156; Borbâly, Existenţa, 198-202. M.I. 


CIACHIR, Dan (17.1X.1951, Bucureşti), poet, 
eseist. Este fiul Valericăi Ciachir (n. Bazăverde) şi 
allui Nicolae Ciachir, cadre didactice la Facultatea 
de Istorie din Bucureşti. Elev al liceelor „M. 
Sadoveanu”, „Gh. Şincai” şi „G. Călinescu” din 
Bucureşti, îşi ia bacalaureatul în 1970. Urmează, 
din 1971, cursurile Facultăţii de Filologie a 
Universităţii din Bucureşti, secţia română-ita- 
liană, absolvite în 1975. Repartizat la Şcoala 
Generală din comuna Crişan (judeţul Tulcea), 
predă trei luni limbile română şi franceză. Din 
toamna anului 1975 trăieşte ca liber-profesio- 
nist. Debutează cu versuri la revista „Luceafărul” 
în 1968; debutul editorial îl reprezintă, în 1984, 

volumul de poeme Muzică şi memorie. Mai 
colaborează cu versuri, recenzii, articole de cri- 
tică literară, traduceri din italiană şi franceză 
la „România literară”, „lomis”, „Convorbiri lite- 
rare”, „Orizont”, „Astra”, „Săptămâna”, „Opinia 
studenţească” ș.a. După decembrie 1989 sus- 
ține o „cronică ortodoxă” în revista „Cuvântul. 
Acum e prezent la „Steaua”, „Convorbiri literare”, 
„Luceafărul”, „Ziua” cu eseuri şi articole despre 
Nae lonescu, Petru Dumitriu, Pavel Chihaia, 
Mateiu 1. Caragiale ş.a. Este îngrijitorul unei 
culegeri de „foiletoane şi meditații” ale lui Nae 
Ionescu (1994) și traducătorul unei antologii inti- 
tulate Lirică italiană contemporană (Giuseppe 
Ungaretti, Cesare Pavese, Pier Paolo Pasolini, 
Mario Luzi, Umberto Saba) (1997). 

În prima carte a lui C., Muzică şi memorie, 
decorurile preferate sunt pluviale, crepusculare, 
lichide, mobilate fragmentar, informe, nepreci- 
zate. Discursul, succint, pare neconvins că tre- 
buie să se producă, nedepășind adesea expre- 
sia anemică, vitaminizată predilect cu metafore 
(„strigătul e-un câine împăiat”). Modelul ulti- 
mului Bacovia oferă o referinţă rezonabilă: „Aici, 
ploaia e un drum/ Tunel/ De obraji şiroitori/ 
Spinări murdare/ les aburi din cai.../ Şi mă gân- 
desc la oraşe,/ Mi le-nchipui sub apă,/ Eterne, 
scufundate”. Cele câteva versuri care scapă 
mediocrității („Mă întorc în oraș/ printr-un 
canal cenușiu/ Nu știu dacă fierul/ sau câmpia 
cântă:/ Sârme-ngândurate: arcușe smerite...”) 
au un aer vetust, prea puţin original. În Străzi 
de ceară (1993), deși se pot cita câteva versuri 
(„O femeie se dezbracă/ Și privesc printre ges- 
turile ei:/ Când am venit pe lume/ Se strângeau 
decorurile și podoabele/ Dacă mă uit pe fereas- 
tră// Parcă văd cum le duceau”), poetul C. nu a 
devenit nici mai convingător, nici mai convins. 
El are mici inițiative notaţionale, cultivă emoții 
pastelate și răsfirate asemenea unei muzicalități 
apatice în surdină, simulează stări pre- și post- 
convalescente, convoacă blânde sugestii religi- 
oase. Determinantul preferat pare să fie cuvân- 
tul „smerit”. Mai relevant este eseistul. Gânduri 
despre Nae Ionescu (1994) cuprinde un amplu 
eseu hagiografic — „un portret şi o mărturisire” —, 
simptomatic pentru receptarea oportun decon- 
textualizată a profesorului de logică în primul 
deceniu postcomunist. Portretul este uniform 
pozitiv, relevând în Nae Ionescu un realist, un 

umanist, un „uomo universale”, un „mai mult 
decât un european”, „UN OM” ș.a.m.d. De altfel, 
modelul Nae Ionescu se manifestă și prin împru- 
mutarea titlului de rubrică, „Cronica ortodoxă”, 
ținută de C. în noua serie din „Cuvântul”. Pe 
lângă Nae Ionescu şi grupul Criterion (Mircea 
Eliade, Mircea Vulcănescu ş.a.), Luciditate şi nos- 
talgie (1996) se interesează, prin eseuri şi schiţe 
de studiu, și de I.L. Caragiale, Mateiu 1. Caragiale, 
Petru Dumitriu. Dar scriitorul își va găsi poziția 
cea mai confortabilă în seria de amintiri Când 
moare o epocă (I-II, 2003-2004), continuată cu 
Derusificarea și „dezghețul” (2009), Şi noaptea 
asta va trece (2011), cuprinzând secvenţe de isto- 
rie directă sau indirectă a Bucureștiului postbelic, 
a stațiunii 2 Mai, evocări condimentate anecdo- 
tic din lumea clerului ortodox, amintiri cu Petre 
Ţuţea, Dumitru Stăniloae, Alexandru Paleologu 
și, nu în ultimul rând, Eugen Barbu, „patronul” 
din vremea colaborării la „Săptămâna”, portreti- 
zat, tardiv, malițios și delimitativ. Panoramări, de 
această dată pur livrești, ale perioadei dintre răz- 
boaie apar în volumul În lumea presei interbelice 
(2008), util ca popularizare și fluent ca proză. 
SCRIERI: Muzică şi memorie, Bucureşti, 1984; Străzi 
de ceară, Constanţa, 1993; Gânduri despre Nae Ionescu, 
Iaşi, 1994; Luciditate şi nostalgie, laşi, 1996; Cronica 
ortodoxă, I-III, laşi, 1994-1999, ed. îngr. Mircea Platon, 
Iaşi, 2001; Ofensiva ortodoxă, București, 2002; Când 
moare o epocă, vol. I-II, Bucureşti, 2003-2004, vol. III: 
Derusificarea și „dezghețul”, lași, 2009, vol. IV: Și noap- 
tea asta va trece, lași, 2011; În lumea presei interbelice, 
Iași, 2008. 

Repere bibliografice: Țeposu, Istoria, 74-75; Radu G. 
Ţeposu, Nae Ionescu, misticul aristocrat, RL, 1994, 31; 
Mircea Platon, Teologie şi haiduci, Timişoara, 1998, 
82-85; Dorin Radu Micu, Pentru o ortodoxie realistă. 
Dialoguri cu Dan Ciachir, Bucureşti, 2000; Mircea 
Platon, Fără îndoială — isprăvi critice, laşi, 2001, 51-55; 
Tudorel Urian, [Dan Ciachir], RL, 2003, 21, 2004, 
27, 2006, 15, 2009, 4, 40; Mihăilescu, Lit. rom. post- 
ceauşism, Il, 463-465. M.I. 


CIBOTARU, Arhip (20.11.1935, Cobâlea-Soroca 
— 4.1.2010, Chişinău), poet, prozator, dramaturg. 
A absolvit Facultatea de Istorie şi Filologie la 
Universitatea de Stat din Chişinău (1957). A fost 
vicepreşedinte (1965-1971), secretar al comite- 
tului de conducere al Uniunii Scriitorilor din RSS 
Moldovenească şi redactor-şef al revistei „Nistru” 
(1964-1965, 1971-1987). A debutat editorial în 


Cibotaru 


1958 cu placheta Ecoul gliei. | s-au acordat mai 
multe distincţii, printre care Premiul de Stat 
(1982) şi Ordinul Republicii (2000). 

Aparent nepretenţioasă, poezia de început a 
lui C., dincolo de tributul plătit conjuncturii ide- 
ologice şi politice, alimenta speranţe serioase, de 
regăsit ulterior în tendinţa spre un limbaj meta- 
foric şi simbolic bogat, spre interpretare filosofică, 
spre valorificarea motivelor folclorice autohtone. 
Ca şi alţii a scris şi poeme animate de sentimen- 
tul comuniunii cu locurile natale şi cu omul din 
preajmă. O particularitate a liricii sale este explo- 
rarea conflictului interior, prezentarea inspirată a 
alcătuirii contradictorii a omului şi a vieţii, repre- 
zentative pentru discursul său fiind versurile din 
volumele Între lume şi cuvânt (1976), Pe urmele 
dorului (1980), Inscripţii pe Turnul Babel (2000). 
Aşa cum remarcau criticii, C. e un „liric sobru şi 
un captiv neclintit al formelor clasice mai ales, dar 
şi cu atracţii intermitente spre cele moderne, un 
orfevru real al «limpezimilor» ideatice, ardent şi 
polivalent, inventiv şi meditativ, [...] sentimental 
şi temerar” (Tudor Palladi). Ca prozator, în roma- 
nul Umbra comorilor (1967) autorul îi satirizează 
pe slujitorii Bisericii şi ţinteşte tare morale din 
mediul citadin, valorificându-şi înclinația spre 
ironie şi sarcasm, ca şi posibilităţile unei fantezii 
bogate. E, de fapt, un roman-foileton, cu aventuri 
şi peripeții nenumărate, ingenios înscrise într-un 
scenariu parodic plin de vervă. O realizare meri- 
torie este „romanul-fapt” Pe timpul lui Teleucă 
(2010), în care evocă inspirat nu doar modul de 
a fi al colegului de generaţie, ci şi atmosfera vieţii 
literare a epocii. Certe calități de umorist şi de 
autor satiric şi-au pus amprenta asupra pieselor 
de teatru din volumul $ase de dobă (1981). C. a 
scris şi poezii pentru copii, a făcut numeroase tra- 
duceri, în special din poezia rusă. 

SCRIERI: Ecoul gliei, Chişinău, 1958; Din primăvară 
până în iarnă, Chişinău, 1959; Distanțe, Chişinău, 
1964; Umbra comorilor, Chişinău, 1967; Versuri, Chi- 
şinău, 1967; Versuri, Chişinău, 1969; Trepte, Chişinău, 
1970; Spaţii, Chişinău, 1971; Dans de toamnă, Chişi- 
nău, 1973; Cântec pentru tine, Chişinău, 1974; Pentru 
acest pământ, Chişinău, 1974; Între lume şi cuvânt, 
Chişinău, 1976; Ferestre, Chişinău, 1978; Pe urmele 
dorului, Chişinău, 1980; Şase de dobă, Chişinău, 1981; 
Scrieri alese, I-II, Chişinău, 1984; Întoarce-mi primă- 
vara, Chişinău, 1986; Patru cuvinte, Chişinău, 1987; 
Melodii nocturne, Chişinău, 1990; Ultimul Noe, Chişi- 
nău, 1999; Inscripții pe Turnul Babel, Chişinău, 2000; 


Cibotaru 


Această inimă, Chişinău, 2007; La porţile închise, Chi- 
şinău, 2009; Pe timpul lui Teleucă, Chişinău, 2010. 

Repere bibliografice: Mihail Dolgan, Idee şi imagine 
poetică, Chişinău, 1971, 235-249; Mihail Dolgan, Arhip 
Cibotaru, în Profiluri, 552-562; Tudor Palladi, [Arhip 
Cibotaru], LA, 1981, 28 mai, 1982, 8 iulie; Ion Ciocanu, 
Măsura adevărului, Chişinău, 1986, 162-169; Mică 
encici., 87-94; Ciocanu, Vase comunicante, 267-273; 
Mihail Dolgan, Metafora este poezia însăşi, Chişinău, 
2009, 199-201; [Arhip Cibotaru], LA, 2010, 14 ianuarie 
(grupaj special); Dicţ. Chişinău, 121-122; Rachieru, Poeți 
Basarabia, 184-190. I.C. 


CIBOTARU, Mihail Gh. (21.VI.1934, Vărvăreuca- 
Soroca), prozator, publicist, traducător. Este fiul 
Teodorei şi al lui Gheorghe Cibotaru. A frecventat 
şcoala medie la Floreşti, absolvind în 1954, şi cursu- 
rile Facultăţii de Istorie-Filologie la Universitatea 
de Stat din Chişinău, încheiate în 1959. A lucrat la 
publicaţiile „Tinerimea Moldovei”, „Moldova soci- 
alistă” (redactor-şef adjunct), „Moldova” (1975- 
1994, redactor-şef), „Luceafărul” (redactor-şef). 
A fost ministru al Culturii (1994-1996), şef de 
secţie la Agenţia Moldpres (1997-1998). Este lau- 
reat al Premiului de Stat (1986), fiind distins şi cu 
Premiul Uniunii Scriitorilor din stânga Prutului 
(1983, 2008). 

C. debutează editorial cu volumul de povestiri 
Tăcerea pădurilor (1965), în care evocă liric scene 
rurale şi momente din timpul celui de-al Doilea 
Război Mondial. A doua culegere de povestiri, 
Durerea liniştii (1969), axată tot pe problematica 
rurală, marchează evoluţia de la lirismul senti- 
mental la o epică punctată de note dramatice. 
Cu romanul Semănătorii (1974) prozatorul se 
încadrează într-o orientare stilistică de sorginte 
sămănătoristă, în care evocă pitorescul rusticită- 
ţii, dar mai cu seamă apără valorile etice şi morale 
ale lumii rurale, puse în contemporaneitate sub 
semnul dispariţiei, de data aceasta de sistemul 
totalitar. Alte romane, Drumuri (1979), Pasăre 
călătoare (1980), Îndrăzneala (1983), Rădăcini 
de acasă (1988), Eclipsa (2005), sunt tot pledoa- 
rii pentru asanarea morală a satului, alterat de o 
dură îndoctrinare. Centrate pe o actualitate dra- 
matică, romanele supraviețuiesc prin substratul 
lor documentar-gazetăresc, uneori mai puţin 
prin substanţa şi transpunerea viabil literare. Şi 
în Eclipsa, o istorie recompusă „din destăinui- 
rile unui deportat”, pregnantă este naraţiunea 
accentuat realistă, cu temeiul în concret, dar 

însoţită permanent de încercarea de a pătrunde 
în dedesubtul faptelor şi ale detaliilor, pentru a 
depista sensul cotidianului. C. a mai tipărit volu- 
mele de foiletoane Oameni de omenie (1981), 
Izvoare (1983), Sârjoaca (1984), Cu legea pre lege 
călcând (1991), a reunit în Ministru poți să şi nu 
fii... (9007) o serie pe care o intitulează „notițe 
sporadice, pur subiective, dintr-o activitate 
obiectivă”, a scris câteva scenarii pentru filme 
artistice şi documentare (Întâlnirea, Cutremurul, 
Corespondentul special, Hora satului ş.a.), iar în 
2008 a editat volumul Ispite teatrale, relevându-i 
o nouă ipostază. A publicat şi literatură pentru 
copii şi s-a remarcat printr-o bogată activitate de 
traducător, îndeosebi din scriitori de limbă rusă, 
dar şi din poemele lui Saadi (probabil după un 
intermediar rus) ş.a. 

SCRIERI: Tăcerea pădurilor, Chişinău, 1965; Cânte- 
cul frăţiei, Chişinău, 1965; Durerea liniştii, Chişinău, 
1969; Lupul, Chişinău, 1969; Glasul inimii, Chişinău, 
1971; Semănătorii, Chişinău, 1974; Semaforul, Chişi- 
nău, 1975; Drumuri, Chişinău, 1979; Pasăre călătoare, 
Chişinău, 1980; ed. Chişinău, 1991; Oameni de omenie, 
Chişinău, 1981; Izvoare, Chişinău, 1983; Îndrăzneala, 
Chişinău, 1983; Sârjoaca, Chişinău, 1984; În preajma 
iubirii, Chişinău, 1988; Rădăcini de acasă, Chişinău, 
1988; Troiene, pref. Nicolae Bileţchi, Chişinău, 1989; 
Cu legea pre lege călcând, Chişinău, 1991; Eclipsa, 
Timişoara, 2005; Ministru poți să şi nu fii..., pref. lurie 
Colesnic, Chişinău, 2007; Ispite teatrale, Chişinău, 
2008. Traduceri: R. Zagovici, Îndărătnicia strofelor, 
Chişinău, 1975; M. Lukonin, Drum, Chişinău, 1976; P. 
Antokolski, A patra dimensiune, Chişinău, 1977; Oljas 
Suleimenov, Amiezi topite, Chişinău, 1977 (în colabo- 
rare cu Ion Gheorghiţă); Andrei Voznesenski, Versuri, 
Chişinău, 1979; M. Valek, Apropieri, Chişinău, 1980; 
Saadi, Poeme. Gazeluri, Chişinău, 1982; Mahtumkuli, 
Versuri, Chişinău, 1983; Din lirica afgană, Chişinău, 
1984 (în colaborare cu Tudor Palladi). 

Repere bibliografice: Vladimir Beşleagă, Suflul vremii, 
Chişinău, 1981, 186-198; Ion Ciocanu, Argumentul de 
rigoare, Chişinău, 1985, 3-22; Ion C. Ciobanu, Mode- 
lări artistice, Chişinău, 1986, 41-49; Nicolae Bileţchi, 
Mihail Gheorghe Cibotaru, VBA, 2004, 2; Mică encicl., 
95-102; Nicolae Rusu, Măsura universală a lucrurilor, 
LA, 2008, 13 martie; Dicţ. Chişinău, 122-124. N.Bl. 


CIBOTARU, Simion (8.VII.1929, Cobâlea-Soroca 
— 14.1.1984, Chişinău), critic şi istoric literar. Este 
fiul Mariei şi al lui Simion Cibotaru. A absolvit 
Universitatea de Stat din Chişinău (1954) şi a 
făcut stagiul de doctoratla Institutul de Literatură 

Universală „Maxim Gorki” al Academiei de Ştiinţe 
din URSS (1954-1957), devenind doctor în filo- 
logie în 1973. A lucrat în calitate de colaborator 
ştiinţific, şet de secţie, director adjunct şi apoi 
director (1969-1984) al Institutului de Limbă 
şi Literatură al Academiei de Ştiinţe din RSS 
Moldovenească. A fost şi secretar al comitetului 
de conducere al Uniunii Scriitorilor (1977-1984), 
redactor-şef al revistei „Limba şi literatura mol- 
dovenească” (1978-1984). A fost ales membru 
al Academiei de Ştiinţe a RSS Moldoveneşti în 
1981. Debutează în presă în 1949, iar editorial în 
volumul colectiv Dreptate, voie şi pământ (1957). 
Publică atât în limba română, cât şi în rusă, figu- 
rând ca participant la elaborarea unor lucrări 
colective de istorie literară oficială, multe editate 
la Moscova. 

Tributar în cea mai parte a scrisului său vizi- 
unii partinice comuniste asupra fenomenului 
artistic, ca şi principiilor realismului socialist, 
pe care le propovăduieşte în campanii instituţi- 
onale, C. are totuşi unele merite în repunerea în 
circulaţie a unor nume din peisajul literar basara- 
bean interbelic. Documentate sunt paginile care 
prefaţează volume apărute în anii '60 din scrie- 
rile lui Alexandru Robot, Teodor Nencev, George 
Meniuc sau comentează unele poezii, nuvele 
şi eseuri ale lui Emilian Bucov, Grigore Adam, 
Iosif Balţan, David Vetrov, Bogdan Istru, Nicolai 
Costenco, Alexandru Lipcan, Andrei Lupan şi ale 
altor scriitori basarabeni din anii '20-'30 ai seco- 
lului trecut (Ani de luptă, 1969). Opera scriitori- 
lor avuţi în vedere, antologată sau numai prefa- 
țată de C., este încadrată deseori adecvat în cli- 
matul literar al timpului. Dincolo de limitele ide- 
ologice, studiile sale au contribuit la promovarea 
unor nume literare basarabene. C. a manifestat 
interes şi pentru clasici, priviţi însă îndeobşte 
din perspectivă sociologizantă, ba chiar socio- 
logist-vulgară - Mihail Eminescu, La şcoala lui 
Ion Creangă, Alecu Russo şi contemporaneitatea, 
Vasile Alecsandri, critic şi istoric literar ş.a. 
SCRIERI: Emilian Bucov, Chişinău, 1958; ed. 2 (Scritorul 
şi timpul), Chişinău, 1979; Studii literare, Chişinău, 1965; 
Ani de luptă, Chişinău, 1969; Mesajul social al literaturii, 
Chişinău, 1972; Formirovanie soțialisticeskogo realizma 
v moldavskoi literature. 1917-1941, Moscova, 1974; 
Literatura sovietică moldovenească din anii 1924-1960. 
Cronica vieţii literare, Chişinău, 1982; Scrieri alese, pref. 
Haralambie Corbu, Chişinău, 1985. 

Repere bibliografice: Vasile Coroban, Studii, eseuri, 
recenzii, Chişinău, 1968, 208-222; Haralambie Corbu, 
Creionări, Chişinău, 1964, 154-157; lon Ciocanu, Arti- 
cole şi cronici literare, Chişinău, 1969, 152-157; Ghe- 
orghe Chira, Simion Cibotaru, în Profiluri, 570-579; 
Haralambie Corbu, Critori de lumină, Chişinău, 1986, 
265-272; Mihail Dolgan, Responsabilitatea cuvântului 
critic, Chişinău, 1987, 15-36; lon Şpac, Simion Simi- 
onovici Cibotaru (1929-1984). Indice biobibliografic, 
Chişinău, 1989; Cimpoi, Isf. lit. Basarabia, 270; Dicţ. 
Chişinău, 124-125. I.C. 


CICALA, publicaţie umoristică apărută la 
Bucureşti, săptămânal, între 11 februarie şi 20 
mai 1865 şi la 1 ianuarie 1866. C. ataca reformele 
preconizate de Al. |. Cuza şi de M. Kogălniceanu, 
înlocuind revista „Nichipercea”, care fusese sus- 
pendată în 22 mai 1864 şi continuând numerota- 
rea acesteia. De altfel, nici existenţa noii foi nu a 
fost prea lungă, din C. apărând doar cincisprezece 
numere. Suspendată din nou în ianuarie 1866, 
între 27 februarie şi 18 mai îşi va schimba denu- 
mirea în „Sarsailă”. Directorul publicaţiei era loan 
A. Geanoglu, dar cel care o redacta şi care, din 
motive politice, nu avea posibilitatea să apară în 
această calitate era N.T. Orăşanu. Textele sale sunt 
semnate cu pseudonimul Nicor. Au mai colabo- 
rat Gh. Tăutu şi, sub pseudonim, Nicolae Filimon 
(semna Undrea), Pantazi Ghica (semna Paisiu), 
Radu Rosetti (semna Udar). Ceea ce individuali- 
zează C. este atenţia deosebită pe care o acordă 
literaturii. Într-un articol intitulat Curs de poezie 
scrisă şi nescrisă, sunt atacați poeţii fideli puterii, 
pe care Orăşanu îi numeşte „călifari ai poeziei”. 
Cei vizaţi erau, probabil, Al. Depărăţeanu, Al. 
Sihleanu, Radu Ionescu. Un alt obiectiv al satirei 
este actorul Matei Millo, al cărui repertoriu N.T. 
Orăşanu îl găseşte demodat şi deci necorespun- 
zător imperativelor epocii. Ziarele timpului, atât 
cele guvernamentale, cât şi unele din opoziţie, 
cum era „Reforma” lui 1.G. Valentineanu, sunt iro- 
nizate pentru lipsa de independenţă. Viaţa poli- 
tică nu este cruțată, mai ales activitatea Camerei 
Deputaţilor şi guvernul „despotic”. Deseori sunt 
publicate schiţe satirice la adresa moravurilor 
familiei burgheze, a relaţiilor sociale etc. Cu totul 
neaşteptat, pentru că nu are nici o legătură vizi- 
bilă cu orientarea politică a periodicului, este 
atacul contra lui Titu Maiorescu, prilejuit de pro- 
cesul de imoralitate ce i se intentase la laşi. Atenţia 
dată literaturii, strădania de a practica un umor 

de calitate fac din C. una dintre cele mai izbutite 
reviste umoristice ale epocii. R.Z. 


CIFARELLI, Giuseppe (18.X.1889, Montesca- 
giloso, Italia — 19.XI1.1958, Milano, Italia), tradu- 
cător. Este nepot al lui Poter Parlati, călugăr fran- 
ciscan, şeful Misiunii Catolice din Focşani. Venit 
în România încă de la vârsta de un an, va face 
școala primară şi liceul la Focşani. Funcţionar 
mulţi ani la Banca ltalo-Română din Bucureşti, 
devine director al filialei acesteia din Sibiu. 
Debutează în 1923, la „Cugetul românesc”, cu tra- 
duceri din poezia lui Giosu& Carducci, prefaţate 
de Ramiro Ortiz. Colaborează, de asemenea, cu 
unele tălmăciri lirice la „Rampa”, dar şi la „Gând 
românesc” şi la alte reviste literare transilvănene. 
Face parte din Gruparea Intelectuală Thesis 
de la Sibiu, în publicaţia acesteia, „Provincia 
literară”, tipărind versuri traduse din Gabriele 
D'Annunzio, Giovanni Pascoli, Lionello Fiumi. În 
martie 1940 Teatrul Naţional din Bucureşti pre- 
zintă, în versiunea românească a lui C., premiera 
poemului dramatic Luna vinovată de Massimo 
Bontempelli. Pleacă definitiv din ţară în 1948, 
stabilindu-se la Milano. 

Traducerile lui C. din poezia italiană se disting 
mai ales prin corectitudinea faţă de original (nu 
numai ca expresie, ci şi ca versificaţie), precum şi 
prin resursele lingvistice surprinzătoare pe care 
tălmăcitorul le descoperă în structurile lirice ale 
limbii române (Perpessicius). S-a menţionat, de 
asemenea, selecţia riguroasă şi reprezentativă ope- 
rată în antologarea poeţilor prezentaţi în trans- 
punerea sa. „lotuşi este o oarecare uscăciune în 
traducerile d-lui Cifarelli” — constata G. Călinescu. 
Consideraţii asemănătoare sunt exprimate şi cu 
privire la tălmăcirea din Dante Alighieri, Divina 
Comedie, publicată postum, în 1993, dar apreciată 
pentru timbrul grav şi solemn. 

Traduceri: Giosu& Carducci, Poezii, pref. E. Lovinescu, 
Bucureşti, 1928, Ode barbare, pref. Alexandru Marcu, 
Bucureşti, 1935; Giacomo Leopardi, Poezii, Bucureşti, 
1938; Giovanni Pascoli, Poezii, pref. Al. Dima, Sibiu, 1943; 
Dante Alighieri, Divina Comedie, îngr. Titus Pârvulescu, 
pref. Alexandru Ciorănescu, Craiova, 1993; ed. Cluj-Na- 
poca, 1998; Gabriele D'Annunzio, Poeme, Bucureşti, 
1997; Giosu& Carducci, Giacomo Leopardi, Giovanni 
Pascoli, Poeme, Bucureşti, 1997. 

Repere bibliografice: Mihail Sebastian,  Traduce- 
rile, UVR, 1928, 47; Lovinescu, Critice, VII, 154-155; 

Perpessicius, Opere, III, 230-232; Călinescu, Opere, III, 
1224-1226; Al. Dima, Leopardi în româneşte, RER, 1939, 
3; Nichifor Crainic, Pascoli în româneşte, G, 1943, 5; Ion 
Pătraşcu, Traducerea poeziilor lui Pascoli, RFR, 1943, 6; 
Adrian Popescu, Lectura Dantis, ST, 1993, 6; Lovinescu, 
Sburătorul, |, 147, 152-153, 157, 164, 179, 251, Il, 10, 66, 
N.F. 


III, 49, 140, 144. 


(20.1.1952, Vaslui), 
prozator. 


Este fiul Aureliei (n. Lazăr) şi al lui Sterea Cimpoeşu, 
țărani. A urmat liceul la Vaslui, absolvind în 1971, şi 
a făcut studii superioare la Institutul de Petrol şi 
Gaze din Ploieşti, devenind inginer în 1976. A lucrat 
în specialitatea în care s-a format la Moineşti şi 
Bacău, după 1989 îndeplinind câteva funcţii în 
domeniul culturii la Bacău. În 1998 revine ca ingi- 
ner, la Petrom, unde rămâne până în 2006, ulterior 
fiind director executiv al Direcţiei Judeţene pentru 
Cultură, Culte şi Patrimoniu Cultural Naţional 
Bacău. Preocupărilor literare li se datorează, în 
afară de scrisul propriu, activitatea de coordonator 
de cenacluri (din Moineşti şi din Bacău). Debutul 
în presă, la „Ateneu”, cu proză scurtă, are loc în 
1981. Cea dintâi carte, Amintiri din provincie, îi 
apare în 1983. A mai colaborat cu proză şi publicis- 
tică la „Tribuna“, „Familia“, „Vatra“, „Convorbiri 
literare“, „Caiete botoşănene“, „Suplimentul lite- 
rar-artistical«Scânteii tineretului» “, „Contrapunct“, 
„Arc“, „Aurora“, „lomis“, „Cronica“ ş.a., la ziarele 
„Steagul roşu“, „Deşteptarea“ (Bacău), „Monitorul“, 
„România liberă”. Considerat un „optzecist atipic“, 
scriitorul a fost mai puţin apreciat la începuturile 
carierei sale literare, deşi, după apariţia romanului 
Firesc (1985), criticul Valeriu Cristea opinase vizio- 
nar: „Dintre tinerii prozatori, mai puţin cunoscutul 
şi mai puţin răsfățatul Petru Cimpoeşu mi se pare 
unul dintre cei mai interesanţi, mai exact spus, din 
cei mai dotați pentru roman, capabil poate chiar, 
cândva, de marea performanţă“. EI s-a impus cu 
vigoare şi a reunit cvasiunanimitatea aprecierilor 

în anii 2000, devenind o figură proeminentă a 
prozei noastre actuale. 

Volumul de debut al lui C., Amintiri din provincie 
(Premiul Asociaţiei Scriitorilor din Iaşi), grupează mici 
nuvele şi povestiri în care viaţa cotidiană, aşa-zis 
cenuşie, din diferite medii, este observată din unghiul 
din care îi poate fi dezvăluită doza de pasiune, de fan- 
tastic, de „absurd”, de inexplicabil pe care o comportă. 
Un fotograf de atelier e chemat „la domiciliu” de două 
bătrâne, surori, ca să le fotografieze, pe rând, întinse 
într-un sicriu, în costumaţie şi cu recuzită mortuară; 
în urma ciudatei şedinţe de poză regizată, fotograful 
moare el însuşi (Revelația). Dintre însuşirile comune 
ale textelor de aici e de semnalat prezenţa, în fiecare 
dintre ele, a unei „poante” cu umor de bună calitate. 
Primul roman al lui C., Firesc (Premiul Uniunii 
Tineretului Comunist), e compus din două părți cu 
statut diferit (sub raport naratologic): un jurnal (jurnal 
de o zi, de fapt confesiunea retrospectivă a unui per- 
sonaj, tânăra ingineră petrolistă lunia Poenaru) şi un 
text cu narator impersonal, scris la persoana a treia, în 
care lunia Poenaru e doar unul dintre personaje. 
Romanul e reprezentativ pentru proza înregistrării 
minuţioase a detaliilor vieţii de zi cu zi şi a micilor 
reflecţii pe care le suscită. Autorul reconstituie cu 
relief şi autenticitate viaţa de şantier — mai precis spus, 
viaţa la o schelă de extracţie petrolieră, mică „aşezare“ 
ori „colonie“ izolată, undeva, în Moldova. E un uni- 
vers închis, „fără orizont“, banal, al gesturilor repeti- 
tive şi comune. Dintre atributele optzecismului, C. 
privilegiază autenticismul, cultivând investigarea 
cotidianului. Abordarea nu e însă nicidecum minima- 
listă: personajul-diarist, apoi naratorul auctorial 
disecă fenomenalul, fac psihologie discursivă, verba- 
lizează, interpretează şi semantizează cotidianul. lar 
uneori se înregistrează salturi bruşte, dar plauzibile, 
spre contemplarea „filosofică“ a generalităţilor, a sen- 
sului existenţei, a legităţilor şi semnificaţiilor. Finalul 
- cu sinuciderea luniei, probabil din slăbiciune, din 
inadaptare, din neputinţa de a fi fericită — învederează 
înclinația naratorului de a recurge la ipoteze, supozi- 
ţii, variante de „adevăr“, într-o „anchetă” care nu e 
„poliţistă”, ci gnoseologică. În Erou fără voie (1994; 
Premiul Asociaţiei Scriitorilor din laşi) un scriitor îi 
cere unui personaj „real”, care a supravieţuit, mutilat, 
unui grav accident (a căzut din tren, nu se ştie dacă 
din nebăgare de seamă, voit ori împins de cineva, şi a 
trebuit să-i fie amputat un picior), să scrie un roman 
despre această experienţă şi împrejurările în care a 
avut loc. Procedeul e preluat de la Camil Petrescu, dar 

e practicat de pe o bază teoretică înnoită, proprie 
prozei anilor '80 din secolul trecut. Personajul, aşadar, 
colaborează cu „Autorul“, iar versiunile lor despre 
aceleaşi evenimente sunt deseori divergente, contra- 
dictorii, oricum diferite. Consideraţiile de naratologie, 
de teorie a literaturii dublează consistent expunerea, 
fragmentară şi destructurată cronologic. Rămânând 
fidel unei discreţii deja caracteristice, într-o formulă 
mai puţin „ţipătoare” decât cele alese de alți optzecişti 
şi nouăzecişti, asemănătoare mai degrabă cu roma- 
nele-anchetă de tip Michel Butor (LEmploi du temps, 
de pildă) decât cu desfăşurarea caleidoscopic-ludică 
şi neobarocă a romanului de tip pynchonian, practi- 
cat de unii confraţi şi colegi de generaţie, C. a dat, prin 
Povestea Marelui Brigand (2000; Premiul Asociaţiei 
Scriitorilor din Iaşi), unul din solidele romane post- 
moderne din literatura noastră. Asemănarea relativă 
cu romanul parabolic şi utopic îi ascunde în parte 
această identitate rară, totuşi depistabilă: nu vehicu- 
lează o alegorie univocă, nu se sprijină şi nici nu 
încearcă să acrediteze vreo „Mare Naraţiune 
Totalizatoare şi Raţionalizată”, de genul acelora consi- 
derate caracteristice pentru modernism. Povestea 
Marelui Brigand este un roman antirealist, elaborat 
cu instrumentar, recuzită şi tehnică de aparenţă rea- 
listă, puse în operă cu virtuozitate. Se desfăşoară pe o 
linie specific postmodernistă, urmând motivul com- 
plex şi caracteristic al complotului ocult, cu dezvol- 
tare în scenariu apocaliptic. Coordonatele pe care e 
construit sunt parodierea ori „reciclarea”, recuperarea 
mitului cristic: un tânăr a cărui biografie o „copiază” 
grotesc pe cea a Mântuitorului e găsit mort, în repe- 
tate rânduri, în diferite locuri din oraş, şi, de fiecare 
dată, chiar îngropat, dar cadavrul dispare a treia zi; 
tocmai elucidarea acestor repetate decese şi învieri 
constituie obiectul anchetei judiciare care organi- 
zează, în principiu, trama; filonul alchimic, reprezen- 
tat de partitura cocoşatului pitic Sadim; în fine, com- 
plotul ocult, cu ţintă politică, culminând în utopie 
negativă — în oraş se infiltrează insidios, apoi ajung să 
se înstăpânească în maniera regimurilor totalitare 
militarizate, ulterior să se războiască între ei, împărţiţi 
în facţiuni rivale, aşa-numiţii „realişti”, un fel de simi- 
licomunişti egalitarişti şi autoritarişti, mai degrabă 
sectă decât partid; e pomenită şi o „lojă a Armoniei” 
etc. Narațiunea e împănată şi cu alte ingrediente ezo- 
terice, paranormale ori mitologice, grefate pe scenarii 
bine articulate, toate, într-o stringentă construcție, 
servită şi de tehnicile narative puse în joc, nu cu totul 
originale, dar admirabil folosite, cu subtilitatea şi 

nonostentaţia care caracterizează întreaga carte, fără 
să-i micşoreze forţa. Mai uşor de citit decât preceden- 
tul, Simion lifinicul (2001; Premiul Uniunii Scriitorilor) 
pare destinat unui public mai larg, ceea ce nu 
înseamnă că autorul ar fi făcut vreun rabat estetic, 
fapt ce poate fi confirmat şi de traducerea romanului 
în cehă, italiană, franceză etc. Subintitulat Roman cu 
îngeri şi moldoveni, e un „roman de imobil“, dar şi un 
roman al perioadei de tranziţie (anii '90 ai secolului al 
XX-lea), prezentând o largă deschidere spre cele mai 
acute probleme ale actualităţii. Într-un oarecare bloc 
din Bacăul postdecembrist un locatar se claustrează 
în lift, ca schimnicii din vechime care se izolau în 
pustie sau în peşteri („stiliţii“ sau „stâlpnicii“, de unde 
termenul burlesc „liftnic“), pentru a se dedica medita- 
ției spirituale şi apropierii de Dumnezeu, oripilat fiind 
de lumea decăzută în care trăieşte. În economia nara- 
tivă a scrierii, schimnicul din lift este mai degrabă un 
liant ori, mai bine zis, un centru de focalizare: în jurul 
său gravitează o foarte bogată şi colorată galerie de 
personaje - locatarii blocului (de toate vârstele, de 
ambele sexe şi cu diferite identități socio-cultural-pro- 
fesionale), cu toţii cât se poate de „tipici” şi, totodată, 
particularizaţi prin diferite detalii ori atribute (menta- 
lităţi, preocupări, comportamente etc.), de regulă 
bizare ori groteşti (de un grotesc al banalităţii, privit 
de autor cu oarecare blândeţe şi compasiune). Banalul 
imobil băcăuan capătă astfel funcţia de „model socie- 
tal“, de „eşantion“ ori „machetă“ a societăţii româ- 
neşti contemporane, şi nu e de mirare că una din cro- 
nicile care s-au scris despre roman e intitulată Țara ca 
bloc. Peripeţiile micii comunităţi de locatari sunt 
diverse, captivante, dar şi încărcate cu gravitate. 
„Liftnicului” îi revine însă rolul de revelator al unui 
sens mai grav decât cel de pură observare inteli- 
gent-ironică ce se degajă din cronica — ori microfresca 
burlescă şi satirică - a societăţii postdecembriste. 
Scriitorul nu este un simplu umorist; el cercetează 
noimele majore ale existenţei, cu serioasă înclinare 
către recursul la spiritualitate, gândit la modul grav, 
nu la cel al gesticulaţiei histrionice. Alt roman, 
Christina domestica şi vânătorii de suflete (2006; 
Premiul Uniunii Scriitorilor), oferă un exemplu de 
viguroasă şi originală ilustrare — burlescă, dar deloc 
lipsită de seriozitate profundă, chiar între coordona- 
tele umorismului cinic — a formulei conspiraţioniste şi 
fantastice, de marcă postmodernistă, cu oarecare tre- 
cere în proza noastră romanescă din anii 1995-2010. 
Particularităţile lui decurg, în special, din postura iro- 
nică din care autorul manipulează „materialul“ 

preluat din panoplia romanului de acţiune, de spio- 
naj, senzaţionalist, a SF-ului etc., dar şi de distanţarea, 
de fapt superior-hâtră şi productivă la nivelul calităţii 
literare, pe care o marchează faţă de posibile modele 
din proza -— „serioasă“ ori „populară“, universală ori 
naţională — a epocii, după cum releva şi criticul Paul 
Cernat: „deriziunea ambiguă, șarja comediografi- 
co-satirică şi umorul pince sans rire cu care sunt tra- 
tate, deopotrivă, fantasmele cibernetice, tehnologi- 
co-distopice, postumane etc. ale prozei de tip Thomas 
Pynchon, William Gibson sau Michel Houellebecq 
(din Particulele elementare) şi imaginarul conspirațio- 
nist din fanteziile best seller-urilor securistice ale unui 
Pavel Coruţ (două tipuri de paranoia, globală şi locală, 
în fond...)“. Publicând, în volumul Nouă proze vechi. 
Ficțiuni ilicite (2008), unele din prozele sale scurte din 
tinereţe, alături de altele, scrise după 2000, scriitorul a 
procedat, după cum s-a observat, la o demonstraţie 
de teorie şi practică literară, clarificându-și poziţiona- 
rea faţă de optzecismul canonic ori, mai direct spus, 
răfuindu-se cu un anumit dogmatism al textualismu- 
lui optzecist, la care, de altfel, nu a fost niciodată pro- 
priu-zis afiliat. 

SCRIERI: Amintiri din provincie, laşi, 1983; Firesc, Bucu- 
reşti, 1985; ed. Iaşi, 2010; Erou fără voie, Bacău, 1994; Un 
regat pentru o muscă, Botoşani, 1995; Povestea Marelui 
Brigand, Cluj-Napoca, 2000; Simion lifinicul. Roman cu 
îngeri şi moldoveni, Bucureşti, 2001; Christina Domestica 
şi vânătorii de suflete, Bucureşti, 2006; Nouă proze vechi. 
Ficţiuni ilicite, laşi, 2008. 

CIMPOI, Mihai 
(3.[X.1942, 
Larga-Edineţ), critic şi 
istoric literar. 


Este fiul Anei (n. Habureac) şi al lui Ilie Cimpoi, 
țărani. Urmează cursurile primare şi medii în satul 
natal. Absolvent al Facultăţii de Filologie a Univer- 
sităţii de Stat din Chişinău (1965), va fi redactor la 
revista „Nistru” (până în 1972), consultant la Uniu- 
nea Scriitorilor, redactor la editurile Cartea Mol- 
dovenească şi Literatura Artistică, secretar literar 
la Teatrul de Stat „A.S. Puşkin” (1982-1983) şi la 
Teatrul Liric „Alexie Mateevici” (1986-1987). În 
1987 este ales secretar al comitetului de condu- 
cere, iar între 1991 şi 2011 preşedinte al Uniunii 
Scriitorilor din Republica Moldova. Concomitent, 
îndeplineşte funcţia de şef al Secţiei de literatură 
română premodernă și modernă a Institutului de 
Filologie al Academiei de Ştiinţe a Republicii Mol- 
dova. Membru de onoare al Academiei Române 
(1991) şi membru titular al Academiei de Ştiinţe a 
Republicii Moldova (1992), a fost distins cu Pre- 
miul de Stat al Republicii Moldova (1994), Marele 
Premiu „Nichita Stănescu” (1993), Premiul Uniunii 
Scriitorilor din România (1997) ş.a. În 1998 obţine 
titlul de doctor în filologie cu teza Eminescu, poet 
al fiinţei. Deputat în Parlamentul Republicii Mol- 
dova din 1999, coordonator al revistei „Mihai Emi- 
nescu”, e, din 2002, director al revistei „Viaţa Basa- 
rabiei” şi membru în colegiile redacţionale ale 
unor publicaţii din Republica Moldova şi din 
România. Încă elev, publică notițe de lectură în 
gazeta raională din Lipcani (1957-1958). În anii de 
studenţie colaborează cu recenzii şi articole critice 
la săptămânalul „Cultura” şi la revista „Nistru”. 
Editorial, debutează în 1968 cu micromonografia 
Mirajul copilăriei, un studiu dens despre poezia 
pentru copii a lui Grigore Vieru. Au urmat culege- 
rile de articole Disocieri (1969), Alte disocieri 
(1971), Focul sacru (1975) ş.a., care învederează un 
critic cu vocaţie, cultivat, deschis spre literatura 
autentică şi spre orientările ei moderne, exigent în 

evaluarea acesteia din perspectiva modelelor 
universale. 

În contextul basarabean al anilor 1960-1970 C. 
statorniceşte un nou tip de critică, aceea esteti- 
co-eseistică, pornind de la principiul călinescian al 
creaţiei prin cultură (artistică, eseistică, filosofică), 
ca antipod al criticii oficiale, de factură sociologi- 
zantă, dominantă în epocă (de altfel, în 1973 lui C.i-a 
fost interzisă semnătura). Adversar declarat al dog- 
matismului şi al stereotipiei de orice fel, criticul 
refuză din capul locului ideologizarea şi mânuieşte 
un limbaj radicalizat (uneori excesiv căutat şi voit 
complicat), care pune preţ pe neologism, dar şi pe 
metafora fulgurantă, pe paradox, ca şi pe expresia 
sagace. În accepţia lui C., una din funcţiile funda- 
mentale ale criticii este de a stimula creaţia adevă- 
rată şi de a promova valorile spirituale durabile. De 
aici, efortul de a da criticii o formă constructivă, cre- 
atoare. Aplicarea acestor principii i-a ferit, de regulă, 
exegezele de presiunile politicului şi ale ideologicu- 
lui, ca şi de conformism. C. preferă să opereze în 
actul critic cu categorii existenţiale şi estetice glo- 
bale, meditând în jurul problemelor ontologice, 
comentând nuanţat frumosul artistic, disociind 
autenticul de contrafacere, experimentul rodnic de 
exercițiul factice. Configurarea portretului interior al 
scriitorului ca individualitate creatoare, ca artist al 
cuvântului, cu mutaţiile etice şi estetice hotărâtoare, 
reprezintă partea de rezistenţă a criticii lui, care se 
vrea una totală, realizând un echilibru (fie şi relativ) 
între tradiţionalism şi modernism, între analiza sin- 
cronică şi cea diacronică a literaturii, concepută ca 
un întreg sistemic. Alt principiu al acestui mod critic 
de sorginte călinesciană, practicat consecvent, este 
convingerea potrivit căreia critica trebuie să fie orga- 
nic legată de cunoaşterea istoriei literaturii naţionale 
şi universale, aceasta din urmă oferindu-i o vastă 
perspectivă comparatistă. Culegerea de „eseuri 
duminicale” Cicatricea lui Ulysse(1982), dar şi Dumi- 
nica valorilor (1989) ori Mărul de aur. Valori româ- 
neşti în perspectivă europeană (1998) ş.a. îl înfăţi- 
şează pe C. în postura unui Ulise intelectual, care 
investighează capodoperele literaturii universale şi 
pe cele ale literaturii clasice române. Exegetul, ope- 
rând atât cu uneltele istoricului literar, cât şi cu 
acelea ale criticului şi ale teoreticianului, demon- 
strează că valorile de vârt ale culturii române se 
datorează deschiderii spre cultura europeană. Inte- 
resul deosebit pentru marii scriitori contemporani şi 
clasici, care exprimă spiritualitatea românească în 

cristalizări estetice unice, l-a determinat pe C. să 
scrie Narcis şi Hyperion. Eseu despre poetica şi perso- 
nalitatea lui Eminescu (1979). Eseul urmăreşte evo- 
luţia Poetului — căutător al Fiinţei, de la narcisism la 
hyperionism, descrierea personalităţii lui Eminescu 
fiind întreprinsă, în ansamblul coordonatelor ei, 
prin raportare la secolul al XX-lea şi la gândirea filo- 
sofică modernă. Examinând lirismul eminescian, cu 
imaginile, simbolurile şi miturile lui arhetipale, criti- 
cul a reuşit să reconstituie şi să tălmăcească cosmo- 
sul poetului. În viziunea exegetului, Narcis şi Hype- 
rion simbolizează marile extreme ale vieţii, între care 
Poetul se zbate în odiseea cunoaşterii Fiinţei: josul şi 
înaltul, pământul şi cerul, bulgărele şi steaua, Satan 
şi Demiurg, efemerul şi eternul, relativul şi absolutul. 
Alte două cărţi, Căderea în sus a Luceafărului (1993) 
şi Spre un nou Eminescu. Dialoguri cu eminescologi şi 
traducători din întreaga lume (1993), îl consacră pe 
C. ca pe un eminescolog care se remarcă prin mij- 
loace şi unghiuri de interpretare mereu noi, prin 
putere de demonstraţie, prin originalitatea demer- 
sului critic, uneori nu lipsit de păcatul unor exagerări 
sau al unor ipoteze discutabile (cum ar fi, bunăoară, 
afirmaţia că Eminescu este un precursor în dome- 
niul fizicii, un om cu mari intuiţii în sfera ştiinţei). 
Primul studiu aprofundează ideea că Eminescu, 
fiind un mare poet al Fiinţei, însetat de absolut şi de 
forme perfecte, este atât de implicat în contempora- 
neitate prin numeroasele afinități cu iluştrii creatori 
ai timpurilor noi, încât poate fi considerat şi un poet 

al secolelor XX-XXI. Cea de-a doua lucrare, alcătuită 
dintr-o suită de dialoguri cu eminescologi din toată 
lumea (Italia, Franţa, Turcia, Slovacia, Ungaria, Rusia, 
China, India, Japonia, România ş.a.), conturează o 
nouă imagine a poetului, constituită atât în interio- 
rul culturii româneşti, cât şi în afara ei. Autorul con- 
sideră, de altfel, că necunoscându-l pe Eminescu — 
adevăratul şi întregul —, lumea nu va putea cunoaşte 
bine fiinţa românească. Pledând pentru o perspec- 
tivă exegetică înnoitoare, C. crede că un nou Emi- 
nescu nu poate fi conceput în afara conştientizării 
unui „«homo eminescianus», complex, adânc arhe- 
tipal şi totodată o personalitate interculturală mode- 
lată sincretic”; acesta ar fi reperul fundamental 
pentru recunoaşterea universalităţii operei emi- 
nesciene. Dialogurile pe care le susţine cu specialiştii 
în materie pun în lumină o bună cunoaştere a 
subiectelor luate în discuţie, o bogată cultură este- 
tică şi filosofică. În studiile eminescologice C. aplică 
grila ontologică, urmărind un construct critic corelat 
cu moduri de abordare întâlnite în filosofie, semiolo- 
gie şi mitopoetică. Esenţa Fiinţei (2003) cuprinde 
„(mi)teme şi simboluri existenţiale eminesciene”, 
adică întreaga problematică ontologică: Viaţa/Moar- 
tea, Fiinţa/Nefiinţa, angoasa, suferinţa, singurătatea, 
melancolia, limitele existenţiale (timp, spaţiu, nimi- 
cul, destinul). Cercetările lui C. culminează în Mihai 
Eminescu. Dicţionar enciclopedic (2012), care pre- 
zintă o panoramare a tuturor aspectelor personalită- 
ţii, vieţii şi operei, aici mitopo(ietica practicată 

ducând la delimitarea şi analiza, prin grilă existenţi- 
alistă, a ceea ce criticul numeşte miteme eminesci- 
ene. Eugen Simion consideră cartea un proiect 
ambițios, un proiect pe care l-au început şi alți critici 
literari, dar nu l-au dus până la capăt. De altfel, C. se 
află între coordonatorii seriei Corpus Eminescu (-XI, 
1998-2000), este iniţiatorul Centrului Academic 
Internaţional „Mihai Eminescu” din Chişinău şi 
organizator al unor congrese ale eminescologilor. 
Intrând pe terenul contemporaneităţii, studiul 
monografic Întoarcerea la izvoare (1985) propune o 
imagine critică a creaţiei lui Grigore Vieru şi explo- 
rează din unghiuri particulare toate aspectele operei; 
accentul cade pe motivele-cheie şi pe sistemul de 
imagini, pe legăturile cu folclorul şi tradiţiile clasice, 
pe poetică şi stilistică: capitolele despre „dor” şi 
„prea-plin”, despre „principiul matern al universu- 
lui” şi „logica jocului”, despre „timpul clasic şi timpul 
intern”. Este demonstrat modul cum în poezia lui 
Vieru elementul de actualitate imediată dobândeşte 
o proiecţie general umană. C. a trecut şi examenul 
suprem al unui critic — elaborarea unei istorii a litera- 
turii. O istorie deschisă a literaturii române din Basa- 
rabia (1996), scrisă în cheie călinesciană şi abundent 
documentată (ediţiile următoare, din 1997, 2002 şi 
2009, îmbogăţesc informaţia), schițează pentru 
prima dată o panoramă integrală (chiar dacă pe alo- 
curi fragmentară şi nu totdeauna cu o selecţie rigu- 
roasă) a evoluţiei literaturii române din Basarabia 
începând din 1812 şi terminând cu scriitorii optze- 
cişti. Este un demers critic temerar, care are în vedere 
o mulțime de autori şi de opere, supuse unei judecăţi 
de valoare cumpănite. De altfel, şi aici paginile stau 
sub semnul Cumpenei, în fapt, prin voinţa istoriei, o 
„cumpănă cu două ciuturi”. Prima grijă a comenta- 
torului este să identifice elementul unificator, mitul, 
arhetipul la fiecare scriitor supus investigaţiei critice. 
O istorie deschisă... conţine câteva idei şi intuiţii sur- 
prinzătoare, dar şi unele caracterizări subiective, 
limitative sau chiar aproximative. Ciclul Critice (|-IX, 
2001-2011) răspunde convingerii că „avem valorile 
noastre, că am fost tot timpul europeni, chiar înain- 
tea unei voințe de ultimă oră de a fi aşa ceva şi că am 
modelat din interior ideea integrării spirituale conti- 
nentale timp de câteva veacuri prin Cantemir, Dinicu 
Golescu şi Stere, prin Maiorescu, Iorga, Eminescu, 
Lovinescu, Blaga, Noica”. C. este preocupat de mode- 
lele critice (Maiorescu, Călinescu, Vianu), de scriito- 
rii români de la „margine” şi din diaspora, de com- 
plexele româneşti în faţa Europei, de „demonismul” 

recitirii şi de arhetipalitate, de dialogul valorilor, de 
relaţia Eu/Celălalt. Cu marea sa disponibilitate cri- 
tică, apt să publice noi şi noi „exerciţii de admiraţie”, 
de prin anii 2000 semnează mai multe eseuri mono- 
grafice despre G. Bacovia, Lucian Blaga, I. Al. Bră- 
tescu-Voineşti, dar şi despre Vasile Cârlova, Ion Heli- 
ade-Rădulescu, Grigore Alexandrescu, lon Ghica, 
Ion Creangă, Duiliu Zamfirescu şi de ce nu? despre 
Leopardi. C. a mai colaborat la întocmirea volumului 
colectiv Profiluri literare (1972), a enciclopediei în 
două volume Literatura şi arta Moldovei (1985-1986), 
la realizarea mai multor culegeri tematice. A prefaţat 
sau postfaţat extrem de numeroase ediţii ale scriito- 
rilor români clasici şi contemporani, precum şi 
volume de traduceri din literatura universală. 


Ea [O istorie deschisă a literaturii române din Basarabia] 
mi se pare serioasă, credibilă, cu multe judecăţi drepte. 
„Plusează', cum se zice în limbajul boemei literare, şi este 
firesc să fie aşa, pentru că de multe ori destinul scriitoru- 
lui este mai puternic decât opera lui. Nu-i grav, cine ştie să 
citească îşi dă seama de proporțiile reale ale operei. Criticul 
nu-şi ascunde rezervele morale (cazul Druţă) şi nu trece cu 
vederea nici fenomenul de receptare a operei în alte pro- 
vincii româneşti. El încearcă o formulă complexă de critică 
culturală, în care amestecă informaţia cu o estetică domi- 
nată de conceptele arhetipale şi de acelea [...] luate de la 
trăirişti (Noica, în primul rând). 

EUGEN SIMION 

2009; Secolul Bacovia. Stanţe critice despre marginea exis- 
tenței, Bucureşti, 2005; Prometeu şi Pandora — eseu despre 
Ion Heliade Rădulescu. Itinerar critic dâmbovițeano-basa- 
rabean, Târgovişte, 2006; Leopardi: drum neted şi drum 
labirintic, Bucureşti, 2006; Europa, sarea Terrei..., Bucureşti, 
2007; Grigore Alexandrescu: „insuflarea” fiinţării, Târgovişte, 
2009; Mari scriitori români, Chişinău, 2009; Vasile Cârlova: 
poetul „sufletului mâhnit”, Târgovişte, 2010; loan Alexandru 
Brătescu- Voineşti: prefacerea firii, Târgovişte, 2011; Sinele 
arhaic. Ion Creangă: dialecticile amintirii şi memoriei, laşi, 
2011; Mihai Eminescu. Dicţionar enciclopedic, Chişinău, 
2012; Ion Ghica: amintirea ca existenţă, Târgovişte, 2012. 


Repere bibliografice: Ciocanu, Itinerar, 243-248; Dan 
Mănucă, O cicatrice greu de vindecat, LCE 1992, 48; Alex. 
Ştefănescu, Prima istorie completă a literaturii române 
din Basarabia, RL, 1996, 18; Vitalie Ciobanu, Un „avocar” 
al literaturii basarabene, CE, 1996, 5; Mircea Anghelescu, 
Ieşirea din provincie, LCE, 1996, 29; Dumitru Micu, Lite- 
ratura română din Basarabia, CC, 1996, 9-10; Simion, 
Fragmente, |, 111-114; Mihail Dolgan, Mihai Cimpoi 
sau Nevoia de critică eseisto—estetică, LRP, 588-596; Cio- 
canu, Lit. rom., 409-420; Dicţ. esenţial, 167-169; Dan 
Mănucă, Dramatismul cumpenei critice, CL, 2001, 7; 
[Mihai Cimpoi], „Metaliteratură”, 2002, „Septentrion 
literar”, 2007, 5-6 (grupaje speciale); Cioculescu, Lec- 
turi, |, 22-26; Vlad Zbârciog, Mihai Cimpoi sau Dreapta 
cumpănă românească, Chişinău, 2003; Ciocanu, Vase 
comunicante, 427-441; Suceveanu, Emisferele, 127-128; 
Şleahtiţchi, Cerc, 35-44; Alex. Ştefănescu, Critica literară 
şi cauza limbii române, CLI, 2010, 9; Apetri, Atitudini, 
81-83; Eugen Simion, Mihai Cimpoi '70, CC, 2012, 8; 
Theodor Codreanu, Mihai Cimpoi: de la mitopo(i)etică 
la critica ontologică, laşi, 2012; Daniel Corbu, Mihai 
Cimpoi 70 — destin întru cultură, laşi, 2012. M.Dg. 


CIMPOIUL, revistă ilustrată apărută la Bucureşti, 
săptămânal, din aprilie 1882 până la 2 decembrie 
1884 şi din 2 septembrie 1890 până în iunie 1891. 
Proprietar şi director a fost Frederic Dame, care 
îngrijea şi redactarea propriu-zisă a revistei, cu 
excepţia unei perioade din anul 1884, când folclo- 
ristul Dumitru Stăncescu a funcționat ca redactor. 
Publicaţia era accesibilă unor cititori cu un nivel 
mediu de cultură. În C. puteau fi citite „romanțe, 
nuvele, poezii, varietăţi, mode, muzică, arte, ştiinţă 
pentru toţi”. Lista colaboratorilor este impunătoare, 
dar multe dintre texte sunt republicări. Versurile 
aparţin lui Eminescu (Luceafăruletc.),V. Alecsandri, 
Gr. Alexandrescu, Dimitrie Bolintineanu, Anton 
Pann, B.P. Hasdeu, N. Skelitti, Th. Şerbănescu, Gh. 
Tăutu, N.I. Orăşanu, G. Creţeanu, I.N. Iancovescu, 

Const. Pleşoianu, Scarlat Moscu, I.I. Roşca, Al. 
Candiano-Popescu, G.O. Gârbea, I.I. Truţescu, S. 
Poppini, I.M. Cărbunescu, Al. Depărăţeanu, N.G. 
Rădulescu-Niger, S.V. Ştefănoiu, G. Angelescu, 
Carol Scrob, I.M. Râureanu, Veronicăi Micle, lui 
Th.M. Stoenescu, D.N. Voinov, Traian Demetrescu, 
Mircea C. Demetriade, Petre Dulfu şi N. Carageally- 
Costache. Prozatorul cel mai des întâlnit era însuşi 
directorul revistei, care îşi imprimă aici romanele 
„judiciare”. Se publică, de asemenea, proză de V. 
Alecsandri, G. Sion, Ion Creangă, loan Slavici, D. 
Stăncescu. În C. a apărut consecvent literatură 
străină, mai ales franceză: versuri de Victor Hugo, 
Alfred de Musset, Rouget de Lisle (Marsilieza) şi 
Beranger, de asemenea, fragmente din Ierusalimul 
eliberat de Torquato Tasso (traducerea îi aparţine 
lui Gr. Alexandrescu). În ceea ce priveşte scrierile în 
proză, gustul şi informaţia literară ale lui Frederic 
Dame par să fi fost destul de sigure. La curent cu 
evoluţia literaturii franceze, el selectează texte 
ale lui Hugo, Al. Dumas, Paul F&val, Ponson du 
Terrail, Balzac, Henri Murger, Emile Zola, Alphonse 
Daudet, Francois Coppâe, Erckmann-Chatrian, 
Hector Malot, Guy de Maupassant, Georges 
Ohnet, Xavier de Montâpin, Emile Gaboriau. 
Rubrica de folclor cuprinde literatură populară 
din Banat, doine selectate de N. Simulescu, poveşti 
de Petre Ispirescu şi mai multe basme culese de 
D. Stăncescu. C. întreţine şi o bogată rubrică de 
informaţii literare, selectate mai ales din revistele 
franceze. Se anunţă astfel instituirea Premiului 
Goncourt. Dame scria şi o cronică a spectacolelor. 
Cu prilejul reluării comediei O noapte furtunoasă 
de I.L. Caragiale în 1883 el revine asupra celor afir- 
mate în 1879, când o criticase vehement, şi relevă 
calităţile artistice deosebite ale piesei, subliniind 
totodată valoarea ei de document social. Spre sfâr- 
şitul anului 1883 C. publică un articol dedicat lui 
Eminescu, în care Dam reliefează semnificaţia 
operei lui poetice. R.Z. 


CIMPOIUL, publicaţie apărută la Bucureşti, săp- 
tămânal, de la 18 februarie până la 1 aprilie 1907. 
Conţine traduceri din diverse literaturi, transpuse 
în româneşte de redactorul Frederic Dam6, care 
este şi proprietarul acestei gazete ce continuă 
publicaţia omonimă (1882-1891). Aşa, de pildă, 
se publică în foileton romanele Copilă fără noroc 
de Jules Mary, Meşter în crimă de O. Ottolenghi, 
Răsplata urei de Georges Ohnet, nuvele de Guy de 

Maupassant (Tatăl, Tata lui Simon), H. Sudermann 
(Ca vântul schimbătoare, Păzitorul de gâște), 
Matilde Serao (În provincie), Estera de Suze, 
Maurice Level, ]. Rosny, Henry Hirsch, Jean Cadrat, 
E Duquesnel ş.a. Numai sectorul de poezie este iilus- 
trat — cu multe retipăriri — de poeţi români precum 
Eminescu, O. Goga, G. Coşbuc, Cincinat Pavelescu, 
George Vâlsan, St.O. Iosif, D. Teleor, Radu D. Rosetti, 
Zaharia Bârsan, Traian Demetrescu. M.Pp. 


CINCA, Silvia (15.VI.1934, Bucureşti), prozatoare. 
Este fiica Alexandrinei (n. Moşu) şi a lui Ştefan 
Niculescu, muncitor. Învață în Bucureşti, unde 
termină o şcoală pedagogică şi apoi una de sta- 
tistică. În 1962 îşi ia licenţa la Institutul de Artă 
Teatrală şi Cinematografică „I.L. Caragiale”, secţia 
critică, funcţionând ca redactor la Radiodifuziunea 
Română şi la Televiziune (1962-1973). Un timp 
locuiește în Grecia, unde se va hotări să fugă în 
Occident. În 1977 se stabileşte cu familia în SUA. 
Din 1986 este angajată a postului de radio Europa 
Liberă (Washington DC). În America scrie frecvent 
la „Lumea românească”, „Luceafărul românesc” 
(Montrâal) şi „Micro magazin”, întemeindu-şi 
în cele din urmă, la Washington, o editură pro- 
prie, Moonfall Press. În 2002 a cumpărat Editura 
Eminescu din București, iar în 2010 a vândut-o. 
A semnat cu pseudonimele Roberta King și Carol 
Stone. În ţară a debutat în 1965 la „Ateneu” și a 
mai colaborat la „România literară”, „Luceafărul”, 
„Cinema”, „Cronica”, „Lribuna” ş.a. A fost distinsă 
cu Premiul Academiei Româno-Americane pe anul 
1988 pentru Comrade Dracula și Homo spiritus, cu 
Premiul Romfest '92 (Canada) pentru Radiografii 
pentru iubire, cu Premiul Memos (1992) ș.a. 

C. a debutat editorial în 1966 cu volumul de 
schiţe şi povestiri Pisica şi vorbele, unde „subiecte 
sentimentale” sunt tratate oarecum în moda Noului 
Roman. Modernitatea şi sintaxa şocantă cedează 
repede locul tentaţiei fantasticului şi bizarului, 
odată cu Spargeţi oglinzile (1969), după care explo- 
rarea subconştientului (Zăpada nevăzută, 1973), 
minarea realității prin inserţii cvasionirice devin 
procedee favorite în analiza erosului. În ciuda liris- 
mului prozelor, personajele au un dinamism şi un 
nonconformism evidente, de unde şi aprecierea 
autoarei, de către unii comentatori, drept „icono- 
clastă”. În SUA publică la început o selecţie din pro- 
zele tipărite în ţară, The Night of the Rising Dead 
(1985). După accentul pus pe problemele sufletului 


Cinca 


tânăr şi pe aspectul etic al existenţei, în Comrade 
Dracula încearcă să dezvăluie, cu accente patetice, 
dezastrul conştiinţelor sub regimul Ceauşescu, nu 
fără acroşaje comerciale de tipul „istoria fascinant 
provocatoare şi captivantă a Noului Vampir”. În anii 
'90 energia desfăşurată în formula bizar-explozivă 
şi sentimentalist-analitică a anilor '60 îşi caută altă 
matcă, şi anume o literatură în marginea precepte- 
lor biblice şi a experimentalismului psiho-terapeu- 
tic. Himera (1996) este un roman despre drama exi- 
latului, însă Radiografii pentru iubire şi Radiografii 
pentru succes (1993), Gabriel vorbeşte din împărăţia 
spiritului (1996) ș.a. propun căi de autoameliorare 
a profilului interior prin meditaţie, autocunoaştere, 
supunere la exigenţele morale ale creştinismului. 
Iubirea se încarcă de atributele aventurii spirituale, 
adevărul erotic elementar fiind opus urii, răului, 
morţii. Producţia eticistă, amplu liricoidă, aliaj de 
self-help books și literatură de consum, proliferează 
în titlurile publicate de C. de-a lungul anilor 2000, 
majoritatea la Editura Eminescu. O recapitulare 
semificționalizată a propriei vieți apare în Fuga. 
Incursiuni autobiografice (2008). Semnase în 1969 şi 
o micromonografie despre Jean Gabin. 

SCRIERI: Pisica şi vorbele, Bucureşti, 1966; Spargeți oglin- 
zile, Bucureşti, 1969; Jean Gabin, Bucureşti, 1969; Trenul 
fără staţii, Bucureşti, 1971; ed. (The Non Stop Express), 
Washington DC, 1983; ed. Bucureşti, 2005; Zăpada nevă- 
zută, Bucureşti, 1973; Rupere de cercuri, Minchen, 1984; 
The Night of the Rising Dead, Lawrenceville (Virginia), 
1985; Comrade Dracula, Springfield, 1988; Homo Spiri- 
tus. Journey of Our Magic, Washington DC, 1988; Scream, 
Independence (Missouri), 1990; Radiografii pentru iubire, 
pref. Gabriel Dimisianu şi George Astaloş, Washington 
DC-Bucureşti, 1992; Oceanul, pref. Mircea Iorgulescu şi 
M.N. Rusu, Washington DC-Bucureşti, 1993; Radiografii 
pentru succes, pref. M.N. Rusu, Iaşi, 1993; Gabriel vorbeşte 
din împărăţia spiritului, Bucureşti, 1996; Himera, pref. 
Ion Țugui, Bucureşti, 1996; Forest of Angels, Washington 
DC, 1996; ed. (Pădurea îngerilor), tr. autoarei, Bucu- 
reşti, 1998; Gabriel revine din împărăţia spiritului, laşi, 
1997; Arşiţă texană, Bucureşti, 1998; Fascinaţia mistere- 
lor (Gabriel 3), Bucureşti, 1998; Hoot of the Owl in Dra- 
cula's Castle, Springfield, 1998; Poarta succesului, Bucu- 
reşti, 1999; Schimbarea, pret. Iordan Chimet, Bucureşti, 
2000; Lovitura. Între destin şi Dumnezeu, Bucureşti, 2000; 
Mesagerul speranţei, Springfield, 2001; ed. București, 
2005; Lumina. Magical Journey of Life, Dreams and Suc- 
cess, Springfield, 2002; ed. (Binele tău : Aventura magică 
a vieţii, a viselor, a succesului), Bucureşti, 2004; Ofensiva 
curajului. Înfruntări răzlețe la reîntoarcere, București, 

2006; Mareele timpului, București, 2007; Fuga. Incursiuni 
autobiografice, București, 2008. 

Repere bibliografice: Magdalena Popescu, „Spargeţi 
oglinzile”, RL, 1969, 17; Tudor Nicolescu, „Spargeţi oglin- 
zile”, CRC, 1969, 32; Mircea Iorgulescu, „Zăpada nevă- 
zută”, 1973, 19; Românii, 63-64; Tania Radu, Efectul 
lipsei de gravitate, LAI, 1993, 16; Sasu, Dic. scriit. SUA, 
74-79; Simona Vasilache, [Silvia Cinca], RL, 2007, 37, 
2008, 34; Manolescu, Enciclopedia, 157-158. T.R. 


CINEMA, revistă apărută la Bucureşti de la 15 
octombrie 1924 până la 31 mai 1948, cu periodici- 
tate variabilă (bilunar, săptămânal). Subtitlul ini- 
țial, „Revistă cinematografică bilunară”, suportă 
numeroase modificări: „Revistă independentă și 
imparţială a producţiilor cinegrafice, apărând la 
fiecare 1 și 15 ale lunii”, „Cea mai veche revistă 
cinematografică românească”, „Magazin cinema- 
tografic ilustrat”, „Singura revistă cinematografică 
din ţară”. Director: Nestor Cazvan (1924-1937) și 
Tudor Teodorescu-Braniște (1938-1939), prim-re- 
dactor: M. Blossoms (1926-1931), succedat de G. 
Ionescu și Șt. Ionescu în calitate de redactori-res- 
ponsabili, administrator: Vasile Filipescu, redac- 
tori: George Theodorescu, Horia Robeanu (1925), 
Adrian Schatz (1926), Paul Constantin (1927). Ca 
„revistă consacrată exclusiv mişcării cinema- 
tografice”, are rubrici specializate: „American 
Section Cinema”, „Curierul cititorilor”, „Ecouri 
şi informaţiuni”, „Ancheta noastră”, „Cronica fil- 
melor”, „Curierul cinefililor”, „Culisele ecranu- 
lui”, „Reflectoare”, „Măști. Iluzii” ş.a. Aici colabo- 
rează şi unii scriitori, precum E. Lovinescu, Cezar 
Petrescu, Al. Bilciurescu, Corneliu Moldovanu, 
Lucrezzia Karnabatt, Sarina Cassvan-Pas, N. 
Davidescu, loan Timuş, Eugen Relgis. La rubrica 
„Intelectualul şi cinematograful” răspund Liviu 
Rebreanu, Jean Bart, D. Gusti. Se comentează 
producţiile cinematografice româneşti Venea 
o moară pe Siret şi Haiducii şi se consemnează 
bătălia pentru filmul sonor. Se publică în foileton 
o piesă de Joseph Ermolieft și Helmuth Ortmann 
(Ce nu știu părinţii, 1926-1927) și un roman de 
William Henry Irwin (Casa clădită de umbre, 
1930). Pagini întregi sunt consacrate programu- 
lui săptămânal de filme, prezentării sălilor de 
cinema, tehnicii din domeniu etc. Se fac şi pre- 
zentări de cărţi (de exemplu, Emil Isac, Cartea 
unui om şi Notiţele mele). M.Pp. 

CINEMA, revistă lunară de cultură cinematogra- 
fică înfiinţată la Bucureşti în ianuarie 1963. Primul 
redactor-şef: Victor Iliu; din martie 1963 Ioan Gri- 
gorescu; din ianuarie 1964 Eugen Mandric; din mai 
1965 Ecaterina Oproiu; din ianuarie 1990 revista 
devine „Noul Cinema” cu apariţie până la finele 
anului 1998; redactor-şef: Adina Darian. Dublul 
editorial al primului număr aparţine lui Mihnea 
Gheorghiu, preşedintele Consiliului Cinemato- 
grafiei din acea epocă, şi regizorului Victor Iliu. În 
articolul O artă nouă, populară Mihnea Gheorghiu 
precizează faptul că „revista Cinema apare într-o 
nouă etapă de progres a cinematografiei româ- 
neşti”, când „ucenicia tinerei noastre cinemato- 
grafii s-a terminat”. Articolul-program al primului 
redactor-şef, intitulat Planurile noastre, detaliază 
intenţiile începutului de drum, Victor Iliu trecând 
în revistă câteva dintre principalele obiective ale 
publicaţiei. De-a lungul anilor, aceste deziderate au 
fost în cea mai mare parte atinse, revista dobândind 
un cerc stabil (și important) de cititori. În primul 
număr au mai semnat Liviu Ciulei (care se pregă- 
tea să înceapă filmările la Pădurea spânzuraţilor), 
Eugen Simion (cronica filmului Omul de lângă tine), 
Iulian Mihu (cronica filmului Povestea anilor înflă- 
căraţi), Antoaneta Tănăsescu (consideraţii despre 
câteva documentare româneşti), Ov. S. Crohmălni- 
ceanu (un portret Andrei Tarkovski), lon Popescu- 
Gopo (pe marginea festivalului cinematografic din 
Leipzig), Ana Maria Narti (o evocare a începuturilor 
cinematografului), Marius Teodorescu (50 de ani de 
la realizarea primului film românesc), Valerian Sava 
(un reportaj la Buftea), Atanasie Toma (un portret 
Silvia Popovici), Al. Racoviceanu (retrospectiva fil- 
mului Tudor), Dorian Costin (un argument pentru 
comedia cinematografică). Acumulând an de an 
experienţă, profitând şi de consolidarea produc- 
ţiei cinematografice româneşti, C. a atins recorduri 
de popularitate spre sfârşitul deceniului al şapte- 
lea (când tirajul a ajuns la 200 000 de exemplare), 
pentru ca — şi din punct de vedere calitativ — sfârşi- 
tul anilor '60 şi începutul anilor '70 (până în 1974) 
să reprezinte cea mai fastă perioadă din istoria 
revistei, condusă până în decembrie 1989 de Ecate- 
rina Oproiu. S-au impus câteva rubrici cu caracter 
de permanenţă — „În dezbatere: filmul românesc”, 
„Panoramic românesc”, „Opinii”, „Epoca noastră”, 
„Cinemateca”, „Ieleviziune”, „Pe ecrane”, „Actorii”—, 
precum şi portretele de cineaşti (regizori, scena- 
rişti, operatori) realizate cu consecvență în cadrul 

analizelor consacrate creaţiei originale. Îndeosebi 
„rubricile de autor” au consolidat, în perioada de 
referință, prestigiul revistei. Printre ele: „Cronica 
cineideilor” de Ov. S. Crohmălniceanu, „Un specta- 
tor temperat” de Teodor Mazilu, „Film şi literatură” 
de Gelu Ionescu, „Dezacord” de Valentin Silvestru, 
„Travelling-avant” de Radu Georgescu, „Epoca 
noastră” de Mircea Alexandrescu şi Radu Cosaşu, 
„Sondaj în cineunivers” de H. Dona, „Leleeveni- 
ment” de Belphegor (Radu Cosaşu), „elesfârşit de 
săptămână” de Călin Căliman, „lelereporter” de 
N.C. Munteanu. Dintre colaboratorii permanenţi 
sunt de amintit D.1. Suchianu, Eva Sârbu, Valerian 
Sava, Alice Mănoiu, Adina Darian, Felicia Antip, 
Al. Ivasiuc, Alexandru Mirodan, Petre Rado, Dan 
Comşa, Dinu Kivu, Constantin Pivniceru, Cristian 
Țopescu, Alexandru Stark, Andrei Bacalu, Ioana 
Creangă, Aurel Bădescu, Julieta Țintea, Dumitru 
Solomon, Magda Mihăilescu, Eva Havaş, Sergiu 
Selian, precum şi numeroşi regizori, operatori, sce- 
narişti, actori, prezenţi număr de număr în anche- 
tele revistei. Spre sfârşitul anilor '70 şi în deceniul al 
nouălea revista s-a înscris pe panta descendentă a 
întregii prese româneşti, servituţile ideologice deve- 
nind din ce în ce mai presante. Renunţând la sub- 
titlul care a consacrat-o („Revistă lunară de cultură 
cinematografică”) şi devenind — încă de pe frontis- 
piciu -— „revistă a Consiliului Culturii şi Educaţiei 
Socialiste”, C. şi-a limitat demersurile culturale, 
făcând tot mai multe concesii spiritului paralizant al 
„epocii de aur”. Chiar şi în aceste condiţii revista (în 
al cărei colectiv de conducere au intrat Mircea Ale- 
xandrescu — redactor-şef adjunct şi Rodica Lipatti — 
secretar general de redacţie) a apelat la colaboratori 
şi redactori din toate generaţiile (Bedros Horasan- 
gian, George Littera, Tudor Caranfil, Dana Duma, 
Eugenia Vodă, Cristina Corciovescu, Aura Puran, 
Marina Roman-Juc, Ileana Peneş-Dănălache, Lud- 
mila Patlanjoglu, Luminiţa Vartolomei, Mădălina 
Stănescu) şi a continuat să publice textele unor 
regizori, operatori, scenarişti şi actori, angrenaţi 
în discutarea unei producţii cinematografice încă 
apreciabile (cel puţin din punct de vedere canti- 
tativ, dar şi cu vârfuri artistice, în fiecare an). Din 
ianuarie 1990 revista se înnoieşte, devine „Noul 
Cinema”, „revistă a cinefililor de toate vârstele”, 
ieşind — în iulie 1992 — de sub jurisdicţia Ministe- 
rului Culturii şi devenind societate comercială SRL. 
Din echipa redacțională fac parte Adina Darian 
(director, redactor-şef), Dana Duma (redactor-şef 

adjunct), loana Statie (secretar general de redacţie), 
Irina Coroiu, Rolland Man, Doina Stănescu (redac- 
tori), colaboratori permanenţi fiind Mircea Alexan- 
drescu, Călin Căliman, Mircea Diaconu, loana Eliad, 
Andrei Gorzo, George Littera, David Melville, Dinu- 
Ioan Nicula, Ilaromira Popovici, Dan Predescu, Eva 
Sârbu, Dumitru Solomon. Printre rubricile revistei: 
„Dosare tematice”, „Festivaluri”, „Profiluri”, „Fan 
Club”, „Portretul lunii”, „Europa Cinema”, „Ecranul 
de acasă”, „Călătorii sentimentale”, „Redescoperind 
cinematograful”, „Sport”. C.CL. 


CIOBANU, Constantin Th. (19.11.1939, Tisa, j. 
Bacău), poet. Este fiul Mariei (n. Dumitru) şi al lui 
Toader Ciobanu, ţărani. Absolvent în 1957 al Şcolii 
Normale din Bacău şi în 1962 al Universităţii din 
laşi, este profesor la liceele „Grigore C. Moisil” şi 
„Dimitrie Cantemir” din Oneşti. Poet prodigios, C. 
are în acelaşi timp satisfacția unor realizări legate 
de numele lui G. Călinescu: cenaclurile literare „G. 
Călinescu” (1965) şi Junimea nouă (1972), precum 
şi manifestarea anuală Zilele culturii călinesciene 
(Oneşti, începând din 1969), devenită important 
loc de dezbateri de idei între creatori din diferite 
domenii din întreaga ţară. Este preşedinte-fonda- 
tor al Fundaţiei Naţionale „G. Călinescu”, redactor 
al revistei „Jurnalul literar” (Oneşti) şi director al 
Editurii Aristarc (Oneşti), în cadrul căreia a ini- 
ţiat, printre alte apariţii, ediţia anastatică a Istoriei 
literaturii române de la origini până în prezent de 
G. Călinescu. Debutează în 1956, în suplimentul 
literar al ziarului băcăuan „Steagul roşu”. Mai cola- 
borează la „laşul literar”, „Ateneu”, „Steaua”, „Cro- 
nica”, „Convorbiri literare”, „Luceafărul”, „Contem- 
poranul”, „România literară”, „Argeş”, „Iribuna”, 
„Manuscriptum”, „Ramuri”, „Revue roumaine” ș.a. 
Editorial, îşi face apariţia într-o antologie a debu- 
tanţilor, O sută de poeți (1967), editată de Casa 
Centrală a Creaţiei Populare din Bucureşti. 

Prima carte personală a lui C., Cetatea de 
inimă (1972), exprimă o vocaţie lirică solară, 
autocenzurată, de vreme ce poetul, adept al 
austerităţii în exteriorizare, îşi vrea impulsul 
erotic sublimat în meditaţie. Volumul Porţile lui 
Septembrie (1979) pare să vireze spre o poezie de 
imagine şi metaforă, pastel colorat al trecerii de 
la vară la toamnă, în care totul se interiorizează, 
devenind peisaj sufletesc. Plopii de cronică, com- 
ponentă independentă în ansamblul volumului, 
este o evocare a Teţcanilor lui George Enescu. 


Ciobanu 


Descripţia transpune acum o geografie imagi- 
nară cu ecou de letopiseţ, iar legenda capătă 
înţelesuri noi în grupajul închinat Meşterului 
Manole. Formal, poezia continuă să evolueze 
spre o severitate geometrică în Infranord (1981). 
Ciclul Înveşmântarea cu ţărmul este un ecran, 
ce se vrea neutru, al zbuciumului sufletesc întru 
recuperarea purității mereu visate. Motivul, 
abia enunțat, devine temei pentru desluşirea 
propriei durate în Inscripții pe drumul rotund 
(1989). Aici, autobiografiei reale i se substituie 
una spiritualizată, în care se împletesc legenda, 
istoria, cultura modelatoare de stări sufleteşti. 
Toate acestea apar ca etape ale unei existenţe ce 
poate fi narată prin prisma unui sentiment; dar 
chiar şi în această ipostază poetul îşi controlează 
efuziunile confesive. Lirica lui C. este o lirică de 
reflecţie, precis organizată. Acelaşi simţ al con- 
strucţiei guvernează jocurile de limbaj şi aşezare 
în pagină din întinsul poem Ion Creangă, craiul 
semnelor (1995). Alcătuire voit severă, structu- 
rată pe consecuţia alfabetică a literelor, poemul 
se animă în portretele concepute în tonul şi cu 
hazul povestirilor lui Creangă. Adeziunea la 
acest tip de limbaj poetic ajunge la o realizare 
integrală în Înger în gerunziu (1998), carte subin- 
titulată Jurnal itinerant (9 mai-19 noiembrie 
1997). Se apelează aici frecvent la o imprevizibilă 
mişcare a lexicului, la dispunerea fantezistă a 
literelor, pentru a exprima o vibraţie emoţională 
în versuri de complicată virtuozitate formală. 
Încrederea în puterea de sugestie a cuvintelor, 
în eficienţa epitetului, a comparaţiei, a alego- 
riei, îndrăzneaţa inventivitate în materie de ritm 
şi rimă fac din Înger în gerunziu şi din Pasul pe 
nu (2000), cu subtitlul Jurnal itinerant ( ianu- 
arie-31 decembrie 1996), reale laboratoare de 
tehnică a poeziei. Reordonându-şi ultimele cărţi 
într-un proiectat ciclu de unsprezece volume (în 
desfăşurare), sub titlul generic Jurnal itinerant 
(volumele I-III: Pasul pe nu, Înger în gerunziu, La 
vama virgulei, apărute împreună în 2006, volu- 
mul IV: Mergându-mă, 2007), cu intenţia decla- 
rată de a scrie un poem pe zi, C. îşi concentrează 
efortul îndeosebi asupra „producerii” textului. 
Discursul ludic postmodern integrează o viziune 
melancolico-elegiacă tinzând spre abstracţiuni 
ermetice şi manierism. Contemplaţia autoana- 
litică, aparent detaşată, din „jurnalul” biografic 
cotidian se intersectează cu întrebări metafizice 

grave, sentenţioase, laconice în formulare. (lon 
Pop vorbea de „bacovianismul notaţiei «sărace», 
precare, sugerând un soi de vulnerabilitate a 
eului şi a scrisului”.) Jocul de cuvinte manierist se 
complică, se accentuează bufonescul şi ludicul, 
vizibile chiar în titluri (spre pildă, Înger în gerun- 
ziu, De-un ger cu Heidegger), unele texte (erme- 
tizante) uzând din plin de gratuităţi şi calam- 
bur, ca epuizare a posibilităţilor de exprimare: 
„În pripa ca de pripas/ gând cu prispă nescris/ 
riscă de-ascuţit şi de-asta,/ panta cu piscul glu- 
mind,/ se ceartă pasta cu pixul/ ori foamea cu 
fiscul privindu-mă fix,/ basmu-i basma curată să 
nu-l scriu,/ iar din fereastră timp lax, faximilat,/ 
invocă hârtia de lux din cuiul/ nu ştiu cui, care de 
unde nu-i,/precum pofta din oftat” (Cu ochiul). 
SCRIERI: Cetatea de inimă, Bucureşti, 1972; Porţile lui 
Septembrie, Bucureşti, 1979; Infranord, laşi, 1981; Inscrip- 
ţii pe drumul rotund, Bucureşti, 1989; Ion Creangă, craiul 
semnelor, laşi, 1995; Înger în gerunziu. Jurnal itinerant 
(9 mai-19 noiembrie 1997), Bucureşti, 1998; Pasul pe nu. 
Jurnal itinerant (1 ianuarie-31 decembrie 1996), Oneşti, 
2000; ed. 2 (Jurnal itinerant), I-IV, Oneşti, 2006-2007. 
Repere bibliografice: Ion Caraion, Cântec în coloană, ATN, 
1967, 2; Piru, Poezia, Il, 349-350; Al. Piru, [Constantin Th. 
Ciobanul, CRC, 1980, 33, SLAST, 1989, 41; Laurenţiu Ulici, 
„Infranord”, CNT, 1982, 21; Valentin Taşcu, „Infranord”, 
ST, 1982, 6; Nicolae Manolescu, Zilele culturii călinesci- 
ene, RL, 1995, 42; Vlad Sorianu, [Constantin Th. Ciobanu], 
ATN, 1999, 5, 2002, 3; Geo Vasile, Un crepuscular, RL, 1999, 
38; Adrian Alui Gheorghe, Starea poeziei, CL, 2001, 3; 
Constantin Ciopraga, Un „jurnal” în versuri, CL, 2007, 12; 
Viorica Mereuţă-Sorta, Despre virtuozitate şi dificultate în 
poezie, ATN, 2010, 11-12; Ion Pop, Un „jurnal poetic iti- 
nerant”, TR, 2011, 2006; Alex. Ştefănescu, Constantin Th. 
Ciobanu a învins încă o dată, RL, 2012, 39. C.$. 


CIOBANU, lon C. (27.X.1924, Budăi-Orhei — 
19.1.2001, Chişinău), prozator. Este fiul Ecaterinei 
şi al lui Constantin Ciobanu. După ce a absolvit 
Şcoala Pedagogică din Orhei, urmează cursu- 
rile literare superioare la Institutul de Literatură 
Universală „Maxim Gorki” din Moscova (1959). A 
activat în domeniile pedagogic, politic şi obştesc, 
fiind, între altele, preşedinte (1961-1965) şi secretar 
al comitetului de conducere al Uniunii Scriitorilor 
(1971-1990), preşedinte al Sovietului Suprem din 
RSS Moldovenească (1961-1965, 1986-1990). 1 s-au 
acordat Premiul de Stat (1970) şi titlul Scriitor al 
Poporului (1984). 

C. debutează editorial cu romanul Codrii (-IIl, 
1954-1957), pânză epică largă, policromă a eveni- 
mentelor prin care a trecut Basarabia în anii '30-— 
'50 ai secolului trecut. Personaje ca Ilie Geamănă, 
Ion Moraru, moş Toma Veşcă certifică aptitudinea 
scriitorului de a plăsmui tipuri sociale şi psiho- 
logice variate şi în mare parte veridice. „În mare 
parte” pentru că, din altă perspectivă, se resimte 
puternic tributul plătit ideologiei comuniste şi 
preceptelor realist-socialiste. Totuşi, spontaneita- 
tea şi naturaleţea expunerii faptelor şi evenimen- 
telor, atenţia pentru amănuntul pitoresc şi detaliul 
semnificativ, dialogul antrenant şi vorba populară 
de duh sunt caracteristice în romanele lui C., mai 
cu seamă în cel intitulat Podurile (1966), unde 
proza de analiză este concurată de un lirism cuce- 
ritor, de natură folclorică sau mai curând cu sursa 
în scrisul lui lon Creangă. Un realism dur, sprijinit 
şi pe descrierea veridică a deportărilor operate în 
Basarabia de regimul stalinist, domină naraţiunea 
în romanele Cucoara (1975) şi Podgorenii (1982). 
În culegerea de nuvele Voci pe oglinda apei (1981) 
se întâlnesc personaje demne de reţinut, scrii- 
torul efectuând sondaje psihologice profunde şi 
apelând la fixarea firească a expresiei, gesturilor 
şi în genere a comportamentului moral al oame- 
nilor (Străinul, Pădure verde, pădure..., În seara de 
revelion ş.a.). C. a tipărit şi cărți de publicistică pe 
teme preponderent literare: Evocări (1964), Tăria 
slovei mâiestrite (1971), Modelări artistice (1986), 
a reunit amintiri despre scriitori şi viaţa literară în 
Mărturisiri nespovedite — ultimele scrieri (2002), 
unde atmosfera anilor '50-'60 din secolul trecut, 
lupta cu sistemul, dar şi concesiile, compromisu- 
rile sunt aduse în pagină bonom, fără patimă. 
SCRIERI: Codrii, II, Chişinău, 1954-1957; Întâlnire cu 
eroul, Chişinău, 1962; Evocări, Chişinău, 1964; Podurile, 
Chişinău, 1966; Opătăranie vânătorească, Chişinău, 1970; 
Tăria slovei mâăiestrite, Chişinău, 1971; Cucoara, Chişinău, 
1975; Scrieri, I-III, Chişinău, 1977-1978; Voci pe oglinda 
apei, Chişinău, 1981; Podgorenii, Chişinău, 1982; Modelări 
artistice, Chişinău, 1986; Mărturisiri nespovedite — ulti- 
mele scrieri, pref. Mihai Cimpoi, Chişinău, 2002. 
Repere bibliografice: Nicolae Bileţchi, Ion C. Ciobanu, 
în Profiluri, 580-591; Vasile Coroban, „Cucoara” — uni- 
versul satului contemporan, LA, 1978, 15 iunie; lon Cio- 
canu, Podurile vieţii şi ale creaţiei. Studiu asupra crea- 
ției lui I.C. Ciobanu, Chişinău, 1978; Vladimir Beşleagă, 
Suflul vremii, Chişinău, 1981, 129-144; Nicolae Bileţchi, 
Romanul şi contemporaneitatea, Chişinău, 1984, passim,; 
Haralambie Corbu, Creaţia lui I.C. Ciobanu în şcoală, 

Chişinău, 1986; Cimpoi, Ist. lit. Basarabia, 186-187; Cio- 
canu, Lit. rom., 309-316; Ciocanu, Vase comunicante, 
356-360; Nicolae Bileţchi, Analize și sinteze critice, Chi- 
şinău, 2007, 236-260. I.C. 


CIOBANU, lon D. (25.1V.1910, Culnaia Veche-— 
Odessa -— 8.1.2000, Chişinău), propagandist, pro- 
zator, folclorist. A absolvit Institutul Pedagogic din 
Tiraspol (1932), fiind apoi şef al Secţiei de limbă şi 
literatură a Institutului Moldovenesc de Cercetări 
Ştiinţifice (Tiraspol, 1939, Chişinău, 1940-1941), 
director al Institutului de Istorie, Limbă şi Literatură 
al Academiei de Ştiinţe de la Chişinău (1946-1952), 
director al Institutului Pedagogic „lon Creangă” 
din Chişinău (1952-1956), şef al sectorului de fol- 
cloristică al Institutului de Limbă şi Literatură al 
Academiei de Ştiinţe de la Chişinău (1960-1979). 
În 1940 C. a participat la procesul de înlocu- 
ire a alfabetului latin cu alfabetul rus. Sub masca 
„neaoşismului moldovenesc”, a promovat ideea 
antiromânismului, impunând teoria falsă a celor 
„două limbi, două noroade, două culturi”. A spri- 
jinit analiza sociologizant-vulgară a scrierilor lite- 
rare şi a folclorului, a negat importanţa literaturii 
clasice. A elaborat manuale de gramatica „limbii 
moldoveneşti”, este autorul lucrării monogra- 
fice Poezia lirică populară moldovenească (1973, 
în limba rusă), a îngrijit volumele Poezia lirică 
(1975), Cântece revoluționare sovietice (1982, în 
colaborare) din seria Creaţia populară moldo- 
venească (16 volume, 1975-1983). Ca prozator, 
a semnat câteva culegeri de povestiri: Fata fru- 
moasă (1939), Nănaşul şi finul (1941), La aprinsul 
zorilor (1947), pe tema satului „nou” colectivizat, 
a „patriotismului” sovietic. În ultimii ani C. a con- 
tinuat să susţină „moldovenismu/” din cultură în 
două lucrări apărute la Universitatea din Tiraspol, 
în cadrul laboratorului de cercetări ale istoriei 
regiunii Transnistria: Cuvânt despre destinul limbii 
materne (1992), Limba maternă în destinul meu 
(1993), ambele în limba rusă. 
SCRIERI: Fata frumoasă, Tiraspol, 1939; Nănaşul şi finul, 
Chişinău-Tiraspol, 1941; Pagini din trecutul Moldo- 
vei, Chişinău, 1946; La aprinsul zorilor, Chişinău, 1947; 
Cum Paraschiţa a învăţat carte, Chişinău, 1948; Creaţia 
populară (Curs teoretic de folclor românesc din Basara- 
bia, Transnistria şi Bucovina) (în colaborare), Chişinău, 
1991. Antologii: Folclor moldovenesc, Chișinău, 1956 (în 
colaborare); Moldavskaia narodnaia liriceskaia poezia. 
Neobreadnaia pesnea, Chişinău, 1973; Poezia lirică, 

Chişinău, 1975; Cântece revoluționare sovietice, Chişi- 
nău, 1982 (în colaborare). 


Repere bibliografice: Andrei Hâncu, Știință sau „ejovş- 
cină” „enkavedevşcină”, LA, 1989, 23 martie; Cimpoi, Ist. 
G.B. 


lit. Basarabia, 290. 


CIOBANU, Mircea 
(13.V.1940, Bucureşti — 
22.1V.1996, Bucureşti), 

poet, prozator, eseist. 


Este fiul Mariei (născută Răportaru) şi al lui 
Gheorghe Sandu, constructor, pseudonimul fiind 
legat de numele unei bunici. A urmat cursurile 
serale ale Liceului „Dimitrie Cantemir“ din 
Bucureşti, lucrând în paralel fie pe un şantier, fie în 
agricultură. După ce ratează admiterea la 
Facultatea de Arhitectură, în 1958 se înscrie la 
Facultatea de Filologie-Istorie din Iași (secţia de 
rusă), trei ani mai târziu transferându-se la Filologia 
bucureşteană, absolvită în 1964. Fiind repartizat la 
o şcoală sătească din Teleorman, refuză postul şi se 
angajează pe un şantier de construcţii. Între 1965 și 
1966 este redactor la Agerpres, apoi, la recomanda- 
rea lui A.E. Baconsky, la Editura pentru Literatură 
(1967-1969), după care trece la Editura Eminescu 
şi la Cartea Românească (de la înfiinţarea ei, în 
1970). După 1989 revine ca redactor-şef la Editura 
Eminescu, apoi fondează o editură proprie, 
Vitruviu (1996). Devine, în această perioadă, purtă- 
tor de cuvânt în România al regelui Mihai I, pe care 
îl cunoaşte întâmplător cu ocazia primei ieşiri în 
Occident, într-o vizită la rudele din Elveţia. La înce- 
putul anilor '90 a realizat de altfel două volume 
intitulate Convorbiri cu regele Mihai 1 al României, 
prima biografie în dialog a fostului suveran. A 
publicat, în numeroase reviste culturale, poezii, 
eseuri, articole de critică literară şi plastică. I s-au 
decernat Premiul Uniunii Scriitorilor (1977, 1981, 
1991, 1993, 1994) Premiul „lon Creangă” al 
Academiei RSR (1983). 

Debutul absolut al lui C. se produce în 1959, în 
revista „Tribuna“, cu poezia La porțile luminii. În 

1966 debutează editorial cu volumul de poeme 
Imnuri pentru nesomnul cuvintelor, situat în pro- 
ximitatea hermetismului abstract al lui Ion Barbu 
din Ritmuri pentru nunțile necesare, trecut prin 
medievalismul lui Eugen Jebeleanu din Inimi sub 
săbii. Critica a invocat şi alte posibile vecinătăţi, 
de la baladismul cult al lui Ştefan Aug. Doinaş şi 
Radu Stanca până la teatralitatea lui Emil Botta şi 
lirismul oracular al lui Lucian Blaga, dintre conge- 
neri cel mai apropiat fiind Cezar Baltag. Caracterul 
imnic, meditativ, centrat pe transfigurarea alchi- 
mică a logosului, conferă nota specifică a acestor 
poeme alcătuite din trei-patru strofe de câte 
zece-unsprezece silabe, cu rimă încrucişată; 
poemul Armură a fost considerat de comentatori o 
ars poetica, metonimie a limbajului opac, protec- 
tor al fiinţei fragile: „Îmi voi lăsa sudoarea pe un 
mal/ şi-i voi privi statura călătoare/ rămasă-n 
urmă cu un gest final/ de-a mă primi în steiul ei de 
sare”. Patentate încă din volumul de debut, reto- 
rica deliberat vetustă şi atemporală, tonul oracular 
şi ceremonios, figuraţia emblematică, parabolele 
biblice sau mitologice ambigue sau enigmatice, 
trimițând la situaţii existenţiale general-umane 
sau la modele arhetipale, definesc şi cărţile de ver- 
suri ulterioare, începând cu Patimile (1968), conti- 
nuând cu Etica (1971) şi Cele ce sunt (1974). 
Formula se schimbă totuşi, de la aspectul prozodic 
(abundă acum deca- şi endacasilabii fără rimă) la 
arhitectura de ansamblu. Dominant devine tonul 
enunțţiativ, iar tema recurentă a damnării se asoci- 
ază cu viziuni translucide aflate sub semnul 
umbrei şi al visului: „A fi trezit şi-ntors a fi din 
somnul/ nehotărât; dar a fi miez de ziuă/ în visul 
meu şi celălalt s-aştepte./ Privească la cadran şi 
limba umbrei/ s-arate că la timp e numai ceara/ 
bufnind din lucruri, sărurile-ncinse/ din zori 
asupra apelor şi stâlpii/cu pulbere de sus...” 
(Celălalb. În Cele ce sunt textele sunt puse în 
pagină cu rigoare formală sub forma unor pătrate, 
cele paisprezece silabe ale versurilor corespun- 
zând numărului de versuri ale poemelor. 
Supratema lor ar putea fi „eliberarea de mișcare” 
din filosofia eleată, suprapusă imperativului gnos- 
tic al eliberării din „carcera” trupului supus des- 
compunerii şi morţii. Poet dificil până la erme- 
tism, care-şi încifrează semnificaţiile sau le ambi- 
guizează prin elipse (o posibilă strategie împotriva 
cenzurii), C. compune scenarii lirice cu substrat 
biblic ale degradării cosmice. Figura predilectă 

este, după cum s-a observat, metonimia. Cu 
Versuri (1982) şi Vântul Ahab (1984), poezia lui C. 
intră într-o nouă fază, a lirismului meditativ cu 
suflu profetic, modulat grav de ritmuri antice, dar 
eliberat din chingile prozodiei. Deşi există mai 
multe tangenţe cu realul contingent (s-a vorbit 
despre o „umanizare a lirismului”), spaţiile predi- 
lecte, predominant citadine, sunt transfigurate, 
atemporale sau ţinând de un timp al vechimii. 
Nostalgia tradiţiei, adâncirea compensatorie în 
„cărţile vechi” trădează o modernitate antimo- 
dernă, în sensul lui Jacques Maritain și Antoine 
Compagnon. Revelatoare sunt, cu deosebire, 
marile poeme - De profundis, Praznicul mare, 
Vântul Ahab —, culminând cu Melissos, trimițând 
la ultimul reprezentant al şcolii eleate, Melissos 
din Samos, care gândea fiinţa dincolo de orice 
reprezentare antropomorfică. O figură tutelară 
este cea a construcţiei, a edificării: „Eu, prin 
urmare, / ce să-mi închipui Melissos?/ Parte lucra- 
seră ei, însă-n dreptul/ brâului zis armenesc i-a 
răzbit adierea -/ ce spun eu adierea? Bolnavă/ 
somnului pală de vânt// Seară era şi lumina-n- 
tomnase pesemne -/ Melissos! Or, casa/ de când 
începuse să crească!.../ Astfel încât mă întreb: la ce 
bun să n-adoarmă zidarii!/ Casa-nvăţase oricum 
să lucreze de sine”. Mitul reformulat modern al 
constructorului poate fi legat de o obsesie biogra- 
fică (tatăl scriitorului a avut o astfel de ocupaţie). 
În ansamblu, poemele din anii '80 au un caracter 
sumbru; predomină viziunile apocaliptice, iar 
lirismul e mai narativ. Narativizarea se amplifică în 
Viaţa lumii (1989), unde titlul preluat de la Miron 
Costin (dimpreună cu tema ecleziastică a lui vani- 
tas vanitatum) acoperă o sumă de „vedenii” ale 
vieţii lăuntrice, grupate în cicluri şi prezentate sub 
forma unor pilde cu semnificaţii metafizice neli- 
niştitoare sau a unor meditații asupra sfârşitului 
corespunzând unei realități istorice aflate în 
pragul catastrofei, cum sugerează, de pildă, meta- 
fora ținutului „părăsit de zei şi de oameni”. Alcătuit 
din cinci poeme de mari dimensiuni: Noaptea 
(fragmente mici), Îngerul abatoarelor, Oaspete în 
viscolul mare, Noaptea (fragmente mari) şi 
Addenda — O cântare a Logofetesei, volumul Poeme 
(1994) reprezintă o explorare radicală a întuneri- 
cului existenţial, o prefigurare a morții şi a lipsei de 
speranţă, pe care doar pitorescul balcanic, agluti- 
nant şi ecumenic din Addenda o relativizează înţe- 
lept. Aceleaşi viziuni negre ale sfârşitului apropiat, 

expuse în formă psaltică sau sub forma unor rugă- 
ciuni, definesc şi postumele din Anul tăcerii (1997), 
reunind texte rămase în manuscris sau în presă. 
Diseminată în reviste, în paratexte sau în materia 
primă a cărţilor sale, eseistica lui C. vădeşte un 
umanist reflexiv cu o cultură vastă, intim asimi- 
lată. Bun cunoscător al tradiţiei neo- şi veterotes- 
tamentare, al cărţilor religioase vechi, al filosofilor 
antici greci şi latini, dar şi al celor moderni, comen- 
tator avizat al folclorului, dar şi al poeziei moderne, 
autorul a scris studii valoroase despre variantele 
poeziilor eminesciene, despre lon Barbu, despre 
scriitori maghiari şi germani. În Isarlâk (publicat 
în „Secolul 20” în 1997) întreprinde o analiză a lite- 
raturii şi civilizaţiei româneşti prin prisma unui 
„stil balcanic” identificat ca matrice stilistică a 
mentalităţii autohtone, în Noaptea limbajului 
(„Vatra”, 1986) dezvoltă o teorie a poeziei noastre 
din perspectiva evoluţiei şi a condiţionărilor lim- 
bajului poetic, iar într-un studiu despre cărţile 
populare în cultura română dezvoltă ipoteza unei 
continuităţi a evoluţiei conştiinţei lingvistice şi 
artistice premoderne la nivelul oralităţii „analfa- 
bete”. Scriitorul este, în optica lui Eugen Negrici, 
unul „funciarmente patristic”, rafinamentul medi- 
taţiilor etico-religioase din volumul postum La 
capătul puterilor. Însemnări pe Cartea lui Iov 
(1997), eseu poematic trimițând la gogoliana 
Meditaţie la dumnezeiasca liturghie, „îl recomandă 
drept un redutabil exeget al Bibliei [...] şi poate cel 
mai important scriitor român religios”. Judecata e 
valabilă, deopotrivă, pentru opera sa poetică şi 
prozastică, în condiţiile în care sistemul comunist, 
oficial ateu, nu permitea apariția unui asemenea 
tip de literatură decât prin camuflaj parabolic şi 
alibiuri culturale. Alţi comentatori au accentuat, 
dimpotrivă, caracterul estetic al operei în defavoa- 
rea celui moral şi spiritual. Literatura lui C. e 
simultan structurată de arhitextul biblic, adaptat 
existenţial, şi de sentimentul captivităţii în istoria 
profană, scenariul apocaliptic evocând, indirect, 
datele concrete ale epocii. Combinația de herme- 
neutică teologică şi reflecţie subiectivă din La 
capătul puterilor se înrădăcinează într-o obsesie 
veche pentru Iov, vinovatul fără vină atins de aripa 
deznădejdii care-l determină să i se adreseze lui 
Dumnezeu. Suferinţa lui lov e analogă patimilor 
lui lisus, ce asigură structura de adâncime a roma- 
nului Cartea fiilor (1970). Parabolă cristică grefată 
pe un fond arhetipal şi străbătută de un lirism 

intens, naraţiunea urmăreşte, în cele trei capitole 
ale sale (cifră simbolică, indicând, desigur, trinita- 
tea), tribulaţiile unui bătrân cerşetor şi ale fiului 
său pe care-l caută; tânărul moare pe un drum 
epuizant, iar cadavrul trece succesiv prin mâinile 
mai multor locuitori (preotul Musun, profesorul 
Cazilu, spălătoreasa Marta) ai unui oraş adminis- 
trat de un personaj versatil, cu atribute demonice 
(Canta). Toată lumea caută să se descotorosească 
de cadavru, iar când bătrânul descoperă mortul în 
casa lui Cazilu, puţin înaintea înhumării trupului 
este alungat de administrator, pe motiv că nu-şi 
poate proba identitatea. În mod simbolic, mor- 
mântul fiului nu va putea fi găsit în cimitir, suge- 
rându-se astfel o posibilă înviere (numele tânăru- 
lui - Melhisedec — trimite de asemenea la Cristos). 
Un „nucleu hermeneutic” (lon Bogdan Lefter) al 
prozelor viitoare îl reprezintă Martorii (1968). 
Nicolae Manolescu a văzut aici „întâiul nostru 
metaroman deplin” prin separaţia totală dintre 
jocul vieţii şi cel al literaturii, şi unul din primele 
romane româneşti neinfestate ideologic, scris 
după ieşirea de sub zodia realismului socialist şi 
apărut într-un an de maximă liberalizare a regi- 
mului. Subiectul, labirintic, dificil de urmărit prin 
amestecul derutant al planurilor, are ca punct de 
plecare investigarea vieţii unui personaj defunct 
numit, misterios, Domnul — trimitere profană la 
un Dumnezeu absent — şi a fiului acestuia, autor al 
unei cărți intitulate Lupta cu lucrurile, în care e 
relatată chiar moartea tatălui. Atmosfera e spec- 
trală, preapocaliptică, caracteristică, de altfel, 
pentru întreaga creaţie a lui C., în care existenţa 
însăşi apare ca o ars moriendi. Critica momentului 
a făcut apropieri — superficiale — de Noul Roman 
francez şi de gândirea structuralistă. Ele au fost, pe 
drept cuvânt, respinse de autor. Romanul conţine, 
într-adevăr, o parabolă a creaţiei „dezlegate de 
lume” (corespunzând spiritului dezlegat de trup) 
şi a cărţii imposibile, suficiente sieşi. Numai că 
miza e alta, (meta)ficţiunea vizând condiţia meta- 
fizică a omului şi a familiei în lumea modernă. 
Semnificaţia ultimă are, aşadar, un caracter apofa- 
tic, Martorii ilustrând imposibilitatea aflării ade- 
vărului (sensului) într-o istorie dominată de misti- 
ficare, manipulare şi teamă, reflex al pierderii legă- 
turii cu divinitatea. Tipologic, romanul ţine de 
datele modernismului târziu şi poate fi aşezat în 
serie cu istoria ocultă a enigmelor familiale din 
Iarna fimbul de Alice Botez, apărut în acelaşi an. 

Din materia reflexivă a Martorilor se vor nutri şi 
următoarele cărți de proză ale lui C., şi în mod spe- 
cial acele texte denumite generic „epistole“ şi 
aparţinând unei formule de graniță, melanj de 
eseu, poem narativ, fabulă sapienţială şi poveste 
cu substrat mitic, biblic ori filosofic. Epistole (1969) 
şi Armura lui Thomas şi alte epistole (1971) reu- 
nesc în jurul unor nuclee epice minimale, cu rezo- 
nanţe vetero- şi neotestamentare şi încărcate de 
aluzii culturale - Antichitatea şi Evul Mediu fiind 
referințe privilegiate —, o serie de spovedanii cva- 
sidostoievskiene, reflecţii de natură etică pe teme 
precum vinovăția, păcatul, ispăşirea, căutarea lui 
Dumnezeu, asceza, purificarea, moartea sau diho- 
tomia suflet/trup. Câteva „epistole“ tratează 
despre inefabilul artei, precum naraţiunea ce-l are 
protagonist pe Secundus, actor-sclav la Roma, 
care se stinge pe scenă când îl interpreta, cu 
maxima autenticitate posibilă, pe Agamemnon 
murind. În bună măsură, aceste naraţiuni-eseu 
conţin naraţiuni utopice, pilde, alegorii, parabole, 
în care Potopul, Sodoma şi Gomora ori Țara 
Făgăduinţei sunt topoi recurenți, camuflați, 
împreună cu o întreagă reţea de simboluri biblice, 
într-un text cu cadență de poem ce descrie, cu lux 

de detalii, lumi de fantasme. Epicul se înscrie 
într-un timp mitic, în care răzbat, cu intermitenţă, 
ecouri dintr-o lume modernă şi dintr-un prezent 
înceţoşat, iar personajele sunt arhetipale. Ultima 
piesă din ciclul epistolar, Tăietorul de lemne (1974), 
e alcătuită aproape în exclusivitate dintr-o reţea de 
ipoteze şi deducţii, în care eseul se îmbină cu pilda 
şi predica (trimiteri la mitul lui Cain). Mai mult 
decât Martorii, epistolele suferă de un abuz de 
reflexivitate eseistică alambicată şi de o prolixitate 
care opacizează discursul. Este ceea ce a impietat, 
în fond, asupra receptării postcomuniste a prozei 
şi poeziei autorului, intrate într-un con de umbră. 
Opera de vârfa lui C. o constituie însă romanul din 
cele şase volume numite Istorii (-VI, 1977-1993), 
unul dintre cele mai ambiţioase şi mai complexe 
proiecte romaneşti ale modernităţii postbelice 
autohtone. Spre deosebire de Martorii, protago- 
nistul din Istorii, inginerul constructor şi vigurosul 
pater familias Gheorghe Palada, „Marele” Palada, 
are o prezenţă masivă şi o identitate autoritară, de 
erou civilizator. Discursul narativ oferă iluzia 
omniscienţei, dar e orchestrat din off de o meta- 
conştiinţă care imprimă romanului un caracter 
hermeneutic; în ultimul volum, Tânărul bogat, el 
îi aparţine lui Marcu, unul dintre fiii Marelui 
Palada şi alter ego al lui C. Spre deosebire de joy- 
ceanul Lumea în două zile al lui George Bălăiță, cu 
care prezintă unele înrudiri, cinci volume ale 
Istoriilor cuprind evenimente derulate pe parcur- 
sul primelor trei zile ale anului 1959, totul deschi- 
zându-se printr-o imagine a sărbătorii — petrece- 
rea Anului Nou 1959 -în casa amfitrionului Palada. 
Structurate, simetric, în câte trei părţi - prima şi 
ultima redând scene din viaţa personajului princi- 
pal, a doua împletind reminiscenţe ale istoriei 
familiei Palada şi ale familiei soţiei sale Maria -, 
patru volume sunt complinite de al cincilea, ce 
cuprinde exclusiv evenimentele celei de-a treia 
zile, ultima din viaţa lui Palada. Cartea a doua a 
volumului al patrulea fusese dedicată profesorului 
Leon Pascal, singurul personaj cu o astfel de pon- 
dere din afara celor două familii şi, structural, opus 
dominatorului constructor prin retractilitatea sa 
contemplativă, livrescă. Ultimul volum are o struc- 
tură diferită, sub forma unei culegeri de nuvele 
dedicate, fiecare, câte unui personaj important: 
Adam, Logofeteasa, Leon Pascal, Marcu, Maria şi 
Gheorghe Palada. Caracterul lor independent, dar 
interdependent corespunde caracterului autonom 

al volumelor. Un al şaptelea volum, urmărind 
genealogia paternă a protagonistului de pe la 1700, 
nu a mai apucat să fie scris, iar Cronică dictată şi 
Codex Diabolicus au rămas abia schiţate. De Istorii 
urma să fie legat şi jurnalul de atelier al lui C. din 
anii 1980-1989; câteva fragmente intitulate 
Addenda (jurnal pe zece ani) au apărut în presă. În 
aceeaşi Addenda a Istoriilor urmau să fie încorpo- 
rate şi câteva poeme (Melissos, Scara, Hoitarii), 
incluse în cărțile de versuri; invers, poemul O cân- 
tare a Logofetesei din Tânărul bogat va fi transferat 
ca ultimă piesă în Addenda volumului Poeme din 
1994. Astfel de permutări confirmă ideea unei 
arhitecturi modulare a ansamblului operei lui C. şi 
al unei coerenţe profunde a acesteia, în interiorul 
căreia poemele pot fi citite ca ilustrări lirice ale 
imaginarului prozei. Totul - subsumat unei 
enorme încrederi în puterea edificatoare a cuvân- 
tului. Proiectat, prin saga familiei Dudescu, în 
lumea balcanică, fojgăitoare, a negustorimii bucu- 
reştene din perioada 1900-1950, dar cu ancore 
aruncate mult mai adânc în timp, extins apoi spre 
lumea intelectuală a epocii interbelice, ciclul 
Istorii oteră, la un prim nivel, o reformulare a 
romanului de periferie burgheză în ascensiune 
(Hortensia Papadat-Bengescu ş.a.) sau a celui de 
moravuri, dar şi a „cronicilor de familie”, a (bil- 
dungs)romanelor de tip frescă şi a epopeilor „de 
şantier” ale anilor '50. Acest roman total e conce- 
put, de fapt, ca un puzzle de istorii familiale subor- 
donate unei vaste, multistratificate fabulaţii gene- 
alogice, cu certe  resorturi autobiografice. 
Întâmplările actualizează, de fiecare dată, un sub- 
strat biblic, pe un traseu cu sugestii iniţiatice; tra- 
dițional la un prim nivel, de o masivitate epică şi o 
pregnanţă realistă absente în cărţile precedente, 
romanul e construit în reţea pe o infrastructură 
simbolică şi ezoterică (adevărat cosmos pitago- 
reic) extrem de sofisticată, însufleţită de o medita- 
ţie practic nerezumabilă asupra resorturilor nevă- 
zute ale existenţei şi ale logosului întemeietor. 
Acest mare roman al „istoriilor de familie” (şi al 
Familiei) este, în primă şi ultimă instanţă, un 
(meta)roman al fiinţei, în care existenţialul e 
guvernat, din umbră, de metafizic. 


Mircea Ciobanu e, poate, [...] scriitorul contemporan cel 
mai contradictoriu: nu e carte a lui care să nu ridice o 
problemă morală, rezolvată de fiecare dată într-un sens 
estetic. Nu e un moralist dublat de un estet, ci un estet cu 
veleităţi de moralist. Înrudirea cu poezia este evidentă. 

Ochiul lui e mai viu atras de spectacolul abjectei măreţii a 
Logofetesei decât de tulburarea conştiinţei lui Palada. În 
ciuda marii deosebiri de manieră (mai firească şi mai tra- 
dițională în Istorii decât în cărțile precedente, mai epică, 
mai puţin teoretizantă), Mircea Ciobanu rămâne acelaşi 
artist care contemplă lumea cu un hulpav ochi estetic. 
NICOLAE MANOLESCU 


SCRIERI: Imnuri pentru nesomnul cuvintelor, pref. 
Nicolae Manolescu, Bucureşti, 1966; Martorii, Bucu- 
reşti, 1968; ed. București, 1973; Patimile, Bucureşti, 
1968; Epistole, Bucureşti, 1969; Cartea fiilor, Bucureşti, 
1970; Armura lui Thomas şi alte epistole, Bucureşti, 
1971; Etica, Bucureşti, 1971; Cele ce sunt, Bucureşti, 
1974; Tăietorul de lemne, Bucureşti, 1974; Istorii, I-VI, 
Bucureşti, 1977-1993; Versuri, Bucureşti, 1982; Vântul 
Ahab, Bucureşti, 1984; Marele scrib, pref. Magdalena 
Popescu, Bucureşti, 1985; Martorii. Epistole. Tăietorii 
de lemne, pref. Cornel Ungureanu, Bucureşti, 1988; 
Viaţa lumii, Bucureşti, 1989; Convorbiri cu Mihai 1 
al României, I-II, Bucureşti, 1991-1993; Poeme, pref. 
Ioanid Romanescu, laşi, 1994; Anul tăcerii, București, 
1997; La capătul puterilor. Însemnări pe Cartea lui Iov, 
Bucureşti, 1997. Antologii: Poeziile creştinilor români, 
pref. edit., Bucureşti, 1995. Traduceri: N.G. Cernâşe- 
vski, Prologul, Bucureşti, 1957 (în colaborare cu Andrei 
Ivanovschi); Victor Sivetidis, Oracolul lui Oreste, Bucu- 
reşti, 1969. 


Repere bibliografice: Damian, Intrarea, 76-80; Popa, 
Modele, 114-120; Negoiţescu, Lampa, 225-229; Proto- 
popescu, Volumul, 201-206; Piru, Poezia, II, 242-253; 
Raicu, Critica, 313-316; Iorgulescu, Scriitori, 184-188; 
Dorcescu, Embleme, 99-106; Georgescu, Volume, 
73-77, Grigurcu, Poeți, 257-260; Doinaş, Lectura, 
208-213; Moraru, Semnele, 195-199; Crohmălniceanu, 
Pâinea noastră, 275-280; Culcer, Serii, 194-204; Simuţ, 
Diferenţa, 149-152; Tuchilă, Cetățile, 167-189; Vlad, 
Lectura rom., 140-148; Dobrescu, Foiletoane, III, 88-95; 
Simion, Scriitori, II, 334-345; Negrici, Introducere, 
153-173; Grigurcu, Existenţa, 218-226; Holban, Pro- 
filuri, 219-231; Cistelecan, Poezie, 83-86; Lovinescu, 
Unde scurte, |, 492-498; Al. Paleologu, Inima regelui, RL, 
1991, 51; Negoiţescu, Scriitori contemporani, 99-103; 
Simuţ, Incursiuni, 168-171; Ulici, Lit. rom, 1, 73-79; 
Pop, Pagini, 120-125; Manolescu, Litere, 326-331; Dicţ. 
analitic, II, 195-199, III, 284-287, Dicţ. esenţial, 169- 
171; Grigurcu, Poezie, I, 256-260; Manolescu, Lista, II, 
204-214, III, 251-262; Lefter, Scurtă istorie a romanului 
românesc, Piteşti, 2001, 133-146; Soviany, Textualism, 
II, 214-218; Negrici, Comunism, Proza, 197-201, 326- 
328; Holban, Ist. lit., II, 108-119; Manolescu, Istoria, 
1154-1162; Culianu, Studii, II, 194-196; Popa, Ist. lit., II, 
445-450; Cristina Cioabă, Identitate şi disoluţie. Intro- 
ducere în opera lui Mircea Ciobanu, pret. Paul Cornea, 
Bucureşti, 2010. P.C. 


Dicţionarul general al literaturii române 356 


CIOBANU, Nicolae | 
(4.VIII.1931, 
Băluşeşti-Girov, j. 
Neamţ — 27.X1.1987, 
Bucureşti), critic şi 
istoric literar, editor. 


Părinţii, Ana (n. Sava) şi Constantin Ciobanu, ţărani, 
îl îndrumă spre o activitate practică. Drept urmare, 
fiul lor va urma Şcoala Medie Silvică din Pucioasa, 
devenind tehnician silvic. Totuşi, în 1952 intră la 
Facultatea de Filologie din Bucureşti. După absolvire, 
în 1957, lucrează în redacţia revistei „Scrisul bănă- 
țean” din Timişoara. Tânărul redactor își arăta îngri- 
jorarea, într-o scrisoare din 1958 către Tudor Vianu, 
față de brutalitatea cenzurii, care interzisese publica- 
rea articolului Orient şi Occident într-o discuţie filoso- 
fică al profesorului său din Bucureşti. Peste doi ani 
părăseşte Timişoara, dezamăgit că nu putuse ocupa 
un post în învățământul universitar pe motive de 
„dosar”: în 1956, în ultimul an de facultate, fusese 
exclus din UTM pentru atitudinea sa din timpul miş- 
cărilor studenţeşti legate de evenimentele din 
Ungaria. Între 1960 şi 1962 este profesor într-un sat 
din judeţul Dâmboviţa, iar la începutul lui 1963 se 
reîntoarce la Timişoara ca redactor la „Scrisul bănă- 
țean” („Orizont”) şi asistent, după un timp lector la 
Universitate. La sfârşitul anului 1968 este nevoit să 
plece definitiv din oraş şi se stabileşte în Bucureşti, 
angajându-se mai întâi la Televiziunea Română, apoi, 
din 1971, ca redactor, mai târziu şef al secţiei de cri- 
tică literară la revista „Luceafărul”. Din 1985 până la 
sfârşitul vieţii este director al Muzeului Literaturii 
Române. În 1971 obținuse titlul de doctor în filologie 
al Universităţii din Bucureşti. Debutează încă din 
vremea studenţiei în „Gazeta literară” (1956). Scrie la 
mai toate revistele Uniunii Scriitorilor, îndeosebi la 
cele unde a funcţionat ca redactor, susținând rubri- 
cile „Cronica literară”, „Retrospective”, „Cartea de 
debut”. Publică şi foiletoane în serial, ultimul fiind 
despre proza fantastică. A semnat şi cu pseudoni- 
mele Nic. C. Sava, Valentin Ganea. 

Criticul C. este dublat, mai ales în prima parte 
a activităţii sale, de istoricul literar. Volumul de 
debut este un studiu sistematic intitulat Nuvela şi 

povestirea contemporană (1967), urmat, peste ani, 
de o antologie cu aceeași temă, De la Constantin 
Negruzzi la Pavel Dan (1979). În 1970 îi va apărea 
monografia Ionel Teodoreanu. Viaţa şi opera. 
Complementar, va tipări, cu acribie documentară, 
o ediţie a scrierilor lui lonel Teodoreanu în şapte 
volume (Opere alese, 1968-1981). În contribuţi- 
ile de cronicar literar — Panoramic (1972), Critica 
în primă instanță (1974) — abordează cu prepon- 
derențţă domeniul prozei literare. Chiar şi volu- 
mul Eminescu (1984) este dedicat prozei poetului, 
investigând „structurile fantasticului narativ”. Este 
evidentă o specializare a lui C. pe problemele prozei 
scurte româneşti. O carte postumă, Între imaginar 
şi fantastic în proza românească (1987), vine să 
întărească această afirmaţie. E de apreciat efortul 
comentatorului de a-şi moderniza mijloacele de 
abordare a fenomenului literar în alte câteva apa- 
riţii: Însemne ale modernităţii UL, 1977-1979) şi 
Întâlnire cu opera (1982). Istoria literară - cu refe- 
rinţă specială la Ionel Teodoreanu - C. o concepe 
mai mult ca un demers de „demistificare şi demi- 
tizare”. Totuşi, monografia despre autorul Uliței 
copilăriei şi La Medeleni este clasică, investigând 
metodic viaţa şi opera prozatorului. Încercând să 
explice unicitatea stilului lui Ionel Teodoreanu, de 
imens succes de public încă de la debut, exegetul 
disjunge — în linia lui G. Ibrăileanu - între scriitorii 
moderni munteni, care-şi reprimă nostalgiile după 
vremurile apuse, şi scriitorii moldoveni, care se lasă 
fermecaţi de „glasul amintirilor”. Abordând aşa-zi- 
sul subiectivism auctorial, criticul pledează pentru 
unicitatea şi independenţa celor mai îndrăgite per- 
sonaje ale operei faţă de biografia celui care le-a 
creat. Cu acest prilej el nu ezită să opereze disocieri 
între opere valoroase, cum ar fi ciclul Medelenilor, 
şi neîmpliniri sau chiar eşecuri, invalidate de gustul 
publicului de azi. C. a dovedit prin monografia sa, 
dar şi prin ediţia critică la care a lucrat cu profe- 
sionalism peste un deceniu, că are calități remar- 
cabile de critic, istoric literar şi editor. Polemic şi 
obstinat disociativ, îndeosebi în Incursiuni critice 
(1975), cronicarul literar încearcă, într-o suită de 
articole, o definire a condiţiei debutului. El glo- 
sează asupra actului critic, pe care îl înţelege ca 
pe o formă de meditaţie asupra existenţei umane. 
Termenul de referinţă pentru o ars critica bazată 
pe conceptul moral al „bunului-simţ” ar fi umanis- 
mul activ. Poziţia sa tranşantă poate crea impresia 

inaderenţei la conceptele teoretice moderne. Chiar 
dacă nu şi-a structurat programatic liniile orizon- 
tului critic, este evidentă în demersul său tendinţa 
de a-şi defini clar termenii. Moartea prematură 
l-a împiedicat să sistematizeze într-o sinteză inte- 
gratoare punctele de vedere risipite în cronicile 
ce ambiţionează să consemneze la zi performan- 
ţele literaturii contemporane. Argumentele lui 
sunt mai ales extrinseci actului creator, explicabile 
prin formaţia sa de istoric literar. Dar însumate cu 
probitate şi uneori convingător, ele dau criticului 
posibilitatea să se delimiteze, adesea în campanii 
de presă prelungite, de alte opinii şi să-şi contureze 
propriul mesaj. 

SCRIERI: Nuvela şi povestirea contemporană, Bucureşti, 
1967; Ionel Teodoreanu. Viaţa şi opera, Bucureşti, 1970; 
Panoramic, Bucureşti, 1972; Critica în primă instanţă, 
Bucureşti, 1974; Incursiuni critice, Timişoara, 1975; 
Însemne ale modernităţii, I-II, Bucureşti, 1977-1979; 
Întâlnire cu opera, Bucureşti, 1982; Eminescu. Structurile 
fantasticului narativ, laşi, 1984; Între imaginar şi fantas- 
tic în proza românească, Bucureşti, 1987. Ediţii, antolo- 
gii: lonel Teodoreanu, Opere alese, vol. I-III, introd. edit., 
Bucureşti, 1968, vol. IV-V, introd. edit., Bucureşti, 1970-— 
1971 (în colaborare cu Aurelia Rusu), vol. VI-VII, introd. 
edit., Bucureşti, 1977-1981; De la Constantin Negruzzi la 
Pavel Dan, introd. edit., Bucureşti, 1979. 


Repere bibliografice: Cornel Ungureanu, „Nuvela şi 
povestirea contemporană”, O, 1967, 6; Dumitru Micu, 
„Ionel Teodoreanu”, TR, 1970, 29; Eugen Simion, „Ionel 
Teodoreanu”, LCE, 1970, 49; Liviu Leonte, „Panoramic”, 
CRC, 1974, 1; Doina Uricariu, „Incursiuni critice”, CNT, 
1976, 35; Lucian Raicu, Critica de recuperare, RL, 1977, 
26; Dimisianu, Opinii, 304-308; Mihai Ungheanu, 
„Însemne ale modernităţii”, LCE 1979, 51; Ion Buduca, 
Alte însemne ale modernităţii, AFT, 1980, 1; Cristea, 
Faptul, 334-337, Stan Velea, „Întâlnire cu opera”, RITL, 
1983, 4; Valentin E Mihăescu, „Eminescu. Structurile fan- 
tasticului narativ”, CNT, 1984, 43; loana Em. Petrescu, 
Studii eminesciene, ST, 1985, 1; Piru, Critici, 73-76, Dicţ. 
scriit. rom., |, 568-569. S.1. 


CIOBANU, Nicu (26.VIII.1960, Sân Miai-Locve, 
Serbia), poet, prozator, jurnalist, traducător. Este 
fiul Mariei (n. Mohan) și al lui Ion Cioban, ţărani. 
A urmat liceul în Alibunar şi la Vârşeţ (1973-1979), 
Facultatea de Drept şi Facultatea de Filosofie la 
Novi Sad, fiind licenţiat numai al celei din urmă 
(1984). Va fi redactor la postul de radio Novi Sad, 
secţia română (1984-2001; i se difuzează în acest 
interval un număr mare de scenarii radiofonice), 
redactor-şef al Editurii Libertatea din Pancevo 

(1993-2000), redactor cultural la Televiziunea din 
Novi Sad, secția română (1997-1999), director al 
Casei de Presă şi Editură Libertatea din Pancevo. 
Debutează cu versuri în revista „Iribuna tineretu- 
lui” (1977), iar editorial cu volumul Păsări neînşe- 
uate (1981). Mai este prezent în „Bucuria copiilor”, 
„Libertatea”, „Lumina”, „Piramida”, „Linereţea” ș.a. 
Versurile i-au fost incluse în mai multe antologii și 
au fost traduse frecvent. A primit numeroase dis- 
tincții, printre care Premiul Festivalului de Poezie 
al Tinerilor Poeți, Premiul Academiei Internaţionale 
„Mihai Eminescu”, Premiul Editurii Libertatea 
(1997), Diploma de Onoare a Ligii Culturale pentru 
Unitatea Românilor de Pretutindeni (1997), Premiul 
Omul Anului, decernat de Fundaţia Română de 
Etnografie şi Folclor din Voivodina (2002), Premiul 
Special pentru traduceri acordat de Filiala Timişoara 
a Uniunii Scriitorilor şi de revista „Orizont (2010). 
Poeziile de debut ale lui C. sunt un amestec de 
prozaism şi de imagini suprarealiste („Era vineri/ La 
prânz s-a servit fasole/ Atunci ai venit şi tu/ călare 
pe barză”), fără a fi ocolite unele reflexe metapoe- 
tice. Atmosfera este vag rustică, adesea cu sarcas- 
tice dezavuări ale oraşului. Plachetele următoare 
adâncesc aceste tendinţe, adăugându-le o anume 
violenţă atât de limbaj, cât şi de imagini („Să-i tăiem 
ochiului/ ochiul. Din el vor ieşi viermi umflaţi/ 
de-atâta ploaie şi sâmburele putrezit/ încolţi-va”). 
Împrejurări inexplicabile (1990) conţine texte mai 
dezinvolte, care mizează pe umor şi pe tehnica inter- 
textualităţii. C., reprezentant de seamă al generaţiei 
optzeciste din Voivodina, format la cenaclul literar 
Tinerele Condeie din Vârşeţ, își axează poezia pe de 
o parte pe problematica existenţială, iar pe de altă 
parte pe căutarea unui adevăr al omului într-o lume 
periclitată de realul mărunt. Această viziune e înte- 
meiată pe o observaţie exactă, minuțioasă, aproape 
fiziologică. Totodată, fuga dinspre „periferie” spre 
„centru” spulberă multe iluzii, punând la încer- 
care curajul de a rosti adevărul. În cel de-al doilea 
volum al lui C., Om singur visând (1984), versurile 
sunt într-un anume fel diferite, cuprinse parcă de 
un mister ascuns dincolo de cotidianul existenţial. 
Poetul construieşte sintagme inedite în Voivodina, 
întors fie spre expresionism, fie spre postmoder- 
nism şi neonaturalism. Recele ochiului este un 
laitmotiv în lirica lui („ochiul se deşiră arzând/ şi 
durerosul zvon e precum un fier foşnind/ în pleo- 
apa copilului plăpând” —- Când nu mai poți trăi o 
altă iarnă...). Altcândva în pragul uşii se întrezăresc 

„imagini ce se perindă în întuneric”, în piaţă se simte 
„miros de lumină pârlită”, grădina cu „ierburile stră- 
vezii” pulsează în aer, în sat „caii nu mai miroseau 
a toamnă uscată/ şi a fum” (magini din viața unui 
ochi). Bizare sunt figurile proiectate pe acest fundal: 
demențţi care se spânzură în altar, birjari care rugi- 
nesc, cronicari miopi, indivizi care urinează în vase 
chinezeşti, un ţăran turbat, copii din flori care înne- 
bunesc de atâta carte, un om cu limba vânată în joc, 
dar și poetul înşuşi şi „ea”, văzută ca sens al exis- 
tenţei. Pentru C. toamna e anotimpul crimelor, cu 
ploi palide, bolnave de insomnie. În general, poezia 
lui are drept ax obsesia distanţei care separă pro- 
pria identitate și realul, un real trivial, lipsit de orice 
sacralitate. 

SCRIERI: Păsări neînşăuate, Pancevo, 1981; Om singur 
visând, Pancevo, 1984; Împrejurări inexplicabile, 
Pancevo, 1990; Depoetizare, Pancevo, 2002; Poeme, lași, 
2005; Pe aripile inspiraţiei (în colaborare cu Vasa Barbu 
și Costa Roșu) Pancevo, 2008. Traduceri: Nadomak 
Vitlejema: rumunska kpatka proza XX beka [În preajma 
Betleemului: proză scurtă românească din secolul XX], 
Pancevo, 2010. 

Repere bibliografice: lon Deaconescu, Poezie şi epocă, 
Novi Sad, 1989, 73-77; Mariana Dan, Sufletul universal 
nu are patrie, Belgrad, 1997, 85-90; Baba, Compendiu, 
22-23; Popa, Lit. rom. Voivodina, 1997, 231-237, Agache, 
Lit. rom. ţările vecine, 375-378; Simeon Lăzăreanu, O 
călătorie epică între două limbi, „Libertatea”, 2011, 13; 
Carmen Dărăbuş, Virginia Popovici, Literatura de limba 
română din Serbia şi antropologia culturală, Cluj-Na- 
poca — Novi Sad, 2012, 189-194; Marina Ancaiţan, Rosti- 
rea continuă, Pancevo, 2012, 14-22. D.B.-D., VP 


CIOBANU, Radu 
(8.]11.1935, Timişoara), 
prozator. 


Este fiul Dorinei (n. Demian) şi al lui Silviu Cio- 
banu, avocat; prenumele la naștere: Radu Pompiliu 
loan. Frecventează cursurile liceale la Timişoara, 
finalizându-le în 1953; printre colegi se numără 
Livius Ciocârlie, dar și viitorul fizician Peter Freund, 

cu care mai târziu va realiza cartea de convorbiri 
Dialog peste Atlantic (2006). După bacalaureat 
devine student al Facultăţii de Agronomie din 
Timişoara (1954-1958), abandonată în anul al 
IV-lea, apoi al Facultăţii de Filologie a Universităţii 
„Babeş-Bolyai” din Cluj (1959-1964). După licență 
este mai întâi profesor la Dobra (1964-1965), 
Hunedoara (1965-1972) şi ulterior la Deva, unde va 
fi metodist cultural. Debutează în 1958, în revista 
„Scrisul bănăţean”, cu schița Băiatu. Editorial, 
debutează în 1970 cu volumul După-amiaza bătră- 
nului domn. Colaborează, îndeosebi cu proză, la 
„Steaua”, „Iribuna”, „Orizont”, „Vatra”, „Iransilva- 
nia”, „Luceafărul”, „Viaţa românească”, „Dilema”, 
„Dilemateca”, „Discobolul”, „Secolul 21”, „Caiete 
critice”, „Arca” ș.a. Din 1998 este director al revistei 
„Arhipelag”. Printre alte distincții, i s-a acordat Pre- 
miul de Excelenţă al Uniunii Scriitorilor, Filiala 
Timişoara (2002). În preajma lui 2000 s-a stabilit în 
Germania. 

Proza scurtă (nuvele, povestiri, schiţe) inclusă 
de C. în volumul După-amiaza bătrânului domn 
are, ca tematică şi procedee, caracterul unor exerci- 
ţii pregătitoare pentru câteva dintre romanele ulte- 
rioare. Nuvela care dă titlul culegerii devine primul 
capitol al romanului Crepuscul (1971; Premiul 
Uniunii Scriitorilor), carte densă, bine articulată, 
ilustrând formula romanului social. Biografia unui 
bătrân magistrat, descendent pe linie maternă 
din oştenii lui Avram Iancu, constituie un prilej 
de meditaţie asupra lumii transilvănene, făcând 
trimitere la amurgul unei familii, la disoluția unei 
clase. Totodată, Crepuscul este un roman al uni- 
versului familial, vădind capacitatea scriitorului 
de a „recupera” epic atmosfera unei epoci revolute 
(aici, aceea interbelică, în special), cu mijloacele 
consacrate ale realismului. Romanul etalează în 
pagini descriptive remarcabile imaginea unui oraş 
de altădată (în filigran se descifrează Timişoara), 
scene de gen (talciocul, evenimente de familie 
cu ecou comunitar etc.), portrete şi momente de 
rememorare implicând impactul cu istoria. Zilele 
(1972) continuă tendinţa spre fresca socială, ane- 
xând în formula romanului de familie problema- 
tica faptului de actualitate, a banalului cotidian. 
Tot pe structura unor „biografii” configurate în 
interesante proiecţii epice se bazează C. în roma- 
nele cu temă istorică: Nemuritorul albastru (1976), 
Vămile nopţii (1980), Linia şi sfera (1982), Călărețul 
de fum (1984), Roata lumii (1988). În aceste 

„imagini” având ca protagonişti personaje ates- 
tate istoric — Petru Rareş, Miron Costin, Constantin 
Brâncoveanu, Horea —, deşi recurge la o riguroasă 
documentare, scriitorul nu urmăreşte atât recon- 
stituirea în sensul consacrat, cât problematiza- 
rea. Mai degrabă ipoteze epice, romanele vizează 
teme generice: sensul creaţiei şi al existenţei, rela- 
ţia individ-putere ş.a. Autorul caută un decupaj 
de scene simbolice, evită ordonarea riguros cro- 
nologică a tramei epice, alternând perspectivele 
narative. Pentru modul său de a concepe romanul 
istoric sunt edificatoare îndeosebi Nemuritorul 
albastru şi Vămile nopții, care pun în ecuaţie tema 
puterii; cele două volume, concepute în serie, vor 
fi publicate împreună în 2012. Arhipelagul (1987), 
subintitulat „roman”, este în aceeaşi măsură un 
„jurnal de scriitor”. De fapt, romanul autobiogra- 
fic este interferat de un jurnal, planul evocării fiind 
dublat de un plan al confesiunii şi reflecţiei. Pe o 
formulă asemănătoare mizează romanul Steaua 
fiecăruia (2004). Jurnale propriu-zise — Scara inte- 
rioară. Jurnal 1980-1984 și Țărmul târziu. Jurnal 
1985-1990- vor fi publicate în 1999 și în 2004, con- 
semnând atât activitatea scriitorului, cât și preca- 
ritățile ultimului deceniu comunist. Recurs la rați- 
une (2011) conţine interviuri luate autorului, cu 
numeroase pasaje autobiografice, dar și recenzii 
sau eseuri despre elite, consumism și, în general, 
despre starea culturală postcomunistă. 

SCRIERI: După-amiaza bătrânului domn, Bucureşti, 
1970; Crepuscul, Bucureşti, 1971; Zilele, Bucureşti, 1972; 
Treptele Diotimei, Bucureşti, 1973; Dreptul de a începe, 
Bucureşti, 1974; Poveşti pentru trei seri, Timişoara, 1975; 
Nemuritorul albastru, Bucureşti, 1976; ed. 2 [Nemuri- 
totul albastru. Vămile nopții], Timișoara, 2012; Ultima 
vacanță, Bucureşti, 1977; Vămile nopții, Bucureşti, 1980; 
Linia şi sfera, Bucureşti, 1982; Heralzii, Bucureşti, 1983; 
Călărețul de fum, Bucureşti, 1984; Casa fericiţilor, Bucu- 
reşti, 1986; Arhipelagul, Timişoara, 1987; Roata lumii, 
Bucureşti, 1988; Mic dicţionar de cultură religioasă, 
Timişoara, 1994; Dicţionarul rostirilor biblice, Timişoara, 
1996; Scara interioară. Jurnal 1980-1984, Timişoara, 
1999; Steaua fiecăruia, Timişoara, 2004; Țărmul târziu. 
Jurnal 1985-1990, Deva, 2004; Radu Ciobanu-Peter 
Freund, Dialog peste Atlantic, Deva, 2006; Europa din 
noi, Timişoara, 2008; Recurs la rațiune, Timişoara, 2011. 

Repere bibliografice: Nicolae Balotă, [Radu Ciobanul, 
RL, 1971, 36, LCE 1977, 45; Dana Dumitriu, „Crepuscul”, 
ARG, 1972, 6; Mircea Vaida, [Radu Ciobanu], LCE, 1973, 2, 
TR, 1976, 11; Val Condurache, Romanul politic, CL, 1974, 
3; Nicolae Baltag, Cu ajutorul dicționarului de simboluri, 

LCE 1974, 44; Ungureanu, Proză, 226-234; Doina Urica- 
riu, „Vămile nopții”, T, 1981, 2; Cornel Ungureanu, [Radu 
Ciobanul, O, 1987, 2, 2008, 12, LCE 2010, 51-52; George 
Pruteanu, Jurnale şi retorica jurnalului, CL, 1988, 6; Ruja, 
Parte, |, 111-114; Dicţ. scriit. rom., |, 569-571; Ulici, Lit. 
rom., |, 386-388; Dicţ. analitic, IV, 43-46; Simuţ, Reabi- 
litarea, 69; Dicţ. Banat, 166-169; Gabriel Dimisianu, Un 
jurnal din „Epoca de Aur”, RL, 2008, 29; Popa, Ist. lit., II, 
854-855; Smaranda Vultur, Aproximând un portret: Radu 
Ciobanu, O, 2010, 3; Viorel Marineasa, Tandem trans- 
atlantic, I-III, O, 2010, 10, 11, 12. C.H. 


CIOBANU, Ştefan 
(11.X1.1883, 
Talmaz-Tighina — 
28.11.1950, Bucureşti), 
istoric literar. | 


Este fiul Nataliei şi al lui Nicolae Ciobanu, descen- 
denţi dintr-o familie de răzeşi basarabeni. După 
absolvirea, în 1905, a Seminarului Pedagogic din 
Bairamcea şi, în paralel, a Liceului nr. 1 din 
Chişinău (urmat în particular), obţine, în 1907, o 
bursă şi frecventează cursurile Facultăţii de Litere, 
secţia de  slavistică, a Universităţii „Sfântul 
Volodimir” din Kiev, unde îşi ia licenţa magna cum 
laude în 1911. Urmează în anii 1911-1912 cursul 
superior academic, o specializare cu profil pedago- 
gic. Cercetarea arhivelor şi a bibliotecilor din Kiev, 
Moscova şi Sankt Petersburg, sub îndrumarea pro- 
fesorului Vladimir Peretz, îi deschide noi perspec- 
tive în studierea scrisului vechi românesc, prin 
prisma raporturilor culturale româno-ruse şi 
româno-ucrainene din epoca medievală. Una 
dintre primele sale contribuţii, un studiu în limba 
rusă privind legendele româneşti despre Maica 
Domnului, apare în revista moscovită „Etnogra- 
ficeskoe obozrenie” din 1911, pentru ca în anul 
următor să publice în „Zapiski neofilologiceskogo 
obşcestva” din Sankt Petersburg un studiu despre 
mitul lui Arachne în Legenda Maicii Domnului. Un 
alt studiu aprofundat referitor la Dicţionarul slavo- 
român din Biblioteca Societăţii de Istorie şi 
Antichităţi Ruseşti din Moscova, apărut în „Russkii 
filologiceskii vestnik” din Varşovia în 1914, 

contribuie la o anumită recunoaştere în breasla 
filologică din vremea sa. Consacrarea lui C. survine 
publicării unei monografii consacrate activităţii 
literare a lui Dosoftei, mitropolitul Sucevei, apă- 
rută la Kiev, în 1915, sub egida Academiei Imperiale 
de Ştiinţe a Rusiei, tradusă în 1918 şi în română. C. 
a fost, în acelaşi timp, un spirit dinamic, angajat, 
care s-a implicat în acţiunile politice şi sociale de 
renaştere națională. La Kiev, în 1908, pusese bazele 
societăţii culturale Deşteptarea, înfiinţată în filiația 
„pământeniilor” basarabene, asociaţii studenţeşti 
democratice. A militat pentru introducerea limbii 
române şi a alfabetului latin în şcolile din stânga 
Prutului şi a fost un partizan fervent al unirii 
Basarabiei şi Bucovinei cu România. În 1917 este 
desemnat director al Învăţământului Public din 
Basarabia, iar în 1918 este ales în Sfatul Ţării. A 
funcţionat ca profesor la liceul din Bolgrad, iar din 
1918 la Liceul „Alecu Russo” din Chişinău (unde a 
fost şi director din 1921). A editat, totodată, revista 
„Şcoala Basarabiei”, precum şi „Anuarul Comisiei 
Monumentelor Istorice din Basarabia”. Este ales, în 
octombrie 1918, membru al Academiei Române, în 
locul bucovineanului I.G. Sbiera, rostind, în anul 
următor, discursul de recepţie intitulat Contri- 
buţiuni privitoare la originea şi moartea mitropoli- 
tului Moldovei Dosoftei. Devine, din 1926, profesor 
la Facultatea de Teologie a Universităţii din Iaşi (cu 
sediul în Chişinău), iar începând din toamna 
anului 1938 ocupă Catedra de istoria literaturii 
române vechi de la Facultatea de Litere şi Filosofie 
a Universităţii din Bucureşti, ca al doilea titular al 
ei, pelângă N. Cartojan. În 1940 a deţinut temporar 
portofoliul de ministru al Cultelor şi Artelor în 
guvernul Gheorghe Tătărăscu, funcţie din care a 
demisionat în semn de protest faţă de acceptarea 
în Consiliul de Coroană a ultimatumului sovietic 
privind cedarea Basarabiei şi a Bucovinei de Nord. 
În perioada 1942-1948 a fost vicepreşedinte al 
Academiei Române. Este tatăl istoricului literar 
Valeriu Ciobanu. 

Sub aspect metodologic, C. se revendică de la 
sistemul lui Gustav Lanson, citând un eseu din 
1910 al acestuia, La Methode de lhistoire litteraire, 
pentru definirea viziunii istorice asupra literaturii. 
Istoricul literar român admite prioritatea aplicării 
unor metode riguroase, prin care să se stabilească 
anumite „legi în naşterea şi dezvoltarea operelor 
îmbrăcate în forma cuvântului şi care ar pune isto- 
ria literaturii în rândul ştiinţelor”. Orientările 


361 Dicţionarul general al literaturii române 


metodologice pe care le schițează în introducerea 
la cursul său de istorie a literaturii române vechi, 
ţinut la Facultatea de Litere şi Filosofie bucureş- 
teană între anii 1938 şi 1943, pornesc de la ideea că 
literatura este asemenea unui organism viu, având 
propriile legi de dezvoltare. Menirea istoricului 
literar ar fi aceea de a descoperi cauzele fenomene- 
lor şi de a face legătura evolutivă între acestea, de a 
intui „legile de cauzalitate cărora se supun faptele 
literare”. Pentru aceasta, el are la îndemână două 
categorii de metode ce pot fi utilizate: metodele 
subiective, care implică un anumit relativism şi 
chiar dogmatism, şi cele obiective, numite şi 
metode critice. Din prima categorie sunt analizate 
metoda estetică, etică şi cea sociologică, iar din cea 
de-a doua — metoda istorică, cea istorico-psiholo- 
gică (biografică), cea istorico-culturală, promovată 
de Hippolyte Taine, cea istorico-comparativă, 
practicată la noi de D. Caracostea, apoi metoda 
evoluționistă, cu accentul pus de Ferdinand 
Brunetiăre pe dinamica genurilor literare, şi 
metoda filologică (exegetică). C. înclină fără ezitare 
în favoarea celei din urmă metode, pe care o consi- 
deră cea mai adecvată, deoarece permite o cerce- 
tare complexă pentru „a stabili şi verifica textul, a 
supune opera unui examen genetic, a determina 
influenţele”. Prin metoda filologică se recurge, tot- 
odată, la o serie de discipline auxiliare de investiga- 
ţie deosebit de utile: bibliografia, paleografia, cro- 
nologia, istoria limbii, istoria, istoria artei (minia- 
tură, ornamentică, iconografie). De asemenea, cri- 
tica textelor, pe linia contribuţiilor lui D. Russo, i se 
pare o modalitate indispensabilă pentru studierea 
vechilor monumente literare. În final, el realizează 
o schiţă istoriografică cvasicompletă, de la Mihail 
Kogălniceanula G. Călinescu, subtitlul Cunoştinţele 
istorico-literare la români, urmărind modul în care 
disciplina îşi conturează obiectul şi îşi delimitează 
criteriile. Referindu-se doar la sfera preocupărilor 
sale constante, concluzia exegezei metodologice, 
apărută ca volum în 1944, este exprimată lapidar 
de C.: „Iată de ce un cercetător al literaturii noastre 
vechi are nevoie să se adreseze direct izvoarelor”. 
Această raportare nemijlocită la text, la document 
este un principiu de lucru pe care l-a urmat în mod 
consecvent în toate cercetările. Unele elemente ale 
concepţiei sale istoriografice sunt reluate succint şi 
în paragrafele introductive din Istoria literaturii 
române vechi (, 1947). C. afirmă de la început că 
este dificil să realizezi o periodizare a istoriei 

noastre literare, întrucât există anumite legături de 
continuitate din cauza cărora disocierile nu sunt 
întotdeauna posibile. Nu împărtăşeşte încercările 
de împărţire a literaturii după genuri (Aron 
Densuşianu) sau cronologic, pe secole (Giorge 
Pascu), arătându-se mai receptiv faţă de criteriul 
de periodizare potrivit curentelor care se manifestă 
într-o anumită epocă, adoptat de N. lorga. Se 
referă, totodată, la demarcaţia curentă între litera- 
tura veche şi cea nouă, cea dintâi distingându-se 
nu numai ca formă şi stil, ci şi ca „spirit”, fiind infu- 
zată de idealuri religioase şi influenţată puternic de 
cultura Orientului, de sorginte bizantină. Preluând 
aici o butadă a lui D. Russo („Cine zice slavism zice 
bizantinism”), autorul conchide că literatura sla- 
vonă care s-a răspândit la noi între secolele al XIII- 
lea şi al XVII-lea a fost, în fond, o literatură bizan- 
tină, iar exemplele pe care le selectează din diferite 
scrieri hagiografice, dogmatice sau morale, din 
imnografie, apocrife sau istoriografie oferă argu- 
mente în sprijinul acestei aserţiuni. El devine însă 
subiectiv atunci când minimalizează circulaţia tex- 
telor slavo-române de redacţie mediobulgară la 
noi. Începuturile scrisului în limba română sunt 
studiate îndeaproape de C., care e convins că ger- 
menii literaturii naţionale se regăsesc în cele două 
veacuri de cultură traversate. Istoricul literar subli- 
niază faptul că actele cu caracter privat, textele 
propriu-zis neliterare, scrise în română, le precedă 
pe cele literare. În privinţa curentului cultural-reli- 
gios care a generat primele traduceri, sunt trecute 
în revistă teoriile care susţin influenţa exercitată de 
bogomilism, catolicism, luteranism şi husitism. 
Toate opiniile formulate sunt supuse unei critici 
amănunțite, socotindu-se ca nefondată motivarea 
traducerilor printr-un act rezultat dintr-o propa- 
gandă asiduă, susţinută, în cele mai multe cazuri, 
din afară, sau dintr-o „izbucnire neaşteptată” a 
conştiinţei naţionale. Se acceptă, în principiu, 
explicarea mobilului traducerilor dintr-o necesi- 
tate reală a vieţii interne, dar corelat cu cerinţe de 
ordin didactic şi religios, scopul acestora fiind de a 
facilita învăţarea limbii slavone de către clerul 
românesc. Destinația didactică a scrierilor slavone 
cu traducere românească intercalată va fi reiterată 
de Ştefan Paşca şi lon Gheţie, cu amendamentul 
adus de acesta din urmă că primele texte nu au fost 
neapărat în întregime bilingve, din care s-ar fi des- 
prins ulterior versiunile româneşti ale cărţilor reli- 
gioase din secolul al XVI-lea, cum credea C. De 

asemenea, nici teza sa, de inspiraţie iorghistă, pri- 
vind localizarea traducerilor în Maramureş nu s-a 
dovedit viabilă. În schimb, cercetătorul îşi va 
nuanţa opinia despre rolul jucat de Reformă în 
spaţiul cultural autohton, susţinând în Istoria lite- 
raturii române vechi că acesta s-a manifestat totuşi 
în direcţia răspândirii scrierilor în limba română 
prin intermediul tiparului. Cheia de boltă a expo- 
zeului său istorico-literar are în vedere, după pro- 
pria mărturisire, situarea literaturii noastre vechi 
într-un cadru mai apropiat de literaturile popoare- 
lor din jur, autorul urmărind cu precădere relaţiile 
culturale româno-est-slave, conexiunile şi interfe- 
renţele între aceste literaturi, cu relevarea filonului 
original al scrisului românesc. Un exemplu îl con- 
stituie comentariul privind Învățăturile lui Neagoe 
Basarab către fiul său Theodosie, în care se pro- 
nunţă categoric în favoarea autenticităţii şi a pater- 
nității domnitorului muntean, această operă 
excepţională fiind văzută ca o „enciclopedie 
moral-religioasă şi filosofică a trecutului”, unde 
este concentrată întreaga înţelepciune din bătrâni, 
„toată erudiţia religioasă şi politică a vremurilor 
vechi”. Asemănările cu Învățăturile lui Vladimir 
Monomah către copiii săi, o scriere rusească de la 
începutul secolului al XI-lea, presupun existenţa 
unui izvor comun. Aceeaşi perspectivă compara- 
tistă, bazată pe o documentare de o mare amplitu- 
dine, este prezentă şi în alte lucrări ale lui C., între 
care Dimitrie Cantemir în Rusia (1925), o evocare 
doctă, în acelaşi timp cu alura unui roman istoric, 
precum şi Din legăturile culturale româno-ucrai- 
niene. Ioanichie Galeatovschi şi literatura româ- 
nească veche (1938), o reconstituire a unui destin 
cărturăresc cu reverberaţii asupra unor scrieri de la 
noi din ultimele decenii ale secolului al XVII-lea şi 
din secolul următor. Uneori istoricul literar pare 
aproape copleşit de informaţia pe care o deţine. Nu 
e însă arid, ci interpretează datele cu supleţe şi simţ 
plastic, împrumutând parcă o parte din elocinţa lui 
Iorga. Nu rămâne închistat într-o anumită teorie, 
fiind dispus să-şi revizuiască punctele de vedere, 
aşa cum procedează, de pildă, în legătură cu origi- 
nea lui Dosoftei. Dacă în micromonografia apărută 
în limba română în 1918 înclina pentru originea 
„malorusă” a mitropolitului, în discursul de recep- 
ţie în Academia Română, i se alătură lui N. Iorga în 
susținerea descendenţei greceşti, deşi sugerează şi 
o posibilă filiaţie aromână, pentru ca în 1947, în 
cursul de istoria literaturii, să opteze definitiv 

pentru ultima variantă. Acest profil al lui C. ar fi 
incomplet dacă s-ar ignora edificiul construit şi 
dedicat de el spaţiului de obârşie, culturii basara- 
bene, care a rezistat „în lunga noapte de înstrăi- 
nare” şi a renăscut peste timp, cum demonstrează 
în lucrarea Cultura românească în Basarabia sub 
stăpânirea rusă (1923), dar şi în alte studii. Chiar 
dacă literatura de aici nu s-a ridicat la nivelul atins 
în celelalte provincii româneşti, ea s-a caracterizat 
printr-o notă specifică, menită să o individuali- 
zeze, aşa cum conchide C. La fel ca N. Cartojan, el 
ilustrează elocvent condiţia istoricului literar aple- 
cat în exclusivitate asupra epocii vechi, pentru a 
cărei recitire apelează în permanenţă la erudiție şi 
spirit critic. 

SCRIERI: Dosithei, mitropolit Soceavskii i ego knij- 
naia deiatelinosti, Kiev, 1915; ed. (Dosoftei, mitropolitul 
Moldovei, şi activitatea lui literară), tr. Ştefan Berechet, 
Iaşi, 1918; Contribuţiuni privitoare la originea şi moar- 
tea mitropolitului Moldovei Dosoftei, Bucureşti, 1920; 
Cultura românească în Basarabia sub stăpânirea rusă, 
Chişinău, 1923; ed. Chişinău, 1992; Dimitrie Cantemir în 
Rusia, Bucureşti, 1925; ed. îngr. şi pref. Dan Horia Mazilu, 
Bucureşti, 2000; Chișinăul, Chişinău, 1925; Unirea Basa- 
rabiei. Studiu şi documente cu privire la mişcarea naţi- 
onală din Basarabia în anii 1917-1918, pref. C.C. Giu- 
rescu, Bucureşti, 1929; ed. Chişinău, 1993; ed. Iaşi, 2001; 
Odată, pe malul Nistrului..., Chişinău, 1933; Din legătu- 
rile culturale româno-ucrainiene. loanichie Galeatovschi 
şi literatura românească veche, Bucureşti, 1938; Începu- 
turile scrisului în limba românească, Bucureşti, 1941; La 
Bessarabie, sa population, son passe, sa culture, Bucu- 
reşti, 1941; ed. (Basarabia. Populaţia, istoria, cultura), tr. 
Alexandrina Grigorescu, îngr. Cornel Scafeş, Bucureşti — 
Chişinău, 1992; Introducere în istoria literaturii române. 
Orientări metodologice, Bucureşti, 1944; Istoria literatu- 
rii române vechi, |, Bucureşti, 1947; ed. îngr. şi pref. Dan 
Horia Mazilu, Bucureşti, 1989; ed. Chişinău, 1992. Anto- 
logii: Basarabia, pref. Valeriu Popovschi, Chişinău, 1993. 


Repere bibliografice: Simion Mehedinţi, „Contribuţi- 
uni privitoare la originea şi moartea mitropolitului Mol- 
dovei Dosoftei”, CL, 1922, 1; Camil Petrescu, „Cultura 
românească în Basarabia sub stăpânirea rusă”, „Revista 
vremii”, 1923, 9; Vasile Bogrea, „Dimitrie Cantemir în 
Rusia”, AIN, 1924-1925; PP Panaitescu, „Dimitrie Cante- 
mir în Rusia”, DR, 1924-1926, partea 2; PP Panaitescu, 
„Din legăturile culturale româno-ucrainiene. Ioanichie 
Galeatovschi şi literatura românească veche”, RIR, 1938; 
D. Găzdaru, „Dimitrie Cantemir în Rusia”, „Revista cri- 
tică”, 1927, 2; Gh. Bezviconi, „Din legăturile culturale 
româno-ucrainiene. Ioanichie Galeatovschi şi litera- 
tura românească veche”, VBA, 1938, 10; Petre V. Haneş, 
„Din legăturile culturale româno-ucrainiene. Ioanichie 

Galeatovschi şi literatura românească veche”, PL, 1939, 
3; Alexe Procopovici, „Începuturile scrisului în limba 
românească”, DR, 1943, partea 2; Bucur, Istoriografia, 
196-198; Ion Gheţie, Începuturile scrisului în limba 
română, Bucureşti, 1974, 196-201; Nicolae Manolescu, O 
(re)editare necesară, RL, 1989, 10; I.C. Chiţimia, Remem- 
ber: Ştefan Ciobanu, JL, 1993, 45-48; Iordan Datcu, Un 
fiu al Basarabiei: acad. prof. Ştefan Ciobanu, REF 1994, 
5-6; Dicţ. scriit. rom., |, 571-572; Valeriu Popovschi, 
Însemnări despre viaţa şi activitatea lui Ştefan Ciobanu, 
„Destin românesc” (Chişinău), 1995, 3; Nicolae Florescu, 
Istoriografia literaturii române vechi, 1, Bucureşti, 1996, 
42-43; Cimpoi, Ist. lit. Basarabia, 268-269; Vasile Grosu, 
Academicianul Ştefan Ciobanu, Chişinău, 2010; Pavel, 
Arheologia, 176-181. E.P. 


CIOBANU, Valeriu (4.1V.1917, Nemirov-Chişinău 
— 21.XI1.1966, Bucureşti), istoric literar, folclo- 
rist, poet. Este fiul Annei (n. Schmidt) şi al lui 
Ştefan Ciobanu, istoric literar. Urmează Liceul 
„Alecu Russo” la Chişinău şi Facultatea de Litere 
şi Filosofie a Universităţii din Bucureşti (1936-— 
1940), concomitent cu Şcoala Normală Superioară 
(transformată în Academia Pedagogică), studiul 
prelungindu-se cu încă un an. Beneficiază şi de 
studii de specializare în Franţa, la Universitatea 
Aix-Marseille (1939). Îşi susţine doctoratul în 1945 
cu teza Poporanismul. Geneză. Evoluție. ldeologie. 
După absolvire suplineşte o scurtă perioadă o 
catedră de franceză în Bucureşti. Până să devină 
cercetător ştiinţific la Institutul de Istorie Literară 
şi Folclor al Academiei Române (1949-1966), este 
asistent (1942-1949) la Catedra de istoria literatu- 
rii române moderne a Universităţii din Bucureşti, 
avându-i ca şefi pe D. Caracostea, Tudor Vianu 
şi G. Călinescu. Debutează cu poezie în revista 
liceală „Unirea” (1933); alte versuri îi apar spora- 
dic în „Gândirea”, „Naţiunea”, „Viaţa românească”. 
Debutul în publicistică şi-l face la revista „Cadran” 
(1939) cu un medalion despre A.I. Herzen. A mai 
colaborat la „Fapta”, „Gazeta literară”, „Jurnalul 
literar”, „Veac nou”, „Viaţa Basarabiei”, „Limbă şi 
literatură”, „Litere şi arte”, „Luceafărul”, „Revista de 
folclor”, „Revista Fundațiilor Regale”, „Studii şi cer- 
cetări de istorie literară şi folclor”, „Revista de isto- 
rie şi teorie literară”. O serie de articole şi traduceri 
din „Naţiunea” (1947-1948) au în vedere operele 
câtorva scriitori ruşi şi francezi. 

Autentic erudit, C. se angajează în lucrări de fol- 
clor comparat, cu teme mai puţin abordate până 
la data când el începe să le aprofundeze, cum ar fi, 

de exemplu, Jertfa zidirii la ucrainieni şi ruşi (1938) 
sau Lumea bâlinelor (1955). Literatura rusă repre- 
zintă, de altfel, domeniul cercetat cu insistenţă, 
de asemenea influenţa rusă asupra unor scriitori 
români, de unde rezultă mai multe studii de lite- 
ratură comparată. A elaborat şi studii despre scrii- 
tori români precum Tudor Pamfile, Gh. Asachi, Al. 
Vlahuţă, Al. Depărăţeanu, C. Stamati-Ciurea, unde 
cercetarea se concentrează atent asupra informa- 
ţiei, încât, pentru momentul în care aceste studii 
au fost publicate în reviste, toate sursele par epu- 
izate. Poporanismul. Geneză. Evoluție. Ideologie 
(1946) este monografia unui curent sociocultural, 
în care sunt urmărite aria de răspândire, elemen- 
tele premergătoare (fondul umanitar, revoluţionar, 
reacţionar şi estetica socială). Poporanismul rus şi 
cel românesc sunt analizate din perspectiva evolu- 
ției criticii ruse şi a gândirii româneşti, concentrân- 
du-se mai ales asupra manifestărilor ideologice ale 
poporanismului românesc pe momente: 1893-— 
1894, 1901-1903, 1906-1910. Hortensia Papadat- 
Bengescu (1965), prima interpretare monografică 
a operei marii romanciere, e o lucrare având ca 
temei aceeaşi informaţie exhaustivă. Totuşi, „opi- 
niile noastre critice nu sunt ultimul cuvânt”, scrie 
C., conştient că este prea mult supus constrânge- 
rilor epocii în care şi-a redactat şi publicat cartea. 
De aici, pedalarea pe o interpretare sociologizantă 
a lumii romanelor Hortensiei Papadat-Bengescu. 
Volumele de versuri publicate postum, Fiul lunii 
(1969) şi Haina de brumă (1984), sunt alcătuite 
din cicluri legate între ele, astfel încât întregul să 
se articuleze unitar. Lirica lui C. l-a entuziasmat 
pe Tudor Arghezi, care în 1947 se oferise să-i scrie 
prefața la un posibil volum antologic, iar Nicolae 
Manolescu îi socoteşte poezia drept vocaţia „pro- 
babil cea mai temeinică”. 

SCRIERI: Poporanismul. Geneză. Evoluție. Ideologie, 
Bucureşti, 1946; Hortensia Papadat-Bengescu, Bucureşti, 
1965; Fiul lunii, pref. Dinu Pillat, Bucureşti, 1969; Haina 
de brumă. îngr. lon Lazu, pref. Cornelia Ştefănescu, 
Bucureşti, 1984. 

Repere bibliografice: VI. Cataramă, „Jertfa zidirii la 
ucrainieni şi ruşi”, A, 1938, 3-4; Gala Galaction, O carte 
despre „poporanism”, „Jurnalul de dimineaţă”, 1946, 488; 
Teodor Vârgolici, „Hortensia Papadat-Bengescu”, CNT, 
1965, 1; George Muntean, „Hortensia Papadat-Bengescu”, 
CNT, 1965, 1; Gabriela Drăgoi, „Hortensia Papadat-Ben- 
gescu”, RITL, 1966, 1; Stancu Ilin, Valeriu Ciobanu, LCE 
1967, 2; Nicolae Manolescu, Poeţii se descoperă: Valeriu 

Ciobanu, „Fiul lunii”, CNT, 1969, 18; Pillat, Itinerarii, 
344-347, Dicţ. scriit. rom., |, 572-573; Datcu, Dicţ. etno- 
log., 230-231; Ion Lazu, Ion Murgeanu, Flimera literaturii 
- dialog epistolar, Bucureşti, 2007, 336-337. C.Ş. 


CIOBANU, Vitalie (4.V.1964, Florești-Soroca), pro- 
zator, eseist. Este fiul Galinei Agafia Ciobanu (n. 
Odobescu) şi al lui Ion Ciobanu, profesori. Este 
licenţiat în jurnalism la Universitatea de Stat din 
Chișinău (1986). Până în 1994 a lucrat ca redactor, 
apoi ca redactor-șef la Editura Hyperion din Chiși- 
nău. Din octombrie 1994 este redactor-șef la revista 
„Contrafort”, între ai cărei fondatori se numără. 
Este prezent în presă din 1981, în ziarul „Lineri- 
mea Moldovei” și în revistele „Nistru” și „Moldova” 
din Chișinău, cu fragmente dintr-un roman de 
aventuri picarești, rămas în manuscris, Sfârșitul 
Rechinului Negru. A mai colaborat la „Orizontul, 
„Literatura și arta”, „Sud-Est cultural”, „Semn”, ca 
și la „România literară”, „Dilema”, „22”, „Observa- 
tor cultural”, „Lettre internationale”, „Secolul 21”, 
„Cultura”, „Interval”, „Apostrof”, „Steaua”, „Timpu/”, 
„Convorbiri literare”, „Viața românească”, „Ori- 
zont”, „România liberă”, „Curentul”, „Averea” ș.a. 
Este comentator la postul de radio Europa Liberă 
și editorialist la ziarul „Adevărul” (Chișinău), pre- 
şedinte PEN-Centru Moldova - Filiala Asociaţiei 
Mondiale a Scriitorilor (International PEN). 1 s-au 
acordat Premiul Uniunii Scriitorilor din Republica 
Moldova (1991, 1999, 2001, 2005), Premiul Uniunii 
Scriitorilor din România (1999), Premiul Filialei din 
Chişinău a Uniunii Scriitorilor (2007) ș.a. În 1999- 
2001 a beneficiat de câteva burse la Praga. 

Prima carte a lui C., Schimbarea din strajă 
(1991), este o tipică metaficțiune istoriogra- 
fică, proiectând asupra unui decor de secol XVIII 
fanariot o reflexivitate problematică și o intruziune 
naratorială tipic postmoderne. Rămâne totuși un 
roman de tinereţe, interesant mai curând pentru 
importurile teoretice din epocă și pentru voința de 
a se disocia de tradiționalismul predecesorilor, dar 
mai puţin prin calități intrinseci. Autorul a abando- 
nat de altfel proza ficțională, devenind în schimb 
unul dintre eseiștii marcanți ai postcomunismu- 
lui româno-basarabean. Acţiunea sa culturală, de 
scriitor și de manager, se evidențiază prin civilitate, 
eleganţă, disponibilitate pentru a găsi justa cale de 
mijloc. Între generaţia lui Grigore Vieru și gene- 
rația revizionistă, prooccidentală a anilor '80-90 
din secolul trecut, C., deși face parte de facto din 

ultima, se impune ca un factor de echilibru. Frica 
de diferenţă (1999), culegere de eseuri și de cro- 
nici literare publicate în România și în Republica 
Moldova, oferă mostre de discurs mediator apar- 
ținând unui intelectual care, încercând să (re)acti- 
veze spiritul critic în limitele unei raționalităţi eloc- 
vente, nu refuză nici accentele polemice. Poziţiile 
sale sunt colorate de un eticism de nuanţă conser- 
vatoare, de susținerea unui unionism moderat și 
de un anticomunism ferm, coroborat cu antirusis- 
mul politic și cu pledoaria pentru valorile Europei 
liberale. Fie că scrie împotriva turnurii filoruse a lui 
Ion Druţă ori despre „gălăgioasa caravană a come- 
morărilor lui Eminescu”, despre nevoia de reformă 
a Bisericii Ortodoxe ori despre lipsa societății civile 
din Basarabia, despre criza morală în postcomu- 
nism sau despre intelectualii tineri basarabeni, C. 
pune diagnostice nu atât exacte, cât utile și con- 
structive. Cronicile sale literare - având ca obiect 
cărți de Augustin Buzura, Mircea Cărtărescu, H.-R. 
Patapievici, Gabriel Liiceanu, Octavian Paler, Adam 
Michnik ş.a. —, deși conţin observaţii de finețe, 
sunt predominat exerciții de admiraţie, sugerând 
asumarea unor modele existenţiale care depășesc 
volumul tipografic al titlurilor recenzate. Există 
totuși un risc în datele activităţii lui C., și acesta 
s-ar putea numi excesul de bun-simţ, de oportu- 
nism canonic care, monopolizând persona, inhibă 
creativitatea scriitorului. Astfel, paginile de jurnal 
incluse în Valsul pe eşafod. 30 de pretexte literare şi 
un jurnal la Praga (2001) sunt plate și conformiste. 
Un jurnal mai viu — de această dată „pe două voci” 
- este Literatur Express. Europa de la fereastra vago- 
nului (2007), scris împreună cu comilitonul afin 
Vasile Gârneţ. 

SCRIERI: Schimbarea din strajă, Chişinău, 1991; Frica de 
diferență, Bucureşti, 1999; Valsul pe eşafod. 30 de pretexte 
literare şi un jurnal la Praga, Chişinău, 2001; Anatomia 
unui faliment geopolitic: Republica Moldova, laşi, 2005; 
Literatur Express. Europa de la fereastra vagonului. Jurnal 
pe două voci (în colaborare cu Vasile Gârneţ), Bucureşti, 
2007. Antologii: „Arhipelag” — antologie de literatură 
română din Republica Moldova, Chişinău, 2010. 

Repere bibliografice: Vasile Gârneț, Un debut remarcabil, 
LA, 1992, 14; Carmen Muşat, Criza identităţii şi frica de 
diferență, OC, 2000, 5; Doru Pop, Apostolatul intra-cultu- 
ral, ST, 2000, 5-6; Gheorghe Grigurcu, Revolta împotriva 
maselor, RL, 2000, 38; Paul Cernat, Integrarea diferen- 
fei, OC, 2002, 105; Eugen Lungu, Pas de deux, „Semn”, 2002, 
9-10; Marius Miheţ, Criticul basarabean față cu valsul 
literaturii, E 2002, 10; Mircea A. Diaconu, Vitalie Ciobanu 

şi etica purgatoriului, APE, 2003, 10; Ciocan, Incursiuni, 
24-26; Mircea Morariu, „Anatomia unui faliment geopo- 
litic: Republica Moldova”, E, 2005, 6; Ștefănescu, Istoria, 
1132-1133; Alexandru Budac, Zona, O, 2006, 1; Sorin 
Alexandrescu, Un român, SXX, 2006, 10-12; Șleahtiţchi, 
Cerc, 83-100, 107-112; Şerban Axinte, Vasile Gârneţ şi 
Vitalie Ciobanu în trenul literaturii, CU, 2008,2. MI. 


CIOCAN, Iulian (6.1V1968, Chişinău), prozator, 
critic literar, traducător. Este fiul Olgăi Cujba, edu- 
catoare, și al lui Vladimir Ciocan, muncitor. A stu- 
diat la Universitatea de Stat din Chișinău, Faculta- 
tea de Filologie, secţia limba şi literatura română 
(1986-1987, 1988-1990), și la Universitatea Tran- 
silvania din Braşov, Facultatea de Filologie, secţia 
română-engleză (1990-1995). A fost lector la Uni- 
versitatea Pedagogică „lon Creangă” din Chișinău 
(1995-2000) și cercetător la Institutul de Istorie și 
Teorie Literară al Academiei de Științe din Repu- 
blica Moldova. Din 1998 este comentator al pos- 
tului de radio Europa Liberă. A debutat în 1994 la 
„Basarabia” cu un articol despre literatura SE A 
publicat proză scurtă, articole și în „Contrafort”, 
„Sud-Est”, „Familia”, „Observator cultural”, „Secolul 
21”, „Labyrint” (Cehia), „Sprache im technischen 
Zeitalter” (Germania). Este prezent în antologia 
lui Aleksandar Hemon Best European Fiction 2011 
(Illinois, Champaign, SUA). 

Combinaţie de comedie neagră, microrealism 
şi autoficţiune plasată de C. în Chișinău la cre- 
pusculul sistemului sovietic — începutul anilor '80 
din secolul trecut, Înainte să moară Brejnev (2007) 
este un roman-puzzle, compus din povestiri care 
interferează periferic, sau un volum de povestiri cu 
unele personaje comune. În cadru intră o mână de 
personaje (un elev, un veteran de război, un poli- 
truc, un țăran, un țăran urbanizat, un văduv ș.a.), 
urmărindu-se și comparându-se, prin intermediul 
interacțiunilor mai mult sau mai puțin vagi, gra- 
dele diferite de participare la mizeria socială și la 
comedia politică. Reţeta este aceeași în Tărâmul lui 
Saşa Kozak (2011), evaluând de această dată avata- 
rurile în postcomunism ale umanităţii mărunte 
în care s-a specializat autorul: un pensionar, un 
scriitor, un cuceritor de profesie, un afacerist etc. 
Înainte de a se lansa ca prozator, C. publicase două 
volume de critică literară, Metamorfoze narative 
(1996) și Incursiuni în proza basarabeană (2004). 
Incursiuni... trece în revistă mișcarea prozei 
basarabene de la neosămănătorismul postbelic 


Ciocan-lvănescu 


la postmodernismul generaţiei lui Vasile Gârneţ 
și Vitalie Ciobanu, ia act de apariția, prin Ștefan 
Baștovoi și Alexandru Vakulovski, a unei noi gene- 
rații după aceea a optzeciștilor basarabeni, desfiin- 
țează proza lui lon Druţă, în care vede duplicitatea 
față de sistemul comunist și personajele incolore 
care se lasă purtate de istorie. În linii mari, este o 
publicistică alertă, făcută cu spirit disociativ, dar 
care nu face masă critică într-un volum. Autorul 
şi-a valorificat activitatea de comentator la Europa 
Liberă în șase volume din seria Realitatea cu amă- 
nuntul la Europa Liberă (2008-2012). A tradus din 
Viktor Erofeev Enciclopedia sufletului rus (2003). 
SCRIERI: Metamorfoze narative, Chișinău, 1996; Incur- 
siuni în proza basarabeană, Chișinău, 2004; Înainte să 
moară Brejnev, pref. Andrei Bodiu, Iași, 2007; Realitatea 
cu amănuntul la Europa Liberă, I-VI, Chișinău, 2008- 
2012; Tărâmul lui Saşa Kozak, București, 2011. 


Repere bibliografice: Al. Burlacu, Un critic în ofensivă, 
„Basarabia”, 1996, 11-12; Vitalie Ciobanu, [Iulian Ciocan], 
CE, 2005, 1-2, VR, 2009, 10; Mihail Vakulovski, Meramor- 
fozele critice ale lui Iulian Ciocan, ARG, 2006, 6; Paul 
Cernat, [Iulian Ciocan], OC, 2007, 392, „22", 2011, 34; Rita 
Chirian, [Iulian Ciocan], CLI, 2007, 41, 2008, 11; Burlacu, 
Texistenţe, |, 235-242, Dicţ. Chișinău, 139-140, Bianca 
Burţa-Cernat, Stare de urgenţă, OC, 2011, 603. M.I. 


CIOCAN-IVĂNESCU, Rodica (28.[X.1916, Bucu- 
reşti — 8.[X.1998, Bucureşti) istoric literar, tradu- 
cătoare. Este fiica Mariei (n. Bălănescu) şi a lui 
Atanasie Ciocan, profesor. A urmat Facultatea de 
Istorie la Universitatea din Bucureşti (1934-1938), 
fiind studenta lui N. Iorga (căruia i-a fost și secre- 
tară ştiinţifică), P P Panaitescu, D. Russo. Din 1935 
a frecventat și cursurile Facultăţii de Litere, secția 
limba franceză, avându-l între profesori pe Charles 
Drouhet. Își ia doctoratul în 1942 cu o lucrare 
despre Ștefan Bathory. Bibliotecară la diverse insti- 
tuţii în Bucureşti, din 1946 lucrează la Iaşi, mai întâi 
în cercetare, iar din 1949 la Facultatea de Filologie 
şi Istorie, alături de soțul său, lingvistul G. Ivănescu; 
amândoi sunt însă epuraţi în 1952. Graţie sprijinu- 
lui dat de Iorgu Iordan, după o vreme sunt anga- 
jaţi cercetători la Institutul de Istorie şi Filologie 
din Iași. În 1965 C.-I. este reintegrată în învăţă- 
mântul universitar, ca lector, la Universitatea din 
Timișoara, unde va funcționa până în 1970. 

C.-I. a învățat singură limba polonă, devenind 
o reputată traducătoare din această limbă, printre 
autorii ale căror scrieri le transpune, singură sau 

în colaborare, aflându-se Jan Kochanowski, Stefan 
Zeromski, Jarostaw Iwaszkiewicz, Wladystaw Tatar- 
kiewicz, dar şi Danuta Bienkowska. A semnat şi 
Rodica Ciocan, iar în intervalul 1955-1957 a folo- 
sit pseudonimul Aldona Bielska. A colaborat la 
„Neamul românesc”, „Analele Universității din 
Timișoara”, „Archiva Valachica”, „Balcania”, „Seco- 
lul 20”, „Romanoslavica”, „Studia et Acta Orienta- 
lia” (din a cărei redacţie a făcut parte), „Byzanti- 
noslavica” (Praga), „Byzantion” (Bruxelles) ș.a. A 
participat la numeroase sesiuni şi congrese naţio- 
nale şi internaţionale, fiind autoarea a numeroase 
studii care urmăresc interferenţele culturale sud- 
est europene şi orientale, remarcându-se îndeo- 
sebi prin cercetări de bizantinologie și tracologie 
- Les Debuts des recherches byzantines en France 
a lepoque du Grand Dessein (1598-1609) (1965), 
Notes sur le theâtre byzantin dans ses rapports 
avec la tragădie grecque et lhumanisme occidental 
(1970), Sur la Qu&te d'Orphee (ă propos d'un passage 
d'Ence de Gaza) (1973), G&opolitique et culturologie 
dans lespace de la thalassocratie byzantine (993), 
dar și de istorie literară — Un Episode de histoire des 
Armâniens de Moldavie au XVI siecle (1968), LEcho 
europeen de la creation de Stanistaw Wyspiariski, en 
tant que representant de lexpressionnisme polonais 
(Sur les traces de la Mtoda Polska) (1980), La For- 
tune de quelques personnages des romans de George 
Sand (1981) etc. și în mod deosebit despre geneza 
și trăsăturile barocului în contextul culturii euro- 
pene din secolele al XVII-lea și al XVIII-lea. 
SCRIERI: Ftienne Bathory, prince de Transylvanie, roi 
de Pologne, et les Roumains, București, 1939 ; Noi con- 
tribuții la studiul genezei barocului, Timișoara, 1968. 
Traduceri: Jan Kochanowski, Trenii, Bucureşti, 1941 (în 
colaborare cu T. Gostyfiski); Stefan Zeromski, Doctor 
Judym, pret. Olga Zaicik, Bucureşti, 1958 (în colaborare 
cu lulia Soare); Danuta Biehkowska, Pe urmele cuiburilor 
de vulturi, Bucureşti, 1958 (în colaborare cu Constantin 
Ţoiu), De m-ai iubi, Bucureşti, 1974, Salt în neant, post- 
faţa trad., București, 1991; Frantisek Behounek, Acţiunea 
L. Aventuri într-un secol atomic, Bucureşti, 1962 (în cola- 
borare cu Corvin Gruia); Waclaw Kubacki, Trista Veneţie, 
Bucureşti, 1974; Jarostaw Iwaszkiewicz, Povestiri muzi- 
cale, București, 1979 (în colaborare cu Beatrice Burlacu şi 
Olga Zaicik); Mariusz Karpowicz, Arta poloneză în secolul 
al XVII-lea, pref. trad., Bucureşti, 1979; Wladystaw Tatar- 
kiewicz, Istoria celor şase noţiuni, pref. Dan Grigorescu, 
Bucureşti, 1981; Helena Mniszek, Stigmatizata, postfața 
trad., București, 1991. 

Repere bibliografice: N. Bănescu, „Etienne Bathory, 
prince de Transylvanie, roi de Pologne, et les Roumains”, 
„Revista istorică”, 1943, 7-12; ; Mazilu, Recitind, 1, 277, 
280, 462; Stan Velea, Literatura polonă în România, 
Bucureşti, 2001, 11, 28, 298, 310-315, passim. A.M, I.M. 


CIOCANU, Anatol (3.VI.1940, Mălăieşti-Bălţi 
— 19.VI.2012, Chişinău), poet, prozator, publi- 
cist. Este fiul Catincăi şi al lui Haralamb Ciocanu, 
țărani. A absolvit, la Chişinău, Facultatea de 
Filologie şi Istorie a Universităţii de Stat (1962). A 
fost redactor la ziarul „Moldova socialistă”, la revis- 
tele „Moldova” şi „Glasul naţiunii”, la care din 1992 
până în 2000 e corespondent special la Bucureşti. 
E prezent şi în „Convorbiri literare”, „Literatorul”, 
„Contemporanul - Ideea europeană”, „Viaţa 
românească” ş.a. 1 s-au decernat Premiul Uniunii 
Scriitorilor din Republica Moldova (1998, 2000, 
2001), Premiul Naţional al Republicii Moldova 
(2002), Ordinul Gloria Muncii (2009) ş.a. 

C. a debutat cu versuri fiind încă elev, iar edito- 
rial cu placheta Sărutul soarelui (1965), anunţân- 
du-se ca un romantic ce scrie o poezie a stărilor 
sufletului cutreierat de fiorii adolescentini ai dra- 
gostei, a setei de viaţă şi de afirmare. EI vine din- 
tr-un sat cu multă culoare şi plin de taine, transpus 
în imagini de mare acuitate plastică, cu un desen 
ce reverberează în profunzime. Dorul şi nostalgia, 
visarea şi resemnarea sunt motive predilecte şi în 
cărţile de mai târziu: An neobişnuit (1967), Firul 
Ariadnei (1970), Vârsta teiului (1984), Spicul şi 
steaua (1990), Rugă de ostatec (1998), Poemele dure- 
rii (2000) ş.a. Poet solar şi optimist, C. are conştiinţa 
vicisitudinilor existenţei. Cântăreț al frăgezimilor şi 
candorilor, se inspiră, declarându-şi identitatea de 
esenţă, din obiceiurile şi tradiţiile autohtone, ale 
satului de care nu se desparte nicicând: Cântece 
de-acasă (1971) şi Alte cântece de-acasă (1978). 
Lirica lui C. este cantabilă, multe versuri deve- 
nind texte pentru cântece uşor de memorat, pro- 
movate de câţiva interpreţi de notorietate. A scris 
şi literatură pentru copii: Vine, vine primăvara... 
(1981), Strugur dulce, lan de aur... (1983), Despre-o 
viţă şi-o bobiţă... (1986) ş.a. Ca traducător, optează 
pentru cartea de poezie, selectând îndeosebi din 
paginile unor mari scriitori ruşi (A.S. Puşkin, MI. 
Lermontov, Taras Șevcenko ş.a.), dar şi din versu- 
rile lui Giuseppe Ungaretti. 


367 Dicţionarul general al literaturii române 


SCRIERI: Sărutul soarelui, pref. Victor Teleucă, Chişi- 
nău, 1965; An neobişnuit, Chişinău, 1967; Întoarcerea 
lui Călin, Chişinău, 1968; Struguri în amiază. Oameni şi 
locuri din Moldova, Chişinău, 1968; Firul Ariadnei, Chişi- 
nău, 1970; Cântece de-acasă, Chişinău, 1971; La izvoare, 
Chişinău, 1973; Semnele iubirii, Chişinău, 1973; Orele 
vegherii, Chişinău, 1974; Sonetele câmpiei, Chişinău, 
1975; Dimineţile Patriei. Oameni şi locuri din Extremul 
Orient, Chişinău, 1976; Foişorul, Chişinău, 1977; Unde-i 
câmpul înflorit, Chişinău, 1977; Alte cântece de-acasă, 
Chişinău, 1978; Departe de Soare-răsare, Chişinău, 1978; 
Veşnic renaşte, Chişinău, 1981; Vine, vine primăvara..., 
Chişinău, 1982; Strugur dulce, lan de aur..., Chişinău, 
1983; Vârsta teiului, Chişinău, 1984; Cântecul viorii, Chi- 
şinău, 1986; Despre-o viță şi-o bobiţă..., Chişinău, 1986; 
Turnul de pază, Chişinău, 1988; Spicul şi steaua, Chişi- 
nău, 1990; Flori de tei deasupra noastră..., pref. Liliana 
Ursu, Bucureşti, 1995; Rugă de ostatec, Bucureşti, 1998; 
Poemele durerii, pref. Mihai Cimpoi, Bucureşti, 2000; 
Cântecele mântuirii, pret. Tudor Palladi, Bucureşti, 2001; 
Blestemele nobleţei, pref. Arcadie Suceveanu, Timişoara, 
2002; Hai, ploiţă, Chişinău, 2003; Toga iluziei, Bucureşti 
Chişinău, 2003; Pasărea speranţei, Chişinău, 2007; 101 
poeme, Bucureşti, 2009; Apropierea de țărm, pref. Tudor 
Palladi, Chişinău, 2010; Ora sărutului, pref. loan Mânăs- 
curtă, postfață Vitalie Răileanu, Chişinău, 2010; Poemele 
iubirii, pref. Viorel Dinescu, Chişinău, 2011; Povara 
crucii, laşi, 2012. 

Repere bibliografice: Eliza Botezatu, Substanța unei deve- 
niri, „Nistru”, 1971, 10; Cimpoi, Alte disocieri, 131-137; 
Ciocanu, Itinerar, passim, Andrei Ţurcanu, Dintre sute de 
catarge '77, Chişinău, 1977, 150-162; Alexandru Burlacu, 
Poezii inspirate şi versuri nedesăvârşite, „Nistru”, 1981, 9; 
Cimpoi, Ist. lit. Basarabia, 204, 392; Mică encicl., 121-134; 
Suceveanu, Emisferele, 124-125; Vitalie Răileanu, Anatol 
Ciocanu şi zaua grea a poeziei, LA, 2010, 27 mai; Dicţ. Chi- 
şinău, 140-142; Rachieru, Poeți Basarabia, 300-307. L.C. 


CIOCANU, Aurel (27.111.1943, Mălăieşti-Bălţi), 
poet, prozator. Este fiul Sofiei şi al lui lon Ciocanu. A 
absolvit cursul mediu în localitatea Şaptebani, apoi, 
la Chişinău, Facultatea de Filologie a Universităţii 
de Stat (1965). Ulterior a activat în redacţia unor 
publicaţii precum „Scânteia leninistă”, „Tânărul 
leninist”. Din anul 2000 a plecat peste ocean, stabi- 
lindu-se în Statele Unite ale Americii. 

C. a debutat editorial cu volumul de proză 
pentru copii Băiețelul din geamul albastru (1970), 
în care se prefigurează trăsătura distinctivă a lite- 
raturii sale pentru cei mici: spontaneitatea dis- 
cursului, simplu în aparenţă, dar sugestiv şi antre- 
nant. Şi celelalte cărţi destinate acelorași cititori 
- Corăbioare (1972), Pălăria lui Cipolino (1981), 

Unchiul meu Păcală (1982) şi, în chip deosebit, La 
târgul din Prostănaci (1987) — denotă capacitatea 
lui C. de a se copilări frumos, de a capta atenţia prin 
istorisiri ingenioase şi sugestive, depăşind granița 
realului şi explorând zona fantasticului, unele texte 
fiind scrise în manieră folclorică. Motivele legate 
de locurile natale sunt exprimate într-o tonalitate 
uşor elegiacă mai ales în Iarna dragostei (1984) şi 
în Iubind (1991). 

SCRIERI: Băâiețelul din geamul albastru, Chişinău, 1970; 
Corăbioare, Chişinău, 1972; Glob matern, Chişinău, 1973; 
De vorbă c-un ghiduş, Chişinău, 1974; Trenul 61-B, Chi- 
şinău, 1975; Arme în iarbă, Chişinău, 1976; Sus la codru, 
Chişinău, 1978; Umbrela cosmonautului, Chişinău, 
1979; Luni, marți, miercuri... Chişinău, 1981; Pălăria 
lui Cipolino, Chişinău, 1981; Unchiul meu Păcală, Chi- 
şinău, 1982; Iarna dragostei, pref. Nicolae Vieru, Chişi- 
nău, 1984; Vânt cu ochelari, Chişinău, 1984; La târgul din 
Prostănaci, Chişinău, 1987; Înflorite ramuri, Chişinău, 
1988; Ploaie desculţă, Chişinău, 1990; Iubind, Chişinău, 
1991; Carte pentru bunici şi nepoți, Chişinău, 2000. 


Repere bibliografice: Arhip Cibotaru, Poetul şi timpul, 
„Nistru”, 1974, 8; Ion Ciocanu, Argumentul de rigoare, 
Chişinău, 1985, 43-68; [Aurel Ciocanul, LA, 1993, 18 
martie (grupaj special); Cimpoi, Ist. Basarabia, 203; Dicţ. 
I.C. 


Chişinău, 142-143. 


CIOCANU, lon 
(18.1.1940, Tabani- 
Hotin), critic literar, 
prozator, poet. i 


Este fiul Catincăi (n. Porciulean) şi al lui Mihalache 
Ciocan, ţărani; istoricul literar Vasile Ciocanu e fratele 
său. Învață mai întâi în comuna natală şi la Colicăuţi 
(1946-1956), urmează Facultatea de Filologie a Uni- 
versității de Stat din Chişinău (1957-1962), obţinând 
ulterior titlurile de doctor (1965) şi doctor habilitat în 
filologie (2000). A fost lector (din 1965), conferenţiar 
universitar (până în 1971), redactor la editurile Cartea 
Moldovenească, Literatura Artistică şi Hyperion 
(unde un timp a exercitat funcţia de director), redac- 
tor-coordonator la Grupul Editorial Litera (din 1996), 
director general al Departamentului de Stat pentru 

Limbi (1993-1994), şef de direcţie la Departamentul 
Relaţii Naţionale şi Funcționarea Limbilor (1998-— 
2001), în continuare fiind cercetător la Institutul de 
Literatură şi Folclor al Academiei de Ştiinţe din Repu- 
blica Moldova. Din 1987 este ales în mai multe rân- 
duri în conducerea Uniunii Scriitorilor din stânga 
Prutului. Debutează în 1959 la almanahul „Glasuri 
tinere”, iar editorial în 1965 cu volumul de proză 
scurtă Fereastră deschisă. Redactor la revista „Limba 
română” (1990), la „Glasul naţiunii” (1994-1997) ş.a., 
susţine rubrici permanente, în special de cultivare a 
limbii, în „Ţarina”, „Făclia”, „Viaţa satului”, „Luceafă- 
rul”, „Ţ[ara”, „Vocea poporului” precum şi în cadrul 
unor emisiuni radiofonice. | s-au acordat numeroase 
distincţii, printre care Premiul revistei „Literatura şi 
arta” (1997, 2000, 2001, 2003 ş.a.), Premiul Uniunii 
Scriitorilor din Republica Moldova (1999) şi Medalia 
„Mihai Eminescu” (2000), Ordinul Republicii (2010). 
C. cultivă ca prozator un realism care polari- 
zează îndeosebi aspecte comune ale vieţii, obiş- 
nuitul, măruntul, sentimentalul. Nuvelele din 
Fereastră deschisă, Floare rară (1972), Mijlocul verii 
(1975) ş.a., dar şi versurile care alcătuiesc volumele 
Poeme de dragoste (1993) şi Alte poeme de dragoste 
(1995) sunt intimiste, în stilul neopetrarchist al lui 
Emanoil Bucuţa. Ponderea scrisului lui C. o dă însă 
critica literară — cronica, studiul monografic, artico- 
lul publicistic sau cel cu caracter teoretic. Afectată 
doar parţial, şi numai într-o anumită perioadă, de 
spiritul conjunctural, investigația este minuțioasă 
şi corectă, cu o diagnosticare precisă şi analize 
pertinente ale operelor şi individualităţii autori- 
lor. Caractere şi conflicte (1968), Unele probleme de 
estetică (1973), Dialog continuu (1977), Permanenţe 
(1983), Argumentul de rigoare (1985), Dreptul la cri- 
fică (1990), Literatura română contemporană din 
Republica Moldova (1998), Rigorile şi splendorile 
prozei „rurale” (2000), Salahorind... (2008), Cărţile 
din noi (2011) au deschidere către orizontul genera- 
lizărilor teoretice, aplicate la literatura clasică şi con- 
temporană. Autorul lor e un eseist de bună condiţie, 
care propune, dincolo de comentariile la obiect, un 
„manual” de estetică practică, un dicţionar sui-ge- 
neris al laboratorului de creaţie, cu toate fazele gene- 
zei unei scrieri. Personalitatea lui C. se conturează 
pregnant şi în critica de întâmpinare, unde, aplecat 
cu migală şi exigenţă asupra unor orientări şi autori, 
disecă atent, refuză accidentalul şi falsele valori, 
vădeşte siguranţă şi fineţe în evaluarea esteticului, 
gustă farmecul textual sau subtextual, concomitent 

fiind mereu sensibil la noutate. Aceleași caracte- 
ristici le denotă cartea Din frământul necunten al 
vremilor (1988), o sinteză asupra publicisticii scri- 
itoriceşti din stânga Prutului. Şi „microeseurile de 
dragoste pentru cuvânt” din volumul Atât de drag... 
(1995) ori paginile din Darul lui Dumnezeu (2009) 
sau din Noi şi cuvintele noastre (2011) ş.a., axate pe 
chestiuni de cultivare a limbii şi de sociolingvistică, 
participă esenţial la definirea prestaţiei culturale a 
lui C. 


Puţini sunt criticii cu evoluţie continuă şi evidentă. Ion 
Ciocanu a evoluat odată cu literatura basarabeană; chiar 
dacă rămâne refractar la unele orientări şi curente lite- 
rare, el şi-a revizuit fără cruţare opiniile despre masto- 
donțţii literari, lucru pe care mulți colegi de breaslă şi de 
generaţie întârzie să-l facă. 

ALEXANDRU BURLACU 


SCRIERI: Fereastră deschisă, Chişinău, 1965; Caractere 
şi conflicte, Chişinău, 1968; Articole şi cronici literare, 
Chişinău, 1969; Floare rară, Chişinău, 1972; Itinerar 
critic, Chişinău, 1973; Unele probleme de estetică, Chi- 
şinău, 1973; Mijlocul verii, Chişinău, 1975; Dialog conti- 
nuu, Chişinău, 1977; Podurile vieţii şi ale creaţiei. Studiu 
asupra creaţiei lui I.C. Ciobanu, Chişinău, 1978; Clipa de 
graţie, Chişinău, 1980; Paşii lui Vladimir Curbet, Chişi- 
nău, 1982; Permanenţe, Chişinău, 1983; Argumentul de 
rigoare, Chişinău, 1985; Măsura adevărului, Chişinău, 
1986; Creaţia scriitorilor moldoveni în şcoală (în colabo- 
rare), Chişinău, 1987; Din frământul necunten al vremi- 
lor, Chişinău, 1988; Cu faţa spre carte, Chişinău, 1989; 
Dreptul la critică, Chişinău, 1990; Reflecţii şi atitudini, 
Chişinău, 1992; Poeme de dragoste, Chişinău, 1993; Alte 
poeme de dragoste, pref. Iulia Mihăileanu, Bucureşti, 
1995; Arât de drag..., Chişinău, 1995; Literatura română 
contemporană din Republica Moldova, Chişinău, 1998; 
Zborul frânt al limbii române, Chişinău, 1999; Rigorile şi 
splendorile prozei „rurale”. Studiu asupra creației literare 
a lui Vasile Vasilache, Chişinău, 2000; Dincolo de literă, 
Timişoara, 2002; Realitatea în cuvânt şi cuvântul în reali- 
tate, Chişinău, 2002; Conştientizarea greşelii, Bucureşti — 
Chişinău, 2003; Scriitori de ieri şi de azi, Bucureşti — Chi- 
şinău, 2004; Temelia nemuririi noastre, Chişinău, 2005; 
Efortul salvator, Chişinău, 2006; Nevoia de vase comuni- 
cante sau Cartea între scriitor şi cititor, Chişinău, 2006; 
Efim Tarlapan - protagonist al scrisului satirico-umo- 
ristic, Zalău, 2007; Salahorind..., Chişinău, 2008; Darul 
lui Dumnezeu, Chişinău, 2009; Noi şi cuvintele noastre, 
Chişinău, 2011; Cărțile din noi, Chişinău, 2011. 

Repere bibliografice: Mihail Dolgan, Conștiinţa civică 
a poeziei contemporane, Chişinău, 1976, 199-210; Vasile 
Coroban, „Dialog continuu”, LA, 1977, 30; Mihai Cimpoi, 
Dialogul continuu, LA, 1990, 3; Stancu Ilin, „Dreptul la 


369 Dicţionarul general al literaturii române 


critică”, VR, 1991, 7; Călin Manilici, Perspectivă cultu- 
rală asupra literaturii, ST, 1991, 11; Mihai Vakulovski, 
Dragostea noastră netrecătoare, LRC, 1996, 5-6; Suce- 
veanu, Emisferele, 117-120; Nicolae Busuioc, „Nevoia 
de vase comunicante”, RR, 2006, 4; Ana Bantoş, Recu- 
perarea autenticului, Chişinău, 2006, 114-117, Burlacu, 
Texistenţe, |, 134-145, Eugen Lungu, Spaţii şi oglinzi, 
Chişinău, 2009, 35-36; Andrei Ţurcanu, Colocvialitate şi 
demers, „Akademos”, 2010, 1. M.C. 


CIOCANU, Vasile 
(.[.1942, Tabani-Hotin 
—23.[X.2003, Chişinău), 
istoric literar. 


Este fiul Catincăi (n. Porciulean) şi al lui Mihail Cio- 
canu, țărani; criticul literar lon Ciocanu e fratele 
său. Rămâne orfan de tată la vârsta de patru ani. A 
urmat şcoala primară şi pe cea medie în satul natal, 
apoi Facultatea de Filologie a Universităţii de Stat 
din Chişinău (1961-1966). Îşi susţine doctoratul în 
1974. Încă elev, adună folclor din satul de baștină, 
iar din 1964, ca student, face parte din grupul de 
angajaţi ai Muzeului Republican de Literatură care 
cutreieră satele Basarabiei şi ale Bucovinei pentru a 
aduna materiale destinate constituirii unui patri- 
moniu folcloric. Între 1966 şi 1969, la aceeaşi insti- 
tuţie, este mai întâi custode, apoi director adjunct 
şi director, participând la repunerea în circulaţie a 
mai multor scriitori. Astfel, în 1968, sub auspiciile 
Muzeului Republican de Literatură, îi apare biobi- 
bliografia Donici, cuib de-nţelepciune (alcătuită în 
colaborare cu Gheorghe Cincilei). În perioada sta- 
giului de pregătire a doctoratului, dar şi mai târziu, 
întreprinde cercetări în arhivele din Chişinău, 
Odessa, Moscova, Cernăuţi, Leningrad, Kiev, Bucu- 
reşti şi în Ţările Baltice. În 1973 devine cercetător 
ştiinţific la Institutul de Limbă şi Literatură din 
Chişinău, al cărui director adjunct va fi din 1991 
până în 1993, iar până în 2003 director al aceleiași 
instituţii, numită din 1999 Institutul de Literatură 
şi Folclor. 

În studiile sale, riguros documentate, C. este pre- 
ocupat de o perioadă mai puţin studiată a literaturii 


Ciocanu 


de la începutul secolului al XIX-lea, aducând date 
inedite despre Constantin Stamati, Teodor Vârnav, 
familia lui Alecu Russo, despre Alecu Donici şi urma- 
şii lui. Urmăreşte activitatea literaţilor Alexandru şi 
Boleslav Hâjdeu, N. Gherbanovschi, Ivan Tanschi, 
Victor Crăsescu (Ştefan Basarabeanu) ş.a., precum 
şi istoria relaţiilor culturale şi literare moldo-ru- 
so-ucrainiene, inclusiv în paginile ziarelor şi revis- 
telor care apăreau la Odessa („Almanahul Odessei 
pe 1840” şi „Odesskii vestnik” ş.a.). Probleme legate 
de învăţământul românesc în stânga Prutului îl pre- 
ocupă într-un studiu consacrat activităţii lui loan 
Doncev, iar în scrierile lui Mihail Kogălniceanu va 
evidenția interesul şi eforturile acestuia pentru 
apărarea drepturilor României. Semnează, de ase- 
menea, numeroase alte lucrări de istoriografie lite- 
rară care vădesc acribie filologică, intuire corectă 
şi o bună investigare a faptelor. Studiul Constantin 
Stamati. Viaţa şi opera (1981) se remarcă prin impor- 
tante completări la biografia scriitorului, prin depis- 
tarea unor surse necunoscute, din care Stamati a 
tradus şi s-a inspirat, ceea ce a permis încadrarea 
lui mai adecvată în contextul epocii, circumscrierea 
cu mai multă exactitate a aportului său la mişcarea 
literară. Rezultatele altor investigaţii ale lui C. sunt 
prezentate într-o serie de studii şi articole incluse în 
volumele File de istorie literară (1989), Contribuţii 
istorico-literare (2001) şi în mai multe culegeri 
colective: De la cronograjfie la literatura modernă 
(1974), Cercetări de istorie literară (1978), Pagini 
din istoria literaturii şi culturii moldoveneşti (1979), 
Literatura moldovenească şi folclorul (1982), Studii 
şi materiale despre Alexandru şi Boleslav Hâjdeu 
(1984) ş.a., precum şi în capitolele de sinteză sau în 
cele consacrate lui Alexandru şi Boleslav Hâjdeu, 
M. Kogălniceanu, C. Stamati, C. Stamati-Ciurea, 
O. Nacco ş.a. în Istoria literaturii moldoveneşti (- 
II, 1986-1988). A îngrijit, singur sau în colaborare, 
ediţii din scrierile lui C. Stamati, M. Kogălniceanu, 
Alecu Donici, C. Stamati-Ciurea, Teodor Vârnav ş.a. 
Printre cărțile pregătite pentru tipar se aflau scrierile 
lui M. Kogălniceanu şi cele ale lui Dimitrie Moruzi. 
SCRIERI: Donici, cuib de-nțelepciune (în colaborare 
cu Gheorghe Cincilei), Chişinău, 1968; Constantin Sta- 
mati. Viaţa şi opera, Chişinău, 1981; Creaţia scriitorilor 
moldoveni în şcoală. Cronicarii moldoveni. C. Stamati, 
C. Negruzzi (în colaborare), Chişinău, 1988; File de isto- 
rie literară, Chişinău, 1989; Contribuţii istorico-literare, 
Bucureşti, 2001. 

Repere bibliografice: Pavel Zavulan, „Constantin Sta- 
mati. Viaţa şi opera”, RLSL, 1982, 2; Cimpoi, Ist. lit. Basa- 
rabia, 274; Vlad Chiriac, Răvaş-telegramă, LA, 2002, 3 
ianuarie; Haralambie Corbu, Istoria literaturii ca profe- 
siune şi legământ, „Moldova suverană”, 2002, 5 ianuarie; 
Ion Şpac, Bibliografie selectivă a istoricului literar Vasile 
Ciocanu, RLSL, 2002, 1-2; Dan Mănucă, Obsesii regiona- 
liste, CL, 2003, 1; Dicţ. Chişinău, 145-146. S.P, A.Bn. 


CIOCÂLTEU, Alexandru (9.XII.1949, Craiova), pro- 
zator, poet. Este fiul Silviei Ciocâlteu, medic, şi al lui 
Alexandru Ciocâlteu, jurist. După ce termină liceul 
din Filiaşi (1963-1967), urmează cursurile Facultăţii 
de Medicină din Bucureşti (1967-1973), funcționând 
apoi la dispensarele din loneşti şi Turceni, în jude- 
ţul Gorj (1973-1975). Face cursuri de specializare şi 
perfecționare la Bucureşti (1975-1978) şi lucrează 
ca medic internist la Spitalul Judeţean Târgu Jiu 
(1978-1980), apoi la Bucureşti, iniţial ca asistent la 
Universitatea „Carol Davila”. Este doctor în ştiinţe 
medicale (1989), medic primar (1996). Din 1995 
este conferenţiar şi şef al Clinicii de Nefrologie şi 
Hemodializă a Spitalului „Sfântul Ioan” din Capitală 
şi director al spitalului. Funcționează ca secretar de 
stat în Ministerul Sănătăţii (1998-1999), preşedinte al 
Casei Naţionale de Asigurări de Sănătate (1999-2000), 
secretar al Colegiului Medicilor din București (2004- 
2008), prodecan al Facultăţii de Medicină Generală 
(2004-2008) Activitatea medicală este dublată de 
aceea literară. Debutează în 1981 cu fragmente de 
roman la „Luceafărul”, beneficiind de prezentarea 
elogioasă a lui Cezar Ivănescu, care îl aşază, tematic 
şi stilistic, în descendența lui Celine. A mai colaborat 
la „Cotidianul, „Flacăra lui Adrian Păunescu” ş.a. 

Primul roman al lui C., Gheaţă la mal (1991), 
este o reflecţie asupra condiţiei umane într-o lume 
fără orizont, în care iubirea și conştiinţa și-au pier- 
dut valoarea. În Strigătul umbrei (1995), continu- 
are a primei cărți, se regăsesc aceleaşi personaje 
centrale, aceeaşi vehemenţă a suferinţei transpuse 
într-un discurs polifonic. Prozatorul amplifică însă 
diapazonul stilistic, îmbunătățind calitatea nara- 
tivă și dramatică. Volumul parţial autobiografic 
Feeria din privată (2010), mostră de realism patetic 
și alegoric, urmărește, din perspectiva unui tânăr 
doctor exilat în provincie, lumea „grotescă, hilară, 
tragică și comică, sublimă și precară” (Eugen 
Negrici) dintr-un ospiciu -— figură metonimică a 
lagărului comunist receptat expresionist. C. a mai 
publicat versuri bacoviene în Rugăciuni de prisos 
(2001) și articole în Coroana de spini (2003). 

SCRIERI: Gheaţă la mal, Bucureşti, 1991; Strigătul 
umbrei, Bucureşti, 1995; Gheaţă la mal. Strigătul umbrei. 
Dimineaţa ucigașă, București, 1998; Rugăciuni de prisos, 
Bucureşti, 2001; Coroana de spini, Bucureşti, 2003; Feeria 
din privată, pret. Eugen Negrici, Bucureşti, 2010. 

Repere bibliografice: Roxana Sorescu, Un dur îmblân- 
zit, LCE 1995, 37; H. Zalis, Punerea în execuţie, „Feţele 
culturii”, 1996, 200; Const. M. Popa, Exorcizarea demo- 
nilor, R, 1996, 1-3; Ştefan Badea, (Încă) un medic poet, 
ALA, 2002, 601; Const. M. Popa, Suferința fără profesor, 
„Mozaicul”, 2010, 4. V.F.M. 


CIOCÂLTEU, Vintilă (12.I1V.1890, Pleniţa, j. Dolj — 
3.11.1947, Bucureşti), poet. Este fiul Anei (n. Ciurezu) 
şi al lui Mihail Ciocâlteu, învăţător. Începe cursul 
elementar în comuna natală, apoi urmează Colegiul 
Naţional din Craiova. Se înscrie la Facultatea de 
Medicină din Bucureşti, fiind extern al Spitalelor 
Eforiei (1915-1920). Lucrează în serviciul docto- 
rului |. Mamulea şi în clinicile profesorilor Thoma 
Ionescu, Ernest Juvara, Gh. Marinescu, D. Gerota, 
I. Nanu-Muscel. În 1920 este ales preşedinte al 
Societăţii Studenţilor în Medicină. Obține o bursă 
de la Fundaţia Rockefeller. Astfel, studiază biochi- 
mia la Boston (SUA) cu Otto Folin, chimia orga- 
nică la Cambridge (Marea Britanie) cu W.H. Mills 
şi schimburile gazoase respiratorii cu profesorul 
Barkroft. Otto Folin îl recomandă Universităţii 
Harvard şi devine asistent de cercetare la Catedra de 
biochimie. Încă din această perioadă se face cunos- 
cut prin realizarea, împreună cu Folin, a reactivului 
pentru dozarea fenolilor, folosit şi astăzi. La întoar- 
cerea în ţară va deţine, pentru scurt timp, funcţia de 
decan al Facultăţii de Medicină bucureştene (1941), 
căci intervine epurarea sa, pe motiv că fiul său ar fi 
avut orientări legionare. În ciuda faptului că Gr. T. 
Popa încearcă să-l apere, este îndepărtat din fruntea 
Catedrei, fiind expus ulterior la trei ani de luptă cu 
nedreptatea. Moare fulgerător în timpul unei şedinţe 
de consiliu, la o vârstă la care se bucura de deplină 
maturitate ştiinţifică şi de prestigiu internaţional. 
Debutul lui C., membru al Societăţii Scriitorilor 
Români din 1932, este găzduit în 1925 de revista 
„Gândirea”, fiind vorba de poezia Singur, iar prima 
carte, Adânc împietrit, îi apare în 1932. Autorul este 
un poet în proces de autodefinire, cu trăiri entuziaste, 
cu angoase şi incertitudini pe care le analizează deta- 
şat, consecinţă probabilă a structurii sale de om de 
ştiinţă. Din orice vers răzbate un temperament de om 
mândru, bătăios, adesea cu o atitudine sfidătoare, de 
interogare şi respingere a ceea ce nu intră sub semnul 

raţionalului. Chiar din titlu se dezvăluie tensiunea 
eului ce pendulează între „împietrirea” în faţa vieţii şi 
deschiderea către sensibilitate. Pentru ceea ce vrea să 
comunice, alege versuri lungi şi imagini de inspiraţie 
simbolistă. În 1934 revizuieşte câteva poeme, adaugă 
altele noi şi publică un nou volum, intitulat Poesii. 
Se confirmă aici vocaţia de luptător în permanent 
conflict cu lumea înconjurătoare, dar, mai presus de 
aceasta, cu sine însuşi. Acum e atras de simbolurile 
mistice, face incursiuni într-un univers ocult, pre- 
feră patronime nordice. Cartea trădează sentimentul 
orgolios al invulnerabilităţii individului apărat de for- 
țele magice ale pământului. Dacă firul vieţii nu i-ar fi 
fost atât de brusc curmat, C. ar fi încredinţat tiparului 
şi alte scrieri, dintre acestea În miez de noapte fiind 
lăsată şi în manuscris. 

SCRIERI: Adânc împietrit, Craiova, 1932; Poesii, Bucu- 
reşti, 1934; Adânc împietrit, îngr. C.D. Zeletin, Bucureşti, 
2003. 

Repere bibliografice: Perpessicius, Opere, VII, 97-98; 
Constantinescu, Scrieri, II, 275-277; Călinescu, Opere, 
II, 65-66; Metzulescu, Literile, 1, 29-33; Lovinescu, Ist. 
lit. rom. cont., 104; Călinescu, Ist. lit. (1941), 852, Ist. lit. 
(1982), 937-938; Arghezi, Scrieri, XXXIII, 328-329; Papa- 
dima, Creatorii, 450-455; Tudor Teodorescu-Branişte, 
Calomnia, „Jurnalul de dimineaţă”, 1947, 659; Crohmăl- 
niceanu, Literatura, |, 169-171; Dicţ. scriit. rom., |, 573; 
C.D. Zeletin, Excurs biobibliografic, RL, 2002, 6; C.D. Zele- 
tin, Societatea Medicilor Scriitori şi Publicişti din Romă- 
nia la 20 de ani, „Viaţa medicală”, 2010, 51-52.  N.Bc. 


CIOCÂRDIA MATILA, Dimitrie (10.[.1798, Săcueni, j. 
Dâmboviţa — 1.1.1860, Bucureşti), poet, publicist. Fiu 
al paharnicului Matei Ciocârdia, un boier scăpătat, 
C.M., orfan la opt ani, autodidact pasionat, cunoscă- 
tor al limbilor franceză şi greacă, se afla la optspre- 
zece ani în preajma domnitorului loan Gh. Caragea; 
în 1829 era al doilea vistiernic, şi după 1830, când s-a 
înrolat în miliția naţională ca praporgic, ajunge chiar 
aghiotant domnesc. A fost unul dintre membrii fon- 
datori ai Societăţii Filarmonice (1833). Făcându-se 
ecoul nemulțumirii generale, el redactează în 1843 
un memoriu prin care demasca abuzurile săvârşite 
de fanarioți (Neamului românesc, prea plecată plân- 
gere). Memoriul fiind considerat un act de instigare 
la revoluţie, este destituit de Gheorghe Bibescu şi 
îndepărtat din Capitală. Va fi numit, totuşi, judecător 
în ţinutul lalomiţei. Prin 1847-1848 era judecător de 
instrucţie şi „cârmuitor” al judeţului. A fost procuror 
acuzator în procesul intentat de Guvernul Provizoriu 
coloneilor loan Odobescu şi loan Solomon şi 

maiorului Grigore Lăcusteanu. După 1848, conside- 
rat proscris politic, e împiedicat să revină în armată. 
A făcut parte din comitetul unionist central constituit 
în 1857 la Bucureşti. A luat parte la Congresul de Pace 
de la Bruxelles. Iulia Aricescu era fiica lui, iar loan 
Voinescu II, fiu vitreg. 

Proiectele literare ale lui C.M. - un volum de 
poezii, o piesă de teatru — nu s-au realizat şi puţine 
dintre scrierile sale au fost tipărite. O poezie incen- 
diară, Recunoştinţa Valahiii, apare în „Curierul româ- 
nesc”, iar traducerea elegiei La Chute des feuilles de 
Millevoye în „Curiosul”. Oalegorie, ce biciuia pe trădă- 
toriirevoluţiei, a intrat într-o culegere de satire politice 
alcătuită la 1884 de C.D. Aricescu. Manuscrise, două 
pamflete antimonarhice îndreptate împotriva dom- 
nitorilor Gheorghe Bibescu şi Barbu D. Ştirbei rețin 
atenţia: Neamului românesc, prea plecată plângere, 
alături de Adresa recunoscătoare la plecarea prințului 
Știrbei din Principat (datat Craiova, 1853 şi publicat 
după mai bine de un secol de M.N. Rusu în „România 
literară”, 1973), care îl aşază între creatorii speciei la 
noi. El mânuieşte cu siguranţă un limbaj violent, tra- 
ducând exact intensitatea indignării. Poseda arta difi- 
cilă a portretului moral, şi mai ales o retorică flexibilă, 
cu treceri repezi de la ironia subtilă la satira muşcă- 
toare (M.N. Rusu îl vede drept „Paul-Louis Courier al 
nostru”). Tot în manuscris a lăsat poemul Crucea, tăl- 
măcire din Lamartine. A mai publicat broşurile prou- 
nioniste Ce se cuvine să cerem de la Adunarea Ad-hoc 
(Paris, 1856), Privire asupra trecutului şi prezentului 
Principatelor Moldo-Române (1857), O aruncătură de 
ochi asupra Unirii Principatelor Române (1857), apă- 
rută sub pseudonimul Un Român din Bucureşti, şi O 
aruncătură de ochi asupra administraţiei Valahiei de 
la 1849 la 1859, semnată Un Român. 

SCRIERI: O alegorie, în Satire politice care au circulat în 
public, manuscrise şi anonime între anii 1840-1866, îngr. 
C.D. Aricescu, Bucureşti, 1884, 13-15. 

Repere bibliografice: M.N. Rusu, Un pamfletar necunos- 
cut: Dimitrie Ciocârdia Matila, RL, 1973, 31; Constantin 
Ştefănescu, Un militant pentru Unire prea puţin cunos- 
cut, VST, 1974, 4; Dicţ. lit. 1900, 182; Dicţ. scriit. rom., |, 
573-574. S.C. 


CIOCÂRLAN, I. [lon] (12.VII.1874, Străoane, j. 
Vrancea — 21.XII.1941, Focşani), prozator. Fiu de 
țărani, C. a urmat Şcoala Normală la Bârlad şi Iaşi, 
din 1895 fiind învăţător în câteva sate vrâncene şi la 
Focşani, unde se stabileşte definitiv. A fost membru 
în comitetul Asociaţiei Generale a Învăţătorilor din 

România şi colaborator la reviste dedicate învăţă- 
mântului. Ca deputat iorghist, aparticipat la editarea 
şi redactarea ziarului local „Crai nou” (1918-1932). 
Debutează cu proză în „Curierul literar” (1901), 
colaborând apoi la „Revista modernă”, „Epoca”, 
„Sămănătorul” (unde a semnat şi Marioara Florian), 
„Luceafărul”, „Evenimentu/”, „Viaţa literară”, „Viaţa 
românească”, „Ramuri”, „Minerva”, „Adevărul literar 
şi artistic” ş.a. În 1909 s-a aflat între membrii fonda- 
tori ai Societăţii Scriitorilor Români. 

C. şi-a adunat proza scurtă în volumele Pe plai 
(1903), Traiul nostru (1906), Inimă de mamă (1908; 
Premiul Academiei Române), Vis de primăvară 
(1909), Fără noroc (1914), Flămânzii (1925), care 
au cunoscut mai multe ediţii antume. Cele mai 
numeroase secvenţe sunt descrieri lirice ale unor 
aspecte din viaţa rurală sau din natură, portrete 
de copii şi animale, scăldate într-o duioşie care, în 
pofida unor improprietăţi stilistice, poate sensibi- 
liza prin sinceritatea trăirii. O altă categorie o con- 
stituie micile scene în care este ilustrat traiul greu, 
la limita umanului, al unor familii de ţărani, în ima- 
gini pline de amănunte mişcătoare. Câteva poves- 
tiri (Pentru simbrie, Din dragoste, Inimă de mamă, 
Izvodul morții) sintetizează cam aceleaşi elemente, 
cu un spor în investigația psihologică, epicul fiind 
pe plan secundar. C. devine târziu cu adevărat 
sămănătorist în romanele Du-te dor.. (1936) şi 
Tainele munţilor (1940), în sensul că abia aici idi- 
lizează satul, încercând să-i evidenţieze puritatea 
şi superioritatea morală. Primul este povestea, cu 
peripeții, a unei căsătorii, înecată într-o detaliată 
prezentare etno-psiho-sociologică a satului, pe 
fundalul, mereu evocat, al unei naturi paradisiace. 
În Tainele munților acţiunea (redusă la o călătorie 
în scop inițiatic) este întârziată până la stagnare de 
„pictura” amănunţită a peisajului şi de numeroase 
întâmplări nesemnificative. Brodate pe o intrigă 
forţată, artificială, naraţiunile (mai mult înşiruiri 
de secvenţe lirice saturate de epitete dulcege şi de 
expresii locale) exultă de un preaplin al fericirii de a 
trăi în splendoarea naturii şi în curăţie sufletească. 
Căldura autorului, atenţia neobosită de observator 
minuţios al vieţii rurale, fidelitatea în descrierea 
obiceiurilor, comportamentelor şi a modului de a 
fi al ţăranilor conferă prozei sentimentale a lui C. o 
anume valoare documentară. 

SCRIERI: Pe plai, Bucureşti, 1903; Traiul nostru, 
Budapesta, 1906; Inimă de mamă, Bucureşti, 1908; Vis de 
primăvară, Bucureşti, 1909; Fără noroc, Bucureşti, 1914; 

Flămânzii, Bucureşti, 1925; La vatră, Bucureşti, 1925; 
Amintiri literare, în Tradiţie şi actualitate românească, 
II, Focşani, 1936, 113-173; Du-te dor.., Bucureşti, 1936; 
Tainele munţilor, Bucureşti, 1940; Scrieri alese, Focșani, 
2004. 

Repere bibliografice: Chendi, Scrieri, III, 97-101; G. Bog- 
dan-Duică, „Pe plai”, CL, 1903, 11; At. M. Marienescu, 
„Pe plai. Schițe de la ţară”, AAR, partea administrativă şi 
dezbaterile, t. XXVI, 1903-1904; Iorga, O luptă (1979), |, 
240-241; O.B. [Octav Botez], „Traiul nostru”, VR, 1906, 1; 
Mihail Dragomirescu, „Inimă de mamă”, CVC, 1908; 1. S. 
[Izabela Sadoveanu], [1.Ciocârlan], VR, 1908, 3, 1909, 6; 
Nicolae Gane, „Inimă de mamă”, AAR, partea adminis- 
trativă şi dezbaterile, t. XXXI, 1908-1909; George Baicu- 
lescu, „Flămânzii”, ALA, 1925, 227; Perpessicius, Opere, 
II, 305-306; Dragoş Vrânceanu, „Du-te dor..”, CRE, 1937, 
3323; 1.D. [lon Diaconul, „Tainele munţilor”, „Ethnos”, 
1941, fasc. 1; Kalustian, Simple note, III, 198-200; Dicţ. 
scriit. rom., |, 574-575. C.T. 


CIOCÂRLIE, Alexandra (9.X.1968, Timişoara), 
clasicistă. Este fiică a Constanţei Ciocârlie (n. 
Bălan), profesoară de franceză la Universitatea din 
Timişoara, și a scriitorului Livius Ciocârlie. A stu- 
diat filologia clasică la Universitatea din Bucureşti 
(1988-1992), unde ulterior a obţinut titlul de doctor 
în filologie cu teza Indignatio şi ironie la luvenal 
(2000). De asemenea, a urmat studii aprofundate 
(DEA) la Universitatea „Michel de Montaigne”, 
Bordeaux III (1994). Din 1993 este cercetător la 
Institutul de Istorie şi Teorie Literară „G. Călinescu” 
din Bucureşti; vreme de un deceniu (1994-2004) a 
fost lector asociat la Universitatea din Bucureşti şi 
la Institutul Teologic Romano-Catolic „Sf. Tereza” 
din Bucureşti. Este alumn al Colegiului Noua 
Europă (NEC) din Bucureşti, a avut burse de studiu 
în ţară şi străinătate. A editat şi adnotat Istoria lite- 
raturii latine de N.I. Herescu (I-III, 2003-2007) şi, 
în colaborare, volumele III-XII din publicistica 
lui G. Călinescu (2007-2012). Este autoarea unui 
număr semnificativ de articole în Dicţionarul 
general al literaturii române (-VII, 2004-2009). 
Cartea de debut, Iuvenal (2002), a fost încununată 
cu Premiul Uniunii Scriitorilor şi cu Premiul revis- 
tei „România literară”. C. a mai obţinut ex aequo 
Premiul Asociaţiei Scriitorilor din Bucureşti şi 
Premiul revistei „Manuscriptum” pentru ediţia de 
publicistică a lui G. Călinescu, precum şi Premiul 
„Petru Creţia” acordat de Muzeul Naţional al 
Literaturii Române pentru volumul Cartagina în 
literatura latină (2010). 

Definitorie pentru C. este stăruința în demer- 
sul de citire modernă a literaturii antice, care îşi 
recapătă prospeţimea de îndată ce este scoasă din 
acel „statut muzea!” la care a condamnat-o lectura 
marcată de îndelungata recunoaştere unanimă, ce 
aduce cu sine, prea adesea, rigidizarea şi îndepăr- 
tarea de prezent. În articole și în volume C. alege 
calea dificilă de a incita la o abordare contempo- 
rană a anticilor. Nu aduce în prim-plan autori pe 
care capriciile de transmitere a textului i-au aşezat 
într-o zonă marginală şi care, tocmai prin aceasta, 
pot trezi curiozitatea ca prezenţe mai degrabă exo- 
tice; dimpotrivă, materialul de studiu pentru care 
optează este marea literatură canonică a Antichității 
latine, faimoasă şi binecunoscută, pe care o apropie 
însă dintr-un unghi nou şi o priveşte cu ochii celui 
deprins să călătorească liber prin toată istoria lite- 
raturii, nestingherit de compartimentări temporale 
ori spaţiale, tocmai pentru că s-a format prin con- 
tactul direct cu clasicismul greco-latin. Cărţile pe 
care le-a publicat, bine primite de critică datorită 
rigurozităţii şi unei subtile eleganţe, sunt în sine o 
demonstraţie a actualităţii și a mobilității deloc paș- 
nice a textelor antice. De pildă, în monografia dedi- 
cată lui luvenal, un capitol investighează imaginile 
succesive ale scriitorului, observând că „încercarea 
criticilor de a identifica nota temperamentală domi- 
nantă a lui luvenal duce la rezultate contradictorii, 
întrucât personalitatea sa poetică este una dintre 
cele mai controversate din literatura latină”. În și 
totuşi, clasicii... (2007) C. recitește autori precum 
Pindar, Xenofon, Cezar, Tucidide, Plaut, Ovidiu, 
Vergiliu ș.a., făcând observaţii fine și în același timp 
precise portretistic. Principiul actualității clasicilor 
este tot timpul avut în vedere. Uneori, prin exerci- 
ţii laborioase de comparatism, sunt urmărite eco- 
urile lui Plaut în opera lui Heinrich von Kleist sau 
în scrisul lui Jean Giraudoux (Metamorfozele lui 
Amphitryo). Un studiu precum Istorie şi experienţă 
personală în Antichitate are în atenţie autoreteren- 
țialitatea istoricilor antici, o marotă exemplară a 
prezentului completându-și astfel genealogia. Eseul 
Exilul — poezie şi moarte citeşte Tristele şi Ponticele 
lui Ovidiu din perspectiva trecerii nu „de la o poezie 
artificială la una sinceră, ci mai curând de la o reto- 
rică a artificiului la una a sincerităţii”. În fine, pagi- 
nile Cartagina în literatura latină oferă o cercetare 
tematist-imagologică, surprinzând cu erudiție con- 
figurarea sulfuroasă a unei mitologii care oglindește, 
în negativ, însăși Roma: „Putere a răului, simbol al 

corupției, imoralității și violenței, Cartagina tinde 
astfel să se constituie într-o anti-Romă”. Un capitol 
dezbate posteritatea literară medievală și modernă 
a Cartaginei, culminând cu romanul Salammbâ al 
lui Gustave Flaubert. 

SCRIERI: Iuvenal, Bucureşti, 2002; Și totuşi, clasicii..., 
Bucureşti, 2007; Cartagina în literatura latină, Bucureşti, 
2010. Ediţii: N.I. Herescu, Istoria literaturii latine, I-III, 
Bucureşti, 2003-2007; G. Călinescu, Opere. Publicistica, 
III-XII, coordonator Nicolae Mecu, Bucureşti, 2007-2012 
(în colaborare). 

Repere bibliografice: Nicoleta Sălcudeanu, Despre ironie 
fără ironie, VITRA, 2002, 11; Mihaela Talabă, „Iuvenal”, ST, 
2002, 11-12; Liviu Franga, De la noi la ei, RL, 2003, 13; 
Iulia Popovici, Facit ironia versum, OC, 2003, 171; Petraș, 
Cărțile, 262-264; Gabriela Haja, „Și totuşi, clasicii...”, TP 
2007, 12; Dan Cristea, Farmecul celor vechi, LCE 2008, 
22; Cosmin Ciotloş, Oraşul invizibil, RL, 2010, 16; loan 
Pop-Curşeu, Cartagina în literatură, de la antici la Flau- 
bert, ST, 2010, 7-8. I.Ct. 


CIOCÂRLIE, Corina (13.X.1963, Timişoara), critic 
literar, eseist. Este fiică a Constanţei Ciocârlie (n. 
Bălan), profesoară de franceză la Universitatea din 
Timişoara, şi a lui Livius Ciocârlie, scriitor. Urmează 
Liceul „C. Diaconovici-Loga” în Timişoara, apoi 
Facultatea de Filologie, secţia română-franceză, la 
Universitatea din Bucureşti (1982-1986), unde îşi 
va susține în 1991 şi doctoratul cu teza Hermeneu- 
tica răului în literatura română. Funcţionează mai 
întâi ca profesoară de limba română la Timişoara, 
apoi ca redactor la Editura Eminescu. Din 1991 s-a 
stabilit la Luxemburg, unde colaborează la Radio 
Socio-Culturelle Luxembourg şi la săptămânalul 
francofon „Le Jeudi”. Este profesoară de literatura 
franceză la Alianţa Franceză (Luxemburg), predă 
limba română la Parlamentul European şi la Curtea 
Europeană de Justiţie. Este redactor-şef al supli- 
mentului literar „Livres - Biicher” al cotidianului 
„Lageblatt” şi coordonează colecţia „Afinităţi” a 
Editurii Phi (Luxemburg). E prezentă în „Cahiers 
luxembourgeois”, „Euresis”, „Les Nouveaux cahi- 
ers de l'Est” (Paris), „Letzebuerger Land”, „Limbă 
şi literatură”, „Orizont”, „Revista de istorie şi teorie 
literară”, „Revue littâraire/Leo Scheer” (Paris), 
„România literară”, „Viaţa românească” ş.a. 

C. a debutat în „România literară” (1985) cu un 
articol de critică şi editorial cu volumul Pragmatica 
personajului (1992; Premiul Uniunii Scriitorilor), care 
reuneşte studii de pragmatică literară, având ca fina- 
litate degajarea efectului estetic al uzajului lingvistic. 

Limbajul e definit drept spaţiu vital al personaje- 
lor, percepute ca alterităţi ce evoluează sub semnul 
cuprinzător al carnavalescului, în interpretare bahti- 
niană. Calitățile analitice ale eseistei sunt confirmate 
într-un alt registru de următoarea carte, Fals tratat 
de disperare (1995; Premiul Asociaţiei Scriitorilor din 
Timişoara), în care nihilismul şi absurdul, asumate 
nu ca modalităţi literare, ci ca stări existenţiale, vin 
din Saren Kierkegaard şi din Emil Cioran şi sunt luate 
în considerare cu mijloacele comentariului suculent 
al cărui obiect îl constituie opere în proză dintre cele 
mai importante, de la Ion Creangă la Nicolae Breban. 
Apetitul teoretic e dublat de ataşamentul față de 
texte, ale căror semnificaţii secrete sunt scoase la 
suprafață cu vădită plăcere. Femei în fața oglinzii 
(1998) este o istorie subterană a romanului românesc 
de după 1918, reconstituită cu aplomb şi fantezie, 
de-a lungul unui traiect al oglindirii pe care autoa- 
rea îl consideră neîntrerupt de la Liviu Rebreanu 
la Mircea Cărtărescu. În căutarea centrului pier- 
dut (2011) consfinţeşte vocaţia autoarei de a aduna 
într-o carte ceea ce păruse a sta sub semnul dispa- 
rităţii, de a oferi cititorului un centru mereu ratat 
de autorii asupra cărora se opreşte: Robert Musil, 
Hermann Broch, Stefan Zweig, Joseph Roth, Witold 
Gombrowicz, Milan Kundera, dar şi loan Slavici, 
Liviu Rebreanu, Emil Cioran. C. ia pe cont propriu 
preocupările anterioare ale lui Cornel Ungureanu, a 
cărui preeminenţă de altfel o şi admite, limitându-şi 
investigația la primele decenii ale secolului al XX-lea, 
dominate de drama destabilizării unei lumi ce păruse 
condamnată la o statornicie invulnerabilă. Paradoxul 
este acela că din această criză fără precedent a rezul- 
tat un număr considerabil de capodopere prin care 
este salvată o istorie crepusculară. 

SCRIERI: Pragmatica personajului, Bucureşti, 1992; Fals 
tratat de disperare, Timişoara, 1995; Femei în faţa oglin- 
zii, Cluj-Napoca, 1998; Un Miroir aux alouettes. Petit 
dictionnaire de la pensee nomade, Echternach (Luxem- 
burg), 1999; Une Histoire sans fin. Dialogues avec Frank 
Hoffmann, Echternach (Luxemburg), 2000; Laissez-pas- 
ser. Topographie litteraire d'une Europe des frontieres, 
Echternach (Luxemburg), 2004); Oi demeurer ailleurs 
que lă, Luxembourg, lieux intimes (în colaborare cu 
Vâronique Fixmer), Eschsura Alzette, 2007; În căutarea 
centrului pierdut, Bucureşti, 2011; Il ny a pas de diner 
gratuit. Petit abecedaire de la rencontre en litterature, 
Ultimomondo, 2011; ed. (Nimic nu se dă pe gratis. Bre- 
viar pentru autori în vilegiatură), Bucureşti, 2012. 
Repere bibliografice: Romaniţa Constantinescu, Un 
critic din noua generaţie, RL, 1993, 6; Monica Spiridon, 

Când „a spune” înseamnă a „face”, VR, 1993, 4-5; Florin 
Manolescu, Figura spiritului creator, LCE, 1993, 7; Ştefan 
Borbely, Tabloul sinoptic al nouăzecismului, ECH, 
1995, 6-9; Cornel Ungureanu, Pe cont propriu, O, 1995, 
10; Alex. Ştefănescu, Exerciţiu intelectual, RL, 1995, 30; 
Ioana Pârvulescu, Relele lumii, RL, 1995, 39; Mircea 
Mihăieş, La umbra lui Cioran. Concepte negative?, CU, 
1995, 8; Vasile Popovici, Explorări în oglindă, O, 1998, 6; 
Smaranda Vultur, A privi şi a vedea, VTRA, 1998, 7; Diana 
Adamek, În fața oglinzii, APE 1998, 11; Doina Curtică- 
peanu, Regia imaginii speculare, E 1998, 11; Adriana 
Babeţi, Femeia lângă oglindă, RL, 1999, 34; Dicţ. Banat, 
170-173; Bianca Burţa-Cernat, O Itacă central-euro- 
peană?!, OC, 2011, 301; Gabriel Dimisianu, Geografii lite- 
rare, RL, 2011, 13; Dan Burcea, Dineul literar al Corinei 
Ciocârlie, OC, 2012, 609. 


D.B.-D. 


CIOCÂRLIE, Livius 
(7.X.1935, Timişoara), 
prozator, eseist, 
memorialist. 


Este fiul Corneliei Ciocârlie (n. Băcilă), învăţătoare, 
şi al lui Simion Ciocârlie, profesor. A urmat la Timi- 
şoara Şcoala de Aplicaţie de pe lângă Şcoala Nor- 
mală (1942-1946), Liceul „C. Diaconovici-Loga“ 
(1946-1950) şi Liceul Clasic (1950-1953), apoi a 
devenit student al Universităţii din Bucureşti, la 
Facultatea de Filologie, secţia limba şi literatura 
franceză, absolvită în 1958. Este scurtă vreme bibli- 
otecar, apoi profesor în învățământul secundar, 
ulterior (1959-1963) muzeograf la Muzeul Regional 
al Banatului. Din 1963 face carieră universitară la 
Timişoara, devenind profesor în 1990. Îşi ia doctora- 
tul în filologie franceză în 1975, cu o teză despre 
sensul secund al structurii simbolice. A locuit în 
oraşul natal până în 2000, când s-a stabilit la Bucu- 
reşti. S-a aflat, de-a lungul anilor, în mai multe rân- 
duri în Franţa: în 1965 timp de o lună (cu o bursă de 
specializare), în 1972-1973, când a urmat timp de 
şapte luni cursuri la Ecole Pratique des Hautes 
Etudes, sub îndrumarea lui G6rard Genette, conso- 
lidându-şi formaţia de teoretician în privinţa abor- 
dării semiotice a textului literar, şi în 1990-1994, 
când a predat limba şi civilizația română, ca 

profesor-invitat, la Universitatea din Bordeaux. Pri- 
mele articole îi apar în 1966 în „Analele Universităţii 
din Timişoara“ şi în „Orizont“. Debutul editorial îl 
reprezintă volumul Realism şi devenire poetică în 
literatura franceză (1974). Are o activitate publicis- 
tică susținută, chiar dacă relativ parcimonioasă — 
scriitorul s-a manifestat mai degrabă ca eseist decât 
ca industrios cronicar al producţiei editoriale 
curente şi s-a abținut de la practicarea gazetăriei 
culturale propriu-zise - în „Orizont“, „Caiete cri- 
tice“, „Vatra“, „România literară“ (unde deţine o 
rubrică proprie, începând din anul 2000) şi în alte 
publicaţii culturale importante. Are un rol proemi- 
nent în activitatea Fundaţiei şi a revistei „A treia 
Europă“. A fost distins în mai multe rânduri cu Pre- 
miul Uniunii Scriitorilor — pentru Realism și deve- 
nire poetică în literatura franceză, Negru și alb 
(1979), Eseuri critice (1983), De la Sancho Panza la 
Cavalerul Tristei Figuri (2001), cu Premiul ASPRO 
pentru Trei într-o galeră (1998) şi cu alte premii ori 
distincţii literare. În 2008 i-a fost decernat Premiul 
Naţional pentru Literatură, acordat de Uniunea 
Scriitorilor. 

Se poate spune că în primele lui cărţi C. s-a mani- 
festat ca unul dintre puţinii „tel quer-işti” români. 
Ralierea la teoria textului şi la tehnicile de comenta- 
riu literar promovate în Franţa de Philippe Sollers ori 
de Jean Ricardou a fost înfăptuită de C. cu eleganţă şi 
naturaleţe, cu autenticitate şi legitimitate, fără extre- 
mism, fără intoleranţa obsesională proprie uneori 
corifeilor francezi ai acestei orientări, însă cu o per- 
manentă circumspecţie şi distanţare (auto)critică, şi 
s-a materializat în texte limpezi şi expresive, deloc 
tehniciste, deloc rebarbative. În Realism şi devenire 
poetică... C. afirmă şi demonstrează, analitic, exis- 
tenţa unui proces de evoluţie a prozei literare fran- 
ceze din ultimele secole - investigația, selectivă, 
începe de la clasicii din secolul al XVII-lea şi continuă 
cu Balzac, Gustave Flaubert, Lautrâamont, Emile 
Zola, Alfred Jarry, Marcel Proust până la Jean-Paul 
Sartre, Alain Robbe-Grillet şi grupul de la „Tel Que!” — 
către poetizarea ei, prin accentuarea progresivă a 
ponderii funcţiei poetice faţă de funcţia referenţială. 
Eseurile critice grupate în volumul Negru şi alb tra- 
sează, de asemenea, sensul unei convingător susți- 
nute demonstraţii: cea vizând dialectica tranziției în 
diacronie, de la simbolul romantic la textul modern. 
Domeniul investigaţiei este lărgit dincolo de fruntari- 
ile literaturii franceze, fiind avuţi în vedere ].-]. Rous- 
seau, E.TA. Hoffmann, E.A. Poe, Nathaniel 

Hawthorne, Herman Melville, Charles Baudelaire, M. 
Eminescu, lon Creangă, Al. Macedonski, Arthur Rim- 
baud, Stephane Mallarms, Paul Valery, Franz Kafka, V. 
Voiculescu, Jean Ricardou, Michel Butor ş.a. Demer- 
sul teoretic-critic al lui C., deşi „textualist”, nu se peri- 
mează, pentru că implică o rezervă ironică (faţă de 
doctrină) şi prezintă o excelenţă a „realizării” care 
transcende orice mode culturale. În Mari corespon- 
denţe (1981) eseistul se ocupă de „corespondenţa” 
dintre, pe de o parte, opera destinată publicării şi, pe 
de alta, de corespondenţa câtorva scriitori francezi 
(Voltaire, Flaubert, Proust ş.a.) ori critici români (Titu 
Maiorescu, C. Dobrogeanu-Gherea, G. Călinescu 
ş.a.). Autorul operează prin acumulare de parafrazări 
presărate cu citate şi comentarii (metodă care va fi 
utilizată şi în Caietele lui Cioran, 1999), urmărind 
idei, explicitând, descoperind, interpretând, impli- 
cându-se. În Eseuri critice carte prin care, după cum 
o anunţă explicit, autorul îşi încheie activitatea pro- 
priu-zis critică - sunt grupate unele dintre cele mai 
substanţiale comentarii care s-au scris despre scrii- 
tori români contemporani (Marin Preda, Radu 
Petrescu, Sorin Titel). Metoda e, în aceste texte, mai 
puţin semiotică, identificabilă mai degrabă cu o her- 
meneutică, cu ample descrieri a diverse procedee de 
abordare. Aici, ca şi în alte rânduri, eseistul ţine parcă 
să ilustreze opinii pe care le formulează şi teoretic: „O 
prea strictă determinare teoretică a criticii sfârşeşte, 
după un moment de mic imperialism intelectual, 
prin a produce efectul Taine. Deoarece teoria se peri- 
mează inevitabil, schelăria ei rămasă prea la vedere 
face să nu se mai întrezărească de la o vreme nici ce 
se află, trainic, dincolo de ea. Absorbită însă, teoria 
nu-l respinge pe cititor”; „Ideal ar fi, poate, să cunoşti 
toată teoria şi să o uiţi atunci când citeşti”. În secţiu- 
nea a doua a volumului, Critică şi teorie literară, sunt 
de remarcat, între altele, analiza „criticii semiotice” şi 
eseul despre Roland Barthes. Impresionează, prin 
luciditate şi antidogmatism, „răfuiala” senină şi 
obiectivă cu critica semiotică; el însuşi reprezentant, 
o vreme, al acestei orientări, C. îşi păstrează sângele 
rece şi depistează, cu sagacitate, regula succedării 
orientărilor dominante, a modelor în metodologia 
critică: semiotica a fost precedată de tematism şi este 
detronată de teoria lecturii, iar succesiunea, desigur, 
va continua. În încheierea volumului e inserat amplul 
studiu Măştile romantice ale dorinţei, care se situ- 
ează, după cum previne autorul, „în continuarea ese- 
urilor din volumul Negru și alb”. După Eseuri criticeC. 
pare să se orienteze spre roman, publicând două 

romane-unicat ori romane-demonstraţie. Primul, 
Un Burgtheater provincial (1984), este, în întregime, 
un colaj — în aparenţă — fără abateri şi fără text-cadru 
auctorial (doar cu un Cuvânt înainte), o reunire de 
texte reale preexistente, neliterare, de la scrisori ori 
însemnări private până la citate consistente din scri- 
eri de diferite facturi: vechi cronici turceşti, alte docu- 
mente medievale, Cronica Banatului scrisă de Nico- 
lae Stoica de Haţeg ş.a. Literaturitatea ansamblului e 
asigurată de selecţia, contextualitatea şi „montajul“ 
textelor. Clopotul scufundat (1988) e tot un roman 
neconvențional, în parte eseu şi în parte jurnal 
comentat, cu substrat autobiografic, gândit altfel 
însă, prin structurare şi scriitură, decât memoriile sau 
autobiografiile literare canonice. În anii '90 C. publică 
o serie de volume fragmentare, cu statut multiplu ori 
incert: ele sunt simultan, în diferite proporţii, jurnale, 
confesiuni comentate, comentarii în marginea texte- 
lor unor autori iluştri (Friedrich Nietzsche, Emil 
Cioran, Paul Valery), colecţii de note de lectură, acu- 
mulări de citate şi de referinţe bibliografice, montaje 
de fragmente eseistice pe cele mai diverse teme cir- 
cumscrise din realitatea cotidiană, prozaic-derizorie, 
din actualitatea social-politică (scrutată din punctul 
de vedere al omului de cultură şi totodată din cel al 
omului oarecare, al „omului precar“, fără morga teh- 
nicistă a analistului politic ori a politologului), dar şi 
din domeniul antropologiei culturale, al istoriei idei- 
lor ori a mentalităților, alimagologiei aplicate ş.a.m.d. 
De fapt, sunt solilocvii lăuntrice consemnate în scris, 
suscitate de cei mai diferiți „stimuli“ exteriori care 
pot stârni o conştiinţă, în cazul în speţă, pe cea a lui 
C., în toate compartimentele sale existenţiale simul- 
tane, adică în ipostazele de om-pur-şi-simplu, de 
timişorean dintr-o familie originară din ţinutul 
Mehadiei, de român, de martor al istoriei ultimelor 
şase decenii ale secolului al XX-lea, de „mic-bur- 
ghez“, de intelectual erudit, de profesor de literatură 
franceză, de scriitor, de soţ şi tată, de prieten al priete- 
nilor săi. „Motorul“ îl constituie introspecţia şi ispita 
aprehendării ontologicului. Uneori, tema, autoim- 
pusă, e comentarea unor fragmente filosofice sau 
literare, dar prin aceasta cartea nu devine câtuşi de 
puţin un studiu critic în înţelesul obişnuit: exemplul 
cel mai frapant îl oferă Caietele lui Cioran, unde, în 
nici trei sute de pagini, coexistă, într-o textură sedu- 
cătoare prin claritate şi atractivă prin umorul bine 
controlat care o colorează, un comentariu despre 
Cioran, un portret al acestuia, apoi un comentariu al 
comentariului, dar şi un jurnal, o confesiune, un 

autoportret, o schiță de sistem filosofic, o învăţătură 
morală, o meditaţie pe teme istorice, o „lecţie“ de 
istorie a culturii, un breviar de consideraţii de imago- 
logie, de istorie a mentalităților etc. Această plurali- 
tate intrinsecă a personalităţii C. o descoperă şi o 
observă în primul rând în propriul sine, şi ea este 
semnificată ostentativ, histrionic, în Trei într-o galeră, 
unde eul auctorial e divizat în trei personaje distincte: 
Bibulie (hipocoristicul plăsmuit spontan, cândva, de 
copilul Livius, ca urmare a deficienței ortofonice pro- 
prii vârstei foarte fragede, prin deformarea, probabil, 
a vocativului „Liviule“, e utilizat cu umor pentru a 
desemna eul real, cel cotidian şi precar), Profesorul 
(eul social, imaginea publică) şi Maestrul, eul adevă- 
rat, profund, al scriitorului, însă magnificat de critica 
literară şi, de aceea, privit cu suspiciune şi oarecare 
agasare de celelalte două alter egouri ale lui C., dar şi, 
din modestie autentică, de instanţa auctorială efec- 
tivă, care le reuneşte — totodată mânuindu-le — pe 
toate. Cartea De la Sancho Panza la Cavalerul Tristei 
Figuri este un „eseu memorialistic”, iar & comp. 
(2003) reia procedeele şi tematica din Un Burgtheater 
provincial. Desigur, volumele publicate de C. în ulti- 
mele două decenii, aşa-zicând înrudite între ele, ase- 
mănătoare prin caracterul preponderent fragmentar 
şi compozit şi prin statutul mixt, pot fi la rigoare cla- 
sate, în unele cazuri cel puţin, în cadrele uneia ori 
alteia dintre speciile literare consacrate. Se poate, de 
pildă, afirma că & comp. este, totuşi, un roman, iar Cu 
dinţii de lână (2008) un jurnal, în vreme ce alte 
volume sunt mai degrabă culegeri de note de lectură 
asezonate cu notații din cotidianul imediat ori florile- 
gii de meditații morale împănate cu comentarii deli- 
berat nesolemne ş.a.m.d. Se mai poate observa că ele 
sunt mărturiile unei campanii de „exerciţii de stil“, de 
etalare succesivă a unor formule diferite de scriitură, 
dar definitorie este în fond tocmai natura lor 
„hibridă“, nedecisă, „mistreaţă”, sofisticat „corcită“, 
dublată de o unitate şi constanţă de viziune impresi- 
onantă. Astfel, estompând ori escamotând frontie- 
rele dintre proza beletristică propriu-zisă (ficţiunea), 
memorialistică, autoficţiune şi eseistică, ansamblul 
lor se constituie - în pofida „modestiei“ şi a tonului 
scăzut pe care le arborează - într-o construcţie care 
este chintesenţa unei conştiinţe exemplare şi a unui 
talent literar special. Descripţia tehnică a fiecărei 
cărţi — toate fiind dense, rafinate, impecabil scrise — 
nu aduce prea multe lămuriri asupra staturii reale a 
autorului, una de mare scriitor. Edificator este mai 
ales ansamblul. C. e incontestabil un reprezentant 

autentic, în literatura română, al postmodernităţii, 
un postmodern esenţial, spontan, afirmat înainte de 
constituirea unei mode în acest sens. 


Ciocârlie e un scriitor dificil, în ciuda limpezimii de 
cristal a stilului; scrisul său are numeroase crevase, falii 
subțiri, ce se deschid amețitor spre adâncuri. Din cauza 
lor, naraţiunea, paradoxal lineară, e mereu întreruptă de 
consideraţii naratologice, filosofice, psihologice, submi- 
nată de pasiunea rece, analitică, pentru ontologie. 
ŞTEFAN BORBELY 


Proza lui Livius Ciocârlie nu este nici un substitut al plic- 
tiselii existențiale, nici un adjuvant al lipsei de preocu- 
pări majore. În realitate, Livius Ciocârlie nici nu vrea sa 
fie un scriitor în adevăratul înţeles al cuvântului. Pe el 
nu-l interesează cariera scrisului, ci „clopotul scufundat“ 
al vieţii personale. 


GHEORGHE CRĂCIUN 


SCRIERI: Realism şi devenire poetică în literatura fran- 
ceză, Timişoara, 1974; Negru şi alb, Bucureşti, 1979; Mari 
corespondențe, Bucureşti, 1981; Eseuri critice, Timişoara, 
1983; Un Burgtheater provincial, Bucureşti, 1984; Clo- 
potul scufundat, Bucureşti, 1988; Fragmente despre vid, 
Bucureşti, 1992; Paradisul derizoriu. Jurnal despre indife- 
renţă, Bucureşti, 1993; Viaţa în paranteză. Jurnal. 1965-— 
1977, Timişoara, 1995; Cap şi pajură, Bucureşti, 1997; 
Trei într-o galeră. Jurnal de lăsare la vatră, Cluj-Napoca, 
1998; Caietele lui Cioran, Craiova, 1999; De la Sancho 
Panza la Cavalerul Tristei Figuri, laşi, 2001; & comp. laşi, 
2003; „...pe mine să nu contați”. Convorbiri cu Mircea 
Benţea, Piteşti, 2003; Bătrâneţe şi moarte în mileniul trei, 
Bucureşti, 2005; Pornind de la Valery, Bucureşti, 2006; 
Cu dinţii de lână. Jurnal. 1978-1983, Bucureşti, 2008; 
Încrâncenarea. vieţii. Roman Cotoșman (în colaborare 
cu lon Manta), pref. Coriolan Babeţi, Timişoara, 2008; 
Cartea cu fleacuri, Piteşti, 2010; Cu fața la perete, Bucu- 
reşti, 2010; La foc mărunt, Bucureşti, 2012. 


Repere bibliografice: Călinescu, Perspective, 213-216; 
Grigurcu, Critici, 226-229, Gheorghiu, Reflexe, 184-190; 
Grigurcu, Între critici, 244-247, Simion, Scriitori, Ul, 
571-582; Călinescu, Biblioteci, 227-234; Ion Pop, Un 
visător definitiv, ST, 1988, 9; Holban, Literatura, |, 304- 

2000, VTRA, 1999, 2, E 2000, 11-12, OC, 2007, 99 (gru- 

Păcatul unui trecător prin teoria textului, VTRA, 1997, 1; 

diletant, VTRA, 1998, 6; Gheorghe Grigurcu, [Livius Cio- 

față ale lui Cioran, CNT, 2000, 18; Dicţ. esenţial, 171-175; 

Borbâly, Existenţa, 328-332. N.Br. 


CIOCLEA, Eugen (4.VIII.1948, Terebna-Edineţ -— 
10.X.2013, Chişinău), poet. Este fiul Iuliei (n. Gheţu) 
şi al lui Sergiu Cioclea. După ce a urmat şcoala 
medie la Terebna şi la Zăbriceni, a frecventat, fără 
a le absolvi, Facultatea de Matematică din Chişinău 
(1966-1967) şi Facultatea de Matematică a Universi- 
tăţii „M.V. Lomonosov” din Moscova (1968-1971). A 
lucrat un an la un ziar de limbă română din Cernă- 
uţi, apoi a funcţionat la Moscova ca ghid, interpret şi 
ca muncitor şi ajustor de maşini-unelte cu progra- 
mare automată. În anii '90 este redactor-şef la „Tine- 
retul Moldovei” (1992-1997) din Chişinău, după 
care, şomer, va trăi dintr-o pensie de invaliditate. 
Debutează în revista „Literatura şi arta”, în 1986, cu 
poemul Cina irodică, prin care provoacă un scandal 
politic. Debutul în volum se produce cu Numitorul 
comun (1988). În 2000 a primit o bursă de creaţie din 
partea Fundaţiei Soros - Republica Moldova. Volu- 
mul Alte dimensiuni (1991) a obţinut Premiul Uni- 
unii Scriitorilor din Republica Moldova), ca și Daţi 
totul la o parte ca să văd. Metapoeme (2001). 
Considerat unul dintre poeții importanți iviţi în 
Basarabia ultimelor decenii, C. face parte din spița 
boemilor trăind amplificat și parcă damnaţi sub 
combustia propriei poezii. A publicat puţin, dar 
parcimonia găsește o compensație în intensitatea 
poemelor. A fost comparat cu Mircea Dinescu: cei 
doi au în comun într-adevăr influența poeziei ruse, 
simplitatea ritmat-tensionată a versurilor nutrite 
dintr-un fond tropic și lexical de bază, precum și o 
propensiune eminamente politică. Unele poezii ar 

putea fi atribuite cu ușurință lui Dinescu: „Cocoşii 
cântă, proşti de bucurie,/ decapitați mereu de-ace- 
laşi soare,/ pruncul se naşte după cumătrie,/ votat 
prin clinici de ordinatoare.// [...] Și cum scânceşte 
lanul de lucernă,/ invidios pe şuncă şi cârnaţi, / fete 
bătrâne sar dintr-o lanternă/ să se mărite-aiurea 
cu/ soldați” (Perspectivă imediată). Aspectul poli- 
tic al versurilor lui C. acoperă mai multe paliere. O 
primă categorie ar fi aceea aplicată lumii literare. 
De pildă, într-un apel către generaţia sa, el ironi- 
zează traficul lucrativ făcut cu poeme patriotice și 
dedicate mamei: „Mă adresez generației mele, / cât 
şi celor ce n-au apucat deocamdată/ să prindă la 
seu:/ din clipa aceasta (nu mai puțin importantă/ 
ca pasul lui Armstrong pe lună),/ toți cu şanse 
egale de a hrăni cu colivă/ clanul de vrăbii al isto- 
riei literare, / departe de-a fi puritani,/ măcar pentru 
poemele despre mamă şi patrie,/ vom refuza legă- 
turica/ cu bani” (Apel). Altundeva ia în derâdere 
clișeele artei socialiste: „Poetul s-a îmbătat./ E praf. 
E clei./ Abia de se mai ţine/ pe picioare,/ dar, cât 
mai poate împărţi/ «la trei»,/ sprijinul său e clasa/ 
muncitoare!” (Realismul socialist). O altă categorie 
ar ține de demontarea viziunii birocratic-inginerești 
aplicate realității în estul comunist: „Dar bine măcar 
că realitatea / nu poate fi demontată/ de-un maistru 
mecanic/ cu nimb/ iar viața nu-i bicicleta/ din copi- 
lărie,/ pe care, ori de câte ori o făceam,/ îmi rămâ- 
neau și niște piese/ de schimb” (***). Câteodată se 
versifică în punctul de plecare clișee umanist-ideo- 
logice, scurtcircuitate însă printr-o extrapolare inso- 
lită: „Ne pârpâlim pe aceeaşi planetă./ Înfulecăm 
din acelaşi pământ sau nisip./ În curând vom planta 
bostănei/ şi măslini şi garoafe/ pe lună/ (mi s-a 
spus că-i posibil un metalimbaj/ mai frumos ca 
o limbă)./ Doamne al proştilor, zic, nu cumva/ ne 
vom şi înmulți precum râmele/ pe un vârf de hârleț/ 
într-o groapă/ comună?” (***). Imaginile folosite de 
C. sunt recrutate din perimetrul aflat la îndemână 
al cotidianului casnic ori politic (Conștiinţa de 
sine). Această recuzită imagistic-lexicală simplă este 
încordată însă într-o voce orgolioasă, cochetând cu 
megalomania nutrită din imperialismul cu preten- 
ţii universaliste al culturii sovietice (perfect similar 
de alttel cu acela al multor poeți americani): „Las 
pentru alți cercetători succesul/ de-a da prin stră- 
chini c-un picior de vers./ Eu îmi propun să scutur/ 
universul./ Eu am ceva de lucru-n univers” (Rampa). 
Apar și poeme pseudonarative, ironico-absurde, în 
stilul lui Vintilă Ivănceanu sau al lui Bob Dylan din 

Motorpsycho Nightmare (Ucenicul lui Manole). Ca 
model asociat lui C. a fost invocat de altfel dublul 
sovietic al bardului american, Vladimir Visoțki. 
Poetul este cât se poate de familiar cu tipul de dis- 
cursivitate tranzitivă, tăioasă și lirică, biciuitoare și 
subversivă și își joacă la perfecţiune rolul de bufon 
îndrăzneț care aruncă adevăruri contondente cu 
arta de a nu-și pune capul în pericol: „În seara asta, 
dintre oratori,/ eu unul singur vă voi trage clapa,/ 
să nu v-ajungă poezia, uneori,/ cum, brusc, sub 
duş vi s-ar închide apa.// [...] Poţi după mine câinii 
să-i asmuţi —/ nu pot să fiu pe plac la fiecare./ Căci 
iată timpul cum îmi face mânji/ şi-mi cere dreptul 
său precum o puşcă,/ căci iată teii,/ oricât par de 
blânzi,/ de-o fi să-i zădări, cu albini/ te muşcă.// 
Astfel şi eu,/ timid ca un arici,/ în seara asta prin- 
tre voi, ferice/ şi mângâiat de soartă ca de-un brici,/ 
încerc să joc cu inima/ popice”. Dezgustul față de 
convențional și de „somități” provoacă arte poetice 
radicale: „Ar trebui/ să se-ntâmple ceva./ Aştept 
rațiunea coioasă./ Adevărul să fie trântit de podea -/ 
altfel este/ o farsă.// Mă-năduşă scârba de somități./ 
Detergentul e unica artă./ Pentr-un trabuc pot să-ți 
torn şi-o idee/ cărnoasă;/ trecutul ne pupă/ îndată” 
(aca). Există însă și o față mai puţin directă, mai 
enigmatică și mai ermetică a lui C., precum în Arc: 
„Aterizat însingurat aicea/ cu trupul rupt de cerul 
inelar/ spuneam cuvinte vechi în parastase/ astfel 
voind să fiu/ totalitar.// Dar crunt lovit de greutatea 
dură/ a timpului ce săgeta atent/ bâr! la strânsura 
turmei săltărețe/ însemna lividul/ referent.// şi-am 
dat urgent capacului nevoie/ să mişte gândul gol 
când i-a veni/ cumva pe plai şi piramida-i/ gata./ 
Sunt faraonul. Te-oi/ ademeni”. 

SCRIERI: Numitorul comun, pret. Eugen Lungu, Chişi- 
nău, 1988; Alte dimensiuni, Chişinău, 1991; Daţi totul la 
o parte ca să văd. Metapoeme, Chişinău, 2001; Subversi- 
unea poetului revoltat, Chişinău, 2002; Vreau să distrug 
uniVersul, Chişinău, 2007; Ofsaid, Chişinău, 2011. 
Repere bibliografice: Em. Galaicu-Păun, Căderea liberă 
a lui Eugen Cioclea, „Sfatul ţării”, 1992, 18-20; Al. Ciste- 
lecan, Antologia pe aţă, VTRA, 1996, 3; Cimpoi, Ist. lit. 
Basarabia, 233; Galaicu-Păun, Poezia, 84-90; Nicolae 
Leahu, [Eugen Cioclea], „Semn”, 2002, 3-4, „Metalitera- 
tură”, 2006, 1; Dic. Chișinău, 146-147, Rachieru, Poeți 
Basarabia, 389-396. M.I. 


CIOCOI, Gheorghe  (4.VIII.1942,  Cepeleuţi-— 
Hotin), poet. Este fiul Anei (n. Gonţa) şi al lui Ion 
Ciocoi, ţărani. A absolvit Facultatea de Filologie 
la Universitatea de Stat din Chişinău (1965). Între 

1964 şi 1978 lucrează la ziarul „Moldova socia- 
listă”. Îndeplineşte un timp funcţia de secretar al 
Comitetului de conducere al Uniunii Scriitorilor, 
iar din 1988 până în 1997 pe aceea de redactor-şef 
adjunct al săptămânalului „Viaţa satului”, apoi e 
redactor la „Dialog”. În 1992 i s-a conferit titlul 
Maestru Emerit al Artei. 

C. debutează cu placheta Constelaţia dragostei 
(1970), o încercare de a conjuga liric socialul cu inti- 
mismul, pe calea unui metaforism pe cât de stufos, 
pe atât de retoric uneori. În versurile din volumele 
ulterioare se scutură în bună parte de balastul ima- 
gistic, păstrând însă transferul metaforic, conside- 
rat drept principiu definitoriu al gândirii poetice: 
Amforă (1972), Arbori îndrăgostiţi (1977), Cerul de 
la Cepeleuţi (1982), Izvoarele lui august (1984) ş.a. 
Temele şi motivele întâlnite la el sunt proprii între- 
gii lirici basarabene postbelice: războiul şi pacea, 
neliniştile spiritului, întoarcerea la izvoare, evo- 
carea înaintaşilor, etosul popular, graiul matern, 
menirea poeziei ş.a. C. a semnat mai multe cicluri 
evocând personalitatea lui M. Eminescu (Steaua 
Eminescu, 1997), precum şi o carte de poeme — 
Peisaje în suflet (1985), cele mai valoroase fiind 
Teiul lui Stamati, Mărul în poartă, Cocostârcul alb. 
Este autor al mai multor plachete de versuri pentru 
copii: Troleibus pentru un urs (1980), Ce pot face 
mâinile dibace sau Povestea lucrurilor (1981), Cea 
mai veselă vacanţă (1982), Floarea păcii (1987) ş.a. 
Paralel cu poezia, C. cultivă şi eseul ori schița publi- 
cistică, precum în Ferestrele pământului (1980). A 
tradus din poezia lui Rafael Alberti, Pablo Neruda, 
N. Aseev, E. Miezelaitis, |. Martinchiavicius ş.a. 
SCRIERI: Constelaţia dragostei, Chişinău, 1970; Amforă, 
Chişinău, 1972; Salutul soarelui, Chişinău, 1974; Razele 
pâinii, Chişinău, 1976; Arbori îndrăgostiți, Chişinău, 
1977; Suită bulgară, Chişinău, 1978; Anotimpurile 
omului sau Cânturi pentru biografia unui pământ, Chi- 
şinău, 1979; Ferestrele pământului, Chişinău, 1980; Tro- 
leibus pentru un urs, Chişinău, 1980; Vârsta statuilor, 
Chişinău, 1980; Ce pot face mâinile dibace sau Povestea 
lucrurilor, Chişinău, 1981; Cea mai veselă vacanţă, Chi- 
şinău, 1982; Cerul de la Cepeleuţi, Chişinău, 1982; Izvoa- 
rele lui august, Chişinău, 1984; Peisaje în suflet, Chişinău, 
1985; Despre ce doinesc copacii, Chişinău, 1986; Floarea 
păcii, Chişinău, 1987; Steaua Eminescu, pref. Mihai 
Cimpoi, Chişinău, 1997; Scrieri alese, pref. Mihai Cimpoi, 
Chişinău, 2003; 101 poeme, București, 2012. 

Repere bibliografice: Vasile Coroban, În căutarea fru- 
mosului..., LA, 1978, 2 martie; Mihail Dolgan, Ciocânind 
la metafora timpului, LA, 1981, 14 mai; Mihai Cimpoi, 

În fața stelei Eminescu, „Moldova suverană”, 1997, 4 
august; Cimpoi, Ist. lit. Basarabia, 219; Poetul din triun- 
ghiul Ocnifei, „Glasul naţiunii”, 2007, 18 (grupaj special); 
Dic. Chişinău, 147-148; Rachieru, Poeți Basarabia, 323- 
327; Anatol Ciobanu, Un zidar al cuvintelor, LA, 2012, 2 
august. 


CIOCULESCU, Barbu 
(10.VIII.1927, 
Montrouge, Franţa), 
poet, prozator, 

istoric literar, editor, 
traducător. 


Este fiul Mariei Cioculescu (n. loviţoiu), profesoară, 
şi al lui Şerban Cioculescu, critic literar. Elev al lice- 
elor „Gh. Lazăr” şi „Sf. Sava” din Bucureşti, urmează 
tot aici literele şi filosofia (numai doi ani), absol- 
vind însă Facultatea de Drept, după întreruperi, în 
1957. A debutat în 1942 la revista de poezie „Clavia- 
turi” din Braşov. A fost, pe rând, redactor la „Lucea- 
fărul”, corector la Editura pentru Literatură, secre- 
tar de redacţie la „Revista de istorie şi teorie lite- 
rară”, cercetător ştiinţific la Institutul de Istorie şi 
Teorie Literară „G. Călinescu”, editorialist, după 
1989, la ziarul „Dreptatea”. A mai colaborat, cu 
poezii, studii, articole, recenzii, la „Kalende”, „Viaţa 

românească”, „România literară”, „Contempora- 
nul”, „Manuscriptum”, „Limbă şi literatură”, „Seco- 
lul 20”, „Apostrof”, „Contrapunct”, „Litere” ş.a. A 
fost distins în anul 1947 cu Premiul „lon Minu- 
lescu” pentru volumul de versuri Steaua Păstorului 
(rămas în manuscris din cauza cenzurii) şi în 1994 
cu Premiul Uniunii Scriitorilor pentru ediţia Opere 
de Mateiu 1. Caragiale. 

Volumele de versuri ale lui C., începând cu Cerc 
deschis (1968), de o evidentă unitate stilistică, apar- 
ţin unui romantic întârziat, integrat într-un climat 
de resemnată acceptare a trecerii timpului şi, spo- 
radic, de iluzoria întoarcere în vremurile aurite. 
Contând întotdeauna pe fantezie în conturarea evo- 
cărilor infernale ori paradisiace, caracteristice ima- 
gisticii sale mitologizante, şi pe lectura de poezie 
clasică (permanent drog al fanteziei), C. îşi con- 
struieşte poemele ca mesaje ale unei lumi închise, 

autosuficientă, marcată totuşi de prezenţa oceanu- 
lui, a catedralelor, semne ale nerenunţării totale la 
real, dar fără acea sete de evadare proprie principa- 
lilor actori ai „generaţiei pierdute” (sau „priponite”, 
cum o numeşte el însuşi undeva). Uneori nostalgice, 
alteori ironic-sentimentale, câteodată chiar bur- 
leşti, „idilele” şi „istoriile” publicate îl plasează pe 
C. în rândul poeţilor calofil-livreşti de tip Constant 
Tonegaru, care începuseră să se afirme în perioada 
celui de-al Doilea Război Mondial şi care au reapă- 
rut abia după 1965. Notaţia directă, un anumit sar- 
casm, substanţa metaforei, „atmosfera bogat dega- 
jată de imaginile modern cenuşii, mai prozaice” (|. 
Negoiţescu) îl apropie însă şi de poetica generaţiilor 
mai recente. Nuvelele din Palatulde toamnă (1976) şi 
din Grădini în podul palmei (2000) par mai degrabă 
un joc, exerciţii de inteligenţă, dar și o practică de 
exorcizare (enigma e aparenta coerenţă a absurdu- 
lui) ori un rămăşag de stil (în registre narative dife- 
rite) —în orice caz, o tentativă de a oferi o interpretare 
cotidiană câte unui eveniment marcând sfârşitul 
unui ev (căderea Constantinopolului, înfrângerea 
maurilor în Spania) sau începutul altuia (cucerirea 
Mexicului de spanioli), fără însă ca istoria să fie citită 
pe dos şi nici demistificată. Prozele sunt poematice, 
de evocare, uneori fantastice, având o atmosferă de 
melancolie contemplativă. Ajuns la senectute, C. 
îşi transferă şi valorifică virtuțile narative în nişte 
„exerciţii de memorialistică” — aşa îşi subintitulează 
cartea din 2012, Amintirile unui uituc. Autorul este 
într-adevăr un distrat purtat de farmecul actului 
povestirii și de misterul inefabil al faptelor. Pentru 
el nu evenimentele în sine contează, ci filosofia lor. 
În literă, evocările lui n-au nimic din rigoarea şi acri- 
bia memorialiştilor conştienţi că scriu istorie şi sunt 
mereu încordaţi să n-o „hiclenească”; în spirit însă, 
ele reuşesc să producă impresia de adevăr al vieţii, 
cu atât mai mult cu cât sunt scrise cu o remarcabilă 
detaşare, deopotrivă umană şi scriitoricească. O 
distanţare comprehensivă, esenţializată într-o ati- 
tudine de bonom, care nu-şi biciuieşte adversităţile, 
ci, deşi subsidiara privire la rece le evaluează corect, 
le reconsideră cu o pornire benignă, aburită de umor 
şi de o ironie fină, niciodată casantă şi neiertătoare. 
Nu altfel îşi tratează propriile eşecuri şi năstruşnicii, 
din care „uitucul” nu reține decât ceea ce le dă far- 
mecul retrospectiv. Nu face nici caz de statutul său 
privilegiat, ca ered al unui mare intelectual şi critic, 
dar nici nu suferă de „complexele” fiului zdrobit de 
prestigiul patern. Aceeaşi ţinută şi situare față de 

oameni şi de evenimente sunt de întâlnit şi în con- 
vorbirile cu Monica Pillat, Povestind despre atunci, 
carte apărută tot în 2012, unde componenta docu- 
mentară e metabolizată şi, astfel, receptată lejer de 
cititor, aflat sub farmecul unei rememorări în care 
elementul melancolizant e mereu atenuat de înţe- 
lepciunea detaşării. Ultimele două decenii îl scot în 
relief pe editor şi, corelativ, pe comentatorul de lite- 
ratură. După ce întocmise ediţii restitutive Constant 
Tonegaru (1969), Luca Ion Caragiale (1972), urmate 
de culegerea Tudor Arghezi. Autoportret prin cores- 
pondenţă (1982), după 1989 C. vine cu restituiri din 
poezia lui Radu Gyr (1993, 1994), apoi cu o ediţie cri- 
tică a operei lui Mateiu I. Caragiale, consacrându-se 
total şi definitiv acestui insolit şi neîncadrabil scri- 
itor. După culegerea din 2004 de texte critice alcă- 
tuind tabloul receptării în timp a operei, urmează 
o abordare de tip monografic (deşi autorul nu are 
prezumția unei asemenea perspective documen- 
tarist-exegetice tinzând spre exhaustiv), intitulată 
De la Mateiu citire... (2005). Dincolo de valoarea ei 
istorico-literară, cartea aceasta e şi dovada palpa- 
bilă şi devotă a unui cult. Dacă Şerban Cioculescu 
jura fără a avea vreun dubiu pe Caragiale-tatăl, fiul 
e un matein la fel de declarat şi de convins; devoţi- 
une exprimată direct de sintagma titulară a mono- 
grafiei, care trebuie luată la propriu, cu atât mai 
mult cu cât pe parcursul cărţii criticul vorbeşte nu 
o dată de „divinul Mateiu”, asumând astfel riscul 
eventualei dezaprobări, risc catalizat de faimoasa 
formulă „divinul critic”, lipită de Eugen Barbu lui G. 
Călinescu. Scrisă într-un spirit deloc încorsetat de 
pozitivism şi academism, lucrarea analizează crono- 
logic secvențele operei (singura excepţie de la cro- 
nologie: corespondenţa de tinereţe cu A.I. Boicescu, 
plasată după comentariul la Craii de Curtea-Veche), 
iar într-o anexă aşază şi alte studii, totul într-un 
spirit de glosator erudit mişcându-se cu uşurinţă şi 
graţie prin cotloanele obscure şi secretele aproape 
de nepătruns ale unei biografii şi creaţii ce s-au 
aşezat deliberat şi ostentativ sub semnul misterului. 
Cunoscător direct al lumii şi istoriei interbelice, ca 
şi al celei din comunism, C. este după 1989 auto- 
rul unei publicistici dezinvolte, pe teme - politice, 
civice, culturale, literare —- mai mult sau mai puţin la 
ordinea zilei, abordate de pe poziţia unui relativism 
care pune lucrurile în albia lor firească, fără iluzia că 
glosarea lor l-ar putea nemuri pe foiletonist. Între 
dovezi, titlul Lecturi de vară, lecturi de iarnă (-Il, 
2003-2004)) sau cel al culegerii în care strânge (în 

2007) pagini foiletonistice considerate mai bune: 
Zădărnicii. C. a tradus opere reprezentative din 
Bram Stoker, Anatole France, Eugen Ionescu, C.E 
Ramuz, Georges Simenon, G.A. Biirger ş.a. 


SCRIERI: Cerc deschis, Bucureşti, 1968; Media luna, 
Bucureşti, 1970; Poemii, Bucureşti, 1974; Palatul de 
toamnă, Bucureşti, 1976; Navigând, navigând, Bucu- 
reşti, 1998; Grădini în podul palmei, Bucureşti, 2000; Lec- 
turi de vară, lecturi de iarnă, I-II, Bucureşti, 2003-2004; 
De la Mateiu citire..., Târgovişte, 2005; Zădărnicii. Prin 
vuietul vremii, Târgovişte, 2007; Amintirile unui uituc. 
Exerciţii de memorialistică, Târgovişte, 2012; Povestind 
despre atunci (în colaborare cu Monica Pillat), Bucureşti, 
2012. Ediţii, antologii: Constant Tonegaru, Steaua Vene- 
rii, pref. edit., Bucureşti, 1969, Plantaţia de cuie, introd. 
edit., Bucureşti, 2003; Luca Ion Caragiale, Jocul oglinzi- 
lor, pref. edit., Bucureşti, 1972; Tudor Arghezi. Autopor- 
tret prin corespondenţă, pref. edit., Bucureşti, 1982; Radu 
Gyr, Anotimpul umbrelor, postfaţa edit., Bucureşti, 1993, 
Ultimele poeme, postfaţa edit., Bucureşti, 1994; Mateiu 
I. Caragiale, Opere, introd. edit., Bucureşti, 1994; ed. 
pref. Eugen Simion, Bucureşti, 2001; Şerban Cioculescu, 
Caragialiana, Bucureşti, 2003; Mateiu I. Caragiale, recep- 
tarea operei, Târgovişte, 2004. Traduceri: Bram Stoker, 
Dracula, pret. trad., Bucureşti, 1990 (în colaborare cu 
Ileana Verzea); Anatole France, Cele şapte neveste ale 
lui Barbă Albastră, Bucureşti, 1992; Georges Simenon, 
Mânia lui Maigret, București, 1992, Nebunul din Ber- 
gerac, pref. trad., București, 1992, Maigret şi moartea 
Louisei, București, 1993, Maigret şi crima din ziar, Bucu- 
rești, 1994, Maigret se înşeală, laşi, 2005; Eugen Ionescu, 
Căutarea intermitentă, Bucureşti, 1994; Jean Tardieu, La 
persoana întâi (Partea umbrei), Bucureşti, 1994; Alain 
Finkielkraut, Umanitatea pierdută, pref. Cristian Preda, 
Bucureşti, 1997; Charles Ferdinand Ramuz, Dacă soarele 
nu s-ar mai întoarce, Bucureşti, 1998; Gottfried August 
Biirger, Aventurile baronului Miinchhausen, pref. trad., 
Bucureşti, 2003. 


Repere bibliografice: Negoiţescu, Scriitori, 448-452, 
Piru, Varia, II, 441-442; Constantin, A doua carte, 185— 
187; Barbu, O ist., |, 188-190; Piru, Poezia, II, 225-228; 
Alexandru George, [Barbu Cioculescul, VR, 1977, 11, 
1983, 2, LCE 2003, 46-47; Ulici, Prima verba, II, 179-180; 
Dicţ. scriit. rom., |, 578-579; Grigurcu, Peisaj, III, 203- 
208; Grigurcu, Poezie, |, 261-267; Barbu Cioculescu, PRP, 
1, 299-305; Geo Vasile, [Barbu Cioculescu], CNT, 2001, 9, 
LCE, 2004, 18; Gheorghe Grigurcu, [Barbu Cioculescu], 
RL, 2002, 30, 2004, 28, 29, 2005, 5, 45, 2008, 26, 27 ; Florin 
Mihăilescu, Eleganţă şi ironie,VR, 2005, 1-2; Alex. Ștefă- 
nescu, [Barbu Cioculescu], RL, 2006, 11, 2008, 5; Mircea 
Horia Simionescu, Un grav şi fermecător poet, „Litere” 
(Găeşti), 2007, 8; George, Litere, 87-97; Dumitru Ungu- 
reanu, „Amintirile unui băiat cuminte”, „Acolada” (Satu 
Mare), 2012, 12. A.N., N.M. 


Cioculescu 


CIOCULESCU, Radu 
(20.11.1901, 

Turnu Severin 
-9.[.1961, Dej), 
traducător. 


Este fiul Constanţei (n. Miloteanu) şi al lui Nicolae 
Cioculescu, inginer naval; e frate cu Şerban Ciocu- 
lescu. A absolvit Liceul „Mihai Viteazul” din Bucu- 
reşti şi Facultatea de Chimie din Cluj, după care 
urmează cursuri de pian la Conservatorul din 
Viena. A fost subdirector al Operei Române din 
Bucureşti (1930), director adjunct al Filarmonicii 
(1934), administrator delegat al Radiodifuziunii 
Române (1944-1946), consilier artistic la Opera 
Română din Bucureşti (1945-1947), secretar al 
Centrului Român al PEN-Clubului (1936-1940), 
redactor şi secretar de redacţie la „Revista Fundaţi- 
ilor Regale”. A fost întemnițat în anii '40 de două 
ori, prima dată (1941-1942) pentru atitudinea sa 
antifascistă, fiind internat în lagărul de la Târgu Jiu 
(apoi trimis pe front), a doua oară în 1949, pentru 
„complot contra ordinii de stat”. De fapt, fiind, în 
conspirativitate, şef al organizaţiei ţărăniste a 
Culorii de Negru din Bucureşti, ţinea legătura cu 
alți şefi ai Partidului Naţional Ţărănesc. Arestat din 
nou, s-a stins din viaţă în închisoarea din Dej. 
Distins om de cultură, cronicar muzical la 
„Vremea” ş.a., C. este cu deosebire cunoscut ca 
traducător. Apariţia versiunii primului volum, 
Swann, din ciclul În căutarea timpului pierdut de 
Marcel Proust (1945) a fost apreciată ca un eveni- 
ment. Al doilea volum, aflat în şpalt, ca şi urmă- 
toarele tălmăcite de el, vor fi îngrijite de Eugenia 
Cioculescu, soţia sa, care completează traducerea 
de la Captiva şi finalizează transpunerea în româ- 
neşte a romanului lui Proust, stilizarea fiind reali- 
zată de Barbu Cioculescu pentru Timpul regăsit. 
Versiunea românească este rezultatul unei labori- 
oase căutări a celor mai fericite echivalenţe, care 
să respecte cu naturaleţe faimoasele perioade 
proustiene. Eruditul traducător „a făcut să răsune 
limba noastră într-o bogată şi fastuoasă orchestra- 
ţie”, păstrând „pretutindeni grațiile şi subțirimile 

originalului” (Tudor Vianu). C. a mai dat versiuni 
la scrieri de Pierre Choderlos de Laclos, Andre 
Maurois, Jakob Wassermann şi Warwick Deeping. 
În diverse reviste au rămas cronicile sale muzicale 
şi câteva eseuri literare. 

Traduceri: Warwick Deeping, Sorrel şi fiul, Bucureşti, f.a.; 
M. Jelusich, Don Juan. Cele şapte păcate de moarte, Bucu- 
reşti, f.a.; Jakob Wassermann, Viaţa lui Stanley, Bucureşti, 
1935; Andr6 Maurois, Dialoguri asupra comandamentu- 
lui, Bucureşti, 1940; Marcel Proust, În căutarea timpului 
pierdut, vol. I: Swann, Bucureşti, 1945, vol. I-VIII, cuvânt 
înainte Tudor Vianu, pref. Ov. S. Crohmălniceanu, Bucu- 
reşti, 1968-1970, vol IX-X, Bucureşti, 1971 (în colaborare 
cu Eugenia Cioculescu); Pierre Choderlos de Laclos, Pri- 
etenii primejdioase, Bucureşti, 1946. 

Repere bibliografice: Emil Manu, [Radu Cioculescu], 
RL, 1976, 2, VR, 2004, 4-5, RR, 2006, 3; Dicţ. scriit. rom., |, 
580-581; Cioculescu, Lecturi, |, 182-186; Rodica Grigore, 
Du câte de chez Proust, CLI, 2008, 39. I.D. 


CIOCULESCU, Simona (17.1V.1944, Dobreni, j. 
Giurgiu), editoare, traducătoare, istoric literar. Este 
fiica Elenei (n. Popescu) şi a lui Aurel Popescu, 
funcţionar; e soţia lui Barbu Cioculescu. Urmează, 
la Bucureşti, Liceul „Gh. Şincai” şi Facultatea de 
Filologie (1961-1966), unde s-a specializat în limba 
şi literatura cehă şi în limba şi literatura română. 
Este din 1966 cercetător la Institutul de Istorie şi 
Teorie Literară „G. Călinescu”, iar din 1975 la Muzeul 
Literaturii Române din Capitală. Colaborează la 
„Manuscriptum” (unde debutează în 1967 cu un 
studiu despre poetul ceh Petr Bezru€), „Luceafărul, 
„România literară”, „Revista de istorie şi teorie lite- 
rară”, „Contemporanul, „Jurnalul literar” ş.a. 
Printre cărți și manuscrise (2005), pe care C. o 
prezintă ca „însumare de date completând pagi- 
nile literare, furnizând inedite și, poate, suficiente 
informaţii asupra unor opere, a unor personali- 
tăți de prim ordin din cultura românească, dar 
nu numai”, vădește un remarcabil interes pentru 
documentul literar revelator, apt a aduce măr- 
turii privind viaţa și opera unor scriitori ca M. 
Eminescu, Al. Macedonski, I.L. Caragiale, Luca 
Ion Caragiale, Martha Bibescu, Lucian Blaga, Bazil 
Munteanu, O.W. Cisek, lon Barbu, Al. Rosetti, 
Șerban Cioculescu, Emil Cioran, Petru Manoliu, 
Arșavir Acterian, Nichifor Crainic, Eugen Ionescu. 
În comentarea documentelor, cu o bună cunoaș- 
tere a operei celor în cauză și a contextului lite- 
rar, cercetătoarea își dovedește, de fiecare dată, 
înzestrarea de istoric literar. Editează pagini de 


Dicţionarul general al literaturii române 382 


mare interes din literatura română, pe unele pre- 
fațându-le, printre care o serie de ediții bibliofile 
facsimilate, şi traduce cu precădere din literatura 
cehă şi franceză, semnificativă fiind transpune- 
rea unor scrieri ale lui Eugen Ionescu şi Alexandru 
Ciorănescu. A făcut parte din colectivul care a 
redactat şi a editat, între anii 1983 şi 1993, volu- 
mele XI-XVI din ediția monumentală Opere de M. 
Eminescu. Pentru volumul Domnița nebănuitelor 
trepte (1995), un epistolar Lucian Blaga - Domnița 
Gherghinescu-Vania, ediţie însoţită de prefaţă, 
note, o anexă şi bibliografie selectivă, i s-a acordat 
Premiul Uniunii Scriitorilor. 


SCRIERI: Printre cărți și manuscrise, Bucureşti, 2005. 
Ediţii: M. Eminescu, Opere, XI-XVI, București, 1983-— 
1993 (în colaborare); Când te-am văzut, Verena. Mihai 
Eminescu-Veronica Micle: scrisori de dragoste, Bucu- 

CIOCULESCU, Şerban 
(7.1[X.1902, Bucureşti — 
25.VI.1988, Bucureşti), 
critic şi istoric literar, 
memorialist, editor. 


Este fiul Constanţei (n. Miloteanu) şi al lui Nicolae 
Cioculescu, inginer naval; e frate cu traducătorul 
Radu Cioculescu, iar scriitorul Barbu Cioculescu e 
fiul său. Urmează şcoala primară la Bucureşti, 
Liceul „Iraian” din Turnu Severin (1913-1920) şi 
este student al Universităţii din Bucureşti, la 
Facultatea de Litere şi Filosofie (1920-1923) şi la 
Facultatea de Drept, pe care nu o termină. Îşi con- 
tinuă studiile de filologie romanică în Franţa 
(1926-1928), la Sorbona şi la Ecole Pratique des 
Hautes Etudes. Frecventează cursurile lui Abel 
Lefranc, specialist în literatura renascentistă din 
secolul al XVI-lea, şi ale lui Fortunat Strowski. Se 
înscrisese, la acesta din urmă, cu o teză despre 
Ferdinand Brunetiere, dar abandonează proiectul. 
Este, din 1924 până în 1946, cu unele întreruperi, 
profesor secundar în Bucureşti şi în alte oraşe. O 
vreme predă la Găeşti (1924-1935), fiind coleg cu 
prietenul său, criticul Vladimir Streinu. Această 
împrejurare îl va inspira pe lon Barbu să-i numească 
într-un pamflet pe comentatorii poeziei sale „găeş- 
tenii” şi, prin derivație, exponenţi ai „spiritului 
găeştean”. C. îşi trece doctoratul în 1945 cu o teză 
despre Dimitrie Anghel. Ţine pentru puţină vreme 
(1946-1947) un curs de literatură română la 
Universitatea din laşi. Târziu, după ce i se interzi- 
sese să publice şi fusese scos din toate funcţiile 
publice din motive politice, revine în presa literară 
şi este acceptat să predea la Institutul Pedagogic 
din Piteşti (1963-1965), iar între 1965 şi 1974 devine 
profesor şi şef de catedră la Facultatea de Limba şi 
Literatura Română a Universităţii din Bucureşti. 

Între 1965 şi 1967 este redactor-şef al revistei „Viaţa 
românească”, apoi director general al Bibliotecii 
Academiei Române (1966-1975). În 1965 este ales 
membru corespondent al Academiei Române şi în 
1974 membru titular; discursul său de recepţie (3 
februarie 1975) se intitulează Viaţa şi opera lui 
Theodor Vârnav. C. a debutat cu foiletoane critice 
în 1923 la „Facla literară” a lui N.D. Cocea. Se afirmă 
de la început ca un redutabil polemist. Ține cro- 
nica literară la „Adevărul” (1928-1937, 1945-1947) 
şi face gazetărie politică şi culturală la „Săptămâna 
muncii intelectuale şi artistice”, „Vremea”, „Vitrina 
literară”, „Revista Fundațiilor Regale”, „Viaţa uni- 
versitară”, „Kalende” (editată în 1928-1929 împre- 
ună cu Vladimir Streinu, Pompiliu Constantinescu 
şi Tudor Şoimaru), „Lumea”, mai târziu în „Viaţa 
românească”, „Gazeta literară”, „România literară”, 
„Ramuri”, „Argeş”, „Manuscriptum”, „Flacăra” ş.a. 
Apără o poziţie raţionalistă în critică şi este atras, 
ca şi alți critici din generaţia sa (Pompiliu Constan- 
tinescu, Vladimir Streinu, G. Călinescu) de studiul 
fenomenului clasic. Cea dintâi lucrare a lui e 
Corespondenţa dintre I.L. Caragiale şi Paul 
Zarifopol. 1905-1912 (1935), o primă secvenţă din- 
tr-o serie de ediţii şi studii privitoare la biografia şi 
opera dramaturgului. După Viața lui I.L. Caragiale 
(1940) şi Aspecte lirice contemporane (1942), 
publică studiul monografic Dimitrie Anghel. Viaţa 
şi opera (1945), Introducere în poezia lui Tudor 
Arghezi (1946), urmată în 1985 de Argheziana. În 
colaborare cu Vladimir Streinu şi Tudor Vianu 
scoate Istoria literaturii române moderne (1944). 
Continuă, după moartea lui Paul Zarifopol, ediţia 
Opere de I.L. Caragiale (V-VII, 1938-1942). Bogata 
lui activitate foiletonistică este strânsă, după 
aproape două decenii de interdicţie, în volumele 
Varietăţi critice (1966) şi Itinerar critic (-V, 1973- 
1989) . 

Socotit de E. Lovinescu critic în filiera maioresci- 
ană (a treia generaţie postmaioresciană), C. este cel 
care apără cu mai mare consecvență decât confrații 
de generaţie preceptele criticii raţionaliste. Şi singu- 
rul, poate, care nu vrea să facă o „critică creatoare”. 
EI îşi fixează de la început câteva principii şi timp de 
peste şaizeci de ani nu simte nevoia să le schimbe. 
Într-un Cuvânt înainte din 1943 („Ecoul”), când 
împlinea douăzeci de ani de activitate critică, măr- 
turisea că nu a avut de ce să-şi modifice punctul de 
vedere în acest lung răstimp: „Nu am evoluat şi nici 
nu am de gând să evoluez”. Curios, evoluţia este 

chiar tema criticii sale. Când se apropie de operă, 
cea dintâi întrebare pe care şi-o pune e dacă autorul 
a evoluat sau nu, şi în mai toate cazurile răspunsul e 
afirmativ. Opera este triumful raţiunii asupra forţe- 
lor incongruente, difuze ale sensibilităţii şi, conse- 
cinţă logică, valoarea ei e decisă de echilibrul dintre 
adâncimea emoţiei şi ceea ce retorica veche 
numeşte perfecțiune formală. Sunt posibile, în 
aceste condiţii, studiul evoluţiei şi expertiza stilis- 
tică, domenii în care C. este neîntrecut. EI şi-a con- 
turat de la început o metodă cu care apoi a întâmpi- 
nat producţia literară a momentului. Metoda derivă 
din poziţia intelectualistă a criticului. O atitudine, 
mai întâi, obiectivă în analiză, ceea ce presupune 
frânarea şi, de este posibil, eliminarea subiectivită- 
ţii. O altă idee priveşte limitele actului critic: analiza 
nu epuizează niciodată frumosul. Acest relativism 
asigură, de altfel, viabilitatea unei discipline care, în 
alte condiţii, s-ar epuiza repede. C. nu crede în posi- 
bilităţile ştiinţifice ale interpretării, şi prin aceasta el 
se apropie de criticii din generaţia lui, adversari (cu 
excepţia lui Tudor Vianu) ai determinărilor rigu- 
roase. Respinge, în acelaşi timp, orice formă de 
impresionism, deoarece impresionismul ascunde o 
manifestare subiectivă şi, lucru dovedit, subiectivis- 
mul poartă în pântecele lui arbitrariul, capriciul, 
labilitatea — păcatele capitale ale foiletonisticii. Cu 
un scepticism asemănător e primită şi ideea criticii 
creatoare. Critica explică, reconstituie, judecă, se 
supune cu demnitate operei literare. Ea trebuie să 
poarte cu mândrie semnele acestei dependențe şi să 
facă din umilinţa faţă de frumos o armă teribilă. 
Strălucirea ei stă nu în frumuseţe, ci în justiţie. Criti- 
cul va frâna, în consecinţă, orice elan liric în comen- 
tariu şi va veghea ca atributele să n-o ia niciodată 
înaintea judecății documentate. Când totuşi un 
cuvânt mai puternic îi scapă de sub peniță („senza- 
țional”), se sperie şi aduce numaidecât precizări: 
„Am scris cuvântul senzaţional, oricât ne-ar displă- 
cea întrebuinţarea lui, în ordinea literară, deoarece 
nici un alt termen n-ar oferi echivalenţa uimirii..”. 
Foloseşte şi noţiunea „structură, dar în alt înţeles 
decât îl are termenul astăzi. Structura e pentru el 
ceea ce reprezintă pentru descendenţii lui Sain- 
te-Beuve psihologia, temperamentul. Obiectul criti- 
cii moderne e să descopere structura organică, 
structura diferențiată a cărţii, operaţie ce impune, 
înainte de orice, înscrierea ei într-o serie istorică. Cu 
aceste noi precizări, C. epuizează limitele teoretice 
ale profesiunii. Înainte de a fi o disciplină liberă, 

critica este pentru el un şir de bucurii interzise. Sin- 
gura bucurie admisă e lectura. Dar şi aceasta trebuie 
dominată de luciditate şi supusă unui protocol 
complicat. Articolul începe printr-o introducere, o 
enumerare, de regulă, a dificultăţilor („cercetarea 
poeziei d-lui I. Vinea nu este din cele mai lesni- 
cioase”). Pasul următor e prezentarea evoluţiei ca 
ideal de artă (în alţi termeni, concepţia estetică) şi ca 
putere de organizare a emoţiilor. Mai ales la partea 
din urmă e sensibil spiritul critic al lui C. şi el înre- 
gistrează cu o plăcere abia mascată „corupţiile 
fonice” ale versului, punctele vulnerabile, monoto- 
niile sintactice. Tonul nu e precizat şi nici după mai 
multe pagini nu se poate ghici uşor concluzia auto- 
rului. G. Călinescu vorbea de caracterul obsecvios al 
acestei critici, de perfidia cu care exegetul îşi învă- 
luie victima. E, fireşte, şi plăcerea de a demonta 
mecanismul unei cărți rău construite, dar seriozita- 
tea pusă în această expertiză complicată ţine, îna- 
inte de orice, de neîncrederea în eficienţa criti- 
cii-oracol, în argumentele de autoritate. Se naşte 
întrebarea, firească, dacă atâta strategie este nece- 
sară pentru a spune că o carte este fără originalitate. 
Respect pentru cuvântul scris, exces de civilitate, 
satisfacția — încă o dată -— de a executa în chip savant, 
cu bucurii secrete, o biată insectă literară? În Aspecte 
lirice contemporane poţi da la tot pasul peste arti- 
cole în care tăgăduinţa cea mai categorică se înso- 
țţeşte cu plăcerea referinţei cărturăreşti. lată, de 
pildă, studiul despre poezia lui N. Davidescu, evi- 
dent retorică, abstractă, fără simţul proporţiilor. 
Două-trei citate ar fi convins. Criticul începe însă 
prin a stabili evoluţia şi a fixa temperamentul auto- 
rului. Poezia ar fi de natură individualistă şi simbo- 
lică, iar evoluţia ei marchează trecerea de la indivi- 
dualism la impersonalism obiectiv. Exegeza înain- 
tează îmbrăţişând şi alte domenii: poliritmia, voca- 
bularul intelectual, armătura documentară şi infor- 
mativă, mijloacele formale ş.a. Totul spre a demon- 
stra că N. Davidescu e un talent minor, minat de un 
enciclopedism insuportabil. Însă demonstraţia e, 
separat de subiectul ei, excepţională, irigată în tot 
momentul de amănunte delectabile de ordin istoric 
şi comparatist. Tehnica negaţiei înseamnă imobili- 
zarea şi, în cele din urmă, răpunerea victimei prin 
străpungeri succesive cu ace veninoase. Cu ultimul 
ac înfipt în muşchiul operei apare şi judecata critică 
definitivă, fatal defavorabilă autorului trimis la 
moarte în acest chip ceremonios. Sunt şi împreju- 
rări în care solemnitatea face loc unei judecăţi mai 

directe („nota personală a autorului ne scapă”), dar 
interpretul revine şi, pentru a nu fi bănuit că judecă 
asertoric, deschide o largă paranteză, elucidând 
raporturile dintre muzică şi poezie. Inutil, paranteza 
nu salvează mediocritatea poeziei lui Sandu Tziga- 
ra-Samurcaş. Concluzia articolului vine tranşant: 
„lotul e prea compozit şi eterogen ca să ducă la o 
emoție literară oarecare”. Când opera e de altă 
valoare, procesul este invers: criticul adună probele 
pentru a reconstitui mecanismul unei expresii origi- 
nale, încearcă arama versului, ascultă de mai multe 
ori vibrația rimei, numără silabele, compară varian- 
tele cu scopul de a surprinde, de a „aproxima”, prin- 
tr-o definiţie inteligibilă, sunetul unic al creaţiei, nu 
„sunetul inefabil”, pentru că C. are oroare de acest 
termen. Totuşi, cronicile lui sunt preocupate de nota 
pură, ireductibilă a operei. În cazul lui AL. A. Phi- 
lippide, originalitatea ar veni din modul de a trata 
visul nu ca o „înnorare «poetică » a cunoaşterii”, ci ca 
„o modalitate lirică a conştiinţei”. La lon Vinea 
(despre care scrie, printre primii, ca de altfel despre 
Tudor Arghezi, Lucian Blaga, pagini de excepţională 
analiză), farmecul poemului e explicat prin echili- 
brul ideal pe care îl realizează poetul între impresiile 
intelectualizate şi unda emotivă. Nu este, fireşte, 
unica explicaţie, dar criticul avertizează că demersul 
său e, prin natura lucrurilor, limitat, discutabil ca 
oricare altul. Ori de câte ori a fost numit „lovi- 
nescian”, C. a respins filiaţia. Recunoaşte că n-a 
primit nici „cuta dogmatică” de la Mihail Dragomi- 
rescu, bunul său profesor, autorul Științei literaturii. 
A fost şi a rămas un spirit independent. Sunt totuşi 
motive serioase care îndreptăţesc fixarea criticului 
în direcţia estetică a lui E. Lovinescu: apărarea auto- 
nomiei esteticului, acceptarea, în esenţă, a ideii de 
sincronism şi diferenţiere, opţiunea pentru valorile 
modernităţii (în frunte cu Arghezi şi lon Barbu), ati- 
tudine consecvent ostilă faţă de tracomanie sau faţă 
de fenomenele iraționale din cultură ş.a. ÎI desparte 
de mentorul „Sburătorului” în primul rând un „stil” 
de a face critică. C. este un foiletonist care nu mai 
vrea să fie critic de direcţie, cum fuseseră aproape 
toţi criticii din generaţia anterioară. El nu respinge 
aprioric nici o experienţă estetică şi nu se arată pre- 
ocupat în chip special de bătălia dintre tradiţiona- 
lişti şi modernişti. Lui N. lorga îi admiră cultura 
vastă şi-i reproşează nu opţiunea pentru sămănăto- 
rism, ci lipsa de gust artistic şi tendinţa de a impune 
o „dictatură culturală”. Dintre moderni, scriitorul lui 
favorit este, neîndoios, Arghezi. A dus ani în şir o 

luptă cu N. Iorga, G. Bogdan-Duică şi alți lideri de 
opinie tradiționalişti, obstinaţi în refuzul de a 
accepta cel mai important produs al modernităţii 
româneşti. Acţiunea critică a lui C. începe odată cu 
apariţia volumului Cuvinte potrivite (1927). Când 
Premiul Naţional de Poezie este acordat obscurului 
versificator Alfred Moşoiu, şi nu, cum s-ar fi cuvenit, 
lui Arghezi, tânărul critic intervine prompt: „loată 
lumea, vreau să spun toţi cunoscătorii a căror opinie 
trebuie să precumpănească, e de acord că astăzi 
avem un mare, foarte mare poet. Este Tudor Arghezi 
[...], nu numai o personalitate uluitoare care-şi 
depăşeşte epoca şi o domină ca un pisc de înaltă 
zonă, ci şi cel mai reprezentativ poet al neamului 
românesc, după Eminescu. Nimeni ca dânsul n-a 
frământat cu atâta măiestrie graiul românesc, n-a 
ştiut să dea cuvântului tocit o vigoare nouă [...]. Un 
creator, un geniu verbal de o inventivitate formida- 
bilă, care îmbogăţeşte limba în secolul nostru de 
corupţie şi dezagregare a limbii naţionale, este 
Tudor Arghezi” (1929). E de reţinut faptul că apare, 
poate pentru prima oară în limbajul criticii, sin- 
tagma „geniu verbal”, sintagmă ce va fi reluată de 
Vladimir Streinu şi de alţi critici, nu totdeauna în 
favoarea autorului Cuvintelor potrivite. C. o folo- 
seşte însă fără o conotaţie minimalizantă. În acelaşi 
an polemizează cu Vladimir Streinu pe tema Arghezi, 
apărând, în chip just, calităţile estetice ale pamfletu- 
lui: „Artist fără genealogie al imaterialului, rotind 
universul şi sistemele de sori [...], delicat orfevru de 
pulbere de stele, orchestrant al muzicii sferelor [...], 

artist suveran şi de o varietate extraordinară”, În fine, 
când N. lorga atacă generaţia tânără de scriitori şi 
spune că „în ţara Arghezilor şi Galactionilor şi Lovi- 
neştilor geniali nu mai este loc pentru el, «geron- 
tul»”, C. intervine şi apără pe cei contestaţi de marele 
istoric, în primul rând pe Arghezi, care, zice criticul, 
prin verbul său nou şi bogat „va fi făcut epocă în 
istoria limbii” (1931). În 1946, în eseul Introducere în 
poezia lui Arghezi, concentrează opiniile sale despre 
formula poetică a celui care în ochii multora trece 
drept un poet dificil. O lucrare în stil demonstrativ, 
în genul celei întreprinse de Tudor Vianu în margi- 
nea liricii lui lon Barbu. C. începe prin a lămuri de ce 
Arghezi nu este un poet obscur şi, pentru a dovedi, 
face o analiză logică şi filologică a versului, tradu- 
când pe înţelesul tuturor subtilitățile limbajului. 
Pentru a înfrânge prejudecata cititorului leneş, el se 
decide să „scormonească [...] în măruntaiele” poe- 
melor. Operaţie pe care o face cu pricepere şi chiar, 
s-ar zice, cu plăcere, explicând în cuvinte simple ce 
înseamnă „suferința cerului” sau cum se traduce 
cuvântul turcesc „biulbiul” (privighetoare) din titlul 
unui poem. Demonstrația este bună, coerentă, utilă, 
chiar dacă pentru a fi înţeles criticul simplifică mult 
universul plin de ambiguități al poemului (o arhi- 
tectură de ambiguităţi). În acelaşi stil sunt analizate 
filonul tradiţionalist, erotica, etosul, arta poetică şi 
tema religiosului („între credinţă şi tăgadă”) în lirica 
lui Arghezi. Multe idei vor intra în exegeza arghezi- 
ană ulterioară. C. însuşi a continuat să urmărească, 
cât timp a avut dreptul să publice, fenomenul 
arghezian, scriind despre toate cărțile poetului. 1 s-a 


reproşat nota accentuat didactică şi schema prea 
rigid raţionalistă a viziunii critice. Reproş în bună 
parte îndreptăţit, dar trebuie admis că pentru a 
înfrânge inerţiile, îngustimile şi intoleranţele criticii 
tradiționaliste (în speţă pe N. Iorga, şi prin el un 
public larg, format la şcoala Coşbuc — Vlahuţă), criti- 
cul a fost nevoit să folosească în demonstraţie arme 
simple şi convingătoare. A reuşit. 

Dintre lovinescieni, C. este primul care îmbrăţi- 
şează în chip mai sistematic critica istorică. Dovadă 
scrierile sale despre I.L. Caragiale. Cel dintâi lucru 
care se observă este că biograful se fereşte să-şi 
mitizeze eroul. E, bineînţeles, înțelegător, cordial, 
din loc în loc patetic, totuşi nu ezită să ia distanţă şi 
să devină, la nevoie, sarcastic. O atitudine modernă 
în critica biografică, de regulă apologetică. Încă din 
prefața ce însoţeşte Viaţa lui I.L. Caragiale, din 1940, 
criticul avertizează: „Interzicându-şi caracterul 
apologetic, biografia nu s-a ferit să aprecieze unele 
fapte, cu credinţa că nu a stăruit prea mult asupra 
lor. Am evitat să dramatizăm existența unui erou 
al lucidităţii care şi-a croit singur soarta”. Cu alte 
cuvinte, biograful se ţine aproape de fapte şi fap- 
tele arată că I.L. Caragiale nu este totdeauna loial, 
consecvent. Dramaturgul numeşte, de pildă, într-un 
moment de enervare, pe Titu Maiorescu „un om fără 
inimă şi cu spiritul îngust”, învinuindu-l, în plus, 
de a fi tras câştiguri de pe urma editării volumului 
Poezii de Eminescu. Sunt însă şi altfel de probe în 
viaţa lui Caragiale şi, atent la nuanţă, C. le înregis- 
trează fără părtinire. EI îi respinge pe detractori şi 
îi corectează pe criticii lipsiţi de spirit critic. „Să nu 

exagerăm”, zice într-un loc, domolind pe cei care, 
din admiraţie pentru scriitorul Caragiale, tind să 
sacralizeze pe revizorul şcolar Caragiale. Rezultatul 
este o biografie obiectivă, atât cât poate fi obiectivă 
o interpretare totuşi subiectivă a datelor. Mai corect 
ar fi să se spună „o viaţă posibilă” a lui I.L. Caragiale, 
ieşită din consultarea riguroasă a documentelor şi 
întregită, acolo unde dovezile lipsesc, de intuiţia cri- 
ticului („îl vedem cu închipuirea”). Închipuirea nu 
merge, cu toate acestea, prea departe. Biograful vrea 
să rămână în preajma adevărului, verifică informa- 
ţiile lăsate de contemporani, face mai multe rân- 
duri de expertize şi contraexpertize pentru a limita, 
pe cât posibil, arbitrariul interpretării critice. Când 
nevoia de demonstraţie o cere, cheamă în ajutor 
opera. 1 s-a adus, de exemplu, lui Caragiale învinui- 
rea că n-ar fi iubit copiii, luându-se ca sprijin pentru 
această rea judecată schițele Domnul Goe şi Vizita, 
unde, într-adevăr, apar copii rău-crescuţi, obraznici 
la culme. Dar, zice criticul, acolo este vorba nu de 
copii în genere, ci de proasta educaţie burgheză. 
Altfel stau lucrurile în Păcat şi în mai puţin cunos- 
cuta schiță Tatăl nostru, unde poate fi descoperit 
un Caragiale elegiac şi copii bruscaţi de oamenii 
maturi. De la operă criticul revine la biografie, spu- 
nând - după alte rânduri de probe -— că I.L. Caragiale 
a fost „un soţ atent şi un tată care-şi iubeşte copiii”. 
Relaţiile încordate cu Mateiu sunt judecate în ace- 
laşi chip. Mateiu era un copil dificil şi un tânăr deza- 
greabil, închipuit şi, citând din scrisori şi, pe cât 
decenţa îi îngăduie, din faimosul jurnal al tânărului, 
C. ia fără echivoc apărarea tatălui. Într-un loc el face 
aluzie la „rândurile nereproductibile” din jurnal, 
dar asupra lor va reveni în Caragialiana (1974) şi le 
va reproduce însoţite de comentarii usturătoare la 
adresa fiului ingrat. Această pornire împotriva lui 
Mateiu I. Caragiale a fost sancționată de mai multe 
ori în critică. Exegetul rămâne pe poziţie, nu retrac- 
tează nimic, sentimentul lui este că autorul Crailor 
de Curtea-Veche nu este pe măsura bunei păreri pe 
care o avea despre sine. Distanţa faţă de faptul lite- 
rar dispare, biograful intervine mustrător în margi- 
nea unui text în care fiul se plânge cuiva că tatăl său 
îl îndeamnă să muncească. „Şi n-avea dreptate Ion 
Luca?”, întreabă dezaprobator criticul față de cârti- 
torul Mateiu. În Viaţa lui I.L. Caragiale acest con- 
flict este mai limitat, în Caragialiana ia amploare şi 
este examinat cu toate documentele pe masă. În I.L. 
Caragiale (1967) criticul nu oferă un Caragiale necu- 
noscut şi nu tinde la o imagine nouă, alta decât cea 


Cioculescu 


pe care o fixase anterior. Caragiale e întreg aici, bio- 
grafia omului e în genere cunoscută, analiza critică 
e sumară, mulțumită a desprinde din operă simbo- 
lurile fundamentale şi a orienta privirea cititorului 
spre înțelesurile lor adevărate. De unde vine, atunci, 
impresia de soliditate, de culoare, farmecul, într-un 
cuvânt, al acestei cărţi? Plăcerea la lectură o dă ceea 
ce s-ar putea numi naraţiunea critică. Se rediscută 
opera pe scurt şi se reconstituie biografia într-un text 
de o sută cincizeci de pagini scrise cu reală plăcere 
de a povesti. După ce dăduse o biografie amplă, un 
roman critic al omului, C. publică o nuvelă densă, 
trecând peste faptele prea cunoscute. El aminteşte, 
astfel, că are şi critica personajele şi epica ei, că a 
relata e totuna cu a crea, că într-o biografie critică 
se află totdeauna un destin, un personaj misterios 
pentru exeget. Născut în acelaşi an cu Vladimir 
Streinu, prietenul său cel mai bun, mai tânăr cu un 
an decât Pompiliu Constantinescu, cu trei decât G. 
Călinescu şi cu patru faţă de Tudor Vianu, C. face 
parte dintr-o generaţie de mari critici literari şi isto- 
ria vieţii lui se confundă, de la un punct şi într-o 
oarecare măsură, cu istoria literaturii române după 
Primul Război Mondial. Cum au întâmpinat confra- 
ţii (poeţi şi critici) această pană năbădăioasă, impre- 
vizibilă şi incomodă? E. Lovinescu îl remarcă de la 
început şi, în 1929, îl introduce în Istoria literaturii 
române contemporane nu fără unele rezerve faţă 
de „pasiunile extraliterare” ale tânărului polemist. 
Foiletonistul are două din însuşirile capitale, după 
Lovinescu, ale criticului literar: tendinţa spre obiec- 
tivitate şi conştiinţă profesională. Sunt şi altele, 
remarcate apoi de Lovinescu în Memorii, în Istoria 
literaturii române contemporane (1937) şi în T. 
Maiorescu şi posteritatea lui critică (1943), unde 
apar însoţite de o serie de portrete reuşite. O frază 
a făcut carieră, fiind citată şi azi pentru frumuse- 
ţea ei: „Diminuarea succesivă a toxinelor pasio- 
nale ce umflau verdea guşă a şopârlei sale critice”. 
Lovinescu este puţin iritat de polemismul agresiv 
şi nediferenţiat al tânărului său confrate şi observă 
mereu cu un ochi vigilent şi expert evoluţia „verzii 
guşi a şopârlei critice”. E mulţumit, în fine, când spi- 
ritul vindicativ, vioi, pasionat de amănunte trece la 
o critică comprehensivă, regăsind astfel calea cea 
bună, calea regală a criticii româneşti, cea deschisă 
de Titu Maiorescu. Definiţia dată de Lovinescu criti- 
cii lui C.-raţionalism, intelectualism, spirit polemic, 
stil exact, voit sec — a fost preluată de toţi cei care 
au scris şi scriu şi azi despre opera criticului, fără să 

se observe că stilul nu-i atât de sec şi că, în genere, 
acestuia nu-i lipseşte „darul scrisului artistic”, cum 
zice Octav Şuluţiu. Frumuseţea stilului critic vine 
din exactitatea lui. Stilul criticii lui C. este stilul gân- 
dirii lui, care ar putea fi definit prin propoziţia unui 
filosof: „Numai ceea ce este clar gândit poate fi clar 
exprimat”. Lui G. Călinescu îi place „acest dar de a 
defini neted” un scriitor (în speţă I.L. Caragiale), dar 
nu-i acceptă dogmatismul „cam obstinat” şi insis- 
tenţa în amănunte. Nu reiese din articolul lui G. 
Călinescu („Adevărul literar şi artistic”, 1935) în ce 
constă dogmatismul lui C., care nu se revendică de 
la nici o metodă. Pompiliu Constantinescu îi laudă 
luciditatea (raționalismul, intelectualismul), estetis- 
mul comprehensiv şi îndepărtează ideea unui dog- 
matism rigid. Prietenul Vladimir Streinu îl numeşte 
„un amic al adevărului” şi îl suspectează în cronica 
la Viaţa lui I.L. Caragiale de „un oarecare artificia- 
lism de expresie în sensul zis curat românesc”. 

Din lectura textelor grupate în Itinerar critic se 
poate deduce că C. scrie în continuare, începând 
cu anii '60, cu o inegalabilă vervă despre tot ceea 
ce îi cade sub ochi. El nu cunoaşte, se pare, acea 
maladie curioasă pe care o cunosc cei care trăiesc 
multă vreme printre cărţi, greaţa de literatură. E, 
dimpotrivă, mai curios, mai hotărât decât oricând 
să lămurească şi să corecteze erorile de interpretare. 
Sporul de ani l-a făcut mai înţelegător, judecăţile 
sunt, parcă, mai binevoitoare decât în trecut, însă, 
din când în când, bunăvoința este dată deoparte şi 
maliţia, celebră, a criticului se manifestă fără opre- 
lişti. Spiritul critic se arată neîndurător îndeosebi 
în două situaţii. Faţă de limbajul sofisticat al criticii 
moderne şi față de manifestările de obscurantism 
în literatură. Admiratorul lui lon Barbu nu îi iartă pe 
cei care fac din poezie un joc complicat de vocabule. 
Îi place şi apără ceea ce înţelege. Poziţia raţionalistă 
inflexibilă l-a pus deseori în conflict cu o parte a poe- 
ziei tinere. I-a ironizat în mai multe rânduri pe cri- 
ticii tineri pentru prețuirea pe care o arată, de pildă, 
poeziei lui Nichita Stănescu, suspectă, după el, de 
lipsă de rigoare. Face, în continuare, o erudită critică 
de tip biografic, deşi, într-un articol, se arată dispus 
să accepte disocierea dintre operă şi autor, intro- 
dusă în critica modernă de Marcel Proust într-un 
articol împotriva lui Sainte-Beuve: „Disocierea 
dintre om şi operă pare a fi un fenomen intelectual 
modern. Lucrul este firesc, deoarece, în vremea 
noastră, scrierile despre viaţa scriitorilor şi artiştilor 
s-au înmulţit într-o măsură covârşitoare în raport cu 

opera, permiţând biografilor să constate contradic- 
țiile dintre teorie şi practică, ba chiar şi nepotrivirile 
dintre mesajul operei şi caracterul intim al autoru- 
lui”. Asta nu înseamnă că C. părăseşte biografia şi 
se resemnează în contemplarea operei. De la text 
ajunge repede la om, fixat, de regulă, într-un portret 
moral. Plăcerea criticului de a descoperi un carac- 
ter într-o pagină literară este vizibilă. Miron Costin 
este, spune el într-un loc, un „temperament catas- 
trofic”, Nicolae Milescu arată „o minunată stăpânire 
de sine”, Titu Maiorescu a fost un mare ambițios şi, 
împărtăşind opinia lui Lovinescu, C. scrie: „omul 
a fost opera lui principală”; Barbu Delavrancea 
„avea caracter; ştia să fie statornic în prieteniile 
lui (de ambe sexe)”, criticul riscând o comparaţie 
ce nu uimeşte: „În relaţiile dintre cei doi mari pri- 
eteni [I.L. Caragiale şi Delavrancea], Delavrancea a 
fost, netăgăduit, superior prin sinceritate şi dăru- 
ire”. Încă o dovadă că biograful nu cade, aşadar, în 
idolatrie. Corectitudinea morală este, pentru el, o 
calitate ce nu poate fi înlocuită de nimic. Itinerar 

critic cuprinde puţine exegeze critice propriu-zise. 
Este o operă de erudiție şi, de la un anumit punct, 
opera unui moralist care ştie să descopere amănun- 
tul înveselitor. Din comentarea unui glosar C. scoate 
o pagină de ironie cărturărească fină. O carte inti- 
tulată Corectitudine şi greşeală îi trezeşte un colorat 
protest împotriva celor care nu se controlează când 
vorbesc şi, mai ales, când scriu. Terminologia freu- 
distă în critică îi provoacă o ironie atingătoare. Nu-i 
place termenul „inefabil”. Găseşte din nou câteva 
exemple, şi sarcasmul criticului este necruţător. 
Este iritat şi atunci când întâlneşte „vizionăm”, „lec- 
turăm”, „atenționăm”, „demistificare”. la peste picior 
şi pe cei care folosesc termenul „scriitură” în loc de 
sănătosul, curatul „stil”. „Scriitură” traduce însă un 
concept din noua critică şi înseamnă mai mult decât 
„stilul” scriitorului. Astfel de anchete filologice sunt 
însoţite în comentarii de un savuros repertoriu de 
anecdote, vorbe de spirit, întâmplări care înveselesc 
pagina. Criticul are darul neîntrecut de a descoperi 
în texte asemenea formule. lar când textul este mai 
apropiat de prezent, intervine memoria criticului. 
Exegeza se transformă atunci într-o memorialistică 
spumoasă, inteligentă, pe alocuri, neaşteptat, lirică. 
Astfel sunt scrise paginile despre Al. O. Teodoreanu, 
Vladimir Streinu, Zaharia Stancu, George Oprescu, 
Mihail Sebastian, Perpessicius. Critica biografică nu 
şi-a epuizat instrumentele. C. are talentul s-o facă, 
într-o epocă de terorism metodologic, legitimă şi 
chiar plăcută. C. şi-a adunat într-o carte, Dialoguri 
literare (1987), texte publicate mai întâi în „Flacăra” 
şi „Ramuri”. Dialogul este o ficţiune critică pe care 
au folosit-o şi E. Lovinescu (în primele foiletoane), 
şi G. Călinescu în seria de eseuri intitulată Universul 
poeziei. Într-un „dialog despre dialog”, C. dă o jus- 
tificare procedeului pornind de la Montaigne: „Cel 
mai rodnic şi firesc exercițiu al spiritului nostru 
este convorbirea”. Pentru criticul român, convor- 
birea implică o regulă, aceea „de a-ţi asculta par- 
tenerul, de a căuta să înţelegi ce vrea să spună, de 
a nu răspunde decât după ce te-ai edificat deplin; 
sunt mulți aceia ce nu ţin seama de ce a spus par- 
tenerul şi dau înainte cu gura, fără să ştie că dialo- 
gul implică o confruntare sinceră şi cu atenţie reci- 
procă. Dialogul ar trebui să fie un schimb de idei, la 
un nivel egal, chiar dacă unul e mai bun de gură şi 
altul mai lent”. Dialogurile lui C. sunt „debutonate”, 
spontane, au haz şi apără, în genere, cauze juste. 
Sunt greu de acceptat toate judecăţile sale (despre 
Nichita Stănescu şi, în genere, despre poezia nouă), 


Cioculescu 


dar trebuie recunoscut că adversitatea sa față de 
„giumbuşlucurile ludice sau teribiliste” este uneori 
întemeiată. Analiza unei cărţi a lui Ion Bănuţă (cu 
un limbaj silnic, artificial) rămâne un model de 
rigoare şi vigilenţă critică. Observaţii fine se află şi 
în paginile despre V. Voiculescu (o emoţionantă evo- 
care), I.L. Caragiale, Tudor Arghezi, Panait Istrati, G. 
Topîrceanu, E. Lovinescu, lon Barbu ş.a., cu infor- 
maţii noi şi portrete foarte reușite. Comentatorul 
nu evită anecdota, dar nu vrea să fie socotit „un 
Păstorel al criticii”, cum avertizase într-un articol, 
ca răspuns la observaţia că el face critică biografică. 
Dialoguri literare adună texte erudite şi delectabile 
la lectură. Ele reprezintă opera unui om învăţat, 
care n-a obosit, după atâtea decenii de critică lite- 
rară, să citească şi să scrie despre cărţi. Sentimentul 
stăruitor pe care îl ai când citeşti „drăcoasele” dia- 
loguri ale lui Eudoxiu cu ucenicul său este acela că 
literatura română este o familie de spirite în care 
trăiesc nu numai marile modele, scriitorii exem- 
plari, dar şi nenumărați alţi oameni de bine şi de 
merit, uitaţi într-un fund de provincie şi ignoraţi 
mai târziu de istoriografia literară. Despre ei se spun 
uneori lucruri uluitoare. Criticul a publicat în 1975 
(a doua ediţie apare în 1981) şi volumul Amintiri, cu 
portrete admirabile şi mici istorii din viaţa literară 
ce se ţin minte. Stilul este acela din foiletoane: sen- 
sibilitate la amănuntul colorat, portret moral, ironie 
subţire. Reproşându-i-se faptul că în memorialistica 
lui nu face comentarii mai limpezi despre secolul pe 
care l-a străbătut, C. îi trimite lui Eugen Simion, în 
decembrie 1981, o scrisoare emoţionantă din care 
poate fi desprinsă această frază: „Mă poţi crede un 
«catastrofic». Nu sunt, dar nu pot iubi acest secol 
scăldat în sânge nevinovat. În mizerie, boală şi igno- 
ranţă [...]. L-am ucis pe Dumnezeu şi am pus în locul 
lui macabrul fantasmelor politice”. 


Stilul lui Cioculescu nu este,sec”, „uscat”, „neartistic”, cum 
se grăbea să afirme Octav Şuluţiu, fără să aibă nici un pic 
de dreptate. Deşi refuză în principiu a face concurenţă 
beletristicii, criticul scrie foarte bine, e savuros prin umorul 
„debutonat cu care-şi conectează adesea aplecarea spre 
pedanterie erudită' [...] În partea verbală a lui Cioculescu, 
arhaismul, ca şi cuvântul neaoş, mustos dau mâna fără 
temeri sau suspiciuni neologismului fabricat câteodată pe 
loc. Cucereşte şi maliţia francă, lăsată liberă, după precau- 
ţii protocolare zadarnice. 

OV. S. CROHMĂLNICEANU 


Cioflec 


Practicată de Şerban Cioculescu, istoria literară dobân- 
deşte farmecul criticii artistice şi „creatoare”, de care auto- 
rul Vieţii lui I.L. Caragiale s-a delimitat întotdeauna. 
Ironia şi maliţia, reflecția morală discretă şi amintirea 
intercalată pe neaşteptate conferă, împletindu-se şi cu 
digresiunea filologică savantă, faptului de istorie lite- 
rară propriu-zis, astfel agrementat, un cadru atrăgător, 
de susținut interes. Memorialistul pătrunde adânc în 
textul istoricului literar, care ştie să evoce un mediu sau 
o personalitate asemenea unui artist şi care, deşi din ce 
în ce mai adâncit în cercetarea documentelor şi cărților 
mai mult sau mai puţin vechi, veghează cu un al treilea 
ochi, ca eroina din povestea lui Creangă, asupra tinerilor 
critici, care, asemenea nurorilor din povestire, îşi mai fac 
din când în când de cap (despicând, de pildă, „cu dexte- 
ritate firul în patru, ba chiar şi în patruzeci şi patru” sau 
promovând stilul unei noi preţiozităţi). Maliţia autoru- 
lui, nereţinută totuşi de perfecta urbanitate a scrisului 
său, se resoarbe în obiectivitatea, păzită cu străşnicie, a 
atitudinii din care ţâşneşte apoi, din nou, când te aştepţi 
mai puţin. 

X, 10-16, 21-22, XI, 6-8, 71-78, 214-218, 325-329; Căli- 
nescu, Opere, II, 952-956, XII, 322-324, 1145; Streinu, 
Pagini, |, 236-246, II, 292-296, V, 314-316; Barbu, Opere, 
II, 56-81; Şuluţiu, Scriitori, 344-353; Sebastian, Eseuri, 
472-483; Călinescu, Ist. lit. (1941), 830, st. lit. (1982), 
914-915; Negoiţescu, Scriitori, 349-356; Piru, Pano- 
rama, 503-506; Vlad, Analiză-sinteză, 55-62; Cesereanu, 
Ipostaze, 116-128; Piru, Varia, |, 474-477, II, 407-410; 
Ungheanu, Pădurea, 233-242; George, Sfârşitul, |, 229- 
232, 277-285, Il, 287-302, III, 95-103, 172-175, 253-255; 
Ungureanu, La umbra cărților, 5-15; Zaciu, Lecturi, 134- 
138; Ungheanu, Arhipelag, 332-337, Crohmălniceanu, 
Literatura, II, 186-203; Regman, Colocvial, 264-278; 
Săndulescu, Continuităţi, 261-264, 280-283; Mihăilescu, 
Conceptul, |, 414-424; Cristea, Arcadia, 178-182; Simion, 
Scriitori, | (1978), 690-697; Zaciu, Alte lecturi, 147-152; 
Ungheanu, Lecturi, 141-152; Dobrescu, Foiletoane, |, 
55-61, II, 207-214; Paleologu, Ipoteze, 309-316; Grigurcu, 
Critici, 30-54; Regman, Noi explorări, 267-286; Paleo- 
logu, Alchimia, 177-182; Marcea, Concordanţe, 310-343; 
Cristea, Modestie, 217-222; Ciopraga, Propilee, 266-283, 
361-367, Ştefănescu, Dialog, 154-161; Sorescu, Uşor cu 
pianul, 93-105; Şerban Cioculescu, îngr. şi introd. Mircea 
Vasilescu, Bucureşti, 1987; Ştefănescu, Prim-plan, 48-54; 
Piru, Critici, 171-174, Dimisianu, Repere, 63-82; Negoi- 
țescu, st. lit., I, 190-192; Lovinescu, Sburătorul, I-VI, 
passim; Dicţ. esenţial, 175-177; Manolescu, Lista, III, 
36-46; Simion, Genurile, 46-55; Cioculescu, Lecturi, |, 
212-239, Grigurcu, De la un critic, 10-15, Ștefănescu, 
Istoria, 667-672, Alexandru George, În pragul unui sfâr- 
șit, LCE 2006, 38, 39; Gheorghe Grigurcu, Tradiţia criticii 
franceze, RL, 2007, 30, 31; Manolescu, Istoria, 814-819; 
Popa, Isf. lit., II, 1008-1009. E.S. 


CIOFLEC, Dimitrie (30.IV.1828, Arpătac, azi Araci, 
j. Covasna - 31.XI1.1891, Braşov), culegător de fol- 
clor. Fiu al preotului Gheorghe Cioflec, C. bene- 
ficiază de o bună educaţie, avându-l profesor la 
gimnaziul greco-catolic din Braşov, printre alţii, pe 
Iacob Mureşianu. Se bucură de sprijinul lui Andrei 
Şaguna pentru a urma la Viena cursuri de peda- 
gogie, absolvite în 1853. A funcţionat ca institutor 
la diferite şcoli din Braşov şi va milita, în această 
calitate, pentru înfiinţarea Reuniunii Învăţătorilor 
Români din districtul Braşovului. 

La Braşov C. devine colaboratorul lui G. Barițiu, 
de la care va primi preţioase îndrumări privind 
culegerea poeziilor populare „originale cum sunt”. 
Cele 112 texte lirice, care au fost adunate din satul 
natal Arpătac şi din Satulung, au fost strânse într-o 
colecţie, încredinţată lui Barițiu. Colecţia a rămas 
multă vreme în manuscris, numai unele texte 
fiind reproduse de N. Filimon în 1858 (din păcate 
cu precizarea greşită că ar fi vorba de o colec- 
ţie bănăţeană) şi, mult mai târziu, în 1934, de G. 
Bogdan-Duică, care a fost elevul lui C. În 1859 G. 
Barițiu corectează eroarea de informaţie a lui N. 
Filimon, arătând că poeziile au fost descoperite 
în satul natal al culegătorului şi în împrejurimi şi 
că alcătuiesc întâiul florilegiu de poezii populare 
din Țara Bârsei. În întregime, textele au fost publi- 
cate postum, în 1965-1967, în „Anuarul Muzeului 
Etnografic al Transilvaniei”, de Virgil Florea, iar 
ca volum peste aproape trei decenii. Culegerea, a 
cărei autenticitate a fost confirmată de colecţiile 
ulterioare, în care se regăsesc multe poezii adunate 
de C., cuprinde cântece şi strigături caracteristice 
zonei de unde proveneau. 

Culegeri: Poezii populare, îngr. şi pref. Luminiţa Grau- 
re-Cornea, postfață Ioan Lăcătuşu, Sfântu Gheorghe, 
1994. 

Repere bibliografice: G. Bogdan-Duică, Un folclorist 
uitat, GR, 1934, 1-2; Virgil Florea, Dimitrie Cioflec, fol- 
clorist, AMET, 1965-1967, 377-395; Bârlea, Ist. folc., 
132-134; Dicţ. lit. 1900, 182-183; Datcu, Dicţ. etnolog, 
232-233; Luminiţa Cornea, Astra-Dimitrie Cioflec-crea- 
ţia populară, „Astra blăjeană”, 2011, 3. L.Bd. 


CIOFLEC, Romulus  (1.1V.1882, Arpătac, azi 
Araci, j. Covasna — 13.X1.1955, Bucureşti), proza- 
tor, publicist, memorialist. Este al patrulea din 
cei treisprezece copii ai Mariei (n. Bucşa) şi ai lui 
Constantin Cioflec, cântăreţ bisericesc. Urmează 
şcoala primară în satul natal, câteva clase la Liceul 
Greco-Oriental din Braşov, apoi Şcoala Normală 
din Câmpulung (absolvită în 1901), după care 
este învăţător în satele prahovene Chiojdeanca şi 
Boldeşti; dă examenele de diferenţă pentru liceu 
şi trece bacalaureatul la Bucureşti. După ce face 
serviciul militar, între 1905 şi 1910 e funcţionar la 
Biblioteca Academiei Române. Student al Facultăţii 
de Litere şi Filosofie bucureştene din 1910 este, 
obţine licenţa în 1914. A fost profesor la Pomârla 
(1914-1916), participă ca voluntar în campania din 
1916, revine ca profesor la Chişinău (1917-1926), 

Timişoara (1926-1936) şi Bucureşti (1936-1942). 
Debutează în 1904 cu povestirea Călin la „Gazeta 
Transilvaniei”, la care colaborează asiduu cu proză, 
poezii, traduceri şi cu mai multe corespondențe 
din Bucureşti până în 1908, dar şi în 1913-1914. 
Mai este prezent în „Luceafărul”, „Sămănătorul”, 
„Lribuna” (Arad), „Viaţa literară” şi „Viaţa literară 
şi artistică”, „Ramuri”, „Neamul românesc literar”. 
Îşi strânge o parte din proze în volumul Doamne, 
ajută-ne! (1907). Din ianuarie 1911 trimite articole, 
„scrisori din Bucureşti” şi o amplă relatare a unei 
călătorii în Italia la „Românul” din Arad, unde în 
intervalul decembrie 1911 — mai 1912 va fi prim-re- 
dactor. Alte colaborări îi mai apar în „Universul 
literar”, „Flacăra”, „Cosinzeana” şi „Viaţa româ- 
nească”. În 1917 şi 1918 funcţionează ca redactor 
la „Cuvânt moldovenesc” şi prim-redactor la gazeta 
„Sfatul 'Țării” din Chişinău, iar după război scrie la 
„Convorbiri literare”, „Sburătorul”, „Cuvântul liber”, 
„Lamura”, „Viaţa românească”, „Adevărul literar şi 
artistic” şi „Dimineaţa”. Din 1914 este membru al 
Societăţii Scriitorilor Români; e „radiat” în 1926 
şi reînscris în 1936. În 1921 primeşte o bursă de 
studii pentru un an de zile la Berlin. În 1925 par- 
ticipă la lucrările Internaționalei Muncitorilor din 
Învăţământ de la Paris, iar în 1927 frecventează 
cursurile de vară de la Centrul de Studii Istorice din 
Madrid. A fost membru al Ligii Drepturilor Omului. 
Împrietenindu-se cu Panait Istrati, îl va însoţi în 
călătoria lui de documentare în Valea Jiului după 
greva din august 1929; ca protest împotriva repri- 
mării sângeroase a minerilor, părăseşte Partidul 
Naţional Ţărănesc printr-o demisie cu ecou în 
presă. Relaţia cu prozatorul de faimă europeană s-a 
menţinut până la moartea acestuia, care, entuzias- 
mat de nuvela Divorțul, devenită Trei aldămaşe, îşi 
exprimase dorinţa de a o traduce în franţuzeşte. 
Începuturile literare ale lui C. stau sub semnul 
sămănătorismului. Pe aceeaşi coordonată vizi- 
bilă în Doamne, Ajută-ne! se înscrie şi culegerea 
de nuvele Lacrimi călătoare (1920). Influențat de 
scriitori precum loan Slavici sau lon Agârbiceanu, 
dar deschis, totodată, receptării tendinţelor rea- 
liste de la „Viaţa românească” (în 1920 se afla prin- 
tre membrii Asociaţiei Literare şi Ştiinţifice Viaţa 
Românească), îşi va adapta scrisul la tonul viguros 
şi sobru al prozei de extracţie realistă. Literatura lui 
gravitează în jurul lumii rurale; ţăranii, păstrători 
ai tradiţiilor şi ai unei mentalități structurate pe 
principiul dreptăţii, al cinstei, sunt puşi faţă în faţă 

cu boieri şi preoţi lacomi, lipsiţi de omenie. Odată 
declanşat conflictul, considerându-se adevărații 
proprietari ai pământului, cei mulţi pornesc să-şi 
facă dreptate, biruind sau fiind înfrânți. Romanul 
Vârtejul (1937; Premiul Academiei Române) 
emană un suflu de baladă ce răzbate de dincolo 
de duritatea elementelor realiste, acumulate în 
jurul unui destin individual, cel al ţăranului Mitrea 
Căuş. Paralel cu degradarea conştiinţei protagonis- 
tului, care din dorinţa de a sta în rând cu fruntaşii 
satului recurge la furt de cai după ce încercase, fără 
izbândă, mai multe îndeletniciri cinstite, se deteri- 
orează şi ansamblul de valori morale ale comunită- 
ţii rurale. Volumul de nuvele Români din Secuime 
(1942) ilustrează doar un proces de selectare, 
de rescriere a câtorva nuvele publicate anterior. 
Romanul Pe urmele destinului (II, 1943) conferă 
o nouă deschidere prozei autorului transilvănean; 
apelând la o documentaţie riguroasă, el urmă- 
reşte peregrinările unei familii din Ardeal pornite 
să se salveze din faţa armatelor austro-ungare, în 
1916. Familia lui Costache Cimbrişor este, aşa cum 
declară C., propria sa familie. Roman-document, 
Pe urmele destinului trădează şi apetenţa pentru 
călătorie a scriitorului. Locurile noi sunt văzute 
prin ochii omului simplu, care înţelege şi interpre- 
tează evenimente, obiceiuri, caractere după pro- 
pria putere de percepţie. Peste tot ţăranul român 
îşi poartă satul în suflet şi răzbeşte prin greutăţile 
ce îi stau în cale cu gândul întoarcerii acasă. Pe 
de altă parte, cum remarca Mircea Braga, „nu este 
ocolit nimic din «adevărul» migrat în pagina scrisă: 
de la naivităţi de gândire şi de la abundența preo- 
cupărilor mărunte, «interesate» sau pur şi simplu 
rizibile, până la stereotipii de limbaj ori formulări 
inabile”. Alt roman, Boierul, început în anul 1947, 
dar apărut postum, în 1957, are în vedere, pe lângă 
destinul personajului central, o frescă socială a 
satului; de aici şi dimensiunile ample ale scrierii. 
Perspectiva cuprinde şi lumea orașului, cu oameni 
ai legii corupți, cu lupte politice în care dispar orice 
scrupule, iar drepturile celor umili sunt desconsi- 
derate. O categorie aparte o formează „amintirile 
din anul Învierii”, adunate în volumul Pe urmele 
Basarabiei... (1928), iar alta include însemnă- 
rile, impresiile de călătorie ale lui C.: Cutreierând 
Spania (1929), Sub soarele polar (1930). El a stră- 
bătut multe dintre ţările Europei, a fost unul dintre 
puţinii români care au trecut de Cercul Polar şi a 
vizitat Egiptul. În manuscris C. a lăsat câteva piese 

de teatru (Cupa domeniilor, Ofensiva albă, iniţial 
intitulată Răfuiala ş.a., unele acceptate de comi- 
tetele de lectură ale teatrelor naţionale din Iaşi 
şi Bucureşti, fără să vadă luminile rampei) şi un 
volum de memorii. În 1970 apare, postum, anto- 
logia de proză scurtă Trei aldămaşe, alcătuită şi 
prefațată de autor, iar în 1998 şi în 2012 piesele de 
teatru Moarte cu bocluc şi Cupa Domeniilor, come- 
dii cu replici spumoase, în care comicul de situaţie 
se pliază pe viziunea scenică. 


SCRIERI: Doamne, ajută-ne!, Bucureşti, 1907; Lacrimi 
călătoare, laşi, 1920; Pe urmele Basarabiei..., Bucureşti, 
1928; ed. îngr. Iurie Colesnic, Chişinău, 1992; Curreie- 
rând Spania, Bucureşti, [1929]; ed. îngr. şi pref. Nico- 
lae Jula, Bucureşti, 1988; Sub soarele polar, Bucureşti, 
[1930]; Vârtejul, Bucureşti, 1937; ed. îngr. şi pref. Mircea 
Braga, Cluj-Napoca, 1979; Români din Secuime, Bucu- 
reşti, 1942; Pe urmele destinului, I-II, Bucureşti, 1943; 
ed. îngr. şi pref. Mircea Braga, Cluj-Napoca, 1985; Boie- 
rul, Bucureşti, 1957; ed. îngr. Mircea Braga, pref. Per- 
pessicius, Cluj-Napoca, 1988; Trei aldămaşe, Bucureşti, 
1970; Moarte cu bocluc, îngr. şi pref. Luminiţa Cornea, 
Sfântu Gheorghe, 1998; Cupa Domeniilor, îngr. Luminiţa 
Cornea, postfață Doru Munteanu, Sfântu Gheorghe, 
2012. Traduceri: Erich Maria Remarque, Camarazii, 
Bucureşti, [1946]. 

Repere bibliografice: Chendi, Scrieri, VI, 116; Mihail 
Dragomirescu, „Doamne, ajută-ne!”, CVC, 1907, 567, N.. 
Apostolescu, [„Doamne, ajută-ne!], LAR, 1907, 3; O.[c- 
tav] B.lotez], „Doamne, ajută-ne!, VR, 1907, 4; Mihail 
Sevastos, „Lacrimi călătoare”, VR, 1921, 1; Valer Donea, 
De vorbă cu Romulus Cioflec, ALA, 1937, 859; Mihail 
Sadoveanu, „Vârtejul”, AAR, partea administrativă şi 
dezbaterile, t. LVIII, 1937-1938; Perpessicius, Opere, X, 
282-291; Perpessicius, Alte menţiuni, IL, 348-355; Bal- 
tazar, Evocări, 95-100; Nae Antonescu, „Vârtejul”, ST, 
1979, 7; Braga, Ist. lit., 69-91; Lucia Demetrius, Cente- 
nar Romulus Cioflec, RL, 1983, 41; Dicţ. scriit. rom., |, 
584-585; Carmen Brăgaru, Vimitoarele călătorii ale unui 
ardelean, RL, 2004, 48; Luminiţa Cornea, Un scriitor 
covăsnean mai puţin cunoscut - Romulus Cioflec (1882- 
1955), în „Angustia”, Cluj-Napoca, 1996; Romulus Cioflec, 
un ardelean pe drumurile lumii, îngr. Luminiţa Cornea, 
Sfântu Gheorghe, 2007. VD., O.L. 


CIOFLEC, Virgil (8.1X.1874, Gherăşeni, j. Buzău 
— 10.11.1948, Bucureşti), prozator. A fost director 
general în Ministerul Cultelor şi Artelor condus 
de Octavian Goga. Şi-a donat colecţia de tablo- 
uri Universităţii din Cluj, punând bazele viitoarei 
galerii de artă românească a pinacotecii din loca- 
litate. Pasiunea pentru pictură, prietenia cu pic- 
torii Nicolae Grigorescu şi Ştefan Luchian, cărora 

le-a dedicat monografii: Luchian (1924), Grigorescu 
(1925), tablourile din colecţia proprie l-au ţinut 
într-o permanentă legătură cu mişcarea artistică. 
Din ultimul deceniu al secolului al XIX-lea e pre- 
zent cu multe cronici artistice în presa vremii, dar 
şi cu versuri, nuvele şi schiţe. Publică în „Poves- 
tea vorbei”, „Iribuna”, „Literatură şi artă română”, 
„Cuvântul literar”, „Gazeta de Transilvania”, „Sămă- 
nătorul”, „Deşteptarea”, „Viitorul, „Viaţa româ- 
nească”, „Luceafărul”, „Convorbiri literare” ş.a. La 
sfârşitul anului 1907 intră în conducerea revistei 
„Viaţa literară şi artistică”. A semnat şi C. Virgiliu. 
În 1916 lui C. îi apare volumul de schiţe şi nuvele 
Mălurenii, care îşi ia ca punct de plecare lumea 
satului, surprinzând diferite ipostaze ale vieţii de 
familie — infidelitatea unei soţii de moşier (De ochii 
lumii), o crimă săvârşită de o nevastă ce îşi omoară 
bărbatul dispărut cu mult timp în urmă şi întors 
să-şi vadă copiii (Străinul), pregătirile febrile ale 
unui burlac pentru a-şi primi virtuala logodnică 
împreună cu tatăl ei şi aşteptarea lor zadarnică 
(Musafirii lui Stavarache), necazurile provocate de 
o soţie cicălitoare care, până să-i plece bărbatul la o 
anchetă, îi face zeci de observaţii şi îi dă o mulţime 
de sfaturi (În anchetă). Totodată apar, într-o mani- 
eră nu o dată maniheistă, şi aspecte dramatice ale 
vieţii sociale, precum panica de care sunt cuprinşi 
boierii la auzul veştilor despre răscoala ţăranilor 
(Mălurenii), sărăcia în care trăiesc cei de la sate 
(Îngropăciune), sărăcie ce îi sileşte pe părinţi să-şi 
dea copiii argaţi la casele boierilor (Petra) ş.a. Se 
remarcă dialogul dens, împănat cu regionalisme. 
Atât volumul Mălurenii, în care sunt adunate multe 
texte publicate anterior în presă, cât şi alte nuvele 
şi schiţe rămase în presă susţin orientarea sămănă- 
toristă, al cărei adept a fost C. 
SCRIERI: Mălurenii, Bucureşti, 1916; Luchian, Bucu- 
reşti, 1924; Grigorescu, Bucureşti, 1925. 
Repere bibliografice: I. Scurtu, Furtul de la Ateneu, 
„Sămănătorul”, 1908, 4; Const. D. Ionescu, Însemnări, D, 
1924, 5; Adrian Maniu, Virgil Cioflec şi Ministerul Arte- 
lor, RP, 1929, 3438; Ralea, Scrieri, II, 419; Puşcariu, Călare, 
217-220, Petre Oprea, Cronicari şi critici de artă în presa 
bucureşteană din primul deceniu al secolului XX, Bucu- 
reşti, 1982, 26-30; Petre Oprea, Virgil Cioflec „Plural”, 
2004, 1. 0.1. 


CIOMAC, Emanoil (2.11.1890, Botoşani — 13.VI.1962, 
Bucureşti), poet, eseist. Născut într-o familie în 
care fratele mai mare şi sora fac studii muzicale 


Ciomac 


serioase, crescut într-o casă frecventată de George 
Enescu, C. nu putea îmbrăţişa decât o carieră legată 
de muzică. Face studii liceale la Botoşani (1901- 
1906), pe care le continuă la Liceul Internat din 
Iaşi, absolvindu-le în 1908, perioadă în care începe 
în paralel studiul viorii la Conservator. Anul 1908 
înseamnă pentru tânărul C. şi plecarea la Paris, 
unde se pregăteşte pentru cariera de jurist, obţi- 
nând un meritoriu doctorat la Sorbona; e o profesi- 
une pe care nu o va practica vreodată. Parisul îi mai 
oferă ocazia participării la cursuri muzical-literare, 
pe care le va frecventa sistematic, din 1912. În 1914 
se căsătoreşte cu pianista Muza Ghermoni şi revine 
în ţară. Începe o activitate intensă de muzicolog, 
iniţiază cicluri de conferinţe, prezintă programele 
concertelor Filarmonicii şi ale Societăţii Române 
de Radiodifuziune chiar de la înființarea acesteia, 
în 1928, şi până în 1946. Este profesor de istoria 
muzicii la Conservatorul „Pro Arte” din Bucureşti 
între 1936 şi 1939. În mai 1945 este numit direc- 
tor al Filarmonicii „George Enescu”, în 1947 deve- 
nind preşedinte, post pe care îl deţine până la 
moarte. Pentru activitatea literară fusese primit în 
Societatea Scriitorilor Români, în 1922. În paginile 
revistelor mai poate fi recunoscut şi după semnă- 
tura Em. C. 

Primul studiu al lui C., apărut în 1915 în 
„Convorbiri literare”, va deveni, în acelaşi an, volu- 
mul George Enescu, unde erau definite persona- 
litatea şi opera muzicianului. Dar cel mai impor- 
tant rămâne Viața şi opera lui Richard Wagner 
(1934). Atras de originalitatea compozitorului de la 
Bayreuth, C. desface firele încurcate ale existenţei 
wagneriene, dovedind o sensibilitate şi o capaci- 
tate de percepţie deosebite. Comentariul nu devine 
obositor prin concentrarea abuzivă de date bio- 
grafice, cel mai mare spaţiu fiind acordat explicării 
operei lui Wagner. Chiar dacă metoda, ca şi unele 
accidente de limbaj impietează asupra valorii cărţii, 
Viaţa şi opera lui Richard Wagner dovedeşte instruc- 
ţie temeinică, fineţe de spirit, o cultură vastă. Poeţii 
armoniei este o lucrare concepută în trei serii, din 
care nu a apărut decât prima, în 1936. C. se ocupă 
aici de unii dintre cei mai mari muzicieni ai lumii: 
Bach, Beethoven, Schumann, Chopin, Liszt, Verdi, 
Brahms ş.a., seria încheindu-se cu George Enescu. 
Aceeaşi educaţie muzicală solidă îi permite apropie- 
rea de titanii muzicii universale, educaţie ce reuşeşte 
să estompeze eventualele inadvertenţe de limbaj, 
vizibil tributar limbii franceze. Publicarea celor mai 

semnificative dintre comentariile şi aprecierile lui 
C. se realizează în Pagini de cronică muzicală (1915-— 
1938), apărute postum, în 1967, în două volume, 
restituind imaginea unui critic cu o activitate neîn- 
treruptă de peste două decenii, caracterizată de o 
necontestată autoritate de specialist. Mistica roză 
(1921) reprezintă dovada că muzicologul, la care 
sensibilitatea concurează erudiţia, poate fi şi poet. 
Versurile sunt accesibile, muzicale, autorul rimează 
cu facilitate, alunecând deseori în proză versificată, 
cu uşor detectabile influenţe eminesciene şi musse- 
tiene. Peisajul marin şi decorul floral abundent deţin 
întâietatea între preferinţele lui C. Ele nu constituie 
altceva decât cadrul unei lamentaţii iscate de o exis- 
tenţă irosită sau de o iubită pierdută. C. urăşte „por- 
nirile sângelui” şi aspiră la dragostea celestă, purifi- 
catoare, sfâşiat între concreteţea tentantă şi imateri- 
alitatea dorită. Un alt segment al activităţii sale lite- 
rare îl constituie traducerile din franceză şi germană 
ale unor piese de teatru. Mai transpune din versurile 
lui Alfred de Musset, un roman (Israele, încotro? de 
Ludwig Lewinsohn, 1932), precum şi câteva librete 
de operă, între care Oedip de G. Enescu. 

SCRIERI: Enescu, laşi, 1915; Mistica roză, Bucureşti, 
1921; Viaţa şi opera lui Richard Wagner, Bucureşti, 1934; 
Poeţii armoniei, |, Bucureşti, 1936; Pagini de cronică 
muzicală (1915-1938), I-II, îngr. Silviu Gavrilă, pref. 
Romeo Alexandrescu, Bucureşti, 1967. Traduceri: Alfred 
de Musset, Noaptea de octombrie, Paris, 1910; Ludwig 
Lewinsohn, Israele, încotro?, Bucureşti, 1932. 

Repere bibliografice: Perpessicius, Opere, VII, 86-87, 
278-279; Călinescu, Opere, II, 968-972; Viorel Cosma, 
Muzicieni români, Bucureşti, 1970, 118-119. N.Br. 


CIOMPEC, Gheorghe (3.1V.1932, Meteleu, j. Buzău 
— 10.XII.2010, Bucureşti), istoric literar. Este fiul 
Zinei (n. Sandu) şi al lui Gheorghe Ciompec, ţărani. 
După studii elementare în comuna natală, urmează 
la Buzău Şcoala Normală (absolvită în 1952), iar la 
Bucureşti Facultatea de Filologie (1953-1957), la a 
cărei Catedră de istoria literaturii române va fi asis- 
tent, parcurgând, în timp, treptele carierei univer- 
sitare. Debutează în 1960, în „Revista de folclor”, cu 
un studiu care va fi dezvoltat ca teză de doctorat 
şi publicat în 1979: Motivul creaţiei în literatura 
română. Mai colaborează la „Analele Universităţii 
Bucureşti”, „Limbă şi literatură” ş.a. 

C. cercetează pentru întâia dată în mod sis- 
tematic valorificarea mitului jertfei creatoare 
(motivul Meşterul Manole) în literatura scrisă, 

identificându-l în peste trei sute de texte inspirate 
de balada populară. O primă etapă (1845-1920) se 
caracterizează prin „pastişe facile”, a doua (1920- 
1945), care se dovedeşte şi cea mai importantă valo- 
ric, explorează şi interpretează dimensiunile miti- 
co-simbolice deopotrivă în studii şi eseuri (Lucian 
Blaga, Dan Botta, Petru Caraman, D. Caracostea, 
Mircea Eliade) şi în scrieri literare (Adrian Maniu, 
Lucian Blaga, Victor Eftimiu în teatru, Mircea 
Eliade în proză ş.a.m.d.). În a treia etapă, postbe- 
lică, accentul valorizărilor s-ar muta de pe homo 
aestheticus pe homo constructivus (de exemplu, în 
romanul Bietul loanide de G. Călinescu). Preocupat 
de receptarea lui M. Eminescu de-a lungul tim- 
pului, C. întocmeşte o amplă antologie critică. În 
primul volum, Poetul național (1983), textele sunt 
selectate pe tema reprezentativităţii operei emi- 
nesciene, al doilea, Structurile operei (1985), are 
ca temă imaginarul eminescian, iar ultimul, Textul 
eminescian (1990), reuneşte analize critice exem- 
plare, caracteristice momentelor semnificative ale 
interpretării. Antologia urma, în intenţia alcătuito- 
rului, să mai cuprindă un volum privitor la raportul 
antume-postume. 

SCRIERI: Motivul creaţiei în literatura română, Bucu- 
reşti, 1979. Antologii: Mihai Eminescu interpretat de..., 
I-III, pref. edit., Bucureşti, 1983-1990. 


Repere bibliografice: Nicolae Ciobanu, Mitul creaţiei, 
LCE, 1979, 20; Dumitru Micu, Motivul creaţiei, LL, 1979, 
3; V. Fanache, Meşterul Manole, contemporanul nostru, 
ST, 1979, 11; Laurenţiu Ulici, Mitul creației, RL, 1980, 32; 
Alex. Ştefănescu, Întoarcerea la text, RL, 1991, 3; Popa, Ist. 
N.M. 


lit., IL, 1083. 


CIOPRAGA, Constantin 
(12.V.1916, 

Paşcani — 2.11.2009, 
Iaşi), istoric şi critic 
literar, poet, 

prozator. 


Este fiul Elenei (n. Nistor) şi al lui Constantin Cio- 
praga, tâmplar. A urmat şcoala primară şi gimnaziul 
în oraşul natal, între anii 1927 şi 1932. Din 1933 
devine elev la Liceul „Nicu Gane” din Fălticeni, pe 


395 Dicţionarul general al literaturii române 


care l-a absolvit în 1937. În acelaşi an se înscrie la 
Facultatea de Litere şi Filosofie a Universităţii din 
laşi, terminată în 1942, cu o licenţă în filologie 
modernă (franceză şi română). Concomitent cu stu- 
diile universitare, urmează Şcoala de Ofiţeri de 
Rezervă din Bacău (1939-1940). În 1941 este înrolat 
şi un an mai târziu trimis pe Frontul de Răsărit. În 
acelaşi an va fi luat prizonier de trupele sovietice. 
Până în 1946, când va fi eliberat, traversează o expe- 
riență extrem de dură, pe care o va rememora, peste 
ani, în romanul Nisipul (1989). După întoarcerea în 
țară este numit profesor la Seminarul „Veniamin 
Costache” din Iaşi şi la Liceul „Mihail Sadoveanu” 
din Paşcani. Din 1949 până în 1983 C. predă la Facul- 
tatea de Filologie din Iaşi, parcurgând treptele uni- 
versitare până la gradul de profesor (1962). În 1964 
va fi numit şef al Catedrei de literatură română şi 
comparată „G. Ibrăileanu”. Devine doctor în filolo- 
gie în 1956 şi doctor docent în 1968. Activează ca 
lector de limbă şi civilizaţie română la Paris, pre- 
dând la Sorbona şi la Ecole Nationale des Langues 
Orientales Vivantes între 1959 şi 1962; este rector al 
Institutului Pedagogic din Suceava între 1963 şi 
1966, director al revistei „Cronica” între 1966 şi 1970, 
director onorific, din 1993, al Institutului de Filolo- 
gie Română „A. Philippide” din Iaşi. A fost distins cu 
Premiul Uniunii Scriitorilor (1985, 1987), Premiul 
Asociaţiei Scriitorilor din laşi (1973, 1978) ş.a., iar în 
Italia cu Premio Mediterraneo (1985). Membru al 
Asociaţiei Internaţionale a Criticilor Literari din 
Paris, în 1993 a devenit membru de onoare al Acade- 
miei Române. A colaborat, din 1950, cu articole de 
istorie şi critică literară la „Iaşul nou”, „laşul literar”, 
„Convorbiri literare”, „Cronica”, „România literară”, 
„Ateneu”, „Jurnalul literar”, „Viaţa românească”, „Iri- 
buna”, „Contemporanul”, „Literatorul”, „Dacia lite- 
rară”, „Adevărul literar şi artistic”, „Poezia”, „Însem- 
nări ieşene” ş.a. 

La început C. a fost atras de literatura pro- 
priu-zisă: în 1931 a debutat la revista „Luminiţa” din 
Paşcani cu scrieri în proză. Sporadic, va mai cola- 
bora, până la începutul celui de-al Doilea Război 
Mondial, la „Curentul literar”, „Curier ieşan”, „Viaţa 
Basarabiei”. La beletristică va reveni mult mai 
târziu, cu volumul de versuri Ecran interior (1975) şi 
cu romanul Nisipul. Literatura sa este aceea a unui 
meditativ, a unui introvertit atras de interogarea 
condiţiei umane marcate de o agresiune neîncetată, 
care relativizează statutul individului şi îi conferă 
dramatism perpetuu, însingurându-l. Un reflexiv 

se arată C. şi în comentarea creaţiilor literare. Critic 
deţinută aulică, nu s-a lăsat antrenat în nici una din 
mişcările teoretice ale vremii, deşi nu le-a ignorat 
rezultatele şi metodologiile. Discursul lui, modern 
şi totodată, s-ar zice, atemporal, ţinteşte esenţiali- 
zările şi liniile majore ale fenomenelor. Cartezianis- 
mul structural şi discret este filtrat prin impresionis- 
mul lui E. Lovinescu şi prin fineţea analitică a lui G. 
Ibrăileanu. Nu de puţine ori textele includ meditații 
despre condiţia artei. Volumul Între Ulysse şi Don 
Quijote (1978) înscrie programatic exegeza critică 
între contemplarea entuziastă a scrisului artistic 
şi necesitatea conceptualizării. De aici, preferința 
pentru cumpătarea comentariului istorico-literar. 
Într-o primă etapă se observă înclinarea către îmbi- 
narea biografiei spirituale a creatorului cu biografia 
operei. Monografiile Calistrat Hogaş (1960), G. Topir- 
ceanu (1966), Mihail Sadoveanu, evocator al istoriei 
(1966) şi Hortensia Papadat-Bengescu (1973) sunt 
studii construite după o structură tradiţională, cu 
dorinţa de obiectivitate şi de claritate didactică. Pre- 
misele sunt însă frecvent subminate de adoptarea 
procedeelor eseului, prin care îşi fac loc observaţii 
rafinate, în contrast cu rigiditatea sociologizantă şi 
maniheistă a criticii oficiale a timpului. Exegezele lui 
C. din această perioadă au repus în circulaţie valori 
ale literaturii interbelice a căror importanţă era 
minimalizată în epocă. Cea de-a doua etapă prinde 
contur îndată după 1970 şi este marcată în princi- 
pal de volumele Personalitatea literaturii române 
(1973), Mihail Sadoveanu. Fascinaţia tiparelor origi- 
nare (1981), Poezia lui Eminescu. Arhetipuri şi meta- 
fore fundamentale (1990). Se observă, de la început, 
ponderea acordată judecăților sintetizatoare atât la 
nivel general, cât şi la nivel individual. Aprecierile se 
întemeiază pe factori de ordin estetic şi urmăresc să 
afle „dominante” şi permanenţe, pentru a surprinde 
„o dinamică globală a valorilor”. Particularităţile 
fundamentale ale literaturii române sunt definite 
prin investigarea modului în care creatorii concep 
spaţiul şi timpul, sacrul, natura, alteritatea, coinci- 
denţa contrariilor, voinţa de a trăi, capacitatea de 
a cunoaşte, dorul, solarul şi nocturnul, tragicul. La 
scriitori din diferite perioade sunt analizate modali- 
tatea de construire a epicului, tipologia personajelor, 
raporturile dintre tradiţie şi inovaţie, tehnica artis- 
tică şi cunoaştere, dintre folclor şi scrisul cult, dintre 
particular şi universal, dintre balcanism, românism 
şi europeism. Liniile sugerate de Personalitatea..., 
în capitolele corespunzătoare, sunt dezvoltate în 

monografiile dedicate operei eminesciene şi sado- 
veniene. În primul caz, sunt urmărite „arhetipuri şi 
metafore fundamentale”, în al doilea — „fascinația 
tiparelor originare”. De fiecare dată se identifică un 
strat arhetipal şi mitologic, dedus, în cazul lui Emi- 
nescu, spre exemplu, din câteva figuri esenţiale: 
haosul, acvaticul, astralul, bolta, pădurea, muntele, 
geniul, privirea, erosul, tanaticul. Este reconstituit, 
de asemenea, „arhetipul poetului”, pentru a se intui 
căile prin care, la autorul Luceafărului, se conjugă 
„omul interior” cu „omul cosmic”. Concepută după 
o schemă riguros tradițională şi academică, Lite- 
ratura română între 1900-1918 (1970) realizează o 
panoramă a mişcării literare naţionale din primele 
două decenii ale secolului al XX-lea, oprindu-se 
asupra individualităţilor scriitoriceşti (poeţi, proza- 
tori, dramaturgi) şi critice, asupra curentelor şi revis- 
telor reprezentative, punând în relief valori în genere 
ignorate. Continuând o preocupare mai veche (Por- 
trete şi reflecţii literare, 1967), C. perseverează în a 
medita asupra literaturii, a dimensiunii ei lăuntrice, 
a finalităţii şi chiar a fatalităţii care îi domină cursul. 
„Portretele” şi „reflecţiile” sunt amplificate în Pro- 
pilee (1984, subintitulat Cărţi şi destine) şi în Amfi- 
featru cu poeţi (1995), iar mai târziu în două cărți 
despre „poeţi ai acestui timp”, intitulate Partituri şi 
voci (2004) şi Efigii în frescă (2008). Volumul Caietele 
privitorului tăcut (2001) include, pe lângă maxime şi 
amintiri, numeroase însemnări de călătorie, în care 
prevalează schiţa de portret făcută din tuşe blânde 
şi informaţii culturale particularizatoare. C. a îngri- 
jit şi/sau a prefaţat ediţii din Calistrat Hogaş, Otilia 
Cazimir, G. Ibrăileanu, Mihail Sadoveanu, Hortensia 
Papadat-Bengescu, G. Topîrceanu, Mihai Codreanu 
ş.a. A tradus, singur sau în colaborare, din N.V. Gogol, 
Jean Boutiăre, Gaetano Salveti, Nino Muccioli. 


Profesorul Constantin Ciopraga reprezintă ceea ce un 
talentat publicist numea o „valoare fixă”, un reper în 
mobilitatea tranziţiilor prin care am trecut şi continuăm 
să trecem. Când, cu aproape jumătate de secol în urmă, 
intra în amfiteatrele Universităţii ieşene, prin ţinuta 
liniştită şi gravă, prin afabilitatea uşor reținută, pentru 
ca relaţiile să nu iasă din perimetrul civilității, părea 
descins din institute şi academii străine, unde predeceso- 
rii săi îşi făcuseră studiile. Nimic nu lăsa să se vadă că 
asistentul de atunci, după ce trecuse printr-un stagiu la 
Paris, traversase experienţa teribilă a războiului şi a pri- 
zonieratului. „Vrem a spune doar că un clasic — scrie G. 
Călinescu în Sensul clasicismului — nu e absorbit de eve- 
nimente, nu e surprins de ele şi în momentul chiar când 

le trăieşte, le contemplă cu un ochi străin, cu un «calm» 
propriu clasicului” 


LIVIU LEONTE 


SCRIERI: Calistrat Hogaş, Bucureşti, 1960; G. Topir- 
ceanu, Bucureşti, 1966; Mihail Sadoveanu, Bucureşti, 
1966; Mihail Sadoveanu, evocator al istoriei, Bucureşti, 
1966; Portrete şi reflecţii literare, Bucureşti, 1967; Litera- 
tura română între 1900-1918, laşi, 1970; Hortensia Papa- 
dat-Bengescu, Bucureşti, 1973; Personalitatea literaturii 
române, laşi, 1973; ed. 2, laşi, 1997; Ecran interior, cu un 
portret de Corneliu Baba, Iaşi, 1975; Între Ulysse şi Don 
Quijote, Iaşi, 1978; Mihail Sadoveanu. Fascinaţia tipa- 
relor originare, Bucureşti, 1981; ed. 2, Bucureşti, 2006; 
Propilee. Cărţi şi destine, laşi, 1984; Nisipul, Bucureşti, 
1989; Poezia lui Eminescu. Arhetipuri şi metafore fun- 
damentale, laşi, 1990; Amfiteatru cu poeți, laşi, 1995; 
Caietele privitorului tăcut, laşi, 2001; Perspective, Iaşi, 
2001; Partituri şi voci. Poeți ai acestui timp, laşi, 2004; 
Interviuri, îngr. Ilie Rad şi Raluca-Simona Deac, pref. Ilie 
Rad, Cluj-Napoca, 2007; Efigii în frescă. Poeți ai acestui 
timp, Bucureşti, 2008. Ediţii, antologii: Calistrat Hogaş, 
Opere, pref. edit., Bucureşti, 1956; Mihai Codreanu, Scri- 
eri, I-II, introd. edit., Bucureşti, 1968-1969 (în colaborare 
cu Ilie Dan); G. Ibrăileanu, Opere, I-II, Iaşi, 1970-1972; 
Ion Creangă interpretat de..., pref. edit., Bucureşti, 1977. 
Traduceri: Jean Bouti&re, Viaţa şi opera lui Ion Creangă, 
îngr. şi pref. trad., laşi, 1976. 


Repere bibliografice: Cornelia Ştefănescu, „Calistrat 
Hogaş”, RITL, 1961, 3; Călinescu, Opere, XI, 449-451; 
Eugen Simion, „Mihail Sadoveanu”, GL, 1967, 19; Al. 
Călinescu, „Portrete şi reflecții literare”, IL, 1968, 1; 
Mircea Popa, „Literatura română între 1900-1918”, TR, 
1971, 29; Mircea Iorgulescu, „Hortensia Papadat-Ben- 
gescu”, RL, 1973, 37; Tomuş, Răsfrângeri, 57-62; Zaciu, 
Ordinea, 294-300; Al. Andriescu, „Personalitatea litera- 
turii române”, CREL, 1977, 4; lon Vlad, „Între Ulysse şi 
Don Quijote”, TR, 1978, 25; Gheorghe Grigurcu, „Între 
Ulysse şi Don Quijote”, E 1978, 11; Ion Simuţ, Constan- 
tin Ciopraga sau Echilibrul interpretării, ST, 1981, 10; Al. 
Dobrescu, Foiletonul şi eseul, CL, 1985, 1; Liviu Leonte, 
Clasicismul ca structură, CRC, 1996, 10-11; Dicţ. esenţial, 
177-179; Husar, Întoarcerea, 251-259; Constantin Cio- 
praga. 85 de ani. Dosarul unei existenţe, îngr. Mircea A. 
Diaconu, Suceava, 2001; Lectură şi creativitate (volum 
omagial), coordonatori Luminiţa Botoşineanu, Gabriela 
Haja şi Remus Zăstroiu, Bucureşti, 2006; Memoria scriso- 
rilor. Mesaje către Constantin Ciopraga, Bucureşti, 2007; 
Dan Mănucă, Cumpătarea umanismului, CL, 2008, 5, 6; 
Cu şi despre Constantin Ciopraga sub semnul continuită- 
ţii, coordonator Petru Ioan, Iaşi, 2008; Micu, Critici pro- 
zatori, 164-168; Ana Bantoş, Recuperarea autenticului, 
Chişinău, 2011, 71-78. D.M. 


397 Dicţionarul general al literaturii române 


CIORAN, Emil 
(8.1V.1911, Răşinari, 
j. Sibiu — 20.VI.1995, 
Paris), eseist. 


Este fiul Elvirei (n. Comăniciu) şi al preotului Emi- 
lian Cioran. Copilăria i-a fost fericită, tinereţea un 
dezastru („copilăria mea a fost raiul pe pământ; 
m-am născut nu departe de Sibiu, într-un sat 
românesc de munte; de dimineaţa până seara eram 
afară; când a trebuit să-l părăsesc, la vârsta de zece 
ani, ca să merg la liceu, am avut sentimentul unei 
mari prăbuşiri; s-a petrecut pe la 16-17 ani; tinere- 
ţea mea a fost o adevărată catastrofă”). Urmează 
studiile liceale la Sibiu (Liceul „Gh. Lazăr”), iar pe 
cele universitare la Facultatea de Litere şi Filosofie 
din Bucureşti (1928-1932), unde îi are ca profesori, 
printre alţii, pe N. lorga („faţă de care orice om tre- 
buie să aibă un respect mărturisit”, îi scrie el priete- 
nului Bucur Ţincu) şi pe Nae Ionescu, căruia, pe 
lângă „infinitul de vrajă personală [care] te face să 
abandonezi orgoliul individuaţiei şi să încerci să 
devii totul în altul”, îi reproşează (într-un articol 
din 1937) faptul că a căzut în istorie, a găsit ceva în 
lume în care să creadă. Pregăteşte fără tragere de 
inimă o lucrare despre Kant, pentru că, îi explică el 
aceluiaşi prieten, fără Kant nu poate clasifica pro- 
blemele filosofiei. Începe să fie pasionat de istoria 
filosofiei, dar peste doi ani (1932) este deja sceptic 
în această privinţă. Mai târziu îi va contesta radical 
pe filosofi. Face lecturi intense din Schopenhauer, 
Nietzsche, Dostoievski, Kierkegaard, din misticii 
creştini, din filosofii spanioli, din Bergson, Şestov, 
Hegel, Husserl, Wolfflin, Simmel, Heidegger. Teza 
de licenţă are ca temă intuiționismul bergsonian. 
În 1933 este bursier la Berlin şi aici urmăreşte cur- 
surile lui Nicolai Hartmann şi Ludwig Klages. Îl 
cunoaşte pe Petre Ţuţea — „cet ami gânial”. Suferă, 
încă de acum, de insomnie şi, spre sfârşitul vieţii, 
va justifica filosofia lui de viaţă prin această mala- 
die atroce care l-a urmărit permanent. Suferă, de 
asemenea, de trândăvie, nu-i place să scrie, e 
disperat, nu mai crede într-o ierarhie a valorilor, în 

modele şi, pentru a denunța toate acestea, începe 
să se confeseze, în scris, bineînţeles. Scrie, în fine, 
ca să nu se sinucidă. Scriitura lui C. este de la înce- 
put un spectacol intelectual şi aşa va fi până la sfâr- 
şit. În aprilie 1933 redactase deja jumătate din Pe 
culmile disperării, o carte lirică, „de cea mai besti- 
ală şi apocaliptică tensiune”, anunţă el cu un fel de 
mândrie tragică. Colaborase, mai înainte, înce- 
pând din 1931, la „Mişcarea”, „Gândirea”, „Floarea 
de foc”, „Arhiva pentru ştiinţă şi reformă socială”, 
„Vremea”, apoi la „Discobolul”, „Abecedar”, 
„Rampa”, „Acţiunea”, „Cuvântul” ş.a. Debutează 
editorial în 1934 — an în care Eugen Ionescu publică 
Nu, Constantin Noica Marhesis sau Bucuriile 
simple şi D.D. Roşca Existenţa tragică — cu volumul 
Pe culmile disperării, o carte „explozivă şi barocă”, 
un fel de despărţire „plein de rage et de defi” de 
filosofie, cum va explica într-o convorbire din faza 
bătrâneţii. C. are douăzeci şi trei de ani şi stilul său 
este deja format. Textele ulterioare nu vor modifica 
prea mult nici stilul, nici temele. După această 
carte provocatoare, în care totul este pus în discu- 
ţie şi, de regulă, negat în chip radical, urmează alta, 
nu mai senină, dar cu o negaţie mai apropiată de 
meditaţia melancolică, o negaţie mai stinsă, mai 
obosită: Cartea amăgirilor (1936). Următoarea, 
Schimbarea la faţă a României (1936), este din nou 
o carte explozivă, în fapt cea mai incendiară a lui C. 
Lacrimi şi sfinţi (937) e în acelaşi stil (e contestat, 
aici, creştinismul), iar Amurgul gândurilor (1940) 
potoleşte din nou ritmurile. Sunt deosebiri de 
nuanţe, nu de esenţă. C. lucrează o vreme (1936- 
1937) ca profesor la Liceul „Andrei Şaguna” din 
Braşov. În 1937 primeşte o bursă din partea Institu- 
tului Francez din Bucureşti în vederea unei teze de 
doctorat, pe care nu o va redacta niciodată. Își 
manifestă, prin câteva articole publicate în revis- 
tele vremii, simpatia pentru Garda de Fier, mişcare 
politică extremistă de dreapta, fapt pe care-l va 
regreta mai târziu: „Ce nebunie! În orice caz, am 
tras toate ponoasele şi învăţămintele de rigoare. 
N-o să mai fiu niciodată părtaş la nimic”. Şi mai 
departe: „Când mă gândesc ce rătăcire! Ne prostise 
un vânt de nebunie; trebuie să-ţi spun că am avut 
mult de suferit (moralmente, se-nţelege) de pe 
urma entuziasmului de atunci” (scrisori din 1971 şi 
1974, adresate colegului de generaţie Arşavir Acte- 
rian). Justificarea nu i-a convins totdeauna pe 
comentatorii săi. Instalat la Paris, C. are două pasi- 
uni: lectura şi bicicleta. Călătoreşte prin toată 


Cioran 


1911 


1921 


1928 


1931 


1932 


1933 


1933-1935 


VIAŢA 


aprilie 8 Se naște la Rășinari, lângă Sibiu, 
Emil Cioran, al doilea fiu al Elvirei (n. 
Comaniciu) și al lui Emilian Cioran, preot. 


Părăsește localitatea natală pentru a frec- 
venta cursurile Liceului „Gh. Lazăr” din 
Sibiu, oraș în care se va muta întreaga fami- 
lie în 1924, odată cu numirea lui Emilian 
Cioran în postul de consilier mitropolitan. 


După ce finalizează clasa a VII-a, beneficiază 
de apariţia unei legi care reduce durata studi- 
ilor liceale la șapte ani și susţine bacalaurea- 
tul, obținându-l cu media generală 7,80 
(poziţia a doua din 96 de candidaţi). 

Se înscrie la Facultatea de Litere și Filosofie 
din București, ale cărei cursuri le va urma 
până în 1932. Ca mulţi intelectuali ai epocii, 
este influenţat de Nae Ionescu. Politic, are 
simpatii pentru dreapta radicală. 


august-septembrie Participă la cursuri de 
vară la Societatea Naţiunilor din Geneva. 

octombrie Primește calificativul magna 
cum laude în urma susţinerii examenului de 
licență cu o teză asupra „intuiționismului 
contemporan” coordonată de Nae Ionescu; 
diploma de licenţă îi va fi eliberată în iunie 


1932. 


Finalizează practica la Seminarul Pedagogic 
Universitar „Litu Maiorescu”, începută în 


1932. 


Cu o bursă a Fundaţiei Humboldt studiază 
filosofia la Universitatea din Berlin. Frec- 
ventează cursurile lui Nicolai Hartmann și 
pe cele ale lui Ludwig Klages. 

OPERA 


Debutează în cotidianul „Mișcarea” cu arti- 
colul Dimitrie Comşa.  Rânduri, nu 
biografice. Mai colaborează la „Gândirea”, 
„Revista de filosofie” și „Revista teologică”. 


Publică în „Floarea de foc”, „Azi”, „Tara 
noastră”, „Arhiva pentru știință și reformă 
socială” ș.a. 

noiembrie Susţine o conferință intitulată 
Bergson şi filosofia vieții în ciclul organizat de 
Asociaţia de Arte, Litere și Filosofie Criterion. 


Colaborează la „Vremea”, „Azi”, „Gândirea”, 
„Discobolul”, „Abecedar”, „Rampa”, „Cuvân- 
tul”, „România literară” ș.a. În „Calendarul” elo- 
giază Germania, apărând dictatura lui Hitler. 

1934 


1935 


1936 


1936-1937 


1937 


1940 


1940-1941 


1942 


martie Petrece o lună la Paris. În iulie se 
întoarce în ţară. 

noiembrie Începe serviciul militar, înche- 
iat în 1936. 


Ocupă timp de un an școlar postul de pro- 
fesor suplinitor de filosofie și drept la Liceul 
„Andrei Șaguna” din Brașov. 


aprilie Ia examenul de definitivare în învă- 
țământ. 

noiembrie Pleacă la Paris cu o bursă a 
Institutului Francez de Înalte Studii din 
București pentru a redacta o teză despre 
Henri Bergson, lucrare niciodată finalizată. 
Bursa i se va prelungi în mai multe rânduri. 


noiembrie 1940 — februarie 1941 Se află 
în România pentru ultima oară. 

februarie 1941 Este numit consilier cultu- 
ral pe lângă Legația Română din Franţa, 
unde va funcţiona doar câteva luni, fiind 
demis în mai de lon Antonescu pentru 
incompetenţă. 


octombrie Primește din partea Ministe- 
rului Educaţiei Naţionale condus de Ion 
Petrovici o bursă la Școala Română din 
Franţa. 


Cioran 


Publică prima carte, Pe culmile disperării, 
în colecția „Operele premiate ale scriitorilor 
tineri  needitați” a Fundaţiei pentru 
Literatură și Artă „Regele Carol II. Trimite 
de la Berlin noi articole prohitleriste. 


Publică în „Vremea”, „Acţiunea”, „Viaţa ilus- 
trată”, „Gândirea” ș.a. 


Îi apar volumele Cartea amăgirilor. și 
Schimbarea la fată a României (acesta din 
urmă va fi revăzut de autor în 1990, fiind 
cenzurate o serie de pagini xenofobe). 


Publică Zacrimi şi sfinți, volum care 
scandalizează atât publicul, cât și critica de 
specialitate, care vorbește chiar de un „sa- 
crilegiu”. 


Apare volumul Amurgul gândurilor. şi 
începe să scrie, tot în română, Îndreptar 
pătimaș, carte la care lucrează până în 1944, 
publicată în două părţi în 1991 și în 2011. 
noiembrie Face la radio elogiul lui Corneliu 
Zelea Codreanu. 


Finalizează în română eseul Despre Franta, 
publicat în România în 2011. 


Cioran 


1944 


1945-1947 


1947 


1948 


1948-1949 


1949 


1950 


1950-1951 


Face demersuri pentru eliberarea lui Benja- 
min Fondane, deportat la Auschwitz în 
urma unui denunţ. 

octombrie Bursa îi este întreruptă. 
noiembrie O cunoaște pe Simone Bous, 
profesoară de engleză, care va deveni parte- 
nera sa de viață. 


Este atacat ca legionar în presa comunistă 
din România, inclusiv de Lucrețiu Pătrăș- 
canu, ministrul Justiţiei. 


Schimbarea la Ja a României figurează pe 
lista publicaţiilor interzise de regimul din 
România. 

iunie Aurel Cioran, fratele lui, este arestat 
în ţară și condamnat la șapte ani de 
închisoare pentru legionarism, fiind eliberat 


în 1955. 


Vizitează Spania. Fiind apatrid, folosește un 
pașaport Nansen (eliberat de Societatea Naţi- 
unilor), obţinut cu ajutorul lui Alexandru 
Busuioceanu. 


Beneficiază de o bursă de un an în valoare 
lunară de 10 000 de franci. 

Se decide să abandoneze definitiv limba 
română și să scrie în franceză. 

Ca autor francez, își va substitui prenumele 
Emil prin inițialele E.M., împrumutate — 
potrivit unei mărturisiri târzii — de la proza- 
torul englez E.M. Forster. 


Publică în revista „Luceafărul” din Paris, 
sub inițialele Z.P., o serie de fragmente 
românești ce vor fi editate în 2012 sub titlul 
Razne. 


I se tipărește la Editura Gallimard (unde îi 
vor apărea toate cărţile în franceză) Precis 
de decomposition, lucrare primită favorabil 
de critici precum Maurice Nadeau, Andre 
Maurois sau Claude Mauriac, deși vânzările 
sunt modeste; cartea va fi tradusă în ger- 
mană de Paul Celan în 1953. 


I se acordă Premiul Rivarol pentru debutul 
francez, acesta rămânând singurul premiu 
pe care îl acceptă. Va refuza sistematic 
toate distincțiile viitoare (numeroase, unele 
cu sume consistente de bani). 

1951 


1952 


1953 


1954 


1955 


1956 


1957 


1957-1959 


1960 


1961 


1964 


1965 


Vizitează Italia. 


Vizitează Anglia. 
Se înmatriculează pentru ultima dată la 
Facultatea de Litere a Universităţii din Paris. 


Vizitează Republica Federală Germania. 


Securitatea deschide un dosar de ur- 
mărire pe numele său, închis abia în mai 
1990. 

Îngrijește la Editura Plon colecţia „Chemi- 
nements”, în care va publica, până în 1963, 
volume de Jose Ortega y Gasset, Lev Șestov, 
Georges Poulet ș.a. 


Este atacat intens în țară pentru Za 
Tentation d'exister, din cauza paginilor des- 
pre România; printre cei care participă la 
campanie se numără D.D. Roșca, G. 
Călinescu, Șerban Cioculescu (Lucian Blaga 
scrie de asemenea un articol, tipărit abia în 


1962). 


Primește din partea unei admiratoare, cu o 
chirie modică, o mansardă în Rue l!Odeon 
nr. 21, unde va locui cu Simone Bouc până 
la sfârșitul vieţii. 


Cioran 


Colaborează la publicaţiile „La Table 


Ronde” și „Combav”. 


Publică volumul de aforisme Sy/logismes de 
l/'amertume. 


Începe să colaboreze la prestigioasa publi- 
caţie „La Nouvelle revue francaise”. 


Îi apare volumul Za Tentation d'exister, 
care rămâne cartea lui preferată. 


I se dă Premiul Sainte-Beuve pentru eseu, 
dar îl refuză. 


Publică Fiistoire et utopie. 


I se decernează Premiul Combat, pe care îl 
refuză. 


I se tipărește volumul 4 Chure dans le 
temps. 


Precis de decomposition este reeditată în 
colecţia „Livre de poche”. 


Cioran 


1969 


1973 


1977 


1979 


1986 


1987 


1988 


1990 


1995 


1996 


1997 


2011 


Participă la emisiunea tv a lui Bernard Pivot 
„Bouillon de culture”. 


iunie De-a lungul a trei zile, Gabriel Liiceanu 
îl înregistrează într-o discuţie din care vor fi 
montate ulterior două filme: Exerciţii de 
admiraţie şi Apocalipsa după Cioran. 


iunie 20 Emil Cioran moare la Paris. Ultimii 
ani îi fuseseră afectaţi de maladia Alzheimer. 
La inițiativa lui Marie-France Ionesco i se 
organizează o slujbă ortodoxă. 

Publică Le Mauvais Demiurge. 


Îi apare volumul De /'/nconvânient d'&tre 
ne. 


Refuză Premiul „Roger Nimier” pentru 
ansamblul operei. 


Apare Ecarielement. 
Publică Exercices d'admiration. 
Îi apare volumul Aveux et anatbemes. 


Refuză Marele Premiu „Paul Morand” din 
partea Academiei Franceze. 

În România i se publică în traducerea lui 
Modest Morariu, sub titlul Eseuri, o 
selecţie din volumele în franceză, conti- 
nuând recuperarea în ţară desfășurată 
de-a lungul anilor "80. 


În ţară i se reeditează și i se traduc cărțile, 
îi apare în volum publicistica interbelică, 
titlurile vor cunoaște tiraje de sute de mii de 
exemplare. 


La Paris se lansează (Ewvres, cuprinzând 
integrala operelor, inclusiv a celor românești. 


Este publicat la București, în variantă bilingvă, 
eseul inedit Țara mea -— Mon Pays. 

Se editează la Paris culegerea Antbologie 
du portrait. De Saint-Simon ă Tocqueville. 


Apare la Paris volumul Cabiers. 1957-1972, 
valorificând manuscrise descoperite după 
moartea lui, într-o selecţie făcută de 
Simone Bou6; au rămas încă needitate caie- 
tele până în 1980. 


Integrala operei franceze (exceptând caie- 
tele) este publicată la Paris în colecţia 
„Bibliotheque de la Pleiade”, într-o ediţie 
îngrijită de Nicolas Cavailles și Aurelien 
Demars. 

Franţa şi învaţă subtilitățile limbii prin bistrouri. 
Stă mulţi ani în căminele studenţeşti şi, în cele din 
urmă, primeşte de la Primăria Parisului o locuinţă 
ieftină, în Cartierul Latin, pe strada pe care a locuit 
şi Voltaire. În vremea războiului, când este, împre- 
ună cu Eugen Ionescu, ataşat cultural al Legaţiei 
Române din Franţa, începe, în româneşte, o nouă 
carte, Îndreptar pătimaş, pe care n-a încheiat-o 
niciodată. În 1947, la Dieppe, încearcă să traducă 
poemele lui Stephane Mallarme în româneşte şi 
trece printr-un veritabil coşmar. Se hotărăşte să 
adopte definitiv limba franceză. Publică în 1949, la 
Gallimard, Precis de decomposition, cu un succes 
de stimă, apoi Syllogismes de lamertume (1952), La 
Tentation dexister (1956), Histoire et utopie (1960), 
La Chute dans le temps (1964), Le Mauvais demiurge 
(1969), De P'Inconvenient d'6tre ne (1973), Ecartele- 
ment (1979), Exercices dadmiration (1986), Aveux 
et anathemes (1987). La Gallimard se tipăresc, în 
1995, într-o ediţie monumentală (Oeuvres, 1818 
pagini), toate cărţile, inclusiv, în traducere, cele 
scrise în româneşte, în afară de Schimbarea la faţă 
a României. În 1997 aceeaşi editură îi publică, 
într-un tom de o mie de pagini, însemnările din 
perioada 1957-1972, rămase în „caietele” sale. 
Reputația lui C. ca filosof s-a constituit greu în ţara 
lui Voltaire. La început îl apreciază câţiva prieteni 
(printre ei, Samuel Beckett, Maurice Blanchot, 
Gabriel Marcel, Eugen Ionescu, Mircea Eliade), 
apoi, spre sfârşitul anilor '70, îl descoperă scriitorii 
şi criticii. C. începe să fie socotit un mare stilist, cel 
mai mare moralist francez de la Voltaire încoace, în 
fine, un mare prozator, cel mai mare prozator fran- 
cez în viaţă etc. La moartea lui, presa pariziană îl 
numeşte „un aristocrat al vandalilor” sau îl apropie 
de Contele Dracula, „son frere en mâlancolie”. Mai 
inspirat, Jean d'Ormesson îl compară din nou cu 
Voltaire, zicând: „Cioran 6crit si bien que lui”. Cât a 
trăit, a refuzat toate onorurile (inclusiv Premiul 
„Paul Morand”, în valoare de 300 000 de franci), n-a 
dat decât târziu, la bătrâneţe, câteva interviuri, a 
ocolit sistematic reuniunile intelectuale, televiziu- 
nea, mondenităţile. Vorbea franţuzeşte chiar şi cu 
românii care îl vizitau. Trecerea la altă limbă, va 
explica el odată, echivalează cu o schimbare de 
identitate. 

Pe culmile disperării, cea dintâi carte a lui C., 
este scrierea unui „evadat din umanitate”, confesi- 
unea lirică şi barocă a unui tânăr moralist sastisit 
deja de filosofie şi, mai ales, de filosofi: „Filosofii 


Cioran 


sunt prea orgolioşi pentru a-şi mărturisi frica de 
moarte [...], este o prefăcută seninătate în conside- 
rațiile lor asupra morţii”. Cartea — în fapt un mono- 
log - cuprinde 41 de fragmente care, în esenţă, 
întorc pe dos toate ideile primite, valorile accep- 
tate. De la existenţă la religie, totul este pus în dis- 
cuţie. O propoziţie, aleasă la întâmplare: „Faptul că 
exist eu dovedeşte că lumea n-are nici un sens”. 
lată o idee care-l plasează în sensul filosofiei exis- 
tenţialiste europene. „Lrăirismul” tinerilor din anii 
'30 ai secolului trecut reprezintă, în fapt, o formă a 
existenţialismului european, şi anume expresia lui 
românească. C. aduce în această experienţă un 
paroxism al stărilor negative, o exaltare în refuz. Nu 
trece neobservată, încă de pe acum, vitalitatea 


Cioran 


fată | 


acestui refuz al lumii şi al valorilor ei, cum nu 
rămâne neobservat uriaşul, strălucitorul spectacol 
în acest dialog cu neantul. Se considera deja un 
specialist în problema morţii şi percepea lumea, 
s-ar putea zice, prin oboselile, imperfecţiunile, 
căderile ei. Construieşte o artă poetică, în spiritul 
modernităţii de altfel, din refuzuri. Dispreţuieşte 
tot ceea ce nu implică riscul, nebunia, pasiunea în 
grad maxim. Pare a fi un lov tânăr şcolit de moraliş- 
tii tragici, de la Pascal la Nietzsche. Pe culmile dis- 
perării este, de fapt, jurnalul unei teribile, prelun- 
gite crize morale şi existenţiale: „Viaţa nu este decât 
o lungă agonie”; „Nu pot fi fericiți decât oamenii 
care nu gândesc nimic”; „Cunoaşterea este o plagă 
pentru viaţă, iar conştiinţa, o rană deschisă în sâm- 
burele vieţii”; „Sunt complet plictisit sau mai bine 
zis distrus de această calitate de a fi om”. Singura 
valoare (sau experienţă umană) pe care o admite 
este iubirea („Oricât m-aş lupta [...], pe culmile 

disperării nu vreau şi nu pot să renunţ şi să pără- 
sesc iubirea, chiar dacă disperările şi tristeţile ar 
întuneca izvorul luminos al ființei mele”). În Cartea 
amăgirilor despărţirea de filosofie este definitivă: 
„N-am înţeles bine niciodată pentru ce filosofia se 
bucură de o consideraţie plină de teamă şi n-am 
înţeles niciodată respectul religios al oamenilor 
pentru ea [...]; va trebui să ne convingem odată că 
adevărurile filosofiei sunt inutile sau că ea nu are 
nici un adevăr; cu adevărat, filosofia nu dispune de 
nici un adevăr”. Reflecţiile de acum privesc, cu pre- 
cădere, muzica, păcatul metafizic, pe Sfânta Tereza, 
lisus şi Don Quijote. Ele pot fi grupate în jurul 
câtorva teme: muzica, melancolia, iubirea, starea 
de sfinţenie, starea de disperare, existenţa ca „sumă 
de răspântii”, profeția ca „ură distructivă şi crea- 
toare” etc. Excepţionale sunt aici însemnările 
despre muzică. Muzica lui Mozart îi pare „muzica 
oficială a paradisului”. Bach este, în imaginaţia 
celui mai nihilist moralist din secolul al XX-lea, un 
pseudonim al sublimului sau, cum va spune în alt 
loc, Bach este, poate, dovada existenţei lui 
Dumnezeu. Tot aici C. preamăreşte extazul mistic 
al Sfintelor şi se declară, el însuşi, „discipol al 
Sfintelor”. Schimbarea la faţă a României este un 
manual de morală practică. Este cartea cea mai 
incitantă, mai provocatoare dintre câte a scris 
generaţia lui Eliade, Noica, Mircea Vulcănescu. Ea 
contestă toate valorile lumii româneşti şi contestă, 
totodată, stilul altor culturi. Respinge democraţia, 
parlamentarismul, pluralismul şi consideră că 
puterea este criteriul valorii şi că forţa reglează 
totul în societatea modernă, iar războiul este o 
necesitate („De sute de ani omenirea priveşte cerul 
printr-o gură de tun”). C. vrea să instaureze în 
România un etos agresiv. Toate virtuțile, cunoscute 
şi recunoscute, miturile, valorile care susţin orgo- 
liul nostru naţional (de la omenie la resemnare) 
sunt răsturnate, contestate, ridiculizate în această 
antropologie pesimistă. Se pleacă de la ideea că 
modelul existenţei româneşti este minorul şi că 
plaga naţională este fatalismul. Omenia este o 
calamitate şi viciul nostru fundamental ar fi resem- 
narea. În fişa specificului nostru mai sunt notate 
indiscreţia, dezmăţul, lipsa de mister sufletesc, dis- 
preţul muncii, credinţa în inutilitatea jertfei, dis- 
preţul valorilor, autodispreţul etc. Răul românesc 
este suma acestor păcate, la care se adaugă un „gol 
iniţial”, „lipsa unui dinamism primordial”, în fine, 
un păcat originar de natură nedefinită. România 

Emil Cioran, Eugen lonescu și Mircea Elilade 


nu are profeţi, nici un intelectual român nu s-a 
sinucis pentru o idee, românii sunt totdeauna căl- 
duţi, poporul român este un popor orizontal, vege- 
tativ, „înţelept din lipsa de curaj şi de afirmare”. C. 
este şi el, ca toţi din generaţia sa, împotriva zefle- 
melei şi, în genere, detestă „blestemul balcanic”. 
Nu pune preţ nici pe ortodoxie, pentru că ea ne-a 
închis în noi înşine şi ne-a vegheat tăcerea în isto- 
rie. Creştinismul nostru este de nuanţă pastorală 
şi, zice moralistul, chinul românului este să-l pui să 
construiască o catedrală. Cât priveşte satul, lăuda- 
tul sat românesc, spaţiu al veşniciei, el este pentru 
fiul preotului din Răşinari dovada întârzierii în 
istorie, a unui handicap teribil, e semnul suspen- 
dării şi al unei inactualităţi substanţiale. România 
trebuie, în consecinţă, apărată de ţăranii şi de 
satele ei. Cu ţăranii România nu va intra decât prin 
uşa din dos a istoriei, cu satul va continua să 
doarmă în istorie. Cultura satului ne ţine departe 
de Europa, morala lui ne condamnă la orizontali- 
tate. Este clar că C. se desparte aici de toată tradiţia 

românească, se desparte (aproape programatic) de 
Lucian Blaga, dar şi de cei mai mulţi dintre colegii 
săi de generaţie. Este de partea formelor fără fond 
(în sensul sincronismului lovinescian), preconi- 
zează occidentalizarea rapidă, saltul istoric, fanati- 
zarea sufletului românesc, cultul forței, distrugerea 
infecundei democraţii şi impunerea dictaturii 
populare, indispensabilă în cadrul culturilor mici: 
„Ea este singurul mijloc prin care ei îşi pot înfrânge 
inerția [...]. Orice soluţie am căuta pentru România, 
este imposibil să o vedem scuturată din orbecăiala 
ei seculară în afară de un regim dictatorial. Şi prin 
aceasta înţeleg un regim care creează în România o 
febră unică şi tinde să-i actualizeze ultimele posi- 
bilităţi. Democraţia a risipit prea multe energii fără 
vreun scop naţional. O dictatură însă trebuie să 
pună ţara la teasc. Nimic să nu rămână neexploatat 
şi nevalorificat. Marşul României în istorie să 
semene unei coarde încordate la paroxism. O ame- 
ninţare care să crească cu fiecare pas. Să ne apro- 
piem şi noi de lume, şi lumea să ştie că ne apro- 
piem. Efortul care trebuie cerut acestei ţări nu 
poate fi comparat decât cu acel ce l-au pretins bol- 
şevicii Rusiei. O ţară se ridică pe renunţări, pe infi- 
nite renunţări. Dacă toţi am suferi pentru România 
cu o pasiune care ar însemna ardoare şi durere, nu 
ştiu până unde ar sări din mers această ţară şi câte 
cadavre ar lăsa în urmă. Nu pot vedea destinul 
României decât patetic. Ah! De-aş fi un Sf. Ilie să 
arunc fulgere şi trăsnete peste această ţară, de câte 
ori nu vrea să fie alta!”. C. visează, pe scurt, o 
Românie imperialistă, dominatoare fie chiar şi în 
Balcani, o ţară industrializată, având ca factor 
esenţial oraşul (creator de cultură), şi în locul ţăra- 
nului inert, legat de tradiţia resemnării, el vede ca 
tip reprezentativ pentru națiunea română munci- 
torul - om de acţiune, sincronic, motor al revoluţiei 
permanente. Profeţia din urmă s-a împlinit în 
România după 1945. Când moralistul complet des- 
curajat se pregătea să scrie, pe la sfârşitul anilor 
'80, la Paris, un eseu despre neantul valah, poporul 
vegetal, condamnat la inerție a explodat. Semn că 
nimic nu este statornic când e vorba de psihologia 
popoarelor şi că în istorie culturile mici pot juca, şi 
ele, rolul de detonator. Judecată din unghi politic şi 
moral, Schimbarea la faţă a României este cartea 
unei disperări fundamentale şi a unei opţiuni pri- 
mejdioase. Disperarea are cel puţin patru sau cinci 
surse în cazul lui C.: conştiinţa filosofului că apar- 
ține unei culturi mici, marginale, fără viitor; 

credinţa că România a dormit în istorie şi că valo- 
rile ei (ţăranii, Biserica Ortodoxă, cultura populară 
şi peisajul) o ţin în continuare într-o insuportabilă 
inerție; oroarea de politicianismul românesc din 
anii '30 şi discreditarea în ochii tânărului moralist a 
formelor democraţiei; imposibilitatea de a vedea o 
schimbare a lumii româneşti printr-o evoluţie nor- 
mală, organică. Mai este, desigur, şi natura specială 
a filosofului, starea lui de revoltă, inaderenţa la un 
ritm de existenţă, opoziţia funciară faţă de ceea ce 
este acceptabil, sacralizat. Aşa se explică iritarea lui 
faţă de aproape toate valorile româneşti. Dorul, de 
pildă, o valoare lirică fundamentală la Eminescu şi 
definită filosofic la Blaga, îi pare lui C. o abando- 
nare dezastruoasă a sufletului: „Dorul exprimă un 
raport negativ cu lumea, el este o lunecare leneşă şi 
orizontală sau o ondulaţie minoră pe suprafaţa 
mobilă a vieţii. Eroismul este ascensiunea spiralei, 
sinuozităţile în înălțimi. Prin dor nu exprimăm mai 
mult decât nesiguranța în fluctuațiile clipelor şi o 
chemare spre vag. De ce ne e dor? Întrebaţi pe orice 
român şi nu-ţi va da o lămurire asupra acestui 
indefinit al sufletului său”. Sau Miorița, modelul 
nostru spiritual, arhetipul, nu este pentru C. decât 
„acel blestem poetic şi naţional [...] care, alături de 
înţelepciunea cronicarilor, constituie rana neîn- 
chisă a sufletului românesc”. În aceste condiţii, el 
cere categoric trecerea de la stadiul contemplativ la 
stadiul politic, fanatizarea spiritului românesc, 
acceptarea unui „dionisism al devenirii româneşti”. 
Aici începe opţiunea primejdioasă a tânărului 
eseist pentru o morală a forței şi pentru o politică, 
în esenţă, de tip totalitar, chiar dacă totalitarismul 
lui pare mai degrabă fantasma unui intelectual 
care l-a citit prea mult pe Nietzsche şi nu i-a iubit 
deloc pe înţelepţii veacului său. Schimbarea la faţă 
a României trebuie citită, evident, şi ca opera unui 
moralist, dacă nu chiar în primul rând în această 
calitate. Operă scrisă la marginea răbdării, cu un 
sentiment al urgenţei şi o conştiinţă a insuportabi- 
lului în istorie. Autorul ei se desparte de toţi şi vrea 
să creeze un nou stil în cultură şi chiar un nou stil al 
existenţei româneşti. De aceea iubeşte - cum şi 
spune - poporul român cu o „ură grea”. Ura grea îl 
sileşte sau îl stimulează — ceea ce este, în fapt, cam 
acelaşi lucru — să părăsească vechile drumuri şi 
vechile idei în privinţa specificului naţional. C. se 
desparte şi de latiniştii, şi de daciştii noştri, de răsă- 
riteni şi de occidentalişti, nu laudă oaia noastră 
sfântă (Mioriţa), nu invocă baladele (catedralele 

noastre verbale), nu se grăbeşte să scoată o filoso- 
fie majoră de existenţă din „ba da”, „ba nu” (cum 
face Mircea Vulcănescu cam în acelaşi timp şi cum 
va face mai târziu Constantin Noica), nu pune preţ 
pe tradiţiile româneşti (le ia în seamă numai pentru 
a le contesta năprasnic), nu este deloc mândru că 
se trage din daco-romani şi, în genere, nu este mul- 
țumit de nimeni din cultura românească. Poate 
doar Eminescu, în clipele lui cele mai pesimiste, îi 
mai spune ceva. El nu admite „omul românesc” aşa 
cum l-a făurit tradiţia şi-l cultivă intelectualii, nu-i 
acceptă felul de a fi, spaţiul mioritic, ondularea şi 
resemnarea, ritmurile lui lente în istorie, capul 
plecat pe care nu-l retează sabia, înţelepciunea şi 
toate celelalte. C. retrage toate orgoliile şi miturile 
naţionale, supune unui şoc mentalitatea comună, 
te obligă să te îndoieşti de toate câte le ştii şi de 
toate câte te liniştesc, te insultă vorbind despre 
naţiune spaţială (geografică) şi nimic mai mult. 
Greşeşte, desigur, exagerează, duşul este prea rece, 
dar ceva ar trebui prețuit în negația cioraniană: 

faptul că ne somează să ne regândim pe noi înşine 
şi să regândim omul românesc aşa cum l-au conce- 
put poeţii, antropologii, istoricii lui. Cartea Lacrimi 
şi sfinți poate fi socotită o hermeneutică a sfinţe- 
niei. C., care s-a despărţit până acum de toate valo- 
rile culturii (mai puţin de muzică), se confruntă 
aici, în calitate de „Anteu al disperării”, cu religia 
ortodoxă. La început el defineşte starea de sfinţe- 
nie în termeni filosofici existenţiali şi, implicit, 
experienţa mistică. Pe aceasta din urmă o află în 
experienţa Sfintelor. O experienţă, zice el, care 
valorează mai mult decât toată filosofia. În ceea 
ce-l priveşte pe Dumnezeu, C. nu ezită să scrie: 
„Dumnezeu este o disperare care începe unde sfâr- 
şesc toate celelalte”. O propoziţie care a înspăi- 
mântat-o şi a ruşinat-o pe mama sa, evlavioasa 
soţie a preotului din Răşinari. Dintr-o scrisoare a 
lui C. se înţelege că după apariţia cărţii ea n-a mai 
avut curajul să iasă din casă. C. se scuză zicând că 
el n-a voit să ofenseze pe Dumnezeu, nici să con- 
teste religia ortodoxă. Scuza e neconvingătoare. 
Există totuşi, în această scară de valori negative, o 
treaptă pozitivă: muzica, adică Bach, Mozart şi cei- 
lalți muzicieni prin care vorbeşte divinitatea. C. 
mai comunică o dată această certitudine (un 
termen pe care îl afli rar în cărţile lui) ofensând pe 
Dumnezeu, coborându-l la o condiţie subalternă: 
aceea de a fi socotit creaţia omului. Eseistul alexan- 
drin găseşte şi pentru această idee minimalizatoare 
cuvinte corupătoare: cu un capăt desfată, lingu- 
şesc dragostea noastră pentru muzică, cu altul 
insultă simţul nostru religios: „Când asculţi pe 
Bach vezi cum se înfiripă Dumnezeu. Căci muzica 
lui este generatoare de Divinitate. O viziune plas- 
tică a fiinţei divine ţi se desfăşoară în faţă şi creşte 
Dumnezeu sub ochii tăi. După un oratoriu, o can- 
tată sau o «pasiune», trebuie să existe Dumnezeu. 
Altcum, toată muzica lui Bach este o iluzie sfâşie- 
toare, ea fiind mult prea nedefinibilă pentru a o 
degrada într-un edificiu estetic. Ce va fi fost pe vre- 
muri prin ceruri nu se ştie. Doar de la Bach încoace 
există Dumnezeu... Şi când te gândeşti că atâţia 
teologi şi filosofi şi-au pierdut zilele şi nopţile în 
căutarea argumentelor pentru existenţa lui, uitând 
singurul argument valabil: Bach”. În Lacrimi şi 
sfinţi există şi un lirism al lucrurilor ce pier şi o 
poezie, foarte personală, a singurătăţii. O poezie 
scrisă de cineva care ascultă tăcerile şi scrutează 
misterul singurătăţilor cosmice: „Misterul ciudat al 
singurătăţii derivă din faptul că pentru ea nu există 

fiinţe neînsufleţite; toate obiectele își au un grai pe 
care înţelegerea noastră îl descifrează în tăcerile 
fără pereche”. Cel care scrie despre tăcerile şi sin- 
gurătăţile lumii regretă că nu-i un logodnic mistic. 
Logodnicul scrie, la urmă, o rugăciune către 
Dumnezeu, în stilul Rugăciunii unui dac, o apote- 
oză negativă: „Eşti prea bătrân în fiinţă şi prea tânăr 
în ură. Dar ura înghite şi izvoarele ei. Creator ires- 
ponsabil şi nevinovat, rostul tău e să creşti îndura- 
rea odraslelor tale! Ce singuri suntem, Doamne! 
Uită-mă, căci vreau să fiu mai slobod în fire, şi n-ai 
teamă că nu-ţi voi face concesia vreunei amintiri. 
Morți unul altuia, cine ne-ar opri să ne facem de 
cap în acest cimitir fără cadavre care e viaţa? Până 
şi stârvurile au dezertat şi-am rămas singur în 
moartea pe care — din neştiinţă divină - Ignorant 
făr-de început - numit-o-ai viaţă”. Dar în această 
apoteoză negativă poate fi şi o nostalgie a cerului, o 
dorinţă secretă de sfinţenie, o voinţă autentică de a 
atinge graţia divină, starea de extaz mistic. C. a 
avertizat deja că scepticismul poate avea şi o latură 
religioasă şi că pasiunea absolutului nu ocoleşte 
sufletul oamenilor care n-au în viaţă altă certitu- 
dine decât incertitudinea lor. Lacrimi şi sfinţi 
reprezintă despărţirea sa de teologie. Poate nu și 
despărţirea de religie, pentru că religia se salvează 
în eseistica filosofului prin sfinţenie şi mistică. Nici 
acestea nu sunt eterne, dar, oricum, par a avea mai 
multă valoare şi durabilitate decât teologia, o disci- 
plină pe care moralistul român o respinge catego- 
ric. În Amurgul gândurilor C. este deja „un clasic al 
deznădejdii”. Reia temele (singurătatea, melanco- 
lia, mediocritatea filosofică, sinuciderea ca act reli- 
gios, pedagogia incurabilului etc.) de la acest 
punct. Referințele rămân într-un plan general 
subiectiv. Aproape nici un amănunt nu poate fi 
aflat despre viaţa interioară a omului care scrie. El 
reprezintă doar un „eu” care îşi asumă un univers 
vid şi el însuşi se consideră un vid conştient, dacă 
se poate spune, de „viditatea” sa. Nu şi-a schimbat 
părerea despre incapacitatea filosofiei de a înţelege 
şi de a modifica lumea. Trăieşte într-o mistică 
logodnă cu singurătatea şi se consideră, într-o defi- 
niţie teribilă, „un lov fără prieteni, fără Dumnezeu 
şi fără lepră”. Biografemul său (în sens barthesian) 
mai conţine în această ordine morală şi spirituală 
câteva elemente: filosoful îi iubeşte pe oamenii 
Vechiului Testament, ca şi Nietzsche de altfel, a 
deprins meşteşugul tristeţii, modernii îi par căl- 
duţi, „prea călduţi”, iar dacă ar accepta un biograf, 

acesta ar trebuie să fie un înger vesel, care poves- 
teşte la umbra unei sălcii plângătoare. După ce-i 
citeşte pe filosofi, C. simte nevoia să se ascundă 
într-o rugăciune, în fine, moralistul sceptic crede 
că despre „eu” n-ar trebuie să vorbească decât 
Shakespeare sau Dumnezeu. Despre „scriitură” 
nici o vorbă. Nu intră printre obsesiile lui, deşi scri- 
itura este arma lui cea mai puternică. Cărţile în 
limba franceză reiau multe dintre temele şi fantas- 
mele din eseistica de tinereţe. C. adaugă altele, noi, 
izvorâte din experienţa prin care trece, cum ar fi 
schimbarea limbii/schimbarea identităţii, apo- 
calipsul modernităţii. Scriitura rămâne străluci- 
toare, în contradicţie cu pesimismul din adâncul 
frazelor. Este ceea ce se cheamă paradoxul ciora- 
nian: nihilismul radical al ideilor pune în mişcare 
mecanismele unui limbaj de o mare subtilitate şi 
fervorile unui spirit care caută - şi de cele mai 
multe ori află — perfecțiunea formală. C. continuă 
să spună despre sine că nu e un filosof de profesie, 
e doar un „gânditor privat”. Este, în mod sigur, un 
mare moralist şi, totodată, unul dintre ultimii mari 
creatori ai modernităţii. 


Emil Cioran are dreptul să vorbească despre disperare, 
căci a întâlnit lumile împăcate ale gândului. Are dreptul 
să vorbească despre barbarie, pentru că s-a supus disci- 
plinelor şi muncii. Are însă mai ales dreptul să vorbească 
împotriva cărților şi a cuminţeniei lor, pentru că şi-a dat 
câțiva ani de tinereţe spre a trăi numai printre cărţi şi 
numai printre lucruri cuminţi. 

Textul lui Cioran nu se bolovăneşte în lungimi inutile, 
ci se reduce la pura insistenţă asupra lucrului celui mai 
dureros: cuvântul care face zadarnice marile discursuri ce 
încearcă să apere ceea ce există din propriile lor aparențe. 

Aventura existenţială şi ontologică a lui Cioran stă 
sub semnul „saltului”, aşa cum este formulat acest fapt 
printr-o sintagmă comprimată din Îndreptar pătimaş: 
„Sărind din copilărie în filosoție”, el a ieşit din existenţa 
naturală, trezindu-se şi la propriu, şi la figurat într-una 
umană, deci nefericită, fiindcă este continuu sfredelită de 
„principiul separativităţii” de viaţa nemijlocită. 

iova, 1999; Florin Ioniţă, Viaţa şi opera lui Emil Cioran, 

esenţial, 179-181; Simion, Fragmente, IV, 26-123, VI, 
108-115; Ion Vartic, Cioran naiv şi sentimental, Cluj-Na- 
poca, 2000; Ionel Necula, Cioran. De la identitatea 
popoarelor la neantul valah, Bucureşti, 2003; Valentin 
Protopopescu, Cioran în oglindă. Încercare de psiha- 
naliză, Bucureşti, 2003; Alexandra Laignel-Lavastine, 
Cioran, Eliade, Ionesco. Uitarea fascismului. Trei intelec- 
tuali români în vâltoarea secolului, tr. Irina Mavrodin, 
Bucureşti, 2004; Simona Modreanu, Cioran, Iaşi, 2005; 
Friedgard Thoma, Pentru nimic în lume, tr. Nora Iuga, 
Bucureşti, 2005; Emil Cioran în conştiinţa contempora- 
nilor săi din exil, îngr. Gabriel Stănescu, Bucureşti, 2007; 
Gheorghe Grigurcu, Breviar Cioran, Cluj-Napoca, 2007; 
Irina Mavrodin, Cioran sau Marele joc. O poietică/poetică 
a ambiguităţii — Cioran ou Le grand jeu. Une poietique/ 
postique de lambiguită, ed. bilingvă, Bucureşti, 2007; 
Mircea A. Diaconu, Cui i-e frică de Emil Cioran?, Bucu- 
reşti, 2008; Manolescu, Istoria, 877-881; Marta Petreu, 
Despre bolile filosofilor. Cioran, Cluj-Napoca-laşi, 2008; 
Ciprian Vălcan, La Concurrence des influences cultu- 
relles francaises et allemandes dans l'ceuvre de Cioran, 
Bucureşti, 2008; Cioran, îngr. Laurence Tacou şi Vincent 

şi fascinația nebuniei, Bucureşti, 2010; Stelian Tănase, 

Cioran şi Securitatea, laşi, 2010; Întâlniri cu Cioran, ll, 
îngr. Marin Diaconu şi Mihaela-Genţiana Stănişor, pref. 
Eugen Simion, Bucureşti, 2010-2011; Nicolas Cavaillăs, 
Cioran malgre lui. Ecrire ă lencontre de soi, Paris, 2011; 
Aurel Cioran, Fratele fiului risipitor, îngr. Marin Diaconu 
E.S. 


şi Anca Sârghie, Cluj-Napoca, 2012. 


CIORĂNESCU, |N 
Alexandru 

(15.XI[.1911, Moroeni, 

j. Dâmboviţa — 
19.X1.1999, La 

Laguna, Spania), poet, 
prozator, dramaturg, 
comparatist, teoretician 
literar, traducător, 
bibliograf. 


Este fiul Ecaterinei Ciorănescu (n. Teodorescu) şi al 
lui Ion Ciorănescu, învăţători, şi frate cu scriitorii 
George Ciorănescu şi loan I. Ciorănescu. La 
Bucureşti a absolvit Liceul „Spiru Haret” (1929) şi 
Facultatea de Litere şi Filosofie, fiind şi diplomat al 
Şcolii Superioare de Arhivistică şi Paleografie 
(1932). În 1934-1938 era cursant al Şcolii Române 
din Franţa. Şi-a luat doctoratul în litere la Sorbona, 
în 1939, cu teza L' Arioste en France. Între 1938 şi 
1940 a susţinut lectoratul de limba română din 
Lyon, iar în 1940 era consilier cultural al Ambasadei 
Române din Paris. Între 1942 şi 1945 a funcţionat 
ca director literar al Editurii Contemporane din 
Bucureşti şi a fost secretar general al Asociaţiei 
Române pentru Studiul Renaşterii şi al Asociaţiei 
Culturale Hispano-Române, inspector general în 
Ministerul Propagandei. În aceeași perioadă a 
condus lucrările preliminarii pentru elaborarea 
unei enciclopedii în 24 de volume, sub auspiciile 
cotidianului „Universul”. Începuturile literare ale 
lui C. sunt legate de „Vlăstarul”, revista elevilor 
Liceului „Spiru Haret”, unde în 1925 dă câteva 
însemnări despre Michelangelo (prelucrare din 
franceză), un poem, Minunea. Dar adevăratul 
debut trebuie socotit cel din 1930, în „Capricorn”: 
studiul Bibliografia unei polemici, unde se înseri- 
ază şi se discută pentru prima dată global ciclul 
Itinerariu spiritual de Mircea Eliade şi reacţiile pe 
care le-a produs în epocă. Studii de istorie literară, 
documente istorice şi cercetări de literatură com- 
parată a publicat în deceniul al patrulea al 

secolului trecut în revistele „Roma”, „Cercetări lite- 
rare”, „Buletinul  Comisiunei Monumentelor 
Istorice”, „Viaţa românească”, „Revista Fundațiilor 
Regale”, „Revista română”, „Symposion” ş.a. 

În 1936 C. a tipărit „studiul critic” Alexandru 
Depărăţeanu în memoriile secţiunii literare a 
„Analelor Academiei Române”, premiat în acelaşi 
an. A fost prima monografie asupra acestui poet de 
raftul al doilea, ce ar fi introdus în poezia română 
- după opinia criticului — unele teme din romantis- 
mul iberic. Cea mai importantă lucrare de sinteză 
istorico-literară din această etapă este însă Teatrul 
românesc în versuri şi izvoarele lui (1943), ce a pro- 
vocat din partea lui D. Caracostea o neaşteptată 
replică polemică şi a fost considerat de unii cerce- 
tători un demers istoriografic comandat de lon 
Petrovici (ministru al Culturii Naţionale şi Cultelor), 
nemulțumit de modul în care G. Călinescu privise 
contribuţiile acestuia în Istoria literaturii române 
de la origini până în prezent. Imediat după august 
1944 C. ocupă postul de director al Teatrului 
Municipal din Bucureşti şi al revistei „Universul 
literar”. Numit ataşat cultural în 1946 la Ambasada 
Română din Paris, e destituit din această funcţie în 
anul următor şi îşi caută, în postura de cercetător la 
Centre National des Recherches Scientifiques 
(1948), rezolvarea situaţiei de exilat român, după 
ce în 1947 fusese, câteva luni, secretar de redacţie 
al revistei de critică „Le Livre”. Obține prin concurs, 
în 1948, Catedra de limba şi literatura franceză la 
Universitatea din La Laguna, în Insulele Canare, în 
cadrul căreia, până în 1979, a predat şi un curs spe- 
cial de limba română. Preocupările ştiinţifice se 
orientează, începând din această perioadă, spre 
problemele teoretice şi aplicative ale literaturii 
comparate. În 1942 C. publicase la Bucureşti, în 
limba franceză, o carte de reevaluare istorică a 
României, „vederea generală” a autorului bazân- 
du-se pe însemnările călătorilor străini prin Ţările 
Române, în marea lor majoritate semnalate de N. 
Iorga. Comentariul său releva încadrarea în dimen- 
siunile latinităţii europene a spiritului românesc. 
În 1944, tot la Bucureşti, fusese publicat şi un 
volum de studii, Literatura comparată, în care 
autorul insista cu precădere asupra „spiritului 
european în cultura românească” - aşa cum se 
numeşte şi cel mai important capitol al cărţii. În 
cercetările ulterioare, din perioada exilului, o serie 
de studii, precum Tradiţia istorică şi originea romă- 
nilor (publicat în italiană şi germană) sau Sfinţenia 

românească (redactat în limba română), vor com- 
pleta schiţa sa tipologică privind specificitatea 
românească în raport cu celelalte popoare euro- 
pene, mai ales cu cele de origine latină. Despre lite- 
ratura comparată şi principiile ei C. a alcătuit şi un 
riguros şi succint manual, care se evidenţiază prin 
limpezimea metodologică, dar atestă totodată și 
conservatorismul punctului de vedere al autorului, 
fiindcă în 1964, când apărea Principios de litera- 
tura comparada, altfel se organizau teoretic deme- 
rsurile comparatiste, teoria influențelor fiind nu 
numai părăsită, dar şi dezavuată critic. Autorul 
rămâne însă cantonat într-o perspectivă descripti- 
vistă, evitând dezbaterea polemică sau emiterea 
punctului de vedere personal. C. mai este semna- 
tarul unor lucrări de filologie comparată, al unui 
dicționar etimologic al limbii române în şapte fas- 
cicule (1958-1966), redactat în spaniolă, al unor 
instrumente bibliografice de mare importanţă pri- 
vind literatura franceză din secolele XVI-XVIII 
(şapte volume în intervalul 1959-1969) sau al unor 
abordări tematiste explorând sfera literară hispa- 
nică sau cea franceză, precum Estudios de litera- 
tura espaiiola y comparada (1954), L Avenir du 
passă. Utopie et litterature (1972), Le Masque et le 
visage. Du baroque espagnol au classicisme francais 
(1983) ş.a. Dar opera fundamentală a comparatis- 
mului profesat de C., esenţială în orice analiză a 
subiectului, rămâne studiul E] Barroco o El descu- 
brimiento del drama (1957). O altă dimensiune a 
literaturii europene, în mod constant cercetată şi 
evidenţiată în opera lui ştiinţifică, e literatura 
română, pe care a prezentat-o în numeroase dicţi- 
onare şi enciclopedii literare, ilustrând-o şi în două 
interesante micromonografii: Vasile Alecsandri 
(1973) şi lon Barbu (1981), redactate în limba 
engleză. Dacă în prima autorul întreprinde o 
reconsiderare a operei lui Alecsandri, urmărind 
sistematic atmosfera epocii în care ea s-a zămislit, 
în cea de-a doua, evaluând sursele Jocului secund 
(remarca îi aparţine lui Basarab Nicolescu), autorul 
antrenează în dezbatere chestiunea mai specială a 
„poetului reprezentativ” în modernitate pentru o 
literatură cu caracter şi particularităţi specifice. 
Sub pseudonimul Mihai Tăcutu, poetul C. a tipărit 
în exil două plachete de versuri: Arlantic (1950) şi 
Biografie pentru rândunele (1952), în tiraje confi- 
denţiale, ce nu au depăşit 48 de exemplare de fie- 
care titlu, culese şi imprimate doar pentru prieteni. 
Autorul, care debutase ca poet încă din ţară, îşi 

conturează acum un profil liric bine individualizat 
tocmai prin strigătul de singurătate şi dorul care îi 
străbat poemele din exil. Sub auspiciile Fundaţiei 
Regale Universitare „Carol I” din Paris, C. a publicat 
în 1954 drama istorică în patru acte Don Carlos de 
Viana. Dramaturgul este atras de abordarea şi defi- 
nirea unei problematici ce ţine de condiţia existen- 
ţială a fiinţei. Sinuciderea protagonistului nu aco- 
peră starea sentimentală precară, patima roman- 
tică ce pare că îl animă, ci se justifică prin conşti- 
inţa zădărniciei, a vanităţii vieţii, căutarea adevă- 
rului dovedindu-se în plan spiritual şi intelectual 
mai secătuitoare decât neîmplinirea erotică în sine. 
Modelul Albert Camus se distinge fără greutate 
aici. Într-o comedie într-un act, scrisă tot atunci 
(1954) în limba franceză, publicată la Paris, din nou 
sub pseudonim (Alejandro Pesado), Au Revoir, 
Monsieur L' Ange, C. a încercat şi abordarea regis- 
trului satiric. Totuşi, ambele piese vădesc însuşiri 
dramaturgice modeste. Alta s-a dovedit a fi înzes- 
trarea prozatorului. Dacă nuvelele în limba română 
le-a risipit prin publicaţiile exilului (mai ales în 
„Apoziţia”), iar douăsprezece povestiri, aşezate sub 
titlul Guignol triste şi datate 1974, le-a lăsat în 
manuscris, fiind traduse în română şi editate abia 
în 2002, romanele, scrise în franceză, Le Couteau 
vert (1963, semnat Alexandre Treize), sau în 
română, Care Daniel? (1995), au trezit un oarecare 
interes. Primul explorează lumea pescarilor din 
Canare, un mediu închis, tradiţional, cu stranii 
aspirații ascunse spre eliberare, spre evadare atât 
din chingile unei geografii insulare, cât şi dintr-o 
psihologie dominată de asprimea vieţii, de con- 
fruntarea dramatică dintre om şi ape. O anume las- 
civitate senzuală şi o atracţie uşor necontrolată 
spre aspectele sexuale ce particularizează compor- 
tamentul unor adolescenţi vieţuind într-o lume 
oceanică toropită de soare, care atrage o reacţie 
sangvină puternică, trec şi în cel de-al doilea roman 
al lui C., Care Daniel?. Aici ambiguitatea şi vizibila 
atracţie spre detectivism menţin relatarea într-o 
zonă incertă, cea a romanului de senzaţie, dar şi a 
aventurii şi meandrelor psihologice. Din nou o 
crimă fără semnificaţie trezeşte chiar de la debut 
curiozitatea cititorului, îndreptându-l spre o dramă 
ce se converteşte până la urmă într-o poveste cu 
puternice accente melodramatice. Mediul extrava- 
gant, lumea eterogenă a plajelor hispanice şi un 
univers romantic francez mult prelungit în actuali- 
tate dau impresia unei anume artificialităţi. Darul 

de a nara şi ştiinţa de a conferi un mesaj sugestiv 
povestirii, extrăgând-o din simpla şi nesemnifica- 
tiva relatare, vor rodi cu adevărat în volumul 
Amintiri fără memorie (|, 1995), unde tocmai ambi- 
guitatea titlului lasă să transpară un anume înţeles 
al sensului istoric al devenirii. Trecutul se proiec- 
tează ca o poveste în care fundamentală rămâne 
motivaţia a ceea ce este individul ca atare în 
momentul reconstituirii trecutului, moment al 
propriului examen de conştiinţă. În fine, traduce- 
rile reprezintă altă latură a activităţii lui C. Nu este 
vorba doar de Stanțele lui Jean Mor6as, transpuse 
în româneşte în 1945 şi comentate elogios de 
Perpessicius (printre alţii), sau de o mai veche tra- 
ducere în versuri, Domnişoara Felicia sau Fericirea 
de Guido Gozzano (1933), ci îndeosebi de ceea ce 
critica literară franceză a considerat un moment de 
excepţie în integrarea lui Dante în mediile literare 
francofone — tălmăcirea în limba franceză a capo- 
doperei La Divina Commedia (1964). Ea constituie, 
probabil, în destinul lui C. expresia cea mai eloc- 
ventă a universalismului pe care l-a profesat o 
viaţă. Dintre scriitorii exilului românesc, C. a scris 
despre Mircea Eliade, Alexandru Busuioceanu, 
Vintilă Horia. De altfel, el a făcut parte dintre cei 
care au constituit în anii '80, la Madrid, Fundaţia 
Culturală Română, sub auspiciile căreia a prefaţat, 
prin textul Un poet al nedeterminării, o ediţie din 
1990 a poeziilor lui M. Eminescu, ilustrată de G. 
Tomaziu. Studiile consacrate poetului în 1989, cu 
ocazia centenarului morţii acestuia, precum cel 
intitulat Gândirea politică a lui Mihai Eminescu, în 
care C. a polemizat cu afirmaţiile privind naţiona- 
lismul gazetarului emise de I. Negoiţescu la postul 
de radio BBC, au meritul de a restitui o perspectivă 
critică şi istorico-literară echilibrată. Lui C. i s-au 
acordat numeroase distincţii, printre care doctor 
honoris causa al universităţilor din La Laguna şi 
Bucureşti, La Croix de Chavalier dans LOrdre des 
Palmes Academiques (1960), Officier de L/Ordre 
National du Merite (1979), iar Academia Română 
l-a ales în 1991 între membrii ei de onoare. 

SCRIERI: Alexandru Depărăţeanu, Bucureşti, 1936; 
LArioste en France des origines ă la fin du XVIII-e siecle, 
I-II, Paris, 1939; Vie de Jacques Amyot dapres des docu- 
ments inedits, Paris, 1941; La Tradition historique et lo- 
rigine des Roumains, Bucureşti, 1942; Teatrul românesc 
în versuri şi izvoarele lui, Bucureşti, 1943; Calderon, 
Bucureşti, 1944; La Roumanie vue par les 6trangers, 
Bucureşti, 1944; Literatura comparată, Bucureşti, 1944; 

rândunele, Santa Cruz de Tenerife, 1952; Don Carlos de 
Viana, Paris, 1954; Au Revoir, Monsieur L Ange, Paris, 
1954; Estudios de literatura espaiiola y comparada, La 
Laguna, 1954; El Barroco o El descubrimiento del drama, 
La Laguna, 1957; ed. (Barocul sau Descoperirea dramei), 
tr. Gabriela Tureacu, Cluj-Napoca, 1980; Bibliographie 
de la litterature franţaise du XVI-e siecle, Paris, 1959; Le 

Mihai Cantuniari, Bucureşti-Montrâal, 1993; Principios 

tr. Ileana Cantuniari, Bucureşti, 1996; Vasile Alecsandri, 
tr. Maria Golescu, New York, 1973; Bibliografia franco- 
espafiola. 1600-1715, Madrid, 1977; Historia de Santa 
Cruz de Tenerife, I-II, Santa Cruz de Tenerife, 1977- 
1978; Ion Barbu, New York, 1981; ed. Bucureşti, 1996; Le 
Masque et le visage. Du baroque espagnol au classicisme 
francais, Geneva, 1983; Santa Cruz, primavera y poesia, 
Santa Cruz de Tenerife, 1986; Amintiri fără memorie, |, 
Bucureşti, 1995; Care Daniel?, Bucureşti, 1995; Poeme, 
pref. Nicolae Florescu, Bucureşti, 1999; Eminescu sub 
fiorul timpului, pret. Nicolae Florescu, postfață Andrei 
Ionescu, Bucureşti, 2000; Paiaţă tristă, tr. şi pref. Simona 
Cioculescu, Bucureşti, 2002; Eseuri europene, îngr. şi 
pref. Mircea Anghelescu, Târgovişte, 2009; România exi- 
lată. George & Alexandru Ciorănescu, îngr. şi pref. Ştefan 
Ion Ghilimescu, Piteşti, 2009; Corespondenţa Alexandru 
Ciorănescu — George Ciorănescu, îngr. şi pref. Crisula Şte- 
fănescu, Târgovişte, 2011. Traduceri: Guido Gozzano, 
Domnişoara Felicia sau Fericirea, Bucureşti, 1933; Jean 
Morâas, Stanțe, Bucureşti, 1945; Dante, La Divine Come&- 
die, introd. trad., Lausanne, 1964. 

CIORĂNESCU, George (19.[1[.1918, Moroeni, j. 
Dâmboviţa -— 6.11.1993, Miinchen), poet, prozator, 
eseist, gazetar, traducător. Este fiul Ecaterinei Cioră- 
nescu (n. Teodorescu) şi al lui lon Ciorănescu, învă- 
țători, şi frate cu scriitorii Alexandru Ciorănescu 
şi loan I. Ciorănescu. Şcoala primară a făcut-o în 
Moroeni. Absolvent al Liceului „Sf. Sava” din Bucu- 
reşti (1936), licenţiat în ştiinţe politice la Faculta- 
tea de Drept în 1941, C. a profesat timp de opt ani 
avocatura, înscris în Baroul din Capitală. Îşi trece 
doctoratul în ştiinţe politice la Universitatea din 
Cluj, în 1946, cu teza Românii şi ideea federalistă, 
publicată postum, în 1996. Tot în 1946 obţine bursa 
de studii sociologice şi juridice „D. Gusti” a Acade- 
miei Române şi îşi pregăteşte licenţa în filosofie la 
Universitatea din Bucureşti, licenţă susţinută în 
1947, an în care funcţionează şi ca asistent pe lângă 
Catedra de economie politică a Şcolii Politehnice 
din Bucureşti. La începutul anului 1948, cu spriji- 
nul fratelui său Alexandru Ciorănescu, aflat la Paris, 
pleacă definitiv din ţară, sub motivul aprofundării 
studiilor universitare în străinătate, şi se stabileşte 
în Franţa. Diplomat al Institutului de Înalte Studii 
Internaţionale de la Paris (1949), C. se integrează, 
sub oblăduirea lui Constantin Vişoianu şi a celorlalți 
membri activi ai Partidul Naţional Ţărănesc din exil, 
în suita manifestărilor federaliste la nivel european, 
ca reprezentant al tineretului țărănist, în rândurile 
căruia intrase încă din perioada studiilor universi- 
tare, trecând apoi, pentru o scurtă vreme, în aripa 
Anton Alexandrescu. Secretar, între 1951 şi 1953, 
al Fundaţiei Regale Universitare „Carol I” din Paris 
şi, după o întrerupere de aproape doi ani (timp în 
care a activat ca redactor al postului de radio Europa 
Liberă, la Miinchen), secretar general al aceleiaşi 
instituţii (1955-1957), C. îşi definitivează prestaţia 
de redactor radiofonic la Miinchen din 1958 până 
în 1965, când este numit director adjunct al Depar- 
tamentului românesc (1965-1970). Devine cercetă- 
tor principal la secţia de cercetări a Europei Libere 
(1977-1982) şi şef de secţie al aceluiaşi departament 
(1982-1984), până la pensionarea sa definitivă. 

Emisiunile sale radiofonice, cele consacrate cu deo- 
sebire problemei ţărăneşti, mai ales în perioada 
colectivizării satelor, difuzate sub pseudonimul 
Gheorghe Timofte, au constituit, în epocă, o puter- 
nică formă de protest mediatic împotriva regimului 
de la Bucureşti şi a politicii sale catastrofale pentru 
ţară şi economia ei. În 1969 iniţiază la Miinchen 
cenaclul Apoziţia, care activează sub conducerea sa 
până în 1992. Buletinul cenaclului, revista „Apoziţia” 
(1973-1994), este, în timpul vieţii sale, alcătuit tot de 
C., cu sprijinul editorial al lui lon Dumitru, pe care 
îl descoperise şi îl lansase ca poet (1964). Aici s-au 
format şi s-au afirmat, de altfel, o serie de scriitori 
tineri din exil sub directa îndrumare a lui C.: Miha- 
ela Ghelmegeanu-Lausch, Doina Alexandru, Crisula 
Ştefănescu, printre alţii. Însuşi C., ca scriitor, poate 
fi considerat un produs al exilului, unul dintre pri- 
mele. El şi-a început colaborarea la presa antico- 
munistă din exil cu un comentariu intitulat Sovie- 
tizarea culturii româneşti (semnat cu pseudonimul 
Iosif Moldoveanu), în revista „Luceafărul” din Paris 
(1948), a continuat cu o serie de comentarii socio- 
logice şi federaliste în paginile „României viitoare” 
(1951-1952) şi ale unei publicaţii precum „Revue 


Ciorănescu 


des 6tudes roumaines” (1953-1954). Colaborează cu 
poezie la revista „Anotimpuri” (1955), al cărei cena- 
clu îl frecventează de asemenea la Paris. 

C. cultivă în primele sale plachete de versuri — 
Ystud (1950), Codicil (1952), Poeme fără răspuns 
(1952), Poeme prea târzii (1954) — o poezie ce osci- 
lează dramatic între o anume „facondă şi bravadă 
adolescentină” (Mircea Zaciu) şi o evidentă pro- 
pensiune spre mărturisirea nostalgică a pierderii 
unui orizont existenţial (ce ţine, cu tot artificialul şi 
livrescul trimiterilor, de o pregnantă specificitate), 
dar şi o tânguire simplă după un acasă niciodată 
înstrăinat. Se simte acum şi o înclinare spre reto- 
rism, ce diminuează tendinţa de ermetizare. Mai 
ales în „poemele amare” din Ystud, unda vagă de 
alunecare spre tentaţiile experienţei suprarealiste, 
ce-l determina pe Mircea Zaciu să-l revendice din 
ultimul val al acesteia în lirica românească a dece- 
niului '40-—'50, se pierde pe parcurs într-o stabilitate 
cristalină, de esenţă neoclasică. Poetul trece filonul 
metafizic al cântării sale (trădează o mare dispo- 
nibilitate pentru muzicalitatea versului) într-un 
registru mai profund, tema exilului căpătând în 
volume ca Morior ergo sum (1981) şi îndeosebi 


George și Alexandru Ciorănescu 

Metaerotism imaginar (1990) neaşteptate accente 
şi sonorități mistice — înstrăinarea, pribegia încăr- 
cându-se de semnificaţia regăsirii într-un mesaj al 
permanențţei, dincolo de tranzitoriul şi conjunc- 
turalul vieţii: „Sub cer festiv de zodii nebuneşti/ În 
liniştea dintâi, revelatoare/ Ca sens suprem ce mân- 
gâie şi doare/ Cuvântul s-a-ntrupat la Ipoteşti”. Nu 
mai puţin interesant este şi prozatorul, care pare că 
se ignoră. O atentă disecţie psihologică, o trecere 
rapidă spre registrul simbolic, un simţ de observa- 
ţie ce străbate dincolo de aparenţe, căutând para- 
bola, sunt vizibile în proze precum Miguel (1961) 
şi, mai ales, în notele de călătorie din Canare (1961) 
şi Un român prin Grecia (1967). Ar trebui adăugate 
acestor calităţi narative un simţ ironic fin şi capaci- 
tatea de a creiona o atmosferă autentică din detalii 
disparate, aparent nesemnificative. Poate cel mai 
important capitol din existenţa intelectuală şi din 
preocuparea pentru scris a lui C. rămâne cel al tra- 
ducătorului liric, începând (1963) cu opt poeme 
ale lui Alexandru Busuioceanu din ciclul Nenumita 
lumină, transpuse din spaniolă în română, conti- 
nuând cu poeme ale lui Shakespeare în Pătimaşul 
pelerin (1966), cu versurile tălmăcite din Federico 
Garcia Lorca (Bocet pentru Ignacio Sânchez Mejias) 
şi Antonio Machado, din T.S. Eliot (Pământ deşerd), 
din Boris Pasternak (Hamle până la Paradisul 
lui Dante. La acestea, nu toate trecute în volum, 
se adaugă antologia Mai aproape de îngeri (1986), 
cuprinzând cântece sacre şi însemnări, confesiuni 
şi mărturii mistice în proză, ilustrative şi pentru 
unele aspecte ale liricii religioase creştine din 
Occident, de la Fericitul Augustin până la Sfântul 
loan al Crucii sau Sfântul Francisc din Assisi. Şi 
Psalmi implorând ajutorul lui Dumnezeu împo- 
triva vrăjmaşilor ori Rugăciuni, meditații şi cântări 
pentru Săptămâna luminată, publicate în 1971 în 
revista „Buna Vestire”, demonstrează îndelunga 
stăruinţă a poetului în sfera unei iniţieri mistice, 
care de altfel se simte în întreaga sa poezie. Cu 
puţin înaintea dispariţiei, C. a tipărit în colec- 
ţia „Apoziţia”, ilustrată de Stephan Eleutheriadis, 
antologia Spicuiri din lirica americană contempo- 
rană (1993), accentul căzând aici pe dimensiunea 
metafizică, mai puţin proprie poeziei din Lumea 
Nouă. Trebuie amintite, de asemenea, contribuţiile 
sale în planul ştiinţelor istorice. Aici, probabil, s-ar 
putea discuta despre o obsesie, Basarabia, despre 
care a scris şi a publicat în 1985 o carte, după cum 
a adunat şi a pregătit pentru tipar, până în ultima 

clipă a vieţii, material documentar pentru o mono- 
grafie referitoare la luliu Maniu. Postum au mai fost 
editate Pagini de jurnal (2003), de fapt un volum 
miscelaneu, unde alături de evocări şi amintiri 
se află note de călătorie, comentarii şi însemnări 
cu tematică diversă, şi Corespondenţa Alexandru 
Ciorănescu — George Ciorănescu (2011), incluzând 
un impresionant schimb de sute de scrisori, care 
acoperă aproape o jumătate de secol. 


SCRIERI: Ystud. Poeme amare, Paris, 1950; Codicil, Paris, 
1952; Poeme fără răspuns, Paris, 1952; Poeme prea târzii, 
Paris, 1954; Canare, Paris, 1961; Miguel, Paris, 1961; Un 
poete roumain en Espagne: Alexandru Busuioceanu, 
Paris, 1962; Un român prin Grecia, Paris, 1967; Morior 
ergo sum, Miinchen, 1981; Bessarabia. Disputed Land 
Between East and West, Minchen, 1985; ed. (Basarabia, 
pământ românesc disputat între Est şi Vest), Bucureşti, 
1993; ed. tr. şi postfață Matei Cazacu, Bucureşti, 2001; 
Catrene definitorii diezate, Miinchen, 1987; Metaerotism 
imaginar, Miinchen, 1990; Pagini de jurnal, îngr. şi pref. 
Crisula Ştefănescu, Bucureşti, 2003; Scrieri, vol. I: Ver- 
suri, pref. Iordan Chimet, postfață Barbu Cioculescu, vol. 
II: Traduceri, pref. Roxana Sorescu, vol. III: Proză, Bucu- 
reşti, 2003; România exilată. George & Alexandru Cioră- 
nescu, îngr. şi pref. Ştefan Ion Ghilimescu, Piteşti, 2009; 
Corespondenţa Alexandru Ciorănescu - George Cioră- 
nescu, îngr. şi pref. Crisula Ştefănescu, Târgovişte, 2011. 
Antologii: Spicuiri din lirica americană contemporană, 
cu ilustraţii de Stephan Eleutheriadis, Miinchen, 1993. 
Traduceri: Federico Garcia Lorca, Bocet pentru Ignacio 
Sdânchez Mejias, Paris, 1959; Antonio Machado, Câmpiile 
Soriei, Paris, 1960; Al. Busuioceanu, Opr poeme din ciclul 
„Nenumita lumină”, introd. Al. Ciorănescu, Paris, 1963; 
William Shakespeare, Pătimaşul pelerin, cu desene de 
Eugen Drăguțescu, Paris, 1966; Mai aproape de îngeri, 
cu desene de Eugen Drăguțescu, postfață I. Negoiţescu, 
Miinchen, 1986; ed. anastatică, Bucureşti, 2003. 


Repere bibliografice: Nicolae Stroescu Stânişoară, 
Cuvânt pentru George Ciorănescu, JL, 1993, 11-12; Ana 
Blandiana, Împotriva fatalităţii dizolvante, JL, 1993, 
11-12; Cornelia Ştefănescu, Și-a asumat povara iubirii, 
JL, 1993, 11-12; loana Pârvulescu, Luxul lecturii, RL, 1993, 
22;Viorica Nişcov, George Ciorănescu, RL, 1994, 1; Chihaia, 
Mărturisiri, 147-150; Mircea Zaciu, George Ciorănescu, 
în Dicţ. scriit. rom., |, 593-595; Alex. Ştefănescu, [George 
Ciorănescu], RL, 1999, 39, CLI, 2010, 6; Mihai Gabriel 
Popescu, Ştefan Ion Ghilimescu, Dinastia de cărturari a 
Ciorăneştilor, Târgovişte, 2000; Theodor Cazaban, Eseuri 
şi cronici literare, Bucureşti, 2002, 129-137; Liviu Grăsoiu, 
Revenire în ţinută de gală, I-II, CL, 2004, 3, 4; Cioculescu, 
Lecturi, Il, 129-134; George Ciorănescu şi exilul româ- 
nesc. Documente din arhiva Fundaţiei Regale Universi- 
tare „Carol I”, îngr. Matei Cazacu şi Crisula Ştefănescu, 

introd. Matei Cazacu, Bucureşti, 2007; Popa, Ist. lit., |, 
572-573; Manolescu, Enciclopedia, 174-176. N.F. 


CIORĂNESCU, loan I. (27.V.1905, Moroeni, j. Dâm- 
boviţa — 18.X.1926, Sibiu), poet, traducător. Este 
fiul Ecaterinei Ciorănescu (n. Teodorescu) şi al 
lui Ion Ciorănescu, învăţători, şi frate cu scriitorii 
Alexandru Ciorănescu şi George Ciorănescu. După 
absolvirea liceului la Bucureşti („Mihai Viteazul”, 
apoi „Spiru Haret”), se înscrie, tot aici, la Facultatea 
de Litere şi Filosofie, dar, din cauza ftiziei, nu reu- 
şeşte să termine nici primul an. Începe să publice 
în reviste precum „Lumea copiilor”, „Universul 
copiilor”, „Foaia tinerimii”, iar în 1924 şi 1925 scrie 
la „Vlăstarul”, publicaţie a Liceului „Spiru Haret”. 
Va mai colabora la „Adevărul literar şi artistic”, 
„Universul literar”, „Viaţa literară”, „Cuvântul lite- 
rar”, „Gândirea”. Debutează editorial în 1925 cu o 
culegere de naraţiuni pentru copii, Povești în ver- 
suri, premiată de Editura Cartea Românească. 
Poezia lui C. a fost introdusă în circuitul recep- 
tării postume de Tudor Vianu, care în 1937 edita, 
sub îngrijirea şi cu prezentarea sa, culegerea Vestiri; 
în acelaşi an apăreau şi traducerile, reunite în 
Antologia poeziei franceze. Cartea de versuri e alcă- 
tuită din patru cicluri (Vestiri, Plâns înecat, Semne 
pe nisip, Variaţiuni), aşezate în ordinea inversă 
cronologiei fireşti. Primul ciclu cuprinde exclusiv 
poeme pe tema morţii, începând cu cel liminar, 
Ante mortem, scris cu câteva zile înainte de stinge- 
rea din viaţă a poetului. Impresionantă e luciditatea 
cu care este întâmpinată trecerea; e aici un jurnal 
al întrebărilor şi stărilor ultime, de o autenticitate 
potenţată în absenţa patetismului şi a „literaturii”. 
Iminenţa extincţiei dezactivează orice convenţie 
literară. Unele versuri anticipă interogaţia arghezi- 
ană: „Urechea ta mă poate auzi?/ Şi ochiul tău e-n 
stare să mă vadă?” (Lui Dumnezeu); în altele ten- 
siunea interogativă antinomică cedează locul unei 
seninătăţi nelumeşti, aproape mistice (Denii) sau 
sentimentului compensator al reintegrării cosmice 
(Moarte). Ciclul Plâns înecat, cu poeme îndeosebi 
erotice, este marcat de poetica simbolistă (evoca- 
rea melancolizată a trecutului instituie un univers 
al indeterminării şi vagului, al „langorii”), ca şi de 
maniera poeţilor Pleiadei, din care C. a şi tradus. 
Izbitor e, prin modernitate, ciclul Semne pe nisip, 
care preludează notația cotidiană şi ironică, voit 
prozaică, antipastelistă şi antiidilică a poeţilor din 
grupul de la „Albatros” (Geo Dumitrescu ş.a.), după 

cum ignoratele exerciţii stilistice ă la maniere de..., 
din seria Cum ar fi scris versuri... Dosoftei, Simion 
Ştefan, Grigore Ureche, Miron Costin, lon Neculce, 
Antim Ivireanul, au ceva din dispoziţia duios-pa- 
rodică şi ludică a postmodernilor. Versurile pentru 
copii — dintre care unele rezistă şi lecturii adulte 
- indică un amator de rime rare: „atinse”/ „inse”, 
„doar ce”/ „întoarce”, „pentru a-l”/ „ca!”, „scumpe”/ 
„arumpe”, „deschise”/ „ori se”. Poveştile reciclează 
legende, basme şi anecdote autohtone, dar şi 
străine (Goethe, Adelbert von Chamisso, Uhland, 
Francois Coppâe, Fraţii Grimm ş.a.). Prin încărcă- 
tura simbolică, inserţia straniului şi prin muzicali- 
tate, legenda Cerbulanunţă baladescul poeţilor din 
Cercul Literar de la Sibiu. Volumul Vestiri, alături 
de traduceri, dezvăluia o personalitate complexă şi 
novatoare. 

SCRIERI: Povești în versuri, Bucureşti, [1925]; Prichin- 
del. Chipuri şi privelişti. Întâmplări şi istorisiri, Bucureşti 
[1925]; Vestiri, îngr. şi prezentare Tudor Vianu, pref. Al. A. 
Philippide, Bucureşti, 1937; Chipuri de altădată, Bucu- 
reşti, 1974; Vestiri. Antologia poeziei franceze, pref. Al. 
A. Philippide, prezentare Tudor Vianu, Bucureşti, 1980. 
Traduceri: Jean Racine, Estera, Bucureşti, 1923; Antolo- 
gia poeziei franceze, Bucureşti, 1937. 

Repere bibliografice: Romulus Dianu, „Poveşti în ver- 
suri”, RP 1925, 2164; G. M. Zamfirescu, [loan 1. Cioră- 
nescul, „Gândul nostru”, 1925, 1-2, 1926, 10-11; L.G. 
Dimitriu, „Vestiri”, CL, 1937, 6-7; Grigore Popa, Scrisori 
din Paris, PLI, 1937, 12; Nicolae Roşu, Ioan [. Ciorănescu, 
UVR, 1938, 16; Călinescu, Opere, IV, 727-730; Călinescu, 
Ist. lit. 1941), 853-854, Ist. lit. (1982), 938-939, 1029; V. 
Spiridonică, Evocări: Ioan I. Ciorănescu, TIA, 1942, 334; 
Leon Baconsky, Ioan [. Ciorănescu, ST, 1971, 16; Victor 
Bibicioiu, „Vestiri”, SPM, 1981, 534; Dicţ. scriit. rom., |, 
595-596; Mihai Gabriel Popescu, Ştefan Ion Ghilimescu, 
Dinastia de cărturari a Ciorăneştilor, Târgovişte, 2000, 
passim, Scurtu, Cercetări, Îl, 15-24. N.M. 


CIORNEI, Vsevolod (14.X.1955, Lipnic-Edineţ), 
poet. Este fiul Liubei (n. Ciobanu) şi al lui Ion Cior- 
nei, intelectuali. După studii făcute la Facultatea de 
Filologie, secţia jurnalistică, a Universităţii de Stat 
din Chişinău (1976-1981), a fost redactor la publi- 
caţiile „Orizontul”, „Linerimea Moldovei”, lucrând 
apoi ca redactor-şef adjunct la „Săptămâna” şi la 
„Momentul”, tot redactor fiind la Publika TV. Mai 
este prezent cu versuri şi articole în „Cuvântul, 
„Glasul naţiunii”, „Vocea poporului” ş.a. 

C. debutează cu pagini de critică literară în 
volumul colectiv Dintre sute de catarge (1984). În 

cea dintâi carte personală, Cuvinte şi tăceri (1989), 
precum şi în celelalte, puţine, care i-au urmat, 
poetul, ca un cavaler al melancoliei, îşi constru- 
ieşte, cu o sinceritate jucată, o mască satanică, mar- 
cată de deziluzie, de rictusul amar-ironic al nega- 
tivismului nonşalant. Fronda, iconoclastia sunt 
transpuse abrupt, cu refuzul tranşant al metafore- 
lor (care „încep să pută”), cum se întâmplă şi la alţi 
congeneri optzecişti. Cum remarca Al. Cistelecan, 
C. este un „poet constrâns de o forță centripetă a 
discursului. Confesiunea albă, simulând dezintere- 
sul pentru retorică, disimulează o tensiune implo- 
zivă a decepţiei şi trece într-un lirism agonic, de 
nuclee reactive ale deprimării”. Traducerea roma- 
nului Maestrul şi Margareta de Mihail Bulgakov, în 
2006, se sprijină, desigur, pe o afinitate. 

SCRIERI: Cuvinte şi tăceri, pref. Andrei Ţurcanu, Chi- 
şinău, 1989; Istoria geloasă, Chişinău, 1990; Cuvintele 
dintre tăceri, Chişinău, 2002. 

Repere bibliografice: Vasile Gârneţ, Metafore şi ziaris- 
tică, LA, 1991, 10; Al. Cistelecan, Antologia pe aţă, VTRA, 
1996, 3; Cimpoi, Ist. lit. Basarabia, 241, 245; Adrian Ciu- 
botaru, Maximelementare sau Despre poezia cuvintelor şi 
tăcerilor, „Basarabia”, 2003, 1-3; Dicţ. Chişinău, 148-149; 
Rachieru, Poeți Basarabia, 484-489. M.C. 


CIOTORI, Dimitrie N. (15.X.1885, Săcelu, j. Gorj 
— 21.1V.1965, Londra), prozator. Fiu al lui Nico- 
lae Ciotori, agricultor, C. este absolvent al Şcolii 
Normale din Craiova. După ce funcţionează ca 
învăţător în mai multe sate din Oltenia, se spe- 
cializează, cu sprijinul lui N. Iorga, în chestiuni 
de cooperaţie, urmând o şcoală în Suedia. După 
absolvirea Facultăţii de Drept la Universitatea 
din Bucureşti, se angajează, în 1916, ca inter- 
pret pe lângă Legația Română din Stockholm şi 
se dedică diplomaţiei. În 1920 era viceconsul, iar 
după un an secretar al misiunii române la Liga 
Naţiunilor. Este transferat ca ataşat de presă la 
Legația Română din Londra, unde se împriete- 
neşte, între alţii, cu Nicolae Titulescu şi cu Ion 
Antonescu, viitorul mareşal. Între 1923 şi 1936 
elaborează aici lucrări despre cultura şi realitățile 
româneşti. În 1937 va fi trimis cu însărcinări spe- 
ciale pe lângă legaţiile României la Washington 
şi Paris. Colaborase, în primele decenii ale seco- 
lului al XX-lea, la „Flacăra”, „Luceafărul”, „Sămă- 
nătorul”, „Drum drept”, „Cronica”, „Ramuri” ş.a. 
După instaurarea regimului comunist, C. a fost 
exclus din Academia Română (unde fusese ales 

membru de onoare în 1936) şi s-a autoexilat în 
străinătate, unde a publicat în revistele „Luceafă- 
rul” (Paris), „La Nation roumaine” (Paris), „Cuget 
românesc” (Buenos Aires), „Cronica româ- 
nească” (New York), „Destin” (Madrid) ş.a. Aca- 
demia Română l-a repus în drepturi ca membru 
de onoare în 1990. 

C. s-a afirmat cu volumul de proză scurtă Calea 
Robilor (1912), o suită de legende concepute într-o 
viziune personală, evitând pastişarea unor motive 
folclorice. Scrise cu acuratețe stilistică, într-o tona- 
litate adecvată subiectelor şi cu o imprevizibilă 
fantezie, prozele prezintă — după cum o sugerează 
chiar titlurile — legenda Căii Robilor, a păianjenu- 
lui, a fiului de împărat transformat în floare albas- 
tră (Domnul codrilor), a melcului leneş, pedepsit 
să-şi poarte casa în spinare (De lene...), a florilor 
(Zorelele) ş.a. În 1962 a publicat, la Madrid, lucra- 
rea de istorie contemporană Le Partage de l'Eu- 
rope, în care analizează cu obiectivitate acordurile 
secrete dintre Stalin, Roosevelt şi Churchill, de la 
Ialta, Teheran şi Moscova, în urma cărora România 
şi alte ţări din estul şi centrul Europei au fost cedate 
sferei de influenţă sovietice. Înţelegerile menţi- 
onate sunt etichetate de autor drept „păcatul de 
moarte al lumii occidentale”, „cea mai monstru- 
oasă dintre crimele istoriei”. La început, între 1909 
şi 1916, C. a realizat bune traduceri din Bjornstjerne 
Bjornson, Selma Lagerlsf şi din Henrik Ibsen 
(Rosmersholm, Nora). Pasionat colecţionar de cărți 
rare, stampe, hărţi, manuscrise - între altele, câteva 
care i-au aparținut lui Moses Gaster —, C. le-a oferit 
Academiei Române. 

SCRIERI: Calea Robilor, Vălenii de Munte, 1912; Le Par- 
tage de lEurope, Madrid, 1962. Traduceri: Bjornstjerne 
Bjornson, Synnave Solbakken, Bucureşti, 1909; Selma 
Lagerlâf, Legendele lui lisus, Vălenii de Munte, 1911; 
Henrik Ibsen, Rosmersholm, Bucureşti, 1916. 

Repere bibliografice: Mihail Dragomirescu, „Greşală”, 
CVC, 1907, 897; Izabela Sadoveanu, „Calea Robilor”, VR, 
1911, 12; Lovinescu, Ist. lit. rom. cont., 232; Barbu Lăză- 
reanu, Meşteşugarii cuvintelor, ALA, 1938, 915; Predescu, 
Encicl., 195; Unele contribuţii la istoria mişcării literare în 
Oltenia, Craiova, 1977, 18-27; Rusu, Membrii Academiei, 
123; Lovinescu, Sburătorul, IV, 289; Theodor Cazaban, 
Eseuri şi cronici literare, Bucureşti, 2002, 147-148. 1.0. 


CIPARIU, Dan Mircea (7.1X.1972, Bucureşti), 
poet, publicist. Este fiul Anei Constantin (n. Cipa- 
riu), ambalator la Fabrica de Produse Zaharoase 
din Bucureşti, apoi coordonator de punct termic 

la RADET. Între 1986 și 1990 este elev al Liceu- 
lui „Iulia Hasdeu” din Bucureşti, apoi student al 
Şcolii Superioare de Jurnalistică din Bucureşti, 
specializarea presă scrisă (1994-1998). În 2005 
obţine licenţa la Facultatea de Jurnalism şi Şti- 
inţele Comunicării din cadrul Universităţii din 
Bucureşti. Frecventează cenaclul Săgetătorul 
condus de profesorul Tudor Opriş. Iniţiază şi con- 
duce vreme de câţiva ani Cenaclul de marţi. Este 
fondator şi redactor-şef adjunct al revistei „Piaţa 
Universităţii” (1990). Între 1991 și 1993 lucrează 
ca reporter special la cotidianul „Lineretul liber”, 
apoi ca reporter în războiul sârbo-croat din lugos- 
lavia, la Vukovar (1993); realizează săptămânal 
pagina „Dictatura adolescenților”. Redactor-şef şi 
manager la trustul de presă Salut, a lucrat şi ca şef 
de departament la „Curentul”. A semnat rubrici 
în „Adevărul”, „Cotidianul” și „Ziua”. A prezentat 
și realizat emisiuni la Uniplus Radio, Radio Tine- 
rama, Radio România Tineret, Radio România Cul- 
tural, TV SOTI și TVR 1. Colaborează cu poeme şi 
cu articole de opinie la numeroase publicaţii cul- 
turale din ţară. Este directorul revistei electronice 
„Agenţia de carte”, animator cultural, manager de 
proiecte culturale naţionale şi internaţionale, pre- 
şedinte al secţiei de poezie a Uniunii Scriitorilor, 
Filiala Bucureşti (din 2005). Debutează publicistic 
în „Suplimentul literar-artistic al «Scânteii tinere- 
tului»” (1988) şi editorial în volumul colectiv de 
versuri Marfă (1996), împreună cu Florin Dumi- 
trescu, Sorin Gherguţ, Dan Pleşa şi Bogdan O. 
Popescu. Hai să ne-ntâlnim pe site sâmbătă seara 
(1999) este prima carte individuală. 1 s-a acor- 
dat Premiul Asociaţiei Scriitorilor din Bucureşti 
pentru Tsunami (2006). 

Autor cu apetit pentru improvizaţia histrionică 
şi cu un registru tematic bogat, C. se vădeşte, în 
toate cărțile sale, un fantezist sentimental şi ludic 
dublat de un moralist melancolic. Arlechinadele 
lirice amestecă, în spiritul unui balcanism adaptat 
erei cibernetice, referinţele livreşti înalte cu cele 
populare, din cultura urbană şi periferică, textul 
cu imaginea şi biografismul cu reveria imagina- 
tivă. Participările la culegerile colective Marfă, Al 
doilea desant (2003), Timişoara în trei prieteni 
(2003), Marfă reîncărcată (2011) şi colaborarea cu 
Traian T. Coşovei din Mahalaua de azi pe mâine. 
Poeme trăite (2000) îl plasează programatic în des- 
cendenţa cântecului de lume, trecut prin roman- 
ţele simboliste ale lui Ion Minulescu, prin poezia 


Cipariu 


convivială a lui Nichita Stănescu şi prin postmo- 
dernismul din Aer cu diamante, pe care îl conti- 
nuă în cheie minoră. Rezultat al unor experienţe 
existenţiale, povestirile din Sunt pur, din ce în 
ce mai pur (2002) şi sunt eu maria petrarca rilke. 
adevărata biografie a mariei dante spinoza (2004) 
experimentează tematic recluziunea psihedelică 
şi explorează, sub măşti culturale, dimensiunea 
feminină a autorului. Tsunami marchează o rein- 
ventare în formula poemului amplu, profetic, sti- 
mulat de catastrofa din Indonezia anului 2005. 
Dincolo de carnavalul multicolor, există la C. o 
notă gravă, de critică a alienării metropolitane şi a 
standardizării consumeriste. În volumele recente 
poemele devin sentenţioase, limpezite, în bună 
măsură, de aluviunile retorice şi de dilatările care 
grevau primele apariţii: „viaţa între codul de bare/ 
cartela sim/ telecomanda cu veşti apocaliptice şi 
pornografii insuportabile// viaţa între mai multe 
echipe de filmare/ între mai multe clipuri despre 
viitorul care sună întotdeauna bine// viaţa între 
calupuri de publicitate şi sondaje despre cum pot 
obţine/ europenii/ orgasmul cosmic şi o monedă 
unică tot mai profitabilă// trăiesc din ce în ce mai 
mult în propria mea viaţă/ într-o ţară interioară/ 
în care aşteptarea şi singurătatea îmi dau bineţe// 
sper să ajung şi eu pe Himalaya şi să scriu:/ «viaţa 
n-are rost cu Coca-Cola!»” (Poemul matriţă. Din ce 
în ce mai mult în propria viaţă). Această atitudine 
etică are un corespondent în evoluţia publicisticii 
autorului, axată pe teme sensibile ale actualități 
culturale autohtone. 

SCRIERI: Hai să ne-ntâlnim pe site sâmbătă seara, pret. 
Gabriel Rusu, postfață Romul Munteanu, Bucureşti, 
1999; Mahalaua de azi pe mâine. Poeme trăite (în cola- 
borare cu Traian T. Coșovei), pref. Nicolae Ţone, Bucu- 
reşti, 2000; Virusul romantic. Acum cu 20% mai multă 
poezie, Bucureşti, 2001; Sunt pur din ce în ce mai pur. 
33 de povestiri şi tot atâtea pictopoeme, cu ilustraţii de 
Mihai Zgondoiu, Bucureşti, 2002; Timișoara în trei prie- 
teni (în colaborare cu Robert Șerban și Mihai Zgondoiu), 
pre/postfață Șerban Foarţă și Florin Iaru, cu desene 
de Suzana Fântânariu, Timişoara, 2003; sunt eu maria 
petrarca rilke. adevărata biografie a mariei dante spi- 
noza, Bucureşti, 2004; Poarta Schei nr. 4, Timişoara, 2005; 
Tsunami, Timişoara, 2006; Poemul matriţă, cu lucrări de 
videoart de Mihai Zgondoiu, Timişoara, 2008; De azi pe 
mâine, pref. Nicolae Ţone, Bucureşti, 2008; singurătatea 
vine pe facebook, cu desene de Mihai Zgondoiu, Bucu- 
reşti, 2012. 

Repere bibliografice: Dan Gulea, „Mahalaua de azi 
pe mâine”, OC, 2000, 22; Voncu, Secvenţe, I, 63-66; Alin 
Croitoru, „Virusul romantic”, OC, 2002, 143; Iulia Alexa, 
Viruşi romantici şi cibernetici, RL, 2002, 18; Lucia Simona 
Dinescu, „Timişoara în trei prieteni”, OC, 2004, 225; 
Adrian Alui Gheorghe, Prăvălia cu poezii, CL, 2007, 6; 
Paul Cernat, Aer condiționat cu gablonţuri, CC, 2011, 11; 
Marius Chivu, Cinci poeţi marfă, DM, 2012, 1; Cornelia 
Maria Savu, „singurătatea vine pe facebook”, CLT, 2012, 
36; Bucur Demetrian, Poezia întârzie pe facebook, R, 
2012, 12. P.C. 


CIPARIU, Timotei 
(21.11.1805, Pănade, j. 
Alba — 3.IX.1887, Blaj), 
filolog, literat. 


Era unul dintre cei şase copii ai Solomiei (n. Frăţilă) 
şi ai lui Iacob Țipar. În 1814 a fost trimis la Blaj, 
unde a urmat cursurile elementare şi apoi gimna- 
ziul; în 1821 a audiat cursul de filosofie, iar între 
1822 şi 1825 Seminarul Teologic. Hirotonit preot în 
1827 la Blaj, va rămâne aici până la sfârşitul vieţii, 
ca profesor de filosofie, teologie şi limba română, 
prefect de studii, director al gimnaziului şi inspec- 
tor al şcolilor oraşului (1854-1875), conducător al 
tipografiei Seminarului. A militat, alături de George 
Barițiu, Simion Bărnuţiu, loan Maiorescu ş.a., 
pentru drepturile naţionale şi sociale ale românilor 
transilvăneni, fie prin articole politice, fie prin acti- 
vitatea din timpul Revoluţiei de la 1848. 

C. este una dintre cele mai pregnante perso- 
nalităţi ale culturii româneşti de la jumătatea 
secolului al XIX-lea. Îşi formase încă din ado- 
lescenţă o excepţională pregătire enciclopedică. 
Poliglotismul său era puţin obişnuit: ştia lim- 
bile greacă, latină, ebraică, arabă, siriană, turcă, 
persană, spaniolă, italiană, germană, franceză, 
engleză, maghiară. Cunoştea opera lui Immanuel 
Kant, Voltaire, Jules Michelet, Ludwig Feuerbach. 
Lecţiile de filosofie, pe care le-a şi publicat în 
1861-1863, le preda având ca model manua- 
lul lui W.T. Krug. A stăruit încă din 1839 pentru 
înfiinţarea unor periodice româneşti în Blaj. 

Ziarul condus de el, „Organul luminărei”, apărut 
în 1847, este cel dintâi periodic românesc tipă- 
rit cu litere latine. În acelaşi timp, C. a editat şi 
„Învăţătoriul poporului” (mai-octombrie 1848). 
După încetarea apariţiei celor două periodice, a 
colaborat statornic la „Foaie pentru minte, inimă 
şi literatură” cu studii, articole, eseuri, versuri şi 
traduceri. În ianuarie 1867 a înfiinţat şi a condus, 
până în noiembrie 1872, „Archivu pentru filologie 
şi istorie”, cea dintâi revistă românească de filo- 
logie. Eforturi serioase a depus şi pentru sprijini- 
rea teatrului românesc, alături de G. Barițiu, nu 
numai ca autor dramatic, ci şi ca organizator şi 
apoi membru fondator al Societăţii pentru Fond 
de Teatru Român. A fost preşedinte al comisiei 
însărcinate, în 1860, cu stabilirea ortografiei ofici- 
ale româneşti în Transilvania, iar în 1861 membru 
fondator şi vicepreşedinte al Astrei. Membru, 
din 1866, al Societăţii Literare Române, devine, 
ulterior, vicepreşedinte al Academiei Române. 
Pasionat cercetător al limbii, s-a preocupat de 
problemele limbajului uman, ca limbă istoric 
constituită şi cu exprimare individuală (stil). C. 
este considerat întemeietorul filologiei româ- 
neşti. În afară de filologie, gramatică şi istoria 
limbii române, interesul său s-a manifestat şi față 
de filologia arabă, pe care şi-o apropie cu instru- 
mentele unui specialist. Studiul limbii române l-a 
atras îndată după absolvirea gimnaziului, când a 
început să culeagă din cărți şi manuscrise probe 
de veche limbă românească, reunindu-le în bună 
parte în volumul Crestomaţia seau Analecte lite- 
rarie din cărţile mai vechi şi noue româneşti, 
tipărite şi manuscrise, începând de la secolul XVI 
până la al XIX (1858), cea dintâi antologie siste- 
matică a unor monumente de limbă. Unele studii 
vor fi reluate în Principia de limbă şi de scriptură 
(1866). Cunoaşterea şi cercetarea istoriei a confe- 
rit o caracteristică aparte celor mai multe dintre 
afirmaţiile filologice ale lui C., aflate, în general, 
sub semnul latinismului. El este de părere că la 
originea limbii noastre se află nu latina clasică, 
ci latina vulgară, şi că, din punct de vedere etnic, 
românii sunt descendenţii direcţi ai coloniştilor 
romani. După el, limba română s-a format în 
secolele VI-X, cunoscând o perioadă de înflorire 
până în secolul al XVIII-lea, când a început să 
decadă, ca urmare a unor împrumuturi masive 
de cuvinte de origine străină. Impresionat de fru- 
museţea stilistică a textelor vechi, C. le-a propus 

drept modele în orientarea limbii, cerând înde- 
părtarea din limba literară a cuvintelor de ori- 
gine nelatină şi înlocuirea lor prin cuvinte de 
origine latină din limba de până la 1700, extrase 
din toate dialectele, dar şi prin neologisme roma- 
nice. Etimologismul său e moderat de perspec- 
tiva istorică, fapt evident şi în îndrumările pe 
care le-a adresat scriitorilor. În articolele referi- 
toare la literatură, C. considera că scriitorii din 
Țara Românească folosesc o limbă franţuzită, 
iar cei din Moldova abuzează de provincialisme. 
De aceea, le cerea să se inspire din vechile texte 
româneşti, pentru a crea o limbă literară unitară. 
Era de părere că, de vreme ce o literatură valo- 
roasă depinde nemijlocit de calitatea limbii lite- 
rare, eforturile celor care scriu se cer călăuzite în 
această direcţie. Încă din 1854, anticipându-l pe 
Titu Maiorescu, C. a criticat cu asprime medio- 
critatea veleitară, pe acei autori care, întrebu- 
inţând neologisme inutile, denaturează limba. 
Preocuparea pentru purificarea exprimării lite- 
rare de ceea ce filologul blăjean consideră a fi 

elemente străine se vădeşte şi în Elemente de poe- 
fică, metrică şi versificaţiune (1860), cea dintâi 
poetică românească amplă. Alcătuită în spiritul 
retoricilor antice, cartea cuprinde şi referiri la 
poetica arabă, primele la noi. Lucrarea studiază 
„natura” şi „forma” poeziei, adică ceea ce con- 
stituie obiectul artei literare, precum şi proble- 
mele care aparţin exprimării artistice. După C., 
frumosul reprezintă o armonie; scopul prim al 
artei se află în ea însăşi, un altul fiind educaţia. 
Fantezia creatoare, căreia i se cere supunere față 
de rațiune, ar afla un sprijin în ştiinţă, iar obiectul 
beletristicii ar îngloba tot ceea ce poate fi expri- 
mat în cuvinte, dar cu respectarea legilor morale. 
Corecţiile pe care C. le-a făcut etimologismului 
latinist se datorează şi perspectivei oferite de 
cunoaşterea folclorului, pe care l-a studiat încă 
din 1831, când a cules şi a notat poveşti, snoave, 
ghicitori şi proverbe, alcătuind prima culegere 
mai mare de expresii şi locuţiuni din Transilvania. 
Interesat în primul rând de valoarea documentară 
a literaturii populare, recomanda notarea exactă, 
fără intervenţii din partea culegătorului. Poeziile 
scrise de C. se disting prin melodicitate şi acura- 
teţe prozodică. A compus o amplă eglogă, tipărită 
într-o primă ediţie în 1833 şi reluată în 1860 sub 
titlul Drama pastorale. Ca şi în celelalte versuri, 
unele de inspiraţie folclorică, el arată predilecție 
pentru universul rustic şi limbajul lui specific. 
Imagini sobre, înviorate de oralitatea populară 
şi de folosirea unor motive fantastice, îi carac- 
terizează în genere stihurile. Un jurnal, publicat 
postum, cuprinzând notații din anii 1836, 1852 
şi 1855, descoperă la C. conștiința importan- 
ței acestui gen de text, în care intră deopotrivă 
însemnări autobiografice, memorial de călătorie, 
istorisiri diverse, reflecții, moralități etc. Și scriso- 
rile către G. Barițiu conturează profilul unui căr- 
turar care, sigur pe adevărurile cucerite, vrea să le 
impună contemporanilor, îndeosebi pe cele refe- 
ritoare la limbă, pentru că —- spune el - aceasta nu 
se cuvine să aibă „îmbrăcăminte după capriţ, ci 
„după sistem”. C. a tradus din Goethe, Manzoni 
şi Eugene Sue, precum şi poeme arabe ori frag- 
mente din scrisorile lui Ovidiu, Lessing, Tasso. 

Cipariu e cap de afiş în multe din disciplinele ştiinţifice 
de azi, cărora le-a dat drept de cetate şi le-a fost părinte 
pe teren românesc. Aşa se întâmplă în bibliografie, bibli- 
ologie sau bibliofilie, în arabistică, arhivistică şi folclor 
[...]. Este, de asemenea, printre primii cercetători ai vechii 

literaturi româneşti, editor şi tipograf, iniţiator şi condu- 
cător de reviste literare, filologice şi politice [...]. Corifeu 
al Bisericii Unite, apărător al cauzei Revoluţiei de la 1848 
şi al drepturilor naţionale ale românilor, inițiator şi mili- 
tant de frunte al Astrei, el s-a dovedit unul din acele spi- 
rite care făuresc o ţară şi o epocă. 

MIRCEA POPA 


SCRIERI: Ecloga, Blaj, 1833; ed. (Drama pastorale), Blaj, 
1860; Elemente de limba română după dialecte şi monu- 
mente vechi, Blaj, 1854; Compendiu de gramateca limbei 
române, Blaj, 1855; Crestomaţia seau Analecte literarie 
din cărţile mai vechi şi noue româneşti, tipărite şi manus- 
crise, începând de la secolul XVI până la al XIX — cu notiţă 
literară, Blaj, 1858; Elemente de poetică, metrică şi versifi- 
caţiune, Blaj, 1860; Elemente de filosofie, I-II, Blaj, 1861- 
1863; Cuvânt la inaugurarea Asociaţiunei Române Tran- 
silvane, Blaj, 1862; Principia de limbă şi de scriptură, ed. 
2, Blaj, 1866; Gramatica limbei române, I-II, Bucureşti, 
1869-1877; Început de autobiografie, îngr. şi pref. Ştefan 
Manciulea, Blaj, f.a.; Jurnal, îngr. şi pref. Maria Protase, 
Cluj, 1972; Poezii, îngr. şi pref. Nicolae Albu, Cluj-Na- 
poca, 1976; Discursuri, îngr. Ştefan Manciulea şi lon 
Buzaşi, pref. lon Buzaşi, Cluj-Napoca, 1984; Opere, îngr. 
Carmen-Gabriela Pamfil, vol. I, introd. Gavril Istrate, 
Bucureşti, 1987, vol. II, introd. Mioara Avram, Bucureşti, 
1992; Pagini literare, îngr. şi postfață Ion Buzaşi, Bucu- 
reşti, 1999; Scientia litterarum, îngr. şi pref. Stela Toma, 
Bucureşti, 2004; Epistolar. 1836-1877, îngr. şi introd. loan 
Chindriş, pref. Eugen Simion, Bucureşti, 2005; Scrieri 
literare, îngr. şi pref. Ion Buzaşi, cuvânt înainte Ion Brad, 
Bucureşti, 2005; Poezii și scrieri religioase, îngr. şi pref. 
Ion Buzaşi, Târgu Lăpuş, 2008. 

Repere bibliografice: Maiorescu, Critice, II, 108-112; 
Pop, Conspect, 125-128; Iorga, Ist. lit. XIX, I, 296-300, II, 
243-247, II, 35-36, 225-226; Ilie Dăianu, Timotei Cipa- 
riu, Bucureşti, 1937; Ştefan Manciulea, Timotei Cipariu 
şi Academia Română, Blaj, 1941; Breazu, Studii, 1, 103, Il, 
78-94; Pervain, Studii, 289-303; Ştefan Manciulea, Timo- 
fei Cipariu şi Astra, Blaj, 1943; ed. îngr. şi pref. lon Buzaşi, 
Blaj, 2001; lon Muşlea, Cercetări etnografice şi de folclor, 
I, îngr. şi introd. Ion Taloş, Bucureşti, 1971, 65-105; Dicţ. 
lit. 1900, 183-185; Valeriu Niţu, Traian Vedinaş, Timotei 
Cipariu. Arhetipuri ale permanenţei româneşti, Cluj- Na- 
poca, 1988; Holban, Literatura, I, 19-23; Mircea Popa, 
Timotei Cipariu. Ipostazele enciclopedistului, Bucureşti, 
1993; Dan Mănucă, Timotei Cipariu, poet, CL, 1999, 4; 
Ioan Holban, Timotei Cipariu, CL, 2000, 2; Dicţ. esenţial, 
183-186; Simion, Ficțiunea, II, 59-60; Timotei Cipariu, 
scriitorul, îngr. Ion Buzaşi, Blaj, 2005; Ion Simuţ, Un 
savant de secol XIX, RL, 2006, 23; Simion, Fragmente, V, 
294-298; Carmen Gabriela Pamfil, Timotei Cipariu, ling- 
vist şi filolog, Iaşi, 2009; Niculina Iacob, loan Chindriş, 
Tradiţie şi inovaţie latinistă în Biblia lui Timotei Cipariu, 
Târgu Lăpuş, 2010. D.M. 

CIPRIAN, G. 
(pseudonim al lui 
Gheorghe Constantin- 
Constantinescu; 
14.V1.1883, Buzău — 
7.V.1968, Bucureşti), 
dramaturg, prozator. 


Tatăl, brutarul Constantin Pană, este originar din 
Cipru. Urmează şcoala primară în Glodeanu-Siliş- 
tea, apoi Liceul „Gh. Lazăr” din Bucureşti (1894-— 
1902). Coleg şi prieten apropiat, în anii liceului, cu 
Urmuz, îl va socoti pe acesta un mentor comporta- 
mental în adolescenţă şi un model în privinţa scri- 
sului. C. obţine licenţa în drept şi litere la Universi- 
tatea bucureşteană (1906) şi diploma de actor la 
Conservatorul de Artă Dramatică, clasa lui C.I. 
Nottara (1907). După o stagiune la Teatrul Naţional 
din Craiova, revine în Bucureşti, la Teatrul Naţio- 
nal, afirmându-se ca unul dintre cei mai redutabili 
interpreţi ai generaţiei sale. Realizează creaţii 
memorabile în piese de Shakespeare (Macbeth, 
Richard al III-lea), Moliere, Ibsen, Schiller, Maxim 
Gorki, Mihail Sorbul. Ca actor, manifestă preferință 
pentru personaje dure, crude, voluntare (Richard 
al III-lea, Macbeth, Engstrand din Strigoii, Jack 
Spintecătorul din Cutia Pandorei ş.a.), pe care le 
gândeşte în tonuri reci, întunecate, cu o relevare 
pronunţată a proceselor de conştiinţă. 

Debutul literar al lui C., neaşteptat, se produce 
târziu, cu un fragment din comedia Omul cu mâr- 
țoaga, publicat în „Sinteza” (1927), dar semne ale 
unei disponibilităţi scritoriceşti se iviseră încă din 
anii Conservatorului. Se pare că în adolescenţă ar 
fi scris o piesă în cinci acte, Somnambulul, lucrare 
pierdută, în care evoca o dragoste pasageră. După 
propria mărturie, a lucrat la Omul cu mârțoaga 
timp de opt ani. Premiera absolută a avut loc la 
Teatrul Naţional din Bucureşti în 1927. Este o piesă 
despre forța implacabilă a destinului, care decide 
traiectorii umane surprinzătoare sau, în termenii 
autorului, „o pildă vie a felului ideal cum e răsplă- 
tită credinţa”. Subiectul poate fi apreciat în des- 
cendenţa scrierilor ibseniene, în sensul realinie- 
rii dominantelor individuale sub influenţa unei 

convingeri fundamentale şi a imperativelor legate 
de înfăptuirea acelei convingeri. În piesă funcţio- 
nează un registru moral şi unul de critică socială. 
Proiectarea pe un fundal etic a valorilor sufleteşti, 
ca şi a nonvalorii, este operată cu instrumentarul 
observatorului lucid şi satiric. Sunt vehiculate, în 
consecinţă, două categorii de personaje: cele la 
care precumpăneşte deschiderea spre credinţă şi 
principii de viaţă normale (Chirică, Varlam, Fira) şi 
cele mânate de egocentrism, oportunism derizoriu, 
fals moral (Ana, Nichita, Proprietarul). Amărâtul 
arhivar Chirică îşi consacră timpul, priceperea, 
economiile, îşi neglijează familia şi îşi sacrifică 
imaginea publică pentru o aparentă himeră: calul 
Faraon al V-lea, „regele gloabelor”, care soseşte 
mereu ultimul în cursele de pe hipodrom. El vede 
izbânda acolo unde toţi declară, cu autoritatea ver- 
dictului definitiv, falimentul. La polul opus înţe- 
legerii vieţii, cinicul seducător Nichita proclamă 
instinctul primar drept lege a existenţei. „Cazul” 
Chirică poate fi considerat o variantă mistică a 
temei donquijotismului, terminată cu triumful 
visătorului, care se dovedeşte, paradoxal, un recep- 
tor mai lucid al realităţii. Cel părăsit de soţie şi de 
prieteni, batjocorit în fel şi chip de gazete, ridiculi- 
zat de curioşii grăbiţi să-i sancţioneze nebunia, se 
metamorfozează treptat într-un fel de mucenic, de 
martir care îşi îndură calvarul fără să crâcnească. 
Miracolul îndelung aşteptat se produce: mâr- 
țoaga câştigă cursă după cursă, iar proprietarul ei 
începe să fie adulat de mulţimea care, în delir, se 
comportă exact ca în fața unui „sfânt”. Explicaţia 
acestei minuni de semn expresionist punctează 
asocieri între suferința protagonistului şi calvarul 
lui lisus: „Fiindcă el singur a văzut ce toţi laolaltă 
n-au fost în stare să vadă. Fiindcă l-au lovit cu bice 
şi acuma simt nevoia să-i lingă rănile”. Un personaj 
intermediar în economia demonstraţiei, Varlam, 
are esenţă gogoliană (unii critici l-au văzut ca pe un 
Cicikov, deşi unul pozitiv) şi rol demitizator, rela- 
tivizând în momente bine alese lucrurile. Dincolo 
de valoarea literară, Omul cu mârțoaga dispune de 
evidente virtuţi teatrale, relevate de un pregnant 
simţ al dialogului şi de o bună ştiinţă în materie 
de arhitectonică dramatică, fără însă ca aceasta 
să eşueze în tehnicism. Introspecţiile psihologice 
sunt efectuate cu decizie, satira este bine structu- 
rată, iar umorul, cu note uneori groteşti, punctează 
inteligent acţiunea preponderent gravă. Piesa a 
cunoscut o carieră scenică remarcabilă în deceniul 

următor premierei, fiind tradusă şi jucată la Berlin, 
Praga, Berna, Paris, mai târziu şi în teatre de limbă 
rusă, polonă sau engleză. A doua piesă importantă 
a lui C. este Capul de răţoi, scrisă în 1938, reprezen- 
tată la Teatrul Naţional din Bucureşti şi publicată 
în 1940. Neîncadrabilă într-un gen dramatic exact, 
scrierea amestecă pamfletul cu farsa, parabola cu 
expozeul simplu, direct, sarcasmul cu pledoaria 
umanitară şi cu meditaţia, rezultatul fiind o lucrare 
în egală măsură lirică şi burlescă şi, în acelaşi timp, 
punctul cel mai înalt al histrionismului cultivat de 
personajele lui C. Tema de fond abordează nevoia 
de evadare dintr-un mediu sufocat de practici şi 
de automatisme golite de sens, adică evadarea din 
conformism. Punctul de plecare este unul real, 
situat în anii adolescenţei dramaturgului: existența 
„bandei pahucilor” de la Liceul „Gh. Lazăr”, for- 
mată din patru prieteni — Ciriviş (Urmuz, pe atunci 
Dem. Demetrescu-Buzău, evocat sub numele 
Mitică şi într-o secvenţă din Cutia cu maimuțe), 
Bălălău (Alexandru Bujoreanu), Pentagon (Costică 
Grigorescu), Macferlan (C. însuşi). Reîntâlnirea 
lor, la maturitate, îi adună într-o asociaţie ad-hoc, 
intitulată „Capul de răţoi”, care îşi propune, prin 
farsă şi logică absurdă, să se opună unei normali- 
tăți obosite. Cei patru încearcă să racoleze adepţi 
(şi chiar o fac) printre privitorii întâi contrariaţi, 
apoi scandalizațţi şi, în final, convertiți la originala 
lor filosofie existenţială, care optează pentru iluzie 
ca singură modalitate de supravieţuire. În practică, 
ea presupune zdruncinarea cu orice preţ a rutinei, 
a tiparelor existenţiale şi sociale anchilozate, prin 
farse, bufonerii şi pozne de tot felul, puse la cale 
de cei patru „pahuci” ce-şi au sediul într-o casă/ 
„castel aerian” situat într-un copac. Capul de răţoi 
era o noutate absolută în peisajul literar româ- 
nesc, propunând alternativa absurd-nonconfor- 
mistă realităţii terne de fiecare zi. Obiectivele şarjei 
satirice sunt inerția, falsul, laşitatea. Neîndoielnic, 
Capul de răţoi, această „parabolă în duh urmu- 
zian, care îşi disimulează înţelesul simbolic prin 
verva ludică” (Florin Faifer), are ascunse în nara- 
țţiunea dramatică filoane tragice, ţinând de alte- 
rarea esenței umane. Chiar dacă nu sunt sondate 
direct, pulsaţia lor nu poate fi ignorată. Pe de altă 
parte, unele îngroşări în registrele ilogicului şi gro- 
tescului apar ostentative şi diminuează valoarea 
întregului. Considerată prin raportare la momen- 
tul apariţiei în dramaturgia românească, piesa lui 
C. poate fi socotită o scriere preionesciană. Alte 

câteva tentative ale autorului sunt nesemnifica- 
tive. Nae Niculae, comedie didactică, reprezentată 
de Compania Bulandra-Maximilian-Manolescu- 
Storin în 1928, nu dispune de o structură compo- 
zițională performantă şi sub raportul spectacolului 
a fost o cădere. Dorindu-se „pledoarie pentru pace 
şi omenie”, piesa prezintă avatarurile aprodului 
de tribunal Nae Niculae, blestemat de un individ 
căruia îi produce, fără voie, necazuri. Prin urmare, 
după moarte nu este primit nici în rai, nici în iad, 
dar primeşte protecţia Prichindelului (personaj 
pozitiv), graţie căruia poate să își ducă la îndepli- 
nire idealul de armonie universală. Textul avan- 
sează metafora disputei de ordin moral, angajată 
între principiile binelui şi ale răului, surprinse prin 
intermediul existenţei omului de rând. Partea a 
treia a piesei, ce păcătuieşte prin elementele marcat 
teziste şi retorica grandilocventă, va fi dezvoltată 
într-un text nereprezentat, dar publicat postum 
(„Manuscriptum”, 1973): Ioachim, prietenul popo- 
rului urmăreşte revenirea lui Nae printre oameni, 
după reîncarnare, în ipostaza prinţului Ioachim şi 
apoteozează eforturile de înţelegere între adversa- 
rii de orice fel. Tot nereprezentată, Un lup mâncat 
de oaie (1947) este o farsă cu redusă importanţă 
literară şi teatrală, pe motivul „păcălitorului păcă- 
lit”. În 1933 C. răspunde favorabil, şi eficient, solici- 
tării lui lon Luca de a colabora la rescrierea dramei 
religioase a acestuia, uda din Cariot, respinsă ante- 
rior, în două rânduri, de Naţionalul bucureştean. 
Scrierilor originale destinate scenei C. le alătură 
două traduceri, Tată fără voie de Luigi Pirandello şi 
Banii de Octave Mirbeau, precum şi dramatizarea, 
sub titlul Cocoșatul de la Notre-Dame, a romanului 
lui Victor Hugo. 

C. este şi autorul câtorva volume de proză. 
Romanul Sof ori făr' dă sau Odiseea lui Haralambie 
Cutzaftachis (1936) relatează povestea pseudo- 
veselă a unui samsar mărunt, obsedat de logica 
ascunsă a adversităţii originare dintre numerele 
cu soţ şi cele fără soţ. Până la un punct, personajul 
se înrudeşte cu Chirică prin credinţa, uneori fana- 
tică, într-un destin favorabil; dar, spre deosebire 
de „omul cu mârţoaga”, are îndoieli şi o „teamă de 
necunoscut” generală, care diluează mult această 
credinţă sprijinită pe asimilarea exclusivă a unei 
idei. Rezultatul nu poate fi decât pierderea oricărui 
câştig şi transformarea personajului într-un fel de 
măscărici cu mişcări, atitudini şi comportamente 
aberante. Asumându-şi acest rol, Haralambie 

atrage atenţia asupra absurdului unei existenţe 
care, pentru a fi suportată, trebuie convertită în 
spectacol. După ce îşi joacă (şi câştigă) propriaviaţă 
la ruletă, protagonistul alunecă totuşi într-un mis- 
ticism fanatic, socotind voinţa divinității ca fiind 
singura în măsură să ofere răspuns tuturor îndo- 
ielilor sale. Povestea întâmplărilor prin care trece 
în mijlocul unei lumi dure, insensibile, cea a cazi- 
nourilor, se desfăşoară însă fără un crescendo bine 
supravegheat, într-un regim de lejeritate răsfrânt 
defavorabil asupra impresiei artistice de ansamblu. 
Respectând tipicul genului, două scrieri de factură 
memorialistică, intitulate Cutia cu maimufe (1942) 
şi Măscărici şi mâzgălici (1958), reconstituie eta- 
pele formării lui C. ca om de scenă şi de litere, ofe- 
rind simultan imaginea lumii în care această for- 
mare a fost posibilă. Volumul din 1942 cuprinde 
amintiri legate de familie, de viaţa scriitoricească, 
teatrală şi cazonă. Evocările sunt susţinute de un 
patos reţinut, de vervă şi umor, portretele benefici- 
ază de tuşe rapide şi decise. Pentru istoria literară 
deosebit de importante sunt amintirile privitoare 
la Urmuz. Portretistul dispune de un simţ ager al 
observaţiei şi de capacitatea de a surprinde esenţi- 
alul unei existenţe. Notaţiile includ, fără ostentaţie, 
calităţi şi defecte omeneşti, oferind deseori date 
inedite asupra unor personalităţi care au decis des- 
tinele teatrului românesc sau ale literaturii noastre. 
Celălalt op memorialistic rotunjeşte imaginea unei 
existenţe construite ca spectacol, susținând, deşi 
nu întotdeauna direct, necesitatea histrionismului 
ca punct nodal al acesteia. Considerarea critică a 
operei lui C. relevă un scriitor inegal, oscilând între 
realizări superlative şi însăilări, un autor noncofor- 
mist, dispunând de un remarcabil simţ al umorului 
şi al ridicolului, un creator în care se alătură două 
ipostaze: omul de teatru şi omul de litere, care îşi 
întretaie deseori traiectoriile, completându-se şi 
sprijinindu-se reciproc. 

Privită cu lupa, comedia Omul cu mârțoaga de G. 
Ciprian este un mozaic de toate varietățile teatrale câte 
au putut intra în experiența unui actor (Ibsen, Strindberg, 
Pirandello). Unele scene sunt clișee dramatice, introduse 
fără vreun folos. [...] Sudura pietricelelor este însă trai- 
nică și piesa rămâne de un efect extraordinar. Ea e come- 
die pentru spectatorul superficial. De fapt piesa e un 
„mister” şi deocamdată unica scriere teatrală veritabil 
mistică. [...] În ea găsim cea mai adâncă demonstraţie că 
providența divină există și cea mai completă exteriorizare 

a tensiunii sufleteşti ce se cheamă credinţă. G. Ciprian s-a 
revelat ca un mic Calderon al nostru. 
G. CĂLINESCU 


SCRIERI: Omul cu mârțoaga, Bucureşti, 1927; ed. Bucu- 
reşti, 1983; Nae Niculae, Bucureşti, 1928; Sof ori făr' dă 
sau Odiseea lui Haralambie Cutzaftachis, Bucureşti, 
1936; Capul de răţoi, Bucureşti, 1940; Cutia cu maimuțe, 
Bucureşti, 1942; Măscărici şi mâzgălici, Bucureşti, 1958; 
Scrieri, I-II, pref. Petre Pintilie, Bucureşti, 1965; Scrisori 
către Dumitru Trancă, îngr. Marcela Chiriţă, Buzău, 1996. 
Repere bibliografice: Sadoveanu, Scrieri, V, 334-340, 
514-516; Tudor Arghezi, G. Ciprian, „Bilete de papa- 
gal”, 1928, 26, 30; Lovinescu, [G. Ciprian], RP 1930, 3622; 
Perpessicius, Opere, IX, 429-433; Călinescu, Opere, III, 
104-108; Octav Şuluţiu, „Capul de rățoi”, G, 1941, 5; Căli- 
nescu, sf. lit. (1941), 835-836, Ist. lit. (1982), 921; Piru, 
Panorama, 430-433; Crohmălniceanu, Literatura, III, 
77-90; Brădăţeanu, Istoria, Il, 335-343; Mîndra, Jocul, 
164-174; Vartic, Modelul, 242-250; Florin Faifer, Frumo- 
şii nebuni ai lui G. Ciprian, CRC, 1983, 24; I. N. [lonuţ 
Niculescu], G. Ciprian, TTR, 1983, 7-8; Valentin Silvestru, 
„Omul cu mârțoaga”, RL, 1989, 42; Dicţ. analitic, 1, 118- 
119; Ghiţulescu, Istoria, 44-47; Dicţ. esenţial, 186-188; 
Dicţ. scriit. rom., L, 599-602; Dionisie Vitcu, Actorul cu 
mârțoaga sau File din viaţa OMULUI Haralambie Cut- 
zaftachis, laşi, 2005; Manolescu, Istoria, 791-792; Florin 
Faifer, Dramaturgi români, laşi, 2012, 78-84. CP, E.L. 


CIREŞ, Lucia (20.XI1.1943, Ustia-Chişinău), etno- 
log, istoric literar. Este fiica Tatianei Cireș (n. Gat- 
cina), funcţionară, şi a lui Iuliu Cireş, preot. Face 
studiile secundare (1957-1961) la Salonta şi Cluj, 
iar pe cele universitare la Facultatea de Filologie a 
Universității „Al. 1. Cuza” din Iaşi (1963-1968), după 
care este încadrată cercetător ştiinţific la Centrul 
de Lingvistică, Istorie Literară şi Folclor (azi Insti- 
tutul de Filologie Română „A. Philippide”) din 
Iaşi. Contribuie, printr-o îndelungată şi laborioasă 
investigaţie de teren, la alcătuirea Arhivei de Fol- 
clor a Moldovei şi Bucovinei. Şi-a luat doctoratul 
în filologie la Universitatea din Cluj-Napoca (1997) 
cu teza Colindatul şi colindele în Moldova. După 
1989 a predat cursul de etnografie la Facultatea de 
Geografie ieșeană. Colaborează cu studii şi articole 
la reviste academice şi de cultură, precum „Anuar 
de lingvistică și istorie literară”, „Anuarul Muze- 
ului Etnografic al Moldovei”, „Revista de etnogra- 
fie şi folclor”, „Revista de lingvistică şi ştiinţă lite- 
rară”, „Cronica”, „Ateneu”, „Dacia literară”, „Revista 
română”, Timpul” ş.a. A primit, împreună cu colec- 
tivul care a elaborat Dicţionarul literaturii române 
de la origini până la 1900 (1979; Premiul „Timotei 

Cipariu” al Academiei RSR). Participă la realizarea 
mai multor lucrări colective din domeniul etno- 
logiei, dar și a Dicţionarului general al literaturii 
române (I-VII, 2004-2009), distins pentru primele 
două volume (2004) cu Premiul „B.P Hasdeu” al 
Academiei Române. 

Pe lângă importanţa ştiinţifică reală, cercetarea 

monografică Descântece din Moldova (1982), pe 
care C. a realizat-o în colaborare cu Lucia Berdan, 
a avut şi semnificaţia sfidării politicii culturale 
a timpului, descântecele fiind socotite sub regi- 
mul comunist o manifestare de obscurantism. 
Într-un amplu studiu autoarea stăruie asupra 
instrumentarului poetic: eufemisme, elemente 
criptice, simboluri, simbolistica numerelor şi a 
culorilor, se opreşte asupra tipurilor de discurs, 
subliniază marea lor diversitate de forme poetice. 
O bogată antologie de texte (391 de piese) faci- 
litează cunoaşterea tipologiei compoziționale a 
descântecelor: tipuri simple (denumirea agentu- 
lui nociv), invocaţii, porunci şi exorcisme, analo- 
gii, analogii narative, analogii directe și indirecte, 
forme magice şi parodii. Substanţialele capitole 
de note şi variante, bibliografia, indicii şi glosarul 
fac din Descântece din Moldova o lucrare de refe- 
rinţă. Cealaltă carte, Colinde din Moldova (1984), 
spulberă prejudecata că în Moldova nu există 
colindă propriu-zisă. Autoarea adună și supune 
analizei argumentele care pledează în favoarea 
existenţei colindei în spaţiul etnofolcloric amin- 
tit, iar corpusul de texte (256) confirmă această 
opinie, reprezentând, chiar dacă inegal (în funcţie 
de frecvenţa tipurilor), toate categoriile colindei: 
protocolare, cosmogonice, profesionale, familiale, 
edificatoare şi moralizatoare, biblice şi apocrife, 
colinde-baladă, colinde-cântec, netipologizate şi 
contaminate. De remarcat cercetarea minuțioasă a 
colindei în contextul ritual şi social în care se des- 
făşoară, iar în indicele de refrene bogăţia de forme 
pe care o îmbracă străvechiul „lerui-ler”. O anexă 
cuprinde principalele tipuri melodice ale colindei 
din Moldova, transcrise de Florin Bucescu şi Viorel 
Bârleanu. 
SCRIERI: Dicţionarul literaturii române de la origini 
până la 1900 (în colaborare), Bucureşti, 1979; Descântece 
din Moldova (în colaborare cu Lucia Berdan), Iaşi, 1982; 
Colinde din Moldova, Iaşi, 1984; Adjudeni — șase veacuri 
de prezenţă catolică pe Valea Siretului (în colaborare), 
coordonator Dănuţ Doboș, Iași, 2005. Culegeri: Între 
două lunci cu flori, posttaţa edit., Iași, 1972. 

310-311; Silvia Ciubotaru, Lucia Cireş, „Buletinul Insti- 
tutului de Filologie Română «A. Philippide»”, 2003, 4; 
Datcu, Dicţ. etnolog., 235-236. I.D. 


CIREȘ, Vasile (9.[11.1866, Hurdugi, azi Dimitrie 
Cantemir, j. Vaslui — c. 1930), folclorist. Este fiul lui 
Ştefan Cireş, ţăran. A făcut şcoala la Iaşi, avându-l 
profesor pe Aron Densuşianu, apoi tot aici a urmat 
Facultatea de Litere şi Filosofie. A fost profesor de 
limba română la Focşani (1888) şi la gimnaziul din 
Târgovişte (1892). Din 1893 predă limba şi litera- 
tura română la Seminarul „Veniamin Costachi” din 
Iaşi, iar din 1904 la Gimnaziul „Ştefan cel Mare” 
din acelaşi oraş. În 1907 îşi termină şi studiile de 
drept. În 1903-1904 C. tipăreşte singur revista 
politică „Libertatea”, în care îşi precizează poziţia 
deţinută în Partidul Naţional Liberal. A scos, tot 
la Iaşi, publicaţiile „Orientul” (1904) şi „Reforma” 
(1926). Articole politice a mai scris şi în ziarul 
„Propaganda”, unde semna Myrtil, în „Liberalu!” şi 
„Gazeta liberală”. 

În teza de licenţă, Consideraţiuni estetice asupra 
poeziei populare române (1888), C. demonstrează 
precaritatea cercetărilor de estetică a folcloru- 
lui şi încearcă să elucideze conceptul. El discută 
mijloacele artistice ale poeziei populare, urmă- 
rind şi influenţa acesteia asupra poeţilor români. 
Lucrarea a fost aspru criticată de M. Schwarzfeld, 
care îi imputa, cu justeţe, lacune în informaţie, 
precum şi opinia eronată privitoare la contribu- 
ţia lăutarilor în crearea folclorului. C. a publicat în 
ziarele „Lupta”, „Propaganda, precum şi în revista 
„Arhiva” studii şi articole pe care le-a reunit în 
volumul Studii (1899). Comentariile ample despre 
Ion Neculce, expunerea unor principii de critică 
literară (după modelul lui C. Dobrogeanu-Gherea) 
sunt didacticiste şi lipsite de interes. Alte pagini 
tratează chestiuni de limbă sau probleme ale învă- 
țământului secundar. 

SCRIERI: Consideraţiuni estetice asupra poeziei populare 
române, Focşani, 1888; Legende şi poezii pentru învăţă- 
mântul istoriei, Focşani, 1892; Studii, laşi, 1899. 

Repere bibliografice: M. Schwarzfeld, „Consideraţiuni 
estetice asupra poeziei populare române”, „Arhiva”, 1889 
1890, 5; V. I. Atanasiu, Doi folclorişti, LUP, 1890, 1142; 
Dicţ. lit. 1900, 185; Datcu, Dicţ. etnolog, 236-237. L.Cş. 

CIRIMPEI, Victor (15.11.1940, Drăgăneşti-Bălţi), 
folclorist. Este fiul Elizabetei (n. Mandraji) și al lui 
Alexandru Cirimpei, ţărani. După școala medie 
absolvită în satul natal (1958), a urmat Facultatea 
de Istorie și Filologie a Universităţii de Stat din 
Chişinău (1958-1964) şi stagiul de doctorat la 
Institutul de Literatură Universală „Maxim Gorki” 
din Moscova (1964-1967), unde își susţine în 1968 
teza Procese contemporane în folclor. În acelaşi an 
este angajat cercetător științific inferior la sectorul 
de folclor de la Institutul de Limbă și Literatură, 
apoi cercetător științific superior la acelaşi institut, 
secția de etnografie și arte (1973-1991), la Institutul 
de Etnografie și Folclor, iar din 1997 la Institutul de 
Literatură și Folclor (din 2006 Institutul de Filologie) 
al Academiei de Științe din Chișinău. C. debutează 
în „Kișiniovskii Universitet” (1964) cu Pagină de 
lirică populară. Dragostea unde se pune face inima 
cărbune, debutul editorial individual constituin- 
du-l lucrarea în limba rusă Folklior i sovremennosti 
(1974). Colaborează la „Limba și literatura moldo- 
venească”, „Revista de lingvistică și știință literară”, 
„Nistru”, „Limba română”, „Sigma, „Basarabia”, 
„Revista de etnografie și folclor”, „Metaliteratură”, 
„Anuarul Institutului de Etnografie și Folclor 
«Constantin Brăiloiu»”, „Sovetskaia etnografia”, 
„Kodrî”, „Literatura și arta” ş.a. 1 s-au acordat mai 
multe distincţii, printre care Premiul „S. FI. Marian” 
al Academiei Române pentru lucrarea colectivă Câr 
îi Maramureșul... (1993). 

C. a făcut parte din câteva echipe de folclo- 
riști care au întreprins anchete pe teren atât în 
Basarabia, cât și la românii din Nordul Bucovinei, 
în Ucraina Centrală, Caucazul de Nord ş-a., din 
care au rezultat numeroase culegeri colective: 
Folclor din părţile Codrilor (1973), Folclor din 
Bugeac (1982), Folclor din nordul Moldovei (1983), 
Folclor din stepa Bălţilor (1986), Eu cânt codrului 
cu drag, Folclor moldovenesc din sate nord-cauca- 
ziene (1987). A participat în calitate de redactor-se- 
cretar la elaborarea corpusului în şaptesprezece 
volume Creația populară moldovenească, în cadrul 
căruia îngrijește volumul Snoave și anecdote (1979) 
şi, în colaborare, Folclorul copiilor (1978), Teatru 
popular (1981). Este coautor al volumelor de studii 
Genuri şi specii folclorice (1972), Relaţii folclorice 
moldo-ruso-ucrainene. Semnează articole despre 
preocupările folclorice ale lui Dimitrie Cantemir, 
Ion Neculce, B.P Hasdeu. Cercetător scrupulos, C. 
investighează din mai multe perspective folclorul, 

în mod special speciile umoristice, dar şi cultura 
arhaică, cu accent pe mitologia populară, lucră- 
rile sale remarcându-se prin perseverenţă şi des- 
chiderea de orizont a abordării spre diverse arii 
geografice. 


SCRIERI: Genuri şi specii folclorice (în colaborare), Chi- 
șinău, 1972; Folklior i sovremennosti, Chişinău, 1974; 
Realizări ale folcloristicii timpurii moldoveneşti, Chiși- 
nău, 1978; Creaţia populară (în colaborare), Chișinău, 
1991; Argumente basarabene, Chișinău, 2006. Culegeri: 
Snoave şi anecdote, introd. edit, Chișinău, 1979; Ace 
pentru cojoace, pref. lon Hadârcă, postfaţa edit., Chiși- 
nău, 1985; Crestomaţie de folclor moldovenesc (în cola- 
borare), Chişinău, 1989; Soare nou răsare, pref. edit., 
Chișinău, 1990; Cât îi Maramureşul..., Chişinău, 1993 (în 
colaborare); Pozne cu alde Păcală, pref. edit., Chișinău, 
2007; Folclor românesc de la est de Nistru, I-II, Chișinău, 
2007 (în colaborare); Pătărănii folclorice ale românilor 
sovietici din Basarabia, stânga Nistrului, nordul Bucovi- 
nei, nordul Transilvaniei, Caucazul de vest, introd. edit., 
Chișinău, 2008. 

Repere bibliografice: Eugen Rusev, Corelaţia folclor — 
cronografie, „Nistru”, 1978, 8; Andrei Hâncu, O samă 
de cuvinte, LA, 1978, 14 septembrie; Efim Junghietu, 
Sergiu Moraru, Noi volume din seria „Creaţia populară 
moldovenească”, „Nistru”, 1982, 9; Ion C. Chiţimia, „Rea- 
lizări ale folcloristicii timpurii moldoveneşti”, LL, 1983, 
2; Iordan Datcu, „Soare nou răsare”, REF, 1992, 1; Datcu, 
Dicţ. etnolog., 237, Iordan Datcu, Tradiţii din Mara- 
mureş, Bucureşti, 2009, 197-198; Alexandru Burlacu, Un 
fenomen complex: Victor Cirimpei, LA, 2010, 11 februa- 
rie; Apetri, Atitudini, 147-148; lon Ciocanu, Cărțile din 
noi, Chişinău, 2011, 212-216. S.M., A.Bn. 


CISEK, Oscar Walter 
(6.XI1.1897, București 
— 30.V.1966, București), 
eseist, traducător. 


Fiu al unei mame originare din orășelul est-bran- 
denburgic Crossen (n. Voneberg) și al unui comer- 
ciant provenit din Boemia, a fost inițial botezat 
Oscar Lucca, dar mai târziu își alege pseudonimul 
Walter, în onoarea trubadurului Walther von der 
Vogelweide. Urmează la București Școala 

Evanghelică (1904-1917), însă, tentat de literatură, 
debutează în 1919, aproape concomitent, cu arti- 
cole, traduceri, proză și versuri în publicaţii sibiene 
precum „Deutsche Tagespost” și „Ostland”, colabo- 
rând și la brașovenele „Neues Ziel” și „Kronstădter 
Zeitung”, apoi, după căsătoria cu artista plastică și 
traducătoarea Henriette Mateescu, ce va exercita 
un rol influent în formarea sa de critic de artă, va 
audia cursurile Facultăţii de Germanistică și Istoria 
Artei la Universitatea „Ludwig Maximilian” din 
Miinchen (1921-1923), fără a-și finaliza studiile. 
Întors în ţară, începe o prodigioasă activitate publi- 
cistică la reviste românești („Cugetul românesc”, 
„Gândirea”, la care se remarcă prin cronica plas- 
tică, „Ideea europeană”, „Cuvântul”, „Universul lite- 
rar”, „Adevărul literar și artistic”, „Cultura”, „Con- 
timporanul”, „Revista Fundațiilor Regale” ș.a.), dar 
continuând și la cele germane frecventate anterior, 
precum și la „Klingsor” din Brașov, „Literarisches 
Echo” din Berlin, „Prager Presse” (și suplimentul 
său „Dichtung und Welt”), „Der Kleine Bund” din 
Berna, cu contribuţii despre literatura română, 
prezentări și traduceri din poeții interbelici, iar mai 
târziu (din 1954), cu publicistică, eseuri și proză la 
„Neuer Weg” și „Neue Literatur”. O vreme (1925-— 
1928) editează, în cadrul Fundaţiei „Principele 
Carol”, revista lunară „Nachrichten aus Rumânien”. 
Debutează editorial în 1929 cu volumul de poves- 
tiri Die Tatarin, publicat la Hamburg și primit bine 
în Germania, unde va apărea majoritatea romane- 
lor și nuvelelor sale, unele cu tematică românească 
(Unbequeme Liebe, 1932, Der Strom ohne Ende, 
1937, Vor den 'Toren, 1950), exceptându-l pe ulti- 
mul, Reisigfeuer, editat în două volume mai întâi la 
Bucureşti în 1960-1963 (tradus în româneşte - Pâr- 
jolul), dedicat răscoalei lui Horea, Cloșca și Crișan 
și tributar realismului socialist. Angajarea în Servi- 
ciul de Presă al Ministerului Afacerilor Externe 
(1924-1930) îi deschide calea spre cariera diploma- 
tică, exercitată ca atașat de presă și cultural la Viena 
(1930), Praga (1932-1937) și Berlin (1939-1940), cu 
reveniri, între timp, în centrala de la București. 
După intervalul 1941-1946, petrecut la Direcţia de 
Presă și Propagandă a aceluiași minister, va fi 
numit consul general al Legaţiei Regale a României 
la Berna (1946-1947). Concediat în 1948, are de 
suportat consecinţe, fiind deținut de la sfârșitul lui 
august 1952 până în martie 1954. Exclus din Uniu- 
nea Scriitorilor încă din 1948, va fi reprimit, după 
reabilitarea politică, peste zece ani. Membru al 

PEN-Clubului și al Societății Deutsches Schrifttum 
din Berlin (1930), al Academiei de Arte din Berlinul 
răsăritean (1962), este distins, în țară, în 1963, cu 
Premiul de Stat, iar ulterior i se decernează Premiul 
„Ion Creangă” al Academiei Române pentru roma- 
nul Pârjolul. 

Personalitate culturală marcantă, afirmat 
mai întâi ca eseist și cronicar plastic și literar, 
apoi ca prozator de expresie germană, conștient 
însă de apartenenţa la cele două spații ideatice, 
între care mediază în ambele sensuri, nu numai 
în eseistică, ci și prin numeroase traduceri din 
literatura română, C. ilustrează bilingvismul (și 
multiculturalismul) în esenţa sa nobilă și o voca- 
ție europeană. Ampla activitate publicistică, 
desfășurată cu precădere în primul deceniu al 
perioadei interbelice, în reviste românești și ger- 
mane din ţară și din străinătate, demonstrează 
cu prisosință implicarea în evoluția și propa- 
garea culturii noastre. Valoros cronicar plastic, 
organizator de expoziţii ale artiștilor români și 
peste graniță, comentator și conferenţiar dintre 
cei mai avizaţi ai fenomenului artistic și literar 
european și autohton, C. este, totodată, cum a 
remarcat Dan Grigorescu, unul din contributorii 
temeinici ai filosofiei românești a culturii la defi- 
nirea specificului național. Un text de referință, 
Sufletul românesc în artele plastice, conferință 
din 1928, publicată însă postum, mai întâi în 
„Manuscriptum” în 1971, reluată apoi în culege- 
rea Sufletul românesc în artă și literatură (1974), 
dezvoltă teoria specificului de la arta populară 
la cea modernă, specific exprimat inconștient 
(și anistoric) prin categoria dorului. În consens 
cu teoreticienii vremii, care concep istoria artei 
ca istorie a spiritului, întrevede, plecând de la 
ornamentică, predispoziția către „neîntrerupta 
deschidere a spațiului” (nelimitându-l, ca Lucian 
Blaga, la plai) ca o trăsătură românească distinc- 
tivă. Modul liber de tratare a raportului dintre 
fundal și motiv în scoarțele țărănești, extrapo- 
lat la pictura lui Ștefan Luchian, pe care o con- 
sideră exponențial românească (spre deosebire 
de impresionismul idealizator grigorescian, cum 
crede), ar explica predominarea peisajului în pic- 
tura autohtonă și nu a portretisticii. În cazul lui 
Constantin Brâncuși - „unul dintre puținii înain- 
tași de seamă ai sculpturii moderne europene” și 
„una din cele mai rare apariţii în istoria sculptu- 
rii” —, vede în concepția lui „formală” înrudirea 

În prim plan: lon Marin Sadoveanu, 
N.I. Herescu şi O.W. Cisek 

de fond cu arta țărănească. Evoluţia peisajului în 
pictură îl preocupă de timpuriu, mai întâi într-un 
articol din „Ostland” (1919), apoi într-un eseu din 
„Gândirea”, intitulat Omul și peisajul (1925), în 
care analizează deplasarea interesului de la figura 
umană, dominantă în Antichitate, la peisajul 
autonom al pictorilor noștri, unde constată inter- 
pretarea foarte personală a detaliului concret. 
Studiul pe care i-l consacră lui Theodor Aman 
în 1928 în „Gândirea” (reluat în monografia din 
1931) delimitează în tușe clare, dar fin nuanţate, 
contribuţia primului pictor „artist” român, căruia 
îi schițează un memorabil portret: „În felul lui 
şi-n atmosfera Bucureștilor dintr-a doua jumă- 
tate a secolului lui Eminescu, Theodor Aman 
era om de lume, cavaler desăvârșit, dascăl mult 
admirat, diletant care știa să farmece societatea 
cu sunetele violoncelului său; era un grandseig- 
neur”. Îi pune în evidență formaţia enciclopedică 
şi cultura universală, calităţile meșteșugului, iar 
dacă nu întrezărește „un pictor mare”, „revoluți- 
onar”, recunoaște în el „primul gravor român de 
incontestabilă însemnătate”, urmat, din păcate, 
de prea puțini discipoli. C. socotește că pasiunea 
pentru grafică, manifestă în intervalul 1872-1890, 
ar contura superioritatea gravorului în câteva 
preţioase portrete ale unor personalități istorice 
și culturale (Regele Carol 1, Ion Heliade Rădulescu, 
Cezar Bolliac, precum şi Autoportret sau portretul 
mamei sale), dar și în tipuri de țărani și de ţigănci 
(un motiv pe care îl introduce în arta noastră plas- 
tică), în scene orientale sau inspirate din realită- 
țile cotidiene (Bivolii, Chirigiul, Înjugatul boilor 

ş.a.), caracterizate de o „expresivitate mai mare a 
greutăţii vitale, care stăpânește aspectul exterior 
al motivelor”. Cunoscător al tuturor tainelor meș- 
teșugului gravurii, Aman ajunge la „minunate 
umbre și adâncimi catifelate”, „grandseigneurul” 
dovedindu-se „un înțelegător al pământului și al 
vieţii românești”, îndeosebi al „răsuflării șesului” 
din preajma Bucureștilor. Și mai înainte cronica- 
rul îi îndemnase pe artiști la filtrarea prin propria 
sensibilitate a învățăturii dobândite de la „marii 
pictori ai secolelor trecute” și la apropierea „tot 
mai mult și tot mai fanatic de imaginile pămân- 
tului românesc” (Marginale la o cronică artistică 
nescrisă). O demonstrație suplu argumentată 
întreprinde C. în studiul Luchian și depășirea 
impresionismului (1946), unde susţine teza fle- 
xibilității artistice a pictorului în căutarea măies- 
triei. Preocupat de dominante, fie coloristice, fie 
grafice, Luchian ar tinde, atât în unele peisaje, 
cât și în ciclul floral, către o „consistenţă spiritu- 
alizată a culorilor pure, a strălucirilor duse până 
la imaterializare”, evitând patetismul ori decla- 
maţia. În zugrăvirea adevărului uman, creația 
lui Luchian ar fi o „artă cu trăsături eroice”. Cu 
un ochi mereu scrutător, atent la cele mai sen- 
sibile modificări în evoluţia picturii românești, 
pe care o compară neîncetat și temeinic cu cea 
universală, C. se dovedește, în egală măsură, un 
spirit incisiv, cu menirea asanării falselor sclipiri 
temporare, virulent și față de diletantismul critic, 
sancționat cu o ironie nimicitoare (Contraste și 
împotriviri). Poziţia echilibrată a comentatoru- 
lui se întrevede continuu, ținând cumpăna între 
afirmarea artei naţionale și noile curente ivite, 
care, exceptând expresionismul, ar fi „dăună- 
toare” din pricina relativismului lor „ce între- 
buințează realitatea numai pentru simbolizarea 
spiritului” (Expoziţia internațională a revistei 
„Contimporanul”). El nu se lasă impresionat de 
„marele artist și mult talentatul farsor Picasso”, 
analizând cu fin discernământ tendințele artis- 
tice ale contemporaneităţii. Cronicar al fenome- 
nului artistic la zi, nu pierde nici un prilej de a 
prezenta evenimente artistice, expoziții ale picto- 
rilor, sculptorilor și graficienilor, deschizându-le 
calea spre afirmare publică, lista articolelor, inse- 
rate în antologia postumă Eseuri și cronici plas- 
țice (1967) fiind destul de lungă. Adeseori inco- 
mod, atrăgându-și animozitățţi și înverșunări, C. 
a jucat un rol de prim ordin în educarea gustului 

public și în formarea unei științe a privirii, înce- 
pând cu un „abecedar” de noţiuni, în combaterea 
energică a „mediocrității supraestimate” de pro- 
tecționismul societăţii de atunci, în susținerea și 
impunerea valorilor autentice ale artei noastre 
plastice. El este, și prin expresia foarte personală 
stilistic, unul din făuritorii, în pofida risipirii în 
publicaţiile vremii, limbajului plastic interbelic. 
Aceeași atitudine echilibrată domină și con- 
cepția sa despre literatură, de orientare clasicistă 
în fond, având afinități cu Goethe și Paul Valery. 
O demonstrează îndeosebi consideraţiile despre 
proză, unde pune accent pe organizarea formei 
și închegarea epicului, pe obiectivitate „ca lege și 
temelie” a genului, în specialîntr-o conferință din 
1946, Criza epicului în romanul contemporan (de 
asemenea publicată postum, în „Manuscriptum”, 
1974), dar și în alte texte, precum cel dedicat lui 
Thomas Mann (în „Gândirea”, 1930). Pentru el, 
importantă este obiectivarea fabulei narative, 
încât la Lev Tolstoi, de pildă, apreciază Anna 
Karenina, şi nu Război și pace, care „rupe în mod 
voit cu legile prozei epice, introducând nemilos 
şi radical, în mersul acţiunii, tot felul de pasa- 
gii și capitole de polemică”. Coerenţa epică i se 
pare esenţială, iar subiectivitatea autorului ar 
pretinde „o disciplină spirituală cât mai îndepăr- 
tată de eul propriu”, de egotism și de narcisism. 
Cum „opera de artă trăiește mai mult din formă”, 
presupunând structură, va sancţiona disolu- 
ţia formei romanești prin „reflexiune” și umor, 
„inamici ai epicului”, prin implicarea digresiu- 
nii în diverse modalități de exprimare (încă de la 
Laurence Sterne, parantezele devin mai impor- 
tante decât „acțiunea”): contemplaţie la Marcel 
Proust, eseu la Thomas Mann și Aldous Huxley, 
exacerbare egotică la Andre Gide, culminând cu 
„disecțiunea eului” la James Joyce, unde „mono- 
logul” lui Molly, extins în cea mai lungă frază 
din literatură, dinamitează, prin analiză, forma 
romanescă. „Analiza însă e antiartistică, în toate 
scopurile și procedeele ei. Arta rămâne sinteză”, 
declară criticul. C. se mișcă pe spaţii teoretice 
și estetice de anvergură. Într-o altă conferință, 
Romantismul german, din 1931 (publicată în 
anul următor în culegerea de studii Romantismul 
european), nu se oprește doar la prezentarea, cu 
fineţe disociativă, îndeosebi a școlilor literare de 
la Jena și Berlin, ci contextualizează curentul în 
ansamblul culturii universale: „Nu se găsește o 

singură ramură de știință, de viaţă și de artă care 
să nu fi fost rodnic înrâurită de complexul enorm 
al romantismului german”. Alteori, se dovedește 
un critic caustic, în prezentarea antologiei „mon- 
diale” de poezie contemporană a lui Yvan Goll, 
Les Cing continents, editată în 1922, cam mică și 
neechilibrată față de pretenţiile autorului, care, 
neținând seama de dispariţia efectivă a futuris- 
mului și a dadaismului, face o selecție „cât mai 
năzdrăvană”, „din punctul de vedere al grama- 
ticii bruscate și al acordurilor sparte”, conchi- 
zând fără drept la replică: „A fi poet nu înseamnă 
întotdeauna: a striga, a lătra, a umbla în mâini”. 
Cu exigență analizează și transpunerile din M. 
Eminescu, într-o postfață la o antologie din lirica 
sa, apărută în 1957. Trecând în revistă versiu- 
nile de până atunci, constată, mai ales în peri- 
oada incipientă, că s-a tradus „puţin, sărăcăcios 
şi palid”, condiţia traducătorului fiind nu numai 
aceea de a cunoaște ambele limbi, în cele mai fine 
nuanțe, ci să aibă și talent, putere de imaginaţie 
și expresivitate, pentru a putea echivala „desfă- 
şurarea imensă a ideilor” și densitatea lirică a 
discursului eminescian. Abia după Unirea din 
1918, scriitorii germani din România, nu numai 
perfect bilingvi, ci, uneori, și practicieni ai poe- 
ziei, ar fi izbutit să se apropie întrucâtva de sen- 
sibilitatea, inegalabilă, eminesciană, în versiuni 
notabile, iar fragmentar, cu echivalențe remar- 
cabile (Alfred Margul-Sperber, Frany6 Zoltân, 
Alfred Kittner, Konrad Richter, „înnoit” de Wolf 
von Aichelburg, ș.a.). Ca mediator între cele două 
culturi, C. s-a străduit să familiarizeze publicul 
românesc cu o cunoaștere adecvată a literaturii 
germane, prin portrete și medalioane critice ale 
unor scriitori contemporani (Richard Dehmel, 
Thomas Mann, Theodor Dăubler, Georg Trakl, 
Rainer Maria Rilke, Franz Werfel ș.a.), cu unii 
întreținând relaţii de prietenie, și, complemen- 
tar, să prezinte în reviste germane din străinătate 
creația românească a vremii. Dintre prozatori, îl 
prețuiește mai ales pe Mihail Sadoveanu, pentru 
„suflul elementar, caracterul spontan și liber al 
povestirii” și surprinderea psihologiilor ca un 
„rar cunoscător de oameni”, pentru comuniu- 
nea omului cu natura, care avea să-l marcheze 
profund pe C. în propria sa proză. La fel proce- 
dează și în cazul traducerilor, publicând în ver- 
siune proprie, în periodicele vremii, din princi- 
palii poeți români ai momentului, uneori apăruți 

pentru prima dată într-o limbă străină (Tudor 
Arghezi, Ion Pillat, Demostene Botez, Nichifor 
Crainic, George Bacovia, Alexandru A. Philippide, 
Ion Vinea, Adrian Maniu ș.a.), sau tălmăcind în 
românește poezie expresionistă de Else Lasker- 
Schiiler, Theodor Dăubler și Alfred Dâblin, ori, 
în colaborare cu prietenul său Ion Pillat, din 
lirica lui Georg Trakl (apropiindu-l de el pe G. 
Bacovia) și fragmente din proza poematică a lui 
Rainer Maria Rilke (Cântecul vieţii și al morţii 
stegarului Christoph Rilke). Până la despărţirea 
de Henriette Mateescu-Cisek, au tradus împre- 
ună în germană, în vederea reprezentării teatrale 
(fără a fi fost tipărite), piesele Tulburarea apelor, 
Daria şi Fapta ale bunului său amic și coleg în 
diplomaţie Lucian Blaga, cu care a purtat și o 
interesantă corespondenţă, fiind printre puținii 
căruia poetul și filosoful îi încredința scrierile 
pentru o primă lectură (de pildă, apreciază Eonul 
dogmatic ca pe un „eveniment european”, ca o 
„operă seculară”, compară ciclul În marea trecere 
cu Elegiile duineze ale lui Rilke și cu lirica târzie 
a lui H6lderlin). Spre sfârșitul vieţii, în anii '50, a 
fost nevoit să facă unele concesii regimului, prin 
tălmăcirea unor texte conjuncturale din N.D. 
Cocea, Mihail Sadoveanu (Mitrea Cocor), Zaharia 
Stancu, apărute, în parte (ca urmare, probabil, a 
interzicerii dreptului de semnătură), cu pseudo- 
nimul Werner Langenthaler. 

SCRIERI: Theodor Aman, Craiova, 1931; Eseuri și cro- 
nici plastice, pref. Ion Biberi, București, 1967; Sufletul 
românesc în artă și literatură, pref. Al. Oprea, Cluj- Na- 
poca, 1974; Oscar Walter Cisek în scrisori, îngr. Con- 
standina Brezu și loana Cisek, pref. Dan Grigorescu, 
București, 1997. Antologii: Goethe, Versuri în româ- 
neşte cu prilejul a o sută de ani de la moartea poetului, 
îngr. Ștefan Neniţescu, București, 1932 (în colaborare). 
Traduceri: N.D. Cocea, Antidynastische Pamphlete, 
București, 1951; Mihail Sadoveanu, Mitrea Cocor, 
București, 1952; Zaharia Stancu, Die Blumen der Erde, 
București, 1955. 

Repere bibliografice: Alfred Kittner, Oscar Walter 
Cisek — eine Dokumentation, în Oscar Walter Cisek, Die 
Tatarin, București, 1971; Roxana Nubert, Oscar Walter 
Cisek als Mittler zwischen deutscher und rumâănischer 
Kultur, Regensburg, 1994; Peter Motzan, Fin Meister 
des Vermittlungsgewerbes: Oscar Walter Cisek (1897- 
1966), SV, 1996, 4; Grete Tartler, Deslușiri central-eu- 
ropene, MS, 1998, 1-2; Rodica Pascu, Între tradiție și 
modernitate. Discursul critic al lui Oscar Walter Cisek 

în paginile de artă ale revistei „Gândirea” (1923-1929), 
T, 2003, 2. G.Dn. 


CISMAŞ, Angela (16.V.1936, Româneşti-Tighina), 
traducătoare. Este fiica Olimpiei (n. Tacu) şi a lui 
Ioil Scurtu, funcţionar CFR. A absolvit Facultatea 
de Filologie din Bucureşti, secţia de limba şi lite- 
ratura franceză, iar între 1958 și 1992 a funcţi- 
onat ca redactor, apoi ca redactor-responsabil 
al secţiei franceze la Editura pentru Literatură 
Universală, ulterior Editura Univers. A deţinut 
această ultimă funcţie şi în cadrul editurii RAO, 
în intervalul 1995-1999. A iniţiat şi a îngrijit, în 
redacţie, ediţii de autor aparţinând clasicilor 
literaturii franceze, precum Honor de Balzac 
sau Gustave Flaubert, dar şi ale unor autori con- 
temporani ca Michel Butor, Marguerite Duras, 
Samuel Beckett ş.a. 

Ca traducătoare, dovedind o bună cunoaştere a 
limbilor în şi din care a transpus, C. s-a aplecat atât 
asupra unor mari scriitori francezi din secolul al 
XIX-lea (Emile Zola, Thâophile Gautier, Hippolyte 
Taine ş.a.), cât şi asupra unora din secolul al XX-lea 
(Andre Gide, Julien Green, Celine, Marguerite 
Yourcenar ş.a.). Fără să urmărească un program 
anume, C. a tradus peste patruzeci de titluri, sem- 
nând de cele mai multe ori şi prefeţele, postfeţele şi 
tabelele cronologice la volumele propuse cititoru- 
lui român. A semnat din când în când, în „Secolul 
20” sau în „România literară”, articole dedicate 
unor autori precum Andre Malraux, Marguerite 
Yourcenar, Marcel Aym&, Albert Cohen. 

Traduceri: Miguel de Salabert, Exil interior, postfaţa 
trad., Bucureşti, 1967; Andre Gide, Roger Martin du Gard, 
Corespondenţă, îngr. şi pref. trad., Bucureşti, 1973; Jules 
Michelet, Scrieri alese, I-II, îngr. trad., pref. Marin Bucur, 
Bucureşti, 1973; ed. 2, București, 2007; Hippolyte Taine, 
Note despre Paris. Viaţa şi opiniile lui Frederic- Thomas 
Graindorges, îngr. şi pref. trad., Bucureşti, 1976; Emile 
Zola, Bucuria de a trăi, pref. trad., laşi, 1978, Cucerirea 
oraşului Plassans. Confesiunea lui Claude, I-II, îngr. şi 
pref. trad., Bucureşti, 1989; Theophile Gautier, Scrieri 
despre artă, Bucureşti, 1980; Claude Roy, Întâlnirea de pe 
PodulArtelor, Bucureşti, 1982; Marianne Pierson-Pi6rard, 
Viaţa pasionată a Katherinei Mansfield, Bucureşti, 1983; 
Edgar Quinet, Opere alese, I-II, îngr. şi pref. trad., Bucu- 
reşti, 1983; Marguerite Yourcenar, Labirintul lumii, I-II, 
postfaţa trad., Bucureşti, 1986-1993; Michel del Castillo, 
Noaptea verdictului, Bucureşti, 1987; Julien Green, Tărâ- 
muri de departe, I-II, îngr. trad., Bucureşti, 1990; Roger 
Grenier, Florenţa ta vei părăsi-o, Bucureşti, 1993; Patrick 

Modiano, Scutit de pedeapsă, pref. trad., Bucureşti, 1995; 
Louis-Ferdinand Câline, Călătorie la capătul nopții, 
Bucureşti, 1995; Gerard Klein, Întâmplări de parc-ar 
fi..., Bucureşti, 1995; Henry de Montherlant, Fetele, I-IV, 
Bucureşti, 2000-2006; Jean Guchenno, Jurnalul anilor 
negri, Bucureşti, 2009. 


Repere bibliografice: Grete Tartler, Visarea erudită, RL, 
C.Br. 


1987, 44. 


CISTELECAN, Al. 
[Alexandru] 
(2.XI1.1951, Aruncuta, j. 
Cluj), critic 

și istoric literar. 


Este fiul Mariei (n. Baciu) și al lui Alexandru Cis- 
telecan, agricultori. A urmat Liceul „Ady-Şincai” 
din Cluj (1966-1970) și Facultatea de Filologie a 
Universităţii „Babeş-Bolyai” din aceeași locali- 
tate, secţia română-italiană (1970-1974). A fost 
redactor al revistei „Echinox” și membru al gru- 
pării omonime (1974-1975). După absolvire a 
fost profesor la Şcoala Generală din Cehu Silva- 
niei, județul Sălaj (1974-1975), metodist la Casa 
de Cultură Orăşenească din Ştei, judeţul Bihor 
(1975-1980) și la Casa Municipală de Cultură din 
Oradea (1980-1987), ca redactor (1987-1993), 
apoi redactor-şef adjunct (1993-2006) la revista 
„Vatra” din Târgu Mureș, lector de literatură 
română contemporană la Universitatea Transil- 
vania din Braşov (1994-2000), conferenţiar 
(2001-2004), apoi profesor la Universitatea 
„Petru Maior” din Târgu Mureș. A beneficiat de 
stagii de specializare profesională la Paris (1991) 
şi Roma (1992, 1994). Din anul 2000 este doctor 
în filologie al Universităţii „Babeș-Bolyai” din 
Cluj-Napoca cu o teză despre Ion Pillat. A debu- 
tat în revista „Echinox” (1972) cu versuri, iar edi- 
torial cu volumul Poezie și livresc (1987). A ținut 
rubrica de cronică literară la revistele „Familia” 
(1975-1987), „Vatra” (1987-2005) și „Cuvântul” 
(1995-2004, 2006-2008) și a colaborat la majori- 
tatea publicaţiilor literare românești. A contri- 
buit la realizarea unor lucrări colective, precum 
Dicţionarul scriitorilor români (| —IV, 1995-2002) 


Cistelecan 


și Dicţionarul esenţial al scriitorilor români 
(2000). 

Foiletonist de vocație, dar și din „datorință”, 
C. și-a sintetizat, în introducerea la Top ten 
(2000), ideile privind statutul cronicii literare. 
În viziunea sa, recenzentul e constrâns „să facă 
un discernământ veloce” și „să dea un verdict 
imediat asupra unui eveniment strict concret și 
- mai ales - strict individual”. În consecinţă, 
cronicarul proferează un anumit purism spe- 
ciei, conform căruia comentatorul actualităţii e 
obligat să se debaraseze atât de consideraţiile 
teoretice, cât și de cele istorice: „Teoria literatu- 
rii îi e tot atât de utilă recenzentului pe cât îi e 
de folos îndrăgostitului teoria generală a femeii”. 
Nici erudiția nu valorează prea mult aici, întru- 
cât „recenzentul vede literatura ca pe un specta- 
col de monade”. Tocmai de aceea, critica lui C. 
surprinde în primă instanţă nu atât prin asuma- 
rea unui program sau a unei metode, cât prin 
exhibarea unui stil acut personal: o dicțiune 
eminamente (autojironică, turnată într-o sin- 
taxă eliptică şi sincopată, dar unitară şi fără 
interstiții, care mixează arhaismele cu neologis- 
mele și neaoşismele cu tehnicismele — o sinteză 
stilistică prin excelenţă livrescă, ce pare a aduce 
într-o conjuncţie insolită „răutățile” hâtre ale 
lui Cornel Regman şi reveriile hieratice lui 1. 
Negoiţescu. Totuși, discursul lui C. nu este lipsit 
de anumite veleităţi teoretice și ideologice care 
se observă, pe de o parte, în delimitarea unei 
sfere proprii de investigaţii (axa trăire — amin- 
tire/imaginaţie — livresc), iar, pe de altă parte, în 
restructurarea editorială a cronicilor sub forma 
unor volume-concept. Astfel, cartea de debut 
Poezie și livresc reprezintă deopotrivă o apărare 
și o ilustrare a livrescului, componentă care, 
deși înregistrase o „continuă [...] urcare” în 
barometrul liricii românești din deceniul al 
nouălea, rămânea încă prinsă într-o „constela- 
ție de semnificații minimalizante”. Pe urmele lui 
Adrian Marino și Al. Paleologu, C. reclamă drep- 
tul la existență poetică al acestei categorii, ca 
expresie a unui „tip de sensibilitate ce trăiește 
din mediere și nu din trusteţe și inocenţă, din- 
tr-o cultură a senzaţiei și nu din senzaţia pură și 
diformă”. Totodată, criticul avansează o tipolo- 
gie a poeților livrești, pe care îi împarte în „ren- 
tieri ai convenției” și „prizonieri ai convenției”, 
în funcţie de situarea lor față de fenomenul 

reciclării materialului cultural (ca gest „limita- 
tiv sau stimulativ, opresiv sau exaltant, ca opură 
declasare sau ca o nouă valorizare”). Reprezen- 
tativi pentru prima categorie sunt Romulus Vul- 
pescu, Al. Andriţoiu, Tudor George și, mai ales, 
Leonid Dimov, în timp ce maestrul absolut al 
celeilalte linii este Mircea Ivănescu - poet la 
care „accesul la real, la autenticitate e barat de 
această prezenţă străină [livrescul] care falsifică 
şi alienează” și căruia C. îi consacră un studiu de 
anvergură. E de remarcat și că majoritatea poe- 
ților analizați (Ștefan Aug. Doinaș, Ana Blandi- 
ana, Constanța Buzea, Cezar Baltag, loan Ale- 
xandru, lon Pop, Florin Mugur, Virgil Mazilescu, 
Mircea Ciobanu, Dan Laurenţiu, Petre Stoica, 
Adrian Popescu ș.a.) au debutat în anii '50-'70 
ai secolului trecut, selecţia putând chestiona 
clișeul potrivit căruia livrescul ar constitui apa- 
najul liric al generației '80. Următoarele două 
culegeri de cronici, Top ten și Al doilea top 
(2004), compun „un fel de dare de seamă, prin 
sondaje la vârf, despre un deceniu poetic” 
(1995-2004), probând o consecvență care i-a 
conferit lui C. o poziție de autoritate în critica 
românească de poezie de după 1989. Semnifica- 
tivă e schimbarea radicală a criteriilor de evalu- 
are, pe care criticul o justifică prin corodarea 
ireversibilă a postmodernismului în primul 
deceniu postdecembrist, ceea ce face ca for- 
mula aferentă să fie amendabilă drept „poezie 
leneșe” atât în varianta sa biografistă, cât și în 
cea livrescă. Ce-i drept, ca și în volumul de 
debut, C. probează un ecumenism generațio- 
nist desăvârșit, comentând cu aceeași compre- 
hensiune producţiile unor autori aparținând 
tuturor vârstelor liricii românești postbelice. Nu 
la fel stau lucrurile în privința criteriilor, unde 
C. își asumă rolul de avocat al unui maximalism 
poetic ipostaziat ca „peripeţie a principiului 
vizionar” și conceptualizat în formula „(neo) 
expresionismului”. Concludente sunt, din acest 
punct de vedere, atât comparațţia discret discri- 
minatorie între Mircea Cărtărescu („prizonier al 
graţiei, captiv al propriului talent în exces”) și 
Ion Mureșan („cel mai mare poet al României de 
azi”, pentru care poezia e „o iluminare spasma- 
tică, o criză de extaz suplicial”), cât și plasarea 
celor „două puncte de implozie înnoitoare în 
poezia tânără” („rebeliunea” lui Marius lanuș și 
apariția „binomului neo-expresionist” Claudiu 

Komartin - Dan Coman) în descendența lirică a 
optzecistului ardelean. Cu toate parti-pris-urile 
inerente poziției asumate, C. se recomandă 
drept principalul analist al despărțirii de post- 
modernism a poeziei românești, pe fundalul 
emergenței unei noi „generaţii de creaţie”. Rod 
al cercetării doctorale, monografia Celălalt 
Pillat (2000) prelungește mai vechea preocu- 
pare a criticului privind raporturile dintre 
memorie, imaginație și livresc. Autorul nu pro- 
pune o revizuire a etapelor de creaţie stabilite 
chiar de către poet, dar, în buna descendență a 
New Criticism-ului american, identifică o serie 
de tensiuni între diversele componente ale 
operei pillatiene: între poetică și poezie, între 
transcriere și viziune, între substanţă și formă 
ș.a. Teza centrală a cărții, enunțată la capătul 
unei lecturi amănunțite a poemului Seară la 
Miorcani, este că, deși perceput de exegeza 
anterioară (pe urmele confesiunilor proprii) 
drept un poet htonic, Pillat filtrează această 
perspectivă prin lentila elementului acvatic. 
Pariind cvasiexclusiv pe fenomenologia lui 
Gaston Bachelard (tangenţial, și pe arhetipolo- 
gia lui Gilbert Durand), cartea lui C. s-a expus 
reproșului de a fi recurs la o metodologie desu- 
etă; obiecţia este, însă, valabilă doar în măsura 
în care miza exegezei s-ar limita la cartografie- 
rea ponderii elementului acvatic în imaginarul 
pillatian, nu și (așa cum pare a sugera autorul) 
la reconstituirea modului în care imaginaţia tră- 
dează amintirea și împinge astfel poemele în 
pragul viziunii. În raport cu studiul din volumul 
de debut, micromonografia Mircea Ivănescu 
(2003) interesează mai ales prin discuția asupra 
(post)modernităţii poetului - și, implicit, prin 
definirea sa ca „anti(post)modern” —, precum și 
prin comparaţia dintre Ivănescu și Nichita Stă- 
nescu (care se desfășoară întrucâtva similar 
paralelismului Mureșan - Cărtărescu din A/ 
doilea top). Începând cu mijlocul anilor 2000, C. 
se reorientează dinspre critica de poezie către 
critica memorialisticii și, apoi, către critica cri- 
ticii. Ilustrativ pentru prima tendinţă este volu- 
mul Aide-memoire (2007), care, consemnând 
reculul recent al genurilor biograficului, prelun- 
gește ă rebours demersul recuperator al dece- 
niului precedent. În proximitatea comentariilor 
dedicate memorialisticii se situează două 
volume de convorbiri: 11 dialoguri (aproape 

teologice) (2003) și 15 dialoguri critice (2005). O 
relevanță literară mai ridicată vădește mai ales 
ultimul, unde temele dominante sunt recupera- 
rea întârziată a criticilor exilați (|. Negoiţescu, 
Virgil Ierunca, Virgil Nemoianu), semnalată 
chiar de către cei vizați, și condiţiile din ce în ce 
mai defavorabile ce grevează prospectiv evolu- 
ţia criticii românești (fenomen punctat de 
Mircea Zaciu, Mircea Martin și Virgil Nemo- 
ianu). Cele două volume intitulate Diacritice 
(2007-2012) constituie un ecou, dar și o replică 
la „spaima de dispariţie” a criticii românești din 
primul deceniu postdecembrist. În cronicile la 
cărțile lui lon Bogdan Lefter și Virgil Podoabă C. 
combate definiția dominantă a postmodernis- 
mului românesc, expus ca „exclusivist” și „into- 
lerant”, un curent care „disprețuiește și se stră- 
duie să bagatelizeze tot ce nu ţine riguros de 
propria paradigmă”. Contrar acestei dogme, cri- 
ticul propune „un postmodernism care are sus- 
piciunea profunzimilor”, „înțeles ca romantism 
rușinat, ca romantism recuperat prin ironia și 
distanţa citatelor”, pe care l-ar ilustra, între alții, 
Aurel Pantea. Având în centrul atenţiei critica și 
eseistica poeţilor (Liviu Antonesei, Andrei 
Bodiu, Mircea Cărtărescu, Magda Cârneci, 
Nichita Danilov, Alexandru Mușina, Radu Vancu 
ș.a.), Magna cum laude, al doilea volum din 
Diacritice, reia o serie de teme lansate în cărțile 
anterioare (admirația necondiționată pentru 
lirica lui Mircea Ivănescu, „autismul” și plura- 
lismul critic, maximalismul poetic de extracţie 
sacramentală, cearta cu postmodernismul în 
variantă optzecistă), cenzurând și de această 
dată excesele și idiosincraziile cu ajutorul unei 
ironii exemplare: „Sub ochii lui Dumitru Chi- 
oaru opizeciștii mai că nu se organizează într-un 
fel de a doua rezistență armată anticomunistă, 
doar că acuma nu în munți, ci pe la colocviile de 
poezie de la Sighișoara, într-o «marginalizare» 
asumată”. 

SCRIERI: Poezie şi livresc, Bucureşti, 1987; Celă- 
lalt Pillat, Bucureşti, 2000; Top ten (recenzii rapide), 
Cluj-Napoca, 2000; Mircea Ivănescu, Braşov, 2003; 
11 dialoguri (aproape teologice), Târgu Lăpuş, 2003; 
Al doilea top, Braşov, 2004; 15 dialoguri critice, 
Braşov, 2005; Diacritice, I-II, Bucureşti, 2007-2012; 
Aide-memoire. Aspecte ale memorialisticii românești, 


Braşov, 2007. Antologii: Mircea Ivănescu 80, Piteşti, 
2011. 

Repere bibliografice: Laurenţiu Ulici, „Poezie şi 
livresc”, CNT, 1987, 27; Mircea Mihăieş, Pre-verni- 
saj, O, 1987, 28; Radu Enescu, Cavalerul Cis în luptă 
cu livrescul, E 1987, 8; Regman, Nu numai, 174-182; 
Ţeposu, Istoria, 191-193; Papahagi, Fragmente, 244- 
248; Simuţ, Incursiuni, 254-255; Pop, Pagini, 170-175; 
Grigurcu, Peisaj, Il, 370-374; Ion Pop, O lectură nouă a 
operei lui Ion Pillat, RL, 2001, 1; Nicoleta Sălcudeanu, 
Celălalt Cistelecan, CNT, 2001, 15; Camelia Crăciun, 
Critică şi provocare, OC, 2001, 68, 69; C. Rogozanu, 
Pillat intrat la apă. Diluviu critic, OC, 2001, 69; Marius 
Chivu, Top şi manual de poezie, OC, 2001, 69; Mano- 
lescu, Lista, III, 411-413; Marin Mincu, Voluptatea 
foiletonismului, „Ziua literară”, 2002, 5 august; Andrei 
Terian, [Al. Cistelecan], CLI, 2004, 28, 2008, 11, E, 2005, 
5-6; Alex Goldiş, Critica de top, ST, 2005, 7-8; Boldea, 
Vârstele, 179-183; Grigurcu, De la un critic, 183-188; 
Holban, Isf. lit., III, 236-238; Daniel Cristea-Enache, 
Marca inteligenţei, RL, 2008, 10; Mircea A. Diaconu, 
Cel mai caragialian dintre critici..., „Idei în dialog”, 
2008, 7; Nicoleta Sălcudeanu, Schimb de mame, VR, 
2008, 8-9; Manolescu, Istoria, 1372-1374. A.T. 


CIŞMAN, Virgiliu N. (c. 1872 — c. 1928), poet. Fami- 
lia îi era din Huşi, mama (n. Merişescu) înrudin- 
du-se cu vechea familie boierească Vârnav, iar 
tatăl, Neculai M. Cişman, numărându-se printre 
oamenii politici ai urbei. C. face studiile secun- 
dare în Iaşi şi începe să scrie la publicaţii de aici, 
apoi la unele din Bucureşti, din 1890 colaborând la 
„Contemporanul”, „Biblioteca familiei”, „Generaţia 
nouă”, Românul literar”, „Lumea ilustrată”, „Adevă- 
rul”, „Perdaful”, „Universul”, „Evenimentul”, „Eve- 
nimentul literar”, „Viaţa”, „Curierul de luni”, „Vatra”, 
„Jurnalul”, „Lumea nouă”, „Adevărul literar”, „Arta”, 
„Adevărul ilustrat”, „Lumea nouă literară şi ştiinţi- 
fică”, „Noutatea” (1897-1898), la care era şi redac- 
tor responsabil, „Soarele”, „Pagini alese”, „Provincia 
literară”, „Universul literar” ș.a. Semna şi cu pse- 
udonimele De la Prut, Pal, St. Loreanu, Vall, Virgil 
N. Zgureanu, poate şi Trubadur. În acest răstimp îi 
apar la Craiova volumele de versuri Din anii tineri 
(1895) şi Ploaie şi soare (1904). După 1900 pleacă în 
Belgia, stabilindu-se la Bruxelles, de unde trimite 
veşti şi scrisori până prin 1928. 

Fără a fi un poet de talent, aşa cum îl con- 
sidera C. Dobrogeanu-Gherea, C. este autorul 
unor versuri adesea sensibile, fine, prelungind 
mai cu seamă tonalități eminesciene. Ca şi alți 
poeţi ai epocii, el nu este atât un melancolic, cât 
un sentimental romanţios, înclinat spre o duio- 
şie graţioasă. Mâhnit şi înlăcrimat la vederea 

suferinţei, a sărăciei, aminteşte uneori maniera 
poeziei delicate a lui Francois Coppee, din ace- 
eaşi sentimentalitate născându-se unele tablo- 
uri idilice, artificioase, ca într-o banală litogra- 
fie. Mai interesante sunt unele teme şi motive 
simboliste, C. făcând o timidă încercare de a se 
racorda la orientarea mai nouă a poeziei: pei- 
saje autumnale cu arbori goi, frunze moarte şi 
ploi neîntrerupte, câmpuri cu corbi, ca la Jules 
Laforgue, oraşul, stilizat în felul lui Georges 
Rodenbach, ca o cetate moartă unde străjuiesc 
doar lebedele. Sunt cultivate, de asemenea, 
imagini nocturne, lunare, reci, se invocă sunete 
înfiorate, de flaut sau de viori, căderea apei în 
bazine, muzicalitatea versului devenind, câteo- 
dată, plină. Lipsit de temperamentul unui sim- 
bolist autentic, C. participă discret numai la 
familiarizarea cu o recuzită poetică nouă. 
SCRIERI: Din anii tineri, Craiova, 1895; Ploaie şi soare, 
Craiova, 1904. 

Repere bibliografice: Dobrogeanu-Gherea, Opere, VII, 
120; Dafin, Iaşul, 1, 82-84; Dicţ. lit. 1900, 185. G.D. 


CITIŢI-MĂ!, revistă apărută la Bucureşti, săptă- 
mânal, între 1 şi 30 ianuarie 1909 (cinci numere). 
Redacţia intenţiona ca revista să aibă un destin 
distinct în publicistica bucureşteană: „Sunt 
atâtea probleme de interes obştesc care ar trebui 
discutate în chip nepărtinitor. Aceasta ne propu- 
nem să o facem noi, cei câţiva tineri entuziaşti 
grupaţi în jurul acestei reviste. Scopul nostru 
fiind a pătrunde în căminul familiilor, spre a le 
da o materie aleasă, educativă şi distractivă în 
acelaşi timp, se înţelege de la sine că vom cul- 
tiva literele, artele şi ştiinţele, relevând însă şi 
însemnatele probleme care se agită în lumea 
noastră politică, fără ca noi să facem însă politică 
de militanți” (E loc și pentru noi...). Utilizarea 
unor pseudonime apăsat  netransparente 
(Nică Simbolistru, Gogu T., Don Piedro, Fănică 
Răsuceanu, Sisoe, Miro, Mihnea) şi rămase 
exclusiv în paginile C., probabil veleitari sau 
prea tineri în ale scrisului, provoacă cititorului o 
notă de nemulţumire, deşi câteva dintre textele 
iscălite astfel sau neasumate în vreun alt fel sunt, 
literar, menţionabile: Romanță din Granada, 
Zădărnicia vieţii (sonet), Romanţa polului (imi- 
taţie după Romanţa cheii a lui lon Minulescu), 
dar mai ales povestirea științifico-fantastică În 
planeta Marte. Impresiuni de călătorie. Dincolo 

de poeziile lui 1.U. Soricu (Piatra, Pe lângă mine 
treci), de Somnul iubitei (G. Topîrceanu), de 
Sonetul lui |. Saint-Georges venit „din Botoşani”, 
se remarcă traducerile din E.A. Poe (Umbră) şi din 
Heinrich Heine (Noaptea cu-a sa umbră, Cântec), 
ambele semnate Ricard D. loan, același care în 
1908 îl tălmăcea pe Lessing pentru „Universul” 
(Hoaţa) şi tot în 1909 pe Heine, pentru biluna- 
rul „Democraţia” din Craiova. Lângă traduceri se 
aşază număr după număr amabile, curtenitoare, 
„cugetări despre femei” selectate din scrierile 
lui Balzac, Dumas-fiul, Schopenhauer, Edmond 
şi Jules de Goncourt, din Carmen Sylva. În ciuda 
unei literaturi modeste artistic, C. e alcătuită 
profesionist, fiecare număr având un editorial 
scris cu pricepere, cu o bună stăpânire a subiec- 
tului (Confederaţia balcanică, Va fi război?, 
Aniversarea Unirii — semicentenarul), şi o rubri- 
caţie variată: „Ecouri”, „Surprize” - cu informaţii 
şi ştiri diverse, „Sfaturi şi reţete” ori „Reţete şi sfa- 
turi” medicale, casnice, gospodăreşti, „Cronici 
femenine” — cu noutăţi teatrale (de pildă, despre 
apropiata premieră la Teatrul Naţional cu drama 
istorică Apus de soare a lui B. Delavrancea), 
„Bibliografii”. În afara rubricilor sunt un număr 
considerabil de articole cu caracter ştiinţific şi 
curiozităţi din diverse domenii ale ştiinţei: De ce 
cântă stâlpii de telegraf, Pietrele preţioase bune 
la ceva?, Curenţii telurici, Când cade Paştele?, 
Raportul dintre sunet şi culoare, Telefonia fără fir, 
Isteria la bărbaţi şi chiar un eseu despre drama 
clasică şi drama burgheză. Tipărirea prozei Iluzie 
de loan Adam ar putea fi motivată de vecinătatea 
în pagină cu portretul amical dedicat scriitoru- 
lui, acum stabilit în Călăraşi, ca magistrat.  R.P. 


CITIŢI-MĂ, revistă apărută la Bucureşti, lunar, 
între decembrie 1921 şi martie 1922, sub condu- 
cerea lui lon Minulescu şi a lui Liviu Rebreanu. 
C. publică „numai lucrări originale şi inedite 
de cei mai de seamă scriitori români, şi tradu- 
ceri din marii scriitori streini [...] în 64 de pagini 
format mare, cu coperta ilustrată în două culori 
şi cu numeroase viniete în text”, cu iniţiale ornate 
de motive vegetale. Colofonul conţine pe lângă 
informaţiile privitoare la sediul redacţiei şi al 
administraţiei, numele desenatorului titlurilor — 
variate, pline de fantezie grafică — H. Furch - şi al 
stabilimentului grafic — E. Marvan - ce execută cli- 
şeele, iar sumarul menţionează autorii desenelor 

şi ai frontispiciilor, graficienii Teodorescu-Sion 
şi Maur. Cu o structură de magazin literar, C. 
tipăreşte cu predilecție schiţe şi nuvele de Gala 
Galaction (Moşneagul cu ochii albaştri, Crăciunul 
sfântului copil Teodor), loan Slavici (Pe povârniş), 
Ion Agârbiceanu (Amurg), V. Demetrius (Omul 
întârziat, Poveste adevărată scrisă fără meşteşug şi 
fără intenţii), Victor Ettimiu (Biserica sfinţilor fără- 
de-nume), N. Davidescu (Crima din Strada Nopţii, 
Aventura Sfântului Ion), lon A. Bassarabescu 
(Calvarul lui Amedeu Burdea). Se mai rețin 
Soldatul care păzeşte satul de Camil Petrescu, de 
fapt un fragment din romanul Ultima noapte de 
dragoste întâia noapte de război, ampla nuvelă De 
vorbă cu necuratulde lon Minulescu, compusă „în 
memoria poetului Oreste, cu care atâţia ani de-a 
rândul am petrecut în preajma vechii frontiere de 
la Predeal, pe care el nu a avut norocul s-o vadă 
mutată până aproape de Tisa”, şi nuvela lui Duiliu 
Zamfirescu O partidă în trei: John James contra 
mormonilor, localizată şi datată „Cannes, 1921”. 
Versurile, puţin numeroase (cele patru numere 
apărute conţin numele a doar cinci poeţi puse în 
fruntea câte unei piese: Ion Minulescu, Nocturnă, 
Alfred Moşoiu, Minciuna, N. Davidescu, Cartea 
dragostei, Claudia Millian (Noapte, Prăbuşire), 
poartă pecetea simbolistă, punând astfel accen- 
tul modernist revistei. Oarecum stingher în acest 
concert de generaţie apare Ion Pillat, cu Jucării, 
din ciclul În trecutul viu. Paginile afectate tradu- 
cerilor îi selectează din aceeaşi literatură moder- 
nistă pe Guillaume Apollinaire (Moartea Salomeei) 
şi Henri de Râgnier (Secretul contesei Barbara), pe 
Maurice Maeterlinck (Minunea Sfântului Anton) 
— tălmăciţi de I.M. iniţiale sub care se identifică 
Ion Minulescu. La inițialele numelui apelează 
de altfel şi ceilalți traducători: Liviu Rebreanu 
(Knut Hamsun, Moartea lui Glahn. Un document 
din anul 1861), N. Davidescu (Villiers de LIsle- 
Adam, Regina Isabela), de câteva ori probabil 
Th. Stoenescu (Jules Lemaiître, Școala regilor, 
Giovanni Papini, Ziua nerestituită) şi, la fel, un FE. 
(Joseph şi Karel Capek, Cina macabră). Teatrul ori- 
ginal se reduce la actul După paravan al Claudiei 
Millian. În acord cu structura formală, numărul 
4 anunţă pe coperta a treia scriitorii numere- 
lor viitoare, dar acestea rămân o promisiune, C. 
oprindu-şi apariţia pe neaşteptate. Alţi colabora- 
tori: N. Batzaria, Carol Ardeleanu, D. Caselli, N, 
Budurescu, Vasile Savel, Al. Cazaban. R.P, 


Ciubotaru 


CIUBOTARU, | 
Ion H. 
(28.1.1940, Arborea, 
j. Botoşani), etnolog, ș 
istoric literar. ) 

Este fiul Elenei (n. Sauciuc) şi al lui Haralambie 
Ciubotaru, ţărani. După ce face liceul la Dorohoi şi, 
între 1961 şi 1966, Facultatea de Filologie a Univer- 
sității „AL. 1. Cuza” din laşi, devine muzeolog la 
Muzeul Etnografic al Moldovei din Iaşi (1966-1967), 
iar din 1968 cercetător la sectorul de folclor al Cen- 
trului de Lingvistică, Istorie Literară şi Folclor (azi 
Institutul de Filologie Română „A. Philippide”) al 
Academiei Române, Filiala Iaşi. Îşi ia doctoratul în 
etnologie cu teza Cântecul funerar şi contextul său 
etnografic pe Valea Şomuzului Mare, susţinută la 
Universitatea din Cluj-Napoca în 1978. Colabo- 
rează la Dicţionarul literaturii române de la origini 
până la 1900 (1979; Premiul „Limotei Cipariu” al 
Academiei RSR), redactând articole despre folclo- 
rişti, genuri, specii folclorice şi reviste de speciali- 
tate. Din 1991 este profesor asociat la Facultatea de 
Istorie a Universităţii „Al. 1. Cuza” din Iaşi şi între 
1992 şi 2003 director al Centrului Judeţean al Crea- 
ţiei Populare Iaşi. Din 1999 este profesor la Faculta- 
tea de Litere a Universităţii ieşene. Debutează în 
1965 la „Viaţa studenţească”. Mai colaborează la 
„Anuarul de lingvistică şi istorie literară”, „Anuarul 
de folclor”, „Anuarul Muzeului Etnografic al Mol- 
dovei”, „Convorbiri literare”, „Cronica” ş.a. Din ini- 
țiativa şi sub îngrijirea sa au apărut, între 1979 şi 
1991, Caietele Arhivei de Folclor a Moldovei şi Buco- 
vinei (zece volume). E prezent cu studii în mai 
multe volume colective, participă la realizarea Dic- 
ționarului general al literaturii române, distins 
pentru primele două volume (2004) cu Premiul 
„B.P Hasdeu” al Academiei Române. E căsătorit cu 
Silvia Ciubotaru, etnolog. 

În principalele lucrări ale lui C., fie că este 
vorba de cercetarea unei localităţi, precum în 
Vânătorii (1971, în colaborare cu Silvia Ionescu 
[Ciubotaru]), fie a unui gen, fie a unei zone etnogra- 
fice, tratarea este de regulă monografică. Cercetarea 

ceremonialului funebru din Moldova are, prin 
Dimitrie Cantemir, A. Lambrior, T.I. Burada, S. FI. 
Marian, Elena Niculiţă-Voronca şi Tudor Pamfile, 
o veche tradiţie. Dar C. propune în Marea trecere 
(1999) nu o confirmare a credințelor şi practicilor 
consemnate de S. FI. Marian în urmă cu mai bine de 
un secol, ci un studiu monografic modern, atât prin 
culegerile efectuate cu aparatură specializată, cât şi 
prin dezvoltările teoretice de temeinică ţinută ştiin- 
ţifică. Fenomenul este abordat în întreaga sa com- 
plexitate, având în vedere şi zonele ignorate până 
atunci sau mai slab cercetate. Într-o primă secţiune 
a studiului autorul analizează contextul etnografic 
al cântecului funerar în Moldova, iar în cea de-a 
doua sunt avute în vedere cântecele de înmormân- 
tare, bocetele, cântecele ritual-ceremoniale, „ver- 
şurile” funebre. Bocetele îi rețin cu precădere aten- 
ţia, fiindcă ele „se remarcă prin realizări artistice 
deosebite şi prin capacitatea de a pune în evidenţă 
procesul de liricizare ce caracterizează acest gen pe 
întreg spaţiul carpato-dunărean”. Un bogat capitol 
inventariază motivele existente în cântecele fune- 
bre din Moldova. În Valea Șomuzului Mare U-Il, 
1991) C. realizează o monografie nu doar a spiritu- 
alităţii zonei situate în Podişul Sucevei, ci şi a coor- 
donatelor ei etnografice. Investigarea etnografică şi 
folclorică a cincizeci de localităţi, de-a lungul a mai 
bine de două decenii, a determinat lărgirea ariei 
de cercetare, mulți locuitori din zonă fiind urmaşii 
unor băjenari din Transilvania. Constatarea unor 
identități între folclorul şomuzean şi cel transilvă- 
nean i-a impus lui C. şi cercetarea satelor de peste 
munţi, de unde au venit cu secole în urmă băjena- 
rii. De altfel, cercetarea fenomenelor într-un con- 
text mai larg este un principiu metodologic al etno- 
logului. Antologia din volumul al doilea cuprinde 
— cum s-a remarcat - „texte de o rară frumuseţe şi 
valoare documentară” (Nicolae Bot). Cu masiva 
lucrare Catolicii din Moldova. Universul culturii 
populare (-III, 1998-2005; Premiul „Simion Florea 
Marian” al Academiei Române), C. aduce o contri- 
buţie majoră la clarificarea unei probleme îndelung 
controversate, şi anume dacă aşa-zişii ceangăi sunt, 
cum susțin unii specialişti maghiari, „grupul etnic 
maghiar cel mai de răsărit” sau sunt români. C. a 
întreprins, timp de mai bine de trei ani, cercetări în 
toate satele locuite de catolicii moldoveni în judeţele 
Bacău, laşi, Neamţ şi Vrancea, le-a cercetat civiliza- 
ţia şi cultura, i-a lăsat pe numeroşii săi informatori 
să-şi expună nestingheriți opiniile asupra originii şi 

apartenenţei lor etnice, asupra limbii pe care o vor- 
besc. Întreaga demonstraţie a cărţii — în care sunt 
incluse imagini color grăitoare şi impecabil tipărite 
- fundamentează ideea că atât formele de civiliza- 
ţie, cât şi cele de cultură ale catolicilor din Moldova 
„se încadrează atât de firesc în patrimoniul civi- 
lizaţiei noastre rurale, încât adevărul este greu de 
escamotat”. Nota dominantă în monografia Petru 
Caraman. Destinul cărturarului (2008) este dată 
de respectul fără margini pentru omul Caraman și 
de prețuirea la superlativ a operei sale. Numele lui 
- scrie C. — poate fi aşezat în galeria unor cărturari 
precum Dimitrie Cantemir și B.P Hasdeu, opera sa 
având un vast „orizont enciclopedic”. Fiecare capi- 
tol al monografiei vine cu o informaţie exhausivă, 
întrucât autorul ei a avut acces la arhiva lui Petru 
Caraman, căruia i-a şi editat numeroase lucrări 
lăsate în manuscris. C. a elaborat şi a impus pro- 
iectul de alcătuire a Arhivei de Folclor a Moldovei 
şi Bucovinei la Institutul de Filologie Română „A. 
Philippide” din Iaşi, în cadrul căreia universul cul- 
turii populare din aceste zone este investigat sub 
toate aspectele, fondul arhivistic conţinând peste 
170 000 de documente etnofolclorice. 

SCRIERI: Chestionar folcloric şi etnografic general, Iaşi, 
1970; Vânătorii (în colaborare cu Silvia Ionescu [Ciubo- 
taru]), Iaşi, 1971; Ornamente populare tradiţionale din zona 
Botoşanilor. Cusături, țesături (în colaborare cu Silvia Ciub- 
otaru), Botoşani, 1982; Folclorul obiceiurilor familiale din 
Moldova (Marea trecere), cu un capitol de etnomuzicologie 
de Florin Bucescu şi Viorel Bârleanu, Iaşi, 1986; Ornamente 
populare tradiționale din Moldova. Cusături, ţesături (în 
colaborare cu Silvia Ciubotaru), laşi, 1988; Valea $omuzului 
Mare. Monografie folclorică, I-II, cu un capitol de etnomu- 
zicologie de Florin Bucescu şi Viorel Bârleanu, Iaşi, 1991; 
Catolicii din Moldova. Universul culturii populare, LII, 
Iaşi, 1998-2005; Marea trecere. Repere etnologice în ceremo- 
nialul funebru din Moldova, Bucureşti, 1999; Gherăeşti. Un 
sat din ţinutul Romanului (în colaborare), laşi, 2003; Petru 
Caraman, Destinul cărturarului, laşi, 2008; Ouăle de Pași 
la români. Vechime, semnificaţii, implicaţii ritual — cere- 
moniale, Iaşi, 2012. Culegeri: Folclor din ţinutul Rădău- 
ților, pref. Vasile Adăscăliţei, Suceava, 1969 (în colaborare 
cu Vasile Adăscăliţei); Teatru folcloric din județul Iaşi, pret. 
Vasile Adăscăliţei, Iaşi, 1969 (în colaborare cu Vasile Adăs- 
căliţei); Cântece şi strigături din judeţul Botoşani, pret. edit., 
Botoşani, 1980. Ediţii: Petru Caraman, Literatură popu- 
lară, introd. edit., laşi, 1982, Descolindatul în orientul şi în 
sud-estul Europei, postfaţa edit., Iaşi, 1997, Studii de etno- 
grafie şi folclor, postfaţa edit., Iaşi, 1997 (în colaborare cu 
Ovidiu Bârlea), Kochanowski-Dosoftei, Psaltirea în versuri, 
introd. Al. Andriescu, Iași, 2005, Vechiul cântec popular 

ucrainean despre Ștefan Voievod și problemele lingvisti- 
co-etnografice aferente, introd. edit., Iași, 2005. 

Repere bibliografice: Dicţionarele literare şi locul lor în 
cadrul culturii româneşti contemporane, ALIL, t. XXVII, 
1979-1980; Ion Cuceu, Folclor poetic. „Cântece şi strigă- 
furi din judeţul Botoşani”, AAF 1981; lon Cuceu, Caietele 
Arhivei de Folclor, AAF, 1983; Nicolae Bot, Caietele Arhi- 
vei de Folclor a Moldovei şi Bucovinei, AAF, 1987; Nicolae 
Bot, „Valea Şomuzului Mare”, AAF, 1991-1993; Cornea, 
Semnele, 23-28, 267, 310-311; Nicolae Edroiu, „Catolicii 
din Moldova. Universul culturii populare”, SUB, Historia, 
1999, 1-2; Dumitru Pop, O monografie etnologică esenţi- 
ală, TR, 2003, 9; Datcu, Dicţ. etnolog., 237-240; Antonio 
Patraş, Cărturarul sub vremi, CL, 2008, 10; In Honorem 
prof. univ. lon H. Ciubotaru, „Anuarul Muzeului Etnogra- 
fic al Moldovei”, Iași, 2010 (volum special); Datcu, Misce- 
llanea, 437-439. I.D. 


CIUBOTARU, Mihail 1. (11.X.1936, Nicoreni-Bălți), 
poet, traducător. Este fiul Anei (n. Tcaci) şi al lui 
Ion Ciubotaru, ţărani. Urmează clasele primare 
şi şcoala medie în satul natal şi este absolvent al 
Facultăţii de Filologie a Institutului Pedagogic „lon 
Creangă” din Chişinău (1958). Debutează în 1953, 
cu un ciclu de versuri, în „Linerimea Moldovei” şi 
frecventează cenaclul literar al aceluiaşi ziar, la care 
din 1963 deţine funcţiile de redactor şi de secretar 
de redacţie, ulterior fiind secretar de redacţie al 
revistei „Moldova” (din 1966), redactor-şef adjunct 
al săptămânalului „Literatura şi arta” (1977), consi- 
lier al Uniunii Scriitorilor din RSS Moldovenească 
(din 1979). Debutează editorial cu volumul La 
bunici (1972). Mai semnează Mihail Nicoreanu. 
Apariţia, în 1973, a cărţii de versuri Linia este 
salutată de Grigore Vieru şi de Victor Teleucă pentru 
responsabilitatea autorului ei față de cuvântul 
scris. Aici C. depăşeşte canoanele dominante în 
epocă şi propune un limbaj modernizat. Spiritul 
romantic din primele culegeri este înlocuit ulterior 
de o poezie cerebrală, polemică, în care intuiţia 
metaforică susţine percepţia interogativă a exis- 
tenţei. Suspectat că se complace în aluzii echivoce 
sau chiar enigmatice, în atitudini adesea derutante, 
în emiterea unor idei discutabile sau inaccepta- 
bile, poetul, în urma unui denunţ către oficialită- 
ţile comuniste, va avea de suferit consecinţe grave: 
volumul Temerea de obişnuinţă, apărut în 1977, 
este scos din librării şi din biblioteci, iar C. demis 
din funcţii. (Compensatoriu, în 1992 i se va acorda 
pentru acest volum Premiul Uniunii Scriitorilor din 
Republica Moldova.) În fond, a împărtăşit acelaşi 

destin cu lon Vatamanu, Dumitru Matcovschi şi 
Petru Cărare, cărora li s-a interzis, de asemenea, 
publicarea unei cărți. Rămas fără surse de exis- 
tență, poetul va face traduceri din A.S. Puşkin, 
Pavel Antokolski, Andrei Voznesenski, din Saadi 
ş.a. Contrar tonului triumfalist al realismului soci- 
alist, C. va fi tentat să vadă în poezia sa şi reversul 
medaliei: mitului înălțării îi corespunde alt mit, 
al căderilor: „Unde cădea Icar/ marea tălăzuia un 
străvechi vis milenar,/ unde cădea Manole/ creştea 
mănăstire cu sfinte cupole,/ unde cădea Gagarin/ 
Pe vâlcea mormânt de foc se făcea.// Târziu, stau 
pe iarba unde totul se petrecu./ Unde-au fost ei, 
unde sunt eu, unde vii tu/ aud îndesindu-se mitul 
în piramidă să dea/ loc celor care încă vor cădea” 
(Mitul căderilor). Spiritul care unea generaţia lui 
este exprimat în mai multe poezii dedicate cole- 
gilor de breaslă. Ceea ce defineşte aceste dedicaţii 
este percepţia exactă a felului de a fi în literatură 
al fiecăruia şi expresia poetică fidelă stilului lor. 
Într-un timp în care valorile româneşti erau cali- 
ficate drept naționalism, demersul liric al lui C., 
captat într-o anumită măsură şi de o tematică „la 
ordinea zilei”, era orientat spre identificarea unor 
începuturi, a unor resurse folclorice. Întoarcerea 
la rădăcini ia forma căutării „punctului de spri- 
jin”, a delimitării „liniei” proprii: „Coboară-te-n jos 
până la/ rădăcina copacului,/ şi mai în jos până la 
rădăcina izvorului, / şi mai în jos până la/ rădăcina 
pământului. —/ peste tot, clar sunător, auzi-vei un 
nume” (Închinare). Poetul se va orienta spre ora- 
litatea laconică, plină de sensuri, spre rostirea în 
proză, dar şi spre versul modelat de sonurile tradi- 
ţionale, cu rime perfecte, cu imagini metaforizante. 
Peisajele tind să dea contur unei viziuni bogate în 
detalii relevante, rod al unei imaginaţii artistice 
viguroase. Ulterior peisajele, mai interiorizate, 
vor arăta altfel: din ele face parte şi pustia cu osu- 
arele bătrâne: „Prin pustia fără de nisip treceam,/ 
treceam ca spre adăpători caravanele,/ treceam 
spre osuare bătrâne, necesitam/ măduva, vasul 
de sânge, sudura firescului/ (prin pustia fără de 
nisip) / şi soarele crăpa ca piatra pe inimă, / şi inima 
vuia trăgându-şi cerul pe chip,/ şi noi treceam, tre- 
ceam ca printr-un somn al memoriei/ prin pustia 
fără de nisip...” (Prin pustia fără de nisip). Pe de 
o parte, timpul îi cântă cântecul său, învolburat 
„de stoluri de idei şi vise”, iar pe de alta, poetul e 
conştient că „e-n modă raționalismul”. El cunoaşte 
poezia rusă în vogă, avându-i în prim-plan pe 

Andrei Voznesenski, Evgheni Evtuşenko, Bella 
Ahmadulina, de elanul cărora a fost influenţat un 
timp. Memoria este invocată, în aceste condiţii, 
pentru echilibru: „în lume sunt şi locuri ce ne dor/ 
sunt vremuri ce ne dor”. lubirea e filtrată prin liris- 
mul eminescian, sau, altă dată, prin cel folcloric, 
fiind vizibilă însă şi amprenta unui timp în care 
erau la modă accente ale monumentalului şi ale 
festivismului. Dacă în anii '70 ai secolului trecut 
poezia revenirii acasă este alimentată de prozai- 
zare, ulterior autorul etalează alt registru, mai inci- 
siv, mai provocator: „Hoţ sau sultan, la Ungheni 
toată lumea aşteaptă,/ Trenul (reptilă modernă) 
decis ca o replică vine/ Urlă pe curbă U!U! Ferecat, 
dătător de speranţă,/ Toată lumea vibrează, hoţ 
sau sultan, la Ungheni/ Soarele încă n-a răsărit, 
luna mai stă, solz alb,/ Gara e luminată de sânii 
doamnei de pe peron...” (Parcă trecui pe sub o apă 
stufoasă). File de istorie recentă sunt decupate cu 
şi mai multă directeţe, rezumând o experienţă şi 
puterea de a crede în adevăr. 

SCRIERI: La bunici, Chişinău, 1972; Linia, Chişinău, 1973; 
Grădina, Chişinău, 1974; Temerea de obişnuinţă, Chişi- 
nău, 1977; Întoarcerea către leagăn, Chişinău, 1981; Punct 
de sprijin, Chişinău, 1982; Te ţine minte iarba, Chişinău, 
1984; Întrebarea, Chişinău; 1984; Răsai, Chişinău, 1986; 
Toboşarul, Chişinău, 1987; Un loc în vreme, Chişinău, 1989; 
Noi, picătura de sânge, Timişoara, 2002; Viaţa fulgerului, 
Bucureşti — Chişinău, 2004; 101 poeme, Bucureşti, 2010. 
Traduceri: Radovan Zogovici, Îndărătmicia strofelor, îngr. 
trad., pref. Nazim Hikmet, Chişinău, 1975; Mihail Luko- 
nin, Drum, îngr. trad., pref. Serghei Narovciatov, Chişinău, 
1976; Pavel Antokolski, A patra dimensiune, îngr. trad., pref. 
Ion Ciocanu, Chişinău, 1977; Andrei Vosnesenski, Versuri, 
postfață Ion Ciocanu, Chişinău, 1979; Miroslav Valek, Apro- 
pieri, îngr. trad., pref. Mihai Cimpoi, Chişinău, 1980; Saadi, 
Poeme şi gazeluri, îngr. trad., pref. Mihai Cimpoi, Chişinău, 
1982; Aleksandr Puşkin, Evgheni Oneghin, Chişinău, 1987. 
Repere bibliografice: Andrei Ţurcanu, Poezia aspiraţiei, 
„Nistru”, 1973, 5; Anatol Ciocanu, Nobila muncă de tăl- 
mâăcitor, LA, 1980, 18 septembrie; Tudor Palladi, Intre cre- 
dinţă şi iubire, „Nistru”, 1981, 10; Nicolae Bătrânu, Intui- 
ţia bucuriilor simple, LA, 1981, 13 august; Tudor Palladi, 
Punctul de sprijin, „Nistru”, 1983, 9; Victor Teleucă, Bucu- 
ria reciprocă: omul şi pomul, „Moldova socialistă”, 1987, 
februarie; Andrei Hropotinschi, „Temerea de obişnuință” 
şi fenomenul salierismului. O carte tăiată şi un poet 
viu, „Moldova literară”, 1997, februarie (grupaj special); 
Cimpoi, Ist. lit. Basarabia, 196-197, Cimpoi, Critice, IV, 
230-233; Mică encicl., 151-162; Dolgan, Poezia, 559-579; 
Rachieru, Poeți Basarabia, 273-277. A.Bn. 

CIUBOTARU, Silvia (28.X11.1947, Botoşani), etno- 
log. Este fiica Alexandrinei Ionescu (n. Enescu) 
şi a lui Constantin Ionescu, profesori. După ce 
urmează şcoala elementară şi liceul la Botoşani 
şi Suceava, e studentă la Facultatea de Filologie, 
secţia română-italiană, a Universităţii „Al. 1. Cuza” 
din laşi (1966-1971). Devine cercetător ştiinţific la 
Centrul de Lingvistică, Istorie Literară şi Folclor 
(azi Institutul de Filologie Română „A. Philippide”) 
din acelaşi oraş. Obține titlul de doctor în filologie 
(1995) cu teza Ceremonialul nupțial în spaţiul etn- 
ofolcloric moldovenesc, susţinută la Universitatea 
„Babeş-Bolyai” din Cluj-Napoca. Debutează în 
1970 la „Alma Mater”. Mai colaborează la „Anuar 
de lingvistică şi istorie literară”, „Anuarul de fol- 
clor”, „Anuarul Arhivei de Folclor”, „Anuarul Muze- 
ului Etnografic al Moldovei”, „Cronica”, „Revista 
română” ş.a. 

Etnologia a dat, în secolul al XIX-lea, prin Elena 
Sevastos (Nunta la români, 1889) şi S. FI. Marian 
(Nunta la români, 1890), iar peste un secol, prin 
cercetările monografice semnate de C., Strigături 
din Moldova (1984), Nunta în Moldova (2000) şi 
Obiceiuri nupțiale din Moldova (2009), cele mai 
ample studii asupra obiceiurilor nupţiale. În 
Strigături din Moldova autoarea a inserat un amplu 
capitol de strigături la nuntă, unele punctând prin- 
cipalele momente ale evenimentului, altele adre- 
sate mirilor, nunilor, socrilor, nuntaşilor, bucătăre- 
selor, toate aceste categorii fiind examinate şi sub 
raportul modalităţilor artistice. Monografia Nunta 
în Moldova nu le repetă pe cele ale înaintaşilor, ci, 
fără să le ignore, aşa cum nu ignoră nici alte con- 
tribuţii în domeniu privind spaţiul moldovenesc 
ori celelalte zone etnofolclorice, este construită cu 
deosebire pe fondul documentar existent în Arhiva 
de Folclor a Moldovei şi Bucovinei de la Institutul 
de Filologie Română „A. Philippide” din Iaşi, unde 
se află documente privitoare la obiceiurile maritale 
provenind din aproape şase sute de localităţi mol- 
dovene, fond la alcătuirea căruia autoarea a con- 
tribuit substanţial prin cercetări directe pe teren. 
Ceea ce personalizează studiul este unghiul de 
vedere contemporan asupra nunţii, fenomen care, 
deşi îşi păstrează omogenitatea, deoarece nu a 
resimţit din partea urbanizării din ultima jumătate 
de secol un impact prea puternic, a suferit totuşi 
unele transformări: au dispărut astfel unele prac- 
tici primitive, cum era „căzutul pe vatră”, a intrat 
în desuetudine încurarea cailor, socrul nu-i mai 

dăruieşte mirelui „calul de ginere” ş.a. În genere, 
ceremonialului nupţial, comprimat, i s-a adă- 
ugat un repertoriu liric şi muzical suplimentar. 
Alt domeniu, investigat în Folclorul medical din 
Moldova (2005), beneficiază de un tip de cercetare 
similar, în structura cărții ce-i este dedicată intrând 
nu numai studiul tipologic, ci şi un corpus de texte. 
SCRIERI: Vânătorii (în colaborare cu Ion H. Ciubotaru), 
Iaşi, 1971; „Bătrâneasca”. Doine, bocete, cântece şi jocuri 
din ţinutul Rădăuţilor (în colaborare cu Florin Bucescu 
şi Viorel Bârleanu), Iaşi, 1979; Ornamente populare tra- 
diționale din zona Botoşanilor. Cusături, țesături (în 
colaborare cu Ion H. Ciubotaru), Botoşani, 1982; Strigă- 
furi din Moldova, cu un capitol de etnomuzicologie de 
Viorel Bârleanu şi Florin Bucescu, Iaşi, 1984; Ornamente 
populare tradiţionale din Moldova. Cusături, țesături (în 
colaborare cu Ion H. Ciubotaru), laşi, 1988; Nunta în 
Moldova, Iaşi, 2000; Folclorul medical din Moldova, Iași, 
2005; Obiceiuri nupțiale din Moldova, laşi, 2009. Ediţii: 
Petru Caraman, Colindatul la români, slavi şi la alte 
popoare, pref. Ovidiu Bârlea, Bucureşti, 1983, Conceptul 
frumuseţii umane reflectat în antroponomie la români şi 
în sud-estul Europei, introd. Ion H. Ciubotaru, Iași, 2011. 
Repere bibliografice: Ion Cuceu, Caietele Arhivei de Fol- 
clor, AAF 1983; Nicolae Bot, Caietele Arhivei de Folclor a 
Moldovei şi Bucovinei, AAF, 1987; Ion Şeuleanu, „Nunta 
în Moldova”, ST, 2000, 4; Datcu, Dicţ. etnolog., 240-241; 
Ioana Repciuc, Silvia Ciubotaru la 60 de ani, „Anuarul 
Muzeului Etnografic al Moldovei”, 2007. I.D. 


CIUCHI, Eugen (17.XI1.1883, Obârşia, j. Bacău — 
17.1]l.1962, București), poet, traducător. Fiu de 
țăran, urmează şcoala primară în satul natal, apoi 
liceul la Bacău, fiind coleg de clasă cu viitorul 
poet G. Bacovia. Se înscrie la Facultatea de Litere 
şi Filosofie a Universităţii din Bucureşti, pe care 
o va absolvi în 1908. O vreme profesor de liceu 
în Bucureşti, din 1914 lucrează ca bibliotecar în 
cadrul Fundaţiei Universitare „Carol I”, iar în 1927 
conduce Institutul de Arte Grafice Convorbiri Lite- 
rare. Arestat în 1944, are un timp domiciliu forțat 
la Focşani. 

C. a colaborat cu versuri, articole, recenzii şi 
însemnări de jurnal (Clipe fugare) la „Sămănăto- 
rul” (unde debutează în 1903), Făt-Frumos”, „Iri- 
buna liberală”, „Cuvântu/”, „Cosinzeana”, „Vieaţa 
nouă”, „Steagul, „Stejarul”, „Florile dalbe”, „Ana- 
lele Dobrogei”, „Dreptatea” (Chişinău), „Drep- 
turile femeii”, „Preocupări literare”, „Fântâna 
darurilor”, „Păstorul Tutovei” ş.a. Din 1910 până 
în 1938 a semnat, cu o tenacitate lipsită de relief, 
în „Convorbiri literare”. Nu a publicat nimic în 

săptămânalul „Stânga” (1932-1933), unde a fost 
secretar de redacţie. A tradus, în periodice, din 
Horaţiu, Goethe, Arvers, Jean Richepin ş.a. În 
1920 îi apare tălmăcirea, corectă, cu unele echi- 
valenţe norocoase, a fabulelor lui La Fontaine. 
A mai transpus în româneşte o carte de proză a 
lui Charles Wagner, Viaţa cumpătată. În comen- 
tariile literare, cu mici incursiuni în arie estetică, 
C. se declară, în spirit maiorescian, un adept al 
artei netendenţioase (izvodită în „uitare de sine”) 
şi un partizan al revizuirii continue a valorilor, 
„în perspectiva nesfârşirii”. Alte „observări” au în 
vedere poveştile lui Ion Creangă, poezia lui Octa- 
vian Goga, junimismul şi sămănătorismul, rolul 
imaginilor în literatură. Impresionist în fond, C. 
se amăgeşte a fi un spirit teoretic. Ca poet, C. este, 
în îngânările lui epigonice, de un eminescianism 
impenitent - Din taina vieţii U-IV, 1915-1935). 
Versificând lejer, el se menţine într-un minorat 
al expresivităţii, fluenţa molcomă a romanţelor 
sale smulgându-se arareori din făgaşul banalită- 
ţii. Mai suspinând, mai îngândurându-se adică 
filosoficeşte, poetul cultivă o suită de stări din 
care nu lipsesc refugiul în visare şi înseninările 
în sânul naturii prietene, jalea după iubirea care 
s-a stins, resemnarea. „Cântecele”, urzite în dorul 
făpturii îndrăgite, sunt tincturate de tristeţea sin- 
gurătăţii. Melancolia nu exprimă numai o frus- 
trare afectivă, ci colorează, stins, şi sentimentul 
zădărniciei. Între euforia unor clipe şi spasmul de 
anxietate pe care îl provoacă vremelnicia, pătimi- 
torul îşi caută un reazem în iubirea care, ostoin- 
du-i zbuciumul, îi dă câteodată iluzia înveşnici- 
rii. În afară de sonete, pasteluri, elegii, „doine” de 
rapel politic, C. scrie şi strofe de glăsuire patrio- 
tică, schițând, cu elemente de atmosferă sumbră, 
privelişti „din război” - Din vremi întunecate 
(1922). Discursivismul ia locul aici oftaturilor 
şi încruntărilor din lirica de elan amoros şi ifos 
cogitativ. 

SCRIERI: Din taina vieţii, I-IV, 1915-1935; Din vremi 
întunecate, Bucureşti, 1922. Traduceri: La Fontaine, 
Fabule, I-II, Bucureşti [1920]; Charles Wagner, Viaţa 
cumpătată, pref. Emil I.V. Socec, Bucureşti, f.a. 

Repere bibliografice: C. Sp. Hasnaş, „Din taina vieții”, 
poezii de Eug. Ciuchi, FLR, 1915, 33; Lovinescu, Scrieri, 
IV, 403-404; Predescu, Encicl., 199; Georgeta Loghin, La 
Fontaine în literatura română, laşi, 1981, 89-94; Budău, 
Bacăul lit., 157-158. F.EF. 

CIUCHINDEL, Constantin (22.[.1926, Tecuci — 
15.XI1.1996, Bucureşti), folclorist. Este fiul Nata- 
liei (n. Șendrea) și al lui lon Ciuchindel, cizmar. 
După studii liceale la Tecuci (1937-1945) şi cursuri 
la Facultatea de Filologie a Universităţii din Cluj 
(1945-1949), devine profesor de liceu la Cluj (1949- 
1950), redactor şi secretar de redacţie la „Gazeta 
învățământului” (1950-1951), consilier tehnic şi 
director la Biblioteca Academiei RPR (1951-1954), 
cercetător şi secretar ştiinţific la Institutul de Isto- 
rie Literară şi Folclor din Capitală (1954-1960), 
profesor secundar tot aici (1960-1964), profesor la 
Universitatea din Galaţi, până la pensionare. Este 
doctor în filologie, la Universitatea din Iaşi, cu teza 
Povestea lui Archirie filosoful (1972). Colaborează 
la „Almanahul literar”, „Ateneu”, „Limbă şi litera- 
tură”, „Orizont”, „Studii şi cercetări de istorie lite- 
rară şi folclor”, „Steaua” ş.a. 

În Povestea lui Archirie filosoful, carte populară 
din secolul al XVII-lea (1976), pe lângă originea, 
datarea şi filiaţia textelor, C. examinează diversele 
versiuni, fondul istoric, biblic şi fondul ei folcloric, 
cartea populară nefiind doar „o operă eminamente 
istorică sau un roman istoric”. Spre deosebire de 
Joseph Hal&vy, care nega orice tangenţă a acestei 
cărți populare de origine babiloniană cu folclorul 
altor popoare, C., în acord cu Theodore Reinach şi 
Emmanuel Cosquin, o raportează la „fantezia naivă 
a primelor popoare”. El remarcă, pe de o parte, pre- 
luări din tezaurul folcloric oriental, iar pe de alta 
semnalează, în variantele ei româneşti, pecetea ora- 
lităţii populare. Ediţia Folclor vechi românesc (1990) 
aduce o importantă contribuţie la cunoaşterea 
unora dintre cele mai vechi atestări ale folclorului 
românesc, antologhează texte manuscrise inedite 
care au fost notate înainte de apariţia colecţiilor lui 
Anton Pann şi Vasile Alecsandri, unele datând de la 
începutul și jumătatea secolului al XVIII-lea. Alte 
ediţii pe care le îngrijeşte repun în circulaţie impor- 
tante colecţii de folclor realizate de L.A. Zanne, 
Tudor Pamfile, Jan Urban Jarnik şi Andrei Bârseanu. 
SCRIERI: Povestea lui Archirie filosoful, carte populară 
din secolul al XVII-lea, Bucureşti, 1976. Ediţii: Strigă- 
turi, Bucureşti, 1958; L.A. Zanne, Proverbele românilor, 
pref. Mitu Grosu, Bucureşti, 1959; Tudor Pamfile, Cân- 
tece de ţară, pref. edit., Bucureşti, 1960; Jan Urban Jarnik 
— Andrei Bârseanu, Doine şi strigături din Ardeal, pref. 
Ovidiu Papadima, Bucureşti, 1961; Bibliografia revistelor 
„România literară”, Bucureşti, 1981; Folclor vechi româ- 
nesc, Bucureşti, 1990. 

Repere bibliografice: Iordan Datcu, „Folclor vechi romă- 
nesc”, REF 1990, 2; Al. Dobre, „Folclor vechi românesc”, 
REF 1991, 5-6; Datcu, Dicţ. etnolog, 241-242. I.D. 


CIUPUREANU, Ionel (5.[X.1957, Coșoveni, j. Dolj), 
poet. Este fiul Vioricăi (n. Șerban) și al lui Traian 
Ciupureanu, colonel în armată. Urmează școala 
generală și liceul în Constanţa, absolvind apoi 
Facultatea de Electrotehnică în Craiova. A lucrat 
ca inginer la Întreprinderea Electroputere din Cra- 
iova. A debutat la revista „Mesaj comunist” în 1982. 
A mai colaborat la „România literară”, „Luceafă- 
rul”, „Viaţa românească”, „Vatra”, „Ramuri”, „Scrisul 
românesc”, „Mozaicul” ș.a. 

C. a debutat editorial în volumul colectiv Zboruri 
lirice (1988) cu ciclul Amiaza închipuită. Dintre cele 
câteva poeme de aici, doar unul îl anunţă pe viito- 
rul poet: „Singurătatea mâzgălise viețile noastre/ 
vântul pregătea lanţuri și cuie/ curgea noaptea/ 
astupând luna/ scările/ și// am visat acolo/ toate 
cuvintele mutilate/ eu/ eu singur/ viața absurdă 
pentru cine nu moare/ o constelație pentru/ cine 
ştie că moare// numai pentru cuvinte/ n-aș fi vrut 
să trăiesc/ împachetez cerul/ îmi amintesc fereas- 
tra sau/ ușa/ n-ar fi nimic/ totul e bine” (ȘI). Însă 
în plachetele Pacea poetului (1994), Amos (1996) 
și Fălci (1999) stilul apare format: neoexpresio- 
nism dur la nivel imaginar, celebrând monocord 
putreziciunea, moartea și toate ororile cărnii, 
asociat unei expresii tăioase, contrase, epurate de 
divagaţii și unei progresii logice manifest discon- 
tinue, măcinată de entropie. Câteva versuri carac- 
teristice amintesc „o lume puţin mai grasă/ forme 
care înoată și mor/ obiecte culese din obișnuință” 
(acolo sus). Cu toate că poemele trec adesea din- 
tr-un volum în altul, neputându-se izola unele per- 
fect autonome, se poate considera, din punctul de 
vedere al optimizării textelor și al conceptului ordo- 
nator, că plachetele cele mai bune sunt Krampack 
(2002) și Adormisem și mă gândeam (2005). Prima 
adună o serie de „voci” —- preponderent feminine 
- care monologhează deșirat pe teme, obsesii și 
coșmaruri domestice, incluzând o doză semnifica- 
tivă de sexual și de sugestii obscene. În Adormisem 
și mă gândeam principiul de compoziţie derivă 
dintr-o mecanică a lichidelor. Predomină imagini 
ale scurgerii, lichidele impure, în diverse stadii de 
agregare, trimițând inclusiv, în nota obsesiilor mor- 
tuare obișnuite, la topirea corpului supus putrezi- 
rii. Abundă scenele de vulnerabilitate corporală, 

de expunere în fața unor amenințări difuze sau 
concrete, întreținând o așteptare paranoică: „o cre- 
atură cu sângele meu/ devorase ce va cădea ase- 
menea mie// o scurgere uitând acea gură/ o cer- 
neală din soarele împrăștiat// și s-a înnoptat pe 
câmp la abator” (nu se pierde nimic); „poate cad/ 
vă rog aprindeţi lumina// am reușit să respir/ prin 
ronțăire veţi ajunge celebri// și au ieșit pe rând 
din cușcă/ și ai fi zis că toți mă mușcă” (aprindeţi 
totuși lumina). Alte versuri întrețin infernalul („am 
făcut un infern/ și am ajuns în infern”), dezgus- 
tul („ce-am luat de-aici pute acolo”) și, în general, 
nefericirea vieții și a morții, ambele percepute ca 
o boală fără sfârșit. Asociabil unui bacovianism 
mai contondent, C. este unul din poeții relevanțţi ai 
postcomunismului. 

SCRIERI: Pacea poetului, Craiova, 1994; Amos, Craiova, 
1996 ; Fălci, Craiova, 1999 ; Krampack, Craiova, 2002; 
Adormisem și mă gândeam, Constanţa, 2005; Mișcări de 
insectă, Bistriţa, 2010. 


Repere bibliografice: Marin Mincu, Superfetația obscenită- 
ţii, LCE 2002, 22; Bogdan Alexandru Stănescu, Nevroză şi 
rudiment, ALA, 2005, 782; Radu Vancu, „Mișcări de insectă”, 
RL, 2011, 6; Ion Buzera, Contraexpresionismul, „Mozaicul, 
M.I. 


2011, 6; Soviany, Cinci decenii, Il, 57-61. 


CIURA, Alexandru 
(15.X1.1876, Abrud 
— 2.11.1936, Cluj), 
prozator, gazetar. 


Descendent dintr-o familie de preoţi, C. urmează 
liceul la Blaj şi Sibiu (1894), apoi, la Budapesta, 
Facultatea de Teologie (1894-1902). A absolvit, de 
asemenea, Facultatea de Litere şi Filosofie în 1902 
cu teza Eminescu şi Coşbuc. Note comparative, tipă- 
rită un an mai târziu la Blaj, unde era numit pre- 
ot-profesor. Debutase în 1895, iscălind Simin, în 
„Lribuna”. Folosind acelaşi pseudonim ori altele 
(Alexandru, Alfa, Petronius, Pribeag), colaborează 
în continuare la ziarul sibian, la „Dreptatea”, „Fami- 
lia”, „Tribuna poporului”, „Unirea”. În 1902, împre- 
ună cu A.P Bănuţ şi cu Octavian Goga, înființează 

revista „Luceafărul”, pe care o conduce până la ple- 
carea lui din Budapesta. Ulterior articole, foile- 
toane, schiţe şi nuvele îi apar și în „Revista politică 
şi literară”, „Ţara noastră”, „Lupta”, „Cosinzeana”, 
„Foaia interesantă”, „Românul” ş.a. O parte din 
scrieri și le strânge în volumele Visuri trecute 
(1903), Icoane (1906), Amintiri (1911), Foiletoane 
(1912), În război (1915), Fraţii (1916), Prietenii 
(1917), Primăvara (1917), Scrisoare în cealaltă lume 
(1917). În aceeaşi perioadă mai tipăreşte studiul 
Educaţia vechilor elini (1906), manualul Poetică şi 
Legendar poetic (1911, în colaborare cu loan Raţiu) 
şi două traduceri, din Al. Dumas (1907) și din Lâzâr 
Stefan (1913). În 1918 prelua conducerea ziarului 
„Unirea” din Blaj şi participa la Adunarea de la Alba 
Iulia, pe care o va prezenta într-o broşură. Profesor 
la Liceul Arhiepiscopal din Blaj (1913-1918), direc- 
tor al Liceului „Gh. Barițiu” din Cluj până în 1936, 
de la un timp C. se preocupă mai puţin de litera- 
tură şi ziaristică. Volumele Sub steag străin (1920), 
Iscariot (1925) şi Homunculus (1925) reiau în 
genere lucrări mai vechi. Acestora li se adaugă 
câteva biografii „pentru popor”, având în centrul 
lor pe Avram Iancu, Aurel Vlaicu şi Vasile Lucaciu, 
precum şi manuale şcolare. A mai semnat frecvent 
în „Societatea de mâine” şi sporadic în „Patria, 
„Iransilvania”, „Biruinţa”, „Gând românesc” ş.a. 
Mergând pe un drum deschis de C. Dobrogeanu- 
Gherea, Eminescu şi Coşbuc. Note comparative 
relevă la C. o mai mare comprehensiune a poeziei 
în raport cu intelectualii ardeleni de mai înainte. 
Autorul, care poseda o cultură îndeosebi clasică, 
se arată în continuare mai puţin interesat de cri- 
tica literară, iscălind doar câteva recenzii despre 
lucrările unor scriitori apropiaţi (lon Agârbiceanu), 
observaţii asupra unor traduceri şi medalioane ale 
unor predecesori cu merite culturale. Ca ziarist, el 
trece repede de la nota strict informativă la foileton, 
alegând un fapt din actualitate, pe care îl prezintă 
vioi, detaşându-i semnificaţia, uneori ascunsă. 
Aceasta însă îmbracă adesea haina unei „învăţă- 
turi”, un rol avându-l aici dubla formaţie a lui C., 
de teolog şi de pedagog. Foiletonistica a facilitat, 
neîndoielnic, apropierea lui de literatură, dar tot ei 
i se datorează unele habitudini ce îşi pun amprenta 
pe scrisul său. Personajele schițelor şi nuvelelor din 
primele volume nu au individualitate, gesturile, 
întâmplările pe care le trăiesc se desfăşoară grăbit, 
previzibil, spre teza finală. C. izbuteşte mai bine 
în memorialistică. Mai multe texte din Amintiri 

constituie evocări ale unei copilării petrecute în 
decorul Munţilor Apuseni, regiune cu o mitologie 
stranie („vâlva băii”) şi cu o lume de El Dorado, în 
care chiar cei apropiaţi (bunicul, popa Moldovan, 
Gherasim, dascălul Cojoc) iau dimensiuni fabu- 
loase. Interesante sunt şi evocările anilor de şcoală, 
în care elegiacul spontan se împleteşte cu teza dez- 
rădăcinării, şi rememorarea câtorva episoade din 
viaţa studenţească (Promoţie, În străini, Bătrânul), 
ce ilustrează cazuri contrastante de succes şi de 
eşec universitar. Cu o implicaţie autobiografică 
redusă, alte texte (Ghiţă, Mitru, Homunculus) vor 
să demonstreze efectele pernicioase ale ruperii de 
comunitatea rurală, prin intrarea la şcoală sau la 
mănăstire. C. a încercat, de asemenea, să brodeze 
epic, în Iscariot, pe marginea unor episoade din 
Evanghelii. Numeroasele volume tipărite în vremea 
Primului Război Mondial conţin multă publicis- 
tică, scrisă cu talent şi simţire, în slujba unui ideal 
umanitarist, dar prea puţină literatură. Un anume 
meşteşug narativ şi chiar eforturi de aprofun- 
dare a psihologiei personajelor vădesc nuvelele 
Primăvara şi Dăscălița, care lasă totuşi impresia 
unor texte neîncheiate. Prin memorialistica sa, C. 
face notă aparte printre prozatorii ardeleni. 
SCRIERI: Eminescu şi Coşbuc. Note comparative, Blaj, 
1903; ed. îngr. și pref. Ion Buzași, Alba Iulia, 2001; Visuri 
trecute, Blaj, 1903; Educaţia vechilor elini, Blaj, 1906; 
Icoane, Budapesta, 1906; Poetică şi Legendar poetic (în 
colaborare cu Ioan Raţiu), Blaj, 1911; Amintiri, pref. 
O.C.T. [Octavian C. Tăslăuanu], Orăştie, 1911; Foiletoane. 
1907-1910, Beiuş, 1912; În război, Blaj, 1915; Fraţii, Arad, 
1916; Prietenii, Lugoj, 1917; Primăvara, Arad, 1917; Scri- 
soare în cealaltă lume, Bucureşti, 1917; Copiii în război 
(în colaborare cu A. Melin şi Toma Cocişiu), Blaj, 1918; 
Sub steag străin, Bucureşti, 1920; Iscariot, Arad, 1925; 
Homunculus, Bucureşti, [1925]; Scrieri alese, îngr. Aurel 
Millea, pref. Mircea Zaciu, Bucureşti, 1966; Povestire pe 
scurt a vieţii lui Avram Iancu, îngr. loan Felea, Cluj-Na- 
poca, 2003. Traduceri: Al. Dumas, Din zilele lui Nero, 
Blaj, 1907; Vestitorii credinţii. Scrisori ale misionarilor 
din toate colţurile lumii, |, pref. trad., Blaj, 1911; Lâzâr 
Stefan, Floarea Betuliei, Orăştie, 1913. 

Repere bibliografice: Trivale, Cronici, 95-106; Ion Agâr- 
biceanu, Un scriitor ardelean: Al. Ciura, CRE, 1928, 130; 
Octavian C. Tăslăuanu, Spovedanii, îngr. Gelu Voican, 
pref. Vasile Netea, Bucureşti, 1976, 154-155, 192-201; 
Ion Clopoţel, Scriitorul Alexandru Ciura, DMN, 1936, 
10 512; Zaciu, Masca, 335-356; Mircea Popa, „Scrieri 
alese”, ST, 1967, 2; Nae Antonescu, Al. Ciura, ST, 1976, 
12; Ion Buzaşi, Al. Ciura, rapsodul munților, TR, 1981, 42; 
Ion Neaţă, „Luceafărul” (1902-1914), Timişoara, 1984, 


441 Dicţionarul general al literaturii române 


105-109; Iulian Pârvu, Alexandru Ciura, TR, 1986, 12; 
Dicţ. scriit. rom., L, 603-604; Popa, Penumbre, 62-67; lon 
Buzași, Paralela literară ca modalitate de exegeză emi- 
nesciană la Al. Ciura, „Cetatea culturală”, 2007, 1; Geno- 
veva Teișan, Alexandru Ciura, Alba Iulia, 2010. V.D. 


CIUREA, Doina (20.11.1938, Constanţa - 1999, 
Bucureşti), prozatoare, eseistă. Este fiica Mariei 
Ciurea (n. Ostroveanu), profesoară, şi a lui loan 
Ciurea, ofiţer de aviaţie. În primii ani de viaţă locu- 
ieşte succesiv în mai multe localităţi, în funcţie de 
perindarea tatălui prin diferite garnizoane. Face 
studii universitare la Bucureşti, luându-și licenţa în 
filologie în 1957. Urmează, în 1952-1954, în paralel 
cu liceul şi apoi cu facultatea, Şcoala de Literatură 
„M. Eminescu”. Debutează (nesemnificativ, ulte- 
rior repudiindu-şi acest debut) ca poetă în „Viaţa 
românească” (1952). Publică la îndemnul lui Geo 
Bogza, care îi remarcase primele încercări, debu- 
tând editorial în 1969 cu volumul de proze scurte 
Dialog despre eroare. Colaborează, cu proză, eseuri, 
critică literară, cronici literare şi muzicale la „Tână- 
rul scriitor”, „Gazeta literară”, „România literară”, 
„Contemporanul”, „Luceafărul”, „lomis”, „Caiete 
critice” ş.a. Desfăşoară activităţi culturale legate 
de evocarea personalităţii poetului latin Ovidiu, iar 
din anii '80, de difuzare a valorilor culturale japo- 
neze şi de dialogul cultural româno-nipon. A fost 
căsătorită cu Nichita Stănescu între 1962 şi 1981; 
îngrijeşte Argotice, volum postum de versuri de 
tinereţe al acestuia (1992). 

Dialog despre eroare şi Schițe bucureştene (1975) 
grupează proze scurte, investigând universul 
vieţii cotidiene contemporane din diverse medii. 
Incomunicabilitatea, nostalgia, însingurarea, neli- 
niştile difuze, povara existenţei zilnice definesc 
crâmpeie de biografii comune sau „scene de gen” 
construite în perspectiva psihologiei comporta- 
mentiste. Narațiunea este adesea diluată de un 
descriptivism amintind de „şcoala privirii” şi de 
Noul Roman, de notații introspective sau de inser- 
turi eseistice. E o proză rafinată, cu un scrupul sti- 
listic ce lasă impresia de „răceală elegantă” (Nicolae 
Manolescu). Contemplarea amuzat-ironică şi 
compătimitor-omenească a unor situaţii aparent 
absurde e în consens cu orizontul de aşteptare al 
epocii, ostil determinismului simplist al prozei 
teziste din anii '50, instituind totodată un accent 
polemic, un dramatism nepatetic, dar „sincer” 
față cu prozaismul frustrant al vieţii cotidiene. 


Ciurea 


Cam aceleaşi însuşiri definesc şi Neliniştitul iunie 
(1979), pseudojurnal al unui sejur estival al perso- 
najului auctorial la un canton pierdut în Bărăgan, 
microroman al unei mici lumi izolate şi anonime. 
Modalitatea contemplării naturii, antropomorfi- 
zarea peisajului, învestit cu corespondențe cultu- 
rale şi o sugestivitate motivată subiectiv, mărturi- 
sesc afinități cu viziunea lui Geo Bogza. Romanul 
O lacrimă de privit (1970) şi culegerea de schiţe Tu 
care treci pe-aici... (1973) evocă surghiunul tomitan 
al poetului Ovidiu; interesul prozatoarei vizează nu 
reconstituirea istorică în sine, ci o problematică 
perenă - situaţia artistului față de societate —, aso- 
ciată cu un demers şi o recuzită în fond similare cu 
cele din prozele sale de inspiraţie contemporană. 
Eseuri pe teme diverse, mai ales culturale, cărora li 
se pot remarca subtilitatea, ingeniozitatea asocieri- 
lor, elevația şi echilibrul expresiei, dar şi caracterul 
potolit, meditativ, nepolemic, au fost adunate în 
volumul Descifrări (1977). Romanul Jon Ion (1991) 
e o încercare de investigare literară a crizei de adap- 
tare a populaţiei rurale aduse la oraş de industria- 
lizarea din anii '60—'80 ai secolului trecut, studiată 
la nivelul vieţii de familie, cu intuirea psihologiilor, 

dar marcată de o oarecare monotonie a expresiei şi 
de previzibilitatea invenţiei epice. C. a mai semnat, 
împreună cu Elena Suzuki, o traducere din litera- 
tura japoneză (Natsume Soseki, Zbuciumul inimii, 
1985). 

SCRIERI: Dialog despre eroare, Bucureşti, 1969; O 
lacrimă de privit, Bucureşti, 1970; Tu care treci pe-aici..., 
Bucureşti, 1973; Schițe bucureştene, Bucureşti, 1975; 
Descifrări, Bucureşti, 1977; Neliniştitul iunie, Bucureşti, 
1979; Ion lon, Bucureşti, 1991. 


Repere bibliografice: Titel, Pasiunea, 151-161; Constantin 
Hârlav, „Descifrări”, ST, 1978, 9; Iorgulescu, Scriitori, 188- 
189; Nicolae Manolescu, Sensibilitate şi precizie, RL, 1980, 
8; Vasile Chifor, Un roman ignorat, VR, 1980, 6-7; Dic. scriit. 
rom., L, 604-605; Victoria Dimitriu, Dincolo de naraţiune, 
JL, 1995, 13-16; Călin Căliman, Doina Ciurea, la un an (şi 
N.Br. 


ceva) după..., CNT, 2001, 3; Popa, Ist. lit., II, 807. 


CIUREZU, D. 
[Dumitru] 

(7.X1.1897, Pleniţa, j. 
Dolj — 5.1.1978, Sibiu), 
poet, gazetar. 


Este fiul Anicăi (n. Potârcă) şi al lui Ion Ciurezu, 
țărani. Şi-a terminat studiile cu întârziere din cauza 
participării la războiul din 1916-1918. A debutat cu 
versuri la revista „Viaţa studenţească” (1921), pe 
când urma cursurile Facultăţii de Litere din Bucu- 
reşti. Tot acum a mai publicat, în alte periodice, poe- 
zii şi articole, precum şi traducerea romanului lama 
de Alexandr Kuprin (1924, semnată Baljar Ciurezu). 
Descoperit şi apreciat de Octavian Goga, C. devine 
colaboratorul acestuia la „Ţara noastră”, unde îi 
apar, din 1924, versuri şi unde, între 1931 şi 1934, 
desfăşoară o intensă activitate publicistică, sem- 
nând aproape zilnic articole inserate la rubricile 
„Probleme culturale”, „Comentarii critice”, „Cro- 
nica teatrului”. Deşi apt să intuiască valoarea, C. 
îmbină oarecum forțat intelectualismul cu un sen- 
timentalism poetic, într-o exprimare uneori impro- 
prie. Totodată, a mai colaborat, în special cu 
poeme, la „Viaţa românească”, „Gândirea”, „Revista 
Fundațiilor Regale” ş.a., iar după 1933 va fi redactor 
al „foii săptămânale pentru popor” „Albina”. În 

această calitate a iniţiat colecţia „Biblioteca Albinei”, 
în cadrul căreia a îngrijit şi a prefaţat câteva cărţi de 
popularizare a culturii. În 1944 s-a stabilit la Sibiu, 
unde, în principal, a fost o vreme cercetător la secţia 
locală a Filialei Cluj a Academiei, elaborând lucrări 
de istorie literară. Continuă să scrie versuri, din care 
puţine îi apar în timpul vieţii şi mai multe postum, 
în „Ramuri”, „Iransilvania”, „Albina”, „Familia”, 
„Manuscriptum” ş.a. 

Plachetele lui C. — Răsărit (1927), Pământul 
luminilor mele (1940), ambele premiate de Acade- 
mia Română, şi Cununa soarelui (1942) — îl definesc 
drept un tradiţionalist de expresie oltenească, vizi- 
bil influenţat de „Gândirea” din prima fază, în speţă 
de Lucian Blaga. El acordă prioritate elementului 
originar, arhaic, ca factor regenerator şi de autenti- 
citate, cultivând ideea vieţii primitive, exuberanţa 
vitalistă trăită cu ardoare şi frenezie. „Revărsarea” 
în natură, voluptatea cufundării în biologic, exalta- 
rea instinctelor vitale vin dintr-o arzătoare dorinţă 
de plenitudine, de conectare la ritmurile eterne ale 
vieţii. Sensul complex al tradiţiei transpare în mai 
multe straturi. Matricea geografică este evocată cu 
venerație în largi tablouri ale împrejurimilor satu- 
lui, ale câmpurilor şi activităţilor agreste. Duhul 
ancestral al pământului, instinctul apartenenţei la 
sat, perceput şi în dimensiunea atemporală, ca o 
colectivitate eternă, cu un mod de a fi unic - sumă 
a tuturor vieților şi a moştenirii etnice —, alcătuiesc 
solul din care îşi trage substanţa conştiinţa poe- 
tică. Folclorul, prezent şi în prelucrări, este difuz în 
poezia lui C., sub forma unor modalităţi şi motive 
din cântece, descântece, balade, oraţii, basme, E. 
Lovinescu apreciind tocmai „noutatea întrebuin- 
țării elementului folcloric”. Tradiţia religioasă păs- 
trează înţelesul țărănesc, de credinţă într-o putere 
ce creează, conţine şi ocroteşte viaţa, dându-i un 
sens ascendent, ca aspirație a pământului spre cer, 
a întunericului spre lumină. Personajul liric însuşi 
se conturează ca un element al acestui tip de exis- 
tenţă — materie şi energie, copac şi vietate, crescut 
cu toate celelalte ale firii şi ale satului. Răscolit de 
soare şi de seve, de impulsuri sălbatice sau de neli- 
nişti şi dorinţe nedesluşite, acesta debordează de 
bucuria de a trăi, de vitalitate, de setea împlinirii, 
extrapolându-şi trăirile, într-o frenetică celebrare a 
forțelor telurice. Erosul, abia presimţit, abia sugerat 
în primele culegeri, ocupă un loc central în Cununa 
soarelui, „poem de sălbatec idilism și de viguroasă 
bucolică” (Pompiliu Constantinescu). Iubirea este 

o chemare imperioasă, năvalnică, o supunere în 
faţa unei legi inexorabile. Protagoniştii sunt făpturi 
ale naturii, dar intens poetizate, ca şi decorul puter- 
nic luminat, fierbinte, foarte viu. Odată săvârşită 
uniunea între tineri, totul se armonizează, tensiu- 
nile dispar, începe un basm cu oraţii de nuntă, cu 
petreceri fabuloase (înrudite cu cele eminesciene 
şi coşbuciene), după care se intră într-un crug al 
împlinirii totale, îmbelşugate. Când marile elanuri 
vitale se mai atenuează, sunt sesizate şi alte valori 
ale existenţei. Lumina nu mai e percepută doar ca 
o beţie de energie, ci capătă o conotaţie spirituală, 
de registru existenţial superior, tărâm al bunătăţii 
şi altruismului. Luminat interior, poetul se opreşte 
şi la o altă permanenţă decât cea natural-natală, 
cea a istoriei ţării, cu aceeaşi capacitate integra- 
toare şi semnificantă. Din conştiinţa istoriei se des- 
prind orizontul mai larg, perspectiva mai profundă 
a apartenenţei la lumea lui Dumnezeu, călăuză şi 
sens suprem. O anume spontaneitate ingenuă a 
lirismului, impresia de prospeţime şi frăgezime a 
percepţiilor şi a expresiei, stilul frust sunt princi- 
palele elemente care au atras atenţia numeroşilor 
comentatori ai poeziei lui C. Încadrarea masivă a 
limbajului în sistemul de referință natural-rural 
constituie un aspect definitoriu. Lumina, utilizată 
abundent, este în egală măsură atmosferă, dar şi 
substanţă picturală. Întregul tablou este animat, 
energizat prin repetarea unor noţiuni ce denumesc 
sau sugerează acţiunea, mişcarea, freamătul, ten- 
siunea, izbucnirea, instituind o adevărată febră 
lirică. Departe de a fi direct descriptivă, poezia lui 
C. este expresia unei proiecţii de peisaje interi- 
oare. Versurile tipărite postum indică o deplasare 
spre meditativ, spre interogaţie şi alegoria filoso- 
fică, în repetate încercări de reprezentare poetică 
a adevărurilor vieţii, atât în relaţia individului cu 
ceilalți, cât şi cu divinitatea (De profundis..., Inelul 
minunilor). 

SCRIERI: Răsărit, Craiova, 1927; Pământul luminilor 
mele, Bucureşti, 1940; Cununa soarelui, Bucureşti, 1942; 
Cununa soarelui, îngr. Al. Piru, Bucureşti, 1971. Tradu- 
ceri: Aleksandr Kuprin, lama, Bucureşti, 1924. 

Repere bibliografice: Constantinescu, Scrieri, II, 282- 
297; Lovinescu, sf. lit. rom. cont., III, 117-118; Ralea, 
Scrieri, II, 203-206; A. Bădăuţă, „Răsărit”, G, 1928, 1; 
Călinescu, Opere, I, 311-316; Eugen Ionescu, „Răsărit, 
„Vlăstarul”, 1928, 3; Adrian Maniu, Un poet oltean, RP 
1928, 3052; Mihail Sadoveanu, „Răsărit, AAR, partea 
administrativă şi dezbaterile, t. XLVIII, 1927-1928; Al. A. 

Philippide, „Răsărit, VR, 1929, 7-8; Constantin Fântâ- 
neru, „Pământul luminilor mele”, UVR, 1940, 32;Petru 
Comarnescu, „Pământul luminilor mele”, RER, 1940, 10; 
Ion Şiugariu, „Pământul luminilor mele”, MMN, 1940, 
10; Ştefan Baciu, „Pământul luminilor mele”, G, 1941, 1; 
Călinescu, Ist. lit.(1941), 784-785, Ist. lit. (1982), 868-869; 
Streinu, Pagini, II, 121-125; D. Caracostea, „Pământul 
luminilor mele”, AAR, partea administrativă şi dezba- 
terile, t. LXII, 1941-1942; Manolescu, Metamorfozele, 
34-35; Crohmălniceanu, Literatura, II, 162-165; Micu, 
„Gândirea”, 558-570; Dorin Teodorescu, Poezia lui D. 
Ciurezu, în Unele contribuţii la istoria mişcării literare din 
Craiova, Craiova, 1977, 1-37; Mircea Popa, D. Ciurezu — 
fişă autobiografică, T, 1986, 8; Firan, Profiluri, L, 196-198; 
Const. Ciopraga, Mirajele lui D. Ciurezu, CL, 1988, 4, 5; 
Scarlat, Ist. poeziei, IV, 63-67; Mircea Braga, O biografie 
literară suprimată, MS, 1991, 2-4; George Nistor, Aristo- 
cratul D. Ciurezu, L, 1992, 35; Dicţ. scriit. rom., |, 605-607; 
Danţiş, Bucolica, 174-178; Corneliu Leu, Cununa de spini 
a uitării, „Albina”, 2001, 9—12. C.1. 


CIURUNGA, Andrei (pseudonim al lui Robert 
Eisenbraun; 28.X.1920, Cahul — 7.VIII.2004, Bucu- 
rești), poet. Este fiul Margaretei (n. Mariș) și al lui 
Hermann Eisenbraun, profesor de germană, des- 
cendent dintr-o familie de coloniști germani. Face 
liceul la Cahul, continuându-l la Bolgrad, unde îl 
absolvă în 1939. Debutează de timpuriu, în 1932, în 
revista „Îndrumarea tinerimii” a Liceului „Ion Vodă” 
din Cahul, iar editorial în 1936 cu placheta Melan- 
colie. După absolvirea liceului, va fi scurtă vreme 
pedagog în sate basarabene, la Cahul și la Chiși- 
nău, apoi lucrează câţiva ani în redacţie la „Raza”, 
„Basarabia” și „Basarabia literară”. După război se 
stabilește la Brăila, unde funcționează la publicaţiile 
locale „Expresul”, „Ancheta” și „Înainte”, iar din 1949 
se angajează, prin Mihai Beniuc, la revista „Flacăra” 
din București. În 1950 este arestat și condamnat 
politic pentru volumele de versuri Cântece de dor și 
de război (1944) şi Poeme de dincoace (1947, tipărit 
clandestin la Brăila și apoi distrus), închis la Canal 
(1950-1954), apoi la Balta Brăilei și la Gherla (1958- 
1964), experiență pe care o va consemna parțial în 
Memorii optimiste. Evocări și versuri din închisori 
(1992). După eliberare e nevoit să-și câștige existența 
din diverse slujbe: om de serviciu, portar, magazio- 
ner, contabil, colaborator sub pseudonim la „Rebus” 
ori la „Urzica”. Revine în viaţa literară în 1968 cu 
volumul Decastihuri. De-a lungul vremii a colabo- 
rat la numeroase publicaţii, printre care „Bugeacul” 
(Bolgrad), „Graiul satelor” (Cahul), „Cuvânt mol- 
dovenesc” (Chișinău), „Bacăul”, „Curentul literar”, 

„Prepoem”, „Vremea”, „Revista literară”, „Contem- 
poranul”, „Viaţa românească”, „Argeș”, „Atenevw”, 
„Ramuri”, „lomis”, „Iribuna”, „Vatra”, „Viaţa militară”, 
„Arici Pogonici”, „Luminiţa”, „Cutezătorii”, „Cro- 
nica”. Până în 1946, când i-a fost interzis, a folosit 
pseudonimul Robert Cahuleanu. A semnat și Radu 
Calomfir, Matei Scutaru, Nicu Grădinaru, Arcturus. 
A fost distins în 1995 cu Premiul Uniunii Scriitorilor 
din Republica Moldova. 

Poet al rezistenţei, deplângând soarta ţării și 
pierderea ținutului natal încă de la primele pla- 
chete, C. devine cu timpul un poet al experienţei 
carcerale din temnițele comuniste, versurile sale, pe 
care le va aduna în volumele Poemele cumplitului 
Canal (1992), Ceasuri fără minutare (1996), Poeme 
cu umbre de gratii (1996), circulând cvasifolcloric 
printre deținuți. Identificarea cu lisus a osândiţilor 
ce își poartă crucea suind aceeași Golgotă a pătimi- 
rilor (Am 33 de ani), ceremonialul imensei suferințe 
ce îi preschimbă pe cei întemnițați în figuri fanto- 
matice la balul mascat al morţii („Dar ca să poată 
mulți s-o recunoască/ atunci când vine printre noi 
discret,/ doar moartea mai străbate fără mască/ și 
ne invită goală la balet” — Bal masca, participarea 
la chinul pământenilor chiar a componentelor geo- 
grafiei („Istoria, ce curge-acum întoarsă,/ va ţine 
minte și-ntre foi va strânge/ acest cumplit Danubiu 
care varsă/ pe trei guri apă și pe-a patra sânge” 
- Canalul), acumularea de episoade tragice, frag- 
mente de tot atâta umanitate umilită sunt câteva 
din ipostazele acestei lirici. Amintirea vieții din 
libertate sau a ființelor dragi (mama, copiii, iubita, 
ca în poemul Așteptare) pătrund adesea în imagina- 
rul deținuților, îndulcindu-le întrucâtva existența. 
Singurul licăr de speranţă și izbăvire rămâne cel reli- 
gios, exprimat în numeroase poeme de o cantabili- 
tate surprinzătoare, uneori în ritm popular, urmând 
parcă o strategie a accesibilității (poetul inovează 
şi o formă de poezie, decastihul, alcătuită ascen- 
dent din vers, distih, terțină, catren și numai din 
două rime, menită a facilita memorarea), cu inten- 
ţia rostirii și a despovărării catarctice a ființei sfâși- 
ate de rău. Preponderent definitoriu pentru lirica 
lui C. este însă filonul reflexiv-meditativ, prezent 
încă de la început, dar pregnant îndeosebi în pla- 
chetele de maturitate și senectute: Vinovat pentru 
aceste cuvinte (1972), Argumente împotriva nopții 
(1976), Gestul împăcării (1983), Versuri pentru Ina 
(1996). Asimilând tradiția interbelică, din care mai 
răzbat când și când ecouri de sorginte blagiană sau 

argheziană, poetul își decantează sensibilitatea în 
versuri discret elegiace, modulate deseori de tim- 
brul cantilenei. Temele eterne ale poeziei — trecerea 
necruțătoare a timpului, contemplarea naturii în 
infinitatea ei, reveriile și fantasmele pricinuite de 
amintirea făpturii iubite, disponibilitatea metafizică 
pentru întrebările chinuitoare ale misterului ființei 
în lume, presentimentul sfârșitului - dau măsura 
unei gravități stăpânite, transfigurată de fluiditatea 
elegantă a expresiei. Profunzimea se insinuează 
inefabil, din sugestii abia perceptibile, ca în poemul 
Naufragiu, o mostră revelatoare din nu puţinele reu- 
şite: „Eram un țărm. Tu, celălalt. Curgea/ un fel de 
apă — timpul - între ele./ În liniile — aproape para- 
lele —/ un infinit de puncte suferea.// Și țărmurile se 
lungeau subțiri, / abia, ca marea, încăpea albastrul./ 
Târziu și ultim se surpă sihastrul/ pilon al punţii 
noastre de priviri.// Postum, veniră apele puhoi/ și 
liniile ni s-au șters în mare/ și-n frigul dens al valu- 
rilor care/ continuau să crească fără noi”. C. este un 
bun poet de al treilea raft, desigur antologic, insufi- 
cient cunoscut însă, capabil a mai produce surprize 
prin melodicitatea ce camuflează întorsătura gravă 
a cuvântului. A scris și literatură pentru copii, nota- 
bilă prin ingeniozitatea captivării sufletului infantil. 
SCRIERI: Melancolie, Cahul, 1936; În zodia Cumpenei, 
Cahul, 1939; Poemul dezrobirii, Chișinău, 1943; Cântece 
de dor și de război, Chișinău, 1944; Decastihuri, Bucu- 
rești, 1968; ed. 2, București, 2004; Vinovat pentru aceste 
cuvinte, București, 1972; Argumente împotriva nopții, 
București, 1976; Micul meu atlas, București, 1976; Echi- 
valențe, București, 1978; Imn pentru flacăra fără sfâr- 
șit, București, 1982; Gestul împăcării, București, 1983; 
Toată țara-i școala mea, București, 1989; Memorii opti- 
miste, Evocări şi versuri din închisori, București, 1992; 
Poemele cumplitului Canal, Craiova, 1992; Lacrimi 
pentru Basarabia, București, 1995; ed. București, 2002; 
Ceasuri fără minutare, București, 1996; N-aveţi un surâs 
în plus?, București, 1996; Poeme cu umbre de gratii, 
București, 1996; Poeme din iad pentru îngeri, Bucu- 
rești, 1996; Versuri pentru Ina, București, 1996; Versuri 
cu cimilituri, București, 1997; Poeme, București, 2001; 
Televizorul pădurii, Bucureşti, 2004. 

Repere bibliografice: Nichifor Crainic, Cântăreţi ai 
Basarabiei: Sergiu Matei Nica şi Robert Cahuleanu, G, 
1944, 3; Petre Tulniceanu, „Decastihuri”, TMS, 1969, 4; 
Haralambie Țugui, „Vinovat pentru aceste cuvinte”, CRC, 
1972, 36; D. Micu, „Argumente împotriva morţii”, CNT, 
1977, 19; Aureliu Goci, „Echivalenţe”, RL, 1979, 12; Lit. 
rom. cont., 242-243; Mihai lacob, Pentru o nouă istorie, 
RL, 1992, 35; Dicţ. scriit. rom., I, 607-608; Cimpoi, Ist. 
lit. Basarabia, 137-140; Gheorghe Gheorghiu, Poezie şi 

destin, LA, 2005, 3 noiembrie; Dicţ. Chișinău, 154-156; 
Popa, Ist. lit., L, 860. G.Dn. 


CIZEK, Alexandru Nicolae (10.V.1942, Bucureşti), 
clasicist, critic și teoretician literar, traducător. 
Este fiul Virginiei Cizek (n. Bălescu), profesoară, și 
al lui Alexandru Gustav Cizek, funcționar; Eugen 
Cizek e fratele său. După absolvirea secţiei de 
limbi clasice (1965) la Universitatea din Bucu- 
reşti, își susține tot aici, în 1973, doctoratul, sub 
îndrumarea lui N.I. Barbu, cu teza Eroi politici ai 
Antichității. Modele ideologice și literare (pe care o 
va publica în 1976). Debutează în 1968 în „Studii 
clasice”, iar editorial în 1970 cu Antologie de litera- 
tură universală (Antichitate, Evul Mediu și Renaș- 
tere), editată împreună cu Al. Dima. Va colabora, 
de-a lungul vremii, la numeroase periodice știin- 
țifice și literare din țară și din străinătate, prin- 
tre care „Studii de literatură universală”, „Secolul 
20”, „Revista de istorie și teorie literară”, „Revue 
des 6tudes latines”, „Mittellateinisches Jahr- 
buch”, „Rhetorica”, „Friihmittelalterliche Studien”, 
„Gnomon”, „Hermes” ș.a. Asistent la Facultatea 
de Limbi Clasice (1966-1975), mai predă teorie 
literară și literatură comparată, iar între 1975 și 
1978 este lector de română la Universitatea din 
Groningen (Olanda), apoi asistent la Institutul 
de Filologie Clasică al Universităţii din Miinster, 
până în 1987, când obţine abilitarea, în urma sus- 
ținerii disertației pe un subiect de retorică, Imita- 
țio et tractatio, devenind profesor în învățământul 
superior german. Funcţionează în continuare la 
același institut, în calitate de profesor cu con- 
tract și Privatdozent, dar va fi și profesor invitat la 
numeroase alte universități („Ludwig Maximilian” 
din Miinchen, în Franța, la Aix-en-Provence, Pau, 
între 1992 și 1994, precum și la Sorbona, la Brno, 
Jena, București ș.a.), până la pensionare (2006). 
Specializat în latină medievală și membru al mai 
multor societăți, participă la proiecte de cerce- 
tare europeană, printre care studierea versiunilor 
mediolatine ale romanului lui Alexandru cel Mare, 
unde îi revine partea referitoare la sud-estul Euro- 
pei, sau cel privind editarea operei lui Bartholo- 
maeus Anglicus, De proprietatibus rerum, prima 
enciclopedie importantă a Evului Mediu. 
Activitatea lui C. se înscrie în zona specializării 
aprofundate, evoluând de la clasicismul antic spre 
medievistică, domeniu mai rar abordat în cultura 
noastră, către studiul reconstituirii și metamorfozării 

tezaurului retoricii, de maximă rigoare științifică. În 
prima sa carte, Eroi politici ai Antichității. Modele 
ideologice și literare), C. își propune „relevarea unor 
modele plurivalente ale eroului politic”, așa cum se 
desprind ele din sursele istoriografice, filosofice și 
literare ale Antichității, și stabilirea „invariantelor” 
sale semnificative. Definirea conceptului de erou, 
argumentează autorul, suportă metamorfoze impor- 
tante, accepţia antică evoluând de la aspectul sacral 
primordial la cel laic și social din perioada elenistică 
spre avatarurile moderne, care implică valoarea de 
excepție. Încercările de circumscriere ale conceptului 
(a Max Scheler, Eduard Spranger, Thomas Carlyle) 
conduc către politropia eroului, capacitatea lui de 
adaptare înglobând valorile fundamentale reliefate 
de speculaţia filosofică. În configurarea eroului ca tip 
uman exemplar, în raport cu alte tipuri înrudite (filo- 
soful contemplativ și omul pragmatic), C. urmărește 
gândirea anticilor, care au analizat potenţialul de soci- 
alizare al valorilor etice și estetice. Analiza modelelor 
eroice este temeinică și condusă cu finețe interpreta- 
tivă, însă fără aptitudini eseistice, echilibrată și gravă, 
susținută de o demonstraţie cât mai cuprinzătoare, 
extrasă din majoritatea palierelor scrisului antic. Un 
tratat de referință, Imitatio et tractatio. Die literaris- 
ch-rhetorischen Grundlagen der Nachahmung in 
Antike und Mittelalter (1994), urmărește moștenirea 
teoretică tradițională, reconstituită din diferite surse, 
foarte diversificate, nesistematice, însă plurivalente, 
dezvoltată în școlile de gramatică și retorică antice și 
medievale în progymnasmata, care constituie funda- 
mentele scrisului de orice fel, mai cu seamă în ora- 
torie, literatură și istoriografie. Treaptă superioară 
a imitaţiei, tractatio dobândește, relevă exegetul, 
îndeosebi în perioada postclasică, prin relativizarea 
graniței dintre normă și libertate în producția lite- 
rară, modalități diferite în fenomenul prelucrării pe 
plan formal-stilistic, compozițional-motivic și în cel 
al receptării ideatice și afective a operei, astfel încât, 
în ultimul caz, datorită tehnicii epidictice de manipu- 
lare a discursului, se ajunge până la inversarea com- 
pletă a conţinutului, cu consecințe extinse dincolo 
de Evul Mediu până în epoca modernă. Mai vechea 
sa preocupare pentru figura lui Alexandru Macedon 
se concretizează în cartea Alexander bifrons. Le Roi et 
le Sage. Etudes sur la legende dAlexandre le Grand de 
lAntiquite au Moyen Âge (2005), în care sunt reunite 
cercetările consacrate acestuia de-a lungul unei vieți. 
C.a publicat în editio princeps poemul didactic Novus 
Grecismus (2009) al canonicului elvețian din secolul 

al XIII-lea Konrad von Mure, a cărui parte principală, 
expusă lexicografic, cuprinde un bogat vocabular 
latin și în măsură considerabilă grec, precum și noți- 
uni de prozodie, figuri de stil și tropi, iar în a doua 
parte, cu caracter enciclopedic, compilează cunoș- 
tințe din domeniile științelor naturii și din cele uma- 
nistice din autorii antici și medievali, prelucrându-le 
în mod inovator. Un foarte extins studiu al editorului 
pune în valoare însemnătatea acestei lucrări de cir- 
culație școlară la apogeul Evului Mediu, redescope- 
rită în ultimele decenii. Ca traducător, C. a tălmăcit, 
într-o cuprinzătoare antologie, Antichitatea despre 
artele plastice (1971), texte reprezentative netraduse 
încă în românește, privitoare la istoria sculpturii, pic- 
turii și a artelor minore adiacente sau descrieri ale 
monumentelor antice, mărturii ale autorilor vremii, 
opinii de natură teoretică și critică. Sunt extrase din 
Historia naturalisa lui Pliniu cel Bătrân, din Descrierea 
Greciei de Pausanias, din Platon, Aristotel, Cicero, 
Dionis din Halicarnas, Horaţiu, Quintilian, Cicero, 
Lucian, Filostrat și mulți alții. Cooptat în colectivul lui 
Constantin Noica și Petru Creţia de editare a operei 
lui Platon, a dat versiuni la dialogurile Gorgiasși Lysis, 
pe care le-a însoțit de note și comentarii. 

SCRIERI: Istoria literaturii universale și comparate. Anti- 
chitatea orientală și clasică (în colaborare cu Venera 
Antonescu), București, 1971; Eroi politici ai Antichită- 
ţii. Modele ideologice și literare, București, 1976; Imita- 
țio et tractatio. Die literarisch-rhetorischen Grundlagen 
der Nachahmung in Antike und Mittelalter, Tibingen, 
1994; Alexander bifrons. Le Roi et le Sage. Etudes sur la 
legende dAlexandre le Grand de lAntiquite au Moyen 
Age, Clermont-Ferrand, 2005. Antologii, ediții: Antolo- 
gie de literatură universală (Antichitate, Evul Mediu și 
Renaștere), București, 1970 (în colaborare cu Al. Dima); 
Konrad von Mure, Novus Grecismus, introd edit., Mun- 
chen, 2009. Traduceri: Antichitatea despre artele plastice, 
îngr. și introd. trad., București, 1971; Platon, Gorgias, în 
Platon, Opere, I, îngr. Petru Creţia şi Constantin Noica, 
introd. Ion Banu, București, 1974, Lysis, în Platon, Opere, 
II, București, 1976. 

Repere bibliografice: Dana Dumitriu, „Eroi politici ai 
Antichității”, RL, 1976, 35; Gert Hibner, „Imitatio et 
tractatio”, „Bibliographie zur Symbolik, Ikonographie 
und Mythologie” (Basel), 1994, 42-43; Zsigmond Rito6k, 
Die _literarisch-rhetorischen Grundlagen, „Gnomon” 
(Miinchen), 1996, 456-459; Ingrid Weber, Nachahmung 
in Antike und Mittelalter, „Rhetorik” (Berlin), 1997, 16; 
Rita Beyers, [Konrad von Mure, „Novus Grecismus”, 
„Scriptorium” (Bruxelles), 2009, 63. G.Dn. 

CIZEK, Eugen 
(24.11.1932, Bucureşti — 
16. XII.2008, Bucureşti), 
clasicist, traducător. 


Este fiul Virginiei Cizek (n. Bălescu), profesoară, şi 
al lui Alexandru Gustav Cizek, funcţionar; Alexan- 
dru Nicolae Cizek e fratele său. C. urmează liceul 
clasic (1948-1951) şi Facultatea de Filologie a Uni- 
versităţii din Bucureşti (1951-1955), încheindu-şi 
studiile cu lucrarea Ideile social-politice la Seneca, 
sub îndrumarea profesorului Aram Frenkian. Este 
angajat asistent la Catedra de filologie clasică a 
Universităţii bucureştene, unde devine profesor. | 
se acordă titlul de doctor în 1968, după susţinerea 
tezei Lupta de idei a epocii lui Nero în izvoarele 
literare antice. Realităţi şi idei. În 1973 obţine doc- 
toratul de stat la Universitatea din Lyon, unde este 
detaşat între 1971 şi 1974 ca lector de limba şi lite- 
ratura română. Face parte din câteva asociaţii şti- 
inţifice româneşti: Societatea de Studii Clasice 
„Ovidianum” ş.a., şi internaţionale: Societatea de 
Studii Latine (Paris), Societatea de Studii Neroni- 
ene — Centrul de Studii asupra Monarhiei Antice 
(Clermond-Ferrand), Societatea de Studii Petro- 
niene (SUA) ş.a. şi este membru al mai multor 
academii de peste hotare. A fost distins cu Premiul 
Literar European al Asociaţiei Scriitorilor de 
Limbă Franceză (1982) şi cu Premiul „Limotei 
Cipariu” al Academiei RSR (1982). 

Clasicist cu vocaţie de istoric, C. îşi va loca- 
liza interesul ştiinţific în câmpul Antichității 
latine. O singură carte, întâmplător cea dintâi, 
Evoluţia romanului antic (1970), acoperă şi zona 
Eladei, în relaţie comparatistă şi de reciprocă 
determinare cu cea romană. Propunându-şi 
numai reconstituirea unor elemente de orga- 
nizare internă a romanului antic, nu o tratare 
exhaustivă, autorul îşi sprijină demersul analitic 
pe mijloace dominant istoriste, întrepătrunse 
cu cele structuraliste. Rememorând contextul 
istorico-literar şi arhetipurile, el stăruie asupra 

structurii interioare a textelor. Alături de analo- 
giile indicate de alți cercetători, formulează amă- 
nunţit deosebirile dintre cele două eflorescenţe 
ale speciei în Antichitate. Pluralitatea formelor 
romaneşti va transmite prelungiri în aşa-nu- 
mitul roman creştin, în cel medieval şi în cel 
modern - este o concluzie demonstrată convin- 
gător. Preocupările latinistului, predominante, 
gravitează în jurul epocii lui Nero, extinzân- 
du-se treptat. Este şi cazul monografiei Seneca 
(1972), în care reia cercetările din teza de licenţă. 
Iniţial concepută pozitivist, lucrarea va păstra 
acest caracter cu toată strădania de moder- 
nizare, detectabilă mai ales în stratul stilistic. 
Familiarizarea cu şcoala structuralistă, aplicarea 
noilor procedee autorul le va desăvârşi abia după 
un timp, când realizează şi primele contacte cu 
noua critică. Gândit şi scris tot conform canoa- 
nelor pozitiviste, studiul LEpoque de Neron et ses 
controverses ideologiques (1972) creşte din teza 
de doctorat. Interferând mai multe discipline — 
istorie, filosofie, estetică, politică —, lucrarea are 
totuşi un caracter preponderent istoric, ceea ce 
va conduce la potenţarea factologiei. Ilustrative 
sunt profilurile realizate grupurilor influențate 
de Annaei şi de Calpurnia, Thrasias şi Neron. 
Diferenţierile, subliniate stăruitor, dintre progra- 
mele politice, sistemele filosofice pe care acestea 
se întemeiază şi principiile estetice emanate de 
cercurile literare constituie miezul cărţii, oferind 
repere esenţiale pentru reconstituirea epocii. Şi 
aici aderenţele structuraliste, puţin potrivite cu 
natura subiectului, se menţin în plan secundar. 
Decantările conceptuale conduc spre un adevă- 
rat salt în monografia Tacit (1974). Modalităţile 
structuraliste se impun în actul critic, reţetarul 
pozitivist retrăgându-se spre nivelurile refe- 
renţiale. Convins că nici un alt prozator antic 
nu este atât de familiar sensibilităţii veacului al 
XX-lea prin limbajul artistic şi tiparele literare, 
C. îşi propune să argumenteze ideea modernită- 
ţii lui Tacit, convertind pledoaria într-o aproape 
ostentativă demonstraţie de virtuozitate structu- 
ralistă. Polisemia latentă şi structura romanescă 
a scrierilor istoricului latin prevestesc parcă lite- 
ratura secolului al XX-lea. Sub aceeaşi incidență 
metodologică se înscrie şi Structures et ideolo- 
gie dans „Les Vies des douze câsars” de Sutone 
(1977). Secvenţele mari ale planului, informaţia 
şi logica enunţului indică sorgintea teoretică şi 

maniera pozitivistă, înfăptuirea analizelor tră- 
dează din nou recuzita structuralistă, iar men- 
ținerea judecăților în câmpul unei relativităţi 
incitând la meditaţie îndreaptă spre noua critică. 
Semnificațiile se organizează din trăsături a căror 
simplă inventariere şi notare algebrică relevă 
un profil sau altul, închegat gradual prin efecte 
ascendente, ca şi viziunea lui Suetoniu, influ- 
enţată de ideologia lui Carneade şi a lui Cicero. 
Iniţiativele interpretative ale lui C., moderne, 
descoperă de fiecare dată aspecte inedite în lite- 
ratura Antichității. Valoarea acestor întreprinderi 
istorico-literare constă însă mai ales în integra- 
rea rezultatelor analitice în câmpul mai larg al 
istoriei culturii. Pe acest drum se angajează şi 
lucrarea Epoca lui Traian. Împrejurări istorice şi 
probleme ideologice (1980) ca şi Istoria literatu- 
rii latine U-II, 1994), în care mijloacele expune- 
rii tradiționale se îmbină cu metodele mai noi. 
Bun cunoscător al lui Tacit, a tălmăcit din opera 
istoriografului textele Germania şi Biografia 
lui Agricola, din proza artistică latină romanul 
comic-parodic Satyricon de Petronius, iar din 
Seneca pamfletul Apokolokyntosis, îndreptat 
împotriva împăratului Claudius. 

SCRIERI: Evoluţia romanului antic, Bucureşti, 1970; 
LEpoque de Neron et ses controverses ideologiques, 
Leiden, 1972; Seneca, Bucureşti, 1972; Tacit, Bucu- 
reşti, 1974; Structures et ideologie dans „Les Vies des 
douze cesars” de Suetone, Bucureşti-Paris, 1977; Epoca 
lui Traian. Împrejurări istorice şi probleme ideologice, 
Bucureşti, 1980; Neron, Paris, 1982; La Roma di Nerone, 
Milano, 1984; Secvenţă romană, Bucureşti, 1986; Menta- 
lites et institutions politiques romaines, Paris, 1990; ed. 
(Mentalităţi şi instituţii romane), Bucureşti, 1998; LEm- 
pereur Aurelien et son temps, Paris, 1994; Istoria litera- 
turii latine, I-II, Bucureşti, 1994; Histoire et historiens ă 
Rome dans lAntiquită, Lyon, 1995; Essai sur une theorie 
de L'histoire, Bucureşti, 1998; Istoria în Roma antică. 
Teoria şi poetica genului, Bucureşti, 1998; Claudiu, 
Bucureşti, 2000; Istoria Romei, Bucureşti, 2002; LEmpe- 
reur Titus, Bucureşti, 2006; Eutropius, Bucureşti, 2008. 
Traduceri: Seneca, Apokolokyntosis; Petronius, Satyri- 
con, pref. trad., Bucureşti, 1967; Petronius, Satyricon, 
îngr. şi postfaţa trad., Bucureşti, 2003; Pierre Grimal, 
Civilizaţia romană, I-II, Bucureşti, 1973; Tacitus, Bio- 
grafia lui Agricola, îngr. şi introd. trad., Bucureşti, 2003, 
Germania, îngr. şi introd. trad., Bucureşti, 2004. 

Repere bibliografice: Nicolae Manolescu, Eseişti şi eru- 
diți, RL, 1974, 27; Marian Papahagi, „Secvenţă romană”, 
TR, 1986, 38; Piru, Critici, 5-7, Dicţ. scriit. rom., |, 608- 
609; Velea, Universalişti, 243-251; Alexandru George, 


Claponul 


Cartea unei lumi, ALA, 2002, 647; Ioana Costa, Din nou 
despre Roma şi limba latină, CL, 2003, 12; Liviu Franga, 
A scrie istorie, I-II, RL, 2004, 16, 17; Marcela Graţianu, 
Lacrimosa dies illa..., OC, 2009, 199. S.V. 


CLAPONUL, revistă umoristică şi literară apărută 
la Bucureşti, săptămânal, din mai 1877. Au ieşit, 
probabil, din acest săptămânal, pe care îl scria în 
întregime I.L. Caragiale, şase numere, dar în colec- 
ţia Bibliotecii Academiei Române nu se mai păs- 
trează decât numerele 1, 2, 4 şi 6 (din care două 
foi lipsesc). „Calendarul «Claponului»”, tipărit cu 
un an mai târziu (1878), conţine, pe cât se pare, pe 
lângă scrierile din cele patru numere ce s-au păs- 
trat, şi pe cele cuprinse în numerele pierdute. În 
afara intenţiei umoristice, C. este redactat şi cu o 
evidentă adresă parodică, având drept ţintă meto- 
dele şi stilul presei româneşti a timpului. Coperta 
mai conţine, în afara titlului, următoarele formule 
publicistice: „Foiţă hazlie şi populară. Apare când 
iese de sub tipar. Tirajul se face în 33 333 exem- 
plare. Deviza este: „«Eftin şi bun!» 10 bani numă- 
rul”. O spirituală Profesiune de credinţă către cititori 
imită solemnitatea, deseori fără conţinut, pe care o 
afectau editorialele şi articolele-program ale jur- 
nalelor nou-apărute. Cititorul este asigurat că nu 
mai puţin de 39 de gazetari lucrează la redactarea 
gazetei, în timp ce un numeros grup de corespon- 
denţi împânzeşte Europa pentru a satisface nevoia 
de informaţie a prezumtivilor cititori. Totodată se 
dau asigurări că eforturile redacţiei vor fi îndrep- 
tate mai ales spre păstrarea unei stricte neutralități 
în raport cu marile evenimente politice, sociale 
ş.a.m.d. Cea mai mare parte a textelor apărute în 
C. vor fi republicate cu modificări nesemnificative, 
în „Calendarul Claponului” şi, peste douăzeci de 
ani, în „Moftul român” sau în „Universul”. Ca orice 
periodic „respectabil”, C. avea o organizare internă 
fixă, cu rubrici care figurau în fiecare număr. Aces- 
tea erau: „Gogoşi” (prin care se ironiza rubrica de 
informaţii a ziarelor), „Ultime gogoşi calde” (paro- 
die a „Ultimelor ştiri”), o pseudocronică parlamen- 
tară comentând activitatea „Camerei deputaţilor 
din Stambu!”. În fine, rubrica „Prospături. În stilul 
şi cu sintaxa «Monitorului oficial»” pastişează auto- 
matismele stilului administrativ, iar „Rezbelul” şi 
numeroase alte „gogoşi” — înflăcărarea fals patrio- 
tică a jurnaliştilor. Se face haz, de asemenea, de cei 
care încearcă să exploateze orice eveniment politic 
în propriul folos, de amatorii de ştiri senzaţionale, 

de naivii care dau fiecărui gest al unei personalităţi 
semnificaţii ultra-importante. Este zeflemisită şi 
buna-credinţă a cetăţeanului simplu, avid de nou- 
tăi, dezinformat, gata să creadă în orice. Tot mora- 
vurile gazetarilor timpului sunt vizate şi în artico- 
lele Către cititori sau Deslugşire. Primul este un atac 
împotriva publicităţii exagerate pe care şi-o făceau 
jurnalele. Cel de-al doilea este îndreptat împotriva 
interminabilelor profesiuni de credinţă care se 
etalau în mai toate gazetele şi în care se discuta, cu 
fraze sforăitoare, despre menirea presei moderne, 
despre îndatoririle morale şi sociale ale gazetaru- 
lui. Viaţa parlamentară constituie subiectul unor 
cronici corozive. Într-una dintre anecdotele adu- 
nate sub titlul „Gogoşi”, cele două personaje, băca- 
nul Ghiţă Calup şi Ilie, tejghetarul său, prefigurează 
două dintre personajele comediei O noapte furtu- 
noasă a lui I.L. Caragiale: Jupân Dumitrache şi Chi- 
riac, fidelul său ajutor şi sergent în „garda civică”. 
Caracteristice pentru literatura umoristică de aici 
sunt distanțarea redactorului de evenimentele 
care pasionau opinia publică şi chiar un juvenil 
spirit de frondă. C. este în egală măsură o sursă de 
informaţii asupra procesului de formare a lui Cara- 
giale, asupra efortului de a-şi selecta teme, tipuri 
şi psihologii ce vor fi întâlnite frecvent în întreaga 
sa operă, precum şi asupra făuririi uneltelor scri- 
itoriceşti. Din paginile revistei se desprinde un 
Caragiale cu nimic deosebit de cel a cărui imagine 
există în conştiinţa tuturor — sceptic, înarmat cu 
o ironie muşcătoare şi cu un excepţional spirit de 
observaţie. „Gogoşile” şi schiţele din C. îl anunţă pe 
marele umorist şi satiric, atent la aspectele rizibile 
ale vieţii de fiecare zi şi gata să le surprindă sem- 
nificaţiile sociale. Anecdota ascunde o cunoaştere 
excelentă a slăbiciunilor umane, aparențele sunt 
date la o parte pentru a se releva fondul cu mij- 
loacele umorului simplu, accesibil. Meschinăria, 
parvenitismul, patriotismul afişat cu ostentaţie 
şi cu gândul la viitoare recompense, găunoşenia 
discursurilor parlamentare nesfârşite, corupţia şi 
duplicitatea gazetarilor, superficialitatea omului 
de pe stradă (viitorul Mitică), perpetuu şi complet 
avizat în orice „chestie”, sunt tot atâtea teme ale 
literaturii din gazeta lui I.L. Caragiale. R.Z. 


CLARNET, Adolphe (pseudonim al lui Adolf Burăh 
Cuperman; 1877, Turnu Severin - 22.X1.1937, 
Bucureşti), gazetar. Provenind dintr-o familie de 
evrei săraci, C. face clasele primare şi apoi liceul 

în oraşul natal. Îl interesează încă de pe acum 
ideile socialiste, manifestările la care ia parte 
(întruniri, congrese) atrăgându-i, în 1899, expul- 
zarea. Aproape un deceniu şi jumătate va dura 
exilul la Paris, răstimp în care cunoaşte scriitori 
celebri, cum ar fi Anatole France şi Francis Carco, 
publică prin gazete, se agită la adunări mai mult 
sau mai puţin anarhiste. În urma unor interven- 
ţii, i se permite, în 1914, să revină în ţară. Departe 
de a exhiba o figură de nihilist, inspiră simpatie 
prin felul de a fi, cuviincios şi delicat în mani- 
ere. Ca pentru a alunga imaginea indigenţei de 
odinioară, se îmbracă bine, chiar elegant, melo- 
nul şi monoclul dându-i un aer desuet. O siluetă 
ca din alte vremuri, într-o epocă în care altmin- 
teri, ca ziarist, e bine ancorat. După debutul în 
„Lumea nouă”, semnând de obicei Clarnet (rar, 
cu inițiale: A.C., C.) sau fără a-şi pune iscălitura, 
a colaborat cu anchete (literare, politice — înde- 
osebi la „Facla”) şi reportaje, interviuri, cronici 
teatrale, plastice, muzicale, recenzii, pertinente 
comentarii pe teme externe, vioaie însemnări pe 
marginea unor probleme la ordinea zilei, tradu- 
ceri (printre care, în 1909, Balada temniței Rea- 
ding de Oscar Wilde) la „Gazeta Mehedinţului”, 
„Dreptatea”, „Iribuna”, „Ţara noastră”, „LInde- 
pendance roumaine”, „Naţionalul”, „Adevărul”, 
„Izbânda”, „LOrient”, „Rampa”, „Aurora”, la care a 
lucrat ca redactor, „Propilee literare”, „La Nation 
roumaine”, „Vremea, „Politica”, „Şantier”, „Cuvân- 
tul liber”, „Gazeta” ş.a. A condus publicaţiile „Se 
zice...” (1922-1923), revistă săptămânală ilus- 
trată, şi „Bucarest” (1932-1933), hebdomadar 
politic, literar, social, a fost redactor la „Opoziţia” 
(1929). 

C., care nu s-a simţit niciodată scriitor, a fost 
un gazetar de luat în seamă. A şi ajuns, de altfel, 
preşedintele Uniunii Ziariştilor Profesionişti. Scria 
bine, cu incisivă dezinvoltură, întotdeauna infor- 
mat şi păstrând în genere o cumpănă a judecă- 
ţii. Se mai inflama din când în când, ca în riposta 
dată lui A.D. Xenopol, Les Juifs roumains (1903), 
succint expozeu asupra chestiunii evreieşti la noi. 
Lepădând afabilitatea surâzândă, socialistul cu 
gambetă scoate aici câteva scrâşnete. Dar înde- 
obşte e volubil şi sagace, un atu al comentariilor 
sale fiind bunul simţ. Asistând, în calitate de cro- 
nicar teatral, la un şir de premiere, constată că 
mizanscenele sunt covârşite de „furoarea decoru- 
lui şi a regiei”, pentru că unii regizori, socotindu-se 

„alfa şi omega”, transformă textul într-un pretext 
extravagant pentru exhibiţiile lor. Cronicile lui au 
şi valenţe de interpretare literară, cu ascuţimi psi- 
hologice. Cu vervă persiflantă, recurgând la anti- 
frază sau vorbind pe şleau, publicistul atacă şi alte 
subiecte care îi incită nervul critic: politicianismul 
(încondeind cutare şmecher, farsor sau panglicar), 
grotescul unor şedinţe parlamentare, criza morală 
a presei, năravurile unor literați, acestea şi altele 
compunând pitorescul strident care frapează pe 
oricine nimereşte în „ţara tuturor anomaliilor”. 
Convingerile din adolescenţă îşi păstrează intactă 
seducţia, C., căruia i se pare că desluşeşte „glasul 
revoluţiei”, aşteptând cu înfrigurare „ceasul prole- 
tariatului”. „Forţa magnetică a socialismului” este 
invocată şi în reconstituirea encomiastică a pateti- 
cei existenţe a lui Jean Jaur&s (Cuvinte despre Jean 
Jaures, 1934). Partizan al intervenţiei, la izbucnirea 
Primului Război Mondial, C. scoate o broșură, Cu 
cine? (1914), în care strânge la un loc opiniile unor 
fruntaşi ai vieţii culturale şi ştiinţifice (D. Anghel, 
G. Diamandy, |. Cantacuzino, C. Rădulescu-Motru, 
I. Al. Brătescu-Voinegşti, A.D. Xenopol ş.a.), solicitaţi 
să se pronunţe asupra atitudinii pe care România 
s-ar cuveni să o adopte faţă de forţele aflate în 
conflict. Răspunsurile îi definesc pe cei intervie- 
vaţi, decupajul operat de reporter fiind înlesnit de 
ochiul său de portretist. Avea, într-adevăr, o anume 
înclinaţie în acest sens, rememorările lui pariziene, 
din mirobolanta „împărăție a Boemei” de pe malu- 
rile Senei, mişunând de figuri aparte. Rataţi, trăs- 
niţi, fanfaroni, firi melancolice şi apariţii funambu- 
leşti, vagabonzi de geniu şi alte ciudate, ieşite din 
comun specimene se perindă prin birturi, berării, 
cârciumi, cu iluziile şi eşecurile lor, dispuşi la spo- 
vedanii care mai că îi transformă în personaje de 
proză scurtă. Sunt prinse în ramă şi personalităţi 
cum ar fi Georges Clemenceau, Aristide Briand, 
Andre Antoine, Jules Romains, Jean Moreâas, Jules 
Renard, Max Jacob, schiţate cu un condei nu lipsit 
de agerimi scriitoriceşti. Şi, în orice caz, apt de sub- 
ţirimi de moralist, cum lasă să se întrevadă pseu- 
dojurnalul Mărturisiri de fecioară în ritm de char- 
leston (1935). O suită de afectuoase evocări se înşi- 
ruie în Mitif, poetul florilor (1929), toate privindu-l 
pe Dimitrie Anghel, conturat ca un personaj capri- 
cios, cu reacţii nevrotice, trăind în febre şi expus 
mereu derivei amoroase. Cărticica lui C. e mărturia 
unei accentuate vocaţii de prieten. 

CLASICISM. Termenul c. acoperă trei accepţiuni 
învecinate, de natură istorică, tipologică și axiolo- 
gică. Sub raport istoric, c. desemnează un curent 
literar care s-a afirmat în Franţa și, prin extensie, și 
în alte țări europene, în secolele XVII-XVIII, mani- 
festându-se prin revitalizarea și cultivarea modele- 
lor culturale „clasice” ale Antichității greco-latine. 
Trăsăturile definitorii ale c. istoric sunt aspirația 
către ordine, armonie și echilibru, caracterul său 
normativ (concretizat printr-o suită de reguli artis- 
tice, cum ar fi regula celor trei unităţi: de timp, de 
loc și de acțiune), respectarea principiului mime- 
sis-ului (și, în general, conceperea artei ca o formă 
de imitație a realității), raportarea constantă la 
tradiţia literară antică, cultivarea anumitor genuri 
și specii (în registrul superior, tragico-eroic: trage- 
dia, epopeea, imnul, oda ș.a.; în registrul inferior: 
comedia, idila, satira, fabula), caracterul mora- 
lizator, primatul rațiunii asupra sentimentului 
şi imaginaţiei ș.a. Odată cu sfârșitul secolului al 
XIX-lea, ca urmare a dezvoltării morfologiei cul- 
turii și a influenţei acesteia asupra criticii literare, 
c. dobândește și o accepțiune tipologică (trans- 
istorică), care nu mai este limitată de un anume 
spațiu și timp. Descoperirea, în forme parțiale sau 
atenuate, a trăsăturilor c. și în operele literare ale 
altor epoci și curente îi încurajează pe critici să 
vorbească despre un c. al romanticilor sau chiar al 
modernilor. Ulterior, sensului tipologic i se adaugă 
şi un sens valoric, potrivit căruia „clasicii” sunt acei 
scriitori care au reușit să devină ei înșiși modele de 
urmat, ilustrând astfel culmi ale artei literare, vâr- 
furi ale canonului unei literaturi naționale. 

În literatura română c. nu s-a cristalizat ca ori- 
entare cu caracter programatic, ci s-a manifestat 

ca o serie de tendințe difuze, de la începuturi până 
în contemporaneitate. Din acest punct de vedere, 
e problematică proclamarea poeziei populare ca 
„primul nostru c.”, teză susținută de diverși scri- 
itori și critici, printre care Mihail Dragomirescu, 
Ion Pillat, Ovidiu Papadima, Vladimir Streinu sau 
Dim. Păcurariu. Potrivit acestora, limpezimea, 
seninătatea și armonia unor creaţii populare 
precum Mioriţa, Mănăstirea Argeșului sau Toma 
Alimoș ar constitui elemente care le-ar apropia 
de c. Ipoteza nu poate fi, însă, acceptată decât 
cel mult într-o accepțiune tipologică, conform 
căreia folclorul în sine ar reprezenta un „clasicism 
al popoarelor” (G. Călinescu). Cât privește c. în 
sens istoric, acesta implică nu doar un puternic 
caracter urban și antifolcloric (Edgar Papu), ci și 
codificarea explicită și reflecția teoretică asupra 
setului de norme și convenţii pe care le utili- 
zează. Prin urmare, adevăratul c. trebuie căutat 
în primul rând pe terenul literaturii „culte”. Astfel, 
deși cultura medievală românească nu a pierdut 
niciodată contactul cu Antichitatea, influențele 
clasice se înregistrează la noi mai ales odată cu 
secolul al XVII-lea, pe măsura intensificării con- 
tactelor cu umanismul european, fenomen vizibil 
la Miron Costin și Dimitrie Cantemir, prin recur- 
sul la fondul mitologic antic și la sintaxa latină. 
Începând cu secolul al XVIII-lea, pătrunderea spi- 
ritului clasic în România a fost favorizată de sis- 
temul de învățământ și de traduceri. În perioada 
fanariotă Academia Domnească din București, ca 
şi aceea din Iași, orientate cu precădere către cul- 
tura greacă, și gimnaziul de la Blaj, de orientare 
latinistă, au contribuit la familiarizarea elitelor 
culturale românești cu marea cultură greco-latină. 
Tendinţa clasicistă s-a păstrat și după reforma 
învățământului din Principate, realizată în Ţara 
Românească de Gheorghe Lazăr și lon Heliade- 
Rădulescu, iar în Moldova de Gheorghe Asachi. În 
plan didactic, retoric și estetic, intensitatea influ- 
enţelor c. e atestată de lucrări precum Gramatica 
românească (1757) a lui Dimitrie Eustatievici, 
Observaţii sau Băgări de seamă asupra regulelor şi 
orânduelelor gramaticii rumâneşti (1787) aparţi- 
nând lui lenăchiță Văcărescu, Înștiinţarea (1795) 
și Retorica adecă Învățătura şi întocmirea fru- 
moasei cuvântări (1798) lui loan Molnar Piuariu 
sau de prefeţele lui Barbu Paris Mumuleanu. În 
paralel cu învățământul, un rol important l-au 
avut traducerile laice, majoritatea oprindu-se 

la autori clasici sau neoclasici, precum Fenelon, 
Regnard, Massillon, Marmontel, Florian, Gessner, 
Metastasio, Voltaire, Pope, poeţii neoanacreontici 
ş.a. E de menţionat că, deşi există unele excep- 
ţii, c. pătrunde și influențează literatura română 
mai ales prin intermediul unor scriitori minori 
sau „întârziaţi”, în timp ce marea literatură cla- 
sică (Moliere, Corneille, Racine, La Fontaine ş.a.) 
începe să fie tradusă abia după sfârșitul perioadei 
fanariote și are un ecou mai redus. În ceea ce pri- 
vește traducerile din clasicitatea antică (Homer, 
Esop, Euripide, Teofrast, Lucian din Samosata, 
Lucrețiu, Vergiliu, Ovidiu ș.a.), acestea sunt mai 
puţine decât primele și se înregistrează mai ales în 
Transilvania, provincie mai occidentalizată și mai 
impregnată de spiritul culturii clasice. 

În literatura propriu-zisă influenţa c. se resimte 
cel mai puternic în perioada 1780-1830, când ten- 
tativa de a revitaliza modelele clasice se îmbină cu 
un anumit c. decadent, tutelat de poezia neoana- 
creontică. Din prima categorie fac parte încercările 
de resuscitare a odei (loan Molnar Piuariu, Gh. 
Șincai, I. Teodorovici Nica), a epopeii (loan Barac, 
Vasile Pogor și, mai ales, lon Budai-Deleanu, la care 
modelul eroi-comic al Batrahomiomahiei se con- 
jugă, în subsolul Țiganiadei, cu un crez poetic pre- 
ponderent clasicizant) și a petrarchismului (Gh. 
Asachi). Pentru cealaltă tendinţă, care se reduce, în 
principal, la lirica galantă și care asociază neoana- 
creontismul cu sentimentalitatea cântecelor lăută- 
rești, autorii cei mai reprezentativi sunt poeţii 

Văcăreşti (lancu, Alecu și Nicolae), Costache 
Conachi, Matei Millo, Nicolae Dimachi și Daniil 
Scavinschi. În teatru influenţa c. s-a manifestat 
aproape exclusiv în comedii, farse și scenete, unde 
uneori e greu de făcut diferenţa între lucrări origi- 
nale, adaptări, traduceri și plagiate. Mai caracteris- 
tice pentru această epocă sunt Occisio Gregorii in 
Moldavia vodae tragedice expressa (c. 1780, repre- 
zentată de elevii gimnaziului din Blaj) și scrierile 
mai mult sau mai puțin personale ale lui Conachi, 
Iordache Golescu, Timotei Cipariu, Gh. Asachi, 
Matei Millo sau Constantin Facca. În perioada 
(post)pașoptistă influenţa c. intră în recul în fața 
romantismului, dar continuă să aibă o pondere 
semnificativă în literatura epocii. Mai mult, autori 
precum George Barițiu, George Baronzi, A. 
Odobescu și V.A. Urechia publică texte doctrinare în 
care pledează în favoarea c., însoțindu-și uneori 
demersul printr-o respingere explicită a romantis- 
mului. Deși nota dominantă a epocii o constituie 
sinteza celor două curente, orientarea clasică se 
observă acum prin cultivarea unor specii precum 
fabula, satira, oda, pastelul (în poezie), prin schițele 
caracterologice din comedii și prin cultivarea „fizio- 
logiilor” în proză. Tot de c. țin reprimarea efuziuni- 
lor, tendinţele moralizatoare și amploarea referin- 
țelor la Antichitatea greco-latină. Autorii cei mai 
reprezentativi pentru c. epocii — și, poate, pentru c. 
românesc în genere - sunt lon Heliade-Rădulescu 
(prin poetica sa normativă, ca și prin profesarea 
unor specii lirice precum oda și imnul), Grigore 
Alexandrescu (autor de ode, fabule și satire, dar și 
utilizator al unui bogat repertoriu mitologic), 
Costache Negruzzi (prin abundența referințelor 
mitologice, prin cultivarea prozei epistolare în 
ciclul Negru pe alb, prin aspiraţiile epopeice din 
Ștefanida, ca și prin farsa Cârlanii), Vasile Alecsandri 
(prin idilismul omniprezent, prin „horațianismul” 
pastelurilor, dar și prin exploatarea caracterologiei 
şi a procedeelor comediei clasice, în linia lui Moliere 
şi Regnard), Dimitrie Bolintineanu (ca autor de idile 
pastorale — Macedonele — și al epopeii Traianida) și 
AJ. Odobescu (al cărui Pseudo-cynegeticos păstrează, 
pe lângă fondul mitologic, un stil și o sintaxă cla- 
sică). În epoca de la Junimea până la Primul Război 
Mondial c. încetează să mai facă, în ipostaza de 
curent istoric, obiectul unei susțineri programatice, 
dar se profilează ca o opțiune artistică încă viabilă. 
Astfel, Titu Maiorescu este nu doar un apologet al 
limbilor și culturii clasice (în textul de tinerețe 

Pentru ce limba latină este chiar în privinţa educaţi- 
unei morale studiul fundamental în gimnaziu, 
1863), dar propagă și o poetică de inspiraţie clasici- 
zantă (prin caracterul normativ al concepției sale 
despre poezie, care trebuie să îndeplinească anu- 
mite „condițiuni”, prin cenzurarea vizionarismului 
și prin tratarea tropilor ca principală sursă de 
lirism). Elemente clasiciste se întâlnesc și la M. 
Eminescu, deși evoluția sa literară indică o schim- 
bare substanţială de atitudine față de această 
paradigmă. Dacă poezia de tinereţe (Ce-ţi doresc 
eu ţie, dulce Românie, La Heliade, O călătorie în 
zori etc.) se remarcă prin practicarea odei, prin 
recursul la cadrul pastoral și prin folosirea referin- 
țelor mitologice, lirica de maturitate apelează la 
tiparele metricii safice și la sentințele imperso- 
nale - Odă (în metru antic), Glossă. I.L. Caragiale 
manifestă și el o predispoziție clasicizantă, atât în 
comedii (prin respectarea, în general, a regulii 
celor trei unități și prin interesul pentru caracte- 
rologie), cât și în proză (prin dezinteresul față de 
„natură”). La Duiliu Zamfirescu se pot identifica 
ecouri ale c. în poezie, în corespondenţă și în 
romanul Lydda, în timp ce în lirica lui George 
Coșbuc curentul își face simțite reminiscenţele 

prin idilism și obiectivitate. În perioada interbe- 
lică c. devine obiectul unor contestări programa- 
tice, pe motivul desuetudinii. Astfel, Paul Zarifopol 
și E. Lovinescu au chestionat prestigiul literaturii 
clasice, care, în opinia lor, se bazează pe pură 
inerție, întrucât scrierile care o ilustrează nu ar mai 
corespunde sensibilităţii moderne. În contrapar- 
tidă, au existat numeroși scriitori care, fie ghidaţi 
de un spirit retro, fie ca reacţie la adresa exceselor 
modernismului, au susținut necesitatea unei 
întoarceri la c. Dintre exponențţii acestui neoclasi- 
cism, cei mai importanţi au fost Lucian Blaga (mai 
ales în volumul Pașii profetului, care resuscitează 
bucolicul, dar și în poemele scrise spre sfârșitul 
vieţii), lon Barbu (cu precădere în faza sa parnasi- 
an-simbolistă), Ion Pillat (în volumele de după 
Caietul verde) şi G. Călinescu (apologet al formule- 
lor „clasice”, bazate pe tipologizare și pe imperso- 
nalizare, dar filtrate prin intermediul balzacianis- 
mului). Probabil că ultimul val clasicist relevant 
s-a înregistrat în literatura română în scurtul 
interregn postbelic care a precedat instaurarea 
realismului socialist, când scriitori precum Ștefan 
Aug. Doinaș și Petru Dumitriu au propus o recon- 
textualizare a miturilor și formulelor c. sub specie 


453 Dicţionarul general al literaturii române 


temporis nostri. După această dată, c. istoric par- 
curge un proces de dez-esteticizare, în sensul că, 
deși regimul comunist și-a afirmat în mod con- 
stant prețuirea față de „literatura clasică”, aceasta 
este redusă la rolul benign de model stilistic și de 
compoziție, fără a mai acționa ca o opțiune crea- 
toare forte în sistemul literar românesc. Privind 
din altă perspectivă, la sfârșitul secolului al XIX- 
lea în literatura română își face apariţia și al doilea 
sens (tipologic) al termenului c., care desemnează 
o serie de opțiuni generale privind arta literară. 
Pionierul acestei noi accepțiuni este C. 
Dobrogeanu-Gherea, care, în studiul Ceva despre 
clasicism și romantism (1888), opune, pe urmele 
lui Heine, c. caracterizat prin „putere, sănătate, 
liniște, seninătate; [...] firesc și [...] identitate între 
plăsmuirile artistului și ideile lui” romantismului 
marcat de „nefiresc, [...] slăbiciune, neliniște, 
întunecime, durere, exaltare, martirizare; [...] nei- 
dentitate între plăsmuirile artistului și ideile sale”. 
Ulteriortipologiisimilare vor furniza H. Sanielevici 
(Asupra clasicismului și romantismului) şi G. 
Călinescu (Clasicism, romantism, baroc). Cea mai 
rafinată dintre aceste scheme, aceea a lui G. 
Călinescu, s-a imprimat în critica românească și 
sub forma unei scheme evolutive, potrivit căreia 
fiecare autor, curent sau mișcare literară ar debuta 
cu o fază „romantică”, ar atinge apoi un anume 
„c.” al maturității și ar regresa, eventual, într-un 
stadiu manierist sau baroc. În acest sens, nume- 
roși critici români au ajuns să vorbească, fie serios, 
fie ironic, despre „clasicizarea” romantismului, a 
expresionismului sau chiar a avangardei și a rea- 
lismului socialist și au fost tentaţi să identifice 
drept „clasică” perioada de apogeu creator a scrii- 
torilor. Această practică exegetică a facilitat ade- 
seori glisarea către al treilea sens al termenului c., 
cel axiologic, care s-a manifestat în România 
interbelică pe fundalul convingerii că literatura 
națională a reușit să-și configureze deja un patri- 
moniu propriu, capabil să o așeze alături de alte 
literaturi de renume. Astfel, în 1930, N. Cartojan a 
lansat la Editura Scrisul Românesc colecția 
„Clasici români comentaţi”, în care au apărut 
volume eterogene, de la o antologie de poezie 
românească de pe Valea Timocului până la selecții 
din operele stolnicului Constantin Cantacuzino, 
ale lui Nicolae Bălcescu, Mihail Kogălniceanu, M. 
Eminescu, Theodor Șerbănescu ș.a. Simptomatic 
pentru această nouă tendinţă este studiul Clasicii 

noștri (1943) de Vladimir Streinu, care așază sub 
umbrela unui c. axiologic nume reprezentative ale 
literaturii române din secolul al XIX-lea, precum 
A.I. Odobescu, Titu Maiorescu, M. Eminescu, lon 
Creangă și George Coșbuc. Optimismul lui Streinu 
a fost contrabalansat de G. Călinescu, bunăoară 
în eseul Sensul clasicismului (1946), unde pre- 
zenta c. literaturii române ca pe un deziderat 
necesar, dar nu ca pe o realizare de fapt. În viziu- 
nea lui Călinescu, literatura română nu reușise să 
atingă până la acea dată nici c. axiologic, nici 
măcar pe acela tipologic, de vreme ce se caracte- 
riza printr-o „mistică excesivă a evenimentului”, 
prin subiectivitate și exotism. În schimb, perioada 
postbelică, a realismului socialist, se caracteri- 
zează printr-o inflație ideologică a termenului c. 
În afară de cultivarea ostentativă a „clasicilor 
noștri”, noua „metodă de creaţie” s-a grăbit să 
proclame, în virtutea presupusei sale superiorități 
față de literatura epocilor anterioare, existența 
unor „clasici în viață”, pe care i-a identificat fie 
printre scriitorii interbelici convertiți la noua ide- 
ologie, fie - mai rar - printre scriitorii afirmați 
după 1944 şi obedienţi faţă de regim. Odată cu 
instaurarea național-comunismului, atributul c. 
începe să fie rezervat doar scriitorilor din secolul 
al XIX-lea, cărora li se consacră numeroase exe- 
geze semnate de critici precum Teodor Vârgolici, 
Paul Cornea, Mihai Drăgan, Al. Piru ș.a. Tendința 
dominantă a noii epocii este de a supradimensi- 
ona valoarea „clasicilor noștri”. Faptul se observă, 
pe de o parte, prin acreditarea sintagmei tautolo- 
gice „epoca marilor clasici” (tautologică pentru 
că, în context, „clasic” însemna „mare scriitor”) în 
volumul al treilea al tratatului de istorie a literatu- 
rii române coordonat de Academia RSR. Pe de altă 
parte, „clasicii” români au constituit cel mai potri- 
vit laborator pentru elaborarea și experimentarea 
doctrinei protocroniste, după cum a arătat-o 
volumul Din clasicii noștri (1977) de Edgar Papu. 
E de menţionat că, în perioada ceaușistă, c. istoric 
românesc a făcut și el obiectul unor studii de sin- 
teză datorate lui Dim. Păcurariu, V. Mîndra și lon 
Rotaru. Contribuţii notabile la semantica terme- 
nului ca atare și la exegeza c. universal au adus 
Matei Călinescu, Adrian Marino, Romul Munteanu 
și Edgar Papu. După 1989 termenul „clasic” se 
dezideologizează, fiind utilizat fie în sensul său 
propriu (istoric), fie într-un sens mai neutru, care 
îi vizează pe scriitorii români din epoca 

premodernă. În câmpul dezbaterilor contempo- 
rane, accepțiunea valorică a „clasicului” tinde să 
fie substituită de termenul „canonic”. 

CLAUDIAN, Alexandru (8.1V1898, Cernavodă -— 
16.X.1962, Bucureşti), eseist, poet, traducător. Este 
fiul Eufimiei (n. Cernătescu) şi al lui Floru Claudian, 
inginer topograf, ajuns general în 1912. Din cauza 
peregrinărilor familiei, C. învaţă la Craiova, Caracal şi 
Buzău, luându-şi bacalaureatul la Liceul „Sf. Sava” din 
Bucureşti, în 1918. Urmează, tot aici, studii de filosofie 
la Facultatea de Litere şi Filosofie, absolvită în 1922. 
Profesor suplinitor de limba franceză şi de filosofie în 
Bucureşti, la liceele „Sf. Sava”, „Mihai Viteazul”, „Spiru 

Haret”, „Gh. Lazăr”, „Mihai Eminescu” şi „Matei Basa- 
rab”, şi în laşi, la Liceul Militar, secretar al Institutului 
Social Român, C. îşi începe cariera universitară în 
1929, la Iaşi, unde în 1930 îşi ia şi doctoratul în filo- 
sofie. În 1937-1938 beneficiază de o bursă a statu- 
lui francez pentru un stagiu de studii la Paris. După 
moartea lui Petre Andrei, în 1941, preia Catedra de 
sociologie şi etică. Sub regimul comunist, din cauza 
activității în mișcarea social-democrată și a apropi- 
erii de Constantin Titel Petrescu, este înlăturat din 
Universitate. Ocupă un post la Catedra de psiholo- 
gie a copilului la Facultatea de Medicină şi Farmacie 
(1948-1952), iar după doi ani de ostracizare politică, 
când suportă şi o detenţie în lagărul Galeş, la Canal, 
e acceptat cercetător în institutul filologic ieşean al 
Academiei RPR. Primele versuri ale lui C. (Rosalia) 
apar în 1920 în „Curentul nou”, iar cel dintâi articol 
(Criza idealismului) în 1921, în „Viaţa studenţească”. 
În afara studiilor publicate în reviste de specialitate, 

colaborează, destul de sporadic, cu versuri, articole, 
eseuri, recenzii şi cronici la „Facla literară”, „Vlăstarul”, 
„Adevărul literar şi artistic”, „Revista română”, „Pasul 
vremii” (unde semnează rubrica „Din lumea cărţi- 
lor”), „Viaţa literară”, „Minerva”, „Ideea europeană”, 
„Viaţa românească”, „Gândul vremii”, „Lumea”, „Athe- 
neum”, „Manifest, „Şantier”, „Însemnări ieşene”, 
„Revista Fundațiilor Regale”, „Societatea de mâine”, 
„Jurnalul literar”, „Moldova, „Revista tineretului”, 
„Ethos”, „Libertatea” ş.a. În anii '50 publică în revista 
academică „Studii şi cercetări ştiinţifice” şi în „Iaşul 
literar”. Semnează şi Anton Costin sau cu iniţiale. În 
timpul vieţii i-au apărut numai cărţile de sociologie: 
Cercetări filosofice şi sociologice (1935), Colectivismul 
în filosofia lui Platon (1936), Originea socială a filo- 
sofiei lui Auguste Comte (1936), Cunoaştere şi suflet 
(1940), Antisemitismul şi cauzele lui sociale (1945). 
Postum, i se editează volumul de versuri Senin (1972). 
A lăsat în manuscris două studii de sociologie a tea- 
trului francez din secolul al XVII-lea şi a prozei fran- 
ceze din secolul al XIX-lea, bună parte din traducerile 
din Joachim du Bellay, Clement Marot, La Fontaine, 
Voltaire, Vigny, Hugo, Musset, Leconte de Lisle, Bau- 
delaire, Heredia, Verlaine, Samain ş.a., din Goethe 
(Faust), Heine, Lenau. 

Ca sociolog al culturii, preocupat de cerceta- 
rea genetică, C. încearcă să aprofundeze o orientare 
deterministă, frecventată anterior de C. Dobrogeanu- 
Gherea, H. Sanielevici şi Ştefan Zeletin. El consideră că 
naşterea ideilor, a sistemelor filosofice, individualiza- 
rea şi filiaţiile lor, de la Socrate şi Platon, prin Leibniz, 
Jean-Jacques Rousseau, Helvâtius, până la Auguste 
Comte, ar avea o explicaţie insuficientă în absenţa 
unei analize a condiţionărilor istorice de natură soci- 
ală şi psihologică. Astfel, utilizând metoda psiho-so- 
ciogenetică, studiul istoriei filosofiei, prin extensie şi 
al istoriei culturii, ar intra pe un teren mai ferm, sub 
auspiciile obiectivităţii ştiinţifice. Sunt idei promovate 
de C. în anii '30 ai secolului trecut, dezvoltate într-o 
manieră neabuzivă, cu o erudiție structurală, ocolită 
de ariditate, îmblânzită de seninătatea gânditorului, 
cu un stil intelectual personal, care pecetluieşte fraza- 
rea elastică, nu o dată eseistică, a discursului. În studi- 
ile târzii acest tip de abordare, aparent supus comenzii 
ideologice proletcultiste, nu este nici supralicitat, dar 
nici abandonat. Perspectiva psihosocială este aplicată 
teatrului clasic francez (Corneille, Racine, Moliere), 
prozei (şi romanului) francez, de la Chateaubriand 
la Maupassant. Adesea, analizele, dar şi conceptele 
includ puncte de vedere înrudite cu cele ale lui Mihai 

Ralea ori cu ideile care vor consacra sociologi literari 
precum Georg Lukâcs, Lucien Goldmann, Robert 
Escarpit ş.a. Exersată ca violon d'Ingres şi adusă par- 
cimonios la vedere, poezia înseamnă pentru C. un 
spaţiu al visărilor tăinuite. E în Senin o confesiune 
surâzătoare, melancolică, aparținând unui fel de 
Ianus bifrons care îşi joacă în faţa ochilor, sfios şi auto- 
ironic, imaginea. Viaţa între cărţi, în bibliotecă, trăire 
aproape muzicală, se vede concurată de viaţa cea 
aievea, de odinioară şi din clipa prezentă, când burgul 
este descoperit cu o privire ingenuă, care soarbe parcă 
uitata exuberanţă a naturii. În acest jurnal liric, mono- 
logic, delicat, aristocratic, emoţiile vin dinspre şi se 
întorc întotdeauna la lectură, carte, motive livreşti. Ca 
şi A.I. Odobescu, C. peripatetizează grațios şi bonom. 
Numai că, „paralizat de discreţie” (G. Călinescu), 
poate şi de neîncredere, poetul a vrut să stea de vorbă 
doar cu sine însuşi. 

SCRIERI: Cercetări filosofice şi sociologice, Iaşi, 1935; 
Colectivismul în filosofia lui Platon, Iaşi, 1936; Originea 
socială a filosofiei lui Auguste Comte, Bucureşti, 1936; 
Cunoaştere şi suflet, laşi, 1940; Antisemitismul şi cauzele 

Alexandru Claudian, CRC, 1997, 6; Z. Ornea, O carte, din 

CLAVIATURI, publicaţie apărută la Braşov, din 
mai 1941 până în aprilie 1943, cu subtitlul „Caiete 
lunare de poezie”, modificat de la numărul secund 
în „Caiet de poezie”. Director: D. Gherghinescu-Va- 
nia; secretari de redacţie: Mircea Bogdan (noiem- 
brie 1941 -— februarie 1942), Leonida Luca, V. Spi- 
ridonică (februarie 1942 - aprilie 1943). C. este 
destinată promovării poeţilor tineri, din grupa- 
rea revistei făcând parte Simion Anderco, Ştefan 
Baciu (Ex Libris), Lucian Valea (Inscripţie, Împli- 
nire), lon Caraion (Jon Pădure iubea..., Deceneu), 

Gherghinescu-Vania (Întreb, M-ajunge dorul), Virgil 
Carianopol, Ilie Balea, Horia Bottez, Romeo Dăscă- 
lescu, Ionel Henţiu, Liuben Dumitru, Leonida Luca, 
Remus Luca, Dem. Gh. Nolla, [.]. Spiridon, V. Spiri- 
donică. Pentru fiecare număr Gherghinescu Vania 
scrie câte un mic poem în proză, aşezat în fruntea 
paginii. Revista are format de carte şi e ilustrată de 
Lucia Piso-Ladea. Pe parcurs se adaugă Ioanichie 
Olteanu (Poem, 1941, debut), Radu Stanca, Barbu 
Brezianu, Traian Chelariu, Constant I. Cosma, Ben 
Corlaciu, Ştefan Aug. Doinaş (Perle, Flori de somn), 
Emil Micu, Petru Homoceanu, Anişoara Odeanu, 
Octav Şuluţiu, Barbu Cioculescu (Furtună, 2/1942, 
debut), Al. Husar, Ştefan Muscalu, Mircea Petala, 
Letiţia Papu, Gh. Chivu, Radu Teculescu, Ion Pre- 
da-Misleanu, lon Oană, Petre Pascu, lon Apostol 
Popescu. C. este una dintre cele mai bune reviste de 
poezie ale generaţiei războiului. M.Pp. 


CLAYMOOR (pseudonim al lui Mihai (Mişu) Văcă- 
rescu; 1843, Bucureşti —- 11.VI.1903, Bucureşti), 
publicist. Este fiul Ecaterinei (n. Cantacuzino-Paş- 
canu) şi al poetului Iancu Văcărescu; unul dintre 
cei opt copii ai familiei, loan, care ajunge minis- 
tru plenipotenţiar la Paris, a fost tatăl Elenei Văcă- 
rescu. C. a trecut prin Liceul „Louis le Grand” din 
capitala Franţei. Întors în ţară, e scurt timp ofiţer în 
Regimentul de Cavalerie de la Târgovişte, apoi are 
câteva funcţii în administraţia judeţelor Vlaşca şi 
Dâmboviţa. Avea să se consacre ulterior unei cari- 
ere de publicist, pe care o slujeşte cu dăruire până 
în ultima clipă, sfârşitul surprinzându-l pe treptele 
unei redacțţii. C. debutează cu o cronică dramatică 
în 1873 la „Românul”. Nu prea simpatizat de con- 
fraţi, dar în grațiile sexului frumos, folosind şi pse- 
udonimul Valr6as, susţine şi chiar lansează câteva 
rubrici la publicaţiile „LIndependance roumaine”, 
„La Roumanie illustree”, „La Lanterne mondaine”, 
„Românul”, „Naţionalul”. O parte din însemnările 
sale din anii 1882-1883 va trece în volumul La Vie 
ă Bucarest (1883). Cu toată popularitatea lui, ar fi 
căzut probabil în uitare, dacă, în schița High-life, 
I.L. Caragiale nu l-ar fi imortalizat, dându-i astfel, 
sub înfăţişarea personajului Edgar Bostandaki, şi o 
„faimă” literară. G. Ibrăileanu, totuşi, era de părere 
că acest urmaş al Văcăreştilor a exercitat, în epocă, o 
priincioasă înrâurire asupra publicului pentru care 
scria. Elena Văcărescu i-a închinat o elegie — Ă la 
Memoire de Claymoor. 

Superficial şi efeminat apare deseori C. în cro- 
nicile lui mondene în stil parizian, scrise în franţu- 
zeşte. Maniera e anecdotică, descriptivă. Indiferent 
de subiectul abordat, el urmează un tipic de la care 
se abate rareori: întâi un tablou de natură schițat 
în imagini artificioase, mitologizante, apoi câteva 
galanterii către cititoare, în fine, „la vie mondaine”: 
recepții, dineuri, serate, baluri, „le five o'clock”, 
plimbări la Şosea, întâlniri la surf, sezonul la băi, 
la mare, nişte indiscreţii mai picante. Politeţurile 
de salon nu exclud maliţia sau uşuraticele jocuri de 
cuvinte. Spirit fin, cu agerime în observaţii, fando- 
situl surprinde, uneori fără să vrea, şi aspecte amu- 
zante, bizare sau groteşti ale unei lumi în lentă, 
voluptuoasă decadenţă. Asupra fenomenului artis- 
tic (plastic, literar, muzical) C. emite şi consideraţii 
subtile, comentatorul avizat coexistând alături de 
cronicarul frivol şi plezirist. Paradoxal, sub grațiile 
sale franţuzite, el se manifestă din când în când ca 
un inamic al cosmopolitismului, solicitând acelor 
cititori la care avea audienţă un ataşament mai 
mare faţă de cultura românească. Fără straiele şi 

masca lui Edgar Bostandaki, C. e un cronicar nu 
rareori interesant. 

SCRIERI: La Vie ă Bucarest, Bucureşti, [1883]. 

Ion Ştefan Ghilimescu, Claymoor, mai mult decât un 
dandy, LCE 2004, 26; Titus Rusu, Epoca lui Claymoor, 

CLIPA, revistă apărută la Bucureşti, săptămânal, 
între 20 mai 1923 şi 2 iunie 1929, sub auspiciile 
Asociaţiei Belle-Arte, patronată de regina Elisabeta 
a Greciei; de-a lungul timpului, subtitlul „Teatrală, 
plastică, muzicală, literară, critică” adaugă sau 
renunţă la complinirile „sportivă”, „critică-politică”; 
din 25 aprilie până în 18 septembrie 1927 suferă o 
întrerupere pasageră, în același an periodicitatea 
devenind bilunară. Girant-responsabil: Horia Igiro- 
şianu (director din 16 septembrie 1923). „Foaie de 
îndrumare”, așa cum precizează în declarația pro- 
gramatică inițială, C. este emanaţia câtorva „tineri 
strânși în jurul ei [ce] alcătuiesc nu o coterie fasci- 
nată de gloria tiparului, urmărind să-și etaleze aici 
timide încercări, ci o gardă neînduplecată a sinceri- 
tăţii în artă” (Cuvântul nostru). În numărul 118/1925 
Mihail Dragomirescu anunță trecerea publicaţiei 
sub flamura „generaţiei noi”, așa cum va sta scris 
în numărul următor și pe frontispiciu: „«Clipa» va 
deveni organul prin care generaţiunea nouă de scri- 
itori și poeţi își va spune cuvântul [...]. Ea crede în 
realizarea idealului artistic în cuvânt — ideal care, 
național în rădăcinile lui, este omenesc în florile lui. 
Naţional și uman în același timp, ea știe că acest ideal 
nu poate fi realizat decât urmând drumul mare al 
marii poezii a înaintașilor. Realizarea idealului artis- 
tic este tradiționalist”. Sună ca o chemare la arme, 
dar nimic nu se schimbă în profilul bine conturat și 
în orientarea revistei. C. inserează cronici, recenzii, 
articole, note de istorie literară, scurte eseuri, lite- 
ratura propriu-zisă limitându-se, cu puţine excep- 
ţii, la câte o poezie în fiecare număr. La o anchetă 
în rândul scriitorilor răspund Pamfil Șeicaru, Gala 
Galaction, G. Murnu şi I.M. Sadoveanu. Preponde- 
rente sunt rubricile „Mistere”, „Muzică”, „Despre 
literatură”, „Ieatru”, „Plastică” „Reviste”, „Efigii”, 

„Figuri reprezentative”, cu caracter permanent sau 
periodic, semnate, printre alţii, de Gh. Cardaş, Isaiia 
Răcăciuni, Gr. Vâja, N.I. Herescu, Mihail Dragomi- 
rescu, TI. (Păunescu-)Ulmu. Medalioane literare şi 
succinte fişe bibliografice ale scriitorilor români 
apar la rubrica „Portrete contemporane” (Corneliu 
Moldovanu, Al. Depărăţeanu), sporadic intitulată 
„Efigii” (Liviu Rebreanu, Mihai Codreanu), „Portrete 
literare” (Mihail Dragomirescu, Al. Lascarov-Mol- 
dovanu, N. Mihăescu-Nigrim, Un poet adevărat: 
Marcel Romanescu) sau „Figuri reprezentative”. În 
1924 Tudor Arghezi semnează ciclul de tablete Spini 
de hârtie (Necrologul lui Pussy, Câinele şi omul, 
Pedeapsa cu biciul, Ave Maria, În faiton), iar Mihail 
Dragomirescu dă un fragment din Știința literaturii. 
Editorialele relevă o latură inedită a preocupărilor 
criticului, şi anume interesul pentru teatru şi culisa 
teatrală, dar mai ales pentru organizarea, funcţio- 
narea şi moralitatea acestei instituţii de artă. C. este 
o publicaţie vie, cu deschidere polemică evidentă, 
criticistă, bine introdusă în viața cultural-artistică, 
editorială etc. a cetăţii. Nimic din ceea ce consti- 
tuie noutatea zilei nu-i rămâne indiferent sau de 
netransformat în articol muiat în sarcasm, de regulă 
în rubrica „Purgatoriul”. Aici opinează N.I. Herescu, 
sancționând revistele pornografice (Botanică. 
Îndrumări spre noua literatură. Revistele de provin- 
cie sau Țacherlina literară), Horia Igiroşianu scriind 
despre pictura avangardistă a lui Marcel Iancu (Un 
alt nebun: Marcel lancu) sau despre literatura lui lon 
Minulescu, N. Mihăescu-Nigrim (Plagiat sau furt?), 
G. Baiculescu (Propaganda în străinătate), V. Creţoiu 
(Scrisoare deschisă d-lui Tudor Arghezi), Alexandru 
Bilciurescu (Un poet decadent: Camil Petrescu), lon 
Pagu (Snobismul în literatură). În zona teoretică se 
înscriu câteva editoriale datorate profesoarei Con- 
stanţa (Cora) Valescu: Istoria și critica literară, Pesi- 
mismul, Pesimismul psihologic, iar în 1924, când 
Panait Istrati revine temporar în ţară, Tudor Arghezi, 
G.M. Zamfirescu şi Constantin Tavernier se alătură 
celor care, în alte periodice, îi fac „o caldă primire, 
salutându-l ca pe un mare prozator”. Figurează cu 
versuri Zaharia Stancu (Miniaturi), lon Pillat (Ador- 
mita), N. Milcu (arnă), Dem. Bassarabeanu (Strofe 
negre), G. Voevidca (Ad mortem), loan I. Ciorănescu 
Vurămintele), Artur Enăşescu (Icoane fugare), Radu 
Gyr Unimi de aramă), Mihai Codreanu (Actorul), 
Aron Cotruş (Firul de iarbă), iar cu proză Radu Bou- 
reanu (nuvele din volumul Oamenii bălții), Tudor 
Teodorescu-Braniște (Trezire), Aurelian (Aureliu) 


Clipa 


Cornea (Turbatu), Titus Hotnog, Savin Constant, 
Gh. Băgulescu, Adrian Hurmuz. În afară de cronici 
dramatice semnate de Isaiia Răcăciuni și de „Por- 
trete din teatru”, rubrică susținută de Sergiu Milo- 
rian, de foiletoanele critice din 1925 ale lui Mihail 
Dragomirescu (Teatrul naţional, Teatrul naţional 
și cabotinismul, Deficite morale la Teatrul Naţio- 
nal) şi de cele ale lui Horia Igiroșanu iscălite Sale- 
tas Dracul, C. tipărește câteva modeste producte 
teatrale datorate lui Isaiia Răcăciuni singur (Omul 
din Iscariot) sau în colaborare cu textierul și com- 
pozitorul C. Tavernier (La botul calului, o „poveste 
tragică”) și lui Radu Gyr (Cum l-am crezut pe unul 
nebun, „fantezie dialogată”). Înainte de a trece 
rampa, în 1927 C. publică parabola mistică Anno 
Domini a lui |.M. Sadoveanu, anunţând-o totodată 
ca aflată în repetiții pentru prima scenă. Interesul 
redacției faţă de literatura străină pare destul de stă- 
ruitor, dată fiind nu doar mulțimea de materiale și 
informații ale fiecărui număr, ci și scriitorii selectaţi, 
dintre cei la modă în epocă: Maxim Gorki (Tinerețe 
— „fragmente încă necunoscute în Europa din ciclul 
Însemnări de o zi, datând din timpul revoluţiei”), 
A.P. Cehov, Tristan Bernard, Ferenc Molnâr, Georges 
Courteline, Rudyard Kipling, Giacomo Leopardi, 
Giosu€ Carducci, A.S. Pușkin. Exceptându-i pe Isaiia 
Răcăciuni, Al. lacobescu și D. Nanu, ceilalți tradu- 
cători nu sunt menţionaţi. Dacă în primele luni de 
existenţă s-a încercat asigurarea unei ritmicităţi a 
anchetelor de presă și a interviurilor, acestea au dis- 
părut destul de repede, lăsând numai răspunsurile 
câtorva, prea puţini, interlocutori: Valjan, Mihail 
Dragomirescu, lon Sân-Giorgiu, G. Ciprian și Ticu 
Archip. Desene și caricaturi de Anestin, Sell, Marc, 
lonescu-Sin, xilografii de Marcel Iancu, grafică 
expresionistă, reproduceri de artă şi fotografii, fron- 
tispicii cu ornamente florale însoțesc textele, con- 
ferind paginilor un aspect stilat. Alţi colaboratori: 
Al. Bilciurescu, Pamfil Şeicaru, Şerban Cioculescu 
- confundat onomastic cu matematicianul Șerban 
Coculescu, el însuși poet, C.I. Şiclovanu, Lucrezzia 
Karr (Karnabatt), Mihail Straje, C. Cristobald, N. 
Porsenna, Petre Strihan, D. Ciurezu, I. Valerian, 
C.I. Șiclovanu, Const. Goran, Eduard Sbiera, Eugen 
Constant, Const. Barcaroiu. LH.,R.P 


CLIPA, publicație apărută la Târgu Mureş, bilunar, 
între 1 noiembrie 1936 şi 15 ianuarie 1937, sub 
conducerea lui Vasile Netea şi Balcys Valst (Ion Cis- 
maru). Formatul îl urmează pe cel al arghezienelor 

„Bilete de papagal” și pe cel al „Abecedarului” din 
Brad scos de Emil Giurgiuca. Odată cu numărul 
5 sunt cooptați în conducere Maximilian Costin 
(grație unui sprijin material generos) și poetul 
Const. Ștefăniu şi se anunţă că apariția va deveni 
lunară, numărul de pagini se va înmulți de la patru 
la zece, iar „la 1 aprilie se va transforma într-o mare 
revistă” — aceasta, nenumită, va fi „Jar și slovă”. 
Articolul-program, laconic, insolit, intitulat de 
Vasile Netea Întâia iubire, enunţă, sub forma unui 
dialog între un virtual cititor și revistă, scopul aces- 
teia: „Apar ca să însemn în acest miez de ţară un 
omagiu sincer pentru poezie, pentru literatură, 
pentru artă, pentru scriitori și artiști. [...] Deși sunt 
așa de mică, totuși te voi ține la curent cu mișca- 
rea literară din țară, cu activitatea scriitorilor, cu 
preocupările celorlalte reviste. Când va apărea 
vreo carte bună, am să dau fuga să te anunţ, iar 
când cineva îţi va îmbia o carte rea, am să strig să 
te ferești”. După câteva numere apar noi clarificări 
sub inițiala N. (Vasile Netea): „«Clipa» nu e un înce- 
put al nostru, acum, ci o continuare a activităţii 
noastre literare de acum doi ani în paginile revis- 
tei «Popas și cultură» din acest oraș”. Redactorii 
abordează cu dezinvoltura caracteristică tinerilor 
peisajul poeziei moderne, constatând restrângerea 
filonului tradiţionalist şi integrarea liricii româ- 
neşti interbelice în noul ritm al civilizaţiei. Ei îşi 
exprimă dezacordul față de opinia referitoare la 
dispariţia poeziei în epoca maşinismului (V. Copilu 
Cheatră, larăși despre moartea poeziei) şi resping, 
prin condeiul lui Maximilian Costin (Eternul Davi- 
descu și trecătorul Caragiale), critica făcută lui 
I.L. Caragiale de N. Davidescu în articolele din 
„Cuvântul liber” (Caragiale, cel din urmă ocupant 
fanariot sau Inaderenţa lui la spiritul românesc 
şi Inaderenţa lui Caragiale la spiritul românesc, 
ambele în 1935) şi din „Familia” (Ultimul ocupant 
fanariot sau inaderența lui Caragiale la spiritul 
românesc, 1936). Literatura originală se reduce 
la versuri, în majoritate aparţinându-le celor doi 
conducători ai publicaţiei, lui E. Ar. Zaharia (Cam- 
pestră, din volumul Victorii — rămas în proiect) și 
lui Radu Stanca (Poem, din ciclul Lumini pentru 
dragostea mea). La rubrica „Linii drepte”, lângă 
recenzii despre cărţile ieșite din editura revistei 
„Lanuri” din Mediaș (Spre legendă de George Popa, 
Cântec de seară de Grigore Bugarin), Horia Stanca 
deplânge lipsa în Ardeal a unei instituţii editori- 
ale solide, iar la „Revista revistelor” sunt receptate 

cu satisfacție sumarele din „Pagini literare” de la 
Turda și „Națiunea română” de la Cluj. Alţi colabo- 
ratori: Ștefan Ion George, T. Aștilean, Nicolae Albu, 
Al. Şerban, Alexandru Ceușianu. LH. R.P 


CLOPOTELE, gazeta politică şi literară apărută la 
Iaşi, neregulat, de la 28 aprilie 1868 până în iunie 
1871 şi de la 7 mai până în octombrie 1872. În 
primul an apărea săptămânal, duminica. Orien- 
tarea politică este antibrătienistă. Articolele sunt 
scrise într-un stil greoi şi vetust. Partea literară, 
mai interesantă, are o rubrică de satiră la care cola- 
borau Gh. Tăutu, N. Roiu şi I.G. Athanasiadi. Se 
republică şi Corespondențţie între doi amorezi sau 
Limba românească la anii 1832 şi 1822 de Nicolae 
Istrati, în care scriitorul urmărise obţinerea comi- 
cului de limbaj prin folosirea unui amestec de 
grecisme, slavonisme şi arhaisme. Textul era însă, 
la 1868, anacronic şi fără finalitate. B.P Hasdeu şi 
Cezar Bolliac sunt criticaţi în două articole nesem- 
nate, primul pentru că în loc să se dedice ştiinţei 
face politică, iar cel de-al doilea pentru inconsec- 
venţa atitudinii. Ironiile greoaie, uneori deplasate, 
abundă şi în aceste articole. R.Z. 


CLOPOTUL, gazetă politică şi literară apărută la 
Craiova, săptămânal, de la 10 septembrie 1883 până 
în octombrie 1884. Nu s-au păstrat decât primele 
douăzeci şi patru de numere şi numărul 32 din 5 
iunie 1884. Totuşi, „Lindependance roumaine” 
din 14 octombrie 1884 anunţa încă apariţia gaze- 
tei craiovene, al cărei director era gazetarul liberal 
Panache Niculescu. Partea literară a fost, probabil, 
îngrijită de Traian Demetrescu, statornic colabora- 
tor cu versuri, cronici literare şi cronici dramatice. 
Panache Niculescu, deşi cam agramat, pare să fi 
fost un personaj interesant, prieten bun în tinereţe 
cu Nicolae Filimon, care îl ţinea la curent cu pro- 
iectele lui literare şi care îi arătase, cu puţin timp 
înainte de moarte, manuscrisul volumului al doilea 
din Ciocoii vechi şi noi, intitulat Ciocoii noi. Lui N. 
Filimon i se dedică, de altfel, o bine scrisă prezen- 
tare, ce însoțea republicarea în foileton a nuve- 
lei Nenorocirile unui slujnicar sau Gentilomii de 
mahala. În continuare a apărut şi Mateo Cipriani. 
Gazeta susţine literatura originală, inspirată mai 
ales din istoria ţării, recomandă difuzarea scrierilor 
lui N. Filimon, G. Sion şi, ca o bună reprezentantă 
a literelor craiovene, îl înscrie în rândul scriitori- 
lor demni de a fi citiţi şi pe August Peşacov. Cu altă 

ocazie, se protestează împotriva neglijării autorilor 
„naţionali”, adică a poeţilor V. Alecsandri, D. Bolin- 
tineanu, N. Nicoleanu, G. Sion, Gr. H. Grandea şi 
I.P Bancov. În foileton C. a mai publicat Monastirea 
Sinaia de G. Sion, o traducere a lui Rogard (poate un 
pseudonim al lui Traian Demetrescu) din Schiller (O 
faptă mărinimoasă) şi două articole semnate Hayda 
(Din viaţa lui Milton şi O gândire poetică). Destul de 
bogat este aportul lui Traian Demetrescu. În numă- 
rul 12 el semnează Noaptea de septembrie şi, după 
aceea, versuri aproape în fiecare număr. O cronică 
la spectacolul cu Moara roşie de Xavier de Mont6- 
pin (localizare de I.P Bancov) îi dă prilejul să afirme 
necesitatea unei critici dramatice curajoase, ca o 
condiţie a dezvoltării teatrului până la stadiul unei 
instituţii de cultură şi moralitate. R.Z. 


CLOPOŢEL, lon (10.XI[.1892, Poiana Mărului, j. 
Braşov — 23.VIII.1986, Bucureşti), publicist, memori- 
alist. Fiu al Susanei (n. Lăzăroiu) şi al lui Ion Clopoţel, 
provenind dintr-o familie de mineri de condiţie 
modestă, C. urmează cursurile primare în comuna 
natală şi apoi Liceul „Andrei Şaguna” din Braşov 
(1903-1912). În timpul liceului audiază cursurile 
organizate de N. Iorga la Vălenii de Munte. Cu spriji- 
nul lui Vasile Goldiş, Virgil Oniţiu, Iosif Blaga, Axente 
Banciu și lon Petrovici, îşi continuă studiile universi- 
tare, începute la Cluj, la Budapesta (1912-1916) şi la 
Viena (1916-1918), unde obţine licenţa în litere (filo- 
logie romanică) şi filosofie. Ca student, asistă la Sor- 
bona la prelegerile unor sociologi contemporani de 
renume, cum ar fi Emile Durkheim, Paul Fauconnet, 
Marcel Mauss, G. Richard. Devine profesor suplini- 
tor la Şcoala Normală Confesională din Caransebeş 
şi la Şcoala de Arte şi Meserii din Braşov (1919-1921), 
apoi profesor titular de română şi franceză la Şcoala 
Superioară de Comerţ din Cluj (1921-1931). Puter- 
nic atras de viaţa politică în vremea studenţiei vie- 
neze, făcuse parte din cercul tinerilor intelectuali 
unioniști şi, alături de alţii, fusese arestat de unguri şi 
închis la Seghedin (februarie-octombrie 1918). Încă 
din clasa a şaptea de liceu a debutat în „Românul” 
(Arad), unde, din martie 1912, este angajat redactor 
de Vasile Goldiş, pentru ca în 1918-1919 să devină 
prim-redactor. ] se încredinţează direcţia serviciului 
de presă al Marii Adunări Naţionale de la Alba Iulia. 
La Braşov a condus, ca redactor-şef, „Gazeta Transil- 
vaniei” (1920-1921) şi a fost redactor pentru Ardeal 
la „Adevărul” şi „Dimineaţa” (1921-1934), „Liberta- 
tea” şi „Lumea nouă”, redactor responsabil al ziarelor 

„Patria” (1927-1930) şi „Iribuna democrată” (1932); 
din septembrie 1938 este redactor la „România de 
Vest”. Între 1928 şi 1931 deţine deputăţia Făgăra- 
şului. Se află printre cei care înființează în 1924 
revista „Societatea de mâine”, pe care o va conduce, 
ca editor şi redactor-şef, pe toată durata apariţiei, 
până în 1945, cu o întrerupere în anii 1939 şi 1940, 
în contextul presiunilor legionare. Preşedinte al Sin- 
dicatului Presei din Ardeal şi Banat (1920-1936), ini- 
ţiază editarea „Almanahului presei române”. Deţine 
funcţiile de rector al Universităţii Libere din Braşov 
(1944-1946), director general în Ministerul Muncii 
(1947-1956), director al Bibliotecii Centrale Univer- 
sitare din Bucureşti (1954-1959). A mai colaborat la 
„Ardealul”, „Foaia poporului”, „Drapelul” (Lugoj), 
„Vocea Ardealului”, „Pagini literare”, „Şoimul”, 
„Foaia diecezană” (Caransebeş), „Gazeta gazetari- 
lor” (Cluj), „Luceafărul”, „Dacia” (Timişoara), „Viaţa 
românească”, „Steaua”, „Adevărul literar şi artistic”, 
„Cuvântul” ş.a. A semnat şi |. Ardelean, I. Bobei, 
Dumitru Corvinul, Euphraste, Traian Huniade, |. 
Poenaru, Dr. Titus Popa, Teofrast, I. Săgeată şi sub 
pseudonimul colectiv Horia Trandafir. 

Militant fervent de stânga, C. este dublat de un 
umanist angajat, pentru care problema fundamen- 
tală era cultura, de vreme ce aceasta „înseamnă 
moralitate, în accepțiunea completă a cuvântu- 
lui”. Influențat, poate, de Dimitrie Gusti, publicis- 
tul întreprinde o vastă muncă de documentare, al 
cărei rezultat va fi utilizat în articole de sociogra- 
fie, sociologie, în broşuri şi cărţi cu titluri grăitoare: 
Sociografia românească (1928), Cum trăiesc 40 000 
de moţi (1928), Satele răzlețe ale României (1939), 
rod al studiilor despre Munţii Apuseni, dar şi în 
lucrări de interes cultural mai larg, legat de persona- 
lităţi şi momente istorice importante: Frământările 
unui an — 1918 (919), Revoluţia din 1918 şi Unirea 
Ardealului cu România (1926; răsplătită cu un 
premiu al Astrei), Dinastia românească a Corvinilor 
(1942). C. a fost un neobosit animator, alcătuind 
programe de culturalizare, monografii - Un program 
de culturalizare a satelor (1933), Figuri reprezenta- 
five la noi. Vasile Goldiș (1934), Al. Papiu-lIlarian în 
fața problemelor româneşti contemporane (1939) 
şi studii politice — Criza democraţiei în România 
(1926), Social-democraţia şi problemele României 
contemporane (1931), Social-democraţia în statele 
dunărene şi balcanice (1935). Toate aceste demer- 
suri, unde analiza etnografică se îmbină cu ideolo- 
gia naționalistă, culturalul cu politicul, istoricul cu 

literarul, sunt, în esenţa lor, convergente. Antologia 
scriitorilor români de la 1821 încoace (U-IV, 1917- 
1918), memorialistica din Amintiri şi portrete (1973; 
Premiul Uniunii Scriitorilor), ca şi studiul Originile, 
dezvoltarea şi desăvârşirea limbii române literare 
(1970) se integrează aceluiaşi efort de tezaurizare a 
formelor de spiritualitate naţională în slujba unui 
proiect politic - utopia unei „societăţi de mâine”, 
reflex al unui nou iluminism. Dincolo de memo- 
ria culturală care nutreşte substanţa paginilor din 
Amintiri şi portrete, se detaşează conturul viu al 
unor personalităţi ilustre, prin evocarea unor ges- 
turi şi moduri de a fi revelatoare: izbucnirile subite 
ale „vulcanului” Nicolae Iorga, neaşteptatele entu- 
ziasme ale tăcutului Lucian Blaga, umorul sfidător 
al lui Valeriu Branişte, generozitatea lui Vasile Goldiş 
ascunsă sub un chip impenetrabil, spiritul mucalit 
altribunului Octavian Goga. Sobrietatea nu cedează 
nici o clipă locul efuziunii, proza e de jurnal intelec- 
tual discret, păstrând doar amănuntul semnificativ 
şi impunând amprenta unui spirit auster. 


SCRIERI: Însemnări pe răboj, Arad, 1916; Frământă- 
rile unui an — 1918, Sibiu, 1919; Figuri reprezentative la 
noi. Vasile Goldiș, Cluj, 1934; Al. Papiu-Ilarian în fața 
problemelor româneşti contemporane, Alba Iulia, 1939; 
Originile, dezvoltarea şi desăvârşirea limbii române lite- 
rare, Bucureşti, 1970; Amintiri şi portrete, Timişoara, 
1973. Antologii: Antologia scriitorilor români de la 1821 
încoace, L-IV, Arad, 1917-1918. 

Repere bibliografice: Ion Pas, Cărțile, LUT, 1926, 1494; 
Predescu, Encicl., 46; Ilea, Mărturisirile, 143-150; Lucian 
Blaga, Hronicul şi cântecul vârstelor, Bucureşti, 1965, 
172-175, 207-208; Gh. Catană, Ion Clopoţel la 80 de ani, 
RL, 1972, 49; Mircea Popa, „Amintiri şi portrete”, TR, 1974, 
39; Dicţ. scriit. rom., 1, 611-612; Andrei Negru, Ion Clo- 
poțel, Cluj-Napoca, 2003; Dicţ. Banat, 184-187; Andrei 
Negru, Ion Clopoţel și „Societatea de mâine”, Cluj-Na- 
poca, 2009. $.D. 


CLUJUL LITERAR ŞI ARTISTIC, almanah al Asociaţiei 
Scriitorilor din Cluj apărut în 1981 şi 1983. Conţine ver- 
suri de Eta Boeriu, Victor Felea, Aurel Gurghianu, Hor- 
vâth Imre, Nicolae Prelipceanu, Bazil Gruia, lon Cris- 
tofor, Mariana Bojan, Marta Petreu ş.a. Cu proză figu- 
rează 'Teohar Mihadaş, Constantin Cubleşan, Vasile 
Rebreanu, Radu "Țuculescu, Tudor Vlad, Tudor Dumi- 
tru Savu ş.a. În compartimentul istoriei literare, Mircea 
Popa publică articolul Octavian Goga în fața timpului 
(1981). În acelaşi an, în eseul Despre ironie sau despre 
„vViceversa', lon Vartic se opreşte asupra „comicului 

metafizic” din nuvela lui I.L. Caragiale Două loturi, 
iar D.R. Popescu publică fragmentul dramatic Dis- 
curs despre o capră. O evocare tandră a câtorva figuri 
de artişti clujeni o face Dorin Tudoran într-un articol 
din 1983, Oraşele lumii, oraşele mele, firul cu plumb. 
Generos este şi spaţiul acordat traducerilor datorate 
lui Victor Felea, Marianei Vartic, lui Nicolae Mocanu, 
Irinei Petraş, lui Mircea Ivănescu, Marian Papahagi 
ş.a. Alţi colaboratori: Aurel Şorobetea, Teodor Bocşa, 
Mircea Opriţă, Alexandru Vlad, Miko Ervin. D.B. 


COANDE, Nicolae (pseudonim al lui Nicolae Boan- 
giu; 23.[X.1962, Osica de Sus, j. Olt), poet, publicist. 
Este fiul Constantinei (n. Marica), agricultoare, şi al 
lui Ion Boangiu, muncitor. După finalizarea şcolii 
elementare în localitatea natală, urmează Liceul 
de Istorie-Filologie din Craiova, absolvit în 1986. 
Între 2003 şi 2004 beneficiază de o bursă a Fun- 
daţiei „Heinrich B5I/ (K6ln). Mai târziu e student 
al Facultăţii de Filosofie-Sociologie a Universităţii 
din Craiova (2005-2008) şi obţine un master în filo- 
sofie (2009-2010). Până în 1989 lucrează ca mun- 
citor necalificat pe mai multe şantiere din Dolj şi 
Gorj, iar între 1991 şi 2001 funcţionează ca tehni- 
cian-cadastru - arpentor. Colaborează la cotidi- 
anul craiovean „Cuvântul libertăţii” (2001-2006). 
Din 2006 este referent literar, iar din 2008 secretar 
literar al Teatrului Naţional „Marin Sorescu” din 
Craiova, precum şi editor-fondator al revistei de 
teatru „SpectActor” (2006). Debutează cu poezie la 
„Ramuri” în 1986, iar editorial în 1995 cu volumul 
de versuri În margine (Premiul Uniunii Scriitori- 
lor), urmat în 1997 de Fincler (Premiul Asociaţiei 
Scriitorilor din Craiova). În 2002 i se acordă Pre- 
miul Uniunii Scriitorilor pentru Fundătura Homer. 

Încă din primele sale cărţi C. aduce în scenă 
un spirit critic, moralist uneori, ridicat împotriva 
unui prezent execrat pe toată linia („Nu pot să 
râd în secolul ăstora nici mort”), debusolat de fal- 
sele valori, într-un spaţiu căruia istoria i-a agravat 
metehne ancestrale. Dezgustul este sentimentul 
structurant (Oameni de meserie capete mecanice). 
Ca un nou Emil Cioran, cu un arţag mai proaspăt, 
de trăitor într-o „margine a marginii”, C. exploa- 
tează intens imaginea „fundăturii”, tentat de ipoteza 
desțărării („pe măsură ce îmbătrânesc tema mea 
este tema evreului” — O meserie de dobitoc) sau de 
refugiul într-un trecut auroral, ca în Epigonii lui M. 
Eminescu (Generației). Eul liric vituperant, ieşit din 
mantaua romantismului, se confundă cu profetul 

atins de oţiul postmodern, nevoit să scrie „pe de 
lături” fiindcă verbul - şi critica odată cu el — şi-au 
pierdut puterea. Imaginea de sine („Încă unul din 
lumea a treia care scrie poeme aristocratice”; „eu un 
outsider trăitor prin graţia şi mila publică”; „nu mă 
mai inspiră nimic [...] voi supravieţui trântind uşi”; 
„Un băiat de la ţară cu sictirul pe buze”; „sunt secera 
întristării — omul mare plânge în somn”) ricoşează 
din aceeaşi conştiinţă a năclăirii în fundătură şi a 
revoltei atinse de sfârşeală. Dar nu una metafizică, 
consumată într-un univers depopulat de repere, 
căci revolta lui C. este esențialmente terestră, locală 
(„biet românaş cu soarta căpătâi sub cap”) şi loca- 
listă, ca în Craiova revival- un adevărat imn a iden- 
tității exasperante amintind de America lui Allen 
Ginsberg sau de România lui Daniel Bănulescu şi 
a lui Marius lanuş: „margine a marginii cu panaş 
zdrenţuit/ unde inocența mea a cântat imnurile 
deriziunii [...] kibutz călărit de inşi scopiţi/ aici se 
bea nedreptatea ca apa”. Folfa (2003) abundă în 
apelul grav, fără deriziune, la diverse repere culturale 
(îndeosebi biblice), semn că eul liric n-a încetat să se 
simtă ocrotit şi că nu s-a rupt de divinitate („suntem 
de fapt una cu EI într-o nucă mai plină”). Sentenţa 
şi apostrofarea fac loc unor poeme narative, mar- 
cate de simbolistici reunite în scenarii întunecate, 
din care nu lipsesc oboseala şi renunţarea turnate la 
„rădăcina scrisului” (Masa). Volumul Vânt, tutun şi 
alcool (2008) păstrează mixajul de vituperaţie contra 
prezentului şi de raportare reverenţioasă la reperele 
trecutului. Demonii identitari (slăbiciunea pentru 
„penibilaoltenia”) şi sentimentul, mai larg, al mani- 
pulării deterministe se exorcizează acum prin nepă- 
sare, în imagini mai concentrate: „laptele doarme 
în carne/ ceva oriental îmi străbate şira spinării/ 
sfoara îmi iese din cap/ şi vibrează o clipă./ Înghit 
cârligul ăsta cu nepăsare” (Sfoara). Sau prin gestul 
invers, al persiflării centrului dinspre periferie, unde 
„nea firan”, „ion maria” şi „ciupureanu” se întrec 
în celebritate cu „papioane patapievici-centrale” 
sau cu „frivolul pater al bunului simţ ca paradox”. 
Persiflarea centrului merge şi mai departe, atin- 
gând „sarkozysmul” sau idilismul democraţiei per- 
fecte: „E bună America: face să treacă mai repede/ 
lumea./ Micile făpturi ale verii uguie fericite [...] 
Sinedriul Social a votat/ realitatea integrală umple 
cu ceară/ oasele troglodiţilor/ e bună/ geometria 
proştilor ante portas” (£ bună); se ironizează instan- 
țele morale şi intelectuale ale epocii, „demo-savan- 
tul” şi „moco-fantele”, se lansează ipoteza libertăţii 

sterilizante („noi însă colindăm lumea toată/ şi nu 
scriem/ în diktatură/ am fost liberi/ ca dracii”- în 
diktatură). Volumelor şi antologiilor de poezie — 
Femeia despre care scriu (2010), Vorbalago (2012) 
- li se adaugă culegeri de interviuri — Celălalt capăt 
(2006) şi publicistică - Revanşa chipurilor (2009), 
Intelectualii români şi Curtea regelui (2011), precum 
şi însemnări de călătorie — Fereastra din acoperiş 
(Un anotimp în Westfalia) (2005). 


SCRIERI: În margine, pref. Liviu Antonesei, Craiova, 
1995; Fincler, Craiova, 1997; Fundătura Homer, Cluj-Na- 
poca, 2002; Folfa, Bucureşti, 2003; Fereastra din acoperiş 
(Un anotimp în Westfalia), Craiova, 2005; Celălalt capăt, 
Bucureşti, 2006; Vânt, tutun şi alcool, Timişoara, 2008; 
Revanşa chipurilor, Târgu Jiu, 2009; Femeia despre care 
scriu, Craiova, 2010; Intelectualii români şi Curtea rege- 
lui, Bucureşti, 2011; Vorbalago, Târgu Jiu, 2012. 

Repere bibliografice: Mincu,  Poeticitate, 513-514; 
Mircea A. Diaconu, Nicolae Coande şi „Fundătura 
Homer”, CNT, 2002, 38; Gheorghe Grigurcu, $ansa bio- 
grafismului, RL, 2003, 15; Ştefania Mincu, Despre starea 
poeziei, Bucureşti, 2003, 182-188; Aurel Pantea, Lehami- 
tea sarcastică, VITRA, 2004, 11-12; Cistelecan, Al doilea 
top, 94-96; Cristea-Enache, Bucureşti, 252-259; Al. Ciste- 
lecan, Nicolae Coande. Maximalismul fără milă, VITRA, 
2007, 8; Doris Mironescu, Cinismul boem, SDC, 2008, 
203; Chioaru, Noi developări, 28-31; Radu Vancu, Liri- 
cul pe stil vechi, E, 2011, 3-4; Dumitru Chioaru, Melan- 
colia virilă a poetului, R, 2011, 5; Soviany, Cinci decenii, 
II, 32-34, Ştefan Borbely, Doi poeţi (cinism, negreală, 
dezabuzare), CNT, 2012, 7. T.D. 


COBAN, Nicolae  (1.X.1915, Sudarca-Soroca -— 
4.XI1.1996, Bucureşti), poet. Este fiul Domnicăi (n. 
Bliuc) şi al lui Vasile Coban, ţărani. Face Liceul „A.D. 
Xenopol!” la Soroca şi „lon Creangă” la Bălți (1927-1934) 
şi absolvă apoi, în 1937, Facultatea de Litere şi Filosofie 
a Universităţii din laşi. După stagiul militar, va fi redac- 
tor şi secretar de redacţie la publicaţii ale Direcţiei Pro- 
pagandei din Ministerul Informaţiilor (1941-1944), iar 
după război redactor şi secretar de noapte la periodice 
bucureştene. Debutează cu versuri în 1933 la „Cuget 
moldovenesc” (Bălţi), iar editorial în 1935 cu placheta 
Carte de început. Mai colaborează la diverse reviste şi 
ziare: „Basarabia literară”, „Raza”, „Cuvânt moldove- 
nesc”, „Viaţa Basarabiei”, „Solidaritatea”, „Cuget clar”, 
„Bucovina”, „Revista Fundațiilor Regale”, „Universul 
literar”, „Convorbiri literare” ș.a. 

Primele plachete ale lui C. — Carte de început, 
Casa de pe Prut (1939), Cântece de acasă (1941) — 
cultivă teme tradiționale: peisaje rustice, nostalgia 

după locurile copilăriei și sentimentul dezrădăcinării 
din satul basarabean, neliniști și melancolii erotice. 
Sfârșitul Nord (1941) oferă o cu totul altă perspectivă, 
„O tentație de mutare mântuitoare din zona sufletu- 
lui în cea a spiritului, din tărâmul iubirii dogoritoare 
în cel al purității ideale, unde fiorul vieții se întâl- 
nește cu cel al morții” (Mihai Cimpoi). Sub semnul 
Septentrionului, se ivesc peisaje glaciale ce definesc 
tensiuni: „Necunoscute țărmuri de mătasă și de puf 
polar,/ pe ele urma lunecă patină de zenit,/ Jigănii 
albe, urcă urșii un gheţar/ și frigul arctic plânge 
noaptea hohotit...// Am rătăcit spre Nord, să lunec 
prin troieni./ Îmi vrăvuise în sânge anii, chemările 
de gheaţă,/ Iubirea mea trăise pe întinsuri și licheni/ 
și-am alinat-o vrâstnic, când negurile îngheață” 
(Răsleţire). Poetul revine abia după un sfert de veac, 
în 1969, cu volumul Profeus la mal, titlu elocvent 
pentru numeroasele întrebări despre rostul existen- 
ței, în care răzbat insistent ecouri din lirica lui Lucian 
Blaga (metamorfoza în regnuri și specii, aluatul stelar 
din care e alcătuită ființa, reminiscenţe tradiționaliste 
rustico-pastorale, visul Arcadiei, somnul dinaintea 
ivirii în lume), uneori cam mimetice. Ultimul volum, 
Eka (1994) (editat de soția sa, Eudochia Pavel, deoa- 
rece poetul suferise un atac cerebral), numit după 
mendelevianul element necunoscut, abundă în înci- 
frări ermetice despre existență și misterele ei, în sim- 
boluri criptice ale materiei, dominat de majuscule 
precum Necunoscutul, Neștiutul, Haosul, Nimicul 
ș.a., unde lirismul a fost înăbușit de abstractizarea 
conceptuală. C. a scris versuri pentru copii (Craiul 
Criș, 1985, Întoarcerea cerbilor, 1986) și scenarii radio- 
fonice (unele în colaborare cu Eudochia Pavel, Floare 
de soare, Diamantul buclucaș ş.a.) şi a contribuit la 
realizarea volumelor IX și XI din ediția critică a opere- 
lor lui Liviu Rebreanu. 

SCRIERI: Carte de început, Chişinău, 1935; Casa de pe 
Prut, Chişinău, 1939; Cântece de acasă, Bucureşti, 1941; 
Sfârşitul Nord, Chişinău, 1944; Proteus la mal, Bucureşti, 
1969; În memoria substanței, Bucureşti, 1972; Craiul 
Criş, Bucureşti, 1985; Întoarcerea cerbilor, Bucureşti, 
1986; Eka, îngr. Eudochia Pavel, Bucureşti, 1994. 

Repere bibliografice: C. Dan Pantazescu, Mircea Strei- 
nul, Istoria literaturii române, Bucureşti, 1941, 163-164; 
Scriitori de la „Viaţa Basarabiei”, îngr. Alexandru Burlacu 
şi Alina Ciobanu, Chişinău, 1990, 18-19; Dicţ. scriit. rom., 
I, 612-613; Cimpoi, Isf. lit. Basarabia, 130-132; Dicţ. Chi- 
şinău, 156-157; Iurie Colesnic, Timp și istorie: autori de 
la „Viaţa Basarabiei”, Chișinău, 2011, 84-86. G.Dn. 

COCA, Ghedeon (26.[X.1908, Volovăţ, j. Suceava 
— 5.VI.1976, Rădăuţi), poet. Fiul al Pulcheriei şi al 
lui Capiton Coca, ţărani, C. a urmat liceul la Rădă- 
uţi şi la Cluj, iar la Iaşi a fost student la Facultatea 
de Drept, absolvită în 1935. Până la pensionare a 
lucrat în diverse departamente locale ale Ministe- 
rului de Finanţe. 

Elev fiind, C. a debutat cu versuri în 1927 la revista 
„Prin muncă spre ideal” din Baia Mare. Cu oarecare 
constanţă, va fi prezent mai ales în periodicele buco- 
vinene ale timpului, precum „Îndrumarea”, „Glasul 
Bucovinei”, „Junimea literară”, „Revista Bucovinei”, 
„Bucovina literară”, dar şi în „Universul literar” ş.a. A 
semnat şi Vera Marian. Împreună cu Victor Măgură 
şi George Moroşanu scoate la Iaşi, în 1933, revista 
„Alfa”, iar la Câmpulung Moldovenesc, singur, în 1947, 
revista „Caiet literar”. Parţial, şi-a adunat versurile în 
volumele Confesiuni adolescente (1937) şi Alge (1938). 
C. scrie o poezie care se doreşte modernă, deşi pre- 
zintă interes numai pentru mișcarea literară dintre 
1930 şi 1940, din nordul Moldovei, fiind discret în spi- 
ritul celor de la „Iconar”. 

SCRIERI: Confesiuni adolescente, Cernăuţi, 1937; Alge, 
Bucureşti, 1938. 


Repere bibliografice: Teodor Maricaru, La flacăra „Juni- 
mii literare”, GBV, 1933, 4112; Mircea Streinul, Ghe- 
deon Coca, în Poeți tineri bucovineni, Bucureşti, 1938, 
102-107, Agatha Grigorescu-Bacovia, Poeţii Bucovinei, 
PL, 1941, 4; Perpessicius, Opere, VIII, 79; Grigore Bostan, 
Lora Bostan, Literatura română din Bucovina, Cernăuţi, 
D.M. 


1996, 107-108; Satco, Encicl. Bucovinei, 1, 245. 


COCEA, N.D. [Nicolae 
D.] 

(29.X1.1880, Bârlad — 
1.11.1949, Bucureşti), 
prozator, dramaturg, 
gazetar, traducător. 


De obârşie ardelenească, tatăl lui C., Dimitrie Cocea, 
ofiţer de carieră, participă la Războiul pentru Inde- 
pendenţă şi e avansat până la gradul de general. 
Brutal cu subordonații, cazon şi în familie, era la 
antipodul soţiei sale, Cleopatra, fiică a moşierului 
Nicorescu, sensibilă şi cultivată. Întâiul lor născut (va 

fi urmat de trei surori, dintre care două, Florica şi 
Alice, devin actriţe la Paris), C. face şcoala primară în 
oraşul natal. Va fi avut preceptori şi acasă, căci la 
nouă ani citea din clasicii francezi. Târziu, afirma că 
ar fi urmat ciclul secundar în şapte oraşe, dar între 
1892 şi 1898 este intern la Colegiul „Sf. Sava” din 
Bucureşti. Aici este coleg cu Grigore Pişculescu, vii- 
torul Gala Galaction, cu care frecventează cenaclul 
macedonskian, unde se împrietenesc cu Tudor 
Arghezi, dar şi cercurile socialiste patronate de C. 
Dobrogeanu-Gherea. Mai impetuos decât amicii săi, 
C. debutează în 1897, în „Foaia interesantă” a lui G. 
Coşbuc, cu o proză scurtă, iscălită Nelly, urmată de 
altele şi de câteva poezii. În 1898, cu acelaşi pseudo- 
nim, tipăreşte volumaşul de schițe Copil din flori şi 
romanul Poet-poetă. Scandalizat, părintele său îl 
mută la Buzău, unde îşi avea garnizoana, şi, după 
trecerea bacalaureatului, îl trimite la Paris pentru 
studii juridice. C. rămâne din 1899 până în 1903 în 
metropola franceză, unde îi vizitează pe Anatole 
France şi pe Auguste Rodin şi participă la mitingurile 
muncitoreşti. Revenit în ţară, îşi ia licenţa în 1903 şi 
este numit judecător de pace la Panciu, de unde este 
mutat la Fierbinţi, apoi la Brăila. Profesiunea îi dă 
răgaz să se ocupe şi de literatură, câteva schiţe fiin- 
du-i publicate în „Viaţa românească”, la care conti- 
nuă să colaboreze şi cu diverse articole, unele pe 
teme teatrale. Fire insubordonabilă, magistratul e 
închis ca instigator în momentul declanşării răscoa- 
lelor ţărăneşti din 1907. La Brăila, unde îl cunoaşte 
pe Panait Istrati, se încadrează în mişcarea socialistă, 
scoțând ziarul „Dezrobirea”. Semna, totodată, în 
„Adevărul” şi în „România muncitoare”, iar în 1910 
editează „Viaţa socială” şi „Facla”. Mai colaborează la 
„Viitorul social”, „1907”, „Pagini libere”, „Minerva” şi 
conduce, în 1911-1914, revista „Rampa”. În 1911 
întreprinde o călătorie în Italia, descrisă în ziarul 
„Dimineaţa” şi apoi în volumul Spre Roma (1911). 
Atacurile violente la adresa politicienilor zilei şi mai 
ales a monarhiei, apărute mai cu seamă în „Facla, şi 
sub semnătura loan Nicoară ori Nicoară al Lumei, îi 
atrag numeroase procese. După campania furi- 
bundă împotriva Puterilor Centrale, C. se află în 1917 
la Petrograd, ca redactor al foii „LEntente”. Martor al 
revoluţiei bolşevice, convins de justeţea ei, se va 
întoarce în ţară, unde este reţinut câteva luni în lagă- 
rul de la Negreşti. După eliberare, scoate periodicele 
„Omul liber” (1918), „Chemarea”, „Chemarea roşie”, 
„Clopotul, iar din 1923, din nou, „Facla”. Fiind depu- 
tat din 1920, nu are de suferit în urma afilierii 

În redacţia ziarelor „Facla” şi „Rampa”. Printre alţii: Liviu Rebreanu, lon Vinea, lon Pribeagu și N.D. Cocea 


Partidului Comunist la Internaționala a III-a, dar în 
1923 este condamnat la optsprezece luni închisoare 
pentru lezmajestate. Pedeapsa, redusă la jumătate, 
şi-o ispăşeşte la Craiova în 1925-1926, o relatare 
amplă fiind publicată în ziarul „Chemarea” din 1927. 
Ulterior mai este arestat preventiv, pentru calomnie, 
în 1927 şi în 1931. Începând din 1910, C. dă la iveală 
mai multe tălmăciri din Anatole France (Roupart, 
Asupra artei, Balthazar, Zeilor le este sete, rămase în 
periodice, Thais, tipărită în volum în 1916, Grădina 
lui Epicur), din Marguerite Audoux (Maria-Clara, 
1912), Pierre Loujis (Afrodita), Panait Istrati (Pe 
malurile Dunării, în „Facla”, 1925). Traducea, în 
1919, şi un act din piesa Seara cea mare de Leopold 
Kampf. Probabil aceasta îl va fi îndrumat spre dra- 
maturgie, căci anunţa în 1922 terminarea piesei 
Canalia, iar în 1924 intrarea în repetiţii a comediei 
Pe când era bunica fată mare. La Craiova, se pare, a 
scris drama Sub coasa morții. Reintrarea în litera- 
tură se produce totuşi printr-o amplă nuvelă, intitu- 
lată Vinul de viață lungă (1931), urmată de roma- 
nele fecior de slugă (1932), Pentr-un petec de 
negreaţă (1934, devenit la ediţia a treia Andrei Vaia) 
şi Nea Nae (1935). Fragmente dintr-un „roman dia- 
logat”, Otrava, şi dintr-un alt roman, Pe drumul 
noului Damasc, apar în presă în 1935 şi în 1937. 
Publicistul C. este mai puţin activ în această 


perioadă; a condus doar „Era nouă” (1936) şi „Repor- 
ter” în ultimul an de apariţie (1937-1938), şi cu totul 
sporadic a mai colaborat la alte reviste şi ziare. Spre 
sfârşitul deceniului al patrulea se retrăgea, de altfel, la 
Sighişoara, pentru a se dedica literaturii. Câteva 
lucrări epice (Hilarie Sfântul, O zi cât veacul, Vin bar- 
barii...) rămân totuşi în stare de proiect. În schimb, 
pentru Teatrul Nostru, condus de actrița Dina Cocea, 
fiica sa, traduce integral Seara cea mare de Leopold 
Kampf, apoi Nebuna tinereţe de John Bouwlet, Amfi- 
trion 38 de Jean Giraudoux, Călătoria cea mare de 
Sutton Vane ş.a. Pe aceeaşi scenă are loc în decembrie 
1943 premiera piesei Canalia. După august 1944 C. 
scoate ziarul „Victoria” (1944-1946). Deşi unii îl vedeau 
„comisar al poporului”, va fi numit în 1945 doar direc- 
tor general al teatrelor. Este ales şi vicepreşedinte al 
Societăţii Scriitorilor Români. În 1945 i s-ar fi jucat 
piesa Inadaptabila, precum şi textul tradus de el la 
dramele Hedda Gabler de Henrik Ibsen şi Banchetul 
de familie de Bernard Luc. Postum s-au editat câteva 
culegeri din publicistică, precum şi două scrieri epice. 
Au mai ieşit de sub teascuri, cu numeroase tăieturi ale 
cenzurii, volumele Jurnal (1970) şi Teatru (1973). 

La maturitate, chipul lui C. ia, cât în mod firesc, 
cât premeditat, un aspect mefistofelic, în care 
inteligenţa rece se aliază cu o siguranţă oarecum 
agresivă şi cu un grăunte de tulbure pasionalitate. 

„Avocatul roşu”, cum este numit adesea, aderă 
devreme la ideologia marxistă şi apoi la cea comu- 
nistă, întreţinând relaţii strânse cu şefii mişcării. 
În publicistică procedează la o critică a societăţii 
româneşti de o amploare şi o vehemenţă ieşite din 
comun. Pamfletele, mai ales cele îndreptate împo- 
triva monarhiei, denotă o inventivitate şi o vervă pe 
care, în epocă, le mai arată doar Tudor Arghezi. Şi 
ideile despre artă, profesate în public, sunt obedi- 
ente faţă de ideologia susţinută. În articolele Spre 
arta viitoare şi Arta şi socialismul, datând din anii 
1908-1910, C. actualizează opinii gheriste, exempli- 
ficând tendinţa „pozitivă” cu operele lui Anatole 
France, Jack London, Upton Sinclair şi Maxim Gorki. 
Tot atunci recenza elogios un volum de versuri al lui 
D. Th. Neculuţă. La I.L. Caragiale detecta un aparent 
scepticism şi „un feroce egoism de artist”, blamabile 
în sine, dar existenţa, în profunzime, a unei revolte 
perpetue şi a geniului e socotită un argument de 
autoritate. În forul lui intim C. avea un orizont mult 
mai larg. Un personaj, căruia îi împrumută mult 
din propria-i biografie, închină un adevărat cult 
marilor poeţi, de la Leopardi la Mallarme. De altfel, 
el a intuit de timpuriu talentul lui Arghezi, pe care 
l-a proclamat cel mai mare poet român înainte ca 
acesta să-şi fi tipărit vreun volum, dar şi înzestrarea 
altora, a căror colaborare a obținut-o la „Facla” sau 
la „Viaţa socială”. Deşi în adolescenţă frecventează 
atât cercurile socialiste, cât şi cenaclurile simbo- 
liste, numai ultimele îşi pun amprenta pe primele 
sale încercări literare. De la acestea el va prelua doar 
extravaganţa sfidătoare, inspiraţia din „patimile 
biciuite, exasperate”. În fapt, autorul de şaptespre- 
zece ani îi urmează în Poet-poetă pe imitatorii mar- 
chizului de Sade şi, dintr-un imbold echivoc, înmul- 
țeşte paginile licenţioase, eşuând în intenţia de a 
sugera o trăire supremă, în care frumosul, iubirea 
şi moartea să fuzioneze într-un tot. Palide calităţi 
stilistice se întrevăd în câteva pagini din Copil din 
flori. Ambele cărţi au fost considerate de autor ca 
„erori ale tinereţii”, cum și sunt, raportate la scrierile 
dintre 1906 şi 1910. Între acestea, Urlătoarea este 
o cuminte povestire vânătorească, într-o scriitură 
fără notă personală, iar Pâine albă anunţă pornirea 
satirică, creionând câteva portrete de burghezi, de 
unde nu lipsesc unele accente teziste. Chiar ampla 
naraţiune Vinul de viaţă lungă, publicată peste 
două decenii, se încadrează perfect literaturii înce- 
putului de secol XX atât prin zugrăvirea mediului de 
provincie abrutizant, cât şi prin figura bătrânului 

boier Manole Arcaşu, mai reuşit decât multe perso- 
naje propuse de sămănătorism. Autorul dovedeşte 
abilitate în construcţie, punând la bază fascinația 
unei enigme -— cea a longevităţii personajului cen- 
tral. Povestirea, din alte vremuri, care o elucidează, 
are coordonate epice sadoveniene, cu un plus de 
senzualitate. Şi Fecior de slugă se circumscrie unui 
motiv bogat ilustrat în proza românească, cel al 
parvenirii sociale. O inovaţie este urmărirea evolu- 
ției „feciorului de slugă”, Tănase Bojoc, în paralel cu 
aceea a fiului de boier Nelu Azan, la care se adaugă 
confruntarea finală a celor doi, ca reprezentanţi ai 
ideologiei contrare lumii din care provin. În esenţă, 
romanul este autobiografic, fiul de boier fiind un 
alter ego al autorului. Sensibil la nedreptate, oripilat 
de violenţa reprimării ţăranilor la 1907, Nelu Azan 
se înalță extaziat în lumea artei, din care va cobori 
în momentul declanşării războiului. Înrolat volun- 
tar, traversează experienţa hotărâtoare a tranşeelor, 
dar şi a dezmăţului din spatele frontului, pe care i-l 
relevă atât cei din propria-i clasă socială, cât şi fostul 
tovarăş de joacă, acum factotum la Marele Stat 
Major. Îndrumarea spre ideologia socialistă apare 
firească, cum este şi devenirea lui Tase Bojoceanu, 
ajuns unealtă a Siguranţei. Din păcate, autorul dă 
frecvent curs habitudinilor sale de gazetar, aglome- 
rând comentariile publicistice pe marginea unor 
aspecte, întâmplări, personalități reale, iar pe de 
altă parte, se complace în descrierea unor scene 
de orgie, adesea fără vreo motivaţie epică. Aceste 
cusururi sunt şi mai evidente în Pentr-un petec de 
negreaţă şi în Nea Nae. Într-o măsură, Andrei Vaia, 
protagonistul celui dintâi roman, este înrudit cu 
Nelu Azan. Războiul îl conduce şi pe el spre socialişti 
mai întâi, apoi spre naţional-țărănişti, pe care îi slu- 
jeşte ca ziarist şi agent electoral, prilej pentru autor 
de a înfăţişa fauna diversă a politicienilor. Curând 
însă, prim-planul este ocupat de viaţa lui erotică 
şi a anturajului său, viaţă ce alunecă iremediabil în 
viciu. Un personaj memorabil ar fi putut fi Nea Nae, 
monumental în vulgaritate şi în lubricitatea-i primi- 
tivă. Monomania de a şi-o face amantă pe prinţesa 
Isolda Ghica e cu adevărat romanescă. Bine moti- 
vată psihologic, patima devine motorul unor peri- 
peţii tragicomice, însă predispoziția spre caricatură, 
spre comentariul direct şi spre scenele nu o dată 
scabroase diminuează considerabil efectul. Între 
aceiaşi poli se mişcă şi dramaturgia lui C. Singura 
piesă pusă în scenă, Canalia, amintind mult de 
producţia lui Henri Bataille, dezvoltă un episod din 

Fecior de slugă, în care „boierul” Mirel Azan îi pro- 
pune soţiei lui să se vândă bancherului Schwartz. 
Caracterele nu au pregnanţă, autorul mizând mai 
mult pe vivacitatea replicilor, pe „spiritualitatea” lor, 
pe ambiguitatea situaţiilor. Sub coasa morții, a cărei 
acţiune este plasată în laşii anului 1917, intenţio- 
nează o antiteză scenică a lumii tranşeelor şi a celei 
formate din „învârtiţii” războiului şi reprezentanții 
claselor „în descompunere”. Fără un autentic nerv 
dramatic, teatrul lui C. dublează oarecum scrierile 
sale epice. Supraevaluat în perioada realist-socia- 
listă, dar neîndoielnic pamfletar talentat, C. rămâne 
incomplet realizat ca romancier. 


Temperament polemic, pamfletar incisiv şi cronicar pasi- 
onat al societăţii româneşti de-a lungul sfertului de veac 
ce urmează rcscoalelor şi cu care se începe un nou capitol 
al istoriei noastre contemporane, d-l N.D. Cocea a surprins 
de două ori pe lectorii şi martorii vieţii noastre literare: în 
locul unor icoane tulburi şi al unui mediu realist, o ima- 
gină aproape legendară, a unor vremi de poetică patri- 
arhalitate, cu oameni înţelepţi chiar dacă au trecut prin 
iadurile juniei sau, poate, tocmai de aceea, şi totul scris cu 
reținere şi eleganţă, într-un stil calm, de cântec bătrânesc, 
păstrat tot timpul la o nobilă altitudine. 

PERPESSICIUS 


SCRIERI: Copil din flori, Bucureşti, 1898; Poet-poetă, pref. 
Grigore Pişculescu [Gala Galaction], Bucureşti, 1898; Spre 
Roma, cu un portret de Marcel Iancu, Bucureşti, 1911; Vinul 
de viață lungă, cu un portret de Marcel Iancu, Bucureşti, 
1931; Fecior de slugă, Bucureşti, [1932]; Pentr-un petec de 
negreaţă, Bucureşti, [1934]; ed. 3 (Andrei Vaia), Bucureşti, 
1936; Nea Nae, Bucureşti, [1935]; Pamflete antidinastice, 
Bucureşti, 1949; Pamflete şi articole. „Vinul de viaţă lungă” 
şi alte scrieri, îngr. Aurelia Bârlă, pref. Matei Călinescu, 
Bucureşti, 1960; Scrieri, I-II, îngr. şi introd. Virgiliu Ene, 
Bucureşti, 1969; Jurnal, îngr. şi pref. Al. Gh. Savu, Bucu- 
reşti, 1970; Teatru, îngr. şi pref. Nicolae Florescu, Bucureşti, 
1973. Traduceri: Anatole France, Thais, Bucureşti, 1916, 
Grădina lui Epicur, Bucureşti, 1946; Pierre Loujs, Afrodita, 
Bucureşti, f.a.; Sutton Vane, Călătoria cea mare, [Bucureşti, 

COCEA, Sofia (15.VI.1839, Fălticeni — 27.X.1861, 
Vaslui), publicistă, autoare de versuri, traducă- 
toare. Fiică a unui administrator de moşie, C. îşi 
începe învăţătura într-un pension din Iaşi, o con- 
tinuă la Târgu Neamţ şi o termină, în vara anului 
1856, la Şcoala Centrală din laşi. Cererea prin care 
solicita caimacamului N. Vogoride o bursă pentru 
a urma în străinătate studii de pedagogie este 
respinsă. Se căsătoreşte în 1859 cu profesorul G. 
Hrisoscoleu. A fost profesoară la Târgu Neamţ și 
Vaslui. În anii premergători Unirii Principatelor a 
colaborat la cele mai însemnate gazete unioniste: 
„Lribuna”, „Reforma”, „Gazeta poporului”, „Zim- 
brul”, „Foiletonul Zimbrului”, „Românul”, „Dacia”, 
„Steaua Dunării”, precum şi la „Gazeta de Molda- 
via” a lui Gh. Asachi. 

La treisprezece ani, în 1852, C. traduce roma- 
nul Palmira şi Flaminia sau Secretul de M-me de 
Genlis şi tot din limba franceză transpune drama 
Maria sau Mustrările de cuget a unei mame de 
A. Duval. Subiectul piesei i se pare imoral cen- 
zorului Gh. Asachi, care cere interzicerea ei. Dar 
Secretariatul de Stat nu ratifică propunerea, apre- 
ciind drept nefondate acuzele aduse traducerii. 
Prin ideile ei politice, susținute cu vivacitate stilis- 
tică şi pasiune în cele peste patruzeci de articole 
publicate, C. se încadrează în grupul publiciştilor 
şi scriitorilor care, în deceniul următor Revoluţiei 
de la 1848, au pregătit atmosfera favorabilă Unirii. 
Aria temelor dezbătute este cuprinzătoare şi înglo- 
bează atât realităţile interne - situaţia nesatisfăcă- 
toare a ţăranului, locul femeii în societate, starea 
învățământului şi a culturii naţionale ş.a. —, cât şi 
relaţiile externe ale Principatelor. Stilul are nerv, 
argumentele sunt folosite cu iscusinţă şi ironia își 
face loc printre rânduri. Şcoala publicistică şi pole- 
mică la care C. a deprins meşteşugul gazetăriei e 
aceea a lui Mihail Kogălniceanu. Poeziile rămase 
de la C., zece cu totul, păstrează aerul epocii. Sunt, 
cele mai multe, versuri ocazionale, scrise sub 
impresia evenimentelor (plecarea trupelor ruseşti 
la 1854) sau inspirate de întâmplări din viaţa per- 
sonală. Un poet român celebrează activitatea 
artistică şi politică a lui Vasile Alecsandri, iar Stelei 
Dunării este o odă închinată celei mai însemnate 

gazete unioniste. Ardoarea politică împovărează 
însă inspiraţia. Ziaristă şi polemistă de talent, una 
dintre iniţiatoarele mişcării feministe autohtone, 
militantă unionistă, C. avea vocaţia deschizătorilor 
de drum. Soarta i-a fost însă potrivnică. 


SCRIERI: Operile doamnei Sofia Chrisoscoleu, născută 
Coce, pref. Iulia A.[ricescul], Bucureşti, 1862. Traduceri: 
M-me de Genlis, Palmira şi Flaminia sau Secretul, II, 
Iaşi, 1852; A. Duval, Maria sau Mustrările de cuget a unei 
mame, laşi, 1852. 

Repere bibliografice: Radu Rosetti, Despre cenzura în 
Moldova, IV, Bucureşti, 1907, 6-7, 45; Emilgar [Emil Gâr- 
leanu], Sofia Hrisoscoleu, „Arhiva”, 1902, 1-2; Profira C. 
Groholschi, O ziaristă româncă, Piatra Neamţ, 1919; L.A. 
Bassarabescu, O scriitoare necunoscută din epoca Unirii 
Principatelor, Bucureşti, 1940; J. Byck, O pamfletară 
acum 0 sută de ani, GL, 1958, 10; Cornea, Alecsandrescu 
- Eminescu, 60, 67-68; Paraschiva Câncea, Sofia Cocea 
(1839-1861), Bucureşti, 1975; Dicţ. lit. 1900, 196-197; 
Traian Nicola, Valori spirituale vasluiene, I, Vaslui, 2001, 
232-235. R.Z. 


COCHINESCU, loan Mihai (16.IV.1951, Timi- 
şoara), prozator, eseist. Este fiul Floricăi (n. Pop) 
şi al lui Florian Cochinescu, maistru. Elev la Liceul 
de Muzică „lon Vidu” din Timişoara (1958-1970), 
C. participă la editarea revistei literare clandestine 
„Foamea literară” (1969) şi realizează filme de scurt 
metraj, fiind premiat pentru scenariul şi regia fil- 
mului Când oamenii se joacă (1969). Acelaşi film 
obţine, în 1975, la Hiroshima, Marele Premiu. A 
absolvit Academia de Muzică „Ciprian Porum- 
bescu” din Bucureşti, Facultatea de Compoziţie-— 
Muzicologie (1974). Și-a susținut doctoratul cu teza 
Barocul muzical venețian ilustrat prin viaţa şi crea- 
ţia lui Antonio Vivaldi (2004). Este protesor de este- 
tică şi pian la Liceul de Artă din Ploieşti. A debutat 
cu proză scurtă în revista „Argeş” (1968). Înainte de 
1989 a colaborat la „Suplimentul literar-artistic al 
«Scânteii tineretului»” şi la „Iribuna”. După 1989 
publică proză şi eseuri în „Contrapunct”, „Caiete 
critice”, „Axioma” ş.a. A debutat editorial cu roma- 
nul Ambasadorul (1991). Sporadic, scrie cronici 
muzicale. 

Oprit de cenzură în 1988, chiar în momentul intră- 
rii sub tipar, romanul Ambasadorul este considerat 
la apariţie „cartea anului” şi C. e distins cu Premiul 
Uniunii Scriitorilor și cu Premiul „lon Creangă” al 
Academiei Române. Într-o construcţie narativă com- 
plexă, care îmbină realismul istoric, reflecţia culturală 

şi utopia cărturărească, autorul cultivă un discurs 
epic baroc, modulat muzical. El alternează, con- 
trapunctic, relatarea şi proiecția fantastică, descri- 
erea somptuoasă şi dialogul, secvențele narative şi 
fragmentele eseistice, imaginaţia şi erudiţia, spre a 
sugera simultaneitatea perspectivelor. Suportul epic 
pare să fie biografia lui Nicolae Milescu spătarul, căr- 
turarul moldovean din secolul al XVII-lea, peregrin 
prin Orient cu misiuni diplomatice din partea ţarului 
rus. Această biografie aventuroasă îi oferă scriitoru- 
lui pretextul unei istorisiri cu mai multe straturi de 
semnificaţie, o adevărată parabolă. Alexandru, pro- 
tagonistul romanului, cărturar şi aventurier, călăto- 
reşte, ca şi modelul său istoric, în China, prin Tobolsk 
şi Narcinsk, susține un complicat duel diplomatic 
cu reprezentantul Kangxi, este implicat într-un mis- 
terios proces de magie. Relatării faptelor cu atestat 
istoric i se adaugă amintirea copilăriei „la Moldova”, 
iubirea pentru Maria (soţia ţarului Boris), apoi descri- 
erea ţării utopice, Alexia, în care locuitorii vorbesc 
„limba moldavă” şi întreţin cultul mântuitorului lor, 
Alexandru. În plan alegoric, eroul parcurge un drum 
inițiatic, marcat de încercări fundamentale. Acţiunile 
personajelor includ tâlcuri simbolice. Ambasadorul 
este, citit în dublu registru, roman de aventuri, frescă 
istorică în cheie onirică şi poveste pasională stranie, 
dar şi meditaţie asupra istoriei şi asupra condiţiei indi- 
vidului. Alexandru participă la dedesubturile luptei 
pentru putere şi este mesagerul, trimisul, „amba- 
sadorul” unei puteri. Motivele medievale, magice şi 
alegorice sunt dublate de motive atemporale, poliva- 
lente ca semnificaţie. Atmosfera de magie, de erudiție 
ezoterică, de transparenţă onirică şi de supranatural 
aminteşte de Mateiu I. Caragiale (Craii de Curtea- 
Veche) sau de Ştefan Agopian (Sara, Tobid, dar şi de 
realismul magic sud-american. Stilistic şi compoziţi- 
onal, romanul trimite la structura poeziei, prin forța 
simbolurilor şi rigoarea simetriilor interioare. Rock & 
Depeche (1993), micul roman scris la mijlocul anilor 
'80, deci anterior Ambasadorului, a fost „decupat” 
ca scenariu de film şi editat ca „filmul unui roman”. 
C. sondează lumea adolescenților, într-un roman 
„simpatetic” (Adriana Bittel), apelând adică la „limba 
lor”, pe care o transcrie cu o plăcere similară aceleia 
etalate, pe alte coordonate, în rafinatele pagini din 
Ambasadorul. În Visul de iarnă al Isabellei. Insula 
(1996) sunt cuprinse proze scrise în registru ludic şi 
oniric, care configurează o lume de carnaval fante- 
zist, cu figuri şi întâmplări parcă desprinse din uni- 
versul desenelor animate. Imaginaţia povestitorului 

este prodigioasă, iar discursul său, dens, este modu- 
lat cu virtuozitate într-o structură original construită. 
Tratatul de caligrafie (2001) include, sub titlul rubricii 
din revista „Contrapunct”, o parte din eseistica pro- 
zatorului, caracterizată de aceeaşi fineţe a scrisului. 
SCRIERI: Ambasadorul, Bucureşti, 1991; ed. 2, Bucu- 
rești, 2010; Rock & Depeche, Ploieşti, 1993; Visul de iarnă 
al Isabellei. Insula, Bucureşti, 1996; Tratatul de caligrafie, 
Ploieşti, 2001. 

Repere bibliografice: Andrei Grigor, Puterea narativă, 
L, 1991, 6; Elena Ştefoi, „Ambasadorul”, LAI, 1991, 13; 
Eugen Simion, Parabola labirintului, RL, 1991, 26; 
Laurenţiu Ulici, „Povestea” istoriei, „istoria” poveştii, 
RMB, 1991, 5 octombrie; Tania Radu, Invenţie la două 
voci, CNP 1991, 38; Monica Lovinescu, „Ambasadorul”, 
CNP, 1991, 40; Mihai Dragolea, Vise cu un ambasador, 
ST, 1991, 12; Adriana Bittel, Cererea şi oferta, RL, 1993, 
34; Ov. S. Crohmălniceanu, Prefață, CC, 1997, 1-2; 
Soviany, Textualism, |, 114-119; Tudorel Urian, Proza 
românească a anilor '90, Bucureşti, 2000, 139-141; Dicţ. 
analitic, IV, 443-445; Marian Victor Buciu, loan Mihai 
Cochinescu, APE 2006, 4; Gabriela Gheorghişor, „Amba- 
sadorul”, RL, 2010, 10. C.H. 


COCORA, lon 
(14.XI.1938, Greoni, 
j. Caraş-Severin), 
critic de teatru, 
poet. 


Este fiul Carolinei (n. Cocora), muncitoare, şi al lui 
Păun Blagoie, țăran. După ce urmează Şcoala 
Medie Sanitară din Timişoara şi Arad (1954-1958), 
va frecventa Facultatea de Filologie la Universita- 
tea „Babeș-Bolyai” din Cluj (1958-1963). Lucrează 
ca metodist la Casa Creaţiei Populare a Regiunii 
Cluj (1963-1968), este consilier cu probleme de 
teatru la Comitetul de Cultură și Educaţie Socia- 
listă al Judeţului Cluj (1968-1970), apoi redactor la 
revista „Iribuna” (1970-1995), redactor-şef adjunct 
la „Literatorul” (1992-1998), director la Theatrum 
Mundi din Bucureşti (1995-2004). A fondat în 2003 
Editura Palimpsest. Debutează cu poezii în 
„Steaua”, în 1958. A mai colaborat la „România lite- 
rară”, „Viaţa românească”,  „Contemporanul”, 

„Orizont”, „Convorbiri literare”, „Luceafărul” ș.a. A 
obținut Premiul Asociaţiei Scriitorilor din Cluj 
(1973, 1975), Premiul Asociaţiei Scriitorilor din 
Bucureşti (2003), Premiul UNITER în 1990 și pentru 
întreaga activitate în 2008. 

Ca şi în cazul lui Mircea Ghiţulescu, celălalt 
reprezentant „oficial” al Clujului în viaţa teatrală, 
nu literatura proprie, ci activitatea de cronicar 
dramatic i-a asigurat lui C. notorietatea în cadrul 
breslei. Poezia de început - Palimpsest (1969), 
Dezlegare de chaos (1973), Suveranitate lăuntrică 
(1975), Inventatorul de numere (1976) — vădeşte un 
amatorism acceptabil, cultivând nostalgii şi sen- 
zaţia de înfiorare în faţa miracolului lumii, uneori 
în tuşe amintind de Lucian Blaga, alteori „oficiind” 
în maniera A.E. Baconsky (influența uceniciei de 
la „Steaua”). Plante de dincolo (1983) marchează 
un salt calitativ important în poezia lui C., deși un 
poem (Hamlet. O invocaţie posibilă) îi este dedicat 
tot lui Baconsky. Referințele clasice (imaginarul 
este de predilecție antic și medieval) sunt transcrise 
pe curat fără a rămâne simple exerciții de caligra- 
fie. Poetul, ajuns din urmă de o maturizare nu doar 
poetică, prezintă o conștiință mai reactivă la tulbu- 
rările vieții și ale cetății: „Într-o metropolă Socrate 
își scuipă plămânii poluați. Vrăbii sidefii îi ciugu- 
lesc numele de pe caldarâmuri/ nu e oare atunci 
vremea/ să ne pierdem într-un lan de porumb/ să 
uităm că lângă femeia aceea am fi putut să fim greci/ 
să uităm că vine ianuarie/ să nu ne mai chinuim 
întrebându-ne/ ce culoare ar trebui să aibă lavalie- 
rele iepurilor albi/ să uităm arta poemelor/ despre 
podgorii și știința ciberneticii/ să uităm că savanţi 
de renume/ ștampilează de-a valma certificate de 
deces/ să uităm ierburile jilave/ înfiorând anticele 
labirinturi de aur” (În iluzia senectuţii). Ciclul Oda 
Caligrafului sau Ficţiunile artistului la maturitate, 
reluat și amplificat într-un volum din 2004, repre- 
zintă probabil scrierea poetică cea mai reprezen- 
tativă a lui C., încărcată programatic de melancolii 
mai mult diafane decât anxioase ce fac inventarul 
influențelor suportate: „melancolia dicționarelor 
te ajunge pretutindeni ca un abur/ de iazuri într-o 
vară prea fierbinte/ nu ţi-e străină nici o ficțiune/ 
ce vezi că traversează cascada purpurii”. Constante 
imperturbabile sunt clasicismul de recuzită, refu- 
giile în bucolic, metaforele înșirate pe aţă („cauţi 
himera unui trandafir până în străfundul senin/ din 
doliul privighetorii”), măruntele îndrăzneli alego- 
rice cu bătaie politică („poezia și politica sunt două 

surori gemene/ amândouă nechează pe acoperișu- 
rile urbei pentru a mai da dracului nechibzuințele 
veacului/ [...]/ ceea ce va trebui să se întâmple în 
epocă se va întâmpla/ doamna soprană va fi văduva 
contabilului ionescu mort fără prea mari chinuri de 
cancer”). Volumele mai recente — Ar mai fi de trăit 
(2003), Într-o elegie cu obloanele trase (2011) — cul- 
tivă cu predilecție elegia și tristeţile de senectute 
ale acum bătrânului caligraf: „noi nu vom învia din 
morți ci din cuvinte vii/ ce ne dau înapoi viața cu 
care le-am dat strălucire“. Contribuţia lui C. la lite- 
ratură e de căutat însă îndeosebi în volumele inti- 
tulate Privitor ca la teatru (-IV, 1975-2003). Nu un 
demers coerent, programatic şi gândit în perspec- 
tivă se remarcă în paginile de aici; materia se orga- 
nizează în funcţie de zecile de articole ale cronica- 
rului, care se grupează în secţiuni de genul: Zece 
debuturi în dramaturgie, 1877 în dramaturgia con- 
temporană, Un autor, o piesă ş.a.m.d. Mai atractivă 
este maniera de organizare a primului volum, pe 
profiluri de regizori (de la Aureliu Manea la Iulian 
Vişa) şi pe teatre, într-o stagiune. Modelul de croni- 
car teatral urmat este Valentin Silvestru, cu un plus 
de dexteritate în comparații şi de relativizare a ver- 
dictului, cu toate că „monitorizarea” scenei rămâne 
ţinta preferată. Cărţile din seria Privitor ca la teatru 
îşi vor dovedi în timp utilitatea, ca „foi de tempera- 
tură” ale momentului, fişe pentru o eventuală isto- 
rie a dinamicii teatrale româneşti din anii '70—'80 ai 
secolului trecut. 

SCRIERI: Palimpsest, Bucureşti, 1969; Dezlegare de chaos, 
Cluj, 1973; Suveranitate lăuntrică, Bucureşti, 1975; Pri- 
vitor ca la teatru, L-IV, Cluj-Napoca, 1975-2003; Inven- 
tatorul de numere, Cluj-Napoca, 1976; Plante de dincolo, 
Cluj-Napoca, 1983; Ar mai fi de trăit, Bucureşti, 2003; Oda 
Caligrafului sau Ficţiunile artistului la maturitate, Bucu- 
reşti, 2004; Într-o elegie cu obloanele trase, Bucureşti, 2011. 
Ediţii: Toma Caragiu, Poeme şi alte confesiuni, pref. edit., 
Cluj-Napoca, 1979; Ioan Alexandru, Amintirea poetului, 
pref. Aurel Rău, Bucureşti, 2003; Gellu Naum, Exact în ace- 
lași timp, pret. edit., București, 2003. 

Repere bibliografice: Felea, Secţiuni, 259-265; Alexiu, 
Ideografii, 134-136; Felea, Aspecte, I, 173-177, Il, 207- 
212; Iorgulescu, Scriitori, 45-47; Poantă, Radiografii, 
I, 273-278; Alboiu, Un poet, 177-178; Grigurcu, Poeți, 
284-286; Taşcu, Poezia, 102-109; Dicţ. scriit. rom., |, 616- 
617, Poantă, Dicţ. poeți, 65-67; Octavian Soviany, Lirica 
„subteranei”, LCE, 2004, 37; Mircea Morariu, „Privitor ca 
la teatru” (V), E 2005, 1; loan Holban, [Ion Cocora], CL, 
2005, 6, 2008, 10, RL, 2012, 2. D.C.M. 

CODICELE VORONEŢEAN, fragmentul de Apostol 
numit astfel de I.G. Sbiera, pentru a indica locul unde 
a fost descoperit, în 1871, manuscrisul, păstrat în fon- 
durile Bibliotecii Academiei Române. Face parte din 
grupul de texte rotacizante, considerate multă vreme 
a fi cele mai vechi scrieri alcătuite în limba română 
(numite un timp eronat, pe baza unei localizări ulte- 
rior infirmate, „texte maramureşene”). Cuprinde, în 
structura actuală, un fragment din Faptele Apostoli- 
lor (XVIII, 14 — XXVIII, 31) şi trei epistole (epistola lui 
Iacob, prima şi a doua epistolă a lui Petru, aceasta 
din urmă fragmentară), precedate fiecare de câte o 
introducere rezumativă. Este copiat cu caractere sla- 
vone semiunciale, în scriptio continua, de un singur 
copist (cu excepţia câtorva rânduri aflate pe fila 15). 
Manuscrisul nu conţine, în forma actuală, indica- 
ţii privitoare la data şi locul copierii, dar analiza fili- 
granologică a hârtiei şi caracteristicile lingvistice ale 
textului arată că el a fost alcătuit la o dată cuprinsă 
în intervalul 1563-1583 (după datarea lui Al. Mareş), 
într-o mănăstire din nordul Moldovei. Susţin locali- 
zarea, alături de trăsăturile lingvistice, tipul de hârtie 
pe care a fost executată copia voroneţeană (hârtia de 
provenienţă sileziană având ca filigran mistrețul s-a 
comercializat în epocă exclusiv în Moldova) şi locul 
descoperirii manuscrisului (care se afla la Voroneţ 
nu numai la sfârşitul veacului al XIX-lea, ci şi în anul 
1733). Versiunea Apostolului cuprinsă în C.V. provine 
din prelucrarea vechii traduceri româneşti a textului, 
păstrată în tipăritura coresiană corespunzătoare. Din 
aceeaşi prelucrare, făcută în urma unei confruntări 
cu o versiune slavonă, descind deopotrivă versiunile 
păstrate în manuscrisul popii Bratul (Codicele Bratul) 
şi în aşa-numitul Apostol Iorga. lar copia voroneţeană, 
alcătuită foarte probabil pentru a obţine un text desti- 
nat lecturii în afara Bisericii, a avut ca izvor, după cum 
arată straturile ei lingvistice, un manuscris provenind 
din vestul Transilvaniei sau din Banat-Hunedoara. 
Ediţii: Codicele Voroneţean, cu un vocabular şi studiu 
asupra lui, îngr. și introd. I.G. Sbiera, Cernăuţi, 1885; ed. 
îngr. și introd. Mariana Costinescu, Bucureşti, 1981, 229- 
400; Codicele Bratul, îngr. şi introd. Alexandru Gafton, 
Iaşi, 2003, 195-197, 201-318, 341-343. 

Repere bibliografice: lon Bumbac, Manuscriptul româ- 
nesc de la Voroneţ (Bucovina) despre Faptele Apostolilor, 
„Aurora română”, 1882, 8; I.G. Sbiera, Studiu asupra 
Codicelui, Codicele Voroneţean, Cernăuţi, 1885; Bohuă 
Tenora, Uber die kirchenslavische Vorlage des Codice 
Voroneţean, „Mitteilungen des Rumânischen Instituts an 
der Universităt Wien”, Heidelberg, 1914; I.-A. Candrea, 

Psaltirea Scheiană, I, Bucureşti, 1916, LXXXIL-XCVIII, 
Cartojan, Ist. lit. (1940), I, 49-53; Al. Rosetti, Despre 
raportul dintre Codicele Voroneţean şi Apostolul diaconu- 
lui Coresi, în Omagiu lui Iorgu Iordan, Bucureşti, 1958; N. 
Corlăteanu, În jurul unei controverse filologice (Raportu- 
rile dintre Codicele Voroneţean şi Lucrul apostolesc al lui 
Coresi), SCL, 1960, 2; Ist. lit., 1 (1964), 284-290; Mariana 
Costinescu, Raportul dintre Codicele Voroneţean şi cele- 
lalte versiuni româneşti din secolul al XVI-lea ale Aposto- 
lului, SCL, 1978, 1; Dicţ. lit. 1900, 197; Al. Mareş, Datarea 
Codicelui Voroneţean, LR, XXXI, 1982, 1; Ion Gheţie, Al. 
Mareş, Originile scrisului în limba română, București, 
1985, 195-199; Al. Rosetti, Istoria limbii române, Bucu- 
reşti, 1986, 759-776. Gh.C. 


CODREANU, Mihai (25.VII.1876, laşi — 23.X.1957, 
Iaşi), poet, traducător. Este fiul Nataliei Codreanu 
(n. Mârzescu), inspectoare, şi al lui Mihai Costa- 
che Codreanu, magistrat şi profesor. C. se dove- 
deşte încă din primele clase un spirit nonconfor- 
mist, refractar normelor cerute de regulamentul 
şcolar. Din această cauză, părinţii se văd siliți să-l 
transfere de câteva ori la şcoli şi în oraşe diferite. 
Cursurile primare le face la Institutul Schenck şi la 
Institutele Unite din Iaşi. Învață apoi la Bacău, în 
1887 revine în Iaşi, la Liceul Naţional, continuă, ca 
elev particular, la Gimnaziul „Alexandru cel Bun” 
din acelaşi oraş, încheindu-şi studiile secundare 
în 1894, la Liceul Modern din Bucureşti. În ultima 
clasă de liceu va scoate împreună cu un coleg două 
numere litografiate ale unei reviste minuscule, 
„Intim”. După doi ani de studenţie la Facultatea 
de Medicină din laşi (1894-1896), abandonează 
ideea carierei de medic şi se înscrie la Facultatea de 
Drept, susținându-şi în 1900 licenţa cu teza Pute- 
rea părintească în dreptul roman şi român, tipărită 
în acelaşi an. Paralel cu studiile juridice audiază 

cursuri de filosofie şi de filologie română, iar între 
anii 1897 şi 1899 frecventează, ca elev în clasa de 
declamaţie condusă de Mihail Galino, Conserva- 
torul de Muzică şi Artă Dramatică din Iaşi. În 1900 
urmează un curs de specializare în arta dramatică 
la Paris, cu actorul Sylvain, societar al Comediei 
Franceze. Vizionarea unui spectacol cu Cyrano de 
Bergerac de Edmond Rostand îl entuziasmează şi 
C. decide să traducă piesa în limba română. Până 
în 1914 practică, intermitent, avocatura. O maladie 
gravă, care îi afectează progresiv şi incurabil vede- 
rea începând din 1905, îl determină să se retragă din 
lumea baroului. Devine taciturn, meditativ, greu 
abordabil. Deşi atras de profesiunea de actor, n-o 
practică, din cauza tracului exagerat. Urcă pe scenă 
ca actor o singură dată, în stagiunea 1912-1913, în 
rolul Zitophanes, din Martira de Jean Richepin, 
piesă pe care o tradusese el însuşi. De-a lungul 
anilor colaborează cu versuri, traduceri, articole 
pe teme diverse, evocări, comentarii la un mare 
număr de periodice, între care „Lumea ilustrată”, 
unde debutează, la cincisprezece ani, în 1891, cu 
Sonet şi Glossă, „Noutatea”, „Evenimentul”, „Viaţa 
literară şi artistică”, „Viaţa românească”, „Mişcarea”, 
„Însemnări ieşene”, „Revista Fundațiilor Regale” 
ş.a., semnând cu inițiale şi cu pseudonimele Cain, 
Cod, Codreanu-Cain, Don Sallust, Don Saluste, 
Dragoş, Harold, Macbeth, Mihai, Prib, Pribeag. În 
1909 se numără printre fondatorii Societăţii Scrii- 
torilor Români. Între 1914 şi 1938 funcţionează ca 
profesor la Catedra de dicţie, citire expresivă, cri- 
tică, psihologie teatrală şi scenică la Conservatorul 
ieşean, al cărui director (1932) şi rector (1933-1939) 
va fi numit. Din 1919 până în 1923 ocupă fotoliul 
directorial al Teatrului Naţional din Iaşi, urmân- 
du-i în funcţie lui Mihail Sadoveanu. Între 1924 şi 
1928 este inspector general al teatrelor. Din 1937 
va fi codirector la „Însemnări ieşene”, alături de M. 
Sadoveanu şi Gr. T. Popa. În 1942 devine membru 
corespondent al Academiei Române. Pentru valoa- 
rea operei sale poetice obține mai multe distinc- 
ţii, între care Bene Merenti, clasa I (1914), Ordinul 
Naţional al Legiunii de Onoare din Franţa (1929), 
precum şi Premiul „Năsturel-Herescu” al Acade- 
miei Române (1915), Premiul Direcţiei Generale a 
Teatrelor (1919), Marele Premiu Naţional de Poezie 
(1925). Un număr important de sonete i-au fost 
traduse în franceză, maghiară şi rusă. 

Primele două volume ale lui C., Diafane (1901) 
şi Din când în când (1903), înmănunchează specii 


471 Dicţionarul general al literaturii române 

diferite - meditaţia, glosa, elegia, pastelul, sere- 
nada, sonetul. Unele poeme cu tematică socială, 
în general de nuanţă critică, sunt expozitive şi pro- 
zaice. Cultivarea aforismului sau a paradoxului, în 
toate etapele scrisului său, apare ca un gest firesc 
pentru un poet reflexiv cum a fost C. Substanţa 
unor asemenea cugetări este, de cele mai multe 
ori, de esenţă tragică. Exegeza critică l-a consi- 
derat, oarecum definitiv, aderent declarat al par- 
nasianismului, în primul rând al lui Jos6-Maria 
de H&redia (căruia îi şi dedică în 1905 un sonet). 
Dar poetul ieşean oferă imaginea complexă a 
unui autor cu personalitate distinctă şi viguroasă. 
Influențele asimilate nu-l împiedică să aşeze între 
poezia sa şi posibilele ei repere, dispuse în timp 
pe o arie vastă, o olimpiană detaşare. Tematic, se 
orientează spre mitologie sau spre Antichitate, dar 
şi spre istorie, religie, literatură, filosofie. Dacă pot 
fi stabilite comparații între versurile lui şi cele ale 
unor poeţi ca Charles Baudelaire, H6redia, Leconte 
de Lisle, Thâodore de Banville, Catulle Mendes, nu 
este mai puţin adevărat că pot fi depistate nume- 
roase afinități cu opera lui Edmond Rostand, de 
autorul lui Cyrano de Bergerac apropiindu-l carac- 
terul compozit al versurilor cuprinse în Diafane 
şi Turnul de fildeş (1929); sonetele sale cultivă 
motive specifice clasicismului, îmbinări ostentativ 
galante de sorginte preromantică, reverii în spaţii 
proprii romantismului, sonorități dense, contu- 
ruri delicate şi rezolvări estetizante frecventate de 
parnasieni, imagistică intensă, definitorie pentru 
simbolişti. Prin dominanta raţională, care elimină 
efuziunile, exuberanţele şi improvizaţia, C. rămâne 
el însuşi un emul al lui Heredia sau al lui Rostand. 
Această dominantă, susținută de contemplarea 
sarcastică a vieţii, asigură versului o notă de par- 
ticulară subtilitate şi îşi găseşte rezolvarea cea mai 
potrivită în forma sonetului. Infirmitatea, care îi 
interzice reconsiderarea cuvântului scris, îl obligă 
pe C. la o cizelare mentală deplină a prozodiei, pe 
care o poartă mult timp în sine înainte de a o dicta 
spre tipărire - „Căci poezia doarme-n suferinţă, / 
Cum doarme diamantul în cărbune”. Ocolind con- 
fesiunile exagerate, el tinde spre „recea armonie” 
desprinsă din cântărirea detaşată a fiecărui cuvânt. 
Dacă în Diafane influenţele eminesciene sunt frec- 
vente şi vădite, în volumul Din când în când plicti- 
sul, dar şi sarcasmul lucid conduc spre Baudelaire. 
Între aceste două repere de început poetul se caută 
pe sine, rezultatul, remarcabil prin limpezime şi 

decizie, concretizându-se în Statui (1914): o lirică 
dusă până la perfecţiune sub raportul formei, 
refuzând retorica, mai ales retorica sentimen- 
tală. C. se impune în literatura celui de-al doilea 
deceniu al secolului al XX-lea cu o poezie matură 
şi inconfundabilă, în care prioritară devine plas- 
ticitatea imaginii, poate şi ca o formă de revoltă 
împotriva teribilei maladii care îi refuză posibili- 
tatea perceperii vizuale a lumii înconjurătoare. În 
Statui, ca şi în următoarele volume, sonetele au 
delicateţe, măsură, discreţie şi un echilibru spe- 
cial între sugestie şi exprimare. Prin şlefuire con- 
tinuă, cuvântul ajunge să răsfrângă sentimentul, 
în loc să-l cuprindă, pentru a fi comunicat: „Poeți, 
cunosc un demon ce ne pradă/ A sufletului limpede 
comoară/ Şi cu sonoritatea lui uşoară,/ O dă-n 
vileag în haină de paradă.// Sub uriaşa gândului 
cascadă/ Se-nvârte ca o fermecată moară;/ E tran- 
dafir în zâmbet de fecioară/ Şi-n mână de viteaz se 
face spadă./ Turnăm în spuma lui cea trecătoare/ 
Tăria marmorei nepieitoare/ De-i toarcem rostul 
cu înţelepciune;// De nu, ne prăbuşim din zbor 
avântul./ În târâtoarea lui deşertăciune.../ Acest 
demonic şarpe e Cuvântul” (Şarpele cu clopoței). 
Suferinţa este convertită în purificare şi pusă în 
slujba frumosului (Cum doarme diamantul...). 
Sonorităţi crude şi ciudate, armonii intersectate, 
reprezentări abstracte aruncă punți spre poezia 
simbolistă (Simbolism de toamnă) . Parnasianismul 
este prezent în tematică, dar cu deosebire în rigoa- 
rea clasică a exprimării. Sonetele se rânduiesc 
într-o originală arhitectonică a tăcerii, în interiorul 
căreia se oficiază sub semnul contemplării reci a 
perfecțiunii. Consecvent în cultivarea formei fixe a 
sonetului, C. dă scrisului o tuşă aristocratică, defi- 
nită prin echilibru, eleganţă şi rigoare. Între tumul- 
tul interior şi restul lumii stă peretele impenetrabil 
al imaginii poetice impersonale, al lirismului „stă- 
pânit şi rece”. 
Discret faţă de el însuşi şi prudent faţă de alţii, Mihai 
Codreanu a introdus în poezia noastră, la o epocă de 
întârziat eminescianism şi de sentimentalism fără vlagă, 
o disciplină strictă şi o perfectă distincţie. A îmbrăcat în 
haina de ceremonie a sonetului o simţire adâncă şi pon- 
derată, fără elanuri prea mari, dar în acelaşi timp fără 
scăderi şi fără poticniri. 

AL. A. PHILIPPIDE 
SCRIERI: Diafane, laşi, 1901; Din când în când. 1901- 
1903, Iaşi, 1903; Statui, laşi, 1914; ed. 2, Iaşi, 1921; Cân- 
tecul deşertăciunii, laşi, 1921; Turnul de fildeş, Bucureşti, 

1929; Statui. Sonete şi Evadări din sonet, Bucureşti, 1939; 
Sonete, postfață Al. O. Teodoreanu, Bucureşti, 1957; Scri- 
eri, I-II, îngr. Constantin Ciopraga şi Ilie Dan, introd. 
Constantin Ciopraga, Bucureşti, 1968-1969; Blestemat 
la neuitare, îngr. Lucian Vasiliu, Timişoara, 1996. Tradu- 
ceri: Jean Richepin, Martira, Bucureşti, 1903; Edmond 
Rostand, Prinfesa-ndepărtată, Bucureşti, 1903, Cyrano 
de Bergerac, laşi, 1920. 

CODREANU, Theodor (1.1V.1945, Sârbi, j. Vaslui), 
critic şi istoric literar, prozator. Este fiul Tincăi 
(n. Gheorghiu) şi al lui Iordache Codreanu, fierar. 
După studii liceale la Bârlad, urmează Facultatea 
de Filologie a Universităţii „Al. |. Cuza” din Iaşi, 
absolvită în 1970. Lucrează ca profesor la Orgo- 
eşti şi Dodeşti, judeţul Vaslui, iar din 1975 la licee 
din Huşi. Este doctor în filologie (2001) cu teza 
„Complexul Bacovia” şi bacovianismul. Debu- 
tează publicistic în 1969 la „România literară”, iar 
editorial în 1981 cu romanul Marele zid. Mai cola- 
borează la „Convorbiri literare”, „Cronica”, „Buco- 
vina literară”, „Ateneu”, „Iribuna”, „Steaua”, „Astra, 
„Revista de istorie şi teorie literară”, „Viaţa româ- 
nească”, „Luceafărul”, „Argeş”, „Adevărul literar 
şi artistic”, „Contrapunct”, „Oglinda literară” ş.a., 
la publicaţii din Chişinău, precum „Literatura şi 
arta”, „Basarabia” şi „Viaţa Basarabiei” (în al cărei 
comitet de redacţie este), dar şi la gazete locale, 
printre care şi „Prutul”. A mai semnat cu pseudoni- 
mele C. Tiberiu, C. Teodorescu. I s-au acordat Pre- 
miul Uniunii Scriitorilor din Republica Moldova 
(1993), Premiul Naţional „Mihai Eminescu” (1999, 

2005), Premiul Filialei laşi a Uniunii Scriitorilor 
(2002, 2011), Premiul „Litu Maiorescu” al Acade- 
miei Române (2011) ş.a. 

Primul roman al lui C., Marele zid, are în centru 
istoria unui intelectual nonconformist, profesor la 
ţară, care printr-un „şoc de ideal” dislocă inerția şi 
rutina, predicând o întoarcere la iubire şi la idealis- 
mul adolescentin. Mai complex tematic şi tehnic, 
romanul Varvarienii (1998) — scris înainte de primul, 
dar respins de cenzură — combină ingenios registrul 
realist cu cel fantastic şi parabolic. Varvaria (trimitere 
străvezie la „Barbaria”) e un ţinut al abjecţiei insti- 
tuţionalizate, proliferând în final asemenea rino- 
ceritei din piesa ionesciană. C. s-a remarcat însă ca 
eminescolog, fiind apreciat dintru început de Edgar 
Papu şi de George Munteanu. Eminescu — dialectica 
stilului (1984), carte polemică, constituie şi baza exe- 
gezelor sale viitoare. Metoda arhetipală folosită reve- 
lează unitatea organică a operei în întregul ei, virtute 
dedusă în urma analizei a nouă „cercuri dialectice”, 
supraordonate de conceptul Archaeus - „punct ori- 
ginar al universului” —, prin care Eminescu „împacă 
contrariile”, rezolvându-le sub semnul armoniei sti- 
listice. Alt merit al cărţii stă în scoaterea poetului de 
sub incidenţa limitativă a romantismului şi în subli- 
nierea dimensiunii moderne şi anticipatoare a gândi- 
rii şi poeticii lui. Modelul ontologic eminescian (1992) 
adânceşte teza arhaităţii, prin care scriitorul depă- 
şeşte „schisma” kantiană („numen” versus „feno- 
men”, „conştiinţă în genere” versus „conştiinţă indivi- 
duală”) şi fundamentează filosofia practică din publi- 
cistică. Într-o secţiune a ei, lucrarea Dubla sacrificare 
a lui Eminescu (1997) continuă demonstraţia privind 
modernitatea şi actualitatea scriitorului (operaţia se 
bazează pe „reconstruirea” eminesciană a conceptu- 
lui de adevăr, disocierea între adevărul fiinţei şi adevă- 
rul istoric). Pe altă latură, lucrarea reia teoria „campa- 
niei”, „complotului”, „conspiraţiei” care ar fi fost pusă 
la cale împotriva poetului de forţe oculte. C. preia şi 
duce mai departe tezele lui Octavian Vuia şi Nicolae 
Georgescu (în alt plan şi pe ale lui Ilie Bădescu), în 
termeni apocaliptici şi cu o retorică grandilocventă: 
„28 iunie 1883 este cheia hermeneutică pentru istoria 
românească modernă şi ea marchează înlăturarea lui 
Eminescu de la făurirea destinului românesc”; poetul 
în anii bolii e „un rege Lear detronat şi un Hamlet în 
neputinţă de a-şi răzbuna strămoşii martirizaţi” etc. 
Eminescu rămâne o constantă a preocupărilor lui C., 
atât ca obiect în sine de studiu, cât şi ca reper abso- 
lut la care criticul şi istoricul literar are să raporteze 

întreaga tradiţie literară națională. Reluând, în parte, 
Dubla sacrificare..., cartea Eminescu, martor al ade- 
vărului (2004) apasă pe „sensul ontologic al jertfei 
şi jertfirii lui Eminescu”. De la acelaşi punct de por- 
nire se revendică şi lucrarea Mitul Eminescu (2004), 
numai că aici „miza nu mai este aspectul biografic 
al ultimilor ani ai existenţei lumeşti eminesciene, ci 
explicarea apariţiei şi evoluţiei a ceea ce s-a numit 
Mitul Eminescu”, văzut de C. ca unul „viu, coloană 
vertebrală a culturii româneşti” şi ale cărui „teme- 
iuri ontologice” constituie ţinta demonstraţiei. Ca şi 
în cărţile anterioare, revine ca o obsesie tema rolului 
de „sacrificator” ce ar fi fost jucat de Titu Maiorescu 
prin internarea poetului în clinica doctorului Suţu. 
În aceeaşi paradigmă ideatică şi stilistică se înscria şi 
Basarabia sau Drama sfăşierii (2003), unde reapare 
ca dată fundamentală „arheul”/„arheitatea” emi- 
nesciană. „Complexul sfâşierii” are sensul polarității 
arheu românesc versus arheu străin (în speţă pan- 
slavismul), polaritate în funcţie de ai cărei termeni 
s-ar situa opera principalilor scriitori basarabeni, de 
la Grigore Vieru la „transmodernu!” Victor Teleucă. 
Raportările la Eminescu nu lipsesc nici din cărţile 
despre G. Bacovia şi lon Barbu. Cel dintâi e definit ca 
poet narcisiac de o factură insolită, a cărei dominantă 
e „poetica oglinzii”, aşa încât „complexul Bacovia” 
înseamnă „drama singurătăţii fiinţei la care sileşte 
existența”. Din această perspectivă de ansamblu sunt 
rediscutate (sau propuse) entități tematice ca noap- 
tea, negativitatea, tăcerea, strigătul („ţipătul”), plân- 
sul materiei, misterul golit de mister („minus-miste- 
rul”), moartea, şi tot prin ea sunt redefinite moder- 
nitatea şi „românitatea” poetului, ambele noţiuni 
constând într-un efort de „stilizare” comparabil celui 
brâncuşian. În fine, e întocmită harta istorică a baco- 
vianismului, care-i cuprinde pe prebacovienii Mircea 
C. Demetriade, I.C. Săvescu şi pe alţii, până la post- 
modernii Mircea Cărtărescu sau I.T. lovian. Pariul 
unei lucrări din 2011 despre Ion Barbu stă pe de o 
parte în demonstrarea „antimodernismului declarat” 
al poetului, iar pe de alta — însă conjunct — a erme- 
tismului „canonic”, pus în opoziţie polemică faţă de 
cel „filologic” şi pentru a cărei legitimare criticul (care 
are în vedere ciclurile Joc secund şi Isarlâk) apelează 
la teoriile lui Lucian Blaga („eonul dogmatic”), Ştefan 
Lupaşcu („logica dinamică a contradictoriului”) şi 
Basarab Nicolescu („transdisciplinaritatea”). Dacă, 
în pofida inconvenientelor unor puncte de vedere, 
stilul exaltat, ultimativ şi agresiv-polemic poate fi, la 
limită, acceptat în cărţile lui C. despre mari scriitori, 

acesta (suplimentat de o stridentă notă encomias- 
tică) devine inacceptabil într-un masiv tom din 2005 
despre Mihail Diaconescu. Romanul „diaconic” este 
văzut ca o aspirație irepresibilă şi împlinită către „un 
roman total”, adică „arhetipal”. Autorul avut în vedere 
este pus, de-a dreptul ridicol, în aceleaşi contexte, 
nu doar tematice, dar şi valorice, cu Lucian Blaga, 
C. Rădulescu-Motru, Mihai Ralea, Mircea Eliade, 
Constantin Noica, Mircea Vulcănescu (ca revelator al 
„fenomenologiei româneşti”), când nu şi cu roman- 
cieri ca Honore de Balzac ori Lev Tolstoi. Aceeaşi exal- 
tare, aceleaşi excese interpretative domină paginile 
unei cărți din 2012 despre Mihai Cimpoi. 

SCRIERI: Marele zid, Iaşi, 1981; Eminescu - dialectica 
stilului, Bucureşti, 1984; Modelul ontologic eminescian, 
Galaţi, 1992; Provocarea valorilor, Galaţi, 1997; Dubla 
sacrificare a lui Eminescu, Târgovişte, 1997; ed. 2, pref. 
Zoe Dumitrescu-Buşulenga, Braşov, 1999; Eseu despre 
Cezar Ivănescu, Târgovişte, 1998; Varvarienii, Galaţi, 

riei româneşti, Bucureşti, 2005; Transmodernismul, laşi, 

CODRESCU, Andrei 
(pseudonim al lui 
Andrei Perlmutter; 
20.X11.1946, Sibiu), 
poet, prozator, eseist. 


Este fiul Evei Geller, meșter tipograf, și al lui Iulius 
Perlmutter, fotograf. Urmează cursurile Liceului 
„Gheorghe Lazăr” din Sibiu, absolvind în 1965. 
Frecventează Cenaclul de Miercuri, îl cunoaște pe 
Adrian Munţiu, care îl încurajează să scrie. Debu- 
tează cu poezia Șantier — tructul unei călătorii de 
documentare la hidrocentrala de la Argeș, alături 
de Ion Gheorghe - la „Luceafărul”, în aprilie 1962, 
semnând Andrei Permuter. Va mai publica poeme 
- de regulă influențate de „suprarealismul sacerdo- 
ta” al lui Lucian Blaga - în aceeași revistă, în 
„Gazeta literară” și în „Steaua”, sub pseudonimul 
Andrei Şteiu. Citește la cenacluri din Cluj și Bucu- 
rești. O serie de secvențe autobiografice privind 
această perioadă vor intra în proza autobiografică 
din The Life and Time of an Involuntary Genius 
(1975). În 1965 emigrează împreună cu mama sa, 
ajungând în SUA, la Detroit, după șase luni petre- 
cute în Italia. Se decide să scrie în engleză — prima 
opţiune fusese franceza - la sfatul lui Nichita Stă- 
nescu. În timpul periplului către America, dar și în 
anii următori, până în 1970, când debutează edito- 
rial cu volumul de versuri Licence fo Carry a Gun 
(1970), va continua totuși să scrie și în română, 
apelând bunăoară la pseudonimul Maria Parfenie; 
câteva texte vor apărea în reviste ale exilului, 
precum „Revista scriitorilor români”, „Fiinţa româ- 
nească”, „Limite” ș.a. De altfel, după cum va mărtu- 
risi într-un interviu, „poeziile mele din 1966-1970 
erau gândite pe românește dar scrise pe engleză”. 
După un an petrecut la Detroit, se stabilește la New 
York, lucrând într-o mare librărie de pe 8th Street, 
frecventând cercurile literare și cunoscându-i pe 
Ted Berrigan, Paul Blackburn sau Joel Oppenhei- 
mer. Publică în jurnale litografiate ca „The World”, 
editat de Anne Waldman și Lewis Warsh. În 1970 
ajunge la San Francisco, unde editează cărți lito- 
grafiate și locuiește până în 1974, când se mută în 

California de Nord, la Monte Rio. Între 1977 și 1984 
stă în Baltimore, unde predă la John Hopkins Uni- 
versity. Primește cetăţenia americană în 1981. În 
1983 începe colaborarea cu National Public Radio. 
Prezenţa la postul de radio, ca realizator al emisiu- 
nii „All Things Considered”, îi va aduce notorieta- 
tea de-a lungul Statelor Unite. Din 1984 se mută la 
Baton Rouge, devenind profesor de literatură com- 
parată și de scriere creativă la Louisiana State Uni- 
versity, poziţie în care rămâne până în 2009, când 
se pensionează. A avut rubrici la publicaţiile „The 
Baltimore Sun”, „Lhe City Paper”, „Architecture, 
„Funny Times”, „Gambit Weekly”, „Neon”; a mai 
colaborat la „The New York Times”, „The Chicago 
Tribune”, „Lhe Los Angeles Times”, „Harper's”, „Ihe 
Paris Review” ș.a. În 1983 a fondat revista de poezie 
și eseuri despre poezie „Esquisite Corpse” (titlul 
trimite la suprarealistul „cadavre exquis”); din 2007 
publicaţia a trecut în mediul virtual. Din 1990 a fost 
prezent în presa din România cu numeroase inter- 
viuri, precum și cu eseuri traduse din engleză. În 
decembrie 1989 se întorsese în România, transmi- 
țând reportaje despre revoluția anticomunistă 
pentru National Public Radio și ABC News. Despre 
această experiență vorbește volumul The Hole in 
the Flag. A Romanian Exile's Story of Return and 
Revolution (1991). A primit numeroase distincţii: 
Premiul Big Table Poetry pentru Licence to Carry a 
Gun, National Endowment for the Arts Fellowship 
pentru poezie, activitate editorială şi radiofonică, 
Premiul pentru literatură acordat de General Elec- 
tric Foundation, Premiul Peabody pentru scenariul 
filmului Road Scholar (1993), Premiul ACLU Free- 
dom of Speech (1995), Premiul Mayor's Arts (New 
Orleans, 1996), Premiul Fundaţiei Culturale 
Române (Bucureşti, 1996), Premiul Ovidius (Româ- 
nia, 2005) ş.a. 

În literatura americană C. este o figură com- 
plexă și prolifică. În poezie el amintește de experi- 
ența suprarealismului românesc și european, unul 
dintre poeții săi de căpătâi fiind Tristan Tzara, căruia 
îi va dedica în 2009 o carte de investigații eseistice 
şi critice - The Posthuman Dada Guide: Tzara and 
Lenin Play Chess. De asemenea, importă prin tradu- 
ceri literale expresiile idiomatice ale limbii române 
(cum ar fi „fluierul piciorului”), rezultatul contribu- 
ind la impresia suprarealistă, deși, potrivit lui C., 
„educaţia mea de poet american vine din obiecti- 
viști, New York School şi generația beat”. În poezia 
scrisă în engleză a folosit la început heteronimi în 

stilul lui Fernando Pessoa: Julio Hernandez, Peter 
Boone, Alice Henderson-Codrescu (numele soţiei), 
utilizați în volumul de debut, și Calvin Boone, 
care apare în The History of the Growth of Heaven 
(1973). Începând cu scrierea comercial-erotică 
The hRepentance of Lorraine (1976), publicată 
sub pseudonimul Ames Claire, a scris mai multe 
romane: The Blood Countess (1995) este dedicat 
contesei Elisabeta Bâthory, fața feminină a mitu- 
lui lui Dracula, Messi?h (1999), panoramă a mile- 
narismelor din preajma anului 2000 pe fundalul 
mutaţiilor produse de epoca digitală, Casanova in 
Bohemia (2002) reconstituie ultimii ani din viața lui 
Casanova, petrecuţi ca bibliotecar al contelui von 
Waldstein, iar Wakefield (2004) actualizează motivul 
pactului cu diavolul. În Monsieur Teste in America & 
Other Instances of Realism (1987) C. preia declarativ 
personajul lui Paul Valery „cu scopul precis de a-i 
folosi metoda de raționament rece pentru înțele- 
gerea conflictului fierbinte între eul european și cel 
american”. Pentru bibliografia reporterului, Hail, 
Babylon! In Search of the American City at the End 
of the Millenium (1998) şi Ay, Cuba! A Socio-Erotic 
Journey (1999) sunt două piese caracteristice, prima 
fructificând călătorii de-a lungul Statelor Unite 
(Baltimore, New Orleans, Las Vegas, San Francisco 
ș.a.), cealaltă explorând pătrunzător Cuba lui Fidel 
Castro. Selecții din numeroasele culegeri de eseuri 
ale autorului, valorificând bunăoară rubrica „All 
Things Considered”, apar în volumele Scrisori din 
New Orleans (2006) și Noi n-avem bun-gust, noi 
suntem artiști (2008) — exerciții de luciditate scep- 
tică și ironică, în care-și dau mâna raționalismul de 
factură iluministă și speculaţia fantezistă a poetului 
insurgent. Deși temele românești împânzesc opera 
americană a lui C., din punct de vedere editorial 
el devine autor de limbă română abia la 59 de ani, 
în 2005, când apare volumul Instrumentul Negru, 
cuprinzând poezii scrise în limba română între 1965 
și 1968, după plecarea din România. În prima parte 
a anilor '70 poetul plănuise să le publice, în selec- 
ţia și cu prefața lui Ștefan Baciu, la Editura Mele 
aparținând acestuia; ulterior proiectul fusese aban- 
donat. Poemele produc un fel de exorcizare a spa- 
țiului lăsat în urmă, vorbind despre ideologii, dic- 
taturi, revoluții, cadavre într-o succesiune de ima- 
gini suprarealiste („Fluviu care vânează reni. Casă 
albă deasupra unui cântec cu cimitire”) controlată 
printr-o ironie neagră („Fără sânge între noi circulă 
revoluții plictisite care n-au bordeluri destule și 


Codrescu 


și-au băut toți banii. În cea mai liniștită școală din 
sat portretele au două capete și pe foile gramati- 
cii românești își leapădă pielea revoluții diverse și 
flămânde. Sau sătule” — gramatică). Textele ascultă 
de o logică chagalliană: „Fratele măcelarului de la 
gară se urcă în cer./ După el zboară măcelarul cu 
o costiţă afumată în mână./ Sora lor care n-a plătit 
niciodată chirie vine și ea” (nevitabilul marș). Este 
o poezie mult mai politică decât cea pe care ar fi 
putut-o scrie în România. O temă inevitabilă este 
schimbarea limbii: „Ca să înveți altă limbă ţi-a lăsat 
Dumnezeu linia străbunilor/ pe care poţi s-o pipăi 
pân la rădăcină/ și să găsești în ea scurta vătuită a 
soldatului austriac/ în care se află o scrisoare neter- 
minată în limba germană./ Sunt ușor de pătruns 
aceste bufniţe viețuitoare pe podurile caselor/ înlă- 
untrul lor lucrează încă inchiziția/ care-și spune 
jurămintele în limba spaniolă/ și ascute limba 
evreului cu fierul roșu./ Multe sunt gurile care tac 
pe această linie a străbunilor/ dar mai multe sunt 
minciunile lor nerostite/ pe care le poţi scula cu 
un strigăt/ și vor începe de la sine/ să se traducă în 
toate limbile pământului” (limbi străine). Ulterior 
— poate compensativ în raport cu trauma exilului — 
poetul își inventează un heteronim, Maria Parfenie, 
în numele căreia scrie versuri de o vitalitate robustă, 
infiltrate de imagini din repertoriul tradiționalist și 
de simboluri sexuale nesofisticate, sublimate totuși 
printr-o inteligență care le transcende subversiv: 
„Sărbătorim un veac de când sămânţa s-a risipit 
în cele patru/ vânturi. Părintele Șofariu s-a com- 
plicat prin rădăcini ca/ cum cineva îl privea prin- 
tr-un glob de metal./ Eu începeam o graniță sau 
sfârșeam o iubire, egal./ Arama, apa, cicluri vege- 
tale/ se iluminau în mese, în cuțite și în scaune, / 
în baie izbucnise ca o moarte, via./ E marea încer- 
care, dar eu, până la capăt,/ rămân, rămân Maria!” 
(Aniversare). Ciclul Nouă crize clasice. New York 
— Detroit 1967 marchează „americanizarea” poe- 
ziei lui C. la nivel de discursivitate și de imaginar, 
probând învățarea lecției beatnicilor: „Rămânem 
pe pământ cu tot ce-am strâns și tot ce-am dărâ- 
mat./ Am strâns două scoici și un Aparat/ De făcut 
cerul invizibil./ Am dărâmat clădirea consiliului de 
stat și tipografia națională,/ Am dărâmat piramida 
de trupuri pe pat/ Am dărâmat cușca plină de jivine 
nepământești”; „leșeam din Infern fumând mult 
când/ Aerul se umplu de motociclete ca de o imi- 
taţie de război”. Tot în 2005 este publicată a doua 
carte scrisă de C. în română, Miracol și catastrofă 

- un volum de convorbiri pe mail cu Robert Lazu. 
Subiectele atinse acoperă o plajă largă şi diversă: 
oraşul copilăriei, Sibiu, cu aura lui fantastică; înce- 
puturile literare („Poezia venea din mine ca dintr-o 
ideală vacă socialistă”); viaţa boemă a anilor '70, iri- 
zată de anarhism şi LSD, de ocultism şi subculturi 
de toată mâna; industria religioasă contemporană 
(de multe ori deversând în forme de un kitsch din 
cel mai dubios); atacurile teroriste din 11 septem- 
brie 2001; derapajele fasciste ale lui Mircea Eliade 
din anii '30; Mioriţa — „animalul cel mai creştin şi 
mai antifascist cu putinţă”. Resurecția românească 
nu se oprește aici. Submarinul iertat, roman în ver- 
suri scris în colaborare cu Ruxandra Cesereanu, va 
apărea în 2007; sub o tramă oarecare — o pianistă şi 
un „amerikan” fac dialectica poeziei pe un subma- 
rin —, cei doi autori oferă o improvizație jazzistică în 
buna tradiție a suprarealismului. De asemenea, tot 
în 2007 este revelat un volum scris de C. în limba 
română în anii '60, Femeia neagră a unui culcuş de 
hoți, constând în poeme notate, ca într-un palimp- 
sest, direct pe cartea de poezii a unei autoare itali- 
ene: „Iritat de poeziile insipide din L'alito eterno [de 
Renata Pescanti Botta], [...] se apucase să își scrie 
propriile lui poeme peste cele oficiale (ale italien- 
cei), fiind, fără să știe la acel ceas, unul din pionierii 
manuscriselor intertextuale [...] cunoscute astăzi 
sub formula de bookar?” (Ruxandra Cesereanu). 
Obiectul palimpsestic fusese rătăcit ulterior de poet 
și recuperat în 2006 printr-un bibliotecar în mâinile 
căruia căzuse întâmplător: o adevărată odisee. Cele 
patru cărţi fac din C. și un autor de limbă română 
relevant, complementar — nu și egal — autorului de 
limbă engleză. 

SCRIERI: Licence fo Carry a Gun, Chicago, 1970; Why 1 
Cant Talk on the Telephone, 1971; the, here, what, where, 
San Francisco, 1972; A Serious Morning, Santa Barbara, 
1973; And Grammar and Money, Berkeley, 1973; Secret 
Training, San Francisco, 1973; The History of the Growth of 
Heaven, New York, 1973; The Life and Time of an Involun- 
tary Genius, New York, 1975; The Repentance of Lorraine, 
1976; The Lady Painter, Boston, 1977; The Marriage of 
Insult & Injury, Boston, 1977; Necrocorrida, Los Angeles, 
1980; Diapers on the Snow, Michigan, 1981; In America's 
Shoes, San Francisco, 1983; ed. (An Involuntary Genius 
in America's Shoes (and What Happened Afterwards)), 
Santa Rosa, 2001; Selected Poems. 1970-1980, New York, 
1983; A Craving for Swan, Columbus, 1986; Comrade Past 
& Mister Present, Minneapolis, 1986; Monsieur Teste in 
America & Other Instances of Realism, Minneapolis, 1987; 
ed. (Domnul Teste în America şi alte momente realiste), tr. 

Traian Gărduş şi Lăcrămioara Chivu Stoie, îngr. şi pref. 
Nicolae Stoie, postfață Ioan Petru Culianu, Cluj-Napoca, 
1993; Raised by Puppets. Only to Be Killed by Research, 
Boston, 1989; The Disappearance of the Outside. A Mani- 
festo for Escape, Boston, 1989; ed. (Dispariţia lui „Afară” 
Un manifest al evadării), tr. Ruxandra Vasilescu, pref. loan 
Petru Culianu, Bucureşti, 1995; Belligerence, Minneapo- 
lis, 1991; The Hole in the Flag. A Romanian Exile's Story 
of Return and Revolution, New York, 1991; ed. (Gaura din 
steag. Însemnări despre evenimentele din Decembrie 1989, 
din România), tr. Dan Nicolaescu, pref. Vladimir Tismă- 
neanu, București, 1997; ed. (Gaura din steag. Povestea unei 
reveniri şi a unei revoluţii), tr. loana Avădani, București, 
2008; Road Scholar. Coast to Coast in the Century, New 
York, 1993; ed. (Profpe drum), tr. loana Avădani, București, 
2008; The Muse Is Always Half-Dressed in New Orleans and 
Other Essays, New York, 1993; Zombification, New York, 
1994; The Blood Countess, New York, 1995; ed. (Contesa 
sângeroasă), tr. Cornelia Bucur, Bucureşti, 1997; Alien 
Candor. Selected Poems. 1970-1995, Santa Rosa, 1996; ed. 
bilingvă (Alien Candor - Candoare străină. Poeme alese. 
1970-1995), tr. şi îngr. Ioana Ieronim, Bucureşti, 1997; 
The Dog with the Chip in His Neck, New York, 1996; Hail, 
Babylon! In Search of the American City at the End of the 
Millenium, New York, 1998; A Bar in Brooklyn. Novellas & 
Stories. 1970-1978, Santa Rosa, 1999; ed. (Un bar din Broo- 
Kklyn), tr. şi pref. Rodica Grigore, București, 2006; Ay, Cuba! 
A Socio-Erotic Journey, New York, 1999; ed. (Ay, Cuba! O 
călătorie socio-erotică), tr. loana Avădani, București, 2012; 
Messi2h, New York, 1999; ed. (Mesi8), tr. loana Avădanei, 
Bucureşti, 2000; The Devil Never Sleeps & Other Essays, 
New York, 2000; Selected Poetry-Poezii alese, ed. bilingvă, 
tr. oana Ieronim, Pitești, 2000; Casanova in Bohemia, New 
York, 2002; ed. (Casanova în Boemia), tr. loana Avădani, 
Iași, 2005; It Was Today. New Poems, Minneapolis, 2003; 
ed. (Era azi), tr. Carmen Firan și loana Ieronim, îngr. loana 
Ieronim, prezentare Mircea Cărtărescu, București, 2005; 
Wakefield, Chapel Hill, North Carolina, 2004; ed. tr. Ioana 
Avădani, lași, 2006; Instrumentul Negru. Poezii 1965-1968, 
pref. Ștefan Baciu, Craiova, 2005; Miracol și catastrofă. 
Dialoguri cu Robert Lazu, prezentare Mircea Cărtărescu, 
Arad, 2005; New Orleans, Mon Amour: Twenty Years of 
Writing from the City, Chapel Hill, North Carolina, 2006; 
Scrisori din New Orleans, tr. loana Avădani, Iași, 2006; 
Femeia neagră a unui culcuş de hoți, pref. Ruxandra Cese- 
reanu, Bucureşti, 2007; Submarinul iertat (în colaborare 
cu Ruxandra Cesereanu), pref. Mircea Cărtărescu, Timi- 
șoara, 2007; Jealous Witness: New Poems, Minneapolis, 
2008; Noi n-avem bun-gust, noi suntem artiști, tr. loana 
Avădani, Iași, 2008; The Poetry Lesson, Princeton, 2009; The 
Posthuman Dada Guide: Tzara and Lenin Play Chess, Prin- 
ceton, 2009; ed. (Ghid Dada pentru postumani. Tzara şi 
Lenin joacă şah), tr. loana Avădani, București, 2009; what- 
ever gets you through the night: a story of sheherezade and 
the arabian entertainments, Princeton, 2011; Bibliodeath: 

My Archives (With Life in Footnotes), Austin, Texas, 2012; 
So Recently Rent a World: New and Selected Poems, Min- 
neapolis, 2012. Antologii: American Poetry Since 1970. 
Up Late, New York, 1988; American Poets Say Goodbye to 
the 20th Century, New York, 1996 (în colaborare cu Laura 
Rosenthal); Thus Spake the Corpse: an Exquisite Corpse 
Reader 1988-1998, I-II, Santa Barbara, 2009-2010 (în cola- 
borare cu Laura Rosenthal). Traduceri: Lucian Blaga, Ar 
the Court of the Yearning, Columbus, 1989. 


Repere bibliografice: Marcel Corniş-Pop, Incursiuni 
în noi limbaje: Andrei Codrescu şi modelele avangardei, 
„Agora” (Philadelphia), 1987, 1; Ioana Pârvulescu, [Andrei 
Codrescul, RL, 1993, 32, 1995, 19; Andreea Deciu, [Andrei 
Codrescul, RL, 1995, 18, 1999, 35; Gheorghe Grigurcu, 
Poezia lui Andrei Codrescu, CNT, 1997, 48; Mircea Mihă- 
ieş, Un vals cu Mister Castro, O, 2000, 2; Sasu, Dicţ. scriit. 
SUA, 79-82; Nicolae Coande, Un come-back remarcabil, 
TP, 2005, 5; Cosmin Ciotloș, Poeme în limba română 
ale tânărului Andrei Codrescu, RL, 2006, 25; Alexandru 
Budac, [Andrei Codrescu], O, 2006, 6, 11, 2009, 3, 2010, 
1; Mircea Martin, Laudatio, LCE 2006, 34; Andrei Terian, 
Pianista şi amerikanul, CLT, 2007, 41; Rodica Grigore, 
Lecturi în labirint, Cluj-Napoca, 2007, 6-10, 32-41, 54-56, 
97-102;, Mihaela Ursa, Despre poezie şi (lipsa ei de) matu- 
ritate, ST, 2008, 1; Paul Cernat, Submarinul și trupelnicia, 
OC, 2008, 408; Bodiu, Evadarea, 24-26; Mircea A. Dia- 
conu, Andrei Codrescu. Diavolul şi visul american, CL, 
2009, 12; Rodica Grigore, [Andrei Codrescul, CLT, 2010, 
229, 2011, 293, VTRA, 2012, 2, CLI, 2012, 341; Manolescu, 
Enciclopedia, 180-182; Oana Strugaru, Exilul ca mod de 
existenţă. Andrei Codrescu în spaţiul textual al dezrădăci- 
nării, pref. Mircea A. Diaconu, București, 2012. M.I. 


CODRESCU, Teodor 
(1.1V.1819, Iaşi — 
23.11.1894, Iaşi), 
jurnalist, traducător, 
prozator, autor 
dramatic. 


A început cursurile şcolii primare la Galaţi, apoi 
la laşi este înscris la Academia Mihăileană, pe 
care o termină în 1838. După absolvire va fi numit 
aici profesor suplinitor, dar părăseşte şcoala în 
semn de protest împotriva încercărilor de a se 
face din franceză o limbă de predare obligatorie. 
Între anii 1848 şi 1853 revine ca profesor la Aca- 
demie, unde predă istoria. A fost o vreme cenzor 

al publicaţiilor din Moldova şi apoi director al 
Arhivelor Statului din Iaşi (1856). Preocupările 
lui C., multiple, nu sunt susținute totdeauna de o 
pregătire corespunzătoare. Cu toate acestea, el a 
ştiut să răspundă cu promptitudine diverselor 
cerinţe culturale ale epocii. A redactat o lucrare 
intitulată Mică gramatică franceză pentru învă- 
țătura tinerimei moldo-române (1841), a tradus 
alte gramatici franceze, a alcătuit un dicţionar 
francez-român şi un altul german-român. 
Împreună cu D. Gusti a tipărit un abecedar, un 
catehism, o carte de citire, o istorie a românilor 
— toate fiind manuale frecvent folosite la vremea 
lor. În 1850, în colaborare cu Gh. Săulescu, 
Teodor Stamati, P. Casimir şi D. Gusti, a înfiinţat 
Tipografia Buciumul Român, publicând aici, 
între altele, multe materiale prounioniste, 
precum şi periodice, ca „Steaua Dunării”. Pasio- 
nat al istoriei, C. a reuşit să culeagă un impresio- 
nant număr de documente referitoare la trecutul 
românilor, pe care le-a tipărit în 25 de volume, 
sub titlul Uricariul sau Colecţiune de diferite acte 
(1852-1895). Pentru aceasta, va fi ales membru 
corespondent al Academiei Române în 1886. Tot 
sub îngrijirea lui au apărut diverse culegeri de 
acte oficiale referitoare la politica externă a Prin- 
cipatelor Române. Avându-l pe C. redactor, au 
apărut şi câteva ziare, printre cele mai bune ale 
timpului: „Zimbrul” (seria 1855-1856), „Foileto- 
nul Zimbrului” (1855) şi „Buciumul român” 
(1875). Jurnalist, el a ştiut să se strecoare cu abi- 
litate printre opreliştile puse de stăpânire, să 
atragă scriitori de valoare şi să-şi anime publica- 
ţiile prin câteva principii democratice. În „Buciu- 
mul român” a ieşit pentru prima dată de sub 
tipar, în 1876-1877, Țiganiada, opera lui Ion 
Budai-Deleanu. Din 1872 a condus (o vreme 
împreună cu 1.S. Bădescu) „Noul curier român”. 
În 1838, încă elev, C. a format cu alţi tineri o 
„societate literară” menită să sporească numărul 
traducerilor în limba română. El însuşi tran- 
spune, în acelaşi an, o povestire moralizatoare a 
lui Christoph von Schmid, Istoria tânărului Enric 
de Aizenfels sau Modul cum învaţă un copil răpit 
din leagăn de către tâlhari a cunoaşte pe Dumne- 
zeu. Au urmat numeroase tălmăciri publicate în 
„Albina românească” timp de aproape opt ani şi, 
câteodată, şi în „Icoana lumei”. C. se îndreaptă 
cu precădere către scriitori obscuri ori mediocri, 
pe care nu totdeauna îi menţionează. Rareori 

alege câte un nume ca Al. Dumas ori Eugene 
Scribe. Ca traducător, meritul său principal este 
de a fi dat, în 1853, cea dintâi versiune româ- 
nească, Coliba lui Moşu Toma sau Viaţa negrilor 
din sudul Statelor Unite din America U-Il), a 
romanului scris de Harriet Beecher Stowe, spriji- 
nind astfel mişcarea de emancipare socială din 
Principate. Pentru Teatrul Naţional din Iaşi, a tăl- 
măcit un mare număr de piese, cu deosebire 
vodeviluri, care au fost jucate mai bine de un 
deceniu. Ca scriitor, C. a început cu prelucrări şi 
a continuat, în linia „Daciei literare”, cu destul de 
izbutite povestiri despre Pepelea — snoave extrase 
din folclor. În 1844 îi apare volumul O călătorie la 
Constantinopoli. În 1846 oferă Teatrului Naţional 
din laşi vodevilul propriu Soldatul prujitor. 
Bazată pe quiproquo, intriga este derulată cu 
îndemânare, fără însă a fi susţinută şi de un 
limbaj nimerit. Plăieşul logofăt mare (1876) este 
o dramă istorică. Păstrându-se în tiparele roman- 
tice, piesa are în centru înfruntarea dintre Stan 
Plăieşul, considerat reprezentant al bunului simţ 
popular, şi Despot Vodă. Anticipând personajul 
omonim al lui Vasile Alecsandri, acesta e un 
amestec straniu de despotism şi toleranţă, pre- 
dispus mai curând să filosofeze asupra vieţii 
decât să conducă ţara. lubire, crimă, complot, 
adulter alcătuiesc schema piesei, ilustrativă 
totuşi pentru anul în care a fost scrisă. 

SCRIERI: O călătorie la Constantinopoli, laşi, 1844; 
Soldatul prujitor, laşi, 1846; Plăieşul logofăt mare, laşi, 
1876; ed. (Amore e giustizia), tr. Cornelio Codrescu, 
Napoli, 1879. Traduceri: Christoph von Schmid, Isto- 
ria tânărului Enric de Aizenfels sau Modul cum învaţă 
un copil răpit din leagăn de către tâlhari a cunoaşte pe 
Dumnezeu, laşi, 1838; Contesa Dash, Mihail Cantemir, 
moldovanul, laşi, 1851; [Autor neidentificat], Zamfira. 
Solitarul, laşi, 1852; Harriet Beecher Stowe, Coliba lui 
Moşu Toma sau Viaţa negrilor în sudul Statelor Unite 
din America, I-II, pret. Mihail Kogălniceanu, Iaşi, 1853; 
[Eugene Scribe, Samuel Henri Berthoud, A. des Essarts, 
Paul de Kock, Al. Dumas], în Foiletonistul cuprinzătoriu 
de feliurite nuvele, Iaşi, 1853. 

Repere bibliografice: Pop, Conspect, II, 73-74; Theodor 
Codrescu, „Evenimentul”, 1894, 337, 339; C.H. Nicu- 
lescu, O dramă românească la Napoli, Bucureşti, 1942; 
Cornea, Alecsandrescu — Eminescu, 50-52; Dumitru 
Ivănescu, Teodor Codrescu, în Figuri de arhivişti, Bucu- 
reşti, 1971, 67-83; Mircea Zaciu, Redescoperirea Orien- 
tului, VTRA, 1973, 4; Bucur, Istoriografia, 31-32; Maftei, 

Personalităţi, Il, 85; Dicţ. lit. 1900, 197-199; Faifer, Sem- 
nele, 78-79; Dicţ. scriit. rom,., |, 619-620. D.M. 


CODRIN, Şerban (pseudonim al lui Şerban loan 
Denk; 10.V.1945, Bucureşti), poet, dramaturg. Este 
fiul Serenei (n. Petrovici) şi al lui Adolf Gheorghe 
Denk, inginer silvic, descendent al unei familii aus- 
triece din Bucovina. După clasele primare urmate în 
comuna Ceahlău (judeţul Neamţ) şi studiile liceale 
la Bacău, a absolvit, în 1968, Facultatea de Filologie 
a Universităţii din Bucureşti. E profesor în comuna 
Giurgeni (judeţul Ialomiţa) şi apoi la Slobozia 
(1968-1990), unde a mai ocupat postul de director 
al Bibliotecii Judeţene (1976-1981) şi al Centrului 
Cultural „Ionel Perlea”, deținând şi funcţia de con- 
silier la Inspectoratul pentru Cultură. Redactează 
şi editează revista de poezie haiku „Orion” (din 
1994), fondează Şcoala de Poezie Tanka şi Renga 
de la Slobozia (1995) şi revista „Micul Orion”. Este 
afiliat la asociaţii de haiku din Constanţa şi Tokio. 
Colaborează la mai multe publicaţii româneşti şi 
din afara ţării (Croaţia, Anglia, SUA, Japonia), unele 
profilate pe poezia japoneză. A debutat în 1962 la 
„Contemporanul”. 

C. debutează editorial cu tripticul drama- 
tic Întemeietorii (1980), ale cărui personaje, 
Deceneu, Burebista, Decebal, sunt animate de 
ideea — accentuată tezist - a unificării neamu- 
rilor tracice. Cu o soluţie scenică relativ ingeni- 
oasă, prima piesă a tripticului proiectează scene 
din tinereţea lui Burebista, care, la maturitate, 
înfruntă o istorie potrivnică, dar mai ales pe acei 
semeni ce nu-i împărtăşesc condiţia de „iniţiat. 
Mai bine realizate sunt intervenţiile imnice ale 
corului: versuri invocând magico-religios lumina, 
printr-o ipostaziere „dacică” a logosului ziditor şi 
etern, combinate cu elemente folclorice. O lume 
în descompunere, ameninţată de stihii şi teroare, 
este conținută în volumul de versuri Imnuri către 
soare (1982), structurat de asemenea în trei sec- 
ţiuni. Prima, Elegiile, descrie fără artificii lirice 
un univers în disoluţie în care pogoară o lumină 
neagră. A treia secţiune, Baladele..., este mai 
articulată, în pofida pastişării lui Francois Villon 
sau a lui Walt Whitman. După ce mai mulţi ani a 
renunţat să scrie versuri, C. se apropie de poezia 
haiku, schimbându-și radical maniera, inclu- 
siv din perspectiva temelor. Din 1993 poetul 
începuse să compună în stilul tanka şi renga (o 
renga este alcătuită din mai multe poeme tanka). 

Între patru anotimpuri (1994, ediţie bilingvă) 
cuprinde, astfel, „mari sau mici şi subtile drame, 
mistere, feste, jocuri, spaime ale realităţii”. 
Interesante sunt acele poeme „zen” care, prin- 
tr-un soi de cezură (necesară, conform poeticii 
haiku), creează, la nivelul semnificației, o ten- 
siune ce trebuie să irumpă la lectură într-un fel 
de joc al schimbărilor. Volumele următoare vor 
fi structurate prioritar în jurul unor laitmotive 
meditative. Ducând la paroxism, fie şi numai 
prin prolificitate, pasiunea pentru poezia cu 
formă fixă, Baladierul (2006) — cu un titlu adap- 
tat după Canţonierul lui Petrarca — schimbă din- 
tr-odată formula, reunind într-un amplu evantai 
tematic un număr de poeme baladegşti echivalent 
zilelor dintr-un an. C. a scris şi literatură pentru 
copii, fiind de notat adaptarea Țiganiadei lui lon 
Budai-Deleanu (1994), reluată cu un subtitlu 
modificat în 2002, ca „poem în proză”. 


SCRIERI: Întemeietorii, pref. Ion Dodu Bălan, Slobozia, 
1980; ed. Bucureşti, 1984; Imnuri către soare, Bucureşti, 
1982; Dincolo de tăcere, pref. Gheorghe Grigurcu, Bucu- 
reşti, 1994; Între patru anotimpuri — Entre quatre sai- 
sons — Between Four Seasons, ed. trilingvă, tr. Constan- 
tin Frosin şi Ştefan Benea, pref. Florin Vasiliu, Bucureşti, 
1994; „Țiganiada sau Tabăra ţiganilor”. Poem eroi-comi- 
co-satiric într-o recitire de Șerban Codrin, Cluj-Napoca, 
1994; O sărbătoare a felinarelor stinse, Bucureşti, 1995; 
Sălcii vechi şi noi, Bucureşti, 1995; Carte dintr-un exil 
interior, pret. Theodor Codreanu, Slobozia, 1997; Scoici 
fără perle, Timişoara, 1997; Missa Requiem, Slobozia, 
1999; Marea tăcere, Slobozia, 2001; Personalia. Dicţio- 
nar al personalităţilor ialomiţene, pref. Elena Pacală, 
Constanţa, 2002; Testamentul din Strada Nisipuri sau 
Poeme din cartea de muncă (1985-1989), Bucureşti, 
2002; Horeadele. Trilogie dramatică, Bucureşti, 2005; 
Baladierul, Slobozia, 2006. Antologii: O sută de catarge 
- One Hundred Masts, ed. bilingvă, tr. Dana Dima, 
București, 1997 (în colaborare cu Florin Vasiliu); Călă- 
tor în Arcadia. O antologie a scriitorilor din Ialomiţa, 
pref. Constantin Ţoiu, Craiova, 2000. 


Repere bibliografice: Marin Marian, „Întemeietorii”, 
CNT, 1985, 16; Alex. Ştefănescu, Ion Budai-Deleanu în 
limba lui lon Creangă, RL, 1995, 11; Carmelia Leonte, Nu 
se poate spune „nu', CL, 1998, 9; Radu Voinescu, Șansa 
haiku-lui, LCE, 2001, 29; Ion Roșioru, Șerban Codrin sau 
Meditaţia unui poet occidental într-o grădină zen, Bucu- 
rești, 2003; Cioculescu, Lecturi, Il, 184-186; Liviu Grăsoiu, 
Obsesia formelor fixe, „Litere” (Găeşti), 2008, 10; Mircea 
Dinutz, O călătorie ezoterică prin „veacul de pomină XX” 
spre aducere aminte, „Ex Ponto”, 2011, 1. E.M. 

CODRU, Anatol 
(1.V.1936, Malovata 
Nouă-Iransnistria — 
17.VIII.2010, Chişinău), 
poet. 


Este fiul Titianei (n. Stăncuţă) şi al lui lon Codru. A 
absolvit şcoala elementară în satul natal, cursul 
mediu la Dubăsari (1954) şi Facultatea de Istorie şi 
Filologie a Universităţii de Stat din Chişinău 
(1963). Între 1969 şi 1971 a urmat cursuri superi- 
oare de scenaristică şi regie la Moscova. Lucrează 
apoi la săptămânalul „Cultura Moldovei”, la Edi- 
tura Cartea Moldovenească şi ca regizor la Studi- 
oul Cinematografic Moldova-Film. Realizează 
zeci de filme documentare, prezentate la festiva- 
luri naţionale şi internaţionale. În 1993 devine 
preşedinte al Uniunii Cineaştilor din Republica 
Moldova, fiind reales în 1998 şi în 2003. Din 2004 
până la sfârşitul vieţii e regizor la Teatrul „Alexie 
Mateevici” din Chişinău. Este membru de onoare 
al Academiei Internaţionale de Film Nica din 
Federaţia Rusă (1994), membru de onoare al Aca- 
demiei de Ştiinţe din Republica Moldova (1999). 1 
s-au acordat mai multe distincţii, printre care 
titlul Maestru Emerit al Artei (1987), Premiul de 
Stat (1990), Ordinul Republicii (1996), Premiul 
Uniunii Scriitorilor din Republica Moldova (1998), 
Medalia „Mihai Eminescu”, oferită de Guvernul 
României (2000), Marele Premiu „Nichita Stă- 
nescu” (2002). 

C. debutează editorial în 1962 cu placheta 
Nopți albastre, în care evocă euforic peisajele 
natale şi meditează asupra biografiilor contem- 
porane. Volumele Îndărătnicia pietrei (1967) 
şi feciorii (1971) extind considerabil zonele de 
explorare a realităţii, întemeiază un discurs liric 
mai particularizat, învederând apetenţa autoru- 
lui pentru experimentul novator. Trăind într-o 
lume a metaforei şi a mitului, poetul propune o 
lirică modernă în sensul larg al cuvântului, atât 
prin sensibilitate şi viziune asupra realităţii, 
cât şi prin idei şi modalităţi de expresie. Dintre 
motivele obsedante se remarcă, în primul rând, 


Codru-Drăgușanu 


cel al pietrei, prin care se vehiculează o pluri- 
valență de semnificaţii şi prin care se surprind 
unitatea şi contradicţia interioară a lucrurilor. În 
planul expresiei, C. efectuează saltul de la meta- 
fora „plasticizantă” la metafora „revelatoare”, iar 
de la ea trece la simbol şi la un fel de „mit per- 
sonal”. Cărţile care îl reprezintă sunt Piatra de 
citire (1980), Mitul personal (1986), Bolta cuvân- 
tului (1997) şi Întâmplarea mirării (1998). Eul său 
liric trăieşte până la „sângerarea verbelor în gură” 
destinul dramatic al prezentului. Metaforismul 
luxuriant valorifică din plin factorii cultural şi 
folcloric. Predomină metafora cu reverberaţie 
ontologică şi cea etică. Pentru C., metafora nu 
este un simplu trop „ornamental”, ci viziune, 
structură, principiu al gândirii. Căutările auto- 
rului în sfera poeticii se întretaie, câteodată, cu 
cele ale lui Nichita Stănescu sau cu acelea ale lui 
Gh. Tomozei, cu care învederează nu puţine afi- 
nităţi. Poezia sa se distinge prin tensiunea ideilor 
şi puterea de plasticizare, prin frumuseţea analo- 
giilor şi prin simplitatea profundă a discursului 
liric. Complementar, C. a tradus din poezia lui 
Andrei Voznesenski, a Marinei [vetaeva, a Silviei 
Kaputikian, a lui Leonid Martânov ş.a. 

SCRIERI: Nopți albastre, pref. Andrei Lupan, Chişinău, 
1962; Îndărătnicia pietrei, Chişinău, 1967; Versuri, pref. 
Mihail Dolgan, Chişinău, 1969; Feciorii, Chişinău, 1971; 
Portret în piatră, pref. Mihai Cimpoi, Chişinău, 1978; 
Piatra de citire, Chişinău, 1980; ed. 2, Chişinău, 2000; ed. 
3, Chişinău, 2004; Mitul personal, pref. Mihail Dolgan, 
Chişinău, 1986; Bolta cuvântului, Chişinău, 1997; Întâm- 
plarea mirării, pref. Arcadie Suceveanu, Chişinău, 1998; 
Ruperea din neființă, îngr. şi pref. lon Ciocanu, Chişinău, 
1999; Piatra înşine, (Bucureşti, 2003]; Orgă de piatră, 
Chişinău, 2004; 101 poeme, București, 2011. 

Repere bibliografice: Cimpoi, Alte disocieri, 182-186; 
Mihail Dolgan, Anatol Codru, în Profiluri, 250-256; 
Ion Ciocanu, Dincolo de stihia metaforică, LA, 1981, 
5 martie; Anatol Ciobanu, Obsesia valenţelor majore, 
LA, 1986, 1 mai; Mihail Dolgan, Poezia: adevăr artis- 
tic şi angajare socială, Chişinău, 1988, 213-224; Anatol 
Moraru, Valenţele orficului în lirica lui Anatol Codru, 
LRC, 1996, 5-6; Cimpoi, Ist. lit. Basarabia, 197; Carme- 
lia Leonte, Basarabia poetului, DL, 1998, 4; Ciocanu, Lit. 
rom., 183-190; Simion Bărbulescu, Poeți din diaspora, 
CL, 2000, 1; Cimpoi, Critice, III, 216-220; Mică encicl., 
163-178; Suceveanu, Emisferele, 110-113; Dolgan, 
Poezia, 424-435; [Anatol Codrul, „Jurnal de Chişinău”, 
2010, 20 august (grupaj special); Dicţ. Chişinău, 158-160; 
Rachieru, Poeți Basarabia, 233-239. M.Dg. 

CODRU-DRĂGUŞANU, 
Ion Germaniu 
(9.XI.1818, Drăguş, 

j. Braşov — 26.X.1884, 
Sibiu), memorialist. | 


Era fiul Asineftei (n. Trâmbiţaş) şi al lui Adam Plăeşu 
Codru (Codrea), zis şi Adam al lui German. Foarte 
instruit — cunoştea limbile latină, neogreacă, ger- 
mană, franceză, italiană, engleză, rusă, maghiară -, 
C.-D. a fost un autodidact, cu studii răzlețe. Învață 
mai întâi la şcoala din sat şi la şcoala grănicerească 
din Viştea de Jos. Se pare că a făcut şi studii gimnazi- 
ale la Braşov. Venind sorocul cătăniei, drăguşanul, 
copist în cancelaria unei companii din ţinutul Făgă- 
raşului, fuge peste munţi, în Ţara Românească 
(1835). Un scurt răstimp e ţârcovnic la Călăraşii 
Vechi, funcţie de care se plânge în poema Doamne 
fereşte (1836). Se angajează apoi ca practicant la 
cancelaria administrativă. O vreme la Târgovişte, îşi 
câştigă existenţa ca preceptor de limba germană. 
Ajuns, în fine, la Bucureşti, intră ca secretar într-o 
familie boierească. Întreprinzătorul tânăr, ştiind să 
se facă prețuit atât prin farmecul persoanei lui, cât şi 
prin cunoştinţele ce îi conturează profilul intelec- 
tual, are şansa de a fi primit în suita domnitorului 
Alexandru D. Ghica, care plănuia un voiaj în Apus. 
Cutreierând (octombrie 1838-martie 1839) oraşe ca 
Viena, Milano, Roma, C.-D. capătă gustul drumeţiei. 
Cu primul prilej el ia din nou calea străinătăţii (din 
iunie 1840 până în ianuarie 1841). Străbate Austria, 
Germania, poposeşte la Londra şi la Paris, iar de aici, 
curier într-o familie rusească, pleacă în septembrie 
1842 la Petersburg, unde ajunge în februarie 1843. 
Dându-se drept literat maghiar poliglot, e angajat 
de un prinţ rus ca secretar privat, în care calitate îl va 
însoţi pe acesta în voiajul lui prin ţările apusene 
(aprilie 1843-februarie 1844). Încă un popas la Paris, 
şi cu aceasta itinerarul consemnat în memorialul 
peregrinului ia sfârşit. Revenit la Petersburg la capă- 
tul celei de-a cincea călătorii, îl prinde dorul de ţară. 
În august 1845 se întoarce la Bucureşti. După un 
timp, în anul şcolar 1847-1848 e institutor pe 
numele său, loan Codrea, la o şcoală elementară din 

Ploieşti. Câștigat de tezele lingvistice ale şcolii lati- 
niste, C.-D., semnând loane Germaniu Codru, 
scoate acum o lucrare de morfologie, Rudimentele 
gramaticei române (1848), respectând cu sfinţenie 
principiile lui Aug, T. Laurian. În timpul Revoluţiei 
de la 1848, N. Bălcescu îl trimite comisar de propa- 
gandă în judeţul Prahova. Un patetic Adio la 1848 
avea să apară în „Foaie pentru minte, inimă şi litera- 
tură”. Trecând în Transilvania, C.-D. îndeplineşte o 
serie de funcţii administrative şi şcolare. Marele 
hoinar, mai cuminţit acum, se consacră publicisti- 
cii, desfăşurând o vie activitate în domeniul instruc- 
ţiei şi educaţiei, cum şi pe tărâm cultural. A fost 
adjunct pretorial, vicecăpitan de Făgăraş, secretar al 
Comisiei Averilor Mănăstireşti, vicepreşedinte al 
Astrei. Ca deputat de Haţeg în Dieta de la Sibiu, sus- 
ţine drepturile limbii române în administraţie şi în 
justiţie. 

Împărtăşind convingeri democratice, inspi- 
rat de filosofia raţionalistă a secolului Luminilor, 
C.-D., proclamând că a sosit „timpul luminării şi 
al dezmorțţirii”, nu osteneşte să propovăduiască 
luminarea prin înfiinţarea de şcoli în limba naţio- 
nală, prin cultură şi educaţie. E un orator înzestrat, 
plin de vervă, precum în conferința O umorescă 
veridică (1870), o spirituală prezentare a satului 
Drăguş. Lipsite de orice valoare sunt cele câteva 
încercări literare ale sale, de fapt nişte anodine tăl- 
măciri (din Oliver Goldsmith ş.a.). De remarcat ar 
fi doar traducerea poeziei Blestemul poetului de 
Uhland („Iransilvania”, 1874). Ca scriitor, a avut 
parte de un destin postum. Cu un lexic şi o ortogra- 
fie destul de greu lizibile, jurnalul său de călătorie 
a trecut, în epocă, aproape neobservat. Conceput 
sub formă de scrisori apărute iniţial ca foiletoane 
în „Concordia” (17 martie 1863-19 ianuarie 1864), 
memorialul Peregrinul transelvan sau Epistole scrise 
den tiere straine unui amic in patria, de la anul 1835 
pana inchisive 1848, apărut în 1865, presupune o 
primă redactare în chiar timpul peregrinării euro- 
pene a transilvăneanului, fiind definitivat ceva mai 
târziu, prin 1861. Alte trei episoade, din corpul unui 
al doilea volum - anunţat, însă neapărut —, sunt 
publicate în „Familia” din Pesta (două în 1869, al 
treilea în 1879). Călător pasionat, C.-D. descoperă 
lumea cu încântare şi deseori cu voluptate. Ager şi 
uimitor de receptiv, înclinat spre reflecţia morală, 
el are totodată gustul observaţiei sociale, făcând 
subtile disocieri de psihologie comparată. Îl intere- 
sează totul, dar ştie să desprindă esenţialul şi ochiul 

lui sesizează numaidecât, într-o privelişte sau alta, 
accentul caracteristic. În plan literar memorialistul 
e un descriptiv, fără invenţie epică, şi un umorist 
superior. Spirit lucid şi mai degrabă sceptic, C.-D. 
nu se lasă în voia înduioșării (decât atunci când 
îşi evocă meleagurile natale, copilăria) sau a reto- 
rismului, deşi coarda poetică şi capacitatea de a 
se entuziasma nu-i lipsesc. Natură rustică în fond, 
dar rafinată prin instrucţie, cugetare şi îndelungi 
voiajuri, lui C.-D. îi place să ironizeze şi mai îngădui- 
tor, şi mai sarcastic, ceea ce nu-l împiedică, din când 
în când, să gesticuleze ca şi cum ar fi însufleţit de 
emanaţia unor sublimităţi. Volubil şi familiar, uşu- 
ratic uneori, „peregrinul transilvan” îşi dezvăluie, cu 
fiecare epistolă trimisă din ţări străine, o fizionomie 
care, dincolo de expresia de încântătoare dezinvol- 
tură, îşi are complexitatea ei. 

SCRIERI: Peregrinul transelvan sau Epistole scrise den 
țiere straine unui amic in patria, de la anul 1835 pana 
inchisive 1848, |, îngr. S. Filtsch, Sibiu, 1865; ed. (Călăto- 
riile unui român ardelean în ţară şi în străinătate. 1835- 
1844. Peregrinul transilvan), îngr. Constantin Onciul, 
pref. N. Iorga, Vălenii de Munte, 1910; ed. (Peregrinul 
transilvan), îngr. Şerban Cioculescu, Bucureşti, 1942; 
ed. îngr. şi pref. Romul Munteanu, Bucureşti, 1956; ed. 
(Peregrinul transilvan. 1835-1848), îngr. şi pref. Corneliu 
Albu, Bucureşti, 1980; ed. 2, Cluj-Napoca, 2011. 

Repere bibliografice: Vianu, Opere, V, 65-70; Perpessicius, 
Opere, X, 7-22, XI, 74-75, 346-347, Călinescu, Ist. lit. (1941), 
893, Ist. lit. (1982), 393-394; Corneliu Albu, Peregrinul tran- 
silvan. Un nedreptăţit: lon Codru Drăguşanu, Bucureşti, 
1943; Constantinescu, Scrieri, Il, 311-314; Cioculescu-— 
Streinu-Vianu, Ist. lit, 123-127, Ist. lit., IL, 572-579, Ivaşcu, 
Ist. lit., |, 517-520; Zalis, Scriitori, 68-89; Balotă, Ion, 262- 
271; Cioculescu, Itinerar, Il, 132-147, V, 112-161; Mircea 
Popa, Biografie şi creaţie la Ion Codru-Drăgușanu, RITL, 
1978, 1; Dicţ. lit. 1900, 199-200; Georgeta Antonescu, Intro- 
ducere în opera lui lon Codru Drăguşanu, Bucureşti, 1983; 
Anghelescu, Textul, 103-130; Cornea, Aproapele, 117-130; 
Negoiţescu, Ist. lit., |, 93-95; Faifer, Semnele, 106-109, 270- 
271, 306; Dicţ. esenţial, 192-194; Dicţ. analitic, UI, 324-327; 
Simion, Ficţiunea, III, 50-55; Leonte Ivanov, Oraşul preme- 
ditat, CL, 2003, 3; Dascălu, Germanitatea, 46-51; Viorica 
Pop, Întâlnire în destin, Braşov, 2007; Manolescu, Istoria, 
272-274; Zamfir, Panorama, |, 248-256. F.F. 


CODRUL COSMINULUI, publicaţie apărută la Cer- 
năuţi, anual sau o dată la doi ani, între 1924 şi 1939, 
ca buletin al Institutului de Istorie şi Limbă de la 
Universitatea din Cernăuţi. Director: Ion I. Nistor; 
secretar: Vasile Grecu. Conceput după modelul 
„Dacoromaniei” de la Cluj, buletinul are rubricile 


Codruţ 


„Studii”, „Articole mărunte”, „Recenzii”, „Cronici”, 
„Cărți și reviste”. Majoritatea acestora, ţintind să 
devină tematice, abordează probleme de istorie, 
limbă, folclor, artă, etnografie. Printre colaboratori 
figurează N. Iorga (Note asupra încă unui „Câmpu- 
lung” muntean: Chioajdele), Vasile Grecu (Versiunile 
româneşti ale erminiilor de pictură bizantină), Leca 
Morariu (Morfologia verbului predicativ român), 
Grigore Nandriş, Oreste Luţia, Al. Bocăneţu, N. Gră- 
madă, D. Marmeliuc, C. Brătescu, Claudiu Isopescu, 
Teodor Bălan, Simion Reli, Romulus Cândea, Vlad 
Bănățeanu, Traian Chelariu, Ilie Corpus ş.a. După o 
secțiune de studii temeinice şi bine documentate, 
uneori redactate în franceză, germană și polonă, 
însoţite de un bogat material iconografic, se publică 
articole, note, cronici şi recenzii. Unele studii depă- 
şesc sute de pagini, având caracterul unor veritabile 
lucrări monografice. Aşa sunt Bucovina în războiul 
mondial (T. Bălan), Contribuţii la istoria cărţii şi a 
scrisului în Evul Mediu (N. Grămadă), Istoria ora- 
şului Cernăuţi pe timpul Moldovei (Al. Bocăneţu), 
Cehoslovacii şi românii (on I. Nistor), De-ale cirebi- 
rilor (Leca Morariu), Contribuţii la istoria calenda- 
rului (Claudiu Isopescu), Politica religioasă a Habs- 
burgilor faţă de Biserica Ortodoxă Română în sec. al 
XIX-lea (S. Reli). C.C. este o revistă tipic universitară, 
de bun nivel informativ şi interpretativ. M.Pp. 


CODRUȚŢ, Mariana (pseudonim al Marianei Pricop; 
1.XI.1956, Prisăcani, j. laşi), poetă, prozatoare, 
publicistă. Este fiica Nataliei (n. Ursu) şi a lui Necu- 
lai Găină, ţărani. Face școala elementară în satul 
natal. După absolvirea Liceului Industrial Victoria 
din laşi (1976), urmează secția română-franceză 
a Facultăţii de Filologie de la Universitatea „Al. |. 
Cuza” din lași, luându-şi licenţa în 1981. Profesoară 
la Comarna, judeţul laşi, secretar literar la Teatrul 
Naţional „V. Alecsandri” din laşi, după 1989 devine, 
pentru o scurtă perioadă, redactor la „Convorbiri 
literare” şi la „Sud-Est” (Chişinău), iar din 1993 
redactor la Editura Universităţii ieșene, precum şi 
profesor-asociat la Facultatea de Jurnalistică. Este 
membră a PEN-Clubului Internaţional (din 2003). 
C. debutează în 1976, cu un grupaj de poeme, 
în „Cronica”. Primul volum, Măceşul din maga- 
zia de lemne, apărut în 1982, impune o voce cu o 
identitate proprie, critica sesizând diferenţierea 
de poetica de grup a generaţiei '80. Imaginile sunt 
bine conturate, realul este primenit în acord cu 
sensibilitatea diafană, tandră, dar atent controlată 

retoric. Deşi confesivă, marcată de feminitate dis- 
cretă, dar sigură pe sine, poezia nu devine o rostire 
sentimentală, dar nici una preponderent ironică. 
Cărţile următoare, Schiţă de autoportret (1986) şi 
Tabieturile nopții de vară (1989), continuă această 
linie, transpunând în versuri mai curând austere, 
precis tăiate, o criză trăită, fără speranţă, într-o 
lume închisă, într-un „univers fără halou”, ca în 
noapte de septembrie, în care ecourile macedonski- 
ene sunt înșelătoare, intertextul nefiind, ca la lune- 
diştii bucureşteni, un ingredient important: „brusc 
trezit în miez de noapte./ aerul e negru./ vântul 
izbeşte lătratul câinilor/ de ziduri./ undeva ceva e-n 
neregulă,/ eşti singur?/ eşti singur şi te temi?/ eşti 
singur şi te temi?/ aerul e dens — nimeni n-ar putea/ 
să zboare prin el./ din memorie nu se iveşte nimic/ 
liniştitor. cald şi liniştitor.../ aerul e negru”. Poemele 
din volumele Existenţă acută (1994) şi Blanc (2000) 
fac explicită o temă a socialului ultragiant, mocnită 
anterior, aducând în prim-plan un spasm al sensibi- 
lităţii în faţa agresiunii unei realități sociale vulgare, 
deși nu lipsesc oazele de delicateţe. Nu numai aici 
textele construiesc consecvent „peisaje interioare”, 
după cum indică titlul unui poem din Ultima patrie 
(2007). Descriptivul, epicul nu sunt decât artificii 
care susţin o confesiune convulsionată, speriată de 
spectre mult mai amenințătoare decât brutalitatea 
realităţii sociale; singurătatea, moartea - acestea 
sunt marile angoase. De aceea totul este resimţit 
ca un spaţiu claustrant, în care semenii devin vic- 
time într-o dramă comună. Un dens poem intitulat 
sonatină dă în vileag, subtil, în tuşe estompate, de 
stampă japoneză parcă, această condiţie asumată 
cu demnitate retorică şi nu numai: „cu genunchii 
la gură stăm în găoacele din ghetoul galben:/ fetele 
lăutarului cu ţâţa obrăznicuţă şi locasta cea trans- 
parentă/ cu un soare mic şi lichid licărindu-i printre 
picioare,/ ori Guţă, paznicul flauşat, cu fesul pe o 
ureche.// ca nişte ouă de matcă în stup stăm noi: eu 
cu iluzia/ drept animal de casă, puştiul cu manea- 
ua la maxim de-ndată/ ce soarele prinde puteri, 
băbuţa pitită-n muslin după gratii/ ori falstatul 
împroşcându-ne cu sforăituri/ din gâtul prăvălit 
pe eşafodul pernelor.../ ca nişte coconi izbucnind 
odată şi-odată în fluturi direct/ pe tărâmul ghionoa- 
iei stăm noi în găoacele noastre”. Simplitatea francă 
a poemului indică şi faptul că nici o eschivă poetică 
nu mai este funcţională. Moartea simplifică totul şi, 
uşor-uşor, îmblânzeşte până şi spaima teribilă care 
iniţial paraliza simţurile. C. este una dintre poetele 

contemporane profunde. Ca prozatoare, în roma- 
nul Casa cu storuri galbene (1997; Premiul Asociaţiei 
Scriitorilor din laşi) aduce în centrul narațiunii 
experienţa dură a unei profesoare navetiste aflate 
într-un prelungit proces de divorţ, care îşi găseşte, la 
treizeci de ani, toate planurile date peste cap. leşirea 
din această criză se petrece prin transformarea trăi- 
rii în literatură: scrisul devine cea mai bună terapie. 
În Ul Baboi şi alte povestiri (2004) sunt adunate o 
serie de texte extrem de concentrate, situate la gra- 
niţa dintre absurd şi parabolă, deturnând situaţii 
verosimile în deznodământuri care plasează unele 
naraţiuni în vecinătatea celor ale lui Daniil Harms. 
Autoarea ştie cum să dozeze efectele pe care textul 
le stârneşte, ştie când să şarjeze ironic şi când să 
coboare vocea, când să pluseze caustic şi când să 
lase loc melodramaticului bine strunit. Ultima parte 
a culegerii, cea care îi împrumută şi titlul, U/ Baboi, 
este o nuvelă sau chiar un sâmbure de roman. Cu 
Nudul Dianei (2007) C. dă un roman de iubire, adu- 
când în prim-plan un personaj masculin ingenuu, 
tandru, sensibil, fragil, agasat de mizeriile prezentu- 
lui, de itosele vulgare ale unei damicele cu pretenţii 
de zeiţă. În fine, volumul de publicistică Românul 
imparțial (2011) este atent construit, cuprinzând 
două părţi distincte: una în care intră texte de ati- 
tudine, comentarii pe marginea unor metehne ale 
tranziţiei noastre întristător de vesele, şi o alta mult 
mai personală, mai „intimă, unde sunt recupe- 
rate eseuri confesive, frânturi dintr-o autobiogra- 
fie formativă, explicând valorile tari ale scriitoru- 
lui. E vorba de reconstituiri, evocări ale oamenilor 
care au marcat existenţa scriitoarei: mama, tatăl 
(„Majuru'”), sora; mai este vorba despre Eminescu, 
aşa cum l-a descoperit prin intermediul mamei, 
despre lumea mirifică a copilăriei, cu toate mitu- 
rile ei (casa, grădina, țarina). Paginile sunt încărcate 
de un patetism autentic, care le conferă tensiune şi 
care emoționează. C. scrie simplu, firesc, fără să se 
ascundă după metafore, fără să literaturizeze. Sunt 
aici câteva pagini demne să figureze în orice antolo- 
gie a genului. Se detaşează figura mamei, spirit pro- 
tector, în care nimeni n-a văzut vreodată un simplu 
muritor, ci un fel de înlocuitor al lui Dumnezeu pe 
pământ. În pofida discreţiei sale, C. este o scriitoare 
importantă a ultimelor decenii. 

SCRIERI: Măceşul din magazia de lemne, laşi, 1982; 
Schiţă de autoportret, laşi, 1986; Tabieturile nopții de 
vară, Bucureşti, 1989; Existenţă acută, Bucureşti, 1994; 
Casa cu storuri galbene, laşi, 1997; Blanc, Bucureşti, 2000; 


Coja 


Ul Baboi şi alte povestiri, laşi, 2004; Ultima patrie, Piteşti, 
2007; Nudul Dianei, laşi, 2007; Areal, Piteşti, 2011; Româ- 
nul imparțial, Cluj-Napoca, 2011. 

Repere bibliografice: Constanţa Buzea, „Măceşul din 
magazia de lemne”, AFT, 1983, 1; Marin Mincu, Două 
poete tinere, RL, 1985, 13; Al. Călinescu, Lirism şi lucidi- 
tate, CRC, 1986, 38; Adrian Marino, Portret şi autoportret, 
TR, 1986, 48; Mircea Iorgulescu, Autoportret liric, RL, 
1986, 9; Mircea Mihăieş, Strigăte şi şoapte, O, 1989, 38; 
Valeriu Cristea, „...inima mea blindată de iubire”, RL, 
1989, 39; Coşovei, Pornind, 56-59; Mihai Ursachi, Acum 
despre poezie, TP. 1992, 4; Gabriel Dimisianu, „Afurisită 
soartă are femeia!”, RL, 1997, 48; Grigurcu, Existenţa, 
I, 183-187, Antonio Patraş, Hemografii, RL, 2003, 15; 
Vitalie Ciobanu, Proza lucidității expresive şi pătimaşe, 
CE 2004, 5-6; Lefter, Flashback, 201-206; Ştefănescu, 
Istoria, 1123-1124, Bogdan Creţu, Despre singurătate, 
moarte şi alți demoni, OC, 2007, 387; Liviu Antonesei, O 
poetă foarte importantă, CE, 2007, 4-5; Doris Mironescu, 
Poezia nu mai mântuie lumea, SDC, 2008, 174; Daniel 
Cristea-Enache, Ghetoul galben, RL, 2008, 9; Vasile 
Gârneţ, Note la poezia Marianei Codruţ, CE 2011, 11-12; 
Ilie, Dicţ. poeziei ieșene, 89-97; Luminiţa Corneanu, Inte- 
rioritate, RL, 2012, 43. B.C. 


COJA, lon 

(22.X.1942, Constanţa), 
dramaturg, 

prozator, eseist. 


Este fiul Elenei (n. Licoi) şi al lui lon Coja, grădinar. 
Absolvent al Liceului „Mircea cel Bătrân” din Con- 
stanţa, urmează cursurile Facultăţii de Filologie a 
Universităţii din Bucureşti, terminate în 1965. Din 
1966 este cadru didactic la Catedra de lingvistică 
generală a Universităţii bucureştene. Obține titlul 
de doctor în filologie în 1978 cu lucrarea O grama- 
tică raţională a articolului, dezvoltată ulterior în 
volumul Preliminarii la gramatica rațională a 
limbii române (1983); studiul este axat pe ideea că 
limbile tind, în decursul timpului, să sporească 
motivarea elementelor lingvistice. A fost vicepre- 
şedinte al Uniunii Vatra Românească şi senator 
Partidului Democrat Agrar din România (1992-— 
1996), director al revistei „Ţara noastră”, înfiinţată 


Cojocaru 


în 1990. Colaborează la „Argeş”, „Flacăra”, „Lucea- 
fărul”, „România literară”, „Iricolorul”, „Contem- 
poranul” ş.a. 

C. debutează cu volumul de teatru Jucătorul de 
table (1971), în care, sub aparenţa de gratuitate a 
jocului livresc, tratează probleme grave, cum ar fi 
criza identităţii într-o lume incapabilă de comuni- 
care (Balmeş-talmeş), talsele şi realele probleme ale 
creaţiei puse unor autori condamnați la sterilitate 
şi diletantism cronic, pentru care scrisul devine o 
activitate mecanică (Coja on, autorulpiesei), sensul 
puterii şi al responsabilităţii implicate în tentativa 
de a dirija destinele celor din jur, înfăptuită de un 
individ care se crede Dumnezeu (Jucătorul de table) 
sau perspectiva apocaliptică a sfârşitului lumii 
moderne, paralizată de dezvoltarea vertiginoasă şi 
sufocantă a tehnicii (Adio, Julieta, adio). Interesate 
de alterarea valorilor prin stereotipii şi formalizare, 
piesele, cu accente onirice, pline de umor, dar şi 
de anxietate, pun în discuţie prin experimentare 
parodică diferite formule dramatice moderne, de 
la teatrul absurdului la cel parabolic, de la teatrul 
de idei la cel cu substrat mitic. Romanul Carnaval 
la Constanţa (1978), ce împrumută cadrul şi teh- 
nica literaturii polițiste, are o miză estetică solidă: 
crima perfectă, plănuită în cele mai mici detalii, 
cu o migală învecinată cu obsesia, iar apoi pusă 
în practică de un romancier, ilustrează raporturile 
complexe dintre realitate şi ficţiune, dintre ceea ce 
imaginează personajul şi ceea ce imaginează auto- 
rul intrat în scenă. Totodată parodic şi absurd, psi- 
hologic şi parabolic, textul valorifică ambiguitatea 
subiectului epic, permanenta confuzie a planurilor 
şi a datelor, substituirea între personaje şi măşti 
într-o lume carnavalescă, în care totul este relativ. 
C. reia tema vieţii ca spectacol, exploatată atât de 
des de la comedia renascentistă la piesele lui Luigi 
Pirandello, ca şi jocul borgesian de oglinzi dintre 
realitate şi imaginaţie, într-o construcție complexă 
şi flexibilă. Dovedind spirit şi virtuozitate tehnică, 
autorul are gustul experimentului literar şi pare la 
fel de stăpân pe mijloacele sale când descrie scene 
naturaliste sau când recurge la analize psihologice 
minuţioase, în lungi monologuri interioare de tip 
joycean. Nu lipsită de calităţi estetice, dar marcată 
ideologic se dovedeşte a fi piesa Credinţa (1980; 
Premiul „I.L. Caragiale” al Academiei RSR), scrisă 
parţial în maniera lui Bertolt Brecht. Recurgând la 
procedeele teatrului în teatru şi ale colajului istoric, 
fără un conflict propriu-zis, dar nu şi fără tensiune 

dramatică, piesa propune dezbaterea principale- 
lor momente ale domniei lui Carol într-un proces 
literar alert, în care se confruntă personaje istorice 
reale din trecut şi altele actuale. Reconstituirea 
istorică se face prin orchestrarea polifonică inge- 
nioasă a diferitelor puncte de vedere asupra pro- 
blemelor naţionale vitale prin prisma evenimen- 
telor care au marcat începuturile istoriei moderne 
a României, mai cu seamă în câştigarea indepen- 
denţei de stat. Modalitatea experimentată în volu- 
mul de povestiri Pagini pestrițe (1986), amestec de 
proză scurtă şi de versuri, pare a conveni mai puţin 
autorului. După 1989, prin volume ca Legionarii 
noştri (1997), Marele Manipulator şi asasinarea lui 
Culianu, Ceauşescu, lorga (1999) sau Protocoalele 
Kogaionului (2004), C. se specializează într-o ese- 
istică naționalistă, conspiraţionistă, negaţionistă, 
practicând dezordonat fabulaţia în marginea zvo- 
nisticii alarmiste. 

SCRIERI: Jucătorul de table, Bucureşti, 1971; Carnaval 
la Constanţa, Bucureşti, 1978; Credinţa, Bucureşti, 1980; 
Pagini pestriţe, Bucureşti, 1986; Transilvania. Invincibile 
argumentum, Bucureşti, 1990; Legionarii noştri, Bucu- 
reşti, 1997; Marele Manipulator şi asasinarea lui Culi- 
anu, Ceauşescu, Iorga, Bucureşti, 1999; Papa Ioan Paul 
al II-lea şi România, Bucureşti, 1999; Salonul de reani- 
mare, Bucureşti, 2000; Vin americanii!, Bucureşti, 2001; 
Protocoalele Kogaionului, Bucureşti, 2004; Unu în limba 
română, Bucureşti, 2009. 

Repere bibliografice: Iorgulescu, Scriitori, 271-272; 
Marian Popa, „Carnaval la Constanţa”, SPM, 1979, 
424; Laurenţiu Ulici, Romancierii, RL, 1979, 10; Nico- 
lae Manolescu, Deriziunea romanescului, RL, 1979, 15; 
Diaconescu, Dramaturgi, 303-306; Cubleşan, Civic-etic, 
231-233; Al. Graur, O gramatică raţională, RL, 1983, 
31; Fănuş Neagu, A doua carte cu prieteni, Bucureşti, 
1985, 68-72; Dicţ. scriit. rom., |, 622-624; Ioan Buduca, 
Românismul naţional-cultural, CNT, 1999, 8; Ghiţu- 
lescu, Istoria, 424; Popa, Ist. lit., II, 925-927; Radu Ioanid, 
Despre două cărţi negre și doi negaţioniști ai Holocaus- 
tului, „22”, 2011, 3. A.C. 


COJOCARU, Dragoş (18.X1.1950, Bucureşti), poet. 
Este fiul Victoriei Cojocaru (n. Robescu), cabinieră 
şefă la Teatrul de Comedie din Bucureşti, şi a lui 
Ion Cojocaru, funcţionar. Urmează în oraşul natal 
Liceul „[udor Vladimirescu”. Din 1972 funcţionează 
ca bibliotecar la Biblioteca Academiei Române. A 
debutat în 1978 la revista „Familia” cu un text de 
proză, iar editorial în 1980 cu volumul de versuri 
Serafim băiatul, câştigător al concursului de debut 
al Editurii Cartea Românească. Grupaje de poezii 

i-au fost publicate în „Echinox” și „România lite- 
rară”. În 1978 a organizat şi condus cenaclul literar 
„Emil Botta” de la Biblioteca Academiei Române. 
Poeme inedite i-au fost incluse în Le Cedre bleu. 
Anthologie bilingue de poesie franqaise et roumaine 
- Cedrul albastru. Antologie bilingvă de poezie fran- 
ceză şi română (2004). 

Poezia lui C., începând cu Serafim băiatul, se 
caracterizează prin notație, imagism și fragmen- 
tarism. Textele sunt scurte, concentrate, aparent 
capricioase, dând uneori impresia livrării lacu- 
nare a unui discurs potenţial mai articulat şi mai 
lămurit, decodabil la un nivel pedestru. Omul în 
lume, omul în natură, simţirea, gândirea, senzaţi- 
ile — delicat „notificate”, prin „corespondenţe” ori 
contraste sugestive — animă puternic spaţiul tex- 
tual, altfel zgârcit, al acestei lirici. Un mesaj impli- 
cit de edificare spirituală, de situare existenţială se 
impune fără verbozitate, se degajă peremptoriu, 
dar fără agresivitate. De acest filon ţine şi poemul 
care dă titlul volumului: „Serafim băiatul ucis în 
războaie/ privea cu răbdare apa ce trece/ [...] se 
scălda lăcrimând în ninsori/ transforma în culori/ 
imensul timp ce nu trecea”. În alte producţii pot fi 
constatate mai viguroase accente gnomice, even- 
tual lapidare parabole. O generoasă prezentare 
a poeziei lui C. a fost formulată de N. Steinhardt, 
care îi detecta „izvorul imagistic” în pictura extrem 
orientală, iar „izvorul arhitectonic” în formula Jess 
is more. 

SCRIERI: Serafim băiatul, Bucureşti, 1980; Între cer şi 
oglinzi, Bucureşti, 1992. 

Repere bibliografice: Nicolae Manolescu, Jon Stratan şi 
alții, RL, 1981, 24; Constanţa Buzea, „Serafim băiatul”, 
AFT, 1983, 9; Steinhardt, Critică, 112-115; Nicolae Oprea, 
Momentul 1980, ARG, 1984, 11; Cornelia Ştefănescu, Tra- 
iectorii „între cer şi oglinzi”, JL, 1992, 31-34. N.Br. 


COJOCARU, Dragoș (8.[X.1968, lași), comparatist, 
traducător. Este fiul Magdei Cojocaru (n. Faifer), 
funcţionară, și al lui Liviu Cojocaru, inginer. După 
absolvirea Liceului „Dimitrie Cantemir” din Iași, 
urmează Facultatea de Litere, secţia italiană-spa- 
niolă, a Universităţii „Al. |. Cuza”, luându-şi licenţa 
în 1995, iar doctoratul în 2005. Din 1996 este cadru 
didactic, avansând până la gradul de conferențiar 
la Catedra de limbi clasice, italiană şi spaniolă a 
facultății pe care a terminat-o. În 2012 devine direc- 
tor al Departamentului de limbi şi literaturi străine 
al aceleiași facultăți. Este membru al Societăţii 

de Limbi Clasice din România, secretar de redac- 
ție la „Convorbiri literare” (din 2001), redactor la 
revista „Poezia” (2001-2006), redactor-şef adjunct 
la „Analele ştiinţifice ale Universităţii «Al. |. Cuza» 
din laşi”, secţia limbi şi literaturi străine (din 2005). 
Debutează la „Convorbiri literare” în 1999. 
Volumul de debut al lui C., Suavul suspin (2004), 
subintitulat Studii şi eseuri, ar presupune o tratare 
în stil academic a unor teme destinate specialişti- 
lor sau, în orice caz, iniţiaţilor în codurile literaturii 
medievale. Autorul este însă un eseist în vechea tra- 
diţie, care pune la lucru nu numai erudiţia, ci și un 
simț al ludicului sesizabil de la nivelul interpretării 
la cel stilistic. O primă secţiune a cărţii, intitulată 
Lacrimi de literatură, însumează, după explicitările 
paratextuale ale autorului, „câteva studii dedicate 
expresiei sentimentale în literatura europeană (din 
Evul Mediu până la epoca barocului), lirică şi epică, 
începând cu hispanicele jarchyas şi continuând cu 
Chanson de Roland şi Cantar del mio Cid, spre a 
se opri, pentru moment, la Giambattista Marino”. 
Acesta este, de fapt, compartimentul cel mai solid 
al cărţii. Comentând anumite scene clasice, C. per- 
cepe teatralitatea situaţiilor-cheie, fermecătoare 
prin însăşi artificialitatea gesturilor ce le compun. 
De pildă, Carol cel Mare, contemplând câmpul 
de luptă acoperit de leşuri, „îşi smulge barba cum 
hom ki est iret, în vreme ce, împrejurul său, un leşin 
colectiv de 20 de mii de cavaleri completează atmo- 
sfera de dezolare postparoxistică”. În Cantar del mio 
Cid eroul exemplar este surprins cum, „îmbrăţișân- 
du-şi majoritatea feminină a familiei, se dedă la rân- 
du-i ritualului lacrimant, «plângând din ochi atât de 
tare, în timp ce suspină» după standardele (încă) 
în vigoare”. Nu este nimic ireverenţios în aceste 
comentarii amuzate, căci ele scot în evidență tema 
principală a studiilor: eroicul obliga la o retorică 
specifică, eroismul presupunea obedienţa faţă de o 
anumită normă de sensibilitate, după cum și iubirea 
Evului Mediu urmărea un scenariu retoric, un tipic 
al unor gesturi astăzi perimate. Alt capitol al lucrării 
încearcă să aducă în contemporaneitate practicile 
scripturale analizate în prima parte, prin grațioa- 
sele poeme ale unui virtuoz marchiz de Zubizarreta, 
alter ego al autorului care devine, astfel, personaj în 
propria-i carte. Natura în „Divina Comedie” (2005) 
reprezintă proba maturității și a erudiției cercetăto- 
rului. E un studiu comparatist autentic, care își pro- 
pune să analizeze, trimițând sistematic la sursele 
Antichității sau la cele ale medievalității creștine, 

formele naturale (regnul mineral, botanica, bestia- 
rul și zoologia) ilustrate în călătoria iniţiatică din 
opera lui Dante. Intenţiile metodologice sunt tra- 
sate net, prin disocierea naturii fenomenologice de 
„natura înţeleasă ca produs generic al creaţiei”, stu- 
diul concentrându-se firesc asupra aspectului sim- 
bolic, alegoric al elementelor naturale. Se vizitează, 
astfel, o imensă tradiție, cu două orientări majore: 
pe de o parte, cea a epicii latine (Vergiliu, Horaţiu, 
Lucan, Ovidiu), pe de alta, cea biblică, specifică 
epocii medievale. De fiecare dată se subliniază, prin 
atente comentarii de text, unicitatea lui Dante. Toate 
sursele sunt consultate în versiunea originară, tri- 
miterile sunt abundente și deloc forțate. În plus, ca 
o trăsătură care îl particularizează, C. reușește şi aici 
să combine optim erudiția academică și stilul ludic, 
ironic, ceea ce face ca universul lui Dante să devină 
chiar agreabil și pentru cititorul neinițiat în istoria 
din spatele alegoriei. Cartea reprezintă o contribu- 
ție a italienisticii românești la bibliografia dantescă. 
În ultimii ani C. semnează numeroase studii și cro- 
nici cu amplă deschidere interdisciplinară, scrise cu 
același har. Este și un productiv și inspirat traducă- 
tor din italiană și spaniolă, printre cărțile transpuse 
numărându-se scrieri de Umberto Eco, Alessandro 
Baricco, Arturo Perez-Reverte, Carlos Ruiz Zafân, 
Mario Vargas Llosa. 

SCRIERI: Suavul suspin, laşi, 2004; Natura în „Divina 
Comedie”, lași, 2005. Traduceri: Omul medieval, coordo- 
nator Jacques Le Goff, Iaşi, 1999; Omul Renaşterii, coor- 
donator Eugenio Garin, Iaşi, 2000; Omul baroc, coordo- 
nator Rosario Villari, Iaşi, 2000; Omul roman, coordona- 
tor Andrea Giardina, Iaşi, 2001; Umberto Eco, În căutarea 
limbii perfecte în cultura europeană, laşi, 2002; Franco 
Cardini, Europa şi Islamul. Istoria unei neînțelegeri, laşi, 
2002; Gustavo Adolfo Becquer, Legende, pref. trad., Iași, 
2003; Paolo Rossi, Naşterea ştiinţei moderne în Europa, 
Iaşi, 2004; Arturo Perez-Reverte, Regina Sudului, laşi, 
2004; Umberto Eco, Eugenio Carmi, Trei povestiri, laşi, 
2005; Carlos Ruiz Zaf6n, Umbra vântului, Iaşi, 2005, 
Jocul îngerului, Iaşi, 2009; Fernando Savater, Marele 
Labirint, Chişinău, 2006; Alessandro Baricco, Castele de 
furie, Bucureşti, 2007, Barbarii, Bucureşti, 2009; Julius 
Evola, Misterul Graalului, Bucureşti, 2008; Mario Vargas 
Llosa, Băieții şi alte povestiri, Bucureşti, 2009. 

Repere bibliografice: Doris Mironescu, „Suavul suspin”, 
TP 2005, 5; Dan Mănucă, „Hijo de sus palabras”, CL, 2005, 
11; Bogdan Creţu, Arpegii critice, Iaşi, 2005, 159-165; 
Antonio Patraş, Fragmentarium, laşi, 2006, 69-82; Euge- 
nia Serafini, „Natura în «Divina Comedie»”, „Folium” 
(Roma), 2008, 1; Laszlo Alexandru, „Natura în «Divina 
Comedie»”, TR, 2009, 160. B.C. 

COJOCARU, Mircea  (21.VII.1938, Cernăuţi -— 
31.V.1995, Detroit, SUA), prozator. Este al şaselea din 
cei şapte copii ai Domnicăi (n. Solcan) şi ai lui Pan- 
telimon Cojocaru, pastor neoprotestant. A absol- 
vit liceul la Bucureşti (1959), după care a practicat, 
ca liber profesionist, meseriile de mecanic auto, 
laborant, fotograf. A debutat cu proză în „Cronica” 
(1967). Prima lui carte, romanul Minciuna (1969), a 
fost bine primită de critică. Următoarea, Ramayana. 
Roman zadarnic (1970), de fapt o amplă nuvelă, a 
fost ignorată de comentatori. Romanul Înapoi la 
Savina (1975) continuă Minciuna, ambele fiind con- 
topite şi dezvoltate, cu o nouă distribuire a materiei 
narative, în Risipa (1979). 

Minciuna, cel dintâi roman al lui C., supune 
unor laborioase investigaţii — prin urmărirea unui 
caz — psihologia automistificării. Adolescent devo- 
rat de complexe dostoievskiene, Arhip e un suflet 
care nesuportând existenţa reală, inapt să se inte- 
greze social, adoptă „minciuna” ca mod al izolă- 
rii de lume. Se instalează în ficţiune ca într-o altă 
realitate, asupra căreia exercită puteri demiurgice 
în sens invers, demonic. Îşi creează stări de beati- 
tudine, comiţând, în imaginaţie, răul. Cultivă sordi- 
dul, profanează suavul. Practică sadismul cu efecte 
masochiste. Sfidează frumosul şi etalează progra- 
matic urâtul. Stilistic, această opţiune se exprimă 
în cruzimea relatării. Apar metamorfozări lugubre, 
precum transformarea unei femei în cal. Amoral 
din principiu, personajul străbate fără participare 
afectivă experienţe sexuale deocheate: cu o prosti- 
tuată, cu o epileptică. Prima are sfârşit tanatic. Arhip 
face totul cu o impasibilitate analoagă aceleia a lui 
Meursault, personajul lui Albert Camus, însă disi- 
mulată prin exteriorizări melodramatice, suspecte. 
Pe de altă parte, Minciuna se deosebeşte de Străinul 
lui Camus prin aceea că, în loc de întrebuinţarea 
tehnicii narative comportamentiste, alternează 
introspecţia cu fracturări ale discursului, cu abrevi- 
eri, în genere cu procedări prin care sunt introduse 
echivocul, enigma, confuzia, misterul. Intimidat 
până la traumatizare de mediul înconjurător, în 
care se implică totuşi erotic, insul îşi inventează o 
lume interioară în care poate da curs nestăvilit unei 
vocaţii a cruzimii şi perversităţii, poate imaginară, 
poate reală. Hăţişurile de stări sufleteşti se complică 
prin apariţia, la un moment dat, a sentimentului 
de impostură, de „minciună, şi a unei anxietăţi 
obscure, ce aminteşte de Franz Kafka. Indistincţia 
între situaţiile reale şi cele onirice, întreținută în 

Minciuna şi în Înapoi la Savina, se accentuează în 
Ramayana, roman totalmente oniric, definit în sub- 
titlu prin calificativul „zadarnic”. 


SCRIERI: Minciuna, Bucureşti, 1969; Ramayana. Roman 
zadarnic, Bucureşti, 1970; Înapoi la Savina, Bucureşti, 
1975; Risipa, Bucureşti, 1979; ed. 2, Bucureşti, 1998. 


Repere bibliografice: Nicolae Manolescu, „Minciuna”, 
CNT, 1969, 46; Gabriela Omăt, Formele creatoare ale 
romanului tânăr, RL, 1970, 23; Ilie Constantin, Jocul rea- 
lului cu imaginarul, „Scânteia tineretului”, 1970, 6453; 
Damian, Intrarea, 107-111; Dimisianu, Prozatori, 178- 
183; lon Marcoş, În absenţa epicului, TR, 1975, 50; Vale- 
riu Cristea, Influență şi originalitate, RL, 1976, 4; loan 
Groşan, „Înapoi la Savina”, ECH, 1976, 3; Mircea Con- 
stantinescu, Qui pro quo derizoriu, VR, 1976, 7; lorgu- 
lescu, Scriitori, 190-191; Horia Pop, Ambiguitatea imagi- 
narului, ST, 1980, 9; Gorcea, Structură, 125-126, 187-188, 
194-200; Dicţ. scriit. rom., 1, 624-625; Ulici, Lit. rom., |, 
388-390; Marian Victor Buciu, „Minciuna”, CNT, 1996, 32; 
Dicţ. analitic., IV, 601-603; Popa, Ist. lit., II, 787. D.Mc. 


COJOCARU, Romulus 
(9.VIII.1934, Punghina, 
j. Mehedinţi — 
31.11.2007, Drobeta- 
Turnu Severin), poet, 
prozator. 


Este fiul Mariei (n. Coandă) şi al lui Aristică Cojo- 
caru, ţărani. A urmat Şcoala Pedagogică din Turnu 
Severin (1950-1954) şi Facultatea de Drept a Univer- 
sităţii din Bucureşti (1957-1961), practicând apoi 
avocatura la Balş, Craiova şi Drobeta-Turnu Severin. 
A debutat în 1960, în revista „Luceafărul”, cu poezia 
Recolta. A mai colaborat la „România literară”, 
„Ramuri”, „Lribuna”, „Orizont”, „Cronica”, „Convor- 
biri literare”; a fondat, în anul 2000, revista literară 
mehedinţeană „Caligrat”. 1 s-au acordat Premiul 
Asociaţiei Scriitorilor din Craiova (1977, 1981, 1995, 
2001), Premiul Uniunii Scriitorilor (1984). 
Înscriindu-se într-o lirică de tip confesiv, versu- 
rile lui C. traduc concretul lumii în termenii unei 
realități magice, guvernată de legea simpatiei uni- 
versale, prin intermediul căreia poetului îi este des- 
chisă calea către „sufletul” obiectelor, al anotimpu- 
rilor şi al aştrilor. În placheta de debut, Punct căzut 

(1969), totul apare traversat şi susținut de o stare 
de permanentă tensiune lirică, ce umple spaţiul şi 
se răsfrânge ca durere difuză, „arsură sub coaste” 
sau tristeţe adâncă, inexplicabilă. Inventivitatea 
autorului se manifestă mai cu seamă în prelucrările 
după folclor, unde balada şi blestemul sunt disti- 
late până la a deveni incantaţii lirice pure: „Bată-ne 
ploile şi ardă-ne rugul./ Aducerile aminte să-şi are 
plugul./ Facă-se cerul tămâie, azurul sineală/ Şi 
inima îndoială”. Volumul Vorbele vântului (1981) 
creionează peisaje dominate de arbori, ape, pietre şi 
păsări, a căror contemplare devine sursa unui vita- 
lism molipsitor, a unei bucurii de a trăi născute din 
conştiinţa identităţii originare dintre om şi natură. 
Expresia lirică a sentimentului de comuniune este 
amestecul imaginarului cu realul, în care regnurile 
şi categoriile existenţiale trec una în alta în virtutea 
unor înrudiri secrete, percepute de ochiul atent al 
poetului: „Copacii sunt gata să jure că sunt/ Fiu de 
cal, piatra că sunt fiu/ De copac, caii jură că muma/ 
Mi-e apa şi tatăl un țărm”. Ca prozator, C. aduce în 
prim-plan spaţiul tradițional al satului oltenesc, 
în care, în descendența lui Marin Sorescu, întâm- 
plările sunt puse în scenă de un regizor preocupat 
îndeosebi de autenticitatea limbajului. Pitorească 
şi plină de vervă, limba este aceea care dă naştere 
evenimentului, acesta schimbându-și desfăşurarea, 
conform viziunii moderniste, în funcţie de perspec- 
tiva personajului care vorbeşte. În romanul Ristea 
împărat (1984) tocalizarea unghiurilor narative are 
drept catalizator moartea lui Ristea, preşedintele 
unui CAP de prin părţile Severinului, a cărui perso- 
nalitate provoacă flashback-uri ale diverselor perso- 
naje care participă la înmormântarea sa. Perioada 
evocată este aceea a colectivizării forțate din anii 
'50, în care evenimentele ce încheagă sau dezbină 
comunitatea (conflictul dintre Ristea şi Marin zis 
„Daravelă”, declanşat de refuzul acestuia din urmă 
de a-şi da boii la colectiv, nunta ratată a copilului lui 
Ristea) sunt punctate de locurile comune ale ideo- 
logiei oficiale comuniste: superioritatea agriculturii 
colectivizate, intervenţiile luminate ale secretaru- 
lui de partid sau solidaritatea marxistă a ţăranilor 
şi muncitorilor în lupta de clasă. Împărații (1985), 
Nunta (1986) şi Întoarcerea (1987) reiau, în maniera 
Moromeţilor, destinul „exemplar” al lui Ristea şi al 
lumii pe care o reprezintă, de data aceasta autorul 
concentrându-şi interesul asupra perioadei celui 
de-al Doilea Război Mondial şi a celei imediat 
următoare, marcată de începuturile colectivizării. 

Împărații propune o proză mai matură, în care 
limbajul oltenesc frust, de o prospeţime şi autenti- 
citate stilistică remarcabile, construieşte din câteva 
replici personaje precum Capmare, ţăranul care s-a 
întors mutilat de la Cotul Donului, Ghimpău, poli- 
țaiul satului, şi, bineînţeles, Ristea, devenit aici din 
primar preşedinte de „ceape”. Bastardul (2002) este 
un roman pentru şi despre tineret, punând în dez- 
batere destinul dramatic al unui adolescent crescut 
la casa de copii. Anul 2002 este extrem de prolific 
pentru C. 1907 e un poem rapsodic, după model 
arghezian, Elena stă sub zodia bacoviană („Acum 
o altă toamnă se târăşte pe brânci,/ O altă durere 
să-şi sape mormânt”), ca şi volumul Din dragoste 
(„Nu pot să gândesc la altceva în afară de/ Faptul că 
etoamnă, că mă simt spânzurat de gâtul toamnei”); 
nevroze de toamnă obsedante apar şi în Nimicuri; 
de asemenea, suferinţa fizică şi sufletească e sen- 
timentul dominant în Singur, C. dovedindu-se a fi, 
cum afirmă Constantin Cubleşan, „un poet al stări- 
lor afective, al trăirilor existenţiale cu o intensitate 
capabilă a scurtcircuita idei şi sentimente într-o 
comunicare de sine vibrantă, năvalnică, dar mereu 
copleşită de imagini, de viziuni”. 

SCRIERI: Punct căzut, Bucureşti, 1969; Apărătorul se 
apără, Cluj-Napoca, 1974; Poeme, Bucureşti, 1975; Flori 
de mac, Craiova, 1977; Apărătorul în derută, Timişoara, 
1979; Clar de pământ, Bucureşti, 1979; Apărătorul acuză, 
Craiova, 1981; Vorbele vântului, Bucureşti, 1981; Stihuri, 
Bucureşti, 1982; Ristea împărat, Craiova, 1984; Impă- 
rații, Bucureşti, 1985; Nunta, Bucureşti, 1986; Intoarce- 
rea, Craiova, 1987; Poveste de dragoste, Bucureşti, 1988; 
Părinţii, Bucureşti, 1989; Apărătorul şi zeița, Craiova, 
1992; Femeia, precum un şarpe, Craiova, 1992; Noaptea 
lupilor, Bucureşti, 1993; Pasărea albă, Timişoara, 1997; 
Cuibul de rândunică, Bucureşti, 1998; Duminica mirilor, 
Timişoara, 1999; Gura lumii, I-IV, Drobeta-Turnu Severin, 
2000; Dans, Drobeta-Turnu Severin, 2001; Poeme, Dro- 
beta-Turnu Severin, 2001; Truisme, Drobeta-Turnu Seve- 
rin, 2001; Telurice, Craiova, 2001; Veruste, Drobeta-Turnu 
Severin, 2001; Bastardul, Drobeta-Turnu Severin, 2002; 
Cadran, Drobeta-Turnu Severin, 2002; Din dragoste, Dro- 
beta-Turnu Severin, 2002; Elena, Drobeta-Turnu Severin, 
2002; Neodihnă, Drobeta-Turnu Severin, 2002; Nimicuri, 
Drobeta-Turnu Severin, 2002; Poezii, Drobeta-Turnu 
Severin, 2002; Prin lacrimi, Drobeta-Turnu Severin, 2002; 
Răstimp, Drobeta-Turnu Severin, 2002; Singur, Drobe- 
ta-Turnu Severin, 2002; 1907, Drobeta-Turnu Severin, 
2002; Fobie, Drobeta-Turnu Severin, 2003. 


Repere bibliografice: Laurenţiu Ulici, „Stihuri”, CNT, 
1982, 48; Mircea Iorgulescu, Olteneşte, RL, 1985, 19; loan 
Holban, „Împăraţii”, CRC, 1985, 32; Marian Papahagi, 

Un roman rustic, TR, 1987, 5; Mircea Iorgulescu, Scrii- 
torul ca personaj, RL, 1987, 40; Dumitru Micu, „Poveste 
de dragoste”, RL, 1989, 3; Valentin Taşcu, „Părinţii”, ST, 
1989, 9; Dicţ. scriit. rom., L, 625-626; Barbu Cioculescu, 
Să nu te pui cu Ristea!, LCE, 2001, 7; Constantin Cuble- 
şan, De la tradiție la postmodernism, Drobeta-Turnu 
Severin, 2005, 28-73. L.H. 


COLAC, Tudor (10.[11.1948, Dumeni-Cernăuţi), 
folclorist. După studii universitare de filologie şi 
jurnalism (1965-1970) şi studii muzicale urmate, 
la seral, la Chişinău (1965-1969), C. este, succesiv, 
conferenţiar la Universitatea de Stat din Chișinău 
(1970-1977) în cadrul Catedrei de teorie şi practică 
a presei, şeful Secţiei de folclor şi etnografie din 
Ministerul Culturii (din 1980), director în Ministe- 
rul Culturii (din 1980), director al Centrului Naţio- 
nal de Creaţie Populară (1990-1999), conferenţiar 
la Institutul de Arte din Chişinău, cercetător şti- 
inţific la Institutul de Literatură şi Folclor al Aca- 
demiei de Ştiinţe a Republicii Moldova (din 1999). 
Face parte din colegiul de redacţie al „Revistei de 
etnologie” din Chişinău, colaborează la „Cultura”, 
„Literatura și arta”, „Metaliteratură”, anale universi- 
tare ș.a. 1 s-au acordat numeroase distincții, printre 
care Ordinul de Onoare (2010). 

În Hronic de familie (1987) şi în teza de doctorat, 
Familia — vatră a spiritualităţii româneşti, susținută 
în 1999 la Cluj-Napoca şi publicată în 2005, C. oferă 
o imagine de ansamblu a spiritualităţii familiei, por- 
nind de la tradiţia romană şi cea teologică spre cea 
românească tradiţională. Pe baza bogatelor obser- 
vaţii directe şi a cercetărilor speciale întreprinse în 
majoritatea satelor basarabene şi într-un însemnat 
număr de aşezări româneşti aflate acum în Ucraina, 
în regiunea Cernăuţi, în cea transcarpatică şi în 
Odessa, C. produce multe dovezi care certifică rezis- 
tența unor tradiţii româneşti în pofida tuturor con- 
diţiilor defavorabile. Pornind de la ideea că familia 
a fost dintotdeauna „modelul generator de cultură 
şi civilizaţie”, C. propune o perspectivă de abordare 
complexă, modernă şi suplă, în care observaţiile 
proprii sunt puse permanent în relaţie cu rezultatele 
similare ale unor cercetări întreprinse în România şi 
în alte spaţii. În lucrări precum Sărbătoarea izvoare- 
lor (1986) şi Scena artistului amator (1988) autorul 
examinează obiceiuri şi sărbători populare. 
SCRIERI: Sărbătoarea izvoarelor, Chişinău, 1986; Șeză- 
toarea, Chişinău, 1986; Hronic de familie, Chişinău, 
1987; Scena artistului amator, Chişinău, 1988; Sorcove de 

lumină. Consemnări, articole şi studii etnofolclorice, Chi- 
şinău, 2001; Rădăcinile eterne ale folclorului. Rapsodul 
Nicolae Botgros la 50 de ani, Chişinău, 2003; Eu îmi cânt 
cântecul meu. Interpretul de folclor Mihai Ciobanu, Chi- 
şinău, 2003; Un distins folclorist: Nicolae Băieşu. Biobi- 
bliografie, Chişinău, 2004; Familia: valori și dimensiuni 
culturale, Chișinău, 2005; Sub semnul cinegeticii: istorie, 
mitologie, folclor, Chișinău, 2005; Cinegetica. Dicţionar 
explicativ, Chișinău, 2010; La izvorul dorului. Migraţia 
folclorică a satului Oniţcani, Chişinău, 2010. Culegeri: 
Sorcove de lumină, Chișinău, 2000; Drag îmi e să fac 
armata. Din folclorul taberei militare, Bucureşti-Chişi- 
nău, 2002; Nistrule, apleacă-ţi malul. Folclor poetic din 
Transnistria, Chișinău, 2004; La izvorul dorului. Folclor 
din Oniţcani, pref. edit., Chișinău, 2004; Ținutul Criule- 
nilor. Vetre etnofolclorice, Chișinău, 2005; Folclorul româ- 
nesc de la est de Nistru, de Bug, din nordul Caucazului, 
I-II, Chișinău, 2007-2009. 

Repere bibliografice: [Tirdor Colac], VBA, 2003, 3 (grupaj 
special); Datcu, Dicţ. etnolog., 248-249; Nicolae Băieșu, 
Tudor Colac — etnolog de vocaţie, LA, 2008, 10; Dicţ. Chiși- 
nău, 160-161; Datcu, Pagini, 77-80. I.D. 


COLECTORUL LITERAR PENTRU AMBE SEXE, 
revistă apărută săptămânal la Piatra Neamţ, între 
2 ianuarie şi 20 februarie şi între 22 mai şi 5 iunie 
1877. Din acest periodic, care îşi propunea să 
publice romane, nuvele, varietăţi şi anecdote, 
s-au scos zece numere, redactate şi tipărite cu 
deosebită îngrijire. Administrator şi redactor era 
N. Miculescu, publicist informat, cum dovedeşte 
literatura pe care o traduce. La revistă au colabo- 
rat Calistrat Hogaş, Grigore Melidon, S. Miculescu 
şi N.V. Scurtescu, fiecare dintre ei semnând ver- 
suri. În afară de N. Miculescu, autor şi de fabule 
scrise cu oarecare spirit, mai traduceau I. Dimi- 
triu şi I. Costescu, primul din Ponson du Terrail, 
iar al doilea din Eugene Sue. Redactorul revistei 
tălmăceşte din Derjavin, Schiller, precum şi din 
mai puţin cunoscuţii E Sirana, E.I. Richter şi G. 
Richardt, în timp ce S. Miculescu transpunea Mar- 
silieza în versuri avântate. R.Z. 


COLECŢIA „POVESTIRI ȘTIINŢIFICO-FANTAS- 
TICE”, publicaţie apărută la București, bimen- 
sual, între 1 octombrie 1955 și aprilie 1974, edi- 
tată de revista „Știință și tehnică”, totalizând 466 
de numere. Redactor, coordonator și animator: 
Adrian Rogoz. O încercare de continuare s-a 
produs după 1989 sub titulatura „Anticipația — 
Colecţia «Povestiri știinţifico-fantastice»” și tot sub 
patronajul revistei „Știință și tehnică”, pornindu-se, 

simbolic, de la numărul 467, și ajungându-se până 
la numărul 578, publicat în 2006. Printre redacto- 
rii-șefi s-au numărat Mihai-Dan Pavelescu, Adrian 
Bănuţă și Aurel Cărășel. La sfârșitul lui 2012 Edi- 
tura Nemira a reluat publicaţia sub titlul „Colecţia 
de povestiri știinţifico-fantastice (CPSF) Anticipa- 
ţia”, redactor-șef fiind Ana Antonescu. De-a lungul 
timpului au apărut, adesea întinse pe mai multe 
numere, principalele scrieri ale SF-ului românesc 
din anii '50-'60, publicația - adevărată matrice 
formatoare pentru versiunea autohtonă a genului 
- jucând simultan rolul de declanșator, laborator, 
cenaclu. Evoluţia ei a coincis cu maturizarea trep- 
tată a literaturii științifico-fantastice din România, 
marcând progresul de la naivităţile ultraideologi- 
zate ale începutului către lucrări relativ profesio- 
nalizate (deși presiunea ideologicului nu a reușit să 
atingă cote insignifiante). În primele două numere 
a fost publicată nuvela Meteoritul de aur de Octa- 
vian Sava, ulterior apărând lucrări de Adrian 
Rogoz, Mihail Sadoveanu (Cuibul invaziilor), Max 
Solomon și I.M. Ștefan (Sahariana), Victor Eftimiu 
(Pe urmele zimbrului), Sergiu Fărcășan (0 iubire 
din anul 41042), lon Marin Sadoveanu (Sistemul 
celor 24 de sori), Camil Baciu (Experienţa „Colom- 
bina'”), Romulus Bărbulescu și George Anania 
(Constelaţia din ape), lon Mînzatu și Gheorghe 
Săsărman (Catastrofa mezonică), Vladimir Colin 
(Cetatea morţilor), Alexandru Andriţoiu (Elixirul 
tinereţii) etc. La nivel de traduceri, ponderea texte- 
lor din lagărul sovietic permite doar sporadic stre- 
curarea unor autori francezi și anglo-saxoni; Philip 
K. Dick (Foster, ești mort!) şi Robert A. Heinlein 
(Veghe îndelungată) intraseră în atenţie de altfel 
încă din numărul 82. Revista a făcut loc și unor arti- 
cole de critică aplicată sau teoretică. ML. 


COLESNIC, Iurie (12.VIII.1955, Dereneu-Ungheni), 
poet, istoric literar. Este fiul Liubei Colesnic (n. 
Scurtu) şi al lui Vsevolod Colesnic, învăţători. A 
urmat Facultatea de Mecanică la Universitatea 
Tehnică din Chişinău (1973-1978). Învățător, refe- 
rent la o societate, profesor de tehnologie, corector 
şi redactor la „Scânteia leninistă”, în 1987 devine 
redactor-şef, apoi director artistic la Studioul Ani- 
mafilm, din 1991 director al Centrului Naţional 
de Studii Literare şi Muzeografie „Mihail Kogălni- 
ceanu”, din 1995 director al Editurii Museum, din 
1997 director al Complexului Muzeistic al Chişină- 
ului. Concomitent, conduce alte câteva edituri şi 

este redactor-şef la mai multe reviste. În 2009 este 
ales deputat în Parlamentul Republicii Moldova. 
Începând din anii '90, participă, uneori în calitate 
de coordonator, la elaborarea a numeroase lucrări 
colective cu caracter enciclopedic, dedicate în spe- 
cial literaturii, culturii. A fost distins cu Premiul 
Uniunii Scriitorilor din Republica Moldova (1993, 
1997, 2000, 2005), Premiul Salonului Naţional de 
Carte, lași (1997) și Chișinău (1998, 2002). 

C. a debutat în 1977 la revista „Nistru”, iar edito- 
rial cu o carte pentru copii, Puiul îndrăzneț (1980), 
revenind în timp şi cu alte pagini dedicate celor 
mici — Țara cu luceferi (1986), Învăţ să zbor (1992) 
ş.a. Prin plachetele Arheologii interioare (1991), 
Spirala lui Arhimede (1994) ş.a., s-a afirmat ca poet 
care mizează pe elementul surpriză al finalului, pe 
miniaturalul senzorial sugestiv. Este şi un cercetă- 
tor migălos, aplecat asupra arhivelor neexplorate 
încă, asupra fenomenului literar şi, mai larg, cul- 
tural basarabean interbelic. În eseurile din Doina 
dorurilor noastre (1990) realizează un „itinerar-me- 
morial liric” în viaţa şi activitatea poetului Alexie 
Mateevici, propunând o contribuţie documentară 
importantă. Personalităţi marcante ale culturii 
basarabene sunt prezentate în Basarabia necu- 
noscută (-IX, 1993-2012), o lucrare de anvergură 
unică în felul ei, care a fost apreciată şi premiată 
nu numai pentru volumul de muncă inclus, ci mai 
cu seamă pentru importanţa rezultatelor ivite din 
cercetările complexe ale autorului ei. C. apelează 
preponderent la portret şi la schiţa bibliografică, 
punând în valoare manuscrise documente şi cărţi 
ale scriitorilor, compozitorilor, feţelor bisericeşti, 
la care se referă - Leon Donici-Dobronravov, Pan 
Halippa, Alexandru Cristea, Mihail Berezovschi, 
Gavriil Bănulescu-Bodoni ş.a. Complementar, mai 
scrie, cu aceeaşi dăruire de istoriograf şi istoric lite- 
rar, monografii despre C. Stere, Pan Halippa ş.a., se 
ocupă de scriitorii de la „Viaţa Basarabiei”, evocă 
etape din destinul oraşului Chişinău şi al oameni- 
lor lui, îngrijeşte ediţii din N. Iorga, Leon Donici, 
Dumitru Moruzi, Pan Halippa, Gh. Bezviconi ş.a. 
SCRIERI: Puiul îndrăzneţ, Chişinău, 1980; Țara cu 
luceferi, Chişinău, 1986; Arta memoriei, Chişinău, 1987; 
Doina dorurilor noastre. Itinerar- memorial liric, Chişi- 
nău, 1990; ed. 2, Chişinău, 2007; Arheologii interioare, 
Chişinău, 1991; Învăţ să zbor, Chişinău, 1992; Basarabia 
necunoscută, I-IX, Chişinău, 1993-2012; Spirala lui Arhi- 
mede, Chişinău, 1994; Necazul ariciului, Chişinău, 1996; 
Sfatul Ţării, Chişinău, 1998; Constantin Stere, profetul 

nemuririi noastre, Chişinău, 2005; Pantelimon Halippa, 
apostolul Unirii, Chişinău, 2006; Enigma Petre Draganov, 
Chişinău, 2006; Note din Arca lui Noe, Chişinău, 2006; 
Pământenia basarabeană de la Dorpat, prima organizație 
naţională, Chişinău, 2008; O călăuză veşnică a ţărănimii 
- Moş Ion Codreanu, Chişinău, 2009; Chişinăul din amin- 
tire, pret. Lidia Kulikovski, Chişinău, 2011; Timp şi istorie. 
Autori de la „Viaţa Basarabiei”, pref. Lidia Kulikovski, Chi- 
şinău, 2011; Chișinăul şi chişinăuenii, pref. Lidia Kuli- 
kovski, Chişinău, 2012. 

Repere bibliografice: Ion Ciocanu, Dincolo de literă, LA, 
1992, 1 octombrie; Eugen Lungu, Mandat pentru ieşirea 
din anonimat, LA, 1994, 6 ianuarie; lon Ciocanu, Dovadă 
a românităţii noastre, LA, 1994, 14 iulie; Vasile Ţepor- 
dei, „Basarabia necunoscută”, LA, 1995, 27; Cimpoi, Ist. 
lit. Basarabia, 255; [Iurie Colesnic], LA, 2005, 18 august 
(grupaj special); Ion Ciocanu, Salahorind..., Chişinău, 
2008, 199-201; Dicţ. Chişinău, 161-163; Vitalie Răileanu, 
Totul la prezent, Chişinău, 2010, 28-32. I.C. 


COLIN, Vladimir (1.V.1921, Bucureşti — 6.XI1.1991, 
Bucureşti), prozator, traducător. Este fiul Ellei (n. 
Pauker) şi al lui Lazăr Colin, funcţionar. C. (al cărui 
nume la naştere era Jean), învaţă la Liceul „Cante- 
mir Vodă” din Bucureşti, absolvit în 1944, urmând 
apoi un an la Facultatea de Litere şi Filosofie a 
Universităţii bucureştene. În 1943 se căsătorește 
cu Nina Cassian, de care se va despărţi în 1948. Va 
fi activist al CC al UTC şi redactor la Editura CC a 
UTC (1945-1946), redactor la Radio (1946-1947), 
la „Revista literară” (1947), secretar general de 
redacţie la „Flacăra” (1948-1950), redactor din 
1958, iar din 1970 secretar general de redacţie la 
„Viaţa românească”. Debutează cu poemul Mani- 
fest în ziarul „Victoria”, în 1944 (semnând Ştefan 
Colin), iar prima carte, 27 poeme, îi apare în 1947. 
După o activitate nerelevantă ca poet şi autor de 
proze realist-socialiste, devine unul dintre cei mai 
importanţi reprezentanţi ai basmului cult şi pio- 
nier al prozei science-fiction și fantasy, recunoscut 
ca unul dintre întemeietorii genului în literatura 
română. Primeşte numeroase premii literare şi 
recunoaşteri internaţionale: Premiul de Stat (1953), 
Premiul Asociaţiei Scriitorilor din Bucureşti pentru 
volumul Capcanele timpului (1972) şi pentru 
romanul Babel (1978), trei premii EUROCON, con- 
ferite de Societatea Europeană de Science-Fiction, 
Medalia de Aur la Poznan (Polonia, 1976), Premiul 
Europa pentru cel mai bun roman la Stresa (Italia), 
pentru Babel, Marele Premiu la San Marino pentru 
întreaga operă (1989), Premiul Provincia di Trento, 

acordat de Universitatea din Padova (Italia), pentru 
creaţia în domeniul basmului (1980) ş.a. 

Doi scriitori, aproape fără legătură unul cu celă- 
lalt, s-au succedat în biografia lui C. Dintre ei, acti- 
vistul cultural, poet şi prozator, care scria conform 
imperativelor anilor '48—'50 din secolul trecut este 
astăzi uitat. La începutul deceniului al şaselea are 
loc o cotitură esenţială în viaţa scriitorului: con- 
tactul cu basmul de pe toate meridianele, popu- 
lar şi cult. 1 se revelă astfel un spaţiu al exercitării 
libere a imaginaţiei şi posibilitatea de a descoperi 
funcţionarea perenă a structurilor arhetipale. Nu 
va mai părăsi tărâmul imaginaţiei şi va profita din 
plin de libertăţile genului fantastic pentru a scrie 
o operă de moralist sceptic şi ironic, deghizat în 
inventator de motive şi de lumi ştiinţific utopice. 
Specialiştii SF au calificat prozele lui C. drept sci- 
ence fantasy, ceea ce s-ar putea traduce drept „fan- 
tezie desfăşurată sub pretext ştiinţific”. El a ilustrat 
genul atât în proza scurtă, cât şi în roman. Foarte 
adesea însă imaginile aparţin mai curând suprare- 
alismului, eliberează pulsiuni subconştiente refu- 
late şi folosesc legile de constituire a visului — sim- 
bolizare, condensare, deplasare - pentru a construi 
alegorii, fabule ale condiţiei umane. În Imposibila 
oază (1984), de exemplu, cineva care e luat drept 
Tiberiu, dar care se numeşte Ilarion (nume utilizat 
în mai multe povestiri: e cel ilar, cel care produce 
ilaritate şi care tratează lumea ca pe o ilară iluzie), 
nimereşte într-un castel-ospiciu, unde e primit cu 
o indiferentă politeţe, de persoane care fac ges- 
turi inexplicabile de la început până la sfârşit (i se 
aruncă în faţă cu fulgi, asistă la un mic dejun), ceea 
ce îi prilejuieşte anamneza unor scene din adoles- 
cenţă, acelea reale: reacţia unei sărmane profe- 
soare de franceză când o anunţă că deocamdată nu 
îi poate plăti lecţiile. Personajul rătăceşte printr-un 
labirint („Sunt propriul meu Minotaur”), unde se 
va lovi de o sârmă electrică şi va muri, probabil 
scufundat în pământ. Ultima oază este numai un 
purgatoriu. Motivele fundamentale ale literaturii 
ştiinţifico-fantastice fiind identice cu ale textelor 
mitic-arhetipale, prozatorul scrie despre ieşirea 
din spaţiul perceptibil şi din timpul istoric, despre 
corespondenţa cu spaţiul-timp al prototipurilor, 
despre pluralitatea universurilor, despre conşti- 
inţa de sine a celui ce îşi descoperă structura arhe- 
tipală, replasând teme şi situaţii mitic-mistice în 
decor SF şi descriind plasarea în lume a unui per- 
sonaj al scriitorului în funcţie de situaţiile descrise 

în listele anistorice. Într-o vreme când numele lui 
Mircea Eliade era sub interdicţie, când proza lui 
V. Voiculescu era menită unei circulații restrânse, 
C. a dominat un sector al literaturii cu tradiţie în 
proza autohtonă, adaptându-l la cerinţele tehnicii 
moderne, Dinţii lui Cronos (1975), bunăoară, fiind 
un volum de referinţă. Personajul este un arhetip, 
adesea purtând şi un nume simbolic: Ulise călăto- 
rul — ce se reîntoarce din Ithaca la Troia, alchimis- 
tul Tristan — ce se volatilizează din fața oamenilor 
regelui veniţi să-i ceară aurul produs, vrăjitoarea 
Mela, „cea neagră” — care naşte lumile pieritoare 
prin puterea gândului, iar el, personajul, evolu- 
ează în situaţii ce dobândesc caractere arhetipale. 
Capacitatea scriitorului de a inventa astfel de situ- 
aţii pare inepuizabilă, pornind de la cele cu trăsă- 
turi de fabulă (un copil priveşte atent la musafirii 
părinţilor săi şi descoperă ceea ce ştia, anume că 
orice căsătorie e o unitate de contrarii, aşa că băr- 
batul venit în vizită e un vulpoi însurat cu o găină, 
aşa cum tatăl lui e un lup însurat cu o oaie; nue 
nici o mirare că pe fondul unei foarte banale con- 
versaţii mondene vulpoiul se repede şi soarbe oul 
pe care găina tocmai l-a depus pe fotoliu) şi mer- 
gând până la caleidoscopica, ameţitoarea rotire a 
unor lumi virtuale, fiecare alcătuită după altă lege. 
Himera lui personală este „omul multiplu”, vieţu- 
ind în spaţii nu cu trei, ci cu mai multe dimensi- 
uni, în afara timpului. A te sustrage „dinţilor lui 
Cronos” evadând în arhetip reprezintă impulsul 
originar din care se nasc lumile multiple ale lui C. 
De aceea, actul magic (nenumit astfel, dar descris 
în efectele lui) este pivotul în jurul căruia se rotesc 
conflictele. Magicianul, vrăjitorul, dar mai ales vră- 
jitoarea (feminismul în toate ipostazele lui, de la 
inocenţă la adânca iniţiere, este întotdeauna legat 
de fascinanta, seducătoarea magie) sunt personaje 
în decoruri proiectate în viitor şi în posibil, ceea 
ce le asigură atemporalitatea. Complementar, C. 
a tradus şi a îngrijit o antologie a anticipaţiei fran- 
ceze contemporane, Un pic de neant (1970), și o 
antologie în limba franceză a SF-ului românesc, 
Les Meilleurs histoires de science-fiction roumaine 
(1975). De asemenea, a tradus din Jules Verne, 
Andre Gide, Gerard Klein ș.a. 

SCRIERI: 27 poeme, Bucureşti, 1947; Flăcări între cer şi 
apă, Bucureşti, 1950; Pânzele vremii, Bucureşti, 1951; 
Cormoranul pleacă pe mare, Bucureşti, 1951; În spatele 
frontului, Bucureşti, 1951; Soarele răsare în Deltă, Bucu- 
reşti, 1951; Basme, Bucureşti, 1953; ed. 5, Bucureşti, 1979; 

Nemaipomenita bătălie dintre Papură-Împărat şi Pintilie, 
Bucureşti, 1953; Toroiman, Bucureşti, 1954; Problemele şi 
drumurile basmului cult, Bucureşti, 1955; Torpilorul roşu, 
Bucureşti, 1956; Poveștile celor trei mincinoşi, Bucureşti, 
1956; Zece poveşti pitice, Bucureşti, 1957; Basmele Omului, 
Bucureşti, 1958; Întoarcerea pescăruşului, Bucureşti, 1959; 
Legendele Ţării lui Vam. O mitologie a Omului, Bucureşti, 
1961; A zecea lume, Bucureşti, 1964; Viitorul al doilea, Bucu- 
reşti, 1966; Povestea scrisului. Enciclopedie ilustrată pentru 
copii şi tineret, Bucureşti, 1966; Pentagrama, Bucureşti, 
1967; Dincolo de zidul de neon, Bucureşti, 1968; Un peşte 
invizibil şi 20 de povestiri fantastice, Bucureşti, 1970; Poveşti 
de buzunar, Bucureşti, 1971; Capcanele timpului, Bucureşti, 
1972; Dinţii lui Cronos, Bucureşti, 1975; Grifonul lui Ulise, 
Bucureşti, 1976; Babel, Bucureşti, 1978; Timp cu călăreț şi 
corb, Bucureşti, 1979; Imposibila oază, Bucureşti, 1984; Xele, 
motanul din stele. O uluitoare aventură povestită pe înde- 
lete în nouă capitole complete, Bucureşti, 1984; Şase brățări 
pentru gleznă, Bucureşti, 1987. Traduceri: Vladimir Maia- 
kovski, Poemul lui Octombrie, Bucureşti, 1945; PP Erşov, 
Căluţul cocoşat, Bucureşti, 1948; Pierre-Jean de Beranger, 
Cântece alese, Bucureşti, 1958; Claude Tillier, Unchiul meu 
Benjamin, pref. Zoe Dumitrescu-Buşulenga, Bucureşti, 
1964; Jules Verne, Castelul din Carpaţi, Bucureşti, 1967; 
Andr€ Gide, Paludes. Prometeu rău înlănţuit, pref. trad., 
Bucureşti, 1969; Un pic de neant. Antologie a anticipaţiei 
franceze contemporane, îngr. trad. Bucureşti, 1970; Gerard 
Klein, Planeta cu şapte măşti, pref. trad., Bucureşti, 1975, 
Seniorii războiului, Bucureşti, 1975; Les Meilleures histoires 
de science-fiction roumaine, îngr. trad., Bruxelles, 1975; John 
Brunner, Răbdarea timpului, pref. trad., Bucureşti, 1981 (în 
colaborare cu J]. Pascal). 

Repere bibliografice: Eugen Campus, Ceva despre fluvii, 
meandre şi bălți, VR, 1952, 2; Remus Luca, „Întoarcerea 
pescăruşului”, VR, 1960, 2; Nicolae Manolescu, „Legendele 
Ţării lui Vam”, VR, 1962, 3; Lucian Raicu, „A zecea lume”, 
VR, 1964, 7; Paul Georgescu, [Vladimir Colin], RMB, 1966, 
6757, VR, 1971, 5; Eugenia Tudor, [Vladimir Colin], GL, 
1966, 27, VR, 1973, 1; Ov. S. Crohmălniceanu, „Pentagrama”, 
VR, 1967, 9; Dan, Proza, 134-136; Dana Dumitriu, Imagini 
mişcate, RL, 1976, 37; D. Micu, Două microromane, CNT, 
1976, 42; Sorin Titel, Un roman de anticipație, RL, 1978, 22; 
Radu Călin Cristea, „Timp cu călăreț şi corb”, RL, 1979, 23; 
Manolescu, Literatura SF, 266-267, passim;, Adrian Rogoz, 
Un senior al fantasticului, RL, 1981, 21; Crohmălniceanu, 
Pâinea noastră, 259-267. Dumitru Toma, „Xele, motanul 
din stele”, O, 1984, 15; lon Bogdan Lefter, „Imposibila oază”, 
RL, 1984, 33; Dicţ. scriit. rom. |, 626-629; Opriţă, Anticipația, 
203-213, 487-490, passim; Dicţ. analitic, IN, 451-455; Robu, 
Science-fiction, 67-84; Popa, Ist. lit., 1, 951. R.S. 


COLINDĂ, specie folclorică alcătuită din piese ce 
se cântă de către un grup sau se recită cu ocazia 
obiceiurilor de iarnă, mai rar la alte sărbători din 
cursul anului. C., denumită şi „colind”, aparţine 

genului liric prin caracterul de urare, celui epic prin 
naraţiune şi are elemente dramatice concretizate 
uneori în adevărate spectacole. C. este prezentată 
la fiecare casă, de multe ori cu acompaniament de 
instrumente muzicale, iar gazda îi răsplăteşte pe 
colindători. Funcţia ei a evoluat de la cea primitivă, 
magico-ritualică, la una actuală, de urare şi felici- 
tare. Deşi textul c. cuprinde numeroase elemente 
creştine, originea sa străveche, păgână, este con- 
firmată de reminiscenţele din mitologia romană, 
de rosturile magice asemănătoare cu cele ale des- 
cântecului, de elemente de ritual, ca bătăi de tobe, 
refrenuri neînţelese. Textele în întregime laice ale 
unor variante probează şi ele originea precreştină. 
În ajunul Crăciunului se practică două forme dife- 
rite de c.: aceea a copiilor (numită în unele locuri 
„Moş Ajun” sau „apiţură”) şi aceea a colindătorilor 
tineri sau maturi, care este tipul cel mai răspân- 
dit şi mai consistent. C. se poate cânta dimineaţa 
(„zăorit”), seara sau noaptea. De multe ori este 
individualizată după situaţia socială sau civilă 
a gazdei. Există c. pentru logofăt, primar, preot, 
păstor, agricultor, pescar, dar şi pentru copil mic, 
fată mare, flăcău, bătrân, văduv, ba chiar pentru 
animalele domestice. Transmiterea urării se face 
indirect, printr-o alegorie în care cel colindat este 
pus în situaţii favorabile şi i se atribuie calităţi 
excepţionale. De pildă, c. pentru flăcău idealizează 
frumuseţea, iscusinţa şi vitejia tânărului, pe când 
c. pentru fată cuprinde portrete delicate ale unor 
fete harnice, înțelepte şi neasemuit de frumoase. 
În ambele tipuri de c. se urează tinerilor, sub formă 
aluzivă sau directă, să se căsătorească. Cea mai 
frecventă structură compoziţională se bazează pe 
alternarea de planuri: real-fantastic-real, intro- 
ducerea şi finalul constituindu-se în formule cris- 
talizate. Cele mai multe c. conţin refrene, al căror 
sens este, adeseori, greu de descifrat. În cursul 
naraţiunii apar personaje fabuloase, se poartă 
dialoguri, se pun întrebări retorice şi se utilizează 
des metafora. C. religioasă cuprinde episoade 
biblice, uneori apocrife, cu unele implicaţii filoso- 
fice, majoritatea referindu-se la naşterea lui lisus 
Hristos. Caracterul sacru al c. se estompează prin 
asimilarea profanului, încât se ajunge la viziunea 
unui Dumnezeu cioban, „cu fluierul la tureac/Şi cu 
mâna pe baltag”. Pasajele epice se înrudesc sau se 
confundă adeseori cu teme de baladă, legendă sau 
chiar basm (motivul mioritic, căsătoria fratelui cu 
sora ş.a.). Marea varietate melodică se datorează 

păstrării melodiilor arhaice şi adaptării unora mai 
noi, de origine liturgică. În ziua de Crăciun începe 
c. Cu steaua — prin excelenţă religioasă şi de origine 
cultă —, cu variantele ei locale Globul sau Luceafă- 
rul, care se cântă până la Bobotează. Colindătorii 
poartă cu ei o stea împodobită cu hârtii colorate şi 
iconiţe cu scene biblice. În ajunul Anului Nou se 
colindă fie c. de la Crăciun (fetele şi femeile), fie c. 
agrară, pluguşorul (copiii şi bărbaţii). În unele părţi 
din Moldova aceste două forme coexistă. În prima 
zi a Anului Nou urările au forme diferite după zona 
geografică. În Moldova, se merge cu „semănatul”, 
ca o continuare a „aratului” din seara precedentă, 
făcându-se urări scurte şi aruncându-se, simbo- 
lic, seminţe de cereale. În Muntenia această formă 
de c. se numeşte „sorcovă”. Urarea este însoţită de 
lovituri uşoare cu crengi înflorite, sugerând, ca şi 
„semănatul”, un cult al fertilităţii şi rodniciei. Vasil- 
ca este o c. răspândită în sudul ţării şi are ca ele- 
ment specific un cap de porc (câteodată o păpuşă), 
ornat cu podoabe stridente, pe care îl poartă colin- 
dătorii pe o tavă. Pare a fi o c.a ţiganilor casapi de 
la curţile boiereşti, dar nu este exclus să reprezinte 
şi perpetuarea unui ancestral cult animalier. Pe arii 
restrânse se întâlnesc şi forme mai puţin ample 
de c., cum este cea de Bobotează („chiraleisa” sau 
„iordănitul”). Lăzărelul, de la Sfântul Lazăr, pare a 
fi o manifestare a unui ritual păstoresc peste care 
s-au suprapus straturi cu un conţinut ortodox. C. 
de Paşti şi cea de Sfântul Nicolae apar sporadic şi 
sunt ecouri ale unor obiceiuri religioase din ţările 
Europei Centrale şi Occidentale. Deşi obiceiul 
colindatului este răspândit la mai toate popoarele 
europene, românii l-au păstrat în formele cele mai 
grăitoare pentru originea şi semnificaţia lui. Ele- 
mente ale c. se regăsesc în poezia lui St. O. Iosif, lon 
Pillat, Lucian Blaga, V. Voiculescu ş.a. 

Surse: At. M. Marienescu, Poezia poporală. Colinde 
culese şi corese, Pesta, 1859; Teodor T. Burada, O călăto- 
rie în Dobrogea, laşi, 1880; G. Dem. Teodorescu, Poezii 
populare române, Bucureşti, 1885; Alexiu Viciu, Colinde 
din Ardeal. Datine de Crăciun şi credințe poporane, 
Bucureşti, 1914; Sabin V. Drăgoi, 303 colinde cu text şi 
melodie, Craiova, [1930]; Gh. Cucu, 200 colinde popu- 
lare, îngr. Constantin Brăiloiu, Bucureşti, 1936; G. Brea- 
zul, Colinde, Bucureşti, [1938]; Constantin A. Ionescu, 
Colinde din Transnistria, ed. 2, postfață Constantin 
Mohanu, Chişinău, 1994; Colinde din Ialomiţa, îngr. Gh. 
Neagu, Roşiori de Vede, 1946; La luncile soarelui, îngr. şi 
pref. Monica Brătulescu, Bucureşti, 1964; Bart6k Bela, 
Ethnomusikologische Schriften, îngr. D. Dille, Budapesta, 

II, 1966, IV, 1968; Folclor din Moldova, I-II, Bucureşti, 
1969; Folclor din Oltenia şi Muntenia, V, pret. Ovidiu 
Papadima, Bucureşti, 1970; Fântâna dorului. Poezii 
populare din Țara Loviştei, îngr. Constantin Mohanu, 
Bucureşti, 1975; Poezia obiceiurilor calendaristice, îngr. 
şi pref. N.M. Băieşu, Chişinău, 1975; Constantin Brăiloiu, 
Emilia Comişel, Tatiana Găluşcă-Crâşmariu, Folclor din 
Dobrogea, pref. Ovidiu Papadima, Bucureşti, 1978; Lucia 
Cireş, Colinde din Moldova, Iaşi, 1984; Flori de măr. 
Din poezia obiceiurilor de iarnă, îngr. şi postfață Sabina 
Ispas, Bucureşti, 1987; Colindă-mă, Doamne, colindă! 
Colinde populare româneşti, |-II, îngr. şi pref. lordan 
Datcu, Bucureşti, 1992; Constantin Brăiloiu, Colinde și 
cântece de stea, îngr. Sabina Ispas, Mihaela Șerbănescu 
şi Otilia Pop Miculi, București, 1998; loan Bocşa, 1484 de 
colinde cu text şi melodie, I-II, Cluj-Napoca, 1999; Iosif 
Herţea, Colinde româneşti, Bucureşti, 2000; Ion Cuceu, 
Maria Cuceu, Rifualurile agrare românești, I-II, Cluj-Na- 
poca, 2007-2008; Colinda în Transilvania. Catalog tipo- 
logic muzical, I-II, îngr. Ileana Szenik şi loan Bocșa, 
Cluj-Napoca, 2011. 


Repere bibliografice: G. Dem. Teodorescu, Noţiuni 
despre colindele române, Bucureşti, 1879; S. Mangiuca, 
Colinda. Originea şi însemnătatea ei astronomică şi 
călendarică, „Calendar julian, gregorian şi poporal 
român”, 1882; S. FI. Marian, Sărbătorile la români, |, 
Bucureşti, 1897; Tudor Pamfile, Sărbătorile la români. 
Crăciunul, Bucureşti, 1914; Al. Rosetti, Colindele reli- 
gioase la români, Bucureşti, 1920; Constantin Brăiloiu, 
Colindele d-lui G. Breazul, Bucureşti, 1938; G. Breazul, 
Colindele.... Întâmpinare critică, Craiova, [1938]; ed. 2, 
București, 2007; Ovidiu Bârlea, Colindatul în Transilva- 
nia, AMET, 1965-1967; Marin Buga, Tipuri de structuri 
compoziționale în colindele româneşti, REF 1969, 1; Con- 
stantin Mohanu, Obiceiul colindatului în Ţara Loviştei, 
REF 1970, 3, 4, 6; Gh. Vrabie, Folclorul, Bucureşti, 1970, 
194-222, Nicolae Bot, Contribuţii la cunoaşterea funcţiei 
colindelor, AMET, 1971-1973; Mihai Pop, Obiceiuri tra- 
diționale româneşti, Bucureşti, 1976; Mihai Pop, Pavel 
Ruxăndoiu, Folclor literar românesc, Bucureşti, 1976, 
132-171; Nicolae Bot, Funcţiile agrare ale colindatului, 
AMET, 1977; Traian Herseni, Forme străvechi de cultură 
poporană românească, Cluj-Napoca, 1977, passim; Octa- 
vian Buhociu, Folclorul de iarnă, ziorile şi poezia păsto- 
rească, Bucureşti, 1979; Lucia Cireş, Aspecte ale colindatu- 
lui în Moldova, ALIL, t. XXVII, 1979-1980; Mihai Coman, 
Izvoare mitice, Bucureşti, 1980; Ovidiu Bârlea, Folclorul 
românesc, |, Bucureşti, 1981, 267-394; Monica Brătu- 
lescu, Colinda românească — The Romanian Colinda 
(Winter-Solstice Songs), Bucureşti, 1981; Petru Caraman, 
Colindatul la români, slavi şi la alte popoare, îngr. Silvia 
Ciubotaru, pref. Ovidiu Bârlea, Bucureşti, 1983; Mihai 
Coman, Sora Soarelui. Schiţă pentru o frescă mitologică, 
Bucureşti, 1983; Lucia Cireş, Funcţia funebră a colindatu- 
lui, ALIL, seria B, t. XXX-XXXI, 1985-1987; Dan Octavian 

Cepraga, Graiurile Domnului: colinda creștină tradiţi- 
onală, postfață Lorenzo Renzi și Paul H. Stahl, Cluj-Na- 
poca, 1995; Petru Caraman, Descolindatul în orientul şi 
sud-estul Europei, îngr. şi postfață Ion H. Ciubotaru, Iaşi, 
1997; Constantin Brăiloiu, Sabina Ispas, Sub aripa ceru- 
lui. Comentarii etnologice asupra colindei şi colindatu- 
lui, Bucureşti, 1998; Vasile V. Filip, Universul colindelor 
româneşti (În perspectiva unor structuri de mentalitate 
arhaică), Bucureşti, 1999; Ilie Moise, Confrerii carpatice 
de tineret. Ceata de feciori, Sibiu, 1999; Marin Marian-Bă- 
laşa, Colinda-epifanie şi sacrosanct, Bucureşti, 2000; loan 
Brezeanu, Colindele de la Dunărea de Jos: ritual, poetică, 
Galaţi, 2000; Rodica Zane, Codul poetic al colindelor: 
principii de codificare, Bucureşti, 2004; Cristian-loan 
Istrătescu-Târgoviște, Originile colindei în spaţiul carpa- 
to-balcanic românesc, Timișoara, 2006; Ion Taloș, Lupta 
voinicului cu leul. Mit și iniţiere în folclorul românesc, 
București, 2007; Colindatul tradițional românesc: sens și 
simbol, îngr. şi pref. Sabina Ispas, București, 2007. L.Cş. 


COLORIAN, Alexandru 
(18.11.1896, Bucureşti 
— 2.X.1971, Bucureşti), 

poet, editor. 


Familia sa era originară din Craiova, mama 
numindu-se Mina, iar tatăl lancu Colorian. 
Urmează la București Liceul „Sf. Sava” și Faculta- 
tea de Drept. Mai întâi magistrat militar, trece de 
la o vreme în avocatură. A debutat cu versuri în 
„Sărbătoarea eroilor”, revistă apărută în 1913- 
1914 sub redacţia lui Eugeniu Sperantia, al cărei 
spirit se revendică de la programul „poeziei noi”, 
propus de Ovid Densusianu. Poate şi din acest 
motiv C. va declara că adevăratul său debut are 
loc în 1914 la „Vieaţa nouă”, unde va colabora până 
în 1925. Drept mărturie a ataşamentului față de 
revistă şi de mentorul ei, poetul întocmeşte în 
1939 antologia Poeți de la „Vieaţa nouă”, publicată 
însă, „substanţial revăzută”, abia în 1968. A mai 
scris la „Versuri şi proză”, publicaţie a lui I.M. 
Raşcu, în 1930 era în redacţie la „Îndreptar”, 
revistă condusă tot de I.M. Rașcu, iar între 1924 şi 
1928 a fost redactor literar la cotidianul „Îndrepta- 
rea”. A colaborat și la „Lumină nouă”, „România, 

„Universul literar” ş.a. În volum a debutat în 1926 
cu Simple fantezii pentru toamnă. 

Cuvintele înscrise pe frontispiciul revistei 
„Sărbătoarea eroilor” sunt emblematice, cu unele 
nuanţe, şi pentru poezia lui C.: „Viaţă intensă, clo- 
cotitoare, energie, iubire de realitate şi de lumină”, 
după cum versul final din poemul ce dă titlul volu- 
mului Preludii în zori (1928) îi defineşte starea 
lirică: „Nestinsă serbare-i ființa-mi şi sufletul viaţa 
îşi cântă”. Versurile sunt ale unui macedonskian 
din a doua fază, a zborului perihelic, fără pandan- 
tul poeziei „sociale” din prima etapă a autorului 
Nopţilor, faţă de care lirismul ascensional repre- 
zintă un liman dobândit. La C., acesta e un dat 
(genuin), aşa încât, lipsită de substanţa dramati- 
cului contrast (raportarea, prin detaşare şi înălţare 
superbă, la infernul mundan), poezia lui e lipsită 
şi de fundamentul filosofic-vizionar. Poate şi de 
aceea vitalismul său este atenuat, ca şi exuberanţa 
formelor — ce rămân ale unui meridional tempe- 
rat, trăind discret voluptatea luminii solare şi a 
succedaneelor ei —, sclipiri de calcare şi irizări de 
suprafeţe marine, „pulberea de azur” a nisipurilor 
Balcicului, într-o suită de acuarele ţinând echilibrul 
între graţie şi sobrietate, între evanescenţa sim- 
bolistă şi fermitatea parnasiană a liniilor. O suită 
asemănătoare, mutatis mutandis, este aceea a evo- 
cării peisajului natural şi cultural italian: Veneţia, 
Florenţa, Napoli, Roma, Sicilia („insula soarelui”) 
sau aceea a resuscitării „basmului copilăriei”, cu 
similitudini pillatiene în reconstituirea casei buni- 
cilor etc., dar fără fiorul subiacent al temei trecerii. 
Ca şi Ion Pillat cel din Povestea Maicii Domnului, C. 
compune un lung poem biblic, Iisus (1943), urmă- 
rind îndeaproape Evanghelia, într-o manieră mai 
degrabă didactică, în care epicul şi descriptivul 
nu sunt depăşite prin fiorul mistic, de presupus 
în astfel de scrieri. Mai reuşite sunt conturările de 
figuri din istoria politică naţională sau din cea cul- 
turală şi literară românească şi europeană, în care 
autorul izbuteşte portrete autentice prin înscrierea 
lor în sfera unor imagini şi cuvinte-cheie proprii 
fiecărui univers artistic. C. a fost unul dintre edi- 
torii cei mai avizaţi ai lui M. Eminescu de până la 
ediţiile devenite clasice (Perpessicius, D. Murăraşu, 
Petru Creţia, Aurelia Rusu). În editarea poeziilor 
(1940) el optează nu pentru criteriul cronologic, 
ci pentru cel al „omogenităţii” de sentiment şi de 
concepţie şi, pe urmele lui G. Ibrăileanu, pentru 
„unificarea «radicală»”. Ediţia de proză, cea mai 

cuprinzătoare de până la data apariţiei ei (1943), 
conţine, pe lângă antume, şi postumele deja publi- 
cate, precum şi şapte titluri inedite. Textele sunt 
precedate de ample şi erudite studii, putând alcă- 
tui — însumate — o carte. 

SCRIERI: Simple fantezii pentru toamnă, Bucureşti, 
1926; Preludii în zori, Bucureşti, 1928; 1917. Poeme de 
război urmate de „Basmul vieţii”, Bucureşti, 1936; Exil, 
Bucureşti, 1937; Inscripţii pentru Balcic, Bucureşti, 1937; 
Stampe italice, Bucureşti, 1939; Poema eternă. Basmul 
copilăriei. Basmul iubirii. Basmul morții, Bucureşti, 
1941; Poeme alese, Bucureşti, 1942; Iisus, Bucureşti, 1943; 
Poeme. Medalioane lirice, pref. Dumitru Micu, Bucureşti, 
1968. Antologii, ediţii: M.Eminescu, Poezii, introd. edit., 
Bucureşti, 1940, Poezii postume, Bucureşti, [1940] (în 
colaborare cu Al. lacobescu), Proză literară, introd. edit., 
Bucureşti, 1943; Poeți de la „Vieaţa nouă”, introd. Dumi- 
tru Micu, Bucureşti, 1968. 

Repere bibliografice: Perpessicius, „Preludii în zori”, 
CU, 1928, 1304; Romulus Dianu, „Preludii în zori”, RP 
1929, 3297; Al. lacobescu, „Inscripții pentru Balcic”, CRE, 
1937, 3545; N. Sorin, „Inscripţii pentru Balcic”, ADV, 1937, 
16443; Şerban Cioculescu, O nouă ediție a poeziilor pos- 
tume eminesciene, RFR, 1940, 12; Predescu, Encicl., 208; 
D. Caracostea, „Poeme alese” de Al. Colorian, AAR, t. LXIII, 
1942-1943; Micu, Început, 488-489; Barbu Solacolu, La 
mormântul lui Al. Colorian, VR, 1971, 2; Micu, Scriitori, 
113-117; Micu, Modernismul, |, 119, 201, 311; Scarlat, Ist. 
poeziei, II, 353; Dicţ. scriit. rom., |, 629-630. N.M., A.N. 


COLOŞENCO, Mircea (3.VI.1938, Căinari-Tighina), 
istoric literar, editor. Este fiul Nataliei Coloşenco 
(n. Musteaţă) şi al lui Petre Coloşenco, învăţători. 
Între 1960 şi 1965 urmează cursurile Facultăţii de 
Filologie a Universităţii „AL. I. Cuza” din Iaşi. În 
1969 a absolvit şi cursurile de biblioteconomie ale 
Bibliotecii Centrale de Stat din Bucureşti. A lucrat 
ca muncitor, profesor, bibliograf la Biblioteca 
Municipală Bârlad (1968-1969), redactor la ziarul 
„Vremea nouă” din Vaslui (1969-1973), corector, 
apoi muzeograf principal la Muzeul Literaturii 
Române din Bucureşti (1991-1992), referent de 
specialitate şi consilier la Direcţia Muzee şi Colec- 
ţii, resortul Case Memoriale-Memorialistică din 
Ministerul Culturii (1993-1998). A colaborat la 
„Manuscriptum”, „Revista de istorie şi teorie lite- 
rară”, „Luceafărul”, „Ateneu”, „Steaua”, „Convorbiri 
literare”, „Dacia literară”, „Academica”, „Jurnalul 
literar”, „Literatorul” ş.a. 

C. este un pasionat scotocitor de arhive, 
dând la iveală documente pe baza cărora se pot 
reconstitui laboratorul şi metoda unui scriitor. 


Coloșenco 


Este cazul ineditelor lui lon Barbu (publicate în 
„Manuscriptum”), autor despre care C. a întocmit 
şi a publicat în 1989 o „biografie documentară” 
urcând până la primul strămoş atestat (1564), 
lucrare complexă, depăşind interesul strict al isto- 
riei literare. Investigația genealogică amănunţită 
este urmată de biografia propriu-zisă a scriitoru- 
lui, oprindu-se la 1925 (anii formaţiei şi ai consa- 
crării) şi fiind completată cu o bibliografie amplă 
a scrierilor (inclusiv manuscrise) şi a referinţelor 
critice. Scrupulul pozitivist al documentului, acri- 
bia caracterizează şi ediţia lon Barbu, Opere (- 
II, 1997-1999). Notele şi comentariile conţin, pe 
lângă laboratorul creaţiei şi reperele receptării, şi 
glose etimologice la termeni-cheie ai poemelor. 
Ediţia Nichita Stănescu, din care au apărut şase 
volume (2002-2005), este cea mai amplă până în 
prezent, conţinând şi un tablou al receptării adus 
la zi. Prin acelaşi profesionalism se distinge ediţia 
critică G. Bacovia (2001). O ediţie Ion Creangă, în 
trei volume (1991-1993), realizată în colaborare, 
porneşte de la cea din 1890. C. a mai publicat texte 
din opera lui Petre "Ţuţea (Lumea ca teatru. Teatrul 
seminar, Filosofia nuanţelor ş.a.) şi Istoria poeziei 
culte româneşti (1570-1830) de Al. Alexianu (I-IV, 
2001, în colaborare). În fine, editează, singur sau 
în colaborare, romanele lui Liviu Rebreanu (Opere, 
I-II, 2001), pagini epistolare (2001) şi politice 
(2002, 2004) ale lui Pamfil Şeicaru, Opere de Al. 
Macedonski (I-III, 2004-2007), Opera poetică a lui 
Nicolae Labiş (I-II, 2005), dar şi câteva antologii 
tematice de interes în actualitatea vieţii literare. 
Culegerea Șapte poeţi clasici români, subintitulată 
Cronologii literare (2006), strânge laolaltă date bio- 
bibliografice despre Anton Pann, M. Eminescu, Al. 
Macedonski, G. Bacovia, lon Barbu, Nicolae Labiş, 
Nichita Stănescu, provenind în general din crono- 
logiile întocmite pentru ediţiile alcătuite de C., cele 
mai multe în seria tip Pleiade a Fundaţiei Naţionale 
pentru Ştiinţă şi Artă. Alături de biobibliografia Geo 
Bogza (2008) şi de ediţiile întocmite de C., aceste 
cronologii consolidează statutul cercetătorului de 
arhivă pasionat, tenace şi acribios, vânând tot ce 
poate da interes palpitant şi culoare unei biografii 
şi mergând până în pânzele albe pentru a-i da de 
capăt, incursiunea căpătând nu o dată aspectul ire- 
ductibilelor investigaţii de prin romanele polițiste. 
SCRIERI: Coordonate bârlădene (în colaborare cu Ştefan 
Secară), Bârlad, 1969; Ion Barbu-Dan Barbilian. Biogra- 
fie documentară (1564-1925), Bucureşti, 1989; Climate, 

Bârlad, 2002; Nicolae Labiş (1935-1956). Biobibliografie, 
Bucureşti, 2005; Conferinţa (secretă) a Uniunii Scriito- 
rilor din iulie 1955, Bucureşti, 2006; Şapte poeţi clasici 
români: Anton Pann, M. Eminescu, Al. Macedonski, lon 
Barbu, G. Bacovia, Nicolae Labiş, Nichita Stănescu. Cro- 
nologii literare, Bucureşti, 2006; Geo Bogza (1908-1993). 
Biobibliografie, Ploieşti, 2008. Ediţii: lon Creangă, Scri- 
eri, I-III, Galaţi, 1991-1993 (în colaborare); Petre Ţuţea, 
Lumea ca teatru. Teatrul seminar, pref. edit., Bucureşti, 
1993, Filosofia nuanțelor, pret. edit., postfață Sorin 
Pavel, laşi, 1995 (în colaborare cu Sergiu Coloşenco); lon 
Barbu, Opere, I-II, pref. edit., Cluj-Napoca, 1997-1999, 
Opere, I-II, introd. Eugen Simion, Bucureşti, 2000; B.P. 
Hasdeu, Protocoalele şedinţelor de spiritism, pref. edit., 
Bucureşti, 2000 (în colaborare cu Jenica Tabacu); Al 
Alexianu, Istoria poeziei culte româneşti (1570-1830), 
I-IV, pref. I.C. Chiţimia, Bucureşti, 2001 (în colaborare); 
G. Bacovia, Opere, introd. Eugen Simion, Bucureşti, 
2001; ed. 2, introd. Eugen Simion, Bucureşti, 2012; Liviu 
Rebreanu, Opere, I-III, introd. Eugen Simion, Bucureşti, 
2001 (în colaborare cu Ilderim Rebreanu); Pamfil Şei- 
caru, Epistolar. Scrisori din exil, Bucureşti, 2001 (în cola- 
borare cu Sergiu Coloşenco), Politica aistorică a Româ- 
niei, pref. edit., Bucureşti, 2002, Balcanizare asasină. De 
la naționalism la extremism, pref. edit., Bucureşti, 2004 
(în colaborare cu Sergiu Coloşenco); Nichita Stănescu, 
Opere, I-VI, introd. Eugen Simion, Bucureşti, 2002-2005; 
Al. Macedonski, Opere, I-III, introd. Eugen Simion, 
Bucureşti, 2004-2007; Nicolae Labiş, Opera poetică, I-II, 
Chişinău, 2005; M. Eminescu, Poezii, laşi, 2005; Realism, 
pornografie şi moralitate în artă, pret. edit., laşi, 2008; 
Delictul literar: imitație, copie, plagiat. Istoria negativă a 
literaturii române 1882-1937, pref. edit., Iaşi, 2011; Ion 
Luca Caragiale, plagiatorul plagiat, Ploieşti, 2012. 

Repere bibliografice: Nicolae Manolescu, Documente 
Ion Barbu, RL, 1990, 10; Florin Faifer, Preludiu la o exe- 
geză, CRC, 1990, 20; Liviu Grăsoiu, Încă se poate, L, 1999, 
43; Marin Mincu, Barbiana, RL, 2000, 13; Gellu Dorian, 
„Climate”, CL, 2003, 5; Mihai Zamfir, Memorie bolnavă, 
RL, 2007, 3, 5. N.M. 


COLUMNA, publicaţie care apare din 1985 la Roma, 
în Italia, editată de Asociaţia Culturală Dacia, lunar 
din 1985, apoi bimestrial până în 1989 şi trimestrial 
după această dată, sub conducerea unui comitet 
format din compozitorul Roman Vlad şi muziciana 
Ioana Ungureanu, profesorii loan Guţia, Dinu Ada- 
meşteanu şi Elena Scopel, actorul Cristea Avram şi 
soprana Virginia Zeani. În C. se publică, de regulă 
în italiană, dar şi în româneşte, microantologii din 
creația lui Eminescu, Octavian Goga, Ion Pillat, 
Liviu Rebreanu, a Anei Blandiana ş.a, selecții sem- 
nificative din folclorul românesc şi comentarii pri- 
vind tradiţiile spirituale naţionale. Îşi găsesc locul 

şi articole cu caracter istoric. În principal, revista 
caută să definească spaţiul cultural românesc şi să 
nuanţeze prin exemplificări relevante deschiderea 
universală şi europeană a culturii româneşti. Din 
1995, litografiată, C. devine buletinul Comunităţii 
Ortodoxe Române din Roma. NE 


a REDACȚIUSEA STRADA CABOLO L Ne = SEAMA 


= UDMA LUI TRAIAU == 


omu IN DEMOCRAȚIA. Sub direețiunea D-lui B. P. HASDEU, DEMOCRATIĂ ÎN ROM 
osmt puascroat atat piscuri „TRAIANC* 


COLUMNA LUI TRAIAN, publicaţie ştiinţifică şi 
culturală editată la Bucureşti în intervalele 2 martie 
1870 — mai 1875, ianuarie 1876 — decembrie 1877 
şi ianuarie 1882 - decembrie 1883. Până în sep- 
tembrie 1870 apare de două ori pe săptămână, 
pentru a ieşi apoi săptămânal; din 15 septembrie 
1872 devine bilunară, iar de la 1 iunie 1873 lunară. 
Periodicul e condus, la fel cu gazeta politică şi lite- 
rară „Iraian”, pe care o continuă, de B.P. Hasdeu. 
În primii ani (1870-1871) predomină preocupă- 
rile politice, Hasdeu păstrând, în bună măsură, nu 
numai direcţia de acţiune, ci şi mijloacele publicis- 
tice întrebuințate până atunci. Este criticat guver- 
nul de coaliţie conservator-liberal, este atacat 
deseori Mihail Kogălniceanu, ministru de interne, 
acuzat de a fi instaurat un regim personal; împo- 
triva lui Carol 1 şi a celor ce îl susţin se scriu dia- 
tribe necruțătoare, deşi uneori antidinasticismul 
savantului se temperează din motive de tactică. Cu 
timpul însă interesul lui Hasdeu pentru lupta poli- 
tică se atenuează. Articolele politice apar mai rar 
din 1872, editorialul va fi înlocuit cu studii ştiinţi- 
fice sau cu versuri, iar din 1875 revista capătă un 
caracter preponderent ştiinţific şi literar. Această 
transformare este, de altfel, comentată chiar de 
Hasdeu într-un articol-program din primul număr 
al anului 1876, în care arată că periodicul va urmări 
probleme de strictă specialitate, din domeniile 
istoriei, lingvisticii şi „psicologiei poporane”, cu o 
mare grijă pentru elementul autohton şi balcanic, 
pentru culegerea de material. Colaboratorii poli- 
tici, alături de Hasdeu, care este autorul celor mai 
multe editoriale şi articole de polemică, sunt G. 
Missail, N.V. Scurtescu, Gr. G. Tocilescu şi, în 1877, 
D.A. Sturdza. Hasdeu publică şi contribuţii de isto- 
rie sau lingvistică, articole de critică literară, note 
polemice împotriva Junimii, continuând astfel 
campania din „Lraian”, versuri, precum şi comedia 

Trei crai de la răsărit (sub titlul Orthonerozia). Cu 
scrieri literare colaborează V. Alecsandri, G. Bari- 
ţiu, G. Sion, Iosif Vulcan, N.V. Scurtescu, Mihail 
Zamphirescu, Matilda Cugler-Poni, Aron Densuşi- 
anu, M. Gregoriady de Bonacchi, Ciru Oeconomu. 
Lui N. Nicoleanu şi Al. Depărăţeanu li se tipăresc 
postum câteva scrieri. Piesa istorică Dan şi Ancuţa 
îi aparţine lui N.V. Scurtescu, iar drama într-un act 
Monumentul de la Călugăreni lui Vasile Maniu. Ală- 
turându-se lui Hasdeu, Aron Densuşianu atacă, în 
Poeziile lui Gr. Alexandrescu, „noua direcţie” maio- 
resciană, încercând să susţină că Titu Maiorescu ar 
fi plagiat teoriile estetice ale filosofului german E T. 
Vischer. Un amplu studiu al lui Z. Demarat despre 
Homer, articole şi studii istorice de A.I. Odobescu, 
A.D. Xenopol, Al. Papadopol-Calimah, C. Esarcu, 
Gr. G. Tocilescu, contribuţiile de filologie ale lui 
M. Gaster sau cele pedagogice ale lui B. Constan- 
tinescu stau alături de numeroasele scrieri ştiin- 
ţifice ale lui Hasdeu. La 7 martie 1872 se tipăreşte 
articolul Misiunea preotului la sate, semnat „preot 
I. Creangă”. Cu un text de G. Missail, Datinile, obi- 
ceiurile şi tradițiunile poporului român, din păcate 
fără valoare ştiinţifică, se inaugurează rubrica de 
folclor a revistei, în care, alături de preţioase studii 
şi comentarii datorate lui Hasdeu, se face loc unui 
bogat material folcloric din toate regiunile româ- 
neşti, cules de S.Fl. Marian, D. Miron (balade sâr- 
beşti, basme şi doine), A. Vodă, Miron Pompiliu, G. 
Dem. Teodorescu, Gr. G. Tocilescu, Petre Ispirescu, 
I. Procopovici (doine din Bucovina) şi P. Olteanu 
(doine din Haţeg). Se republică balade din colecţia 
lui At. M. Marienescu, iar C.D. Aricescu semnează 
o încercare biografică dedicată lui lancu Jianu, 
însoţită de literatură populară închinată celebrului 
haiduc, şi, tot el, un Cântec poporan despre Eliad; 
anecdote şi satire „colportează” P. Ispirescu şi S.Fl. 
Marian. Numeroase studii de folclor şi de etnogra- 
fie, precum şi recenzii despre colecţiile de litera- 
tură populară (colecţia lui N.A. Caranfil, apărută 
la Huşi în 1872, sau cea de cântece bulgăreşti a lui 
V. Ciolac din 1872), aparţin tot directorului revis- 
tei, care la rubrica de bibliografie semnalează şi 
lucrări sau reviste de folcloristică din străinătate. 
Alte articole dedicate folclorului scriu Aron Den- 
suşianu, Em. Kretzulescu, G. Dem. Teodorescu, 
A.D. Xenopol (Ceva despre literatura poporană, 
republicat din „Convorbiri literare”), Gr. G. Toci- 
lescu, Petre Ispirescu, M. Gaster, Gh. Chițu. Prin 
aceste contribuţii, în primul rând prin cele ale lui 

Hasdeu, care deschid drumul cercetării compara- 
tive în folclor, şi prin textele populare publicate, 
revista este una dintre cele mai însemnate publica- 
ţii folcloristice din secolul al XIX-lea. R.Z. 


COMAN, Dan (27.VII.1975, Gersa, j. Bistriţa-Năsăud), 
poet, prozator. Este fiul Eugeniei Coman (n. Muthi), 
învăţătoare, şi al lui George Răţoi, preot. Urmează 
cursurile școlii generale în comuna natală (1982- 
1989), Liceul „George Coşbuc” din Bistriţa (1989- 
1993), după care devine student al Facultăţii de Filo- 
sofie „Avram Iancu” din Cluj-Napoca (1995-1998). 
Din 2000 este profesor de ştiinţe socio-umane la 
Liceul cu Program Sportiv din Bistriţa. În 2010 benefi- 
ciază de o bursă oferită de Akademie Schloss Solitude 
(Germania). Debutează ca licean, în 1993, cu o poezie 
în revista „Minerva” din Bistriţa, iar doi ani mai târziu 
publică mai multe texte în volumul colectiv Camera. 
Prima plachetă personală de versuri, Anul cârtiței 
galbene (2003), îl impune pe C. drept unul dintre 
poeţii apreciaţi ai generaţiei 2000. Este prezent în 
numeroase antologii, printre care Generaţia 2000, 
coordonată de Marin Mincu (2004). Alcătuiește, în 
colaborare cu Petru Romoșan, antologia Compania 
poeților tineri în 100 de titluri (2011). 

În poezie C. dezvoltă o temă identitară, care 
începe să prindă contur odată cu Anul cârtiţei gal- 
bene. Multe poeme au la bază un algoritm al auto- 
referenţialităţii. Sinele trece prin diferite forme de 
descompunere şi recompunere, iar percepţia aces- 
tuia este una elastică, reuşind să aducă în acelaşi 
plan semnele interiorităţii şi universul spectacular 
al obiectelor din jur. Miza nu rezidă doar în proce- 
sele de transformare şi identificare, ci mai ales în 
autonomia noii realități paradoxale create. Această 
suprapunere de măşti funcţionează pe mai multe 
paliere ale textului. Imagini de sorginte suprarea- 
listă se dizolvă într-un flux pseudonarativ ce le con- 
feră o prezenţă mai dinamică. De multe ori iden- 
titate înseamnă identificare cu prezenţele din jur, 
plonjare în ele sau invers: „o femeie tâmpită care-şi 
freacă oasele de oasele mele/ şi care scrâşneşte din 
dinţi cu dinţii mei./ îi imit mişcările îi torn apă clo- 
cotită peste obraz o stâlcesc în bătaie/ nici o reac- 
ţie./ o femeie bolnăvicioasă care nu-mi dă pace să 
mă plimb/ se chirceşte mereu din cauza oboselii/ 
iar capul i se umflă gata să-mi spargă tâmplele” 
(veştile din gersa. către cordoba). Poemele filtrează 
amănuntul cotidian cu întreaga lui istorie prin- 
tr-un imaginar suprarealist. Procedeul este reluat 


Coman 


în Ghinga (2005), dar aici tema identității nu se mai 
realizează prin migraţia sinelui în alte prezenţe, 
ci printr-o exacerbare la toate nivelurile a eului. 
Autoironia este atât de pronunţată încât poate fi 
confundată cu absenţa ei — un narcisism exagerat 
până la disoluția sinelui. De altfel, ca să ajungă mai 
în miezul lucrurilor, poetul creează derută, pro- 
pune false direcţii, pe care le urmează totuşi din- 
tr-un sentiment al gratuităţii în spatele căreia stă 
ascuns, semitreaz, frisonul nevrotic: „tulbur peste 
măsură. Nu cunosc pe nimeni care să-mi reziste. / 
sunt un bărbat cum nu vă puteţi imagina./ ca 
să nu plesnesc de spaimă mă izbesc de o mie de 
ori/ de peretele camerei./ însă nu vă arăt. Nu arăt 
nimic nimănui./ un bărbat teribil. Sunt un bărbat/ 
cum nu vă puteţi imagina”. Şi în cazul versurilor 
din acest volum, narativitatea sau pseudonara- 
tivitatea leagă între ele elipsele semantice şi con- 
turează o realitate poetică a extinderii continue 
într-un spaţiu fatalmente limitat. Cele două prime 
volume au fost republicate sub titlul d great coman 
(2007). De o cu totul altă factură sunt poemele din 
Dicţionarul Mara. Ghidul tatălui: 0-2 ani (2009). C. 
creează acum un univers afectiv domestic, unde 
prezenţele ce-l însufleţesc îşi regăsesc rațiunea de 
a fi şi se redefinesc în funcţie de noul născut (fetiţa 
Mara) care, odată cu venirea sa pe lume, face ca 
lucrurile vechi şi cunoscute să poată fi privite și de 
ceilalți ca pentru prima dată. Lumea e un decor pri- 
mitor, iar micile lui amănunte vibrează în nostalgia 
prezentului. Dragostea e ceva imponderabil, e ceva 
dincolo de linişte, ascuns în paradisul discret al 
trăirii împreună: „stau cu mara la geam. e o zi fru- 
moasă de iarnă/ şi ninge şi noi mâncăm măr ras cu 
biscuiţi şi/ nu spunem nimic./ fiecare cu linguriţa 
lui,/ fiecare cu câte-o dimineaţă de iarnă în faţă./ 
uneori ne oprim din mâncat şi/ ne turtim nasurile 
de geam şi/ stăm aşa fără să spunem nimic/ şi res- 
piraţia mea îmi încălzeşte încet faţa/ şi încet-încet 
respiraţia marei/ încălzeşte tot parcul” (măr cu 
biscuiţi). Tema identităţii capătă, aşadar, o nouă 
valență. Lumea e lumea împreună cu Mara, iar cei 
care gravitează grijulii în juru-i abia îşi mai amin- 
tesc că au fost vreodată altceva decât „nişte meca- 
nisme sigure de îngrijit mara”. Dincolo de univer- 
sul domestic, dincolo de sensibilitatea născută din 
asimilarea unui segment privilegiat al biografiei, 
poezia lui C. atinge în această etapă acea simpli- 
tate a esenţelor vii şi interiorizate, eliberate neoste- 
ntativ, firesc, dar păstrând totodată şi unele efecte 


Dicţionarul general al literaturii române 498 


de stil cultivate anterior. Cartea de proză Irezistibil 
(2010) poate fi citită ca un roman, deşi cele cinci 
secvenţe ale sale păstrează un anumit grad de 
autonomie. Fiecare e o variantă de punere în act 
a disoluţiei personale a autorului. Loviturile de 
graţie vizează în primul rând morala lui. El ajunge 
să fie de toate: hoţ, adulter, fals prieten, plagiator 
etc. Şi asta n-ar surprinde într-atât dacă derapa- 
jele n-ar fi trecute prin filtrul unei autocontempla- 
ţii de-a dreptul hipnotice: „d great coman, d great 
coman”. Ultimele două secvenţe sunt cele mai rele- 
vante pentru întreg. Protagonistul vorbeşte fluent 
şi scrie literatură într-o limbă pe care de fapt nu o 
înţelege. Aceasta poate fi considerată drept cea mai 
bună traducere a stării de neputinţă a cuiva depăşit 
cu totul de propria imagine exterioară - un profil 
existenţial aflat în devenire, dar resimţit ca străin. 
Romanul e orientat astfel spre un existenţialism 
intens ce-i motivează lui C. automistificarea la 
care a recurs pentru a forţa limitele înţelegerii de 
sine. Irezistibil propune atât la nivel secvențial, cât 
şi la nivelul întregului o viziune asupra identităţii 
alienate şi prăbuşite într-un „eu“ imprecis. În pagi- 
nile din Parohia (2012) tehnicile prozastice şi cele 
poetice fuzionează. Deşi epicul este segmentat şi 
cronologia fluctuează, însumarea textelor — echi- 
valente cu mici povestiri cvasiautonome -— contu- 
rează o lume particulară ale cărei semne distincte 
depind în exclusivitate de modalităţile prismatice 
ale privirii personajului-narator. Relatarea nudă 
a faptului divers alternează cu poezia trăirii ple- 
nare a vârstelor copilăriei. Dar, şi în cazul acestui 
demers, se insinuează o pistă falsă: copilul surprins 
în etapa formării sale are „inocenta” vârstă de trei- 
zeci de ani. 

SCRIERI: Anul cârtiței galbene, laşi, 2003; ed. 2, pref. 
Nicolae Ţone, Bucureşti, 2004; Ghinga, Bucureşti, 2005; d 
great coman, Bucureşti, 2007; Dicţionarul Mara. Ghidul 
tatălui: 0-2 ani, Chişinău, 2009; Irezistibil, Bucureşti, 
2010; Parohia, Bucureşti, 2012. 

Repere bibliografice: Cristian Livescu, Hieroglifele fricii, 
CL, 2003, 10; Cistelecan, Al doilea top, 159-160; Raluca 
Dună, Despre trup, cu furie şi frică, ALA, 2005, 750; Bog- 
dan-Alexandru Stănescu, Chiriaşul morţii, ALA, 2005, 
764; Cristea-Enache, București, 599-603; Ştefania Mincu, 
Despre starea poeziei, Il, Constanţa, 2007, 123-131; Doina 
Ioanid, Când poezia e poezie, OC, 2009, 483; Luminiţa Cor- 
neanu, „Irezistibil”, RL, 2010, 43; Chioaru, Noi developări, 
99-102; Şerban Axinte, Autorul condamnat la moarte, 
OC, 2011, 573; Soviany, Cinci decenii, II, 169-173; Marius 
Chivu, Amintiri din parohie, DM, 2012, 428. Ș.A. 

COMAN, Marian (22.V.1977, Mangalia), prozator, 
gazetar. Este fiul Elenei Coman (n. Neagu), conta- 
bilă, și al lui Marin Coman, ofițer în marina mili- 
tară. A studiat la Colegiul Economic „lon Ghica” 
din Brăila (1991-1995) și la Facultatea de Psiholo- 
gie din cadrul Universităţii „Petre Andrei” din Iași 
(1995-2000). A fost redactor la cotidianul brăi- 
lean „Libertatea” (2000) și la „Monitorul de Brăila” 
(2001), coordonator de proiecte și fondator al zia- 
rului „Brăileanul” (2000-2001), secretar de redac- 
ție şi redactor-șef adjunct la „Monitorul de Galaţi” 
(2001-2002) , secretar general de redacție, redac- 
tor-șef adjunct și redactor-șef la „Obiectiv — Vocea 
Brăilei” (din 2002). De asemenea, a lucrat din 2011 
ca realizator TV pentru Realitatea TV Galaţi-Brăila. 
În perioada 2002-2007 a realizat suplimentele SF 
săptămânale „Monitorul SF” (în „Monitorul de 
Galaţi” şi „Monitorul de Brăila”) şi „Literatura şi 
artele imaginarului” (în „Obiectiv — Vocea Brăilei”). 
În 2010-2011 a realizat revista „Obiectiv cultural”, 
supliment lunar al cotidianului „Obiectiv - Vocea 
Brăilei”. Din 2012 este scenarist pentru revista de 
benzi desenate „HAC!, unde sub titlul Harap Alb 
continuă a imaginat pe suportul poveștii lui Ion 
Creangă o mitologie derivată din Getica lui Vasile 
Pârvan și din ficțiunile lui J.R.R. Tolkien. A debutat 
cu grafică în „Jurnalul SF” (noiembrie 1994) și lite- 
rar cu povestirea Drumul spre iad în suplimentul 
„Supernova” al cotidianului „Evenimentul” din Iași 
(1995). O selecție a bogatei activități publicistice 
apare în volumul Teoria flegmei. Apel la mitocănie 
(2008). Este prezent în mai multe antologii SE 
Genul predilect al lui C. este povestirea fantastică 
plasată într-un univers infantil simultan liric și trau- 
matic, în care oroarea survine mai curând ca suges- 
tie de subsol decât ca element grafic explicit. Textele 
din volumul de debut Nopți albe, zile negre. Povestea 
unui sinucigaș și povestirile mele (2005) sunt inserate 
într-o ramă atât narativă (moartea unui prieten), cât 
şi metanarativă (autorul își prezintă și comentează 
prozele), însă dincolo de această punere în scenă, 
care nu eludează caracterul foarte inegal al pieselor, 
se rețin înainte de toate atmosfera de coșmar vag și 
recurența câtorva teme (universuri comunicante, 
cărți misterioase, irumperea răului și a morții din 
cotidianul cel mai banal). O evoluţie se remarcă în 
volumul Testamentul de ciocolată (2007), indexabil 
ca roman sau ca povestiri cu elemente comune de 
atmosferă, personaje și anecdotică. În textul titu- 
lar decorul este un orfelinat care poate fi și o casă 

de corecție ori un ospiciu. C. introduce în rețeaua 
infantilă de fantasme ludice și erotice un fantastic 
de nuanţă horror. Realitățile se întrepătrund, morţii 
se amestecă printre cei vii, iar explicaţiile acestui 
melanj mișcător oscilează la rândul lor între o fante- 
zie gotică și delirul unui pacient alienat. 

SCRIERI: Nopți albe, zile negre. Povestea unui sinucigaș și 
povestirile mele, pref. Michael Haulică, Bucureşti, 2005; 
Testamentul de ciocolată, București, 2007; Teoria flegmei. 
Apel la mitocănie, Bucureşti, 2008. 

Reperebibliografice: Mircea Pricăjan, Albei negre: divina 
tragedie, E 2006, 10; Opriţă, Cronici, 196-203. M.I. 


COMAN, Mihai (26.11.1953, Făgăraş), antropolog. 
Este fiul Silviei Coman (n. Săvuleanu) şi al lui Tiberiu 
Coman, medici. C. a făcut şcoala primară şi liceul la 
Făgăraş (1960-1972), urmând apoi cursurile Facul- 
tăţii de Filologie a Universităţii din Bucureşti (1972- 
1976), susținând aici o teză de doctorat în 1985. Mai 
întâi profesor de limba franceză şi limba şi literatura 
română în Bucureşti (1976-1983), ulterior lucrează 
ca redactor la „Scânteia tineretului”, fiind, între 1987 
şi 1989, secretar responsabil de redacţie. Redactor la 
Editura lon Creangă (din decembrie 1989), este apoi 
conferenţiar (1990), profesor (1995) și decan (din 
2004) la Facultatea de Jurnalism şi Ştiinţele Comu- 
nicării din Bucureşti. A mai ţinut prelegeri la uni- 
versități din SUA (1991) şi Canada (1992). A publicat 
numeroase volume privind teoria și istoria mass 
media: Introducere în sistemul mass media (1999), 
Mass media în România post-comunistă (2003), 
Mass media, mit și ritual. O perspectivă antropolo- 
gică (2003). A coordonat Manual de jurnalism U-Ll, 
1998-1999), lucrare de pionierat în România. 
Primele lucrări ale lui C., Izvoare mitice (1980) 
şi Sora Soarelui. Schiţă pentru o frescă mitologică 
(1983), reprezintă investigaţii în maniera şcolii com- 
paratiste asupra topoilor culturali arhaici, identifica- 
bili în textele folclorice româneşti. Fără a plăti tribut 
exagerărilor tracizante şi utilizând subiecte preluate 
îndeosebi din lucrările lui Georges Dum&zil, aceste 
studii sunt centrate mai ales pe riturile de iniţiere 
din colindele de fecior şi din cântecul epic, precum 
şi pe modelele cosmogonice identificate în legendele 
populare. Modificarea de perspectivă metodologică 
este evidentă în Mitos şi epos (1985), unde sunt dezbă- 
tute concepte fundamentale precum mit, gen literar, 
transformare narativă şi inversiune simbolică, într-o 
tehnică de cercetare ținând îndeosebi de antropolo- 
gia cognitivă. Aceeaşi metodă este pusă în aplicare 

în Mitologie populară românească (Il, 1986-1988), 
consacrată bestiarului zoomorf folcloric. Interesul 
lucrării rezidă nu atât în excursurile comparatiste 
sau istorice, cât în prezentarea conexiunilor dintre 
diferitele unități constitutive în cadrul limbajului 
culturii populare. Volumul al doilea propune în final 
clasificarea tuturor acestor reprezentări atât pe crite- 
riul conexiunilor sintagmatice (figuri care se opun, 
figuri care se asociază), cât şi în funcţie de zece clase 
cu caracter paradigmatic. Punctul şi spirala (1991) 
accentuează preocupările metodologice, definind 
conceptele operaţionale şi statutul antropologiei cul- 
turale în perimetrul ştiinţelor umaniste. În cele două 
volume de Mitologie populară românească, preluate 
sintetic în Bestiarul mitologic românesc (1996), sim- 
bolurile asupra cărora s-a oprit autorul sunt privite 
într-un context larg. Antropologia culturală pentru 
care optează vede în mitologie un sistem integrator, 
un limbaj „prin care semnele şi microsistemele unei 
culturi sunt puse în relaţie, sunt asamblate într-un 
vast model epistemologic”. C. înţelege prin mitolo- 
gie un metalimbaj simbolic şi narativ, o unealtă prin 
care omul arhaic „poate experimenta diverse strategii 
şi posibilităţi de cunoaştere, de ordonare şi luare în 
posesie a universului înconjurător”. Limbajul mitolo- 
gic se bazează pe mecanismele subtile ale naraţiunii; 
studiul folosește „toate ipostazele naraţiunii şi toate 
variantele semnelor mitologice”, ipostaze exprimate 
de texte cu bogate implicaţii simbolice: legende eti- 
ologice, colinde, cântece, bocete, balade fantastice, 
familiale, ghicitori ş.a. C. este convins că sistemul 
mitologiei populare nu poate fi reconstituit şi înţeles 
decât cu ajutorul unei metode de abordare globală. 
A încercat, de aceea, să refacă limbajul mitologiei 
populare aşa cum a funcţionat el în interiorul culturii 
tradiţionale. A început cu bestiarul, pentru că „ani- 
malele sunt o realitate imediată, o prezenţă decisivă 
pentru bunul mers al vieţii şi gospodăriei tradițio- 
nale”. C. a intenţionat să fie astfel cât mai aproape de 
spiritul şi de logica de adâncime a domeniului inves- 
tigat, renunțând la analizele speculative și la ipote- 
zele himerice. Cartea lui nu este doar o înlănţuire de 
texte bine scrise, ci şi o contribuţie la descoperirea 
mecanismelor care determină gramatica mitologiei. 
Ultimele articole din carte arată o deplasare a intere- 
sului către problemele schimbărilor culturale în con- 
sens cu tendinţele moderne, preocupate de dialogul 
intercultural şi de mecanismele de transformare, care 
determină evoluţia textelor culturale între epoci sau 
circulaţia lor de la un areal cultural la altul. 

SCRIERI: Izvoare mitice, Bucureşti, 1980; Sora Soarelui. 
Schiţă pentru o frescă mitologică, Bucureşti, 1983; Mitos 
şi epos. Studii asupra transformărilor narative, Bucureşti, 
1985; Mitologie populară românească, I-II, Bucureşti, 
1986-1988; Punctul şi spirala, Bucureşti, 1991; Bestiarul 
mitologic românesc, Bucureşti, 1996; Manual de jurna- 
lism (în colaborare), I-II, Iași, 1998-1999; ed. 3, Iași, 2009; 
Introducere în sistemul mass media, laşi, 1999; ed. 3, lași, 
2007; Mass media în România postcomunistă, lași, 2003; 
Mass media, mit și ritual. O perspectivă antropologică, 
Iași, 2003; Introducere în antropologia culturală. Mitul şi 
ritul, laşi, 2008; Studii de mitologie, București, 2009. 

Repere bibliografice: Nicolae Iliescu, „Izvoare mitice”, 
CNT, 1980, 37; Dan C. Mihăilescu, Prolegomene la un 
sistem antropologic, LCE 1980, 37; Nora Rebreanu, „Mito- 
logie populară românească. II. Vieţuitoarele văzhudului”, 
REF 1980, 6; Ştefan Borb6ly, „Izvoare mitice”, VITRA, 1981, 
2; Sorin Titel, Pasiune şi erudiție, RL, 1981, 24; Paul Dro- 
geanu, Reinterpretarea izvoarelor, LCE 1981, 26; Ciobanu, 
Opera, 295-299; Ion Taloş, „Mitos şi epos”, TR, 1985, 44; Vale- 
riu Cristea, „Mitologie populară românească”, RL, 1987, 1; 
Ioana Bot, „Mitos şi epos”, AAF 1987; Sanda Cordoş, „Mito- 
logie populară românească”, AAF 1987; 'Ţeposu, Istoria, 
170-171; Muthu, Cântecul, 28-34; lordan Datcu, „Bestiarul 
mitologic românesc”, RL, 1997, 41; Marius Radu, „Bestiarul 
mitologic românesc”, „Altarul Banatului”, 1997, 46; Datcu, 
Dicţ. etnolog., 253-255; Eleonora Sava, O enciclopedie ca un 
roman, SI, 2008, 11-12. I.D. 


COMARNESCU, Petru 
(23.XI.1905, laşi — 
27.X1.1970, Bucureşti), 
eseist, critic literar, 
memorialist, 
traducător. 


Era cel de-al treilea copil al Elenei Comarnescu (n. 
Cernătescu), institutoare, şi al lui Petru Comar- 
nescu, funcţionar; familia mamei se înrudea cu 
cea a mitropolitului Veniamin Costache. Face 
şcoala primară (1912-1916) şi liceul la Iaşi (1916-— 
1919, Liceul Naţional) şi la Bucureşti (1919-1924, 
Colegiul Naţional „Sf. Sava”, unde înfiinţează şi 
scrie la revista societăţii literare a şcolii). Urmează 
apoi Şcoala pentru Ofiţeri de Rezervă de Artilerie 
(Craiova, 1924-1925). După studii de drept (licenţa 
în 1928), de litere şi filosofie (licenţa în 1929) la 


501 Dicţionarul general al literaturii române 


Universitatea din Bucureşti, pleacă în SUA ca bur- 
sier (1929-1931) şi îşi ia doctoratul în filosofie 
(1931) la University of Southern California (Los 
Angeles) cu teza The Nature of Beauty and Its Rela- 
fions to Goodness, tradusă în româneşte sub titlul 
Kalokagathon (1946). În 1933 a fost numit inspec- 
tor la Direcţia Generală a Teatrelor din Ministerul 
Instrucțiunii şi Artelor şi, în acelaşi an, redactor la 
Editura Fundațiilor Regale; în redacţie la „Vremea” 
(1932-1938) şi la „Revista Fundațiilor Regale”, 
între 1944 şi 1948 lucrează ca redactor la „Timpul”, 
în 1946 la „Naţiunea”, iar până în 1952 la „Univer- 
sul”, până în 1951 fiind şi redactor la Editura de 
Stat pentru Literatura şi Artă, după desfiinţarea 
Editurii Fundațiilor Regale. În 1952 este concediat 
de peste tot şi i se interzice să publice. Se va 
îndrepta aproape exclusiv spre critica de artă şi 
pentru că prietenul său, lonel Jianu, care era şeful 
redacţiei de artă plastică la Editura de Stat pentru 
Literatură şi Artă, i-a înlesnit colaborarea cu 
această redacţie; va publica, până în 1955, sub 
pseudonimul Anton Coman. 

Bibliografia scrierilor lui C. despre arta româ- 
nească e imensă: de la frescele Voroneţului până 
la operele celor mai importanţi pictori, sculptori, 
graficieni din secolul al XX-lea. După un debut 
semnificativ în 1925 la revista „Lumea” din laşi, la 
numai douăzeci şi unu de ani începe să lucreze 
într-o redacţie, aceea a revistei „Rampa”; artico- 
lele sale de aici sunt scrise cu nerv, cu un anume 
aplomb şi vădesc dorinţa de a-şi spune părerea 
despre cele mai acute probleme ale contempora- 
neităţii. Se va impune cu adevărat în 1927, anul în 
care va fi desemnat să redacteze pagina culturală 
a ziarului „Politica” - unde semna şi cu pseudoni- 
mele Radu Veniamin, Petru de Lozia, Jim Wallace 
ş.a. şi unde publicase chiar un „roman sportiv” 
intitulat Tragica viaţă a jocheului Stewer-, notori- 
etatea datorându-se însă atât comentariilor şi 
cronicilor sale, cât şi inițierii unei anchete privind 
specificul naţional. La începutul lui 1929, după ce 
preia pagina culturală a ziarului „Ultima oră”, C. 
poartă o polemică vehementă cu „Gândirea”, 
revista condusă de Nichifor Crainic; obiectul 
polemicii va fi poezia lui Lucian Blaga, faţă de care 
el îşi exprima o admiraţie entuziastă şi era indig- 
nat de ceea ce i se părea a fi o insuficientă înţele- 
gere din partea „Gândirii”. De asemenea, în 1928-— 
1929 „Tiparniţa literară” (ai cărei directori erau C., 
pe atunci în vârstă de douăzeci şi trei de ani, şi 

Camil Baltazar) îşi va defini o atitudine clară față 
de tradiţionalism şi îndeosebi față de excesele 
recent constituitului grup al „Crinului alb”, repro- 
bând „înşiruirea de înjurături şi acuzaţii aduse 
generaţiei precedente”. Punctul său de vedere va fi 
formulat limpede în paginile „Caietelor semestri- 
ale de sinteză naţională în cadrul secolului XX”, 
cum se subintitula revista „Acţiune şi reacțiune”, 
editată în 1929-1930; caietele, se spunea pe 
copertă, erau „scrise de Petru Comarnescu, lon 
Jianu, Constantin Noica, Mihail Polihroniade”. C. 
se declara aici fără rezerve împotriva celor care 
„din ignoranță cred că tradiţia este un obstacol 
înaintea progresului, că ea opreşte mersul vieţii şi 
mai ales puterea de înnoire”; dar se opune cu ace- 
eaşi energie ideii că tradiţia „vede în trecut numai 
binele, şi în prezent numai răul”. Adoptând o ati- 
tudine echilibrată, el explică tradiţia nu numai ca 
pe o putere ce dă „încredere în viitor şi mândrie 
faţă de trecut”, ci şi ca pe un element capabil să 
realizeze unitatea sufletească a unui popor. Şi 
când iniţiază, în 1932, Asociaţia de Arte, Litere şi 
Filosofie Criterion, programul avea în vedere 
„noua spiritualitate” ca sinteză a tendinţelor mai 
multor generaţii, numită de el „completitudine”. 
Ciclurile de conferinţe organizate de grupare, ca 
şi revista omonimă (1934-1935), la care rolul lui C. 
este esenţial, au avut un ecou deosebit în epocă. 
Dar valoarea culturii lui filosofice nu a fost apreci- 
ată în anii agitaţi de la începutul deceniului al 
patrulea; mai uşor s-a observat participarea lui la 
controversele zgomotoase decât încercarea de a 
construi un principiu echilibrat al filosofiei cultu- 
rii. Surprinde, de asemenea, faptul că nici după 
susținerea doctoratului la una dintre cele mai 
reputate universităţi americane nu s-a acordat 
atenţie contribuţiilor sale teoretice. Şi-a publicat 
teza abia după cincisprezece ani, fără să fi adus 
modificări esenţiale formei iniţiale. În versiunea 
românească atât titlul, Kalokagathon, cât şi subti- 
tlul, Cercetare a corelaţiilor etico-estetice în artă şi 
în realizarea de sine, indică mai explicit viziunea 
lui C.: adaosul însuşi al titlului, de rezonanţă aris- 
totelică, este semnificativ şi autorul îl justifică 
lămuritor: „l-am dat titlul simbolic de 
Kalokagathon tocmai pentru a sublinia aparte- 
nenţa noastră la o concepţie antică pe care am 
căutat s-o descifrăm în cadrul vieţii contempo- 
rane”. Misiunea filosofiei constă, după C., „în cre- 
area unor viziuni sistematice ale realităţii ca 

întreg”. Aderând la ideile lui Benedetto Croce, el 
consideră că „întrucât cunoaşterea noastră este 
mai întâi perceptuală şi apoi conceptuală sau 
ideală, esteticul stă la baza cunoaşterii umane”. 
Opinia lui, potrivit căreia imaginaţia e reală, era 
substanţial amendată de un criticism de proveni- 
enţă kantiană: esteticianul credea în valoarea şi în 
semnificaţia realului obiectiv, a realităţii naturii, a 
omului (deopotrivă a naturii şi a colectivităţii) şi 
nu concepea o artă în substanţa căreia să nu se 
redescopere lumea realului. De aceea, un lucru 
care a putut să pară de neînțeles s-a produs cu 
opţiunile comentatorului fenomenelor moderne: 
foarte receptiv la manifestările novatoare (nu se 
poate face abstracţie de importanţa pe care studi- 
ile sale au avut-o pentru recunoaşterea creaţiei 
brâncuşiene, a unor muzicieni contemporani, 
mai târziu a lui lon Țuculescu), nu a acceptat nici- 
odată suprarealismul. Opunându-se suprarealis- 
mului, C. va accepta în schimb programul expre- 
sionismului, „generalizare şi fundament pentru 
alte explicaţii”. Singurul element important al teo- 
riei expresioniste asupra căruia insistă este empa- 
tia (termenul însă a apărut în opera unor estetici- 
eni — îndeosebi Wilhelm Worringer — care nu aveau 
în vedere neapărat expresionismul şi de la care 
l-au preluat partizanii curentului). Concluzia lui 
C. răstoarnă, de fapt, raportul worringerian: nu 
arta imprimă mişcare vieţii emoţionale, ci activi- 
tatea estetică este aceea care exprimă „impresiile 
eterogene”, ce constituie „viața fenomenală”. În 
această ordine a ideilor, a raporturilor dintre viaţă 
şi artă, se vădeşte spiritul clasicist: pe urmele 
vechilor greci, C. consideră viaţa ca pe „un proces 
creator similar construcţiei unei opere de artă”, un 
proces care se desfăşoară „sub semnul imagina- 
iei şi al raţiunii”. În privinţa scrierilor literare, a 
acordat uneori girul semnăturii sale unor debu- 
tanţi care nu aveau să-i confirme încrederea. Însă 
lui Mihail Sadoveanu, Mateiu I. Caragiale, Ion 
Barbu, Lucian Blaga, G. Bacovia, V. Voiculescu, lon 
Pillat, Camil Petrescu le-a recunoscut valoarea 
(câteodată în studii ample, întotdeauna cu argu- 
mente solide), iar despre cei mai tineri - Mircea 
Eliade, Mihail Sebastian - sau despre unii aflaţi la 
început de drum - Gherasim Luca, Gellu Naum, 
Mihai Beniuc, Vlaicu Bârna, Virgil Teodorescu, 
George Magheru, Ion Frunzetti, Dimitrie Stelaru, 
Francisc Păcurariu - a scris cronici concludente. | 
se datorează publicarea mai multor eseuri şi studii 

consacrate unor scriitori străini moderni, mai ales 
francezi şi americani, unii dintre ei (William 
Faulkner, Gertrude Stein, Theodore Dreiser, 
Thornton Wilder şi, mai presus de toţi, Eugene 
O'Neill) încă insuficient cunoscuţi în România. 
O'Neill a constituit obiectul unei preocupări con- 
stante a lui C. Printre manuscrisele rămase de la el 
s-a găsit şi o monografie care avea să apară în 
1986 sub titlul O'Neill şi renașterea tragediei, a 
cărei redactare pare a fi anterioară anului 1946. 
Partizan al noului deopotrivă în cultură şi în viaţa 
socială, C. a fost un admirator entuziast al „mode- 
lului american” şi al democraţiei rooseveltiene, 
admiraţie reflectată şi în cărţile sale despre Statele 
Unite - Homo americanus (1933) şi America 
văzută de un tânăr de azi (1934), contopite în 
Chipurile şi priveliştile Americii (1940), care reve- 
lează şi un bun reporter. Pe de altă parte, în jur- 
nale şi în scrierile memorialistice toxinele 

propriilor neîmpliniri îi perturbă lui C. perspec- 
tiva. Captivat, până la inflamarea sentimentală, 
de lucrurile frumoase, eseistul, om-de-vorbă-iute, 
se îndoieşte de alţii cu atât mai mult cu cât e tot 
mai înclinat a se îndoi de sine. E, nu rareori, păti- 
maş, chiar dacă invocă argumente care i se vor fi 
părând juste. Mircea Eliade sau Mircea Vulcănescu, 
dar nu numai ei, ies diminuaţi din aceste repezite 
evaluări. Primul, un egocentric, cultivă imaginea 
unui „supraom”, suficient sieşi (în plus, „pare a se 
îndrepta către rigurozitatea şi obiectivitatea des- 
cărnată a omului de ştiinţă”); cel de-al doilea 
disertează savant, vag preocupat de reciprocitatea 
comunicării. Nici Dinu Noica -— se oţărăşte logofi- 
lul - nu-l lasă să se desfăşoare, monopolizând 
orice discuţie. Se arată oarecum dezamăgit de 
filosoful-eseist (tentat să condenseze fluidul vieţii 
în structuri abstracte de cugetare), ca şi de Eugen 
Ionescu, negativistul, mereu pus pe zeflemele şi 
ostil aprofundării. Inteligent, tăios este Emil 
Cioran, însă el riscă să-şi cantoneze disperările 
într-o „suficienţă dogmatică”. Cu toate ciudăţeni- 
ile lui, scepticul, chinuitul Emil Botta rămâne 
unul dintre puţinii aleşi (un fel de „Greta Garbo 
masculin”, îl portretizează C.). Pentru Mihail 
Sebastian, şi „prezumţios”, şi „nesincer”, ca şi 
pentru Mihail Polihroniade, „fudul” în „mediocri- 
tatea” lui, „americanul” nostru nutreşte o ireversi- 
bilă antipatie. În ce o priveşte pe Sorana Ţopa, 
actrița-teozoafă, cu aerele ei de atotştiutoare, ar 
face bine să-l scutească: e una dintre acele iritante 
„gâşte krişnamurtiste” care se înghesuie, ca la o 
soarea, la reuniunile literare. Dacă obsesia nerea- 
lizării  dereglează cumpăna aprecierilor, ea 
imprimă în schimb notaţiilor o înfrigurare din 
care, între exuberanţă şi descurajare, se mani- 
festă, întreagă, personalitatea memorialistului. 
Persecutat de gândul că nu şi-a dat încă măsura, 
C. nu sesizează că izbânda la care, încordat-deza- 
cordat, aspiră s-ar putea să fie, cu nemulțumirile, 
cu toanele, cu zbaterile lui, chiar acest jurnal. Aici 
îşi pune el în operă talentul - acela de 
„însufleţitor”. 

SCRIERI: The Nature of Beauty and Its Relations to Good- 
ness, Los Angeles, 1931; Kalokagathon, tr. Ruxandra 
Oteteleşanu, Bucureşti, 1946; ed. îngr. Dan Grigorescu 
şi Florin Toma, introd. Dan Grigorescu, Bucureşti, 1985; 
Homo americanus, Bucureşti, 1933; ed. îngr. şi introd. 
Eugen Florescu, Bucureşti, 1999; Zgârie-norii New 
York-ului, Bucureşti, 1933; America văzută de un tânăr 

de azi, Bucureşti, 1934; Chipurile şi priveliştile Ameri- 
cii, Bucureşti, 1940; Magdalena Rădulescu, Bucureşti, 
1946; America. Lume nouă — viaţă nouă. 1930-1941, 
Bucureşti, 1947; Francisc Șirato, Bucureşti, 1954; Octav 
Băncilă, Bucureşti, 1954; Ştefan Luchian, Bucureşti, 
1955; Abgar Baltazar, Bucureşti, 1956; Marius Bunescu, 
Bucureşti, 1956; Ştefan Luchian (în colaborare cu Ionel 
Jianu), Bucureşti, 1956; Benjamin Franklin, Bucureşti, 
1957; Viaţa şi opera lui Rembrandt van Rijn, Bucureşti, 
1957; N. Grigorescu, Bucureşti, 1959; Îndreptar artistic 
al monumentelor din nordul Moldovei, Bucureşti, 1961; 
Ion Jalea, Bucureşti, 1962; N.N. Tonitza, Bucureşti, 1962; 
Iosif Iser, Bucureşti, 1965; Gh. D. Anghel, Bucureşti, 
1966; Ion Sava, pref. Tudor Arghezi, Bucureşti, 1966; Ion 
Țuculescu, Bucureşti, 1967; Temoignages sur Brancusi 
(în colaborare cu Mircea Eliade şi Ionel Jianu), Paris, 
1967; ed. (Mărturii despre Brâncuşi), tr., îngr. şi pref. 
Nina Stănculescu, Târgu Jiu, 1997; Deineka, Bucureşti, 
1968; Lascăr Vorel, Bucureşti, 1968; The Romanian and 
the Universal in Brancusi's Work, Londra, 1970; Brân- 
cuşi, mit şi metamorfoză în sculptura contemporană, 
Bucureşti, 1972; Confluenţe ale artei universale, Bucu- 
reşti, 1972; Scrieri despre teatru, laşi, 1977; Chipurile şi 
priveliştile Europei, vol. I: Italia şi Franţa, vol. II: Elveţia 
şi Italia, îngr. Traian Filip, Cluj-Napoca, 1980; O'Neill şi 
renaşterea tragediei, îngr. Mircea Filip, introd. Dan Gri- 
gorescu, Cluj-Napoca, 1986; Jurnal. 1931-1937, îngr. şi 
pref. Victor Durnea, laşi, 1994; Pagini de jurnal, I-III, 
îngr. Traian Filip, Mircea Filip şi Adrian Munţiu, pref. 
Dan Grigorescu, Bucureşti, 2003; Documentar memori- 
alistic, îngr. Nicolae Cârlan, Suceava, 2005. Traduceri: 
T.E. Lawrence, Cei şapte stâlpi ai înțelepciunii, Bucu- 
reşti, 1937; Eugene O'Neill, Straniul interludiu, Bucu- 
reşti, 1939, Din jale se întrupează Electra, Bucureşti, 
1943 (în colaborare cu Margareta Sterian), Dramele 
mării şi ale pământului, Bucureşti, 1946, Drame din 
marea dragoste, Bucureşti, 1947, Teatru, I-III, Bucureşti, 
1968 (în colaborare cu Margareta Sterian şi Constan- 
tin Popescu); Daniel Defoe, Viaţa şi nemaipomenitele 
aventuri ale lui Robinson Crusoe, Bucureşti, 1943; G.B. 
Shaw, Discipolul diavolului, Bucureşti, 1946, Cezar şi 
Cleopatra. Ucenicul diavolului. Pygmalion, pref. Silvian 
Iosifescu, Bucureşti, 1963; Robert E. Sherwood, Pădu- 
rea împietrită, Bucureşti, 1946; [John M. Synge, Lordul 
Dunsany, Robert E. Sherwood], Suflete galante, Bucu- 
reşti, 1946; J.B. Priestley, Inspectorul de poliție, Bucu- 
reşti, 1947 (în colaborare cu Mircea Văianu); Howard 
Fast, Lupta lui Albert Parsons, Bucureşti, 1949 (în cola- 
borare cu Mircea Văianu), Silas Timberman, Bucureşti, 
1956; A.I. Herzen, Povestiri, Bucureşti, 1954 (în colabo- 
rare cu Lia Aldeanu); Mark Twain, Opere, II-IV, Bucu- 
reşti, 1955-1958 (în colaborare cu Eugen B. Marian, 
Frida Papadache şi Petre Solomon), Bancnota de un 
milion de lire, pref. Dan Grigorescu, Bucureşti, 1964 (în 
colaborare cu Eugen B. Marian şi Petre Solomon), Viaţa 

pe Mississippi, Bucureşti, 1964, Un yankeu la curtea 
regelui Arthur. Pamflete, Bucureşti, 2008 (în colaborare 
cu Eugen B. Marian şi Petre Solomon); N.G. Cernîşevski, 
Ce-i de făcut?, Bucureşti, 1956 (în colaborare cu Andrei 
Ivanovschi); Ilya Ehrenburg, Căderea Parisului, Bucu- 
reşti, 1956 (în colaborare cu M. Mihail); Walter Scott, 
Rob Roy, Bucureşti, 1957. 

Repere bibliografice: Sebastian, Jurnal, 420-422; Ion 
Frunzetti, „Chipurile şi priveliştile Americii”, VR, 1940, 
7; Călinescu, Ist. lit. (1941), 832, Ist. lit. (1982), 916; Ion 
Biberi, Lumea de mâine, Bucureşti, 1945, 255-269; Per- 
pessicius, Menţiuni, V, 289-290; Râpeanu, Interferenfe, 
136-140; Micu, „Gândirea”, 336-339; Căprariu, Jurnal, 
87-91; Zaciu, Cu cărţile, 55-62; Zaharia Sângerozan, 
O sinteză de gândire şi simţire europeană, CRC, 1990, 
28; Un om. O viaţă. Un destin. lonel Jianu şi opera lui, 
Bucureşti, 1991, 95-120; George, Sfârşitul, IV, 221-229; 
Alex. Ştefănescu, Pagini cu efect tonic, RL, 1994, 18; 
Arşavir Acterian, Nobila candoare: Petru Comarnescu, 
APE 1995, 3-4; Faifer, Faldurile, 29-33; Dicţ. esenţial, 
194-195; Popa, Ist. lit., |, 318-319; Simion, Ficţiunea, 
III, 293-299; Eugen Mandric, Confesiunile unui reporter 
cu pete roşii, ALA, 2001, 579; Dan Grigorescu, „Roma- 
nul” unei generaţii, ALA, 2003, 689; Petru Comarnescu, 
un călător al solitudinii, îngr. şi pret. Mihaela Cristea, 
Bucureşti, 2003; Al. Săndulescu, Un jurnal pe sărite, RL, 
2004, 32; Mihăilescu, Lit. rom. postceauşism, IL, 69-75; 
Marin Diaconu, Ispitit de cunoaşterea integrală, „Sae- 
culum”, 2005, 2; Petru Comarnescu. Documentar memo- 
rialistic, îngr. Nicolae Cârlan, Suceava, 2005; Monica 
Grossu, Petru Comarnescu, un neliniștit în secolul său, 
Cluj-Napoca, 2008; Popa, st. lit., 1, 293-294; Durnea, 
Propuneri, 175-197. D.G., EE 


COMĂNEANU, Anca Delia (10.XI1.1958, Bucu- 
reşti), prozatoare, autoare de teatru. Este fiica 
Olimpiei Comăneanu, economistă, şi a lui Gheor- 
ghe Comăneanu, inginer; s-a căsătorit cu scri- 
itorul Hanibal Stănciulescu. Urmează Liceul 
„Gheorghe Lazăr“ din Bucureşti (promoţia 1978) 
şi îşi continuă studiile (1978-1983) la Institutul 
Politehnic din acelaşi oraş, Facultatea de Meca- 
nică, secția maşini termice. Participă la activita- 
tea cenaclurilor Junimea şi Cenaclul de Luni ale 
Universităţii din Bucureşti. Debutul cu proză are 
loc în 1990, în „Suplimentul literar şi artistic al 
«Tineretului liber»“; în acelaşi an îi apare romanul 
Justin. Abandonează cariera de inginer şi devine, 
succesiv, corector la Editura Cartea Românească, 
producător-delegat la o casă de filme, redactor 
la săptămânalele „Contrapunct“ şi „Zig-zag“ şi la 
cotidianul „Tineretul liber“, scriitor liber profe- 
sionist. I-au fost montate şi difuzate radiofonic, 

în perioada 1991-1996, mai multe texte drama- 
tice (Dezvelirea, Iason şi Medeea, Trista aventură 
a mătuşii Mary, Cronică electorală). Face parte 
dintre autorii scenariului pentru serialul de teatru 
radiofonic Piața rotundă, difuzat de postul Radio 
România Actualităţi. A mai colaborat cu proză şi 
articole la „România literară“, „Luceafărul“ ş.a., 
precum şi la Radio România şi BBC. Semnează 
în 2003 şi o traducere din Voltaire (Dicţionar 
filosofic). 

C. a debutat ca prozatoare cu micul roman 
Justin, purtând girul — prin textul de prezentare 
imprimat pe coperta a patra - criticului Ov. S. 
Crohmălniceanu. Fabula naraţiunii e o reconsti- 
tuire ficțional biografică: ultimii ani ai vieţii unui 
personaj din Antichitate, cu existenţă istorică 
reală. Este vorba de Iustin, filosof grec trăitor în 
Palestina, în colonia romană Flavia Neapolis, în 
secolul al II-lea d.H., autor, între altele, al unor 
apologii în favoarea creştinismului, adresate 
împăratului Antoninus Pius şi Senatului roman, 
şi care, martirizat pentru convingerile lui creştine, 
a fost canonizat de Biserică. Romanul combină, 
într-un complex tematico-expresiv greu discer- 
nabil, formula parabolei cu notația „autentistă” 
(a stărilor lăuntrice, a percepţiilor, a solilocviului 
etc.). Prozatoarea recurge la procedeul identităţii 
glisante, incerte, multiple, acreditează o conver- 
genţă a personajelor, acestea apărând ca varia- 
ţiuni ale unei teme unice: mântuirea personală. 
C. a preluat mult din arsenalul Noului Roman 
francez. În Miercuri, joi pe strada circulară (1998) 
ceea ce primează este viziunea (neo)Jexistenţia- 
listă, romanul fiind cronica unei drame umane: 
cea a unui artist, un pictor aparent nerealizat, 
care îşi ratează deopotrivă şi vocaţia artistică, şi 
viaţa familială, afectivă, socială. Nici nu se ştie, la 
urma urmei, dacă acesta chiar e un artist ratat sau 
dacă nu va fi fost un mare pictor. El se aseamănă, 
sub acest raport, cu protagonistul precedentului 
roman, acel Justin care, privit de aproape, pare un 
biet om biruit de dificultăţile atingerii adevăru- 
lui şi de cele ale asigurării unei vieţuiri decente, 
dar pentru posteritate devenit sfânt şi mucenic. 
Textele dramatice semnate de C. sunt producţii 
notabile, fără să impresioneze prin originalitate. 
Dezvelirea (scrisă în 1983) se subsumează unui 
filon productiv al teatrului modern şi utilizează 
parabola, aluzia, limbajul ambiguu şi sugestiv 
pentru a dezbate chestiuni moral-civice privind 

culpabilitatea, responsabilitatea, angoasa, pentru 
a dezvălui instalarea represiunii arbitrare şi a tota- 
litarismului, consimţite prin pasivitate; mesajul 
este abil construit. Iason şi Medeea (scrisă în 1985) 
se raliază altui filon, de altfel înrudit, al teatrului 
din secolul al XX-lea: revizitarea temelor mito- 
logice ale Antichității şi investirea lor cu înţele- 
suri contemporane. În Cronică electorală (1990) 
e abordată în tonuri groteşti tema -— atât de pro- 
ductivă în dramaturgia tuturor epocilor şi atât de 
„fierbinte”, la noi, în primii ani de după 1989 -a 
luptei pentru puterea politică. În general, piesele 
nu sunt lipsite de o dinamică a dialogului şi de 
un umor de bună calitate, cu toate că uneori apar 
derapaje spre excese ludice şi groteşti ori secvenţe 
prolixe. Serialul radiofonic Piaţa rotundă, la care 
C. a fost coscenaristă, s-a remarcat prin verva 
situaţiilor comice, „realismul” limbajului coloc- 
vial şi naturaleţea situaţiilor, ca una dintre pro- 
ducţiile izbutite de „umor popular” din anii '90 ai 
secolului trecut. 

SCRIERI: Justin, Bucureşti, 1990; Miercuri, joi pe strada 
circulară, pref. Hanibal Stănciulescu, Bucureşti, 1998. 
Repere bibliografice: Ov. S. Crohmălniceanu, Joacă 
şi seriozitate, LCE, 1991, 15; Al. Protopopescu, Craii de 
curte antică, VR, 1994, 11-12; Alex. Ştefănescu, „Mier- 
curi, joi pe strada circulară”, RL, 1998. N. Br. 


COMĂNESCU, Denisa (4.11.1954, Buzău), poetă, 
traducătoare. Este fiica Elenei (n. Tomescu) şi a 
lui Caton Comănescu, avocat. După absolvirea 
Liceului „Mihai Eminescu” în oraşul natal (1973) 
şi a Facultăţii de Limba şi Literatura Română, 
secția română-engleză, a Universităţii din 
Bucureşti (1977), lucrează ca translatoare la Chi- 
mimportexport (1977-1978), apoi ca redactor 
(1978-1992) şi redactor-şef la Editura Univers. 
Din iunie 2001 este director editorial la Editura 
Polirom, coordonând colecţia de literatură stră- 
ină „Biblioteca Polirom”, iar din februarie 2006 la 
Editura Humanitas, apoi, din august 2007, direc- 
tor general al Editurii Humanitas Fiction, unde 
fondează colecţia „Raftul Denisei”, remarcabila 
ei implicare în elaborarea programelor editori- 
ale având rezultate notabile. În liceu frecven- 
tează cenaclul gazetei „Viaţa Buzăului”, în ale 
cărei pagini va debuta în 1969. Primele poezii îi 
apar în „România literară” (1975), iar debutul în 
volum are loc în 1979 cu placheta Izgonirea din 
paradis (1979). Mai colaborează la „Luceafărul”, 

„Steaua”, „Iribuna”, „Orizont”, „Contrapunct” 
ş.a. Între 1990 şi 2004 a fost secretară a Centru- 
lui PEN Român, iar în 2006 a devenit membră a 
Parlamentului Cultural European. A fost distinsă 
cu Premiul Uniunii Scriitorilor (1979), Premiul 
Salonului de Carte la Festivalul de Poezie de la 
Oradea (1999), Premiul revistei „lomis” (1999) 
ş.a. Este prezentă în numeroase antologii de 
poezie apărute peste hotare. 

Înscrisă de critici în generaţia anilor '80 din 
secolul trecut, C. practică în plachetele Izgonirea 
din paradis, Cuţitul de argint (1983) şi Barca pe 
valuri (1987), precum şi în antologiile Urma de 
foc (1999) şi Acum biografia de-atunci (1979- 
1987)(2000) o poezie confesiv-cerebrală fără 
căutări formale, comunicată simplu, autentic şi 
nuanţat. Întoarsă obsesiv spre propria interiori- 
tate, reproiectează cu o luciditate aproape dure- 
roasă momente şi trăiri ale devenirii intelectuale 
şi poetice: „Nu am sădită în mine sămânţa victo- 
riei./ Sunt plante care aprind rădăcini/ într-un 
pahar cu apă/ viguroase ca niște iezuiţi/ forează 
stânci/ decapitează orașe/ ajung la cer și nu în 
pământ/ O, temperamente vulcanice,/ am lins 
atâta cenușă/ până soarele mi-a răsărit în pân- 
tece/ și de atunci strălucesc/ strălucesc” (Unui 
prieten care m-a rugat să-i dedic poemul, în 
Barca pe valuri). Desprinderea de spaţiul protec- 
tor al copilăriei şi plonjarea în complexele matu- 
rităţii se produc fără spaime metafizice, evoluţia 
fiind considerată retrospectiv cu o melancolie 
neconcesivă: „Dacă cineva mi-ar da părul într-o 
parte/ dacă mi l-ar ridica ușor de pe frunte/ 
ca un diamant aurit s-ar ivi/ orașul acesta/ cu 
străzi singuratice și case stângace/ ce se năruie 
la simpla închidere a ușii/cu grădini de streli- 
ţia și lăzi de gunoi/ unde ecoul copilăriei/ încă 
se mai aude șoptind:/ «Mea mater, mea pater,/ 
filium vestrum lupus est»/ cu muzica ce sparge 
timpanul mașinilor/ și fotografiile care ucid pri- 
virea bătrânilor/ cu ulcica plină cu lapte/ lăsată 
prin toate casele/ de tatăl pe moarte/ doar, doar 
o va găsi iubitul/ ce i-a părăsit fata” (Obsesia bio- 
grafiei). Renunţarea, aparent calmă şi detaşată, 
la fragilitatea primei vârste, precum şi asumarea 
intruziunilor, nu o dată agresive, ale maturizării, 
se consumă la tensiuni maxime. „Urmele de foc” 
sunt atestate de o imagistică de obicei sobră, dar 
care nu evită paradoxul, fie şi ludic: „Stau agă- 
țată de cameră/ și omor sentimente/ cu fierul 

de călcat./ Ca pe muște./ [...] M-am confundat 
cu boilerul/ cu mașina de râșnit cafea/ cu bido- 
nul de motorină/ cu budolzerul/ cu o cămașă 
de noapte foarte fină./ O, dacă aș fi un vapor/ 
iubirea mea i-ar asigura/ cea mai frumoasă 
mare/ cel mai ușor tangaj/ insula miraculoasă/ 
cu oameni” (Robinsonadă). C. publică rar, dar 
scrie profund şi dens, după o elaborare lăuntrică 
îndelungată. Complementar, traduce îndeosebi 
din poezia contemporană de limbă engleză. 
SCRIERI: Izgonirea din paradis, Bucureşti, 1979; Cuţitul 
de argint, Bucureşti, 1983; Barca pe valuri, Bucureşti, 
1987; Urma de foc, postfață Mircea Ivănescu, Botoşani, 
1999; Acum biografia de-atunci (1979-1987), Bucureşti, 
2000. Antologii: STRONG - 28 de poete din Romania 
— 28 poetek rumunbskich, ed. bilingvă, tr. Kazimierz 
Jurczak şi Ewa Rossi, pref. Alex. Ştefănescu, Bucureşti, 
1999. Traduceri: Alan Brownjohn, [Poeme], în Trei poeți 
englezi contemporani: Fleur Adcock, Alan Brownjohn, 
Jon Silkin, pref. Mircea Ivănescu, Bucureşti, 1989; Eilâan 
NiChuilleanâin, [Poeme], în Flăcări himerice. 10 poeți 
irlandezi contemporani, Bucureşti, 1996. 

Repere bibliografice: Dan Cristea, Tristefe şi luciditate, 
LCE, 1979, 36; Nicolae Manolescu, Tinere poete, RL, 1979, 
42; Adrian Popescu, Urma vieții şi a focului, ST, 1979, 
10, 11; Eugen Simion, În „noua generaţie poetică...”, 
RL, 1979, 51; Ion Caraion, Paradisul regăsit, LCE 1980, 
2; Laurenţiu Ulici, Balans, RL, 1980, 13; Valeriu Cristea, 
Sub şi fără protecţie, RL, 1983, 47; Petru Poantă, „Cuţi- 
tul de argint”, ST, 1983, 11; Marian Papahagi, Construc- 
ţia imaginii, TR, 1987, 49; Romul Munteanu, „Barca pe 
valuri”, FLC, 1988, 1; Ţeposu, Istoria, 87-88; Dicţ. scriit. 
rom., |, 633-634; Daniel Cristea-Enache, Câteva confu- 
zii şi o prejudecată, ALA, 1999, 461; Alex. Ştefănescu, 
Un film bun întrerupt la jumătate, RL, 1999, 9; Octa- 
vian Soviany, Poezia ca o urmă de foc, LCE, 2001, 18; 
Cristea-Enache, Concert, 88-91; [Interviuri cu Denisa 
Comănescu], OC, 2002, 125, 2006, 65, FLC, 2008, 1; Dicţ. 
analitic, IV, 330-331; Lefter, Flashback, 207-212.  S.V. 


COMEDIA, revistă apărută la Bucureşti, zilnic, între 
15 şi 23 aprilie 1914, cu subtitlul „Literatură. Teatru. 
Muzică. Artă. Sport. Mode. Umor”. Redactor-şef şi 
girant responsabil: Dem. I. Theodorescu, menţio- 
nat începând cu numărul 5. În articolul Către citi- 
tori, redacţia anunţă editarea acestei publicaţii „cu 
scopul de-a împlini o lipsă simțită în presa noastră. 
Departe de luptele politice și de frământările sociale, 
«Comedia» își propune prin aparițiunea ei zilnică să 
ofere publicului recreaţiunea de care are nevoie o 
minte zbuciumată, un braţ obosit. Ea îşi va deschide 
larg coloanele teatrului, operei şi operetei, muzicii, 

picturii, artelor plastice şi decorative. «Comedia» 
va urmări întreaga mişcare artistică şi literară de 
la noi şi din străinătate [...]. Adresându-se tutu- 
ror, şi mari şi mici, va coprinde în coloanele rezer- 
vate artei şi literaturii mişcarea sportivă, mişcarea 
feminină, moda cu ultimele ei creaţii, precum şi 
câteva coloane rezervate umorului”. Într-un text de 
întâmpinare complezent, E. Lovinescu salută apari- 
ţia a încă unui ziar consacrat teatrului, urându-i să 
obţină „respectul omului şi al artistului, izgonirea 
a tot ce e personal din discuţiile artistice, măsura, 
buna-cuviinţă, curățirea limbii de toate impurită- 
ţile ce se îmbulzesc sub penele grăbite, onestitatea 
profesională”, pentru „a putea face şi o operă educa- 
toare” (Un cuvând). O opţiune privind literatura ori- 
ginală găseşte C. prin prelucrarea unor scrieri apar- 
ţinând poeţilor din cercul „Literatorului”: Oreste, 
care figurează cu poeziile Murmur de bal, Sărutarea 
şi schiţa Cu muscalul la şosea, AL.T. Stamatiad, care 
intră în sumar cu mai multe cugetări şi impresii spi- 
cuite şi traduse din Charles Baudelaire, şi chiar Al. 
Macedonski, care îi încredinţează textul inedit Ziua 
unui funcţionar mijlociu. Li se alătură prozatorii lon 
Dragoslav cu schiţa Răscoala de la Flămânzi, 1. Kiru 
(Chiru)-Nanov cu un fragment din romanul „în pre- 
gătire” Fala Oprişenilor, N.N. Beldiceanu cu schița 
O dragoste platonică, tinerii poeţi Ion Al-George 
(Renunţarea), George Gregorian (Cântecul poetu- 
lui — la „Cronica veselă”) şi alte câteva condeie azi 
obscure, dar în 1914 veleitari stăruitori. Notă aparte 
face doar Mihail Sorbul, cu scene din actul II al 
dramei istorice Letopiseţi, şi din nou Al. Macedon- 
ski, cu un fragment din primul capitol al romanului 
Thalassa, tipărit cu titlul Le Calvaire de feu în 1906, 
la Paris. Un interviu inconsistent dat de George Dia- 
mandy, efemer director general al teatrelor, lui I. 
Kaufmann, o cronică plastică semnată de Margareta 
Dem. Teodorescu la Salonul de primăvară deschis 
în sala Tinerimea artistică, informaţiuni diverse şi 
câteva glume ilustrate este tot ce a mai publicat C. 
Printre reclame şi anunţuri de tot felul se strecoară 
însă unul cu adevărat neaşteptat — cei interesaţi sunt 
invitaţi să ia la cunoştinţă programul după care func- 
ționează bibliotecile din Bucureşti: biblioteca Socec, 
a Academiei Române, a Liceului „Gheorghe Lazăr” şi 
a lui Samuil Marcu - din Strada Mircea Vodă 20. R.P. 


COMEDIA, publicaţie apărută la Bucureşti, săp- 
tămânal, între 27 noiembrie 1938 şi 1 iulie 1940, 
sub direcţia lui S. Faust-Mohr. Până în primăvara 

lui 1939 poartă subtitlul „Revistă săptămânală 
ilustrată pentru teatru, muzică şi film”, după 
care îşi schimbă formatul într-unul mai mare, și 
apare fără subtitlu, dar revine la formatul vechi în 
ianuarie 1940, cu subtitlul „Curierul spectacole- 
lor Capitalei”, care de la numărul 39/1940 devine 
„Revistă pentru teatru, muzică şi film”. Publicaţia 
este specializată, propunând rubrici ca „Ecouri şi 
bârfeli”, „Cronica teatrală” (A. Munte), „Cronica 
muzicală” (Radu Cioculescu), „Revistele”, „Miş- 
carea teatrală din străinătate”, la care colabo- 
rează Aurel Călinescu, 1. Massoff, V. Maximilian, 
Al. Mironescu, Teodor Scarlat, Victor Eftimiu. 
Se publică portrete literare ale unor oameni de 
teatru şi ale unor actori celebri (lon Marin Sado- 
veanu, Luigi Pirandello, Nestroy, Arturo Tosca- 
nini, Jean Athanasiu, Tony Bulandra, Emma Gra- 
matica, Sonia Cluceru), se discută cărţi (Camil 
Petrescu, Husserl), se iau interviuri, se scriu amin- 
tiri (despre C.I. Nottara, I.L. Caragiale ş.a.). Victor 
Eftimiu semnează articolele Teatru mulțimilor şi 
Scaunul lui Ion Ghica. Neinteresantă atunci când 
vrea să fie doar „Curierul spectacolelor Capita- 
lei”, C. îşi redobândeşte atractivitatea când, în 
1939, atrage noi colaboratori: Mihail Sebastian 
(Teatrul, oglindă a vieţii sociale), Camil Petrescu, 
A. Pop Marțian, Sergiu Milorian, N. Carandino, 
Mihail Vulpeş. Sunt inserate şi texte dramatice 
de Mircea Ştefănescu (Acolo departe...), Mihail 
Drumeş (Năluca), lon Luca (Rachieriţa), I.C. 
Aslan (Rămâi femeie), H. Nicolaide (De Paşte) 
ş.a., dau interviuri Camil Petrescu (Probleme 
teatrale cercetate de Camil Petrescu), VI. Popa 
(Teatrul Muncă și Voie Bună. Un interwiev care 
prețuiește cât o lecţie...), G. Brăiloiu, Mihail Con- 
stantinescu, Tantzi Căpăţână ş.a., revista oferind 
o informaţie bogată şi susținând o pledoarie con- 
vingătoare pentru teatrul de calitate. M.Pp. 


COMEDIA ILUSTRATĂ, publicaţie apărută la Bucu- 
reşti, săptămânal, între 10 decembrie 1927 şi 19 
februarie 1928. Director: S. Faust-Mohr. Revistă de 
informaţii artistice, C.i. publică o mare varietate de 
informaţii din lumea teatrală — repertorii, premiere, 
jocul actorilor-, care se reflectă şi în titulatura rubri- 
cilor aferente: „Note” (ţinută de Sergiu Milorian), 
„Săptămâna teatrelor bucureştene” (asigurată de 
Victor Rodan), „Ecouri din toată ţara”, alcătuită 
pe baza corespondenţelor din Chişinău, Cernăuţi, 
Iaşi, Timişoara, Craiova, „Calendarul premierelor şi 


Comnea 


concertelor”, „Leatrul pretutindeni”, „Carnetul... de 
culise”, destinată Witzurilor, anecdotelor şi întâm- 
plărilor hazlii petrecute în culise. În pagina a doua, 
locul privilegiat îl ocupă articolele: La centenarul 
lui Henrik Ibsen de Corneliu Moldovanu, preluat 
din volumul Autori şi actori, Contemporaneitate 
de Ion Sân-Giorgiu - despre literatura aşa-zis nouă 
din Germania. Interesul redacţiei pentru beletris- 
tica originală se rezumă la poeziile Spovedanie de 
Ion Minulescu (ulterior reintitulată Rugă pentru 
ziua mea de onomastică) şi Triumful de Tudor 
Arghezi, reprodus din placheta Cuvinte potrivite 
abia apărut, la schița Corespondenţă teatrală, la O 
scenă de dragoste, trei scurte dialoguri preluate din 
recentul volum Fă economie, domnule! , la sceneta 
Flagrantul delict în teatru, toate semnate de autor 
(N. Vlădoianu) cu criptonimul Keops, la sceneta 
Adevărul minte a lui A. de Herz şi la schiţa Prelu- 
diu de Aurel Lambrino. Numeric, cam tot atâtea 
sunt şi textele tălmăcite din alte literaturi, dar 
fără menţionarea traducătorului: Henri Barbusse, 
Luna care ucide, Maxim Gorki, Lămpița. Pagini din 
revoluţie şi „un fragment necunoscut din autobio- 
grafie”, Alphonse Allais, O idee luminoasă, Ferenc 
Molnăr, Darurile de Crăciun şi, foarte popularii în 
epocă, fraţii Max şi Alex. Fischer, cu O recoman- 
daţie bine folosită. Aida Vermont şi Hephaistos 
(Victor Rodan) îşi aleg drept interlocutori pentru 
interviuri pe ministrul Gr. Trancu-laşi şi pe A. de 
Herz, dramaturg de succes, imediat după premiera 
comediei sale Omul de zăpadă, semnalată entuzi- 
ast şi la rubrica „Săptămâna teatrelor bucureştene”. 
O informaţie din lumea gazetăriei literare priveşte 
apariţia revistei „Cugetul liber”, sub conducerea lui 
Ion Pas şi a lui Eugen Relgis, „care continuă ţinuta 
şi ideologia «Umanității» şi a «Omului liber»”, de 
unde provine şi o parte consistentă dintre colabo- 
ratori şi amici: Leon Feraru, Enric Furtună, B. Lăză- 
reanu, Simona Basarab (Vladimir Corbasca), Lotar 
Rădăceanu, Virgiliu Moscovici (mai târziu Virgiliu 
Monda). O ilustrație bogată şi diversă, alcătuită 
din fotografii, frontispicii cu ornamente florale sau 
filigranate, desene, crochiuri, viniete de Sell, Ross, 
Gal, Dralex, agrementează paginile C.i. R.P 


COMNEA, Victoria (22.X1.1938, Bucureşti), pro- 
zatoare. Este fiica Elenei (n. Pall) şi a lui Mihail 
Comnea. Face primele trei clase în București, la 
Școala Societăţii Ortodoxe Naţionale a Femeilor 
Române. După reforma învățământului, tot în 


Comoara 


Capitală termină clasele elementare la Şcoala nr. 
44 şi absolvă Liceul „Gh. Şincai”. Între 1958 și 1959 
coordonează cenaclul literar „George Bacovia” 
la Casa de Cultură „Nicolae Bălcescu” din Bucu- 
reşti. Se înscrie la Facultatea de Biologie a Uni- 
versităţii bucureștene, luându-şi licenţa în 1966. 
Ulterior este, până în 1990, cercetător ştiinţific 
la Institutul de Cercetări Chimico-Farmaceutice 
din Bucureşti. Debutează în 1988 cu un grupaj de 
poeme la rubrica lui Cezar Ivănescu din revista 
„Luceafărul. 

America din Valea Adormită (1998), prima 
carte publicată de C., este un jurnal de călătorie. 
Romanele Perfect distractiv (1999) și Capcana 
(2001) reconstituie atmosfera ultimilor ani de 
comunism, cu tare, mentalități care explică oroa- 
rea, masacrul din zilele revoluției din 1989 și din 
primii ani postdecembriști. În Ultima adoratoare 
(2003) un arheolog român exilat în SUA descoperă 
un manuscris al unei preotese dintr-un templu al 
zeului egiptean Amon, eveniment care îi schimbă 
viața, imprimându-i un neașteptat curs aventu- 
ros, dar și prilejul întoarcerii către sine. Un romb 
de cer (2004) este un volum de proze scurte, în 
timp ce Manuc (2006) e un romanț istoric, obedi- 
ent față de regulile clasice ale genului, dar cu un 
plus de pitoresc. Reconstituirea epocii începutului 
de secol XIX reprezintă una din reuşitele certe ale 
cărții. Bine informată, intrând în spiritul vremii, 
perfect stăpână pe arta descrierii și a suspansu- 
lui, C. reuşeşte să creeze un fundal care justifică 
ghemul de intrigi politice, de negocieri şi răstur- 
nări de situaţii care abundă în carte: Napoleon se 
află în plină campanie de extindere a imperiului, 
pregătind invadarea Rusiei, războiul ruso-turc 
este în desfăşurare, iar situaţia tensionată îi con- 
vine francezului; Ţara Românească, Bucureştiul 
mai precis, joacă un rol determinant în această 
istorie, căci aici se duc negocierile de pace, influ- 
enţate mai mereu de fermecătorul prinţ armean 
Emanuel Manuc. Zaraful acesta pare a fi un soi de 
nexus al istoriei balcanice, stăpân, prin averea şi 
influenţa sa, peste stăpânii lumii. De fapt, adevă- 
rata sa forţă constă în exercitarea puterii dintr-o 
umbră ce-l protejează. Deşi discret ca apariţie 
propriu-zisă în roman, fostul negustor Manuc Bei, 
om rafinat, cu un simţ al echilibrului care îl men- 
ține mereu peste moravurile corupte ale vremii, 
reprezintă ipostaza filantropică a puterii. EI ilus- 
trează forţa bunului simţ, exercitată în folosul 

oamenilor de rând. Venetic în Ţara Românească, 
nu pregetă să-şi pună averea în folosul ameliorării 
suferințelor celor mulți, manifestând ataşament 
faţă de locul de adopţie, stârnit şi de nostalgia 
după Armenia natală. Continuarea acestui roman, 
Marea mascara (2011), îl pune pe Manuc în anti- 
teză cu fanariotul loan Caragea, pe fundalul teri- 
bilei crize cauzate de ciuma din 1813. Acţiunea, 
densă în intrigi, crime, răsturnări de situaţie, în 
care sunt vânate averea și chiar viața lui Manuc, 
dușmănit de domnitor, se petrece în numai trei 
luni și jumătate, între revenirea în ţară a prinţului 
şi fuga sa definitivă. Aceste două romane istorice 
reprezintă partea viabilă a scrierilor semnate de C., 
care se află între puținii autori ce optează pentru 
acest gen nedreptăţit după 1989. La Eneida (2010) 
este un roman de dragoste pe tiparul epopeii lui 
Vergiliu, în care doi îndrăgostiți repetă povestea 
eroului troian și a Didonei, regina Cartaginei, fără 
ca prozatoarea să reușească însă abstragerea din 
prezentul traumatizant. Câteva traduceri, reali- 
zate în colaborare, au în atenţie cărți cu impact 
comercial. 

SCRIERI: America din Valea Adormită, Bucureşti, 1998; 
Perfect distractiv, Bucureşti, 1999; Capcana, Bucureşti, 
2001; Ultima adoratoare, Bucureşti, 2003; Un romb 
de cer, Bucureşti, 2004; Manuc, pref. Bogdan Creţu, 
Iaşi, 2006; La Eneida, Bucureşti, 2010; Marea mascara, 
Cluj-Napoca, 2011. 

Repere bibliografice: Mariana Ionescu, Călătorie în 
Valea Adormită, „Universul cărţii”, 1998, 8; Simion 
Bărbulescu, [Victoria Comnea], LCE 1999, 38, 2001, 
45-46; Sultana Craia, Un roman pseudo-poliţist, „Uni- 
versul cărţii”, 2001, 6-7; Victoria Milescu, Un romb de 
cer, „Sud”, 2004, 11-12; Cristina Manuk [Paul Cernat], 
Un extraordinar roman despre Manuc Bei, „Ararat”, 
2006, 22; Bogdan Creţu, Lecturi actuale, lași, 2006, 
118-124; Paul Cernat, Farmecul soft al ficţiunii isto- 
rice, DMT, 2007, 1; Simona Sora, O biografie roman- 
țată, DM, 2007, 154; Gabriela Gheorghişor, Resurecţia 
romanului istoric, OC, 2007, 372; Geo Vasile, Prozatori 
şi eseişti, Bucureşti, 2008, 102-107; Victoria Milescu, „La 
Eneida”, „Caligraf”, 2011, 127; Maria-Ana Tupan, [Victo- 
ria Comnea], CNT, 2011, 2, 2012, 3; Geo Vasile, Al mai 
nesătul hrăpăreţ din Fanar, „Hyperion”, 2012, 1-3. B.C. 


COMOARA LITERARĂ, periodic apărut la Bucu- 
reşti, săptămânal, între 1889 şi 1891; republică 
scrieri literare apărute în alte reviste. Editor: 
librarul Pinath. Scriitorii aleşi sunt Eminescu (La 
steaua, Ce te legeni, codrule), D. Bolintineanu 
(Clara, Adio), Duiliu Zamfirescu (fragmente din 

romanul Manoil), D. 'Teleor, N. Nicoleanu, G. Cre- 
ţeanu. iar D. Stăncescu publică deseori snoave. 
Din literatura străină se reproduc multe traduceri, 
dar nu şi bune, mai ales din Al. Dumas-tatăl, Paul 
F&val, Paul de Kock şi Jules Verne. C.I. este o curio- 
zitate editorială şi tipografică, dar apariţia ei rela- 
tiv îndelungată arată că răspundea unei nevoi de 
lectură a celor fără mijloace materiale. R.Z. 


COMOARA SATELOR, revistă de folclor apărută la 
Blaj, lunar, între ianuarie 1923 şi octombrie 1927. 
Director-editor: Traian Gherman. Urmărind să 
adune folclor românesc, C.s. publică în mod con- 
stant culegeri de literatură populară, cântece lirice 
şi epice, datini şi credinţe, ghicitori, proverbe, texte 
de meteorologie populară, descântece, bocete, 
jocuri de copii, cimilituri etc. Multe articole au 
caracter de informare şi comentare (T. Murăşanu, 
Cum vorbeşte poporul nostru; P. Hossu-Longin, 
Datini şi credinţe; Simeon Russu, Medicina popu- 
lară; T. Gherman, Norii în credințele poporului, 
Al. Lupeanu (-Melin), Datinile noastre de Crăciun, 
Folcloriştii Blajului; lon Pop-Câmpeanu, Plantele 
în poezia populară). Revista dă indicaţii tehnice 
despre cum să fie cules folclorul în mod științific 
şi îşi informează cititorii despre înfiinţarea la Cluj 
a Societăţii Etnografice, sub conducerea lui Sextil 
Puşcariu, ca și despre activitatea Astrei. Alţi cola- 
boratori: Al. Viciu, Lucian Costin, loan Bianu, Şt. 
St. Tuţescu, G. Bichigean, Petrea Dascălul (Petre 
Olariu), N.I. Dumitraşcu, A. Anderco, Em. Elefte- 
rescu, Ştefan Pop, At. Popa, D. Măgdaş, Gr. Calianu, 
Iosif N. Dumitrescu-Bistriţa, |. Pop-Zăicani. M.Pp. 


COMOEDIA, revistă apărută la laşi, săptămâ- 
nal, între 14 noiembrie 1924 şi 23 februarie 1925. 
Prim-redactor: Adrian Pascu. Între 11 și 25 ianu- 
arie 1925 nu a apărut, motivând „reorganizarea 
redacţiei”, iar pentru „evitarea situaţiei penibile de 
a publica informațiuni nu îndeajuns controlate și 
cu defecte de stil cari nu sunt simpatice”, revista se 
va rezuma la a fi doar informativă și va ieși bilunar. 
Subintitulată „Magazin artistic”, C. este proiectată 
„ca o tribună liberă şi obiectivă, menită să pună la 
îndemâna publicului cetitor cele mai exacte știri 
asupra mișcării teatrale-literare și artistice din lași 
și din întreaga Moldovă”. Sunt prezenţi cu versuri 
Mihai Codreanu (Otravă, Răzbunarea, Candela — 
sonete), Radu Gyr (Păpuși, „din volumul Liniști de 
schituri”) şi Alexandru Vâjâianu (Pastel astral). Al. 


Comoedia 


O. Teodoreanu și Giordano îşi încrucișează flore- 
tele epigramistice (Răspunsuri pe sugativă, Vâr- 
furi de săgeți), secondaţi de Wratislavius, gazetar 
la cotidianul „Opinia”. Dintre puţinele texte în 
proză se rețin O lecțiune model de Ion Petrovici, 
Întâlnirea de Adrian Pascu, Amintiri poznașe 
din teatru de N.A. Bogdan și, în același registru 
memorialistic, Evocând fantoma lui Mitif de G. 
Spina. Face notă aparte suita de crochiuri Chi- 
puri și amintiri, în care G.M. Vlădescu creionează 
sentimental personalitatea lui Emil Gârleanu, A. 
de Herz, L.A. Bassarabescu, Mihail Sadoveanu, C. 
Dobrogeanu-Gherea ș.a. Câteva fragmente sunt 
selectate din poemul dramatic Noaptea (Plânsul 
orbului) al lui Enric Furtună, anunţat „că va apare 
curând”, din Moșnenii de Sandu Teleajen, Măga- 
rul verde de G.M. Zamfirescu și din Irozii (Vicle- 
imul), „versiune de G.M. Theodorescu, refăcută 
în haina sufletului popular de Sandu Teleajen, cu 
scenariu și indicaţii de Mihail Sadoveanu”. Activi- 
tatea teatrală locală atrage cu precădere interesul 
redacţiei, care face loc în revistă câtorva anchete 
de presă realizate de Sandu Teleajen prin chesti- 
onare scrise sau pe viu, pe stradă (Cum au debu- 
tat actorii noștri, lașul artistic moare?), şi inter- 
viurilor cu scriitorii Adrian Pascu - despre piesa 
sa Irena, care se joacă la Teatrul Naţional - și N. 
Kirițescu, autorul comediei Un erou, „în pregătire” 
la același teatru. Într-o firavă rubrică specializată, 
sunt analizate spectacolele Moșnenii și Heidelber- 
gul de altădată. În strădania de a alcătui sumare 
variate, C. tipărește și traduceri din umoriștii ger- 
mani Max și Alex. Fischer (Un spectacol la care să 
nu-ți iei nevasta, Dedicaţiile) şi din schițele lui A.P 
Cehov (Hapciu!, La domnul șef al oficiului poștal), 
primele semnate de actorul Victor Handoca, iar 
celelalte date sub pseudonimul Basile Lupu. 
Meritorie este reproducerea sub genericul Docu- 
mentele „Comoediei” a trei scrisori emise cu mulți 
ani înainte de Titu Maiorescu către Ion Petrovici, 
de Matei Millo și Petre Liciu către Mihail Galino, 
profesor de mimică și declamaţie la Conservato- 
rul din lași. Se mai rețin articolele Colas Breugnon 
de Octav Botez, Simbolismul de Ionel Fr. Botez și 
replica dată de G.M. Zamfirescu lui Mihail Dra- 
gomirescu, Înainte și înapoi. Rubricile fixe sunt 
puţine, efemere și inconsistente: „Cronica veselă” 
trecută în „Cronica rimată” când e alimentată de 
rimele umoristice ale lui Al. O. Teodoreanu, iscă- 
lite Don Quijote, și de ale lui Alex. Vâjâianu-Uz, 


Comoroșan 


„Mărunte”, cu amintiri din spatele scenei, „Recen- 
zii”, „Cărţi şi reviste”. Alți colaboratori: Miron Grin- 
dea, C.B. Penescu, Omer Petrovici, Ștefan Călin, 
Fulmen (Ecaterina Raicoviceanu), lon Paltin (. 
Pagana), Henry Burileanu, Bonny Cosemil (Sergiu 
Milorian), Hefaistos (Victor Rodan). R.P 


COMOROŞAN, Sorin (17.VII.1927, Teregova, j. 
Caraş-Severin), eseist, prozator. Este fiul Elenei (n. 
Pârvulescu) şi al lui Aurelian Comoroşan, jurist. 
A absolvit şcoala primară în comuna natală, iar 
cursurile secundare le face la liceele „Traian Doda” 
din Caransebeş şi „C. Diaconovici-Loga” din Timi- 
şoara, după care termină Facultatea de Medicină 
din Bucureşti şi Facultatea de Fizică şi Chimie la 
Universitatea din Cluj. Este doctor în medicină 
(1952) şi doctor în biochimie (1956). Îşi începe 
activitatea ştiinţifică în calitate de cercetător-aso- 
ciat la Institutul „I. Cantacuzino” din Bucureşti, 
predând concomitent şi în învățământul uni- 
versitar: Centrul de Studii Chimice (1954-1956), 
Facultatea de Medicină din Bucureşti (din 1955), 
Laboratoarele Clinice de la Spitalul Clinic Fundeni 
din Bucureşti (1960-1990). În deceniul al optulea 
face o observaţie experimentală care a intrat în 
literatura de specialitate sub denumirea „efectul 
Comoroşan”, ceea ce i-a deschis o carieră interna- 
țională desfăşurată în universităţile şi laboratoa- 
rele din Europa, SUA şi America Latină. Din 1992 
este membru de onoare al Academiei Române. 
Pentru biografia artistică a lui C. este de reţi- 
nut descendența creatorului de ficţiune din 
familia slujitorilor ştiinţelor exacte. Dar mai sunt 
de reţinut şi întâlnirile lui cu Jorge Luis Borges 
şi Constantin Noica, cruciale pentru simbioza 
dintre literatură şi cultura filosofică. Literatură 
începe să publice abia în 1989, când debutează 
în „Contemporanul”, iar editorial e prezent în 
1993 cu volumul de povestiri şi eseuri Exerciţii 
de naivitate, „prolegomenă pentru o cosmologie 
a spiritualității umane”, conceput ca un dialog 
cu spiritul filosofului Constantin Noica. Creaţie 
a unui erudit, dar şi a unui istoric al ştiinţelor şi 
al literaturii, Exerciţii... îşi rezumă conţinutul 
într-unul din titlurile sumarului: Încălcând fron- 
țierele. În volumul Treisprezece metamorfe (1996), 
cuprinzând proze scurte sau poeme în proză, greu 
definibile, autorul transpune drama existenţei 
unui intelectual format şi afirmat până în 1980. 
Este conținută aici biografia unei întregi epoci, 

niciodată numită direct, dar uşor detectabilă în 
limbajul analitic, în sentimentul de stranietate 
al experienţelor parcurse, în raporturile umane 
sugerate metaforic. Oglinzile sparte (1997), carte 
subintitulată „roman de gânduri”, întrepătrun- 
dere dintre matematică şi filosofie pe o urzeală 
literară, este o concentrată meditaţie asupra visu- 
lui, nostalgiei, singurătăţii, asupra crizei societăţii 
actuale. În Literatura. Povestea unei ficțiuni (1998) 
C. simte nevoia să se lămurească pe sine, dar şi 
pe cititorul său asupra ideii de literatură, a ideii 
de ficţiune. Cartea abundă în definiţii concen- 
trate, spirituale, ironice, solemne, ocolind cără- 
rile deja bătute, despre eseu, poezie, act creator, 
frumos, estetica limbajului. Aserţiunile, oricât 
de şocante, se sprijină pe un temeinic arsenal 
teoretic. Dacă romanul Oglinzile sparte este un 
monolog despre existenţă, iar Literatura. Povestea 
unei ficțiuni e un monolog despre creaţia artis- 
tică, Nedespărţirea de Borges (2000) e gândit ca 
un monolog pe tema cunoaşterii omului contem- 
poran din perspectiva conştiinţei lui. Apelul la 
numele scriitorului argentinian corespunde unei 
subtile complementarităţi, sugerând o autorizare 
literară şi rezumând un crez. Personalitatea lui 
Borges trece prin cărţile lui C. cu fabulosul deter- 
minărilor profunde ale gândirii sale, de la simple 
intuiţii până la realitatea şi ficţiunea încorporate 
în portretul desfăşurat pe câteva pagini, menite să 
încheie şi această carte plină de enigme, de spe- 
culaţie pură, de reconstituiri nuanţate şi de inova- 
ţii narative surprinzătoare. De cu totul altă factură 
este România - Societate cu răspundere limitată 
(1995), conţinând convorbiri cu optsprezece per- 
sonalităţi ştiinţifice, politice, literare. Un roman, 
Hearst II (2001), prezintă viaţa experimentată în 
trei oraşe, New York, Paris și Caransebeş, cu marile 
lor diferenţe de peisaj şi mentalitate, de la cea mai 
crudă realitate la iluzie şi visare. 

SCRIERI: Exerciţii de naivitate. Prolegomenă pentru 
o cosmologie a spiritualităţii umane, Bucureşti, 1993; 
România - Societate cu răspundere limitată, Bucu- 
reşti, 1995; Treisprezece metamorfe, Bucureşti 1996; ed. 
2 (Treisprezece plus cinci metamorfe), Timișoara, 2002; 
Oglinzile sparte, Bucureşti, 1997; Literatura. Povestea 
unei ficțiuni, Bucureşti, 1998; Nedespărțirea de Borges, 
postfață Barbu Cioculescu, Bucureşti, 2000; Hearst II, 
Bucureşti, 2001. 

COMPARATISM. Într-o primă instanţă, c. repre- 
zintă operaţia de a analiza (prin paralelism şi/ 
sau contrast) mai multe opere, autori, stiluri sau 
genuri literare, în acest sens constituind practica 
fundamentală a literaturii comparate ca disciplină. 
În România, apariţia şi evoluţia c. (şi a literaturii 
comparate) ridică două tipuri de probleme, bazate 
pe două excluderi esenţiale. În primul rând, e dis- 
cutabil în ce măsură poate fi inclusă aici şi şcoala 
de tradiţie a c. maghiar, dezvoltată în Transilva- 
nia înainte de Primul Război Mondial şi ilustrată 
de Sâmuel Brassai, Hugo Meltzl, Sândor Imre sau 
Gyula Haraszti. Deşi şcoala maghiară a avut nume- 
roase realizări notabile (printre care şi editarea 
primei reviste de literatură comparată din lume, 
„Acta Comparationis Litterarum Universarum”, 
apărută la Cluj între 1877 şi 1888), trebuie ţinut 
cont de faptul că ea nu s-a manifestat în cadrul 
instituțional al statului român şi că, oricum, influ- 
enţa sa asupra c. românesc a fost aproape nulă. În 
al doilea rând, o problemă asemănătoare suscită şi 
numărul relativ ridicat de autori de origine română 
care s-au afirmat, în a doua jumătate a secolului 
al XX-lea, în Occident şi care au devenit uneori 
figuri importante ale comparatisticii mondiale. O 
asemenea serie începe cu Basil Munteanu, care a 
activat între 1954 şi 1968 ca secretar la „Revue de 
litterature compare”, şi cu Alexandru Ciorănescu, 
căruia i se recunoaşte meritul de a fi fondat litera- 
tura comparată ca disciplină în Spania, prin publi- 
carea manualului Principios de literatura compa- 
rada (1964). Dar poate şi mai semnificativ e cazul 
grupului de teoreticieni şi comparatişti români 
care au emigrat, începând cu anii '70 ai secolului 
trecut, în America de Nord şi a căror listă, destul 
de bogată, include nume precum Matei Călinescu, 
Toma (Thomas G.) Pavel, Virgil Nemoianu, Marcel 
Corniș-Pop, Mihai Spăriosu, Christian Moraru 
ş.a. Deşi toţi aceştia şi-au început activitatea şi au 
beneficiat de o primă recunoaştere în mediul aca- 
demic autohton, ei nu fac parte decât într-o mică 

măsură din c. românesc, întrucât, pe de o parte, 
activitatea lor din România rămâne nesemnifica- 
tivă în raport cu prestigiul pe care l-au dobândit 
în străinătate, iar, pe de altă parte, scrierile unora 
dintre ei au fost nu doar necunoscute, ci şi interzise 
în România comunistă. 

În evoluţia c. românesc e util să se distingă între 
perioada sa pre-instituţionalizată şi cea instituţio- 
nalizată. Perioada pre-instituţionalizată, care aco- 
peră aproximativ un secol (1846-1948), se referă la 
intervalul în care literatura comparată s-a practi- 
cat fără a fi consacrată pe plan academic ca disci- 
plină distinctă. Începuturile acestui fenomen pot 
fi fixate cu aproximaţie în 1846, când Ion Heliade- 
Rădulescu lansează ideea unei ambiţioase, dar 
utopice „Biblioteci universale”, gândită şi organi- 
zată după modelul francez al lui Aime6 Martin, care 
să facă accesibile la noi marile opere ale literatu- 
rilor clasice şi moderne. Heliade Rădulescu avea 
vocaţie enciclopedică, precum şi cultul capodope- 
rei şi al spiritului clasic în literatură, care nu poate 
fi atins „decât după ce limba a fost formată prin 
traduceri din scriitorii clasici”, avea „constituţia 
spirituală a veacului al XVIII-lea; el iubea valorile 
universale şi gândirea lui evoluează în cercul vast 
al umanităţii întregi” (D. Popovici). Preocupări ase- 
mănătoare se întâlnesc, în Moldova, la Gheorghe 
Asachi, care cerea scriitorilor să cunoască lite- 
raturile străine clasice şi moderne. O informaţie 
europeană, bazată pe surse în principal germane, 
apărea în Transilvania la G. Barițiu. Însă, chiar dacă 
rata traducerilor în limba română a scrierilor stră- 
ine a fost una destul de ridicată de-a lungul între- 
gului secol al XIX-lea, ei îi va corespunde destul de 
târziu o exegeză efectivă. Un moment important 
în această privinţă îl constituie apariţia studiului 
Literatura română şi străinătatea (1881), pe care 
Titu Maiorescu îl consacră receptării primelor tra- 
duceri din literatura română într-o limbă de cir- 
culaţie internaţională (germana) şi care încearcă 
să integreze aceste opere într-un curent „popu- 
lar”, de o anvergură presupus europeană. Un alt 
moment semnificativ îl marchează activitatea lui 
C. Dobrogeanu-Gherea, care, în ultimele decenii 
ale secolului, sub influenţa lui Hippolyte Taine şi 
Georg Brandes, a publicat numeroase studii asupra 
politicii traducerilor, asupra succesiunii curentelor 
literare şi a popularizat în România unele litera- 
turi emergente, precum aceea rusă, scoțiană, nor- 
vegiană, ucraineană şi poloneză. În orice caz, în 

decursul secolului al XIX-lea, comparaţia nu este 
încă organizată în sistem, ci întâmplătoare, intu- 
itivă, spontană, aşa cum la fel de spontan se fac 
asociaţii şi se stabilesc afinități. Deşi nu se putea 
vorbi încă de literatură comparată, la prefigurarea 
acestei discipline au contribuit şi discursurile adi- 
acente: filologia comparată, mitologia comparată, 
istoria şi folcloristica comparată. Pentru ultimul 
tip de analogii, reprezentative sunt contribuţiile lui 
A. Odobescu (un adevărat deschizător de drumuri 
prin articolele sale Cânticele poporane ale Europei 
răsăritene mai cu seamă în raport cu ţara, istoria 
şi datinile românilor şi Răsunete ale Pindului în 
Carpaţi, 1861) şi Bogdan Petriceicu Hasdeu (prin 
studiul Cărțile poporane ale românilor în sec. XVI, 
în legătură cu literatura poporană cea nescrisă, 
ce constituie volumul al II-lea din Cuvente den 
bătrâni, tom I-III, 1878-1881). Hasdeu a avut un 
mare număr de colaboratori, discipoli şi conti- 
nuatori, ce s-au polarizat în jurul numeroase- 
lor publicaţii pe care le-a editat (Gr. Tocilescu, G. 
Dem. Teodorescu, S. FI. Marian, Miron Pompiliu, 
Lazăr Şăineanu, Al. Lambrior, Moses Gaster ş.a.). 
Preocupări de folcloristică comparată se înregis- 
trează însă şi în secolul următor, prin scrierile unor 
D. Caracostea, N. Cartojan, lon C. Chiţimia, Adrian 
Fochi sau Ovidiu Bârlea. 

În prima jumătate a secolului al XX-lea, ca 
urmare a afinităţilor lingvistice şi politice, c. româ- 
nesc va fi dominat de câmpul romanisticii, în spe- 
cial de acela al francofoniei, după cum o dovedesc 
lucrările lui Pompiliu Eliade, N.I. Apostolescu, N. 
Iorga şi Ovid Densusianu. Însuşindu-şi metoda 
pozitivistă a şcolii comparatiste franceze de la finele 
secolului al XIX-lea, reprezentanţii acestei direcţii 
au furnizat cercetări temeinice, aplicate în special 
la câmpul culturii române. Deficitul teoretic se va 
resimţi într-o anumită măsură în lucrările lor, cu 
precădere prin supralicitarea problemei influenţe- 
lor şi prin exagerarea, în consecinţă, a importanţei 
producătorului în defavoarea receptorului. Totuşi, 
în volumul Influența franceză asupra spiritului 
public în România. Originile. Studiu asupra stării 
societăţii româneşti în epoca domniilor fanariote 
(1898), Pompiliu Eliade a făcut un pas remarca- 
bil în vederea constituirii literaturii comparate în 
România. Aceasta în pofida faptului că, propunân- 
du-şi să acopere întreg „ansamblul de manifestări 
ale spiritului românesc”, respectiva teză de docto- 
rat este mai mult un studiu de istorie decât unul de 

istorie literară. Literatura este abordată aici ca ori- 
care alt domeniu al spiritului, fără vreo preferinţă, 
în măsura în care perimetrul cercetării este cir- 
cumscris de necesitatea epuizării sferelor de mani- 
festare a influenţei franceze. În studiul LInfluence 
des romantiques francais sur la poesie roumaine 
(1909, iniţial teză de doctorat), N.I. Apostolescu a 
întreprins o analiză detaliată a poeziei româneşti 
din secolul al XIX-lea din perspectivă compa- 
ratistă. Poeţii sunt discutaţi nu atât din punctul 
de vedere al „valorii lor intrinseci”, ci din acela al 
receptării influenţei romantismului francez, astfel 
încât autorul ajunge, prin exces, să generalizeze 
răsfrângerea romanticilor francezi asupra întregii 
poezii româneşti din secolul al XIX-lea (de altfel, 
chiar poeţii români sunt selectaţi ca reprezentativi 
în funcţie de amploarea influenţei franceze pe care 
au resimţit-o). Pe de altă parte, noţiunea de „influ- 
ență” comportă ambiguităţi, nefiind delimitate 
riguros, în cadrul ei, imitaţia, adaptarea, localiza- 
rea şi prelucrarea originală. Cu toate acestea, vas- 
titatea informaţiei i-a permis autorului stabilirea 
de numeroase conexiuni, procedând metodologic 
de la receptor spre emiţător şi depăşind tot ceea 
ce se afirmase anterior cu referire la acest subiect. 
Inexplicabilă este, totuşi, obtuzitatea faţă de poezia 
eminesciană: în timp ce poeţii minori sunt favori- 
zaţi, Eminescu este amintit doar incidental şi de 
fiecare dată într-un sens depreciativ. Dominând 
spectrul de referinţe al romanisticii româneşti din 
prima jumătate a secolului al XX-lea, francofonia 
nu reprezintă, totuşi, un teren exclusiv. Astfel, în 
lucrări precum Dante şi latinitatea (1921), Sufletul 
latin şi literatura nouă (-Il, 1922) şi Originea poe- 
ziei trubadurilor (1922), Ovid Densusianu acordă 
o importanţă semnificativă nu numai celorlalte 
literaturi romanice „majore” (italiană, spaniolă şi 
portugheză), dar şi celor de circulație mai redusă, 
precum cea occitană. De asemenea, N. lorga a scris 
o amplă Istorie a literaturilor romanice în dezvol- 
tarea şi legăturile lor U-III, 1920-1925), în care, 
pe lângă conexiunile anunţate în titlu, discută şi 
interferenţele literaturilor romanice cu literatura 
engleză (prin Shakespeare) şi cu cea germană (prin 
Goethe şi Schiller). În paralel cu această dezvoltare, 
e de semnalat şi interesul crescând al istoricilor 
literari străini faţă de literatura română, într-o serie 
care începe cu Ramiro Ortiz (Per la storia della 
cultura italiana in Rumania, 1916; Letteratura 
romena, 1941), Charles Drouhet - al cărui volum 

despre Vasile Alecsandri şi scriitorii francezi (1924) 
reprezintă prima încercare de cercetare detaliată 
a influenţei franceze asupra ansamblului operei 
unui scriitor român - sau Jean Boutiere cu teza pre- 
zentată la Sorbona La Vie et l'euvre de Ion Creangă 
(1930), şi continuă, în perioada postbelică, cu 
Rosa Del Conte (Eminescu sau despre Absolut, 
1961/1990), Alain Guillermou (Geneza interioară 
a poeziilor lui Eminescu, 1963/1977), Amita Bhose 
(Eminescu şi India, 1978), Luisa Valmarin (Studii de 
literatură română modernă şi comparată, 1987), 
Helene Lenz (La stereotypie de l&popee roumaine, 
2000), Eva Behring (Scriitori români din exil: 1945- 
1989, 2001), Marco Cugno (Mihai Eminescu: nel 
laboratorio di „Luceaţărul”, 2006), Michael Howard 
Impey (Mărturii de după gratii. Experienţe române 
şi italiene, 2007), Gisele Vanhese („Luceafărul” de 
Mihai Eminescu. Portrait d'un dieu obscur, 2011) 
ş.a. În afara comparatiştilor de profesie, preo- 
cupări de literatură comparată au manifestat, în 
perioada interbelică, majoritatea criticilor şi eseiş- 
tilor români. De regulă, fiecare dintre aceştia s-a 
specializat în cunoaşterea uneia sau a mai multor 
literaturi europene, care au fost folosite ca termen 
de referinţă pentru radiografierea câmpului literar 
românesc: literatura franceză (Paul Zarifopol, E. 
Lovinescu şi discipolii săi; dar, în realitate, franco- 
fonia formează baza culturii generale pentru majo- 
ritatea intelectualilor români din epocă), literatura 
rusă (G. Ibrăileanu), literatura germană (Lucian 
Blaga), literatura maghiară (on Chinezu) etc. Acest 
spectru de preocupări arată că, la fel ca în alte sis- 
teme literare din estul Europei, c. românesc a luat 
naştere din nevoia de a situa şi legitima literatura 
naţională într-un context internaţional. De altfel, 
această funcţie etnocentrică şi autolegitimantă a 
c. în România se verifică suficient de clar în prin- 
cipala operă a istoriografiei literare româneşti cla- 
sice — Istoria literaturii române de la origini până 
în prezent (1941) a lui G. Călinescu -, unde rolul 
numeroaselor referinţe străine rămâne acela de a 
evidenția identitatea şi valoarea literaturii române; 
mai mult, când G. Călinescu proiectează o serie de 
volume monografice consacrate celorlalte litera- 
turi romanice (Impresii asupra literaturii spaniole, 
1946; Impresii asupra literaturii italiene, rămas în 
stadiu de proiect), o face în primul rând cu scopul 
de a proba prin intermediul lor „specificul naţi- 
onal” al literaturii române. Un program similar 
ghidează şi celelalte scrieri ale lui Călinescu şi el 

explică de ce, prin cunoaşterea aprofundată a cel 
puţin trei mari literaturi (italiană, franceză şi ger- 
mană), criticul a constituit o excepţie în raport 
cu „specializările” confraţilor săi din epocă: „cum 
nu e cu putinţă să nu fii comparatist când studi- 
ezi un fenomen, specializarea rămâne o eroare” 
- afirmă Călinescu în Tehnica criticii şi a istoriei 
literare (1938). Altfel spus, fără a se considera com- 
paratist de profesie, Călinescu vede în c. operaţia 
elementară a fiecărei interpretări şi valorizări cri- 
tice. Iar această atitudine infuzează toate operele 
lui majore: monografia Opera lui Mihai Eminescu 
(-V, 1934-1936), al cărei capitol final e menit să-l 
situeze pe poetul român „în timp şi spaţiu”; Curs de 
poezie (1939), unde „pseudonormele” poetice sunt 
extrase pe cale inductivă, prin analiza celor mai 
reprezentative curente ale poeziei europene con- 
temporane; eseurile speculative de la finele dece- 
niului al cincilea, precum Domina bona (1947) şi 
Poezia „realelor” (1948), care plasează literatura 
română într-o densă țesătură de conexiuni cul- 
turale; şi, nu în ultimul rând, studiile consacrate 
marilor scriitori universali în deceniul al şaselea, 
adunate ulterior în volum (Scriitori străini, 1967). 

Sub formă instituţionalizată, c. se afirmă în 
România abia după 1948, când, după model sovie- 
tic, se introduce în învățământul universitar disci- 
plina „Literatură universală”, care va fi predată la 
Bucureşti de Tudor Vianu, la Iaşi de Al. Dima, iar la 
Cluj-Napoca de D. Popovici şi Liviu Rusu. În anii 
următori acest act este consolidat prin înființarea 
unor catedre şi departamente distincte în marile 
centre universitare. Totuşi, despre un c. românesc 
propriu-zis se poate vorbi abia după sfârşitul rea- 
lismului socialist. Un indiciu al instituţionalizării îl 
constituie traducerea primelor sinteze străine de 
literatură comparată, dintre care sunt de menţio- 
nat manualul Lirterature comparee al lui Paul Van 
Tieghem (1966) sau monumentalele Mimesis de 
Erich Auerbach (1967) și Literatura europeană și 
Evul Mediu latin de Ernst Robert Curtius (1970). 
După 1970, ritmul traducerilor se intensifică, dato- 
rită recent înfiinţatei colecţii „Studii” a Editurii 
Univers, susținută de Romul Munteanu. Pe de altă 
parte, încep să apară şi lucrări româneşti focalizate 
pe problemele literaturii comparate, dintre care 
semnificative sunt, într-o primă fază, acelea ale lui 
Tudor Vianu şi Al. Dima. Astfel, deşi activitatea sa 
literară se întinde pe patru decenii, Vianu s-a dedi- 
cat literaturii comparate mai ales în perioada post- 
belică. El trece astfel drept ctitorul filosofic al disci- 
plinei în România, după cum l-a definit Al. Dima, 
cel care a jalonat direcţia de dezvoltare a c. româ- 
nesc şi a stimulat astfel activitatea generaţiilor de 
cercetători care i-au urmat. De exemplu, în confe- 
rinţa Literatura universală şi literatura naţională, 
ținută la Budapesta în 1955, Vianu pleda pentru 
deschiderea de perspectivă oferită de un curs uni- 
versitar, căruia îi fixa drept scop „să întărească în 
auditorii lui conştiinţa unităţii de cultură a lumii”, a 
realităţii schimburilor culturale şi a interacțiunii 

dintre popoare. Conceptul de literatură universală 
includea, în accepțiunea lui Vianu, operele şi fap- 
tele „care au dobândit importanţă universală în 
cultura lumii şi pe cele care, în calitate de emiţă- 
tori, de transmiţători sau de receptori de influențe, 
au jucat un rol în constituirea curentelor univer- 
sale în literatură”. Criteriul de recunoaştere şi iden- 
tificare a universalităţii se aplica operelor repre- 
zentative pentru timpul lor, celor care şi-au prelun- 
git importanţa şi s-au menţinut „în conştiinţa de 
cultură a oamenilor de azi”. În interiorul literaturii 
universale, teritoriu fără frontiere de manifestare a 
c., Vianu aşeza câmpul invarianţilor literari şi cul- 
turali, constantele şi permanenţele literare. Nu o 
dată autorul a respins c. factologic, bazat pe influ- 
enţe şi surse, pe „raporturi de fapte” şi a pledat 
pentru un c. al analogiilor justificative şi reversi- 
bile, al „alianțelor ideologice” stabilite între facto- 
rul emiţător şi factorul receptor. Introducerea prin- 
cipiului „alianțelor ideologice” (ansambluri de idei 
filosofice, sociale, literar-estetice la care aderă un 
scriitor sau mai mulţi, receptate într-un alt climat 
literar naţional sau în mai multe) marchează depla- 
sarea decisivă dinspre aspectul cantitativ spre cel 
calitativ în cercetarea literară. Comparaţiei expli- 
cative şi cauzale, bazate pe raporturi binare, de 
înrudire directă şi de filiaţie istorică, i se opune 
astfel comparaţia acauzală, numită mai târziu de 
Adrian Marino comparaţie „pură, care nu se 
explică nici prin comunitate de origini, nici prin 
influenţă şi care stabileşte coincidenţe, structuri 
comune şi tipuri. Reflecţiile lui Vianu sunt conver- 
gente cu polemicile dintre cele două direcţii princi- 
pale ale c. internaţional, cea franceză, tradiţională 
şi pozitivistă, şi cea americană, bazată pe principii 
valorizante estetic, noncantitative şi care semnala, 
la finele deceniului şase, „criza literaturii compa- 
rate” (Ren6 Wellek). În pofida pluralismului meto- 
dologic vag, Vianu are meritul de a fi impus în 
România un concept de literatură comparată eli- 
berat de fetişismul factologic şi de excesele empi- 
rice ale pozitivismului. Noutatea viziunii sale în 
context românesc constă în deplasarea de accent 
de pe emiţător pe receptor, fapt care ar echivala, în 
opinia lui Vianu, cu o „adevărată revoluţie coperni- 
cană a studiilor literare”. Căci, dacă opera de artă 
are un caracter procesual, modulaţiile şi supravie- 
ţuirea ei în timp ţin de schimbările de orizont asi- 
gurate de generaţiile succesive de cititori, care 
produc constant sensuri noi. Cele mai importante 

contribuţii comparatiste ale lui Vianu au fost adu- 
nate în volumul Studii de literatură universală şi 
comparată (1960; ediţia a doua, 1963), care aco- 
peră aproape întreg domeniul disciplinei: palinge- 
neza temelor şi motivelor, tipuri, legende, idei şi 
sentimente, concepţii de viaţă etc. Un alt teoreti- 
cian semnificativ al c. în primele decenii postbelice 
este Al. Dima, care s-a oprit asupra chestiunilor 
fundamentale ale disciplinei în Conceptul de litera- 
tură universală şi comparată (1967) şi în Principii 
de literatură comparată (1972). Fără a excela prin 
originalitate, cele două lucrări trec în revistă discu- 
ţiile occidentale cu privire la obiectul, metoda şi 
stadiul curent al c., insistând, în spiritul epocii, 
asupra „specificului naţional” şi, în genere, asupra 
identităţii literaturilor. În anii '70 — '80, atât încer- 
cările de teoretizare, cât şi studiile aplicate de com- 
paratistică românească se înmulţesc, ca urmare a 
activităţii unor cercetători precum Adrian Marino, 
Paul Cornea, Alexandru Duţu, Romul Munteanu, 
Vera Călin, Edgar Papu, Nicolae Balotă, Dan 
Grigorescu, Zoe Dumitrescu-Buşulenga, loan 
Constantinescu, Livius Ciocârlie ş.a. Totodată, în 
Bucureşti apar primele reviste specializate în 
receptarea literaturii străine. Prima dintre ele este 
„Secolul 20”, înfiinţată în 1957 şi specializată în tra- 
duceri şi comentarii eseistice. Cu un profil compa- 
ratist distinct apare şi „Cahiers roumains d'6tudes 
litt&raires”, editată începând din 1973 sub coordo- 
narea lui Adrian Marino. Publicată exclusiv în limbi 
străine, revista îşi va câştiga până la căderea comu- 
nismului un statut comparabil cu acela al 
„Neohelicon”-ului maghiar (de altfel, ambele 
publicaţii au fost înfiinţate în acelaşi an), reuşind 
să reunească în paginile sale prestigioşi teoretici- 
eni şi comparatişti străini, precum Ren€ Ftiemble, 
Marcel Raymond, Jean Starobinski, Jean Rousset, 

Tzvetan Todorov, A.-]. Greimas, Hans Robert Jauss 
sau Claudio Guillen. O altă revistă importantă a 
epocii este „Synthesis”, înfiinţată în 1974, ca bule- 
tin al Comitetului Naţional de Literatură 
Comparată, şi condusă de Alexandru Duţu. Numele 
cele mai reprezentative pentru starea de spirit a c. 
românesc în deceniile opt şi nouă sunt Adrian 
Marino şi Paul Cornea, a căror activitate se caracte- 
rizează printr-o serie de paralelisme: mai întâi, 
ambii autori au pus sub semnul întrebării comple- 
xele provinciale ale culturii române, pledând în 
mod hotărât pentru deschidere europeană; apoi, 
amândoi au reuşit să depăşească un anume izolaţi- 
onism tradiţional al criticii româneşti şi să desfă- 
şoare o bogată activitate ştiinţifică în limbi străine; 
nu în ultimul rând, ei se situează la antipodul 
modelului impresionist dominant în critica literară 
autohtonă, apelând din plin la metodele mai noi 
ale cercetării literare europene: hermeneutică, 
istoria ideilor, sociologie post-marxistă, estetica 
receptării etc. Astfel, Adrian Marino şi-a stabilit, 
încă de la începutul anilor '70, o nişă proprie de 
cercetare, pe care a brevetat-o sub denumirea de 
„critica ideilor literare”, chiar dacă proiectul său a 
cunoscut în următoarele trei decenii o serie de 
completări şi reformulări. Inspirat în mod evident 
de lucrările lui Ren€ Wellek asupra conceptelor cri- 
ticii, programul lui Marino se concentrează în jurul 
„ideii literare”, în care comparatistul român vede o 
„denumire convenţională pentru totalitatea «fon- 
dului» sau conţinutului teoretic [...] al literaturii”; 
totuşi, pentru Marino „ideea” nu se reduce la con- 
cept, întrucât posibilităţile de reformulare şi amp- 
lificare semantică ale celei dintâi o fac să aibă sta- 
tutul unei veritabile „opere” sau „creaţii”. Aceste 
premise vor sta la baza unui ambițios proiect enci- 
clopedic, pe care Marino îl va concretiza, mai întâi, 
sub forma unui Dicţionar de idei literare (1973, 
ajuns doar până la litera G), iar apoi, printr-un ciclu 
(Hermeneutica ideii de literatură, 1987; Biografia 
ideii de literatură, l-VI, 1991-2000) dedicat evolu- 
ției „ideii” de literatură, inclusiv a termenilor deri- 
vaţi din ea (literatură naţională/universală, parali- 
teratură, antiliteratură etc.), din Antichitate până 
în secolul al XX-lea. Deşi „critica ideilor literare” a 
lui Marino constituie o întreprindere preponde- 
rent teoretică, ea implică şi o importantă dimensi- 
une comparatistă, întrucât „ideile literare” consti- 
tuie nişte „invarianţi”, iar invariantul, indiferent de 
natura lui, rămâne „modalitatea esenţială prin care 

literatura participă la universalitate, mijlocul de a 
atribui elementelor sale comune o semnificaţie 
universală”. Din acest motiv, dimensiunea enciclo- 
pedică e mereu dublată la Marino de o dimensiune 
„militantă”, pe care acesta şi-a asumat-o ca urmare 
a contactului cu opera lui Ren6 Etiemble, căruia, 
de altfel, comparatistul român i-a consacrat şi o 
monografie. Pe urmele modelului său francez, 
Marino a pledat pentru o lirterature (vraiment) 
generale şi a repudiat în mod programatic eurocen- 
trismul. Ca şi Marino, Paul Cornea şi-a început 
activitatea ca istoric al literaturii române, optând 
pentru sociologia literară într-o epocă în care 
aceasta era puternic marcată de clişeele marxist-le- 
niniste. Totuşi, criticul s-a distanțat treptat de spi- 
ritul dogmatic al acestei metode. Astfel, sinteza sa 
Originile romantismului românesc (1972), o ana- 
liză detaliată a raporturilor dintre mentalități, 
ideologie şi literatură în perioada 1780-1840, 
indică deja o îndepărtare de marxismul canonic şi 
apropierea de istoria mentalităților profesată de 
şcoala de la „Annales”. Ulterior, apropierea lui 
Paul Cornea de teoriile lui Lucien Goldmann şi 
Robert Escarpit s-a concretizat într-o serie de 

studii privind sociologia lecturii şi a succesului, 
valoarea literară, periodizarea, relaţiile interliterare 
şi imagologia. Într-o a doua etapă a activităţii sale, 
care începe după 1980, comparatistul se intere- 
sează în primul rând de teoria lecturii şi de herme- 
neutică. Spre deosebire de Marino, el se arată preo- 
cupat nu atât de elaborarea unui sistem ideologic 
sofisticat, ci de găsirea unor soluţii practice pentru 
problemele teoretice ale literaturii comparate. 
Aceasta explică şi aria vastă a investigaţiilor sale, 
care acoperă diverse alte sectoare, precum pro- 
blema canonului, teoria sistemelor, istoria literară 
ca gen, intenţionalismul şi relativismul. 

După 1989, fundalul instituţional al c. românesc 
se schimbă radical. Diversele restructurări adminis- 
trative din mediul academic vor determina fuziunea 
sau chiar dispariţia unor departamente de literatură 
comparată. Totodată, trecerea la o economie de tip 
capitalist afectează în mod semnificativ şi piaţa edi- 
torială. Traducerea lucrărilor străine continuă, dar 
într-un ritm mult mai redus în comparaţie cu epoca 
precedentă şi, mai ales, cu posibilităţile pe care se 
presupunea că le va aduce desfiinţarea cenzurii; 
colecţia „Studii”, de pildă, va dispărea la începutul 
anilor 2000. Revistele vor resimţi şi ele efectele 
schimbării de sistem. În 1993 „Cahiers roumains...” 
îşi va schimba numele în „Euresis”, dar nu va mai 
reuşi să-şi redobândească prestigiul anterior - nu 
atât din cauza materialelor, care vor rămâne de cea 
mai bună calitate (printre colaboratorii noii serii 
sunt de amintit Jacques Derrida, J. Hillis-Miller, 
Gianni Vattimo, Linda Hutcheon, Mihâly Szegedy- 
Maszâk, precum şi majoritatea comparatiştilor de 
origine română din Occident), cât din cauza difuză- 
rii reduse. Pe de altă parte, după 1989 apar noi reviste. 
Cea mai importantă dintre ele este, probabil, 
„Caietele Echinox” (Cluj-Napoca, înființată în 2001), 
dar din această categorie fac parte şi „A Treia Europă” 
(editată la Timişoara, în cinci numere, între 1997 şi 
2001) şi „Acta Iassyensia Comparationis” (laşi, din 
2003). Alt moment semnificativ pentru c. românesc 
este înființarea Asociaţiei de Literatură Comparată 
din România în 1997, devenită din 2001 Asociaţia de 
Literatură Generală şi Comparată din România. 
Avându-l ca preşedinte până în 2010 pe Paul Cornea, 
actualmente pe Mircea Martin, asociaţia a organizat, 
începând din 2001, un colocviu anual, care a contri- 
buit în mod vizibil la consolidarea c. în România. În 
ceea ce priveşte aspectele metodologice, e de remar- 
cat că, după 1989, comparatistica românească tinde 

să se polarizeze în funcţie de anumite afilieri institu- 
ţionale (în special universitare). Din acest punct de 
vedere, se pot delimita mai multe „şcoli” sau grupări. 
Sub raport cronologic, prima tentativă de coagulare 
instituţională a comparatiştilor români o reprezintă 
grupul de la Timişoara, care şi-a desfăşurat activita- 
tea mai ales prin intermediul Fundaţiei „A Treia 
Europă”. Având în centrul său critici de la 
Universitatea din Timişoara (Adriana Babeţi, Cornel 
Ungureanu şi Mircea Mihăieş), gruparea şi-a propus 
să delimiteze şi să studieze specificitatea (inter)cul- 
turală a Europei Centrale. Concentrată în perioada 
1997-2003, activitatea „şcolii” s-a manifestat prin 
editarea revistei „A Treia Europă”, prin publicarea 
unei colecţii cu acelaşi nume (cuprinzând volume de 
ficţiune, studii academice şi eseuri, atât româneşti, 
cât şi străine), precum şi prin realizarea unor antolo- 
gii destinate promovării conceptului aferent în 
România. Ulterior, membrii grupării şi-au orientat 
atenţia către alte domenii (studii culturale, imagolo- 
gie, anglistică ş.a). Doar Cornel Ungureanu a conti- 
nuat să exploreze şi în anii următori spaţiul cen- 
tral-european, din perspectiva utopiei şi, nu mai 
puţin, a nostalgiei imperiale, pe care le va descrie 
prin intermediul unor „cercuri concentrice” de scrii- 
tori, generate de continua dialectică între centru şi 
periferie. Cea mai solidă „şcoală” a comparatisticii 
româneşti din ultimele decenii pare a fi aceea de la 
Cluj-Napoca. În acest sens pledează nu numai exis- 
tența Centrului de Cercetare a Imaginarului 
Phantasma, fondat în 2002, şi a revistei „Caietele 
Echinox”, ci şi o metodologie comună şi desfăşurarea 
mai multor proiecte colective. Câmpul definitoriu al 
comparatisticii clujene îl constituie teoria imagina- 
rului şi domeniile conexe (psihanaliză, mitocritică şi 
arhetipologie), iar liderul său teoretic este Corin 
Braga. Eseistul şi-a început activitatea la începutul 
anilor '90 cu o serie de analize ale unor autori români 
(Nichita Stănescu, Lucian Blaga ş.a.), afinităţile sale 
teoretice fiind încă de atunci psihanaliza jungiană, 
arhetipologia lui Gilbert Durand şi mitologia compa- 
rată. Elaborarea unei concepţii proprii s-a produs 
prin contactul cu teoriile lui Jean-Jacques 
Wunenburger, care l-au condus pe Braga la câteva 
rezultate notabile, atât teoretice, cât şi practice. Sub 
raport teoretic, probabil cea mai importantă contri- 
buţie este elaborarea conceptului de „anarhetip”, pe 
care comparatistul îl opune arhetipurilor din mito- 
critica tradiţională. Alte nume reprezentative ale 
comparatisticii clujene sunt Vasile Voia, Ştefan 

Borbely şi Ruxandra Cesereanu. Dintre „şcolile” 
româneşti actuale, cea mai sincronă cu noile direcţii 
ale c. occidental pare a fi „şcoala de la Braşov”, care 
s-a arătat preocupată cu precădere de critica cultu- 
rală şi de teoria poeziei. În ceea ce priveşte critica 
culturală, „capul” teoretic al grupării braşovene este 
Caius Dobrescu, ale cărui eseuri recurg la o perspec- 
tivă interdisciplinară, situată la conjuncţia dintre 
istoria ideilor, sociologie, politologie şi studii cultu- 
rale. Pe baza acestei platforme conceptuale, subor- 
donată perspectivei ideologice a liberalismului bur- 
ghez, Dobrescu a abordat o gamă largă de probleme 
— multe dintre ele în premieră în spaţiul academic 
românesc -—, precum raportul dintre literatura 
modernă şi politică sau dintre avangardă şi totali- 
tarism, condiţia intelectualului în societatea bur- 
gheză modernă, efectele perverse generate de feno- 
menul modernizării culturilor şi societăţilor comu- 
niste din Europa de Est şi, în general, pluralitatea 
complexă a procesului (post)modernizării, care a 
generat o serie de evoluţii alternative, în funcţie de 
particularităţile locale. Cercetările mai recente ale 
autorului se concentrează asupra culturii critice 
europene în secolul al XX-lea. Cealaltă temă con- 
stantă de reflecţie a membrilor „şcolii de la Braşov” 
este teoria poeziei (în special moderne). În acest 
domeniu, sunt de amintit lucrările lui Alexandru 
Muşina şi Gheorghe Crăciun. Astfel, Muşina şi-a 
propus să definească „paradigma poeziei moderne”, 
care s-ar caracteriza în primul rând prin faptul că 
descrie „o lume în care omul (desacralizat) a devenit, 
el, sistemul de referință” al textului. Cea mai impor- 
tantă lucrare depoetică a „şcolii de la Braşov” rămâne 
însă aceea a lui Gheorghe Crăciun, care își propune 
să descopere „faţa ascunsă” a „aisbergului poeziei 
moderne”. În opoziţie cu majoritatea teoriilor esenţi- 
aliste contemporane, care tind să reducă fenomenul 
poetic la categoriile conotaţiei, reflexivităţii, meta- 
foricului, opacităţii şi/sau vizionarismului, Crăciun 
afirmă, pornind de la o disociere a lui Tudor Vianu, 
că, pe lângă o asemenea „poezie reflexivă”, lirica 
modernă găzduieşte şi o altă tradiţie, aceea a unei 
„poezii tranzitive”. Această tradiţie latentă, care por- 
neşte nu de la Charles Baudelaire, ci de la Walt 
Whitman şi continuă prin Ezra Pound, Fernando 
Pessoa, Robert Frost, Konstantinos Kavafis, William 
Carlos Williams, „ultimul” Eugenio Montale, Francis 
Ponge, Charles Olson, Robert Lowell, Frank O'Hara 
ş.a., se caracterizează prin denotaţie, transparenţă, 
„prozaism” deliberat, biografism şi directeţe, fără ca 

aceste proprietăţi să-i anuleze statutul poetic sau să 
o plaseze într-o poziţie de inferioritate față de lirica 
„reflexivă”. Spre deosebire de cele trei „şcoli” amin- 
tite, situaţia c. din capitala României este în momen- 
tul de față mai degrabă incertă. Deşi Bucureştiul a 
fost centrul universitar care a instituționalizat litera- 
tura comparată ca disciplină în România şi care a 
dominat c. autohton până la căderea comunismului, 
acesta nu pare să mai fi reuşit să-şi susțină şi după 
1989 o direcţie de cercetare proprie, în ciuda activită- 
ţii unor autori precum Dan Grigorescu (anglist de 
formaţie, autor al unor importante studii despre 
curentele literare ale secolului al XX-lea, dar şi de 
istorie a artei), Cornel Mihai lonescu (care a dezvol- 
tat o manieră de interpretare acut personală, bazată 
pe teoriile poststructuraliste), Mihaela Constanti- 
nescu (cu contribuţii despre postmodernism şi 
post-postmodernism), Romaniţa Constantinescu 
(în imagologie şi naratologie comparată) sau Alexan- 
dra Vrânceanu (preocupată de studiile intermediale, 
în special de tema ekphrasisului). O cauză a acestui 
recul poate fi lipsa unei reviste proprii de literatură 
comparată sau a unor mecanisme instituționale 
convergente (centre de cercetare, proiecte comune 
ş.a.). Semnificativ în această privinţă este şi faptul că, 
în ultimul deceniu, cele mai importante contribuţii 
comparatiste bucureştene le aparţin nu atât compa- 
ratiştilor de profesie, cât specialiştilor în literatura 
română şi ele tind să se concentreze în jurul analizei 
fenomenului postmodernismului în context româ- 
nesc. O situaţie aparte ocupă, în contextul bucureş- 
tean, Monica Spiridon, al cărei statut profesional 
ilustrează perfect această „stare de excepţie”, întru- 
cât actualmente autoarea nu este profesoară de lite- 
ratură comparată, ci de semiotică şi comunicare. Cât 
priveşte activitatea de comparatist, se pot distinge în 
activitatea ei două faze. Până în jurul anului 2000, 
Monica Spiridon s-a preocupat îndeosebi de studiul 
literarităţii şi al intertextualităţii. E de reţinut mai 
ales Melancolia descendenţei (1989), care, recurgând 
la numeroase exemple româneşti şi străine, contra- 
pune conceptului „anxietate a influenţei” al lui 
Harold Bloom un tip de creativitate regresivă 
(„melancolia descendenţei”), bazată nu pe încerca- 
rea de emancipare paricidă față de modele, ci pe 
demersul de recuperare a lor. În schimb, lucrările 
mai recente ale autoarei indică o reorientare către 
imagologia comparată, concretizată prin demersul 
de a situa identitatea culturală românească în con- 
text european. Dincolo de cazurile discutate mai sus 

şi cu referire la studiul genurilor şi al curentelor lite- 
rare, merită amintite lucrarea de pionierat a lui Liviu 
Petrescu despre poetica postmodernismului (1995) 
sau ampla sinteză a lui Eugen Simion despre jurnalul 
intim (-III, 2001). Totodată, după 1989 au continuat 
cercetările comparatiste asupra relaţiilor literaturii 
române cu alte literaturi. Sunt de notat la acest capi- 
tol lucrările semnate de Pia Brînzeu (despre europe- 
nitatea prozei româneşti şi britanice), Sanda Cordoş 
(despre problema crizei în literaturile română şi rusă 
din secolul al XX-lea), Mircea Muthu (despre balca- 
nismul literaturii române) ş.a. Perioada de după 
2000 înregistrează şi apariţia unei noi generaţii de 
comparatişti români, reprezentată de nume precum 
Mihaela Ursa, Rodica Ilie, Adrian Lăcătuş, Rodica 
Grigore, Cătălin Ghiţă, Cătălin Constantinescu sau 
Andrei Terian. 

românesc, ALIL, t. XXII, 1971; Paul Cornea, Originile, 
passim; Al. Dima, Principii de literatură comparată, ed. 
2, Bucureşti, 1972; Istoria şi teoria comparatismului în 
România, îngr. Al. Dima şi Ovidiu Papadima, Bucureşti, 
1972; Adrian Marino, Dicţionar de idei literare, | (4-G), 
Bucureşti, 1973; Papu, Clasicii, passim; Cornea, Regula, 
passim; Romul Munteanu, Clasicism şi baroc în cultura 
europeană din secolul al XVII-lea, I-III, Bucureşti, 1981- 
1985; Al. Duţu, Literatura comparată şi istoria mentali- 
tăților, Bucureşti, 1982; Le Comparatisme roumain, ll, 
îngr. Romul Munteanu, București, 1982-1985; Adrian 
Marino, Comparatisme et theorie de la litterature, Paris, 
1988; Monica Spiridon, Melancolia descendenţei, Bucu- 
reşti, 1989; Adrian Marino, Biografia ideii de literatură, 
I-VI, Cluj-Napoca, 1991-2000; Liviu Petrescu, Poetica 

postmodernismului, Piteşti, 1995; Velea, Universalişti, 
passim; Dan Grigorescu, Introducere în literatura com- 
parată. Teoria, Bucureşti, 1997; Corin Braga, 10 studii de 
arhetipologie, Cluj-Napoca, 1999; Comparatismul azi, 
îngr. Dim. Păcurariu, Bucureşti, 2000; Ştefan Borb6ly, 
De la Herakles la Eulenspiegel. Eroicul, Cluj-Napoca, 
2001; Vasile Voia, Aspecte ale comparatismului româ- 
nesc, Cluj-Napoca, 2002; Simion, Ficțiunea, I-III, passim; 
Sanda Cordoş, Literatura între revoluţie şi reacțiune. Pro- 
blema crizei în literatura română şi rusă a secolului XX, 
Cluj-Napoca, 2002; Gheorghe Crăciun, Aisbergul poeziei 
moderne, postfață Mircea Martin, Piteşti, 2002; Monica 
Spiridon, Les Dilemmes de lidentite aux confins de lEu- 
rope: le cas roumain, Paris, 2004; Corin Braga, De la arhe- 
tip la anarhetip, laşi, 2006; Paul Cornea, Interpretare şi 
raționalitate, laşi, 2006, passim; Monica Spiridon, „Cum 
poți să fii român?”. Variaţiuni pe teme identitare, Cra- 
iova, 2006; Caius Dobrescu, Revoluţia radială. O critică a 
conceptului de postmodernism dinspre înţelegerea plu- 
rală şi deschisă a culturii burgheze, Braşov, 2008; Muthu, 
Balcanismul; Paul Cornea, Delimitări şi ipoteze. Comu- 
nicări şi eseuri de teorie literară şi studii culturale, Iaşi, 
2009. AT, VV 


COMŞA, loan (26.X1.1912, Bucureşti — 6.X11.2006, 
București), traducător, publicist. Este fiul Oti- 
liei (n. Garfunkel) şi al lui Aron Comşa, contabil. 
Absolvent al Liceului „Matei Basarab” (1928) din 
Capitală şi tot aici licenţiat al Facultăţii de Ştiinţe 
Juridice (1933), face şi studii la Pitman's College 
din Londra. Membru al Baroului de Ilfov, este 
secretar în biroul consilierului juridic al Legaţiei 
Britanice (1935-1941), avocat pledant la Insti- 
tutul Central de Statistică (1944-1947) şi, con- 
comitent, redactor al publicaţiilor „Rumanian 
Press Review” pentru Misiunea Militară Ameri- 
cană (octombrie 1944-martie 1945), apoi pentru 
Misiunea Politică Americană (aprilie 1945-iulie 
1947). Ocupă ulterior cu totul alte funcţii: docu- 
mentarist la Biblioteca Americană din Bucu- 
reşti (1947-1950), planificator şi apoi munci- 
tor la Cooperativa Micii Muncitori Metalurgişti 
(1952-1953), redactor pentru texte în limbile 
franceză, germană şi engleză la Editura Medicală 
(1956-1973), la Editura de Stat pentru Literatură 
şi Artă (1957-1961), la Editura pentru Literatură 
Universală (1961-1970) şi la Editura Minerva 
(1970-1973). Între 1990 şi 2000 este secretar al 
Asociaţiei Amicii Statelor Unite, care editează 
„Revista româno-americană” (relansată în 1997, 
unde figurează ca secretar general de redacţie la 
primul număr). Colaborează cu studii, eseuri şi 

traduceri la „Manuscriptum”, „Revista bibliote- 
cilor”, „Pembroke Magazine” (Carolina de Nord, 
SUA), „Secolul 20”, „România literară”, „Tribuna 
României” ş.a. 

Prieten cu Mihail Sebastian, în al cărui jurnal 
este evocat de câteva ori, C. a lăsat imaginea unui 
cărturar rafinat, de o deosebită modestie şi dis- 
creţie. Poliglot înzestrat, se afirmă ca un bun tra- 
ducător din literaturile engleză şi americană, mai 
ales din opera lui Charles Dickens şi a lui Erskine 
Caldwell. Viaţa lui David Copperfield de Charles 
Dickens, în transpunerea lui C. (-III, 1965), se 
distinge prin fidelitatea faţă de sensurile origina- 
lului. Scrupulozitatea traducătorului se vădeşte şi 
în grija cu care şi-a revizuit prima ediţie. Pentru 
Njala. Saga despre Njal, transpusă din islandeză 
(parţial mai întâi în 1963) este distins cu Premiul 
Asociaţiei Scriitorilor din Bucureşti (1980). C. are, 
de asemenea, numeroase alte contribuţii: studii şi 
comunicări despre scriitorii americani, traduceri 
risipite în publicaţii (unele chiar fără semnătură), 
îngrijiri de ediţii din critica literară americană (de 
pildă, bibliografia traducerilor în româneşte din 
această literatură ca anexă la volumul lui Marcus 
Cunliffe, Literatura Statelor Unite, 1969) sau versi- 
uni în engleză ale unor ecranizări după opere cla- 
sice româneşti. În „Revista româno-americană” a 
publicat o valoroasă cercetare bibliografică inti- 
tulată Cronologia relaţiilor româno-americane. 
Contacte directe, relaţii economice consulare și 
diplomatice, privind perioada de la 1630 la 1930, 
unica sursă de documentare pentru specialiștii 
care studiază difuzarea literaturii americane în 
străinătate, de interes pentru istoriografia literară 
şi politică din ambele ţări. 

Traduceri: Ernest Thompson Seton, Povestiri despre ani- 
male, Bucureşti, 1956, Vulpea din Springfield, București, 
1964; Ralph Fox, Gingis-han, Bucureşti, 1958; Erskine 
Caldwell, În genunchi, cu faţa la soare, București, 1958, 
Moartea unei haimanale, pref. Silvian Iosifescu, Bucu- 
reşti, 1961, Pământ american, pret. trad., Bucureşti, 
1969; Saga despre Njal, București, 1963; ed. (Njala. Saga 
despre Njal), Bucureşti, 1980; Charles Dickens, Viaţa lui 
David Copperfield, I-II, pref. Ana Cartianu, Bucureşti, 
1965; Eugene O'Neill, Marco Milionul, în Eugene O'Neill, 
Teatru, |, pref. Petru Comarnescu, București, 1968. 

Repere bibliografice: Grigore Vereş, Opera lui Charles 
Dickens în România, Bucureşti, 1982, 114-115; lon Horea, 
Profil de cărturar — loan Comșa, „Biblioteca Bucureştilor”, 
2000, 2; „Revista româno-americană' Profil, OC, 2003, 158; 
Gheorghe Istrate, loan Comşa, RL, 2006, 51-52. I.D. 

CONACHI, Costache 
(14.1X.1778, Ţigăneşti, 
j. Galaţi — 4.11.1849, 
Țigăneşti, j. Galaţi), 
poet, autor 

de piese de teatru, 
traducător 


Fiu al Ilenei, descendentă din Cantacuzini, şi al 
vornicului Manolachi Conachi, C. primeşte la 
botez prenumele Alexandru, cel de Costache fiin- 
du-i dat mai târziu, potrivit unui vechi obicei, 
pentru răscumpărarea postumă a unui copil. 
Învață la început în familie, cu refugiatul francez 
Fleury, continuând şi terminându-şi studiile la 
Şcoala Domnească din Iaşi. Inteligent, sociabil şi 
dornic de afirmare, se impune repede ca unul din 
cei mai instruiți tineri din protipendada Moldo- 
vei; stăpâneşte limbile greacă, franceză, turcă şi 
slavonă şi este solicitat de timpuriu în câteva 
importante dregătorii. La vârsta de douăzeci şi 
opt de ani era ispravnic de Tecuci, între 1814 şi 
1818 vornic de aprozi şi vornic de politie la Iaşi, 
între 1823 şi 1827 era al doilea răspunzător de vis- 
tierie şi conducea Departamentul Afacerilor Stră- 
ine, iar între 1831 şi 1838 mare logofăt al Dreptăţii 
în Moldova. Se număra printre membrii comite- 
tului de redactare a Regulamentului Organic, el 
fiind autorul articolelor care preconizau unirea 
Principatelor. Spirit întreprinzător şi deschis 
înnoirilor, în măsura în care acestea nu anulau 
bunele tradiţii preluate de la înaintaşi, C. sprijină 
înfiinţarea Societăţii de Medici şi Naturalişti din 
laşi şi este iniţiator al industriei extractive din 
Moldova. Deşi la moartea tatălui său, renumit 
pentru felul în care îşi risipise averea în chefuri, 
nu moştenise aproape nimic, izbuteşte, prin pri- 
cepere, ingeniozitate şi tenacitate, să agonisească 
imense moşii şi valori care, alăturate autorităţii 
sale culturale şi juridice, îi permit să aspire, în 
1834, la scaunul de domnitor al ţării, în competi- 
ţie cu Mihail Sturdza, dar tentativa eşuează. 
Dacă în planul activităţilor practice a mani- 
festat o neobişnuită abilitate, sub raport spiri- 
tual C. se vădeşte un adept moderat al filosofiei 
Luminilor, susținând şi promovând idei care vizau 

schimbări favorabile bunului mers al comunităţii. 
Preia şi recomandă din ideologia iluministă con- 
cepte esenţiale, atrăgând atenţia asupra importan- 
ţei raţiunii şi a rolului ştiinţelor în toate domeni- 
ile existenţei imediate, declarându-se partizan al 
dreptului natural şi al încurajării concrete a creaţiei 
artistice originale. Într-o Scrisoare către mitropoli- 
tul Veniamin (1837) dezvoltă puncte de vedere pri- 
vitoare la folosul transformărilor în apropierea rit- 
mului social autohton de acela al ţărilor cu o tradi- 
ţie economică şi culturală superioară. Schimbările, 
credea C., trebuie să aibă loc prin acumulări fireşti, 
nu sub impulsul imitării, al impunerii sau sub 
cel al înlăturării bunelor obiceiuri ale pământu- 
lui, pentru că nimic nu este mai păgubitor decât 
„zgomotul de cuvinte fără fapte”. Consideră abso- 
lut necesară utilizarea limbii ţării ca instrument 
de culturalizare şi de îmbogăţire a valorilor spiri- 
tuale naţionale, pentru aceasta trebuind ca limba 
română să pătrundă în şcoli ca prim obiect de 
studiu. Nu refuză ideea îmbogăţirii limbii vorbite 
prin asimilarea de neologisme, dar crede că ele se 
cer admise cu precauţie, prin adaptarea la speci- 
ficul limbii române. S-ar putea spune că, modest, 
anticipează, ca și alţii, aspecte din activitatea cul- 
turală a lui Titu Maiorescu: problema formelor 
fără fond şi aceea a atitudinii faţă de neologisme. 
Familiarizat, prin lecturi directe sau prin interme- 
diare greceşti, cu literatura şi filosofia Franţei din 
a doua jumătate a secolului al XVIII-lea, C. consi- 
deră necesară traducerea sau adaptarea în limba 
română a unor lucrări, preluarea unor motive 
sau teme din poezia neoclasică franceză, ca şi din 
operele unor autori aliniaţi ideologiei Luminilor. 
EI însuşi dă transpunerile Istoria lui Velisarie şi 
Alchibiad sau Iubirea de sânăş, fără măsură de 
Marmontel, Narchez amorezatul de sâniş, reco- 
mandată ca fiind „după Metamorfozurile lui Ovidiu 
asupra mitologhiei”, probabil o versiune franceză 
a scrierii lui Ovidiu, Către Leandru că nu venea şi 
Iulia cătră Ovidie de Claude-Joseph Dorat, frag- 
mente din tragediile Alzire (sub forma Arzili la C.), 
Zaire, Oreste şi din poemul Henriade de Voltaire, 
eseul Cercare de voroavă după Alexander Pope, 
cuprinzând reflecţii asupra relaţiei om-natură, un 
rechizitoriu făcut războiului şi comportamentu- 
lui inuman al conchistadorilor spanioli, dar şi un 
elogiu adus raţiunii umane. În aceeaşi categorie de 
preocupări se înscrie şi traducerea lucrării Privire 
politicească a Evropii toate din anul 1825 de Pierre 

d'Herbigny, studiu analitic incluzând observa- 
ţii şi comentarii asupra situaţiei socio-economi- 
co-politice a continentului. Dincolo de interesul 
cunoaşterii propriu-zise a unor astfel de scrieri, 
traducerile lui C., cu toate că au circulat în versi- 
une manuscrisă, au contribuit la o relativă lim- 
pezire a personalității limbii române, prin efortul 
de găsire a unor corespondențe lexicale convena- 
bile, într-o vreme când limba ţării era prea puţin 
folosită ca mijloc de exprimare literară şi artistică. 
El este şi autor al unui mic îndreptar de prozo- 
die, Meşteşugul stihurilor româneşti, în cuprinsul 
căruia se arată interesat de conţinutul şi de teh- 
nica versificaţiei. Semnează, singur sau în colabo- 
rare, primele comedii culte din istoria literaturii 
române, având ca obiect al demonstraţiei satirice 
aspecte din realitatea vremii sale, considerată critic 
sub raport social şi moral. Aceste texte, care „nefi- 
ind teatru, s-au giucat la păpuşării”, au meritul de 
a fi încercat trasarea unor caractere în acţiune şi de 
a cuprinde replica personajelor în versuri destul 
de fluide, cu o vădită dispoziţie către amuzamen- 
tul motivat. Comedie banului Costandin Canta, 
ce-i zâc Căbujan şi Cavaler Cucoş, scrisă în colabo- 
rare cu Neculai Dimachi şi Dumitrache Beldiman, 
este o satiră împotriva zgârceniei şi arghirofiliei. 
Giudecata femeilor, datată 1 decembrie 1806, 
admonestează, într-un limbaj uneori cel puţin 
nonconformist, moravuri şi năravuri ale boierimii, 
printre personaje numărându-se autorul însuşi. O 
altă comedie condamnând imoralitatea protipen- 
dadei este Amoriul şi toate harurile. 

Notorietatea în epocă şi atenţia posterităţii cri- 
tice i le-a adus însă lui C. lirica sa, preponderent ero- 
tică, dar care cuprindea şi cântece de lume sau com- 
puneri meditative, circulând în copii manuscrise 
sau intrând în repertoriile lăutăreşti. Prima ediţie, 
Poezii. Alcătuiri şi tălmăciri, apare postum, la laşi, în 
1856. Între 1800 şi 1830, interval în care produce un 
număr important de versuri, scrisul lui C. cunoaşte 
două etape distincte: una, până în preajma anului 
1820, este bogată în compuneri ocazionale, acrosti- 
huri, cântece de lume, stihuri erotice declarative; 
muza inspiratoare, mereu alta, a acestui permanent 
îndrăgostit este idealizată şi impersonală, frumu- 
seţea ei, „nurii” îl îndeamnă la extaz şi la exclamaţii 
superlative, adunate în strofe sufocate de lamentări, 
oftaturi şi leşinuri, pentru uzul saloanelor, dar şi al 
serenadelor cu lăutari. În cea de-a doua etapă, de 
după 1820, tonul devine meditativ, elegiile iau locul 

entuziasmelor celebrând iubiri pasagere; dragostea 
mistuitoare pentru Smaranda Negri, Zulnia, cum o 
alintă el, introduce accente tragice în clamarea sen- 
timentului („Cine-o iubit pe Zulnia, a iubi alta nu 
poate”). Poate fi stabilită şi o legătură între poezii 
cum ar fi Amoriul din prieteşug sau Scrisoare către 
Zulnia şi poemul Eloiza către Abeliard, din ciclul 
„eroidelor” lui Collardeau, lucrare tradusă de C. 
Versificările, până acum de circumstanţă, se trans- 
formă într-un discurs patetic, stând sub semnul 
unei mari intensităţi a trăirilor intime. Argumente 
etice, generate de conflictul dintre sentiment şi con- 
venţia socială, conferă dicţiunii o anume gravitate, 
nesprijinită însă şi de calitatea limbajului, tributar 
unui clasicism întârziat. Apropieri, teoretic posibile, 
s-au făcut cu lirica lui Petrarca, pornindu-se de la 
nefericirile petrecute în viaţa sentimentală a celor 
doi poeţi. În lirica meditativă C. elogiază munca 
ţăranului (Răspunsul unei scrisori), egalitatea ori- 
ginară a oamenilor (Cine are gust să-mi creadă) 
sau, cu accente de relevabilă vibraţie a imaginilor, 
comentează caracterul efemer al vieţii (Pe năsălie). 
Iluminist în fond, dar alăturând trăsăturilor clasice 
semne ale romantismului care se definea în poezia 
occidentală, C. rămâne prezenţa cea mai intere- 
santă pentru începuturile poeziei moderne româ- 
neşti, fiind considerat chiar „părintele (re)găsit al 
poeziei româneşti” (Mihai Zamfir). 


Originalitatea lui Conachi constă în specializarea erotică, 
în cultul exclusiv al eului, iar savoarea vine din ineditul 
mediului. Căci Conachi este un Petrarca ras în cap, cu chip 
de faun oriental, cu işlic, antereu şi iminei, obişnuit a sub- 
riliza pe sofale şi a-şi trimite mesagiile prin țiganii lăutari, 
neverosimil în pădure, ducând omagiul până la târârea în 
pulbere şi la închinarea ortodoxă, şi tristețea occidentală 
până la pandalii şi istericale. 

G. CALINESCU 


Judecând cu miturile propuse de Denis de Rougemont, 
Conachi este un Don Juan care se ia drept un Tristan. 
Seducător profesionist, el cântă (plânge) o pasiune aflată 
mereu pe marginea prăpastiei. O substituire, o corupere a 
miturilor se observă în aceste versuri prefăcute în care sedu- 
cătorul reclamă suferința cea mai adâncă. Un seducător 
care se preface a fi victimă. Arma lui nu e cinismul, ci umi- 
lința. Ca să câştige, el îşi strigă netrebnicia. lată o nuanţă pe 
care Denis de Rougemont n-o observă în literatura erotică 
a Occidentului. Orientul a subţiat şi corupt simţurile sau 
le-a adaptat unei mentalități care face din femeie un obiect 
exclusiv erotic. Un obiect ce trebuie corupt prin daruri, cuce- 
rit printr-un complicat ceremonial. 

EUGEN SIMION 

SCRIERI: Poezii. Alcătuiri şi tălmăciri, îngr. Neculai 
Ionescu, laşi, 1856; ed. 2, îngr. Miron Pompiliu, pref. 
Caterina Konaki Vogoride, introd. Emanuil Vogoride 
Konaki, laşi, 1887; ed. I-II, Iaşi, 1893; Poeţii Văcăreşti, 
Costache Conachi, Poezii, îngr. şi pref. Ion Pillat, Bucu- 
reşti, 1942; Scrieri alese, îngr. Ecaterina şi Alexandru Teo- 
dorescu, pref. Alexandru Teodorescu, Bucureşti, 1963; 
Opere, îngr. şi pref. Efim Levit, Chişinău, 1978; Visul 
amoriului, îngr. Lucian Vasiliu, pref. Emil Iordache, Iaşi, 
2000. Traduceri: M-me Cottin, Matilda, I-III, laşi, 1844 
(în colaborare cu Iacob Fătu); [Claude-Joseph Dorat, 
Alexander Pope], în Scrieri alese, Bucureşti, 1963. 


Repere bibliografice: Iorga, Isf. lit. XVIII, Il, 402-414; G. 
Ibrăileanu, Curs de istoria literaturii române moderne. 
Epoca Conachi, laşi, 1920, 309-357; Perpessicius, Opere, 
XI, 152-156; Caracostea, Scrieri, Il, 181-184; Călinescu, 
Ist. lit. (941), 88-95, Ist. lit. (1982), 85-91; Popovici, 
Studii, |, 402-422; Călinescu, Opere, VI, 633-637, VII, 
370-374, 1003-1009, XII, 704-707; Cornea, Studii, 
79-102; Anghelescu, Preromant. rom., 134-136, 143- 
173; Cornea, Originile, 302-320; Dicţ. lit. 1900, 203-204; 
Simion, Dimineaţa, 231-292; Piru, Ist. lit., 35-36; Scar- 
lat, Ist. poeziei, I, 180-186, passim; Manolescu, Istoria, 
I, 204-206; Negoiţescu, Ist. lit., 1, 16-19; Sorescu, Bibli- 
otecă, 95-104; Dicţ. analitic, |, 36-37, Perian, Pagini, 
30-45; Dicţ. esenţial, 195-197; Micu, Ist. lit., 65-66, 
Ștefan Andronache, Costache Conachi — biobibliografie, 
Tecuci, 2000; Paul Păltănea, Neamul logofătului Cos- 
tache Conachi, Bucureşti, 2001; Ursu, Contribuţii ist. 
culturii, 401-407; C. D. Zeletin, Lumina eșecurilor din 
căutarea lui Conachi, ATN, 2006, 3-7; Ursu, Alte contri- 

JURMALU POLITIC ȘI LITTERARU. 


CONCORDIA, jurnal politic şi literar apărut la 
Bucureşti, bisăptămânal, de la 6 februarie până 
la 6 august 1857. Redactor-şef: C.A. Creţulescu; 
editor: Effingham Grant, fratele Mariei Rosetti. De 
altfel, lui C.A. Rosetti i se propusese conducerea 
comitetului de redacţie, iar redactorii s-au aflat 
tot timpul sub influenţa lui. Intenţia iniţiatorilor 
era de a edita o publicaţie în care să-şi dea mâna 
toţi unioniştii din cele două principate, pe dea- 
supra intereselor de partid sau de grupare poli- 
tică. Ei nutreau în egală măsură şi ambiţii literare, 
încercând să realizeze la Bucureşti ceea ce izbu- 
tise V. Alecsandri la Iaşi prin „România literară” cu 
doi ani înainte. Jurnalul a concentrat un grup de 
scriitori de valoare, în frunte cu V. Alecsandri, Gr. 

Alexandrescu şi D. Bolintineanu. La partea poli- 
tică, alături de C.A. Creţulescu colaborează L.A. 
Filipescu, Grigore loranu şi Petre 1. Cernătescu. 
Fără să fie o gazetă literară propriu-zisă, C., care 
avea un program politic bine stabilit, dispune şi de 
un program literar limpede, în linii mari asemănă- 
tor cu cel de la „Dacia literară”, adaptat la cerinţele 
momentului. Versurile lui V. Alecsandri, în care 
poetul cânta idealul Unirii sau gloriosul trecut 
istoric, constituie arma cea mai de preţ a gazetei. 
În acelaşi spirit, Gr. Alexandrescu dădea aici satire 
şi versuri patriotice, printre care Cometei anonsate 
pentru 13 iunie şi Răspunsul cometei, iar Dimitrie 
Ralet semna articole politice în spirit unionist. 
G. Creţeanu colabora cu versuri patriotice, cu un 
poem în proză, în care imita cadenţele înflăcă- 
rate ale Cântării României, şi cu o traducere din 
versurile admiratorului austriac al lui Napoleon, 
]. C. von Zed.litz. Tot versuri publică G. Baronzi, 
Al. Depărăţeanu şi Al. Sihleanu, iar A. Costiescu 
îi închina lui V. Alecsandri o odă cu accente patri- 
otice. Ceea ce lipseşte însă C. pentru a juca, în 
pregătirea Unirii, rolul de catalizator, spre care se 
îndreptau ambițiile redactorilor, sunt articolele de 
directivă şi de critică literară. După şase luni de 
apariţie, publicaţia se autodesfiinţează, cu trei zile 
înainte ca de sub teascurile tipografiei lui Ferdi- 
nand Ohm să iasă primul număr din „Românul” 
lui C.A. Rosetti. Gestul redactorilor de la C. nu era 
întâmplător şi nici doar simbolic. Ei considerau 
că îşi făcuseră datoria, mai ales în ceea ce priveşte 
acţiunea propagandistică şi literară, iar acum se 
concentrau în jurul unei gazete militante, mai 
potrivită împrejurărilor politice. R.Z. 


CONCORDIA, gazetă politică şi literară apărută 
la Pesta, bisăptămânal, între 3 august 1861 şi 25 
decembrie 1870. Până la 3 ianuarie 1863 a fost 
redactată de Sigismund V. Pop, care de la această 
dată, în calitate de proprietar al periodicului, îi 
transferă sarcina de „redactor răspunzător” lui 
Al. Roman, profesor de limba şi literatura română 
la Universitatea din Pesta. Divergenţe de natură 
politică, privitoare la orientarea gazetei, îl fac 
pe Al. Roman să renunţe la conducerea ei, după 
mai bine de trei ani. Mai ales în primii ani, apari- 
ţia periodicului a fost deseori oprită de cenzură. 
C. se citea în întreaga Transilvanie şi, pentru a 
răspunde interesului cititorilor, îşi organizase o 
reţea de corespondenţi în comitate şi în marile 

oraşe. După retragerea lui Al. Roman, care din 
1868 va edita „Federaţiunea”, C. îşi pierde treptat 
colaboratorii, mai ales pe cei literari, şi cititorii. 
Politiceşte, gazeta lui Sigismund V. Pop încerca 
o mediere între interesele naţionale ale români- 
lor din Transilvania şi autorităţile de la Pesta şi 
Viena. Programul cultural şi literar era mai vag. 
Notabilă este grija, statornic anunţată şi în edi- 
toriale, pentru cultivarea limbii române. Gazeta 
a fost totuşi criticată de Titu Maiorescu, odată 
cu celelalte jurnale româneşti din Imperiul Aus- 
tro-Ungar, pentru exagerări etimologiste şi forme 
străine de spiritul limbii noastre. În primii ani de 
apariţie la C. au scris mulţi dintre cei mai cunos- 
cuţi literați transilvăneni ai epocii. Spre deosebire 
însă de „Gazeta de Transilvania” sau de „Familia”, 
Sigismund V. Pop şi Al. Roman nu au avut inten- 
ţia să facă din gazeta lor organul unei orientări 
literare precise, aşa cum nu-l făcuseră nici orga- 
nul unei direcţii politice ferme. Din acest motiv, 
colaboratorii literari s-au îndepărtat cu timpul, 
atraşi de alte periodice. De la primele numere au 
colaborat cu versuri Iosif Vulcan, I. Papiu, Justin 
Popfiu, At. M. Marienescu, lulian Grozescu, Moise 
Sora Noac, apoi Aron Densuşianu, loniţă Scipione 
Bădescu, I.C. Drăgescu, Vasile Bumbac. În C. Iosif 
Vulcan publică şi nuvele, la fel Constanţa Dun- 
ca-Schiau, Mihail Besanu, I.C. Drăgescu. Aici şi-a 
tipărit |. Codru-Drăguşanu (începând cu numă- 
rul 22/1863) însemnările din călătoriile sale prin 
Europa. Foarte des au apărut şi numele unor scri- 
itori din Principate: V. Alecsandri, D. Bolintineanu 
-— cu versuri şi articole politice —, C. Bolliac, C.D. 
Aricescu, G. Baronzi, Gr. H. Grandea, Gh. Tăutu 
şi VA. Urechia. Cele mai multe texte literare sunt 
republicări după gazetele din Iaşi sau Bucureşti, 
dar grija cu care sunt alese semnalează că în spa- 
tele neutralității politice afişate se ascundea ade- 
ziunea la cauza naţională. Iosif Vulcan a tradus 
din J6kai M6r (nuvela Capul lui Iordachi). S-a mai 
tălmăcit din Montesquieu şi din alţi scriitori fran- 
cezi şi germani. At. M. Marienescu şi I. Catone 
colaborau cu folclor cules din Ardeal şi Banat. 
După gazeta bucureşteană „Reforma” se retipă- 
reşte comentariul lui D. Bolintineanu la colecţia 
de poezii populare a lui V. Alecsandri, iar lui lulian 
Grozescu i se republică articolul apărut în publi- 
caţia maghiară „Fâvârosi Lapok”, în care recenza 
critic, restabilind adevărul, culegerea de balade 
secuieşti ale lui Kriza Jânos, în care culegătorul 


Condeescu 


inclusese multe balade populare româneşti. C. 
mai adăposteşte un studiu al lui 1.G. Sbiera despre 
colindele de Crăciun şi un articol al lui Aron Den- 
suşianu consacrat poeziei populare. Acesta din 
urmă tipărea şi o ambițioasă încercare de definire 
a operei lui Dante, însoţită de un documentat pre- 
ambul biografic şi de traducerea unor fragmente 
din Divina Comedie. Câteva recenzii, câteva arti- 
cole cu caracter mai general, unele având intenţii 
polemice, precum discuţia dintre Mihai Besanu 
şi I. Pop-Florantin privitoare la datoriile criticii 
literare sau aceea dintre Timotei Cipariu şi Al. 
Papiu-llarian în legătură cu modul în care se face 
critica unui text, vădesc preocuparea redacţiei de 
a se racorda la viaţa literară a epocii. R.Z. 


CONDEESCU, Dan Alexandru (15.11.1950, Bucu- 
reşti — 15.08.2007, Bucureşti), critic şi istoric literar, 
editor. Este fiul Genovevei Milea şi al lui Alexandru 
Milea, economişti. A urmat cursurile Facultăţii de 
Limba şi Literatura Română a Universităţii din 
Bucureşti, absolvite în 1974. Din 1978 a susținut 
rubrici de critică în diverse reviste literare, între 
1982 şi 1987 deţinând, de pildă, rubrica „Debut” la 
„Luceatărul”. În 1990 ajunge redactor-şef adjunct 
la „România pitorească”, unde fusese angajat încă 
din 1979. Tot din 1990 va fi director al Muzeu- 
lui Literaturii Române şi din 1992 redactor-şef 
al revistei „Manuscriptum”. A înființat Editura 
Muzeul Literaturii Române. A debutat în revista 
„Limbă şi literatură” în 1973, iar editorial în 1997 
cu Planeta Moft (Premiul Asociaţiei Scriitorilor din 
Bucureşti). A mai colaborat la „Amfiteatru”, „Viaţa 
românească”, „Contemporanul”, „România  lite- 
rară”, „Calende”, „Adevărul literar şi artistic”, „Lite- 
ratorul”, „Convorbiri literare” ş.a. 

Volumul de debut al lui C., Planeta Moft, subin- 
titulat „o utopie critică despre rolul celei de-a patra 
puteri constituţionale (Sfinte Sisoie!) în opera lui 
I.L. Caragiale”, constituie o insolită sinteză critică 
scrisă cu nerv, într-un stil degajat şi ironic, prelu- 
ând cu voluptate modelul „carnavalului textual” 
caragialian. „Utopia critică” propusă, o mostră de 
demers critic postmodern, analizează în principal 
publicistica lui Caragiale, cu referiri la momente 
relevante ale biografiei scriitorului, cu detalii savu- 
roase despre lumea şi obiceiurile contemporanilor 
săi, elementele de istorie şi critică literară, de isto- 
rie culturală şi a mentalităților subordonându-se 
conceptului central al cărţii - „moftul”, echivalentul 

modernului kitsch. C. abordează scrisul, lumea şi 
omul Caragiale din perspectiva kitschului ca feno- 
men cultural şi ontologic definitoriu pentru „locui- 
torii Planetei Moft”. Este vorba despre crearea unui 
univers de hârtie, gol de substanţă, a unei lumi 
alienate, închise, aflate sub fascinația şi dominaţia 
presei. Fenomenul mass-media paşoptist şi post- 
paşoptist este studiat ca factor declanşator al unei 
existenţe falsificate, de care însuşi omul şi gazetarul 
Caragiale a încercat să se salveze prin opera sa „lite- 
rară”, molipsită şi ea deticurile şi de clişeele limbaju- 
lui publicistic. Rică Venturiano cest moi (titlul unui 
capitol) se referă tocmai la „lupta cu omul-kitsch 
care-l pândeşte dinăuntru” pe Caragiale şi pe care îl 
exorcizează prin intermediul unei „duble parodii”, 
parodia unei lumi-parodie. „Mitologia moftului” 
cuprinde varii subspecii, toate invenţii ale presei 
şi efecte ale existenţei-kitsch: „mitul revoluţiei”, 
„mitul progresului modern”, modelul cetăţeanului 
responsabil, răsturnate parodic în imaginea rabe- 
laisiană a unei „edenice” mahalale de trai absurd 
şi perpetuu carnaval. Deşi ia de multe ori forma 
unui joc speculativ, Planeta Moft este, în substanţa 
ei, o temeinică cercetare a relaţiilor dintre scriito- 
rul (de literatură) şi publicistul Caragiale, dintre 
universul său interior, cel al personajelor şi lumea 
contemporanilor săi, o analiză a publicisticii cara- 
gialiene din perspectiva retoricii discursului gaze- 
tăresc. Concomitent, C. este cel mai aplicat editor al 
operei lui Nichita Stănescu: a îngrijit şi prefaţat edi- 
ţiile Ordinea cuvintelor (-II, 1985), Fiziologia poe- 
ziei (1990), Opera poetică (I-II, 1999-2000), Opera 
magna, ediţie integrală (I-V, 2004-2006). În 2003 a 
editat şi integrala operei lui Virgil Mazilescu. 
SCRIERI: Planeta Moft, Bucureşti, 1997. Ediţii: Nichita 
Stănescu, Ordinea cuvintelor, l-Il, pref. edit., Bucureşti, 
1985, Fiziologia poeziei, Bucureşti, 1990, Colindă pentru 
inimă, Galaţi, 1991, Opera poetică, I-II, Bucureşti, 1999- 
2000, Opera magna, I-V, introd. edit., Bucureşti, 2004-— 
2006; Nichifor Crainic, Memorii, vol. II: Pribeag în ţara 
mea, pref. Alexandru Cojan, Bucureşti, 1996; M. Emi- 
nescu, Versuri lirice, Bucureşti, 2000; Virgil Mazilescu, 
Opere, pref. Mariana Marin, Bucureşti, 2003. 

Repere bibliografice: Nicolae Manolescu, Moștenirea 
lui Nichita, RL, 1985, 44; Daniel Cristea-Enache, Orbitor, 
kitschul, ALA, 1997, 383; Laurenţiu Ulici, „Planeta MofP, 
„Privirea”, 1997, 77; Dan-Silviu Boerescu, Existenţe-kitsch 
sau Blestemul lui Caragiale, „ArtPanorama”, 1997, 2; 
Dimisianu, Lumea, 407-410; Pavel Şuşară, Creaţia lui 
Dan Alexandru Condeescu, RL, 2008, 6. R.D. 

CONDEESCU, N.N. [Nicolae N.] (19.X.1904, Bucu- 
rești - 5.XII.1966, București), filolog, compara- 
tist. Este fiul Mariei și al lui Nicolae Condeescu. 
Urmează Facultatea de Litere și Filosofie a Universi- 
tăţii din București, obținând licenţa în 1925 cu cali- 
ficativul magna cum laude. Devine bursier la Ecole 
Normale Superieure din Paris (1925-1928). Întors 
în țară, intră în învățământul secundar ca profesor 
de franceză la Liceul „loan Maiorescu” din Giurgiu, 
apoi predă la liceele „Gheorghe Șincai” și „Matei 
Basarab” din București (1929-1939) și la Seminarul 
Pedagogic Universitar. În 1942 este lector de limba 
şi literatura română la Universitatea din Lyon. Din 
1943 funcționează la Catedra de limba franceză a 
Academiei de Înalte Studii Comerciale și Industriale 
din Cluj-Brașov, fiind și rector între 1945 și 1947. Din 
1949 va fi profesor la Facultatea de Filologie a Uni- 
versității din București, decan al Facultăţii de Limbi 
Romanice, Clasice și Orientale (1963-1965). A cola- 
borat cu studii la numeroase publicaţii, printre care 
„Studii italiene”, „Analele Universităţii București”, 
„Analele Academiei Române”, „Revista de filologie 
romanică și germanică”, „Beitrăge zur romanischen 
Philologie” ș.a. A fost membru fondator al Societății 
Române de Lingvistică Romanică. Guvernul francez 
l-a distins cu Palmes Academiques. 

Bogata activitate a lui C., încheiată în plină 
putere creatoare, lasă imaginea unui cărturar pro- 
fund implicat în domeniile abordate: filologie, 
lingvistică, lexicografie, istoria ideilor, literatură 
franceză și comparată. Profesorul a creat necesare 
instrumente de lucru, manuale și dicționare (a coor- 
donat Dicţionar francez-român, 1959, care a avut 
ediții succesive), tratate de filologie și lingvistică 
foarte apreciate în mediile academice (Initiation ă 
la philologie francaise, Traite d'histoire de la langue 
francaise, publicate postum, în 1969 și 1973), de 
istoria ideilor economice (LHistoire &conomique 
en France. Ses problemes et ses meilleurs represen- 
tants, Le Mercantilisme francais et leconomie de la 
France sous le ministeriat de Colbert, Cours d'histoire 
&conomique et sociale de la France. Le XVIII-e siecle, 
cursuri ţinute la Brașov în perioada 1943-1947) și 
numeroase alte studii de natură științifică (de pildă, 
Sistemul lui Galileo Galilei și opinia publică fran- 
ceză din secolul al XVII-lea, tipărit în 1942 în revista 
„Studii italiene”) și literară, unele apărute ca intro- 
duceri la opere ale scriitorilor francezi traduse în 
românește (La Bruyere, La Fontaine, Rabelais, poeţii 
Pleiadei, Lesage, Voltaire, Victor Hugo, Anatole 

France, Paul Verlaine ș.a.). A alcătuit ediții din 
Moliere (Opere, I-IV, 1955-1958, în colaborare cu 
Valentin Lipatti) și din povestitorii Renașterii fran- 
ceze. Preocupat și de literatura română, i-a consa- 
crat lui A.I. Odobescu studiul Al. Odobescu și „sce- 
nele” sale istorice (1943). Demonstrația întreprinsă 
de C. schițează imaginea unui Odobescu oarecum 
ezitant între istorie romanțată și nuvelistică, prin 
modalitatea de folosire a materialului istoric. Lipsit 
de simţul arhitectural al marilor proporții, proza- 
torul s-ar individualiza prin „știința compunerii în 
mic”, cu pasiune arheologică și cu talent de cizela- 
tor, printr-o tehnică de aglomerare a elementelor, 
reconstituind verosimil scene pitorești, după reţe- 
tarul cunoscut al culorii locale impuse de Walter 
Scott, Alfred de Vigny, Victor Hugo, sau fantazând 
misterioase conjuraţii romantice. Analizându-i 
nuvelele, C. conchide: „Cu mentalitate junimistă, 
cu solidă cultură clasică, cărturar puţin torturat de 
excese de imaginaţie, Odobescu n-ar fi avut nimic 
romantic în el fără influențele literare absorbite în 
tinerețe”. Calitatea esenţială a scriitorului i se pare 
a fi comunicarea sa auditivă cu lumea exterioară, 
criticul de artă fiind dublat de un meloman. Studiile 
de literatură universală și comparată ale lui C., 
rămase în publicaţiile vremii, reprezintă până astăzi 
modele, asemenea celor ale lui Tudor Vianu, fie de 
analiză a ideilor literare, fie de urmărire a circulaţiei 
unor motive, teme, opere sau a interdependenţe- 
lor franco-române, cu excursuri și în alte spaţii de 
cultură. De pildă, în Istoria lui Alţidalis și a Zelidei 
(1931), roman de aventuri de Vincent Voiture, per- 
sonaj din anturajul marchizei de Rambouillet, exe- 
getul glosează nu numai asupra structurii operei, ci 
și în jurul editării sale postume și a difuzării de care 
s-a bucurat în străinătate (Anglia, Italia), în Moldova 
existând nu mai puţin de cinci manuscrise tălmă- 
cite. Cărturarul insistă asupra surselor de inspira- 
ție antice (Longos, Heliodor), a circumstanțelor de 
pătrundere a romanului în conștiința publică, a 
modalităților de traducere (condensarea textului, 
amputări pentru înviorarea naraţiunii, adaptarea 
toponimelor, după moda timpului, și a fonetismelor 
dialectale locale), încât circulaţia sa în mediul micii 
boierimi ar fi fost „printre cele mai de seamă eveni- 
mente culturale de la noi din ultimul pătrar al seco- 
lului al XVIII-lea”. Cu egală disponibilitate erudită a 
cercetat influența lui Giambattista Marino în spaţiul 
francez (Contribution ă l'etude de la fortune litteraire 
du cavalier Marin en France, „Studii italiene”, 1942), 


Condeescu 


a cărui perioadă de glorie s-ar fixa între 1625 și 1660, 
intrând în declin odată cu triumful generaţiei clasi- 
cilor — în ciuda traducerii operei sale complete chiar 
în această perioadă —, lăsând astfel mai dinainte loc 
dreptului la fantezie și întârziind raționalismul clasic 
aproape cu o generaţie. Sunt doar câteva exemple în 
care C. se mișcă elegant printre fapte și evenimente, 
idei și personaje, evocă agreabil atmosfera epocilor, 
stabilește posibile filiații, sugerează subtilități idea- 
tice. Cartea care l-a impus, La Legende de Genevieve 
de Brabant et ses versions roumaines (1938), la ori- 
gine teză de doctorat, răsplătită cu mențiunea 
summa cum laude, se înscrie ca o solidă lucrare 
de tematologie (surse de autoritate avute în vedere 
fiind Paul Hazard, Fernand Baldensperger, Paul van 
Tieghem din critica franceză, iar din cea germană 
cercetările de Stoffgeschichte) și deopotrivă de lite- 
ratură comparată. Ivită în ținutul renan, din aglu- 
tinarea temelor romanești transformate în secolul 
al XV-lea în legendă de fondare a abației Fraukirch, 
înfrumusețată de hagiografi ce mânuiau abil latina 
bisericească, legenda Genovevei a suportat de-a 
lungul secolelor suișuri și coborâșuri. Deși respinsă 
(istoric) din panteonul sfinților romani, limitată la o 
arie geografică restrânsă, către sfârșitul secolului al 
XVI-lea savanți renani, flamanzi și din Brabant iau 
cunoștință de legenda ei prin intermediul călugă- 
rilor din Laach, o versiune fiind publicată în 1612 
de un anume Marquard Freher. Ea determină o 
răspândire de amploare, în centrul căreia se va afla 
romanul iezuitului Rene de Ceriziers, LInnocence 
reconnue ou Vie de Sainte Genevieve de Brabant (pe 
la 1640), cu numeroase retipăriri în franceză, cu 
traduceri și prelucrări în germană, italiană, spani- 
olă, engleză și olandeză. Dintre acestea, adaptarea 
olandeză anonimă și una germană, aparținând 
unui Cochemius, s-au bucurat de voga ulterioară a 
cărților populare. Încetinită în veacul al XVIII-lea, 
faima legendei renaște în preromantism și roman- 
tism, detașându-se de literatura pioasă și teatrul 
de colegiu, atingând totodată apogeul cu drame de 
Friedrich Miiller, Ludwig Tieck și Christian Friedrich 
Hebbel (cu renumita sa Genoveva din 1843), iar în 
muzică, prin opere de Robert Schumann, Jacques 
Offenbach ori Eric Satie. Ca un ecou întârziat, din 
povestea lui Christoph von Schmid, cunoscută 
în Franța în mai multe versiuni, tradusă la noi de 
Grigore Pleșoianu în 1838 într-o frumoasă limbă 
românească, Mihail Sadoveanu a creat Măria Sa, 
Puiul Pădurii. Legenda a beneficiat — arată autorul 

refăcând biografia ei de mișcări de anvergură euro- 
peană: de intenția iezuiţilor de a forma tineretul prin 
lecturi și spectacole pioase și de predilecția roman- 
tismului pentru Evul Mediu. Dincolo de constatările 
ce țin de istoria și răspândirea europeană a legendei 
sub diferite forme, cu filiații dificil demonstrabile, C. 
decriptează cu subtilitate deplasarea continuă de la 
popular la individual, de la versiunea de colportaj la 
cartea de autor, interesul arătat legendei datorân- 
du-se simplităţii emoționante a întâmplărilor rela- 
tate, precum și moralității pe care o propagă, con- 
forme gustului public. Totodată, epocile pe care le-a 
străbătut au integrat și alte valori. Rod al colaborării 
franco-germane - conchide exegetul —, subiectul 
Genovevei „s-a transmis și retransmis” în cursul 
veacurilor ca între „două familii care și-au trecut 
una alteia un sipet preţios la care fiecare a adăugat 
vechi suveniruri”. Apreciat în epocă (de pildă, de cri- 
tici ca Perpessicius, care îi recunoaște însemnătatea 
în cultura noastră), studiul lui C., din păcate uitat 
astăzi, rămâne exemplar prin demonstraţia erudită 
și neinhibată, prin rafinamentul interpretării con- 
duse la toate palierele, istorico-literar, comparatist, 
estetic. 

SCRIERI: Istoria lui Alţidalis și a Zelidei. Unul din primele 
romane franceze în limba noastră, București, 1931; La 
Legende de Genevi&ve de Brabant et ses versions roumaines, 
București, 1938; Les Jugements litteraires de Tallement des 
Reaux, București, 1940; Une Muse du XVII-e siecle: Madame 
de la Lane, Cluj, 1940; Al. Odobescu și „scenele” sale istorice, 
Craiova, 1943. Ediţii, antologii: Moligre, Opere, I-IV, ti. și 
introd edit., București, 1955-1958 (în colaborare cu Valen- 
tin Lipatti); Voltaire, Naivul, tr. Al. A. Philippide, introd. edit., 
București, 1962; Povestitori francezi din Renaștere, tr. Al. 
Hodoș, pref. Cornelia Comorovski, București, 1969. Tradu- 
ceri: Honore de Balzac, Vărul Pons, pref. Al. Piru, Bucureşti, 
1964 (în colaborare cu Theodosia loachimescu). 

Repere bibliografice: N. Iorga, „La Legende de Genevi&ve 
de Brabant et ses versions roumaines”, „Revue historique 
du Sud-Est europâen”, 1938, 4-5; Perpessicius, Opere, 
VIII, 95-100; Louis Mourin, „La Legende de Genevieve de 
Brabant et ses versions roumaines”, „Revue belge de phi- 
lologie et d'histoire”, 1949, 1-2; Ion Brăescu, Nicolae N. 
Condeescu, „Revista învățământului superior”, 1967, 1; 
Gh. Mihoc, Profesorul Nicolae N. Condeescu, RITL, 1967, 
2; Manuella Borsatti, Opera științifică a lui Nicolae N. 
Condeescu, AUB, limbi romanice, 1972; Bucur, Istorio- 
grafia, 272—273. G.Dn. 


CONDEIUL, publicaţie literară, critică şi artistică 
apărută la Craiova, lunar, între 15 octombrie 1938 
şi octombrie 1942, sub direcţia lui Eugen Constant. 

Articolul-program (nesemnat) e o colecţie de gene- 
ralități puse sub „emblema sincerităţii”. Asumân- 
du-şi o misiune istorică, C. pretinde să devină „cer- 
berul care va apăra, cu vigoare cenzorială, porţile 
Demnităţii omeneşti de năvala mistificatorilor 
cartelaţi”. Mijloacele de „pază” şi „protecţie” a valo- 
rii şi concordiei sunt cele verificate în timp: refu- 
zul imitaţiei, spiritul de independenţă, luciditatea 
critică, stigmatizarea mediocrităţii, condamnarea 
imposturii şi neacceptarea lirismului de circum- 
stanţă. Faţă de acest program pretenţios, realizările 
sunt mai mult decât modeste. Se publică mai ales 
poezie (Eugen Constant, Savin Constant, I.Gr. Peri- 
eţeanu, Constantin Barcaroiu, Al. lacobescu, Vlaicu 
Bârna, Mircea Florentin), eseuri (Eugen Constant, la 
rubrica „Însemnări în rama bibliotecii”) şi, rareori, 
traduceri (Villon, R.M. Foerster, Shelley). Colabo- 
rează cu proză Ştefan Roll, Aurel Tita, Dem. Bassa- 
rabeanu, Tiberiu Iliescu. Dramaturgia lipseşte, în 
schimb e apreciabil numărul contribuţiilor critice 
şi de istorie literară: Florin Stănescu-Gighera (Des- 
tinul lui Panait Istrati), L.P. Şugulescu (I.Gr. Perie- 
țeanu), I.C. Popescu-Polyclet (Cincinat Pavelescu), 
Petre Bellu (Panait Istrati), |.Gr. Perieţeanu (Cor- 
neliu Moldovanu), Sergiu Cristian (D-l Constantin 
Fântâneru şi critica literară, Cultul luminii în poezia 
d-lui Nichifor Crainic, Opera de artă şi reprezentările 
ei), Scarlat Preajbă (Originea Cantemirilor). Sergiu 
Cristian e şi autorul unor glose la Artă şi valoare de 
Lucian Blaga. Alţi colaboratori: C. Graur, N. Plopşor 
(C.S. Nicolăescu-Plopșor), Al. Balaci, C. Săteanu, lon 
Pavelescu, Paul |. Papadopol. A.S. 


CONDIESCU, N.M. 
[Nicolae M.] 

(2.X.1880, Craiova — 
15.VI.1939, Bucureşti), 
prozator. 


Ă 


Orfan de mamă de la vârsta de cinci ani, aflat în 
grija unei bunici hipoacuzice, întâiul născut al 
Mariei (n. Panu) şi al căpitanului Matei Condiescu 
parcurge cu dificultate ciclul secundar, mai întâi la 
Liceul „Carol I” din Craiova (1891-1894), apoi la 

școala fiilor de ofiţeri. În 1897 debuta cu versuri în 
ziarul „Voința Craiovei”, în anul următor colabora 
la „Foaia pentru toţi” şi la „Foaia populară”, iar la 
începutul lui 1899 scotea placheta Din lacrămi. 
După bacalaureat C. optează totuși pentru cariera 
armelor şi, la terminarea Şcolii Militare de Infante- 
rie din oraşul natal (1902), este afectat batalionului 
de vânători de munte însărcinat cu paza Peleşului. 
O vreme continuă să scrie poezii, dintre care unele, 
iscălite N. Corbu şi N.C. Corbu, îi apar în „Revista 
modernă” şi „Revista idealistă”. În 1914 va absolvi 
Şcoala Superioară de Război din Bucureşti, unde 
va preda, până în 1916, istoria militară. În timpul 
campaniei militare din 1916-1917 e încadrat în 
Biroul Operații de la Marele Cartier General. Avan- 
sat colonel, adjutant al prinţului moştenitor, în 
1920 C. îl însoţeşte pe acesta într-o călătorie de 
şapte luni în jurul lumii. Publicarea în revistele 
„Flacăra”, „Lamura”, „Cugetul românesc” şi „Gân- 
direa” (unde în 1923 e în redacție) a unor însemnări 
de drum şi apariţia a două volume din Peste mări şi 
țări (Grecia, Egiptul — 1922, Indiile — 1923) mar- 
chează adevărata sa intrare în viaţa literară. După 
1926, când demisionează din armată ca urmare a 
renunţării la tron a prinţului Carol, C. se dedică 
scrisului. Semnează în „Gândirea, „Năzuinţa”, 
„Scrisul românesc”, „Bilete de papagal”, „Viaţa lite- 
rară”, „Ramuri” ş.a. articole, schiţe şi nuvele, din 
care o parte sunt strânse în volumul Conu Enake 
(1928). Ar fi fost redactor la „Rampa” — unde totuşi 
numele nu-i apare — şi la „Cuvântu/”. „Restauraţia” 
din 1930 îi aduce numeroase funcţii şi onoruri: 
general de brigadă, adjutant regal, bibliotecar al lui 
Carol al II-lea, secretar general al Uniunii Fundaţi- 
ilor Regale şi secretar general la Societatea Română 
de Radiodifuziune; membru din 1923, este ales în 
1935 preşedinte al Societăţii Scriitorilor Români şi 
în 1938 membru onorific al Academiei Române. 
Prezent mai rar în presă - în „Revista Fundațiilor 
Regale” (pe care o dirijează discret), în „Viaţa româ- 
nească” şi în efemerele „Oraşul”, „Veac nou” şi 
„Ronsard” —, C. îşi reeditează Peste mări şi ţări (în 
1936-1937), mai publică proză scurtă sub titlul 
Schițe (1936) şi primul volum din Însemnările lui 
Safirim (1936), sfârşitul prematur împiedicând 
definitivarea scrierii. 

Cartea de debut a lui C., Din lacrămi, adună 
versificări de adolescent, inspirate de trăiri în 
parte reale, în parte imaginare, toate exagerate 
până la marginile neverosimilului. Nici poeziile 

publicate între 1901 şi 1909 în reviste, deşi relevă 
mai mult discernământ şi capacitate de expresie, 
nu ajung să impună o voce distinctă. La matu- 
ritate C. le-a renegat explicit, dar, neîndoielnic, 
lirismul constituia un dat al firii sale, care îşi va 
pune amprenta pe tot ce scrie. Mai puţin evi- 
dentă este această componentă în prima parte 
din Peste mări şi ţări. Timorat oarecum, memo- 
rialistul s-a cenzurat sever, mărginindu-se să 
comunice doar expansiunile ce convin turistu- 
lui comun, de unde impresia de literaturizare. 
Şi apelul masiv la opiniile experţilor în istoria 
artei şi în arheologie ascunde reacţia subiectivă. 
Totuşi, pe alocuri, aceasta răzbate la suprafaţă, 
mai ales în faţa stihiilor naturii şi a genunii tim- 
pului, devenind mai frecventă în partea a doua a 
călătoriei, unde se renunţă la călăuzele prestigi- 
oase. Mai atent la mişcările interioare iscate de 
contemplarea peisajului indian, mai personal în 
reflexia colorată de scepticism, C. prinde acum 
câte ceva şi din spectacolul uman. Din „misiu- 
nea” ce-l însoţeşte pe prinţul Carol se contu- 
rează bine „doctorul Ali” şi „poliţistul” C., iar 
dintre ocazionalii tovarăşi de drum capătă relief 
un ansamblu de operă rus, cu un impresar obez 
şi cu o primadonă trecută, dar cu o voce extra- 
ordinară. Câteva portrete de indigeni - rajahi, 
dar şi umili servitori —, transcrierea unei poveşti 
de dragoste dau variaţie jurnalului. Împletirea 
dintre liric şi epic caracterizează schiţele şi 
nuvelele publicate după 1923. În personajul lisus 
din Fiul Omului autorul îşi proiectează propria-i 
frământare sufletească, veritabilă luptă între 
credință şi tăgadă, provocată de imensa sufe- 
rință umană. O altă schiță, Revenire, relatează 
o întâmplare ce probează personajului-nara- 
tor infinita reîntrupare a sufletelor, iar câteva 
„inscripţii pe cristalul de gheaţă” se desfăşoară 
poematic pe arcul unei simţiri delicate, subtile. 
În schimb, Subiect de nuvelă şi îndeosebi Truică 
şefu arată o înclinaţie spre zugrăvirea unui per- 
sonaj şi a unui mediu. Pe această traiectorie 
se plasează şi Conu Enake, considerat „roman 
comprimat”, „cu cheie”, întrucât trimite fără 
dubii la un cunoscut om politic, fost ministru al 
Domeniilor şi academician. În pagini puţine se 
mişcă în mod cert unul dintre marii arivişti şi 
avari ai literaturii noastre. Efectul însă e dimi- 
nuat de implicarea pasionată a autorului, care îşi 
condamnă direct personajul, chiar cu virulență 

pamfletară. O valorizare mai largă a însuşirilor 
lui C. se vede în romanul Însemnările lui Safirim, 
proiectat în cinci-şase volume. În partea rea- 
lizată — primul volum şi câteva capitole din al 
doilea, publicate în periodice —, substanţa este 
evident autobiografică. Însemnările... sunt de 
fapt memoriile autorului, organizate romanesc. 
Procedeul - atribuirea „însemnărilor” unui fost 
om de acţiune omnipotent, călugărit în urma 
unei tragice întâmplări - e livresc, cum e şi dia- 
logul repetat dintre protagonist şi statuia lui Pan. 
Dar în această ramă se aşază o sumedenie de 
icoane vii: rudele (bunicii şi străbunicii — „conu 
Manolache” şi Katy, „jupân” Ţenea Dupin şi 
focoasa Profi —, unchiul Tache Mărcuş şi fiii săi), 
tovarăşii de joacă şi colegii de şcoală, câțiva con- 
cetăţeni cu diverse ocupaţii. Forţa şi căldura evo- 
cării, într-un stil ce aminteşte deseori de Mateiu 
I. Caragiale, fac ca fragmentarismul iniţial să 
dispară. Însemnările lui Safirim se transtormă 
astfel într-o frescă a Craiovei sfârşitului de secol 
XIX, când realistă, chiar cu accente naturaliste, 
când de un melancolic, duios lirism. 

SCRIERI: Din lacrămi, Craiova, 1899; Peste mări şi țări, 
I-II, Bucureşti, 1922-1923; Conu Enake, Craiova, [1928]; 
Schițe, Bucureşti, [1936]; Însemnările lui Safirim, Bucu- 
reşti, 1936; ed., îngr. şi postfață Octavian Lohon, pref. 
Al. Piru Craiova, 1983. 

Repere bibliografice: Mihail Sadoveanu, „Peste mări 
şi țări”, VR, 1922, 6, 1924, 9; Şerban Cioculescu, „Conu 
Enake”, ADV, 1928, 13 638; Perpessicius, Opere, VI, 373- 
377, VII, 242-244, VIII, 282-284, X, 143-144; Arghezi, 
Scrieri, XXV, 307-308; Lovinescu, Scrieri, VI, 243-244; 
Călinescu, Opere, III, 205-207; Octav Şuluţiu, „Însemnă- 
rile lui Safirim”, F, 1936, 5; Papadima, Creatorii, 167-172; 
Pompiliu Constantinescu, „Însemnările lui Safirim”, 
VRA, 1936, 448; Şerban Cioculescu, „Însemnările lui 
Safirim”, RER, 1936, 11; Mihail Sebastian, Notă despre 
Safirim, RFR, 1936, 12; Munteano, Panorama, 225-226; 
Mircea Eliade, Scriitorul N.M. Condiescu, UVR, 1939, 
25; Al. Rosetti, N. M. Condiescu, RER, 1939, 10; Nico- 
lae Roşu, Critică şi sinteză, Bucureşti, 1939, 226-235; 
Călinescu, Ist. lit. (1941), 838, Ist. lit. (1982), 923; Micu, 
„Gândirea”, 777-781; D.1. Suchianu, Foste adevăruri vii- 
toare, Bucureşti, 1978, 129-142; Antonescu, Scriitori, 
72-83; Pavel Ţugui, Nicolae M. Condiescu, AUC, ştiinţe 
filologice, t. IX, 1981; Dicţ. scriit. rom., 1, 636-637 V.D. 


CONDREA DERER, Doina (26.1.1940, Ploiești), 
italienistă. Este fiica Stelianei Condrea (n. 
Rășină), funcționară, și a lui loan Condrea, labo- 
rant. Urmează în orașul natal Liceul „A. Toma” 

(1953-1956) și la Universitatea din Bucureşti 
Facultatea de Filologie, secţia italiană-română 
(1956-1961). Își susține tot aici doctoratul, în 
1971, sub îndrumarea Ninei Facon, cu teza Arca- 
dia — moment de sinteză în istoria esteticii itali- 
ene, iar în anul următor al doilea doctorat, la 
Universitatea din Pisa, sub conducerea lui Mario 
Fubini, cu lucrarea Muratori e Gravina, teorici 
letterari. Beneticiază de mai multe specializări și 
stagii la Perugia, Milano, Recanati, Veneţia și la 
Scuola Normale Superiore din Pisa (1970-1972). 
Din 1961 va fi preparator, asistent, lector la Cate- 
dra de limba și literatura italiană până în 1990, 
conferențiar (1990-1992), profesor (1992-2010), 
şefă a Catedrei de limbi romanice (1996-1998) 
şi a Catedrei de limba și literatura italiană 
(2000-2004), membră a Senatului Universită- 
ţii (2000-2004). Între 1990 și 1994 este lector de 
limba și literatura română la Universită degli 
Studi din Milano. Debutează în „Analele Univer- 
sității București” (1968), iar editorial în calitate 
de coautor la Dicţionar român-italian (1967), sub 
redacția Ninei Facon. Colaborează la numeroase 
publicaţii din ţară („România literară”, „Secolul 
20”, „Observator cultura!” ș.a.) și din străinătate, 
coordonând, printre altele, „Buletin”, editat de 
Associazione Latina di Studi Romeni (Milano, 
1990-1995) și „Analele Universității București”, 
seria limbi și literaturi străine (1997-2002). Este 
membră a unor societăţi științifice și acade- 
mice, precum Societatea Română de Lingvistică 
Romanică, Societă Linguistica Italiana, Associa- 
zione Italiana di Romenistica ș.a. Pentru activi- 
tatea sa a fost recompensată de statul italian cu 
Ordine Stella della Solidarietă Italiana în grad de 
Comandor (2004). 

Formată sub îndrumarea Ninei Facon, C.D. se 
profilează ca o italienistă completă, care abor- 
dează atât aspectul lingvistic, cât și pe cel lite- 
rar. Elaborează numeroase lucrări lexicografice 
perechi, unele apărute la Milano, culminând cu 
un mare Dicţionar român-italian (în colaborare), 
pe care îl coordonează (1999), publicat în mai 
multe ediţii, precum și auxiliare pentru însuși- 
rea limbii italiene, alcătuieşte mai multe antolo- 
gii de literatură, de uz didactic, precum și Mihai 
Eminescu. Antologia critica (1993), punând la dis- 
poziția studioșilor texte de referință netraduse 
până atunci în italiană. Primul dintr-o serie și 
printre puținele de la noi, dicționarul cronologic 

Literatura italiană (1974), realizat de C.D. (în 
colaborare cu Andreia Vanci Birtolon și sub coor- 
donarea Ninei Facon), unde investighează origi- 
nile acestei literaturi până în secolul al XVIII-lea, 
are drept criteriu de includere a bogatei infor- 
maţii continuarea scrisului pe teritoriul italian 
de la Boethius (De consolatione philosophiae) 
până la latina macaronică a lui Teofilo Folengo, 
deoarece cultura italiană a vremii este în bună 
parte bilingvă, înglobând, pe măsura ivirii lor, 
şi producţiile în volgare. Abordând istoria lite- 
raturii italiene, C.D. se oprește asupra câtorva 
momente esenţiale în lucrările 1] romanzo itali- 
ano dal verismo al Tozzi (1973), La trattatistica 
italiana dal Rinascimento alletă arcadica (1978), 
La lirica italiana del Novecento (U-II, 1983-1989), 
valoroase contribuţii critice la definirea unor 
epoci și genuri revelatoare. În prima dintre aces- 
tea autoarea și-a propus să discearnă specifi- 
cul romanului verist pornind de la arta poetică 
explicită, formulată de unii reprezentanți, ca 
Luigi Capuana. Verismul pune accent pe reali- 
tatea provinciei, îndeosebi a Italiei meridionale, 
pe culoarea regională în prezentarea pături- 
lor modeste. C.D. întreprinde o foarte intere- 
santă analiză a discursului la Giovanni Verga. 
Contemporan cu verismul, și nu succesiv, insistă 
autoarea, este momentul primilor „decadenţi” 
italieni, care compun o proză impresionistă, 
estetizantă, cu accent pe disoluția personajului 
şi proiecția narcisiacă a eului, cu etalarea sen- 
sibilității morbide și ambiguizarea limbajului, 
adesea prețios, moment ilustrat cu precădere de 
Antonio Fogazzaro și Gabriele DAnnunzio. Cu 
Luigi Pirandello, autor al faimoasei teorii despre 
umorism, ce ilustrează propria sa viziune artis- 
tică, romanul italian pune în evidenţă profunzi- 
mile conștiinței, scrutarea discontinuității tem- 
porale a eului. Meritul lui Pirandello constă mai 
ales în relativizarea narațiunii, permițând toto- 
dată multiplicitatea punctelor de vedere în aven- 
tura (auto)analitică a individului, cu predomi- 
narea stilului direct, intens subiectiv. La tratta- 
țistica italiana dal Rinascimento alletă arcadica 
analizează un gen specific culturii italiene, tra- 
tatul, uneori sub formă dialogată, care consacră 
interesul pentru istoria ideilor, cu consecinţe 
imediate în circulația europeană, prin câțiva 
reprezentanţi ai săi: Baldasare Castiglione, 
Niccolo Machiavelli, Francesco Guicciardini, 

Paolo Sarpi, Tommaso Campanella, Pietro 
Giannone. A doua parte a lucrării se ocupă de 
tratatele de poetică și retorică din aceeași peri- 
oadă. Perpetuarea tratatelor, subliniază exegeta, 
se datorează convingerii medievale, larg difu- 
zată, că arta e o activitate practică, meșteșugă- 
rească, presupunând pregătire tehnică, așadar 
reguli și modele pentru însușirea „meseriei” 
de a scrie în versuri sau în proză, normate în 
diverse artes ale timpului. Consecința de per- 
spectivă a fost strânsa dependenţă între creație 
şi teorie, însă cu predominarea retoricii asupra 
poeziei la umaniști, până dincolo de Renaștere, 
„principiul imitaţiei transformându-se treptat 
în principiu de normă tehnică, uneori foarte 
rigidă” la unii reprezentanţi precum Giulio 
Cesare Scaligero sau Lodovico Castelvetro. În 
paralel, după resuscitarea platonismului, cu 
varianta sa plotiniană, se impun noi concepte 
şi teorii, ca inspiraţie (furore poetico o divino la 
Giordano Bruno), originalitate, gust, specificul 
artei, în perioada barocă (Alessandro Tassoni, 
Giambattista Marino), dezlănţuind o polemică 
anticlasicistă ce precedă cu mai bine de o jumă- 
tate de veac cunoscuta querelle des anciens et des 
modernes din spaţiul francez. Benedetto Croce 
a sesizat contribuţia majoră a secolului al XVII- 
lea italian în dobândirea conştiinţei autonomiei 
artei. Aceeași disponibilitate pentru construc- 
ţia temeinică, sprijinită pe argumentări teore- 
tice, bazată pe autorități critice de prestigiu, 
probează C.D. și în studiul La lirica italiana del 
Novecento. În prima parte discută poezia „deca- 
denţilor”, îndeosebi Giovanni Pascoli și Gabriele 
D'Annunzio, a „crepuscularilor” (poeți modești, 
melancolici, provinciali) și a „vocienilor”, dintre 
ei detașându-se Dino Campana, prin lirica lui 
elaborată, vizionară, orfică. Momentul definito- 
riu al creaţiei poetice italiene din secolul XX îl 
constituie triada Giuseppe Ungaretti, Umberto 
Saba, Eugenio Montale, analizată din perspec- 
tiva ermetismului, a esenţializării lirismu- 
lui, cristalizat în expresia concentrată până la 
obscuritate la Montale, exegeta având în vedere, 
în nuanțate abordări ale textelor, tensiunea 
specifică, potenţialitatea metaforică, stilistica 
temelor. În monografia (2009) dedicată lui Silvio 
Guarnieri, prozator și critic literar, vreme de 
zece ani director al Institutului Cultural Italian 
din Timișoara, C.D. reconstituie personalitatea 

acestui prieten al României. Risipite în publica- 
ţii rămân o sumedenie de eseuri, studii, articole, 
cronici închinate de C.D. unor momente și figuri 
ale literaturii italiene, mărturii ale unui lector și 
critic avizat, atent la demersurile contempora- 
neității. Cu aceeași generozitate, cu care a îndru- 
mat și urmărit destinul a zeci de generaţii de stu- 
denţi, profesoara s-a implicat și în aniversarea 
unui centenar de la înființarea învățământului 
de italiană, concretizat într-o ediție comemora- 
tivă — Un secol de italienistică la București U-IIL, 
2009-2011). Dintre traducerile italienistei, se 
detașează contribuţia substanţială la seria „Arte 
poetice” apărută la Editura Univers, consa- 
crată Renașterii (1986) și romantismului (1982), 
precum și excelentele versiuni din proza lui 
Umberto Saba (în presă), romane de Primo Levi, 
Fulvio Tomizza și Marco Santagata, exeget al lui 
Petrarca, care fabulează în Copistul pe marginea 
vieții şi a bătrâneții poetului, dintr-o perspectivă 
demitizantă, în fine, nu în ultimă instanţă, ediţia 
bilingvă a corespondenţei lui Ramiro Ortiz cu 
Nina Facon (2007), prevăzută cu utile tabele cro- 
nologice despre ambii cărturari. 

SCRIERI: 1] romanzo italiano moderno dal verismo al 
Tozzi, București, 1973; Literatura italiană. Dicţionar 
cronologic (în colaborare cu Andreia Vanci Birtolon), 
coordonare și pref. Nina Facon, București, 1974; La 
trattatistica italiana dal Rinascimento alletă arcadica, 
București, 1978; La lirica italiana del Novecento, I-II, 
București, 1983-1989; Silvio Guarnieri. Universitar în 
România și în Italia, București, 2009. Ediţii, antologii: 
Nina Facon, Dicționar enciclopedic de literatură itali- 
ană, București, 1982; Mihai Eminescu. Antologia cri- 
tica, trad. edit., Milano-București, 1993; Ramiro Ortiz 
- Nina Facon, Carteggio — Corespondenţă, ed. bilingvă, 
tr. și introd. edit., prezentare Alberto Castaldini, 
București, 2007; Un secol de italienistică la București, 
I-III, București, 2009-2011 (în colaborare cu Hanibal 
Stănciulescu). Traduceri: Matilde Serao, Țara făgă- 
duințelor, București, 1970 (în colaborare cu Georgeta 
Dulgheru); Primo Levi, Mai e acesta oare un om?, Bucu- 
rești, 1974, Armistițiul, laşi, 2004; Federico Tozzi, Trei 
cruci, pref. trad., București, 1975; Arte poetice. Roman- 
tismul, îngr. trad., coordonator Angela Ion, introd. 
Romul Munteanu, București, 1982, 359-433; Fulvio 
Tomizza, În lumea celor drepți, pret. trad., București, 
1985, Amiciţia. Soții din strada Rossetti, Timişoara, 
1989, Materada, Timișoara, 1998; Arte poetice. Renaște- 
rea, îngr. și introd. trad., București, 1986, 7-213; Mario 
Fortunato, Zilele inocente ale războiului, pref. trad., 
București, 2007; Marco Santagata, Copistul, București, 

2008; Eugenio Barba, Teatru: singurătate, meșteșug, 
revoltă, București, 2010. 


Repere bibliografice: Gabriela Danţiș, Un triestin con- 
temporan, RL, 1989, 23; Corina Popescu, Mihai Emi- 
nescu. Antologia critica a cura di Doina Derer, RITL, 1994, 
2; Corina Anton, Fără prejudecăţi despre Auschwitz, RL, 
2004, 17; Georgiana Sârbu, Despre lagăre și supravie- 
țuitori, RL, 2004, 49; Catrinel Popa, Meseria de a trăi, 
RL, 2004, 49; D come devozione, d come durevole. Studi 
in onore della prof.ssa Doina Derer, îngr. Roxana Utale, 
București, 2009; Geo Vasile, Europa în cincizeci de 
romane, lași, 2010, 22-26, 67-71. G.Dn. 


CONDURACHE, Val 
[Valeriu] 

(2.VIII.1950, laşi — 
25.VIII.2007, Iași), critic 
literar, poet. 


Este fiul Nataliei Condurache şi al lui Gheorghe 
Condurache, profesori. A urmat la Iași Liceul „C. 
Negruzzi” și a absolvit Facultatea de Filologie, 
secţia română-franceză a Universităţii „Al. |. 
Cuza” în 1973, ulterior fiind profesor de fran- 
ceză, secretar literar (1974-1990) şi director 
general (1992-1994) al Teatrului Naţional „V. 
Alecsandri” din laşi, redactor, împreună cu 
Mircea Filip, al revistei „Arlechin”, director 
(1994-1997) al Editurii Nord-Est. După 1989 a 
fost prezent în diferite publicaţii ieșene cu 
caracter politic şi cultural, a primit o bursă 
Soros pentru creaţie literară, a devenit cercetă- 
tor la Fundaţia Academică „Petre Andrei” din 
Iaşi (1997-2000), director general al Complexu- 
lui Muzeal Naţional Moldova de la Iaşi (din 
2000), a intrat în politica activă (consilier muni- 
cipal din 1996) şi a părăsit exerciţiul criticii de 
întâmpinare. A colaborat, după debutul din 
„Familia” (1967), la „Cronica”, „Alma Mater”, 
„Convorbiri literare”, „România literară” ş.a. A 
debutat editorial în 1983 cu volumul Fantezii 
critice, distins cu Premiul Uniunii Scriitorilor şi 
cu Premiul UTC. A mai semnat C. Valerian şi 
Valeriu Vlad. În 1990 a obţinut Premiul de cri- 
tică teatrală al UNITER. 

Cu toate că a publicat sute de cronici literare, 
antologate parțial în două volume — Fantezii cri- 
tice şi Portret al criticului în tinereţe (1984) —, C. 
are o accentuată structură de prozator. Scriind 
despre cărţile altora (în majoritate cărţi de 
proză), el tatonează propriul teritoriu imaginar, 
împrăştie în discursul evaluativ mininaraţiuni 
personale, reverii critice şi digresiuni, practică 
limbajul aluziv, jocurile lexicale, ironia şi alteri- 
zarea eului critic, într-un cuvânt, face o „critică 
artistică”, situată între hotare. Dispoziţia his- 
trionică şi experimentalismul jovial ar fi notele 
dominante în volumul de debut, unde aplicaţi- 
ile la caragialianism sunt urmate de o suită de 
parodii critice în care C. se joacă (absolut con- 
vingător) de-a Şerban Cioculescu, Perpessicius, 
Pompiliu Constantinescu ş.a., scriind despre 
Nicolae Breban, Paul Anghel sau Teodor Mazilu. 
Regizându-şi exerciţiul critic în mod specta- 
cular — şi specular —, el aruncă întotdeauna pe 
„masa de joc” mize mari. O carte devine sursă 
de gimnastică agilă, opera unui moralist se 
încarcă de semnificaţiile unei lecturi critice cu 
bătaie în istoria mentalităților politico-literare, 
iar cotrobăitul după sensuri în răspăr asigură 
forţa de percutare a verdictelor, ca în aplicaţiile 
la Marin Preda, Nicolae Breban, Adina Kenereş, 
Al. Ivasiuc, Mircea Ciobanu, Gabriel Liiceanu, 
Alexandru Paleologu, George Bălăiţă. „Nu am 
ales meseria ciudată de cronicar literar, recu- 
noaşte scriitorul. Ea, vorba vine, m-a ales pe 
mine. Mi s-a cerut o recenzie. Inconştient, aveam 
doar douăzeci de ani, am scris-o [...]. Debutasem 
cu pagini de proză, scriam câte zece pagini pe 
noapte, începusem două romane ş.a.m.d. Critica 
era pentru mine un exerciţiu secund...”. În aştep- 
tarea romancierului, scrie însă versuri: La Belle 
Epoque (1992), Domnişoara cu nefericirea la 
tâmple (2002). 

SCRIERI: Fantezii critice, laşi, 1983; Portret al criticului 
în tinereţe, Bucureşti, 1984; La Belle Epoque, laşi, 1992; 
Exerciţii de îndoială, laşi, 1999; Domnişoara cu neferi- 
cirea la tâmple, laşi, 2002. 

Repere bibliografice: Laurenţiu Ulici, „3...”, RL, 
1983, 41; Mihai Dinu Gheorghiu, Singur printre cri- 
fici, VR, 1984, 1; Dan C. Mihăilescu, „Fantezii cri- 
tice”, T, 1984, 2; Gheorghe Grigurcu, „Fantezii cri- 
tice”, F, 1984, 6; Dobrescu, Foileroane, III, 198-206; 
Adrian Marino, Procedee critice şi literare, TR, 1985, 
21; Ion Bogdan Lefter, Fantezii şi ipoteze, AFT, 1986, 

6; Călinescu, Biblioteci, 234-239; Andreea Deciu, 
Nostalgii, RL, 1992, 33; Ţeposu, Istoria, 193-195; 
Holban, Salonul, 205-206; Dicţ. scriit. rom., I, 638-— 
639; Alex. Ştefănescu, În vârtejul publicisticii, RL, 
1999, 46; Manolescu, Lista, III, 403-406; Holban, Ist. 
lit., III, 205-211. T.R. 


CONSTANT, Eugen (25.X.1890, Craiova -— 
27.11.1975, Craiova), poet, prozator, gazetar. O 
darnică ursită a făcut ca Dumitru Constanti- 
nescu, meşter plăpumar, şi nevasta lui, Eufro- 
sina (n. Ghindeanu), să aducă pe lume opt 
copii, dintre care cinci vor ajunge oameni de 
condei: lancu, Eugen, Paul, Savin, Lucia. Însă 
C. pare la început atras de lumea cifrelor. La 
Craiova, după absolvirea unei şcoli comerci- 
ale (1902-1904), el urmează Şcoala Superioară 
de Comerţ „Gh. Chițu” (1905-1909), obţinând 
diploma de expert contabil. Suplinindu-l pe 
Mihail Cruceanu, va deţine timp de un an Cate- 
dra de limba română la această şcoală. De-a 
lungul unui deceniu şi jumătate a funcţionat 
ca profesor la Şcoala Industrială de Ucenici 
„Obedeanu” şi la o şcoală industrială de pielari. 
A mai fost — experienţă neplăcută pentru C. — 
secretar-contabil la Teatrul Naţional din capi- 
tala Băniei. Preşedinte al Sindicatelor Unitare 
Muncitoreşti, membru al colegiului redacţional 
al foii „Apărarea ceferiştilor” (Craiova, 1934), 
condeierul oltean îşi nutreşte din învrăjbirea 
de clasă spiritul de frondă. A debutat cu un 
sonet în „Acţiunea română” (laşi, 1917). A mai 
colaborat la „Ramuri”, „Gândul nostru”, „Ade- 
vărul literar şi artistic”, „Datina”, „Actualita- 
tea”, „Bilete de papagal”, „Familia”, „Fulgerul”, 
„Presa”, „Gorjanul”, „Jurnalul”, „Meridian”, 
„Gând şi slovă oltenească”, „Tribuna Olteniei”, 
„Oltenia muncitoare”, unde a fost redactor, şi la 
multe altele. A înfiinţat, la Craiova, publicaţiile 
„Garda” (1928-1931), „Strigătul oltean” (1929), 
„Condeiul” (1938-1942) şi a contribuit la apari- 
ţia cotidianului „Înainte” (1944). Împreună cu 
Paul Constant editează la Sibiu, între 1932 şi 
1934, „Provincia literară” şi „Armonia literară”. 
A folosit şi pseudonimele Inimosu, Evghenie, 
Silvirgil, Condeierul, Vulcan. 

Doar volumul de sonete Oglinzi aburite 
(1918) poartă pe copertă iscălitura Eugen 
Constantinescu. Celelalte sunt semnate Eugen 
Constant, nume care în 1950 devine oficial. 


Constant 


Publică în timp şi alte cărți de poezie, de la 
Galerii de ceară (1924) la Elanuri răstignite (, 
1943). Amurg prin vitralii este un ciclu din pla- 
cheta Poezii (1926), la care coautori sunt Paul 
şi Savin Constant. Caracter antologic au câteva 
volume apărute după mai bine de două dece- 
nii: Poezii. Articole (1964), Gravuri şi rezonanţe 
(1967), Vibraţii republicane (973). Depresiv şi 
sceptic în primele poeme, vădind înrâuriri din 
Al. Macedonski şi profesând un baudelairia- 
nism apăsat, C. urzeşte o imagistică întunecată, 
convulsivă, sugerând irezolvabile nelinişti. Un 
livresc spăimos, de coşmar uzual, invadează 
spaţiul liric, aglomerându-l cu tocite semne ale 
„nimicului final”. Schelete, morminte, stafii, un 
„hohot satanic”, un „rânjet spectral” şi alte lugu- 
bre vedenii conturează o lume de umbre în care 
straniul şi grotescul se învălmăşesc. Treptat, 
halucinaţiile descresc, lăsând în urmă o obo- 
seală cu aburiri de tristeţe şi resemnare. „Setea 
de infinit”, din care se nasc himere, pare a se 
stinge, făcând loc, într-o gestică afectată, unui 
sentiment al zădărniciei ce pulsează în „strofe 
amare” şi „reverii tombale”. Impasul se traduce 
prin stări de însingurare, retorica deziluziei sco- 
ţând la iveală o interioritate stăpânită nu de cre- 
dinţă, ci de tăgadă, nu de elanuri, ci de dezgust 
şi, câteodată, de exasperare. Mizantrop, miso- 
gin, găsindu-şi seninătatea doar în natura care 
îl tămăduieşte de nevroze, poetul se încarcă de 
înverşunare şi, cu frustrări de proletar, fierbe de 
ură atunci când se loveşte de strâmbătatea care, 
în profitul câtorva paraziți, îmbrânceşte în mize- 
rie neagră plugari şi salahori, şomeri şi prostitu- 
ate. Un scrâşnet de mânie aspreşte aceste con- 
gestionate, grandilocvente „poezii sociale” cu 
verb dur, tăios, metalic, în care invectiva, impre- 
caţia, profetismul sonor nu exclud împroşcările 
de sarcasm. În anii „puterii populare” semeţul 
coboară de pe baricade, ancorând ţanţoş într-un 
festivism înstrăinat de poezie. Cântând, în ton 
cu atâţia alţii, „partidul-părinte”, privind dez- 
mierdător la colectiviştii şi pionierii „patriei 
socialiste”, răzvrătitul de odinioară îşi trăieşte, 
în declamaţii sterpe, „ora extazului”. C. a scris 
şi teatru — Pământ blagoslovit (1938), Muzica 
stelelor (1947), Făclierii, piesă apărută în ziarul 
„Înainte” (1972) —, însă de o totală insignifianţă. 
Şi în publicistică incisivitatea lui are răbufniri 
de pamflet. Compasiunea faţă de dezmoşteniţii 

soartei se întovărăşeşte cu ostilitatea faţă de 
spoliatori, demagogi şi alţi farsori care se pitesc 
îndărătul unor caraghioase „măşti de carnaval”. 
Denunţând, cu un limbaj de stângă vehementă, 
„putrigaiul” atotstăpânitor, utopistul visează la 
„o perfecţiune a arhitecturii sociale”. În „panop- 
ticul” de politică externă încondeiază în fraze 
acidulate hitlerismul tentacular şi pe „frumosul 
Adolf”. Un stil alambicat, pretenţios, gongoric 
înzorzonează notaţiile adesea judicioase şi nu 
lipsite de nuanţă din Încrustări în rama biblio- 
tecii U-II, 1930-1940). Preferând „eticul” „este- 
ticului pur”, intransigentul, încruntatul comen- 
tator atribuie criticii un rol profilactic, ceea ce 
presupune o purificare de „toxine” a vieţii lite- 
rare. De aici, destule aprecieri tranşante, chiar 
brutale. Lăudând ceea ce crede că e de lăudat, 
C. nu menajează nonvaloarea. Răzleţ, se ivesc 
unele caracterizări inspirate, şi tot aşa în Evocări 
(1980), carte postumă ce însumează portrete de 
scriitori, deformate de o abuzivă tuşă sociologi- 
zantă. Plin de rele umori, şarjând gros şi într-o 
scriitură întortocheată, indigestă, păcate ale 
vieţii de provincie, romanul Condicar de lume 
nouă (1935) nu poate ascunde o dorinţă de răfu- 
ială. Înveninări, răutăţi, ricanări şi ranchiune 
trădează sensibilitatea ulcerată a unui inadapta- 
bil părăsit de iluzii. 

SCRIERI: Oglinzi aburite, Craiova, 1918; Galerii de 
ceară, Craiova, 1924; Amurg prin vitralii, în Eugen, 
Paul şi Savin Constant, Poezii, Craiova, 1926; Cu dalta 
pe lespezi, Craiova, 1928; Punte peste veacuri, Craiova, 
1929; Încrustări în rama bibliotecii, l-Il, Craiova, 1930- 
[1940]; Socluri devastate, Craiova, 1933; Condicar de 
lume nouă, Craiova, 1935; Crater scufundat, Craiova, 
1936; Lumini la orizont, Craiova, 1937; Versuri, Cra- 
iova, 1937; Pământ blagoslovit, Craiova, 1938; Sărutul 
însingurărilor, Craiova, 1940; Melancolii sub arcade flo- 
rale, Focşani, 1942; Elanuri răstignite, |, Craiova, 1943; 
Poezii. Articole, pref. Mihail Cruceanu, Bucureşti, 
1964; Gravuri şi rezonanţe, Bucureşti, 1967; Vibraţii 
republicane, Craiova, 1973; Evocări, postfață Darie 
Novăceanu, Craiova, 1980. 

Repere bibliografice: Pericle Martinescu, „Condicar 
de lume nouă”, „Reporter”, 1935, 75-77; Paul I. Papa- 
dopol, „Condicar de lume nouă”, U, 1936, 47; Alexandru 
Firescu, Un poet al revoltei: Eugen Constant, în Rezo- 
nanţțe culturale oltene, Craiova, 1971, 79-88; Popa, Dicţ. 
lit. 1977), 159; Firan, Profiluri, 1, 210-215; Ştefan Baciu, 
Praful de pe tobă, Bucureşti, 1995, 276-278; Dicţ. scriit. 
rom., L, 639-640; Faifer, Pluta, 71-74. F.F. 

CONSTANT, Paul 
(pseudonim al lui 
Paul Constantinescu; 
29.1.1895, Craiova — 
9.XI.1981, Sibiu), poet, 
prozator. 


Era unul dintre numeroşii copii ai Eufrosinei (n. 
Ghindeanu) şi ai meşterului plăpumar Dumitru 
Constantinescu. După absolvirea Şcolii Superi- 
oare de Comerţ „Gh. Chițu” din Craiova, se anga- 
jează la o bancă de credit (1912-1913). Plictisin- 
du-se curând de viaţa anostă de amploiat, pleacă 
în satul Gârcov (judeţul Romanați), ca învăţător 
suplinitor (1914-1915). Luat la armată, din 1915 se 
instruieşte la Şcoala Militară de Ofiţeri din Bucu- 
reşti, dar ezită, la încheierea stagiului, să urmeze 
o carieră ostăşească. Nu se înveşniceşte nici în 
funcţia de contabil la Percepția din Caracal 
(1918-1919). Demisionează şi îmbracă uniforma 
de ofiţer la garnizoana din Fălciu (1919-1920), de 
unde se mută la Şcoala de Cavalerie din Sibiu, 
stabilindu-se, în 1921, în acest oraş. Se pensio- 
nează cu gradul de colonel. Era încă elev când, în 
1911, îşi vede publicată o schiță umoristică în 
„Veselia”. Cu versuri, proză, articole avea să mai 
colaboreze (semnând şi cu pseudonimele Silex şi 
Tudor Praştie) la „Adevărul literar şi artistic”, 
„Romanaţul”, „Braşovul literar şi artistic”, „Acţi- 
unea”, „Pagini literare”, „Familia”, „Ramuri”, 
„Universul literar”, „Vremea”, „Scrisul bănăţean” 
şi altele, printre care „Tribuna”, „Astra”, „Transil- 
vania”. În asociere cu Şt. N. Ricman scoate la 
Caracal periodicul „Vremea” (până în 1931 figu- 
rând numai el ca director), iar cu Eugen Con- 
stant, la Sibiu, „Provincia literară” (1932-1934) şi 
„Armonia literară”. A contribuit la întemeierea 
grupării sibiene Thesis (1931). Alături de Şt. N. 
Ricman, Fr. losif, V. Enescu, semnează o mono- 
grafie a judeţului Romanați. Ca profesor de 
administraţie şi legislaţie militară, a întocmit, 
singur sau în colaborare, manuale didactice. O 
piesă, Colivia cu sticleți, i-a tost jucată la teatrul 
din Sibiu (1946); alte comedii, uşurele, le-a lăsat 
în manuscris. 


Constant 


În volumul Poezii (1926), editat împreună cu 
fraţii lui, Eugen şi Savin, poemele lui C. sunt gru- 
pate sub titlul Litanii pentru cei uitaţi. E aici un 
lirism estompat, în care, fără stridenţe, dar şi fără 
culoare, sunt plânşi cei necăjiţi, suferinzi, înfo- 
metațţi, lipsiţi de un adăpost şi de o mângâiere. 
În deriva tristă a soartei lor, „gloata de epave” (un 
vagabond, un cerşetor ş.a.) păstrează, sfielnic, 
„fărâme de nădejdi”. Tristeţea sporeşte în Ceasuri 
ostenite (1930), preschimbându-se în durere şi 
deznădăjduire. De fapt, se accentuează poza, 
aceea a unui „suflet înrăit şi păcătos”. Hazlii, dar 
nu din cale-afară, sunt „schiţele şugubeţe” ale lui 
C., incluse în Măşti pentru muzeu (1931), În litera 
legii (1933), Zugrăveli (1935), Mărturisirea unui 
inculpat (1935), Oameni cu cioc (1939). Volumele 
Măşti pentru muzeu (1970) şi Colivia cu sticleţi 
(1977) au o factură antologică. „Tărăşeniile”, de un 
comic minor, se petrec într-un târguşor amorţit, 
înecat în plictis, unde doar câte o gâlceavă, vreun 
adulter sau nesfârşita trăncăneală de la berărie 
par să împrăştie, pentru moment, monotonia. 
Şi totuşi, bârfa, scandalul, ofensele care duc la 
pălmuiri sonore nu alungă „tirania unei vieţi idi- 
oate”. Totul se precipită spre farsă. Sinuciderile, 
bineînţeles, nu izbutesc, duelurile pe chestiuni 
de onoare au rezolvări burleşti, iar procesele, la 
tribunal, sunt lovite de caraghioslâc. Mici dezas- 
tre caricaturale provoacă „încurcala”, confuzia, 
care, luxând stereotipii, declanşează în schimb 
o stare de nervi de un rizibil crescător. Tot neca- 
zul cu hazul lui. Grozave îngrijorări stârneşte, în 
cazarmă, iminenţa unei inspecții. Speriaţi să nu 
greşească, zeloşii maiori şi căpitani o cam scrân- 
tesc. Temându-se să nu fie daţi afară din slujbă, 
obscurii „impiegaţi” trăiesc şi ei într-un stres 
continuu şi orice ieşire din obişnuit îi alarmează. 
De altfel, în orăşelul searbăd, o întâmplare cât 
de măruntă poate lua imprevizibile proporții. 
Arhivari cu nasul veşnic în hârţoage, contabili 
tipicari, grefieri umili, medici escroci, magistrați 
flecari, cucoane cu pretenţii formează, cu meteh- 
nele şi apucăturile lor de un ridicol care, uneori, 
mai că înduioşează, pestrița societate din mediul 
cenuşiu unde au loc asemenea nostime pătăranii 
„din vremea gramofonului”. Cu exersat simţ de 
observaţie, C. şarjează pentru a-şi distra cititorul, 
dar, forțând nota, unele situaţii apar ca fiind trase 
de păr. Acţiunea romanului Râia (1936; Premiul 
Academiei Române) se desfăşoară tot într-un colţ 

de provincie. Foiesc şi aici eternii slujbaşi năclă- 
iţi în rutină, veştejindu-se în „sfoiagul scriptelor” 
şi tocându-şi timpul în glume insipide şi inepte 
cancanuri. Dând din coate şi pândind oportu- 
nităţile care convin lipsei lui de scrupule, tuciu- 
riul Sofronie Lăzărescu se cocoaţă din treaptă în 
treaptă, ajungând cogeamite deputat. Nimeni şi 
nimic nu-l mai clinteşte apoi pe şarlatan, chiar 
dacă, dezmeticiţi într-un târziu, fraieriții sar 
să-l demaşte. Arivistul, încă o „mască” pentru 
„muzeul” pe care C. şi-l dorea vizitat măcar pe 
„timp urât”. Cu o documentare minuțioasă, dar 
şi cu o economicoasă investiţie de fantezie, C. 
alcătuieşte trei romane cu haiduci şi cu pan- 
duri, plasate în vremea lui Caragea: Iancu Jianu 
(1940), Haiducii (1957), Tudor Vladimirescu (1960). 
Dominat de un maniheism ireductibil, naratorul 
pune în stare de conflict două tabere: jefuitorii, 
încărcaţi de grele păcate, şi masa de nevoiaşi, care 
printre vaiete şi blesteme îndură necurmatele sil- 
nicii. Din ura mocnită creşte „volbura mâniei” şi 
din cătun în cătun se întinde un „duh al răzvră- 
tirii”. Împotriva „câinilor de boieri” se ridică hai- 
ducii, olteni aprigi care dau norodului speranţa 
izbăvirii. Însă vremurile sunt încă potrivnice, şi 
dacă legendarul Iancu Jianu şetrarul se dă prins 
până la urmă, resemnându-se să devină un gos- 
podar potolit, slugerul Tudor, pornit să schimbe 
„rânduiala”, cade ucis mişeleşte. Epicul vioi, deşi 
fără suflu, ticsit cu o puzderie de amănunte ce 
aspiră să imprime naraţiunii un colorit de epocă, 
este servit de un limbaj care se vrea cronicăresc, 
şi în mimetismul lui e de o plasticitate căutată, 
arhaizant peste măsură. Povestiri istorice „din 
zilele revoluţiei din 1848”, din vremea răscoalei 
de la 1907 şi mai de demult conţin volumele Stâlpi 
de foc (1967), Primăvară, focuri şi gloanţe (1973), 
Volburi peste veacuri (1973). Lăsându-se în voia 
unui tendenţionism vârtos, prozatorul strecoară 
sugestia că în revoltele năpăstuiţilor contra boie- 
rimii lacome şi „îndobitocite” sălăşluieşte „acel 
duh al comunismului” ce va să vină. Istorisirile 
sunt incolore, figurile desprinse din file de letopi- 
seţ nu au contur, singurul merit al acestor evocări 
fiind acela că ele încearcă să resuscite, pentru cei 
tineri, crâmpeie de istorie. 

SCRIERI: Litanii pentru cei uitaţi, în Eugen, Paul şi 
Savin Constant, Poezii, Craiova, 1926; Ceasuri oste- 
nite, Caracal, 1930; Măşti pentru muzeu, Caracal, 1931; 
În litera legii, Sibiu, 1933; Zugrăveli, Craiova, 1935; 

Mărturisirea unui inculpat, Sighişoara, 1935; Râia, Cra- 
iova, 1936; Oameni cu cioc, Craiova, 1939; Iancu Jianu, 
Bucureşti, 1940; ed. Bucureşti, 1969; Haiducii, Bucu- 
reşti, 1957; Tudor Vladimirescu, Bucureşti, 1960; Stâlpi 
de foc, Bucureşti, 1967; Măşti pentru muzeu, Bucureşti, 
1970; Primăvară, focuri şi gloanţe, Bucureşti, 1973; Vol- 
buri peste veacuri, Bucureşti, 1973; Colivia cu sticleți. 
Întâmplări din vremea gramofonului, îngr. şi pret. G. 
Nistor, Timişoara, 1977. 

Reperebibliografice: Perpessicius, Opere, X, 43-45, XII, 
308-309; Constantin Fântâneru, „Iancu Jianu”, UVR, 
1940, 25; Mircea Braga, „Haiducii”, TR, 1958, 8; Alexan- 
drescu, Confesiuni, 1, 81-91; Firan, Profiluri, |, 215-217; 
Ştefan Baciu, Prafuldepe tobă, Bucureşti, 1995, 276-278; 
Dicţ. scriit. rom., |, 640-641; Faifer, Pluta, 74-76. _F.F. 


CONSTANT, Savin (pseudonim al lui Dumitru 
Constantinescu; 12.VIII[.1902, Craiova -— 25.X.1928, 
Recea, j. Olt), poet, prozator. Cei care l-au cunos- 
cut pe C., fiu al Eufrosinei (n. Ghindeanu) şi al lui 
Dumitru Constantinescu, meşter plăpumar, şi-l 
amintesc, impresionați de tragicul lui sfârşit, ca 
pe un om timid, cu secrete ardori, parcă mereu 
zorit de obscura alarmă a unui presentiment. 
După terminarea claselor primare, învaţă timp de 
trei ani la Gimnaziul „Fraţii Buzeşti” din Craiova; 
clasa a patra o urmează în laşi, la Liceul Naţional. 
Întors acasă, este înscris la Liceul „Carol I”, după 
absolvirea căruia se decide pentru Facultatea de 
Litere şi Filosofie. Dar îl atrag şi cursurile Facul- 
tăţii de Drept din Bucureşti. Ca să se întreţină, se 
angajează funcţionar la Ministerul Agriculturii şi 
al Domeniilor. De la un moment dat, soarta pare 
să-i surâdă. Profesorul Mihail Dragomirescu îl 
opreşte ca asistent la Catedra de estetică literară, 
iar „Adevărul literar şi artistic” îl cooptează în 
redacţie. Îşi luase licenţa în litere şi efectua sta- 
giul militar, când, printr-o absurdă răsucire de 
destin, cade victimă unui groaznic accident fero- 
viar. A fost înmormântat în cimitirul Ungureni 
din Craiova. În afară de „Adevărul literar şi artis- 
tic”, semnătura lui C. poate fi găsită în „Ramuri”, 
„Revista Carol 1”, „Gazeta şcoalei”, „Foaia tineri- 
mii”, „România nouă”, „Flacăra”, „Icoane mara- 
mureşene”, „Cuvântul literar şi artistic”, „Săptă- 

mâna”, „Clipa”, „Lribuna nouă”, „Falanga literară 
şi artistică”, „Ritmul vremii”, „Familia” şi în alte 
câteva periodice, îndeosebi craiovene, unde îi vor 
fi publicate şi nişte postume. 

Atât în Idoli de humă, secţiune din placheta 


Poezii (1926), scoasă împreună cu fraţii săi, 

Eugen şi Paul Constant, cât şi în Versuri (volum 
postum, 1935), C. e un poet care se caută pe sine. 
Sensibilitatea lui înfiorată de ciudate presimţiri 
(poezia Teama de întunerec are un puls de acute 
nelinişti) îl predispune fie la deprimări glisând 
într-o retorică a eşecului, fie la îndârjiri cu iz pro- 
letar. Filosofări în notă elegiacă, pe care se înfă- 
şoară un fir de parabolă tras din motive biblice, 
alternează cu o gestică mai zvâcnită, compasiu- 
nea pentru gloatele de truditori înfometați iscând 
schime de revoltă. În proză fizionomia tânărului 
scriitor se schimbă — Autentice... (1926), Pata de 
cerneală (1928). El apare aici destins, bine dispus, 
glumeţ. Numai că umorul schițelor e în sufe- 
rinţă. Tentat de comicul factual şi de stropgşelile 
de limbaj, C. practică un caricatural ce forţează 
ilaritatea. Obtuzi, maniaci, nevricoşi, protago- 
niştii, botezați cu nume caraghioase, sunt sluj- 
başi, belferi, galonaţi, puşi în situaţii din care 
se vede bine că autorul se chinuie să stârnească 
râsul. C., care a compus şi o piesă pentru copii, 
Comoara fermecată (pusă în scenă la Bucureşti, 
în 1927), îşi tipăreşte, în 1926, un mic studiu de 
istorie literară, Viaţa şi opera poetei Alexandrina 
Mihăescu. Alegerea nu pare chiar întâmplătoare, 
junele critic detectând la stihuitoarea care s-a 
stins pretimpuriu unda de prevestire a tristului 
sfârşit. Câte o expresie fericită denotă anumite 
disponibilităţi pentru exercițiul analitic, deşi, 
mişcat de soarta suferindei adolescente, C. nu-şi 
controlează exclamaţiunile. 

SCRIERI: Idoli de humă, în Eugen, Paul şi Savin Con- 
stant, Poezii, Craiova, 1926; Autentice..., Arad, 1926; 
Viaţa şi opera poetei Alexandrina Mihăescu, Bucureşti, 
1926; Pata de cerneală, Bucureşti, 1928; Versuri, Cra- 
iova, 1935. 

Repere bibliografice: Metzulescu, Liferile, I, 39-43; 
Eugen Constant, Evocări, postfață Darie Novăceanu, 
Craiova, 1980, 96-100; Firan, Profiluri, 1, 217-220; 
Ştefan Baciu, Praful de pe tobă, Bucureşti, 1995, 276- 
278; Dicţ. scriit. rom., |, 641; Faifer, Pluta, 77-78. F.F. 


CONSTANTE, Lena (18.VI[.1909, Bucureşti -— 
2.X1.2005, Bucureşti), prozatoare. Este fiica 
mijlocie a Julietei (n. Potop) şi a lui Constantin 
Constante, profesor, emigrat din Macedonia în 
Cadrilater, autor al câtorva cărţi despre aromâni. 
Familia peregrinează o vreme pe un traseu în 
care intră oraşele Iaşi, Odessa (în anii revolu- 
ției bolşevice), apoi Siberia, din Murmansk în 

Anglia, la Londra, şi de aici în Franţa, la Paris. 
La Bucureşti, după ce urmează şcoala elemen- 
tară de la Pitar Moş şi Liceul „Regina Maria”, face 
studii universitare la Şcoala de Arte Frumoase, 
unde îl are profesor pe Dimitrie Gusti. A parti- 
cipat, împreună cu Mircea Vulcănescu, Henri 
Stahl, N. Argintescu-Amza, Petru Comarnescu, 
Xenia Costa-Foru, Paul Sterian ş.a., la campanii 
monografice organizate de şcoala sociologică 
de la Bucureşti în localităţile Cornova, Drăguş şi 
Şanţ. A lucrat covoare cu motive populare stili- 
zate în atelierul propriu, având expoziţii perso- 
nale de tapiserie în 1934, 1935, 1947, 1970 şi 1971, 
la Bucureşti şi Ankara, a pictat numeroase icoane 
pe sticlă. În 1950 a fost arestată în lotul Lucrețiu 
Pătrăşcanu, ca „uneltitoare” împotriva regimului 
„democrat-popular”. Este eliberată din temniță 
în 1962. În închisoare desenează şi „compune”, 
păstrând-o în memorie, o piesă de teatru în ver- 
suri, prezentată la Radio România Tineret abia 
peste patru decenii (Zâmbete în floare, 1992). 
Tot târziu îi apar câteva lucrări literare despre şi 
pentru copii, cu ilustraţii realizate de ea însăşi, pe 
muzică de Harry Brauner, soţul ei. Sunt de menţi- 
onat savuroasele proze din O poveste cu un tată, o 
mamă şi trei fetițe (1995), amintind, ca pregnanţă 
şi expresivitate a universului celor mici, de Cartea 
cu jucării a lui Tudor Arghezi. Un film documen- 
tar realizat de Thomas Ciulei, Nebunia capetelor, 
lansat la sfârşitul anului 1997, o avea ca protago- 
nistă pe C. În 1999 Fundaţia Culturală Română 
i-a acordat Premiul pentru un destin excepţional 
în cultura română. 

C. devine scriitoare de notorietate la vârsta 
senectuţii, cu două cărţi de excepţie despre 
Gulagul comunist românesc: L'Evasion  silen- 
cieuse (Paris, 1990), distinsă în Franţa cu Prix 
Europen (acordat de Association des Ecrivains 
de Langue Francaise) şi tipărită în 1992 şi 
la Bucureşti, în traducere proprie, sub titlul 
Evadarea tăcută (Premiul „Lucian Blaga” al 
Academiei Române), şi Evadarea imposibilă 
(1993), scrisă în limba română. Ambele au fost 
primite cu entuziasm de critică şi au fost tra- 
duse în SUA şi în Marea Britanie. Cărţile mărtu- 
risesc despre tinereţea asasinată a autoarei lor. 
Cea dintâi este o refugiere în sine din faţa torţi- 
onarilor, o abstragere într-un spaţiu securizant, 
imposibil de violat. Singura cale de a nu se lăsa 
învinsă de acele împrejurări, unica modalitate de 

a rezista a fost retragerea în inepuizabila bogă- 
ţie a interiorităţii, continuul dialog cu sine. C. 
concepe astfel, în celulă, fără creion şi hârtie, 
păpuşi şi piese de teatru, ca nişte alcătuiri ale 
spiritului ce îi ţin tovărăşie şi o ajută să existe 
clipă de clipă. Aceasta este „evadarea tăcută” 
dintre zidurile temniţei, evaziunea în vis şi artă 
ce o salvează, absolvind-o de moartea spirituală 
de-a lungul a doisprezece ani de detenţie speci- 
ală. Această îndelungată recluziune, un tunel ce 
părea fără sfârşit, o noapte continuă, i-a năruit 
fie şi intermitent fiinţa: „Ochii îmi sunt închişi. 
Sub pleoape - numai întuneric. Nu îmi mai simt 
braţele. Nu îmi mai simt picioarele. Mă dizolv...”. 
Îndârjirea de a se abstrage din realul concen- 
traţionar, ingeniozitatea de a se separa de el n-o 
ajută pe deţinută să scape totuşi de agresivitatea 
mizeriilor în avalanşă, dozate de torţionari când 
savant, progresiv, când grosolan, brutal. Paginile 
cărţii se precipită, se contorsionează, respiră în 
sincope: „Dimineaţa, la orele cinci, scularea. Hai! 
Bruftuluieşte-ţi trupul. Dă-te jos din pat, obligă-l 
să lase căldura adunată... Scoate-ţi cămaşa... 
Încălzeşte-te cu lovituri de pumni şi palme. 
Tratând cu dispreţ miliţianul care, adesea, îşi 
ţine ochiul lipit de vizetă...”. Infern dantesc, stră- 
fulgerat totuşi de lumini ivite din preaplinul unei 
trăiri interioare profund umane. Eugen Simion 
crede că se impune de la sine analogia cu memo- 
rialul lui N. Steinhardt, de vreme ce autoarea „are 
tărie, după ce trece din infern, să vorbească fără 
zgomot şi fără furie despre suferinţa ei”, pentru 
că, asemenea monahului de la Rohia, ea „evită 
retorica pamfletului, evită şi retorica umilinţei”; 
dacă Steinhardt şi-a găsit salvarea în credinţă, 
C. se salvează prin artă. Evadarea tăcută este o 
carte a cărei densitate invită la refacerea scării de 
valori a literaturii de sertar de după decembrie 
1989, meritând a fi luată ca reper. Fără a avea ace- 
eaşi vibraţie şi o consistenţă similară, scrisă însă 
tot cu nervii la pândă, Evadarea imposibilă, cea 
de-a doua poveste adevărată din Gulagul româ- 
nesc, este nu mai puţin impresionantă ca mărtu- 
rie umană. În fond, ţâşnită din acelaşi univers al 
suferinţei absurde într-o lume a dezumanizării şi 
contrafacerii, lumea megaminciunii comuniste a 
secolului al XX-lea. 

SCRIERI: Păpuşile harnice, Bucureşti, 1972; Păpuşile 
harnice în grădină, Bucureşti, 1975; LEvasion silen- 
cieuse, Paris, 1990; ed. (Evadarea tăcută. 3000 de zile 

singură în închisorile din România), tr. autoarei, Bucu- 
reşti, 1992; Evadarea imposibilă. Penitenciarul politic 
de femei Miercurea Ciuc, Bucureşti, 1993; O poveste 
cu un tată, o mamă şi trei fetiţe, Bucureşti, 1995; Ţăn- 
dărică în ţara basmelor, Bucureşti, 2003. 

Repere bibliografice: Ov. S. Crohmălniceanu, O măr- 
furie excepţională, CC, 1991, 1; Monica Lovinescu, 
„Evadarea tăcută”, APF, 1991, 1-2; Ilinca Barthouil-lo- 
nesco, Femei în închisorile comuniste româneşti, CRC, 
1991, 23; Tania Radu, Criza de situare, LAI, 1992, 25; 
Vlad Russo, Timpul singurătăţii, VR, 1993, 1; Hristu 
Cândroveanu, [Lena Constante], „Deşteptarea”, 1993, 
2, 1993, 4; Sanda Cordoş, Izbăvitorul trup al cuvin- 
telor, VTRA, 1993, 4; Octavian Soviany, Închisorile 
Lenei Constante, CNT, 1993, 44; Ruxandra Cesereanu, 
Doamna Gulagului românesc, ST, 1994, 6; Cândro- 
veanu, Aromânii, 114-118; Dicţ. analitic, II, 32-34; 
Simion, Fragmente, IV, 265-274; Săndulescu, Memo- 
rialişti, 270-276; Liana Cozea, Confesiuni ale eului 
feminin, Piteşti, 2005, 71-101; Lena Constante, ed. 
bilingvă, îngr. Dragoş Tudor şi Ion Creţu, tr. Ariadna 
Grădinaru, pref. Dragoş Tudor, Bucureşti, 2005. Hr.C. 


CONSTANTIN, Ilie 
(16.11.1939, Bucureşti), 
poet, prozator, critic 
literar, traducător. 


Este fiul Raliţei (n. Constantinescu) şi al lui Stan 
Constantin, muncitor. Absolvent al Liceului „N. 
Bălcescu”, a studiat limba şi literatura italiană la 
Facultatea de Filologie a Universităţii din Bucu- 
reşti (1956-1962). Primele poezii îi apar în 1956 în 
„Tânărul scriitor”, iar în 1960, încă student, debu- 
tează editorial cu volumul de versuri Vântul 
cutreieră apele. Angajat redactor la ziarul „Scân- 
teia” imediat după terminarea studiilor, a fost 
apoi, din 1965 până în 1967, redactor în secţia 
pentru scenarii a Studioului Cinematografic 
Bucureşti. În 1968 devine redactor la revista 
„Luceafărul”, condusă de Ştefan Bănulescu. În 
1970 scrie cronică de poezie la „România literară”, 
iar între 1971 şi 1973 susţine cronica literară și 
cronica de film în „Luceafărul!”. În 1974 scriitorul 
a cerut şi a primit azil politic în Franţa. La treizeci 

şi cinci de ani, tânărul care făcuse deja carieră 
literară în România şi-a schimbat cu totul modul 
de viaţă. A trebuit să lucreze ani buni ca paznic 
într-o parcare subterană pariziană şi abia mai 
târziu, după ce a fost o vreme funcţionar, a ajuns 
să fie angajat redactor la o publicaţie a Ministeru- 
lui Apărării. Reluându-şi existenţa literară 
aproape de la zero, a publicat sporadic în limba 
franceză, poezie mai cu seamă — L' Ailleurs (1983), 
Rivage ant&rieur (1986) ş.a. În 1989, pentru roma- 
nul La Chute vers le zenith, a primit Le Grand Prix 
de la Jeunesse oferit de Soci6t6 des Gens de Lettres 
de France. Şi-a susţinut doctoratul, condus de 
Catherine Durandin, în 1991 cu teza La Compli- 
cite fertile. După 1989 a revenit în literatura 
română. Întoarcerea în câmpul literelor româ- 
neşti a fost productivă pentru poet ca şi pentru 
prozator, care continuă să existe de-acum între 
două culturi. Fructificând şi plecând de la mate- 
ria cercetării doctorale, C. a publicat în limba 
română şi câteva cărţi de eseuri critice, dedicate 
mai ales poeziei române, cu comentarii intuitive, 
participative, unele originale, substanţiale, a 
semnat traducerea câtorva cărți de poezie itali- 
ană (Giuseppe Ungaretti, Salvatore Quasimodo), 
după ce, înainte de plecarea în Franţa, apăruseră 
o antologie din lirica italiană şi versiuni din Euge- 
nio Montale şi Umberto Saba, a transpus în fran- 
ceză pagini din lirica românească, dar mai cu 
seamă a dat mai multe volume de poezie şi o 
ediţie definitivă a scrierilor sale. În Franţa a fost 
distins cu Ordinul Cavaler al Literelor (1999), iar 
în ţară primeşte în 2002 Premiul Opera Omnia al 
Uniunii Scriitorilor şi în 2010 Premiul Naţional de 
Poezie „Mihai Eminescu”. 

Pe cât de greu îi va fi fost lui C. să înceapă să 
scrie în ţara adoptivă, pe atât de bine i-a suflat 
vântul în pânze la începuturile literare în cea 
natală, aflate sub semnul fast al generaţiei '60 
din secolul trecut. Nu era puţin lucru, pentru un 
student la primul său volum, să fie recomandat 
într-o prefață semnată de Al. A. Philippide. 
Bătrânul poet vedea în C. un contemplativ, dar 
şi un căutător de sensuri, înzestrat cu simţul 
echilibrului şi înclinat spre expresia concisă. În 
cartea de debut stăruie unele ecouri din Lucian 
Blaga (Homer, Trei motive homerice), dar ciclul 
Corăbii noi... corăbii noi ilustrează tematica ofi- 
cială a vremii (Zidar, Miner, Şarja de oţel, Gân- 
duri pentru partid). Versurile sunt însă moderne 

şi, sub aspect formal, nu se integrează în curen- 
tul cvasigeneral. Poetul manifestă o anume 
sensibilitate pentru natură, pentru peisajul cu 
mesteceni, poieni, luceferi şi este capabil să 
caligrafieze versuri de dragoste delicate şi dis- 
crete. În Desprinderea de țărm (1964) unele 
titluri mai evocă referenţialul dominant în 
epocă (Constructorul, Şantier naval, Minerii), 
dar substanţa poemelor nu este aceea pe care o 
sugerează titlurile. Înzestrat cu imaginaţie, mai 
curând dionisiac, dar nu fără conştiinţa efeme- 
rităţii, C. transfigurează realul în sens esteti- 
zant. Volumele Clepsidra (1966), Bunavestire 
(1968), Coline cu demoni (1970; Premiul Uniunii 
Scriitorilor) cuprind versuri muzicale, mici cali- 
grafii alimentate cu resurse livreşti, reverii inte- 
lectuale cu unele accente de „neohellenism” 
(Reversibilitate, Astoria, Arhitectul ş.a.). Fantezia 
brodează stări senine, melancolice, nostalgice 
sau anxietăţi pe marginea lecturilor, cu frec- 
vente aluzii la aria culturală europeană, evo- 
când însă şi poezia românească (lon Barbu, 
Şefan Aug. Doinaş). În Coline cu demoni viziu- 
nile nu mai au luminozitate, dar stăruie aspira- 
ţia evaziunii spre undeva, departe (Prore spre 
sud). Domină totuşi sugestia spaimelor expresi- 
oniste, a scenariului misterios, a nesiguranţei, 
poetul fiind bântuit de himere neprietenoase. 
Elegiac, livresc, echilibrat şi calofil, înclinat 
spre reverie, uneori vag oniric, alteori explicativ 
şi retoric, înclinat spre abstracții şi confesiune, 
C. pare marcat de spiritul şi modelele unei epoci 
revolute a poeziei româneşti: „Dincolo de vor- 
bele mele/ prudente ca pruncii la primii lor 
paşi,/ se află cel ce le-a rostit:/ şovăielnic,/ neli- 
niştit şi răsucit în aşteptare.// Degeaba mă încu- 
rajaţi la fiecare pas/ ce-l îndrăznesc în vadul 
rostirii,/ ochiul meu pândeşte amabila grimasă/ 
de îngăduinţă faţă de un literat barbar.// [...] Vin 
de departe şi, deja bătrân, mă istovesc/ a trece 
în conceptele voastre însorite/ o frază lansată în 
cavernele vremii,/ de-a lungul unor raze de 
memorie latină,/ un strigăt ţâşnit dintr-un 
popor de muţi:// Şi noi eram - şi rămânem - pe 
această lume,/ la poalele istoriei, podidiţi de 
uitare” (Literatul barbar, din volumul omonim, 
apărut în franceză în 1994 şi în română în anto- 
logia Mulțimea singurătate, 2003). În romanul 
Tinerii noştri bunici (1967), structurat în patru 
părţi (Pastorala, Traversarea prin sărituri, Tine- 

rii noştri bunici şi Viaţa de cuvinte), care sunt 
variaţiuni pe o temă comună, ficţiunea şi confe- 
siunea se confundă. Sobră, expresivă şi vag sen- 
timentală, scrierea conservă atmosfera, perce- 
pută subiectiv, a unui univers citadin-rural 
pauper, populat de fiinţe umile, dar nu lipsit de 
valori morale. Volumul Despre poeţi (1971) reu- 
neşte comentarii scrise între anii 1964 şi 1971 şi 
publicate în „Gazeta literară”, „Ramuri”, „Scân- 
teia tineretului”, „România liberă”, „Luceafă- 
rul”. Portrete-profil sau cronici referitoare la o 
carte anume, textele evaluează şi definesc — din 
perspectivă declarat subiectivă -— fie poeţi con- 
temporani importanţi sau obscuri, fie pe unii 
din generaţii mai vechi (George Murnu, Dimi- 
trie Stelaru). Sunt prezenţi în volum autorii pro- 
ductivi ai anilor '50—'70 (Mihai Beniuc, Ştefan 
Aug. Doinaş, Nicolae Labiş, Mircea Ivănescu, 
Petre Stoica, Modest Morariu). Criticul, dove- 
dindu-se unul din cei mai buni comentatori de 
poezie ai momentului, manifestă aici, dar şi în A 

doua carte despre poeţi (1973), aceeaşi sobrietate 
şi acelaşi echilibru al expresiei care îi caracteri- 
zează şi beletristica. Despre prozatori şi critici 
(1973) conţine comentarii despre V. Voiculescu, 
Pompiliu Constantinescu, Zaharia Stancu, 
Fănuş Neagu, Constantin Ţoiu, D.R. Popescu, 
Nicolae Velea, Adrian Păunescu, Alexandru 
George, Dumitru Țepeneag, Nicolae Manolescu, 
Laurenţiu Ulici. Cultivat, dispunând de o per- 
spectivă cuprinzătoare, C. face observaţii de 
fineţe şi aprecieri pe care, în cazul contempora- 
nilor, timpul le-a validat. Preocupat de poezie şi 
din perspectiva criticii literare, C. a încercat să 
înţeleagă textele confraţilor sub aspect analitic, 
dar şi tipologic. În volumul La Complicite fertile, 
publicat la Paris în 1992 şi tradus în 1994 în 
limba română, el a studiat aproape un sfert de 
secol de poezie românească (1950-1973) într-o 
suită de treizeci şi două de medalioane, consa- 
crate unor identități poetice marcante, de la 
Tudor Arghezi şi Al. A. Philippide, Marin Sorescu 

şi Dan Laurenţiu până la doi poeţi de la „Echi- 
nox”, lon Mircea şi Adrian Popescu, adică de la 
scriitori născuţi la finele secolului al XIX-lea 
până la cei născuţi în 1947. Nu este o selecţie 
întâmplătoare, ci un demers comparatist, 
urmărind „ansambluri şi subansambluri tema- 
tice”, preponderența unor teme, direcţii şi înru- 
diri stilistice. Titlul sugerează ideea că în clima- 
tul epocii poezia a creat o „complicitate fertilă” 
între public şi creatori, iar cartea încearcă să 
reconstituie „peisajul poetic” pe patru coordo- 
nate: Direcţii şi înrudiri stilistice, Limbaj, conşti- 
ință artistică, arte poetice, Materialitatea lumii. 
Dragoste, evanescenţă şi În pragul metafizic. Cri- 
ticul literar C. îl analizează şi pe poetul C., inte- 
grându-l între cei care „ezită între discursul 
liric şi expresia lapidară”, dar recurge şi la opi- 
niile confraţilor pentru a se putea privi „din 
afară”. Ediţia definitivă a scrierilor lui (-II, 
2000-2003), cuprinde o selecţie a poeziei, dar şi 
a prozei, ficționale sau diaristice, incluzând 
Tinerii noştri bunici (1964-1966), Familia scrisă 
(1959-2002) şi Căderea spre zenit (1982-1984), 
anii menţionaţi de autor referindu-se la peri- 
oada redactării textelor. „Romanul familiei” şi 
al memoriei rămâne o preocupare constantă în 
scrisul lui C., dovadă Familia scrisă, alcătuită 
din fragmente de jurnal, grupate în patru capi- 
tole, de fapt selecţii, recitiri (deci rescrieri) ale 
unor jurnale mai vechi (spre exemplu, o notă 
explicativă din 1999 reia o scenă aflată în jurna- 
lul din 1969). Dincolo de plângerile diaristului 
despre nesinceritatea jurnalului său, dincolo de 
micile întâmplări amuzante ori dramatice cu 
scriitori (lupte pentru putere în redacţia „Lucea- 
fărului”, „băute” etc.), jurnalul tinde spre gradul 
zero al scriiturii, căruia Mihai Zamfir, în pre- 
faţa ediţiei din 1999 (Tinerii noştri bunici. Exor- 
cism în şoaptă), îi atribuia o „funcţie defensivă”. 
„Stilistica litotei” acoperă o „impersonalitate” 
stilistică, dar şi morală, care scade valoarea tex- 
tului. Diaristul se menajează, viaţa proprie se 
caracterizează printr-un soi de pragmatism psi- 
hologic, gestul de a-şi abandona soţia şi copiii în 
țară, fugind din cauza unor vagi ameninţări 
securiste, apare slab motivat, iar criza morală 
pe care ar fi trebuit să o declanşeze e lipsită de 
contur, inautentică; în schimb diaristul pre- 
zintă drama persoanelor apropiate, provocată 
chiar de el. A patra parte a jurnalului, cea mai 

interesantă, cuprinde portrete ale membrilor 
familiei (Uxor - prima soţie, Soror — sora, Auctor 
— „eu”, autorul, Mater —- mama ş.a.), alcătuite, în 
cea mai mare parte, din material furnizat chiar 
de „personaje”: epistole, mai ales ale soţiei şi ale 
surorii, multe sfâşietoare, patetice, comentate 
de un eu auctorial lucid, raţional şi impersonal. 
Ediţia definitivă se salvează prin Căderea spre 
zenit, romanul premiat în Franţa în 1989, o 
deplină reuşită literară, un roman cu o scriitură 
experimentală, care îmbină stiluri şi tradiţii 
diferite, alunecând pe nesimţite din realismul 
romanului istoric şi de aventuri în miraculosul 
basmului popular sau cult sau în fantasticul de 
nuanţă filosofică şi poetică. Firescul naraţiunii, 
dozarea suspansului, ironia şi umorul, intensi- 
tatea poetică a unor pasaje, simbolismul aluziv 
fac din Căderea spre zenit un palpitant roman 
inițiatic, alegoric şi filosofic. Ideea nu este origi- 
nală (mitul omului nemuritor), dar atinge o pro- 
blematică specială, aceea a condiţiei excepţio- 
nale a scriitorului şi a exilatului. Textul urmează 
până la un punct trama basmului Tinerețe fără 
bătrâneţe şi viaţă fără de moarte, transplantând 
acţiunea şi personajele în Franţa secolului al 
XVII-lea. Incipitul este tipic realist, un amestec 
de roman istoric şi de aventuri, alunecând trep- 
tat spre fantastic. Protagonistul, Cristophe, se 
naşte şi evoluează într-un cadru realist, cu mici 
intruziuni fantastice, dar cursul acţiunii se 
schimbă în momentul în care începe călătoria 
pe „lumea cealaltă”, coborând, printr-un imens 
Puţ, într-o lume miraculoasă. Interesant este 
că, deşi o lume de basm, cu fiinţe, întâmplări 
miraculoase, „o lume de magie şi de violenţă”, 
totuşi aceasta are contururi imprecise, aseme- 
nea unei lumi plăsmuite de o imaginaţie bol- 
navă, deosebindu-se astfel de consistenta şi 
limpedea realitate a miraculosului din basmul 
popular. Eroul, deşi are atributele clasice, îşi 
păstrează gândirea omenească, raţională, de 
aici şi umorul, ironia dialogurilor, amintind 
uneori de lumea poveştilor lui lon Creangă. 
Textul întreţine magistral ambiguitatea: după 
cum personajul nu ştie cine sau ce este, nici citi- 
torii nu ştiu mai multe, care este adevărata lui 
identitate, adevărata lui poveste. Stilul narativ 
este la fel de fluctuant: se recunoaşte ceva din 
aerul poetic-contemplativ al prozei fantastice 
eminesciene (tema lumii ca vis, a „avatariilor”), 

tipicele alunecări în spaţiu şi timp din nuvelele 
lui Mircea Eliade, cu un plus de melancolie şi 
poezie, care învăluie lumea ficțională în care se 
oglindeşte lumea interioară a autorului. Aseme- 
nea personajelor din romanele lui Valeriu 
Anania, Străinii din Kipukua şi Amintirile pere- 
grinului apter, care tratează aceeaşi temă a 
nemuritorilor (înviaţilor), Cristophe este un 
desţărat, un exilat, un veşnic călător: nemurito- 
rul nu aparţine nici vieţii, nici morţii, ci unui 
straniu limb în care lumile, adevărurile, identi- 
tăţile se amestecă, într-un nou adevăr sau poate 
într-o veche mascaradă. Lipsa unei chei de lec- 
tură, ambiguitatea semnificației, siguranţa şi 
farmecul scriiturii conferă acestui basm cult o 
calitate excepţională, fiind probabil scrierea 
cea mai reuşită şi mai nedatată a lui C. 

CONSTANTIN, Theodor (21.X1.1910, Brăila -— 
29.VIII.1975, Bucureşti), prozator. Este fiul Mari- 
ei-Anastasia (n. Spyros Romano) şi al lui Gheorghe 
Constantin, funcţionar. A absolvit liceul la Galaţi 
(1931), apoi Facultatea de Teologie la Universita- 
tea din Bucureşti (1937) și Facultatea de Filosofie 
la Cernăuţi (1939), lucrând în calitate de corec- 
tor la Editura Cugetarea (1933-1946). A activat ca 
director în Ministerul Culturii (1952-1955), direc- 
tor al Editurii Ştiinţifice (1955-1958), redactor-şef 
al Editurii Tineretului (1958-1960). A debutat în 
1930 la revista „Luceafărul literar şi artistic” din 
Brăila, iar editorial în 1934, la Cernăuţi, cu volu- 
mul de versuri Stanţe pentru nemurirea altora. A 
mai colaborat la „Relief dunărean”, „Junimea lite- 
rară”, „Frize”, „Pagini literare”, „Universul literar”, 
„Revista Fundațiilor Regale” ş.a. 

În Stanţe pentru nemurirea altora C. încearcă 
pe rând mai multe maniere, de la G. Bacovia 
(„În mine plânge toamna funerară/ și vechea 
sinucidere de iluzii”) până la lon Minulescu 
(„Ţi-am dăruit, în salbă, perlele iubirii/ ca să 
le anini, în gest cucernic de vestală”), cu baza 
în Tudor Arghezi („soarele are o privire roșie 
halucinată/ ca o eșarfă țipătoare de prostitu- 
ată”; „de-ai rătăci/ o clipă în lumea asta care 
nu-i a ta/ pe piept urechea să ţi-o pleci, aș 
vrea/ să auzi cum viermi prin măruntaie ar cli- 
poci/ săpându-și drum/ și să rostesc cu bucu- 
rie ce neînțeleasă îți va fi: Mă descompun! Mă 
descompun!” - Descompunere). Cu excepţiea 
plachetei pentru copii Sfat cu făpturile bas- 
mului (1955), autorul va abandona genul liric. 
Volumul Vrăjitoarea (1939) marchează trecerea 
la o proză de atmosferă fantastică (Vrăjitoarea 
din casa cu stafii, Vila Maud) sau psihologică, 
urmărind ca la Cezar Petrescu sau la Gib |. 
Mihăescu descompunerea unei personalități 
sub presiunea unei crize sau obsesii (Nebunia 
părintelui Probiu, Eliberare). Cea dintâi mani- 
eră, a similifantasticului grotesc de o factură 
descinzând din Edgar Allan Poe, îi vine mai 

bine autorului decât cea de-a doua. O sinteză 
apare în romanul Casa cu neguri (1946), unde 
combinaţia de platonism trivial și literatură 
senzațională plină de neverosimil produce un 
efect kitsch. Cartea abundă în qui pro quo- 
uri, în complicații pe tema dublului și în cău- 
tări ale contopirii erotice, cu reminiscenţe din 
experiențialismul sexual scandalos din inter- 
belic. Pe scurt, o sinteză între Mihail Drumeș 
și Mircea Eliade. Fiul lui Monte Cristo (1958), 
roman detectivistic și cu spioni, este o com- 
punere mult superioară pentru că limpezește 
- și sub presiunea contextului realist-socialist 
- proza lui C. de mofturile abracadabrantului 
și ale fantasticului. Cartea are în centru tema 
juvenilă și palpitantă a unei vânători de comori 
în Brăila din timpul celui de-al Doilea Război 
Mondial, cu pagini de aventuri băiețești în 
genul Tom Sawyer și cu o intrigă din literatura 
cu spioni înrudită cu Moartea fratelui meu de 
G.M. Vlădescu. Fiul lui Monte Cristo deschide 
un ciclu de romane având în centru „trustul de 
spionaj internațional Nebel”, care va continua 
prin Urmărirea abia începe (1962), Căpitanul 
de cursă lungă (1965), Doamna în mov (1966), 
Balthazar soseşte luni (1970), Astă-seară, rela- 
che (1971), Doamna cu voaletă din Balt-Orient- 
Expres (1971), Mătrăguna contra Monseniorului 
U-II, 1971), Crizanteme pentru Erna (1973). Ca 
autor de romane polițiste și de spionaj, C. este 
unul dintre scriitorii români cei mai reprezen- 
tativi, combinând ingenios enigmele, suspan- 
sul, literatura sentimentală și crochiul tipo- 
logic. A mai scris romane militare plasate în 
cursul celui de-al Doilea Război Mondial, cărți 
pentru copii ș.a. Culegerea postumă Achamot 
(2002) antologhează o parte din nuvelistica 
autorului. 

SCRIERI: Stanțe pentru nemurirea altora, Cernăuţi, 
1934; Vrăjitoarea, Bucureşti, 1939; Casa cu neguri, 
Bucureşti, 1946; Sfat cu făpturile basmului, Bucu- 
reşti, 1955; La miezul nopții va cădea o stea, Bucu- 
reşti, 1957; Fiul lui Monte Cristo, Bucureşti, 1958; Se 
destramă noaptea, Bucureşti, 1960; Ultima rafală, 
Bucureşti, 1962; Urmărirea abia începe, Bucureşti, 
1962; A doua repriză, Bucureşti, 1964; Casa de pe 
colină, Bucureşti, 1964; Căpitanul de cursă lungă, 
Bucureşti, 1965; Doamna în mov, Bucureşti, 1966; 
Enigma „Profesor Rebega”, Bucureşti, 1966; Adevă- 
rul despre Luca Cristogel, Bucureşti, 1967; Şi a fost 
din nou dimineaţă..., Bucureşti, 1967; Cum a murit 

Claudiu Azimioară, Bucureşti, 1968; Johnny Boambă, 
Bucureşti, 1968; ed. (Răzbunarea lui Ionup), Bucu- 
reşti, 1980; Cea de-a treia pistă, Bucureşti, 1969; 
Balthazar soseşte luni, Bucureşti, 1970; Astă-seară, 
relache, Bucureşti, 1971; Doamna cu voaletă din 
Balt-Orient-Expres, 1971; Mătrăguna contra Mon- 
seniorului, I-II, Bucureşti, 1971; Muntele morţii, 
Bucureşti, 1972; Crizanteme pentru Erna, Bucureşti, 
1973; Magdalena de la miezul nopții, Bucureşti, 1975; 
Achamot, București, 2002. 


Repere bibliografice: Mircea Braga, Note despre roma- 
nul de aventuri, TR, 1960, 3; Valeriu Cristea, Personaje 
şi conflict în romanul de aventuri, GL, 1962, 40; Gabriel 
Dimisianu, „Căpitanul de cursă lungă”, GL, 1965, 47; 
Piru, Panorama, 365-367; Cornel Ungureanu, Roma- 
nul polițist, ATN, 1973, 5; Val Condurache, „Crizanteme 
pentru Erna”, CL, 1974, 4; Pericle Martinescu, Un pro- 
motor al literaturii de aventuri, RL, 1979, 14; Dicţ. scriit. 
rom., 1, 644-645; Ioana Bogdan, Theodor Constantin, 
maestrul suspansului, ALA, 2008, 922; Popa, st. lit., |, 
252, II, 944. M.I. 


CONSTANTINESCU, Barbu (1839, Ploieşti -— 
30.X1[.1891, Bucureşti), culegător de folclor. După 
cursul gimnazial la Ploieşti şi la Bucureşti şi 
studii teologice la Bucureşti (1852-1858), face 
studii universitare de filosofie şi pedagogie la 
Leipzig (1860-1866), luându-și aici doctoratul în 
filosofie. Revenit la Bucureşti, este profesor de 
liceu, profesor universitar şi decan la Faculta- 
tea de Teologie (1882-1884, 1888-1891), director 
de studii la Azilul „Elena Doamna” (1882-1886, 
1888-1889). A alcătuit, singur sau în colaborare, 
numeroase manuale și a întemeiat revista de 
pedagogie „Educatorul” (1883-1884). A colaborat 
şi la „Columna lui Traian”, „Ghiluşul”, „Învăţăto- 
rul”, „Lumina pentru toţi”. 

C. publică, sub titlul Probe de limba şi litera- 
tura ţiganilor din România (1878), cea dintâi cule- 
gere de folclor al romilor din istoria folcloristicii 
româneşti, în formele originale şi în traducere 
românească. Culegerea, întocmită cu acuratețe, 
menţionând tipul de limbaj în care sunt repro- 
duse textele, dând referinţe despre informatori şi 
localităţi, însoţită de un glosar şi de note expli- 
cative pentru câteva construcţii gramaticale 
caracteristice, cuprinde 75 de cântece lirice, în 
majoritate erotice, şi 15 poveşti — vădit tributare 
poveştilor româneşti — adunate de la romii sălaşi 
din Moldova, Muntenia şi Oltenia. 

SCRIERI: Probe de limba şi literatura ţiganilor din 
România, Bucureşti, 1878. 

Repere bibliografice: St. Negulescu, Dr. Barbu Con- 
stantinescu, „Învăţământul primar”, 1896, 11, 12; M. 
Eminescu, Articole şi traduceri, îngr. Aurelia Rusu, 
introd. Aurel Martin, Bucureşti, 1971, 190-191; Dicţ. lit. 
1900, 206; Datcu, Dicţ. etnolog., 261. I.D. 


CONSTANTINESCU, Clitus  (5.[ll.1905, Agi- 
ghiol, j. Tulcea — 20.1.1977, Bucureşti), proza- 
tor, poet, eseist. Este fiul Ecaterinei Constanti- 
nescu şi al lui lordan Constantinescu, învăţă- 
tori. După ce urmează la laşi şcoala primară şi 
Liceul Naţional, trecându-şi bacalaureatul în 
1926, se înscrie la Universitate şi obţine licenţa 
în filosofie (1929) şi în drept (1931); termină şi 
Seminarul Pedagogic Universitar (1935), fiind 
unul din studenţii preferaţi ai lui |. Găvănescul. 
Profesor de liceu în judeţele Soroca şi Bălţi, 
apoi la laşi din 1934, se stabileşte la Bucureşti, 
ca funcţionar la Direcţia Generală a Datoriei 
Publice din Ministerul de Finanţe. Între 1958 
şi 1967 e revizor contabil la Trustul Agricol 
Piteşti. Înainte de 1940 a făcut parte din gru- 
parea revistei „Cuget moldovenesc”, iar din 
1970 va fi unul dintre animatorii cenaclurilor 
literare „Barbu Delavrancea”, pe care o vreme 
l-a şi condus, „Tudor Vianu”, „lon Creangă”. A 
colaborat rar, cu cronici, recenzii şi articole 
politice, la „Cuget moldovenesc”, „Epoca”, „Ori- 
zont”, „Seara”. Teoria fenomenului comic (1938) 
este prima carte publicată de C. Va fi urmată de 
Străbătând Italia (1939), de romanele Lacul bles- 
temat (1942) şi Poiana Sângerului (1943), de un 
eseu ambițios, în care schiţează o delimitare a 
domeniului artei în relaţie cu ştiinţa, filosofia şi 
religia, Iluzia, stăpâna omenirii (1945), şi de pla- 
cheta Poemele destinului (1947). În manuscris a 
lăsat dramele Simfonia destinului, depusă spre 
reprezentare la Teatrul Naţional din laşi, Vede- 
niile şi Răzvrătiții. 

În Teoria fenomenului comic, încercare 
temerară de estetică generală, nu ferită de dile- 
tantism, C. discută, cu o informaţie limitată 
mai ales la aria de limbă franceză, pornind de 
la Henri Bergson, fenomenul în sine şi mani- 
festările lui artistice. Sunt urmărite „mecanis- 
mul psiho-fiziologic de producere a comicului”, 
interdependenţa dintre comic şi tragic, legătu- 
rile cu alte manifestări psihice şi se avansează 

câteva posibile definiţii care, plecând de la cele 
clasice, adaugă unele elemente noi prin apelul 
la lucrările lui Sigmund Freud, privite destul de 
critic, sau la alte teorii în circulaţie la sfârşitul 
anilor '40 din secolul trecut. Romanul Lacul 
blestemat tratează, în tonuri minore, tema, 
frecvent dezbătută între cele două războaie, dar 
cu atât mai pretențioasă, a raporturilor dintre 
intelectualul tânăr, talentat, însufleţit de ide- 
aluri nobile, de ambiția construcţiei, a reno- 
vării sociale, şi un mediu indiferent, interesat, 
infestat de politicianism şi necinste. Anton 
Dumbravă, autor al unei teze de doctorat care 
l-a impus şi i-a conferit o anume celebritate în 
mediile universitare şi politice ieşene, conduce 
gazeta „Politica”. Campania pe care o iniţiază, 
având ca scop asanarea moravurilor, în primul 
rând a celor politice, se loveşte de împotrivire, 
de rea-credinţă şi, cum era de aşteptat, eşu- 
ează. Viaţa lui particulară se va dovedi, de ase- 
menea, un eşec, şi Dumbravă alunecă, previzi- 
bil, spre demenţă, spre autodistrugere. Unele 
părţi, puţine, ale naraţiunii sunt reuşite, ca şi 
portretele personajelor secundare - afaceristul 
Mişu Horenstein, gazetarul Dumitru Comşa, 
Erna Theodorini —, trasate cu siguranţă, cum 
se întâmplă şi cu peisajul oraşului de provincie. 
Impresia generală rămâne însă de neînchegare, 
multe episoade sunt tratate superficial, stilul 
se menţine la nivelul foiletonului de gazetă. 
Cel de-al doilea roman, Poiana Sângerului, 
care urmăreşte cu aceleaşi mijloace experien- 
țele erotice ale sculptorului Ştefan Cerna, nu 
aduce vreun progres de tehnică sau de expresi- 
vitate. Un expresionism târziu, oarecum caduc, 
domină versurile libere din Poemele destinului. 
Căutările lui C., neîmplinite în roman şi rămase 
doar intenţii în eseu, par acum mai aproape 
de o izbândă; nucleul poetic, prezenţă indis- 
cutabilă, este însă pus în umbră de o tendinţă 
spre verbiaj şi retorism. Dar obsesia unei „mari 
taine”, a iminenţei unei alte tragedii, după 
aceea a războiului de-abia terminat, „bleste- 
mul” ce ameninţă deopotrivă omul şi natura 
sunt motive poetice demne de reţinut. 

SCRIERI: Teoria fenomenului comic, Bucureşti, 1938; 
Străbătând Italia, Bucureşti, 1939; Lacul blestemat, 
Bucureşti, 1942; Poiana Sângerului, Bucureşti, 1943; 
Iluzia, stăpâna omenirii, Bucureşti, 1945; Poemele des- 
tinului, Bucureşti, 1947. 

Repere bibliografice: Stelian Segarcea, „Străbătând 
Italia”, „Progresul”, 1939, 80; Olga I. Comănescu, 
„Lacul blestemat”, CGM, 1943, 3-4; IL. Radu, „Poiana 
Sângerului”, VAA, 1943, 957; Al. Piru, „Poiana Sângeru- 
lui”, RER, 1944, 4. R.Z. 


CONSTANTINESCU, Dan (6.11.1921, Hunedoara 
— 13.]11.1991, Freiburg, Germania), poet, tradu- 
cător. Descinde dintr-o familie de intelectuali; 
mama sa, Zoe (n. Nicoară), şi tatăl său, Anghel 
Constantinescu, director al Şcolii Profesionale 
din Hunedoara, aveau cultul cărţii şi făcuseră 
o adevărată pasiune pentru muzică. După ter- 
minarea studiilor secundare la Orăştie, C. se va 
îndrepta spre Facultatea de Filosofie din Cluj, 
prinzând, ca student, şi momentul dureros al 
refugiului Universităţii la Sibiu. Va frecventa 
aici Cercul Literar. Îşi va obţine licenţa cu o 
teză despre Lucian Blaga, apreciată magna cum 
laude. Se va dedica apoi profesiunii de dascăl 
în oraşul natal. O anume reţinere, legată, pro- 
babil, şi de insuficienta clarificare a posibilului 
său destin literar, îl va face să rămână în expec- 
tativă timp de decenii. Mereu amânat, debutul 
lui se va produce în 1965, în paginile revistei 
„Tribuna”, la vârsta de patruzeci şi patru de 
ani. Că în toată această vreme a scris şi a fost 
preocupat de literatură o probează şi faptul că, 
odată intrat în arenă, se va strădui să-şi facă 
simțită prezenţa, publicând, fie şi cu intermi- 
tenţe, versuri originale şi traduceri în „Gazeta 
literară” şi, ulterior, în „România literară”, în 
„Secolul 20”, „Viaţa românească”, „Steaua”, 
„Familia”, „Ramuri”, „Ateneu”, „Astra”, „Ori- 
zont”, „Neue Literatur” ş.a. În 1982 va pleca din 
țară şi se va stabili în Germania. O perioadă va 
fi cooptat într-un colectiv de cercetători care, 
la iniţiativa Universităţii din Freiburg, lucra 
la editarea Bibliei de la Bucureşti. Spera să fie 
acceptat şi ca poet german, sub pseudonimul 
Dan Nicoară. A lăsat în manuscris un volum de 
versuri cu un titlu ciudat, Dempreunul-a-fi, iar 
tălmăcirea completă a poemelor lui Lao-Tse va 
fi publicată abia postum, în 2004. 

Lecturile, ca şi traducerile efectuate sistema- 
tic din opera unor importanţi poeţi europeni şi 
niponi, i-au dat posibilitatea lui C. de a descifra 
resorturile poeticilor moderne şi de a se defini, 
în cele din urmă, ca scriitor. Lirica sa va valori- 
fica, în acest sens, mai cu seamă atributele de 

esenţă ale poeziei japoneze, cu a cărei artă îşi va 
descoperi, de altminteri, şi surprinzătoare afi- 
nităţi. Ele vor fi puse în relief şi în câteva texte 
puse sub titlul Tușuri din Orientul Depărtat, 
pe care poetul le includea în sumarul primu- 
lui său volum, Unde (1969), pentru a atrage şi 
astfel atenţia asupra unei poezii în care pare a 
se regăsi în bună măsură cu propriul mod de a 
fi. Ele semnalează prezenţa unei realitas, fără 
să fie, totuşi, numai o simplă adeverire a aces- 
teia. Căci, numind una sau alta dintre sedu- 
cătoarele înfăţişări ale Firii (Grădina de piatră 
- „în stil japonez”, Trandafiri, Flori de piersic, 
Toamnă, Val, vuiet, vânt..., Frunze, Pescăruşi 
ori Ninsoare lină), poetul se simte atras mai ales 
de principiul ascuns care o guvernează şi o face 
posibilă. Fascinat de acest „suflet” al lucru- 
rilor, va căuta, de altminteri, să le surprindă 
fulguranta clipă de taină şi „har”. C. a colabo- 
rat şi la realizarea unor importante antologii 
din poezia germană în ipostaza ei romantică, 
expresionistă şi modernă (1967, 1968, 1971), 
precum şi a unei culegeri din proza austriacă 
modernă (1968), oferind versiuni din opera lui 
Clemens Brentano, Eduard Mărike, Friedrich 
Nietzsche, Peter Hille, Karl Wolfskehl, Else 
Lasker-Schiiller, Konrad Weik, Rudolf Kassner, 
Felix Braun, Hermann Broch, Gottfried Benn 
ori Erich Arendt. De asemenea, a transpus în 
româneşte versurile lui Oskar Pastior. Se va 
impune, însă, mai cu seamă, prin tălmăcirea 
lui R.M. Rilke (1966, 1978) şi prin antologia în 
cinci volume din lirica niponă (1974; Premiul 
Asociaţiei Scriitorilor din Braşov), pe care o 
va mai aborda în 1981, într-o selecţie de tan- 
ka-haiku, şi împreună cu lon Acsan, apoi, în 
1995, în colaborare cu Ion Acsan şi Ioanichie 
Olteanu. Critica n-a rămas insensibilă la acest 
efort, văzând în C. pe unul dintre cei mai 
importanţi traducători. Edgar Papu era, de 
altfel, convins că poetul aducea „o excepţio- 
nală contribuţie românească” la cunoaşterea 
creaţiei rilkeene, tocmai fiindcă versurile lui 
deveneau rezonante intenţiilor marelui poet. 
lar Nicolae Balotă sesiza faptul că în paginile 
traducătorului „adie ceva din parfumul origi- 
nalului, iar tăcerile acelei mici poezii japoneze 
umflă uşor perdeaua cuvintelor în limba tăl- 
măcirii”, făcând ca peste ele „harul” să coboare 
„candid”. 

SCRIERI: Unde, Bucureşti, 1969; Varră, Bucureşti, 
1978. Traduceri: R.M. Rilke, Versuri, Bucureşti, 
1966 (în colaborare), Elegiile duineze. Sonetele către 
Orfeu, pref. Edgar Papu, Bucureşti, 1978; Poezia 
germană modernă (De la Stefan George la Enzens- 
berger), I-II, îngr. şi pref. Petre Stoica, Bucureşti, 
1967 (în colaborare); Proza austriacă modernă, I-II, 
îngr. şi pref. Dieter Schlesak, Bucureşti, 1968 (în 
colaborare); Oskar Pastior, Versuri, Bucureşti, 1968; 
Antologia poeziei romantice germane, îngr. şi pref. 
Hertha Perez, Bucureşti, 1968 (în colaborare); Din 
lirica japoneză, îngr. Ion Acsan, pref. Vasile Nico- 
lescu, Bucureşti, 1970 (în colaborare cu Ion Acsan); 
Poeți ai expresionismului, îngr. şi pref. Petre Stoica, 
Bucureşti, 1971 (în colaborare); Haiku. Lirică niponă 
(secolele XVI-XX), I-V, pref. trad., Bucureşti, 1974; 
Tanka-haiku. Antologie de poezie clasică japoneză, 
pref. Ion Acsan, Bucureşti, 1981 (în colaborare cu 
Ion Acsan); Țara cireşilor în floare. Poezia Japoniei, 
pref. Vasile Nicolescu, Bucureşti, 1995 (în colaborare 
cu Ion Acsan şi Ioanichie Olteanu); Lao-Tse, Tao-Te- 
King (Cartea despre Cale şi Virtute), pref. lon Acsan, 
postfață Iv Martinovici, Bucureşti, 2004. 

Repere bibliografice: Edgar Papu, Perfecțiune dinainte 
atinsă, SXX, 1968, 9; Al. Covaci, „Unde”, F, 1969, 2; 
D. Gherghinescu-Vania, „Unde”, AST, 1970, 6; Nico- 
lae Balotă, Arta haikuului, RL, 1974, 37; Cornel Robu, 
Haiku - poezia de la frontierele tăcerii, ST, 1974, 11; 
Dan Grigorescu, „Haiku. Lirică niponă”, CNT, 1975, 8; 
Ion Cristofor, „Vatră”, ST, 1978, 9; Darie Novăceanu, 
„Antologie de poezie clasică japoneză”, RL, 1982, 11; 
Dicţ. scriit. rom., |, 645-646; Iv Martinovici, Dan Con- 
stantinescu — Dan Nicoară, „Arhipelag”, 1998, 1; Teodor 
Tihan, Ora cărților deschise. Lecturi contemporane, 
Cluj-Napoca, 2003, 188-192. T.T. 


CONSTANTINESCU, Emilian 1. (29.XI1.1894, 
Râmnicu Sărat — 17.1.1977, Bucureşti), critic lite- 
rar. Este al doilea dintre cei trei copii ai Demetrei 
(n. Ionescu) şi ai lui Iordache Constantinescu, 
subchirurg. Primii ani de învăţătură i-a făcut la 
Școala „Vasile Boerescu” din oraşul natal, unde 
urmează şi gimnaziul (1902-1910). Devine apoi 
elev al Liceului „Unirea” din Focşani (1910-1914). 
Anii petrecuţi în cursul școlar superior îi dau 
prilejul să citească mult şi debutează cu o schiță 
în „Revista noastră” (1914), periodic scos de 
elevii liceului. În toamna anului 1914 se înscrie 
la Facultatea de Litere şi Filosofie şi la Faculta- 
tea de Drept de la Universitatea din Bucureşti. 
Nu termină însă decât cursurile Facultăţii de 
Litere şi Filosofie, în 1919, după ce aproape un 
an, în timpul războiului, este mobilizat. Student 

preferat al lui Mihail Dragomirescu, face parte, 
cu intermitențe, între 1921 şi 1934, dintre asisten- 
ţii Catedrei de estetică. Totodată, este profesor la 
Liceul „Sf. Sava” (1919-1920), la Râmnicu Sărat 
(1921-1923), la Liceul „Spiru Haret” din Bucu- 
reşti (1923-1924), la Oradea Mare (1925-1930 şi 
1943-1946), Câmpulung (1930-1931) şi la Liceul 
Comercial din Bucureşti (1931-1943 şi 1946- 
1948). Starea precară a sănătăţii l-a obligat în mai 
multe rânduri să-şi întrerupă activitatea profe- 
sională. O teză de doctorat, Anarhismul poetic, 
pe care o susţine în primăvara anului 1931 sub 
îndrumarea lui Mihail Dragomirescu, este revă- 
zută înainte de tipărire şi completată cu puncte 
de vedere îndrăzneţe, înnoitoare, care ieşeau 
din cadrul estetic teoretizat de mentorul său. 
Cartea, apărută în 1932 şi premiată de Academia 
Română, semnată Const. I. Emilian, va provoca 
în cercurile literare discuţii aprinse. Reprezen- 
tanţii orientărilor avangardiste au protestat, 
nemulțumiți de observaţiile critice avansate de 
C. şi de situarea lor în tabloul general al litera- 
turii române. Mihail Dragomirescu, în schimb, 
l-a acuzat de „trădare” a principiilor sale şi de 
„ingratitudine”, ceea ce nu l-a oprit totuşi să-i 
propună, câţiva ani mai târziu, să fie succesorul 
său la catedră. În 1920-1921 C. scoate împreună 
cu Octavian Moşescu, la Râmnicu Sărat, gazeta 
„Foaia Râmnicului”. A colaborat, mai ales cu 
contribuţii de istorie a literaturii, la „Analele 
literare”, „Convorbiri literare”, „Clipa”, „Cele trei 
Crişuri”, „Săgetătorul”, „Buletinul Institutului de 
Literatură”, „Revista generală a învăţământului”, 
iar după 1960 la „Viaţa românească” şi „Steaua. 
În manuscris a lăsat textul memorialistic În zorii 
unui veac nou. 

Pentru C., opera literară constituie factorul 
esenţial care trebuie să intre în atenţia comen- 
tatorului, „desprinsă şi indiferentă în raport cu 
personalitatea creatorului”. Din această perspec- 
tivă este urmărită în Anarhismul poetic mişcarea 
modernistă. Termenul anarhism şi, la fel, înţe- 
lesurile date modernismului sunt utilizate însă 
într-o accepţie largă. Selecţia scriitorilor discu- 
taţi începe cu Tudor Arghezi sau cu N. Davidescu 
şi Al. A. Philippide, pentru a ajunge la autorii de la 
revistele „unu” ori „Contimporanul”. Eliberarea 
de sub autoritatea dogmelor, o aşa-numită „criză 
a noţiunii de realitate”, disoluția eului sau o 
abordare specială, plecând de la Sigmund Freud, 

a funcţiilor psihice (ilogicul, inconştientul, 
instinctualul, misticul, patologicul) constituie, 
în concepţia lui C., „elementele structurale” ale 
anarhismuluipoetic. Originile „poezieianarhice” 
autohtone sunt aflate într-un registru divers de 
surse, pornind de la „evenimentele politico-soci- 
ale” (unul din ele este Primul Război Mondial), 
de la „literatura individualistă” (în care sunt 
încadraţi F.M. Dostoievski, Andre Gide, Marcel 
Proust şi Francis Jammes) sau de la unele direc- 
ţii ale filosofiei sfârşitului de secol XIX (Friedrich 
Nietzsche, Henri Bergson). Centrul de greutate 
al cercetării se situează în zona exerciţiului lite- 
rar. Marile curente (romantismul, simbolismul), 
influenţa exercitată de Charles Baudelaire şi de 
F.T. Marinetti, tendinţele specifice ale principa- 
lelor direcţii lirice europene sunt discutate şi în 
ele se descoperă, parţial, rădăcinile orientărilor 
literare apărute la noi după 1920. Nu sunt negli- 
jate nici înrâuririle venite dinspre artele plas- 
tice sau dinspre arta populară. Se adaugă pagini 
consistente consacrate descrierii aplicate a teh- 
nicii „lirismului anarhic”. Se au în vedere lexicul, 
sintaxa, stilul, „figurile” (epitetul, metafora ş.a.), 
se urmăresc atent şi adecvat procedeele de ver- 
sificaţie. C. grupează scriitorii socotiți ca făcând 
parte din orientarea discutată în două mari cate- 
gorii: „extremişti” şi „moderaţi”. Numele citate în 
prima categorie (poeţii de la „Contimporanul”, 
„unu”, „Integral” ş.a.), excepţie făcând poate B. 
Fundoianu, îşi află cu îndreptăţire locul în rân- 
durile „anarhiştilor” poetici. Nu acelaşi lucru 
se poate spune despre cei „moderaţi”, împărţiţi 
după sistematica dragomiresciană în exponențţi 
ai „liricii minore” (F. Aderca, Al. A. Philippide 
ş.a.) şi ai „liricii de virtuozitate” (G. Bacovia, 
Lucian Blaga, Tudor Arghezi). Deşi exactitatea 
unor analize de text sau unele soluţii de amănunt 
pot fi contestate, ceea ce s-a şi făcut în epocă, 
deşi multe argumente nu se susţin în totalitate, 
selecţia scriitorilor fiind numai un exemplu, în 
ansamblu Anarhismul poetic a marcat la apari- 
ţie un eveniment şi l-a impus pe C. între criticii 
importanţi ai anilor '30-—'40 din secolul trecut. 
SCRIERI: Anarhismul poetic, Bucureşti, 1932; Valo- 
rile literare în critica lui Titu Maiorescu, Bucureşti, 
1937; Un aspect al originalității lui Ion Creangă, 
Bucureşti, 1938; Studii literare, îngr. şi pref. Cristian 
Popescu, postfață Şerban Cioculescu, Cluj-Napoca, 
1983. 

CONSTANTINESCU, 
loan 

(21.[X.1938, Rogojeni, 
j. Galaţi — 3.1.2002, 
Iaşi), istoric literar, 
comparatist, 
dramaturg. 


Este fiul Verei (n. Taşacov) şi al lui Pavel Constan- 
tinescu, funcţionar. Face școala generală la 
Rogojeni şi la Bârlad, unde absolvă liceul (1956), 
urmează apoi Facultatea de Filologie a Universi- 
tăţii din laşi (1956-1961), susținându-și doctora- 
tul în 1973. Intrat în sistemul universitar, va par- 
curge întreaga ierarhie, devenind profesor în 
1993, iar în 1997 şefal Catedrei de literatură com- 
parată şi estetică, pe care o reînființează. În 
1970-1971 se specializează în teatrologie la Insti- 
tut fir Theaterwissenschaft din Miinchen. Debu- 
tează în 1964 la „Iaşul literar”, colaborând apoi la 
„Cronica”, „Convorbiri literare”, „Ateneu”, „Cahiers 
roumains d'6tudes litteraires”, „România lite- 
rară”, „Luceafărul, „Timpul” (aşi), „Sinteze” 
(Bacău) ș.a., iar editorial în 1974 cu volumul 
Caragiale și începuturile teatrului european 
modern. Între 1981 şi 1984 este lector de limba şi 
literatura română la universităţile din Miinchen 
şi Augsburg, apoi profesor asociat, în perioada 
1985-1994, când se află în exil. În Germania se 
ocupă atât de literatura română, cât şi de ştiin- 
țele politice, organizând trei congrese internaţi- 
onale, ale căror documente au fost publicate de 

cele două universităţi — Caragiale. Facetten seines 
Werkes (1984), Eminescu im europăischen Kontext 
(1988), Mihai Eminescu, 1889-1989: Nationale 
Werte — Internationale Geltung (1992). În 1998 
participă la lucrările unui Colloquium Politicum 
pe tema „Noua dreaptă în România”, organizat 
de Universitatea din Augsburg, la care, în 1999, 
este numit membru de onoare. În 2001 primeşte, 
la Tel Aviv, Premiul Prieteniei România — Israel. 
Privite în ansamblu, scrierile lui C. se ori- 
entează de la început spre domeniul literaturii 
comparate, îmbinând argumentarea solidă şi 
informaţia amplă cu o deschidere a perspectivei 
comparatiste spre spaţii culturale puţin cunos- 
cute la noi (de exemplu, clasicismul japonez), 
deşi punctul de referinţă îl va constitui întot- 
deauna literatura română. O excelentă cunoaş- 
tere a teoriei literare şi a teatrologiei moderne 
reprezintă baza pe care autorul îşi structurează 
demersul comparatist, interesat în principal de 
paralelismele şi consonanţele existente între 
spaţiile şi epocile culturale şi mai puţin de influ- 
enţe. Finalitatea studiilor lui C. urmăreşte, de 
fapt, probarea sincronismului dintre literatura 
română şi marile literaturi europene (în princi- 
pal cea germană, dar şi franceză sau engleză). 
Caragiale şi începuturile teatrului european 
modern, exegeză solidă, atrage atenţia criticii 
româneşti din epocă. Studiul respectă premisa 
potrivit căreia cercetarea comparatistă trebuie 
să îşi propună consolidarea importanţei unui 
scriitor în dezvoltarea culturii naţionale. Ceea 
ce încearcă să demonstreze C. este faptul că 
valoarea lui I.L. Caragiale în contextul literaturii 
universale stă mai degrabă în modalitatea origi- 
nală şi modernă de a gândi teatrul, nu în supra- 
punerea care se poate face uneori cu anumite 
texte din Eugen Ionescu sau Samuel Beckett. 
Studiul pune în valoare în primul rând imaginea 
lui Caragiale ca adept al „teatrului total”, criticul 
afirmând şi argumentând ideea că I.L. Caragiale 
„a fost, cu adevărat, un mare vizionar: dramatur- 
gul a pătruns adânc sensurile lumii sale şi a «pre- 
simţit» unele dintre dezvoltările ei ulterioare”. În 
acest mod, dramaturgul devine un predecesor al 
lui Gordon Craig, Georg Fuchs şi Antonin Artaud. 
„Reteatralizarea” teatrului, despre care vorbeşte 
autorul în cazul lui Caragiale, este pusă în rela- 
ție atât cu conceptul modern de dramă (în prima 
parte a studiului), cât şi cu vechea comedie, 

legăturile mergând de la comedia antică până 
la commedia dellarte. Analiza se îndreaptă spre 
tipurile de personaje care apar în comediile lui 
Caragiale (de la servus şi miles gloriosus, pe care 
le preia din comedia latină, până la Pulcinella, 
soţul păcălit sau cuplurile de clovni), dar şi spre 
metamorfoza limbajului, deriziunea absurdului, 
carnavalescul şi spre dezvoltarea intrigii, a moti- 
vului „lumea pe dos”. De asemenea, structura 
teatrului caragialian este văzută din perspec- 
tiva prezentului dramatic, a imixtiunii epicului, 
a diminuării acţiunii în favoarea concentrării 
asupra structurii circulare, a spaţiului închis, a 
„personajului lichefiat”. Studiul se impune în 
primul rând ca o operă de sinteză, valoroasă 
prin rigoarea discursului analitic şi prin capa- 
citatea de integrare a unui scriitor român în 
ansamblul culturii universale. Cu următorul 
volum, Moștenirea modernilor (1975), C. duce 
mai departe încercarea de raliere a literaturii 
române la literatura universală. Modernitatea 
conceptului de poezie este discutată pe larg, din 
aceeaşi perspectivă critică, atât la M. Eminescu, 
cât şi la Charles Baudelaire şi Lautreamont. 
Fundamentul teoretic solid nu lipseşte nici de 
aici, autorul aducând din nou în discuţie situaţia 
literaturii comparate, „criza teatrului”, aplicând 
apoi aceste concepte la autori mai vechi sau 
mai noi, pe care îi reinterpretează, cu accentul 
pe personaj (Falstaff, Don Juan, Candide, dar şi 
Coana Chiriţa). Extinderea ariei comparatiste va 
fi şi mai vizibilă în Introducere în literatura cla- 
sică (1978), în care C. surprinde dificultatea unei 
caracterizări de sinteză a fenomenului clasic, 
dată în primul rând de diversitatea modalităţilor 
acestuia, precum şi de perspectiva istorico-li- 
terară tradiţională a opoziţiei tranşante dintre 
romantic şi clasic, concepţie pe care o consideră 
vinovată de numeroase erori de interpretare ale 
criticii literare în general. Preluând ideea lui Paul 
Valery conform căreia orice clasicism presupune 
un romantism anterior, C. merge mai departe, 
ajungând la concluzia că există şi un „romantism 
posterior”, relaţia între cele două curente fiind 
nu una de opoziţie, ci de continuitate sau chiar 
de „coexistenţă”. Pe lângă studiile de literatură 
română şi comparată, C. a scris piese de teatru, 
publicate în volumele Don Juan sau Întoarcerea 
la dragoste (1994) şi Bisidentul. Amphitryon 
(1998). Cu pretexte şi trimiteri livreşti, aşezate 

rafinat sub măşti ingenioase şi erudite, persona- 
jele şi situaţiile balansează între tiparul general 
uman, încifrat şi cu semnificaţii multiple, şi cea 
mai concretă şi prozaică (cu tot dramatismul 
ei) actualitate. C. a tradus din Novalis (Cântece 
religioase, 1996), Ludwig Tieck (Hanswurst emi- 
grant, 1997) şi Heinrich von Kleist (Despre teatrul 
de marionete, 1997), iar în colaborare cu soţia sa, 
Viorica S. Constantinescu, Amnezia, comedie de 
Henning Krauss (1998). Ultima carte, Anotimpul 
haijinilor (2001), cuprinde studii de litera- 
tură comparată (Matsuo Bash6, Lautreamont, 
La Fontaine, Arthur Rimbaud, Eminescu, G. 
Bacovia) și cronici despre poeţi contemporani. 
Este şi autorul eseului de politologie şi istorie 
comparată Despre exegeza extremei drepte româ- 
neşti (1998). Lucrări de sinteză, definindu-se în 
primul rând prin rigoarea şi coerenţa argumen- 
tării, dar şi prin vastitatea informaţiei, cărţile 
scrise de C. impun, cum afirma Laurenţiu Ulici, 
„un critic de ţinută universitară cu imaginaţie de 
eseist”. 


SCRIERI: Caragiale şi începuturile teatrului european 
modern, Bucureşti, 1974; ed. 2, Iași, 2003; Moştenirea 
modernilor, laşi, 1975; Introducere în literatura clasică, 
Iaşi, 1978; Don Juan sau Întoarcerea la dragoste, Iaşi, 
1994; Bisidentul. Amphitryon, laşi, 1998; Despre exegeza 
extremei drepte româneşti, laşi, 1998; Anotimpul hai- 
jinilor, laşi, 2001. Antologii: Caragiale. Facetten seines 
Werkes, Augsburg, 1984; Eminescu im europăischen 
Kontext, Augsburg-Miinchen, 1988; Mircea Dinescu, 
Lyrik. Revolution und das neue Europa, Augsburg, 
1991 (în colaborare cu Henning Krauss); ed. 2 (Mircea 
Dinescu. Dichter und Biirgerrechtler. Neue Gedichte, 
Dokumente, Analysen), Augsburg, 1992 (în colaborare 
cu Henning Krauss şi Klaus P. Prem); Mihai Eminescu, 
1889-1989: Nationale Werte - Internationale Geltung, 
Miinchen, 1992. Traduceri: Novalis, Geistliche Lieder. 
Die Christenheit oder Europa - Cântece religioase. 
Creştinătatea sau Europa, ed. bilingvă, îngr. și post- 
faţa trad., pref. Anton Rauscher, Iaşi, 1996; Ludwig 
Tieck, Hanswurst emigrant - Hanswurst als Emigrant; 
Heinrich von Kleist, Despre teatrul de marionete — 
Marionettentheater, ed. bilingvă, îngr. și postfața trad., 
pref. Henning Krauss, Helmut Koopmann, Iaşi, 1997; 
Henning Krauss, Amnezia, Iaşi, 1998 (în colaborare cu 
Viorica S$. Constantinescu). 

Mircea Ghiţulescu, „Caragiale şi începuturile teatru- 
lui european modern”, ST, 1974, 12; Al. Călinescu, Lec- 
tura modernităţii şi modernitatea lecturii, CRC, 1975, 

37; Ulici, Prima verba, |, 251-253; Andrei Corbea, 
„Moştenirea modernilor”, RITL, 1976, 2; Dima, Dez- 
bateri, 201-206; Papu, Clasicii, 13-14; Ungheanu, 
Lecturi, 201-206; Dimisianu, Opinii, 241-244; Gheor- 
ghe Lascu, „Introducere în literatura clasică”, ST, 
1979, 1; Dan C. Mihăilescu, Neliniştea valorilor, LCE, 
1979, 26; Dobrescu, Foileroane, I, 191-194; Condura- 
che, Portret, 131-134; Dan Mănucă, „Mihai Eminescu, 
1889-1989: Nationale Werte - Internationale Gel- 
tung”, ALIL, t. XXXIII, 1992-1993; loan Holban, „Don 
Juan sau Întoarcerea la dragoste”, CRC, 1994, 11; Dic. 
scriit. rom., |, 648-649; George Bădărău, Câteva note 
despre farsă, CRC, 1999, 2; Adina Diniţoiu, Despre 
„Anotimpul haijinilor”, OC, 2001, 94; Mihai Zamfir, 
Despărțirea de loan Constantinescu, RL, 2002, 2; 
[loan Constantinescul, „Acta Jassyensia Compara- 
tionis”, 2008, 6 (număr special); Mircea Ghițulescu, 
Istoria literaturii române. Dramaturgia, București, 2008, 
636-638; Manolescu, Enciclopedia, 192. C.Dtr. 


CONSTANTINESCU, Leontin Jean (18.11.1913, 
Craiova - 18.X1.1981, Saarbriicken, Germa- 
nia), poet, eseist, diarist. Absolvent al Liceului 
„Carol I” din Craiova (1930), licenţiat al Facul- 
tăţii de Drept din Bucureşti (1934), C. îşi trece 
doctoratul la Paris în 1940, cu teza La R&so- 
lution des contrats synallagmatiques en droit 
allemand, încununată cu Premiul Dupin Ain€. 
După o scurtă perioadă didactică la Facultatea 
de Drept din Bucureşti, este numit consilier 
juridic și de presă pe lângă Legația Română din 
Lisabona (septembrie 1941 - mai 1945). Revine 
la Paris în 1946, unde împreună cu Brutus 
Coste şi alți diplomaţi români din exil elabo- 
rează, sub egida lui Grigore Gafencu, câteva 
documente pentru susţinerea cauzei româneşti 
la Conferinţa de Pace din capitala Franţei - o 
microistorie a Transilvaniei şi un amplu raport 
diplomatic asupra Basarabiei și Bucovinei. În 
1948, cu ajutorul financiar al generalului Nico- 
lae Rădescu, editează „Curierul român”, prima 
gazetă de informaţii a exilului românesc din 
Franţa, pe care o multiplică prin șapirogra- 
fiere. Membru în Gruparea Românească pentru 
Europa Unită, constituită la 1 iunie 1948 sub 
preşedinţia lui Grigore Gafencu, C. activează 
timp de un deceniu în cadrul Uniunii Europene 
a Federaliştilor. Face, de asemenea, parte dintre 
membrii fondatori ai Centrului Român de Cer- 
cetări de la Paris, alături de Octavian Vuia, Paul 
Costin Deleanu, Mircea Eliade, Emil Cioran 
ş.a. Între 1950 şi 1952 lucrează ca „ataşat” la 

Centre National des Recherches Scientifiques, 
iar din 1954 devine asistent universitar la 
Facultatea de Drept din Saarbriicken, unde în 
1961 este numit profesor titular al Catedrei de 
drept european de pe lângă Universitatea Saar. 
Pentru puţină vreme (ianuarie 1952 - martie 
1953) conduce, ca redactor-şef (semnând Jean 
Constant), alături de Sten Merly, „La Revue de 
culture europâenne”, publicaţie trimestrială. 
În 1971 publică primul volum din Traite de droit 
compară, lucrare alcătuită din trei volume, 
dintre care ultimul a apărut postum, în 1983. 
Colaborările sporadice la presa românească 
a exilului - „Orizonturi”, „Revista scriitorilor 
români”, „Buletinul Bibliotecii Române”, „Stin- 
dardul”, „Uniunea română” ş.a. - pun în evi- 
dență preocupările literare (poezii şi eseuri) 
ale lui C. După dispariţia sa prematură, au fost 
publicate, prin grija familiei, volumul Versuri 
clandestine (1982), Chestiunea Transilvaniei 
(1997), precum şi Jurnal (1947-1958) (1998), dar 
şi România - între seceră și ciocan (2005), inclu- 
zând publicistică, mai multe comentarii radio- 
fonice din perioada 1948-1953. 

Perspectiva gândirii politice eminesciene 
(„Orizonturi”, 1950) reprezintă primul studiu 
amplu cu tematică literară încredinţat de C. 
tiparului în presa românească din exil. În gân- 
direalui Eminescu eseistulaprofundează crezul 
primatului naţional, critica liberalismului şi 
a formelor goale, ideile privind „pătura supra- 
pusă” şi „clasele pozitive”, „misiunea noastră 
ca stat”. Expunerea monografică Chestiunea 
Transilvaniei a tost scrisă în limba franceză în 
1945-1946 şi revizuită, pentru publicare, în anii 
'80. Gândită din unghiul de vedere al dreptului 
internaţional comparat şi al dreptului comuni- 
tăţilor europene, lucrarea combate ideea fede- 
ralismului regional şi afirmă că Transilvania 
- „prin istoria, etnologia şi geografia ei” — este 
„parte integrantă a României”. Volumul Versuri 
clandestine pune în lumină doar o precară sen- 
sibilitate lirică. În ciuda numeroaselor stângă- 
cii şi a unei căutate poze melancolice, se stre- 
coară printre aridităţile versului câteva accente 
ale durerii nedisimulate. „Stingher, pribeag şi 
rătăcit/ într-o necunoscută ţară/ pustie, moho- 
râtă şi bizară”, preocupat de patria „de acum 
pierdută”, cu un destin tragic care îl doare 
(„Mă doare suferinţa ei cernită, grea şi mută”), 

e încercat de dramatismul scurgerii timpului şi 
al pierderii urmelor „de ani, de vreme şi soroc”. 
Versurile în limba franceză nu au altă tonali- 
tate, nici altă cotă valorică. Cel mai important 
manuscris care a rămas de la C. este jurnalul 
său, adevărat „roman” documentar asupra exi- 
lului românesc. Început în mod sistematic în 
1952 şi susţinut cu consecvență doar vreme de 
câţiva ani, jurnalul surprinde scene esenţiale 
sub raport caracterologic din existenţa câtorva 
personalităţi culturale şi politice ale exilului. 
Textul e scris alert, într-o notă reflexivă, alter- 
nând permanent propriul examen de conşti- 
inţă cu rechizitoriul acid al atitudinilor şi al 
comportamentelor celor din jur. Accentul cade 
pe dezamăgirile repetate, pe dramele și căde- 
rile interioare, disperat relevate, până chiar 
în pragul sinuciderii, văzută ca șansă a „eli- 
berării” și, totodată, a condamnării unui timp 
corupt. Jurnalul prezintă o galerie impresio- 
nantă de portrete şi o serie de mărturii inedite, 
de la cele despre oameni ca Nicolae Rădescu, 
Grigore Gafencu, Constantin Vişoianu, Brutus 
Coste (fără a mai aminti celebrităţile politice 
europene ale epocii) până la cele despre scrii- 
tori ca Mircea Eliade, N.I. Herescu, Emil Cioran, 
Mihail Fărcăşanu (Mihai Villara). 

SCRIERI: Versuri clandestine, [Miinchen], 1982; ed. 
Bucureşti, 1997; Chestiunea Transilvaniei, tr. Sanda 
Diaconescu și Dimitrie Stamatiadi, pref. Ştefan Issă- 
rescu, Bucureşti, 1997; Jurnal (1947-1958), îngr. Zoe 
Constantinescu, pref. Nicolae Florescu, Bucureşti, 
1998; România — între seceră și ciocan, îngr. și pref. 
Nicolae Florescu, București, 2005. 

CONSTANTINESCU, Mihaela (29.1X.1960, Bucu- 
reşti), eseistă. Este fiica Adrianei Simion (n. 
Manea), profesoară, şi a lui Eugen Simion, critic 
literar. După absolvirea, în 1984, a Universită- 
ţii din Bucureşti, Facultatea de Limbi Străine, 
secţia engleză-spaniolă, a urmat, în anii '90, 
mai multe stagii de specializare în SUA, Marea 

Britanie, Franţa, Austria, Belgia, Olanda şi a 
participat la numeroase manifestări ştiinţifice 
internaţionale. Lucrează în calitate de cadru 
didactic (profesor) la Universitatea din Bucu- 
reşti, Facultatea de Litere, secţia Relaţii Inter- 
naţionale şi Studii Europene. A obţinut titlul MA 
(10 week certificate) la Universitatea Warwick 
(Marea Britanie) în studii culturale britanice, 
cu disertaţia Reporting Violence: The Media in 
Northern Ireland. A devenit doctor în filologie la 
Universitatea din Bucureşti, susţinând, în 1999, 
teza Forme în mişcare: postmodernismul. Între 
2000 şi 2002 este visiting associate professor la 
Department of Communication Studies la Vir- 
ginia Polytechnic Institute and State Univer- 
sity, SUA. A debutat în presă cu eseul Scriitura 
emoțională la „Vatra” în 1986. Debutul edito- 
rial cu un volum propriu are loc în 1999, când 
își publică teza de doctorat; anterior, în 1990, 
îi apăruse o traducere din Willis Barnstone, 
Borges despre Borges. Conversaţii. Colaborează 
cu eseuri şi studii la „Contemporanul - Ideea 
europeană”, „Caiete critice”, „Dilema” ş.a. A 
tradus în limba engleză textul unui album al 
pictorului Vasile Grigore (Art Album, Bucureşti, 
1993). 

Lucrarea cu care debutează C., Forme în miş- 
care: postmodernismul, e o carte de factură aca- 
demică, utilă însă cititorului interesat să dobân- 
dească o imagine completă, echilibrată şi fiabilă 
asupra postmodernismului. Investigând - sub 
forma eseului de teorie literară aplicată, cu o 
amplă deschidere către studiile culturale - un 
subiect atât de fluid, C. dă una dintre cele mai 
bune sinteze de acest gen înfăptuite de cercetă- 
torii români. Redactat în stilul universitar ame- 
rican, cu recurs masiv la o bibliografie amplă, cu 
exemple şi citate numeroase, cu afirmaţii dense, 
studiul evită ipotezele şi conjecturile hazardate, 
nicidecum însă enunţarea explicită, chiar dacă 
prudentă, a punctului de vedere personal. Se 
înfăţişează minuţios conceptul de postmoder- 
nism, cu antecedente, istoric, utilizări, conse- 
cinţe şi, în primul rând, cu sensurile multiple, 
contradictorii, în permanentă mişcare. Sunt 
prezentate dezbaterile teoretice asupra subiec- 
tului, reverberaţiile lor, sunt analizate toate 
nivelurile (naratologic, poetic, tematic, ontolo- 
gic, filosofic, al circulaţiei şi receptării, al mili- 
tantismului estetic şi atitudinal, al mentalităților 

etc.), pertinente pentru cuprinderea globală şi 
totodată aprofundată a chestiunii. Dezbaterile, 
constructele ideatice şi realităţile culturale ana- 
lizate sunt comentate cu distanţarea necesară şi 
chiar cu o uşoară undă de ironie, cu o perfectă 
cunoaștere a „dosarului”. C., „postmodernă” ea 
însăşi, îşi ia o măsură de precauţie, expusă în 
capitolul introductiv: „în bună tradiţie postmo- 
dernă, am conceput studiul de faţă ca pe o sumă 
de mici naraţiuni ce se intersectează/comple- 
tează/suprapun/contrazic în multe locuri şi în 
multe privinţe, dar care încearcă să spună totuşi 
o poveste despre postmodernism. [...] Cititorul 
este, aşadar, invitat să-şi construiască propria-i 
poveste, propria-i versiune a postmodernismu- 
lui, în care să se implice activ şi să rezolve pro- 
blemele”. A doua carte a eseistei, Post/postmo- 
dernismul: cultura divertismentului (2001), are 
ca obiect cultura populară americană (cultura 
divertismentului) şi „imperialismu/” ei implicit 
- tendinţa de a se substitui atât celelorlalte cul- 
turi, cât și vieţii reale, extramediatice. Vehiculând 
o informaţie substanţială, studiul oferă o imagine 
mai degrabă sumbră, de utopie negativă orwelli- 
ană a viitorului culturii şi vieţii umane, sub o 
prezumție fatalistă, resemnată cu „americani- 
zarea” generalizată la nivelul culturii populare 
manipulate comercial şi impuse mediatic: „Dacă 
lumea postmodernă este una a realităţilor multi- 
ple, a micilor naraţiuni, a nonliniarităţii, lumea 
post/postmodernă este lumea divertismentului 
generalizat”. Substanţiale argumente şi reflecţii 
în același sens apar în Forme culturale contem- 
porane şi în Cultura în epoca post-umanismelor 
(acesta din urmă un volum colectiv coordonat de 
C.), ambele apărute în 2006. 

SCRIERI: Forme în mişcare: postmodernismul, Bucu- 
reşti, 1999; Post/postmodernismul: cultura divertismen- 
tului, Bucureşti, 2001; Forme culturale contemporane, 
Bucureşti, 2006. Antologii: Cultura în epoca post-uma- 
nismelor, Bucureşti, 2006. 

Repere bibliografice: Daniel Cristea-Enache, [Miha- 
ela Constantinescul, ALA, 2000, 518, 519; Ilinca Anghe- 
lescu, Concluzia — în secolul următor, OC, 2000, 20; 
Florin Mihăilescu, Idei în mişcare, ST, 2000, 5-6; 
Andrei Grigor, Omul post-postmodern, CC, 2002, 3-7; 
Dan Grigorescu, O radiografie a culturii contemporane, 
„Curierul naţional“, 2002, 8-9 iunie; Marius Chivu, 
Fascinaţia lui post-, RL, 2003, 4. N.Br. 

CONSTANTINESCU, 
Mircea 

(18.VII.1945, Bucureşti 
— 27.1.2014, București), 
prozator, eseist. | 


Este fiul Elenei (n. Dobrescu) şi al lui Gheorghe 
Constantinescu. Termină Liceul „N. Bălcescu” la 
Târgovişte (1963), absolvind apoi secţia de filolo- 
gie a Institutului Pedagogic din Bucureşti (1966), 
iar în 1972 Facultatea de Filosofie, secţia sociolo- 
gie, a Universităţii bucureştene. Lucrează ca 
sociolog şi bibliolog. Publică primele versuri în 
„Amfiteatru” (1966), revistă ce îi acordă, în 1968, 
un premiu pentru volumul Ciudățenii de familie. 

Debutul editorial al lui C., cu prozele scurte 
din Ciudățenii de familie, este marcat de încercări 
şi exerciţii narative şi stilistice pe tema vârstei 
adolescenţei. Modalităţile scriiturii alternează 
metaforizări lirice cu îngroşări caricaturale, în 
funcţie de trăirile extreme ale personajelor — ide- 
alism sau iluzii spulberate. Urmare a acestor pre- 
parative, romanul Cancerul blond (1970) narează 
etapele evoluţiei unui adolescent de o sensibili- 
tate aparte, trecând prin întâlniri intelectuale 
formative şi tribulaţii sentimentale care pot fi 
alăturate probabilului model joycean, Portret al 
artistului la tinereţe, mai ales în paginile digre- 
sive. Cele douăzeci de proze scurte care alcă- 
tuiesc volumul Smog (1971) au ca temă comună 
erosul banalizat, grotesc adeseori, degradat de 
„smog”, semnificând existenţa obscură a perso- 
najelor: gustul autorului pentru artificiul stilis- 
tic — o trăsătură dominantă în scrisul lui C. fiind 
aglomerarea de determinanţi, antinomici adesea, 
în jurul unui nume - și pentru bizarerii şi gro- 
tesc-trivial devine evident. Încercare de cronică 
de moravuri, romanul Cum îndemult Bucureştii 
petreceau (1977) imită stilul epocii pe care, 
pentru veridicitate, autorul o descrie apelând la 
ziare, reviste, scrisori, memorii ale vremii. Cărţi 
de gastronomie, ghiduri turistice, programe de 
teatru, afişe, stampe sunt transpuse aidoma în 
paginile care evocă Bucureştii de la cumpăna 

secolelor XIX-XX, cu efluvii liricizante într-un 
compozit lingvistic turco-grecesc turnat într-o 
topică siluită. Anticipat astfel, romanul Amurgul 
levantinilor (-I, 1978-1980) este o construcţie 
pe sute de pagini care ascultă de canoanele cro- 
nicii de familie şi ale frescei istorice, răstimpul 
evocat fiind 1877-1917. Personajele, multe dintre 
ele înrudite, migrând din Cum îndemult... şi for- 
mând un încărcat arbore genealogic „bizantin” 
(familiile Steriadi şi Mincu, ai căror membri sunt 
urmăriți cu mai mare insistenţă, ar putea fi soco- 
tite personaje centrale), se mişcă nestingherite, 
urmărite secvențial, după cum apar şi dispar fără 
relaţie şi consecinţă, astfel încât legăturile lor de 
rudenie se legitimează doar prin simpla purtare 
a aceluiaşi nume. Rezultă o tipologie a mahala- 
lei îmburghezite, agrementată cu elemente ale 
legendarului, aşadar o mitologie socială. Uzând 
de tehnicile epice tradiţionale, C. introduce în 
roman personaje şi locuri istorice la care adaugă 
documente de epocă, citate din presa vremii, 
glose folcloristice din Bărăgan. Prozatorul aso- 
ciază „amurgul levantinilor” (al unei mentalități 
fanariote, mai degrabă) cu organizarea statului 
român după modele europene. Relatarea auto- 
rului, ironică şi îngroşată cu picanterii sau cu 
evocări bufe şi parodice amintind de Mateiu |. 
Caragiale (cum observa Mircea Scarlat), suge- 
rează ciclicitatea istoriei într-o viziune influen- 
țată de realismul magic şi mitic sud-american. 
Virtuţile fanteziei epice (ca în scena dialogului 
Leontinei Vaideeni cu soţul îngropat sub camera 
unei locuinţe administrate de Epitropie, la care 
locatarul Mincu asistă cu stupoare mucalită) 
sunt alterate uneori de excese ale procedeu- 
lui coloristic, care la C. devine aproape mani- 
eră: gustul pentru minuţia detaliului invadează 
ceea ce s-ar dori obiectivitate în urmărirea unor 
destine paralele, devenind privire caleidosco- 
pică asupra unui conglomerat de ornamente. 
Romanul Îşi amintea de Casablanca (1984) apare 
ca o consecvență formală şi de substanţă faţă de 
Amurgul levantinilor. Într-o „lectură comparată” 
a basmului Tinerețe fără bătrâneţe şi viaţă fără de 
moarte, volumul Triumful lui Făt-Frumos (1979; 
Premiul Comitetului Central al UTC) vine cu un 
eseu-anchetă asupra „nucleului inițiatic al bas- 
mului” (Dan C. Mihăilescu), o căutare în genul 
lui lon Gheorghe, sub „impuls eminescian”, a 
timpului fabulos al Daciei. Metoda lui C. stă 

în dezvelirea treptată a unei învățături mitice 
de sub fiecare strat al basmului, destructurat 
în nuclee epice. Conform obişnuinţei sale de a 
grupa pe o temă câte două-trei cărţi, romanul 
Au fost ca niciodată (1987), cu sugestie de basm, 
dar și cu ambiția de a-şi proiecta personajele în 
mit, narează vieţile pitoreşti ale unor oameni 
bine portretizaţi atunci când schiţa nu e inun- 
dată de culoare suprasaturată. Sunt urmărite 
familia preotului lon Predoiu (un episod reuşit 
este cel al operaţiilor magice făcute de vrăcițe 
ca s-o dezlege pe nevasta stearpă, la fel e trans- 
formarea povestitorului scenei în om-copac) şi 
cea a lui Szâsz Gyula, a cărui nevastă adulteră 
dă naştere unui băiat care va urma în viață un 
traiect de picaro catolico-ortodox. Pitorescul 
abundent, ornamentaţia în cascadă, planurile 
minuţioase obnubilează funcţia mitică, lăsând 
impresia de inconsecvenţă, în ciuda virtuţilor 
de stilist vădite de autor. Romanul documentar 
Când toca la Radu-Vodă (1992) se doreşte o evo- 
care a bucureştenilor dintotdeauna în efortul lor 
de a-şi emancipa oraşul. Apelul copios la docu- 
mente istorice urmăreşte edificarea oraşului de 
la presupusa Cetate a Dâmboviţei până la 1878. 
Protagoniştii sunt descrişi cu emfază mucalită şi 
vag ironică, sentimentală cel mai adesea, într-un 
stil în bună măsură la fel de flamboaiant; este 
într-un fel o închidere a ciclului „levantin” prin 
descrierea originii oraşului de popas. C. este un 
voluptuos al memorialisticii truculente, dar şi 
un împătimit evocator al atmosferei vechilor sau 
mai noilor Bucureşti „levantini”. Dacă romanul 
Spovedanii (2005) preia de la Mateiu I. Caragiale 
nu numai titlul, ci şi un anume spirit „soitariu” 
de mahala bucureşteană, scrieri nonficţionale 
precum După Bucureşti, potopul... (2001), Oraşul 
de la parter (2009) sau deliberat haoticul jurnal 
de idei şi cărți Accesul liber la raft (2008) propun 
un bric-ă-brac de bucureştenisme, moravuri şi 
tablouri de epocă (de la fanarioți la anii postco- 
munismului), delicatese lexicale, impresii de lec- 
tură ş.a., în care spiritul muşcător al cronicarilor 
munteni se îmbină cu aromele iuți ale prozei şi 
eseisticii lui Eugen Barbu. Monograf afectiv al 
Capitalei, în specialal dimensiunii sale nocturne, 
secrete şi deocheate, C. a „peregrinat” şi prin 
alte spaţii, de la Europa Occidentală la Extremul 
Orient, consemnându-şi impresiile în acelaşi stil 
agreabil-debutonat, cârcotaş şi libertin. 

SCRIERI: Ciudăţenii de familie, Bucureşti, 1968; 
Cancerul blond, Bucureşti, 1970; Smog, Bucureşti, 
1971; Cum îndemult Bucureştii petreceau, Bucu- 
reşti, 1977; Amurgul levantinilor, I-II, Bucureşti, 
1978-1980; Triumful lui Făt-Frumos, Bucureşti, 1979; 
Îşi amintea de Casablanca, Bucureşti, 1984; Aleargă 
pentru viaţa ta, Bucureşti, 1985; Au fost ca niciodată, 
Bucureşti, 1987; Când toca la Radu-Vodă, Bucureşti, 
1992; Români, vă ordon să staţi la coadă!, I-II, Bucu- 
reşti, 1997; Impozit pe viață, București, 1998; Te rog, 
mai trăieşte puţin, Bucureşti, 1998; După Bucureşti, 
potopul..., Bucureşti, 2001; Vedeta. Eseu în psiho- 
sociologia multimedia, Bucureşti, 2001; Stand by, 
Bucureşti, 2002; Spovedanii, Bucureşti, 2005; Thai- 
landa - fascinantul surâs al Asiei, Bucureşti, 2005; 
Antologia tăcerii. Dicţionar, Târgovişte, 2006; La-n- 
ceput a fost tăcerea, Bucureşti, 2006; Tropăind prin 
spațiul Schengen, Bucureşti, 2006; Accesul liber la 
raft, Bucureşti, 2008; Oraşul de la parter, Bucureşti, 
2009; Noaptea, când toate blondele sunt brunete, Târ- 
govişte, 2010; Cu noi în cârcă, Europa..., laşi, 2012. 

Repere bibliografice: Mircea Iorgulescu, [Mircea Con- 
stantinescul, RL, 1970, 15, LCE, 1974, 45; Nicolae Balotă, 
„Smog”, RL, 1971, 23; Alex. Ştefănescu, Un poem villo- 
nesc, LCF, 1977, 41; Mircea Scarlat, „Amurgul levan- 
tinilor”, RL, 1978, 30; Dan C. Mihăilescu, „Triumful 
lui Făt-Frumos”, LCE, 1979, 51; Sorin Titel, Un roman 
frescă, RL, 1981, 32; Dan Mutaşcu, O saga levantină, 
SPM, 1981, 576; Mircea Vasilescu, Când realitatea e 
mai puţin logică..., RL, 1984, 37; Adriana Iliescu, Docu- 
mente omeneşti, RL, 1986, 51; Laurenţiu Ulici, Risipa de 
vorbe, RL, 1988, 23; Dicţ. scriit. rom., 1, 649-650; Cris- 
tian Măgură, Un document „mazochist”, RL, 2003, 2; 
Mariana Criş, Un roman al lecturii, LCE, 2009, 31; Popa, 
Ist. lit., LL, 811. E.M., P.C. 


CONSTANTINESCU, 
Nicolae 

(5.X.1941, Fierbinţi, 
j. Ilfov), etnolog. 


Este fiul Floricăi Constantinescu şi al lui Alexan- 
dru Constantinescu, învăţători. După studii de 
limba şi literatura română la Universitatea din 
Bucureşti (1959-1964), devine lector, apoi con- 
ferenţiar (1990) şi profesor (1995) la Catedra de 

teoria literaturii şi folclor a facultăţii absolvite, 
şef al Catedrei de etnologie şi folclor (1996). 
Obține în 1971 titlul de doctor în ştiinţe filolo- 
gice la Universitatea din Bucureşti cu lucrarea 
Rima în poezia populară românească. Face un 
stagiu de specializare la Portland, în SUA (1976- 
1978). Este membru al Societăţii Internaţionale 
de Studiere a Naraţiunilor Populare (ISENR), al 
Societăţii de Antropologie Culturală din Româ- 
nia (SACR) şi membru în colegiile de redacţie la 
„Revista de etnografie şi folclor”, „Memoriile 
Comisiei de Folclor”, „Limbă şi literatură” ș.a. 

În Rima în poezia populară românească 
(1973), pe baza unei analize structurale de adân- 
cime, C. stabileşte frecvenţa rimelor (pe primul 
loc se situează cele oxitone şi paroxitone) şi sub- 
liniază rolul lor de „semn al codului poetic”, de 
„marcă cu funcţii multiple”. Reţin atenţia, de 
asemenea, consideraţiile privind relaţiile rimei 
cu accentul şi prezentarea unor tipuri de rime, 
ca „rima minus” şi „rima zero”, a căror frecvență 
vădeşte „primatul acordat de estetica folclorică 
sensului”. În Lectura textului folcloric (1986) 
autorul face mereu trimitere, prin opoziţie, la 
textul literar cult, pentru a demonstra că poezia 
folclorică are un mod propriu de existenţă, un 
statut diferențiat, aparţinând unui tip de cultură 
„puternic semiotizată”, ale cărei note caracte- 
ristice (tradiționalitate, oralitate, variabilitate, 
anonimat) fac din ea o „formă specifică” de cre- 
aţie sincretică, rezultantă a mai multor limbaje. 
Se argumentează că în creaţia folclorică forma- 
lizarea atinge toate nivelurile operei. Studiul 
reuşeşte să fie ceea ce şi-a propus: o lectură „din 
interior”, prin „asumarea codului legităţilor, 
particularităţilor faptului literar folcloric izvo- 
râte din modul său propriu de existenţă”. Este — 
aşa cum a recunoscut critica de specialitate - o 
carte care „face posibilă discutarea şi regândirea 
textului folcloric ca realitate etnoculturală prin 
mijlocirea unei viziuni împrospătate a câştiguri- 
lor ştiinţelor contemporane, avansând unghiuri 
de vedere insolite, eliberate de sub rutina unor 
opinii, poate prea degrabă clasicizate” (on 
Şeuleanu). D. Caracostea, în propunerea de tipo- 
logizare a folclorului românesc, acordase mare 
atenţie raporturilor de rudenie, pe care îşi fun- 
damentase de altfel schiţa tipologică, iar şcoala 
de cercetare sociologică de la Bucureşti, condusă 
de D. Gusti, le înscrisese între preocupările ei. 

Aceste două repere precedă studiul Relaţiile de 
rudenie în societăţile tradiționale. Reflexe în fol- 
clorul românesc (1987; Premiul „S.Fl. Marian” al 
Academiei RSR), în care C. aduce o perspectivă 
nouă în tratarea problemei, aceea a antropologiei 
structurale. În cea de-a treia parte a studiului se 
urmăreşte „felul în care poezia populară (în sens 
generic), ca metatext, «citeşte» sau «reflectă» 
raporturile de familie ca referent, ca realitate, ca 
«text»”. Accentul cade pe modelul românesc de 
înrudire, pe sistemul său complex, de la forme 
ca năşia, înfrăţirea, legătura cu „moşii” la acelea 
de cosangvinitate şi de căsătorie. C. se referă 
la modul „în care relaţiile de rudenie au fost 
reţinute şi transfigurate artistic în principalele 
categorii ale liricii orale”. Relaţia dintre mamă şi 
copii, „cea mai veche relaţie de rudenie institu- 
ită şi conceptualizată vreodată”, este analizată în 
reflexele ei din cântecele de leagăn, în doinele 
de cătănie, în basme, în Mioriţa. Aici metoda de 
studiu este cea funcţională, fiindcă funcţia este 
„relaţia de interacţiune şi determinare a părţi- 
lor componente ale unui sistem dat”. Romanian 
Folk-culture. An Introduction (1999) păstrează, 
în mare, structura unei lucrări a lui C. apărute 
la Turku (Finlanda) în 1996, fiind o introdu- 
cere sintetică în cultura populară românească 
şi având un public-ţintă clar definit, de vreme 
ce a fost elaborată şi editată cu ocazia partici- 
pării României la Smithsonian Folklife Festival 
de la Washington DC, în iunie-iulie 1999. Cartea 
are în vedere în primul rând informarea exactă, 
obiectivă a cititorului mediu american cu privire 
la ansamblul culturii populare româneşti, de la 
fixarea riguroasă a cadrului istorico-geografic al 
constituirii acesteia până la prezentarea concisă 
a principalelor ei componente: ocupaţii, aşezări 
şi adăposturi, structura socială a satului tradiţi- 
onal, meşteşuguri şi artă populară, cultură spi- 
rituală, inclusiv un capitol despre dimensiunea 
sa creştină. Este unul dintre puţinele, dar atât de 
necesarele studii de prezentare ştiinţifică, tot- 
odată accesibilă, a totalităţii culturii populare 
româneşti în marile ei articulaţii. Cu deosebire 
preocupat de exegeza folclorului, C. n-a negli- 
jat cercetarea de teren, Sub zare de soare (1973, 
în colaborare cu Vasile Gusciac) fiind una dintre 
cele mai bune cercetări folclorice contempo- 
rane, aplicată la specificul unui sat (Oltina). Ea 
conţine 121 de cântece lirice, balade, jurnale 

orale, poezia obiceiurilor tradiţionale şi jocuri 
de copii. Interesantă este aici prezenţa cântece- 
lor tradiționale de iarnă în forme mult apropi- 
ate de cele înregistrate în Dobrogea de Teodor. 
Burada în secolul al XIX-lea. În ultimii ani, C. se 
manifestă ca un activ cititor şi cenzor al cărţilor 
de specialitate, pe care le comentează din per- 
spectiva amplă a relaţiei folcloristicii româneşti 
cu antropologia şi studiile culturale. El oferă 
sinteze asupra istoriei domeniului şi integrează 
noutăţile în tradiția românească a disciplinei. 
Observațiile sale despre metodologie şi tehnica 
cercetării de teren sunt abordări de actualitate 
ale unor teme etnologice clasice. 


SCRIERI: Rima în poezia populară românească, Bucu- 
reşti, 1973; Lectura textului folcloric, Bucureşti, 1986; 
Relaţiile de rudenie în societăţile tradiţionale. Reflexe 
în folclorul românesc, Bucureşti, 1987; Romanian Tra- 
ditional Culture. An Introduction, Turku (Finlanda), 
1996; Romanian Folk-culture. An Introduction, Bucu- 
reşti,1999; Etnologia şi folclorul relaţiilor de rudenie, 
Bucureşti, 2000; Citite de mine... Folclor, etnologie, 
antropologie. Repere ale cercetării (1967-2007), I-II, 
București, 2008-2011; Folclorul, cum poate fi înţeles. 
Studii și articole de etnologie românească (1968-2008), 
îngr. și postfață loana Ruxandra Fruntelată, Bucu- 
rești, 2011. Culegeri: Sub zare de soare. Folclor poetic 
din comuna Oltina, Constanţa, 1973 (în colaborare 
cu Vasile Gusciac). Ediţii: Proverbe turcești, introd. 
edit., București, 1972; Basme populare românești, L-II, 
introd. edit., București, 2008 (în colaborare cu Iordan 
Datcu și A.Gh. Olteanu). 

Repere bibliografice: Bârlea, /sf. folc,, 

Adrian Fochi, „Rima în poezia populară românească”, 
„Demos” (Berlin), 1974, 1; Sabina Ispas, „Rima în poezia 
populară românească”, REF, 1975, 2; Mihai Coman, Un 
nou „val” în etnologia românească, SLAST, 1986, 29; 
Ion Şeuleanu, „Lectura textului folcloric”, AAF, 1987; 
Stanca Ciobanu, „Relaţiile de rudenie în societățile 
tradiționale”, REF, 1988, 4; Antoaneta Olteanu, O mult 
așteptată introducere în cultura populară românească, 
ALA, 1999, 485; Otilia Hedeşan, [Nicolae Constanti- 
nescul, O, 2001, 5, „Studii și cercetări de etnologie”, 
2001; Rodica Zane, „Etnologia şi folclorul relaţiilor de 
rudenie”, LL, 2001; Datcu, Dicţ. etnolog., 262-264; Pro- 
fesorul Nicolae Constantinescu la 70 de ani. Biobiblio- 
grafie, București, 2011; Nicolae Constantinescu — un 
lector modern al textului folcloric. Documentar biobi- 
bliografic, Râmnicu Vâlcea, 2011; Datcu, Pagini, 7-11; 
Exigenţele și utilitatea lecturii etnologice. In honorem 
Nicolae Constantinescu, îngr. Narcisa Știucă și Adrian 
Stoicescu, București, 2012. I.D. 

CONSTANTINESCU, Ovidiu (28.11.1914, Bucureşti 
- 16.XI1.1993, Bucureşti), prozator, traducător. Este 
fiul Theodorei (n. Constantinescu) şi al lui Dumi- 
tru Constantinescu, funcţionar. În 1932 a absolvit 
Liceul „Sf. Sava” din Capitală, iar în 1933 s-a înscris 
la Facultatea de Litere şi Filosofie, secţia franceză, a 
Universităţii bucureştene. A fost redactor la diverse 
publicaţii literare interbelice, a deţinut cronica lite- 
rară la reviste precum „Bis”, „Fapta” şi a colaborat 
cu fragmente de roman, studii şi recenzii la „Revista 
Fundațiilor Regale”, „Vremea”, „Viaţa românească”, 
„România literară”, „Curentul familiei” ş.a. 
Constelaţiei spirituale a „proustienilor” literatu- 
rii române i se integrează şi C. Spirit rafinat, melo- 
man, stilist remarcabil şi fin analist, lipsit însă de 
darul fabulaţiei şi de forţa necesară construcţiilor 
ample, el este înclinat să sondeze psihologiile cele 
mai tulburi, preferința pentru incert, ambiguu, echi- 
voc manifestându-se consecvent în toată proza sa. 
Romanul de debut, Sfârşit de spectacol (1941), ca şi 
cel care i-a urmat, Oamenii ştiu să zâmbească (1946), 
dezvăluie tentativa unor adolescenţi de a pătrunde 
misterele oamenilor maturi. Dacă aici protagonistul 
este un simplu spectator al dramelor ascunse, mai 
mult bănuite, ce au avut loc sub ochii lui, Nunu, din 
cel de-al doilea roman, participă efectiv, fiind dese- 
ori implicat în evenimentele narate. Cu toate aces- 
tea, şi unuia, şi celuilalt (dar şi cititorului) le rămân 
neclare rosturile întâmplărilor petrecute. Drama 
mezalianţei din Sfârşit de spectacol, consumată între 
Tănţica, artistă subtilă, apariţie eterică, de o sensi- 
bilitate aproape maladivă, şi frumosul, dar obtuzul 
Alexandru, are un deznodământ pe cât de neaştep- 
tat, pe atât de inexplicabil, iar escapada acestuia cu 
Sia (varianta bătrână a Siei din Concert din muzică 
de Bach al Hortensiei Papadat-Bengescu) nu-şi 
găseşte nici o motivare. Tot astfel, tribulaţiile erotice 
ale tânărului Andrei din al doilea roman, adonisul 
de un sezon al Sulinei, observate îndeaproape cu un 
amestec de invidie şi admiraţie de puberul său frate, 
stârnesc o mulțime de nedumeriri. Plasând acţiu- 
nea într-un oraş ca Sulina, era de aşteptat ca auto- 
rul să speculeze pitorescul decorului, dar, atent mai 
ales la reacţiile psihologice ale personajelor, între- 
prinzând o adevărată monografie a adolescenţei, el 
pierde din vedere atmosfera în întregul ei, astfel că 
senzaţia ultimă e de localizare superficială, întâm- 
plătoare. Această desprindere de loc şi de timp este 
proprie prozei lui C. Circumscrierea exactă a episoa- 
delor este o convenţie literară fără rol funcţional în 

construcţia epică chiar şi atunci când acţiunea se 
petrece într-un oraş precum Parisul, ca în romanul 
Menestrelii regelui Ludovic (1980). Faptul se poate 
remarca şi mai pregnant în volumele de nuvele 
Valse hesitation (1970) şi Strada infinitului (1974), 
unde analiza atitudinilor echivoce, tentaţia pentru 
ambiguu se resimt cu o maximă acuitate. Povestea 
banală a unei femei nefericite în căsnicie care 
încearcă să evadeze din mediul tern şi apăsător prin 
mici aventuri galante stârneşte brusc interes prin 
finalul deschis pe care autorul îl propune: tânăra, 
fugită de acasă, poate fi şi victima oribilului asasinat 
ce a zguduit Capitala, dar şi noua vedetă de cinema 
a Parisului, descoperită de un regizor francez pe 
meleagurile româneşti (Valse hesitation). Acelaşi vag 
îl întreţine autorul şi în nuvela Toboşarul, remarca- 
bilă prin atmosfera de teamă şi mister, de indecizie 
şi derută. Frumosul adolescent ce-şi propusese să 
revoluţioneze muzica este, în acelaşi timp, şi „înge- 
rul morţii”, care, cu figura sa pură şi imobilă, nu ezită 
să ucidă. Dar cine este acest enigmatic personaj, cu 
biografii inventate ad-hoc, în funcţie de partene- 
rii de discuţie, rămâne sub pecetea tainei. Nu mai 
puţin bizară este nuvela Eterna înlănţuire, asemă- 
nătoare până la un punct cu La ţigănci şi Nopți la 
Serampore ale lui Mircea Eliade. Sensurile adânci pe 
care le comportă acestea din urmă, adevărate meta- 
fore ale morţii şi aparenţe iluzorii ale realităţii, lip- 
sesc însă prozei lui C. Enigmele propuse au uneori 
un iz de contrafacere; ele nu vizează întâmplările 
misterioase în sine, ci creează straniul pornind de la 
elemente banale. Impresia de artificialitate şi livresc 
se impune adesea la lectura unora din prozele sale. 
C. a depus şi o intensă activitate de traducător, 
dând, singur sau în colaborare, echivalenţe româ- 
neşti mai întâi câtorva scrieri conjuncturale în anii 
'50 ai secolului trecut, dar oprindu-se îndeobşte la 
nume importante, în special la romane de Stendhal, 
Romain Rolland, Colette, Al. Dumas, Victor Hugo, 
Maurice Druon, Jules Verne, EM. Dostoievski, Taras 
Şevcenco, Fenimore Cooper, Alejo Carpentier ş.a. În 
colecţia „Masca” i-a apărut în 1984 suita de medali- 
oane critice Portrete de artişti. 

SCRIERI: Sfârşit de spectacol, Bucureşti, 1941; ed. Bucureşti, 
1969; Oamenii ştiu să zâmbească, Bucureşti, 1946; Valse hesi- 
tation, Bucureşti, 1970; Strada infinitului, Bucureşti, 1974; 
Menestrelii regelui Ludovic, Bucureşti, 1980; Luna şi mânzul 
sălbatic, Bucureşti, 1982; Portrete de artişti, Bucureşti, 1984; 
Toamna, când se scutură castanii, Bucureşti, 1991; Frumosul 
şi iubirea, Bucureşti, 1998; Poesis. Triumfal iubirii de frumos, 

Bucureşti, 1999; Aurore şi genuni, Bucureşti, 2001; Colum- 
nele sonetului, Bucureşti, 2002; Ruga iubirilor solemne, 
pref. loan Nistor, postfață Marcel Crihană, Bucureşti, 2005. 
Traduceri: Vilis Laţis, Spre fărmuri noi, Bucureşti, 1953 (în 
colaborare cu Natalia Stroe); Konstantin Fedin, Oraşe şi ani, 
în Konstantin Fedin, Opere, I-II, Bucureşti, 1954 (în colabo- 
rare cu Ada Steinberg); Anna Seghers, Primul pas, Bucureşti, 
1955 (în colaborare cu S. Sanin); Romain Rolland, Viaţa lui 
Beethoven, Bucureşti, 1959; Maurice Druon, Marile fami- 
lii, Bucureşti, 1961; Taras Şevcenco, Viaţă de artist şi alte 
nuvele, Bucureşti, 1961 (în colaborare cu R. Vasilescu-Albu); 
].]. Manauta, Odiseo, Bucureşti, 1962; Fenimore Cooper, 
Vânătorul de cerbi, Bucureşti, 1962; EM. Dostoievski, Fraţii 
Karamazov, l-II, Bucureşti, 1965 (în colaborare cu Izabella 
Dumbravă); Alejo Carpentier, Secolul luminilor, I-II, Bucu- 
reşti, 1965 (în colaborare cu Maria loanovici); Stendhal, 
Nuvele, Bucureşti, 1967 (în colaborare cu Dinu Albulescu); 
Al. Dumas, Cei patruzeci şi cinci, l-II, Bucureşti, 1968, Asca- 
nio, Bucureşti, 1973; Colette, Hoinara. Duo, Bucureşti, 1969; 
J].M. Barrie, Peter Pan şi Wendy, Bucureşti, 1970 (în colabo- 
rare cu Andrei Bantaş); Jules Verne, Robur cuceritorul. Stăpâ- 
nul lumii, Bucureşti, 1970; Victor Hugo, Anul 93, Bucureşti, 
1972. 

Repere bibliografice: Cioculescu, Aspecte, 472-475; Per- 
pessicius, Opere, XI, 298-303; Piru, Panorama, 378-383; 
Balotă, Labirint, 378-387; Damian, Intrarea, 87-91; 
Balotă, Universul, 115-124; Liviu Călin, „Toamna, când se 
scutură castanii”, JL, 1991, 1-4; Negoiţescu, Scriitori con- 
temporani, 118-122; Dicţ. scriit. rom., |, 650-652; Ferestre 
întredeschise. Alexandru Vona — Ovidiu Constantinescu, 
dosar îngrijit de Marta Petreu şi Ion Vartic, Cluj-Napoca, 
1997; Svetlana Cârstean, Un prieten comun, DM, 1998, 
268; Adrian Voica, Pe urmele lui Mihai Codreanu, DL, 
2001, 41; Cioculescu, Lecturi, |, 192-194, II, 68-70; Dic. 
analitic, IV, 133-136; Popa, Ist. lit., 1, 246. D.Gr. 


CONSTANTINESCU, Pimen (27.VIII.1905, Plăineşti, 
azi Dumbrăveni, j. Vrancea — 25.IV.1973, Sibiu), isto- 
ric literar, traducător. Este fiul Mariei şi al lui Radu 
Constantinescu, funcţionar la CFR. Elev, între 1917 
şi 1925, al secţiei moderne a Liceului Unirea din 
Focşani, unde i-a avut dascăli pe poeţii I.M. Raşcu 
şi Mihai I. Bantaş, C. urmează în continuare cur- 
surile Facultăţii de Litere a Universităţii din Bucu- 
reşti, specializându-se în limba şi literatura italiană. 
Cel ce l-a încurajat şi l-a îndrumat a fost profesorul 
Ramiro Ortiz, al cărui discipol se considera. În anul 
1930, când îşi susține examenul de licenţă, era deja 
posesorul unei „diplome de abilitare” în urma studi- 
ilor făcute la Universitatea din Perugia, iar mai târziu 
va obţine şi doctoratul la Roma cu o teză despre 
Ada Negri. Din 1927 şi până la sfârşitul carierei va 
fi profesor de italiană şi latină, mai întâi suplinitor, 

la Câmpina (1927-1928), Bucureşti (Liceul „Gh. 
Şincai”, 1928-1929) şi Galaţi (1931-1932) şi, după 
concurs, titular, la Sibiu, unde din 1932 funcţio- 
nează la Liceul Comercial, iar din 1937 la Liceul 
„Gh. Lazăr”. Între anii 1941 şi 1947 este asistent, apoi 
conferenţiar la Academia de Înalte Studii Comerci- 
ale şi Industriale din Braşov, iar în timpul războiului, 
la Sibiu, la Universitatea refugiată din Cluj. În 1970 
conducea biblioteca nou-înfiinţatei universități 
sibiene, căreia îi va dona cele 15 000 de cărţi strânse 
de-a lungul vieţii. La Arhivele Statului din Sibiu se 
păstrează, în manuscris, şapte volume cu traduceri 
din poezia latină, italiană, franceză, portugheză, 
spaniolă şi ladină, între care o antologie cu „100 de 
sonete din toate veacurile” şi o alta a poeziei ladine; 
transpunerile din poezia friulană au fost editate 
postum, în 1993. A fost membru fondator şi secre- 
tar al Grupării Intelectuale Thesis din Sibiu. Între 
1932 şi 1934 scoate „Ausonia”, subintitulată „Caiete 
trimestriale de poezie italiană” (Focşani şi Sibiu), în 
1934 redactează „Sibiul literar”, un timp este redac- 
tor la „Provincia literară” (Sibiu, 1932-1934, unde 
ţine şi cronica literară), la o revistă „italo-elenică”, 
„Olimpo” (1937-1938), şi colaborează cu traduceri 
din poezia românească la „Termini” din Fiume. 

C. a debutat cu transpuneri din versurile poetei 
italiene Ada Negri şi cu diverse recenzii în revista 
„Căminul” (Focşani, 1925). Va continua să traducă şi să 
publice în periodice literare din toată ţara (aproape o 
sută), între care „Freamătul” (Focşani), „Făt-Frumos” 
(Cernăuţi), „Junimea literară” (Cernăuţi), „Câmpina”, 
„Datina” (Turnu Severin), „Hyperion” (Cluj; aici dă tăl- 
măcirea a patruzeci şi patru de sonete ale lui Gabriele 
D'Annunzio), „Luceafărul” (Timişoara), „Prometeu” 
(Braşov), „Buna Vestire”, „Gazeta Sibiului”, „Preocupări 
literare”, „Convorbiri literare”, „Bucovina literară”, 
„Limbă şi literatură”, „Ramuri”, „Lribuna Sibiului”, 
„România literară”, „Revista de istorie şi teorie literară” 
ş.a. Din 1930, când tipăreşte prima carte, o traducere, 
Paolo Uccello. Poem italic de Giovanni Pascoli, va con- 
tinua să dea la lumină, până în 1947, alte traduceri ale 
operelor unor scriitori italieni, dar şi rezultate ale pro- 
priilor cercetări de literatură comparată („Linfinito” 
di Leopardi in romeno, 1937), de istorie culturală sau 
de istorie (Memorandumul român şi Italia, 1947), 
precum şi câteva manuale de limba şi literatura itali- 
ană pentru liceu. Interesul lui C. s-a îndreptat în egală 
măsură spre istoria culturii locale, mai ales spre aceea 
a Sibiului, şi spre prezentarea, prin contribuţii de 
întinsă informaţie, câteodată chiar erudite, a relaţiilor 

literare româno-italiene. A cercetat încercările poe- 
tice ale lui Gh. Lazăr, a alcătuit o istorie succintă şi 
o bibliografie a presei periodice focşănene şi a celei 
sibiene, a întreprins analize amănunțite ale traducerii 
lui G. Coşbuc din Divina Comedie sau ale circulaţiei 
la noi a poeziei Adei Negri. Traducerile din operele 
unor scriitori însemnați, latini (Horaţiu, Ovidiu), ita- 
lieni (Dante, Petrarca, Boccaccio, Leopardi, Pascoli, 
D'Annunzio, M. Bontempelli sau Giuseppe Ungaretti 
şi mulți alții), germani (Goethe, Chamisso, Heine ş.a.), 
ruşi (Krîlov, Nekrasov, Kuprin), alcătuiesc o antologie 
sui-generis a celor mai importante literaturi euro- 
pene. Cei ce au zăbovit însă asupra încercărilor lui 
nu s-au arătat întotdeauna satisfăcuţi de echivalen- 
ţele româneşti oferite de traducător, mai ales pentru 
operele poetice. I s-au reproşat lipsa de înţelegere faţă 
de specificul poeziei sau faptul că acribia învățatului 
copleşeşte textul, care nu depăşeşte stadiul unor ver- 
sificări. Sunt observaţii în bună parte îndreptăţite, dar 
care nu micşorează meritele lui C., ale cărui eforturi 
rămân menţionabile. 

SCRIERI: Istoricul presei focşenene. Bibliografie (1859-1900), 
Focşani, 1931; Publicaţiile periodice româneşti ale Sibiului 
deazi, Sibiu, 1934; „Linfinito” di Leopardi in romeno, Salonic, 
1937; România şi Italia, Sibiu, 1937; Limba şi literatura ita- 
liană la Sibiu, Sibiu, 1938; Memorandumul român şi Italia, 
Sighişoara, 1947. Traduceri: Giovanni Pascoli, Paulo Ucello. 
Poem italic, Focşani, 1930, Poeme conviviale, Focşani, 1932; 
Ada Negri, Cartea Marei, Focşani, 1932; Pietro Mignosi, Gino 
Novelli, Poeme creștine, Focşani, 1933; Gabriele DAnnunzio, 
Patruzeci şi patru de sonete, introd. trad., Cluj, 1934; Poezie 
friulană din Renaștere până în zilele noastre — Poesie furlane 
de Rinassince al nufcent, ed. bilingvă, coordonator Nicolae 
Mocanu, îngr. şi pref. Domenico Zannier și Galliand Zof, 
Cluj-Napoca, 1993. 

Repere bibliografice: Emil Giurgiuca, Carnet, „Abecedar”, 
1933, 7; Paul 1. Papadopol, Ada Negri, „Cartea Marei”, U, 
1934, 149; A.I. [Alexandru Iacobescu], „Patruzeci şi patru 
de sonete” de Gabriele DAnnunzio, CTC, 1934, 11-12; 
Paul Popescu, Cazul Mihail Chirnoagă-Pimen Constan- 
tinescu, „Orientări”, 1935, 6; Nichifor Crainic, Poezia ita- 
liană, G, 1935, 7; Vintilă Horia, „Termini”, MMN, 1939, 
7-10; Călinescu, Ist. lit. (1941), 881, Ist. lit. (1982), 967-968; 
Mihail Chirnoagă, Avatarurile unui entuziasm, TR, 1943, 
727; Teodor Ionescu, Pimen Constantinescu, „Iribuna 
Sibiului”, 1970, 813; G. Nistor, O prietenie literară: Ada 
Negri şi Pimen Constantinescu, ST, 1972, 17; Ilie E. Torou- 
țiu şi Marcello Camilucci către Pimen Constantinescu, 
ECH, 1973, 10; G. Nistor, Pimen Constantinescu. Vilote 
friulane culte, „Revista V” (Focşani), 1992, 42-44; Adrian 
Popescu, Antologia poeziei din Friuli, ST, 1994, 3.  R.Z. 

CONSTANTINESCU, 
Pompiliu 

(17.V.1901, Bucureşti — 
10.V.1946, Bucureşti), 
critic literar. 


Este fiul Vasilicăi (n. Tatu) şi al lui lon Constanti- 
nescu, funcţionar vamal. Face şcoala primară (1908-— 
1912) şi cursurile secundare (1912-1920) la Bucu- 
reşti: prima clasă de liceu ca elev în particular, cele- 
lalte la „Mihai Viteazul” şi la Seminarul Pedagogic 
Universitar. Urmează apoi Facultatea de Litere şi 
Filosofie din Bucureşti (1920-1924); îşi susține 
licenţa la Mihail Dragomirescu, teza fiind Critica lui 
Titu Maiorescu şi influenţa ei în literatura română. 
Funcţionează ca profesor suplinitor la Colegiul „Sf. 
Sava” (1925), profesor la Câmpina (1936), din nou la 
Bucureşti, la liceele „Petru Rareş”, „Sf. Iosif”, Liceul 
CER „Aurel Vlaicu” (1939-1945), „Sf. Sava”. Între 1925 
şi 1929 colaborează la „Mioriţa”, „Ritmul vremii” 
(director Mihail Dragomirescu), „Mişcarea literară” 
(condusă de Liviu Rebreanu), „Viaţa literară”. Consi- 
liat de Vladimir Streinu, frecventează cenaclul lui E. 
Lovinescu (1926-1932) şi publică în „Sburătorul, 
organul grupării. Împreună cu Şerban Cioculescu şi 
Vladimir Streinu, colegi de facultate, cărora li se ală- 
tură Tudor Şoimaru, C. redactează revista „Kalende” 
(1928-1929); pe cei trei îi solidarizează spiritul de 
independenţă intelectuală vizând fenomenul literar 
în perspectivă estetică, dincolo de orice misticism 
naţional, de considerente biografice ori de grup. 
Personalitatea tânărului critic se conturează distinct 
în cadrul săptămânalului „Vremea”, unde asigură 
cronica literară (1932-1944); în aceeaşi calitate e de 
găsit la „Revista Fundațiilor Regale” (1939-1941); 
cum în numărul pe august-septembrie 1941 recen- 
tul director al revistei, D. Caracostea, decide suspen- 
darea criticilor de „formaţiune fie estetizantă, fie 
liberalizantă”, C. se numără printre indezirabili. 
Publică la „Preocupări literare” (1942), revenind în 
1945-1946 la „Revista Fundațiilor Regale”. Totodată 
e comentator literar la Radio Bucureşti, în paralel cu 
Perpessicius şi Şerban Cioculescu. La „Ritmul 
vremii” scrie sub pseudonimul Hyperion, iar în 

revista satirică „La zid!”, a graficianului Ion Anestin, 
semnează pyrrhon sau p. const. Călătoreşte în Italia, 
Grecia şi Turcia (1937-1938), cu soţia sa, Constanţa 
Constantinescu, profesoară. Debutează editorial în 
1927 cu volumul Mişcarea literară, alcătuit din 
„medalioane, portrete şi foiletoane critice”; vor 
urma Opere şi autori (1928), Critice (1933; Premiul 
Societăţii Scriitorilor Români), Figuri literare (1938), 
Tudor Arghezi (1940; Premiul Societăţii Scriitorilor 
Români). Sub îngrijirea Constanţei Constantinescu, 
vor fi reunite aceste volume antume, precum şi 
numeroase texte inedite, în seria Scrieri, însumând 
aproape patru mii de pagini (|-VI, 1967-1972). 
Asemenea foarte tânărului G. Ibrăileanu (sedus 
de aforisme), junele C., bântuit de mirajul ideilor, era 
un gânditor, un reflexiv, năzuind să-şi clarifice relaţiile 
cu lumea. Cele nu mai puţin de nouă sute treizeci şi 
cinci de aforisme şi comentarii, reunite postum în 
Caleidoscop (1974), sunt, de fapt, meditații succinte, 
deschideri inteligente spre social şi etic, sondări psi- 
hologice în eros (cu accente cvasimisogine). Pe Lucian 
Blaga, pe Al. A. Philippide, ca şi pe alţii îi tratează de 
sus, cu asprime (ulterior ajungând la dreapta măsură); 
la modernişti, conchidea el, „contemplaţia estetică 
se risipeşte într-un întins catalog de senzaţii” (opinie 
atenuată cu timpul). O briză de scepticism difuz pla- 
nează peste filele solitarului, tentat la douăzeci de ani 
de generalizări: „O societate incultă are o mare supe- 
rioritate asupra uneia semiculte; e lipsită de ridicol. 
Naturalul, primitiv sau rafinat, nu supără niciodată”; 
„Pesimistul arată neîntrerupt relele şi josnicia vieţii 
umane a altora, fiind, la tot pasul, convins de superi- 
oritatea sa”; „Un filosof poate fi totdeauna mare, fără 
a fi cât de puţin poet- poeţii mari sunt mai totdeauna 
filosofi!”. Paradoxului îi urmează judecata echilibrată, 
bine aşezată logic, de unde o constatare ca urmă- 
toarea despre „originalitatea foarte complexă” a lite- 
raturii noastre: „Pasul legionarului roman n-a strivit 
duhul autohton nicăieri pe unde a călcat; l-a mulat în 
formele lui clare, civilizatoare, în Sciţia ca şi în Iberia, 
în Galia ca şi în Tracia”. După consideraţii ca acestea, 
de uz intim, debutantul avea de ales din experienţele 
altora. N-a ajuns, în critică, la formule noi; a selectat, 
a asimilat şi a regândit, potrivit momentului istoric şi 
conştiinţei proprii, urmând principii validate de expo- 
nenţi mai vechi sau contemporani, punând în depar- 
tajarea valorilor un discernământ sever, aproape 
lipsit de ezitări. „Admir atât de mult literatura fran- 
ceză, încât mi-a anulat plăcerea pentru alte literaturi! 
Clasici, romantici, simbolişti, realişti, naturalişti etc., 

scriitorii francezi au un geniu specific, o structură a 
expresiei atât de tipică, încât mă simt acasă oriunde.” 
Din vasta operă a lui Sainte-Beuve, critică „creatoare” 
pe fundal romantic, a reţinut în special cele treispre- 
zece volume intitulate Portrete literare, din care a 
extras şi tradus texte reprezentative, incluzându-le 
într-o antologie (Pagini de critică, 1940). L-au impre- 
sionat verva cozeriilor, discursul dezinvolt. Pe scurt, 
foiletonul, căruia C. îi ridică incontestabil prestigiul, 
nu exclude interesul pentru seriile istorice, nu ignoră 
filiaţiile, nu omite demersurile de ordin comparatist: 
„Nu credem că foiletoniştii contemporani, care sunt 
într-adevăr şi critici, ar fi inferiori criticii formale, filo- 
logice, practicate de respectabili erudiţi ai Renaşterii: 
oare marea operă a lui Sainte-Beuve, comparată cu o 
sumă a criticii moderne, nu e alcătuită dintr-un lanţ 
de foiletoane?” (Critică şi foiletonism). În materie de 
critică literară, Sainte-Beuve, Ferdinand Brunetiere 
fuseseră nişte „mari iluzionişti, creatori de sisteme”; 
contemporanii Albert Thibaudet, Ramon Fernandez, 
Benjamin Cr&mieux, L.P Quint, Ren€ Lalou, Edmond 
Jaloux — observă C. — „explică frumosul expresiv, fără 
canoane, fără subterfugii sentimentale şi de fantezie”. 
De aprecieri superlative se bucură Thibaudet. Ca şi 
lui E. Lovinescu, lui C. îi erau cunoscuţi Emile Faguet, 
Paul Souday, Remy de Gourmont ş.a. Să-i fi displăcut 
oare „scrisul frumos” în critică? În fond, farmecul tex- 
telor lui ţine de vivacitatea intelectuală la nivel crea- 
tiv, de forţa asociativ-plasticizantă, cu efecte notabile. 
„Critica e reacţie de sensibilitate şi reflexe; e atitudine; 
acesta e caracterul ei creator; recenzia de douăzeci de 
rânduri echivalează cu un madrigal al inteligenţei sau 
(cu) o epigramă, după sensul atitudinii; foiletonul, cu 
nuvela; studiul, cu romanul. Impresioniștii credeau că 
critica e romanul anex al sensibilităţii la opera de artă; 
intelectualismul vede în critică un roman al facultăţii 
creatoare, prin inteligenţă. Opera e un excitant al cre- 
aţiei, prin inteligenţă interpretativă” (Despre critică şi 
critici. Reflexii pe paragrafe). Ideile despre „critica lite- 
raţilor” (în special a poeţilor), despre critica în viziune 
comparată (dincolo de „hotarele strict naţionale”), 
reflecţiile despre portretistică din perspectivă _cri- 
tică, despre foiletonistică şi eseu, toate învederează o 
consecventă luciditate: „Foiletonul trebuie să devie o 
recreare, după o muncă mai grea. În fiecare an e bine 
să scrii o carte unitară, cu densitate de substanţă şi de 
compoziţie amplă. Creaţia criticului se vede şi în 50 de 
rânduri, dar nu se reliefează decât în 200 de pagini”. 
De reţinut relaţia cu istoria literară: „Criticul foileto- 
nist creează istoria literară în marş rapid, o jalonează; 

istoricul literar sintetizează, pe indicaţiile cronicaru- 
lui literar fizionomiile (căci sunt atâtea) unei epoci 
întinse”. 

Că Şerban Cioculescu, Vladimir Streinu şi C., 
postlovinescieni, formau o familie de spirite cu trăsă- 
turi congenere s-a observat la timp; mai vârstnicul 
Perpessicius le stă în preajmă. Ca şi E. Lovinescu, C. 
vedea în Titu Maiorescu un „mare spirit director”, un 
vizionar în totul, de unde reproșul adresat celor care-i 
scindau activitatea, vorbind de „critica lui culturală şi 
critica literară”. La înaintaşul junimist sublinia orga- 
nicitatea, limbajul generalizator, dar nu omitea limi- 
tele: „Dacă Maiorescu ar fi cunoscut şi asimilat critica 
lui Sainte-Beuve, şi n-ar fi rămas la Lessing şi la este- 
tica generală, ar fi întemeiat, nu numai ar fi presimţit, 
adevărata noastră critică literară modernă. El privea 
opera în sine; în cazul lui Eminescu privea chiar 
capodopera; nu privea însă şi structura unui scriitor” 
(Eros şi Daimonion). Lui N. lorga, critic de direcţie, i 
se impută atitudinea retardatară, militantismul ana- 
cronic, fiind vădit că „după război, prin trecerea pe 
primul plan a valorilor moderniste, sămănătorismul 
defunct s-a fragmentat în inele provinciale” 
(Regionalismul literar. Nici o afinitate cu G. 
Ibrăileanu: ca eminescolog, acesta „înţelege poezia 
ca un mecanic bicicleta, demontând-o în rotiţe şi 
bucăţi, le admiră, le potriveşte, le sună pe podele şi le 
recunoaşte izolat, fără a surprinde şi principiul lor 
central de funcţionare şi semnificaţia”. Altă dată, con- 
testare agresivă, criticul de la laşi devine „un idol 

diform, dar învestit cu aureola mistică întreținută de 
partizani [...], duh plutitor între zidurile locaşului de 
devoțiune”. Nu-l agrea pe Mihail Dragomirescu, 
căruia (puţină vreme) îi fusese asistent la Litere; îi 
repugnau rigidităţile sistemului lui estetic, recunos- 
când însă profesorului „probitatea intelectuală”, 
„pasiunea literară, spiritul analitic şi dialectician 
până în pânzele albe”, acestea puse, din păcate, „în 
slujba unui dogmatism fără concesiuni”. Pe Paul 
Zarifopol, deşi de o „distincţie neobişnuită”, îl repudi- 
ază franc: „N-a fost un cugetător, fiindcă n-a avut un 
sistem închis de idei, n-a fost un critic, în accepţia 
obişnuită a cuvântului, fiindcă n-a profesat o disci- 
plină, cu toate răspunderile ei; n-a fost un creator de 
valori, fiindcă Zarifopol era prea sceptic spre a-şi 
înălța idoli definitivi” (Pagini de jurnal). Nici Mihai 
Ralea nu-i smulge vreo apreciere pozitivă, ba chiar 
„orgia de idei” a acestuia, „dezordonata aglomerare 
de citate, de nume proprii şi de idei” s-ar înscrie în 
„beţia de cuvinte” denunţată cândva de Maiorescu: 
„Adept integral al ideologiei şi metodei critice a d-lui 
Ibrăileanu, animat de elan corporativ şi înarmat cu 
fațete multiple de critic pledant, cu erudiție adesea 
superficială, vulgarizând abil teorii abstracte, într-un 
stil de o facilitate cursivă agreabilă, d. M. Ralea e un 
eclectic publicist şi un nobil colportor de idei gene- 
rale din atmosfera culturală a vremii”. Totuşi, referin- 
du-se la „critica universitară”, o crede „eminent repre- 


zentată” prin Tudor Vianu, Mihai Ralea şi Basil 


Munteanu, critică orientată spre „idei generale, 

erudiție şi un contact mai direct cu anumite disci- 
pline”. În ce-l priveşte, C. îşi valorifică disponibilităţile 
în cadrul unui impresionism bine temperat, „stăpân 
- cum sublinia Şerban Cioculescu - pe o judecată 
fermă, raționalizându-şi impresiile estetice pe emoția 
gustului său”. În esenţă, metoda lui nu diferă mult de 
cea a lui G. Călinescu ori de cele ale lui Şerban 
Cioculescu şi Vladimir Streinu. Aceştia, toţi, opun 
dogmatismului (multiform) impresia proaspătă, 
degajată de prejudecăţi, liberă de convenţii. Dar cu o 
precizare: „Impresionismul pur sentimental nu e artă 
a criticii, ci artă de scriitor ratat, pe marginea criticii. 
Critica e intelectualism: intuiţie a diferenţialului, 
generalizare, explicare şi reliefare originală”. Fără să 
fie un teoretician sistematic, C. revine, de câte ori e 
cazul, pentru a se autodefini (Despre critică şi critici, 
Profesie de credinţă, Critica şi lingvistica, Critică de 
judecată şi gust, Disociaţii critice, Creaţia în critică, 
Critica estetică, Noi precizări despre critică), aspirând 
să prindă un scriitor într-o formulă. Nu sintagma 
„Înapoi la Maiorescu!” îl tentează, ci alta: „De la 
Maiorescu, înainte!” Criticul cel mai bun e acela care, 
nefiind „prizonierul unei singure formule”, îşi adap- 
tează suplu instrumentaţia în funcţie de obiect. Lui 
Lovinescu in toto îi consacră vreo douăzeci şi cinci de 
comentarii (peste o sută cincizeci de pagini), una din 
definiţii fiind: „Spirit măsurat, lucid, amator de curio- 
zități sufleteşti, avid de confesiuni, d. Lovinescu este 
el însuşi o unitate de măsură la care necontenit 
raportează oamenii [...]. Contemplativ şi receptiv, pe 
structura sensibilităţii sale, d. Lovinescu purcede, ca 
moralist, din perspectiva clasică a unui La Bruyere”. 
Cu precădere interesat de producţia literară curentă, 
C. îşi îndreaptă antenele, ocazional, şi spre trecut. 
Portrete consacră el unor figuri emblematice din alte 
secole — Grigore Ureche, Dimitrie Cantemir, Dinicu 
Golescu, M. Eminescu, I.L. Caragiale, Titu Maiorescu; 
Ion Creangă e „primul romancier al literaturii noas- 
tre, primul creator de epos într-o durată spirituală”. 
La originea substanţialului eseu Tirdor Arghezi sunt 
de semnalat treisprezece comentarii preparatorii. C. 
şi-a exprimat părerile despre Lucian Blaga, lon Barbu, 
G. Bacovia, V. Voiculescu, Ion Pillat, Adrian Maniu; de 
repetate ori se referă la Mihail Sadoveanu, la Liviu 
Rebreanu, Camil Petrescu şi Hortensia Papadat- 
Bengescu, la Mircea Eliade, la scriitori de al doilea raft 
ori la debutanţi, totdeauna cu acuitate şi simţ al pro- 
porţiilor. Nu o dată exegetul operează cu criterii 
morale, psihologice ori sociologice, dar fără a le aduce 
în primul plan, utilizându-le în măsura în care 

acestea pot adânci, stabili relaţii semnificative ori 
consolida judecata estetică. Va discuta chestiuni 
diverse:  Specificitate etnică şi creaţie literară, 
Literatura şesului românesc, Literatura feminină şi 
literatura de idei, Literatura Ardealului, alteori având 
în vedere curente, grupări şi tendinţe: Sămă- 
nătorismul,  Tradiţionalismul  predicant,  Roman- 
tismul românesc, Glose despre Marinetti şi futurism, 
operei lui I.L. Caragiale, idee devenită de mult un loc 
comun. Lui Vladimir Streinu, care, distant, izgonea 
din metodologia curentă categoriile psihologico-mo- 
rale, îi amintea că „la originile criticei moderne ana- 
liza psihologică e fundamentală pentru reliefarea 
individului artistic”. Altfel spus: „criticul ajunge mai 
sigur la universul estetic prin universul moral” (Noi 
precizări despre critică). La personajele contempora- 
nului Panait Istrati, un „mare povestitor”, şi nu „pro- 
priu-zis un romancier”, primează un determinism 
ţinând de temperament: „Înainte de a fi social, deter- 
minismul e psihologic” (Panait Istrati). Drumul lui C. 
spre construcţia monografică era netezit. Pledează în 
acest sens numeroasele referiri la Caragiale şi, în spe- 
cial, cele cincizeci de fragmente critice consacrate lui 
Eminescu, privind varii aspecte — Mitul Luceafărului, 
Natura -— valoare subiectivă, Romantismul lui 
Eminescu, Structura versului şi sugestia verbală, 
Tehnica simfonică a poemului, Problema variantelor, 
Proza poetică, Succesiunea lui Eminescu ş.a. Se 
gândea la o „monografie introductivă” despre Lucian 
Blaga, nici aceasta realizată, din lipsă de timp, şi pre- 
coniza „o serie de monografii complete, de studii 
comparative”, fără de care nu se putea trece la „sin- 
teza unei istorii literare”. Autor a numeroase cronici 
despre  prozatorii contemporani, publicate în 
„Vremea” şi în „Revista Fundațiilor Regale”, criticul 
scrisese în 1928 Consideraţii asupra romanului 
românesc,  pronunţându-se, asemenea lui E. 
Lovinescu, pentru romanul de analiză. În epocă E. 
Lovinescu remarca la C. „probitatea intelectuală, sen- 
zaţia irecuzabilă a unei conştiinţe literare inflexibile, 
punct iniţial al autorităţii critice”. Lui Şerban 
Cioculescu îi vorbea portretistul, criticul de „certă fili- 
aţie lovinesciană”, întrunind „sagacitatea analitică cu 
năzuinţa spre sinteză”; dar lovinescianismul său nu 
excludea „familiarizarea cu spiritul thibaudetian”. 
Sub aparenţe amabile, G. Călinescu era, în fond, reti- 
cent: „Un foarte bun cronicar, exponent al unei exce- 
lente generaţii de profesori fără preconcepte didac- 
tice, primitori în libertate ai formulelor celor mai 

înaintate de artă”. O caracterizare de largă audienţă se 
datorează lui Perpessicius, pentru care C. este „un 
Saint-Just al opiniei critice”, oferind imaginea unui 
intransigent, ce „a ridicat foiletonul la rangul unui 
oficiu”. Dacă nu ar fi dispărut atât de neaşteptat, la 
patruzeci şi cinci de ani, e de presupus că literatura 
română ar fi continuat să aibă în C. unul din exegeţii 
cei mai temeinici. 


Ca să facă critică, Pompiliu Constantinescu n-a socotit 
cu cale să-şi formuleze vreun sistem, aşa cum (şi luăm 
analogia din admirabilul său studiu despre Creangă) 
autorul Amintirilor a intuit viaţa ţăranului fără s-o pună 
în teorii. Există o predestinare în toate compartimentele 
literaturii, aşa cum există una şi în diferenţierile sociale. 
Și Pompiliu Constantinescu a fost predestinat critic, ceea 
ce nu înseamnă că viitorul nu ni l-ar putea revela şi drept 
un creator de artă, dacă e să rezervăm criticului singurul 
titlu, acela de interpret. 


PERPESSICIUS 


Admirabil diagnostician, Pompiliu Constantinescu ne-a 
dat cele mai juste comentarii tehnice în foiletoanele sale, 
care, dacă nu poartă un miez de intuiţii adânci, păstrate ca 
atare şi constituite ele însele într-un sistem închis şi indefi- 
nisabil, oferă cel puţin echivalentul în valută conceptuală 
cel mai fidel cu putinţă al acestora. E aceasta o varietate 
a criticii „de valoare”, „axiologice', profesioniste în purul şi 
nobilul sens al cuvântului — „ştiinţă, conştiinţă şi talent”, 
pentru a folosi o formulă a criticului — şi ea a făcut din 
Pompiliu Constantinescu un critic prin excelență aplicat 
operei, ghid deopotrivă al artistului, cât şi al cititorului. 
În grupul de critici români ai generaţiei sale, el a fost mai 
puțin criticul de drept — posesorul unei vocaţii moştenite 
ca un privilegiu —, cât mai cu seamă reprezentantul, obser- 
vatorul imparţial ales, împuternicit prin adeziunea citito- 
rilor să-i lămurească obiectiv şi conştiincios asupra mersu- 
lui literelor naţionale. 

Pompiliu Constantinescu a fost în primul rând un cro- 
nicar literar, cel mai mare cronicar literar al nostru. Din 
postul său de pândă, în care a stat neclintit peste douăzeci 
de ani, îndurând cu eroism truda (Şi uneori mizeria) unei 
munci umile de vameş al literaturii, el a cuprins cu ochii 
un vast teritoriu, înregistrând infiltraţia noilor valori 
printre atâtea cazuri de contrabandă. Cu o regularitate 
de metronom, criticul a semnalat neobosit nume, opere, 
generaţii, tendinţe, drastic şi pedepsitor uneori, entuzi- 
ast şi încurajator alteori, întotdeauna însă de bună-cre- 
dință, instalat în obiectivitate definitiv, irevocabil. Ce 
noroc pentru literatura noastră că, într-una din cele mai 
importante perioade ale ei, i-a fost dat să treacă prin fața 
ochilor unui astfel de om. 


VALERIU CRISTEA 

CONSTANTINESCU, Titel (17.11.1927, Râmnicu 
Sărat — 13.V.1999, Bucureşti), prozator, poet. Este 
fiul Ioanei şi al lui Constantin Constantinescu, 
pictor de biserici. Absolvent al Facultăţii de Filo- 
logie din Bucureşti (1952) şi al Institutului de Artă 
Teatrală şi Cinematografică „I.L. Caragiale” (1968), a 
desfăşurat o lungă carieră de regizor la Radio Bucu- 
reşti, departamentul teatru radiofonic. Debutul din 
„Universul copiilor” (1942) prefigurează vocaţia de 
autor pentru copii, C. publicând de-a lungul anilor 
versuri şi povestiri în mai toate revistele de gen. A 
mai colaborat cu versuri şi proză scurtă la „Viaţa 


x» 


românească”, „Gazeta literară”, „Iaşul literar”. 

Cartea de debut a lui C., Poveşti (1950), este 
urmată de alte numeroase cărţi destinate copiilor, 
între care şi romanele Prietenii mei cei mici (1958), 
S-au întors graurii (1960) şi Abecedarul din iarbă 
(1979). Povestirile sunt populate de personaje pline 
de candoare, cu o fantezie debordantă şi reacții 
tipice vârstei. În afara acestui gen de literatură, 
a publicat două volume de poezie şi un roman. 
Numărătoare (1969) cuprinde versuri de dragoste 
care, în ciuda unor ritmuri sprinţare, încifrează în 
metafore şi sensuri mai adânci. În La umbra cailor 
sălbatici (1984) lirica de dragoste capătă accente 
reflexive, sentimentul este asumat cu luciditate, 
tristeţea şi melancolia rămânând stări pasagere ale 
unei afectivităţi echilibrate. Țara cailor, La umbra, 
Noaptea când caii sunt câteva dintre poeziile ce 
„citează” titlul volumului, caii sălbatici reprezen- 
tând forţa primordială, nealterată de deformă- 
rile socialului, puternică şi ocrotitoare. Romanul 
Vacanţă cu lebădă (1985) se reţine prin personajul 
central, o adolescentă. Sondarea sufletească bine 
nuanţată, alternarea faptelor narate şi a timpului 
povestirii cu plăsmuiri din imaginaţia fetei, plină 
de poveştile copilăriei, cât şi comentariile nara- 
torului întreţesând textul narativ sunt interesante 
sub raportul tehnicii romaneşti. Acoperind interva- 
lul 1978-1989, paginile de jurnal cuprinse în Frica 
şi... alte spaime U, 1996) oferă un tablou al traiului 
de zi cu zi din perioada dură a dictaturii ceauşiste. 
C. încredinţează acestor pagini scrise pentru sertar 
gânduri de revoltă şi neputinţă disperată în faţa 
degradării continue a vieţii. Analist sever al propriei 
incapacităţi de a acţiona făţiş, semnatarul confesi- 
unilor va fi intransigent şi cu atmosfera duplicitară 
a epocii. Tenta jurnalului este precumpănitor poli- 
tică, surprinzând sentimentele generale de „veghe 
şi spaimă”, de inerție şi dezamăgire caracteristice 
perioadei, iar valoarea de cronică este sporită de 
însemnări referitoare la evenimente artistice, la 
atmosfera din Radiodifuziune, din teatre şi din 
redacții. C. a scris, de asemenea, piese jucate la tea- 
trele de păpuşi din întreaga ţară, numeroase sce- 
narii radiofonice şi adaptări pentru teatru radio- 
fonic după scriitori de seamă ai literaturii române 
şi universale, la cele mai multe semnând şi regia. 
Câmp cu margarete (2006), volum apărut postum, 
conține versuri datate 1960-1996, scrise în ritm 
și rimă, totuși puţin notabile, dincolo de sensibi- 
litatea cunoscută a autorului. Cartea cu madone 
(2009), tot postumă, este formată din douăzeci și 

cinci de proze de mică întindere, cele mai multe 
scrise înainte de 1989. Povestirile conţin în titlu 
vocabula „madonă”, selectarea în volum urmând, 
aproape ca într-un bolero, amplificarea sau dimi- 
nuarea semnificațiilor. Autorul este un observator 
sagace al comportamentului protagonistelor-ma- 
done, cu o deschidere în evantai a sentimentelor, 
de la inocenţă și candoare până la lirism sau la 
prăbușirea dramatică în lumea umbrelor. Prozele 
aduc în prim-plan reprezentarea livrescă a ideii de 
feminitate, care însă prin repetiție constantă duce 
la manierism. 

SCRIERI: Poveşti, Bucureşti, 1950; Ne jucăm, Bucureşti, 
1951; Țapul, vulpea şi lupul (în colaborare cu Al. Rupea), 
Bucureşti, 1955; Prietenii mei cei mici, Bucureşti, 1958; 
Copii în august, Bucureşti, 1959; Greierul casei, Bucu- 
reşti, 1960; S-au întors graurii, Bucureşti, 1960; Trei 
căsuțe, trei drumuri, Bucureşti, 1963; Fetița, soarele şi 
cocostârcul, Bucureşti, 1964; Dacă deschid uşa, Bucu- 
reşti, 1968; Peștii în copaci, Bucureşti, 1968; Numără- 
toare, Bucureşti, 1969; Bătrâni la poartă, Bucureşti, 1970; 
Omul de zăpadă, Bucureşti, 1971; Peripeţiile lui Moty, 
Bucureşti, 1973; Ultimul om de zăpadă, Bucureşti, 1975; 
Abecedarul din iarbă, Bucureşti, 1979; La umbra cailor 
sălbatici, Bucureşti, 1984; Vacanţă cu lebădă, Bucureşti, 
1985; La revedere, elefant, Bucureşti, 1989; Frica şi... alte 
spaime, |, postfață Victor Frunză, Bucureşti, 1996; Moda 
de toamnă, pref. Al. Săndulescu, Râmnicu Sărat, 1999; 
Câmp cu margarete, îngr. Elena Constantinescu, Bucu- 
reşti, 2006; Cartea cu madone, pret. Traian Gh. Cristea, 
Râmnicu Sărat, 2009. 

Repere bibliografice: Florin Manolescu, „Numărătoare”, 
RL, 1970, 13; Nicolae Bârna, „Vacanţă cu lebădă”, RL, 
1985, 51; Liviu Grăsoiu, [Titel Constantinescu], LCE, 1996, 
45, 2000, 2, 2002, 10; Carol Isac, Un jurnal din anii fricii. 
Viaţa de zi cu zi în România ceauşistă, „Orient Expres” 
(Tel Aviv), 1997, 106; Geo Vasile, Artist vs. dictatură, CNT, 
2008, 12; Ist. lit., |, 953. I.C. 


CONSTANTINESCU, Vasile (18.X11.1943, Mitoc, j. 
Botoşani — 20.X.2004, laşi), poet, prozator, eseist. 
Este fiul Anicăi şi al lui Dumitru Constantinescu. 
Urmează clasele primare în comuna natală 
(1949-1956), cursul liceal la „Mihai Viteazul” din 
Galaţi (1958-1960) şi la Şcoala Medie din Săveni 
(judeţul Botoşani) între 1960 şi 1962. Studiază 
apoi la Facultatea de Filosofie a Universităţii „Al. 
I. Cuza” din laşi (1965-1970). După absolvire îşi 
începe îndelungata carieră publicistică: timp de 
trei decenii va fi redactor la revista „Cronica” din 
laşi, între 1990 şi 1995 fiind secretar general de 
redacţie al aceleiaşi reviste, de care este legat şi 

prin debutul cu versuri (1967). Mai colaborează 
cu poezii, proză, recenzii, eseuri la „Convorbiri 
literare”, „Amfiteatru”, „Ateneu”, „Iribuna”, „Dacia 
literară” ş.a. 

Prima carte a lui C., La țărmul clipei (1971), 
a fost întâmpinată cu destule rezerve, ceea ce 
explică intervalul destul de mare între aceasta şi 
următorul volum de versuri, Am inventat o pla- 
netă (1978), simţit ca adevăratul început, contu- 
rând o anume personalitate poetică şi un lirism 
propriu, uşor de recunoscut în tematica şi mani- 
era următoarelor apariţii: Spațiul dintre cuvinte 
(1981; Premiul Asociaţiei Scriitorilor din laşi), Sfera 
cu raze inegale (1985), O lume de senzaţii (1996). 
Poeziei ludice, voit antilirică, marcată de ironie 
şi cerebralitate, i se adaugă o dimensiune nouă 
prin cărţile de poezie pentru copii - Când soseşte 
Moş Crăciun (1994) şi Cartea cu semne fermecate 
sau Drum imaginar prin abecedar (1997). Această 
perioadă, a maturității poetice, aduce deschide- 
rea către proză, cu o lume de la început deplin 
configurată, ca în povestirile din Dincolo de gea- 
manduri (1990; Premiul Asociaţiei Scriitorilor din 
Iaşi) şi în romanul A opta zi de la facerea lumii sau 
Fragment dintr-o piele de şarpe (1997). Într-o con- 
tinuitate cu problematica prozei se află eseurile 
din Destinul spiritului şi secolul XXI (1998) şi din 
volumul Între Alfa şi Omega (2003), unde sunt inte- 
grate, în mod paradoxal, mesajele cărţilor sacre şi 
semnele erei informatice, într-un „mesianism” al 
civilizaţiei postmoderne. Dacă La ţărmul clipei a 
părut criticii o carte „impersonală”, tributară unor 
convenţii asociative, trebuie remarcat că în volu- 
mele ulterioare C. rămâne fidel dimensiunii ludice 
a poemului, pe fondul unei poeticităţi de tip refle- 
xiv, înclinată către limbajul speculativ şi „spiritul 
geometric”. Abundă termenii din geometrie, teh- 
nică, cibernetică. Obsesia timpului străbate textele 
şi deschide terenul reveriei, proiecției fantastice, 
călătoriilor, clivajelor temporale. Amintind de pse- 
udofabula Cronicari sau de Fuchsiada lui Urmuz, 
voitele inadecvări frizează nonsensul şi absurdul. 
Parafraza, sintagmele celebre modificate, reperele 
culturale invocate aluziv sau direct, toate imprimă 
un difuz aer parodic. Prospeţimea acestei poezii 
vine din amestecul dintre „realul cel mai palpabil 
cu imaginarul cel mai nesăbuit” (Val Condurache), 
cum ar fi în Peisaj cu pasăre şi electroni sau în 
acest vers suprarealist: „La început a căzut din cer 
o găină”. Prozele din Dincolo de geamanduri pot 

să pară, aşa cum s-a remarcat, uşor de încadrat 
fie în fantastic, fie în SE Un ceas „pleacă în timp”, 
un personaj dispare dincolo de o banală dună de 
nisip, un altul îşi aminteşte propria moarte. Dar, în 
mod constant, naraţiunea se desfăşoară în cadrul 
cel mai realist, prozaic chiar, din perspectiva unor 
personaje-martor pentru care „deplasarea” în 
fantastic este de ordinul „ipoteticului”. Adesea, 
personajul-martor încearcă investigaţii, inter- 
pretări, probe, proza luând aspectul policier-ului. 
Simptomatic, „explicaţiile” parcurg un cerc logic, 
în care impresia straniului se adânceşte. Alteori, 
breşa în realitate e doar bănuită: prietenul Naum 
se întoarce, după un experiment, uşor schimbat, 
iar naratorul are aproape certitudinea că are în față 
un Naum-maşină, care l-a ucis pe cel adevărat şi pe 
inventatorul său într-un accident suspect. Ca și în 
poezie, obsesia timpului structurează o parte din 
povestiri: timpul curge îndărăt sau este un „timp 
sferic”, durata parcurge infinitul cercului, „infi- 
nit mort”. Romanul parodic A opta zi de la facerea 
lumii..., definit de autor cu ironie „fantastic, poli- 
ţist, metafizic şi realist-socialist”, este structurat 
ca dialog între texte aparţinând unor „autori dis- 
tincţi” — Prometeu, Sisif, Don Quijote, Ilie Săbiuţă, 
Pandele Carabăţ. 

SCRIERI: La fărmul clipei, laşi, 1971; Am inventat o pla- 
netă, pref. Liviu Leonte, Iaşi, 1978; Spaţiul dintre cuvinte, 
Iaşi, 1981; Sfera cu raze inegale, Iaşi, 1985; Dincolo de 
geamanduri, laşi, 1990; Când soseşte Moş Crăciun, Boto- 
şani, 1994; O lume de senzaţii, Timişoara, 1996; Cartea 
cu semne fermecate sau Drum imaginar prin abecedar, 
Iaşi, 1997; A opta zi de la facerea lumii sau Fragment din- 
tr-o piele de şarpe, laşi, 1997; Destinul spiritului şi seco- 
lul XXI, laşi, 1998; 666. Misterul numărului apocaliptic, 
Bucureşti, 2001; Apocalipsa decodificată sau Schimbarea 
algoritmului, Bucureşti, 2002; Între Alfa şi Omega, Bucu- 
reşti, 2003; Repere printre izvoare inițiatice: dincolo de 
ocultism, București, 2006. 

Repere bibliografice: Constantin Ciopraga, Vasile Con- 
stantinescu, CRC, 1971, 19; Mihai Dinu Gheorghiu, Fante- 
zii reversibile, CRC, 1978, 51; Mircea Scarlat, „Am inventat 
o planetă”, RL, 1979, 30; Taşcu, Poezia, 248-253; Al. Căli- 
nescu, Un ironist dezabuzat, CRC, 1986, 2; Val Condura- 
che, Poezia ca rană deschisă, CL, 1986, 4; Ioan Holban, 
„Hei, zeilor... Dacă existaţi, daţi-mi un semn”, CRC, 1990, 
35; Ulici, Lit. rom., 1, 255-257; Codrin Liviu Cuţitaru, Idei 
pentru o istorie critică a poeziei postbelice, CL, 1996, 6; 
Constantin Dram, Preţul metafizic al... textului, CL, 1998, 
5; Mănucă, Perspective, 115-125; Busuioc, Scriitori ieşeni, 
122-123; Popa, Ist. lit., II, 501. S.D. 

CONSTANTINESCU, Viorica S. (27.V.1943, Bereşti 
Bistriţa, j. Bacău), comparatistă, traducătoare. 
Este fiica Mariei (n. Ignat) şi a lui Neculai Sandu. A 
urmat Liceul „Roman Vodă” din Roman și Faculta- 
tea de Filologie din cadrul Universităţii „Al. 1. Cuza” 
din Iași, absolvită în 1966. În 1978 ia doctoratul în 
filologie cu teza Exotismul în literatura română din 
secolul al XIX-lea. Parcurge treptele didactice până 
la gradul de profesor la Catedra de literatură com- 
parată și estetică a Facultăţii de Litere din cadrul 
Universităţii ieşene. Între 1981 și 1984, apoi între 
1990 și 1994 urmează stagii de specializare la Uni- 
versitatea din Augsburg (Germania). A debutat la 
„Laşul literar” în 1967. Mai colaborează la „Cronica”, 
„Sinteze” (Bacău), „Convorbiri literare”, „România 
literară”, „Cahiers roumains d'6tudes litteraires”, 
„Analele științifice ale Universităţii «Al. I. Cuza» 
lași” ş.a. Este directoare a Centrului de Cercetare 
Interdisciplinară -— Literatură Comparată și Antro- 
pologie culturală. Conduce publicaţiile „Acta 
lassyensia Comparationis” și „Studii eminesco- 
logice”. A semnat o serie de traduceri, între care 
poveştile Fraţilor Grimm, poezii de Teresa de Âvila 
şi comedia Amnezia de Henning Krauss, ultima în 
colaborare cu soţul său, loan Constantinescu. 

C. practică o comparatistică în stil clasic, intere- 
sată de genealogii și de raporturile dintre arte. Arta 
grădinii (1992) este o astfel de cercetare istorică 
pe tema grădinii ca „artă interpretativă”, urmărind 
relația dintre estetică, arhitectură, pictură și lite- 
ratură începând cu grădinile babiloniene până în 
secolul al XX-lea. Evreul stereotip. Schiţă de istorie 
culturală (1996) oferă o sinteză mai mult fluentă 
decât originală care, pe de o parte, reconstituie 
rădăcinile istorice ale iudeofobiei, iar pe de alta 
cercetează ipostazele artistice ale antisemitismu- 
lui. Volumul prezintă o serie de trasee genetice, 
de la „imaginea cuvântului în arta medievală” (cu 
analize asupra procedeelor de caricaturizare și 
hipercaracterizare din imaginile în care apare luda) 
până la literatura zvonurilor, a legendelor și falsu- 
rilor, cu investigații speciale asupra unor mituri 
precum evreul negustor, evreul rătăcitor, conspi- 
rațiile evreiești. Un capitol este dedicat limbajului 
iudeofob. Cercetări complementare, delimitând o 
arie de interes constant, sunt lucrările Dicţionar de 
personaje biblice şi reprezentarea lor în arte (2000, 
în colaborare cu Baruch Tercatin) și „schița tipo- 
logică” Omul biblic (2012, în colaborare), precum 
şi antologiile Povestiri biblice (1990) și Urmașii 

lui Adam: povestiri biblice (2001). Exotismul în 
literatura română din secolul al XIX-lea (1998), 
lucrare derivată din teza de doctorat, întocmește 
o tipologie cu numeroase spaţii de intersectare, 
ce cuprinde exoticul realist (deschis de Nicolae 
Milescu și ilustrat în secolul al XIX-lea de Dimitrie 
Rallet, D. Bolintineanu și Vasile Alecsandri) și exo- 
ticul poetic, împărțit la rândul său în exoticul „fas- 
tuos feeric” (din Florile Bosforului de Bolintineanu 
sau din proza lui Eminescu), exoticul fantastic 
(Avatarii faraonului Tlă), exoticul filosofic (Anton 
Naum în poemul Aegri somnia), exoticul alegoric 
(Al. Macedonski). C. mai cercetează importarea 
descrierii din pictură în poezie sub influența exotis- 
mului (făcând observaţia că Alecsandri a renunțat 
la „priveliștile panoramice” din călătoriile lui orien- 
tale „în favoarea spaţiilor mai limitate care «încap» 
într-un tablou”, precum în pasteluri); anecdotica 
exotică - Orientul ca sursă de subiecte literare 
începând, în cultura română, cu cărţile populare, 
deși, „cu excepţia lui Anton Pann și I.L. Caragiale, 
«modelele» scriitorilor noștri din secolul al XIX-lea 
în ce privește anecdoticul oriental nu sunt atât căr- 
țile populare, cât literatura exotică europeană (mai 
ales cea franceză)”; lexicul pitoresc (turcisme, gre- 
cisme) descoperit de pașoptiști. Mai sunt urmărite 
fenomenele simetrice de exotizare a autohtonului 
(felul în care pentru Grigore Alexandrescu mănăs- 
tirea Tismana „Părea unul din acele ossianice 
palate/ Unde geniuri, fantome cu urgie se izbesc”) 
și de autohtonizare a exoticului (atunci când Anton 
Pann românizează istorisirile cu Nastratin Hogea). 
Teza excursului ar fi că moda orientală, dincolo 
de precursoratul lui Milescu și Dimitrie Cantemir, 
a avut punctul de plecare în literatura romantică 
occidentală și că prin exotism literatura română se 
sincronizează timpuriu cu cea europeană, desco- 
perindu-și un gen proxim. C. a mai semnat Curs de 
teoria literaturii (1991), cu destinaţie didactică, o 
lucrare lexicografică asupra universului enciclope- 
dic al lui Eminescu - Dicţionar de cultură poetică. 
Eminescu (2010) ș.a. 

SCRIERI: Curs de teoria literaturii, laşi, 1991; Arta gră- 
dinii, Bucureşti, 1992; Evreul stereotip. Schiţă de isto- 
rie culturală, Bucureşti, 1996; Exotismul în literatura 
română din secolul al XIX-lea, laşi, 1998; Cultura poetică, 
Bucureşti, 1999; Dicţionar de personaje biblice şi repre- 
zentarea lor în arte (în colaborare cu Baruch Tercatin), 
Bucureşti, 2000; Dicţionar de curente literare moderniste 
(în colaborare cu Alina Pistol, Maria Lungu-Clivinschi, 

Oana-Simona Zaharia și Codrina Laura Ioniţă), Iaşi, 
2008; Dicţionar de cultură poetică. Eminescu, pret. 
Codrin Liviu Cuţitaru, Iaşi, 2010; Omul biblic. Schița 
tipologică (în colaborare cu Mihai Capșa, Irina Hăilă și 
Livia Iacob), laşi, 2012. Antologii: Povestiri biblice, post- 
faţa ed., Iaşi, 1990; Urmașii lui Adam: povestiri biblice, 
Iași, 2001. Traduceri: Teresa de Avila, Poesias — Poezii, ed. 
bilingvă, laşi, 1996; Poveştile Fraţilor Grimm, pref. trad., 
Iaşi, 1998; Henning Krauss, Amnezia, Iaşi, 1998 (în cola- 
borare cu loan Constantinescu). 

Repere bibliografice: Antoaneta Macovei, „Povestiri 
biblice”, CRC, 1991, 1-2; Amelia Pavel, Plimbare prin gră- 
dinile lumii, RL, 1993, 5; George Bădărău, Stereotipii în 
gândire şi artă, CL, 1997, 3; George Bădărău, „Exotismul în 
literatura română din secolul al XIX-lea”, DL, 1998, 3; Dan 
Petruşcă, „Dicţionar de cultură poetică. Eminescu”, ATN, 
2011, 7; Livia Iacob, Despre cultura eminesciană astăzi, 
„Studii eminescologice”, 2011, 13; Vasile Spiridon, Autori- 
tatea literei de dicţionar, „Hyperion”, 2012, 1-2. M.I. 


CONSTANTINIDIS, Thea (10.VII.1897, Braşov -— 
28.]]1.1976, Bucureşti), traducătoare. Părinţii se 
numeau Emilia și Noti Constantinidis. După absol- 
virea Şcolii Evanghelice de Fete din Bucureşti şi a 
unui seminar de învățătoare din Droyssig-Zeitz 
(Germania), funcţionează ca profesoară mai întâi 
la Câmpina, apoi la Liceul German din Bucureşti 
(1922-1944). Frecventează cursuri de filosofie 
(1923-1924) şi de filologie germană (1932-1936) la 
Universitatea din Bucureşti, beneficiind în conti- 
nuare de un an de studii la Berlin. Din 1952 până 
în 1954 lucrează în cadrul redacţiei „Neuer Weg”. 
Concomitent, dar mai ales în anii următori, des- 
făşoară o prodigioasă activitate de traducere din 
proza românească, mai ales în paginile revistei 
„Rumănische Rundschau” şi în volume apărute în 
edituri bucureştene şi berlineze. Eforturile depuse 
în vederea promovării beletristicii române i-au fost 
recunoscute de Uniunea Scriitorilor prin acorda- 
rea unui premiu pentru traduceri (1971). 
Cunoscătoare a literaturii române în desfăşu- 
rarea ei istorică, C. a răspuns solicitărilor revistei 
„Rumănische Rundschau” când i s-a oferit prilejul 
propagării unor autori mai vechi, precum Antim 
Ivireanul; s-a dedicat totodată traducerii scrieri- 
lor unor prozatori din prima jumătate a secolului 
al XX-lea, ca Ionel Teodoreanu şi G. Călinescu, dar 
şi ale unor contemporani ca Petru Dumitriu, Al. 
Ivasiuc, Paul Goma ş.a. Volumele pregătite pentru 
tipar cuprind atât opere ale clasicilor, cât şi ale 
autorilor mai tineri. Familiarizată cu subtilităţile 

limbii române şi ale celei germane, cu resursele 
expresive ale celei din urmă, fără a fi influenţată 
de particularităţile regionale ale germanilor din 
Transilvania sau din Banat, C. tălmăceşte cu acura- 
teţe pagini de proză de I.L. Caragiale, loan Slavici, 
Al. Vlahuţă şi Duiliu Zamfirescu. Din literatura 
interbelică se opreşte la Craii de Curtea-Veche de 
Mateiu I. Caragiale, la Răscoala de Liviu Rebreanu, 
la Comoara regelui Dromichet şi Aurul negru de 
Cezar Petrescu. Tălmăceşte romane contempo- 
rane (Groapa de Eugen Barbu, Cuscrii de Alecu 
Ivan Ghilia, Anii tineri de Nicolae Ţic), povestiri de 
Remus Luca şi Nicolae Velea, precum şi nuvele şi 
însemnări reportericeşti de Traian Coşovei. O ade- 
vărată pasiune vădeşte faţă de naraţiunile lui Mihail 
Sadoveanu, impresionând prin calitatea transpu- 
nerilor. Din suita textelor de inspiraţie istorică tra- 
duse nu lipsesc romanele Neamul $oimăreştilor, 
Zodia Cancerului, Fraţii Jderi, la care se adaugă 
evocările Nada florilor şi Dumbrava minunată. 
„Versiunea germană a romanelor istorice ale lui 
Mihail Sadoveanu, datorată Theei Constantinidis, 
are, în ce priveşte evocarea culorii istorice şi locale 
inconfundabile, o valoare de exemplaritate. O per- 
formanţă asemănătoare i-a reuşit aceleiaşi tradu- 
cătoare şi cu universul, radical altul, din romanul 
Groapa al lui Eugen Barbu”, apreciază Eva Behring. 
Traduceri: Alexandru Vlahuţă, Ausgewăhlte Schriften, 
Bucureşti, 1960 (în colaborare cu Gerty Rath şi Max Rich- 
ter), Die Abrechnung, Bucureşti, 1961; Mihail Sadoveanu, 
Bojarensiinde, Bucureşti, 1961, Das Wunderwâăldchen, 
Bucureşti, 1962, Das Geschlecht der Şoimaru, Bucureşti, 
1963, Durch die Wimpern, Bucureşti, 1963, Die Blumen- 
bucht, Bucureşti, 1968, Im Zeichen des Krebses, Berlin-— 
Bucureşti, 1968, Die Hochzeit der Prinzessin Ruxandra, 
Berlin-Bucureşti, 1970, Reiter in der Nacht, Berlin-Bucu- 
reşti, 1971, Der Waldspross, Bucureşti, 1973, Die Briider 
Jderi, I-II, Bucureşti-Berlin, 1975-1978; loan Slavici, 
Novellen aus dem Volk, pret. Silvian Iosifescu, Bucureşti, 
1961 (în colaborare cu Mariana Şora); Liviu Rebreanu, 
Der Aufstand, Berlin, 1962; Nicolae Velea, Das Tor und 
andere Erzăhlungen, Bucureşti, 1963; Cezar Petrescu, 
Der Onkel aus Amerika, Bucureşti, 1964, Fram der Eisbăr, 
Bucureşti, 1971, Das schwarze Gold, Bucureşti, 1971, Der 
Schatz des Kănigs Dromichetes, Bucureşti, 1971; Eugen 
Barbu, Teufelsgrube, Berlin, 1966; Duiliu Zamfirescu, Das 
Leben auf dem Lande. Tănase Scatiu. Im Krieg, Bucureşti, 
1967; Mateiu I. Caragiale, Remember. Die Vier vom Alten 
Hof, Bucureşti, 1968; I.L. Caragiale, Werke, pref. Silvian 
Iosifescu, Bucureşti, 1962 (în colaborare cu Paul Manu şi 
Mariana Şora), Querkopf Cănuţă, Bucureşti, 1972. 

Repere bibliografice: Pidagogin und Ubersetzerin. Zum 
Ableben von Thea Constantinidis, NW, 1976, 3 aprilie; 
Eva Behring, Probleme ale traducerilor germane din lite- 
ratura română, RITL, 1985, 1. ].W. 


CONSTANTINOVICI, Simona (27.1.1968, Ciacova, 
j. Timiș), poetă, prozatoare, stilisticiană. Este fiica 
Ștefaniei Constantinovici (n. Popoviciu), secretară, 
şi a lui Alexandru Constantinovici, tehnician zoo- 
tehnist. Absolventă a unui liceu de matematică şi 
fizică (1986), urmează cursurile Facultăţii de Filo- 
logie, secția română-franceză la Universitatea din 
Timișoara (1986-1990), unde a obținut şi doctora- 
tul în 1999 cu o teză intitulată Lexicul arghezian. 
Perspective lingvistice şi stilistice. După terminarea 
facultăţii devine cadru didactic la Universitatea 
de Vest din Timișoara, specializându-se în dome- 
niile stilisticii și ale lexicologiei. Bursieră în Franţa 
(1990-1991), obţine diploma de studii aprofundate 
la Dijon. A debutat cu poezie în revista „Orizont” 
(1987) și editorial în 1996 cu volumul Casa cu tăceri 
de toate mărimile. Mai semnează articole, studii, 
versuri și proză în „Caietele Eminescu”, „Forum stu- 
denţesc”, „Gazeta de Vest”, „Ariergarda”, „Rostirea 
românească”, „Paralela 45”, „Reflex”, „Orient latin”, 
„Arca”, „Lransilvania” ş.a. Din 1998 este membră a 
Asociaţiei Culturale Ariergarda, condusă de Viorel 
Marineasa și Daniel Vighi. 

În ciuda comparaţiilor cu Simona Popescu, a 
situării între nouăzeciști (Gheorghe Mocuţa) și a 
anexării insistente la tradiţia regională a literatu- 
rii timișorene, C. nu este propriu-zis o poetă de 
școală. Face parte, mai degrabă, din categoria scri- 
itorilor a căror formulă se limpezește sub impresia 
evenimentelor existențiale, nu prin asimilarea pro- 
gramelor literare, iar ceea ce trebuie căutat, deopo- 
trivă în lirica și în proza ei, e transcrierea afectivă a 
unei traume. Când experienţa lipsește, C. nu pro- 
duce decât „literatură”. Astfel, volumul de debut 
Casa cu tăceri de toate mărimile pare încă lipsit 
de consistență, dovedind atașamentul - oarecum 
defazat — față de valorile unui modernism întârziat. 
Lirica e populată de o mitologie a scriiturii și nume- 
roasele arte poetice abundă în referințe la modele 
franceze (Arthur Rimbaud, Charles Baudelaire, 
Paul Verlaine). Poeta are gustul cuvântului prețios 
și pasiunea căutărilor lexicale, fabricând versuri 
exorbitant, cu risipă de mijloace (invenţii ver- 
bale, dislocări dificile, deformări calculate etc.). 
Expresia și tonalitatea se schimbă în placheta 47. 

Îngeri de catifea (2008) datorită descoperirii unei 
resurse diferite. Aici evenimentul — o experiență a 
spitalului de canceroși — ia controlul dicției poe- 
tice, ștergând aproape semnele apartenenţei la 
un limbaj liric: „în salonul 47 Dumnezeu/ tăia în 
fiecare dimineaţă/ câte-un măr ionatan/ în patru 
în opt în/ douăzeci şi patru/ lua o felie o ridica la 
cer/ era străvezie/ prin felia de măr/ Dumnezeu 
vedea chipul meu/ de copil/ încercănat luam şi 
eu/ o felie de măr o ţineam/ strâns până se făcea 
suc/ şi căldura ei mă/ năucea.// Andrei a mâncat 
o felie de măr fără să clipească/ Marc a mâncat o 
felie de măr fără să clipească/ Denisa a mâncat o 
felie de măr fără să clipească// Maria şi Estera au 
mâncat câte o felie de măr fără să clipească/ (din 
spirit de solidaritate)// salonul 47 s-a făcut măr/ 
în amurg”. În prelungirea aceleiași inspiraţii bio- 
grafice se situează și romanul Nepoata lui Dali 
(2009), alcătuit ca o colecţie de observaţii clinice, 
scurte narațiuni ale unor cazuri individuale supuse 
unei patologii comune. În centrul romanului stă o 
lume pentru care boala devine definiția și cadrul 
de înființare ale unei noi realități: gesturile și ati- 
tudinile personajelor, firești în interior, absurde 
în afară, sunt forma unei acomodări la o anorma- 
litate („Spitalul nostru nu era de nebuni, dar ne 
comportam asemenea lor”). De altfel, construirea 
unei suprarealităţi în jurul experienţei clinice este 
şi ceea ce justifică subtitlul romanului: „proză fan- 
tastică!. C. e autoarea mai multor studii de stilistică 
aplicate virtualităților expresive ale limbii române, 
cu metoda și în spiritul cercetărilor interbelice (D. 
Caracostea, Tudor Vianu). O parte din eseuri sunt 
livrate ca auxiliare didactice. Sertarele cu ficțiune. 
Manual de scriere creativă (2008) conţine o serie de 
comentarii ale poeziei dintre cele două războaie. 
Din teza de doctorat dedicată operei argheziene au 
rezultat un amplu studiu — Palimpseste argheziene 
(2005), subintitulat Curs de lexicologie aplicată, — şi 
Dicţionar de termeni arghezieni (I-L, 2004-2008). 
C. propune un „studiu lexicografic, de semna- 
lare lingvistică”, cu o metodă voit descriptivă, de 
acumulare a contextelor și a datelor brute refe- 
ritoare la frecvenţa cuvintelor, reușind să livreze 
un tablou al „preferințelor” lexicale argheziene. 
Creaţia lui Arghezi e abordată dintr-o perspectivă 
modernistă, subliniindu-se pe de o parte efectul de 
deformare (sensuri deplasate prin figurare, invenţii 
lexicale), de cealaltă parte efectul de ilustrare, prin 
bogăţia și pluralitatea registrelor, a latenţelor limbii 


Constantin-Stelian 


române. Interesantă e aici nu atât viziunea critică 
- tributară unei bibliografii din anii '70-—'80 ai seco- 
lului trecut —, cât ordonarea poeticii argheziene în 
funcție de cicluri (Creioane, Mărţișoare, Inscripții, 
Hore), privite ca ecosisteme lingvistice capabile să 
încadreze și să determine caracterul deformărilor 
stilistice. Considerat printre „cele mai bune con- 
tribuţii la bibliografia argheziană” (Andrei Terian), 
Dicţionarul... oferă un inventar exhaustiv al voca- 
bularului poetic arghezian. 

SCRIERI: Casa cu tăceri de toate mărimile, Timișoara, 
1996; Exerciţii de vocabular și stil, Timișoara, 1998; Dic- 
ționar de termeni arghezieni, I-II, Timişoara, 2004-2008; 
Colecţia de fluturi, pret. Lucian P. Petrescu, Timișoara, 
2005; Palimpseste argheziene. Curs de lexicologie apli- 
cată, Timişoara, 2005; Spaţiul dintre cuvinte. Polifonii 
stilistice, Timișoara, 2006; Sertarele cu ficțiune. Manual 
de scriere creativă, Timișoara, 2008; 47. Îngeri de catifea, 
Timișoara, 2008; Nepoata lui Dali, Timișoara, 2009; LArt 
du paradoxe dans l'ceuvre de Paul Claudel. Une approche 
stylistique, Saarbricken, 2011. 

Repere bibliografice: Ruja, Parte, II, 230-231; Alex. Ște- 
fănescu, „Dicţionar de termeni arghezieni”, RL, 2004, 39; 
Dicţ. Banat, 187-190; Andrei Terian, Lumea lui Arghezi, 
„Ziarul de duminică”, 2008, 47; Graţiela Benga, Cu îngerii 
alături, 9,2009, 3; Marius Chivu, Catifea &ceară, DM, 2009, 
266; Gheorghe Mocuţa, Simona Constantinovici: cufun- 
dată în lectura propriei vieţi, „Arca”, 2009, 7-9; Gabriel 
Coşoveanu, „Nepoata lui Dali”, RL, 2010, 28. A.Td. 


CONSTANTIN-STELIAN, Stelian (3.1.1904, Câm- 
pina — 18.X11.1946, Bucureşti), poet, eseist, traducă- 
tor. Este fiul Elenei (n. Mihailescu), menajeră, şi al 
lui Dumitru Maria Constantin, ceasornicar, cei doi 
divorțţând curând după naşterea copilului. Începe să 
înveţe la Câmpina, însă o parte a cursurilor secun- 
dare o urmează, cu întreruperi, în refugiu la Vaslui, 
apoi, după o problemă de sănătate, la Dumbrăveni 
(din 1921, fiind coleg de clasă din 1923 cu viito- 
rul poet George Boldea). După bacalaureat (Sibiu, 
1924), se înscrie la Universitatea din Bucureşti, la 
Litere şi Filosofie, dar şi la Drept (destul de repede 
abandonat). Doctor în litere, funcţionează ca pro- 
fesor şi inspector şcolar la Câmpina şi la Bucureşti. 
A redactat manuale şcolare de limba şi literatura 
română sau de educaţie morală şi a alcătuit antologii 
de „lecturi morale”. Debutează cu versuri în „Foaia 
tinerimii” (1921), iar editorial cu volumul de versuri 
Tainele lui Moş Crăciun (1926). Mai colaborează cu 
poezii, traduceri (mai ales din Charles Baudelaire), 
note şi eseuri critice, cronici literare şi amintiri la 

„Universul literar”, „Convorbiri literare”, „Adevărul 
literar şi artistic”, „Secolul”, „Cuvântul”, „Gândirea”, 
„Revista Fundațiilor Regale”, „Decembrie”, „Câm- 
pina”, „Strada”, „Lanuri”, „Familia”, „Gând românesc”, 
„Străbunii”, „Bilete de papaga!”, „Epoca”, „Răsăritul, 
„Atheneum” ş.a., folosind şi pseudonimele St. Dela- 
câmpina, S.C., S.T,, St. Lian, St. Cotruţ, Stedecomy, 
Dionisie Petrovan, lon Bartolomeu. Conferenţiar în 
cadrul Universităţii Populare a Societăţii Române de 
Radiodifuziune, a fost membru al Societăţii Scriitori- 
lor Români şi membru, alături de Perpessicius, Vla- 
dimir Streinu şi Pompiliu Constantinescu, în juriul 
Premiului „Baudelaire”, pentru traduceri, instituit de 
Ion Pillat. C.-S. se număra, de altfel, printre prietenii 
fideli ai lui Ion Pillat. 

Ca poet, C.-S. nu a arătat virtuţi deosebite în 
Tainele lui Moş Crăciun; inabilităţile, uneori fla- 
grante, ale versificaţiei intensifică impresia de sără- 
cie a inspiraţiei. Doar câteva fabule (unele fiind pre- 
lucrări) mai pot stârni interesul cititorului. Volumul 
a rămas fără ecou critic, chiar şi după reluarea „revă- 
zută şi adăugită” din 1933, cu ilustraţii semnate de 
Elena Aldea-Sabo, Octav Angheluţă şi T. Gh. Tudor. 
A doua culegere, Pasteluri petrolifere (1929), atrage 
atenţia asupra poetului mai ales prin noutatea tema- 
tică. Ciclul titular fixează descriptiv imagini-peisaje 
din spaţiul exploatărilor petrolifere. Experimentul 
va fi amplificat în Aur de întuneric (1942; Premiul 
„Regele Mihai I” al Societăţii Scriitorilor Români), 
în care poeme ca Rezervoare, Bataluri, Erupție 
incendiară, Simfonie neagră contigurează un infern 
modern, al aparaturii monstruoase şi al miasme- 
lor. Poetul apelează la limbajul tehnic şi încearcă 
să proiecteze realul în mitologie. Al doilea ciclu 
din Pasteluri..., Automnale, reluat în Mireasa lumii 
(1941), îl aşază pe C.-S. în descendență bacoviană. 
Există şi ecouri barbiene, ca şi reflexe ale experienţei 
de tălmăcitor al poeziei lui Baudelaire, inaugurată 
prin trei poeme (Strigoiul, Spleen şi Vinul asasinu- 
lui) cuprinse în modestul volum editat la Câmpina 
în 1929. Poetul intenţiona să dea, în versiune româ- 
nească, „prezentarea antologică a volumului com- 
plet” Florile răului. Valoarea tălmăcitorului de 
poezie va fi confirmată de Geo Dumitrescu în ediția 
bilingvă Les Fleurs du mal — Florile răului (1967), în 
care reia zece poeme transpuse de C.-S. Eseurile şi 
comentariile lui critice (cronici, portrete, studii de 
istorie literară), adunate, selectiv, în volumul Aspecte 
şi convingeri critice (1945), abordează mai ales sfera 
poeziei, fără să ignore proza sau critica literară. 

SCRIERI: Tainele lui Moş Crăciun, Bucureşti, 1926; ed. cu 
ilustrații de Elena Aldea-Sabo, Octav Angheluţă și T. Gh. 
Tudor, București, 1933; Pasteluri petrolifere, Câmpina, 
1929; Mireasa lumii, Bucureşti, 1941; Aur de întuneric, 
Bucureşti, 1942; Aspecte şi convingeri critice, Bucureşti, 
1945. Traduceri: Charles Baudelaire, [Poeme], în Paste- 
luri petrolifere, Câmpina, 1929, în Charles Baudelaire, 
Les Fleurs du mal - Florile răului, ed. bilingvă, îngr. Geo 
Dumitrescu, Bucureşti, 1967. 

Repere bibliografice: Perpessicius, Opere, IV, 93-94, IX, 
361-363, X, 155-158; Călinescu, Opere, 1, 492-493; Dinu 
Pillat, „Mireasa lumii” „Albatros”, 1941, 7; Constantin 
Fântâneru, „Mireasa lumii”, UVR, 1941, 32; Călinescu, Ist. 
lit. (1941), 852, Ist. lit. (1982), 937; Nicolae Roşu, „Mireasa 
lumii”, G, 1942, 3; Traian Chelariu, „Aur de întuneric”, 
UVR, 1943, 8; Nicolae Roşu, „Aur de întuneric”, G, 1943, 
8; Ion Şiugariu, „Aur de întuneric”, RFR, 1943, 11; Geo 
Bogza, Firi şi destine, RL, 1983, 8; Petre Traian [lonT. Şovă- 
ială], Constantin-Stelian. Fişe biobibliografice, „Câmpina 
literar-artistică şi istorică”, 2007, 16, 2008, 17. C.H. 


CONSTITUȚIONALUL, cotidian politic şi literar 
apărut la Bucureşti, de la 15 iunie 1889 până la 14 
decembrie 1900. Editat în urma unei reorganizări 
interne a grupării politice junimiste, jurnalul înlo- 
cuia alte două cunoscute organe politice conserva- 
toare: „Epoca” (seria întâia: 1885-1889) şi „România 
liberă” (1877-1889). Director: D. Aug. Laurian. Noul 
ziar avea un mare aparat redacțional şi redactori 
calificaţi, unul dintre ei fiind I.L. Caragiale, care 
tocmai demisionase de la direcţia Teatrului Naţi- 
onal. C., victimă a unei noi restructurări a orga- 
nizaţiei din Bucureşti a Partidului Conservator, va 
fuziona cu „Limpul” (1876-1900), în locul lor ieşind 
„Conservatorul” (1900-1914). Din 1891 s-a interzis 
difuzarea gazetei în Transilvania, iar subterfugiul de 
a continua expedierea sub o denumire de circum- 
stanţă, „Gazeta nouă”, nu a reuşit. Linia politică va fi 
cea junimistă, cu nuanțele impuse de conjuncturile 
politice şi sociale. Dar C. avea şi un program lite- 
rar, într-un moment când „Convorbirile literare” îşi 
pierduseră din însemnătate şi influenţă. Neformulat 
clar de la primele numere, acest program s-a crista- 
lizat cu timpul. Spre deosebire de revista şi cenaclul 
maiorescian, aici se urmăreau alte țeluri, imediate 
şi propagandistice. Punctul de plecare era ideea că 
literatura şi cultura română sunt amenințate de o 
„deznaţionalizare”, consecinţă a importului de lite- 
ratură străină, dar şi a indiferenţei protipendadei. În 
aceste condiţii, C. susţine cu argumente mai mult 
politice şi destul de vagi necesitatea de a se iniţia 
„clădirea” unei literaturi „naţionale si româneşti”. 


Constituţionalul 


Cu vremea, ambițiile reformatoare sunt abando- 
nate, locul literaturii fiind luat de reportajele judi- 
ciare sau de cronicile teatrale şi muzicale. Este ade- 
vărat că şi redactorii literari de valoare părăsiseră 
ziarul. Primul dintre ei fusese I.L. Caragiale, care 
pleca după o activitate de câteva luni, răstimp în 
care tipărise aici editoriale politice semnate cu iniţi- 
ala C. sau cu pseudonimul Falstaff, articolul În Nir- 
vana, scris la moartea lui Eminescu, cronici dedicate 
evenimentelor politice ale zilei şi cronici fanteziste 
iscălite când Hans, când Nastratin ori Zoil. Cu acest 
ultim pseudonim erau semnate şi cronicile teatrale 
ale fostului director de teatru, păstrând încă în suflet 
urmele dezamăgirilor şi ale necazurilor, dar scriind 
totuşi cu obiectivitate. Îngăduitor cu „producţiile 
Teatrului Naţional”, el combătea meschinăria croni- 
carilor dramatici coalizaţi în susținerea micilor inte- 
rese particulare şi indiferenți faţă de soarta teatrului. 
Interesul pentru scenă s-a păstrat şi după retrage- 
rea lui Caragiale din redacţie, noul cronicar dra- 
matic, Scarlat Cocorăscu, dovedindu-se un avizat 
cunoscător al vieţii teatrale autohtone. La C. au mai 
colaborat cu articole politice Nicolae Volenti, M.E. 
Papamihailopol şi D. Teleor. Versuri dădeau Scarlat 
Orăscu, D. Teleor, Mihai Gregoriady de Bonacchi, 
foarte adesea G. Coşbuc şi, la începutul carierei 
literare, viitorul nuvelist I. Al. Brătescu-Voineşti, pe 
când D. Teleor şi D.R. Rosetti-Max erau prezenţi cu 
schiţe şi nuvele umoristice, iar G.I. Pitiş cu material 
folcloric. Se reproduc şi basmele populare ale lui 
Petre Ispirescu. Din 1892 Nicolae Petraşcu a redac- 
tat o cronică literară, accidental intră în sumar şi N. 
Iorga, cu o recenzie despre Al. Vlahuţă, şi deseori, 
spre sfârşitul secolului, se manifestă cu o seamă de 
cronici şi recenzii A. Alexandrescu-Dorna. Persona- 
lităţii lui Eminescu i se rezervă un spaţiu deosebit, 
începând cu numărul 3 din primul an, când se tipă- 
rea articolul Poetul Eminescu s-a stins. Au urmat În 
Nirvana, al lui Caragiale, apoi discursurile funebre 
rostite de D. Aug. Laurian, directorul gazetei, şi Gr. 
Ventura, prefața lui Titu Maiorescu la a patra ediţie 
a poeziilor eminesciene, amintirile lui D.Teleor şi 
C. Bărcănescu. Moartea lui V. Alecsandri e consem- 
nată într-un editorial, în numerele următoare fiind 
reproduse câteva dintre poeziile sale reprezentative. 
După ce în 1889 Caragiale tălmăcise din Mark Twain, 
în anii următori se traduce din N.V. Gogol (Taras 
Bulba, 1892), L.N. Tolstoi, Ernest Renan, Remy de 
Gourmont, Frangois Copp6e, Georges Courteline 
şi Ed. Delannoy. Coşbuc transpune din versurile 

scriitoarei germane Maria Eckstein. Totodată se face 
loc unor articole documentate despre Emile Zola şi, 
sub titlul Literatura franceză modernă, unor cronici 
dedicate lui Paul Bourget, Paul Margueritte, Hector 
Malot ş.a. Cu timpul, mai ales după 1895, preocu- 
pările literare sunt abandonate şi C. devine un coti- 
dian politic obişnuit, care recurge din când în când 
la traduceri, mai ales din scriitorii francezi la modă, 
şi la informaţii întâmplătoare referitoare la viaţa 
literară autohtonă sau din Apus. R.Z. 


CONSTITUŢIUNEA, jurnal „politic, literar şi comer- 
cial” apărut la Iași, bisăptămânal, între 24 septem- 
brie şi 14 decembrie 1866. Comitetul de redacţie era 
compus din Constache Negruzzi, Vasile Pogor, lor- 
dache Beldiman, Constantin N. Suţu şi G. Mârzescu, 
dar unul dintre redactori, dacă nu unicul, trebuie 
să fi fost lacob Negruzzi. Cu un aspect modern în 
comparaţie cu celelalte periodice locale, C. nutrea 
ambiția de a se adresa întregii ţări în numele fac- 
ţiunilor ieşene ale Partidului Conservator. Gazeta 
devine ea însăşi un teren de luptă politică între gru- 
parea conservatorilor „vechi”, condusă de G. Mâr- 
zescu, şi grupul tinerilor, având în frunte pe Vasile 
Pogor, Titu Maiorescu şi lacob Negruzzi. Spaţiul cel 
mai întins este ocupat în C. de rezumatul discuţii- 
lor contradictorii dintre „vechi” şi „noi”, aduse în 
jurul tipului ideal de deputat, purtătorii de cuvânt 
ai tinerilor fiind Titu Maiorescu şi Iacob Negruzzi. 
Acesta din urmă redacta şi un spiritual foileton 
intitulat uneori Observaţii de pe Bahlui, semnat 
Bahluiceanu. Printre cei înregistraţi ca oratori în 
această aprigă dispută electorală apare deseori şi 
diaconul lon Creangă, care lua cuvântul mai ales 
în chestiunea învăţământului elementar. El vorbea 
însă nu numai în casa Balș, fieful conservator, ci 
şi în sala primăriei, sediul adversarilor liberali, iar 
această bivalenţă politică îl face ţinta ironiilor foi- 
letonistului de la C. Câteva articole sunt dedicate 
teatrului, plecându-se de la situaţia celui din laşi, 
caracterizată în ansamblul ei ca nesatisfăcătoare. În 
loc să contribuie la moralizarea societăţii şi la dez- 
voltarea gustului, scena ieşeană ar falsifica „simţul 
literar” al spectacolului prin „drame fioroase”, prin 
traduceri necorespunzătoare. Altă dată, scrierile 
lui D. Bolintineanu, mai precis „Eumenidele”, sunt 
criticate pentru lipsa lor de detaşare în raport cu 
momentul politic. Sfera acestor însemnări cuprinde 
apoi întreaga literatură a anilor 1865-1866, rapor- 
tată la aceea a deceniului 1840-1850. Asprimea cu 

care sunt comentaţi D. Bolintineanu şi B.P Hasdeu 
depăşeşte domeniul strict literar, trecând pe tărâ- 
mul polemicii politice. Concluziile îmbrăţişează şi 
întreaga viaţă culturală ieşeană, fiind de un negati- 
vism al cărui ton este specific junimist. R.Z. 


CONŞTIINŢA NAŢIONALĂ, cotidian politic apărut 
la Bucureşti între 25 martie şi 25 aprilie 1865. Ziarul 
continuă numerotarea „Românului” suspendat în 
1864, pe care îl înlocuieşte, urmând altei gazete, 
„Libertatea”, dispărută şi aceasta în iulie 1864. Ca 
administrator al noului ziar figura Grigore Serrurie, 
dar redacţia era asigurată de C.A. Rosetti, care reia 
aici Profesiune de credinţă publicată întâia oară în 
„Românul” din 1857. Tot el asigură bună parte din 
articolele politice date la tipar pentru fiecare număr. 
Mai colaborau Eugeniu Carada, greu de distins ca 
stil de mentorul său politic, şi Radu Ionescu. Un foi- 
leton după gustul epocii, Amăgirile inimii, tradus 
din limba franceză, însenina oarecum atmosfera 
agitată de ieşirile polemice violente şi pătimaşe ale 
celor trei tribuni. C.n. este suspendat, iar C.A. Rosetti 
nu va mai scoate altă gazetă până după evenimen- 
tele de la 11 februarie 1866. R.Z. 


CONŞTIINŢA NAȚIONALĂ, publicaţie apărută la 
Bucureşti, lunar, din aprilie 1925 până în decem- 
brie 1926, „sub conducerea unui comitet de stu- 
denţi”. Girant responsabil: Ştefan Anastasescu. 
Programul constă în trei „principii de conduită” şi 
de propagandă: „naționalism integral”, „promova- 
rea intereselor neamului românesc” şi „progresul 
culturii naţionale”, termeni prin care Nicolae Roşu 
încearcă să definească „ideologia generaţiei noi”. O 
generaţie căreia îi aparţine majoritatea comentato- 
rilor prezenţi în paginile revistei: lon Biberi (Naţio- 
nalismul şi arta, Naționalismul, Antisemitismul), 
Al. Dima (Parlamentul literar), Cristian lorgulescu 
(Gânduri despre viitorul culturii româneşti), leodor 
A. Naum (Antisemitismul lui Eminescu), |. Istrate 
(Ștefan cel Mare, Eminescu şi Mihai Viteazul), Nico- 
lae Roşu (Patrie, națiune şi conştiinţă naţională). 
În numărul 2/1925 se publică Întrevedere cu d-l D. 
Caracostea, semnată G.I. Cronici literare, note şi 
recenzii se referă la volume de Lucian Blaga (Poe- 
mele luminii), Liviu Rebreanu (Adam şi Eva), Mihail 
Sadoveanu, Tudor Arghezi, Jean Bart, I.Al. Brătescu- 
Voineşti. Un articol, Cu privire la personalitatea lui 
Eminescu, semnează lon Pană, iar altul, extrem de 
polemic, la adresa lui Victor Eftimiu, i se datorează 

lui D. Mustachide: Jalnica tragedie a unui tragedian. 
Dintre rubrici se mai rețin „Cronica didactică”, „Viaţa 


muzicală”, „Cronica artelor plastice”, „Cronica religi- 
oasă”, „Revista revistelor”. A.S. 


CONŞTIINŢA ROMÂNEASCĂ, publicaţie apărută 
la Cluj, săptămânal, de la 28 ianuarie până la 18 
noiembrie 1923, cu subtitlul „Organul Asociaţiei de 
Propagandă pentru Solidaritatea Naţională şi Soci- 
ală a Românilor”, sub conducerea unui comitet. Arti- 
colul-program Un cuvânt de lămurire îi aparţine lui 
Vasile Bogrea, care indică revista ca „organ de înre- 
gistrare şi informaţie”, având rubrici privitoare, între 
altele, la cronica politică, „cronica internă”, „cronica 
externă”, „informaţiuni”. Colaborează Sextil Puşca- 
riu (cronică la Cezar Petrescu, Scrisorile unui răzeş), 
N. Drăganu (Limba noastră), N. Georgescu-Tistu (O 
carte care e şi o binefacere), C. Sudeţeanu (Cultura şi 
politica), Th. Capidan (Starea românilor din Penin- 
sula Balcanică), Dan Rădulescu (Garanţia legali- 
fății), Virgil |. Bărbat (Bagatelizarea Universităţii), 
Florin Ştefănescu-Goangă (0 faptă şi un exemplu 
de imitat, O primejdie naţională). Bune traduceri 
din literatura engleză realizează Petre Grimm (A. 
Tennyson, Vârsta de aur). Alţi colaboratori: N. Iorga, 
M.A. Botez, |. Const. (Constantinescu-) Delabaia, I.P 
Voiteşti, lon Luca Ciomac, Cassiu Maniu. M.Pp. 


CONTA, revistă de „literatură & artă & atitudini” care 
apare la Piatra Neamţ, trimestrial, din ianuarie 2010, 
sub egida Uniunii Scriitorilor din România și a Consi- 
liului Judeţean Neamţ în colaborare cu Asociaţia Cul- 
turală „Conta”. Director: Adrian Alui Gheorghe; redac- 
tor-şef: Emil Nicolae; redactori: Vasile Baghiu, Adrian 
G. Romila, Nicolae Sava, Vasile Spiridon, Raluca Șer- 
ban-Naclad; după primele numere V. Baghiu și Raluca 
Șerban-Naclad dispar din caseta redacțională. În 
editorialul Cine mai are nevoie de cultură?, care des- 
chide primul număr, Adrian Alui Gheorghe plasează 
revista „la început de drum” în alternativa „corabia cu 
pânze care ajunge să cucerească un continent nou” 
sau „un supertehnologizat Titanic care se sparge de 
primul aisberg”, concluzionând că succesul „depinde 
de chibzuinţa celor care o fac, de solicitudinea celor 
care o primesc, de mulțimea aisbergurilor de care se 
pot sparge intenţiile bune”. O primă anchetă propune 
tema Literatura română: provincie şi provincialism, 
răspund Sorin Antohi, Attila Balazs, Dumitru Chi- 
oaru, Nicolae Dabija, Adrian Popescu, loan Es. Pop, 
Liviu loan Stoiciu, Lucian Vasiliu ș.a. Alte anchete: 

Istoriile literare, Bancul și literatura (Horia Bădescu, 
Leo Butnaru, Dumitru Augustin Doman, Gellu 
Dorian, Remus Valeriu Giorgioni, loan Groşan, Chris- 
tian W. Schenk ș.a.), Generaţia 80 faţă în faţă cu „pro- 
pria oglindire” Generaţiile (mai) noi despre opizecişti 
şi opizecism (Radu Pavel Gheo, Horia Gârbea, Nicolae 
Strâmbeanu, Robert Şerban ș.a.). Cu un format de tip 
caiet numărând aproximativ 300 de pagini, C. publică 
literatură originală în cantități mari, aplicând un filtru 
de natură valorică (apar o seamă de poeți și prozatori 
importanţi), dar mai ales ținând de geografia locală 
- de aici și prezența a numeroși veleitari din zonă. 
Rezultatul este un compromis tipic provincial, materi- 
ale interesante fiind dublate de texte tipărite din com- 
plezență. De cronica literară se ocupă Vasile Spiridon, 
Gheorghe Mocuţa, Adrian G. Romila, loan Groșan 
ș.a. Apar interviuri cu Gheorghe Grigurcu, Gabriel 
Chitu, loan Moldovan, Matei Vișniec, Nicolae Coande, 
Christian W. Schenk, Nicolae Breban. Cel mai bine 
reprezentați sunt optzeciștii, dar apar și douămiiști, 
de pildă Rita Chirian (interviată de Daniel D. Marin 
şi antologată cu câteva poezii). Mai colaborează Luca 
Pițu (Terorismul moale al înfrişcatorilor occidentali), 
Magda Ursache (Barbarii din noi), Mircea A. Diaconu 
(.L. Caragiale. Materie şi sens). Nicolae Scurtu semna- 
lează varii documente de istorie literară (de pildă, o 
scrisoare necunoscută a lui Vintilă Horia). MI. 


CONTA, Vasile 
(15.X1.1845, 
Ghindăoani, j. Neamţ - 
21.1V.1882, Bucureşti), 
estetician. 


Fiu al preotului Grigore Conta şi descendent al 
unei familii cu o lungă tradiţie clericală, C. a 
urmat şcoala primară la Târgu Neamţ, apoi Gim- 
naziul Central din Iaşi. În 1862 îşi întrerupe stu- 
diile şi, însoţind o trupă de actori, colindă o 
bună parte din Moldova. În această perioadă ar 
fi scris şi o piesă cu subiect anticlerical, nepăs- 
trată, care s-a jucat la Botoşani. O continuare a 
acestor preocupări se întrevede şi în 1875, când 
traduce piesa Miss Multon de Adolphe Belot (de 

asemenea, C. a tradus, în proză, poezia Profetul 
de A.S. Puşkin). În anul 1864 îşi reia cursurile 
liceale, pe care le termină patru ani mai târziu. 
Îndată după absolvire este angajat suplinitor la 
Catedra de filosofie a şcolii al cărei elev abia 
fusese. În octombrie 1869 este trimis pentru 
studii comerciale la Anvers, în Belgia. Obține 
diploma în 1871, urmează concomitent şi drep- 
tul la Bruxelles, dobândind în 1872 titlul de 
doctor în drept. Întors în ţară, ocupă în 1873 
Catedra de drept civil a Universităţii din Iaşi. 
Fără a neglija preocupările universitare, C. se 
dedică adevăratei sale pasiuni - filosofia. Din 
1873 frecventează societatea Junimea şi publică 
în „Convorbiri literare” cele mai importante 
dintre scrierile sale în domeniu: Teoria fatalis- 
mului, Teoria ondulaţiunii universale, Originea 
speciilor, Încercări de metafizică. Alte două 
lucrări (Bazele metafizicii şi Întâiele principii 
care alcătuiesc lumea) au apărut postum. În 1879 
C. este ales deputat, cu un program violent anti- 
semit, iar în 1880 devine ministru al Cultelor şi 
Instrucțiunii Publice, în cabinetul liberal al lui 
Ion C. Brătianu, dar demisionează în anul urmă- 
tor. Este numit apoi membru al Curţii de Casa- 
ţie. Se stinge curând de ftizie şi va fi înmormân- 
tat la Iaşi. 

C. a scris numeroase poezii, trimițând câteva 
la „Convorbiri literare”, unde nu i-a apărut decât 
una, în 1868, intitulată Viaţa (semnată B.C.). 
Versurile aparţin liricii meditative, simbolul fiind 
elementul lor convenabil. Dar C. s-a impus drept 
cel dintâi gânditor român care încearcă să con- 
struiască un sistem filosofic propriu. Influențat 
de empirismul englez, pozitivismul francez şi de 
materialismul german, el atacă chestiunile fun- 
damentale ale epistemologiei, punând la baza 
cunoaşterii experienţa. În concepţia sa, materia 
se metamorfozează neîncetat, luând forme nici- 
odată identice unele cu altele. Întreaga existenţă 
se supune „mişcării ondulatorii”, care apare 
astfel ca o lege „fatală”, adică necesară, a uni- 
versului. În scrierile sale C. s-a referit de multe 
ori la problemele esteticii. Pentru el, estetica 
nu constituie un domeniu ştiinţific, deoarece 
nu are în vedere un tot coordonat de legi natu- 
rale, iar obiectul ei este frumosul, care nu poate 
fi perceput decât instinctiv. Conştiinţa frumo- 
sului e mai limpede decât aceea a adevărului şi 
aceea a binelui. C. stabileşte o legătură strânsă 

între sentimentul frumosului şi activitatea inte- 
lectuală, care este stimulată de autenticitatea 
frumosului; violenţa şocului intelectual ar fi 
astfel un criteriu valoric fundamental. Pe de altă 
parte, sentimentul frumosului este provocat, în 
mod hotărâtor, numai de iluzia apropierii dintre 
artă şi realitate. Abordând estetica din punct de 
vedere social, C. află o bază comună, oferită de 
societate, pentru crearea şi receptarea frumosu- 
lui. Ea îi permite să afirme că unele personalităţi 
creează în propria lor epocă o „impresionabili- 
tate comună”, superioară celei a contemporani- 
lor şi prevestind epoca următoare. Astfel, opera 
lor anticipează gustul, după cum geniul ştiinţific 
anticipează adevărul. Dar gustul nu este absolut, 
ci relativ, deoarece derivă din instinctul de con- 
servare. Pozitivismul şi materialismul din siste- 
mul filosofic al lui C. îşi spun cuvântul, atribu- 
ind gustul unei sensibilități nervoase influențate 
de mediu şi de ereditate şi controlată de aces- 
tea. Adevărul artistic este şi el relativ, dar pe câtă 
vreme în opera de artă frumosul trebuie să pre- 
domine, adevărul nu trebuie dezvăluit niciodată 
în întregime, deoarece coeficientul de necunos- 
cut stârneşte curiozitate şi, implicit, sporeşte 
activitatea intelectuală. Aspecte ale civilizaţiei 
umane, arta şi ştiinţa se află în strânsă legătură: 
adevărul ştiinţific stă la temelia investigaţiilor 
artei. Moment important în estetica românească 
din a doua jumătate a secolului al XIX-lea, mai 
ales după publicarea postumă a notelor sale în 
„Contemporanul” din 1885, opiniile despre artă 
ale lui C. au contribuit la fundamentarea, la noi, 
a unei teorii a realismului. 

SCRIERI: Opere complete, îngr. Octav Minar, Bucureşti, 
1914; Opere filosofice, îngr. şi introd. Nicolae Gogoneaţă, 
Bucureşti, 1967; Scrieri filosofice alese, îngr. şi pref. Nico- 
lae Gogoneaţă, Bucureşti, 1975. 

Repere bibliografice: Iacob Negruzzi, Vasile Conta, CL, 
1982, 2; V. G. Morţun, Vasile Conta, „Contemporanul”, 
1885, 10-12; Ana Conta-Kernbach, Biografia lui Vasile 
Conta, laşi, 1916; Dan Badareu, Un Systeme mattrialiste 
metaphysique au XIX* siecle. La Philosophie de Basile 
Conta, Paris, 1924; Călinescu, Isf. lit. (1941), 384, Ist. lit. 
(1982), 442; Cioculescu-Streinu-Vianu, Isf. lit., 214-215; 
Nicolae Gogoneaţă, Filosofia lui V Conta, Bucureşti, 1962; 
Ist. lit, II, 71-73; Dicţ. lit. 1900, 207-208; Vasile Conta. 
Scrisori şi documente, îngr. şi pref. Florin Cântec, Iaşi, 
2003; Florin Cântec, Vasile Conta, laşi, 2005. D.M. 

CONTEMPORANUL 


Revistă ştiinţifică şi literară 


CONTEMPORANUL, revistă apărută la laşi de la 
1 iulie 1881 până în 1891, iniţial bilunar, apoi lunar 
din iunie 1886. Prefigurată de câteva periodice efe- 
mere, C. este cea dintâi publicaţie legată de ideolo- 
gia socialistă din România cu o apariţie mai înde- 
lungată şi cu ecou în epocă. Importanţa ei a fost 
supradimensionată după 1950. loan Nădejde, Sofia 
Nădejde, Gheorghe Nădejde, Theodor D. Speran- 
ţia, C. Mille, redactori ai C., erau fruntaşi ai cercului 
socialist din Iaşi, în jurul acestuia fiind întreţinută 
o „atmosferă intelectuală şi sentimentală” specială, 
de care nu numai G. Ibrăileanu îşi va aminti. 
Revista, ce nu s-a declarat iniţial un organ socialist, 
cu profil politic şi intenţii agitatorice, formula ca 
prim scop informarea de tip enciclopedic în pas cu 
timpul, prezentarea unor teorii noi, a unor desco- 
periri şi, complementar, lupta „în contra producţi- 
unilor ştiinţifice greşite”. Campaniile revistei, susţi- 
nute energic, cu agresivitate, chiar cu intempe- 
ranţă, au influenţat într-o măsură o parte a spiritu- 
lui public. Prin cicluri de articole, îndeobşte prelu- 
crări, cu adaosuri şi exemplificări la îndemâna 
cititorului român, prin rubrici speciale, sunt aduse 
în pagină, într-un stil accesibil, varii cunoştinţe. Se 
vorbeşte mai cu seamă despre darwinism, materia- 
lism, ateism. Derivată din aceste opţiuni, neocolite 
de eclectism şi empirism, orientarea spre chestiu- 
nile sociale este marcată de vehemenţă critică şi zel 
doctrinar. Atacul împotriva sistemului oficial de 
instrucţie şi educaţie, împotriva instituţiilor „bur- 
gheze” (şcoala, armata, familia ş.a.), pledoaria 
pentru drepturi democratice (articolele Sofiei 
Nădejde despre emanciparea femeii stârnesc reac- 
ţii puternice, contradictorii) şi pentru un învăţă- 
mânt integral laic sunt chestiuni tratate în mod 
obişnuit, atitudinea fiind, de regulă, exprimată 
brutal, intolerant. Mai eficientă s-a dovedit campa- 
nia împotriva „monstruozităţilor”, împotriva plagi- 
atelor descoperite îndeosebi în manuale şcolare şi 
universitare. După 1885 se petrece o schimbare, şi 
în C. se vede foarte clar preocuparea pentru 

propagarea materialismului marxist, pe care redac- 
torii l-ar fi vrut încorporat în primul rând în inter- 
pretarea vieţii sociale şi politice. Nu întâmplător, în 
paginile revistei a apărut, în traducerea lui loan 
Nădejde, Originea familiei, a proprietăţii private şi 
a statului de Friedrich Engels. În secţiunea literară 
a C., ai cărei responsabili erau C. Mille şi din 1885V. 
G. Morţun, se face simţit programul de corelare cu 
ideologia promovată. Adesea literatura ajunge un 
instrument, o ilustrare nedisimulată a opțiunii ide- 
ologice. Scriind din mers, adoptând opinia con- 
form căreia tendinţa socială trebuie să fie preemi- 
nentă, redactorii și colaboratorii pleacă, cvasipu- 
blicistic, de la actualitate. Se miza pe posibilitățile 
naturalismului, orientare înţeleasă inexact, consi- 
derată o garanţie de sinceritate, de autenticitate. 
Aşa-numita „felie de viaţă”, „documentele ome- 
neşti”, prin care pot intra în atenţie zone umane 
ignorate, dispreţuite până atunci de literați, repre- 
zintă o ţintă şi un tipar preluat de scriitorii de la C. 
Începând din 1885, articolele şi intervenţiile pole- 
mice ale lui C. Dobrogeanu-Gherea limpezesc, 
într-un fel, lucrurile şi definesc, mereu în confrun- 
tare cu estetica şi critica lui Titu Maiorescu, un tip 
de ideologie literară de natură deterministă, socio- 
logistă, unde accentul se pune pe angajarea în 
lupta socială atât a artistului, cât şi a artei. Tot 
Dobrogeanu-Gherea, de data aceasta îndreptăţit, 
crede că în critica literară („critică ştiinţifică”) tre- 
buie introdus un model analitic, model de altfel 
validat de evoluţia ulterioară a domeniului. Revista 
îşi află astfel criticul care îi lipsea. Aici Dobro- 
geanu-Gherea publică unele din studiile lui impor- 
tante: Către d-nul Maiorescu (cunoscut sub titlul 
Personalitatea şi morala în artă), Pesimistul de la 
Soleni, Decepţionismul în literatura română, Emi- 
nescu ş.a., iar lui Vasile Conta i se tipăresc postum, 
în 1885, câteva pagini teoretice privind estetica, 
frumosul, gustul etc. Literatura din C. se menţine 
într-un minorat artistic structural, întrucât e 
minată de tezism. Cu unele variaţii de tonalitate, 
rar şi de valoare, versurile lui C. Mille, N. Beldi- 
ceanu, lon Păun-Pincio, Gheorghe din Moldova, O. 
Carp, Artur Stavri, Vasile Conta, N. Iorga, D. Anghel 
(debut în 1890), A.C. Cuza ş.a. se mişcă între confe- 
siunea sentimentală şi vibrația protestatară; dezi- 
luzie şi elan, dezgust şi indignare se articulează 
patetic, schema antinomiilor tranşante, violente 
fiind de altfel extrem de uzitată. Şi înrâurirea lui 
Eminescu, poet pentru care la C. există un cult, se 

răsfrânge epigonic. La rândul lor, prozatorii „decu- 
pează” din realitate fapte diverse, întâmplări ieşite 
din comun. Nuvelele şi schiţele publicate sunt 
populate de oameni roşi de mizerie, suferinţe şi 
vicii, văzuţi cu milă, duioşie, exasperare, revoltă, ca 
victime ale unei societăţi imorale. Teza, atitudinea 
moralizatoare, justițiară ocupă prim-planul aces- 
tor scrieri, în cele din urmă nişte naive literaturi- 
zări. Primele schiţe ale lui C. Mille (în C. apar, sub 
titlul Spovedania unui om nou, şi capitole din 
romanul Dinu Milian), prea multe din nuvelele 
Sofiei Nădejde trimit mai curând la o vocaţie de 
gazetar insurgent, în război cu societatea, decât la 
una de scriitor. Doar Victor Crăsescu, prozator mai 
înzestrat, intrat târziu în cercul revistei, reuşeşte 
uneori ca, în locul solicitării abrupte, nejustificate 
de solidarizare a cititorului cu teza autorului, să 
creeze o atmosferă sugestivă, să analizeze minuţios 
şi detaşat conflictele integrate în naraţiune. De 
remarcat că, totuşi, traducerile prezente în C. 
selectează mari scriitori (Dickens, Turgheniev, A.N. 
Ostrovski, Dostoievski, Flaubert, Zola ş.a.). Notabil 
este, de asemenea, interesul arătat creaţiei popu- 
lare. Sunt inserate informaţii etnografice, se traduc 
lucrări teoretice, apar câteva studii care susţin 
culegerea fidelă a materialelor folclorice (|. 
Nădejde, M. Schwarzfeld), se publică folclor din 
mai toate provinciile româneşti, sunt tipărite 
câteva poezii populare comunicate de Ion Creangă, 
deşi tot aici prolificul Th. D. Speranţia pune în cir- 
culaţie o serie de anecdote îndoielnice, pe care le 
dă drept populare. În preocuparea faţă de limba 
literară, redactorii C. (|. Nădejde în special) propun 
modelul limbajului popular şi invocă avantajele 
cercetării ştiinţifice a limbii. G.D. 


8 PAGINI — LE! 1000 


sa PTAMANAL POLITIC, SOCIAL, CULTURAL 


CONTEMPORANUL, săptămânal politic, social şi 
cultural care apare la Bucureşti de la 20 septembrie 
1946. Până în 1957 apare „sub conducerea unui 
comitet”, numele  redactorilor-şefi succesivi 
(Marcel Breazu, lon Banu, Horia Liman ş.a.) putând 
fi deduse doar din anumite editoriale semnate 
intermitent de aceştia. Din 19 aprilie 1956 figu- 
rează ca redactor-şef George Ivaşcu; în realitate, el 

a preluat această funcţie în 1955. Adjuncţi, în 1959 
şi 1960, sunt Ion Mihăileanu şi loan Grigorescu. La 
28 februarie 1964, G. Ivaşcu devine director, redac- 
tor-şef fiind loan Grigorescu, iar secretar general 
de redacţie Roger Câmpeanu. La 23 decembrie 
1966 George Ivaşcu redevine redactor-şef; trecând, 
în 1971, la „România literară”, lui îi succedă Con- 
stantin Mitea. Din 1982 redactor-şef este D.R. 
Popescu, iar redactor-şef adjunct Corneliu Leu. 
Începând din 20 aprilie 1990 director devine Nico- 
lae Breban. iar titlul sub care apare revista este 
„Contemporanul — Ideea Europeană”. 
Considerându-se continuatoare a „Contempo- 
ranului” din 1881-1891, revista abordează, în pri- 
mele decenii, de pe poziţii marxist-leniniste, proble- 
mele întregii culturi autohtone. Se publică frecvent 
articole de atitudine politică şi socială, semnate de 
înalți demnitari, mai ales din domeniul culturii, 
de personalităţi literare ca G. Călinescu, Hortensia 
Papadat-Bengescu, Cezar Petrescu, Camil Petrescu, 
Emil Isac, Ion Călugăru, Zaharia Stancu. Se organi- 
zează anchete pe teme de actualitate, la care răs- 
pund oameni de ştiinţă, pictori, graficieni, actori şi 
regizori, compozitori, muzicologi, scriitori, critici 
literari. Principiul oficial declarat este promovarea 
concepţiei comuniste, a gândirii materialist-dialec- 
tice şi istorice, a spiritului de partid. Pe tărâm lite- 
rar publicaţia militează pentru o literatură direct 
angajată în serviciul noii orânduiri, călăuzită de 
„metoda” realismului socialist, luând poziţie împo- 
triva spiritului burghez, a artei occidentale con- 
siderată „decadentă”, pătrunsă de obscurantism, 
misticism, antiumanistă etc. Aceste idei directoare, 
aplicate tuturor artelor, sunt susținute în publicis- 
tica şi critica literară, dogmatic şi cu un limbaj rudi- 
mentar, de Nicolae Moraru, Traian Şelmaru ş.a., iar 
într-o expresie ceva mai nuanţată de 1. Vitner, Ov. S. 
Crohmălniceanu, lon Călugăru, M.R. Paraschivescu, 
Al. |. Ştefănescu, Paul Georgescu, Nina Cassian, 
Radu Lupan, Savin Bratu. În această ordine de pre- 
ocupări, revista s-a angajat în 1946 într-o ascuţită 
polemică, pe tema stării culturii româneşti, cu Virgil 
Ierunca, după opinia căruia cultura se găsea într-o 
criză continuă. Se rețin însă poezia şi proza sem- 
nate de Mihail Sadoveanu, Tudor Arghezi, Hortensia 
Papadat-Bengescu, Geo Bogza, Ion Călugăru, M.R. 
Paraschivescu, Eusebiu Camilar, Marin Preda, 
Laurenţiu Fulga, Mâliusz JOszef, Mihail Davidoglu. 
Odată cu impunerea, în 1948, pe cale administra- 
tivă, a realismului socialist, C. devine o revistă fadă, 

aridă, găzduind literatură „militantă” absolut indi- 
gestă, scrisă după cel mai primitiv reţetar politi- 
co-ideologic. Apar acum articole cu un stil imperso- 
nal, de raport birocratic, de referat incolor, de rezo- 
luţie, de comunicat. Un reviriment se produce după 
instalarea la conducere a lui George Ivaşcu. Prima 
expresie a schimbării este deschiderea, la 9 decem- 
brie 1955, de către G. Călinescu a rubricii „Cronica 
optimistului”. Replică la „Cronica mizantropu- 
lui”, ţinută în „Adevărul literar şi artistic”, apoi în 
„Vremea” (sub semnătura Aristarc), această rubrică, 
cu un caracter atotcuprinzător (microeseuri literare, 
estetice, morale, confesive, reportericeşti, fanteziste 
etc.), exercita o putere de atracție magnetică, toţi 
intelectualii, mai ales cei tineri, așteptând cu nerăb- 
dare vinerea, ziua de apariţie a C. Din aprilie 1956 
colaborează tot mai susținut, semnând articole şi 
poezii, Tudor Arghezi. Din noiembrie 1966 Geo 
Bogza va publica în fiecare număr, timp de şapte 
ani, texte ce aveau să compună, în 1974, volumul 
Paznic de far. Alttel, periodicul îşi menţine profi- 
lul iniţial şi orientarea determinată de ideologia şi 
politica PCR. În prima pagină continuă să apară 
editoriale pe probleme de actualitate, articole de 
orientare politico-ideologică privind aspecte şi eve- 
nimente din diverse domenii de activitate intelectu- 
ală, semnate de C.I. Parhon, Traian Săvulescu, Mihai 
Ralea, Ilie Murgulescu, Constantin Daicoviciu, Emil 
Condurachi, lorgu lordan, Al. Graur, de Grigore 
Moisil, Miron Nicolescu, Gh. Vrânceanu, Nicolae 
Teodorescu, Mircea Malița, Ştefan S. Nicolau, 
Horia Hulubei, Costin Murgescu, George Oprescu, 
Tudor Vianu, Petru Comarnescu, Eugen Schileru, 
Ion Frunzetti, Henri Wald, lon Şahighian, Alfred 
Mendelsohn, Valentin Silvestru, Sorana Coroamă, 
George Bălan, Ecaterina Oproiu, de artişti ca 
Ion Irimescu, Dimitrie Cuclin, Marius Bunescu, 
Costache Antoniu. Apar interviuri cu oameni 
de ştiinţă români atât din ţară (Octav Onicescu, 
Cristofor Simionescu, Ştefan Pascu ş.a.), cât şi din 
străinătate, precum George Emil Palade, laureat al 
Premiului Nobel. O lungă serie de convorbiri inci- 
tante realizează Adrian Păunescu, adunate, în 1971, 
în volumul Sub semnul întrebării. Literatură, în 
speţă poezii, publică autori din toate generaţiile, de 
la poeţi activi începând dinainte de Primul Război 
Mondial, ca Victor Eftimiu, Demostene Botez, şi 
de la debutanţi din perioada interbelică, ca Mihai 
Beniuc, Eugen Jebeleanu, Maria Banuş, Cicerone 
Theodorescu, Marcel Breslaşu, M.R. Paraschivescu, 

Vlaicu Bârna ş.a., la tineri promovați în timpul răz- 
boiului şi mai ales în anii postbelici, printre care 
Geo Dumitrescu, Mihu Dragomir, Victor Tulbure, 
Nina Cassian, Eugen Frunză, Dan Deşliu, Veronica 
Porumbacu, A.E. Baconsky, lon Brad, lon Horea, 
Al. Andriţoiu, Aurel Rău, Aurel Gurghianu, Tiberiu 
Utan, Vasile Nicolescu, Toma George Maiorescu, 
Radu Cârneci, Nicolae Labiş, Nichita Stănescu, 
Ana Blandiana, Marin Sorescu, Adrian Păunescu, 
Gabriela Melinescu, Grigore Hagiu, loan Alexandru, 
Ion Gheorghe, Ileana Mălăncioiu, Constanţa Buzea. 
Frecvent apar, în traducere, versuri ale unor poeţi 
germani şi maghiari din România, ca Alfred Margul 
Sperber, Kiss Jen6, Szemlâr Ferenc ş.a. Cu toată 
componenţa eteroclită a registrului de nume, un 
indice al frecvenţei acestora ar învedera ponderea 
crescândă a numelor aparţinând poeţilor de talent 
şi, cu timpul, de orientare modernistă. Mulţi scrii- 
tori prezenţi în paginile C. semnează şi publicistică, 
iar unii mai ales (sau numai) publicistică: Dragoş 
Vrânceanu, Zaharia Stancu, Aurel Baranga, Lucia 
Demetrius, Ştefan Roll, George Macovescu, Petru 
Dumitriu, Mihnea Gheorghiu, Ioanichie Olteanu, 
Alecu Ivan Ghilia, lon Brad, Teodor Mazilu, Corneliu 
Leu, Adriana Iliescu. Unii colaboratori statornici 
deţin rubrici permanente, cum sunt „Muşatisme” 
(Tudor Muşatescu), „Meridiane” (A.E. Baconsky), 
„Leza şi antiteza” (Paul Everac), „Cronica sentimen- 
tală” (Paul Anghel), „Antijurnal” (Ana Blandiana), 
„Pro domo” (Al. Ivasiuc). Eugen Barbu şi Teodor 
Mazilu asigură, succesiv, rubrica de sport. Masivă 
rămâne prezenţa criticii, a istoriei literare şi a ese- 
isticii, numelor cunoscute adăugându-li-se nume- 
roase altele, între care Al. Piru, Adrian Marino, Al. 
Dimitriu-Păuşeşti, Aurel Martin, Emil Manu, George 
Muntean, I.D. Bălan, Pompiliu Marcea, Lucian 
Raicu, Eugen Simion, Dan Mănucă, Gh. Achiţei, 
Al. Oprea, Mircea Anghelescu. Cronica literară e 
scrisă, în continuare, de critici diferiți (Eugen Luca, 
George Munteanu, D. Micu, George Gană), până în 
1966, când e preluată şi ţinută, timp de şase ani, de 
Nicolae Manolescu. Îi succedă Laurenţiu Ulici şi 
Dragoş Vrânceanu. Din 1975 în locul „Cronicii lite- 
rare” apare „Jurnal de lectură”, generic sub care D. 
Micu recenzează (până în 1978) cărţi româneşti, iar 
Dan Grigorescu are în atenţie cărţi străine traduse. 
De la sfârşitul deceniului al optulea, C. devine o 
gazetă pur politică, ce ignoră specificitatea literatu- 
rii, ca şi a celorlalte ramuri ale artei. 

Periodicul apare într-o nouă serie la 6 ianuarie 
1990. Având, pentru o scurtă perioadă, în comitetul 
de redacţie pe scriitorii Corneliu Leu şi Radu Câr- 
neci, C. îi numără printre colaboratori pe Mircea 
Malița, Ştefan Milcu, Ştefan Aug. Doinaş, Marin 
Sorescu, D. Vatamaniuc, Al. Săndulescu, Călin Căli- 
man, Marin Mincu, Roxana Sorescu, Constanţa 
Buzea, Gheorghe Tomozei, Nicolae Prelipceanu, 
Daniela Crăsnaru, Nicolae Georgescu ş.a. Radical 
diferită este însă noua serie editată, din acelaşi 
an, sub directoratul lui Nicolae Breban, în care s-a 
adăugat în titlu sintagma „Ideea europeană”, având 
subtitlul „Revistă naţională de cultură, politică şi 
ştiinţă”. Între alţii, colaboratori la primul număr 
sunt Eugen Simion, Cezar Baltag, Adrian Popescu, 
Liviu Antonesei. În numerele următoare sem- 
nează versuri Ştefan Aug. Doinaş, Ana Blandiana, 
Ion Pop, Dan Laurenţiu, Traian T. Coşovei, critică 
- Radu G. Ţeposu, Al. Cistelecan, loan Buduca ş.a. 
În cursul anilor, printre redactori figurează Călin 
Căliman, Cătălin Ţiîrlea (redactor-şef între 1998 
şi 2002), Horia Gârbea, Aura Christi (redactor-şef 
din 2002), Cristian Negoi, Andrei Potlog, Mihaela 
David, Mihaela Eftimiu, Adrian Preda, Alina-Ale- 
xandra Preda, Alex. Ştefănescu, Claudiu Moloci, 
Carmen Dumitrescu, Marius Tudose, Violeta Nem- 
ţeanu. Şi în această nouă configuraţie a sa, realizată 
în viziunea grafică a lui Mircia Dumitrescu, revista 
are o rubricatură flexibilă, etalând un larg evantai 
de producţii literare şi culturale. Sumarele sunt 
structurate în jurul unor rubrici precum „Profil”, 
„Modele” (titular N. Breban), „Simpatii critice”, 
„Restanţele criticii”, „Lecturi”, „Cărţi” (Alex. Şte- 
fănescu), „Eseu”, „Eseu filosofic”, „Polemice”, „Pe 
cont propriu” (Liviu loan Stoiciu), „Clubul Ideea 
Europeană”, „(Con)texte”  (Maria-Ana Tupan), 
„Cartea străină” (Rodica Grigore), „larna prozei”, 
„Inedit”, „Avanpremieră”, „Retro-actualităţi”, „Vieţi 
de cărţari” (Magda Ursache), „Antologiile Conte”, 
unde colaborează poeţi, prozatori, critici şi eseişti 
de toate vârstele, unii din Basarabia sau din Occi- 
dent. Critica literară este prezentă prin cronicile 
unor comentatori ca Irina Petraş, Petru Poantă, 
Henri Zalis, Iulian Boldea, Ştefan Borbely, Răzvan 
Voncu, ca şi prin recenziile, medalioanele, ese- 
urile semnate, între alții, de Marian Victor Buciu, 
Geo Şerban, Constantin Cubleşan, Daniel-Cris- 
tea Enache, Theodor Codreanu, Victor Ivanovici, 
Boris Marian, Bogdan Creţu. Cu articole eseistice 
sau critice vin, de asemenea, Nicolae Balotă (Arta 

lecturii, Orfica, Homerice, Resurecţia lui Joyce), 
Mihai Cimpoi (Secolul Bacovia. Poetica marginii), 
AL. Vona, S. Damian, Gabriel Dimisianu, lon lanoşi, 
Matei Călinescu, Marin Mincu, Gheorghe Grigurcu, 
Eugen Uricaru, Dumitru "Țepeneag, Livius Ciocâr- 
lie, Alexandru George, Mircea Ghiţulescu, Marian 
Barbu, Florentin Popescu, Al. Condeescu, Simona 
Cioculescu, lon Bogdan Lefter, loan Buduca, 
Mircea A. Diaconu, Nicolae Bârna, Valentin E 
Mihăescu, Octavian Soviany, Horia Gârbea, Ioana 
Bot, Adrian Dinu Rachieru, Cătălin Ghiţă. Uneori, 
comentariile sunt reunite în grupaje consistente, 
precum cele de la rubrica „Profil”, focalizată asupra 
unor figuri reprezentative ale literaturii române: 
Nichita Stănescu (numărul 12/2004), Ştefan Aug. 
Doinaş (10/2004), Augustin Buzura (6/2004). Res- 
tituirea unor inedite (Mircea Nedelciu, Literatura 
sau viața?), editarea unor numere speciale, cum 
este cel dedicat lui Ion Ianoşi (4/2008), scoaterea 
la lumină a unor documente din arhivele Securită- 
ţii, întreprinsă de Marin Radu Mocanu, constituie 
alte iniţiative notabile ale publicaţiei, care caută 
să fie cât mai completă. Revista informează despre 
mişcarea intelectuală, îndeosebi literară, din ţară 
şi de peste hotare, iniţiază dezbateri, reflectând 
în ample dări de seamă desfăşurarea acestora 
şi reproducând intervenţiile participanţilor (pe 
marginea volumului Iluziile literaturii române 
de Eugen Negrici, de pildă), întreprinde anchete, 
adesea pe teme sensibile (Literatura română - o 
literatură majoră?, Problema evreiască, La ce bun 
cultura română vie în tranziţie), publică dialoguri 
şi schimburi de scrisori deschise (de exemplu, Cos- 
tache Olăreanu - Dumitru Țepeneag, Ov. S. Croh- 
mălniceanu — S. Damian, Radu Cosaşu - S. Damian, 
S. Damian - Paul Goma, S. Damian - Petru Cim- 
poeşu, D. Țepeneag — Ion Simuţ), jurnale, precum 
cel „suedez” al Gabrielei Melinescu, interviuri (cu 
Norman Manea, Ana Blandiana, Basarab Nico- 
lescu, lon Vianu, George Astaloş, Gellu Naum, Ghe- 
orghe Crăciun, Petru Popescu, Călin Vlasie, Cris- 
tian Bădiliță). Dora Pavel publică ancheta Cum, 
când şi cu ce scriu scriitorii români? Sunt inserate 
traduceri din scriitori clasici (de exemplu Elegiile 
romane ale lui J.W. Goethe în versiunea lui Nico- 
lae Breban), din cei moderni (R.M. Rilke, Rabin- 
dranath Tagore) şi în special din cei contemporani 
(Vladimir Nabokov, Aleksandr Soljeniţîn, Valeri 
Voronţov, Claudio Pozzani, Yasunari Kawabata, 
Yukio Mishima, Seamus Heaney, Octavio Paz ş.a.) şi 

transpuneri în alte limbi din poeţi români (Lucian 
Blaga), precum şi grupaje din lirica de război (Radu 
Stanca, Nicolae Labiş, Constantin Abăluţă, între 
alții). Caracteristică pentru publicaţie este varieta- 
tea cronicilor culturale: dramatică, muzicală, plas- 
tică, de film şi televiziune, coregrafică. D.Mc., L.M. 


CONTIMPORANUL, revistă apărută la Bucureşti, 
săptămânal între 3 iunie 1922 şi 7 iulie 1923, apoi 
lunar între aprilie 1924 şi ianuarie 1932, cu două 
întreruperi: din iulie 1927 până în februarie 1928 și 
din aprilie până în decembrie 1928. Redactor: lon 
Vinea. Din comitetul redacțional mai fac parte Scar- 
lat Calimachi, Marcel Iancu și Miliţa Pătrașcu. În 
martie 1925 fuzionează cu „Punct”. C. reprezintă 
prima şi cea mai semnificativă publicaţie a avangar- 
dei româneşti, cu un program estetic bine conturat. 
În primii ani revista, eclectică, manifestă predilecție 
pentru articolele de orientare democratică şi adesea 
polemică despre actualitatea politică internă şi 
externă, pentru cronici economice şi anchete soci- 
ale. Printre primii colaboratori se numără Tudor 
Arghezi, E Aderca, Camil Petrescu, B. Fundoianu, 
Ion Călugăru. Intenţiile inovatoare, moderniste ale 
mentorilor publicaţiei, Ion Vinea şi Marcel Iancu, 
ultimul aflat printre iniţiatorii mişcării dadaiste de 
la Ziirich, sunt evidente încă din 1923. Într-un arti- 
col intitulat Pentru contimporani C. îşi mărturiseşte 
dorinţa de a atrage atenţia susținătorilor celebri ai 
artei şi literaturii contemporane din Occident 
asupra Bucureştilor şi de a se sincroniza cu spiritul 
epocii, definit ca „viteză, mişcare, forță”. Cristaliza- 
rea programului propriu-zis al grupării, menită să 
deschidă calea „unui curent salubru şi înviorător”, 
începe cu popularizarea unor articole-manifest şi 
cu tipărirea unor eseuri despre „arta nouă”. Înainte 
de a deveni o revistă de avangardă propriu-zisă şi în 
pofida diversităţii de preocupări şi stiluri, C. îşi 
vădeşte orientarea modernistă prin atenţia acordată 
manifestărilor culturale şi artistice moderne de 
peste hotare. Alături de publicistica socio-politică, 
sunt de menţionat, în 1923, articolul explicativ al lui 
Hans Richter, Constructivismul, care trasează prin- 
cipalele coordonate ale curentului, formulate mai 
târziu şi de mentorii C., eseul Cubism şi empirism, 
aparţinând lui Leonce Rosenberg, manifestul Sensi- 
bilitatea futuristă al lui Filippo Tommaso Marinetti, 
care îşi anunţă şi intenţia de a vizita redacţia şi de a 
ține o conferinţă la sfârșitul anului, în octombrie. 
Atitudinea pluralistă a C. se menţine, de altfel, de-a 

COVIIPIPORANUL 


Marcel lancu — Compoziţie in ipsos. 


ORDIN DE ZI 


Lui lon Vinea. 


Îți poartă pasul aspru și ochiul nou prin ţară. 
Umbra ta să cheme, să tremure, să sune 
oriunde treci — o inimă, o frunte, o vioară 
și spada ca iubita să geamă când răpune, 


Unde oprești, sub lămpi înalte ori sub nori 
cere sfat Fecioarei Maria rămasă târziu în sate. 
Uită cum leagănă moartea spânzurători 

că, sus așteaptă sfinte oști în moarte măcinate, 


Mult sânge strălucit să arate fapta poruncită 

şi neagră lumină inflorească în porți — unde treci. 
Când ţi-o fi somn în pleoape și-în inima oprită 

te invelește steagul cu cruci și stele reci. 


1927. Sergiu DAN. 


lungul întregii sale apariţii, iar interesul general 
îmbrăţişează o arie largă de manifestări ale artei 
moderne, prin noile curente, constructivismul, 
futurismul, dadaismul, suprarealismul. Cele dintâi 
note şi însemnări ale conducătorilor revistei, lon 
Vinea şi Marcel Iancu, au în vedere nu numai litera- 
tura, ci arta în ansamblu, în speţă curentul abstrac- 
ţionist, strâns înrudit cu constructivismul. În Note 
de pictură (1922) se pledează pentru „o cât mai 
liberă interpretare a alcătuirii lumii”, iar într-o notă 
de la „Poşta redacţiei” pentru superioritatea artei 
abstracte, în care „artistul îşi arogă dreptul naturii de 
a crea forme noi, fără asentimentul nimănui” (1923). 
Textele cu caracter de program estetic se înmulţesc 
din 1924, când gazeta îşi afirmă pregnant caracterul 
literar-artistic şi orientarea avangardistă. Câteva 
dintre premisele noii arte promovate de C. sunt 
enunțate explicit de Marcel Iancu într-un arti- 
col-program, intitulat Însemnări despre artă (1924): 
repudierea esteticii romantice şi clasice şi a vechiu- 
lui concept de creaţie bazat pe cultul frumosului, 
antiraţionalismul, antididacticismul în artă, elogiul 
ingenuităţii artei primitive, întemeiate pe instinct şi 
spontaneitate. Din toate aceste însemnări, mai mult 
sau mai puţin elaborate, prinde contur Manifest 
activist către tinerime al constructiviştilor, inserat în 


Contimporanul 


numărul 2/1924 şi influenţat de cel similar al revistei 
olandeze „De Stijl”, din 1920, care se remarcă prin 
fervoarea negativistă: „Jos arta, căci s-a prostituat! 
Poezia nu e decât un teasc de stors glanda lacrimală 
a fetelor de orice vârstă; Teatrul, o reţetă pentru 
melancolia negustorilor de conserve; Literatura, un 
clistir răsuflat; Dramaturgia, un borcan de fetuşi far- 
daţi” etc. În locul vechii arte, constructiviştii propun, 
urmând principiile artei abstracte, „minunea cuvân- 
tului nou şi plin de sine, expresia plastică, strictă şi 
rapidă a aparatelor Morse”, aşadar sincronizarea 
artei într-o expresie concentrată, intelectualizată, 
dinamică, în ritmul vieţii citadine, marcat de tehni- 
cism şi maşinism. Reportajul, notația fugară, imedi- 
ată, sunt mai adecvate timpului decât romanul, în 
accepțiunea constructiviştilor, iar obiectivitatea, 
renunţarea la individualism şi la subiectivitate ar fi o 
condiţie a accederii la „arta integrală, pecete a mari- 
lor epoci”. Coordonatele programului formulat de 
C., unele trăsături comune cu alte mişcări de avan- 
gardă, antinaturalismul, antiromantismul, ideea 
corelării în formă şi conţinut a artei cu tehnica, aspi- 
raţia către arta sintetică se regăsesc şi în numeroase 
alte articole-program publicate ulterior aici. Într-un 
eseu consacrat arhitecturii Marcel Iancu formulează 
astfel o definiţie a curentului pe care îl promovează: 
„Constructivismul este arta «abstractă» care, cres- 
cută dintr-un simţ optimist al vieţii, purifică arta de 
orice urme de romantism, fiind expresia cea mai 
violentă a dorului de construcţie a vremii noastre” 
(Constructivism şi arhitectură, 1925). Formula este- 
tică a orientării este aplicată cu precădere artelor 
plastice, sculpturii şi arhitecturii, fapt explicabil prin 
formaţia artistică a multora dintre animatorii săi, 
pictori şi sculptori, precum Marcel Iancu, Miliţa 
Petraşcu, M.H. Maxy, Victor Brauner ş.a. Sub auspi- 
ciile publicaţiei sunt organizate expoziţii individu- 
ale şi de grup, popularizate intens, cum ar fi, de 
pildă, marea expoziţie internaţională din decembrie 
1924, la care participă artişti din întreaga Europă. 
Din 1925 C. îşi lărgeşte spectrul, publicând numere 
speciale consacrate artelor plastice, arhitecturii, 
sculpturii, artizanatului şi unor personalități mar- 
cante, precum Constantin Brâncuşi, însoţite de arti- 
cole programatice. Legătura indisolubilă dintre con- 
structivism şi arta abstractă nu exclude însă ponde- 
rea mare acordată literaturii, îndeobşte poemului, 
definit de lon Vinea ca „rezultantă a tuturor artelor”: 
„muzica, plastica, literatura, sunetul, materia, 
verbul se rezolvă în poezie”, scrie poetul mentor al 

mişcării (Principii pentru timpul nou, 1925). Princi- 
palele repere ale curentului constructivist în lirică, şi 
anume intelectualismul, citadinismul, geometris- 
mul, concentrarea expresiei, elemente comune, de 
altfel, şi altor orientări de avangardă, sunt ilustrate 
de versurile semnate de Ion Vinea, Ilarie Voronca, 
Tristan Tzara, B. Fundoianu, Ştefan Roll, Mihail 
Cosma, Filip Corsa, Tana Quil. Numeroasele simili- 
tudini de concepţie dintre grupările avangardiste 
româneşti, precum şi atitudinea ponderată, neex- 
clusivistă a revistei favorizează apropierea multor 
poeţi modernişti, neafiliaţi vreunei grupări literare. 
Cei mai însemnați colaboratori ai C. sunt Ion Barbu, 
care publică aproape număr de număr poemele ce 
vor alcătui volumul Joc secund, şi Tudor Arghezi, 
considerat de Marcel Iancu, cu prilejul unei anchete 
realizate la apariţia volumului Cuvinte potrivite, „cel 
mai nemărturisit modernist”. Sporadic, mai parti- 
cipă cu versuri Camil Petrescu, Al. A. Philippide, lon 
Pillat, Perpessicius, lon Minulescu, Camil Baltazar, 
ilustrând deschiderea largă a revistei către variate 
formule literare, în contrast cu negativismul progra- 
mului său iniţial. Însuşi Ion Vinea promovează în 
lirică un modernism moderat, cu elemente con- 
structiviste, dadaiste, expresioniste, simboliste, 
futuriste. În proză tendinţele novatoare sunt mai 
marcate, iar formulele tradiţionale aproape absente. 
on Vinea se distinge prin scrierea fantastică Paradi- 
sul suspinelor şi prin alte schiţe cu caracter parodic, 
unele inspirate de precursorul avangardismului, 
Urmuz, aflat în atenţia publicaţiei prin prezentările 
semnate de G. Ciprian. Scrieri în proză mai sem- 
nează lon Călugăru, Claudia Millian, Romulus 
Dianu, Jacques G. Costin şi, sporadic, Mircea Eliade. 
Aceeaşi orientare novatoare, uneori cu elemente 
umoristico-parodice, prezentă în proză e sesizabilă 
şi în dramaturgia ilustrată de Scarlat Calimachi, 
Sergiu Dan şi Romulus Dianu. Modernismul mode- 
rat pe care îl afirmă în fapt gruparea de la C. apare 
limpede, de asemenea, în comentariile critice publi- 
cate îndeosebi în primii ani de activitate a revistei. 
În cadrul unei rubrici cu caracter nepermanent, din 
1923, Ion Vinea şi E Aderca apreciază operele unor 
scriitori ca Adrian Maniu şi lon Pillat, articole elogi- 
oase fiind consacrate şi lui Mihail Sadoveanu, 
George Coşbuc, Al. Vlahuţă, Anton Pann (sub sem- 
nătura lui Tudor Arghezi), Liviu Rebreanu, Al. A. Phi- 
lippide, nu fără unele rezerve faţă de sămănătorism 
şi gândirism. Eseistica de factură diversă şi publicis- 
tica literară şi artistică, foarte bogată chiar şi după 

1929, când revista îşi pierde coloratura pronunţat 
avangardistă şi redevine eclectică, este susţinută, ca 
şi poezia, şi de scriitori din afara grupării, precum 
Mihail Sebastian, Tudor Arghezi şi, mai rar, Panait 
Istrati, Constantin Noica. Specificul avangardist al 
gazetei angajate în impunerea unui nou curent 
artistic este mai transparent în domeniul traduceri- 
lor şi al relaţiilor stabilite cu avangarda străină. În 
scurt timp de la apariţie, C. îşi asigură colaborarea a 
numeroşi reprezentanţi ai noii arte din Olanda, 
Franţa, Italia, Germania, Danemarca: futuriştii 
Filippo Tommaso Marinetti şi Enrico Prampolini, 
expresioniştii Herwarth Walden şi Ludwig Kassak, 
cubiştii constructivişti Theo van Doesburg, Georg 
Linze, foştii dadaişti Hans Arp, Tristan Tzara, supra- 
realiştii Andre Breton, Paul Eluard, Benjamin Peret. 
Apar şi desene în manieră avangardistă realizate de 
Marcel Iancu, cronici dramatice datorate lui E 
Aderca, cronici cinematografice, articole de popula- 
rizare a recitalurilor şi spectacolelor de artă nouă 
organizate de grupare. Alţi colaboratori: Victor Efti- 
miu, Lucian Boz, Radu Boureanu, Sandu Tudor, N.D. 
Cocea, Dan Botta. MW, 


CONTINENT, revistă apărută la Sibiu, bilunar, din 
1990 până în 1992. Colectivul redacţional: Dan 
Popescu (redactor-şef), Ştefan Tancou, lon Dur, 
Vasile Avram. În programul editorial C. îşi pro- 
pune „să ofere o cât mai largă şi diversă informa- 
ţie pe planurile şi în domeniile atâta vreme închise 
curiozităţii”, să reafirme „valenţele continentale şi 
mai mult decât doar continentale ale Sibiului în 
actualitatea universală” (Mircea Ivănescu, Conti- 
nent). Rubricile „Reporter pe mapamond”, „Gând 
românesc — Idee europeană”, „Jurnal — Continent” 
publică îndeosebi studii despre istoria Transilva- 
niei, articole de sociologie, politologie, economie, 
traduceri din publicaţii străine şi reportaje. Cola- 
borează cu versuri lon Mircea şi Vasile Avram. 
Numărul 2/1990 conţine o povestire inedită de V. 
Voiculescu, studiul lui Constantin Noica, Ardea- 
lul în spiritualitatea românească, iar în numă- 
rul 7/1990 e inclus un fragment din eseul inedit 
Îndreptar pătimaş al lui Emil Cioran. Numerele 
2-4 11991 cuprind grupajul Centenar Aron Cotruş 
şi o convorbire realizată de Vasile Avram cu sora 
poetului, Silvia Boiu-Cotruş. Treptat, C. devine 
extrem de eclectică, reţinând atenţia doar pagina 
culturală, unde Ion Dur semnează o serie de studii 
despre Constantin Noica şi şcoala de la Păltiniş, 


Contrafort 


despre Emil Cioran ş.a. În C. mai apar comenta- 
rii din actualitatea mondenă, pagini de literatură 
comercială, articole despre muzică şi cinemato- 
gratie, reclame şi ilustraţii. Alţi colaboratori: Rodica 
Braga, Titu Popescu, Mircea Tomuş. M.W, 


CONTINENT, revistă apărută la Suceava din mai 
1999 până în 2000, sub patronajul Centrului de 
Studii şi Analize Suceava. Redactor-şef: Constan- 
tin Pricop; colegiu redacţional: Adrian Marino, 
Alexandru Paleologu ş.a. Publicaţie cu rubrici bine 
definite, C. îşi propune să instituie un „dialog cul- 
tural Est-Vest”, încercând totodată „depăşirea limi- 
telor unei gândiri tradiţionaliste” și promite de la 
primul număr un standard cultural ridicat, realizat 
prin contribuţia colaboratorilor săi. Dintre aceştia, 
Adrian Marino analizează volumul Istorie şi mit în 
conştiinţa românească al lui Lucian Boia, eseistica 
este susținută de Liviu Antonesei, cu pertinente 
şi atrăgătoare judecăţi asupra spaţiului cultural şi 
social polonez; Alex. Ştefănescu aduce în pagină 
reflecţii despre societatea românească actuală, în 
timp ce Radu Andriescu evidențiază câteva repere 
teoretice ale generaţiei '80. Rubrica „Interviu” găz- 
duieşte părerile lui Emil Cioran despre nihilism. Se 
publică pagini de proză şi poezie semnate de Ste- 
lian Tănase, Irina Mavrodin, Gheorghe Grigurcu, 
Dan Laurenţiu şi traduceri din portugheză de Virgil 
Mihaiu, în timp ce în rubrica „Lexte în oglindă” se 
echivalează în franceză poezii ale Irinei Mavrodin. 
Nu sunt ignorate ultimele apariţii editoriale, de a 
căror recenzare se ocupă Elena Brânduşa Steiciuc. 
Secţiunea consacrată analizei creaţiilor muzicale, 
plastice şi teatrale întregeşte tabloul vieţii cultu- 
rale contemporane. În sprijinul construirii progra- 
matice ale unei punți între Est şi Vest Constantin 
Pricop alcătuieşte un „dosar” al mişcării Le Grand 
Jeu, cvasinecunoscută în România, ale cărei coor- 
donate de început se află în paginile revistei cu ace- 
laşi nume (fondată în 1928 de Ren€ Daumal, Ren 
Gilbert-Lecomte, Roger Vailland), cu texte semnate 
de Michel Random, Pierre Minet ş.a. N.Bc. 


CONTRAFORT, revistă care apare la Chişinău şi 
Bucureşti, lunar, din toamna anului 1994, editată 
de Fundaţia Culturală Română şi de Phoenix Press. 
Director: Vasile Gârneţ; redactor-şef: Vitalie Cio- 
banu; redactori asociaţi: Grigore Chiper, Nicolae 
Spătaru, Eugenia Bojoga, Vladimir Bulat, Lucreția 
Bârlădeanu, lulian Ciocan, Constantin Cheianu, 

lurie Bodrug. Din redacţie au mai făcut parte 
Eugen Lungu, Arcadie Suceveanu, Dumitru Crudu, 
Mihai Fusu, Augustin Nacu, Mihail Vakulovski ş.a. 
„Revistă a tinerilor scriitori din Republica Mol- 
dova”, aspirând să afirme un alt tip de intelectual 
basarabean, C. are un program literar - promova- 
rea tinerilor creatori, afirmarea spiritului critic în 
cultura română din Basarabia - şi unul ideologic 
- civism, conştiinţă naţională, pluralism, europe- 
nitate; din 2006 în proiectul editorial e inclus şi 
suplimentul „Contrafort studenţesc”, cu apariţie 
variabilă. Editorialele sunt semnate îndeobşte de 
Vasile Gârneţ şi de Vitalie Ciobanu. Cronica lite- 
rară e susţinută de Grigore Chiper, Vitalie Ciobanu, 
Alexandru Tabac, Mircea V. Ciobanu sau de Gheor- 
ghe Crăciun, Corin Braga, Cornel Moraru, Bogdan 
Creţu ş.a., care au în vedere apariţii editoriale de pe 
ambele maluri ale Prutului şi din lume, de rubrica 
„Interviul revistei” sunt responsabili Vasile Gârneţ 
şi Vitalie Ciobanu, cronica artelor vizuale, „Simeze”, 
e asigurată de Vladimir Bulat, cronica dramatică 
de Sorin Crişan, rubrica „Jurnalul unei țestoase” 
poartă semnătura Marianei Codruţ, iar „Cosmo- 
grame” pe cea a lui Leo Butnaru. Rubrici variate — 
„Raft”, „Fragmente critice”, „Interpretări”, „Vitralii”, 
„Cartea tradusă”, „Cartea străină”, „Cartea de isto- 
rie” (Florin Platon), „Carnete”, „Disocieri”, „Script- 
tease” etc. - se referă la apariţiile editoriale recente, 
comentând pe larg noile orientări literare şi cultu- 
rale româneşti şi europene. Sporadic apar rubrici 
de istorie literară: „Destine basarabene”, „Genera- 
ţia '80. Segmentul basarabean”. Poezia, de bună 
calitate, e mai frecvent prezentă în C. decât proza. 
Publică îndeosebi poeţi optzecişti: Liviu loan Stoi- 
ciu, Leo Butnaru, Nicolae Țone, Mircea Cărtărescu, 
Alexandru Muşina, Romulus Bucur, Octavian Sovi- 
any. Proza e reprezentată de Florin Şlapac, Nichita 
Danilov, Ovidiu Pecican, Vitalie Ciobanu ş.a. În 
afară de literatura propriu-zisă şi de comentarea 
cărților sau a actualităţii social-politice din Repu- 
blica Moldova, revista tipărește interviuri cu Andrei 
Pleșu, Cornel Moraru, Ana Blandiana, Victor lero- 
nim Stoichiţă, Leopoldina Bălănuţă, Al. Călinescu, 
Monica Lovinescu, Matei Vişniec, Dan Perjovschi, 
Lucian Boia ş.a. Un punct de interes îl constituie 
dezbaterile, anchetele, dosarele tematice, chestio- 
narele, „Atelierele «Contrafortului»”, aşezând sub 
reflectorul gândirii critice deceniile de tranziţie 
postcomunistă. Temele propuse pentru discuţie, 
nu numai literare, sunt de actualitate: Literatura 

din Basarabia sub semnul Balanţei, Cultura rusă 
în Basarabia: un atu sau un handicap?, Scriitorul 
român în tranziţie, Unirea: un viitor posibil, Limba 
română atacată în Basarabia. Opinii ale scriito- 
rilor, Cultură şi civilizaţie în România la sfârşitul 
secolului XX, Transnistria şi federalizarea Republi- 
cii Moldova, Patriotism şi naționalism la români, 
Postmodernismul — o nouă/veche mişcare literară 
la sfârşitul secolului XX — începutul secolului XXI, 
Moldoveanul studios între Orient şi Occident, Un 
monument al minciunii şi al urii. Opinii ale scrii- 
torilor şi oamenilor de ştiinţă din Basarabia despre 
„Dicţionarul moldovenesc-românesc” al pseudois- 
foricului Vasile Stati, Modelul Coșeriu, Cultura la 
țară, Witold Gombrowicz — spiritul critic în Europa 
Centrală etc. Un moment important în biografia 
revistei îl constituie publicarea unui ciclu de con- 
ferinţe dedicat lui Constantin Noica și susținut 
de personalităţi ale vieţii ştiinţifice şi universitare 
din România, precum Solomon Marcus, Andrei 
Marga, Mihai Şora, Sorin Vieru, lon lanoşi ş.a. Pe 
ultima pagină, la rubrica „Meridian”, sunt tra- 
duse şi adaptate (din publicaţii străine) „întâlniri” 
(interviuri, eseuri, literatură) cu mari scriitori ai 
lumii: Jorge Luis Borges (ultimul interviu), Julia 
Kristeva, Mario Vargas Llosa, Giinter Grass, Jorge 
Semprun, Octavio Paz ş.aş, precum şi transpuneri 
în română din literatura universală. Un număr In 
memoriam (5-6/1995), alcătuit cu participarea 
lui Adrian Marino, Nichita Danilov, Leo Butnaru, 
Nicolae Esinencu, este dedicat poetului Grigore 
Vieru la moartea sa tragică. Pe lângă programul 
editorial propriu, C. organizează simpozioane, 
ateliere de creaţie, lansări de carte, evenimente la 
care, în cele aproape două decenii de existenţă, au 
colaborat Institutul Goethe, Institutul Polonez din 
Bucureşti, PEN-Clubul Internaţional, biblioteci 
din Chișinău etc. L.Cr., GrC. 


CONTRAPUNCT, revistă „de politică şi cultură” 
apărută la K6ln, în Germania, trimestrial, în 
1985 și 1986, sub îngrijirea Editurii Thule. Direc- 
tor: lon Raţiu (până la numărul 2/1986); redac- 
tor-şef: George Carpat Vocke. Cu un aspect elegant 
(copertă ilustrată, hârtie cretată, format mare, 24 
de pagini) şi un conţinut substanţial, C. ambiţio- 
nează să depăşească „insatisfacţia de cititor” care 
i-a determinat apariția. „Peregrinarea asiduă prin 
desişurile publicaţiilor de limba română din Occi- 
dent — se spune în Pro Domo. Intenţii şi temeiuri, 

publicat în primul număr - ne-a lăsat nu o dată, în 
ciuda excelenţei atâtor reviste dedicate, cu senza- 
ţia unui gol şi a unei absenţe, cu speranţa mereu 
trează, dar mereu neîmplinită, că vom descoperi 
un focar de spiritualitate modernă şi totuşi aplecat 
spre obârşie, capabil să ne mijlocească participa- 
rea vital necesară la curentele de idei şi la marile 
controverse ale timpului.” Zece rubrici perma- 
nente - „Cetatea totală”, „Iabulae”, „Antologia ruşi- 
nii”, „Repere”, „Simptome”, „Situaţii”, „Engrame”, 
„Etos”, „Contur”, „Ex-libris” — reunesc multe sem- 
nături prestigioase ale exilului românesc. Revistă 
de critică literară de ţinută, C. se evidenţiază şi 
prin atitudinea intelectuală constant protestatară. 
Vehemenţi destructori ai „ordinii” ceauşiste, sem- 
natarii textelor publicate cercetează fenomenul 
literar românesc cu acel incisiv spirit critic prac- 
ticat în exil şi impus prin revistele româneşti de 
la Paris, în special „Limite”, „Fiinţa românească”, 
„Ethos”, şi prin emisiunile postului de radio Europa 
Liberă. Se regăseşte în paginile publicaţiei din K5ln 
şi bine-cunoscuta de acum „Antologie a ruşinii”, 
realizată de Virgil lerunca şi copios întreţinută prin 
reproducerea sloganurilor proceauşiste ale inte- 
lectualilor din România. Direct ancorat în realita- 
tea românească prin dezvăluirile lui Paul Goma din 
suita de articole ce denunţă politica regimului de 
la Bucureşti (Drepturile omului şi concepţia preşe- 
dintelui, Ceauşescu şi bătrânii, Ceauşescu şi femeia 
etc.) şi prin dezbaterile rubricii „abulae” (Româ- 
nia la 20 de ani de la preluarea puterii de către N. 
Ceauşescu, Anul îndoliat etc.), C. vizează politicul 
şi în aserţiuni nuanţate asupra implicaţiilor isto- 
rice şi naţionale grave ale momentului (editorialele 
lui G.C. Vocke: Revolta animată. Mimetismul poli- 
țicii în regimul comunist, Exilul şi problema naţi- 
onală, rubrica „Cetatea totală”), ajungând până 
la consideraţii filosofice precum cele ale lui Vin- 
tilă Horia din Morala şi rațiunea. Despre o aporie 
husserliană. Virgil lerunca, Monica Lovinescu şi |. 
Negoiţescu deţin în exclusivitate rubricile „Situ- 
aţii”, „Repere” şi „Engrame”, în vreme ce „Simp- 
tome” este semnată alternativ de G.C. Vocke şi Gelu 
Ionescu. Studii şi comentarii de literatură română 
şi universală semnează, fără a le subsuma unei 
rubrici consacrate, şi lon Caraion (Poeți şi «Poezii 
din închisori» — comentariu de mari dimensiuni 
asupra unui volum publicat în Canada sub îngri- 
jirea lui Zahu Pană şi prefaţat de Vintilă Horia, 
Sartre. Provocarea ca program şi posteritate). 

Necruţători cu fenomenele derizorii ale climatului 
literar românesc — Vadimită cronică, Anticultura 
la televiziune (Monica Lovinescu), Întemniţările 
unei cariere. Adrian Păunescu, Cenaclul „Flacăra” 
şi puterea (Gelu lonescu), Polemica „Luceafărului” 
împotriva disidenţei şi marasmul culturii occiden- 
tale româneşti (G.C. Vocke) —, autorii rubricilor de 
comentarii critice trec în revistă cei mai importanţi 
autori şi operele editate în ţară şi în exil, într-un 
tablou general al literaturii române contemporane: 
]. Negoiţescu, Poetul Horia Stamatu, Antiutopie şi 
politică, Romanele lui Nicolae Breban, Estetică şi 
morală, Eugen Simion, „Scriitori români de azi”, 
Poetul Dorin Tudoran; Virgil lerunca, Poezia nouă. 
Caiete critice, Atelier hermeneutic, Marian Papa- 
hagi şi noua critică literară, Monica Lovinescu, 
Marin Sorescu printre contemporani, Refugiile lui 
Buzura etc. Sumarul revistei mai include o rubrică 
(„Ex-libris”) de consemnări ale apariţiilor editoriale 
româneşti în Occident, redactată în română sau în 
alte limbi, şi unde semnează G.C. Vocke, Pavel Chi- 
haia, Scarlat Ioanide, Elisabeta Axmann-Mocanu. 
Alte două rubrici sunt dedicate cronicii muzicale 
(„Melos”) şi celei plastice („Contur”). Între cola- 
boratorii importanţi, se numără, sporadic, Vintilă 
Horia şi loan Petru Culianu. După ce schițează 
într-un cuvânt de „bun-rămas” multiplele motive 
ale suprimării sale („Nu vom insista asupra ofici- 
alităţilor occidentale care, de pildă, au refuzat să 
ne sprijine sub orice formă, din cauză că publicăm 
«texte cu caracter politic» şi nu doar exclusiv ama- 
bile nimicuri culturale. Şi nici asupra preşedintelui 
«Uniunii Românilor Liberi», care [...] a încercat să 
exercite o cenzură directă asupra articolelor. Ne 
referim mai ales la suspiciunea şi iritarea mergând 
până la ostilitate, manifestate de câteva din ziarele 
şi revistele româneşti din exil”), C. îşi încetează 
existenţa cu numărul dublu 3-4 /1986. M.P-C. 


CONTRAPUNCT, săptămânal apărut la Bucureşti 
din 9 ianuarie 1990, editat de Uniunea Scriitorilor 
din România. Comitetul de conducere iniţial e 
format din Mircea Cărtărescu, loan Groşan, lon 
Bogdan Lefter, Cristian Moraru, Mircea Nedelciu; 
redactorul-şef al publicaţiei va fi Liviu loan Stoiciu. 
Revista își modifică frecvent structura redacțională, 
astfel că de la numărul 18/1991 comitetul director 
va fi compus din lon Bogdan Lefter, Hanibal Stăn- 
ciulescu, loan Stratan, pentru ca, începând cu 
numărul 30/1992, Ion Bogdan Lefter să părăsească 


Contrapunct 


poziţia de redactor-şef şi, după alte câteva numere, 
chiar redacţia. Condusă de Hanibal Stănciulescu 
din ultima jumătate a anului 1992 (de la numărul 
34) şi până la începutul anului 1996 (numărul 1, 
inclusiv), revista pare a părăsi bastionul de susţinere 
al generaţiei '80, pentru a căpăta un aer eclectic, 
încurajând chiar o oarecare direcție esoterică (apar 
numeroase articole despre fenomenul francmaso- 
neriei); din 2005 rețin atenţia îndeosebi comentari- 
ile de artă plastică. Totodată, se schimbă și ritmul de 
apariție sau titulatura. De la numărul 24/1992 va 
purta subtitlul „Magazin cultura!” şi va fi bilunară, 
iar de la numărul 5/1995 subtitlul se schimbă în 
„Lunar de literatură şi politică”, pentru ca de la 
numărul 9/1995 să devină „lunar de cultură”, Înce- 
pând cu numărul 2/1996 director va fi loan Vieru, iar 
redactor-șef lon Stratan (între 1995 și 2005). Din 
evoluţia C. interesează îndeosebi primii trei ani de 
apariţie, extrem de animați, în care se precizează 
majoritatea poziţiilor literare şi social-politice ale 
generaţiei '80, aici aflându-se un tablou nuanţat al 
acestei generaţii, apt să-i surprindă specificul, 
marotele, nucleele ideologice, dar şi limitele. Profi- 
lul revistei şi poziţia ei în câmpul literar sunt redis- 
cutate în repetate rânduri. Astfel, încă din primul 
număr lon Bogdan Lefter insistă pe „ideea de dife- 
renţiere, cuplată cu aceea de complementaritate” în 
raport cu alte publicaţii literare şi punctează mizele 
prin raportarea la momentul literar în care apare: 
„«Contrapunctul» nostru se lansează într-un moment 
care privilegiază şi privirea prospectivă, şi pe cea 
recapitulativă asupra literaturii”. Postmodernismul 
asumat de acest lider al optzeciştilor şi al publicaţiei 
include şi un apel la racordarea la real şi concret, 
alături de imperativul „radicalităţii morale”; astfel, 
propria promoţie este caracterizată ca fiind „o gene- 
raţie underground, o generaţie a întoarcerii la reali- 
tate, generaţie a desantului în teritoriul vieţii cotidi- 
ene, generaţie a redescoperirii omului concret, 
generaţie a noii sinteze culturale postmoderne şi — 
înainte de orice — o generaţie a radicalităţii morale 
vizavi de lumea care ne-a fost «dată» în deceniile din 
urmă...”. În numărul următor apar şi alte precizări, 
susținute de Mircea Nedelciu, care consideră revista 
„un fel de detaşament de geniu (în sensul militar al 
termenului)”, în jurul căruia să se grupeze generaţia 
'80, şi de Mircea Cărtărescu care, respingând ideea 
că misiunea scriitorului ar trebui să includă şi impli- 
carea civică, pledează, deocamdată, pentru „o ori- 


entare pur literară” a publicaţiei, schițând și un plan 

concret de reanimare literară (crearea de edituri, 
publicarea tinerilor, sprijinirea cenaclurilor, apariţia 
unor noi reviste literare sau studenţeşti). O caracte- 
ristică a C. este caracterul compozit, fiind incluse 
aici şi articole, eseuri sau editoriale de politologie, 
sociologie (semnate de Andrei Cornea, Liviu loan 
Stoiciu, Florin Iaru, Elena Ştefoi ş.a.), pe lângă cele 
literare propriu-zise. Cronica literară este ţinută de 
Cristian Moraru şi de lon Bogdan Lefter, alături de ei 
scriind şi loana Pârvulescu, Dan C. Mihăilescu, 
Mircea Vasilescu. Versuri publică Liviu loan Stoiciu, 
Marta Petreu, Mircea Cărtărescu, Traian I. Coşovei, 
Mariana Marin, Simona Popescu, Florin Iaru, proză 
dau Gheorghe Crăciun, Gheorghe Iova, Sorin Preda, 
George Cuşnarencu, Nicolae Iliescu, Cristian Tudor 
Popescu ş.a. Apar traduceri din Milan Kundera, 
Mario Vargas Llosa, Benedetto Croce. Din primul an 
de apariţie se rețin şi unele interviuri acordate de 
Mircea Dinescu, pe atunci președinte al Uniunii 
Scriitorilor, convorbiri între Alain Robbe-Grillet şi 
Țepeneag, între Monica Davidescu şi lon Bogdan 
Lefter etc. Semnificative sunt articolele de critică şi 
istorie literară, anchetele şi discuţiile care punctează 
poziţia generaţiei '80 în cadrul momentului literar 
postdecembrist, precum şi în acela mai larg al isto- 
riei literare postbelice. Dan C. Mihăilescu, spre 
exemplu, consideră că schimbările de accent aduse 
de noua generaţie „se cer reconsiderate nu doar din 
punct de vedere estetic, dar şi din cel politic şi 
moral”; încetul cu încetul, poziţia revistei începe să 
se precizeze în raport cu una dintre temele (dispu- 
tele) pregnante ale epocii, vizând implicarea scriito- 
rului în viaţa civică şi politică, pentru a răscumpăra, 
astfel, o „trădare a cărturarilor” de dinainte de 1989. 
Activismul nu este înţeles însă numai în sens gene- 
ral şi abstract, ci mai ales ca opoziţie faţă de guver- 
narea momentului. În acest sens, numărul 21/1990 
dezbate despre „literatură şi (sau contra) putere”, o 
intervenţie notabilă fiind cea a lui lon Bogdan Lefter, 
care salută radicalizarea intervențiilor publicistice 
faţă de ceea ce autorul consideră a fi o politică ofici- 
ală de tip neocomunist. Criticul analizează fenome- 
nul dezvoltării gazetăriei politice, referindu-se, pe 
scurt, la principalii săi reprezentanţi: Andrei Cornea, 
care face „un fel de hermeneutică a activităţii so- 
cio-politice”, Bogdan Ghiu, „de o radicalitate ele- 
gantă”, Florin Iaru, remarcabil prin „directeţea opi- 
niei”, şi Stelian Tănase, cu o „vocaţie pentru filosofia 
morală”. Nu întotdeauna va fi vorba de articole ideo- 
logice; uneori, ca într-o polemică ulterioară între 

Mircea Cărtărescu, Mircea Nedelciu și Florin Iaru, 
pare a fi vorba de o simplă răfuială politică, pornind 
de la caragialianul „Eu cu cine votez?” (Cărtărescu 
îşi anunţă desprinderea de grupul de la „Literatorul” 
pentru că nu doreşte a fi suspectat de „solidarizarea 
cu ideile lor politice”, Mircea Nedelciu, acuzat de 
„fesenism” de Iaru, este ultragiat, la rândul său, de 
acest „oportunism răsturnat” al colegilor de genera- 
ţie). Dincolo de diferența de opinii, se observă o 
anumită contextualizare a conceptului politically 
correctness care ajunge să servească uneori drept 
criteriu de validare literară. Această ideologizare şi 
politizare (în sens pozitiv, în opinia redacţiei) are şi 
alte consecinţe; spre exemplu, acelaşi Ion Bogdan 
Lefter doreşte reinventarea şi recalibrarea cronicii 
literare (dacă nu chiar înlocuirea ei cu un gen hibrid, 
melanjând eseul, notația obiectivă cu cea de istorie 
literară), stârnind protestul lui Nicolae Manolescu, 
căruia redactorul-şef îi aduce argumente, în trei 
numere ale revistei (28, 29 şi 30/1990) în favoarea 
unei „structuri în mişcare” a câmpului literar (acesta 
este şi titlul rubricii ţinute de Lefter). Însă dacă 
această cronică „altfel” a lui lon Bogdan Lefter este 
vie, animată, subiectivă, cu destule informaţii de 
istorie literară (în special despre generaţia '80), nu e 
mai puţin adevărat că revistei îi lipsesc realmente 
cronicarii de forță, capabili să radiografieze atent și 
eficient câmpul literar „în mişcare”. Pe de altă parte, 
şi această „mişcare” pare numai aparentă, revista 
înregistrând narcisiac, nostalgic sau autoreflexiv 
manifestările optzeciste şi contestând emergenţa 
altor generaţii literare. Astfel, mai mulţi invitaţi vor- 
besc despre Cenaclul de Luni (Nicolae Manolescu, 
Mircea Cărtărescu, lon Bogdan Lefter, Bogdan 
Ghiu), lon Bogdan Lefter prezintă câteva amintiri 
despre un proiect privind un „roman colectiv” 
(13/1990); romanul Femeia în roşu de Mircea Nedel- 
ciu, Adriana Babeţi și Mircea Mihăieș este comentat 
de Ov. S. Crohmălniceanu, informaţii despre geneza 
lui aducând tot lon Bogdan Lefter. În schimb, exis- 
tenţa unei generaţii '90 este negată pe motivul nere- 
levanţei tematice, această dispută prelungindu-se 
până târziu, în anii '95—'96 (în alte reviste, de astă 
dată). Acceptat este mai ales grupul de la Braşov, în 
numărul 10/1991 fiind publicate declaraţiile şi pro- 
fesiunile de credinţă ale lui Andrei Bodiu, Simona 
Popescu, Marius Oprea şi Caius Dobrescu. În încer- 
carea de a găsi modelele estetice ale generaţiei, se 
repune în discuţie canonul literar postbelic. Se reiau 
„dosarele” Leonid Dimov (criticul fiind Cristian 

Moraru) şi Mircea Ivănescu (revizitat de lon Bogdan 
Lefter), scriitorii socotiți pionieri ai postmodernis- 
mului românesc datorită formulei lor poetice sensi- 
bil diferite de cea neomodernistă a generaţiei '60. În 
fapt, se caută un „model «alternativ»” la (sau contra) 
paradigma (paradigmei) şaizecistă(e), dominată de 
Nichita Stănescu sau Marin Sorescu, atât Leonid 
Dimov, cât şi Mircea Ivănescu contribuind la „con- 
struirea unei noi reţete de referinţe literare şi cultu- 
rale” decât cele ale modernismului canonic. Cel 
dintâi e văzut ca fiind „realist şi autenticist, iar nu 
estetizant şi livresc”, oferind „o deschidere copleşi- 
toare a vieţii, cu amestecul ei de banal şi fabulos, de 
profan şi mitic, de concret şi abstract”; al doilea ar fi 
restructurat poeticul prin „elemente de retorică a 
romanului”, oferind, totodată, ca model lirica 
anglo-saxonă. Analizaţi cu atenţie şi reevaluaţi sunt 
şi prozatorii Şcolii de la Târgovişte, în special Radu 
Petrescu şi Mircea Horia Simionescu. O altă ţintă a 
publicaţiei este introducerea în câmpul literar 
românesc a scriitorilor din diaspora. Astfel, apar 
interviuri cu Virgil lerunca şi Monica Lovinescu, cu 
Paul Goma, Dumitru Țepeneag ş.a. Există numere 
dedicate recuperării unor scriitori ca Paul Goma, 
Mircea Eliade (20/1992), Petru Dumitriu (27/1990) 
ş.a. Pe parcursul anului 1994, conţinutul revistei 
devine mai sărac, remarcându-se îndeosebi tradu- 
cerile din texte de teorie literară, realizate de Bogdan 
Ghiu. În 1995 o amplă intervenţie a lui Liviu Anto- 
nesei este publicată în serial de-a lungul întregului 
an, pe tema „intelectualii şi politica”; poziţia rămâne 
aceeaşi din anii '90. Din 1996 se alcătuiesc numere 
tematice sau, din nou, „dosare” ale unor scriitori, 
români sau străini: Tristan Tzara, Constantin Abă- 
luţă, Şerban Foarţă, loan Mihai Cochinescu, Liviu 
loan Stoiciu ori pentru literatura norvegiană sau 
cipriotă contemporană etc. În 2006 este publicat un 
ultim text al lui Ion Stratan (o cronică la volumul de 
poeme Geometria singurătăţii de Florin Dochia), iar 
în 2010 Grigore Ilisei evocă personalitatea lui Ștefan 
Bănulescu, oferind detalii din ultimii ani de viață ai 
autorului. 0.s. 


CONVENŢIUNEA, gazetă politică, comercială şi 
literară apărută la Bucureşti, de trei ori pe săptă- 
mână, de la 2 septembrie 1863 până la 3 mai 1864. 
Ca proprietar şi administrator figura Grigorie 
Heliad, dar sufletul gazetei era C.A. Rosetti, care o 
folosea în apriga lui campanie împotriva domnito- 
rului AL. I. Cuza. În situaţia de-a fi suprimat, jurnalul 


Convenţiunea 


şi-a suspendat apariţia, iar Ministerul de Interne 
nu a mai dat aprobarea de reapariţie, obligându-l 
astfel pe Grigorie Heliad să îi schimbe titlul în „Sen- 
tinela română”, nume sub care se va tipări din 1865 
până în 1869, cu o întrerupere între martie și august 
1866. Ziarul era redactat de C.A. Rosetti, Radu 
Ionescu (care semna Radion) şi, probabil, de Euge- 
niu Carada. Se republicau şi articole care figuraseră 
mai înainte în „Românul, versuri de V. Alecsandri 
(de asemenea republicate), satire (nesemnate) de 
C.A. Rosetti, versuri de Andrei Mureşanu ş.a. Studiul 
Teatrul român analizează condiţiile care au favo- 
rizat înfiinţarea teatrului la Bucureşti, rolul lui Ion 
Câmpineanu şi al lui Costache Caragiali, raporturile 
dintre dezvoltarea burgheziei şi progresul teatrului. 
C. a fost, în primul rând, o gazetă de polemică poli- 
tică şi a subliniat perseverent legătura dintre viaţa 
socială şi literatură. R.Z. 


CONVENȚIUNEA, gazetă politică şi literară apă- 
rută la laşi, săptămânal de la 18 iulie 1867 și bisăp- 
tămânal de la 4 februarie la 4 august 1868, având 
o orientare politică antijunimistă şi cvasisepara- 
tistă. Aici se publică una dintre primele încercări 
de contestare a „noii direcţii” junimiste. Autorul ei, 
Constantin Skeletti, vedea o flagrantă discrepanţă 
între rigoarea critică aplicată de Titu Maiorescu 
scriitorilor români şi înţelegerea arătată literaturii 
junimiştilor şi, în primul rând, versurilor lui Iacob 
Negruzzi. Într-o serie intitulată Epistole literare, 
Skeletti discută poeziile redactorului de la „Con- 
vorbiri literare”, citate de Titu Maiorescu drept 
modele, analizându-le pentru a demonstra lipsa 
de talent literar a autorului lor. R.Z. 


CONVIEŢUIREA (EGGYUTTELES), publicaţie apă- 
rută la Szeged, în Ungaria, trimestrial, din ianuarie 
1997, cu numere frecvent comasate și la intervale 
inegale, până la sfârșitul primului deceniu al seco- 
lului al XXI-lea, editată de Catedra de limbă şi litera- 
tură română a Institutului Pedagogic „Juhâsz Gyula”, 
Asociaţia Românilor din Seghedin şi de Parohia 
Ortodoxă Română. Redactor responsabil: Gheorghe 
Petruşan. Programul este trasat de articolul lui Gh. 
Petruşan Și totuşi: convieţuirea, în care se arată că 
revista va încerca o mai bună definire a „idealurilor 
şi necesităţilor spirituale” ale românilor din Ungaria, 
„a convieţuirii româno-ungare în complexitatea ei, a 
problemelor cu care se confruntă zilnic o naţionali- 
tate”. Redactată în română, C. nu respinge articolele 

scrise în maghiară, care devin mai numeroase înce- 
pând cu numărul 2. În mare, sunt prezente următoa- 
rele rubrici sau secţiuni: „Politică minoritară”, „Isto- 
rie locală”, „Alte comunităţi româneşti”, „Şcoala, 
„Viaţa creştinească”, „Iradiţii”, „Limba”, „Literatura”, 
„Revista cărţii”, „Turism”. În primul număr se publică 
articole precum Coloritul românesc al Seghedinului, 
Descălecatul Ungariei şi „problema românească” 
(Mihai Cosma), Elev român - şcoală ungurească 
(Vasile Marc), un grupaj de articole despre aromâni, 
între care şi un interviu cu Vasile Barba de la Frei- 
burg (Germania), Câteva idei despre reforma învă- 
țământului românesc din Ungaria (Florica Santău). 
Ştefan Cârsta scrie despre comunitatea ortodoxă 
de la Seghedin, Anamaria Brad despre răspândirea 
religiei baptiste printre români, Ana Borbâly despre 
studiile filologice din Ungaria, Maria Berenyi sem- 
nează articolul Personalităţi de frunte ale ilumi- 
nismului bănăţean, Elena Muntean figurează cu 
Motivul casei în „Poveşti” şi „Amintiri din copilărie”. 
Numărul 2-3 găzduieşte o anchetă cu titlul Pro- 
blema minorităţilor revine la rampă, articole despre 
pamfletul românesc (Cornel Munteanu), despre N. 
Bălcescu la Seghedin (Mihai Cosma), despre obice- 
iurile din Cenadul Unguresc (Ana Hoţopan). Apar 
poezii semnate de Maria Berânyi şi George Irimieş 
şi un documentat articol al lui Farkas Jen6, Litera- 
tura română în enciclopediile din Ungaria. Numărul 
4, apărut împreună cu numărul 1/1998, dă semne 
că începe să-şi facă simțită prezenţa un anume 
eclectism tematic. Între textele româneşti apar tot 
mai des şi articole maghiare, fenomen care devine 
o practică obişnuită în numărul 1-2/2002, în care 
scrie şi istoricul loan-Aurel Pop articolul Româ- 
nii din Ungaria şi anul 1918. Două articole intere- 
sante pot fi consemnate şi în numerele cumulate 
1-4/2006, unul alcătuit de Weber Ps&ter şi intitulat 
Mitul mareşalului Antonescu în România post-co- 
munistă, celălalt, scris de Ion Buzași, Andrei Mure- 
şanu şi Petofi Sândor. Paralelă între „Cântec Naţio- 
nal” (Nemzeti Dal) şi „Deşteaptă-te române”  M.Pp. 


CONVORBIRI CRITICE, revistă apărută la Bucu- 
reşti, bilunar, de la 1 ianuarie 1907 până la 25 ianu- 
arie 1909, când devine lunar până la 25 decembrie 
1910, şi la 1 ianuarie 1935; până la 1 ianuarie 1908 
are titlul „Convorbiri”, ca o reacție la „Convorbiri 
literare” a lui Titu Maiorescu. Directori: Mihail 
Dragomirescu (1907-1910), loan Peretz (din 1909); 
prim-redactor: Cincinat Pavelescu și succesiv D. 

Nanu, Emil Gârleanu, E. Lovinescu, Corneliu Mol- 
dovanu, H. Frollo, |. Dragoslav, A. Mândru, A. de 
Herz și Donar Munteanu; secretari de redacţie (în 
1910): Corneliu Moldovanu, Liviu Rebreanu, Mihail 
Sorbul; între iulie 1907 și iunie 1908 apare sub coor- 
donarea unui comitet de redacţie format din D. 
Nanu (până la 1 martie 1908), H. Frollo (de la 15 
noiembrie 1907), Emil Gârleanu (de la 1 iulie 1907), 
E. Lovinescu (de la 1 iulie 1907), Corneliu Moldo- 
vanu (de la 2 noiembrie 1907), I. Dragoslav (de la 15 
aprilie 1908), A. Mândru (de la 15 aprilie 1908), Dinu 
Ramură (A. de Herz; de la 15 aprilie 1908) și Donar 
Munteanu (de la 1 mai 1908). Editarea revistei este 
determinată de câteva evenimente literare ale 
anului 1906, între care apariţia publicaţiilor „Viaţa 
literară” şi „Viaţa românească”, intrarea lui N. lorga 
în comitetul de redacţie al „Convorbirilor literare”, 
premierea de către Academia Română a volumelor 
Poezii de Octavian Goga şi Povestiri de Mihail Sado- 
veanu. În aceste condiţii, încurajat de „iubirea şi de 
încrederea câtorva tineri scriitori”, între ei Cincinat 
Pavelescu, D. Nanu, Emil Gârleanu, E. Lovinescu şi 
Corneliu Moldovanu, criticul Mihail Dragomirescu 
părăseşte „Convorbiri literare”, care, după opinia 
sa, abandonase preocupările literare, şi înființează 
o publicaţie proprie, cu un program pe care îl voia 
pur estetic. Ideologia de la C.c. se defineşte, cum va 
afirma Tudor Vianu, „prin rezistenţa faţă de îngră- 
dirile generale ale timpului”. În articolul-program 
Către scriitori și cititori Mihail Dragomirescu pro- 
clamă „critica obiectivă, rece, aşezată, care se ridică 
senină, dar fără slăbiciune, deasupra patimilor de 
o zi şi care, văzând şi cercetând numai lucrul, nu 
vrea să ştie dacă este făcut de un prieten sau de un 
duşman, și luminează pe cititori asupra valorii lui, 
fără ură şi părtinire, cu temeiuri totdeauna făţişe 
şi clare [...]. Atitudinea criticului, în concepția cri- 
tică a acestei reviste, n-are să fie influențată câtuși 
de puţin de conţinutul operei de artă. Naţionaliști 
şi umanitari, conservatori și poporaniști, realiști și 
romantici, clasici și simboliști, impresioniști și par- 
nasieni, toți poeți, numai adevărați poeți să fie, au 
dreptul să fie judecaţi cu aceeași măsură — măsura 
cerințelor artei”. Constatând lipsa unei asemenea 
critici în practica românească, directorul pleda 
pentru desăvârşita autonomie a artiştilor şi poeţilor 
față de problemele politice şi culturale ale momen- 
tului, însă cu toate eforturile de a forma o şcoală 
critică şi de a crea un curent literar antisămănăto- 
rist şi antipoporanist, revista nu s-a putut impune. 

Meritul lui Mihail Dragomirescu şi implicit al C.c. 
constă doar în faptul de a fi intuit talentul de proza- 
tor al lui Liviu Rebreanu şi de a-i fi publicat nuvelele 
Volbura dragostei, Proştii, Culcuşul, Golanii, Dintele, 
de a fi încurajat talentul de dramaturg al tânărului 
Mihail Smolsky înainte de a-i da o identitate literară 
ca Mihail Sorbul, tipărindu-i schița dramatică Vânt 
de primăvară, poemul Învierea, dramele istorice Ion 
Armanul, Săracul popă și comedia tragică Praznicul 
calicilor. Poeţii revistei sunt lon Minulescu (Trip- 
tic banab, Al.I. Stamatiad, Cincinat Pavelescu, A. 
Mândru, Mihail Săulescu, George Gregorian, Ana 
Codreanu, Petre Dulfu, iar prozatorul preferat este 
Emil Gârleanu (Fetița mamei, Petrecere, Nucul lui 
Odobac, Din lumea celor care nu cuvântă), secondat 
timid de I. Dragoslav, VV. Haneș (Însemnări — schiță 
lirică), G.M. Vlădescu (Cântecul lebedei), George 
Vâlsan (Nășica), Mihail Lungianu (Postelnicul Cum- 
pănă ). Mai generos apare spațiul dedicat teatrului, 
unde sunt tipărite scenetele comice Așa e la viligea- 
tură şi Într-o zi la curse... împreună cu „comedia 
ebraică” Eliezer ale lui E. Lovinescu, tragedia Flo- 
rica de G.M. Vlădescu, Fire ne-nfeleasă — trei acte 
de Artur Gorovei și actul Femeile ciudate, scris în 
colaborare de Const. Rîuleţ și Al. T. Stamatiad, jucat 
cu succes de Compania Davila și tipărit în volum la 
scurt timp. Traducerile, realizate de Cincinat Pave- 
lescu, D. Nanu, Petre Dulfu, 1. Gr. Perieţeanu, |. 
Peretz, Corneliu Moldovanu, H. Frollo, toți condeie 
încercate în special în literatura franceză, selec- 
tează cu predilecție versuri de Herâdia, Victor Hugo, 
Alfred de Vigny, Jean Richepin, Edmond de Rostand 
și numai incidental bucăți de Guy de Maupassant, 
Petofi Sândor, A.P Cehov și Giosu6 Carducci. Un 
nume constant în lista colaboratorilor (în primul an 
anunțată periodic) este E. Lovinescu, care semnează 
recenzii (Emil Gârleanu cu prilejul volumului „Cea 
dintâi durere”), studii critice (Literatura străină, ].]. 
Weiss), comunică, sub titlul Eminescu despre sine 
însuși, un manuscris inedit al poetului, analize și 
articole critice pornind de la volume recente ale lui 
Ion Minulescu și Elena Farago, denunță plagiatul 
lui A. de Herz cu Noaptea învierii după piesa sa De 
peste prag, punându-le față în față pe două coloane, 
dă un fragment din monografia dedicată lui Grigore 
Alexandrescu, la care lucra, schițe dialogate (Suflete 
de copii), o secvenţă din dialogurile critice dintre 
Picrofonius, Agathon și Glikon (asupra creaţiei lui 
Octavian Goga, I.L. Caragiale ș.a.). Paralel cu E. 
Lovinescu, uneori sub iscălitura Gealău & Rândea, 

Mihail Dragomirescu își exercită propria magistra- 
tură critică pentru care de fapt crease „Convorbi- 
rile” în articole polemice ca Potăile, un „studiu de 
zoologie literară” întemeiat pe clasificarea criticilor 
după opiniile estetice profesate, ori Gongorismul 
„Convorbirilor literare”. O rubrică vie este „Revista 
critică”, atentă la mișcarea literelor, consemnând 
noutăți editoriale, proiecte scriitoricești, premii, 
sumarele revistelor mai importante, informații cul- 
turale din toată țara, cronici muzicale și dramatice 
redactate de Corneliu Moldovanu sub inițialele 
numelui. Dar personalitatea pe a cărei colaborare 
se bazează Mihail Dragomirescu este I.L. Caragiale, 
comilitonul său din redacția „Convorbirilor literare”. 
Respingând însă ferm ideile estetice etalate gălă- 
gios, chiar agresiv de Dragomirescu la adresa lui Titu 
Maiorescu și a revistei sale, înainte de a-și încheia 
colaborarea, cu tălmăcirea Făt-Frumos cu moț în 
frunte după Riquet ă la hoppe al lui Charles Perrault, 
dramaturgul tipărise fabulele Duel, Temelia, Bietul 
Ion, Mângâiere, Talmud, Boul și viţelul, Mic și mare 
— nesemnate, Odă, sub identitatea Oblius, epigrama 
Savant — transparent adresată lui N. Iorga — și scher- 
zoul De ce?, semnat Piccolino. La 10 ianuarie Mihail 
Dragomirescu se alătură importantului grup de 
scriitori de la C.c. care inițiază alt proiect revuistic, 
intitulat „Falanga”, cu subtitlul „Literară și artistică”. 
Alţi colaboratori: Anton Naum, B. Nemţeanu, Victor 
Eftimiu, L.A. Bassarabescu, Radu D. Rosetti, Leon 
Feraru, Vasile Militaru, Aron Cotruş. LH. R.P 


CONVORBIRI LITERARE, revistă apărută la Iaşi 
şi la Bucureşti între 1 martie 1867 şi iulie 1944. În 
primii cinci ani s-a editat bilunar, iar de la 1 apri- 
lie 1872 până la încetare lunar. De la 1 aprilie 1885 
sediul redacţiei s-a mutat din laşi la Bucureşti. 
Până la 1 mai 1893 a avut în fruntea ei, ca redactor 
răspunzător, pe lacob Negruzzi, care, după această 
dată intitulându-se director, şi-a asociat un comi- 
tet alcătuit din colaboratori tineri. Peste aproape 
doi ani, la 1 ianuarie 1895, |. Negruzzi cedează 
în întregime conducerea unui comitet de redac- 
ţie format din Teohari Antonescu, I. Al. Brătescu- 
Voineşti, Mihail Dragomirescu, D. Evolceanu, I.S. 
Floru, PP Negulescu, C. Rădulescu-Motru, L.A. 
Rădulescu şi Fr. Robin. Ulterior, acest comitet a 
fost completat cu noi membri: N.I. Basilescu în 
1896; din 1900 Grigore Antipa, Victor Babeş, loan 
Bogdan, I.A. Bassarabescu, D. Bungeţianu, C. Lit- 
zica, Simion Mehedinţi, Ludovic Mrazec, Anton 

Naum, Dimitrie Onciul, Şt. Orăşanu, Emil Pangrati, 
Ioan Paul, A. Philippide, Mihail Săulescu, D. Voinov, 
Nicolae Volenti; din 1902 C. Alimăneşteanu, A.C. 
Cuza şi G. Murnu, iar N. lorga de la 1 ianuarie 1906. 
De la 1 ianuarie 1896 până în noiembrie 1906 C.l. 
a aparţinut unui „comitet de proprietate” format 
din N.I. Basilescu, M. Dragomirescu, D. Evolceanu, 
].S. Floru şi C. Rădulescu-Motru (care au funcţi- 
onat, în acelaşi timp, şi ca redactori), Al. Antemi- 
reanu (pentru dări de seamă despre publicaţiile 
româneşti de actualitate) şi Fr. Robin (pentru cro- 
nica evenimentelor politice). De la 1 ianuarie 1902 
director este loan Bogdan. Din 1 ianuarie 1907 
până în 1923 în fruntea revistei s-a aflat Simion 
Mehedinţi, căruia i-a urmat, de la 1 ianuarie 1924 
până la 18 februarie 1939, Al. Tzigara-Samurcaş. 
De la această dată C.]. va fi condusă de I.E. Torou- 
țiu, membri în comitetul de redacţie fiind Alexan- 
dru Ionescu, Teodor Al. Munteanu şi, după 1940, 
Ştefan Cuciureanu. C.I. este legată de societatea 
Junimea, a cărei purtătoare de cuvânt era în bună 
măsură şi ai cărei membri au contribuit băneşte la 
constituirea ei. Această realitate este subliniată şi 
în nota publicată în fruntea primului număr, notă 
care aparţine cu certitudine lui Titu Maiorescu şi 
lui Iacob Negruzzi: „În Iaşi [...] s-a format încă de 
mult timp o societate literară Junimea, care din an 
în an ia proporţii crescute şi totodată solide şi din 
partea căreia publicăm tot în acest număr impor- 
tantul apel către autorii români. Aceste elemente 
reclamă înfiinţarea unei reviste care să aibă scopul 
de a reproduce şi a răspândi tot ce intră în cercul 
ocupaţiilor literare şi ştiinţifice; de a supune unei 
critici serioase operele ce apar din orice ramură 
a ştiinţei; de a da seamă despre activitatea şi pro- 
ducerile societăţilor literare, în special a celei din 
laşi, şi de a servi ca punct de întărire şi de înfră- 
ţire pentru autorii naţionali”. Un timp revista a 
fost scoasă aproape numai ca urmare a sacrifici- 
ilor materiale făcute de Iacob Negruzzi. În 1885 e 
cedată editorului 1.V. Socec. Mai ales în perioada 
cât s-a aflat sub conducerea lui Negruzzi C.l. a 
păstrat o anumită independenţă faţă de Junimea, 
unele dintre lucrările acceptate în paginile ei nefi- 
ind citite şi aprobate la întrunirile societăţii. Cu 
deosebire după 1893, un cuvânt hotărâtor în sta- 
bilirea sumarului şi a orientării l-a avut Titu Maio- 
rescu, ale cărui sfaturi contribuiseră şi înainte la 
definitivarea profilului publicaţiei. De altfel, tot el 
a redactat şi programul C.., tipărit sub semnătura 

lui I. Negruzzi, căruia însă îi aparţine un singur 
paragraf. Reflectând cu fidelitate scopurile Junimii, 
programul preconiza eliberarea literaturii de servi- 
tuţile de până atunci, insistând cu fermitate pentru 
separarea domeniilor activităţii spirituale. Expre- 
sie a dezvoltării vieţii literare a vremii, C.I. afirmă, 
pentru întâia dată la noi, însemnătatea şi valoarea 
literaturii ca artă de sine stătătoare, promovând 
mai ales criteriul estetic. Pentru a-l impune, revista 
îşi propune să acorde o mai mare importanţă criti- 
cii literare. Ea a adoptat o atitudine rezervată faţă 
de anumiţi scriitori dintre 1840 şi 1860, fără însă a 
nega semnificaţia acestei perioade. Reacţie față de 
confuzia pe care critica vremii o făcea între este- 
tic şi politic, programul C.l. insista cu deosebire 
asupra literaturii vremii, pe care o aprecia numai 
în funcţie de valoarea artistică. Cu o vigoare puţin 
obişnuită, a susţinut acest punct de vedere între 
1890 şi 1900, în timpul polemicii dintre Titu Maio- 
rescu şi C. Dobrogeanu-Gherea. După 1900 intere- 
sul revistei se îndreaptă mai ales către studiile de 
istorie, psihologie, filosofie şi pedagogie, în vreme 
ce contribuţiile de literatură, deşi cantitativ apre- 
ciabile, nu mai au nici valoarea, nici ecoul celor 
din anii când revista apărea la laşi. Meritoriu este 
însă efortul noilor conducători ai redacţiei (loan 
Bogdan, Simion Mehedinţi şi Al. Tzigara-Samur- 
caş) de a nu părăsi o linie doctrinară în materie de 
estetică şi literatură, pe care o statuaseră cu auto- 
ritate T. Maiorescu şi I. Negruzzi. Această orien- 
tare o va defini Simion Mehedinţi într-o notă care 
însoțește în numărul din ianuarie 1908, publicarea 
tablei de materii pe anul 1907: „Fiind cea mai veche 
revistă românească și neurmărind nici un câștig, 
colaboratorii revistei «Convorbiri literare» dau în 
dar scrisul lor întregului popor românesc [...]. Pe 
lângă «cronica artistică», va figura o «cronică eco- 
nomică», datorită unor cunoscuţi specialişti [...], o 
«cronică universitară», una privitoare la lucrările 
Academiei şi o rubrică permanentă, «De la româ- 
nii de peste hotare». Stând apoi departe de orice 
mişcare politică, în paginile sale scriu oameni de 
toate partidele [...]. Toate acestea arată că cea mai 
veche revistă a țării a ţinut pasul cu progresele tim- 
pului, fiind şi acum, ca şi în trecut, oglinda mişcă- 
rii culturale a întregului neam”. De altfel, alegerea 
lui Mehedinţi ca director, o decizie a lui T. Maio- 
rescu, avea drept ţintă tocmai păstrarea tradiţiei 
publicaţiei şi implicit a societăţii Junimea, adică, 
aşa cum spunea peste ani I.E. Torouţiu, „respectul 

principiilor clasice în judecarea realizărilor lite- 
rare şi în valorificarea ştiinţei”, precum şi „căutarea 
necontenită a specificului etnic”, În acelaşi spirit 
scria în editorialul Cărre cetitori din februarie 1939 
şi Al. Tzigara-Samurcaş: „Prin articolul Junimea 
în fața istoriei [...] un reprezentant al generaţiei 
celei mai noi a arătat răspicat însemnătatea ce azi 
încă se recunoaşte spiritului junimist [...]. Azi mai 
puţin ca oricând nu ar trebui să apună vechea foaie 
junimistă”. 

În conştiinţa literară românească C.l. a intrat în 
primul rând datorită lui Titu Maiorescu, M. 
Eminescu, I.L. Caragiale şi Ion Creangă. O însem- 
nătate cu totul deosebită s-a acordat de la început 
liricii, conform concepţiei romantice, potrivit 
căreia poezia stă la temelia tuturor literaturilor 
începătoare. În primii ani s-au publicat doar ver- 
suri modeste. Cu timpul, revista a reuşit să grupeze 
în jurul ei cei mai reprezentativi poeţi români ai 
epocii. Mari speranţe se puneau, la început, în 
M.D. Cornea, Scarlat Capşa, Matilda Cugler-Poni, 
N. Skelitti, cultivați cu stăruinţă. Cu timpul, prefe- 
rinţele s-au îndreptat către V. Alecsandri, al cărui 


_No. 1. — Anul ÎL Mand, 1 Martie 1863, 


ROMA 


CONVORBIRI LITERARE 


Apare în 1 și 15 a fiecărei luni. 


Abonamentul pe unu anu in Romănia liberă uuu galbeni; în Austria 4 fl. -- Abonamentele se faca Ja Tipogiafia Societăţii 
Junimea în lassi. 


LA mijlocul agitaţiunilor politice «de care fură cuprinse toate spiritele in 
Romiinia, miscarea literară, susţinută imninte cu multu suecesu de foile literare 
atăt de cunoscute şi preţuite de toată societatea, a imcetatu cu totul. Cănd 


vorbescu pasiunile politice, urtea și sciința işi aseundu producerile lor liniștite, 
Acum ăust, când in Romania liberă politică a Imatu o cale mai statormieă și 
spiritele sperează intr'unu viitoru mai ruulitu, 6 observă natural reinceperea 
ocupaţiunilor literare. In Bucuresei su constitnitu o societate care, organisămdile 
se ar pute pruduce mult pentru cultura și instrueţiunea poporului. In li si, unde, 
de şi nu sc mai află centrul politicu, a remasu o inteligință destul de respăndită, 
unde inalte și numerouse instituțiuni scolare, intreținu o activitate xăinţitieă 
permanentă, Sa formatu încă de mai mult timpu vo societate literară „Junimea“ 
care din anu în anu ie proporținni crescende și totodată solide și din partea 
căreia publicămu totu in acestu numeru importantul apelu cătră autorii Romăni, 
Aceste elemente reclami infiintarea unei reviste care să aibă scopul de a repro= 
duce și respăndi totu ce intra in cercul ocupaţiunilor literare și seiințitice; dea 
supune unei critice serioase operele ce uparu din ori ce ramură a seiinței; de a 
da samă despre activitatea și producerile societăţilor literare, in special a celei 


din lasi și de a servi ta punetu de intilnire și infrătire pentru autorii naționali, 

Sub numele de „Convorbiri Literare” va apare la doue septemăni o revistă 

in formatul stinsei „România Literară“. Inceputul este modestu, dar redacțiunea 

sperează că va pute da in curindu acestei foi proporţiuni mai insemnate prin 

bine-voitorul concursu ce este in dreptu de a asceptă din partea tuturor auto- 
Iacob Negruzzi, 

talent era deja unanim recunoscut, încât se poate 
considera că poezia primilor ani ai C.]. este repre- 
zentată de creaţia acestuia. Treptat, se descoperă 
câteva talente originale, mai potrivite exigenţelor 
Junimii. Cel care se va impune definitiv nu numai 
în cercul junimist, ci în întreaga literatură română, 
este Eminescu. Junimea şi revista ei şi-au aflat 
poetul care să împlinească dezideratele atât de 
precis formulate de Maiorescu în articolele Despre 
poezia română şi Direcţia nouă în poezia şi proza 
română. În literatura noastră pătrunde, astfel, 
lirica de meditaţie, bazată pe o gândire filosofică 
profundă, transpusă într-o imagistică remarcabilă 
prin noutatea ei. Poezia publicată în revistă între 
1870 şi 1890 este dominată de versurile eminesci- 
ene, pe care Cl. le-a răspândit, impunându-le 
astfel pe întregul teritoriu de limbă română. Aici au 
apărut Venere şi Madonă, Epigonii (1870), Mortua 
est (1871), Călin (File din poveste) (1876), 
Singurătate (1878), Rugăciunea unui dac, Atât de 
fragedă..., Sonete (1879), cele cinci Scrisori (1881, 
1890), Luceafărul (1883). Printre poeţii apreciaţi s-a 
aflat şi Samson Bodnărescu, autor de meditații (Ce 
poate fi va fi, Moartea cerşetorului). Nu mai puţin 
prețuit era Anton Naum, ale cărui versuri dezvăluie 
altă trăsătură a poeziei convorbiriste — tentativa de 
conciliere a clasicismului cu romantismul (Nox 
erat, Aegri somnia, Lui Leopardi). O poezie de ace- 
eaşi factură publica şi Duiliu Zamfirescu (Fum, 
Nimfa tânără Leuca, Pe Acropole şi alte versuri, 
până în 1923). C.I. nu a acordat atenţie doar unei 
anume specii poetice, promovându-le pe toate în 
egală măsură, deşi unele sunt mai bogat reprezen- 
tate. Pe lângă poemul de meditaţie pot fi întâlnite 
numeroase pasteluri, cele mai multe aparţinân- 
du-i lui V. Alecsandri, care astfel, graţie publicaţiei 
junimiste, impune specia în literatura română. 
Pastelul a mai fost încercat de Nicolae Beldiceanu 
(Moşii, Apusul soarelui, Prăşitorii) şi de Nicolae 
Volenti (Icoane din viață). Prin Alecsandri pătrund 
de asemenea legenda şi legenda istorică în versuri 
(Dumbrava Roşie, 1872, Dan căpitan de plai, 1874, 
Grui Sânger, Legenda ciocârliei, 1875), în care s-au 
mai exersat N. Beldiceanu (Noureanu), Nicolae 
Gane (Piatra lui Toader), Ciru Oeconomu (Petre 
Cărăbete, Capul lui Mihai Viteazul). Balada roman- 
tică a fost şi ea selectată (|. Negruzzi, Kaher, 
Eminescu, Strigoii, M.D. Cornea, Domnița şi robul, 
Anton Naum, Dona Clara, N.I. Basilescu, Orla), la 
fel şi idila (|. Negruzzi, Miron şi Florica) ori satira 

(Eminescu, |. Negruzzi, D. C. Ollănescu-Ascanio). 
Nici poezia patriotică nu a fost ocolită; în C.I. sunt 
inserate câteva dintre cele mai izbutite stanţe de 
acest fel ale lui V. Alecsandri (Odă ostașilor români, 
Peneş Curcanul, Sergentul, Căpitanul Romano). 
Fără a se ridica deasupra mediocrităţii, N. Skelitti, 
Matilda  Cugler-Poni, Veronica Micle, Th. 
Şerbănescu, D. Petrino, |. Negruzzi, M. Gregoriady 
de Bonacchi au scris versuri de dragoste, cele mai 
multe sub formă de lied. O încercare de poezie 
simbolistă îi aparţine lui Th. Şerbănescu (Sonete 
decadente). Numeroşi poeţi vor fi prezenţi, înce- 
pând cu perioada 1900-1910, în coloanele revistei. 
Alegerea lor va marca, într-un fel, o despărţire de 
aşa-zisa „poezie junimistă” caracteristică secolului 
al XIX-lea, fără să aducă o schimbare de fond. Se 
preferă în primii ani ai noului veac — şi aproape 
nimic nu se va schimba în cei următori — o poezie 
în care ecourile tradiţiei, acceptate într-o măsură 
ce pare să predomine, fac casă bună cu sunetele 
noi ale liricii europene, fără a ceda experimentelor 
îndrăzneţe care îşi făceau loc cu tot mai multă 
insistenţă şi la noi. Este o direcţie caracterizată prin 
moderație, poate încă ezitantă între ceea ce fusese 
deja rostit şi înnoire, dar deschisă unor soluţii poe- 
tice noi, dacă ele nu distonează cu vederile teore- 
tice şi critice ale redactorilor. Între cei ce dau acum 
versuri se numără Dimitrie Anghel (Metamorjfoză, 
Popolare spaniole), St. O. Iosif (Domnu-profesor, 
Cântece), George Coşbuc (Nunta Zamfirei, 1890 
etc., până în 1900), Octavian Goga (Zile rele, 1907), 
Alice Călugăru (Juda, Poveste, Ţiganii), George 
Murnu (din 1890, când publică Avea de aur..., până 
în 1941), Alexandru A. Naum (În urma mea, 1904 şi 
alte poezii până în 1937), Panait Cerna (Sonete, 
etc.), G. Tutoveanu (De-a pururi să te caut din 1898 
şi alte versuri până în 1944), Matilda Cugler-Poni 
(care continuă să colaboreze până în 1927), Eugen 
Ciuchi, Mihai Codreanu (Testamentul unui necu- 
noscub, Demostene Botez (Imn.), Mircea Dem. 
Rădulescu (Marine), Vintilă Paraschivescu (Scri- 
soare), N. Davidescu, Artur Enăşescu, Coca Farago, 
Elena Farago, Victor Eftimiu, Al. lacobescu, D. 
Nanu (Marea din 1895 şi alte versuri, până în 1927), 
Sextil Puşcariu (Ritm de resignare ş.a.), Ion Pillat 
(Cântec nocturn ş.a.), George Vâlsan (Cântarea pri- 
măverii ş.a.), V. Voiculescu (Urcare ş.a.). După 1918 
este rândul unei generaţii noi de poeţi, cu cele mai 
diverse orientări, să beneficieze de găzduirea revis- 
tei. Între aceştia se numără Al. T. Stamatiad, Alice 

Soare, Emanoil Bucuţa, Vladimir Cavarnali, Traian 
Chelaru, Aron Cotruş, George Drumur, George 
Dumitrescu, Vladimir Corbasca (şi cu pseudoni- 
mul Simona Basarab), Corneliu Moldovanu, Mircea 
Pavelescu, Ovid Caledoniu, D. lov, Ştefan Neniţescu, 
Ion Ojog, Marcel Romanescu, Grigore Sălceanu, 
George Palladi), Octav Sargeţiu, Teodor Scarlat, 
Pius Servien, Barbu Solacolu, Vladimir Streinu, 
Sandu Tudor, Simion Stolnicu, Sandu Tzigara- 
Samurcaş, George Voevidca, Emil Vora, Aurel Tita, 
George Vaida ș.a. În C.I. se găsesc relativ puţine 
romane, cele alese situându-se însă printre creaţi- 
ile de seamă ale genului. Sunt romane realiste, cu 
punctul de plecare în realităţile sociale româneşti, 
în general, şi moldoveneşti, în special, dezvoltând 
probleme de actualitate. Aici şi-a adus Duiliu 
Zamfirescu partea cea mai realizată a prozei sale 
(Viaţa la ţară, 1894, 1895, fragmente din Tănase 
Scatiu, 1896, 1907, din În război, 1897, şi, integral, 
Lydda, 1898-1900). Aceleiaşi orientări realiste i se 
subsumează şi romanele, mai puţin reuşite, ale lui 
Iacob Negruzzi (Mihai Vereanu) şi N.D. Xenopol 
(Păsurile unui american în România). O atenţie 
deosebită s-a acordat nuvelelor şi schițelor, care 
sunt în număr mare şi într-o varietate bogată de 
stiluri. Foarte bine reprezentată este nuvela rea- 
listă, a cărei tematică avea în centrul ei, de prefe- 
rinţă, funcţionarul mărunt sau dezmoşteniţii vieţii. 
Nuvelistica din C.I. nu a cunoscut excesele natura- 
lismului, de la care a preluat totuşi minuţia şi exac- 
titatea descrierilor, interesul pentru periferia socie- 
tăţii. În această categorie intră proza lui Duiliu 
Zamfirescu (Furfanțo), N. Volenti (O idee fixă) ş.a. 
Tonul general este însă moderat, exprimând un 
realism ponderat: I. Al. Brătescu-Voineşti (care 
tipăreşte câteva dintre cele mai izbutite nuvele ale 
sale, precum Pană Trăsnea Sfântul, 1893), I.L. 
Caragiale (O făclie de Paşte, 1889), 1. Popovici- 
Bănăţeanul (În lume. Din viaţa meseriaşilor, 1892) 
şi, mai ales, Duiliu Zamfirescu, ale cărui nuvele 
s-au tipărit aici, aproape toate, între 1885 şi 1911. 
Note accentuate de satiră socială se ivesc la |. 
Negruzzi (ale cărui Copii de pe natură, apărute 
între 1869 şi 1880, s-au bucurat de răsunet), G.]. 
Lahovari (Popa Burcă), N. Gane (Duduca Balaşa). 
Prin N. Gane C.l. se orientează şi către nuvelele 
populare, din care acceptă un mare număr, aparţi- 
nând scriitorilor din întreaga ţară. Șanta, Andrei 
Florea Curcanul stau alături de cele mai reuşite 
dintre scrierile lui 1. Slavici, cum ar fi Popa Tanda 

Titu Malorescu. 
lacob Negruzzi. — Amintiri din „Junimea“ : (Eminescu). 
D. Onciul. — T. Maiorescu (cuvântare). 

Tinutul Hotinului la 4947, 
Reviste : Pcuttu Inima copiilor; Buletinul societăţii numiaza- 
aticc române ; Analele Dobrogei; Renaşterea Moldovei, 


D. loanițescu, — Cronica 
ționaie: Libertatea invățământului : Școala pri 
Şcolile confesionale. Şcolile minorităților și Univer- 


* sitatea. 
Const. C. Giurescu. — Cronica Istorică: Câteva cu: 
vinte asupra „Legăturii şi așezământului lui Mihai 


odă“, 
Matei Gr. Peucescu, — Cronica Politică : Partidele po: 
Itice în_alegeri, | 


colară ; Discujii constitu- 
a primară. 


(1675), Scormon (1875), Gura satului (1878), 
Budulea Taichii (1880). Mai pot fi întâlniți TeodorvV. 
Ştefanelli, Virgil Oniţiu, D.C. Ollănescu-Ascanio. 
Nuvela istorică a avut şi ea căutare, încât alături de 
multe proze ale lui N. Gane publicate între 1867 şi 
1877, pot fi întâlnite Decebal şi Tuhutum ale lui |. 
Pop-Florantin. Parte sub influenţa romantismului 
german, parte sub aceea a mitologiei naţionale, 
C.I. propune şi câteva nuvele fantastice: O floare 
albă (1869) şi O casă neagră (1870) de I. Pop- 
Florantin, Sărmanul Dionis (1872) de Eminescu. 
Cu povestiri este prezent lon Creangă, căruia îi 
apar, între 1875 şi 1884, Soacra cu trei nurori, 
Punguţa cu doi bani, Dănilă Prepeleac, Moş Nichifor 
Coţcariul, Povestea lui Stan Păţitul, Povestea unui 
om leneş, Popa Duhu şi cea mai importantă scriere 
a sa, Amintiri din copilărie (părţile I-II). Duiliu 
Zamfirescu continuă să colaboreze cu fragmente 
de roman şi după 1900, până în 1912. Alţi romanci- 
eri, prezenţi fie cu fragmente, fie cu texte integrale, 

sunt lon Agârbiceanu (Vâltoarea, 1941-1943), Liviu 
Rebreanu (fragment din Ion, 1934), Cezar Petrescu 
(fragment din Duminica orbului, 1934), Henri Stahl 
(fragment din Un român în Lună, 1913), Mihail 
Drumeş (fragment din O iubire cum nu este), 
George Acsinteanu (fragmente din Convoiul flă- 
mânzilorşi din Copilul norilor). Li se alătură cu 
schițe, nuvele, basme I. Slavici (Anghel, 1906, 
Purceluş cu coada sfredel, 1910), Mihail Sadoveanu 
(Păcat boieresc, 1906, Tu n-ai iubit, 1906), C. Sandu- 
Aldea (Logodnica), Simion Mehedinţi (Buruiană), 
George Vâlsan, N. N. Beldiceanu, N. Batzaria, 
Marcu Beza (ciclul de schiţe Din viața aromânilor), 
Mihail  Chiriţescu, Bucura Dumbravă, Emil 
Gârleanu, Mihai Negruzzi (nuvela Ruhlă vădana), 
Vintilă Paraschivescu (Pe vifor), lon Dongorozi, 
Alexandru Bilciurescu, Alice Basarab, Romulus 
Cioflec, Virgil Cioflec, Victor Const. Georgian, A. 
Mândru, George Murnu, lon Petrovici, Mihail 
Straje, Alice Sturdza, I.C. Vissarion, Petru Manoliu, 
N. Crevedia, Sergiu Dan, N. Dunăreanu, C. 
Fântâneru, D. lov, Mia Frollo, G.M. Vlădescu ş.a. Pe 
de altă parte, se poate spune că dramaturgia româ- 
nească a celei de-a doua jumătăţi a secolului al 
XIX-lea se regăseşte, în ceea ce are ea mai reprezen- 
tativ, în C.]. Aşa sunt, de pildă, capodoperele lui I.L. 
Caragiale: O noapte furtunoasă (1879), O scrisoare 
pierdută (1884), D-ale carnavalului (1885). Făcând 
apel la umor, precum în O alegere la Senat de |. 
Negruzzi, sau la comicul buf, ca în comediile lui 
Gh. Bengescu-Dabija O palmă la bal mascat şi 
Cucoana Nastasia Hodoronc şi în „cânticelele 
comice” ale lui V. Alecsandri şi loan lanov, autorii 
dramatici abordează de preferinţă satira socială. 
Subiectele erau extrase din realităţile întregii socie- 
tăţi, de la boieri până la ţărani (|. Slavici, Fata de 
birău, şi Toane sau vorbe de clacă). Nu a fost negli- 
jată nici revista teatrală, în această direcţie mani- 
festându-se lacob Negruzzi, care a scris Beizadea 
Epaminonda, pe muzică de Eduard Caudella, iar în 
colaborare cu Dimitrie R. Rosetti, Naza!! şi 
Zeflemele. Tragediile şi dramele trezesc şi ele inte- 
resul, îndeosebi cele cu subiecte din istoria naţio- 
nală. După  Lăpuşneanu-Vodă de Samson 
Bodnărescu, se publică Gaspar Graţiani, domnul 
Moldovei (1888) de loan Slavici. Se pare însă că pre- 
ferinţele mergeau mai ales spre tragedii inspirate 
fie din istoria antică: Fântâna Blanduziei (1884) şi 
Ovidiu (1885) de V. Alecsandri, Pygmalion, regele 
Feniciei de Gh. Bengescu-Dabija, Parisina de N... 

Basilescu, fie din istoria Evului Mediu: Rienzi de 
Samson Bodnărescu. Întâietate au avut, până la 
1900, tragediile în versuri, de la care se cerea să res- 
pecte, pe cât posibil, modelele genului. În deceni- 
ile următoare însă gustul publicului şi, poate, exi- 
genţele teatrelor îndrumă scriitorii mai ales către 
dramă şi comedie. În 1904 D. Nanu traduce drama 
în versuri Stana de Elena Văcărescu. Dar autorul de 
teatru convorbirist al acestui început de secol pare 
să fie Duiliu Zamfirescu. El tipăreşte în revistă, 
între 1912 şi 1914, comediile O amică şi Lumină 
nouă, ambele puse în scenă la Teatrul Naţional din 
Bucureşti, comedia Voichiţa şi drama în versuri 
Poezia depărtării. Un criteriu clar, care să prezi- 
deze selecţia pieselor incluse în sumarul C.I. îna- 
inte şi după 1918 este însă dificil de evidenţiat. lon 
Miclescu semna în 1907 şi în 1909 dramele Mamă 
şi Jertfă. O piesă care a avut un oarecare ecou este 
Sanda (1908) de Al. G. Florescu. Doi ani mai târziu 
tot el dă şi Chinul, dramă care va rămâne doar în 
paginile revistei. Cu Noaptea Învierii şi Biruinţa de 
A. de Herz, Lady Macbeth de Alexandru Naum, 
Sapho. Comedie antică de Ion Al-George şi Răsare 
soarele de Mihail Negru se încheie perioada pre- 
mergătoare anilor 1916-1918. După război mai 
apar Cărvunarii. Scene istorice de D.V. Barnoschi, 
comedia O inspecție cu tâlc de C. C. Petrovici, Un 
drăcuşor de fată de Alice Sturdza, Puterea sufletelor 
moarte de George Acsinteanu, Pe un țărm de mare 
şi poemul dramatic Iluzia de Grigore Sălceanu. 
Acestui modest portofoliu dramatic i se adaugă şi 
câteva traduceri din clasicii greci, făcute de H. 
Frollo (Eschil, Prometeu înlănțuit), Petre Dulfu 
(Euripide, Ifigenia în Aulida şi Ifigenia în Taurida), 
Mihail Dragomirescu (Sofocle, Antigona) şi Edgar 
Th. Aslan (Sofocle, Oedip la Colona). 

C.l. şi-a arătat încă de la început opţiunea 
pentru o abordare critică a realităţilor sociale, cul- 
turale şi, în primul rând, literare, pornind de la 
necesitatea demersului critic în societatea româ- 
nească. Chiar din primul număr, Titu Maiorescu 
începe să publice articolul Despre poezia română 
(text editat în volum sub titlul O cercetare critică 
asupra poeziei române de la 1867), unde, comple- 
tând succintul program de pe prima pagină a revis- 
tei, fundamentează principiile după care se va 
călăuzi întreaga activitate critică a C.I. Fiind sin- 
gura publicaţie din ţară dedicată exclusiv literatu- 
rii, C.L. şi-a circumscris de la apariţie domeniul, 
adăugând criticii literare promovate anterior un 

criteriu fundamental - cel al valorii estetice. În 
vreme ce critica dinainte sau chiar cea contempo- 
rană accentua fie criteriul social, fie pe cel etnic, 
revista junimistă le subordonează celui estetic. C.l. 
se afirmă, totodată, şi în registrul polemic. Critica 
practicată aici se arăta cu precădere directoare şi 
categorică. Se apela rar la explicaţie şi analiză, 
numai în cazurile de strictă necesitate. De obicei se 
evitau elogiile, preferându-se de cele mai multe ori 
exemplele negative. Aşa a procedat, de pildă, PP 
Carp cu piesa Răzvan Vodă (intitulată ulterior 
Răzvan şi Vidra) a lui B.P. Hasdeu (1867), cu fabu- 
lele lui G. Sion (1869) sau cu poemul Radu al lui 
Ronetti-Roman (1878). Concomitent cu acţiunea 
de înlăturare a mediocrităţilor şi a tot ceea ce con- 
travenea propriilor principii critice, C.l. a susţinut, 
îndeosebi prin T. Maiorescu, pe cei mai însemnați 
scriitori români - Eminescu, Caragiale, Creangă, 
Slavici. Generată de realităţile curente ale literatu- 
rii dintre 1850 şi 1870, critica de la C.l. a fost, cu 
deosebire în primele două decenii, o critică de 
mare actualitate, prevalând asupra esteticii şi teo- 
riei literare. Abia odată cu ivirea, în 1881, a revistei 
„Contemporanul”, ce promova principii estetice 
opuse, s-a făcut loc şi unor articole teoretice, sem- 
nate mai întâi de Maiorescu, apoi de elevii aces- 
tuia, Mihail Dragomirescu, PP. Negulescu ş.a. În 
această a doua etapă se remarcă îndeosebi D. 
Evolceanu, precum şi N. Petraşcu, M. Drago- 
mirescu, adepţi, ca înaintea lor PP Carp, ai criticii 
normative. Deşi accentul cădea asupra literaturii 
contemporane, C.]. a încercat să valorifice şi scrie- 
rile deceniilor anterioare, prin studii despre 
Costache Conachi, Al. Hrisoverghi, Daniil Sca- 
vinschi sau Costache Negruzzi ori publicând o 
bogată corespondenţă emanând de laV. Alecsandri, 
Eminescu, Cezar Bolliac, Ion Creangă, Ion Heliade- 
Rădulescu, lon Ghica, T. Maiorescu, C. Negruzzi. Şi 
după 1900 Titu Maiorescu a intenţionat să menţină 
C.I. în prim-planul vieţii culturale şi literare prin 
păstrarea principiilor critice care au conferit încă 
de la 1867 autoritate publicaţiei junimiste şi prin 
împrospătarea grupului de colaboratori. În acest 
scop au fost invitaţi să colaboreze tineri care prin 
primele lor manifestări publicistice îi inspirau 
încredere. Între aceştia erau Mihail Dragomirescu, 
N. lorga şi E. Lovinescu. Dar experimentul nu s-a 
dovedit a fi unul reuşit, deosebirile de convingeri, 
de ideologie culturală sau literară dintre vechii 
redactori şi noii veniţi fiind deseori ireconciliabile. 

Alţi numeroşi colaboratori au asigurat însă realiza- 
rea rubricilor de intervenţii teoretice, de comenta- 
rii critice, de note şi recenzii vizând atât realitatea 
autohtonă, cât şi pe aceea din diverse culturi euro- 
pene. În 1902, ca un simbol al continuității, 
Maiorescu oferă C.I. studiul Oratori, retori şi lim- 
buţi, iar câţiva ani mai târziu rapoartele academice 
referitoare la cărți semnate de Vasile Bogrea, Mihail 
Sadoveanu, Octavian Goga, |. Al. Brătescu-Voineşti. 
În intenţia de a confirma şi păstra orientarea tradi- 
ţională a revistei, Simion Mehedinţi publica în 1907 
Politică şi literatură, text având un caracter implicit 
de articol-program. Tot în aceşti ani E. Lovinescu 
era autorul intervențiilor intitulate A zecea muză. 
Critica şi Gândire — Poezie. Vor fi însă singurele 
colaborări ale viitorului critic. Alte articole cu 
caracter teoretic vor scrie, de-a lungul timpului, 
Eleonora Stratilescu, PP. Negulescu (Psihologia sti- 
lului), Constantin Noica (Gânduri despre esența 
poeziei), Const. V. Gerota (Principii estetice), Paul 
Zarifopol (Adevărul poetic), Leon Diculescu, Traian 
Bratu, Radu Manoliu, lon Petrovici. Critica pro- 
priu-zisă (articole, cronici, recenzii şi, mai rar, 
intervenţii polemice) îi are ca autori pe Simion 
Mehedinţi, George Vâlsan, Al. Tzigara-Samurcaş, 
Ilarie Chendi, Nicolae Petrașcu, I.A. Rădulescu- 
Pogoneanu, Scarlat Struţeanu, Stelian Constantin, 
Ion I. Cantacuzino (un articol polemic îndreptat 
împotriva poeziei moderniste şi a lui Geo Bogza îl 
semnează doar I.I.C.), Alexandru Naum, Mihail 
Popescu, PV. Haneş, Emilian Constantinescu, I.E. 
Torouţiu, Sandu Tzigara-Samurcaş, Eugen Ionescu, 
Alexandru  Bilciurescu, Vladimir Dumitrescu, 
Const. V. Gerota, Ştefan Cuciureanu ş.a. Cu studii 
de istorie literară li se alătură G. Bogdan-Duică, 
Valeriu Branişte, Al. Elian, Elie Dăianu, Vasile 
Gherasim, loan Grămadă, Lucian Predescu, Gino 
Lupi, Alexandru Iordan, Liviu Marian, G.G. Ursu 
ş.a. Consideraţiile teoretice referitoare la textul 
dramtic şi la arta spectacolului îi au ca autori pe 
Marcu Beza (Teatrul englez), Matei Peucescu 
(Despre cronica dramatică), H. Blazian, M. Djuvara, 
Corneliu Moldoveanu, D. Şt. Emilian, iar rubrica 
destinată cronicii dramatice, ţinută de-a lungul 
timpului de G. Bogdan-Duică, Const. V. Gerota, A. 
de Herz şi Vladimir Tudor, se referă la spectacole cu 
piese deV. Alecsandri, I.L. Caragiale, B. Delavrancea, 
N. Kirițescu ş.a. sau de Marlowe, Shakespeare, 
Pirandello ş.a. Sumarul C.I. include adesea şi pagini 
de estetică, de critică sau de istorie a artelor, având 

ca autori pe Petru Verussi, lacob Negruzzi, Samson 
Bodnărescu, Mihail Strajanu, N. Gabrielescu, iar 
după 1900 pe Teohari Antonescu, Al. Tzigara- 
Samurcaş, Paul Zarifopol, Petre Andrei (Valorile 
estetice şi teoria empatiei), Radu Paul (Naţionalism 
şiestetică), Traian Lalescu, Al. Dima, I.D. Ştefănescu, 
Olga Greceanu, Leca Morariu, Alexandru Naum 
ş.a. O preocupare stăruitoare a C.]. au constituit-o 
problemele limbii române din cea de-a doua jumă- 
tate a secolului al XIX-lea. Se continuă, cu argu- 
mente ştiinţifice, lupta începută de Alecu Russo şi 
Vasile Alecsandri împotriva curentelor latiniste, 
fiind combătut dicţionarul elaborat de I.C. Massim 
şi A.T. Laurian. Elocvent în acest sens este, prin 
seriozitatea demonstraţiei, studiul din 1871 al lui 
N. Ch. Quintescu. În ce priveşte îmbogățirea voca- 
bularului literar, se recomanda limba vorbită de 
popor, cât şi lexicul limbilor romanice. Contribuţia 
adusă la constituirea unei limbi literare unitare 
este remarcabilă, fiind privilegiate consecvent 
numai acele opere care se conformau principiilor 
junimiste. De un mare folos s-au dovedit scrierile 
lui V. Alecsandri, al cărui prestigiu a sporit influenţa 
revistei. Titu Maiorescu a avut un aport deosebit la 
procesul de unificare a limbii, mai ales prin artico- 
lele Limba română în jurnalele din Austria (1868) şi 
În contra neologismelor (1881), după cum tot el are 
mari merite în stabilirea premiselor stilului bele- 
tristic românesc modern, prin articolele Beţia de 
cuvinte în „Revista contimporană” (1873) şi Oratori, 
retori şi limbuţi. Despre graiurile populare s-au 
publicat studii speciale, semnate de A. Lambrior, T. 
Maiorescu, Miron Pompiliu. O importanţă aparte a 
acordat revista Junimii chestiunilor de ortografie, 
reuşind să oprească tendinţele latiniste şi să 
impună un fonetism temperat, adoptat ulterior pe 
întreg teritoriul de limbă română. În această direc- 
ţie sunt de amintit argumentările lui T. Maiorescu, 
V. Burlă, A. Lambrior, L.A. Rădulescu-Pogoneanu. 
Continuând orientarea celor mai multe publicaţii 
anterioare, C.I. a avut în vedere în mod deosebit 
folclorul, considerat ca expresie a caracterului 
naţional. De aici, tendinţa de a-l aşeza la temelia 
literaturii culte şi a limbii literare. Prezenţa lui V. 
Alecsandri a stimulat interesul, deja existent, al 
convorbiriştilor faţă de creaţia populară, în care ei 
vedeau şi un bogat izvor de inspiraţie, aşa cum 
reiese din ampla prezentare pe care Maiorescu o 
face volumului lui Alecsandri Poezii populare ale 
românilor (1866). Treptat, revista ajunge să 

grupeze câţiva valoroşi folclorişti, contribuind la 
impunerea unor principii moderne în culegerea şi 
interpretarea literaturii populare. O poziţie catego- 
rică adoptă în această privinţă A. Lambrior în stu- 
diul Literatura poporană (1874), unde susţine 
necesitatea culegerii nu numai exacte, dar şi în 
totalitate a variantelor, spre a se putea alcătui un 
corpus util pentru studiile etnografice, istorice şi 
lingvistice. Atitudinea este caracteristică tuturor 
lucrărilor despre folclor tipărite în C.l., care au res- 
pins orice interpretare falsă. Aşa au procedat, de 
exemplu, I.D. Caragiani, G. Vârnav-Liteanu, G.l. 
Pitiş, Mihail Strajanu. Spre a feri, pe viitor, folclorul 
de răstălmăciri, mulţi dintre cei ce au publicat aici 
literatură populară au notat, mai mult sau mai 
puţin complet, locul culegerii şi numele informa- 
torului, păstrând în mare parte particularităţile de 
limbă şi considerând că astfel pot oferi o garanţie 
suplimentară de autenticitate. Pentru a obţine o 
imagine cât mai cuprinzătoare, C.]. a avut în vedere 
toate teritoriile locuite de români, colectând texte 
din Moldova, Muntenia, Transilvania, Bucovina, 
Banat, Maramureş şi Oltenia, Dobrogea, Basarabia, 
Macedonia. Dintre specii, s-au preferat baladele, 
legendele şi doinele, a căror valoare artistică e sub- 
liniată îndeosebi. Balade au trimis C.N. Mateescu, 
doine publică Alexiu Viciu şi Elena Sevastos. Se 
remarcă basmele lui Miron Pompiliu, I. Slavici, 
Petre Ispirescu. O importantă culegere de bocete îi 
aparţine lui T.T. Burada (1878-1883). Tot în coloa- 
nele C.l. s-au rânduit câteva dintre cele dintâi 
studii de folclor comparat din România, aparţi- 
nând lui M. Gaster (1872) şi lui T.T. Burada (1882). 
După 1900 discuţiile cu caracter teoretic privind 
literatura populară au continuat prin articole de 
Ioan Bianu, G. Bogdan-Duică, Marcu Beza, Anton 
Balotă, Olimpiu Boitoş, D. Caracostea, D. Cuclin, 
Ovidiu Papadima. Cu atenţie sunt cercetate cule- 
gerile de folclor noi, comentate competent de G. 
Bogdan-Duică, Const. Gane, Const. V. Gerota, 
Simion Mehedinţi, Leca Morariu, Dan Simonescu, 
Henri H. Stahl, I.E. Torouţiu. Un spaţiu larg este 
destinat literaturilor străine. Abordări monografice 
sau discuţii privind chestiuni de istorie literară 
sunt dedicate unor scriitori din cele mai diverse 
literaturi (arabă, bizantină, germană, ebraică, fran- 
ceză, engleză etc.). Studiile de literatură comparată 
îi au ca autori pe Gh. Baiculescu, G. Bogdan-Duică 
(Vasile Alecsandri şi Edouard Grenier), D. Caracostea, 
Charles Drouhet, Const. V. Gerota, D. Murărașu, 

Ramiro Ortiz, Nicolae Şerban, I.E. Torouţiu, Dan 
Simonescu (Bossuet în literatura română). Nu lip- 
sesc, aproape din fiecare număr, materialele cu 
valenţe documentare (amintiri, note de călătorie) 
semnate de I. Negruzzi, Ciru Oeconomu, Teodor 
Rosetti, Duiliu Zamfirescu, I. Slavici, T. Maiorescu, 
N. Batzaria, I. Al. Brătescu-Voineşti, Marcu Beza, 
Igena Floru, Emil Gârleanu, Ion Găvănescul, G.C. 
Mironescu, Alexis Nour, lon Simionescu ş.a., care 
se alătură unui bogat fond de scrisori provenind de 
la Ion Maiorescu, V. Alecsandri, |. Negruzzi, T. 
Maiorescu, Eminescu, |. Creangă, Teodor Rosetti, 
AI. Odobescu, I. Slavici, D.C. Ollănescu-Ascanio, 
Panait Cerna, Octavian Goga, G. Ibrăileanu, Petre 
Andrei ş.a. Alături de recenzii şi note referitoare la 
activitatea literară se publică şi altele, dedicate 
unor domenii precum antropologia, arheologia, 
demografia, ştiinţele naturii, teologia etc. De ase- 
menea, sunt discutate reviste străine dintre cele 
mai importante: „Revue des deux mondes”, „La 
Revue”, „Revue de Paris”, „Revue historique', 
„Revue de mstaphisique et de morale”, „Revue cri- 
tique dhistoire et de litterature”, „Deutsche 
Rundschau”, „Zeitschrift fiir Romanische Philo- 
logie”, „Historische Zeitschrift”, „Political Science 
Quarterly”, „Lhe Yale Review” etc. Li se adaugă 
altele, intervenţii critice referitoare la principalele 
publicaţii ştiinţifice, culturale şi literare româneşti. 
Preocupările pentru istorie, atât pentru aceea naţi- 
onală, cât şi pentru aceea a popoarelor vecine şi a 
marilor ţări europene sau pentru aspecte teoretice 
ale ştiinţelor istorice au fost, de asemenea, o con- 
stantă a C.I. şi până la 1900, şi în deceniile urmă- 
toare. Atenţia dată evenimentelor istorice, dar şi 
publicarea de scrieri vechi, de scrisori, memorii 
etc. s-au conjugat fericit cu grija pentru comenta- 
riul obiectiv, pentru respectarea adevărului, pentru 
acurateţea reproducerii diverselor acte şi docu- 
mente. În linii generale, studiile şi contribuţiile de 
istorie, ca de altfel şi acelea de filosofie, acestea 
particularizate de interesul arătat doctrinei scho- 
penhaueriene de către Titu Maiorescu, logică, psi- 
hologie, de asemenea numeroase în paginile revis- 
tei, alături de cele de etnografie, medicină, etică, 
sociologie, teologie ş.a., stau în anii de început sub 
semnul pozitivismului şi al evoluţionismului, dar 
mai târziu, în funcţie de concepţiile noilor colabo- 
ratori, gama orientărilor se diversifică şi se actuali- 
zează. Cercetări valoroase, unele cu caracter fun- 
damental pentru istoria poporului român au dat 

mai întâi A.D. Xenopol şi George Panu. Li s-au ală- 
turat loan Bogdan şi D. Onciul, apoi, pentru o 
scurtă perioadă, N. Iorga, Vasile Pârvan, Radu 
Rosetti, Al. Lapedatu, I. Bianu, Constantin Giurescu, 
iar după Primul Război Mondial Dinu C. Arion, I.I. 
Cantacuzino, N. Cartojan, Al. Filitti, I.C. Filitti, 
Olimpiu Boitoş, Vladimir Ghica, Ilie Minea, O.G. 
Lecca, C. Moisil, Petre Năsturel, PP Panaitescu, 
Constantin C. Giurescu ş.a. Articolele şi studiile 
vizând variate probleme de filosofie, psihologie, 
logică, etică, teologie, sociologie etc., bine infor- 
mate, caracterizate, cele mai multe, prin spirit 
critic şi abordări originale, dau I. Rădulescu- 
Pogoneanu, Elie Dăianu, Simion Mehedinţi, 
].S. Floru, C. Rădulescu-Motru, Gh. Marinescu, 
D. Ioaniţescu, Lucian Blaga, Mircea Djuvara, C. 
Narly, Mihai Ralea, Petre Andrei, Demostene Russo, 
Grigore Tăuşan, Il. Petrovici, D.I. Suchianu, Con- 
stantin Noica ş.a. Menţionabile sunt şi studiile 
dedicate istoriei culturii naționale alcătuite de E. 
Lovinescu, loan Lupaș, N. Dobrescu, PV. Haneş, 
G.T. Kirileanu, G.M. Cantacuzino, Cezar Papa- 
costea, I.D. Ştefănescu ş.a. Rubrici de recenzii con- 
sistente, mereu actuale, urmăresc an de an mersul 
domeniilor ştiinţei în cele mai diverse aspecte, ca şi 
pe acela al literaturii, păstrând permanent C.l. în 
primele rânduri ale publicaţiilor culturale româ- 
neşti. Astfel, prin impunerea unui judicios şi nece- 
sar spirit critic, prin selectarea unui grup valoros 
de colaboratori, totdeauna împrospătat, prin păs- 
trarea unor standarde estetice şi ştiinţifice caracte- 
rizate prin obiectivitate, vigoare şi calitate, C.l. a 
contribuit în mare măsură la dezvoltarea vieţii lite- 
rare şi ştiinţifice româneşti. 1 s-au asociat, în acest 
demers, o serie de gazete şi reviste care şi-au însu- 
şit integral sau parţial programul convorbirist, cum 
sunt „lelegraful român”, „Foişoara Telegrafului 
român” „lribuna”, „Pressa”, „Orientul român”, 
„Familia”, „Gazeta Transilvaniei”, „Convorbiri cri- 
tice”. Alte periodice i-au fost adversare încă de la 
început, mai ales ţinând seama de ecoul trezit de 
orientarea culturală a C.]. şi de articolele critice ale 
lui Titu Maiorescu. Ca urmare, redacţia revistei 
ieşene a susținut polemici de mare răsunet, cu o 
evidentă influenţă constructivă, cu „Revista con- 
timporană”, „Columna lui Traian”, „Contem- 
poranul”, „Literatură şi artă română”. Unii adver- 
sari inițiali i-au devenit însă mai târziu colabora- 
tori. Printre ei - Mihail Strajanu, VA. Urechia, B.P 
Hasdeu, Ciru Oeconomu. Alţi oameni de cultură, 

iniţial apropiaţi revistei, mai ales din motive doc- 
trinare, au îmbrăţişat, cu trecerea timpului, atitu- 
dini şi idei diferite: N. Iorga, E. Lovinescu, iar din 
altă generaţie Mircea Eliade. Manifestându-se însă 
în planuri multiple şi variate, adresându-se româ- 
nilor de pretutindeni, păstrând în permanenţă un 
nivel critic şi publicistic ridicat, C.l. a influenţat 
decisiv cultura şi literatura română. D.M., R.Z. 

CONVORBIRI LITERARE, revistă care apare la Iaşi, 
lunar, din mai 1970 până în decembrie 1971, bilu- 
nar dela 1 ianuarie la 15 decembrie 1972 şi din nou 
lunar din ianuarie 1973 până în decembrie 1989; 
reapare de la 15 februarie 1990. Editată de Uniunea 
Scriitorilor din Republica Socialistă România, C.l. 
continuă „laşul literar” (1954-1969). Redactori şefi: 
Dumitru Ignea (1970-1971), Corneliu Ştefanache 
(1972-1976), Corneliu Sturzu (1977-1990), Al. 
Dobrescu (1990-1995), Cassian Maria Spiridon 
(din 1996); secretar de redacţie: Horia Zilieru (până 
în 1990). În comitetul de redacţie (1982): Andi 
Andrieş, Daniel Dimitriu, loanid Romanescu. C.l. 
aspiră să continue tradiţia valoroasă a presei lite- 
rare ieşene şi să promoveze o literatură care să 
exprime cât mai fidel realități contemporane. 
Publică versuri şi proză originală şi tradusă, arti- 
cole de istorie şi critică literară, interviuri, cronică 
literară şi artistică, precum şi contribuţii grupate în 
rubrici speciale: „Convorbiri critice”, „Restituiri”, 
„Literatura şi şcoala”, „Dicţionar literar autobiogra- 
fic”, „Dicţionar de pseudonime”. În cadrul altor 
rubrici, „Mari repere”, „Antologia lirică a «Convor- 
birilor»”, „Critica poeziei, prozei şi critica criticii”, 
„Prezențe contemporane”, „Delimitări”, „Cronica 
ideilor literare”, „Opinii-controverse”, apar materi- 
ale variate, documentate, care fac din C.L. o revistă 
de ţinută, cu un profil bine conturat. De-a lungul 
timpului colaborează cu versuri George Lesnea, 
Radu Boureanu, Mihai Beniuc, Ştefan Aug. Doinaş, 
Horia Zilieru, Gheorghe Tomozei, Nicolae Ţaţomir, 
Ovidiu Genaru, loanid Romanescu, Corneliu 
Sturzu, Lucian Valea, cu proză, Vasile Băran, Mircea 
Micu, Romulus Guga, Ion Istrati, lon Lăncrănjan, 

Mircea Ciobanu. Semnează eseuri şi studii critice 
Constantin Ciopraga, Mihai Drăgan, George Maco- 
vescu, Mihai Ungheanu, Mircea Iorgulescu, Nico- 
lae Manolescu, Alexandru Paleologu, Laurenţiu 
Ulici, Al. Andriescu, Virgil Cuţitaru, lon Bălu. Feno- 
menul literar contemporan este abordat — în arti- 
cole, eseuri sau interviuri — de critici, istorici literari 
şi scriitori precum Al. Piru, Adrian Marino, Şerban 
Cioculescu, Alexandru Paleologu, Al. Ivasiuc, C. 
Ţoiu ş.a. Un Dicţionar de pseudonime, întocmit de 
Gh. Catană, are meritul de a completa lucrarea 
omonimă publicată de Mihail Straje în 1973. Există, 
totodată, preocuparea pentru valorificarea litera- 
turii române vechi, moderne şi contemporane, 
aducându-se în atenţia cititorilor pagini din croni- 
cari, texte inedite din secolul al XIX-lea ca şi din 
literatura actuală: Labiş inedit, Zaharia Stancu 
inedit, Un articol necunoscut al lui Eminescu despre 
serbarea de la Putna, Un eminescolog ignorat, M. 
Codreanu — scrieri inedite, Titu Maiorescu, G. Topîr- 
ceanu, T. Arghezi. În numărul 5/1978, la o anchetă 
despre personalitatea unei reviste, răspund Ion 
Arieşanu, redactor-şef al revistei „Orizont”, Gabriel 
Dimisianu, redactor-şef adjunct al „României lite- 
rare”, Nicolae Dragoş, redactor-şef al revistei 
„Luceafărul”, Romulus Guga, redactor-şef al revis- 
tei „Vatra”, Nicolae Moţoc, redactor-şef al revistei 
„lomis”, şi Aurel Rău, redactor-şef al revistei 
„Steaua”. Mai colaborează cu versuri loana Diaco- 
nescu, Haralambie Ţugui, cu proză D.R. Popescu, 
Nicolae Breban, Ştefan Oprea, iar cu eseuri Con- 
stantin Coroiu, lon Bogdan Lefter ş.a.; cronici lite- 
rare scriu Al. Dobrescu, Al. Călinescu, Mihai Ior- 
dache ş.a. Sunt susţinute continuu rubricile „Emi- 
nesciana”, „Sadoveniana”, „Maioresciana”, aici fiind 
publicate contribuţii semnate de Constantin Cio- 
praga, D. Vatamaniuc, Eugen Simion, Cornel Ungu- 
reanu, Ilie Dan, Virgil Cuţitaru ş.a. Gh. Bulgăr tri- 
mite seria Scrisori din Franţa, N. Cârlan aduce pre- 
cizări legate de debutul lui N. Labiş, găzduit în 
numărul 8/1950 al revistei „Iaşul nou”, cu poezia 
Fii dârz şi luptă, Nicolae!, semnată Nicolae Fălti- 
ceni (10/1982). Numere speciale sunt dedicate 
centenarelor naşterii scriitorilor Tudor Arghezi 
(5/1980), Mihail Sadoveanu (10/1980) ş.a. Alţi cola- 
boratori: Ana Blandiana, Zaharia Sângeorzan, 
Dragoş Vicol, Mircea Radu Iacoban, Florin Mugur, 
Mircea Muthu, Radu Negru, Aurel Sasu, George 
Alboiu, Gabriel Mardare, Petre Stoica, Stelian 
Dumistrăcel. 

Ediţia specială din decembrie 1989 -— ianuarie 
1990 marchează încheierea şi, concomitent, înce- 
putul unei alte etape. După o scurtă perioadă de 
tranziţie, asigurată redacţional de un comitet provi- 
zoriu de coordonare, revista inaugurează la 15 
februarie 1990 o serie nouă, editată într-un format 
mai mic, cu frontispiciul schimbat şi cu apariţie săp- 
tămânală. Colectivul de redacţie va suferi în decur- 
sul anilor '90 modificări: Radu Andriescu, Liviu 
Antonesei (redactor-şef adjunct), Emil Brumaru 
(redactor-şef adjunct), Sânziana Caraman, Nicolae 
Dabija, Nichita Danilov, Daniel Dimitriu, Gabriela 
Codruța Gavril, Valeriu Gherghel, Ion Hadârcă, 
Nicolae Ionel, Constantin Pricop (o vreme secretar 
general de redacţie, funcţie pe care o va schimba cu 
Valeriu Gherghel), Horia Zilieru; li se vor adăuga 
Alina Mungiu şi Mădălina Grigoraş (secretar de 
redacţie). În editorialul numărului inaugural al noii 
serii Al. Dobrescu precizează că în timpuri tulburi 
scriitorul nu are voie să se cantoneze în literaturi- 
tate, ci trebuie să se implice în viaţa cetăţii: „Este 
motivul pentru care «Convorbiri literare» încetează 
a mai fi, deocamdată, o revistă precumpănitor lite- 
rară. Vom da absolută prioritate tuturor temelor şi 
problemelor fierbinţi ale momentului, poate că fără 
legătură imediat vizibilă cu literatura, dar fără de a 
căror dreaptă soluţionare e de neconceput o viaţă 
literară normală [...]. Când ea se va instaura ne vom 
întoarce liniştiţi la uneltele noastre”. În consecinţă, o 
vreme revista ar fi putut purta titlul unei rubrici din 
paginile sale: „Convorbiri neliterare”. Şi aceasta, 
pentru că acum cea mai mare parte a spaţiului tipo- 
grafic din cele 16 (sau 32) pagini ale revistei este 
ocupată de anchete, interviuri, eseuri, traduceri, 
rubrici, corespondențe externe pe teme inspirate 
din realităţile social-politice. Nu întâmplător, la un 
moment dat colegiul redacţional a simţit nevoia 
reunirii textelor cu subiecte la ordinea zilei şi a intro- 
dus în corpul publicaţiei un aşa-numit supliment 
intitulat „Convorbiri sociale şi politice”. Preocupă- 
rile strict literare s-au rezumat un timp la câte o cro- 
nică literară, uneori „suprimată” şi aceea, rubrica 
devenind „În loc de cronică literară”. Se publică, fără 
constanţă şi fără un program anume, texte de istorie 
şi critică literară, fragmente de jurnal, de roman, 
piese într-un act, romane în foileton, texte inedite 
provenind mai cu seamă de la autori odinioară 
interzişi, exilați, cenzuraţi: Mircea Eliade, Paul 
Goma, Octavian Paler, Matei Vişniec ş.a., dar mai 
ales apar versuri ale unor poeţi ieşeni sau din 

Basarabia. Traducerile din poezia universală sunt 
izolate. În mare vogă, ca de altfel în toată presa lite- 
rară a momentului, se află dialogurile pe teme de 
actualitate (intelectualii, comunismul, vremurile 
noi, libertatea presei, literatura de sertar) purtate de 
Emil Brumaru, Liviu Antonesei şi Dorin Popa cu 
scriitori, oameni politici, între care şi români din 
străinătate, precum Luca Piţu, Al. Zub, Ion Raţiu, 
Mihai Ursachi, lon Cristoiu, loan Buduca, Al. Paleo- 
logu, Paul Goma, Dan Petrescu, Mircea Iorgulescu, 
Nicolae Breban, Monica Lovinescu şi Virgil Ierunca, 
Gheorghe Grigurcu, Emil Hurezeanu, Ana Blandi- 
ana, Ştefan Agopian ş.a. Ultimele pagini ale fiecărui 
număr sunt dedicate corespondenţelor de peste 
hotare şi traducerilor din autori „la modă” (în gene- 
ral scriitori-cetăţeni): Czeslaw Mitosz, Michel Fou- 
cault, Vladimir Bukovski, Giinter Grass, Andre 
Glucksmann, Milan Kundera, Al. Zinoviev ş.a. Încep 
să se contureze şi câteva rubrici, unele mai rezis- 
tente în timp, altele efemere: „Ieri şi azi” (unde se 
publică texte apărute în presa românească de altă- 
dată, care nu şi-au pierdut însă actualitatea, sem- 
nate de Mihai Ralea, N. lorga, Nae Ionescu, Pamfil 
Şeicaru, Mircea Eliade, Al. A. Philippide), „Observa- 
tor” (cu puncte de vedere legate de chestiuni la ordi- 
nea zilei: „rinocerizare”, democraţie, totalitarism, 
comunism, libertatea presei, evenimentele socio- 
politice interne etc., aceleaşi teme pe care îşi con- 
struieşte editorialele şi Al. Dobrescu). Semnatarii 
articolelor, eseurilor şi interviurilor sunt Liviu Anto- 
nesei, Radu Andriescu, Mariana Codruţ, Nicolae 
Ionel, Silviu Lupescu, alături de colaboratori ocazio- 
nali, ca Mircea Mihăieş, Cornel Ungureanu sau 
Monica Lovinescu ş.a. Pe aceleaşi teme, Al. Călinescu 
semnează o vreme rubrica „Proximităţi”, iar Con- 
stantin Pricop asigură texte pentru „Mentalităţi”. Se 
impun, la capitolul rubrici, „Diligenţa poştală” a lui 
Emil Brumaru (uneori un fel de „poştă a redacţiei”, 
alteori făcând loc savuroaselor, jucat-candidelor şi 
ironic-senzualelor poeme, scrisori și tablete sem- 
nate de poetul-medic la Dolhasca) şi tabletele lui Val 
Gheorghiu, intitulate „Chacall”. Rar, apar şi numere 
tematice: dedicate Basarabiei, momentului 1848, 
sărbătorilor de Paşte etc. În ianuarie 1996, când con- 
ducerea revistei este preluată de Cassian Maria Spiri- 
don, configuraţia redacţiei suferă noi transformări — 
redactor-şef adjunct: Dan Mănucă (din 2001); secre- 
tari generali de redacţie: Emil Iordache, Dragoş 
Cojocaru; redactori: Liviu Papuc, Cătălin Mihuleac, 
Constantin Dram şi Antonio Patraş. Intrată sub o 

zodie nouă, revista apare la 20 ale fiecărei luni, 
revine un timp la vechiul format mare (din 2002 se 
reia însă formatul carte), cu câte 16 pagini (extinse 
apoi la 48) şi cu frontispiciul de odinioară. Numerele 
sunt prezentate color, reproducând de fiecare dată 
operele unor graficieni, plasticieni, sculptori români 
mai vechi sau mai noi. Editorialul semnat de Cas- 
sian Maria Spiridon, intitulat Un alt început, susţine 
ideea unei etape cu adevărat noi începând de-abia 
cu această dată. Perioada anterioară (1989-1995), 
cu plusurile şi minusurile ei, vizibile şi în inegalita- 
tea şi ezitările redacției, ba chiar şi în inconsecvenţa 
structurării numerelor, frecvent duble sau triple, 
este considerată o perioadă de tranziţie încheiată: 
„«Convorbirile literare», în această nouă serie, ne 
propunem să fie mai ales critice, după modelul 
primei serii, apărute la 1 martie 1867, sub patronajul 
societăţii Junimea din Iaşi. Critica, la această oră, în 
revistele literare şi de cultură ale ţării, străluceşte 
printr-o relativă absenţă: de aceea, pe cât ne va sta 
în puteri, prin revista noastră vrem a da sama asupra 
peisajului variat, numeros şi destul de inegal valoric, 
al apariţiilor editoriale, cu prioritate a celor din spa- 
ţiul naţional. [...] Actuala serie a «Convorbirilor lite- 
rare» va sprijini mai ales producţiile de talent ale 
tinerilor, dar nu ne vom feri, de va fi cazul, a spune 
«în lături» (!) imposturii. Deschisă întregii ţări şi 
întregului spectru literar, vom evita sectarismul şi 
înfeudarea revistei unei grupări sau alteia, singura 
noastră politică fiind literatura şi promovarea unei 
critici temeinice şi la obiect asupra operelor”. Cole- 
giul redacţional este compus din Sergiu Adam, lon 
Beldeanu, Gellu Dorian, Adrian Alui Gheorghe, loan 
Holban, Grigore Ilisei, Liviu Leonte, Cristian Livescu, 
Aurel Ştefanachi, Lucian Vasiliu, Emil Brumaru, 
Nichita Danilov, Nicolae Ionel, Nicolae Panaite, 
Gheorghe I. Florescu, Gheorghe Grigurcu, Cezar 
Ivănescu, Florin Faifer, Ovidiu Hurduzeu, Constan- 
tin Ciopraga, Miron Kiropol, Irina Mavrodin, Mircea 
Platon, Adrian Dinu Rachieru, Elvira Sorohan, Nico- 
lae Stroescu Stânişoară, Alexandru Zub, Anton 
Adămuţ şi Mircea A. Diaconu. Treptat, C.l. a redeve- 
nit o revistă complexă, ce nu lasă în afara preocupă- 
rilor ei nici un domeniu al cunoaşterii. Dintre rubri- 
cile mai importante, cu titularii lor, se rețin „Atitu- 
dini” (Cassian Maria Spiridon), „Cvadratura cercu- 
lui” (rina Mavrodin, Constantin Ciopraga), „Poezie, 
„Proză”, „Critica poeziei” (Cristian Livescu), „Critica 
prozei” (Constantin Dram), „Critica criticii” (Dan 
Mănucă), „Comentarii critice” (poezie - Adrian Dinu 

Rachieru; proză - Vasile Spiridon; critică, eseu — 
Bogdan Creţu, Antonio Patraş), „Cronica ideilor” 
(Adrian 'Tudurachi), „Ex libris” (Liviu Grăsoiu, 
Mircea A. Diaconu, Constantin Trandafir), „Debut” 
(Gellu Dorian), „Cărţile pe masă” (Emil Iordache), 
„Nisipul din clepsidră” (Gheorghe I. Florescu), 
„Recuperări istoriografice” (loan Țepelea), „Cronica 
sofistului” (Anton Adămuţ), „Cartea de etnologie” 
(Petru Ursache), „Cartea de religie” (loan Alexandru 
Tofan), „Cartea străină” (Mircea Chelaru), „Cartea de 
ştiinţă” (Tiberiu Brăileanu), „Actualitatea franceză” 
(Simona Modreanu), „Antichităţi actuale” (Ioana 
Costa), „Arte” (Mircea Ghiţulescu), „Esew”, „Panora- 
mic editorial”, „Consemnări”, „Varia”. Există pagini 
de poezie atât pentru poeţi consacraţi, cât şi pentru 
debutanţi (Cezar Ivănescu, Marcel Mureşanu, lon 
Stratan, Adam Puslojic, Letiţia Ilea, Andrei Zanca, 
Petre Got, Mircea Petean, Radu Cange, Virgil Cari- 
anopol), pagini de proză (Nicolae Breban, D.R. 
Popescu, Vasile Andru, Varujan Vosganian, Radu 
Mareş, Gheorghe Schwartz, Alexandru Dabija, 
Rodica Draghincescu, Paul Tumanian, Aura Christi, 
Constantin Virgil Negoiţă, Pan Vizirescu), dar şi sec- 
venţe dramatice de Olga Delia Mateescu, Val But- 
naru, Ştefan Caraman. Considerând că direcția dată 
de Titu Maiorescu este de „evidentă actualitate”, 
colectivul de redacţie îşi propune să păstreze atât 
litera, cât şi spiritul acesteia. Sectorul critic este, de 
aceea, cel mai consistent. Cum se spune într-un 
articol de bilanţ intermediar, „echipa critică, de la 
Dan Mănucă la Gheorghe Grigurcu, Dan Cristea, 
Irina Mavrodin, loan Holban, Constantin Ciopraga, 
Al. Husar, Petru Ursache, Cristian Livescu, lon Bălu, 
Emil Iordache, Nicolae Creţu, Liviu Papuc, Florin 
Faifer, Mircea Ghiţulescu, Bogdan Ulmu, Ştefan 
Oprea, Valentin Ciucă ş.a., are şi o generaţie mai 
nouă, afirmată în principal în paginile noii serii a 
«Convorbirilor», de la Mircea A. Diaconu la Daniel 
Ştefan Pocovnicu, Constantin Dram, Adrian Dinu 
Rachieru, Anton Adămuţ, Dan Bogdan Hanu, 
Dragoş Cojocaru, Sergiu Ailenei, Marius Chelaru, 
Vasile Spiridon ş.a., la foarte tinerii Mircea Platon, 
Andrei Stavilă, loan Alexandru Tofan, Ovidiu Morar 
ş.a. Nu lipsesc scriitori semnificativi, care semnează 
în continuare eseuri, cronici, recenzii: Lucian Vasi- 
liu, Bujor Nedelcovici, Adrian Alui Gheorghe, Gellu 
Dorian, Andrei Zanca, Daniel Corbu, Liviu loan 
Stoiciu, George Bădărău, Nicolae Panaite, Mircea 
Petean, Horia Gârbea, Augustin loan, Cătălin Mihu- 
leac ş.a” (Cassian Maria Spiridon). La rubrica 

„Interviu” sunt prezenţi Alexandru Vona, Alexandru 
Paleologu, Virgil Nemoianu, Bujor Nedelcovici, loan 
Alexandru, Gheorghe Grigurcu, Dan Stanca, Vasile 
Andru, Cezar Ivănescu, Alexandru Călinescu, Dan 
Ciachir, Victor Rebengiuc, Iustin Pârvu, Valeriu 
Anania. Sub titlul Cronica unei „întâlniri admira- 
bile”, Adrian Alui Gheorghe publică interviul dat de 
Monica Lovinescu şi Virgil lerunca lui Gabriel Lii- 
ceanu. Din 2002, un pliant-supliment, „Biblioteca 
revistei «Convorbiri literare»”, consacră în fiecare 
număr câte un grupaj unui autor (antologie de texte 
şi o fişă biobibliografică). Numeroase sunt şi tradu- 
cerile din alte literaturi, însoţite de scurte prezen- 
tări. Astfel, Daniel Stuparu traduce din Friedrich 
Durrenmatt (Moartea lui Socrate), Yossef Abraham 
din Jorge Luis Borges (Cele douăsprezece figuri ale 
lumii), Vasile Robciuc din Tristan Tzara (textul dra- 
matic A doua aventură celestă a domnului 
Antipyrine), Nicolae Breban din Rainer Maria Rilke, 
Leonte Ivanov, în serial, din EM. Dostoievski (Scri- 
sori către Apollon Maikov), Rodica Grigore din Julio 
Cortâzar, Lucian Alexiu şi Slavomir Gvozdenovici 
din Miodrag Pavlovici, Claudiu Soare din E Celine. 
Mircea Tomuş şi Irina Mavrodin semnează note de 
călătorie. Sub genericul „Întârzieri”, Nicolae Stro- 
escu Stânişoară publică pagini de jurnal. ] se alătură 
Lucian Vasiliu şi Gheorghe Grigurcu. Rubrica 
„Inedit” propune pagini de corespondenţă (G. Ivă- 
nescu — G. Istrate; Critici şi istorici români în cores- 
pondenţă cu Adrian Marino). Numărul 100 (4/2004) 
marchează momentul aniversar printr-un grupaj de 
mesaje. În fine, numărul 3/2005 deschide o dezba- 
tere pe marginea Dicţionarului general al literaturii 
române, o alta — Istoria literaturii române postbelice 
între premise şi realizări, iniţiată de Cassian Maria 
Spiridon -— apare în serial, pe tot parcursul anului 
2009. De menţionat în acest context şi „Zilele revis- 
tei «Convorbiri literare», organizate anual începând 
din 1997. În cadrul manifestării se acordă premii 
unor personalităţi din ţară şi de peste hotare, între 
laureați aflându-se Ana Blandiana, Dan Laurenţiu, 
Constantin Ciopraga, Alexandru George, Marin 
Mincu, Romul Munteanu, Sorin Alexandrescu, 
Cezar Ivănescu, Al. Zub, Nicolae Breban, Eugen 
Simion, Yves Broussard (Franţa), Horst Fassel (Ger- 
mania), Anna Bessmertnaia (Rusia). LH., C.Br. 


COPCEA, Iorgu (sec. XIX), autor dramatic, tradu- 
cător. Despre fiul paharnicului Răducanu Copcea 
se ştie doar că era serdar, candidat la Judecătoria 


Copilu Cheatră 


Putnei (prin 1850). A făcut parte din grupul inte- 
lectualilor din Moldova care a pregătit Revoluţia de 
la 1848. 

Pentru teatrul din laşi C. a scris o comedie 
într-un act, Plete lungi şi minte scurtă, cu o intrigă 
facilă, de vodevil, reprezentată în 1845 şi tipărită în 
acelaşi an. Ironia autorului, greoaie, se îndreaptă în 
egală măsură (la fel ca în unele comedii ale lui V. 
Alecsandri) împotriva boierilor mărginiţi şi conser- 
vatori, dar şi împotriva tinerilor uşuratici, întorşi 
de la Paris cu maniere cosmopolite. Personajele 
vorbesc într-o limbă moldovenească firească, cu 
unele preferinţe lexicale (arhaisme sau neolo- 
gisme) care le dezvăluie starea socială sau nivelul 
de cultură. C. a mai compus o comedie cu cân- 
tece, în patru acte, nepăstrată, Tribunalul femeilor, 
jucată în 1846. De asemenea, a tradus din franceză, 
pentru aceeaşi trupă ieşeană, melodramele Viaţa 
păstorească sau Munţi, târguri şi prăpăstii (apărută 
în 1844), Gabrina sau Odaia leagănului (1844) de 
].-E. Alboize de Pujol şi Capodopera necunoscută 
sau Mikel Anj (1845) de Charles Lafont, ultimele 
două reprezentate, dar nepublicate. 

SCRIERI: Plete lungi şi minte scurtă, laşi, 1845. Tradu- 
ceri: [Autor francez neidentificat], Viaţa păstorească sau 
Munţi, târguri şi prăpăstii, laşi, 1844. 

Repere bibliografice: Iorga, Ist. lit. XIX, II, 65-66; Massoff, 
Teatr. rom., |, 365, 555; Dicţ. lit. 1900, 214. L.V. 


COPILU CHEATRĂ V. [Vasile] (5.IV1912, Vulcan 
— 9.XII.1997, Braşov), poet, prozator. Este fiul Iuli- 
anei (n. Todor) şi al lui loan Copilu a lui Cheatră, 
miner. Originar dintr-o comună din Munţii Apu- 
seni, tatăl, rămas şomer, se mutase în 1907 în Valea 
Jiului, de unde se întoarce pe meleagurile natale 
după război. C. C. face astfel şcoala primară la Iara, 
apoi, între 1925 şi 1929, gimnaziul la Turda. Intră 
la Şcoala Normală din Cluj, la a cărei absolvire, în 
1932, devine învăţător în comuna Albac. În 1937, 
dând examenele de diferenţă, îşi ia bacalaurea- 
tul la Liceul „Gh. Barițiu“ din Cluj-Napoca şi se 
înscrie la Şcoala Normală Superioară, pe care, în 
condiţiile refugiului de după Dictatul de la Viena, 
o va termina la Bucureşti. Întors la Cluj în toamna 
anului 1944, funcţionează o vreme ca subinspector 
şi inspector şcolar, dar este arestat în mai 1950 şi, 
fără judecată, trimis în lagărul de la Capul Midia. 
Eliberat după aproape trei ani, i se fixează domi- 
ciliul la Braşov, unde lucrează în învățământ ori 
la teatrul şi filarmonica din localitate. A debutat 


Copilu Cheatră 


în 1927 la ziarul clujean „Patria“ cu o compozi- 
ţie şcolară apreciată de lon Agârbiceanu, iar cu 
versuri, după mărturisirea sa, în 1930 la „Darul 
vremii“. În continuare iscăleşte poezii, proză, cro- 
nici literare şi articole pe diverse teme culturale ori 
sociale în „Iulnicul moţilor“, la care e şi redactor, 
„Herald“, „Societatea de mâine“, „România nouă“, 
„Fruncea“, „Ecoul“, „Națiunea română“, „Ogorul“, 
„Vatra“ „Renaşterea“, „Universul literar“, „Familia“, 
„Curentul magazin“, „Iribuna“ (Braşov), „Acţiu- 
nea“, „Luceafărul“ ş.a. A scos revistele „Lanuri“ 
(Mediaş, 1933-1939, împreună cu George Popa şi 
Mihai Axinte), „Crai nou“ (Cluj, 1937, împreună cu 
George Todoran), „Symposion“ (Cluj, 1938, împre- 
ună cu Dumitru Isac şi Nicolae Găgescu) şi „Detu- 
nata“ (Alba Iulia, 1942-1943, împreună cu loan 
Popa-Zlatna). De sub tipar îi ies plachetele Cartea 
moţului (1937), Carte de rugăciuni (1942), Bună 
dimineaţa, Țară! (1945), precum şi volumul de 
povestiri Viaţa lângă cer (1939). În presă mai erau 
publicate fragmente dintr-o trilogie romanescă 
(Neamu' nevoii, Holoangării, Momârlanii). După 
ce aproape două decenii nu poate semna decât trei 
culegeri de folclor având în centru figura lui Avram 
Iancu, C.C. reintră în viaţa literară, colaborând cu 
versuri, memorialistică şi articole la „Astra“, „Fami- 
lia“, „Vatra“, „Orizont“, „Transilvania“, „România 
literară“. Face în 1977 o excursie în Spania şi Por- 
tugalia, sponsorizată de autorităţile politice şi cul- 
turale, ce credeau că ar fi putut influenţa pe unii 
scriitori români aflaţi în exil să-şi schimbe atitudi- 
nea faţă de regimul de la Bucureşti, dacă nu chiar 
să se întoarcă în ţară. Doi ani mai târziu, la Editura 
din Madrid Carpaţii i s-ar fi publicat poemul Voie- 
vod peste cuvinte, care primeşte aprobarea pentru 
a fi tipărit şi acasă. ] se editează însă o antologie de 
versuri, intitulată Cântecul moților (1981), urmată, 
peste aproape un deceniu, de volumul Iara (1989). 
În perioada postdecembristă scriitorul dă la iveală 
un jurnal liric din lagărul de la Capul Midia, tipărit 
la şapirograf — Psalmii solomonarului de la Groapa 
Papei (1995). Un volum de poezii - Uliţa copilă- 
riei (1998) — şi romanul Craiul munților (1998) au 
apărut postum, alte manuscrise, cuprinzând un 
roman (Zodia berbecului) şi amintiri despre scrii- 
torii pe care i-a cunoscut, nu au fost încă editate. 
Placheta de debut îl arată pe C.C. descendent 
al poeţilor ardeleni rapsozi ai comunităţii în care 
s-au născut, comunitate cu o viaţă crâncenă, atât 
din cauza mediului natural, de o ostilitate extremă, 


Dicţionarul general al literaturii române 596 


dar şi sublim-paradisiac, cât şi a celui social, asupra 
căruia şi-a pus amprenta „robia milenară“. Mai 
apropiat îi este Aron Cotruş, care, printr-o întâm- 
plare fericită, îi devine şi sfătuitor. Recunoscut mai 
târziu drept cel mai „cotruşian dintre cotruşieni“, 
C.C. nu este totuşi un epigon. Diferenţiindu-se de 
maestru, dă în Cartea moțului o monografie a satu- 
lui său şi a întregii „Ţări de piatră“, autoportreti- 
zându-se, expunându-şi direct biografia, zugrăvind 
pe ai săi — tatăl, mama, fraţii şi sora, vecinii, „fata 
munteană“, Sabinuţa —, precum şi câteva figuri 
tipice (moţul, olarul, păcurarul). Verismul tabloului 
se datorează şi multitudinii regionalismelor inse- 
rate, a căror întrebuințare susţine şi o altă intenţie. 
Recursul frecvent la sintagme familiare, la variante 
fonetice şi gramaticale respinse de uz şi la cuvinte 
„urâte“ vădesc străduinţa de a găsi o formulă nouă, 
incluzând şi nepoeticul, precum şi prin împrumu- 
turile destul de consistente din folclor, mai ales 
din descântece şi blesteme. Uneori formula nouă 
este direct şi substanţial expresionistă, ca în Rugă 
(„Pe creste vaier,/ Sâlha plânge/ Fagii-s picuraţi de 
sânge/ Brazii lacrimă răşină... “) ori în Schimbare la 
față (,„...ochii, faguri de tristeţe, ţi s-au obrintit./ Ce 
spaimă iscă ciutele-n frunzară,/ De pălesc afinii şi 
alunii-n ceară?/ Norii, clopote de cenuşe, s-au răzi- 
mat pe creste,/ Cum a sosit toamna aceasta, aşa, fără 
veste?“). Cea de-a doua plachetă a lui C.C., Carte de 
rugăciuni, nu s-a păstrat în marile biblioteci; ea ar 
fi cuprins „rugăciuni“ pentru ţară, la mutilarea ei 
prin Dictatul de la Viena, o Rugăciune a poetului 
transilvan, precum şi câţiva „psalmi“. În antolo- 
gia din 1981 grupajului i se dă alt titlu, Cântece cu 
căluşul în gură, aici fiind adunate, cu modificări 
substanţiale, şi texte apărute iniţial în reviste. Au 
fost adăugate, pare-se, şi câteva noi, susceptibile 
să-i confere un mai pronunţat caracter protestatar, 
militant. În sprijinul acestuia sunt aduse, novator, 
procedee expresioniste, îndeosebi încastrarea în 
versuri a secvenţelor prozastice, provenind uneori 
şi din gazetărie ori chiar din limbajul funcţionă- 
resc-administrativ, alături de construcţii familiare, 
de sudalme, dar şi de formulări „scandaloase“, 
precum în Declaraţie („Subsemnatul, V. Copilu 
Cheatră, poetul moţilor, declar pe propria mea răs- 
pundere că [...] Dumnezeu s-a făcut de minune [...] 
umblă cu cioara vopsită“), în Memorandum („Noi, 
V. Copilu Cheatră, Mihai Beniuc, Ion Th. Ilea şi 
alții, / Poeți şi avocaţi neplătiţi ai neamului nostru/ 
Cerem să nu mai fim duşi de nas, cu grumazii în 

căpăstru... “) ori în Protestez („Protestez împo- 
triva condamnării visului la moarte/ Şi a credin- 
ţei să zacă sub zăbrele/... împotriva hatului de la 
Feleac“). Sunt însă şi poezii în forma tradițională, 
cultivată de George Coşbuc ori de Octavian Goga, 
precum Noi n-avem ţară de vânzare, Popas la Albac, 
Gloata, precum şi altele în tipar folcloric (Blestem, 
Doina, Pe dealul Feleacului). Sumarul este comple- 
tat de texte ce au în centrul lor figura mitică a celui 
tras pe roată la Alba Iulia (Testamentul lui Horia, 
Rugăciunea mamei lui Horia), de meditaţia înfio- 
rată în faţa războiului (Batoza) şi de un crez artistic 
(Destinul poetului transilvan). „Ocazională“ este şi 
placheta Bună dimineața, Țară!, odă patriei reîn- 
tregite cu Ardealul de Nord. Noutatea constă aici 
în punerea alături de un Manifest iniţial a unui imn 
cu aparenţă de acatist („Bucură-te, Ţară, bucură-te, 
țară/ C-a trecut peste tine şi urgia asta amară... Ci 
bucură-te, ţară: azi e sărbătoare/... Bucură-te că de 
dimineaţa până seara/ Nu ne slăvim decât Biserica, 
Voievodul şi Ţara!'). Antologia Cântecul moților 
mai cuprinde ciclurile scrise în perioada de tăcere 
ce i s-a impus autorului - Orga de bazalt, Rădăcini, 
Transilvania, cărora li se adaugă „cantata pentru 
Eminescu“, Voievod peste cuvinte. Experienţa celor 
două decenii de excomunicare, autocenzura, dar şi 
vârsta au temperat ceea ce unora le păruse „anar- 
hism“ îndeosebi în primele două plachete ale „poe- 
tului moţ“. Acesta, revenit la făgaşul clasicismului, 
înmulţeşte odele dedicate patriei, cântând „orga 
de bazalt“ a Detunatei, simbol al provinciei natale, 
preamărindu-i spiritele tutelare, proiectate în mit 
- Horia, Avram lancu, tribunii, Şcoala Ardeleană, 
apoi şi pe cei din Antichitate - Traian, Decebal, 
Burebista. Într-un grupaj, Rădăcini, este reînviată 
copilăria, într-un cadru precizat până la cele mai 
mici detalii toponimice şi onomastice. Realizări 
superioare sunt însă poemele declamatorii Balada 
graiului, Carmen Patriae şi, mai ales, Voievod peste 
cuvinte, atât în latura creaţiei de metafore, cât şi 
a cantabilităţii, a unui soi de „poezie pură“. Din 
păcate, n-au fost ocolite cu totul primejdiile ine- 
rente, manierismul şi verbiajul incontinent. Două 
volume de poezii ale lui C.C., Iara şi Uliţa copilăriei, 
cuprind dezvoltări în fapt ale grupajului Rădăcini, 
precum şi variaţiuni pe tema iubirii de patrie şi a 
crezului artistic. O noutate o reprezintă, în Iara, 
locul făcut poeziei erotice, în registru elegiac, din 
ciclul Constelaţia Iuliei. Poetului din Cartea moțului 
i se datorează vădit părţile descriptive şi dialogurile 


Corbasca 


din povestirile cuprinse în volumaşul Viaţa lângă 
cer, nu însă şi portretele personajelor, din care doar 
unele au relief. C.C. este însă aici încă ucenic, fără 
o bună cunoaştere a vieţii şi fără o capacitate deo- 
sebită de invenţie epică. Ca atare, subiectele poves- 
tirilor ţin mai mult de o anecdotică banală, nesem- 
nificativă. Un oarecare progres se constată în frag- 
mentele publicate din proiectata trilogie, a căror 
acțiune e plasată în lumea „momârlanilor“ din 
Munţii Vâlcanului, ori a „holoangărilor“ (căutătorii 
de aur). Dintre romanele lăsate în manuscris, unul 
singur a fost tipărit, Craiul munților. Acesta, în fapt, 
este o biografie romanţată, ce intră uneori chiar în 
registrul studiului istoric, cu accente polemice. 


SCRIERI: Cartea moțului, Mediaş, 1937; Viaţa lângă cer, 
Sibiu, 1939; ed. 2, Zlatna, 1943; Carte de rugăciuni, Sibiu, 
1941; Bună dimineaţa, Țară!, Cluj, 1945; Voievod peste 
cuvinte, pret. Al. Dima, Madrid, 1979; Cântecul moțţilor, 
pref. I.D. Bălan, Bucureşti, 1981; Iara, Cluj-Napoca, 1989; 
Psalmii solomonarului de la Groapa Papei, Braşov, 1995; 
Ulița copilăriei, Braşov, 1998; Craiul munților, îngr. şi 
postfață Ion Topolog Popescu, Braşov, 1998. Antologii: 
Cântece noi despre Avram Iancu, Timişoara, 1968; Cân- 
tece pentru Avram Iancu, Arad, 1972; Iancule, ce mândru 
eşti!, Alba Iulia, 1972. 

Repere bibliografice: Octav Şireagu, Noua poezie arde- 
leană, „Ogorul“, 1936, 10; Gabriel Ţepelea, „Cartea moţu- 
lui“, GR, 1937, 4; Ovidiu Papadima, „Cartea moțului“, 
G, 1937, 8; Corneliu Albu, Poezia d-lui V Copilu Chea- 
tră, „Patria“, 1937, 82; Călinescu, sf. lit. (1941), 857, Ist. 
lit. (1982), 943; Aurel Marin, „Carte de rugăciuni“, GT, 
1942, 72; V. Spiridonică, „Viaţa lângă cer“, TR, 1944, 835; 
George Drumur, „Viața lângă cer“, „Bucovina literară“, 
1944, 91; Al. Dima, Un poem de V Copilu Cheatră, AST, 
1979, 2; Constantin Sorescu, Resurecţia Septentrionului, 
SPM, 1981, 552; Nicolae Ţirioi, „Cântecul moţilor“, O, 
1981, 46; Al. Husar, V Copilu Cheatră — bardul moților, 
AST, 1982, 4; Ion Itu, Mitologie şi topos românesc, TR, 
1982, 28; Ion Buzaşi, V Copilu Cheatră — poezia istoriei, 
T, 1987, 4; Bălan, Repere, 139-155; Cristian Stamatoiu, 
Şi iară la Iara, VITRA, 1989, 10; Const. Musteaţă, Cu Țara 
Moților în suflet, „Phoenix“ (Oradea), 1992, 24-26; Dicţ. 
scriit. rom., IL, 655-656; Dumitru Mălin, O ipostază a 
expresionismului poetic transilvănean — V. Copilu Chea- 
tră, Cluj-Napoca, 2007. V.D. 


CORBASCA, Vladimir (pseudonim al lui Vasile 
Cazan; 30.XI1.1896, Corbasca, j. Bacău -— 1.1.1978, 
Bucureşti), prozator, poet, publicist. Este fiul 
Elenei şi al lui Atanase Cazan, învăţător. Absol- 
vent al Facultăţii de Drept, s-a consacrat şi pre- 
ocupărilor literare, pe lângă profesia de avocat. 

C. a fost căsătorit cu una din fiicele lui N.N. Bel- 
diceanu. Debutează cu versuri în 1921 la „Viaţa 
studenţească” şi colaborează cu poezie şi proză la 
„România nouă”, „Straja”, „Rampa”, „Flacăra”, „Ade- 
vărul literar şi artistic”, „Convorbiri literare”, „Uni- 
versul”, „Familia” ş.a. A fost redactor la „Mişcarea 
umanitară” şi la „Limba română” (1929-1932), prin 
aceasta din urmă urmărind să educe gustul literar 
al cititorilor tineri. În acest scop a obţinut colabo- 
rarea unor scriitori precum Camil Petrescu, Per- 
pessicius, Gib I. Mihăescu ş.a. În 1929 C. a publicat 
un proiect al unui cod al cărţii, prin care se urmă- 
rea reglementarea juridică a comerţului cu cartea. 
În 1936 devine membru al Societăţii Scriitorilor 
Români. A folosit şi pseudonimul Simona Basarab. 
C. debutează editorial în anul 1927 cu o cule- 
gere de nuvele intitulată Robii pământului. Atenţia 
prozatorului se concentrează asupra unei umani- 
tăţi năpăstuite, trăind izolată în sate uitate de lume. 
Incursiunea în viaţa celor sărmani îi oferă prilejul 
de a expune, într-o formulare vagă, idei socialiste, 
care mai târziu vor fi mult mai răspicat exprimate. 
Romanul Ninoni (1931) reprezintă un prim volum 
dintr-o serie proiectată, dar care nu s-a realizat, 
protagonistul trebuind să fie urmărit în copilărie, 
adolescenţă şi tinereţe. Deşi încearcă să pătrundă 
în sufletul de copil, scriitorul creează un personaj 
neverosimil, ce săvârşeşte un noian de fapte bune, 
fiindu-i atribuite o putere de judecată şi de acţiune 
mult prea mature. Ninoni este imaginat artificial, ca 
o ilustrație a unor precepte de bună conduită, perso- 
naj-model dintr-un „manual” al bunului „cercetaş”. 
În Tananica (1935), roman cu vădite intenţii morali- 
zatoare, C. oferă locuitorilor de la sate o pildă privind 
modul în care ei ar trebui să acţioneze în raporturile 
cu autorităţile. Ideea luptei de clasă — parte esenţială 
a ideologiei adoptate de autor — îşi găseşte ilustrarea 
atât în împotrivirea ţăranilor la nedreptate, cât şi în 
imposibilitatea reconcilierii unor grupuri sociale cu 
interese opuse, fie şi prin intermediul iubirii dintre 
doi tineri. Narațiunea, altfel alertă, conţine şi întâm- 
plări atractive prin neprevăzutul lor. Volumul de ver- 
suri Sgomotul uzinelor (1928) este excesiv marcat de 
patos social, proletar. 
SCRIERI: Robii pământului, Bucureşti, 1927; Sgomotul 
uzinelor, Bucureşti, 1928; Ninoni, Bucureşti, 1931; Tana- 
nica, Bucureşti, 1935. 
Repere bibliografice: Lovinescu, st. lif. rom. cont. II, 
437; E Dominic, „Ninoni”, U, 1931, 331; lonel Jianu, Ecran 
literar, RP 1931, 4138; Romulus Demetrescu, „Tananica”, 

PLI, 1935, 4-5; Călinescu, Opere, II, 942-944; Perpessi- 
cius, Opere, V, 182-183; Călinescu, Isf. lit. (1941), 851, Ist. 
lit. (1982), 937; G.G. Ursu, Tecuciul literar, Bârlad, 1943, 
139. 0.1. 


CORBEA, Andrei (pseudonim al lui Andrei Hoişie; 
15.XI1.1951, laşi), germanist, traducător. Este 
fiul Silviei Hoișie (n. Korber) şi al lui Beno Hoişie, 
medici. Urmează cursul secundar la Liceul „C. 
Negruzzi” din Iaşi. În 1970 se înscrie la Facultatea 
de Filologie, secţia limba germană — limba şi litera- 
tura română, a Universităţii „Al. |. Cuza” din laşi, pe 
care o va absolvi în 1974. Profesor o vreme la câteva 
şcoli ieşene, frecventează în paralel şi Facultatea de 
Istorie, obţinând licenţa în 1979. Un an mai târziu 
este angajat cercetător la Centrul de Lingvistică, 
Istorie Literară şi Folclor din laşi, în colectivul ce 
elabora Dicţionarul literaturii române în secolul 
al XX-lea, pentru ca, în 1982, să devină asistent la 
Catedra de germană a Universităţii ieşene. Bursier 
al Fundaţiei „Alexander von Humboldt”, efectuează 
mai multe stagii la instituţii de învățământ uni- 
versitar din Germania. Concomitent îşi pregăteşte 
doctoratul în domeniul teoriei literaturii, teza fiind 
susținută în 1988. Conferenţiar şi şef de catedră 
(1990), profesor (1995), este totodată coordonator 
al secţiei de jurnalistică a Facultăţii de Litere din 
Iaşi şi director al Editurii Universităţii „Al. I. Cuza”. 
A fost în repetate rânduri profesor-asociat al unor 
instituţii de învăţământ superior din Germania 
(Siegen), Franţa (Paris), Elveţia (Fribourg) și Austria 
(Viena). Face parte şi din asociaţiile internaţionale 
ale germaniştilor şi comparatiştilor, este membru 
al Academiei de Ştiinţe din Erfurt, doctor honoris 
causa al Universităţii din Konstanz, instituţie cu un 
rol important în biografia lui; a fost distins cu Pre- 
miul Herder (1998) şi cu Premiul „Jakob şi Wilhelm 
Grimm” (2000). A avut o scurtă experiență diploma- 
tică, în calitate de ambasador al României la Viena 
(2005-2007). Activitatea  ştiinţifico-publicistică, 
începută în 1970 la „Viaţa studenţească”, se concre- 
tizează în numeroase studii şi articole apărute în 
reviste româneşti, precum „Alma Mater” — „Dialog” 
(la care mai bine de peste un deceniu este redactor, 
apoi redactor-şef adjunct şi director), „Revista de 
istorie şi teorie literară”, „Secolul 20”, „România lite- 
rară”, „Cahiers roumains d'6tudes litteraires”, „Con- 
vorbiri literare”, „Steaua”, „Vatra”, „Neue Literatur”, 
„Caiete critice”, „Contrapunct”, „Observator cultu- 
ral” ş.a., ori străine, precum „Der Pfah!”, „Arcadia”, 

„Neohelikon”, „Revue germanique internationale”, 
„Sprachkunst”, „Siidostdeutsche Vierteljahresblăt- 
ter” ş.a., în acestea din urmă semnând îndeobşte 
Andrei Corbea-Hoisie. Coordonează, de asemenea, 
mai multe volume colective din seria „Contribu- 
ţii ieşene de germanistică”. Alături de câteva ediţii 
publicate în Germania şi după mai multe tradu- 
ceri în româneşte (din Hans Robert Jauss, Valeriu 
Marcu, Theodor W. Adorno), încredințează tipa- 
rului mai multe lucrări, cea dintâi carte personală 
fiind Ego, Alter, Alter Ego, apărută în 1993. 

Precizate foarte devreme şi astfel beneficiind 
de o temeinică formaţie, domeniile de interes 
ştiinţific ale lui C. — germanistica, teoria literatu- 
rii şi comparatistica, precum şi studiile culturale 
— comunică amplu între ele. În numeroase studii 
germanistul se ocupă de mari scriitori (Schiller, 
Thomas Mann, Franz Kafka, Bertolt Brecht, Ernst 
Jiinger, Friedrich Diirrenmatt, Max Frisch) sau de 
eseistul, istoricul şi politologul Valeriu Marcu, pe 
care l-a restituit atât culturii germane, cât şi celei 
române. Şi-a investit formaţia de istoric în cerce- 
tarea unor cazuri de interferență şi comunicare 
culturală între spaţiul german şi cel românesc, pe 
o largă paletă temporală, mergând de la povesti- 
rile germane despre Vlad Ţepeş până la „modelul 
german” al Junimii. Explorează cel dintâi colecţia 
germană de ştiri şi „noutăţi” politice Thearrum 
europaeum, tipărită mai bine de o sută de ani, 
începând cu 1618, de familia de editori Merian, 
din punctul de vedere al „imaginii” colportate în 
Occident despre Principatele Române şi locuitorii 
lor. Interesul pentru asemenea momente de „întâl- 
nire”, ce valorifică investigații minuţioase în arhive 
şi colecţii documentare, este dublat de reflecţia 
teoretică şi metodologică asupra imagologiei, ca 
domeniu al unui comparatism eliberat de mecanis- 
mul europocentrist al influențelor, ca şi de fetişis- 
mul estetizant al istoriografiei literare. Discipol al 
unor specialişti români precum Adrian Marino, 
Alexandru Duţu, Paul Cornea, C. este pasionat, în 
acelaşi timp, de deschiderea teoretică iniţiată, prin 
estetica receptării, de Şcoala de la Konstanz, pe 
care, inclusiv prin traducerea (1983) şi comentarea 
unor texte fundamentale ale lui Hans Robert Jauss, 
o introduce, printre cei dintâi, în orizontul teore- 
tic al studiilor literare din România. Între istorie şi 
hermeneutică, cultivate ca principale coordonate 
ale unei abordări echilibrate, în sensul conside- 
rării textului literar ca punte de comunicare între 

polul „producţiei” şi cel al „receptării”, pentru cer- 
cetător deopotrivă de relevante în operaţiunea de 
determinare a „valorii”, este articulat demersul din 
eseurile incluse în volumul Eu, Alfer, Alter Ego. Un 
pas mai departe îl reprezintă construcţia teoretică 
din Despre teme (1995), unde, prin apelul la con- 
cepte curente ale filosofiei sociale din panoplia 
şcolii lui Theodor W. Adorno, sunt propuse dezba- 
terii câteva dileme esenţiale privind „dimensiunea 
antropologică a literaturii”, printre care şi cea privi- 
toare la sensul estetic al „creaţiei sociale”. Ulterior, 
şi în continuarea acestor investigaţii preemi- 
nent teoretice, cercetătorul îşi focalizează atenţia 
asupra relaţiei dintre fundalul cultural şi perfor- 
manţa literară, terenul predilect pe care şi-l alege 
constituindu-l cultura şi literatura germanofonă 
a Europei Centrale, cu un accent deosebit asupra 
Bucovinei şi a „civilizaţiei cernăuţene” de sorginte 
habsburgică, pe care încearcă să o definească drept 
expresie a unui habitus social de tip urban adânc 
înrădăcinat în ideologia burgheză şi liberală a 
Vienei veacului al XIX-lea. În volumele Paul Celan 
şi „meridianul” său (1998), ca şi în Czernowitzer 
Geschichten (2003), sunt examinate premisele ce 
au concurat la apariţia unei literaturi „regionale” 
atipice, cosmopolită şi modernă, reprezentată de 
acel „cor nevăzut” de autori germanofoni, mai cu 
seamă evrei, din Bucovina interbelică şi postbe- 
lică, scriitori însoţind marile figuri ale poeziei ger- 
mane de după 1950, precum Paul Celan şi Rose 
Auslânder. Pretutindeni cunoaşterea aprofundată 
a contextului cultural şi social-politic, bazată pe o 
documentare întreprinsă cu acribie, năzuind spre 
exhaustivitate, se împletește cu pătrunderea, aju- 
tată de instrumente de ultimă oră, bine puse la 
punct, în inima textelor literare, nu o dată extrem 
de dificile, chiar ermetice. Remarcabilă este şi cali- 
tatea expunerii, care, atunci când e în româneşte, 
adaugă preciziei şi sobrietăţii ştiinţifice o supleţe a 
frazei şi o bogăţie a lexicului ce atestă un exerciţiu 
îndelungat, participare afectivă şi, pe alocuri, chiar 
o „contaminare” beletristică. Evidente sunt aceste 
calităţi şi în tălmăcirile realizate de C., îndeosebi 
în aceea a lucrării lui Hans Robert Jauss, verita- 
bilă performanţă, dat fiind stilul complex, bogat în 
invenţii lexicale al autorului german, şi în Minima 
Moralia a lui Th. W. Adorno (tradusă în 1999), unde 
se conservă aliajul, adesea incandescent, de filoso- 
fie şi memorialistică, propriu textului originar. Prin 
transpunerea în limba română a Teoriei estetice 

a lui Theodor W. Adorno (2005, în colaborare) și 
a Dialecticii Luminilor, ce are ca autori pe Max 
Horkheimer și pe Theodor W. Adorno (2012), C. are 
o contribuție importantă la introducerea în cultura 
românească a câtorva mari lucrări de filosofie și 
estetică ale Școlii de la Frankfurt. 


SCRIERI: Johann Wolfgang Goethe. 1832-1982 (în cola- 
borare), Iaşi, 1982; Interferențe culturale româno-ger- 
mane (în colaborare), Iaşi, 1986; Interferenţe culturale 
româno-germane. Franz Kafka (în colaborare), Iaşi, 
1988; Kulturlandschaft Bukowina. Studien zur deutsch- 
sprachigen Literatur des Buchenlandes nach 1918 (în 
colaborare), laşi, 1990; Ego, Alter, Alter Ego, laşi, 1993; 
Despre teme. Explorări în dimensiunea antropologică a 
literaturii, laşi, 1995; Metropole und Provinzen in Alt-Os- 
terreich (în colaborare), Viena-Kâln-Weimar, 1996; Paul 
Celan şi „meridianul” său. Repere vechi şi noi pe un atlas 
central-european, laşi, 1998; Paul Celan. Biographie und 
Interpretation. Biographie et interpretation (în colabo- 
rare), Konstanz-Paris-Iaşi, 2000; Czernowitzer Geschich- 
ten. Uber eine stiidtische Kultur in Mittel(Ost)europa, 
Viena-K6ln-Weimar, 2003; Briicken schlagen. Studien 
Zur deutschen Literatur (în colaborare), Miinchen, 2004; 
La Bucovine. Elements d'histoire politique et culturelle, 
Paris, 2004; Umbruch im &stlichen Europa. Die nationale 
Wende und das kollektive Gedăchtnis (în colaborare), 
Innsbruck-Viena-Miinchen-Bozen, 2004; „Czernowitz 
bei Sadagora”, Identităt und kulturelles Gedăchtnis im 
mitteleuropăischen Raum (în colaborare), Iași-Kon- 
stanz, 2006; Deurschsprachige Offentlichkeit und Presse 
in Mittelost- und Siidosteuropa (1848-1948) (în colabo- 
rare), Iași-Konstanz, 2008; Immanuel Weissglas (1920- 
1970). Studien zum Leben und Werk (în colaborare), 
Iași-Konstanz, 2010; Diskurse der Aufklărung (în colabo- 
rare), lași-Konstanz, 2012; Prolegomene la un dicționar 
al presei de limbă germană din Bucovina istorică. 1848- 
1940 (în colaborare), Iași, 2012. Ediţii: Valeriu Marcu, 
Die Vertreibung der Jiiden aus Spanien, Miinchen, 1991, 
„Ein Kopf ist mehr als vierhundert Kehlkâpfe”, Konstanz, 
2002, Czernowitz. Jiidisches Stădtebild, pref. edit., Fran- 
Kfurt am Main, 1998. Traduceri: Hans Robert Jauss, 
Hermeneutică literară şi experienţă estetică, pref. trad.,- 
Bucureşti, 1983; Valeriu Marcu, Machiavelli, Bucureşti, 
1993; Mirjam Korber, Deportieri. Jiidische Uberlebens- 
schicksale aus Rumănien 1941-1944, Konstanz, 1993; 
Theodor W. Adorno, Minima Moralia. Reflecţii dintr-o 
viață mutilată, Bucureşti, 1999, Teoria estetică, postfaţa 
trad., Pitești, 2005 (în colaborare cu Gabriel H. Decuble 
şi Cornelia Eşianu); Paul Celan, Meridianul și alte proze, 
Paris-București-lerusalim, îngr. şi pref. trad., 2009; Max 
Horkheimer, Theodor W. Adorno, Dialectica Luminilor, 
Iași-București, 2012. 


Repere bibliografice: Adrian Marino, Receptare, expe- 
rienţă estetică, hermeneutică, TR, 1984, 15; Albert von 


Dicţionarul general al literaturii române 600 


Brunn, „Interferențe culturale româno-germane”, „Ger- 
manisch-romanische Monatsschrift”, 1989, 1-2; Gerhard 
Damblemont, Komparatistik in Rumănien, „Arcadia”, 
1990, 1; Wolfgang Schuller, Weirblickender Weltwanderer, 
„Frankfurter Allgemeine Zeitung”, 1991, 146; Emmerich 
Reichrath, Nicht nur Verrisse, Cluj-Napoca, 1991, 63-67; 
Liviu Antonesei, „Ego, Alter, Alter Ego”, CL, 1993, 9-10; 
Virgil Nemoianu, [Andrei Corbea], „The Comparatist”, 
1995, 19, DM, 1998, 5, OC, 2004, 235; Monica Spiridon, 
Temele dialogului, LCE, 1995, 30; Grete Tartler, Marginile 
ca „subconştient” al Europei, RL, 1997, 10; Z. Ornea, Paul 
Celan şi Bucovina natală, RL, 1998, 42; Peter Motzan, 
„Czernowitz. Jiidisches Stădtebild”, SV, 2000, 4; Lefter, 
Critica, 340-342; Alexander Kluy, Geistvolle Geisterstadt, 
„Rheinischer Merkur”, 2004, 3; Gert Pickel, „Umbruch im 
&stlichen Europa”, „Historische Literatur”, 2005, 3; Patrick 
de Sinety, „La Bucovine”, „Revue des deux mondes”, 
2005, iulie-august; Martin Hainz, „Cernowitzer Geschich- 
ten”, „Arcadia”, 2005, 1; Sorin Lavric, Jocul dialectic, RL, 
2007, 37; Stefan Lemny, „La Bucovine. Elements d'his- 
toire politique et culturelle”, „Revue d'histoire moderne 
et contemporaine”, 2008, 2; Antonio Patraș, „Meridianul 
și alte proze” de Paul Celan, RL, 2010, 18. V.D. 


CORBEA, Dumitru (6.[X.1910, Sârbi, j. Botoşani 
— 26.11.2002, Bucureşti), autor de versuri, ziarist, 
prozator. Este fiul Ecaterinei (n. Filipescu) şi al lui 
Dumitru Cobzaru, ţărani. Lucrează ca băiat de pră- 
vălie, argat la un boier, ucenic la un meşter stoler, 
este şi copil de trupă. Elev mai întâi la o şcoală de 
cântăreţi bisericeşti, intră apoi la Şcoala Comerci- 
ală din Botoşani, pe care reuşeşte s-o termine, şi 
este angajat pedagog la Şcoala de Arte şi Meserii. În 
1934 vine la Bucureşti, unde colaborează la revis- 
tele „Viaţa românească”, „Azi”, „Cuvântul liber”, 
„Vremea”. Frecventează cercul „Vieţii româneşti” 
şi cenaclul Sburătorul. Traversează un stagiu în 
mişcarea legionară, încheiat după asasinarea lui 
Mihail Stelescu, episod deplâns în spovedania-re- 
chizitoriu Acuz... (1937). Atunci se înscrie în Par- 
tidul Comunist, motiv pentru care e arestat prima 
dată în acelaşi an, apoi în 1940. După 1944 lucrează 
ca redactor la „Scânteia”, corespondent de presă pe 
Frontul de Vest. C., care în 1945 îşi legalizează ca 
nume pseudonimul, mai deţine funcții la „Flacăra, 
„Luceafărul”, „Albina”. O vreme a fost ales în Biroul 
de conducere al Uniunii Scriitorilor. 

C. scrie versuri de la şaisprezece ani, unele 
patriotice. Se impune cu volumul Sânge de ţăran 
(1936), prefaţat de Demostene Botez, care observă 
că poetul „prezintă ceva nou: viaţa de ţăran cu 
toată cruzimea ei primitivă”, ceea ce se încadra 

bine în vechiul program poporanist de demisti- 
ficare a ţăranului romantic sau sămănătorist. De 
aceea şi stilul versurilor de început e intenţionat 
„inestetic”, „urât”, cuvintele „sunt aspre, zgrunţu- 
roase, arhitectura este băţoasă şi sfidătoare”, cum 
remarcă tot Demostene Botez. Aceasta e caracte- 
ristica versiunilor din volumele antebelice Război 
(1937), Nu sunt cântăreț de stele (1940), dar moti- 
vele ţărăneşti şi accentele de revoltă apar adesea şi 
după război, ca în Hrisovul meu (1947). Treptat, trec 
în prim-plan temele vremii, C. dând curs abundent 
comenzii partinice. Exaltă agitatoric „zeii” autoh- 
toni ai zilei („Născuţi în vârtej de lupte,/ Ana, Luca 
şi Gheorghiu-Dej/ şi cu ei mii şi mii,/ milioane, / din 
uzine, din câmpii, / s-au ridicat, unul ca unul mai 
neînfricat”) sau glorifică „Armata Sovietică,/ pe 
Marele Stalin,/ Poporul Sovietic” în versificări aşe- 
zate în fruntea unei puzderii de plachete apărute 
aproape concomitent, între 1945 şi 1949: 16 mili- 
oane, Scrisori de pe front, 'Torentele, Clocot. Plânsete 
de clopot. Răsărit de soare, Balade, Doftana, Balada 
celor patru mineri. Frapează totuşi, ca notă domi- 
nantă, nu festivismul, ci vehemenţa mesajului vin- 
dicativ. Din vechiul fond resentimentar al liricii 
care striga revolta față de împilarea şi umilinţele 
ţăranului se nutreşte acum un activism incitator 
în slujba urii ideologice: „Mai e-ntuneric încă-n 
țară,/ Fasciştii stau la pândă iar,/ Şi ca flămân- 
zii lupi de codru/ În preajma satelor apar. [...] De 
partea lor stau toţi tâlharii/ Brătienii putrezi de 
bogaţi,/ Maniu şi Vaida ce-mpuşcat-au/ La Griviţa 
pe-ai noştri fraţi;/ Îşi fac curaj şi urlă-a moarte/ 
S-au strâns în haite, ies la drum,/ Dar judecata lor 
e-aproape,/ E-aproape ziua lor de-acum”. C. este 
şi autorul unor scenarii cu subiect istoric: Bălceştii 
(1948), Barbu Lăutaru (1954), publică mai multe 
volume de proză memorialistică adusă realist-so- 
cialist din condei: Așa am învăţat carte (1955), 
Recruţii (1956), Bădia (1966), de asemenea, note de 
călătorie: De peste mări şi ţări (1959). Conferinţe, 
articole pe temele oficiale ale epocii sunt strânse în 
volumul Anotimpuri (1956), pe când Puntea (1963) 
e o culegere cuprinzând povestirile Aşteptare, 
Rudele, Tragedia unei fete, Decembrie, Puntea. 
Romanul Primejdia (1976) evocă sub formă de 
jurnal evenimente din cel de-al Doilea Război 
Mondial, în cadrul cărora e proiectată figura con- 
tradictorie (amestec de eroism şi laşitate) a unui 
comunist. C. a continuat să semneze până târziu 

memorii, proze și versificări, rămânând un expo- 
nent al realismului socialist. 

SCRIERI: Sânge de ţăran, pret. Demostene Botez, Iaşi, 
1936; Acuz..., Bucureşti, 1937; Război, pref. C. Rădu- 
lescu-Motru, Bucureşti, 1937; Nu sunt cântăreţ de stele, 
Bucureşti, 1940; 16 milioane, Bucureşti, 1945; Scrisori 
de pe front (în colaborare), Bucureşti, 1945; Torentele, 
Bucureşti, 1945; Clocot. Plânsete de clopot. Răsărit de 
soare, Bucureşti, 1945; Balade, Bucureşti, 1945; Singura 
cale, Bucureşti, 1946; Hrisovul meu, Bucureşti, 1947; 
Bălceştii, Bucureşti, 1948; Balada celor patru mineri, 
Bucureşti, 1949; Doftana, Bucureşti, 1949; Anii tineri, 
Bucureşti, 1951; Barbu Lăutaru, Bucureşti, 1954; Versuri 
alese, Bucureşti, 1954; Aşa am învăţat carte, Bucureşti, 
1955; Pentru inima ce arde, Bucureşti, 1955; Anotim- 
puri, Bucureşti, 1956; Recruţii, Bucureşti, 1956; De peste 
mări şi ţări, Bucureşti, 1959; Nu sunt cântăreţ de stele, 
Bucureşti, 1960; Poezii, pref. Valeriu Râpeanu, Bucureşti, 
1962; Povestind copiilor, Bucureşti, 1962; Puntea, Bucu- 
reşti, 1963; Bădia, Bucureşti, 1966; Sânge de ţăran, pref. 
George Ivaşcu, Bucureşti, 1972; Patima dreptății, Bucu- 
reşti, 1973; ed. pref. Ion Brad, Bucureşti, 1988; Primejdia, 
Bucureşti, 1976; Ritm şi viteză, Bucureşti, 1980; Memo- 
rii, Bucureşti, 1982; Sufletul cuvintelor, Bucureşti, 1984; 
Mărturisiri, Bucureşti, 1987; Fabule, Bucureşti, 2000. 
Repere bibliografice: Perpessicius, Opere, VII, 286-287, XI, 
135-136; Călinescu, Opere, III, 1127; Octav Şuluţiu, „Sin- 
gura cale”, „Apărarea”, 1947, 40; Mihai Gafiţa, Despre poe- 
ziile lui Dumitru Corbea, ST, 1956, 5; Constantin Cuble- 
şan, „Povestind copiilor”, TR, 1962, 27; Fănică N. Gheor- 
ghe, „Poezii”, GL, 1962, 33; Valeriu Cristea, „Puntea”, GL, 
1964, 4; Mirela Roznovanu, „Primejdia”, RL, 1977, 3; Lit. 
rom. cont., |, 151-154; Cornel Ungureanu, „Memorii”, O, 
1983, 33; Mihai Ungheanu, „Memorii, LCE, 1983, 9; Aurel 
Martin, „Patima dreptăţii”, RL, 1988, 25; Dic. scriit. rom., |, 
656-657; Popa, Ist. lit., 1, 555-556, passim. M.Vs. 


CORBEA, Teodor (c. 1670, Braşov — c. 1725), cărtu- 
rar, traducător, autor de versuri. Ca descendent al 
unui neam de preoţi şi gocimani (epitropi) braşo- 
veni slujind, de generaţii, bisericii din Şchei, C. va 
dobândi o instrucţie solidă. Pe la 1690 trecea, cu doi 
dintre fraţii săi, în Ţara Românească, punându-se 
în slujba voievodului Constantin Brâncoveanu; 
e logofăt de cancelarie (cunoaşte latina, rusa şi 
maghiara, participând la redactarea coresponden- 
ţei externe, sub îndrumarea stolnicului Constantin 
Cantacuzino) şi, în mai multe rânduri, tainic sol 
domnesc în Rusia sau în Moldova lui Dimitrie Can- 
temir. Ştiindu-se expus în faţa turcilor, se va expa- 
tria în urma bătăliei de la Stănileşti (1711). Îndepli- 
neşte funcţii de tălmaci şi „vel pisar i canţelar” şi în 
serviciul ţarului Petru |. 

O misiune diplomatică în Lehia constituie 
subiectul Însămnării pentru solia mai marelui 
mieu frate David ceauşu (1698), întâiul manuscris 
lăsat de C. Pretext pentru călătoria mesagerului 
brâncovenesc era încoronarea de dată recentă, în 
Polonia, a lui August al II-lea, țelul secret stând 
însă, mai degrabă, în confidenţele schimbate cu un 
rohmistru („căpitan”) Turculeţ (trimis al domnului 
Moldovei) pe tema rezistenţei comune împotriva 
Porții ori a tendinţelor, abia disimulate, de expan- 
siune ale statelor vecine. Altminteri, dincolo de 
motivarea ei pragmatică, „voroava” pusă în pagină 
cu sârg de fratele mezin se va dezvălui lecturii „ino- 
cente”, privirii cititorului modern, şi ca o verita- 
bilă naraţie „de epocă”, atrăgătoare prin discursul 
inteligent, replica vie ori naiv duplicitară, tonul 
prevenitor, volutele limbajului arhaic. Solicitat de 
Mitrofan, episcop al Buzăului, C. alcătuia, către 
1700, un prim, la noi, şi amplu lexicon latin- 
român, echivalând peste 37 000 de cuvinte, sub 
titlul Dictiones latinae cum valachica interpretati- 
one (în paradigma celui similar, latin-maghiatr, ela- 
borat de Albert Molnâr). Acest dicționar în manu- 
scris, purtat ulterior spre Occident, schimbându-și 
după circumstanţe posesorul şi (răs)cumpărat 
fiind, la Viena, de Inochentie Micu-Klein, va apar- 
ţine în veacul următor lui Timotei Cipariu. În fine, 
după jumătatea vieţii, în exil, jelind şi el „de ţara 
Domnului”, C. se încumetă a da o tălmăcire pro- 
prie, în versuri, a Psaltirii, fără a egala virtuozitatea 
predecesorului „artist” care fusese Dosoftei, dar 
întrecând cu mult în expresivitate pe ardeleanul 
Ioan Viski (căruia i se atribuie o nouă şi modestă 
transpunere în stihuri a psalmilor, datând de la 
1697). Interesează, în Psaltirea lui C., înrâurirea 
poeziei populare în metrică, dar mai ales utiliza- 
rea acesteia ca model stilistic. Predoslovia, izvodită 
în versuri ruseşti şi româneşti, denotă un anume 
exerciţiu în cultivarea spiritului, a elocinţei. 
SCRIERI: [Psalmi], în I. Bianu, Introducere la Dosoftei, 
Psaltirea în versuri, Bucureşti, 1887, XLIX-LĂX; Dictiones 
latinae cum valachica interpretatione, |, îngr. şi introd. 
Alin-Mihai Gherman, Cluj-Napoca, 2001; Psaltirea în 
versuri, îngr. şi introd. Alin-Mihai Gherman, București, 
2010. 

Repere bibliografice: Iorga, Isf. lit. XVIII, |, 37, 259, 351, 
413, II, 233; Scarlat Struţeanu, Doi umaniști ardeleni la 
curtea lui C. Brâncoveanu, R, 1941, 1-2; Cartojan, Ist. 
lit., III, 229; Călinescu, Ist. lit. (1941), 55, Ist. lit. (1982), 
49; Geza Bl6dy, Un dicționar latin-român din secolul al 

XVIII-lea printre manuscrisele Bibliotecii Brukenthal, 
SCL, 1960, 3; Ştefan Meteş, Din relaţiile noastre cu Rusia, 
MA, 1960, 11-12; Gh. Cardaş, Teodor Corbea, poet şi tra- 
ducător al „Psaltirii”, MO, 1967, 1-2; Octavian Şchiau, 
Doina Curticăpeanu, „Psaltirea” lui Teodor Corbea, ST, 
1967, 12; Ivaşcu, st. lit., |, 202, 219, 239, 561; Ist. lit., |, 
505-508, 515-516; Piru, Ist. lit., |, 280-281; Găldi, Introdu- 
cere, 107-109; Panaitescu, Contribuţii, 600-611; Şchiau, 
Cărturari, 34-35; Dicţ. lit. 1900, 215-216; M. Gherman, 
Experiment poetic în „Psaltirea” lui Teodor Corbea, RITL, 
1981, 2; Scarlat, Is. poeziei, 1, 63, 84-85, 111; Ciobanu, Ist. 
lit. (1989), 426-427; Păcurariu, Ist. Bis., II, 101, 204-205; 
Ion Mihai Cantacuzino, O mie de ani în Balcani, tr. Maria 
Şerbănescu şi Sabina Drăgoi, Bucureşti, 1996, 184-187; 
Alin-Mihai Gherman, Cele două Rome ale lui Teodor 
Corbea, „Romania Orientale” (Roma), 2001; Al. Andriescu, 
Psalmii în literatura română, laşi, 2004, 51-55. R.Ş. 


CORBEANU, Nicolae (10.VII.1935, Arad), prozator. 
Este fiul Draghinei Corbeanu (n. Crucean), pro- 
fesoară, şi al lui Aurel Corbeanu, magistrat. După 
şcoala primară făcută la Birchiş, judeţul Severin 
(1941-1945), şi liceul frecventat la Arad (1945-— 
1952), urmează cursurile Facultăţii de Filologie a 
Universităţii din Bucureşti (1952-1957). Implicat, 
după evenimentele din Ungaria, în agitaţiile stu- 
denţeşti din toamna anului 1956, este exclus din 
UTM, fapt ce îi va marca evoluţia ulterioară. Este 
profesor de limba română la Macea, judeţul Arad 
(1957-1958), la diverse şcoli profesionale şi gene- 
rale din Arad, precum şi la Institutul Pedagogic din 
acelaşi oraş (1958-1966), după care devine asistent, 
apoi lector de literatura română la Facultatea de 
Filologie a Universităţii din Timişoara (1966-1973). 
În 1973 s-a stabilit în Republica Federală Germa- 
nia, unde, din 1975, lucrează în calitate de colabo- 
rator extern, apoi ca redactor permanent până în 
2000, când se pensionează, la postul de radio Deut- 
sche Welle din K6ln. 

Amintirile unui laş (1998) se cheamă cartea de 
memorii publicată de C. Un titlu şocant şi o con- 
fesiune şi mai şocantă, pentru că nimeni nu recu- 
noaşte de bunăvoie că a fost laş într-o împrejurare a 
vieţii sale şi cu atât mai puţin vrea să accepte faptul 
că, în genere, comportamentul lui în regimul tota- 
litar nu a fost deloc eroic. C. îşi asumă acest risc şi 
dezvăluie cu maximă sinceritate slăbiciunile şi ero- 
rile pe care cei mai mulţi le ascund cu grijă. Faptul, 
de pildă, că la începutul anilor '60 n-a putut rezista 
presiunilor morale şi şantajului exercitat asupra sa 
de Securitatea din Arad şi a acceptat să colaboreze 

cu odioasa instituţie. Amintirile unui laş reprezintă 
un roman indirect (sintagma lui Mircea Eliade), 
un roman autobiografic, bine scris, fluent, într-un 
stil franc, concis. Paginile despre copilăria bănă- 
ţeană sunt admirabile şi amintesc de prozele lui 
Sorin Titel. Când părinţii se mută la oraş, tânărul 
C. se adaptează repede, învaţă să fie discret şi să 
nu spună ce nu trebuie. 1 se predă în şcoală şi în 
familie o pedagogie a fricii şi a dublului limbaj. La 
Facultatea de Filologie din Bucureşti, unde vine în 
plină teroare stalinistă, tânărul arădean întâlneşte 
o altă lume, dar cu aceeaşi frică teribilă intrată în 
oase ca frigul. În amfiteatre apar mari profesori 
(Tudor Vianu, lorgu Iordan, Al. Rosetti), dar şi 
numeroşi impostori de care studenţii râd pe înfun- 
date. Au loc, aproape ritualic, „şedinţe de demas- 
care”, şi cu cât se apropie celebrul „moment al 
repartizărilor”, cu atât zelul revoluţionar al unora 
creşte în proporţie geometrică. O confesiune gân- 
dită ca o eliberare morală. Naratorul ei, exclus din 
UTM (ceea ce echivala cu o condamnare la mar- 
ginalizarea socială, la eliminarea din sfera culturii 
şi accesul, sigur, la condiţia de oaie neagră a tutu- 
ror serviciilor de cadre), ajunge profesor într-un 
sat de pustă, apoi reuşeşte să fie acceptat profe- 
sor la o şcoală profesională din oraş. Este un om 
citit, un eminent profesor (nu o spune el, o spun 
alţii), iubeşte muzica şi teatrul, nu trage chiulul 
şi încearcă să iasă din combinaţie. Adică să fugă 
din sistem. Până să izbutească, Securitatea ară- 
deană îl vânează şi, ameninţându-l, şantajându-l, 
supunându-l unei presiuni bine regizate, îl agaţă. 
Scena cedării (capitolul Pactul cu diavolul) este 
realmente dramatică. După zece ore de anchetă, 
tânărului intelectual i se pun în faţă alternativele: 
să intre în puşcărie (şi să dispară) sau să colabo- 
reze cu Securitatea. Acceptă, la capătul puterilor, a 
doua soluţie. C. se prezintă, cu o cruzime de analist 
modern, ca un laş. Un laş care are tăria să-şi judece 
sever faptele şi să le transpună în planul conştiinţei 
morale. Volumul Amintirile unui laş este o jupu- 
ire de sine, pe viu. Altă carte, Vara transfugului 
(2003), e tot o autoficţiune romanescă, o istorie „cu 
cheie”, cu trimiteri, uşor de identificat, la întâm- 
plări, situaţii şi personaje din cercul emigrației 
intelectuale româneşti, pe când Letopiseţul unui 
european moderat (2005) reuneşte tablete citite la 
Deutsche Welle sau apărute în presa scrisă, îndeo- 
sebi în „Orizont”. Lucrate cu vervă, ele au un carac- 
ter discret satiric, decupând cu umor şi spirit de 

observaţie chestiuni dintre cele mai diverse legate 
de identitate, mentalități şi moravuri (inclusiv cul- 
turale sau politice) europene la început de mileniu. 
Atitudinea comentatorului e ambivalentă; el e un 
moralist atent la datele naturii umane, dar şi un 
spirit lucid, care îşi refuză luxul iluzionării. 
SCRIERI: Amintirile unui laş, Bucureşti, 1998; Vara 
transfugului, Bucureşti, 2003; Letopiseţul unui european 
moderat, Bucureşti, 2005. 

Repere bibliografice: Simion, Fragmente, II, 274-276, C. 
Stănescu, Un agent al fricii, ADV, 1998, 9 mai; Dan Stanca, 
În căutarea timpului trecut, RMB, 1998, 28 mai; Cornel 
Ungureanu, Literatură nonfictivă: „Amintirile unui laş”, 
O, 1998, 5; Gabriel Dimisianu, Mântuirea prin mărturi- 
sire, RL, 1998, 21; Călin Căliman, „Amintirile unui laş”, 
CNT, 1998, 50; Bogdan Popescu, Sfârşitul între paranteze, 
CC, 2003, 6-8; Manolescu, Enciclopedia, 196. E.S. 


CORBU, Daniel (07.1V.1953, Târgu Neamţ), poet, 
eseist. Este fiul Casandrei (n. Vâju) şi al lui loan 
Tanasă, ţărani din Vânătorii Neamţului. A urmat 
liceul la Roznov (1971-1976) şi cursurile Facultăţii 
de Filologie, secţia română - franceză, din cadrul 
Universităţii din Bucureşti (1977-1983). În tot acest 
timp a practicat, pe rând, meseriile de operator 
chimist, laborant, profesor suplinitor, instructor 
de teatru şi metodist. Mai târziu a fost corector, 
consilier cultural şi apoi director al Casei de Edi- 
tură Panteon din Piatra Neamţ (1993-1997). După 
1998 întreaga activitate îi este legată de oraşul 
laşi. Astfel, până în 2009 este muzeograf la Boj- 
deuca „lon Creangă”, iar ulterior director adjunct 
al Muzeului Literaturii Române (în 2011-2012 
director interimar). Concomitent, din 2001 e con- 
silier editorial la Princeps Edit, fondează în 2004 
şi conduce revista „Feed Back”, fiind şi preşedinte 
al Asociaţiei Culturale Feed Back. Şi-a susţinut teza 
de doctorat cu titlul Rostirea postmodernă. Generaţia 
poetică '80 în literatura română în 2007. A debutat 
la revista „Amfiteatru”, în 1975, cu un grupaj de 
versuri, iar editorial în 1984 cu volumul Intrarea în 
scenă. s-au acordat Premiul CC al UTC (1984), Pre- 
miul Filialei laşi a Uniunii Scriitorilor (1993, 2006), 
Ordinul Meritul Cultural în grad de Cavaler (2004), 
Ordinul „Mihai Eminescu” al Preşedinţiei Republi- 
cii Moldova (2010), Premiul „Mihai Eminescu” al 
Academiei Române (2011) ş.a. În 2003 pseudoni- 
mul i-a devenit nume oficial. 

În Intrarea în scenă, prima carte a lui C., gestul 
poetic este învestit destul de mimetic cu o valoare 

de act-limită, debutantul arborând teatral o atitu- 
dine sentenţios-moralizatoare. În Plimbarea prin 
flăcări (1988) se preferă totuși o atitudine mai 
autenticistă, chiar dacă într-o formă elegiacă și 
solemnă. Nevoia confesiunii şi a găsirii identităţii 
de sine prefigurează de pe acum motivul recurent 
al oglinzii, central în Preludiu pentru trompetă şi 
patru pereţi (1992). Oglinda recreează imaginea 
exteriorului într-un mod prin definiţie imperfect şi 
fragmentar; în aceste condiţii, solitudinea devine 
o stare provocată, supravegheată şi tratată ca un 
ritual autoimpus („Şi singurătatea-i o sărbătoare 
dacă ştii s-o/ trăieşti”). Discursivitatea dă însă 
impresia de monotonie, metafora apare în ipostaze 
dezambiguizate, iar retorismul sufocă sentimen- 
tele. Rămâne totuşi timiditatea bătăioasă, retrac- 
tilă şi totodată orgolioasă, cu care C. îşi apără sen- 
sibilitatea şi „nevindecata rană” care este poezia. 
Antologiile Documentele Haosului (1993), Cântece 
de amăgit întunericul (1996), Duminica fără sfâr- 
şit (1998) şi iar Documentele Haosului (2003, 2011), 
care dispun poemele necronologic, oferă sinteze 
succesive ale temelor şi motivelor lirice frecventate 
de autor. Refuzând contemplarea detaşată şi refle- 
xivitatea temperată, poetul se crede un „damnat”, 
un crucificat pe altarul îndoielilor, îşi asumă cu 
devoțiune emfatică martiriul incertitudinilor şi 
scrie poemele cu religiozitatea unui „ales” de sor- 
ginte romantică. Descoperirea sinelui şi a lumii nu 
se face candid, ci într-o formă saturată de lecturi. 
Din mărturisirea afinităţilor esenţiale, adevărate 
prezenţe formative în copilărie („Zeii ficşi”), nu lip- 
seşte numele lui G. Bacovia, în descendența căruia 
pare că se situează poetul, deşi îl deosebeşte gesti- 
culația amplă şi încrederea în puterea poeziei de a 
făuri noi lumi. Ce salvează în bună parte poemele 
e însă scepticismul ivit din conştiinţa unui ante- 
cedent livresc, resimţit ca o piedică („presimţeam 
că voi rămâne închis într-o carte”), ceea ce duce 
la despărţirea de modele şi idoli. Lectura a avut, 
într-adevăr, puterea ascensională („toată copilăria 
am crezut că citind/ îmi vor creşte aripi”) atunci 
când poetul se închipuia urcând mereu „o golgotă 
de vorbe”. Dar şi implicarea în existenţial, care 
covârşeşte textualul, are accente patetice. Sortit 
spaţiului recluzionar, poetul vrea să evadeze în teri- 
torii confesive, „spre fericitul nicăieri” (cum sună 
şi titlul unui volum din 1995), unde sentimentul să 
primeze asupra raţiunii. În Manualul bunului sin- 
guratic (1997) C încearcă strategii lirice diverse, de 

la sublimarea metaforică şi aforistică la parabolă şi 
monolog. Fire romantică, poetul relevă în Cântece 
de amăgit întunericul (1996) melancolii, nostal- 
gii şi elegii monocorde, într-un regim preponde- 
rent nocturn. Următoarele volume - Evanghelia 
după Corbu şi alte poeme (2006), Refugii postmo- 
derne (2007, 2011), Apocalipsa de fiecare zi (2008), 
Poftiţi, Domnule Kafka! (2010), Viaţa de fiecare zi 
la laşi pe vremea lui Daniel Corbu povestită de el 
însuşi (2010), Noi veşti despre pasărea oarbă Dali 
(2012) —- confirmă profilul poetului. În paginile sale 
teoretice C este preocupat de câştigurile, dar şi de 
fluctuațiile generaţiei poetice '80. E îşi doreşte să 
scrie „din interior” o istorie a acestei generaţii şi, 
în acest scop, publică studii despre volumele de 
versuri ale congenerilor. S-a ocupat, de asemenea, 
de selectarea câtorva antologii de amintiri ale con- 
temporanilor despre Ion Creangă, M. Eminescu, E. 
Lovinescu, Nichita Stănescu, Mihai Ursachi, loanid 
Romanescu, Cezar Ivănescu. 


SCRIERI: Intrarea în scenă, Bucureşti, 1984; Plimbarea 
prin flăcări, Bucureşti, 1988; Preludii pentru trompetă 
şi patru pereţi, Piatra Neamţ, 1992; Documentele Hao- 
sului, Piatra Neamţ, 1993; Spre fericitul nicăieri, Piatra 
Neamţ, 1995; Cântece de amăgit întunericul, Timişoara, 
1996; Manualul bunului singuratic, Piatra Neamţ, 1997; 
Duminica fără sfârşit, Botoşani, 1998; Generaţia poetică 
'80, laşi, 2000; Cartea urmelor, laşi, 2001; Omul suspen- 
dat - douăzeci şi una de fantasmagorii în ritm de blue- 
jazz, laşi, 2001; Intimitatea publică a poeziei — şapte 
eseuri despre comportamentul liric, laşi, 2002; Postmoder- 
nismul pe înţelesul tuturor, laşi, 2003; Documentele hao- 
sului, pref. Gheorghe Grigurcu, Iaşi, 2003; Generaţia 
poetică '80 şi rostirea postmodernă, laşi, 2006; Evanghelia 
după Corbu şi alte poeme, pref. lon Mircea, Iaşi, 2006; 
Postmodernism şi postmodernitate în România de azi, 
Iaşi, 2007; Refugii postmoderne, Iaşi, 2007; Neoavangarda 
românească, laşi, 2007; Eonul Marelui Desant, îngr. Călin 
Cocora, pref. Theodor Codreanu, Iaşi, 2009; Urmele lui 
Dumnezeu şi alte povestiri, laşi, 2009; Apocalipsa de fie- 
care zi, pref. Tudor Ghideanu, Iaşi, 2008; Poftiţi, Domnule 
Kafka!, postfață Mihai Cimpoi, Iaşi, 2010; Viaţa de fiecare 
zi la laşi pe vremea lui Daniel Corbu povestită de el însuşi, 
Iaşi, 2010; Refugii postmoderne, Iaşi, 2011; Documentele 
Haosului: opera poetică, îngr. Paul Gorban în colaborare 
cu autorul, pref. Mihai Cimpoi, postfață Ioan Holban, 
Iaşi, 2011; Noi veşti despre pasărea oarbă Dali, laşi, 2012; 
Escale în Panteon, laşi, 2012. 

Repere bibliografice: Coşovei, Pornind, 228-231; Al. 
Cistelecan, Dicţiunea melancoliei, LCE, 1992, 42; Adrian 
Popescu, Daniel Corbu-Realitatea imaginarului, ST, 
1992, 11-12; Ţeposu, Istoria, 99; Iulian Boldea, Faţa şi 

reversul, VITRA, 1993, 4; Ioan Holban, Un neoromantic, 
RL, 1996, 50; Galaicu-Păun, Poezia, 181-185; Mincu, Poe- 
ticitate, 433-435; Grigurcu, Poezie, |, 289-295; George 
Vulturescu, Cronicar pe frontiera Poesis, laşi, 2005, 92-97, 
Cimpoi, Critice, VIII, 139-144; Vasile, Mărci, 49-52; Ilie, 
Dicţ. poeziei ieşene, 98-104. V.s. 


CORBU, Haralambie (15.11.1930, Dubăsarii Vechi— 
Tighina), critic şi istoric literar. Este al treilea fiu 
în familia Agafiei (n. Gâlea) și a lui Grigore Corbu, 
țărani. După școala primară în satul natal, își con- 
tinuă învăţătura la Chişinău, la Liceul Industrial 
(1942-1944), la Școala Pedagogică (1944-1947), 
la Facultatea de Filologie a Institutului Pedagogic 
„lon Creangă” (1947-1951). Este cercetător științi- 
fic inferior la Institutul de Istorie, Limbă și Litera- 
tură al Filialei Moldovenești a Academiei de Științe 
a URSS (1951-1954). Urmează stagiul de docto- 
rat la Institutul de Literatură Universală „Maxim 
Gorki” din Moscova (1954-1957), susținându-şi 
în 1959 teza Dramaturgia lui Alecsandri. Devine 
doctor habilitat în 1975 cu tema Statornicirea lite- 
raturii moderne moldovenești și problema metodei 
de creaţie. 1840-1860. A tost șef al secţiei litera- 
tură clasică (1962-1988), director al Institutului de 
Limbă şi Literatură (1984-1988). Academician din 
1984, deţine funcţiile de coordonator al secţiei de 
ştiinţe socioumane (1986-1988), vicepreşedinte al 
Academiei (1989-1995), redactor-șef la „Limba şi 
literatura moldovenească” (1984-1988), secretar în 
conducerea Uniunii Scriitorilor din RSS Moldove- 
nească (1985-1987). A debutat în ziarul „Moldova 
socialistă” (1952) cu o recenzie la o carte de ver- 
suri a lui Petrea Darienco, debutul editorial fiind 
volumul Dramaturgia lui Alecsandri (1962). Mai 
colaborează la revistele „Nistru”, „Kodrî”, „Litera- 
tura și arta”, „Literaturnaia gazeta”, „Voprosi litera- 
turî”, „Săptămâna”, „Moldova suverană”, „Cultura”, 
„Drujba narodov”, „Dialog”, „Revista de lingvistică 
şi știință literară” ș.a. A participat la numeroase 
simpozioane şi conferinţe internaţionale în ţară şi 
în afara ei. În 1996 i s-a acordat Ordinul Republicii. 

Cercetările istorico-literare întreprinse de C. au 
ca obiectiv literatura română în contextul curente- 
lor: clasicism, romantism, realism. Marcate ani în 
şir, până în 1990, de ideologia oficială, nu o dată cu 
o abordare schematică, deformatoare, investigațiile 
lui sunt centrate pe semnificaţia socială în primul 
rând, înţeleasă însă tendenţios, conformist. Scriitori 
clasici (Dimitrie Cantemir, Constantin Negruzzi, 


Corbu 


Alecu Russo, lon Creangă, B.P Hasdeu, M. Eminescu, 
I.L. Caragiale, Dimitrie Ralet, Zamfir Arbore-Ralli) 
și scriitori din secolul al XX-lea (Alexie Mateevici, 
C. Stere, Paul Goma, Andrei Lupan, lon Druţă, Ana 
Lupan, I.C. Ciobanu, Liviu Deleanu, Pavel Boţu, 
Liviu Damian, Victor Teleucă) intră în atenţia sa. 
Exclusive în volumul În lumea clasicilor (1990), 
aceste cercetări vor fi continuate în Deschideri către 
valori (2003), în care preocupările mai vechi pentru 
opera și activitatea lui Vasile Alecsandri vor fi relu- 
ate. Publicistica lui Eminescu constituie obiectul de 
studiu al monografiei Discursul direct. Aspecte ale 
publicisticii eminesciene (2002), unde C. analizează 
complexitatea problemelor avute în vedere de zia- 
rist, caracterul interpretărilor eminesciene, arta de 
polemist, nedepășită până astăzi. C. participă la 
realizarea unor lucrări colective precum Literatura 
şi arta Moldovei (-II, 1985-1986), Istoria litera- 
furii moldoveneşti (III, 1986-1990), Literatura 
română postbelică. Integrări, valorificări, reconsi- 
derări (1998) şi multe altele, apărute în română sau 
în rusă. A îngrijit numeroase ediţii, printre care şi 
una amplă din scrierile lui V. Alecsandri (Opere, I-IV, 
1976-1977). În 1995 C. va recunoaște că, la fel ca mai 
toţi criticii, „n-a fost scutit de ceea ce astăzi numim 
virusul conformismului, concesie implementată 
atât de necruţător în conştiinţa obştească de regi- 
mul totalitar”, că „multe din cele spuse şi scrise nu 
le-aş scrie deloc sau le-aş spune şi le-aş scrie cu totul 
altfel”, mea culpa încheiată cu o aserţiune ce nu 
poate fi contrazisă: „Propria biografie, ca şi istoria 
în genere, nu poate fi retranscrisă, corectată, redac- 
tată, ajustată”. 

SCRIERI: Dramaturgia lui Alecsandri, Chișinău, 1962; 
Creionări, Chișinău, 1964; Dramaturgia sovietică mol- 
dovenească, Chișinău, 1966; Interpretări, Chișinău, 1970; 
Alecsandri şi teatrul, Chișinău, 1973; ed. Chişinău, 2010; 
Continuitate, Chişinău, 1974; Scriitorul şi procesul lite- 
rar, Chișinău, 1980; Letopiseţ al timpului, Chișinău, 
1982; Creaţia lui V Alecsandri în şcoală, Chișinău, 1983; 
Creaţia lui I.C. Ciobanu în școală, Chișinău, 1986; În 
lumea clasicilor, Chișinău, 1990; Discursul direct. Aspecte 
ale publicisticii eminesciene, Chișinău, 2000; Deschideri 
către valori, Chișinău, 2003; Dincolo de mituri şi legende, 
Chișinău, 2004; Constantin Stere şi timpul său, Chișinău, 
2005; Faţa ascunsă a cuvântului, Chişinău, 2007. 

Repere bibliografice: Nicolae Bileţchi, în Profiluri, 269- 
281; Efim Levit, „Alecsandri şi teatrul”, „Nistru”, 1974, 
2; Pavel Zavulan, „Continuitate”, RLSL, 1975, 1; Andrei 
Ţurcanu, Continuitatea criticii, „Nistru”, 1975, 11; Andrei 


Hropotinschi, Să înălțăm monumente altora, „Moldova 

suverană”, 1995, 16 februarie; Mihail Dolgan, [Haralam- 
bie Corbu], LA, 1995, 23 martie, 2000, 17 februarie, RLSL, 
2005, 1-3; Alexandru Burlacu, La timona datoriei: Hara- 
lambie Corbu, „Metaliteratură”, 2009, 1-2. A.Bn. 


CORBUL, Vintilă (26.V.1916, Bucureşti — 30.1.2008, 
Rocquencourt, Franța), prozator, traducător. Este 
fiul Sofiei și al lui Mihail Economu; mai târziu l-a 
avut ca tată adoptiv pe Constantin Popescu Corbul, 
general, mort în închisoarea de la Jilava. Absolvent 
al Facultăţii de Drept (1938) şi al celei de Litere şi 
Filosofie (1939) de la Universitatea din Bucureşti, 
C. funcţionează o vreme ca magistrat, apoi ca bibli- 
otecar, pentru ca după 1952 să ajungă muncitor 
într-o întreprindere din Capitală. Şi-a început acti- 
vitatea literară cu proză la „Adevărul literar şi artis- 
tic” (unde semnează Plupy Economu Corbul) şi la 
„Universul literar” (1938), iar editorial a debutat în 
1942 cu romanul Babel Palace. După război (la care 
participase ca aviator), C. va semna rubrici perma- 
nente de recenzii şi note în „Poporul” (1946-1947) 
şi în „Femeia şi căminul” (1947-1948), unde abor- 
dează cu precădere literatura de limbă engleză. 
După douăzeci de ani de pauză impusă, reîncepe să 
publice volume de proză, obţinând importante suc- 
cese de librărie, dar în 1979 se stabilește în Franța, 
unde continuă să publice numeroase romane în 
franceză, cele mai multe traduse și editate și în 
România începând din 1993, pentru ca în 2007 să 
cunoască apogeul reuşitelor editoriale prin apariţia 
a peste treizeci de titluri (retipăriri şi inedite). 

În primele romane - Babel Palace şi Sclavii 
pământului (1947) —, având subtitlul comun Lumea 
de ieri, C. încearcă să schițeze un tablou al societăţii 
româneşti de la sfârşitul perioadei interbelice, dar 
nu reuşeşte decât o aglomerare de relatări superfi- 
ciale şi nestructurate. Mai târziu se orientează spre 
alte teme, între care şi reconstituirea istoriei mare- 
lui capital financiar transnaţional. Plănuise o scri- 
ere epică de mari proporţii - Dinastia Sunderland 
Beauclair —, care să urmărească evoluţia unei ase- 
menea instituţii de la începuturi până la zi, dar 
nu a izbutit, în cele două cicluri apărute — Idoli de 
aur (1967) şi Păsări de pradă (1969-1979), ambele 
de câte trei volume -, să acopere decât perioada 
1790-1825. Este biografia întemeietorului acestei 
„dinastii” de bancheri, autorul încercând să evi- 
denţieze procesul de formare a psihologiei celui 
care vede în îmbogăţire (rapidă, prin speculaţii şi 
„lovituri”) cheia şi sensul vieţii. Fundalul geografic 


Dicţionarul general al literaturii române 606 


şi social e schimbător, acţiunea petrecându-se când 
la New York, când la Oxford, Londra, Paris, Veneţia, 
Madrid, Viena, Roma, Sankt Petersburg, Palermo, 
Constantinopol, Bucureşti sau în Haiti, Mexic ori 
Paraguay, antrenând în acest context compozit 
şi Războiul de Independenţă al Statelor Unite, și 
Revoluţia franceză, și perioada napoleoniană sau 
mişcarea eteristă. Fabulaţia se complică odată cu 
intrarea în afaceri a fiilor lui Sunderland Beauclair, 
prilej de noi acţiuni senzaţionale. Într-o ultimă rela- 
tare despre întâmplările teribile din lumea marilor 
finanţe internaţionale de după 1970 - Oameni în 
Rolls-Royce (1993, în colaborare cu Eugen Burada) 
—, urmaşi ai dinastiei Sunderland Beauclair apar 
ca personaje episodice sfârşite. C. a ambiţionat să 
realizeze şi ample reconstituiri ale unor importante 
evenimente istorice. În Iubirile imposibile ale lui 
Petronius (1993), de pildă, biografia sentimentală 
a scriitorului latin e proiectată pe fundalul unei 
Rome bulversate de tirania şi demenţa unor împă- 
raţi, autorul punând accentul pe etalarea desfrână- 
rii generale, de la Curtea imperială la plebe. Tema 
este urmărită și completată în Asediul Romei (-II, 
2004). Cel mai popular roman al lui C., Căderea 
Constantinopolului U-IL, 1976-1977), e axat pe trei 
mari direcţii narative: relatarea tentativelor solilor 
bizantini de a obţine ajutorul unor suverani euro- 
peni, asiatici sau africani, ocazii care prilejuiesc 
descrierea situaţiei din fiecare ţară, la nivelul pute- 
rii; urmărirea întâmplărilor de la Poarta Otomană, 
insistându-se asupra psihologiei sultanilor, con- 
cretizată acum în dorința imperioasă de a cuceri 
Constantinopolul şi în pregătirea ofensivei; descrie- 
rea stării Bizanțului, de la bazileu la categoriile soci- 
ale de jos. Asaltul final, ultimele lupte, pătrunderea 
turcilor în cetate, măcelul etc. sunt simple înşiruiri 
de scene şi tablouri convenţionale, fără forță evoca- 
toare. Uragan asupra Europei (1979) este o mixtură 
de intrigi diplomatice sau de Curte, de lovituri de 
palat, abilități machiavelice, acte de spionaj, cinism 
şi cruzime, care vrea să demonstreze cum se făcea 
politica în Europa anului 1870. Ceva mai unitară 
compozițional este Cavalcadă în iad U-II, 1982), 
unde formula aleasă de autor — jurnalul — l-a ajutat 
pe C. să renunţe la ramificarea excesivă a epicului. 
Un mare general german consemnează şi comen- 
tează într-o tonalitate sumbră evenimentele din 
ultima parte a celui de-al Doilea Război Mondial, 
până la procesul de la Niirnberg. Din aceeași cate- 
gorie tematică face parte și Calea ducesei (2007, 

în colaborare cu Eugen Burada), o relatare a vieții 
unei familii sub ocupaţia germană. Pentru C., fap- 
tele istoriei sunt forme de manifestare a răului, a 
luptei oarbe pentru avuţie şi putere, a desfrâului, 
cruzimii şi a altor tare, ceea ce denotă o înțelegere 
superficială, proprie romanului popular. Prozatorul 
atinge limita infantilităţii în romanele de aventuri 
- Cenuşă şi orhidee la New York (1969, o reluare și 
completare a unor fascicule anterioare, apărute sub 
titlul Moarte și portocale la Palermo), Groaza vine 
de pretutindeni (1993), ambele scrise în colaborare 
cu Eugen Burada, Atenţie! Los Angeles va sări în aer, 
Mafia și miliardarii, Miliarde și picioare lungi (toate 
trei traduse și publicate în 2007) —, relatări ale unor 
întâmplări din lumea mafioţilor, vizibil copiate după 
filmele de gen. Apropiate ca manieră, dar axate pe 
relatări despre viața unor vedete, sunt și Extaz, 
moarte şi rockn roll, Hollywood, infernul viselor 
(2007). Alături de Eugen Burada, Sergiu Nicolaescu 
şi Amza Pellea, el este şi principalul autor al scenari- 
ilor cinematografice Nea Mărin miliardar, Revanşa, 
Un comisar acuză, Duelul, ecranizate mai târziu. De 
o altă factură este Plângi, plângi, balalaikă (2007), 
în care C., reprofilat și adaptat la noul mers al isto- 
riei, „dezvăluie” aspecte reprobabile sau criminale 
ale regimului comunist din România, pe fundalul 
căruia își proiectează parțial și propria biografie. 
Perspectiva comună asupra existenţei, mediocrita- 
tea inteligenţei artistice, gustul pentru senzaţiona- 
lul ieftin, respectarea unor reţete, stereotipia, auto- 
matismele narative şi expresive, la care se adaugă 
fie folosirea cam aproximativă a limbii, fie între- 
buinţarea unui limbaj uneori preţios, cosmopolit 
şi împestrițat cu barbarisme fac din proza lui C. o 
operă-kitsch. Agrementându-şi istorisirile cu deco- 
ruri și cu personaje așa-zis eclatante, el a obţinut 
succes comercial, bucurându-se de aprecierea unei 
anumite categorii de cititori. Bun cunoscător al lite- 
raturii de limbă engleză, C. a tradus (uneori în cola- 
borare), câteva cărți semnate de Theodore Dreiser, 
Vicki Baum, Alan Sillitoe, Norman Mailer ş.a. 

SCRIERI: Babel Palace, Bucureşti, 1942; Sclavii pământului, 
Bucureşti, 1947; Dinastia Sunderland Beauclair, l-VI, Bucu- 
reşti, 1967-1979; Cenuşă şi orhidee la New York Gn colabo- 
rare cu Eugen Burada), Bucureşti, 1969; Căderea Constan- 
tinopolului, I-L, Bucureşti, 1976-1977; Uragan asupra 
Europei (n colaborare cu Eugen Burada), I, Bucureşti, 
1979; Cavalcadă în iad, I-L, Bucureşti, 1982; Groaza vine 
de pretutindeni (în colaborare cu Eugen Burada), Bucureşti, 
1993; Iubirile imposibile ale lui Petronius, tr. Pavel Mocanu, 

Bucureşti, 1993; Oameni în Rolls-Royce (în colaborare cu 
Eugen Burada), Bucureşti, 1993; Asediul Romei, I-II, tr. Pavel 
Mocanu și Dragoș Stoenescu, pref. Dan Cristea, București, 
2004; Arenţie! Los Angeles va sări în aer, tr. Valentin Veron 
Toma, îngr. George Stanca, București, 2007; Calea ducesei (în 
colaborare cu Eugen Burada), tr. Mariana Cristea, Bucureşti, 
2007; Casa din Cherry street, îngr. George Stanca, București, 
2007; Extaz, moarte şi rock'n roll, tr. Adrian Niţă, îngr. George 
Stanca, Bucureşti, 2007; Hollywood, infernul viselor, tr. Pavel 
Mocanu, îngr. George Stanca, București, 2007; Împărăteasa 
fără coroană, tr. Valentin Protopopescu, îngr. George Stanca, 
București, 2007; Mafia și miliardarii, tr. Monica Botez, îngr. 
George Stanca, București, 2007; Miliarde și picioare lungi, 
tr. Cristina Ştefania Neacșu, îngr. George Stanca, București, 
2007; Plângi, plângi, balalaikă, tr. Mimi Gramnea și Dorica 
Boltașu, îngr. George Stanca, București, 2007; Roxelana 
și Soliman (în colaborare cu Eugen Burada), îngr. George 
Stanca, București, 2007; Salvaţi-mă! Sunt miliardari, te. 
Pavel Mocanu, îngr. George Stanca, București, 2007; Sunt 
regele Franţei! Regele Soare!, îngr. George Stanca, București, 
2007. Traduceri: Theodore Dreiser, Capcana, pref. Petru 
Comarnescu, Bucureşti, 1955 (în colaborare cu Ioana Ralea); 
Vicki Baum, Arborele care plânge, Bucureşti, 1963; Alan Silli- 
toe, Sâmbătă noaptea şi duminică dimineaţă, pref. Silvian 
Iosifescu, Bucureşti, 1966; Louis Armstrong, Satchmo. Viaţa 
mea la New Orleans, Bucureşti, 1966; Norman Mailer, Cei goi 
şi cei morți, Bucureşti, 1968 (în colaborare cu Ioana Corbul); 
Robert Bolt, Un om al tuturor timpurilor, Bucureşti, 1971 
(în colaborare cu Ioana Corbul); Louis Bromfield, Vin ploile, 
Bucureşti, 1972 (în colaborare cu Ioana Corbul). 


Repere bibliografice: Ovidiu Constantinescu, „Babel 
Palace”, „Bis”, 1943, 16; Gabriela Duda, Epicul copleşitor, 
„Scânteia”, 1968, 7734; Piru, Panorama, 386-388; Constan- 
tin Cubleşan, „Dinastia Sunderland Beauclair”, ST, 1970, 6; 
Dana Dumitriu, „Căderea Constantinopolului”, RL, 1976, 
30; Valentin E Mihăescu, Epica documentară, LCE 1976, 
38; Mircea Muthu, „Căderea Constantinopolului”, ST, 1977, 
11; Popa, Dicţ. lit. (1977), 165-166; Zaharia Sângeorzan, 
„Uragan' asupra... literaturii, CRC, 1980, 15; Teodor Barbu, 
Un scriitor din diaspora, DL, 2003, 1; Edgar Reichmann, 
O fereastră către lume, tr. şi postfață Marie Jeanrenaud, 
Bucureşti, 2003, 76-77, 97-98; Cezar Paul-Bădescu, În 
Franţa, pe urmele lui Vintilă Corbul, ALA, 2008, 907; Popa, 
Ist. lit., II, 946; Manolescu, Enciclopedia, 196-198.  C.T. 


CORCEA, Avram (1868, Coștei, azi în Serbia — 
9.VII.1951, Pietroiu, j. Călărași), culegător de folclor. 
Învață la Coştei, localitate de lângă Vârşeţ, apoi la 
Beiuş, urmând studii teologice la Sibiu. Din 1891 
este preot ortodox în localitatea Coştei, activ în des- 
părțământul de aici al Astrei, internat la un moment 
dat în lagărul de la Sopron (1916) pentru acţiuni 
ostile statului austro-ungar. 


Cordoş 


C. a cules în anii 1889 şi 1890, de la lăutarul 
Vichentie Micu, mai multe balade, pe care le-a reunit 
în volumul Balade poporale, apărut la Caransebeş 
în 1899. Parte dintre aceste balade C. le publicase 
în câteva numere din ziarul „Iribuna” de la Sibiu. 
Cântecele bătrâneşti culese sunt transcrise cu deo- 
sebita grijă de a respecta întocmai textul obţinut de 
la informator. Din dorinţa de a le face mai accesibile, 
culegătorul a preferat totuşi să renunţe la particulari- 
tăţile fonetice ale graiului bănăţean. Cântecelor vechi 
le recunoaşte nu numai o valoare poetică, ci şi una 
lingvistică. Din prefaţă se rețin câteva detalii asupra 
împrejurărilor în care s-au cules baladele, a ocaziilor 
în care acestea se cântă, precum şi observaţii privind 
melodiile cântecelor bătrâneşti, formulele lor finale, 
reacţia ascultătorilor. Alături de balade fantastice, 
dintre cele mai vechi, numeroase sunt baladele vite- 
jeşti, din care cel mai bogat reprezentat este ciclul 
Novăceştilor: Gruia lui Novac, Turcul şi Novăceştii, 
Novac vinde pe Gruia. Prin tematică şi circulaţie, unele 
balade sunt caracteristice Banatului: Roman Voinicul, 
Stoican, Rozan etc. Chiar balade cunoscute au vari- 
ante specifice acestei zone: Corbea devine Mârza, 
iar Doicin bolnavul se numeşte aici Iovan. Ciclului 
familial îi aparţin doar câteva balade: Turcul şi soru-sa 
(motivul „nevasta vândută”), Iancu Sibiiancu şi 
Stoican. Colecţia lui C. este una din puţinele culegeri 
de balade întocmite metodic la acea vreme. 

SCRIERI: Mijloace de înaintare, Budapesta, 1904; Nico- 
lae Iorga ca îndrumător al ţăranului român, Oraviţa, 
1912. Culegeri: Balade poporale, Caransebeş,1899. 

Repere bibliografice: Gh. T. Niculescu-Varone, Folkloriş- 
ţii români, „Izvoraşul”, 1940, 2; Bârlea, Ist. folc., 306-307, 
Ion Bălan, Un folclorist bănăţean: Avram Corcea, în Actele 
simpozionului dedicat reciprocităţilor iugoslavo-române 
în domeniul literaturii populare, Pancevo, 1974, 103-112; 
Dicţ. lit. 1900, 216; Gligor Popi, Personalităţi din Coştei care 
au promovat cultura românilor din Banatul sârbesc, „Curi- 
erul românesc”, 2004, 1; Datcu, Dicţ. etnolog., 266. L.Bd. 


CORDOȘ, Sanda (2.VIII.1966, Bistra, j. Alba), critic și 
istoric literar. Este fiica Sofiei Cordoș (n. Râştei), func- 
ţionară, și a lui Alexa Cordoș, tehnician constructor. A 
absolvit Liceul „Ady-Şincai” din Cluj-Napoca (1984) și 
Facultatea de Filologie a Universităţii „Babeş-Bolyai” 
din aceeași localitate, secţia română-latină (1988). 
În perioada studenţiei (1985-1988) a fost redactor 
şi redactor-şef adjunct la revista „Echinox”, precum 
și membră a grupării cu acelaşi nume. A obținut 
doctoratul la universitatea absolvită (2000). A fost 

profesoară de limba şi literatura română la Şcoala 
Generală Bodoc din județul Covasna (1988-1990), iar 
ulterior cadru didactic la Facultatea de Litere a Uni- 
versităţii „Babeş-Bolyai” din Cluj-Napoca. În 2004 
devine conferenţiar, iar din 2008 este șefa Catedrei de 
literatura română, apoi directoare a Departamentu- 
lui de literatură română și teoria literaturii la aceeași 
universitate. A debutat în revista „Echinox” cu un 
eseu (1985), iar editorial cu volumul Literatura între 
revoluţie şi reacțiune. Problema crizei în literatura 
română şi rusă a secolului XX (1999). A mai colaborat 
la „Apostrof”, „Vatra”, „Dilema veche”, „Adevărul literar 
şi artistic”, „Observator cultural”, „Caietele Echinox”, 
„Dilemateca”, „Iransilvania”, „Steaua', „Iribuna” ș.a. A 
făcut parte din echipa care a elaborat Dicţionar anali- 
țic de opere literare româneşti (I-IV, 1998-2003), coor- 
donat de Ion Pop. 

Nucleul de preocupări al criticii practicate de 
C. îl reprezintă forța de coagulare (dar și de pulve- 
rizare) identitară a literaturii, pe care autoarea o 
verifică și o ilustrează în principal pe terenul litera- 
turii române postbelice. În Ce rost are să mai citim 
literatură? (2004), lucrare destinată popularizării, 
dar care evită trivializările, C. susține că literatura 
ca practică socială „te ajută să trăiești” pentru că 
își determină cititorii să-și (re)construiască sinele 
în măsura în care își (re)construiesc lumea. De aici 
și definiția din Lumi din cuvinte (2012), unde, fără 
a i se refuza „calitatea estetică”, literatura este defi- 
nită ca „o reprezentare a identităţii, ca o reprezentare 
identitară, păstrând dinamica (și nu o dată, tensiu- 
nea) dintre individual și comunitar pe care termenul 
de identitate o implică”. Îmbinând apetitul specula- 
tiv al Ioanei Em. Petrescu și acribia lui Mircea Zaciu, 
la C. critica tinde să configureze o veritabilă istorie 
a identității românești din și prin literatură, în cea 
de-a doua jumătate a veacului trecut. Un pas hotă- 
râtor în acest sens îl constituie Literatura între revo- 
luţie și reacțiune, un amplu demers teoretic, exege- 
tic și comparatist care analizează „problema crizei” 
în literaturile română și rusă de-a lungul secolului al 
XX-lea, alegându-și ca punct de reper Occidentul. O 
primă teză importantă a cărții este aceea că, în cele 
două spaţii culturale, criza literaturii a avut semnifi- 
caţii distincte, ce derivă, la rândul lor, din diferențele 
de vârstă istorică și de regim politic: dacă în vestul 
Europei criza a survenit „organic”, ca urmare a unei 
„dinamici proprii”, în răsăritul continentului ea a 
rezultat în urma unei „manopere politice” executate 
de puterea comunistă. 1 s-ar putea reproșa acestei 

disjuncții faptul că schimbă perspectiva deplasând 
discuția de pe reprezentarea mediată a fenomenului 
(în literaturile occidentale) pe evaluarea lui nemijlo- 
cită (în literaturile est-europene). Însă o atare obiec- 
ție nu invalidează suita de opoziții secundare pe 
care C. le probează desfășurându-și investigația pe 
trei coordonate identitare - relaţia cu sinele, cu celă- 
lalt și cu Dumnezeu. Dacă în Vest criza subiectului 
s-a tradus prin impersonalizare sau scindare, în est 
s-a manifestat o adevărată „foame de «eu»”; dacă în 
apus ruperea legăturilor comunitare a fost determi- 
nată de alienare, în cealaltă parte a continentului 
ea a fost rodul învrăjbirii propovăduite de aparatul 
de propagandă al partidului-stat; în sfârșit, dacă 
în vest „Dumnezeu a murit”, în răsărit „Dumnezeu 
a fost executat politic”. Cu toate acestea, autoarea 
avansează ideea că, „într-o societate care a trăit o 
criză acută, dar în care tema crizei a fost interzisă, 
[...] doar literatura a reușit să facă publice traumele 
comunitare”. Este ceea ce C. arată convingător în 
secțiunile analitice ale cărţii, unde romanele sem- 
nate de Marin Preda, Augustin Buzura, D.R. Popescu 
şi Constantin Ţoiu sunt puse în oglindă cu scrierile 
lui Alexandr Soljenițin, Cinghiz Aitmatov, Valentin 
Rasputin, Feodor Abramov și luri Dombrovski, fără 
ca temeritatea gestului subversiv să servească vre- 
odată ca substitut al valorii literare. Un alt aspect 
deloc neglijabil al cărţii ține de combaterea, într-o 
„addenda”, a confuziei dintre proletcultism și rea- 
lism socialist, care începuse să se încetățenească 
în critica românească din anii '90. În prelungirea 
volumului de debut se așază micromonografia 
Alexandru Ivasiuc (2001), care identifică în opera 
prozatorului două „clase narative” — romanele unde 
„viziunea stă de partea individului și este în contra 
puterii” și operele unde „viziunea slujește fățiș 
puterea” — și privilegiază prima categorie, alcătuită 
din „cele mai bune cărți ale lui Ivasiuc”: Vestibul și 
Racul. Volumele În lumea nouă (2003) și Lumi din 
cuvinte reunesc studii și eseuri care explorează 
diverse fațete ale literelor românești în comunism 
și postcomunism, cu precădere „felul în care litera- 
tura română face trecerea de la o lume la alta”, remo- 
delând astfel atât identitățile scriitorilor, cât și pe 
cele ale cititorilor. Animate de o pledoarie discretă 
în favoarea vitalității literaturii sub două regimuri 
sociopolitice neprielnice (deși din motive opuse), 
textele se dispun în trei categorii. Prima, cu veleități 
panoramice, atacă frontal câteva probleme spinoase 
ale identității literaturii române în (post)comunism. 


Cordoș 


Aici se încadrează suita de eseuri cuprinse în secțiu- 
nea De la o lume la alta din În lumea nouă (de fapt, 
un studiu temeinic asupra „rezistenţei prin cultură” 
în perioada comunistă și asupra incertitudinilor 
noului climat literar), precum și sinteza Ideologia 
realismului socialist în România (din volumul Lumi 
din cuvinte). A doua categorie se compune din ese- 
urile care, focalizând aspecte aparent marginale 
ale fenomenului literar, aspiră să ilumineze, într-o 
manieră oblică, tocmai articulațiile sistemului. E 
vorba de textele privind receptarea modernității 
Hortensiei Papadat-Bengescu în anii '50, rolul sub- 
versiv al „nefericirii” în literatura epocii ceaușiste, 
„imaginarul românesc” în proza scriitorilor germani 
emigrați din România sau „romanul identitar” în 
perioada postcomunistă. O ultimă categorie include 
pseudo-cronicile consacrate unor opere romanești 
și memorialistice, semnate de autori precum Marin 
Preda, Radu Cosașu, Paul Goma, Dana Dumitriu, 
Gabriela Adameșteanu, Bujor Nedelcovici, N. 
Steinhardt, Lena Constante, Nicolae Balotă, Monica 
Lovinescu ș.a. Departe de a fi efectul unei receptări 
„la cald” a textelor, ele sunt efectul unei elaborări 
minuțioase, care implică în egală măsură documen- 
tarea și construcția interpretativă, cum se întâmplă 
cu ipoteza potrivit căreia Radu Petrescu ar fi folo- 
sit pseudonimul Matei Iliescu pentru a semna un 
poem publicat deja în perioada studenției. 

SCRIERI: Literatura între revoluţie şi reacțiune. Pro- 
blema crizei în literatura română şi rusă a secolului XX, 
Cluj-Napoca, 1999; ed. 2, Cluj-Napoca, 2002; Alexan- 
dru Ivasiuc, Braşov, 2001; În lumea nouă, Cluj-Napoca, 
2003; Ce rost are să mai citim literatură?, București, 2004; 
Lumi din cuvinte. Reprezentări și identități în literatura 
română postbelică, Bucureşti, 2012. Ediţii, antologii: 
Spiritul critic la Cercul Literar de la Sibiu, Cluj-Napoca, 
2009; Spiritul critic la Liviu Petrescu, Cluj-Napoca, 2011; 
Ion Pop — 70, Piteşti, 2011; Romanian Writers on Writing, 
San Antonio, 2011 (în colaborare cu Norman Manea). 
Repere bibliografice: Ruxandra Ivăncescu, Despre execu- 
ţia politică a lui Dumnezeu, OC, 2001, 51; Nicolae Mano- 
lescu, Despre proletcultism, RL, 2001, 30; Mircea A. Dia- 
conu, Noi, esticii..., și avatarurile literaturii, CE, 2003, 3-4; 
Borbâly, Cercul, 61-66; Petraș, Cărţile, 264-267, Mircea 
Iorgulescu, Tangențiale, Bucureşti, 2004, 162-172; loan 
Stanomir, Literatura română în comunism: preliminarii 
la o anatomie, „Idei în dialog”, 2005, 4; Boldea, Vârstele, 
247-249; Cristea-Enache, București, 640-647, Cistele- 
can, Diacritice, 1, 260-269; Alex Goldiş, Aisbergul (post) 
comunismului românesc, RL, 2012, 15; Mihaela Ursa, 
Scrisul ca recunoaștere de sine, APE 2012, 6. A.T. 


Cordun 


CORDUN, Miron 
(pseudonim al lui 
Gheorghe Cârstea; 
16.X1.1935, Priseaca, 
j. Olt — 10.XII. 1997, 
Piteşti), poet. 


Este fiul Floricăi (n. Nicolaescu) şi al lui Ion B. 
Cârstea, ţărani. După Liceul „Radu Greceanu” din 
Slatina, urmează o şcoală de biblioteconomie la 
Bucureşti. A lucrat ca metodist la Casa Regională a 
Creaţiei Populare Argeş (1961-1972), redactor la 
revista „Argeş” (1972-1974), cercetător la Biblioteca 
Judeţeană Argeş (1974-1997). După 1990 face parte 
din redacţia revistei piteștene „Calende”. 

C. debutează în caietul de poezie al revistei 
„Argeş” cu ciclul Edict (1970), dar se afirmă cu 
versurile din Curtea Veche (1974; Premiul Uniunii 
Scriitorilor), prima sa carte. Solitar şi himeric, ca- 
lofil de tip matein, aşternându-şi urechea pe cati- 
feaua sonurilor vetuste şi muzeale, inventate prin 
metamorfoza celor existente, sedus de codul etic 
şi estetic al unor nobile vremuri, C. e un menestrel 
modern şi melancolic. Tematizând în primul rând 
Poetul şi Poezia, dar fără a-şi trâmbiţa tensiunile, 
lirica lui este expresia unei dualităţi: poetul, care se 
ştie când fabulos şi înţelept „inorog”, când un ins 
umil, „făr' de tron/ şi făr' de fală”, trece prin lume 
când „nalt, prea nalt”, când dubitativ-problema- 
tic, persecutat de umbra capului „târziu de stat/ 
şi prost”. Performanţa acestei figurări a Poetului/ 
Poeziei este menţinerea simultană în firesc şi ar- 
tificiu, în sinceritate şi poză (conştientă de ea). O 
confesiune elaborată, fără însă nimic artificios şi 
uscat. Erotica — a doua temă majoră a lui C. — se 
păstrează o vreme ca mască a unui sentimental şi 
timid disimulat ludic, exprimându-se în dantelă- 
rii ceremonioase şi fastuoase, îngânând stilul ela- 
borat, rafinat cu cel frust (dar tot „stil” şi acesta). 
Starea definitorie a erosului este însă cea de „aiura- 
re” (o vocabulă tematică). Poetul îşi cântă „arderea 
cărnii”, trăieşte asceza sentimentului, ipostaziat 
printr-o ultimă transsubstanţiere în „vertebra” cu- 
vântului, în „pajura cu care mă zbor”, în visul astral. 
Neîndoielnic, acest liric în genere puţin comentat, 

absentând din prim-planul hărților întocmite de 
panoramele critice, e un original poet al iubirii. 
Ultimele cărţi oferă o poezie a miracolului vieţii, 
celebrat de „serbările sacre/ ale caisului, laurul la- 
murii, roua dalbă”, şi a sufletului plutind ca-ntr-un 
vis perpetuu în „imperiul ardorii”. Cea de-a treia 
temă fundamentală e arheologia eului, năzuind la 
resuscitarea prin vers a unei întregi tradiţii dispăru- 
te istoriceşte: părinţii îngropaţi în grâu, tatăl „tras 
în poveste/ cu lumea lui toată”, „satul gol”. Placheta 
postumă Cronică de memorii (1998) consfinţeş- 
te testamentar acest filon, alternând confesiunea 
personală cu citatul (vocea tatălui, a cronicilor 
sau a tradiţiei anonime) şi secvențele versificate 
cu cele de poem în proză, totul sub semnul asfin- 
ţitului unei lumi cu care poetul se identifică total 
şi definitiv. Dindărătul imageriei ceremonioase şi 
muzicale se înalță — în întreaga poezie a lui C. - un 
aer elegiac şi o atracţie către zonele eterice ale sen- 
sibilităţii: un macedonskian „perihelic”, trecut prin 
amurgurile lui Mateiu I. Caragiale. 

SCRIERI: Curtea Veche, Bucureşti, 1974; Serbări, Bucu- 
reşti, 1975; Duminica pe drumuri, Bucureşti, 1977; 
Bacovii, Bucureşti, 1982; Cartea cu dragoste, Bucureşti, 
1985; Urmările, Bucureşti, 1987; Cronică de memorii, 
pref. Nicolae Oprea, Piteşti, 1998. 

Repere bibliografice: Popa, Dicţ. lit. (1977), 166; Ulici, 
Prima verba, Il, 70-73; Constantin Hârlav, Lirism 
existenţial, ARG, 1982, 9; Nicolae Manolescu, Umilința şi 
orgoliul, RL, 1983, 9; Miron Cordun, ARG, 1986, 11; Dicţ. 
scriit. rom., L, 657-658; Silvestru D. Voinescu, Creaţia şi 
cercetarea -— la ele acasă. Poetul Miron Cordun (1935- 
1997), „Cultura” (Piteşti), 1999, 3-4; Oprea, Timpul, 
113-116; Popa, Ist. lit., II, 527. N.M. 


CORESI, diaconul (? — c. 1583), tipograf, editor. 
Originea celui care a fost numit, cu mai mult sau 
mai puţin temei, „părintele literaturii noastre naţio- 
nale” a suscitat puncte de vedere contradictorii. 
Pornindu-se de la numele său destul de „exotic” în 
antroponimia românească, a fost vehiculată ipoteza 
potrivit căreia diaconul ar descinde din familia gre- 
cească Coressios din insula Chios, fără ca afirmaţia 
să fie demonstrată în mod plauzibil. La fel de ipote- 
tice au rămas şi încercările de a stabili o înrudire a sa 
cu două personaje omonime din Ţara Românească, 
atestate documentar în secolul al XVI-lea: un diac 
sau grămătic şi un logofăt. Nu mai puţin fanteziste 
au fost schiţele genealogice pe care Nerva Hodoş şi 
Stoica Nicolaescu le-au alcătuit pentru a elucida 
biografia celui mai vestit tipograf din istoria cărții 

româneşti. O menţiune certă privind proveniența sa 
munteană apare în epilogul Tetraevanghelului din 
1561: „Şi cu zisa jupânului Haneş Beagner, scris-am 
eu, diiacon Coresi ot Târgovişte, şi Tudor diiac”. În 
afara predosloviilor şi a epilogurilor tipăriturilor 
româneşti şi slavone în care apare consemnat 
numele său, există alte câteva informaţii din epocă 
legate, într-un fel sau altul, de persoana lui C. Prima 
lui descindere la Braşov are loc în vara anului 1556, 
atunci când îşi face de fapt debutul în activitatea 
tipografică propriu-zisă. Între 12 iunie 1556 şi 14 
ianuarie 1557 el tipăreşte aici, împreună cu Oprea 
logofătul, un Octoih mic slavon. Partenerul său, 
menţionat primul în epilog, era unul dintre tipogra- 
fii, încă ucenic la acea vreme, care executase impri- 
marea Apostolului slavon din 1547 de la Târgovişte. 
Însuşi C. se iniţiase, desigur, în arta tiparului în 
preajma lui Dimitrie Liubavici, nepotul sârbului 
Bozidar Vukovi€, tipograful venețian. În cea de-a 
doua tipăritură a sa, Triodul-Penticostar slavon, 
apărută la Târgovişte în 1558, C. era deja consacrat 
ca meşter independent, întrucât este menţionat 
singur, fiind ajutat de cei zece ucenici ai săi. El se 
întoarce apoi la Braşov, la chemarea judelui 
Johannes Benkner, unde va declanşa acţiunea de 
imprimare sistematică a unor tipărituri româneşti. 
Avea în înzestrarea sa o presă tipografică proprie, iar 
sediul şi-l stabileşte în cetatea Braşovului, în vechiul 
atelier al lui Honterus, şi nu în Şchei, cum s-a crezut 
uneori. Dispunea, de asemenea, de un nou corp de 
litere, confecţionat după sosirea sa aici, pe care îl va 
pune în valoare, mai întâi, prin imprimarea, în 
primele luni ale anului 1560, a Întrebării creştineşti, 
încheiată înainte de 3 mai 1560, dată la care începea 
tipărirea Tetraevanghelului, terminată în 1561. 
Participarea diacului Tudor, alături de C., consem- 
nată în această tipăritură, poate fi extrapolată şi în 
cazul Întrebării creştineşti. Motivele stabilirii lui C. la 
Braşov şi patronajul exercitat asupra activităţii sale 
au provocat unele dispute. S-a sugerat că mutarea sa 
a fost determinată fie de mecenatul domnitorului 
muntean Pătraşcu cel Bun, fie de adversităţile pro- 
vocate de întoarcerea în scaunul Ţării Româneşti a 
lui Mircea Ciobanul. Cei mai mulți cercetători au 
admis însă influenţa protestantă în traducerea şi 
publicarea cărţilor religioase în limba română. Teza 
lui PP Panaitescu, conform căreia venirea lui C. a 
avut acceptul autorităţilor ecleziastice munteneşti, 
iar adevărații săi comanditari au fost preoţii orto- 
docşi din Şcheii Braşovului, a fost demontată de lon 

Pagină din Psaltirea tipărită de Coresi (1577) 


Gheţie, care face o distincţie netă între cărţile de 
propagandă protestantă propriu-zise (Catehismul, 
Cazania ], Molitvenicul) şi cărţile „pur ortodoxe”, dar 
datorate, în egală măsură, acestei propagande 
(Tetraevanghelul, Apostolul, Psaltirea). Este semnifi- 
cativ faptul că, pe lângă acţiunile de prozelitism pro- 
testant, existau şi interese comerciale legate de des- 
facerea producţiei de hârtie a morii braşovene şi, 
implicit, de vindere a cărţilor. Cu toate acestea, 
influenţa factorilor interni în promovarea scrisului 
în limba română nu poate fi exclusă, deoarece iniţi- 
ativele externe ar fi rămas fără ecou în lipsa unui 
teren prielnic în care să se manifeste. Tipărirea 
cărţilor în limba română cunoaşte, după 1571, o 
perioadă de recul, definită ca o „întoarcere spre 
ortodoxie” (N. Cartojan). Dintre tipăriturile majori- 
tare slavone din această etapă, Octoihul mare, din 

1574-1575, a fost realizat de C., ajutat de opt ucenici, 
la solicitarea domnitorului muntean Alexandru 
Mircea şi a mitropolitului Evtimie. Acelaşi comandi- 
tar, împreună cu mitropolitul Serafim, este specifi- 
cat şi în epilogul Psaltirii slavone din 1577. Întrucât 
ambele tipărituri nu au indicat locul de apariţie, cer- 
cetătorii au oscilat între Târgovişte şi Braşov, cel din 
urmă având mai mulţi susţinători. În ultima tipări- 
tură românească, Evanghelia cu învăţătură (Cazania 
a II-a), publicată în 1581, sub patronajul „judeţului” 
braşovean Lukas Hirscher, diaconul a ajuns să aibă 
statutul de „meşter învăţat într-acest lucru”. Impli- 
carea preoţilor Iane şi Mihai din Şcheii Braşovului în 
transpunerea textului este menţionată tot în pre- 
doslovie, deşi se pare că ei au fructificat traduceri 
mai vechi ale cazaniilor, provenite din zona Banat- 
Hunedoara şi din Moldova, pe care le-au confruntat 
sporadic cu textul slavon al Cazaniei de la Zabludov 
din 1569. Cât priveşte contribuţia de traducător a lui 
C., destul de incertă, ea s-ar explica prin preluarea 
pasajelor corespunzătoare din  Tetraevanghelul 
apărut în 1561. C. a tipărit, prin urmare, în intervalul 
1557-1583, un număr de unsprezece cărți româ- 
neşti şi paisprezece cărţi slavone. Tipăriturile româ- 
neşti au apărut, de regulă, la Braşov, trei având men- 
ţionat locul de imprimare (Tetraevanghelul, 1561, 
Psaltirea, 1570, Evanghelia cu învăţătură, 1581), iar 
pentru alte şase acesta fiind stabilit pe baza unor 
mărturii documentare. O excepţie o constituie 
Tâlcul evangheliilor şi Molitvenicul, din c. 1567- 
1568, care nu au fost imprimate la Braşov, ci într-o 
altă localitate din Transilvania, probabil la Alba Iulia. 
Cărţile slavone au ieşit de sub tipar, în majoritate, 
tot la Braşov, în afară de Triodul-Penticostar din 
1558, apărut la Târgovişte (unde sunt localizate, 
după unii cercetători, şi alte tipărituri slavone core- 
siene), precum şi de Sbornicul din 1580, tipărit la 
Sebeş (Alba), la cererea mitropolitului ardelean 
Ghenadie. Meşterul tipografa fost asistat în lucrările 
sale de unul sau mai mulţi ucenici (sunt amintite 
cinci, opt sau chiar zece persoane), dintre care unii 
sunt nominalizați sau numai deduşi: diacul Tudor, 
diacul Călin, Mănăilă, dar probabil şi Şerban, fiul 
său, şi chiar Lorinţ. În ceea ce îl priveşte pe Oprea 
logofătul, nu se poate şti ce relaţie de subordonare a 
existat între ei. Între patronii-editori ale căror 
comenzi le-a executat C. sunt oficialități locale, 
precum primarii saşi Johannes Benkner (cu urmaşii 
săi) şi Lukas Hirscher, superintendenţii calvini 
Gheorghe de Sângeordz şi Pavel Tordaşi, nobilul 

maghiar Forr6 Mikl6s de Hâporton, domnitorii 
munteni Pătraşcu cel Bun, Alexandru Mircea, 
Mihnea Turcitul şi Petru Cercel, dar şi înalţi ierarhi 
din Ţara Românească şi Ardeal. S-ar putea admite, 
de asemenea, că diaconul s-a manifestat şi ca editor, 
între lucrările care i-ar putea fi atribuite, sub acest 
aspect, numărându-se cărți slavone precum 
Sbornicul din 1569, Psaltirea din preajma anului 
1576 şi Tetraevanghelul din 1579, eventual şi 
Psaltirea slavo-română din 1577. Tot pe seama lui C. 
pot fi puse, cu unele rezerve, şi redactările unor 
prefețe şi epiloguri, în care pledează, printre altele, 
pentru introducerea limbii române în cultul creştin 
ortodox. În esenţă, diaconul nu a fost o persoană 
lipsită de convingeri, dispusă la compromisuri inac- 
ceptabile, dar nici un luptător capabil de mari 
„sacrificii pentru misiunea lui de răspânditor al 
cărții româneşti” (PP Panaitescu). El s-a adaptat, 
pur şi simplu, curentului umanist de promovare a 
tiparului în limbile naţionale, fiind un profesionist, 
în accepțiunea modernă a termenului. O chestiune 
care a provocat controverse este aceea legată de 
calitatea de traducător a lui C. sau numai de simplu 
tipograf. A.I. Odobescu, M. Gaster şi I.G. Sbiera, de 
pildă, înclinau să-i supraliciteze meritele de tălmă- 
citor, cel puţin pentru Tetraevanghel, Psaltirea din 
1577 şi Cazania a II-a, în timp ce Nicolae Sulică şi 
Sextil Puşcariu îi reduceau sfera de activitate doar la 
aceea de tipograf. La rândul lor, Virgil Molin şi Dan 
Simonescu îl socotesc un mare editor, aflat într-o 
permanentă concurenţă cu reformaţii. Supoziţia 
după care diaconul ar fi tradus efectiv unele cărți 
tipărite de el a fost alimentată de formulările din 
textele complementare. În epilogul Psaltirii sla- 
vo-române din 1577 se afirmă: „Derept aceaea, fraţii 
miei, preuţilor, scrisu-v-am aceaste Psăltiri cu 
otveat, de-am scos den Psăltirea sârbească pre limbă 
rumânească, să vă fie de înţelegătură şi grămătici- 
lor”. Ca şi în alte locuri, „a scrie” are sensul de „a scrie 
cu tiparul”, „a tipări”, iar „a scoate” înseamnă „a 
traduce”, ceea ce a favorizat această extindere a atri- 
buţiilor sale. De ce şi-a arogat C. şi calitatea de autor 
al cărţilor pe care numai le-a tipărit? Răspunsul l-a 
dat Sextil Puşcariu, care arată că a tipări cărţi româ- 
neşti trebuie să fi constituit în epoca veche un merit 
cel puţin la fel de mare ca şi acela de a le fi tradus. În 
realitate, diaconul s-a limitat la reproducerea prin 
tipar a unor versiuni mai vechi, care proveneau din 
alte regiuni dialectale, pe care le-a supus unei revizii 
amănunțite, sub aspect ortografic şi lingvistic, 

soldate cu transpunerea lor în graiul vorbit în nordul 
Munteniei şi sud-estul Transilvaniei. A fost, aşadar, 
un tipograf dublat de un revizor exigent, îndepli- 
nind şi sarcinile care reveneau unui diortositor al 
lucrărilor pe care le-a scos la lumină. Această aserţi- 
une este probată prin însăşi limba tipăriturilor core- 
siene. Majoritatea textelor prezintă două straturi 
lingvistice: unul sudic, bine reprezentat, care poate 
fi pus pe seama lui C. şi a colaboratorilor săi, şi altul 
nordic, localizabil atât în Banat-Hunedoara, cu 
zonele limitrofe, cât şi în Moldova, care aparţine ori- 
ginalelor. Aceste particularități nemunteneşti sunt, 
de fapt, „scăpări” ale revizorului, ceea ce a conferit 
limbii tipăriturilor o structură compozită. Desco- 
perirea textelor rotacizante a condus la abandona- 
rea definitivă a ideii că diaconul ar fi şi traducătorul 
cărţilor pe care le-a imprimat. Dependenţa tipăritu- 
rilor sale (Apostolul şi Psaltirea) de originalele 
nordice care prezentau fenomenul rotacismului a 
devenit cu timpul o adevărată axiomă. Este meritul 
lui Ion Gheţie de a fi elucidat raportul dintre textele 
coresiene şi cele rotacizante, infirmând, totodată, 
teoria maramureşeană a începuturilor scrisului în 
limba română. Examenul lingvistic a demonstrat în 
mod convingător că diaconul nu a utilizat manu- 
scrise care proveneau din Maramureş sau Transil- 
vania de Nord, ci manuscrise moldoveneşti cu 
rotacism, prelucrate după originale bănăţene-hu- 
nedorene fără rotacism. Rolul textelor lui C. în dez- 
voltarea limbii române de cultură a fost, nu de 
puţine ori, supradimensionat. Potrivit lui Al. Rosetti, 
acestea au devenit adevărate modele pentru tipări- 
turile ulterioare, astfel încât bazele românei literare 
ar fi fost puse de şcoala lui C., părere la care se vor 
ralia şi alţi istoriografi. Intenţia de a impune o koin6, 
atribuită diaconului muntean, nu s-a dovedit însă o 
pistă viabilă în urma unei analize mai complexe. 
Graiul muntean s-a fundamentat ca normă unică 
supradialectală nu datorită acestuia, ci mult mai 
târziu, la mijlocul secolului al XVIII-lea, în condiţiile 
create de naţionalizarea serviciului divin şi reprodu- 
cerea tipăriturilor din "Țara Românească în celelalte 
provincii româneşti. Contribuţia lui C. în evoluţia 
scrisului românesc medieval şi în cristalizarea unei 
tradiţii literare rămâne însă decisivă. 


Meritul lui de frunte este acela de a fi înmănuncheat 
încercările precedesorilor şi contemporanilor săi de întoc- 
mire a unei literaturi în limba naţională. El îndepli- 
neşte deci rolul unui totalizator de eforturi şi năzuințe, 
iar opera sa pe acela de sinteză a unor inițiative pornite 


Coresi 


din diverse regiuni ale teritoriului românesc. Avea deci 
dreptate Procopovici când susținea că diaconul Coresi 
este un nume colectiv, care, adăugăm noi, acoperă cele 
mai importante din izbânzile epocii de început a scrisu- 
lui românesc. 

ION GHEȚIE, AL. MAREŞ 


Tipărituri româneşti: Întrebare creştinească (Catehis- 
mul, Braşov, 1560; ed. îngr. I. Bianu, Bucureşti, 1925; 
ed. I. Crăciun, Sibiu-Cluj, 1945-1946; ed. îngr. Alexandra 
Roman Moraru, în Texte româneşti din secolul al XVI-lea, 
Bucureşti, 1982, 19-127; Tetraevanghelul, Braşov, 1561; 
ed. îngr. Florica Dimitrescu, Bucureşti, 1963; Pravila, 
Braşov, c. 1560-1562; ed. îngr. I. Bianu, Bucureşti, 1925; 
ed. îngr. Gheorghe Chivu, în Texfe româneşti din secolul 
al XVI-lea, Bucureşti, 1982, 129-257; Apostolul (Lucrul 
apostolesc), Braşov, 1566; ed. îngr. I. Bianu, Bucu- 
reşti, 1930; Tâlcul evangheliilor (Cazania D, Molitvenic 
rumânesc, [Alba Iulia], c. 1567-1568; ed. îngr. Vladimir 
Drimba, introd. Ion Gheţie, Bucureşti, 1998; Psaltire 
(Psaltirea Săulescu), Braşov, 1568; Psaltire, Braşov, 1570; 
Liturghierul, Braşov, 1570; ed. îngr. Al. Mareş, Bucureşti, 
1969; Psaltirea slavo-română, Braşov, 1577; ed. îngr. B. P 
Hasdeu, Bucureşti, 1881; ed. îngr. Stela Toma, Bucureşti, 
1976; Evanghelie cu învăţătură (Cazania a II-a), Braşov, 
1581; ed. îngr. Sextil Puşcariu şi Alexie Procopovici, 
Bucureşti, 1914; Prefeţe şi epiloguri din secolul al XVI-lea, 
îngr. şi introd. Emanuela Buză şi Florentina Zgraon, în 
Texte româneşti din secolul al XVI-lea, Bucureşti, 1982, 
465-636. Tipărituri slavone: Octoihul mic, Braşov, 
1557; Triod-Penticostar, Târgovişte, 1558; Tetraevanghel, 
Braşov, 1562; Slujebnic, Braşov, 1568; Psaltire, Braşov, c. 
1568-1570; Mineiul de praznice (Sbornic), Braşov, 1569; 
Psaltire, Braşov, c. 1572-1573; Octoihul mare, I-II, Braşov, 
1574-1575; Psaltire, Braşov, c. 1576; Psaltire, Braşov, 1577; 
Triodul de post, Braşov, 1578; Tetraevanghel, Braşov, 
1579; Sbornic, Sebeş, 1580; Tetraevanghel, Braşov, 1583. 


Repere bibliografice: Nicolae Sulică, Coresi, scriitor sau 
tipograf?, Braşov, 1901; Nicolae Sulică, Un capitol din 
activitatea diaconului Coresi, Braşov, 1902; Iorga, Ist. lit. 
relig., 68-95; Stoica Nicolaescu, Diaconul Coresi şi familia 
sa, Bucureşti, 1909; Iorga, Ist. lit., |, 176-202; Nicolae 
Sulică, O nouă publicație românească din secolul al 
XVI-lea: „Liturghierul” diaconului Coresi, tipărit la Braşov 
în 1570, Târgu Mureş, 1927; Puşcariu, Ist. lit., 74-80; D.R. 
Mazilu, Diaconul Coresi, Ploieşti, 1933; Vasile Grecu, 
Izvorul principal bizantin pentru „Cartea cu învăţătură” 
a diaconului Coresi din 1581: Omiliile patriarhului 
Ioan XIV Caleca (1334-1347), Bucureşti, 1939; Cartojan, 
Ist. lit., IL, 55-63; Maria Rădulescu, Originalul slav al 
„Evangheliei cu învăţătură” a diaconului Coresi. Versiuni 
şi redacții ale colecţiei de omilii a patriarhului loan 
Caleca, Bucureşti, 1959; Dan Simonescu, Un mare editor 
şi tipograf din secolul al XVI-lea: Coresi, SCB, 1969; 
Barbu Theodorescu, Personalitatea diaconului Coresi şi 

rolul lui în cultura românească, BOR, 1959, 3-4; Virgil 
Molin, Coresi, editor şi tipograf, BOR, 1959, 3-4; Virgil 
Molin, Date noi cu privire la activitatea diaconului 
Coresi ca editor, BOR, 1963, 7-8; Ist. lit., | (1964), 306-321; 
Panaitescu, Începuturile, 132-163; Cioculescu, Varietăți, 
10-19; Pavel Binder, Arnold Huttmann, Cu privire la 
datarea şi geneza „Cazaniei I, tipărită de diaconul Coresi, 
LR, 1967, 2; Ion Gheţie, Începuturile scrisului în limba 
română, Bucureşti, 1974, 172-195; lon Gheţie, Al. Mareş, 
Originile scrisului în limba română, Bucureşti, 1985, 
passim; Dem6ny Lajos, Lidia A. Demeny, Carte, tipar şi 
societate la români în secolul al XVI-lea, Bucureşti, 1986, 
83-93, 226-248; Ion Gheţie, Al. Mareş, Diaconul Coresi 
şi izbânda scrisului în limba română, Bucureşti, 1994; 
Mazilu, Recitind, |, 178-181; G. Mihăilă, Între Orient 
şi Occident, pref. Dan Zamfirescu, Bucureşti, 1999, 
236-339, Dicţ. esenţial, 199; Eugen Pavel, Carte şi tipar la 
Bălgrad (1567-1702), Cluj-Napoca, 2001, 15-23. E.P. 


CORESI, Şerban (? — c. 1593), tipograf. Este fiul dia- 
conului Coresi şi, în mod cert, discipolul acestuia. 
Ar putea fi unul din ucenicii care au participat, fără 
a fi nominalizați, alături de diaconul muntean, la 
realizarea unor tipărituri braşovene. S-a presupus 
că ar fi fost, împreună cu Marien, printre ajutoa- 
rele menţionate anonim în prefața Cazaniei a II-a 
din 1581. l-a mai fost atribuită, la un moment dat, 
Psaltirea slavonă coresiană din 1568-1570, care 
fusese datată anterior în intervalul 1583-1588. 
El trebuie să fi acumulat, prin urmare, o anumită 
experienţă, pentru că în prima carte în care îi este 
consemnat numele, Palia de la Orăştie, din 1582, 
apare cu statutul privilegiat de „meşterul mare a 
tiparelor”, aşa cum se specifică în finalul predoslo- 
viei: „Den mila lui Domnedzeu, eu, Şerban diiacu, 
meşterul mare a tiparelor, şi cu Marien diiac, dându 
în mâna noastră ceaste cărţi, cetind şi ne plăcură şi 
le-am scris voo, fraţilor români, şi le cetiţi, că veţi 
afla întru eale mărgăritariu scumpu şi vistieriu 
nesfârşit. Cunoaşte-veţi folosul buneaţilor şi plata 
păcatelor de la Domnedzeu întru ceaste cărţi”. C. a 
sosit la Orăştie în toamna anului 1581, la solicitarea 
episcopului calvin Mihai Tordaşi, unde a executat, 
împreună cu partenerul său, diacul Marien, tipă- 
rirea primelor două cărţi ale Vechiului Testament. 
Imprimarea a durat opt luni, desfăşurându-se între 
14 noiembrie 1581 şi 14 iulie 1582. Aducerea teas- 
cului tipografic la Orăştie, posibil acelaşi cu care se 
imprimase Tetraevanghelul slavon de către Lorinţ, 
la Bălgrad, în 1579, şi Sbornicul coresian, din 1580, 
de la Sebeş, s-a făcut din anumite raţiuni, oraşul 
fiind mai ferit de jurisdicţia mitropolitului ortodox, 

nedispus atunci să cedeze făţiş curentului înnoitor 
de traduceri în limba română. Caracterele cu care 
a fost imprimată Palia pun în lumină, destul de 
concludent, înscrierea tipăriturii în aria operelor 
coresiene, noua tipografie mobilă aflându-se, 
evident, în sfera de influenţă a celei stabile de la 
Braşov. A fost utilizată aceeaşi garnitură de litere cu 
care fuseseră tipărite, la Braşov, de Coresi, Psaltirea 
slavonă din 1577 şi Triodul de post slavon din 1578. 
Urmează o perioadă de câţiva ani în care C. nu 
mai apare în postura de tipograf, dar este sigur că 
după 1583 el îi va succeda tatălui său la conduce- 
rea tipografiei chirilice braşovene. Va tipări apoi, 
în 1587, un Liturghier slavon, având ca prototip 
ediţia lui Macarie din 1508. În epilog este trecut ca 
„ispravnic” (un „supraveghetor”, un editor, în fond) 
popa Mihai din Şcheii Braşovului, acelaşi care 
fusese implicat, alături de popa Iane, şi în îngrijirea 
Cazaniei a II-a coresiene. În jurul anului 1589 C. 
va da la iveală, la Braşov, o Psaltire slavo-română, 
care i-a fost atribuită de 1.-A. Candrea prin corelare 
cu Liturghierul din 1587. Cercetările întreprinse în 
ultimele decenii au demonstrat că la baza acestei 
ediţii a Psaltirii, cu traducere românească interca- 
lată, a stat versiunea Psaltirii slavo-române coresi- 
ene din 1577, precum şi o a doua versiune, înrudită 
cu Psaltirea Hurmuzaki. Ultima tipăritură a lui C., 
o Psaltire slavonă apărută în jur de 1593, ale cărei 
caracteristici grafice o apropie de celelalte două 
cărţi ale sale, marchează, de fapt, punctul final al 
activităţii tipografice de la Braşov din secolul al 
XVI-lea. 

Tipărituri: Palia, Orăştie, 1582; ed. fragm. îngr. şi introd. 
Mario Roques, Paris, 1925; ed. Viorica Pamfil, Bucureşti, 
1968; ed. îngr. Vasile Arvinte, loan Caproşu, Alexandru 
Gafton şi Sorin Guia, Iaşi, 2005; Liturghier slavon, Braşov, 
1587; Psaltirea slavo-română, Braşov, c. 1589; ed. îngr. 
Stela Toma, Bucureşti, 1976; Psaltire slavonă, Braşov, c. 
1593. 

Repere bibliografice: Iosif Popovici, Palia de la Orăştie. 
1582, AAR, memoriile secţiunii literare, t. XXXIII, 1910-— 
1911; Ion Gheţie, Palia de la Orăştie. 1581-1582, LR, 1968, 
6; Pavel Binder, Contribuţii la geneza „Paliei de la Orăştie”, 
operă de colaborare a cărturarilor din Ţara Românească, 
Transilvania şi Banat, „Studia bibliologica”, 1969, partea 
2; Ion Gheţie, Consideraţii filologice şi lingvistice asupra 
Psaltirii slavo-române atribuite lui Şerban Coresi, LR, 
1977, 3; lon Gheţie, Psaltirea Hurmuzachi şi filiaţia 
psaltirilor româneşti din secolele al XVI-lea şi al XVII- 
lea, LR, 1978, 2; Stela Toma, Un original slav şi două 
traduceri coresiene, CLG, 1978, 1; Al. Mareş, Filiația 

psaltirilor româneşti din secolul al XVI-lea, în Cele mai 
vechi texte româneşti, coordonator Ion Gheţie, Bucureşti, 
1982, 255-258; lon Gheţie, Locul Paliei de la Orăştie în 
dezvoltarea limbii române literare, LR, 1982, 6; Eugen 
Pavel, „Palia de la Orăştie” o apariție singulară?, în Palia 
de la Orăştie (1582-1982). Studii şi cercetări de istorie a 
limbii şi literaturii române, Bucureşti, 1984, 148-149; Ion 
Gheţie, Al. Mareş, Originile scrisului în limba română, 
Bucureşti, 1985, 305-310, 360-363; Demeny Lajos, Lidia 
A. Demâny, Carte, tipar şi societate la români în secolul al 
XVI-lea, Bucureşti, 1986, 240-245. E.P. 


CORESPONDENȚĂ. Dintre genurile biograficului, 
c. este forma cea mai veche și cea mai răspândită. 
Este cunoscută din Antichitate și a fost cultivată 
până în epoca postmodernă când, din cauza inter- 
netului, tinde să dispară. Momentul ei de glorie 
literară este în secolele al XVII-lea și al XVIII-lea în 
Franţa. Dintr-un discurs intim, particular, scrisoa- 
rea devine atunci un discurs public, ca o formă de 
lectură morală. Doamna de Sevign6, cu cele 1120 
de scrisori, dintre care 764 sunt adresate fiicei sale 
- Contesa de Grignan - deține un record. 


Corespondenţă 


Cercetătorii sunt de părere că ea a scris mult mai 
mult și că jumătate din scrisori s-a pierdut. Jean 
Cocteau spune că, dacă ar fi gândit mai mult, ea ar 
fi putut deveni un Stendhal al veacului ei. Sainte- 
Beuve îi apreciază sensibilitatea și umorul surâză- 
tor, iar Voltaire o socotește „prima persoană a 
secolului în ceea ce privește stilul epistolar”. 
Reputația Doamnei de Sâvigne a crescut și s-a 
consolidat, literar, după moartea ei, când sunt 
publicate scrisorile (ediția integrală apare însă în 
1972-1978, sub îngrijirea lui Roger Duchenne). A 
devenit un model pentru ceea ce mulți numesc 
literatura epistolară, care, sub diverse forme, se 
află în toate marile literaturi. Naratologii vorbesc 
și de un discurs epistolar, specific acestui gen care, 
în chip evident, nu are reguli și nici un stil specific. 
Sau are atâtea stiluri câți epistolieri există. Prima 
chestiune ce se pune referitor la c. este să se stabi- 
lească ce intră și ce nu intră în literatură din 
această imensă masă practic incontrolabilă de 
texte scrise nu cu gândul la literatură, ci cu alte 
scopuri, mai practice. Cel dintâi este acela de a 

comunica. Unele aparţin unor scriitori, dar nu 
este un criteriu cert pentru a le selecta și a le 
accepta în salonul literaturii. Sunt atâtea scrisori 
ale unor oameni simpli, care prin sinceritate și 
culoarea limbajului pot fi apreciate pentru literari- 
tatea lor involuntară, în timp ce epistolele înflo- 
rate, „frumoase” ale unor scriitori n-au nici o sem- 
nificație. Numai puţini, dintre marii scriitori, sunt 
și mari epistolieri, dând acestui „gen taciturn” 
(cum îi zice un prozator modern, Michel Tournier), 
adică privat, intim, secret, valoare estetică de sine 
stătătoare: Voltaire, Gustave Flaubert, Marcel 
Proust. Voltaire scria, se zice, câte douăzeci de 
scrisori pe zi, sub diverse forme, de la eseul filoso- 
fic și eseul moral la epistola confidențială, strict 
comunicativă. Iluminiștii folosesc, în chip progra- 
matic, forma epistolară pentru a-și susține teoriile. 
Genul a prins și s-a răspândit. La noi, lon Ghica și 
Vasile Alecsandri îl folosesc, cu succes, pentru a 
pune în discuţie temele societăţii românești la 
mijlocul secolului al XIX-lea și, indirect, neliniștile 
spiritului însetat de cunoaștere. În afară de acest 
discurs epistolar public, răspândit în secolele 
XVIII-XIX și folosit de filosofi, moraliști, scriitori 
ca instrument de comunicare și discurs poetic, 
există alt tip de c. și, implicit, alt tip de discurs 
epistolar: „discursul taciturn” cu valoare estetică 
incertă și, oricum, neprogramată. Marile surprize 
(literare) vin de aici (Odobescu, Duiliu Zamfirescu) 
și sunt, de regulă, postume. O operă de umbră, 
creație de însoţire a operei publice (poezie, proză, 
critică, dramaturgie), în fine, gen literar subiectiv 
ce așteaptă multă vreme să fie înnobilat (acceptat). 
Cu timpul, c. secretă poate dubla valoarea operei 
publice și chiar o poate întrece, ca și în cazul jur- 
nalului intim. Totul este ca literaritatea lor să fie 
dovedită de criticii literari. G. Călinescu și-a pus 
problema, într-un articol din „Naţiunea” (1947) 
intitulat Genul epistolar, dacă o scrisoare poate 
deveni literatură. Răspunsul criticului este pozitiv: 
da, un text care îndeplinește o misiune strict 
practică (aceea de a comunica știri practice, 
reacţii) poate căpăta valori literare „dacă are 
putinţa de a ne ridica de la contingent la univer- 
sal”. Răspuns tipic călinescian, formulă generoasă, 
memorabilă chiar, dar foarte vagă, insuficientă 
pentru a lămuri dacă o epistolă care „dă seamă”, 
comunică știri, poate fi citită ca o pagină literară. 
Criticul vine cu ideea de indiferență care nu-i 
altceva decât „capacitatea de a te situa în univers”. 

Nici această precizare nu-i foarte lămuritoare 
pentru că a te situa în univers este o formulă prea 
generală. În acest caz toţi ne situăm în univers 
când vrem să comunicăm ceva și, apoi, univers 
înseamnă și conjugalitatea de care se plâng neves- 
tele care scriu epistole prietenelor, plângându-se 
de rău tratament, și mediul social înconjurător și 
bolta înstelată pe care, în orele de singurătate și 
insomnie, o contemplă autoarea îndureratei 
epistole. În fine, după aceste exerciţii retorice, G. 
Călinescu conchide: o misivă particulară devine 
literatură atunci când sugerează o filosofie de viață 
şi, fără să vrea, se transformă într-o ficțiune. Și 
aduce, ca argument, corespondența lui Al. 
Odobescu și cea a lui Prosper Merimâe (la acesta 
descoperă „un capitol proustian” în curiozitatea 
anxioasă, exprimată în scrisori, pentru agonii și 
decese). Așadar, capacitatea epistolierului de a 
transforma un text alb, strict informativ, personal, 
într-o ficțiune care să ridice particularul (contin- 
gentul) la valoarea universalului, reprezintă 
garanția că genul epistolar poate fi socotit, fără 
îndoieli mari, un gen literar de sine stătător: 
„Elementul esenţial prin care literatura stârneşte 
emoţii este ficțiunea. O scrisoare poate să pară 
unora prea spontană. Marii epistolieri dau scriso- 
rilor un aer ingenuu şi gratuit de compoziţie. De 
altfel, nici un soi de scrisoare nu se sustrage artei 
literare cu totul. Scrisoarea în general uzează de 
anume convenţii, de procedee retorice specifice, și 
oricine ştiind că are un «public», fie şi de o singură 
persoană, compune mai mult ori mai puţin con- 
ştient. Cât despre scriitor, acesta având obişnuinţa 
pe de o parte de a transforma totul în ficţiune, de a 
se transporta şi pe sine în plan ireal, iar pe de alta 
intuind că scrisorile sale vor cădea pe mâinile 
posterităţii, el e mai atent ca oricare la compoziţie. 
De altfel, individul comun scrie foarte puţin. 
Corespondenţa oamenilor fini se înscrie de la 
început în artă, prin faptul că se naşte din plăcerea 
a două spirite fine de a ţine corespondenţă. 
Scrisoarea e un simplu pretext de a prelungi un 
dialog de idei generale. În felul acesta, scrisoarea 
nu se mai numeşte aşa decât fiindcă e trimisă prin 
poştă, fiindcă păstrează un anume ton familiar şi 
uzează de o continuă deplasare asociativă în 
planuri deosebite. Ea e un fel de foileton în care 
intră tot felul de procedee literare: descripţie, 
portret, pamflet, eseu filosofic şi critic, aforism, 
metaforă”. Mai sunt însă și alte considerente, mai 

exacte, de a trata c. ca formă a literaturii subiec- 
tive. Naratologii mai noi încearcă să depisteze 
modul de funcționare al acestui discurs atipic. 
Melangon îl numește ansamblu de scrieri „care 
pune în scenă un eu nonmetaforic, adresându-se 
unui destinatar, tot așa, nonmetaforic“ (Le 
Dictionnaire du litteraire, 2002). Noţiunea „je 
non-mâtaphorique“ nu-i prea clară. Un eu, 
desigur, care nu ficționează, un narator care, 
adresându-se unui destinatar precis, folosește un 
limbaj simplu, nefigurat, pentru că este de 
presupus că el vrea să comunice ceva precis desti- 
natarului, nu să-l seducă estetic. În locul acestui 
eu nemetaforic poate fi utilizat, pentru a fi mai 
aproape de substanţa c., un eu cu o identitate bio- 
grafică precisă, un locutor care se adresează, prin- 
tr-un mesaj scris, unui destinatar, iarăși, cu o iden- 
titate precisă. les din discuţie romanul epistolar, la 
modă în secolele al XVII-lea și al XVIII-lea, de 
asemenea scrisorile imaginare care sunt, de regulă, 
eseuri deghizate sau pur și simplu ficțiuni. Ele 
intră în alte compartimente ale literaturii. Se pot 
observa mai multe situaţii. a) O scrisoare are un 
autor (narator) precis și se adresează unui receptor 
(„adrisant“) iarăși precis: dacă n-ar fi așa, „scri- 
sorica” n-ar ajunge la destinaţie. Ea are un caracter 
confidenţial, comunică ceva (un secret) care, dacă 
este dezvăluit, poate produce mari încurcături, 
mai ales când secretul angajează o relaţie ilicită de 
amor, cum se întâmplă în O scrisoare pierdută. b) 
C. presupune, în principiu, o distanță geografică 
ce variază de la caz la caz între emitent (locutor, 
scrietor) și receptor și necesită, în cele mai multe 
cazuri, un răspuns. Un răspuns care schimbă 
rolurile: locutorul (naratorul) devine receptor și 

viceversa. O scriitură, așadar, interactivă, un 
schimb de mesaje care cere răbdare și depinde de 
un al treilea actor: mesagerul. Mesagerul poate fi 
impersonal (poșta, un mecanism neutru, care 
teoretic trebuie să funcționeze fără accidente). 
Este vorba despre mesagerul tradițional sau despre 
un intermediar controlabil, dar nu lipsit de 
surprize, căci acesta poate viola secretul scrisorii și 
poate șantaja, tot ca în I.L. Caragiale, și emitentul, 
și destinatarul. Dar tot Caragiale aduce și exemplul 
mesagerului turmentat, dar onest, care după mari 
încurcături ajunge cu scrisoarea la emitent (Zoe), 
salvând astfel onoarea unei doamne care a încălcat 
morala conjugală, dar și, prin complicitatea „adri- 
santului” (prefectul Fănică, concubinul!), onoarea 
profesiunii. Mesajul se poate rătăci, și atunci 
produce complicaţii, în fine, mesajul cu un unic 
destinatar este lent, cere timp și răbdare și nu-i 
lipsit de surprize ce pot periclita interlocutorii. c) 
Văzând toate acestea, se poate spune că o c. este 
un dialog la distanță sau, mai bine zis, un jurnal 
intim cu doi naratori și doi destinatari. Temele lor 
pot fi diferite, dar, de regulă, există o legătură, o 
cauzalitate, mai multe sau mai puţine puncte de 
referință în acest jurnal intermitent scris la două 
mâini. Jurnalul epistolar este o construcție frag- 
mentară (un fragment de fragmente, în fapt), vul- 
nerabilă și total imprevizibilă, pentru că nu 
depinde numai de un singur actor, ci de doi, iar 
dacă e pus la socoteală și cel care transmite (mesa- 
gerul, intermediarul), de trei actori. Oricând unul 
dintre ei sau chiar amândoi decid să întrerupă 
comunicarea și atunci jurnalul (dialogul, schimbul 
de mesaje, scriitura alternativă, discursul episto- 
lar) se încheie brusc. O primă concluzie: soarta 

acestui jurnal la distanță este mai nesigură decât 
aceea a jurnalului propriu-zis. Cele mai multe 
scrisori se pierd sau rămân uitate prin sertare până 
când cineva le găseşte, fără a descoperi, decât în 
cazuri fericite, mesajele (scrisorile) ce le-au 
provocat sau cărora le-au răspuns. Ecuaţie încur- 
cată: multe personaje în această istorie, prea multe 
circumstanțe imprevizibile. Oricând poate inter- 
veni hazardul care poate decide soarta scriiturii 
epistolare. d) C. nu este un jurnal integral intim, 
din moment ce are un lector-cenzor (receptor) 
vigilent. În această situaţie epistolierul nu poate 
ignora unele reguli de comunicare, începând chiar 
cu limbajul său. Autenticitatea, sinceritatea, spon- 
taneitatea (calități esenţiale în jurnalul intim) 
sunt, aici, condiționate. Naratorul epistolier scrie 
cu gândul la destinatarul său, care poate fi o femeie 
iubită (sau un bărbat adorat), un prieten exigent, o 
fiică deșteaptă și suspicioasă (ca fiica „divinei 
marchize“, Doamna de Sevign6), un șef cusurgiu 
de care depinde promovarea lui sau, pur și simplu, 
un lector imprevizibil, care poate deveni un martor 
primejdios. Așa că naratorul este atent la nuanțe, 
își reglează tonul în funcţie de destinatar, nu lasă 
condeiul în voia lui, pune limite spontaneității și 
sincerităţii. Scriitura c. mizează, așadar, pe alte 
mijloace de seducţie. Ea nu are infinitul în față, 
cum pare a avea jurnalul intim, și nu poate cultiva 
„neglijența“, „dezordinea“ pentru a-și spori auten- 
ticitatea. Legea Stendhal (nu trebuie corectate gre- 
șelile de ortografie sau stângăciile stilului pentru a 
nu diminua în textul subiectiv semnele autentici- 
tății) nu funcționează în acest caz. Dimpotrivă, 
discursul ei este concentrat, vigilent, ordonat, 
respectă anumite reguli de politeţe, transmite un 
mesaj mai mult sau mai puţin precis și, în 

principiu, are un scop determinabil. Epistolierul 
nu scrie pentru o posteritate indistinctă, el se 
adresează unui confident care-l poate judeca fără 
întârziere și fără milă. În acest caz, greșelile scrii- 
turii, începând cu gramatica și terminând cu 
morala, pot fi aspru sancţionate. Acumulând prea 
multe necunoscute primejdioase, discursul epis- 
tolar se desparte în chip considerabil, la acest 
punct, de discursul diaristic, de discursul autobio- 
grafic și de discursul memorialistic. Poate fi numit 
un pact de confidenţă. e) Ar mai fi de spus că aici 
nu funcționează nici clauza cotidianității (legea 
Blanchot). Sunt rare situaţiile în care epistolierul 
face o cronică a zilei. El nu scrie decât sub presiu- 
nea unui eveniment (dorința de a comunica ceva) 
și aproape niciodată cu sentimentul continuității. 
El nu-i obligat, ca diaristul, să facă „o autopsie 
perpetuă și zilnică“ (Goncourt), nici să țină un 
secret absolut, din moment ce secretul său este 
destinat unui confident (lector) care oricând îl 
poate divulga. Autorul unei scrisori își asumă acest 
risc. Secretele existenţei sale depind de interesele 
şi de caracterul destinatarului. Epistolierul se dă, 
astfel, pe mâna unui individ care poate să nu 
păstreze legea confidenţialității. Dacă o păstrează, 
secretul c. va fi descoperit atunci când vrea 
hazardul. În cele mai multe cazuri așa se întâmplă, 
căci nu sunt prea dese cazurile când scrisorile unei 
personalități sunt publicate în timpul vieţii sale. 
Revelația intimității este o operă postumă. Uneori 
revelația este așa de mare (cazul A.l. Odobescu, 
cazul Titu Maiorescu), încât schimbă datele per- 
cepției comune. „Maiorescianul“ Maiorescu, spiri- 
tul imperturbabil, omul public olimpian se arată 
în intimitatea scrisorilor de tinerețe și în Însemnări 
zilnice un sentimental anxios, în pragul 

sinuciderii. f) În privinţa clauzei simultaneităţii 
dintre narațiune și istorie (timpul trăirii și timpul 
mărturisirii), scriitura epistolieră presupune, prin 
definiţie, o suprapunere aproape perfectă. Scrii azi 
cuiva, comunicându-i ceea ce doreşti să-i 
comunici, și expediezi scrisoarea în aceeași zi sau 
în zilele ce urmează. Mesajul, oricum, trebuie să 
ajungă repede la destinatar. Epistola poate nara, 
ca și în cazul scriiturii diaristice, și evenimente 
întâmplate mai demult, dar, în esență, comunica- 
rea epistolară este directă, simultană și presupune 
mai totdeauna un anumit grad de urgenţă. g) Nu-i, 
în mod cert, un laborator de fraze, un teritoriu de 
antrenament pentru scriitură, un album care, „tra- 
vaille ă mort“ (legea Barthes sau legea anti- 
Stendhal!), poate deveni o operă, cum se întâmplă 
în cazul jurnalului intim. Scrisoarea reprezintă 
doar câteva pagini dintr-un album păstrat cu grijă, 
de cele mai multe ori, de un confident discret care, 
ca și autorul, ocrotește secretul unei intimităţi. Se 
compară cu o floare strivită într-un album intim 
din vremea adolescenței. Descoperită după 
decenii, ea și-a pierdut parfumul. Și-a păstrat doar 
forma și, într-o oarecare măsură, culoarea. h) 
Cunoscând, acum, toate detaliile, trebuie să 
punem, din nou, întrebarea în ce măsură discursul 
epistolar poate deveni, totuși, un discurs literar, 
adică o operă de sine stătătoare, identificabilă, ori- 
ginală, deși discursul de acest fel nu-i lucrat la 
sânge și nu-i pregătit să primească confirmarea 
publică. Adevărul este că multe scrisori, chiar și 
acelea trimise de scriitori celebri, nu au valoare 
literară. Sunt simple documente de viață, iar 
importanța lor se judecă în măsura în care 
comunică ceva despre biografia sau opera autoru- 
lui. Puține c.scapă acestei fatalități, dintre moderni 
Flaubert și Proust fiind nume care pot fi amintite. 
„Foca normandă“ și-a dezvoltat, de pildă, teoriile 
despre literatură în c. sa și, indirect, a creat în ele și 
prin ele un personaj memorabil. Cu un volum 
epistolar mai redus și cu o notă existențială mai 
acută, lon Barbu lasă, tot așa, un document excep- 
țional în misivele către prietenii Tudor Vianu și 
Simon Bayer. Aceste scrisori constituie proza lui 
cea mai bună. Nici I.L. Caragiale nu este departe 
de această performanță. Mai numeroase și cu des- 
tinatari multipli, de la Paul Zarifopol la Petre 
Missir, scrisorile sale constituie o veritabilă epică 
moralistică și memorialistică. Geniul său comic se 
revelează, și aici, în notații telegrafice, precum 

scrisoarea în care exilatul de la Berlin povestește 
trecerea amicului Barbu Delavrancea prin capitala 
Germaniei și ironizează mofturile lui gastrono- 
mice sau în misivele prin care, ca amator de bucă- 
tărie balcanică, își pregătește vizita la București 
trimițând amicilor o lungă listă cu bunătățile 
locale cu care dorește să fie întâmpinat. Literatură 
indirectă, o ficțiune a nonficțiunii, ca și în cazul 
celorlalte genuri ale biograficului. Valoarea ei 
depinde de calitatea notaţiei și de capacitatea 
autorului de a fixa o scenă de existență, de a 
formula un aforism inedit, în fine, de a impune un 
personaj original. Un personaj de mai multe ori 
suspect: el comunică numai ceea ce vrea să se știe, 
are un scop enunțat și, probabil, are alte scopuri 
secrete; un personaj care riscă să se dezvăluie și, 
dacă se dezvăluie unui confident, devine vulnera- 
bil. Pe scurt, personajul epistolier e pândit de 
multe pericole. Are, neîndoios, și câteva satisfacţii, 
în primul rând aceea de a comunica și de a obține, 
poate, ceea ce dorește. Dar nu este sigur. Rostul lui 
e să încerce. i) De cele mai multe ori în c. este 
vorba de un autoportret involuntar. Exemplul este 
din nou Caragiale și fantasma gastronomiei. Se 
confirmă aici ceea ce scriitorul mărturisește, în 
stilul său ironic, undeva: „Sunt o bestie lacomă de 
lucruri delicate“. „Bestia” lacomă se observă întâi 
în proza de ficțiune (La Moși, O plimbare la 
Căldărușani), dominată de ceea ce s-ar numi 
fantasma voracității, care bântuie și literatura 
epistolară, sugerând un narator (un personaj) pre- 
ocupat în chip excesiv de aperitive, bere, sosuri, 
icre proaspete, curcani rumeniți răstigniți pe varză 
călită și de ciorbe acre, tămăduitoare. Scrisorile 
fiului, Mateiu I. Caragiale, arată un mare amator 
de „ponturi“ (în misivele către amicul Boicescu), 
un fastuos snob, închipuit și pitoresc, în decoruri 
bălțat balcanice. Diferenţele dintre cei doi episto- 
lieri, tatăl și fiul, sunt enorme. O reverie îi unește 
totuși: reveria gastronomică. Cu alte vorbe: 
plăcerea de a consuma, bucuria chefului prelun- 
git, lăcomia simțului gustativ, în fine, pentru a 
folosi sintagma lui Jean-Pierre Richard 
(Microlectures), „caracterul aproape enciclopedic 
al grijii trofice“. Epoca marilor c. pare a fi înche- 
iată. Genul epistolar navighează pe internet și, 
dacă navighează, urmele lui se pierd în neant. 
Probabilitatea de a fi păstrate de memoria recep- 
torului este, practic, nulă. lar literatura din interior, 
când există, are o valoare care depinde de puterea 

nonficțiunii de a se transforma, prin autenticita- 
tea notaţiei, într-o ficțiune a nonficțiunii. Un 
portret, o mică descripţie, un dialog, o observaţie 
morală, o scenă de existență prinsă „pe viu”, o 
stare de spirit fixată în fraze scurte, neliterare, 
toate acestea pot deveni, voit, dar mai ales nevoit, 
mici ficțiuni care, luate împreună, pot impresiona 
pe cititor mai mult chiar decât o ficţiune pro- 
priu-zisă. Sinceritatea și intimitatea (altfel zis: 
autenticitatea confesiunii) joacă un rol esenţial în 
acest proces. Marile c. sunt, în fapt, marile confe- 
siuni intime care, vorbind despre probleme exis- 
tenţiale curente, vorbesc de temele esenţiale ale 
individului. 

Urmărind genul epistolar în cultura română, cer- 
cetat între alţii de Al. Săndulescu (Literatura episto- 
lară, 1972), se confirmă faptul că românii, care au 
stat aproape cinci secole sub turci și sub alte stăpâ- 
niri, au comunicat între ei și și-au luat răgazul să-și 
noteze, în epistole ce depășesc nota strict informa- 
tivă, nenorocirile, neliniștirile, evenimentele inti- 
me. Prima scriere în limba română (1521) este, în 
fapt, o scrisoare (Scrisoarea lui Neacșu). În secolul al 
XIX-lea apar și marii corespondenți. Dacă cea din- 
tâi c. literară păstrată în limba română, este cea 
dintre Nicolae Văcărescu şi lancu Văcărescu, scri- 
soarea-eseu va fi la modă la 1850-1890, o folosește 
Ion Ghica, iar mai înaintea lui lon Heliade- 
Rădulescu, Mihail Kogălniceanu, iar după ei Al. 
Odobescu și Titu Maiorescu și, în corespondența cu 
acesta din urmă, spre sfârșitul secolului, Duiliu 
Zamfirescu. E un spaţiu intim descoperit de istorio- 
grafia literară după dispariţia scriitorilor. O operaţie 
de reconstituire care nu s-a încheiat nici azi. Uneori 
surprizele apar după o sută de ani și mai bine, cum 
s-a întâmplat cu scrisorile lui M. Eminescu către 
Veronica Micle. Citind ceea ce a putut fi descoperit 
și tipărit până acum, se poate spune că există o bo- 
gată literatură epistolară românească. „Marii cores- 
pondenți români” sunt Odobescu, Maiorescu, I.L. 
Caragiale, Duiliu Zamfirescu, mai târziu lon Barbu, 
Emil Cioran, Constantin Noica, și, dintre scriitorii 
contemporani, N. Steinhardt și, mai ales, Ion D. 
Sîrbu. Scrisorile acestuia din urmă, apărute după 
1989, sunt, probabil, ca document existențial și ca 
ficțiune epistolară, cele mai interesante din litera- 
tura noastră. Nu poate fi ignorat Eminescu, dar c. 
lui este circumstanţială, nu abordează decât foarte 
rar subiecte filosofice și morale (acestea se află în 
articolele sale, care pot fi citite ca o proză politică și 

filosofică), iar dacă amintește de ele, nu-și găsește 
timp să le dezvolte. Scrisorile lui nu sunt, cum ar 
spune Noica, deveniri pentru devenire, unitare și, 
estetic și existenţial, de sine stătătoare. Valoarea lor 
biografică primează în raport cu valoarea estetică 
indirectă. Altul este statutul scrisorilor lui Odobescu 
(aproximativ trei mii de scrisori, cele mai multe în 
limba franceză) prezentate pe larg în ediţia a doua 
din Istoria literaturii române de la origini până în 
prezent a lui G. Călinescu. Nu lipsește nimic în 
această beție de amănunte: cine sunt creditorii lui 
Odobescu, ce mobilier este scos la mezat, până 
unde coboară sau se ridică licitaţia, ce noi datorii 
face risipitorul diplomat etc. Este aici o ironie supe- 
rioară de intelectual care observă comportamentul 
imprevizibil al unui mare creator. C. lui Odobescu 
oferă, într-adevăr, o plajă imensă de exemple. Mai 
întâi Odobescu scrie enorm, zilnic. „Face corespon- 
dență”, cum se zice în limbaj comun, cum respiri și 
cum mănânci. Trimite aproape în fiecare zi o scri- 
soare Sașei, înțelegătoarea lui soție. Nu-i ascunde 
secretele infidelității sale, îi cere opinia și sprijinul. 
C. lui este un roman de familie, un roman senti- 
mental și de moravuri, stufos și adesea bizar, cu ele- 
mente de senzaţional. G. Călinescu a remarcat 
aceste elemente neobișnuite în biografia unui inte- 
lectual de clasă și le-a introdus în Bietul Ioanide. O 
parte din biografia personajului său (arhitectul 
Ioanide), și anume biografia erotică (capacitatea 
eroului, de pildă, de a iubi, deodată, mai multe 
femei și de a conta pe înțelegerea tandră și devotată 
a soției) este inspirată, probabil, de comportamen- 
tul lui Odobescu și de filosofia de existenţă a soției 
sale, Sașa. C. lui Odobescu este jurnalul intim al 
acestei conjugalităţi tolerante bazate pe o iubire 
prietenoasă. Este și un jurnal al afacerilor de fami- 
lie, un foarte bogat jurnal de călătorie ţinut de un 
om cultivat, specialist în istoria artelor și în arheo- 
logie, dar și jurnalul unui om de lume, cu un com- 
portament aristocratic. Îi place să primească, să 
ofere dejunuri și cine bogate (există în scrisorile 
sale un veritabil discurs gurmand, comparabil cu 
acela din opera lui I.L. Caragiale și din cea a lui 
Mihail Sadoveanu). Este un spirit căruia îi place să 
trăiască în lux și, ca un erou balzacian, e mereu în 
căutare de bani și este urmărit de creditori. Deviza 
lui este „răbdare și bifurcaţiune”. Răbdarea este 
pusă însă mereu la încercare, iar bifurcațiunea pro- 
gresează. Se configurează din aceste misive, care 
amestecă domeniile de referință și stilurile de a 

nara, un personaj fabulos care sfârșește rău: se si- 
nucide din disperare (devenise morfinoman) și 
amor (pentru profesoara Hortensia Racoviţă, fosta 
soție a lui Carol Davila, femeie frumoasă, fatală și 
fugitivă), cu treizeci de ani mai tânără decât el. C. 
reprezintă, probabil, partea cea mai spectaculoasă 
a operei lui Odobescu. Şi Titu Maiorescu are o c. bo- 
gată care dublează și, pentru unele perioade (cea 
pariziană, de exemplu), acoperă absența însemnă- 
rilorzilnice. C.lui (publicată de Georgeta Rădulescu- 
Dulgheru şi Domnica Filimon în seria Titu 
Maiorescu, Jurnal şi epistolar, I-IX, 1975-1989) este 
excepţională din cel puţin două puncte de vedere: 
1) aduce veşti imediate despre viaţa intimă a criti- 
cului, cu precădere în perioada formării şi a debu- 
tului său în viaţa intelectuală şi politică (1855-1870); 
2) prin capacitatea ei de expresie, voluntară sau in- 
voluntară, poate fi citită şi pentru ea însăşi, ca frag- 
mente dintr-o vastă literatură subiectivă, opera 
unui scriitor de prim ordin. Mai este un motiv pen- 
tru a citi cu interes aceste epistole, şi anume acela 
ce decurge din primele două: însoţind biografia 
unui mare intelectual, ele vorbesc, implicit, despre 
mentalităţile unei epoci, văzute în relaţiile intime 
dintre indivizi: cum se formează spiritualiceşte un 
tânăr român pe la mijlocul secolului al XIX-lea, cum 
îşi face intrarea în societate, ce complexe are printre 
străini, cum se comportă în relaţiile cu femeia, cum 
întemeiază o familie (în cazul lui Maiorescu o fami- 
lie româno-germană) şi cum funcţionează ea când 
soţul intră în viaţa politică, în fine, cum întâmpină 
un intelectual eminent conjuraţiile bizantine din 
timpul său și complicațiile sentimentale. Toate 
acestea pot fi deduse din c. bogată a lui Maiorescu, 
mai mult poate decât din jurnalul său intim, de 

regulă sintetic, reţinut, cu mari pauze. Faptul că 
Maiorescu a păstrat o bună parte din acest volumi- 
nos dosar epistolar dă de gândit: este limpede că 
omul voia ca actele sale existenţiale şi mişcările in- 
time ale spiritului să fie cunoscute de posteritate. 
Ca şi în cazul jurnalului intim, nu păstrează aceste 
efemeride cine nu crede în destinul său. În cazul lui 
Titu Maiorescu ele spun mult, iar pentru perioadele 
în care criticul nu notează nimic în caietele secrete 
sau notează puţin şi neesenţial, scrisorile constituie 
mijlocul cel mai sigur de a informa posteritatea. 
Câteva trăsături ale personalităţii lui Maiorescu 
sunt mai clar exprimate în literatura lui epistolară. 
Voința lui, de pildă, de a-şi impune reguli de viaţă şi 
plăcerea, devenită aproape manie, de a da sfaturi 
tuturor. De la colegul de gimnaziu Kutschera până 
la sora Emilia, toată lumea primeşte sfaturile tână- 
rului Maiorescu şi ia cunoştinţă de convingerile 
sale etice în diferite faze ale vieţii. Intenţia lui mai 
generală este de a strânge aceste observaţii într-un 
sistem şi de a impune celorlalți sistemul său. Asta 
dovedeşte voinţa de a construi o personalitate care 
să se conducă după reguli stricte, dar şi plăcerea de 
a se remarca în societate. Dintr-o scrisoare către 
Richard Capellmann, coleg la gimnaziul academic, 
se deduce că la 17 ani Maiorescu şi-a făcut deja o 
idee despre valoarea prieteniei şi despre datoria in- 
dividului de a-şi corecta temperamentul. Se înţele- 
ge de aici un lucru important şi despre jurnalul 
intim, anume acela că el este conceput în scop pe- 
dagogic: pentru ca adolescentul să-şi stăpânească 
firea, să lupte prin reflecţie împotriva exageraţiuni- 
lor de toate felurile, să cerceteze cu ochi critic orice 
act existenţial. Aceste ambiţii se observă şi în 
Însemnările zilnice, dar, adresându-se acum unui 

destinatar precis, ele au parcă mai multă forţă, 
având mai multă personalitate. Chiar dacă narato- 
rul epistolar umflă puţin vorbele („înăbuşitoarea, 
insuportabila conştiinţă a acestui lucru”, „m-am 
izolat cu desăvârşire”, „m-am azvârlit cu o pripită 
lăcomie asupra studiului”, „am studiat pe ascuns 
nopți întregi”), sentimentul că prin studiu şi medi- 
taţie se poate ajunge la o disciplină a caracterului 
transpare limpede în aceste mărturisiri juvenile: „În 
timpul acestor săptămâni, în care n-am făcut nimic 
palpabil, am avut tot răgazul să extrag din păienje- 
nişul haotic al celor citite firul roşu al umanului pur 
şi să-l urmăresc; de aceea am conceput un jurnal, 
mi-am propus să reflectez totdeauna, să nu mă mai 
las niciodată scos din sărite, să nu mă mai înfurii şi 
să fiu cât se poate de îndatoritor şi amabil față de 
toţi”. Este la curent, încă de pe acum, cu noțiunea 
Sturm und Drang și precizează undeva că această 
perioadă zbuciumată a durat la el „cinci luni”. Se fe- 
rește în toate împrejurările de „exagerațiune”, este 
un om al măsurii sau, mai bine zis, se formează în 
acest chip. Din când în când se arată nefericit, dar 
îșirevine repede. Când se îndrăgostește de Clărchen, 
scrie un mic roman sentimental în care intră, ca 
personaj, şi mama tinerei nemţoaice — mama auto- 
ritară, atentă să nu-și dea fata pe mâna unui necu- 
noscut dintr-o ţară cu moravuri bizantine. 
Maiorescu este, în scrisori, mai atent cu mama 
decât cu fiica: „Îţi sărut mâna mică și scumpă, 
scumpa și mica mea mamă, și rămân cu toată dra- 
gostea fiul tău cel mare”. Viitoarei sale soții, Clara, îi 
face teoria fericirii în nefericire în dragoste. 
Epistolierul se dovedește un sofist rece și nu ezită să 
citeze în declaraţiile lui pe filosofi. Are, totuși, și 
momente când se predă simțurilor. Visează, de 

pildă, la buzele fierbinţi ale Clarei. O ţine la curent 
pe sora Emilia cu demersul său, încercând s-o îm- 
pace și, prin ea, să câștige acordul familiei. Reușește. 
Nu-și neglijează prietenii. Corespondează cu 
Theodor D. Rosetti și își arată planurile de viitor. Nu 
ascunde, în scrisori, latura pragmatică a lucrurilor. 
Știe deja să-și folosească amicii, să le delege res- 
ponsabilități. După ce se întoarce în ţară (1861), 
reia jurnalul intim și de aici se deduce că societatea 
românească îi pare „un naufragiu bizantin”. Spiritul 
lui de luptător se simte atins de un „anumit nihi- 
lism sceptic”. Scrisorile din această perioadă coboa- 
ră rareori în universul intim al omului care intră în 
politică și vrea să pună ordine în literatură deschi- 
zând o „direcţie nouă”. Apare în viaţa lui „încântă- 
toarea Mite” şi începe un alt roman erotic, lung şi 
complicat, cu multe capitole ascunse. C. înregis- 
trează suprafeţele, cronica exterioară, aproape nici- 
odată esenţialul, inavuabilul. Maiorescu are deja o 
familie, este tatăl unei fete ce trebuie într-o zi să se 
mărite, este om politic de vază şi, în consecinţă, 
trece sub tăcere multe lucruri din viaţa lui intimă. 
Şi, apoi, corespondenţii lui loiali (Rosetti, Emilia) 
sunt lângă el în această ţară bizantină în care vrea 
să introducă ordine şi într-o cultură în care vrea să 
introducă criterii sigure şi să fixeze hotare. Criticul, 
matur, preţuiește enorm discreţia în relațiile umane 
şi, când întâlneşte exemple contrarii, este foarte iri- 
tat de „culpabila indiscreţiune”, de „necalificabila 
lipsă de bună-cuviinţă”. Jurnalul intim de la sfârşi- 
tul anilor '70 şi începutul anilor '80 din veacul al 
XIX-lea înregistrează, în această privinţă, mai multe 
date decât c. Geniul epistolar al lui Maiorescu se re- 
fugiază cu precădere în sfera practică a vieţii. Puţine 
fragmente care să indice elemente noi privitoare la 

structura existenţei sale şi să modifice într-un mod 
decisiv portretul moral cunoscut deja. Criza conju- 
gală, divorțul, despărţirea de Mite, apariţia Ancuţei 
Rossetti în viaţa lui sentimentală sunt slab reprezen- 
tate în c. publicată până acum. Alt mare epistolier 
este I.L. Caragiale. Scrisorile lui, studiate de Șerban 
Cioculescu și de mai toți caragialologii, alcătuiesc 
mai mult de o mie de pagini (Opere, V, ediţie îngriji- 
tă de Stancu Ilin şi Constantin Hârlav, 2011). Cea 
mai importantă c. este aceea cu Paul Zarifopol (414 
scrisori). Unele sunt veritabile schițe literare și îm- 
preună formează o fabuloasă operă de bârfă subți- 
re, ironie inteligentă și, în esență, o autobiografie 
fragmentară din care nu lipsește însă o operă origi- 
nală de observație morală. Acoperă mai toate teme- 
le, de la estetică la micile cârtiri omeneşti. 
Dramaturgul este sclipitor în toate şi, are dreptate 
încă o dată Şerban Cioculescu, scrisorile marelui 
ironist, suspectat mereu pentru maliţia lui, scot la 
iveală „un alt Caragiale, necolţuros, tratabil, uman, 
afectuos, apt să întreţină devotamentele prin solici- 
tudine delicată”. Un singur termen nu-i potrivit în 
această definiţie: „necolţuros”. Caragiale este, din 
când în când, colţuros, chiar usturător, intens sa- 
tiric. Nu i-a dispărut de tot — şi nici nu avea cum — 
plăcerea de a critica şi de a bârfi subţire. Râsul ră- 
mâne şi în domeniul scriiturii taciturne (scriitura 
intimă), arma lui predilectă. Numai că, ajuns în 
pragul senectuţii (se consideră după 50 de ani de-a 
dreptul om bătrân etc.), râsul dă, uneori, în plâns. Şi 
dacă nu de-a dreptul în plâns, oricum într-un dis- 
curs afectuos, grijuliu, îndatoritor, devotat faţă de 
numeroşii săi amici. Căci, cu adevărat, ploieşteanul 
I.L. Caragiale are vocaţia sociabilităţii şi, în ciuda 
simțului său comic dezvoltat, el are, în felul său, 
cultul prieteniei. Nu-i o c.pur literară, deşi literatu- 
ra nu-i cu totul absentă din aceste misive, ci una 
variat şi profund omenească. Este de aceea greu s-o 
grupezi în funcţie de teme pentru că epistolierul, 
apăsat mai mereu de un sentiment al urgenţei, 
trece de la una la alta. Dimineaţa firitiseşte un amic 
de sfintele sărbători (Caragiale le ţine pe toate cu 
sfinţenie), după-amiază trimite altui amic o descri- 
ere amănunţită a Berlinului acoperit de zăpadă sau 
face un comentariu savuros despre „mamulucări- 
mea” daco-romană şi „taciturnitudinea” la români. 
Două cuvinte pe care, probabil, le inventează ca să 
numească două atitudini socio-morale în lumea ro- 
mânească pe care, în mod vădit şi repetat, o iubeşte 
şi o tachinează (uneori chiar o detestă) în egală 

măsură. Din însemnările sale subiective s-ar putea 
scoate un portret sau, mai degrabă, un autoportret. 
Preocupările, neliniştile care-i agită spiritul se repe- 
tă de la o epocă la alta, cu mici variaţii. Cele de ordin 
sentimental se opresc îndată ce prozatorul îşi înte- 
meiază o familie. S-a observat, de mai toţi biografii 
săi, că este un bun, ireproşabil familist. Scrisorile 
trimise de la Berlin, mai ales acelea adresate lui Paul 
Zarifopol, dovedesc ataşamentul lui față de viaţa 
conjugală şi grijile sale (multe şi repetate) de ordin 
gospodăresc. Are două „colțişoare”, două locuri 
după care tânjeşte. „Colţişorul” din casă (acolo 
unde, iarna, este cald şi tihna e compactă) şi „colţi- 
şorul de la birt”, unde să poată petrece cu amicii. O 
petrecere mai ales cu vorbe, nu numai cu „băuturi- 
că” şi „mâncărică”. Ele fac parte din reveria gastro- 
nomică a prozatorului, care se manifestă nu numai 
în discursul public (în ficțiunile şi critica lui), dar şi 
în discursul intim (epistolar, taciturn). Cele două 
colţişoare, despre care vine vorba des în scrisorile 
lui Caragiale, constituie spaţii de securitate. Autorul 
lui Mitică are, aşadar, nu unul, ca toţi ceilalți scrii- 
tori, ci două: unul intim (le dedans), unde scrie, şi 
altul public (birtul, cafeneaua), unde ia — ca perso- 
najele lui — un aperitiv şi bârfeşte cu amicii. În jurul 
lor Caragiale creează o veritabilă mitologie. La 10 
decembrie 1906 îi scrie lui Paul Zarifopol: „Ce bine 
trebuie să fie acuma în colţişorul nostru din birtul 
de la Sachsenhof! of! of! of!” şi tot lui, la 9 februarie 
1912, invitându-l la o promenadă aristotelică, dar 
„nu, avertizează el, în grădinile lui Akademos, ci în- 
tr-un călduţ gemiitlich colţişor la Sachsenhof! of! of! 
şi iar of!”. Se pregăteşte de aniversare, în stil vechi, şi 
are palpitaţiuni. Află în aceste circumstanţe că Al. 
Vlahuţă şi Paul Zarifopol au petrecut fără el şi se 
simte ulcerat, nedreptăţit, prigonit de soartă („tare 
m-a fript”). Petrecerea face parte din mitologia lui 
intimă. Unii au văzut în el, în anii '30, un ultim fa- 
nariot în cultura românească şi, totodată, cea mai 
mare piedică în calea metafizicii din cauza stilului 
său zeflemitor. G. Călinescu vede în el „un senti- 
mental irascibil”, un spirit nastratinesc, cam fricos 
(ar avea, de pildă, fobia focului) şi, ca personajele 
sale, ar fi uneori laş pentru că fuge de durere. „Om 
damnat cu ghinion”, cu puţină „sperietură orienta- 
lă” şi multă „ură teatrală” — adaugă criticul, amuzat, 
dar şi malițios când este să reconstituie viaţa interi- 
oară a comediografului, amestecând deliberat 
opera cu biografia autorului. G. Călinescu crede 
chiar că „opera [lui I.L. Caragiale] este, în linii mari, 

autobiografică”. Opinie suspectă la un critic care 
l-a citit pe Marcel Proust şi, în unele privinţe, a 
urmat ideile estetice ale lui Paul Valery; opinie chiar 
eronată pentru că niciodată nu se poate şti în ce 
măsură ficţiunea copiază biografia omului care 
scrie. Nici chiar jurnalul intim, nici măcar c., un gen 
în care se presupune că, în genere, comunicarea 
este sinceră şi invenţia redusă. Şi în acest caz imagi- 
naţia scriitorului lucrează şi în spatele omului care 
scrie se manifestă un alt personaj, cu sau fără voinţa 
autorului. Pe acesta din urmă trebuie să-l cauţi, de 
multe ori, printre rânduri. Personajul din aceste mi- 
sive care trec uşor de la stilul satiric la lamentaţia 
lirică nu-i uşor de descoperit pentru că prozatorul 
parodiază şi se autoparodiază deseori, împrumută 
stilul eroilor săi, umflă adjectivele în frază şi poceş- 
te înadins cuvintele pentru a-şi amuza destinatarul. 
Un stil „semiserios”, zice tot G. Călinescu. Dar din el 
se deduce un portret moral şi intelectual fermecă- 
tor şi complex. Adevărul este că I.L. Caragiale are de 
toate în structura lui: este profund şi, în acelaşi 
timp, ludic în discursul confesiv, ştie să se prefacă, 
dar şi gândeşte ca un moralist de clasă. Îi place 
enorm muzica, fuge la Leipzig să asculte un concert 
al „Babacului” (Beethoven). „Muzica ne-a îndulcit 
moravurile”, proclamă el. Îi plac bâlciul, birtul, 
trăncăneala, taifasul şi, în alt moment, caută „un 
liman ocrotitor” — singurătatea creaţiei (e drept, nu 
pentru mult timp). Este, nu mai încape îndoială, un 
orăşean, pe poporanişti nu-i are la inimă, este grec, 
adică sudic, rasă de navigatori („sunt un idriot”) şi 
bucătari. De aceea, probabil, schimbă mereu locu- 
inţele (la Berlin, se pare, a avut cinci), nu se simte 
bine în Bucureşti, deşi, când stă la Berlin, duce 
dorul bucătăriei valahe şi al cafenelei balcanice, 
unde „se consumă” şi se face politică. Înainte de a 
se instala la Berlin, îşi tatonează amicii ardeleni 
pentru a vedea dacă nu se poate stabili la Cluj sau la 
Braşov. Nu are stare, ca şi eroul său, Mitică, dar are 
tabieturi. lubeşte confortul şi, de aceea, se conside- 
ră un burghez („eu sunt un burghez”). Detestă „spa- 
nacul naţional” (morala şi comportamentul „rro- 
mânilor verzi”), dar, la o adică, este patriot, îi 
iubeşte pe daco-romani, deşi le face uneori portrete 
de spaimă. Pe „boierii” de la Junimea îi foloseşte în 
combinaţiile lui sociale, dar nu moare de iubire 
pentru ei. Îi părăseşte când are alte interese. Este, 
cât timp stă în România, într-o veşnică expediţie, 
caută o combinaţie avantajoasă şi îşi consultă ami- 
cii: „Ce zici de o combinaţie?” O vocaţie care trece şi 

la fiul său, Mateiu. Pare, din scrisori şi din articole, 
că îşi bate joc de toţi, ardeleni şi regăţeni, creând în 
Momente şi în piesele lui personaje caricaturale 
memorabile. Râde, adevărat, de moravurile, apucă- 
turile sau limbajul lor pitoresc şi ridicol, dar, făcând 
acest lucru cu mare artă, râsul, zeflemeaua, satira 
dau acestor personaje ridicole o nobleţe de nespe- 
rat: noblețea artei. Sigur este că omul Caragiale este 
ipohondru şi superstiţios, scrisorile îl arată des spe- 
riat de răceli şi „fleşcăit” de fel de fel de ipohondrii, 
cum declară. Este atent la semnele rele şi, după cât 
se pare, are în el, cu adevărat, o sperietură de orien- 
tal. Are însă şi multă duioşie, autentică, ca dovadă 
că sare în ajutorul prietenilor, îi consolează la nevo- 
ie şi uneori râsul lui dă în bocet. Înaintea lui Nichita 
Stănescu, I.L. Caragiale a descoperit râsul-plânsul 
ca stare de spirit şi stare de suflet la valahi. Fuge de 
suferinţă, ca eroul din schița sa, atunci când nevas- 
ta stă să nască la domiciliu. Frica de boală nu-i, în 
sine, o formă de laşitate. Este mai degrabă o fragili- 
tate a spiritului, o sensibilitate pe care comediogra- 
ful ştie s-o formuleze teatral. Uneori o exprimă di- 
rect, în propoziţii lipsite de orice urmă de ironie, ca 
în acest apel din septembrie 1909 către o familie 
prietenă din ţară: „Nu uitaţi niciodată că fericirea 
adevărată şi-o găseşte omul mai degrabă-n adânci- 
mea sufletului său decât în vastitatea lumii! Acolo, 
în fundul sufletului, când e sufletul întreg, se arată 
Dumnezeu mai luminos şi mai atotputernic decât 
în toate celelalte ale sale minunate şi nemărginite 
arătări. Arate-se vouă acolo aşa de generos cum do- 
resc să li se arate şi copiilor mei!”. Caragiale nu-i mi- 
zantrop, nici cinic, cum îi merge buhul din cauza 
pieselor şi schițelor sale, este un spirit complex şi 
un creator de mare clasă, fără multe studii, dar în- 
zestrat cu geniul de a observa şi cu geniul de a nota 
ceea ce observă şi aude. Nu-i un spirit, după cât se 
pare, religios, deşi ţine toate sărbătorile religioase şi 
nu uită să-şi felicite amicii, totdeauna, de Paşti şi de 
Crăciun. Singura religie în care crede cu adevărat şi 
fără şovăire este religia scrisului. La sfârşit de secol 
XIX şi de început al celui următor, o mare surpriză 
oferă c. „antipaticului”, snobului Duiliu Zamfirescu, 
autorul Vieţii la ţară și al romanului epistolar filoso- 
fic Lydda. C. cu Titu Maiorescu, Mihail Dragomi- 
rescu, Nicolae Petrașcu este remarcabilă și luată în 
totalitate constituie o operă epistolară în sine de 
cea mai mare importanță. Merită a fi citită nu 
numai pentru informaţiile pe care le aduce, dar și 
pentru valoarea ei literară intrinsecă. Un caz fericit 

de ficțiune involuntară sau de ficțiune a nonficțiu- 
nii în literatura română. Duiliu Zamfirescu, diplo- 
matul protocolar, cu fumuri aristocratice (pretinde 
într-un rând că se trage din împărații bizantini) este 
un mare epistolier și nu este o mare greșeală să fie 
pus alături de Ion Ghica și de L.A. Odobescu. Cine 
vrea să afle mai multe date despre acest tânăr juni- 
mist care-l citește pe Stendhal și pe Gustave 
Flaubert, dar și pe Lev Tolstoi, și vrea să scrie în sti- 
lul lui Emile Zola un ciclu romanesc despre boierii 
de ţară - cum le spune Eminescu — trebuie să citeas- 
că întâi aceste misive în care estetica și meditaţia 
morală se amestecă în chip firesc cu politica și ca- 
racterologia. Nu lipsesc din ele reflecțiile asupra ro- 
manului, unele surprinzător de noi pentru această 
epocă de tranziţie de la romantismul tardiv, pe ur- 
mele lui Eminescu, spre un simbolism abia intuit în 
poezia lui Al. Macedonski și a elevilor săi și spre o 
proză sentimentală, jeluitoare, dominată de poezia 
naturii și de un ruralism duios. Excepţiile, în acest 
răstimp, se cheamă loan Slavici și I.L. Caragiale, dar 
pe aceștia autorul Vieţii la țară nu-i acceptă pe 
motiv (în cazul lui Caragiale) de etică literară: de- 
testă comicul care desfigurează lumea realului, 
monstruosul, urâtul, trivialul și tot ce strică armo- 
niile vieţii. Dacă se trece peste accentele uneori stri- 
dente, dar de multe ori juste, în reflecțiile ambițio- 
sului și inteligentului Duiliu Zamfirescu privitoare 
la literatură și la instrumentele ei, se poate reţine că 
el este, ideologic, pe poziţii junimiste. Nu atât de ra- 
dical, ca Eminescu, împotriva împrumutului de 
forme fără fond și, în genere, a imitării fantasmago- 
riilor străine, el cere doar moderație, prudenţă, în- 
țelepciune față de „pulberea de idei ce o aruncă 

internaționalismul modern peste toată Europa”. 
Vrea o modernizare trecută prin filtrul elementelor 
naționale, o evoluţie organică, o sincronizare con- 
trolată, „conștientă”, consimțţită: „E o fericire pentru 
noi să intrăm în lumea modernă cu capul sus, și să 
găsim această lume în fierbere. Fermentul străină- 
tăţii va pătrunde și la noi și va determina evoluțiu- 
nea României viitoare către țelul său, după legi noi; 
dar această evoluțiune se va face cu consimțămân- 
tul nostru, va fi conștientă și, mai cu seamă, va fi 
naţională”. „Evoluţiune”, așadar, „legi noi”, „consim- 
țământ național”, „fermentul străinătăţii” — dar fil- 
trat, controlat — în fine, „renaștere națională”. Toate 
aceste expresii par desprinse din limbajul lui Titu 
Maiorescu, cu o nuanţă în plus în favoarea ideii de 
sincronizare, din moment ce se admite că evoluția 
se face prin pătrunderea fermentului străinătății. 
Se poate conchide că în polemica dintre sincroniști 
şi evoluționiști, autorul Vieţii la ţară rămâne pe po- 
ziții junimiste (evoluţie organică), dar nu respinge 
integral imitaţia, cu condiţia ca ea să fie, ca o căsă- 
torie onorabilă, în urma unui consimțământ națio- 
nal, pe care ideologul conservator prudent sincro- 
nist (cam așa poate fi definit ideologul Duiliu 
Zamfirescu) nu spune cum şi cine îl va obține și în 
ce circumstanțe. Diplomatul este un spirit curios de 
toate și un om dornic să facă lucruri fundamentale. 
Scrisorile adresate lui Maiorescu (prima este din 19 
august 1884), lacob Negruzzi, Nicolae Petrașcu, 
Mihail Dragomirescu arată lecturile sale filosofice și 
literare, serioase și bogate, dar și capacitatea lui de 
speculație și interesul pentru mai toate domeniile 
artei, de la arhitectură și pictură la poezie. Scrie, el 
însuși, poezie în timp ce îi citește și îi traduce pe 

Leopardi și pe Carducci, și își face mari proiecte în 
sfera romanului. Este, probabil, scriitorul cel mai 
cultivat din generaţia sa și, în unele privințe, este 
mai informat decât Titu Maiorescu asupra literatu- 
rii din vremea lui. Din c. se înţelege că citea sau citi- 
se pe Dostoievski (Pr&coces) și pe Lev Tolstoi, citise 
pe Balzac, Flaubert, Zola, Stendhal, dar și pe Paul 
Bourget, George Ohnet, Octave Feuillet (Monsieur 
de Camors), apoi pe E.A. Poe, Gabriele DAnnunzio. 
Studiase pe Schopenhauer, dovadă că-i preia ideile 
atunci când scrie despre pasiunile feminităţii și 
problema căsătoriei, în fine, admiră pe Hippolyte 
Taine și-l consultă mereu când vrea să se informe- 
ze despre istoria literaturii engleze, dar și despre 
alte chestiuni. Este, dintre români, contemporan 
cu lon Creangă, loan Slavici, I.L. Caragiale, Al. 
Vlahuţă, lon Al. Brătescu-Boinești, Barbu Delavrancea, 
L.A. Bassarabescu. Pe Creangă nu-l amintește în co- 
mentariile sale. Sigur este că nu face caz, în episto- 
lele cu Maiorescu, de proza humuleșteanului. Pe 
Caragiale nu-l înțelege aproape deloc și îi comen- 
tează rău Năpasta și O făclie de Paști. Rău și cu o 
vădită antipatie pentru om. Nici pe Slavici nu-l ac- 
ceptă, ca prozator, socotind Novelele din popor prea 
simpliste, cu personaje false, vodevilești. Poziţia os- 
tilă exprimată în Poporanismul în literatură (1909) 
se manifestă, mai întâi, în rezervă față de proza liri- 
că rurală. „N-am nimic comun cu acești domni”, 
scrie el undeva. Totuşi, aceștia sunt marii scriitori 
din epocă. Arată simpatie pentru nuvelistica lui 
Brătescu-Voinești și pentru schițele lui L.A. Bassara- 
bescu. Atitudinea faţă de Caragiale este curioasă la 
un om cultivat ca Duiliu Zamfirescu, convins, altfel, 
că viața orășenească poate oferi subiecte bune pen- 
tru proză. El însuși îl anunţă în mai multe rânduri 
pe Maiorescu că, după Viața la țară, ar vrea să scrie 
un roman despre viaţa la oraș. L-a scris, sub alte ti- 
tluri, în romanele ulterioare din ciclul Comănește- 
nilor. Rezerva față de literatura lui Caragiale pare a 
porni de la aversiunea față de omul care scrie. Este 
evident că nu-i place și, de câte ori îl întâlnește, are 
câte ceva să-i reproșeze. Reproșurile caută însă și 
justificări estetice. Snobul Duiliu Zamfirescu le gă- 
sește. Unele sunt de luat în seamă, altele sunt fără 
noimă. Dacă Ioan Slavici este „un sucit” — cum scrie 
G. Călinescu -, Duiliu Zamfirescu este un spirit 
complicat, oximoronic, o sumă de contradicții. 
Cultivat, iubitor al boierilor de neam și al poeziei 
câmpiei, el este în același timp elitist, antipopora- 
nist, ostil față de noua clasă ce se ridică (deși, el 

însuși, vine dintr-o familie de arendași) și disprețu- 
itor față de stilul de viaţă al burgheziei. C. reprezin- 
tă, și în cazul lui, performanţa spiritului său intelec- 
tual și epic. 

Dintre c. cu valoare literară de mai târziu se rețin 
epistolele lui Ion Barbu către amicii săi giurgiu- 
veni, Tudor Vianu și Simon Bayer. O proză colorată, 
mateină, fragmente dintr-un posibil roman ero- 
tic desfășurat în spațiu prusac. Eroul este un tânăr 
matematician român venit aici să pregătească un 
doctorat. Nu-l pregătește, se ține de crailâcuri pe 
care le relatează amicului Vianu, om studios aflat și 
el în Germania. Îl ţine la curent nu cu mersul doc- 
toratului în matematici (subiect complet absent în 
scrisori), ci cu escapadele lui sexuale, numeroase 
și de-a dreptul rocambolești. Locul unde se petrec 
aceste ceremonii ale desfrâului este pădurea. Acolo 
își duce seducătorul valah victimele. S-a făcut între 
timp frig (30 noiembrie 1921) şi spaţiul erotic al pă- 
durii a devenit impracticabil. Don Juan este distrus: 
şi-a pierdut toată verva, iar în aprilie 1922 trece prin 
altă încercare, cu mult mai palpitantă. Se află la 
Berlin de zece zile şi rămâne fără nici un ban în urma 
imprudenţei de a avea încredere într-o prostituată: 
„Şi acum sunt un om nebun, alergând din colţ în 
colţ în lumea prea puţinilor cunoscuţi de aici, ca să 
pot trăi de azi pe mâine şi să pot pleca la Gâttingen. 
Succesul de până acum îmi dă fiorii morţii. Abia 
am putut încropi vreo două sute de mărci. Ralea e 
încurcat şi el într-o legătură costisitoare (a venit cu 
muiere de la Paris: cu sora lui Suchianu). E indiscret 
să-i cer ceva şi apoi natura legăturilor noastre nu e 
de la tovarăş la tovarăş. E o prietenie abstractă şi ce- 
remonioasă. Tudore, nu mă lăsa. Trimite-mi cât poţi 
(dacă poţi totuşi) şi cât de repede, telegrafic. Vreo 
mie de mărci, ţinuţi cu dinţii, mi-ar înlesni plecarea 
la Gâttingen şi traiul acolo până la sfârşitul lui apri- 
lie, când primesc bani din ţară”. Încheie dramatic 
scrisoarea: „ludore, nu mă lăsa amanet nemților, îţi 
faci păcat. Scapă-mă de nevoie, dar repede, repede 
de tot”. Întors la Găttingen, dă alte amănunte despre 
burghezele germane „simplu lascive” şi se plânge că 
n-a cunoscut femei mai de soi. Se ceartă (dar nu cu 
mare convingere) de indiscreţia şi duioşia sa: „un 
sentimentalism de ţaţă quadrigenară; cine mi l-ar fi 
bănuit?”, În mai 1922 eroul nostru se dezlănţuie, în 
sfârşit. Află că Vianu, austerul, studiosul doctorand 
de la Tiibingen a avut un flirt. Atât îi trebuie experi- 
mentatului Don Juan. Dă sfaturi amicului prins în 
plasă, îl îndeamnă să persevereze în aventură, spre 

împlinirea totală. Pagină savuroasă care prevesteş- 
te, parcă, stilul Crailor de Curtea-Veche: „În sfârşit, 
şi tu! Toată voinţa de complicitate, fondul meu in- 
delebil de vechi pezevengbhi îţi strigă un: Bravo, aşa 
te vreau! Vasăzică, aşa! Lucrezi cu perfidul Albion! 
Proaspătă, 18 ani, personală, cu pasiunea călăto- 
riilor, singură poate, dar... nevinovată! Ascultă, îţi 
primesc tot sistemul ăsta contradictoriu de consta- 
tări şi postulate; prin salturi intuitive, dar nu entu- 
ziaste, caut să mă ridic la conceptul «aventurei de 
cap»; subscriu pentru flirt (ce mai vrei), însă fă-mi 
pe voie, fiindcă te găseşti la flirt, la forma elogquentă 
a dragostei (epitetul «disertă» ar fi mai potrivit, dar 
îmi trebuie «eloquentă», ai să vezi mai încolo), de 
ce nu ţi-ai desfăşura limbuţia «un peu par tout»? 
Merge la concert şi, în timp ce ascultă Simfonia a 
IV-a de Mahler, remarcă un cap frumos de femeie 
şi numaidecât este cuprins de o „beţie de apoteo- 
ză nemaiîncercat”. Beţia se încheie, ca în Madame 
Bovary, într-o trăsură care rulează trei ceasuri pe 
străzile oraşului şi costă, la urmă, 400 de mărci. În 
trăsura umblătoare se petrece, bineînţeles, sublima 
alcătuire, comunicată amicului în aceşti termeni: 
„Mă, şi-a fost ceva cutremurător, nepământesc [...] 
m-au sugrumat, în prada unui sadism fără seamăn”. 
La Koblenz geometrul cunoaşte altă baladă. Ea se 
cheamă Anne Marie şi, după tatonările de rigoare, 
Don Juan o duce, bineînţeles, spre pădure. „Să nu 
îndrăzneşti să-mi strici compoziţia”, avertizează el, 
prefăcut indignat. Lipseşte din panoplie sutana. Ea 
apare într-o zi sub chipul sorei Else Granz în vago- 
nul restaurant în drum spre Niirnberg. „Fragilităţi şi 
albeţi de porțelan de Saxa, ochi... cum ar fi cochilia 
unui melc albastru”, relatează Dan Barbilian cores- 
pondentului de la Tiibingen. Ce urmează se poate 

bănui. Seducătorul suceşte capul bietei călugărițe, 
iar mai departe este un regal povestit cu de-amă- 
nuntul, ca în câteva alte pagini din aceste epistole. 
După 1989, când s-au deschis sertarele scrii- 
torilor, literatura epistolară și diaristică a ieșit la 
lumină. Acum apar scrisorile lui Emil Cioran 
către fratele său, Aurel, și ceva mai târziu scriso- 
rile către o profesoară din K6ln, din care se de- 
taşează romanul de dragoste al filosofului nihi- 
list (este „vara sa de noiembrie”). Sunt tipărite, 
de asemenea, epistolele filosofice și discret, pru- 
dent amoroase ale lui Constantin Noica adresate 
Sandei Stolojan, în fine, după moartea călugăru- 
lui N. Steinhardt se tipăresc scrisorile lui către 
Virgil Ierunca și multe altele ținute până atunci 
la secret. Cu totul specială este c. lui Ion D. Sîrbu 
care însumează în jur de o mie patru de sute pa- 
gini. Împreună cu Jurnalul unui om fără jurnal, 
este opera cea mai valoroasă a acestui discipol al 
lui Lucian Blaga, eliminat din învățământul uni- 
versitar, hărțuit de comuniști și surghiunit în cele 
din urmă la Craiova. Scrisorile arată un spirit 
eminent, asfixiat de solitudine, muşcător, bârfi- 
tor şi obsedat de un număr de fantasme. lon D. 
Sîrbu vorbeşte despre te miri ce, este competent 
în multe domenii (de la filosofie la teatru şi, de 
aici, la politică şi morală), dar mai ales este neîn- 
trecut în a-şi înscena singurătatea. Singurătatea 
unui intelectual care a cunoscut toate nenoroci- 
rile istoriei. N-a ratat absolut nici una. A făcut 
războiul de la un capăt la altul, a trecut de două 
ori prin puşcăriile comuniste, deşi — nota bene — 
avea de tânăr opţiuni de stânga şi a rămas până 
la sfârşit om de stânga, chiar dacă a păţit cea 
păţit. Toate acestea apar în jurnalele lui şi, indi- 
rect, în romanul Adio, Europa). În scrisori ele au o 
acuitate şi o spontaneitate impresionante. Scri- 
sorile lui sunt curajoase şi foarte vitale în dispe- 
rarea lor. Ele impun un personaj care, în spaţiul 
de libertate pe care şi-l îngăduie, încearcă să 
spună totul despre sine şi nu cruţă, la drept vor- 
bind, pe nimeni. Un personaj inconfundabil în 
mediul nostru intelectual şi, fapt mai important 
decât orice, un scriitor de prim rang în genul 
confesiv, moralistic, existențialist. Cel mai im- 
portant pe care l-a dat Cercul Literar de la Sibiu. 
Spiritul lui muşcător îi atinge în primul rând pe 
prietenii apropiaţi, aceia din tinereţe. Nu se ex- 
clude pe sine (mai ales pe sine se ia în tărbacă, 
aşa cum se zice în munteneasca pe care n-o 

poate suferi Gary), pe sine se ironizează, se pic- 
tează în o mie de portrete care mai de care mai 
pitoreşti şi mai umoristice. Asta face simpatic şi 
suportabil un spirit sarcastic cum este irascibilul 
şi justiţiarul Ion D. Sîrbu, mereu în stare de alertă 

şi în căutare de victime. Pe |. Negoitescu, care 
scrie la infinit o Istorie a literaturii române la 
K6ln sau la Miinchen, după ce o ratase la 
Bucureşti, îl bârfeşte subţire în epistolele către 
Virgil (Pilu) Nemoianu. Ironia trădează o iubire 
veche ofensată de tăcerea corespondentului. 
Sunt pagini sclipitoare în legătură cu acest 
Ramon (este titlul unei cărți din tinereţe a lui 
Negoiţescu) care nu răspunde la timp, este hao- 
tic şi se însoară mereu. Gary (cum semnează lon 
D. Sîrbu, fiind şi numele sub care îl ştiu toţi prie- 
tenii şi cunoscuţii, de la Lucian Blaga la Eta 
Boeriu), nu ezită să-i spună, cu simpatie (o sim- 
patie care poate însângera), „câinele Ramon”. Se 
reconstituie din aceste fragmente amicale şi piş- 
cătoare portretul „câinelui Ramon”, care dă 
semne de abandon şi de complicităţi inavuabile. 
El s-a refugiat de ceva timp în Germania Federală 
şi duce, după cât se pare, o viaţă sibarită. Rămas 
în ţară, craioveanul venetic Gary Sîrbu îl ironi- 
zează cu poftă, cu năduf în epistola pe care i-o 
trimite la 3 decembrie 1980. Se leagă, mai întâi, 
de nestatornicia lui (de „hagialâk”-ul continuu în 
care trăieşte), apoi de zgârcenia lui proverbială. 
O şarjă amicală, dar plină de cruzimi greu de su- 
portat. Ca să se acopere, răutăciosul Gary împin- 
ge în faţă alt amic, pe Cornel Regman, „critic co- 
roziv şi viperin”, aflat în acel moment în voiaj în 
Europa. Prilej pentru sedentarul cerchist de la 
Craiova să-şi desfăşoare pânzele ironiei caustice: 
„Hagi Nego, acesta e numele prin care te evoc 
atunci când, nu fără oarecare teamă, te înjur în 
gând: Hagi Nego, acum îmi aduc aminte că, de 
fapt, de când te ştiu ai fost cel mai cumplit 
Harpagon din întreg Ardealul de Nord: nu ai plă- 
tit o bere pentru nimeni, te-ai considerat invitat 
de zei la orice pusă sau nepusă masă. Despre tine 
am inventat eu expresia care azi, fiind naţionali- 
zată, circulă peste tot: «băutor cu taxă inversă» 
(ceea ce înseamnă acel gen de beţiv care te invită 
el la restaurant, el comandă sorturile de băut, dar 
te lasă pe tine să plăteşti, rareori rezervându-şi 
seniorialul drept de a da un mic, zâmbitor, graţi- 
os bacşiş frumosului piccolo. Deci, „Hagi” e legat 
şi de zgârcenie, şi de Allah, şi de pasiunea pentru 
lungi drumuri soteriologice”. Aici ironia este pe 
faţă, toxinele, la vedere, sunt amorsate de alte 
propoziţii în notă umoristică. În scrisorile către 
alţi amici bârfele sunt mai acide şi portretul ami- 
cului absent (Hagi Nego, Ramon, care ţese ziua la 

Istoria lui şi deşiră noaptea, ca Penelopa) capătă 
o notă caragialiană. Ardeleanul Ion D. Sîrbu, ad- 
versar al miticismului valah, dă dovadă de o iubi- 
re secretă pentru Mitică şi-i foloseşte stilul persi- 
flant. Îi face „câinelui Ramon” un portret 
oximoronic: Ramon este, pe de o parte, „un pig- 
meu căcăcios şi o pramatie internaţională”, iar 
pe de altă parte, Ramon - înstrăinatul din nemţi- 
me -— este „prietenul tinereţilor mele, nu te pot 
schimba cu nimeni, te iau așa cum ești”. În aceas- 
tă comedie caragialescă intră și meditații mai se- 
rioase despre caracterul românesc. Ion D. Sîrbu 
crede, ca bun ardelean, că I.L. Caragiale este mo- 
delul, dascălul nostru de stil. Model rău, se înţe- 
lege, stilul neseriozităţii şi al eternei trăncăneli. 
Ion D. Sîrbu are inteligenţa să pună această pre- 
judecată în nişte fraze umoristice remarcabile și, 
deci, suportabile: „Suntem un popor vesel, noi, 
românii, patronul nostru e sfântul Caragiale, la 
noi orice nuntă începe cu băşcălie şi se termină 
fie cu furtul miresei, fie cu încăierarea socrilor la 
numărătoarea banilor din darul voluntar-obliga- 
toriu: capacitatea noastră de a derâde e de-a 
dreptul spengleriană; din cauza aceasta nu am 
dat nici un teolog de seamă, nici un sfânt în ca- 
lendar: popii noştri, chiar şi cei cu har, cântă fals, 
păcătuiesc în timpul liber, constituie excelente 
materii prime antisoteriologice: ador această bi- 
zantină nepăsare metafizică, transcendentul 
chiar de va coborî, noi vom fi plecaţi la meciul de 
fotbal sau vom juca periniţa în piaţa teatrului”. 
Lămurind în acest chip lucrurile în ceea ce pri- 
veşte specificul nostru, Ion D. Sîrbu revine la 
amicii cerchişti strămutați în lumea lui Caragiale, 
adică în Valahia neserioasă, unde au posturi 
grase şi unii fac cariere frumoase. În afară de 
Gary, care este ţinut pe tuşă. De aici observă şi 
judecă el, cu o curiozitate şi o astuţie demonică 
şi bufonă, comedia vieţii literare româneşti. 
Descoperă, de pildă, pe amicul Ioanichie 
(Olteanu) şi pe „staranurlia Madeleine”, noua lui 
nevastă — „muiere, perfidă, muiere”. Prilej pentru 
Gary să-i facă o schiță de portret amicului 
Ioanichie care „doarme somnul sălciu între per- 
nele moi” şi, când nu doarme, conduce Fondul 
Literar. Portretul este, aici, pruncul tachineriei 
colegiale. Gary tachinează cu talent, are fantezie, 
îngroaşă liniile portretului, fără a împinge, to- 
tuşi, lucrurile spre caricatură. Suspectat de mala- 
dii grave, amicul Ioanichie primeşte, la urmă, un 

diagnostic acceptabil: este un Rimbaud ce medi- 
tează, cu o votcă în faţă, la abisurile Fondului 
Literar: „loanichie este ca un personaj de teatru 
modern, catalizator, nu intră, dar ajută combina- 
ţiile, îl suspectez de saint-simonism, dar poate că 
nu e decât un fost eventual Rimbaud, rătăcit prea 
de timpuriu în abisurile fondu lui literar, oftând 
nopţile lângă o dublă votcă, după un Verlaine 
ewiger student. Când îi povestesc ceva, simt cum 
ridică pe rând cortinele (are vreo şapte): dacă îi 
cer bani, le coboară pe toate, dispune de o în- 
treagă tehnică de a fi absent, e singurul fost căru- 
ia îi doresc viaţă lungă şi un câine ciobănesc la 
bătrâneţe”. Personajele din acest excepțional 
roman epistolar existenţial sunt, cu precădere, 
„cerchiștii”, amicii autorului, mai bine situați în 
societatea comunistă (ca Ştefan Aug. Doinaș sau 
Câinele Ramon-Negoiţescu), dar și alți amici 
care stau mai rău decât Gary - epistolierul neo- 
bosit, inventiv, cârtitor, care-și pune viața într-un 
discurs epistolar fără egal, prin dramatismul și 
expresivitatea lui, în literatura noastră. Urmărit, 
cum zice mereu, de nenoroc (precum Cioran), 
Ion D. Sîrbu, fiu de miner din Petroșani și el în- 
suși miner (vagonetar), se salvează prin această 
proză subiectivă memorabilă prin directitatea și 
culorile ei aspre, animate de o pasionalitate vio- 
lentă. Este limpede că el și-a pus geniul (în ac- 
cepție franțuzească) în scrisori şi, în genere, în 
confesiune (masiva c., jurnalul intim) într-o 
epocă în care confesiunea este o mare impru- 
denţă, iar genul epistolar este mort demult. El a 
învins însă imprudenţa şi, fără a se gândi în chip 
expres la literatură, a dat genului epistolar stră- 
lucire. Scrisorile sale sunt fragmente dintr-un 
jurnal intim ardent şi, pe alocuri, profetic. Ce 
personaj sau ce narator extraordinar există în 
aceste confesiuni vehemente: sergentul TR care 
face tot războiul, asistentul universitar cu con- 
vingeri de stânga dat mereu afară, închis de două 
ori, redevenit miner, apoi redactor la o publicaţie 
pedagogică, secretar literar al unui teatru de pro- 
vincie şi, în fine, pensionar sărac în Craiova, târg 
numit de el Isarlâk. Portretul lui, sumar, ar fi ur- 
mătorul: spirit acut, cu nuanţe mesianice, mora- 
list de clasă pus mereu pe harţă, sarcastic până la 
cruzime, totuşi nu într-atât încât să suprime în el 
umorul şi lirismul. Pentru o vorbă de spirit este 
în stare să sacrifice discursul tragic. Era destinat 
să devină tribun; un tribun dedulcit însă la 

filosofie şi acaparat, în cele din urmă, de literatu- 
ră; în tot ceea ce scrie se simte rădăcina lui prole- 
tariană, de aici caracterul revendicativ şi intole- 
rant, maniheistic al discursului confesiv. Dar un 
spirit proletarian care trece prin Hegel şi ajunge 
la arhetipurile lui C.G. Jung. Spirit vital, înainte 
de orice: viaţa lui intimă pare, cât timp se bucură 
de libertate şi sănătate, un lung şir de chefuri şi 
de aventuri cu doamne mai mult sau mai puţin 
culturale. Este mereu, politic vorbind, în contra- 
timp cu istoria. Nu ratează nici un eveniment 
tragic (de la război la închisorile comuniste) şi 
pare logodit veşnic cu eşecul. Nu iese, cu toate 
acestea, înfrânt din asemenea experienţe, spiri- 
tul lui este tare şi sufletul se lasă adesea cuprins 
de duioşie şi lirism. Le pune pe toate în c., operă 
exemplară care-l propulsează, azi, în primul 
rând al generaţiei sale. 

Repere bibliografice: Mihail Sebastian, Corespondența 
lui Marcel Proust, Bucureşti, 1939; Călinescu, Opere, 
VI, 426-429; Al. Săndulescu, Literatura epistolară, 
București, 1972; Livius Ciocârlie, Mari corespondențe, 
Bucureşti, 1981; Simion, Genurile, I-II, passim; Eugen 
Simion, Discursul epistolar, CLT, 2007, 42; [Despre 
corespondență], T, 2009, 10 (grupaj special); Dan C. 
Mihăilescu, Despre omul din scrisori. Mihai Eminescu, 
București, 2009. E.S. 


CORLACIU, Ben 
(6.11.1924, Galaţi — 
16.VI.1981, Paris), poet, 
prozator. 


Este fiul Rozaliei şi al lui Neculai Corlaciu; prenu- 
mele la naștere: Benedict. După studii medii la 
Bucureşti, a absolvit tot aici Facultatea de Litere şi 
Filosofie în 1947. A debutat, elev fiind, în octom- 
brie 1939 la „Curentul magazin”, sub semnătura C. 
Benedict. Ulterior colaborează la „Viaţa literară”, 
„Albatros”, „Revista Fundațiilor Regale”, „limpul”, 
„Vremea”, „Universul literar”. Este corector la 
ziarul „limpul”, apoi redactor la „Frontul plugari- 
lor” şi la revista „Flacăra” (1948-1951), publicând 

reportaje angajate. În 1954 este exclus din Uniunea 
Scriitorilor. Va fi reprimit în 1965, între timp 
lucrând ca figurant la Teatrul Tineretului din 
Capitală. Activează ca responsabil cultural la Casa 
Scriitorilor (1965-1968), apoi în 1969-1970 este 
redactor-şef al revistei „Almanahul literar”, editată 
de „România literară”. În 1975 decide să rămână în 
Franţa, la Paris, solicitând azil politic. În 1976 
intră în greva foamei pentru ca familia să poată 
părăsi România. În exil a scris la „Apoziţia”, 
„Limite”, „Cahiers de lVEst”. 

C. face parte din generaţia lui Geo Dumitrescu, 
Ion Caraion, Mihai Crama și Constant Tonegaru, 
împărtășind anumite trăsături precum fronda an- 
ticonvențională, exotismul de coloratură și un ar- 
ghezianism modificat. Pompiliu Constantinescu 
remarca de la început că poetul „practică un Ii- 
rism ostentativ, uneori un fel de umor negru, 
grotesc, și un personalism prea acut”. Totuși, spre 
deosebire de congenerii săi, autorul nu depășeș- 
te condiţia unui minorat de fundal. În Tavernale 
(1941), volumul de debut, se lansează îndemnuri 
cu aspect de poetică evazionistă și socială: „Haide 
cu mine, iubitor, în fundul mării./ Pământul 
acesta e rău și e crud./ Haide - târziul e-aproa- 
pe - haide spre Sud,/ să nu mai plângem, alun- 
gaţi de oameni” (Evadare); „Sfărâmaţi paharele 
astea murdare,/ prietenii mei, prietenii beţiilor./ 
Noaptea asta-i a călătoriilor,/ fantasticei călătorii 
lunare” (Îndepărtare). În Pelerinul serilor (1942) 
apare un ciclu intitulat Poemele sanatoriului, 
mostră de epigonism în maniera Camil Baltazar. 
Un alt ciclu, în genul eroticii lamentoase, are în 
centru personajul Corinei, aprofundat ulterior. În 
linii mari, C. își poetizează condiția de proletar 
social și erotic, cu accente de revoltă declarativă 
și cu o anostă lipsă de originalitate: „Un biet pe- 
lerin eram, dramatizat,/ hilar dramatizat de pri- 
viri uscate./ Bacilii râsului purtând în spate,/ de- 
părtări striveam, nesăturat” (Pelerinul serilor). În 
Arhipelag (1943) o baladă exploatează experiența 
de corector a autorului: „Venim din fundul ceru- 
lui, venim albăstrui și supţi,/ odată cu plecarea 
lunei,/ împreună cu zorile abia țâșnite,/ în con- 
tra vânt, ca arborii rupți,/ primim căderile altor 
gânduri azvârlite, în jocul hărților fără compas” 
(Balada corectorilor). O autobiografie este întoc- 
mită pe linia unui expresionism grotesc: „Eu sunt 
poetul Ben. Corlaciu,/ al doilea drac și cel mai pu- 
ternic,/ umblu cu tălpile pline de smoală,/ mereu 

ursuz și nemernic.// Mama mea a fost o broască 
țestoasă,/ m-a făcut cu trestia cea mai înaltă,/ am 
fost alăptat de-o baltă râioasă,/ culcușul mi-a fost 
tot baltă” (Fiul mlaștinei). În prefața la Manifest 
liric (945; Premiul Editurii Forum) poetul pole- 
mizează cu Pompiliu Constantinescu, care nu l-ar 
fi înțeles. Altfel, sunt testate ipostaze mai acut 
sociale de revoltă contra lumii „de ieri”: „La două 
palme de mine zburau limuzinele,/ înăuntru ză- 
ream o frunte îngustă și-un pântec umflat;/ une- 
ori câte-o doamnă frumoasă fuma la volan:/ aș fi 
vrut s-o întreb cât de mult a mâncat,/ însă prea 
eram rupt și semănam a golan” (Câteva rânduri 
despre viaţa de ieri). De asemenea, sunt lansa- 
te vituperări antirăzboinice: „Dacă m-aș fi dus la 
război, cu pușca în mână,/ aș fi strigat (ca orice 
soldat):/ curgi, sângele meu, curgi până-n ziuă!” 
(Kilometrul 9). Deşi aparent pe linia ideologică 
a comunismului în curs de implementare, prin 
apelurile umaniste și antiburgheze, volumul va fi 
ulterior trecut la index, poate din pricina discur- 
surilor vag anarhiste despre libertate sau a ne- 
conformismului unor titluri (un ciclu se numeș- 
te Despre triunghiul femeilor, tără a excela totuși 
în pasaje prea îndrăzneţe). Cartea rămâne totuși 
cea mai reprezentativă a poetului: „Cum plouă, 
privește cum plouă!/ Hai, râzi ca și mine și treci/ 
de te culcă sub masa cea nouă,/ să nu-i simţi țâ- 
râiala și brațele reci.// Venim dintre oameni și-i 
greu/ să fii prăfuit și desculț și plouat; / hai, dormi 
până mâine, căci mâine/ are să te șteargă câinele 
meu/ pe care-l iubesc și îl bat” (Manifest liric). Ca 
poet intră într-o eclipsă editorială de mai bine de 
două decenii, întreruptă abia de culegerea Poezii 
(1969), care preia aproape integral primele volu- 
me, adăugându-le o secțiune consistentă intitula- 
tă Postumele (1945-1967). Va mai publica versuri 
- Poeme florivore (1972), Starea de urgenţă (1972; 
Premiul Uniunii Scriitorilor), Arcul biologic (1974) 
-—, fără ca profilul să i se modifice semnificativ. C. 
a scris și proză. Moartea lângă cer (1946) e un vag 
roman lipsit de orice realism, o fantezie poetică 
pe tema călătoriei de-a lungul globului. Doi pri- 
eteni cu oarece veleităţi artistice călătoresc de la 
Galaţi la Bucureşti şi apoi la Paris, Alger, New York, 
cunoscând superficial mediile artistice, proletare, 
boeme, schimbându-și numele, scriind în trea- 
căt romane polițiste sau cucerind premii literare 
şi lăsându-se în general la voia întâmplării și a 
imaginaţiei pauper-livrești a autorului. Sfârșitul 

călătoriei este Himalaya, unde unul dintre pri- 
eteni moare, iar celălalt se pierde sapienţial în 
munți. Romanul pare compoziţia informă a unui 
diletant, frizând poza romantică și exploatând su- 
gestii în zona eroticii homosexuale (Oscar Wilde 
e o referință pomenită răspicat). Celelalte lucrări 
în proză stau sub semnul realismului socialist. 
La trântă cu munţii (949), Candidatul (1950), 
Pâinea păcii (1951), Timpii de aur (1951), Noaptea 
de la Ipoteşti: două episoade (1957) sunt simple 
exerciții. Cazul doctor Udrea (1959) urmărește 
evoluția unui intelectual din anii '40 care, plecând 
de la poziţii apolitice, se dumirește treptat în sen- 
sul etosului comunist. Romanul Baritina (1965), 
reeditat în 1972 cu titlul Când simţi cum moare 
vântul, urmărește static tribulaţiile unui geolog 
pornit să descopere în Dobrogea minereul numit 
baritină și este în fond doar o „variantă mai nouă 
a binecunoscutului «roman de șantier»” (Cornel 
Regman). 

Grigurcu, Teritoriu, 99-107 Dana Dumitriu, Orgoliul 
romantic, RL, 1974, 27; Laurenţiu Ulici, Boema unui poet 
uitat, LCE, 1990, 22; Dicţ. scriit. rom., |, 659-661; Dicţ. 
analitic, IV, 153-155; Popa, Ist. lit., I, 218-219; Manolescu, 
Enciclopedia, 198-199. M.I. 


Corlăţeanu 


CORLĂȚEANU, Nicolae (14.V.1915, Caracui- 
Lăpuşna - 21.X.2005, Chișinău), filolog. Este fiul 
Anei (n. Vartic) şi al lui Grigore Corlăteanu, ţărani. A 
absolvit Facultatea de Litere şi Filosofie şi Facultatea 
de Drept la Universitatea din Cernăuţi (1939). A fost 
cercetător (1943-1946), şef al Catedrei de limbă şi 
literatură a Universităţii de Stat din Chişinău (1946-— 
1949), şef de sector (1947-1981), director-adjunct 
(1958-1961) şi director (1961-1969) al Institutului 
de Limbă şi Literatură al Academiei de Ştiinţe a 
R.S.S. Moldoveneşti, profesor la Universitatea de 
Stat din Chişinău (1969-1988). Doctor în filologie 
(1965), a fost membru al Academiei de Ştiinţe a 
R.S.S. Moldoveneşti (1965), doctor honoris causa al 
Universităţii de Stat din Republica Moldova (1995). 

De o mare erudiție filologică, C. este preocu- 
pat de investigarea operei literare la nivel stilis- 
tic, din punctul de vedere al poeticii lingvistice. 
A cercetat limba literară din perspectiva limbii 
vorbite şi a limbii scriitorilor novatori, clasici şi 
contemporani. În Studiu asupra sistemei lexicale 
moldoveneşti din anii 1870-1890 (1964) C. rele- 
vă contribuţia lui lon Creangă şi a altor scriitori 
români la valorificarea stilistică a vocabularului 
limbii literare. lon Neculce şi Dimitrie Cantemir, 
Vasile Alecsandri şi M. Eminescu, contemporanii 
Ion Druţă şi Grigore Vieru sunt nume predilec- 
te în jurul cărora gravitează nu numai referirile 
exemplificatoare, ci şi unele studii. O trăsătură 
caracteristică a lucrărilor cu caracter literar-sti- 
listic, precum Creaţia lui lon Creangă în şcoa- 
lă (1984), Scriitorul în fața limbii literare (1985) 
şi Lumea poetului şi resursele de exprimare a ei 
(1985), Neologismele în opera eminesciană (2004), 
este cercetarea stilului individual al scriitorului 
concentrată asupra dihotomiei tradiţie-inovaţie, 
prin stabilirea de paralele şi analogii, de tangenţe 
şi tipologii. C. acordă o atenţie deosebită oralită- 
ţii stilului şi poeticii textului literar. A publicat şi 
articole despre Ovidiu, Vergiliu, Cervantes. Îşi dă 
concursul la valorificarea unor scriitori români 
mai puţin cunoscuţi în Republica Moldova, pre- 
cum lon Heliade-Rădulescu, Magda Isanos, Gh. 
V. Madan ş.a. Este şi autorul unui volum de me- 
morialistică, Răspântii (1995), bogat în informaţii 
autobiografice şi în date referitoare la epocă. Se 
adaugă Nandrişii (1998), carte care evocă desti- 
nul unui neam de bucovineni dezrădăcinat şi ri- 
sipit de necruţătorul tăvălug sovietic, urmată de 
spovedania din paginile intitulate Așa am trecut 


Dicţionarul general al literaturii române 632 


până acum prin viaţă (2000) şi, în fine, de anto- 
logia postumă Testament. Cred în izbânda limbii 
române (2010), unde sunt reunite studii, comuni- 
cări, memorii din ultimele două decenii din viaţa 
lui C., perioadă în care a putut aborda deschis, 
cu argumente interzise şi pasibile de pedeapsă în 
perioada sovietică, chestiuni legate de identitatea 
românilor basarabeni. 

SCRIERI: Studiu asupra sistemei lexicale moldoveneşti 
din anii 1870-1890, Chişinău, 1964; Limba moldove- 
nească literară contemporană, Chişinău, 1982; Creaţia 
lui Ion Creangă în şcoală, Chişinău, 1984; Scriitorul în 
fața limbii literare, Chişinău, 1985; Lumea poetului şi 
resursele de exprimare a ei, Chişinău, 1985; Cronica- 
rii moldoveni, C. Stamati, C. Negruzzi (în colaborare), 
Chişinău, 1988; Lumea cu toate ale ei..., Chişinău, 1988; 
Răspântii, Chişinău, 1995; Nandrişii, Chişinău, 1998; Aşa 
am trecut până acum prin viață, Chişinău, 2000; Neolo- 
gismele în opera eminesciană, Chişinău, 2004; Testament. 
Cred în izbânda limbii române, îngr. şi pref. Alexandru 
Bantoş, Chişinău, 2010. 

Repere bibliografice: Vasile Coroban, Vocaţie, „Nistru”, 
1975, 6; Mihail Dolgan, Responsabilitatea cuvântului 
critic, Chişinău, 1987, 67-76; Omagiu academicianului 
N. Corlăteanu, Chişinău, 1995; Iulius Popa, Pomul 
fermecat — „Răspântii”, LA, 1996, 28 martie; Cimpoi, Ist. 
lit. Basarabia, 275; Silviu Berejan, Un promotor constant 
al limbii literare române, LRC, 2005, 4; Dicţ. Chişinău, 
166-168. M.Dg. 


CORN, Sebastian A. (pseudonim al lui Florin 
Chirculescu; 26.11.1960, București), prozator. Este 
fiul Mariei Chirculescu (n. Ene), redactor științi- 
fic la Editura Ceres, și al lui Niculae Chirculescu, 
inginer energetician. La doisprezece ani pleacă 
împreună cu familia la Conakry, în Guineea 
Franceză, frecventând un an școala americană. 
Între 1973 și 1979 urmează Liceul „C.A. Rosetti” 
din București, iar între 1979 și 1985, tot în Capitală, 
Facultatea de Medicină Militară. În 1990 trece 
examenul de secundariat în chirurgie toracică, 
în 1993 devine specialist, iar în 1998 ia examenul 
de medic primar și apoi pe cel de medic șef de 
secţie. La începutul anilor '90 publică articole de 
medicină socială în „Tinerama”. În 1994 debutează 
literar în „Jurnalul SF” cu schița Snorky. 

C., unul dintre cei mai importanți și inovativi 
prozatori (nu numai SE) care au debutat după 
1989, impus în fandom rapid și agresiv, pe valul 
novator produs de săptămânalul „Jurnalul SF”, 
dar receptat cu promptitudine și prin Mircea 

Cărtărescu sau prin lon Manolescu, nu este ușor 
integrabil unei tradiţii locale a literaturii din 
cauza stranietății, complexității și dificultății for- 
mulei sale, un mutant personalizat și entropic de- 
rivat din cyberpunk sau steampunk, forjat în sia- 
jul unor autori ca Philip K. Dick, William Gibson 
sau Neal Stephenson, cărora le adaugă referinţele 
unei tematici autohtone. Nu-i întâmplător că în 
cartea colectivă Motocentauri pe Acoperișul Lumii 
(1995), ucronie având rolul unui manifest fonda- 
tor pentru o nouă generaţie de scriitori români 
de science-fiction, C. are, singur sau în colabora- 
re, patru texte. Tipic pentru dificultatea formulei 
autorului este Aguarius (1995), romanul său de 
debut, aproape lizibil din pricina demiterii ori- 
cărei forme de mimesis. 2484 Quirinal Ave. (1996) 
urzește o ucronie - cartografie a unui Imperiu 
Roman ce ar fi rezistat până în secolul al XX-lea 
fără a fi descoperit electricitatea, dar compen- 
sând prin alte tehnologii alternative (locomobile 
cu abur, aerostate transoceanice etc.). După Dune 
7. Cartea brundurilor (1997), publicată din motive 
comerciale sub numele Patrick Herbert, pretins 
urmaș al lui Frank Herbert, autorul seriei Dune, 
urmează un roman mai apropiat de literatura „ge- 
nerală”, Să mă tai cu tăișul bisturiului tău, scrise 
Josephine (1998), unde este prelucrată, cu debu- 
șeu într-un realism aproape fantastic, ideea unei 
epidemii de cancer într-o ţară africană. Romanul, 
redactat din perspectiva a doi naratori (un chi- 
rurg european și o asistentă localnică) ce descriu 
alternativ și diferit aceleași evenimente, tratează 
în subsidiar chestiunea limbajului, care, în fluxul 
naratorilor, suportă un tip de ștergere simetrică a 
epidemiei de cancer, până la metastaza finală în 
care cuvintele și traseele lor semantice sucombă. 
Cel mai înalt turn din Baabylon (2002) oferă o 
combinație de conspiraţionism și ucronie tehno- 
logică: niște cavaleri medievali s-ar afla la origi- 
nea tehnologiei de tip internet care face posibilă 
existența fantomatică, modulară și labirintică a 
orașului Baabylon, un no mans land. În Imperiul 
marelui Graal (2004), romanul cel mai complex al 
lui C., fantezie eroică plasată într-o incertă cro- 
nologie musulmană, la câteva secole după Harun 
al-Rașid, tehnologia este iarăși una laborios alter- 
nativă, realitatea/realitățile sugerate de narațiune 
fiind complicate și paradoxale, un text în continuă 
prefacere sub acțiunea simultană și deloc conver- 
gentă a mai multor inginerii plasate în diverse 


Corn 


secvențe temporale. Vindecătorul (2008), situat 
în preistorie, urmărește peripeţiile unui erou ci- 
vilizator a cărui călătorie în jurul pământului du- 
rează, în sistemul lui de referinţă, doi ani, dar în 
fapt se consumă, la fel ca în Tinerețe fără bătră- 
neţe și viață fără de moarte, de-a lungul unei vieți 
de om. Aventurile au inclusiv o componentă ling- 
vistică: voiajul civilizator impune sau accelerează 
creșterea tulpinilor limbajului, declanșând, pe de 
altă parte, o serie de forțe de opoziţie care duc la 
spargerea limbii unice. Pentru Adrenergic! (2009; 
o primă versiune a intrat în 1994 într-un număr 
special dedicat lui C. din „Jurnalul SF”), referinţe- 
le proxime sunt Ubik de Philip K. Dick și, avant la 
lettre, filmul Matrix (1999) al fraților Wachowski. 
Asemenea morţilor lui Dick, instalaţi în cuve cri- 
ogenice unde continuă să ducă o semiviaţă cu 
posibilităţi episodice de reanimare, spaţioforii 
lui C. sunt şi ei zombi postumani („decăzuţi din 
stadiul uman”), proletari introduşi în cuve subte- 
rane şi exploataţi ca hardware organic, susţinând 
prin creierele lor reţeaua („reticulosistemul”). 
Skipper de Interzonă (2012), nuvelă extinsă pro- 
venită dintr-o povestire scrisă în anii '90, citea- 
ză și omagiază același Ubik, încrucișându-l cu 
Sfârșitul Eternităţii de Isaac Asimov: Interzona lui 
C. este, asemenea Eternităţii lui Asimov, o insti- 
tuție suprastatală practicând ingineria temporală 
cu scopul optimizării conceptului în permanentă 
schimbare al realităţii. Conflictul este provocat de 
interacțiunea dintre Interzonă și o forță care o in- 
filtrează ocult, urmărind să-i pună capăt, ceea ce 
duce, cu toată factura detectivistică, la complica- 
ţii, obscurităţi și paradoxuri temporale. 

SCRIERI: Aquarius, postfață Alexandru Mironov, Bucu- 
reşti, 1995; 2484 Quirinal Ave., București, 1996; Dune 7. 
Cartea Brundurilor, București, 1997; Să mă tai cu tăișul 
bisturiului tău, scrise Josephine, București, 1998; Cel 
mai înalt turn din Baabylon, Bucureşti, 2002; Imperiul 
marelui Graal, Bucureşti, 2004; Vindecătorul, Bucu- 
reşti, 2008; Adrenergic!, Satu Mare, 2009; Skipper de 
Interzonă, Satu Mare, 2012. 

Repere bibliografice: Lucia Simona Dinescu, www. 
SF_s.a.corn.ro, OC, 2002, 165-166; Opriţă, Anticipația, 
593-594; Radu Pavel Gheo, Despre science fiction, ed. 2, 
București, 2007, 189-191; Cătălin Sturza, Ciclotronul de 
vorbe, CLT,2008, 18; Opriţă, Cronici, 53-69; CătălinBadea- 
Gheracostea, Alternative critice, ed. 2, Satu Mare, 2010, 
76-80, 190-192, 245-246; Cătălin Badea-Gheracostea, 
Aducerea la zi, Satu Mare, 2011, 137-141. M.I. 


Cornea 


CORNEA, Andrei (3.1V.1952, Bucureşti), eseist, tra- 
ducător. Este fiul Irinei Cornea, profesor universi- 
tar, și al criticului literar Paul Cornea. A absolvit în 
București Facultatea de Istorie şi Teorie a Artei a 
Institutului „Nicolae Grigorescu” (1975) și Facultatea 
de Limbi Clasice (1980). Debutează la revista Liceului 
„Nicolae Bălcescu” din Capitală, iar editorial cu 
volumul De la portulan la vederea turistică (1977). 
A primit mai multe burse de specializare: Fundaţia 
Cini, Italia (1979, 1981 şi 1986), DAAD, Germania 
(1982), Fulbright, SUA (1991), Soros (1994), Colegiul 
Noua Europă (1995-1996, 2001-2002), Goethe 
Institut, Germania (1996), NIAS, Olanda (1997) 
ș.a. În 1995-1996 a moderat un talk-show politic 
la Tele 7 ABC, iar în 1999-2000 a fost redactor la 
secţia română a postului de radio BBC. A lucrat ca 
muzeograf la Muzeul Deltei din Tulcea (1975-1976) 
şi la Muzeul Naţional de Artă din Bucureşti (1976- 
1987), apoi a fost cercetător la Institutul de Istoria 
Artei din Bucureşti (1987-1990) și la Institutul de 
Studii Orientale „Sergiu Al.-George” (1990-2007), 
profesor asociat la Academia de Arte Frumoase 
(1992-1993), apoi, în cadrul Universităţii din 
București, la Facultatea de Filosofie, Departamentul 
de filosofie politică şi morală (1996-1998) și la 
Facultatea de Litere, Departamentul de relaţii inter- 
naţionale - studii europene (2000-2001), unde din 
2002 este conferenţiar, iar din 2007 profesor. Din 
1990 a fost colaborator permanent al revistei „22”, 
între 1994 și 1996 îndeplinind și funcţia de redac- 
tor-şef adjunct. Este membru al Uniunii Artiştilor 
Plastici din România, al Asociaţiei de Studii Clasice 
din România. 1 s-au decernat Premiul Asociaţiei 
Scriitorilor Profesionişti (1995), premii oferite de 
„Cuvântul” (2004) și de „România literară” (2005), 
Premiul „Petru Creţia”, acordat de Muzeul Naţional 
al Literaturii Române (2009) ş.a. 

În volumașul Penumbra (1991), scris înainte de 
1989, se găsește eboșa întregului program al gân- 
dirii lui C., doar că într-o formă ţinând de modelul 
eseismului filosofic interbelic prin școala stilisti- 
că a lui Constantin Noica. Prin urmare, se oferă o 
proză calofilă, aproape poetică, retorizând ă lan- 
cienne („Oh, de unde să aflu atunci descântecul 
pentru a mă putea împotrivi cu sorţi de izbândă 
marelui Magician, lui Platon?”). Proiectul filosofic 
propriu-zis se configurează pe două linii. În pri- 
mul rând, autorul pretinde „privatizarea filosofi- 
ei și a meditaţiei autentice” - extragerea gândirii 
de sub presiunea modelatoare a grupului politic 

(cetatea) sau științific (aula) în favoarea unui exer- 
citări individuale a cugetării, „cu toate puterile fi- 
ecăruia dintre noi: ale spiritului, dar și ale inimii”. 
În al doilea rând, C. schițează o filosofie a penu- 
mbrei, antiesenţialistă și antiplatoniciană. EI face 
„un elogiu al aproximativului”, cere „un umanism 
al penumbrei și al defensivei”, pretinde că adevă- 
rul este „penumbră, blândă penumbră. Nu-l afli 
în empireul stelelor fixe sau al realităților care vor 
să le semene, ci pe aleile sublunarității, pe unde 
însă nu colindă decât omul” (Antiplatonism). 
Ambele linii se regăsesc în mai toate scrierile lui C. 
Prima era deja prezentă, sub greutatea erudiției, 
în Mentalităţi culturale şi forme artistice în epoca 
romano-bizantină (300-800) (1984). Lucrarea ur- 
mărea configurarea în Imperiul Roman de Răsărit, 
așadar în Antichitatea târzie, a unei logici a gru- 
purilor („ecclesii”) în răspăr cu modelul indivi- 
dual cultivat de Antichitatea clasică și elenistică; 
prin acest proces, „opţiunile complexe, flexibili- 
tatea atitudinilor literare, artistice și filosofice se 
vădeau tot mai restrânse în favoarea clasificărilor 
binare, a opțiunilor maniheiste, a ierarhiilor rigi- 
de și clare”. Bătaia spre contemporaneitatea au- 
torului este clară, vizată fiind cultura comunistă 
formalizată ideologic. Apoi, imaginea penumbrei 
ocupă un rol central. Tocmai „penumbra”, ambi- 
guizarea textului prin manevrele unei diversiuni 
literare ar fi salvat, de-a lungul secolelor, opera 
lui Platon de la cenzură și dispariție: e tema volu- 
mului Filosofie şi cenzură. Cazul Platon (1995), în 
care teza centrală este îndatorată lucrării clasice a 
lui Leo Strauss Persecution and the Art of Writing 
(1952). Dar imaginea apare și în cea mai impor- 
tantă carte a lui C., Turnirul khazar (1997), mani- 
fest „împotriva relativismului contemporan”, care 
propune înlocuirea conceptului esenţialist-pla- 
tonician de Bine prin „practica somnambulică” 
a binelui, așadar printr-o poetică a conversaţiei 
și toleranţei. Eseul pleacă de la o fabulă: în Evul 
Medi, conducătorul khazarilor, vrând să aleagă o 
religie pentru poporul său, ar fi invitat un evreu, 
un creștin și un musulman să-și indice nu opțiu- 
nea primară (evidentă), ci opțiunea secundă — re- 
ligia pe care ar alege-o în al doilea rând —, ieșind 
câștigător iudaismul, întrucât atât creștinul, cât 
şi mahomedanul indicaseră ca referințe secun- 
de Vechiul Testament. Pe tâlcul acestei istorioare 
apocrife autorul construiește un argument îm- 
potriva epistemologiilor și ideologiilor parohiale, 

ancorate fie în esențialism etnic (cazurile discuta- 
te - Constantin Noica sau Ilie Bădescu), fie în rela- 
tivismul/nihilismul filosofic reprezentat de Michel 
Foucault, Richard Rorty sau Paul Feyerabend. 
Pe scurt, cartea tratează posibilitatea înţelegerii 
chiar în absența unor criterii universale: „Dacă 
primele opțiuni ale oamenilor îi diferențiază de 
obicei și îi separă după triburi, opțiunile secunde 
tind să-i apropie, să constituie «satul planetar». 
Ele generează un universalism «blând», nondog- 
matic, dar insinuant”. Într-o lucrare complemen- 
tară, De la Școala din Atena la Şcoala de la Păltiniş 
sau Despre utopii, realităţi şi (ne)deosebirea dintre 
ele (2004), C. reia această temă printr-o abordare 
etică, substituind criteriul adevărului prin acela 
al responsabilității. Astfel, se propune un „test de 
autoincluziune”: buna credință a autorului unui 
proiect este verificabilă prin includerea sa în pro- 
priul proiect — „dacă se ia în serios incluzându-se 
pe sine în mod esenţial în proiectul său, nu mai 
poate fi considerat răspunzător intelectual pen- 
tru cele mai grave dintre răstălmăciri”. Distincția 
obișnuită dintre „utopic” și „realist” este înlo- 
cuită prin distincţia dintre „atopic” și „entopic”. 
Spre deosebire de proiectul filosofic entopic al lui 
Aristotel, cetatea ideală a lui Platon ar fi atopică, 
întrucât, excluzând filosofii, nu-și include iniţi- 
atorul. În Poveşti impertinente şi apocrife (2009) 
eseistul își expune ideile și sub forma propriu-zis 
literară a unor istorii, fabule, pilde, anecdote ș.a. 
La începuturi, C. s-a manifestat ca istoric al artei 
plastice prin lucrările De la portulan la vederea 
turistică şi Primitivii picturii româneşti moderne 
(1980). Pe de altă parte, Maşina de fabricat fantas- 
me (1995), selecție din publicistica desfășurată în 
paginile revistei „22”, oferă mostre de activism an- 
ticomunist neconcesiv și chiar esenţialist, com- 
binat cu neoconservatorismul paternalist-elitist 
specific așa-numitei „școli de la Păltiniș”. Volumul 
Cuvintelnic fără frontiere sau Despre trădarea 
Anticilor de către Moderni de-a lungul, de-a latul 
şi de-a dura vocabularului de bază (2002) valorifi- 
că rubrica ținută de autor în „Observator cultural”, 
propunând exerciţii de lectură etimologică și po- 
litică a unor cuvinte („eufemismul”, „traducerea”, 
„poliţia”, „străinii”, „stânga”, „dreapta”, „adevărul”, 
„statul”, „neo”, „ideea”, „revoluţia”, „idioții” ș.a.). C. 


Cornea 


a tradus și adnotat texte clasice ale filosofiei sem- 
nate de Platon, Aristotel, Plotin. 


SCRIERI: De la portulan la vederea turistică, Bucureşti, 
1977; Primitivii picturii româneşti moderne, Bucu- 
reşti, 1980; Mentalităţi culturale şi forme artistice în 
epoca romano-bizantină (300-800), Bucureşti, 1984; 
ed. (Ecclesiocraţia. Mentalităţi culturale şi forme artis- 
tice în epoca romano-bizantină (300-800)), Bucureşti, 
1998; Scriere şi oralitate în cultura antică, Bucureşti, 
1988; Penumbra, Bucureşti, 1991; ed. Iaşi, 1998; Filo- 
sofie şi cenzură. Cazul Platon, Bucureşti, 1995; Maşina 
de fabricat fantasme, Bucureşti, 1995; Turnirul khazar. 
Împotriva relativismului contemporan, Bucureşti, 1997; 
ed. Iași, 2003; Cuvintelnic fără frontiere sau Despre 
trădarea Anticilor de către Moderni de-a lungul, de-a 
latul şi de-a dura vocabularului de bază, laşi, 2002; De 
la Şcoala din Atena la Şcoala de la Păltiniş sau Despre 
utopii, realităţi şi (ne)deosebirea dintre ele, Bucureşti, 
2004; Când Socrate nu are dreptate, București, 2005; 
Noul — o veche poveste, București, 2008; Poveşti imper- 
tinente şi apocrife, Bucureşti, 2009; O istorie a nefiinţei 
în filosofia greacă. De la Heraclit la Damascios, Bucu- 
rești, 2010. Traduceri: Platon, Republica, în Platon, 
Opere, V, Bucureşti, 1986, Philebos, în Platon, Opere, VII, 
Bucureşti, 1993; Aristotel, Metafizica, Bucureşti, 2001, 
Despre generare şi nimicire, laşi, 2010; Plotin, Opere, 
I-II, Bucureşti, 2003-2009. 

Repere bibliografice: Nicolae Manolescu, Scribul şi 
retorul, RL, 1989, 2; Ion Bogdan Lefter, [Andrei Cornea], 
„22”, 1992, 17, 1998, 31; 'Țeposu, Istoria, 178-180; Dan 
C. Mihăilescu, La demontat utopii, „22”, 1996, 1; Liviu 
Andreescu, [Andrei Cornea], „22”, 1998, 31, OC, 2003, 
175; Spiridon, Interpretarea, 146-149; Mircea Iorgulescu, 
Scrieri intermediare, „22”, 2002, 652; Andrei Oişteanu, 
Călătorii în lumea de dincolo de cuvinte, OC, 2002, 110; 
Andreea Deciu, „Cafeaua asta intelectuală...”, RL, 2004, 30; 
Andrei Terian, [Andrei Cornea], ALA, 2005, 761, CLI, 2005, 
3; Valentin Cioveie, Filosoful şi personajele secundare, OC, 
2006, 337; Teodora Dumitru, Testul de autoexcluziune, 
CLI, 2007, 2; Adrian Niţă, Revoluţia ca restaurație, OC, 
2009, 466; Paul Cernat, Apocrifele unui moralist, OC, 
2010, 512; Alexandru Budac, Relaxare, O, 2010, 3. MI. 


CORNEA, Aureliu (12.X[.1897, Iaşi — 9.IV.1930, 
Iași), prozator. Este fiul Mariei și al lui Atanasie 
Cornea, funcţionar. A fost un autodidact; plecat de 
acasă în perioada adolescenţei, a rătăcit prin ţară 
şi prin străinătate, câştigându-şi existenţa ca actor 
ambulant sau din diverse meserii, unele dure (a 
lucrat, de exemplu, ca tăbăcar la Grenoble). Întors 
în 1924 în România, a frecventat mai multe cercuri 
literare, printre care şi Sburătorul. Îl cunoaște aici 
pe G. Călinescu, care l-a ajutat să colaboreze cu 

câteva texte în proză mai întâi în „Sinteza” din 
1927, apoi în alte reviste ale timpului. Criticul îl 
va evoca astfel: „Era un om sfios, cu aparenţa de 
câine gonit cu pietre, în haine slinoase, penibile 
la vedere, crescute parcă din trup ca o unghie 
neagră și putredă. Faţă distrusă, în tranșee de 
lut maladiv, un șal în jurul gâtului, un păr gros, 
negru, ca plantele grase ale morţii. Venea iarna 
pe zloată într-un pardesiu pirpiriu, în galoși care 
musteau. Se așeza apoi cu precauţiune și sfială 
oarecum ironică, de o bună-cuviință desăvâr- 
şită, dar fermă”. Fără să fie autorul vreunui volum 
editat în timpul vieţii — broşura Odaia ambulantă 
(1930), cuprinzând două texte, Mahala și Interior, 
a apărut la puţin timp după dispariţia lui, iar din 
proiectatul roman Din amintirile unui derbedeu 
s-au păstrat doar câteva fragmente —, C. a publicat 
în „Universul literar”, „Viaţa literară”, „Capricorn”, 
„Gândirea”, „Vitrina literară” şi „Liparniţa literară”. 

Proza lui C. se reţine nu prin subiecte, ci prin 
atmosferă. Stilul, marcat ici și colo de dificultăți 
de exprimare sau de erori gramaticale, este într-o 
mică măsură pus să contureze o mişcare epică. 
Naraţiunile apar descompuse în scene, în foto- 
grame ale faptului mărunt, sesizat intensiv ana- 
litic cu atenţie dilatată către detalii. Decorurile, 
totdeauna sordide în note violente, aparțin lumii 
mahalalei, a circului, a proletarilor, a prostitu- 
atelor. Câteva dintre paginile cele mai bune se 
ivesc atunci când atenţia naratorului față de rea- 
litate pare a se subordona unei mecanici abulice, 
de un lirism leneş, generând impresia de absurd 
(Poezie). Personajele sunt programate la nivelul 
unei dispoziții emoționale elementare - concor- 
dând cu condiţia lor umilă, de victime și infirmi 
într-o continuă autoapărare —, aprofundată totuși 
prin psihologizarea utilă a acţiunilor şi comporta- 
mentelor. Povestea stă cel mai adesea în mișcarea 
psihologică. În Saraha este urmărită, cu ecouri 
din O făclie de Paște de I.L. Caragiale, alienarea 
unei ghicitoare sub presiunea ostilităţii active 
pe care i-o declară o chiriașă; conflictualitatea 
este de altfel o temă omniprezentă — o povestire 
se intitulează chiar Prieteni și dușmani. Altă dată 
mișcarea se face în jurul propriului ax, punctul de 
plecare fiind conservat cu minime diferențe: un 
clovn nu-și poate părăsi partenera din lipsă de 
energie (Interior), un soț face exegeza infidelităţii 
potenţiale a soţiei (Focul). Eticheta de naturalism, 
motivată mai mult prin decoruri și prin cruzimea 

luminii aruncate asupra scenelor, se susține totuși 
mai puțin decât aceea de expresionism, cu influ- 
enţe inclusiv din cinematografia germană a anilor 
'20 din secolul trecut. Tipică este nuvela Groaza 
(în altă variantă intitulată Întuneric) despre coș- 
marurile unui epileptic. G. Călinescu apreciase 
adâncirea realismului „sub proporţia normală a 
verosimilului, până la fantastic şi suprarealistic.” 
Această calitate, ţinând de modernism, face proza 
lui C. interesantă, deși într-o cheie minoră. 
SCRIERI: Odaia ambulantă, Bucureşti, 1930; Flori de 
întuneric, îngr. Artur Silvestri şi loan Groşan, introd. 
Artur Silvestri, Cluj-Napoca, 1978. 

Repere bibliografice: Călinescu, Opere, I, 179-180, 
201-204, 565-570; S. Maximilian, Aurel Cornea, „Avântul”, 
1930, 50; I. Valerian, Pentru o antologie a poeţilor fără 
noroc, TIL, 1939, 638; Călinescu, Ist. lit. (1941), 704-705, 
Ist. lit. (1982), 788-789; Săndulescu, Citind, 167-173; 
Ciobanu, Însemne, II, 67-76; Virgil Mihai, „Flori de 
întuneric”, ST, 1979, 2; Eugen Jebeleanu, Deasupra zilei, 
Bucureşti, 1981, 69-73; Dicţ. scriit. rom., |, 661-662; 
Simuţ, Vămile, 423-426. M.I. 


CORNEA, George (pseudonim allui Gheorghe I.N. 
Popa; 20.V.1893, Bârlad — 18.X1.1925, Bucureşti), 
prozator. Student sau poate doar absolvent de 
liceu, C. este înrolat ca simplu soldat în sep- 
tembrie 1914, şi după câteva luni este trimis la 
Şcoala de Ofiţeri de Infanterie, unde îl are coleg 
pe viitorul critic Perpessicius. Sublocotenent 
în 1916, locotenent un an mai târziu, el parti- 
cipă la luptele de la Turtucaia, Braşov, Topraisar, 
Argeş, Mărăşti, Mărăşeşti şi Oituz, apoi, în 1919, 
la campania din Transilvania şi Ungaria, fiind 
rănit de două ori şi decorat cu mai multe ordine 
şi medalii. Avansat căpitan în 1920, rămâne în 
armată, lucrând la Depozitul central de muniții 
din Capitală, dar sănătatea, îndeosebi cea 
psihică, îi este şubrezită. Fire sensibilă, cu unele 
aptitudini muzicale, începe să scrie, căutând 
îndrumare concomitent la Mihail Dragomirescu 
şi la E. Lovinescu. În „Lectura pentru toţi” şi în 
„Sburătorul” îi sunt publicate mai multe poves- 
tiri, strânse apoi în volumul intitulat Simfonia 
morţii, premiat prin tipărire, în 1920, de Editura 
Cartea Românească. Pe copertă autorul anunţa 
o piesă în trei acte - Două forțe — şi un volum de 
nuvele — Nebunia lumii, care, devenit roman, 
va apărea în 1924. Pe când ar fi avut sub tipar 
alt roman, acesta cu tematică socială, din care 
revista „Rampa” dăduse la iveală un fragment, 

C. se sinucide cu un glonţ de revolver în incinta 
Spitalului Militar, unde se afla pentru un control. 
Ciudăţeniile de comportament ale ofițerului 
bolnav de nervi făceau, desigur, dificile relaţiile 
sale cu oamenii de litere. Totuşi, ele s-au dovedit 
insurmontabile numai pentru mentorul revistei 
„Sburătorul”, care i-a schițat un portret memo- 
rabil, în tuşe caricaturale, dar cu sacrificarea 
dreptei judecăţi. Mai înţelegători cu omul, alţi 
critici au dat şi aprecieri mai obiective asupra 
scrierilor lui. 

Cu un titlu relevând o anume preţiozitate, car- 
tea de debut a lui C. reuneşte mai multe povestiri 
ce încearcă să dea un tablou al războiului dus de 
armata română în 1916-1917. Perspectiva narativă 
este îndeobşte a unui participant direct, implicat, 
care însă cedează prim-planul altor personaje: 
cunoscuţi, comandanţi, colegi de şcoală militară 
sau simpli soldaţi. Detaşată şi sinceră, neevitând 
scenele atroce şi trăirile mai greu avuabile, naraţi- 
unea impune impresia de autenticitate. La aceas- 
ta mai contribuie descrierea nuanţată, alternând 
precizia militarului cu sensibilitatea faţă de natură 
a unui poet, precum şi priceperea în portretizare, 
inclusiv prin limbaj, mai ales în cazul combatanţi- 
lor veniţi de la ţară. Remarcabile sunt, astfel, por- 
tretul lui „nenea” Iancu Ghermănescu sau acela al 
„eroului” — un căpitan fanfaron, laş şi poltron. O 
bună intuiţie are autorul atunci când se opreşte 
asupra câtorva întâmplări hazlii care, prin con- 
trast, amplifică dramatismul celorlalte. Valoarea 
povestirilor este însă diminuată de o serie de stân- 
găcii stilistice şi compoziționale, ce-l trădează pe 
debutant. Cea de-a doua carte a lui C., Nebunia 
lumii, o nuvelă amplă, după unii critici, iar nu un 
roman, pare să se plaseze mai aproape de tezistul 
Focallui Henri Barbusse decât de cvasinaturalistul 
Pe frontul de vest nimic nou al lui E.-M. Remarque. 
În fapt, dacă o atitudine potrivnică războiului este 
indusă de sumbre, uneori halucinante, tablouri 
ale atrocităților din ce în ce mai mari comise de 
ambele tabere în timpul campaniei româneşti din 
Transilvania şi Ungaria în 1919, dacă această ati- 
tudine este explicit exprimată de numeroase per- 
sonaje, în schimb, substanţa epică e departe de 
a fi un simplu pretext ori suport al ei. Conflictul 
dramatic dintre protagoniști - umanitaristul Emil 
Olaru şi crudul, încrâncenatul Modrogan - e con- 
struit cu o abilitate ce estompează posibilele ne- 
verosimilităţi. Extinderea confruntării printr-o 

miză erotică - prizoniera lulia Desjoffy de care 
Emil Olaru se îndrăgosteşte — este o soluţie ferici- 
tă, permiţând nu numai o echilibrare a forţelor, ci 
şi atingerea unei tensiuni maxime. În acest chip, 
romanului de război, autentic şi original în obiec- 
tivitatea lui, dar ameninţat de monocromie, i se 
adaugă un roman de dragoste de o firească ideali- 
tate şi de un tragism deloc forţat. Fără să fie o ca- 
podoperă, Nebunia lumii se evidenţiază în roma- 
nul românesc inspirat de Primul Război Mondial, 
fiind apreciat de Perpessicius, de pildă, ca „una 
din întâile lui izbânzi”. 

SCRIERI: Simfonia morţii, Bucureşti, 1920; Nebunia 
lumii, Bucureşti, 1924. 

Repere bibliografice: Perpessicius, Opere, II, 30-33; 
GeorgeBaiculescu,,, Nebunia lumii”, ALA, 1925,219; Tudor 
Teodorescu-Branişte, „Nebunia lumii”, „Aurora”, 1925, 
1007; Tudor Teodorescu-Branişte, G. Cornea, „Aurora, 
1925, 1215; Gala Galaction, Opere alese, II, Bucureşti, 
1961, 277-281; Lovinescu, Scrieri, Il, 360-363; George 
Cornea, în Antologia scriitorilor bârlădeni, îngr. G.G. 
Ursu, și George Nedelea, Bârlad, 1937, 69-71; Dicţ. scriit. 
rom., |, 662-663; Durnea, Propuneri, 159-174. V.D. 


CORNEA, Paul (3.X[.1923, Bucureşti), istoric şi 
teoretician literar, comparatist. Este fiul Goldei (n. 
Goldenberg) şi al lui Leon Cohn Luca, tehnician 
în arte grafice. A început cursurile Liceului „Mihai 
Viteazul” din Bucureşti, de unde în 1940 s-a văzut 
exclus în urma legilor rasiale şi trecut la Liceul 
„Cultura B”, unde între profesori se află şi Mihail 
Sebastian. După absolvire studiază medicina la 
Colegiul pentru studenţi evrei „M. Onescu”, dar 
peste doi ani o abandonează. Având o activitate 
antifascistă în ilegalitate, devine membru al UTC 
(1944), îndeplineşte funcţii înalte şi conduce în 
1947 săptămânalul „Tânărul muncitor”. Vindecarea 
de utopia comunistă a decurs lent la C., începând 
cu deruta provocată de epurările celor din „devierea 
de dreapta”, continuând cu „criza de identitate” 
traversată la dezvăluirea, în 1956, de către N.S. 
Hruşciov, a crimelor staliniste sau cu „demascarea” 
şi sancţionarea sa în 1958, într-o şedinţă publică, 
pentru abateri de la linia Partidului, şi s-a prelun- 
git până după 1970 (eşecul Primăverii de la Praga). 
În 1948 a absolvit Facultatea de Litere şi Filosofie 
a Universităţii din Bucureşti. În 1949 îşi începe, la 
aceeaşi facultate, cariera universitară — care devine, 
pe măsura desprinderii de activitatea şi funcţiile 
politice, un domeniu de afirmare profesională. În 

1971 obţine titlul de doctor în filologie. În 1990 
este ales şef al Catedrei de literatura română, iar 
din 1993 până la pensionare (1996) funcţionează 
ca decan, în continuare rămânând profesor con- 
sultant şi conducător de doctorate. Paralel cu acti- 
vitatea universitară, lucrează în calitate de cerce- 
tător în Institutul de Istorie şi Teorie Literară „G. 
Călinescu”, de unde în 1984 pleacă prin demisie. 
Îndeplineşte şi alte funcţii de conducere: între 1952 
şi 1964 e director general în Ministerul Culturii, 
conduce succesiv (de la vârsta de douăzeci şi 
nouă de ani) Direcţia Teatrelor şi Instituţiilor 
Muzicale, Direcţia Generală a Editurilor, Studioul 
Cinematografic Bucureşti. În 1990 devine ministru 
adjunct în Ministerul Învăţământului. Membru în 
Biroul executiv al Societăţii de Ştiinţe Filologice din 
România, este, din 1990, vicepreşedintele acesteia. 
Membru al Asociaţiei Internaţionale de Literatură 
Comparată, din 1985 face parte din comitetul de 
coordonare, din 1991 din cel executiv, iar între 1994 
şi 1997 îndeplineşte funcţia de vicepreşedinte. De 
la fondarea ei în 1997 până în 2009, a fost preşe- 
dintele Asociaţiei de Literatură Comparată din 
România. A participat la numeroase congrese ale 
Asociaţiei Internaţionale de Literatură Comparată 
(Bordeaux, Montreal, Budapesta, Innsbruck, New 
York, Paris, Miinchen, Edmonton, Leiden), fiind 
ales şi preşedinte al comisiei de experţi pentru 
organizarea congresului de la Pretoria (2000). A fost 
distins cu Palmes Academiques în grad de Ofiţer 
(1997). Debutează în 1946 cu articole în „Studentul 
român”, iar editorial în 1962 cu Studii de literatură 
română modernă. Colaborează la „Revista literară” 
(1947), însă fiindu-i respinsă inaugurarea unei 
rubrici de cronică literară, timp de un deceniu nu 
va mai face publicistică literară. Revenind, publică 
în „Gazeta literară”, „Contemporanul”, „România 
literară”, „Revue des 6tudes sud-est europâennes”, 
„Cahiers roumains d'6tudes litteraires”, „Limbă 
şi literatură”, „Synthesis”, „Manuscriptum”, „Viaţa 
românească” ș.a. (la penultima deţinând cronica 
permanentă a cărţii de istorie şi teorie literară între 
1983 şi 1988 şi la ultima în 1989), precum şi la peri- 
odice academice din străinătate: „Neohelicon”, 
„Etudes balcaniques”, „Philologica Pragensia” ş.a. 
Încă de la primul volum C. se profila ca un isto- 
ric literar cu vocaţie teoretică şi deschidere inter- 
disciplinară. Cercetarea pozitivă, bazată pe docu- 
mentarea riguroasă la izvoare primare, este 
dublată de tensiunea epistemică, aşa încât 

contribuţiile sale, mai ales începând cu Originile 
romantismului românesc (1972), includ şi un dis- 
curs asupra metodei (nu întâmplător teoreticia- 
nul a întocmit şi prefaţat cu un solid studiu volu- 
mul Conceptul de istorie literară în cultura 
românească, 1978). „Llehnica” nu e însă fetişizată, 
ci complinită cu aplicarea la text şi cu o seamă de 
însuşiri ce ţin de simţul critic, de gust şi de stil. 
Întrebările teoreticianului privesc domeniul, vir- 
tuţile şi servituţile disciplinei, şansele reale şi ilu- 
ziile ei, perspectivele ivite la orizont prin fluidiza- 
rea graniţelor dintre strategiile interne şi epistema 
altor ştiinţe. La cristalizarea acestei concepţii au 
contribuit, în anii formării, contactul cu sociolo- 
gia lui D. Gusti şi îndeosebi cu H.H. Stahl, ca şi in- 
teresul pentru istoria socială (Lucien Febvre), şti- 
inţe care i-au cauţionat apoi cercetările de istorie 
a mentalităților şi a spiritului public, precum şi pe 
cele de teorie a lecturii şi de sociologie a instituţiei 
literare. Alte modele sunt D. Popovici, TudorVianu 
şi G. Călinescu. În demersurile sale C. adoptă o 
dublă perspectivă: a „aproapelui”, prin close rea- 
ding, şi a „departelui”, adică a proiectării fenome- 
nului pe coordonate din ce în ce mai largi; a ope- 
rei ca individualitate distinctă şi a literaturii ca 
sistem ori ca „versant colectiv”. În Studii de litera- 
tură română modernă acest spirit se manifesta în 
marginile determinismului marxist, însă ale unuia 
lax şi suplu. Culegerea reuneşte studii de tip mo- 
nografic (despre Ion Budai-Deleanu, Costache 
Conachi, lon Heliade-Rădulescu, Nicolae Băl- 
cescu), de perspectivă generală (este aici o primă 
aproximare a epocii paşoptiste) ori, dimpotrivă, 
particulară (analiza  Pastelurilor lui Vasile 
Alecsandri sau discuţia asupra poemului Cântarea 
României, pentru care C. propune, cu argumente 
greu de respins, dubla paternitate: Russo-Băl- 
cescu). După monografia Anton Pann din 1964, 
unde autorul pune la punct aspecte biografice 
controversate, analizează şi evaluează participa- 
tiv opera, fără însă a cădea în hagiografie, reface, 
cu vocaţie epic-evocatoare, traiectoria vieţii poe- 
tului într-un Bucureşti patriarhal şi pitoresc, volu- 
mul De la Alecsandrescu la Eminescu (1966) vine 
să-l continue pe cel de debut. De data aceasta 
obiectul cercetării îl fac rădăcinile luministe ale 
paşoptismului literar, viaţa şi opera lui Grigore 
Alexandrescu şi Cezar Bolliac, ecourile paşoptiste 
şi postpaşoptiste la M. Eminescu, literatura mun- 
telui, traducerile şi traducătorii din prima 

jumătate a secolului — un studiu de sociologie lite- 
rară cu metode la zi — ş.a. Anii 1966-1970, dintre 
cei mai prolifici ai întregii activităţi, sunt şi anii 
unor solide studii de istorie literară publicate în 
reviste de specialitate: descoperiri de arhivă (o 
autobiografie necunoscută a lui C. Negruzzi, un 
manuscris francez inedit al Cântării României 
ş.a.), abordări micromonografice de scriitori 
(Grigore Alexandrescu, Cezar Bolliac), sinteze pri- 
vind epoca paşoptistă, studii eminesciene (pre- 
cursorii poetului), de literatură comparată şi teo- 
rie literară (statutul actual al lansonismului, 
virtuțile şi servituţile metodei structuraliste), de 
elucidare a unor chestiuni litigioase (relative la 
lon Ghica, Mihail Kogălniceanu, Bălcescu, 
Alexandrescu, Vaillant). Tot ce scrie până în 1970 
pregăteşte într-un fel sau altul impunătoarea sin- 
teză Originile romantismului românesc (Premiul 
„B.P Hasdeu” al Academiei RSR şi Premiul 
Asociaţiei Scriitorilor din Bucureşti), lucrare fun- 
damentală tratând despre „spiritul public, mişca- 
rea ideilor şi literatura între 1780-1840”, cum pre- 
cizează subtitlul. Fenomenul e cercetat sub dublu 
aspect, de „mentalitate” şi de „curent”, aşadar din 
perspectiva istoriei ideilor şi a istoriei literaturii. 
La zi cu bibliografia curentului, C. defineşte ro- 
mantismul românesc în contextul european al 


Cornea 


celor trei ipostaze (în periodizarea autorului: până 
la 1830, după 1830 şi cel răsăritean), fiecare cu 
particularităţile sale, dar toate înrudite prin „fon- 
dul comun al romantismului”. Sinteza vizează di- 
alectica realităţi naţionale — influenţe străine, pro- 
blema spinoasă a preromantismului (1780-1821), 
momentul cvasievanescent al tranziţiei (1821- 
1830), în care C. identifică o coexistenţă luminism 
- romantism şi analizează sagace, pe bază de ma- 
nuscrise, raporturile dintre literatură şi eveni- 
ment istoric (mişcarea lui Tudor Vladimirescu); în 
fine secţiunea cea mai amplă se ocupă de emer- 
genţa romantismului (1830-1840), aprehendată 
pe trei paliere: al „ideii naţionale” ca factor de 
bază în structurarea romantismului românesc, al 
expansiunii romantice (cu specificarea că la noi 
romantismul „se insinuează”, „nu se impune”) şi 
al esteticii romantice. Un „post-scriptum după 20 
de ani”, publicat în 1992 în „Revista de istorie şi 
teorie literară”, precizează unele chestiuni de ter- 
minologie şi periodizare şi se ocupă de „grupările” 
postpaşoptiste ale exilaţilor, preeminescienilor şi 
„nestatutarilor”, precum şi de depăşirea roman- 
tismului prin Eminescu. Sinteza din 1972 e conti- 
nuată în 1974 printr-o altă carte de referinţă, inti- 
tulată, cu o sintagmă care avea să facă şcoală, 
Oamenii începutului de drum, axată pe intervalul 


Cornea 


1840-1860. Arhitecturii din Originile... îi iau locul 
studiile din prima secţiune, relative la structura, 
programele, profilul generaţiei paşoptiste, psiho- 
logia pionieratului, diversitatea teoretică, dar şi la 
unitatea acţiunii practice, dialectica visare-faptă 
(„romantici ai energiei, nu ai nostalgiei”), congru- 
enţa între militantism civic şi specific artistic, 
între originalitate şi influenţe. Secţiunea secundă 
a cărţii clarifică aspecte obscure sau controversa- 
te, propune pregnante profiluri ce beneficiază de 
formulări memorabile (despre Heliade, Bălcescu 
şi B.P Hasdeu), sinteze tematice (titanismul pa- 
şoptist), abordări sociologice (traducerile de la 
mijlocul veacului), iar ultimul grupaj reuneşte 
studii comparatiste: preromantismul sud-est eu- 
ropean, devenirea istorică a termenului „roman- 
tic”, Lamartine în România ş.a. Preocuparea pen- 
tru paşoptism şi romantism nu dispare după 1975, 
însă aria istoricului literar se lărgeşte organic. 
Itinerar printre clasici (1984) şi Aproapele şi de- 
partele (1990) conţin studii despre Alecsandri ca 
dramaturg, Hasdeu ca epistolier, receptarea în 
timp a lui Heliade, despre poezia lui Gh. Asachi, 
proza lui Kogălniceanu, memorialistica lui Ion 
Codru-Drăguşanu, opera lui Dimitrie Bolintineanu, 
opera literară a lui Hasdeu. Tot aici, străpungeri 
spre alte epoci şi metode: studii de naratologie 
modernă, aplicate la Nicolae Filimon, lon Creangă 
şi Duiliu Zamfirescu. Promotor al modernizării is- 
toriei literare, C. a militat în acelaşi timp pentru 
întocmirea instrumentelor de lucru, el însuşi pro- 
punând, coordonând, prefaţând şi adnotând seria 
Documente şi manuscrise literare (|-V, 1967-1986), 
precum şi lucrările Gândirea românească în epoca 
pașoptistă (1830-1860) (I-II, 1969, în colaborare 
cu Mihai Zamfir), Reviste literare româneşti în se- 
colul al XIX-lea (1970), Structuri tematice şi retori- 
co-stilistice în romantismul românesc (1830-1870) 
(1976), De la N. Filimon la G. Călinescu. Studii de 
sociologie a romanului românesc (1982), ediţia 
facsimilată a revistei „Propăşirea” (1980, în cola- 
borare), textul publicaţiei fiind prefaţat de un stu- 
diu-sinteză privitor la cercetările autorului asupra 
epocii paşoptiste. Îngrijeşte şi alte ediţii, iar în 
1980 publică antologia critică 1. Heliade- Rădulescu 
interpretat de..., prefațată de un studiu amplu şi 
dens. Aparițiile de după 1980 fructifică conclu- 
dent vocaţia de teoretician a lui C. Regula jocului 
(1980), carte deschizătoare de drum în sociologia 
literaturii, cercetează „versantul colectiv” al 

literaturii (genuri, curente, tipologii, concepte), 
începând cu abordarea prin metode statistice a 
traducerilor de la 1848. Investigația legitimează 
ideea că „Dacia literară” a propus o bună direcţie, 
dar ulterior traducerile au sporit. Alte studii au în 
vedere funcționarea discursului social în spaţiul 
intra- şi extratextual, rolul factorilor contextuali 
în creaţia literară, naşterea romanului românesc 
(explicată prin instaurarea relaţiilor de piaţă), ori- 
ginea şi funcţionarea miturilor literare (mitul 
Alecsandri), rolul publicului în orientarea reper- 
toriului teatral de la jumătatea secolului al XIX-lea 
ș.a. Introducere în teoria lecturii (1988; în 1993 e 
tradusă în italiană) face sinteza interdisciplinară a 
problematicii lecturii, convocând cunoştinţe de 
teoria textului, semiotică, psihologie şi sociologie 
a receptării, hermeneutică, critică şi istorie litera- 
ră. Lucrarea şi-a dovedit viabilitatea, continuând 
să trezească interes şi ecouri şi în prezent. În ace- 
eaşi paradigmă cu Introducere... se înscrie 
Interpretare şi raționalitate (2006). Amplă sinteză 
istorică şi sistematică, marcând o premieră în do- 
meniu, cuprinde de fapt materia a trei cărţi posi- 
bile: o istorie a raționalităţii; o introducere în her- 
meneutică (pilonul principal: Hans Georg 
Gadamer) şi o abordare retorică şi comprehensivă 
a literaturii, în căutarea punctelor de conjuncţie 
între logic şi teoretic, gust şi estetic. Cartea impu- 
ne mai întâi prin capacitatea de cuprindere: filo- 
sofie, psihologie, sociologie, lingvistică, semiotică 
- toate focalizate pe textul literar, ca tot atâtea 
surse şi mijloace ale înţelegerii, interpretării şi va- 
lidării lui. Apoi, prin persistenta ei notă de lucidi- 
tate şi echilibru al judecăților în confruntarea cu 
spectacolul uriaş oferit de istoria europeană a fe- 
nomenului urmărit (interpretarea), confruntare 
în finalul căreia C. se vădeşte de partea raţionali- 
tăţii, nu fără a recunoaşte că „nu [are] certitudini 
de oferit” deoarece „dacă supralicităm raţiunea, 
riscăm s-o transformăm într-o inchiziţie; dacă, 
dimpotrivă, cedăm inițiativa impulsurilor necon- 
trolate şi plusăm în jocul nestingherit al fantas- 
melor şi afectelor, riscăm alunecarea în delir ori 
sacrilegiu. Trebuie să acţionăm cu tact, cu discer- 
nământ, cu deschidere, cu nuanţă etc., dar nimeni 
nu e în stare să ne explice ce înseamnă «tact», 
«discernământ», «deschidere», «nuanţă». Aşa 
stând lucrurile, cartea se încheie printr-un apel de 
ultimă instanţă la un „angajament moral”, la „ali- 
anţa raţiunii cu buna-credinţă”, chiar dacă nici 

această alianță „nu este deloc sigură”. Ultimul 
enunţ jură totuşi pe acest „angajament”, în spiri- 
tul unui umanism adus la zi, care totodată cuprin- 
de în epură profilul unei personalităţi: „Spre a ne 
salva demnitatea de fiinţe libere, nu există soluţie 
de schimb, pariul pe responsabilitatea morală nu 
cunoaște alternativă, e singurul posibil”. Câteva 
alte culegeri întregesc în mod coerent opera lui C., 
orientate fiind de aceleași jaloane: Semnele vremii 
(1995), cuprinzând cronici şi intervenţii în jurul 
unor autori şi cărţi (ediţii critice sau volume de in- 
edite), plus o secţiune Pro domo, cu interviuri, 
este utilă în înţelegerea formaţiei şi evoluţiei isto- 
ricului şi teoreticianului literar; Delimitări şi ipo- 
teze (2008) însumează un număr de eseuri de teo- 
rie literară şi studii culturale. 


Atras deopotrivă de concreteţea fenomenului (rebel veri- 
ficărilor conceptuale prin haotica-i individualitate) 
şi de ordinea conceptelor, Paul Cornea oscilează între 
plenitudinea criticii şi altitudinea abordării teoretice, 
postulând necesara lor coexistenţă şi realizând această 
coexistență nu prin interferarea critică-teorie, ci prin 
alternarea lor în lucrări succesive [...]. Oscilaţia între 
fenomen şi concept (salutară în menţinerea contactului 
cu realitatea operei pe care abordarea conceptuală astfel 
înțeleasă încearcă să nu o devitalizeze) relativizează 
perspectivele supuse unui control reciproc şi dă teoreti- 
cianului un aer de prudent scepticism. Modelele concep- 
tuale puse în discuţie sunt astfel examinate precaut, cu 
încântare în faţa ipotezei prin care spiritul îşi subordo- 
nează „haosul manifestărilor empirice”, dar şi cu rezerve 
în faţa gradului de adecvare a conceptului la fenomen. În 
subtextul Regulii jocului cititorul simte un alt joc — acela 
dintre realitate şi concept, pe care autorul îl trăieşte (ca 
implicare şi distanţă) cu încântare şi luciditate, într-o 
manieră dialogală. 

IOANA EM. PETRESCU 


SCRIERI: Curs de istorie a literaturii române moderne 
(în colaborare cu D. Păcurariu), Bucureşti, 1962; Studii 
de literatură română modernă, Bucureşti, 1962; Anton 
Pann, Bucureşti, 1964; De la Alecsandrescu la Eminescu, 
Bucureşti, 1966; Originile romantismului românesc, 
Bucureşti, 1972; Oamenii începutului de drum, Bucureşti, 
1974; Conceptul de istorie literară în cultura românească, 
Bucureşti, 1978; Regula jocului, Bucureşti, 1980; Itinerar 
printre clasici, Bucureşti, 1984; Introducere în teoria 
lecturii, Bucureşti, 1988; Aproapele şi departele, Bucu- 
reşti, 1990; Semnele vremii, Bucureşti, 1995; Interpretare 
şi raționalitate, laşi, 2006; Delimitări şi ipoteze, laşi, 2008. 
Antologii, ediţii: Documente şi manuscrise literare, I-V, 
Bucureşti, 1967-1986 (în colaborare); Gândirea româ- 
nească în epoca pașoptistă (1830-1860), I-II, introd. 


Corneanu 


edit., Bucureşti, 1969 (în colaborare cu Mihai Zamfir); 
Reviste literare româneşti în secolul al XIX-lea, pref. edit., 
Bucureşti, 1970; Structuri tematice şi retorico-stilistice în 
romantismul românesc (1830-1870), introd. edit., Bucu- 
reşti, 1976; Conceptul de istorie literară în cultura româ- 
nească, introd. edit., Bucureşti, 1978; „Propăşirea. Foaie 
ştiinţifică şi literară”, Bucureşti, 1980 (în colaborare cu 
Mariana Costinescu şi Petre Costinescu); 1. Heliade-Ră- 
dulescu interpretat de..., introd. edit., Bucureşti, 1980; De 
la N. Filimon la G. Călinescu. Studii de sociologie a roma- 
nului românesc, introd. edit., Bucureşti, 1982. 


Reperebibliografice:Vlad, Convergențe, 77-83; Georgescu, 
Printre cărți, 12-16; George, Sfârşitul, 1, 20-26; Mihăilescu, 
Conceptul, II, 25-26; Nicolae Manolescu, Fața şi reversul, 
RL, 1981, 6; Ioana Em. Petrescu, „Regula jocului”, ST, 
1981, 5; Gheorghiu, Reflexe, 129-132; Iorgulescu, Prezent, 
267-271; Mirodan, Dicţionar, 1, 384-394; Piru, Critici, 
38-41; Ion Vlad, Lecturile istoricului literar, TR, 1985, 
7; Florin Faifer, Lupa şi ocheanul, JL, 1991, 3; Cristian 
Moraru, Metoda şi morala, CNP, 1991, 11; Mihai Dinu 
Gheorghiu, O fină dimensiune pedagogică, CNP, 1991, 
47; Carmen-Maria Mecu, „Introducere în teorie lecturii”, 
LL, 1995, 2; Andrei Nestorescu, Paul Cornea şi semnele 
vremii, LAI, 1996, 2; Spiridon, Apărarea, 67-71; Nicolae 
Mecu, Semnele vremii şi perenitatea valorilor, VR, 1997, 
1-2; Monica Spiridon, Lectura: un ceremonial ocultat, 
R, 1998, 5-6; Victor Neumann, Despre teoria lecturii, O, 
1999, 4; Dan Mănucă, Nostalgiile spiritului clasic, CL, 
2000, 11; Micu, st. lit., 768-769; Dicţ. esenţial, 199-201; 
Cercetarea literară azi (volum omagial), coordonatori 
Liviu Papadima şi MirceaVasilescu, Iaşi, 2000; Manolescu, 
Lista, II, 169-172; Holban, Portrete, 1, 369-371; Paul 
Cornea - la aniversare, RL, 2004, 43 (grupaj special); 
Paul Cernat, Dialogismul pragmatic al profesorului Paul 
Cornea, OC, 2004, 250; Petrescu, Studii, 98-101; Mihai 
Zamfir, Un tratat aşteptat, RL, 2006, 42; Sanda Cordoş, 
O carte de referință, DMT, 2006, 7; Mihaela Ursa, Despre 
renaşterea raţionalităţii, ST, 2006, 12; Holban, Ist. lit., 
III, 73-76; lulian Boldea, Raţionalitatea interpretării, 
VITRA, 2007, 7; Paul Cernat, Elogiul căii regale, OC, 
2007, 357; Lucia Cifor, Hermeneutică, dar cu măsură, 
„Acta lassyensia Comparationis”, 2007, 5; Borbâly, O 
carte, 69-76; Manolescu, Istoria, 1211-1213; Ovidiu 
Verdeş, Teorie literară contemporană, Bucureşti, 2008, 
23-41; Popa, Ist. lit., II, 1019-1020, passim; Terian, A 
cincea esenţă, 588-594; Micu, Mileniu, 402-408; Borbely, 
Existenţa, 7-10; Goldiş, Critica, 82-83. NM. AN. 


CORNEANU, Leonid (pseudonim al lui Leonid 
Cornfeld; 1.1.1909, Coşniţa-Dubăsari — 27.X1.1957, 
Chişinău), poet, dramaturg. Este fiul lui Efim 
Cornfeld. Urmează şcoala pedagogică din Balta, 
absolvită în 1930, şi Institutul de Literatură 
„Laras Şevcenko” din Harkov (1931-1932). Face 

aspirantura la Institutul de Istorie, Filosofie şi 
Literatură din Leningrad. Va fi profesor, din 1936, 
la Institutul Pedagogic din Tiraspol. Concomitent, 
desfăşoară o activitate intensă de susţinere a 
intereselor sovietice expansioniste pe  terito- 
riul Republicii Autonome Sovietice Socialiste 
Moldoveneşti. 

Primele versuri îi apar în 1929, în ziarul 
„Plugarul roşu”, iar editorial C. debutează în 1930 
cu placheta Versuri felurite, urmată de Tiraspolul 
(1932), Avânturi (1933), Lumini şi umbre (1935), 
Cântece şi poezii (1939), în care sunt evocate prin- 
cipalele momente din reconstrucţia social-eco- 
nomică şi culturală a Transnistriei din deceniul 
'20-—'30 a secolului trecut. Nota distinctivă a po- 
eziei lui C. o constituie tematica realismului so- 
cialist. În anii postbelici se consacră aproape în 
întregime dramaturgiei, scriind şi montând pe 
scena teatrelor din Chişinău comediile muzica- 
le Fericirea Mărioarei (1951, în colaborare cu E. 
Gherken) şi Covorul Ilenei (1953), piesele Peste 
Dunărea albastră şi Izvorul frăţiei (1956), come- 
dia Umbra dragostei (1957), în care colportează 
sloganuri bolşevice. O permanenţă a activităţii 
sale a fost culegerea şi publicarea literaturii po- 
pulare: Cântece norodnice moldoveneşti (1939), 
Proverbe, cimilituri şi expresii norodnice moldove- 
neşti (1952) ş.a. 

SCRIERI: Versuri felurite, Tiraspol, 1930; Tiraspolul, 
Tiraspol, 1932; Avânturi, Tiraspol, 1933; Pionierii în ţeh, 
Tiraspol-Balta, 1934; Lumini şi umbre, Tiraspol, 1935; 
Cântece şi poezii, Tiraspol, 1939; Din Valea Nistrului, 
Chişinău, 1947; Povestea lui Petrică, Chişinău, 1951; Feri- 
cirea Mărioarei (în colaborare cu E. Gherken), Chişinău, 
1951; Opere alese, Chişinău, 1954; Piese, Chişinău, 1956; 
Versuri, Chişinău, 1965; Poezii, Chişinău, 1970; Scrieri, 
pref. Simion Cibotaru, Chişinău, 1973; Izvorul frăției, I-II, 
pref. Nicolae Bileţchi, Chişinău, 1977-1978. 

Repere bibliografice: Andrei Lupan, Cărţile şi răbojul 
anilor, Chişinău, 1969, 135-139; Vasile Coroban, 
Leonid Corneanu, în Profiluri, 282-288; Cimpoi, Ist. lit. 
Basarabia, 162; Dicţ. Chişinău, 168. M.Dg. 


CORNEL, Theodor (pseudonim al lui Toma 
Dumitriu; 1874, Bucureşti - 20.11.1911, Bucureşti), 
gazetar, prozator. Şi-a făcut studiile în Capitală 
şi a debutat în 1896, cu proză, la „Lumea nouă 
literară şi ştiinţifică”. În 1897 pleacă la Paris, unde 
rămâne unsprezece ani, desfăşurând o meritorie 
activitate publicistică: este redactor la cotidia- 
nul „La Roumanie”, în 1901 editează împreună 

cu criticul muzical Stan Golestan şi cu scriitorul 
Fernand Brulin „Revue franco-roumaine”. Mai 
colaborează - uneori şi cu pseudonimele Tristis, 
Le Petit Roumain, Parize — la „La Revue blanche”, 
„Le Courier europeen”. E prezent și în periodice 
din ţară, precum „Evenimentul”, „Adevărul”, 

„Conservatorul”, „Voința naţională”, „Literatură 
şi artă română”, „Viața socială”, „Noua revistă 
română” ş.a., cu schiţe, poeme în proză, note de 
călătorie, comentarii diverse pe teme de actu- 
alitate (Scrisori din Paris), cronici dramatice şi 
plastice etc. 

Trăind în plină efervescenţă a vieţii artistice 
pariziene, C. cunoaşte îndeaproape noile curen- 
te şi tendinţe moderniste. Se arată un comenta- 
tor lucid şi plin de vervă al actualităţii franceze şi 
în acelaşi timp un critic de artă deschis noului, 
care comentează avizat lucrările lui Constantin 
Brâncuşi, Paul Gauguin, Puvis de Chavannses, 
Gustave Moreau, Paul Câzanne, Iser, Cecilia 
Cuţescu-Storck, Gh. Petraşcu. Într-o epocă în care 
opinia critică de la noi vădea „lipsă de înţelegere 
și teamă de noutate”, fiind în contratimp cu ceea 
ce se petrecea în arta occidentală, el se situează 
între cei puţini care apreciau și susțineau direcții- 
le moderne în plastica românească, ceea ce îi con- 
feră statutul de pionier în acest domeniu. Tot în 
timpul şederii în capitala Franţei scrie studiul La 
Roumanie litteraire daujourd'hui (1903), ce vă- 
deşte însă o perspectivă ezitantă asupra evoluţiei 
fenomenului literar românesc din ultimele de- 
cenii ale secolului al XIX-lea. Întors la Bucureşti, 
scoate două volume de poeme în proză, Mentalia 
(1908) şi Cântări pentru inimă... (1910), care au 
suscitat reacţii contradictorii din partea criticii. 
În pofida unor imperfecţiuni de limbaj, acestea 
cuprind totuşi cugetări sensibile şi nuanţate. De 
asemenea, începe publicarea, în colaborare cu 
Ren€ C. Polysu, Tudor Arghezi ș.a., a unui dicţio- 
nar biografic, Figuri contimporane din România 
— Figures contemporaines de Roumanie U-Ill, 
1909-1914), care se anunţa deosebit de interesant 
ca optică şi mai cu seamă modern din punct de 
vedere grafic. Lăsat în lucru de C., dicționarul va 
fi continuat în primul rând de Arghezi, care știa că 
„succesiunea” pe care trebuia să o onoreze îi ridi- 
ca numeroase obstacole. Pe C. l-au prețuit, printre 


643 Dicţionarul general al literaturii române 


alții, pentru spiritul său rafinat, lon Minulescu, 
Cincinat Pavelescu, Gh. Petrașcu, N.D. Cocea, ]. 
Al. Steriadi. 

SCRIERI: La Roumanie litteraire daujourd hui, Paris, 
1903; Mentalia, Bucureşti, 1908; Figuri contimporane 
din România - Figures contemporaines de Roumanie 
(în colaborare), Bucureşti, I-II, 1909 — [1914]; Muzeul 
A. Simu, Bucureşti, 1910; Cântări pentru inimă..., cu 
desene de Cecilia Cuţescu-Storck, Bucureşti, 1910. 
Repere bibliografice: Chendi, Pagini, 504-508; Arghezi, 
Scrieri, XXIII, 332-333, XXVII, 9-15, XXXIII, 246-248; 
Kalustian, Simple note, II, 280-290; Mihăilă, Scriitori, 
316-317; Cernat, Avangarda, 45-47. C.Bz. 


CORNELIA DIN MOLDOVA (pseudonim al 
Corneliei Kernbach-Tatuşescu; 9.VI.1866, Botoşani 
- 12.1V.1933, Bucureşti), poetă. Este fiica Oliviei şi a 
lui Iosif Kernbach, funcţionar la Poştă, și sora mai 
mică a poetului Gheorghe din Moldova (George 
Kernbach). În 1883 a absolvit Liceul Naţional din 
Iaşi şi a urmat cursurile Facultăţii de Medicină 
din Bucureşti, luându-şi doctoratul în 1893. Este 
una din primele femei care, la noi, îmbrăţişează 
cariera de medic. Funcţionează la Eforia Spitalelor 
Civile din Bucureşti, iar ca profesoară de igienă 
publică manualul Noţiuni de medicină şi farmacie 
populară (1912). 

C. colaborează cu versuri mai întâi la „Revista 
nouă” (1891-1893), unde Gheorghe din Moldova 
se bucura de aprecierea lui B.P Hasdeu. Se 
numără printre fondatoarele revistei „Altiţe şi 
bibiluri”, publică la „Dochia”, „Arhiva”, „Revista 
literară”, „Familia”, „Universul”, „Literatură şi artă 
română”, „Litere şi arte”, „Curierul român”, „Viaţa 
românească” ş.a. Abia în 1916 îşi adună versurile 
într-un volum: Câte au fost, o plachetă elegantă, 
ilustrată de ]. Al. Steriadi şi Al. Satmari. Autoarea 
scrie o poezie intimistă, cu vădite accente neoa- 
nacreontice. Afectând naivitatea, alegând o tona- 
litate jucăuşă, câteodată uşor ironică, reface 
senzual, cu insistenţe indiscrete, scenariul unui 
aprins joc de-a dragostea. Prin acordurile ei de 
romanţă, această poezie cu articulaţii fragile se 
înrudeşte frapant cu versurile lui Gheorghe din 
Moldova. 

SCRIERI: Câte au fost, cu desene de ]. Al. Steriadi şi Al. 
Satmari, Bucureşti, 1916. 

Repere bibliografice: Predescu, Encicl., 463; Dicţ. lit. 
1900, 219-220. G.D. 

CORNIŞ-POP, Marcel (14.11.1946, Arad), critic 
literar, comparatist, traducător. Este fiul Sidoniei 
Corniş-Pop (n. Bogdan), bibliotecară, și al lui 
Gheorghe Corniş-Pop, profesor şi, în perioada 
interbelică, editor al revistei „Şcoala noastră” din 
Zalău. În 1968 a absolvit Facultatea de Filologie a 
Universităţii „Babeş-Bolyai” din Cluj cu o lucrare 
de licenţă despre poezia lui Robert Frost. În 1968 
şi în 1971 urmează cursuri postuniversitare la 
Oxford şi Birmingham. Îşi dă doctoratul în 1979 
cu o teză despre romanul simbolic al lui Herman 
Melville şi Thomas Wolfe. Debutează ca traducător 
şi eseist în 1960 la „Steaua”. Între 1968 şi 1983 este, 
succesiv, asistent, lector, conferenţiar la Catedra 
de engleză a Universităţii din Timişoara. În 1983, 
beneficiind de o bursă Fulbright, s-a stabilit în SUA 
şi a predat literatura engleză şi teoria literaturii la 
University of Northern Iowa, la Harvard University, 
ajungând profesor titular (1991) şi şef al Catedrei 
de literatură engleză şi comparată la Virginia 
Commonwealth University din Richmond. Până 
la plecarea din ţară e cronicar literar la „Orizont” şi 
„Amfiteatru”, colaborează şi la „Iribuna”, „Analele 
Universității din Timișoara”, „Caiet de semiotică”, 
„Studii de literatură română și comparată”, „Caiete 
critice”, „Cahiers roumains d'6tudes litteraires” 
ş.a. A publicat şi a prefaţat traduceri în română 
din J.D. Salinger, Thomas Wolfe, Kurt Vonnegut Jr., 
Dylan Thomas, Ken Kesey şi traduceri în engleză 
din poeţi români contemporani. În 1982 îi apare 
prima carte, studiul Anatomia balenei albe. Poetica 
romanului american epopeic-simbolic, distins cu 
Premiul Uniunii Scriitorilor. După emigrare a cola- 
borat la „Agora”, a tradus în limba engleză volume 
din versurile lui Ion Brad, Anghel Dumbrăveanu, 
Dorin Tudoran ș.a. Este fondator și coeditor la „The 
European Studies Journal” (1984-1998), coeditor 
la revista de traduceri din poezie „Micromegas” 
şi redactor-şef al publicaţiei „The Comparatist”, 
distinsă în 1996 cu Premiul Phoenix pentru acti- 
vitate editorială remarcabilă, oferit de Council 
of Editors of Learned Journals. Colaborator al 
unor periodice prestigioase ca „Poetics Today”, 
„Critique”, „Ihe American Book Review”, „Journal 
of  Narrative Technique”,  „Partisan Review”, 
„Semiotics”, „Style” etc., recenzează în mod siste- 
matic în reviste de specialitate lucrări româneşti de 
critică şi teorie literară, e prezent în volume colec- 
tive din aceeași arie de studii. În 1992 a publicat 
studiul teoretic Hermeneutical Desire and Critical 

Rewriting. Narrative Interpretation in the Wake of 
Poststructuralism, devenit în scurt timp un titlu de 
referinţă în domeniu. Împreună cu John Neubauer, 
a editat o importantă lucrare colectivă intitulată 
The History of the Literary Cultures of East-Central 
Europe: Junctures and Disjunctures in the 19th and 
20th Centuries (I-IV, 2004-2010), o amplă istorie 
comparată a literaturilor din Europa Centrală și de 
Est. 

În Anatomia balenei albe C.-P. aduce o contri- 
buţie impecabil articulată metodologic la explo- 
rarea tipologică a romanului american, aflat în 
curs de a-şi impune canoanele proprii, în contrast 
cu cele europene consacrate. Conform  criticu- 
lui, într-o atare întreprindere poetica ar benefi- 
cia de o perspectivă privilegiată asupra structu- 
rii multiplu etajate a romanului: planul tematic, 
arhitectura interioară, procesele semnificative 
şi funcţionarea retorică a discursului. În studiul 
lui C.-P. capodopera lui Herman Melville, Moby 
Dick, devine paradigma tare a unui tip de roman 
numit epopeic-simbolic (mitopoetic), a cărui des- 
cendenţă este urmărită până la Thomas Wolfe. În 
special în dimensiunea sa metapoetică modelul 
melvillian este proiectat ulterior asupra roma- 
nului american şi european modern, urmărin- 
du-i-se tentaculele până la narațiunea postmo- 
dernistă. Nu numai poetica şi exegeza de text 
profită de pe urma acestei practici interpretative, 
ci şi un anumit tip de comparatism intertextual, 
folosind opera unui autor drept grilă de referință 
pentru comentarea altor opere, din timpuri şi din 
spaţii culturale diferite. Hermeneutical Desire and 
Critical Rewriting porneşte de la tensiunea belige- 
rantă dintre apărătorii hermeneuticii tradiţionale 
şi adepţii lecturii orientate către cititor. Unii vor 
să întemeieze comentariul critic pe un corpus de 
evidențe textuale, situate deasupra oricărei posi- 
bilităţi de controversă. Ceilalţi, dimpotrivă, sunt 
partizanii unei critici argumentative, ghidate de 
tehnici de persuasiune abile. Declarată apodictic 
drept inevitabilă, legitimată conceptual şi meto- 
dologic, o astfel de polarizare consacră ruptura ire- 
versibilă între două paradigme critice: una meta- 
fizică (mizând pe unitatea organică a textului) şi 
alta deconstrucţionistă (interesată mai curând de 
construirea textului şi de contradicţiile semiozei). 
Studiul lui C.-P. sugerează căi de depăşire a acestei 
fracturi reducţioniste şi frustrante, prin integrarea 
interpretării de text într-un context sociocultural şi 

ideologic cuprinzător, angajând strategii auctoriale 
şi de lectură diverse. Astfel redefinită, hermeneu- 
tica devine echivalentul unei experienţe complexe 
de re-scriere. În topografia critică actuală C.-P. 
identifică patru dintre direcţiile sale fertile: critica 
orientată spre activarea cititorului (reader-res- 
ponse criticism); deconstrucţia de inspiraţie galică, 
patentată metodologic peste Ocean; critica de ori- 
entare feministă; în fine, lectura care uzează de 
grila semioticii culturale pe linia Mihail Bahtin sau 
Michel Foucault. Evaluându-le comparativ, autorul 
observă că prima - în pofida extensiei şi a armă- 
turii teoretice de care dispune - nu reuşeşte, cel 
puţin deocamdată, să racordeze semnificativ con- 
venţiile de lectură cu factorii sociali şi instituţionali 
pe care acestea se sprijină. Celelalte trei direcţii, în 
schimb, mizează eficient pe acelaşi atu: ele reuşesc 
- cu mijloace extrem de diverse — să atragă atenţia 
asupra naturii disensioniste a lecturii. În România, 
după 1989, C.-P a publicat studiul The Unfinished 
Battles. Romanian Postmodernism Before and After 
1989 (1997), unde caută răspunsuri la o întreba- 
re-cheie: a fost postmodernismul un proiect politic 
sau unul mai degrabă estetic? Pentru autor, post- 
modernismul a fost un proiect de natură estetică şi 
— exact de aceea — unul eminamente politic. În plus, 
postmodernismul central şi est-european trebuie 
privit ca o provocare globală, adresată delimitărilor 
şi rupturilor de orice fel: dintre cultural şi politic, 
dintre individualitate şi lume, dintre cuvinte şi 
fapte. Din unghiul de referinţă ales de autor, ele- 
mentul dinamic care a mediat reaşezarea raportu- 
rilor dintre poetic şi politic, dintre practica literară 
şi reformismul ideologic, dintre conştiinţa est-eu- 
ropeană a defazării temporale față de Occident şi 
strategiile recuperatoare generate de ea se dove- 
deşte a fi spiritul critic. Într-un anume sens, acesta 
este protagonistul cărţii. În România literatura a 
avut tristul privilegiu de a fi fost cel mai sistematic 
discurs alternativ faţă de cel al puterii, ideologiile 
estetice asumându-şi, în diverse etape istorice, 
un rol activ în schimbarea socială. lar elementul 
cultural portant, locomotiva care a tractat garni- 
tura literaturii a fost conştiinţa critică. Paradigma 
postmodernistă parvine în România ceauşistă, 
printr-un efort critic (subteran, disperat), să ţină 
pasul cu Vestul. Traducător asiduu din literaturile 
anglo-saxone în română, tălmăcitor şi comentator 
al culturii româneşti peste Ocean, C.-P. este expo- 
nentul unei specii mai degrabă rare: teoreticianul 

inspirat, cu fler speculativ, dublat de un practician 
meticulos, cu acces la tehnologia analitică de vârf. 


SCRIERI: Anatomia balenei albe. Poetica romanului 
american epopeic simbolic, Bucureşti, 1982; Hermene- 
utical Desire and Critical Rewriting. Narrative Inter- 
pretation in the Wake of Poststructuralism, New York, 
1992; ed. (Tentaţia hermeneutică şi rescrierea critică), tr. 
Corina Tiron, Bucureşti, 2000; The Unfinished Battles. 
Romanian Postmodernism Before and After 1989, Iaşi, 
1996; Narrative Innovation and Cultural Rewriting in the 
Cold War Era and After, New York-Londra, 2001. Anto- 
logii: Violence and Mediation in Contemporary Culture, 
New York, 1996 (în colaborare cu Ronald Bogue); The 
History of the Literary Cultures of East-Central Europe: 
Junctures and Disjunctures in the 19th and 20th Centu- 
ries, I-IV, Amsterdam, Philadelphia, 2004-2010 (în cola- 
borare cu John Neubauer); Traduceri: ].D. Salinger, Nouă 
povestiri, Bucureşti, 1971; Thomas Wolfe, Priveşte, înger, 
către casă, pref. trad., Bucureşti, 1977; Kurt Vonnegut Jr., 
Fii binecuvântat, domnule Rosewater, pref. trad., Bucu- 
reşti, 1980; Dylan Thomas, Fiicele Rebecăi, pref. trad., 
Bucureşti, 1982; Ken Kesey, Zbor deasupra unui cuib de 
cuci, Bucureşti, 1983. 


Repere bibliografice: Irina Mavrodin, „Anatomia balenei 
albe”, RL, 1982, 20; Virgil Nemoianu, „Anatomia balenei 
albe”, „American Studies International”, 1983; Adrian 
Marino, De ce anti-mimesis? JL, 1990, 50-51; Cristian 
Moraru, [Marcel Corniş-Pop], „Romanian Review”, 1990, 
4, CNP, 1991, 38, 1992, 1-2; Virgil Nemoianu, Filologi 
români în America, RL, 1991, 3; W. Baker, Recent Work 
in Critical Theory, „Style”, 1992, 4; Românii, 96-97; 
Laurence M. Porter, „Hermeneutical Desire and Critical 
Rewriting”, „Xearbook of Comparative and General 
Literature”, 1993, 41; Horst Rurhrof, The Hidden Telos: 
Hermeneutics in Critical Rewriting, „Semiotica, 1994, 
69-93; Ileana Alexandra Orlich, „Hermeneutical Desire 
and Critical Rewriting”, „Ihe International Fiction 
Review”, 1994, 1-2; Mihai Spăriosu, „Hermeneutical 
Desire and Critical Rewriting”, „The Canadian Review 
of Comparative Literature”, 1995, 2; Monica Spiridon, 
Postmodernismul românesc sau Strategiile alternativei, 
RL, 1997, 4; Sasu, Dicţ. scriit. SUA, 82-88; Codrin Liviu 
Cuţitaru, Anatomia desenului din covor, OC, 2001, 85; 
Manolescu, Enciclopedia, 199-200; [Marcel Corniş-Popl, 
TR, 2011, 203 (grupaj special). M.S. 


CORNU, Aurora (pseudonim al Aurorei Chiţu- 
Burchiu; 6.XII.1931, Proviţa de Jos, j. Prahova), 
poetă, prozatoare. Este fiica Aureliei şi a lui Nicolae 
Chiţu-Burchiu, antreprenor. Numele cu care îşi 
semnează poeziile vine de la comuna prahoveană 
Cornu, unde a fost crescută de fratele tatălui 
său. În 1950 şi 1951 urmează cursurile Şcolii de 
Literatură „M. Eminescu” din Bucureşti. A debutat 

în 1948 la „Vocea Prahovei”. Între 1950 şi 1954 este 
redactor-şef la secţia de poezie a revistei „Viaţa 
românească”. În 1954 îi apare volumul de versuri 
Studenta. În 1955 se căsătoreşte cu Marin Preda, 
de care însă - fire voluntară - va divorța peste 
patru ani. În această perioadă destinul ei poetic 
se va cristaliza definitiv. Acum scrie Suita lirică, 
dedicată marelui prozator, care va intra în com- 
ponenţa primului ei volum semnificativ, intitulat 
Distanțe şi tipărit în 1962. În acelaşi an traduce 
şi publică Hamlet de Shakespeare, sub pseudo- 
nimul Ştefan Runcu. În 1965 participă la Bienala 
Internaţională de Poezie de la Knokke-le-Zoute 
(Belgia), stabilindu-se apoi în Franţa. După vicisi- 
tudinile primilor ani de exil, C. îşi regăseşte echi- 
librul şi se căsătoreşte cu Aurel Cornea, inginer de 
sunet şi jurnalist la Televiziunea Franceză. La Paris 
îşi va constitui propriul cerc de prieteni dintre 
intelectualii români şi francezi. În 1966-1968 a 
tradus şi a comentat la postul de radio Europa 
Liberă şaizeci de poeţi francezi contemporani. În 
1970 este distribuită de regizorul Eric Rohmer în 
filmul Le Genou de Claire, în care interpretează 
rolul feminin principal, o poetesă din Est. În 1972, 
la Londra, produce ea însăşi un film de mister şi 
parapsihologie, intitulat Bilocation, încoronat cu 
un premiu la Psychic Film Festival, New York- 
Montrâal. C. îşi traduce singură în limba franceză 
poeziile, pe care le adună în volumul La Deesse au 
sourcil blanc (1984). În 2003 surprinde prin publi- 
carea, în SUA, a unui volum de proză, Romanian 
Fugue in C Sharp, tradus de Radu Paraschivescu 
în 2005. În ultimul deceniu se dedică mai mult 
unor acte caritabile, prin fundaţia ce-i poartă 
numele. În urma unei revelații la Cana Galileei, se 
întoarce la locurile copilăriei, ctitorind o mănăs- 
tire de maici pe dealul Frăsinetului, în apropiere 
de comuna Cornu. 

Poeta aparţine generaţiei lui Nicolae Labiş, 
căruia îi şi dedică o poezie ca un bocet: Nopți 
ciudate. Volumul Poezii (1995) reprezintă o adevă- 
rată decantare a întregii sale lirici, pornind de la 
versurile plachetei Distanţe, din care a fost înlătu- 
rată toată zgura conjuncturală. Doar câteva titluri 
noi au fost adăugate. Într-un lung poem, Zeița cu 
sprânceana albă, după ce selectează imagini din 
decembrie '89, poeta adaugă un final emblema- 
tic, ca o lespede peste un trecut obsedant: „Vină 
iertarea”. O vină tragică în sensul poeţilor damnați, 
dar cu o conotaţie de milă creştinească. C. nu 

este o intimistă; ea cultivă uneori o poezie oracu- 
lară, cu dactili agresivi, alteori preferă imaginile 
agreste, într-un grațios „joc secund”. Lirica sa este 
totuşi de factură tradiționalistă, o viziune a lumii 
structurată în linia lui Ion Pillat şi B. Fundoianu 
(ciclul 10 sonete la Posada). „Nevrozele” canonice 
au evoluat însă spre un onirism terapeutic 
(Hipertiroidiană). Volumul Romanian Fugue in 
C Sharp, cu un titlu amintind piesele muzicale, 
e compus dintr-un roman şi nouă povestiri. 
Traducerea în româneşte lasă deoparte cele nouă 
povestiri şi are titlul Fugă spre centru. Pe fundalul 
războiului pe care nu-l descrie, precum Hortensia 
Papadat-Bengescu, citată în text, C. aglomerează 
realistic pagina cu o serie de personaje pitoreşti, 
care acţionează instinctual pentru a-şi apăra 
pielea, în intervalurile dintre bombardamentele 
anglo-americane pe centura de foc a Ploieştilor, 
în 1943-1944. Nemţi, apoi ruşi, prostituate, nim- 
fomane, o şatră, ghicitoare, delincvenţi, oameni ai 
legii (asesori populari) şi jandarmi. Un poliţist de 
țară, Vârlan, „satirul, pederastul şi răzbunătorul”, 
aminteşte de romanul noir prin limbajul colorat. 
Unele personaje, precum Teodor Colan, cu imagi- 
narele lui povestiri, Noel Manta, cu ocultismul lui, 
dar mai ales Fănuţa (Ştefania Chițu Burchiu din 
satul natal), inserţiile unor poezii proprii în text 
(Sonet la Posada, Nopți ciudate ş.a.) şi prezenţa 
unor lungi pagini de jurnal accentuează caracte- 
rul autobiografic al textului. De asemenea, într-o 
scrisoare către Teodor, pe care nu o va expedia 
niciodată, prozatoarea descrie ceremonialul 
înmormântării tatălui ei, un aventurier în tinereţe, 
îmbarcat pe o navă comercială, călătorind patru 
ani şi muncind din greu în porturile Marsilia, 
Amsterdam, Cardiff, Seattle. Acţiunea este alertă, 
ca într-un scenariu cinematografic, în care intră 
împreună secvenţe ale unei nunţi ţărăneşti tra- 
diționale, momente de evocare a forţei mitice a 
codrului şi de comuniune cu duhul pădurii. În 
ultima parte a romanului sunt restituite realităţi 
ale regimului comunist, corupţia la toate nive- 
lurile, starea de ostateci a cetăţenilor români şi 
exodul lor în afara graniţelor, în pofida obstacole- 
lor şi a primejdiilor. C. descrie şi drumul său aven- 
turos spre altă lume, unde e urmată de alţi câțiva 
concetăţeni, precum şi avatarurile instalării la 
Paris, în scene şi cu figuri desprinse parcă dintr-o 
tragicomedie. În 1998 apare o carte neobişnuită: 
Marin Preda, Scrisori către Aurora. Eugen Simion 

- Aurora Cornu, Convorbiri despre Marin Preda, 
volum ce poartă grifa lui Eugen Simion. El are 
iniţiativa şi conduce inteligent dialogul început 
în 1983, continuat în 1985 şi încheiat după 1990, 
la Paris, despre un personaj absent, scriitorul 
Marin Preda, adevăratul erou al convorbirilor. 
Ambii interlocutori l-au cunoscut în ipostaze 
diferite. Consideraţiile lor se aliniază, se întretaie 
sau uneori se contrazic într-un discurs epic bine 
temperat, despre o epocă — „obsedantul deceniu”, 
despre tânărul Preda şi, în mod inerent, despre ei 
înşişi. Ideea unei cărţi s-a cristalizat doar după ce 
C. s-a hotărât să publice scrisorile trimise ei de 
Marin Preda între anii 1954 şi 1958. Acum începe 
translaţia decisivă de la „cartea vorbită”, din con- 
vorbirile amicale, spre statutul scriptic al cărţii, 
care păstrează ceva din însemnele oralităţii. Ceea 
ce îl seduce pe cel ce a provocat confesiunile sunt 
dezvăluirile fostei soţii a prozatorului despre un 
Preda sfios şi îndrăgostit, stimulat prin iubire să-şi 
publice capodopera Moromeţii, imagine care con- 
stituie punctul de pornire spre un excelent portret 
interior al scriitorului. Performanţa - o spune 
criticul — se datorează unui „personaj origina/. 
Inteligentă, ironică, de o sinceritate stânjenitoare 
uneori prin brutalitatea ei, dar care nu jigneşte 
niciodată, C. este o româncă bine adaptată men- 
talităţii pariziene, fără complexe şi fără ifose. 
SCRIERI: Studenta, Bucureşti, 1954; Distanfe, Bucureşti, 
1962; La Deesse au sourcil blanc, Paris, 1984; Poezii, pref. 
Eugen Simion, Bucureşti, 1995; Marin Preda, Scrisori 
către Aurora. Eugen Simion — Aurora Cornu, Convorbiri 
despre Marin Preda, postfață Eugen Simion, Bucureşti, 
1998; Romanian Fugue in C Sharp, New York, 2003; ed. 
(Fugue roumaine vers le point C), Paris, 2005; ed. (rugă 
spre centru), tr. Radu Paraschivescu, Bucureşti, 2005; 
Castel pentru o persoană, Bucureşti, 2004. Traduceri: 
Shakespeare, Hamlet, în Shakespeare, Romeo şi Julieta. 
Hamlet, Bucureşti, 1962. 

Repere bibliografice: Al. Săndulescu, „Distanţe”, GL, 
1962, 17; C. Stănescu, Poezii fără semnificaţii, „Scânteia 
tineretului”, 1962, 12 mai; Eugen Simion, Viziune şi 
imagine în poezie, CNT, 1962, 35; Sorin Brateş, „Distanţe”, 
IL, 1962, 8; Gabriel Dimisianu, Poeta Aurora Cornu, 
RL, 1995, 27; Petraş, Cărțile, 58-60, Georgeta Drăghici, 
Întoarcerea poetei, RL, 2004, 40; Popa, Ist. lit., 1, 839-840; 
Radu Aldulescu, Aurora Cornu - apogeul şi începutul 
unei poveşti, RL, 2010, 39; Manolescu, Enciclopedia, 
200-201; Eugen Simion, Portretul scriitorului îndrăgostit. 
Marin Preda, îngr. Oana Soare, Bucureşti, 2010. S.1. 

COROBAN, Vasile (14.X1.1910, Camenca-Bălţi — 
19.X.1984, Chişinău), critic şi istoric literar. Este fiul 
Verei şi al lui Pavel Coroban, ţărani. Rămas orfan de 
tată (1922), după terminarea şcolii primare din sat 
se înscrie la Liceul „lon Creangă” din Bălți. După 
absolvire (1929) intră la Facultatea de Matematică 
a Universităţii din Cernăuţi, iar în 1931 se transferă 
la Universitatea din lași, unde urmează Facultatea 
de Drept. Pe parcursul anilor de studii redactează 
jurnalul antifascist „Viaţa universitară”. Unele 
acţiuni ale tânărului redactor sunt considerate 
ilegale, în 1935 fiind condamnat la şase luni de 
privaţiune de libertate, ispășite în închisorile de 
la Huşi şi laşi. După absolvirea facultăţii (1936) 
lucrează ca secretar tehnic la Liceul Comercial din 
Bălți (1938-1940), colaborator la gazeta judeţeană 
„Pământ sovietic” (1940-1941), muncitor la o uzină 
metalurgică din Siberia, în orașul Stalinsk (1942), 
profesor de matematică şi fizică la o şcoală medie 
din aceeaşi regiune (1942-1945), secretar respon- 
sabil al ziarului judeţean „Luceafărul roşu” (Bălţi, 
1945-1947). Din 1947 este cercetător la Institutul de 
Istorie, Limbă şi Literatură al Filialei Moldoveneşti 
a Academiei de Ştiinţe din URSS. Aflat printre fon- 
datorii Catedrei de literatură română a Facultăţii 
de Filologie la Universitatea de Stat din Chişinău, 
se va manifesta ca unul din promotorii şi apărătorii 
valorilor culturale româneşti. Intransigent, riscând 
să fie considerat „element burghezo-naţionalist 
moldovenesc”, în anii '50 ai secolului trecut se 
opune rusificării şi tendinței de denaturare a limbii 
române. În 1958 obţine titlul de doctor în filologie 
cu o teză despre viaţa şi opera lui Vasile Alecsandri, 
dar în 1959, declarat „element dăunător societă- 
ţii”, este înlăturat de la catedră. Într-o campanie 
dură întreprinsă de autorităţile comuniste, se vede 
învinuit de revizionism, naționalism şi nihilism, 
de atitudine negativă faţă de realismul socialist şi 
faţă de literaturile din fosta URSS. Chiar şi în aceste 
condiţii, va continua să se ocupe de scrierile unor 
autori români sau din literatura universală. Este 
coautor al unor manuale şcolare de literatură, 
editează şi pune în circulaţie la est de Prut opera 
unor clasici (Ion Neculce, Nicolae Costin, Dimitrie 
Cantemir, Vasile Alecsandri, Alecu Russo) şi ridică 
problema studierii în şcoală a lui C. Dobrogeanu- 
Gherea şi a lui G. Ibrăileanu. Investighează spe- 
cificul naţional în literatură, influenţele literare, 
precum şi o gamă variată de aspecte, de la reflecţia 
moral-filosofică la Grigore Ureche, Miron Costin şi 

Ion Neculce la Eminescu şi estetica romantismu- 
lui. În monografia Romanul moldovenesc contem- 
poran. Estetica genului (1969), lucrare pentru care 
i s-a conferit titlul de doctor habilitat în filologie, 
promovează, programatic, o receptivitate artistică 
deschisă, descătuşată. Timp de un deceniu (1970-— 
1980), până la pensionare, a exercitat funcţia de şef 
al sectorului de teorie literară la Institutul de Limbă 
şi Literatură al Academiei de la Chişinău, activi- 
tate din care a rezultat, printre altele, culegerea 
colectivă Studii de teorie a literaturii (1979). A mai 
publicat studiul monografic Dimitrie Cantemir — 
scriitor umanist (1973) şi culegerea Creaţia lui 
Eminescu în şcoală (1980). 

Preocupat de problema conştiinţei de sine a 
românilor basarabeni, C. pledează pentru cultiva- 
rea spiritului critic în peisajul literar basarabean 
postbelic, pentru criteriul valoric care, în anii '50- 
'60-—'70, semnifica şi lupta pentru refacerea legătu- 
rilor culturii române dintre Prut şi Nistru cu cea din 
România. Judecăţile din studiile consacrate prozei 
vizează „verbozitatea oratorică”, „infantilismele 
comice”, „simplificarea exagerată a personajelor,” 
„lirismul declarativ şi alegorismul artificios”, pla- 
titudinea, clișeele etc. Pledoaria în favoarea realis- 
mului nu este în detrimentul imaginaţiei, conside- 
rată determinantă în artă. Astfel, prozatorul Vasile 
Vasilache „posedă o anumită imaginaţie ludică”, 
„Ştie să facă sensibile ideile, folosind original 
fondul folcloric”, lon Constantin Ciobanu „instinc- 
tiv poetizează situaţiile”, iar în romanul lui Vladimir 
Beşleagă Zbor frânt remarcă „tablouri sensibile, pe 
care imaginaţia înfierbântată le colorează patetic, 
le prezintă cititorului ca timp psihologic”. La C., 
ironia şi sarcasmul se vor îmbina cu bonomia şi 
atitudinea echidistantă ori cu nota doctă, profeso- 
rală. Aspectele teoretice luate în dezbatere îi oferă 
şansa de a se raporta nu o dată la contextul lite- 
raturii universale. Se oprește la ceea ce consideră 
a fi secretul artei dostoievskiene din perspectiva 
ideii fundamentale care animă marea literatură 
din secolul al XIX-lea, şi anume ideea „punerii în 
drepturi a omului căzut în pierzanie”. Abordând 
problematica personajelor şi cea a comicului la 
Cervantes, avansează opinia că romanul scrii- 
torului hispanic ar fi, de fapt, un roman realist şi 
că nota comică ar rezulta nu din prezenţa, cu tot 
ce înseamnă ea, a lui Sancho Panza în viaţa lui 
Don Quijote, ci din felul interacțiunii Cavalerului 
Tristei Figuri cu această prezenţă. Raportul eului 

cu celălalt transpare în obiectivul criticului literar 
la disocierea „controverselor în jurul umanismu- 
lui dostoievskian”, a viziunii despre destinul tragic 
al omului. Preocuparea constantă a lui C. pentru 
marea literatură a lumii, afinitățile cu spiritul clasic 
în cultură îi vor permite să se detaşeze de ideologi- 
zarea excesivă a timpului, şi să-și păstreze exigen- 
țele axate pe valoarea autentică. 

SCRIERI: Jon Canna, Chişinău, 1953; Obşcestvenno-poli- 
ficeskie i literaturno-kriticeskie vozzrenia Aleku Russo (în 
colaborare cu Pavel Covcegov), Chişinău, 1953; Cronica- 
rul loan Neculce. Viaţa şi opera (în colaborare cu Eugen 
Russev), Chişinău, 1956; Vasile Alecsandri, Chişinău, 
1957; Studii şi articole de critică literară, Chişinău, 1959; 
Studii, eseuri, recenzii, Chişinău, 1968; Romanul mol- 
dovenesc contemporan, Chişinău, 1969; ed. 2, Chișinău, 
1974; Pagini de critică literară, Chişinău, 1971; Dimitrie 
Cantemir — scriitor umanist, Chişinău, 1973; ed. 2, pref. 
Mihai Cimpoi, Chișinău, 2003; Studii de teorie a lite- 
raturii (în colaborare), Chişinău, 1979; Creaţia lui M. 
Eminescu în şcoală, Chişinău, 1980; Scrieri alese, introd. 
Anatol Gavrilov, Chişinău, 1983. 

Repere bibliografice: Cimpoi, Alte disocieri, 113-117; 
Gheorghe Chira, Vasile Coroban, în Profiluri, 290-297; 
Vladimir Beşleagă, Profesor şi critic literar de prestigiu, 
„Nistru”, 1985, 2; Ciocanu, Critică, 242-253; Al. Burlacu, 
Vasile Coroban și ideea specificului naţional, RLSL, 1993, 
2; Cimpoi, Ist. lit.. Basarabia, 272; Ciocanu, Lit. rom., 
399-408; Mihail Dolgan, [Vasile Coroban], LRP, 578-587; 
[Vasile Coroban], LRC, 2000, 6-12 (grupaj special); 
Cimpoi, Critice, IV, 216-218; Mică encicl., 179-188; 
Ciocanu, Vase comunicante, 418-426; Apetri, 77-86; Ana 
Bantoş, Deschidere spre universalism. Literatura română 
din Basarabia postbelică, Chişinău, 2010, 59-60; Dicţ. 
Chișinău, 169-170; Omul de spirit, coordonator Vladimir 
Beşleagă, Chişinău, 2010; Vasile Coroban, un arbitru 
într-o lume a arbitrarului, Chişinău, 2010. A.Bn. 


COROIU, Constantin (6.X.1943, Ţifeşti, j. Vrancea), 
publicist, critic şi istoric literar. Este fiul Anicăi (n. 
Cioarec) şi al lui Vasile Coroiu, ţăran. Urmează 
şcoala generală în comuna natală, apoi Liceul 
„Unirea” din Focşani, terminat în 1961. După 
absolvirea Facultăţii de Filologie a Universităţii 
„Al. L. Cuza” din Iaşi (1967) şi a unui curs postuni- 
versitar de jurnalistică, s-a dedicat presei scrise 
şi vorbite, devenind redactor la Studioul Iaşi al 
Radiodifuziunii Române; desfăşoară totodată o sus- 
ţinută activitate publicistică, uneori sub pseudoni- 
mele C. Măgureanu, C. Vrânceanu, C. Constantin, 
în numeroase cotidiene şi periodice literare din 
laşi şi Bucureşti („România literară”, „Ateneu”, 

„Cronica”,  „Saeculum”  ş.a.). La „Convorbiri 
literare” a deţinut, timp de cinci ani, rubrica per- 
manentă „Contexte”, pe care a reluat-o, bisăptă- 
mânal, din 1995, în cotidianul „Evenimentul” din 
laşi. Din 1990 este publicist-comentator la ziarul 
„Adevărul” şi redactor al săptămânalul „Adevărul 
literar şi artistic”, unde ţine până în 2005 rubrica 
„Lexte și contexte”, pe care o va relua din același an 
în „Cultura”. A fost distins, între altele, cu Premiul 
Filialei Iași a Uniunii Scriitorilor. 

Debutând la „Viaţa studențească” în 1965, C. s-a 
remarcat ca publicist, cultivând predilect interviu- 
rile, discuţiile colocviale, confruntarea de opinii cu 
personalităţi ale literaturii române contemporane, 
contribuţiile sale în această direcţie fiind reunite 
în volumele Dialoguri literare (U-II, 1976-1980), 
Mărturii în timp (1997), Paralele inegale (2003). 
Privite în ansamblu, dialogurile nu se încadrează în 
formula comună a interviului cu întrebări laconice 
şi răspunsuri înregistrate automat. C. dialoghează 
cu adevărat, creează o atmosferă adecvată unei 
convorbiri spontane şi degajate, dar mai ales 
lansează idei, sugestii şi incită la construirea unor 
argumente diferite de ale sale. Interlocutori îi sunt 
Marin Sorescu, Nichita Stănescu, loan Alexandru, 
Şerban Cioculescu, Al. Piru, Mircea Zaciu, Eugen 
Simion, Nicolae Manolescu, Ana Blandiana, Al. 
Ivasiuc, Adrian Marino, D.R. Popescu ş.a. În afara 
datelor memorialistice, autobiografice şi a notelor 
de confesiune, convorbirile gravitează de obicei 
în jurul unor subiecte majore, precum condiţia 
valorică şi funcţională a eseului, „starea” poeziei, 
a prozei şi a criticii literare, calofilia scriiturii 
moderne etc. În exerciţiul publicistic C. a apelat în 
mod frecvent şi la mijloacele de cercetare şi expri- 
mare ale criticii şi istoriei literare. În Tinereţea lui 
Gutenberg (1982) sunt incluse pagini privitoare la 
publicistica unor scriitori români clasici şi con- 
temporani reprezentativi, precum M. Eminescu, 
I.L. Caragiale, G. Ibrăileanu, G. Călinescu, Lucian 
Blaga, Marin Preda, Octavian Paler ș.a. C. nu 
este un profesionist sistematic al cronicii literare 
săptămânale, însă intervenţiile sale, adunate în 
volumele Dialog în actualitate (1985), Paradisul 
perisabil (2003), Lecturi subiective (2009) se consti- 
tuie într-un judicios jurnal de lectură, cu observa- 
ţii pertinente, cu puncte de vedere incitante și for- 
mulări pregnante. Disponibilitatea îl orientează 
și spre lucrări de memorialistică, gen care ilus- 
trează sumarele antologiilor de publicistică Viaţa 

ca o postfață (2005) și Memoria la timpul prezent 
(2011). Spirit canonic, solar, conservator, C. preferă 
numele mari, la umbra cărora compune compre- 
hensive exerciții de admiraţie, manifestând un 
adevărat cult pentru G. Călinescu, ale cărui aserţi- 
uni îi susțin aproape toate comentariile. 

SCRIERI: Dialoguri literare, vol. I, laşi, 1976, vol. II, Bucu- 
reşti, 1980; Tinereţea lui Gutenberg, Bucureşti, 1982; 
Dialog în actualitate, Iaşi, 1985; Mărturii în timp, Bucu- 
reşti, 1997; Paradisul perisabil, laşi, 2003; Paralele inegale, 
Iaşi, 2003; Viaţa ca o postfață, laşi, 2005; Lecturi subiective, 
Iaşi, 2009; Memoria la timpul prezent, lași, 2011. 

Repere bibliografice: Eugen Simion, „Dialoguri literare”, 
„Scânteia tineretului”, 1977, 29 ianuarie; Florin Faifer, 
Scriitori în dialog, CRC, 1977, 48; Mihai Dinu Gheorghiu, 
Dialoguri în și despre literatură, CL, 1977, 86; Nicolae 
Manolescu, Actualitatea literară, RL, 1980, 43; Liviu 
Leonte, Literatură şi publicistică, „Flacăra Iaşului”, 1986, 
12 august; Daniel Cristea-Enache, Respectul valorilor, 
ALA, 1998, 417; Teodor Vârgolici, Recuperarea paradisului 
perisabil, ALA, 2003, 660; Florin Faifer, Un profesionist, CL, 
2004, 1; Holban, Ist. lit., III, 215-226; Al. Săndulescu, Un 
comentator colocvial, RL, 2008, 33; loan Adam, Afinităţi 
selective, Târgovişte, 2012, 149-155. T.V. 


CORRESPONDANCES, revistă internaţională de 
literatură apărută în aprilie 1982 la Miinchen, 
în Germania, în cadrul Editurii lon Dumitru. 
Preconizată să apară trimestrial („quatre cahiers 
par an”), primul şi singurul număr din C. a ieşit 
de sub tipar sub direcţia lui Ion Caraion şi Lucian 
Grigorowitsch, având un comitet de redacţie 
format din Matei Călinescu, Nicholas Catanoy, 
James Gill, Vahe Godel, Virgil Nemoianu, Danielle 
Obadia, Madeleine Santschi, Radu Stern şi George 
Tomaziu. Tot George Tomaziu semnează şi pre- 
zentarea grafică a numărului. Adresa redacţiei este 
cea din exil a lui lon Caraion (34 rue St. Martin, 
Lausanne), ceea ce poate să însemne că atât struc- 
tura, cât şi realizarea propriu-zisă a revistei îi apar- 
ţineau. Articolul-program (Identitate), deşi asumat 
de redacţie, este expresia concepţiei literare a lui 
Ion Caraion, iar ideile de aici se regăsesc şi în alte 
iniţiative culturale din ţară şi din exil ale acestuia. 
De altfel, întreaga publicaţie, în condiţii fireşti de 
eleganţă sporită, aminteşte mai vechiul şi insolitul 
caiet „Agora”, „colecţie internaţională de artă şi lite- 
ratură”, realizat în 1947 împreună cu Virgil lerunca, 
sub auspiciile Fundaţiei Regele „Mihai I”. C. — se 
spune în articolul-program - publică poezie, proză 
şi eseistică literară cu o condiţie: autorul să aibă 

talent. Deşi nu urmărea a fi în primul rând o revistă 
cu profil politic, un obiectiv principal era acela de 
a milita „cu toate mijloacele pentru jocul liber al 
democraţiilor libere”. Promovând ideea de comuni- 
care prin schimbul liber de concepții estetice şi per- 
spective artistice, C. tipăreşte textele păstrând limba 
originalului în cazul limbilor de circulaţie şi tradu- 
cerea lor, alături de reproducerea redacţiei iniţiale, 
în cazul celor scrise în „limbile mici”. Colaboratorii 
sunt nume prestigioase ale literaturii şi culturii 
europene, de la Ernst Jiinger, Eugene Guillevic, 
Michel Butor, Andre Frânaud, Georges-Emmanuel 
Clancier, Edmond Humeau până la Omar Lara, Kurt 
Marti, Jil Silberstein, Pierre-Alain Tâche, Wolf von 
Aichelburg şi Cesare Zavattini. Sunt reproduse şi 
fragmente inedite din fondul arhivistic Pier Paolo 
Pasolini. Dintre textele semnate de români sunt de 
menţionat poemele în franceză ale lui Vintilă Horia, 
eseul despre „scientism şi poetică” al lui Nicholas 
Catanoy, versurile lui Matei Călinescu şi lon Caraion, 
consideraţiile epice ale lui Lucian Grigorowitsch, 
portretul Ilarie Voronca semnat de Horia Liman şi 
consideraţiile asupra poeticii contemporane ale lui 
Virgil Nemoianu. Deşi pentru numerele următoare 
se anunţă colaborări la fel de reputate, revista nu a 
mai beneficiat de susţinere financiară, eşecul unei 
asemenea publicaţii specializate, de elegantă, dar 
restrânsă circulaţie, fiind previzibil. Încă o iniţia- 
tivă publicistică a lui Ion Caraion a luat astfel sfârşit. 
Ceea ce rămâne până la urmă este ilustrarea efortu- 
lui vizibil de a încadra literatura exilului românesc 
în contextul european al epocii. N.E 


CORTINA, revistă apărută la Bucureşti, săptămâ- 
nal, între 23 ianuarie 1915 şi iulie 1916, cu sub- 
titlul „Teatru. Literatură. Artă. Muzică”. Director: 
I. Kaufmann; prim-redactor: Emanoil Cerbu. 
Redacţia nu expune explicit, într-un articol-pro- 
gram, direcţia literar-artistică pe care va evolua, 
lăsând-o la voia împrejurărilor: „Ce vom face, ce 
atitudine şi ce păreri, ce scop are revista noastră, 
toate acestea le veţi afla treptat. [...] Formatul de 
faţă ca şi modul actual de apariţie nu sunt decât 
provizorii, condiţionate de vremurile tulburi, 
atât de neprielnice oricărei manifestaţiuni cultu- 
rale sau artistice. Ştim că e o îndrăzneală - unii 
vor zice chiar o nesocotinţă - să scoţi o revistă de 
teatru şi artă azi, când glasul Thaliei e înăbuşit 
de bubuitul îngrozitor al tunurilor, când în aer 
miroase a praf de pușcă, cu alte cuvinte când 

preocupările artistice au trecut pe planul al doilea 
chiar la artişti... Şi totuşi îndrăznim. Şi acum: Sus 
cortina!” (Se ridică cortina). C. tipăreşte versuri 
de Oreste (Romanţă nouă, Romanţă), Alexandru 
T. Stamatiad (Scrisoarea), D. Karnabatt (Sărutare 
supremă, Amici, e primăvară!, sonetele Octombre 
şi Villa Bianca), catrene de Cincinat Pavelescu 
şi schița Copacul a lui E. Lovinescu. Beletristica 
originală e completată de o corespondenţă din 
străinătate cu impresii de călător (Virgiliu Dima, 
Scrisori din Berlin) şi de Amintiri din teatru. 
Odobescu şi Grigore Manolescu, notate de Emil 
Nicolau. În mod constant, în josul traducerilor 
din Tristan Bernard (Musafirul), Catulle Mendes, 
Villiers de LIsle-Adam, Paul Feval, Mark Twain, 
Robert de Flers, Max şi Alex. Fischer apare majus- 
cula W. Alegându-şi-i ca „modele” poetice pe 
Victor Eftimiu, George Coşbuc şi Eminescu, N.. 
Porfiriu exersează genul frivol al pastişei („ă la 
maniăre de...”). Publicaţie consacrată şi prin 
titlu creaţiei dramatice şi artei teatrale interpre- 
tative, C. publică scene din piesele Ringala de 
Victor Eftimiu şi Bujoreştii de Caton Theodorian. 
O notă vie, de interes faţă de actualitatea artis- 
tică, aduce ancheta „Ce fac scriitorii noştri dra- 
matici” — alcătuită pe baza întrebărilor privind 
proiectele literare, stagiunea apropiată şi opinii 
despre „piesa favorită” —, la care răspund A. de 
Herz, Const. Rîuleţ, Caton Theodorian, împreună 
cu interviurile date de aceiaşi, alături de Victor 
Eftimiu şi Zaharia Bârsan. Singulare în sumarul 
general sunt două scrisori „inedite” expediate de 
V. Alecsandri lui Georgiad Obedenaru, semnalate 
de publicista Smara în fondurile Bibliotecii „I.G. 
Bibicescu” din Turnu Severin. Rubricaţia revistei 
este cea consacrată în epocă, destul de fărâmiţată, 
ca atare conţinutul dublând-se şi uneori chiar 
triplându-se (cu excepţia sporadicelor „Cronica 
muzicală” şi „Cronica dramatică”, şi a nelipsitelor 
„Cugetări”): „Informaţiuni”, „Din cutia Pandorei”, 
„Dări de seamă”, „Răspunsuri, „Poşta redacţiei”, 
„Revista revistelor” etc. O noutate este entrefiletul 
cursiv „Feminine”, destinat evident preocupărilor 
doamnelor şi domnişoarelor: modă, machiaj, bune 
maniere în familie şi în societate etc., redactat 
de Sylvia. Unele semnături de camuflaj (Wotan, 
Mimosa, Tamar, Eros), criptonime, litere (I.T, 
Sym) sau pseudonime (Dinu Dumbravă - Emanoil 
Riegler) ascund scriitori obscuri, redactori, 
gazetari modegşti şi colaboratori ocazionali.  R.P 

COSAȘU, Radu 
(29.X.1930, Bacău), 
prozator, jurnalist, 
autor dramatic. 


Este fiul Melaniei (n. Wassermann) şi al lui Isac 
Rohrlich, contabil. Urmează studiile medii la liceele 
„Cultura”, apoi „Matei Basarab” din Bucureşti (1940-— 
1944, 1944-1948). Suferă presiunea legilor rasiale 
emise de regimul lui Ion Antonescu, fără a purta 
însă steaua galbenă. După instaurarea regimului 
comunist, aderă entuziast la ideologia acestuia şi 
devine redactor la „Revista elevilor”, unde debu- 
tează cu reportaje în 1948, „Tânărul muncitor” şi 
„Scânteia tineretului”, organ central al Uniunii 
Tineretului Muncitoresc, de unde este eliminat în 
1950 după ce serviciul de cadre îi descoperă un 
unchi dansator emigrat şi suspect de spionaj. În 
1948 semnează pentru prima dată cu pseudonimul 
care îl va consacra, inspirat de un poem al lui Radu 
Boureanu  (Irei cosaşi). Frecventează un an 
Facultatea de Litere (1948-1949). După eliminarea 
ideologică, este angajat ca frezor în 1949 la Uzinele 
Timpuri Noi, de unde va fi trimis în armată la Cluj- 
Napoca. Ca soldat fruntaş la cavalerie, trimite ofi- 
ciosului comunist „Scânteia”, în speranţa reabilită- 
rii, o scrisoare prin care demască „intimismul” 
poetei Maria Banuş. Recuperat politic, îşi publică în 
1952, sub pseudonimul Radu Costin, primul volum, 
conţinând schiţe cu caracter propagandistic: Servim 
Republica Populară Română!. Devine cursant la 
Şcoala de Literatură „M. Eminescu” (1952-1953), 
alături de Nicolae Labiş, Lucian Raicu, Sonia Larian, 
Florin Mugur, Gheorghe Tomozei ş.a. Revine apoi 
la „Scânteia tineretului”, unde rămâne până în 
martie 1956 când, la a doua Consfătuire a Tinerilor 
Scriitori, ţine o conferinţă în care pledează cauza 
„adevărului integral” în viaţă şi literatură. Gestul 
nonconformist îi fusese stimulat de lecturile din 
idolii săi literari, Camil Petrescu, Romain Rolland şi 
Isaac Babel, dar era în consonanţă şi cu noile ori- 
entări poststaliniste ale criticii din URSS privind 

valorificarea  „sincerităţii” în arta partinică. 
Denunţat public pentru atitudini individualiste, e 
supus unei campanii de presă orchestrate de Leonte 
Răutu. În noiembrie, după înăbușirea revoluţiei din 
Ungaria, va fi exclus, împreună cu Nicolae Ţic, din 
redacţia „Scânteii tineretului”, fiind suspectat de 
legături clandestine cu Cercul Petofi din Budapesta. 
Revine în presa culturală abia în 1968 (ca redactor la 
revista „Cinema”, unde rămâne până în 1987). Între 
timp lucrează ca reporter pe şantierele hidroenerge- 
tice. Influenţate de frazarea incandescentă a lui Geo 
Bogza, schițele şi reportajele din aceşti ani asigură 
materia volumelor Energii (1960), Lumină! Din 
cronica hidrocentralei „VI. Lenin” (1961) şi Nopțile 
tovarăşilor mei (1962). Pe aceeaşi linie ideologică, 
dar cu un caracter mai compozit, se înscrie şi publi- 
cistica retorică din Opiniile unui pământean (1957). 
Prima piesă de teatru a lui C., o „comedie tonică în 
şase tablouri” (Mi se pare romantic..., 1961), a fost 
pusă în scenă de David Esrig la Teatrul de Comedie 
din Bucureşti. În revista „Teatrul” din mai 1965 i-a 
apărut comedia Un nasture sau absolutul, urmată 
de Un scurt program cu bossanove (1966). Paralel, C. 
scrie şi scenarii de film, în aceeaşi gamă de comedie 
romantică socialistă: Cinci oameni la drum (1963, în 
colaborare cu Nicolae Ţic) sau Un film cu o fată fer- 
mecătoare (1967). Puțin comentate, parţial datate, 
piesele vor lăsa urme în literatura autorului, definită 
de o teatralitate ironic sentimentală. Încă tributar 
maniheismului ideologic realist-socialist, dar nu 
lipsit de virtuţi artistice şi de resurse epice în des- 
cendenţă „balzaciană”, romanul A înțelege sau nu. 
Vieţi paralele în toamna lui '44 (1965) este o „cronică 
de război” ce opune idealismul luptătorilor comu- 
nişti pentru eliberare şi decadența morală a neco- 
muniştilor de toate nuanțele. Volumul de nuvele 
Omul, după 33 de ani, scapă (1966) marchează o dis- 
tanţare faţă de dogmatismul primei tinereţi, recupe- 
rată cu distanţă sceptică în nuvela finală (Un drum, 
poate, spre înţelepciune), unde un fost exclus din 
facultate se confruntă, dubitativ, cu propriul trecut. 
În august 1968, când Nicolae Ceauşescu denunţă 
intervenţia trupelor Pactului de la Varşovia în 
Cehoslovacia rebelă, C. refuză să se înscrie în partid, 
considerând că face parte din rândurile „generaţiei 
Budapesta”. Rezultatul colaborărilor la rubrica săp- 
tămânală „Cronica de trei minute”, susținută în 
revista „Flacăra”, se concretizează în două volume, 
cu titluri trimițând, ambiguu, la „dezgheţul” post- 
stalinist: Un august pe un bloc de gheață (1971) şi 

Alţi doi ani pe un bloc de gheaţă (1974), în care arti- 
colele — alcătuind, împreună, o „cronică” personală 
a atmosferei evenimentelor din august 1968 şi din 
anii imediat următori — sunt montate foarte liber, în 
secvenţe nonconformiste. Ca redactor la „Cinema”, 
C. transformă specia comentariului cinematografic 
într-o proză subiectivă de calitate. Viaţa în filmele de 
cinema (1972) şi O viețuire cu Stan şi Bran (1981) 
reiau fermecătoarele excursuri confesive în lumea 
alb-negru a filmelor de cinematecă, a comediilor cu 
Stan şi Bran, Chaplin, Malec, fraţii Marx, a producţi- 
ilor cinematografice pe linie din anii '50 ş.a., toate 
fiind, din nou, pretexte de autodefinire. Din 1969 C. 
ţine cronică sportivă (sub pseudonimul Belphegor) 
la ziarul „Sportul”, apoi, sub numele Radu Cosaşu, la 
„Informaţia Bucureştiului” şi, din 1990, la „Gazeta 
sporturilor”. Cele din „Sportul” au fost reunite în 
volumul Cinci ani cu Belphegor (1975). S-a observat 
că autorul nu-şi scrie articolele ca reporter la faţa 
locului, ci ca telespectator. Înainte de 1989 C. a mai 
deţinut rubrici permanente la „România literară” 
(„Lelecinema”) şi „Iribuna”. În 1993 a înfiinţat, 
împreună cu Andrei Pleşu şi alţi colaboratori, săptă- 
mânalul cultural „Dilema” (ideea numelui, inspirat 
de I.L. Caragiale, îi aparţine), unde va fi aproape 
două decenii titular al rubricii „Din vieaţa unui 
extremist de centru”. În 2002-2003 a ţinut rubrica 
„Sonatine” la publicaţia rock „Musical Report”. 
Expresia unui personaj din romanul Maimufţele per- 
sonale (1968) — „ziarele scriu poveşti mai frumoase 
decât cărţile” — este un credo al autorului, conside- 
rat, până în anii '70 din secolul trecut, mai mult un 
reporter sau un gazetar decât un prozator pro- 
priu-zis. Eminamente confesivă, mare parte a publi- 
cisticii lui C. are un caracter hibrid, de frontieră, arti- 
colul de ziar luând, ludic-experimental, forma 
prozei scurte sau a poemului în vers alb: influenţa 
poeziei-reportaj a lui Geo Bogza se face simțită, însă 
rafinamentul ludic, plăcerea paradoxului şi a calam- 
burului, alegreţea giocosa şi sentimentalismul buf 
sunt definitorii. În Ocolul pământului în 100 de ştiri 
(1974), Cinci ani cu Belphegor, Poveşti pentru a-mi 
îmblânzi iubita (1978) sau O vieţuire cu Stan şi Bran 
publicistica se transformă în diarism jucat, iar ironia 
artistă filtrează subiectivitatea comentatorului. Şi 
aceste volume, ca şi Sonatine (Portrete, schițe, 
fragedii) (1987), Mătuşile din Tel Aviv (1993), O 
supravieţuire cu Oscar (1997), InSISlFicarea la noi, 
pe Boteanu (1998), Autodenunţuri şi precizări (plus 
câteva note informative, o addenda şi spovedania 

unui convins) (2001), sunt legate ombilical de ciclul 
autobiografic al Supraviețuirilor (-VI, 1973-1989). 
Caracterul aleatoriu al dispunerii textelor în 
volumele Nuvele (1973), Supraviețuiri (1977), 
Meseria de nuvelist (1980), Ficţionarii (1983), Logica 
(1985) şi Cap limpede (1989), care alcătuiesc seria 
Supravieţuiri, va fi redimensionat după 2000 
printr-o dispunere cronologică, pe firul liniar al 
existenţei protagonistului. Noile Supraviețuiri (-VI, 
2002-2007) sunt Rămășițele mic-burgheze, Armata 
mea de cavalerie, Logica, Pe vremea când nu mă 
gândeam la moarte, Gărgăunii şi În jungla unui bloc 
de gheaţă. Pentru scrierile sale C. a fost distins cu 
Premiul „lon Creangă” al Academiei RSR (1973), 
Premiul Uniunii Scriitorilor (1971, 1981, 1986, 1989), 
Premiul Naţional pentru Literatură (2006). 
Despărțirea de „rămăşiţele” realismului socialist 
devine deplină în proza lui C. o dată cu romanul 
Maimuţele personale, care conţine şi unele tangenţe 
cu onirismul. Protagonistul, sportivul Paul Rusescu, 
„suferă de imaginaţie” (după cum i se spune în 
armată, când e trimis la carceră) şi îşi reorganizează 
viața după capriciile labirintului fanteziei, ilustrate 
de metafora structurantă a „junglei” braziliene 
populate de „maimuţe” personale. Cu o compoziţie 
de bric-ă-brac, naraţiunea poate fi citită şi ca un 
exerciţiu de autodefinire a personajului şi, deopo- 
trivă, a autorului. Libertatea cultivată în viaţă de fot- 
balistul intelectualizat se traduce, la nivel auctorial, 
prin organizarea fantezistă a textului, cu numeroase 
indicaţii de regie metaficţională („Rezumatul capi- 
tolelor anterioare”, „Rezumatul capitolelor ulteri- 
oare” etc.). Consecințele eliberării imaginaţiei ajung 
să influenţeze, malign, existența: căutând să-şi 
impresioneze iubita cu un cancer fictiv, el ajunge să 
se îmbolnăvească. Efectele perverse se manifestă şi 
în secvenţa întâlnirii cu un profesor proaspăt 
eliberat din detenţie. Simptomatică e şi relaţia 
dificilă cu propriul tată, condamnat ca „ultim spăr- 
gător de case de bani din RPR”. Indicând un complex 
de vinovăţie, relaţia se regăseşte şi în scrierile explicit 
autobiografice ale lui C., a căror dimensiune psiha- 
nalitică se manifestă la nivel familial, erotic, ideolo- 
gic, artistic, autoanaliza angajării intelectuale în 
beneficiul cauzei comuniste fiind un exerciţiu 
anamnetic. Artistic vorbind, proza lui C. vădeşte un 
paradoxal efect avangardist rezultat dintr-o dublă 
perspectivă retro, de extracţie clasicizantă. Una 
aplicată lumii comunismului din anii '50, cealaltă — 
lumii interbelice bucureştene ale cărei „rămăşiţe 

mic-burgheze” supraviețuiesc printre şantierele 
lumii noi. Imaginile de arhivă personală ţin de un 
comunism vintage, iar reciclarea retrospectivă a cli- 
şeelor şi iluziilor comuniste au ca efect o distanţare 
ironică şi o reabilitare, atât afectivă cât şi literară, 
obţinută prin recontextualizare artistică şi biogra- 
fică, prin modificarea perspectivei. Frivolitatea nu 
exclude dramatismul, chiar dacă a fost interpretată, 
după 1989, de adepţii maximalismului etic antico- 
munist drept un relativism moral menit să reabili- 
teze o epocă totalitară atroce. Rezistentă la orice 
dogmatism corect politic, de stânga sau de dreapta, 
(non)ficţiunea biografică a lui C., postmodernă ca 
formulă şi existenţialistă ca substrat, recuperează, 
de fapt, vocea învinşilor istoriei, în cazul de față 
eşecul stângii revoluţionare. Literatura însăşi apare 
ca o formă de supravieţuire, de reabilitare a iluziilor 
pierdute, cu tandreţe ironică şi nedisimulată 
empatie. Profeţia lui Belu Silber potrivit căreia 
comunismul în România va însemna I.V. Stalin plus 
I.L. Caragiale este confirmată, cu asupra de măsură, 
de „nuvelele” ce alcătuiesc prima serie de 
Supravieţuiri. Reordonarea lor, după 2000, într-un 
ciclu autobiografic unitar şi liniar are semnificaţia 
unei clasicizări a istoriei personale ca roman autofic- 
ţional. Perspectiva amuzată a relatării retrospective, 
la persoana întâi sau a treia, o dublează pe cea 
naiv-entuziastă a personajului şi alter ego-ului 
Oscar Rohirlich, mai aproape de stângăciile unui 
Charlot decât de un soldat Svejk al luptei proletare. 
Sunt, în fapt, trei perspective care se suprapun: cea 
naivă a tânărului credincios idealului comunist, cea 
detaşată a maturului care scrie despre el două 
decenii mai târziu şi, după alte două decenii, a 
senectuţii ce rearanjează şi resemnifică scrierile 
maturității. Supravieţuirile nu prefigurează doar 
voga autoficțiunii, ci şi nostalgia est-europenilor de 
după căderea comunismului pentru „frumuseţea 
pierdută a vieţii” din defunctul regim. „Spovedaniile” 
cu substrat psihanalitic lui C. nu sunt, totuşi, ale 
unui „învins” (ca la Panait Istrati), ci ale unui 
„convins” (după propriile-i afirmaţii); „împăciuito- 
rismul” estetic e acompaniat de consecvenţa unei 
pledoarii complexe pentru caracterul „uman, prea 
uman” al stângii intelectuale într-o epocă dogma- 
tică. În logica rearanjării lor postdecembriste, cele 
şase volume alcătuiesc cel mai „original” (conform 
lui Ov. S. Crohmălniceanu) dintre romanele „obse- 
dantului deceniu”: un roman al eului vulnerabil, 
dornic să evadeze în ispite colectiviste, care îşi caută 

o nouă identitate în Partid şi o găseşte, finalmente, 
într-o literatură „deviaţionistă”. Dar şi un roman de 
formare, un roman de familie în linia „dramei 
burgheze” (cu fabuloasele mătuşi în prim-plan), un 
roman al identităţii evreieşti, un roman al „educaţiei 
sentimentale” (afin „iubirilor ridicole” ale lui Milan 
Kundera), un roman al iniţierii ideologice întru 
comunism (dar şi al dezangajării treptate), un 
roman al descoperirii literaturii (după traversarea 
deşertului propagandei), un roman picaresc şi, nu 
în ultimul rând, un roman proustian al recuperării 
„timpului pierdut”. Afinităţile asumate sunt nume- 
roase: cei doi Caragiale, Marcel Proust şi Camil 
Petrescu, Isaac Babel şi Andre Malraux, Jean-Paul 
Sartre şi Albert Camus, Geo Bogza şi Marin Preda. 
Critica mai recentă a adăugat şi altele, precum Milan 
Kundera sau Philip Roth. O înrudire artistică 
ignorată este Călătoria unui fiu risipitor aparţinând 
tânărului N. Steinhardt, roman gidian livresc şi 
frivol, cu substrat autobiografic, al unui adolescent 
de familie din burghezia evreiască şi al evaziunilor 
sale teribiliste. Printre cele mai ataşante pagini din 
Supravieţuiri se numără cele dedicate familiei şi, cu 
precădere, fabuloaselor mătuşi de modă veche 
Ecaterina şi Sanseverina. În Mătuşile din Tel Aviv 
accentul cade însă şi asupra identităţii iudaice recu- 
perate, armonizată cu cea „bucureşteană”. Şi cele- 
lalte volume scrise după 1989 (O supraviețuire cu 
Oscar, InSISIFicarea la noi, pe Boteanu) pot ti privite 
ca addenda la Supraviețuiri, pe care le clarifică şi le 
explicitează suplimentar. Clarificarea ideologică e 
subliniată, cu verva „extremistului de centru” 
eliberat de presiunea cenzurii, în Autodenunţuri şi 
precizări... Asemenea lui Camil Petrescu, C. atacă 
istoria mare de pe aliniamentele istoriei personale, 
asumându-şi „onestitatea la persoana întâi”. 
Ridiculizarea triumfalismului eroizant are loc prin 
valorificarea mărunţişurilor cotidiene, a minorului 
popular, a fleacurilor şi fetişurilor sentimentale fără 
de care viaţa ar deveni insuportabilă. Lumea din 
Supravieţuiri are puţin de-a face cu victimele 
Gulagului stalinist (rareori apar în cadru trimiteri la 
condamnaţi politic precum Ion Caraion/M. Caraiani 
- poetul preferat din adolescenţa lui Oscar); perso- 
najele sunt de regulă aparatcici, cadrişti, utecişti, 
scriitori şi ziarişti pe linie, oameni integrați în sistem 
sau supraviețuitori toleraţi ai lumii burgheze, iar 
reprimările sunt cel mai adesea ameninţări, 
mustrări, excluderi sau trimiteri la „munca de jos”, 
mai puţin dispariţii suspecte. C. scrie despre propria 

experiență, speculând la maximum nişa relativei 
liberalizări estetice de după 1965, iar Supraviețuiri 
constituie o deconstrucţie a propriei orbiri parti- 
nice, operată cu instrumente fine: umorul ambiguu, 
livrescul subversiv, metadiscursul parodic. Traseul 
biografic al tânărului Oscar, fiul antifascist al unei 
familii evreieşti mic-burgheze, stă sub semnul unui 
titlu de Panait Istrati: Cum am devenit scriitor. 
Scriitorul nu se desparte de trecut râzând, ci îl recu- 
perează, recondiţionându-l, şi se joacă, serios, cu 
dedesubturile, implicaţiile şi aplicaţiile morfo-sin- 
tactico-semantice ale discursului marxist-leninist. 
C. e un interpret virtuoz, care „interpretează” livresc 
partitura propriei biografii cu arcuşul Istoriei. 
Sintaxa croită pe improvizație a frazei şi a prozei 
este, prin excelenţă, muzicală (cu trimiteri la Mozart 
şi Schubert, la Johann Strauss şi Debussy, dar şi la 
Glenn Miller, la şansonetismul francez ori la roman- 
ţele autohtone). Orchestrat poliritmic, limbajul 
palpită emotiv, cuvintele îşi au propria partitură, 
verbele, adverbele, substantivele, adjectivele, con- 
juncţiile, prepoziţiile devin actori lirici. „Mult mai 
târziu — consemnează scriitorul într-o secvenţă - am 
înţeles că, dacă nu voi trăi ca-n cărţi, viaţa nu va 
avea sens.” Pe o linie mergând de la Momentele lui 
I.L. Caragiale până la experimentele metaficţionale 
optzeciste şi dincolo de ele, C. se joacă, impenitent, 
cu şabloanele, mimând darea de seamă, ferparul, 
cererea, autodenunţul, punându-și în scenă „slăbi- 
ciunile” şi „viciile” (belota, hipismul, fotbalul, cine- 
matograful, muzica, dulciurile, eternul feminin şi, 
desigur, literatura), care erodează, ireversibil, teme- 
liile bigotismului ideologic. În Sonatine autobiogra- 
fia afectivă e mărunțţită, cu graţie, în piese scurte şi 
foarte scurte: medalioane, portrete, crochiuri evoca- 
tive, prozopoeme cu titluri pe măsură: Debussy, 
Gogu Georgescu şi Gică Petrescu, Un ziarist, Greaţa, 
Graţia, Cursul de mătuşologie etc., iar Poveşti pentru 
a-mi îmblânzi iubita desfăşoară madrigaluri gaze- 
tăreşti narative, puse în pagină ca poeme în versuri. 
Trecând cu dezinvoltură de la speciile gazetăreşti 
sau publicitare (paraliterare) la poem, scenetă dra- 
matizată, nuvelă şi schiță ş.a.m.d., arta combina- 
torică a autorului stă sub semnul unei versatilități 
debordante. Judecăţile moral-politice şi culturale 
sunt subordonate, pe de o parte, imperativului inte- 
ligenţei artistice şi, pe de altă parte, unei obsedante 
nevoi de clarificare morală: „Nici un om serios nu 
poate lua totul în tragic, nu toţi legionarii au fost 
bestii şi martiri, nu toţi comuniştii au fost împuţiţi şi 

criminali, facem o medie” (Logica). La mijloc de rău 
şi bun, „extremistul de centru” se aşază sub semnul 
ludic al oximoronului şi calamburului, al coinciden- 
ţei contrariilor de extracţie bucureşteană. Revi- 
zitându-şi „romantismul revoluţionar”, C. excelează 
în cazuistica sentimentală a amorului juvenil şi în 
explorarea voluptuoasă a  labirintului citadin. 
Tânărul Rohrlich ilustrează, în fond, un caz tipic de 
dramă  burghez-revoluţionară: adolescentul de 
familie care îşi reneagă propria clasă în numele unui 
comunism trăit cu fervoare mistică. E o fugă înainte 
către o identitate abstractă, salvatoare. Istoria se 
răzbună însă: junele de 18 ani devenit revoluţionar 
de stânga în urma lecturii inocente a Huliganilor lui 
Mircea Eliade (revoluţionar de dreapta) încearcă, 
dostoievskian, să convertească la o „viaţă nouă“ o 
slujitoare a Venerei din Crucea de Piatră, la o zi după 
moartea propriului tată şi cu puţin înainte de închi- 
derea stabilimentului; drept urmare, debutantul 
(care îşi maschează inhibiția invocând crezuri idea- 
liste) va fi dat afară de o prostituată deloc romantică. 
Nuvela Debutul şi dispariţia lui Radu Costin oferă, 
probabil, cea mai radicală „autocritică“ literară din 
România comunistă: în paginile ei Oscar Rohirlich, 
care o denunţase pentru „intimism“ în „Scânteia” pe 
conformista Maria Banuş, e desfiinţat după treizeci 
de ani printr-o recenzie plină de haz a volumului de 
debut. Istorisirea cuprinde, în filigran, şi o mică 
antropologie religioasă a credinţei comuniste, iar 
interpolarea şi comentarea unor vechi scrieri propa- 
gandistice de producţie proprie transformă dogma- 
tismul realist-socialist într-o savuroasă (dar nu mai 
puţin dureroasă) metaficțiune parodic-autenticistă. 


Fără îndoială, unul dintre cei mai importanţi prozatori de 
după al Doilea Război Mondial, nuvelist par excellence, 
autor de originalitate paradoxală, construită adică din 
instinct (natura), în afara orgoliului mai mereu pedepsit, 
întrucât vinovat al făcutului, Radu Cosaşu este, totodată, şi 
un formator de stil de la care se reclamă, mai mult sau mai 
puțin explicit, mulţi din bunii autori epici ai optzeciştilor. 
Eminamente biografică şi de atitudine relativistă (ironică, 
deci), proza lui mai cultivă un paradox, poate esenţialul, 
anume acela că este deopotrivă „veche” (în sensul declara- 
ției lui Caragiale) şi anticipatoare. În ce priveşte faptul că 
excelent scriitor fiind, „beneficiază” de o cotă cel mult medie 
la bursa receptării critice, asta nu mai e un paradox, asta 
e consecința unei orbiri de care, vai, prin tradiţie suntem 
atinşi când e vorba de recunoaşterea valorii celor cu prezenţă 
discretă în viața/piaţa publică. 

171-175; Cristea, Domeniul, 310-313; Culcer, Citind, 
171-173, 219-222; Raicu, Critica, 140-147; Ungureanu, 
Proză, 215-220, Georgescu, Volume, 78-82; Raicu, 
Contemporani, 42-46; Moraru, Semnele, 192-195; Manea, 
Contur, 62-66; Raicu, Fragmente, 352-363; Simion, 
Scriitori, II, 462-471; Iorgulescu, Prezent, 211-215; 
Ungureanu, Proza rom., 612-625; Mirodan, Dicţionar, 
I, 396-409; Holban, Profiluri, 56-66; Crohmălniceanu, 
Al doilea suflu, 145-152; Faifer, Faldurile, 103-106; Dicţ. 
esenţial, 202-204; Dimisianu, Lumea, 300-304; Dan 
Petrescu, În răspăr, Bucureşti, 2000, 274-285; Cristea- 
Enache, Concert, 132-134; Manolescu, Lista, III, 148-154; 
Carmen Muşat, Spovedania unui convins, OC, 2002, 141; 
Luminiţa Marcu, Comunismul cu Stan şi Bran, RL, 2002, 
32; Ion Ianoși, O viaţă din supraviețuiri, APE, 2002, 10; 
Sanda Cordoş, Huligan în scene de interior, APE, 2002, 
12; Paul Cernat, Un Chaplin pe un bloc de gheaţă, OC, 
2003, 198; Dicţ. analitic, IV, 182-185; Holban, Portrete, |, 
153-159; Simuţ, Reabilitarea, 320-323; Cristea-Enache, 
Bucureşti, 355-362; Dan C. Mihăilescu, Scrieri de plăcere, 
Bucureşti, 2004, 96-104; Ştefănescu, Istoria, 354-356; 
Manolescu, Istoria, 1114-1119; Cristea-Enache, Timpuri 
noi, 11-18; Popa, Ist. lit., II, 671-673. P.C. 

COSINZEANA, revistă ilustrată apărută la Orăștie 
între 15 octombrie 1911 şi 7 februarie 1915, apoi 
la Cluj între 1 ianuarie 1922 şi 31 decembrie 1926 
și între 18 februarie 1927 şi 12 februarie 1928, cu 
periodicitate variabilă: lunar, bilunar, săptămâ- 
nal. Director: Sebastian Bornemisa; prim-redac- 
tor: D.I. Cucu; secretar de redacţie: Teofil Bugnariu 
(1925). C. nu declară un program conturat, dar de 
la început se înscrie evident în orbita ideologică 
a „Luceafărului” din Sibiu. Dintre colaboratorii 
primei serii se rețin poeţii Aron Cotruș, Zaharia 
Bârsan, Mihail Săulescu, Elena Farago, Nichifor 
Crainic. După întreruperea impusă de Primul 
Război Mondial și de evenimentele ce au dus la 
Marea Unire de la 1918, un articol de bilanț din 
1 ianuarie 1926 (În pragul celui de-al zecelea an) 
menționează și intenţiile unui nou început, nu 
doar concluzii și învățăminte: „Vom rămânea ceea 
ce am fost: o revistă literară distractivă, care caută 
să răspândească în pături cât mai largi scrisul 
românesc și dragostea pentru cultura națională. 
Potrivit acestei misiuni, în coloanele noastre se vor 
publica lucrări alese și numai ceea ce ține seama 
de tradițiile unei literaturi care oricât de nouă ar fi e 
destul de veche pentru ca să nu mai fie supusă nici 
capriciilor, și nici importațiunilor care nu se potri- 
vesc nici cu sufletul, nici cu năzuințele poporului 
nostru. [...] Vom înțelege pe viitor să dăm o mai 
mare atenţie cronicilor teatrale, dărilor de seamă 
şi mișcărilor culturale, deoarece socotim util lucrul 
acesta pentru cetitorii noștri, care vor trebui să ţină 
și ei tot mai mult pas cu mișcarea literară generală 
a țării”. Mult mai structurată se prezintă perspec- 
tiva publicației după încă doi ani, când anunţă o 
înnoire de proporții în organizarea ei ideatico-ar- 
tistică: „În locul revistei distractive de pe vremuri, 
vrem să devenim acum o publicaţie de orientare și 
de îndrumare culturală cu rosturi bine precizate și, 
mai ales, cu o misiune nouă, pe care ne-o impun 
într-o măsură din ce în ce tot mai mare noile 
condiţii culturale de pe aceste meleaguri... [...] 
Revista «Cosinzeana» mai mult decât oricine e cea 
dintâi datoare să înregistreze această schimbare, și 
de-aceea simte că datoria ei pe viitor nu mai poate 
fi numai aceea de a procura cetitorilor săi câteva 
clipe de ușoară distracţie. Trebuie să ne identificăm 
cu desăvârșire cu cerința vremurilor de astăzi și să 
devenim pentru cărturarii Ardealului și Banatului 
puntea pe care ei să poată trece în mediul cultural și 
literar al neamului nostru propriu” (Primenire...). 

Această etapă nouă e marcată de ciclul de studii 
Pe marginea literaturii românești contemporane 
dedicat de Ion Breazu lui Lucian Blaga, apreciat 
drept „cea mai interesantă figură literară răsărită în 
Ardeal după război”, de nuvelele realiste, dar mai 
ales de editorialele lui Ion Agârbiceanu, demon- 
strând o reală conectare la schimbările de para- 
digmă cultural-politică, de opiniile critice con- 
turate de Olimpiu Boitoș. Înnoirea se referă şi la 
numele autorilor de peste munți invitați să publice 
aici, de la poeţi deja afirmaţi nu doar în presă - G. 
Bacovia, Vladimir Corbasca, Marcel Romanescu, 
Emil Giurgiuca, Victor Eftimiu, G. Tutoveanu, George 
Voevidca, G. Rotică, AL.T. Stamatiad, Al. Bilciurescu, 
Vasile Al-George - la prozatorii G.M. Vlădescu, 
Ion Pop-Florantin, Mihail Straje, N. Pora, Volbură 
Poiană(-Năsturaș), Mihail Lungianu. Evitând risipi- 
rea într-o puzderie de rubrici și rubricuțe ad-hoc cu 
conținut similar, C. își păstrează constant recenziile 
şi cronicile literare sub genericul „Dări de seamă” 
(G. Bogdan-Duică, Ion Buzdugan, „Miresme din 
stepă”; Al. Ciura, Emil Isac, „Poeme în proză”; Tudor 
Bugnariu, C. Loghin, „Istoria literaturii române din 
Bucovina”), informaţiile din ţară și din străină- 
tate sub miscelaneele „Flori de-o zi” cu subrubri- 
cile „Culturale”, „Politice”, „Diverse”, „Însemnări” 
și „Rânduri mărunte”, completate efemer prin 
subiectele abordate în „Cronica teatrală” (ţinută de 
Al. Hodoș) și în „Cronica muzicală” (asigurată de 
Aurel Decei). „Caleidoscop” e o rubrică cu articole 
şi informații din diferite domenii științifice, culese 
de Gavril Todica. Semnează versuri Emil Giurgiuca 
(Nocturnă), l.U. Soricu (Îngerul a strigat), Al. Ciura 
(Înviere), Ecaterina Pitiș (Sone, George Boldea 
(Pastel de oară - debut), Sebastian Bornemisa 
(Parisul — ciclu inspirat de o călătorie în Franța), 
Const. Z. Buzdugan, Elena din Ardeal (Elena 
Simţion) ș.a. În lon Agârbiceanu C. are prozato- 
rul revistei, care tipărește aici povestiri și nuvele 
din viitorul volum Chipuri și icoane (Dezamăgire, 
Piciorul de lemn, Bucuria lui Nicodim, Suferințele 
Mariei etc.). Mai semnează pagini memorialistice 
Onisifor Ghibu (Amintiri din Basarabia) și proze 
de factură sămănătoristă Al. Ciura (Norocul), 
Constanța Hodoș (Măsuța de scris), Zaharia 
Bârsan (Luntrașe), lon Ciocârlan, lon Chiru-Nanov, 
Constantin Cehan-Racoviţă, Sebastian Stanca, Al. 
Hodoș, iar în primele numere Liviu Rebreanu și 
Mihail Sadoveanu. Necrologuri, portrete, emoți- 
onante medalioane comemorative sunt dedicate 

Bucurei Dumbravă, Elenei din Ardeal, lui Al-Sadi 
Ionescu, Andrei Bârseanu, poetului maghiar 
Carol Revai - traducător din Eminescu, Coșbuc 
și Petre Dulfu, lui Simion Bărnuţiu - la șaizeci de 
ani de la dispariţie ș.a. Conectarea la literatura 
europeană o fac Ionel Pop, Horia Petra-Petrescu, 
Al. Iacobescu, Teodor Murășanu, Mihail Straje, 
Vasile Al-George și Teofil Bugnariu, cu traduceri 
din proza lui Jack London, A. Conan Doyle, Mark 
Twain, E.A. Poe, Alfredo Panzini, Max și Alex. 
Frisch, Maxim Gorki, A.V. Kuprin, Jan Neruda, 
Jules Renard, Maupassant și din poezia lui Lenau, 
Apollinaire, Teocrit, Anacreon și Tagore, con- 
comitent cu tălmăcirile din literaturile nordice 
(olandeză, norvegiană), iberice (Ramân del Valle- 
Inclân, Regele măștilor) și antice (din Teocrit). 
Marcel Romanescu este autor al unor analize 
dedicate literaturii catalane, lui Paul Morand „ca 
filosof al comparatismului”, prozatoarei italiene 
Grazia Deledda, sau lui H.G. Wells. Alți colabora- 
tori: C. Dumitrescu-Delavorona (Mircea Damian), 
Elena  Dobroșinschi, Emil A. Chiffa, Aurel 
Buteanu, Dem. Gâlman, Grigore Vâja, Vladimir 
Nicoară, Petrea Dascălu (Petre Olariu), Olimpiu 
Ștetfanovici-Svensk, Septimiu Popa. R.P. 


COSMA, Anton (4.V.1940, Tiur, j. Alba — 17.X1.1991, 
Târgu Mureş), critic şi istoric literar, dramaturg. 
Este fiul Aureliei (n. Berghian) şi al lui Augustin 
Cosma, notar. După clasele elementare şi liceale 
parcurse la Blaj, urmează Facultatea de Filologie 
a Universităţii Babeş-Bolyai din Cluj, absolvită în 
1963. Funcţionează ca profesor de limba şi lite- 
ratura română la Dumbrăveni, judeţul Sibiu. Din 
1981 a fost redactor la revista „Vatra”. Debutează 
publicistic în 1969 la „România literară”, iar edito- 
rial în 1977 cu Romanul românesc şi problematica 
omului contemporan. Mai colaborează la „Iribuna”, 
„Transilvania”, „Steaua”, „Astra”, „Familia”, „Cahiers 
roumains d'etudes litteraires”, „Igaz Sz6” ş.a. 
Înainte de a trece la amplele sale sinteze, C. 
antologhează în volumul loan Slavici, Romanele 
vieţii (1977) textele despre roman ale lui Slavici, 
descifrând în ele o teorie coerentă a genului, 
modernă pentru epoca lor, în special privind con- 
ceptul de personaj şi mijloacele retorice. De altfel, 
tot ceea ce va scrie criticul se axează pe roman. 
Geneza romanului românesc (1985; Premiul 
Asociaţiei Scriitorilor din Târgu Mureș) ocupă, din 
acest punct de vedere, o poziţie centrală. Lucrarea 

cercetează fenomenul cu mijloacele sociologiei 
moderne a literaturii şi a mentalităților, definin- 
du-l în raport cu trei factori: formarea publicului, 
geneza textului şi apariţia autorului. Cronologic, 
investigația subîntinde intervalul de la începuturi 
până spre sfârşitul secolului al XIX-lea: drumul 
de la imitaţia pură la cea autohtonizantă (Nicolae 
Filimon) şi la momentul când — argument esenţial — 
„forma îşi integrează organic mentalitatea istorică 
în ficţiunea epică” (prin lon Creangă, loan Slavici 
şi Duiliu Zamfirescu). Teza cea mai controversată 
a lui C. priveşte originea romanului românesc 
ca text, pe care el o găseşte în povestire (ca mod 
narativ generic, nu ca specie literară), adică practic 
în toate varietățile de proză anterioare: basm, 
legendă, roman popular, Biblie şi naraţiune religi- 
oasă, istoriografie, cronici rimate, epopee, jurnal 
de călătorie, nuvelă şi povestire, „fiziologii”, cores- 
pondenţă literară, memorialistică autobiografică. 
Rolul capital îi este rezervat cronicii/ letopiseţu- 
lui. Teoria lui C. este când prea laxă (formele ce 
ar anticipa romanul), când prea restrictivă (influ- 
ența modelului occidental e redusă la rolul de 
„clarificator”), cartea rezistând însă prin consi- 
deraţiile analitice care se sustrag schemei teore- 
tice. Romanul românesc şi problematica omului 
contemporan aşază întreaga evoluţie postbelică a 
genului la noi sub dominanta realismului (prima 
secţiune a cărţii schițează o „poetică a realismu- 
lui”). Tentativa e reluată în mai ampla sinteză 
Romanul românesc contemporan. 1945-1985. În 
primul volum, Realismul (1988), sunt stabilite 
trei etape: momentul '50 (al „Dogmei «Utopiei»”), 
momentul '60 (al „Adevărului”) şi momentul '80 
(al „Romanului ca literatură”: „literaturitatea tinde 
a predomina”). Clasificarea este în parte reluată 
şi continuată în volumul al doilea al sintezei, 
Metarealismul, apărut postum (1998). Metarealist 
ar fi romanul „realităţii secunde, mediate prin 
cultură, semnul unei realități revolute şi rema- 
nente”, iar subdiviziunile lui ar fi romanul neotra- 
diționalist (cu subclasele: istoric, pentru copii, SE 
narativ-baroc, retro, cu formă fixă) şi romanul expe- 
rimental (indirect, eseistic, metaroman, hiperro- 
man). Autorii aferenţi fiecărei diviziuni sunt trataţi 
micromonografic, panorama urmărind totodată 
evoluţia fiecărui tip de roman. Taxonomia stufoasă 
este compensată, şi aici, de pertinenţa comentari- 
ilor pe text. Postum a fost editat, în îngrijirea fiicei 
scriitorului, volumul Teatru (2010), cuprinzând 

cinci comedii, de factură polițistă (Detectivul par- 
ficular), fantastică (Tovarăşul din Andromeda), 
moralizatoare (Bagaje de mână) sau destinate 
copiilor (O statuie neobişnuită, De-aş fi Păcală); 
culegerea mai conține o comedie în patru variante, 
o traducere din Alexandre Dumas și cronici de 
teatru publicate în ziarul „Steaua roșie” în perioada 
1982-1990, unele fiind preluate în traducere în 
cotidianul de limbă maghiară „Vâr&s Zâszl6”. În 
manuscrisele lui C. se află și câteva lucrări în proză. 
SCRIERI: Romanul românesc şi problematica omului 
contemporan, Cluj-Napoca, 1977; Geneza romanului 
românesc, Bucureşti, 1985; Romanul românesc contem- 
poran. 1945-1985, vol. I: Realismul, Bucureşti, 1988, vol. 
II: Metarealismul, Cluj-Napoca, 1998; Teatru, îngr. și 
pref. Ela Cosma, Cluj-Napoca, 2010. Ediţii: loan Slavici, 
Romanele vieţii, Cluj-Napoca, 1977. 

Repere bibliografice: Şerban Cioculescu, Clasificări 
literare, FCL, 1978, 6; Ştefan Borbâly, „Romanul 
românesc şi problematica omului contemporan”, VITRA, 
1978, 4; Nicolae Manolescu, Analize şi sinteze, RL, 1978, 
28; Nicolae Ciobanu, Dincolo de himera sintezei critice, 
LCE 1978, 32; Radu Petrescu, „Romanul românesc 
şi problematica omului contemporan”, VR, 1978, 10; 
Crohmălniceanu, Pâinea noastră, 337-343; Culcer, Serii, 
73-82; Călinescu, Biblioteci, 248-256; Piru, Critici, 93-96; 
Ulici, Prima verba, III, 241-242; Mircea Braga, Pe pragul 
criticii, Cluj-Napoca, 1992, 62-66; Dicţ. scriit. rom., |, 
670-671; Petraş, Panorama, 218-222; Opriţă, Anticipația, 
528-531; Ela Cosma, Anton Cosma, prozator, „Libraria” 
(Târgu Mureş), 2011. N.M. 


COSMA, Mihail (pseudonim al lui Cosma Moise; 
14.VII.1922, Ploieşti — 28.1.1978, Bucureşti), poet, 
prozator, traducător. Este fiul Dorinei şi al lui 
loan Moise. Urmează studii de filosofie şi drept 
la Universitatea din Bucureşti, absolvite în 1945. 
Debutează cu versuri în 1937 la „Porunca vremii”, 
colaborând apoi şi la „Universul literar”. Lansat sub 
semnătura M.I. Cosma, publică în „Dacia rediviva” 
(1942-1944), Vremea” (1943). Prima carte, Geode, 
apărută în 1944, e semnată tot M.I. Cosma; optând 
ulterior pentru iscălitura Mihail Cosma, a dat 
naştere la confuzii între el şi scriitorul devenit 
poetul de limbă franceză Claude Sernet (1902- 
1968), care folosise acelaşi pseudonim. Alături 
de loan Cutova, lon Frunzetti, Victor Torynopol 
şi Margareta Dorian, este laureat al Premiului 
Editurii Forum, cu volumul Pâinea pădurii, tipărit 
în 1945. Colaborează, în primii ani de după război, 
la „Scânteia tineretului”, „Lumea”, „Naţiunea”, 

„Vrerea”, mai târziu la „Flacăra”, „România literară” 
ş.a. Lucrează ca redactor la „Scânteia” (1945), 
„Linereţea” (1946-1947), „Vestea nouă” (1946- 
1948), la Studioul Cinematografic „Al. Sahia” (1951- 
1953) şi este angajat pentru scurtă vreme la Editura 
Cartea Rusă. Duce o existenţă discretă, boemă şi 
vădeşte inapetenţă pentru ocupațiile profesionale 
constrângătoare, incapacitate sau lipsă de interes 
pentru o carieră ordonată, preferând expedientele, 
provizoratul. 

Geode se situează în descendența unui anumit 
simbolism elegiac, nu lipsit de muzicalitate, dar 
văduvit de vigoare, vădind un lirism reticent față de 
evoluţiile moderniste şi desuet față de tonul poetic 
al momentului. Sunt sesizabile la C. răzlețe accente 
argheziene, ecouri ale sonorităților din poemele 
„parnasiene” ale lui lon Barbu. Preponderentă e 
peisagistica menită să preia discret rezonanţele 
emoțţiei. Recuzita urban-modernă se iveşte aici, dar 
va fi masiv manipulată în următorul volum (ziare, 
fum, furnale, sirene, blocuri). Pâinea pădurii pare 
rezultatul unui efort mimetic — izbutit — de raliere 
la viziunea dinamitardă şi la maniera generaţiei 
de poeţi pe cale de afirmare la mijlocul deceniu- 
lui al cincilea al secolului trecut (C. Tonegaru, Geo 
Dumitrescu, Ion Caraion ş.a.). În unele poeme e 
prezent tonul baladesc, declamator (Balada mine- 
rilon), aiurea — peisagistica rural-autumnal-vespe- 
rală, de sugestie intimistă, cvasibacoviană (Cuvinte 
simple). După mai bine de două decenii în care a 
publicat numai traduceri din limba rusă, îndeosebi 
din 1.S. Turgheniev (Prima iubire, Apele primăverii, 
Fum, transpuse în colaborare), C. revine ca poet 
cu mai multe plachete de interes estetic minor, 
conforme temperamentului său liric autentic, 
agreabile pe alocuri, dar comune, vădind meşte- 
şugul, nu însă şi inspiraţia. Întrucâtva remarcabile 
sunt Baladele vânătorului de balene (1972), poeme 
cu referire burlescă la Moby Dick de Herman Melville 
şi la alte narațiuni marinăreşti sau de aventuri în 
spaţiu exotic, maritim ori circumpolar, care se arti- 
culează într-un scenariu alegoric, cu „înţelesuri” 
moral-existenţiale. Se percep rezonanţe şi o imagis- 
tică amintind de Leonid Dimov, dar fără coerenţa 
de ansamblu şi fără geniul poetic al acestuia; e 
invocată „lapona Enigel!” a lui lon Barbu, însă tonul 
şi maniera poemelor amintesc mai degrabă de Al. 
A. Philippide, uneori de verva ludică a lui Gellu 
Naum din Cartea cu Apolodor (volumul cuprinde 
de altfel şi o Odă pinguinilor papuani). O voie bună 

irepresibilă perturbă tratarea adecvată a subiectelor 
voit grave. Cartea este în mare parte un „conglome- 
rat livresc” (Leon Baconsky), nu lipsit de o anumită 
savoare. Joc de fluturi (1969), Circul feeric (1973) şi 
Panerul cu licurici (1976) se alcătuiesc din versuri 
pentru cei mici, iar Cantonierul galactic (1971) e o 
carte de proză ştiinţifico-fantastică. 

SCRIERI: Geode, Bucureşti, 1944; Pâinea pădurii, Bucu- 
reşti, 1945; Inefabila Arcadie, Bucureşti, 1969; Joc de 
fluturi, Bucureşti, 1969; Cantonierul galactic, Bucureşti, 
1971; Baladele vânătorului de balene, Bucureşti, 1972; 
Circul feeric, Bucureşti, 1973; Iubire perenă, Bucureşti, 
1974; Panerul cu licurici, Bucureşti, 1976; Trandafirul şi 
infinitul, Bucureşti, 1976. 

Repere bibliografice: Mihail Chirnoagă, „Geode”, UVR, 
1944, 20 iulie; Constantinescu, Scrieri, V, 134-135; Dan 
Petraşincu, Volumul de poezie „Pâinea pădurii” de Mihail 
Cosma, „Dreptatea nouă”, 1946, 233; Piru, Panorama, 
154-157, Nicolae Țirioi, „Inefabila Arcadie”, O, 1969, 5; 
Dumitru Micu, „Inefabila Arcadie”, RL, 1969, 32; Al. Piru, 
Evoluţia poeziei, R, 1969, 9; Florin Manolescu, „Inefabila 
Arcadie”, RL, 1970, 8; Saşa Pană, Să facem distincţie, 
LCE, 1971, 18; Mircea Iorgulescu, „Baladele vânătorului 
de balene”, LCE, 1972, 48; Nicolae Ţirioi, „Trandafirul şi 
infinitul”, O, 1977, 8; Leon Baconsky, Mihail Cosma, ST, 
1980, 1; Dicţ. scriit. rom., |, 671-672. N.Br. 


COSMIN, Radu (pseudonim al lui Nicolae Tănăsescu; 
6.XI1.1879, Craiova - 26.11.1959, Pucioasa), autor 
de versuri, prozator, publicist. Este fiul Elizei (n. 
Boboiceanu) şi al lui lon Tănăsescu, avocat. A urmat 
liceul la Craiova, apoi a absolvit Facultatea de Litere 
din Bucureşti (1904). A fost profesor în mai multe 
oraşe, în anii de dinaintea pensionării aflându-se 
la Ploieşti. Temporar, a avut şi funcţia de inspector 
general al învăţământului secundar. După câteva 
încercări neînsemnate, C. publică, din 1912, versuri 
în „Viitorul” şi „Flacăra”, iar în „Adevărul” dă mai 
multe stanţe satirice şi politice care i-au adus noto- 
rietatea. Între 1918 şi 1922 a colaborat cu proză la 
„Universul”, „Dimineaţa” şi „Rampa”, în perioada 
1932-1943 susţine o intensă activitate publicistică 
în „Cele trei Crişuri”, „Pământul” şi în numeroase 
reviste ploieştene, cele mai multe articole apărând 
sub genericul Figuri culturale din Bucureştii de ieri 
şi de azi. S-a bucurat de prețuirea şi prietenia mai 
multor personalităţi - Mihail Sadoveanu, Cincinat 
Pavelescu, Emanoil Bucuţa, lon Petrovici ş.a. —, cu 
care a purtat o bogată corespondenţă. 
Primulvolum al lui C., Satire(1916), conţine versi- 
ficări după modelul Scrisorilor eminesciene, în care 

sunt denunţate moravurile „înaltei societăţi” bucu- 
reştene. Cu o viziune comună asupra vieţii, C. nu 
reuşeşte decât o înşirare ternă de păcate omeneşti, 
de banalităţi. Altă secţiune cuprinde versuri patri- 
otice, de răsunet în 1915-1916, prin caracterul lor 
direct mobilizator fiind folosite ca material de pro- 
pagandă şi între tinerii ardeleni. Așa e viața şi Trei 
femei, ambele din 1921, sunt culegeri de mici isto- 
risiri ale unor întâmplări disparate, oarecare, lipsite, 
în general, de finalitate, dar justificate de autor prin 
dorinţa de a povesti lucruri adevărate. Romanul 
Babylon (II, 1921) este în bună măsură o continu- 
are a intenţiilor demascatoare din Satire, cu deose- 
birea că aici principalii vizaţi sunt ariviştii şi îmbo- 
găţiţii de război. Gustul excesiv pentru relatarea 
unor scene cotidiene, petrecute în jurul mesei sau 
în alcov, estompează mult intenţiile moralizatoare. 
Transcrierea, inabil literaturizată, a unei experienţe 
presărate cu picanterii i-a adus lui C., dimpotrivă, 
susținute acuzaţii de imoralitate. Consemnarea zi 
cu zi a celor văzute şi trăite de autor în timpul refu- 
giului în Moldova (Pagini de pribegie, 1919) sau 
ca însoțitor al unei trupe a Teatrului Naţional din 
Bucureşti în primul turneu în oraşele eliberate (Prin 
Ardeal, 1919), se constituie într-o memorialistică 
originală, nu lipsită de interes documentar. Un colaj 
de relatări ale ofiţerilor care au luptat în Transilvania 
şi Ungaria şi de reportaje formează substanţa altor 
două volume, intitulate Românii la Budapesta 
(1920). Notele de călătorie din Drumuri de lumină 
(1943) sunt scrise cu aceeaşi emfază literaturizantă, 
exprimând încântarea în faţa frumuseţilor urbanis- 
tice, artistice sau naturale din câteva ţări vizitate. 
Grefier neobosit al propriei existenţe şi al experien- 
ţei directe, C. a produs o proză în care numai stilul, 
ornat şi retoric, indică o intenţie literară. 

SCRIERI: Satire, Bucureşti, 1916; Pagini de pribegie, 
Bucureşti, 1919; Prin Ardeal, Bucureşti, 1919; Românii la 
Budapesta, I-II, Bucureşti, 1920; Aşa e viața, Bucureşti, 
1921; Babylon, I-II, Bucureşti, 1921; Trei femei, Bucu- 
reşti, 1921; Drumuri de lumină, Bucureşti, 1943. 

Repere bibliografice: C.G. Costaforu, Satirele lui Radu 
Cosmin, DMN, 1916, 4232; B. [Constantin C. Bacalbașşa], 
„Prin Ardeal”, ADV, 1919, 10 933; Ramirez, Din culise, 
„Epoca”, 1921, 133; E. Lovinescu, Radu Cosmin, SBR, 1921, 
4; Lovinescu, Scrieri, IV, 519-520; Călinescu, Ist.lit. (1941), 
645, Ist.lit. (982), 727; Traian Chelariu, „Drumuri de 
lumină”, UVR, 1943,21; lonJercan, Radu Cosmin, Ploieşti, 
1971; Mihail Stănescu, Cartea cu oglinzi, Bucureşti, 1984, 
39-45; Scurtu, Cercetări, IL, 50-150, III, 54-64. C.T. 

COSTA, Ioana (17.X.1959, București), clasicistă, 
traducătoare. Este fiica Emiliei (n. Dobrea) și 
a lui Traian Costa, filolog clasic. După absolvi- 
rea Liceului „lon Creangă”, secția de filologie 
clasică (1978), continuă studiul limbilor clasice 
la Universitatea din București (licența în 1982), 
susținându-și doctoratul la aceeași instituție, în 
1996, în lingvistică comparată indo-europeană. 
Va fi profesoară la Liceul nr. 1 din Giurgiu (1982- 
1987), apoi va lucra la Serviciul bibliografic al 
Bibliotecii Centrale Universitare din Capitală. 
Din 1990 intră în învățământul universitar, la 
Catedra de filologie clasică, Facultatea de Limbi 
şi Literaturi Străine a Universităţii din București, 
parcurgând toate treptele didactice, până la cea 
de profesor (2009). Paralel, este cercetător prin- 
cipal (din 2008) la Institutul de Istorie și Teorie 
Literară „G. Călinescu”. Ţine cursuri, ca profesor 
invitat, în perioada 1996-2002, la Facultatea de 
Teologie Ortodoxă a Universităţii din București 
şi la Institutul Romano-Catolic. Beneficiază de 
stagii de studiu și cercetare la Trieste, Berlin, 
Copenhaga, Paris, Hamburg, participă la nume- 
roase congrese și colocvii internaționale, organi- 
zează manifestări științifice de specialitate. Este 
membră a Comisiei de patristică, aflată în sub- 
ordinea Patriarhiei Române, unde coordonează 
seria „Părinţi și scriitori bisericești”, membră 
a mai multor asociaţii științifice - Societatea 
Română de Studii Clasice (din 2009 e vicepre- 
ședinte), International Society for Eighteenth- 
Century Studies, Societatea de Lingvistică 
Romanică, Institutul de Studii Clasice de pe 
lângă Universitatea din București (este secretar 
științific) — și membră fondatoare a Societății 
Române de Studii Indo-Europene (2002, unde 
este și vicepreședinte), la Sociât€ Internationale 
pour Latin Vulgaire et Tardif, a Asociaţiei de 
Filologie și Hermeneutică Biblică din România. 
Debutează în „Buletinul cercurilor științifice 
studențești” în 1981, iar editorial cu Neflexibile 
indo-europene în 1999. Colaborează la proiectul 
Monumenta Linguae Dacoromanorum, reedi- 
tare a Bibliei de la 1688, și la publicaţii din ţară 
şi din străinătate: „Studii clasice” (este membră 
în colegiul de redacţie), „Analele Universităţii 
București”, „Analele Universităţii din Craiova”, 
„International Journal of Cross-Cultural Studies 
and Environmental Communication”, „Classica 
et Christiana” (e membră în colegiul de redacție), 


Costa 


„Studia  Indo-Europaea”, „Studii și cercetări 
lingvistice”, „Revue roumaine de linguistique”, 
„Synthesis”, „Convorbiri literare” ș.a. Ediţia 
Septuaginta, la a cărei traducere a colaborat, a 
fost încununată, în 2004, cu Premiul Asociaţiei 
Editorilor Români și desemnată Cartea Anului de 
către revista „România literară”. 

Filolog specializat în fonetică istorică și sintaxă 
latină, precum și în lingvistică comparată indo-eu- 
ropeană, C. și-a anexat și alte domenii științifice, 
precum epistolografia antică, studiile biblice 
și critica de text. Papirus, pergament, hârtie. 
Începuturile cărții (2011), parţial reluare a lucrării 
Textele antice și transmiterea lor (2008), este o 
introducere succintă, dar foarte lămuritoare, de 
bibliologie clasică. Autoarea inițiază în istoria cărţii 
și, implicit, a constituirii filologiei ca știință. Dacă 
la Platon filologos însemna „iubitor de logos, de 
discuţie, de vorbire”, termenul a evoluat, la învățații 
alexandrini, către accepţia de cercetător, critic de 
text și literar, savant în general. Odată cu apariţia 
filologiei, se stabilește și sensul său precis de critică 
de text, clar delimitată în trei momente distincte, 
în terminologia de specialitate: recensio (luarea 
în considerare a tuturor mărturiilor ce conduc la 
reconstituirea unui text), examinatio (verifica- 
rea tradiției în vederea descoperirii originalului), 
emendatio (corectarea erorilor). Operaţie extrem 
de necesară, dată fiind situația cu totul particu- 
lară a literaturilor Antichității, ajunse la noi într-o 
formă mediată de copii și palimpseste din diverse 
perioade și din diferite arii geografice, și, probabil, 
doar în a zecea parte. C. nu eludează nici aspectul 
așa-zis tehnic al actului scrierii, expunând istoricul 
materialelor și al instrumentelor de scris, după cum 
se preocupă și de personajul implicat în procesul 
transcrierii (scribul, copistul), precum și de con- 
servarea textelor în biblioteci și universități. Foarte 
accesibilă cititorului de orice condiție, redactată 
cu sobrietate și rigoare, dar uzând de o agreabilă 
erudiție, cartea cuprinde și momente de umor, 
prilejuite de reflecția asupra destinului operelor: 
tragedia Medeea de Ovidiu, se pare una dintre cele 
mai valoroase ale Antichității, n-a ajuns până la 
noi, în schimb cartea de bucate a lui Apicius a fost 
sortită nemuririi, păstrându-se pentru posteritate. 
În Nec merguntur (2012) clasicista și-a inseriat 
publicistica apărută de-a lungul mai multor ani în 
revista „Convorbiri literare”, efemeride caleidosco- 
pice pe cele mai diferite subiecte, prilejuite de 

meditaţia asupra lumii antice, „o sută de povești 
filologice”, tot atâtea „Antichităţi actuale” (cum și-a 
intitulat rubrica), în intenția de a oferi un punct 
de sprijin solid omului de azi, rătăcit în zbuciu- 
mul lumii. Sunt relatări fascinante ale unor fapte 
de cultură, istorie și viaţă referitoare la cei vechi, 
pescuite de un cărturar din apele învolburate ale 
timpului. Însă principala acţiune pe care şi-o 
asumă C., în afara celei didactice, în care implica- 
rea merge în direcția formării viitorilor specialiști, 
se concretizează în transpunerea în româneşte, 
cu migală și talent, a unor texte fundamentale, în 
ediții de referință, precum opera filosofică a lui 
Seneca (2004-2008, în colaborare) și enciclopedia 
lui Plinius, Naturalis historia (L-VI, 2001-2004, în 
colaborare cu Tudor Dinu) sau tratatul lui Cato cel 
Bătrân, De agri cultura (2010), însoţite de aparate 
critice și studii edificatoare. Traducerile din Seneca 
au „acuratețea unei limbi vii, actuale și proaspete, 
privirea cititorului străbătând cu plăcere curgerea 
lină a unei limbi frumoase” (Sorin Lavric). De 
asemenea, se cuvine a fi menționată participarea 
la tălmăcirea Septuagintei (cărțile Deuteronomul, 
Judecătorii, 4. Regi, Ecleziastul, lezechiel, 2004-— 
2008), un important act de cultură. 

SCRIERI: Textele antice și transmiterea lor, București, 
2008; Papirus, pergament, hârtie. Începuturile cărții, 
București, 2011; Nec merguntur. O sută de povești filo- 
logice, București, 2012. Ediţii: Seneca, [Integrala filoso- 
fică], I-VI, introd. Anne Bănăţeanu, introd. şi postfaţa 
edit., Iași, 1999-2008. Traduceri: M.I. Finley, Uz și abuz 
de istorie, Bucureşti, 1999; Plinius, Naturalis historia. 
Enciclopedia cunoștințelor din Antichitate, I-VI, îngr. și 
postfaţa. trad., Iași, 2001-2004 (în colaborare cu Tudor 
Dinu); Seneca, Consolatio ad Marciam, Consolatio ad 
Polybium, Consolatio ad Heluiam, în Seneca, Dialoguri, 
II, îngr. trad., introd. Anne Bănățeanu, Iași, 2004, Despre 
binefacere, în Seneca, Despre binefacere. Despre îngă- 
duință, îngr. trad., introd. Anne Bănăţeanu, Iași, 2005, 
Epistole către Lucilius, I-II, îngr. și introd. trad., Iași, 
2007-2008; Augustin, Despre viața fericită, în Seneca, 
Augustin, Despre fericire, îngr. trad., București, 2004; Sep- 
tuaginta, |, IL, IV/1, VI/2, coordonatori Cristian Bădiliță, 
Francisca Băltăceanu, Monica Broșteanu şi loan-Florin 
Florescu, pref. Andrei Pleşu, Bucureşti-laşi, 2004-2008 
(în colaborare); Cato, De agri cultura - Cartea despre 
cultivarea pământului, ed. bilingvă, îngr. şi introd. trad., 
București, 2010; Ieronim, Trei vieți de monahi, introd. 
trad., București, 2011. 

Repere bibliografice: Alina Marc, Plinius despre medicină 
și farmacologie, OC, 2004, 231; Ștefan Colceriu, Dialoguri 
cu Seneca, RL, 2004, 34; Grete Tartler, Mereu tânărul 

Seneca, RL, 2007, 23; Sorin Lavric, Unchietistdestoinic, RL, 
2007, 43; Liviu Franga, Clasic printre moderni, lași, 2008, 
199-209; Florica Bechet, „Textele antice și transmiterea 
lor”, SC, 2009; Iulia Iarca, Curs de filologie clasică, RL, 
2011, 35; Marius Chivu, Cum a fost inventată cartea, DM, 
2011, 404; Alexander Baumgarten, „Căderea” unei cărți, 
DMT, 2011, 67; Liviu Franga, O lume în caleidoscop, cu 
melos de basm, I-II, VR, 2012, 7-10. G.Dn. 


COSTACHE, Veniamin  (20.XI1.1768, Roşieşti, j. 
Vaslui — 18.XI1.1846, mănăstirea Slatina, j. Suceava), 
cărturar, traducător. Fiu al Mariei (n. Cantacuzino) 
şi al marelui boier Grigore Costache, C. îşi începe 
învăţătura acasă, cu un dascăl grec, o continuă la 
Academia Domnească din laşi, dar atracţia pentru 
viața monahală îl determină să se călugărească 
într-o mănăstire din Huşi, devenind discipolul epi- 
scopului Iacov Stamati. Urcă repede treptele ierar- 
hiei clericale: în 1789 este egumen al mănăstirii „Sf. 
Spiridon” din laşi, între 1792 şi 1803 episcop de Huşi, 
apoi de Roman, iar în martie 1803 este uns mitropo- 
lit al Moldovei, păstorind aproape patru decenii, cu 
două întreruperi (1808-1812, 1821-1823). Ca mitro- 
polit, începe imediat o acţiune intensă de reorga- 
nizare a învăţământului, restructurând şi întărind 
şcolile existente, înființând altele, printre care, chiar 
în primul an al înscăunării sale, şi Seminarul de la 
Socola, cu un program didactic destul de cuprin- 
zător, limba română fiind unul dintre obiectele 
de studiu. Este, permanent, alături de Gh. Asachi 
în acţiunile acestuia de ctitor cultural. Se află în 
fruntea celor care pun temelia catedralei mitropo- 
litane ieşene, reface tipografia Mitropoliei şi începe 
o susținută activitate de tipărire a cărţilor necesare 
bisericilor şi şcolilor, el însuşi traducând neobosit. 
În 1828 participă la redactarea Regulamentului 
Organic. Retras la mănăstirea Slatina în 1842, îşi 
continuă aici şi activitatea culturală. 

Singurele texte proprii ale lui C. sunt deosebit de 
amplele şi numeroasele prefețe — peste treizeci — la 
cărţile traduse ori tipărite prin grija sau la îndemnul 
său, adesea chiar cu cheltuiala sa. Pot fi urmărite aici 
generoase idei iluministe, între care perseverenta 
preocupare pentru răspândirea culturii. Importantă 
pentru dezvoltarea limbii literare este îndeosebi 
prefaţa-pastorală la cartea Dumnezeieştile liturghii 
(1834), unde, după un scurt istoric al limbii române, 
ce pleacă de la axioma „limba noastră românească 
este fiica limbii latineşti”, mitropolitul deplânge 
abuzul de cuvinte străine din vechile traduceri, 
care ameninţă însăşi existenţa limbii noastre. 

Văzând „asaltul” „cuvintelor străine neromane” ca 
pe o împresurare, cu un efect mult mai mare decât 
faptul că „au stricat foarte mult curăţenia graiului 
românesc”, ierarhul face o trimitere la felul în care 
s-au preocupat de limba lor „toate naţiile ce au voit 
a se cultiva”. De aceea pledează pentru înlocuirea 
străinismelor cu echivalente existente în cronici sau 
în limba vorbită, apoi îşi pune în practică ideile dând 
o listă de cuvinte pe care le-a înlocuit în tălmăcirile 
sale. De asemenea, are grijă să elimine arhaismele şi 
regionalismele, tinzând spre un stil literar, cu fraze 
curate şi armonioase. 


Traduceri: Tâlcuirea celor şapte sfinţite taine ale bisearicii, 
pref. trad., Iaşi, 1807; Chiriacodromion, pref. trad., Mănăs- 
tirea Neamţ, 1811; Adoleshia Filoteos, adecă Îndeletnicire 
iubitoare de Dumnezeu, I-IV, pref. trad., Iaşi, 1815-1819; 
Tipicon, pret. trad., Iaşi, 1816; Ceasoslov, Iaşi, 1817; Litur- 
ghiile a sfinţilor ierarhi Ioan Hrisostomul, Vasilie cel Mare 
şi Grigorie Dialog, laşi, 1818; Istoria scripturii Vechiului 
Testament spre întrebuințarea româneştii tinerimi, pret. 
trad., Iaşi, 1824; Istoria scripturii Noului Testament spre 
întrebuinţarea româneştii tinerimi, laşi, 1824; Funie sau 
frânghie întreită, laşi, 1831; Sergie Macreul, Iubitorul de 
înțelepciune, laşi, 1831; Dumnezeieştile liturghii, pret. 
trad., Iaşi, 1834; Drept slăvitoare învățătură sau Cuprin- 
dere a de D-zeu cuvântării hristianeşti a lui Platon, 
mitropolitul Moscovei, laşi, 1839; Besericeasca istorie a 
lui Meletie, I-IV, laşi, 1841-1843; Ilie Miniat, Piatra scan- 
delei, laşi, 1844; Pidalion sau Cârma corabiei, Mănăsti- 
rea Neamţ, 1844; Evghenie Vulgaris, Îndeletnicire despre 
buna murire, laşi, 1845; Euthymius Zigabenus, Tâlcuirea 
Psaltirei... împăratului David, I-II, laşi, 1850-1862; Cele 
patrusprăzece trimiteri ale sfântului slăvitului şi întru tot 
lăudatul apostol Pavel, I-II, Bucureşti, 1904-1906. 


Repere bibliografice: Andrei Vizanti, Veniamin Costaki, 
Iaşi, 1881; N. Tănăsescu, Viaţa şi activitatea lui Veniamin 
Costache, Bucureşti, 1896; Gheorghe Adamescu, Istoria 
Seminarului Veniamin din Iaşi, Bucureşti, 1904, 3-40; N. 
Iorga, Viaţa şi faptele mitropolitului Moldovei, Veniamin 
Costache, Bucureşti, 1907; Vasile Vasilache, Mitropolitul 
Veniamin Costache, Mănăstirea Neamţ, 1941; G.T. 
Kirileanu, Gh. Ungureanu, Constantin Turcu, Contribuţii 
documentare cu privire la mitropolitul Veniamin 
Costache, Iaşi, 1946; Antonie Plămădeală, Clerici 
ortodocşi ctitori de limbă şi cultură moldovenească, 
Bucureşti, 1977, 30-33, 54-55; Dicţ. lit. 1900, 221-222; 
Păcurariu, Is. Bis., INI, 8-24, passim; Dicţ. scriit. rom., 
I, 672-673; Sorin Guia, Arta dialogului în prefețele 
mitropolitului Veniamin Costache, „Lext şi discurs 
religios”, 2009, 1; Eugen Pavel, Liturghierul în limba 
română, LR, 2011, 1; Elena Spiridon, Veniamin Costachi, 
editor şi traducător, laşi, 2012. C.1. 

COSTEA, Dimitrie (24.X.1919, Bogaţi, j. Argeş — 
21.X.2013, Iași), critic și istoric literar, poet. Este fiul 
Sultanei (n. Tomescu) şi al lui Constantin Costea, 
agricultori. Urmează clasele primare în comuna 
natală, apoi Liceul Militar la Mănăstirea Dealu 
(1931-1936) şi la laşi (1936-1939), apoiintră la Şcoala 
de Ofiţeri Activi de Administraţie din Bucureşti, pe 
care o părăseşte în 1941, prin demisie, cu gradul 
de locotenent. În acelaşi an se înscrie la Facultatea 
de Filosofie a Universităţii din Iaşi, absolvită în 
1948 cu teza Devenirea şi rolul ei în filosofia greacă. 
Funcţionează ca asistent universitar (1949-1952) la 
Catedra de literatură română a Universităţii ieşene, 
ulterior ca profesor de istorie în învățământul 
mediu. Aproape două decenii (1955-1972) conduce 
secţiunea de critică şi istorie literară a revistei „laşul 
literar”, redactând numeroase articole, studii şi 
cronici literare, texte polemice. Din 1972 până la 
pensionare (1979) funcţionează tot la Iași, în calitate 
de cercetător principal la departamentul de istorie 
literară al Centrului de Lingvistică, Istorie Literară și 
Folclor al Academiei RSR. Debutează încă din liceu, 
publicând versuri în „Revista tinerimii române” şi 
în „Flamuri”. Aflat la senectute, criticul se întoarce 
la poezie, dând la tipar un prim volum de versuri, 
Visând de-a lungul anilor (2005), urmat de al doilea, 
intitulat chiar Întoarcerea la poezie (2008). 
Articolele criticului şi istoricului literar C., 
prezente încă din anul 1951 în „lașul nou” şi, 
începând cu anul 1954, în „laşul literar” (devenit 
„Convorbiri literare”), rămân, parţial, în umbra 
nefastă a „obsedantului deceniu”, alterate de obli- 
gatoriile pasaje ideologizante. Făcând abstrac- 
ție de aceste pasaje, se conturează imaginea unui 
atent şi onest observator al fenomenului literar. 
Apariţia celor două volume de versuri, târziu şi 
neaşteptat, relevă o personalitate poetică. Visând 
de-a lungul anilor are o alcătuire simplă, savantă 
deopotrivă, secţiunile corespunzând celor patru 
elemente fundamentale, ca în Fragmentele pre- 
socraticilor: „minunile pământului”, „murmur şi 
unduire”, „extatic foc”, „nostalgia cerului”. Autorul 
este un constructor cultivat şi dezinvolt, scrie 
poeme de structură clasică, al căror melos şi cursi- 
vitate sunt adesea tulburate prin ruperi de ritm, 
prin schimbarea valorii unui contrapunct, prin dis- 
locări neaşteptate în sintaxă, care nu lasă muzica să 
acopere, să lustruiască sensul. Poetul posedă simţul 
naturii, fiind un senzual delicat, discret; lumea este 
densă de culori, de miresme, de melodii subtile şi, 

caracteristic, de continue iviri şi dispariţii, înfloriri 
şi scuturări. Multe poezii sunt pasteluri, tablouri vii 
văzute prin ochii unui pictor sensibil. Sentimental 
lipsit de iluzii, C. este ferit de sentimentalisme, iar 
sensibilitatea mobilă, intelectualizată, e impregnată 
de umor. Lirismul mereu echilibrat, în care senzaţia 
şi ideea pulsează egal face din acest autor o prezenţă 
discretă şi tonică. 

SCRIERI: Visând de-a lungul anilor, laşi, 2005; Întoarce- 
rea la poezie, laşi, 2008. 

Repere bibliografice: Al. Andriescu, Tentația poeziei, TP, 
2006, 1; George Popa, Poezia ca pasiune intelectuală, CL, 
2006, 8; $.D. 


COSTENCO, Nicolai 
(21.XI1.1913, Chişinău — 
29.VII.1993, Chişinău), 
poet, prozator, 
dramaturg, eseist, 
traducător. 


A 


Este fiul Mariei (n. Leahu) și al lui Fiodor Costenco- 
Radzeiovschi, funcționar la Cancelaria gubernială a 
Basarabiei. Rămas orfan de tată la vârsta de șase ani, 
își va petrece cea mai mare parte a copilăriei la țară, la 
bunicii dinspre mamă, răzeși din satul Cehoreni din 
preajma Orheiului. Primele clase le face la Chișinău. 
În 1928-1932 învaţă la Liceul „Bogdan Petriceicu 
Hasdeu” din același oraș. Având rezultate bune la 
învăţătură, C. își depune dosarul la liceul militar din 
Chișinău și trăiește deziluzia de a nu fi acceptat. Va 
urma cursurile Facultăţii de Drept a Universității din 
lași (1932-1936), concomitent fiind înscris la 
Facultatea de Litere (limbi străine). Primele versuri îi 
apar în anii studenţiei, în 1932 fiindu-i publicate în 
„Cuvântul liber” de la București, însoţite de o scurtă 
introducere semnată de Demostene Botez. Din 1934, 
ca redactor-prim (director fiind Pantelimon Halippa), 
se va afla în echipa care conduce „Viaţa Basarabiei”. 
Acum semnează poezii, eseuri, articole, fragmente 
din cărțile în curs de apariţie, traduceri, practică și 
critica de întâmpinare, scrie despre cărţile colegilor 
săi de breaslă. Debutul editorial este marcat de 
placheta Poezii, apărută în 1937. În 1940 devine 
secretar general al Societăţii Scriitorilor din Basarabia, 

înființată la Chișinău, al cărei președinte e ales 
Pantelimon Halippa. La revista „Viaţa Basarabiei” va 
activa până în 1940, când publicaţia îşi încetează 
apariţia. Refuzând să se refugieze în România, unde se 
aflau ceilalți membri ai familiei, C., ispitit „de felul nou 
de viaţă preconizat de știința lui Lenin”, rămâne la 
Chișinău. În martie 1941 este primit în Uniunea 
Scriitorilor Sovietici din Moldova. Este angajat șef al 
secţiei literare la Teatrul Moldovenesc de Stat, transfe- 
rat din Tiraspol la Chișinău. Nu peste mult timp, înțe- 
legând politica oficială, va lua atitudine, ceea ce îl va 
costa libertatea: la 23 iunie 1941, învinuit de antisovie- 
tism, este arestat și deportat în Siberia, dincolo de 
Cercul Polar (la Dudinka şi Norilsk, în peninsula 
Taimîr). În 1953, după moartea lui Stalin, i se va 
permite să plece din Siberia, dar nu va avea dreptul de 
a locui în orașul natal, în care revine definitiv abia 
după cincisprezece ani de la arestare, în 1956. E 
angajat consultant la Uniunea Scriitorilor, unde va 
rămâne până în 1964. Își reia activitatea, publicând 
numeroase cărți de poezie, romanul Severograd (-II, 
1963-1970), culegerea de nuvele Norocul omului 
(1966), piesa Serghei Lazo (1967), o versiune scenică a 
nuvelei Bătrâna Izerghil după Maxim Gorki, câteva 
traduceri: din EM. Dostoievski (Crimă şi pedeapsă), 
din Homer (Iliada), din Dante (Vita Nuova), din 
Charles Baudelaire, Ivo Andric, Frangois Villon, 
Alexandr Puşkin, Mihail Lermontov, Alexandr Blok, 
Aleksei Tolstoi, Serghei Esenin, Evgheni Evtuşenko ş.a. 
De menţionat că în 1975 transpune din latină 
Descriptio Moldaviae de Dimitrie Cantemir. În 
perioada interbelică C. scrie la „Cuvântul liber”, 
„Pagini basarabene”, „Moldavia”, „Cuvânt moldove- 
nesc”, „ltinerar”, „Gazeta Basarabiei”, iar după 1956 
publică în „Nistru”, „Cultura”, „Literatura și arta”, 
„Codirt”, „Literaturnaia gazeta”. A mai semnat Rafail 
Radiana şi N.EC. I s-au acordat mai multe distincţii, 
între care Premiul Uniunii Scriitorilor din URSS 
(1976), Premiul de Stat pentru volumul Poezii şi poeme 
(1983), titlul Scriitor al Poporului (1990), iar în 1992 a 
fost ales membru de onoare al Academiei de Ştiinţe a 
Republicii Moldova. 

La C. traseul vieţii este sinuos, peste destinul 
dramatic al omului suprapunându-se drama româ- 
nilor de la est de Prut. Dar el pare că ilustrează poate 
cel mai complicat destin al scriitorului basarabean 
din secolul al XX-lea. Autocaracterizându-se, C. 
afirmă, în memoriile intitulate Povestea vulturului 
(1998), că în perioada activităţii la „Viaţa Basarabiei” 
era un continuator al „vechiului curent țărănesc, 

promovat de revista «Sămănătorul» şi colaboratorii 
ei, «sămănătoriştii Vlahuţă, Coşbuc»”. Își va exprima 
permanent simpatia față de răzeși, faţă de firea lor 
independentă, din această pătură făcând parte și 
bunicii săi dinspre mamă. În volumele publicate în 
perioada interbelică - Poezii, Cleopatra (1939), Ore 
(1939), Elegii păgâne (1940) — scrisul său, pe care și-l 
caracterizează drept „ermetic, simbolist”, se înscrie 
în ceea ce domina în acel moment literatura, dar 
păstrând încă memoria câştigurilor anterioare. În 
Elegii păgâne, oscilând încă între simbolism și par- 
nasianism, C. se fixează asupra unor motive de largă 
circulaţie, pe care le apropie de motive familiare lui, 
legate de satul basarabean. Parcul, grădina, peisajul, 
venind pe filieră verlainiană, spleenul, nevroza se 
împletesc cu imaginea unui spaţiu rural tradiţi- 
onal. Dubla natură a imaginarului se desfășoară 
între spiritul local și jocul cu iluziile și mistuitoarea 
chemare a altor lumi, poetul autodefinindu-se ca „o 
oază de mister într-un spațiu de lumină”. Adept al 
așa-numitului „regionalism fără sorți de izbândă”, 
deschis în acelaşi timp spre mişcările literare 
europene, C. va promova în articolele publicate în 
„Viaţa Basarabiei” un program privind menirea scri- 
itorului basarabean pus în faţa necesităţii arderii 
etapelor: „Noi trebuie dintr-odată să creăm şi pentru 
clasici, şi pentru romantici, şi pentru parnasieni, 
sămănătorişti, poporanişti, modernişti, şi pentru 
cei cu tendinţe sociale”. La înființarea Societăţii 
Scriitorilor din Basarabia va menţiona că specificul 
trebuie promovat „fără a-l rupe din sânul familiei 
latine româneşti”. Nu peste mult timp va fi judecat 
pentru agitaţie antisovietică, propagarea alfabetu- 
lui latin, înlocuirea limbii moldoveneşti cu limba 
română şi nerecunoaşterea realismului socialist. 
Spirit cultivat, va continua, și în Gulag, după resta- 
bilirea relaţiilor cu ai săi, să solicite cărţi, discuri cu 
muzică populară românească. Inspirată de crezul 
„Sunt cetățean al Ţării Poeziei”, lirica postbelică a 
lui C. păstrează legătura cu universul rustic, versu- 
rile lui viforoase şi deopotrivă strunite remarcân- 
du-se printr-o virtuozitate tehnică inconfundabilă. 
C. își dezvăluie adevărata fire în paginile incluse, 
postum, în Povestea vulturului și în cartea intitu- 
lată Din bezna temniţei (Scrisori din gulag) (2004). 
Prima, alcătuită din amintiri, o începe în octom- 
brie 1955, iar a doua cuprinde corespondenţa cu 
familia sa aflată la București (mama, tatăl vitreg 
și fratele dinspre mamă) și cu Dominte Timonu. 
Povestea vulturului, axată pe calvarul deportării, 

denunţă pas cu pas mecanismul totalitarismului, 
atacul necruţător împotriva integrităţii individului. 
Episoadele derulează arestarea, drumul cu trenul 
groazei spre Siberia, traseul sinistru traversând 
gări bombardate, filmul dramatic al unor tabere de 
femei, copii şi bătrâni porniţi pe drumul bejeniei. Pe 
de altă parte, se află în carte şi o istorisire detaliată a 
copilăriei, presărată cu întâmplări legate de viaţa la 
ţară, la bunicii materni, şi de cea de la oraş. Relaţiile 
cu cei apropiaţi, cu mama în primul rând, amintirile 
despre tatăl său, sumare şi marcate de trauma des- 
părțirii, plecarea de acasă şi aventurile ce urmează 
sunt povestite cu lux de amănunte și detalii semni- 
ficative despre lumea acelui timp. După revenirea 
din Siberia, atât poezia, cât și proza lui C. poartă un 
timp semnele reconvertirii la un alt fel de scriere. 
Astfel, romanul Severograd se conturează ca o scrii- 
tură distantă și voit obiectivă, orientată să „corijeze” 
istoria pentru a justifica prezentul, autorul recur- 
gând la deghizarea autobiografiei. La prima vedere, 
protagonistul, Costea Moldovanu, nu pare apăsat 
de singurătate, se luptă cu el însuși şi nu acceptă 
condiţia de învins, stihiile naturii, viscolul fiind o 
metaforă obsedantă a Gulagului. În corespondență 
C. afirmă că există o similitudine psihologică între 
sine și Martin Eden din romanul lui Jack London, 
deși în Severograd își construieşte identitatea într-o 
naraţiune organizată în aşa fel încât imaginea pro- 
tagonistului să corespundă realităţii din anii în care 
e scris romanul. De altfel, echivalenţa între autor şi 
om poate fi pusă la îndoială, elementele biografiei 
proprii fiind prezentate diferit în lirică, în roman, în 
memorii și în corespondenţă. 

SCRIERI: Poezii, Chișinău, 1937; Cleopatra, Chișinău, 
1939; Ore, Chișinău, 1939; Elegii păgâne, Chișinău, 
1940; Poezii alese, Chișinău, 1957; Poezii noi, Chișinău, 
1960; Poezii, Chișinău, 1961; Luci, soare, luci!, Chişinău, 
1963; Versuri, Chișinău, 1963; Severograd, I-II, Chișinău, 
1963-1970; Norocul omului, Chișinău, 1966; Prometeu, 
Chişinău, 1966; Versuri, Chișinău, 1966; Mugur mugurel, 
Chișinău, 1967; Poezii şi poeme, Chişinău, 1969; Tărie, 
Chișinău, 1972; Neamul, Chișinău, 1973; Poeme, 
Chișinău, 1973; Scrieri, I-II, pref. Vasile Badiu şi Anatol 
Gavrilov, Chișinău, 1979; Euritmii, Chișinău, 1980; Poezii 
și poeme, Chișinău, 1983; Euritmii, pref. Ion Ciocanu, 
Chișinău, 1990; Coroana cu aripi de erete, Chișinău, 
1995; Versuri, Chișinău, 1995; Povestea vulturului, 
Chișinău, 1998; Elegii păgâne, îngr. Costache Costenco 
și Vasile Malaneţchi, Chișinău, 1998; ed. 2, București 
Chișinău, 2003; Libertăţi (versuri inedite), Chișinău, 
2003; Din bezna temniţei (scrisori din gulag), Chişinău, 

2004; Urmaşilor, Chișinău, 2007; Epigrame și alte versuri 
umoristico-satirice, pref. Vasile Malaneţchi, Chișinău, 
2011. Traduceri: M.I. Lermontov, Demonul, în Poezii, 
Chişinău, 1961; Aleksei Tolstoi, Pagini alese, Chişinău, 
1961; EM. Dostoievski, Crimă şi pedeapsă, Chişinău, 
1971; Dante Alighieri, Viaţa nouă, Chişinău, 1971 (n 
colaborare cu Nicanor Rusu); Ivo Andric, Podul de peste 
Drina, Chişinău, 1972; Dimitrie Cantemir, Descrierea 
Moldovei, pref. Vasile Coroban, Chişinău, 1975; Evgheni 
Evtuşenko, Versuri, Chişinău, 1975; Homer, Iliada, 
Chişinău, 1978. 

Repere bibliografice: Sergiu Matei Nica, „Dumnezew” în 
lirica basarabeană, VBA, 1939, 11-12; George Meniuc, 
„Ore”, „Bugeacul”, 1939, 8-10; Gheorghe Chira, Nicolai 
Costenco, în Profiluri, 298-308; George Meniuc, Oglinzi 
fermecate, „Nistru”, 1975, 2; Anatol Gavrilov, Conştiinţa 
epicului, LA, 1979, 12 aprilie; Vasile Coroban, Trăire în 
poezie, LA, 1984, 6 septembrie; Victor Teleucă, Tragismul 
unei demnități sau Demnitatea singurătăţii, „Basarabia”, 
1991, 4; Eliza Botezatu, Sunt crainic la răspântii, 
„Basarabia”, 1992, 12; Cimpoi, Ist. lit. Basarabia, 172-173; 
Ciocanu, Lit. rom., 47-56; Eleonora Hotineanu, Lirica 
interbelică din Basarabia şi poezia franceză modernă, 
București, 2001, 134-136, 139-141; Burlacu, Lit. rom. 
Basarabia, 95-97, Eugen Lungu, Raftul cu himere, 
Chișinău, 2004, 140-147; Mică encicl., 201-218; Nicolae 
Bileţchi, Analize și sinteze, Chișinău, 2007, 179-211; 
Ion Ciocanu, Nicolai Costenco epistolier, RLSL, 2007, 
1-2; Dumitru Crudu, Două cărți, două perspective 
diametral opuse, CE 2007, 8; Dolgan, Poezia, 302-319; 
Dicţ. Chişinău, 171-174, Rachieru, Poeți Basarabia, 
56-65; lurie Colesnic, Timp și istorie. Autori de la „Viaţa 
Basarabiei”, Chişinău, 2011, 89-97. A.Bn. 


COSTIN, Calistrat (30.1.1942, Bacău), poet, prozator. 
Este fiul Emiliei (n. Bălăiță) şi al lui Alexandru 
Costin, subofițer. A studiat filologia la Universitatea 
„AL. 1. Cuza” din laşi între 1960 şi 1965. A fost asistent 
universitar la Institutul Pedagogic din Târgu Mureş 
şi la cel din Bacău, redactor la cotidianul „Informaţia 
Harghitei” şi la revista „Ateneu”, director al 
Teatrului „G. Bacovia” şi al Teatrului de Animaţie „V. 
Alecsandri” din Bacău. A debutat în presă în 1966 
cu articole de critică literară, şi editorial în 1974 
cu volumul de poezie Planete. A mai colaborat la 
„Tribuna”, „Convorbiri literare”, „Orizont”, „Cronica”, 
„Luceafărul, „Steaua”, „Vatra”, ş.a. În 1988 i se acordă 
Premiul „G. Bacovia” pentru poezie. 

Volumul de debut al lui C., Planete, şi urmă- 
torul, Augusta lumină (1976), sunt marcate de 
ideologia epocii: cultul ţării, o imemorială Dacia 
Felix, cultul pământului-mumă, al strămoşilor, al 
„rădăcinilor” tracice. Se disting câteva dominante 

tematice şi stilistice: prelucrarea filonului popular 
(motive, tipar prozodic, limbaj arhaizant), înclina- 
ţia spre jocul verbal, senin ori grav, lirismul suav al 
poemelor de dragoste, tendința spre simplificare 
şi abstractizare a limbajului în poemele reflexive. 
Reuşită este Cavalcada gerului (După un motiv fol- 
cloric), ce dezvoltă motivul şarpelui într-o construc- 
ţie de o muzicalitate incantatorie. Timpul şi moartea, 
„taina” trecerii, iluzia, dualitatea omului, a poetului 
şi a poeziei sunt temele din Elementul „lume” (1978). 
Versurile din Satiră duhurilor mele... (Parodii şi nu 
prea) (1980) constituie o răspântie în scrisul lui C., în 
sensul apropierii de lirica optzecistă, prin adoptarea 
unui limbaj prozaic, anecdotic, colocvial, ironic şi 
autoironic. Timpul, moartea, dualitatea lumii rămân 
teme predilecte, dar percepute din perspectiva unui 
spectacol factice, tragicomic. În Declinul elegiei (1983) 
ochiul-spectator surprinde iluzia, „farsa”, pretutin- 
deni în „teatrul lumii”. Scrisori (1988) şi Uite viața, nu 
e viaţa! Poezii de lume (1992) se concentrează în jurul 
încercării de definire a cuvântului, în arte poetice de 
inspiraţie folclorică (Elegia şarpelui) sau optzecistă 
(Problema poeziei). Trebuie remarcat eclectismul 
cărţilor publicate în anii '90: elemente livreşti, ludice, 
intertextualism, o sintaxă elaborată (paranteze, expli- 
caţii retorice etc.) apar alături de versuri de dragoste 
simple, melodioase, unele de inspiraţie folclorică, 
altele în gen arghezian. Volumele publicate după 2000 
ezită între cinismul parodic sau dezabuzat al reflecţiei 
socio-morale ori existenţiale şi facilitatea „poemelor 
de pahar”, de o amară sau jucăuşă veselie. Romanele 
La Răspântii (979), Arşiţa (1981), O anume fericire 
(1989) abordează teme precum necredinţa (persona- 
jul principal se numeşte Toma Toma), ratarea, boala, 
nebunia, înglobând şi tema socială. La Răspântii şi 
Arşiţa (continuarea celui dintâi) sunt romane etero- 
clite, simbolice şi poetice, dar şi cu elemente realiste 
şi de observaţie socială, cu ample dialoguri pe teme 
filosofice, ultimul cu o tramă polițistă. O anume 
fericire insistă asupra problemei cuplului şi a libertă- 
ţii umane. Narațiunea, în genere fluentă, preia reţeta 
de succes a romanului anilor '80, în speţă pe cea a lui 
Marin Preda din Cel mai iubit dintre pământeni. 

SCRIERI: Planete, Iaşi, 1974; Augusta lumină, Bucureşti, 
1976; Despre voinţă, Bucureşti, 1977; Elementul „lume”, 
Bucureşti, 1978; La Răspântii, laşi, 1979; Satiră duhurilor 
mele... (Parodii şi nu prea), Bucureşti, 1980; Arşiţa, Iaşi, 
1981; Declinul elegiei, Bucureşti, 1983; Scrisori, Bucureşti, 
1988; O anume fericire, laşi, 1989; Uite viaţa, nu e viaţa! 
Poezii de lume, laşi, 1992; Zodiacul în doi peri..., laşi, 1995; 

Legământ de eternă neuitare! (în colaborare cu Alex. L. 
Iosif), Bacău, 1996; Lume, lume şi iar lume!, Bucureşti, 1997; 
Închis... pentru inventar, Bacău, 1998; Și totuşi... nu se mişcă, 
Bacău, 2002; Soare cu dinţi. Miniaturi (în haiku şi tanka), 
Bacău, 2002; Restu-i otravă!: Umor(uri) poelticeşti, Bacău, 
2004; Bârfitor la colț de univers..., Bacău, 2006; Distracţie 
de fiare, laşi, 2007; Om fi greşit galaxia!, Bacău, 2010. Tra- 
duceri: Tristan Tzara, Fuga, Bacău, 1996; Pierre Morency, 
Cuvinte hoinare în noapte, Bacău, 2000. 

Repere bibliografice: Ulici, Prima verba, I, 74-76; 
Mihai Coman, Orizontul esențelor, LCE 1978, 37; Adrian 
Popescu, Volume de poezie la Editura Eminescu, ST, 1979, 
4; Constantin Hârlav, „Elementul «lume»”, ST, 1979, 6; 
Ion Bogdan Lefter, „Satiră duhurilor mele...”, LCE 1980, 
27; Sorin Pârvu, „Arşiţa”, CL, 1982, 2; Emil Nicolae, Poetul 
şi măştile sale, CNI, 1989, 22; Alex. Ştefănescu, Versuri 
din perioada de tranziţie, RL, 1992, 25; Vasile Spiridon, 
„Uite viaţa, nu e viaţa!” ATN, 1992, 7; Vlad Sorianu, Un 
Petronius salvat, ATN, 1999, 4; Ion Arieşanu, Privind prin 
cărţi în nopți tăcute, O, 2001, 10; Cristian Livescu, Calistrat 
Costin, de la satiră la alegoria jovială, CL, 2009,1.  R.D. 


COSTIN, Jacques G. (13. IV. 1895, Bucureşti — 22. 
XII.1971, Paris), prozator, publicist, traducător. 
Este fiul Rebecăi şi al lui David Goldschlager; sora 
sa, Clara, a fost a doua soţie a artistului plastic 
Marcel lancu. Urmează la București Liceul „Mihai 
Viteazul” și face studii de drept, fără a practica avo- 
catura. Apropiat de gruparea predadaistă Marcel 
Iancu-lon Vinea-Tristan Tzara, debutează în ziarul 
„Seara” (august 1914) cu schiţa satirică Nocturnă. În 
anii următori colaborează cu articole politice şi de 
opinie la reviste apropiate lui N.D. Cocea („Facla”, 
„Chemarea”, „Depeşa”, „Arena”, „Rampa”). În timpul 
refugiului la laşi semnează cu pseudonimele Costin 


Tristan Tzara, M.H. Maxy, lon Vinea și Jacques Costin 

Kurt şi G. În 1922 devine unul dintre membrii 
grupării constructiviste de la „Contimporanul, 
unde publică, timp de un deceniu, articole, cronici 
muzicale şi proze ludice. Cele din urmă vor alcătui, 
în 1931, alături de două texte apărute în „Liparnița 
literară” și de altele inedite, sumarul singurului său 
volum antum, Exerciţii pentru mâna dreaptă şi Don 
Quichotte. Spre sfârşitul anilor '30 C. organizează la 
Budeni, lângă Comana, în judeţul Giurgiu, împreună 
cu Marcel Iancu, o fermă destinată tinerilor sionişti 
evrei pregătiţi să înveţe agricultura în vederea 
plecării în Palestina. Potrivit mărturisirilor lui Mihail 
Sebastian şi ale lui E Brunea-Fox, în timpul rebeli- 
unii legionare din Bucureşti un grup de „cămăşi 
verzi” pătrund în casa părinţilor lui C. şi, negăsin- 
du-l pe el, îl ucid pe fratele său Mişu. Refugiat din 
calea persecuțiilor rasiale, trăieşte o vreme la Paris. 
După încheierea războiului, în 1946 se întoarce 
în România. În acest an și în următorul publică în 
„Revista Fundațiilor Regale” o suită de secvenţe din 
ciclul Plăcerile câmpului. Compozițiile, fals bucolice, 
justifică pe deplin eticheta atribuită de G. Călinescu 
în Istoria literaturii române de la origini până în 
prezent: „Jules Renard tratat în maniera Urmuz”. 
După instaurarea comunismului, C. lucrează ca tra- 
ducător la Cooperativa Dactilografia din Bucureşti 
şi, ca mulții alții în anii '50, face traduceri, singur 
sau în colaborare, din literatura de limbă rusă (1.S. 
Turgheniev), franceză (Victor Hugo, Paul Eluard, 
Anatole France ș.a.). În 1959 e anchetat în procesul 
Miliţa Petraşcu-Mihai Andricu pentru discuţiile săp- 
tămânale purtate într-un grup de artişti din care mai 
făceau parte Dora Massini (solistă a Operei Române) 
şi pictorul Alexandru Mazilescu. Va fi eliberat după 
două săptămâni de detenţie şi după ce redactează o 
declaraţie de autoincriminare. Un volum de fabule 
intitulat Fluturele vrăjitor, predat în 1958 Editurii 
Tineretului, nu mai apare. În 1960 C. pleacă defi- 
nitiv din ţară cu destinaţia Franţa. Stabilit la Paris, 
colaborează la radiodifuziunea franceză cu scenarii 
dramatice şi compune scurte piese de teatru, cum 
ar fi Pile et face ou La Poutre et la paille (970). În 
numărul din ianuarie-februarie 1965 al revistei „Les 
Lettres nouvelles” semnează o prezentare a „pre- 
cursorilor români ai suprarealismului”, ilustrată cu 
două texte ale lui Urmuz traduse de Eugen Ionescu. 
Împreună cu Claude Sernet s-a îngrijit de prelu- 
crarea unor traduceri primite din Bucureşti pentru 
Anthologie de la poesie roumaine, realizată de Alain 
Bosquet şi apărută în 1968, cu o prefață de Şerban 

Cioculescu. Potrivit lui Al. Mirodan, au rămas de 
la C. mai multe manuscrise, între care Le Congres 
des balles (piesă-film), Le Magnifique illusionne ou 
Les idees d'un heros (scenariu de film) şi Paradisul 
copiilor (scenariu de film în limba română). 
Compuse „en marge des vieux livres” ca adaptări 
avangardiste ale unor scrieri clasice, prozele lui C. din 
Exerciţii pentru mâna dreaptă și Don Quichotte, debi- 
toare lui Urmuz, fumiştilor francezi sau clovneriilor lui 
Jules Laforgue, sunt grupate în patru secțiuni. Prima 
ipostaziază comic, pe filiera caracterelor labruyeriene, 
categorii umane, animale sau vegetale, animate sau 
inanimate (Cismarul, Câinele, Pisica, Porcul, Trenul, 
Plopul, Stelele ş.a.) sub forma unor prozopoeme funa- 
mbuleşti şi aforistice (de pildă, Câinele: „Capitalist 
înnăscut prin limbă şi coadă; exploatează vanita- 
tea şi mila; aţâţă literatura domestică”). În secţiunea 
Încercări pentru reabilitarea moralităţei în fabulele 
regretatului La Fontaine fabulele în speţă sunt „corec- 
tate”, cu umor fin, ca „deziluzii optice”. Diez şi becar 
adună texte radical-experimentale, puneri în pagină 
lettriste, şarje mitologice (Dărâmarea Cartaginei), 
jocuri cu convențiile de gen Jurnal de baltă. Memoriul 
unei fete din We-Hai- Wei, Bârna şi paiul. Proiect de 
roman pentru sfârşitul săptâmânii engleze), iar De 
viris illustribus aplică acelaşi tratament pseudomo- 
ralist unor figuri ale Antichității eline (Mithridate, 
Arhimede, Jupiten). În finalul volumului e adaptat 
spiritual, în treizeci de pagini, dar pe o formulă mai 
închegat narativă, romanul lui Cervantes. Livrescul 
rafinat al acestor scrieri pseudodidactice şi „absur- 
diste” prefigurează metaliteratura parodică a Şcolii 
de la Târgovişte; ele constituie, în fond, niște para- 
doxale omagii iconoclaste aduse tradiţiei canonice. O 
Addenda a unei ediţii îngrijite de Geo Șerban (2002) 
recuperează pagini din „Contimporanul”, „Facla” şi 
„Reporter”: cronici muzicale, prezentări de carte şi 
expoziţii, profiluri „costiniene” în formă şi admirative 
în fond lui E T. Marinetti şi lui Virgil Madgearu, o farsă 
dedicată viorii (Criza sacâzului) şi un profil retros- 
pectiv al „Contimporanului”, prezentat sub semnul 
„nobilei fronde” şi al moderaţiei ecumenice, dar și 
mai multe fragmente de proză din seria intitulată 
Plăcerile câmpului. 
SCRIERI: Exerciţii pentru mâna dreaptă şi Don Quichotte, 
cu un portret şi cinci desene de Marcel Iancu și un desen 
de Miliţa Petraşcu, Bucureşti, [1931]; ed. îngr. și postfață 
Geo Şerban, introd. Ov. S. Crohmălniceanu, Piteşti, 2002. 
Traduceri: 1.S. Turgheniev, În ajun, Bucureşti, 1951 (în 
colaborare cu Suzi Mundreanu); Victor Hugo, Mizerabilii, 

I-V, Bucureşti, 1954-1955 (în colaborare cu Lucia Deme- 
trius și Tudor Măinescu); Teru Takakura, Cântecul porcului; 
Joko Ota, Până când?, Bucureşti, 1956 (în colaborare cu 
Gheorghe Voropanov); Jacques R6my, Dacă toți oamenii 
din lume..., Bucureşti, 1957; Paul Eluard, Fraţii care văd. 
Scrieri despre artă, |, Bucureşti, 1957 (în colaborare cu Seli 
Braunstein); Anatole France, Balul costumat, 1958. 

Repere bibliografice: Aderca, Contribuţii, II, 261-264; 
Perpessicius, Menţiuni, IV, 62-65; Lovinescu, Ist. lit. rom. 
cont., 266; Călinescu, Ist. lit. (1941), 822, Ist. lit. (1982), 906; 
Jacques G. Costin, ALR, 188-192; Mirodan, Dicţionar, |, 
409-414; Zamfir, Poemul, 376-382; Crohmălniceanu, Evreii, 
88-95, 186-187; Geo Şerban, Un profil: Jacques frondistul, 
OC, 2002, 144; Dan Gulea, Jacques G. Costin, avangardistul, 
OC, 2002, 181; Constandina Brezu, Traseul avangardistului 
Jacques G. Costin, JL, 2003, 1-20; Cernat, Avangarda, 
186-194; Manolescu, Enciclopedia, 201-202; Ion Pop, Din 
avangardă spre ariergardă, Bucureşti, 2010, 140-148. P.C. 


COSTIN, Lucian (pseudonim al lui lon Gh. 
Costiniuc; 11.[X.1887, Lisaura, j. Suceava — 10.[X.1951, 
Caransebeş), poet, folclorist, publicist. Este fiul 
Marandei şi al lui Gheorghe Costiniuc. Frecventează 
clasele primare la şcolile din Tişăuţi şi Lisaura, după 
care urmează liceul la Suceava. Se înscrie la Facultatea 
de Geografie a Universităţii din Cernăuţi, audiind, 
între 1910 şi 1914, pe lângă cursurile acestei facultăţi, 
şi prelegeri de istorie, filosofie şi limba română; între 
profesorii preferaţi se numără Sextil Puşcariu. După 
o specializare de doi ani la Viena (1914-1916), func- 
ționează ca profesor de geografie la liceul pe care îl 
absolvise (1916-1918), unde intră în conflict cu unio- 
niştii bucovineni, fiind acuzat de sentimente filoaus- 
triece. C. pleacă din Suceava şi, după scurte treceri 
ca profesor prin Oraviţa şi Timişoara, se stabileşte la 
Caransebeş, ca profesor titular definitiv al Liceului 
„Iraian Doda”. A fost membru al Societăţii Scriitorilor 
Români, al Societăţii Regale de Geografie şi, în urma 
publicării unor studii de geografie şi de geologie, 
membru al Academiei Germane din Miinchen. A înte- 
meiat şi a condus revista „Banatul literar” (1934-1938). 

C. debutează cu poezii mărunte şi articole despre 
folclorîn 1906, continuând să colaboreze susţinut la un 
număr relativ mare de periodice, între care „Drapelul” 
(Lugoj), „Izvoraşul', „Şezătoarea”, „Foaia diecezană” 
(Caransebeş), „Ludor Pamfile”, „Neamul românesc”, 
„Conştiinţa naţională” (Craiova). Publică, între 1925 
şi 1933, numeroase broşuri cuprinzând culegeri de 
folclor bănăţean, majoritatea în colecţia „Biblioteca 
folcloristică a Banatului”, al cărei director era. În zona 
aceloraşi preocupări se situează şi două lucrări de 

dimensiuni mai mari, Graiul bănăţean U-Il, 1926- 
1934) şi Studii asupra folclorului bănăţean (, 1930). 
Prima se ocupă de „dialectul bănăţean” şi conţine 
şi un glosar ce explică un mare număr de termeni 
regionali. Cea de-a doua intenţionează o abordare a 
morfologiei şi esteticii folclorului din zona de vest a 
țării, cu referiri la principalele direcţii tematice şi cu 
prezentarea aplicată a două specii, balada şi ghicito- 
rile. Rezultatul acestor constante preocupări pentru 
folclorul din Banat este de redusă valoare ştiinţifică, 
C. dovedindu-se mai degrabă un entuziast şi mai 
puţin un cercetător informat şi dotat cu spirit de dis- 
cernământ. Alt excurs, declarat de estetică literară, 
Câteva note despre inducția poetică (1930), avansează, 
într-o argumentare naivă, puncte de vedere personale 
asupra „stării depoezie”. C. este şi autorul unor'volume 
de beletristică, dintre care două cuprind amintiri şi 
foiletoane sub titlul Din viața scriitorilor (1937), iar 
celelalte adună aproape toate versurile publicate în 
periodice: Cântecele mele (I-II, 1922-1924), Privelişti 
şi reverii (1929), Astrale (1931), Muguri (1935), Peisagii 
şi simfonii (1936), De prin secoli... (1936). Convingerea 
lui C., mărturisită în paginile intitulate Din viaţa scrii- 
forilor, este că el oferă literaturii române replica lirică 
a prozei sadoveniene, ceea ce îl face să se considere 
„unic” în ceea ce priveşte „savoarea graiului vechi” 
folosit în poeme. Sunt însă exerciţii modeste, elanului 
cu care se apropie de tematica istorică, religioasă, filo- 
sofică sau socială corespunzându-i doar în neînsem- 
nată măsură performanţa artistică. C. cultivă o poezie 
închinată pământului şi permanenţelor istoriei 
(Privelişti şi reverii), abordează meditaţia religioasă, 
pastelul şi lirica de dragoste (Peisagii şi simfonii), dis- 
cursul cu pretenţii filosofice, alimentat de reflecția 
referitoare la infinitul timpului şi spaţiului (Astrale). 
Mânuieşte un vers fără calități poetice notabile, în 
care apar tendinţe de adoptare a unor forme prozo- 
dice îndrăzneţe, anulate însă de platitudinea imagi- 
nilor şi a simbolurilor sau de rigiditatea declarativă a 
sentențelor. C. a semnat şi două traduceri: comedia 
într-un act Trei pălării de damă de Paul Siraudin şi A. 
Brentano (1926) şi Tălmăciri din liricii germani con- 
timporani (1926), o antologie cu versiuni mediocre 
din versurile a peste șaizeci de poeţi. 

SCRIERI: Cântecele mele, I-II, Bucureşti, 1922-1924; Graiul 
bănăţean, I-II, Timişoara, 1926-1934; Privelişti şi reverii, 
Timişoara, 1929; Studii asupra folclorului bănăţean, |, 
Timişoara, 1930; Câteva note despre inducția poetică, Timi- 
şoara, 1930; Scriitorul bănățean Mihail Gașpar, Craiova, 
1930; Astrale, Craiova, 1931; Muguri, Craiova, 1935; De prin 

secoli..., Craiova, 1936; Peisagii şi simfonii, Craiova, 1936; 
Din viaţa scriitorilor, I-II, Bucureşti, [1937]; Monografia 
satului Lisaura (în colaborare cu Gh. Mihuţă), Suceava, 
1939; Activitatea poetică a scriitorului Ioan Alex. Bran-Le- 
meny, Craiova, 1944. Culegeri: Mărgăritarele Banatului 
Mare, Timişoara, 1925; Basme, istorioare, legende şi anecdote, 
Bucureşti, 1926; Balade, Timişoara, 1927; Basme şi istori- 
oare, Timişoara, 1927; Doine şi romanțe, balade, legende, 
strigături la joc, Timişoara, 1927; Legende, Timişoara, 1927; 
Snoave, Timişoara, 1927; Anecdote din popor pentru popor, 
Timişoara, 1928; Balade bănăţene, Craiova, 1938; Ghicitorile 
bănăţene, Craiova, 1941; Anecdote, snoave, legende, Craiova, 
f.a. Traduceri: Paul Siraudin şi A. Brentano, Trei pălării de 
damă, Bucureşti, 1926; Tălmăciri din liricii germani contim- 
porani, Limişoara, 1926. 

Repere bibliografice: Călinescu, Opere, I, 494-495; 
Perpessicius, Opere, XII, 518; Al. Bran-Lemeny, „Astrale”, 
„Năzuinţa” (Braşov), 1931, 3-6; Traian Mateescu, 
„Astrale”, „Provincia literară”, 1932, 2; Stelian Segarcea, 
„Peisagii şi simfonii”, „Progresul”, 1939, 70; Gh. Lică-Olt, 
Scriitorul Lucian Costin, Caransebeş, 1945; Ciopraga, 
Lit. rom., 200; Bârlea, Ist. folc., 433-434; Rachieru, Poeți 
Bucovina, 119-120; Satco, Encicl. Bucovinei, 275-276; 
Datcu, Dicţ. etnolog., 275-276; Maria Gherghuţă, Lucian 
Costin publicist, Lugoj, 2010. C.P. 


COSTIN, Miron 
(1633, laşi - 1691, 
Roman), cronicar, poet, 
traducător. 


S-a născut în familia unui boier foarte bogat, Ion 
(lancu) Costin, fost conducător de armată (hatman). 
Mama, Safta Scoarţeş, era nepoata domnitorului 
Miron Barnovschi. Angajat politic faţă de dinastia 
Movilă, lancu s-a refugiat în Polonia la urcarea pe 
tron a lui Vasile Lupu, adversar al Movileştilor. În 
1636 el şi primii trei fii ai săi, între care şi Miron, au 
primit titlul de nobil polon cu blazon. C. îşi face 
studiile la Colegiul iezuit din Bar, un orăşel situat în 
sudul regatului polon. Programul de studii umaniste, 
în limba latină (istorie, geografie, logică, retorică, 
literatură antică, cunoştinţe de teologie etc.) a fost 
finalizat în 1652, cum era obiceiul, cu participarea la 
o campanie militară. Din această perioadă datează 

apropierea de viitorul rege Jan Sobieski. În 1653, în 
ultimul an al domniei lui Vasile Lupu, C. se întoarce 
în Moldova însoţit de fraţii săi. Sunt atestate docu- 
mentar demersurile lui diplomatice, moldo-polone, 
în slujba acestui domnitor. Prin căsătoria (1668) cu 
Ileana Movilă îşi întăreşte privilegiile feudale rămase 
de la tatăl său. Ca dregător în Divanul Domnesc, 
după 1660 urcă treptat în rang, de la pârcălab de 
Hotin la mare comis (1664), mare vornic al Ţării de 
Sus (1667) şi mare vornic al Ţării de Jos (1669) până 
la mare logofăt (1675). Paralel, a susținut diplomatic 
cauza Moldovei în solii dificile cu turcii, ungurii, 
polonezii şi italienii. Era considerat cel mai bun 
vorbitor de limbă latină din Moldova timpului, de 
aceea a intermediat legăturile cu iezuiţii italieni 
veniţi aici să constate starea comunităţilor catolice. 
Copiii lui au învăţat latina cu iezuitul Renzi, aşa 
încât al doilea fiu, Nicolae Costin, cronicar şi el, va 
traduce după versiunea latină cartea de morală 
princiară a lui Antonio de Guevara, Ceasornicul 
domnilor. În 1683, după asediul Vienei, C. pleacă de 
teama turcilor în Polonia. Rămâne acolo până în 
1686, interval în care îşi va scrie ultimele lucrări. În 
repetate rânduri el şi-a „pus capul pentru ţară” (lon 
Neculce) contra abuzurilor financiare ale lui 
Constantin Cantemir şi a rău-sfătuitorilor acestuia, 
ceea ce l-a aruncat într-un grav conflict cu domnia. 
Convingerile lui politice filopolone, rectitudinea, 
replicile memorabile în apărarea libertăţii ţării îi 
provoacă suspiciuni domnitorului. Considerat un 
cărturar incomod pentru puterea filoturcă, „prea 
bun la voroave”, Constantin Cantemir, la sfatul visti- 
ernicului grec Iordache Ruset, porunceşte, în 
decembrie 1691, decapitarea cronicarului şi a 
fratelui său, Velicico. 

Împreună cu scrierile stolnicului Constantin 
Cantacuzino, ale lui Nicolae Milescu şi ale lui 
Dimitrie Cantemir, opera lui C. certifică exis- 
tenţa umanismului românesc, în linia întârziată 
a latinismului european propagat spre estul con- 
tinentului. Este primul nostru cărturar care scrie 
două cărţi despre români şi originea lor, într-o 
limbă străină (polona). Cu excepţia acestor două 
lucrări, partea majoră a operei lui C. e scrisă în 
limba română. Modelul uman şi cultural-politic 
al Antichității romane e adesea invocat, iar lati- 
nitatea e trăită ca stare de spirit. În cronologia 
scrierilor sale, cea dintâi e Viiaţa lumii (1673), o 
poemă meditativă, rămasă în manuscris până 
în 1866, când a fost publicată de B.P Hasdeu în 

revista „Satyrul”. Poema a circulat însă în copii 
manuscrise. Conştiinţa finitudinii fiinţei reapare 
obsesiv la C., în versuri şi în nararea istoriei 
umanităţii moldave de la începutul secolului în 
care a trăit. Având „simţul sublim al destinului” 
(G. Călinescu), el a fixat această idee, la nivelul 
culturii scrise, în varii forme. Semnificaţia umană 
universală conținută în titlul Viiaţa lumii se între- 
geşte prin alte două elemente paratextuale: prefe- 
ţele de iniţiere a cititorului asupra a ceea ce este, 
în concepția lui C., poezia (cu exemple de epopei 
şi imnuri sacre), ce sunt regulile prozodice (rima, 
măsura), tema (soarta şi primejdiile care pândesc 
existenţa), arta lecturii etc. În text se recunosc deo- 
potrivă urmele lecturilor din clasicii Antichității 
(Horaţiu, Ovidiu), din Biblie (Ecleziastul, 
Apocalipsa) şi din folclorul autohton. De la motto 
(„Deşertarea deşertărilor şi toate sânt deşarte”) 
până la ultimul vers („Ceriul de gândurile noastre 
bate jocurie”), compunerea în versuri, menită să 
demonstreze valenţele poetice ale limbii române, 
e atinsă de aripa reflecţiei sceptice, recuperată în 
morala faptei bune, mântuitoare. Sunt dezvoltate 
motive poetice circulate în literatura antică şi 
medievală, ca fragilitatea vieţii, lumea înşelătoare, 
fugit irreparabile tempus, extincţia universală de 
aspect apocaliptic, timpul şi divinitatea, norocul, 
ubi sunt..., egalitatea în faţa morţii ş.a., toate 
modulând tema fortuna labilis. Termenii de com- 
paraţie care sugerează trecerea sunt spuma mării, 
floarea, fumul, umbra, visul, părerea, apa, reîntâl- 
niţi mai târziu în poezia romantică, la Eminescu 
inclusiv, în prelucrări de nivel poetic superior. 
Sintetizarea atâtor motive dezvoltate indepen- 
dent în poezia antică şi medievală e motivată de 
conştiinţa întârzierii literaturii române, astfel răs- 
cumpărată. Versuri stângace alternează cu altele 
armonioase, compuse în măsura de 12-13 silabe. 
Cezura cade elaborat, așa încât a doua jumătate 
a versului să nuanţeze, întărind, ideea („Lrec 
zilele ca umbra, ca umbra de vară”). Rima împe- 
recheată e adesea studiată semantic („floare”, 
„trecătoare”; „lume”, „spume” etc.). Din retorica 
poemei, vag patetică, se degajă un discurs bine 
articulat pe ideea trecerii, necesare, a fiinţei şi a 
extincţiei universale, asistată de puterea absolută 
a lui Dumnezeu. Letopisețul Ţării Moldovei de la 
Aaron Vodă încoace, de unde este părăsit de Urechi 
vornicul de Teara de Gios, scos de Miron Costin [...] 
în oraş în laşi, în anul [...] 1675 este o naraţiune 

istorică, gândită ca o carte de învăţătură morală. 
Predoslovia indică starea de spirit a autorului 
marcat de „cumplitele vremi”, stare ce va imprima 
întregului text o tonalitate melancolică, accentuat 
reflexivă. Faptul obligă la o lectură mai curând 
literară, decât literală a textului. În prima parte — 
evocare (Mihai Viteazul, Movileştii ş.a.), în partea 
a doua - memorial (Vasile Lupu, Gheorghe Ştefan 
ş.a.), lucrarea e scrisă sub presiunea conştiinţei 
că „ceea ce povesteşti repede nu se întâmplă tot 
aşa de repede”, deci naraţiunea scrisă comprimă 
istoria reală. C. complică perspectiva povesti- 
rii, inserează dictoane-idei, încât evenimen- 
tele istorisite par exemple ce verifică şi întăresc 
adevărurile universale. Aforismele extrase din 
gândirea antică, din folclor sau din sursă biblică, 
dimpreună cu numeroasele cugetări proprii con- 
stituie una dintre motivațiile clasicizării lui C. 
Meditaţia gravă şi sancţiunea morală îl situează în 
linia, pornind de la Tacit, a povestitorilor istoriei. 
Structural un meditativ, cronicarul mută accentul 
de la evenimentul exterior la structura mental-psi- 
hologică a persoanei care îl făptuieşte. Portretele 
realizează exclusiv imaginea interioară a perso- 
najelor, fără nici un indiciu despre aspectul fizic. 
După cum personajele-domnitori sunt înţelepţi 
sau nu, credincioşi sau nu, învăţaţi sau nu, aşa 
sunt şi acţiunile lor. Uneori istoria îl contrazice. 
Gheorghe Ştefan e caracterizat drept „cap întreg, 
hire adâncă, cât poţi spune că nasc şi în Moldova 
oameni”, fără ca evenimentele provocate de el să 
fie pe măsura aprecierii cronicarului. De aici, con- 
cluzia: C. a inventat, în Letopiseţ..., modelul uman 
ideal al înţeleptului (Radu cel Mare), sperând ca 
acest construct să provoace emulaţie. Înţelept 
sau nu, domnitorul e om, şi prin ceea ce face 
merge în întâmpinarea destinului implacabil. În 
varii formulări, meditaţiile melancolice pe tema 
sorții lunecoase revin ca un laitmotiv în povestire. 
Cronicarul are un acut simţ al dramatismului în 
istorie. Povesteşte conflicte grave, trădări secrete, 
comploturi, otrăviri şi alte stări de primejdie a 
vieţii (boierii „umblau cu dzilele a mână”), virtuale 
scheme de drame istorice, numite de G. Călinescu 
„drame în miniatură”. Ca personaj dramatic ce 
evoluează spectaculos de la prosperitate şi orgo- 
lioasă siguranţă de sine la eşec umilitor, Vasile 
Lupu domină umanitatea istorisită în Letopiseţ... 
Înclinaţia pentru descrieri de natură apare și ea 
în această scriere (invazia lăcustelor, comparaţia 

între fenomene naturale şi istorice). De neamul 
moldovenilor, din ce ţară au ieşit strămoşii lor, 
datat 1686 (PP Panaitescu), este o istorie polemică 
a originilor poporului şi limbii române, provocată 
de interpolările lui Simion Dascălul în cronica 
lui Grigore Ureche, ca şi de unii istorici străini. 
Argumentarea în manieră umanistă, cu nervus 
probandi, se bizuie pe cunoaşterea limbii latine 
şi a istoriei romane. Prefaţa, un text memorabil, 
comunică în stil patetic, bine temperat, îndo- 
ielile cărturarului asupra reuşitei acestei ample 
reconstituiri. „Biruit-au gândul” pune capăt îndo- 
ielii, iar „Eu voi da sama de ale mele, câte scriu” 
este formula responsabilităţii. Şi tot aici se află 
antologica frază de elogiu al „cetitului cărţilor”. 
Descrierea spaţiului italic („raiul pământului”) e 
nostalgică şi poetică, scrisă în stil afectiv (Ramiro 
Ortiz a tradus-o în italiană). E amintit fenomenul 
translatio studii, numind mutarea centrului vieţii 
culturale, în perioada umanismului renascentist, 
din Grecia în Italia. Plecând logic de la prezen- 
tarea paralelă a împărăției romane şi a Daciei, 
continuând cu războaiele daco-romane şi cuce- 
rirea Daciei, cele şapte capitole ale cărţii recon- 
stituie procesul formării poporului nostru, până 
la organizarea statelor feudale româneşti. Pentru 
credibilitate sunt amintiţi istoricii „Dion, Evtropii, 
Carion, Cavaţii, Bonfin-ungur” ş.a., precum şi 
mărturii ale contemporanilor italieni, uimiţi de 
asemănarea limbii şi moravurilor la italieni şi la 
români. Argumentele istorice şi lingvistice sunt 
dublate de probele etnografice, toate înmulţite 
de Dimitrie Cantemir în monografia Descriptio 
Moldaviae. 

1633 


1634-1652 


1636 


1647-1652 
1650 


1652 


1653 


1657 


1658 


1659 
1660 


1662 


1664 


VIAŢA 


Se naște la Iași Miron Costin, fiul lui Ion (Iancu) 
Costin, mare hatman, și al Saftei Scoarţeș, 
nepoata domnitorului Miron Barnovschi. 


După urcarea pe tronul Moldovei a lui Vasile 
Lupu, lon Costin (boier din anturajul fostului 
domnitor Moise Movilă) se refugiază cu familia 
în Polonia. 


Lui Ion Costin și celor trei fii ai săi li se 
acordă indigenatul și titlul de nobili poloni. 


Studiază la Colegiul iezuit din orașul Bar. 


vara Tatăl său încetează din viață, urmat, nu 
peste multă vreme, de mama sa. 


Participă la bătălia de la Beresteczko împotri- 
va cazacilor. 


Revine în Moldova. 

Își începe cariera diplomatică, fiind trimis de 
domnitorul Vasile Lupu cu o solie în 
Polonia. 


Este trimis de domnitorul Gheorghe Ștefan cu o 
solie în Țara Românească, la Constantin Șerban. 
Este numit sluger. 


Se căsătorește cu Ileana Movilă, fiica lui loan 
Movilă, pretendent la tronul Moldovei; vor 
avea împreună zece copii (șapte fete și trei 
băieţi). 

august-octombrie Ia parte, cu un corp de 
oaste moldovenească, la o expediţie militară 
turcească în Transilvania. 


Primește rangul de paharnic. 


Este numit pârcălab de Hotin (până în 1664). 
Se naște Nicolae, al doilea dintre copiii săi, 
viitorul cronicar. 


Domnitorul Istratie Dabija îl trimite în solie 
la regele Poloniei, loan Cazimir. 


Este numit mare comis, făcând astfel parte din 
Divanul Moldovei vreme de nouăsprezece ani. 
Va căpăta și alte ranguri boierești: mare vor- 
nic al Țării de Sus (1667), mare vornic al Ţării 
de Jos (1669). 

1671-1673 


1673 
1674 


1675 


1677 


1683 


1684 


1686 


1690 


1691 

Este trimis de domnitorul Moldovei Dumitraș- 
cu Cantacuzino de două ori în Polonia și o 
dată la Constantinopol pentru a negocia 
pacea între turci și poloni; va fi primit de hat- 
manul Jan Sobieski. 


Este numit mare logofăt de către noul domni- 
tor, Antonie Ruset, demnitate pe care o va 
deţine până la sfârșitul anului 1683. 


După asedierea Vienei de către turci, se refu- 
giază în Polonia. 


Revine în ţară. Noul domnitor, Constantin 
Cantemir, îl numește staroste în ţinutul Putnei. 
E trimis într-o nouă misiune diplomatică la 
Constantinopol. 


Relaţiile dintre Costinești și Constantin Cantemir 
devin tot mai încordate, mai ales după ce 
domnitorul moldovean încheie un tratat de 
alianță cu austriecii, ostili polonezilor. 


decembrie Învinuiți de participarea la un 
complot împotriva domnitorului, fraţii Velicico 
și Miron Costin sunt decapitaţi, Miron în 
apropiere de Roman, în timp ce era dus la 
Iaşi de oamenii stăpânirii; trupul neînsuflețit 
i-a fost transportat la moșia sa de la Barboși, 
unde a fost înhumat odată cu soţia sa, moartă 
cu câteva zile înainte. 

Traduce /storie de Crăiia Ungurească, după 
Origines et occasus Transsylvanorum de 
Laurentiu 'Toppeltin de Mediaș, și Graiul 
solului tătărăsc cătră Alexandru Macbidon, 
fragment din cartea lui Quintus Curtius Rufus 
Historia Alexandri Magni regis Macedonum. 


Serie poema Viiața lumii. 


Termină de redactat, la Iași, Letopisețul Ţării 
Moldovei de la Aaron Vodă încoace, de unde 
este pcirăsit de Urechi, vornicul de Teara de 
Gios. 


Scrie în limba polonă Cbronika ziem moldau- 
skich y multanskich, cunoscută sub numele 
Cronica poloni. 


Redactează FIistorya polskimi rytmami o Woko- 
skiey Ziemi i Moltanskiey, cunoscută sub nu- 
mele Poema polonă. 


Scrie De neamul moldovenilor, din ce țari au 
ieșit strămoșii lor. 

Pentru forma lucrărilor în limba polonă (în proză 
şi în versuri), C. e revendicat de istoriile literare şi de 
enciclopedia polonă, iar pentru conţinutul lor aceste 
scrieri aparţin culturii române. Chronika ziem mol- 
dawskich y multanskich, numită prescurtat Cronica 
polonă, a fost dăruită în 1677 unui nobil polon (Marc 
Matezynski), interesat, cum se deduce din prefața 
închinătoare, de originea romană a poporului şi 
limbii române. Ascendenţa nobilă este, în concep- 
ţia lui C., un scut salvator al personalităţii poporului 
nostru, încercat necontenit de vremuri „cumplite”. 
Dacia şi cucerirea ei, descălecatul al doilea şi denu- 
mirea „poporului moldovean şi muntean” (îi adaugă 
pe macedoneni), limba, geografia şi organizarea 
administrativă sunt problemele de fond. Se remarcă 
primul „dicţionar etimologic” latin-român (aproape 
o sută de cuvinte din vocabularul de bază), secționat 
în substantive şi verbe. Historya polskimi rytmami o 
Woloskiey Ziemi i Moltanskiey, sub titlul prescurtat 
Poema polonă, închinată regelui Jan Sobieski, a fost 
scrisă în 1684, în timpul exilului în Polonia. Poate fi 
citită astăzi în traducerea liberă, integrală, a lui PP 
Panaitescu. „Muza sarmată” e invocată retoric, spre a 
scuza imperfecţiunea formei în tratarea unui subiect 
înalt. Intenţia era de a-l convinge pe regele polon 
asupra nobleţii de origine a românilor. Sub influență 
clasică, poema începe astfel: „Cânt ţara-mi înlăcră- 
mată şi pe bieţii locuitori” care au îndurat „scene de 
tiranie neroniană, prădăciuni, cruzimi de nepoves- 
tit”. Pe aceeaşi idee a antinomiei între bogăţia de rai 
şi nefericirea ţării va fi construită la mijlocul secolului 
al XIX-lea poema Cântarea României. Elemente de 
mitologie clasică sunt intercalate printre informaţii 
istorice din sursele enumerate de autor. Conţinutul 
nu e decât o variantă la Cronica polonă. Partea cea 
mai poetică e descrierea edenului moldav, văzut de 
Dragoş şi suita lui cinegetică la trecerea Carpaţilor 
spre văile mănoase ale Siretului, Prutului şi Nistrului. 
Opera de traducător a lui C. conţine două titluri. 
Istorie de Crăiia Ungurească e prelucrată după 
Origines et occasus Transsylvanorum a lui Laurentiu 
Toppeltin de Mediaş, apărută la Lyon, în 1667. Voia să 
facă asttel cunoscută istoria căderii sub turci a acestei 
regiuni locuite prioritar de români. Prefaţa este inte- 
resantă pentru ideea umanistă a necesităţii cunoaş- 
terii istoriei. Graiul solului tătărăsc cătră Alexandru 
Machidon este transpunerea unui fragment din 
cartea lui Quintus Curtius Rufus, Historia Alexandri 
Magni regis Macedonum. Noima fragmentului, care 
motivează traducerea, e confruntarea între cucerit 

(un înţelept) şi cuceritor (forţa). Îi mai sunt atribu- 
ite lui C. trei discursuri scrise în limba latină. Apelul 
la mitologie, la sensurile ei alegorice utile retoricii 
confirmă orientarea umanistă a cărturarului. Opera 
lui prefigurează direcţii durabile ale culturii române, 
impune un stil narativ reflexiv, continuat de Mihail 
Sadoveanu — evocatorul istoriei-, iar în poezie afirmă 
o specifică acceptare melancolică a destinului uman. 
C. şi-a dominat vremea, drept care N. Iorga a numit 
cea de-a doua jumătate a secolului al XVII-lea „epoca 
lui Miron Costin”. Este un cărturar care a contribuit 
la diversificarea fondului culturii româneşti, orien- 
tând-o spre direcţii care vor defini personalitatea ei 
viitoare. 


Darul de scriitor al lui Miron Costin nu se mai nutreşte 
din concretețea individuală a cuvintelor. Aceleaşi vechimi 
în lexic, puse acum în slujba unei mari stilistici, se sting. 
Miron observă sistematic, compune, şi ceea ce iese de sub 
pana lui, mult mai puţin spontan, este rodul unei arte. 
EI are lunga respiraţie epică, simţul sublim al destinului 
uman, meşteşugul patetic de a se opri din când în când 
să răsufle de greutatea faptelor şi să le contemple de sus. 
[...] Deși abstractă, materia e împărțită în acte, cu tăieturi 
savante pe gestul cel mai dramatic. Nu mai avem de-a 
face cu o cronică, ci cu desfăşurarea organică a unei 
epoci, în valuri mari [...]. De la sfârşitul domniei Lupului 
încolo, când Costin participă la evenimente, cronica e un 
adevărat roman plin de acele amănunte familiare care 


dau viaţă lucrurilor moarte. 
G. CĂLINESCU 


De la clasici Miron Costin a învăţat scrutarea morală 
a ființei umane, meditaţia gravă asupra naturii şi a 
destinului său, tendinţa de a scoate din faptul de viaţă 
observaţia generală, el fiind în cultura română cel mai 
eficient semănător de maxime, La Rochefoucauld al 
nostru. Istoricul este un moralist, care priveşte devenirea 
ca o revelaţie în timp a condiţiei umane, şi un observa- 
tor de caractere. [...] În comparaţie cu toţi ceilalți croni- 
cari români, Miron Costin impresionează imediat prin 
factura cultă, intelectualizată a exprimării şi prin linia 
cu totul modernă a spiritului. 

GEORGE IVAŞCU 


SCRIERI: De neamul moldovenilor, din ce ţară au ieşit 
strămoşii lor, publ. M. Kogălniceanu (Cartea pentru des- 
călecatul dintâi a Țării Moldovii şi neamului moldovi- 
nesc), în Letopisiţile Ţării Moldovii, |, laşi, 1852, 1-32, în 
Cronicele României sau Letopiseţele Moldovei şi Valahiei, 
I, Bucureşti, 1872, 1-30; ed. îngr. Constantin Giurescu, 
Bucureşti, 1914; ed. îngr. şi pref. PV. Haneş, Bucureşti, 
1936; Letopiseţul Ţării Moldovii de la Aaron Vodă, de unde 
este părăsit de Urechi vornicul de Țeara de Gios, în Leto- 
pisițile Ţării Moldovii, I, laşi, 1852, 211-235, în Cronicele 

României sau Letopiseţele Moldovei şi Valahiei, |, Bucu- 
reşti, 1872, 243-373; ed. îngr. şi pref. loan Şt. Petre, Bucu- 
reşti, 1943; ed. (Letopiseţul Ţării Moldovei de la Aaron 
Vodă încoace), îngr. şi pref. PP Panaitescu, Bucureşti, 
1944; Descrierea Moldovei şi a Ţărei Româneşti în trei 
cânturi, în versuri polone, tr. şi publ. B.P. Hasdeu, „Arhiva 
istorică a României”, 1865, partea I; Viaţa lumii şi Stihuri 
împotriva zavistiei, publ. B.P Hasdeu, „Satyrul”, 1866, 
10; Despre poporul Moldovei şi al erei Româneşti, tr. B.P 
Hasdeu, publ. M. Kogălniceanu, în Cronicile României 
sau Letopiseţele Moldovei şi Valahiei, III, Bucureşti, 1874, 
487-524; Opere complete, I-II, îngr. VA. Urechia, glosar 
Lazăr Şăineanu, Bucureşti, 1886-1888; Cronica Țării 
Moldovei şi a Munteniei. Cronica polonă, tr. şi îngr. loan 
Bogdan, în Cronice inedite atingătoare de istoria româ- 
nilor, Bucureşti, 1895; Chronicon Terrae Moldavicae ab 
Arone principe, îngr. E. Barwinski, Bucureşti, 1912; Istorie 
în versuri polone despre Moldova şi Ţara Românească, tr. şi 
îngr. PP Panaitescu, Bucureşti, 1929; Cartea despre descă- 
lecatul dintâi — Letopiseţul Ţării Moldovei, îngr. Ion Pillat, 
Bucureşti, 1933; Cartea despre descălecatul dentâiu a 
Țărei Moldovei şi neamului moldovenesc. Letopiseţul Ţărei 
Moldovei de la Aron Vodă, de unde este părăsit de Urechie, 
vornicul de Ţara de Jos, Bucureşti, 1943; Opere, îngr. şi pref. 
PP Panaitescu, Bucureşti, 1958; ed. 2, I-II, Bucureşti, 1965; 
Opere alese, îngr. şi pref. Liviu Onu, Bucureşti, 1967; Leto- 
piseţul Ţării Moldovei, în Marii cronicari ai Moldovei, îngr. 
şi introd. Gabriel Ştrempel, Bucureşti, 2003. 

Repere bibliografice: Iorga, st. lif. XVIII, II, 460-481; 
Iorga, Ist. lit., |, 315-341; Puşcariu, Ist. lit., 132-138; Giorge 
Pascu, Cronicarii moldoveni Gligorie Ureache şi Miron 
Costin, laşi, 1936, 30-119; Călinescu, Opere, III, 888-897; 
Călinescu, Ist. lit. (1941), 22-26, Ist. lit. (1982), 17-21; lon 
I. Nistor, Miron Costin. Viaţa şi opera, Bucureşti, 1942; 
Cartojan, Isf. lit., Il (1942), 153-173; Leca Morariu, Miron 

COSTIN, Nicolae (1660 — 1712), cronicar, traducă- 
tor. Al doilea dintre copiii Ilenei (n. Movilă) şi ai cro- 
nicarului Miron Costin, a învăţat la şcoala iezuită 
şi, probabil, la Şcoala Domnească din laşi, apoi la 
Lemberg. Cunoştea perfect limbile latină, slavonă 
şi polonă, mai puţin greaca, şi, poate, franceza şi 
italiana. Implicat, ca şi Velicico Costin, unchiul 
său, în complotul din 1691 împotriva domnitorului 
Constantin Cantemir, este închis împreună cu fraţii 
săi, loniță şi Pătraşcu. Eliberat pe chezăşia unor 
boieri de frunte, cărturarul moldovean se refugi- 
ază în Ţara Românească, la Curtea lui Constantin 
Brâncoveanu. Întors în Moldova, din treti-lo- 
gofăt ajunge cu timpul hatman, vornic al Ţării de 
Sus, apoi al Țării de Jos, vel logofăt şi caimacam, 
îndeplinind şi unele misiuni diplomatice dificile. 
Opera lui C. este alcătuită din Letopisețul Ţării 
Moldovei de la zidirea lumii până la 1601, urmat 
de Letopiseţul Ţării Moldovei. 1709-1711, precum 
şi din Ceasornicul domnilor, traducere parţială (trei 
cincimi) şi prelucrare după scrierea lui Antonio de 
Guevara, Libro dureo del gran emperador Marco 
Aurelio o Relox de principes (1529). 

Letopiseţul Ţării Moldovei de la zidirea lumii 
până la 1601 este o vastă lucrare de compilaţie 
pentru o perioadă veche, în care C. discută cu 
toată atenţia izvoarele în legătură cu războaiele 
dacice, cucerirea Daciei, organizarea şi coloniza- 
rea ei de către romani. Se ocupă, de asemenea, de 
originea numelui comun al românilor dat de alte 
popoare, acela de „valah”, care, după Enea Silvio 
Piccolomini, ar fi venit de la numele Flac (gene- 
ralul roman Flaccus), „hatmanul râmlienesc”. C. 
arată că această derivare este inexactă, deoarece 
originea românilor se leagă de cucerirea Daciei 
de către Traian. Caracterul erudit al cronicii 
se vădeşte şi în mulțimea şi varietatea surselor 
utilizate, autorul citând numeroase izvoare 
antice, medievale şi moderne, latine (pasaje din 
Metamorfozele lui Ovidiu), ungare şi polone. Prea 
lungi, incursiunile în istoria universală deviază 
subiectul, vădind erudiţia scriitorului, dar nu şi 
talentul lui literar. Ceea ce scade cu mult origi- 
nalitatea letopiseţului este procedeul, curent în 
epocă şi străin de conceptul modern de plagiat, 
de a încorpora în propriul text capitole întregi 
din cronica lui Grigore Ureche — în compilaţia lui 
Simion Dascălul — şi din cea a lui Miron Costin. 
De la domnia lui Despot înainte, adaosurile lui 
C. sporesc în mod considerabil şi îmbogăţesc 

cu elemente de informaţie nouă şi interesantă 
istoria Moldovei. Pentru acestea, cronicarul s-a 
folosit de izvoare poloneze, neutilizate de prede- 
cesorii săi, în primul rând de Maciej Miechowski 
pentru secolul al XV-lea şi de doi compilatori 
unguri, care acum erau utilizaţi întâia dată pentru 
istoria Moldovei - W. Bethlen şi N. Istvânffy. 
Cealaltă scriere, Letopiseţul Țării Moldovei. 
1709-1711, cuprinde cronica domniei lui Nicolae 
Mavrocordat şi a lui Dimitrie Cantemir, perioadă 
contemporană autorului. Se povestesc fapte şi 
întâmplări şi se caracterizează oameni şi situaţii 
din care rezultă sentimentele şi resentimentele 
lui C. faţă de contemporani, domni sau boieri, 
cu care familia sa şi el însuşi avuseseră legături 
de prietenie sau duseseră lupte politice. Tonul 
povestirii nu este unul familiar, iar cronicarul nu 
are, aşa cum s-a susţinut, o atitudine excesiv lau- 
dativă faţă de Mavrocordat. Din țesătura nesfâr- 
şitelor intrigi se vede totuşi grija de a scoate în 
evidenţă, nealterată, figura domnitorului, tactul 
său. Nu o dată se observă poziţia față de eveni- 
mentele povestite. Autorul nu ştie să-şi ascundă 
antipatiile; în această privinţă este semnifica- 
tivă nararea isprăvilor şi a păţaniilor vornicului 
Iordache Ruset, vrăjmaşul lui C. şi al familiei 
sale. În partea a doua a cronicii, cea închinată 
lui Dimitrie Cantemir, tonul devine mai binevo- 
itor, deşi în Divan C. nu îl simpatizează pe noul 
domn şi nu este de acord cu politica de apropi- 
ere de ruși promovată de acesta. În naraţiune 
cronicarul are viziunea unui nuvelist care ştie 
să surprindă comportarea specifică a persona- 
jelor sale, reacţia lor caracteristică. Ceasornicul 
domnilor, după versiunea latină a cărţii lui 
Antonio de Guevara (Horologii Principum sive 
de vita M. Aurelii imperatoris, datorată lui ]. 
Wanckelius, în 1606), cuprinde viaţa împăratu- 
lui roman Marc Aureliu, scrisorile lui către regele 
Siciliei, precum şi sfaturi privitoare la educaţie 
şi cârmuire. Tălmăcirea mai conţine aforisme, 
pasaje scoase din autori antici şi moderni şi din 
Biblie. Dintre numeroasele povestiri întreţe- 
sute în cuprinsul romanului celebră a devenit EI 
villano del Danubio, în care un ţăran dârz, de pe 
țărmurile sălbatice ale Dunării, îi acuză pe sena- 
torii romani de oprimarea neamului său. Ample 
dezbateri a stârnit paternitatea Cronicii anonime 
a Moldovei 1661-1709, pe care specialişti ca N. 
Iorga, Al. V. Diţă şi, mai recent, N.A. Ursu i-au 

atribuit-o, cu argumente istorice, filologice şi 
stilistice greu de combătut, lui C. Alţi exegeţi, 
precum C. Giurescu, Dumitru Velciu, Dan Horia 
Mazilu au combătut această teorie, problema 
rămânând încă deschisă. 

SCRIERI: Cartea pentru descălecatul dentâi a Țerei 
Moldovei şi neamului moldovenesc şi [Apendice la 
„Letopiseţul Ţării Moldovei”] de Miron Costin (publ. M. 
Kogălniceanu), în Cronicele României sau Letopiseţele 
Moldovei şi Valahiei, |, Bucureşti, 1872, 31-84, 380-403, 
414-428, 432-496; Letopiseţul Ţerei Moldovei. 1709-1711 
(publ. M. Kogălniceanu), în Cronicele României sau 
Letopiseţele Moldovei şi Valahiei, II, Bucureşti, 1872, 
70-117;, Letopiseţul Ţării Moldovei de la zidirea lumii 
până la 1601, îngr. şi pref. Ioan Şt. Petre, Bucureşti, 1942; 
Opere, |, îngr. şi introd. Const. A. Stoide şi |. Lăzărescu, 
pref. G. Ivănescu, Iaşi, 1976; Scrieri, I-II, îngr. Svetlana 
Corolevschi, Chişinău, 1990; Letopiseţul Țării Moldovei 
de la zidirea lumii până la 1601, în Marii cronicari ai 
Moldovei, îngr. şi introd. Gabriel Ştrempel, Bucureşti, 
2003, 423-805. Traduceri: Antonio de Guevara, Ceasor- 
nicul domnilor, publ. fragm. (Voroava a prea înțăleptu- 
lui garamanțţilor), în Gaster, Lit. pop., 559-570; ed. îngr. 
şi introd. Gabriel Ştrempel, Bucureşti, 1976. 

Repere bibliografice: A. Philippide, Introducere în 
istoria limbei şi literaturei române, laşi, 1888, 125-126; 
Iorga, Ist. lit. XVIII, 1, 64-79, II, 486-490; C. Giurescu, 
Contribuţiuni la studiul cronicelor moldovene (Nicolae 
Costin, Tudosie Dubău, Vasile Dămian), Bucureşti, 1907; 
Pascu, Ist. lif., |, 42-62; Puşcariu, Ist. lit., 142-146; loan 
Şt. Petre, Nicolae Costin. Viaţa şi opera, Bucureşti, 1939; 
Călinescu, Isf. lit. (1941), 26-28, Ist. lit. (1982), 21-23; 
Cartojan, Ist. lit., II, 179-188; Ivaşcu, Ist. lit., |, 235-236; 
Ist. lit., 1, 548-552; Piru, Ist. lit., |, 313-321; Onu, Critica, 
80-83, 128-130, 144-146, 206-211, 237-243, 281-283, 
342-344, 368-370, Ursu, Memorialistica, 200-201; Şerban 
Cioculescu, „Ceasornicul domnilor”, RL, 1976, 10; Dicţ. 
lit. 1900, 226-227, Al. V. Diţă, Reinterpretări şi adăugiri 
la studiul cronicilor moldovene, STD, 1979, 5; Dumitru 
Velciu, Cronica anonimă a Moldovei. 1661-1709. Pseudo- 
Nicolae Costin, Bucureşti, 1989; Dicţ. scriit. rom., |, 
679-680; Mazilu, Recitind, Il, 318-328; Ursu, Contribuţii 
ist. lit., 94-148; Ursu, Contribuţii ist. culturii, 7-33. I.L. 


COSTIN, Sebastian (11.[X.1939, Galaţi — 30.X1.1997, 
Tel Aviv, Israel), poet, prozator, traducător. După 
absolvirea liceului, la Galaţi, în 1955 intră la Şcoala 
de Literatură „M. Eminescu”, devenită Secţia de 
literatură şi critică a Universităţii din Bucureşti, 
luându-şi licenţa în 1960. Se întoarce la Galaţi, 
unde va fi bibliotecar, metodist la Casa Creaţiei 
Populare, secretar literar la teatrul local. În 1967 
devine ziarist la „Scânteia tineretului” şi se afirmă 

în calitate de cronicar dramatic. Debutează cu 
versuri, dar scrie şi romane polițiste în colaborare 
cu regizorul lon Maximilian, semnate cu pseu- 
donimul Ştefan Marian. Se transferă ca redactor 
la Studioul Cinematografic Bucureşti, dar demi- 
sionează în 1971, pentru ca în 1973 să se stabi- 
lească în Israel, unde se impune în presa de limbă 
română, lucrând ca redactor la „Viața noastră”, 
„Revista mea”, „Iribuna magazin”. Publică aici 
traduceri din lirica ebraică, întâi din cea clasică, 
apoi din cea modernă. În 1981 i se acordă Premiul 
Sion. Ales de două ori vicepreşedinte al Asociaţiei 
Scriitorilor de Limbă Română din Israel, între 
1991 şi 1994 este preşedinte al acesteia. 

Cu un debut poetic în presă la treisprezece 
ani, C. şi-a scos primul volum, Femios, abia în 
1969, reluându-l şi în antologia de autor Pădurea 
de aer, apărută în 1997, cu puţin înaintea sfârşi- 
tului său. Poetul surprinde prin pregnanţa temei 
morţii, cultivată ca axă lirică, însoţită de dezagre- 
garea realului, care devine umbră sau transpa- 
renţă difuză. Baladele sale de succes din anii '70 
creşteau şi ele din parabola epică a morţii, în care 
Al. Mirodan vedea o formă de masochism iudaic. 
Cântărețul din Femios suferă, spre pildă, că a fost 
cruțat de Ulise, deşi el ar fi preferat o moarte de 
viteaz. Altă baladă, din Far West, reclamă aceeaşi 
moarte pentru cavalcadele prietenilor damnați, 
care nu ajung să-şi rostească testamentul. Ciclul 
israelian din antologia Pădurea de aer, de formulă 
expresionistă, enunţă concis şi dur destrăma- 
rea universală. Poemul care dă titlul volumului 
neagă lumea materiei prin „non-arbori” (ecou din 
negările lui Nichita Stănescu), vânt necunoscut 
şi vid zgrunţuros. Acelaşi proces transformă apa 
în mâl, iar ploile sfărâmă casa fragilă a cuplului. 
Regnurile se metamorfozează, obiecte paşnice, 
precum foarfeca frizerului, pot deveni ghilotine 
agresive, iar bărbaţii se întâlnesc la chefuri spre 
a-şi pomeni prietenii morţi, închinând pahare de 
lut, umplute cu pământ funebru. Bun cunoscă- 
tor al liricii ebraice, ca traducător de poezie el dă 
în Sunete ebraice (1975) echivalenţe în româneşte 
din poezia lui Chaim Nachman Bialik, Nathan 
Alterman, Rahel şi Lea Goldverg. Antologia La 
marginea cerului (1981) este o selecţie din lirica 
israeliană actuală - Haim Guri, lehuda Amihai, 
Natan Zah, Dalia Ravicovici, alături de alte voci 
reprezentative ale monologului aspru şi dramatic 
al luptelor cu eul şi cu realiile. 

SCRIERI: Femios, Bucureşti, 1969; Paşaport pentru 
moarte (în colaborare cu lon Maximilian), Bucureşti, 
1970; Acuaforte (în colaborare cu Ion Maximilian), Bucu- 
reşti, 1971; Detectivul duce tava (în colaborare cu Ion 
Maximilian), Bucureşti, 1972; Pădurea de aer, Bucureşti, 
1997; Poemele de-o zi, pref. Dumitru Matală, Bucureşti, 
2002. Traduceri: Sunete ebraice, pref. Maier Rudich, 
Tel Aviv, 1975; La marginea cerului, Tel Aviv, 1981; Issar 
Harel, Casa din strada Garibaldi, Bucureşti, 1999; Sandu 
David, Timp fără trup, îngr. Elena-Esther Tacciu, Bucu- 
reşti, 2003 (în colaborare cu Elena-Esther Tacciu). 

Repere bibliografice: Mirodan, Dicţionar, 1, 414-422; 
Elena-Esther Tacciu, „Pădurea de aer”, „Ultima oră” (Tel 
Aviv), 1997, noiembrie; Solo Har, Generaţia de sacrificiu, 
Bucureşti, 1997, 161-175; Daniel Cristea-Enache, Poezia 
cu semn minus, ALA, 1998, 405; Cristofor, Țara Sfântă, |, 
44-51; losef Eugen Campus, Deschizând noi orizonturi, 
Bucureşti, 2002,1, 206-208, I1, 197-199; Aczel, Scriitorirom. 
Israel, 55-57, Manolescu, Enciclopedia, 202. E.-E.T. 


COSTINESCU, Florin  (16.V.19386, Slobozia), 
poet. Este fiul Mariei Costinescu (n. Manolache) 
şi al lui Victor Costinescu, profesori. Urmează 
liceul la Turnu Măgurele (1952-1955), apoi 
Facultatea de Istorie a Universităţii din Bucureşti 
(1959-1964). A lucrat ca redactor la cotidianele 
„Leleormanul”, „Steagul roşi”, „Munca” şi „Satul 
socialist”, din 1973 ca publicist-comentator la 
„Contemporanul”. După 1989 migrează la revistele 
„Eco” şi „Alternative”, „Cultura naţională”, iar din 
1993 este şi redactor-şef adjunct la Agerpres, de 
unde se pensionează în 1999. Între timp a ocupat 
postul de consilier în Ministerul Culturii, în timpul 
ministeriatului lui Marin Sorescu. Debutează cu 
versuri în 1959 la revista „Luceafărul”, la rubrica 
lui Mihu Dragomir, „Steaua fără nume”, iar prima 
lui carte, Adierea tărâmului, apare târziu, în 1972, 
la imboldul lui Demostene Botez, care îi aprecia 
poezia apărută în presă, afirmând că „e limpede, 
senină, fără excese de imagini, dar cu o rară atmo- 
sferă şi putere de sugestie”. 

Lirica lui C. este un amestec de spontan şi 
cerebral, de incantaţie şi reflexivitate. Fiu al 
Bărăganului, poetul se manifestă ca un vitalist. 
Volumul Adierea tărâmului e alcătuit dintr-o suită 
de versuri fără virgulă, fără punct, uneori fără 
titlu, doar semnul de întrebare marcând grafic 
cenzurarea efluviilor lirice. Interogaţiile sunt de 
sorginte livrescă, poate reminiscență a lecturilor 
din Lucian Blaga. Firesc se trece la poezia ano- 
timpurilor, a toamnei în special, precum şi la 

elogiul trăirii clipei („Clipa desprinderii apelor, 
murmurul netemător al secundelor,/ ce poate fi 
mai aproape de sufletul/ tânjind după nemărgi- 
nire?”). Vâna lirică îl îndrumă şi spre tema eternă 
a iubirii. Un volum poartă chiar titlul Totdeauna, 
iubirea (1979). Tehnica prozodică evoluează 
treptat spre forme fixe, atent elaborate, frecven- 
tate continuu, ceea ce îl face pe Eugen Negrici să-l 
definească în prefața la Secunda eternă (2008) ca 
pe un închinător la „altarul rigorii şi al virtuţilor 
Formei”. Un ciclu, Finaluri de sonet, prezent în 
cartea din 1979, ca şi în Marele semn al mirării 
(1980), rămâne reprezentativ pentru poetul 
„menestrel” (Al. Piru). Cu grija permanentă de a 
nu cădea în sentimentalism, el apelează, incorigi- 
bil, la livresc, autoironizându-se: „Peceţi la pândă, 
ploaia lor măruntă,/ şi fluviul de-altădată doar 
strâmtori/ lumina însăşi este azi căruntă/ şi ziua 
a uitat că are zori...// Ne-o-ncape, nu ne-o-ncape 
arca/ noi vom citi, Maria, din Petrarca”. Un protest 
vizând macularea purității în agresiva lume post- 
decembristă se află în Nuferi blestemând (2010). 
C. este unul dintre poeţii de fundal ai generaţiei 
'70, manifestat fără zgomot, cultivând eclectis- 
mul. A mai scris versuri pentru copii: Călătoriile 
lui Bogdan Năzdrăvan (1978), Cine l-a văzut pe 
Zdreanţă? (1991) ş.a. 

SCRIERI: Adierea tărâmului, Bucureşti, 1972; Ramura 
de veşnicie, Bucureşti, 1974; Numărătoare de aştri, Bucu- 
reşti, 1977; Călătoriile lui Bogdan Năzdrăvan, Bucureşti, 
1978; Totdeauna, iubirea, Bucureşti, 1979; Marele semn 
al mirării, Bucureşti, 1980; Cum se dau nume copiilor, 
Bucureşti, 1983; Ochii pământului, București, 1984; 
Imperiul de corali, Bucureşti, 1986; Cercul şi inocenţa, 
Bucureşti, 1987; Concursul de șotron, București, 1987; 
Naşterea zilei, Bucureşti, 1989; Cele patru păsări ale zilei, 
Bucureşti, 1991; Cine l-a văzut pe Zdreanţă?, Bucureşti, 
1991; La umbra Corintului, Bucureşti, 1995; Ronţăilă e 
cu noi, Galaţi, 1995; 101 poezii, București, 2002; Secunda 
eternă, pref. Eugen Negrici, Bucureşti, 2008; Nuferi bles- 
temând, Bucureşti, 2010; Sisif, dezlegarea de vină, Iaşi, 
2011. 

Repere bibliografice: Doina Uricariu, „Numărătoare de 
aştri”, RL, 1977, 46; loan Adam, Retorica melancoliei, 
„Scânteia tineretului”, 1977, 8873; Iorgulescu, Scriitori, 
47, Valentin E Mihăescu, Ipostazele iubirii, CNT, 1979, 
48; Alexandru Horia, „Imperiul de corali”, LCE, 1987, 
12; Al. Piru, Trei poeți, SLAST, 1988, 29; Ulici, Lit. rom., 
I, 258-259; Lucian Chişu, Nouăzeci şi nouă de cărți, 
Craiova, 2004, 14-16; Costin Tuchilă, Blestemul nuferilor, 
LCE 2011, 13. S.1. 

COŞBUC, George 
(20.[X.1866, Hordou, 
azi George Coşbuc, 
j. Bistriţa-Năsăud — 
9.V.1918, Bucureşti), 
poet, traducător, 
publicist. 


Este al optulea din cei doisprezece copii ai Mariei 
(n. Avram) şi ai lui Sebastian Coşbuc, preot. Crescut 
într-un climat al culturii folclorice şi al respectului 
pentru tradiţie, propriu familiei (cu numeroşi 
ascendenți preoţi, dar şi cu strămoşi iobagi, fugiți 
pe vremea lui Mihai Viteazul de pe moşia unui grof 
din Ilişua pentru a se stabili în ţinutul liber al 
Năsăudului), dar şi satului, C. vine în contact nu 
numai cu folclorul — prin mama sa, prin povestito- 
rii lon Goriţă ori Tănăsucă Mocodean, primul său 
învăţător, cântăreţ la biserica din Hordou, ci şi cu 
spiritul clasic. La liceul din Năsăud (şcoala elemen- 
tară o urmase în Salva, Hordou şi Telciu), se punea 
un accent deosebit pe studiul limbilor şi al literatu- 
rilor vechi, încât C. şi-a format aici o temeinică 
bază clasică pentru cultura sa. El publică poezii în 
„Muza someşană”, revista-manuscris a liceului 
(1882-1883), la şedinţele societăţii de lectură a 
elevilor Virtus Romana Rediviva, al cărei vicepreşe- 
dinte şi preşedinte este (1883-1884), citeşte tradu- 
ceri din Friedrich Riickert, Joseph Christian von 
Zedlitz, Petofi Sândor, G.L.T. Kossegarten, o poves- 
tire pe motive populare în şase sute de versuri, 
Pepelea din cenuşă. Cu o bursă din fondul public 
năsăudean, se înscrie la Facultatea de Filosofie şi 
Litere a Universităţii maghiare din Cluj (ce avea şi o 
catedră de limba română), aprofundând cunoaşte- 
rea Antichității la cursurile de teoria şi istoria reto- 
ricii, de sintaxă greacă, de istoria literaturii latine şi 
de istorie elină, prin traduceri şi interpretări din 
Cicero. În decembrie 1884, semnând C. Boşcu o 
snoavă versificată pe un subiect auzit de la Ion 
Goriţă, Filosofii şi plugarii, îşi începe colaborarea 
la „Iribuna” din Sibiu; dă în anul următor trei 
balade pe motive populare, Blăstem de mamă, Pe 
pământul turcului, Angelina, în 1886 apar Atque 
nos!, Fata craiului din cetini, Draga mamei (publi- 
cate şi în broşuri), iar în 1887 Brâul Cosânzenii, 

Fulger. loan Slavici, directorul „Tribunei”, îl cheamă 
pe C. -— care, bolnav, îşi întrerupsese studiile în 
noiembrie 1886, întorcându-se acasă — în redacţia 
ziarului, la Sibiu. Începe astfel o etapă hotărâtoare 
în formarea poetului - „cei mai rodnici ani”. 
Mişcarea de la „Iribuna”, orientată de idealul resta- 
bilirii unităţii culturale a românilor, a dus, prin cul- 
tivarea „realismului popora/ şi a accesibilităţii 
limbii, la precizarea poziţiei lui C. faţă de scris: fol- 
clorul va constitui, definitiv, temelia beletristicii 
sale. În „Tribuna” (1888-1889) i-au apărut unele 
dintre cele mai izbutite creaţii: Nunta Zamfirei, 
Rada, Numai una), Mânioasă, Fata morarului, însă 
în 1889 postul lui se desființează. EI intenţiona să 
treacă munţii în România, spre a scăpa de serviciul 
militar în armata austro-ungară, dar la recrutare fu 
socotit inapt din cauza unei boli de inimă. Era în 
aşteptarea unei burse de studii la Viena, când Titu 
Maiorescu (la insistenţele lui loan Slavici) îl invită 
la Bucureşti şi îi oferă un post de „desemnator 
ajutor” în Ministerul Cultelor şi Instrucțiunii 
Publice. C. vine în Capitală în toamna lui 1889, 
trecând granița fără paşaport (declarat „fugar”, el 
nu se va mai putea întoarce în Transilvania). Citeşte 
la Junimea (1890), Maiorescu îi apreciază originali- 
tatea şi talentul, totuşi relaţiile rămân reci. 
Rezervele veneau din considerente politice. Nici la 
„Convorbiri literare” nu a colaborat prea des (La 
oglindă în 1890, câteva poezii, între care Rea de 
plată, în 1892), el continuând să tipărească în 
„Iribuna” (Pe lângă boi, Trei, Doamne, şi toţi trei..., 
Cântec, 1891). Renunţă în 1891 la postul de funcţi- 
onar în Ministerul Cultelor şi va trăi din scris, 
lucrând în redacţia unor publicaţii şi la manuale 
şcolare. În 1893 apare volumul Balade şi idile, 
salutat cu entuziasm de I.L. Caragiale în „Moftul 
român”. O broşură scoasă la laşi de Grigore N. Lazu, 
Adevărul asupra poeziilor d-lui Gh. Coşbuc, îi 
contestă originalitatea. Este începutul unui lung 
proces literar: Anton Bacalbaşa, Al. Macedonski îl 
vor acuza de plagiat, în timp ce D. Evolceanu (în 
numele „Convorbirilor literare”), Al. Vlahuţă, N. 
Iorga iau apărarea poetului. C. va răspunde atacu- 
rilor târziu, în 1896, în prefața la Fire de tort. 
Împreună cu Slavici şi Caragiale, editează în 1894 
„Vatra”, revistă care susţine întoarcerea la tradiţie. 
Doina, Noi vrem pămâni!, In opressores, Paşa 
Hassan, Dragoste învrăjbită, Scara, Iarna pe uliţă, 
Lupta vieţii sunt tipărite aici, iar la rubrica „Vorba 
ăluia” C. explică originea unor zicători şi expresii 

populare. În 1895 se căsătoreşte cu Elena Sfetea şi i 
se naşte unicul fiu, Alexandru. În 1896 publică, 
alături de al doilea volum de versuri, Fire de tort, 
traducerea Eneidei lui Vergiliu (pentru care va fi 
încununat cu Premiul „Năsturel-Herescu” al 
Academiei Române) şi transpunerea poemului 
byronian Mazepa, iar în 1897 ies alte traduceri: 
Antologie sanscrită şi, din Kalidasa, Sacontala. 
Colaborează la „Vieaţa”, „Epoca literară”, „Povestea 
vorbei”, conduce „Foaia interesantă” (1897) şi 
„Albina”. Solicitat să scrie o istorie de popularizare 
a Războiului pentru Independenţă, va da paginile 
din Războiul nostru pentru neatârnare şi Povestea 
unei coroane de oţel (1899). Este ales membru 
corespondent al Academiei Române (1900; din 
1916 va fi membru activ). La 2 decembrie 1901, 
împreună cu Al. Vlahuţă, scoate „Sămănătorul”. C. 
formula (în articolul Uniţi) programul revistei: cul- 
tivarea unei literaturi care să stea „în mijlocul 
istoriei şi tradiţiei”, combaterea ideilor străine de 
spiritul românesc, răspândirea în popor a culturii. 
Ca şi Vlahuţă, la sfârşitul anului 1902 s-a retras de la 
„Sămănătorul”. Îi apare Ziarul unui pierde-vară 


Cu soţia Elena și fiul Alexandru 


Coșbuc 


1866 


1873-1876 


1876-1884 


1882 


1883 


1884 


1884-1886 


1887 


1889 


VIAŢA 


septembrie 20 Se naște în satul Hordou, lângă 
Năsăud, George Coșbuc. Este al optulea dintre 
cei doisprezece copii ai Mariei (n. Avram) și ai 
lui Sebastian Coșbuc, preot (descendent dintr-o 
familie de preoți, dar cu strămoși iobagi). 


Este elev al școlilor primare din Salva, 
Hordou, și Telciu. Crește într-un climat al 
respectului pentru tradiţie și folclor. 


Urmează gimnaziul românesc din Năsăud. 
Școala, care punea temei pe studiul limbilor 
și al literaturilor vechi, îi asigură baza cul- 
turii sale clasice de mai târziu. 


Este admis ca membru extraordinar al socie- 
tății de lectură a elevilor Virtus Romana 
Rediviva. Aici citește pentru prima dată din 
traducerile și încercările sale literare. 


octombrie 2 Este ales președinte al socie- 
tății Virtus Romana Rediviva. 


Contrar dorinței părinţilor săi de a studia 
teologia, urmează cursurile Facultăţii de Filo- 
sofie și Litere a Universităţii maghiare din Cluj. 
Bolnav, își întrerupe studiile în noiembrie 
1886 și se întoarce la Hordou. 


august Chemat de loan Slavici, pleacă la 
Sibiu, unde devine redactor la „Tribuna”. 


La chemarea lui Titu Maiorescu, mijlocită de 
Slavici, vine la București, unde se va stabili 
permanent. Este angajat „desemnator ajutor” 
la Serviciul de arhitectură din cadrul Ministe- 
rului Cultelor şi Instrucțiunii Publice. 

După plecarea în Regat, întoarcerea în Transil- 
vania austro-ungară va deveni o ipoteză difi- 
cilă, necesitând efectuarea unui stagiu militar 
sau chiar a unei perioade de detenţie; trecuse 
graniţa fără pașaport și e declarat fugar. 

OPERA 


Publică primele versuri în revista-manuscris 
„Muza someșană” a societăţii de lectură Virtus 
Romana Rediviva. 


decembrie îi apare în „Tribuna” (director: 
loan Slavici) snoava versificată Filosofii și 
plugarii, sub semnătura C. Boșcu. 


Publică versuri în „Familia”, „Calendarul 
pedagogic pe anul 1885” și „Tribuna”. 


În „Tribuna” apare poemul Nunta Zamfirei. 

1890 Citește la Junimea. 


1891 Demisionează, la începutul anului, din funcţia 
de la Ministerul Cultelor. 
Este profesor la un institut particular. 


1891-1893 


1893 


1893-1894 La finele anului 1893 sau la începutul anului 
următor se află la Munchen. 


1894 

1895 Se căsătorește cu Elena Sfetea, sora editoru- 
lui și librarului C. Sfetea. 
Se naște unicul lor fiu, Alexandru. 

1896 

1897 

1898 În timpul verii, fiind bolnav, pleacă pentru o 


lună la Karlsbad (Austria). 


Coșbuc 


Publică în „Convorbiri literare” poezia Za 
oglindă. Colaborează cu poezii și traduceri 
la ziarul „Constituţionalu!”. 


Este redactor la revista-magazin „Lumea ilus- 


x» 


trată . 


Apare volumul Bâlade şi idile, salutat de I.L. 
Caragiale, recenzat elogios de Ovid Densu- 
sianu, G. Bogdan-Duică, D. Evolceanu. 

În broșura Adevărul asupra poeziilor d-lui 
Gh. Coşbuc, Gr. N. Lazu îl acuză de plagiat. 


ianuarie 1 Devine redactor la „Vatra”, fondată 
împreună cu loan Slavici și I.L. Caragiale. 
Aici vor fi tipărite poeziile Mama, Noi vrem 
pământ! Lupta vieţii, In opressores ş.a. 


Apare volumul Fire de tort. În notele de la 
sfârșitul volumului se apără în fața acuzelor de 
plagiat. 

Publică traducerile Aeneis de Vergiliu și 
Mazepa de Byron. 

Continuă să fie prezent în „Vatra” până în 
august, când revista își încetează apariţia. 
octombrie Colaborează la „Povestea vorbei”. 


I se acordă Premiul „Năsturel-Hereseu” al Aca- 
demiei Române pentru traducerea Eneidei. 
Apar Antologie sanscrită, Sacontala de Kalidasa. 
La Caransebeș este editată culegerea Versuri 
și proză, în selecţia lui Enea Hodoș. 


Conduce revista „Foaia interesantă” și este 
redactor la „Albina”. 


Coșbuc 


1899 


1900 


1901 


1902 


1903 


1904 


1906 


1907 


Este ales membru corespondent al Acade- 
miei Române. 


martie Este numit șef al Biroului administra- 
tiv şi de corespondență al Casei Școalelor. 
Ministrul Spiru Haret îl deleagă să inspecteze 
centrele culturale ale ţării și să conferenţieze la 
sate pe teme de literatură și istorie; va vizita 
mai multe sate din judeţele Neamţ, Buzău, 
Prahova șia., militând pentru luarea unor 
măsuri care să stimuleze lectura în mediul 
rural. În activitatea de conferenţiar al cercurilor 
culturale sătești, se va întâlni, în 1908, cu 
Mihail Sadoveanu, și el conferențiar. 
Întreprinde o călătorie în Italia pentru a se do- 
cumenta în vederea traducerii Divinei comedii a 
lui Dante și pentru a-și perfecționa italiana. 


Pe fondul răscoalelor țărănești, când poezia Noi 
vrem pământ! circulase pe voi volante, este 
considerat instigator, cerându-se chiar arestarea 
sa. În aceeași perioadă publică poeziile Pă- 
mântul uitării şi Parabola scimeinătorului. 

Apar volumele Războiul nostru pentru 
neaiârnare şi Povestea unei coroane de oțel, 
dedicate Războiului pentru Independenţă. 

Colaborează la „Pagini literare”, „Convorbiri litera- 


x» 


re”, „Noua revistă română”, „Iribuna poporului”, 


x» 


„Albina”, „Curierul literar”, „România jună” ș.a. 


Apare volumul Din jara Basarabilor, o proză 
descriptivă cu virtuţi poetice, de popularizare a 
geografiei și istoriei naţionale sub forma unei 
călătorii imaginare de-a lungul Oltului. 
decembrie 2 Scoate, împreună cu Al. Vlahuţă, 
revista „Sămănătorul”. 


Publică volumul de poezii Ziarul unui 
pierde-vară. 

La sfârșitul anului se retrage de la condu- 
cerea „Sămănătorului”. 


Apare volumul de articole cu caracter etno- 
grafic Dintr-ale neamului nostru. 


Publică volumul Cântece de vitejie, ultimul 
de versuri originale. 


Editează revista „Viaţa literară”, împreună cu 
Ion Gorun și Ilarie Chendi. 

Publică traducerea Georgicelor lui Vergiliu și 
a unui volum din Carmen Sylva, Valuri alinate. 


Se retrage de la conducerea „Vieţii literare”. 
Colaborează la „Viaţa românească”. 

1908 


1909 


1910 


1911 


1912 


1913 


1915 


1916 


1918 


Este numit șef al Biroului de control al activității 
extrașcolare din Ministerul Cultelor și In- 
strucțiunii Publice. 


În urma unei amnistii semnate de împăratul 
Austro-Ungariei, poetului i se permite reve- 
nirea în Transilvania. Revede Sibiul, însoţit 
de Octavian Goga, și plaiurile natale, după 
o absenţă de aproape douăzeci de ani. 


Călătorește împreună cu familia la Năsăud, 
Hordou, Feldru și alte localităţi, unde este 
primit cu fast și emoție. 


Vara întreprinde o călătorie de tratament la 
Karlsbad, unde se întâlnește cu I.L. Caragiale, 
venit de la Berlin pentru a-i prezenta o piesă 
de teatru la care lucra, inspirată de Fneida 
lui Vergiliu. 

Participă la serbările organizate la Blaj cu 
ocazia semicentenarului Astrei, unde vor 
mai fi prezenţi Caragiale, lon Agârbiceanu, 
N. lorga, Octavian Goga ș.a. 


iunie-iulie Petrece șase săptămâni în Italia, 
la Florenţa. Studiază limba italiană și face 
cercetări privitoare la Dante. Poposește și la 
Veneţia. 


iulie-august Călătorește din nou la Karlsbad. 


ÎI cunoaște, într-un sejur la Tismana, pe 
Ramiro Ortiz, cu care are lungi discuţii pe 
marginea Divinei Comedii a lui Dante. 

Fiul său își pierde viaţa într-un accident de 
automobil. 


Este ales membru activ al Academiei Române. 
mai 9 George Coșbuc se stinge din viață la 


București, fiind înmormântat la cimitirul 
Bellu. 


Coșbuc 


Apare traducerea la Parmeno de Terenţiu. 


Publică broșura Superstițiunile păgubitoare 
ale poporului nostru, cu texte educative 
apărute majoritatea în „Albina”. 


Iese de sub tipar traducerea la Don Carlos de 
Schiller. Lucrează la traducerea Divinei 
Comedii a lui Dante, care va fi editată postum, 
în trei volume apărute între 1924 și 1932, sub 
îngrijirea lui Ramiro Ortiz. 


Publică o culegere intitulată Balade. 


Apare volumul Drumul iubirii. 


Coșbuc 


(1902), dar publică din ce în ce mai rar. Ca şef al 
Biroului administrativ şi de corespondenţă al Casei 
Şcoalelor, este preocupat de ridicarea satului. 
Pentru îndrumarea învăţătorilor şi a cercurilor cul- 
turale, călătoreşte prin Neamţ, Buzău, Prahova, 
Gorj, Mehedinţi, Muscel. Dedică aceluiaşi scop o 
selecţie de obiceiuri, Dintr-ale neamului nostru 
(1903), şi poeziile patriotice din Cântece de vitejie 
(1904). Este numit, în 1907, şef al Biroului de 
control al activităţii extraşcolare din Ministerul 
Cultelor şi Instrucțiunii Publice şi referendar. 
Ultima revistă pe care o conduce, cu Ion Gorun şi 
Ilarie Chendi, este antimodernista „Viaţa literară” 
(1906, ulterior „Viaţa literară şi artistică”). Lucrează 
intens la traduceri: Georgice de Vergiliu (1906), 
Parmeno de Terenţiu (1908), Don Carlos de Schiller 
(1910), Odiseea de Homer (tipărită postum, în 
1966). Munca de tălmăcire a capodoperei lui Dante, 
Divina Comedie, îl absoarbe, pentru o bună 
perioadă de timp, aproape în întregime. Dându-se 
în 1908 o amnistie pentru toţi cei care nu se 

prezentaseră la serviciul militar în armata aus- 
tro-ungară, C. vine la Hordou să-şi vadă rudele şi 
prietenii şi îl cunoaşte pe Liviu Rebreanu. În 1912 
petrece şase săptămâni în Italia, studiind docu- 
mente şi materiale privitoare la opera marelui flo- 
rentin. Îl întâlneşte la Tismana pe romanistul 
Ramiro Ortiz (C. pregătea un Comentariu la 
„Divina Comedie” — în întregime făcut cunoscut 
publicului în 1963-1965), cu care are lungi discuţii 
asupra lui Dante. În august 1915 fiul său, Alexandru, 
îşi pierde viaţa într-un accident de automobil. C. 
suportă greu lovitura, se izolează, încetează să mai 
publice. Rămâne în Bucureştiul ocupat de armata 
germană. Octavian Goga îl acuză de defetism. O 
ultimă poezie, Vulturul (o mărturisire de credinţă), 
apare în februarie 1918 în „Scena”. La câteva luni C. 
moare subit, în urma unei congestii cerebrale. 

C. era un poet deplin format la apariţia volu- 
mului Balade şi idile. Poemele lui s-au impus prin 
prospeţime, siguranţa tonului, prin legătura nemij- 
locită cu mentalitatea țărănească, ale cărei ipostaze 


v 


U 

fundamentale le stilizează. Totuşi nu autenticita- 
tea ţărănească, ci un clasicism de nuanţă populară 
defineşte originalitatea profundă a poeziei sale. 
Proiectarea generalului în particular, lirismul 
discret, subtextual în viziunea obiectivată epic sau 
dramatic, caracterizează idilele. Poetul prinde în 
mici scene de un firesc grațios semnele tulburării 
erotice, jocurile şi capriciile iubirii, o vârstă incertă, 
între candoarea copilărească şi o instinctivă tactică 
erotică. Flăcăul şi fata care se iubesc sunt în poezia 
lui întruchipări ale masculinului şi femininului. 
Adevăratul principiu liric al idilelor stă în nostalgia, 
indirect exprimată, a unei vârste sufleteşti apuse. 
Idealizat este un timp al începuturilor senine, nu 
satul. Anecdota reprezintă doar pretextul unei 
„puneri în scenă” a reacţiilor, gesturilor şi replicilor 
care compun imaginea esenţializată a psihologiei şi 
comportamentului erotic. Alegerea întâmplării are 
însă un rol decisiv în crearea impresiei de autenti- 
citate a întregului. Se remarcă simplitatea situaţiilor, 


Coșbuc 


extrase dintr-un cotidian țărănesc stilizat cu graţie şi 
expresivitate. Un flăcău descoperă cu o hazlie indig- 
nare că a fost înşelat de fata care nu i-a dat, după 
înțelegere, atâtea sărutări câte „fuşteie” are scara, 
altă dată se încearcă ademenirea fetei de pe un mal 
pe altul, punându-i-se la încercare nerăbdarea şi 
curiozitatea (Scara, La pârâu). Vicleniile protagoniş- 
tilor, simularea inocenţei fac farmecul acestor idile 
cu surse mai adânci în ambiguitatea simbolisticii 
sexuale şi a cuvântului de spirit. Instinctul sănătos, 
nerepudiat cu ipocrizie, coexistă cu frăgezimea sen- 
timentului. Mediul rustic i-a oferit lui C. premisa 
pătrunderii în adevărul trăirilor. Impresia de auten- 
ticitate pe care o dă erotica se datorează cunoaşterii 
adânci cu care poetul prezintă gestica personajelor 
şi mai ales felul lor de a vorbi. Cu puţine excepții, 
poezia de dragoste este ori dialogul protagoniş- 
tilor, ori monologul unuia dintre ei. Arta vine din 
implicarea în cuvinte a unei unde sufleteşti vii (La 
oglindă, Nu te-ai priceput!), ca şi din realizarea, 


G. Coșbuc și I.L. Caragiale 


Coșbuc 


cu mare naturaleţe, a gesturilor, mimicii, mişcării 
(Subţirica din vecini, Rada). Oamenii trăiesc, nu 
sunt doar siluete convenţionale. Înclinaţia lui C. de 
a-şi obiectiva emoția, formula, specifică lui, de lirică 
a rolurilor sunt slujite de un dialog (ori monolog) 
ce sintetizează sugestiile de ordin caracterologic şi 
poate transpune, cu pudoare, în nuanțele şi ritmul 
lor interior, stări sufleteşti şi inflexiuni subiective 
(Cântecul fusului, Fata morarului). Pastelul este, la 
C., expresia directă a unei sensibilităţii echilibrate, 
solare, în care intră plenitudinea bucuriei de a fi şi 
acceptarea fără crispări a legii morţii (Vara); este, 
totodată, şi expresia prezenţei omului în natură, cu 
care acesta comunică prin muncă, iubire, printr-o 
jovialitate robustă. Vocaţia poetului în descriere e 
desenul, nu culoarea, dovadă a aceleiaşi înzestrări 
clasice, înclinată spre realitatea obiectivă care se 
oferă observaţiei şi studiului, nu spre atmosfera 
lăuntrică, insinuată în dominanta cromatică (Faptul 
zilei). O sensibilitate mai ales auditivă susţine 
semnele înserării, cu respiraţia şi liniştea nocturnă 
a satului, în Noapte de vară. lar zarva, veselia, 
joaca fără griji a copiilor compun în Iarna pe uliţă 
un fundal sonor şi plin de verva mişcării, pentru 

a contura tabloul unei vitalităţi senine, în care se 
concentrează specificul anotimpului. Amplificate 
de versificaţia evocatoare, notaţiile senzoriale con- 
figurează climatul unui anotimp (În miezul verii). 
Deseori pastelul trece, prin personificare şi alegorie, 
în fantezie (Ștrengarul văilor, Seara). Dar cu toată 
concreteţea ei vie, lumea lui C. nu e numai cea din 
afară. Pentru că, în priveliştea naturii şi în riturile ei, 
poetul ajunge să priceapă, „liber şi de-uimire plin”, 
misterul sacru al „supremei orânduiri” (Octavian 
Goga). Şi el i se impune, la modul orfic, ca ritm 
(„Numai zumzetul de-albine [...] Curge-ntruna, 
parcă vine/ Din adâncul firii pline/ De răpaos”), joc 
şi cânt neîntrerupt al materiei („E plin de mişcare 
pământul/ Şi cântă şi codrul şi vântul/ Şi-o mie de 
guri”) şi al luminii („E-n flacără bolta senină,/ Şi 
fără-ntrerupere-acum/ Se varsă tăcuta lumină, / 
Se varsă grăbită, se-aprinde/ Pe dealuri, pe coaste, 
se-ntinde/ Pe şesuri, pe drum”) — forme ale trecerii 
şi veşniciei („O mare e, dar mare lină -/ Natură, 
în mormântul meu,/ E totul cald, că e lumină!”). 
Baladele sunt altă direcţie în care se exersează ima- 
ginaţia reconstructivă, cu dominantă dramatică, 
a poetului. Lipsindu-i însă înzestrarea romantică, 
puterea imaginaţiei, timbrul patetic şi încercând în 
cadru eroic sau legendar jocul rolurilor, el ajunge nu 
o dată la teatralism (Regina ostrogoților, El Zorab). 
Structura clasicismului său popular se valorifică 
în baladele cu subiect autohton Crăiasa zânelor, 
Vântoasele, Pe plaiul muntelui şi mai ales în Nunta 
Zamfirei şi Moartea lui Fulger, unde sărbătoarea 
nunții şi necunoscutul de dincolo de moarte se pro- 
iectează în revărsarea exuberantă de viaţă a unei 
feerii idilice şi în reflecția dramatizată asupra desti- 
nului, embleme, ambele, ale unei viziuni româneşti 
a existenţei. Nunta Zamfirei e un tablou etnografic 
(nunta la români) transpus în figuraţie de basm. 
C. păstrează spiritul autentic naţional nu numai în 
suita tradițională a momentelor ceremonialului, 
ci mai cu seamă în sacralitatea de care se încarcă 
iubirea prin nuntă, unită cu prețuirea bucuriilor 
lumii (tradusă în vioiciunea armonioasă a dansului 
şi în umorul bonom), cu gustul frumosului şi legea 
omeniei. Sărbătorescul, dragostea de viaţă datorează 
mult din expresivitatea lor ritmului captat în ver- 
sificaţia impetuoasă. Moartea lui Fulger revelează, 
în dialogul exemplar a două „voci lirice” (suferinţei 
individuale din jalea şi revolta mamei împotriva 
absurdului morţii i se opune înţelepciunea populară, 
întemeiată pe credinţă, ce acceptă stingerea ca lege 

a tot ce există, formulată de bătrânul sfetnic: „EL 
nu e mort! Trăieşte-n veci,/ E numai dus” [...] „Zici 
fum? O, nu-i adevărat./ Război e, de viteji purtat!/ 
Viaţa-i datorie grea”), aliajul preţios, reprezentativ 
pentru psihologia noastră etnică, de poezie şi filo- 
sofie, implicat în atitudinea în faţa vieţii şi a morţii. 
Pretexte istorice servesc poeziei de revoltă socială 
şi naţională, încărcată de o mânie adâncă şi expri- 
mând idealul jertfei pentru libertate, de preferat 
robiei (Decebal către popor, Un cântec barbar). 
Personificări ale revoltei, accente de poeta vates (Ex 
ossibus ultor!, Doina, Dunărea şi Oltul) îl anunţă 
pe O. Goga. Maxima energie a tonului de rechizi- 
toriu vehement este atinsă în Noi vrem pământ!, În 
opressores şi Pentru libertate, unde C. dă glas direct 
sentimentelor justiţiare, setei de dreptate socială şi 
libertate naţională. Stilul aspru, încordat, mulat pe 
tiparul revărsării de obidă ţărănească, şi o sobrie- 
tate lineară (lipsesc complet tropii) fac din Noi vrem 
pământ! o capodoperă a poeziei sociale şi politice. 
Idealul eroic, care este una din ipostazele energetis- 
mului coşbucian, explică aplecarea poetului asupra 
eposului naţional, ilustrat în maniera grandorii 
legendare (Pașa Hassan) sau, neostentativ, prin sur- 
prinderea resorturilor direct omeneşti — speranţa, 
legătura cu pământul - ale eroismului (în „cronica” 
Războiului pentru Independenţă din Cântece de 
vitejie). C. a crezut într-o morală eroică a vieţii şi în 
rolul de exponent al durerilor şi bucuriilor popo- 
rului său („Sunt suflet din sufletul neamului meu/ 
Şi-i cânt bucuria şi-amarul” —- Poetul). El a creat o 
operă de orientare fundamental clasică şi de sensi- 
bilitate românească, sinteză de autentică substanţă 
poetică şi viguroasă expresie artistică, care îi conferă 
o incontestabilă originalitate. 

Într-o mare parte a publicisticii sale C. se ocupă 
de folclor — depozitul spiritualităţii poporului (prin 
popor înțelegând țărănimea). Fără să ajungă la 
mitizarea viziunii, precum mai târziu alt ardelean, 
Lucian Blaga, a încercat să-i definească specifi- 
cul pornind de la mit, cea mai veche şi cea mai 
înaltă formă a artei populare. Vizibilă este influ- 
enţa profesorului Grigore Silaşi şi a mitologiştilor 
germani (Jacob Grimm, W. Schwartz, Max Muller). 
Un studiu amplu, Elementele literaturii populare 
(1900), expune explicaţia mitologică, cosmolo- 
gică a folclorului. C. a crezut — urmând teoriile lui 
Max Miller, traducătorul cărților sacre ale hindu- 
șilor — în existenţa unui fond mitic indoeuropean, 
comun familiei ariene şi nealterat de influenţe. 

Cum numai populaţiile primitive sunt creatoare de 
mituri, invenţia în folclor e foarte redusă: balada 
istorică ia naştere prin raportarea faptului istoric 
la mitul etern, universal, basmul este mit degradat 
prin acceptarea de elemente profane. Făt-Frumos 
e soarele în luptă cu întunericul, Miorița este un 
„bocet solar”. C. definea mitul prin caracterul său 
sacru (idee-pivot în cercetările de mai târziu ale lui 
Mircea Eliade asupra mitului), dar reducea o com- 
plexitate de factori la imuabila schemă mitologică. 
Adevărata sa contribuţie în domeniul folcloristi- 
cii apare când valorifică experienţa şi observaţia 
directă. El este autorul unor substanţiale analize 
asupra ghicitorii (Ghicitorile poporale), a prover- 
bului (Naşterea proverbilor), al unui expozeu în 
care fixează liniile mari de evoluţie a baladei şi se 
numără printre cei care au subliniat însemnătatea 
valorii estetice a producţiilor populare (Boceru). 
A fost preocupat de receptarea şi circulaţia folclo- 
rului. De pe o poziţie raţionalistă şi iluministă ce 
venea de la Şcoala Ardeleană, a combătut supersti- 
ţiile, practicile medicale empirice şi primejdioase 
(Leacuri băbeşti, Legarea boalelor, Oase de balaur, 
Postul şi nutrirea neîndestulătoare). Ca traducător, 
C. s-a oprit la marile epopei ale popoarelor vechi — 
Odiseea lui Homer, Eneida lui Vergiliu, Sakuntala lui 
Kalidasa, dar şi la Divina Comedie a lui Dante, care 
îl interesau ca expresii ale eposului naţional, sau la 
scrierile clasice, care puteau oferi modele şi educau 
nemijlocit — Georgicele lui Vergiliu, Antologie san- 
scrită, culegere de înţelepciune indiană. El a consa- 
crat tălmăcirilor ani întregi de muncă şi s-a impus 
drept cel mai bun traducător al epocii şi unul dintre 
cei mai talentaţi ai noştri dintotdeauna, probând 
calități de mare poet -— intuiţie, inventivitate, forță 
expresivă. A realizat o bună versiune a Georgicelor 
şi a Eneidei lui Vergiliu, reuşind captarea celor mai 
fine nuanţe, cu păstrarea hexametrului originar. 
Înaintea elenistului George Murnu, traducătorul 
cel mai autorizat al lui Homer, C. a transpus (şi a 
publicat, în timpul vieţii, fragmente) Odiseea după 
un intermediar german şi după tâlcuirea în proză a 
lui I.D. Caragiani. Tălmăcirile din literatura indiană, 
făcute tot prin intermediul limbii germane, demon- 
strează pătrunderea gândirii arhaice indiene 
şi transmiterea ei la nivelul unei înalte poezii. 
Principala contribuţie a traducătorului este însă 
transpunerea capodoperei lui Dante. C. a reuşit să 
dea în româneşte una dintre cele mai bune versiuni 
existente în lume la Divina Comedie. A lucrat la ea 

şi la redactarea comentariului care urma să o înso- 
țească timp de douăzeci de ani. Ramiro Ortiz a 
editat, în 1924, 1927 şi 1932, textul acestei traduceri, 
lăsat de poet în manuscris (Infernul, Purgatoriul, 
Paradisul). C. şi-a început lucrul folosind ediţia 
germană a lui Karl Eitner, apoi a învăţat italiana şi 
a raportat totul la original, întreprinzând totodată 
studiul întregii opere a lui Dante şi al interpretări- 
lor ei. Confruntând soluţiile alese de el cu sugestiile 
oferite de hermeneutica operei lui Dante, ajunge la 
o nouă exegeză (plănuită în şase volume), care se 
oprea asupra aspectelor ignorate sau deformate 
de „dușmanii” lui Dante, comentatorii. Dincolo de 
accentele polemice, C. a abordat creaţia lui Dante 
în toată complexitatea ei, sesizând legăturile dintre 
părți şi explicând - pe baza datelor furnizate de 
ştiinţele vremii, de astrologie, de istorie — obscuri- 
tăţile ori aparentele ciudăţenii ale poemului. El a 
fixat ca an al viziunii danteşti anul 1289, a demon- 
strat rigoarea matematică după care se desfă- 
şoară trecerea prin Purgatoriu şi Paradis, oferind, 
astfel, cheia unor alegorii. Comentariul, editat de 
asemenea postum, cuprinde intuiţii admirabile, iar 
traducerea impresionează, sub raport artistic, prin 
apropierea de înălțimea stilistică a originalului. 
Respectându-i vigoarea şi plasticitatea, păzindu-i 
înțelesurile, C. reuşeşte să redea suflarea dantescă 
a Divinei Comedii. 
În comparaţie cu numărul limitat de motive, faţă de 
cvasiabsenţa invenţiunii epice, tehnica versificaţiei este 
copleșitoare. Bogăția ritmurilor, raritatea, felurimea şi 
perfecțiunea lor fac din Coşbuc un poet unic la noi [...]. 
Cu George Coşbuc, din acest punct de vedere, ne aflăm în 
vremea prozodiilor glorioase după care un Horaţiu împe- 
rechea iambii cu dactilii, dactilii cu troheii şi combina 
coriambii. 

VLADIMIR STREINU 


Poet a cărui apariţie n-ar fi fost posibilă altundeva decât 
într-un tărâm arcadic, într-o ţară veche şi totuşi tânără, în 
stare a genera 0 „poezie naivă” în sens schillerian, George 
Coşbuc este un clasic în accepţia originară a termenului. El 
e, prin excelenţă, poetul analizabil în clasă. Opera sa va trezi 
permanent admiraţie prin strălucirea realizării formale. 
Pentru poeţi, versurile lui Coşbuc vor fi întotdeauna un 
prilej de meditaţie asupra meşteşugului lor, un exemplu 
venerabil de cinstire a acestui meşteşug. 

DUMITRU MICU 


Poetul descoperă realitatea printr-un filtru mitologic. 
De aceea ni se pare că, în esenţă, universul coşbucian 
are structura feericului, caracterizându-se prin fantezia 

grațioasă [...]. Lumea lui Coşbuc ne apare ca un specta- 
col inventat, de la ceremonialul general-uman, nunta şi 
moartea, la feeria arhaic-infantilă, hibernală sau estivală 
[...] până la feericul pur. _ 

PETRU POANTĂ 


SCRIERI: Blăstem de mamă, Sibiu, 1885; Pe pământul 
turcului, Sibiu, 1885; Draga mamei, Sibiu, 1886; Fata 
craiului din cetini, Sibiu, 1886; Fulger, Sibiu, 1887; 
Balade şi idile, Bucureşti, 1893; ed. 2, Bucureşti, 1897; 
Fire de tort, Bucureşti, 1896; Povestea unei coroane de 
oțel, Bucureşti, 1899; ed. îngr. şi pref. Teodor Vârgolici, 
Bucureşti, 1992; Războiul nostru pentru neatârnare, 
Bucureşti, 1899; Din fara Basarabilor, Bucureşti, 1901; 
Ziarul unui pierde-vară, Bucureşti, 1902; Dintr-ale 
neamului nostru, Bucureşti, 1903; Cântece de vitejie, 
Bucureşti, 1904; Superstițiunile păgubitoare ale popo- 
rului nostru, Bucureşti, 1909; Balade, Bucureşti, 1913; 
Drumul iubirii, Bucureşti, [1916]; Poveşti în versuri, îngr. 
Nicolae Drăganu, Sibiu, 1921; Poezii alese, pref. Mihai 
Beniuc, Bucureşti, 1952; Poezii, I-II, pref. D. Micu, Bucu- 
reşti, 1953; Despre literatură şi limbă, îngr. şi pref. Al. 
Duţu, Bucureşti, 1960; Comentariu la „Divina Comedie”, 
I-II, îngr. şi introd. Al. Duţu şi Titus Pârvulescu, Bucu- 
reşti, 1963-1965; Fire de tort. Cântece de vitejie, I-II, îngr. 
şi pref. Mircea Tomuş, Bucureşti, 1966; Opere alese, vol. 
I-VI, îngr. şi pref. Gavril Scridon, Bucureşti, 1966-1982, 
vol. VII-IX, îngr. Gheorghe Chivu, pref. şi comentarii Al. 
Duţu, Bucureşti, 1985-1998; Ochiul lui Dumnezeu. Poezii 
inedite și regăsite, îngr. şi pref. Mircea Popa, Cluj-Na- 
poca, 2004; Opere, I-II, îngr. Gavril Scridon, ed. revăzută 
Gheorghe Chivu, introd. Dumitru Micu, București, 
2006-2007. Traduceri: Vergiliu, Aeneis, Bucureşti, 1896; 
ed. (Eneida), îngr. şi pref. Stella Petecel, Bucureşti, 1980; 
ed. îngr. și pref. Ion Acsan, Bucureşti, 2000, Georgice, 
Bucureşti, 1906; ed. îngr. și pref. Ion Acsan, București, 
2008; Byron, Mazepa, Craiova, 1896; Antologie sanscrită, 
Craiova, 1897; Kalidasa, Sacontala, Bucureşti, 1897; ed. 
Bucureşti, 1959; ed. pref. Ion Acsan, Bucureşti, 1999; 
Carmen Sylva, Valuri alinate, Bucureşti, 1906; ed. Bucu- 
reşti, 2003; Terenţiu, Parmeno, Bucureşti, 1908; Schiller, 
Don Carlos, Bucureşti, 1910; Dante, Divina Comedie, 
I-III, îngr. Ramiro Ortiz, Bucureşti, 1924-1932; ed. I-III, 
îngr. şi pref. Al. Balaci, Bucureşti, 1954-1957; ed. 2, I-III, 
București, 2001-2003; Homer, Odiseea, I-II, îngr. 1. Sfetea 
şi Şt. Cazimir, pref. Şt. Cazimir, Bucureşti, 1966. 

Repere bibliografice: Iorga, Pagini, I, 314-318; 
Dobrogeanu-Gherea, Opere, VII, 169-264; Chendi, 
Pagini, 109-111, 226-230; Ibrăileanu, Scriitori, 348-357; 
I.G. Dimitriu, Gheorghe Coşbuc. Viaţa şi opera, Bucureşti, 
1925; Goga, Precursori, 77-120; Călinescu, Opere, I, 448- 
449, III, 619-621, IV, 657-677, VI, 738-747, VII, 933-935; 
Al Dima, „Cei mai rodnici ani ai vieţii” lui George Coşbuc. 
Poetul la Sibiu, Sibiu, 1938; Munteano, Panorama, 
126-130; Călinescu, Isf. lit. (1941), 516-523, Ist. lit. (1982), 


687 Dicţionarul general al literaturii române 


583-590; Streinu, Clasicii, 245-266; Pillat, Tradiţie, 
202-213; Gavril Scridon, George Coşbuc, Bucureşti, 1965; 
Gavril Scridon, loan Domşa, George Coşbuc. Bibliografie, 
Bucureşti, 1965; Coşbuc văzut de contemporani, îngr. 
Al. Husar şi Georgeta Dulgheru, Bucureşti, 1966; ed. 2 
(George Coșbuc în amintirea contemporanilor), îngr. şi 
pref. Al. Husar, Iași, 2006; Dumitru Micu, George Coşbuc, 
Bucureşti, 1966; D. Vatamaniuc, G. Coşbuc. O privire 
asupra operei literare, Bucureşti, 1967; Tomuş, 15 poeţi, 
62-89; Duţu, Explorări, 180-244; Gavril Scridon, Ecouri 
literare universale în poezia lui Coşbuc, Bucureşti, 1969; 
Octav Şuluţiu, Introducere în poezia lui G. Coşbuc, introd. 
Dumitru Micu, Bucureşti, 1970; Adrian Fochi, G. Coşbuc 
şi creaţia populară, Bucureşti 1971; Ist. lit., III, 759-813; 
Todoran, Secţiuni, 162-188; Petru Poantă, Poezia lui 
George Coşbuc, Cluj-Napoca, 1976; Dicţ. lit. 1900, 228-233; 
Negoiţescu, Alte însemnări, 5-45; Lucian Valea, Coşbuc 
în căutarea universului liric, Bucureşti, 1980; George 
Coşbuc interpretat de..., îngr. şi pref. Maria Cordoneanu, 
Bucureşti, 1982; Scarlat, Isf. poeziei, II, 161-170; Lucian 
Valea, Pe urmele lui George Coşbuc, Bucureşti, 1986; 
Grigurcu, Eminescu-Labiş, 46-57; Negoiţescu, Ist. lit., |, 
135-138; Petru Poantă, George Coşbuc, poetul, Bucureşti, 
1994; Jacob Popper, Celălalt Coșbuc, postață Constantin 
Cubleșan, Sibiu, 1995; Andrei Moldovan, Coşbuc sau 
Lirismul pragurilor, Cluj-Napoca, 1997; Dicţ. analitic, |, 
79-81, II, 340, III, 84-86, 163-165; Dicţ. esenţial, 208-212; 
Danţiş, Bucolica, 153-155; Andrei Bodiu, George Coşbuc, 
Braşov, 2002; Teodor Tanco, George Coşbuc în viaţă şi în 
documente, Cluj-Napoca, 2003; Gavril Scridon, Viaţa lui 
George Coşbuc, pref. Ion Vlad, Cluj-Napoca, 2003; Radu 
Drăgulescu, George Coșbuc: din paradis către infern, 
Sibiu, 2004; Radu Drăgulescu, Limbaj și poezie în opera 
lui George Coșbuc, Sibiu, 2004; Petru Poantă, Opera lui 
George Coșbuc, I, Cluj-Napoca, 2004; Radu Drăgulescu, 
George Coșbuc:  mitopoetica, Cluj-Napoca, 2005; 
Manolescu, Istoria, 503-509; Emil Sabo, George Coșbuc, 
tr. Szab6 Hajnal, îngr. și pref. lon Buzași, Cluj-Napoca, 
2012; Zamfir, Panorama, 1, 450-464. S.C. 


COŞERIU, Eugeniu (27.VII.1921, Mihăileni-Bălţi — 
7.[X.2002, Tiibingen, Germania), filolog, prozator, 
eseist, traducător. Este fiul Zinaidei şi al lui Ion Isaia 
Coşeriu, agent sanitar. A urmat Liceul „lon Creangă” 
din Bălţi, luându-şi bacalaureatul la Soroca în 1939. 
În acelaşi an îşi începe studiile universitare la Iaşi, 
unde frecventează cursuri de filologie românească, 
slavistică, filosofie şi drept, având ca profesori, între 
alţii, pe Iorgu lordan, Petru Caraman, G. Călinescu, 
Dumitru Găzdaru, G. Ivănescu, Octav Botez, I. M. 
Marinescu, Giorge Pascu, Gh. I. Brătianu. În iulie 
1940, aflat în vacanţă la Mihăileni, trăieşte trauma 
ocupării Basarabiei de către sovietici. Reuşeşte in 
extremis, împreună cu tatăl său, să treacă Prutul şi 

să se refugieze la Iaşi. Prin intermediul Institutului 
Italian de Cultură din Bucureşti obţine o bursă, pe 
care o va fructifica timp de patru ani (1940-1944), 
studiindla Romaromanistică şislavistică;vacontinua 
la Padova (1944-1945) şi la Milano (filosofie) până în 
1949, luând licenţa în litere la Roma (1944) cu teza 
Su gli influssi della poesia epica francese medievale 
sulla poesia epica popolare degli Slavi meridionali, 
coordonată de slavistul Giovanni Maver, şi în filo- 
sofie la Milano (1949) cu teza Levoluzione delle idee 
estetiche in Romania, coordonată de Antonio Banfi. 
Asumându-şi condiţia de exilat, C. traversează o 
lungă perioadă de privaţiuni, câştigându-şi pâinea 
ca redactor la ziarul „Corriere Lombardo” (1945-— 
1949) şi ca lector de limba română la Universitatea 
din Milano (1947-1950), făcând traduceri, printre 
care Artă şi valoare şi Orizont şi stil de Lucian Blaga 
(1946, în colaborare cu Mircea Popescu), sau redac- 
tând articole pentru Enciclopedia Hoepli. Statutul 
de apatrid încetează în 1951, când în Uruguay i se 
oferă posibilitatea de a funcţiona ca profesor de 
lingvistică generală şi indoeuropeană, ca director 
al Departamentului de lingvistică la Universitatea 
din Montevideo şi, deopotrivă, profesor de lingvis- 
tică generală, romanistică şi hispanistică la Instituto 
de Profesores Artigas; în 1958 primeşte şi cetăţenia 

uruguayană. Reuşeşte, în cei doisprezece ani ai seju- 
rului latino-american, să îşi creeze o reputaţie inter- 
naţională solidă, de teoretician original şi de lingvist 
cu o vastă arie de preocupări, ceea ce a determinat 
chemarea lui ca profesor invitat la universitățile 
din Coimbra (decembrie 1960 - februarie 1961), 
Bonn (noiembrie 1961 — februarie 1963), Frankfurt 
am Main (mai 1962 - februarie 1963). În mai 1963 
obţine un post definitiv de profesor de filologie 
romanică la Universitatea din Tiibingen, pentru ca, 
începând cu 1966, să îşi asume şi Catedra de ling- 
vistică generală la aceeaşi universitate. În anii 1972- 
1973, 1977-1978 a îndeplinit şi funcţia de profesor 
asociat la Universitatea din Strasbourg. C. a creat 
o şcoală prestigioasă de lingvistică la Tiibingen, cu 
reprezentanţi de marcă în câteva mari universități 
din lume, din Germania până în Japonia şi în cele 
două Americi. Principalele domenii în care aduce 
contribuţii majore sunt istoria filosofiei limbajului 
şi a lingvisticii, teoria limbii şi filosofia limbajului, 
semantică, gramatică, istoria şi arhitectura limbilor. 
După 1989 şi-a dedicat o bună parte din activitate 
diseminării ideilor sale în România şi s-a implicat 
deopotrivă şi în „lupta pentru limbă şi grafie” a com- 
patrioţilor săi basarabeni. Meritele excepţionale i-au 
fost recunoscute printr-un număr de circa cincizeci 
de titluri doctor honoris causa, la care se adaugă 
alegerea ca membru de onoare al unor importante 
academii, precum Academia Română, Academia 
Republicii Moldova, Academia Norvegiei, Academia 
Finlandei, Academia Braziliană, Academia din 
Heidelberg ş.a. A fost preşedinte al Societăţii 
Internaţionale de Lingvistică Europeană (1969- 
1970) şi al Societăţii Internaţionale de Lingvistică 
Romanică (1980-1983), preşedinte al Asociaţiei 
Internaţionale de Studii Române (Amsterdam, din 
1983) ş.a. Operele lui ştiinţifice au fost scrise în 
limbile spaniolă, germană, italiană şi traduse apoi în 
numeroase limbi, între care română, japoneză, rusă, 
portugheză, engleză, franceză, bulgară etc. I-au fost 
dedicate numeroase volume omagiale sau come- 
morative în Germania, Spania, România, Republica 
Moldova ş.a. Bucurându-se de o constituţie fizică 
solidă şi de o voinţă de fier, înzestrat cu o memorie 
fabuloasă şi cu o putere de muncă ieşită din comun, 
poliglot desăvârşit (avea o cunoaştere profundă a 
limbilor clasice, vorbea şi scria fluent şi nuanţat 
în limbile română, italiană, spaniolă, germană, 
franceză, cunoştea foarte bine şi cele mai impor- 
tante limbi slave şi germanice), C. a lăsat posterităţii 

imaginea unei personalităţi polimorfe, magistru 
autoritar, protector şi altruist, dar şi gânditor îndrăz- 
neţ, cu vocaţia universalităţii, aspirând continuu 
spre marile construcţii intelectuale, spre explorarea 
necunoscutului şi spre lărgirea limitelor cunoaşterii 
umane. 

Cu multe elemente de originalitate, calificată 
prin etichete precum „realism lingvistic”, „lingvis- 
tică funcţională” sau „lingvistică integrală”, doctrina 
lingvistică a lui C. este socotită de mulţi specialişti 
drept sinteza supremă a lingvisticii post-saussuri- 
ene. Incluzând lingvistica între ştiinţele spiritului 
sau ale culturii, C. o aşază pe fundamente filosofice 
solide, reperele sale principale fiind mari gânditori 
precum Platon, Aristotel, Sfântul Augustin, modiştii 
din scolastică, Leibniz, Giambattista Vico, Hegel, 
Kant şi mai ales Wilhelm von Humboldt. Una din 
„revoluțiile copernicane” operate de el constă în 
asumarea structuralismului ca rezervor de distinc- 
ţii şi concepte, dar şi în depăşirea limitelor acestuia, 
prin întoarcerea la înţelegerea humboldtiană a lim- 
bajului ca energeia, activitate creatoare continuă, 
definitorie pentru ființa umană; ceea ce există real- 
mente nu sunt sistemele lingvistice, ci actele de 
vorbire, mai precis indivizii care vorbesc. Caracterul 
dialogal, intersubiectivitatea şi semanticitatea sunt 
caracteristicile esenţiale ale limbajului, alături de 
funcţiile sale instrumental-comunicativă şi cogni- 
tivă. O consecinţă a acestei poziționări teoretice o 
constituie prioritatea acordată nivelului semantic 
al limbii în raport cu cel gramatical şi cu cel prag- 
matic. Aplicând vechea distincţie artistotelică, 
C. afirmă că, asemenea a tot ce există, şi limbajul 
poate fi privit şi înţeles într-o triplă perspectivă — 
universală, istorică şi individuală. La nivelul univer- 
sal se află limbajul ca atare, capacitatea omului de a 
emite semne inteligibile, pentru el şi pentru semeni, 
orice ființă umană deţinând o „competenţă elocu- 
țională”. La al doilea nivel limbajul se particulari- 
zează în „limbi istorice”, definite ca „fiinţe istorice”, 
creaţii ale comunităţilor umane, prezentându-se ca 
„tehnici tradiţionale ale vorbirii”. În limbile istorice 
se manifestă actul de semnificare, semnificaţiile 
fiind proprii fiecărei limbi în parte. Capacitatea 
individului de a înţelege şi de a întrebuința în mod 
creator limba comunităţii sale reprezintă „com- 
petenţa idiomatică”. În fine, nivelul individual al 
înţelegerii limbajului se referă la actele de vorbire 
concrete, enunţurile şi textele, la faptul că individul 
vorbitor îşi verifică „competenţa expresivă” operând 

cu sensuri. Ingenioasă este şi soluţia oferită de C. 
la vechea dispută privitoare la natura „logică” sau 
„non-logică” a enunţurilor verbale. Apelând iarăşi 
la concepte aristotelice, el afirmă că, departe de a fi 
central şi esenţial, enunţul logic („logos apophan- 
tikos”) este doar o subspecie a enunţului semantic 
(„logos semantikos”), alături de enunţul practic 
(„logos pragmatikos”) sau de enunţul poetic („logos 
poietikos”). Cu alte cuvinte, semanticitatea actelor 
verbale este anterioară oricărei alte determinări, 
inclusiv celei de natură logică. Cu o argumentare 
convingătoare, se resping în mod radical concep- 
țiile structuraliste despre limbajul poetic înţeles ca 
„abatere” de la un nivel neutru al limbii („gradul 
zero al scriiturii”, după Roland Barthes) şi, implicit, 
despre „literaritate” înțeleasă ca acumulare de 
„figuri de stil” sau „ornamente”. Reluând, în cadrul 
unei construcții argumentative impecabile, vechi 
intuiţii ale unor mari poeţi sau ale unor gânditori 
precum Giambattista Vico, Wilhelm von Humboldt, 
Karl Vossler sau Benedetto Croce, C. arată că, de 
fapt, aşa-numitul limbaj poetic reprezintă limbajul 
însuşi, în toată plenitudinea lui, cu toate funcţi- 
ile sale active, înainte şi dincolo de orice restricție 
sau delimitare ulterioară, cum ar fi standardizarea 
proprie limbilor literare sau specializarea proprie 
limbajelor tehnice sau ştiinţifice. O parte dintre 
consecinţele acestei idei fecunde au fost discu- 
tate într-o lucrare dedicată „lingvisticii textului” 
(Textlinguistik, 1980), înţeleasă ca o „hermeneutică 
a sensului”. Importante sunt şi ideile privind teoria 
traducerii, domeniu în care se înscriu numeroase 
studii, întinse pe mai bine de trei decenii. C. con- 
sideră că traducerea nu este decât o activitate par- 
ticulară a vorbirii, făcându-se cu un conţinut deja 
dat. După opinia lui, transpunerea literală este mai 
degrabă nontraducere, întrucât nu limba se traduce, 
ea fiind doar un instrument, ci conţinutul unui text; 
traducătorul ar trebui să fie, de aceea, concomitent 
un foarte bun tehnician şi un artist autentic. 
Debutul literar propriu-zis al lui C., după cel 
şcolar în 1937, cu versuri în revista „Crenguţa”, 
unde publică şi eseul Cronicarii, îl constituie schiţa 
Mozaic arab, apărută în numărul din mai-iunie 
1939 al publicaţiei „Itinerar” din Chişinău. În scurta 
perioadă a studiilor ieşene colaborează în 1939 cu 
eseuri de critică literară, versuri (unele în latină) şi 
schiţe la „Jurnalul literar” al lui G. Călinescu, bucu- 
rându-se de atenţia şi încurajările criticului, care 
în Istoria literaturii române de la origini până în 

prezent îi conturează un portret succint în care e 
intuit potenţialul viitorului savant: „preatânărul 
basarabean Eugen Coşeriu, turbulent, dar lesne 
orientabil în toate ramurile culturii”. C. scrie şi la 
„Revista critică”, „Însemnări ieşene”, „Cuget moldo- 
venesc”, „Moldova”, „Viaţa Basarabiei”, „Viaţa româ- 
nească”, „Arhiva”. La poezie va reveni târziu, în anii 
'90 ai secolului trecut, când reia un motiv frecven- 
tat şi anterior. Rememorând genocidul sovietic 
din stânga Prutului, semnează, în revista „Limba 
română” din Chişinău, versuri care pot fi definite 
întru totul ca „litanii moldave”. Mai semnificative 
sunt cele douăsprezece schițe publicate iniţial 
în limba italiană între 1946 şi 1950 în „Corriere 
Lombardo” şi în „LEuropeo”, unele retipărite în 
versiune spaniolă în diferite ziare din Montevideo 
şi adunate târziu în volumul La stagione delle 
piogge (1988), versiunea în limba română a 
acestor piese fiind editată la Cluj-Napoca în 1992. 
Tipul de proză scurtă practicat de C. a fost pus în 
relaţie cu „literatura alegorică” (Dan Mănucă), 
s-a vorbit despre autor ca despre un „precursor al 
absurdului” (Mihai Cimpoi), care se situează prin 
formula lui „într-o stranie inactualitate” în raport 
cu poetica neorealismului italian, dominantă în 
epocă (Cornel Mihai Ionescu). Comentatorii au 
mai remarcat ecouri din scrierile lui Dino Buzzati, 
Eugen lonescu sau Mircea Eliade. Totuşi, singurul 
reper şi model pe care şi l-a recunoscut autorul 
în mod explicit a fost Franz Kafka. Fapt este că 
„glumele” (scherzi) lui rețin atenţia prin forța 
sugestiei unor universuri paralele, prin descrie- 
rea minuțioasă şi precisă a unor stări şi întâmplări 
aparent banale, care conţin de cele mai multe ori o 
simbolistică neliniştitoare. Absurde sau fantastice 
nu sunt întâmplările povestite ca atare, ci sugestia 
unei metarealităţi pregnante şi atotprezente. În cea 
dintâi schiță a volumului, Cai negri pe drumul spre 
Petersburg, de exemplu, halucinaţiile din ultimele 
momente de viaţă ale unui bătrân revoluţionar 
bolşevic reprezintă fundalul unei simbolistici a 
morţii şi a destrămării, în care au fost descifrate tri- 
miteri la simbolistica politeismului hindus. Într-o 
altă schiţă, Lupi în Calle Sucre, misterul neliniştitor 
irumpe în existenţa paşnică a unei familii italiene 
burgheze din Montevideo sub forma unei invazii 
de lupi, eveniment meteoric, trăit şi interpretat 
diferit de membrii familiei. În Omul cu floarea în 
buzunar paradoxul şi sugestia absurdului provin 
din confuzia sensurilor multiple şi contradictorii 

pe care le poate avea oferirea unei flori unui func- 
ționar public. Originalitatea viziunii artistice şi vir- 
tuozitatea stilistică din proza lui C. sunt elemente 
care pot determina regretul că evoluţia către un 
destin de excepţie în spaţiul ştiinţei a fost posibilă 
şi prin sacrificarea unui talent literar autentic. 
SCRIERI: Introducci6n a la lingiiistica, Montevideo 
1951; ed. (Introducere în lingvistică), tr. Elena Ardeleanu 
şi Eugenia Bojoga, pref. Mircea Borcilă, Cluj-Napoca, 
1995; Sistema, norma y habla, Montevideo,1952; Sin- 
cronia, diacronia e historia, Montevideo, 1958; ed. (Sin- 
cronie, diacronie şi istorie), tr. Nicolae Saramandu, Bucu- 
reşti, 1997; Die Geschichte der Sprachphilosophie von der 
Antike bis zur Gegenwart. Eine Ubersichi, L-IL, Tiibingen, 
1969-1972; ed. (storia filosofiei limbajului de la începu- 
turi până la Rousseau), augmentată Jârn Albrecht, pref. 
Jiirgen Trabant, tr. şi îngr. Eugen Munteanu şi Mădălina 
Ungureanu, pref. Eugen Munteanu, Bucureşti, 2011; 
Estudios de lingiiistica romanica, Madrid, 1977; Textlin- 
guistik. Eine Einfiihrung, Tibingen, 1980; La stagione 
delle piogge, Tiibingen, 1988; ed. (Anotimpul ploilor), 
tr. Adriana Gorăscu, postfață Cornel Mihai Ionescu, 
Cluj-Napoca, 1992; Prelegeri şi conferințe (1992-1993), 
Iaşi, 1994; Lingvistica din perspectivă spaţială şi antro- 
pologică, îngr. Stelian Dumistrăcel, pref. Silviu Berejan, 
Chişinău, 1994; Teoria limbajului şi lingvistica generală, 
îngr. Nicolae Saramandu, Bucureşti, 2004; Universul din 
scoică, Chişinău, 2004; Limba română — limbă romanică, 
îngr. Nicolae Saramandu, Bucureşti, 2005; Omul şi 
limbajul său, îngr. şi pref. Dorel Fânaru, Iaşi, 2009. Tra- 
duceri: Lucian Blaga, Arte e valore, Milano, 1946 (în 
colaborare cu Mircea Popescu), Orizzonte e stile, îngr. 
Antonio Banfi, Milano, 1946 (în colaborare cu Mircea 
Popescu). 


Repere bibliografice: Călinescu, sr if. (1941), 863, 
Ist. lit. (1982), 969; N.C.W. Spencer, Towards a New 
Synthesis in Linguistics, „Archivium  Linguisticum”, 
1960; 1. Vintilă Rădulescu, Eugenio Coseriu et la theorie 
du langage, „Revue roumaine de linguistique”, 1969; 
[Eugeniu Coșeriu], DRO, 1979-1980, AUI, t. XXVII- 
XXVIII, 1991-1992, ECH, 1996, 10-12, „Fonetică şi 
dialectologie”, 2001-2002, CRC, 2002, 9, LRC, 2002, 
10, CE 2003, 10-11, ALIL, t. LI, 2011 (grupaje speciale); 
Iorgu Iordan, Eugenio Coseriu, theoricien du language et 
historien de la linguistique, „Logos semantikos”, 1981, 
1; Lauri Seppănen, Bedeutung, Bezeichnung, Sinn. Zur 
Sprachauffassung Eugenio Coserius, „Neuphilologische 
Mitteilungen”, 1982, 3; Mircea Borcilă, Eugenio Coseriu 
şi orizonturile lingvisticii, ECH, 1988, 5; Mircea Moga, 
„Anotimpul ploilor”, LCE 1992, 11; Dan Mănucă, 
Literatura alegorică, LCE 1992, 17; Emma Tămâianu- 
Morita, Fundamentele tipologiei textuale. O abordare în 
lumina lingvisticii integrale, Cluj-Napoca, 2001; Stelian 
Dumistrăcel, Eugen Coşeriu: întrebările şi promisiunile 

începutului, RLSL, 1992, 5; Un lingvist pentru secolul 
XXI, coordonator Nicolae Leahu, Gheorghe Popa şi 
Maria Şleahtiţchi, Chişinău, 2001; Nadia Anghelescu, 
Eugeniu Coșeriu, profesorul nostru, ALA, 2002, 634; 
Burlacu, Lit. rom. Basarabia, 134-136; Mircea Borcilă, 
Blaga şi Coşeriu. O conjuncţie pentru eternitate, TR, 2003, 
17; Cimpoi, Critice, III, 101-106; Jesus Gerardo Martinez 
del Castillo, La lingiiistica del decir. El logos semântico 
y el logos apofântico, Granada, 2004; ed. (Lingvistica 
rostirii. Logosul semantic şi logosul apofantic), tr., îngr. şi 
pref. Cristian Paşcalău, Cluj-Napoca, 2002; Mică encicl., 
219-232; Oana Boc, Textualitatea literară şi lingvistica 
integrală, Cluj-Napoca, 2007; Manolescu, Enciclopedia, 
202-206; Rachieru, Poeți Basarabia, 120-123; Eugen 
Munteanu, Elogiu magiştrilor, DL, 2012, 3-4; Cristinel 
Munteanu, Lingvistica integrală  coşeriană. Teorie, 
aplicaţii şi interviuri, laşi, 2012. E.Mt. 


COŞOVEI, Traian (24.11.1921, Somova, j. Tulcea — 
16.VII.1993, Bucureşti), jurnalist, prozator, poet,. 
Este fiul Anei (n. Oprea) şi al lui lon Coşovei, pescar; 
poetul Traian T. Coşovei e fiul său. A urmat liceul la 
Tulcea și a absolvit Facultatea de Litere şi Filosofie 
a Universităţii din Bucureşti (1947). Scurt timp 
funcționează ca profesor la Vințu de Jos, județul 
Alba. Debutează în revista „Lumea” (1946) cu 
poemul Femeia din camera obscură, iar în volum 
cu nuvela La Taliane (1950), inspirată din viaţa 
pescarilor. Debutul editorial în poezie îl va repre- 
zenta volumul Oceanul (1962). În 1955 i s-a acordat 
Premiul „Al. Sahia” al Academiei RPR. 

Cu reportajele din Împărăţia vânturilor (1954), 
care au reţinut atenţia lui Geo Bogza, C. începe o 
lungă carieră în domeniu. Criticilor care îi repro- 
şează că reportajele sale „vin epigonic lângă şi în 
umbra lui Bogza” (Ion Rotaru), C. le răspunde: „În 
umbra lui Geo Bogza vom scrie de acum înainte toţi 
cei care vom aborda reportajul literar propriu-zis, 
Geo Bogza fiind cel care ne tutelează, [...] modelul 
şi părintele meu literar, declarat de mine, nu pentru 
că accept să-l pastişez [...], ci pentru că apăra con- 
secvent tot ce scriam mai bine”. Punctând elemen- 
tele originale pe care le aduce speciei, C. încearcă 
să explice că îl deosebeşte de Bogza „viziunea 
asupra universului explorat, în primul rând lumea 
în efortul creaţiei, o omenire în truda de a crea. 
Pitorescul este al universului pe care îl urmăresc 
din punctul de vedere al acestui efort. De la o 
viziune a pitorescului sau a exoticului eu am trecut 
la o viziune a creaţiei”. Spaţiul predilect al reporta- 
jelor lui este Dobrogea şi în special Delta Dunării, 

căreia îi descoperă, cu nostalgie şi emoție, patriar- 
halitatea şi spiritualitatea: o existenţă dură, o lume 
răbdătoare, dar aprigă la muncă. Colectivitatea 
surprinsă este mereu încleştată în lupta cu natura 
pentru a-i birui stihiile şi a-i domoli forţele în 
folosul civilizaţiei. Sunt sesizabile și la C. trăsătu- 
rile marcate conjunctural, caracteristice generaţiei 
care a cultivat „reportajul romantismului revoluţi- 
onar” în perioada imediat postbelică, dar şi vocaţia 
specială pentru sublim şi colosal. Și volumele Oda 
zilnică (1970), Dobrogea de aur (1978), Farmecul 
genezei (1979) au ca punct de interes „omul epocii 
socialiste” şi greutăţile sale în „transformarea geo- 
grafiei patriei”. În prezentarea noului, în conformi- 
tate cu directiva ideologică a momentului, tonul 
este entuziast, perspectiva „vizionară”, iar metafora 
tinde mereu spre grandios. Acest registru subminat 
de retorism și tezism conţine şi secvențe drama- 
tice prin realismul lor (tabloul sumbru al Dobrogei 
mizere, însă adus în pagină numai ca antiteză a 
„prefacerilor” contemporane) sau, din contră, 
rânduri străbătute de vibraţie lirică. Geografia 
nouă, care în opinia scriitorului reflectă schimbări 
nu mai puţin profunde în mentalitatea oamenilor, 
ar fi semnul prefacerilor socialiste, amprenta unui 
„timp eroic”. Aceleaşi preocupări și linii tematice, 
înscrise într-o stilistică vibrând cu un optimism 
conformist, se găsesc în nuvelele din culegerile 
Prietenie (1951), Râul porni mai departe (1962), 
Prietenă cu focul şi cu apa (1969). C. a scris şi două 
romane: Cântec să crească băiatul (1959), elogiu 
al copilăriei, şi Tânărul meu Ulise (1966), narând 
destinul unui pictor, de la aspirație până la reali- 
zare. Poezia pe care o publică nu face decât să com- 
pleteze în ritmuri ample reportajele, situându-se 
de asemenea în registrul sentimentelor jubilante 
sau de reverie în faţa naturii. 

SCRIERI: La Taliane, Bucureşti, 1950; Prietenie, Bucu- 
reşti, 1951; Împărăţia vânturilor, Bucureşti, 1954; Sub 
cerul liber, Bucureşti, 1954; Uriaşul preludiu, Bucureşti, 
1955; Farmecul genezei, Bucureşti, 1956; Dimensiuni. 
Peisaj sovietic, Bucureşti, 1957; Dobrogea de aur, Bucu- 
reşti, 1958; Cântec să crească băiatul, Bucureşti, 1959; 
Semnul din larg, Bucureşti, 1960; Oceanul, Bucureşti, 
1962; Râul porni mai departe, Bucureşti, 1962; Stelele 
dimineții, Bucureşti, 1964; Firul de iarbă, Bucureşti, 1965; 
Tânărul meu Ulise, Bucureşti, 1966; Când mă grăbeam 
spre mare, Bucureşti, 1967; Pe urmele voastre, Bucureşti, 
1967; Informaţia ereditară, Bucureşti, 1969; Prietenă cu 
focul şi cu apa, Bucureşti, 1969; Oda zilnică, Bucureşti, 
1970; O colibă sub fereastra ta, Bucureşti, 1971; Fata cu 

părul lung, Bucureşti, 1972; Lauda fluviului, Bucureşti, 
1974; Mai fericiţi decât Ulise, Bucureşti, 1974; Tuturor 
drumurilor, Bucureşti, 1974; La ţărmul cu lună, Bucu- 
reşti, 1977; Dobrogea de aur, Bucureşti, 1978; Farmecul 
genezei, Bucureşti, 1979; Tropaeum Traiani, Bucureşti, 
1982; Banchetul toamnei, Bucureşti, 1984; Când cerul se 
schimbă, Bucureşti, 1987. 

Repere bibliografice: Aurel Martin, Traian Coşovei, 
reporter, „Tânărul scriitor”, 1956, 7; Savin Bratu, 
„Farmecul genezei”, GL, 1957, 6; Al. Andriescu, „Farmecul 
genezei”, IL, 1957, 3; Eugen Simion, Imagine şi convenţie 
în poezie, GL, 1962, 28; Valeriu Cristea, „Stelele dimineţii”, 
„Romanian Review”, 1965, 2; Regman, Cărți, 182-185; 
Nicolae Balotă, „O colibă sub fereastra ta”, RL, 1971, 35; 
Şerban Cioculescu, „Dobrogea de aur”, RL, 1978, 48; 
Nicolae Manolescu, Stări de spirit, RL, 1979, 43; Lit. rom. 
cont., |, 459-460; Nicolae Manolescu, Poezia sărbătorii, 
RL, 1982, 42; Simion Bărbulescu, „Tropaeum Traiani”, 
RL, 1982, 48; Dicţ. scriit. rom., |, 685-686; Rotaru, O ist., 
III, 703; Popa, Ist. lit., 1, 932-933. I.C. 


COŞOVEI, Traian T. (28.X[.1954, Bucureşti -— 
1.1.2014, Bucureşti), poet. Este fiul Mariei (n. 
Urdăreanu) şi al lui Traian Coşovei, scriitor. 
Urmează liceul la Constanţa şi la Bucureşti (1969-— 
1973), apoi Facultatea de Limba şi Literatura 
Română a Universităţii bucureştene, secţia 
română-engleză, absolvită în 1978, cu o teză 
despre poezia generaţiei beat. Frecventează 
Cenaclul de Luni, condus de Nicolae Manolescu. 
Debutează în „România literară” (1978), iar edito- 
rial cu volumul Ninsoarea electrică, apărut în 1979 
(Premiul Uniunii Scriitorilor). A lucrat în presă, 
la „Viaţa românească”, „Contemporanul - Ideea 
europeană”, „Evenimentul zilei” ş.a. Din 1996 s-a 
angajat la Muzeul Literaturii Române din Bucureşti, 
la Departamentul de relaţii cu publicul, precum şi 
la publicaţia „Muzeion”, editată de aceeaşi institu- 
ţie. A fost distins cu Premiul Asociaţiei Scriitorilor 
din Bucureşti (1994), Marele Premiu „lon Vinea” 
(1996), Premiul Academiei Române (1996). 

Încă de la primul său volum, C. a suscitat recep- 
tări contradictorii, dar s-a plasat apoi tot mai decis 
în postura de locomotivă a unei noi generaţii. Unii 
critici au pus accent pe noutatea, pe ruptura instau- 
rată de autorul Ninsorii electrice în peisajul unei 
lirici dominate de influenţa lui Nichita Stănescu, 
alții au punctat, dimpotrivă, insuficienta desprin- 
dere de tradiția (neo)modernistă românească. 
Argumentele păreau valide şi dintr-un sens, şi din 
celălalt. Era, pe alocuri, evidentă preluarea tradiţiei, 
atât în termeni de adeziune voluntară, cât şi de 

imitație sau de epigonat (bacovian, arghezian, stă- 
nescian ş.a.). Poemul eponim al cărţii e marcat, în 
orice caz, de o obsesie a intervalului sau a tranzito- 
riului, a aflării „între două” entităţi, etape etc.: „Lrec 
printr-o ninsoare albastră, nehotărâtă/ ca printr-un 
coridor unde păsări mecanice/ plâng pe umerii mei 
cu lacrimi electrice.// Trec şi păsările mă poartă la 
gâtul lor/ suspendat între două întâmplări,/ cu 
inima bătând între două ecouri” (Ninsoarea elec- 
trică). Recontextualizate ulterior ca postmoderniste, 
universul poetic şi etosul lui C. rămân, totuşi, predi- 
lect moderniste: poetul e apăsat de irevocabil, are 
obsesia metronomică a secundelor, a ritmicului 
dătător de anxietate („gesturi mecanice”, „valuri 
mecanice”), spaima trecerii şi a singurătăţii, în 
compania esenţelor primordiale (sânge, pământ, 
foc, aer, timp). Ca orice artist modernist, cu excepţia 
avangardelor, C. ia act de dimensiunea alienantă a 
progresului material şi pune la lucru un imaginar al 
crizei, guvernat de o nouă vârstă a fierului („O 
maşină de fier/ o câmpie de fier/ o iarbă de fier/ un 
aer de fier scurgându-se cu zgomot pe sub poarta/ 
înțepenită a fabricii de fier” —- Marea fotografie a 
secolului), a metalului prelucrat industrial - un 
metal al armelor de război şi de vânătoare —, de 
flacăra albastră a aparatului de sudură ori a metanu- 
lui aprins sau de obsesia electricului („ninsoare 
electrică”, „secunde electrice”, „pianul electric” etc.). 
„Sentimentul cu mâner” şi „frumoasa roată dinţată” 
vorbesc despre o falsă etică a progresului, de avidi- 
tatea damnată, „nibelungă”, cu care omul modern 
meştereşte orb la obiectul numit lume: „iarba sub 
care urlă cabluri electrice încinse la roşu, / [...] arcul 
ceasului întins la maxim/ pentru urletul zilei de 
mâine spărgând coaja de ou/ a micilor cazemate 
ermetice, aburite de şuieratul/ nibelung al aerului 
încins la roşu...” (Zgomotul şi furia). Angoasa e 
uneori răspicată („la un capăt al lumii, canibalul 
lumii/ moderne/ îşi va deschide acum cutia lui de 
conserve” - Lobotomia), alteori e un sentiment 
naturalizat, un rău cu şi din care se trăiește. 
Modernismul lui C. produce dialoguri fictive şi 
insistente cu personaje de extracţie simbolică sau 
spectrală: „poştaşul cu o urnă în braţe”, „ruda 
bătrână”, „paznicii singuratici ai farului”, imateria- 
lul, himera, un „tu” feminin invocat insistent, dar 
fără contururi. „Paraliticul”, „orbul”, „lobotomia” 
indică o umanitate incertă, care acceptă, vede şi (se) 
înţelege doar pe jumătate. Urletul, tonusul descen- 
dent, inclusiv la nivel grafic, prin versuri dispuse în 

scară, repetitivitatea ca ecou sec ori ca lipsă de 
resurse lingvistice acompaniază acest decor. Critica 
anilor '80 nu-i recunoştea (sau îi atenua) lui C. 
angoasa resimţită de artistul modernist în faţa civi- 
lizaţiei industrializate, adică în fața modernităţii 
materiale, dar îi depista pretutindeni dicțiunea şi 
stilemele artei moderniste. Pe de o parte i se contesta 
potenţialul criticist şi referenţialitatea, subliniin- 
du-se caracterul fantast şi ludic al viziunii, pe de altă 
parte, se argumenta descendența lui din poeţii 
beatnici americani (Nicolae Manolescu). C. dădea 
în Ninsoarea electrică unele motive de a fi plasat în 
descendența beatnicilor. Volumul conţine, de pildă, 
câteva atacuri explicite la adresa consumismului şi 
imperialismului american (Una, două, sau poate 
chiar trei fantasme) şi rătfuieli — mai mult sau mai 
puţin ironice — cu imaginarul belicos la scară indus- 
trială, îndelung blamat de beatnici: „Pe aleile 
proaspăt asfaltate ale parcului,/ paraliticul îşi 
plimbă căruciorul silențios şi nichelat/ cu grija cu 
care alții ar arăta lumii uimite/ ultima odraslă a 
cursei înarmărilor” (Aide-me&moire). Dar în Bună 

dimineaţa, Vietnam! (1999) din presupusa critică a 
războiului nu mai rămâne decât parodia cu intenţii 
galante: „Eram Kalaşnicovul tău de cuvinte:/ 
gloanţe mărunte date la porcii zilei de mâine...// 
perle aruncate: Vietnamul meu iubit pe săturate”. 
Totuşi, aparenţa de subversivitate a unor versuri 
din cartea de debut („aluneci pe brânci,/ săruţi 
ţevile de eşapament, zidurile, asfaltul încins/ ca pe 
nişte zei ridicaţi din tăcerea plină de microfoane” 
- Cântec trist deasupra acoperișurilor) nu e decât 
un tratament mai atipic al angoaselor moderniste 
— tăcerea „plină de microfoane” ilustrând, de fapt, 
anxietatea eului care se ştie prescris şi cercetat din 
umbră, a(u)-scultat, dar nu de agenţi mundani, ci 
de atotputernica soartă, ca la vechii greci. Pe acest 
cadru C. aduce un conţinut autohton, inaderent şi 
chiar opus filosofiei beatnicilor, poezia sa ajungând 
o parodie involuntară a acestora din urmă prin 
faptul că doreşte să evadeze nu din, ci în gura 
Molohului şi a „nopţii occidentale” din Howl a lui 
Allen Ginsberg spre „demi-democraţia” arătată cu 
degetul de Lawrence Ferlinghetti în The Coney 
Island of The Mind. Simpla idee a Statelor Unite ale 
Americii văzute ca paradis terestru întoarce etosul 
beatnic pe dos, însă inapetenţa pentru centru şi 
postura de cârtitor melancolic îl ţin pe C. în marja 
unei poezii a revoltei. Cu adevărat tributar moder- 
niştilor americani în genere este la nivel formal: 
prin câteva intertexte şi posibile aluzii, prin 
aparenţa imagistă şi obiectivistă a unor compara- 
ţii, precum şi prin prozodie şi prin aspectul grafic al 
versurilor, poezia din anii '80 a lui C., dar şi cea 
ulterioară se apropie de poeţii americani ante- şi 
postbelici. Microrealismul şi prozaismul rămân 
însă o simplă avanscenă a marilor concepte 
moderniste: atelierul de bobinat, cazarma de peste 
drum, depozitul de cherestea, vitrina magazinului 
de pălării, scara de incendiu, chioşcul fanfarei sunt 
decoruri pentru tot felul de scenarii autoreferenţi- 
ale şi debuşeuri metafizice: lupta cu poemul, 
căutarea de sine etc. 1, 2, 3 sau... (1980) este o pseu- 
donaraţiune incantatorie, cea mai postmodernă 
dintre scrierile sale. Manieristă, livrescă, muzicală, 
condusă într-un stil arhaizant, povestea de aici e un 
pretext al revizitării mai multor şcoli poetice autoh- 
tone, de la Ion Barbu (ciclul balcanic), la Leonid 
Dimov, Ştefan Aug. Doinaş sau Şerban Foarţă. 
Cântare pseudo- sau cvasi-erotică, receptat şi ca 
scriere ludic-infantilă, acest volum relatează despre 
personajul Infantei şi companionii săi de extracţie 

suprarealistă — mătuşile şi anti-mătuşile, verişorul 
Anton şi anti-verişorul Anton, unchiul Chiriac etc. 
Eroul de facto este însă imaginarul mozaicat, traficul 
de iluzii, himere şi veninuri pendulând între 
„Occidinte” şi „Oriinte”, între „cântece nibelunge şi 
fanariote”, unde sublimul decadenţei şi „vechea 
melanholie” convieţuiesc cu sentimente „din piele 
de şarpe”. Esenţe de medieval, baroc, romantic, fin 
de siecle, suprarealism sau western sunt expuse în 
succesiuni sau suprapuneri de stiluri („Ah, dar 
istoria se-ncurcă”) — de această dată fără acumulare 
de sens în favoarea marilor concepte moderniste, ci 
pentru pura delectare auditivă, morga sapienţială 
alternând cu eufonicul pur. Istoriile sunt încurcate, 
pare-se după logica hazardului dadaist, de un ochi 
care vede epocile nu în succesiune, ci în infinită 
suprapunere şi coliziune, ca o roire aleatorie de 
timpuri şi personaje, sub o morală autoreferenţială: 
istoria îşi înghite coada, realitatea este absorbită, cu 
tot cu autor şi cititor, în diorama ficţiunii. 
Considerate de critică operele de maturitate ale opt- 
zecistului C., Cruciada întreruptă (1982) şi Poemele 
siameze (1983) confirmă sau rafinează tatonările 
precedente. Se confirmă pulsiunile evazioniste şi se 
rafinează arta comparaţiilor spectaculoase, de 
efect („Acum aş putea să mă văicăresc neştiut de 
nimeni,/ Ca o dubă de câini vagabonzi ...”. Primul 
volum de poeme de după 1989, Bătrâneţile unui 
băiat cuminte (1994), încearcă o echilibristică pe 
linia dintre livresc şi autenticismul unui filon 
balcanic, de periferie urbană asumată, ca revoltă 
contra centrului, dar şi contra ruralului şi a natura- 
lului. Bad Boy emană superbia unui eu gonflat ă la 
moderne: „Sunt cel care savurează dezastrul, macu- 
lează hârtia...// Dar când toţi ai casei dorm şi 
visează/ eu fac să se bâlbâie moartea”. Strivit de 
micimea cotidianului, el are nevoie de respiraţia (și 
de harta) mai largă a modernilor sau a romantici- 
lor. Aşa se dezvoltă imaginarul inflamat al singura- 
ticului („În faţa magazinului de pălării, prin vitrina 
atelierului de bobinat sunt singur/ Singur în marele 
stadion al tăcerii” — Călătoria) sau al refuzatului de 
marile privelişti ale istoriei şi ale culturii („Nici 
unul n-a văzut cum răsare soarele peste piramide./ 
Nici unul nu a privit cum îşi duce Sena înecaţii la 
vale” — Omul cu valiza). Imaginarul evazionist este 
constant dublat de un imaginar belicos, anunţat și 
în volumele anterioare. Mickey Mouse e mort (1994) 
reia, sub pretextul recontextualizării, poeme ante- 
rioare, o practică de altfel frecventă la acest autor. 

Eminamente materiale (motivul blazării e, la un 
moment dat, lipsa grămezii de „ştiuci verzi în 
băncile elveţiene” sau a unei vieţi „de import”), 
neliniştile lui C. se diluează în reverii americane: 
„Să am o pompă hodorogită de benzină -— la 
marginea autostrăzii, —/ să vând apă gazoasă şi 
cremvurşti camionagiilor în trecere” (O pompă 
hodorogită de benzină). Domină formula deja 
patentată a comparaţiilor şi metaforelor de efect. 
Cu Mahalaua de azi pe mâine (2000, în colaborare 
cu Dan Mircea Cipariu), frustrarea („Am vrut să mă 
dea la cireşe şi n-au găsit decât dude” — Lecţia de 
pian) se contaminează de scandarea de tip 
hip-hop: „la sfârşitul cuvintelor,/ eram omul cu 
cagula pe față / cel care desparte cu satârul viaţa de 
viaţă” (Ministerele apelor tulburi). Nu se mai caută 
rime şi comparații sofisticate, ci unele la îndemână, 
previzibile, populare („cuşcă”-„puşcă”-„muşcă”). 
Probozirea postmodernă a centrului şi totodată 
suspinul după valorile lui se amestecă cu oftatul 
premodern în jurul „vieţii” şi a „sorţii” haine sau a 
femeii incerte. Vorbirea de cartier, sentimentul de 
bodegă, filosofia de cântec de lume („viaţa, maca- 
ragiu cinstit, fără nume, fără mister/ te ridică 
răbdător, cinstit, iscusit/ în al nouălea cer” — A/ 
nouălea cer) încearcă să substituie acea adresare 
directă, de predicator, tipic beatnică, pe care poezia 
lui C. n-o deţine. Percheziţionarea îngerilor (1998) 
reîncadrează, în bună măsură, obsesii anterioare. 
Faconda agresivă în genul hip-hop revine, ca 
simptom şi, în acelaşi timp, ca soluţie a marginali- 
zării. Se explorează imaginea paiaţei, a simulacru- 
lui şi a tranzitoriului, în descendență minulesciană 
(gări, trenuri, peroane, vagoane, vapoare, valuri 
etc.). Tehnica e mai degrabă limitată sau repetitivă 
decât epurată, de ciornă unde se probează epitetul: 
„îngeri de insomnii”, „saltele de insomnii”, „vagonul 
de insomnii” etc. Vânătoarea pe capete (2002) 
dezvoltă două teme: vânătoarea şi westernul (ca 
vânătoare de oameni, de proscrişi), reluând imagi- 
narul guerrier şi punitiv, sub presiunea istoriei şi a 
geografiei reale. Evazionismul difuz din poemele 
precedente, visul civilizaţiei de dincolo-de-ocean 
suferă un puseu de dezvrăjire ce nu poate fi dusă 
totuşi până la capăt. Se distinge o foame a ochiului 
educat să vadă hollywoodian, inclusiv printr-o par- 
ticularitate anume a verbelor, folosite la moduri 
nepredicative, care creează o stare de tensiune a 
aşteptării, de acţiune iminentă, specifică marii 
narațiuni cinematografice americane. Metatforă a 

unei revolte parodice, Greva căpşunelor (2004) 
propune un cocktail de haikuuri, de colaje suprare- 
aliste şi de jocuri de limbaj. Jurnalul morilor de 
vânt (2012) e o carte a senectuţii dezabuzate 
(„gluma e terminată, actorul bătrân” — O traversare 
a oceanului), care reciclează, într-un regim al 
minoratului şi al epuizării, temele autorului: evazi- 
onismul şi mirajul ţărilor calde sau citadinul în 
tuşe bacoviene, unde personaje ca „mâinele'”, 
„nicăierea”, „nenimicul” circulă sub spectrul sca- 
denţei. Numele lui C. apare şi pe coperta unui 
volum de proză, Les Ann6es folles du socialisme 
(2000), scris împreună cu Ştefania Coşovei. 
Conceput ca o autoficţiune a cuplului Paul- 
Stephanie, textul împleteşte iluziile „visului 
românesc” comunist din zorii regimului Dej până 
în postsocialismul pervers, cu detaliile personalită- 
ţii lui Paul — genialitatea precoce, reală sau trucată 
de memoria afectivă, frustrările pecuniare şi de 
afirmare, gustul periferiei şi al revoltei surde 
(scrisul „din răzbunare”), profilul erotic, generozi- 
tatea etc. C. a semnat şi câteva antologii de cronici 
de poezie, prefețe şi notații despre viaţa artistică — 
Pornind de la un vers (1990), Hotel Urmuz (2000), 
La formarea ideilor (2005), Poeţii marilor oraşe 
(2008), unde consacraţii şi veleitarii sunt priviţi cu 
generozitatea obişnuită a poetului sau, altfel 
văzând lucrurile, fără spirit critic. 

SCRIERI: Ninsoarea electrică, Bucureşti, 1979; 1,2,3 
sau..., Bucureşti, 1980; Aer cu diamante (în colaborare 
cu Mircea Cărtărescu, Florin Iaru şi Ion Stratan), pref. 
Nicolae Manolescu, Bucureşti, 1982; Cruciada între- 
ruptă, Bucureşti, 1982; Poemele siameze, Bucureşti, 1983; 
În aşteptarea cometei, Bucureşti, 1986; Rondul de noapte, 
Bucureşti, 1987; Pornind de la un vers, Bucureşti, 1990; 
Bătrâneţile unui băiat cuminte, Constanţa, 1994; Mickey 
Mouse e mort, Bucureşti, 1994; Ioana care rupe poeme, 
Bucureşti, 1996; Patinează sau crapă!, Botoşani, 1997; 
Lumină de la frigider, Bucureşti, 1998; Percheziționarea 
îngerilor, Bucureşti, 1998; Bună dimineaţa, Vietnam!, 
pref. Mircea Cărtărescu, Deva, 1999; Les annees folles 
du socialisme (în colaborare cu Ştefania Coşovei), Bucu- 
reşti, 2000; Hotel Urmuz, Deva, 2000; Mahalaua de azi 
pe mâine (în colaborare cu Dan Mircea Cipariu), pref. 
Nicolae Ţone, Bucureşti, 2000; Pisica neagră, pisica 
moartă (în colaborare cu Bogdan O. Popescu), pref. 
Florin Iaru, Bucureşti, 2001; Institutul de glasuri, îngr. 
Ştefania Coşovei, postfață Dan Cristea, Bucureşti, 2002; 
Vânătoarea pe capete, Bucureşti, 2002; Greva căpșune- 
lor, București, 2004; La formarea ideilor, Bucureşti, 2005; 
Băutorii de absint (în colaborare cu Nichita Danilov, lon 
Mureşan, loan Es. Pop şi Liviu loan Stoiciu), Piteşti, 2007; 

Motocicliştii spaţiali (în colaborare cu Ioana Mănescu), 
Bucureşti, 2008; Poeţii marilor oraşe, Bucureşti, 2008; 
Aerostate plângând, Bucureşti, 2010; Jurnalul morilor de 
vânt, Bucureşti, 2012. 

COTORCEA, Livia (5.XI1.1940, Drânceni, j. Vaslui), 
critic literar, traducătoare. Este fiica Agripinei 
şi a lui Gheorghe Olăieru, controlor de calitate. 
Urmează școala elementară la Burdujeni și liceul 
la Dorohoi, iar în 1957 devine studentă a Facultății 
de Filologie-Istorie-Filosofie a Universităţii din 
Iași, secţia limba și literatura rusă — limba și litera- 
tura română. După absolvire (1962) este angajată 
asistentă la Catedra de limba și literatura rusă 
din cadrul Universităţii ieșene, parcurgând toate 
treptele universitare, fiind din 1994 profesor, șefă 
de catedră din 1986, profesor consultant din 2006. 
Colaborează la numeroase publicații din țară și din 
străinătate, printre care „Convorbiri literare”, unde 
debutează în 1973, „Cronica”, „Romanoslavica” (e 
în colegiul de redacţie), „Cahiers roumains d'6tudes 
litteraires”, „Collegium, „Anuar de istorie și lingvis- 
tică literară”, „Timpul”, „Studii de slavistică” (la care 
e redactor-șef). A participat la lucrări colective, 
între care Terminologia poetică și retorică (1994), 
Dicţionarul limbajului poetic eminescian (2006) 
ş.a. Este membră a Comisiei de poetică și stilistică 
de pe lângă Asociaţia Internaţională a Slaviștilor. 
Cercetările întreprinse de C. sunt consacrate 
aproape exclusiv scriitorilor ruși, fiecare perso- 
nalitate literară fiind supusă demersului herme- 
neutic în funcție de spaţiul ideologic și cultural 
în care aceasta evoluează. În cuprinsul analizelor 
se întrevăd două tipuri de biografie ce acționează 
sinergic: prima este reprezentată de surprinderea 
gesturilor culturale semnificative ale autorului, cea 

de-a doua de biografia ideilor, ipostază explorată 
teoretic spre a deschide orizontul interpretării. În 
Lirica lui Lermontov. Consideraţii tematico-structu- 
rale (1983), dezvoltare a tezei de doctorat din 1978, 
exegeta propune o viziune asupra imaginarului 
poetului, văzut ca sumă a momentelor esenţiale ale 
cuceririi și eliberării eului. Sunt urmărite și comen- 
tate elementele ce provoacă „separarea orgolioasă a 
sinelui de realul obiectiv” și, implicit, transformarea 
universului exterior: insubordonarea la existenţă și 
moarte, crearea de simboluri ale timpului și spațiu- 
lui. Introducere în opera lui Velimir Hlebnikov (1997) 
constituie în spațiul românesc o lucrare de pionie- 
rat în cercetarea creației unuia din reprezentanţii 
marcanţi ai cubo-futurismului rus, redescoperit, de 
altfel, abia în perioada poststalinistă. C. analizează 
receptarea lui Hlebnikov și modul în care poetul 
teoretizează „limba perfectă”, limbajul „pur” univer- 
sal transrațional sau transmental (denumit zaum), 
limbaj care ar deveni un instrument de cunoaștere, 
apt să recreeze imaginea esenței lumii. Anexa stu- 
diului, o antologie de texte traduse pentru prima 
oară la noi, ilustrează varietatea genurilor abordate 
de Velimir Hlebnikov (poeme și poezii lirice, proză 
artistică, piese de teatru, note de jurnal, eseuri 
teoretice, ca Temeiul nostru, Maestrul și învăţăce- 
lul, Artiştii lumii, Limbajul secund, Casa mea ș.a.). 
Contribuţii de primă importanță sunt antologiile 
publicate de C. referitoare la formalismul rus (Teoria 
limbajului poetic. Școala filologică rusă, 1994) și la 
doctrinele avangardiste (Avangarda rusă, 2005 și, 
într-o ediție revăzută, 2009), lucrări de referință, 
precedate de cuprinzătoare studii introductive. În 
selectarea textelor (parțial traduse în colaborare) 
din prima culegere a precumpănit criteriul repre- 
zentativității pentru configurarea unor noi principii 
teoretice și metodologice în abordarea literaturii, 
şcoala formalistă rusă din primele decenii ale seco- 
lului trecut prefigurând „noua critică” și „grama- 
tica prozei” occidentale din următoarea jumătate 
a veacului. Sunt cercetări fundamentale privind 
teoria limbajului poetic în mecanismul său de func- 
ționare contextual și intertextual, având însem- 
nătate ulterioară în dezvoltarea altor discipline, 
precum poetica, stilistica, semiotica, structuralis- 
mul, tipologia culturală, antropologia etc. Pe lângă 
personalități recunoscute pe plan mondial, ca Iuri 
Tînianov, Boris Tomașevski, Viktor Șklovski, Mihail 
Bahtin, au fost incluși și autori din perioada post- 
formală (Lidia Ginzburg, N.K. Ghei, I.M. Lotman) 

sau din cei puțin cunoscuți în afara Rusiei ori nume 
dificil încadrabile (Andrei Beli, Velimir Hlebnikov), 
înnoitori ai teoriei literaturii. De egală relevanţă, 
antologia Avangarda rusă, în a cărei masivă și densă 
introducere C. stabilește coordonatele istorice și 
estetice ale întregii mișcări avangardiste, contex- 
tualizând-o în ansamblul celei europene, cuprinde 
manifestele principalelor direcții și grupări (cubism, 
futurism, akmeism, imaginism, expresionism, gru- 
purile Oberiu și Frații Serapion), atât din literatură, 
cât și din artele plastice, arhitectură, teatru, dans, 
muzică, manifeste (semnate, printre alții, de David 
Burliuk, Aleksandr Krucionîh, Vladimir Maiakovski, 
Velimir Hlebnikov, Osip Mandelştam), care asumă 
relativizarea noțiunii de frumos, militând pentru 
o artă totală, sincretică, dispusă totodată către 
libertatea jocului și gratuitate. Ca traducătoare, C. 
s-a implicat în transpunerea unor opere din scrii- 
tori încă puţin cunoscuți în aria noastră culturală, 
ca Evgheni Zamiatin, Vladimir Nabokov, Anna 
Ahmatova sau Osip Mandelştam. În versiunea la 
Adolescentul lui Feodor Dostoievski (nominalizată 
la Premiul Uniunii Scriitorilor în 2011) a urmărit, 
după propria-i mărturisire, să reconstituie stilul 
original al prozatorului, să păstreze „senzaţia de 
rugozitate a textului, să nu înfrumusețeze stilul”, 
ci să redea „suflul sacadat, neliniștit și pasionat ce 
susține adecvarea la sensul romanului și orches- 
trația vocilor”, transpunere pe care Albert Kovâcs o 
apreciază ca „autentic-artistică, fidelă și frumoasă”. 

SCRIERI: Prelegeri de istoria literaturii ruse din secolul al 
XIX-lea (în colaborare cu Sorina Bălănescu), Iași, 1976; 
Literatura și civilizaţia rusă în prima jumătate a secolu- 
lui al XIX-lea, lași, 1980; Lirica lui Lermontov. Consideraţii 
tematico-structurale, laşi, 1983; Terminologia poetică și 
retorică (în colaborare), Iași, 1994; Saturnia, Iași, 1995; În 
căutarea formei, lași, 1995; Introducere în opera lui Velimir 
Hlebnikov, Brăila, 1997; Căutând desăvârșirea, lași, 2006. 
Traduceri: Agnia, fiica focului. Proză scurtă sovietică, 
Iași, 1982 (în colaborare cu Adriana Nicoară); Evgheni 
Zamiatin, Insularii. Biciul lui Dumnezeu — Mark Aldanov, 
Astrologul — Vladimir Nabokov, Invitaţie la supliciu, lași, 
1993 (în colaborare cu Adriana Nicoară); Teoria limbaju- 
lui poetic. Școala filologică rusă, îngr. și introd. trad. Iași, 
1994 (în colaborare); Panait Istrati - omul care nu aderă 
la nimic. Documente din Rusia sovietică, II, îngr. Serghei 
Feodosiev și Zamfir Bălan, Brăila, 1996 (în colaborare 
cu Carmen Ţurcan); M. Agheev, Romanul cocainei, pref. 
trad., Iași, 1997; Mark Aldanov, Cheia, pref. trad., Brăila, 
1999; Cântec despre oastea lui Igor, îngr. și pref. Axinia 
Crasovschi, postfața trad., București, 2000 (în colaborare); 

Osip Mandelștam, Eseu despre Dante, introd. trad., Iași, 
2001; Vladimir Nabokov, Invitaţie la eșafod, pref. trad., 
Iași, 2003; Anna Ahmatova, Poeme. Proze, îngr. trad., pref. 
Iosif Brodski, Iași, 2004; Avangarda rusă, îngr. și introd. 
trad., Iași, 2005; ed. 2, Iași, 2009; Feodor Dostoievski, Ado- 
lescentul, pref. trad., Iași, 2011; Velimir Hlebnikov, Descân- 
tec pentru numărul plural şi alte poeme, Iaşi, 2012. 

Repere bibliografice: Lermontovskaia ențiklopedia, 
Moscova, 1981, 401; Elena Loghinovski, O radiografie 
a liricii lui Lermontov, RL, 1984, 17; Sorina Bălănescu, 
„Lirica lui Lermontov”, CL, 1984, 5; Elena Cervinschi, 
Lermontov în România, București, 1987, 198-206; 
Mariana Codruţ, Velimir Hlebnikov în limba română, 
CE 1998, 6; Emil Iordache, Întâlnire cu un mare poet, 
CL, 1998, 2; Mircea Croitoru, Încă o dată Hlebnikov, 
ST, 2001, 3; Mariana Codruţ, Anna Ahmatova, „muza 
durerii”, RL, 2004, 30; Bogdan Creţu, Două palme date 
gustului public, OC, 2006, 69; Ștefan Borbely, Antologiile 
avangardei, APE, 2006, 8; Albert Kovâcs, Avangarda rusă 
— avangarda europeană, RL, 2006, 48; Albert Kovâcs, 
„Adolescentul” lui Dostoievski în traducerea  Liviei 
Cotorcea, CNT, 2012, 6. Ș.A, G.Dn. 


COTORE, Gherontie (c. 1720, Totoi, j. Alba — c. 1774, 
Blaj), cărturar. Şcolit la Bălgrad (Alba Iulia) şi la gim- 
naziul iezuiţilor din Cluj, e remarcat de Inochentie 
Micu Klein, care intenţionează a-l trimite ca bursier 
la Roma, la Colegiul De Propaganda Fide. Şansa se 
risipeşte însă, într-un context tensionat, care acu- 
tizează brusc disputele religioase în Ardeal, astfel 
încât elevul merituos decide să-şi continue învăță- 
tura la Târnavia (Trnava, în Slovacia de azi). Îmbracă 
rasa între timp, la Munkacs, într-un vestit aşeză- 
mânt monastic, schimbând prenumele Gheorghe 
în Gherontie, apoi îndreptându-se spre Blaj, unde 
se stabileşte în 1747, spre a sluji în confreria mănăs- 
tirii-catedrale „Sf. Treime”. S-a ilustrat aici printre 
fidelii colaboratori ai episcopului Petru Pavel Aaron, 
ale cărui proiecte (culturale, monahale) le susţine, 
în calitate de concionator (preparator) la Seminar 
şi ca vicar general episcopal, între 1754 şi 1765. 
Contând în schimb ca opozant al noului vlădică 
Atanasie Rednic (hirotonit în scaunul diecezan prin 
hotărârea abuzivă a Curţii de la Viena şi în pofida 
votului minoritar primit din partea Sinodului elec- 
toral), C. este demis şi surghiunit la mănăstirea 
Strâmba; mutat ulterior preot la Gherla, depune 
râvnă pentru ridicarea parohiei sale paupere, până 
când, reabilitat, e rechemat a-şi relua îndatoririle 
la Blaj, odată cu alegerea în fruntea eparhiei a lui 
Grigore Maior, în 1772. Se stinge prematur, răpus, 
probabil, de ftizie. 

Scrieri precum Despre schismăticia grecilor (trans- 
misă numai parţial în manuscris) sau Despre articu- 
luşurile ceale de price, ambele din 1746 (şi publicate 
postum), îl definesc pe C. deopotrivă ca istoric al 
Bisericii, latinist şi precursor al Şcolii Ardelene. Întâia 
lucrare prelucrează informaţii după Louis Maimbourg 
(Histoire du schisme des Grecs) sau după Cristofor 
Peichich (Speculum veritatis), urmând o schiţă de 
istorie ecleziastică (a ritului creştin în Imperiul Roman 
de Răsărit, până la căderea Bizanțului sub turci). 
Având în față Catehismul redactat de De Camellis, C. 
încerca, în cea de-a doua scriere, mai cu seamă clari- 
ficări de ordin confesional; dintr-o necesitate, resim- 
ţită, poate, de a apăra — cu argumente în parte preluate 
de la Inochentie Micu Klein — poziţia acelei pături de 
intelectuali transilvăneni care vedea în compromisul 
asumat prin unirea cu Roma (tinzând a reface, prin 
biserică şi şcoală, drumul arhetipal, relaţia cu Roma 
alma mater) un mijloc de emancipare şi renaştere 
naţională. Ca mai toţi cărturarii clerici din genera- 
ţia de preiluminişti ai Blajului, îmbrăţişa aspectele 
de interes apologetic, doctrinar cu un amestec de 
fervoare şi radicalism, optică nuanţată mai târziu de 
corifeii Şcolii Ardelene (preocupaţi, în următoarele 
decenii, a netezi asperităţile şi a marca ataşamentul 
ambelor Biserici faţă cu „legea” şi tradiţia comună, 
în matca spiritualităţii bizantine). Retorica, în rest, e 
cea uzuală, descripţia şi evocarea păstrând ceva din 
ingenuitatea stilului cronicăresc, la fel şi vehemenţa 
moralizatoare. Zădărnicind calea deschisă reconci- 
lierii la „soborul” florentin (1439), neamul „vestit” al 
grecilor provoacă adâncirea schismei în aria creşti- 
nătăţii. Trufia şi resentimentele oferă o nefastă pildă 
de risipire şi discordie, deplânge C. într-un pasaj ce 
aminteşte de privirea sceptică şi de reflecţiile stol- 
nicului Constantin Cantacuzino asupra „naşterii şi 
stricăciunii”, a strălucirii şi erorii guvernând în toate 
cele hărăzite oamenilor. În termeni antitetici, trecut — 
prezent, mărire şi cădere, C. va situa şi evoluţia, sub 
spectru tragic, a românilor — descendenţi autentici ai 
„râmlenilor” —, a căror glorie şi vrednicie de odinioară 
ar contrasta însă cu ignoranţa neamului („încungiurat 
de norul neştiinţii”) de pe un teritoriu altădată inde- 
pendent şi unitar. Alte câteva texte, cu folos didactic 
(Pravila, după rândul slovelor de la buchi sau Cartea 
de religia şi obiceiurile turcilor, ieşite, probabil, de sub 
teasc la Buda), atribuite, de asemenea, lui C., rămân 
să circule în epocă. 

SCRIERI: Despre articuluşurile ceale de price, îngr. Laura 
Stanciu şi Alin-Mihai Gherman, introd. Laura Stanciu, 
pref. Iacob Mârza, Alba Iulia, 2000; Istoria despre schismă- 
ticia grecilor Trnavia, 1746, îngr. loan Gabor şi Alin-Mihai 
Gherman, introd. Laura Stanciu, studiu teologic Ernst 
Christoph Suttner, pref. Iacob Mârza, Cluj-Napoca, 2006. 
Repere bibliografice: Din istoria părintelui Samuil 
Klein, publ. Timotei Cipariu, în Acte şi fragmente latine 
româneşti, Blaj, 1855, 101, 106, 111, 115-117, 119; 
Augustin Bunea, Episcopii Petru Paul Aron şi Dionisiu 
Novacovici, Blaj, 1902, 9, 34, 134, 235, 279, 284, 289-293, 
371-373; Iorga, Ist. lit. XVIII, II, 61, 63, 139, 150, 332, 
335, 336; Drăganu, list. litt., 56-59; Nicolae Comşa, 
Manuscrisele româneşti din Biblioteca Centrală de la 
Blaj, Blaj, 1944, 94-98; Ist. lit., |, 512-516; Anghelescu, 
Preromant. rom., 36; Lungu, Şcoala Ardeleană, 93-96, 
137, passim; Dicţ. lit. 1900, 233-234; Păcurariu, Ist. Bis., 
II, 524-527, 599 Mircea Popa, Aspecte şi interferenţe 
iluministe, Timişoara, 1997, 22-29; Ion Buzaşi, [Gherontie 
Cotore], RL, 2001, 9, 2002, 50; Cristian Barta, Aspecte 
teologico-identitare în evoluţia istorică a Bisericii Române 
Unite. Gherontie Cotore și Articuluşurile ceale de price, 
„Apulum”, 2002, 1; Ciprian Ghişa, Biserica Greco-Catolică 
din Transilvania (1700-1850). Elaborarea discursului 
identitar, Cluj-Napoca, 2006, 252-258. R.Ş. 


COTOVU, Sandra (9.[.1898, Hârşova — 17.VII.1987, 
Bucureşti), prozatoare. Fiică a Mariei (n. Găitan) şi a 
lui Constantin Oancea, mare proprietar, C. (al cărei 
prenume la naştere e Constanţa) se căsătoreşte după 
absolvirea liceului cu inginerul Virgil Cotovu şi locu- 
ieşte aproape două decenii la Constanţa, unde 
duce o existenţă fără griji materiale, mondenă. 
La fel va face şi în Capitală, frecventând mediile 
artistice (între care şi cenaclul Sburătorul), călăto- 
rind mult. Acest mod de viaţă este în bună măsură 
ilustrat în scrierile sale. O încercare nereuşită de a 
publica proză în „Însemnări literare” (1919) deter- 
mină începutul unei lungi corespondențe şi pri- 
etenii cu G. Topîrceanu, devenit şi mentorul său 
literar. Colaborează la „Adevărul literar şi artistic” 
(unde debutează în 1935), „Însemnări ieșene”, 
„Viaţa românească”, „Ramuri”. 

Prin teme şi tehnică narativă, C. se încadrează în 
categoria autoarelor de proză psihologică, inaugurată 
de Hortensia Papadat-Bengescu. Romanul Jocuri de 
apă (1938) tratează un caz de bovarism într-o manieră 
de sorginte proustiană. Existenţa protagonistei este 
subminată de conştiinţa singularităţii sale, a diferen- 
ţierii de ceilalţi, a lipsei instinctului gregar, ceea ce o 
face să se simtă străină în propriul mediu familial şi 
social, să fie profund nemulțumită de viața pe care o 


Cotrău 


duce. Neacceptând să se lase invadată de banalita- 
tea cotidianului şi a obişnuinţelor, ea se imaginează 
țâşnind ca un „joc de apă” ce scânteiază în lumina 
aspiraţiei spre ceva superior, spiritualizat şi estetizat 
- o lume conformă cu propria-i alcătuire sufletească. 
Vrea să se elibereze de îngrădiri şi convenţii, să strălu- 
cească, să plutească prin forța de levitaţie a iubirii, să 
se identifice cu sine printr-o trăire autentică, plenară. 
Conştiinţă modernă, vie, uneori contradictorie, ea 
pare că verifică prin propria experienţă anumite 
idei literar-filosofice ale vremii. În principal, tehnica 
narativă a romanului constă în rememorări, în urmă- 
rirea fluxului psihic, având ca efect o sensibilizare, o 
poetizare a realului prin delicateţea şi fineţea estetică 
a percepţiei, prin rezonanţele trăirilor atribuite prota- 
gonistei. Celelalte personaje, mediul social au rol de 
revelator, de termeni negativi în definirea acesteia. Un 
sentiment asemănător, al alienării de propria ființă, 
provocat de căsătorie şi de convențiile sociale, declan- 
şează în romanul Fascinaţie (1943) rememorarea 
copilăriei luminoase, ca timp al unei existenţe auten- 
tice. Insatisfacţia prezentului lasă loc unei sterile „fas- 
cinaţii” erotice, care, în final, o nedumereşte şi pe cea 
aflată în impas, într-un Epilog parcă saturat de sub- 
stanţa şi cazuistica tuturor frământărilor. O vizibilă 
schimbare tematică şi tehnică aduce romanul Vijelie, 
apărut în 1947, care se vrea şi o cronică socială a peri- 
oadei 1936-1946, restrânsă la urmărirea destinului 
unei familii. Dezbinată o vreme de vârtejul întâmplă- 
rilor vieţii, între care şi războiul, familia se reuneşte în 
final parcă verificând adevărul că, în pofida tuturor 
disensiunilor, rudenia de sânge rămâne unul din 
reperele stabile ale existenţei umane. Dar puterea 
de observaţie şi de analiză, proprii autoarei, nu este 
susținută de o suficient de lucidă conştiinţă artistică 
(nedistanțarea de fapte, lipsa de discernământ şi de 
perspectivă asupra întregului), de unde aspectul de 
mozaic al secvenţelor epice. Volumul de proză scurtă 
Divorțul Marianei şi alte schițe (1941) nu diferă ca 
factură de romane, consemnând acelaşi lirism al unor 
analize psihologice nuanţate, în care vocea naratoru- 
lui este acoperită de senzațiile şi stările personajelor. 
SCRIERI: Jocuri de apă, pref. G. Topîrceanu, Bucureşti, 
1938; Divorțul Marianei şi alte schiţe, Bucureşti, 1941; 
Fascinaţie, Bucureşti, 1943; Vijelie, Bucureşti, 1947; ed. 
pref. Mariana Vartic, Bucureşti, 1985. 

Repere bibliografice: G. Topîrceanu, Scrieri alese, II, îngr. 
Al. Săndulescu, Bucureşti, 1971, 514-539; Mihail Sevastos, 
Literatură feminină, ALA, 1939, 946; N.L.P. [N.I. Popa], 
„Jocuri de apă”, IŞ, 1939, 5; D.P [Dan Petraşincu], Sandra 

Cotovu, VAA, 1941, 73; T. Păunescu-Ulmu, „Divorțul 
Marianei și alte schiţe”, R, 1941, 3-6; George Putneanu, 
„Fascinaţie”, RER, 1944, 1; Enache Puiu, O scriitoare puţin 
cunoscută, TMS, 1982, 3; Dicţ. scriit. rom., |, 687-689; lon 
Roșioru, [Sandra Cotovul, „Ex Ponto”, 2012, 3, 4; Dorina 
Grăsoiu, Un roman încă viabil, „Ex Ponto”, 2012, 4. C.T. 


COTRĂU, Liviu (11.IV1949, Arad), anglist. Este fiul 
lulianei Cotrău (n. Frențiu) și al lui Gheorghe Cotrău, 
funcţionari. Își începe învățătura la Școala generală 
nr. 2 din Salonta, continuând-o în același oraș, la 
Liceul „Arany Jânos”. Urmează Facultatea de Filologie, 
secția engleză-germană, a Universităţii „Babeș-Bolyai” 
din Cluj (1967-1972), apoi Facultatea de Limba și 
Literatura Română, specialitatea română-spaniolă, 
a Universităţii din București (1981-1986). Își susține 
doctoratul în 1985, la Facultatea de Limbi și Literaturi 
Străine a aceleiași Universități, cu lucrarea The 
Fantastic Fiction of E.A. Poe (publicată în 1999, sub 
titlul The Scytheof'Time). Din 1972 intră în învățămân- 
tul superior, ca asistent la Catedra de filologie germa- 
nică a Facultăţii de Filologie din cadrul Universității 
„Babeș-Bolyai”, e conferenţiar între 1990 și 1999 (și șef 
al Catedrei, 1995-1999), apoi profesor (1999-2008) la 
Catedra de limba și literatura engleză a Facultăţii de 
Literedela aceeași Universitate, iardin 2008 profesor (și 
şef al Departamentului de limba și literatura engleză) 
la Facultatea de Științe Socioumane a Universității 
Creștine Partium din Oradea. Între 1990 și 1992 va fi 
bursier Fulbright și visiting professor la University of 
Pennsilvania, iar în 2002 profesor asociat la University 
of Nevada, Reno, SUA. Debutează în 1975 la revista 
„Echinox”, iar editorial în 1979 cu transpunerea ver- 
surilor poetului american de origine română John 
Balaban, Scrisori de peste mare. Colaborează la nume- 
roase publicaţii din țară și din străinătate — „Steaua”, 
„Iribuna”, „Iransilvania”, „Cahiers roumains d'6tudes 
litteraires”, „Studia Philologica”, „Studia Universitatis 
„Babeș-Bolyai”, „Lettre internationale”, „Caietele 
Tristan Tzara”, „A Journal of International Avant- 
Garde', „Penn Language News” (Philadelphia), „Edgar 
Allan Poe News” (SUA), „Exquisite Corpse. A Journal 
of Books & Ideas” (SUA) ş.a. Editează (în colaborare cu 
Ileana Galea și Virgil Stanciu) mai multe antologii con- 
sacrate romanului englez — Studies in the Eighteenth 
and Nineteenth Century English Novel (1986), Studies 
in the English Novel of the First Half of the Twentieth 
Century (1987), Studies in the Contemporary English 
Novel (1990) și coordonează editarea dezbaterilor 
unor conferințe de specialitate — Constructions of 

Identity (2000), Proceedings. International Conference 
on English Language and Literatures in English (2012). 
Este membru la The Poe Studies Association și la 
American Romanian Academy of Arts and Science. 
Preocupările îndelungate ale lui C. pentru Edgar 
Allan Poe se concretizează în studii de referinţă ce cul- 
minează cu exegeza The Scytheof Time. A StudyofPoes 
Fantastic Fiction, precum și în editarea, la noi, a operei 
sale. Abordând fantasticul la E.A. Poe într-o cercetare 
ce uzează de sugestii interdisciplinare din semiotica 
Juliei Kristeva, din psihopatologie și psihanaliză, din 
arhetipologia lui Gilbert Durand, autorul elaborează 
„un cadru referenţial și o terminologie care să permită 
definirea fantasticului poesc în funcție de un «model 
formalizat» al textului”. În capitolul Matricea genera- 
fivă, cu un concept inspirat de Suzanne Langer, se 
ocupă de configuraţia spațio-temporală. Dacă spaţiul 
vertical poate fi identificat în „izotopia căderii, a pră- 
bușirii”, cel orizontal, extrem de întins, e nediferențiat, 
neutru, însă, proiectat pe verticală, „preia dimensiu- 
nile specifice ale catatopiei — adâncimea și profunzi- 
mea”. În privinţa timpului, paradigma dominantă în 
imaginarul poesc ar fi cea catacronică, ireversibilă, 
oferită de metafora saturniană a „Viermelui Biruitor”. 
„Catamorfismul” (adică fuziunea catatopiei și a cata- 
croniei într-o dimensiune unică) ar explica oarecum, 
consideră exegetul, monotematismul prozelor lui Poe, 
determinat de matricea preconștientă, preraţională, 
sursa generativă a imaginației creatoare. Sunt anali- 
zate proprietățile reflexive, anamorfotice ale matricei, 
motive ca labirintul, misterele centrului, oglinda și 
dublul/dedublarea, „ochiul celuilalt”, îngroparea de 
viu ș.a. Vizionarismul poesc se bazează pe ficționali- 
zarea stărilor hipnagogice, momente semiconștiente 
surprinse în derulare rapidă și în metamorfoză de către 
„ochiul întredeschis”. Studiu dens și dificil, demon- 
strând unitatea și coerenţa imaginarului scriitorului 
american, acreditând conceptul „fantastic catamorf”, 
cartea lui C. este o valoroasă contribuție românească 
la exegeza poescă. Proiect de anvergură, prevăzut în 
șase volume, integrala operelor lui Poe este deopo- 
trivă și ediție critică, prin temeinicul corpus alcătuit 
din introduceri substanţiale pe genuri (poezie, poves- 
tiri, romane și, probabil, pentru eseistică și corespon- 
denţă, editarea fiind în curs) și aparatul de comentarii 
şi note de ultimă actualizare. Dacă în primul volum al 
ediției, inițiată în 1987 cu Annabel Lee și alte poeme, 
C. oferea un tablou bogat, cvasitotal, al versiunilor 
românești publicate anterior (în volume și perio- 
dice), incluse după criteriul fidelității față de textul 


Cotruș 


original (la nivel prozodic, semantic, artistic), cum și 
un număr de inedite, la reluare, în 2001, editorul își 
asumă în exclusivitate traducerea întregii opere poești 
(inclusiv lirica), demersul său devenind oarecum și un 
fel de „ediţie de exeget-traducător”. Înțelegerea pro- 
funzimilor textului original, decriptarea tuturor nuan- 
țelor și rafinamentelor prozodice (rime, asonanțe, 
armonii etc.), analizate în corelație cu principiile artei 
poești, ca și buna știință a practicii tehnicii poetice 
l-au condus la realizarea unei excelente versiuni a 
liricii, comparabilă, pe alocuri, cu aceea a unor ante- 
cesori consacrați (Dan Botta, Mihu Dragomir, Ștefan 
Aug. Doinaș ș.a.). C. a mai tradus poezie contempo- 
rană (John Balaban, Alice Sebold) și proză americană 
(Upton Sinclair, Daniel Mason), precum şi, în colabo- 
rare, tratatul neokantianului german Hans Vaihinger, 
Filosofia lui „Ca și cum": 

SCRIERI: English Practical Course. Two Approaches to 
Literature (n colaborare cu John J. Rathbun), București, 
1983; The Scythe of Time. A Study of Poes Fantastic Fiction, 
Cluj-Napoca, 1999. Ediţii: Edgar Allan Poe, Annabel Lee și 
alte poeme, tr. în colaborare, pref. edit., București, 1987, Pră- 
bușirea casei Usher, tr. în colaborare, pref. edit., București, 
1990, Poezie - Dramă, tr. şi introd. edit., Iași, 2001, Masca 
Morţii Roșii și alte povestiri. 1831-1842, tr. şi introd. edit., 
Iași, 2003; Misterul lui Marie Rog&t. Schițe, nuvele, povestiri. 
1843-1849, tr. şi introd. edit., Iași, 2005, Călătorii imaginare. 
Jurnalul lui Julius Rodman. Povestea lui Arthur Gordon Pym, 
tr. edit., Iași, 2008, Cărăbușul de aur și alte povestiri, ed. 2, 
Iași, 2011; Emil Gulian, Poemele lui Edgar Poe, tr., introd. şi 
pref. edit., Oradea, 1995. Traduceri: John Balaban, Scrisori 
de peste mare, pret. Al. Căprariu, Cluj-Napoca, 1979; Henry 
M. Morris, Bazele biblice ale științei moderne, Wheaton 
(llinois), 1993; Hans Vaihinger, Filosofia lui „Ca și cum” Un 
sistem al ficțiunilor teoretice, practice și religioase ale lumii, 
București, 2001 (în colaborare); Alice Sebold, Minunatele 
oase, lași, 2003; Daniel Mason, Acordorul de piane, Iași, 
2004; Upton Sinclair, Va curge sânge, Iași, 2010. 

COTRUŞ, Aron (2.1.1891, Haşag, azi Loamneş, j. 
Sibiu — 1.XI.1961, Long Beach, California, SUA), poet. 
Este fiul Anei (n. Isăilă) şi al lui Aron Cotruş, preot. 

C. urmează Liceul „Sf. Vasile” la Blaj şi Liceul „Andrei 
Şaguna” la Braşov, iar din 1911 doi ani la Facultatea 
de Litere a Universităţii din Viena. Întors în ţară, e 
redactor la „Românul” din Arad (1913) şi la „Gazeta 
Transilvaniei” (1915-1917). Înrolat, îşi face stagiul în 
armata imperială, e trimis pe frontul italian, apoi intră 
în Legiunea Română; după încheierea păcii obţine 
un post în cadrul Legaţiei României la Roma (1919). 
În 1920 vine la Arad, unde reintră în redacţia gazetei 
„Românul”, apoi la Timişoara, unde în 1927-1928 
e director al revistei „Banatul”. În 1928 e ales preşe- 
dintele Sindicatului de Presă din Ardeal şi Banat. Tot 
acum este angajat stagiar la Ministerul de Externe, 
ulterior ataşat de presă la Consulatul Român din 
Milano (1929), iar din 1931 până în decembrie 1936, 
în aceeaşi calitate, în cadrul Legaţiei României la 
Varşovia. Rechemat la Bucureşti, în minister (1937), 
după un timp e promovat şef al serviciilor de presă 
pe lângă Legația României de la Madrid şi Lisabona 
(1939-1944); după al Doilea Război Mondial, oponent 
al regimului din ţară, rămâne în Spania, unde în 1953 
devine preşedintele Cercului Român pentru Uniunea 
Latină din Spania, iar în 1954 editează, la Madrid, 
gazeta „Carpaţii”. Se autoexilează în Canada (1956) şi 
de acolo în Statele Unite ale Americii, în California. 
La C., individualitate intens retorică, ideile, entu- 
ziasmele şi reprezentările se manifestă în mod tumul- 
tuos-colosal, într-o tensiune înaltă, virilă; pasiunile 
eruptive se suprapun parcă argumentelor, dictând în 
fapt liniile de forţă, marcând reliefurile unei personali- 
tăţi clocotitoare. Constituente ale celulei proprii, astfel 
de trăsături, energetismul, dinamismul şi celelalte ţin, 
în parte, de filonul transilvan, justiţiar, combatant, 
vizionar. C. debutează în 1908 la „Luceafărul”, an în 
care scria şi la „Ramuri”, iar primul volum, Poezii, îi 
apare în 1911. Până să-şi găsească sunetul propriu, de 
portavoce a mulțimilor, de tribun şi moralist implicat 
în cotidian, poetului i-au trebuit două decenii. Iniţial, 
el filosofează sceptic, îşi etalează singurătatea, călă- 
toreşte pe mare (în Grecia), jertfeşte erosului, e noc- 
tambul, copleşit de „doruri” şi obsedat de „cântec”. 
Notabile ca dicţiune, dintre textele de acum rămân 
doar câteva sonete. Schimbarea de orizont din 
Sărbătoarea morţii. 1914-1915 (1915) ţinea de experi- 
enţa de front „în ţara în care curge sângele fierbinte”, 
mai pe scurt, în Italia; discursul abrupt, anticipând 
versurile de război ale lui Camil Petrescu, abundă în 
canonade de „negri monştri uriași”; film saturat de 
flăcări cât nişte „roşii munţi”, de fulgere şi bolizi, de 
tot atâtea elemente de spectacol. Peste câţiva ani o 

plachetă, România (1920), pandant la Sărbătoarea 
morții, se constituia într-o disertaţie arborescentă, un 
fel de laudatio pigmentată cu interogaţii, cu apostrofe 
şi fragmente imnice şi nu mai puţin cu epitete stân- 
coase; ca punct de miră, toate converg într-un credo 
larg-umanitar, alăturându-se patetic mărturiilor lui V. 
Voiculescu şi Adrian Maniu, ale lui Demostene Botez 
şi ale altora, trecuţi şi ei prin furtuna războiului. Că 
nu e loc pentru reculegere se vede în fragmentele din 
Neguri albe (1920), inscripţii fără titluri, departajate 
prin cifre, făcând elogiul acţiunii. Tendinţa ieşirii dintre 
limite diferă, ca finalitate ontologică, de limbajul lui 
Lucian Blaga din Daţi-mi un trup voi, munților ori 
din Dar munţii unde-s?. Altul e impulsul ascensional, 
privirile lui C. (Către cer, Piscul) urmărind mai degrabă 
grandoarea, prometeismul, exteriorizarea eroică; 
întrebările lui, deloc dubitative, sunt ale unui personaj 
esențialmente afirmativ, cu genunchi de „oţel” — ins 
destinat unor uimitoare gesta, hotărât să înlăture 
„elodul”, să opună ezitantului „poate” pe imperati- 
vul „trebuie”. Un drum, o „cărăruie” cu „troscoţe!” şi 
„nalbe”, un „tren negru” gonind pe „şesul nesfârşit al 
gândului” orientează, aparent, spre contemplaţie; 
programul etic al poetului reclamă însă verbul ofensiv, 
strigătul în crescendo, apt să spargă „veacuri de zid”. 
Câtă vreme copacul (întocmai invocat într-un sonet 
barbian) vrea să atingă cerul, omului-om, bătut de 
„toate ploile”, muşcat de „toate vânturile”, îi stau bine 
sfidarea, cutezanţa: „Piciorul meu a încercat să-şi 
urce glodul gliei pământeşti/ Pe himalaia celor mai 
înalte îndrăzneli” (Tinerețe). Se poate identifica aici o 
idee-temă dezvoltată în modulaţii diverse: „O, munte, 
tu, biserica, moşia, casa mea,/ «Zgârie-cerul» meu 
[...]/ Pe culmea ta-n nemărginire mă dezmărginesc” 
(Spre culmi). Şi, în acelaşi spirit: „Sătul de ale şesu- 
rilor bucurii mărunte,/ Când urc pe munţii lor, mă 
simt un munte” (În robia lon ori: „Eu m-am născut 
să mă dărui/ Oricând şi orişicui” (Mă ştiu). Sau acest 
mândru îndemn: „Mută munţii uriaşi din calea zărilor, 
-/ de poţi!”. După Octavian Goga, C. este al doilea poet 
tribun reprezentativ provenind din Transilvania: mai 
vârtos, mai puţin atins de „jalea” contemporanului său. 
Plachetele Versuri (1925; Premiul Societăţii Scriitorilor 
Români) şi În robia lor (1926), centrate pe ideea de 
mesianism, într-o retorică expresionistă — în care eul 
exacerbat e comparabil cu vibrantul „noi” al lui Goga 
—, sunt în acest sens edificatoare. Alte câteva plachete — 
Mâine (1928), Printre oameni în mers (1933) şi Minerii 
(1937) — probează că, salutând cu Walt Whitman „firul 

de iarbă”, 

trimiţându-şi „gândul departe”, întrezărind 

„Reşiţe noi cu coşuri pân-la cer”, locomotive „cum 
n-au mai fost pe pământ/ pentru graba aspră a puter- 
niciei româneşti”, poetul nu era străin de tendinţele 
prospective ale avangardei europene. Pe profetul 
cu „vrere dârză” îl însufleţesc proiectele enorme, 
vizând „Lăcaşe sfinte ale muşchilor şi ale creierului:/ 
Romele,/ Parisurile,/ New Yorkurile/ izbânzilor româ- 
neşti de mâine!”. Verbul lui se vrea exortativ, oracular, 
liturgic. Prin infuzie de forţe proaspete, „sili-vom grâul 
românesc să crească, / înalt şi plin” (Aicea suntem!...). 
Despărțirea de spaţiul natal, de Blajul erudit (Oraşul 
copilăriei) — „somnoros”, „frumos, fantastic şi neprice- 
put” — se face fără regretele lui Goga şi Blaga, mitologia 
de acum alui C. tinzând spre aeroplan şi uzine (titlul În 
fabrică se repetă); paşii i se împart între realităţi con- 
trastante. Ceva din grafica expresionistă a unor Georg 
Grosz şi Frans Masereel, vibrații din Țara de piatră a 
lui Geo Bogza se reactivează în rostirea lui C., eşuând 
nu o dată în redundanţă, în clişee şi poncife. Fie pe 
latura monumentalizantă, fie pe cea polemică (violent 
antiburgheză), notații aparţinând registrului vânjos, 
utilizat intens, sfârşesc în manierism şi imoderaţie. Pe 

răzvrătitul Horia (văzut ca personaj congener) poetul 
îl invocase de câteva ori înainte de placheta cu acest 
titlu (1935), operă de rezistenţă, graţie căreia C. nu 
poate lipsi din antologii. Profilat în dimensiuni mitice, 
Horia (ca precedent, cel eminescian: „Horia pe-un 
munte stă călare...”) a intrat în fondul activ al poeziei 
noastre: „de jos/ te-ai ridicat drept, pietros, viforos,/ 
pentru morţi,/ pentru cei săraci şi goi, pentru toţi/ 
şi-ai despicat în două istoria, —/ ţăran de cremene/ 
cum n-a fost altul să-ți semene, / Horia!” Energice linii 
finale actualizează, în fapt, un simbol, fraza având un 
aer encomiastic vaticinar: Horia „uriaş domn”, Horia 
în „cămaşă-nsângerată”, Horia statuie de piatră, Horia 
pedepsind „mișelnici tâlhari”, un Horia innumerabil, 
„însutit” şi „înmiit”, multiplicat în suflete de iobagi, 
un Horia biruind pe losif-împăratul; iată reliefuri 
complementare, chipuri de inspirat poliptic narativ. 
Cu aceeaşi instrumentaţie verbală, nu şi cu rezultate 
similare, nereuşind să focalizeze efectele parţiale, e 
construit alt poem-omagiu: Eminescu... (1939); de 
reţinut doar torentul de metafore hiperbolizante în 
cadenţe de acatist, autorul Luceafărului fiind „faur 

de poduri de aur/ peste furtuni, peste-ntuneric”, un 
„drept, neprihănit voievod”, „crai/ pe-un împărătesc 
şi furtunatic grai”, „steag al timpului vânt”, un „nou 
Adam” şi un „Dante valah”. La prima vedere, discur- 
sul dezlănţuit al lui C., apropiat oratoriei de tribună, 
debitor tehnicilor explozive de forum, are aparenţa 
oralităţii, deşi totul este elaborat, construit în manieră 
scriptică. Cuvântătorul (constata Vladimir Streinu) 
cultivă „modul prozei, modul discursiv şi enumărător”, 
poemele lui sugerând comparaţia cu „nişte coarde 
de violoncel, de bună calitate, întinse pe o vioară...” 
În esenţă, efectele se obţin programatic, prin repe- 
tiţii verbale, în special substantivale ori adjectivale, 
mai totdeauna în serii triale, scenariile bazându-se 
pe suprapuneri de tonuri înalte, din acelaşi registru 
semantic. Titanismul, tendinţa inepuizabil augmenta- 
tivă, fervoarea structurală (aceasta e „neastâmpăr isco- 
ditor”) relevă un voluntarism perpetuu, lipsit de orice 
trufie, vizând cauze ale naţiei. Polivalent şi contradic- 
toriu, pe poet nici o formulă totalizantă nu-l cuprinde. 
Cu mai mult patos social-istoric decât Coşbuc şi Goga, 
de un energetism whitmanian foarte prizat în epocă 
(inclusiv în cercurile mişcării legionare, de care a fost 
apropiat retoric şi ideologic), rapsod şi novator al 
sintaxei poetice, C. pare să fi însoţit răsucirile interi- 
oare ale lui Blaga, dar şi sunetele de final arghezian. 
Puțin şi tendenţios comentate, imposibil de 
introdus în prima ediţie postbelică (1978, îngrijită de 
Ovidiu Cotruş), republicate în ţară abia în ediţia din 
1991 a lui Alexandru Ruja, poemele ample apărute 
în preajma sau la începutul celui de-al Doilea Război 
Mondial, inegale valoric atât între ele, cât şi fiecare în 
interiorul său, prelungesc şi împing la cote maxime 
lirismul vaticinar al anilor '30, dar şi (auto)manie- 
rismul lexical şi prozodic deja instalat în ultimele 
volume interbelice ale lui C. Maria Doamna (1938), 
o carte apărută în condiţii tehnice de lux, nu-i mai 
puţin o compunere convenţională şi festivă. Celelalte 
poeme însă rămân notabile: Peste prăpăstii de potriv- 
nicie (1938), Rapsodie valahă (1940), Rapsodie dacă 
(1942; Premiul Societăţii Scriitorilor Români). Acestea 
fac un întreg prin tema lor comună: rezistența româ- 
nească în istorie. Adresându-se „năpraznicei Rusii”, 
poetul, a cărui voce (se) rosteşte acum la persoana 
întâi plural, lansează versuri-avertisment: „ne crezi 
fără ieri, fără mâine/ şi uiţi c-am fost- pentru cine ştie 
s-asculte/ cu-auzuri de câine-/ sub ale vremii ape săl- 
batice multe:/ piatră neclintită ce rămâne”. Rapsodie 
valahă reprezintă emblema lirismului naţional al 
lui C. Poemul propune imaginea unei comunități 

coextensive universului natural ce a născut-o: 
simbioză colosală de „piatră” şi „foc” (două simboluri 
axiale), generând, în ordine etică, asprime şi vigoare: 
„veac de veac, ne-ncetat,/ muntele fostu-ne-a pat,/ 
pat fulgerat,/ sângerat/ [...] Dormit-am prin brazi, 
prin brădui,/ cu auzul pe inima lui...”. Dacia lui 
Eminescu şi Moldova lui Sadoveanu sunt astfel rein- 
terpretate printr-un ochi vizionar expresionist şi cu 
o elementaritate scitică. Poezia de după război evo- 
luează în două direcţii, complementare: o poezie a 
„desţărării” şi a solitudinii, scăldată în tonuri elegiace 
şi, pe de altă parte, evocarea ţării ocupate — paradis 
devastat şi înlăcrimat, în linia liricii lui Goga — de bol- 
şevici şi de „slugile” lor dinăuntru, „ciocoii” noi, „roşii”. 
Spovedania intimă este astfel mereu dublată de con- 
fesiunea comunitară. Patosul exponențial, pe teme 
sociale, din poezia interbelică a lui C. se mută acum 
definitiv în registrul tematic național. Poetul — profet 
şi tribun - aduce cauza românească în faţa instanţelor 
pământene şi divine, ceartă, în poemul Între Volga şi 
Mississippi (1956), hedonismul, inerția şi nepăsarea 
Occidentului faţă de tragedia Estului, imploră graţia 
dumnezeiască în psalmii revelator intitulaţi Psalmi 
româneşti, evocă teroarea roşie şi întreţine din depăr- 
tare focul vindicativ şi justiţiar, lansând chemări la 
răscoală şi aşteptând ceasul mântuirii. Întru realiza- 
rea acesteia, poetul convoacă figuri emblematice ale 
eroismului şi jertfei naţionale: Mihai Viteazul, Horia şi 
Cloşca, Avram Iancu, Andrei Mureşanu şi, la tot pasul, 
pe anonimii loni, pe Pătru Opincă, iobagii, minerii, 


703 Dicţionarul general al literaturii române 


haiducii. Vechi poeme sunt rescrise în lumina noilor 
realităţi: într-un nou Pătru Opincă, „noaptea când pe 
uliţi trec domol,/ nu mai aşteaptă pe nici un podmol/ 
fete mari cu ţâţe ca de piatră/ pe cei flăcăi ce nu se mai 
întoarnă/ din a Siberiei grea, veşnică iarnă”. Limbajul 
îl continuă şi îl dezvoltă (n sensul proclamaţiei şi al 
îndemnului incendiar) pe cel interbelic; inedit este 
apelul la prozodia populară, la doină, a cărei muzi- 
calitate atenuează reliefurile colțuroase ale expresio- 
nismului şi fluidizează versul eliptic şi abrupt: „Mi-a 
fost scris din neam/ odihnă să n-am, / sângele să-mi 
fiarbă,/ ca o mare oarbă, / şi în codru-adânc/ inima 
să-mi mânc/ / [...] Dârz, cu pieptul gol,/ pe unde trec 
să scol,/ să scol, să răscol,/ volburi de pârjol”, spune 
C. în Haiducească. Inedită e, în opera acestui cântăreţ 
cu verbul neconcesiv, şi lirica religioasă din ciclul 
Psalmi româneşti. Rugăciunile nu sunt ale unui „eu, 
ci ale lui „noi”, ele capătă premise şi finalităţi precis 
circumstanţiate. Dumnezeu este rugat să „nu-şi uite” 
românimea risipită pe întreg pământul, din Carpaţi 
la Pind, Timoc, Craina, Tesalia, Siberia, din Basarabia 
până în cele două Americi şi Australia, dar mai ales i 
se cere ca „în ţara preschimbată-n oarbă închisoare, / 
neamul să crească mai dârz şi mai tare!...// Şi ziduri 
să dureze, de neclintit, / între noi şi răsărit!”. În Cântec 
de slavă, inserat firesc printre psalmi, poetul se recu- 
noaşte urmaş al tuturor conaţionalilor: în sângele 
lui sălăşluiesc „tăietorul de păduri din Maramureş”, 
moţul „cu gând de jăratic”, bănăţeanul „iute şi gureş”, 
moldoveanul „cu mers domol”, olteanul „cu văz de 
pârjol”, ciobanii „solari” din Tesalia şi Pind, „pădurarii 
de foc” ai Timocului, „cosaşii năpraznici” din Craina. 
„Imperialismul” lui C., observă I. Negoiţescu, „nu 
depăşeşte hotarele Daciei ideale”, având totodată o 
valoare „pur metaforică”. Bard al românităţii năpăs- 
tuite, C. este şi unul al romanităţii. Canto a Ramn 
Lull (1952) şi Rapsodia iberică — Rapsodia iberica, 
ediţie bilingvă (1954), sunt imnuri închinate sufletului 
neolatin, dar şi îndemnuri către romanitatea occiden- 
tală de a nu-şi uita sora din insula răsăriteană. În rest, 
maniera rămâne aceeaşi ca în „rapsodiile” mai vechi. 


Ceea ce impresionează, în prima linie, la d. Cotruş, e intem- 
peranţa verbală; lipsită adesea de rimă, de ritm, de egali- 
tate silabică, proză uneori transformată în versuri numai 
printr-o ficțiune tipografică, poezia scriitorului ardelean 
se revarsă acum tumultoasă în cataracte nereclamate de 
un accent sufletesc, acum în leneşe pânze de ape, inegală, 
silnică şi neobişnuit de verbală. 

COTRUŞ, Ovidiu 
(26.11.1926, Oradea — 

12 IX.1977, Cluj-Napoca), 
critic şi teoretician 
literar. 


Este fiul Claudiei (n. Isailă) şi al lui loan Cotruş, 
profesor; prenumele la naştere: Ovidiu Sabin. Urmează 
cursul inferior la Liceul „Emanoil Gojdu” din Oradea 
(1936-1940), apoi, din cauza Dictatului de la Viena 
familia refugiindu-se la Arad, face cursul superior la 
Liceul „Moise Nicoară” (1940-1944); locuiește în casa 
unchiului său, poetul Aron Cotruş. Student la 
Facultatea de Litere şi Filosofie a Universităţii clujene 
(1944-1948), va deveni membru al Cercului Literar de 
la Sibiu. După absolvire, urmărit de organele de repre- 
siune, reuşeşte să se ascundă sub o identitate falsă. În 
dosarul de urmărire este numit „trădător de patrie”, 
crezându-se că a plecat în Franţa. Inculpat într-un 
proces politic (în rechizitoriu se consemnează „unelti- 
re contra ordinii sociale”), este condamnat, în lipsă, de 
Tribunalul Militar Cluj, printr-o sentință din aprilie 
1949, la şapte ani de închisoare. În 1951, când abia 
împlinise douăzeci şi cinci de ani, este arestat şi încar- 
cerat la Jilava, iar Tribunalul Militar Bucureşti îi măreşte 
pedeapsa cu încă un an „pentru falsificare de acte şi 
întrebuinţarea lor”. Este amnistiat în septembrie 1955. 
Iese din închisoare cu o boală incurabilă, în perioada 
1955-1958 fiind internat continuu în spitale. Se stabi- 
leşte la Timişoara, unde va locui până la încetarea din 
viaţă. C. a debutat, pe când era elev, în ziarul „Tribuna 
română” din Arad (1943) cu o recenzie la volumul 
Poeme de război de Radu Gyr. Tot aici publică articole 
de estetică şi teorie literară: La porțile misterului, 
Războiul antipoetic, Iarăşi... războiul antipoetic, Note 
despre spiritul contemporan. În perioada studenţiei 
colaborează la „Revista Cercului Literar” (1945), 
semnând doar cu prenumele Ovidiu Sabin poemele 
Parcul scufundat, Muzica lucrurilor, Întâiul poem al 
singurătăţii şi un text despre Ion Pillat; după mai bine 
de două decenii, va trimite la „Viaţa românească” 
(1968) poemul Cuvântul de amiază. Din 1965 devine 
redactor la „Familia”, unde îi apar articole de teorie 

literară, studii critice de mare întindere despre scriitori 
români şi străini, interviuri şi unde organizează dezba- 
teri şi dialoguri pe diverse teme. A mai colaborat la 
„Luceafărul, „Orizont”, „Secolul 20” şi la câteva perio- 
dice de peste hotare: „Knijevna smotra“, „Lumina”, 
„LImagination cr6atrice”, „Libert6” (Montr6al). Înce- 
pând din 1968, C. a participat la o serie de congrese 
internaţionale, la Belgrad, Zagreb, Pogny-la-Forât, 
Toledo, Cerisy-la-Salle, Montrâal, Quebec. 

Cu o solidă formaţie filosofică, dublată de o remar- 
cabilă capacitate de sinteză și de o memorie devenită 
proverbială, C. se înscrie în rândul celor mai activi și mai 
reprezentativi cercetători ai literaturii române din a 
doua jumătate a veacului trecut. Articolele sale din 
revista „Familia”, publicate începând din vara lui 1966 în 
contextul polemicii dintre adepții subiectivismului și 
cei ai obiectivismului judecății critice („călinescienii”, 
respectiv „anticălinescienii”), sunt expresia cuprinderii 
teoretice și a spiritului metodic ale unui critic care, cen- 
zurându-și în permanență tentaţia spre digresiune și 
stilizare, ilustrează, la noi, raționalismul sobru al gândirii 
lui Descartes. Abordând, în chip programatic, feno- 
menul literar din perspectiva „obiectivității” operei, ale 
cărei structuri semiotice și imaginative preexistă actului 
receptării, C. își propune să construiască o adevărată 
ontologie a „obiectului estetic”, văzut nu ca document 
existențial, ci drept realitate pe deplin autonomă chiar și 
în raport cu creatorul ei. Căci, în spirit metafizic hegelian 
(estetica lui Hegel este, de altminteri, fundamentul 
declarat al excursurilor argumentative ale lui C.), opera 
de artă are o „esenţă, care trebuie să fie și punctul final 
al demersului critic: „Esenţa operei literare și normele 
interioare de realizare a proiectului ei intențional [...] 
necesită demersuri repetate, o adâncire progresivă, pe 
etape, cu derute și poticneli inevitabile, cu reveniri și 
reconsiderări, care, toate la un loc, constituie tributul 
necesar, pentru ca la capătul drumului să cuprindem 
printr-un act de iluminare intelectuală opera de artă în 
absolutul și în puritatea ei”. În acest context, principala 
calitate a unei conștiințe critice este „vocaţia axiologică”. 
Astfel, toate modalitățile de abordare și cunoaștere ale 
obiectului estetic (critica izvoarelor, stabilirea relațiilor 
operei cu sfera socialului sau cu psihologia autorului, 
cercetarea mecanismelor receptării etc.) trebuie subor- 
donate judecății estetice de valoare, fundament și 
rațiune de existență ale tuturor celorlalte: „Valoarea 
artistică a operei de artă este dată de o multiplicitate de 
valori, cu condiția — sine qua non-—ca acestea să fie pola- 
rizate în jurul valorii estetice”. Combătând critica relati- 
vist-psihologizantă, „subiectivă” (ale cărei temeiuri, 

sintetizate la noi de Principiile de estetică din 1939 ale lui 
G. Călinescu, sunt reafirmate în anii '60 de voga „lecturii 
infidele” teoretizate de Roland Barthes), C. scoate opera 
de artă de sub dominaţia gustului individual — care nu 
poate fi, spune el, decât o expresie a accidentalului — şi 
pledează pentru judecarea acesteia în funcție de propri- 
ile sale norme interioare, „obiective”: legitimarea unei 
opere, scrie C., nu se face „pornind de la analiza emoției 
estetice [...], adică de la rezonanţa operei de artă într-o 
anumită subiectivitate, ci de la obiectul estetic [...] privit 
în unicitatea lui”. În ceea ce privește relația dintre critică 
și creaţia propriu-zisă, perspectiva istorică asupra feno- 
menului literar îl conduce pe C. la afirmaţia că realiză- 
rile spiritului critic sunt „însumabile”, acestea pierzân- 
du-şi actualitatea, paradoxal, prin aceea că devin 
„bunuri comune”. Ceea ce se socotește îndeobşte ca 
fiind „creaţie” într-o operă de critică literară sunt, spune 
C., aşa-numitele „valori auxiliare” (virtuţi stilistice, talent 
portretistic, capacitate imaginativă), valori care, contri- 
buind la păstrarea interesului pentru o operă altminteri 
perisabilă, trebuie totuşi apreciate „în funcţie de gradul 
lor de polarizare în jurul valorii teoretice”. Căci, pentru 
autorul ardelean, vocaţia critică se deosebeşte în mod 
esențial de vocaţia creatoare prin capacitatea de a trans- 
cende emoția psihologică și — mai ales — prin „năzuința 
înspre impersonalitate”. Iar figura critică exemplară în 
această privinţă este Titu Maiorescu. Suita de articole 
din „Familia” (1967), intitulată Titu Maiorescu şi cultura 
română (publicată în volum postum, în 2000) repre- 
zintă atât o lucrare de istorie literară (prin latura sa 
documentară şi de fixare a perspectivelor), cât şi un 
îndreptar pentru judecata critică. Urmându-l pe Liviu 
Rusu (cel care, alături de Lucian Blaga și D.D. Roșca, i-a 
fost profesor la Universitate) în efortul de reabilitare a 
personalității lui Maiorescu de după noaptea dogma- 
tică a anilor '50, C. își susține alegerea prin elogierea 
unei calități care îl caracterizează în aceeaşi măsură: 
rigoarea metodologică. „Meritul nepieritor al lui 
Maiorescu rămâne introducerea în cultura română, la 
timpul potrivit, a unei metode riguroase, aplicată cu 
consecvență tuturor domeniilor în care s-a exercitat 
spiritul său critic.” Critica principială a lui Maiorescu, 
afirmă C., lipsa ei de dogmatism, trebuie să constituie 
reperul fundamental în aprecierea tuturor eforturilor 
teoretico-axiologice ale criticilor români care i-au 
urmat. Maiorescu este un „clasic” în toate accepțiile ter- 
menului, și nu în ultimul rând în stil: „Faţă de stilul 
căutat și poate prea colorat cu arhaisme al unui alt mare 
prozator al epocii, Al. Odobescu, magistrala lipsă de stil 
a lui Maiorescu, remarcată de Lovinescu ca un semn de 

clasicitate, ține de o vârstă mai matură, mai anticalofilă 
a literaturii noastre. Proprietatea stilului maiorescian 
este o calitate în primul rând artistică, și numai în al 
doilea rând științifică.” Aflat în primele rânduri ale 
bătăliei pentru autonomia esteticului din anii '60, C. 
lucrează febril, în anii deceniului următor, la monogra- 
fia Opera lui Mateiu 1. Caragiale (1977) — debutul său 
editorial și, din păcate, unicul său volum antum. 
„Precizările metodologice” din primul capitol sunt cele 
ale unui critic matur, pe deplin stăpân pe mijloacele 
sale, care, reafimându-și convingerile anterioare, le 
îmbracă în veșmintele rafinate ale teoriilor critice și 
culturale celor mai noi atunci, aparținând lui Michel 
Foucault, Gaston Bachelard, Jean-Pierre Richard sau 
Jean Starobinski. Într-o vreme în care critica româ- 
nească era încă dominată de formalism și structura- 
lism, C. teoretizează critica hermeneutică, orientată, 
scrie el, în primul rând către o „căutare a sensului”: 
„Sensul este purtătorul valorii estetice a operei. Numai 
o critică a sensului poate fi în același timp comprehen- 
sivă și valorificatoare. Rolul ermeneuticii este de a 
separa sensul estetic al operei, acela prin care se mani- 
festă esența ei, de sensurile auxiliare care, împreună cu 
sensul estetic, o definesc ca realitate fenomenală.” Aflat 
sub semnul „cercului ermeneutic” - în perspectiva 
căruia orice operă „preexistă ca unitate părților care o 
compun” —, demersul lui C. se constituie într-o herme- 
neutică cvasi-exhaustivă a imaginarului matein, în care 
poetica reveriei a lui Gaston Bachelard, critica interiori- 
tății a lui Jean-Pierre Richard și critica psihanalitică de 
inspirație jungiană se întrețes în vederea punerii în 
lumină a elementelor „mitologiei personale” a lui 
Mateiu Caragiale — elemente care, transfigurate estetic, 
devin constante ale operei: sentimentul tainei, „patima 
morţii”, mitul „semeţei seminţii”, imaginea-arhetip a 
străbunului mitic, mitul „vârstei de aur”, „desfătarea 
mohorâtă”, demonismul și narcisismul. Întreaga proză 
a lui Mateiu Caragiale, concluzionează criticul, „stă sub 
semnul ficţiunii memorialistice”, iar arta scriitorului 
constă în „ridicarea mistificării conștiente la rang de 
procedeu, poate chiar de metodă artistică, speculând 
ambiguitățile și indeterminarea rezultate din perpetua 
pendulare a conștiinței între o realitate subțiată până la 
ireal și o irealitate învestită cu atributele aparente ale 
realității”. Concentrând, mai mult sau mai puțin 
voluntar, toate cărțile pe care le-ar fi putut publica 
într-una singură (sunt edificatoare, în acest sens, consi- 
deraţiile savante, nu lipsite de accente lirice, despre 
esența fantasticului, despre poetica melancoliei și a 
măștii, despre nuvelă și roman sau despre istoria 

dandysmului), C. a dat culturii române, prin Opera lui 
Mateiu 1. Caragiale, prima monografie importantă con- 
sacrată scriitorului. 

SCRIERI: Opera lui Mateiu 1. Caragiale, Bucureşti, 1977; 
Meditaţii critice, îngr. şi introd. Ştefan Aug. Doinaş, Bucu- 
reşti, 1983; Dialoguri, îngr., pref. şi postfață Cornel Ungu- 
reanu, Bucureşti, 1999; Titu Maiorescu şi cultura română, 
îngr. Cornel Ungureanu, Piteşti, 2000; Studii şi alte meditații 
critice, îngr. Diana Rotaru, Timişoara, 2012. 

COURRIER DE MOLDAVIE, gazetă de informaţie 
apărută la laşi, săptămânal, de la 18 februarie 1790 şi 
din care s-au găsit, până acum, primele cinci numere, 
ultimul fiind cel de la 1 aprilie 1790. Periodicul, 
redactat în franceză, era editat de comandamentul 
trupelor ruseşti ale feldmareşalului G.A. Potemkin şi 
cuprindea în special ştiri cu caracter militar şi admi- 
nistrativ. Este foarte posibil, deşi dovezi încă nu există, 
să fi făcut parte din redacţie şi reprezentanţi ai boieri- 
mii autohtone. Pentru primele patru numere periodi- 
citatea a fost respectată, ele apărând până la 4 martie, 
dar cel de-al cincilea număr ieşea după o întârziere 
de aproximativ trei săptămâni, ceea ce ar putea să 
semnaleze iminenta încetare a apariției. De altfel, 
în prospectul difuzat probabil la începutul anului 
1790 se menţiona că editarea gazetei era limitată la 
perioada în care trupele ruseşti, aflate în război cu 
turcii, cantonau la Iaşi, în iarna dintre 1789 şi 1790. 
Numerotarea paginilor la primele două numere s-a 

făcut de la 1 la 4. Cu următorul se trecea însă la o 
numerotare continuă a paginilor, de la 9 la 20, ceea ce 
sprijină ipoteza că între 4 martie şi 1 aprilie a apărut 
un singur număr. C. de M. este primul periodic editat 
pe teritoriul ţărilor române. Difuzarea lui printre 
boierii din Iaşi trebuie să fi fost destul de mare, din 
moment ce fondurile provenite din abonamente au 
permis „gratificarea” a două sute şaizeci de ostaşi ruşi 
aflaţi în convalescenţă. Conţinutul este, în linii mari, 
puţin interesant. În primul număr, un A.M. închina 
o odă, compusă în latină, țarinei Ecaterina a II-a. Nu 
este exclus ca sub cele două iniţiale să se ascundă un 
reprezentant al protipendadei locale. Această odă 
este însă singurul text literar inserat şi totodată unul 
dintre puţinele care ar putea să ateste o posibilă parti- 
cipare a unui român la redactarea gazetei. R.Z. 


COURRIER ROUMAIN, LE, publicaţie apărută la 
Paris bilunar, între 1953 şi, probabil, 1968, sub direcţia 
lui Constantin Arsene. O menţiune din frontispiciu — 
„Le premier journal publi€ dans le pays roumain, le 8 
Avril 1829, par ]. Heliade Rădulesco” — sugerează ideea 
de continuitate culturală, intenţia fondatorilor de a se 
menţine, dincolo de graniţele țării, în tradiţiile presei 
româneşti. Revista, imprimată prin şapirografiere, este 
alcătuită din două secţiuni: prima, scrisă în franceză şi 
engleză, este consacrată actualității politice internaţi- 
onale, în special evenimentelor care privesc şi situaţia 
României. Semnează aici G. Mugur, Fred Reiser şi mai 
rar, Pamfil Şeicaru. Cea de-a doua secțiune, aflată 
sub acelaşi frontispiciu, dar scrisă în româneşte, este 
în cea mai mare măsură, uneori chiar în totalitate, 
dedicată problematicii culturale şi cuprinde cronici 
literare, eseuri, însemnări, semnalări de publicaţii 
din exil, sporadic chiar versuri. Pamfil Şeicaru, care 
semnează majoritatea comentariilor politice (Cum 
merg lucrurile în ţara ocupată, Moravuri comuniste 
din colonia RPR etc.), este deopotrivă preocupat de 
destinul culturii şi al literaturii române. Textele sale, 
multe cu vădit caracter memorialistic, nu evită nici 
actualitatea literară din ţară şi din exil, cu implicaţiile 
politicului în domeniul culturii (Literatura partinică, 
Alhimia exilului. Alexandru Busuioceanu), el fiind 
interesat în special de situaţiile-limită ivite în peisajul 
literar contemporan. Analiza lor conduce, ca în Cazul 
Noica (1961), la punerea în discuţie a atitudinii româ- 
nilor din exil față de situaţii concrete, condamnând 
cu vehemenţă impasibilitatea unora, printre care 
Emil Cioran, Mircea Eliade sau Brutus Coste. Publicat 
sub genericul „Din dosarele exilului”, Cazul Noica se 

converteşte — pornind de la Lettre ă un ami lointain 
(scrisoare adresată de Cioran lui Constantin Noica 
şi publicată în „Nouvelle revue francaise” la 1 august 
1957, republicată în C.r., numărul 193/1961) — într-o 
incursiune în operă, pretext de investigare a evoluţiei 
spiritului cioranian în spaţiul cultural francez: „Emil 
Cioran a fost pătruns de subtilitatea limbii literare, dar 
nu şi de spiritul francez, de acel scepticism nuanţat, 
de acea virtuozitate de a răstălmăci ideile, multipli- 
când cu voluptate aforismele incertitudinii. [...] O 
întrebare: Este posibil ca cineva să-şi însuşească un 
spirit care nu intră în dimensiunile lui spirituale?”. 
Dezbaterea punct cu punct a ideilor controversatei 
„scrisori” implică şi numeroase acuze („lipsă de deli- 
cateţă sufletească”, „acrobație a sofismelor”, „insis- 
tenţa de-a ne convinge că nu are nimic cu fosta lui 
patrie”), azvârlite cu o anume amărăciune, căci, 
declară Şeicaru, „nu ne este, desigur, indiferentă atitu- 
dinea unui român care, izbutind să-şi creeze un pre- 
stigiu literar, pentru ca să obţină audiența elitei inte- 
lectuale franceze, accentuează renegarea prin insulte 
aduse neamului căruia, fatalitate biologică, aparține 
totuşi”. De „cazurile” vieţii literare se ocupă în paginile 
revistei şi Ștefan Georgescu-Olenin. Sosirea în Franţa, 
după extraordinara carieră literară românească, a lui 
Petru Dumitriu (Păstârnacul reperist) sau apariţia 
cărţilor lui Constantin Virgil Gheorghiu (Un român 
renegat, arivist feroce) sunt tot atâtea prilejuri de 
amendare a atitudinii morale a scriitorului român. 
Sporadic, este prezent şi Virgil lerunca, de cele mai 
multe ori însă cu texte reproduse după alte publicaţii 
ale exilului. M.P-C. 


COVACI, Aurel 
(13.11.1932, Oradea — 
18.V.1993, Bucureşti), FF 
traducător. 47. 


Este fiul Eufemiei (n. Hoduţ) şi al lui Vasile Covaciu 
(numit iniţial Lupu), gardian public şi apoi plutonier 
de miliție; scriitorul lon Covaci este fratele său. După 
ce face gimnaziul şi liceul la Beiuş şi la Oradea (1942-— 
1950), se angajează, la Bucureşti, ca redactor la revista 

„Flacăra” şi ulterior la „Contemporanul” (1951-1954), 
câţiva ani fiind concomitent şi cursant la Şcoala de 
Literatură „M. Eminescu”, pe care o urmează în două 
serii (1951-1953, 1954-1958). Denunţat că la 15 sep- 
tembrie 1956, în casa sa, la o întâlnire studenţească, 
au avut loc discuţii „duşmănoase”, este arestat în 
martie 1958, anchetat şi condamnat pentru „crimă de 
uneltire împotriva ordinii sociale” la trei ani de 
detenţie, din care a executat doi. După eliberare îşi 
câştigă existenţa ca muncitor caloriferist, interzicân- 
du-i-se vreme de cinci ani dreptul la semnătură. Este 
interpret de limba engleză la întreprinderea Semă- 
nătoarea (1961-1963) şi organizator de excursii la 
Oficiul Naţional de Turism (1963-1964). În 1965 servi- 
ciul de cadre al Universităţii din Bucureşti îi respinge 
cererea de reînmatriculare în anul al IV-lea, astfel că 
rămâne cu studiile neterminate. Din 1972 va fi secre- 
tarul secției de traduceri a Uniunii Scriitorilor. 
Debutase în 1950 cu o poezie în ziarul „Crișana” din 
Oradea, iar editorial, ca traducător, cu Țara Muravia 
de Andrei Tvardovski în 1954, urmând alte câteva 
transpuneri din poezia sovietică; abia peste mai bine 
de un deceniu, la recomandarea lui Tudor Vianu, va 
traduce şi publica Lusiada de Cames (1965). În 1988 
i se demolează casa şi tracasările pentru obţinerea 
unei locuinţe noi îl îmbolnăvesc grav, grăbindu-i sfâr- 
şitul. A fost de mai multe ori distins cu premii ale 
Uniunii Scriitorilor pentru traduceri: în 1971 pentru 
William Carlos Williams, Poeme, şi Corrado Alvaro, 
Întâlniri de dragoste, în 1975 pentru Tirso de Molina, 
Teatru, iar în 1983 pentru versiunile din dramaturgia 
lui Pierre Corneille şi Lope de Vega. 

C.,unuldintre cei mai prolifici traducători români 
îndeosebi de poezie și teatru în versuri, poliglot care 
spre sfârşitul vieţii ştia bine treisprezece limbi, a 
îmbogăţit cultura română cu transpuneri din lite- 
raturile engleză (John Keats, John Milton, Byron, 
W.B. Yeats, T.S. Eliot), americană (William Carlos 
Williams, Carl Sandburg), latino-americană (Jose 
Hernândez, Otto Renet Castillo, Pablo Neruda, Jos6 
Marti, Ernesto Sâbato), franceză (Pierre Corneille), 
germană (Goethe, Wieland), italiană (Torgquato 
Tasso, Giambattista Basile, Corrado Alvaro), portu- 
gheză (Cames), rusă (Andrei Tvardovski, Marina 
Ţvetaeva, Evgheni Baratînski), spaniolă (Quevedo, 
Tirso de Molina, Lope de Vega), indiană şi africană. 
Pentru omul-computer, cum a fost denumit, cunos- 
cător al nuanţelor limbii noastre şi al limbilor din care 
a tălmăcit, „fidelitatea faţă de original nu însemna 
doar exactitatea filologică şi prozodică a transpunerii, 

ci recuperarea sensurilor lăuntrice, a muzicii pe care 
numai cineva bine şcolit în ale armoniei şi contra- 
punctului o poate auzi” (Dan Grigorescu). Pentru 
Edgar Papu, C. „reprezintă un exemplu poate unic 
pe plan mondial”, care a transpus „aproape conge- 
nial” cinci epopei sau poeme epice de mari proporţii, 
fiecare din altă limbă şi fiecare echivalând în română 
forma originară, numeroase piese de teatru, îndeo- 
sebi din baroc şi din romantism, tot în versuri şi cu 
aceleaşi calităţi, precum şi mii de poeme lirice, din 
toate epocile. 

Traduceri: A.T. Tvardovski, Țara Muravia, Bucureşti, 1954; 
Konstantin Simonov, Versuri alese, Bucureşti, 1955; Luis de 
Cames, Lusiada, pref. Ovidiu Drimba, Bucureşti, 1965; 
W.B. Yeats, Versuri, pref. Mihai Miroiu, Bucureşti, 1966; ed. 
îngr. şi pref. Mihaela Anghelescu-lrimia, Bucureşti, 1996; 
Giambattista Basile, Pentameronul sau Povestea poveşti- 
lor, pref. Petru Creţia, Bucureşti, 1967; John Keats, Versuri, 
pref. Edgar Papu, Bucureşti, 1969; Torquato Tasso, Ierusali- 
mul liberat, l-Il, pref. Ovidiu Drimba, Bucureşti, 1969; TS. 
Eliot, Poeme, pref. Nichita Stănescu, Bucureşti, 1970; Don 
Francisco de Quevedo y Villegas, Don Pablos Buscân şi 
alte povestiri, pref. Cornel Mihai Ionescu, Bucureşti, 1970, 
Versuri, pref. Cornel Mihai Ionescu, Bucureşti, 1970; Marina 
Ţvetaeva, Poezii, pref. A.E. Baconsky, Bucureşti, 1970 (în 
colaborare cu Ion Covaci); William Carlos Williams, Poeme, 
pref. Petru Popescu, Bucureşti, 1971; Corrado Alvaro, 
Întâlniri de dragoste, I-II, Bucureşti, 1971; Jos6 Hernân- 
dez, Martin Fierro, pref. Edgar Papu, Bucureşti, 1972; John 
Milton, Paradisul pierdut, pref. Petre Solomon, Bucureşti, 
1972; Otto Ren€ Castillo, Jerzfa sărutului, pref. trad., Bucu- 
reşti, 1973; Pablo Neruda, Mătasea şi metalul (Poeme de 
dragoste), Bucureşti, 1973; Ernesto Sâbato, Despre eroi şi 
morminte, pref. Darie Novăceanu, Bucureşti, 1973; Anto- 
logie de poezie neerlandeză (olandeză şi flamandă), îngr. 
Venera şi Al. Urechia, pref. Garmt Stuiveling, Bucureşti, 1973 
(în colaborare); Tirso de Molina, Seducătorul din Sevilla. 
Musafirul de piatră, Bucureşti, 1973, Teatru, pref. Andrei 
Ionescu, Bucureşti, 1975; Jos6 Marti, Versuri, pref. trad., 
Bucureşti, 1974; Evgheni Baratînski, Lirice, pref. trad., Bucu- 
reşti, 1974; David Kugultinov, Asemeni soarelui, pref. trad., 
Bucureşti, 1975; Antologia umorului spaniol, pret. Paul Ale- 
xandru Georgescu, Bucureşti, 1975 (în colaborare); Agos- 
tinho Neto, Sfinfenia speranţei, Bucureşti, 1977; Christoph 
Martin Wieland, Oberon, pref. Dan Grigorescu, Bucureşti, 
1978 (în colaborare cu Laura Dragomirescu); Carl Sandburg, 
Oamenii, da, oamenii!, Bucureşti, 1981; Pierre Corneille, 
Teatru, îngr. Vasile Covaci, introd. Romul Munteanu, Bucu- 
reşti, 1983; Lope de Vega, Teatru, I-II, pref. Andrei Ionescu, 
Bucureşti, 1983-1985; Byron, Opere, I-IV, îngr. Dan Grigo- 
rescu şi Lia-Maria Pop, introd. Dan Grigorescu, Bucureşti, 
1985-1990 (în colaborare cu Petre Solomon, Virgil Teodo- 
rescu şi Ştefan Avădanei); Jos6 Augustin Goytisolo, Paşii 
vânătorului, pref. Andrei Ionescu, Bucureşti, 1986; Împlinire 

(Florilegiu de poezie lituaniană contemporană), pref. trad., 
Bucureşti, 1988; Osten Sjăstrand, Cel mai îndepărtat liman 
- Vid yttersta grins, ed. bilingvă, pref. Ştefan Aug. Doinaş, 
Bucureşti, 1993; Ivan Kotlearevski, Eneida, Bucureşti, 2001 
(în colaborare cu Ion Covaci). 

Repere bibliografice: Papu, Lumini, 389; Stela Covaci, 
Aurel Covaci (note bibliografice), ALA, 1994, 8 mai; Dan 
Grigorescu, Aurel Covaci, RL, 1994, 19; Alex. Ştefănescu, 
Aurel Covaci, RL, 1994, 19; Dicţ. scriit. rom., L, 694-695; 
Andrei Bălu, The Waste Land, VR, 2002, 8-9; Guy Goffette, 
O mină sub cerul liber, CNT, 2003, 5. I.D. 


COVACI, Ion (30.1.1940, Oradea — 5.X.2010, Bucureşti), 
traducător, poet. Este fiul Eufemiei (n. Hoduţ) şi al lui 
Vasile Covaciu (numit iniţial Lupu), gardian public, 
apoi plutonier de miliţie; e fratele traducătorului 
Aurel Covaci. După absolvirea Liceului „Emanoil 
Gojdu” din localitatea natală, devine student al 
Institutului „Maxim Gorki” din Bucureşti, de unde 
este însă exmatriculat în anul al doilea (1958), ca 
urmare a arestării fratelui său şi a condamnării 
acestuia pentru „crimă de uneltire împotriva ordinii 
sociale”. Este nevoit să lucreze ca factor poştal (1958), 
frezor (1959), asistent de farmacie (1963). Datorită 
relaxării politice din 1964, îşi poate relua studiile, de 
această dată la Facultatea de Filologie a Universităţii 
„AL. |. Cuza” din Iaşi, pe care o va absolvi în 1969. A 
fost redactor la Agerpres (1970-1989), redactor-şef 
la Rompres (1990-1992), director al Editurii FF Press 
(1993-1999). Este membru al Uniunii Ziariştilor din 
România din 1974. Debutează cu versuri în 1966 
la „Contemporanul”. A mai colaborat la „Familia”, 
„Laşul literar”, „Cronica”, „România literară”, „Lucea- 
fărul” ş.a. De-a lungul carierei a fost distins cu 
Premiul Agenţiei Poloneze de Presă (1987), Premiul 
Consiliului Ziariştilor (1988), Premiul Asociaţiei 
Scriitorilor din Bucureşti (1997) ş.a. A semnat şi loan 
Covaci. 

Trăind într-o epocă „ieşită din ţâţâni”, străin de 
compromis şi imun la ademenirea gloriei efemere, 
C., poet prin excelenţă, a ales să-şi „spună” poeziile 
prietenilor, iar de scris, le-a „scris” pe ale altora, dedi- 
cându-se traducerii. Aşa se face că volumele apărute 
începând cu anii '70 la Editura Univers, volume ce 
l-au consacrat, sunt transpuneri din scrieri de Marina 
Ţvetaeva, Konstantin Balmont, Andrei Voznesenski, 
Evgheni Evtuşenko, Aleksandr Soljeniţîn sau aparţin 
unor poeţi clasici chinezi, ucraineni ori letoni contem- 
porani. Aplecat cu precădere spre lirică, şi îndeosebi 
spre cea contemporană, C. are meritul de a fi schiţat 
prin traducerile sale o panoramă a poeziei letone şi de 

a fi selectat şi transpus din cei mai reprezentativi lirici 
ruşi ai secolului al XX-lea. Tălmăcirile sale se caracteri- 
zează printr-o acuratețe poetică remarcabilă, redând 
individualitatea tonului fiecărui autor în parte, oricât 
de diferiţi ar fi fost aceştia. După o carieră strălucită de 
traducător de poezie, C. surprinde publicul, dezvălu- 
indu-şi prin volumul Trident (2002) alte două ipostaze 
- de poet şi prozator original, influenţat subtil, cel 
puţin în poezie, de textele traduse de-a lungul vieții. 
Proiecte de anvergură sunt după 2000 şi transpunerile 
lui din proza lui EM. Dostoievski (Crimă şi pedeapsă) 
şi Mihail Bulgakov (Maestrul şi Margareta). 

SCRIERI: Trident, pref. Gheorghe Grigurcu, Bucureşti, 2002. 
Traduceri: Marina Ţvetaeva, Poezii, pref. A.E. Baconsky, 
Bucureşti, 1970 (în colaborare cu Aurel Covaci); Aleksandr 
Grin, Fugara pe ape, Bucureşti, 1971; Peştera duhurilor din 
muntele de la Soare-Apune. Povestiri chinezeşti din perioada 
Sun (sec. 10-13), Bucureşti, 1971; AndreiVoznesenski, Umbra 
sunetului, ed. bilingvă, pret. trad., Bucureşti, 1973; Evgheni 
Evtuşenko, Poezii, Bucureşti, 1974 (în colaborare cu Victor 
Gheorghe Frunză); Poemul lunii. Antologie de literatură 
chineză clasică, Bucureşti, 1975; Imants Ziedonis, Epifanii, 
pref. Ion Horea, Bucureşti, 1975, Labirinturi, pref. Ana Blan- 
diana, Bucureşti, 1981, Basme multicolore, Bucureşti, 1988 
(în colaborare cu Denisa Fejes); Konstantin Balmont, Sub 
cerul nordului, pref. trad., Bucureşti, 1975; Yuefu. Din cân- 
tecele Chinei antice, pref. trad., Bucureşti, 1976; Ivan Kovaci, 
Fruntea singurătăţii, pref. Radu Cârneci, Bucureşti, 1980; 
Tiei poeţi din Tang: Li Tai-Pe, Van Vei, Du Fu, pret. trad., Bucu- 
reşti, 1980; Aleksei Pisemski, La cumpăna veacului, |, pref. 
Tatiana Nicolescu, Bucureşti, 1981; $almugra. Antologie 
de proză S.E, pret. trad., Bucureşti, 1981 (în colaborare cu 
Nina Antonescu); Mihail Ancearov, Crângul de cimişir, 
pref. Valentin E Mihăescu, Bucureşti, 1982; Cinghiz 
Aitmatov, O zi mai lungă decât veacul, pref. Tatiana Nico- 
lescu, Bucureşti, 1982 (în colaborare cu Denisa Fejes); Ivan 
Stadniuk, Războiul, I-III, pref. Mihai E. Ionescu, Bucureşti, 
1986-1987; Poeți letoni contemporani, îngr. şi pref. trad. 
Bucureşti, 1987 (în colaborare cu Tudor George); Svetlana 
Aleksievici, Războiul nu are chip de femeie, Bucureşti, 1989; 
Aleksandr Soljeniţin, Arhipelagul Gulag, II, Bucureşti, 1997; 
Ivan Kotlearevski, Eneida, Bucureşti, 2001 (în colaborare cu 
Aurel Covaci); Ivan Franko, Poezii alese, pref. trad., Bucureşti, 
2002, Poezii şi poeme, introd. Magdalena Lâszlo-Kuţiuk, 
Bucureşti, 2006; EM. Dostoievski, Crimă şi pedeapsă, pret. 
Albert Kovâcs, Bucureşti, 2006; Mihail Bulgakov, Maestrul şi 
Magdalena, postfață Ion Vartic, Bucureşti, 2007. 


Repere bibliografice: Nicolae Balotă, Exrtazele lui Balmont, 
RL, 1976, 18; Dan Grigorescu, Treipoeți chinezi, CNT, 1978,20; 
Nicolae Balotă, Texte mirabile, RL, 1978, 47; Dan Grigorescu, 
Imants Ziedonis, CNI, 1981, 44; Viorel Sâmpetrean, 
„Eneida” ucraineană în versiune românească, „ABC”, 
2001, 4; Gheorghe Grigurcu, Un pre-şaizecist, CL, 2002, 2; 

Marie-Louise Semen, „Trident, LCE 2002, 26; Ana-Maria 
Brezuleanu, Detrei ori poet, „Zorile”,2002,9; Carmen Brăgaru, 
„Trident, „Kitej-grad”, 2002, 8-9; Cristian Mugur, Un „pre- 
şaizecist” recuperat, RL, 2002, 43; Popa, st. lit., |, 842. C.Br. 


COVAL, Dumitru  (6.VI.1938, Sânger-Hotin -— 
2.VIII.2005, Chişinău), jurnalist, istoric al presei. 
Este fiul Agafiei (n. Rotaru) şi al lui Vasile Coval, 
țărani. După absolvirea, la Chişinău, a Facultăţii 
de Filologie din cadrul Universităţii de Stat (1961), 
lucrează la cotidianul „Moldova socialistă”. Doctor 
în filologie, între anii 1986 şi 1992 activează ca 
decan al Facultăţii de Jurnalistică a Universităţii de 
Stat din Chişinău, iar din 1989 este şi şef al Catedrei 
de teorie şi practică a presei la aceeaşi universitate. 
C. debutează cu volumul de publicistică Autografe 
pe pământ, apărut în 1970. Cercetează îndeosebi feno- 
menul jurnalistic din secolul al XIX-lea, fie în incursiuni 
dispuse cronologic, ca în paginile intitulate Din istoria 
jurnalisticii româneşti. Sec. XIX — începutul sec. XX 
(1992), fie alcătuind antologii comentate de texte (arti- 
cole-program, manifeste, recenzii, portrete, note de 
călătorie ş.a.) selectate din presa periodică a timpului, 
semnate de Gh. Asachi, Mihail Kogălniceanu, Alecu 
Russo, B.P Hasdeu, Vasile Alecsandri, Costache 
Negruzzi, M. Eminescu, Titu Maiorescu ş.a., ca în 
Ecouri dintr-un secol. Pagini din presa periodică mol- 
dovenească a secolului XIX (1991). C. a scris şi lucrări în 
care studiază legătura dintre evoluţia jurnalisticii nați- 
onale şi procesul de statornicire a genurilor şi speciilor 
artistice autohtone, precum şi rolul marilor scriitori în 
iniţierea şi dezvoltarea presei periodice, în primul rând 
a celei literare, după cum a fost preocupat şi de speci- 
ficul şi problemele presei actuale, ceea ce se observă 
în volumele Teoria şi practica presei contemporane 
(1995), Jurnalism de investigaţie (1998). 
SCRIERI: Autografe pe pământ, Chişinău, 1970; File din 
istoria presei democratice moldoveneşti, Chişinău, 1972; 
Popas în legendă, Chişinău, 1973; Ora olimpică a Moscovei, 
Chişinău, 1982; Letopiseţ al făurarilor, Chişinău, 1984; Din 
istoria jurnalisticii româneşti. Sec. XIX — începutul sec. XX, 
Chişinău, 1992; Teoria şi practica presei contemporane, 
Chişinău, 1995; Jurnalism de investigație, Chişinău, 1998. 
Antologii: Ecouri dintr-un secol. Pagini din presa periodică 
moldovenească a secolului XIX, introd. edit., Chişinău, 1991. 
Repere bibliografice: Gheorghe Spătaru, Studii despre 
valoarea publicisticii, LA, 1978, 2 mai; Larisa Turea, Fereastra 
între ieri şi mâine, „Moldova, 1989, 8; Sava Pânzaru, 
Cercetător al jurnalismului — Dumitru Coval, „Moldova”, 
1994, 3-4; Sava Pânzaru, Dumitru Coval. Bibliografie, 
Chişinău, 1996; Dicţ. Chişinău, 176-177. S.P. 

COVALCIUC, Dumitru  (2.[.1947,  Oprişeni- 
Cernăuţi), folclorist, poet, prozator, publicist. 
Este fiul Eleonorei (n. Toronciuc) şi al lui Vasile 
Covalciuc, ţărani. După absolvirea Facultăţii de 
Filologie Romano-Germanică a Universităţii din 
Cernăuţi (1971), a lucrat decenii la rând în redacţia 
ziarului „Zorile Bucovinei”, fiind succesiv colabo- 
rator, corespondent, şef de secţie. Este fondato- 
rul şi preşedintele societății culturale Arboroasa, 
care activează pe lângă Societatea pentru Cultură 
Românească „Mihai Eminescu” din Cernăuţi, în 
acelaşi timp fiind şi director fondator al Institutului 
Obştesc de Istorie, Restituiri Literare şi Folclorice 
„Dimitrie Onciul”. 

C. desfăşoară o activitate intensă în domeniul 
valorificării culturii românilor din nordul Bucovinei 
și a restituirilor de tot felul. Este editorul almanahu- 
lui literar-cultural „Țara Fagilor”, care apare anual din 
1992, precum şi al revistelor trimestriale „Mioriţa” 
(1992-1994) şi „Codrul Cosminului” (1993-1997). 
Altă iniţiativă a lui C. a fost editarea, în colaborare 
cu preotul Adrian Acostăchioae, a „Calendarului 
creştin ortodox al românilor bucovineni”, din care 
au apărut două numere în anii 1992-1993 şi 1994-— 
1995. A publicat, începând din anul 1992, mai multe 
colecţii de folclor din Bucovina. Volumul Comori fol- 
clorice din dulcea Bucovină (2004) conţine șaizeci de 
cântece din timpul deportării țăranilor bucovineni și 
altele despre „raiul” sovietic și persecuțiile staliniste, 
documente de istorie orală ce vin în completarea 
documentelor de arhivă. Altă serie de istorie orală 
se află în antologia Golgota românească. Mărturiile 
bucovinenilor deportaţi în Siberia (2009), unde sunt 
grupate texte evocative înregistrate de C. în interva- 
lul 1990-2005, în care supraviețuitorii din Bucovina 
istorică vorbesc tot despre deportări, îndeosebi 
despre cele din iunie 1941; textele apăruseră iniţial 
în almanahul „Țara Fagilor”. De-a lungul anilor C. a 
mai publicat atât versuri şi schiţe, precum și romane 
cu caracter istorico-documentar - Revolta (1990), 
Tinereţea lui Doxachi Hurmuzaki (2002) —, cât și 
monografii ale unor localităţi din actuala regiune 
Cernăuţi. 

SCRIERI: Revolta, Ujgorod, 1990; Tinereţea lui Doxachi 
Hurmuzaki, Suceava, 2002; Oprişeni, un sat la răspântiile 
istoriei, Cernăuţi, 2008; Mic dicționar de medici români 
din Bucovina, Suceava, 2012.Culegeri: Cucule, ce pene 
porți? Cântece de cătănie şi război, Cernăuţi, 1992; Sculaţi 
gazde, nu dormiţi (în colaborare cu Nicolae Şapcă), 
Hliboca, 1992; Folclor din Țara Fagilor, Chişinău, 1993 

(în colaborare); Colinde şi urături pentru copii şi maturi 
(în colaborare cu Nicolae Şapcă), Hliboca, 1994; Poveşti 
şi snoave din Bucovina, Cernăuţi, 1994; Legende populare 
din Bucovina, Cernăuţi, 1995; 202 cântece din Bucovina, 
Cernăuţi, 1996; Basme bucovinene, Hliboca, 1997; Folclor 
românesc din nordul Bucovinei, Timişoara, 2001; Comori 
folclorice din dulcea Bucovină, Cernăuţi, 2004; Iese luna 
din pomete, Cernăuţi, 2004; Poveşti, snoave şi istorioare 
populare din nordul Bucovinei, Suceava, 2005. Antologii: 
Golgota românească. Mărturiile bucovinenilor deportaţi 
în Siberia, îngr. Liliana Corobca, Bucureşti, 2009. 

Repere bibliografice: George Muntean, Folclor nord-bu- 
covinean, REF, 1993, 1-2; Grigore Bostan, Destin şi spirit 
arborosean, „Ţara Fagilor”, 1996, 3-10; Nicolae Cârlan, 
„Folclor românesc din nordul Bucovinei”, „Crai nou”, 2002, 
14 februarie; Elena Pascaniuc, Folclorul deportărilor 
din Bucovina, „Analele Bucovinei”, 2006, 1; Datcu, Dicţ. 
etnolog., 279. V.Tt. 


COZEA, Liana (21.X11.1944, Beiuş), critic şi istoric 
literar, eseistă. Este fiica Iuliei Cozea (n. Ciordaş) 
şi a lui Teodor Cozea, funcţionari. Urmează Şcoala 
Medie nr. 4 din Oradea (1958-1962) şi se înscrie la 
Facultatea de Filologie a Universităţii Babeş-Bolyai” 
din Cluj, unde obţine o dublă specializare: limbă şi 
literatură română (1962-1967) şi limbă şi literatură 
engleză (1976-1981). Devine doctor în filologie în 
1993 cu o teză despre proza feminină. Funcţionează 
succesiv ca redactor-corector la revista „Familia” 
(1968-1969), bibliograf la Biblioteca Institutului 
Pedagogic din Oradea (1969-1972) şi filolog prin- 
cipal la Institutul de Subingineri din aceeaşi loca- 
litate (1972-1990). Între 1990 şi 2010 este cadru 
didactic al Facultăţii de Litere din Oradea, avansând 
până la gradul de profesor. Debutează în „Familia” 
(1968), iar editorial cu volumul Prozatoare ale lite- 
raturii române moderne (1994). Mai colaborează 
la „România literară”, „Steaua”, „Vatra”, „Apostrof”, 
„Acolada” (Satu Mare) ş.a. I s-a acordat Premiul 
Uniunii Scriitorilor, Filiala Cluj (2005). 

C. s-a consacrat în întregime studierii literaturii 
feminine româneşti. Primele volume, Prozatoare ale 
literaturii române moderne şi Cvartet cu prozatoare 
(1997), dedicate scriitoarelor din intervalul 1920- 
1970, ambiţionează să restituie coordonatele unui 
stil specific feminin, plecând de la observarea unor 
obsesii recurente, reflectate la nivel tematic şi dis- 
cursiv. Trăsătura comună tuturor prozatoarelor ar 
consta într-o scriitură marcată de artificiu, printr-o 
„propensiune spre bizar, straniu, disimulat sau 
obscur”. În interiorul acestei stilistici a feminităţii 

C. operează o disociere între o manieră cerebrală 
şi lucidă (Alice Botez, Olga Caba, Georgeta Mircea 
Cancicov, Cella Delavrancea şi Henriette Yvonne 
Stahl) şi una dominată de patos şi intimitate (Ticu 
Archip, Lucia Demetrius, loana Postelnicu şi Cella 
Serghi). Implicând o conotaţie valorică şi o pre- 
ferință explicită pentru cerebralitate, clasificarea 
lasă să transpară influenţa încă puternică a opiniei 
călinesciene despre incapacitatea scrisului feminin 
de a ieşi din monotonia unei stilistici emoţionale. 
În general însă, C. se situează polemic în raport 
cu vocile masculine ce s-au exprimat pe marginea 
literaturii scriitoarelor, subliniind importanţa unei 
critici empatice, capabilă de înţelegerea, atât a reu- 
şitelor, cât şi a eşecurilor, „din interior”. Unghiul 
de abordare se schimbă întrucâtva în monografi- 
ile dedicate Danei Dumitriu (2000) şi Hortensiei 
Papadat-Bengescu (2002). Printr-o deplasare de 
accent dinspre operă spre biografie, literatura e 
citită acum ca document al unei relaţii dificile cu 
feminitatea. Căutând figura spiritului creator pro- 
iectată în ficţiune, în personaje care funcționează ca 
alter ego, C. observă în ambele cazuri o tensionare a 
relaţiei cu identitatea de gen, manifestată în forme 
variate, de la deviaţie până la negare. Astfel, prototi- 
pul eroinei din romanele Danei Dumitriu ar ilustra 
ipostaza androgină a unei feminităţi corupte prin 
masculinizare, în vreme ce universul uman proiec- 
tat de Hortensia Papadat-Bengescu ar fi alterat de 
boală şi de absenţa conştiinţei morale. Interpretarea 
se sprijină pe o ipoteză asupra rolului deformant al 
ficţiunii în reprezentarea feminităţii, care va fi expli- 
citată ulterior de C. în prefața unui volum din 2005, 
Confesiuni ale eului feminin. Văzând o opoziţie între 
regimul literaturii de imaginaţie şi cel al jurnalului, 
autoarea ţine să distingă între o transcriere „sub- 
versivă” a identităţii feminine, sub specia monstru- 
osului, şi una directă, eliberată de tensiuni. Spre 
deosebire de ficţiune, scriitura confesivă feminină îi 
pare a fi spaţiul de manifestare al unei expresii echi- 
librate, „cuminţi”, lucide şi în mod profund sincere. 
Disocierea e fără îndoială discutabilă pentru că, fapt 
remarcat de critică (Gheorghe Grigurcu), ignoră 
caracterul convenţional al registrului diaristic, con- 
stituit, asemenea ficţiunii, în virtutea unor coduri 
stratificate de figurare. În același timp, se anunţă 
la C. o reorientare a reflecţiei spre autoarele de 
proză confesivă, precum şi interesul pentru litera- 
tura contemporană. Confesiuni ale eului feminin 
trasează o hartă a sensibilităţii feminine reflectate 

în texte intime, prin parcurgerea unui corpus con- 
sistent, alcătuit în cea mai mare parte din scrieri 
editate după 1989: autobiografii (Tia Șerbănescu), 
literatură carcerală (Lena Constante, Oana Orlea), 
jurnal (Jeni Acterian, Monica Lovinescu, Sorana 
Gurian). Îmbrăţişând contexte literare multiple, 
dar şi contexte biografice ori larg istorice, iniţiativa 
rămâne singulară în peisajul critic românesc prin 
cuprinderea, dintr-o unică perspectivă de lectură, a 
unei varietăţi de expresii ale subiectivităţii feminine. 
SCRIERI: Prozatoare ale literaturii române moderne, 
Oradea, 1994; Cvartet cu prozatoare, Oradea, 1997; Dana 
Dumitriu — Portretul unei Doamne, postfață Nicolae 
Manolescu, Piteşti, 2000; Exerciţii de admiraţie şi reproş — 
Hortensia Papadat-Bengescu, Piteşti, 2002; Confesiuni ale 
eului feminin, Piteşti, 2005; Mozaic literar, Oradea, 2009. 

Repere bibliografice: Andreea Deciu, Literatura doam- 
nelor, RL, 1994, 37; Alex. Ştefănescu, Criticul literar ca 
Don Quijote, RL, 2000, 23; Doina Curticăpeanu, [Liana 
Cozea], F, 2000, 9, 2002, 6; Petraş, Cărțile, 270-274; Marius 
Miheţ, Incursiuni în cercurile singurătăţii, E, 2005, 11-12; 
Grigurcu, De la un critic, 284-289; Gheorghe Grigurcu, 
Jurnale feminine, RL, 2006, 27; Gheorghe Glodeanu, 
Narcis şi oglinda fermecată. Metamorfozele jurnalului 
intim în literatura română, laşi, 2012, 67-68. L.Td. 


COZMIN, Marta (pseudonim al Martei Pop; 
31.1.1930, Bucureşti - 25.1.2006, Bucureşti), pro- 
zatoare, autoare dramatică. Este fiica avocatului 
Aurelian Bentoiu şi sora compozitorului Pascal 
Bentoiu. A fost căsătorită cu medicul pediatru 
Mircea Alexandru Pop, traducător şi poet cunoscut 
sub pseudonimul Alexandru Miran. A absolvit liceul 
la Institutul „Sf. Maria” (Pitar Moş) din Bucureşti şi, 
tot aici, în 1956, Facultatea de Matematică-Fizică. 
În 1945 înfiinţează împreună cu un grup de colege 
o revistă literară, „Zori”, care îşi va înceta apariţia 
în 1947. În 1948 tatăl este arestat pentru vina de a fi 
candidat, la alegerile din 1946, pe listele Partidului 
Liberal brătienist din judeţul Ialomiţa. Reţinut fără 
judecată, va fi eliberat abia după opt ani, la mijlocul 
lui 1956. În acest timp C., ca şi ceilalți membri 
ai familiei, caută soluţii de supravieţuire, Camil 
Petrescu devenind aproape părintele adoptiv al 
tinerilor Pascal şi Marta, acesteia din urmă chiar 
fiindu-i naş de cununie. Între 1949 şi 1952 lucrează 
la Institutul de Mecanică Aplicată al Academiei. 
După absolvirea facultăţii funcționează până în 
1958 ca bibliograf la Biblioteca Centrală de Stat. 
În acea perioadă dramatizează Verişoara Bette de 
Balzac, precum şi câteva schițe de Cehov, pe care 


Craia 


le pune în scenă cu ajutorul colegilor. În noiembrie 
1957 tatăl său este arestat din nou şi condamnat, 
alături de un mare lot liberal, la douăzeci și cinci de 
ani de închisoare; va muri în 1962 la Jilava. 

Lăsând deoparte cele câteva volume de poveşti, 
precum şi pe cele de teatru, frecventat asiduu în 
ultimii ani de viaţă, C. a publicat două culegeri de 
proze scurte şi patru romane. Volumul de debut, 
Geamantanul din America (1969), o mostră de vir- 
tuozitate prozastică pentru o autoare aflată abia 
la începuturi, propune șaisprezece texte de mici 
dimensiuni, studii pregătitoare pentru viitoare 
nuvele sau romane. Nu se poate vorbi încă de spirit 
ludic sau de tentaţia umoristică, precum în cea de-a 
doua culegere, Câinele şi gramofonul (1973); dim- 
potrivă, atenţia cititorului este deocamdată atrasă 
de o tristeţe difuză investită în redarea mişcărilor 
sufletești ale personajelor. Sunt memorabile două 
surori bătrâne ce hotărăsc să amâne cu câteva zile 
declararea decesului fratelui lor, pentru a-i încasa 
ultima pensie (Și a fost ziua a noua); sau revela- 
rea tardivă a dragostei materne, ascunsă în timpul 
vieții în dosul indiferenţei aparente (Geamantanul 
din America), dar şi fraza întreţinută, fără forţări, 
pe mai bine de două pagini (Fraza) ori descrie- 
rea trecerii aproape imperceptibile a sufletului în 
lumea de dincolo (Obsesia). Textele din Câinele şi 
gramofonul relevă, la dorinţa autoarei, partea ei 
solară de umoristă. Acest filon, precum şi întreaga 
recuzită experimentată aici vor fi exploatate atât în 
piesele scrise în anii '90, cât şi în romanul Tandem 
sau Să vorbim despre palmieri (1984; Premiul 
Uniunii Scriitorilor). La suprafață umoristic, con- 
stituindu-se într-o lectură uşoară, romanul descrie 
condiţia unei familii de intelectuali în societatea 
comunistă, pentru care unica soluţie de supra- 
viețuire morală şi spirituală este „hazul de necaz”. 
Romanul Marea la ora şase (1976) descrie căută- 
rile febrile ale unui tânăr pentru găsirea fetei ce îi 
apăruse premonitoriu în vis, pe când Primăvara la 
Ziirich (2001) este o relatare în filigran a destinului 
unei tinere care îşi pierde treptat vederea, dar com- 
pensatoriu se întăreşte lăuntric. Supraviețuitorii 
(1980), cel mai elaborat roman scris de C., probă 
a maturității creatoare şi a profunzimii psiholo- 
gice atinse, reuşeşte să înfăţişeze o lume cu perso- 
naje numeroase și bine conturate, ce evoluează în 
jurul unui tânăr neobişnuit, avându-l ca prototip 
pe prinţul Miîşkin al lui Dostoievski. Prezenţa 
şi mai ales absenţa lui determină modificări de 

perspectivă la toate celelalte personaje. În paginile 
din Cocoșul de apă (1971), Porţile vântului (1975), 
Degetarul de ceaţă (1976), Croitorul de poveşti (1980; 
Premiul Uniunii Scriitorilor), Sora păpădiilor (1984; 
Premiul Uniunii Scriitorilor) ş.a. se remarcă o altă 
latură a personalităţii prozatoarei, aceea de „om 
sălbăticit de dorul copilăriei” (Dana Dumitriu). 
Aici autoarea nu se limitează la repovestirea sau 
modernizarea poveştilor clasice, ci propune eroi 
originali, care farmecă prin umor, imaginaţie şi 
spirit ludic. Câteva cărţi de poveşti i-au fost traduse 
în limbile germană, rusă şi spaniolă. După 1989 
C. se reorientează spre dramaturgie. Cele patru 
volume din seria Teatru (2000-2007), cu piese atât 
pentru copii, cât şi pentru publicul matur, cuprind 
în total douăsprezece comedii. 

SCRIERI: Geamantanul din America, Bucureşti, 1969; 
Cocoșul de apă, Bucureşti, 1971; Câinele şi gramofo- 
nul, Bucureşti, 1973; Porţile vântului, Bucureşti, 1975; 
Degetarul de ceaţă, Bucureşti, 1976; Marea la ora şase, 
Bucureşti, 1976; ed. Bucureşti, 2006; Croitorul de poveşti, 
Bucureşti, 1980; Supraviețuitorii, Bucureşti, 1980; Sora 
păpădiilor, Bucureşti, 1984; Tandem sau Să vorbim 
despre palmieri, Bucureşti, 1984; ed. Bucureşti, 2009; 
Umbra poveştilor, Bucureşti, 1986; Carte de poveşti, 
Bucureşti, 1999; Poveşti, poveşti, Bucureşti, 2000; Teatru, 
I-IV, Bucureşti, 2000-2007; Primăvara la Ziirich, Bucu- 
reşti, 2001; Basme şi poveşti, Bucureşti, 2003. 

Repere bibliografice: Dana Dumitriu, „Cocoșul de apă”, 
RL, 1972, 21; George Pruteanu, „Câinele şi gramofonul”, 
CL, 1973, 16; Sorin Titel, Două volume de povestiri, RL, 
1973, 32; Paul Dugneanu, Marta Cozmin, între ironie şi 
sentimentalism, O, 1981, 27; Marina Constantinescu, 
Umbra poveștilor, RL, 2001, 13; Roxana Răcaru, Vis cu 
magnolii în iarnă, RL, 2002, 29; Nora Iuga, La plecarea 
Martei, RL, 2006, 5. C.Br. 


CRAIA, Sultana (17.[11.1948, Mihail Kogălniceanu, 
j. Constanţa), critic literar. Este fiica Taisiei, basa- 
rabeancă refugiată dincoace de Prut după invazia 
sovietică din iunie 1940, și a lui Zisula Craia, aromân 
din Munţii Pindului stabilit în România în 1938, 
nepot al poetului Zicu A. Araia. C. face studiile 
secundare la Bucureşti, absolvind în 1965 Liceul 
„M. Sadoveanu”, tot aici urmează şi Facultatea 
de Filologie, luându-şi licenţa în 1971 și docto- 
ratul în 1993. Este redactor la „Livres roumains” 
(1980-1990), apoi redactor-şef adjunct la „Universul 
cărţii” (1990-1994), redactor-cercetător la Biblioteca 
Naţională (1994-1999) și la „Revista Bibliotecii 
Naţionale”, apoi conferenţiar la Universitatea Valahia 

din Târgovişte (1999-2000) și la Facultatea de 
Jurnalism, Comunicare şi Relaţii Publice din cadrul 
Universităţii „Spiru Haret” (2000-2009). Debutează 
la „România literară” în 1971, cu articolul Există un 
baroc românesc? Mai publică frecvent în „Limbă 
şi literatură”, „Ramuri”, „Convorbiri literare”, 
„Luceafărul”, „Revue roumaine”, „Dimândarea” ș.a. 
C. debutează editorial în 1983 cu eseul Aventura 
memoriei, consacrat operei lui Zaharia Stancu. 
Prezentat, fără duritate față de scăderi, ca un autor 
al marilor contraste, scriitorul este înfăţişat printr-o 
dublă aspirație: „către imund şi către diafan, cu 
disponibilitate egală pentru lirismul cel mai pur şi 
pentru pamfletul cel mai truculent”. Propensiunea 
literaturii române către rustic şi liric face obiectul 
unei cercetări tematiste în cea de-a doua carte scrisă 
de C., Orizontul rustic în literatura română (1985). 
Ipoteza de lucru e că în mișcarea de modernizare a 
literaturii române orizontul rustic oferă o dimensi- 
une fundamentală. Complementar, în Fețeleoraşului 
(1988) autoarea urmăreşte „constituirea unor tipo- 
logii specifice lumii urbane, succesiunea vârste- 
lor oraşului românesc”, începând de la romanele 
scrise de Dimitrie Bolintineanu într-o epocă în care 
proza era încă în căutarea unui stil, a unei identi- 
tăţi. Sunt remarcate copilăria prelungită a scrisului 
romanesc, maturizarea lui înceată. Scriitorii noştri 
- afirmă C. —,vor avea aspiraţia personajelor supe- 
rioare, dar le vor reuşi întotdeauna mai cu seamă 
personajele detestabile, cel puţin atunci când vor 
avea o perspectivă maniheistă (şi o vor avea de la 
Nicolae Filimon până la G. Călinescu)”. O altă carte, 
Vis şi reverie în literatura română (1994), reia teme 
din Orizontul rustic... şi din Feţele oraşului, în timp 
ce Îngeri, demoni şi muieri (1999) schiţează, tot din 
unghi tematist, o tipologie a feminităţii, „o istorie 
a personajului feminin în literatura română”. C. a 
semnat și literatură pentru copii — Cartea cu pozne 
(1996) și Piticul din grădină (2005). De asemenea, 
a dat la iveală cercetări privind istoria presei româ- 
nești — Presă şi societate la români. O istorie a men- 
talităților în periodicele româneşti: sentimente, pre- 
judecăţi, atitudini (2006) şi Dicţionarul ziariştilor 
români (2007) — și a publicat numeroase lucrări de 
uz didactic (manuale, dicţionare ș.a.) în domeniul 
comunicării. 
SCRIERI: Aventura memoriei, Bucureşti, 1983; ed. 
(Zaharia Stancu sau Aventura memoriei), Bucureşti, 
2003; Orizontul rustic în literatura română, Bucureşti, 
1985; Feţele oraşului, Bucureşti, 1988; Vis şi reverie în 

literatura română, Bucureşti, 1994; Francofonie şi fran- 
cofilie la români, Bucureşti, 1995; Cartea cu pozne, 
Bucureşti, 1996; Îngeri, demoni şi muieri, Bucureşti, 
1999; Un alt fel de Goe..., București, 1999; Teoria comu- 
nicării, Bucureşti, 2000; Dicţionar de comunicare, Bucu- 
reşti, 2001; Comunicare şi mass-media, București, 2003; 
Tehnici de informare şi comunicare, Bucureşti, 2003; 
Introducere în teoria comunicării, Bucureşti, 2004; 
Comunicare şi spaţiu public la români, Bucureşti, 2005; 
Piticul din grădină, Bucureşti, 2005; Presă şi societate la 
români. O istorie a mentalităților în periodicele romă- 
neşti: sentimente, prejudecăţi, atitudini, Târgovişte, 2006; 
Dicționarul ziariştilor români, Bucureşti, 2007; Dicţi- 
onar de comunicare, mass media şi ştiinţa informării, 
Bucureşti, 2008. 


Repere bibliografice: Dan C. Mihăilescu, „Aventura 
memoriei”, CNT, 1983, 33; Radu G. Ţeposu, „Orizontul 
rustic în literatura română”, FLC, 1986, 16; Petraş, 
Panorama, 227-231; Teodor Vârgolici, „Îngeri, demoni 
şi muieri”, ALA, 2002, 624; Petraș, Cărţile, 274-276; Irina 
Petraş, O paranteză despre jumătatea tăcută, ATN, 2004, 
T.V. 


11-12; Ulici, Prima verba, IV, 233-235. 


CRAINIC, Nichifor 
(24.XI1.1889, Bulbucata, 
j. Giurgiu — 21.VIII.1972, | 

Bucureşti), poet, 
gazetar, eseist, 
memorialist. 


Stana şi Nedelea Dobre, plugar sărac şi, în răgazul 
muncilor agricole, cărăuş în Bucureşti, îşi trimit 
fiul, în 1904, la Seminarul Central din Capitală. 
Ambiţios, având şi exemplul preotului şi al învăţă- 
torului din satul natal, lon N. Dobre, cum se numea 
copilul, obţine rezultate bune, dar la absolvire, în 
1912, necăsătorindu-se la vreme, nu poate intra în 
cinul preoţesc. Diverse slujbe - pedagog, cântăreţ 
bisericesc, impiegat la Casa Corpului Didactic — îi 
îngăduie să urmeze Facultatea de Teologie, licenţa 
luându-şi-o în iunie 1916. Elev încă, debutează în 
1907, cu o poezie, în revista şcolară „Spre lumină” 
din laşi. Iscălind Nichifor Crainic (patronimic înscris 
în 1926 şi în actele de stare civilă) şi D.I. Nichifor, D. 
Crainic, I.N. Crainic, Victoria Raţius, C. publică 
versuri şi tălmăciri, precum şi scurte articole în 
„Luceafărul” (Poezie nocturnă, 1908), „Revista 


Crainic 

politică şi literară”, „Ramuri”, „Căminul nostru”, 
„Sămănătorul”, „Cosinzeana”, „Lumina literară”, 
„Viaţa românească”, „Drapelul”, „Drum drept”, 
„Văpaia”, „Flacăra, „Viaţa literară”, „Solia”, „Capitala” 
ş.a. În 1916 îşi adună versurile în volumul $esuri 
natale; concomitent îi apăreau un florilegiu — 
Zâmbete-n lacrimi — într-o colecţie condusă de Al. 
Vlahuţă şi traducerea broşurii Belgia însângerată a 
lui Emile Verhaeren. Pe durata războiului este 
mobilizat ca soldat sanitar la Spitalul din Iaşi şi 
lucrează în redacţia „Neamul românesc”. În 1918 
revine în Bucureşti şi colaborează la „Răsăritul, 
„Revista critică” şi „Spicul”; intră apoi în redacţia 
ziarului „Dacia” şi a revistei „Lamura”, iar Oct. C. 
Tăslăuanu îi încredințează „Luceafărul”, mutat de 
la Sibiu în Capitală. De sub tipar îi vor ieşi volumele 
Icoanele vremii (1919) şi Privelişti fugare (1921), 
conținând memorialistică, tablete şi articole, 
Darurile pământului (1920), ce antologa creaţia 
lirică; grupajul Cântecele patriei, inclus aici, este 
tipărit şi separat, într-o colecţie populară, în 1925. 
Eşecul familial, neînțelegerile cu noul director al 
„Daciei”, dar şi sfatul lui Lucian Blaga îl determină 
pe C.săplece în 1920, împreună cu Al. Busuioceanu, 
la Viena, unde timp de patru semestre audiază 
cursuri de filosofie şi teologie şi îşi îmbogăţeşte 
cultura muzicală şi plastică. Îi cunoaşte pe 
Rabindranath Tagore şi pe R.M. Rilke, din proza 
primului traducând Sadhana. Calea desăvârşirii 
(1922) şi din scrierile celuilalt transpunând Povestiri 
despre bunul Dumnezeu (1927). În ţară trimite 
versuri şi corespondențe la „Ramuri”, „Săgetătorul”, 
„Cugetul românesc” şi „Gândirea”. La aceasta din 
urmă continuă să scrie. După întoarcerea în 
Bucureşti îşi reia locul de la „Lamura”. Are un rol 
important la ziarul „Cuvântul”, în care, din 1924, 
aproape doi ani, semnează zilnic, şi cu pseudoni- 
mele Ioan Valahu, Radu Miroslav, R. Mir. În 1926, 
pe când era secretar general la Ministerul Cultelor 
şi Artelor, este numit profesor la Facultatea de 
Teologie din Chişinău, unde va preda până în 
decembrie 1932, când e mutat la Bucureşti. 
Invocând obligaţiile didactice, îşi ceda rubrica de 
la „Cuvântul” lui Nae Ionescu. În februarie 1926 
devenea proprietar al revistei „Gândirea”, publica- 
ţie pe care o conducea efectiv încă din 1924, impri- 
mându-i orientarea  ortodoxist-tradiționalistă. 
Redactor la „Curentul” încă de la primele numere 
(1928), îl părăseşte, probabil în urma unor diver- 
genţe cu Pamfil Şeicaru. Activitatea la catedră, 

ziaristica şi politica — între 1929 şi 1931 este deputat 
independent, ales pe listele Partidului Naţional 
Ţărănesc — îl îndepărtaseră de literatură. Totuşi, în 
1930 i se decernează Premiul Naţional de Poezie, 
ceea ce-l va hotărî să-şi tipărească versurile scrise 
după 1920, titlul ales fiind Țara de peste veac (1931). 
Angrenat tot mai mult în luptele politice, scoate în 
ianuarie 1932 ziarul „Calendarul”, în care îi atacă 
violent pe fruntaşii liberali şi camarila regală, 
pledând pentru Garda de Fier şi pentru fascismul 
european. O parte din articole vor fi strânse în 
Lupta pentru spiritul nou, primul volum fiind inti- 
tulat Germania şi Italia (1941). Suspendat o vreme, 
„Calendarul” este interzis în 1933, după asasinarea 
prim-ministrului I1.G. Duca, iar C., acuzat de insti- 
gare, e închis la Jilava, dar după cinci luni va fi 
achitat. Militând pentru unificarea mişcărilor naţi- 
onaliste, are un rol de seamă în formarea Partidului 
Naţional Creştin, din care însă se vede curând 
eliminat. Intenţiona să-şi formeze propriul partid 
şi, neputând să obţină reapariţia „Calendarului”, se 
orientează spre „Sfarmă-Piatră”, unde i se recu- 
noaşte statutul de mentor, şi spre „Porunca vremii”. 
Publică volumele de eseuri Puncte cardinale în 
haos (1936), Ortodoxie şi etnocraţie (1938) şi elabo- 
rează Programul statului etnocratic (1937). Dicta- 
tura regală îi temperează acţiunile politice; în 
schimb, dă la lumină în 1940 lucrarea de estetică 
Nostalgia paradisului. În acelaşi an este ales doctor 
honoris causa al Universităţii din Viena şi membru 
al Academiei Române. Scurt timp îndeplineşte 
funcţia de ministru al Propagandei. După august 
1944, considerat criminal de război, e judecat în 
contumacie şi condamnat la muncă silnică pe 
viaţă. Ascuns trei ani în sate ardeleneşti de foştii săi 
studenţi, C. se predă în 1947, dar procesul său, 
început imediat, nu va fi dus la capăt. Fără vreo 
sentinţă judecătorească, rămâne în temniţa din 
Aiud până în 1962. La eliberare i se propune să 
publice la „Glasul patriei”, ceea ce poetul acceptă, 
în speranţa că îşi va putea retipări unele scrieri mai 
vechi şi memoriile. Însă abia postum, după 1989, îi 
apar Poezii alese. 1914-1944 şi $oim peste prăpastie 
(1990), conţinând „versuri inedite create în temni- 
țele Aiudului”, apoi Memorii, intitulate Zile albe, 
zile negre (1991) şi Pribeag în ţara mea (1996), o 
nouă ediţie a Nostalgiei paradisului (1994) ş.a. 
Potrivit mărturisirilor proprii, C. a ajuns la ideea 
de „tradiționalism şi de ortodoxism, ca formulă a 
viitoarei dezvoltări a culturii româneşti” în timpul 

şederii la Viena, mediul străin obligându-l să se 
cunoască mai bine pe sine, ca şi poporul din care 
făcea parte. Aceasta implica, desigur, conştienti- 
zarea formulei liricii sale de până atunci. Faptul 
va duce în cele din urmă la părăsirea de către poet 
a uneltelor sale, dar cea dintâi consecinţă a fost o 
semnificativă perfecţionare a acestora. De obârşie 
țărănească, format în Seminarul Central, adevărat 
bastion al ruralităţii în plin centru al Capitalei, 
nutrit de lectura baladelor şi idilelor lui G. Coșbuc 
şi fascinat de personalitatea lui N. lorga, tânărul C. 
se îndreaptă firesc spre sămănătorism. În poezia 
grupării, aproape asfixiată de clişee şi de banali- 
tăţi, Șesuri natale, volumul său de debut, aduce 
un aer proaspăt, datorat îndeosebi unei simţiri 
profunde, autentice. Prin el intră în lirica româ- 
nească un peisaj — „şesurile nesfârşite”, scăldate în 
lumină, toropite de caniculă, răsfăţate în propriul 
lor belşug, dar şi arse de secetă. Esenţială însă este 
expresia unei puternice solidarităţi între eul liric şi 
natură, a unei legături de sânge, ducând la o intimă 
asemănare. Sugestii plastice ale acestei solidarităţi 
se găsesc pretutindeni, în pasteluri ($esuri natale, 
Amiază, Carmen veris, Un cântec pe secetă), în 
„ecourile din străbuni” (Serenadă de demult, Sfat 

între haiduci), în ciclul erotic (Zâmbete-n lacrimi, 
Ploaie cu soare) ori în acela al năzuinţei spre trans- 
cendent (Sub specie aeternitatis). Paralel însă, ea 
este rostită apăsat, în fraze aproape sentenţioase. 
În aceeaşi modalitate e formulat şi crezul artistic 
(Poetul, De profundis, ambele anticipând „testa- 
mentul” arghezian). Notabilă e şi preferința pentru 
simboluri, dar cele mai multe (copacul, paianje- 
nul, berzele, lacul), nu fără aspecte inedite, sunt 
explicitate oarecum didactic, impresie accen- 
tuată şi de versificaţia clasică, deşi suficient de 
variată. Efectul apare diminuat şi de unele stângă- 
cii în desenul tablourilor, de o anume edulcorare 
în erotică, de unele reflexe epigramatice (Vărul 
Dionis) şi, mai ales, de lipsa de unitate a cicluri- 
lor. Carenţele dispar în bună parte în antologia 
Darurile pământului. Bunăoară, Cântecele patriei 
relevă un lirism înrădăcinat în trăiri intense, legate 
de momentele războiului (Pe drumuri, Departe, 
în tristul oraş, Soldat murind, Agapă eroică), pre- 
dominantă rămânând încrederea în viitor (Sus 
inima, Magii, aici într-o surprinzătoare configu- 
raţie biblică). Ridicate deasupra circumstanţialu- 
lui, poeziile devin o cântare a „darurilor pămân- 
tului”, a vieţii înţelese în integralitatea ei. Minima 

restructurare a ciclurilor vechi, completarea lor 
cu câteva piese noi (Prinos, Cântecul pământu- 
lui, ce amplifică imnic tema din Alma Mater) con- 
turează mai bine viziunea particulară, conside- 
rată adesea păgân panteistă, dionisiacă. În fapt, 
evlavia față de natură e o formă a evlaviei faţă de 
Creator, întocmai ca la ţăranul român, şi astfel 
expansiunile aparţin în cele din urmă trăirii reli- 
gioase creştine, ce se exprimă mai direct în alte 
poezii (Miserere, Domine, Elan, Excelsior). Darurile 
pământului marchează o maturizare a poetului, 
relevată deplin în poeziile de după 1920, adunate 
în Țara de peste veac. Precumpănitoare este în 
continuare trăirea religioasă, care devine însă mai 
complexă, incluzând tensiuni puternice. Evlavia, 
fervoarea creştină lasă loc câteodată neliniştii 
metafizice, îndoielii şi chiar începutului de hulă; 
icoana lui lisus, a cărui vorbă „înomenea dumne- 
zeirea şi îndumnezeia pe om” (isus prin grâu), ori 
a Tatălui ceresc, în suprema-i bunătate (Cântecul 
apei, Troiţa, Dezmărginire), alternează cu icoana 
celui „ce s-arată puternic în moarte” (Molimă), 
care e inaccesibil omului păcătos într-o lume 
decăzută (Cuvântul Tău, Îngerul slavei), ori chiar 
cu imaginea unei divinități îmbătrânite, impotente 
(Călătorul); subsecvent, omul ia când un chip 
titanic, de colaborator al lui Dumnezeu la crearea 
lumii (Noul Adam), când chipul credinciosului 
comun, conştient de imperfecţiunea sa funciară, 
când pe al celui posedat de porniri satanice. Alte 
trăiri — dragostea de patrie (Cântecul Dunării) şi 
ataşamentul față de ţăran (Glas din câmp), eşecul 
erotic, care înseamnă anularea unei posibile exis- 
tenţe desăvârşite (Terţine patriarhale, Elegia celor 
doi) — şi îndeosebi trăirile provocate de moarte, de 
la regretul după bucuriile vieţii (Elegie) la melan- 
colia grea (Comoara) şi angoasa terifiantă (Vis, 
Cântec de seară, Scrisoare), de la împăcarea resem- 
nată, filosofică (Geamăna, Euthanasie) la afirma- 
rea victoriei prin intensitatea vieţii (Eu am trăit), 
nuanţează şi mai apăsat stările lirice de acum. Şi 
expresia s-a rafinat substanţial, lexicul s-a îmbogă- 
ţit prin aproprierea unor plastice cuvinte neaoşe 
(„om mistreţ”, „răbduriu”, „caraulă”, „vâlvoare'”, 
„mas”, „arcer”), dar şi prin formarea altora („pre- 
tutindenească”, „înomenea”), fraza devine mai 
concisă, renunţându-se la o serie de elemente 
relaționale, imaginile insolite abundă, metafo- 
rele tind la o funcţie larg revelatoare. Peisajele, 
puţine, capătă aspecte expresioniste, iar discursul, 

câteodată ermetic, oracular, debuşează alteori în 
poezie „pură” (Pasăre albă, Sub curcubeu). Prin 
însuşirile ei, fara de peste veac stă alături de marile 
cărţi de poezie ale acestei perioade din secolul al 
XX-lea. Nu la acelaşi nivel se situează versurile lui 
C. tipărite postum sub titlul $oim peste prăpastie. 
Victorie a spiritului, ele poartă totuşi amprenta 
condiţiilor în care au fost create. Expresia directă a 
trăirilor atroce din temniţă e cu totul rară (Cântec 
bolnav, Cântec de după gratii, O păsărică, Cântecul 
foamei), prevalând una indirectă, ce schiţează 
tablouri angoasante (Desrădăcinat, Mustrările, 
Ghionoaea, Întuneric) ori, contrastant, de o lumi- 
nozitate feerică (Hohot de lumină, Renaştere, 
Grigoresciană, Seceriş). Frecvent însă imaginile le 
amintesc pe acelea din volumele anterioare sau 
chiar pe ale altor poeţi. Pe de altă parte, eufonia, 
răspunzând negreşit unei nevoi mnemotehnice, 
sfârşeşte prin a deveni mecanică. Aceeaşi cauză a 
impus, probabil, şi recursul masiv la trama epică. 
Aproape impecabile în construcţie, aducând eroi 
memorabili, baladele (Fata din Heliodaur, Zora, 
Dolores, Baldovin şi Miralina ş.a.) aparţin altei 
vârste a literaturii române. Propria vrere şi destinul 
au făcut ca, în ciuda talentului, poetul să nu lase o 
operă rotunjită. 

Dar talentul poetic al lui C. nu a rămas nevalorifi- 
cat; împreună cu alte aptitudini, legate de tempera- 
mentul combativ şi de enorma energie comprimată, 
avea să fie bine utilizat în propovăduirea „formulei 
de dezvoltare a culturii româneşti”. Modalitatea 
adoptată nu a fost studiul critic, „ştiinţific”, ci arti- 
colul de ziar, ancorat în stricta actualitate, precum şi 
eseul. Impulsul inițial e îndeobşte polemic, C. pro- 
cedând la demontarea şi respingerea aserţiunilor 
enunțate de adversari, nu fără scăpărări de ironie 
şi sarcasm, ce duc, de multe ori, la expresii tari, la 
violente injurii. Adesea el face loc somptuoaselor 
evocări ale unor mari simboluri culturale, portrete- 
lor vii, cu precizia detaliului plastic, scurtelor nara- 
ţiuni şi chiar amintirilor personale, scăldate într-o 
undă de lirism. Altă dată amprenta hotărâtoare este 
pusă de contactul direct, fierbinte, cu un auditoriu 
real sau imaginat. Fraza e mlădioasă, bătută în figuri 
de stil deloc banale, cu definiţii lapidare, memora- 
bile. Citate bine alese din scrierile unor spirite con- 
genere (Hermann Keyserling, Miguel de Unamuno, 
Nikolai Berdiaev) se integrează ca dovezi suplimen- 
tare ale demonstraţiei. De la un eseu la altul, ideaţia 
se arată a fi mai cuprinzătoare. Punctul central, 

veritabil nexus formativus, îl constituie faptul că 
singura religie revelată este creştinismul, forma sa 
cea mai pură constituind-o ortodoxia. Văzute în 
această lumină, vremurile moderne sunt „descum- 
pănite” sau pradă haosului, întrucât de aproape 
două secole „titanii ateismului”, printre care se 
numără partizanii pozitivismului, ai darwinismu- 
lui şi marxismului, au provocat o „descreştinare” a 
păturii culte europene. Alegoria unei lupte „între 
Apollo şi lisus”, dintr-un splendid eseu din 1927, era 
precedată de câteva luări de poziţie mai explicite. 
Încă din 1920 C. se despărţea de Titu Maiorescu, 
considerat promotor la noi dacă nu al ateismului, 
măcar al unui indiferentism religios. Mai dificilă 
va fi ruptura de N. Iorga, al cărui sămănătorism a 
corespuns inițial imperativului epocii (realizarea 
idealului de unitate naţională), dar a cărui perpetu- 
are după 1918 ar fi putut fi primejdioasă, necesară 
fiind acum „încreştinarea” culturii. Şi întrucât, ca să 
existe, o cultură trebuie să fie originală, cuun caracter 
specific naţional, condiţia suficientă e menţinerea 
într-un sănătos tradiţionalism. O serie de eseuri — A 
doua neatârnare, Sensul tradiţiei, Spiritualitate etc. 
- clarifică raportul de inerenţă dintre naţional, tradi- 
ţional şi ortodox. Pentru C., tradiționalism înseamnă 
în cele din urmă „disciplina lăuntrică ce călăuzeşte 
creşterea unui neam”, „tehnica vieţii lui sufleteşti”, 
care, în cazul românilor, nu poate fi decât ortodoxia. 
Ca urmare, el va combate vehement îndrumările de 
„europenizare”, ce postulau absenţa unei „tradiţii” 
naţionale, precum şi o funciară ireligiozitate a 
poporului român. Pe de altă parte, sunt prezen- 
tate cu patos rar exemplele pozitive (N. Bălcescu, 
G. Coşbuc - „poetul rasei noastre”, N.C. Paulescu 
ş.a.). Eseistul se distanțează totuşi de teoriile izola- 
ţioniste, recunoscând „consumul” culturilor străine 
şi, în plan creator, asimilarea lor. Mai mult, el sub- 
liniază necesitatea unei conjugări între naționalism 
şi ecumenismul creştin. Credinţa nestrămutată îl 
va face, de asemenea, să desființeze, într-un eseu 
bine articulat (Rasă şi religiune), pretenţiile teore- 
ticienilor nazişti de a întemeia o „Deutschreligion”, 
implicit rasismul. De altfel, programul politic al lui 
C. propune un naționalism antidemocratic, anti- 
semit, totalitarist şi corporatist, întemeiat pe evan- 
ghelia creştină. Contribuţie majoră la constituirea 
gândirismului, eseurile lui C. pregătesc terenul şi 
pentru o abordare mai sistematică. Sub un anume 
aspect, Nostalgia paradisului este prezentarea unei 
doctrine privind arta şi cultura în conformitate cu 

ortodoxia. Însuşindu-şi de la Dionisie Areopagitul 
ideea „modului teandric” (exprimată liric deja în 
poemul lisus prin grâu), autorul interpretează ivirea 
operei artistice ca participare a omului la creaţia 
divină: în om există Dumnezeu, şi acesta lucrează 
prin braţul omenesc. Chipul divin, întipărit în toată 
făptura, şi necesitatea de a-i semăna îl călăuzesc pe 
artist. Altfel spus, artistul, mai exact geniul, e animat 
de o irepresibilă „nostalgie a paradisului”, căreia i 
se datorează atât putinţa de a concepe frumosul, 
cât şi energia realizării lui. În acest mod, geniul şi 
sfântul se situează în acelaşi plan, funcţiile lor fiind 
aceleaşi. Interpretarea textelor doctrinare merge 
mână în mână cu examinarea critică a unor con- 
cepţii moderne şi în ceea ce priveşte raporturile 
dintre cultură şi religie, dintre cultură şi civilizaţie, 
locul şi rolul inspiraţiei, stilul şi finalitatea artei. Şi 
de această dată C. respinge o erudiție pretențioasă, 
ostentativă, discursul luând deseori o turnură lirică 
sau chiar colocvială. Graba redactării şi eludarea 
unor etape, ce se resimt pe alocuri, nu împiedică 
Nostalgia paradisului a fi un închegat tratat de 
estetică şi filosofie a culturii în viziune ortodoxă. 
În prima fază a carierei ziaristice C. a dat la iveală 
şi câteva proze scurte, „icoane” şi „privelişti fugare”, 
interesante fiind îndeosebi impresiile de călătorie în 
Basarabia şi în Transilvania. Excelente pagini memo- 
rialistice conţinea şi Coupo Santo, inclus de autor 
în Puncte cardinale în haos, în care se relata parti- 
ciparea la serbările felibrilor. Pe de altă parte, pri- 
lejuri diferite i-au impus scriitorului şi îndrumăto- 
rului cultural şi politic rememorarea unor episoade 
biografice. Un ciclu de articole detalia astfel istoria 
ziarului „Calendarul”, în intenţia de a proba opiniei 
publice nevinovăția directorului său. La fel, „mărtu- 
risirile” făcute la solicitarea lui D. Caracostea în 1932 
studenţilor de la Facultatea de Litere constituiau 
nu doar expresia unui crez artistic, ci şi o evocare 
a anilor copilăriei. Toate anticipează memoriile 
redactate între anii 1944 şi 1947. Primul volum, Zile 
albe, zile negre, se prezintă, mai ales în partea de la 
început, ca un bildungsroman. Zariştea de poezie 
şi basm în care se mişcă fiul de țăran din Câmpia 
Dunării, anii de şcoală şi de studenţie, alternând 
întâmplări variate şi portretizări izbutite, îi conferă o 
valoare literară deosebită. Interesantă este şi partea 
a doua a memoriilor lui C., atât pentru informaţiile 
furnizate în legătură cu propria evoluţie spirituală, 
cât şi cu epoca. 

Ca scriitor creştin, Nichifor Crainic evoluează de la calmul 
patriarhal şi terestru spre abstractul teologic şi celest; 
el trece, cu alte cuvinte, încetul cu încetul, de la un stil 
marcuin la un stil ioaneic. E aici un drum de la evenimen- 
tul văzut cu ochii, de la concretul vremelnic, la logosul 
diafan populat de semnificaţii sublime. 

[Nichifor Crainic], G, 1940, 4 (număr special); Călinescu, 
st. lit. (U941), 789-792, Ist. lit. (1982), 874-876; Manolescu, 
Metamorfozele, 29-31; Crohmălniceanu, Literatura, | (1972), 
76-103, II, passim; Micu, „Gândirea'”, passim; L. Oprişan, 
[Nichifor Crainic], JL, 1990, 21, 31; D. Micu, Nichifor Crainic 
redivivus, CC, 1990, 3; Nicolae Manolescu, Nichifor Crainic 
memorialist, RL, 1991, 46; C. Stănescu, „Memorii eliberate?”, 

ADV, 1991, 531; Ion Apetroaie, „Zile albe, zile negre”, RITL, 
1992, 3-4; Scarlat, Isf. poeziei, IV, 102-104; Lovinescu, Unde 
scurte, II, 29-32; Octavian Soviany, Nichifor Crainic după 
cincizeci de ani, CNT, 1993, 7; [Nichifor Crainic], MS, 1995, 
1-4 (număr special); Dicţ. esenţial, 215-217; Danţiş, Bucolica, 
172-174 loan Lazăr, Nichifor Crainic. Între capcanele 
infernului și nostalgia paradisului, Bacău, 2000; Grigurcu, 
În pădurea, 243-263; Laura Bădescu, Retorica poeziei 
religioase a lui Nichifor Crainic, Bucureşti, 2003; Săndulescu, 
Memorialişti, . 186-199; Viorel Marineasa,  Tiadiție 
supralicitată, modernitate diortosită, Timişoara, 2004; Popa, 
Ist. lit., 1, 1062-1066; Geta Marcela Pârvănescu, Nichifor 
Crainic, Deva, 2010; Scurtu, Contribuţii, |, 47-58. V.D. 


CRAINICUL, revistă apărută la Târgu Jiu, lunar, din 
iunie 1931 până în februarie 1932. Director: Ovidiu 
Cernea, urmat de V. Cernăianu (din iulie 1931); 
redactor: Gh. I. Chiţibura. Așa cum menționează 
Ovidiu Cernea în Cuvânt înainte, publicaţia exaltă 
virtuțile localismului creator şi ideea de „literatură 
sănătoasă”, apropiind, romantic, arta de dumneze- 
ire, iar desăvârşirea ei de participarea la frământările 
veacului. Fără să fie antimodernistă, C. înregistrează 
în câteva articole semnate de V. Cernăianu „haosul 
tipăriturilor pe care nimeni nu le citeşte”, „arginţii 
fluturaţi la taraba înşelăciunii” (În spiritul vremii), 
lipsa de interes faţă de poezie (Poezia de azi) şi „înnă- 
molirea în curente care nu cer nici talent, nici suflet, 
nici ideal” (Romanul pittigrilist). Criza — culturii, a 
revistelor etc.— e văzută ca un rezultat mai general al 
pătrunderii negoţului „pripit şi josnic” în literatură. 
Colaborează cu poezie, în această atmosferă de nos- 
talgie a operelor clasice, „pilduitoare”, Al. lacobescu (şi 
sub pseudonimul Daniel Aramă), Marcel Romanescu, 
Volbură Poiană-Năsturaş, Radu Gyr, Constantin 
Nisipeanu, Eugen Constant, dar şi Leonard Divarius, 
Dem. Bassarabeanu, Dumitru Cosma. Semnează 
proză Const. Jaleş (ertfa îngerilor, fragment de 
roman), Paul Constant, Sabina Paulian, Gh. 1. 
Chiţibura. În traducerea lui Al. lacobescu se tipărește 
Demonul de A.S. Puşkin. Cronica dramatică înregis- 
trează spectacolele Teatrului Naţional din Craiova cu 
Doamna lui Ieremia de N. Iorga şi Idiotul, dramati- 
zare de Arcadie Baculea după romanul omonim al lui 
EM. Dostoievski. La „Cronica literară” Gh. |. Chiţibura 
şi V. Cernăianu comentează volume de Al. Lascarov- 
Moldovanu (Cohortele morţii), C. Argintaru (Agonia 
soarelui), Const. Jaleş (Arabescuri), lon Dongorozi 
(Țucu) şi A.C. Calotescu (Duel de epigrame). Alţi cola- 
boratori: Al. Popescu-Telega, Octav Sargeţiu, Virgil 
Tempeanu, Al. Constantinescu, H. Hortopan. A.S. 

CRAI NOU, revistă apărută la Sibiu, bilunar, de 
la 1 ianuarie 1919 până în 1920, apoi neregulat la 
Oradea în 1921 şi din nou la Sibiu între decembrie 
1921 şi 1924. Din martie 1919 se află sub direcţia lui 
I.U. Soricu. Redactori: Tiberiu Moşoiu şi Nicolae 
Cibin (până la numărul 1-2/1920). De la numărul 
3-4/1921 este condusă de un comitet. Din februa- 
rie 1922 prim-redactor este Z. Sandu (Nicolae 
Regman). „Revistă literară”, apoi „Revistă de pro- 
pagandă naţională”, lozinca sub care activează este 
„Muncă şi credinţă”. Se publică versuri de Panait 
Cerna (Către pace), St. O. Iosif (Cântec), Mircea 
Dem. Rădulescu (Sonet), Alfred Moşoiu (Prin jertfă 
la Unire...), LU. Soricu, Volbură Poiană-Năsturaş, 
Ovidiu Hulea, Ecaterina Pitiş, S. Faur, proză de 
L.U. Soricu (şi sub pseudonimul Teodor Miron), 
Gh. Maior, Nicolae Cibin, iar note critice şi istorie 
literară dau N. lorga („Doinele” d-lui 1. U. Soricu), 
T. Moşoiu (Doinele lui L.U. Soricu, Ion Creangă), 
Z. Sandu (Mihai Eminescu), |. Lupaş (Pentru ce a 
părăsit Gheorghe Lazăr Ardealul). Teatru semnează 
Ion Dragu (Hanul durerilor), iar L.U. Soricu traduce 
fragmente din Faust de Goethe. A.S. 


CRAI NOU, revistă apărută la Cernăuţi, lunar, la 
1 iunie şi 2 iulie 1933, sub redacţia lui Teofil Lianu şi 
a lui Leon Şandru. Subintitulată „Literatură. Critică. 
Informaţie”, C.n. „nu se situează în avangarda reviste- 
lor cu program”, intenţionând doar să impună „cultul 
frumosului în poezie şi proză” (Cuvinte mari pentru 
un început mic). Începutul de drum - se mai spune 
— s-ar situa oricum sub zodia „bucuriei mântuitoare” 
şi a „chiotului dionisiac”. Deşi modeste, cele două 
numere din C.n. se vor un frumos basm al „corăbie- 
rilor eterni”, în majoritate poeţi: Teofil Lianu, Mircea 
Streinul, Gheorghe Antonovici (George Antonescu), 
Neculai Roşca, Tudor Ulmanu (Teodor Plop), Aurel 
Putneanu, George Nimigeanu, Victor Măgură, 
E. Ar. Zaharia şi Cristofor Vitencu. Mircea Streinul 
prezintă volumul Junimea literară de lon I. Nistor. 
Consemnabile sunt recenziile la Camil Petrescu, 
Rapid Constantinopol Bioram, şi la Mihail Sebastian, 
Femei, precum şi o notă despre literatura lui Petru 
Manoliu. Un articol, intitulat Boicot, se ocupă de 
moravurile „scandaloase” de la publicaţiile „România 
literară” condusă de Liviu Rebreanu, „Discobolul”, 
Vremea” şi „Facla”, învinuite că ar submina „orice 
efort cinstit de cultură reală şi românească”. A.S. 


Crama 


CRAIUL MUNŢILOR, revistă apărută la Bucureşti în 
25 decembrie 1937, sub direcţia lui N. Golopenţia şi 
Ion Morel. Cel dintâi semnează şi articolul-program, 
Îndemn la drum. Intenţia este de a oferi o „revistă de 
contribuţie sufletească a tinerei generaţii”, chemată 
să apere valorile naţionale şi să reînvie timpurile 
eroice prin dărâmarea „putregaiului şi a parazitismu- 
lui”, cuibărite în trupul rănit al ţării. Actul de solida- 
ritate cu aspiraţiile strămoşeşti şi accentele xenofobe 
(„drepturile noastre exploatate peste tot de streinii de 
neam”) fixează idealul de renaştere şi universalitate 
între marginile tradiționalismului gândirist, opus ide- 
ologiei modernismului şi principiilor avangardei. Se 
pleacă de la ideea că occidentalizarea, ca imperativ al 
secolului al XIX-lea, nu mai corespundea exigenţelor 
spiritualității noastre etnice. Condamnând moder- 
nismul („disoluţie dezastruoasă a tradiţiei”), redacția 
militează pentru revoluţia „naţionalismului integral” 
şi pentru „continuitatea firească a duhului românesc” 
(Septimiu Bucur, Pentru o tradiţie dinamică). 
Comentariul lui lon Matei Nicodim pe tema „mesi- 
anismului României creştine” (Pentru o Românie 
nouă) face parte din acelaşi program. În sumar intră 
cu poezii Mircea Ovidiu Savu, lon Morel, loan ]. Jivi-) 
Bănăţeanu şi Teodor Al. Munteanu, iar cu proză 
Mircea Mateescu (Epica munţilor), Emanoil Riegler 
sub pseudonimul Dinu Dumbravă (Drumeție), Eugen 
Victor Popa (Paralizia lui Faber) şi lon Morel (O 
noapte de Anul Nou). Rubrica „Însemnări” consem- 
nează apariţia cărţii lui Constantin Noica De Caelo, 
„0 punere la punct în chestiunile cunoaşterii, cât şi o 
temeinică reabilitare a individului”. AS. 


CRAMA, Mihail 
(pseudonim al lui 
Eugen Enăchescu 

Pasad; 1.1.1923, Cetatea 
Albă — 16.1V.1994, 
Bucureşti), poet, 
prozator. 


soră 
medicală, şi al medicului militar Mihail Enăchescu. 
A studiat la Liceul Militar din laşi, apoi la Liceul 
„Nicolae Bălcescu” din Brăila, luând bacalaureatul 
în 1941. După Facultatea de Drept a Universităţii 


Este fiul Mariei Enăchescu (n. Pasad), 


Crama 


din Bucureşti, absolvită în 1945, a activat ca jurist la 
Brăila şi în Capitală. A colaborat la gazetele brăilene 
„Ancheta”, „Cuvântul, „Facla, „Expresul” și, în 
București, la „Prepoem', „Vremea”, „Adonis”, „Kalen- 
de”, „Caiet de poezie”, „Revista Fundațiilor Regale”, dar 
şi la publicația brașoveană „Claviaturi”. 

C. face parte, alături de Ion Caraion, Alexandru 
Lungu, Constant lonegaru, Geo Dumitrescu ș.a., 
din așa-numita „generaţie pierdută” care, formată 
de-a lungul celui de-al Doilea Război Mondial, valo- 
rifică semnificativ momentul de libertate relativă 
dintre 1944 și 1947 și intră apoi într-o întrerupere 
de aproape două decenii a activităţii literare. Cu 
volumul de debut, Decor penitent (1947), poetul 
primise cu un an înainte, alături de Gheorghe Chivu, 
Premiul Scriitorilor Tineri Needitaţi oferit de Fundaţia 
Regală pentru Literatură şi Artă. Precum în Ora 25 de 
Alexandru Lungu, predomină — tipic pentru epoca de 
după război — o atmosferă grea, psihotică, având răs- 
frângeri și ecouri de stampe medievale, corporalizând 
prezența dezastrului iminent: „Ne uităm la copiii 
noștri cuminţi —/ o, cum seamănă cu noi/ ca două 
boabe de rouă,/ unii dintre ei vor muri în uzine, alții 
vor muri în războaie/ prelungindu-ne veacul cu un 
blestem” (Tristeţi). Angoasa este tăiată la răstimpuri 
de elanuri revoluționare: „orgolios, voi vorbi tuturor 
despre Libertate”; „Dacă armatele nu vor veni până 
mâine,/ voi suna singur revoluţia” (Veac obsedant). 
Deși vocea lui C. este deja personală, influenţele 
se manifestă transparent. O manieră prezentă aici, 
având urmări și asupra poeziei ulterioare, este aceea 
ermetizant-baladescă a lui Eugen Jebeleanu din 
Inimi sub săbii: „Noapte zăcută pe brânci/ și mlaștini 
săpate —/ apele dracului toate/ au pătruns în cetate” 
(Stampă brăileană). De asemenea, unele versuri sună 
ca la Tonegaru: „Începem voiajul trist ca Don Juanii 
din recitalurile de pian;/ în Sancta Lucia era o femeie 
naltă și simplă — o adoram cu toți ideal —/ În Italia se 
iubea liber, apoi ne-am ridicat care-ncotro/ și cei mai 
mulți am murit de gloanțe în războiul mondial” (Ne 
aducem aminte). Volumul de debut va avea o continu- 
are în secțiunea Decor penitent II inclusă în culegerea 
Împărăţia de seară (1979; Premiul „Mihai Eminescu” al 
Academiei RSR). Asemănările se opresc la titlu: poetul 
se apropie de maniera eliptică din ultima perioadă 
a lui G. Bacovia: „loamnă. Frunza sună ca banii./ 
Îngheaţă.../ Departe/ începe un veac de nevoi;// 
sânii tăi goi/ în vântul Marii Britanii” (1939). Se păs- 
trează episodic melodicitatea și zăngănitul de arme 
din primele balade, ca în Somn: „Armate, corăbii...// 

La porţile raiului, de un an// dormim cu capul pe 
săbii”, se observă de asemenea abundența imagina- 
rului cristic, canonic sau nu (Au lipsi?). Dincolo de 
cuvinte (1967) oferă o serie de meditații melancolice 
asupra timpului: „Ora e-n mine. Se-apropie-ncet/ 
ca animale la pândă./ Nu e nevoie/ de-atâta șiretlic/ 
pentru un lucru atât de simplu” (Simplu). O manieră 
aproape nouă se formează începând cu versurile din 
această carte: poezia lui C. capătă o concizie, o simpli- 
tate aproape clasică, căreia i se asortează o tematică 
redusă fundamental la elegiac și la mortuar; medita- 
ţia se transformă adesea în epitaf, precum în poemul 
Amurg, cuprins în volumul lanuarii (1976), „Aceasta 
e poarta infernului, iată/ ce poartă ciudată, cu faţa 
spre-apus.../ Scrieţi pe ea despre noi, încă o dată,/ 
c-am trecut, c-am vâslit, c-am ajuns”. De asemenea, 
abundă variantele la aceleași și aceleași poeme, 
uneori cu diferențe minime. Dar versuri în vechiul 
stil pot fi citite în continuare, de pildă în Determinări 
(1970): „Lrec arme, armate-n adânc —/ cine tremură-n 
poartă/ cu șaluri negre de vânt?// Poate istoria ta, pe 
departe,/ ochiul meu va privi/ paranoic în noapte”. 
Codice (1974) valorifică mai apăsat filonul folclo- 
ric. Împărăţia de seară, Trecerea (1981) sau Dogma 
(1984; Premiul Asociaţiei Scriitorilor din Bucureşti) 
canonizează cantitativ faza clasicismului elegiac. Dar 
poemele cele mai frumoase continuă să ţină de stilul 
baladesc: „Ci el trecea frumos, cu părul lins,/ prin valea 
sângelui, călare;/ nici că-i păsa de soarele încins,/ 
bătând din dunga zonei pectorale./ Ea îl privea, îl 
mai văzuse-i pare,/ dar când anume nu știa precis./ 
EI cobori spre dealuri hepatice în zare,/ de unde sorii 
răsăreau învinși./ De frică să nu-l piardă-n înserare,/ 
să-l mai păstreze încă, dinadins,/ ea-și trase atunci pe 
trup cămăși de zale,/ și îl simţi în trupul ei, închis./ El 
îi zâmbi, păru o arătare,/ și noaptea-n somn copacul 
cunoașterii-nflori,/ mai jos de cârja aortă, în valea 
abisală,/ dar când păliră sorii i se pierdu sub za/ căci el 
venea dintr-un genetic vis” (Solstiţiul de vară). Poetul 
a încercat și o cronică în proză a propriei vieți, pe care 
romanele Singurătatea din urmă (1986) și Călător spre 
porțile asfinţitului (2006) aspiră să o refacă începând 
din copilărie, cu izbânzi minore în creionarea vieții de 
provincie (Brăila ș.a.). 

SCRIERI: Decor penitent, Bucureşti, 1947; Dincolo de 
cuvinte, Bucureşti, 1967; Determinări, Bucureşti, 1970; 
Codice, Bucureşti, 1974; lanuarii, Bucureşti, 1976; Împă- 
răția de seară, pref. lon Caraion, Bucureşti, 1979; Trecerea, 
Bucureşti, 1981; Dogma, Bucureşti, 1984; Singurătatea 
din urmă, Bucureşti, 1986; Intrarea în legendă, introd. 

M.N. Rusu, Bucureşti, 1990; Copil la Curțile Române, 
Bucureşti, 1995; Cina cea mare, Bucureşti, 1998; Călător 
spre porțile asfințitului, București, 2006. 

Repere bibliografice: Negoiţescu, Scriitori, 388-392; 
Piru, Panorama, 179-182; Caraion, Duelul, 31-37 Piru, 
Poezia, 1, 349-351; Mircea Ivănescu, Nobleţea conciziei, 
T, 1977, 4; Raicu, Practica scrisului, 289-291; Simion, 
Scriitori, II, 114-120; Iorgulescu, Prezent, 176-179; 
Dana Dimitriu, Cum ajunge viața un roman, RL, 1987, 
8; Dimisianu, Subiecte, 146-151; Dicţ. scriit. rom., |, 
698-701; Dicţ. analitic, II, 208-210; Dimisianu, Lumea, 
550-552; Grigurcu, În pădurea, 359-362; Ciopraga, Efigii, 
17-20; Gabriel Dimisianu, Un roman de Mihail Crama, 
RL, 2010, 38. M.I. 


CRĂCIUN, Gheorghe (8.V.1950, TohanuVechi, j. Braşov 
—30.1.2007, Bucureşti), eseist, prozator. Este fiul Mariei 
Crăciun (n. Letcă), funcţionară, şi al lui Ştefan Crăciun, 
inginer. După terminarea liceului la Sighişoara, 
urmează Facultatea de Filologie a Universităţii din 
Bucureşti, secția română-engleză, absolvită în 1973. 
Colaborează, alături de Mircea Nedelciu, Gheorghe 
lova, Gheorghe Ene, loan Lăcustă şi Constantin Stan, 
la revista de perete a facultăţii, „Noii”; frecventează şi 
Cenaclul Junimea, condus de Ov. S. Crohmălniceanu. 
În timpul studiilor universitare mai publică poezii în 
„Argeş”, „Luceatărul”, „Amfiteatru”. Între 1973 şi 1990 
este profesor la diferite şcoli generale, devenind apoi 
lector de teoria literaturii la Universitatea Transilvania 
din Braşov şi redactor-şef adjunct al revistei „Interval. 
În 2002 obţine doctoratul în litere. Este membru 
fondator al Asociaţiei Scriitorilor Profesionişti din 
România (ASPRO). Debutează în 1971, la „Argeş, cu 
ciclul de poeme Legi de mișcare, iar în 1976 publică în 
„Vatra” fragmente dintr-un proiect intitulat Stare de 
lucruri, pe care îl consideră adevăratul debut publi- 
cistic. Prima sa carte este romanul Acte originale/copii 
legalizate (1982; Premiul Uniunii Scriitorilor). A mai 
primit Premiul Filialei Braşov a Uniunii Scriitorilor 
pentru Compunere cu paralele inegale (1988), Premiul 
ASPRO pentru volumele Cu garda deschisă (1997) şi 
Aisbergul poeziei moderne (2002) şi, din nou, Premiul 
Uniunii Scriitorilor pentru romanul Pupa russa (2004). 

Abandonarea poeziei, tatonată în tinereţea uni- 
versitară, şi decizia de a deveni prozator pare să fi 
fost, în biografia lui C., fructul unei necesități. 
Scriitorul şi-ar fi descoperit la vreme afinitatea 
structurală cu producerea de text, nu de vers, des- 
coperire dublată de convingerea că proza este 
genul modern prin excelenţă şi că „eul individual 
nu aparţine poeziei, ci prozei”. Apariţia romanelor 


Crăciun 


este, de altfel, anticipată şi secondată de multiple 
reflecţii de factură metaliterară, însă e greu de 
lămurit dacă acestea au doar funcţia unui discurs 
de escortă a romanelor sau dacă nu cumva chiar 
ele constituie masa critică a romanelor, rațiunea 
lor de a exista. Proza şi eseistica lui C. reprezintă, în 
fond, un continuum ideatic şi stilistic, motivat de o 
aşa-zisă opţiune ontologică: având, ca student, 
revelaţia structurilor de adâncime ale limbajului 
prin intermediul studiilor lui Noam Chomsky și 
John Fillmore, C. caută o relaţie cât mai organică a 
artei literare cu realitatea şi îndeosebi cu realitatea 
eului. Un eseu din 1982, Autenticitatea ca metodă 
de lucru, arată, de pildă, că proza a evoluat în mod 
natural de la realism către autenticitate — concept 
înţeles preliminar în spiritul lui Camil Petrescu şi 
Mircea Eliade şi, în genere, al literaturii la persoana 
întâi, pentru ca apoi să facă joncţiunea cu teoriile 
şcolii franceze a Noului Roman, ale grupului de la 
„Iel Quel” şi ale textualismului. Spre deosebire de 
veridicul sau verosimilul realist, autenticitatea nu 
surprinde o realitate tipică, ci una aflată în „proce- 
sualitatea sa imprevizibilă, multiplu manifestată”, 
un „adevăr subiectiv, fragmentar”, condus, prin 
atomizarea genurilor literare, până la text. Trup şi 
literă, un eseu din 1983 inserat şi în ultimul capitol 
al romanului Frumoasa fără corp (1993), în aceeaşi 
logică a continuumului text-metatext, dă concep- 
tului „autenticitate” o accepţie mai acut personală 
— literatura ca tensiune între limbaj şi corporalitate: 
„Trupul nu e limbajul şi tocmai această non-identi- 
tate instituie spaţiul privilegiat prin dramatismul 
său al literaturii”. Autenticitatea obţine statutul de 
artă poetică şi centru de greutate al (meta)literatu- 
rii lui C., vizibil până în eseurile târzii din Mecanica 
fluidului (2003) şi din Pactul somatografic (2009). 
Într-o reţea eteroclită de referinţe, în care sunt 
amalgamaţi Giambattista Vico, Roland Barthes, 
Jacques Derrida, empirismul englez, idealismul 
Kantian şi fenomenologia, deconcertantă pentru 
gânditorul riguros, dar admisibilă în zona eseismu- 
lui lax, C. caută o „motivaţie genetică”, pre-alfabe- 
tică şi pre-raţională a limbii şi apoi a literaturii, pe 
care crede că o găseşte în relația dintre cuvânt, 
literă (scris) şi corpul uman: „metafora e garantată 
în primul rând de posibilităţile analogice şi combi- 
natorii ale simţurilor, de un antropocentrism 
somatic imanent”. Eseistul transferă, de fapt, 
asupra conceptului „trup” toate clişeele judecării 
de până atunci a literaturii şi îndeosebi a poeziei 

- inefabil, indicibil, iraţionalizabil, ireductibil — şi 
îşi înscrie arta în sensul acestei recompuneri a 
unităţii originare trup-literă: „Proza mea e rezulta- 
tul unui război de multe ori epuizant între limbaj şi 
corp”; scrisul înseamnă „să descoperi lumea prin 
propriile tale terminaţii corp-alfabetice” etc. 
Nevoia de a scrie ar veni din „curajul de a ataca cu 
mintea ceea ce ştie, totuşi, mai bine trupul”. 
Afirmaţia-fetiş „trupul ştie mai mult” va deveni 
chiar titlul unui fals jurnal de creaţie al romanului 
Pupa russa. Ca evoluţie de la Cogito, ergo sum la 
Sentio, ergo sum (cu recuperarea sensului etimolo- 
gic al esteticii: cu originea în simţuri), literatura 
modernă ar echivala, după C., cu progresiva conci- 
liere a trupului cu spiritul încapsulat în literă şi 
cuvânt, după ce literatura premodernă oglindise 
sciziunea celor două entităţi. Reîntoarcerea moder- 
niştilor la „adamismul limbii”, logocentrismul, 
invocarea orfică a unităţii originare a fiinţei ar 
„traduce nevoia de a regăsi pluralitatea şi simulta- 
neitatea naturii individuale a trupului vorbitor”, 
care susţine şi opţiunea sa autenticistă: „Biograficul 
şi poezia cotidianului reprezintă o ultimă încercare 
de a eluda adevărul că eul e o valoare plurală, 
într-un continuu proces de diseminare, şi că 
lumea imediată nu se poate niciodată sintetiza 
într-o imagine de ansamblu”, aşa cum credeau 
moderniştii (eseul Între modernism şi postmoder- 
nism). De unde imersiunea totală („texistenţială”, 
cu un concept vehiculat printre optzecişti) a 
subiectului în producerea textului şi tendinţa 
scriitorului de a evita construcţia, ideea unui 
ansamblu coerent, şi de a se retrage, „prin depliere, 
curgere, desolidificare”, în „notații intermitente, 
ferit de neajunsurile imaginarului, ale descrierii şi 
ale povestirii”. Dacă în unele texte C. disociază 
modernismul de postmodernism pe baza rapor- 
tării lor diferite la ideea de limbaj, în altele rămâne 
vizibil angajamentul încă modernist al prozatoru- 
lui, visul de a reface unitatea trup-suflet/trup- 
literă ţinând mai mult de „iluzia metafizică a con- 
sistenţei” decât de filosofia postmodernă a arbi- 
trarului şi a descentrării. Oscilaţiile teoreticianu- 
lui se propagă şi în argumentarea opţiunilor sale 
în materie de gust. Convins de certitudinile 
trupului şi ale textului (Între modernism şi post- 
modernism), el se îndoieşte alteori chiar de real şi 
de realitate, contestând paradigma realistă resus- 
citată în opera lui Marin Preda, Petru Dumitriu 
sau Nicolae Breban, căreia îi preferă autenticismul 

livresc şi ludic al Şcolii de la Târgovişte (Realismul 
ca pericol). Respingerea realismului postbelic se 
conjugă cu respingerea ideii de roman anticomu- 
nist sau politic, considerat la fel de ideologizat şi 
de nerealizat estetic ca şi variantele pe care 
încearcă să le submineze, şi cu promovarea unei 
„proze pur autoreflexive” — în genul Mircea Horia 
Simionescu sau Radu Petrescu, prozatorul-etalon 
al lui C. —, creditată ca formă de continuitate cu 
interbelicul şi autentică soluţie subversivă. Instru- 
mentarea conceptului de realism e însă, mai 
departe, instabilă şi suspectabilă de prejudecăţi 
generaţioniste. Respingând realismul romancieri- 
lor „obsedantului deceniu”, C. va milita totuşi 
pentru poezia optzecistă a micului realism bio- 
grafic şi cotidian şi, simetric, promovând proza 
autoreflexivă a târgoviştenilor şi a optzeciştilor, va 
respinge poezia autoreflexivă, „evazionistă”, a 
neomodernismului şaizecist. „Pericolul” realis- 
mului în proză devine, prin urmare, soluţia salva- 
toare în poezia optzecistă, atestând evoluţia ei 
spre postmodernism, prin depăşirea stadiului 
reflexiv al simbolisto-modernismului. Expusă în 
masivul studiu Aisbergul poeziei moderne, teoria 
lui C. se află în stare embrionară în Denotaţie şi 

conotaţie în limbajul poetic şi în alte câteva eseuri 
reunite în antologia În căutarea referinţei (1998). 
Pornind de la dubletul tranzitiv-reflexiv explorat 
de Tudor Vianu în Dubla intenție a limbajului şi 
problema stilului, teoreticianul braşovean susține 
că poezia modernă nu poate fi considerată în tota- 
litate o formă de limbaj deviat (sau conotativ) şi 
atrage atenţia spre o „altă faţă a poeziei”, care, de la 
William Wordsworth la Walt Whitman, la imagiştii 
şi la obiectiviştii americani, explorează „limbajul 
poetic denotativ”. C. identifică aici o bază de 
discuţie suficientă pentru reorientarea istoriei 
modernismului poetic în jurul a trei linii de forţă. 
Prima este poezia reflexivă, care acoperă simbolis- 
mul şi modernismul în descendență franceză (linia 
Charles  Baudelaire-Arthur  Rimbaud-St&phane 
Mallarme), o poezie a „eului mare”, metafizic, 
deviat de la „limba tribului”, izolat de comunitate şi 
pătruns de propria misiune demiurgică sau orfică, 
aşa cum o redau sintezele istorice ale lui Hugo 
Friedrich şi Marcel Raymond. A doua e poezia tran- 
zitivă, denotativă, obiectivă, eminamente contin- 
gentă şi scrisă în limbajul prozaic al eului cotidian, 
care face concurenţă exprimării înalte, ermetice şi 
metaforice a liricii reflexive, după cum arată poezia 
americană, de la Whitman, Ezra Pound sau William 
Carlos Williams la obiectivişti, dar şi lirica lui 
Fernando Pessoa, Konstantinos Kavafis, Francis 
Ponge ş.a., iar pe teren românesc, unele volume ale 
lui G. Bacovia, Adrian Maniu şi Luca lon Caragiale 
sau lirica lui Constant Tonegaru, a poeţilor de la 
„Albatros”, a lui Mircea Ivănescu, Emil Brumaru 
ş.a., culminând cu poezia optzeciştilor. A treia linie 
de forță e poezia lingvistică sau experimentală 
adusă de avangarde, de la Lautr6amont la telque- 
lişti şi la Grupul 63 italian, dar şi de manierismul 
generic, inclusiv barocul. C. contestă, din această 
perspectivă, supremaţia poeziei reflexive în 
canonul liricii moderne şi propune o schemă dia- 
lectică, în care lirica reflexivă (vârful vizibil al „ais- 
bergului” modernist) e dublată de poezia tranzi- 
tivă, imaginată ca limbaj alternativ, ignorat de isto- 
riografie şi pus în valoare abia de epistema post- 
modernă. El militează pentru dreptul poemului de 
a nu mai semnifica dincolo de denotaţie, evitând 
marile scenarii şi naraţiuni ale modernismului de 
sursă francofonă, şi solicită reevaluarea conceptu- 
lui de poezie modernă, pentru a găsi aici rădăcini 
ale esteticii postmoderne. Ludicul, experimentalul 
şi tranzitivul ar fi acele elemente esenţiale ale 

literaturii postmoderne moştenite din modernism. 
Câtă vreme sunt aplicate tradiţiei lirice a secolelor 
al XIX-lea şi al XX-lea, conceptele „reflexiv”, „tran- 
zitiv” şi „lingvistic-experimental” pot fi considerate 
aspecte ale unei viziuni istorice şi relativiste asupra 
poeziei, dar, cum nu exclude apropierea barocului 
de experimentalism şi postmodernism sau unele 
afirmaţii inacceptabile din perspectivă istoristă 
precum „originile istorice ale postmodernismului 
sunt sincrone dacă nu anterioare începuturilor 
poeziei moderne”, se poate spune că triada lui C. 
vizează totuşi virtuțile unei scheme universaliste 
independente de spaţiu şi timp. Demers teoretic 
ambițios, Aisbergul... este în acelaşi timp şi unul 
militant, găzduind, în subsolul rescrierii istoriei 
modernismului liric, un turnir al generaţiilor post- 
belice autohtone încheiat în opinia lui C. cu victoria 
tranzitivului asupra reflexivului evazionist din 
generaţia lui Nichita Stănescu („pe şaizecişti nu-i 
interesează realitatea, ci poezia”), deşi cu altă 
ocazie apărase „evazionismul” prozatorilor Şcolii 
de la Târgovişte împotriva romancierilor realişti. 
Impresia că tot angrenajul conceptual pus aici la 
bătaie serveşte promovării poeziei optzeciste sub- 
minează pe alocuri pretenţiile reformatoare ale 
ansamblului. C. s-a remarcat, de altfel, ca una 
dintre principalele conştiinţe teoretice ale genera- 
ţiei 1980, prin eseurile din Cu garda deschisă, În 
căutarea referinţei, Reducerea la scară (1999), prin 
volumul Experimentul literar românesc postbelic 
(1998, în colaborare cu Monica Spiridon şi lon 
Bogdan Lefter), precum şi prin antologiile pe care 
le coordonează: Competiţia continuă. Generaţia 
'80 în texte teoretice (1994) şi Generaţia '80 în proza 
scurtă (1998, în colaborare cu Viorel Marineasa). 
Considerată „singura direcţie estetică” viabilă şi 
după 1989, preferabilă atât literaturii ideologizante 
a generaţiilor anterioare, cât şi celei prevalent etice 
de după căderea comunismului, când esteticul 
pierde teren în faţa literaturii-document, a memo- 
riilor, jurnalelor ş.a. (Generaţiile între etic şi estetic, 
1993), generaţia '80 se impune, în opinia lui C., în 
virtutea evoluţiei şi a sincronizării cu literatura 
momentului (postmodernismul), pe de o parte, iar 
pe de altă parte în virtutea continuității cu moşteni- 
rea estetică a interbelicului, ambele principii reven- 
dicându-se de la E. Lovinescu. Spiritul sburătorist e 
frecvent invocat, la fel nevoia unei critici de direcție 
şi a unei conştiinţe teoretice. Reuşind să propună „o 
nouă ontologie a realului”, optzeciştilor li se 

recunoaşte şi o reală vocaţie „metatextuală”. 
Meditaţiile asupra propriei generaţii se continuă 
prin reflecții mai largi asupra condiţiei literaturii şi a 
actorilor săi după 1989. Prăbuşirea instituţiei criticii 
este, de pildă, explicată prin pierderea „mizelor 
artistice” anterioare, odată cu anularea dialecticii 
protocronism-sincronism (Criza criticii). Teoriile 
despre „trup şi literă”, despre autenticitate şi bio- 
grafism devin acum compatibile cu naraţiunea 
individualistă proliberală, pledând pentru des- 
prinderea literaturii din anchiloza gândirii etatiste, 
pentru economie de piaţă, societate civilă, occi- 
dentalism etc. Reflecţia asupra tranziţiei, a globali- 
zării, a alienării individului într-o societate a 
gândirii slabe şi a consumismului (în linia Gianni 
Vattimo-Jean Baudrillard) devine tot mai sceptică 
în microeseurile reunite postum în Viciile lumii 
postmoderne (2011): autenticităţii postmoderne i 
se descoperă acum reversul; sunt mai vizibile 
simulacrele, lipsa de consistență, abandonarea 
reperelor etc. 

Vocea din eseuri migrează în romane şi vice- 
versa, autorul devine propriul său personaj, 
disipat într-o sumă de identități succesive, de la 
roman la roman, şi suprapuse în interiorul unui 
singur text. Mai degrabă experimente textua- 
liste, autoreferenţiale şi autoficţionare, lipsite 
de fibră epică, romanele lui C. pot fi considerate 
secvenţe ale unui monolog discontinuu, emisia 
unei singure instanţe locutoare în permanentă 
generare. Primă aplicaţie a teoriei expuse în 
Trupul şi litera, romanul (sau suita de proze) din 
Acte originale/copii legalizate explorează limitele 
textuării cu riscul unei ilizibilități studiate. Se 
vorbeşte despre un „masochism al scrisului” 
menit să scoată în relief jocul platonician dintre 
trup, ca „act original”, şi scris - „copia” lui lega- 
lizată, sau dintre realitate şi ficţiune. Fragmente 
din viaţa inginerului Octavian Costin şi a pictoru- 
lui-scriitor Vlad Ştefan, alter egouri ale autorului 
(pasionat şi el de grafică), elemente de biografie 
măruntă şi sedimente din memorie decorticate 
în segmente ample ţin de microscopia exersată şi 
în romanele ulterioare, care dă prozei lui C., chiar 
prin „senzaţia exactităţii”, o acută senzaţie de ireal. 
„Irealul e un rezultat al insistenţei pe real”, declara 
romancierul în pseudo-jurnalul Trupul ştie mai 
mult (2006). Compunere cu paralele inegale 
readuce în scenă personajele din Acte originale..., 
atribuindu-i pictorului-scriitor realizarea unei 


Dicţionarul general al literaturii române 724 


rescrieri-parafraze a idilei lui Longos Daphnis 
şi Chloe, pe şablonul căreia valsează mai multe 
cupluri surprinse în progresie amoroasă. Erosul 
contemporan n-ar fi decât o citare - o replică - a 
originalului grec, dar, pe de altă parte, acesta nu 
există decât prin seria posibilelor sale actualizări. 
Cele patru Epure pentru Longos devin aşadar un 
pretext al valorificării obsesiei „corp-alfabetice” a 
lui C., a analiticii senzoriale pasionate de relaţia 
spirit-trup sau trup-limbaj. O temă aprofundată 
în Frumoasa fără corp, care continuă mecanica 
reversibilă a insinuării vieţii în text, apropiată 
de critică de modelul Radu Petrescu, creditarea 
himerei drept realitate/corp şi viceversa. Rescrieri 
ale ipostazelor feminine din romanul românesc 
interbelic — carnala Nina, capricioasa Sânziana, 
„o ficţiune a sensibilităţii ultragiate” a persona- 
jului masculin, sau chelnerița Adela, o „himeră a 
simţurilor” paradoxal concretă, în care scriitorul 
Vlad regăseşte o replică „vie” a lui Cloe, persona- 
jul „de hârtie” din romanul anterior - jonglează 
pe aceeaşi spirală a continuumului realitate-— 
ficţiune, căreia i se subordonează şi tensiunea 
trup-literă. Un intertext după Camil Petrescu ar 
fi des invocata (şi repudiata) luciditate „de poet 
tranzitiv” a personajelor, gândirea care „alerga 
înaintea trăirii” — vină a trupului, „cu insaţiabilul 
său bovarism sinestezic, cu mereu nestăpânita lui 
foame dealtă lume” —, cu nuanţa că, spre deosebire 
de romancierul interbelic, unde cerebralul face 
cuplu cu senzualul, la personajele lui C. e vorba 
mai degrabă de senzorial, presupus a include şi 
totodată a transcende eroticul. „Frumoasei fără 
corp” îi corespunde, în Pupa russa, frumoasa fără 
cap Leontina, o prezenţă eminamente corporală, 
pe ale cărei detalii anatomice prozatorul întârzie 
neobosit şi totuşi circular, fără adaos de sens. 
El pretinde că ascunde în acest roman un auto- 
portret, suficient de bogat ca material psihanali- 
tic („partea mea de natură feminină” sau natura 
duală, ambigen, fata-băiat Leon+Tina) pentru 
a rezista şi independent de al doilea obiectiv 
- reconstituirea „filistinismului” lumii comu- 
niste. Meditaţia asupra corporalizării literaturii 
e transferată aici asupra personajului Leontina 
Guran, urmărită în ascensiunea şi decăderea ei 
prin trup în cercurile succesive ale infernului 
comunist, care speculează labilitatea şi insatis- 
facţia de natură structurală, psihotică, a femeii. 
Urbanul tentacular şi promiscuitatea în care se 

afundă protagonista, greaţa, „râia interioară” sunt 
contrapunctate de imagini ale copilăriei rurale, 
adevărate poeme suprarealiste, saturate de sines- 
tezii, în eterna încercare a lui C. de a tatona „acea 
interioritate raţională şi viscerală din care se naşte 
limbajul”. Aşa cum arată Trupul ştie mai mult, ele- 
mentul care ţine laolaltă cele două obiective este 
ideea de bovarism, exploatată şi anterior, ca pro- 
pensiune difuză spre insatisfacţie şi dorinţa de a 
ieşi din sine, ca balans între realitate şi ficțiune. 
Deşi ostil conceptului de roman politic, autorul îşi 
concretizează totuşi intenţia de a scrie „o Doamna 
Bovary a lumii comuniste”, iar „bovarismul femeii 
ca secreție a unei lumi fundamental bolnave” 
atestă devierea spre ideologic a prototipului 
flaubertian. Viciul est-etic imputat de C. multor 
scrieri de după 1989 poate fi observat şi aici. 1 se 
adaugă conflictul dintre filosofia textualistă, auto- 
referenţială — sursă a unei lumi „de hârtie”, a cărei 
singură consistenţă rămâne textul — şi perspectiva 
realistă, al cărei obiect - comunismul românesc 
- rămâne totuşi în afara textului, ca o realitate 
brută, de exorcizat. Fantoşa gonflabilei textuale 
Leontina rătăcind pe străzile Bucureştiului revo- 
luţionar este, de pildă, o imagine contradictorie, 
rezultată din scurtcircuitarea a două coduri de 
lectură incompatibile. Naratologic vorbind, Vlad, 
Gil, Octavian, Leontina - personajele din prozele 
lui C.- nu sunt „reflectori” sau „puncte de vedere” 
asupra unei secvențe de real, ca în romanul 
românesc interbelic, ci feţele unui „eu plural”, „cu 
sertare”, prezent în toate scrierile acestui autor, 
de la proze la jurnal, eseu sau interviu, într-o 
circularitate  text-intertext-metatext evidentă, 
dacă nu chiar şarjată. Scriitorul însuşi a subliniat 
„statutul polimorf al eului” postmodern şi pre- 
ferinţa sa pentru identitățile de tip „matrioşka”. 
S-a vorbit, cu privire la reţeta romanelor sale, de 
„eul rizomatic auctorial, dominat de forţe cen- 
trifuge, risipit în text sub diverse ipostaze care 
răspund la nume diferite” şi de „eul-palimpsest, 
construit din suprapunerea unor euri anterioare, 
livreşti sau nu” (Carmen Muşat), de indetermi- 
nare, discontinuitate, descentrare, alteritate şi 
alte concepte din jargonul poststructuralismului 
francez. Desprinderea romancierului de orbita 
modernităţii şi a modernismului literar nu este 
însă nici atât de avansată, nici atât de asumată. 
Pe lângă numeroasele alter egouri, autorul nu 
renunţă, de pildă, la impersonarea în misteriosul 

personaj George, omniprezent şi aparent ubicuu 
în romane: eul plural nu poate rezista tentaţiei de 
a fi concurat (şi chiar controlat) de eul singular, 
omnipotent, al modernităţii, al unei identități 
auctoriale ferme, chiar dacă fictive. Relaţia dintre 
realitate şi ficţiune, ca şi pulsiunea bovarică — 
„nostalgie a ceea ce eul ar putea fi, într-o altă 
lume, sau a fost cândva, într-un alt timp”, sunt la 
un moment dat devoalate ca aspirații („versiuni”) 
ale „modelului unic”, în aceeaşi măsură în care 
chinul scrisului rămâne — încă - ataşat de „iluzia 
unui univers”. Filosofia postmodernă a descentră- 
rii, a aleatoriului şi a arbitrarului pierde, mai mult 
sau mai puţin voluntar, partida în faţa tendinței 
eminamente moderne spre ansamblu, spre recu- 
perarea unității primordiale. 

Andrei Terian, [Gheorghe Crăciun], E, 2003, 3, 2004, 7-8; 
Paul Cernat, Aisbergul poetic al lui Gheorghe Crăciun, 
OC, 2003, 165-166; Livius Ciocârlie, Poetica tranzitivă, 
E 2003, 5; Holban, Portrete, 1, 294-298; Ştefan Borbely, 
La suprafaţa pielii, APE 2004, 9; Ion Pop, Despre 
copilărie, sex şi comunism, ST, 2004, 9; Andrei Bodiu, 
Un mare roman, CU, 2004, 9; Teodora Dumitru, Eul mic 
şi eul mare, CLT, 2005, 2, 3; Boldea, Vârstele, 195-200; 
Mihăilescu, Lit. rom. postceauşism, II, 126-136; Holban, 
Ist. lit., II, 262-267, Ion Simuţ, Savoarea impudorii, 
RL, 2007, 24; Manolescu, Istoria, 1361-1363; Popa, 
Ist. lit., IL, 828-830; Ion Bogdan Lefter, 7 postmoderni, 
Piteşti, 2010, 45-69; Trupul şi litera. Explorări critice 
în biografia şi opera lui Gheorghe Crăciun, îngr. Andrei 
Bodiu şi Georgeta Moarcăs, Cluj-Napoca, 2012.  T7.D. 


CRĂCIUN, Victor 
(16.VII.1934, Chişinău), 
istoric literar, editor. 


Este fiul Paraschivei Crăciun (n. Danciu), învăţă- 
toare, și al lui Iordache Crăciun, licenţiat în studii 
administrative. Face şcoala primară la Durleşti, în 
Basarabia (1941-1943), la Arad şi Aradul Nou 
(1943-1945), urmează Liceul „Moise Nicoară” 
(1945-1948) și studii normaliene la Arad (1948- 
1950), apoi la Iaşi (1950-1952), absolvind tot aici, 
în 1956, Facultatea de Istorie-Filologie, unde şi 
lucrează ca bibliotecar (1953-1956) şi unde va fi 
asistent, lector şi conferenţiar la Catedra de istoria 
şi teoria literaturii române. Se mută la Bucureşti şi 
funcționează succesiv ca redactor, şef de secţie, 
secretar general de redacţie la redacţia culturală 
din Radiodifuziunea Română (1964-1969), redac- 
tor-șet adjunct la redacţia de programe la Televi- 
ziunea Română (1972-1977), din nou la 
Radiodifuziune, redactor de teatru radiofonic 
(1977-1985) şi la redacţia culturală (din 1985), 
unde realizează emisiunile „Scriitori la microfon” 

și „Revista literară radio”, director al Editurii 
pentru Turism (1991). Este preşedintele Ligii 
Culturale pentru Unitatea Românilor de 
Pretutindeni (din 1990). În perioada 1969-1972 a 
condus oficiul de publicaţii și tipărituri al 
Radiodifuziunii, ulterior devine și director la 
„Neamul românesc”. A obţinut doctoratul în filo- 
logie în 1973 cu teza O istorie a literaturii române 
la microfon. 

Prin cărţile Manuscrise şi voci (1977), 
Confesiuni sonore (1980) şi Scena undelor (1980), 
C. scoate la lumină din arhiva Radiodifuziunii 
Române, mai ales din fonoteca ei de aur, pagini 
literare inedite, „unele de o importanţă capitală, 
totdeauna interesante” (Al. Piru). În Manuscrise 
şi voci editează opiniile multor scriitori şi 
oameni de cultură despre menirea cultural-edu- 
cativă a radioului, despre rolul lui civilizator. În 
Confesiuni sonore, care se doreşte „o istorie a 
literaturii române la microfon”, evocă sistematic 
prezenţa pe calea undelor a literaturii române, de 
la cea veche până la cea din deceniul al optulea 
din secolul trecut, accentul fiind pus pe promo- 
varea acesteia (prin recitaluri şi lecturi făcute 
de actori, prin dramatizări), pe conferințele şi 
lecturile unor scriitori însemnați (cu deosebire 
N. Iorga, apreciat ca decanul conferenţiarilor la 
radio, şi Tudor Arghezi, colaborator statornic), pe 
scriitorii care au fost nu doar colaboratori, ci şi 
îndrumători ai radioului (Liviu Rebreanu, V. Voi- 
culescu, V. I. Popa, Horia Furtună, Em. Bucuţa). 
În fine, în Scena undelor C. relevă contribuţia 
oamenilor de teatru, a scenariştilor şi confe- 
renţiarilor, a animatorilor şi realizatorilor de 
emisiuni la evoluţia teatrului la microfon. Altă 
preocupare constantă a lui C. s-a finalizat în 
mai multe volume dedicate lui Eminescu, com- 
pilative, lipsite de interes critic; merită amintit 
albumul M. Eminescu. Un veac de nemurire (-II, 
1990-1991, în colaborare cu Cristiana Crăciun), 
în care, printre altele, sunt adunate imagini 
fotografice de pe toate meleagurile pe unde a 
cutreierat poetul, în ţară şi în Europa. În acelaşi 
spirit, C. este şi autorul unor filme documen- 
tare pentru televiziune despre Emil Botta, Al. 
Rosetti, Henriette Yvonne Stahl, Mihai Beniuc, 
George Lesnea, Liviu Rusu, Cella Delavrancea, 
V.G. Paleolog, N.I. Popa, Radu Boureanu, Miliţa 
Petraşcu ş.a. După 1989 a publicat, singur sau 
în colaborare, pe teme de istorie — de la daci la 

integrarea europeană -, nenumărate lucrări și 
antologii cu caracter didactic, de un interes mai 
degrabă cantitativ. Ca editor, a îngrijit adunarea 
operei lui Marin Preda; de asemenea, se află 
între coordonatorii seriei Corpus Eminescu (-XI, 
1998-2000). 


SCRIERI: Literatura română în lume (în colaborare cu 
Constantin Crişan), pref. Pierre de Boisdeffre, Bucureşti, 
1969; Eminescu la Radio, Botoşani, 1970; George Enescu 
şi locurile natale, Botoşani, 1970; Efigia literară a lui 
Mihai Eminescu, Botoşani, 1971; Eminescu şi locurile 
natale, Botoşani, 1971; E-un cântec tot ce sunt. Convor- 
biri cu Gheorghe Zamfir, postfață Valeriu Râpeanu, Bucu- 
reşti, 1975; Manuscrise şi voci. Scriitori români la radio, 
Bucureşti, 1977; Confesiuni sonore. O istorie a literatu- 
rii române la microfon, Bucureşti, 1980; Scena undelor 
(Teatrul radiofonic), Bucureşti, 1980; Bobâlna. Procesul 
„Pasării măiastre”. Poveste de dragoste, Bucureşti, 1988; 
Miliţa Petraşcu, Cluj-Napoca, 1988; Eminescu. Un veac 
de nemurire, -Il, introd. Al. Piru, Bucureşti, 1990-1991; 
Pierdem Basarabia?, Bucureşti, 1992; Eminescu regăsit, 
pref. Mihai Cimpoi, București, 1998; Umbra meşteru- 
lui Manole. Eseu despre spiritul constructiv al neamului 
românesc, Bucureşti, 1999; Eminescu -— „Icoana stelei”, 
Bucureşti, 2000; Eminescu, Ștefan Vodă și Putna, Bucu- 
rești, 2004; Nicolae Iorga, scriitorul, București, 2005; 
Permanenţa lui Nicolae Iorga, București, 2006; Meditaţii 
pe portativ, București, 2007; Timp şi răstimp. Între scris 
şi acțiune culturală, București, 2009; Mihai Eminescu, |, 
pref. Eugen Simion, postfață Mihai Cimpoi, București, 
2010. Ediţii: Petre Dulfu, Scrieri, introd. edit., Bucureşti, 
1971 (în colaborare cu Viorica Florea); Cincinat Pave- 
lescu, Versuri, epigrame, amintiri, corespondenţă, pret. 
edit., Bucureşti, 1972 (în colaborare cu George Zarafu); 
I.C. Vissarion, Scrieri alese, I-III, introd. edit., Bucureşti, 
1983-1987 (în colaborare cu Viorica Florea); V. Voicu- 
lescu, Gânduri albe, pref. Șerban Cioculescu, București, 
1986 (în colaborare cu Radu Voiculescu); Marin Preda, 
Opere, I-IV, introd. Eugen Simion, Bucureşti, 2002-2003. 
Repere bibliografice: Piru, Varia, II, 222; Kopi Kyeyku, 
Între refugii şi cutremure. Convorbiri cu Victor Crăciun 
- Mes eldjesh e trandjesh. Bisedă Viktor Kraciunin, ed. 
bilingvă, pref. Constantin Galeriu, Bucureşti, 1997; 
Cimpoi, Ist. lit. Basarabia, 300-301; Timp şi răstimp. Victor 
Crăciun 70, Bucureşti, 2004; Titus Vîjeu, Scripta manent, 
București, 2004, 85-86; Constantin Cubleşan, „Nicolae 
Iorga, scriitorul”, „Cetatea culturală”, 2007, 6. I.D. 


CRĂCIUNAŞ, Silviu (13.11.1914, Miluani, j. Sălaj 
— 1.11.1998, Hove-Brighton, Marea Britanie), 
memorialist. Este fiul Rozaliei (n. Pocol) şi al lui 
Augustin Crăciunaş, preot ortodox. Urmează 
Liceul Seminarului Pedagogic al Universităţii din 


Crăciunaş 


Cluj, luându-și bacalaureatul în 1933. După ce 
studiază doi ani medicina la Cluj, intră tot aici 
la Facultatea de Drept, fiind licenţiat în 1938 și 
luându-și doctoratul în 1940. Activ în mișcarea 
legionară între 1936 și 1940, ca șet al organizației 
Neamţ, va fi condamnat în 1938 la nouă luni de 
închisoare. După Dictatul de la Viena ajunge la 
Bucureşti, unde va activa ca director la Centrala 
Industriei Zahărului (1942-1945). În evenimen- 
tele dramatice ale epocii postbelice C. joacă un 
rol dublu. Pe de o parte candidează, în noiembrie 
1946, din partea Partidului Naţional "Țărănesc (la 
care se afiliase în 1942), în alegerile ce aveau să fie 
fraudate de comunişti. Pe de altă parte, arestat în 
legătură cu rețelele de evadare în Occident, devine 
din 1948 informator al Securității din Republica 
Populară Română, uzând de-a lungul timpului 
de mai multe nume conspirative. Se „refugi- 
ază” în 1949 la Paris, infiltrându-se în diaspora. 
Revine în ţară în primăvara anului 1950, însărci- 
nat de Comitetul Naţional Român să organizeze 
rețele de evadare, dar este arestat în septembrie şi 
întemnițat la Malmaison și la Burdujeni-Suceava 
până în septembrie 1954, când izbuteşte — într-un 
scenariu construit de Securitate - să evadeze 
din spitalul din Burdujeni, unde fusese internat. 
Trăiește așa-zicând ascuns mai bine de doi ani, 
inclusiv la mănăstirea Vladimirești, raportându-i 
pe cei care îl adăpostesc. Din această perioadă 
datează un document din arhivele Securității în 
care C. își asumă reeducarea: „Prin metode excep- 
ționale, pline de omenie, au reușit să mă trans- 
forme din dușman al comunismului în luptător 
pentru cauza comunismului”. În martie 1957, cu 
ajutorul a două mii de dolari solicitați pe o filieră 
underground şi procuraţi de Ion Raţiu, părăsește 
din nou România, ajungând la Londra, unde rein- 
filtrează emigrația. Va continua până în anii '80 
relațiile retribuite cu Securitatea. Primește azil 
politic în Anglia în 1959, unde intră în afaceri 
imobiliare și locuiește până la moarte, cu excepția 
perioadei 1977-1987, în care, speriat de defecțiu- 
nea lui lon Mihai Pacepa, domiciliază în Spania. 
În 1961 C. publică la Londra, cu sprijinul lui lon 
Raţiu, într-o versiune engleză semnată de Mabel 
Nandriş și stilizată, se pare, de scriitorul William 
Somerset Maugham, volumul The Lost Footsteps, în 
care își valorifică într-o variantă romanțată, eroică 
și cosmetizată peripeţiile — detenţia, evadarea, 
activitatea subterană. Pretenţia de autenticitate, 


Crăciunescu 


coroborată cu un șuvoi de aventuri în stilul roma- 
nelor de spionaj, avea să producă succesul cărții, 
tradusă şi publicată în numeroase limbi de circu- 
laţie — franceză, germană, spaniolă etc. Abundența 
de revelații neverificabile, senzaționaliste, este 
ambalată formal într-un stil enunțiativ-demas- 
cator, discret patetic, iar filosofic într-o variantă 
a spiritualismului interbelic - pe care, ca fost 
legionar, C. îl cunoștea prea bine —, propovădu- 
ind ascendentul spiritualului asupra materia- 
lismului trivial. Caracterul demascator era însă 
doar un alibi necesar pentru intoxicația gestio- 
nată de Securitate, compensată util prin dezin- 
formările abil orchestrate. Asemenea biografiei 
autorului său, cartea, criticată în „Glasul patriei” 
spre a sprijini alibiul lui C. între compatrioții din 
exil, îndeplinește o funcţie grotesc-schizoidă: 
deși oferă o oarecare imagine a represiunii din 
România, această imagine a fost una parțial con- 
trafăcută, produsă de „un agent acoperit al spiona- 
jului românesc” (Marius Oprea) aflat în misiune. 
SCRIERI: The Lost Footsteps, pref. Salvador de Mada- 
riaga, Londra, 1961; ed. (Urme pierdute), tr. Sânziana 
Dragoş şi Gheorghe Dragoş, pref. Salvador de Madariaga, 
postfață Dorana Coşoveanu, Bucureşti, 2000; Reabilita- 
rea. Din scrisorile lui Silviu Crăciunaş adresate Doranei 
Coşoveanu, tr. şi îngr. Dorana Coşoveanu, Bucureşti, 
2000. 

Repere bibliografice: Document  cutremurător, 
„România” (New York), 1961, 56; Gh. Ardeleanu, „Pași 
pierduţi” și identificaţi..., „Glasul patriei”, 1961, 11; 
Florescu, Menirea, 2003, 235-242; Urme pierdute, urme 
regăsite. Cazul Silviu Crăciunaş, îngr. Dinu Zamfirescu, 
Dumitru Dobre și Iulia Moldovan, introd. Iulia Moldovan 
și Dumitru Dobre, Bucureşti, 2008; Manolescu, Enciclo- 
pedia, 212-213, Marius Oprea, Șase feluri de a muri, laşi, 
2009, 105-144; Popa, Ist. lit., |, 938. M.I. 


CRĂCIUNESCU, loana (13.XI.1950, Bucureşti), 
poetă. Este fiica Leontinei (n. Moraru) şi a lui 
lon Crăciunescu, inginer. C. a absolvit în 1973 
Institutul de Artă Teatrală şi Cinematografică „I.L. 
Caragiale” din București şi a fost, până la plecarea 
din ţară, în 1990, actriţă a Teatrului „C.I. Nottara” 
din Capitală. Debutează la „România literară” în 
1968 cu versuri, iar editorial în 1977 cu Scrisori 
dintr-un câmp cu maci. Până la stabilirea în 
Franţa a publicat alte cinci volume de versuri, care 
au evoluat de la un postblagianism în variantă 
feminină spre o poezie a sensibilităţii exacer- 
bate, agresată de ambianța totalitară, pe care o 

deghizează cu pricepere într-o nevroză poetică 
autentică. În toţi aceşti ani colaborează cu poezie 
la „România literară”, „Luceafărul”, „Steaua”, 
„Ramuri”, „Vatra”, „Lransilvania”, „Viaţa româ- 
nească”. În 1981 e distinsă cu Premiul Asociaţiei 
Scriitorilor din Bucureşti pentru volumul Supa de 
ceapă. 

Prima carte publicată de C., Scrisori dintr-un 
câmp cu maci, anunţă o poetă a exuberanţei, a 
vitalismului, cu accente care trimit la Lucian 
Blaga şi uneori la Nicolae Labiş, tratate însă în 
cheie ironică: „Mă uit la cer şi pământ/ mănânc 
mămăligă cu ceapă,/ plâng ca proasta în drum”. 
Poeta se desparte astfel, simultan, atât de 
direcţia lirică reprezentată în generaţia anteri- 
oară de Constanţa Buzea, cât şi de cea pe care 
o ilustrase Marin Sorescu. Versurile ei îşi taie un 
făgaş nou, personal, cu accente corosive şi graţi- 
oase în acelaşi timp („Le uit solemn —/ şi cade-o 
ploaie de lemn”), care îmbracă înclinațiile natu- 
riste şi bucolice ale tinereţii într-o reflexivi- 
tate inteligentă, cărturărească. Cu volumul din 
1980, Duminica absentă, se experimentează un 
plonjeu brusc în optzecism, care nu va avea însă 
consecinţe pe termen lung. În loc de prefaţă este, 
de pildă, versificarea unui bilet lăsat de mama, 
care începe cu „Păpuşa lu mama”. Un fundal 
de romantism uşor cabotin, asumat şi exterior, 
nu numai ca stare de spirit, aduce acum versu- 
rilor o cantabilitate aparte, care şi-a găsit deja 
sunetul personal. Dintre optzecişti, C. rămâne 
mai aproape de romanticul dezabuzat Traian T. 
Coşovei: „Ne vom întâlni într-o seară în haine 
de gală/ şi mândri ne vom scoate eleganta 
sârmă ghimpată din păr./ Ştergându-ţi dâra de 
sânge rămasă în palmă/ vei pune eterna-ntre- 
bare ce-mparte realul/ în câtă minciună şi-n cât 
adevăr?”. De la Supa de ceapă, poeziile încep să 
fie cutreierate de temele maturității: melancoli- 
ile vârstei, ale memoriei, nostalgia familiei, sen- 
timentul neîmplinirii („Ca un vis viața mea, ca 
un vis”; „E o tristeţe între noi culcată/ şi câmpul 
verde pare imbecil”). Viaţa începe să-şi piardă 
culorile vii ale primei tinereţi, care revin doar la 
conjunctivul aspiraţiei îndepărtate: „Să deschizi 
ochii în dimineaţa/ unei ierni vechi/ cu gustul 
ierbii în gură. [...]/ Lumina să aibă miros de măr 
verde”. Treptat, intimitatea e agresată şi corodată 
de realul înconjurător, decăzut din strălucirea 
de altădată. Acest filon se accentuează masiv în 

Iarnă clinică (1983), cea mai bună carte a poetei, 
în care observaţia socială se radicalizează. Ea 
rămâne însă atent camuflată în faldurile imagi- 
nilor poetice, care glisează abil spre acoperirea 
adevăratelor sensuri. Acest esopism, binecu- 
noscut literaturii din această perioadă, sporeşte 
considerabil concentrarea poetică. Mizeria coti- 
diană, frigul, singurătatea impusă de ridicarea 
fricii la rang de politică de stat se disting clar, 
în poeme convulsionate : „Ce criză de cuvinte, 
ce gust de criză de stomac,/ Ce fiere verde în 
chiuvetă”; „Ielefoane umplute cu nisip. Deşert/ 
la care nu răspunde nimeni”; „Nu mai ţine păcă- 
leala, tăticule,/ hai să ne strângem din valea asta 
circul”. De acum înainte versurile capătă o ver- 
bozitate nervoasă, care maschează cu greu nepu- 
tinţa de a rosti adevărul. C. nu poate fi asimilată 
pe deplin nici uneia dintre direcţiile poetice 
cărora le-a fost contemporană în România. 
Versurile ei se remarcă prin siguranţa mânuirii 
abstracţiunii într-o formulă poetică bine definită 
şi care nu-şi pierde nici o clipă zvâcnetul carnal, 
altfel spus, sinceritatea. O imagistică hrănită de 
lecturi şi pusă în mişcare de o gimnastică teatrală 
a afectivității sunt atuuri în plus. Antologiile 
bilingve Creştet şi gheare — Du front et de griffes 
(1998), Mașinăria cu aburi (2005) și Supa de 
ceapă - Soupe ă loignon (2007) aduc aminte 
periodic de existența poetei. 

SCRIERI: Scrisori dintr-un câmp cu maci, Bucureşti, 
1977; Duminica absentă, Bucureşti, 1980; Supa de ceapă, 
Cluj-Napoca, 1981; Iarnă clinică, Bucureşti, 1983; Maşi- 
năria cu aburi, Bucureşti, 1984; Caietul cu adnotări, 
Bucureşti, 1988; Creştet şi gheare —- Du Front et de griffes, 
ed. bilingvă, tr. Tudor Florian Potra, Bucureşti, 1998; 
Mașinăria cu aburi, București, 2005; Supa de ceapă — 
Soupe ă loignon, ed. bilingvă, tr. Letiţia Ilea și Thierry 
Chaillous, Timişoara, 2007. 

Repere bibliografice: Constanţa Buzea, „Scrisori 
dintr-un câmp de maci”, AFI, 1977, 7; Felea, Aspecte, 
II, 277-278, III, 152-155; Eugen Simion, Poezia 
feminină, LCE 1978, 11; Lucian Raicu, „Duminica 
absentă”, RL, 1980, 46; Regman, Noi explorări, 119-122; 
Florenţa Albu, Spectacolul poeziei, VR, 1982, 3; Poantă, 
Radiografii, |, 117-119; Tartler, Melopoetica, 122-125; 
Coşovei, Pornind, 59-63; Ulici, Prima verba, III, 76-77; 
Mircea Braga, Pe pragul criticii, Cluj-Napoca, 1992, 
67-71; Negoiţescu, Scriitori contemporani, 128-132; 
Dicţ. scriit. rom,, |, 702-704; Cornel Regman, „Creştet şi 
gheare”, JL, 1998, 7-8; Dicţ. analitic, IV, 180-182; Bucur 
Demetrian, „Mașinăria cu aburi”, R, 2006, 1-2; Cosmin 

Ciotloş, Antologii sub acoperire. Aburi cu diamante, RL, 
2006, 40; Popa, Ist. lit., II, 515-516. D.C.M. 


CRĂCIUNESCU, Pompiliu (23.VII.1963, Brătuia, 
j. Gorj), eseist. Este fiul Elenei Crăciunescu (n. 
Filip), infirmieră, şi al lui Victor Crăciunescu, 
muncitor petrolist. Pe linie maternă este nepotul 
lui George Uscătescu, scriitor şi filosof al culturii, 
universitar stabilit în Spania. După şcoala generală 
de la Târgu Cărbuneşi, urmează Liceul Pedagogic 
din Turnu Severin (1978-1982) şi Facultatea de 
Filologie a Universităţii din Timişoara (1983-— 
1987), secţia română-franceză. După absolvire 
este profesor la Liceul Industrial din Caraş Severin 
până în 1990, când îşi începe cariera universi- 
tară la Timişoara, ca preparator la Facultatea 
de Litere, unde în 2004 devine conferenţiar. A 
obţinut doctoratul în 1997, la Universitatea de 
Vest din Timişoara, cu teza Eminescu şi secolul 
XX. Gândirea ascunsă. În intervalul 1997-2001 a 
predat cursuri de limbă, literatură, istorie şi civi- 
lizaţie românească la Facultatea de Arte, Litere 
şi Limbi a Universităţii „Jean Mannet” din Saint- 
Etienne (Franţa), unde a funcţionat ca atașat 
de învăţământ şi cercetare, iar în 2003 a obţinut 
acreditarea ca maitre de conferences, acordată de 
Consiliul Naţional al Universităţilor din Franţa. În 
intervalul 2007-2009 a fost şi cercetător ştiinţific 
principal la Memorialul Ipoteşti - Centrul Naţional 
de Studii „Mihai Eminescu”, care în 2006 îi oferise 
Premiul Naţional de Istorie şi Critică Literară 
„Petru Creţia”. A debutat în 1988 la revista „Studii 
de literatură română şi comparată” din Timişoara. 
Prima carte este un curs universitar, Prelegeri de 
literatură română în epoca clasică (, 1997), iar 
în circuit editorial întâiul volum este Eminescu 
Paradisul infernal şi transcosmologia (2000). A mai 
colaborat la „Adevărul literar şi artistic”, „Analele 
Universităţii «Al. I. Cuza» din Iaşi”, „Caiete critice”, 
„Convorbiri literare”, „Echinox, „Human and 
Social Studies” (laşi), „Hyperion”, „Vatra” ş.a. A 
participat la realizarea unor volume colective, 
precum Eonul Blaga. Întâiul veac (1895-1995) 
(1997), Dicţionarul scriitorilor din Banat (2005), 
Transdisciplinarity in Science and Religion (2007) 
ş.a. Şi peste hotare este prezent cu studii în lucrări 
colective - Stephane Lupasco. LHomme et l'ceuvre 
(Paris, 1999), Cahiers Bleus - La Semantique de lab- 
sence chez Lucian Blaga et dans la po&sie francaise 

(Paris, 1999), A la Confluence des deux cultures — 
Lupasco aujourd'hui (Paris, 2010) ş.a. 
Eminescu-Paradisul infernal şi transcosmo- 
logia propune explorarea gândirii din domeniul 
ştiinţei din Fragmentarium, ca şi a unor creaţii 
lirice din perioada ultimă, raportate la „modelul 
lumii” ori la epistema secolului al XX-lea, 
miza fiind demonstrarea actualităţii poetului. 
Transdisciplinaritatea de care vorbeşte C. are 
drept fundament unele sugestii ale lui Basarab 
Nicolescu şi implicit ale lui Ştefan Lupaşcu. 
Demersul critic propune şi un instrument 
propriu, anume triada epistemologie - meta- 
fizică - poezie. Autorul încearcă să clarifice 
multe din căutările ştiinţifice ale lui Eminescu, 
în special interesul pentru „ecuaţiunea uni- 
versală” sau cuadratura cercului, interpretează 
concepte descoperite în manuscrise, precum 
vidul, moartea, visul, eul, confruntându-le apoi 
cu poezii ca Melancolie, Odă (în metru antic), 
Sarmis, Gemenii, Luceafărul ş.a., spre a identifica 
infiltrarea conceptelor în structura de adâncime 
a textelor poetice. În nebunia poetului exegetul 
vede, bizar, nu o maladie clinică sau roman- 
tică, ci o „intensitate a lucidităţii”, o „dimensi- 
une metafizică, solară” purtătoare de informaţie 
inaccesibilă, o cale de cunoaștere transgresivă. 
C. descoperă astfel, pe urmele fanteziilor proto- 
croniste, un Eminescu contemporan cu gândirea 
revoluţionară a secolului al XX-lea. În Strategiile 
fractale (2003), următoarea sa carte, C. adap- 
tează triada poezie-metafizică-epistemologie 
la cea de literatură-metafizică-epistemologie 
şi oferă interpretări prin grila transdisciplina- 
rităţii asupra scrierilor lui Ren6 Daumal, Ion 
Barbu, I.L. Caragiale, Roberto Juarroz şi Basarab 
Nicolescu. În Vintilă Horia — Translitterature et 
r&alite (2008), apărută în Franţa şi tradusă în 
2011 în româneşte, analizează romanele „tri- 
logiei exilului” — Dumnezeu s-a născut în exil, 
Cavalerul resemnării şi Prigoniţi-l pe Boeţiu — 
plecând de la premisa că pentru scriitorul român 
din exil literatura este „o tehnică de cunoaştere” 
care, alături de alte domenii ale spiritului, duce 
la „unitatea gâdeliană a lumii şi a cunoaşterii”, 
devine transliteratură şi impune o perspectivă 
transdisciplinară a abordării. C. nu este inte- 
resat în primul rând de descrierea structurilor 
narative ale operei, cât de edificarea unei lumi a 

romanului şi de conceperea acestuia ca „viziune 
esențialmente transgresivă”. 


SCRIERI: Eminescu-Paradisul infernal şi transcosmo- 
logia, pref. Basarab Nicolescu, Iaşi, 2000; Strategiile 
fractale, laşi, 2003; Vintilă Horia — Translitterature et 
realită, Veauche (Franţa), 2008; ed. (Vintilă Horia - Trans- 
literatură şi realitate), tr. Olimpia Coroamă, pref. Basarab 
Nicolescu, Bucureşti, 2011. 


Repere bibliografice: Mircea Borcilă, Poetica eminesci- 
ană în perspectiva transdisciplinarităţii, „Aurora”, 2001, 
12; Constantin Cubleşan, Eminescu în oglinzile criticii, 
Cluj-Napoca, 2001, 91-95; Ionel Popa, La orizontul 
eminescologiei, ST, 2004, 6; Valentin Coşereanu, Eminescu 
şi cuadratura cercului, RL, 2006, 27; Basarab Nicolescu, 
În oglinda destinului, Bucureşti, 2010, 345-348; Elvira 
Sorohan, Vintilă Horia într-o nouă interpretare, CL, 
2012, 2. D.V. 


CRĂSESCU, Victor 
(16.X.1850, Chişinău — 
1917), prozator. 


Era fiul lui Petre Crasiuc, secretar de colegiu la 
Chişinău. Scriitorul îşi va modifica numele, 
semnând însă şi cu pseudonimele Ştefan 
Basarabeanu, Ştefan Valahu, V. Ursu. După ce 
urmează gimnaziul (1862-1866) şi Seminarul 
Teologic (1871-1872) la Chişinău, studiază ştiin- 
țele naturale la Universitatea din Odessa (1872-— 
1873). Din cauza activităţii revoluţionare, este 
nevoit să fugă în Elveţia, la Zirich - unde se 
găseau mulți refugiaţi politici din Rusia -—, 
ajungând în cele din urmă în America de Nord. 
Întors în 1878 la Chişinău, urmărit din nou de 
poliţia ţaristă, emigrează în România, stabilin- 
du-se la Tulcea. Se înscrie la Facultatea de 
Medicină din Bucureşti în 1886 şi îşi ia doctoratul 
în 1895 cu lucrarea Contribuţiuni la studiul pedi- 
atriei populare. Credinţi şi obiceiuri relativ la 
pediatrie la locuitorii din Dobrogea. A fost medic 
la Sfântu Gheorghe (judeţul Tulcea), Buftea, 
Fierbinţi şi la Slănic (judeţul Prahova), şi a murit, 
probabil la Slănic, îngrijind, pe timp de război, 

bolnavii de tifos. Scriitorul Sergiu Cujbă este fiul 
său. 

C. a avut o existenţă frământată, aventuroasă 
şi totuşi învăluită în discreţie. Prin convingeri 
şi profesie s-a îndreptat cu o generozitate de 
misionar spre oamenii săraci, bolnavi, abrutizațţi, 
avântându-se chiar în utopice proiecte de refor- 
mare a vieţii unor colectivităţi. În scrierile sale, 
fidele reprezentări ale unui mozaic de întâmplări 
şi moravuri cunoscute direct, se întâlnea cu o 
tendinţă a sfârşitului de secol, ce îndruma scrii- 
torii spre medii ignorate până atunci. A publicat 
în numeroase periodice, începând cu revista 
„Contemporanul”, unde între 1884 şi 1890 îi apar 
cele mai semnificative schiţe şi nuvele, conti- 
nuând cu „Drepturile omului”, „Revista nouă”, 
„Adevărul”, „Lupta”, „Vatra”, „Adevărul ilustrat”, 
„Povestea vorbei”, „Lumea nouă literară şi ştiinţi- 
fică”, „Adevărul de joi”, „Pagini literare”, „România 
jună”, „Noua revistă română”, „Şezătoarea 
săteanului”, „Sămănătorul”, „Viaţa literară”. A 
fost director şi proprietar, împreună cu Zamfir C. 
Arbore, al revistei „Amicul copiilor” (1891-1895). 
I-au apărut în 1893 patru volume intitulate Schife 
şi nuvele, iar în 1899 romanul Ovreiul, o bună 
parte din proza sa rămânând însă în paginile 
periodicelor sau în manuscris, cum sunt două 
încercări romanești, unul având ca protagoniști 
revoluționari ruși, celălalt vorbind despre colo- 
niști din America. Fiind considerat, alături de 
Sofia Nădejde, prozatorul cel mai de seamă al 
„Contemporanului”, C. pare să fie într-adevăr apt 
să ilustreze ideile revistei privitoare la tematica 
şi misiunea socială a literaturii. Evocă, mai întâi, 
atmosfera de teroare, imoralitate şi ipocrizie a 
seminarelor basarabene, portretizând caricatural 
şi figurând antitetic indignarea şi revolta tinerilor 
(Fugarul de la seminar, Despărțirea, Hotărârea 
lui Ion Butuc și a bogoslovilor, Examenul, Isaia 
Trandafir „Clasicul”). Se simte aici şi o influ- 
enţă venind dinspre literatura rusă, al cărei bun 
cunoscător era şi din care a tradus în presă (ME. 
Saltikov-Şcedrin, N.V. Gogol) sau a localizat (N.A. 
Nekrasov, I.S. Turgheniev, V.M. Garşin). Schiţele 
din viaţa ocnaşilor evadați ori a contrabandiş- 
tilor sunt scrieri cu o tramă narativă simplă, 
dinamică, unde mişcarea, dialogul au întâietate. 
Și viaţa ţărănească îi solicită interesul în momen- 
tele ei de duritate şi de manifestare violentă, ca 
în Sălbatecul, unde scena unei răzbunări atroce 

duce gândul la o scenă similară din O viață de Guy 
de Maupassant. Un mediu inedit, de care scriito- 
rii nu se apropiaseră încă, este aflat în lumea por- 
turilor şi a satelor de pescari din Delta Dunării: 
o faună fără pitoresc, abandonată destrămării 
morale, trăind istovitor şi cu speranţele spulberate 
(O zi şi o noapte la Sulina); pescari aspri, nemiloşi, 
supuşi vitregiilor şi hazardului, prinşi cu nepăsare 
în jocul de-a viaţa şi de-a moartea (Furtuna, Cum 
a căpătat Sarichioiul vie). Un personaj cu o psi- 
hologie ceva mai complicată apare în Spirca, deşi 
prin amploare nuvela lasă la vedere inegalitatea, 
prolixitatea epicului, ca şi mediocritatea stilului. 
Atunci când aduce în prim-plan mărunte existenţe 
citadine, schiţa de moravuri eşuează în anecdotic 
şi melodramatic, autorul simplificând tipologia în 
chip naiv, moralizator. De asemenea, în povesti- 
rile pentru şi despre copii, majoritatea scrise după 
1890, C. pierde din farmecul care îi definea câteva 
schiţe de început, precum În ajunul Crăciunului 
şi Ziua de bobotează. 

SCRIERI: Schife şi nuvele, I-IV, Bucureşti, 1893; ed. 2, 
pref. Sergiu Cujbă, Bucureşti, 1926; Ovreiul, Bucureşti, 
1899; Al treisprezecilea urs (Din viaţa vânătorilor din 
Carpaţi), Bucureşti, [1910]; Flori de gheaţă (în colaborare 
cu Sergiu Cujbă), Bucureşti, 1910; Roadele vijeliei (Cum 
a căpătat Sarichioiul vie), Bucureşti, 1911; Opere, îngr. A. 
Kidel, introd. E Levit, Chişinău, 1974. 

Repere bibliografice: Zamfir C. Arbore, „Schițe şi 
nuvele”, „Revista nouă”, 1893, 11-12; Hermes [C. Stere], 
Garşin şi Basarabeanu, „Evenimentul literar”, 1894, 
11; Iorga, Pagini, |, 256-257; Haneş, Scriitorii, 251-267; 
Teodor Vârgolici, Victor Crăsescu, RITL, 1958, 1-2; 
Bratu-Dumitrescu, Contemporanul, 269-276; Ist. lit., 
III, 585-586; Dicţ. lit. 1900, 234-235; Dicţ. scriit. rom., 
I, 704-705; Cimpoi, Ist. lit. Basarabia, 71-73; Dicţ. 
Chişinău, 178-180. G.D. 


CRĂSNARU, Daniela (14.1V.1950, Craiova), poetă, 
prozatoare. Este fiica Victoriei (n. Dancău) şi a 
lui Petre Crăsnaru, farmacist. După ce urmează 
Liceul „Nicolae Bălcescu” din Craiova (1965-— 
1969), va absolvi Facultatea de Filologie, secția 
română-engleză, a Universităţii din acelaşi 
oraş (1973) şi Academia de Științe Sociale şi 
Politice „Ștefan Gheorghiu” din București (1974). 
Debutează la „Ramuri” în 1967, iar editorial în 
1973 cu placheta Lumină cât umbră. De la ter- 
minarea facultăţii până în 1987 este redactor la 
Editura Eminescu, apoi conduce Editura lon 
Creangă (1990-2001) și funcționează ca director 

de programe la Accademia di Romania din Roma 
(2001-2008). A fost deputat pe listele FSN între 
1990 și 1992, ulterior fiind membru al Consiliului 
Naţional al PNL. I s-au acordat Premiul Uniunii 
Scriitorilor (1979, 1982), Premiul Academiei 
Române pentru întreaga operă (1991). 

Debutul, cu volumul Lumină cât umbră, se 
desfăşoară în cea mai mare parte sub aripa învă- 
luitoare a poeziei Constanţei Buzea. Inegală, 
adunând texte cu vârste diferite, această primă 
carte impune un „univers de diafanităţi şi frăge- 
zimi vegetale, înscriind o sensibilitate dominată 
de obsesia purității” (on Pop). De altminteri, C. 
este un exemplu tipic de poet-punte între lirismul 
feminin al generaţiei '60 (Ana Blandiana ş.a.) şi 
cel al generaţiei '80 (Mariana Marin, Elena Ştefoi), 
evoluând de la tandreţe şi transparenţă la sarcas- 
mul aluziv, cinism şi subversiune ca rezistenţă la 
cenzura realului, de la evanescenţă şi puritate la 
senzualismul nărăvaş şi notarea în priză directă 
a realităţii. Spaţiul de graţie (1976) surprindea 
prin unitatea de ton. Afilieri la îndemână sunt 
Lucian Blaga, Constanţa Buzea, Nichita Stănescu, 
lleana Mălăncioiu. „Spaţiul de graţie” este unul 
de „rugă şi pândă”, loc de iniţiere, unde închide- 
rea (a ochilor, a păsării în căuşul palmei, a peta- 
lelor „în” floare) este resimţită concomitent ca 
tensiune şi salvare, dublată fiind de figurile des- 
chiderii „gingaşe” (spargerea, sfârtecarea, visul 
în turn, roua, mierea, aburul) ce catalizează rela- 
ţiile dintre elemente: „În lada de zestre/ ninsoa- 
rea unei ierni de demult/ se mai zbate./ Simţi tu/ 
Înfrigurarea şi spaima/ acelui măr în singurătate”. 
Alte trimiteri evidente ar fi Grete Tartler şi Doina 
Uricariu. leşirea de sub zodia transparenţei, alte- 
rarea diafanului prin umor acidulat şi a reveriei 
prin concreteţea aproape nevrotică a asimilării 
realului s-au produs lent, în timp. Della Arcaşiiorbi 
(1978) şi Crângul hipnotic (1979), care marchează 
eliberarea de monotonia calofil-contemplativă, 
şi până la Vânzătorul de indulgenţe (1981), cel 
mai reprezentativ volum al poetei, dezabuzarea, 
retorica detaşării şi a autopersiflării amare, relati- 
vismul, adică resorturile distanţării ironice post- 
moderne, definesc o experienţă lirică rotundă: 
„Ninge frumos, ninge corect, după program/ 
ninge după toate canoanele artei./ Nu mă mai 
gândesc la dumneata, la tine, deloc.// La douăşpe 
ziua mă simt cel mai bine./ Creierul meu lucrea- 
ză-n acord. Îşi pune mănuşile/ îşi pune livreaua 

de protocol./ Creierul meu care atârna spre sălile 
de disecţie/ sau de şedinţe,/ rebelii, hormonii din 
demisol”. Odată cu $aizeci şi nouă de poezii de 
dragoste (1982), carte urmată de Niagara de plumb 
(1984), Emisferele de Magdeburg (1987), de anto- 
logia Fereastra în zid (1988) ş.a., textul se încarcă 
de tensiuni subversive, ca în cazul oricărui poet 
adevărat de la finele ceauşismului. Aproape totul 
se poate citi în cheie politică sau, cel puţin, se 
poate defini prin conflictualitate față de prezent. 
Totul devine parcă figură a claustrării şi a ratării, 
fiecare vers degajă deopotrivă exasperare şi eli- 
berare, motivul Clovnului, figurile Actorului (sal- 
timbancul, cascadorul aflat mereu în opoziţie cu 
un regizor dictatorial şi un scenariu prestabilit, 
invariabil procustian), ale versificatorului sarcas- 
tic, văzut ca un „mim plictisit”, compun un „auto- 
portret cu măşti”, cum s-a spus, uneori dezabu- 
zat, alteori revoltat de drama dedublării progra- 
mate. Concomitent, universul iluziei într-o reali- 
tate labirintică însetată de iubire, dar subminată 
de capcanele prezentului cotidian dă substanţa 

povestirilor din volumele Marele premiu (1983) şi 
Pluta răsturnată (1990). Iluzia libertăţii (Circuitul 
tristeții în natură), iluzia erotică (Nimicuri feme- 
ieşti), culpabilizarea (Faptul divers), cu fete care 
se pierd în tablouri, împlinindu-se în vis, dar şi 
cu notația băieţoasă a prozelor cu mediu studen- 
ţesc şi „ceaiuri în gaşcă”, umorul tandru şi maliţia 
bonomă dovedesc ceva mai mult decât simplul 
capriciu narativ al unei sensibilităţi poetice. 
SCRIERI: Lumină cât umbră, Bucureşti, 1973; Spaţiul 
de grație, Bucureşti, 1976; Arcașii orbi, Bucureşti, 1978; 
Crângul hipnotic, Bucureşti, 1979; Vânzătorul de indul- 
gențe, Bucureşti, 1981; $aizeci şi nouă de poezii de 
dragoste, Bucureşti, 1982; ed. Bucureşti, 1995; Carte 
pentru fata Gu, o fetiţă cum eşti tu, Bucureşti, 1982; 
Marele premiu, Bucureşti, 1983; Niagara de plumb, 
Bucureşti, 1984; Poezii — jucării pentru cei mai mici 
copii, Bucureşti, 1985; Emisferele de Magdeburg, Bucu- 
reşti, 1987; O poveste cu mult soare despre cum te faci tu 
mare, Bucureşti, 1987; Fereastra în zid, Craiova, 1988; 
Pluta răsturnată, Bucureşti, 1990; 69 poezii de dragoste, 
Bucureşti, 1995; Austerloo, Bucureşti, 1998. 

Repere bibliografice: Ulici, Prima verba, |, 78-80; Barbu, 
O ist., |, 439-441; Piru, Poezia, II, 514-516; Iorgulescu, 
Scriitori, 48-49; Poantă, Radiografii, |, 279-280, IL, 82-85; 
Felea, Aspecte, II, 190-193, III, 118-122; Cristea, Faptul, 
189-192; Iorgulescu, Critică, 82-84; Raicu, Fragmente, 
304-307; Tartler, Melopoetica, 168-171; Munteanu, Jurnal, 
IV, 247-249; Nicolae Manolescu, Autoportret în fereastra 
poeziei, RL, 1989, 3; Al. Călinescu, Tensiuni lirice, CRC, 
1989, 10; Coşovei, Pornind, 15-21; Eugenia Tudor-Anton, 
„Pluta răsturnată”, VR, 1991, 5; Cristea, A scrie, 199-203; 
Poantă, Scriitori, 112-114; Dicţ. scriit. rom., |, 705-706; 
Pop, Pagini, 141-149; Dimisianu, Lumea, 322-325; Dicţ. 
analitic, UI, 126-128; Popa, Ist. lit., IL, 510. D.C.M. 


CRÂNGULEANU, lon (pseudonim al lui Ion 
Avasilinei; 28.11l.1940, Coşula, j. Botoşani -— 
15.VIII.2003, Bucureşti), poet, prozator. Este 
fiul Mariei şi al lui Mihai Avasilinei, ţărani. 
După absolvirea Liceului „A.T. Laurian” din 
Botoşani, C. a urmat cursurile Facultăţii de 
Filologie la Universitatea „Al. 1. Cuza” din laşi şi 
la Universitatea din Bucureşti, luându-şi licenţa 
în 1964. Debutează în „Contemporanul” (1958), 
iar editorial în 1962 cu Anotimpurile Griviței. 
Tributară masiv  clişeelor realist-socialiste, 
placheta Anotimpurile Griviței cântă „colectiva”, 
„partidul”, „tractoriştii”, „oamenii sondelor” şi, 
omagiu canonic, figura lui Lenin, părintele doc- 
trinei electrificării satelor ca premisă a noii ordini 
sociale: „Nopțile satului meu vor fi fermecate:/ 

Între pădurile seculare/ Cerul va cobori înstelat 
peste uliţi;/ Vor străluci luceferi electrici/ Trimiţând 
mănunchiuri de suliţi/ Luminoase, prin geamuri/ 
[...]/ Prin toate casele/ Va intra Lenin/ Zâmbind 
către oameni cu inima plină;/ Satul/ Va sclipi de 
atâta lumină,/ Şi nopţile lui/ Vor fi fermecate”. 
Numeroasele volume ulterioare — Ritmuri române 
(1969), Sunt pionier al României socialiste (1979) 
sau Torentul Roşu. Epoca Nicolae Ceauşescu (1989) 
ş.a. — revarsă asupra cititorului o versificaţie facilă 
şi convenţională, aducând în prim-plan naţio- 
nalismul declamator al dictaturii ceauşiste din 
anii '70-'80: „Se-aude ţara-n oameni şi-n unelte, / 
Prin lanuri trece tânăr şi visând zefirul/ Şi când 
oraşele vuiesc de ritmuri proletare,/ Chiar lângă 
lună cântă trandafirul”. O menţiune merită Sonete 
mute (1969), în care elanul propagandistic pare 
temperat de conştiinţa tulbure a chemării pămân- 
tului: „Din fiecare cruce rumegată de carii/ Se-aud 
vocile părinţilor ruginite şi grele/ [...] Sarea pămân- 
tului îmi viscoleşte spatele/ Cu steaguri împunse 
de bouri şi putrede, —/ Mă scufund în balade şi-n 
duhul părinţilor/ Care îmi aţin calea la crucile 
drumurilor”. 

SCRIERI: Anotimpurile  Grivifei, Bucureşti, 1962; 
Lumina de dragoste, Bucureşti, 1964; Bucurii pentru 
copii, Bucureşti, 1966; Minus durerea, Bucureşti, 1966; 
Emoţii la trapez, Bucureşti, 1967; Un căţel ca vai de 
el, Bucureşti, 1968; Ritmuri române, Bucureşti, 1969; 
Sonete mute, Bucureşti, 1969; Traversarea nedreptăţii. 
Elegii şi imnuri, Bucureşti, 1970; Omul de rând, Bucu- 

CREANGĂ, lon 
(.I11.1837, Humuleşti, 

j. Neamţ — 31.X11.1889, 
Iaşi), prozator. 

Părinţi i-au fost Smaranda, fiica lui David Creangă 
din Pipirig, şi Ştefan a Petrei Ciubotariu, ambii des- 
cendenţi ai unor familii ardeleneşti ce trecuseră 
munţii în a doua jumătate a secolului al XVIII-lea. 
Adevărat instrument al divinității, Smaranda, din 
categoria mamelor care cred orbeşte în steaua fiilor 
lor, o fanatică a viitorului copilului ei, stăruie din 
răsputeri ca băiatul cel mare să înveţe carte pentru a 
deveni preot. Drept urmare, după Humulești, Broş- 
teni, Târgu Neamţ, Fălticeni, C. ajunge, în toamna 
lui 1855, la Seminarul de la Socola din Iaşi, unde a 
absolvit cu note bune şi foarte bune trei ani plini. În 
vara lui 1858 încheierea „cursului de gios” coincide 
cu decesul tatălui. În aceste condiţii, lui C. nu-i 
rămâne altceva de făcut decât să se hirotonească pe 
baza studiilor pe care le avea (de continuarea lor 
nemaiputând fi vorba). Dar pentru a deveni faţă 
bisericească, trebuia să se însoare. Ceea ce se şi 
întâmplă în 1859. Ileana Grigoriu, devenită Creangă 
la cincisprezece ani, le-a lăsat contemporanilor 
impresii contradictorii şi i-a divizat pe biografi. În 
decembrie 1859 C. este hirotonit diacon definitiv la 
biserica Prea Cuvioasa Paraschiva din Târgu Frumos. 
În primăvara anului 1860 e transferat, cu ajutorul 
socrului său, la biserica acestuia, Patruzeci de Sfinţi 
(Mucenici) din Iaşi, tot în calitate de diacon. La sfâr- 
şitul lui 1860 se naşte unicul copil al lui C., Constan- 
tin. În 1864 iese întâiul la examenul de absolvire a 
primului an urmat la Şcoala Preparandală, unde era 
director Titu Maiorescu. Tot de la Titu Maiorescu 
trebuie să fi venit, direct sau indirect, îndemnul de a 
alcătui manuale şcolare. Anul 1864 a fost pentru C. 
anul Titu Maiorescu; influenţa acestuia asupra viito- 
rului povestitor se va dovedi nu mai puţin binefăcă- 
toare decât cea a lui M. Eminescu. Căci povestitorul 
îşi începe cariera strâns legat de aceea didactică, 
prin compunerea unor mici bucăţi de proză (stihu- 
rile sunt nesemnificative) pentru manuale, câteva 

dintre ele ridicându-se la nivelul operei viitoare. C. 
se înscrie şi în anul al doilea, 1864-1865, al Şcolii 
Preparandale. Susţinut în continuare de Titu Maio- 
rescu — care era şi membru al Comitetului de inspec- 
ţie şcolară —, este numit „institutore”, funcţionând 
pe post cu începere de la 15 septembrie 1864. Este 
deci şi elev, şi învăţător totodată. După cum singur a 
mărturisit, între 1866 şi 1872 a făcut şi el ceva „poli- 
ticale”, alăturându-se Fracţiunii Libere şi Indepen- 
dente. Punctul culminant al implicării sale politice 
îl constituie participarea la manifestaţia de la Iaşi 
(3 aprilie 1866). În acelaşi an e confirmat diacon 
definitiv la mănăstirea Golia. În 1867 ia fiinţă Socie- 
tatea pentru Învățătura Poporului Român, cu C. 
printre membrii fondatori. În vară primul abecedar 
este terminat şi autorii încep demersurile pentru 
tipărirea lui. Anul 1867 este și anul cataclismului 
conjugal. Din motive insuficient elucidate până azi, 
Ileana îşi părăseşte nu numai bărbatul, ci şi copilul 
(a 5 septembrie 1873 căsătoria se va desface în 
favoarea soţului). Anul 1868, când apare, în două 
ediţii, Metodă nouă de scriere şi cetire pentru uzul 
clasei I primară (abecedarul lucrat îndelung, cu C. 
Grigorescu, G. lenăchescu, N. Climescu, V. Răceanu 
şi A. Simionescu în echipă, dar cu contribuţia deci- 
sivă şi râvna ieşită din comun ale scriitorului; cu unii 
dintre aceştia scoate în 1871 Învățătorul copiilor, 
carte de cetit în clasele primarie, cu litere, slove şi 
buchi, cuprinzând învățături morale şi instructive, 
în 1876 Povăţuitoriu la cetire prin scriere, iar în 1879 
Geografia jud. laşi, pentru clasa a Il-a primară 
urbană şi pentru clasa a III-a primară rurală, de 
ambe sexe), înregistrează începutul conflictului 
dintre diacon şi autorităţile ecleziastice, conflict 
care va duce, în 1872, la dubla lui excludere, din cler 
şi din învăţământ. Înţelegând că a pierdut partida 
(generalul Christian Tell, ministru al Cultelor şi 
Instrucțiunii Publice, nu răspunde memoriului său), 
obţine de la primărie, la 25 august 1872, un certificat 
de paupertate, cu ajutorul căruia devine „brevetar la 
Monopolul Tutunului” şi deschide un debit de 
tutun. De la altar şi catedră la tutungerie — nu aici, 
desigur, voise să ajungă C. Şi răspopit, şi destituit. 
Visul mamei, acum defunctă, fusese ucis (diaconul 
răzvrătit a fost dublat în acest caz de fiul răzvrătit). 
Într-o atare perioadă de restrişte, C. trebuie să se fi 
aflat deja instalat în „bojdeucă”, împreună cu mai 
tânăra decât el, cu peste zece ani, Tinca Vartic. Şi 
imaginea acesteia rămâne neclară: n-a meritat, se 
pare, veneraţia cu care nu o dată fusese privită de 

Mihail Sadoveanu. Sfârşitul anului 1872, anul 1873, 
începutul anului 1874 constituie o perioadă mai 
obscură a existenţei lui, înghesuită în bojdeucă şi în 
tutungerie. La 7 aprilie 1874 în fruntea ministerului 
ce cu aproape doi ani în urmă i-a „farmat cariera” 
vine Titu Maiorescu — „cel mai bun voitor ce am avut 
în viaţa mea”, după cum va scrie, pe drept cuvânt, 
mai târziu C. Norocul începe din nou să-i surâdă: „şi 
altă făină se măcina acum la moară”. Printr-un 
decret semnat de Titu Maiorescu, C. e numit, dela 1 
septembrie 1874, la şcoala solicitată din Păcurari. 
Scăpase încă o dată „deasupra nevoiei”, vorba lui 
Moş Vasile, unchiul dinspre tată al povestitorului. 
Anul 1875 este un an fast în biografia sa; este anul 
unor succese de prestigiu în cariera didactică, al 
cunoştinţei şi împrietenirii cu Eminescu, al debutu- 
lui literar; în toamnă poetul îl introduce la Junimea, 
unde povestitorul citeşte Soacra cu trei nurori, 
publicată în numărul din 1 octombrie 1875 al „Con- 
vorbirilor literare”. Un nou mare scriitor se ivea astfel 
în istoria literaturii române. E incontestabil că Emi- 
nescu a favorizat din plin şi în mod decisiv „răsăritul 
falnic” al prietenului său, chiar dacă unele dintre 
textele publicate în serie strânsă de „Convorbiri lite- 
rare” fuseseră deja scrise la data împrietenirii celor 
doi. Anul 1877 îl loveşte pe C. cu boală şi război. 
Prima în mod direct, al doilea în mod indirect. În 
primăvară are prima dovadă limpede că suferă de 
„pedepsie” (epilepsie). În anul Războiului pentru 
Independenţă se zbate, folosindu-şi relaţiile (ar fi 
ajuns până la I.C. Brătianu), pentru a obţine demo- 
bilizarea fiului său Constantin, care, cuprins de un 
avânt adolescentin (nu împlinise şaptesprezece 
ani), se înrolase voluntar. În anii 1880 cere tot mai 
des concedii medicale din ce în ce mai lungi. Cu 
intervale de ameliorare, reale sau aparente, suferă 
de „ameţele”, îşi pierde cunoştinţa, suportă ata- 
curi violente, unele în somn; apelează deci la doc- 
tori şi doftori, se pune „în salce”, se duce la băi, la 
Slănic. Simţindu-se „vârstnic şi greoi”, îmbătrânit 
înainte de vreme şi apăsat de singurătate (mai 
ales după plecarea „Convorbirilor...” şi a junimiş- 
tilor la Bucureşti, în 1885), C. — „bolnav de boala 
mea”, cum spune — pare a se resemna. Tema morţii 
(şi a după-morţii) apare pentru prima oară într-o 
scrisoare din 19 septembrie 1887 către Titu Maio- 
rescu. Între două crize înregistrează ultimul succes 
literar major, citind la 4 mai 1888, la o întrunire din 
casa lui N. Beldiceanu, partea a patra a Amintirilor 
din copilărie, tipărită postum. Îşi petrece puţinul 

timp rămas punând „rânduială în cele însemnări” şi 
glumind cu vizitatorii, tineri intelectuali ieşeni. Nici 
urmă de râs şi veselie însă într-o scrisoare din 2 iulie 
1889 adresată părintelui Gheorghe Creangă. Ultima 
lui zi de viaţă a fost foarte sugestiv evocată de profe- 
sorul pensionar Ştefan Drăghici într-o convorbire 
cu C. Săteanu, care a consemnat relatarea şi a publi- 
cat-o în 1941. Înhumarea a avut loc în ziua de 2 
ianuarie 1890, la cimitirul Eternitatea, de faţă fiind, 
printre puţini alţii, junimistul N. Gane şi N. lorga. Au 
rostit cuvântări institutorul Toma Săvescu, care a 
evocat figura dascălului, şi Eduard Gruber, care a 
făcut elogiul celui dispărut. În 1890-1892 apar, la 
Iaşi, Scrierile lui I. Creangă, în două volume. În 1948 
Academia RPR îl proclamă, post-mortem, membru 
de onoare. Scrierile lui C. au fost traduse în peste 
douăzeci de limbi. 

Amintiri din copilărie cuprind, din viaţa scriito- 
rului, intervalul primilor şaisprezece ani: până în 
seara bine înnoptată a zilei de 30 august 1855, când, 
împreună cu moş Luca şi Zaharia lui Gâtlan, C. 
ajunge „în creierul Socolei”. Sigur, Amintirile... nu se 
referă la fiecare în parte din toţi aceşti ani, şi cu atât 
mai puţin la primii doi-trei, fără amintiri. Din inter- 
valul 1839-1855 numai trei ani sunt pomeniţi aici, 
ultimul (1855) de două ori, 1852 („La 1852, în ziua 
când s-a sfinţit paraclisul spitalului din Târgul 
Neamţului şi s-a deschis şcoala domnească de 
acolo...”) şi 1848, când începe a bântui „cinstita 
holeră”. În tot acest răstimp, se poate spune, Nic'a lui 
Ştefan a Petrei, numit Ştefănescu la Târgu Neamţ şi 
Creangă la Fălticeni, nu face decât să „înşire” la şcoli 
şi să lege poznă de poznă: „Îndată după cea cu cire- 
şele, vine alta la rând!” (cea cu pupăza din tei), mai 
accidentându-se din când în când şi mai prinzând 
câte o boală (holeră, râie). El merge la şcoală şi fuge 
de la şcoală, o refuză şi iar vrea să meargă acolo (la 
şcoala catihetică de la Fălticeni, de pildă), şi din nou 
o refuză cu disperare (drama plecării la Socola), 
prinde muşte, nu dă pace mâţelor, merge cu plugul, 
se scaldă, fură mere, pere, cireşe şi o pupăză (pe care 
apoi vrea să o vândă la iarmaroc drept găinuşă), 
ridică, jucându-se cu fratele Zahei de-a biserica şi 
popii, „casa în slavă”, nu îşi ajută mama pe cât ar 
trebui etc. Despre Nică nu se mai pot spune multe 
dacă se acceptă axioma călinesciană potrivit căreia 
„Creangă povesteşte copilăria copilului universal”. 
Soluţia ar fi de a citi Amintirile... din perspectiva din 
care au fost scrise, de un om în jur de patruzeci de 
ani, iar în ce priveşte ultima parte, de unul ce mergea 

1837 


1846 


1849-1851 


1852 


1854 


1855 


1858 


1859 


1859 


VIAŢA 


martie 1 Se naște la Humulești, judeţul 
Neamţ, lon Creangă, fiul Smarandei Creangă și 
al lui Ștefan a Petrei Ciubotariul. 


Începe, în satul natal, cursurile școlii primare. 


Urmează școala învățătorului Nicolae Nanu 
din Broșteni, pe Bistriţa, unde stă până în 
primăvara lui 1849; își va continua învățătura 
la Târgu Neamţ. 


Se înscrie la Școala Domnească din Târgu Neamţ, 
unde între profesori se afla Isaia Teodorescu 
(„Popa Duhu”). Va fi coleg cu viitorul filosof Vasile 
Conta, cu care va rămâne prieten. 


Terminând clasa a IV-a, se înscrie, cu numele 
Creangă Ion, la școala de catiheți din Fălticeni. 


Se alătură grupării liberale studențești Frac- 
țiunea Liberă și Independentă, influenţată de 
ideile lui Simion Bărnuţiu. 

toamna Clasificându-se primul la examenul 
dat la școala din Fălticeni, este admis în anul 
al II-lea la Seminarul de la Socola din Iași. 


iunie 28 Îi moare, pe neașteptate, tatăl. 
Constrâns să devină cap al familiei, termină 
„cursul de gios” (de patru clase) al Seminarului 
şi renunţă la cursul superior, inițiind demersuri 
pentru a fi hirotonit, în ciuda faptului că nu avea 
vârsta cerută de lege. 


august 23 Se căsătorește cu nevârstnica Ileana 
(de numai cincisprezece ani), fiica preotului 
loan Grigoriu; se vor despărți în 1867 (desfa- 
cerea oficială a căsătoriei va avea loc la 5 sep- 
tembrie 1873). 

octombrie 23 Este numit cântăreţ la biserica 
40 de Sfinţi din Iași, unde slujea socrul său. 
decembrie 26 E hirotonit diacon la biserica 
Prea Cuvioasa Paraschiva din Târgu Frumos. 
Scurta sa carieră ecleziastică de la Iași se va 
desfășura astfel: diacon la biserica 40 de Sfinți 
(2 mai 1860), diacon la biserica Bărboi (30 
aprilie 1863 — numire provizorie), diacon „defi- 
nitiv” la biserica Golia (14 februarie 1866). 

1860 decembrie 19 Se naște unicul său fiu, 
Constantin Creangă, viitor ofiţer. 


1863 În acest an se presupune că ar fi murit mama sa. 


1864 Încheie anul 1 al Școlii Preparandale de la Trei 
Ierarhi din Iași (director: Titu Maiorescu), 
obţinând la toate materiile calificativul maxim. 
Începe să funcţioneze ca institutor la școala 
primară de la Trei Ierarhi. 


1865 iunie 10 Termină Școala Preparandală, clasi- 
ficându-se primul. 


1866 aprilie 3 Participă la manifestaţia antiunionistă 
organizată în lași de Fracţiunea Liberă și 
Independentă. 
octombrie 5 La o întrunire electorală ia cu- 
vântul atrăgând atenţia asupra „învăţăturii ele- 
mentare, care până astăzi nu este încă destul 


x» 


de bine organizată”. 
1867 E părăsit de soţie, care îi lasă fiul în grijă. 


1867-1868 În „Convenţiunea” sunt criticaţi preoții care 
merg la spectacole de teatru, considerate in- 
compatibile cu canoanele bisericești; printre 
aceștia se număra și el. 


1868 Apare manualul Metodă nouă de scriere şi 
cetire pentru uzul clasei I primară de institu- 
torii I. Creangă, C. Grigorescu, G. lenăchescu, 
N. Climescu, V. Răceanu, A. Simionescu (ma- 
nual ajuns în 1893 la ediția a XXII-a). Se 
numără printre fondatorii Societăţii pentru În- 
văţătura Poporului Român, înființată în 1867, 
din resursele căreia va fi tipărit manualul. Aici 
inserează și versuri originale, de natură 
didactică. 


1869 Într-un raport către minister V.A. Urechia, in- 
spector școlar, menţionează că școala primară 
de la Trei Ierarhi „e, de bună seamă, astăzi cea 
mai bună din România”. 


1870 octombrie Trece la Școala Primară Sucursală 
nr. 1 de Băieți din Iași (în Sărărie). 

1871 


1872 


1874 


1875 


1876 


Este criticat de superiorii bisericii fiindcă. își 
făcuse apariţia tuns și cu pălărie; intră în con- 
flict cu Protoieria din Iași. 


iunie 15 Printr-o adresă semnată de mitropo- 
litul Calinic, este exclus din rândul clerului 
pentru fapte considerate incompatibile cu 
canoanele Bisericii Ortodoxe: frecventarea tea- 
trului, tunderea pletelor ș.a. 

iulie 1 Este destituit și din învățământ „pentru 
faptele sale necorigibile”. 

Rămas fără mijloace de subzistență, va conce- 
siona un debit de tutun pe strada Goliei din 
Iași și va da lecţii particulare. 

Nemaiavând unde locui, se mută, în această vară, 
într-o bojdeucă din mahalaua Ţicău, împreună cu 
Tinca (Ecaterina) Vartic, cu care va convieţui în 
bună înţelegere până la sfârșitul vieţii. 


mai Titu Maiorescu, ministru al Cultelor și 
Instrucțiunii Publice, îl numește institutor la 
Școala Primară de Băieți din mahalaua ieșeană 
Păcurari. 


august La conferințele cu cadrele didactice din 
Iași îl cunoaște pe M. Eminescu (acum revizor 
şcolar), cu care se împrietenește pentru tot 
restul vieţii. 

septembrie Eminescu îl introduce la Junimea. 

Apare Învățătorul copiilor, carte de cetit în clase- 
le primarie, cu litere, slove şi buchi, cuprinzând 
învățături morale şi instructive de institutorii 
C. Grigorescu, 1. Creangă, V. Răceanu (manual 
ajuns în 1886 la ediţia a VIII-a). Ca și în manu- 
alul anterior, publică aici câteva poezii. În ediţia 
a treia a Învățătorului copiilor figurează și pove- 
stirile Pâcală, Inul şi cămeșa, Acul şi barosul. 


februarie 19 În gazeta ieșeană „Noul curier 
român”, condusă de Ioniţă Scipione Bădescu, 
îi apare articolul Misiunea preotului la sate, 
preluat și la București de „Columna lui Traian” 
a lui B.P. Hasdeu. 


octombrie 1 Debutează în revista „Convorbiri 
literare” cu povestea Soacra cu trei nurori, 
citită anterior la Junimea; în aceeași revistă îi 
va apărea, la 1 decembrie, povestea Capra cu 
trei iezi. 


În „Convorbiri literare” apar basmele Punguţa 
cu doi bani (1 ianuarie), Dănilă Prepeleac 
(1 martie) și Povestea porcului (1 iunie). 

La îndemnul lui Maiorescu, scrie și tipăreşte în 
colaborare cu G. lenăchescu Povdăfuitoriu la 
celire prin scriere, abecedar recomandat de 
Eminescu (încă revizor școlar) ministerului de 
resort, cu precizarea că „păn-acum e cel mai bun 
abecedariu românesc”. 

Scrie Povestea lui Ionică cel prost, „dedicată 
caracudei din Junimea, îmbătrânită în zile rele, la 
prilejul aniversării a treisprezecea, numărul dracu- 
lui”, publicată postum de G.T. Kirileanu (1939). 

1877 


1878 


1879 


1880 


1881 


1882 


1883 


Apar primele semne îngrijorătoare ale epilep- 
siei. Boala se va agrava treptat, în ciuda trata- 
mentelor termale repetate periodic. 


Primește Medalia Bene Merenti, clasa a II-a. 


iunie 25 Cumpără locul și bojdeuca din Ţicău 
pe numele Ecaterinei Vartic. 


septembrie 1 La propunerea lui Vasile Conta, 
e numit în Consiliul General al Instrucțiunii. 
Pentru a participa la lucrările Consiliului, se 
deplasează în aceeași lună la București, unde 
participă și la şedinţele Junimii, în casa lui 
Maiorescu. 


toamna Se internează pentru tratament la 
Spitalul Brâncovenesc din București. 


decembrie 7 Societatea România Jună din 
Viena îl alege membru de onoare. 


Pentru meritele sale didactice i se conferă 
Ordinul Cavaler al Coroanei României. 

Publică în „Convorbiri literare” povestirea 
Moș Nichifor Colcariul (1 ianuarie; în același 
an apare și în broșură), Povestea lui Stan 
Pățitul UL aprilie), Povestea lui Harap-Alb 
(| august) și Fata babei şi fala moșneagului 
(1 septembrie). 

Scrie Povestea poveștilor, tipărită postum de 
G.T. Kirileanu (1939). 


Apar, tot în „Convorbiri literare”, poveștile Ivan 
Turbinca (| aprilie) și Povestea unui om leneș 
(1 octombrie). 


Se publică la Iași manualul Geografia jud. Iași, 
pentru clasa a Il-a primară urbană şi pentru 
clasa a Il-a primară rurală, de ambe sexe, 
întocmită de institutorii V. Răceanu, G. lenăchescu 
și |. Creangă. 


Începe să serie Amintiri din copilărie. 

„Albumul macedo-român”, apărut la București, 
îi tipăreşte istorioara Moș Ion Roată (Și 
Unirea). 

decembrie Îl anunţă pe Eminescu, într-o 
scrisoare, că lucrează la o comedie. E vorba, 
probabil, de Dragoste chioară și amor ghebos, 
din care s-au păstrat câteva file, publicate pos- 
tum în diverse publicaţii. 


În „Convorbiri literare” se publică Amintiri 
din copilărie, scriere dedicată „d-șoarei 
L.M” (Livia Maiorescu, fiica lui Titu Maiorescu), 
în numărul din 1 ianuarie (partea I) și în cel 
din 1 aprilie (partea a II-a). În numărul din 
1 noiembrie, îi apare povestirea Popa Dubu. 
În revista „Contemporanul! (numărul din 
decembrie) apar două poezii populare pe 
care le semnează: Când eram în floarea mea 
și Mieluşica. 'Tot aici i se publică articolul 
polemic Întâmpinare la critica domnului 
I. Nădejde asupra părței ştiinţifice din cartea 
de cetire „Învățătorul copiilor” 


În „Convorbiri literare”, numărul din 1 martie, 
apare partea a III-a din Amintiri din copilărie. 


În „Convorbiri literare”, numărul din 1 martie, 
e inclusă povestirea Cinci pâni. 

1883 


1886 


1887 


1888 


1889 


1890-1892 


1895 


1898 


februarie Împreună cu V. Gh. Morţun, îl 
vizitează pe Eminescu, internat la ospiciul de la 
mănăstirea Neamţ. 
octombrie Revine pentru puţină vreme pe 
meleagurile natale. 


iunie Revede locurile natale. 


iulie 2 Ultima sa scrisoare cunoscută, adresată 
preotului Gheorghe Creangă (unchiul lui) din 
Târgu Neamţ: „loţi ai noștri, afară de mine, 
sunt sănătoși...”. 

decembrie 31 Ion Creangă moare, la Iași, în 
urma unei apoplexii. 

Este înmormântat în cimitirul Eternitatea. 


Dicţionarul general al literaturii române 740 


În „Almanahul Societăţii Academice Social-Lite- 
rare România Jună” (Viena) i se publică, în 
aprilie, povestirea Joan Roată și Vodă Cuza, care 


va fi retipărită în „Convorbiri literare” (1 iunie). 


Împreună cu colaboratorii săi V. Răceanu și 
G. Ienăchescu publică broșura O întrebare 
d-lui A. Gorjan, autorul mai multor cărți de 
geografie, unde acuză un plagiat după volu- 
mul lor din 1879, Geografia jud. lași. 


Citeşte în cercul literar al poetului 
N. Beldiceanu, din Iași, partea a IV-a a Amintirilor 
din copilărie; va fi tipărită postum, în 1892. 
Apare broșura Răspuns la criticele nedrepte 
şi calomniile înverșunate îndreptate contra 
cărților noastre de şcoală de cătră domnul 
Ioan Pop Florantin, profesor de filosofie la 
Liceul Naţional dim Iaşi, semnată de institu- 
torii V. Răceanu, Gh. lenăchescu, C. Grigorescu 
Și |. Creangă. 


Pregătește o ediţie Scrieri. 


Apare postum, la Iași, ediția în două volume 
Scrierile ui I. Creangă, prefațată de A.D. Xenopol 
şi cu o biografie de Grig. I. Alexandrescu. 


În colecţia „Biblioteca pentru toţi” a Editurii 
Librăriei Carol Miller din București se publică 
ediţia Opere complecie, în șase părți, „cu o 
biografie de d. Grig. 1. Alexandrescu și cu portre- 
tul și o prefaţă autografă a autorului”. 


martie În „Convorbiri literare” apare bas- 
mul neterminat Făt-Frumos, fiul iepei. 

spre cincizeci şi spre moarte. Amintirile sunt nu 
numai infiltrate, ci saturate de experienţa ulterioară 
anului 1855, unde ele se opresc. Tot ce a fost dureros 
şi tragic în viaţa lui C. se oglindeşte „cu mâhnire” în 
ele, întunecându-le. Cel care scrie nu se uită de fapt 
pe sine; la sfârşitul părţii a doua, de exemplu, cel care 
îşi pune mama îmbunată de cuminţirea vremelnică 
a fiului să-l binecuvânteze este un om bolnav, deja 
incurabil bolnav, care recurge parcă la o disperată 
încercare de exorcizare. Emoţia (înecată imediat în 
glumă: „Şi să nu credeţi că nu mi-am ţinut cuvântul 
de joi până mai de-apoi...”) se transferă aici mai 
degrabă din „timpul mărturisirii” în „timpul trăirii” 
decât invers. Cel care îşi aminteşte de rugăciunea 
mamei: „Dumnezeu să te înzilească, lonică” se teme 
că are zilele numărate. Amintirile... ar putea fi paro- 
dia unor evenimente ulterioare ariei lor de cuprin- 
dere: „stropşitul de Ion” și fratele lui mai mic, Zahei, 
se joacă de-a popii şi de-a biserica nu numai pentru 
că biserica le intră „în casă” şi mama le era „biseri- 
coasă”, după cum observă cu umor Ştefan a Petrei, ci 
şi pentru că la maturitate diaconul C. şi într-o măsură 
psaltul Zahei Creangă se joacă de-a şi cu biserica, 
întruntând-o. Eroul îşi ia anticipat în derâdere falsa 
vocaţie şi pe viitorii adversari, clericii. Vrăjitele 
Amintiri... fac ceva mai mult: nu numai reflectă 
(viaţa povestitorului dinainte şi după 1855), dar şi 
anticipează (ceea ce nici măcar scriitorul scriindu-le 
nu avea cum să ştie). Partea de biografie evocată de 
ele duce în spate biografia completă a scriitorului. Ce 
ratat Ajun de An Nou acela al mersului, de la început 
poticnit, cu plugul! Popa Oşlobanu mai întâi, apoi 
nevasta lui Vasile Aniţei îi obligă pe colindători, care 
dau numai peste oameni indispuşi, să bată în retra- 
gere şi în cele din urmă să se retragă definitiv pe la 
casele lor. După înmormântarea lui C., în bojdeucă, 
pe lângă manuscrise şi bani, s-a găsit un obiect sur- 
prinzător, bizar, magic: o păpuşă. O păpuşă repre- 
zentându-l chiar pe C.: „Ce căuta o păpuşă în bârlo- 
gul lui Creangă? [...] Nicu Gane, scriitorul, a repre- 
zentat un joc de păpuşi cu hârzobul tradițional: toate 
păpuşile reprezentau pe Maiorescu, Carp, Creangă, 
Bodnărescu şi toţi corifeii junimişti [...]. În amintirea 
acestei petreceri minunate, Creangă şi-a primit 
păpuşa pe care a păstrat-o şi care a fost găsită după 
înmormântarea sa” (C. Săteanu). Ducându-şi com- 
plexitatea cu el în mormânt, C. a lăsat în locul lui o 
păpuşă. O „păpuşă” devenise însă el însuşi, din 
timpul vieţii, pentru mulţi dintre contemporanii lui. 
Păpuşa lor favorită, înveselitoare. Faima produce 

clişee şi nu se mai poate debarasa de ele. Când A.D. 
Xenopol pronunță pentru prima oară cuvântul 
„geniu” în legătură cu povestitorul moldovean, ima- 
ginea „vârtosului glumeţ Creangă” pătrunsese deja 
„vârtos” în conştiinţa numeroşilor săi cititori. Care 
citeau o operă de la un capăt la altul comică. Altceva 
nici n-ar fi putut scrie un autor aşa de glumeţ. Şi 
totuşi, încă la sfârşitul secolului al XIX-lea, Grigore 1. 
Alexandrescu, primul biograf al scriitorului, observa 
că acesta „este poate singurul autor, pe cât cunosc 
eu, care a ştiut până acum să lege aşa de minunat şi 
natural tragicul cu ridiculul”. Iar cu prilejul împlinirii 
a douăzeci şi cinci de ani de la moartea lui C., 
Dumitru Furtună atrăgea atenţia că ar fi o greşeală „a 
se presupune că marele povestitor a fost îndeobşte 
un om prea vesel”. Absorbind cam tot ce s-a scris 
despre marele povestitor până la monografia sa din 
1938, G. Călinescu nu a făcut totuşi în mod automat 
caducă exegeza care l-a precedat. În 1981 Petru 
Rezuş încearcă să stabilească un raport mai echitabil 
între „mit şi adevăr” în cazul lui C.: „Adevărata faţă a 
lui Ion Creangă, după atâtea tragedii familiale şi 
suferinţe personale, era — să nu uităm aceasta nicio- 
dată — tragică, deşi el a înveselit lumea şi ne-a lăsat 
opera sa, profund optimistă şi stenică”. În polemica 
lui Petru Rezuş cu G. Călinescu, mai aproape de 
adevăr pare imaginea propusă de cel dintâi. Nici 
„faţa” operei lui C., în care după N. Iorga „toţi pare că 
râd”, nu este chiar atât de veselă şi senină. Dacă s-ar 
alcătui o listă cu cei care nu râd (şi nu au motive să 
râdă), s-ar putea constata cu surprindere că lista e 
destul de lungă, chiar limitată fiind la Amintiri...: nu 
râde bădiţa Vasile când e prins cu arcanul, nici mama 
lui şi alte femei din sat, fireşte, nu râd David Creangă 
şi Nastasia când îşi dau seama că au uitat pruncul în 
albie lăsându-l la discreţia jefuitorilor, nu râde 
Smaranda când îşi aminteşte că soţul o înşală şi nici 
Ştefan a Petrei când se gândeşte la grijile sale, nu 
râde Irinuca atunci când îşi vede casa dărâmată şi 
nici fata ei când pleacă, în fiecare luni, pentru o 

săptămână, în pădure, nu râde, nu glumeşte „cinstita 
holeră de la '48”, nu râd încă mulţi şi multe în cele 
patru părţi ale cărții. Desigur, C. nu e un autor posac, 
care scrie o operă sumbră. Sunt în acelaşi timp total 
inacceptabile clişeul jovialităţii perpetue şi imaginea 
cam nătângă a unui hâtru care se ţine numai de 
glume. Trebuie citite Amintirile... în general şi parti- 
tura lui Nică a lui Ştefan a Petrei în special cu întreaga 
biografie a lui C. în faţă, inclusiv cu biografia lui pos- 
tumă. Considerând exagerată afirmaţia lui G. 
Călinescu potrivit căreia „În Amintirile lui Creangă 
nu este nimic individual, nimic cu caracter de confe- 
siune...”, e de căutat în ele tocmai individualul, par- 
ticularul, irepetabilul, confesiunea, fie ea directă sau 
deghizată, voluntară ori involuntară (inconştientă). 
Şi, nu în ultimul rând, trăsătura de unire dintre 
„timpul trăirii” şi „timpul mărturisirii”, semnele pre- 
monitorii, acele linii tematice, acele motive care 
alcătuiesc, împreună, în operă şi în biografie, o 
unică, inconfundabilă structură. Va rezulta că auto- 
rul şi-a „introdus” în Amintiri din copilărie nu numai 
întreaga viaţă, ci şi moartea şi viața postumă. Sfârşitul 
surorii Maria, de exemplu (cea care alunecă şi cade 

într-o fântână iarna) este implacabil legat, prin tema 
cruzimii, de opera povestitorului. Totul se află în 
Amintiri... Autorul nu le-a continuat pentru că de 
fapt le încheiase. După două scurte paragrafe, nu lip- 
site de unele elemente convenţionale și idealizante 
(pana maestrului tremură câteva clipe de emoție), 
Amintirile... încep aproape abrupt cu înfiinţarea 
şcolii din Humuleşti, amintind cititorului că cel care 
scrie e un institutor. Din anonimat, din mulțimea 
şcolarilor, eroul-narator iese, erupe odată cu explo- 
zia primei întâmplări dramatice din şirul celor pre- 
gătite să-l întâmpine. Examinat într-o sâmbătă 
(„sâmbăta procitaniei”) nu de bădiţa Vasile, ci de un 
„monito'r” instalat de acesta, Nica lui Costache, din 
întâmplare tocmai „duşmanul” lui (din pricina 
Smărăndiţei), din capul locului hotărât să-i găsească 
nod în papură, şi găsindu-i, însemnând „la greşele cu 
ghiotura pe o draniţă” (iar fiecare greşeală echivala, 
se ştie, cu câte un „sfânt Neculai”), eroul-narator 
uzează de dreptul de a ieşi din clasă şi, odată afară, o 
ia la fugă spre casă. Însă: „când mă uit înapoi, doi 
hojmalăi se şi luase după mine; şi unde nu încep a 
fugi de-mi scăpărau picioarele; şi trec pe lângă casa 
noastră, şi nu întru acasă, ci cotigesc în stânga şi 
întru în ograda unui megieş al nostru, şi din ogradă 
în ocol, şi din ocol în grădina cu păpuşoi, care erau 
chiar atunci prăşiţi de-al doilea, şi băieţii după mine; 
şi, până să mă ajungă, eu, de frică, cine ştie cum, am 
izbutit de m-am îngropat în ţărnă la rădăcina unui 
păpuşoi. Şi Nic'a lui Costache, duşmanul meu, şi cu 
Toader a Catincăi, alt hojmalău, au trecut pe lângă 
mine vorbind cu mare ciudă; şi se vede că i-a orbit 
Dumnezeu de nu m-au putut găbui. Şi de la o vreme, 
nemaiauzind nici o foşnitură de păpuşoi, nici o scur- 
mătură de găină, am ţâşnit odată cu ţârna-n cap, şi 
tiva la mama acasă, şi am început a-i spune, cu 
lacrimi, că nu mă mai duc la şcoală, măcar să ştiu 
bine că m-or omori!”. Pasajul, unul din cele mai 
dense din întreaga operă a lui C., inaugurează, prin- 
tr-o ilustrare spectaculoasă, de mare efect, motivul 
urmăririi şi concentrează alte câteva motive şi teme, 
precum: motivul fricii, al spaimei, erosul (conflictul 
celor doi Nică, din care decurg strâmba procitanie şi 
urmărirea, se iscă din cauza Smărăndiţei), tema 
morţii /învierii, motivul îngropării/resuscitării, tema 
cruzimii, motivul urmăririi pe viaţă şi pe moarte, al 
fugii înspăimântate, disperate. Nu e vorba nicide- 
cum de o joacă, de nişte băieţi care se aleargă, hârjo- 
nindu-se. E o goană a dorinţei crunte de răzbunare. 
Nica lui Costache nu numai că avea pică pe Nica lui 

Ştefan a Petrei, dar tocmai fusese sfidat în autoritatea 
lui de acesta, care îndrăznise să nu se supună „cuve- 
nitei” pedepse. Cei „doi hojmalăi” nu glumesc şi 
dacăarpune mâna pe fugar ar fivai de el. „Duşmanul” 
eroului-narator se comportă ca un duşman adevărat 
şi furia urmăririi îi dublează forțele dedublându-l: 
Toader a Catincăi e aici dublul său credincios. 
Această urmărire, această goană cu groaza în spate 
nu sunt singurele din Amintiri... În a doua mare 
scenă de urmărire, dorinţa urmăritorului (a urmări- 
toarei, mătuşa Mărioara) de a-l prinde pe urmărit 
atinge aproape nebunia. Partea a doua a Amin- 
tirilor... mai cuprinde o goană halucinantă. În cazul 
acesteia, urmăritor nu e nimeni, dar poate fi oricine 
l-ar vedea pe „coşcogeme coblizan” fugind acasă gol- 
puşcă de la baltă, de unde hainele îi fuseseră confis- 
cate de mama: „şi aşa fugeam de tare pe prund, că 
săreau petrele, pe care le stârneam cu picioarele, cât 
mine de sus. Şi fuga, şi fuga, fără să mă mai uit în 
urmă...”. În urmă nu era decât ruşinea. Ea îl gonea 
însă mai aprig decât Nica lui Costache şi mătuşa 
Mărioara la un loc. Gol, dar în vreme de iarnă şi la 
ceas de noapte, va mai fugi o dată, „ca un strigoi”, în 
ianuarie 1860, în urma unei agresiuni a socrului său, 
preotul loan Grigoriu. Motivul urmăririi, al goanei 
îngrozite se regăseşte deci şi în perioada de după 
1855, nereflectată în Amintiri..., a biografiei scriito- 
rului. Simbolic vorbind, C. a fost toată viaţa (ba chiar 
şi după moarte) un urmărit. De nenorociri, de neîm- 
pliniri, de ghinioane, de răzbunare şi ură, de duşmă- 
nii, ingratitudine şi neînțelegere, de sărăcie şi boală. 
Destinul l-a gonit şi prigonit, gata-gata să-l înhaţe şi 
să dea de pământ cu el, definitiv, să-l nimicească. 
Scapă, nu o dată în ultima clipă, şi o ia de la capăt. 


Casa părintească din Humuleşti 

Nici nu încep bine Amintirile... şi eroul-narator are 
deja un duşman, „duşmanul mew”, în persoana lui 
Nica lui Costache. Locul acestuia îl va prelua mereu 
altcineva, de-a lungul vieţii şi chiar după moartea 
scriitorului, nerămânând nici o clipă vacant. 
Urmărirea începută în prima parte nu are practic 
sfârşit. Motivul urmăririi se împleteşte în Amintiri... 
cu motivul fricii, al spaimei. Chiar în episodul urmă- 
ririi de către cei „doi hojmalăi” ceea ce îl salvează pe 
urmăritul Nică este intensitatea fricii. Numai o 
spaimă „ca aceea” ar putea explica performanţa de a 
reuşi îngroparea „în ţărnă la rădăcina unui păpuşoi”, 
oricât de bine prăşit. Frica turteşte, micşorează, îl 
face şi mai „prizărit” pe cel bine înzestrat cu disponi- 
bilitatea de a o trăi. Readus în Humuleşti, de la stâna 
din Dumbrava Agapiei, unde holera de care voiseră 
să-l ferească îl dibuise totuşi, eroul-narator este 
„înfăşat” — „peste tot” — într-o „pânzătură” pe care 
doftorii satului întinseseră „hoştinele ferbincioare”, 
după care, spune el, „am adormit mort, şi de abia a 
doua zi pe la toacă m-am trezit, sănătos ca toţi sănă- 
toşii”. O altă moarte şi o altă înviere: o săritură greşită 
în apă, „drept cu faţa-n jos”, are ca urmare o nouă 
înmormântare şi o nouă resuscitare: „... am crezut 
că mi-a plesnit pântecele, nu altăceva. Şi după ce-am 
ieşit cu mare greu din apă şi m-am pus pe mal, ţiin- 
du-mă cu mâinile de inimă, băieţii s-au strâns ciotcă 
împrejurul meu şi m-au înmormântat cu năsip, şi 
m-au prohodit cum ştiau ei, şi de-abia mi-am venit 
în simţire peste vreun ceas”. O stranie coincidență 
face ca, în Amintiri..., Lazăr, cel ce „tot moare şi iar 
învie, şi învie şi iar moare”, după cum zice părintele 
Oşlobanu, care-l detestă, să fie pomenit de câteva 
ori. Pe temeiul exemplelor, se poate afirma că Nic'a 
lui Ştefan a Petrei e Lazărul bibliei româneşti a amin- 
tirilor din copilărie. (În Amintiri... până şi pietrele 
„învie”. Întâmplarea catastrofică din Broşteni, cu 
stânca, are loc tocmai în „sâmbăta lui Lazăr”. Poate 
pentru că ştrengarii „învie” stânca „numai înţinată”, 
o însufleţesc, o fac să salte, parcă de bucurie, „tot mai 
sus de un stat de om”.) Şi la maturitate, în anii 1880 
mai ales, C. moare şi învie. „Lumea în laşi zicea că 
Creangă a murit de două ori. O dată, când l-a apucat 
un acces de epilepsie chiar în clasă la noi” — își amin- 
teşte Jean Bart. Şi nu numai că a „murit” de mai 
multe ori, dar el, cel care pe când era diacon „la 
înmormântări, botezuri, cununii, nu voia să ieie 
parte” (Grigore I. Alexandrescu), s-a şi „înmormân- 
tat”, citindu-şi prohodul. Cruzimea este alimentată şi 
de micul C., de Nica lui Ştefan a Petrei. De faptele şi 

de atitudinea acestuia. Preacunoscuta glumă cu poş- 
tele, al cărei coautor este, apare nu numai vulgară (G. 
Călinescu), ci şi crudă. De cruzime se leagă motivul 
distrugerii, în chip vădit şi, s-ar putea adăuga, zgo- 
motos, prezent în Amintiri... . Nica lui Ştefan a Petrei 
produce „stricăciuni”, declanşează (singur sau în 
colaborare cu alţii) o serie de catastrofe, manifestă 
un atavism vandalic: se cunoaşte pe unde trece. Cel 
mai cunoscut episod din această serie, acela ce con- 
semnează finalul precipitat al şederii la Broşteni, 
depăşeşte graniţele comicului. Se produce de fapt o 
„bombardare” a gospodăriei Irinucăi: „Gardul şi casa 
femeii dărâmate la pământ, o capră ruptă în bucăţi, 
nu-i lucru de şagă”. Într-adevăr, joaca nesăbuită se 
termină cu un dezastru şi chiar dacă fapta lor nu e 
crudă prin intenţie (nu avuseseră de gând aşa ceva), 
este crudă (în contextul existenţei precare a sinistra- 
ţilor) prin consecinţele ei cât se poate de serioase. 
Cruzimea se manifestă şi printr-o anumită atitudine. 
Caracterizându-l pe povestitor, G. Călinescu îl 
numeşte la un moment dat „simţitor şi (totodată) 
nepăsător”. Filonul întunecat, de marmură neagră, 
al cruzimii provine, poate, dintr-un strat structural 
de nepăsare, de insensibilitate, specifice în cel mai 
înalt grad conştiinţelor infantile (la scara vârstei bio- 
logice) şi în general celor aurorale (la scara vârstelor 
istorice a umanităţii). Numai în acest sens C. este un 
primitiv. Un primitiv ca Homer. „Creangă este Homer 
al nostru”, a spus, nu fără (un adânc) temei, nu din- 
tr-o superficială dorinţă de autoelogiere naţională, 
G. Ibrăileanu. Un Homer sentimental e o imposibili- 
tate. Un Homer (şi) crud e o realitate. Aceste conside- 
raţii sunt valabile şi în cazul lui C. Nica lui Ştefan a 
Petrei n-a fost un sentimental (de aceea pasajele 
lirice nu i-au ieşit niciodată scriitorului). Acest strat 
de nepăsare, de relativă insensibilitate, acea „armură” 
de care vorbeşte Constantin Ciopraga („La Creangă 
râsul devine un fel de armură, duioşia putând trece 
aproape neobservată”) se divulgă nu o dată deopo- 
trivă în biografia şi în opera scriitorului. Nimic nu-l 
dezvăluie în aşa măsură precum chenarul ironic în 
care el închide portretul bunicii Nastasia, nevasta lui 
David Creangă: „Încă n-am văzut aşa femeie, să 
plângă de toate cele; era miloasă din cale-afară. 
Carne de vită nu mânca în viaţă, tot din astă pricină; 
şi când se ducea sărbătoarea la biserică, bocea toţi 
morţii din ţinterim, fie rudă, fie străin, fără deose- 
bire. Bunicul însă era aşezat la mintea lui; îşi căuta de 
trebi cum ştia el şi lăsa pe bunica într-ale sale, ca un 
cap de femeie ce se găsea”. Un portret obiectiv, luat în 

derâdere chiar de cel care îl realizează. O figură îndu- 
ioşătoare şi aproape sublimă (extraordinar este mai 
ales obiceiul bătrânei de a-i plânge pe toţi morţii din 
cimitir, fără excepţie, ca şi cum ei ar forma o singură 
mare familie, familia ei) i se pare caraghioasă poves- 
titorului. C. este într-un fel antipodul Nastasiei: el nu 
plânge uşor, nu este milos „din cale-afară”. Mai mult 
„nepăsător” decât „simţitor”. După 1855 vocaţia dis- 
trugerii se manifestă la C. mai ales ca vocaţie a auto- 
distrugerii. EI îşi distruge căsnicia, cariera clericală şi 
- pentru un timp — şi pe cea didactică, dar şi sănăta- 
tea. Vocaţia distrugerii ţine de natura geniului, crud 
prin definiţie. Tema cruzimii se află în largul ei în 
poveşti şi povestiri. După repetate lecturi înveseli- 
toare şi odată cu trecerea anilor, faptele, întâmplă- 
rile, situaţiile, atitudinile, gesturile şi cuvintele mai 
mult sau mai puţin pline de cruzime ies singure la 
suprafaţă, devin bătătoare la ochi. E vorba, desigur, 
de ochiul cititorului matur, tot atât de necesar în 
acest caz ca şi pentru sesizarea rafinamentului, a 
subtilităților stilistice ale marelui povestitor. Râsul 
„gros” (pe care îl distinge G. Călinescu), acea „veselie 
de zei” (pe care o invocă Vladimir Streinu), „tonul şi 
viziunea umoristică” (la care se referă George Mun- 
teanu) nu reuşesc întotdeauna să acopere, aurind, 
înăbuşind, transfigurând, temperând, manifestările 
şi vocile răului din operă, acea „uricioasă întristare” 
ce se degajă uneori din ea. Dominanta jovialității 
este dublată, concurată, contracarată în opera, mai 
complexă decât se crede de obicei, alui C. de o linie a 


745 Dicţionarul general al literaturii române 


cruzimii, care trece, practic, prin toate scrierile sale, 
mari şi mici, majore şi minore. Abordarea unei ase- 
menea teme n-ar trebui să constituie de aceea 
pentru nimeni motiv de nelinişte. Doar se vorbeşte 
curent de cruzime la Homer, Dante, Shakespeare, 
Dostoievski, Cehov, Proust. În Soacra cu trei nurori o 
răzbunare „normală” s-ar fi oprit la iscusita divulgare 
a celei mai sfruntate dintre minciunile soacrei, la 
dovedirea inexistenţei faimosului ochi veşnic treaz 
din ceafă (ospăţul pe ascuns al nurorilor sub pretex- 
tul pretinsei vizite a părinţilor celei mai tinere dintre 
ele). Răzbunarea merge însă aici mult mai departe, 
prea departe. Faţă de Soacra cu trei nurori, în Capra 
cu trei iezi se petrece nu numai un dublu asasinat 
fioros, ci şi o nu mai puţin cumplită — deşi binemeri- 
tată — pedepsire a asasinului. În plus, acesta îşi 
supralicitează cruzimea, expunându-şi, aşa-zicând, 
fărădelegea, aranjând într-un anumit fel rămăşiţele 
măcelului. Lupul din povestea lui C. „semnează nu 
numai crimele, ci şi regia crimelor sale. Răzbunarea 
caprei, care se ţine de principiul „Nici o faptă fără 
plată”, nu este mai puţin teribilă. Apriga eroină (una 
din aprigele eroine ale literaturii române) chibzu- 
ieşte un plan şi trece decisă la acţiune, rămânând 
insensibilă la toate rugăminţile lupului, ajuns vic- 
tima ei neajutorată. Legea talionului triumfă în 
această poveste cu animale ca în vechile, „bunele” 
vremuri ale Vechiului Testament. În Dănilă Prepeleac 
cruzimea devine, s-ar spune, impersonală. Trocurile 
păguboase ale lui Dănilă, care dă pe rând boii săi 
„mari şi frumoşi” pe un car, carul pe o capră, capra 
pe un gânsac şi gânsacul pe o pungă (goală), seria de 
schimburi catastrofale mai întâi amuză, apoi însă 
scandalizează, stupefiază. Din personaj comic, 
Dănilă devine o victimă ca oricare alta, o victimă 
neajutorată, rostogolindu-se inexorabil pe panta 
neputinței sale. Rareori prostia şi-a râs de om cu 
atâta cruzime: „parcă dracul mi-a luat minţile”, se 
miră eroul, rămas perplex, „c-o pungă goală” în 
mână, de proporţiile autopăcălirii sale. Dracul i le-a 
luat, dracul le dă înapoi. Căci în întrecerea cu echipa 
de draci trimişi unul după altul să-l dovedească 
într-o probă sau alta, Dănilă „schimbă” prostia pe 
isteţime, o prostie de neînchipuit pe cea mai uimi- 
toare isteţime (e singurul troc care îi reuşeşte, marele 
troc al vieţii sale). Nu s-a observat paralelismul exis- 
tent între Curiosul nestăpânit, nuvela intercalată de 
Cervantes în romanul Don Quijote, şi un episod din 
Povestea lui Stan Păţitul: anume acela în care cinstea 
nevestei lui Ipate este pusă la încercare de însuşi 


Creangă 


Ipate, sfătuit, împins de la spate, ca întotdeauna, de 
Chirică. Femeia, ca la Cervantes, se lasă înduplecată, 
chiar dacă în textul lui C. adulterul (care ar fi fost, 
dacă s-ar fi produs, totuşi... conjugal) nu are loc. Mai 
sunt destule alte deosebiri între nuvela din Don 
Quijote şi episodul din Povestea lui Stan Păţitul. 
Comună celor două texte le este în schimb împreju- 
rarea pe care ele se axează: împingerea în păcat a 
femeii prin provocarea unei experienţe de verificare. 
Experienţă care presupune cruzime şi care are o sor- 
ginte (în ce-l priveşte pe Ipate: la propriu) diabolică, 
pentru că ideea provine dintr-o suspiciune nebu- 
nească, împinsă până în pânzele albe. Episodul din 
povestea lui C. nu are coloratura tragică a nuvelei lui 
Cervantes. După „operaţie”, nevasta lui Ipate devine 
o „femeie cumsecade”. Spectacolul extragerii (cu 
cleştele) a coastei vinovate este violent şi crud, un fel 
de tragere pe roată terapeutică. În Povestea lui 
Harap-Alb apar două din cele mai crude personaje 
din întreaga operă a lui C., Spânul şi Împăratul Roş. 
Cruzimea nu le este însă cu totul străină nici perso- 
najelor simpatice sau pozitive ale basmului. Se poate 
vorbi, de pildă, de cruzimea pedagogică a craiului 
care, îmbrăcându-se într-o piele de urs şi ascunzân- 
du-se sub un pod, iese în calea feciorilor lui ca să le 
pună la încercare curajul. Cruzimea unor episoade 
(precum cel al uciderii Cerbului) este foarte mare. 
După ce retează capul mirificului animal şi „se 
aruncă fără sine în groapă, după cum îl povăţuise 
Sfânta Duminecă”, Harap-Alb este ameninţat de un 
adevărat puhoi de sânge. Omorâtorul Cerbului Vrăjit 
se scaldă aici la propriu în sângele victimei sale, cât 
pe-aci să se înece în el. În miezul povestirii Moş 
Nichifor Coţcariul, una dintre cele mai valoroase 
scrieri ale lui C., se află un şantaj în toată regula, pre- 
gătit şi condus cu măiestrie de personajul titular. 
Nichifor e departe de a fi un soț exemplar. 
Ingratitudinea conjugală a eroului, ponegrindu-şi 
soţia, e crudă. Pe de altă parte, harabagiul o sperie pe 
îndelete pe Malca, pe care o transporta la Piatra, cu 
pericole imaginare: tâlharii din Grumăzeşti, lupul, 
balaurul din dealul Bălaurului (cruzimea glumeţului 
e simbolizată în text de frecventa invocare a lupului). 
Când i se pare că a înfricoşat-o cum trebuie, eroul 
face pasul decisiv, prefăcându-se că vrea să o lase 
singură, în plină noapte, în pădure (s-ar repezi până 
acasă, ca să-şi aducă „un capăt şi securea”, să poată 
drege căruţa, şi la ziuă ar fi înapoi). În text nu există 
nici o indicație în sensul că Malca n-ar fi fost o femeie 
cinstită. Moş Nichifor Coţcariul sau moş Nichifor 

şantajistul? Ar fi greşit însă să se deducă de aici că 
autorul a fost prin excelenţă „un talent crud”, pentru 
a folosi eticheta pe care un critic i-a aplicat-o cândva 
lui Dostoievski. Ar putea pleda împotrivă cele mai 
frumoase pagini din basmul Harap-Alb: cele ce 
descriu călătoria în grup pe care o înfăptuieşte eroul 
la Curtea Împăratului Roş, legându-se tovarăş, rând 
pe rând, cu Gerilă, Flămânzilă, Setilă, Ochilă şi 
Păsări-Lăţi-Lungilă. Fiecare din ei îşi va arăta price- 
perea într-un anumit moment critic. Ca „nişte fraţi”, 
se ajută între ei de fapt toţi. Între cei cinci uriaşi, cu 
care formează una dintre marile echipe de personaje 
ale literaturii, Harap-Alb se află în mijlocul unui cerc 
— viu şi mişcător — al prieteniei. Considerat pe drept 
cuvânt unul dintre cei mai mari scriitori ai literaturii 
române culte din toate timpurile, C. nu poate fi 
totuşi smuls din magma folclorică din care s-a ivit. 
Două mari atitudini pot fi observate în legătură cu 
problema relaţiei dintre opera lui şi folclor. Una tinde 
să-l dezlipească, să-l rupă cu totul pe scriitor de 
magma originară; cealaltă — să-l confunde şi să-l 
topească în ea. În raport cu folclorul, „cum proce- 
dează de fapt Creangă? Generic vorbind, ca un mare 
interpret în fața unei partituri celebre” (George 
Munteanu). Altfel spus (păstrând termenul de com- 
paraţie propus): ca un mare compozitor creând 
geniale variaţiuni pe o temă (folclorică) dată. 
Asemenea variațiuni au scris şi Beethoven, şi 
Schubert, şi Liszt, şi Brahms. Creator cu fundament 
folcloric, neputând fi nici desprins de, nici redus la 
acesta, C. se avântă pe jumătate din trunchiul vigu- 
ros al literaturii populare pentru a se înscrie în specia 
literaturii culte. EI este miticul Centaur, de o unică 
splendoare, al culturii noastre. 


În Creangă trăiesc credinţele, eresurile, datinile, obiceiu- 
rile, limba, poezia, morala, filosofia poporului, cum s-au 
format în mii de ani de adaptare la împrejurările pămân- 
tului dacic, dedesubtul fluctuaţiunilor de la suprafața 
vieții naţionale. Creangă este un reprezentant perfect al 
sufletului moldovenesc între români; al sufletului ţără- 
nesc între moldoveni; al sufletului omului de munte între 
țăranii moldoveni. 

G. IBRĂILEANU 


Plăcerea stârnită de audiţia scrierilor lui Creangă e de rafi- 
nament erudit. [...] Creangă e un umanist al ştiinţei săteşti, 
scoțând din erudiţia lui un râs gros, fără a fi totuşi un autor 
vesel prin materie. Conţinutul poveştilor şi al amintirilor 
este indiferent în sine, ba chiar apt de a fi tratat liric ori 
fantastic, veselă este hohotirea interioară, setea nestinsă 

de vorbe, sorbite pentru ele însele, dintr-o voluptate strict 
intelectuală. 


G. CĂLINESCU 


Nici un model popular nu i-a putut pluti înainte lui 
Creangă, scriindu-şi Amintirile, dar, desigur, nici prototi- 
purile culte ale genului, primele autobiografii şi memorii 
ale Renaşterii, înmulţite apoi în toate literaturile europene. 
Aci, ca şi în poveştile şi povestirile sale, Creangă execută tre- 
cerea de la nivelul popular al literaturii la nivelul ei cult 
pe o cale pur spontană, prin dezvoltarea organică a unei 
înzestrări exercitate în întregul trecut al unei vechi culturi 
rurale, ajunsă acum să se depăşească pe sine. Poporul întreg 
a devenit artist individual în Creangă. 

TUDOR VIANU 


Creangă râde din toată inima, dar dintr-o inimă bună, 
largă şi îngăduitoare, râde de semeni, de fiinţe care îi sea- 
mănă lui însuşi şi râde de sine, cum ar râde de oricare 
altul. „Satira” lui dezvăluie condiția omului, de care nu 
omul e vinovat, fiind de aceea demn de iubit şi de salvat. 
[...] Satiricii sunt totdeauna exteriori lumii pe care o sati- 
rizează, în timp ce Creangă face parte cu trup şi suflet din 
comunitatea eroilor săi. 

VLADIMIR STREINU 


Autorul Poveştilor şi Amintirilor e posesorul unei tehnici 
individuale şi mucenicul ferice al unui travaliu frate cu 
tortura, în desfăşurarea căruia ies la iveală, unul după 
altul, darurile unui prozator unic, [...] iar pe de altă parte, 
de-a lungul procesului atât de necesar de recunoaştere a 
autonomiei pe care creaţia acestui artist o revendică, o 
seamă de poziţii intermediare, rămâneri la jumătatea 
drumului, care tind a-l menţine pe Creangă măcar până 
la trunchi îngropat în folclor. 


CORNEL REGMAN 


SCRIERI: Scrierile lui [. Creangă, I-II, pref. A.D. Xenopol, 
cu o biografie de Grig. I. Alexandrescu, Iaşi, 1890-1892; 
Amintiri din copilărie şi Anecdote, laşi, 1892; Opere com- 
plecte, I-VI, cu o biografie de Grig. 1. Alexandrescu, Bucu- 
reşti, [1895]; ed. 2, Bucureşti, 1902-1903; Opere complete, 
pref. Ilarie Chendi şi St. O. Iosif, Bucureşti, 1902; Opere 
complete, îngr. şi pref. G.T. Kirileanu şi Ilarie Chendi, 
Bucureşti, 1906; Opere complete, I-III, pref. E. Lovinescu, 
1928; Opere complete, îngr. şi pref. G.T. Kirileanu, Bucu- 
reşti, 1932; Opere complete, îngr. G.T. Kirileanu şi Ilarie 
Chendi, introd. Const. Botez, Bucureşti, 1936; Opere, îngr. 
G.T. Kirileanu, Bucureşti, 1939; ed. Bucureşti, 1957; Opere, 
îngr. şi pref. G. Călinescu, Bucureşti, 1953; Opere-Oeuvres, 

CREDINȚA, cotidian apărut la București între 2 
decembrie 1933 și 20 ianuarie 1938 sub conducerea 
lui Sandu Tudor. Poartă subtitlul „Ziar independent de 
luptă politică și spirituală”. Din redacție fac parte la 
începutul lui 1935 Ștefan Constantinescu (secretar de 
redacţie), Petru Manoliu, Cicerone Theodorescu, 
Zaharia Stancu, Eugen Jebeleanu, Victor Medrea, Al. 
C. Constantinescu, Virgil Gheorghiu, Neagu Rădu- 
lescu, Ștefan Cosma, Vasile Damaschin ș.a. În primul 
număr programul tradiționalist de factură ortodoxă 
este afișat în editorialul nesemnat Cuvânt „Nu 
suntem nici «[f]ascie», nici «echipă», nu slujim nici 
dreapta, nici stânga. [...] Ce este această barbarie de 
semne străine, care au năvălit peste noi de la o vreme: 
cruci încârligate, cămăși colorate, ciocane și steaguri 
roșii sau alte ciudăţenii? Nu le recunoaștem ale sufle- 
tului nostru. Simbol pentru noi poate fi o cruce de pe 
evanghelia lui Neagoe Basarab sau cea a muceniciei 
lui Brâncoveanu Voievod. [...] Dragostea de moșie, de 
neam și lege nu are nici o legătură cu abstracţiile vea- 
cului al XVIII-lea apusean. Horia, Cloșca și Crișan, cei 
trei țărani munteni din țara Moților, au murit mai îna- 
inte decât Danton, Robespierre, Marat, cei trei avocați 
și burghezi de provincie franceză. [...] Credinţa noas- 
tră e să înfăptuim «Țara slobodă și duhovnicească». 
Credinţa aceasta, a noastră, e chezășia viitorului, în 
ciuda politicianismului care ne sfâșie”. În editorialul 
Avem un rege Sandu Tudor laudă virtuțile principiului 
monarhic răsăritean față de cel occidental („Datorită 
acestor deosebiri, aici în răsărit și mai ales la noi 
românii, nu se poate întrona dictatura. Dictaturile 
sunt formule apusene, urmarea unui principiu de 
autoritate laic în decadență”). În primul număr mai 
semnează Andrei Șerbulescu (Belu Zilber) Samsarii 
morţii pregătesc un nou război, Camil Petrescu „Ecoul” 
(despre o gazetă din Arad), C. Noica, Jos problemele 
mari! ş.a. De la început formatul este stabilit. Gazeta 
are o pagină permanentă dedicată eseului cultural, 
numită „Duh și slovă”: aici se regăsesc de regulă un 
editorial pe teme cultural-politice de Sandu Tudor 
(Reacționarismul de azi, dar şi un atac la adresa lui 
Adrian Maniu, numit „poetul cumulard” în calitatea 
sa de director al programului artistic de la Radio, de 
academician etc.), un articol de actualitate semnat de 
Zaharia Stancu (adesea pamfletar), de Șerban Eliescu 
sau de alții, plus o cronică muzicală (Virgil Gheor- 
ghiu), literară și dramatică (Petru Manoliu). De-a 
lungul anului 1934 în această pagină scriu în mai 
multe rânduri Constantin Noica (eseuri pe teme poli- 
tice, literare, filosofice: Cartea veacului, cartea 

șomeurilor, Ce nu știe cetățeanul, Despre oamenii 
prea inteligenţi, Ce face tineretul?) sau Eugen lonescu 
(cronici la 1. Al. Brătescu-Voinești, La pescuit, Mihail 
Sadoveanu, Creanga de aur, Mircea Eliade, India, 
Mihail Sebastian, De două mii de ani), precum și, 
sporadic, Andrei Șerbulescu (Războiul religios în 
Germania), Al. Lascarov-Moldovanu (Teatrul Naţio- 
nal și tineretul). O rubrică fixă cu profil cultural este 
„Ţintar”, realizată de Erasm (Petru Manoliu), con- 
stând în scurte recenzii sau ecouri la librăria franceză, 
revista presei, informaţii și zvonuri comentate. Mai 
scriu în primii ani Radu Boureanu (Academician mar- 
deiaș, tot despre Adrian Maniu), Scarlat Callimachi 
(Lew Tolstoi în București), Dim. G. Teodorescu (Profe- 
ful impotent, contra lui Hitler), N.M. Condiescu 
(Însemnările lui Safirim), Octav Șuluţiu (Rânduri 
pentru o artă nouă: fotografia), C. Clonaru (Sterilizare 
- în favoarea politicilor eugenice ale lui Hitler), S. 
Ciornei (Educarea vânzătorului de cărți), Camil Balta- 
zar (Un președinte pentru Societatea Scriitorilor 
Români, Revirimentul Panait Istrati). Panait Istrati 
oferă la sfârșitul lui 1934 câteva pagini de carnet intim. 
În primul an de existență C. putea apărea drept un 
organ al Tinerei Generaţii. Însă impresia aceasta se 
sfărâmă în urma unui scandal anticriterionist declan- 
şat la sfârșitul lui 1934: pe 16 decembrie Sandu Tudor 
semnează atacul Generaţia „Criterion” („sunteţi far- 
sori, sterpi și vicioși până în măduva oaselor, mediocri 
şi nevropați”), însoţit de un articol de Victor Medrea 
(Ofensiva invertiţilor) și de Zaharia Stancu cu pamfle- 
tul Onoarea dintre fese. Atacerea fusese pornită de 
Zaharia Stancu, care scrisese în ziarul „Naţionalul 
nou” articolul demascator Tovărășii literare, năravuri 
și moravuri, privitor la homosexualitatea unor 
membri ai grupului Criterion (dansatorul Gabriel 
Negry, Petru Comarnescu). Zaharia Stancu avea să fie 
provocat la duel de Comarnescu și de Alexandru 
Christian Tell, iar Mircea Vulcănescu și Alexandru 
Christian Tell încearcă să le aplice corecții fizice, în 
redacţia C. și la Corso, lui Sandu Tudor și lui Zaharia 
Stancu. Pe 9 ianuarie 1935 prima pagină titrează cu 
litere de o șchioapă Traficul de carne bărbătească din 
elita bucureșteană, completând cu subtitluri de felul: 
Obiceiurile turcești de la „Criterion”, Doctorul în ştiin- 
țele posterioare de la Los Angeles; Haremul bărbătesc al 
„Comărneascăi”; De-a capra sau de-a dragostea; Apă- 
rați, voi cetăţeni, moralitatea neamului românesc și 
sănătatea copiilor voștri!. Este lansată sintagma „cava- 
leri de Curlanda”, prin care se lovește în Gabriel Negry 
şi în Petru Comarnescu, a cărui demitere din 

demnităţile de inspector al teatrelor și de funcționar la 
Fundaţiile Regale se cere imperios: „Petru Comar- 
nescu voia să propage homosexualitatea în societatea 
românească, încercând să înalțe această murdară 
inversiune la rangul de valoare spirituală”. De aseme- 
nea, sunt demascaţi ca homosexuali Tell și Vulcă- 
nescu. Pentru Sandu Tudor, în foiletonul Despre sodo- 
mie, Criterion devine „o farsă pusă la cale din iniția- 
tiva bine cugetată a «Cavalerilor de Curlanda», pentru 
a înșela buna credință a celor mulți onești. Pentru a 
recruta cât mai mulți prozeliți”; apar și accente xeno- 
fobe, homosexualitatea considerându-se un import 
străin de adevăratele valori românești, Comarnescu 
fiind considerat un „leah”. Cei vizați (Comarnescu, 
Tell) îi acționează în judecată pe Sandu Tudor și pe 
Victor Medrea, dar campania continuă furibund 
într-un stil suburban. Zaharia Stancu vorbește despre 
acei „triști și orizontali cavaleri” (Pentr-un petic de... 
onoare), iar în articolul Cavalerii, justiția și puterile 
nevăzute atacă relaţiile sus-puse ale „cavalerilor”. 
Într-o pagină intitulată Pentru lămurirea „nelămuriţi- 
lor” în cazul Petru Comarniţki se citează din Marcel 
Proust (amintit ca expert și geniu, nu și ca homose- 
xual) pasaje „demascatoare” despre baronul de Char- 
lus, personaj homosexual din În căutarea timpului 
pierdut. Între timp, în februarie 1935 are loc arestarea 
lui Sandu Tudor, împreună cu Libarid Lorenian, admi- 
nistratorul publicaţiei, și cu reporterul Dumitru Banu, 
pentru șantajul denunțat de un anume loan Tatos, 
șeful Centralei Cooperativei de Import și Export. C. 
leagă prompt această arestare de presupuse cercurile 
oculte ale homosexualilor (fiind invocat Ion N. Mano- 
lescu-Strunga, socrul lui Comarnescu, ministru al 
Industriei și Comerţului). Zaharia Stancu cere drama- 
tic într-un editorial: Asasinaţi-ne. Însă după mai puţin 
de o săptămână arestaţii sunt eliberați. Afacerea va fi 
prelungită o vreme, declinând cu timpul. Altă campa- 
nie notabilă a fost împotriva lui D. Gusti în 1934, prin 
articole de Zaharia Stancu (Sociologul Sony boy- acu- 
zând echipele sociologice înființate de Gusti că „rechi- 
ziționaseră, în numele culturii, fără plată, cai de călă- 
rit, gâște de fript, fete de iubit”, Mercenarul Dimitrie 
Gusti) și Sandu Tudor (Fit pentru parazitul gustian). 
Pe 10 februarie 1935 a fost scos un număr special Nae 
lonescu, cu articole de Sandu Tudor (Un trezitor de 
conștiințe), Cicerone Theodorescu (Prietenul tinerilor 
și profesorul de tinereţe), Petru Manoliu (Gânduri 
pentru profesorul Nae Ionescu), Zaharia Stancu (Omul 
ursit să fie trădat), D.C. Amzăr Uniţiatorul). Alt număr 
special i-a fost dedicat Franţei pe 14 iulie 1935: 

Zaharia Stancu scrie articolul Decapitarea celor înco- 
ronaţi. Cum au. fost executaţi Ludovic XVI și Maria 
Antoaneta, Sandu Tudor semnează Tragedia „dreptu- 
rilor omului” („Din Revoluţia Franceză s-a născut 
fatal o robie mai grozavă. Burghezia și capitalismul, 
exploatatorii de azi ai muncii celor mulți, sunt copii 
direcți ai ei. 14 iulie e cea mai tipică sărbătoare bur- 
gheză”), Eugen Jebeleanu evocă luarea Bastiliei. Inter- 
viuri cu lon Petrovici, C. Rădulescu-Motru, G.G. Anto- 
nescu pe tema propunerii de limitare a numărului 
studenţilor în facultăți apar tot în 1935. Din decem- 
brie 1936 ziarul trece pe un format mai mare, redu- 
când numărul de pagini și eliminând aproape cu totul 
subiectele culturale. Dintre vechile rubrici este păs- 
trată „Ţintar”, acoperită la început tot de Erasm, iar 
mai apoi, cu schimbul, de Cicerone Theodorescu, C. 
Panaitescu ș.a. În pagini se mai strecoară câte o cro- 
nică dramatică iscălită de director. Pe prima pagină 
semnează editoriale prin rotaţie Petru Manoliu, 
Sandu Tudor, Cicerone Theodorescu, Al. Mironescu. 
Câte un ecou al scandalului din 1934-1935 încă se 
manifestă în 1937 prin articole răzlețe de felul Ce 
pățesc astăzi seducătorii, atentatorii frauduloși la 
pudoare, homosexualii, sodomiţii, cei care înjură etc., 
și ce pățeau pe vremea lui Matei Basarab. Ultimul 
număr anunță dizolvarea Parlamentului de către 
Carol al II-lea. C. a editat suplimentul cultural „Floare 
de foc” între 6 ianuarie şi 19 martie 1932, între 25 
martie şi 30 aprilie 1933, apoi între 25 ianuarie şi 2 
iulie 1936, inițial ca publicație separată, apoi ca insert 
în interiorul ziarului. ML. 


CREMENE, Mioara 
(pseudonim al 
Mariei Elena Gorea; | 
6.[X.1923, Bucureşti 
— 18.1V2014, Paris), 
poetă, prozatoare, 
traducătoare. 


S-a născut într-o familie de intelectuali: mama, Erna, 
era fiica ziaristului B. Brănişteanu, iar tatăl, Alexan- 
dru Samoil Gorea, avocat, era originar din Craiova. 
Face primele clase la București, la şcoala de lângă 
biserica Popa Rusu şi pe cele superioare la Liceul 
„Regina Maria”. În 1944 se înscrie la Conservator 


Cremene 


(clasa Victor lon Popa) şi începe să frecventeze cursu- 
rile Facultăţii de Litere şi Filosofie de la Universitatea 
din Bucureşti, obţinând însă licenţe în psihologie şi în 
regie. Lucrează imediat după război la ziarul „Ecoul” 
şi debutează în „Rampa” cu o cronică despre piesa 
Manasse a lui Ronetti-Roman; colaborează la „Fapta” 
şi „Iribuna poporului”. Din 1947 se află în redacţia 
noii serii a „Contemporanului”, unde semnează cu 
pseudonimul Mioara Cremene reportaje despre 
Delta Dunării. În 1950, după un diferend cu Horia 
Liman, este transferată ca redactor-şef adjunct la 
revista pentru copii „Arici-Pogonici”. Debutează edi- 
torial în 1951 cu piesa în versuri Mălina şi cei trei 
ursuleți. Din 1954 este secretara Secţiei de literatură 
pentru copii şi tineret a Uniunii Scriitorilor. 

Mai bine de un deceniu C. se dedică literatu- 
rii pentru copii, realizând peste douăzeci de cărţi. 
Volumul Bună dimineaţa, lume! (1959), vizibil 
influenţat de lirica lui Tudor Arghezi, în descen- 
denţa căruia poeta însăşi se declară, şi cel mai rea- 
lizat în plan artistic de până atunci, devine, para- 
doxal, un incident în biografia autoarei, atrăgân- 
du-i — după propriile mărturisiri — aspre critici la 
Uniunea Scriitorilor şi chiar întreruperea, pentru 
un timp, a activităţii publicistice. În 1964 revine 
în presă la redacţia de poezie a „Gazetei literare”. 
Alte plachete de versuri, un volum de nuvele şi un 
roman de ficțiune ştiinţifică şi politică, Mărirea şi 
decăderea planetei Globus (1968; Premiul Uniunii 
Scriitorilor), întregesc bibliografia şi profilul autoa- 
rei, ale cărei valenţe artistice se manifestă în mai 
multe planuri. În Adevărul şi inima (1964) regis- 
trul poetic este dominat de emoţiile cotidiene, de 
aspectele simple ale vieţii, de gesturile temerare 
ale omului. Dumitru Micu remarca aici „o senzaţie 
de receptare vrăjită a impresiilor de toate zilele”, ca 
şi „trăirea înfiorată a elanurilor”. Poeziile plache- 
tei următoare, Versuri de spus cu ghitara (1967), 
indică o mutație stilistică şi o desentimentalizare 
aproape calculată. Emigrând în Franţa în 1969, 
C. îşi continuă activitatea cinematografică alături 
de soţul ei, cineastul Sergiu Huzum, ca scenaristă 
şi coautoare a unor filme de artă şi telefilme: 
Biografie (1962), Prietenul meu, poetul, consacrat 
lui Miron Radu Paraschivescu, Prin Vrancea (1969), 
Metropoeme (1970), Anatomie d'un couple (1974), 
Allee des Brouillards — Regards sur Maurice Utrillo 
(1983), Sfidarea Sfinxului — Poetul Gherasim Luca 
(1994), realizat împreună cu George Astaloş. După 
primul volum de versuri în limba franceză (1980) 

apar în anul următor două scurte romane, scrise 
în colaborare cu fiul ei, Adrian Cremene, şi sem- 
nate cu pseudonimul Doina Dor. A doua carte 
de versuri în franceză, Poemes byzantins (1987), 
câteva eseuri publicate cu prilejul bicentenarului 
Revoluţiei franceze, o carte cu reţete tradiţionale, 
La Cuisine de nos grandes-meres roumaines (1983), 
iscălită tot Doina Dor, ş.a. ilustrează creativitatea 
diversă a scriitoarei şi capacitatea de acomodare 
la universul adoptiv. După 1989 C. revine în spaţiul 
cultural de obârşie cu un volum antologic bilingv, 
Poemes en exil - Poeme în exil (1994), reunind echi- 
valenţe româneşti şi franceze ale acelorași motive 
poetice. În 1995 apare la Bucureşti şi un roman 
compus după 1980 în limba română, Odioasa 
crimă din Carpathia sau Din însemnările unui 
celibatar (1995). Nu este, cum poate părea după 
titlu, o carte polițistă de ficțiune, căci însemnările 
într-un târziu jurnal parizian făcute de persona- 
jul-narator, Sandu Gore — tânăr gazetar în anii '50 
ai secolului trecut într-o ţară de democraţie popu- 
lară —, dezvăluie situaţii, evenimente şi personaje 
autentice, uşor de identificat în România acelei 
perioade: Sandu Gore este redactor la „Steaua de 
partid” şi la „Carpathia muncitoare marxist-le- 
ninistă ilustrată” dintr-un vechi oraş universitar, 
unde funcţionează, ca pretutindeni, „instituţiile 
periculoase”, „Poliţia proletară - PP”, „Investigația 
internă — poliţia aşa-zis secretă a Carpathiei — 1.1.” 
ş.a. Invadată de „gitani”, analfabeți rusizaţi, „tur- 
nători de serviciu” şi activişti de partid, lumea prin 
care trece gazetarul este una deformată până la 
caricaturizare, grotescă. Sandu Gore o priveşte cu 
ironie, încercând să se distanţeze de ea, dar, ade- 
vărat Don Juan local, amator de legături amoroase 
cu vedetele feminine ale nomenclaturii, se adap- 
tează totuşi, ba chiar suportă îngăduitor penibile 
poveşti cu „militanţi comunişti, idealişti”. Spre 
final tonul ironic, degajat al naratorului se conver- 
teşte într-unul reflexiv, ca să dezvăluie, în spatele 
mascaradei la care asistase, o crimă odioasă, în 
care sunt implicate, mai mult sau mai puţin, toate 
personajele. Din altă perspectivă şi într-o manieră 
originală, C. îşi aduce astfel contribuţia la confi- 
gurarea unei perioade tragice din istoria româ- 
nească. La ce foloseşte Parisul? (2000) este o carte 
de memorialistică, înfiripată într-un lung dialog 
între C., căreia îi aparţine ideea, şi Mariana Sipoş. 
Realizată la Paris, întâlnirea are drept scop nu doar 
fixarea în chip durabil a amintirilor scriitoarei, ci 

şi trezirea amneziilor care domină contempora- 
neitatea, cu alte cuvinte, stimularea „organului 
gânditor” al generaţiei „uituce”. Relatările fiind 
dominant din lumea literară, se alcătuieşte trep- 
tat şi parţial „mica istorie literară” a deceniilor al 
cincilea, al şaselea şi al şaptelea din veacul trecut. 
Dialogând la mai bine de jumătate de secol, C. se 
distanțează fără a se înstrăina de o epocă pe care 
a trăit-o cu un anume entuziasm. Secvenţe din 
viaţa redacțională şi din cea universitară la cum- 
păna dintre două lumi, portrete de scriitori şi 
tablouri de grup, în care se detaşează figuri deve- 
nite remarcabile, între care Nicolae Labiş, cuplul 
Marin Preda şi Aurora Cornu, Dan Deşliu, Zaharia 
Stancu, lon Caraion, Nicolae Breban şi mulţi alţii, 
se succedă pline de autenticitate şi culoare sub 
obiectivul scriitoarei, care pare că mânuieşte cu 
pricepere un aparat de filmat. În ciuda întrebării 
din titlu rămase în final fără răspuns, cartea, care 
dă şi cheia personajelor din romanul Odioasa 
crimă din Carpathia, ilustrează încă o dată ideea 
că Parisul foloseşte în primul rând literaturii. 


SCRIERI: Mălina şi cei trei ursuleți, Bucureşti, 1951; 
Povestea scânteii, Bucureşti, 1951; Strada teilor, Bucu- 
reşti, 1952; La noi în gospodărie, Bucureşti, 1954; Pri- 
măvara noastră, Bucureşti, 1954; Trestiile de aur, Bucu- 
reşti, 1955; Ucenicii vrăjitori, Bucureşti, 1956; Poveşti 
de-o şchioapă, Bucureşti, 1958; Bună dimineaţa, lume!, 
Bucureşti, 1959; Teatru de păpuşi, Bucureşti, 1959; Băie- 
țelul din Țara Gheţurilor. Teatru pentru copii, Bucureşti, 
1961; Poezii pentru toate orele, Bucureşti, 1963; Adevărul 
şi inima, Bucureşti, 1964; Livada cu poveşti, Bucureşti, 
1964; Povestea cu ghetuţele, Bucureşti, 1964; Trenuleţul, 
Bucureşti, 1964; Poze mari şi poze mici, Bucureşti, 1965; 
Magazinul de mirese şi alte povestiri, Bucureşti, 1966; 
Versuri de spus cu ghitara, Bucureşti, 1967; Mărirea şi 
decăderea planetei Globus, Bucureşti, 1968; Oraşul Dir- 
lidang, Bucureşti, 1968; 9+1, pref. Guy de Bosschăre, cu 
desene de Tudor Banuș, Paris, 1980; Le Dernier Prince 
des Carpathes (în colaborare cu Adrian Cremene), Paris, 
1981; Charmes damour en Roumanie (în colaborare cu 
Adrian Cremene), Paris, 1981; La Cuisine de nos gran- 
des-meres roumaines, Paris, 1983; Poemes byzantins, 
Paris, 1987; A doua tinerețe a lui Condorcet, Paris, 1989; 
Poemes en exil —- Poeme în exil, ed. bilingvă, Bucureşti, 
1994; Odioasa crimă din Carpathia sau Din însemnă- 
rile unui celibatar, Bucureşti, 1995; Întâlnire cu o femeie 
extraordinară — Madame Helvetius, Paris, 1995; Penthe- 
sileea la Troia (în colaborare cu Adrian Cremene), post- 
față Cătălina Buzoianu, Bucureşti, 1996; Dicţionar iniți- 
atic al ordinelor cavalereşti, pref. Răzvan Theodorescu, 
Bucureşti, 1998; La ce foloseşte Parisul? Evocări şi dileme 

din exil (n colaborare cu Mariana Sipoş), Bucureşti, 
2000; Întâmplări din oraşe de pâclă, Bucureşti, 2002; 
Şoapte şi strigăte, Bucureşti, 2009; Isus sau Provocarea 


Magdalena Popescu-Bedrosian, Bucureşti, 2011. Tra- 
duceri: Dimos Rendis, Geneza, Bucureşti, 1957; Hein- 
rich von Kleist, Opere, I-II, îngr. Herta Spuhn, pref. 
Nicolae Balotă, postfaţa trad., Bucureşti, 1993-1995 (în 
colaborare). 

inima”, VR, 1965, 9; Valeriu Cristea, „Magazin de mirese”, 
GL, 1966, 49; Dumitru Solomon, „Versuri de spus cu ghi- 
tara”, GL, 1967, 42; Guy de Bosschere, Mioara Cremene, 
„Journal des po&tes”, 1979, 7; Ileana Berlogea, „Penthesi- 
leea la Troia”: mit şi actualitate, CRC, 1997, 2; Magdalena 
Boiangiu, Jocurile zeilor și ale oamenilor, TTR, 1997, 1-2; 
Opriţă, Anticipația, 433-436; Octavian Soviany, Flori pre- 
sărate din muzeul memoriei, OC, 2009, 217; Manolescu, 
Enciclopedia, 214. M.P.-C. 


CREŢAN, Gabriela (7.X11.1955, Bucureşti), poetă. 
Este fiica Eugeniei Creţan (n. Jescu), contabilă, și 
a lui Ioan Creţan, funcţionar. În anii 1962-1970 
urmează cursurile învăţământului elementar în 
mai multe şcoli din Bucureşti, după care, tot aici, 
este elevă la Liceul „Gheorghe Şincai” (1970-1974), 
iar în perioada 1975-1979 studiază la Facultatea 
de Filosofie, secţia psihologie. Lucrează ca profe- 
sor-defectolog la Şcoala Ajutătoare din comuna 
Fierbinţi, judeţul Ialomiţa (1979-1982), ca sociolog 
la Institutul de Proiectare şi Construcţii Tipizate 
din Bucureşti (1982-1985), ca psiholog principal 
în Laboratorul de Testări Psihologice al Centrului 
de Medicină Sportivă din Bucureşti (1985-1990), 
ulterior fiind cercetător ştiinţific la Institutul de 
Ştiinţe ale Educaţiei din Bucureşti, în laboratorul 
de teorie a educaţiei. Debutează în presă ca elevă, 
în 1972, cu un fragment de proză („0 să-ţi spun, 
dar nu acum”), la rubrica lui Teohar Mihadaş 
„Condeie noi” din „Steaua”. Debutul semnificativ 
este însă acela din 1981, în „Luceafărul”, la reco- 
mandarea lui Geo Dumitrescu. Publică în conti- 
nuare cu dificultate în reviste din pricina cenzu- 
rii. În 1984 devine membră a cenaclului Numele 
Poetului, coordonat de Cezar Ivănescu, pe care îl 
consideră maestrul său. Debutul editorial se pro- 
duce abia în 1994 cu volumul de versuri Mic tratat 
despre arta trădării, după ce cartea a fost amânată 
zece ani de editurile Albatros, Cartea Românească 
şi Eminescu. A mai colaborat la „România lite- 
rară”, „Viaţa românească”, „Poezia”, „Contrapunct”, 

„Adevărul literar şi artistic”, „Convorbiri literare”, 
„Vatra”, „Contemporanul”, „Argeş, „Hyperion, 
„Galateea” (Kânigsbrunn, Germania), „Agero” 
(Stuttgart), „Gradina” (Serbia), „C.N. Geviri Ede- 
biyati” (Kiigiikk&y-istanbul), ş.a. 

Începând cu Mic tratat despre arta trădării, 
C. scrie o poezie neoexpresionistă, manevrând 
numeroase referințe alchimice și ezoterice ce 
compun o simbolistică nu neapărat personală, 
dar care capătă consistență și persistență prin 
claritatea tăioasă - nu și simplă — a declamației. 
De altfel, critica a vorbit despre „patosul cu totul 
neobişnuit al discursului, care îmbină energiile 
nimicitoare ale sarcasmului cu modulaţiile rapso- 
dice ale poetului orfic, imnul şi diatriba, ca şi [...] 
vizionarismul dominat de reprezentările bestiaru- 
lui apocaliptic” (Octavian Soviany). Ca atitudine 
constantă, suprapusă pe canavaua erotismului 
impregnat cu o sacralitate ocultă, se manifestă un 
masochism sublimat în scenarii mistice, adesea 
cu distorsiuni eretice, figurând ipostazieri simili- 
christice precum în Peștele (traversarea nocturnă): 
„Va fi în noaptea solstițiului, împărate,/ în toiul 
dineului/ voi fi peştele cel mare pe care îl vor vâna 
cu dinţii”. Poeta amenință cu mari disponibilități 
pentru o suferință spiritualizată, visează torturi de 
tot felul și nu întâmplător îl invocă pe Torquemada. 
Supliciile capătă o rigoare aproape logică, propu- 
nând un „nou Organon”: „dar setea mea, dar ura 
mea,/ un nou Organon/ principiu vital şi abstrac- 
ţie supremă,/ va cobori ca flacăra exterminatoare/ 
recuzând argumentele ultime,/ devorându-vă// 
(un ciorchine inform/ şi soarele strălucind în 
bocal/ amputat/ printre viscerele încolăcite)// aşa 
să o văd: zvârcolindu-se, şiroind,/ să îmi bucur 
auzul de ţipătul nud/ de animal sfârtecat/ de aceşti 
comeseni sublunari,/ smintit de greață, de panică, / 
excretând sânge şi spermă, urdori/ căci dintele 
ei de viperă neagră/ mi-a secat inima, mi-a fript 
ficăţeii// şi numai atunci ziduri şi uşi, coridoare/ 
pe care paşii lasă o amprentă de ceară/ se vor des- 
chide în faţă/ ca şi cum te-ai trezi coerentă, lucidă/ 
într-un vis utopic. străin./ niciodată visat - o orgie 
a intelectului,/ un sicriu protector/ale cărui valve 
se închid” (Organon). Și poemele din Comedii nup- 
țiale (1998) proiectează coșmaruri ă la Hitchcock 
(Amiază cu păsări) sau post-Auschwitz (Lupta cu 
îngerul). O umanitate hidoasă, supusă unor supu- 
rații biblice, apare în ipostaze carnavalești cu o 
carnație flamandă: „Vor fi mari petreceri, chermese 

şi nunţi/ vor fi făgăduinţe înalte de pierdere/ 
şi lemne îngrămădite în mijloc. pentru arderea 
iute/ de tot. în spasmul digestiei, mistic,/ Ora pro 
nobis!” (Comedie nupțială). Volumele Soare din 
Macbeth (1999; Premiul Asociaţiei Scriitorilor din 
Bucureşti), Și-n toate opaițele arde grăsimea copi- 
ilor Tăi (2004) și Kenoma (2010) verifică inepuiza- 
bila calitate a poeziei scrise de C. — care compune 
de fapt o singură carte, după cum observa Cezar 
Ivănescu - de a fi intensă în monotonie, polifo- 
nică în monodie. Infern cu floarea soarelui (2003) 
antologhează primele trei apariţii editoriale sem- 
nate de C. 

SCRIERI: Mic tratat despre arta trădării, Bucureşti, 1994; 
Comedii nupțiale, Bucureşti, 1998; Soare din Macbeth, 
Bucureşti, 1999; Infern cu floarea soarelui, laşi, 2003; Şi-n 
toate opaițele arde grăsimea copiilor Tăi, Bucureşti, 2004; 
Kenoma, București, 2010. 

CREŢEANU, George 
(3.X.1829, Bucureşti — 
6.VIII.1887, Constanţa), 
poet. 


Fiu al Mariei (n. Samurcaş) şi al paharnicului Zam- 
firache Creţeanu, C. învaţă la Colegiul „Sf. Sava” 
din Bucureşti, unde îi cunoaşte pe Grigore Alexan- 
drescu, loan Voinescu II, Nicolae Bălcescu, for- 
mându-se astfel alături de cei care pregăteau revo- 
luţia. Face studii de drept şi litere la Paris, benefici- 
ind temporar de un stipendiu acordat de Guvernul 
Provizoriu de la 1848. Întors în ţară în 1853, după 
ce vizitase Elveţia și Italia, intră în magistratură, 
fiind şi procuror la Curtea de Casaţie. Ales deputat 
în 1859, este numit apoi ministru ad-interim la 
Departamentul Dreptăţii şi ministru al Cultelor. În 
1882 a devenit membru de onoare al Academiei 
Române. Debutul lui C. se leagă de „Curierul 
românesc” al lui Ion Heliade-Rădulescu, unde în 
1847 publică notații satirice în proză şi cronici 


Dicţionarul general al literaturii române 752 


teatrale, urmate de versuri patriotice, apărute fie 
aici, fie în „Pruncul român”, „Popolul suveran” ori 
în „România viitoare” şi „Republica rumână” (unde 
semna și L. Fabian), reviste scoase la Paris de emi- 
graţia română. Are un rol însemnat, alături de Al. 
Odobescu, Dimitrie Berindei ș.a., în înființarea 
societăţii Junimea Română şi a revistei cu același 
nume, editată tot la Paris în 1851. Mai publică la 
„Patria”, „Foiletonul Zimbrului”, în revistele unio- 
niste „România literară” şi „Steaua Dunării”, este 
redactor la „Concordia”, „România”, „Revista 
română”, „Revista contimporană”, „Revista literară 
şi ştiinţifică”, va colabora la „Românul”, „Revista 
Carpaţilor”, „Irompeta Carpaţilor”, „Pressa”, dar şi 
la „Convorbiri literare”. 

C. şi-a adunat versurile în volumele Melodii 
intime (1854) şi Patrie şi libertate (1879). O primă 
faţetă, erotică, este ilustrată de stihuri care pendu- 
lează între reveria extatică şi lamentaţie, vibrând 
fie discret, fie cu un retorism până în cele din urmă 
convenţional („Magdalina! Magdalina!/ Strigă sufle- 
tu-mi mereu;/ Magdalina mi-e lumina/ Ş-al meu 
Dumnezeu!”). Caracteristică pentru C. rămâne însă 
coarda patriotică. Cu toate că pe strunele inspira- 
ţiei civice cântaseră mai toţi paşoptiştii, primin- 
du-le înrâurirea, el este mai mult decât un epigon. 
Energia, patetismul, tensiunea mobilizatoare, fer- 
voarea exortaţiilor, înscrise în siajul romantic, îşi au 
izvorul în credinţa privind rostul mesianic al poetu- 
lui şi al poeziei (Perseverența, Chemarea poetului). 
Participant la evenimentele timpului, C. închină 
revoluţiei, revoluţionarilor, Unirii, strofe imnice, 
ode -— toate manifeste politice învăpăiate de viziu- 
nea libertăţii, a gloriei ţării. Acelaşi civism, aceeaşi 
mistică a renașterii tutelează imaginea trecutului, 
resuscitat spre a fi propus model şi îndemn prezen- 
tului (Cântarea barzilor la mormântul bătrânului 
Mircea, Odă la patrie, Mormintele martirilor, Glasul 
viitorului ș.a.). Apelul la figurile din istoria lumii, tri- 
miterile la „braţul de fier” al lui Napoleon, de pildă, 
ca şi invocarea lui Byron figurează ca suport al unor 
meditații în care accentele sunt distribuite nu o dată 
exclamativ, grandilocvent. În pofida unor minusuri 
ce ţin de inventivitatea imagistică restrânsă ori de 
lipsa de concentrare, aceste poezii, lucrate totuşi cu 
un anume scrupul, au avut răsunetul lor în vreme. 
Cu un temperament mai echilibrat decât cel întâl- 
nit la mulți confraţi postpaşoptişti, C. explorează 
mai rar stările de nelinişte, îndoială, deziluzie şi de 
revoltă demonică. Elegii, meditații, fabule, satire, 

alte versuri din acest peisaj mozaicat, produs de o 
neistovită disponibilitate lirică, stau mai curând sub 
un semn al seninătăţii. 

SCRIERI: Melodii intime, Bucureşti, 1854; Patrie şi liber- 
tate, Bucureşti, 1879; Poezii alese, pref. N. Iorga, Vălenii 
de Munte, 1908; Patrie şi libertate, îngr. Rodica Rotaru, 
Bucureşti, 1988. 

Şerban, Exegeze, 43-45, 63-67; Dicţ. lit. 1900, 241-242; 7. 
Ornea, Un poet unionist, RL, 1988, 37; Dicţ. scriit. rom. |, 
714-715; Ursu, Alte contribuţii, 196-198. G.D. 


CREŢESCU, Grigore (12.X.1853, Măcreşti-Cahul — 
1.1V.1933, Galaţi), prozator. Familia în care se năs- 
cuse purta numele Creţu. Învață din 1867 la semi- 
narul din Ismail, iar din 1873 la Liceul „Sf. Sava” 
din Bucureşti. Face studii de drept tot la Bucureşti, 
luându-şi licenţa în 1879. Intră în magistratură şi 
peregrinează prin mai multe oraşe (Târgovişte, 
Buzău, Hârşova, Tulcea), până în anul 1886, când 
se stabileşte ca avocat la Galaţi. 

C. participă la cenaclul literar al lui Al. 
Macedonski, colaborând, în 1881-1882, la revista 
„Literatorul”. Mai târziu publică la „Revista Societăţii 
Tinerimea Română” şi la câteva periodice apărute 
la Galaţi („Poşta”, „Limpul”, „Galaţii”, „Acţiunea, 
„Galaţii noi”). A mai semnat şi Demogorgon. 
Prozator fără vigoare, în schiţele şi povestirile 
cuprinse în volumele Dreptatea divină (1880), Din 
viața moşului meu Trohin Creţul, poreclit şi Mocanul 
(1883), Școlarii (1900) C. rememorează anii copilă- 
riei, creionează, incolor şi convenţional, scene care 
încearcă să reconstituie o atmosferă proprie satului 
basarabean sau celui dobrogean. Cântecele mele 
(1891) adună „mici poeme în proză”, un fel de rugi 
patetice, încrâncenate. Câteva volume ale lui C., 
menţionate ca apărute, nu s-au păstrat. 

SCRIERI: Dreptatea divină, Bucureşti, 1880; Din viața 
moşului meu Trohin Creţul, poreclit şi Mocanul, Galaţi, 
1883; Cântecele mele, Galaţi, 1891; Şcolarii, Galaţi, 1900; 
De la 1848, Galaţi, 1915; De ziua lui Alexandru Cuza, 
Galaţi, 1924. 

CREŢIA, Petru 
(21.1.1927, Cluj — 
15.IV.1997, Bucureşti), 
poet, eseist, 
traducător, editor. 


Este fiul Călinei (n. Humiţa) şi al lui Aurel Creţia, 
funcţionar. A urmat şcoala primară şi a început 
Liceul „Gh. Barițiu” la Cluj, după 1940 continuân- 
du-şi studiile la Bucureşti: Liceul „Spiru Haret” 
(bacalaureatul în 1945) şi secţia de limbi clasice a 
Facultăţii de Filologie (licenţa în 1951). Între 1952 
şi 1971 este asistent, apoi lector la Catedra de 
limbi clasice a Universităţii bucureştene. „Păstrez 
regretul de a nu fi redactat în formă finală un 
tratat despre verbul grec, cea mai grea categorie a 
morfologiei greceşti, în cadrul căreia obţinusem şi 
teoretic şi practic rezultate înnoitoare” — va măr- 
turisi într-un memoriu de activitate publicat 
postum. Între 1971 şi 1975 este cercetător la Insti- 
tutul de Filosofie din Bucureşti, cu speranţa de a 
duce la capăt, împreună cu Constantin Noica, tra- 
ducerea integrală a operelor lui Platon în limba 
română. După epurarea din 1975 a institutelor de 
cercetare, devine cercetător la Muzeul Literaturii 
Române, unde, împreună cu D. Vatamaniuc şi cu 
un colectiv de cercetători, va continua ediţia cri- 
tică M. Eminescu începută de Perpessicius. Din 
1993 devine director onorific şi cercetător la Cen- 
trul Naţional de Studii „Mihai Eminescu” din Ipo- 
teşti. Cu puţin timp înainte de decembrie 1989, 
aflat într-o călătorie de studii la Oxford, citise la 
postul de radio Europa Liberă o scrisoare de 
demascare a crimelor împotriva umanităţii şi a 
culturii sub regimul Ceauşescu. C. a debutat în 
presă în 1947, la „Naţiunea”, cu articolul Sensul 
morţii la Poe. Editorial, a fost prezent cu o carte 
proprie abia în 1979, Norii, pentru care a fost dis- 
tins cu Premiul Uniunii Scriitorilor. 1 se vor mai 
acorda Premiul Uniunii Scriitorilor în 1993 pentru 
traducerea volumului Povestiri orientale de Mar- 
guerite Yourcenar şi Premiul „Limotei Cipariu” al 
Academiei RSR pentru volumul VII (1977) din 
seria Opere de M. Eminescu. 

Ca scriitor, C. a cultivat un tip de text adecvat 
propriei structuri intelectuale: o suită de însem- 
nări fragmentare, reunite într-un ansamblu ce 
poate fi subsumat speciei poemului în proză, 
poem liric-simbolic în care o entitate moral-spiri- 
tuală se exprimă pe sine în stare emoţională. Suite 
de fragmente care, ca şi eseurile sale, întrunesc 
valori multiple: cugetare asupra lumii şi definire 
de sine, descriere şi sugestie, ordonare contempla- 
tiv raţională a universului şi deschidere a cugetării 
spre goluri nebănuite. Adresate „unor fiinţe ca noi, 
făcute şi din semne, şi din timp, destinate să-şi 
instituie şi să-şi transtituie fiinţe”, Norii, Pasărea 
Phoenix (1986), Oglinzile (1993), În adâncile fân- 
tâni ale mării (1997) cultivă intens concentrarea şi 
sugestia orientală a haikuului, cu sufletul risipit în 
lume: „Cerul acesta de toamnă pare năluca pădu- 
rilor moarte”; „Răcoarea de abis care ne vine din 
oglinzi”; „O, cât de dulce a fost ieri pustiul dimi- 
neţii”. În Norii se contemplă alcătuirile efemere, 
mereu altele, inconsistente, ale norilor pe fundalul 
de permanenţă al cerului. Forma vizibilă oferă pri- 
lejul înălțării privirii şi a gândului spre imensita- 
tea perenă a bolţii cereşti. În tradiţia stilului înalt 
al descrierii în care contemplatorul se implică, 
ilustrat de A.I. Odobescu şi V. Pârvan, sub apa- 
renţe fulgeră marile teme biblice: căderea omului 
în timp, trecerea, Dumnezeu, irealitatea lumii 
vizibile, visul. Poetul de factură clasică, stăpân 
pe sine, ritmându-şi extazul cu luciditate („trec 
orele prin vise şi visele prin ore şi toate împreună 
se rotesc, cu lumini schimbătoare, în apa uşoară 
şi neagră, în apa sfinţită a nopţii”), alternează cu 
moralistul detaşat şi sceptic, pornit de la Psalmi 
şi Cântarea Cântărilor, trecut prin dezabuzările 
culturii moderne şi reîntors la învăţătura iubirii. 
Omul în cosmos, cu avânturile lui de contopire, de 
dezmărginire, de iluminare, urmate de eşecuri, de 
momente de cădere, de spaimă de neființă, con- 
stituie şi tema obsedantă a volumelor de versuri 
propriu-zise: Poezia (1983) — alcătuit din definiţii 
ale poeziei, urmate de poeme -, Pasărea Phoenix 
şi În adâncile fântâni ale mării. Un spirit riguros, 
sever (dar nu uscat) disciplinează expresia tra- 
gică a sentimentului azvârlirii în lume: „Coboare 
îndurare/ În lumea pieirii/ Peste veacul făptui- 
rii,/ Peste tot ce este/ Greul de a fi”. Activitatea de 
exeget a lui C. afirmă programatic supunerea la 
text (implicit polemic faţă de tendinţele de decon- 
struire subiectivă a acestuia), supunere susţinută 

de o mare erudiție şi ajungând adesea la rezultate 
originale în interpretarea unor teme savante. Epos 
şi logos. 25 de studii şi interpretări (1981) cuprinde 
subiecte precum Comparaţiile Iliadei, Marea 
homerică, Zeița şi eroul (relaţia dintre Atena şi 
Ulise), tratează despre Elena, Casandra, Xenofon 
din Efes, Platon, Lucian din Samosata, Ovidiu, 
Emilio Cecchi, Virginia Woolf ş.a. Cea mai reali- 
zată lucrare de exegeză este Catedrala de lumini. 
Homer, Dante, Shakespeare (1997). C. porneşte 
de la un aplicat studiu asupra lui Ahile în cadrul 
Iliadei, de la analiza poeticii luminii în Divina 
Comedie (cu traduceri proprii) ca să ajungă la 
Ariel sau la forma pură a libertăţii, aşa cum apare 
în Furtuna lui Shakespeare. Ca toate studiile sale, 
şi acestea trebuie citite la cel puţin două niveluri: 
unul al informaţiei exacte, erudite, cu amănunte 
înnoitoare, altul, implicit, al valorii spirituale a 
textului analizat, al iluminării închise în expre- 
sie. Aceste principii pot servi drept artă poetică, 
program de exegeză şi ţintă a analizei, urmărite 
în întreaga operă a lui C. Pe aceeaşi linie se situ- 
ează comentariile eminesciene. Exegetul are un 
cuvânt de spus nu numai în interpretarea operei 
poetului, ci şi în ce priveşte cunoaşterea filologică, 
stabilirea de text şi critica textului. Constelaţia 
Luceafărului. Sonetele. Scrisorile (1994), antologie 
alcătuită şi comentată de C., nu este doar o carte 
pentru elevi, ci şi o carte adresată celor ce cunosc 
în profunzime opera eminesciană. Contribuţia 
cea mai însemnată a antologiei în materie de 
textologie constă în analiza critică a celor două 
versiuni ale Luceafărului, cea din „Almanahul 
România Jună” şi cea din ediţia Maiorescu, vari- 
ante care diferă între ele prin dimensiunile vorbirii 
Demiurgului, abreviată cu patru strofe în a doua 
variantă. Comparaţia manuscriselor şi a textu- 
lui tipărit îl conduce pe cercetător spre concluzia 
că eliminarea a fost făcută de Eminescu însuşi, şi 
nu de Maiorescu, argumentul cel mai convingă- 
tor fiind acela că eliminările au fost însoţite şi de 
modificări ale textului rămas, astfel încât tranziţi- 
ile de la o idee la alta să nu pară bruşte şi lipsite 
de legătură. Testamentul unui eminescolog (1998) 
valorifică experienţa editorului, cuprinzând atât 
o evaluare pătrunzătoare a stadiului disciplinei, 
cât și o schiță de proiect în vederea unei noi ediții 
Eminescu. Poetul, clasicistul, exegetul, compara- 
tistul se întâlnesc în opera moralistului C., deloc 
pedant, cu o adâncă înţelegere a slăbiciunilor şi 

spaimelor omeneşti, dar şi cu rigoarea celui ce 
s-a desăvârşit pe sine înainte de a-i modela pe 
alţii, cel din Luminile şi umbrele sufletului (1995). 
„Portretele” trăsăturilor de caracter, entităţi mani- 
festate prin oameni, trasate cu detaşare, cu înţe- 
legere, cu un sistem de valori umane neclintit în 
aspiraţia lui spre bunătate şi iubire (Demnitatea, 
Cinstea, Vrednicia, Cuviinţa, Adevărul, Dreptatea, 
Blândeţea, Răbdarea, Încrederea, Curajul, Spe- 
ranţa, Bucuria versus Prostia, Mediocritatea, 
Prejudecăţile, Intoleranţa, Suferinţa zadarnică, 
Văicăreala, Superficialitatea, Nepăsarea, Vorba 
fără rost), relevă un înţelept din speța celor dotați 
cu harul formulărilor gnomice. La numeroasele 
articole de specialitate publicate de C. de-a lungul 
anilor se adaugă o bogată activitate de traducă- 
tor: din greaca veche (Platon, Plutarh, Longos), 
din Vechiul Testament, din latină (Ovidiu) și din 
latina medievală (Dante, De vulgari eloquen- 
ția, Epistulae, Eclogae), din italiană (Massimo 
Bontempelli, Emilio Cecchi, Adriano Tilgher), din 
franceză (Marguerite Yourcenar, Georges Dum&zil, 
Emil Cioran, Georges Duby), din engleză (Virginia 
Woolf, T.S. Eliot, Frances A. Yates). 


Dăruindu-se cu patimă unor proiecte gigantice, erudit 
prin formaţie clasică, dar în acelaşi timp deschis moder- 
nităţii, Creţia era acea „rara avis” a unei culturi în derivă, 
care enunța — prin preocupări şi prin operă — o posibilă, 
dorită Renaştere postmodernă. [...] Apariție insolită 
într-un peisaj maculat de compromisuri (estetice inclu- 
siv) şi cedări, Petru Creţia aducea în pagina scrisă tăietura 
precisă a limpidităţii antice, unită cu neliniştita privire 
a omului contemporan. Nici o emfază, nici o grandiloc- 
venţă în textele sale confesive, discrete şi sobre precum era 
omul, precum i-a fost şi existenţa. 

MIRCEA ZACIU 


SCRIERI: Norii, Bucureşti, 1979; ed. Bucureşti, 1996; 
Epos şi logos. 25 de studii şi interpretări, Bucureşti, 1981; 
Poezia, Bucureşti, 1983; Pasărea Phoenix, Bucureşti, 
1986; Oglinzile, Bucureşti, 1993; Luminile şi umbrele 
sufletului, Bucureşti, 1995; ed. București, 2010; Cate- 
drala de lumini. Homer, Dante, Shakespeare, Bucureşti, 
1997; În adâncile fântâni ale mării, Bucureşti, 1997; 
Testamentul unui eminescolog, Bucureşti, 1998; Eseuri 
morale, Bucureşti, 2000; Infernul terestru. Despre Edgar 
Allan Poe, Bucureşti, 2003; Studii filosofice, pref. Petru 
Vaida, Bucureşti, 2004. Ediţii, antologii: Platon, Opere, 
vol. I, ed. 2, introd. Ion Banu, Bucureşti, 1975, vol. II- 
IV, VII, Bucureşti, 1976-1983, 1993, vol. V-VI, Bucureşti, 
1986-1989 (în colaborare cu Constantin Noica); Mihai 
Eminescu, Opere, vol. VII-VIII, Bucureşti, 1977-1988 (în 

colaborare), vol. XIV-XV, Bucureşti, 1983-1993 (în cola- 
borare), Teatru, pref. edit., Bucureşti, 1990, Poezii ine- 
dite, Bucureşti, 1991, Constelaţia Luceafărului. Sonetele. 
Scrisorile, Bucureşti, 1994, Poeme necunoscute, Bucu- 
reşti, 2003 (în colaborare cu Mircea Cărtărescu şi Adrian 
Pintea). Traduceri: Ovidiu, Metamorfoze, Bucureşti, 1959 
(în colaborare cu Ion Florescu); Longos, Dafhnis şi Chloe, 
Bucureşti, 1964; reed. în Romanul grec, pref. Eugen Cisek, 
I, Bucureşti, 1980; Massimo Bontempelli, Oameni în 
timp, pref. Şerban Stati, Bucureşti, 1968; Virginia Woolf, 
Doamna Dalloway, pref. trad. Bucureşti, 1968, Eseuri, 
pref. Mihai Miroiu, Bucureşti, 1972, Valurile, pref. trad., 
Bucureşti, 1973; John Wain, Nuvele, povestiri, Bucureşti, 
1970; Dante, Opere minore, îngr. şi introd. Virgil Cândea, 
Bucureşti, 1971 (în colaborare); Emilio Cecchi, Peştii 
roşii, Bucureşti, 1973; T.S. Eliot, Eseuri, pref. Ştefan Stoe- 
nescu, Bucureşti, 1974; Platon, Opere, II, Bucureşti, 1976 
(în colaborare), Phaidon, în Platon, Opere, IV, Bucureşti, 
1983, Banchetul, introd. trad., Bucureşti, 1995; Margue- 
rite Yourcenar, Povestiri orientale, Bucureşti, 1993, Alexis 
sau Tratat despre lupta zadarnică, Bucureşti, 1994, Creie- 
rul negru al lui Piranesi şi alte eseuri, introd. trad., Bucu- 
reşti, 1996; Plutarh, Viei paralele. Demetrios şi Antoniu, 
pref. trad., Bucureşti, 1994; Cartea lui lov. Ecleziastul. 
Cartea lui Ilona. Cartea lui Ruth. Cântarea Cântărilor, 
Bucureşti, 1995; Adriano Tilgher, Viaţa şi nemurirea în 
viziunea greacă, Bucureşti, 1995; Emil Cioran, Antolo- 
gia portretului. De la Saint-Simon la Tocqueville, îngr. 
trad., Bucureşti, 1997; Georges Dum&zil, Zeii suverani ai 
indo-europenilor, Bucureşti, 1997; Apocalipsa lui Ioan în 
tradiția iudeo-creştină, introd. Cristian Bădiliță, Bucu- 
reşti, 1998 (în colaborare cu Cristian Bădiliță); Nina Ber- 
berova, Cartea fericirii, Bucureşti, 1998; Graham Swift, 
Ultima comandă, postfață Maria-Sabina Draga, Bucu- 
reşti, 1999 (în colaborare cu Cristina Poenaru). 


Repere bibliografice: Ştefan Aug. Doinaş, Omul care tra- 
duce norii, VR, 1980, 2; Gheorghe Grigurcu, [Petru Creţia], 
ST, 1980, 9, RL, 1996, 32; Al. Piru, Marginalia, Bucureşti, 
1980, 85-90; Nicolae Manolescu, Studii clasice, RL, 1981, 
47; Mircea Ivănescu, „Epos şi logos”, T, 1981, 12; Zamfir, 
Poemul, 433-434; Mihai Zamfir, Apolinic şi dionisiac în 
exegeza clasicistă, RL, 1982, 2; Gheorghiu, Reflexe, 15-18; 
Grigurcu, Existenţa, 158-162; Cristian Bădiliţă, Logos și 
contemplaţie, RL, 1991, 26; Octavian Soviany, Muzeul 
oglinzilor, CNT, 1993, 48; Cornea, Semnele, 117-144; 
Zaciu, Departe, 154-155; Z. Ornea, Legatul învățatului, 
RL, 1999, 16; Grigurcu, Peisaj, III, 184-189; Dicţ. esenţial, 
223-226; Grigurcu, În pădurea, 453-461; lon Pop, O carte 
de recitit, CLT, 2004, 11; Ion Simuţ, Nebuloasa manuscri- 
selor eminesciene, RL, 2004, 26; Ștefănescu, Istoria, 1029- 
1034; Manolescu, Istoria, 1301-1302; Gabriel Liiceanu, Nu 
vreau să-l uit, RL, 2009, 9; Popa, Ist. lit., IL, 535-536; Sorin 
Lavric, Un stoic elegant, RL, 2011, 21. R.S. 


Crețu 


CREŢU, Bogdan (21.1.1978, Medgidia), critic şi 
istoric literar. Este fiul Elisabetei Creţu (n. Creţu), 
secretară, şi al lui Ion Creţu, inginer agronom. 
Urmează la Constanţa Şcoala generală nr. 24 și 
Liceul „G. Călinescu” (1992-1996), după care 
frecventează Facultatea de Litere, secţia română- 
engleză, la Universitatea „ALI. Cuza” din Iaşi, 
absolvind în 2000; în 2002 finalizează masterul 
de literatură română şi hermeneutică literară 
în cadrul aceleiaşi facultăţi. Este pentru scurtă 
vreme profesor suplinitor la Liceul „G. Ibrăileanu” 
din laşi, iar în 2002 devine preparator la Catedra 
de literatură română „G. Ibrăileanu” a Univer- 
sităţii „ALI. Cuza”, apoi asistent (2005) și lector 
(2007). Devine doctor în filologie în 2006 cu teza 
Utopia negativă în literatura română, publi- 
cată în 2008. Debutează în 1997 în „Convorbiri 
literare”. Mai colaborează la „Adevărul literar şi 
artistic”, „Observator cultural”, „Dacia literară”, 
„Lribuna”, „Vatra”, „Cultura”, „Viaţa românească”, 
„România literară”, „Ziarul de duminică”, „Steaua”, 
„Contrafort”, „Contemporanul-ldeea europeană”, 
„Pana mea”, „Caiete critice”, „Bucureştiul cultu- 
ral”, „Transilvania” ș.a. Este redactor la „Însem- 
nări ieşene” (2004-2005), „Dialog” (2005-2006) şi 
„Paradigma” (din 2006). | s-au acordat mai multe 
distincţii, printre care Premiul Uniunii Scriitorilor 
(2005). 

În culegerea de cronici cu care debutează 
C., Arpegii critice. Explorări în critica şi eseis- 
fica actuale (2005), foiletoanele oferă lejere, 
dar bine conturate consideraţii despre natura 
şi statutul genurilor criticii literare. Scrisul lui 
nu este străin de o anumită anecdotică, deloc 
inoportună sau inflaţionistă, ce captează atenţia 
cititorului şi-l face părtaşul unor raționamente 
flexibile și agreabile. Eseul Matei Vişniec - un 
opizecist atipic (2005) e o încercare de sistema- 
tizare şi de argumentare a elementelor prin care 
autorul vizat se detaşează, încă de la debut, de 
tendinţele majore ale optzecismului. Ca atare, C. 
schițează un portret al generaţiei '80 din seco- 
lul trecut, discută ideologia postmodernismului 
şi supune analizei toate segmentele operei lui 
Vişniec, a cărui atipicitate ar decurge din unele 
implicaţii de ordin existenţial, din „naturaleţea 
zămislirii unei atmosfere complexe, situată la 
graniţa dintre burlesc, comic, grotesc, ridicol, 
pe de o parte, şi tragic, grav, diafan, pe de altă 
parte”. Lecturi actuale. Pagini despre literatura 

română contemporană (2006) este o nouă cule- 
gere de articole, cronici şi recenzii despre scri- 
itori precum Mircea Popovici, Ana Blandiana, 
Mihai Ursachi, Emil Brumaru, Octavian Soviany, 
Vasile Gogea, Cristian Popescu, loan Es. Pop, Dan 
Coman, Radu Vancu, Claudiu Komartin, Dan 
Sociu, Elena Vlădăreanu, Octavian Paler, Marin 
Mincu, Nichita Danilov, Mariana Codruţ, Florina 
Ilis, Lucian Dan Teodorovici, Florin Lăzărescu, 
Aurel Dumitraşcu ş.a. În Utopia negativă în lite- 
ratura română C. îşi propune nu atât o abordare 
teoretică a distopiei, cât o analiză critică, minu- 
țioasă şi aplicată a operelor ilustrative pentru 
gen. Cercetătorul nu pierde din vedere primii 
germeni ai utopiei negative, pe care îi află în 
secolul al XVIII-lea, la Dimitrie Cantemir, apoi la 
Ion Budai-Deleanu, şi observă că „în plină epocă 
de aur a utopiei, în iluminism, la noi se dezvolta 
parodierea sau măcar discreditarea acesteia”. O 
miză a studiului constă în identificarea cauze- 
lor ce au condus la situaţia ca literatura română 
să conţină antiutopii în condiţiile absenței unui 
model-sursă discreditabil. După câteva încercări 
de a defini utopia „ca universalia a gândirii” şi în 
raport cu realitatea şi istoria, C. discută despre 
„poncifele utopiei negative”, pe care le consi- 
deră foarte asemănătoare cu cele ale antiutopiei. 
După ce explorează „preistoria genului”, cercetă- 
torul se opreşte asupra unor scrieri ce se reven- 
dică de la diferitele moduri de a fi ale distopiei. 
Printre acestea, în epoca modernă, se numără 
Din ţara măgarilor de Ştetan Zeletin și Tablete 
din Ţara de Kuty ori Cimitirul Buna-Vestire de 
Tudor Arghezi. 

SCRIERI: Arpegii critice. Explorări în critica şi eseis- 
fica actuale, laşi, 2005; Matei Vişniec - un opizecist 
atipic, laşi, 2005; Lecturi actuale. Pagini despre litera- 
tura română contemporană, laşi, 2006; Utopia nega- 
tivă în literatura română, Bucureşti, 2008. Antologii: 
Marin Mincu, Polemos. Duelul cu/în idei, București, 
2011; Dimitrie Cantemir. Perspective interdiciplinare, 
Iași, 2012 (în colaborare). 

Repere bibliografice: Daniel Cristea-Enache, Forța 
bunului simţ, RL, 2006, 33; Dan Mănucă, Probleme de 
titrologie, CL, 2006, 2; Paul Cernat, Cronici de peste an, 
OC, 2007, 371; Tania Radu, Noua critică priveşte înapoi, 
„22”, 2008, 938; Petru Poantă, Jurnal de primăvară, TR, 
2008, 134; Al. Cistelecan, Stahanovism cu precocitate, E 
2008, 1-2; Cornel Ungureanu, Un fel de a fi în literatură, 
LCE 2011, 26-27. Ș.A. 

CREŢU, Grigore (25.[.1848, Târgu Neamţ -— 
30.XI.1919, Bucureşti), filolog, folclorist. După 
absolvirea liceului, în 1868, la Iaşi, urmează 
cursurile Facultăţii de Litere şi Filosofie din 
Bucureşti. Funcţionează mai întâi ca profesor 
de limba română şi latină la seminariile teolo- 
gice din Roman şi Huşi, iar din 1885 se mută la 
Liceul „Matei Basarab” din Bucureşti. Bibliofil 
împătimit, s-a aplecat cu multă pasiune asupra 
manuscriselor şi cărților vechi româneşti, fiind 
un explorator asiduu al bibliotecilor şi colecţii- 
lor mai puţin cunoscute. În acelaşi timp, a iniţiat 
importante culegeri de folclor, care au început să 
fie valorificate postum, abia în ultimele decenii. 
De numele său se leagă, în primul rând, desco- 
perirea unuia dintre cele mai importante monu- 
mente literare din a doua jumătate a secolului 
al XVI-lea: Codicele Voroneţean. În vara anului 
1871 C., profesor la Huşi, venit la sărbătorirea 
a patru sute de ani de la întemeierea mănăsti- 
rii Putna, găseşte în podul mănăstirii Voroneţ 
un manuscris preţios, cuprinzând un fragment 
de Apostol, scris în grai rotacizant. El scosese la 
lumină, cu câteva luni înainte, şi aşa-zisul Evan- 
gheliar de la Războieni, iar descoperirile sale 
nu se opresc aici. În 1875 găseşte la mănăstirea 
Suceviţa cea mai veche versiune a cronicii lui 
Grigore Ureche (c. 1660-1670), cu însemnările 
autografe ale lui Miron Costin. Tot în acest aşe- 
zământ monastic va descoperi şi alt manuscris 
valoros, Codicele Bratul, datând din 1559-1560. 
Din păcate, editarea acestui text bilingv slavo-— 
român, pe care o pregătea încă din 1892, ca şi 
publicarea operei lui Grigore Ureche (din care 
mai descoperise încă o copie manuscrisă execu- 
tată în Moldova la sfârşitul secolului al XVIII-lea), 
la care se angajase de mai mulţi ani, nu au mai 
fost duse la bun sfârşit. Va mai semnala, în 1905, 
primul dicţionar explicativ propriu-zis alcătuit 
la noi, Dictiones latinae cum valachica inter- 
pretatione al lui Teodor Corbea, existent la Blaj, 
pentru a cărui restituire integrală obținuse spri- 
jinul lui loan Micu Moldovan. 

Activitatea publicistică a lui C. nu este foarte 
amplă, dar cuprinde contribuţii filologice şi ling- 
vistice notabile. E prezent mai întâi în „Convorbiri 
literare” din 1875, unde va publica sub titlul Două 
stihuri din secolul trecut, pe baza unor versiuni 
manuscrise inedite, cronicile rimate Istorie de 
patima Galaţilor, scrisă în 1769, precum şi Istoria 

Măriei Sale lui Constantin Vodă Brâncoveanu, 
Domnul din Bucureşti, care s-au scris la 1730, o 
copie din 1797. Va participa, peste câţiva ani, la 
conferințele de filologie comparată pe care B.P 
Hasdeu, „magistrul nostru”, cum îl va numi undeva, 
le organiza la Universitatea din Bucureşti. O comu- 
nicare intitulată Câteva specimene de etimologie 
poporană română va fi publicată în „Columna lui 
Traian” din 1883, secondându-l în acelaşi număr pe 
Lazăr Şăineanu într-un demers lingvistic asemănă- 
tor. Mai e prezent cu articole şi note în „Revista de 
istorie, arheologie şi filologie”, în „Junimea literară” 
şi în „Buletinul Societăţii Filologice”, în asociaţia 
înființată de Ovid Densusianu în 1905 devenind 
membru activ încă de la început. Studierea textelor 
vechi româneşti rămâne preocuparea sa de căpe- 
tenie. Supunând ediţia lui I.G. Sbiera din 1885 la 
Codicele Voroneţean unei critici severe, dar pe care 
o dorea detaşată de un conflict iscat între ei, C. îi 
reproşează necompararea cu originalul, mai mult, 
faptul că se referă tangenţial la un model grecesc. 
El este primul care lansează ideea, unanim accep- 
tată apoi, a traducerii textului din slavonă, pe care o 
susține pe baza unor construcţii sintactice şi a lexi- 
cului. De asemenea, respinge plasarea originalului 
în sudul Dunării şi afirmă că „patria traducătorului 
n-a fost Macedonia, ci Ardealul”, drept dovadă a 
acestei provenienţe fiind „rotacismul foarte pro- 
nunţat, o mulţime de ardelenisme şi vorbe împru- 
mutate din ungureşte”. C. greşeşte însă atunci când 
afirmă că manuscrisul nu este o copie, ci autograful 
traducătorului. O cercetare filologică densă, minu- 
țioasă îi dedică, în 1885, Apostolului coresian, pe 
care intenţiona să-l editeze, împreună cu un studiu 
lingvistic mai larg, proiect nefinalizat integral, la fel 
ca şi preconizata ediţie a Apostolului Bratul. Autorul 
confirmă ipoteza lui Timotei Cipariu privind loca- 
lizarea tipăriturii la Braşov, pe baza tipurilor de 
litere folosite, dar este în dezacord cu opinia cărtu- 
rarului blăjean în legătură cu atribuirea traducerii 
diaconului Coresi. Tipăritura este datată, însă, în 
intervalul 1569-1576 sau, mai restrâns, pe la 1570, 
iar traducătorul ar fi originar de la Braşov sau din 
jur. Ceea ce l-a consacrat pe descoperitorul mai 
multor valori bibliofile, pe cercetătorul neobosit, 
dar lipsit de şansă uneori, a fost editarea unor scri- 
eri lexicografice de referință. După ce B.P Hasdeu 
va deschide seria investigaţiilor asupra primului 
dicţionar având ca bază de pornire limba română, 
Dictionarium valachico-latinum, aflat în biblioteca 

Universităţii din Pesta, C. îl va edita integral în 1898, 
în „Linerimea română”, în ortografia originară de 
configurație maghiară, însoţit de un succint studiu 
introductiv. În primul rând, el va impune, în locul 
denumirii de Anonymus Lugoshiensis, dată de 
Hasdeu, care atribuia textul unui bănăţean din zona 
Lugojului, titulatura Anonymus Caransebesiensis, 
punând alcătuirea lucrării pe seama unui bănă- 
ţean anonim din Caransebeş, în funcţie de înre- 
gistrarea a două toponime româneşti atestate aici: 
Strem, numele unei străzi din această aşezare, 
şi Teiuş, un deal definit drept „promontorium 
Caransebesiensis”. Faţă de încercările anterioare 
de datare a textului (B.P. Hasdeu, N. Densuşianu), 
C. avansează un interval de timp mai rezonabil, în 
jur de 1670, în funcţie de mărcile hârtiei, concluzie 
confirmată în parte de rezultatele actuale ale ana- 
lizei filigranologice, care îl plasează în jurul anului 
1650. O ediţie solidă a Lexiconului slavo-românesc 
din 1649, scris de călugărul Mardarie Cozianul, va 
fi publicată de C. în 1900, sub auspiciile Academiei 
Române. Studiul filologic şi lingvistic extins cu care 
însoţeşte ediţia este structurat metodic pe secțiuni 
ce au în vedere analiza codicelui, modelul urmat, 
un istoric al lexicografiei slavo-române, studiul 
elementelor slavone şi româneşti. Partea a doua 
cuprinde lexiconul propriu-zis, cu textul slavon 
şi traducerea în română, reprodusă cu litere chiri- 
lice, iar partea a treia conţine un indice exhaustiv 
de cuvinte româneşti, cu mai multe etimologii, în 
final fiind redate câteva facsimile şi filigranele hâr- 
tiei. Izvorul lexicoanelor de acest gen, precum şi 
raporturile dintre ele sunt urmărite cu probitate de 
către filolog, el întocmind „prima schiţă sintetică 
asupra lexicografiei slavo-române” (G. Mihăilă). 
Referindu-se comparativ la modelul pisarului de la 
Cozia, Lexiconul slavo-rusesc şi tâlcuirea numelor 
al lui Pamvo Berînda, publicat la Kiev în 1627, C. 
subliniază faptul că cele două texte nu se suprapun, 
întrucât, deşi lucrarea lui Mardarie este mai redusă, 
el a adăugat articole, a completat sau a corectat 
unele lexeme. Contribuțiile lui C. în studierea lite- 
raturii române vechi nu pot fi ignorate, el depăşin- 
du-şi în multe privinţe statutul de „modest învăţat” 
(N. Iorga) prin evitarea compilaţiilor şi raportarea 
continuă la surse, la realitatea textelor. Ca folclorist, 
C. a reuşit să alcătuiască o colecţie impresionantă (0 
bogată arhivă se află la Biblioteca Naţională), care 
cuprinde piese valoroase culese sub îndrumarea sa, 
la început de elevii de la seminarele din Roman şi 

Huşi, apoi de cei de la Liceul „Matei Basarab” din 
Bucureşti. Culegerile, care depăşesc ariile anchetate 
de G. Dem. Teodorescu şi Gr. G. Tocilescu, rămân 
un document preţios pentru fizionomia poeziei şi 
prozei noastre populare de la sfârşitul secolului al 
XIX-lea şi începutul celui următor. 

SCRIERI: „Codicele Voronețean”, cu un vocabulariu şi 
studiu asupra lui de 1. al lui G. Sbiera, Bucureşti, 1886; 
Cel mai vechi dicţionar latino-românesc de Todor Corbea 
(Manuscript de pe la 1700), Bucureşti, 1905; Tipografiile, 
xilografiile, librăriile şi legătoriile de cărţi din Bârlad. Cu o 
privire asupra tipografiilor din România, de la 1801 până 
astăzi Gn colaborare cu I. Antonovici), Bucureşti, 1910. 
Ediţii: Mardarie Cozianul, Lexicon slavo-românesc şi tâlcu- 
irea numelor din 1649, Bucureşti, 1900; Folclor din Oltenia 
şi Muntenia. Texte alese din colecții inedite, V, îngr. A. Millea 
şi Ion Stănculescu, pref. Ovidiu Papadima, Bucureşti, 1970; 
Basme populare româneşti, l-Il, îngr. lordan Datcu şi lon 
Stănculescu, pref. Iordan Datcu, Bucureşti, 2010. 

Repere bibliografice: Ilie Bărbulescu, „Cel mai vechi dic- 
ționar latino-românesc de Todor Corbea (Manuscript de 
pe la 1700)”, „Arhiva”, 1906, 3; N. Iorga, Oameni, II, 462- 
464; Ovidiu Papadima, Colecţia Gr. Creţu şi poezia noas- 
tră populară de la sfârşitul secolului al XIX-lea, în Folclor 
din Oltenia şi Muntenia. Texte alese din colecţii inedite, V, 
Bucureşti, 1970, 10-26; Mirela Teodorescu, Elemente regi- 
onale în „Lexiconul” lui Mardarie Cozianul, SLE II, 77-78; 
Mihăilă, Contribuţii, 309-310; Onu, Critica, 87-90, Balac- 
ciu-Chiriacescu, Dicţionar, 104-105; lon Gheţie, Al. Mareş, 
Originile scrisului în limba română, Bucureşti, 1985, 
195-202; Datcu, Dicţ. etnolog. 281; |. Oprişan, La hotarul 
dintre lumi, Bucureşti, 2006, 272-275; Nicolae Constanti- 
nescu, Din nou despre basme: colecţii şi enigme, CLT, 2011, 
317; Datcu, Pagini, 35-38; Pavel, Arheologia, 124-129. E.P. 


CREŢU, Igor (21.]ll.1922, Vladimirovka-Cahul), 
traducător. Este fiul Verei (n. Birincov) şi al lui Con- 
stantin Creţu, învăţător, deputat şi senator de Cahul. 
A făcut Liceul „B.P Hasdeu” din Chişinău, absolvit 
în 1942, apoi Şcoala Militară de Ofiţeri în Rezervă 
la Bacău. Sublocotenent, în august 1944 e trimis pe 
front, luând parte la lupte în România, Ungaria şi 
Cehoslovacia. După război se întoarce la Chişinău şi 
urmează Facultatea de Istorie şi Filologie a Universi- 
tăţii de Stat (1945-1951), precum şi Institutul de Lite- 
ratură „Maxim Gorki” din Moscova (1957-1958). A 
fost redactor la Editura de Stat, consultant la Uniunea 
Scriitorilor, redactor, secretar de redacţie la revista 
„Nistru” (1956-1964). 1 s-au acordat mai multe dis- 
tincţii, printre care Premiul de Stat (1972), Ordinul 
Republicii (1996) şi titlul Scriitor al Poporului (1992). 

După ce, încă elev de liceu, debutează cu 
poezii, C. se dedică în exclusivitate traducerilor, 
în domeniul cărora s-a remarcat printr-o capaci- 
tate deosebită de transpunere în limba română a 
unor opere fundamentale ale literaturii univer- 
sale. A tradus, uneori în colaborare, din scrierile 
lui Shakespeare, Byron, Şota Rustaveli, A.S. Puşkin, 
Robert Burns, Petofi Sândor, N.V. Gogol, L.N. 
Tolstoi, N.A. Nekrasov, A.P Cehov, Maxim Gorki, 
Mihail Şolohov, Serghei Esenin, Andrei Tvardovski, 
Nazim Hikmet ş.a. În antologia Din poeții lumii 
(1969) sunt incluse şi câteva poeme proprii din 
anii 1940-1948. C. transpune, de asemenea, câteva 
scrieri în ediţii pentru copii, oprindu-se la Antoine 
de Saint-Exupery, N. Nosov ş.a. Călător prin atâtea 
texte şi epoci, el are credinţa că arta traducerii, ca şi 
arta în genere, trebuie să se bazeze pe inspiraţie, pe 
temeinicia construcției şi pe frumuseţe. Ca o con- 
firmare a vocației lui C., versiunile lui din literatura 
lumii s-au bucurat de numeroase ediţii. 

Traduceri: Maxim Gorki, Copilăria, Chişinău, 1950, Uni- 
versităţile mele, Chişinău, 1951; N.V. Gogol, Suflete moarte, 
Chişinău, 1954, Opere, I, îngr. Emil Iordache, Iaşi, 1999 în 
colaborare cu Aureliu Busuioc şi Alexandru Cosmescu); 
A.S. Puşkin, Poezii, Chişinău, 1955; Mihail Şolohov, Donul 
liniştit, Chişinău, 1955, Pământ desțelenit, Chişinău, 1962; 
Şota Rustaveli, Voinicul în piele de tigru, Chişinău, 1957; 
Aleksandr Blok, Opere alese, Chişinău, 1958 (în colaborare 
cu Aureliu Busuioc); N.A. Nekrasov, Cine trăieşte bine în 
Rusia, Chişinău, 1960 (în colaborare cu Andrei Lupan); 
Fiodor Tiutcev, Versuri alese, Chişinău, 1963 (în colabo- 
rare cu Aureliu Busuioc); Antoine de Saint-Exupâry, Micul 
prinț, Chişinău, 1965, Pământ al oamenilor, Chişinău, 
1989; Serghei Esenin, Poezii, Chişinău, 1967; Din poeții 
lumii, pref. Mihai Cimpoi, Chişinău, 1969; ed. (Cântecele 
altora înflorite pe inima mea), îngr. Titus Popescu, Bucu- 
reşti, 1996; Robert Burns, Versuri, Chişinău, 1976; Să vă 
spună moşul, Chişinău, 1981; A.P Cehov, Cameleonul, 
Chişinău, 1982; Un nebun pe acoperiş. Proză umoristică 
universală, postfaţa trad., Chişinău, 1997; Peron teatral. 
Din creaţia dramatică universală, Chişinău, 1999; Cânte- 
cul soarelui de după nori, Bucureşti, 2003. 

Repere bibliografice: Cimpoi, Alte disocieri, 118-124; 
Mihai Cimpoi, Igor Creţu, în Profiluri, 309-312; Al. Cos- 
mescu, Maieştri şi învăţăcei, Chişinău, 1979, 39-48; Ion 
Ciocanu, Ieşirea din anonimat, LA, 1982, 18 martie; Ale- 
xandru Cosmescu, Universul fără margini, LA, 1982, 
18 martie; Mihai Cimpoi, Oglinda credibilă, CNT, 2001, 
48-50; Mică encicl., 233-242; Ion Ciocanu, Igor Creţu, 
VBA, 2006, 1-2; Apetri, Atitudini, 192-193; Dicţ. Chişi- 
nău, 182-183. M.C. 

CREŢU, Ion (20.X.1893, Bălțați, j. laşi — 18.1.1970, 
Bucureşti), istoric literar, editor. Este fiul Petrei şi al 
lui Gheorghe Creţu, ţărani; la naştere avea numele 
Ion Gheorghe Oancea Creţu. După ce a urmat la 
Bucureşti, între 1907 şi 1915, cursurile Seminaru- 
lui „Nifon Mitropolitul”, în 1918 a absolvit Facul- 
tatea de Litere a Universităţii din laşi. Lucrează, 
până în 1921, în redacţia ziarului „Patria” din Cluj, 
devenind apoi profesor la Tecuci, Râmnicu Sărat, 
iar din 1931 la Liceul „Gheorghe Lazăr” din Bucu- 
reşti, aici fiind, între 1938 şi 1940, şi director. Predă 
şi la alte şcoli din Bucureşti până în 1954, când se 
pensionează. Între 1934 şi 1946 editează, împre- 
ună cu Al. Graur, ]. Byck, Gh. Şerban, Scarlat Stru- 
ţeanu şi N.I. Rusu, colecţia „Biblioteca şcolară”. 
Colaborează la „Limba română”, „Luceafărul”, 
„Viaţa românească”, „Revista de istorie şi teorie 
literară”, „Biserica Ortodoxă Română”, „Gazeta 
literară” ş.a. 

Cele două monografii pe care le-a publicat 
C., Viaţa lui Eliade (1939) şi Mihail Eminescu 
(1968), au un pronunţat caracter de popularizare. 
Cea de-a doua, subintitulată „biografie docu- 
mentară”, nu pune în pagină descoperiri noi, ci 
reia date cunoscute. Avându-l profesor, la Iaşi, 
pe G. Ibrăileanu, C. manifestă o statornică pasi- 
une pentru cercetarea şi editarea operei emi- 
nesciene şi pentru aceea a criticului de la „Viaţa 
românească”. Ca editor, şi-a îndreptat atenţia 
asupra atribuirii unui mare număr de articole lui 
Eminescu, Opera politică U-II, 1941) incluzând 
163 de articole nesemnate de poet, pentru că 
acesta — crede C. — ar fi voit să se „deghizeze”, să 
se „camufleze”. Ca şi Ibrăileanu, a negat valoarea 
postumelor eminesciene. Aceeaşi pasiune a atri- 
buirilor se regăsește şi în G. Ibrăileanu. Restituiri 
literare U-II, 1968), unde sunt reconsiderate 
numeroase articole nesemnate apărute în „Viaţa 
românească”, opinia lui C. fiind că mai tot ceea ce 
a apărut la rubrica „Miscellanea” i-ar aparţine cri- 
ticului, care n-ar fi semnat doar cu pseudonimele 
cunoscute (Cezar Vraja, P Nicanor et Co., I.P), ci şi 
cu multe altele. Criteriile de atribuire s-au dovedit 
însă inoperante pentru numeroase articole, fiind 
propuse şi demonstrate, de Perpessicius şi de Al. 
Piru, alte paternităţi. În pornirea sa de a-l restitui 
integral pe criticul ieşean, C. a luat — cum observa 
Perpessicius — prezumţiile drept certitudini. 


Crețu 


SCRIERI: Viaţa lui Eliade, Bucureşti, 1939; G. Ibrăi- 
leanu. Restituiri literare, I-II, Bucureşti, 1968; Mihail 
Eminescu. Biografie documentară, Bucureşti, 1968. 
Ediţii: M. Eminescu, Opere, I-IV, Bucureşti, 1938-1939, 
Opera politică, I-II, Bucureşti, 1941; Ion Creangă, 
Poveşti, amintiri. Anecdote şi istorioare, Bucureşti, 1939; 
G. Ibrăileanu, Scriitori români şi străini, pref. Al. Piru, 
Bucureşti, 1968. 

Repere bibliografice: Perpessicius, Eminesciana, îngr. şi 
pref. Dumitru D. Panaitescu, Bucureşti, 1971, 302-310; 
Piru, Varia, Il, 134-135, 265-270; [lon Creţul, DCL, II, 
371-373; Bucur, Istoriografia, 391; Dicţ. scriit. rom., |, 
716-717. I.D. 


CREŢU, Nicolae (20.1V.1941, Bârlad), critic şi isto- 
ric literar. Este fiul Eufrosinei (n. Gociu) şi al lui 
Neculai Creţu, subofițer. În oraşul natal urmează 
cursurile şcolii generale (1948-1955) şi ale liceu- 
lui (1955-1959). În 1964, la încheierea studiilor la 
Facultatea de Filologie a Universităţii „Al. 1. Cuza” 
din laşi, este numit aici asistent la Catedra de lite- 
ratură română. Specializat în literatura română a 
secolului al XX-lea şi în teoria literaturii, a culti- 
vat, didactic şi publicistic, abordarea interdisci- 
plinară şi fundamentarea teoretică a discursului 
critic. A ţinut cursuri de limbă, literatură şi civi- 
lizaţie română la Universitatea „Paul Valâry” din 
Montpellier, Franţa (1976-1979), unde a iniţiat 
editarea revistei de studii româneşti „Dialogue”, 
şi la University of Washington din Seattle, SUA, în 
cadrul Programului Fulbright de schimburi aca- 
demice internaţionale (1983-1985). Şi-a susţinut 
doctoratul în 1978 cu teza Construcție şi semni- 
ficaţie în romanul românesc. În „laşul literar”, 
unde debutează în 1966, în „Cronica”, „Româ- 
nia literară”, „Luceafărul”, „Convorbiri literare”, 
„Arlechin”, „Analele ştiinţifice ale Universităţii 
«AL. I. Cuza»” din Iaşi”, „Dialogue” (Montpellier), 
„Dacia literară”, „Anuar de lingvistică şi istorie 
literară” (laşi), „limpul” ş.a. a publicat numeroase 
eseuri, articole, cronici şi studii, multe neadunate 
în volum. Ca director al Editurii Junimea (1990- 
1994), a sprijinit debutul unor autori tineri. A con- 
ceput şi realizat, la Universitatea ieşeană, cicluri 
de dezbateri pe teme teoretice şi interdisciplinare 
şi, sub egida Centrului Cultural Francez din laşi, 
alte manifestări, consacrate unor personalităţi 
româneşti din exil, a participat, de asemenea, cu 
numeroase contribuţii la realizarea unor volume 
colective. Este căsătorit cu Stănuţa Creţu, istoric 
literar. 

Propunându-şi, în Constructori ai romanu- 
lui (1982), să studieze manifestările şi importanţa 
„rolului construcţiei în existenţa estetică a operei”, 
C. analizează resorturile tensiunilor dramatice şi 
tragice (Jon, Răscoala), implicaţiile interogaţiei inte- 
rioare (Pădurea spânzuraţilor, Ultima noapte de 
dragoste, întâia noapte de război), „anatomia carac- 
terelor” şi „sintaxa imaginarului” (ciclul Hallipilor), 
poetica „dosarului de existenţe” (Patul lui Procus. 
„Construcţia”, concept central, e văzută ca un câmp 
al solicitărilor (şi tensiunilor) estetice. Figurile de 
construcţie („amânarea” şi circularitatea la Liviu 
Rebreanu, capcanele „analizei” ironice la Hortensia 
Papadat-Bengescu, discontinuul şi montajul de joc 
al perspectivelor la Camil Petrescu) deschid căi de 
acces spre spiritul operelor: arta rebreniană a denu- 
dării esenţelor de sub crusta cenuşiului, „poetica 
suspiciunii” şi a grotescului ori cea a analizei (şi 
autoanalizei) intelectualizate şi ardente, la ceilalți 
doi autori. Mobilitatea interpretativă, argumentaţia 
strânsă şi reflecţia teoretică se stimulează şi se apro- 
fundează reciproc în Constructori ai romanului. 
Studii substanţiale mai publică C. cu privire la opera 
de comediograf a lui I.L. Caragiale, insistând pe 
dimensiunea de ordin psihologic şi social a comicu- 
lui: personaje de prim-plan şi „conflict”. Altcândva 
discută ceea ce se înţelege prin „cutezanţa radicală” 
a unor autori ca Eugen Ionescu, Emil Cioran, Mircea 
Eliade, Tristan Tzara, dar şi a altora, care ilustrează 
arii de dincolo de literatură, Constantin Brâncuşi, 
de pildă, toţi situându-se în opoziţie cu tendinţele 
şi curentele dominante, exemplari sub raportul 
unei „deprovincializări” şi prin spiritul antimime- 
tic, detectabil în miezul unor reuşite eliberate de 
modele sau mode. Alte câteva eseuri sunt consa- 
crate artei romanului, într-o delimitare argumen- 
tată analitic în raport cu arta povestirii, cât şi faţă de 
romanul istoric, aici abordarea ţintind specificitatea 
poeticii sadoveniene, astfel încât autorul este scos 
din tiparele inerţiale ale etichetării ca „tradiţiona- 
list” în favoarea unui demers apt să-l recepteze ca 
pe un „modern stilizant” pe teme ale tradiţiei. 
SCRIERI: Constructori ai romanului, Bucureşti, 1982. 
Repere bibliografice: Nicolae Manolescu, Din nou 
despre roman, RL, 1982, 48; Andrei Corbea, Reconstruc- 
ție şi lectură, CRC, 1982, 51; V. Fanache, Sinteze, ST, 1982, 
12; Leon Volovici, Clasici în noi interpretări, CRC, 1983, 
3; Dumitru Micu, „Constructori ai romanului”, LL, 1983; 
Busuioc, Scriitori ieşeni, 136-137. R.Z. 

CREŢU, Stănuţa (21.X.1943, Brăila), istoric literar. 
Este fiica Anastasiei (n. Dumbravă) şi a lui Gheor- 
ghe Tudor, muncitor. A urmat şcoala elementară şi 
Liceul Teoretic nr. 1 la Brăila şi a absolvit Faculta- 
tea de Filologie a Universităţii „Al. |. Cuza” din laşi 
în 1966, an în care a fost încadrată la Centrul de 
Lingvistică, Istorie literară şi Folclor (azi Institutul 
de Filologie Română „A. Philippide”) din acelaşi 
oraş, devenind în 1991 cercetător ştiinţific prin- 
cipal. În 1989 obţine titlul de doctor în filologie 
cu o teză despre proza fantastică românească. În 
publicistică nu e decât arareori prezentă. A cola- 
borat totuşi cu studii, cronici şi recenzii la „Anuar 
de lingvistică şi istorie literară”, iar texte critice 
i-au mai apărut în „laşul literar”, „Cronica”, „Dia- 
logue” (Montpellier), „Revista noastră”, „Echidis- 
tanţe”, „Analele ştiinţifice ale Universităţii «Al. 1. 
Cuza»”. Este căsătorită cu Nicolae Creţu, critic şi 
istoric literar. 

C. a fost angrenată încă de la începutul acti- 
vităţii sale în redactarea unui lexicon ce se va 
bucura de prelungi ecouri- Dicţionarul literaturii 
române de la origini până la 1900 (1979), pentru 
care, împreună cu coechipierii, primeşte Pre- 
miul „Timotei Cipariu” al Academiei RSR. Autori 
de toate calibrele au prins contur sub condeiul 
ei în cele aproape 150 de articole monografice. A 
continuat cu numeroase alte articole pentru cele 
şapte volume ale Dicţionarului general al litera- 
turii române (2004-2009; Premiul „B.P. Hasdeu” 
al Academiei Române). Sensibilitatea şi rafina- 
mentul dau personalitate medalioanelor pe care 
le-a lucrat: Grigore Alexandrescu, Tudor Arghezi, 
Dimitrie Bolintineanu, Vasile Cârlova, George 
Coşbuc, Mircea C. Demetriade, Alexandru Depă- 
răţeanu, Artur Enăşescu, Alexandru Hrisoverghi, 
Al. Husar, D. Iacobescu, Alexandru Macedonski, 
Victor Valeriu Martinescu, Barbu Paris Mumu- 
leanu, Ştefan Petică, Mircea Popovici, Daniil 
Scavinschi, Alexandru Sihleanu, Theodor M. Sto- 
enescu, Dimitrie Țichindeal, lancu Văcărescu, 
Duiliu Zamfirescu ş.a. Preferinţa i se îndreaptă 
vădit către poezie, în spaţiul liric exegeta găsin- 
du-se în elementul ei. Are gust, supleţe în asoci- 
erile pe care le propune şi o fluenţă a discursului 
cristalizând, în formulări cu o cizelură expresivă, 
substanţa care dă pondere frazării. Detectând 
însemnele individualității unui poet printr-un 
sondaj al peisajului interior, C. surprinde tema 
dominantă, motivele şi acele atitudini lirice ce se 


Crețu 


întreţes într-o reţea în care scriitorul îşi contu- 
rează personalitatea, iar epoca îşi află spaţiul de 
rezonanţă. Nu e o perspectivă încremenită, feno- 
menul literar fiind privit în evoluţia lui, pornind 
de la virtualităţile în care se prefigurează consti- 
tuirea unei opere. Câteva culegeri de istorie lite- 
rară, în veşmânt eseistic, s-ar fi putut alcătui din 
această suită de medalioane. O altă constantă a 
preocupărilor şi contribuţiilor pe care le are C. 
este fantasticul în literatura română. Cu bune 
lecturi şi cu o fină intuiţie, autoarea pătrunde 
în spaţiile de dincolo de real, în căutarea acelor 
semne ce mărturisesc o experienţă iniţiatică, în 
zona greu accesibilă a „tainei”. De la M. Emi- 
nescu, proiectându-şi eul dedublat sub zările 
visului, până la Cezar Petrescu, captivat de feno- 
menul invaziei straniului în real, sau la Mircea 
Eliade, cu viziunea obsesivă a sacrului camuflat 
în profan, trecând prin „parabola creştină” a lui 
Gala Galaction sau prin „fantasticul ontologic 
sadovenian”, interpretările urmăresc să sur- 
prindă acea poetică a sugestiei ce acompaniază 
orice glissando dintr-un tărâm într-altul. Sursa 
folclorică e întrucâtva privilegiată faţă de aceea 
livrescă, valorile ce ţin de mitic şi de fabulos fiind 
miza paginilor care îşi propun să releve trăsătu- 
rile de originalitate ale fantasticului autohton. 
De căutările în această sferă se leagă şi şansa de 
a fi descoperit că Fragment, o proză de tinereţe 
a lui M. Eminescu, rămasă în manuscris, este o 
traducere fidelă din Miss Aikin (Anna Leatitia 
Barbauld), scriitoare a goticului arhetipal. Sub 
orizonturile unui estetism răsfrânt într-un halou 
de nuanţe, C. se consacră, prea rar, din păcate, 
câte unui ceremonial analitic. Explorările critice 
pe care le săvârşeşte, deloc la voia întâmplării, 
poartă aceeaşi marcă de distincţie şi rafinament. 
Cu o reflexivitate cultivată într-un prelung exer- 
ciţiu al interiorizării, are antene pentru a desluşi 
în filigran, detectează murmurul unor sensuri, 
iscodeşte esenţele. O atrag „semnele misterului”, 
„scenariile mitico-ritualice”, fiorul acelui lirism 
ce irigă reţeaua de simboluri. Astfel, într-o serie 
de studii asupra hermetismului lui lon Barbu, 
preocuparea merge către detectarea unor ritua- 
luri şi formule ce ţintesc regăsirea universaliilor, 
a tiparelor sacre. 

SCRIERI: Dicţionarul literaturii române de la origini 
până la 1900 (în colaborare), Bucureşti, 1979. 

Repere bibliografice: Al. Duţu, „Dicţionarul literaturii 
române”, RL, 1979, 49; Alex. Ştefănescu, O mare sinteză, 
CNT, 1979, 51; Dicţionarele literare şi locul lor în cadrul 
culturii româneşti contemporane, ALIL, t. XXVII, 1979- 
1980; George Pruteanu, Dicţionarul de la Iaşi, CL, 1985, 
7; Cornea, Semnele, 23-28, 267, 310-311; Florin Faifer, O 
fină Balanţă, CRC, 2004, 1; Alex. Ştefănescu, „Dicţiona- 
rul general al literaturii române”, RL, 2005, 2; Ion Simuţ, 
Dicţionarul esenţial Simion 2012, CLI, 2012, 43. F.F. 


CREŢU, Vasile Tudor (16.111.1938, Macovişte, j. 
Caraş-Severin - 5.11.1989, Timişoara), etnolog. 
Este fiul Anei (n. Grebenceanu) şi al lui Arsenie 
Creţu, ţăran. A absolvit Facultatea de Filologie 
a Universităţii din Timişoara (1967). Lucrează 
ca reporter la Studioul de Radio Timişoara, ca 
asistent şi apoi ca lector la Catedra de folclor a 
Universităţii timișorene. Obține titlul de doctor 
în filologie cu lucrarea Condiţia fantasticului 
în cultura populară (1978). A condus cercul şi 
arhiva de folclor a Universităţii din Timişoara, a 
îndrumat ansamblurile folclorice Timișul, Doina 
Timişului, Datina şi a realizat numeroase filme 
etnologice. 

C. debutează cu volumul Ethosul folcloric, 
sistem deschis (1980; Premiul Uniunii Scriitorilor). 
Ca şi în cursul universitar Folclor şi etnologie. 
Conexiuni (1987) sau în volumul Existenţa ca 
întemeiere (1989), autorul dovedeşte interes 
pentru modalităţile noi de abordare a folclorului 
(structuralism etnologic, semiotica folclorului, 
hermeneutica simbolului etc.), precum şi des- 
chidere spre interdisciplinaritate, el propunând 
un demers antropofilosofic. Porneşte de la ideea 
că mentalitatea tradițională românească îşi cris- 
talizează un echilibru al vieţii instituţionalizând 
ca măsură a existenţei buna-cuviinţă, acel com- 
portament ritual care oferă fiecărui eveniment 
o explicaţie prin prisma etosului comunitar. În 
tentativa de a defini principiile fundamentale pe 
care se sprijină viziunea populară asupra lumii, 
autorul se opreşte îndeosebi asupra termenilor 
cu valoare metalingvistică: sămânță, țarină, vatră, 
nuntire, țesătură, rost. 

SCRIERI: Ethosul folcloric, sistem deschis, Timişoara, 
1980; Folclor şi etnologie. Conexiuni, Timişoara, 1987; 
Existenţa ca întemeiere, Timişoara, 1989. 

Repere bibliografice: Sorin Titel, Folclorul în lumina unor 
noi interpretări, RL, 1980, 41; Mihai Coman, „Existenţa ca 
întemeiere”, REF, 1989, 4; Ivan Evseev, Vasile Tudor Creţu, 
REF, 1989, 6; Datcu, Dic. etnolog., 282-283. A.C. 

CREŢULESCU, loana (18.VII.1943, Bucureşti — 
7.V.1997, Bucureşti), critic literar. Este fiica Beatri- 
cei (n. Hrubeş) şi a lui Ion Fotino, profesor uni- 
versitar. Urmează cursurile Facultăţii de Limba şi 
Literatura Română a Universităţii din Bucureşti, 
obţinându-şi licenţa în 1969. Este, o lungă peri- 
oadă de timp, redactor al revistei „Viaţa româ- 
nească”, unde şi debutează în 1969, colaborând 
apoi şi la „România literară”, „Secolul 20”, „Lucea- 
făru/”, „Argeş” ş.a. 

Singura carte personală publicată de C., 
Mutaţiile realismului. Literatura realistă: istorie şi 
structură, apărută în 1974, utilizează conceptele 
criticii psihanalitice pentru a delimita fazele prin 
care trece realismul atât din punct de vedere isto- 
ric, cât şi structural. Pentru autoare, „un realism 
complex înseamnă un sistem de procedee literare 
în care nu sunt interzise elementele altor genuri, 
dacă acestea există şi funcţionează sub legile este- 
tice ale realismului”, idee susţinută cu rigurozitate 
în capitolele Continuitate şi discontinuitate în 
şcoala franceză, Realismul englez dintotdeauna şi 
de azi, Permanenţele şi evoluţiile realismului rus şi 
Configuraţia realismului american. După privirea 
istorică de ansamblu, comentatoarea realizează 
şi o „încercare de descriere teoretică”, punând 
accentul pe definițiile, diverse şi adesea contra- 
dictorii, ale realismului, fiind interesată mai mult 
de aspectul teoretic al expunerii (deşi aplicaţiile 
pe text nu lipsesc), dar şi de modul de structu- 
rare a universului artistic în cadrul acestui curent. 
Când analizează teoria genurilor în concepţia lui 
Northrop Frye şi Tzvetan Todorov, C. ajunge la 
concluzia considerării realismului ca gen literar, 
idee extrem de apreciată la mijlocul anilor '70 din 
secolul trecut, dar precizează că, înainte de a fiun 
gen, realismul se diferenţiază de celelalte modali- 
tăţi literare prin faptul că are întotdeauna ca pro- 
tagonişti „oameni aşezaţi într-o existenţă auten- 
tică pe care, cu un termen demonetizat prin recu- 
renţă, o vom numi totuşi veridică”. Concomitent, 
sunt avansate ipoteze privitoare la maniera în 
care realismul este capabil să „soluţioneze” condi- 
ţia umană în cadrul universului artistic, analizele 
utilizând concepte precum „revolta”, „indiferenţa” 
şi „justificarea resemnată”. Consideraţiile finale, 
pertinente la nivel teoretic, revin asupra unui bun 
câştigat: nu există realism autentic în afara unei 
armonii între conţinut şi expresie, tot aşa cum „nu 

există fără această corespondenţă nici o altă cate- 
gorie artistică”. 

SCRIERI: Critica psihanalitică, în Analiză şi interpre- 
tare, Bucureşti, 1972; Critica psihică şi psihocritica, în 
Estetica filosofică şi ştiinţele artei, Bucureşti, 1972; Muta- 
țiile realismului. Literatura realistă: istorie şi structură, 
Bucureşti, 1974. Traduceri: Joan Mir6, Culoarea visuri- 
lor mele. Convorbiri cu Georges Raillard, Bucureşti, 1982; 
Michel Z&vaco, Sfârşitul Faustei, Bucureşti, 1993. 


Repere bibliografice: Dumitru Micu, Liferatura rea- 
lului, CNT, 1975, 4; Marina Ionescu, Psihanaliză şi cri- 
tică literară franceză, CRC, 1975, 4; Cornel Ungureanu, 
„Mutaţiile realismului”, O, 1975, 2; Ulici, Prima verba, |, 
C.Dr. 


234-236; Dicţ. scriit. rom., |, 717-718. 


CREVEDIA, N. 
(pseudonim al lui 
Nicolae Cârstea; 
24.XI.1902, Crevedia 
Mare, j. Giurgiu — 
5.X[.1978, Bucureşti), 
poet, prozator, gazetar. 


Fiu de ţărani înstăriți — Floarea (n. Antonescu) şi 
Ion Cârstea -, C. ar fi avut posibilitatea să par- 
curgă normal ciclurile şcolarizării, dar din cauza 
războiului a început cursurile secundare târziu, la 
Liceul „Sf. Sava” din Capitală, izbutind să termine 
cele opt clase în numai cinci ani (1919-1924). A 
urmat Facultatea de Litere şi Filosofie la Universi- 
tatea bucureşteană în condiţii precare, întreţinân- 
du-se din diferite servicii. Începe să publice epi- 
grame (gen în care va debuta şi editorial în 1930), 
apoi articole şi recenzii la „Viaţa literară” (din 
1926), unde va fi o vreme şi secretar de redacţie. 
Acelaşi post i se încredinţează la „Calendarul” (din 
1932), „Gândirea” (din 1932), „Porunca vremii” 
(din 1935), „Sfarmă-Piatră” (din 1935). Participant 
la campaniile de cercetare sociologică întreprinse 
sub conducerea lui Dimitrie Gusti, a fost, cu inter- 
mitenţe, şi profesor suplinitor, iar din 1940 a deţi- 
nut funcţiile de ataşat de presă şi secretar cultural 
la Ambasada Română din Sofia, unde a publicat 
câteva lucrări destinate cunoaşterii culturii 
române în Bulgaria. Suspendat în 1945, revine în 
presă abia în 1957, ca redactor la săptămânalul 
„Glasul patriei”, apoi cu colaborări sporadice la 

câteva reviste literare. În publicistica sa, apărută 
cu precădere în periodicele la care a lucrat şi mai 
rar în altele, C., teribilist, cu gură şi moravuri slo- 
bode, darcu talent verbal, atacă în special subiecte 
politice, de pe poziţii tot mai accentuat naţiona- 
liste, aliniindu-se tonului agresiv, inflamat, ce 
caracteriza ziarele de extremă dreapta. Tempera- 
mental şi batjocoritor, scăldat de o umoare cam 
rea, necenzurat de rațiune şi câteodată fără bun- 
simţ, produce texte incitante, dar departe de rolul 
de formator (corect) de opinie publică. Mai lăuda- 
bilă este perseverenţa cu care milita pentru afir- 
marea unor valori literare şi obţinerea de drepturi 
sociale pentru scriitori, remarcându-se în acest 
sens seria de interviuri cu diferiţi autori, articolele 
şi recenziile din „Universul literar”, din „Porunca 
vremii” (rubrica „Lampa lui Aladin”) sau, mai 
târziu, amintirile din „Luceafărul” (1966-1968), 
fragmente dintr-un volum de memorii lăsat în 
manuscris, ca și paginile incluse în „Jurnalul lite- 
rar” (2002-2003). Între colaborările la periodice se 
află mai multe traduceri care făceau parte dintr-o 
mereu anunţată, dar neapărută Antologie a poeți- 
lor bulgari. Fervoarea sa umoristică s-a manifes- 
tat şi în preocuparea de a alcătui unele culegeri 
precum Antologia epigramei româneşti (1933, în 
colaborare cu A.C. Calotescu-Neicu) sau Epigra- 
mişti români de ieri şi de azi (1975). C. a tost şi un 
participant statornic la şedinţele Sburătorului, un 
membru activ al Societăţii Scriitorilor Români, 
extinzându-şi prestaţia în cadrul turneelor unor 
echipe de autori, conferenţiind şi citind din pro- 
pria operă. 

Versurile lui C. din volumul Bulgări şi stele 
(1933; Premiul Societăţii Scriitorilor Români) sunt 
mai degrabă o manifestare violentă a unei atitu- 
dini de frondă integrală, prin afirmarea ostenta- 
tivă a preferinţei pentru reperele spaţiului rural, 
pentru formele naturale de viaţă, pentru expresia 
directă, neaoşă, nesupusă interdicţiilor şi norme- 
lor limbajului cult (Mărturie). După ce exaltă forţa 
biologică, instinctul constructiv, simţul dreptăţii, 
comportamentul primitiv, de ființă ancestrală, 
telurică, în Taica, fiul îşi clamează la rândul său 
dorința aprigă de a răspunde unor nevoi de 
supraviețuire (Mi-e foame, mi-e sete). Spaima în 
faţa intemperiilor care opresc rodirea pământului 
provoacă o viziune terifiantă a efectelor secetei, 
plasticizate într-un tablou apocaliptic (Foamete), 
aşa cum lipsa mijloacelor de subzistență în 

mediul urban îl face să arunce diatribe şi blesteme 
grele asupra oraşului (fapte diverse). Rostirea 
țărănească sau suburbană, cu inserţii dialectale, 
aspră, dură, uneori trivială, dar în căutare de 
figuri şi imagini de efect, şocante chiar, este prin- 
cipalul suport al tensiunii lirice revendicative. 
În insolenţa sa orgolioasă, poetul dă glas trupu- 
lui, instinctelor, impulsurilor fiziologice, atacând 
zonele joase ale sensibilităţii. Stelele, despuiate 
de orice conotaţie metafizică, devin biete frânturi 
de materie, infime faţă de importanţa bulgărilor, 
iar divinitatea e coborâtă pe pământ, personifi- 
cată ireverenţios şi apostrofată. Venită pe valul 
tradiționalismului în floare la „Gândirea”, care a şi 
lansat-o, această poezie i-a surprins pe comenta- 
tori. Cu excepţia lui G. Călinescu şi a lui Şerban 
Cioculescu, ei au recunoscut în C. un poet de sor- 
ginte argheziană, dar autentic, original, stăpânit 
de duhul pământului, plin de energie vitală, de o 
expresivitate viguroasă, frustă, inventivă, capabilă 
de construcţii verbale şi imagini pitoreşti, insolite, 
brutale uneori, dar fireşti pentru cinismul şi sin- 
ceritatea agresivă a autorului. Cu timpul, antago- 
nismul (mai mult poză artistică) dintre contesta- 
tar şi lumea în care deja se integrase dispare, iar 
în celelalte volume - Maria (1938), Dă-mi înapoi 
grădinile (1939) și, după război, Versuri (1968), 
care reia şi plachetele anterioare, Vinul sălbatic 
(1977) — predomină consemnarea unor trăiri ero- 
tice senzuale, a diverselor stări cotidiene, a unor 
momente biografice şi imagini disparate, simple 
vederi animate cu peisaje rurale etc. C. recu- 
noaşte că are un „cuget mic cu zeii mici”, că nu 
caută nimic dincolo de lucruri, deoarece „cerul e 
pe pământ”, „cu fete, struguri, flori şi artă”. Lipsit 
de șansa transcendenţei, încearcă să-şi vindece 
tristeţea de a fi trecător intensificându-şi iubi- 
rile şi chefurile sau semeţindu-se în faţa eşecu- 
rilor şi a morţii, încredinţat că a fost învestit cu 
„marea misiune a Frumosului”. Totuşi, cuprins 
de melancolie şi resemnare, poetul, „c-o deznă- 
dejde care n-are nume”, e gata să se abandoneze 
materiei pe care o slăvise. În general, poezia lui 
C. s-a ivit la nivelul percepţiei şi al senzaţiei şi se 
adresează acestui nivel. Volumul de proză scurtă 
Bacalaureatul lui Puiu (933) afirmă un umorist 
în genul lui Gh. Brăescu, cu o sigură intuire/repre- 
zentare a elementului comic în psihologia perso- 
najelor, pe care le conturează în special cu aju- 
torul dialogului, spontan, sprinten, spectaculos 

uneori. Descrierile sunt pline de haz, isteţe, uşor 
atinse de un suflu urmuzian. În piesa titulară, 
de pildă, şcolarizarea unui elev răsfăţat necesită 
o permanentă campanie a familiei, care culmi- 
nează cu o amplă mobilizare de forţe în vederea 
promovării bacalaureatului. Contrastul dintre 
nepăsarea şi insolenţa elevului convins de inuti- 
litatea absolută a învățăturii şi comportamentul 
febril, cam prostesc, al părinţilor şi al rudelor, 
dar şi comportamentul profesorilor din comisie, 
ale căror întrebări şi manifestări sunt ridicole, 
întreţin interesul amuzat al cititorului. O variantă 
pentru scenă, comedia cu acelaşi nume, a fost 
pusă în repetiţie la Teatrul Naţional din Bucureşti 
în toamna anului 1939, fără a fi însă reprezentată. 
Dintr-o perioadă anterioară datează romanul 
Dragoste cu termen redus, publicat abia în 1934. 
Aici, între narator şi personajul principal există o 
subtilă diferenţă: în timp ce personajul e prins cu 
adevărat într-o poveste de dragoste, cu lirismul, 
inocenţa şi trăirile ei contradictorii, naratorul, 
care ştie mai mult, îl ridiculizează, punându-l în 
ipostaze care scot în relief iluzionarea neroadă, 
ignoranţa, aşteptările şi frământările vane, 
întregul comic al situaţiei unui îndrăgostit naiv. 
Metamorfoza de la imaginea purității virginale a 
sorei medicale de care se îndrăgosteşte militarul 
cu termen redus la revelarea brutală a adevărului 
că aceasta era o practicantă a amorului liber este 
trăită cu înfrigurare de protagonist şi cu evidentă 
satisfacţie a persiflării de narator. Capacitatea de 
a fixa o psihologie şi de a reface discursul interior 
al personajului, care conţine comentarii mute ale 
întâmplărilor vizibile, umorul inteligent şi proas- 
păt, alimentat cu observaţii proprii registrului 
comic, produc o naraţiune modernă, alertă, cu 
fraze scurte, care menţin textul viu. Meditaţia 
asupra forţei (oarbe, nocive) a iubirii este conti- 
nuată în romanul Buruieni de dragoste (1936), o 
prelucrare a unui episod autobiografic notoriu 
în epocă -— o relaţie, eşuată în scandal public, cu 
o scriitoare. Accentul reconstituirii nu cade pe 
dezvăluirea unei mistificări literare (de care era 
bănuită fosta prietenă), ci pe drama omului care 
are nefericirea de a se îndrăgosti de cine nu tre- 
buie şi de a nu se putea vindeca. Ca fermecat cu 
o fiertură din „buruieni de dragoste”, bărbatul 
nu se poate desprinde dintr-o relaţie care capătă 
aspectul unui coşmar, deşi simultan convieţuieşte 
cu o altă femeie, care întruneşte toate aşteptările 

lui. Renunţând la izbucnirile răzbunătoare din 
presă, C. reuşeşte să adopte în roman o atitu- 
dine calmă, consemnând faptele fără invective 
şi acuzaţii grave, reprimându-şi chiar şi tendinţa 
spre persiflare. Cu toate acestea, contempora- 
nii i-au reproşat ineleganţa gestului, nerecunos- 
când romanului vreo calitate. Totuşi, dincolo de 
geneză şi de construcţia deficitară, parazitată de 
secvenţe superflue, această proză rezistă parţial 
prin interesul în sine al subiectului, prin calitatea 
de document, prin tensiunea stilului direct, lapi- 
dar, alertat de nevoia acută de comunicare a unei 
întâmplări neobişnuite. 

SCRIERI: Epigrame, Bucureşti, 1930; Bacalaureatul lui 
Puiu, Bucureşti, 1933; Bulgări şi stele, Bucureşti, 1933; 
Dragoste cu termen redus, Bucureşti, 1934; Buruieni 
de dragoste, Bucureşti, 1936; Maria, Bucureşti, 1938; 
Dă-mi înapoi grădinile, Bucureşti, 1939; Bucureşti, 
centrul culturii române, Sofia, 1943; Versuri, Bucureşti, 
1968; Vinul sălbatic, Bucureşti, 1977. Antologii: Antolo- 
gia epigramei româneşti, introd. edit., Bucureşti, 1933 
(în colaborare cu A.C. Calotescu-Neicu); Epigramişti 
români de ieri şi de azi, introd. edit., Bucureşti, 1975. 
Repere bibliografice: Călinescu, Opere, I, 894-897, II, 
321-327, 553-557, Constantinescu, Scrieri, Il, 347-364; 
Perpessicius, Opere, VI, 248-253; Octav Şuluţiu, „Bul- 
gări şi stele”, „România literară”, 1934, 89; Matei Alexan- 
drescu, [N. Crevedia], FCL, 1934, 891, „Litere”, 1934, 7, 10; 
Şerban Cioculescu, „Bulgări şi stele”, ADV, 1934, 15 364; 
Nicolae Roşu, Un poet, VL, 1934, 152; Ion I. Cantacuzino, 
O problemă de poezie, CL, 1934, 2; Cazul Marta D. Rădu- 
lescu, VL, 1934, 158-160 (grupaj special); Mihail Ilovici, 
Negativismul tinerei generaţii, |, Bucureşti, 1934, 195-— 
198; Boz, Cartea, 131-136; Cioculescu, Aspecte, 121-123; 
Lovinescu, Scrieri, VI, 97, 248; Al. Piru, „Maria”, „laşul”, 
1938, 169; C. Fântâneru, „Maria”, UVR, 1938, 16; Papa- 
dima, Creatorii, 473-476; Octav Şuluţiu, „Maria”, E 1939, 
4-5; C. Fântâneru, „Dă-mi înapoi grădinile”, UVR, 1940, 
7; Ion Şiugariu, „Dă-mi înapoi grădinile”, MMN, 1940, 
1-3; Streinu, Pagini, II, 77-85, V, 92-96; Călinescu, Is. lit. 
(1941), 844-845, Ist. lit. (1982), 929-930; Dumitru Micu, 
Periplu, Bucureşti, 1974, 230-236; Crohmălniceanu, 
Literatura, |, 171-175; Al. Raicu, Autografe, Bucureşti, 
1983, 62-73; Negoiţescu, Isf. lit., |, 322-323; Ciopraga, 
Amfiteatru, 316-321; Dicţ. scriit. rom., 1, 718-720; Danţiş, 
Bucolica, 180-183; Nicolae Florescu, „Cazul” Crevedia la 
centenar, JL, 2002, 21-24; C.D. Zeletin, Poetul N. Crevedia 
în aducerea aminte, ATN, 2012, 6-8. C.I: 


CRIGAN, Grigore (15.V.1941, 'Tărăsăuţi-Noua 
Suliță-Cernăuţi), prozator, publicist, traducător. 
Este fiul Zinoviei (n. Munteanu) și al lui Gheorghe 
Crigan, agricultori. Își începe învățătura în satul 


Crigan 


natal, continuând-o la Noua Suliţă, iar din 1958 
urmează Facultatea de Filologie Romano-Germa- 
nică a Universității din Cernăuţi, pe care o absolvă 
în 1963. Intrând în presa regională, va fi redactor 
la „Bucovina sovietică” (devenită din 1967 „Zorile 
Bucovinei”) și va susține o intensă activitate 
publicistică în revistele românești („Glasul Buco- 
vinei”, „Bucovina literară”, „Septentrion literar”, 
„Tara Fagilor”) și la ziarele „Concordia”, „Liberta- 
tea cuvântului”, precum și în periodice din Chiși- 
nău. Debutează cu versuri în presa cernăuţeană, 
iar editorial în 1979, ca traducător, cu proză din 
Maxim Gorki. Este membru al Uniunii Naţionale a 
Scriitorilor din Ucraina, al Uniunii Scriitorilor din 
Republica Moldova și al celei din România (Filiala 
Chișinău). 1 s-a decernat Premiul Societăţii Scrii- 
torilor Bucovineni (Suceava, 2003). 

Apărută târziu, cartea de nuvele și povestiri a 
lui C., Casa cea nouă (2002), vădește aptitudini 
de prozator înzestrat și matur, pe linia unui tra- 
diționalism echilibrat, atent la faptul cotidian, la 
destine umane surprinse uneori în momente dra- 
matice, urmărind comportamente și mentalități 
în plină evoluţie. Personajele sale, oameni obiș- 
nuiţi, mai ales din lumea rurală, își dezvăluie cu 
greu psihologia, de cele mai multe ori dezvoltată 
în jurul problematicii morale, a unor procese de 
conștiință. Suflete simple, prinse în vârtejul isto- 
riei veacului trecut, protagoniștii lui C. îi suportă 
consecințele devastatoare, neînțelegându-și vina 
(Baștina). Alteori, puși în situaţia de a decide în 
favoarea semenilor, se supun terorii legii, asis- 
tând neputincioşi, dar cu mustrări de conștiință, 
la împlinirea destinului (Blestemata). Ampla 
nuvelă titulară aduce în prim-plan împlinirea 
unui vis, acela al construirii unei locuințe proprii, 
care capătă funcția emblematică a „întoarcerii la 
rădăcini, la valorile dintotdeauna ale oamenilor 
pământului, la rosturile eterne” (Ștefan Broască). 
Ea se distinge și prin radiografierea atmosferei din 
„epoca stagnării”, dominată de supravegherea și 
suspiciunea slujbașilor. Creator de culoare locală 
şi atmosferă istorică era prozatorul încă din nuvela 
de tip sadovenian Vornicul Miron (terminată în 
1964, dar publicată în 1990, în revista „Nistru”), 
ilustrativă prin lirismul epic. Volumul de publi- 
cistică Cea mai curată lacrimă a noastră (2009) 
cuprinde interviuri, tablete și articole despre M. 
Eminescu apărute în „Zorile Bucovinei”, scrise 
de personalități reprezentative din Bucovina, 


Crimca 


Basarabia și România, dar și de autorul antolo- 
giei, menite a menţine treaz interesul pentru poet 
şi pentru conștiința naţională. Traducerile lui C., 
mai cu seamă povestiri și nuvele incluse în mai 
multe culegeri din literatura rusă și ucraineană, 
clasică și contemporană, s-au remarcat prin 
reconstituirea diversităţii stilistice și transpune- 
rea poeticității lirice a textelor. Foarte apreciată 
este versiunea sa la romanul Steaua vieții tale de 
Oles Honciar. 

SCRIERI: Casa cea nouă, postfață Grigore Bostan, Cer- 
năuți, 2002. Antologii: Cea mai curată lacrimă a noas- 
tră, pref. Ștefan Broască, Cernăuţi, 2009. Traduceri: 
Maxim Gorki, Tristeţea, în Maxim Gorki, Opere alese, IV, 
Chișinău, 1979; Petro Panci, Stâlpul din pădure; Mikita 
Șumilo, Zenitul albastru; Roman Fedoriv, Discuţia de la 
miezul nopții, în Cununa soarelui, Chişinău, 1980; Iuri 
Zbanațki, Dragostea mea dintotdeauna, Chișinău, 1985 
(în colaborare cu Ion Creţu); Oles Honciar, Steaua vieții 
tale, Chișinău, 1986. 


Repere bibliografice: Mihai Cimpoi, În căutarea florii 
soarelui, „Linerimea Moldovei”, 1979, 16 septembrie; lon 
Ciocanu, Anul literar 1989, LA, 1996, 12 februarie; Ștefan 
Broască, O carte ce întârzie să apară, „Plai românesc”, 
1997, 4; Simion Gociu, Grigore Crigan: omul cu sufletul 
ca un curcubeu, „Concordia”, 2001, 12 mai; Satco, Encicl. 
Bucovinei, |, 291; Grigore Bostan, Patrimoniu cultural-li- 
terar românesc (actuala regiune Cernăuţi), Cluj-Napoca, 
2011, 206-208. V.Tt. 


CRIMCA, Anastasie 
(c. 1560 — 19.1.1629, 
Iaşi), cărturar, 
imnograf. | 


llie după numele de mirean, C. s-a născut, proba- 
bil, la Suceava, într-o familie de viţă. Părinţi îi sunt 
„cneaghina” Cristina, înrudită cu boierii Stroici, şi 
Ioan Crimca — cu ascendenți în stirpea Ciolpăneş- 
tilor. Diac în prima tinereţe, intră, apoi, în cinul 
monahal. Biografia îi este marcată de multe pete 
albe, ceea ce a lăsat loc multor legende. Circulă, 
de pildă, în multe studii informaţia că și-ar fi 
petrecut perioada de noviciat la Putna; cu 

siguranță însă slujeşte, din martie 1599, la biserica 
domnească din cetatea Sucevei. În iunie 1600 e 
ridicat la treapta de episcop şi păstoreşte până în 
septembrie la Rădăuţi (cât ţine efemera guvernare 
în Moldova a lui Mihai Viteazul). După întoarce- 
rea lui leremia Movilă din Polonia, cedează epar- 
hia şi se retrage pe proprietatea sa de la Dragomi- 
reşti (danie de la Petru Şchiopul, pentru „credin- 
cioasă” slujbă). A vegheat aici, între 1602 şi 1605, 
la înălțarea mănăstirii Dragomirna, pe care a cti- 
torit-o cu sprijinul lui Luca Stroici, marele logofăt 
donând pentru construcţie o parte din considera- 
bila-i avere. În anul următor era chemat în scau- 
nul episcopal de Roman, iar în 1608 devine mitro- 
polit, arhiepiscop al Moldovei. Păstrează preroga- 
tiva până la sfârşitul vieţii, cu o îndepărtare tem- 
porară (între 1617 şi 1619), urmare a conflictului 
intervenit între prelatul luminat şi domnitorul 
Radu Mihnea (C. încercând acum a se opune, mai 
mult sau mai puţin pe faţă, procesului, ce ia 
amploare, de închinare a mănăstirilor din ţară 
bisericilor de la Athos şi Ierusalim). Ca înalt cleric, 
neobedient, conştient de instabilitatea politică a 
veacului, pare să fi iubit îndeajuns propria-i liber- 
tate de mişcare, neevitând nici riscurile ce decurg 
de aici. Colaborează, totuşi, sub bune auspicii, cu 
domni precum Ştefan II Tomşa (al cărui sugestiv 
portret se reţine şi în miniaturile mitropolitului) 
sau cu Miron Barnovschi. Istoricii ecleziastici îi 
consemnează erudiția şi personalitatea. lerarhul e 
prezent la convorbirile de pace cu polonii (în 1612 
şi 1616), arată competenţă în materie juridică (e 
iniţiat în dreptul bizantin), statorniceşte norme 
ale vieţii monahale (printr-un „aşezământ” dat în 
1627, ce reglementa funcţionarea obştilor mănăs- 
tireşti). Prin stăruința şi cu cheltuiala sa, ia ființă 
la Suceava (în 1619) primul spital urban menţio- 
nat documentar în spaţiul românesc, ce va anexa, 
în timp, şi un azil pentru săraci. 

Ca miniaturist şi caligraf, C. ilustrează şcoala 
de tradiţie slavonă în ultima ei manifestare de 
amploare şi — împreună cu elevii săi — un privile- 
giat moment „de sinteză” în evoluţia aşa-numite- 
lor „arte minore” de la noi. Se crede că mitropolitul 
ar fi înrâurit nemijlocit planul şi stilul arhitectural 
original (prin proporţiile insolite şi armonioase, 
gustul subtil, tinzând la spiritualizarea elemente- 
lor decorative) al ctitoriei sale de la Dragomirna, 
lăcaş pe care îl va înzestra cu capodopere de artă 
manuscrisă şi miniaturistică, semnate de el însuşi, 

alături de pleiada de artişti formaţi aici, majori- 
tatea cu destin accidentat; se mai păstrează circa 
27 dintre aceste manuscrise rare: în ţară, câteva, 
sau în biblioteci din Rusia, Germania, Polonia, 
Austria. Rigoarea compozițiilor, fantezia plastică, 
diversitatea repertoriului iconografic (transpusă 
în viniete, frontispicii, portrete şi autoportrete) 
fac strălucirea unor piese unicat, împodobite cu 
anluminurile ierarhului, precum Tetraevanghelul 
de la 1609, Liturghierul din 1610 şi un Apostol 
din acelaşi an (actualmente conservat la Viena şi 
provenit din fondul fostei Biblioteci Imperiale), 
alt Tetraevangheliar, datat 1614, Liturghierul şi 
Psaltirea din 1616 etc. Atingeri cu tradiţia locală, 
embleme ale iconografiei populare, o intertextu- 
alitate graţioasă (comună cu a zugravilor de bise- 
rici, în frescele faimoase ale vremii) pun în valoare 
comunicarea. Rafinat colorist, interpret delicat al 

literaturii creştine, tălmăcind, în registre poetice, 
lumea smerită în duh, între real şi fictiv, ancestral 
şi exotic, potrivind inspirat tema biblică şi legen- 
dele sacre cu peisajul de-acasă, C. sporeşte ardoa- 
rea psalmistului cu fervorile proprii (nu altfel pro- 
ceda, jumătate de veac mai târziu, Dosoftei, când 
traducea „în versuri” Psaltirea): iscodind „cumin- 
ţenia” locului, reflectând la justiţia mitului (lisus 
străbate iadul, spre a răscumpăra, pentru a doua 
oară, pe Adam şi Eva, ca într-o apocrifă Evanghelie 
a lui Nicodim), evocând mese cuvioase, temeini- 
cele arme răzăşeşti, soboarele celeste şi ierarhii de 
îngeri ce zic din alăută şi cobuz, lăsând să cuvân- 
teze, în semnele naive, bestiarul. Spirit pasionat, 
neliniştit, protagonist al unui episod „renascentist” 
în frământatul şi contradictoriul Răsărit, C. însuşi, 
ce uza de o „frumoasă limbă românească” în redac- 
tarea actelor curente, este citat, ca autor de imnuri 
(în slavonă), şi printre precursorii poeziei cultice la 
noi. lerarhul îşi intitula ruga penitentă cu un suspin 
învolburat patetic, Vers de plângere al omului căzut 
adresat sufletului său, un text, se pare, difuzat în 
epocă, în manuscris, în lumea ortodoxă. 


Repere bibliografice: loan Bogdan, Câteva manu- 
scripte slavo-române din Biblioteca Imperială de la 
Viena, AAR, memoriile secţiunii istorice, t. XI, 1888- 
1889; P Partenie, Mitropolitul Anastasie Crimca al 
Moldovei, Bucureşti, 1907; Iorga, Isf. Bis., |, 240-244; 
Ipolit Vorobchevici, Istoria sfintei mănăstiri Drago- 
mirna, Cernăuţi, 1925; I.D. Ştefănescu, VEvolution de 
la peinture religieuse en Bucovine et en Moldavie, Paris, 
1929, 40-41, passim,; Sirarpie der Nersessian, Une Nou- 
velle replique slavone du Paris, în Melanges offerts ă M. 
Nicolas Iorga, Paris, 1933, 695-725; N. Iorga, Les Arts 
mineurs en Roumanie, Bucureşti, 1934, 46-50; Emile 
Turdeanu, Le Metropolite Anastasie Crimca et son ceuvre 
litteraire et artistique (1608-1629), „Revue des 6tudes 
slaves” (Paris), 1952, fasc. 1-4; Nicolae Grigoraş, Mitro- 
politul Anastasie Crimca (1600-1629), MM, 1958, 3-4; 
Ioan Lupaş, Fragmente din jurământul arhieresc făcut 
de Anastasie Crimca, MM, 1961, 1-2; Teodora Voinescu, 
Răzvan Theodorescu, Mânăstirea Dragomirna, Bucu- 
reşti, 1967, passim; Ivaşcu, Isf. lit., |, 127-129; Ist. lit., |, 
254; G. Popescu-Vâlcea, Anastasie Crimca, Bucureşti, 
1972; Ştefan S. Gorovei, [Anastasie Crimca], MM, 1979, 
1-2, „Arhiva de genealogie”, 1997, 1-2; Dicţ. lit. 1900, 
242-243; Scarlat, Ist. poeziei, 1, 64-65, IV, 232, 276; Păcu- 
rariu, Ist. Bis., |, 480-482, 493-494, II, 5-17, 282-283, 
passim; Constanţa Costea, Ilustrația manuscriselor sla- 
vone în mediul cărturăresc al mitropolitului Anastasie 
Crimcovici, SCIA, artă plastică, 1994, 41; Mazilu, Reci- 
tind, |, 125-126, 244; Dicţ. scriit. rom,., |, 720-721. R.$. 

CRINUL, revistă apărută la Bucureşti, bilunar, 
între 25 octombrie şi 10 decembrie 1919. Nu 
are o casetă pentru echipa redacțională, dar 
rubricile fixe — „Cronica teatrală”, „În treacăt” 
- sunt semnate la fiecare număr de Sandu Pop, 
Alex. Alexandrescu şi Miron Negrea. Din arti- 
colul O vorbă înainte, reiese intenţia idealistă 
a editorilor, doritori de „încurajarea tinerelor 
talente”, urmând „calea de mijloc”, intenţie care 
în numerele următoare se arată a fi un anticita- 
dinism moderat, de sorginte poporanistă (sunt, 
astfel, primite extrem de favorabil nuvelele lui 
V. Demetrius, cu accent pe „obidita noastră 
țărănime”). În numărul 2-4 se publică o listă 
a colaboratorilor, printre care Zaharia Bârsan, 
Demostene Botez, I. Al. Brătescu-Voineşti, Al. 
Cazaban, Nichifor Crainic, V. Demetrius, Liviu 
Rebreanu, Al. O. Teodoreanu, Ionel Teodoreanu, 
dar puţini dintre aceştia au semnat cu adevărat 
în paginile revistei: lonel Teodoreanu, poezia 
Copilărie, V. Demetrius, proză şi versuri, Liviu 
Rebreanu, Sărutarea pământului - fragment 
din romanul Jon, în pregătire la Editura Alcalay, 
căruia i se prezice un mare succes. Mai colabo- 
rează Constantin Orendi, lon Dragoslav, Radu 
Cosmin. M.Pp. 


CRISTALUL, revistă apărută la Găeşti, lunar, 
din 19 octombrie 1930 până în mai 1931 şi din 
ianuarie până în aprilie 1932 cu numere duble 
sau triple şi pauze de câteva luni (mai 1931 — 
ianuarie 1932), cauzate de dificultăţi materiale. 
Odată cu numărul 3/1930, unicul pe formatul 
„Biletelor de papagal”, sediul redacţional se 
mută la Bucureşti, iar cu numărul 4-5 (decem- 
brie 1930-ianuarie 1931) îşi adaugă subtitlul 
„Literatură. Ideologie. Critică”. Director: Mihail 
Ilovici; redactor: Em. (Emanoil) V. Dumitrescu 
(numărul 1), Aurel Chirescu (4-5), Constantin 
Fedoreanu (11-12). Găeşteanul Mihail Ilovici, 
tânăr student la Litere şi poet debutant la con- 
fratele „Licăriri”, de unde îi mai atrage pe Aurel 
Chirescu şi pe N.N. Angelescu, e omniprezent în 
pagini sub nume propriu, sub pseudonim (lon 
Lăstun, Dik-Găeşti) ori sub iniţiale (D., M.I.), cu 
opinii critice în replică (Tudor Arghezi şi critica 
actuală - pe marginea unei cronici a Izabelei 
Sadoveanu la volumul Cuvinte potrivite; Cara- 
ghioslâc tradițional - atac la adresa „Gândi- 
rii”, interesată exclusiv de colaboratori validaţi 

de gustul şi aprecierea publică), ponderate de 
recenzii laudative (E. Lovinescu, „Memorii”; Dan 
Bota, „Eulalii”), cu sumare texte eseistice (Criza 
literaturii, Aspectele şomajului intelectual), cro- 
nici teatrale şi epigrame pişcăcioase, spicuite 
din volumul „în pregătire” Gânduri fistichii. La 
nelipsita anchetă jurnalistică pe o chestiune de 
actualitate acută, centrată pe întrebarea unică 
„Ce deosebire este între metoda dv. critică şi 
metodele curente?”, răspund E. Lovinescu şi 
Mihail Dragomirescu, acesta din urmă cu orgo- 
liul dat de autoritatea catedrei universitare: 
„Metoda mea critică se întemeiază pe realitatea 
literară, care nu se poate înfăptui decât dacă 
criticul îşi însuşeşte în toate amănuntele esen- 
țiale opera supusă cercetării sale. E o condiţie 
pe care critica curentă n-o îndeplineşte”. Unele 
texte, cu un caracter mai mult sau mai puţin 
teoretic, reprezintă puncte de vedere înnoi- 
toare, moderniste, prin care tânăra generaţie de 
scriitori urmăreşte să câştige un loc în cetate. În 
acest spirit susţine Şerban Cioculescu legitimi- 
tatea criticii moderniste („istoriceşte iniţiată de 
Charles Baudelaire şi practicată de aproape un 
secol”) alături de proza şi de poezia modernă, ce 
se definesc prin opoziţia la critica universitară 
anchilozată, „conservator al muzeului naţio- 
nal de literatură”. Pentru Mihail Dragomirescu, 
situat pe o poziţie de negare a valorilor produse 
de „generaţia nouă”, Tudor Arghezi, Adrian 
Maniu, Lucian Blaga sunt, pe rând, „un ideolog 
şi un pamfletar”, „o sensibilitate dezechilibrată 
şi ratată”, „un imitator de ideologie mistică ger- 
mană”. Pe când „generaţia veche s-a inspirat de 
la pământul nostru şi a scris clasic, generaţia 
nouă s-a inspirat din modele străine şi e com- 
pusă din suflete subalterne, generaţia veche 
a făcut literatură, cea nouă, în cea mai mare 
parte, face ziaristică” (Cum s-ar caracteriza 
generația veche şi generaţia nouă în literatură). 
Ultimele numere sunt consacrate în majoritate 
recenziilor şi cronichetelor de întâmpinare. Se 
mai detaşează contribuţiile lui Ramiro Ortiz cu 
articole de istorie a literaturii italiene (Cele două 
inspiraţii: creştină şi eroică în „Cinque Maggio” 
a lui Manzoni), poeziile semnate de Artur Enă- 
şescu (Privighetorile, Cântec, Țiganca, Carul — ce 
însoțesc apelul umanitar făcut în favoarea obţi- 
nerii unui ajutor material pentru poetul atins 
de o boală necruțătoare şi aflat într-o situaţie 

socială deplorabilă), Emil Botta (Circui?), Ştefan 
Popescu (Plan), Dan Petraşincu (Aşteptare rus- 
tică), Al. Robot (Închinare, Fapt), Aurel Chirescu 
(semnează şi Kj-Res-Ku; Destin, Imn mic). Horia 
Liman este autorul prozei lugubre Ivan, Jon şi 
doi morţi, F. Aderca al câtorva notații insolite 
despre imaginaţie ca mijloc de călătorie instruc- 
tivă „stând pe loc”, iar Al. Bistriţeanu al schiţei 
Două tipuri. Vioaie şi fără vreo rezervă de opinie 
sunt rubricile „Gârlici literar” — cu noutăţi edi- 
toriale — şi „Cronos”, cu subrubricile «Literar», 
«Teatral», «Plastic». Ilustraţiile le aparţin lui 
Neagu Rădulescu, Marcel Iancu şi Gall, com- 
pletate de reproduceri după tablouri de Șirato 
și M.H. Maxy. Dispărând prea repede pentru a 
fi reuşit să-şi configureze un loc în revuistica 
anilor '30, C. a reunit câteva nume ce-şi vor croi 
un drum literar propriu, dar acum aflate la pri- 
mele tatonări. Printre acestea George Nichita, 
Ilariu Dobridor, Barbu Brezianu, Alex. Talex, lon 
Cruceană, lon St. Molea, Sergiu Ludescu. Alți 
colaboratori: Stelian Metzulescu, Constantin 
Lucreția Vâlceanu. LH., R.P. 


CRISTEA, Corina (16.11.1938, Roşiori de Vede), 
prozatoare. Este fiica Mariei Cristea (n. Frâncu), 
profesoară, descinzând din familia lui Sextil Puşca- 
riu, și a lui Gheorghe Cristea, judecător. Urmează 
la Brașov școala medie (1951-1954), apoi, vreme 
de un semestru, Institutul Forestier, după care 
frecventează Facultatea de Filologie a Universită- 
ţii din Bucureşti (1955-1961), fiind exmatriculată 
în ultimul an, dar absolvind în 1962. Va fi profe- 
soară la o şcoală generală şi la Liceul „Spiru Haret” 
din Bucureşti (1963-1966), apoi publicistă. Debu- 
tează în „Luceafărul” (1967) cu Alba Roza, revistă 
unde va continua să susţină o rubrică mai mulţi 
ani, iar prima carte, Prietena mea Si, îi apare în 
1969. A mai colaborat la „România literară”, „Iri- 
buna”, „Viaţa românească”, „Ramuri”, „Convorbiri 
literare” ș.a. 

Proza scrisă de C. sondează de regulă liric 
relaţia tensionată din cuplu. Protagonistă este 
femeia matură sau adolescenta în permanentă 
căutare de sine, încercând să-şi construiască 
personalitatea în funcţie de cei din jur, dar şi 
de propria percepţie, mediată de detalii apa- 
rent insignifiante. Personajele feminine resimt 
acut şi în acelaşi timp uşor detaşat eşecul unor 
legături stabile, capabile să le ofere siguranţa şi 

afecțiunea de care sunt constant dependente, 
iar pe de altă parte retrăiesc cu o anumită 
voluptate experienţele care le-au marcat evo- 
luţia, văzând orice desprindere ca pe o ruptură 
inacceptabilă. Narațiunea este un flux disconti- 
nuu de amintiri, uneori plăcute, alteori bulver- 
sante, întrepătrunse de fluxul realităţii cotidi- 
ene, asumată tot din perspectiva rememorării 
evenimentelor anterioare. Pentru protagonista 
romanului Goana după vânt (1974), trecutul 
constituie reperul întregii existenţe, influen- 
ţând decisiv orice experienţă prezentă. Starea de 
boală îi acutizează senzațiile, moartea unei fiice, 
actriță rebelă, vulnerabilă, emanând totodată o 
energie deconcertantă, ce revine obsesiv ca o 
vină inexpiabilă. Relaţiile cu ceilalți trei copii 
păstrează ca punct de reper imaginea fetei dis- 
părute. Romanul are în centru mai multe tipuri 
de legături, fiecare consistentă în sine, probând 
nevoia de comunicare şi dăruire. Relaţia tensio- 
nată a protagonistei cu primul ei soţ, întemeiată 
iniţial pe o atracţie puternică, deviază în dis- 
preţ şi repulsie, potenţându-i stările depresive 
şi neîncrederea. De cel de-al doilea soţ o leagă 
respectul şi gratitudinea, mai puţin iubirea. 
Fuziunea cea mai puternică se stabileşte cu o 
prietenă a cărei prezenţă nu devine doar dezira- 
bilă, ci absolut necesară. Ceea ce le apropie este 
echilibrul pe care ambele îl caută permanent, 
completându-se ca personalitate şi mod de gân- 
dire. Sunt două femei care trăiesc din amintiri 
şi iluzii, insinuate continuu într-o existenţă ce 
se hrăneşte din ele pentru a putea continua. În 
Castanii roşii, parfumaţi şi naivi (1970) copilăria 
şi adolescenţa protagonistei sunt descrise prin 
prisma întâmplărilor ce îi definesc maturizarea 
şi cărora ea le conferă un aer de agreabilă strani- 
etate. Dominată de prezenţe feminine, caracte- 
rizate în roman cu lux de amănunte, de la detalii 
vestimentare până la date caracteriale, evoluţia 
personajului central pendulează între o accen- 
tuată nevoie de ocrotire şi asumarea conştientă a 
propriului destin, eliberat de influenţa celorlalți. 
Voluntară, inteligentă şi rafinată, femeia trăieşte 
experienţele amoroase ca pe o necesară iniţiere, 
fără să le confunde însă cu iubirea autentică. 
Romanul excelează în surprinderea minuțioasă 
a detaliilor (arhitectura caselor, interioare şi 
mobilier, obiceiuri, gusturi) şi a nuanţelor, reu- 
şind să construiască pregnant fiecare personaj, 

într-o suprapunere caleidoscopică de amintiri, 
senzaţii difuze, obiecte vetuste, înclinații şi tră- 
sături comportamentale. Atmosfera este impreg- 
nată de mirosul greu şi răscolitor al castanilor, 
laitmotiv ambiental, şi de legenda ce spune că 
fetele care stau sub ei nu se vor mărita. Volumul 
de povestiri Eternitatea e după colț (1972) anali- 
zează avatarurile unor forme de pasiune aflate 
la graniţa dintre aşteptare şi împlinirea ei. În A 
murit pasărea albastră, bunăoară, pe fundalul 
fricii de moarte, devenită obsedantă, iubirea 
pare să fie modalitatea salutară de supravieţu- 
ire. În realitate, legătura indestructibilă dintre 
protagonişti sfârşeşte într-un joc amăgitor, ce 
destramă valoarea oricărei declaraţii. Pasiunea 
devine dorința covârşitoare de a-l supune şi 
domina pe celălalt. Ceea ce defineşte persona- 
jele feminine din această proză este starea de 
continuă aşteptare, pliată pe iluzia unei înfăp- 
tuiri. Moderat modernă, păstrând ecouri din 
proza de consum anglo-americană a momentu- 
lui, literatura semnată de C. are accesibilitatea şi 
farmecul scriiturii retro, captând la un moment 
dat atenţia unui public. După o lungă absenţă, 
prozatoarea reapare fără să fi evoluat semnifi- 
cativ. Romanul Emigrant în singurătate (1998) 
urmărește interacțiunile unui arhitect cu o 
femeie (fantasmatică sau reală), lungind nonac- 
țiunea și speculând descriptiv detaliile, inclusiv 
la nivelul colorării frazei. După o culegere de 
proze scurte, Femei nebune după bărbaţi (2007), 
romanul Cartea din berjera aurită (2012) aspiră 
la statutul de cronică transilvană, urmărind în 
decor rural simptomatologia instaurării comu- 
nismului, căreia i se opune, livresc, evaziunea. 
SCRIERI: Prietena mea Si, Bucureşti, 1969; Castanii 
roşii, parfumaţi şi naivi, Bucureşti, 1970; Eternitatea e 
după colț, Bucureşti, 1972; Scadenţa, Bucureşti, 1972; 
Goana după vânt, Bucureşti, 1974; Emigrant în singu- 
rătate, Bucureşti, 1998; Femei nebune după bărbaţi, 
Bucureşti, 2007; Cartea din berjera aurită, Bucureşti, 
2012. 

Repere bibliografice: Gabriel Dimisianu, „Prietena 
mea Si”, RL, 1969, 37; Petru Popescu, „Prietena mea 
Si”, VR, 1969, 11; Viola Vancea, „Scadenţa”, RL, 1972, 
36; Cornel Ungureanu, „Scadenţa”, O, 1973, 18; lor- 
gulescu, Rondul, 175-178; Valeriu Cristea, Romanul 
unei familii, RL, 1975, 5; Condurache, Portret, 144- 
146; Ulici, Lit. rom., 1, 391-393; Dicţ. scriit. rom., |, 
722-723; Cristea, Teleorman, 124-125; Popa, Ist. lit., 
II, 946. M.D. 

CRISTEA, Dan 
(10.X[.1942, Bucureşti), 
critic literar. 


Este fiul Mariei (n. Manea) şi al lui Neagu Cristea, 
funcţionar. Învață la Liceul „Gh. Lazăr” din Bucu- 
reşti, absolvindu-l în 1960. Urmează apoi, tot aici, 
Facultatea de Filologie, terminată în 1965. Devine 
redactor la publicaţiile pentru străinătate (1968-— 
1969), la „Amfiteatru”, „Argeş”, iar între anii 1974 şi 
1984 la „Luceatărul”. În 1985 se stabileşte în SUA, 
fiind asistent la Universitatea din lowa-City, 
departamentul literatură comparată. În 1991 
revine în România și reintră în redacţia „Luceafă- 
rului” (ulterior „Luceafărul de dimineață”), unde 
din 2008 este director. Din 1997 până în 2005 a 
fost director al Editurii Cartea Românească. A 
debutat publicistic în 1964 la revista „Contempo- 
ranul”, iar editorial cu volumul Un an de poezie, 
apărut în 1974. 

Luând „calendarul [...] drept criteriu literar”, 
Un an de poezie strânge cronicile scrise de C. între 
februarie 1971 și februarie 1972 despre volume 
de versuri publicate aproximativ în acest interval. 
Deși operează un decupaj ce ambiţionează la rele- 
vanţă istorică ulterioară, criticul nu are o perspec- 
tivă istorică. El citează masiv și adnotează frugal și 
pompos, în cheie tematistă. Nu lipsesc tentativele 
de calofilie metaforizantă; la Constanţa Buzea se 
relevă „foșnetul trist al cuvintelor, ce se îndepăr- 
tează ca niște pași în camere pustii”. Apar câteva 
improprietăți flagrante: la un suprarealist precum 
Gellu Naum îl emoționează „lirica lui călătorie 
prin sentimente”, iar la Mircea Ivănescu (altfel 
analizat destul de corect) își manifestă preferința 
pentru pasajele „cutreierate de sentimente”. De 
altfel, criticul își demască poetica revolută într-un 
eseu final, Manieră și manierism, în care atacă 
fără a da nume poeţii atinși de boala manierismu- 
lui. Aceasta s-ar manifesta prin „ostenirea vitali- 
tății”, prin „impostura hierofantică”, prin posturile 
oracular-gigantești ale „cântăreților cutremurați 

de proporţii”, dar și prin nanismul „miniatura- 
lilor”, al „poeţilor exsangui”. Dincolo de felul în 
care diagnostichează manierismul (un cuvânt 
passe-partout în deceniul al optulea din secolul 
trecut, când a fost aplicat unor poeți diferiți, ca 
Leonid Dimov, Mircea Ivănescu, Emil Brumaru 
sau Șerban Foarţă), C. cere poeziei să exprime — 
reminiscență realist-socialistă —viaţa și arta auten- 
tice, să fie expresia unor convingeri. O evoluţie 
se observă în Arcadia imaginară (1977), compus 
din eseuri despre clasici (de la A.I. Odobescu, lon 
Ghica, Duiliu Zamfirescu până la Eugen Jebeleanu 
și Marin Preda) în baza unei presupuse predilecții 
a acestora — constatată mai mult din nevoia de a 
justifica titlul și neglijată în rest — pentru spiritua- 
litatea elină. Se rețin totuși câteva eseuri. Într-unul 
sunt analizate rolurile demonice în care se scu- 
fundă I.L. Caragiale - truc naratologic de acce- 
dere la intimitatea personajelor. Într-altul, despre 
Hortensia Papadat-Bengescu, relevă paradoxul că 
la prozatoarea psihologiei individuale și a „tru- 
pului sufletesc” personajele sunt condiționate de 
apartenenţa la grup: „În pieptul fiecăruia dintre 
aceste personaje bate inima unui celălalP. În rest, 
C. pornește de regulă de la o afirmație de autori- 
tate pe care o dezbate, dar nu foarte în adâncime, 
lăsând discuția în stadiul de preparative. Apar exa- 
gerări (Gr. H. Grandea apare drept „un călinescian 
«avant la lettre»”) sau manevre cu limba de lemn 
(„clanul Jderilor [...] recompune o imagine a 
oamenilor așa cum sunt, în intimitatea celulei lor 
sociale”). După încă un volum de cronici, Faptul 
de a scrie (1980; Premiul Uniunii Scriitorilor), 
îndreptate versatil către volume de poezie, proză 
și critică, urmează o pauză de aproape două dece- 
nii în care autorul are timp să-și găsească tema 
de predilecție: „eul care scrie”. De fapt, încă din 
Faptul de a scrie el începuse să o tatoneze: „Ceea 
ce spune o poezie trece prin ton și se dovedește 
în primul rând prin ton, prin accentul particular 
pe care îl capătă «rostirea» sau vocea poetului”. 
Iniţial teză de doctorat la Universitatea din lowa, 
publicată în engleză în 1996, Versiune şi subver- 
siune. Paradoxul autobiografiei (1999) cercetează 
genul autobiograficului din perspectiva proble- 
maticii subiectului. Pornind de la ipoteza dublei 
legitimări a „eului care scrie” în regim autobiogra- 
fic — prin istoria exterioară, dar şi prin cea internă 
a propriei subiectivităţi —, se discută cazurile a 
trei scriitori emblematici pentru câte un moment 

istoric (Benjamin Franklin, Henry Adams, Michel 
Leiris). Modelarea subiectului autobiografic este 
urmărită pe filiera construcţiei identitare, reali- 
zată prin mitologizarea eului şi singularizarea lui 
la nivelul scriiturii. Cartea citează masiv, repo- 
vestește agreabil și rezolvă probleme nodale prin 
citate din Philippe Lejeune ș.a. Tot despre tema 
„eului care scrie” referă Autorul și ficţiunile eului 
(2004), în legătură cu memorii, jurnale, autoficți- 
uni, și Poezia vie (2008). Dacă prima culegere nu 
este mai mult decât o adunare de cronici, cea de-a 
doua, incluzând în sumar studii despre douăzeci 
de poeţi, de la Gellu Naum la loan Es. Pop, este 
superior substanţială, tematismul lui C. zăbovind 
mai mult și cu o deschidere de orizont mai mare 
decât în trecut în preajma unor texte și mai ales a 
unor autori. 

SCRIERI: Un an de poezie, Bucureşti, 1974; Arcadia 
imaginară, Bucureşti, 1977; Faptul de a scrie, Bucureşti, 
1980; Version and Subversion. The Autobiographies of 
Benjamin Franklin, Henry Adams and Michel Leiris, 
Timișoara, 1996; ed. (Versiune şi subversiune. Paradoxul 
autobiografiei), tr. în colaborare cu Radu Lupan, Bucu- 
reşti, 1999; Autorul și ficțiunile eului, București, 2004; 
Poezia vie, București, 2008. 

Repere bibliografice: Ulici, Prima verba, 1, 236-238; lor- 
gulescu, Al doilea rond, 185-188; Iorgulescu, Scriitori, 
287-288; Ungheanu, Lecturi, 307-310; Grigurcu, Critici, 
373-376; Grigurcu, Între critici, 256-261; Raicu, Frag- 
mente, 492-496; Dicţ. scriit. rom., |, 723-725; Dumitru 
Radu Popa, Versiune, subversiune... conversiune, LCE 
1998, 18; Gabriel Dimisianu, Eul care scrie, RL, 2002, 46; 
Daniel Cristea-Enache, Eul care tot scrie, RL, 2008, 14; 
Popa, Ist. lit., II, 1039; Manolescu, Enciclopedia, 216-217; 
Borbely, Existenţa, 98-101. ML. 


CRISTEA, Elie Miron (18.VII.1868, Topliţa -— 
6.11.1939, Cannes, Franţa), istoric al culturii. Este 
fiul Domniței şi al lui George Cristea, ţărani înstă- 
riţi. După studii la gimnaziul săsesc din Bistriţa 
(1879-1883), aurmatliceul grăniceresc din Năsăud 
(1883-1887), apoi Institutul Teologic-Pedagogic 
Ortodox din Sibiu (1887-1890) şi Facultatea de 
Litere şi Filosofie a Universităţii din Budapesta 
(1891-1895), unde a obţinut doctoratul cu teza, 
redactată în limba maghiară, Eminescu. Viaţa şi 
opera — studiu asupra unor creaţii mai noi din lite- 
ratura română. Învățător, apoi director la Şcoala 
Confesională Ortodoxă Română din Orăştie 
(1890-1891), secretar, consilier şi asesor la Arhie- 
piscopia Ortodoxă Română a Sibiului (1895-1909), 

este hirotonit diacon în 1900 şi arhidiacon în 1901. 
În 1902 a fost uns în monahism cu numele Miron 
(numele său mirean de botez era Ilie sau Elie) la 
mănăstirea Hodoş-Bodrog de lângă Arad. În 1903 
a devenit ieromonah, iar în 1908 protosinghel. A 
fost redactor (1898-1900) la „Telegraful român” 
şi preşedinte (1905) al despărțământului Sibiu al 
Astrei. În decembrie 1909 e ales episcop al Caran- 
sebeşului. Ca episcop, a luptat pentru păstrarea 
şcolilor confesionale ortodoxe române din Banat. 
A participat la Marea Adunare Naţională de la Alba 
Iulia din 1 Decembrie 1918, fiind membru al dele- 
gaţiei românilor transilvăneni care a prezentat, la 
Bucureşti, regelui Ferdinand I actul Marii Uniri. A 
devenit membru de onoare al Academiei Române 
în 1919, în februarie 1920 fiind ales mitropolit 
primat al României reîntregite, iar în 1925 ajun- 
gând primul patriarh al României. Membru al 
Regenţei (1927-1930), va fi, în intervalul februarie 
1938-martie1939, prim-ministru în trei cabinete 
succesive. Este înmormântat în Catedrala Patriar- 
hală din Bucureşti. 

C. a debutat în 1887, cu schița Prosit, în revista 
„Familia”, condusă de losifVulcan. A mai colaborat 
la „Iribuna”, „Dreptatea”, „Gazeta Transilvaniei”, 
„Iransilvania”, „Foaia poporului”, „Libertatea”, 
„Drapelul”, „Luceafărul”, „Românul”, „Foaia die- 
cezană” ş.a. A semnat şi Ilie (Elie) Dinurseni, Ilie 
(Elie) Cristea, până în 1918 folosind și pseudoni- 
mele Călătorul, Călugărul Miron, Deca, Lie, Polux, 
Românul ș.a. În 1907 C. a sprijinit înfiinţarea 
publicaţiei săptămânale „Ţara noastră”, ca organ 
al Astrei. Lucrarea Eminescu. Viaţa şi opera asoci- 
ază datele biografice cu analizele tematice, com- 
paratiste, prozodice şi stilistice. Îndeosebi func- 
ţiile infinitivului lung, ale gerunziului, rimei şi 
neologismelor sunt atent puse în valoare, pentru 
a se sublinia modul în care „şi-a format Eminescu 
stilul său inegalabil”. Sunt puse, de asemenea, în 
ecuaţie date noi despre unele etape ale vieţii poe- 
tului. Aspecte ale influenţei operei eminesciene 
asupra literaturii şi spiritului public românesc 
sunt discutate dintr-o consecventă perspectivă 
morală. Antologia Proverbe, maxime, asemănări 
şi idiotisme colectate din graiul românilor din 
Transilvania şi Ungaria (1901) are ca modele rea- 
lizările similare datorate lui Iordache Golescu, 
Anton Pann, Gheorghe Alexici, Petre Ispirescu, 
Iuliu A. Zanne, I.C. Hinţescu, Karl Schuller, Otto 
von Reinsberg-Diiringsfeld, Karl E W. Wander 

şi E.B. Mawr, amintiţi în Precuvântare. Colecţia, 
care a fost alcătuită începând din ultimele două 
decenii ale secolului al XIX-lea, cuprinde trei mii 
de texte, dispuse alfabetic după un cuvânt-cheie. 
Pe de altă parte, convorbirile şi predicile lui C. 
îmbină patosul pastoral cu exigenţele experien- 
ței omiletice a Bisericii şi cu tradiţiile literare şi 
oratorice impuse de Varlaam, Antim Ivireanul, 
Dionisie Romano ș.a. Acestea conţin și mărturii, 
date de interes despre timpul în care autorul lor 
a trăit. Păstrate, în fapt ţinute în taină peste șase 
decenii de o familie de preoți din Maramureș, 
paginile unui jurnal pe care C. îl scrisese până 
în preajma morţii vor fi editate în 1999, sub titlul 
Note ascunse. Însemnări personale (1895-1937). 
Sunt mărturii privind evenimente care au marcat 
istoria acestor ani, în multe fiind implicat chiar 
înaltul ierarh. Mai degrabă nude, neprelucrate, 
totuși cu unele secvențe evocative de oarecare 
relief și cu unele pasaje în care scena politică 
ori viața de dincolo de aparențele publice sunt 
devoalate până la limita ancedoticului, însem- 
nările, personale sau nu, adaugă tușe noi unui 
tablou de epocă. 

SCRIERI: Eminescu. Elete €s miivei-tanulmâny az ijabb 
român irodalom korebol, f.., 1895; ed. (Mihai Emi- 
nescu. Viaţa şi opera), îngr., pref. şi postfață Ilie Şandru, 
Miercurea Ciuc, 2000; Alexandru Roman. 1826-1897, 
Sibiu, 1897; Arhiepiscopul şi mitropolitul dr. Miron 
Romanul, Sibiu, 1898; Biserica catedrală de la Mitro- 
polia Ortodoxă Română în Sibiu (în colaborare), Sibiu, 
1908; Cuvântări şi predici ale unui teolog, mai târziu 
cleric român în ţară sub stăpânire străină, I-VIII, Bucu- 
reşti, 1923-1939; Pagini dintr-o arhivă inedită, îngr. 
şi introd. Antonie Plămădeală, Bucureşti, 1984; Note 
ascunse. Însemnări personale (1895-1937), îngr. Maria 
și Pamfil Bilțiu, pref. Gheorghe I. Bodea, Cluj-Napoca, 
1999. Culegeri: Proverbe, maxime, asemănări şi idio- 
tisme colectate din graiul românilor din Transilvania şi 
Ungaria, Sibiu, 1901. 

Repere bibliografice: Ion Rusu-Abrudeanu, Înalt Prea 
Sfinția Sa, patriarhul Miron Cristea. Omul şi faptele, |, 
Bucureşti, 1929; Închinarea Înalt Prea Sfinţitului patri- 
arh Miron, cu prilejul împlinirii vârstei de 70 de ani, 
Bucureşti, 1938; Vasile Netea, ÎPS. patriarhul dr. Miron 
E. Cristea. La împlinirea vârstei de 70 de ani (1868- 
1938), Târgu Mureş, 1938; Iorga, Oameni, IV, 301-302, 
305-306; Bârlea, st. folc., 418-419; Dan Ciachir, Un 
mare cărturar: Miron (Elie) Cristea, TR, 1985, 8; Anto- 
nie Plămădeală, Românii din Transilvania sub teroa- 
rea regimului dualist austro-ungar (1867-1918). După 
documente, acte şi corespondențe rămase de la Elie 

Miron Cristea, Sibiu, 1986; Antonie Plămădeală, Con- 
tribuţii istorice privind perioada 1918-1939. Elie Miron 
Cristea, Sibiu, 1987; Păcurariu, Ist. Bis., III, 427-429, 
passim, lon Buzași, Patriarhul Miron Cristea — exeget al 
lui Eminescu, RL, 1998, 34; Ilie Şandru, Valentin Borda, 
Un nume pentru istorie — patriarhul Elie Miron Cristea, 
Târgu Mureș, 1998; Pamfil Bilțiu, Studii de etnologie 
românească, Il, București, 2004, 229-240. M.Dc. 


CRISTEA, Stan V. (16.11.1950, Sfinţeşti, j. Teleor- 
man), poet, publicist. Este fiul Floarei (n. Mincă) 
şi al lui Vasile Cristea, ţărani. După studii liceale 
la Roşiori de Vede, este absolvent al Facultăţii 
de Filosofie-Istorie a Universităţii din Bucureşti 
(1981). Funcţionează ca instructor, apoi instruc- 
tor principal la Centrul Creaţiei Populare Teleor- 
man (1980-1990) şi ulterior consilier la Inspecto- 
ratul pentru Cultură al Judeţului Teleorman, iar 
din 2001 ca director executiv a Direcţiei pentru 
Cultură, Culte şi Patrimoniu Cultural Naţional 
a aceluiaşi judeţ. Secretar al Fundaţiei Culturale 
„Marin Preda” din Alexandria (din 1995), îndepli- 
neşte şi funcţia de redactor-şef al revistei de cul- 
tură a judeţului Teleorman, „Meandre”, care apare 
la Alexandria din anul 1998. 

Demersul constant al lui C. trebuie căutat în 
primul rând în domeniul reconstituirii tradiţiilor 
literare şi culturale ale Teleormanului, despre care 
a publicat, singur sau în colaborare, contribuţii 
importante: cataloagele bibliografice Publicaţii 
periodice roşiorene. 1894-1974 (1993), Publicaţii 
periodice alexăndrene. 1889-1994 (1994) şi, cu 
deosebire, Judeţul Teleorman. Dicţionar bio- 
bibliografic (1996) şi Dicţionarul scriitorilor şi 
publiciștilor teleormăneni (2005), tomuri masive, 
care cuprind exhaustive prezentări nu doar ale 
nativilor teleormăneni, ci şi ale celor care au 
contribuit fie și tangenţial la literatura şi cultura 
acestui spaţiu. Aceluiași areal literar C. i-a consa- 
crat două ample lucrări de „repere biobibliogra- 
fice”: Constantin Noica, București (2009) și Marin 
Preda (2012), dar și câteva antologii de poezie, 
proză și publicistică ale autorilor din sudul ţării, 
apărute în 2001. Poezia sa, din volumele Vârsta 
mă arde (1987), Străluminări (1996), Neliniște și 
fluturi (1999), Stemele din lauri (2005), Rătăciri în 
ispită (2005) și Aprinderea de vise (2005), reluate 
în antologia de „poemozii & desene” Turla vederii 
(2010), este neoromantică, expresie a însingură- 
rii, a existenţei discrete, cu imagini „urzite doar 
din uimire și sfială”, însoţind efortul poetului de 

a fi recunoscut, deziderat neîmplinit: „acum caut 
mărturii că sunt; nimeni nu îmi dă vreo veste”. 

SCRIERI: Vârsta mă arde, Bucureşti, 1987; Publicaţii 
periodice roşiorene. 1894-1974 (în colaborare cu Gh. 
Sarău), Roşiori de Vede, 1993; Alexandria — 160 de ani 
(în colaborare), Alexandria, 1994; Publicaţii periodice 
alexăndrene. 1889-1994 (în colaborare cu Gh. Sarău), 
Alexandria, 1994; Judeţul Teleorman. Dicţionar biobi- 
bliografic, Alexandria, 1996; Străluminări, Alexandria, 
1996; Nelinişte şi fluturi, Alexandria, 1999; Eminescu 
şi Teleormanul, Alexandria, 2000; Introducere în isto- 
ria culturală a judeţului Teleorman, Alexandria, 2002; 
Aprinderea de vise, București, 2005; Dicţionarul scrii- 
torilor și publiciștilor teleormăneni, Alexandria, 2005; 


rești, 2005; Stemele din lauri, București, 2005; Momente 
de arhitectură ecleziastică din judeţul Teleorman, Cra- 
iova, 2006; Constantin Noica. Repere biobibliografice, 
București, 2009; ed. București, 2011; Turla vederii, poe- 

CRISTEA, Tudor (10.X11.1945, Grindu, j. lalomiţa), 
poet, prozator, critic literar, gazetar. Este fiul Cla- 
udiei (n. Buzinovski), originară din Mihăileni 
- Cetatea Albă, şi al lui Ilie Cristea, subofițer de 
jandarmi. A urmat şcoala elementară la Jugureni 
(1952 —-1959), şcoala medie la Găeşti (1959-1963), 
apoi Facultatea de Limba şi Literatura Română 
a Universităţii din Bucureşti (1965-1970). După 
absolvire a funcţionat în câteva şcoli şi licee din 
Găeşti, predând limbile franceză şi română. Ca 
iniţiativă culturală, i se datorează apariţia, în 
2000, şi existenţa revistei „Litere”, cu redacţia la 
Găeşti, Târgovişte şi Chişinău, adoptând iniţial 
formatul „Biletelor de papagal” şi continuând 
spiritul „Kalendelor” interbelice. În 1968 a debu- 
tat cu poezie — care-i va defini dominant profilul 
de scriitor — în „Argeş”, semnând Dorel Cristea; 
în 1971, la rubrica „Vă propunem un nou poet” 
a „României literare”, Geo Dumitrescu îi publica 
un grupaj de poeme semnate George Buzinovski. 
A continuat să colaboreze cu versuri la cele două 

reviste care l-au lansat, iar cu critică şi publi- 
cistică literară la „Suplimentul literar-artistic al 
«Scânteii tineretului»”, „Luceafărul”, „lomis”, „Iri- 
buna”, „Magazin”, „Contrapunct”, „Longitudini” 
ş.a., adoptând şi diferite pseudonime (Polyphem, 
Lector etc.). Un predebut l-a constituit placheta 
Copacul îngândurat, semnată George Buzinovski 
şi apărută în suplimentul „Biblioteca Literatorul” 
al revistei „Argeş” (6/1972), girat de Gheorghe 
Tomozei. Prima carte, tot de poezie, Astru natal 
(1976), a fost rezultatul câştigării unui concurs al 
Editurii Eminescu. Au urmat alte volume de ver- 
suri, antologia de autor Alter ego (2001), romanul 
Porţile verii (1989), câteva cărţi de eseuri şi arti- 
cole critice întregind aria activităţii lui C., ca şi 
ediţia de texte comentate Eugen Jebeleanu, Poezii 
(1990), ediţiile Clasicii noştri (2011) şi Poezii 
(2012) de Vladimir Streinu sau diferitele studii cu 
care a prefaţat scrieri de Costache Negruzzi, Gala 
Galaction şi Vasile Alecsandri. 

Lirica lui C. e un spectrografal atitudinilor faţă 
de actul poetic, de la modernismul recuperator, 
prin care s-a impus în secolul trecut generaţia 
'60, şi până la textualismul optzeciştilor. Într-o 
emisie domoală, discursivă cu discreţie, poetul 
cultivă, încă din Astru natal, un lirism al pato- 
sului trăirii. E un patos imploziv, coborât în sur- 
dină, care-i va rămâne definitoriu sub toate vari- 
aţiile de scriitură. Viziunea e marcată evident de 
M. Eminescu şi, mai ales, de Lucian Blaga, dar şi 
de stilistica suprarealistă a fluenţei somnambu- 
lice sau a peisajului antropomorf, în care părul 
iubitei şerpuieşte printre arterele îndrăgostitului 
şi ierburile oceanului. Dar poetul îşi relevă de la 
început filtrul personal de percepţie, precum în 
alegoria morţii ca o maree domestică, recurentă 
până târziu: „Va veni acea ultimă zi, eu am s-o 
aud/ urcând prin pământ înăuntrul copacilor şi/ 
acestor obiecte care zac împrăştiate prin casă/ 
mărturisindu-mă ca nişte ape liniştite/ desenân- 
du-le pentru prima dată conturul/ [...] nemai- 
văzut de clar, de frumos şi de viu// va veni acea 
ultimă zi, seara aceea albastră/ prin care voi trece 
tăcut [...] şi numai puţin înspăimântat când voi 
simţi/ marea lingându-mi picioarele” (Numai 
puțin înspăimântat...). De la volumul Țintă vie 
(1979) — titlul e o metaforă a poeziei într-un timp 
ostil, „pândită de noaptea rece ca ţeava unei 
arme cenuşii” —, precumpănitor devine un lirism 
al poeziei despre poezie şi despre harul revelator 

al poetului. Cartea de maturitate a lui C., Tablou 
cotidian (1983), aduce în prim-plan lirica 
blând-sarcastică a „estetismului ratării” în mica 
lume provincială, iar volumul de „versuri alese” 
Alter ego rezumă un itinerar printre direcţii şi 
obsesii poetice, printre toate câte „au fost scrise”. 
Romanul Porţile verii transcrie lirismul constitu- 
tiv al personalităţii lui C. în regim epic, cu lux de 
tehnică narativă. Rămâne totuşi o carte poema- 
tică, utilizând intensiv instrumentarul poeziei: 
emisia hieratică, funcţia simbolică a decorului, 
siluetelor, gesturilor personajelor (mai ales femi- 
nine), metaforele-laitmotiv care traversează şi 
corelează partiturile într-un cvartet (uneori cvin- 
tet) de voci. Având drept pretext anchetarea unui 
accident rutier în care o tânără femeie, probabil 
adulteră, îşi pierde viaţa, iar bărbatul de la volan, 
supravieţuitor, este de negăsit, romanul se ţese 
mai ales din procesele de conştiinţă şi retrospec- 
ţiile analitice ale procurorului anchetator, gravi- 
tând în jurul destinului, iubirii şi morţii. O ana- 
liză de cea mai pură esență camilpetresciană şi 
holbaniană e prelucrată textualist. Prin volumul 
de eseuri critice Partea şi întregul (1999) C. se 
afirmă ca un original şi nu o dată tăios comenta- 
tor al scrisului unor contemporani, poeţi (De la 
tradiționalism la postmodernism), prozatori (De 
la realismul social la „ingineria textuală”) şi critici 
(Spiritul sintezei). Se dedică, în continuare, criti- 
cii literare, abordând scriitori mai vechi sau mai 
noi. Astfel, în volumul Chipul şi Oglinda (2005), 
sesizând o „criză a lecturii ce se extinde asupra 
literaturii”, propune reevaluări din perspectiva 
contemporană a unor scriitori clasici (între care 
Ion Ghica, B.P Hasdeu, Costache Negruzzi, Vasile 
Alecsandri, A.I. Odobescu, dar şi Miron Costin), iar 
în De la clasici la contemporani (2008) abordează 
autori din toate epocile, de la Dimitrie Cantemir 
la Mircea Cărtărescu. În Revizuiri şi consemnări 
(2012) rediscută câteva „cazuri” (Eugen Barbu, 
Petru Dumitriu, Marin Preda) ori reevaluează din 
perspectivă actuală poezia Anei Blandiana sau 
critica şi poezia lui Vladimir Streinu, discutând 
exigent şi apariţii editoriale semnificative, între 
care Istoria critică a literaturii române de Nicolae 
Manolescu sau volumul de poezii Versete de unică 
folosinţă al lui M.H. Simionescu. Un loc aparte în 
scrisul lui C. îl ocupă publicistica, strânsă selectiv 
în volumul Arta derivei (2011), unde se află lao- 
laltă „tablete, consemnări, resemnări”. 

SCRIERI: Astru natal, Bucureşti, 1976; Țintă vie, 
Bucureşti, 1979; Tablou cotidian, Bucureşti, 1983; 
Conturul speranţei, Bucureşti, 1987; Porţile verii, 
Bucureşti, 1989; Partea şi întregul, Bucureşti, 1999; 
Alter ego, Târgovişte, 2001; Chipul şi Oglinda, Bucu- 
reşti, 2005; De la clasici la contemporani, Târgovişte, 
2008; Arta derivei, Târgovişte, 2011; Revizuiri şi con- 
semnări, Târgovişte, 2012. Ediţii: Vladimir Streinu, 
Poezii, pref. edit., Târgovişte, 2012. 

Înainte de cutremur, CLI, 2008, 170; Dorina Grăsoiu, 

Franco”, 2009, 155; Popa, Isf. lit., II, 1002-1003; Liviu 
Grăsoiu, Păcat benefic, „Ex Ponto”, 2011, 2; loan Adam, 

CRISTEA, Valeriu 
(15.1.1937, Arad — 
22.11.1999, Bucureşti), E 
critic literar, eseist. 


Este fiul Nadejdei (n. Gheorghiev) şi al lui Petru 
Cristea, funcţionar. Face studii liceale la Cluj 
(1947-1954) şi doi ani urmează aici cursurile 
Facultăţii de Filologie, transferându-se apoi la 
Bucureşti (îşi va susţine lucrarea de diplomă abia 
în 1962). Funcţionează o vreme ca profesor de 
limba română în împrejurimile Bucureştiului 
(1963-1964). Debutează la „Gazeta literară” în 
1962, devenind din 1964 redactor la aceeaşi 
revistă, apoi la „România literară”, iar din 1990 
redactor şi ulterior redactor-şef adjunct la „Caiete 
critice” (până în 1998). Se impune de la început 
prin articole analitice incisive. Debutează edito- 
rial în 1970 cu volumul Interpretări critice, urmat 
de studiul Tânărul Dostoievski (1971) şi de altul 
despre Cervantes (Pe urmele lui Don Quijote, 

1974). Revine la literatura română cu o culegere 
masivă de articole, Domeniul criticii (1975). 
Pentru C., critica este o formă de „vampirism al 
esenței”, o succesiune de „puncţii” în măduva 
operei, un şir neîntrerupt de infidelităţi şi devoţi- 
uni. Lecturile criticului sunt variate. Nu ocoleşte 
domeniul clasic. În 1974 publică Introducere în 
opera lui lon Neculce, iar în 1977 o carte amplă de 
eseuri, Alianțe literare, despre I.L. Caragiale, 
Tudor Arghezi, Jonathan Swift, Duiliu Zamfirescu 
şi Marin Preda (acesta din urmă analizat din 
unghiul romanului „total”). Bucuria lecturii 
încete (meditate) se vede şi în Spaţiul în litera- 
tură (1979), ce reuneşte eseuri pe o temă ilustrată 
cu exemple din toate zonele de cultură. Puterea 
de creaţie literară, bazată pe o analiză pătrunză- 
toare şi pe o substanţială capacitate de expresie, 
se manifestă cu toată forţa şi culoarea în Dicţio- 
narul personajelor lui Dostoievski (-IIl, 1983- 
1995), una dintre operele importante ale criticii 
româneşti postbelice. A întocmit, de asemenea, 
un studiu (1989), apoi un dicţionar al personaje- 
lor lui Ion Creangă (1995, reluat în 1999) şi a 
publicat, pe lângă mai multe cărţi de analiză cri- 
tică - Modestie şi orgoliu (1984), Fereastra criticu- 
lui (1987), A scrie, a citi (1992), două confesiuni 
- După-amiaza de sâmbătă (1988), Bagaje pentru 
paradis (1997), de fapt ambele romane autobio- 
grafice indirecte. Talentul epic merge, aici, mână 
în mână cu analiza morală pătrunzătoare. A fost 
distins cu Premiul Uniunii Scriitorilor (1970, 
1976, 1983), cu Premiul Asociaţiei Scriitorilor din 
Bucureşti (1974, 1995) şi cu Premiul „B.P. Hasdeu” 
al Academiei RSR (1989). 

C. face o critică a „alianțelor literare”. Instru- 
mentul lui de cunoaştere şi persuasiune este 
metafora, care, încetând să mai aibă un rol deco- 
rativ, traduce o judecată de valoare şi defineşte o 
esenţă: esenţa magică a operei. „Magic” are aici 
înţeles de secret, profund, ceea ce este dincolo 
de vizibil, explicit, pe scurt: subtextul operei. La 
acest strat al cărţii aspiră criticul, folosind limba- 
jul figurat ca pe un instrument de penetraţie. 
Efectele se văd mai ales în analiza prozei, pentru 
care C. manifestă, de altfel, predilecție. De reţi- 
nut totuşi o definiţie nu prea obişnuită a poetu- 
lui: „un Tartuffe al sublimului”, şi o indecizie 
admirativă în privinţa poeziei: „căci ce e poezia, 
Dumnezeu ştie!” (Interpretări critice). Criticul 
ştie, cu toate acestea, câte ceva despre obiectul 

său de studiu şi neştiinţa pe care o afirmă e mai 
mult o fugă de formulele solemne. În comentariu 
se simt, dimpotrivă, tonul decis, orientarea de la 
început spre inima operei. Al. A. Philippide e 
interpretat din punctul de vedere al caracterului 
dual (unire de romantism şi clasicism). La Nichita 
Stănescu esenţială i se pare „greaţa de unicitate”, 
iar la Leonid Dimov „onirismul flamand”. Critica 
lui Vladimir Streinu e citită din perspectiva ei 
seniorială. Impresiile („olimpianism natural, de 
structură şi nu de postură”, „virtuoz al imaginii”, 
„scriitura cea mai fermă şi cea mai artistă”, „cel 
mai maiorescian dintre criticii noştri” etc.) se 
concentrează în imaginea criticii alpine. Vladi- 
mir Streinu ar practica, aşadar, o critică a escala- 
dării, ceea ce vrea să spună că el tinde să împingă 
opera spre un cerc superior de probleme, acolo 
unde şi criticul, şi scriitorul comentat pot respira 
aerul tare şi pur al ideii. Procedeul este de natură 
impresionistă, însă C. îl corectează prin rigoarea 
analizei şi, în genere, prin caracterul grav, serios 
al judecății critice. Aceasta este formulată fără 
ocoluri, în fraze aspre. A treia Romă de V. Em. 
Galan ar dovedi „o flecăreală epică uluitoare”, din 

romanul Această parte a pământului de Dumitru 
Mircea „nu se poate obţine nimic mai mult decât 
un libret de operetă”, autorului cărţii Îngerii 
biciuiţi (Alecu Ivan Ghilia) nu i se poate reproşa 
nimic, „afară de lipsa sincerităţii” etc. În acest 
stil şi cu această perspectivă estetică a întâmpi- 
nat C. literatura din ultimele decenii. Puţine 
opere importante i-au scăpat. Marin Preda, Geo 
Bogza, Ştefan Bănulescu, Nicolae Breban, Nico- 
lae Velea, Sorin Titel, Augustin Buzura (pe care, 
în fond, l-a impus în faţa criticii şi în faţa publi- 
cului), Nichita Stănescu, Emil Brumaru, Lucian 
Raicu, Mircea Ivănescu, D.R. Popescu, Mircea 
Dinescu, lon D. Sîrbu sunt autorii lui. Despre 
Preda a scris în mai multe rânduri, şi paginile din 
Domeniul criticii şi Alianțe literare sunt capitale. 
S-a oprit asupra unor debutanţi şi scriitori care 
nu sunt luaţi totdeauna în seamă de cronicarii 
literari. Bucuria în faţa operei (care este unul 
dintre semnele sigure ale creaţiei critice) ia 
uneori, la acest critic sever, justiţiar, forme săr- 
bătoreşti. Iată-l întâmpinând debutul liric al lui 
Emil Brumaru: „În contrast cu unii, nu puţini, 
poeţi înşurubaţi în propria lor crispare, din care 

nu mai pot ieşi, Versurile lui Emil Brumaru oferă 
un reconfortant exemplu prin claritatea clasică a 
prozodiei, prin destinderea visătoare a atitudinii, 
prin familiaritatea obiectelor. Faţă de atâtea 
incomprehensibile nevroze metafizice şi ambiţi- 
oase zboruri prin abstracţiuni, ce odihnitor cresc 
aluaturile grele în poezia lui Emil Brumaru şi 
susură ceainicele care distilează «Ceaiuri scăzute 
până la esenţa/ Trandafirie-a lucrului în sine!»”. 
În Tânărul Dostoievski, Pe urmele lui Don Qui- 
jote, Dicţionarul personajelor lui Dostoievski, ca 
şi în celelalte eseuri de literatură universală, 
metoda analitică se asociază, uneori, cu metoda 
biografică, într-o accepţie nouă. Criticul nu 
explică opera prin datele biografiei, încearcă 
doar să înţeleagă o existenţă prin datele operei şi 
să stabilească o relaţie între cele două euri sepa- 
rate atât de categoric de Marcel Proust şi, după 
el, de noua critică. Viaţa lui Dostoievski spune 
ceva despre opţiunile prozei lui Dostoievski, 
unele date subiective au rezonanţă în cărţi, dove- 
deşte criticul. În Spaţiul în literatură nu sunt 
analizate „imaginaţiile materiale” (Gaston 
Bachelard), ci semnificaţiile elementelor spaţiale 
în literatură, simbolismul geografiei literare. 
Cartea începe cu visul uranic al unui personaj din 
Cometa de romanticul Jean Paul şi se încheie cu o 
scurtă interpretare a conceptului „spaţiu miori- 
tic”. Autorii citați cel mai des sunt Dostoievski, 
Cervantes, Defoe, Cehov, Marin Preda, Kafka, 
Eminescu, Poe, Homer, într-o cronologie strict 
tematică. Visul uranic din Cometa cheamă, fatal, 
zborul cosmic din Magul călător în stele, cu alte 
vorbe: „spaţiul deschis al unei colosale migrații 
siderale”. De aici până la călătoria spre „mume” a 
lui Faust şi imaginea „falsului gol” nu e, în ordi- 
nea imaginarului, o distanță prea mare. Saltul 
înapoi spre Pascal (spre „spaţiul imensităţii 
copleşitoare, terifiante”) este justificat, afectiv, 
de imaginea dinainte. Filosoful cunoaşte senti- 
mentul de anxietate cosmică, precum modestul 
legoruşca, băieţelul orfan din Stepa lui Cehov. 
Afectiv, ei stau alături. Eminescu, Goethe, Pascal, 
Cehov nu merg într-o ordine comparativă. Însă 
C. nu studiază relaţiile dintre texte, nu-l preo- 
cupă natura stilului, nici chiar aceea a imagina- 
rului, nu face, pe scurt, comparatism literar. El 
urmăreşte în literatura de ieri şi de azi formele 
(manifestările) unui simbolism spaţial, interesat 
de implicaţiile existenţiale. Văzând exemplele 

date de critic, se poate trage o primă concluzie: 
nu există autori specializaţi în „spaţii deschise” 
sau în „spaţii închise”. Eminescu preferă în 
Luceafărul şi în Glossă „o lojă cosmică”, o per- 
spectivă de sus a lumii, dar tot el scrie Singură- 
tate şi alte poeme unde face elogiul spaţiului 
ocrotitor. Odiseea, epopee - observă în chip just 
C.- a spaţiului deschis, sau Eneida, „poem al exi- 
lului”, sunt, în aceeaşi măsură, obsedate de spa- 
ţiile închise. Ulise caută Itaca, spaţiul securizant, 
simbolul duratei şi al stabilităţii, Enea caută un 
loc favorabil pentru a întemeia o cetate. A doua 
idee ce se desprinde din aceste inspirate analize 
este că, închis sau deschis, spaţiul nu semnifică 
mereu acelaşi lucru. Există, dovedeşte C., un 
infern şi un paradis în interiorul aceluiaşi spaţiu 
şi, adeseori, un scriitor trece dintr-un cerc în 
altul al obsesiei. Tudor Arghezi poate fi un exem- 
plu. Sentimentul disoluţiei cosmosului stă, la el, 
alături de euforia solidarităţii în spaţiul deschis 
al naturii. Exemplele sunt tot atât de bogate în 
ceea ce priveşte spaţiul închis al literaturii. Sen- 
timentul dominant pe care îl ai, citindu-l pe C., 
este acela de loialitate. Loialitate, întâi, faţă de 
gustul său, loialitate, apoi, faţă de adevărul 
operei. El crede în putinţa criticii de a descoperi 
şi impune adevărul în literatură. Nu există, se 
ştie, un adevăr unic, absolut, după cum se ştie şi 
că adevărul nu se lasă cuprins cu uşurinţă. 
Aceasta nu ne împiedică, spunea Tudor Vianu, să 
încercăm să lucrăm în sensul cuprinderii adevă- 
rului. Este, într-un anumit sens, şi crezul moral şi 
estetic al lui C., critic care nu se dă în vânt după 
metodologii, dar care ştie să-şi impună propria 
metodă. Metoda se bazează, încă o dată, pe o lec- 
tură răbdătoare a textului. Demersul criticului 
exclude impacienţa, după cum exclude specta- 
colul impresionant. În afara calităţii estetice a 
operei, C. ia în considerare, când este vorba de 
proză, şi ceea ce Titu Maiorescu numea „inima 
caldă” a creatorului. Cu alte vorbe, criticul tre- 
buie să ţină seama şi de calitatea umană a perso- 
najelor pe care le analizează, căci, explică el în 
Modestie şi orgoliu: „Conţinutul trăirii acestora 
nu este o problemă deloc secundară (cum li se 
pare unor critici ce nu acordă nici o atenţie aces- 
tui aspect) în raport cu destinul fiecărui scriitor 
în parte, nici în raport cu destinul literaturii 
noastre în general, cu nivelul ei spiritual. Cu eroi 
care n-au descoperit încă sentimentele omeneşti 

fundamentale sau cu alţii care în numele unui 
realism pragmatic şi obtuz refuză (şi se mai şi 
laudă cu aceasta!) să-şi pună marile întrebări 
filosofice ale existenţei (acele întrebări, de fapt, 
foarte simple şi irezolvabile) nu se poate realiza 
acea literatură valoroasă, din punct de vedere 
estetic şi uman, pe care cu toţii o dorim”. În ceea 
ce-l priveşte, criticul trebuie să aibă inimă, chiar 
şi atunci când i se cere, neapărat, un sistem de 
lectură. C. cere criticii (şi, înainte de oricine, îşi 
impune lui însuşi) să nu sacrifice judecata morală 
şi propria sensibilitate („volumul conştiinţei”) în 
favoarea metodei („sărbătoarea lecturii”). Punc- 
tele lui de reper rămân, şi aici, G. Ibrăileanu şi 
Tudor Vianu. 

Efortul cel mai mare al lui C. se remarcă în cele 
două tomuri masive ale Dicţionarului persona- 
jelor lui Dostoievski. O operă neobişnuită, prin 
amplitudine şi stil, în critica românească. Ce se 
vede întâi la lectură este capacitatea epică, price- 
perea (şi plăcerea, chiar marea plăcere) de a pune 
ideile într-o fabulă, de a „povesti” un destin lite- 
rar. Fiind însă critic şi nu prozator, C. întocmeşte 
biografia personajului pe măsură ce o judecă şi 
o introduce într-o tipologie a spiritului. El con- 
sultă, în acest timp, şi alţi exegeţi, citează opinii 
autorizate, strânge toate elementele dispersate în 
carte într-un portret unic, părăseşte, tactic, bio- 
grafia pentru a face caracterologie şi a fixa locul 
şi funcţia personajului în naraţiune. Deschizând 
la întâmplare Dicţionarul..., iată articolul despre 
Arkadi Makarovici Dolgoruki din Adolescentul: 
este, întâi, o reconstituire amănunţită a genea- 
logiei eroului, urmată de istoria vieţii lui (copilă- 
ria, şcoala, mutarea la Petersburg şi intrarea pro- 
priu-zisă în acţiunea romanului), după care C. se 
opreşte pentru a da o primă caracterizare despre 
funcţia personajului în naraţiune. Ca totdeauna, 
el găseşte formule norocoase: „adolescentul este 
un tipic personaj de legătură, un erou-suveică, 
una din acele ştafete iuți pe care scriitorul le lan- 
sează pe străzile Petersburgului său”. Biografia 
lui este căutată, în continuare, prin toate cotloa- 
nele cărţii şi luminată progresiv prin referirile la 
relaţiile cu alte personaje. Structura interioară şi 
ideologia lui Arkadi Makarovici se configurează 
lent, dar sigur, în această povestire critică excepţi- 
onală. După ce a adunat toate amănuntele vieţii şi 
a notat propoziţiile capitale ale personajului, cri- 
ticul dă o judecată finală. Arkadi este „o fiinţă de 

ungher”, „un visător care visează putere”, „un per- 
sonaj-sinteză”, vital, demoniac, stăpânit de o idee. 
Ce surprinde în această biografie şi în celelalte e 
verva intelectuală şi puterea de convingere a cri- 
ticului care îmbrăţişează cauza individului, mare 
sau mic, cu egală seriozitate. Rezultatul este că 
personajul devine, în sfera lui, verosimil şi capătă 
o anumită grandoare. Pentru o clipă uşierii şi gre- 
fierii ies din cotloanele existenţei lor şi strălucesc 
în pagina critică. Au şi ei, în fine, dreptul la cuvânt, 
există cineva care are răbdare să-i asculte şi să le 
interpreteze cum trebuie gândurile. Criticul mai 
face ceva pentru ei: îi introduce în marile fami- 
lii literare. Iat-o pe nefericita Lidia Ahmakova, 
care nu pare a fi în toate minţile: „palidă Ofelie a 
unui Hamlet foarte consistent [...] e în orice caz 
una din femeile vasale din anturajul lui Versilov”. 
Povestea vieţii ei este o mică schiţă în care ficţi- 
unea se întoarce din nou în viaţă şi capătă coe- 
renţă şi puterea de semnificaţie a unui destin. În 
roman (Adolescentul) ciudata Lidia trece aproape 
neobservată. În eseul lui C. ea devine memora- 
bilă, viaţa ei pierdută, fragmentată, capătă sens. 
Criticul foloseşte aceeaşi metodă în analiza per- 
sonajelor lui lon Creangă (Dicţionarul persona- 
jelor lui Creangă). El identifică o sută cincizeci şi 
unu de personaje în Amintiri din copilărie şi alte 
o sută optzeci şi nouă în povestiri şi poveşti şi le 
întocmeşte fişele biografice. Părerea lui, contrară 
celei a lui G. Călinescu, este că biografia se con- 
fundă în Amintiri din copilărie cu ficţiunea, adu- 
când dovada atestării documentare. C. ia din text 
cele mai mici amănunte (o vorbă oarecare, arun- 
cată de eroul-narator, faimosul Nic a lui Ştefan a 
Petrei, o aluzie, o propoziţie spusă de alt personaj 
în cine ştie ce împrejurare) şi, completându-le cu 
informaţii culese din documente (starea civilă, 
scrisori, amintirile celor care l-au cunoscut pe 
autorul-narator), scoate la urmă un portret viu, 
complex, credibil. Nimeni nu a mai făcut până la 
el această operaţie critică (de identificare şi resta- 
urare) care dă strălucire personajelor-vedetă din 
operă (eroul-narator în primul rând, apoi părin- 
ţii, colegii de şcoală din Humuleşti, colegii de la 
şcoala de catiheţi de la Fălticeni ş.a.) şi salvează de 
la uitare o puzderie de figuri de plan secund, figuri 
trecătoare, nume pe care lectorul obişnuit, atent 
la aventurile lui Nică, le ignoră. Criticul le recon- 
stituie biografic, le creează o biografie şi le dă un 
rol în această imensă familie care este lumea lui 

Creangă. Face acest lucru cu atenţie maximă, cu 
pasiunea şi familiaritatea cu care ar vorbi de nişte 
vecini şi prieteni pe care îi cunoaşte de o viaţă. Şi 
cum vecinii îşi pot da în petec din când în când, 
observatorul moral (în fapt, criticul literar) îi 
sancţionează cu severitate. Aşa procedează exe- 
getul în cazul lui Moş Nichifor Coţcariul, perso- 
naj care face deliciul multor critici. Pentru mora- 
listul sever care este C., harabagiul Nichifor este 
un personaj negativ, un şarlatan — cum îi spune 
şi numele —, un şmecher, un seducător de profe- 
sie care, pe deasupra, mai şi trăncăneşte. Nu-i un 
soţ exemplar, şi ingratitudinea lui conjugală, zice 
criticul, „este josnică şi crudă”, pentru că îşi pone- 
greşte „în aşa hal soţia”. Din această pricină, dar 
şi din altele, Moş Nichifor Coţcariul nu intră în 
sfera de simpatie a analistului. În schimb, calom- 
niata „băbătie” a harabagiului flecar este reabi- 
litată: „Mai mult bună decât rea, probabil; mai 
plină de calităţi decât de defecte; astfel cum l-ar 
fi câştigat, tocmai ea, în tinereţile lor pe Nichifor, 
în jurul căruia roiau, desigur, atâtea concurente?”. 
Ce i se poate reproşa criticului în acest caz este 
faptul că prea ia în serios vorbele lui Moş Nichifor, 
lăudăros şi glumeţ, specializat deja - prin repeti- 
ţie — într-o retorică a seducţiei. El joacă o come- 
die care nu dă niciodată greş, şi comedia place, e 
savuroasă. Impresia generală pe care o ai, citind la 
rând aceste portrete computerizate, este că lumea 
lui Creangă este extraordinar de bogată şi că un 
număr de teme se repetă în scrierile sale: cruzi- 
mea, de pildă, sau frica, ideea de nenoroc, ideea de 
singurătate, de distrugere şi autodistrugere, tema 
duşmanului etc. Creangă însuşi, crede C., este un 
om fără noroc în viaţa de toate zilele, destinul său 
e tragic şi veselia lui se ridică pe o suită de neno- 
rociri (îi mor fraţii, părinţii, se însoară şi nevasta 
fuge cu o boaită de călugăr, e persecutat de socru, 
e dat afară din rândul clericilor, apoi din şcoală, 
se luptă cu boala şi este răpus în cele din urmă 
de ea). lese la iveală, acum, şi faţeta caragialescă 
a lui Creangă (autorul zice „avânt caţavencian”), 
manifestată prin iniţiativele negustoreşti ale fiului 
lui Ştefan a Petrei şi uneori prin peroraţiile lui pe 
teme civice. Întrebarea este dacă diaconul le făcea 
serios sau în stilul acela prefăcut, umoristic care îl 
caracterizează. Sigur este că Dicţionarul... lui C. 
relansează cazul Creangă în critica românească, 
atrăgând atenţia asupra varietăţii şi complexită- 
ţii tipologiei. O lectură, întâi, cu lupa a textului 

(cu un veritabil zel de detectiv), o analiză, apoi, 
necruțătoare a elementelor şi, la urmă, un portret 
memorabil şi o judecată critică dreaptă. Criticul 
nu-i acceptă uşor nici pe psihanalişti, nici pe 
ezoterişti în privinţa lui Creangă. El are un mod 
realistic şi moral de a aprecia, care îl pune în chip 
fatal în contradicţie cu cei care nu ţin seama de 
dimensiunea etică a operei. Sau, cum spunea 
el în alt loc, cu „volumul moral!” al scrierii. Asta 
înseamnă mai toată şcoala critică zisă formalistă, 
structuralistă şi poststructuralistă. După decem- 
brie 1989 C. a luat apărarea unor mari valori ale 
literaturii române (Tudor Arghezi, Marin Preda, 
Marin Sorescu) în faţa valului de contestaţie şi a 
apărat, în genere, valorile democraţiei, demon- 
strând un talent polemic (în latura cu precădere 
morală) remarcabil. 


Judecăţile criticului descind dintr-o precisă unitate de 
măsură, dintr-un criteriu stabil; raportându-se una la 
cealaltă, ele se înscriu în serii perfect coerente. Articolul 
despre un mare scriitor şi cel despre proaspătul debutant 
comunică într-un fel neaşteptat, participă împreună, 
fără să ne stânjenească, la un „sistem” verosimil, pe care 
înțelege să-l enunţe în termeni categorici. [....] Strategia 
criticului este una a asediului răbdător, de aparenţă 
impersonală. El se apropie de text în linişte, cu o aridi- 
tate bine camuflată, cu o „foame” stăpânită, de parcă 
i-ar fi indiferente alegerea obiectului, ținta demersului. 
Pasiunea investigativă, evidentă în subtext, ia forma 
unei solide obiectivităţi. 

Pentru oricine este evident că Valeriu Cristea citeşte cu 
creionul în mână, urmărind sinuozităţile textului, nici- 
odată grăbit, cercetând fiecare colţişor, fiecare asperi- 
tate, ca şi cum ar dori să se încredinţeze dacă acolo nu se 
ascunde ceva. Şi dacă noi înşine, care-l citim la rândul 
nostru, ne molipsim de răbdarea lui nemărginită (ceea 
ce nu e tocmai uşor), atunci înţelegem, mai devreme sau 
mai târziu, că tactica autorului de a amâna soluţia, ipo- 
teza, nu este altceva decât o formă de a le spori efectul. El 
pare a voi să ne avertizeze că lucrul prea grabnic descope- 
rit e fără adâncă semnificaţie şi fără adevărată bucurie: 
o dificultate învinsă, iată critica, aşa cum o concepe şi o 
practică Valeriu Cristea. 

NICOLAE MANOLESCU 

Dimisianu, Bucureşti, 2003; Dicţionarul personajelor 
lui Dostoievski, Bucureşti, I-II, 1983-1995; Modestie şi 
orgoliu, Bucureşti, 1984; Fereastra criticului, Bucureşti, 
1987; După-amiaza de sâmbătă, Bucureşti, 1988; Despre 

1992; Dicţionarul personajelor lui Creangă, Bucureşti, 
1995; ed. Bucureşti, 1999; Bagaje pentru paradis, Bucu- 
reşti, 1997; ed. 2, București, 2007. 

CRISTEA-ENACHE, Daniel (19.11.1974, Bucu- 
reşti), critic literar. Este fiul Anei-Luminiţa 
Enache (n. Gheţu), fizician meteorolog, şi al lui 
Titu- Marius Enache, economist. A fost adoptat 
de criticul Valeriu Cristea şi de soţia acestuia, 
Doina Cristea (rude cu părinţii lui). Şi-a făcut 
studiile la Bucureşti, absolvind Liceul „Alexan- 
dru loan Cuza” (1992) şi Facultatea de Litere, 
specialitatea română-engleză (1996); frecven- 
tează apoi un an de studii aprofundate. În 2005 
devine doctor în filologie, în urma susţinerii unei 
teze despre Ion D. Sîrbu, publicată sub titlul Un 
om din Est (2006). A fost corector la „Contempo- 
ranul-ldeea europeană” (1994-1996), redactor la 

„Caiete critice”, cercetător la Institutul de Istorie 
şi Teorie Literară „G. Călinescu” (1997-2002 și din 
2009), secretar general de redacţie la Editura Fun- 
daţiei Culturale Române (din 1999), apoi direc- 
tor al Institutului Cultural Român (2003-2005), 
cadru didactic la Catedra de literatură română a 
Facultăţii de Litere a Universităţii din Bucureşti 
(angajat în 2000 ca asistent, devine ulterior lector, 
apoi conferenţiar), redactor la revista „Cultura” 
(2005-2009), director de imagine la Grupul Edi- 
torial Corint (2005-2007), consilier editorial la 
Editura Polirom (din 2007), unde coordonează 
colecţia „Opere”. Debutează la „Contempora- 
nul-ldeea europeană” în 1995. Prin cronica săp- 
tămânală ţinută la „Adevărul literar şi artistic” se 
impune drept unul dintre cei mai relevanți critici 
de întâmpinare din perioada de după 1995. Mai 
colaborează la „Observator cultural”, „Viaţa româ- 
nească”, „Ramuri”, „Vatra”, „Idei în dialog”, „227, 
„Bucureștiul cultural”, „Suplimentul de cultură”, 
„România literară”, „Ziarul de duminică”, dar şi 
la ziare ca „Adevărul”, „Evenimentul zilei”. A fost 
moderatorul unei emisiuni de literatură la postul 
TVR Cultural. Debutul editorial, în 2001, este 
reprezentat de volumul Concert de deschidere, o 
amplă selecţie de cronici literare. Este coautor al 
unor manuale de literatură română pentru liceu. 
La debut a obţinut Premiul „României literare”, 
Premiul Uniunii Scriitorilor, Premiul „Iitu Maio- 
rescu” al Academiei Române. A mai fost distins 
cu Premiul Asociaţiei Scriitorilor din Bucureşti 
(2006) ş.a. 

În peisajul cultural-literar românesc al pri- 
mului deceniu de după 1989 C.-E. a fost între 
puţinii care au îmbrăţişat şi ilustrat cu constanţă 
disciplina cronicii literare, aflată într-un puter- 
nic reflux, înainte de revitalizarea ei prin ivirea 
de noi forţe după anul 2000. EI dă seama de noile 
apariţii, însă procedează sistematic şi la revizi- 
tarea clasicilor ori, în general, a unor scriitori în 
principiu deja „clasaţi”. C.-E. se înfăţişează ca 
un apărător al primatului esteticului, postură 
aşa-zicând „desuetă” în contextul anilor 1990 şi 
2000. În textele lui critice se remarcă cvasiomni- 
prezenţa perspectivei istorico-literare (chiar şi în 
considerarea producţiei literare de dată recentă), 
perspicacitatea, echilibrul. Analistul merge direct 
la miezul lucrurilor, procedând la descrierea, 
interpretarea şi evaluarea cărţii, operaţii trasate 
în linii energice, cu apel ponderat la detalii, cu 

o folosire generoasă - chiar excesivă, mai ales 
când e vorba de poezie - a citatelor. C.-E. nu 
este un critic „de generaţie”, ci unul care scrie cu 
egală atenţie despre literatura unor scriitori din 
generaţii diverse. În volumul Concert de deschi- 
dere — organizat pe secţiuni: poezie, proză, critică 
şi istorie literară, eseu şi publicistică, jurnale, 
memorii, corespondenţă etc. - lista autorilor 
comentaţi merge de la Geo Dumitrescu şi Ştefan 
Aug. Doinaş până la Daniel Bănulescu şi Marius 
Ianuş (la secţiunea de poezie), de la Marin Preda 
şi Titus Popovici până la Horia Gârbea şi loana 
Drăgan (cea de proză), cuprinzând numeroşi şai- 
zecişti şi optzecişti importanţi. O diversitate simi- 
lară se înregistrează şi în sumarele următoarelor 
volume de cronici şi articole, Bucureşti Far West 
(2005) şi Timpuri noi (2009), ambele subintitu- 
late „secvenţe de literatură română”. În Bucureşti 
Far West o secţiune specială, întitulată Timpuri 
noi/ Debuturi 1999-2003, regrupează texte cri- 
tice de întâmpinare ce vizează volume de debut 
apărute în intervalul indicat. Deşi postura de 
cronicar rămâne deocamdată definitorie pentru 
identitatea lui, criticul a ilustrat, cu elan, în pro- 
porţii diferite, şi alte fațete ale profesiunii. Este, 
de pildă, vădită chemarea de jurnalist cultural, 
materializată, între altele, în volume de interviuri. 
Sertarul scriitorului român. Dialoguri pe hârtie 
(2005) cuprinde dialoguri cu Mircea Anghelescu, 
Nicolae Breban, Augustin Buzura, Nina Cassian, 
Gabriel Dimisianu, Ştefan Aug. Doinaş, George 
Gană, Gheorghe Grigurcu, Nicolae Manolescu, 
Mircea Martin, Ileana Mălăncioiu, Dumitru Micu, 
Virgil Nemoianu, Z. Ornea, Octavian Paler, Marta 
Petreu, Andrei Pleşu, Cristian Tudor Popescu, 
Eugen Simion, Mihai Şora, Dorin Tudoran. De 
asemenea, a publicat cărţi-convorbire cu inter- 
locutor unic — Ileana Mălăncioiu, Octavian Paler 
- care contează în bibliografia de gen. În isto- 
ria literară C.-E. a debutat cu un volum mono- 
grafic despre I.D. Sîrbu, scriitor „redescoperit” 
şi mult comentat de critica literară după 1989, 
încă nefixat în paradigma canonică. Un conden- 
sat volum consacrat operei lui Nichita Stănescu 
a trezit ecouri preponderent negative, eseului 
Lyrica magna (2010) fiindu-i reproşate deficitul 
de consistență şi de originalitate. Cu volumul 
Cinematograful gol (2011) C.-E. părăseşte tărâ- 
mul strict al criticii literare, oferind o culegere de 
texte marcate de „nerv”, de umor chiar, dar şi de 

tandreţe, în care se împletesc fără stridenţă ori 
alternează autoficţiunea, confesiunea cvasidia- 
ristică, crochiul memorialistic (cu referiri, prin 
forţa lucrurilor, relativ recente), eseul de idei ori 
de opinie, sentenţiozitatea moralistă, descripţia 
comentată a „cotidianului”. Unii comentatori au 
apreciat în florilegiul de confesiuni un expresiv 
autoportret - autorul „ca om”, nu ca scriitor —, 
alţii i-au reproşat expunerea unei gândiri şablo- 
narde şi au taxat consideraţiile de aici drept „sin- 
teze stilizate ale discursului neoconservator”. 
SCRIERI: Concert de deschidere, pref. C. Stănescu, Bucu- 
reşti, 2001; Ileana Mălăncioiu, Recursul la memorie. 
Convorbiri cu Daniel Cristea-Enache, laşi, 2003; Serta- 
rul scriitorului român. Dialoguri pe hârtie, laşi, 2005; 
Bucureşti Far West, Bucureşti, 2005; Un om din Est, pref. 
Dumitru Micu, Bucureşti, 2006; Convorbiri cu Octavian 
Paler, Bucureşti, 2007; Timpuri noi, Bucureşti, 2009; 
Lyrica magna: eseu despre poezia lui Nichita Stănescu, 
pref. Alex. Ştefănescu, Bucureşti, 2010; Cinematograful 
gol, pref. Radu Cosaşu, Iaşi, 2011. Antologii: Tudor Vianu 
în conştiinţa criticii, pref. Zoe Dumitrescu-Buşulenga, 
Bucureşti, 1997 (în colaborare cu Emil Moangă). 

Repere bibliografice: Bogdan-Alexandru Stănescu, 
Uvertură (sau despre noua, dar atât de vechea critică), 
LCE, 2002, 13; Mircea Iorgulescu, Nehotărâri de critic 
tânăr, „22", 2002, 16; Marin Mincu, Un debut critic 
autentic, „Ziua literară”, 2002, 27; Nicoleta Sălcudeanu, 
Făt-Frumos din cronică, CU, 2002, 9-11; Al. Cistele- 
can, Trei cronicari (doi — în travesti), VIRA, 2002, 11-12; 
C. Stănescu, O carte nereprezentativă, ALA, 2003, 697; 
Petraş, Cărțile, 277-280; Andrei Terian, [Daniel Cris- 
tea-Enache], VITRA, 2004, 5-6, CLT, 2007, 8, 2011, 9; Dimi- 
sianu, Fragmente, 107-112, 179-184, Alex. Ştefănescu, 
Daniel Cristea-Enache şi contemporanii săi, RL, 2006, 
6; Bogdan Creţu, Cronicarul de cursă lungă, CL, 2006, 
11, 12; Simion, Fragmente, V, 172-173, 193-198; Gabriel 
Dimisianu, Timpuri noi literare, „Acolada” (Satu Mare), 
2010, 3; Cosmin Ciotloş, Un nou chip de a face critică, RL, 
2011, 12; Cosmin Borza, Cariera şi opiniunile lui Daniel 
Cristea-Enache, critic, CLI, 2012, 4. N.Br. 


CRISTESCU, Florian (1.VIII.1884, Segarcea din 
Deal, j. Teleorman — 29.VI.1949, Turnu Măgurele), 
autor de literatură pentru copii. Este fiul lui Stan 
Cristea-Măringic, învăţător. Poartă numele Florea 
Măringic în primele trei clase primare, pe care le 
urmează în satul natal. Se mută apoi cu şcoala la 
Turnu Măgurele, unde, după încheierea primului 
ciclu al învăţăturii, este înscris la Gimnaziul „Sf. 
Haralambie” (1896-1902); aici e trecut în catalog 
cu numele Cristescu St. Florea. După absolvirea 

Şcolii Normale a Societăţii pentru Învățătura 
Poporului Român, în Bucureşti (1905-1906), este 
încadrat învăţător la Şcoala de Aplicaţie de pe 
lângă această instituţie (1906-1911). Remarcat 
de mai-marii lui, e trimis în Bulgaria şi în Unga- 
ria pentru a studia organizarea învățământului de 
acolo, la întoarcere C. consemnându-şi impresiile 
în două broşuri. În 1910 se transferă la Roşiori de 
Vede, iar din 1912 până în 1940 funcţionează la o 
şcoală din Turnu Măgurele, fiind şi director. Revi- 
zor şcolar pentru judeţul Teleorman, membru în 
Consiliul General al Instrucțiunii Publice, C. a 
intrat şi în viaţa politică, fiind ales deputat şi sena- 
tor. Primele manifestări publicistice ale lui C., 
îndeosebi cu povestiri pentru copii, se produc, în 
intervalul 1904-1906, la „Revista Asociaţiei Gene- 
rale a Învăţătorilor şi Învăţătoarelor din Româ- 
nia”, „Revista noastră” şi „Viaţa literară”. Cu proză, 
versuri, articole, semnând Florian Cristescu de 
prin 1904, va mai colabora la „Prezentul”, „Viaţa 
literară şi artistică”, „Şezătoarea săteanului”, „Eve- 
nimentul”, „Lupta”, „Irebnicul”, „Tribuna poporu- 
lui”, „Veselia”, „Foaia interesantă”, „Cosinzeana”, 
„Amicul şcoalelor”, „Gazeta ţăranilor”, „Lumea 
copiilor”, „Cele trei Crişuri pentru popor”, „Dimi- 
neaţa copiilor”, „Lumina poporului”, „Țăranul”, 
„Crizantema”, „Flori de crâng”, „Duminica copi- 
ilor”, „Cuvântul moldovenesc”, „Muguri”, „Viaţa 
salariaţilor publici”, „Flacăra”, „Graiul copiilor”, 
„Muncitorul naţional român” ş.a. A fost secretar de 
redacţie la „Ideea” (1921). O seamă de publicaţii în 
care semnează C. sunt din Turnu Măgurele: „Vic- 
toria”, „Îndreptarea”, „Secerea”, „Scânteia”, „Drum 
nou”, „Oltul”. A editat o revistă ilustrată pentru 
copii, „Fluieraşul” (1910, 1912-1913), împreună 
cu Ion Jelea şi Teodor Castrişanu, precum şi „Cim- 
poiul fermecat”. A mai înfiinţat foile „Îndruma- 
rea” (Turnu Măgurele, 1913-1914), pentru săteni, 
şi „Gazeta noastră” (Turnu Măgurele, 1925-1935), 
destinată institutorilor. 

Împărtăşind convingeri sămănătoriste, care îi 
ţin treaz interesul pentru viaţa de la ţară, unde se 
conservă obiceiurile din străbuni, C., care a fost 
un pedagog strălucit, se defineşte mai ales ca un 
afectuos prieten al celor mici. Pentru ei alcătu- 
ieşte, în tovărăşie cu alţi colegi de breaslă, manu- 
ale şcolare. Cu unul dintre aceştia, I.G. Bratu, 
elaborează o metodică a învăţământului primar 
(1911) şi antologii cum sunt Dor de primăvară sau 
Şirag de mărgeluşe, destinate lecturilor şcolare, 

pe când În mijlocul horelor (1910) e o culegere de 
folclor teleormănean, cu informaţii utile despre 
jocurile şi chiuiturile specifice zonei. Mai ad'una 
(1904), Datini strămoşeşti (1939) sunt, ca şi come- 
dioara Două surde (1911), texte de teatru sătesc, în 
care C. caută a şugui ca la şezătoare, introducând 
şi colinde, cântece etc. Oricum, îi stă mai bine 
când glumeşte, fiindcă, de pildă, piesa Fata căpi- 
tanului de mazili (1943), cu patetismul ei naiv, e 
o compunere stângace. Două povestiri duioase 
conţine cărticica intitulată Chirchirel şi puiul de 
rândunică (1910). Vrând să mişte candidul audi- 
toriu, pentru a-i afâna receptivitatea, povesti- 
torul recurge, din când în când, la întâmplări 
triste. Inventivitate nu numai onomastică vădeşte 
suita de peripeții ale unor nostime rozătoare: 
Familia Roademult (1912), care a luat un premiu 
al Academiei Române, Nepoţii Roademultulesei 
(1922), Şcoala lui Chiţchiron (1926), Familia 
Roadensec (1946). Păţaniile şoriceilor au, bineîn- 
ţeles, tâlcul lor moral, nesăbuinţa şi relele deprin- 
deri fiind pedepsite, iar meritul primindu-şi nea- 
părat răsplata. Un basm, vădind bune resurse 
narative, este Firicel Voinicul (1929). Miraculosul 
se infiltrează şi în şirul de „multe şi minunate 
fapte” meşteşugit depănate în cele trei volume din 
Povestea neamului nostru scrisă pe înţelesul tutu- 
ror (1920-1929), istorisire retipărită în multe ediţii 
şi încununată cu lauri academici. Preamărind vir- 
tuţile moldovenilor şi muntenilor, ca şi isprăvile 
de neasemuită vitejie ale atâtor voievozi înţelepţi 
şi evlavioşi, C. tinde să sădească în sufletul copiilor 
sentimentul iubirii de ţară. Căldura şi naturaleţea 
spunerii, maniera colocvială sunt argumente cap- 
tatorii ale acestor evocări la gura sobei. Un roman 
cu subiect ce se vrea pilduitor este Moţodel (1934). 
Reuşita protagonistului - un orfan care ajunge 
negustor pricopsit şi filotim — vrea să arate unde 
duc vrednicia şi stăruința. În literatura pentru 
copii C. rămâne un nume distinct. 

SCRIERI: Mai aduna, Bucureşti, 1904; Chirchirel şi 
puiul de rândunică, Bucureşti, 1910; Pagini din isto- 
ria neamului românesc, Bucureşti, 1910; Două surde, 
Bucureşti, 1911; Familia Roademult, Turnu Măgurele, 
1912; Povestea neamului nostru scrisă pe înțelesul tutu- 
ror, I-III, Bucureşti, 1920-1929; Nepoţii Roademultule- 
sei, Bucureşti, 1922; Școala lui Chiţchiron, Bucureşti, 
[1926]; Păsărele şi păpuşi, ed. 2, Bucureşti, [1928]; Firi- 
cel Voinicul, Bucureşti, 1929; Moţodel, Bucureşti, [1934]; 
O clacă în sat la noi, Roşiori de Vede, 1938; Datini 

strămoşeşti, Roşiori de Vede, 1939; Fata căpitanului de 
mazili, Roşiori de Vede, 1943; Familia Roadensec, Bucu- 
reşti, 1946; Din povestea neamului nostru, îngr. Stelian 
Cristescu, Bucureşti, 1986; Familia Roademult, îngr. 
şi pref. Stelian Cristescu, Bucureşti, 1988. Culegeri: În 
mijlocul horelor, Bucureşti, 1910. 

Repere bibliografice: Ana Dragomirescu, „Povestea nea- 
mului nostru” de Florian Cristescu, „Almanahul jude- 
țului Teleorman” (Tumu Măgurele), 1932; Petre Vlă- 
descu, „Moţodel”, roman de Florian Cristescu, CRE, 1934, 
2190; Ion Molea, „Moţodel”, roman de Florian Cristescu, 
ȚA, 1934, 549; Predescu, Encicl., 236; Ion Segărceanu, 
Oameni, stele, flori, Bucureşti, 1986, 79-80; Florin Faifer, 
Povestitorul, CL, 1999, 4; Cristea, Teleorman, 128-130; 
Datcu, Dicţ. etnolog., 284. F.F. 


CRISTESCU, 
Maria-Luiza 
(19.VII.1943, Bucureşti . 
— 14.V1.2002, Bucureşti), | 
prozatoare, eseistă. 


Este fiica Mariei (n. Găvrilaş) şi a lui Constantin 
Cristescu, procurist. După studii medii la Bucureşti 
(1957-1961), a absolvit tot aici Facultatea de Filolo- 
gie a Universităţii (1966). Este redactor la „Scân- 
teia” (1966) şi la „Amfiteatru” (1966-1969), unde şi 
debutează cu proză. Mai colaborează cu proză, 
eseuri, interviuri, recenzii la „România literară”, 
„Luceafărul”, „Steaua”, „Convorbiri literare”, „Vatra”, 
„Viaţa românească” ş.a. 

Drumul parcurs de prozatoare a fost unul 
dintre cele mai neobişnuite şi imprevizibile. A 
debutat editorial în 1968 cu romanul Capriciu la 
plecarea fratelui iubit, revenind după numai un an 
cu Dulce Brigitte. Pentru a infirma existenţa unei 
literaturi „feministe”, C. îşi însuşise, deliberat, un 
ton sec, neutru, constatativ, ce aspira la obiectivi- 
tatea maximă. Apariţia în 1970 a romanului pate- 
tic intitulat Nu ucideți femeile marca însă o coti- 
tură de 180 de grade în proza ei. „Feminismul”, 
brutal reprimat anterior, irumpe aici violent. 
Aceasta părea, de altfel, formula ideală proprie 
personalităţii sale, dar brusc C. dă la iveală în 1972 
un volum de „nuvele medievale”, intitulat Castelul 

vrăjitoarelor, care constituie o spectaculoasă 
meandră în ansamblul operei. Refugiindu-se 
din realitatea cotidiană în istorie şi în fantastic, 
autoarea face dovada unui remarcabil stil calofil, 
a unei imaginaţii tentate de bizar şi enigmatic, dar 
mai ales a unei surprinzătoare capacităţi de rein- 
terpretare a temelor literare consacrate. Romanul 
Aşteptare (1973), asemănător stilistic cu cel ante- 
rior, se deosebeşte pregnant de cele ce i-au urmat: 
Tutun de Macedonia (1976), Figuranţii (1979), 
Vacanța (1981), Necuviința (1984), Privilegiu 
(1987), unde C. revine la maniera scrierilor de 
debut, afişând aceeaşi rece detaşare faţă de întâm- 
plările narate, aceeaşi neimplicare în destinul 
personajelor, dar dovedind o forță epică, o putere 
de construcţie nebănuite. Şi, pentru a confirma 
caracterul imprevizibil al drumului său literar, un 
argument în plus îl constituie apariţia în 1990 a 
volumului de nuvele Îngeri maculaţi, privind tra- 
gedia unor generaţii de tineri condamnați la ratare 
de-a lungul anilor. Pornind de la roman pentru a 
ajunge la nuvelă, de la realitatea exterioară pentru 
a-şi descoperi propriul univers interior, de la coti- 
dianul stringent pentru a cobori adânc în istorie, 
C. a parcurs, de fapt, drumul invers al devenirii 
unui prozator. În romanul de debut intenţia era 
de a explora preocupările unor tineri debusolaţi, 
zbuciumul lor în gol, senzaţia de apăsare pe care o 
dă viaţa, intransigenţa unora, greşelile şi abuzurile 
comise tocmai din dorinţa de a nu greşi, spaima 
de banal, de ratare — toate acestea într-o perioadă 
când se lupta pentru un ideal în numele căruia 
părea că merită sacrificat orice. Sondând zonele 
abisale ale subconştientului, mergând cu analiza 
dincolo de gest, până la stadiul intenţiilor, autoa- 
rea le întocmeşte personajelor sale adevărate fişe 
biografice - tineri artişti a căror viaţă, la numai 
douăzeci şi trei de ani, ia întorsături ciudate. Al 
doilea roman, Dulce Brigitte, continuă să investi- 
gheze lumea literaţilor. Epicul este sărac, incon- 
sistent, personajele suferind de o excesivă ver- 
bozitate. Faţă de Capriciu..., se remarcă tendinţa 
de persiflare şi demistificare. Cu totul altul este 
stilul romanului Nu ucideți femeile. Renunţând 
la tonul obiectiv, autoarea devine ceea ce este de 
fapt: o prozatoare de o sensibilitate acută, ce-şi 
exprimă cu multă convingere, spontan şi firesc, 
reacţiile în faţa împrejurărilor vieţii. Scrisă la per- 
soana întâi, cartea e o spovedanie lucidă, uneori 
cinică a unei tinere fete, agasată de automatismul 

vieţii cotidiene, de stupiditatea obligaţiilor zil- 
nice, de conformismul „fetei cuminţi”, şocând 
deseori prin gesturi sau vorbe. Dezinvolt, pe alo- 
curi patetic, romanul e şi o impresionantă ple- 
doarie pentru păstrarea feminităţii. Volumul de 
nuvele Castelul vrăjitoarelor oferă un spaţiu şi 
un timp cunoscute din alte opere literare, dar le 
repotenţează sensul sau le reinterpretează sem- 
nificaţia. Victimă a farmecului pe care îl emană, 
a ravagiilor erotice produse, Don Juan, cunoscân- 
du-şi destinul, îşi aşteaptă pedeapsa din partea 
Comandorului ca pe o ispăşire; dar răzbunarea 
acestuia este alta decât cea obişnuită: în locul urii, 
izbăvitoare pentru erou, statuia Comandorului îl 
va gratula cu cea mai înfocată dintre îmbrăţişări 
(Statuia Comandorului). Capacitatea autoarei 
de a regândi sau de a reinvesti teme cunoscute 
cu sensuri noi face dovada unei inteligenţe artis- 
tice remarcabile. Romanul Aşteptare reia, stilistic, 
toate datele şi premisele anunţate anterior în Nu 
ucideţi femeile. Scrisă tot la persoana întâi, mai 
mult, protagonista purtând acelaşi nume, această 
carte se dovedeşte mai ambițioasă, încercând 
sondarea unui psihic incert care, deşi păstrează 
aparențele normalităţii, este gata oricând să o 
încalce. Raluca, posedând o incredibilă disponi- 
bilitate de a trăi în imaginar, refuză realitatea sau, 
în orice caz, respinge imixtiunea acesteia în forul 
său interior. Drama se declanşează în momentul 
când realitatea se impune cu violenţă imaginaru- 
lui, când tânăra îşi dă seama că nu mai este vic- 
tima propriei imaginaţii bolnave. La un moment 
dat, C. abandonează proza de introspecţie în 
favoarea construcţiilor epice în care primează 
observaţia socială sau evocarea istorică. Astfel, în 
Figuranţii, în buna tradiţie a scrierilor ardelene, 
autoarea urmăreşte destinul unor personaje de-a 
lungul mai multor generaţii, de la foştii memoran- 
dişti la urmaşii lor care au pregătit şi au trăit un vis 
unic: Marea Unire. Odată cu Vacanța, romanciera 
revine la actualitate, punctând cu ironie existenţa 
unei societăți menite să creeze decalaje umili- 
toare între valoarea individului şi recunoaşterea sa 
publică, între statutul lui social şi mizeria materi- 
ală la care e condamnat. Necuviinţa oferă nu doar 
altă modalitate narativă, ci şi alt univers decât cel 
investigat anterior. Sub pretextul căutării şi regă- 
sirii rădăcinilor pierdute ale protagonistei, autoa- 
rea reface atmosfera unui sat românesc cu vechi 
tradiţii şi cu un respect religios faţă de datinile 

străbune. La o primă vedere, Privilegiu pare o 
interesantă reconstituire a realităților româneşti 
din veacul al XIX-lea, din perspectiva unui străin 
- şi anume a francezului Simon, preceptor într-o 
familie. De fapt, scopul romanului nu este acela 
de a reface, pe baza documentelor de epocă, eve- 
nimentele şi atmosfera mijlocului de secol, ci 
mai ales să incite la meditaţie asupra consecin- 
țelor nefaste pe care le comportă puterea asupra 
individului. Cu Îngeri maculaţi, C. revine la genul 
scurt. Nuvelele de aici surprind cu o maximă acu- 
itate momentul de frângere a unui echilibru ce 
nu-şi dovedise până atunci prin nimic fragilitatea. 
Meritul scriitoarei este acela de a sintetiza, în doar 
câteva pagini, existenţa unui personaj, cu toate 
dramele, nostalgiile şi ratările lui, de a releva tra- 
gedia unui destin, mascată, de cele mai multe ori, 
sub aparenţe calme, deseori chiar fericite. Într-un 
stil sobru, concis, lipsit de orice sentimentalism, 
prozatoarea investighează fibrele intime ale sufle- 
tului omenesc, scoțând la iveală laşităţile, abdi- 
cările, ororile refulate, altfel perfect camuflate 
sub aparenţa unor fiinţe liliale, echilibrate, feri- 
cite. Încercând să nu piardă pariul cu cititorul, C. 
revine în 1996 cu romanul Iadul meschin, „pole- 
mic, parodic şi erotic” (Romul Munteanu), apoi, 
la numai un an, cu Ascuţit ca tandrețea, care, ca şi 
cel anterior, poate fi socotit un „manual de edu- 
caţie sentimentală” din perspectiva mentalităţii 
spiritului contemporan, iar în 1999 cu Prinfesele, 
un volum de proză scurtă. Este şi autoarea unor 
eseuri reunite sub titlul Politici ale romanului 
românesc contemporan (2001), dar mai cu seamă 
al unui remarcabil eseu, de fapt un „portret de 
romancier” dedicat Hortensiei Papadat-Bengescu 
(1976), unde porneşte de la premisa că, în cazul 
unui mare scriitor, operele de început şi cele de 
crepuscul includ un jurnal de creaţie ce-l dezvă- 
luie pe autor, relevându-i atât însuşirile de excep- 
ţie, cât şi slăbiciunile. 

SCRIERI: Capriciu la plecarea fratelui iubit, Bucureşti, 
1968; Dulce Brigitte, Bucureşti, 1969; Nu ucideţi femeile, 
Bucureşti, 1970; Castelul vrăjitoarelor, Bucureşti, 1972; 
Aşteptare, Bucureşti, 1973; Hortensia Papadat-Ben- 
gescu. Portret de romancier, Bucureşti, 1976; Tutun 
de Macedonia, Bucureşti, 1976; Roman din dragoste, 
Bucureşti, 1977; Figuranții, Bucureşti, 1979; Vacanta, 
Bucureşti, 1981; Necuviinţa, Bucureşti, 1984; Privile- 
giu, Bucureşti, 1987; Îngeri maculaţi, Bucureşti, 1990; 
Iadul meschin, Bucureşti, 1996; Ascuţit ca tandrețea, 

Bucureşti, 1997; Prinţesele, Bucureşti, 1999; Politici ale 
romanului românesc contemporan, Bucureşti, 2001. 

Repere bibliografice: Viola Vancea, Proza feminină, 
RL, 1969, 26; Dana Dumitriu, „Nu ucideţi femeile”, 
ARG, 1971, 2; Constantin Mateescu, Memorial de lec- 
tură, Bucureşti, 1972, 111-116; Ciobanu, Incursiuni, 
191-199; Cristea, Domeniul, 302-304; Liviu Petrescu, 
Nucul vieții, TR, 1977, 7; Valentin Taşcu, Mocodenii, ST, 
1977, 4; Ştefănescu, Preludiu, 95-96; Iorgulescu, Scrii- 
tori, 193-195; Ulici, Prima verba, II, 224-226; Ciobanu, 
Însemne, Il, 332-334; Ştefănescu, Jurnal, 197-198; 
Eugen Simion, [Maria-Luiza Cristescul, RL, 1982, 10, 
1987, 18, FLC, 1985, 8; Grigurcu, Între critici, 331-334; 
Manea, Contur, 66-68; Holban, Profiluri, 240-247; Alex. 
Ştefănescu, Viața fără fard, RL, 1990, 19; Lovinescu, 
Unde scurte, IV, 366-372; Dicţ. scriit. rom., |, 727-729; 
Micu, Scurtă istorie, Il, 396-397; Munteanu, Jurnal, VII, 
130-133; Dimisianu, Lumea, 363-366; Liviu Grăsoiu, 
Ultima..., CL, 2002, 7; Marius Victor Chivu, Critică 
supravegheată, RL, 2002, 37; Dicţ. analitic, IV, 569-570; 
Holban, sf. liz., II, 97-101. D.Gr. 


CRISTESCU-GOLOPENȚIA, Ştefania (12.11.1908, 
Craiova - 26.IV.1978, Bucureşti), etnolog. În 1927 
îşi trece examenul de bacalaureat la Liceul „Regina 
Elisabeta” din Craiova, iar ulterior este studentă 
la Facultatea de Litere şi Filosofie a Universităţii 
din Bucureşti, unde în 1930 obţine licenţa. Până 
în 1932 urmează cursuri de doctorat în sociologie 
şi filologie cu Dimitrie Gusti şi Ovid Densusianu 
şi lucrează la Institutul de Statistică. La sfârşitul 
anului 1932 pleacă la Paris cu o bursă de studii a 
statului francez. Frecventează cursuri de lingvis- 
tică, etnografie şi sociologie cu Marcel Cohen, ]. 
Vendryes, Antoine Meillet şi Marcel Mauss la Sor- 
bona, la Ecole Pratique des Hautes Etudes şi la 
College de France. Obține în 1934 o diplomă în 
etnologie la Sorbona. Revenită în ţară, îşi conti- 
nuă până în 1936 studiile de doctorat şi funcţio- 
nează ca bibliotecară la Seminarul de Sociologie. 
Este profesoară de limba şi literatura română la 
Caransebeş (1936-1938), la licee din Bucureşti 
(1940-1952), iar după moartea soţului ei, socio- 
logul Anton Golopenţia (cu care se căsătorise în 
1939), la şcoli elementare (1952-1963). Începând 
din anul 1929 a participat la toate campaniile 
organizate de Şcoala Sociologică de la Bucureşti, 
condusă de Dimitrie Gusti. A colaborat la „Arhiva 
pentru ştiinţa şi reforma socială”, „Sociologie 
românească” şi „Revista de folclor”. 

Între participanţii la campaniile monogra- 
fice iniţiate de Dimitrie Gusti C.-G. deţine un 

loc distinct, fiind responsabilă cu studierea vieții 
spirituale a satelor și remarcându-se în grupul 
„fruntașilor” din echipa monografiștilor (Emil 
Turdeanu). Direcţia cercetărilor sale este formu- 
lată programatic în Chestionar pentru studiul 
credințelor, practicelor şi agenţilor magici în satul 
românesc („Sociologie românească”, 1936) şi apli- 
cată în cartea Gospodăria în credinţele şi riturile 
magice ale femeilor din Drăguş (Făgăraş) (1940). 
Obiectul lucrării, care conţine ideile principale 
ale tezei sale de doctorat, îl constituie credin- 
ţele şi practicile magice, superstiţiile, investigate 
într-un spaţiu bine determinat: gospodăria ţără- 
nească, fiindcă aceasta „nu le hotărăşte astfel 
numai întreaga lor activitate economică în cele 
mai mici amănunte, ci ea determină, pătrunde şi 
colorează specific şi întreaga gamă a activităților 
spirituale a oamenilor care o servesc”. Sunt exa- 
minate, rând pe rând, cadrul cosmologic, biolo- 
gic, psihologic şi istoric, diverse manifestări spi- 
rituale, credinţele şi riturile magice în legătură cu 
gospodăria. Spiritualitatea magică a Drăguşului 
este „atât de viu, de inteligent şi de concret înfăţi- 
şată”, iar stilul este „remarcabil de bine articulat şi 
de limpede, fiind un model de exprimare literară 
a constatărilor ştiinţifice” (Petru Comarnescu). 
Participantă în 1931 la campania monografică 
de la Cornova (Basarabia), C.-G. studiază mani- 
festările magice, relevând pasiune și răbdare în 
extragerea informaţiei, de obicei atât de ascunsă 
de către experţii rurali ai acestui domeniu (Paul 
H. Stahl). Descântecele o interesează în măsura în 
care ele contribuie la conturarea atmosferei spiri- 
tuale a satului, a ceremonialului magic complex. 
Elaborează astfel o lucrare remarcabilă, alcătuită 
dintr-un corpus de texte, prin care se reconstituie, 
cu o metodologie de mare fineţe, mediul în care se 
exercită agentul magic. Şi în studiile pe care le-a 
publicat în reviste sau în volumul, apărut postum, 
Descântece din Cornova -— Basarabia (1984), C.-G. 
a adus substanţiale contribuţii la cunoaşterea 
mitologiei populare, a descântecului ca formă de 
expresie a semnelor şi gesturilor agentului magic, 
al cărui limbaj „are pentru ţăranul basarabean 
ceva din sfinţenia slujbei religioase din biserică. 
C.-G. privește descântecul dintr-o perspectivă 
modernă, în contextul mai amplu al ritualului de 
performare și compară specificul local al acestui 
fenomen tradițional în diferitele zone în care l-a 
studiat pe parcursul campaniilor monografice. 

Publicat postum, volumul Sporul vieții (2007) 
completează imaginea existenței autoarei prin 
scrisori, notații de jurnal din anii studiilor și din 
ultima perioadă a vieţii, versuri alcătuind o veri- 
tabilă biografie lirică, planuri de cercetare, studii 
dedicate unor manifestări tradiționale și unul evi- 
denţiind destinul și opera unei poete populare, 
documente care îi ilustrează bogata activitate. 
În calitate de editoare a volumului de corespon- 
denţă purtată de Anton Golopenţia cu intelectua- 
lii epocii, scrisori editate postum sub titlul Ceasul 
misiunilor reale (1999), C.-G. selectează frag- 
mente care devin pagini de jurnal spiritual al unei 
generații excepţionale. Acestea sunt continuate 
de schimbul de scrisori dintre autoare și soțul 
său, publicate în Rapsodia epistolară (Il, 2010), 
care generează „miezul” unui mare corpus epis- 
tolar din dosarul lui Anton Golopenţia, editat de 
fiica celor doi, Sanda Golopenţia-Eretescu. Acesta 
poate fi caracterizat împrumutându-se formula 
folosită de C.-G. pentru a sublinia relevanţa lite- 
rară a tomului pe care ea însăşi îl pregătise pentru 
tipar: „una din cele mai frumoase culegeri episto- 
lare din literatura română”. 

SCRIERI: Gospodăria în credinţele şi riturile magice 
ale femeilor din Drăguş (Făgăraş), Bucureşti, 1940; ed. 
2, îngr. şi pref. Sanda Golopenţia, Bucureşti, 2002; Cre- 
dinţe şi rituri magice, Bucureşti, 1944; Descântece din 
Cornova - Basarabia, Providence (SUA), 1984; ed. 2 
(Descântatul în Cornova - Basarabia), îngr. şi introd. 
Sanda Golopenţia, București, 2003; Sporul vieţii, îngr. 
şi introd. Sanda Golopenţia, București, 2007; Rapsodia 
epistolară. Scrisori primite și trimise de Anton Golo- 
penția (1923-1949), vol. II: Ștefania Cristescu-Golopenţia, 
îngr. Sanda Golopenţia și Ruxandra Guţu-Pelazza, introd. 
Sanda Golopenţia, București, 2010. Ediţii: Anton Golo- 
penţia, Ceasul misiunilor reale, introd. edit., Bucureşti, 
1999. 

Repere bibliografice: Raport al d-lui Dim. Gusti, AAR, 
partea administrativă şi dezbaterile, 1940-1941; Mircea 
Tiriung, „Gospodăria în credinţele şi riturile magice 
ale femeilor din Drăguş (Făgăraş)”, „Sociologie româ- 
nească”, 1942; Petru Comarnescu, Tipăriturile Şcoalei 
Sociologice de la Bucureşti, RFR, 1944, 9; Ion Taloș, Pe 
urmele poetei populare Veronica Găbudean, REF.1960, 
3-4; Paul H. Stahl, „Descântece din Cornova-Basarabia”, 
„Etudes et documents balkaniques et mediterranens” 
(Paris), 1985; Frank Alvarez-Pereyre, La Memoire retrou- 
vee, la memoire qui construit, „Meridiens” (Portuga- 
lia), 1990; Nicolae Bot, Ernobotanică și etnoiatrie, AAF, 
1991-1993; Iordan Datcu, [$tefania Cristescu-Golo- 
pențţial, L, 1992, 11, „Răstimp”, 2008, 1, REB 2009, 1-2; 

Emil Turdeanu, Într-un sat basarabean (Cornova, iulie 
1931), RITL, 1995, 3-4; Sanda Golopenţia, Ştefania Cris- 
tescu-Golopenţia, în Sociologi români. Mică enciclope- 
die, Bucureşti, 2001, 138-141; Nicolae Constantinescu, 
Părinţi și copii (ID, „Sud”, 2007, 5; loana Repciuc, Magia 
Nistrului, RR, 2009, 2; Sanda Golopenţia, Ștefania Cris- 
tescu și Cornova, în Cornova 1931, îngr. Marin Diaconu, 
Zoltân Rostâs şi Vasile Șoimaru, Chișinău, 2011, 656- 
680. LD. L.Rp. 


CRISTIAN, Sergiu (pseudonim al lui lon Constan- 
tin; 20.XI1.1913, Balota-Murgaşi, j. Dolj — 1946), 
poet. Fiu nelegitim al Ecaterinei Popescu, C. este 
adoptat la vârsta de paisprezece ani de subofi- 
ţerul Gheorghe Constantin, ceea ce-i permite să 
urmeze, între 1925 şi 1932, Liceul Militar la Cra- 
iova, apoi Şcoala de Război, unde, după absol- 
virea cu rezultate strălucite, a predat o vreme ca 
profesor suplinitor. Înclinaţiile sale profunde par 
să fi fost însă altele. După ce a debutat în 1930, 
sub numele real, în paginile revistei „Izvoraşul” 
(Bistriţa-Mehedinţi), colaborează cu versuri, arti- 
cole, interviuri la „Jurnalul” (Craiova), „Luceafă- 
rul literar şi critic”, „Conştiinţa naţională”, „Buna 
Vestire”, „Sfarmă-Piatră”, „Condeiul”, „Iribuna 
tineretului” ş.a. A alcătuit împreună cu C.S. Nico- 
lăescu-Plopşor şi Const. Jaleş o antologie a poe- 
ţilor tineri olteni (Album, 1935) şi a dat la iveală 
plachetele Zvon de lumini (1935), Jad (1936) şi 
Poezii (1941). Anunţa acum şi alte volume: Mers 
de legendă (poezii), Symposion (eseuri) şi Recea 
(roman). În perioada următoare informaţiile 
asupra lui C. sunt puţine şi contradictorii. În 1941 
era student la Academia de Înalte Studii Comer- 
ciale şi, în plin război, timp de un an (1943) este 
redactor responsabil al gazetei „Gând şi slovă olte- 
nească”. Mai colaborează la „Gândirea”, „Ramuri” 
şi „Revista Fundațiilor Regale”. Obscure rămân şi 
circumstanţele în care şi-a sfârşit, în chip volun- 
tar, existenţa. 

Nici una din plachetele lui C. nu s-a păstrat în 
marile biblioteci, însă, desigur, poeziile cuprinse 
în ele sunt cele apărute în presă. Tonalitatea unei 
bune părţi (Poem pentru grădina copilăriei mele, 
Întoarcere, Tinereţea care moare) este minor ele- 
giacă, realizată în voalate tablouri edenice şi 
acorduri vag jeluitoare. Cu timpul, gama trăirilor 
devine mai amplă, dar expresia acuză în conti- 
nuare lipsă de originalitate - metaforele şi ima- 
ginile fiind construite cu procedeele lui Radu Gyr 
- şi manierism. Maestrul e urmat, fără rezultate 

notabile, şi în încercarea de a sugera substanţa 
autohtonismului şi a „specificului oltenesc”. Abia 
în poemele publicate în reviste în 1943 (Colind, O, 
frumoase elegii ş.a.) se vădeşte un început de per- 
sonalizare a discursului liric. Mort prematur, C. 
rămâne unul dintre numeroşii epigoni ai lui Radu 
Gyr. 

SCRIERI: Zvon de lumini, pref. Radu Gyr, Bucureşti, 
1935; Jad, Craiova, 1936; Poezii, Craiova, 1941. Antolo- 
gii: Album, Craiova, 1935 (în colaborare cu C.S. Nico- 
lăescu-Plopşor şi Const. Jaleş). 

Repere bibliografice: Metzulescu, Literile, I, 44-46; 
C. Dan Pantazescu, „Zvon de lumini”, ŢA, 1935, 1034; 
Paul I. Papadopol, Începători şi mai înaintați, PL, 
1937, 5-6; Mircea Florentin, „Jad”, „Naţionalul nou”, 
1938, 1104; Predescu, Encicl., 236; E Bossun, „Poezii, 
„Conştiinţa naţională”, 1941, 26-27. V.D. 


CRISTIAN, Vasile (1.][1l.1912, Târgu Frumos -— 
23..1998, Paris), poet, traducător, publicist. Înscris 
în acte cu prenumele Leopold, fiul mai mic al lui 
Betty (n. Mendelovici) şi al lui Hanina Werner, 
ceasornicar, și-a oficializat mai târziu numele 
Vasile Cristian, cu care iscălea în presă; fratele său 
mai mare și-a luat pseudonimul Mihai Dan. C. a 
absolvit liceul la Turnu Severin. Se va fi înscris apoi 
la una din facultăţile Universităţii din Bucureşti 
sau, mai probabil, la Conservator, căci mai târziu 
va arăta o bogată cultură muzicală. În orice caz, în 
1929, după ce debutează cu versuri în „Adam”, cola- 
borează şi la „Hasmonaea”, revista studenţilor sio- 
nişti. Întrucât la „unu” i se refuză publicarea unor 
poezii în franceză, C. se grăbeşte să-şi tipărească în 
regie proprie placheta Efluvii (1931) şi se apropie 
de „Contimporanul”, în care face să apară versuri 
şi notițe iscălite Leo-Albert Werner şi V. Cristian. 
Redactor la „Facla” în anii 1932-1933, mai cola- 


borează la „Zodiac”, „Liparniţa literară”, „România 


=» 


literară”, „Clopotul”, „Ulise”, „Litere”, „Azi”, „Revista 
Fundațiilor Regale”, „Societatea de mâine”, „Repor- 
ter” ş.a. Redactor a mai fost, în 1936-1937, la „Ade- 
vărul” şi „Dimineaţa”, semnând articole pe teme 
culturale, interviuri şi numeroase cronici muzi- 
cale. În acest timp anunţa noi volume - placheta 
de versuri Tristan şi Isolda şi romanul-reportaj 
Viaţa şantierelor. Constructorii, din care citeşte la 
Sburătorul şi publică în periodice. De sub tipar 
însă îi vor ieşi doar două traduceri, din proza lui 
E.T.A. Hoffmann şi a lui R.L. Stevenson, precum 
şi lucrarea Paladinul păcii. Viaţa şi doctrina Papei 

Pius XI (1939), ce marchează şi convertirea lui C. 
la catolicism. După august 1944 îşi reia mai intens 
activitatea, colaborând asiduu pe teme culturale 
şi îndeosebi muzicale, dar şi cu versuri originale şi 
traduse, la „Democraţia”, „Ihe Bucharest Herald”, 
„Ultima oră”, „Apărarea”, „Buletinul apărării patrio- 
tice”, „Revista Fundațiilor Regale”, „Orizont”, „Mon- 
dial magazin”, „Victoria”, „Contemporanul” ş.a. Mai 
tipăreşte traduceri, incluse în volumul Din lirica 
libertăţii, şi transpune biografia George Washing- 
ton de W. Wilson. Cum face parte, începând cu 
1954, din „lectoratul literar-muzical” al Filarmo- 
nicii Române, dă tiparului alte două traduceri — 
biografiile Mihail Ivanovici Glinka de VV. Stasov şi 
Chopin de Franz Liszt —, precum şi lucrările Wolf- 
gang Amadeus Mozart (1956) şi, în colaborare, Ghid 
de concert (1961). A mai semnat articole şi cronici 
muzicale în periodice de specialitate. În 1977 emi- 
grează, stabilindu-se la Paris. 

Prezumţiozitatea tânărului C., care afişa atitu- 
dini de rege exilat chiar şi în faţa lui E. Lovinescu, 
era prea puţin justificată. Încercările juvenile din 
Efluvii relevă îndemânare în versificaţie şi un 
limbaj imagistic mai mult de factură simbolistă, 
dar reminiscenţele din lirica lui Camil Baltazar, a 
lui Ion Vinea ori a lui lon Barbu sunt numeroase, 
iar alunecarea în retorism frapează pe alocuri. 
Ulterior, deşi polemizează violent cu avangardiş- 
tii de la „unu”, reproşându-le falsul modernism şi 
lipsa angajării sociale, se îndreaptă el însuşi când 
spre formule suprarealiste (Vioara destrămată), 
când spre un sentimentalism ascuns, deghizat în 
veşminte medievale (Tristan şi Isolda, Envoi), când 
spre romanul-reportaj „militant” (Viaţa şantie- 
relor. Constructorii). Vocaţia, câtă va fi fost iniţial, 
cedează constrângerilor şi noua încercare lirică 
din anii 1945-1947 eşuează lamentabil în cân- 
tece despre partizanii greci şi o „baladă despre 
Gheorghe Dimitrov şi mama sa Parascheva”. 
Superioară se arată publicistica pe teme culturale 
a lui C., slujită de inteligenţă nativă, de aplomb şi 
de lecturi întinse. Lipsa de perseverenţă, poate şi 
împrejurările nefavorabile au împiedicat accede- 
rea în primele rânduri, dar contribuţia muzicolo- 
gului, în a doua parte a vieţii, mai ales în condiţiile 
„culturalizării” în litera realismului socialist, e mai 
mult decât meritorie. 

SCRIERI: fluvii, Bucureşti, 1931; Paladinul păcii. 
Viaţa şi doctrina Papei Pius XI, pret. Andrea Cassulo, 
Bucureşti, 1939; Wolfgang Amadeus Mozart, Bucureşti, 

1956; M.P Mussorgski, Bucureşti, 1956; Ghid de concert 
(în colaborare cu Eugen Pricope şi Constantin Spiru), 
Bucureşti, 1961. Traduceri: Robert Louis Stevenson, 
Bestia, Bucureşti, f.a.; E.TA. Hoffmann, Alte povestiri 
fantastice, Bucureşti, f.a; W. Wilson, George Washing- 
ton, Bucureşti, [1945]; [Louis Aragon, Jean Cassou, 
Paul Eluard, Benjamin Fondane, Eugene Guillevic, 
Jean Laporte, Henri Michaux, Lon Moussinac, Tristan 
Tzara], în Din lirica libertăţii, Bucureşti, 1946; Franz 
Liszt, Chopin, Bucureşti, 1958. 


Repere bibliografice: Octav Şuluţiu, Poezia lui V. Cris- 
tian, VRA, 1931, 191; Eugen Jebeleanu, Trei cărți, RP, 
1931, 4019; Stephan Roll, Cronica pe o confettă, „unu”, 
1931, 36; Perpessicius, Opere, V, 315-316; Podoleanu, 60 
scriitori, |, 81-84; Lovinescu, Scrieri, VI, 170; Saşa Pană, 
Născut în '02, Bucureşti, 1973, passim; Lovinescu, Sbură- 
V.D. 


torul, II, passim. .D. 


CRISTOFOR, lon 
(22.IV.1952, Geaca, i 
j. Cluj), poet, critic | m 
literar, traducător. pi 


Este fiul Rozaliei (n. Trif) şi al lui Aurel Filipaş, 
țărani; numele la naştere: loan Cristofor. Absol- 
vent al Liceului Energetic din Cluj, a urmat, în 
acelaşi oraş, studii la Facultatea de Filologie, 
secția română-franceză, încheiate în 1976. În 
timpul studenţiei este redactor la revista „Echi- 
nox” (1974-1976). După licenţă va fi profesor la 
Chiuieşti, judeţul Cluj (1976-1977), librar şi func- 
ţionar la Centrul de Librării din Cluj-Napoca 
(până în 1987), apoi, până în 2002, redactor la „Iri- 
buna”. Debutează cu o poezie în „Familia” (1968), 
la rubrica „ Poşta redacţiei”, girată de Ştefan Aug. 
Doinaş, iar editorial cu volumul În odăile fulgeru- 
lui (1982). Mai colaborează frecvent cu comenta- 
rii critice, recenzii de cărţi de poezie, traduceri şi 
interviuri la „Steaua”, „Ramuri”, „România lite- 
rară”, „Cultura creştină”, „Vatra”, „Cetatea literară”, 
„Bucovina literară”, „Apostrof”, „Jurnalul literar” 
ş.a. A beneficiat de burse de studii în Franţa 
(1990), apoi în Belgia şi Danemarca, a efectuat 
stagii de lucru în ateliere şi seminarii ale 


Dicţionarul general al literaturii române 788 


traducătorilor la Senetfe (Belgia). Este doctor în 
filologie al Universităţii din Cluj-Napoca (1999) cu 
o teză despre Aron Cotruş. 1 s-au acordat mai 
multe distincții, printre care, în repetate rânduri, 
Premiul Filialei Cluj a Uniunii Scriitorilor (1999, 
2000, 2001 ș.a.m.d.). 

Pentru lirica lui C. este caracteristic poemul 
discursiv, atent construit, cu o imagistică bogată şi 
frumoasă, chiar „somptuoasă” (Marian Papahagi). 
Simbolurile cele mai frecvente din primul volum, 
În odăile fulgerului, sunt lebăda, cârtiţa, norii, 
fulgerul, aripa, cuvântul. Ele au întotdeauna o 
dublă funcţie, antrenând acorduri metapoetice, 
în căutarea unei expresivităţi ce vizează, dincolo 
de retorica fastuoasă, tematica abisală (singură- 
tatea, tăcerea, melancolia), convertită în atitudini 
existenţiale. Familiarizat cu tehnicile şi temele 
liricii moderne, C. cultivă ambiguitatea, con- 
trastul dintre reflexivitate şi confesiune, dintre 
sensul literal al poemului şi semnificaţia dedusă 
din relaționarea imaginilor şi a comentariilor care 
îl compun. În aceste condiţii, poemul poate fi o 
acumulare de imagini, în „sarabandă”, „enciclo- 
pedism ceremonios de imagini” (Petru Poantă), 
dar şi o caligrafie aeriană, cizelată şi intensă ori 
un solilocviu coşmaresc. Într-un registru imagis- 
tic variat, poezia lui C. sublimează o stare domi- 
nată de viziunile singurătăţii, melancoliei, pus- 
tiului. Pastelul aparent se converteşte în peisaj 
metafizic, simbolizat prin straniul simbol al „cinei 
pe mare”, care şi dă titlul celui de-al doilea volum 
- Cina pe mare (1988). Poemele de aici urmează 
acelaşi filon tematic, într-o continuitate aproape 
programatică, vizând consolidarea perspecti- 
vei lirice. Poetul rămâne fidel dicţiunii sale de o 
„ceremonialitate estetă, sacerdotală” (lon Pop), 
ca în Anarhist al melancoliei („Sumbru anarhist 
al melancoliei rătăceşti prin fumul miriştilor lui 
octombrie/ urmată de suita vântului, umbra ta, o 
făclie/ tremurând în odăile învinşilor./ Sub sorii 
pribegi ai anotimpului/ răgetul leilor e un cristal”) 
sau în Bătrânul şi marea. Similitudinile poeziei 
lui C. cu ale colegilor săi echinoxişti din promo- 
ţia anterioară (Dinu Flămând, Adrian Popescu, 
Horia Bădescu) sau congeneri (Aurel Pantea, loan 
Moldovan, Augustin Pop) îndreptăţesc aşezarea 
sa în categoria „fantezismului abstract şi ermetic” 
(Radu G. ŢȚeposu). Din activitatea de comentator 
literar şi traducător sunt de reţinut cercetarea 
monografică a biografiei şi operei din exil a lui 

Aron Cotruş din perioada 1944-1969 (Aron Cotruş, 
exilatul, 1999) cu revenire asupra subiectului 
în Aron Cotruş: între revoltă şi rugăciune (2003), 
paginile intitulate Scriitori din Țara Sfântă U- 
III, 2000-2004) și Românește la Ierusalim (2012), 
precum și tălmăcirile din scriitori belgieni (Paul 
Emond, Philippe Jones, Alain Petre, Alain Jadot 
ş.a.), o antologie a poeziei belgiene de expresie 
franceză (2000), interviurile cu scriitori (tema cen- 
trală: traducerea), alte pagini despre Belgia, „rega- 
tul poeţilor”, mai multe „însemnări pe marginea 
cărţilor”, în fapt un minidicţionar de literatură 
belgiană, în fine Poeți din Kansai (2004), o anto- 
logie ce cuprinde poezie japoneză contemporană. 


SCRIERI: În odăile fulgerului, pref. Petru Poantă, 
Cluj-Napoca, 1982; Cina pe mare, Cluj-Napoca, 1988; 
Aron Cotruş, exilatul, Cluj-Napoca, 1999; Seneffe sau 
Vocaţia dialogului, Cluj-Napoca, 2000; Scriitori belgi- 
eni, Cluj-Napoca, 2000; Scriitori din Țara Sfântă, I-II, 
Cluj-Napoca, 2000-2004; Marsyas, Cluj-Napoca, 2001; 
Aron Cotruş: între revoltă şi rugăciune, Cluj-Napoca, 
2003; Nicolas Catanoy sau Avatarii unui peregrin, 
Cluj-Napoca, 2003; Casa cu un singur perete, Cluj-Na- 
poca, 2004; Sărbătoare la ospiciu, Cluj-Napoca, 2004; 
Amurgul zorilor. Convorbiri cu Gabriel M. Gurman, 
Cluj-Napoca, 2005; Francofonie şi dialog, Cluj-Napoca, 
2006; Românitate şi exil, Cluj-Napoca, 2006; Belgia sau 
Regatul poeților, Cluj-Napoca, 2007; O cuşcă pentru 
poet, Cluj-Napoca, 2007; Angore et Taedio, Cluj-Napoca, 
2009; Cine a dat foc Romei, Cluj-Napoca, 2010; Orches- 
tra de jazz, Cluj-Napoca, 2012; Româneşte la Ierusalim, 
Cluj-Napoca, 2012. Ediţii: Memoria exilului romă- 
nesc. Scrisori din arhiva Chiriachiţa şi Traian Popescu 
(Madrid), pref. edit., Cluj-Napoca, 2002 (în colaborare 
cu Maria Pal). Traduceri: Philippe Jones, Timpul dina- 
fara timpului, Cluj-Napoca, 1997, Fragmente de cer, 
Cluj-Napoca, 2000; Takashi Arima, Umbra lui Ulise, 
pref. trad., Cluj-Napoca, 1997; Alain Jadot, Ketchup, 
maioneză, muştar, Cluj-Napoca, 1998; Alain Petre, 
Izbitura luminii — Le Heurt de la lumitre, ed. bilingvă, 
Cluj-Napoca, 1998; Paul Emond, Iubiri de neatins. 
Malaga, pref. trad., Bucureşti, 1999; Lecţia tenebrelor. 
Poeți belgieni de limbă franceză, pret. trad., Timişoara, 
2000; Liliane Wouters, Jurnalul scribului — Journal du 
scribe, ed. bilingvă, pref. trad., Cluj-Napoca, 2003; Poeți 
din Kansai. Antologie de poezie japoneză contempo- 
rană, pref. trad., Cluj-Napoca, 2004; Gabriel Ben Meron, 
Straie de zile mari, pref. trad., București, 2011. 

Repere bibliografice: Laurenţiu Ulici, Experienţa poe- 
tică, RL, 1982, 35; Constanţa Buzea, [Ion Cristofor], AFT, 
1982, 9, 1988, 10; Dan C. Mihăilescu, O viziune lirică, 
CNT, 1983, 12; Poantă, Radiografii, II, 129-132; Felea, 
Aspecte, III, 178-183; loan Moldovan, [Ion Cristofor], 

VR, 1989, 2, E 2001, 11-12, 2004, 9, 2008, 2; Eugen 
Simion, Un gentilom al himerelor, RL, 1990, 8; Papa- 
hagi, Cumpănă, 309-313; Steinhardt, Monologul, 248- 
250; Ţeposu, Istoria, 73-74; Dicţ. scriit. rom., |, 729-730; 
Borbely, Xenograme, 125-128; Pop, Pagini, 244-249; 
Poantă, Dicţ. poeți, 69-71; Mircea A. Diaconu, Imagini 
pe un papirus egiptean, CL, 2002, 4; loan Moldovan, 
Poezia ca „sumbră orologie”, E, 2004, 9; Ion Pop, Poezia 
lui Ion Cristofor, FE 2007, 9-10; Vasile, Mărci, 121-122; 
Gheorghe Grigurcu, O partitură a solitudinii, RL, 2012, 
29; Cistelecan, Diacritice, Il, 75-83. C.H. 


CRISTOIU, lon 
(16.X[.1948, Găgeşti, 
j. Vrancea), gazetar, 
prozator. 


Născut într-o familie de ţărani - Eugenia (n. Ninu) 
şi Ion Cristoiu —, C. cunoaște de mic ambiția de a 
se depăşi, cultul muncii şi preţul succesului. După 
ce termină şcoala primară în satul natal, urmează 
liceul la Panciu şi Facultatea de Filosofie a Univer- 
sităţii din Cluj, pe care a absolvit-o în 1971. Debu- 
tase în gazetărie în 1968, concomitent publicând 
în „Amfiteatru” prima proză, şi încă din timpul 
facultăţii devine redactor, apoi şef de subredacţie 
la revista „Viaţa studenţească”. Este timp de un an 
asistent de socialism ştiinţific la Universitatea din 
Cluj şi redactor-şef adjunct la revista „Echinox”. 
Din 1972 optează pentru gazetărie: este redactor 
la „Viaţa studenţească”, între 1974 şi 1979 redac- 
tor-şef adjunct aici şi la „Amfiteatru”, între 1979 şi 
1987 redactor-şef adjunct la „Scânteia tineretu- 
lui”, iar din 1981 redactor-şef la „Suplimentul lite- 
rar-artistic al «Scânteii tineretului»”. În această 
perioadă realizează în fiecare an pe litoral, la Cos- 
tineşti, revista „Secvenţa”. Din 1987 este redac- 
tor-şef la revista „Ieatrul”, de unde va demisiona 
în decembrie 1989. În ianuarie 1990 începe să 
scrie în presa privată, în cotidianul „Observator”, 
cu o tabletă critică la adresa lui Ion Iliescu. Înfiin- 
țează împreună cu Cornel Nistorescu revista 
„Expres”, al cărei redactor-şef devine, funcţie pe 
care o va avea, din martie 1990, şi la „Zig-zag”, 

săptămânalul cu cel mai mare tiraj din România la 
acea vreme. În iunie 1992 scoate „Evenimentul 
zilei”, primul tabloid din România, care în mai 
puţin de un an ajunge la un tiraj de 700 000 de 
exemplare şi pe care îl dirijează până în 1997. În 
aceeaşi perioadă mai conduce „Expres magazin”, 
„Dosarele istoriei” (publicaţie lunară întemeiată 
de el şi al cărei director este din 1996), „Superma- 
gazin” şi „Revista fenomenelor paranormale”. În 
februarie 1997 se retrage spectaculos din presă, 
demisionând din toate funcţiile. Revine ca edito- 
rialist la cotidianul „Naţional!” (iunie 1997) şi apoi 
ca director al „Cotidianului” (1998-1999). A mai 
fost director la „Azi” (1999-2000), editorialist la 
„Curentul” (2001), „Jurnalul național”, „Adevărul”, 
colaborator al posturilor de televiziune Antena 2, 
Antena 3, B1 Tv ș.a. Înființează şi conduce din 
2001 revista „Historia” şi e director în 2003 al pos- 
tului Realitatea TV. Ca ziarist, C. şi-a folosit inteli- 
genţa pentru a scrie limpede, şocant, de pe poziţia 
celui care nu se mai miră de nimic şi se exprimă în 
limbajul antifilosofic al străzii. Aceste reguli ale 
pamfletului dintotdeauna i-au adus succes de 
public. 

Proza de ficţiune a lui C. stă mărturie pentru 
cunoaşterea, analiza şi utilizarea celor mai influ- 
ente modalităţi de constituire a unui text literar 
modern. Autorul inventează un spaţiu imaginar, 
comuna Vintileasa, populat cu indivizi care au un 
comportament „sucit”, în genul suciţilor din pro- 
zele lui Nicolae Velea şi D.R. Popescu, de succes 
în momentul debutului lui C., indivizi cărora li 
se întâmplă în modul cel mai firesc tot felul de 
lucruri nefireşti. Pe un fond de descriere realistă 
minuțioasă, atât de precisă încât devine cinică, se 
petrece un fapt neobişnuit, pentru care nu există 
o explicaţie logică, el aparţinând deci domeniu- 
lui fantastic, ceea ce oamenii acceptă fără uimire. 
Realismul magic aplicat la realităţile sociale din 
comuna Vintileasa oferă un amalgam insolit şi 
captivant, tratat cu ironie conținută. Se folosesc 
adesea şi trimiteri la tehnicile „textualizării”, într-o 
epocă de discuţii obsedante despre modul de 
alcătuire a unui text. C. are capacitatea de a schiţa 
o relaţie, o situaţie, o psihologie, o mentalitate din 
câteva trăsături. Ca în ziaristică, observă esenţia- 
lul şi îl narează direct, rapid, sugestiv. Cantitatea 
de informaţie pe unitatea de descriere e maximă. 
Câteva volume cu schițe magic-fantastic-ironice, 
Personaje de rezervă (1985), Povestitorii (1988), 

Veselia generală (1992), au fost clasificate drept 
literatură satirică şi implicit eliminate din discu- 
ţiile serioase despre raportul dintre autor şi textul 
produs de el. Un registru similar se întâlnește 
în notele de călătorie „satirice” În vestă, printre 
fracuri (2007), pe când în Lumea văzută de un 
român rupt în fund (1996) se aplică tehnica eli- 
berării de complexe la relatările de călătorie, care 
devin astfel polemice faţă de „complexul Dinicu 
Golescu”. Expresia căutat vulgară e consonantă 
cu „românul rupt în fund”, care nu se mai miră 
de nimic şi nu dă doi bani, la propriu, pe rafi- 
namentele civilizaţiei. În aceeași categorie intră 
foiletoanele, proza satirică din câteva culegeri cu 
titluri, de altfel, elocvente pentru directețea, vio- 
lența discursului: Găina fără bilet (2010), Rolul 
sânilor în presa liberă (2011), Agentul CIA cu talpa 
ruptă 2012). Ediţiile publicate de C. din opera de 
tinereţe a lui Marin Preda şi din memorialistica 
lui Mihai Beniuc au oferit un aport de noutate 
în interpretare: existenţialismul de tinereţe al lui 
Preda a apărut mai clar, iar studiul despre Beniuc 
propune un scriitor angajat, dar nu comunist, ci 
naţionalist, situat în preajma viziunii legionare. În 
„Suplimentul literar-artistic al «Scânteii tineretu- 
lui»” C. a publicat în 1982-1983 fragmente dintr-o 
istorie a literaturii române în special din perioada 
1949-1955, lucrare întemeiată pe lectura com- 
pletă a presei epocii. 

SCRIERI: Personaje de rezervă, Bucureşti, 1985; Lumea 
literaturii, Bucureşti, 1986; Povestitorii, Bucureşti, 1988; 
Punct şi de la capăt, Bucureşti, 1991; Veselia generală, 
Bucureşti, 1992; Lumea văzută de un român rupt în 
fund, Bucureşti, 1996; Singur împotriva tuturor. Pam- 
flete politice. 1990-1999, Bucureşti, 1999; Un pesimist la 
sfârşit de mileniu, Bucureşti, 1999; Dialog cu Ion Cris- 
foiu, realizat de Cecilia Caragea, Cluj-Napoca, 2001; 
Prizonier în închisoarea cărților, Bucureşti, 2001; De la 
dosarele legiunii la dosarele Securităţii, Bucureşti, 2006; 
De la o lovitură de stat la alta, Bucureşti, 2006; În vestă, 
printre fracuri, Bucureşti, 2007; Găina fără bilet, Bucu- 
reşti, 2010; O lovitură de stat prost mascată, Bucureşti, 
2010; Adevărata moarte a lui Carol al II-lea, Bucureşti, 
2011; Mascarada de la Cotroceni, Bucureşti, 2011; Rolul 
sânilor în presa liberă, Bucureşti, 2011; Agentul CIA cu 
talpa ruptă, Bucureşti, 2012. Ediţii: Camil Petrescu, 
Rapid - Constantinopol - Bioram, pret. edit., Cluj-Na- 
poca, 1974, Versuri. Nuvele, postfaţa edit., Bucureşti, 
1985; Marin Preda, Scrieri de tinereţe, introd. edit., Bucu- 
reşti, 1987, Delirul, pref. edit., Bucureşti, 1991; Mihai 
Beniuc, Sub patru dictaturi. Memorii (1940-1975), pret. 
edit., Bucureşti, 1999 (în colaborare cu Mircea Suciu). 

Repere bibliografice: Nicolae Manolescu, Proză poli- 
tică, RL, 1991, 45; Cristea, A scrie, 10-42; Constantin 
Iftime, Cu lon Cristoiu prin infernul contemporan, 
Bucureşti, 1993; Traian T. Coşovei, Prin infernul con- 
temporan, CNT, 1993, 45; Dicţ. scriit. rom, |, 730-731; 
Alex. Ştefănescu, [lon Cristoiu], RL, 1996, 48, 1999, 
13-14, 2003, 44; Grigurcu, Peisaj, II, 257-269; Ştefă- 
nescu, Istoria, 1003-1008; Holban, Ist. lit., III, 211-216; 
Popa, Ist. lit., II, 1027-1028. R.S. 


CRIŞAN, Constantin (21.X1.1939, Târgu Neamţ — 
29.X.1996, Bucureşti), critic literar, eseist. Este fiul 
Ecaterinei (n. Rogin) şi al lui Aurel Crişan, ingi- 
ner geometru. A absolvit în 1956 liceul la Piatra 
Neamţ şi în 1960 Facultatea de Filologie a Univer- 
sităţii din Iaşi. În 1974 devine doctor în filologie 
cu teza Preliminarii la o sociologie a literaturii 
comparate. A îndeplinit numeroase funcţii: pro- 
fesor la Urziceni (1960-1963), corespondent la 
Institutul Român pentru Relaţii Culturale cu Stră- 
inătatea (1964-1967), redactor la Radiodifuziune, 
şef al redacţiei literare a Televiziunii (1967-1970), 
redactor la „Revue roumaine”. Debutează în 1961 
la revista „Limbă şi literatură” cu articolul Con- 
tribuții la cunoaşterea limbii şi stilului lui Tudor 
Arghezi. A mai colaborat la „Steaua”, „Româ- 
nia literară”, „Iribuna”, „Contemporanul”, „Viaţa 
românească”, precum şi la câteva publicaţii din 
străinătate, unde şi-a pus în evidenţă disponibili- 
tăţile atât pentru critica şi istoria literară, estetică 
şi sociologie literară, cât şi pentru poetică, stilis- 
tică sau literatură comparată. 

Debutul editorial din 1969, Literatura română 
în lume (în colaborare cu Victor Crăciun), nu lăsa 
să se întrevadă nimic din preocupările ulterioare 
ale lui C. Riguros, aproape statistic, se inventa- 
riau aici autori români şi titluri de opere intrate, 
prin traduceri, în circuitul din afara ţării; un util 
instrument de lucru, ce merită oricând o „aducere 
la zi”. În Ieşirea din metaforă (1972), amplu studiu 
de poetică, sunt analizate textele lirice ale câtorva 
scriitori importanţi (Lucian Blaga, G. Bacovia, 
Nichita Stănescu, Marin Sorescu, Ana Blandiana, 
Cezar Baltag ş.a.), apelându-se la studiile lui 
Roman Jakobson şi Roland Barthes pentru a le fi 
descifrate „codurile”. Ca sociolog literar, C. începe 
să se manifeste din 1972 cu Eseu despre personali- 
tate, continuând prin Confesiuni esenţiale (1977), 
Nostalgia comunicării (1978), Conversaţii de 
bunăvoință. Eseu despre adevăruri uitate (1980), 
Sociologie şi bioestetică (1987), Repere pentru 

o sociofenomenologie a valorii literare (1989). 
Reţin atenţia notaţiile despre raportul dintre 
receptor şi creator, dintre reacţia lectorului nea- 
vizat şi a celui superavizat în faţa operei de artă 
sau conotaţiile la imponderabilele ce pot afecta 
succesul unei scrieri. Devotat câtorva persona- 
lităţi ale literaturii române, cărora le-a alcătuit 
ediţii — Al. Claudian (1972), Urmuz (1983), Nichita 
Stănescu (1985, 1995), Horia Groza (1996, în cola- 
borare) —, admirator al unor autori străini (Robert 
Escarpit, Victor Sivetidis, Jean Coutsocheras, 
Ahile Emilianides), dar şi al câtorva conaţionali 
(Mircea Dinescu, Nichita Stănescu, Eugen Cizek, 
Anta Raluca Buzinschi), pe care îi traduce singur 
sau în colaborare, C. este şi autorul unei cărţi inti- 
tulate Memorial invers (1976), jurnalul unei călă- 
torii prin Cipru, Tunisia, Olanda şi Franţa. Vocaţia 
pedagogică şi-a manifestat-o nu doar la catedră, 
ci şi în Sinteze de literatură română U-Il, 1974- 
1978), culegeri pentru liceu, pe care le-a coordo- 
nat. O notă aparte aduce eseul Eminescu versus 
Dumnezeu, apărut postum, în 1999. Subintitulat 
Blestemul în genunchi, este o patetică (şi nu rare- 
ori polemică) discuţie privind „religiozitatea lui 
Eminescu, a geniului răzvrătit nu numai la nive- 
lul umanului, al socialului, ci în absolut” (Zoe 
Dumitrescu-Buşulenga). 

SCRIERI: Literatura română în lume (în colaborare cu 
Victor Crăciun), pref. Pierre de Boisdeffre, Bucureşti, 
1969; Ieşirea din metaforă, Bucureşti, 1972; Eseu despre 
personalitate, Bucureşti, 1972; Memorial invers, Bucu- 
reşti, 1976; Confesiuni esenţiale, Bucureşti, 1977; Nos- 
talgia comunicării, Cluj-Napoca, 1978; Conversaţii de 
bunăvoință. Eseu despre adevăruri uitate, Bucureşti, 
1980; Sociologie şi bioestetică, Bucureşti, 1987; Repere 
pentru o sociofenomenologie a valorii literare, Bucureşti, 
1989; Eseu despre moartea viguroasă. 13 epistole către 
Dumnezeu, postfață Nicolae Ţone, Bucureşti, 1996; 
Eminescu versus Dumnezeu sau Blestemul în genunchi, 
pref. Zoe Dumitrescu-Buşulenga, Bucureşti, 1999. Tra- 
duceri: Liferar şi social. Elemente pentru o sociologie 
a literaturii, coordonator Robert Escarpit, pref. trad., 
Bucureşti, 1974; Robert Escarpit, De la sociologia litera- 
turii la teoria comunicării, pref. trad., Bucureşti, 1980; 
Jean Coutsocheras, Cu aripa şi tridentul, pref. Romul 
Munteanu, Bucureşti, 1980 (în colaborare cu Andreas 
Rados); Ahile Emilianides, Povestiri cipriote, pref. Virgil 
Cândea, introd. trad., Iaşi, 1982 (în colaborare cu Sanda 
Chiose-Crişan). 

Repere bibliografice: Cornel Ungureanu, Călătorii, O, 
1977, 3; Constantin Hârlav, „Memorial invers”, ST, 1977, 
3; Al. Dobrescu, „Confesiuni esenţiale”, CL, 1977,9; Mihai 

Coman, Exuberanţa comunicării, LCE, 1978, 21; Mircea 
Scarlat, „Nostalgia comunicării”, RL, 1978, 37; Elena 
Tacciu, Dialogul necesar, ST, 1980, 10; H. Zalis, „Conver- 
saţii de bunăvoință”, RL, 1982, 9; Dinu Flămând, O carte 
document, VST, 1985, 23; Dicţ. scriit. rom., |, 731-733; 
Adrian Mihalache, Hipertext eminescian, CNT, 1999, 34; 
Lucian Chişu, Accente, Bucureşti, 2003, 135-156. D.Gr. 


CRIŞAN, Nicolae (10.X.1923, Târgu Mureş -— 
13.VI.1999, Bucureşti), prozator. Este fiul Anei 
Crişan (n. Bucur), infirmieră, şi al lui Nicolae 
Crişan, muncitor. C. urmează liceul la Târgu Mureş 
şi la Timişoara (Liceul „C. Diaconovici-Loga”, ter- 
minat în 1942), apoi o şcoală de arte decorative la 
Timişoara (absolvită în 1946) şi la Bucureşti Insti- 
tutul de Arte Plastice (clasa sculptorului Corneliu 
Medrea), încheiat în 1952. A debutat ca sculptor 
în 1945, la Timişoara, devenind membru al Uni- 
unii Artiştilor Plastici în 1950. Are o activitate 
plastică notabilă (expoziţii la Cluj, Bucureşti), 
practicând sculptura monumentală. A realizat, 
de asemenea, portrete de scriitori (Labiş, Goga, 
Bacovia). A fost, cu întreruperi, salariat la diverse 
instituţii culturale, între altele redactor la revista 
„Colocvii”, şi în cinematografie, la case de filme 
şi la Centrala Româniafilm, până la pensionare, 
în 1984. Ca scriitor, are un triplu debut în presă: 
cu versuri în 1941 la revista „Contrapunct” (Timi- 
şoara), cu un articol de critică la „Flacăra” (1947) 
şi cu un reportaj în 1960 la „Viaţa românească”. 
A mai colaborat la „Contemporanul”, „România 
literară”, „Luceafărul” ş.a. A semnat şi scenarii de 
film, precum şi traduceri din limba maghiară. 
Prima carte a lui C., Caietele cunoscuţilor mei 
(1964), e un roman-„dosar de existenţe” remarca- 
bil în special prin observarea cu acuitate a vieţii în 
mediile intelectuale (un cerc de medici), în care se 
îmbină altruismul, dăruirea de sine în slujba cer- 
cetării ştiinţifice şi calculele meschin-carieriste 
(tematică ce se regăseşte — tratată în alte forme 
- în cărţi ca Risipitorii de Marin Preda şi Orgolii 
de Augustin Buzura). Autorul utilizează „tehnica 
relatării faptelor prin două şiruri de confesiuni 
diferite, întrerupte şi reluate succesiv” (Ov. S. 
Crohmălniceanu). Figurile centrale sunt doc- 
torul Comes - suferind de leucemie, confruntat 
cu iminenţa morţii pretimpurii - şi activistul de 
partid Jerca. Cărţii i s-a reproşat finalul, neplau- 
zibil, construit după o formulă „şablonardă” (Ov. 
S. Crohmălniceanu), cu tentă politizat „poliţistă”. 

Romanul Noaptea aşteptărilor (1966) vădeşte 
ambiția de a trasa o amplă frescă socială. Având 
în atenţie o familie ardeleană ai cărei membri, de 
vârste şi condiţii diferite, asigură plauzibil jonc- 
ţiunea dintre diferitele medii detaliat prezentate 
(săteni, târgoveţi nevoiaşi sau înstăriți, industri- 
aşi şi comercianţi, militari, profesori ş.a.), nara- 
ţiunea cuprinde evenimente situate între vara 
anului 1940 şi august 1944. Locul acţiunii este 
mai întâi la Târgu Mureş şi în sate din împreju- 
rimi, apoi şi pe alte meleaguri, inclusiv pe Frontul 
de Est, la Bucureşti ş.a.m.d. În prim-plan se află 
calvarul cedării Ardealului, tumultul politic al 
epocii, pătimirile din anii războiului. Romanul 
vădeşte meşteşug narativ şi este interesant prin 
bogatul material istoric şi uman evocat cu auten- 
ticitate. Caleidoscopul vieţii cotidiene a micilor 
aşezări ardelene de altădată aminteşte uneori de 
Ioan Slavici. În Aventuri în Deltă trăite de Radu 
şi povestite de el însuşi unchiului său Nestor 
(1976), volum de povestiri cu o continuitate 
tematică, agreabilul tablou al unui tărâm cva- 
siexotic, investigat într-o dispoziţie de vacanţă — 
răstimp lipsit de griji şi constrângeri, mobilat cu 
mici aventuri mereu neprevăzute, niciodată prea 
grave - şi privit prin ochii copilului preadoles- 
cent, e completat cu descripţia savuroasă a unor 
rafinamente gastronomice pescăreşti şi vână- 
toreşti. Voievozi fără morminte (1979; Premiul 
Asociaţiei Scriitorilor din Bucureşti) e un roman 
istoric, prezentat la apariţie ca inaugurând un 
virtual ciclu consacrat evocării epocii lui Mihai 
Viteazul (chipul acestuia nu apare încă în acest 
prim volum). Textul e introdus prin procedeul 
destul de curent al „mistificării” literare convenţi- 
onale: autorul ar „transcrie” doar un text „real”, şi 
anume autobiografia-jurnal a unui anume Petru 
Ivonia Zugravul, al cărui tată, negustor şi „agent” 
sau sol de taină al unor puternici ai epocii, va 
deveni el însuşi domnitor. Acest Petru, om cu o 
viaţă fără voia lui aventuroasă, învăţat umanist şi 
pictor de talent, s-a retras, octogenar, într-o loca- 
litate din Ţările de Jos, unde îşi redactează amin- 
tirile. Cartea ilustrează însuşirile tradiționale ale 
genului: epicul predomină asupra reflexivităţii 
(care totuşi nu e absentă). Propensiunea scriito- 
rului către frescă se evidenţiază din nou, cu mai 
multă vigoare decât în Noaptea aşteptărilor. Deşi 
foarte dens, cu multe personaje, situaţii, întâm- 
plări, privelişti, descripţii bine documentate, 

consideraţii morale, romanul este lipsit de un 
conflict central propriu-zis. Scena acţiunii se 
află, pe rând, în Moldova, Transilvania, Polonia, 
apoi la Kiev, Istanbul, Roma etc.; apar personaje 
istorice cunoscute (Lăpuşneanu, Despot, lomşa, 
Doamna Chiajna, Sigismund Zapolya); se ţes 
peste tot intrigi, survin evenimente senzaţionale. 
Romanul este interesant prin culoarea locală (şi 
de epocă), minuţios şi plauzibil reconstituită, şi 
prin problemele investigate în spaţiul lăuntric 
(raporturile dintre putere şi avere, realizarea de 
sine a artistului, meditații asupra identităţilor 
spiritual-culturale ş.a.). Romul Ladea (1968) este 
o monografie (bogat ilustrată cu fotografii de lon 
Miclea) despre opera unei personalităţi marcante 
a sculpturii româneşti. 

SCRIERI: Caietele cunoscuţilor mei, Bucureşti, 1964; 
Noaptea aşteptărilor, Bucureşti, 1966; Romul Ladea, 
Bucureşti, 1968; Aventuri în Deltă trăite de Radu şi poves- 
tite de el însuşi unchiului său Nestor, Bucureşti, 1976; 
Voievozi fără morminte, Bucureşti, 1979; Țiganii — mit şi 
realitate, Bucureşti, 1999. 

Repere bibliografice: Ov. S. Crohmălniceanu, „Caie- 
tele cunoscuţilor mei”, GL, 1965, 5; Magdalena Popescu, 
„Noaptea aşteptărilor”, GL, 1967, 22; Platon Pardău, 
Drumul aspru al iniţierii, RL, 1979, 31; Cornel Moraru, 
Un roman despre epoca lui Mihai Viteazul, VITRA, 1979, 
11; Vasile Chifor, Roman şi istorie, VR, 1980, 3; Dicţ. scriit. 
rom., |, 733-734; Ana Cosma, Scriitori români mureşeni, 
Târgu Mureş, 2000, 43-44. N.Br. 


CRIŞAN, Sorin (24.1.1966, Cluj-Napoca), eseist, 
teatrolog. Este fiul Silviei Rodica (n. Cleş) şi al 
lui Aurel Crişan, tehnician. Face studiile medii 
în oraşul natal, iar între 1985 și 1989 urmează 
Facultatea de Tehnologie Chimică a Universităţii 
„Babeş-Bolyai”. Între 1995 și 1998 frecventează 
cursurile secţiei de artă teatrală a Facultăţii de 
Litere a Universităţii „Babeş-Bolyai”, în specia- 
litatea teatrologie. Lucrează, mai întâi, în presă, 
iar din 1992 la Biblioteca Academiei Române, 
Filiala Cluj-Napoca. Începând din 2004, devine 
cadru didactic la Universitatea de Arte din Târgu 
Mureş, la Departamentul de teatru şi arte vizuale, 
ajungând profesor şi rector al acestei instituţii. 
În perioada 1997-2005 a fost director executiv al 
Fundaţiei Teatrale Spectacol XXI. Este doctor al 
Universităţii Naţionale de Artă Teatrală şi Cine- 
matografică „I.L. Caragiale” din Bucureşti cu teza 
Circul lumii la D.R. Popescu (2001) şi doctor în 
istorie cu teza intitulată Carte şi tipar în secolele 

XV-ĂVII. Fizionomie, artă şi tehnică tipografică în 
secolele XV-AVII, susţinută în 2011. Debutează cu 
proză în revista „Iribuna” (1985), iar editorial cu 
volumul Circul lumii la D.R. Popescu (2002). Mai 
colaborează, cu studii, cronici literare şi teatrale, 
eseuri şi proză, la „Steaua”, „Leatrul azi”, „Con- 
trafort”, „Symbolon”, „Vatra”, „Minerva”, „Leatrul 
Naţiona/”, „Apostrof”, „Sargetia”, „Biblioteca şi 
cercetarea”, „Lhalia”, „Rampa”, „Jurnal teatral”, 
„Domino”, „Caiete silvane”, „Studia Universitatis 
«Babeş-Bolyai»”, „Jurnalul artelor spectacolului” 
ş.a. A fost distins cu Premiul Naţional al Minis- 
terului Culturii şi Cultelor pentru volumul Jocul 
nebunilor (2003). 

Ivite din trunchiul unei cercetări de tip doc- 
toral, riguroasă şi erudită, primele două cărţi 
ale lui C., Circul lumii la D.R. Popescu şi Jocul 
nebunilor, au mize hermeneutice complemen- 
tare. Eseul monografic dedicat lui D.R. Popescu, 
dincolo de close reading, circumscrie un model 
teatral şi existenţial — toposul circului ca ipos- 
tază a eternului fheatrum mundi. Universul dra- 
maturgic baroc supus analizei devine pretext 
pentru teoretizări asupra teatralităţii măştii şi a 
disimulării, a anamorfozelor imaginare, a „morţii 
ca spectacol”. Printr-un asemenea filtru inter- 
pretativ, rolul teatral-antropologic-existenţial al 
bufonului este descoperit fie în postura raison- 
neur-ului ori a agentului (psiho)dramatic, fie în 
condiţia de catalizator al alchimiilor imaginaru- 
lui. Următoarea carte a lui C., Teatru, viață şi vis 
(2004), analizează în stil comparatist doctrinele 
regizorale ale lui Adolphe Appia, Gordon Craig, 
Vsevolod Meyerhold, Konstantin Stanislavski, 
Bertolt Brecht, Jerzy Grotowski şi Peter Brook, 
fiind considerată „o încercare (mai rar întâlnită în 
domeniul teoriei artei din România) de înteme- 
iere filosofică a teatrologiei” (Mircea Ghiţulescu). 
În Teatrul de la rit la psihodramă (2007) per- 
spectiva comparatistă, prezentă şi în volumele 
anterioare, se focalizează asupra drumului par- 
curs de arta teatrului de la spectacolul ritualic 
la psihodrama creată de Jacob Levy Moreno. 
Criticul remarcă vocaţia paradoxal tămăduitoare 
a unor doctrine regizorale şi de antropologie 
teatrală totodată: cea a lui Antonin Artaud, care 
pleda pentru abolirea distanțelor dintre actor 
şi spectator, sau cele ale lui Grotowski, Eugenio 
Barba, Alexandro Jodorovski (cu al său teatru al 
„panicii”), Augusto Boal (prin „teatrul-forum” şi 

„teatrul oprimaţilor”) ș.a. În Teatru şi cunoaştere 
(2008) teatrologul reia şi amplifică argumente pri- 
vitoare la relevanţa gnoseologică a actului teatral, 
la relaţia dintre teatru şi comunicare, precum şi 
la relaţia dintre teatru şi subiectivitatea interpre- 
tativă a receptorului său. În fine, în Sublimul tră- 
dării. Pentru o estetică a creaţiei teatrale (2011) se 
remarcă din nou o lucidă înţelegere a dinamicii 
şi a caracterului inevitabil fluctuant al teatralită- 
ţii şi al performativităţii. Autorul îşi reconfirmă 
înclinația pentru interpretarea interdisciplinară, 
aflată la confluenţa esteticii teatrale cu teoria şi 
critica literară, cu filosofia, antropologia cultu- 
rală, psihanaliza şi semiotica. 

SCRIERI: Circul lumii la D.R. Popescu, Cluj-Napoca, 
2002; Jocul nebunilor, pref. Laura Pavel, Cluj-Napoca, 
2003; Teatru, viaţă şi vis, Cluj-Napoca, 2004; Teatrul 
de la rit la psihodramă, Cluj-Napoca, 2007; Teatru 
şi cunoaştere, Cluj-Napoca, 2008; Sublimul trădării. 
Pentru o estetică a creaţiei teatrale, București, 2011. 
Repere bibliografice: Romana Colceriu, Circul pe dos, 
VTRA, 2002, 11-12; Claudiu Groza, Lumea ca un circ, 
APE, 2003, 1; Mircea Morariu, [Sorin Crișan], E 2003, 1, 
2004, 4, 2005, 7-8, TTR, 2008, 1-2, 11-12, 2011, 10-11; 
Mircea Ghiţulescu, [Sorin Crișan], TTR, 2003, 1-2, CL, 
2005, 5; Oltiţa Cîntec, Hermeneutică teatrală, CRC, 
2004, 3; Marius Manta, „Jocul nebunilor”, ATN, 2005, 6; 
Adina Mocanu, „Teatru şi cunoaştere”, „Mozaicul”, 2008, 
12; Iulian Boldea, [Sorin Crișan], VTRA, 2012, 2, APE 
2012, 9. L.P. 


CRITERION, grupare intelectuală a tinerei gene- 
raţii afirmate în deceniul al patrulea din secolul al 
XX-lea care s-a constituit la Bucureşti, sub denu- 
mirea Asociaţia de Arte, Litere şi Filosofie Crite- 
rion; organizată de Petru Comarnescu, a activat 
public între 13 octombrie 1932 şi 11 decembrie 
1933. Reprezentând direcţia spiritualistă a tinere- 
tului intelectual interbelic, C.a lansat un program 
cultural axat pe „noua spiritualitate”, definită 
printr-o viziune a sintezei între tendinţele domi- 
nante ale diferitelor generaţii; Comarnescu o 
denumea, cu un alt termen de circulaţie în acei 
ani, „completitudine”. Mircea Eliade a descris 
„spiritul criterionist”, în Memorii, ca o emanci- 
pare de complexele „provinciale”, o creditare a 
„posibilităţilor de creaţie ale geniului românesc” 
în direcţia unei culturi majore şi o sfidare a tabuu- 
rilor impuse în discursul public de fobia „influen- 
țelor nefaste” sau a „ideilor subversive” — denun- 
țate ca „mecanisme infantile de apărare inerente” 

minoratului cultural. Eliade a mai caracterizat 
criterionismul şi drept cel mai interesant precur- 
sor al existenţialismului francez, care a însemnat 
„depăşirea momentului universitar în cultură, 
coborârea intelectualului în arenă, contactul 
direct cu publicul, îndeosebi cu tineretul” (era şi 
o aluzie la „trăirism”, ca experienţă vie a actului 
cultural, inspirat unei părți a generaţiei sale de 
profesorul Nae Ionescu). Într-un articol promoţi- 
onal din „Cuvântul” Mihail Sebastian releva că 
numele însuşi al grupului conţine o declaraţie de 
principii şi un program: instituirea „criteriilor” şi 
a „spiritului critic” vizând (re)ordonarea valorilor 
curente ale timpului, astfel încât fractura de până 
atunci în spaţiul cultural dintre „mistici” şi „raţio- 
nalişti” să fie depăşită. Cu aceste mari ambiţii, în 
loc să o depăşească, C. va reactiva, într-o nouă 
etapă, polemica „generaţionistă”. Declanșată în 
1927 prin serialul lui Mircea Eliade Itinerariu spi- 
ritual din „Cuvântul” şi înteţită de Manifestul Cri- 
nului alb, lansat în 1928 în „Gândirea”, cearta 
dintre „bătrânii” de 30-35 de ani şi tinerii de 
20-25 s-a reaprins, în ciuda apelului noului grup 
la solidarizare. În deceniile următoare istoria cri- 
terionismului (încă nereconstituită cu rigoare 
documentară) a pendulat între ignorare/contes- 
tare şi mitizare. O serie de informaţii sunt totuşi 
certe. Grupul a adoptat modul de manifestare cel 
mai prizat în anii interbelici, prelegerile publice, 
prin care se exprima pretutindeni în ţară o reţea 
socioculturală de ligi, asociaţii, atenee, uniuni 
şcolare şi studenţeşti. Majoritatea membrilor 
noului cerc activaseră în Asociaţia Studenţilor 
Creştini, în Cercul Analele Române şi mai cu 
seamă în Gruparea Intelectuală Forum, înteme- 
iată de Ionel Jianu, dar botezată de Petru Comar- 
nescu, organizator acolo şi al renumitului ciclu 
de conferinţe „Explicaţia timpului nostru”. În 
urma unui incident între lider şi poetul Paul Ste- 
rian (indicat de Mihail Sebastian, în „Cuvântul”, 
drept co-întemeietor, alături de Comarnescu), 
din Forum s-a desprins un grup devenit nucleul 
viitorului C.; acest prim cerc de iniţiativă, numit 
familiar „cei şapte”, reunit într-o seară de aprilie 
1932 în grădina coregrafei Floria Capsali, e con- 
semnat de Petru Comarnescu în jurnalul său: 
Mircea Vulcănescu, Paul şi Margareta Sterian, 
Dan Botta, Mac Constantinescu, Floria Capsali — 
rămânând de adăugat Mircea Eliade (după pro- 
pria mărturie) şi, desigur, Petru Comarnescu. 

Într-un comunicat de presă din mai 1932, printre 
iniţiatori mai sunt anunţaţi Haig Acterian, lon 
Călugăru, Mihail Sebastian, Marcel Iancu, chiar şi 
viitorii inamici, părtaşi mai târziu la distrugerea 
grupului, Zaharia Stancu şi Sandu Tudor. Tot jur- 
nalul lui Petru Comarnescu arată auspiciile care 
au inspirat asociaţia; s-ar fi dorit „constituirea 
unui sindicat intelectual [...], mai curând o asoci- 
aţie de filosofie, arte şi litere”, propunându-se ca 
nume Daphne sau Argonauţii; privitor la orien- 
tare, Comarnescu specifică intenţia de a da sem- 
nalul concilierii între noile generaţii cu opţiuni 
ideologice diverse: „În asemenea situaţii sunt cel 
mai democrat, în sensul că doresc să fie o colabo- 
rare între toate forţele vii ale generaţiilor mai 
tinere. Vreau selecţie largă, libertate, generozi- 
tate, solidaritate”. Programul sindical e vizibil în 
proiectul de a înfiinţa o editură şi o revistă, de a 
organiza expoziţii şi concerte, de a tipări un bule- 
tin difuzabil în librării. Fondurile necesare urmau 
să provină din conferințele publice. Începând din 
mai, când îşi anunţă şi în presă asociaţia, mem- 
brii s-au întrunit de-a lungul verii 1932, pregătind 
programele pentru toamnă. Documente nu s-au 
întocmit, cel puţin după informaţia dată, într-un 
interviu, de Henri H. Stahl, care parafrazează 
deviza Junimii: „Intră cine vrea, rămâne cine 
poate”, spunând că la C. „venea cine voia, pleca 
cine voia”, dar foarte puţini tineri de marcă ai 
generaţiei ar fi rămas pe dinafară. Invitat la 20 
decembrie 1932 la o adunare generală a grupului, 
Octav Şuluţiu îi înregistrează printre cei prezenţi, 
în afara liderilor, şi pe Eugen Ionescu, Constantin 
Fântâneru, Mihail Sebastian, M.H. Maxy, Victor 
Brauner, Mihail Polihroniade, Constantin Noica, 
Petru Manoliu, Ion I. Cantacuzino, Emil Gulian, 
Lucian Boz, Alexandru Vianu, H.H. Stahl, Marcel 
Breslaşu (pe atunci Bresliska). Alte mărturii îi 
înregistrează şi pe Constantin Silvestri, Boris 
Caragea, Barbu Brezianu, Anton Golopenţia, 
Ionel D. Gherea, Constantin Floru, Nicolae Bag- 
dasar, Gabriel Negri. Lipsa discriminărilor este 
evidentă: sunt împreună democrați filoameri- 
cani (Petru Comarnescu) sau filofrancezi (Mihail 
Sebastian), „burghezi de centru”, „stângişti şi 
dreptişti, ţărănişti şi liberali, nihilişti şi mistici”, 
plasticieni, dansatori, literați -  clasicizanţi, 
modernişti, avangardişti -, sociologi, filosofi, 
gazetari. Publicarea arhivei lui Mircea Vulcă- 
nescu aduce treptat indicii despre organizarea 

asociaţiei pe secţii (cu subsecţii) — cea ideologică 
(sau filosofică) reunind nucleul director; au mai 
funcţionat secţiile Teatru, Plastică, Critică şi lite- 
ratură, Spectacol, dotate cu un secretariat efec- 
tuat voluntar, pentru consemnări în vederea alcă- 
tuirii unei arhive şi a editării buletinului, pare-se 
nerealizat. Secretar general era Petru Comar- 
nescu, demisionat însă în decembrie. În afară de 
grădina şi de sala de coregrafie a Floriei Capsali, 
„sediul” consacrat de întâlnire era cafeneaua 
Corso din Calea Victoriei. După tratative sinu- 
oase, Al. Tzigara-Samurcaş, preşedintele Funda- 
ţiei „Regele Carol I”, aprobă, pentru expunerile 
publice, aula acesteia, chiria fiind acoperită din 
cotizațiile membrilor. Se tipăresc programe de 
sală, se răspândesc afişe. În ultimul trimestru al 
lui 1932 C. exploda în arena publică. Emulând cu 
ilustrele „prelecţiuni” ale Junimii maioresciene 
sau cu gruparea Poesis, activă la începutul anilor 
'20 în jurul „ldeii europene” a lui C. Rădu- 
lescu-Motru, dar inspirat şi de „procesele lite- 
rare” („judecata” cu public a unor eroi literari sau 
teme-problemă), la modă în acei ani, C. a lansat 
un format de conferință provocator: simpozio- 
nul, cu expuneri în contradicţie şi complemen- 
tare; Petru Comarnescu îşi revendică această 
concepţie (la fel alegerea termenului symposion, 
„în cinstea lui Plato”, şi numele asociaţiei). Moda- 
litatea devine suspectă într-un mediu social ce se 
radicalizează politic. Fără longevitate în atare 
condiţii, tânăra asociaţie e îndeobşte apreciată ca 
„ultima tribună liberă” dinaintea scindării ire- 
conciliabile a vieţii publice româneşti. Anecdo- 
tica legată de simpozioanele de la Fundaţie relevă 
cu precădere carenţele de mentalitate ale publi- 
cului, ale presei şi oficialităților. Turbulenţă şi 
fanatisme la unii, măsuri de forţă şi cenzură la 
ceilalți. De două ori pe săptămână, lunea şi joia 
sau miercurea şi sâmbăta, la orele 21, în aula Fun- 
daţiei, vorbitori foarte diferiţi ca formaţie şi ori- 
entare prezintă tezele pro şi contra unui subiect, 
cu recurs la discipline diverse: filosofie, sociolo- 
gie, economie, critică literară. Foarte apreciate 
erau spontaneitatea, controversa vie. În ultimul 
trimestru din 1932 s-au desfăşurat în paralel două 
cicluri de dezbateri şi prelegeri. Primul, Idoli — 
realizat în formula simpozion -, a constituit 
debutul propriu-zis, în 13 octombrie 1932 şi, prin 
succesul instantaneu, l-a pus oarecum în umbră 
pe celălalt, Cultura românească actuală, care 

propunea conferinţe cu audiții, fragmente tea- 
trale, recitaluri de dans şi poezie, lecturi ilustra- 
tive pentru tema zilei. În numele înţelegerii între 
generaţii, seria simpozion era prezidată de seni- 
ori de prestigiu din lumea culturală: Ion Petrovici, 
C. Rădulescu-Motru, Dimitrie Gusti, Mihai Ralea, 
Simion Mehedinţi, lon Marin Sadoveanu, Mihail 
Manoilescu, Paul Zarifopol. Dintre „idolii” lansați 
în dezbatere, patru - Lenin, Freud, Chaplin, Gide 
- au produs chiar din primele săptămâni convul- 
sii şi represalii polițieneşti. Tema Lenin a fost pre- 
zidată de C. Rădulescu-Motru; s-a expus iniţial 
teza leninistă (Mircea Vulcănescu), apoi critica ei 
de pe poziţiile burgheză (Petru Viforeanu), soci- 
al-democrată (H.H. Stahl) şi țărănistă (Constan- 
tin Enescu), iar Mihail Polihroniade a prezentat 
tactica politică a lui Lenin. Fuseseră invitaţi spe- 
cial, din afara grupului, şi doi marxişti, Belu Zilber 
şi Lucrețiu Pătrăşcanu, care au intervenit în dez- 
batere, iar drept urmare în sală au alternat acla- 
maţiile comuniştilor cu protestele naţionaliştilor, 
până când Polihroniade a citat lozinca leninistă 
după care statul burghez e un cadavru care va fi 
răsturnat dintr-o lovitură, şi atunci adepţii revo- 
luţiilor de dreapta şi de stânga au ovaţionat la 
unison. Bănuiala de propagandă comunistă a 
alarmat „la proporţii homerice” Siguranţa, Poli- 
ţia, Parchetul, Ministerul de Interne. Studenţi- 
mea de dreapta (Uniunea Naţională a Studenţilor 
Creştini) a protestat în presă, cerând autorităţilor 
să interzică acţiunile grupului, taxat cu un calam- 
bur infamant - „cretinion”, care provoacă din 
partea lui Mircea Eliade o caustic-patetică replică 
în „Cuvântul”. Inspectorul general al Prefecturii îi 
notifică verbal lui Petru Comarnescu: „Nu vom 
uita niciodată că d-ta ai adunat pe comuniştii din 
Bucureşti în faţa Palatului Regal”; o gazetă a 
vremii constata că în acea seară Fundaţia „a 
cunoscut două ceasuri de patimă socială”. S-au 
luat măsuri de supraveghere şi de intervenţie. 
Simpozionul a fost totuşi repetat şi apoi susţinut 
în turneu prin ţară. Publicul şi conferenţiarii vor 
pătrunde cu greu în aulă, escortaţi de sergenţi 
prin mulţimea doritorilor de bilete şi a contesta- 
tarilor cuzişti sau legionari vociferanţi, în dispută 
cu jandarmii. După agitația astfel provocată, 
subiectul Freud, prezidat de Ion Petrovici, a fost 
boicotat prin dezinformare: la sosire, poliţiştii 
anunțau publicul că simpozionul s-a amânat; 
organizatorii răzbat la Ministerul de Interne din 

vecinătatea Fundaţiei, pertractează cu un direc- 
tor de cabinet şi, decalată cu o jumătate de oră, 
şedinţa începe aproape fără asistenţă; este repro- 
gramată. Au vorbit despre Freud neurologi şi psi- 
hiatri notorii, dar şi H.H. Stahl (Sociologia freudi- 
ană), Mircea Vulcănescu (Psihologia maselor şi 
freudismul), Alex. Mironescu (Originea literară a 
ideilor freudiene în naturalism şi simbolism), lon 
I. Cantacuzino (Perspectiva integratoare a freu- 
dismului); s-a remarcat Mircea Eliade, care a 
interpretat doctrina lui Freud prin monismul 
veterotestamentar; cucerit, Emil Cioran a revenit 
să-l asculte la una din cele trei reluări. Vorbind 
despre Chaplin, pentru Eliade memorabil a rămas 
Mihail Sebastian, care, în replică la apostrofele 
studenţilor antisemiţi din sală, a declarat că 
renunţă a vorbi despre artistul Charlot, pentru a 
se referi „ca evreu la un alt evreu” şi a raportat cu 
strălucire singurătatea personajelor lui Chaplin 
la complexul ghetoului, stârnind ropote de apla- 
uze; atunci grupul trăieşte pentru prima oară 
sentimentul de triumf al „spiritului criterionist”, 
pentru care miza nu era vehicularea informaţiei, 
ci „trezirea auditorilor, confruntarea lor cu ideile 
şi, în cele din urmă, modificarea modului lor de a 
fi în lume”. La simpozionul Gide, prezidat de 
Mihai Ralea, ziarele îi anunţaseră ca vorbitori pe 
Şerban Cioculescu, Pompiliu Constantinescu, 
Emil Gulian, Alexandru Vianu, Mircea Vulcă- 
nescu, Mihail Sebastian, I.I. Cantacuzino. După o 
instigare din ziarul „Calendaru/” al lui Nichifor 
Crainic, unde se asocia „Gide” cu „jidan” şi se 
denunța recenta vizită a scriitorului în URSS, 
manifestanți legionari conduşi de Mihail Stelescu 
forţează intrarea şi produc o busculadă; Comar- 
nescu e pălmuit, sala e „încărcată de electrici- 
tate”, dezbaterea nu poate continua. De atunci, 
precizează diaristul Comarnescu, „la simpozi- 
oane nu mai veneau decât oameni curajoşi”. 
Astfel, următoarele şedinţe, despre Mussolini, 
Bergson, Proust, Gandhi, Valery au fost mai liniş- 
tite, dar cu asistenţă rarefiată, încasările scăzând 
şi pierderile suportându-le asociaţii. Pe Musso- 
lini l-au prezentat Mihail Polihroniade (De la om 
la idol, H.H. Stahl (De la idol la om), Al. Christian 
Tell (Creatorul), Constantin Enescu (Distrugăto- 
rul, Richard Hillard (Antidemocratul, Mihail 
Manoilescu (Concluzii). La tema Bergson a prezi- 
dat C. Rădulescu-Motru, iar vorbitori au fost 
Comarnescu (despre om şi filosof), N. Bagdasar 

(despre intuiţie), Constantin Floru (despre deve- 
nire), Emil Cioran (despre Bergson şi filosofia 
vieţii), Dan Botta (Bergson şi arta), |. Brucăr 
(metafizica, religia şi arta la Bergson). Subiectul 
Proust a fost prezidat de Mihai Ralea şi susţinut 
de Mihail Sebastian (omul şi opera), Anton 
Holban (suferinţele lui Swann), Eugen Ionescu 
(umorul lui Proust), Petru Comarnescu (snobis- 
mul lui Proust). Despre Valâry au vorbit Comar- 
nescu, Emil Gulian, Mihail Sebastian şi Andrei 
Tudor. La ultimul simpozion din seria Idoli, con- 
sacrat lui Gandhi, a vorbit cu mare efect Mircea 
Eliade. Începând din 15 octombrie şi până în 18 
decembrie, la Sala Dalles se ţin conferinţele-spec- 
tacol din ciclul dedicat culturii române contem- 
porane; cea dintâi, susținută de Paul Sterian, se 
ocupă de poezie; despre roman vorbesc Mihail 
Sebastian şi Mircea Vulcănescu; consecvent prin- 
cipiului de reaşezare a valorilor, primul (relatează 
Mircea Eliade) „a executat cu mult brio pe Cezar 
Petrescu şi a fost extrem de dur cu Ionel Teodo- 
reanu, cei mai populari romancieri ai zilei, rezer- 
vându-şi toate laudele pentru Hortensia Papa- 
dat-Bengescu, Camil Petrescu şi Mateiu I. Caragi- 
ale. Dar Mircea Vulcănescu a arătat în ce sens 
romanele lui Cezar Petrescu se integrează într-o 
tradiţie literară românească şi, ca atare, sunt 
semnificative, chiar dacă artisticeşte nu sunt 
valabile”; au mai conferenţiat Haig Acterian 
despre teatru, Alexandru Vianu despre critică şi 
eseu, Haig Acterian, Mircea Eliade şi Petru 
Comarnescu dând lectură ilustrărilor, Petru 
Comarnescu despre plastică, C. Brăiloiu despre 
muzică, l. Brucăr despre filosofie, I.I. Cantacu- 
zino despre curente de idei, Mircea Grigorescu 
despre ziaristică. Au citit actrițele Marieta Sadova, 
Marietta Rareş, Lili Popovici, Sorana Ţopa. Com- 
bătuţi deopotrivă în presa radicală de stânga şi de 
dreapta, dar şicanaţi şi de gazetele democratice 
(precum „Facla”, unde Oscar Lemnaru scrie 
despre „farsa” de la C., tot el denunţând, în 1944, 
„obscurantismul” de acolo), criterioniştii devin 
indezirabili pentru autorităţi; e găsit un pretext 
pentru a-i marginaliza şi, în cele din urmă, pentru 
a-i interzice. În februarie 1933, din cauza grevei 
ceferiştilor de la Griviţa, crezută preludiul unei 
revoluţii bolşevice, în ţară a fost instituită starea 
de asediu. Întrunirile publice sunt interzise, 
inclusiv conferințele de la Fundaţie (seria Ten- 
dințe, anunţată în program). S-a îngăduit totuşi a 

se da curs cvasiconfidenţial unor reuniuni în 
sediul Academiei Comerciale, dar numai după ce 
delegaţii grupului îl asigură pe ministrul de 
Interne, lon Mihalache (alarmat de rapoartele 
poliţiei), că nu participă „nici fascişti, nici comu- 
nişti, ci intelectuali”. Ciclul Tendinţe se va desfă- 
şura, între 8 februarie şi 4 mai 1933, începând cu 
tema Orientări spirituale ale tinerei generaţii, 
prezidată de Simion Mehedinţi, la care, în forma- 
ţie de elită, vorbesc Mircea Eliade, Petru Comar- 
nescu, Emil Cioran, Paul Sterian şi Mircea Vulcă- 
nescu. Printre subiecte, următoarele: Orientări 
politice ale generaţiei tinere, Pace sau război, Între 
individualism şi economie dirijată. Şerban Ciocu- 
lescu, Mircea Eliade, Mihail Sebastian, Petru 
Manoliu, Arşavir Acterian şi Eugen Ionescu susţin 
tema Literatură-confesie şi literatură subiectivă. 
Din toamna lui 1933 prelegerile revin la Fundaţie 
(unde Petru Comarnescu este acum secretarul 
general al Secţiei de conferinţe) şi, începând din 
30 septembrie e programat ciclul Marile momente 
ale muzicii, cu participarea unor muzicieni şi 
muzicologi (Dimitrie Cuclin, George Breazul); la 
prima temă, Olimpicii, se vorbeşte despre Bach, 
Mozart şi Beethoven; la subiectul Jazz expune 
Petru Comarnescu (Elly Roman exemplifică), 
despre ctitorii muzicii vorbeşte I.D. Petrescu; 
pentru Magia şi originile muzicii Mircea Eliade 
apelează la tineri muzicieni, care, în premieră 
românească, transpun pe instrumente autohtone 
sau execută coral melos african, asiatic, ocea- 
nian, pus în relaţie cu mitologiile arhaice. Conco- 
mitent, Comarnescu organizase, începând din 19 
octombrie, încă un ciclu, de opt simpozioane, 
Tendinţe 1933, cu teme enunțate frecvent sub 
formă interogativă; s-a deschis cu Soluţiile crizei 
[economice]; au mai urmat Autarhie?, Sensul vieţii 
în literatura contemporană, Dictatură?, Neoclasi- 
cism? — aici a prezidat Tudor Vianu, iar despre 
diferitele manifestări neoclasice au vorbit Mircea 
Vulcănescu (Jean Cocteau şi zădărniciile virtuozi- 
tății), Dan Botta (Vasile Pârvan), Paul Sterian 
(Picasso), Horia Teodoru (Le Corbusier), Petru 
Manoliu (Valery). Dezbaterea Război? a prezi- 
dat-o Grigore Gafencu. S-a mai vorbit la subiec- 
tele Germania şi echilibrul european, Franta şi 
pacea Europei, Japonia, China şi Pacificul, Civili- 
zaţie?, Neoimperialismul Europei (Victor Vojen, 
Petru Viforeanu, Mihail Polihroniade şi Constan- 
tin Enescu); la tema Rasa? Paul Costin Deleanu a 

„motivat” rasismul, combătut de Petru Comar- 
nescu (7 decembrie). A fost ultimul simpozion al 
grupării C. Scena politică devenise tensionată. La 
9 decembrie Guvernul I.G. Duca scosese Garda 
de Fier în afara legii. Toată lumea era conştientă 
că „nu va mai fi posibil să se confrunte, în acelaşi 
loc şi în acelaşi timp, [dreapta] cu stânga, dogma- 
tismul cu spiritul critic, idealismul cu materialis- 
mul”. În 29 decembrie 1933 prim-ministrul libe- 
ral I.G. Duca e asasinat de un comando legionar, 
şi anul 1934 găseşte gruparea în plină degringo- 
ladă. E din nou stare de asediu. Mihail Polihro- 
niade şi Al. Cristian Tell sunt arestaţi (mai târziu, 
după asasinarea, în 1937, a celuilalt prim-minis- 
tru, Armand Călinescu, vor fi arestaţi iar şi execu- 
taţi); ei aderaseră la Legiune, refuzând de princi- 
piu întâlnirea cu stângiştii sau cu democraţii. 
Practic, activitatea publică a grupării încetează. 
În februarie 1934, la Sala Dalles, s-a mai organizat 
totuşi, sub egida C., Salonul 1933 de artă plastică; 
printre expozanţi — Michaela Eleutheriade, Mar- 
gareta Sterian, Lucia Bălăcescu, H. Catargi, Mac 
Constantinescu, Marcel Iancu, M.H. Maxy, P lor- 
gulescu-Yor; altă expoziţie, cu relativ aceiaşi par- 
ticipanţi, organizată un an mai târziu, la Sala 
Dalles, nu va mai arbora numele C., intitulân- 
du-se a Grupului 1934. Unii foşti criterionişti vor 
mai conferenţia sub alt patronaj: Institutul Social 
Român, Uniunea Intelectuală Română, revista 
„Convorbiri literare”, unde Petru Comarnescu, I.I. 
Cantacuzino, Mircea Eliade, Richard Hillard, 
Constantin Noica, H.H. Stahl sunt, din ianuarie, 
cooptați în colegiul de redacţie (de unde vor 
demisiona peste câteva luni); în februarie ciclul 
de conferinţe Confruntări, patronat de revistă, e 
conceput ca o dispută publică între „bătrâni” (Al. 
Tzigara-Samurcaş, Paul Zarifopol, Artur Gorovei) 
şi „tineri” (H.H. Stahl, I.I. Cantacuzino, Mircea 
Vulcănescu). O încercare - cu suflu scurt — de a 
resuscita C. va duce la editarea revistei omonime 
în octombrie 1934. Publicaţia va fi însă anihilată 
după o campanie de presă orchestrată din umbră 
de autorităţi. 

CRITERION, publicaţie apărută la Bucureşti ca 
bilunar, între 15 octombrie 1934 şi 1 februarie 
1935 (şapte numere, dintre care 3-4 şi 6-7 duble). 
„Revistă de arte, litere şi filosofie” de orientare 
umanist-spiritualistă, C. este profilată pe eseistică 
şi comentariu critic. La primul număr, o notă dis- 
cretă din josul paginii a patra declară că publica- 
ţia „nu reprezintă Asociaţia de Arte, Litere şi Filo- 
sofie” cu acelaşi nume, dar îi întreţine spiritul: 
„Litlul acestei reviste se explică prin faptul că 
redactorii ei, toți membri ai Asociaţiei Criterion, 
înţeleg să continue ideile pe terenul cărora au 
lucrat în sânul acesteia”. E anunţată, tot acolo, 
echipa căreia „responsabilitatea revistei îi apar- 
ține”: Ion I. Cantacuzino, Petru Comarnescu, 
Henri H. Stahl, Alexandru Christian Tell şi Mircea 
Vulcănescu, „care o redactează”. Ca şi asociaţia 
omonimă din care a descins, C., o revistă ambiţi- 
oasă şi consistentă, deşi efemeră, a reprezentat un 
caz mediatic şi a rămas în istoria spiritului public 
românesc sub o rumoare de aprecieri contradic- 
torii, pornite chiar din stricta contemporaneitate. 
După 1944 a suportat câteva decenii de tabu total, 
apoi a fost evocată echivoc, în fond (cripto)repro- 
bator, pentru orientarea precumpănitor de 

dreapta a unora dintre redactorii ei; în 1990 s-a 
tipărit „colecţia completă în ediţie anastatică” şi 
revista a început a fi des invocată, de astă dată 
(cripto)apologetic, fără a fi beneficiat de un studiu 
temeinic şi imparţial. Definirea situării umaniste 
a spiritualismului pe care-l cultiva n-a fost procla- 
mată manifest de redacţie, care a pledat numai la 
modul general pentru reabilitarea noţiunii de spi- 
ritualitate, bruiată de accepţii divergente. Astăzi 
însă, argumentată, precizarea se impune, pentru 
a detensiona un contencios ideologic persistent, 
generat de excesele naţionaliste, ortodoxiste sau 
mistice ale spiritualismului. Astfel, poziţia neou- 
manistă e semnalată începând chiar cu articolul 
inaugural, aparţinând lui Petru Comarnescu, dar 
ea reiese la fel de limpede din eseul Spiritualitate 
al lui Mircea Vulcănescu (2/1934), unul dintre cele 
mai dense texte de referință asupra tinerei gene- 
raţii dintre cele două războaie mondiale. Enume- 
rând principalele trei înţelesuri ale spiritualităţii 
— „viaţă interioară”, „cultură”, „viaţă duhovni- 
cească” — şi schiţând un istoric al manifestării lor 
în cultura română, Vulcănescu disocia în sfera 
înţelesului „cultură” patru varietăţi principale, de 
la marxism (privilegiind spiritualitatea de clasă) şi 
naționalism (exaltând etnicul) la spiritualismul 
centrat pe absolut; între ele enumeră şi „umanis- 
mul neoclasic, care pune accentul pe om în 
genere”, iar ca exponenţi numeşte - în acel 
moment —- mai mulţi redactori şi semnatari în 
revistă: Dan Botta, lon Il. Cantacuzino, Petru 
Comarnescu, Constantin Noica (alături de Tudor 
Vianu, Camil Petrescu, Mihail Sebastian sau 
Şerban Cioculescu). O lectură degajată de preju- 
decăţi constată, de altfel, grija ca publicaţia să se 
prezinte nedependentă ideologic, deschisă plura- 
lismului de păreri, ambiţionând o „sinteză nouă şi 
exemplară”. În deschiderea primului număr este 
aşezat, dobândind implicit conotaţie programa- 
tică, editorialul lui Petru Comarnescu, Dezacordul 
dintre adevărurile spirituale şi fenomenele prezen- 
tului, o profesiune de credinţă patetic antitotali- 
tară şi umanist universalistă. Descriind psihologia 
socială tulbure şi profund manipulată de mituri a 
momentului, el deplânge conflictul, de o „tristă 
grandoare” pentru intelectualul responsabil, 
dintre idealitatea adevărurilor universale ale 
umanismului şi forţele obscure active în lumea 
contemporană. Sub axioma că numai „criteriile şi 
idealurile spiritului” girează un rost „înalt şi 

vrednic al vieţii”, Comarnescu expune drama inte- 
lectualului devotat eticii şi adevărului: „Pentru 
milioanele de oameni ai miturilor şi fervorilor 
naturale, «telurice», cum spune Keyserling, inte- 
lectualii intransigenţi apar un fel de oportunişti 
sau negativişti dăunători şi primejdioşi. Oportu- 
nişti când, sub veghea unicului criteriu al binelui 
etern şi universal, ei despart elementele valoroase 
de cele nevrednice sau absurde din ansamblul 
unei mişcări puse în lucru. Negativişti, când ei 
subliniază mai cu seamă latura nedemnă, neştiin- 
ţifică, neomenoasă a mişcării. De aici provine 
situaţia tragică şi aproape futilă a cugetătorului 
voitor de bine în lume”. Afirmând imperativul etic 
al rostirii adevărului, eseul respinge deopotrivă, 
ca arme ale impunerii lui, agresivitatea, dogma- 
tismul şi „zeflemeaua negativă de care întreaga 
lume s-a săturat”. De la dimensiuni şi aspect grafic 
la organizarea conţinutului, C. întreține mereu 
jocul de mesaje, stimulând o receptare ageră. 
Construită complex, chiar sofisticat (prin contri- 
buţia decisivă a lui Mircea Vulcănescu), revista 
ține să amintească, sugerând afinitatea şi 

succesoratul, „Ideea europeană” a lui C. Rădu- 
lescu-Motru, astfel încât adoptă un macroformat 
apropiat. Pe pagina întâi, centrat impunător, e 
aşezat editorialul, iar în dreapta jos, la încheierea 
lecturii lui, ochiul zăboveşte pe unica imagine 
foto inclusă în număr, reproducere a câte unei 
opere plastice — o mască mortuară din Nereju, un 
desen de Rafael cu chipul lui Aristotel, altul de 
Brâncuşi, „exponent cu prestigiu universal” al 
unei „sinteze” româneşti, o sculptură de Miche- 
langelo, o gravură de Goya, fiecare comentată în 
filele următoare de H.H. Stahl, Mircea Vulcănescu, 
Petru Comarnescu, Dan Botta, I.I. Cantacuzino. 
Din pagina a doua se deschide suita rubricilor 
(frecvent şi cu statut de titlu al textului succesiv), 
gândită ca un arpegiu cu variaţiuni; tema de bază 
o expune primul număr: „o problemă”, „o carte”, 
„o idee”, „un om”, „trei poziții” (puncte de vedere), 
formulă modulată şi îmbogăţită ulterior: „o carte”, 
„un 0m', „0 gravură, „...şi câteva puncte de 
vedere” sau: „două probleme”, „o statuie”, „o idee”, 
„un sistem”, „...şi câteva puncte de vedere”. Dintre 
editoriale se remarcă Prilej de îndoială. La o 
răscruce de drumuri: spre o ţărănie, o mitocănie şi 
un stil „naţional”, semnat de H.H. Stahl (2/1934), 
preocupat de dilema conştiinţei intelectuale „în 
lupta de moarte care începe” între civilizația 
urbană şi cea sătească; în Situaţia intelectualilor 
români (51/1935) Anton Golopenţia contrazice de 
la dreapta afirmaţiile lui Petru Comarnescu despre 
conflictul tragic dintre intelectuali şi contempora- 
neitate, susținând, prin comparaţie cu Germania 
şi URSS, că în România, unde vocaţia activă a eli- 
telor are încă mult de înfăptuit, e prematur a 
invoca o atare condiţie-limită, lăsându-ne „cople- 
şiţi de complicaţii străine”; în Reabilitarea spiritu- 
alităţii (6-711935) Mircea Eliade elogiază tinere- 
țea de spirit a profesorului C. Rădulescu-Motru, al 
cărui articol cu acelaşi titlu din „Revista Fundaţii- 
lor Regale” îl comentează. Rubrica „O carte”, pre- 
zentă numai în două numere, conţine cronici ale 
lui I.I. Cantacuzino la romanul lui Mihail Sebas- 
tian De două mii de ani şi la eseul Nu al lui Eugen 
Ionescu. Rubrica-dicţionar „o idee”, vedetă favo- 
rită a revistei, combate, potrivit chapeau-ului 
introductiv, „confuzia” şi „echivocurile” termino- 
logice care nasc pretinse dezbateri de idei, în fond 
sterile „certuri de cuvinte”. Râvnind să pună în 
evidenţă „valoarea de circulaţie” a termenilor şi 
astfel să contribuie la „fixarea fizionomiei 

spirituale a epocei”, rubrica se recomandă şi ca o 
continuare, „într-o formă mai succintă”, a activi- 
tăţii simpozioanelor Asociaţiei Criterion. Dintre 
cele cinci „idei” pe larg explicitate în „dicţionar”, 
Experienţă (Petru Comarnescu), Spiritualitate şi 
Generaţie (Mircea Vulcănescu), Problematică (C. 
Noica), Satul (H.H. Stahl), primele trei sunt texte 
indispensabile corectei înţelegeri a orientărilor 
tinerei elite intelectuale din deceniile al treilea şi 
al patrulea din secolul trecut. Alte eseuri demne 
de remarcat sunt Tirania formelor-capcană (Petru 
Comarnescu), În jurul filosofiei lui Blaga (Mircea 
Vulcănescu), Moartea omului de mâine (C. Noica), 
De ce sunt intelectualii laşi? (Mircea Eliade), Viaţa 
omului de azi (Al. Christian Tell). Singurii colabo- 
ratori din afara redacţiei sunt Dan Botta, Octav 
Şuluţiu (cu amplul text Limba românească în 
Ardeal) şi Anton Golopenţia. Rubrica de final, de 
fapt genericul ultimei file din revistă, „...şi câteva 
puncte de vedere”, reuneşte note de atitudine şi 
microrecenzii la cărţi sau reviste. Dintre acestea, 
una foarte elogioasă, semnată de Petru Comar- 
nescu, şi care se va dovedi nefastă, recomandă ca 
model de publicaţie culturală programul de sală 
al unui spectacol de balet montat la Opera 
Română de balerinul Gabriel Negri, pe muzica lui 
Debussy. O campanie de presă trivială, cu resor- 
turi obscure, împotriva spectacolului, acuzat de 
erotism invertit, atrage într-un scandal, rămas 
faimos, şi numele principalilor „criterionişti”, nu 
doar colaboratori la caietul de sală, dar şi propa- 
gatori prin revistă ai „imoralităţii”. Mircea Vulcă- 
nescu şi Al. Christian Tell au altercaţii conton- 
dente cu agresorii. Ziarele „Credinţa” şi „Naţiona- 
lul nou”, în care colegi de generaţie ca Zaharia 
Stancu, Petru Manoliu şi Sandu Tudor, anonim 
sau sub semnătură, ponegreau ireparabil reputa- 
ţii în plină glorie, îşi înzecesc tirajele. Procesul de 
calomnie câştigat n-a anulat compromiterea 
gravă şi nici năruirea moralului echipei de la C. 
Revista încetează să apară, având de aşteptat 
multe decenii pentru o lectură nealterată de idio- 
sincrasii şi conjuncturi ostile. G.0. 


CRITERION, revistă care apare la Bucureşti înce- 
pând din martie 1990, editată de Asociaţia „Noul 
Criterion” și prezentată ca serie nouă a publica- 
ţiei cu acelaşi titlu din anii 1934-1935. Din cele 
patru numere ultimele două sunt nedatate. Din 
redacție fac parte Liviu Antonesei, Sever Avram, 

Virgil Mihaiu, Mircea Handoca, Gabriel Stă- 
nescu (redactor-şef), Dan Stoica, Radu R. Şerban, 
Doina Uricariu. Editorialul inaugural se intitu- 
lează Decomunizarea spiritului prin cultură. Sunt 
publicate câteva intervenţii recente ale vechilor 
criterioniști (câteva însemnări ale lui Emil Cioran, 
datate „Paris, 23 februarie 1990”; în numărul 3 un 
interviu cu Eugen Ionescu, în care există câteva 
mențiuni despre Cântăreața cheală şi o pledoa- 
rie pentru neimplicarea scriitorilor în politică) 
sau texte inedite ale altora (mai multe articole ale 
lui Noica din anii 1940 — Precupeții duhului, Ce 
este umanismul, Portrete ale filosofilor clasici). 
Sunt reproduse de asemenea texte mai vechi ale 
criterioniștilor și nu numai, dedicate în special 
lui Nae Ionescu. Câteva fragmente din jurnalul 
încă inedit al lui Mihail Sebastian au fost publi- 
cate în numărul 4 de Mircea Handoca, împreună 
cu unele pasaje din corespondenţa editorului cu 
fratele scriitorului, Andrei (Beno) Sebastian, refe- 
ritoare la relația cu Nae Ionescu. L.H., O.S. 


CRITICA, publicaţie apărută la Bucureşti, săptă- 
mânal, între 7 februarie şi 14 iulie 1935, cu subtitlul 
„Artă. Literatură. Filosofie. Sociologie”; odată cu 
numărul 5 îşi schimbă titlul în „Critica actualităţii”. 
Director (şi desenator): Gheorghe Sabin. Redacţia 
îşi prezintă limpede concepţia editorială într-un 
sumar articol de direcţie, care împrumută chiar 
denumirea revistei: „Veacul al XX-lea pune în faţa 
omenirii probleme şi mai uriaşe ca cel trecut. În 
mijlocul stagnării generale trebuie desprins binele 
de rău, progresul de regres. A critica nu poate aduce 
decât bine. A urma tradiţia neobositei critici a gân- 
ditorului veacului trecut, desigur în spiritul vremu- 
rilor ce le trăim, nu poate aduce decât folos. De aici 
titlul şi linia de orientare a revistei noastre”. C. dez- 
bate unele probleme politice, economice şi sociale 
ale vremii. În articolul Anul literar 1934, subsumat 
rubricii „Discuţii libere”, Eugen lonescu susține că 
„lipsa spiritului critic în literatura română a dus la 
imposibilitatea afirmării unor creatori de talent, 
critica literară dezbătând îndeobşte rolul social al 
culturii, participarea intelectualilor la democrati- 
zarea vieţii”. Exagerând valoarea lui Ion Minulescu, 
AL. T. Stamatiad şi E. Aderca, pe care îi compară cu 
Paul Val&ry, Charles Baudelaire şi Julien Benda, 
Eugen lonescu nu-i menţionează, în schimb, pe 
Mihail Sadoveanu, Octavian Goga, Lucian Blaga şi 
Liviu Rebreanu. Meritul revistei constă în atitudinea 

antifascistă fermă, în militantismul pentru demo- 
craţie şi libertate. Astfel, în articolele Doi ani de la 
incendierea Reichstagului şi Viesparul războiului: 
Berlinul, se atrage atenţia opiniei publice asupra 
pregătirilor de război ale Germaniei hitleriste. 
Volume de Romain Rolland, Andre Malraux, Andre 
Gide, Mihail Şolohov şi Maxim Gorki sunt prezen- 
tate în note succinte, urmate de scurte fragmente 
ilustrative transpuse în româneşte. Cronica cine- 
matografică urmăreşte din unghi analitic premie- 
rele săptămânale, mesajul social şi rolul educativ al 
filmelor prezentate publicului românesc. LH. 


CRITICĂ LITERARĂ. Tip de discurs axat pe inter- 
pretarea, contextualizarea și evaluarea literaturii 
ca practică socioculturală specifică, c.l. se identi- 
fică, în funcţie de tradiţiile diverselor spaţii cultu- 
rale, fie cu o activitate preponderent foiletonistică, 
fie cu studiul de factură academică, fie cu ambele. 
În cultura română conceptul a oscilat mereu între 
o accepțiune restrânsă - c.l. ca discurs publicistic 
găzduit de revistele de larg consum și opus astfel 
contribuţiilor specializate ale „erudiţilor” și „exe- 
geților” - și o accepțiune largă - c.l. ca totalitate 
a formelor de comentariu consacrat literaturii, 
indiferent de modul de manifestare; în acest sens, 
ar exista, potrivit formulei lui Mircea Martin, o 
„singură critică”. Pe de altă parte, c.l. ca formă de 
comentariu punctual și, de cele mai multe ori, sin- 
cronic al operelor literare a fost disociată atât de 
istoria literară (ca abordare diacronică și contextu- 
alizantă a fenomenului literar), cât și de teoria lite- 
rară (ca formă de reflecţie vizând nu operele lite- 
rare, ci proprietățile generice ale literaturii), deși 
numeroși cercetători români și străini — în Româ- 
nia mai ales G. Călinescu -— au atras atenţia asupra 
faptului că perspectiva critică nu se poate debarasa 
nici de fundamentarea teoretică, nici de contextu- 
alizarea istorică. Dincolo de aceste determinări, 
c.]. pare să se individualizeze în cultura română 
printr-o serie de trăsături specifice, precum emer- 
genţa sa relativ târzie (nu doar în raport cu Occi- 
dentul, unde apare încă de la sfârșitul secolului al 
XVIII-lea, ci și în raport cu majoritatea culturilor 
literare est-europene, unde se manifestă deja în 
prima jumătate a secolului al XIX-lea), preferința 
pentru c.l. de tip foiletonistic și intuitiv în detri- 
mentul discursului de factură formalist-acade- 
mizantă sau caracterul militant al c.l. românești, 
care în decursul evoluţiei sale s-a manifestat fie ca 

auxiliar al anumitor ideologii naționale, sociale și/ 
sau morale, fie ca antidot împotriva aservirii litera- 
turii de către asemenea ideologii. Istoria c.l. româ- 
nești a făcut obiectul mai multor periodizări, care 
s-au bazat pe criterii variate, precum apariția și 
evoluția diverselor „specii” critice (cronica, eseul, 
monografia ș.a.), afinităţile criticilor pentru diverse 
curente literare pe care le-au promovat (sămănă- 
torism, poporanism, modernism, postmodernism 
etc.), situarea în raport cu anumite „modele” (Titu 
Maiorescu, E. Lovinescu, G. Călinescu ș.a.) sau 
„probleme” critice (principiul „autonomiei esteti- 
cului”, conceperea c.l. ca o formă de știință sau de 
artă etc.). Carenţa de ansamblu a acestor sistema- 
tizări rămâne faptul că sunt relevante doar pentru 
anumite epoci din istoria altfel destul de eterogenă 
a c.]. în România. De aceea, poate că e preferabilă 
o delimitare mai eclectică, dar care să țină cont de 
specificul fiecărei perioade literare. În acest sens, 
s-ar putea distinge, prin cumularea mai multor 
criterii, șapte faze ale c.l. românești, fiecare acope- 
rind cu aproximaţie un interval de două-trei dece- 
nii: 1830-1867, 1867-1895, 1895-1918, 1918-1948, 
1948-1965, 1965-1989, după 1989. 

Prima vârstă a c.l. în România s-ar întinde „de la 
începuturi” până la înființarea societății Junimea. 
Începuturile disciplinei sunt greu de fixat, întrucât 
reflecții disparate asupra literaturii se întâlnesc în 
două opere majore ale literaturii române din peri- 
oada premodernă: Istoria ieroglifică a lui Dimitrie 
Cantemir, în 1705, și Țiganiada lui lon Budai- 
Deleanu, în 1812. Totuși, asemenea prefigurări par 
să ţină mai degrabă de o preistorie a c.l. românești, 
dat fiind că înainte de Junimea critica nu este fun- 
damentată ca practică socioculturală specifică. Nu 
există nici critici specializaţi ca atare (rolul 


T. MAIORESCU. 


CTT ICE 


în cesta 
ireeţel de atăzl în altare română. 
'Drapre sertare, 


Dicţionarul general al literaturii române 802 


acestora este suplinit cu intermitență de scriito- 
rii-poligrafi ai vremii), nici lucrări de c.l. pro- 
priu-zisă, deși consideraţii critice se întâlnesc în 
opere literare, în paratextele care le acompaniază, 
în traduceri și prelucrări ale unor tratate sau ale 
unor fragmente de estetică, poetică și retorică sau 
în articole ocazionale privind fenomenul cultural 
în ansamblul său. Lipsește, îndeosebi, o reflecţie 
sistematică referitoare la statutul, misiunea și 
obiectivele c.l., iar critica „aplicată”, atâta câtă e, se 
împarte de obicei între encomion și pamflet. O 
anume specializare se întrevede după 1830, când 
intensificarea producţiei literare naționale în 
raport cu aceea tradusă și apariţia primelor publi- 
cații sau pagini de revistă dedicate fenomenului 
artistic reclamă necesitatea spiritului critic ca 
instrument de triere a valorii autentice de simpla 
maculatură. Problemele dezbătute în epocă se 
rezumă însă la clarificarea unor noțiuni elemen- 
tare sau la discuții în jurul oportunității sau inopor- 
tunității c.l. Astfel, în 1831, Ion Heliade-Rădulescu 
publică Regulile sau Gramatica poeziei, în care cla- 
sifică genurile literare (poezia epică, dramatică, 
didactică, descriptivă, lirică ș.a.m.d.) și încearcă să 
lămurească termeni precum „duh”, „geniu”, gust” și 
„talent”. Peste doar câţiva ani, același autor preci- 
zează: „critica literară nu își are locul acum”, întru- 
cât ea „nu samănă judecată, ci zavistie” (Asupra 
traducției lui Omer, 1837), dar, odată cu trecerea 
timpului, el pare să se convingă de utilitatea aces- 
tei practici, pentru care va încerca să-și stabilească 
chiar un „cod” de paisprezece reguli (Critica, 1847). 
O afirmare hotărâtă a necesității spiritului critic se 
întâlnește în Introducție la „Dacia literară” a lui 
Mihail Kogălniceanu (1840), care fixează o normă 
de bază a discursului critic: „vom critica cartea, iar 
nu persoana”. Chiar dacă acest program nu a 
apucat să fie transpus în practică, el e simptomatic 
pentru un anumit orizont de așteptare, confirmat 
şi de imperativul lui Alecu Russo: „Critica [...] e o 
faptă română astăzi și de nevoie” (Cugetări, 1855). 
După 1860 reflecţiile asupra c.l. tind să se concen- 
treze și asupra unor probleme punctuale, precum 
frumosul artistic, caracterul național sau „cosmo- 
polit” al literaturii, după cum o arată scrierile lui 
Nicolae Filimon, A.I. Odobescu și B.P. Hasdeu. Mai 
mult, odată cu Radu Ionescu, autor al articolelor 
Principiile criticii (1861) și Critica literară (1862), se 
înregistrează prima încercare de fundamentare 
teoretică, pe baze hegeliene, a c.l. în România, din 

păcate neînsoţită de o activitate analitică compa- 
rabilă cu demersul teoretic. C.I. românească intră 
într-o nouă etapă odată cu înființarea societății 
Junimea și cu apariția revistei „Convorbiri literare”. 
Decisivă în acest sens este activitatea lui Titu 
Maiorescu, care, prin O cercetare critică asupra 
poeziei române de la 1867, poate fi considerat fon- 
datorul c.l. în România. Meritele lui sunt multiple. 
În primul rând, sub influenţa esteticii idealiste ger- 
mane (Kant, Hegel, Schopenhauer ș.a.), Maiorescu 
a legitimat teoretic c.]. ca practică discursivă auto- 
nomă, care se delimitează de alte forme de discurs 
(științific, moral, politic etc.) prin faptul că ope- 
rează într-o sferă a valorilor (cea estetică) distinctă 
şi necondiționată de celelalte (cea cognitivă sau 
cea etică); e vorba, cu alte cuvinte, despre statuarea 
principiului autonomiei esteticului, care va consti- 
tui un punct de reper (călăuzitor sau antagonic) 
pentru toată critica românească. În al doilea rând, 
Maiorescu a evidenţiat relevanţa socioculturală a 
c.]., proiectând-o ca parte integrantă a unei critici 
generale menite să prevadă, să ghideze și, la 
rigoare, să contracareze direcția de dezvoltare a 
întregii societăți românești; prin aceasta, mentorul 
Junimii a inaugurat „critica de direcție” și a atribuit 
c.]. un rol decisiv în procesul de construcție identi- 
tară a naţiunii române. În al treilea rând, Maiorescu 
a demarat o acţiune critică de anvergură, care a 
vizat respingerea (sau, în orice caz, trierea severă) a 
„vechii” direcţii literare pașoptiste și impunerea 
unei „direcţii noi”, aflată în consonanţă cu principi- 
ile ideologice și literare ale junimismului (Vasile 
Alecsandri, M. Eminescu, I.L. Caragiale, lon Creangă, 
George Coșbuc ș.a.). În al patrulea rând, prin artico- 
lele sale (polemice prin excelență), Maiorescu s-a 
constituit într-un model al discursului critic româ- 
nesc, caracterizat prin impersonalitate, sobrietate, 
ironie tăioasă și fermitate a negaţiei. Cu toate aces- 
tea, carenţele discursului maiorescian — anacronis- 
mul referințelor, opacitatea față de anumite forme 
ale literaturii moderne, limitarea rolului criticii la 
ilustrarea prin intermediul operelor literare a unor 
precepte estetice — vor constitui, în ultimele două 
decenii ale secolului al XIX-lea, obiectul intervenţi- 
ilor polemice ale lui C. Dobrogeanu-Gherea, care, 
în paginile revistei „Contemporanul”, a inaugurat 
prima confruntare metodologică din c.l. româ- 
nească. Inspirat de determinismul lui Hippolyte 
Taine și de teoriile economice ale lui Karl Marx, el 
combate, în Asupra criticei (1887), „vechea” critică 

„metafizică” și „judecătorească” a lui Maiorescu, 
căreia îi opune o critică „modernă, „științifică” și 
„explicatoare”, menită să studieze literatura prin 
raportare la condiţiile socioistorice în care aceasta 
a luat naștere și pe care, la rândul ei, le-a influențat. 
Totodată, prin studiile dedicate lui Eminescu, 
Caragiale sau Coșbuc, el a facilitat tranziția de la 
critica generală maioresciană la o critică aplicată, 
capabilă să cartografieze în detaliu operele literare. 
Chiar dacă instrumentarul analitic gherist rămâne 
în anumite privinţe tributar sociologismului vulgar, 
ideologul a contribuit într-o manieră decisivă la 
constituirea limbajului criticii românești moderne, 
prin consideraţiile sale privind raporturile dintre 
artă și societate, curentele și genurile literare (dar și 
critice), atitudinile ideologice ale scriitorilor și ope- 
relor, raportul dintre realism și simbolizare, tipolo- 
gia personajelor, evoluţia literară și rolul traduceri- 
lor în dezvoltarea unei literaturi naționale. Ca 
urmare a retragerii progresive din activitate a lui 
Titu Maiorescu și, apoi, a lui C. Dobrogeanu- 
Gherea, c.l. românească intră într-o nouă etapă, 
care se întinde de la mijlocul ultimului deceniu al 

secolului al XIX-lea până la Primul Război Mondial. 
În încercarea de a ocupa locul de spiritus rector 
lăsat vacant de Maiorescu (și, într-o mai mică 
măsură, de Dobrogeanu-Gherea), se amplifică 
practica „criticii de direcţie” prin afirmarea unor 
noi grupări, reviste, orientări și personalități. 
Printre acestea, se disting Mihail Dragomirescu 
(prezumtiv urmaș al lui Maiorescu, aflat timp de 
aproape un deceniu la conducerea efectivă a revis- 
tei „Convorbiri literare”, ulterior director al revistei 
„Convorbiri critice”), Nicolae Iorga (care în peri- 
oada în care a făcut parte din redacţia revistei 
„Sămănătorul” a teoretizat și promovat sămănăto- 
rismul), G. Ibrăileanu (ideolog al poporanismului, 
vehiculat în paginile revistei „Viaţa românească”) și 
Ovid Densusianu (promotor al simbolismului în 
„Vieaţa nouă”). Totuși, nici unul dintre aceşti critici 
nu a reușit să dobândească autoritatea lui 
Maiorescu, în parte și din cauza sentimentului 
general de decadență literară care s-a impus după 
dispariţia lui Eminescu și Creangă. Principalele 
polemici ale epocii vizează raporturile dintre este- 
tic și extraestetic (sămănătorism și poporanism 

versus „școala nouă” a lui Dragomirescu și simbo- 
lismul lui Densusianu), dintre rural și urban (sămă- 
nătorism și poporanism versus simbolism) și dintre 
critica raționalistă/ „știinţifică” și cea impresionistă 
(Dragomirescu versus E. Lovinescu). În general, c.l. 
a perioadei este profund ideologizată, subordo- 
nându-se diverselor programe și tendinţe cu colo- 
ratură socială, naţională și morală (în special sămă- 
nătorismul și poporanismul), în timp ce autono- 
mia esteticului se profilează ca o opțiune minori- 
tară; tot astfel, paradigma critică dominantă este 
de factură pozitivist-evoluționistă, iar impresionis- 
mul, teoretizat de E. Lovinescu într-o serie de arti- 
cole, nu reușește să se impună ca un competitor 
viabil. Dacă Titu Maiorescu se inspirase în primul 
rând din filosofia și estetica idealistă germană, 
noua epocă se reorientează spre critica franceză, în 
special spre modelele determinist-scientiste per- 
sonificate de Hippolyte Taine, Emile Hennequin, 
Ferdinand Bruneti€re și Gustave Lanson, ale căror 
teze dobândesc uneori în România dimensiuni 
caricaturale (precum în cazul biologismului practi- 
cat de H. Sanielevici). De altfel, în pofida diversită- 
ţii de programe, peisajul critic al vremii pare destul 
de stereotip, fiind dominat de un polemism agre- 
siv, care constă în susținerea aproape necondițio- 
nată a producției literare din revistele proprii și în 
discreditarea scrierilor promovate de grupările 
concurente. Cu toate acestea, se înregistrează 
acum o specializare și o diferenţiere a discursului 
critic, care ajunge să acopere aproape toate for- 
mele moderne ale genului. Astfel, în periodice, 
deși se subordonează unui program ideologic 
comun, cronicile literare se disting cel puţin sub 
raport tipologic de articolele programatice și de 
notele polemice de la „revista revistelor”. Un rol 

important în această privinţă l-a avut Ilarie Chendi, 
care poate fi considerat primul cronicar profesio- 
nist din c.l. românească. Totodată, unele foiletoane 
publicate în serial ating proporţiile unor veritabile 
micromonografii, fiind organizate în funcție de varii 
teme și „probleme” (la E. Lovinescu, de pildă). Apar 
și primele monografii critice propriu-zise, deocam- 
datătributaremodeluluilansonian: Gr. Alecsandrescu 
(1910) de E. Lovinescu, Opera literară a d-lui Vlahuţă 
(1912) de G. Ibrăileanu, C. Negruzzi (1913) de E. 
Lovinescu. În câmpul istoriografiei literare e de 
menționat în primul deceniu al secolului ambițiosul 
proiect al lui Nicolae Iorga, care acoperă întreaga 
istorie a literaturii române cuprinsă între Biblia de 
la București şi Junimea, dar care e marcat de o pro- 
nunțată confuzie între istoria literară și istoria poli- 
tică și culturală. Ca și în domeniul literaturii, peri- 
oada interbelică este considerată în domeniul c.l. 
epoca de maximă înflorire a acestui tip de discurs 
în România. Spre deosebire de epoca anterioară, 
interbelicul este dominat de principiul „autono- 
miei esteticului”, în raport cu care orientările hete- 
ronomiste ocupă un loc secundar. „Critica de 
direcţie”, preponderentă în faza antebelică, dispare 
către 1930, fără însă ca prin aceasta c.l. să renunţe 
la judecata de valoare. În schimb, critica nu mai are 
un caracter „de grup”: comentatorii actualităţii 
literare nu se mai străduiesc să impună scriitorii 
„lor” (Şi ai revistelor pe care le conduc sau la care 
colaborează), ci își afirmă personalitatea critică 
prin descoperirea sau reinterpretarea valorilor 
indiferent de revista în care acestea s-au afirmat. La 
această situație a contribuit și retragerea în arierplan a 
ideologilor din generația mai veche (N. Iorga, G. 
Ibrăileanu, Mihail Dragomirescu, Ovid Densusianu), 
care lasă loc unui nou val de critici, tutelat de figura 
lui E. Lovinescu, care de-a lungul deceniului al trei- 
lea își elaborează propriul sistem doctrinar. În 
acest context criticii perioadei interbelice consacră 
un nou canon literar (Tudor Arghezi, Lucian Blaga, 
lon Barbu, Liviu Rebreanu, Camil Petrescu, 
Hortensia Papadat-Bengescu, Mihail Sadoveanu 
Ş.a.), care tinde să-l rivalizeze din punct de vedere 
valoric pe acela junimist. Notabile sunt și demer- 
surile de recuperare a unor scriitori marginalizați 
din epocile anterioare, precum loan Slavici sau 
Alexandru Macedonski. Totuși, controversele ideo- 
logice nu lipsesc. În deceniul al treilea polarizarea 
definitorie a câmpului literar e aceea dintre moder- 
nism și tradiționalism, ilustrată de confruntarea 

dintre „Sburătoru!” lui E. Lovinescu și „Gândirea” 
lui Nichifor Crainic. În deceniul al patrulea princi- 
piul autonomiei esteticului începe să fie contestat 
în bloc de noua generaţie „trăiristă”, fenomen care 
se va accentua în perioada războiului, pe fundalul 
recrudescenței unui neosămănătorism anacronic 
și al exacerbării extremismului de dreapta. În 
schimb, în primii ani postbelici (1944-1948) auto- 
nomismul este contestat dinspre extrema stângă, 
fiind sintetizat prin metafora „turnul de fildeș”, 
care va face obiectul unor atacuri virulente din 
partea adepților „literaturii pentru masse”. Sub 
raport tipologic, c.l. interbelică înregistrează o diversi- 
tate fără precedent, ce cuprinde toate speciile critice 
cunoscute astăzi. În câmpul cronicii literare se afirmă 
o nouă generaţie de comentatori, din care se disting 
Pompiliu Constantinescu, Șerban Cioculescu, G. 
Călinescu, Vladimir Streinu, Perpessicius, Mihail 
Sebastian, Octav Șuluţiu ș.a. O dezvoltare notabilă 
cunoaște și eseul (ca expresie a libertăţii și a gratu- 
ității actului critic), ilustrat de Paul Zarifopol, Mihai 
Ralea, Eugen Ionescu ș.a. Scriu c.l. și scriitorii, 
printre numele cele mai semnificative în această 
privință numărându-se Tudor Arghezi, Camil 
Petrescu, Ion Barbu și Ion Pillat. Apar acum pri- 
mele biografii și monografii scrise în spirit modern, 
care combină documentarea minuțioasă cu imagi- 
naţia interpretativă, proprie c.l.: Viața lui Mihai 
Eminescu (1932), Opera lui Mihai Eminescu U-V, 
1934-1936) și Viaţa lui I. Creangă (1938) de G. 
Călinescu, Viața lui I.L. Caragiale (1940) de 
Șerban Cioculescu, Tudor Arghezi (1940) de 
Pompiliu Constantinescu, ciclul maiorescian al 
lui E. Lovinescu (1940-1943) etc. De un interes 
aparte se bucură și istoriile literare, care ajung să 
acopere toate epocile literaturii române: secolul 
al XX-lea (E. Lovinescu, Istoria literaturii române 
contemporane, lL-VI, 1926-1929; Mihail Dragomi- 
rescu, Sămănătorism, poporanism, criticism. Isto- 
ria literaturii române în secolul XX: 1900-1910, 
1934; N. Iorga, Istoria literaturii românești con- 
temporane, I-II, 1934), secolul al XIX-lea (Ovid 
Densusianu, Literatura română modernă, L-Ill, 
1920-1933; Șerban Cioculescu, Vladimir Streinu, 
Tudor Vianu, Istoria literaturii române moderne, 
1944), dar și secolele anterioare (N. Cartojan, 
Istoria literaturii române vechi, I-III, 1940-1945; 
Ștefan Ciobanu, Istoria literaturii române vechi, 
1947). Totodată, Istoria literaturii române de la 
origini până în prezent (1941) a lui G. Călinescu 

reprezintă prima istorie integrală a literaturii 
române scrisă dintr-un unghi estetic și, în același 
timp, apogeul istoriografiei literare românești din 
epocă. Estetica și teoria literară ating și ele acum 
cotele originalității prin lucrări precum Știința lite- 
raturii (1926) de Mihail Dragomirescu, Mutaţia 
valorilor estetice (1929) de E. Lovinescu, Estetica (L- 
II, 1934-1936) de Tudor Vianu, Principii de estetică 
(1939) de G. Călinescu ș.a. Sub aspect metodologic, 
deși persistă prin anumite reminiscenţe în scrierile 
lui E. Lovinescu și Mihail Dragomirescu, para- 
digma pozitivist-evoluționistă din epoca anteri- 
oară se află în vădit regres și face loc unui intuițio- 
nism eclectic, cu accente ecumenice. Modelele 
dominante ale c.l. rămân acelea de inspiraţie fran- 
ceză, în special impresionismul și psihologismul 
(post)bergsonian. În raport cu acestea, critica sti- 
listică a lui D. Caracostea, croceanismul lui G. 
Călinescu sau gestaltismul întâlnit la Mihai Ralea și 
Tudor Vianu reprezintă orientări marginale atât 
sub aspect metodologic, cât și din punctul de 
vedere al culturilor de origine. În ansamblu, comu- 
nicarea c.l. românești cu spaţiul critic anglo-ame- 
rican și cu acela rusesc/sovietic este încă destul de 
redusă. 

Perioada de înflorire a c.l. românești ia sfârșit în 
1948, când în acest domeniu, ca și în celelalte ramuri 
ale artei, se instaurează în mod brutal o „metodă de 
creație” unică: realismul socialist de extracție sovie- 
tică. După această dată, modelele critice occidentale 
sunt repudiate aproape integral și filtrate în funcţie 
de conformitatea cu canoanele ideologice ale 
marxism-leninismului. Textele fundamentale ale c.l. 
românești se reduc la preceptele enunțate de Marx, 
Engels, Lenin, cărora li se adaugă contribuţiile de 
dată recentă ale lui Jdanov, Ermilov și Kamenev. C.l. 
intră într-un raport de subordonare necondiționată 
față de ideologia partidului unic, dobândind astfel 
un caracter propagandistic, în timp ce autonomia 
esteticului este taxată dur, ca una dintre mărcile 
definitorii ale culturii „burgheze”. Tradiţia literară 
românească este fie repudiată pe temeiul incompa- 
tibilității cu noua „metodă de creație”, fie — în cel mai 
bun caz — falsificată pentru a i se potrivi acesteia. La 
fel se întâmplă cu tradiția critică, cu excepția parți- 
ală a lui Dobrogeanu-Gherea, fiind respinsă în bloc, 
de pildă în volumul Critica criticii (1949) de I. Vitner, 
iar ulterior exorcizată periodic prin texte precum 
Adio, domnule Maiorescu (1955) de Georgeta 
Horodincă, Fantoma lui Maiorescu (1958) de Savin 

Bratu sau Eugen Lovinescu și contradicţiile estetis- 
mului (1959) de N. Tertulian. În ceea ce-i privește, 
criticii care s-au afirmat în epoca interbelică, demo- 
cratică  (G. Călinescu, Perpessicius, Șerban 
Cioculescu, Vladimir Streinu, Tudor Vianu ş.a.) sunt 
constrânși să se retragă în factologie sau, mai rău, să 
facă propagandă în favoarea noului regim. C.l. mili- 
tează acum invariabil pentru un singur tip de litera- 
tură: realismul socialist pe toate planurile și în toate 
genurile. Dezbaterile literare ale epocii se învârt în 
jurul acestui model sau în jurul conceptelor (tipici- 
tate, partinitate, popularitate, actualitate etc.) și al 
preceptelor („valorificarea moștenirii literare”) deri- 
vate din el. Textele critice au un caracter polemic și 
didactic; se revine astfel, în aparenţă, la imperativul 
„criticii de direcţie” de la începutul secolului, cu 
deosebirea că acum e vorba despre o singură direc- 
ție, orice alternativă fiind imposibilă. Printre criti- 
cii aflați în avangarda realismului socialist se 
numără 1. Vitner, Mihai Novicov, Nicolae Moraru, 
Paul Georgescu, Ov. S. Crohmălniceanu, Savin Bra- 
tu, Silvian losifescu, Horia Bratu, Georgeta Horo- 
dincă, Vera Călin, cu precizarea că unii vor aban- 
dona după 1965 această „metodă de creaţie” și vor 
avea un rol pozitiv în dezvoltarea c.l. românești. În 
general, discursul critic al epocii este scris într-o 
limbă de lemn, față de care singurele libertăți imagi- 
native acceptate sunt ironiile și șarjele satirice 
îndreptate cu violenţă împotriva duşmanilor „noii 
literaturi”. Dintre genurile criticii, se practică îndeo- 
sebi articolul-program (care îndeamnă, invariabil, la 
mai multă vigilenţă în propagarea realismului socia- 
list și în corijarea „deviaţiilor” sale), articolul cu vele- 
ități teoretice (care dezbate anumite concepte-cheie 
ale realismului socialist), cronica literară (prin 
raportarea la calapodul „metodei de creație”) și stu- 
diile istorice (care se ocupă de „revalorificarea moș- 
tenirii literare” din unghiul noii ideologii). Nu sunt 
agreate eseul (privit ca o reminiscență a culturii 
„burgheze”), monografiile îi au în vedere aproape 
exclusiv pe autorii de secol XIX (care ridică mai 
puţine probleme din punctul de vedere al complexi- 
tăţii artistice și ideologice), iar istoria literară nu pro- 
duce în acest interval construcții de anvergură (din 
fericire, primul volum din tratatul „oficial” de istorie 
a literaturii române, demarat în 1959 sub auspiciile 
Academiei RPR, apare abia în 1964, deci într-o peri- 
oadă de relativă relaxare ideologică). De altfel, după 
1960, se constată și în câmpul c.]., la fel ca în acela al 
literaturii propriu-zise, o anumită detensionare 

ideologică, reperabilă mai cu seamă în plan stilistic. 
Desprinderea definitivă de acest model se va pro- 
duce însă abia după 1965, când pe scena c.l. româ- 
nești se afirmă o nouă generație de critici — „genera- 
ţia “60”. Numele reprezentative ale acestei epoci sunt 
Eugen Simion, Matei Călinescu, Nicolae Manolescu, 
Lucian Raicu, Gabriel Dimisianu, Valeriu Cristea, 
lon Pop, Mihai Ungheanu, Romul Munteanu, 
Gheorghe Grigurcu, Mircea Martin, cărora li se vor 
adăuga pe parcurs autori precum Eugen Negrici, 
Mircea lorgulescu, Marin Mincu, Cornel Ungureanu, 
Dana Dumitriu, Al. Călinescu, Marian Papahagi, 
Laurenţiu Ulici ş.a. Totodată, pe scena literară (re) 
apar și critici mai vârstnici, care se afirmaseră în 
mică măsură sau deloc înainte de instaurarea regi- 
mului comunist, precum discipolii lui G. Călinescu 
(Al. Piru și Adrian Marino), foștii membri ai Cercului 
Literar de la Sibiu (|. Negoiţescu, Nicolae Balotă, 
Ovidiu Cotruș, Cornel Regman ș.a.) ori debutanţi 
întârziați precum Alexandru Paleologu și Alexandru 
George. Aproape toți se manifestă mai întâi în cro- 
nică, dar evoluează apoi către studii de sinteză. Dacă 
între ei s-a manifestat iniţial o solidaritate acționând 
împotriva realismului socialist și în sensul restaură- 
rii principiului autonomiei esteticului, în scurt timp 
se profilează anumite divergențe literare și ideolo- 
gice care conduc la cristalizarea unor grupări anta- 
gonice. Astfel, la sfârșitul deceniului al șaptelea din 
secolul trecut, divergențele iau forma polemicii 
dintre „călinescieni” (Al. Piru, Adrian Marino, 
Nicolae Manolescu ș.a.) și „anticălinescieni” („cer- 
chiștii” sibieni), determinată de modelul tutelar la 
care ar trebui să se afilieze c.l. contemporană. În 
decursul dezbaterii se conturează și o direcţie struc- 
turalistă, reprezentată de Toma Pavel, Sorin 
Alexandrescu și, parțial, de Virgil Nemoianu; totuși, 
această direcţie nu va atinge afirmarea deplină în 
România, în principal din cauza emigrării în 
Occident, la începutul deceniului următor, a celor 
care o asumaseră, dar și a lui Matei Călinescu. Chiar 
și așa, instrumentarul „noii critici” vest-europene 
(în special franceze) pătrunde masiv, începând cu 
1965, în c.]. românească, care abandonează rapid și 
definitiv modelul sovietic. Dintre noile metode 
adoptate sau măcar experimentate de criticii 
români, sunt de menţionat critica tematist-fenome- 
nologică (Eugen Simion, Ion Pop, Mircea Martin), 
neoretorica, stilistica și naratologia (Nicolae Mano- 
lescu, Eugen Negrici), sociologia literaturii (Paul 
Cornea), critica mitică și arhetipală (Al. Paleologu, 

Ov. S. Crohmălniceanu), textualismul (Marin Mincu) 
ş.a. Totuși, aceste instrumente nu vor conduce în 
România la apariția unor școli metodologice, după 
tipar occidental, ci se vor grefa, în numele autono- 
mismului estetic, pe tradiția neoimpresionismului 
autohton. După 1970 câmpul critic românesc 
cunoaște o nouă polarizare. Alunecarea progresivă a 
comunismului românesc către naționalism este 
codificată prin ideologia protocronismului (concept 
lansat de Edgar Papu), constând în supralicitarea 
programatică și uneori grotescă a valorilor culturale 
românești, inclusiv a celor literare. Protocronismul 
s-a manifestat mai ales în paginile revistelor 
„Săptămâna” și „Luceafărul” și a fost susținut de cri- 
tici precum Mihai Ungheanu, Paul Anghel, Dan 
Zamfirescu, Artur Silvestri și Marian Popa. Acestei 
tendinţe i s-a opus gruparea liberalizantă și sincro- 
nizantă din jurul revistei „România literară” (Nicolae 
Manolescu, Eugen Simion, Lucian Raicu, Valeriu 
Cristea ș.a.), care a pledat pentru păstrarea spiritului 
critic și pentru raportarea dezideologizată la litera- 
tura universală. O contribuţie importantă în comba- 
terea exagerărilor protocroniste au avut-o și criticii 
români din diaspora, în special Monica Lovinescu și 
Virgil lerunca, care au activat la postul de radio 
Europa Liberă. Genurile critice predilecte ale epocii 
sunt cronica literară, eseul și monografia. Ultimele 
două sunt, de altfel, instituționalizate și prin inter- 
mediul unor serii editoriale prestigioase, precum 
colecţia „Eseuri” a Editurii Cartea Românească și 
colecţia „Universitas” a Editurii Minerva. Graţie foi- 
letoniștilor generației '60, cronica atinge acum o 
cotă de popularitate nemaiîntâlnită anterior, funcți- 
onând nu doar ca un instrument de consacrare a 
noilor valori, ci și ca un debușeu pentru diverse 
reflecții subversive de ordin filosofic, politic, social, 
ideologic sau moral, în condiţiile în care domeniile 
aferente acestora se aflau sub o supraveghere mult 
mai strictă decât c.l. O situație asemănătoare se 
întâlnește în cazul eseului, gen practicat consecvent 
de critici precum Alexandru Paleologu, Nicolae 
Balotă, Nicolae Manolescu, Mircea Zaciu și 
Alexandru George. În ceea ce privește monografiile, 
sunt de menționat aici, în primă instanţă, recupera- 
rea modelelor critice ale perioadei interbelice: Titu 
Maiorescu reconsiderat prin studiile și monografiile 
lui Liviu Rusu, Ovidiu Cotruș, Nicolae Manolescu și 
Eugen Todoran; E. Lovinescu prin lucrările semnate 
de Ileana Vrancea, 1. Negoiţescu, Eugen Simion, 
Florin Mihăilescu și Alexandru George; G. Călinescu 

prin contribuţiile lui Ion Bălu, Dumitru Micu și 
Mircea Martin. Se scriu, însă, numeroase monografii 
și despre poeţii, prozatorii și dramaturgii din epocile 
anterioare. De altfel, un câștig incontestabil al c.l. 
românești din perioada național-comunismului îl 
constituie abundența și profesionalismul mono- 
grafiilor, consacrate acum nu doar scriitorilor cano- 
nici, dar și unor autori de plan secund ai literaturii 
române. Monografii sau eseuri monografice repre- 
zentative pentru această epocă sunt Opera lui 
Alexandru Macedonski (1967) de Adrian Marino, 
Poezia lui Eminescu (1976) de I. Negoiţescu, Liviu 
Rebreanu (1967) de Lucian Raicu, G. Bacovia (1969) 
de Mihail Petroveanu, Opera literară a lui Lucian 
Blaga (1976) de George Gană, Mihail Sadoveanu 
sau Utopia cărţii (1976) de Nicolae Manolescu, 
Opera lui Tudor Arghezi (1979) de Nicolae Balotă, 
Mihail Sadoveanu. Fascinaţia tiparelor originare 
(1981) de Constantin Ciopraga ș.a. Concludente 
sunt și efectele aplicării noilor metode de lectură 
asupra scriitorilor clasicizați, după cum o dovedesc 
titluri precum Treptele lumii sau Calea către sine a 
lui Mihail Sadoveanu (1978) de Alexandru 

Paleologu, Eminescu. Modele cosmologice şi viziune 
poetică (1978) de Ioana Em. Petrescu, Dimineaţa 
poeţilor (1980) de Eugen Simion sau Cinci prozatori 
în cinci feluri de lectură (1984) de Ov. $. 
Crohmălniceanu. Apar, totodată, volume de sinteză 
dedicate unor epoci, genuri, curente literare, cum 
ar fi literatura contemporană (Eugen Simion, 
Scriitori români de azi, L-IV, 1974-1989), romanul 
românesc (Nicolae Manolescu, Arca lui Noe. Eseu 
despre romanul românesc, I-II, 1980-1983) sau 
modernismul poetic autohton (Dumitru Micu, 
Modernismul românesc, LII, 1984-1985, Limbaje 
moderne în poezia românească de azi, 1986). Mai 
slab reprezentate, din cauza restricțiilor ideologice, 
sunt lucrările de sociologie a literaturii (Paul 
Cornea, Originile romantismului românesc, 1972) 
și de critică a ideologiilor literare românești (Z. 
Ornea, Tradiționalism și modernitate în deceniul al 
treilea, 1980). Restricţiile funcționează cu aceeași 
severitate și în domeniul istoriografiei literare, care 
se limitează, în general, la contribuții de sector, spe- 
cifice anumitor perioade. Proiectele de anvergură 
nu lipsesc în epocă, dar ele sunt fie întrerupte 
(storia literaturii române, LII, 1964-1973; 
Dicţionarul literaturii române de la origini până la 
1900, 1979), fie blocate de cenzură (Dicţionarul 
scriitorilor români, finalizat înainte de 1989, dar 
publicat, în patru volume, abia între 1995 și 2002). 
Ambiguă e și situația edițiilor critice, care, deși apar 
acum cu o intensitate sporită în raport cu perioa- 
dele anterioare, sunt de cele mai multe ori trun- 
chiate de cenzură. În pofida constrângerilor ideolo- 
gice, c.l. românească a epocii aduce o serie de con- 
tribuţii remarcabile și în domeniul teoriei literare, 
unde sunt de menţionat în primul rând lucrările lui 
Adrian Marino Untroducere în critica literară, 1968; 
Dicţionar de idei literare, vol. I: A-G, 1973, Critica 
ideilor literare, 1974, Hermeneutica ideii de litera- 
tură, 1987), Eugen Simion (Întoarcerea autorului, 
1981), Mircea Martin (Dicţiunea ideilor, 1981), 
Nicolae Manolescu (Despre poezie, 1987), Paul 
Cornea (Introducere în teoria lecturii, 1988), Eugen 
Negrici (Sistematica poeziei, 1988) ş.a. După 1980 în 
România se afirmă şi o nouă generaţie de critici, 
care va încerca să-și impună în următoarele decenii 
propriile valori literare. Nume semnificative pentru 
această generație sunt Radu G. Ţeposu, lon Bogdan 
Lefter, Dan C. Mihăilescu, Al. Cistelecan, lon Simuţ, 
Mircea Mihăieș, Vasile Popovici, Monica Spiridon, 
Ştefan Borbely, Octavian Soviany ș.a. În raport cu 

șaizeciștii, ei par mai interesaţi, cu câteva excepții, 
de proiecte teoretice, istoriografice și comparatiste 
decât de comentarea constantă a actualității lite- 
rare. Modelele provin tot din cultura franceză (tex- 
tualism și poststructuralism), dar, spre deosebire de 
precursori, ei manifestă o mai mare deschidere către 
critica anglo-americană. Faza actuală a c.l. româ- 
nești — începută după 1989, odată cu căderea comu- 
nismului - se caracterizează prin redobândirea 
libertății de exprimare, dar și prin diminuarea evi- 
dentă a prestigiului criticii în plan social și identitar. 
În anii '90 unele reviste literare și-au încetat apariţia, 
iar tirajele cărţilor au scăzut vertiginos. C.I. a resimțit 
şi ea vicisitudinile „tranziţiei”, atât în ceea ce privește 
cronica, cât și cercetarea academică. Astfel, cronica- 
rii generaţiei '60 (Eugen Simion, Nicolae Manolescu, 
Lucian Raicu, Valeriu Cristea, lon Pop, Cornel 
Ungureanu, Gheorghe Grigurcu ș.a.) s-au arătat, cu 
unele excepții, din ce în ce mai puțin interesați de 
radiografierea actualității literare. Alături de optze- 
ciști (dintre care rămân fideli cronicii Radu G. 
Ţeposu, lon Bogdan Lefter, Dan C. Mihăilescu, Al. 
Cistelecan ş.a.), se afirmă acum un nou val de croni- 
cari (Corin Braga, Sanda Cordoș, Caius Dobrescu, 
Carmen Mușat, loana Pârvulescu, Nicoleta Sălcu- 
deanu ș.a.), a căror audienţă e însă limitată de greu- 
tăţile difuzării revistelor; tocmai de aceea, unii vor 
abandona cronica și se vor reorienta către cerceta- 
rea academică. În ceea ce privește acest ultim sector, 
el a părut și mai afectat de economia de piață. Anii 
'90 au înregistrat întârzierea sau chiar sistarea unor 
proiecte de anvergură demarate în perioada comu- 
nistă (atât proiecte fundamentale, cât și ediții cri- 
tice), precum și întreruperea apariţiei sau anonimi- 
zarea unor prestigioase publicații de specialitate 
(precum „Revista de istorie și teorie literară” sau 

„Cahiers roumains d'tudes litteraires”). Puternic 
marcat a fost și genul monografic, care resimte o 
diminuare semnificativă în raport cu deceniile ante- 
rioare, în timp ce istoria literară bifează, cu precă- 
dere, doar proiecte care nu au putut fi publicate în 
anii comunismului (Nicolae Manolescu, Istoria cri- 
tică a literaturii române, |, 1990; |. Negoiţescu, Istoria 
literaturii române, |, 1991; Radu G. Ţeposu, Istoria 
tragică și grotescă a întunecatului deceniu literar 
nouă, 1993). Totodată, se constată o atenuare până 
la dispariție a polemicilor metodologice, care par să 
lase locul acum unui eclectism debordant. Principala 
temă a dezbaterilor publice din c.l. a anilor '90 o 
constituie reevaluarea literaturii publicate în peri- 
oada comunistă, care vizează două paliere. În primul 
rând, e vorba despre controversele desfășurate în 
jurul problemei „revizuirilor” (în special a revizuiri- 
lor „morale”, prin extensie și a „angajării” politice a 
intelectualilor), în care s-au implicat revista 
„România literară” (Gheorghe Grigurcu, Monica 
Lovinescu ș.a.), care au susținut, în grade diferite, 
necesitatea de a sancţiona „colaborarea” scriitorilor 
cu fostul regim, dacă nu chiar orice formă de derapaj 
„moral” al acestora, iar pe de altă parte publicaţiile 
„Literatorul” și „Caiete critice” (Eugen Simion, 
Valeriu Cristea ș.a.), care au pledat în favoarea prin- 
cipiului autonomiei esteticului și a libertății de crea- 
ţie în raport cu factorul politic. În al doilea rând, în 
anii '90 s-a înregistrat încă o contestare a canonului 
stabilit în epoca anterioară, venită de această dată 
din partea unor scriitori (post)optzeciști - lon 
Bogdan Lefter, Mircea Cărtărescu, Caius Dobrescu 
ș.a. —, care s-au exprimat cu precădere în paginile 
publicaţiilor „Contrapunct” și, după 2000, „Obser- 
vator cultural”. Odată cu intrarea în noul mileniu, se 
constată o revigorare generală a c.l. românești, 
determinată de emergența unei noi generaţii de cri- 
tici (Cosmin Borza, Bianca Burţa-Cernat, Paul 
Cernat, Bogdan Creţu, Daniel Cristea-Enache, 
Teodora Dumitru, Alex Goldiş, Mihai lovănel, Doris 
Mironescu, Angelo Mitchievici, Antonio Patraş, 
Oana Soare, Andrei Terian, Adrian 'Tudurachi, 
Claudiu Turcuş, Mihaela Ursa ş.a.), de o oarecare 
stabilizare financiară a câmpului editorial și de posi- 
bilitatea de a compensa inconvenientele difuzării 
revistelor tipărite prin publicarea online. Pe de altă 
parte, creșterea investițiilor făcute de marile edituri 
în producţia de carte românească s-a desfășurat în 
paralel cu înființarea unor colecții critice de specia- 
litate, precum „Collegium — Litere” (Editura Polirom), 

„Deschideri” (Editura Paralela 45) sau „Critică și 
istorie literară” (Editura Cartea Românească), pre- 
cum și cu revitalizarea editurilor universitare. Un 
simptom al acestei ameliorări este și apariția unor 
noi proiecte de sinteză ale criticilor din generațiile 
mai vârstnice, printre care ar putea fi amintite 
Biografia ideii de literatură (-VI, 1991-2000) de 
Adrian Marino, Ficțiunea jurnalului intim OIL, 
2001) de Eugen Simion, Istoria literaturii române de 
azi pe mâine U-Il, 2001, ediţia a doua 2009) de 
Marian Popa, Literatura română sub comunism (- 
II, 2002-2003) de Eugen Negrici, Balcanismul lite- 
rar românesc (-IIlI, 2002) de Mircea Muthu, 
Geografia literaturii române, azi (|, IV, 2003-2005) 
de Cornel Ungureanu, Interpretare și raționalitate 
(2006) de Paul Cornea, Istoria critică a literaturii 
române (2008) de Nicolae Manolescu, Scurtă isto- 
rie. Panorama alternativă a literaturii române 
(2011, ediţia a doua 2012) de Mihai Zamfir ș.a. În 
câmpul criticii academice, efectele benefice se 
observă mai ales în planul proiectelor colective. 
Sub auspiciile Academiei Române, se lansează în 
anul 2000 o nouă serie de ediții critice (colecția 
„Opere fundamentale”), care va cuprinde reeditări 
necenzurate ale operelor celor mai importanți scri- 
itori români din toate timpurile, însoţite de o reţea 
amplă de interpretări istorico-literare. Totodată, se 
constată un reviriment al proiectelor complexe, nu 
numai de factură bibliografică și istoriografică, ci 
implicând componenta c.l., confirmat de apariția 
unor lucrări precum Dicţionarul general al literatu- 
rii române (I-VIL, 2004-2009), Dicţionarul cronolo- 
gic al romanului românesc de la origini până la 
1989 (2004), Dicţionarul cronologic al romanului 
românesc. 1990-2000 (2011), Dicţionarul cronologic 
al romanului tradus în România de la origini până 
la 1989 (2005), Cronologia vieţii literare românești. 
Perioada postbelică: 1944-1964 (-X, 2010-2012), 
Bibliografia relaţiilor literaturii române cu literatu- 
rile străine în periodice: 1919-1944 (-X, 1997-2009) 
ş.a. Un aspect notabil al epocii postdecembriste îl 
constituie și afirmarea peste hotare, prin traduceri 
sau lucrări originale, a unor critici români precum 
Adrian Marino, Eugen Simion, Paul Cornea, lon 
Vlad, Monica Spiridon, Corin Braga ș.a.; în contra- 
partidă, se înregistrează o diminuare a ritmului tra- 
ducerii textelor critice străine în limba română. Un 
efort de internaționalizare similar se constată și 
printre criticii afirmaţi în ultimul deceniu, unde 
fenomenul se însoțește de alte două tendinţe: 

retragerea generației mai tinere din câmpul cronicii 
literare și reorientarea ei către sfera c.l. academice 
(consecinţă, în general, a câștigării de granturi și 
burse postdoctorale); concurenţa din ce în ce mai 
accentuată pe care o face c.l. instituționalizate din 
revistele tipărite „critica” (cu sau fără ghilimele) 
practicată pe internet, pe bloguri sau pe rețele de 
socializare. 


Repere bibliografice: Lovinescu, Isf. lit. rom. cont., I-II, 
passim; E. Lovinescu, T. Maiorescu, I-II, București, 1940; 
Călinescu, st. lit. (1941), passim; E. Lovinescu, T. Maio- 
rescu și posteritatea lui critică, București, 1943; Din isto- 
ria teoriei și a criticii literare românești: 1812-1866, îngr. 
George Ivaşcu, București, 1967; Nicolae Manolescu, Con- 
tradicția lui Maiorescu, București, 1970; 1. Negoiţescu, 
E. Lovinescu, București, 1970; De la T. Maiorescu la G. 
Călinescu. Antologia criticilor români, LII, îngr. Eugen 
Simion, București, 1971; Eugen Simion, E. Lovinescu. 
Scepticul mântuit, Bucureşti, 1971; Marin Bucur, Istori- 
ografia literară românească de la origini până la G. Căli- 
nescu, Bucureşti, 1973; Crohmălniceanu, Literatura, III; 
Florin Mihăilescu, Conceptul de critică literară în Româ- 
nia, I-II, București, 1976-1979; Conceptul de istorie lite- 
rară în cultura românească, îngr. şi introd. Paul Cornea, 

și Dionysos, București, 1979; Z. Ornea, Tradiţionalism 
şi modernitate în deceniul al treilea, Bucureşti, 1980; 
Mircea Martin, G. Călinescu și „complexele” literaturii 
române, |, București, 1981; Gheorghe Grigurcu, Critici 
români de azi, București, 1981; Mircea Martin, Singura 
critică, București, 1986; Gheorghe Grigurcu, Peisaj critic, 
I-II, Bucureşti, 1993-1999; Manolescu, Lista, III; Cris- 
tian Livescu, Magiștri & hermeneuţi prin ruinele cano- 
nului literar, laşi, 2007; Simion, Fragmente, V, 527-548: 
VI, 461-482; Manolescu, Istoria, passim; Terian, A cincea 
esență, Alex Goldiș, Critica în tranşee. De la realismul soci- 
alist la autonomia esteticului, Bucureşti, 2011. A.T. 

Ov. S. [Ovid $.] 
(16.VIII.1921, Galaţi 

— 28.IV.2000, Berlin), 
critic şi istoric literar, 
prozator. 


Este fiul Estherei Cahn (n. Leibovici) şi al lui Lazăr 
Cahn, funcţionari; prenumele la naştere: Moise. 
După absolvirea Liceului „Vasile Alecsandri” din 

Galaţi (1931-1939), se înscrie la Facultatea de Con- 
strucţii a Institutului Politehnic din Bucureşti, 
întrerupându-şi studiile în timpul războiului. 
Obține diploma de inginer în 1947, dar nu o va 
folosi niciodată. În schimb, va păstra toată viaţa 
rigoarea, precizia, aplicarea la obiect a gândirii 
inginereşti. În 1970 obţine titlul de doctor în filolo- 
gie la Universitatea din Bucureşti, cu teza Litera- 
tura română şi expresionismul (publicată în 1971; 
Premiul Uniunii Scriitorilor). La această dată era de 
peste două decenii profesor la Facultatea de Filolo- 
gie bucureşteană (unde a predat între 1948 şi 1991, 
până la pensionare) şi reprezenta unul din numele 
de referinţă ale criticii şi istoriei literare româneşti. 
Paralel cu activitatea de profesor care a format zeci 
de promoţii de viitori profesori, a deţinut funcţii în 
presa literară şi la edituri: redactor la „Contempo- 
ranul” (1947-1951), redactor-şef adjunct la Editura 
Didactică şi Pedagogică (1951-1953), redactor 
(1953-1956) şi redactor-şef la „Viaţa românească” 
(1956-1962), redactor-şef adjunct la „Gazeta lite- 
rară” (1963-1966). În 1992 s-a stabilit la Berlin, des- 
făşurând în Germania o activitate pedagogică spo- 
radică, la Facultatea de Limbi Romanice a Univer- 
sității din Minchen, unde a susţinut un seminar de 
literatură română contemporană. A continuat şi 
acolo să scrie despre literatura română şi în limba 
română. S-a stins de cancer într-un spital din 
Berlin, în vreme ce acasă, aproape în acelaşi timp, 
închidea ochii soţia sa, Ruth, nepoată a lui H. Tiktin 
şi cea care, după mărturiile apropiaților, alesese 
Berlinul ca loc de refugiu şi însingurare mândră, şi 
nu Parisul, cum ar fi dorit C. Debutul publicistic al 
lui C. s-a produs în 1944, la ziarul „Ecoul”, cu un 
medalion închinat lui Vachel Lindsay. Până în 1948 
a mai colaborat la „Lumea”, „Revista Fundațiilor 
Regale”, „Orizont”, iar în deceniile următoare a fost 
prezent în revistele la care a activat ca redactor şi în 
aproape toate publicaţiile importante ale vremii. 
Cinefil împătimit, bun cunoscător al fenomenului 
cinematografic, a fost unul dintre colaboratorii de 
elită ai revistei „Cinema”. A folosit, pe lângă pseu- 
donimul Crohmălniceanu, şi semnătura Anton 
Petrescu. A făcut parte din mai multe consilii de 
conducere şi din Biroul Uniunii Scriitorilor, reu- 
şind să rămână o jumătate de secol — cea mai con- 
tradictorie jumătate de secol din literatura română 
- una din personalitățile-reper ale scrisului româ- 
nesc, cu toate frământările şi metamorfozele prin 
care acesta a trecut. 

Stâlp al realismului socialist, cu simplificarea 
canonică a gândirii literare impuse în anii '50 ai 
secolului trecut, istoric literar onest şi cu deschidere 
spre universalismul originar al expresionismului în 
anii '60, susţinător al generaţiei care avea să impună 
postmodernismul în anii '80, C. a schimbat cel puţin 
trei atitudini critice antagonice, oferind, în fiecare 
din etapele prin care a trecut literatura română, cel 
puţin o lucrare de referință pentru acel moment. A 
început ca un bătrân dogmatic şi a evoluat, printr-o 
maturitate comprehensivă, spre o tinereţe pe care 
şi-a recuperat-o prin discipoli. A întrupat, poate cel 
mai eficient şi mai spectaculos, dualismul intelec- 
tual şi psihic la care sistemul gândirii totalitare i-a 
constrâns pe aceia care nu au dorit să renunţe nici la 
intelectul, nici la sensibilitatea lor. De aceea, analiza 
atitudinilor lui C. în fiecare moment istoric este 
paradigmatică pentru devenirea literaturii române 
contemporane, al cărei exponent a fost vreme înde- 
lungată. Momentul hotărâtor trebuie căutat în anii 
1948-1949, când tânărul C., cronicar literar al revistei 
„Contemporanul”, a săvârşit două greşeli care puteau 
să-l coste: a lăudat volumul de debut al Ninei Cas- 
sian, intimist, sceptic, intelectualizat — deci condam- 
nat de critica mobilizată să combată „putrefacția 
poeziei burgheze” —, şi a pronunţat cuvântul „cali- 
tate” ca pe o cerinţă legată de dezvoltarea nuvelei 
contemporane. În numele calităţii, din producţia 
anului 1949 nu erau selectate decât două nume pro- 
miţătoare: Petru Dumitriu şi Marin Preda. Din cam- 
pania dezlănţuită de toată presa de partid, în frunte 
cu „Scânteia” şi „Flacăra”, contra celui care mânuia 
„un iatagan ruginit” împotriva avântului literar pro- 
letar, C. avea să tragă învăţăminte care îi vor fi utile 
toată viaţa. Nu va mai spune niciodată deschis „nw”, 
iar când va spune „da” se va înarma cu toate clişeele 
ideologice ale vremii. Aceste măsuri de prudenţă 
i-au salvat dreptul de a scrie, pe care l-a utilizat în 
chipul cel mai eficient. Nici unul dintre criticii noştri 
literari nu şi-a valorificat atât de consecvent înzes- 
trarea dogmatică: C. a analizat întotdeauna o operă 
literară printr-o grilă de concepte bine cunoscute, 
temeinic asimilate, ilustrate printr-o lectură atentă, 
selectivă a textului. În anii '50 grila era cea impusă: 
realismul socialist, cu lupta lui de clasă şi cu litera- 
tura partinic angajată. C. îi citea pe Marx, pe Lenin şi 
pe Jdanov, citea şi cărțile despre care scria, alegea ce 
se potrivea cu citatul; în prima lui culegere, Cronici şi 
articole (1953), scria atât despre un umorist la modă 
în epocă, G. Topîrceanu, cât și despre Trecutul de 

luptă al poporului în opera lui Mihail Sadoveanu, 
Arta literară a lui Karl Marx ori Exagerarea conști- 
entă și problema tipicului. Mai mult, în 1960, când 
realismul socialist cu greu mai putea fi controlat spre 
a nu se transforma într-un periculos realism pur şi 
simplu, C. se simţea obligat să se solidarizeze cu 
„muribundul”, Într-o lucrare intitulată Pentru realis- 
mul socialist, „de un cinism neegalat în epocă” (Alex 
Goldiș), criticul pledează pentru valorificarea moște- 
nirii leniniste și combate „revizionismul” manifestat 
internațional (Georg Lukâcs, Jan Kott) și naţional 
(Lucian Raicu, George Munteanu ș.a.). După această 
lucrare însă critica autorului a început să se modi- 
fice, să înglobeze concepte filosofice şi artistice 
nesupuse dihotomiei sociale, analizele au devenit 
complete şi subtile, sensurile operei nu au mai fost 
falsificate spre a se potrivi grilei de interpretare. Rolul 
lui C. a fost dublu: el a participat, alături de alţii, la 
modificarea canonului şi l-a aplicat astfel încât să-l 
impună. Pe temeiul prestigiului câştigat în epoca 
realismului socialist, criticul a deschis porţile şi a 
început recuperările: Tudor Arghezi (1960, în acelaşi 
an cu Pentru realismul socialist), Lucian Blaga (1963). 
Aceeaşi strategie o va uzita şi două decenii mai târziu, 
în anii '80: îşi va folosi autoritatea spre a dinamita 
tocmai literatura pe care se clădise această autori- 
tate. Fără nici un gest care să atragă atenţia asupra 
jocului dublu şi cu un umor conţinut, de tipul pince- 
sans-rire, în care excela. În prima fază a liberalizării 
C. introduce în canon descrierea tematică amplă şi 
onestă a operei în funcţie de câteva linii-forţă. 
Arghezi este poetul „agatelor negre”, al „piscurilor 
mari de piatră”, al „credinţei şi tăgadei”, al „plugului”, 
al „florilor de mucigai”, al „boabei şi al fărâmei”, al 

„horelor” şi al „zmârcului”. După cum se vede, C. 
face abstracţie de compromisurile argheziene, 
necercetate: Cântare omului şi 1907. 'Tematismul 
critic, care în epoca deconstructivismului pare 
obosit, reprezenta atunci o atitudine critică înnoi- 
toare: el conţinea refuzul de a falsifica textul prin 
supunerea la o analiză în primul rând ideologică, 
făcută în numele utilității sociale. Cel mai solid 
inventar tematic al literaturii române dintre cele 
două războaie mondiale se află în cele trei volume 
ale sintezei Literatura română între cele două răz- 
boaie mondiale (1972-1975; volumul I, ediţia 1, în 
1967). Descrierea operei fiecărui autor este pe cât 
posibil imparţială, nesubordonată avatarurilor bio- 
grafice. Tonul este limpede şi ponderat, reducând la 
minim - mai ales în ceea ce privește poezia — ames- 
tecul ideologic în tratarea operei. Lucrarea a rămas 
până azi un ghid şcolar şi universitar în studierea 
acestei epoci. Exceptând volumul dedicat prozei (de 
pildă, capitolul rezervat lui Liviu Rebreanu), explica- 
ţiile de tip determinist-social sunt puţine, evident 
impuse de nevoia de „distanţare critică” cerută de 
oficialități, dar nu ele influenţează organizarea tex- 
tului. Mai mult, este cea dintâi unde sunt recuperaţi, 
odată cu epoca, scriitori care individual păreau ire- 
cuperabili pentru regimul socialist, precum Nichifor 
Crainic şi Radu Gyr. Literatura..., având la bază un 
curs universitar pe care C. l-a susținut începând din 
1960 timp de patru decenii şi pe care l-a publicat 
parţial în 1964, respectă în descriptivismul ei rigorile 
organizării didactice a materiei (rigori care până în 
perioada postmodernă au reprezentat tipul de orga- 
nizare a unei istorii literare), trasând caracteristicile 
generale ale epocii, enumerând principalele grupări 
şi publicaţii literare cu specificul lor („Sburătorul”, 
„Gândirea”, revistele de avangardă, „Viaţa româ- 
nească”, „Criterion”, „Axa”, revistele de stânga — „Cul- 
tura proletară”, „Bluze albastre” etc.) şi analizând 
operele pe genuri, fiecare scriitor fiind plasat în 
cadrul genului în care s-a ilustrat cu mai multă stră- 
lucire şi analizat în toate compartimentele activităţii; 
de asemenea, după modelul din epocă, biografia e 
urmată de prezentarea operei şi de aprecierea ei. 
Scriitorii sunt grupaţi în funcţie de structurile operei: 
eposul, realismul dur, caleidoscopul mediilor, ana- 
liza psihologică, literatura autenticităţii şi a experi- 
enţei, poezia htonică, poezia sentimentului cosmic 
şi a fiorului metafizic, lirica sensibilităţii religioase, 
lirica elegiacă şi sentimentală, lirica avangardistă, 
poezia pură ş.a. Numai enumerarea capitolelor din 

sumar este suficientă pentru a arăta în ce măsură, 
sub chipul istoriei literare, se înnoia atitudinea faţă 
de literatură: în locul selecţiei falsificate prin reduce- 
rea criteriilor la lupta de clasă şi simpatia faţă de cei 
exploataţi, apare o trecere în revistă a tuturor teme- 
lor şi tendinţelor epocii, spiritualitatea nu mai este 
nici condamnată, nici eludată, ci prezentată pe larg, 
istoricul literar având grijă să ia cât mai rar poziţie 
ideologică faţă de temele sale. Accentul se pune pe 
tendinţele de sincronizare a literaturii române cu 
marile literaturi contemporane, pe citadinism şi 
obiectivitate în structurarea prozei, pe complexita- 
tea analizei psihologice, pe experimentarea tuturor 
formelor lirice, de la ermetism la avangardă. Şi Lite- 
ratura română şi expresionismul respectă formal 
structurile didactice: definirea mişcării, istoricul ei, 
demonstrarea reflexelor în literatura română. Nou- 
tatea consta în faptul că tendinţe până atunci izolate 
apăreau ca fundamentale în orientarea literaturii 
române moderne, că se discutau, reunite sub aceeaşi 
viziune ce ţinea de organizarea internă a textului 
literar, două direcţii ce păreau divergente: tradiţio- 
nalismul gândirist şi avangardismul. Studiul apărea 
atunci când tânăra generaţie de scriitori se îndrepta 
spre vizionar, mitic, originar, spre stilizarea expresiei, 
spre impunerea formelor eului liric, oferind astfel o 
tradiţie unor direcţii care începuseră să se contureze 
în literatura epocii. Succesul a fost imediat şi con- 
stant; astăzi se vorbeşte în mod curent de expresio- 
nismul interbelic, mai ales în teatru. Artiştii şi scriito- 
rii evrei, de la Marcel Iancu la H. Bonciu, sunt bine 
puşi în evidenţă. Cum se va dovedi prin publicarea 
manuscriselor lui postume consacrate contribuţiei 
scriitorilor evrei la cultura română, ca în Evreii în 
mişcarea de avangardă românească (2001), C. a con- 
siderat că are de spus un cuvânt important despre 
tendinţele consonante cu spiritul iudaic: avangarda 
cu programul ei de perpetuă înnoire, expresionismul 
ca reunire a contrariilor. Studiile sale de istorie lite- 
rară interbelică i-au permis introducerea unei vizi- 
uni noi asupra unei materii ce părea clasificată. C. 
aplică metode înnoitoare atât literaturii contempo- 
rane, cât şi materiei de istorie literară pe care o cerce- 
tase cu instrumentele consacrate de tradiţie. Prefaţa 
la antologia de proză scurtă scrisă de autori tineri 
Desant '83, în care fuseseră selectaţi studenţii săi 
remarcaţi în cenaclul Junimea al Universităţii din 
Bucureşti, reprezintă un act revoluţionar în istoria 
literaturii române: despărţirea limpede de o menta- 
litate şi de anumite structuri literare şi impunerea 


Crohmălniceanu 


postmodernilor prin autoritatea critică a unui vechi 
militant literar. Sunt formulate aici principiile de 
bază ale noului val: obiectul atenţiei scriitorului este 
realitatea cotidiană cea mai banală, asumată ca 
mediu din care autorul însuşi face parte, nu ca obiect 
de studiu din exterior, dezinvoltura în tratarea meca- 
nismelor vieţii sociale şi în construirea textului, care 
nu mai e obligat să respecte nici o regulă, reunirea 
autenticităţii în atitudine cu umorul, ironia, gustul 
pentru experiment, preferința pentru fragment ca 
semn al textului deschis. Sunt caracterizați pe scurt 
scriitorii care vor da tonul în literatura română în 
următoarele două decenii, în acel moment nişte 
necunoscuţi: Mircea Nedelciu, Sorin Preda, Cristian 
Teodorescu, Nicolae Iliescu, Constantin Stan, Hani- 
bal Stănciulescu, lon Bogdan Lefter, Gheorghe Iova, 
Gheorghe Crăciun, Gheorghe Ene, loan Lăcustă, 
George Cuşnarencu, Emil Paraschivoiu, Valentin 
Petculescu, Mircea Cărtărescu (în această ordine). 
Toţi aceştia, se spune, fac ceea ce făcuse şi generaţia 
'60: sparg clişeele. După selecția de cronici din 
Pâinea noastră cea de toate zilele (1981; Premiul Uni- 
unii Scriitorilor), în volumul Cinci prozatori în cinci 
feluri de lectură (1984) C. însuşi se hotărăşte să reia 
istoria literară sub forma unor studii de caz, aplicând 
fiecărui scriitor tipul de analiză socotită cea mai 
adecvată. Sunt aleşi cinci prozatori de primă mărime, 
cărora li se aplică cinci abordări net diferenţiate: 
Sadoveanu şi arhetipurile îi utilizează pe Carl Gustav 
Jung şi pe Northrop Frye; Timpul interior al lui 
Rebreanu dă o replică autohtonă studiilor lui Geor- 
ges Poulet asupra timpului uman; Hortensia Papa- 
dat-Bengescu la psihanalist aplică freudismul în 
analiza personajului literar, rămânând, până astăzi, 
una dintre cele mai subtile abordări psihanalitice din 
cultura noastră; Naratologie cu Camil Petrescu pune 
în evidenţă implicaţiile constituirii naraţiunii aucto- 
riale pe temeiul studiilor lui Camil Petrescu însuşi, 
aşezat într-o serie comparativă întinsă de la Stendhal 
la Wolfgang Kaiser; Stilul matein, aplicare strălucită a 
studiilor lui Leo Spitzer din Linguistics and Literary 
History, vorbeşte de rolul codificării, al derivaţiei 
sinonimice şi, mai ales, al dandismului lui Mateiu I. 
Caragiale ca elemente stilistice. Cartea aceasta, în 
care istoricul literar apărea complet reînnoit, a avut 
un ecou mult mai scăzut decât celelalte: autorul era 
deja clasat, iar utilitatea didactică era aproape nulă 
într-un învăţământ tributar tematismului. Mono- 
grafia Cercul Literar de la Sibiu şi influenţa catalitică 
a culturii germane (2000), semnată împreună cu 

Klaus Heitmann, care însă a mărturisit public cănua 
avut nici un rol în elaborarea lucrării, reprezintă con- 
comitent descrierea unei mişcări de grup, descrierea 
operelor semnate de autorii care au alcătuit-o, o isto- 
rie a speciilor literare ilustrate cu predilecție de acel 
grup - balada şi drama — şi un studiu comparativ şi 
tipologic asupra a două culturi, română şi germană. 
Lucrarea conţine caracterizări fundamentale ale 
operei lui Ştefan Aug. Doinaș, Radu Stanca, lon D. 
Sîrbu, I. Negoiţescu ş.a. Publicată cvasi-postum, 
referindu-se la o grupare literară care dăduse tonul 
în cultura română în anii '70 ai secolului trecut, dar 
care acum apărea datată, lucrarea a avut un ecou 
redus, preferându-i-se scrieri ale unor autori în viaţă 
asupra aceleiaşi teme. Istorii insolite (1980; Premiul 
Asociaţiei Scriitorilor din Bucureşti) şi Alte istorii 
insolite (1986) reprezintă opera de moralist sceptic şi 
ironic a lui C., cititor împătimit al lui Saint-Simon, 
sub masca unor naraţiuni ştiinţifico-fantastice. 
Povestirea intitulată Un capitol de istorie literară este 
cea mai neagră antiutopie realistă: în perfecta socie- 
tate a viitorului, maşinile de scris literatură produc 
numai capodopere. Programate să scrie şi cărți slabe, 
ele compun opere de o „expresivitate involuntară”; 
sunt atunci construite şi maşini de judecat cărți. Cele 
două tipuri de maşini sunt branşate în circuit închis: 
„Creierele electronice de scriitori şi de critici erau 
obligate să-şi consume reciproc producţiile: primele 
porniră cu frenezie să emită judecăţi asupra operelor 
produse de ultimele. Rezultatul fu o uluitoare inver- 
siune. Dacă maşinile-critici îşi relevaseră vocaţii 
secrete de scriitori, maşinile-scriitori trădară pasiuni 
nemărturisite de a face critică. Cum totul, cu o vio- 
lenţă devorantă, se desfăşura, graţie ideii amintite, în 
cerc închis, oamenii îşi putură vedea liniştiţi de 
treabă”. În Ceilalţi pilotul William Wilson nimereşte 
pe T' (Terra prim), planetă identică cu Terra. Totul e 
aici la fel. Numai că el ştie că indivizii din jur sunt 
alţii, aşa cum dublul său de pe Terra e altul. Dar nu 
poate dovedi nimic. În fine, Amintiri deghizare (1994) 
reuneşte întâmplări cu scriitori, chemate la supra- 
față din vechi straturi ale memoriei. Dar amintirile 
„nu răsar din solicitarea directă a memoriei [...], se 
iscă din actul de exegeză literară”. Pentru omul timid, 
de profesie critic literar, „deghizamentul este actul 
său natural de comportare”. Paginile de aici despre 
Hortensia Papadat-Bengescu, Camil Petrescu, Ion 
Barbu reprezintă adjuvante esenţiale în înţelegerea 
operei acestora. 

Literatura română între cele două războaie mondiale este 
o operă impunătoare, serioasă, demnă de încredere, cu un 
sistem unitar de analiză şi cu multe interpretări originale. 
În sfera metodei citate, Crohmălniceanu este, indiscutabil, 
criticul care a dat la noi cele mai bune soluţii de interpre- 
tare. El a avut ambiția să citească integral o epocă şi să dea 
o imagine coerentă a ei. 

EUGEN SIMION 


SCRIERI: Cronici şi articole, Bucureşti, 1953; Liviu 
Rebreanu, Bucureşti, 1954; Despre originalitate, Bucu- 
reşti, 1955; Cronici literare. 1954-1956, Bucureşti, 1957; 
Pentru realismul socialist, Bucureşti, 1960; Tudor 
Arghezi, Bucureşti, 1960; Lucian Blaga, Bucureşti, 1963; 
Literatura română între cele două războaie mondiale, 
vol. I, ed. 1, Bucureşti, 1967, vol. I-II, Bucureşti, 1972-— 
1975; Literatura română şi expresionismul, Bucureşti, 
1971; ed. Bucureşti, 1978; Istorii insolite, Bucureşti, 1980; 
Pâinea noastră cea de toate zilele, Bucureşti, 1981; Cinci 
prozatori în cinci feluri de lectură, Bucureşti, 1984; Alte 
istorii insolite, Bucureşti, 1986; Al doilea suflu, Bucureşti, 
1989; Amintiri deghizate, Bucureşti, 1994; Cercul Literar 
de la Sibiu şi influenţa catalitică a culturii germane (în 
colaborare cu Klaus Heitmann), Bucureşti, 2000; Evreii 
în mişcarea de avangardă românească, îngr. şi pref. Geo 
Şerban, Bucureşti, 2001. Antologii: Antologia poeziei 
franceze de la Rimbaud până azi, L-Il, pref. edit., Bucu- 
reşti, 1974-1976 (în colaborare cu Ion Caraion). 


Repere bibliografice: Petroveanu, Pagini, 238-246; 
Simion, Orientări, 353-363; Vlad, Convergenţe, 48-53; 
Piru, Varia, |, 384-387, II, 453-459; Petrescu, Scriitori, 
61-65; George, Sfârşitul, 1, 201-208, 268-271; Niţescu, 
Repere, 58-63; Regman, Colocvial, 101-111; Vlad, Lec- 
tura, 108-115; Ungheanu, Lecturi, 239-244; Dimisianu, 
Opinii, 194-205; Mihăilescu, Conceptul, II, 120-126; Pale- 
ologu, Ipoteze, 201-209; Grigurcu, Critici, 70-80; Simion, 
Scriitori, UI, 583-599; Raicu, Fragmente, 437-446; Cris- 
tea, Fereastra, 123-127; Negoiţescu, Scriitori contem- 
porani, Bucureşti, 138-141; Ana Selejan, Literatura în 
totalitarism, I-VI, Sibiu, Bucureşti, 1994-2000, passim; 
Niţescu, Prolercultismul, 245-252; Simion, Fragmente, 
II, 115-120; Grigurcu, Amurgul, 26, 205-212, passim; 
Dicţ. esenţial, 228-230, Ovid S. Crohmălniceanu, un om 
pentru toate dialogurile, îngr. şi pref. Geo Şerban, Bucu- 
reşti, 2000; Micu, Ist. lit., 589-590; Manolescu, Lista, III, 
132-139; Dicţ. analitic, IV, 562-568; Holban, Portrete, |, 
335-342; Opriţă, Anticipația, 232-240, 502-506, passim; 
Mihăilescu, Lif. rom. postceaușism, |, 367-373; Ştefă- 
nescu, Istoria, 295-304; Holban, Ist. lit., III, 32-41; Mano- 
lescu, Istoria, 996-999 Robu, Science-fiction, 85-106; 
Popa, Ist. lit., IL, 666-668, passim, IL, passim; Micu, Critici 
prozatori, 207-217; Micu, Mileniu, 381-390; Goldiș, Cri- 
tica, 24, 29-31, 65-69, 86-88, passim. R.S. 

CROITORU, Angela (pseudonim al Angelicăi 
Ghelerter; 21.1.1926, Focşani — 10.1.2008, FEpalin- 
ges, Elveţia), poetă. A absolvit Liceul de Fete „Al. 
I. Cuza” din Focşani, Facultatea de Litere, secţia 
franceză, la Universitatea din Bucureşti şi a lucrat 
apoi ca bibliotecară. Debutează cu câteva poeme 
în 1946 la revista „Naţiunea”, condusă de G. Căli- 
nescu, semnând Angela Crai, apoi nu mai publică 
nimic timp de douăzeci de ani, din cauza cenzurii, 
care îi respinge sistematic poeziile. În 1966 Miron 
Radu Paraschivescu recomandă în „Ramuri” câteva 
poezii semnate Angela Croitoru. Primul volum de 
versuri, Ochiul cel mare, îi apare abia în 1967. În 
septembrie 1971 părăseşte România împreună cu 
soţul ei (Marcel Ghelber, care i-a inspirat lui Matei 
Călinescu personajul Zacharias Lichter) şi se stabi- 
leşte în Franţa, iar din 1975 în Elveţia, la Lausanne. 
Aici lucrează la Departement Missionnaire şi la 
LInstitut d'Histologie et d'Embryologie. Îşi con- 
tinuă activitatea literară şi semnează numeroase 
articole, prefețe, texte de critică literară, amintiri şi 
volume de versuri. La scurtă vreme după sosirea în 
Franţa, în martie 1972 îi apar poezii în limba fran- 
ceză în ziarul „Le Monde”, la pagina de literatură 
străină, unde este prezentată drept poetă româncă 
şi de limbă franceză, iar în română e prezentă cu 
versuri în „Limite” (Paris) şi „Argo” (Bonn). După 
plecarea din ţară, cărţile pe care le publică (în 
Franţa, în Elveţia sau la Bucureşti) poartă semnă- 
tura Angela Ghelber. Este membră a Societăţii Scri- 
itoarelor şi Scriitorilor Elveţieni. 

Primul volum semnat de C., Ochiul cel mare, 
propune cititorilor o poezie matură, caracterizată 
de forţa viziunii şi de plasticitatea imaginilor poe- 
tice: „Ce straniu e acest animal al sufletului!/ Ca un 
vânat rar şi sălbatec, cu blană de aur şi soare, / ascuns 
într-un luxuriant frunziş...” (Ce straniu e acest 
animal al sufletului...). Miron Radu Paraschivescu, 
prefaţatorul cărţii, vede aici un ecou al liricii Magdei 
Isanos. Se observă preferința pentru repetiţia-refren 
şi pentru unele teme, prezente şi ulterior: lumina/ 
Soarele, miracolul naturii, bucuria de a trăi şi, temă 
centrală, experienţa religioasă/trăirea spirituală 
(„mă închin efortului obscur şi neobosit/ care stâr- 
neşte miracolul vieţii,/ mă închin acestei perpetui 
curgeri,/ acestei unice flăcări în care mă mistui şi eu” 
— Mă închin). Următoarea carte, Iluminare (1968), 
se deschide cu câteva poeme ample, antrenând 
sonorități alerte şi adesea insolite: „Învolburaţi rota- 
tele discuri, discoboli!/ Rotiţi-vă lanţuri, carusele,/ 

populară roată a norocului, / fascinante cercuri învă- 
păiate!/ Muzica! Desfăşuraţi muzica!/ Vânturătoare 
sisteme solare, / sfere mari, sfere mici,/ roze ale vân- 
turilor, mori de vânt,/ circular perpetuum mobile!” 
(Cântecul mimului). Pe parcurs însă versurile pierd 
din intensitatea promisă, rămânând în sfera con- 
templaţiilor împinse spre extaz (Frumoasă. eşti, 
natură... Oră de har, Când văd culorile ş.a.). Atrag 
atenţia unele note erotice ce însoțesc dialogul cu 
divinitatea (Vis de dragoste, Nesăturata, Dorinţa, 
Sărbătoarea sevelor), nu în sens arghezian, ci ca 
simplă modalitate de a aduce laude „împăratului 
slavei”. Cântece de toate zilele (1970) cristalizează 
panteismul anunţat anterior: Dumnezeu pare că 
„a coborât” în toate făpturile pământeşti, în plante, 
păsări, animale şi materie. Această lume măruntă, 
populată de pisici lăuze, căţei nou-născuţi, flori, 
melci, gângănii, vrăbii, arici, copaci, aduce la lumină 
sensibilităţi diafane ce o apropie pe C. de Otilia 
Cazimir. Există o doză mare de lirism în simplitatea 
multor poezii, miza fiind sacralizarea fenomenelor 
cotidiene, domestice, banale, pe care eul poetic le 
percepe. Poemele din Clipe furate uitării (1998) reve- 
lează un suflet senin, împăcat cu sine şi cu lumea, 
aflat în aşteptarea momentului morţii (Tainicul 
ceas, Inscripţie, Psalm, Loc de verdeață, Sfârşitul, 
Rugăciunea în grădină). Acest parcurs de final este 
însoţit de bucuria simplă trăită în natură, unde poeta 
îl ghiceşte, la fiecare pas, pe Dumnezeu: „Mă bucur 
de bogata frumuseţe a acestui pământ/ mă bucur 
de culorile verii/ mă bucur de macii generoşi/ mă 
bucur de blândele miresme/ mă bucur de această 
sfântă lumină,/ sumă a credinţei, speranţei şi iubi- 
rii/ flamură a lui Dumnezeu” (Mă bucur...). Pentru 
C., Dumnezeu este şi se arată. Lumea „întrupân- 
du-se din mâinile şi suflarea Ziditorului” (Reavăn 
vânt de toamnă) trezeşte regretul după clipele tre- 
cute (Nostalgie), amintiri, trăiri lirice intense în faţa 
unor tablouri din natură (Zăpadă de aprilie, Zi de 
iarnă însorită, Strălucitele nunţi) sau la vederea flo- 
rilor (Fragilitate, Pajiştea, Miracolul primăverii, Tufa 
fermecată). Poeta pare că a pătruns „tainele” şi poate 
vorbi despre om ca „frunză tremurătoare”, despre 
sensul vieţii: „duhuri osândite/ la servitutea cărnii // 
venim din noaptea Veşniciei/ care ne-a înveşmân- 
tat/ în aparenţa cărnii // mergem spre ziua Veşniciei/ 
care ne va despuia/ de aparenţa cărnii...” (De unde 
venim? Cine suntem? Încotro mergem?). Relaţia cu 
divinul este vizibilă la fiecare pas, de la poemul Cânr 
într-un nou cerc de zare şi de la poemele-rugăciune 

care-i urmează (Psalm, Crez, Facerea trandafirului) 
până la cântecele de laudă, marcă a întregului volum 
(Cântec de laudă 1]. 

SCRIERI: Ochiul cel mare, pref. Miron Radu Paras- 
chivescu, Bucureşti, 1967; Iluminare, Bucureşti, 1968; 
Cântece de toate zilele, Bucureşti, 1970; Icoana stelei, 
Bucureşti, 1971; Les Fontaines de lâme, Lausanne, 1976; 
Celebration quotidienne, Romanel-sur-Lausanne, 1979; 
Debout, dans lordre et lharmonie de la Creation, Lau- 
sanne, 1983; Le Danseur de corde, Paris, 1985; Regard 
&clate, La Tronche, 1988; Graines de cur, Le Mont-sur- 
Lausanne, 1989; Le Chant du mime, Lausanne, 1990; 
Trame unique, La Tronche, 1991; Le Fremissement de 
Letre, Paris, 1996; Le Chant inepuisable, Paris, 1997; Clipe 
furate uitării, Bucureşti, 1998; La Lumiere des arbres, 
Paris, 1999; Frernels instants, Lausanne, 2002; Poemes 
dans la nuit, Lausanne, 2005. 

Repere bibliografice: Marcel Mihalaş, „Ochiul cel 
mare”, GL, 1967, 42; Muscalu, Dicţ. scriit. vrânceni, 
48-49; Anne-Lise Delacrâtaz, Daniel Maggetti, Ecri- 
vaines et 6crivains daujourd'hui, Aarau (Elveţia), 2002, 
132; Manolescu, Enciclopedia, 217. S.G. 


CRONICA, revistă apărută la Bucureşti, săptămâ- 
nal, între 12 februarie 1915 şi 31 iulie 1916. Direc- 
tor: I.N. Theodorescu-Arghezi; director literar: 
Gala Galaction (până la 27 aprilie 1916, când se 
retrage de la conducere, rămânând însă colabo- 
rator asiduu). Publicată în perioada neutralității 
României, C. îşi propune prin semnătura directo- 
rului ca cititorii să găsească în paginile ei „cuvin- 
tele care mărginesc în genere acţiunile şi fac că 
unele activităţi se numesc politice faţă de altele, 
care poartă eticheta de literare sau artistice. Am 
dori să risipim noţiunile acestea şi să le amestecăm 
într-o singură imagine, care să fie viaţa, şi prin care 
să treacă ochiul cercetătorului încruntându-se sau 
strălucind. Ținem să spunem că tot ce va cuprinde 
această revistă, excluzie făcând de partea-i docu- 
mentară şi informativă viitoare, trebuie conservat 
înainte de toate ca literatură, o literatură aplicată, o 
literatură venită să trăiască cel mult o săptămână, 
de la un număr la altul” (Cronica). C. tipăreşte ver- 
suri de Tudor Arghezi (Belşug, Unui prieten mic, 
datată şi localizată „1906, Versailles”), V. Demetrius 
(Buştenarii, şarpele şi ea), lon Vinea (Septembrie), 
Dragoş Protopopescu (Insania, Menuet de seară), 
Adrian Maniu (În adâncuri, Baladă), |.C. Vissarion 
(Viorica), A. Dominic (Omul). Proză semnează I.C. 
Vissarion (Guturai şi leac, De profundis, Vorbe..., 
La târg), Demostene Botez (O călătorie, Cinism), 


Dicţionarul general al literaturii române 816 


Gala Galaction (La un pahar de ceai, În luna flori- 
lor, Agapia veche), Horia Bottea (Bătrânii. Boierul 
Gună, Coana Cotuţa), Tudor Arghezi (La moartea 
lui Cucu), Adrian Maniu (Întunecatele), 1. Vinea 
(Chronique villageoise, Soliloc, Poveşti necuviin- 
cioase. Prinţesa Limonata), Natalia Negru (Spre 
cer, Nitocris — fragmente din „romanul inedit” 
Floarea soarelui) ş.a. Articole, comentarii şi eseuri 
pe subiecte diverse, multe din actualitatea poli- 
tică românească şi europeană, sunt redactate de 
Dragoş Protopopescu (Afazia unei doctrine), Dem. 
Theodorescu (Oraşul, Când vrem să civilizăm 
Europa), Horia Maniu (Opinia publică, Un prin- 
cipiu naţional), Marin Simionescu-Râmniceanu 
(Reflexii asupra războiului), Paul Zaritopol (Război 
şi cultură, Estetică utilă şi culturală, Stil clasic). 
În recenzii 1. Vinea prezintă volume de poezii ale 
lui Ion Pillat (Amăgiri), Adrian Maniu (Salomeea), 
B. Nemţeanu (Stropi de soare), G. Cair. Rubricile 
„Note şi notițe”, „Sub cortină”, „Din concretul săp- 
tămânii”, „Însemnări şi impresii” adună informa- 
ţii, glose, note felurite — literare, politice, artistice, 
teatrale - din activitatea instituțiilor culturale ori 
din viața unor nume vizibile în prim-planul cetăţii 
etc. Se remarcă „Pagini vechi”, unde sunt selectate 
în traducerea lui D.N. Ciotori — semnează exclusiv 
Antrax — ample extrase din memorialele de călăto- 
rie prin ţările române ale unor diplomaţi, voiajori 
particulari sau oficiali, demnitari străini din seco- 
lele al XVIII-lea şi al XIX-lea (G. Le Cler, contele 
d'Hauterive, prinţul de Ligne, Felix Colson, Lady 
Craven, Ştefan Raicevici ş.a.). Sub acelaşi generic 
sunt incluse şi succintele observaţii ale lui G. Sion, 
„membru al Societăţii Academice Române”, culese 
în 1887 din arhivele Chişinăului privitoare la istoria 
românilor şi pagini similare alese din opera istorică 
a lui Alexandru Amiras (Cronica anonimă a Țării 
Moldovei), Mihail Kogălniceanu (Cunoştinţa isto- 
riei naţionale) şi A.D. Xenopol (Epoca fanarioților). 
Sporadic, sumare cronici plastice ori teatrale sunt 
redactate de Demostene Botez, Francisc Şirato, B. 
Brănişteanu, Ernest P (Poldi), iar „Cronica rimată”, 
de asemenea ocazională, îi aparţine lui Mihail 
Sevastos sub nume propriu sau sub pseudoni- 
mul Rinaldo (Cântec barbar, Universitarii şi Mille, 
Scrisoare publică: Pană Trăsnea Sfântul către dl Al. 
Brătescu- Voineşti). La „Corespondenţă”, o „poştă 
a redacţiei” rebotezată, titularul, Gala Galaction 
(uneori G. Gal.), inserează în numerele 35, 44 şi 
46/1915 răspunsuri încurajatoare către trei tineri 

20 BANI 


CRONICA 


REVISTA SAPTAMANALA 


vinecron:Î.N'THEODORESCU- ARGHEZI 
oinscria uitenana : G. GALACTION 


..—.ş 


Războiul. 


Două glorii. 


No. 1 


ale căror încercări poetice îi rețin atenţia: „Ben- 
jamin Fund. laşi” (B. Fundoianu): „De când aştep- 
taţi! [...] Trebuie să ne întâlnim şi să vorbim. Dacă 
nu v-aţi schimbat locuinţa, la viitoarea mea tre- 
cere prin laşi voi veni să vă caut” (câteva versuri îi 
apăruseră în 1914 în revista ieşeană „Valuri”); „lon 
Ojog. Iaşi”, căruia îi tipăreşte două strofe intitulate 
Simbolism, şi „Perpessicius. Brăila”: „Mi se pare 
că e izbutită şi mi se pare că ţi se cuvine mai mult 
decât două rânduri de corespondenţă. La revedere, 
în numărul viitor” — iar în numărul următor, 47, se 
poate citi poezia unui tânăr combatant mutilat de 
război, Ad provinciales, meum in Gretchen amorem 
spernentes, semnată Perpessicius (pseudonim folo- 
sit prima dată aici; la debutul poetic din „Versuri şi 
proză”, în 1913, semnase cu alt pseudonim). Redac- 
ţia se face remarcată şi printr-o constantă poziţie 
critică ofensivă nu doar faţă de unele reviste ale 

momentului, rivale („Flacăra”), cât şi prin repli- 
cile polemice date unor confraţi ale căror opinii 
sau atitudini publice le consideră distonante, 
majoritatea prin condeiele lui Arghezi (Carmen 
Sylva, Pentru Cocea, pur şi simplu), Gala Galac- 
tion (D-sale d-lui Barbu Şt. Delavrancea, scrisoare 
respectuoasă şi deschisă, Vulpea şi strugurii sau dl 
Lovinescu moralist), |. Vinea (Literatura, Lovinescu 
etc.), G. Bogdan-Duică (Abderă universitară). Pre- 
zentarea grafică a revistei, coperta şi desenele-vi- 
niete din interior îi aparţin lui Francisc Şirato până 
aproape de dispariţia ei, doar întâmplător alter- 
nant cu Iser sau cu Rodica Maniu. La împlinirea 
unui an de existenţă a C., concomitent cu tipărirea 
integrală a colecţiei în condiţii de lux, sub o copertă 
personalizată, executată la cererea expresă a soli- 
citantului amator de a o achiziţiona, ultimul din- 
tr-o serie de colaboratori evocaţi pentru sprijinul 
material acordat de-a lungul timpului, Arghezi îi 
mulţumeşte cam sibilinic unui om căruia „cu recu- 
noştinţă i-am pune numele în fruntea paginilor de 
faţă dacă situaţia lui socială şi politică n-ar fi o pie- 
dică sentimentală serioasă la exprimarea liberă a 
unor scriitori timizi în a se bucura”. Această devoa- 
lare incompletă ar putea fi o încercare a directoru- 
lui de a îndepărta suspiciunea că revista era sub- 
venţionată cu bani nemţeşti, dată fiind adeziunea 
corpului redacţional şi a celor doi conducători ai 
ei la politica Germaniei, premergătoare Primului 
Război Mondial. Cele peste şaptezeci de numere 
ale C. sunt în chip evident efortul susţinut al edi- 
torilor ei, în special al lui Tudor Arghezi, dovadă 
de necontestat fiind şi mulțimea mare de iscălituri 
sub care se disimulează: A., T., I.N. T., L.[., LA. Din 
comitet, lon Tudor, Aug. T. Augustin, Peb., Pebeco, 
Re. Por. 'Ter., Primus, Teodor. Cu numărul cumulat 
74-77 din 31 iulie 1916, C. anunţă cititorii (circa trei 
mii) că „îşi îngăduie o vacanţă de două luni”, dar 
revenirea rămâne simplă promisiune. Alţi colabo- 
ratori: C. Mille, I.U. Soricu, Andrei Branişte (Tudor 
Teodorescu-Branişte), K. Mill (Camil Petrescu), 
Mihail Săulescu, Emil Isac, Alerm (Alerm-laşi; Alex 
R. Moroianu), Davis (Vasile D. Păun). R.P, 


CRONICA, publicaţie apărută la Baia Mare, săptă- 
mânal, apoi lunar, cu întreruperi, de la 16 septembrie 
1936 până la 29 aprilie 1941. Redactor responsabil 
și proprietar: Gheorghe Crişan. Articolul-program 
redacţional, intitulat Câteva precizări, e plin de entu- 
ziasme şi de idealuri avântate: „Suntem români în 

primul rând şi credem în noblețea sufletului româ- 
nesc” etc. Dintre rubrici, câteva sunt permanente: 
„Locale”, „Cronica sportivă”, „Săptămâna”. C. inse- 
rează vagi comentarii pe marginea stării politice şi 
sociale a vremii, informaţii de interes local sau despre 
vecini (Sălajul, spre exemplu, revine uneori în aten- 
ţie), comentarii sportive, mică publicitate. Literatura 
este o chestiune „de casă”, sub atenţia redactoru- 
lui revistei. Poezie publică Gheorghe Crişan, Mihai 
Sălăgean, Petre Dulfu (foarte frecvent, mai ales texte 
reproduse), lon Sofia Manolescu, Mihai Beniuc, lon 
Şiugariu, |. Rodina, Maria Levandovschi. Proză sem- 
nează acelaşi Gheorghe Crişan, tot el fiind şi autorul 
unui lung reportaj în serial, În subteranele cu comori. 
Rar îşi fac loc comentarii muzicale (semnate de muzi- 
cologul Vasile Mocanu) sau de artă plastică. Treptat, 
revista îşi lărgeşte spaţiul cultural şi îşi îmbunătăţeşte 
aspectul grafic, mai ales ilustraţia fotografică. Dintre 
acţiunile demne de semnalat se rețin o listă de sub- 
scripţie în folosul nefericitului poet şi ziarist |. Rodina, 
numărul omagial închinat lui Octavian Goga, susţi- 
nerea operei lui Petre Dulfu (fie şi printr-o recenzie). 
Fără să excludă literatura din cuprinsul său, în februa- 
rie — martie 1939 C. editează suplimentul „Cronica 
literară”, cu preocupări literare prioritare. În paginile 
suplimentului sunt găzduite poezii de Mihai Beniuc, 
Coriolan Gheţie, lon Sofia Manolescu, Lucreția Karr 
(Karnabatt), Ion Şiugariu, Vasile Spiridonică, D. Hino- 
veanu, George Meniuc, Gheorghe Crişan, C. Pârlea și 
recenzii la volume de Virgil Carianopol, George Petcu, 
Matei Alexandrescu ş.a. Strădania publicaţiei de a ieşi 
din spaţiul provincial a reuşit parţial. Uneori însă cali- 
tatea semnăturilor o limitează la un interes local. VT. 


CRONICA, revistă cu profil „politic, social, cultural” 
care apare la Iaşi săptămânal, din 12 februarie 1966, 
după 1990 doar cu preocupări culturale. În prima 
etapă director este Constantin Ciopraga; redac- 
tori-şefi adjuncţi: N. Barbu, Corneliu Sturzu, Cor- 
neliu Ştefanache; secretar general de redacţie: 
Mircea Radu lacoban; în 1969 N. Barbu figurează ca 
redactor-şef adjunct, iar cu numărul 20 din același 
an încetează funcţia de redactor-şef adjunct a lui 
Corneliu Sturzu; cu numărul 6/1970 Ştefan Oprea 
devine secretar general de redacţie, de la numărul 
19/1970 se încheie directoratul lui Constantin Cio- 
praga şi este instalat redactor-şef Liviu Leonte. De 
la numărul 46/1979 redactor-şef este Ion Ţăranu, 
redactor-şef adjunct Ştefan Oprea, iar secretari res- 
ponsabili de redacţie Paul Balahur şi Vasile 

Constantinescu. Numărul 50/1989 este o ediţie 
specială, în care sunt reflectate evenimentele poli- 
tice din decembrie 1989. Provizoriu, se constituie 
un „colectiv redacţional” condus de Ştefan Oprea. 
Cu numărul 4/1990 redactor-şef e numit loan 
Holban. C. continuă ca serie nouă, cu apariţie 
lunară, din iulie 1997, cu o echipă formată din Vale- 
riu Stancu (redactor-şef), Vasile Constantinescu, 
Bogdan Mihai Mandache și Mariana Stancu (redac- 
tori). Ulterior, Bogdan Mihai Mandache devine 
redactor-șef adjunct, iar Mariana Stancu secretar 
general de redacţie (2000). Primul colegiu de redac- 
ţie al publicaţiei era compus din Otilia Cazimir, Al. 
Dima, lon Creangă, Ilie Grămadă, Dan Hatmanu, 
Gavril Istrate, George Lesnea, Petre Mâlcomete, 
Cristofor Simionescu, Achim Stoia, Nicolae Ţaţo- 
mir. Din configuraţia acestui colegiu se înţelege 
intenţia revistei de a acoperi toate manifestările 
culturale şi ştiinţifice din Iaşi şi Moldova (literatură, 
arte plastice, teatru, muzică, istorie, ştiinţe exacte 
etc.). Într-un scurt Cuvânt înainte, semnat „Cro- 
nica”, se arată că aceasta „va fi o revistă a realităţilor 
actuale, propunându-şi ca, alături de alte publica- 
ţii, să devină un factor activ al vieţii politice, sociale 
şi culturale din patria noastră”, formulare care res- 
pecta directivele ideologice, spiritul hotărârilor 
PCR. Rubricile revistei sunt tipizate, ca și la alte 
reviste cu acelaşi profil: „Cronica vieţii culturale”, 
„Cronica în actualitate”, „Cronica artelor”, „Cronica 
literelor”, „Cronica ştiinţelor”, „Cronica pe glob”. În 
general, această structură a rămas neschimbată 
aproape trei decenii de la apariţie. Seria nouă, de 
după 1997, capătă un caracter preponderent cultu- 
ral și propune câteva rubrici noi: „Salonul literar”, 
„Poesis”, „Cuvântul care uneşte”, „Scriitori franco- 
foni în spaţiul cultural român” ş.a., dedicând pagini 
speciale traducerilor, dar şi artelor plastice, teatru- 
lui, muzicii, filmului, precum şi unor domenii ca 
filosofia, istoria, religia etc. Încă de la începuturi, în 
paginile revistei au publicat majoritatea personali- 
tăţilor vieţii spirituale ieşene, dar şi din întreaga 
ţară, C. năzuind şi reuşind a fi o publicaţie de nivel 
naţional. În chiar primul număr, pe lângă ieşenii 
Otilia Cazimir (poezie), N. Barbu, Ştefan Oprea, 
Mircea Radu lacoban, loan Constantinescu, Adi 
Cusin, Mihai Drăgan (la „Cronica literară”), se dis- 
ting semnăturile lui Adrian Marino (Cluj-Napoca) şi 
lorgu lordan (Bucureşti), ambii foşti ieşeni, iar în 
numerele imediat următoare sunt prezenţi Demos- 
tene Botez, Aurel Rău, Dumitru Radu Popescu ş.a. 

În decursul anilor C. şi-a creat un profil propriu. 
Poeţii cultivați de revistă sunt în general din Mol- 
dova (laşi, Bacău, Suceava, Botoşani, Piatra Neamţ) 
şi au o bună cotă valorică: Emil Brumaru, loanid 
Romanescu, Mihai Ursachi, Ion Chiriac, Gheorghe 
Drăgan, Radu Cârneci, Dan Laurenţiu, Nicolae Tur- 
tureanu, Mihai Sabin, Ovidiu Genaru, Sergiu Adam, 
Ana Mâşlea, Aura Muşat, Angela Traian, Daniela 
Caurea, Corneliu Sturzu, Haralambie Ţugui, Florin 
Mihai Petrescu. Li se alătură, după 1990, George 
Anca, Marcel Mureșeanu, Calistrat Costin ș.a. 
George Lesnea e prezent în paginile revistei până la 
sfârşitul vieţii sale, fiind un fel de simbol al publica- 
ţiei. Rubricile „Poesis” și „Salonul literar” propun cu 
regularitate profiluri lirice contemporane (Vasile 
Popa Hominceanu, Eugen Evu, Shaul Carmel, 
Simion Bogdănescu, Ion Hurjui, Horia Zilieru). În 
proză colaborările de prestigiu sunt mai puţin 
numeroase, la fel în dramaturgie, dar deloc neîn- 
semnate: Corneliu Ştefanache, George Bălăiţă, 
Mircea Radu lacoban, Ştefan Oprea, lon Țăranu, 
Stelian Baboi, Andi Andrieş, lon Istrati, loan Petru 
Culianu, care debutează aici în 1967 cu proză 
scurtă. În ultimele două decenii apar alte nume: 
Dumitru Vacariu publică fragmente din romanul 
Porumbeii albaștri, Doru Kalmuski din Marele 
anestezist, Valeriu Stancu din Suflete cu ieșire la 
mare, iar Emil Baltag din piesa Nesfârșita scară. 
Sectorul de critică este în toţi anii de apariţie susţi- 
nut cu seriozitate de cronicari literari ca Al. 
Andriescu, Liviu Leonte, Mihai Drăgan, Zaharia 
Sângeorzan, Laurenţiu Ciobanu, Magda Ursache, 
Florin Faifer, loan Holban. Prolifică este rubrica 
„Jurnal cu scriitori”, cuprinzând cronici și recenzii 
ce iau pulsul noilor apariții. Semnează Ilie Dan, lon 
Hurjui, Liviu Papuc ș.a. Densă este și rubrica „Res- 
tituiri”, unde Antonio Patraș abordează Scrisorile 
către bunul Dumnezeu ale lui I.D. Sîrbu, iar Gh. 
Lixandru se oprește la subiectul Anton Crihan — 
universitar și om politic. Istoria literară este prezentă 
și în cadrul rubriciilor „Recuperări”, „Fondul princi- 
pal al culturii române”, „Memoria documentului”. 
Dionisie Vitcu semnează Memorialistica lui Con- 
stantin Ciopraga și se ocupă de experiența ameri- 
cană a lui Petru Comarnescu, iar Emanuela Ilie figu- 
rează cu articolul Un nuvelist interbelic (aproape) 
uitat: Victor Papilian. Datorită prezenţei în condu- 
cerea revistei a doi oameni de teatru, N. Barbu şi 
Ştefan Oprea, la care se adaugă, din redacţie, Al. |. 
Friduş şi, din afara redacţiei, Constantin Paiu şi Val 

Condurache, critica dramatică este un segment 
reprezentativ al publicaţiei. Aproape nu există spec- 
tacol din teatrele din Moldova (multe şi din restul 
ţării) care să nu fie comentat cu probitate. De ase- 
menea, se evidenţiază numeroasele dezbateri pe 
teme teatrale, de literatură, arte etc. O rubrică spe- 
cializată, „Privitor ca la teatru”, capătă substanță 
graţie interviurilor Oltiţei Cîntec. De fapt, un com- 
partiment bine ilustrat și după 1990 este tocmai 
acela al interviurilor, formând conţinutul rubricii 
„Iertium non datur”. Mai cu seamă la „Salonul lite- 
rar” se publică adevărate fişe de dicţionar, portrete 
detaliate ale unor autori contemporani consacraţi, 
de regulă cu prilejuri aniversare: Ana Blandiana, 
Mihai Ursachi, Cezar Ivănescu, Adrian Popescu, 
Lucian Vasiliu, Valentin Taşcu, Emil Nicolae, Ion 
Stratan, Aura Christi, loan Țepelea, Cristian Simio- 
nescu, loan Moldovan, Leo Butnaru ş.a. Frecvent 
sunt realizate contacte strânse cu literatura din 
Republica Moldova. Traducerile sunt, înainte de 
1990, sporadice şi fără un program anume (Isaak 
Babel, Ray Bradbury, Jorge Luis Borges, Yasunari 
Kawabata, George Orwell, Antoine de Saint- 
Exup6ry ş.a.), pentru ca, în noua serie să devină evi- 
dentun proiect bine gândit al deschiderii spre spaţii 
culturale dintre cele mai diverse. În afară de preo- 
cupările literare, C. acordă atenţie ştiinţelor, isto- 
riei, politicii. Este interesantă „Cronica în imagini”, 
un ansamblu de fotografii de arhivă din bogata 
viaţă literară, politică, ştiinţifică, artistică a Iaşilor. 
Anchetele, „Convorbirile «Cronicii»”, mesele ro- 
tunde dau măsura participării la problemele majore 
ale timpului, revista fiind prezentă în numeroase 
zone de interes din Moldova, prin reportaje, dezba- 
teri etc. Polemicile sunt rare și urbane. Astfel, în 
numărul 8/2003 Ionel Savitescu scrie indignat de 
„elucubraţiile” „unei cărţi tendenţioase, denigra- 
toare și scrisă la comandă”, Mitologii ale scolului 
XX. Dumezil, Levi-Strauss, Eliade de Daniel Dubu- 
isson (Defăimarea lui Eliade). O lectură agreabilă o 
reprezintă serialul de călătorie al lui Valeriu Stancu, 
A lombre des &rables en fleur. Implicaţia politică a 
revistei până în decembrie 1989 a fost cea impusă 
în întreaga ţară, editorialele şi unele luări de cuvânt 
aparţinând fără abatere festivismului şi triumfalis- 
mului epocii. După 1989 C. devine însă o adevărată 
revistă de cultură cu deschidere naţională şi univer- 
sală. Alți colaboratori: Constantin Dram, Mihai 
Botez, Elvira Sorohan, Natalia Cantemir, Cătălin 
Bordeianu. VI, D.B. 


Cronica 


CRONICA ANONIMĂ A MOLDOVEI (1661-1729), cro- 
nică oficială, redactată în limba română, la îndem- 
nul şi în timpul primei domnii a lui Grigore II Ghica 
(1726-1729), numită şi Cronica anonimă ghiculească 
sau Pseudo-Amiras. Teza paternităţii anonime a scri- 
erii, susținută de Mihail Kogălniceanu (primul ei 
editor), Al. Piru, Ariadna Camariano-Cioran şi Dan 
Simonescu, nu reuşeşte să infirme atribuirea textului, 
de către I.G. Sbiera, N. lorga, C.A. Stoide şi, cu solide 
argumente filologice, de N.A. Ursu, lui Alexandru 
Amiras, în mod cert traducător al cronicii în greceşte 
la Iaşi, în 1729. Prima parte, compilativă, corespun- 
zătoare perioadei 1661-1726, prelucrează în spirit 
oficial, dar cu adaosuri originale, tradiţia orală şi 
cea istoriografică din Cronica anonimă racovițeană 
şi dintr-un presupus „izvod al Costăcheştilor”, atri- 
buit lui Ştefan Pădure. Partea originală a cronicii se 
inspiră din cronica lui Radu Popescu pentru gene- 
alogia encomiastică a Ghiculeştilor şi pentru unele 
domnii muntene. Într-un mod puţin obişnuit, textul 
încorporează documente oficiale orientale traduse 
de Amiras. La rândul său, letopiseţul este unul din 
izvoarele unei compilaţii anonime păstrate în limba 
greacă, numită Cronica Ghiculeştilor, referitoare la 
istoria Moldovei dintre 1695 şi 1754. Cronica urmă- 
reşte, într-o succesiune evenimenţială şi portretis- 
tică, domnitorii pământeni şi fanarioți, relaţiile lor cu 
boierimea autohtonă și cu noua clientelă adusă de la 
Țarigrad. Figură întunecată, Gheorghe Duca, „prea 
vrăjmaş şi plin de toată răutatea”, asuprea cu „dăjdii” 
deopotrivă norodul şi boierimea - lezare a privilegi- 
ilor aspru sancţionată. Precis consemnată, răscoala 
lui Hâncu este urmărită în toate fazele şi dedesubtu- 
rile ei: lupta de la Ciric, tergiversările lui Duca pentru 
a o înăbuşi cu ajutor turcesc, complicitatea boierilor 
de la Iaşi cu cei răzvrătiți, trădaţi chiar de conducă- 
torul lor. Vremea lui Constantin Duca, ginerele lui 
Constantin Brâncoveanu, ce întreținea „cu multă 
cheltuială” grecii (seimenii) aduşi de la Țarigrad, 
este tulburată de nemulţumirile boierilor Gavrili- 
țeşti. Mihai Racoviţă, lăudat la început pentru că era 
„nemăreţu şi cinstitoriu” cu boierimea „de ţară”, cade 
curând în dizgraţia cronicarului. Nicolae Mavrocor- 
dat, înfăţişat favorabil pentru că era unchiul lui Gri- 
gore Ghica, dar şi „cărturar mare”, face reforme în 
învățământul epocii şi dă scutiri fiscale boierimii şi 
clerului. Lui Dimitrie Cantemir, apreciat pentru cul- 
tura sa şi pentru buna cunoaştere a vieţii turcilor, cro- 
nicarul nu-i dezaprobă politica orientată spre Petru 
cel Mare. Cronica, antiracoviţeană, îl încondeiază pe 

Mihai Racoviţă, ce împărțea dregătorii rudelor, era 
rău platnic şi lacom de bani, pe care îi storcea prin 
înscenarea de procese. Cronicarul este martor ocular 
al războiului purtat cu nemţii în 1716-1717, urmat de 
molime, foamete şi înăsprirea birurilor, inventariate 
cu minuţie şi cu obidă. Pentru protectorul său, Gri- 
gore Ghica, autorul recurge la o înşirare encomiastică 
de calităţi: bun judecător şi milostiv cu familia pre- 
decesorului său, politician abil în conflictele cu tăta- 
rii, spirit înnoitor în acţiunile culturale şi edilitare, ce 
dădeau strălucire Curţii princiare. Guvernarea lui „ca 
o lumină au străluminat, plină de bucurie”. Cronica 
rămâne o mărturie bogată în date istorice, politice şi 
sociale (despre starea populaţiei şi fiscalitate, despre 
viaţa comercială din târguri ş.a.). Valoarea literară a 
textului provine din bogăţia portretistică, din nara- 
ţiunea colorată şi claritatea stilistică. Traducerea gre- 
cească a cronicii, făcută de Amiras, a fost transpusă în 
franceză de Nicolas Gânier în 1741. 

Ediţii: Cronica anonimă a Ţării Moldovei care se începe 
de la domnia lui Istrati Dabija Vu. şi se sfârşeşte cu 
domnia lui Grigore Ghica Vodă cel bătrân (1662-1735), 
în Letopisițile Ţării Moldovei, III, publ. M. Kogălniceanu, 
Iaşi, 1846, 85-174, în Cronicele României sau Letopiseţele 
Moldovei şi Valahiei, UI, publ. M. Kogălniceanu, Bucu- 
reşti, 1874, 99-180; Cronica anonimă a Moldovei. 1661- 
1729, îngr. şi introd. Dan Simonescu, Bucureşti, 1975. 
Repere bibliografice: I.G. Sbiera, Mişcări culturale şi 
literare la românii din stânga Dunării în răstimpul de 
la 1504-1714, Cernăuţi, 1897, 182-185; Iorga, Ist. lit. 
XVIII, |, 381-391; Iorga, Ist. lit., Il, 520-533; Piru, Ist. lit., 
1, 386-390; Ist. lit., 1, 592-596; Dan Simonescu, Cronica 
anonimă a Moldovei. 1661-1729, Bucureşti, 1975; C.A. 
Stoide, Cronica anonimă şi autorul ei, ALX, t. XIII, 1976; 
Dicţ. lit. 1900, 244-245; Dumitru Velciu, Cronica ano- 
nimă a Moldovei. 1661-1729 (Pseudo-Amiras) şi pro- 
blema autorului ei (-IV), LL, 1993, 1-4, 1994, 3-4, 1995, 
2; Ursu, Contribuţii ist. lit., 160-181. A.Sm. 


CRONICA ANONIMĂ RACOVIȚEANĂ (Letopisiţul 
Ţării Moldovii de la domnia lui Istrati Dabija Vv. 
până la a triea domnie a lui Mihai Racoviţă Vv.), 
cronică scrisă în Moldova în secolul al XVIII-lea, ce 
relatează evenimentele în continuarea letopiseţu- 
lui lui Miron Costin. Este o compilaţie alcătuită de 
doi autori anonimi: un admirator al boierului Ale- 
xandru Buhuş, prezentând istoria Moldovei dintre 
1661 şi 1703 (text cunoscut şi sub numele Cronica 
buhuşească), şi un cronicar de Curte al lui Mihai 
Racoviţă, care relatează evenimentele dintre 1703 
şi 1729. Izvodul „buhușesc”, scris prin 1705-1706 

de un boiernaș din suita hatmanului Alexandru 
Buhuș, considerat text autonom de unii specialiști 
(D. Velciu ș.a.), a fost integrat, cu extensiuni și pre- 
faceri, de un autor anonim în Cronica racovițeană, 
cunoscută în tradiția istoriografică și ca letopise- 
țul Pseudo-Muste. În fapt, Nicolae Muste este doar 
copistul manuscriselor publicate de N. Bălcescu și 
M. Kogălniceanu. Cronica buhușească, ce cuprinde 
o expunere relativ obiectivă şi imparţială a eveni- 
mentelor, începe cu domnia lui Eustratie Dabija, 
devenit domn oarecum împotriva voinţei sale, 
prin intervenţia la Poartă a unuia dintre intrigan- 
ţii boieri Ruset. Îi urmează la domnie Gheorghe 
Duca, grec venit în Moldova pe vremea lui Vasile 
Lupu, când era simplu ucenic la „dugheană la abă- 
gerie”. În cea de-a doua domnie a lui Gheorghe 
Duca izbucneşte răscoala orheienilor şi a lăpuşne- 
nilor conduşi de Hâncu şi de Durac serdarul, care 
ajung a ataca Curtea domnească de la Iaşi. Hatma- 
nul Buhuş este eroul principal, ca învingător, în 
episoadele despre luptele moldovenilor cu nemţii 
la Suceava şi la Cetatea Neamţ. La întoarcerea de 
la asediul Vienei, spre Moldova, în episodul de la 
Domnești, hatmanul va încerca zadarnic să-l sal- 
veze pe Duca din încercuirea podgheazurilor leșești 
trimise de Ștefan Petriceicu. Trădaţi de seimenii 
săi și ascultând de „sfatul înșelător” al lui Miron 
Costin, polonofil disimulat, atât vodă, cât și logofă- 
tul sunt duși în Polonia. Tragedia uciderii fraților 
Costin va fi declanșată de „pizma și zavistia” vis- 
tiernicului Iordache, ţintă a sarcasmelor lui Miron 
Costin, și de adversitatea ginerelui domnesc, Lupul 
Bogdan, față de Velicico Costin, bănuit de urzeli 
pentru mazilirea domnului Constantin Cantemir. 
Calitățile de povestitor ale cronicarului unesc sim- 
plitatea, reținerea calmă cu accentele de durere 
provocate de împrejurări dramatice. Partea a doua 
a letopisețului, de altă factură, îl are în centru pe 
Mihai Racoviţă, urmărit în cele trei domnii alterna- 
tive ale sale. Alegerea voievodului, cu asentimen- 
tul marilor boieri, presupune, ca și la alți cronicari, 
intervenția voinței divine. Domn plin de calităţi 
şi popular cu supuşii, cum îl prezintă letopiseţul, 
Racoviţă nu este scutit de intrigile la Poartă ale lui 
Constantin Brâncoveanu, ale cărui manevre aduc 
în scaunul Moldovei când pe Antioh Cantemir, 
când pe Nicolae Mavrocordat, figuri contrastante, 
ce pun în evidenţă şi mai mult meritele celui admi- 
rat. Fire slabă, depărtat de grija ţării, Antioh Cante- 
mir îşi petrece vremea la vânătoare, iar tronul şi-l 

păstrează prin obedienţa totală faţă de turci. Nico- 
lae Mavrocordat, domn cu „mândrie grecească”, a 
cărui cârmuire este prezentată în culori întunecate, 
se înconjoară numai de greci, „cât rămăsese Fana- 
riul pustiu în Țarigrad”, folosind tălmaciul pentru 
a se înţelege cu oamenii ţării, şi persecută boie- 
rimea moldoveană. Un rol nefast are sfetnicul de 
credinţă al lui Nicolae Mavrocordat, grecul Span- 
doni, acoperit de invective, o „poghibală spurcată”, 
care trăieşte din colportaj şi intrigi. În partea con- 
sacrată celei de-a treia domnii a lui Mihai Racoviţă 
sunt prezentate faptele de bravură ale domnitoru- 
lui: luptele cu austriecii de la mănăstirile Caşin şi 
Mira, incursiunea în Ardeal, ciocnirile cu tătarii. 
Cronicarul urmăreşte succint şi evenimentele din 
Ţara Românească, legate de domnia şi sfârşitul 
tragic al lui Brâncoveanu, încheind cu lamentaţia 
de tipul fortuna labilis asupra deşertăciunii lumii. 
Sunt consemnate, de asemenea, momente isto- 
rice externe: lupta lui Petru cel Mare cu suedezii și 
înfrângerea lui Carol XII, care tot „simeţ se ţinea, 
crai nebiruit”, tratatul încheiat de ţar cu Dimitrie 
Cantemir, considerat de cronicar un act „nesoco- 
tit” și, în fine, moartea lui Petru I. Sfârşitul cronicii 
este consacrat domniei lui Grigore II Ghica, domn 
ce aducea îmbunătăţiri sociale (reducerea biru- 
rilor) şi culturale (deschiderea unor şcoli). Croni- 
carul anonim al lui Mihai Racoviţă pare a aparține 
marii boierimi, căreia îi apără privilegiile, și se arată 
deprins cu viața publică la înalt nivel a țării. Om 
cultivat, el asimilează bine opera lui Miron Costin, 
de la care preia gânduri asupra oamenilor și a isto- 
riei, idei politice, dar și procedee literare (discur- 
suri în oratio recta pentru a marca dramatismul 
unor situații), expresii și sentințe morale. Pentru 
comentariile sale sapienţiale, recurge la precepte 
și „învățături” pe teme date extrase din Ceasorni- 
cul domnilor, tradus de Nicolae Costin după Anto- 
nio de Guevara. Aplică un cod de comportament 
pentru suveranii bătrâni precum Dumitrașcu Can- 
tacuzino (ironizat pentru rătăcirile sale amoroase) 
şi creează un memento dureros provocat de ingra- 
titudinea rudelor uzurpatoare ale Brâncoveanului. 
Valoarea literară a letopiseţului este completată de 
portretistica bogată şi de caracterul memorialistic 
al multor pasaje. 

Ediţii: Letopisițul Ţării Moldovii de la domnia lui Istrati 
Dabija Vv. până la a triea domnie a lui Mihai Racoviţă 
Vv, publ. N. Bălcescu şi A.T. Laurian, „Magazin istoric 
pentru Dacia”, III, 1846; ed. în Letopisiţile Țării Moldovii, 

III, publ. M. Kogălniceanu, Iaşi, 1846, 7-80, în Cronicele 
României sau Letopiseţele Moldovei şi Valahiei, UL, publ. 
M. Kogălniceanu, Bucureşti, 1874, 3-95; Letopiseţul Ţării 
Moldovei de la Istratie Dabija până la domnia a doua a 
lui Antioh Cantemir. 1661-1705, îngr. și introd. Constan- 
tin Giurescu, Bucureşti, 1913. 

Repere bibliografice: I.G. Sbiera, Mişcări culturale şi 
literare la românii din stânga Dunării în răstimpul de la 
1504-1714, Cernăuţi, 1897, 177-182; Iorga, Ist. lit. XVIII, 
I, 179-191; Constantin Giurescu, Introducere la Letopise- 
țul Ţării Moldovei de la Istratie Dabija până la domnia a 
doua a lui Antioh Cantemir. 1661-1705, Bucureşti, 1913; 
Iorga, [st. lit., II, 252-268; Lăudat, Ist. lit, |, 301-311; 
Piru, Ist. lit., |, 366-370; Ist. lit., |, 587-592; Ursu, Memo- 
rialistica, 194-195, 203-204; Dicţ. lit. 1900, 246; Dumitru 
Velciu, Autorul probabil al principalului izvod anonim 
folosit de Neculce în cronică, LL, 1991, 3-4; Dumitru 
Velciu, Miron Costin. Raporturile literare cu contempora- 
nii şi posteritatea sa istoriografică, București, 1995, 159- 
167, 179-187; Mazilu, Recitind, III, 157-159, 665. A.Sm. 


CRONICA ARGEȘULUI, revistă apărută la Piteşti, 
bilunar, între 1 ianuarie şi 15 iunie 1927, cu sub- 
titlul „Literară - artistică — socială”. Odată cu numă- 
rul 2, când își modifică titlul inițial „Cronica” în 
„Cronica Argeșului”, anunţă în câteva rânduri și 
intenţiile redacţiei de a deveni „o foaie de reală cul- 
tură, în care pe lângă articole și studii originale vor 
fi şi traduceri din floarea literaturilor străine”. Dezi- 
deratele întrec însă posibilitățile reale, o reorga- 
nizare „în genul marilor publicaţii, cu o frumoasă 
copertă în culori” fiind preconizată peste alte 
câteva numere. Conducerea aparține unui comitet 
nemenționat; redactori: |. Glonţescu și C. Popescu. 
În secţiunea literară se reproduc versuri din volu- 
mele Nu mi-am plecat genunchii de Elena Farago 
şi Poeme cu îngeri de V. Voiculescu, concurate de 
compuneri şcolăreşti șchioape, semnate de Mihai 
Nanu (Revederi), C.D. Papastate, sub pseudonimul 
Costia Sergiu (Ciorile), Lil de Vis (Crăiasa primăve- 
rii — poeme fluviu din Iubita poetului, cartea I) şi 
de abundente „cronici fanteziste” cu pretenţii iro- 
nico-umoristice, inspirate unui Galion de orăşelele 
judeţului Argeş. Meritorii datorită ideilor abordate 
sau a semnalării unor tendinţe ce se manifestă în 
mişcarea literelor din ţară, dar nu întotdeauna şi 
prin limpezimea ori prin nuanțele argumentării 
propriu-zise, sunt editorialele lui Mihail Lungianu 
(Scriitori, cititori, critici, Tinerețe) despre generaţia 
nouă de scriitori afirmaţi după război şi ale lui M. 
Mihăileanu (nternaţionalismul şi în literatură? 
Criza cărţii), care acuză dezinteresul editorilor 

faţă de promovarea unor manuscrise originale de 
o valoare artistică reală şi, în egală măsură, indi- 
ferenţa publicului pentru actul lecturii ca „viciu 
nepedepsit”. Se înscriu aici și opinii nuanţate, bine 
articulate, exprimate de M.N. (Mihai Nanu) în arti- 
colele Câteva consideraţii asupra umanitarismu- 
lui, Haos și tradiționalism în literatură, prelungite 
în Aspecte din poezia română modernă și Regiona- 
lism cultural. În ciuda dimensiunilor modeste şi 
a numărului de pagini puţin generos, C. tipăreşte 
constant transpuneri în româneşte din prozato- 
rii englezi (Jerome K. Jerome) şi americani (Jack 
London, Stephen Leacock), dar mai ales din poezia 
franceză (Paul Verlaine, Cântec de toamnă), Sully 
Prudhomme (Spovedania), Hel&ne Vacaresco (Și 
el trecu...). Uneori, însemnările critice la adresa 
confraţilor strecurate la rubricile de anunţuri şi 
semnalări din activitatea editorială, „Cărţi noi”, 
„Ecouri” „Culturale - redacţionale - informaţii”, 
nu sunt deloc inocente, intenţiile polemice fiind 
formulate explicit (de pildă, la placheta Strigări 
trupeşti lângă glezne de Camil Baltazar), alături de 
aprecierile privind sumarele unor reviste de direc- 
ţie, ca „Sburătoru/. R.P, 


CRONICA ARTISTICĂ ŞI LITERARĂ, revistă apă- 
rută la laşi, cu periodicitate neprecizată, între 
1917 şi 12 aprilie 1918. Este o publicaţie de factură 
tradiţională, cu elemente de perspectivă înnoi- 
toare (eclectism de tranziţie între epoci literare), 
orientată împotriva romantismului convenţio- 
nal al secolului al XX-lea (Biblioteca Academiei 
Române deţine doar numărul 11, din 14 februarie 
1918). Directorii publicaţiei sunt Dinu Dumbravă 
(Emanoil Riegler) şi Mihail Sorbul. Din editorialul 
semnat de Sorbul reiese că este necesară o litera- 
tură înaltă, pe măsura istoriei, aflată în facere şi 
scriere: „Istoria are astăzi la îndemână toate mij- 
loacele de înregistrare. Cu epica e ceva mai greu. 
Înainte de toate îi trebuie un talent [...] ce va trebui 
să se dezbare de acel romanticism şi exces de ling- 
vistică, care, în mare parte, au copleşit literatura 
română, reducând-o, în cele mai multe cazuri, la 
tirade. Prefaceri sociale, prefaceri artistice. Ade- 
vărul şi Realitatea. Nici că se poate două muze 
mai darnice în inspiraţie”. În cuprins, cu carac- 
ter de rubrici fixe, există „Societăţile dramatice”, 
unde Dinu Dumbravă, disimulat sub inițialele 
D. Db., este laudativ la adresa celor trei societăţi 
dramatice de la Bucureşti, laşi şi Craiova „pentru 

munca cea mare de regenerare morală” şi pentru 
„influenţa hotărâtoare asupra spiritului publicu- 
lui”, „Însemnări de la premiere”, semnată de ace- 
laşi Dinu Dumbravă, cu o cronică la Trandafirii 
roşii, poem dramatic de Zaharia Bârsan, precum şi 
„Noutăţi artistice” (concerte, spectacole de teatru). 
Apar poezii de Şerban Bascovici, Al. T. Stamatiad şi 
o comedie lirică, Serenada din trecut, semnată de 
Mircea Dem. Rădulescu. Mai intră în sumar tra- 
ducerea unor pagini de proză ce îi aparţin lui ].-H. 
Rosny-Aîn6: Dragoste etruscă. Roman antic. M.Pp. 


CRONICA DOMNIEI LUI MIHAI VITEAZUL (Isto- 
ria lui Mihai Vodă sin Pătraşco Vodă, carele au 
făcut multe războaie cu turcii pentru creşti- 
nătate), cronică scrisă între 1602 şi 1608, inclusă 
în Letopiseţul cantacuzinesc. În cancelaria dom- 
nească a lui Mihai Viteazul, marele logofăt Teodosie 
Rudeanu (fratele Simei, cea care a dictat cuvintele 
ca de cronică de pe piatra de mormânt a soţului 
ei, Stroe Buzescu) scria — în slavonă sau poate în 
română şi sub supravegherea voievodului însuşi 
- o istorie a faptelor acestuia. Din păcate, nu au 
ajuns până la noi decât forme parţiale şi prelucrate: 
la Baltazar Walther, la Szamoskăzy (prin Petru Gri- 
gorovici Armeanul) sau în memoriile adresate de 
domnitor unor participanţi la Liga Sfântă. Deşi nu 
toţi istoricii literari sunt de aceeaşi părere, varianta 
preluată de Letopiseţul cantacuzinesc în secolul al 
XVII-lea reprezintă, probabil, o prelucrare venită 
din familia Buzeştilor. O crâncenă rezistenţă antio- 
tomană animă Cronica domniei lui Mihai Viteazul 
(în forma transmisă de Letopiseţul cantacuzinesc). 
După câteva decenii de certuri fie între diferitele 
familii boiereşti, fie între boieri şi domni, turcii 
considerau că încercarea de a instaura un paşalâc 
în Ţara Românească se putea repeta, susținută de 
infiltrarea lor economică anterioară. Răspunsul 
dur al lui „Mihai Vodă sin Pătraşco Vodă” a stârnit 
în sud-estul Europei un neliniştitor ecou. În timpul 
lui istoriografia avea menirea de a-i face cunoscute 
bătăliile în faţa aliaţilor din Liga Sfântă, de la care 
solicita, zadarnic, ajutor. Există o vădită ruptură 
între atitudinea fraţilor Buzeşti față de voievodul 
Mihai la începutul domniei (când aderarea celor 
trei boieri la acţiunile acestuia merge până la sacri- 
ficiul vieţii, aşa cum sunt gata să o facă în anul 1598 
în lupta din „şesul Diiul” — Vidin) şi atitudinea de 
la sfârşitul domniei (când Buzeştii nu-i mai stau 
alături). În finalul cronicii Mihai este acuzat că şi-a 

înălțat „sfatul şi mintea de om neînţelept” şi nu s-a 
plecat poruncilor împăratului Rudolf, dar nu se 
poate preciza cui îi aparţine acest fragment, redac- 
tat, probabil, după moartea voievodului. În cuprin- 
sul cronicii admiraţia pentru Mihai, care acţionează 
„cu atâta vitejie şi cu atâta înţelepciune”, răzbate 
din fiecare rând. Către Sigismund Bâthory (cu totul 
diferit de loan Zâpolya, predecesorul său, prezent 
în Cronica despre Radu de la Afumaţi) se îndreaptă 
în schimb o ironie dispreţuitoare şi plină de triste- 
țea gândului că de la un asemenea om trebuia să se 
ceară armată de sprijin. Atât Mihai, cât şi Aron Vodă 
şi chiar Ştefan Răzvan, în consens cu o bună parte 
din „ţară”, înţeleg că de turci, „într-alt chip nu [se] 
vor putea izbăvi [...], numai cu bărbăţia să rădice 
sabie asupra vrăjmaşilor”, „nevoindu-se [...] foarte 
tare pentru creştini” (deci pentru întreaga Europă). 
Sigismund Bâthory, în pofida promisiunilor, acţi- 
onează mereu nesăbuit. Ambiţiile lui se rotesc în 
jurul încercării de a-l face pe Mihai „să fie mai mic 
şi ascultătoriu de poruncile lui şi să-i oprească ţara 
cu tot venitul” şi, chiar în ajunul luptei de la Călu- 
găreni, îi stă gândul la nuntă şi la „daruri scumpe”. 
Până la urmă, incapabil să răspundă nevoilor 
vremii, cere să se retragă undeva în linişte, pentru 
ca-înpripă- să se răzgândească şi să se reîntoarcă, 
nedorit, la domnie. Ironia cronicarului nu îl iartă. 
Urmările nefaste ale lipsei de măsură şi de jude- 
cată corectă le constată cronicarul cu amărăciune 
şi în finalul bătăliei de la Eger (1598): „Şi vrea fi fost 
dobânda şi izbânda creştinilor. Iar creştinii nu să 
ştiură cumpăta, ci să dederă a jăhui. Deci pentru 
multă lăcomie a avuţiei, ei îşi puseră toţi capetele. 
[...] O, amar mare! Că văzând turcii atâta netoc- 
meală întru creştini, pentru lăcomiia lor, curând 
să întoarseră procleţii de turci asupra lor şi [...] fu 
moarte mare”. Astfel de comentarii nu apăruseră în 
istoriografia secolului al XVI-lea, unde, deşi menta- 
litatea era aceeaşi, domina concizia în formularea 
informaţiilor. Din războaie se rețin numai liniile 
mari ale înfruntărilor, nu localizările minuţioase, 
nici datările exacte sau mişcările detaliate de trupe. 
Dar, spre deosebire de cronicile anterioare, nu se 
mai spune doar „au biruit” sau „au fost biruiţi”. 
Descrierea bătăliei de la Călugăreni (şi asemenea 
ei mai sunt câteva) transmite esenţialul cu o admi- 
rabilă sobrietate de mijloace. Scriind peste două 
secole şi jumătate, Nicolae Bălcescu va înţelege pe 
deplin valoarea relatărilor concise şi pline de forță 
evocatoare din vechea cronică. Admiraţia şi rolul 

de îndreptar atribuit, în vremea lui Mihai Viteazul, 
figurii lui Alexandru Macedon au fost remarcate de 
N. Iorga. În Cronică... (ca şi în poema lui Stavrinos) 
apare un pasaj scris, probabil, sub influenţa cărţii 
populare. După ce pierde lupta de la Sibiu, Andrei 
Bâthory („Oh, nepricepută minte omenească!”), 
„fugi pân codrii Ciucului, şi acolo rătăci şi umblă 
oarecâtăva vreme rătăcit şi nemâncat, pân îl birui 
foamea şi nimeri la nişte păcurari, unul săcui, altul 
muntean”. Prefăcându-se a-l ajuta, ciobanul secui 
încalcă legea ospeţiei şi-l ucide. Apoi, cu nădejdea 
de a obţine o răsplată bună, îi duce voievodului 
Mihai capul cardinalului ucis. Indignat de gestul 
trădătorului (deşi Bâthory îi era duşman), „Mihai 
vodă zise de tăie capul păcurariului, altul aşa să nu 
mai facă”. Atitudinea lui Mihai nu poate fi atribuită 
neapărat influenţei Alexandriei, ci se încadrează 
pedepselor aplicabile supusului „hiclean domnului 
său”. Mai puţin puse -— de obicei — în practică, ase- 
menea comportări exemplare au mai apărut totuşi: 
Petru Rareş procedează la fel cu ucigaşii lui Ştefan 
Lăcustă şi Alexandru Cornea (după cum spune 
Nicolae Costin), iar Alexandru Iliaş (nepotul de fiu 
al lui Rareş) cu ucigaşii lui Gaspar Graziani (după 
cum relatează Miron Costin). În Cronica domniei 
lui Mihai Viteazul modalitatea povestirii aminteşte 
însă neîndoielnic întâlnirea dintre Alexandru cel 
Mare şi cei doi „boieri” ce-şi uciseseră stăpânul 
fugărit, pe Darius. Despre sfârşitul Cronicii... s-a 
scris mult şi contradictoriu. În stadiul de acum al 
cercetărilor se pot desluşi mai multe variante dis- 
tincte, redactate fiecare în alt timp şi din alt punct 
de vedere, păstrate în tipuri diferite de manuscrise. 
Toate aceste variante recurg, pentru evenimentele 
de la Câmpia Turzii, la poema lui Stavrinos (din a 
cărei traducere diverşi copişti iau anumite părţi) şi 
unele continuă cu Povestea lui Simion Vodă (perso- 
najele principale sunt tot Buzeştii), altele direct cu 
un rezumat după Matei al Mirelor. 

Ediţii: Istoria lui Mihai Vodă sin Pătraşco Vodă, carele 
au făcut multe războaie cu turcii pentru creştinătate, în 
Istoria Ţării Româneşti. 1290-1690. (Letopiseţul canta- 
cuzinesc), îngr. Constant Grecescu şi Dan Simonescu, 
Bucureşti, 1960, 54-79; Cronica domniei lui Mihai Vitea- 
zul (Cronica Buzeştilor), LRV, 1, 85-114; Cronica lui Mihai 
Viteazul, îngr. şi introd. Dan Zamfirescu, Bucureşti, 1981. 
Repere bibliografice: I.G. Sbiera, Mişcări culturale şi 
literare la românii din stânga Dunării în răstimpul de 
la 1504-1714, Cernăuţi, 1897, 168; N. Iorga, Cronicele 
muntene, Bucureşti, 1899, 48-49; N. Iorga, Faze sufleteşti 

şi cărți reprezentative la români cu specială privire la 
legăturile „Alexandriei” cu Mihai Viteazul, AAR, memo- 
riile secţiunii istorice, t. XXXVII, 1914-1915; Iorga, st. lit. 
XVIII, IL, 605-609; Cartojan, Ist. lit., |, 85-88; Ciobanu, Is7. 
lit. (947), 314-315; Dan Simonescu, Cronica lui Balta- 
sar Walther despre Mihai Viteazul în raport cu cronicile 
interne contemporane, „Studii şi materiale de istorie 
medie”, 1959; Chiţimia, Probleme, 145-158; Panaitescu, 
Contribuţii, 412-418; Ist. lit., |, 274-277, Ivaşcu, Ist. lit., 
I, 118-120; Dicţ. lit. 1900, 247; Dan Zamfirescu, Contri- 
buțţii la istoria literaturii române vechi, Bucureşti, 1981, 
383-459; Velculescu, Scriere, 58-65; Cătălina Velculescu, 
Din nou despre „Cronica paralelă” şi „Letopiseţul canta- 
cuzinesc”, RITL, 1994, 3. C.vV. 


CRONICA MOLDO-GERMANĂ (Cronica scrisă pe 
scurt a lui Ştefan, din mila lui Dumnezeu voievod 
al Ţărilor Moldovei şi Valahiei), versiune, transmisă 
într-un codex german medieval, a primei cronici 
oficiale a Moldovei. Derivă, ca şi variantele slavone 
ale textului, din protograftul conceput la Curtea lui 
Ştefan cel Mare şi cuprinde evenimente petrecute 
între anii 1457 şi 1499. Găsit în 1911 la Miinchen, la 
Bayerische Staatsbibliothek, textul se publica, graţie 
lui Olgierd G6rka, la Cracovia, la începutul anilor 
'30 ai secolului trecut, apoi la Bucureşti, tradus de 
Irmertrand Briebrecher şi Emil Biedrzycki, spre mij- 
locul deceniului al patrulea; alte ediţii ale cronicii 
apar în următorul interval de timp sub semnătura 
lui I.C. Chiţimia, apoi a lui PP Panaitescu. Privitor 
la autor şi destinaţia acestei cronici, s-au formulat 
şi mai persistă opinii divergente. E îndeobşte accep- 
tat că redactarea s-a făcut la Curtea din Suceava şi 
că ar aparţine unui sas, fidel al voievodului, cunos- 
cător al analisticii de cancelarie, din care s-ar fi 
inspirat în parte. G6rka forţa, în treacăt, identifica- 
rea anonimului redactor cu Hermann (Hărman), 
pârcălab de Cetatea Albă, în timp ce I.C. Chiţimia 
pleda pentru prezenţa unui interpolator (polon) şi 
existenţa unui intermediar latin. Se mai consideră 
că, la începutul veacului al XVI-lea, scrierea ar fi 
servit drept carte de recomandare solilor Ulrich şi 
Antonie, trimişi în Occident în căutarea unui medic 
pentru Ştefan. Ajunşi la Niirnberg, cei doi sunt la un 
pas de a-şi finaliza demersul (oprirea în oraşul bava- 
rez fiind confirmată şi în documente din februarie 
1502), dar misiunea eşua ulterior (s-a presupus că 
emisarii au pierit pe drumul de întoarcere, la fel 
şi temerarul doctor Klingesporn, ce îşi asumase 
riscul călătoriei spre Moldova). Mai blândă se arată 
a fi fost soarta cronicii: faptul că umanistul, medic 

şi istoric, Hartmann Schedel, atras de manuscri- 
sul „moldo-vlah”, îşi comanda, expeditiv, o copie 
(datată aprilie acelaşi an) a însemnat salvarea de 
la dispariţie a textului. Complementară versiunilor 
slavone menite circulaţiei locale, în varianta Bistriţa 
şi Putna, redacţia germană a cronicii Moldovei pune 
în centru faptele eroului şi cariera omului de arme — 
un Ştefan demn, activ, bun strateg, perseverent, apt 
de refaceri şi de replieri fulgerătoare — într-o tratare 
unitară şi structurată epic. Textul, ce poate fi citit şi 
ca un breviar de artă militară, abundă în detalii pri- 
vind asedii şi fortificaţii de cetăţi, muniţie şi tactici 
militare, durata unor bătălii sau efectivele ce se con- 
fruntă. Statura voievodului, ca principe şi cavaler 
creştin, se desenează auster într-un peisaj predo- 
minant cazon. Succesiunea episoadelor, dinamică, 
imprimă ritm relatării. Cronica furniza, de altfel, şi 
primele succinte „povestiri”, reiterate de scrisul isto- 
riografic. După o luptă pe Siret, aparent pierdută, 
Ştefan „zace” o dimineaţă „printre morţi”, până spre 
prânz, când e recunoscut de un boier „venit călare”, 
cu numele Purice. Momentul, consemnat de cro- 
nicar în felul său concis, supravegheat, a inspirat 
şi versiuni orale, cu personaje mitizate mai târziu, 
„tradiţia” rescrisă de Ion Neculce devenind faimoasă 
şi constituind sursa unor prelucrări în romantism. 
Alt episod, plin de tensiune dramatică, ca scos din 
cartea lui Heliodor, surprinde aventura unor tineri 
patricieni răpiți de turci după asediul Caffei (1475), 
salvaţi apoi şi navigând pe mare până la Chilia, unde 
sunt luaţi sub protecţie de Ştefan. Domnul Moldovei 
îi tratează ca oaspeţi la Suceava şi, în pofida presiu- 
nii Porții ce îşi reclamă insistent captivii, îi ajută să 
se repatrieze, călăuzindu-i cu prudenţă „prin Țara 
Ungurească”. 

Ediţii: Cronica scrisă pe scurt a lui Ştefan, din mila lui 
Dumnezeu voievod al Ţărilor Moldovei şi Valahiei, tr. 
Irmertrand Briebrecher şi Emil Biedrzycki, în Olgierd 
G6rka, Cronica epocei lui Ştefan cel Mare (1457-1499), 
Bucureşti, 1937; ed. în I.C. Chiţimia, Cronica lui Ştefan 
cel Mare. Versiunea germană a lui Schedel, Bucureşti, 
1942, 33-70; ed. în Cronicile slavo-române din sec. XV- 
XVI, publicate de Ion Bogdan, îngr. PP Panaitescu, Bucu- 
reşti, 1959, 24-37; ed. în Ștefan cel Mare și Sfânt. Portret 
în cronică, îngr. Ştefan S. Gorovei şi Maria Magdalena 
Szekely, Putna, 2004, 22-29. 

Repere bibliografice: N. Iorga, Noua cronică germană 
a lui Ştefan cel Mare, descoperită de d. Olgierd Gărka, 
„Buletinul Comisiei Istorice a României”, 1930, 185-195; 
Olgierd G6rka, Kronika czasâw Stefana Wielkiego Mol- 
dawskiego (1457-1499), Cracovia, 1931; Cartojan, st. 

lit., LI, 30-38; Ciobanu, Ist. lit. (1989), 52-63; Ivaşcu, Ist. 
lit., |, 73-75; G. Mihăilă, Epoca lui Ştefan cel Mare, LRV, |, 
26-41; Ist. lit., 1, 258-264, 279; Piru, Ist. lit., |, 19-24; Pana- 
itescu, Contribuţii, 71-73, 125-153; Chiţimia, Probleme, 
29-89, Ştefan Andreescu, Începuturile istoriografiei în 
Moldova, BOR, 1975, 1-2; Dicţ. lit. 1900, 248-249; Velcu- 
lescu, Scriere, 7-26; Sorohan, Introducere, 52-56.  R.Ş. 


CRONICA MOLDO-POLONĂ (Descrierea cronicii 
despre Ţara Moldovei şi despre domnii ei, cum au 
venit mai întâi românii în Ţara Moldovei şi cine a 
fost primul lor domn sau voievod, de la anul întâi 
de la facerea lumii 6860, iar de la naşterea Dom- 
nului 1352), versiune, transmisă în limba polonă, a 
cronicii scrise la Curtea lui Ştefan cel Mare, precum 
şi a analelor ulterioare. Oferă informaţii prelucrate 
după letopiseţul oficial (o variantă înrudită cu 
grupa de manuscrise de la Putna) pentru un inter- 
val cuprins între 1352 şi 1552, de aici încolo până la 
final (1564) un narator mai liber şi mai implicat în 
relatare luând ca sursă mărturiile contemporani- 
lor. Cu un suport real în derularea faptelor istorice 
e devansarea, numai în redacţia polonă, a datei 
privitoare la descălecatul Moldovei; în plus, textul 
include două paragrafe cu referire la organizarea 
statului (dregătorii, oştire, judecăţi şi împărţirea 
în ţinuturi a Moldovei, în secolul al XVI-lea). După 
un manuscris descoperit de istoricul K.W. W6jcicki 
şi publicat în 1844 la Varşovia, în seria „Vechi scrii- 
tori poloni”, B.P. Hasdeu traduce cronica în româ- 
neşte (în „Arhiva istorică a României”). Alte ediţii 
- şi transpuneri — aparţin lui loan Bogdan şi lui 
PP Panaitescu (ambii uzând de copii inedite, mai 
complete şi mai apropiate de arhetipul pierdut). 
Atribuită inițial unui Aug. Aichinger, german sau 
polonez de origine germană ajuns, se pare, în ser- 
viciul lui Alexandru Lăpuşneanu, aceeaşi redac- 
tare era pusă mai insistent, apoi, pe seama lui 
N. Brzeski, secretar al lui Sigismund II August al 
Poloniei şi călător prin Ţările Române, cu o solie 
diplomatică, spre Poartă. Ambasadorul leah, fiind 
reţinut câteva luni la Iaşi din raţiuni obscure sau 
dintr-un capriciu al imprevizibilului Lăpuşneanu, 
ar fi avut răgaz să consulte şi o transcriere a cro- 
nografelor autohtone (eventual să copieze sau, mai 
probabil, să-şi comande „extrasul”). Altfel, retușu- 
rile ce survin sub pana (încă) anonimului traducă- 
tor („rescrierea”, în cazul unor contexte favorabile, 
ori ocultarea altora, ce stânjenesc) sunt, previzibil, 
în profitul conaţionalilor poloni; de aici şi câteva 

izbucniri ironice, polemice, contrastând cu stere- 
otipia generală a cronicii. 

Ediţii: Descrierea cronicii despre Țara Moldovei şi despre 
domnii ei, cum au venit mai întâi românii în Țara Moldo- 
vei şi cine a fost primul lor domn sau voievod, de la anul 
întâi de la facerea lumii 6860, iar de la naşterea Dom- 
nului 1352, tr. şi publ. B.P Hasdeu, în „Arhiva istorică a 
României”, t. III, 1867; ed. în Ioan Bogdan, Vechile cronice 
moldoveneşti până la Ureche, Bucureşti, 1891; ed. în loan 
Bogdan, Cronice inedite atingătoare de istoria românilor, 
Bucureşti, 1895, 103-137; ed. în Cronicile slavo-române 
din sec. XV-XVI, publicate de Ion Bogdan, îngr. PP Pana- 
itescu, Bucureşti, 1959, 164-187; ed. în Ștefan cel Mare și 
Sfânt. Portret în cronică, îngr. Ștefan S. Gorovei şi Maria 
Magdalena Sz6kely, Putna, 2004, 41-46. 

Repere bibliografice: Bogdan, Scrieri, 302-315, 346- 
372, 398-406; Iorga, Ist. lit., |, 158-160; Minea, Letopise- 
țele, passim; Cartojan, Ist. lit., 1, 30-38; Ciobanu, Ist. lit. 
(1989), 63-64; G. Mihăilă, Epoca lui Ştefan cel Mare, LRV, 
1, 26-41; Ist. lit., |, 258-264, 279; Piru, Ist. lit., 1, 19-24; 
Panaitescu, Contribuţii, 71-73, 125-153; Chiţimia, Pro- 
bleme, 24-25; Mihăilă, Contribuţii, 104-163; Ştefan 
Andreescu, Începuturile istoriografiei în Moldova, BOR, 
1975, 1-2; Dicţ. lit. 1900, 249; Mircea Eliade, De la Zal- 
moxis la Genghis-Han, tr. Maria şi Cezar Ivănescu, Bucu- 
reşti, 1980, 136-165; Sorohan, Introducere, 52-56. R.$. 


CRONICA MOLDO-RUSĂ (Povestire pe scurt 
despre domnii Moldovei, de când s-a început Ţara 
Moldovei, în anul 6867) (1359), versiune a cronicii 
scrise la Curtea lui Ştefan cel Mare. Descoperită într-o 
compilaţie de texte de redacţie est-slavă (aşa-numita 
Voskresenskaia letopis, cu circulaţie în secolele al 
XVI-lea şi al XVII-lea), această variantă a letopiseţului 
Moldovei transpune, cert, un manuscris preexistent 
redactat în medio-bulgară şi ajuns, cum se consideră, 
în Rusia, în cursul uneia din cele două perioade de 
domnie ale lui Petru Rareş (1527-1538, 1541-1546). 
Învederând similitudini cu Letopiseţul de la Putna, 
cronica rezumă date după analele autohtone, de la 
întemeierea ţării până la moartea lui Ştefan voievod, 
al cărui fiu, Bogdan al III-lea, e amintit laconic drept 
succesor la scaunul Moldovei. Comentatorul iniţial 
şi totodată traducător în româneşte al cronicii a fost 
slavistul loan Bogdan, pus în contact cu sbornicul 
rusesc prin intermediul celor două ediţii ce refac, la 
Petersburg (în 1793-1794, apoi în 1857), colecţia de 
povestiri istorice strânse cândva spre uzul „pravo- 
slavnicilor” cneji. Antologia, cu vădită aplecare spre 
mitul întemeietor, rodoslovii şi genealogii, rezerva 
un capitol cronicii Moldovei, probabil nu întâmplă- 
tor anticipată, în versiunea consemnată astfel, prin 

două sugestive — tematic şi artistic — secvenţe nara- 
tive: legenda, cu valoare eponimă, privindu-i pe fraţii 
Roman şi Vlah (Vlahata) filtra, în eposul auroral, vizi- 
bile ecouri mitizante referitoare la obârşia românilor, 
în timp ce o tradiţie heraldică precum aceea a vânării 
zimbrului (Dragoş descalecă într-un ţinut adamic, 
răpune fiara şi proclamă capul de bour ca însemn 
al noului voievodat) trimite la un pattern cinegetic 
ancestral, neignorat, ulterior, de marii cronicari. 
Ediţii: Povestire pe scurt despre domnii Moldovei, de când 
s-a început Ţara Moldovei, în anul 6867 (1359), în loan 
Bogdan, Vechile cronice moldoveneşti până la Ureche, 
Bucureşti, 1891; ed. în Cronicile slavo-române din sec. 
XV-ĂVI, publicate de Ion Bogdan, îngr. PP Panaitescu, 
Bucureşti, 1959, 152-161. 

Repere bibliografice: Bogdan, Scrieri, 316-320, 346-372; 
Iorga, Ist. lit., I, 160-161; Minea, Letopiseţele, passim; Car- 
tojan, Ist. lit.,1 (1940), 30-38; Ciobanu, Ist. lit. (1989), 64-65; 
A.V. Boldur, Cronica slavo-moldovenească din cuprinsul 
„Letopisei ruse Voskresenski”, STD, 1963, 5; Ivaşcu, Ist. 
lit., |, 73-75; G. Mihăilă, Epoca lui Ştefan cel Mare, LRV, |, 
26-41; Ist. lit., |, 258-264, 279; Piru, Ist. lit., |, 19-24; Pana- 
itescu, Contribuţii, 71-73, 125-153; Mihăilă, Contribuţii, 
104-163; Vuia, Studii, |, 101-109; Ştefan Andreescu, Înce- 
puturile istoriografiei în Moldova, BOR, 1975, 1-2; Dicţ. 
lit. 1900, 249; Velculescu, Scriere, 7-26; Sorohan, Introdu- 
cere, 52-56; Petre Guran, Slavonic Historical Writing in 
South-Eastern Europe, 1200-1600, în The Oxford History 
of Historical Writing, IL, coordonatori Sarah Foot şi Chase 
E Robinson, Oxford, 2012, 328-345. R.Ş. 


CRONICA MOLDOVEI, revistă apărută la Bârlad în 
martie şi aprilie 1915, la Bucureşti, lunar sau cu peri- 
odicitate fluctuantă ori nemenţionată, din mai 1915 
până în iunie 1916 şi din noiembrie 1918 până în 15 
aprilie 1919; în iunie 1916 îşi modifică titlul în „Revista 
critică”, suprimând totodată subtitlul „Revistă de cul- 
tură generală”. După o întrerupere impusă de război, 
în noiembrie 1918 devine „Cartea vremii”, moti- 
vul nefiind o eventuală modificare de direcție sau 
de program, ci lansarea cu numai o lună în urmă a 
săptămânalului literar-artistic „Revista critică”, sub 
conducerea dramaturgului și cronicarului drama- 
tic Paul |. Prodan. Ironie a sorții, competiția revuis- 
tică, destul de inegală, s-a încheiat după numai un 
an, prin dispariţia aproape concomitentă a ambelor 
publicaţii. Director și proprietar (din 1915 până la 
dispariţie) este A. Ștefănescu, dar în 1918-1919 sub 
identitatea reală, Alex. Ştefanopol. Publicaţie moder- 
nistă, C.M. se bucură de colaborarea constantă a lui 
G. Bacovia (Amurg antic, Nervi de primăvară, Epitaj, 

Poemă în oglindă — semnată Gh. Andonie, Trudit, 
Lacustră, Pastel, Nocturnă, Interior trist), tipăreşte 
versuri semnate de D. Teleor (Sonet patriarhal), 
Mihail Săulescu (Aeternitas, Cei singuri), Al. T. Sta- 
matiad (Psalm, „din volumul de poeme Pe drumul 
Damascului, care va apărea”), Ştefan Petică (Versuri), 
G. Tutoveanu (Robu), Gh. Rotică (Plânge inima), V. 
Demetrius (Tuberoză), G. Topîrceanu (De bello... 
gallico), Demostene Botez (Parfum), B. Fundoianu 
(Amurg de toamnă, Înserare, Charme dangereux), 
Perpessicius (Peisaj progresiv, Meditaţie, Peisagiu). 
Dintre prozatori, puţini menţionabili, se remarcă 
Gala Galaction, care publică aici cinci fragmente, 
singurele rămase, din proiectatul roman Margo, 
I.C. Vissarion, autor al schițelor Primar, Un biet cal, 
Soarele, V. Demetrius cu nuvela Se mărită Filof- 
feia, şi Al. Busuioceanu cu fragmentul Secetă. Două 
poeme în proză, Tu ce gândeşti? şi Nevroză. Poemul 
fantezistului, semnate Agata Grozea, îi aparţin vii- 
toarei Agatha Grigorescu-Bacovia. Nesemnificative 
sunt lectura geografică Brezoi de I. Chiru-Nanov şi 
un dilatat roman în scrisori, Note de drum, dintr-o 
călătorie exotică în îndepărtatul Orient, datorat har- 
nicului secretar de redacţie Aurel Savela. Disimulat 
sub iscălitura feminină Dora Avram, acesta este și 
autorul unor „crochiuri din Capitală”, devenite în 
1918 materia a două volume cu același titlu. Direc- 
torul, nelipsit din sumar în fiecare săptămână sub 
diferite alte identități — Ioachim Movilă, loan Stân- 
jenaru, I. Tr., Serenus, Alst —, tălmăceşte din Rimele 
sparse ale lui Petrarca. Formatul carte, numărul de 
pagini în permanentă scădere şi dificultăţile materi- 
ale în care se zbate obligă redacţia să ceară stăruitor 
cititorilor plata exemplarelor expediate cu poşta, ca 
şi a abonamentelor, condiţiile precare în agravare 
continuă nepermițţând o diversitate substanţială a 
materialelor. Totuşi, rubricile „Însemnări”, „Cărţi, 
reviste, ziare”, „Fel-de-fel” (iscălită Agafton & Co de 
Aurel Savela alternativ cu B. Fundoianu sau cu Alex. 
Ştefanopol) adună, uneori şi cu ajutorul corespon- 
dențţilor din ţară, informaţii privind viaţa cultural-ar- 
tistică locală şi de aiurea, ca apariţia sub auspiciile 
lui PP. Carp a bilunarului cu simpatii germanofile 
„Moldova” (1915-1916), ironizează poeziile lui Victor 
Eftimiu, semnalează primirea în Academia Română 
a savanților Simion Mehedinţi, PP Negulescu şi N. 
Docan, decernarea Premiului de Literatură al foru- 
lui academic lui Gala Galaction şi poetului Mihai 
Codreanu, culege „perle” lingvistice gazetăreşti ş.a. 
Rubrici specializate sunt incluse doar incidental: 


Cronicar 
„Cronica artistică” (uneori „Cronica plastică”) la des- 
chiderea expoziției Societăţii Tinerimea Artistică şi a 
expoziţiei oficiale a artiştilor în viaţă, „Cronica lite- 
rară” pentru recenzia lui Mircea Florian la romanul 
Ape adânci de Hortensia Papadat-Bengescu sau a lui 
Alex. Ştefanopol la Poezii de V. Voiculescu, „Cronica 
ieşeană” la dispariţia prozatorului N. Gane, „figură de 
frunte” a oraşului, „Cronica veselă” când Trubaduru 
(Kătty Q. Bungh) rimează câte o „fantezie” ori o 
„insomnie”. În 1916 C.M. îi oferă economistului Șt. 
M. Zeletin spaţiu pentru a publica un drept la replică 
părerilor din recenzia făcută de N. lorga în „Neamul 
românesc” la lucrarea sa În ţara măgarilor, apreciată 
de autorul însuși drept o „satiră de idei”. La reluarea 
din 1918, redacţia reiterează dezideratul începuturi- 
lor de a fi o „oglindă credincioasă a lumii şi mişcări- 
lor timpului”, iar nu peste mult timp chiar declară că 
„va lua parte mai largă la viaţa publică a ţării”. Măr- 
turie imediată sunt articolele politice sau de fond ale 
directorului (Cenzura, Partidele politice. Umbrele tre- 
cutului, Ideea — forţă în politică, Primăvara politică), 
ca şi ampla analiză dedicată de Mircea Florian trăsă- 
turilor morale, politice, sociale ale societăţii şi tim- 
purilor moderne, intitulată Ideea democratică şi pre- 
facerile vremii noastre. Dar probabil că unele opinii 
neconvenabile — în favoarea Basarabiei în special — 
atrag intervenţia cenzurii, fiindcă în unele numere, 
pe coperte ori în pagini, apar spaţii albe, neimpri- 
mate. C.M. a polemizat în treacăt cu unele reviste (cu 
„Cronica” lui Tudor Arghezi şi Galaction pe seama 
similarităţii titlului şi a formatului) şi scriitori (N. 
Iorga, Victor Eftimiu, Mihail Sorbul, Octavian Goga), 
dar nedepăşind o manieră decentă, o abordare 
intelectuală. În contextul oraşului în care era edi- 
tată, prin colaborarea constantă a lui G. Tutoveanu, 
profund încrezător în valoarea localismului creator, 
publicaţia şi cercul de poeţi din jurul ei au stabilit o 
legătură cu preocupările şi cu manifestările artistice 
ale Academiei Bârlădene. Alţi colaboratori: Lizi (Lia) 
Hârsu, C. Valmar (C. Vasiliu-Langa). LH, R.P 


CRONICAR, publicaţie apărută la Cernăuţi, lunar, 
între decembrie 1943 şi septembrie 1944, cu sub- 
titlul „Îndreptar pentru cultură, literatură şi artă”. 
Prim-redactor: Gh. Noveanu. Articolul-program, 
Făgăduiala de început, semnat de Gh. Noveanu, 
arată că revista va fi călăuzită de două coman- 
damente: „bunul-simţ în atitudine şi, în selecţia 
materialului, calitatea”. Cu poezii sunt prezenţi 
Radu Gyr, C. Bivolaru, Grigore Bugarin, Nicolae 


Cronicarul 


Tăutu, Emil Zegreanu, Ghedeon Coca, George 
Antonescu, George Popa, Ernest Gavrilovici, iar 
proza este semnată de Simion Ghinea, A. Tudor, 
Dragoş Tomoiagă. Mai bine reprezentat este sec- 
torul de eseistică, unde se abordează problemele 
continuității criticii literare (Titu Maiorescu şi 
E. Lovinescu de A. Vasiliu), poezia lui Radu Gyr şi 
moştenirea lui Vasile Pârvan (Gh. Noveanu), relaţia 
dintre tehnică şi spirit (. Todoran). De menţionat 
și publicarea unui fragment din romanul Chinu- 
iții nemuririi de Victor Papilian, a piesei Colivia 
cu sticleți de Paul Constant şi a eseului Formă, 
formare, informare, rostit la radio în noiembrie 
1943 de Constantin Noica. Victor Andoniu traduce 
din Ada Negri. La rubrica „Cronica literară” sunt 
recenzate cărţi de Vintilă Horia, V. Copilu Chea- 
tră, Grigore Popa, Victor Papilian, Teofil Lianu, 
Mihail Sadoveanu. Revista mai dispune de o „Cro- 
nică a ideilor”, de o „Cronică politică” şi de „Note 
şi însemnări”, rubrici marcate grafic de viniete şi 
frontispicii de Mac Constantinescu. M.Pp. 


CRONICARUL, publicaţie apărută la Bucureşti, de 
trei ori pe săptămână între 17 august şi 17 noiem- 
brie 1918, apoi zilnic între 19 noiembrie şi 31 
decembrie 1918, sub mottoul luat din letopisețul 
lui Miron Costin, „Nu-i vremea sub om, ci bietul om 
sub vremi”. Prim redactor: D. Karnabatt; fondator: 
Caion (C. Al. lonescu-Caion), menţionat între 19 
noiembrie şi 2 decembrie — când se anunţă decesul 
său —, concomitent cu adăugarea subtitlului „Coti- 
dian politic, teatral, economic”). C., având o orien- 
tare modernistă în ciuda absenței unui articol-pro- 
gramatic declarativ, se deschide cu un portret-me- 
dalion dedicat de Caion istoricului A.D. Xenopol şi 
cu un interviu dat de actorul Tony Bulandra lui D. 
Karnabatt. De regulă articolul de fond este semnat 
de Gala Galaction, Duiliu Zamfirescu, D. Nanu, 
Ion Dragu, Tudor Vianu şi Alfred Moşoiu. Relativ 
modestă cantitativ, poezia e compensată de mul- 
țimea autorilor: Mircea C. Demetriade (Parabola), 
D. Karnabatt (Cântau trei lucrătoare), Barbu Nem- 
ţeanu (Scrisoare de toamnă — cu versiuni proprii în 
franceză şi germană), Duiliu Zamfirescu (În amurg, 
Adio, Mărgărint, „din volumul Pe Marea Neagră ce 
se va publica în curând”), Al. T. Stamatiad (Psalm, 
Toamnă), Tudor Vianu (Casa morților), D. Nanu 
(mn păcii, Soarele), Const. Argeşanu (Scrisori din 
parc, Cântec), Nichifor Crainic (Soldat murind), 
Alfred Moşoiu (Vasul de bronz), Eugen Vaian (Portret, 

Neînţeleşii — postume), Marcel Romanescu (Seară 
bătrână, localizată şi datată „Kristiania, 1918”), 
Radu D. Rosetti (Cheiţa), Dragoş Protopopescu-Ble- 
bea (Sonet pentru adolescenţă), George Cair (Lup- 
tând cu amintirile), C.S. (Const.) Rîuleţ (Cântec de 
toamnă), Ludovic Dauş (Pe drumul retragerii, „din 
volumul Drumul sângelui ce va apare curând”), 
Emil Maur (Negustorii), |.C. Popescu-Polyclet (Ver- 
suri şi Catrene sub iscălitura Alexandru Amar), 
Cridim (Christea N. Dimitrescu; Pantume filoso- 
fice, Ad caelum). Parodii, catrene vesele şi epigrame 
amabile completează textele semnate de pleiada 
poeţilor confirmaţi editorial cu piesele în gen minor 
ale lui Nigrim (M. Mihăescu-Nigrim), Cincinat Pave- 
lescu, E. Est (Eugeniu Ştefănescu-Est), Ion Pribeagu 
(|. Popescu-Băjenaru). Cu totul modest este capito- 
lul prozatorilor, reprezentat de 1. Brucăr (Dvornicul, 
Samovarul — proze scurte) şi B. Luca (0 vizită medi- 
cală, din volumul cu schiţe de război Păcate, „aflat 
sub presă”), valoric alăturându-li-se lui V. Demetrius 
(Cochetărie, Fluturele), lui G. Cair (Îndrumarea spre 
Parnas), Andrei Branişte (Tudor Teodorescu-Bra- 
nişte; Taina — fragment de roman) şi Aidei (Aida 
Vrioni), care semnează bucăţile intimiste Din fara 
unde dragostea a murit şi Poema mâinilor, toţi inte- 
graţi la „Foiţa” (sau „Foiletonul”) „Cronicarului”. 
Singurele traduceri tipărite de revistă, datorate lui 
I. Nake (Nicolae Alex. Ionescu), Demp(o) şi lui Al. T. 
Stamatiad, sunt alese din A. Conan Doyle (Câinele 
din Baskerville), Eugene Montfort (Cântecul Neapo- 
lului, Fata din oglindă) şi Oscar Wilde (Binefăcăto- 
rul, Artistul, Discipolul- poeme în proză). Interesant 
este cursivul fiecărui număr, cu un autor unic, Nico- 
lae Alex. Ionescu, fratele mai mic al lui Caion, cursiv 
care abordează punctual şi avizat chestiuni specifice, 
privind legislaţia editorială, dreptul de proprietate 
intelectuală şi paternitate literară, plagiatul (Furtul 
în artă şi literatură, Traducerile neautorizate), spe- 
cificul gazetăriei (Presa pentru bogaţi), evoluţia con- 
ceptului de drept de autor (Din trecutul proprietăţii 
literare, Drepturile autorilor străini). Colaboratori 
statornici, îndeosebi în calitate de cronicari profilaţi 
anume, sunt Tudor Vianu, Gala Galaction, Dimitrie 
Cuclin, Alfred Moşoiu, D. Nanu, Adrian Verea şi mai 
ales harnicul D. Karnabatt, totodată un redactor fac- 
totum. Dar numele şi condeiul care acoperă orice 
rubrică şi orice subiect este Caion, care scrie neobo- 
sit despre dascălii săi, neîntrecuţii istorici G.I. lon- 
nescu-Gion şi Grigore G. Tocilescu, despre talentul 
de ziarist al lui H. Streitman, creionează afectuoase 

portrete-amintiri lui Alexandru Marghiloman, deli- 
catului poet Barbu Nemţeanu, comentează activi- 
tatea gazetarului lon Dragu în redacţia cotidianului 
conservator „La Politique”, originalitatea umorului 
evreiesc în teatrul de revistă, debutul lui Al. T. Sta- 
matiad sub pseudonimul Adrian Alexandru, descrie 
primitoarea „casă cu sfinţi” a pictorului Nicolae 
Vermont, situată în vecinătatea Bisericii Dintr-o 
zi. Chiar şi după dispariţia lui Caion se tipăresc cu 
supratitlul Pagini postume inedite o suită din însem- 
nările sale manuscrise: În jurul unei scrisori a lui ]. 
de Maistre, Romanul ca document istoric, Spiritul 
francez ş.a. C., redus ca dimensiuni la o singură filă 
format mare, este o tipăritură vie, dinamică, susţi- 
nută de condeieri-scriitori încercaţi (D. Teleor, N.l. 
Apostolescu, H. Streitman — sub pseudonimul Alcest 
—, Adrian Verea, N. Ţincu, dar şi de gazetari de mese- 
rie, ca tânărul Radu Pralea şi mai încercatul A. Cam- 
buropol. Sporadic, câteva şarje-caricaturi sunt cre- 
ionate de N. Petrescu-Găină. R.P 


CRONICARUL, publicaţie apărută la Bucureşti, 
lunar, cu întreruperi, din februarie 1931 până în 
aprilie 1932, în noiembrie 1933 și în mai 1934, având 
subtitlul „Revistă literară-artistică-socială”. Direc- 
tor: G. Şt. Cazacu. Articolul-program, Mai departe, 
nesemnat, specifică: „Vom fi conduşi de mişcarea 
artei simboliste, clasice sau moderne, care în calea 
ei va întâlni accentele durerii, ale fericirii”. C. reu- 
neşte în paginile ei nume dintre cele mai diverse 
ca orientare poetică: G. Bacovia (Ebreia), Radu Gyr 
(Lecturi), G. Şt. Cazacu, Agatha Grigorescu-Baco- 
via, C. lonescu-Olt, Ilariu Dobridor, Virgil Huzum, 
V. Demetrius, Dem. Bassarabeanu, Maria Cunţan, 
Aurel Marin, lon Focşeneanu, Constantin Jaleş, 
Pan M. Vizirescu, Paul Constant. Este evident că 
stau laolaltă valoarea şi scrierea întâmplătoare, 
modernitatea şi tradiţionalismul cel mai încă- 
păţânat. Proză semnează G. Bacovia (larmaroc, 
Undeva, Cântec târziu — fragmente din romanul cu 
titlu omonim, anunțat „în curs de apariție”), Lucius 
Mihăiescu, N. Pora, Al. Cazaban, Neagu Rădulescu 
(Eu, Lala și nebunia — tragment din Omul agăţat de 
ureche, Dumnezeu şedea pe Sevastopol — fragment 
din volumul „în curs de apariție” Republica Femei- 
lor), Sm. M.Vizirescu. Sectorul critic este mai puţin 
interesant. Lucian Boz publică studiul Complexul 
lui Oedip la Mihai Eminescu, iar critică de serviciu 
semnează George Baiculescu, Constantin Orăscu, 
N. Batzaria, N. Papatanasiu. O prezenţă mai activă 


Cruceanu 


este Paul I. Papadopol, cu un studiu despre Octa- 
vian Goga şi cu textele de la rubrica intitulată „Cro- 
nici”. „Cronica artistică” e susținută de Alexandru 
Şahighian şi Al. Robot, G. Şt. Cazacu semnează la 
rubrica „Mișcarea intelectuală”, Dem. Bassara- 
beanu, Paul I. Papadopol, N. Pora la „Cronica lite- 
rară”, iar Paul Donici se ocupă de sumarele revis- 
telor sosite la schimb redacţional. De consemnat 
numărul 9/1932, dedicat în mare parte operei lui 
Octavian Goga. C. este o publicaţie fără pretenții, 
care se bazează pe ambițiile literare ale unei gru- 
pări mai mult amicale decât pe criterii estetice. V.T. 


CRUCEANU, Ada D. (4.V.1950, Sibiu), eseistă, tra- 
ducătoare. Este fiica Letiţiei Cruceanu (n. Rău), 
educatoare, și a lui Horaţiu Cruceanu, inginer; e 
soţia poetului Octavian Doclin. A făcut studii lice- 
ale la Sibiu (1965-1969). Este licenţiată a Facul- 
tăţii de Limba şi Literatura Română de la Univer- 
sitatea din Bucureşti, urmată între 1969 și 1973. 
A activat ca profesoară, bibliotecar-bibliograf la 
Biblioteca Judeţeană „Paul Iorgovici” din Reşiţa, 
referent literar la Centrul Judeţean Caraş-Severin 
pentru Conservarea şi Valorificarea Culturii Tra- 
diționale (literatură, artă populară, arte plastice, 
editare publicaţii), consilier-inspector pentru cul- 
tură la Consiliul Judeţean Caraş-Severin, editor şi 
redactor la revista „Reflex”, apoi, din 2001 şi până 
la pensionare, în 2009, director executiv al Direcţiei 
pentru Cultură, Culte şi Patrimoniul Cultural Naţi- 
onal a Judeţului Caraş-Severin. A debutat în 1967 la 
revista „Cibinium” a Liceului Nr. 3 din Sibiu cu un 
articol de istorie culturală, iar editorial cu volumul 
Contribuţii la bibliografia presei bănăţene (1979, în 
colaborare cu Gheorghe Jurma). A mai colaborat la 
„Orizont”, „Contemporanul”, „Convorbiri literare” 
(unde din 2000 susţine rubrica „Dinspre Banat”), 
„Luceafărul”, „România literară”, „Familia”, „Lri- 
buna”, „Steaua”, „Cronica”, „Viaţa românească” ş.a. 
A luat Premiul Filialei Timişoara a Uniunii Scrii- 
torilor (1992), aceeași instituție oferindu-i în 2002 
Premiul de Excelenţă. 

În Radu Stanca — dramaturgul (Consideraţii 
privind teatrul de poezie) (1992) C. încearcă o 
apropiere de arta dramaturgului folosind suges- 
tii ale teoriilor formaliste despre limbajul poetic. 
În eseul Porunca Fiului (1997) scrierile lui Sorin 
Titel sunt raportate mai puţin la contextul gene- 
raţiei și mai mult la specia atemporal-ontologi- 
zantă a barocului. Din această perspectivă, operele 


Cruceanu 


analizate de C. pun în lumină criza personajului 
şi psihologia creatorului modern. Acelaşi tip de 
lectură se regăseşte în Capete de pod (sau Despre 
fețele barocului) (2001), la origine teză de doctorat. 
C. trece în revistă, nesistematic, idei mai vechi și 
mai noi despre baroc, citind apoi în această cheie 
autori bănăţeni amestecați - de la Mihai Halici 
jr. şi Nicolae Stoica de Haţeg la Sorin Titel, Florin 
Bănescu, lon Marin Almăjan, Gheorghe Schwartz, 
Livius Ciocârlie ș.a. Culegerea Faţă în față (2012, 
în colaborare cu Octavian Doclin), cuprinzând 
articole de atitudine, anchete, interviuri, mărturi- 
siri, portrete ș.a., aparținând celor doi autori, este 
reprezentativă pentru tipul de publicistică provin- 
cială practicat de-a lungul timpului de autoare. C. 
a tradus în engleză poeţi români contemporani şi 
în româneşte din poezia americană și nu numai — 
preponderent autori minori. 

SCRIERI: Contribuţii la bibliografia presei bănăţene 
(în colaborare cu Gheorghe Jurma), Reşiţa, 1979; Radu 
Stanca — dramaturgul (Consideraţii privind teatrul de 
poezie), Timişoara, 1992; Porunca Fiului. Eseu asupra 
prozei lui Sorin Titel, Timişoara, 1997; Capete de pod (sau 
Despre feţele barocului), Timişoara, 2001; Faţă în faţă (în 
colaborare cu Octavian Doclin), Timişoara, 2012. 

Repere bibliografice: Al. Piru, Teatrul poetic, „Dimi- 
neaţa” (Bucureşti), 1993, 28; Cornelia Ştefănescu, Dra- 
maturgul, JL, 1993, 37-40; Mircea Popa, „Radu Stanca 
- dramaturgul”, L, 1994, 9; Geo Vasile, „Și suntem ulti- 
mii coloni ai satului de frontieră”, LCE, 1996, 11; Victor 
Cubleşan, „Porunca Fiului”, ST, 1999, 5-6; Dicţ. Banat, 
215-217, Petru P. Ciurea, Constantin C. Falcă, Cărăşeni 
de neuitat, Timişoara, 2012, 38-39. L.A. 


CRUCEANU, Mihail |. 

(13.XI1.1887, laşi — | 
7.VII.1988, Bucureşti), 
poet, prozator. 


Este primul din cei şase copii ai Ecaterinei (n. 
Petroveanu) şi ai medicului Mihail Cruceanu (Max 
Grosman, botezat și împământenit în 1882). Ter- 
mină ciclul primar în localitatea natală. Cel secun- 
dar însă îl parcurge, din cauza deselor mutări ale 

familiei, stabilită în cele din urmă la Târgu Jiu, în 
mai multe oraşe: Ploieşti, Piteşti şi în Bucureşti, la 
Colegiul „Sf. Sava”, unde îşi trece, în 1906, bacalau- 
reatul. În ciuda peregrinărilor, elevul învaţă bine, 
într-un an câştigând concursul Tinerimii Române. 
Începe să publice devreme, în 1902 apărându-i o 
proză (iscălită Miluţă) în suplimentul „pentru 
copii” al ziarului „Adevărul”, iar în 1904 o poezie în 
„Revista literară”. Încă elev, C. frecventează cena- 
clul macedonskian, ulterior apropiindu-se de 
cercul lui Ovid Densusianu şi de „Vieaţa nouă”. Mai 
colaborează cu versuri, proză, note şi articole, iscă- 
lind şi Grigore Sevastin sau Al. Croitoru (pseudo- 
nime la care târziu se va adăuga şi Miron Cristea), 
la „Revista idealistă”, „Revista noastră”, „Bunul prie- 
ten”, iar după ce devine student la „Revista celor- 
lalţi”, „Conservatorul”, „Românul literar şi politic”, 
„Insula”, „Versuri şi proză”, „Facla”, „Rampa” ş.a. 
Editorial, debutează cu placheta Spre Cetatea Zori- 
lor (1912). După ce îşi ia, în 1911, licenţa în drept şi, 
în 1913, pe cea în litere, avocat la Târgu Jiu şi profe- 
sor la Craiova, Râmnicu Vâlcea şi Alexandria, C. îşi 
diminuează activitatea literară. Numele îi mai 
apare doar în „Sărbătoarea eroilor”, „Noi pagini 
literare”, „Flacăra” şi pe coperta volumaşului Altare 
nouă (1915). Deşi reformat medical, participă la 
campania din 1913 şi, ca translator, la cea din 
1916-1917, când se îmbolnăveşte de tifos. După 
însănătoşire se refugiază la Odessa, unde asistă la o 
provizorie instalare a regimului bolşevic. Atmo- 
sfera şi relaţiile cu unii conaţionali implicaţi în eve- 
nimente îl influenţează profund, căci întors în ţară, 
poetul, care dă la iveală şi o nouă carte, Fericirea 
celorlalți (1920), ajunge printre liderii socialiştilor 
olteni. În această calitate ia parte la congresul din 
mai 1921, votând pentru afilierea la Internaționala 
a III-a, ceea ce determină să fie arestat câteva luni. 
La congresul următor al Partidului Comunist este 
ales casier general în Comitetul Central şi i se încre- 
dinţează direcţia ziarului „Socialismul”. Poziţia sa e 
totuşi marginală, el nefiind, în fond, nici ideolog, 
nici veritabil activist. În afară de versuri şi de proză, 
strânsă în Povestiri pentru tine (1924), C. mai sem- 
nează, în periodice precum „Gânduri noi”, „Vieaţa 
nouă”, „Zorile”, „Proletarul”, „Front unic”, „Poezia”, 
„Orientări”, „Îndreptar”, „Curentul pentru copii și 
tineret” (unde era redactor) ş.a., articole pe teme 
culturale ori pedagogice. Limitată la apărarea în 
instanță a unor comunişti, la însoţirea lui Henri 
Barbusse în vizita sa „de documentare” şi la 

participarea la un congres internaţional al „munci- 
torilor din învățământ”, activitatea politică a lui C. 
nu pare să justifice închiderea în 1940-1941 în 
lagărele de la Miercurea Ciuc, Caracal şi Târgu Jiu. 
După august 1944, drept „compensație”, este numit 
inspector general în Ministerul Învăţământului şi 
în alte comitete şi comisii. 1 se tipăresc un nou 
volum de versuri - Lauda vieții (1945) şi două con- 
ferinţe, în 1949 devine profesor universitar la cate- 
dra în care |. Vitner luase locul lui G. Călinescu. 
Activ rămâne C. şi după pensionarea sa, în 1957. Îşi 
reeditează poezia şi proza, dă numeroase intervi- 
uri, colaborează la „Tânărul scriitor”, „Gazeta lite- 
rară”, „Contemporanul”, „Ramuri”, „Luceafărul”, 
„Limbă şi literatură”, „Viaţa românească” ş.a. cu 
articole şi însemnări memorialistice, acestea din 
urmă strânse în volumul De vorbă cu trecutul... 
(1973). Excepţionala sa longevitate prilejuieşte, de 
asemenea, repetate sărbătoriri ce-i întreţin o oare- 
care notorietate până la sfârşitul anilor '80. 
Întâlnirea, oarecum întâmplătoare, în ado- 
lescenţă cu Al. Macedonski şi aceea cu Ovid 
Densusianu l-au determinat pe C. să devină un 
adept fervent al simbolismului, în favoarea căruia 
pledează prin articole şi comentarii, dar mai cu 
seamă prin ancheta asupra curentelor literare 
pe care o întreprinde în 1911-1912 în „Rampa, 
ca replică la ancheta Poporanismul, iniţiată de 
„Luceafărul”. Sensibilitatea sa nu este însă nici 
destul de profundă, nici cu adevărat modernă, încât 
în primele versuri merge pe drumuri măcar croite, 
dacă nu şi bătătorite de alţii. Poemul ce deschide 
şi dă titlul plachetei Spre Cetatea Zorilor reia moti- 
vul infinitei aspirații, în timp ce altele (Trandafirii 
galbeni, Buchetul, Garoafa roză) relevă tehnica şi 
substanţa „romanţelor” minulesciene. Un efort de 
individualizare se constată în Poemul oglinzilor, 
în care însă alunecarea spre expozitiv parnasian şi 
declamaţie erodează efectul. Aceeaşi propensiune 
e vizibilă şi în ciclurile „vitrinelor”, din Altare nouă, 
şi al „străzilor”, din Fericirea celorlalți, în care mai 
apar motivul oraşului provincial, câteodată în note 
bacoviene, şi accente de satiră socială. Prezent şi 
în aceste cicluri, eroticul, în registrul graţiozităţii 
ori al unei inefabile intimităţi, concurează, în volu- 
mul Lauda vieții, o robustă bucurie de a trăi, ce-şi 
găseşte expresia într-o suită de tablouri agreste. 
Aici mai apăreau texte (precum Tu ce-ai făcut? sau 
Pentru pace luptăm) ce prefigurează şabloanele 
epocii de după 1945, precum şi obosite încercări 

de a traduce imagistic „sensul” existenţei (Muritor, 
Convoiul vieţii). Ultimele poezii reiau teme culti- 
vate anterior, într-un ton când jubilant, când ele- 
giac. Poet este C. şi în prozele ce compun volumul 
Povestiri pentru tine, fie că sunt schiţe fantezist-sa- 
tirice (Pălării şi capete, Muzeul virtuţilor), o istorie 
orientală ilustrând curgerea vieţii (Korisadar), remi- 
niscenţe din copilărie (Copilul blond, La vie), para- 
bole (În ţara viselor, Astfel curge viaţa) sau veritabile 
poeme în proză (Nebuniile vântului, Focul meu vor- 
beşte, Frunzele). Diversificat şi îmbogăţit astfel, scri- 
sul lui C. se detașează totuşi prea puţin de acela al 
confraţilor din plutonul simbolist. Pe de altă parte, 
meritele scriitorului nu sunt amplificate decât în 
mică măsură de memorialistica sa. Paginile din 
De vorbă cu trecutul... mai curând decepţionează. 
De la cel direct implicat în importante evenimente 
literare şi politice erau de aşteptat mărturii revela- 
toare. În fapt, puţine sunt astfel şi ele se circumscriu 
mai ales vieţii literare bucureştene dintre anii 1905 
şi 1916 şi celei craiovene de după Primul Război 
Mondial. În rest, C. urmează cu obedienţă absolută 
„linia” partidului. Omisiunile şi mistificările, utiliza- 
rea frecventă a limbajului de lemn frapează chiar în 
raport cu memorialistica altora publicată exact în 
aceeaşi vreme. 

SCRIERI: Spre Cetatea Zorilor, Târgovişte, 1912; Altare 
nouă, Bucureşti, 1915; Fericirea celorlalţi, Craiova, 1920; 
Povestiri pentru tine, Bucureşti, [1924]; Lauda vieții, 
Bucureşti, 1945; Poezii alese, Bucureşti, 1957; Versuri, 
Bucureşti, 1967; Al. Dobrogeanu-Gherea (în colaborare 

Craiova, 1987, Scrieri în proză, îngr. şi pref. Constantin 

CRUCIADA ROMÂNISMULUI, revistă apărută la 
Bucureşti între 22 noiembrie 1934 şi 23 decembrie 
1936, între 2 şi 16 mai 1937, cu subtitlul „Săptămânal 
de orientare politică şi spirituală”. Director: Mihai 
Stelescu; redactor-şef: Alexandru Talex (menţionat 
la numărul 4). Componenţa redacţiei este indicată 
abia la numărul festiv 54, fiecare nume şi respon- 
sabilitatea fiind alăturate chipului respectiv, schițat 
de graficianul Nicol (Christache Nicolceanu): Const. 
Barcaroiu (C.B., Barcostan) — redactor şi cronicar, 
Victor Valeriu Martinescu - redactor pentru viața 
politică, Vladimir Cavarnali şi Paul Bărbulescu — 
redactori; al doilea caricaturist al revistei este Neagu 
Rădulescu. Un articol preliminar asumat de director 
(Prefaţă) enunţă programul ce va orienta alcătui- 
rea publicaţiei: „Ideea generatoare, crezul animator 
de energii şi eroisme, aceste două descotorosite de 
idoli ciopliţi în ritm de imnuri şi osanale, vor fi zei- 
ţele gândului şi scrisului nostru. Crearea unei elite 
de luptători neînfricaţi şi nedepersonalizaţi, care să 
înfăptuiască frontul comun cerut de întreaga suflare 
românească, dar neauzit de profitori interesaţi şi 
reprezentanţi temporari ai curentelor existente, va 
fi una din marile noastre preocupări. lată gându- 
rile pentru care vom milita şi pornim azi «Cruciada 
românismului»”. În practică, fostul lider legionar M. 
Stelescu va folosi C.r. pentru a-l ataca violent pe Cor- 
neliu Zelea Codreanu, ceea ceva şi atrage asasinarea 
sa în iulie 1936 de un comando legionar. Personalita- 
tea tutelară a publicaţiei este Panait Istrati, nu doar 
semnatar al unui ciclu de articole în care încearcă 
să tempereze patosul doctrinar de extremă dreapta 
al lui Stelescu (Nafţiune şi naționalism, Dictatură şi 
democraţie), ci şi emitent al câtorva scrisori puse 
sub genericul Sunt lacrimae rerum ori personaj al 
amintirilor Aidei Vrioni Cu Panait Istrati la Menton, 
datând din 1927, şi al povestirii romancierului grec 
Nikos Kazan (Kazantzakis) Toda Raba (tradusă de 
Pericle Martinescu), inspirată din călătoria făcută 
de cei doi în Rusia sovietelor. Compartimentul lite- 
rar cel mai bine reprezentat îl constituie poezia, 
provenind îndeosebi de la generaţia afirmată în 
deceniul al treilea al secolului trecut: Aurel Chirescu 
(Han Hun), Virgil Carianopol (Eu), Virgil Gheorghiu 
(Stihuri pentru scrisorile tatii), Emil Vora (Întoarce- 
rea în cătun), Virgil Treboniu (Bruman, Octav Sar- 
geţiu, George Danubia (George Dan) ş.a. Proporţio- 
nal, proza este reprezentată doar prin două poeme 
ale lui Const. Barcaroiu, Trandafirul (reluat după 
volumul Florile roşii) şi Primăvara, prin traducerea 

scurtelor fragmente Spovedania unui învins şi Spre 
altă flacără (selectate din volumul de confesiuni 
existenţial-politice Vers /autre flamme) şi a prefeţei 
la romanul autobiografic Viaţa lui Adrian Zografi, 
toate semnate de Panait Istrati. Acesta rămâne chiar 
şi după dispariţie, în aprilie 1935, o prezenţă în viaţa 
revistei, prin notele memorialistice Mărturii din... 
sanatoriu de Emil Vora, puse sub genericul Flori pe 
mormântul lui Panait Istrati. Tot memorialistică 
aduc însemnările lui lon Aurel Manolescu despre 
V. Alecsandri, Domnişoare bătrâne şi poeţi uitaţi. 
Deosebit de activ este Const. Barcaroiu nu doar 
cu versuri, ci şi cu articole politice sau pe subiecte 
de actualitate socială, cu recenzii şi cronici literare 
subsumate rubricilor specializate ori compozite 
(„Cărţi. Probleme. Idei”, „Marginale”), la care mai 
scriu Mircea Mateescu, Aurel Chirescu, Mihail Ilo- 
vici. Utile documente de istorie literară sunt con- 
tribuţiile lui Paul Bărbulescu dedicate prozatorului 
basarabean Leon Donici şi lui Mircea Eliade, Refle- 
xiile unui scriitor de L.E. Torouţiu — opinii în disputa 
între generaţii, Destinul unei păpuşi bolnave (despre 
profilul literar al Iuliei Hasdeu) de Ion Aurel Mano- 
lescu. Aparte trebuie considerate articolele politice 
publicate de Victor Valeriu Martinescu, Cacealmaua 
de la Stresa, Europa sub cerul păcii mondiale, Româ- 
nii e deştepţi (titlu-sintagmă preluat de la Camil 
Petrescu), alături de cele izvorâte din constatarea 
degringoladei culturale a epocii, a falsităţii, a incon- 
sistenţei idealurilor tinerei generaţii, aflate în com- 
petiție aprigă cu generaţia așa-zis expirată (Petru 
Comarnescu şi teoria generaţiei, Pentru cea mai 
tânără generaţie). Josnic şi excesiv, provenit dintr-un 
orgoliu nemăsurat, apare un atac iscălit de Constan- 
tin Coman, susţinut de Alex. Talex, la adresa lui G. 
Călinescu, ce îl indicase într-o „cronică a mizan- 
tropului” din „Adevărul literar şi artistic” ca veleitar 
pe tărâmul scrisului artistic. Ocazional se tipăresc 
interviuri — cu actorul lon Brezeanu (dat lui lon Aurel 
Manolescu), cu prozatorul B. Jordan, care vorbeşte 
despre literatura lui şi despre Basarabia (consemnat 
de Vladimir Cavarnali) — şi emoţionante necrolo- 
guri consacrate scriitorilor Const. C. Bacalbaşa, Gib 
I. Mihăescu, G. Ibrăileanu, Mateiu I. Caragiale. C.r. 
nu publică traduceri, cu excepţia tălmăcirii „pour la 
premiere fois en francais” a poeziilor lui Eminescu 
Empereur et proletaire şi Resurrection, datorată aba- 
telui Louis Barral, secretarul Nunțiaturii Catolice în 
România. O colaborare evident sentimentală este a 
lui Alexis Macedonski, fiul cel mare al poetului Al. 

Macedonski, cu diferite corespondențe trimise din 
Polenca Mallorca, în Insulele Baleare, unde se sta- 
bilise: Șapte veacuri de piatră, Ultima lecţie a lui 
Leonardo, Întregiri. Alţi colaboratori: Mia Frollo, Al. 
Zaharia, Laertes (Nicolae Mateescu), Liviu Bratolo- 
veanu, Petre Bellu, Dem. Bassarabeanu, Victor Efti- 
miu, D.V. Barnoschi, V. Savin, Teodor Nencev, Gri- 
gore Ancu, Simion Dascălu. R.P 


CRUDU, Dumitru (8.X1.1967, Flutura-Ungheni), 
poet, dramaturg, prozator. Este fiul Mariei şi al 
lui Vasile Crudu, ţărani; pe linie maternă are o 
ascendență ucraineană. A absolvit Liceul „Mihai 
Eminescu” din Ungheni, după care a frecventat 
cursurile Universităţii de Stat din Chișinău, Facul- 
tatea de Jurnalism (1985-1987), şi pe cele ale Uni- 
versităţii de Stat din Tbilisi, Facultatea de Filologie 
(1988-1992), fără să le finalizeze. Din această peri- 
oadă datează primele încercări literare în limbile 
rusă şi georgiană. Urmează apoi Facultatea de 
Ştiinţe, secţia filologie, a Universităţii Transilvania 
din Braşov, pe care o termină în 1995, şi cursuri de 
studii aprofundate la Universitatea „Lucian Blaga” 
din Sibiu, absolvite în 1996. În perioada studenţiei 
frecventează cenaclurile braşovene Erata şi Inter- 
val, debutând în 1992 cu poeme în revista „Astra”. 
În 1999 lansează, împreună cu mai tânărul Marius 
Ianuş, un curent literar de avangardă, fracturismul, 
printr-un Manifest fracturist publicat în revistele 
„Paralela 45” şi „Vatra”, urmat de alte replici progra- 
matice. Tot cu lanuş va edita, în 2007-2008, revista 
de atitudine „Stare de urgenţă” (Chişinău), al cărei 
titlu poate fi privit ca trimitere la volumul de ver- 
suri al americanului Frank O'Hara, Meditations of 
an Emergency. După absolvirea facultăţii, lucrează 
ca profesor de limba şi literatura română la Liceul 
Forestier din Codlea, ca ziarist la „Monitorul de 
Braşov”, comentator cultural la postul de radio 
Europa Liberă (biroul din Republica Moldova) 
şi director al Filialei „Ştefan cel Mare” din cadrul 
Bibliotecii Municipale „B.P. Hasdeu” din Chişinău. 
Animator cultural, coordonează mai multe cercuri 
şi grupuri de lucru, între care Clubul Literar de pe 
lângă Uniunea Scriitorilor din Republica Moldova 
(împreună cu Nicolae Popa) şi atelierul de scriere 
creatoare „Vlad Ioviţă”. În 2009 a coordonat anto- 
logia Noua poezie basarabeană. Este membru al 
Asociaţiei Scriitorilor Profesionişti din România 
(ASPRO), al Uniunii Scriitorilor din România şi 
din Republica Moldova şi al Uniunii Teatrale din 

Republica Moldova. Colaborează la numeroase 
publicaţii, fiind prezent şi la „Vatra”, „Familia”, 
„Erata”, „Arca”, „Contrafort”, „Poesis”, „limpu/”, 
„Paralela 45”, „Interval”, „Missives” (Franţa) ș.a., 
precum şi la revista electronică „Tiuk!”. A fost dis- 
tins cu Premiul Academiei Libere din Iaşi (1994), 
Premiul Filialei Braşov a Uniunii Scriitorilor (1994), 
Premiul Uniunii Scriitorilor din Republica Moldova 
(1994), Premiul Asociaţiei Scriitorilor Profesioniști 
din România (1996). 

Deşi tentat, mai ales ca poet, de avangardă 
şi de experiment, C. nu e un adept al hibridizării 
genurilor. Încă din primele două volume de ver- 
suri — Falsul Dimitrie şi minimalistul E închis, vă 
rugăm nu deranjaţi, ambele apărute în 1994 -—, 
autoportretizându-se sub numele unui personaj 
straniu din istoria Rusiei ţariste („falsul Dimitrie”), 
el îşi înscenează biografia dezeroizată, poveristă, 
în cadre deopotrivă suave şi crude, tandre şi gro- 
teşti, pe o formulă de maximă simplitate afină 
poeticii postoptzeciste, hiperrealiste, a „grupului 
de la Braşov” patronat de Alexandru Muşina, dar, 
în interiorul ei, de o originalitate certă. Pe lângă 
alter egoul (fals) omonim, privit din afară, şi iubita 
sa Maria, aceste poeme „la marginea existenţei” 
sunt bântuite de arătări stranii, adeseori nonu- 
mane (fluturi în erecţie care fac sex, muşte care 
studiază oamenii şi ajung să facă, şi ele, dragoste, 
gândaci lubrici, şobolani ş.a.), în fapt ipostaze ale 
sinelui: „eu sunt şobolanul şi eu sunt viermele/ 
eu sunt fluturele care zboară prin aer/ noi cu toţii 
suntem cei care mergem/ pe pământ şi ne târâm 
în coate vocile/ noastre nu se aud sunt slabe slabe” 
(Dimitrie). Departe de erosul voluptuos oniric din 
versul lui Emil Brumaru sau de melancolia fantastă 
a lui Mircea Ivănescu, C. frizează absurdul kafkian, 
cu o notă mizerabilistă marcată, amintind de noua 
poezie americană. Registrul candid, pigmentat 
uneori cu infuzii jucate de dialect basarabean, figu- 
rează scenarii psihedelice: implozie, debusolare, 
alienare existenţială. Sumbrul Poooooooate (2004) 
ar fi fost compus potrivit metodei fracturiste, în 
vreme ce Eșarfe în cer (2012) este dominat de obse- 
sia îmbătrânirii şi a morţii, cu o dimensiune mistică 
pronunţată. Nici nouăzecist, nici (încă) douămiist, 
autorul lor este, ca şi Marius lanuş, un poet al „frac- 
turii” afective şi al schizoidiei identitare. Pe de altă 
parte, dramaturgia lui C., cel mai cunoscut şi mai 
jucat autor de peste Prut în România postdecem- 
bristă, a fost definită chiar de el însuşi prin formula 

„teatrului-ziar”. Gustul pentru absurd şi deriziune, 
cu elemente de teatru popular, îi domină piesele 
„cu tendință”, care cunosc uneori mai multe vari- 
ante, sub mai multe titluri. Ele abordează de regulă 
probleme sociale sau politice acute, cu sau fără 
suport livresc sau istoric, insistând asupra crize- 
lor şi traumelor actualităţii. Problema migraţiei 
transfrontaliere este centrală în teatrul său social. 
Înainte şi după fugă are în obiectiv refugiații din 
Transnistria, Africa şi Irak, iar Le Septieme kafana, 
scrisă împreună cu Nicoleta Esinencu şi cu Mihai 
Fusu (editată în 2004 și pusă în scenă în 2006), 
vorbeşte despre tribulaţiile unor tinere basara- 
bence nevoite să se prostitueze în Occident. În 
Oameni ai nimănui (2007) Occidentul apare nu ca 
pământ al făgăduinţei, ci al umilinţei şi eşecului 
pentru săracii din Est, aflaţi în căutarea unui loc de 
muncă. Rezultatele devin problematice când dra- 
maturgul complică registrele. O anume neglijenţă 
stilistică se face simțită, iar discursul personajelor 
e împins până la demonstrativism, ca în Steaua 
fără... Mihail Sebastian (2006), înscenare livrescă 
a dramei scriitorului interbelic (Florin Faifer vede 
în ea o „şarjă grosieră”); în Alegerea lui Alexandru 
Sufțo (2004) aluziile culturale proliferează osten- 
tativ, iar în tragicomedia absurdistă Crima sânge- 
roasă din Staţiunea Violetelor (2001) abundă qui 
pro-quo-urile groteşti pe canavaua unei intrigi 
polițiste combinate cu o alegorie (din nou livrescă) 
a cuplului amoros. Însă, dincolo de carenţe, calită- 
ţile scenice ale partiturilor sunt de natură să incite. 
Piesele au primit numeroase premii la festivaluri 
de gen, dar şi Premiul UNITER (2003) şi în mai 
multe rânduri Premiul Ministerului Culturii din 
Republica Moldova, fiind jucate în Târgu Mureş, 
Chişinău, Craiova, Piatra Neamţ, Botoşani, Galaţi, 
Cluj-Napoca, laşi, Buzău, Helsingborg, Douala, 
Trieste, Bonn, Bremen, Regensburg, Paris, Kiev. 
Ca prozator, C. îşi calibrează filonul autobiografic 
pe coordonatele (neo)realiste ale eposului pica- 
resc. Atât romanul Măcel în Georgia (2008), cât şi 
volumul de povestiri Oameni din Chişinău (2011), 
cu un titlu trimițând la „oamenii din Dublin” ai lui 
James Joyce, vădesc — dincolo de conflictele erotice 
de cuplu, relatate în maniera frustă a beatnicilor — 
drame ale comunicării. Nu lipseşte dimensiunea 
identitară, fie ea interregională (basarabeni versus 
regăţeni) sau interetnică (basarabeni versus ruși 
etc.), după cum nu lipsesc nici conflictele econo- 
mice sau de mentalitate şi, din când în când, cele 


Dicţionarul general al literaturii române 834 


literare. Sunt proze „de aventuri”, cu umor negru şi 
răsturnări spectaculoase de situaţie, care surprind 
medii ale declasaţilor şi ale celor care „trăiesc peri- 
culos” (traficanţi, mafioţi, rackeţi, spioni, afacerişti 
şi politicieni corupți). Autorul nu se sfieşte să ape- 
leze la ingredientele naraţiunii populare, prefe- 
rând relatarea nudă, fără exhibiţii experimentale. 
O discretă compasiune faţă de condiţia unei lumi 
în derivă, abandonată la marginea istoriei, îl apro- 
pie de marea tradiţie a prozei ruse, în special de 
Maxim Gorki. Prolific şi mobil, C. este un avangar- 
dist social grefat pe un robust fond clasic. 


SCRIERI: Falsul Dimitrie, pref. Gheorghe Crăciun, Târgu 
Mureş, 1994; E închis, vă rugăm nu deranjaţi, Constanţa, 
1994; Şase cânturi pentru cei care vor să închirieze apar- 
tamente, Piteşti, 1996; Crima sângeroasă din Staţiunea 
Violetelor, Chişinău, 2001; Salvaţi Bostonul, Chişinău, 
2001; Alegerea lui Alexandru Suţțo, Bucureşti, 2004; 
Duelul şi alte texte, Cluj-Napoca, 2004; Poooooooate, 
București, 2004; Le Septieme kafana (în colaborare cu 
Nicoleta Esinencu şi Mihai Fusu), Paris, 2004; Un con- 
cert la violă pentru câini, Chişinău, 2004; Steaua fără... 
Mihail Sebastian, Bucureşti, 2006; Oameni ai nimănui, 
Chişinău, 2007; Măcel în Georgia, laşi, 2008; Oameni din 
Chişinău, Bucureşti, 2011; Eşarfe în cer, Chişinău, 2012; 
Un american la Chişinău, pref. Liviu Antonesei, Bucu- 
reşti, 2012. 


Repere bibliografice: Regman, Dinspre Cercul literar, 
188-194; Galaicu-Păun, Poezia, 154-164; Cistelecan, 
Top-ten, 87-89; Paul Cernat, „Crima sângeroasă din 
Staţiunea Violetelor”, OC, 2001, 57; Florin Faifer, O şarjă 
grosieră — un Beranger printre rinoceri?, TTR, 2007, 3-4; 
Iulia Popovici, Cvasibiografia ca teatru politic, OC, 2007, 
383; Bogdan Creţu, Fracturismul cosmetizat, OC, 2009, 
211; Mircea Morariu, Teatrul și cărțile lui, Oradea, 2009, 
22-23; Cosmin Ciotloș, Altă generație, RL, 2010, 12; Chi- 
oaru, Noi developări, 103-106; Dicţ. Chişinău, 184-186; 
Rachieru, Poeți Basarabia, 586-590; Bianca Burţa-Cernat, 
Stare de urgenţă, OC, 2011, 346; Raluca Dună, Un nou 
gen, RL, 2011, 40; Soviany, Cinci decenii, IL, 203-205; Șlea- 
htițchi, O carte umedă, CL, 2012, 11. P.C. 


CRUDU, Tiberiu (22.VI.1882, Tudora, j. Boto- 
şani — 25.VIII.1952, Botoşani), prozator. Este fiul 
Mariei şi al lui Vasile Crudu, preot. A urmat Liceul 
„A.T. Laurian” din Botoşani (1894-1901) şi a absol- 
vit Facultatea de Litere din Iaşi (1905), luându-şi 
licenţa în istorie în 1908. A făcut studii de speciali- 
tate la Paris (1911-1912) şi a fost profesor la şcoli din 
Dorohoi, Tudora şi Botoşani, funcţionând o lungă 
perioadă (1919-1934) ca director al Şcolii Normale 
de Învăţători „M. Eminescu” din Botoşani. A avut 

funcţii de conducere în organizaţii culturale locale 
şi de educare a tineretului. Experienţa participării 
la două războaie (1913, 1916-1918) este reflectată 
în scrierile sale. Debutează cu proză la „Arhiva” 
(1905). Discipol, ca ideologie socială şi literară, al 
lui N. lorga, C. colaborează la „Neamul românesc”, 
„Neamul românesc literar”, „Ramuri”, „Luceafărul”, 
„Junimea literară”, „Făt-Frumos” şi la multe peri- 
odice din zona sa de activitate. Este secretar de 
redacţie la „Revista Moldovei” (1921-1927), unde 
publică şi versuri (semnate T. Mârza), recenzii, arti- 
cole culturale şi sociale, iar în 1923 este între fon- 
datorii revistei „Tudor Pamfile”. 

Cea mai mare parte a prozelor lui C. apărute în 
periodice a fost adunată în câteva volume şi bro- 
şuri: De pe la noi ce-a fost odată (1925), Vâltorile 
vieții (1926), Lunatecii (1929), Săhăstria Sihlei 
(1933; Premiul Academiei Române), Spre sara 
lui Sfântu Vasile (1938). În principal, el narează 
întâmplări din trecutul sau prezentul satului 
ori încearcă să reconstituie obiceiuri, legende. 
Folosind şi material folcloric, reuşeşte să păstreze 
autenticitatea limbajului şi a psihologiei ţără- 
neşti. Auzită sau inventată, fabulaţia este destul 
de bogată, asigurând substanţă epică textelor. 
Sunt inserate snoave, zicale, strigături, cimilituri şi 
cântece. Umorul, uneori crud, este susținut şi de 
expresiile neaoşe, care dau culoare şi energie sti- 
lului. Încântarea şi mândria lui C. de a etala firea, 
istețimea şi vorbirea personajelor atrag simpatia 
cititorului. În acelaşi mediu rural creşte şi evolu- 
ează şi protagonista povestirii Lunatecii. Rod al 
unei iubiri romanţioase, dar nefericite între doi 
tineri fugiţi în lume, ea este urmărită de destinul 
tragic al părinţilor, care îi alimentează neliniști şi 
aspirații nelămurite, provocându-i sfârşitul tocmai 
când era pe punctul de a scăpa de fantasmele tre- 
cutului. Mai important este romanul biografic 
Momâia (1947), în care sunt narate viaţa şi faptele 
unui învățător animat de cultul pentru țărănime, 
dăruit cu patimă profesiei sale. Construită pe 
ideea jertfei de sine, a sacrificiului pentru binele 
satului, povestea ajunge să demonstreze că exa- 
gerarea poate duce la eşec. Percepția caricaturală 
pe care oamenii o au în legătură cu acest „idealist” 
este concretizată în statuia („momâia”) pe care 
satul i-a înălțat-o în faţa şcolii. Ajuns aproape cer- 
şetor la bătrâneţe, personajul este strivit, simbo- 
lic, de propria-i statuie. Acţiunea romanului este 
redusă, ponderea deţinând-o convorbirile, lecţiile, 

pledoariile şi istorisirile pilduitoare. Scriitura este 
comună, uneori cu emfaze didactice, dar izbu- 
teşte să transmită căldura unui spirit ataşat de 
ideile melioriste. Broşurile Consideraţiuni gene- 
rale asupra politicei germane (1915), Ce au fost şi 
ce pot fi şcolile premergătoare (1920), monografi- 
ile Şapte ani din viaţa unei şcoli normale. 1919- 
1926 şi Botoşanii în 1932 (ambele în colaborare), 
precum şi manualul Geografia județului Botoşani 
(1934), alcătuit împreună cu M. Apostol sub formă 
de dialoguri şi mici povestiri, întregesc imaginea 
activităţii lui C. 

SCRIERI: De pe la noi ce-a fost odată, Bucureşti, 1925; 
Vâltorile vieţii, Cernăuţi, 1926; Lunatecii, Cernăuţi, 1929; 
Botoşanii în 1932 (în colaborare), Botoşani, 1932; Săhăs- 
tria Sihlei, Botoşani, 1933; Geografia județului Botoşani 
(în colaborare cu M. Apostol), Botoşani, 1934; Spre sara 
lui Sfântu Vasile, Cernăuţi, 1938; Momâia, Bucureşti, 
1947; [Scrieri], vol. I: De pe la noi ce-a fost odată, vol. II: 
Cum s-a măritat Măriuca Măndiţei, îngr. şi pref. Manu- 
ela și Gheorghe Macarie, Botoșani, 1997. 

Repere bibliografice: 1. Gr. Oprişan, „De pe la noi ce-a 
fost odată”, VL, 1926, 9; Toma C. Spătaru, Pe urmele lui 
Ion Creangă, „Răsăritul”, 1926, 8; C.Ş.E [C. Şaban Făge- 
ţel], „Lunatecii”, R, 1929, 4; Eugen Ciuchi, „Săhăstria 
Sihlei”, CL, 1933, decembrie; Număr închinat domnului 
Tiberiu Crudu, „Revista şcolii”, 1942, iunie; Leca Morariu, 
Tiberiu Crudu, FE 1942, 5-6; Al. Lascarov-Moldovanu, 
Cărțile amintirii, |, Bucureşti, 1943, 160-162; Gheorghe 
Macarie, Scriitorul Tiberiu Crudu, ATN, 1978, 4; Dicţ. 
scriit. rom., |, 738-739. C.T. 


CRUŞEVAN, Olga (6.VI.1896, Plosca-Orhei — 1974, 
Bucureşti), poetă, traducătoare. Este fiica Ecaterinei 
şi a lui loan Epaminonda Cruşevan, proprietar al 
moşiei Plosca Pistruieni şi rudă apropiată a publi- 
cistului Pavel Cruşevan. A urmat gimnaziul Mariinsk 
şi Facultatea de Litere la Odessa, continuându-și 
studiile la Lausanne şi la Bucureşti. Ştia unsprezece 
limbi. Cu versuri şi schiţe a colaborat la „Viaţa Basa- 
rabiei”, „Pagini basarabene”, „Poetul”, „Glasul Mol- 
dovei”, „Gândirea”, „Universul literar”, „România lite- 
rară”, „Cele trei Crişuri”, „Revista Fundațiilor Regale” 
ş.a. A mai semnat Olga Cruşevan Florescu şi Olga 
Cantacuzino. 

C. a cultivat pastelul, înţeles ca peisaj sentimental, 
senin şi uşor melancolic. Pământul, sămânţa, cona- 
cul, vara şi primăvara se constituie în motive predi- 
lecte. Volumele Crugul anului (1970) şi Roata anului 
(1973), ambele apărute la Editura Litera, se doresc 
„suite bucolice”. C. a mai publicat versuri în franceză, 

limbă în care a tradus şi poezii de Vasile Alecsandri, 
M. Eminescu, Octavian Goga, Al. Macedonski, Ion 
Minulescu, St. O. Iosif. Ar fi tălmăcit poeziile lui 
Shelley în limba franceză şi ar fi transpus din opera 
lui Charles Baudelaire în engleză. O traducere rea- 
lizată în colaborare cu Vlaicu Bârna (M. Gubelman, 
Un erou legendar: S.G. Lazo, 1960) indică o repliere 
dramatică la cerinţele ideologice ale vremii. 

SCRIERI: Crugul anului (suită bucolică), Bucureşti, 
1970; Roata anului (altă suită bucolică), Bucureşti, 1973. 
Repere bibliografice: Boris Buzilă, Ultimul mesaj al 
unei poete uitate: Olga Cruşevan, LA, 1995, 48; Cimpoi, 
Ist. lit. Basarabia, 121-122; Olga Cruşevan, în Femei din 
Moldova, coordonator Iurie Colesnic, Chişinău, 2000, 
86-87, Aliona Grati, Privirea Euridicei, Chişinău, 2007, 
172-173; Dicţ. Chişinău, 187-188. D.M. 


CSEJKA, Gerhardt (11.1V.1945, Zăbrani, j. Arad), 
traducător. Este fiul Elenei (n. Dittrich) și al lui Iosif 
Csejka, farmacist. După absolvirea Școlii Medii 
nr. 2 „Nikolaus Lenau” (1963), urmează Facultatea 
de Filologie a Universităţii din Timișoara, secția 
germană-română (1963-1968). După un stagiu 
de doi ani ca ziarist la cotidianul „Neuer Weg” din 
București, unde scrie ulterior și cronică literară, va 
fi redactor la „Neue Literatur” (1970-1986), unde 
debutează, de fapt, în 1971, ca traducător, cu ver- 
siunea germană a unei poezii de Ana Blandiana. 
Debutul editorial se produce în 1984 cu tălmăcirea 
poveștii Capra cu trei iezi a lui lon Creangă. Cvasi- 
anonim, cu inițialele G. Cs. menţionate sub majo- 
ritatea poemelor traduse din Maria Banuș, rămâne 
volumul pe care îl alcătuise în bună parte, Schau, 
die Zypressen dort, apărut în 1986, anul în care pără- 
sește țara. Sprijinindu-i pe tinerii literați de la Akti- 
onsgruppe Banat, pe care îi publică în revista la care 
lucrează, fusese reținut în 1975 sub pretextul încer- 
cării de a trece fraudulos frontiera. În 1986 e bursier 
DAAD la Berlin, apoi se va stabili în 1989 la Frankfurt 
am Main. Editează o revistă intitulată tot „Neue Lite- 
ratur” (1992-1999), concepută ca proiect european 
de traduceri din Europa de Est. Între 1990 și 1992 
ține cursuri de literatură română contemporană la 
Universitatea „Johann Wolfgang Goethe” din Frank- 
furt am Main, iar între 1993 și 2003 despre civiliza- 
ţia românească din trecut și de azi la Universitatea 
„Johannes Gutenberg” din Mainz. A fost distins cu 
Premiul Fundaţiei pentru Artă Nordrhein -Westpha- 
len, acordat împreună cu Colegiul European al Tra- 
ducătorilor de la Straelen (2008) pentru versiunea la 

romanul lui Mircea Cărtărescu Orbitor. Aripa stângă 
(Die Wissenden) și cu Premiul pentru Poezie Euro- 
peană al Orașului Miinster (2009) pentru Ode an die 
freie Unternehmung, premiu ex aequo cu autorul 
cărții, Caius Dobrescu, iar în 2012, pentru volumul 
al doilea din trilogia cărtăresciană, i se decernează, 
împreună cu Ferdinand Leopold, Premiul Casei Cul- 
turilor Lumii din Berlin. 

C. se afirmă ca traducător în cele două antologii 
alcătuite de românista Eva Behring, Erkundungen. 
33 rumănische Erzăhler (1985), la care participă 
cu douăzeci de povestiri, și Texte der rumâănischen 
Avantgarde. 1907-1947 (1988), în care transpune 
texte dificile, precum și proză și poezie experimen- 
tală. Ajuns în RFG, este solicitat la o antologie din 
proza lui Norman Manea, Roboterbiographie (1987), 
apoi se angajează în ampla operă de transpunere a 
romanului lui Mircea Eliade Noaptea de Sânziene, 
apărut sub titlul Der verbotene Wald în 1993. Însă 
scriitorul preferat pare să fie Mircea Cărtărescu, 
din care va tălmăci atât poezie (o culegere de trei- 
sprezece poeme mai lungi, Sel/bstportrait in einer 
Streichholzflamme, 2002), cât și proză (Nostalgia, 
1997, revizuire în 2009), culminând cu romanul 
Orbitor (Die Wissenden și Der Kărper, ultimul în 
colaborare cu Ferdinand Leopold), versiune apreci- 
ată pentru „textul ritmic fără cusur, dar care nu face 
niciodată impresia a ceva rodat, rutinier, familiar, 
ci, din contră, a ceva extrem de deschis, extrem de 
provocator și de ofensiv” (Jan Koneftke). C. a măr- 
turisit ce importantă a fost experiența dobândită în 
România în privința contextului cultural și socio- 
politic, precum și a ambianţei, fără de care nu ar fi 
reușit să reproducă cele mai insesizabile nuanțe ale 
scrierilor traduse, scopul său fiind acela de a trezi un 
ecou cât mai autentic al specificului operelor româ- 
nești în mintea unui public divers și diferit ca men- 
talitate și trăiri. Excelent cunoscător al limbii și reali- 
tăţilor noastre, C. transpune lirică actuală (între care 
poeţi ca Gellu Naum, Nora luga, Mircea Dinescu) 
în reviste („Drehpunkt” din Basel, „Sprache im 
technischen Zeitalter” din Berlin ș.a.) și antolo- 
gii din cele trei țări de expresie germană, precum 
și scriitori originari din Republica Moldova și din 
Bucovina de Nord (Emilian Galaicu-Păun, Vasile 
Gârneţ, Irina Nechit, Arcadie Suceveanu, Dumitru 
Crudu ș.a.), înscriindu-se printre cei mai buni tra- 
ducători contemporani de literatură română. Nu în 
ultimă instanță este de apreciat implicarea sa totală 
în mediatizarea în spaţiul german a literelor și a 

culturii românești. A editat și poeți germani origi- 
nari din România (Anemone Latzina, Rolf Bossert). 
Ediţii: Anemone Latzina, Tagebuchtage. Gedichte. 1963- 
1989, postfaţa edit., Berlin, 1992; Rolf Bossert, Befris- 
fete Landschaft, Berlin, 1993, Ich steh auf den Treppen 
des Winds. Ausgewăhlte Gedichte. 1972-1985, postfaţa 
edit., Frankfurt am Main, 2006. Traduceri: Ion Creangă, 
Die Geifs mit den drei Geifslein und andere Tiermărchen, 
Bucureşti, 1984; Erkundungen. 33 ruminische Erzăhler, 
îngr. Eva Behring, Berlin, 1985 (în colaborare); Norman 
Manea, Roboterbiographie, postfață Dieter Schlesak, 
Gâttingen, 1987 (în colaborare cu Paul Schuster și Ernest 
Wichner), Trennwand, Gâttingen, 1992 (în colaborare cu 
Paul Schuster și Ernest Wichner), Oktober, acht Uhr, Miin- 
chen, 2007 (în colaborare cu Roland Erb și Paul Schuster); 
Texte der rumănischen Avantgarde. 1907-1947, îngr. Eva 
Behring, Leipzig, 1988 (în colaborare); Mircea Eliade, Der 
verbotene Wald, postfață Wolfgang Geiger, Frankfurt am 
Main, 1993; Matei Vișniec, ...und was soll mit den Cello 
geschehen ?, Frankfurt am Main, 1994, Die Tiir, Miinchen, 
[1998], Das Grab in der Decke, Miinchen, 1999; Mircea 
Cărtărescu, Nostalgia, postfața trad., Berlin, 1997, Selbst- 
portrăt in einer Streichholzflamme, Berlin, 2002, Europa 
hat die Form meines Gehirns, Stuttgart, 2007, Die Wissen- 
den, Viena, 2007, Der Kârper, Viena, 2011 (în colaborare 
cu Ferdinand Leopold); Daniel Vighi, Viorel Marineasa, 
Nathalie Wolff, Gerhardt Csejka, Fahrplan fiir die Sixties, 
Stuttgart, 2003; Caius Dobrescu, Ode an die freie Unter- 
nehmung, Ottensheim an der Donau, 2008. 


Repere bibliografice: Mircea Iorgulescu, Convorbiri la 
sfârșit de secol, București, 2006, 413-430; Daniela Raţiu, O 
bombă în vieţile noastre (interviu cu Gerhardt Csejka), O, 
2006, 6; Rodica Binder, „Sunt un om pentru care nuanța 
este esențială”, OC, 2008, 127; Jan Koneffke, Laudatio 
pentru Gerhardt Csejka, OC, 2008, 170; Ulf Stolterfoht, 
Laudatio pentru Gerhardt Csejka și Caius Dobrescu, OC, 
2009, 228; Corina Bernic, Sub cenzură, în redacția „Neue 
Literatur”, OC, 2012, 371. G.Dn. 


CUBLEŞAN, Constantin (16.V.1939, Cluj), proza- 
tor, dramaturg, poet, critic şi istoric literar. Este fiul 
lolandei Cubleșan (n. Pop Zaharonschi) şi al lui Gri- 
gore Cubleşan, învăţători. Face şcoala primară în 
câteva localităţi din zona Munţilor Apuseni, unde 
se mută odată cu părinţii, apoi liceul la Huedin şi la 
Cluj, absolvit în 1955, avându-l profesor de limba şi 
literatura română pe I.D. Sîrbu. În 1959 va absolvi 
Facultatea de Filologie a Universităţii din Cluj, secţia 
română-rusă. Frecventează cenaclul Asociaţiei din 
Cluj a Uniunii Scriitorilor, condus de A.E. Bacon- 
sky, şi debutează în 1956, cu poezia Fluviul, în ziarul 
local „Făclia”. Semnează apoi mai ales articole de 
critică literară în „Luceafărul”, „România literară”, 

„Contemporanul”, „Scrisul bănăţean”, „Ateneu”, iar 
după 1989 şi în „Gazeta de Cluj-Napoca”, „Unita- 
tea naţională”, „Curierul”, „Cetatea culturală”, toate 
din Cluj-Napoca, în „Unu” şi „Al cincilea anotimp” 
(Oradea), „Poesis” (Satu Mare) ş.a. Între 1959 şi 1962 
activează ca reporter la Radio Cluj, apoi ca redactor şi 
secretar general de redacţie la „Iribuna” (1962-1974), 
redactor-şef al Editurii Dacia (1972-1980), director 
al Teatrului Naţional din Cluj-Napoca (1980-1988), 
redactor-şef adjunct al revistei „Steaua” (1988-1999). 
Din 1991 este şi profesor asociat la Facultatea de 
Litere din Cluj-Napoca, secţia teatru, precum şi pro- 
fesor la Universitatea „1 Decembrie 1918” din Alba 
Iulia. În 1982 a obţinut titlul de doctor în filologie cu 
teza Opera literară a lui Delavrancea. 

C. debutează editorial cu volumul de povestiri şti- 
inţifico-fantastice Nepăsătoarele stele (1968), gen în 
care va continua să scrie, obținând în 1974 Premiul 
Uniunii Scriitorilor pentru romanul Iarba cerului, 
interesant nu prin înfruntarea maniheică pe care o 
propune, cât prin panorama unui pământ pustiu, cu 
oraşe abandonate ruinei, muzeu pentru sentimen- 
tali. SF-ul este tratat în perspectivă etică, primând 
nu inventivitatea tehnică, ci destinul omului în uni- 
vers. Sunt coordonatele pe care se aşază romanele 
Paradoxala întoarcere (1978), Galaxia termitelor 
(1993) şi nuvelele din Suflete mecanice (1992), în care 
autorul polemizează subtextual cu clişeele „cincize- 
ciste” ale genului, propunând soluţii poetice nu mai 
puțin desuete. Scrie literatură pentru copii şi tineret, 
romane cu caracter educativ — Pensiunea Margareta 
(1982), La foc de tabără (1989) —, povestiri sentimen- 
tale şi versuri umoristice pentru cei mici — lepurilă 
Varză Dulce (I-IV, 1984-1985), Oraşul de cretă colo- 
rată (1986), Băieți cuminţi (1998). Ca prozator, C. 
se situează în alte scrieri pe linia epicii ardeleneşti, 
construind romane cu eroi mesianici, angajaţi în 
dramaticele confruntări ale lumii contemporane. 
Astfel, în romanul Un anotimp pentru fiecare U-Il, 
1985-1986), al cărui subiect este plasat în anii '50 ai 
secolului trecut, istoria este văzută pe spaţii mici, 
autorul citind, fără prea mare acuitate, textul unei 
epoci controversate. Romanul Un gotic târziu (1975) 
oferă o analiză a psihologiei feminine, o radiografie a 
cinismului, fiind plasat în lumea intelectualilor uni- 
versitari, ca şi romanul Licheni (1974). În romanul 
Baladă neterminată (1988) este abordat mitul cre- 
aţiei din perspectivă modernă. Nu depășesc acest 
nivel proza scurtă, nuvelele şi povestirile din Umbra 
ulmilor tineri (1976), Viaţa şi încă o zi (1980), Sincere 


Cubleșan 


felicitări (1991). C. este un moralist, un sentimen- 
tal care îşi cenzurează impulsurile printr-o prismă 
etică evidentă. Ca dramaturg, cu piese reprezentate 
în ţară şi în străinătate (Polonia, Cehia, Suedia), este 
adeptul unui teatru de formulă clasică, preluând din 
atmosfera cehoviană sau din dramele sentimentale 
ale lui Mihail Sebastian un mod simpatetic de a privi 
oamenii obişnuiţi cu vieţile lor lipsite de spectacu- 
lozitate: Provincialii (1978), Camera de hotel (1983), 
Teme provinciale (1987), Apel telefonic greşit (1997). 
În opţiunile sale îşi face simțită prezenţa un roman- 
tism întârziat. După 1989 C. publică şi versuri, mai 
mereu marcate de melancolie în faţa eroziunii tim- 
pului — Apropierea iernii (1993), Vârsta amintirilor 
(1995). Aceeaşi poezie ceremonioasă în care atmo- 
sfera contemplativă se conjugă cu meditaţia exis- 
tenţială se întâlneşte în Lumina din prăpastie (1996), 
Templul de vise (1999). Adesea versul are rezonanţe 
clasice. Dar domeniul în care C. s-a impus, în limi- 
tele unei poligrafii tenace, este cel al criticii şi istoriei 
literare, unde descripţia şi perspectiva echilibrată 
au condus la câteva sinteze utile: Opera literară 
a lui Delavrancea (1982), Opera literară a lui lon 
Lăncrănjan (1993), Opera literară a lui Pavel Dan 
(1999), Romancierul Rebreanu (2001), Lucian Blaga. 
Dramaturgul (2010), Nuvelistul Rebreanu (2012) 
ş.a. El propune şi recitiri ale scrierilor dramatice 
datorate lui Gheorghe Asachi, Costache Negruzzi, 
Costache Caragiali, B.P Hasdeu ş.a. — Teatrul. Istorie 
şi actualitate (1979), Teatrul între civic şi etic (1983) 
- sau ale prozei lui N. Filimon, A.I. Odobescu, Ion 
Creangă ş.a., descifraţi din unghi diacronic, dar 
mereu raportați la gustul şi orizontul de aşteptare al 
actualităţii. O contribuţie substanţială mai cu seamă 
cantitativ aduce C. și în domeniul eminescologiei. 
În panoramele Eminescu în conştiinţa critică (1994), 
Eminescu în orizontul criticii (2000), Eminescu în 
oglinzile criticii (2001), Eminescologi clujeni (2011) 
ş.a. criticul repertoriază studiile de eminescologie, 
căutând să le deslușească elementul de originali- 
tate. C. a coordonat Dicţionarul personajelor din 
teatrul lui I.L. Caragiale (2002), Dicţionarul perso- 
najelor din teatrul lui Lucian Blaga (2005), Mihail 
Sebastian. Teatru. Dicţionar de personaje (2007); de 
asemenea, a îngrijit şi prefaţat, pentru uz didactic, 
numeroase ediţii. 

SCRIERI: Nepăsătoarele stele, Bucureşti, 1968; Minia- 
turi critice, Bucureşti, 1969; Clopotele de apă, Bucureşti, 
1970; Aproape de curcubeu, Bucureşti, 1972; Iarba ceru- 
lui, Bucureşti, 1974; Licheni, Cluj-Napoca, 1974; Un gotic 

târziu, Timişoara, 1975; Umbra ulmilor tineri, Cluj-Na- 
poca, 1976; Paradoxala întoarcere, Bucureşti, 1978; Pro- 
vincialii, Cluj-Napoca, 1978; Recurs la judecata de apoi, 
Arad, 1979; Teatrul. Istorie şi actualitate, Cluj-Napoca, 
1979; Viaţa şi încă o zi, Bucureşti, 1980; Opera literară a 
lui Delavrancea, Bucureşti, 1982; Pensiunea Margareta, 
Bucureşti, 1982; Camera de hotel, Satu Mare, 1983; Ispita, 
Cluj-Napoca, 1983; Teatrul între civic şi etic, Cluj-Napoca, 
1983; Iepurilă Varză Dulce, I-IV, Bucureşti, 1984-1985; 
Un anotimp pentru fiecare, l-II, Cluj-Napoca, 1985-1986; 
Oraşul de cretă colorată, Bucureşti, 1986; Teme provinci- 
ale, pref. Ion Vlad, Bucureşti, 1987; Baladă neterminată, 
Cluj-Napoca, 1988; La foc de tabără, Bucureşti, 1989; Sin- 
cere felicitări, Cluj-Napoca, 1991; Suflete mecanice, Sibiu, 
1992; Apropierea iernii, Namur (Belgia), 1993; Galaxia ter- 
mitelor, Sibiu, 1993; Opera literară a lui Ion Lăncrănjan, 
Alba Iulia, 1993; Eminescu în conştiinţa critică, Bucureşti, 
1994; Vârsta amintirilor, Cluj-Napoca, 1995; Lumina 
din prăpastie, Timişoara, 1996; Alfabetul glumeț, Deva, 
1997; Apel telefonic greşit, Cluj-Napoca, 1997; Eminescu 
în perspectivă critică, Oradea, 1997; În oglinzile timpu- 
lui, Namur (Belgia), 1997; Băieți cuminţi, Deva, 1998; 
„Luceafărul” şi alte comentarii eminesciene, Reşiţa, 1998; 
Meridiane lirice, Cluj-Napoca, 1998; Caragiale în conşti- 
ința critică, Oradea, 1999; Opera literară a lui Pavel Dan, 
Bucureşti, 1999; Templul de vise, Oradea, 1999; Emi- 
nescu în orizontul criticii, Piteşti, 2000; Absent din agora, 
Deva, 2001; Eminescu în oglinzile criticii, Cluj-Napoca, 
2001; Romancierul Rebreanu, Bucureşti, 2001; Clasici și 
moderni, București, 2003; Eminescu în reprezentări cri- 
țice, Cluj-Napoca, 2003; Nicolae Filimon, Craiova, 2003; 
Romulus Cojocaru. Poetul, Drobeta Turnu Severin, 2004; 
De la tradiţie la postmodernism, Drobeta-Turnu Severin, 
2005; Efigii pe nisipul vremii, Cluj-Napoca, 2005; Emi- 
nescu în privirile criticii, Cluj-Napoca, 2005; Eminescu. 
Ciclul schillerian, Cluj-Napoca, 2006; lon Creangă în 
conştiinţa criticii, Cluj-Napoca, 2006; Din mansarda lui 
Cioran, București, 2007; Pavel Dan — prozatorul Câmpiei 
Transilvane, Cluj-Napoca, 2007; Serile cu Bartolomeu, 
Alba Iulia, 2007; Eminescu în comentarii critice, Cluj-Na- 
poca, 2008; Pasiunea lecturii, Cluj-Napoca, 2008; Confe- 
rințe literare, Târgu Lăpuș, 2009; Lucian Blaga. Drama- 
turgul, Târgu Mureș, 2010; Omul în colivie, Cluj-Napoca, 
2010; Eminescologi clujeni, Cluj-Napoca, 2011; Escale 
în croazieră. Constantin Virgil Gheorghiu, Cluj-Napoca, 
2011; În jurul începuturilor romanului românesc, Bucu- 
reşti, 2011; Lucian Blaga. Zece ipostaze teatrale, Cluj-Na- 
poca, 2011; Curente, mișcări, grupări literare și artistice în 
sec. XX, Alba Iulia, 2012; Lecturi confortabile, București, 
2012; Mersul prin cușcă, Cluj-Napoca, 2012; Nuvelistul 
Rebreanu, Bucureşti, 2012. Antologii: Antologia basmu- 
lui cult românesc, Cluj-Napoca, 2002. 


Repere bibliografice: Al. Căprariu, „Miniaturi critice”, 
TR, 1969, 43; Petru Popescu, „Clopotele de apă”, VR, 1970, 
8; Nicolae Baltag, Etica vieții, etica muncii, LCE 1974, 5; 

Valentin Taşcu, „Un gotic târziu”, ST, 1976, 2; Iorgulescu, 
Scriitori, 195-196; Poantă, Radiografii, 1, 66-68; Romul 
Munteanu, Romanul şantierului, FLC, 1988, 42; Cosma, 
Romanul, |, 186-187; Alex. Ştefănescu, „Tarlaua vastă 
a cooperativei”, RL, 1994, 35; Ulici, Lit. rom., |, 428-430; 
Dicţ. scriit. rom., |, 739-740; Micu, Scurtă ist., III, 302- 
303; Poantă, Dicţ. poeți, 73-75; Gheorghe Grigurcu, În 
răspăr, Cluj-Napoca, 2001, 60-72; Lucian Chișu, Accente, 
București, 2003, 41-44; Opriţă, Anticipația, 258-264, 
525-528; Irina Petraș, [Constantin Cubleșan], CNT, 2006, 
3, RL, 2011, 13, 2012, 48; Liviu Papuc, [Constantin Cuble- 
șanl, RR, 2006, 3, CL, 2007, 3, 2008, 9, 2009, 12; Constan- 
tin Cubleşan 70, Cluj-Napoca, 2009. I.D. 


CUCEU, lon 
(23.VII.1941, Giurtelecu 
Hododului, j. Satu Mare), 

etnolog, prozator, 
publicist. 


Pi 


Este fiul Floarei (n. Pop) şi al lui Vasile Cuceu, 
țărani. După ce a absolvit cursurile Liceului Teo- 
retic „Gheorghe Şincai” din Baia Mare (1962) şi pe 
cele ale Facultăţii de Filologie din Cluj (1967), 
este succesiv, tot la Cluj, cercetător la Arhiva de 
Folclor a Academiei Române, şef al sectorului de 
etnologie (1980-1990) şi director (1990-2011). 
Şi-a luat doctoratul în ştiinţe filologice în 1978 cu 
teza Fenomenul povestitului în folclorul romă- 
nesc din Transilvania. Din 1992 este profesor aso- 
ciat la Universitatea clujeană, din 1999 profesor 
titular la Facultatea de Studii Europene, iar din 
1997 director al Institutului de Antropologie Cul- 
turală. Este membru al Societăţii Internaţionale 
pentru Studiul Naraţiunilor Populare, al Societă- 
ţii Internaţionale de Etnologie şi Folclor, al Socie- 
tăţii Europeniştilor din Bruxelles şi al Comisiei 
pentru Bibliografia Etnologică Internaţională. 
Secretar de redacţie (1980-1985), apoi redactor 
responsabil la „Anuarul de folclor” (devenit „Anu- 
arul Arhivei de Folclor”) şi redactor-şef al revistei 
„Studia Universitatis «Babeş-Bolyai Europaea»”, 
face parte din colegiile de redacţie la „Revista de 
etnografie şi folclor” şi „Memoriile Comisiei de 
Folclor”. Mai colaborează la „Anuarul Muzeului 


Cuceu 


Etnografic al Transilvaniei”, „Marisia”, „Steaua”, 
„Iribuna”, „Internationale volkskundliche Biblio- 
graphie” (Germania) ş.a. 

Pe fondul preocupărilor ştiinţifice ale lui C., 
accentul pare să cadă pe cercetarea obiceiurilor 
populare agrare şi, în buna tradiţie a şcolii folclo- 
ristice clujene, mai cu seamă pe sistematizarea şi 
tipologizarea lor. Lucrarea Vechi obiceiuri agrare 
româneşti. Tipologie şi corpus de texte (1988, în 
colaborare cu soţia sa, Maria Cuceu) face parte 
dintr-un proiect mai amplu de „explorare tipo- 
logică a tuturor obiceiurilor agrare” şi este con- 
sacrată paparudei, cea mai răspândită practică 
rituală „pentru invocarea ploilor şi provocarea 
fertilităţii”. Cercetarea este complinită de alte 
două volume publicate în 2007-2008, sub titlul 
Ritualurile agrare româneşti (în colaborare cu 
Maria Cuceu). Într-un corpus de texte repre- 
zentative însoţite de comentarii, cartea tratează 
pluguşorul în spaţiul românesc extracarpatic, 
precum şi oraţiile după colind din zona intra- 
carpatică. Alte câteva volume, unele semnate în 
colaborare, sunt consacrate, de asemenea, ritu- 
alurilor, anume celor de dragoste, de nuntă etc. 
La rândul său, studiul Fenomenul povestitului. 
Încercare de sociologie şi antropologie asupra 
naraţiunilor populare (1999; Premiul Academiei 
Române) se remarcă prin atenţia acordată aspec- 
telor de viaţă reală din basme, legende, snoave, 
povestiri mitice ş.a., precum şi rolului şi funcţii- 
lor complexe pe care acestea le au în comunită- 
ţile sociale, mai exact în diverse medii şi situaţii 
specifice. Analiza privind coordonatele sociale 
ale povestitului, manifestările de funcţionalitate 
a comunicării narative şi consideraţiile asupra 
vieţii fiecărei categorii, cu evaluarea stadiului 
atins în cunoaşterea speciilor, dar şi a dimensi- 
unilor repertoriului naţional, duc mai departe 
tradiţia ştiinţifică instituită în cadrul şcolii soci- 
ologice de la Bucureşti, autorul folosindu-se tot- 
odată şi de perspectivele fecunde ale antropo- 
logiei culturale şi ale etnolingvisticii. Probleme 
actuale în studierea culturii tradiţionale (2000) 
adună studii mai vechi sau recente referitoare la 
necesitatea reluării investigaţiilor monografice 
zonale şi a publicării unora dintre cele realizate, 
dar mai ales la sistemul instrumentelor de cer- 
cetare: tipologiile bibliografice, corpusurile sau 
dicționarele tezaur, fondurile de arhivă, atlasele 
etnologice şi folclorice etc. C. pune în valoare şi 

contribuţiile lui Ovid Densusianu, D. Caracostea, 
Constantin Brăiloiu, lon Muşlea şi Ovidiu Bârlea, 
insistând asupra unor tradiţii ştiinţifice ce merită 
atenţia specialiştilor contemporani. El este, de 
altfel, şi editor, singur sau în colaborare, al unor 
colecţii de folclor (loan Micu Moldovanu, Petre 
Ştefănucă ş.a.) şi al unor culegeri, studii şi cer- 
cetări aparținând lui George Vâlsan, lon Muşlea, 
Emil Petrovici ş.a., dar şi al unor volume pri- 
vind cercetarea etnologică, evoluţia domeniu- 
lui, precum şi iniţiator şi coautor al unor lucrări 
colective realizate în cadrul Arhivei de Folclor a 
Academiei Române: Dicţionarul tezaur al prover- 
belor, Corpusul cimiliturilor româneşti, Corpusul 
şi tipologia ritualurilor agrare, Corpusul basme- 
lor româneşti despre animale ş.a. Pe baza celei 
dintâi, C. editează Dicţionarul proverbelor româ- 
neşti (2006), menit a oferi, în continuitatea lucră- 
rilor de gen, o imagine de ansamblu asupra isto- 
riei speciilor folclorice. 


SCRIERI: Vechi obiceiuri agrare româneşti. Tipologie şi 
corpus de texte (în colaborare cu Maria Cuceu), Bucu- 
reşti, 1988; Fenomenul povestitului. Încercare de soci- 
ologie şi antropologie asupra naraţiunilor populare, 
Cluj-Napoca, 1999; Probleme actuale în studierea cultu- 
rii tradiționale, Cluj-Napoca, 2000; Corpusul folclorului 
maramureşean (în colaborare cu Constantin Corniţă), 
Baia Mare, 2004; Practici ritual-magice şi descântece de 
dragoste (în colaborare cu Anamaria Petrean şi Maria 
Cuceu), Cluj-Napoca, 2005; Un cântec ritual nupțial din 
Bihor. Studiu monografic şi corpus de texte, Cluj-Napoca, 
2005; Ritualuri de nuntă în Transilvania (în colaborare 
cu Maria Cuceu, Anamaria Lisovschi şi Ion Şeuleanu), 
I, III, IV, Cluj-Napoca, 2005-2009; Dicţionarul proverbe- 
lor româneşti, Bucureşti-Chişinău, 2006; Practici ritu- 
al-magice inedite, Cluj-Napoca, 2006; Ritualurile agrare 
româneşti (în colaborare cu Maria Cuceu), I-II, Cluj-Na- 
poca, 2007-2008. Ediţii, antologii: loan Micu Moldo- 
vanu, Povești populare din Transilvania, pret. Ovidiu 
Bârlea, Bucureşti, 1987 (în colaborare cu Maria Cuceu); 
Ion Muşlea, Arhiva de Folclor a Academiei Române, pret. 
edit., Cluj-Napoca, 2003 (în colaborare cu Maria Cuceu), 
Cercetări etnologice zonale, introd. edit., Cluj-Napoca, 
2004 (în colaborare cu Maria Cuceu); Petre Ştefănucă, 
Cercetări etnologice din Basarabia, Cluj-Napoca, 2005 
(în colaborare cu Maria Cuceu); Emil Petrovici, Alrer- 
native antropologice şi etnologice în cercetarea culturi- 
lor, Cluj-Napoca, 2007; Ion Muşlea, Dumitru Pop, Ion 
Taloş, Valea Gurghiului, Cluj-Napoca, 2008; Etnologia 
românească astăzi, Cluj-Napoca, 2009 (în colaborare cu 
Maria Cuceu); Metode şi instrumente de cercetare etnolo- 
gică, Cluj-Napoca, 2011 (în colaborare cu Maria Cuceu); 
Teme actuale în cercetarea etnologică şi antropologică, 

Cluj-Napoca, 2011 (în colaborare cu Alina Branda şi Cos- 
mina Timoce); 90 de ani de cercetări etnologice la Cluj: 
1922-2012, Cluj-Napoca, 2012 (în colaborare cu Maria 
Cuceu şi Liviu Pop). 

Repere bibliografice: Gavril Istrate, Povești ardeleneşti, 
LCE 1988, 2; Ion Şeuleanu, Vocaţia cercetării, TR, 1989, 
11; Nicolae Bot, „Vechi obiceiuri agrareromâneşti”, REF 
1989, 4; Paul H. Stahl, „Vechi obiceiuri agrare româ- 
neşti”, „Etudes et documents balkaniques et mâdi- 
terranâens”, 1989; Otilia Hedeşan, [Ion Cuceul, O, 2001, 
3, 2005, 8, 2006, 9; Datcu, Dicţ. etnolog., 287-289. I.Ș. 


CUCEU, Maria (12.VIII.1947, Cărăsău, j. Bihor), 
etnolog. Este fiica Evei Colțea (n. Rif) şi a lui Dumi- 
tru Colțea, profesori. După cursurile Liceului 
„Samuil Vulcan” din Beiuş, face studii universitare 
de filologie la Cluj, devenind profesoară de liceu 
şi apoi cadru didactic la Facultatea de Filologie 
din Cluj-Napoca și cercetător la Arhiva de Folclor 
clujeană. Este doctor în ştiinţe filologice cu teza 
Obiceiul cununii la seceriş în folclorul românesc 
(1996). Colaborează la „Anuarul Arhivei de Folclor”, 
„Anuarul Muzeului Etnografic al Transilvaniei” ş.a. 
În cadrul programelor de cercetare de la institutul 
clujean s-a implicat în realizarea unor corpusuri 
folclorice de mare importanță. De asemenea, edi- 
tează, împreună cu soţul său, lon Cuceu, colecția 
lui loan Micu Moldovanu, scrierile lui lon Mușlea, 
numeroase lucrări colective ș.a. 

Urmând îndemnul lui D. Caracostea, care 
atrăsese atenţia specialiştilor asupra necesită- 
ţii investigării obiceiurilor agrare româneşti, în 
jurul cărora există „o mitologie şi mai ales datini 
străvechi”, deci a plugăritului „privit sub latura 
reflexelor de artă”, C. realizează două lucrări, 
Vechi obiceiuri agrare româneşti. Tipologie şi 
corpus de texte (1988, în colaborare cu Ion Cuceu) 
şi Ritualul agrar al cununii la seceriş (2003). Cea 
dintâi este prima tipologie dedicată paparudei, 
un obicei, un fapt cultural studiat în adâncime, 
cu mijloace moderne, în unitatea lui structu- 
ral-funcţională complexă, demonstrată de cele 
peste o mie de atestări de pe teren din tot spaţiul 
românesc. Celălalt studiu este dedicat universului 
mitico-religios din riturile agrare de încheiere a 
secerişului. Este, de fapt, o cercetare de mitologie, 
care examinează, pe bazele unei ample informa- 
ţii de arhivă și cu interpretări originale, credin- 
ţele, reprezentările şi practicile magice rituale de 
seceriş, „spiritele” şi „geniile” grânelor, ducând 
mai departe investigarea începută de lon Ionică 

în Dealu Mohului (1943) şi de Alexandru Popescu 
în Rumănische Erntebrăuche (1974). Lucrarea 
Nimăiești. Un sat de pe valea Crișului Negru (2004) 
este o monografie etnofolclorică dedicată de C. 
satului bunicilor ei, bogată în informaţii privind 
cultura și tradițiile, obiceiurile acestui loc. 


SCRIERI: Vechi obiceiuri agrare româneşti. Tipologie şi 
corpus de texte (în colaborare cu Ion Cuceu), Bucureşti, 
1988; Ritualul agrar al cununii la seceriş, Cluj-Napoca, 
2003; Nimăiești. Un sat de pe valea Crișului Negru, 
Cluj-Napoca, 2004; Ritualuri de nuntă în Transilvania 
(în colaborare cu Ion Cuceu, Anamaria Lisovschi și lon 
Șeuleanu), I, III, IV, Cluj-Napoca, 2005-2009; Rirua- 
lurile agrare românești (în colaborare cu Ion Cuceu), 
I-II, Cluj-Napoca, 2007-2008. Culegeri: Folclor lite- 
rar din Bihor, Oradea, 1974 (în colaborare); Antolo- 
gie de cultură populară bihoreană, |, Oradea, 1970 (în 
colaborare). Ediţii, antologii: loan Micu Moldovanu, 
Poveşti populare din Transilvania, pref. Ovidiu Bârlea, 
Bucureşti, 1987 (în colaborare cu Ion Cuceu); Ion 
Muşlea, Arhiva de Folclor a Academiei Române, pref. 
Ion Cuceu, Cluj-Napoca, 2003 (în colaborare cu Ion 
Cuceu), Cercetări etnologice zonale, introd. Ion Cuceu, 
Cluj-Napoca, 2004 (în colaborare cu Ion Cuceu); Efno- 
logia românească astăzi, Cluj-Napoca, 2009 (în cola- 
borare cu Ion Cuceu); Metode și instrumente de cerce- 
tare etnologică, Cluj-Napoca, 2011 (în colaborare cu 
Ion Cuceu); 90 de ani de cercetări etnologice la Cluj: 
1922-2012, Cluj-Napoca, 2012 (în colaborare cu Ion 
Cuceu și Liviu Pop). 

Repere bibliografice: Gavril Istrate, Povești ardele- 
nești, LCE, 1988, 2; Ion Şeuleanu, Ioan Micu Moldovanu, 
„Poveşti populare din Transilvania”, REF, 1988, 4; Mihai 
Coman, Tipologia datinei, RL, 1989, 5; Nicolae Bot, 
„Vechi obiceiuri agrare româneşti”, REF 1989, 4; Paul 
H. Stahl, „Vechi obiceiuri agrare româneşti”, „Etudes 
et documents balkaniques et mediterranens”, 1989; 
Eugenia Bârlea, „Vechi obiceiuri agrare româneşti”, AAF, 
1991-1993; Ion H. Ciubotaru, „Ritualul agrar al cununii 
la seceriș”, „Anuarul Muzeului Etnografic al Moldovei”, 
2004; Datcu, Dicţ. etnolog., 289-290. I.D. 


CUCIURAN, Mihail (5.X1.1819, Botoşani — 5.V.1844, 
Fălticeni), poet. Descendent dintr-o familie de 
boieri luminaţi (un frate, Iorgu, a colaborat la 
„Biblioteca românescă” a lui Zaharia Carcalechi), 
C. a învăţat în casa părintească cu pedagogul fran- 
cez G. de Duchet, apoi, sub povăţuirea medicu- 
lui „literator” Pavel Vasici, la gimnaziul din Pesta. 
Speriat de epidemia de holeră din 1831, povesteşte 
Alecu Russo, „moşul” său, baronul I. Crâstea, ce se 
afla în Buda la băi, aduce copilul la ţară. Gimna- 
ziul îl va termina la Cernăuţi. În 1837 era pregătit 


Cuciuran 


să pornească spre Germania, pentru desăvârşirea 
studiilor. Boala tatălui său l-a silit să se întoarcă 
la Botoşani. Este numit asesor la Tribunalul din 
Fălticeni. Primeşte titlul de comis. Moare înainte 
de a împlini douăzeci şi cinci de ani, din cauza 
tuberculozei. 

Un volum, Poetice cercări, îi apărea în 1839; cu 
unele inedite, e reluat în 1840, sub titlul Poezii. 
„Albina românească”, „Alăuta românească”, 
„Foaie pentru minte, inimă şi literatură” repro- 
duc din versurile lui C. Lipsit de inventivitate 
verbală, într-un stil incolor, a atacat temele 
epocii. Lamartiniza vizibil în Toamna şi în Seara 
la Ceahlău, cultivând ca şi poetul francez con- 
trastul dintre împăcarea firii şi zbuciumul sufle- 
tesc al însinguratului. Cu destulă delicateţe 
a simţirii, evoca despărţirea de o iubită „albă 
precum crinul”, cu „unduioase” coame şi „chip 
îngeresc”, retragerea din lume, aşteptarea morţii 
(Către moarte, Pavilionul romantic). Precum 
Barbu Paris Mumuleanu şi după modelul engle- 
zului James Thomson, C. a dat o poezie a ano- 
timpurilor. Descrierea naturii se face în notele ei 
foarte generale, conform tiparului pastoralei cla- 
sice. Urmând linia programatică recomandată 
literaturii naţionale de „Dacia literară”, reia tema 
„ruinurilor” în O noapte pe ruinele cetăţii Neam, 
imprimând meditaţiei un accentuat caracter 
patriotic. „Bărbăţia” trecutelor vremi este invo- 
cată spre a redeştepta la urmaşi mândria, iubirea 
de ţară. Cu scop educativ este mânuită şi satira, 
în „caractere” (Poetul, Ipocritul). C. îi preţuia pe 1. 
Heliade-Rădulescu şi pe C. Negruzzi, era bun pri- 
eten cu Alecu Russo şi cu V. Alecsandri, iar ideile 
lor nu i-au fost străine. În poezie rămâne însă 
plat, fabricat. Singura sa scriere în proză, legenda 
Piatra Corbului, publicată în „Propăşirea”, era 
relatarea fidelă a unei poveşti vechi, aflate de la 
un bătrân, pe munte. 

SCRIERI: Poetice cercări, laşi, 1839; Poezii, laşi, 1840; 
[Poezii], în Mumuleanu, Hrisoverghi, Cuciureanu, Scrieri 
alese, îngr. şi pref. Ilarie Chendi, Bucureşti, 1909, 90-99. 

Repere bibliografice: Alecu Russo, Scrieri, îngr. şi introd. 
Petre V. Haneş, Craiova, 1937, 247-249; Popovici, Romant. 
rom., 367-370, Călinescu, Opere, VI, 777-778; Cornea, 
Originile, 594-595, 699; Mihai Vornicu, Despre poezia 
ruinelor, Roxana Sorescu, Metamorfoze ale liricii erotice, 
STRS, 71-72, 127-128; Dicţ. lit. 1900, 250; Scarlat, Ist. poe- 
ziei, 1, 341-342; Gh. Sibechi, Contribuţii biografice, „Anu- 
arul Muzeului Judeţean Suceava”, 1983. S.C. 

CUCLIN, Dimitrie (5.IV.1885, Galaţi — 7.11.1978, 
Bucureşti), eseist, poet, traducător. Este fiul Mino- 
dorei (n. Pavel) şi al lui Constantin Cuclin, profesor 
de muzică. După ce urmează Liceul „V. Alecsandri” 
din Galaţi (1896-1903), devine student la Con- 
servatorul din Bucureşti (1904-1907), apoi, după 
trei luni petrecute la Conservatorul Naţional din 
Paris, trece, tot în capitala Franţei, la Schola Can- 
torum, în clasa de compoziţie a lui Vincent D'Indy 
(1907-1914). Este violonist în Orchestra Operei din 
București (1914-1916), apoi activează, în timpul 
Primului Război Mondial, în cadrul Serviciului de 
cenzură a corespondenţei. Din 1919 este profesor 
de istorie a muzicii și estetică muzicală la Conser- 
vatorul din București. Revoltat că i-a fost respinsă 
montarea operei Agamemnon, între 1922 şi 1930 
trăieşte într-un exil voluntar în SUA, unde este pro- 
fesor de vioară și de istoria muzicii la City Conser- 
vatory și la Brooklyn College of Music (New York); 
în această perioadă traduce în engleză din M. Emi- 
nescu. Întors în ţară, funcţionează ca profesor de 
contrapunct, forme şi estetică la Conservatorul din 
Bucureşti, până la pensionare (1948). În perioada 
statului naţional-legionar (1940-1941) a funcționat 
ca director al Conservatorului. În vara anului 1950 
muzicianul este arestat şi deţinut timp de doi ani 
la Canal pentru că audiase Liturghia catolică de 
Bach la Biblioteca Legaţiei Engleze din Bucureşti. 
Reabilitat în 1954, va primi Ordinul Muncii clasa | 
și Premiul de Stat pentru Simfonia a XIV-a. 

C., care intenţionase iniţial să studieze literele 
şi filosofia, a fost toată viaţa atras de literatură, 
a scris şi a publicat versuri (în limbile română, 
franceză şi engleză), a scris teatru şi librete de 
operă (acestea din urmă lăsate în manuscris). 
Participă în anul 1932 la şedinţe ale cenaclului 
lui E. Lovinescu, unde citeşte un tratat despre 
nemurire şi prezintă două volume de versuri; 
scrie în „Epoca” despre Memoriile amfitrionului, 
lăudându-l excesiv, încât acesta va socoti apre- 
cierile „insuportabile”. În Destinee mystique (- 
II, 1919) şi în Doine şi sonete (1932) face elogiul 
valorilor clasice, condamnându-i pe cei care, în 
„oarba lor nălucire”, îi împing cu secole în urmă 
pe Beethoven şi pe Shakespeare sau izbesc zadar- 
nic cu barda în Venera din Milo. Tudor Vianu era 
de părere că prin poezia sa în limba franceză C. se 
afla în compania lui Heredia şi a lui Mallarme, iar 
Al. Macedonski credea că, dacă poetul C. şi-ar fi 
publicat la Paris, în deceniul al doilea al secolului 

trecut, cele trei sute de parabole şi două sute de 
sonete scrise în limba franceză, ar fi făcut sen- 
zaţie. Dar domeniul literar pentru care se cuvine 
să fie apreciat cu deosebire este acela al traduce- 
rilor. Între traducătorii poeziei lui Eminescu în 
limba engleză, C. a fost considerat „cel mai artist 
prin profesiunea scrisului sau a poeziei şi cea mai 
însemnată personalitate” (Andrei Brezianu). 
SCRIERI: Destince mystique, vol. I: La Sonate du Coq 
Gaulois, vol. II: Po&sies diverses, Bucureşti, 1919; Doine 
şi sonete, Bucureşti, 1932; Parabole, Bucureşti, 1944; 
Sofonisba, Bucureşti, 1944; O istorie polemică a muzicii. 
Corespondenţă, îngr. Viorel Cosma, laşi, 1983; Sonete, 
îngr. Ion Bârsan, București, 2011. Traduceri: M. Emi- 
nescu, Poems, Bucureşti, 1938. 

Repere bibliografice: loan Ţiculescu, Dimitrie Cuclin. 
Studiu asupra vieții şi operei lui, Bucureşti, 1933; Andrei 
Brezianu, Mihai Eminescu şi receptarea engleză: reali- 
zare şi ecou, VR, 1983, 12; Alexandru Surdu, Trebuinţa 
de filosofie la Dimitrie Cuclin, CC, 1995, 3-4; Ion Bârsan, 
Convorbiri cu Dimitrie Cuclin - filosof, muzician, scriitor, 
Galaţi, 1995; ed. Bucureşti, 2005; Lovinescu, Sburătorul, 
III, 392-393; Nicolae Moldovan, Dimitrie Cuclin: omul, 
gânditorul şi compozitorul, Galaţi, 2001; Cristea, Teleor- 
man, 132-133. I.D. 


CUCU, Stelian (6.11.1904, Văcăreni, j. Tulcea — 
15.XI.1985, Bucureşti), poet, publicist. Este fiul 
Vasilicăi și al lui Nicolae Cucu. Urmează şcoala 
primară şi liceul la Râmnicu Sărat, iar între 1922 
şi 1925 Facultatea de Litere şi Filosofie din Bucu- 
reşti. Mai întâi funcţionar în Bucureşti, din 1926 
este profesor de limba şi literatura română, ulte- 
rior şi director al Liceului „Regele Ferdinand” din 
Râmnicu Sărat. Transferat din 1945 în Bucureşti, 
predă la liceele „Mihai Viteazul” şi „Matei Basa- 
rab”. C. debutează cu versuri în 1929, în revista 
„Lumina” din Râmnicu Sărat. Conduce tot aici 
revista şcolară „Glas tânăr” (1932-1942), scrie la 
„Caiet” (Râmnicu Sărat), „Luceafărul” (Brăila), 
„Pământul” (Călăraşi), „Cuget clar” ş.a. Colaboră- 
rile târzii, din anii '70, sunt sporadice: la „Ateneu”, 
„Cronica”, „România literară” ş.a., dar şi la publi- 
caţia „Interferenţe” a cenaclului bucureştean 
Relief Românesc. Între numeroasele tipărituri ale 
lui C. se află plachetele de versuri Trec păsări în 
amurg (1929), Nopți provinciale (1931), Anotim- 
puri (1934), Zodiac şi Întoarcerea la sat (1935), 
cărora li se adaugă, peste mai bine de trei dece- 
nii, volumul retrospectiv Versuri (1969), Iubiri şi 
nunţi (1973), Vânător în amurg (1975) şi Ieşirea 

din basm (1981). Cărţile de versuri sunt concu- 
rate, într-o primă decadă a perseverentei lui afir- 
mări publicistice în urbea pe care a slujit-o cu 
devoțiune mai întâi ca dascăl, de mult mai nume- 
roase broşuri şi extrase, prin care ţine să pună în 
circulaţie textele unor conferinţe ori însemnări 
despre scriitori şi literatura română. 

Om de catedră şi om al cărţii, ataşat sincer, 
uneori cu un entuziasm aproape ingenuu, de 
nume importante ale literaturii române, C. 
găseşte un prilej de încântare şi elogiu în fiece 
rând citit din/şi despre lon Creangă (subiectul 
său predilect), B.P. Hasdeu şi N. lorga. Respectă, 
în general, tipare şi opinii critice consacrate, 
într-o formulă pe care eclectismul nu avea cum 
să o ocolească. Autoritatea cel mai frecvent invo- 
cată rămâne însă Mihail Dragomirescu. Pentru 
C. nu originalitatea ideii ori a informaţiei este 
importantă. Amendează totuşi ici şi colo câte 
o opinie, argumentează o dată biografică sau 
încearcă limpezirea unei paternităţi literare, ca 
în cazul Cântării României, a cărei transpunere 
în versuri semnată de Dimitrie Bolintineanu o 
editează. Esenţiale sunt însă exercițiul de admi- 
raţie prezent în expuneri, credinţa în puterea 
acestuia de a mobiliza şi alte energii intelectu- 
ale din preajmă. Ca versuitor, C. priveşte tot spre 
maeştri, încercând să-şi modeleze scrisul cu 
inflexiuni folclorice în matca unei tradiţii care 
îl leagă pe Vasile Alecsandri de St. O. Iosif şi de 
Ion Pillat. Incursiunile în zona simbolistă sunt 
repede abandonate. Poezia lui e cuminte, reţi- 
nută, predominant nostalgic-evocativă, elegiacă, 
iar stanţa este cizelată cum se cuvine atunci când 
forma aleasă e sonetul, rondelul ori gazelul. 
SCRIERI: Trec păsări în amurg, Râmnicu Sărat, 1929; 
Aspecte din poezia noastră naţională şi socială, Râm- 
nicu Sărat, 1930; N. Iorga, Râmnicu Sărat, 1930; Nopți 
provinciale, Râmnicu Sărat, 1931; Ion Creangă ca 
pedagog, Râmnicu Sărat, 1931; Humorul lui Creangă, 
Râmnicu Sărat, 1931; Basmele lui Creangă, Râmnicu 
Sărat, 1931; Copilul în „Amintirile” lui Creangă, Râm- 
nicu Sărat, 1931; Privire fugară asupra operei literare a 
domnului Const. Kirițescu, Râmnicu Sărat, 1933; Ano- 
timpuri, Râmnicu Sărat, 1934; Poezia lirică a domnu- 
lui N. Iorga, Râmnicu Sărat, 1934; N. Iorga. Naţionalis- 
mul semănătorist. Semnificaţia dramelor sale istorice, 
Râmnicu Sărat, 1934; Însemnări despre gândirea lui 
Creangă, Râmnicu Sărat, 1935; loan Creangă, Râmnicu 
Sărat, 1935; Însemnări despre poezia populară şi poezia 
cultă, Râmnicu Sărat, 1935; Zodiac şi Întoarcerea la sat, 

Râmnicu Sărat, 1935; Bogdan Petriceicu Hasdeu (aris- 
tocratismul vieţii şi operei lui), Râmnicu Sărat, 1936; 
Al. Lascarov-Moldovanu, poet al vieţii alese şi al taini- 
cei solidarităţi cu pământul românesc, Râmnicu Sărat, 
1936; Cultura românească şi satul, Râmnicu Sărat, 1939; 
Versuri, Bucureşti, 1969; Iubiri şi nunţi, Bucureşti, 1973; 
Vânător în amurg, Bucureşti, 1975; Ieşirea din basm, 
Bucureşti, 1981. 

Repere bibliografice: Iorga, Ist. lit. cont. II, 318; Paul 1. 
Papadopol, Şi mai nou şi mai vechi, PL, 1937, 10; Dumitru 
Micu, „Versuri”, RL, 1969, 39; Bucur, Istoriografia, 383-384; 
Alex. Oproescu, Scriitori buzoieni, Buzău, 1980, 51-54; Al. 
Săndulescu, Discreție şi delicateţe, RL, 1986, 3. G.D. 


CUGETAREA, „jurnal politic, comercial şi literar”, 
apărut la Bucureşti, bisăptămânal, între 18 octom- 
brie şi 4 noiembrie 1865 (patru numere). Thoma I. 
Stoenescu, proprietar şi administrator (de la numă- 
rul 2 menţionat și ca editor), avea încuviințarea de 
imprimare din iulie, dar foaia, în redactarea aprigu- 
lui gazetar politic Pantazi Ghica, nu poate fi editată 
decât în toamna lui 1865. Deși era „destinat de a ieși 
de mai multe ori pe săptămână”, un decret emis cu 
şase zile mai târziu curma apariţia jurnalului, moti- 
vul fiind criticile adresate guvernului de C.A. Rosetti, 
chiar din primul număr. În scurta existenţă a gazetei 
Pantazi Ghica, experimentat om de presă, a obţinut 
colaborarea unor publicişti redutabili. Printre ei, în 
afară de C.A. Rosetti, se disting lacob Negruzzi şi 
PP Carp, ambii trimiţându-şi articolele de la Iaşi, 
precum şi L.A. Geanoglu şi V. Boerescu. În paginile C. 
Pantazi Ghica redactează, în afară de lungi editoriale, 
rubricile „Revistă interioară”, „Cronica săptămânii” 
şi foiletonul Un tânăr care a pătimit multe, nuvelă 
picarescă, surprinzând cu ascuţime peisajul social al 
epocii. La rubrica de varietăţi, în numărul 3, se repro- 
duce o scrisoare deschisă adresată lui B.P Hasdeu 
de un Petrache Bătăuşul, pseudonim sub care se 
ascunde PP Carp. Ţinta acestor rânduri ironice este 
Ion Vodă cel Cumplit, lucrare în care Hasdeu încerca 
să şteargă limitele dintre ştiinţă şi artă, strecurând 
totodată în subtext idei democratice. Viitorul lider 
conservator contestă vehement monografia sub 
ambele aspecte. Iacob Negruzzi iscălea cu criptoni- 
mul XYZ, frecvent folosit de el şi în alte ocazii, o cro- 
nică cvasiumoristică, înregistrând cu un ochi critic 
realităţi ale vieţii mondene şi politice din laşi.  R.Z. 


CUGETAREA, revistă apărută la Botoşani, lunar, 
între 15 aprilie 1899 şi 21 martie 1900. Proprie- 
tar, director, redactor şi secretar de redacţie era 


Cuget 


poetul A. Lecu, pseudonim sub care se ascunde 
Alexandru Şmelţ, farmacistul orașului. Editorialul 
din fruntea primului număr, Gândul nostru, sus- 
ţine ideea ridicării provinciei din punct de vedere 
intelectual prin literatură şi ştiinţă. Interesante şi 
noi sunt ideile dintr-un articol semnat C. Ghe-n 
(C. Gheorghian), Teatrul la noi, în care se cere 
înfiinţarea de teatre „populare”, cu un repertoriu 
de calitate, „naturalist şi contemporan”. Literatura 
oferită gazetei provine în bună parte de la autori 
locali. Versuri dau Corneliu Botez, Raul Stavri, 1. 
Păun-Pincio şi A. Şmelţ. Tot Şmelţ scrie proză, 
reuşită îmbinare de sentimentalism şi ironie, 
alături de V.G. Morţun, Corneliu Botez şi Victor 
Miclescu. Un W.Ş. traduce din Charles Baudelaire 
(Une Gravure fantastique, La Mort des amants), 
iar din I.S. Turgheniev se tălmăceşte o nuvelă 
sub titlul Borşul. D. Anghel trimite versuri. Mai 
colaborează cu proză umoristică Alceu Urechia. 
Se publică folclor cules de un Gh. Lucinescu din 
nordul Moldovei. R.Z. 


CUGET CLAR, publicaţie apărută la Bucureşti, 
săptămânal, apoi bilunar, de la 7 ianuarie 1928 
până în iunie 1936, cu subtitlul „Revistă de cul- 
tură şi literatură pentru şcoli şi tineret, a Comisiu- 
nii Bibliotecilor de la Casa Şcoalelor”. În numărul 
10-12/1936 se anunţă brusc: „De la 15 iulie revista 
va apărea săptămânal, sub conducerea d-lui N. 
orga, ca organ de luptă pentru literatura sănă- 
toasă”, fondându-se astfel, în ciuda continuității 
formale, o gazetă nouă, „Cuget clar (Noul Sămă- 
nător)”, 1936-1940. În articolul-program O lămu- 
rire, semnat de N. Iorga, se precizează: „Revista 
aceasta înţelege să înalțe şi să purifice. Dar ea 
înţelege şi să informeze [...]. De aceea, fiindcă nu 
oricine are timp de cetit din cărţi, vom contribui la 
o largă lămurire literară, istorică şi culturală prin 
fapte culese de pretutindeni şi privind viaţa ome- 
nească de oriunde”. Rubricile obişnuite sunt „Ţara 
noastră”, „Artele frumoase”, „O academie nouă”, 
„Legende”, „Rezultate arheologice”, „Cronica, 
„Călătorii”, „Din popor”, „Pentru universitate”. În 
general, C.c. îşi respectă programul propus. Sunt 
oferite publicului şcolar informaţii diverse cu 
caracter geografic (prin intermediul notelor de 
călătorie), cu caracter arheologic şi istoric, econo- 
mic etc., majoritatea articolelor având un carac- 
ter didactic, N. Iorga (poezie, proză, studii, teatru, 
literatură de călătorie, confesiuni), N. Batzaria și 

George Vâlsan fiind principalii semnatari. Astfel, 
ultimul propune un articol intitulat Mocanii în 
Dobrogea, la 1845. Numerele 13-16/1928 oferă, 
sub semnătura lui L. Baidaf, suita de articole Ce 
spun ziarele apusene despre uciderea la lași, de 
către turci, a lui Grigore Vodă Ghica (în 1777). Arti- 
colul Un student român la Pisa și Paris, către 1820: 
Simion Marcovici e semnat Alexandru Marcu, iar 
N. lorga recuperează notele de călătorie ale lui 
Ștefan Scarlat Dăscălescu, contemporan al lui 
Tudor Vladimirescu (Călătoria mea în Europa 
occidentală făcută în anul 1858), ca și pe cele 
ale medicinistului A. Homorodeanu (Ziarul unui 
vechi student ardelean). Dintre „bucăţile uitate” 
ale lui I. Al. Brătescu-Voineşti, se tipărește textul 
Din carnetul unui judecător. Din Mission de Rou- 
manie E. Rășcanu traduce Sufletul românesc de A. 
Audig6, R. Fleșeriu tălmăcește din săptămânalul 
parizian „Le Figaro” un articol al lui Camille Mau- 
clair „contra deşănțărilor modernismului artistic” 
(Strada ofensată), iar Milena Iacob traduce seria 
de trei conferinţe ținute de profesorul american 
Louis C. Baker la Universitatea din București 
(Învățământul în Statele Unite). Sunt reproduse 
portrete ale lui Marcu Beza dedicate scriitorilor 
englezi Joseph Conrad şi John Galsworthy. De 
remarcat sunt și traducerile din Catul, Petrarca, 
Charles d'Orleans, A.P. Cehov, Tristan Bernard, 
Blasco Ibafez, Georges Rodenbach ş.a. Din 
domeniul artelor rețin comentariile la opera lui 
Ion Jalea şi Goya, iar din acela al criticii literare 
câteva studii: Delia Stan, [. Agârbiceanu şi operele 
lui, V. Merenco, Cine e autorul poemei „Cântarea 
României”?!?, Mario Ruffini, N. Iorga şi mişcarea 
literară a revistei „Sămănătorul'. Alţi colabora- 
tori: Alexandrina Crăciun Fostini, V. Gh. Butnaru, 
Constantin Goran, lon Sân-Giorgiu, Răzvan Chi- 
văran, Cornelia Buzdugan, 1.M. Georgescu, Const. 
Asiminei, |. Constantinescu-Delabaia, Adelina 1. 
Cârdei, Lucian Costin. VI. D.B. 


CUGET CLAR (NOUL SĂMĂNĂTOR), publica- 
ție apărută la Bucureşti, săptămânal, de la 15 
iulie 1936 până la 17 noiembrie 1940, cu subti- 
tlul „Revistă de direcţie literară, artistică şi cul- 
turală”. Condusă de N. Iorga, continuă formal 
publicaţia cu acelaşi nume (1928-1936), dar, 
deşi păstrează inclusiv grafica titlului, este dife- 
rită prin conţinut şi orientare. Articolul-pro- 
gram, semnat de N. Iorga, explică exact tendinţa 

de reînviere a sămănătorismului. Scrisă aproape 
în întregime de conducătorul ei, publicaţia îşi 
face un program din susţinerea poeziei de tip 
tradițional, în opoziţie cu tendinţele moder- 
niste ale timpului. Iorga se arată foarte tran- 
şant în a hotărî care este „Literatura bună” (titlu 
de rubrică, în care lansează nume rămase fără 
un ecou deosebit în cultura română: Adelina 
I. Cârdei, Const. Goran, Const. Asiminei, G.G. 
Băişan, Maria Botiş-Ciobanu, G. Breazu-Ulmu, 
V. Gh. Butnaru, Vasile Chiriacescu ş.a.) şi „Lite- 
ratura ne-bună”, unde figurează Tudor Arghezi. 
De altfel, ca o curiozitate, în numărul 2/1936 N. 
Iorga semnează o epigramă la adresa lui Arghezi, 
care ar putea-o concura pe cea a lui Al. Mace- 
donski la adresa lui Eminescu: „Sărmana noas- 
tră poezie,/ Făcută de trei Văcăreşti/ Menită deci 
a fost să vie/ Cu tine iar la Văcăreşti”, trimiterea 
fiind la una dintre detenţiile pe care le-a îndu- 
rat poetul. Poezie, în afara unor nume minore, 
publică N. Iorga însuşi, precum şi câţiva autori 
mai cunoscuţi: A.C. Cuza, I.U. Soricu, G. Tuto- 
veanu, Coca Farago, Agatha Grigorescu-Bacovia, 
Aron Cotruș, în timp ce lon Agârbiceanu oferă 
serialul Scene din Ardealul de azi și proza scurtă 
Faraonii. „Cronică” este o rubrică permanentă, 
ce ilustrează verva polemică a lui N. Iorga. Ală- 
turi de Arghezi, una dintre țintele preferate este 
E. Lovinescu (între altele, seria de articole despre 
O istorie a literaturii române contemporane). Tot 
polemice sunt numeroasele intervenții ale lui 
Paul 1. Papadopol, între care se rețin Pornogra- 
ful E Aderca, Un teoretician al modernismului: 
Lucian Boz și Despre obscen. 1.V. Pătrășcanu scrie 
articolul Arta de a traduce, iar C.V. Gerota Andre 
Gide și arta sovietelor. O savoare aparte au pagi- 
nile de corespondenţă ale lui loan Bogdan și A. 
I. Odobescu, recuperate de N.Iorga. Tot el pro- 
pune două fragmente dramatice: Vagabondul 
şi Stăpân și plebe. Elena Odoni traduce Floarea 
amintirilor mele de Miguel de Unamuno. C.c. 
exprimă capacitatea de muncă a lui Iorga, spi- 
ritul său energic, pornirea polemică, indiferent 
de valoarea adversarului. Propunerea revenirii 
la o literatură sămănătoristă este însă nefericită, 
dovezile pe care le avansează în favoarea acestei 
idei fiind neconcludente. Alţi colaboratori: Artur 
Gorovei, H.H. Stahl, Aurel G. Stino, Vasile Netea, 
D. Nanu, Maria Dorcescu. VI, D.B. 


Cuget 


CUGET MOLDOVENESC, revistă apărută la Bălţi, 
lunar, de la 24 ianuarie 1932 până în decembrie 
1937, apoi la Iaşi din ianuarie 1938 până în decem- 
brie 1943, sub egida Societăţii Culturale Naţionale 
„George Enescu”. Director: Marc Văluţă; prim-re- 
dactor: Petre Stati. Fără pretenţia de a aduce în 
peisajul publicisticii naţionale o notă nouă, redac- 
ţia anunţă în articolul-program că „însuşi titlul [...] 
eun program. Cugetul din Moldova îşi cere dreptul 
la viață”. Gândul de a fi „o răsfrângere a conştiinţei 
neamului românesc obijduit altădată”, dar căruia 
îi este deschisă calea spre „propăşiri mai frumoase 
şi mai desăvârşite”, a dominat întreaga activitate a 
redacţiei, nefiind zdruncinat nici în 1940, când „din 
exil” declara ferm că este în continuare „pe ace- 
eaşi linie: unirea spirituală ce va aduce întregirea 
hotarelor”. C.m. şi-a propus să informeze publicul 
despre principalele evenimente ale vieţii culturale, 
fapt care se reflectă în diversitatea rubricilor, majo- 
ritatea având un caracter permanent: „Versuri”, 
„Folclor basarabean”, „Clasici latini”, „Oameni 
şi fapte”, „Evlavii basarabene”, „Mărturii despre 
Basarabia”, „Culturale”, „Varia”, „Recenzii”, „Vitrina 
cărţilor”, „Revista revistelor”, „De la societatea «G. 
Enescu»” ş.a. Promovând în special operele scrii- 
torilor locali, revista a tipărit versuri semnate de 
Petre Stati, Nicolae Coban (debut), D. Florea-Ra- 
rişte, A.G. Delafântânele, Eugeniu Coşeriu, Magda 
Isanos, Mircea Streinul, Al. T. Stamatiad, Aurel 
Ivănescu, lon Buzdugan, George Lesnea, Ştefan 
Ciubotăraşu, G.G. Ursu, Gh. A. Cuza ş.a. Proză 
au semnat A.G. Stino, D. Iov, Tatiana Găluşcă, Gh. 
N. Cârţu, V. Grecu, A. Lambrino, A. Cerna ş.a., iar 
recenzii şi cronici dau Petre Stati, Dan Simonescu, 
C. Turcu, Al. Vicol, S. Vărzaru ş.a. Articole şi studii 
despre literatura română şi universală scriu Petre 
Stati, Edgar Papu, articole despre teatru şi muzică, 
V. Coban şi Al. Vicol. De menţionat traducerile din 
poezia clasică latină (Petre Stati), din cea italiană 
(Pimen Constantinescu, Aurel Ivănescu), chineză 
şi japoneză (Al. T. Stamatiad), ori din poezia rusă 
(George Lesnea). C.m. a alcătuit numere tema- 
tice despre B.P Hasdeu (1932), Eminescu (1939), 
Octavian Goga (1938) ş.a. Alți colaboratori: E. Ar. 
Zaharia, Clitus Constantinescu, Al. Pogonat, N. 
Palamaru, Emil Diaconescu, Al. Bardier.  M.V-C. 


CUGET ROMÂNESC (PENSAMIENTO RUMANO), 
revistă apărută la Buenos Aires, bilunar, între 
ianuarie 1951 şi 1958, cu mari întreruperi: în 


Cugetul 


1953-1954 se tipăresc două numere pe an, volu- 
mul al cincilea reprezintă anii 1955-1956, iar ulti- 
mul menţionează anii 1957-1958. În Cuvânt îna- 
inte se afirmă: „Foaia aceasta nu este organul unui 
determinat grup politic şi nu are tendinţe sectare. 
Cu atât mai puţin apare ca să susţină interesele, 
ambiția ori ideologia vreunui ins sau a vreunui 
comitet. Cei care fac sacrificiul să o scrie şi să o 
răspândească înţeleg să o pună întreagă în ser- 
viciul românismului. Ca atare, colaboratorii ei 
- permanenţi sau vremelnici — se vor călăuzi sta- 
tornic de cele trei mari idei luminoase: Dumne- 
zeu, Naţia, Regele”. Revista nu-şi recunoaşte nici 
o afinitate „cu pretinsa rezistență din afara gra- 
niţelor neamului”, singurul ei scop fiind „înfrăţi- 
rea”, Într-un articol din ultimul volum D. Găzdaru 
recunoaşte că iniţiativa fundării publicaţiei i-a 
aparţinut lui Ilie Gârneaţă, care a şi alcătuit prima 
echipă de voluntari: „Lot lui îi aparţine ideea de a 
se imprima revistei un caracter exclusiv cultural şi 
de a se încredința direcţia aceluia care apare azi 
ca redactor pe frontispiciul publicaţiei, începând 
cu anul 1953”. Fiecare număr se deschide cu un 
articol în spaniolă. În pofida declaraţiilor privind 
atitudinea moderată şi detaşarea politică, numă- 
rul din 1953 etalează pe pagina întâi un fragment 
intitulat Dezinteresarea în luptă, extras din cartea 
Pentru legionari a lui Corneliu Zelea Codreanu. 
Dezideratul realizării unui profil pur cultural se 
va realiza treptat, abia ultimii ani fiind conformi 
cu intenţia inițială. Garantul acestei orientări 
este D. Găzdaru, care publică de-a lungul mai 
multor numere studii precum Contribuţia romă- 
nilor la progresul cultural al slavilor, Românii 
în momentele literare şi istorice din Evul Mediu. 
Tot el susţine suplimentul literar al publicaţiei, 
intitulat „Pagini alese”, tipărind texte despre fol- 
clor, poezii de V. Alecsandri, Al. Vlahuţă, Octavian 
Goga, Nichifor Crainic, Lucian Blaga, Radu Gyr 
ş.a. Mai sunt incluşi în paginile revistei Tudor 
Arghezi, Vintilă Horia, Ovidiu Cotruş, iar cu ver- 
suri şi proză I.L. Caragiale ş.a. Un număr întreg 
din 1951 este dedicat lui Eminescu. Dintre artico- 
lele critice sunt de reţinut O datorie de onoare față 
de memoria lui Dragoş Protopopescu, Un studiu 
politic al principelui Nicolae de D. Găzdaru, Petre 
Carp — un simbol pentru zilele noastre, semnat 
cu pseudonimul Virgil Deltă, Literatura în R.PR. 
Tinerețe fără bătrâneţe, semnat, neutru, Observa- 
tor, Pe ultima treaptă de N.I. Herescu ş.a. Volumul 

din 1955-1956 are înscrise pe copertă numele 
colaboratorilor: D.N. Ciotori, D. Găzdaru, N.L. 
Herescu, Stan Ionescu, ].N. Manzatti, D. Şt. Marin, 
M. Nicolau, Nicolae Şeitan, Emil Turdeanu.  S.1. 


CUGETUL LIBER, revistă „de cultură de direc- 
ție umanitaristă” apărută la Bucureşti, lunar, din 
noiembrie 1927 până în august 1928. Directori: 
Ion Pas şi Eugen Relgis. Permanente sunt rubri- 
cile „Cortina”, „Literatura”, „Plastica” - echiva- 
lentul cronicilor dramatice, literare și plastice —, 
precum și „Note & comentarii”. Propunându-şi să 
susțină un program internaţionalist, Eugen Relgis 
precizează în articolul de deschidere Europa cea 
tânără: „Voim să fim europeni, pentru că aceasta 
e menirea noastră [...]. Voim să fim buni europeni 
- prin muncă, prin gândire, prin credinţă, pentru 
că numai astfel ne împlinim destinul nostru de 
fii ai Pământului şi de fraţi ai Omului de pretu- 
tindeni şi de oricând!”. Se publică scrieri literare, 
critică literară, critică plastică şi de teatru, tra- 
duceri din literatura universală, note şi comenta- 
rii curente. Cu versuri colaborează Otilia Ghibu, 
Enric Furtună, Leon Feraru, Cezar Papacostea 
(sub pseudonimul C. Pajură), Eduard Sbiera, 
Virgiliu Moscovici (mai târziu Virgil Monda), 
Vladimir Corbasca (sub pseudonimul Simona 
Basarab). Lui lon Pas îi apare în foileton roma- 
nul Omul de mâine, Virgiliu Moscovici oferă un 
fragment din viitorul roman Hora paiafțelor, iar 
Enric Furtună din Meletie jidovul. O naraţiune 
plină de parfum oriental poartă semnătura lui 
Panait Istrati (Întâi Mai). Sectorul de critică lite- 
rară e susţinut de Gala Galaction (despre Faus, 
Lothar Rădăceanu, şi sporadic de Barbu Lăză- 
reanu, în timp ce Ion Pas face comentarii despre 
teatru. Sarina Cassvan-Pas propune fragmente 
din piesa Calvar. Lui Sandu Teleajen îi apar- 
ţine schiţa SF În anul 2027. Un cald elogiu aduc 
însemnările de călătorie ale lui Ilya Ehrenburg 
(În trecere prin România). Literatura străină e 
prezentă prin traduceri din Upton Sinclair, Henri 
Barbusse, Moise Nadir, Maxim Gorki. Mai poate 
fi citit un fragment din romanul lui Han Ryner 
Prostituații. Ultimul număr (8-9/1928), după un 
omagiu la un veac de la naşterea lui Lev Tolstoi, 
include o dovadă pentru atitudinea umanitaristă 
a revistei este comentat Congresul pacifist de la 
Sonntagberg (Austria). VI. 

CUGETUL ROMÂNESC, revistă de cultură apă- 
rută la Bucureşti, lunar, între februarie 1922 şi 
iunie 1924. Director: Ion Pillat (menţionat odată 
cu numărul 1/1924, când se specifică şi patro- 
najul Fundaţiei Culturale „Principele Carol”) 
secretari de redacţie: Tudor Arghezi şi Vladi- 
mir Streinu. Articolul-program vorbește despre 
nevoia unui început de drum în viața culturală 
postbelică. Se face apel la conştiinţa de patrie şi 
de popor mare (în urma Unirii din 1918), ceea 
ce modifică vechiul aspect idilic al luptei cultu- 
rale: „Dacă astăzi pornim din negreala tiparului 
şi din nesimţirea hârtiei această revistă este ca să 
o semănăm cu câteva scântei, şi nu pentru bucu- 
ria deşartă de-a pune slove pe pagini şi de-a ne 
iscăli dedesubt. Liniile noastre sunt destinate să 
străbată cu nervi şi foc materialul tipografic, cu 
credinţe, speranţe şi sincerităţi; şi avem impresia 
scriind aceste prime rânduri nu că ne satisfacem 
pe noi înşine, care putem cu entuziasm să rămâ- 
nem nişte anonimi, dar că indicăm cu degetul 
pe aer zborul viitor al neamului nostru, văzut cu 
o zi mai devreme”. Sumarul primului an se des- 
chide cu poezia Noaptea de august de Alexandru 
Macedonski, urmată de prima parte a studiului 
lui N. Iorga Criza morală mondială. În continu- 
are, lista colaboratorilor e impresionantă, dove- 
dind un program valoric neechivoc şi o partici- 
pare corespunzătoare. Poeţii cei mai de seamă ai 
vremii publică aici aproape fără excepţie: Tudor 
Arghezi, lon Barbu, G. Rotică, E Aderca, Aron 
Cotruş, Nichifor Crainic, Horia Furtună, Adrian 
Maniu, lon Minulescu, Perpessicius, Al. A. Phi- 
lippide, Ion Pillat, lon Vinea, V. Voiculescu, Vla- 
dimir Streinu, G. Bacovia, Lucian Blaga, D. Nanu, 
Demostene Botez, George Murnu. Aşadar, sunt 
cuprinse toate direcţiile literare ale timpului, de 
la sămănătorism la ermetism, revista constituin- 
du-se într-o adevărată antologie a gustului poetic 
din acel moment. Proza este şi ea bine reprezen- 
tată valoric: Gala Galaction, Gh. Brăescu, Carol 
Ardeleanu, Ion Călugăru, Urmuz (1922, Pâlnia 
și Stamate, Ismail și Turnavitu, primele şi singu- 
rele lui proze apărute antum), Bucura Dumbravă, 
Cezar Petrescu (fragment din romanul Drumul cu 
plopi), lon Agârbiceanu, Gib I. Mihăescu (Troiţa), 
G. Bacovia (Șase poeme în proză). Se constată 
aceeaşi diversitate de stiluri, dar primează talen- 
tul. Dramaturgia este ilustrată de piesa lui Adrian 
Maniu Meșterul, de un fragment din piesa lui Gh. 

Tătărescu Când vine viforul şi de A doua con- 
ştiinţă de Barbu Delavrancea. Sectorul de cri- 
tică este susținut eseistic de Emanoil Bucuţa, 
Ramiro Ortiz, Francisc Şirato (arte), Vasile (mai 
târziu: Basil) Munteanu (teatru), Al. Busuio- 
ceanu, Marcu Beza, Dragoş Protopopescu (cri- 
tică). Sextil Pușcariu scrie despre dramaturgia lui 
Lucian Blaga, Vladimir Streinu glosează despre 
un „volum epuizat...” de G. Bacovia. Sub gene- 
ricul Pagini de ciornă, Camil Petrescu publică 
aforisme. Sporadic revin rubricile „Cronica ide- 
ilor” şi „Cronica socială”. Puternic este sectorul 
de recenzii şi mai ales „Revista revistelor din ţară 
şi din străinătate”. Traducerile nu par să urmeze 
un program anume: Giosu& Carducci (în trans- 
punerea lui Giuseppe Cifarelli, debutant aici), 
L.N. Tolstoi, Maxim Gorki, Walt Whitman, R.M. 
Rilke, Ivan Bunin. Em. Bucuţa tălmăcește un frag- 
ment din Cartea ceaiului a japonezului Okakura 
Kakuzo, sub titlul Școlile ceaiului. Studii oferă 
N. lorga (Solidaritatea românească la începutul 
secolului al XIX-lea). Nu lipsesc documentele, 
corespondenţa literară (Duiliu Zamfirescu, Titu 
Maiorescu, I.L. Caragiale, V. Alecsandri), restitu- 
ite de Gh. Cardaș sub genericul „Documente lite- 
rare”. Constantin Diamandy publică Amintiri din 
viața diplomatică, lon I.C. Brătianu și loan Bianu 
dezvăluie — sub genericul „Pagini vechi” - tainele 
hrisoavelor uitate, iar Sextil Pușcariu abordează 
subiectul Problemele noi în cercetările lingvistice. 
Tudor Arghezi își varsă oful pamfletar pe Jon al 
lui Liviu Rebreanu (Cum se scrie românește...), 
Vintilă I. Brătianu analizează organizarea statu- 
lui modern și democratic, Mircea Djuvara pro- 
pune o cercetare aprofundată în Filosofia idea- 
lului, Maria Stănculescu oferă exotice note de 
călătorie, N.H. Lahovary Impresiuni din America 
și Însemnări asupra vieții politice americane. |. 
Găvănescul intră în sumar cu Etica revoluționară, 
Ion Marin Sadoveanu trasează profilul Sfântului 
Francisc din Assisi, iar Al. Busuioceanu, pe acela 
al lui Walt Whitman. O preocupare constantă se 
manifestă pentru românii din Valea Timocului. 
Revista are ţinută academică, de factură clasici- 
zantă, în spiritul „Vieţii româneşti” sau al „Gândi- 
rii”. Alți colaboratori: Cora Irineu, Jean Bart, N.M. 
Condiescu, Vasile Bogrea, Leon Donici, D. Mar- 
meliuc, G.M. Ivanov, Mihail Gașpar. VI, D.B. 


Cugler 


CUGLER, Grigore 
(7.IV.1903, Roznov, j. 
Neamţ — 30.[X.1972, 

Lima, Peru), prozator, 
poet. 


LE în 


Este fiul Anei, fiica lui Nicolae Țincu, scriitor și redac- 
tor la „Universul”, şi al lui Grigore Cugler, medic, fiul 
Matildei Cugler-Poni. După şcoala primară în satul 
natal, face studii secundare la Piatra Neamţ. În 1914 se 
înscrie la Liceul Militar de la Mănăstirea Dealu şi par- 
ticipă, ca elev militar, la campaniile din Moldova, fiind 
rănit în 1916 și reformat. Urmează Conservatorul 
(elev al lui Alfons Castaldi, studii de vioară şi violă, 
studii de compoziţie cu Mihail Jora şi George Enescu), 
fiind distins în 1926 cu o menţiune onorifică pentru 
Cvartetul de coarde nr. 1. În 1926, absolvind Facultatea 
de Drept, intră în diplomaţie, iar în 1927 este trimis la 
Berna, Oslo şi Stockholm. Debutează în octombrie 
1928 cu reportajul Match nul, în „Liparniţa literară”, 
apoi publică versuri şi proză în revistele de avangardă. 
Primul volum, Apunake şi alte fenomene, îi apare în 
1934. Apunake devine pseudonimul lui C., „autor 
devorat de personajul său” (Monica Lovinescu). O 
nouă ediţie iese în 1946 şi tot atunci apare, multipli- 
cată la linotip, a doua carte, Afară de Unu Singur. În 
ciuda tirajului limitat, cartea a circulat, motiv pentru 
care această „primă operă clandestină” este socotită 
de Horia Stamatu „un fel de «samizdat avant la lettre»”. 
Consilier cultural la Berlin (1940) şi Bratislava (1942), 
apoi membru în corpul diplomatic românesc din 
Copenhaga (1943-1945), C. revine în ţară şi, angajat în 
orchestra Teatrului Naţional din Bucureşti, va cânta în 
stagiunea 1946. În acelaşi an e rechemat în diplomaţie 
în postul de consul la Oslo. În 1947 demisionează şi, 
căsătorit (încă din 1937) cu o suedeză, pleacă într-o 
lungă călătorie — „concediu ilimitat” —, stabilindu-se 
în cele din urmă la Lima, în Peru, unde este violonist 
în Orchestra Simfonică Naţională şi totodată agent la 
o societate de asigurări. Ştefan Baciu, care l-a vizitat în 
1956, a remarcat „tipica mentalitate de refugiat” a 
scriitorului, izolat în atmosfera românească a familiei, 
neinteresat de viaţa peruviană şi fără contacte 

scriitoriceşti. Întâlnirea a determinat primele colabo- 
rări la „Exil” a lui Ştefan Baciu, şi „Înşirte mărgărite', 
editată de I.G. Dumitriu (ambele în Brazilia), „Ethos” 
şi „Limite” (Paris), „Revista scriitorilor români” şi 
„Apoziţia” (Miinchen), „Destin” (Madrid), „Mele” 
(Honolulu) ş.a. 

Autor de proză absurdă, C. utilizează cu origina- 
litate tehnica şi procedeele suprarealiste. Apropierea 
de Urmuz, impus în literatura română cu câţiva ani 
mai înainte, este evidentă, dar inventivitatea verbală, 
asociaţiile surprinzătoare, verva şi umorul fac din C. 
un scriitor original, cu identitate proprie. El dezvoltă 
tehnica urmuziană prin fantezia verbală „inspirată de 
o graţie poetică, deschizând uneori perspective meta- 
fizice surprinzătoare” (Mihai Niculescu). Apunake şi 
alte fenomene este „romanu!” unui cuplu, Apunake — 
Kematta, de la „nunta care a durat, cu totul, un veac” 
până la dispariţia eroului. Cei doi pleacă într-o călă- 
torie pentru a culege „sămânţa binelui”, „bunătatea 
de la cei ce nu ştiu ce să facă cu ea” ca să o dăruiască 
fiului ce se va naşte. Construit pe tiparul romanului 
picaresc, Apunake... este de un gen aparte, în care, 
mai importante decât întâmplările — puţine - sunt 
situaţiile bizare în care intră personajele. Totul este 
firesc până la punctul în care lucrurile o iau razna, 
căpătând dimensiuni absurde. Atmosfera de ceremo- 
nial a căsătoriei devine brusc aberantă, apoi macabră: 
pe trotuarul „pavat cu cozoroace de şepci numărul 
56” mulţimea mânca „felii de capete de mort cu unt”. 
Un întreg arsenal de ciudăţenii se succedă până când, 
în „ceasul nunţii”, „toate luminile din grădină se stin- 
seră şi în aceeaşi clipă ferestrele palatului din fund 
prinseră să strălucească, ca şi cum în dosul fiecăreia 
s-ar fi aprins un soare”. Seninătatea şi armonia răzbat 
aici, ca şi în toate scrierile lui C., în ciuda satiricului 
grotesc, în zona căruia se dezvoltă ingeniozitatea 
autorului. Alunecarea din real în miraculos se petrece 
ca în basm, cu numeroase apariţii de personaje şi 
locuri supranaturale: oraşul Limonardo şi povestea 
„marelui învăţat Biju”, învingător în lupta cu „Mama 
Petre”, „monstru, cu capul despicat dintre ochi şi 
până la bărbie”, „paznicul hranei şi întrerupătorul 
zodiacului”, „Decanul Majestății”, „oraşul-surpriză” 
Bostonbach, unde „locuitorii nu umblă, ci se târăsc 
pe o parte a trupului, cu urechea lipită de pământ” şi 
au, ca principală ocupaţie, „crearea de materii nule”, 
călătoria cu „Antroposfera” în căutarea Kemattei etc. 
C. parodiază şi combină genurile cu uşurinţa unui 
scamator care ştie să folosească ingenios substanța 
lexicală. Elementul surpriză, prezent la tot pasul, vine 

de cele mai multe ori din limbaj, din deturnarea sen- 
sului cuvintelor şi a sintagmelor comune. În 1975, 
după moartea scriitorului, Ştefan Baciu a publicat la 
Madrid cel de-al treilea volum, Vi-l prezint pe Țeavă, 
cuprinzând versurile şi poemele în proză pregătite 
pentru tipar de autor. Titlul este dat de editor, după 
cel al poemului în proză considerat a fi cel mai „apu- 
nakian”. Pe de altă parte, versurile în limba spaniolă şi 
franceză, ca şi multe versuri şi proze scrise în română, 
au rămas risipite în revistele exilului. Între ele, ingeni- 
oasa Carte de bucate, publicată iniţial în „Înşir'te măr- 
gărite”, apoi în „Revista scriitorilor români” (1970), 
prezentând specialități precum „limbă ă la Princesse”, 
„colţunaşi cu şteregoaie”, „curcanul cu surdină”, „cos- 
tiţe sultanine”, „ţipar cu mătănii” ş.a., dar şi Amintiri 
din copilărie („Înşirte mărgărite”, 1952, „Ethos”, 1973), 
un fel de poem în proză în care autorul îşi reconsti- 
tuie trecutul din crâmpeie pe care le ordonează după 
bunul plac („îmi amintesc cevreau şi cum vreau”). Aici 
povestirea este înlocuită cu redescoperirea afectivă 
a locurilor şi lucrurilor îndepărtate, înşiruirea fiind 
rodul aceleiaşi fantezii asociative care sfidează con- 
venţiile: „Lângă urs stătea, într-o parte, licuriciul, iar în 
partea cealaltă albina; lângă albină stătea, într-o parte, 
surceaua, iar în partea cealaltă Milcovul; lângă Milcov 
se afla, într-o parte, o grămadă de peniţe stricate, iar 
în partea cealaltă o zambilă; lângă zambilă stătea plă- 
tica, lângă plătică rindeaua, lângă rindea magnetul, 
iar lângă magnet o punguţă cu pastă de dinţi şi rodii. 
Apoi venea din nou ursul, şi astfel se închidea cercul, 
cu toate foloasele şi neajunsurile lui”. Horia Stamatu, 
care a descoperit în scrisul lui C. pe moldoveanul „care 
calcă pe urmele lui Creangă”, a observat şi că autorul 
lui Apunake „depăşeşte literatura absurdului [...] nu 
printr-un realism demonstrativ, ci printr-o realitate 
profundă, afectivă, la care ne duce capacitatea lui de 
ordonare armonică a limbajului”. 

SCRIERI: Apunake şi alte fenomene, Bucureşti, 1934; ed. 2, 
Bucureşti, 1946; Afară de Unu Singur, Bucureşti, 1946; Vi-l 
prezint pe Ţeavă, pret. Ştefan Baciu, Madrid, 1975; Apunake 
şi alte fenomene, îngr. şi pref. Mircea Popa, Oradea, 199%; ed. 
(Alb şi negru), Bucureşti, 2003; ed. (Vi-l prezint pe Țeavă şi 
alte texte), Cluj-Napoca, 2010; Apunake şi alte fenomene. Afa- 
ră-de-Unu-Singur, pref. Florin Manolescu, Bucureşti, 2005. 
Repere bibliografice: Mihai Niculescu, [Grigore Cugler], 
„Ethos” (Paris), 1973, 1, „Revista scriitorilor români” 
(Munchen), 1973, 12, 1983, 20; Ionel Jianu, Râsul ascunde 
lacrima, „Limite” (Paris), 1973, 12; Horia Stamatu, Gri- 
gore Cugler-Apunake, „Apoziţia” (Miinchen), 1974, 2; 
Sanda Stolojan, În lumea lui Apunake, „Mele”, 1974, 8; 

Constantin Ciopraga, Profil în perspectiva timpului, 
RITL, 1983, 1; Monica Lovinescu, Întrevederi cu Mircea 
Eliade, Eugen Ionescu, Ştefan Lupaşcu şi Grigore Cugler, 
Bucureşti, 1992, 173-179; Ştefan Baciu, Praful de pe tobă, 
Bucureşti, 1995, 376-392; Z. Ornea, Din proza absurdă 
românească, RL, 1997, 37; Mircea Anghelescu, [Gri- 
gore Cugler], RL, 1998, 28, 2000, 35, ALA, 2003, 669; Geo 
Şerban, Un diplomat printre literați, MS, 1998, 1-2; Aure- 
lia Dumitraşcu, Un roman regăsit, MS, 1998, 1-2; Barbu 
Brezianu, Prea uitatul nostru Apunake, MS, 1998, 1-2; 
Dan Şafran, Grigore Cugler omagiat în Peru, RL, 2003, 19; 
Morar, Avatarurile, 182-187; lon Simuţ, Al doilea Urmuz, 
RL, 2004, 23; Marian Victor Buciu, Experimentalismul lui 
Grigore Cugler, „Scrisul românesc”, 2008, 2; lon Pop, Un 
urmuzian: Grigore Cugler, TR, 2009, 161; Popa, Ist. lit. |, 
600-602; Manolescu, Enciclopedia, 218-221. M.P.-C. 


> 


CUGLER-PONI, | 
Matilda | 

(2.IV.1851, laşi — 
9.X.1931, Iaşi), poetă, 
prozatoare, autoare de 
comedii. 


S-a născut în familia arhitectului austriac Carol 
von Cugler, stabilit la Iaşi şi devenit cetăţean 
român, şi a Matildei (n. Hefner). Căsătorită cu filo- 
logul Vasile Burlă în 1872, s-a recăsătorit patru ani 
mai târziu cu chimistul Petru Poni. A debutat cu 
versuri în 1867 la „Convorbiri literare”, unde a 
publicat până în 1927, colaborând şi la alte reviste, 
precum „Familia”, „Columna lui Traian”, „Literato- 
rul”, „Viaţa românească”. 

În cea mai mare parte a versurilor scrise de 
C.-P, adunate în volumul Poezii (1874), predomină 
lirismul. Frecvente sunt jalea, „dorul nemărginit”, 
generate de plecarea ori necredinţa iubitului; moti- 
vul iubitei părăsite revine deseori în aceste stihuri 
care îşi au izvorul cu deosebire în stările de tristeţe. 
Cuplul nefericit se întâlneşte şi în baladele de tip 
romantic. Autoarea preferă cadrul anotimpurilor 
reci şi mohorâte, dar simbolurile şterse, limbajul 
fără strălucire şi stângăciile prozodice scad mult din 
valoarea liricii ei. Altfel, C.-P versifică relativ uşor şi 
într-o limbă lipsită de stridenţe neologice. A scris 
şi scurte povestiri cu subiecte inspirate din lumea 
cartierelor mărginaşe, cu personaje caracteristice 


Cugno 


(vagabonzi, meseriaşi mărunți, mici negustori). 
Sentimentalismul este însă covârşitor, ca şi tendinţa 
moralizatoare. Comedia Un tutor (1881) este una 
dintre cele mai reuşite lucrări ale sale. Comicul de 
situaţie se desfăşoară în scene alerte, în care sunt 
introduse personaje având caractere atent lucrate 
şi nuanţate ca psihologie. Cuplurile clasice de 
îndrăgostiți stăpân-stăpână şi servitor-servitoare 
schimbă replici care au naturaleţe şi aplomb. 
SCRIERI: Poezii, laşi, 1874; ed. 2, Bucureşti, 1885; Un 
tutor, Oradea, 1881; Fata stolerului, Sibiu, 1884; Sfân- 
tul Nicolae, Sibiu, 1885; Povestiri adevărate, Bucureşti, 
f.a.; Poezii, Bucureşti, 1927; Scrieri alese, îngr. şi pref. Ion 
Nuță, laşi, 1971. 

Repere bibliografice: Pop, Conspect, II, 119-122; Maio- 
rescu, Critice, 1, 188-189; Dafin, Figuri, III, 58-62; Teodor 
A. Naum, Matilda Cugler-Poni, DR, 1931-1933; Iorga, 
Oameni, III, 346-347; Călinescu, Ist. lit. (1941), 367-368, 
st. lit. (1982), 422-423; Leon, Umbre, II, 5-11; Ist. lit., UI, 
48-49; Horst Fassel, Zwischen zwei Sprachen, „Volk und 
Kultur” (Bucureşti), 1974, 12; Dicţ. lit. 1900, 251; Dicţ. 
scriit. rom., |, 740-741. D.M. 


CUGNO, Marco (25.IV.1939, Avigliana-Torino — 
5.VI.2012, Torino, Italia), românist, traducător ita- 
lian. Licenţiat în litere al Universităţii din Torino, 
C. a fost între 1965 şi 1969 lector de limba itali- 
ană în cadrul Facultăţii de Limbi Clasice, Roma- 
nice și Orientale a Universităţii din Bucureşti. 
După întoarcerea în Italia, i se încredinţează pre- 
darea limbii şi literaturii române la Facultatea 
de Litere şi Filosofie a Universităţii torineze. În 
1984 devine profesor asociat, iar din 1997 func- 
ționează la Facultatea de Limbi şi Literaturi Stră- 
ine a aceleiaşi universităţi. Conduce, împreună 
cu Roberto Scagno, seria de studii şi texte româ- 
neşti „La colonna infinita” a Editurii dell'Orso din 
Alessandria. A colaborat la revistele „Il dramma”, 
„Sipario”, „LEuropa letteraria e artistica”, „Roma- 
nia Orientale”, precum şi la „Secolul 20”, „Viaţa 
românească”, „Apostrof”, „Vatra” ş.a. A fondat 
Associazione Italiana di Romenistica. Este doctor 
honoris causa al Universităţii din București (2005) 
şi al Universităţii „Babeș-Bolyai” din Cluj-Napoca 
(2008). A fost distins cu Premiul Nonino (2002) și 
cu Premiul „Giuseppe Acerbi” (2005). 

C. debutează ca traducător de literatură 
română în 1972, cu transpunerea în italiană a 
optzeci de poezii de Marin Sorescu, autor al 
cărui admirator şi exeget va rămâne. O antologie 
din opera poetică a lui Tudor Arghezi, publicată 

tot în 1972, la prestigioasa editură Einaudi din 
Torino, pentru care va fi distins cu Premiul Cittă di 
Monsselice, îl va impune ca redutabil cunoscător al 
tradiţiei poetice româneşti. Treptat, va fi interesat 
îndeosebi de manifestările avangardei româneşti, 
din scrierile căreia traduce, în 1975, pentru revista 
„L Europa letteraria e artistica”, un prim grupaj de 
texte, prefaţat de Ov. S. Crohmălniceanu. Volumul 
Poesia romena davanguardia. Testi e manifesti 
da Urmuz a lon Caraion (1980), pe care îl publică 
în colaborare cu Marin Mincu, este o antologie 
bilingvă de texte şi manifeste poetice, deschizân- 
du-se cu un substanţial eseu, intitulat Per una 
storia dellavanguardia letteraria romena. Sunt 
formulate aici observaţii esenţiale, care dove- 
desc o excelentă cunoaştere a peisajului litera- 
turii române, cum ar fi aceea că interesul pentru 
formele moderne, manifestat de poeţii europeni 
importanţi ai secolului, face ca ei să devină pentru 
avangarda românească mai degrabă modele decât 
obiect al polemicii. Este sugerată şi utilitatea pre- 
luării în descrierea acestui fenomen a unor for- 
mule curente în critica italiană, cum ar fi „expe- 
rimentalism”. Poezia română contemporană, în 
special cea a tinerilor autori, beneficiază la C. de 
o lectură competentă şi entuziastă, care îşi pro- 
pune să integreze fenomenul în spaţiul cultural 
european. Elocventă este antologia Nuovi poeti 
romeni (1986), îngrijită tot în colaborare cu Marin 
Mincu. Instrument de lucru pentru studiul limbii 
române la universitate şi hartă pentru explorarea 
unei zone culturale mai puţin cunoscute, anto- 
logia urmăreşte să ilustreze dinamica experien- 
ței generaţiei care are în Nicolae Labiş o figură 
emblematică: tensiunea între istorie şi poezie, 
recuperarea lirismului dincolo de condiţionările 
ideologice, regăsirea tradiţiei. Intitulat La lotta 
contro l'inerzia, eseul care prefaţează traducerile 
este o coerentă şi pătrunzătoare introducere în 
problemele literaturii române contemporane: e 
definit rolul folclorului în spaţiul cultural româ- 
nesc, e amintit impactul politicii culturale a regi- 
mului comunist, sunt numite figurile dominante 
ale epocii (Nichita Stănescu şi Marin Sorescu), iar 
poezia lui Mircea Dinescu e prezentată ca înche- 
iere a „mişcării” care debutase odată cu Labiş. 
O altă antologie, dedicată liricii româneşti din 
secolul al XX-lea, La poesia romena del Novecento 
(da Bacovia alla generazione '80) (1996), a tost 
distinsă cu Premiul Uniunii Scriitorilor, fiind 

considerată „cea mai importantă restituire a 
geniului liric românesc, învederată cândva de un 
autor italian” (Geo Vasile). Reconstituirea încărcă- 
turii semantice şi metaforice şi a diversităţii regis- 
trelor poetice de la autor la autor, reconfigurarea 
prozodică a textelor originale, cu adevărat extra- 
ordinară, de pildă, în cazul lui Ion Barbu, fac din 
această carte, precedată de asemenea de o intro- 
ducere, o lucrare de referinţă privind lirica româ- 
nească, implicit pentru întreg spaţiul european. 
Constant, C. s-a preocupat şi de poezia tradiţio- 
nală românească, mai întâi într-un studiu scris 
împreună Marin Mincu, intitulat / canti narrativi 
romeni. Analisi semiologica (1977), iar în 1981 a 
alcătuit, împreună cu Dumitru Loşonţi, antolo- 
gia bilingvă Folclore letterario romeno, în care a 
cuprins texte dintre cele mai reprezentative ale 
tezaurului nostru popular (baladele Mioriţa şi 
Meşterul Manole, Soarele şi Luna, cântece bătrâ- 
neşti, poezie de ritual şi ceremonial de o mare 
diversitate, şi anume colinde, pluguşor, oraţie de 
nuntă, cântece din ceremonialul de înmormân- 
tare, dar şi descântece sau poezii din obiceiurile 
agrare, precum şi o secțiune de doine şi strigă- 
turi), dând şi în acest caz echivalări din cele mai 
adecvate. În două numere ale revistei „si scrive”, 
care apare la Cremona, s-au publicat, în 1996 şi 
în 1997, două masive grupaje de traduceri intitu- 
late Letteratura moldava: ritratto di gruppo -— poeti 
della Bessarabia şi La poesia negli anni di transizi- 
one: la Romania postcomunista. În privinţa prozei, 
interesul traducătorului şi comentatorului a fost 
atras de scrierile lui Zaharia Stancu, Mircea Eliade 
şi Constantin Noica, dar şi de ale Anei Blandiana 
şi ale lui Paul Goma, precum şi de romanele sem- 
nate de Norman Manea, asupra căruia s-a oprit în 
mod deosebit. Opera sa de traducător se comple- 
tează cu interesul acordat istoriei ideilor, prin tăl- 
măcirea Spațiului mioritic al lui Lucian Blaga sau 
a tratatului de teorie literară de Adrian Marino. 
Comentator avizat al literaturii române, în Mihai 
Eminescu: nel laboratorio di „Luceafărul” (2006) 
C. realizează un studiu comparatist detaliat între 
textul basmului folcloric cules de Richard Kunisch 
și variantele poemului eminescian și, în egală 
măsură, un model de critică filologică și genetică, 
urmărind mai multe planuri: preluarea anumitor 
secvenţe de către poet, evoluția tematică și moti- 
vică în manuscrise până la publicarea poemu- 
lui, analiza metricii. Chiar studierea versificaţiei 


Cugno 


impune concluzia că „pe de o parte izvorul rime- 
lor «inexacte» ale lui Eminescu este poezia popu- 
lară și că, pe de altă parte, el a proiectat acest ele- 
ment arhaic și tradiţional în modernitate, făcând, 
din acest punct, un element de inovare”. O lucrare 
de referință este şi capitolul La poesia: dal roman- 
ticismo al postmodernismo, publicat în al doilea 
volum al antologiei de studii și eseuri Geografia 
e storia della civiltă romena nel contesto euro- 
peo (2010, editată de Bruno Mazzoni și Angela 
Tarantino), o concentrată istorie a liricii româ- 
nești. Câteva traduceri, printre care Baltagul lui 
Mihail Sadoveanu, au rămas netipărite în volum. 


Iscusinţa de «a citi» climatul şi ideea poetică în original, 
talentul de a le descifra păstrând cifrul metaforic, semantic 
şi fonetic în dulcele idiom fac din Marco Cugno interpretul 
de excepție al poeziei româneşti. [...] Aspiraţia traducăto- 
rului de a da gir şi veșmânt european poeziei româneşti 
moderne se împlineşte atât prin selecţia textelor, cât şi prin 
transplantul estetic în limba italiană. 

GEO VASILE 


SCRIERI: / canti narrativi romeni. Analisi semiologica (în 
colaborare cu Marin Mincu), Torino, 1977; 1] momento 
Eminescu. Aspetti e problemi nella ricezione dell' opera 
letteraria —- Momentul Eminescu. Aspecte și probleme în 
receptarea operei literare (în colaborare), ed. bilingvă, 
îngr. Luisa Valmarin şi Valeriu Râpeanu, Bucureşti, 
1987; La Romania nella coscienza intellettuale italiana 
(în colaborare), Milano, 1988; Mihai Eminescu (în cola- 
borare), îngr. Doina Condrea Derer, Bucureşti-Milano, 
1993; Studi romeni e romanzi (în colaborare), Padova, 
1995; Mihai Eminescu: nel laboratorio di „Luceafărul, 
Alessandria, 2006; La poesia: dal romanticismo al post- 
modernismo, în Geografia e storia della civiltă romena 
nel contesto europeo, II, coordonatori Bruno Mazzoni și 
Angela Tarantino, Pisa, 2010, 149-183. Traduceri: Marin 
Sorescu, 80 poezii — 80 poesie, ed. bilingvă, Bucureşti, 
1972, Giona, introd. trad., Napoli, 1980, Poezii - Poesie 
— Poems, ed. trilingvă, Torino-Bucureşti, 1995; Tudor 
Arghezi, Accordi di parole. Poesie (1927-1967), pret. 
trad., Torino, 1972; Zaharia Stancu, Quanto ti ho amato, 
pref. trad., Milano, 1974; Poesia romena davanguardia. 
Testi e manifesti da Urmuz a Ion Caraion, ed. bilingvă, 
introd. şi îngr. trad. şi Marin Mincu, Milano, 1980; Fol- 
clore letterario romeno, ed. bilingvă, introd. şi îngr. trad. 
şi Dumitru Loșonțţi, Torino, 1981; Nuovi poeti romeni, ed. 
bilingvă, îngr. şi introd. trad. şi Marin Mincu, Florenţa, 
1986; Norman Manea, Ortobre, ore otto, Milano, 1990, Un 
paradiso forzato, Milano, 1994 (în colaborare cu Luisa 
Valmarin), Clown (Il dittatore e lartista), Milano, 1995, 
La busta nera, Milano, 1999, 1] ritorno dell'huligano. 
Una vita, Milano, 2004, La quinta impossibilită, Milano, 

2006, Felicită obbligatoria, Milano, 2008 (în colaborare 
cu Luisa Valmarin), I] rifugio magico, Milano, 2011, Al 
di lă della montagna. Paul Celan e Benjamini Fondane; 
dialoghi postumi, îngr. trad., Milano, 2012; Constantin 
Noica, Sei malattie dello spirito contemporaneo, introd. 
trad., Bologna, 1993, Pregate per il fratello Alessandro, 
introd. trad., Bologna, 1994; Lucian Blaga, Trilogia della 
cultura. Lo spazio mioritico, Alessandria, 1994 (în cola- 
borare cu Riccardo Bussetto); Adrian Marino, Teoria 
della letteratura, îngr. trad., Bologna, 1994; La poesia 
romena del Novecento (da Bacovia alla generazione '80), 
introd. trad., Alessandria, 1996; Paul Goma, L arte della 
fuga. Una fanciulezza in Transilvania, Roma, 2007; Ana 
Blandiana, Progetti per il passato e altri racconti, Milano, 
2008. 

Repere bibliografice: Rodica Locusteanu, Marin Sorescu 
în italiană, SXX, 1973, 1; Adriana Bittel, Priorităţi, stra- 
tegii (interviu cu Marco Cugno), RL, 2000, 25; Vasile, 
Poezia, 5-8; Teodora Stanciu, „Eu fac în general cursuri 
monografice” (interviu cu Marco Cugno), LCE, 2007, 24; 
Dan Mănucă, Eminescu dinspre Italia, CL, 2008,1; Dosar 
Marco Cugno, APE 2008, 4; Doina Condrea Derer, Poves- 
tiri deAna Blandiana în limba italiană, RL, 2009, 8; Marco 
Cugno. În memoriam, OC, 2012, 371. C.Pp., G.Dn. 


CUIB SPRE RĂSĂRIT, revistă apărută la Bucu- 
reşti, bilunar, între decembrie 1918 şi 1 mai 1920. 
Redactor este, până la 15 august 1919, Theodor 
Rosen, menționat, de la 1 septembrie 1919, ca 
fondator. Din martie 1919 își adaugă subtitlul 
„Revista şcolarului evreu”. Pe copertă este impri- 
mată steaua în şase colţuri, în care se află înscris 
cuvântul Zion, motto-ul fiind „Semănațţi iubire şi 
veţi culege binecuvântare”. Publică poezii Theo- 
dor Rosen, Isac Semo, M. Pines, Marcu Griimberg, 
Morris Rosenfeld, cele mai multe cu subiect reli- 
gios. Aici se produce debutul lui Marcel Breslaşu, 
pe atunci Marcel A. Bresliska, cu poezia C-am fost 
pribegi (1919). În continuare, debutantul traduce 
din Heine, dar semnează şi un număr impresio- 
nant de poezii proprii. Mai apar, tot în traducere, 
pagini din creaţia lui Shalom Alehem, dar și proze 
de David Rothblum, Sven Hedin, Abraham Reisen, 
H.D. Gosse, I.L. Peretz. M.Pp. 


CUJBĂ, Sergiu (8.IV.1875, Chişinău - 8.111.1937, 
Chişinău), poet, prozator. Fiu al scriitorului Victor 
Crăsescu, C. este absolvent al Liceului „Matei 
Basarab” şi al Facultăţii de Drept din Bucureşti 
(1900), teza de licenţă fiind Morala omului poli- 
tic. Atât prin acţiunile, cât şi prin scrierile sale, a 
dorit să contribuie la menţinerea sentimentului 

naţional al românilor aflați de o parte şi de alta a 
Prutului. A fost redactor literar al gazetei „Basa- 
rabia” (Chişinău, 1906-1907) şi a ţinut conferinţe 
cu teme sociale şi culturale. Din cauza activităţii 
sale de încurajare a manifestării sentimentelor 
patriotice româneşti, este expulzat în România 
de guvernul țarist (1907). S-a întors la Chişinău în 
1917, continuându-şi aici acţiunea culturală. 

C. a debutat în 1891 la revista „Amicul copii- 
lor”, condusă de Z.C. Arbore şi Victor Crăsescu. 
A mai colaborat la „Epoca”, „Gazeta politică şi 
literară”, „Iribuna”, „Vatra”, „Viaţa Basarabiei” 
ş.a. Volumul Povestiri din copilărie (1896), pre- 
faţat de George Coşbuc, aduce în faţa cititorului 
un scriitor plin de umor şi de candoare, lumea 
copilăriei fiind evocată prin simboluri delicate. 
În cărţile de poezie C. se dovedeşte doar un bun 
versificator al unor motive patriotice, preferând, 
aşa cum remarcă Mihai Cimpoi, „linia nu atât 
mesianic-elegiacă a lui Goga, cât cea retoric-săl- 
tăreaţă a lui Vasile Alecsandri, ceea ce explică 
preferința pentru ode, hore, imne, doine, cântece 
vechi”. Câteva improvizații teatrale din anii '30 ai 
secolului trecut (Cinstiţi pionieri ai cooperaţiei, 
Unindu-ne, învingem!, Fiul cămătarului sau Micii 
cooperatori, Între inimă şi pungă sau Cooperaţia e 
leacul ş.a.) se înscriu în zona preocupărilor pentru 
educaţia economică în spirit cooperatist a celor 
de la ţară, ca şi „Curierul băncilor populare şi al 
cooperativelor săteşti”, periodic pe care îl condu- 
sese la Bucureşti. 

SCRIERI: Povestiri din copilărie, pret. George Coşbuc, 
cu ilustraţii de N. Vermont, Bucureşti, 1896; Încorona- 
rea, Bucureşti, 1901; Florin, Braşov, 1902; Viaţa şi lup- 
tele lui Ştefan cel Mare, Bucureşti, 1904; Zece Mai, Bucu- 
reşti, f.a.; Patrie şi libertate, Bucureşti, 1916; Cântări 
basarabene, Chişinău, 1919; Chemarea lui Ştefan cel 
Mare, £l., ta.; Cinstiţi pionieri ai cooperaţiei, Chişinău, 
1928; Unindu-ne, învingem!, Chişinău, 1928; Din minu- 
nile cooperației, Bucureşti, 1929; Fiul cămătarului sau 
Micii cooperatori, Chişinău, 1930; Imnuri de înfrățire, 
Bucureşti, 1930; Între inimă şi pungă sau Cooperaţia e 
leacul, Bucureşti, 1931. 

Repere bibliografice: C. Dem, „Patrie şi libertate”, 
„Minerva”, 1916, 2636; Tudor Pamfile, „Cântări basa- 
rabene”, „Şcoala Basarabiei”, 1919, 1; Emanoil Bucuţa, 
„Cântări basarabene”, „Ţara nouă”, 1920, 10; Barbu 
Lăzăreanu, [Sergiu Cujbă], ADV, 1937, 16 295; Haneş, 
Scriitorii, 25-26; Ilie Stanciu, Un pionier al revistelor 
pentru copii: „Amicul copiilor”, LL, 1963; [Sergiu Cujbă], 
în Scriitori de la „Viaţa Basarabiei”, îngr. Alexandru 

Burlacu şi Alina Ciobanu, Chişinău, 1990, 45-52, 128- 
141; Dicţ. scriit. rom., |, 741-742; Cimpoi, Ist. lit. Basa- 
rabia, 121; Burlacu, Lit. rom. Basarabia, 81-84; Claudia 
Slutu-Grama, Un nume la templul adevărului: scriitorul 
Sergiu Victor Cujbă (1875-1937), Chişinău, 2006; Dicţ. 
Chişinău, 187-188. 0.1. 


CULCER, Dan (15.VI.1941, Sulina), critic lite- 
rar, poet, traducător. Este fiul Ersiliei Culcer (n. 
Guţu), profesoară de limba română, și al lui Ale- 
xandru Victor Culcer (n. Lenghel), medic. Face 
școala elementară la Sighişoara şi Liceul „Emil 
Racoviţă” la Cluj, unde frecventează şi Faculta- 
tea de Filologie, secţia română, a Universităţii 
„Babeş-Bolyai” (1957-1963). A început, sub con- 
ducerea lui Liviu Rusu, o teză de doctorat despre 
funcţiile fantasticului în nuvela romantică ger- 
mană și franceză. Este angajat ca preparator la 
Institutul de Teatru din Târgu Mureş, oraş în care 
ulterior va fi cercetător în cadrul Centrului de 
Cercetări al Academiei. În 1971 devine, alături de 
Romulus Guga, Mihai Sin ş.a., redactor-fondator 
al revistei „Vatra”. În 1987 emigrează în Franţa, 
urmându-şi soţia, prozatoarea Maria Mailat. Aici 
face studii postuniversitare la Institut Francais 
de Presse, Universit6 Paris 2 (1988-1989), absol- 
vind cu lucrarea Comunicarea politică în medi- 
ile exilului românesc din Franța; de asemenea, 
urmează, tot la Paris, stagii postuniversitare la 
Centre de Formation et Perfectionnement des 
Journalistes. Are ocupații diverse, dintre cele mai 
modeste, apoi se reciclează profesional în desk- 
top publishing, secretariat de redacţie pe com- 
puter, grafică. Colaborează la Radio BBC, Radio 
Solidarnosc, Europa Liberă, Radio France Inter- 
national. Editează publicaţia electronică „Asy- 
metria. Revistă de cultură, critică şi imaginaţie”. 
A debutat în 1961, la „Luceafărul”, cu articolul O 
revistă satirică de acum 100 de ani, „Tutti frutti”. 
În limba maghiară a debutat cu poezii în peri- 
odicul „Ifjimunkâs” (1969). A mai colaborat la 
„Iribuna”, „Steaua”, „Echinox”, „Steaua roșie”, 
„Cadran mureșean”, „Korunk”, „Utunk”, „Alma 
Mater”, „AesKulap”, „Familia”, „Ramuri”, „Viaţa 
studențească”, „Convorbiri literare”, „România 
literară”, „Cronica”, „Ateneu”, „Igaz Sz6”, „Opinia 
studențească”, „Astra”, „Cahiers roumains d'âtu- 
des litt&raires”, „Revue roumaine”, „Contrapunct”, 
„Observator cultural”; de asemenea a semnat 
în publicaţii din Franța: „Limite”, „Bulletin de 

la Sociât6 Jules Verne”, „Hermes” (CNRS, Paris), 
„Iztok”, „Les Nouveaux Cahiers de Est”, „Lupta”, 
SUA: „Origini - Romanian Roots”, „Lumea liberă”, 
Germania: „Curentul”, unde reia în 1989 rubrica 
„Pietre de râu” din „Vatra”, Ungaria: „Liszatâj” 
(Szeged), „Alfâld”, „Nagyvilâg”, „Napjaink”, „Foaia 
noastră”, „Flet 6s Irodalom”, „Kortârs”, „Tiikăr” 
(Budapesta), Polonia, lugoslavia. 1 s-a acordat 
Premiul Uniunii Scriitorilor pentru traduceri 
(1975). A folosit și pseudonimele Ieronim Laur, 
Alexandru Lut, Victor Halici, C.L. Cerdanu, Anto- 
nie Șemineanu. 

Un loc geometric (1973), volumul cu care 
debutează C., are un evident caracter de mani- 
fest prin structura eterogenă care adună laolaltă 
proză, poeme, eseuri și critică literară - „texte, 
după cum precizează subtitlul. Pledoaria pentru 
depășirea prejudecăţilor de gen este evidentă. 
Prozele ţin de un minimalism analitic, cu nume- 
roase indeterminări care duc uneori în fantastic. 
Eseurile poartă influența manierei de bricolaj 
speculativ a lui Jorge Luis Borges, amintit în mai 
multe rânduri. Poeziile ilustrează mai multe sti- 
luri, de la ermetismul barbian din Utopie („întru 
această fericire nesfârșită./ o rătăcirea mea 
minoritară,/ cresc zarzării și ghimpii și-i lăsară/ 
în limba mea amară și coclită”) și de la suprare- 
alismul revizitat via onirism („nordul țării unde 
în timpul nopţii vampirii mușcă pielea vitelor 
lingându-le apoi sângele care curge din răni, 
turbarea trece de la vampir la vită care rătăcește 
clătinându-se urmărită de privirile unui grup de 
condori” — Vampiri și condori) până la expresio- 
nism („orașul e departe în miezul pădurii/ căile 
de acces, câte au fost, roase de dinții murdari/ ai 
torentelor, trăim izolați în spelunci cu marinarii/ 
de pe fluviu, cu funcționarii morți de la cadastru/ 
şi cu stăpânii ce-au uitat să stăpânească,/ mesele 
pline de cești murdare de ceai” — Orașul) ș.a.m.d. 
Autorul a recidivat cu poezie în volumul bilingv 
Utopia. Texte pentru o stare —- Utopia. Szăvegek 
egy dllapotrăl (2010), reluându-și cu modifi- 
cări câteva dintre vechile poeme. Este inclus și 
textul Eclipsă deasupra gunoaielor, publicat în 
1979 în revista din exil „Limite” sub pseudoni- 
mul leronim Laur, amplă demascare a atacurilor 
globale la adresa libertăţii, nu doar a comunis- 
mului „adus cu tancuri și gaze de eșapament”: 
„Bastoanele de cauciuc ale libertății cuvântului/ 
La Gdansk, la Moscova, la Pekin, la Sarajevo,/ Pe 

Dunăre sub dealurile Gelert, în metroul din New 
York,/ ca niște phalusuri în trupul fecioarelor, în 
gurile/ cuvioaselor maici apostolice obișnuite cu 
jeturi de/ spermă, în anusul drepţilor, în urechile 
deputaţilor/ neguțători de arme votând unanim 
dezarmarea/ și-n palmele umede ale martirilor”. 
Însă criticul literar, reprezentat în volumul de 
debut doar printr-un text despre G. Bacovia ca 
poet politic, avea să câștige monopolul asupra 
celorlalte forme de expresie. Citind sau trăind 
literatura (1976) fixează coordonatele criticului. 
Cu o structură având centrul de greutate în logică 
şi mai puţin în emoțional, C. are platforma teore- 
tică a unui sociolog al literaturii, care urmărește 
relativizarea autonomiei esteticului în favoarea 
unor relaţii ținând de contextul operelor, de cir- 
cuitul social și ideologic al textelor sau de defor- 
marea lor sub presiunea cititorilor sau a institu- 
țiilor. Deși premisele de sociologie literară sunt 
de orientare inevitabil neomarxistă, C. produce 
în forme tăioase critica dogmatismului din anii 
realismului socialist sau, episodic, a festivismu- 
lui găunos cu care era contemporan. Își declară 
„neadeziunea la operele schematice, la cele care 
ne oferă o realitate cu proteze, la cele patriotarde, 
festiviste, la cele care sunt considerate necesare 
pentru cutare tematică, evitându-se recunoaș- 
terea nocivității unui fals artistic și în planul 
funcţiei sociale”. Într-o serie de reflecţii despre 
o posibilă istorie literară a literaturii postbelice, 
solicită „o bibliografie completă a cărților și revis- 
telor de la 1941 până acum”, o integrală a textelor 
teoretice din același interval, „studii sociologice 
și economice asupra activităţii tuturor institu- 
ţiilor legate în vreun fel de literatură”, intervi- 
uri „orientate spre definirea climatului literar al 
epocii”, „publicarea unor volume de memorialis- 
tică [...] de genul Jurnalului unui cobai de M.R. 
Paraschivescu”. Ambiționând să fie mai mult decât 
un cronicar, adică un cronicar cu sistem, nu se 
mulțumește să strângă în volum cronicile despre 
prozatori precum Alexandru Jar, Radu Cosașu, 
Ion Lăncrănjan, Al. Ivasiuc, Marin Preda ș.a., ci le 
prefațează cu câteva eseuri despre realism. Citite 
astăzi, acestea par pe alocuri că forțează uși des- 
chise când nu lansează clișee convenționale 
împotriva „romanelor inutil sofisticate” sau când 
nu sugerează prozatorilor „să se documenteze 
trăind acolo unde se întâmplă lumea, în gări, pe 
șosele, în uzine, în sate pierdute [...], dincolo de 

cărți și de informaţii după ureche”. Serii şi grupuri. 
Citind și trăind literatura (1981) reia într-o formă 
ușor modificată titlul culegerii anterioare. C. ple- 
dează în continuare pentru o critică sociologică, 
observând polemic că în România, la șaizeci de 
ani de la moartea lui C. Dobrogeanu-Gherea, „nu 
s-a conturat încă o direcţie sociologică nedogma- 
tică, iar sociologia literaturii se află încă la nivel 
empiric”. Sunt citați ca modele Robert Escarpit, 
Jacques Dubois, Lucien Goldmann, Antonio 
Gramsci ș.a. C. nu scrie despre poezie și preferă 
cărțile de critică problematice - de pildă despre 
actualitatea lovinescianismului - sau romanele 
politice, deși oferă și analize pătrunzătoare ale 
unor volume de Mircea Horia Simionescu, Ștefan 
Bănulescu sau Mircea Ciobanu. Mai merită reți- 
nute câteva consideraţii despre literatura sci- 
ence-fiction, pozitivată pentru capacitatea de a 
formula întrebări politice actualității. Criticul, 
care preia de la Pierre Versins eticheta cora (de la 
conjectură raţională) ca substitut pentru aceea 
de SE, propune senin traducerea distopiilor scrise 
de Evgheni Zamiatin, George Orwell și Aldous 
Huxley, „chiar cu prețul unor ample prefețe cri- 
tice”. Ulterior plecării din ţară, C. a intrat într-un 
con de umbră, deși numele său a continuat să fie 
citat episodic. În poziţiile publice afișate în presă 
sau în mediul electronic a evoluat treptat către 
poziții naționaliste. 

SCRIERI: Un loc geometric, Bucureşti, 1973; Citind sau 
trăind literatura, Cluj-Napoca, 1976; Serii şi grupuri. 
Citind și trăind literatura, Bucureşti, 1981; Utopia. Texte 
pentru o stare — Utopia. Szâvegek egy dllapotrâl, ed. 
bilingvă, tr. Cseke Gâbor, Târgu Mureș — Elancourt, 2010. 
Traduceri: Rodion Markovits, Garnizoana din Siberia, 
pref. Al. Simion, Bucureşti, 1975; Domokos Sâmuel, 
Octavian Goga. Anii studenţiei. Traducerile, pref. 1.D. 
Bălan, Bucureşti, 1978. 

Repere bibliografice: Ulici, Prima verba, I, 18-22; lorgu- 
lescu, Scriitori, 291-293; Grigurcu, Critici, 400-403; Gri- 
gurcu, Între critici, 275-280; Ulici, Lit. rom., 1, 525-528; 
Dicţ. scriit. rom., |, 742-743; Opriţă, Anticipația, 523-525; 
Gheorghe Grigurcu, Întoarcerea unui poet, RL, 2010, 41; 
Manolescu, Enciclopedia, 221-222; Ştefan Borbely, Doi 
poeţi maramureşeni, CNT, 2011, 5. M.I. 


CULEA, Apostol D. (13.VIII.1882, Sudiţi, j. 
Ialomiţa - 1949), prozator, publicist. Fiu de 
țărani, C. face şcoala primară la el în sat. Din 
1897 până în 1902 urmează cursurile Şcolii Nor- 
male „C. Negri” din Galaţi, unde după absolvire 


855 Dicţionarul general al literaturii române 


ocupă un post de institutor. De aici se transferă 
la Tulcea (1911-1912) şi apoi la Bucureşti. 
Punând mult suflet în munca lui, urcă în ierar- 
hie, ajungând inspector cultural la Casa Şcoa- 
lelor, subdirector general, ulterior director în 
Ministerul Instrucțiunii Publice, director — având 
în grijă şcolile din mediul rural - la Fundaţiile 
Culturale Regale („Principele Carol” şi „Regele 
Mihai 1”). A mai fost şef al serviciului extraşco- 
lar şi de propagandă al Basarabiei (1918-1922). 
Din 1931 a intrat în Comitetul de programe al 
Societăţii Române de Radiodifuziune. Cu un 
prenume care conţine parcă o predestinare, C. 
a avut o robustă vocaţie de animator. Zbătân- 
du-se pentru înființarea de şcoli şi de cămine 
culturale la sate, el a pus şi tenacitate, şi entu- 
ziasm în aceste strădanii care aveau în vedere 
- cu formularea lui — „dezvoltarea satului cultu- 
ral”. Sfaturi practice şi îndemnuri, istorioare cu 
miez, pledoarii cu o solidă armătură documen- 
tară C. a publicat (semnând incidental şi cu pse- 
udonimul Cronicarul Cremene) în foile la care a 
lucrat ca redactor: „Vremea nouă”, „Sfatul ţării”, 
„România nouă”, „Şcoala Basarabiei”, „Lamura”, 
unde a dirijat suplimentul „Lamura pedagogică”, 
„Albina”, „Şcoala ţăranului”, „Şcoala şi viaţa”. 
După debutul din „Cronica” (1906), a colaborat 
cu proză, însemnări culturale, sociale, politice 
şi mai ales vizând probleme ale învăţământului 
primar, cu note de drum şi amintiri în „Neamul 
românesc” şi „Neamul românesc literar”, „Drum 
drept”, „Ramuri”, „Învățătorul român”, „Roma”, 
„Iribuna”, „România,  „Cuvântul”,  „Univer- 
sul”, „Graiul românesc”, „Nădejdea”, „Curierul”, 
„Satul”, „Pământul”, „Credinţă şi muncă”, „Poşta 
ţăranului”, „România satelor”, „Viaţa Basarabiei”, 
„Revista Asociaţiei Învăţătorilor Mehedinţeni”, 
„Poporul român”, „Gazeta de Transilvania” şi în 
numeroase alte periodice. A tradus şi a prelucrat 
din Jean Aicard, Louis Albert, Roberto Bracco, 
Edmondo de Amicis, Gabriele D'Annunzio, Luigi 
Capuana, Chateaubriand, Jack London, Giovanni 
Papini, dar şi din alți autori incluşi în cărţile des- 
tinate „orelor de şezătoare”. A scos, singur sau 
împreună cu alţi confraţi, o metodică, manuale 
şcolare, cărţi cu profil pedagogic, scrieri conţi- 
nând „cunoştinţe folositoare”, antologii. 

Pentru uz didactic, C. întocmeşte culegeri de 
„bucăţi de citire” — de parcurs, eventual, în „ora 
de şezătoare” —, preluate (şi uneori tălmăcite) din 

autori români şi străini; anumite texte sunt potri- 
vite pe înţelesul celor mici, iar maniera narativă 
(şi aici, şi în unele lucrări de popularizare) are 
pe alocuri o turnură de basm, ca în 40 poveşti 
cu animale şi păsări (1920), Daruri pentru copii 
(1921), Istoria românilor în ilustraţii (1926), Un 
marinar povesteşte. Isprăvi de pe ape (1936) ş.a. 
Plecat, pentru un an, într-un voiaj prin Italia, 
C. îşi comunică impresiile în Însemnări din cul- 
tura Italiei (1914). Respirând cu nesaţ, dar şi cu 
luare-aminte „atmosfera artistică” din cetăţile 
Peninsulei, institutorul — pe urmele lui N. lorga 
- stăruie asupra contrastelor, care i se par întris- 
tătoare, dintre trecutul de unice splendori şi un 
prezent diminuat, pe care îl întregeşte în închi- 
puire. Uzitând schema consacrată de Daniel 
Defoe, însăilează un scurt roman, stângaci şi 
incolor, intitulat Aventurile lui Ion Runcan, ulti- 
mul naufragiat în insula lui Robinson (1947). 
Peripeţiile protagonistului, pe care dorul de 
aventură îl mână în necunoscut, îi solicită, într-o 
împrejurare sau alta, curajul, iscusinţa, puterea 
de muncă, voinţa şi răbdarea. Romancierul de 
circumstanţă mizează pe o pedagogie a exem- 
plului cu prestigiu livresc. O „eciclopedie a vieţii 
ţărăneşti” (Iordan Datcu), susţinută şi bibliogra- 
fic, realizeză C. în cele două volume ale lucrării 
Datini şi muncă, apărută în 1934. 

SCRIERI: Însemnări din cultura Italiei, Bucureşti, 1914; 
40 poveşti cu animale şi păsări, Chişinău, 1920; Daruri 
pentru copii, Bucureşti, 1921; Șezătorile copiilor, 1, Bucu- 
reşti, 1922; Literatura copiilor şi şezătorile cu copii, Bucu- 
reşti, 1923; Suspinele stejarului, Bucureşti, 1924; Şezăto- 
rile copiilor, Bucureşti, 1924; Când Isus a fost pe pământ, 
Bucureşti, [1924]; Din viața oamenilor întreprinzători, 
Bucureşti, 1928; Poveştile primăverii (în colaborare cu I. 
Nisipeanu), Bucureşti, 1933; Datini şi muncă, I-II, Bucu- 
reşti, 1934; Şezdători de seară, Bucureşti, [1935]; Un mari- 
nar povesteşte. Isprăvi de pe ape, Bucureşti, [1936]; Aven- 
turile lui Ion Runcan, ultimul naufragiat în insula lui 
Robinson, Bucureşti, [1947]. Antologii: Antologia Dobro- 
gei, Bucureşti, 1928 (în colaborare cu Al. Lascarov-Mol- 
dovanu). Traduceri: Anatole France, L.N. Tolstoi, [Proză], 
în Pentru a iubi copilăria, Bucureşti, 1923. 

Repere bibliografice: Nestor Urechia, Opera culturală 
a lui Apostol D. Culea, PRL, 1928, 23; Apostol Culea. 
Omagiu, Bucureşti, 1940; Al. Lascarov-Moldovanu, 
Amintiri cu învăţători, Bucureşti, [1943], 166-167; Stan- 
ciu Stoian, Centenarul naşterii lui Apostol Culea, „Revista 
de pedagogie”, 1981, 11; Florin Faifer, Animatorul, CL, 
1999, 4; Datcu, Dicţ. etnolog., 292. F.EF. 

CULIANU, loan 
Petru (5.1.1950, laşi 

— 21.V.1991, Chicago, 
SUA), eseist, prozator. | 


Provine dintr-o veche familie de intelectuali ieşeni. 
Străbunicul pe linie paternă, junimistul Niculae 
(„Papa”) Culianu, matematician, a fost rector timp 
de optsprezece ani (1880-1898) al Universităţii din 
Iaşi şi director al Institutelor Unite. Tatăl, Sergiu 
Andrei Culianu, licenţiat în drept, matematică şi 
fizică, îşi întrerupe, din motive de sănătate, studiile 
de calcul diferenţial la Sorbona, iar după război 
predă ore de matematică; moare în 1964. Mama, 
Elena Culianu, chimistă, cadru didactic universitar, 
era fiica profesorului de chimie-fizică Petru Bogdan, 
prorector, apoi rector al Universităţii ieşene în 
perioada 1926-1940, membru corespondent al 
Academiei Române. C. urmează şcoala elementară 
şi liceul la Iaşi, între anii 1956 şi 1967, terminând ca 
şef de promoţie secţia reală a Liceului „Vasile 
Alecsandri”. În martie 1967 debutează în revista 
„Cronica” cu o proză scurtă, Și-am râs prosteşte, fără 
voia mea, urmată în acelaşi an de alte câteva poves- 
tiri. Optează pentru continuarea studiilor la 
Universitatea din Bucureşti, înscriindu-se iniţial la 
Facultatea de Limba şi Literatura Română; ulterior 
se va transfera la secţia de italiană a Facultăţii de 
Limbi Romanice, Clasice şi Orientale. Aici se orien- 
tează spre studiul Renaşterii italiene, căreia îi dedică 
lucrarea de licenţă (Marsilio Ficino e il platonismo 
nel Rinascimento italiano), sub conducerea Ninei 
Facon, o primă formă a ceea ce avea să devină Eros 
et magie ă la Renaissance. 1484 (1984). Din 1970, 
probabil ca urmare a refuzului de a colabora cu 
Securitatea, articolele nu-i mai sunt publicate de 
revistele la care colabora („Luceafărul', „Con- 
temporanul”, „Universitas”), iar volumul de poves- 
tiri fantastice Arta fugii, acceptat iniţial de Editura 
Eminescu în 1971, este respins. Parţial pierdută, 
creația sa literară de tinereţe va fi recuperată, sub 
titlul ales de autor, postum, de-abia în 2002, volumul 
reunind atât textele publicate în presa literară a 

epocii, cât și manuscrisele conservate ale unei părți 
din ceea ce ar fi trebuit să fie această carte de debut. 
La încheierea studiilor, în 1972, C. este propus 
pentru o bursă de studii a statului italian, la Perugia, 
pe care o primeşte în aceeaşi zi în care, absolvind ca 
şef de promoţie facultatea, este repartizat într-un 
sat din nordul Moldovei. Obţinând viza, C. pleacă, în 
iulie 1972, în Italia, unde, la încheierea bursei, cere 
azil politic. Trecerea, vreme de opt luni, prin lagărul 
pentru refugiaţi de la Trieste şi Latina (lângă Roma) 
îl va marca profund. Va încerca să se sinucidă în 
1973, la starea de depresie contribuind şi veştile 
proaste sosite din ţară: fusese condamnat în contu- 
macie la şase ani de închisoare pentru „denigrarea 
statului”, iar familia avea de suferit din cauza sa. Pre- 
zentându-se strălucit la un concurs pentru un post 
de asistent în istoria religiilor la Universitatea 
Catolică „Del Sacro Cuore” din Milano (1973), 
câştigă sprijinul profesorului Ugo Bianchi, sub 
îndrumarea căruia îşi va completa studiile în istoria 
religiilor şi va obţine primul său grad academic occi- 
dental, cu lucrarea Gnosticismo e pensiero contem- 
poraneo: Hans Jonas, în iunie 1975. Îşi începe astfel 
iniţierea într-un alt domeniu în care se va ilustra 
ulterior: istoria gnozelor. În septembrie 1974 îl întâl- 
neşte, la Paris, pe Mircea Eliade. Intenţia de a elabora 
o monografie dedicată savantului român capătă 
acordul acestuia, care acceptă să sprijine invitarea 
lui C. în calitate de cercetător la Divinity School a 
Universităţii din Chicago pentru semestrele de 
iarnă-primăvară ale anului 1975. Deşi timpul 
acordat de Eliade tânărului său discipol este limitat, 
acesta reuşeşte să-i câştige încrederea şi să se 
întoarcă în Italia cu suficient material pentru mono- 
grafia plănuită: Mircea Eliade (1978). După obţine- 
rea summacum laudeatitlului dottoreal Universităţii 
milaneze, în 1976 i se oferă un post de profesor de 
românistică la Universitatea din Groningen 
(Olanda), la Catedra de limbi romanice, unde va 
profesa până în 1986. Își completează concomitent 
palmaresul cu un doctorat froisiemecyclela Sorbona, 
în specializarea ştiinţele religiilor, avându-l condu- 
cător pe profesorul Michel Meslin, preşedintele 
Sorbonei. Lucrarea, intitulată Experiences de lextase 
et symboles de lascension de l'Hellenisme ă lislam, 
va fi susținută în 1980 şi va apărea (cu o prefaţă de 
Mircea Eliade) în 1984, punând astfel bazele unei 
aprofundări viitoare a subiectului, realizată în 
volumul Our of This World. Otherwordly Journeys 
from Gilgamesh to Albert Einstein (1991). Între timp, 

C. publicase un număr impresionant de studii şi 
articole despre religie, între care se evidenţiază cele 
cuprinse în volumul Ifer in silvis. Saggi scelti sulla 
gnosi e altri studi şi contribuţia la volumul Religione 
e potere, realizat în colaborare cu Gianpaolo 
Romanato şi Mario G. Lombardo, ambele volume, 
apărute în 1981, punând în evidenţă o accentuare a 
preocupărilor pentru gnosticism — subiectul viitoa- 
rei sale teze prin care va obţine doctoratul de stat la 
Sorbona, în ianuarie 1987. Versiunea franceză va 
apărea în 1990, sub titlul Les Gnoses dualistes d'Occi- 
dent. Histoire et mythes, fiind precedată de versiu- 
nea italiană, 1 miti dei dualismi occidentali. Dai 
sistemi gnostici al mondo moderno (1989), resiste- 
matizată ulterior în The Tree of Gnosis, apărută 
postum, în 1992. Începând din martie 1986 şi până 
la asasinarea sa, C. va funcţiona ca profesor - mai 
întâi cu statut de invitat, apoi din toamna lui 1988 ca 
profesor asociat, la Divinity School din Chicago. A 
avut astfel şansa de a-i sta alături, fie și pentru scurtă 
vreme (25 martie-22 aprilie 1986) mentorului ales, 
Mircea Eliade, punând bazele unor proiecte comune 
pe care C. le va încheia după moartea savantului 
(între care Dictionnaire des religions, 1990). Eliade 
l-a desemnat, prin testament, să supravegheze 
publicarea întregii lui opere. Şi după stabilirea 

definitivă în SUA, C. va continua să colaboreze la 
revistele româneşti ale exilului (publicase deja o 
serie de studii şi articole în „Revista scriitorilor 
români”, „Ethos”, „Agora”, „Limite” ş.a.), urmărind 
pasionat evoluţia situaţiei politice din România. O 
serie de eseuri vor apărea în revista „Lumea liberă 
românească” din New York; poziţia critică exprimată 
fără menajamente stârnind, pe de o parte, proteste, 
pe de altă parte, ameninţări ce-i erau direct adresate, 
colaborarea începută la sfârşitul lui 1989 se va 
încheia un an mai târziu. C.a fost asasinat în clădirea 
Universităţii din Chicago. Cercetările întreprinse 
asupra cauzelor morții sale nu au fost finalizate nici 
până în prezent. 

Dacă studiile asupra gnozelor dualiste sunt cele 
care i-au asigurat recunoaşterea ştiinţifică interna- 
ţională, C. datorează volumului Eros et magie ă la 
Renaissance. 1484 cel mai statornic succes al său. 
Cartea se citeşte cu un interes sporit poate tocmai 
din pricina acelei peceţi pe care biografia româ- 
nească a autorului i-a impus-o: efortul dramatic 
de a înţelege situația României în războiul surd 
dintre cele două sisteme, statul-magician versus 
statul-poliţienesc. Preocuparea pentru realităţile 
politice şi pentru cultura românească generaseră 
de altfel de-a lungul anilor o serie de contribuții 


loan Petru Culianu și Mircea Eliade 

care acoperă aproape toate sferele de interes ale 
autorului: cele dedicate culturii române, reunite 
(postum) sub titlul Studii româneşti, primul volum 
(2000) cuprinzând în prima parte studii asupra 
permanenței miturilor în scrieri literare, grupate 
sub titlul Fantasmele nihilismului, continuând 
cu secțiunea Secretul doctorului Eliade. Al doilea 
volum (2009) cuprinde eseuri de istorie a religii- 
lor cu trimitere la teme româneşti, grupate sub 
titlul Soarele și Luna, dar şi articole dedicate unor 
autori români (Horia Stamatu, Urmuz, Constantin 
Noica, precum și texte inedite dedicate lui Mircea 
Eliade). O altă latură o reprezintă ansamblul de 
scrieri politice şi cultural-politice publicate între 
1974 şi 1991, reunite în 1999 în volumul Păcatul 
împotriva spiritului. Între ultimele texte apărute 
antum este şi amplul eseu Bilanțul unei ere-lu- 
mină, redactat în 1982, dar publicat abia în 1991, 
în revista „Agora”. Eseul a provocat multe discuţii 
în ţară, fiind considerată scandaloasă negarea 
categorică a unei „direcţii sau a unui punct de 
referinţă” în cultura română postbelică. „Ca şi 
socialismul - afirma C. — cultura română de azi nu 


» 


la nimic (sau aproape nimic...).” La originea 
acestor aprecieri de o severitate tranşantă trebuie 
pusă reacţia critică a autorului la climatul festi- 
vist al „epocii de aur”, ale cărei exagerări din ce 
în ce mai rupte de realitate nu puteau să nu exas- 
pereze conştiinţa cercetătorului obişnuit cu o 
scară universală a valorilor. Un alt motiv al acestei 
„aproape” complete negaţii este raportarea lui 
la acea „speranță mesianică”, invocată ca aparţi- 
nând marii tradiţii româneşti interbelice, care îi 
hrănea şi îi justifica furia rece și la care, într-un 
sens, subscria. O formă diferită de abordare a rea- 
lităţilor românești o reprezintă ficțiunea politică 
din Invazia zorabilor în Jormania, continuată 
de Jormania Liberă, remarcabilă oglindă pre- 
vestitoare a evenimentelor din decembrie 1989. 
Paginile propriu-zis literare din această perioadă 
sunt scrise de C. în română, franceză, engleză 
sau italiană. Ele debutează cu romanul autobio- 
grafic Râul Selenei (redactat în 1975-1976; câteva 
fragmente au fost editate în 2012 de Liviu Bordaș, 
ca Addenda la un studiu), text valoros atât prin 
caracterul său novator în plan estetic, cât și prin 
secvențele de proiecţie autobiografică sau prin 
evocarea vie a lui Mircea Eliade sub numele Ceria. 
Seria continuă cu romanul ştiinţifico-fantastic 

Hesperus (redactat în 1981-1982, publicat postum 
în ediţie românească, 1992), prefațat de Mircea 
Eliade, care îi remarcă valoarea de experiment 
filosofic ce propune o nouă viziune alegorică 
asupra condiției umane, derivată din modificarea 
„experienţei timpului uman”. Alt roman, Tozgrec 
(tipărit abia în 2010, dar elaborat între 1981 şi 
1984), nedefinitivat, păstrat în patru versiuni cu 
o policromă construcție mozaicată, dezvoltă, 
printre subtile filiații autobiografice și bibliogra- 
fice, mitul unei geneze ca rezultat ludic al unor 
divinităţi infantile, inspirat din propriile studii 
privind magia renascentistă. O divinitate stranie 
cu manifestări poetice și preocupări estetice, 
însărcinată cu gestionarea autodistrugerii acestei 
lumi imperfecte, oferă celui fascinat de cunoaș- 
tere, ca retribuție supremă, un paradis al lecturii 
absolute, situat în plan oniric, asociat însă res- 
ponsabilității sustragerii sale din planul mundan. 
În 1987 C. compune romanul The Emerald Game 
(în colaborare cu Hillary S. Wiesner, logodnica sa), 
publicat prima oară, în traducere românească, 
sub titlul Jocul de smarald (2005). Construit în 
parte ca pastișă postmodernă a romanului lui 
Umberto Eco Numele trandafirului, plasat însă 
în Florenţa lui Marsilio Ficino și a unui ficțional 
Pico della Mirandola, romanul are în centru său 
Primăvara lui Botticelli, devenită o figura universi 
învestită cu puteri magice, în jurul căreia se duc 
cele mai crâncene bătălii spirituale. Între ultimele 
scrieri ale lui C. se numără o serie de povestiri fan- 
tastice, scrise în cea mai mare parte în franceză 
sau, în colaborare cu Hillary S. Wiesner, în engleză 
ori în italiană, cuprinse în manuscrisul romanu- 
lui-mozaic Le Rouleau diaphane (1986), publicate 
între 1988 şi 1991 fie în reviste, fie în volumul La 
collezione di smeraldi (1989). Ca și celelalte lucrări 
literare, ele se remarcă nu doar prin calitatea 
poetică, ci și prin felul în care sunt concepute în 
sensul încifrării poetice a unui amplu florilegiu de 
motive mitico-religioase, filtrate adesea prin „per- 
gamentul diafan” al emoţiilor vii ale scriitorului. 
Uneori aluzii fine racordează universul ficțional 
la experienţele româneşti ale autorului (Limba 
Creaţiei), alteori acesta apare ca un experiment în 
oglindă în raport cu propria teorie a mitanalizei: 
rescrierea mitului ca text literar modern, în inte- 
riorul a ceea ce autorul numea „unitatea a tot ce 
este mental. 

SCRIERI: Mircea Eliade, Assisi, 1978; ed. tr. Florin Chiri- 
ţescu şi Dan Petrescu, postfață Sorin Antohi, Bucureşti, 
1995; ed. 2, Iaşi, 2004; Iter in silvis, vol. I: Saggi scelti 
sulla gnosi e altri studi, Messina, 1981; ed. (ter in sivis, 
vol. I: Eseuri despre gnoză şi alte studii), tr. Dan Petrescu, 
Corina Popescu şi Hans Neumann, introd. Eduard Iricin- 
schi, Iași, 2012; Religione e potere (în colaborare cu Gian- 
paolo Romanato şi Mario G. Lombardo), Torino, 1981; 
ed. (Religie şi putere), tr. Maria-Magdalena Anghelescu şi 
Şerban Anghelescu, Bucureşti, 1996; Psychanodia, vol. I: 
A Survey of the Evidence Concerning the Ascension of the 
Soul and Its Relevance, Leiden, 1983; ed. (Psihanodia), ti. 
Mariana Neţ, Bucureşti, 1997; Eros et magie ă la Renais- 
sance. 1484, Paris, 1984; ed. (Eros şi magie în Renaştere. 
1484), tr. Dan Petrescu, postfață Sorin Antohi, Bucureşti, 
1994; Experiences de lextase. Extase, ascension et râcit 
visionnaire, de lHell&nisme au Moyen-Âge, pret. Mircea 
Eliade, Paris, 1984; ed. (Experienţe ale extazului), tr. Dan 
Petrescu, pref. Mircea Eliade, postfață Eduard Iricinschi, 
Bucureşti, 1998; Gnosticismo e pensiero moderno: Hans 
Jonas, Roma, 1985; ed. (Gnosticism și gândire modernă: 
Hans Jonas), tr. Maria-Magdalena Anghelescu și Șerban 
Anghelescu, postfață Eduard Iricinschi, Iași, 2006; La 
collezione di smeraldi, Milano, 1989; ed. (Pergamentul 
diafan), tr. Dan Petrescu, Bucureşti, 1994; Pergamentul 
diafan. Ultimele povestiri, tr. Mihaela Gliga, Mihai Moroiu 
şi Dan Petrescu, postfață Dan Silviu Boerescu, Bucureşti, 
1996; ed. 2, postfață Paul Cernat, Iaşi, 2002; Les Gnoses 
dualistes d'Occident. Histoire et mythes, Paris, 1990; ed. 
(Gnozele dualiste ale Occidentului. Istorie şi mituri), 
tr. Tereza Petrescu, postfață Horia-Roman Patapievici, 
Bucureşti, 1995; Dictionnaire des religions (în colabo- 
rare cu Mircea Eliade şi Hilary S. Wiesner), Paris, 1990; 
ed. (Dicţionar al religiilor), tr. Cezar Baltag, Bucureşti, 
1993; ed. Iaşi, tr. Dan Petrescu, 2007; Out of This World. 
Otherwordly Journeys from Gilgamesh to Albert Einstein, 
Boston, 1991; ed. (Călătorii în lumea de dincolo), ti. 
Gabriela Oişteanu şi Andrei Oişteanu, postfață Andrei 
Oişteanu, Bucureşti, 1994; Hesperus, Milano, 1991; ed. 
pref. Mircea Eliade, Bucureşti, 1992; The Tree of Gnosis: 
Gnostic Mythology from Early Christianity to Modern 
Nihilism, San Francisco, 1992; ed. (Arborele gnozei. Mito- 
logia gnostică de la creştinismul timpuriu la nihilismul 
modern), tr. Corina Popescu, Bucureşti, 1998; Păcatul 
împotriva spiritului, Bucureşti, 1999; ed. Iaşi, 2005; Studii 
româneşti, vol. I: Fantasmele nihilismului, Secretul doc- 
torului Eliade, tr. Corina Popescu şi Dan Petrescu, Bucu- 
reşti, 2000; ed. (Studii româneşti), I-II, tr. Maria-Magda- 
lena Anghelescu, Corina Popescu şi Dan Petrescu, Iaşi, 
2006-2009; Arta fugii, îngr. Tereza Culianu-Petrescu, 
pref. Dan C. Mihăilescu, Bucureşti, 2002; Jocurile minţii. 
Istoria ideilor, teoria culturii, epistemologie, tr. Mona 
Antohi, Sorin Antohi, Claudia Dimitriu ş.a., îngr. Sorin 
Antohi şi Mona Antohi, introd. Sorin Antohi, Iaşi, 2002; 
Cult, magie, erezii, tr. Maria-Magdalena Anghelescu şi 


Culisele 


Dan Petrescu, pref. Tereza Culianu-Petrescu, postfață 
Eduard Iricinschi, laşi, 2003; Iocari serio. Știință şi artă 
în gândirea Renaşterii, tr. Maria-Magdalena Anghelescu 
şi Dan Petrescu, pref. Tereza Culianu-Petrescu, postfață 
Horia-Roman Patapievici, Iaşi, 2003; Dialoguri între- 
rupte. Corespondenţă Mircea Eliade — loan Petru Culianu, 
îngr. Tereza Culianu-Petrescu și Dan Petrescu, pref. Matei 
Călinescu, Iaşi, 2004; Jocul de smarald (în colaborare cu 
Hilary S. Wiesner), tr. Agop Bezerian, Iași, 2005; Tozgrec, 
tr. şi îngr. Tereza Culianu-Petrescu, Iași, 2010. 


Repere bibliografice: [Joan Petru Culianu], „22”, 1991, 
21, MS, 1991, 2-4, LAI, 1992, 94, VR, 1993, 4-5, CNP 1993, 
23 (grupaje speciale); El&mire Zolla, Ioan Petru Culianu, 
[Alpignano], 1994; Ted Anton, Eros, Magic and the Murder 
of Professor Culianu, Evanston-lllinois, 1996; ed. (Eros, 
magie şi asasinarea profesorului Culianu), tr. Cristina 
Felea, pref. Andrei Oişteanu, Bucureşti, 1997; ed. 2, Iaşi, 
2005; Andrei Oişteanu, Mythos şi Logos. Studii şi eseuri 
de antropologie culturală, Bucureşti, 1997, 333-377; Nicu 
Gavriluţă, Mentalităţi şi ritualuri magico-religioase, laşi, 
1998, 195-233; Glodeanu, Dimensiuni, 242-250; Ileana 
Mihăilă, Renaștere şi modernitate, Bucureşti, 1998, 
272-294; Glodeanu, Incursiuni, 103-115; Nicu Gavriluţă, 
Culianu, jocurile minţii şi lumile multidimensionale, 
pref. Moshe Idel, Iaşi, 2000; Ungureanu, La vest, Il, 75-84; 
Religion, Fiction, and History. Essays in Memory of loan 
Petru Culianu, I-II, îngr. Sorin Antohi, Bucureşti, 2001; 
Matei Călinescu, Despre Ioan Petru Culianu şi Mircea 
Eliade. Amintiri, lecturi, reflecţii, laşi, 2002; Ioan Petru 
Culianu. Memorie şi interpretare, coordonator Nicu 
Gavriluţă, Iaşi, 2002; Ioan Petru Culianu. Omul şi opera, 
tr. Corina Popescu, Claudia Dumitriu, loana Ieronim ş.a., 
coordonator Sorin Antohi, Iaşi, 2003; Boldea, Vârstele, 
151-155; Mihai Sorin Rădulescu, La Genealogie de Ioan 
Petru Couliano, [Paris], 2006; Mihăilescu, Lit. rom. 
postceauşism, III, 334-339; Andrei Oișteanu, Religie, 
politică și mit. Texte despre Mircea Eliade și loan Petru 
Culianu, lași, 2007; Marcello De Martino, Mircea Eliade 
esoterico. loan Petru Culianu e i „non detti”, Roma, 2008; 
Popa, Ist. lit., II, 1086-1089; Manolescu, Enciclopedia, 
222-227, Horia-Roman Patapievici, Ultimul Culianu, 
București, 2010; Dorin David, De la Eliade la Culianu, |, 
Cluj-Napoca, 2010; Liviu Bordaș, „Întotdeauna far într-o 
lume nihilistă”. Mircea Eliade şi loan Petru Culianu — 
completări documentare, în Studii de istorie a filosofiei 
românești, VIII, coordonator Viorel Cernica, București, 
2012, 303-342. I.M. 


CULISELE, publicaţie apărută la Cluj, în română 
şi maghiară, bilunar de la 15 noiembrie 1922 până 
la 1 februarie 1923, şi lunar din martie 1923 până 
în mai 1923. În caseta redacțională este prezen- 
tată drept „Revistă ilustrată de teatru, muzică, 
artă”, avându-l ca director pe Leonard Paukerow. 

Partea maghiară, cu titlul „A Kulisza”, este redac- 
tată de Emerich Kâdâr. Dintre rubricile perma- 
nente - „Premiere”, „Arta”, „Foiletonul culiselor”, 
„Cărți noi” —, cea intitulată „Anchetele culiselor” 
propune, în 1923, o abordare a problemei tra- 
ducerilor din perspectiva „dificultăţilor şi avan- 
tajelor sociale, politice şi artistice” ale tălmăcirii 
operei lui I.L. Caragiale în maghiară. Sunt con- 
semnate părerile unor scriitori referitoare la opor- 
tunitatea transpunerii piesei O scrisoare pierdută 
în maghiară. Redacţia consideră „traducerea şi 
reprezentarea în ungureşte a piesei nemuritoru- 
lui Caragiale drept un mare eveniment artistic 
şi cultural”, dar opiniile celor care răspund sunt 
diferite. Victor Eftimiu afirmă tranşant: „Caragiale 
nu poate interesa decât pe străinul ostil nouă”. Alta 
este părerea celorlalți scriitori intervievaţi: Ion 
Agârbiceanu („scopul traducerii este cunoaşte- 
rea, apropierea sinceră”), Adrian Maniu („bun de 
tradus este tot ce place celor pentru care este tra- 
ducerea”, „gânduri ce trebuie împărtăşite întregii 
lumi”), Lucian Blaga („Ce merită să fie tradus 
dintr-o literatură în alta? Ceea ce s-a putut scrie 
numai şi numai în acea literatură, şi nu în alta”), 
Eugen Janovics, directorul Teatrului Maghiar din 
Cluj („lema Scrisorii pierdute este într-atât de 
internaţională, încât aparţine tuturor”), Emerich 
Kâdâr, traducător al pieselor lui Caragiale şi ale lui 
Eftimiu (opera lui Caragiale conţine „un statornic 
element al comediei politice de pretutindeni”). 
„Foiletonul culiselor” oferise deja un fragment 
din O scrisoare pierdută, tot în transpunerea lui 
Emerich Kâdâr. Alte anchete: Ce cer artiştii de la 
critic, de la directorul de teatru şi de la public, Ce se 
citeşte şi cât se citeşte în Ardeal. Preocupările cul- 
turale ale anilor '20 sunt oglindite în „Foiletonul 
culiselor” (despre piesa Zamolxe de Lucian Blaga, 
tradusă în maghiară de Bard Oszkar), „Cărţi noi” 
(Trei poeți: I. Minulescu, N. Davidescu, Camil 
Petrescu, recenzii la Adrian Maniu, Meşterul, 
Lucian Blaga, Tulburarea apelor, Cezar Petrescu, 
Scrisorile unui răzeş, Al. Busuioceanu, Figuri şi 
cărți). Sunt de menţionat, de asemenea, o cronică 
la piesa Tudor Vladimirescu de N. lorga, reprezen- 
tată la Teatrul Naţional din Bucureşti, un articol ce 
susține necesitatea lărgirii preocupărilor revistei 
(Politică şi cultură), un altul semnat de Camil 
Petrescu (Teatrul. Publicul şi operele dramatice) 
şi O vizită la maestrul George Dima de Leonard 
Paukerow. Este publicat şi un interviu cu Tiberiu 

Brediceanu, Doine, cântece, balade, a cărui con- 
cluzie este că „tot satele noastre sunt izvoare 
bogate de inspiraţie”. Revista include şi informaţii 
privind şezătorile literare din Bucureşti, dar mai 
cu seamă din zonă. C.A., L.Bc. 


CULTURA, revistă literară şi ştiinţifică apărută la 
Iaşi, lunar, între 5 iunie şi 17 iulie 1883. Redactor: N. 
Beldiceanu. Publicaţia a fost înfiinţată, probabil, în 
urma rupturii survenite între Beldiceanu şi cercul 
ieşean al junimiştilor. C. păstrează în paginile sale 
câteva articole de arheologie şi de istorie a eveni- 
mentelor din Moldova anului 1848, precum şi un 
lung eseu intitulat Timpuri haotice, scrise toate de 
N. Beldiceanu. Tot el publică şi versuri. Mai cola- 
borau profesorul junimist Vasile Burlă cu o cerce- 
tare etimologică din seria celor care produceau 
panică în şedinţele Junimii, Gh. Sion Gherey cu 
documente culese din presa franceză şi germană, 
relative la anul 1821, şi Gavriil Muzicescu cu un 
studiu despre psaltichie. R.Z. 


CULTURA, publicaţie apărută la Bucureşti, lunar, 
din ianuarie până în iulie 1911 şi, seria a doua, din 
mai 1937 până în august 1940, cu subtitlul „Revistă 
ilustrată pentru literatura şi arta renaşterii evre- 
ieşti”, sub îngrijirea lui Horia Carp (director din 
iunie 1938). C. are un profil enciclopedic şi se con- 
sideră „o tribună” de dezbatere, „tribună de cer- 
cetare şi de muncă culturală constructivă”. La rea- 
pariţie, într-un timp istoric dramatic, C. reia ideea 
neangajării politice, aducând câteva nuanţări de 
program: „Nu va face politică, dar îşi va spune 
cuvântul ori de câte ori se vor discuta şi vor fi în 
cumpănă valorile noastre culturale sau instituţi- 
ile unde aceste valori se procreează în nesfârşita 
lor continuitate”. Prin urmare, va publica materi- 
ale de susţinere a oamenilor de cultură evrei din 
România, ca replică la publicaţiile antisemite ale 
timpului. În primul număr din 1937 rabinul LI. 
Niemirower semnează articolul Hasidismul şi taki- 
dismul în România, iar Enric Furtună schiţează un 
portret al poetului Leon Feraru. Th. Loewenstein 
scrie despre scriitorul şi gazetarul Eugen Relgis. 
Apar frecvent semnăturile lui A. Axelard (semnează 
şi A.A. Luca), care își intitulează un articol Cei 36 
din Israel (pe marginea Istoriei literaturii române 
contemporane. 1900-1937 a lui E. Lovinescu), Ury 
Benador (Fragment din „Beethoven”), A. Dominic, 
Barbu Nemţeanu, Emil Dorian, luliu Barasch. Se 

inserează studii biblice, însemnări despre artă 
(ser de M.H. Maxy), partituri de muzică evre- 
iască. De menţionat mai multe intervenţii: Carol 
Drimer, George Panu și evreii, Horia Carp, Biblia, 
cartea iubirii, Eugen Relgis, Despre viața interi- 
oară, George Silviu, Niefzsche și naţional-socia- 
lismul. |. Brucăr se ocupă de umorul prozei lui 
I. Ludo, dar oferă și câteva studii (Despre logos și 
timp, Filosoful Edmund Husser. În 1938-1939 
revista îşi măreşte numărul de pagini la douăzeci, 
însă va apărea cu întreruperi, printre colaboratori 
aflându-se acum Alexandru Șafran, M. Gaster, S. 
Podoleanu, S. Semilian, Liviu Deleanu, Adrian 
Verea, Barbu Lăzăreanu, B. Brănişteanu, Marcel 
Iancu, I. Massoff, |. Peltz. Preocupările şi lista de 
colaboratori rămân neschimbate până la ultimul 
număr, în care redacţia inserează un anunţ despre 
încetarea apariţiei, motivul invocat fiind unul 
financiar. De remarcat calitatea tehnică şi artistică 
a periodicului şi iconografia bogată. VI. 


CULTURA, revistă apărută la Cluj, bimestrial, în 
patru limbi, între ianuarie şi iulie 1924, cu subtitlul 
„Sciences-Lettres-Arts”. Director: Sextil Puşcariu; 
secretar de redacţie: Valeriu Bologa; comitetul 
director: Yves Auger (pentru partea franceză), 
Lucian Blaga (pentru partea română), Kristof 
Gyărgy (pentru partea maghiară), Oscar Netoliczka 
(pentru partea germană). Un articol-program 
redacţional, scris în franceză, fără titlu, declară 
limpede dorinţa editorilor de a realiza o publica- 
ţie de ţinută intelectuală, fără implicaţii politice: 
„Departe de orice influență politică, vom avea 
curajul opiniilor noastre, dar vom păstra imparţia- 
litatea la care ne obligă respectul reciproc, al unora 
pentru ceilalţi. Pornim la drum cu speranţa de a 
spori numărul celor ce-şi întind prieteneşte mâna 
peste baricade efemere, luând ca deviză cultura”. 
C. se adresează îndeosebi străinătăţii şi cuprinde 
articole, studii în română, maghiară, germană, 
precum şi rezumate ale acestora în franceză. Primul 
studiu îi aparţine lui N. lorga şi are titlul Dimitrie 
Cantemir. Alte articole semnează Sextil Puşcariu 
(Liga Națiunilor), loan Lupaș (Semicentenarul 
morţii lui Andrei Șaguna), Oskar Netoliczka, 
Kiss Ern6, Petre Grimm, Kristof Gydrgy, N. Leon. 
Alte articole care intră în sumar: George Vâlsan, 
Menirea etnografiei în România și Basarabia, Gh. 
Popoviciu, Diferențe și asemănări în structura bio- 
logică de rasă a popoarelor României. Se publică 

poezie de Ady Endre (în traducerea lui Octavian 
Goga), Eminescu (în traducerea lui Râvai Kâroly 
şi Frany6 Zoltân), St. O. Iosif şi Nichifor Crainic 
(în germană), Al. Vlahuţă (în maghiară). Cu proză 
sunt prezenţi Cezar Petrescu şi Mihail Sadoveanu 
(traduși în germană de Hortense Mateescu-Cisek), 
fiind inclusă şi nuvela lui I.L. Caragiale La hanul 
lui Mânjoală, transpusă în maghiară de lankovsky 
Denes. Recenziile şi cronicile culturale de la rubrica 
„Chronique”, redactată în franceză, sunt semnate 
de Valeriu Bologa, Lucian Blaga (sub pseudonimul 
Luca Moga), Valeriu Puşcariu. În fiecare dintre cele 
patru numere editate există rubrica „Bibliografie”, 
care semnalează apariţii recente de reviste şi cărţi 
de cultură. De remarcat şi bogatul sector de ilustra- 
ţii şi fotografii. C. este o publicaţie de tip universi- 
tar, sobră, dar de circulaţie restrânsă. VI. 

Fundatia Culturală Română 


CULTURA, revistă care apare la Bucureşti, săptă- 
mânal, începând din 17 martie 2004. Prima serie a 
publicaţiei (martie 2004-martie 2005) iese sub 
egida Institutului Cultural Român (preşedinte: 
Augustin Buzura). Director al publicaţiei este 
Cristian Teodorescu, redactori fiind Iuliana Alexa, 
Dorin-Liviu Biîtfoi, Marius Chivu, Cătălin D. 
Constantin, Adrian Majuru, Florina Pîrjol, Cristina 
Rusiecki, Cătălin Sturza, Ara Şeptilici, Claudia 
Tiţa. În primul an de apariţie revista — tipărită în 
format A3, pe hârtie lucioasă, cu o bogată ilustra- 
ţie în policromie - are 24 de pagini și se înfățișează 
sub un chip atractiv, contrastând cu cel sobru ori 
chiar tern, propriu de regulă revistelor culturale/ 
literare „tradiționale“. Conţinutul este foarte 
divers, literatura, arta plastică, viața muzicală, 
istoria, psihologia și psihanaliza, artele spectaco- 
lului, discursul despre mentalități și tradiții, 
despre particularităţi și tendințe ale conviețuirii 
sociale fiind sferele de interes ale textelor incluse 
în sumar. Nivelul prestației publicistice este 
elevat, potrivit unui public cultivat și interesat de 
cultură, dar se remarcă și o vizibilă grijă pentru 
asigurarea accesibilităţii, fiind evitat discursul 
„tehnicist“, destinat specialiștilor. Editorialul — 
publicat sub rubrica „Barometru“ — este semnat 

de Cristian Teodorescu. Revista publică cronică 
de carte (nu numai de beletristică, ci și de istorie, 
științe umane, eseistică moral-politică ș.a.), 
relatări pe teme culturale, anchete, interviuri, 
articole, mici eseuri etc. Într-o vreme apar regulat, 
la rubrica „Antologie“, prezentări ale unor scrii- 
tori (Magda Cârneci, Pavel Șușară, Angelo 
Mitchievici, Valentin Protopopescu, Floarea 
Ţuţuianu), ilustrate cu consistente florilegii de 
texte sau fragmente. Despre cărţi de literatură 
scriu — mai frecvent ori mai rar, intermitent, chiar 
ocazional —- Andrei Terian, Florina Pîrjol, Irina 
Petraș, Adriana Mocca, Al. Cistelecan, Alexandru 
Matei, Cornel Ungureanu, Dana Ionescu, Oana 
Pughineanu, Mihai lovănel, Victor Toma ș.a., fără 
să existe o rubrică de cronică literară propriu-zisă 
ori vreun cronicar literar titular. Pe teme de istorie 
scrie lon Bulei, de teatru se ocupă Cristina 
Rusiecki, de cinema Mihai Fulger. Rubrica 
„Moldova on-line“ este ţinută de Vitalie Ciobanu. 
În noiembrie 2004 Cristian Teodorescu se retrage 
din funcţia de director și ca redactor-şef figurează 
Dorin-Liviu Bitfoi, secretar general de redacţie 
fiind Claudia Tiţa. Revista îşi încetează apariţia la 
29 martie 2005. În același an, la 8 decembrie, C. 
reapare, din iniţiativa lui Augustin Buzura, fiind 
editată de Fundaţia Culturală Română, înfiinţată 
de noul redactor-șef al publicaţiei. Continuitatea 
față de prima serie este asumată și marcată 
explicit, atât prin editorialul semnat de Augustin 
Buzura (Punct și de la capăt), cât și prin numero- 
tare. Revista are 32 de pagini, iar aspectul grafic 
este întrucâtva mai sobru, mai puţin „colorat“ 
decât în primul an. Alături de Augustin Buzura, 
redactori-șefi adjuncţi sunt Angela Martin și 
Adrian-Paul Iliescu, iar redactori Daniel Cristea- 
Enache, Teodora Dumitru, Mădălina Firănescu, 
Mihai lovănel, Adrian Majuru, Cornelia Maria 
Savu, Andrei Terian. În numărul 17 din 13 aprilie 
2006 Adrian-Paul Iliescu dispare din caseta redac- 
țională. Ulterior, de-a lungul anilor, componenţa 
redacţiei înregistrează succesive modificări, prin 
apariţia unor nume noi de redactori (Cătălin 
Sturza, Alex Goldiş) ori prin dispariţia unor nume 
care figurau în echipa iniţială (Daniel Cristea- 
Enache). În noua serie C. înregistrează o sensibilă 
prefacere, marcată prin ridicarea evidentă a nive- 
lului şi autorităţii intelectuale. Fără să devină o 
revistă academică, pentru specialişti, ea renunţă 
net la factura de magazin, reuşind să asigure 

atractivitatea prin altitudinea nivelului de 
abordare şi tratare a chestiunilor vizate. Pe lângă 
calitate şi credibilitate, ponderaţia, echilibrul, 
pluralismul de opinii, evitarea convenţionalismu- 
lui de conjunctură şi a partizanatului reprezintă 
câteva atuuri. Curând după „relansarea“ din 2005 
C. devine una dintre cele mai importante publica- 
ţii culturale ale ţării. Sumarul e organizat pe 
secțiuni, marcate prin supratitluri generice 
(„Cultura literară“, „Cultura politică“, „Cultura 
ideilor“, „Cultura dezbaterii“, „Cultura dialogului“ 
ş.a.), mai degrabă decât pe rubrici; nu neapărat 
toate aceste secţiuni sunt prezente în toate 
numerele, şi nu întotdeauna în aceeaşi dimensio- 
nare: supleţea conceperii sumarului permite 
publicarea, alternativ, a unor grupaje ori materi- 
ale foarte ample ţinând de fiecare dintre domeni- 
ile vizate. Aşa stând lucrurile, nu există, de pildă, o 
rubrică „oficială“ de cronică literară, cu titular 
unic, într-un număr sau altul putând fi publicate, 
sub genericul „Cultura literară“, un număr variabil 
de texte, dintre care unul, două sau trei pot cores- 
punde conceptului curent de „cronică literară“, 
restul fiind articole, studii, eseuri, contribuţii de 
istorie literară ş.a.m.d. Situaţia e similară şi la 
nivelul celorlalte secțiuni mari ale revistei. Există 
totuşi şi rubrici fixe, cu titular statornic, atribuite 
îndeosebi unor colaboratori externi constanți: 
Constantin Coroiu, C. Stănescu, Cornel Dinu, 
Valentin Protopopescu au deţinut rubrici perma- 
nente, cu profil specific — istorie literară în tălmă- 
cire cultural-afectivă, „revistă a revistelor“ ca 
prilej pentru o superioară publicistică literar-mo- 
ral-politică, viaţa sportivă ca pretext de meditaţie 
morală, istoria detaliată a jocului de tenis. 
Comentarii de politică externă sunt semnate de 
George Apostoiu, iar de „Cultura media” se ocupă 
constant Cătălin Sturza. Editorialul este semnat 
cu regularitate de Augustin Buzura (suplinit oca- 
zional de Angela Martin, Alfred Bulai ş.a.), care 
practică o publicistică de o remarcabilă vigoare, 
cu un puternic substrat de angajare civică. În 
general, revista are în vizor domeniile sau sferele 
de interes spre care se orientase de la bun început 
- cultura naţională şi universală, politica cultu- 
rală, literatura, ştiinţele umane, sociologia, psiho- 
logia şi psihanaliza, artele vizuale, auditive şi per- 
formative —, cărora li se adaugă treptat dezbaterea 
de idei, filosofia, teoria politică, dar şi politica 
concretă a  actualităţii (nu ca activitate 

militant-partizană, ci ca obiect de reflecţie, ca 
sursă de învățăminte morale şi practice), sportul, 
istoria epocilor relativ recente (ilustrată prin 
publicarea și comentarea unor ample mărturii și 
documente de istorie orală) ş.a. Numărul colabo- 
ratorilor este important, identitatea lor (sub 
raportul competenţelor, specializării, apartenen- 
ţei generaţionale, orientării) diversă. Câteva sem- 
nături, dintre cele întâlnite constant sau frecvent 
în paginile revistei ori dintre cele relevante sub 
diferite raporturi: Dan Berindei, Lavinia Betea, 
Alfred Bulai, Alex Cistelecan, Iordan Datcu, Vasile 
Sebastian Dâncu, Bogdan Duca, Aurelian Giugăl, 
Nicu Ilie, Dumitru Micu, lonel Oprişan, Costin 
Popa, Oana Pughineanu, Eugen Simion, Adriana 
Stan, Constantin Stoiciu, Monica Săvulescu 
Voudouri, Ionuţ Vulpescu. Importantă este 
prezenţa unor colaboratori de peste hotare, 
printre care scriitorul şi istoricul literar suedez 
Kjell Espmark (cu, printre altele, substanţiala serie 
de convorbiri realizate de Angela Martin, publi- 
cate lunar sub titlul O întrebare pentru Kjell 
Espmark), Mircea Iorgulescu (care semnează o 
serie de consistente corespondențe privind evolu- 
ţiile de actualitate din spaţiul cultural-literar 
francez), G.M. Tamâs şi, mai frecvent, Claude 
Karnoouh. Literatura — mai precis spus, comenta- 
rea şi valorizarea acesteia, pentru că revista nu 
publică texte beletristice — are o pondere însem- 
nată în economia revistei. În echipa de comenta- 
tori literari s-au aflat, fie în postura de redactori, 
fie în cea de asidui colaboratori externi, unii dintre 
cei mai importanţi critici ai momentului, critica 
de întâmpinare practicată aici contribuind con- 
sistent la receptarea, evaluarea, eventual canoni- 
zarea literaturii de actualitate. Alexandru 
Cistelecan, Daniel Cristea-Enache, Andrei Terian, 
Mihai lovănel, Teodora Dumitru, Alex Goldiş, 
Ştefan Baghiu, Cristina Balinte, George Neagoe 
s-au ocupat de critica literară, prin cronici, 
recenzii ori diverse articole vizând fenomenul 
literar contemporan. În ce priveşte ideologia, filo- 
sofia politică și mişcarea de idei în general, C. 
publică texte de orientări diverse. Dacă lipsesc 
manifestările anticomunismului postdecembrist 
resentimentar și revanşard, C. oferă spaţiu de 
reflecţie atât punctelor de vedere şi analizelor 
proprii conservatorismului, cât și stângii anilor 
2000. N.Br. 

CULTURA POPORULUI, publicaţie apărută la 
Cluj, ca săptămânal, între 1 mai 1921 şi 10 iulie 
1922, apoi între 1 aprilie 1923 şi decembrie 1930; 
din cauza crizei economice, între 15 decembrie 
1931 și 1 aprilie 1932 este inclusă ca o „pagină 
specială” în corpul ziarului „Cultul Patriei” (1931- 
1938). Director: general Nicolae Petala; secretar de 
redacţie: Vasile D. Chiru, înlocuit, pentru o foarte 
scurtă perioadă, în 1921, de Vladimir Nicoară, V.D. 
Chiru revenind ca prim-redactor. La reapariţie, în 
1923, prim-redactor e Constantin Cehan-Racoviţă; 
cu numărul dublu 193-194 din 1927 director vine 
din nou generalul Nicolae Petala, iar redacția este 
mutată la București. Ultimul număr îl consemnează 
ca director pe Vintilă Al. Ardeleanu, Nicolae Petala 
figurând doar ca fondator. Articolul-program Dragii 
noştri cititori este semnat de Comitetul Societăţii 
Cultura Poporului, sub al cărei patronaj se află 
revista, care se adresează în mare măsură săteni- 
lor. Un alt articol-programatic semnează N. Petala 
cu prilejul reluării tipăririi publicaţiei. În acelaşi 
număr Mihail Dragomirescu își exprimă sprijinul 
în articolul La drum... Tot acum trimite un cuvânt 
de salut Vasile Bogrea, iar Octavian Goga preci- 
zează: „Drepturi şi pâine nu sunt de ajuns, trebuie 
şi «Cultura poporului», căci altfel drepturile celor 
săraci cu duhul nu sunt decât pentru împărăţia 
cerurilor, iar pâinea lor, de când lumea, o mănâncă 
alții...” Printre rubricile mai importante se numără 
„Foiţa gazetei”, „Pentru săteni”, „Scrisori din 
Bucovina”, „Ştiri de pretutindeni”, „Scriitorii noştri”, 
„Cărţi și reviste”, „Pagina literară”, „Pagina săteanu- 
lui”, „Curier literar”, „Colţul literar”. Sunt publicate 
versuri de M. Eminescu (reproduceri), George Talaz, 
Mircea Dem. Rădulescu, George Voevidca, Octavian 
Goga, lon Pillat, Emil Isac, Elena Farago, Vasile 
Militaru, Al. T. Stamatiad, Nichifor Crainic. Proza 
intră mai ales la rubrica „Foiţa gazetei”, unde Al. 
Ciura publică povestirea Sutaşul, lui N. Gane i se reti- 
păreşte nuvela Domnița Ruxandra, iar Constantin 
Cehan-Racoviţă oferă fragmente din romanul Din 
alte vremi. Sporadic sunt prezente, în general cu 
republicări, numele lui Petre Ispirescu (Înşir'te măr- 
găritari), Costache Negruzzi, A.I. Odobescu, Mihail 
Sadoveanu, Victor Eftimiu, G.I. Pamfil. Dintre 
colaborările de interes ar fi de semnalat o scri- 
soare a reginei Maria către revistă (1921), precum 
şi un cuvânt adresat de George Enescu cu prilejul 
unei treceri prin Cluj (1923): „Menirea sfântă a 
muzicii este să stingă urile, să potolească patimile 

şi s-apropie inimile, aşa precum a-nţeles-o măreaţa 
Antichitate creând mitul lui Orfeu”. Sunt omagiaţi 
şi portretizaţi lon Creangă, Panait Cerna, N. Gane, 
Mihail Dragomirescu. Se realizează medalioane ale 
membrilor Academiei Române şi ale unor persona- 
lităţi ale vieţii artistice şi culturale din Transilvania şi 
din întreaga ţară: Gheorghe Lazăr, Agatha Bârsescu, 
Teodor T. Burada, Traian Grozăvescu, Tudor Arghezi, 
Gib I. Mihăescu, Lucian Blaga, Nae Ionescu ș.a. Din 
Geneva studentul C. Mureșanu expediază cores- 
pondenţe despre personalități ale vieţii culturale 
helvete. Se manifestă aici şi preocupări pentru pro- 
blemele românilor din Bucovina, din Macedonia, 
de pe Valea Timocului (mai ales sub semnătura lui 
Th. Capidan). Se consemnează activitatea artistică 
a Teatrului Naţional şi a Operei Române din Cluj, 
activitatea expoziţională (arta plastică locală) etc. 
Un număr din 1925 este dedicat lui Avram Iancu. 
Cu anul 1927, interesul revistei pentru domeniul 
cultural descreşte în favoarea problemelor politice 
şi a celor sociale, deși, un mai târziu (224/1928), „cei 
grupați în jurul foii” mărturisesc desolidarizarea „de 
orice pornire politică” și convingerea că „neamul 
nostru nu va putea juca rolul ce-i este încredințat 
decât printr-o culturalizare a satelor” (După șapte 
ani). Sunt însă de remarcat intervenţiile angajate ale 
lui loan Lupaş, lon Dongorozi, Nestor Urechia, G. 
Bogdan-Duică, Miron Cristea, Ilie Dăianu. În 1928 
Artur Gorovei tălmăceșşte în serial Tâlcuirea legilor, 
arhimandritul luliu Scriban scrie Literatură și sub-li- 
teratură, polemizând pe tema limbii române cu 
I. Popescu-Copuz, în vreme ce articolele lui Camil 
Petrescu poartă titluri precum Bibliotecile sătești, 
Despre autoritate, Ce este democraţia, toate apărute 
în 1929. Pe aceeași coordonată se înscriu și textele lui 
Ion Agârbiceanu. C.p., care apare în condiţii grafice 
deosebite, dezvoltă un puternic segment iconogra- 
fic, reprezentând astfel o sursă importantă pentru 
imaginile fotografice ale unor oameni de seamă 
ai timpului. De altminteri, conform intenţiei de a 
apărea duminica, revista îşi păstrează ţinuta festivă, 
de sărbătoare. Alți colaboratori: N.A. Bogdan, 
Leontin Iliescu, lon Luca, Al. Cazaban. VI, D.B. 


CULTURA POPORULUI, revistă apărută la Cetatea 
Albă, lunar din septembrie 1930 până în iunie 1934 
și din ianuarie 1939 până în aprilie 1940, sub îngriji- 
rea Asociaţiei Învăţătorilor din judeţul Cetatea Albă. 
Comitetul de conducere: Sava Bottez, |. Cavânea, 
Teodor D. lacobescu, Vasile G. Mirescu, Victor 

Paşcovschi, Ilarion I. Stepanov, Gh. Ştefănescu. Din 
ianuarie 1931 pe copertă se menționează fondator: 
Teodor D. lacobescu (director de la numărul triplu 
4-6/1931), director: Al. Vasilescu. Din decembrie 
1932 comitetul de redacţie are următoarea com- 
ponenţă: T.D. lacobescu, P Antohi, Par. Rothstein. 
La reapariţie, în 1939, comitetul de redacţie este 
compus din Al. Vasilescu, P Antohi, G. Andronache, 
C. Creţu. Deşi publică preponderent informaţii 
şcolare, pedagogice şi culturale, revista rezervă 
spaţiu şi literaturii, beneficiind de colaborări din 
Basarabia, ca şi din restul ţării. În primul număr e 
inserat apelul adresat de Ion Muşlea intelectualilor 
de la sate cu prilejul înființării Arhivei de Folclor a 
Academiei Române. Cezar Petrescu publică în 1931 
articolul Pedagogia păcii, iar lonel Teodoreanu 
semnează Povestea literelor. Se inserează versuri 
de Aron Cotruş (Peste creste ude), Octav Sargeţiu, 
Al. lacobescu, D. lov, Marta Dem. Rădulescu, Em. 
Zotta. Proza e ilustrată de Cezar Petrescu (În patria 
lui Comenius), Mihail Sevastos, Em. Bucuţa, C.N. 
Tănase, A. Codreanu, B. Mallschi, Şt. Popa ş.a. Un 
spaţiu destul de larg îl ocupă eseurile, aparţinân- 
du-le lui VV. Haneş, M. Ispir, A. Cociubinschi, 1. 
Plămădeală, V Zelenin ş.a. Critică literară şi recenzii 
semnează D. Antohi, V. Petruşin, Al. David.  1.Dg. 


CULTURA POPORULUI, publicație apărută la 
București, lunar, din ianuarie 1951 până în iunie 
1957. Din mai 1951 poartă menţiunea „Apare sub 
îngrijirea Comitetului pentru așezămintele cultu- 
rale din R.PR. de pe lângă Consiliul de Miniștri”, 
iar din ianuarie 1955 are subtitlul „Revista Casei 
Centrale a Creaţiei Populare din Ministerul 
Culturii”. În articolul inaugural O nouă revistă în 
slujba muncii culturale de masă Mihail Roșianu, 
președintele Comitetului pentru așezămintele cul- 
turale, anunţă, în limbajul propagandistic al epocii, 
apariţia unei noi culturi, „națională în formă, 
socialistă în conţinut”, vorbind despre eforturile 
Partidul Muncitoresc Român și ale guvernului de 
a crea „condiţii pentru ca toți muncitorii și țăranii 
muncitori să devină oameni luminaţi, oameni 
culți” și despre „activitatea artistică în mase” ca 
de „un mijloc puternic de educare și ridicare cul- 
turală”. Pentru aceasta ar fi nevoie, se susține, de 
„creaţii de artă nouă, superioară, cu nivel ideolo- 
gic ridicat”, întrucât „maselor muncitoare trebuie 
să li se dea creații literare, artistice care să le ridice 
conștiința și să le dezvolte neîncetat gustul artistic. 

Astfel de creaţii artistice, literare cultivă în oameni 
dragostea pentru viața nouă pe care și-o constru- 
iesc, mobilizează forțele maselor muncitoare la 
luptă împotriva oricăror greutăţi, pentru îndepli- 
nirea Planului de Stat al construirii vieții socialiste 
pentru apărarea păcii”. Urmând cu fidelitate linia 
ideologică a noului regim comunist, revista „se va 
strădui — se spune - să aibă colaborarea fruntașilor 
literaturii noastre. Dramaturgii, poeţii, povestitorii, 
tinerii scriitori și compozitori vor răspunde prin 
această revistă cerințelor maselor largi ale popo- 
rului nostru muncitor”, iar „maeștrii scrisului vor 
sfătui și ajuta activitatea artistică a maselor și vor 
primi sugestii din partea maselor”. Aceste impe- 
rative ale „revoluţiei culturale” vor fi reiterate de 
autori înregimentați politic ca Mihai Beniuc (arti- 
colul În pragul noului an din numărul 1/1953) 
şi se vor manifesta constant, mai deschis sau 
mai voalat, în paginile revistei. Chiar din primul 
număr se publică versuri semnate de Dan Deșliu 
(Arta poetică), Victor Tulbure (Lumini în anii cin- 
cinali), Petre Sălcudeanu (Deputatul), precum și 
un fragment din poemul Vladimir Ilici Lenin al 
lui Vladimir Maiakovski, în traducerea lui Nicolae 
Amza. Cu versuri marcate de ideologia epocii 
vor colabora sporadic și alți tineri poeţi talen- 
taţi, precum Nicolae Labiș (La cooperativă-n vale, 
Blestem), A.E. Baconsky (După ploaie, Odă la 1 Mai), 
Nina Cassian (Marș de pace), Eugen Jebeleanu (eri 
și acum, Iarnă nouă, Epilog- din poemul Bălcescu), 
Cicerone Theodorescu (Pe-a patriei bătrână vatră), 
Aurel Rău, Alexandru Andriţoiu, Virgil Teodorescu, 
Radu Boureanu, Horia Zilieru. Tendenţioasă, în 
sensul „înfierării” fostului regim sau al glorifică- 
rii patriotarde a unor figuri istorice, este și repro- 
ducerea unor poezii din George Coșbuc (N-au 
pat, n-au vatră), V. Alecsandri (Bălcescu murind, 
Dumbrava Roșie), ca şi reluarea, sub genericul 
„Clasicii scrisului nostru despre alegerile burghe- 
zo-moșierești”, a unor texte de Al. Macedonski 
(Darul ziarului „Pressa”) şi Anton Bacalbașa (un 
fragment din Moș Teacă senator). Cu proză colabo- 
rează, în același context ideologizant, autori consa- 
crați ca Mihail Sadoveanu (fragment din romanul 
Nicoară Potcoavă), Cezar Petrescu (povestirile 
Ioniță Murgu a deschis ochii, Prietenul meu, Moara 
de la Cotul Dracului), Demostene Botez (Lumina 
la Cozmești), Emil Isac (Povestea lui Grigore 
Murășanu), Victor Eftimiu (Maria Pitoianca), 
cărora li se alătură câţiva tineri scriitori în plină 

afirmare: Petru Dumitriu (fragment din Bijuterii de 
familie), Marin Preda (un fragment de roman inti- 
tulat Drum nou), Laurenţiu Fulga (Într-o toamnă, 
la Debrețin). Un loc privilegiat ocupă în sumar 
dramaturgia. Piesele de teatru sunt însoţite adesea 
de indicaţii și comentarii regizorale și nu numai, 
cum se întâmplă cu Darul frăţiei a lui Alexandru 
Kirițescu, despre care scriu I. Șahigian, N. Pereanu, 
N. Bălţățeanu, titlurile articolelor fiind grăitoare în 
privința tendențiozității lor (Cum trebuie pusă în 
scenă piesa „Darul frăției”, Un om nou -— Ilie Aurel 
și Un personaj negativ). În revistă mai apar texte 
dramatice semnate de Ion Marin Sadoveanu (Jazul 
de la Șipotul Rece), Victor Eftimiu (Boierul printre 
haiduci), Tudor Mușatescu (Titanic vals), Lucia 
Demetrius (Scrisoarea, În ziua secerișului), Mihail 
Sorbul (Contractul) și câteva dramatizări, precum 
cele realizate de Liana Maxy (În satul din vale, după 
nuvela Desfășurarea de Marin Preda) și Sonia Filip 
(Mitrea Cocor, după romanul omonim al lui Mihail 
Sadoveanu). Considerabil este și spaţiul acordat 
publicisticii, printre semnatari numărându-se 
ocazional și nume importante. Tudor Arghezi, care 
colaborează și cu o serie de fabule: Screperul și 
pușca automată, Păianjenul, Acul și aţa, Gura lumii 
ori cu rândurile intitulate Alegeri și aleși odinioară, 
Victor Eftimiu cu Amintiri despre George Coșbuc, 
Eusebiu Camilar cu Școala de limba română a 
lui Halici-Ţârcovnicul, Petru Comarnescu cu un 
medalion Vasile Alecsandri, iar criticul de artă 
George Oprescu cu unul despre Leonardo da Vinci. 
Alte articole, cum sunt ale lui Zaharia Stancu (Prin 
muzeul VI. Lenin), Mihai Gatiţa (Gorki, vestitor și 
reprezentant al unui nou umanism), Radu Beligan 
(Despre interpretarea eroului pozitiv și a persona- 
jelor negative), ca și reportajele lui Geo Bogza (Pe 
șoseaua Moscova-hiazan, Nopți albe în Leningrad), 
poartă pecetea filosovietismului, cum o au, de 
altfel, și traducerile publicate aici (proză de Maxim 
Gorki, poeme de Vladimir Maiakovski). Aceeași 
pecete o poartă și rubricile „Din creaţiile artiștilor 
amatori”, „Pentru brigăzile artistice de agitație”, 
„Pentru serile de odihnă ale tineretului”, dar, mai 
ales, numărul din martie 1953, în care este proslă- 
vit, la moartea sa, I.V. Stalin, și în care se regăsesc 
semnăturile lui Mihail Sadoveanu (Marele geniu 
al omenirii progresiste), G. Călinescu (0 figură 
gigantică a istoriei), împreună cu acelea ale lui Geo 
Bogza (Eroul Marii Revoluții), Veronica Porumbacu 
(Noaptea de 5 martie), Dan Deșliu (Pentru Stalin), 

A. Toma (Viaţă daţi stalinistului gând). Alţi cola- 
boratori: Miron Radu Paraschivescu, Maria 
Banuș, Mircea Pavelescu, Mihail Davidoglu, 
Tudor Șoimaru, Haralamb Zincă, Aurel Baranga, 
Theodor Mănescu, Nicolae Moraru, Asztalos 
Istvân, Alexandru Sever, Sanda Movilă, Teodor 
Balș, 1. Ludo, Marietta Sadova, Sidonia Drăgușanu, 
Nicolae Ţaţomir, Francisc Munteanu, lon Istrati, 
Mircea Ștefănescu, Mihu Dragomir, Nicolae Tăutu, 
Florin Mugur, A.G. Vaida, Ion Călugăru, Dumitru 
Almaș, Dumitru Corbea. L.Bc., LM. 


CULTURA PROLETARĂ, revistă apărută la 
Bucureşti, lunar, de la 15 septembrie 1926 până 
în august 1927 (şapte numere, unele multiple). 
Conducerea: M. Leonin; secretariatul: M. Ciobanu. 
Într-un Cuvânt înainte redacţia îşi precizează inten- 
iile: „«Cultura proletară» va căuta să devină instru- 
mentul de emancipare spirituală pentru muncito- 

rimea română”. Rubricile constante sunt „Cronica 
politică”, „Cronica sindicală”, „Cronica artistică”, 
„Notele chenzinei”, „Însemnări”, „Recenzii”, „Infor- 
maţiuni”. Publicaţia se ocupă cu prioritate de analize 
economice, sociale, ideologice, la nivelul intere- 
selor timpului. Chiar în primul număr îşi fac loc 
asemenea dezbateri, în care sunt invocate opinii ale 
unor socialişti sau ale unor simpatizanți din lumea 
culturii europene: Henri Barbusse, Anatole France, 
Paul Lafargue, Maxim Gorki. În numărul următor e 
reprodus studiul lui Karl Kautsky Știința burgheză 
şi ştiinţa proletară, M. Ciobanu scrie despre viaţa 
şi opera lui Lenin, ca și Clara Zetkin (Lenin despre 
artă şi cultură), iar numerele cumulate 3-7 se 
ocupă în special de personalitatea lui Karl Marx şi 
de Comuna din Paris. Literatura, săracă şi orientată 
tendenţios, respectă strict spiritul esteticii marxiste. 
O poezie de acest gen, Sărman miner!, semnează |. 
Popescu-Puţuri. 1 se alătură Ilie Păsculescu, Lascăr 
Sebastian și Al. Șoitaru. Proza este prezentă prin tra- 
ducerea basmului lui Rodion Axoline Lenin șiretul şi 
printr-o suită de fragmente din romanul Ciocolata 
al scriitorului sovietic A.I. Tarasov-Rodionov. 
Cronică literară semnează B. Lebli, care sub generi- 
cul Romanul social se ocupă de Flamura roșie a lui 
Dem. Theodorescu și de Jon al lui Liviu Rebreanu. 
A. Stoian scrie articolul Desăvârșirea revoluției 
burgheze în România, H. Sternberg face portre- 
tul lui Thomas More, iar M. Ciobanu pe acela al 
lui Alexandr Block. „Cronica artistică” se ocupă de 

subiectul „teatrul proletar”. De altfel, „lupta de clasă” 
rămâne în permanenţă în atenţia revistei. VI, D.B. 


CULTURA ROMÂNĂ, revistă „de pedagogie, științe 
și litere” apărută la Iaşi și București, lunar, dar cu 
întreruperi, între 15 noiembrie 1903 şi iunie 1911. 
Director: |. Găvănescul; comitetul de redacţie: 
A.D. Xenopol, N. Locusteanu, D. Burada, Ernest 
Giuvara, V. Socor, Th. D. Speranţia - toţi universi- 
tari, Calistrat Hogaş. C.r. se doreşte „o revistă de 
durată”, care „să oglindească mişcarea pedagogică”, 
„să caute a reprezenta, lămuri şi susţine aspiraţiile 
profesorimii şi să servească de câmp de manifes- 
tare a forţelor ce alcătuiesc catedra română”, „şcoala 
română trebuie să fie organul culturii româneşti”, 
scrie |. Găvănescul în articolul-program Rațiunea 
de a fi a „Culturii române” Scurtă vreme apar 
două rubrici fixe, „Revista revistelor” şi „Şezătoarea 
noastră”, unde se publică o schiță de Spiridon 
Popescu şi se retipăresc poeziile populare culese 
cu decenii în urmă de Eminescu. Restul materialu- 
lui e alcătuit din articole şi îl asigură A.D. Xenopol, 
Dimitrie Gusti, |. Găvănescul, Ion Petrovici, Th. D. 
Speranţia şi Radu Manoliu. În mai multe numere 
ale revistei se încing polemici purtate mai ales de I. 
Găvănescul cu N. lorga pe teme de pedagogie şi cu 
Spiru C. Haret. Rubrica „Recenzii” se ocupă cu pre- 
cădere de lucrări de pedagogie şi de manuale. E.M. 

CUMPĂNA, revistă apărută la Bucureşti, săptămâ- 
nal, de la 27 noiembrie 1909 la 19 martie 1910 şi un 
număr la 15 aprilie acelaşi an. Frontispiciul etalează 
simbolic un cavaler în zale încununat cu lauri, 
purtând într-o mână o spadă şi în cealaltă o balanţă. 
Cu excepţia ultimului număr, C., scrisă de cei patru 
întemeietori, Mihail Sadoveanu, D. Anghel, St. O. 
Iosif şi Ilarie Chendi, se deschide cu poeziile Înainte 
şi Cumpăna, semnate Anghel-Iosif, poezii ce ţin 
locul - prin ideile dezvoltate — unui program artistic: 
„Într-un talger verva şi spiritul, şi gluma, avântul, 

deznădejdea, mâhnirea, indignarea./ Şi toată bună- 
tatea, şi toată ironia [...]. Dincoace, Îngâmfarea 
atâtor nulităţi,/ Neputincioasa ură, invidia, prostia, / 
Ce-atârna greu, fireşte [...]. Vom arunca într-însa,/ 
Ca nişte greutăţi,/ Chiar inimile noastre cu tot 
ce-avem mai sfânt!”. În primul număr Ilarie Chendi, 
fostul critic al „Sămănătorului”, prezintă sintetic 
panorama literară contemporană, constatând deza- 
măgit marea varietate a formulelor literare, lipsa 
unei direcţii estetice viguroase, distanţele care îi 
separă pe scriitorii vârstnici, grupaţi în jurul „prăfu- 
itelor” „Convorbiri literare”, de cei tineri, risipiţi pe 
lângă Ovid Densusianu, N. lorga, și G. Ibrăileanu în 
revistele lor, „Vieaţa nouă”, „Neamul românesc 
literar”, „Viaţa românească”. D. Anghel şi St. O. losif 
semnează cronici rimate, reunite ulterior în 
Caleidoscopul lui A. Mirea, traduceri din La Fontaine 
şi Lenau. Ilarie Chendi redactează cronici, efeme- 
ride, note şi reflecţii, în care îi ironizează fie pe scrii- 
torii modernişti, fie pe Mihail Dragomirescu sau pe 
N. Iorga. Din secţiunea beletristică se rețin povestea 
Un instigator de M. Sadoveanu şi însemnările care 
în 1912 vor fi folosite în nuvela Bordeienii. La ultimul 
număr colaborează Cincinat Pavelescu (Imprecis — 
sonet după J.M. de Heredia), Emil Gârleanu 
(Mărinimosul — schiţă), E. Lovinescu (Panait Cerna 
- capitol din Critice, volumul II), D. Anghel şi St. O. 
Iosif (Cireşul lui Lucullus). Alţi colaboratori: Natalia 
Iosif, D.N. Ciotori, Vasile Savel, lon Bârseanul. 1.H. 


CUNESCU, Gheorghe (3.VIII.1914, Susleni-Orhei 
— 31.XII.1995, Bucureşti), istoric literar. Este fiul 
Iuliei și al lui Mihail Cunescu. Studiază la Chişinău, 
urmând Seminarul Teologic (1928-1936), apoi 
Facultatea de Teologie (1936-1940). Este hirotonit 
preot în Şoldăneşti-Orhei, unde slujeşte între 1942 
şi 1944. După ocuparea Basarabiei de sovietici, 
în 1944, se refugiază în dreapta Prutului, unde va 
fi preot la Panaghia, în judeţul Dolj (1945-1947), 
Ideciu de Jos (1948-1952) şi Luieriu (1953-1971), 
în judeţul Mureş, şi la Bucureşti (1972-1975). 
Colaborează la „Biserica Ortodoxă Română, 
„Ortodoxia”, „Revista de istorie şi teorie literară” ş.a. 

Axa preocupărilor istorico-literare ale lui C. o 
constituie studiul îndelungat al personalităţii lui 
Gala Galaction, profesorul său preferat, față de 
care manifestă un veritabil cult. Lucrările despre 
maestru au o valoare exclusiv documentară. C. 
reconstituie mai întâi, în volumul Pe urmele lui Gala 
Galaction (1982), călătoriile preotului şi scriitorului 

în provinciile româneşti şi în străinătate (Ungaria, 
Italia, Egipt, Muntele Athos etc.). Trama biogra- 
fică este ulterior dezvoltată şi amănunţită într-o 
monografie, Gala Galaction (1989), îmbinând cri- 
teriul cronologic cu cel tematic. Prezentarea operei 
literare este descriptivă, adesea convenţional lirică 
şi (în absenţa simțului critic) dublată de admiraţie 
nediferenţiată, nivelatoare. Informaţia istorico-li- 
terară este însă remarcabilă şi prezintă încredere. 
De aceeaşi natură sunt contribuţiile privitoare la 
Tudor Arghezi (în ipostază de monah şi de comen- 
tator al ortodoxiei româneşti) şi Alexie Mateevici. 
C. a alcătuit culegeri din scrierile lui Galaction 
(articole despre Eminescu, publicistică de călăto- 
rie, memorialistică, pagini despre Basarabia). O 
postfață la „amintirile din Gulag” ale preotului Vasile 
Ţepordei, editate în 1992, desfăşoară istoria pe scurt 
a Basarabiei culturale interbelice şi dă un inventar 
al scriitorilor basarabeni (sau numai născuţi în 
Basarabia) din secolul al XX-lea. 

SCRIERI: Pe urmele lui Gala Galaction, Bucureşti, 1982; 
Gala Galaction, Galaţi, 1989. Ediţii: Gala Galaction, O 
lume nouă, pref. edit., Bucureşti, 1970, Prin fară, pref. 
edit., Bucureşti, 1975, Opinii literare, pref. edit., Bucu- 
reşti, 1979, Mihai Eminescu, laşi, 1987; Zile basarabene, 
introd. edit., Chişinău, 1993. 

Repere bibliografice: Păcurariu, Dicţ. teolog., 138-139; 
Ana Cosma, Scriitori români mureşeni, Târgu Mureş, 
2000, 45. N.M. 


CUNŢAN, Maria (7.11.1862, Sibiu — 23.XI.1935, 
Bucureşti), poetă, traducătoare, autoare de piese de 
teatru. Fiică a lui Dimitrie Cunţan, preot, compozitor şi 
profesor de muzică la Seminarul Andreian, C.urmează 
şcoala primară şi un „institut” de limbi străine în oraşul 
natal. Debutează relativ târziu, în 1891, la „Iribuna”. 
Ulterior, până la intrarea României în Primul Război 
Mondial, este prezentă frecvent, iscălind uneori şi 
Liliac ori Rim, cu versuri, proză scurtă, drame şi tra- 
duceri din poeţi germani şi francezi, în numeroase 
periodice din Transilvania şi din Regat, precum „Foaia 
poporului”, „Vatra”, „Familia, „Ielegraful român”, 
„Iribuna poporului”, „Sămănătorul”, „Luceafărul”, 

„Foaia interesantă”, „Revista noastră”, „Revista politică 


şi literară”, „Viaţa literară şi artistică”, „Ţara noastră”, 
„Viaţa românească”, „Junimea”, „Viitorul românce- 
lor”, „Flacăra” ş.a. O parte din versuri este strânsă în 
plachetele Poezii (1901), Poezii (1905) şi în cele două 
volume intitulate Din caierul vremii (1916). Acestora 


li se adaugă traducerea dramei lui Friedrich Schiller, 


Curentul 


Fecioara din Orleans (1909). Singură, fără familie, 
stingheră îndeosebi după moartea părinţilor şi a 
unor prieteni, C. stă mai mult la Bucureşti, găzduită 
de cunoştinţe înstărite. După război colaborează 
la „Sburătorul”, „Vlăstarul”, „Ţăranul”, „Foaia tineri- 
mei”, „Cosinzeana”, „Revista scriitoarelor şi scriito- 
rilor români”, „Duminica ortodoxă” etc. Propunea 
Teatrului Naţional câteva drame în versuri şi tipărea, 
în colecţia „Pagini alese din scriitorii români”, broşura 
Poezii (1925). Moartea poetei, într-un azil de bătrâni, 
stârneşte o vie emoție în lumea literară. 

În anii debutului C. întreținea un cult pentru 
mai tânărul George Coşbuc, al cărui univers liric 
îl sintetiza omagial în Doina firelor de tort. O serie 
de idile şi pasteluri relevă influenţa poetului năsă- 
udean, iar alte texte par să-şi găsească sursa în 
motivul coşbucian al „dragostei învrăjbite”. Cu 
timpul, spaţiul rural sau numai agrest devine un 
simplu cadru al dramei celei neiubite. Intensitatea 
sentimentelor atinge câteodată un grad extrem, 
iar sinceritatea e vecină pe alocuri cu impudoa- 
rea, într-un vers care, tot mai scuturat de podoabe, 
devine melopee. Un model a fost, desigur, şi liedul 
german, dar C. a adoptat, totodată, şi sintaxa 
străină, sacrificând adesea şi ritmul. Neglijarea 
cizelării atente a versurilor şi lipsa de discernă- 
mânt critic fac ca în Din caierul vremii, ce repro- 
duce integral volumele anterioare, fragmentele de 
poezie autentică, având ca generator o sensibili- 
tate feminină vulnerată, să se piardă într-o masă 
de versuri terne. Alte impulsuri lirice, precum cel al 
dragostei de ţară ori cel religios, găsesc o expresie 
banală. Încercările de epică obiectivă nu se disting 
nici ele de foiletonistica vremii, iar confesiunile, 
directe ori deghizate, nu au relief. C. a scris nume- 
roase drame şi poeme dramatice, rămase în peri- 
odice (0 zi la şcoală, La colibă, Horus, Nepotul 
lui Moş Pralea, Nana, le Deum, Păcate ş.a.) sau 
în manuscrisele depuse la Academia Română 
(Brâncovenii, Apostolii, Dorul de mamă, Altare, 
Copiii Bradului), în toate fiind vizibilă incapacita- 
tea de a construi o intrigă şi de a caracteriza perso- 
najele. Nici traducerile — din poeţi precum Carmen 
Sylva, Friedrich Schiller, Nikolaus Lenau, Heinrich 
Heine, Ludwig Uhland, Felix Dahn, Adalbert von 
Chamisso, Alphonse de Lamartine, Alfred de 
Musset — nu relevă calități deosebite, prea puţine 
rezistând timpului. 

CURENTUL, cotidian apărut la Bucureşti între 11 
ianuarie 1928 şi 29 august 1944. Cel ce are inițiativa 
editării şi va fi director al ziarului este gazetarul 
Pamfil Şeicaru, care alege şi următorul motto: „Nu 
începem. Continuăm. Programul nostru? Nici unul 
n-am împlinit patruzeci de ani”. Alături de el se afla 
un grup de tineri scriitori şi ziarişti, între care 
Alexandru  Busuioceanu, Nichifor Crainic, lon 
Dimitrescu, Cezar Petrescu şi Dem. Theodorescu, 
foşti colaboratori ai lui Şeicaru la „Cuvântul”, de 
unde plecaseră împreună atunci când conducerea 
gazetei fusese luată de Nae Ionescu. Într-un articol 
din primul număr, Pe acelaşi drum, Crainic schi- 
ţează istoria grupului raliat în jurul lui Şeicaru, care 
începuse în zilele războiului la Iaşi, cu încercarea de 
a scoate o revistă de cultură şi atitudine socială 
(„Critica săptămânii”) şi continuase cu prezenţa la 
„Dacia” (1918-1922), apoi cu redactarea cotidianu- 
lui „Bucovina” (1919-1920); trecuse ulterior la 
„Neamul românesc” al lui N. Iorga, dar tentativa 
eşuase, cum va eşua şi aceea de a susţine proiectul 
unui organ liberal, „Crai nou”. În acelaşi text se avan- 
sează şi un eventual program cu caracter general: 
„adevăr moral şi politic”, descifrarea corectă a 

„sensului evenimentelor” şi hotărârea de a „crea cu 
credință matură şi romantică în progresul mora!. 
Acestor propoziţii, oarecum vagi, li se adaugă prin 
articolul Barres, semnat de Ion Dimitrescu, altele, de 
factură ideologică: „Este chibzuită şi este voită hotă- 
rârea noastră de a păși pragul luminii sub semnul 
înaintașului al cărui nume aminteşte barajul, sub 
semnul unuia dintre cei mai inspirați magi ai conste- 
laţiei mediteraneene [...]. Generaţia noastră, dornică 
să cristalizeze sufleteşte în cât mai plină umanitate, 
poate primi de la Barr&s, prinţ al tradiţiilor active, 
imbold la trezirea bogățiilor acumulate ale rasei 
noastre, îndemn de definire a fizionomiei noastre 
adevărate”. De altfel, prima pagină din numărul 
inaugural, prin întreaga ei alcătuire, anunţă un 
program politic, economic și cultural de la care C. nu 
se va abate. Celor două texte cu caracter editorial ale 
lui Crainic şi Dimitrescu li se adaugă o substanţială 
analiză critică a stării economiei autohtone făcută 
de Pamfil Şeicaru (Ar fi mai potrivit), aşezată pe 
coloanele trei-cinci în josul paginii, acolo unde 
zilnic, cu mici excepţii, vor fi publicate în cei aproape 
şaptesprezece ani de apariţie contribuţiile lui, solid 
argumentate, cel mai adesea vizând aspecte negative 
ale vieţii sociale, texte uneori de o virulență ieşită din 
comun, uneori nedrepte, dar niciodată dictate de 
interese personale, aşa cum insinuau adversarii lui; 
apoi, inaugurând un dens şi consecvent demers 
publicistic şi literar, un pamflet de Cezar Petrescu 
(De ce-i urâm), însoţit de alte două aparținând lui 
Dem. Theodorescu (Elogiul dobitociei, critică a insta- 
bilităţii morale a clasei politice, şi Popa Siringă, 
diatribă la adresa celor ce făceau afaceri profitând de 
poziţia lor politică); în sfârşit, prefațând de asemenea 
o rodnică şi îndelungată colaborare de factură cultu- 
rală, o evocare a personalităţii lui loan Bianu, prileju- 
ită de împlinirea a cincizeci de ani de activitate, 
aparținându-i lui Al. Busuioceanu, cel care în primii 
ani va fi criticul literar şi artistic titular al gazetei. 
Astfel, spre deosebire de multe alte periodice ale 
anilor '30—40 ai secolului al XX-lea, care anunțau 
programe promițătoare, dar renunţau repede la res- 
pectarea lor, C., şi sub aspectul politic sau social, şi 
sub acela cultural, va dovedi o meritorie consec- 
venţă. Situat la centru-dreapta într-un eşichier 
politic complex, cu orientări diverse — pornind de la 
extrema stângă pentru a ajunge extrema dreaptă —, 
cotidianul nu va mai fi ataşat unui partid, asumân- 
du-şi rolul dificil de a-şi păstra independenţa şi de a 
„monitoriza” mai întotdeauna cu obiectivitate 

mişcarea politică din ţară, de a o raporta, de câte ori 
era cazul, la mişcarea politică europeană, urmărită 
de asemenea dintr-o perspectivă critică. Ideea domi- 
nantă a acestei orientări este în permanenţă susţine- 
rea intereselor României într-o conjunctură interna- 
ţională dificilă; simpatia pentru monarhie, dar nu 
necondiționat, respectul arătat Bisericii Ortodoxe, 
dar şi celorlalte culte, atenţia acordată şcolii şi, în 
egală măsură, armatei sunt alte componente ale 
unui program prefigurat din primele numere şi în 
liniile lui esenţiale urmărit constant. Actualitatea 
propriu-zisă, mai ales aceea internă, reflectată 
prompt, activ, variat, critic, cu atenţie sporită pentru 
elementul surprinzător, neaşteptat, dar fără a ceda 
ispitei senzaţionalului ieftin, este altă caracteristică a 
unei gazetării de bună calitate, care se bucură şi de 
garanţiile oferite de o excelentă echipă de reporteri, 
redactori, comentatori şi analişti, colaboratori 
externi (mulţi din mediile universitare) şi tehnicieni. 
Efectele acestei politici editoriale nu vor întârzia să 
apară şi se vor face simţite pe de o parte în creşterea 
necontenită a tirajului şi a difuzării (la 17 ianuarie 
1942, când apărea numărul 5000 din C., media 
vânzării zilnice crescuse la 122 000 de exemplare, iar 
a celei anuale la 44 000 000 de exemplare) şi pe de 
alta în sporirea neîntreruptă a influenţei gazetei în 
cele mai diverse medii. Așa se explică şi reacţia 
negativă a publicaţiilor concurente, fie ziare de infor- 
maţie („Universul”, „Adevărul”), fie ziare înregimen- 
tate politic („Dreptatea”, „Limpul”, „Viitorul”), însoţită 
de legenda, nicicând probată, dar mereu invocată şi 
poate cu unele rădăcini în realitate, a unor posibile 
inadvertenţe de probitate profesională şi mai ales 
morală ale lui Pamfil Şeicaru, legendă întărită şi de 
un joc de cuvinte, ajuns celebru, al lui N. Iorga. 
Începând cu primul număr, C. s-a adresat nu unui 
cititor „idea!”, reprezentant al elitei, apt să recepteze 
un mesaj de ţinută intelectuală înaltă (în bună 
măsură cazul cotidianului „Cuvântul”), ci unui cititor 
obişnuit, cu o pregătire mai curând medie, dar 
implicat social şi politic, deschis către un demers 
cultural de calitate, dispus să se informeze şi, mai 
ales, pregătit să judece singur, să răspundă pozitiv la 
îndemnul de a înţelege lumea în care trăieşte. De la 
acest nucleu programatic s-a pornit în stabilirea 
structurii gazetei, a definirii criteriilor de selecţie a 
informaţiei, a zonelor permanente de interes şi 
investigaţie, a conţinutului numerelor sau al pagini- 
lor speciale şi, în primul rând, de selecţie a conţinu- 
tului rubricilor permanente, precum şi a ziariştilor 

care răspundeau de ele. În decursul existenţei 
ziarului componenţa redacţiei s-a modificat, unii 
redactori ori colaboratori au plecat, dar principiile 
programatice şi grupul iniţiatorilor (Cezar Petrescu, 
Ion Dimitrescu, Dem. Theodorescu, Romulus Dianu, 
cărora li s-au adăugat Nicolae Roşu, Grigore Patriciu, 
Gala Galaction, Ioachim Botez, N.N. Tonitza, lon 
Vinea) s-au menţinut în coordonatele de început. 
Între colaboratorii care într-o perioadă sau alta au 
scris la C. s-au numărat lon Agârbiceanu, Tudor 
Arghezi, lon Biberi, Emanoil Bucuţa, Th. Capidan, G. 
Călinescu, Aron Cotruş, George Gregorian, Ionel 
Jianu, Adrian Maniu, Al. Marcu, lon Minulescu, D. 
Nanu, V. Voiculescu, Mircea Vulcănescu ş.a. O atenţie 
deosebită s-a acordat provinciei, reprezentată în 
redacţie de scriitori sau gazetari de valoare: Emil 
Serghie (laşi), regizorul Radu Urlăţianu (Timişoara), 
M.G. Samarineanu (Oradea), Justin llieşiu şi Valeriu 
Puşcariu (Cluj), Valeriu Grecu (Cernăuţi). Dintre 
rubricile specifice pentru un cotidian de informaţie 
generală, cele culturale, dar şi altele, sunt de 
asemenea încredințate unor ziarişti reputați, cei mai 
mulți dintre ei şi scriitori: Apriliana Medianu, Sidonia 
Drăguşanu („Conferinţe”, „Viaţa mondenă”), Dem. 
Theodorescu, Victor Rodan („Aspecte de la Cameră”), 
Romulus Dianu („Aspecte de la Senat”), Cezar 
Petrescu, lon Dimitrescu („Popas duminical”), 
Nichifor Crainic şi, de la 17 octombrie 1929, Gala 
Galaction („Ziua Domnului”), Pamfil Şeicaru, Mircea 
Ştefănescu („Cronica dramatică”), Al. Busuioceanu, 
Oscar Han, K.H. Zambaccian, George Nechita 
(„Cronica plastică”), N.N. Tonitza („Cronica fante- 
zistă”, jocuri ale imaginaţiei unui artist preocupat de 
ceea ce observa zi de zi), Petre Pandrea („Cronica 
externă”), Eliza Mârzescu („Cartea franceză”). 
Cronica literară, în schimb, fără o periodicitate pre- 
cizată, având menirea de a marca mai curând o 
apariţie de carte considerată fie un eveniment, fie o 
carte „cu probleme”, este făcută alternativ de Cezar 
Petrescu, lon Dimitrescu, Romulus Dianu, iar după 
1932 şi de Nicolae Roşu, şi, mai rar, de Pamfil Şeicaru. 
Vieţii culturale şi îndeosebi celei literare îi sunt 
dedicate numere speciale sau omagiale, cu o ţinută 
intelectuală şi publicistică remarcabilă (numărul 
dedicat la 8 martie 1939 patriarhului Miron Cristea; 
„50 de ani de la moartea lui M. Eminescu” la 15 iunie 
1939; „Omagiu memoriei lui C. Brătianu” la 4 mai 
1941), pagini speciale („Curentul literar şi artistic”, 
„Curentul cinematografului”, „Pagina  şcoalei”, 
„Pagina învățătorului”) sau în fiecare număr rubrici 

nesemnate, consemnând în note succinte, dar atent 
redactate, de fapt mici recenzii şi comentarii, cărți 
nou apărute, premiere teatrale, vernisaje de expoziţii 
de artă plastică, vizite ale unor personalităţi din stră- 
inătate, conferinţe ştiinţifice sau culturale (on 
Nistor, Mihail Kogălniceanu şi istoria naţională, 
Radu Rosetti, Ce cifeau bunicii noştri, conferinţa 
despre Goethe susținută de N. Iorga la Academia 
Română ş.a.), activitatea Academiei Române, viaţa 
universitară (în rubricile „Maidanul cu trandafiri”, 
„Carnetul zilei”, „La zi”, „Scrisori din Paris”, „Ecouri 
transilvane”, „Cărţi-reviste”, „Vitrina cărţilor româ- 
neşti”, „Claviaturi”). După 1935 situarea la dreapta a 
C. devine tot mai decisă, cu mai multe poziționări 
antisemite. Dar exceptând articolele politice şi con- 
tribuţiile culturale semnate de Nicolae Roşu, care 
părăsise la începutul anului 1934 redacţia, fiind 
arestat împreună cu Nae lonescu, Nichifor Crainic 
ş.a. după asasinarea lui 1.G. Duca, şi, într-o oarecare 
măsură, cele ale lui Romulus Dianu, tonul general 
rămâne unul relativ echilibrat, chiar şi în reportajele, 
analizele şi informaţiile privitoare la evenimentele 
controversate de după 1938 şi la operaţiunile militare 
dintre 1939 şi 1944. La fel ca în anii premergători, şi 
în ultima decadă de apariţie (1935-1944), când la C. 
vine şi o nouă serie de tineri ziarişti şi scriitori (lon 
Sân-Giorgiu, Dragoş Vrânceanu, Anghel Pomescu, 
Al. Vişinescu, Aurel Tita), dar vin şi gazetari experi- 
mentaţi, între care lon Vinea, nivelul discursului jur- 
nalistic conservă calităţile impuse de aportul gene- 
raţiei vechi (Cezar Petrescu sau lon Dimitrescu) şi în 
intervenţiile referitoare la viaţa politică internaţio- 
nală, şi în cele referitoare la actualitatea socială şi 
culturală internă. Ziarul a urmărit în permanenţă 
situaţia populaţiei româneşti din dreapta Dunării, 
din Valea Timocului şi din Banatul sârbesc ori din 
teritoriile situate în stânga Nistrului (Pamfil Şeicaru, 
Pohod na Sibir, Nicolae Roşu, Poporul moldav, 
Romulus Dianu, Românii din Banatul iugoslav, lon 
Dimitrescu, Un apel de salvare, Cezar Petrescu, 
„Nădejdea'- articol referitor la o gazetă a românilor 
din Serbia). Se urmăreşte şi se examinează critic, de 
asemenea, eventualele poziţii antiromâneşti ale 
unor intelectuali apărute în cărți şi publicaţii din 
străinătate (I. Ohotnikov şi N. Bachinsky, La 
Bessarabie et la paix europeenne, 1928, Vellani 
Dionisi, Il problema territoriale Transilvano, 1932). 
Vor fi recenzate însă şi lucrări conţinând puncte de 
vedere favorabile țării noastre (Le Drame roumain, 
Paris, 1932, carte a fostului şef al misiunii militare 

franceze în România între 1916 şi 1918, generalul 
Pâtin). Evenimentele culturale din Capitală sau din 
diferite oraşe constituie altă sursă de informaţii, 
înregistrate cu promptitudine şi de multe ori anali- 
zate favorabil sau critic (VV. Haneş, Basarabia cultu- 
rală, Cezar Petrescu, Castelul Huniadilor, Romulus 
Dianu, Pantalonada culturii — examinare critică a 
strategiilor culturale ale guvernului N. Iorga, 
Romulus Dianu, Moţii, Cezar Petrescu, Biblioteci de 
sat şi O enciclopedie românească —, discuţie în 
legătură cu semnificaţiile apariţiei Dicţionarului 
enciclopedic ilustrat Candrea-Adamescu). Sunt 
evocaţi aproape număr de număr oameni politici, 
învăţaţi, scriitori români sau străini (Goethe, Gerhart 
Hauptmann, J6kay Mr, Guido Gozzano, Thomas 
Hardy, Julien Benda, Charles Peguy, Aleksei Tolstoi, 
Leonid Leonov sau Dimitrie Cantemir, Mihail 
Kogălniceanu, Ion C. Brătianu, Duiliu Zamfirescu, 
I.L. Caragiale ş.a.). Se rememorează momente şi 
oameni din trecut, mereu cu observaţii critice atunci 
când sunt uitaţi (Constantin Gane, Mica publicitate 
bucureşteană acum 80 de ani, O interesantă instituţi- 
une. Muzeul Municipal, Cezar Petrescu, Nihil sine 
Deo, un portret al lui Pantazi Ghica, Morţii care n-au 
murit, situare a lui Vasile Conta în vremea lui, 
Romulus Dianu, Jignitoarea părăsire a mormintelor, 
note critice inspirate de un articol în care Tudor 
Arghezi îl comemora pe pictorul Ştefan Luchian, 
ş.a.). Un sector bine susţinut al programului edito- 
rial, dar fără să fie influenţat direct de orientarea 
politică de la C., este acela al literaturii. În paginile 
ziarului, mai ales în cele intitulate „Curentul literar şi 
artistic”, apar versuri, schiţe, nuvele, capitole de 
roman sau romane în foileton şi foarte multe repor- 
taje, unele de o netăgăduită expresivitate artistică. 
Cel mai constant prozator este Cezar Petrescu 
(romanul Greta Garbo în foileton, alături de nume- 
roase fragmente din alte romane, de schiţe şi nuvele). 
Sunt prezenţi şi Gala Galaction (Vulpile au vizuini, 
capitol din romanul Papucii lui Mahmud, şi alte 
scrieri), Gib I. Mihăescu, Tudor Şoimaru, Ioachim 
Botez (cu multe episoade din Însemnările unui 
belfer), Romulus Dianu, Grigore Patriciu (care 
semnează cu pseudonimul Geer Patrick schiţe umo- 
ristice, unele fiind adevărate fişe de observaţie 
socială, la rubrica zilnică „Baloane de săpun”), N.N. 
Tonitza (amintiri din perioada copilăriei şi a începu- 
turilor artistice, „Însemnări” şi „Cronica fantezistă”, 
două rubrici săptămânale asigurate mai mulţi ani), 
Mihail Lungianu, Constantin Gane (Din scrisorile 

bietului Nicanor şi Divanul domnesc, capitole de 
roman), I. Igiroşianu, Adrian Maniu (Amintiri), 
George Sbârcea (reportaje de pe Frontul de Est), 
Aurel Tita (Note de călătorie), Nicolae Grecu (Scrisori 
de la Paris). Poezie s-a publicat mai rar, selecţia 
având ca principal criteriu ţinuta estetică. Între 
poeţii care au dat versuri se numără G. Tutoveanu, 
lon  Sân-Giorgiu, George Voevidca, Dragoş 
Vrânceanu, Raymonde Han şi Valeriu Ciocâlteu. 
Foarte vii şi de o mare diversitate a informaţiei şi 
abordărilor sunt rubricile rezervate criticii. S-au 
implicat în urmărirea fenomenului artistic sau 
literar, începând cu Pamfil Şeicaru, mulţi dintre 
redactorii cotidianului: Cezar Petrescu (cronici 
literare, comentarii, recenzii, polemici), Ion 
Dimitrescu (cronici literare şi dramatice, recenzii, 
comentarii de literatură străină), Romulus Dianu 
(cronici literare, comentarii, recenzii), Nichifor 
Crainic şi Nicolae Roşu în primii ani (cronici literare, 
polemici), Al. Busuioceanu (cronici literare şi de artă 
plastică), Grigore Patriciu, Titus T. Stoika, George 
Sbârcea, Mircea Ştefănescu, I. Nisipeanu, VV. Haneş, 
Emanoil  Ciomac, Eliza Mârzescu, Apriliana 
Medianu, Aurel Tita, E. Boşca-Mălin. O caracteristică 
generală a demersului critic de la C. nu ar fi greu de 
aflat. Pamfil Şeicaru este adeptul unei abordări a 
faptului literar în limitele unui tradiționalism cu 
izvoarele într-un ideal naţional identificabil cu naţi- 
onalismul, Cezar Petrescu încearcă să definească de 
fiecare dată un nucleu de valoare, dar nu întot- 
deauna poate depăşi propriile obsesii auctoriale şi 
idiosincrasii, pe când Romulus Dianu şi N. Roşu, 
asumându-şi riscurile unui „naționalism integra!” 
judecă prin lupa unei convingeri politice extreme, 
care în multe cazuri întunecă realitățile rezultate din 
adevărul operei. Din acest amalgam de păreri şi 
credinţe politice sau estetice rezultă însă o „lectură” 
de multe ori echilibrată, constructivă, care îşi 
propune să stabilească orientări şi caracteristici ale 
unei generaţii sau a alteia, clasificări valorice, conti- 
nuităţi şi influenţe, deşi altă dată nu va fi scutită de 
tot atâtea exagerări, de opinii şi verdicte nedrepte. 
De un tratament inadecvat, de sentinţe care nu au 
legătură cu opera propriu-zisă şi care nu au fost 
validate în timp are parte Mihail Dragomirescu, ţintă 
a unei campanii nejustificate (T. Socol, Profilaxie, 
Nichifor Crainic, Iarăşi Emil Pangrati şi clănțăul său 
etc.); lui Camil Petrescu i se minimalizează sensul 
operei în termeni complet nepotriviţi (Cezar 
Petrescu, Un om intransigent); memoriile lui E. 


Curentul 


Lovinescu sunt întâmpinate cu o totală neînțelegere 
de Nicolae Roşu; Istoria literaturii române de la 
origini până în prezent de G. Călinescu devine 
subiectul altei campanii, străină cu totul de lucrarea 
avută în vedere şi analizată cu alte criterii decât 
acelea literare. Pe de altă parte, se poate sublinia acu- 
rateţea cu care sunt primite activitatea sau cărţile 
unor scriitori precum I. Al. Brătescu-Voineşti (Cezar 
Petrescu, Ion Al. Brătescu- Voineşti), Gib I. Mihăescu 
(Cezar Petrescu, „La Grandiflora”), Al. Terziman 
(Titus T. Stoika, cronică literară la Stele sub nori), 
Mihail Sorbul (lon Dimitrescu, o abordare a sensuri- 
lor dramei Patima roşie; de altfel, o parte esenţială a 
cronicilor sale dramatice include observaţii critice 
corecte privind textul pieselor discutate), Sera Furpa 
(Romulus Dianu, cronică la Băfea un vânt de 
nebunie), G. Călinescu (lon Dimitrescu se numără 
printre cei ce au definit în termeni corespunzători, 
valorizanţi Viaţa lui Mihai Eminescu, caracterizată 
ca „0 savantă şi pioasă biografie critică”). O dezba- 
tere despre roman îi aduce alături pe Nicolae Roşu, 
în această ipostază informat, temperat în afirmaţii, şi 
pe Cezar Petrescu. Primul încearcă să aşeze romanul 
în perspectiva literaturii europene, pornind de la 
Rabelais şi Charles Sorel, pentru a ajunge până la 
sfârşitul secolului al XIX-lea, cel care ar fi adus în 
roman, aşa cum concluzionează, reluând o idee a lui 
G.K. Chesterton, „influenţa spiritului democratic”. 
Nicolae Roşu crede că în opera romanescă „nu arta 
este un criteriu”, ci „permanenta actualitate”, asigu- 
rată de „ambianța filosofică a realităţii omeneşti”. La 
rândul său, Cezar Petrescu întreprinde un bilanţ „al 
unui secol de roman autohton”. După el, romancie- 
rul trebuie să fie înzestrat „cu sensibilitate şi viziune” 
şi „să se supună unei aspre discipline de lucru”. În 
opinia lui, „opere de maturitate evoluată” au la noi 
Mihail Sadoveanu, Liviu Rebreanu, lonel'Teodoreanu, 
Carol Ardeleanu, Gala Galaction sau Hortensia 
Papadat-Bengescu, în vreme ce Gib 1. Mihăescu, 
Romulus Dianu, Mircea Eliade, Sergiu Dan sunt încă 
nişte „nume proaspete”. Rubricile de recenzii, note 
critice, ştiri asigură de asemenea, alături de cele care 
discută revistele literare ale anilor '30 („Cuget clar”, 
„Luceafărul”, „Revista Fundațiilor Regale”, „Floarea 
de foc”, „Les Nouvelles littâraires” ş.a.), situarea actu- 
alităţii în planul general al literaturii. În acelaşi scop 
se comentează viaţa teatrală din Bucureşti. Cronicile 
au în vedere atât textul dramatic, abordat ca orice 
produs literar, cât şi spectacolul propriu-zis (jocul 
actorilor, contribuţia regizorală, scenografia etc.). 

Reuşitele sunt salutate fără reţinere (Patima roşie de 
Mihail Sorbul, Apollonius din Tyrane de Adrian 
Verea), iar eşecurilor (Daniela de Victor Eftimiu, 
parţial Take, lanke şi Cadâr de Victor lon Popa) li se 
demontează cauzele (text neîmplinit, regie necores- 
punzătoare etc.). În limitele oferite de un cotidian, 
viaţa literară din Franţa în special, din Italia, Anglia, 
Germania, Rusia Sovietică, mai cu seamă ceea ce 
ilustrează convingeri de dreapta, este urmărită în 
articole, comentarii, recenzii de cărţi şi reviste, note 
şi ştiri. Al. Marcu traduce o serie de articole aparţi- 
nând lui Enrico Corradini, doctrinar al naţionalis- 
mului italian. Sunt mereu discutaţi, citați, invocaţi 
reprezentanţi ai dreptei franceze —- Maurice Barr&s 
(Barres şi geniul Provenţei), fraţii Tharaud, Leon 
Daudet, dar şi Ren€ Guenon (Ion Dimitrescu, „Criza 
lumii moderne”). Andrei Tudor analizează în 
Generaţia lirică scriitori precum Henry de 
Montherlant, Charles Peguy. Pe dealtă parte, Thomas 
a Kempis (Al. Al. Leontescu recenzează cartea lui 
Dumitru Furtună, De imitatione Christi), Goethe, 
Thomas Hardy, Charles Baudelaire, Guy de 
Maupassant, Emile Zola, Frederic Mistral, Francis 
Carco, Paul Valery, Andre Malraux (lon Dimitrescu, 
Idealism de 15 pesetas), Gabriele D'Annunzio (Dragoş 
Vrânceanu, Pe marginea „Alcionului”), Konstantin 
Fedin, Vsevolod Ivanov sunt doar câteva nume 
dintr-o selecţie cuprinzătoare, pentru a oferi o idee 
exactă despre direcţiile estetice şi orientările ideolo- 
gice caracteristice _literaturilor europene. Eveni- 
mentele de pe Frontul de Est îl obligă pe Pamfil 
Şeicaru să plece în străinătate în cursul lunii iulie sau 
august 1944. Începând cu numărul 5912 din 1 august, 
articolul de fond de pe prima pagină, semnat până 
atunci, cu foarte puţine excepţii, doar de directorul 
ziarului, apare cu semnătura Interim (probabil Ion 
Vinea). De fapt, de la jumătatea lunii iulie, o nouă 
echipă îşi asumă responsabilităţile editoriale: Ion 
Vinea, Mircea V. Pienescu, E. Boşca-Mălin, N. 
Carandino. La 27 august |. Vinea semnează un edito- 
rial intitulat Agresiunea germană, iar în ziua urmă- 
toare scrie altul, intitulat Spre biruință. În sfârşit, la 
29 august (numărul 5939, ultimul al ziarului), se 
publică o scrisoare a lui Pamfil Şeicaru adresată 
generalului Constantin Constantinescu, preşedin- 
tele Consiliului de administraţie al Societăţii 
Anonime Curentul, în care declară: „Lupta mea înce- 
tează. Lupta mea încetând, nu are nici un rost de a 
conduce mai departe «Curentul». Este corect să trag 
consecinţele”. În acest număr se dă şi următoarea 

notă: „Redactorii ziarului cari au militat pe linia 
politică a fostului director Pamfil Şeicaru au înţeles 
să tragă consecinţele părăsind redacţia”. În aceeaşi 
zi, cu o ediţie specială nenumerotată, dar menţi- 
nând anul de apariţie (şaptesprezece) al vechiului 
cotidian şi deschizând „seria a II-a”, apare „Curentul 
nou”. Cei ce îl conduc şi care comentează noile 
împrejurări militare şi politice sunt Ion Vinea şi E. 
Boşca-Mălin. Puținele numere tipărite (numărul 6, 
probabil ultimul, datează din 4 septembrie) au şi 
rubrici literare la care colaborează Ioachim Botez, 
Vasile Netea, N. Jianu; se inserează şi anunţul prin 
care familia face cunoscut moartea lui Liviu 
Rebreanu. R.Z. 


CURENTUL ARTELOR, „ziar artistic” apărut la 
Bucureşti, săptămânal, de la 17 iunie 1922 până la 
8 aprilie 1923. Director-proprietar: N. Vămăşescu. 
În articolul Director fără voie se arată că noua 
publicaţie continuă „Curierul artelor” (deşi apare 
în paralel cu gazeta condusă de Juarez Movilă) şi 
că îşi propune să consemneze fenomenul teatral 
şi operetistic naţional. Mai clar apare formulat 
acest obiectiv în articolul Către cititori din al doilea 
număr: „«Curentul artelor» va fi în primul rând o 
publicaţie informativă, căreia nu-i vor lipsi dările 
de seamă asupra tuturor spectacolelor, concerte- 
lor şi expozițiilor de artă, cum nu-i vor lipsi nici 
recenziile unui competent critic literar asupra 
tuturor lucrărilor apărute pe ogorul literaturii 
româneşti”. În realitate, C.a. nu a reuşit să-și înde- 
plinească acest ambițios program, în schimb a avut 
în vedere, deşi nu şi-a propus, destule manifestări 
artistice din străinătate. Aşa-zisul critic „compe- 
tent” este obscurul M. Negru. Există însă și unele 
colaborări de prestigiu: Gala Galaction (cu memo- 
rialistică), Victor Eftimiu (cu piesa În mănăstire și 
un fragment din tabloul dramatic Don Juan) ş.a. 
Versuri semnează Zaharia Stancu (Câmpenească, 
Poveste), George Voevidca, Constantin Barcaroiu, 
Horia Robeanu. Publicaţia înregistrează cu precă- 
dere fenomenul teatral şi muzical, acordând spaţii 
largi interviurilor și comentariilor privitoare la acti- 
vitatea unor personalități ca George Georgescu, 
Aca de Barbu, Traian Grozăvescu, George Enescu, 
George  Storin, Aristizza Romanescu, Cella 
Delavrancea, Jean Athanasiu, Nicolae Leonard, 
Dimitrie Onofrei. Sunt consemnate expoziţii ale lui 
Iosif Iser, Marin H. Georgescu ş.a. VI. 


Curentul 


CURENTUL FAMILIEI, revistă apărută la Bucureşti, 
săptămânal, de la 25 septembrie 1943 până la 2 sep- 
tembrie 1944, sub conducerea unui comitet redac- 
ţional. Publicaţie de informaţie socială şi culturală 
aflată în descendența hebdomadarului „Curentul 
literar”, care îşi încetase apariţia în toamna anului 
1941, C.f. găzduieşte şi literatură aflată sub semnul 
eclectic al modernismului epocii. La rubrica 
„Literatură” se tipăresc fragmente din romanele 
Carlton de Cezar Petrescu (Doamna la telefon) 
şi Lunatecii de lon Vinea, proză scurtă de Victor 
Eftimiu (nuvela inedită Veverița, precum şi frag- 
mente din romanul Scadenţa, intitulate Regizorul 
între actori şi Singurătăţile omului fără nume), 
Alexandru Kirițescu (povestirile istorice Surghiunita 
din castelul Navarre şi Iosefina împărăteasa), Dinu 
Moroianu, lie Păunescu, Radu Matei, Neagu 
Rădulescu; semnează memorialistică Valjan, Victor 
Eftimiu (Amintiri din viața de teatru, Imagini de ieri 
şi de azi), D. Karnabatt; colaborează cu însemnări 
de călătorie Victor Eftimiu (Primul meu Paris, Alte 
amintiri pariziene) şi Paul Lahovary (Caleidoscop 
suedez). Lucia Demetrius scrie despre prozatorii 
englezi Katherine Mansfield şi E.A. Poe, publicând 
şi câteva nuvele (Fericirea furată, O viaţă, Amalia, 
Călătorii adormiţi). În primul număr din 1943 
Valjan semnează un articol despre E. Lovinescu şi 
cenaclul „Sburătorul”. Publicaţia acordă o atenţie 
deosebită fenomenului cinematografic şi teatral. 
Sunt prezente, de asemenea, traduceri din proza de 
consum aparținând literaturii universale (Roman 
polițist fără titlu de ]. Jefferson Farjeon, Rânjetul 
craniului de Anthony Berkeley, Jos măştile de David 
Hume, Am ucis? de Mansfield Scott). Alţi colabora- 
tori: Dan Petraşincu, N. Carandino, Mihai Anastasiu, 
Micaela Catargi, Puia Ionescu, Nicolae Jianu.  C.T£. 


CURENTUL LITERAR, revistă apărută la Bucureşti, 
săptămânal, de la 9 aprilie 1939 până la 4 octombrie 
1941, în două serii ce se continuă fără întrerupere; 
seria a doua începe la 23 decembrie 1939, într-un 
format diferit, modificat fiind şi titlul iniţial, 
„Curentul magazin”, ce devine „Curentul literar — 
magazin”, simplificat şi acesta, la 5 ianuarie 1941, în 
„Curentul literar”. Pe toată durata existenţei hebdo- 
madarului, în niciun loc nu s-a precizat cine îl 
conduce şi din cine se compune redacţia. Rolul de a 
pune pe hârtie un fel de „program” i s-a încredinţat 
lui Tudor Arghezi, al cărui stil se ghiceşte în Bilet..., 
iscălit însă Curentul magazin. Revista, se afirmă aici, 


Curentul 


este „pentru toţi scriitorii şi artiştii de toate vârstele 
şi credinţele creatoare şi pozitive, în cadrul naţional 
pe care-l reprezentăm”, dar şi „pentru toţi cititorii” şi 
constituie „nu numai un buletin beletristic, dar şi o 
hartă spirituală a ţării, adnotată necontenit, ca un 
indicator meteorologic [...], ca un ceasornic întors 
pentru opt zile”, în sensul că „sacrifică utilului câteva 
pagini” - pentru programele săptămânale radio, 
teatru, sport etc. „Atribuţiile domestice — era, de 
asemenea, asigurat cititorul - nu ne vor îndepărta 
de a privi viaţa artistică şi literară cu ochiul aceluia 
care ştie, de la Horaţiu, un lucru precis: «cacatum 
non est pictum»”; respinse vor fi, în consecinţă, 
„formele industriale pentru agrementul celor ce se 
mulțumesc uşor cu produse de serie [care] nu 
trebuie confundate cu arta”. Ideile se regăsesc şi în 
adresarea către cititor, de pe coperta a doua, unde se 
afirma că noua revistă nu este una „închisă şi nu 
aparţine nici unui clan literar sau artistic, [...] 
aparţine tuturor talentelor reale, cu sau fără nume 
consacrat”, şi că „în cel mai perfect spirit de inde- 
pendenţă [...] va publica manuscrisele colaboratori- 
lor după un singur criteriu pe care îl recunoaşte 
suveran: acela al valorii personale”. O completare 
aduce şi indicarea pe copertă a domeniilor de 
interes: Literatură — Artă — Teatru - Critică - Cancan 
- Modă. Tudor Arghezi nu şi-a asumat însă condu- 
cerea efectivă a redacţiei, ea revenindu-i, foarte 
probabil, lui Romulus Dianu, care va semna, de 
altfel, bilanţul primelor o sută de numere. Începând 
cu numărul 115/1941, conducerea revistei este 
încredinţată lui Şerban Cioculescu, prilej cu care 
criticul, într-un text intitulat Cuvânt înainte, 
„scrutând răspunderile [ei]”, îşi lua angajamentul 
unor „articole lămuritoare”, ce „vor avea ca scop să 
reexamineze valorile peste care s-a lăsat vântul pus- 
tiitor al confuziei şi să avertizeze asupra erorilor 
înstăpânite peste noţiunile altădată bine precizate”. 
În prima fază, întrucât C.L. era destinat să ocupe 
locul rămas după interzicerea câtorva periodice cul- 
turale - „Rampa”, „Adevărul literar şi artistic”, 
„Reporter”, „Buna Vestire” etc. —, redacţia a apelat la 
nume prestigioase. Astfel, în primele numere, în 
afară de Arghezi, autorul „programului”, ce mai dă 
un articol (Din zilele lui Luchian), şi în afară de 
Pamfil Şeicaru, proprietarul şi directorul cotidianu- 
lui „Curentul”, mai iscălesc colaboratori ai ziaru- 
lui-patron — Gala Galaction (Nenea Ștefan, Boierul 
din fundul cupeului), lonel Teodoreanu (Lăsaţi 
copiii să vie la mine), Mircea Ştefănescu (Ora lui 

Costescu, Din pricina unui scandal... Divagaţii, 
Actriţe...), Dem. Theodorescu (Critică şi „istorie 
literară”), Horia Furtună (şi cu pseudonimul Ariel), 
Nicolae Vlădoianu —, precum şi câţiva dintre redac- 
torii lui de bază - Romulus Dianu, loachim Botez, 
Dragoş Vrânceanu, Aurel Tita. Contribuţia acestora 
este contrabalansată în mică măsură de rubricile 
consacrate celorlalte domenii: „Din ţară şi de pretu- 
tindeni”, „Sport”, „Cronica măruntă”, „Noutăţile 
modei”, „Programul radio”, „Programul spectacole- 
lor teatrale”. Cele două rubrici din urmă sunt aban- 
donate curând, locul lor fiind luat de „Răspundem 
cititorilor”, devenită „Curier” şi destinată aproape 
exclusiv dialogului cu tinerii poeţi, „Pagina poeziei”, 
„Vitrina cu cărţi”, „Maidanul cu roze”, „Coşul cu 
perle”, „Pentru dvs., doamnă” (susţinută o vreme de 
Sidonia Drăguşanu), „Cronica filatelică” şi cea a 
şahului. Odată cu trecerea timpului, săptămânalul 
se apropie tot mai mult de structura clasică a unei 
publicaţii literare, cu pagină de poezie (cu timpul 
vor fi două: „Claviaturi” şi „Lraduceri”) şi de proză, 
cu obişnuitele cronici (literară, teatrală, muzicală şi 
plastică), dar şi cu articole, studii şi eseuri pe teme 
de estetică ori de istoria artelor (a literaturii, îndeo- 
sebi), cu rubrica de informaţii diverse (intitulată 
„Note”, „Însemnări”, „Răboj săptămânal” etc.) şi cea 
de divertisment (anecdote şi grafică umoristică). 
Cum şi-au propus de la început redactorii, o atenţie 
mare se acordă scriitorilor tineri, care debutaseră 
deja, ca şi celor ce băteau la porţile literaturii. În cele 
peste o sută treizeci de numere au fost date la lumină 
poezii iscălite de mai bine de patru sute de autori, 
C.I. făcând concurență confratelui „Universul 
literar”. Pe lângă redactorii Aurel Tita (care pare să fi 
fost şi secretar de redacţie) şi Dragoş Vrânceanu, mai 
frecvent sunt găzduiți Dragoş Vicol, Constantin 
Mitea, Teodor Scarlat, Virgil Carianopol, George 
Fonea, Ştefan Stănescu, Emil Giurgiuca, lon Oană, 
Aurel Dumitrescu, Lucian Dumitrescu, Const. Virgil 
Gheorghiu, Alexandru Lungu, Dimitrie Stelaru, 
Constantin Salcia, Florin Lucescu, lon Roman, 
Valentin Al. Georgescu, Ion Th. Ilea, Alexandru Th. 
Ilea, Octav Sargeţiu, Geo Dumitrescu, V. Spiridonică, 
George A. Petre, N. Jianu, Matei Alexandrescu, Petre 
Pascu, Ştefan Baciu, Ştefan Aug. Doinaş, lon Caraion 
ş.a. Alţii - Radu Stanca, Marin Sârbulescu, lon 
Potopin ori Ben Corlaciu — apar cu câte o poezie; Al. 
|. Ştefănescu, la „Curier”, e descurajat, dar se proclamă 
un singur poet „nou, Nicolae Bucur-Mânătorul 
(1940). Rareori iscălesc şi nume consacrate — Al. A. 

Philippide (o traducere din Eduard Morike), N. 
Davidescu, Radu Gyr (Un piersic m-a căutat acasă, 
Ruga boierului nevrednic, Ploile, Balada de primă- 
vară, Crai de verde), lon Vinea şi lon Pillat. Acelaşi 
lucru se întâmplă şi cu proza. Pe lângă textele redac- 
torilor Romulus Dianu şi Ioachim Botez, revista 
include nuvele, povestiri, schiţe, reportaje literare, 
semnate de D. Iov, Sărmanul Klopştock, Anişoara 
Odeanu, Coca Farago, Marin lorda, Constantin 
Gane (un serial cu „scrisori de domniţe”), Paul 
Constant, Radu Tudoran, Dinu Moroianu, Mircea 
Streinul, Dan Petraşincu, Aurel George Stino, 
Ruxandra Oteteleşanu, Alice Gabrielescu, V. Beneş, 
Neagu Rădulescu ş.a. Teatru se publică extrem de 
puţin: doar o scenetă de Alexandru Tzigara- 
Samurcaş şi piesa Omul şi moartea a lui Leontin 
Brudaşcu. Aceiaşi colaboratori au furnizat nume- 
roase traduceri din literatura universală, cu precă- 
dere din poezia lui Charles Baudelaire, Stephane 
Mallarme, Paul Valery, Paul Claudel, Rainer Maria 
Rilke, Yvan Goll, din proza lui Giovanni Papini, Luigi 
Pirandello, Massimo Bontempelli, a Adei Negri, a lui 
A.P. Cehov, Anatole France, Tristan Bernard, Nikos 
Kazantzakis ş.a. Sporadic s-au publicat şi tălmăciri 
din Platon, Saren Kierkegaard, Friedrich Nietzsche. 
În primul an se rețin doar câteva recenzii, între care 
cele iscălite de Pamfil Şeicaru (la cărți de Al. A. 
Philippide, Otilia Cazimir ş.a.) şi de Aurel Tita, 
evocări ale unor autori români şi străini (Selma 
Lagerlât, Panait Istrati, Giacomo Leopardi, Lev 
Tolstoi). Cu timpul se face loc cronicii literare, pe 
care o vor susține Dragoş Vrânceanu şi L. Voita şi 
cronicii teatrale, asigurată mai ales de Mihail 
Apostolescu. Peste un timp, de cinema se va ocupa 
Felix Anadam (Geo Dumitrescu). De-a lungul exis- 
tenţei sale C.]. inserează numeroase articole şi studii 
privitoare la chestiuni de estetică ori de istoria lite- 
raturii şi a celorlalte arte. Sunt de remarcat cele 
iscălite de Toma Vlădescu (Un sens al lui Panait 
Istrati, Democraţia intelectuală şi Barres şi Spania), 
Ion Dimitrescu (De la „Echinocţiul de septembrie” la 
„Solstiţiul de martie”), Al. Marcu (Cultura italiană în 
Balcani, Sensul minor al ironiei), Coriolan Bărbat 
(Luigi Pirandello), Ruxandra Oteteleşanu (Van 
Gogh, Rodin, Bourdelle, El Greco), Virgil Untaru (mai 
târziu Virgil Ierunca) (Autohtonizarea lui Panait 
Istrati), Mihail Isbăşescu (Minnesang-ul german), 
Alexandru Roman (despre eposul medieval german), 
Sanda Şerbulescu (probabil Belu Zilber) (Constantin 
Noica), Tudor Vianu (Fr. Nietzsche), Romulus 

Vulcănescu (Bazele esteticei române), lon Roman 
(Alecsandri, „Meşterul Manole”), lariu Dobridor 
(Bergson), Ştefan Aug. Doinaş (Reveniri şi anticipări, 
Despre „cameleonism”), George Sbârcea (Peisajul 
metafizic al romanului englez contemporan, 
Neoplatonismul lui Charles Morgan, Aldous Huxley, 
gânditor britanic), Al. Popescu-Telega (Don Juan în 
legenda, teatrul şi romanul spaniol şi portughez, 
Ideariu spaniol), Mihail Apostolescu (Răspuns la 
critica criticii lui G. Ibrăileanu), lon Sân-Giorgiu 
(Eminescu şi eminescologii, Primele schimburi cul- 
urale româno-germane), Basil Munteanu (De la 
Claudel la Valery), Dinu Pillat (Spre un nou sens al 
literaturii lui Ionel Teodoreanu), Al. Piru (G. 
Ibrăileanu şi problema specificului naţional, G. 
Ibrăileanu şi poezia nouă, G. Ibrăileanu şi poezia 
populară), Al. Balaci (Asupra infinitului lui Giacomo 
Leopardi). Prin amplitudine, dar şi prin nivelul dis- 
cuţiei, face notă aparte seria de studii semnată în 
1940-1941 de Valentin Al. Georgescu (Mal/larmă, 
Valery, Narcisismul, Alchimia verbului, Simbolistica 
imaginilor, Alchimia lirică: doctrina corespondenţe- 
lor, În plină aventură omenească. Baudelaire — 
Rimbaud, Suprarealismul, Dincolo de modernism, 
Despre poem şi adevărata îndumnezeire). Sub con- 
ducerea lui, Şerban Cioculescu îşi păstrează colabo- 
ratorii, la care se adaugă câţiva noi. Între aceştia — 
PP Negulescu (Lucruri vechi), lon Biberi (Amintirile 
lui Francis Carco, În jurul lui Sainte-Beuve, Jurnalul 
lui Andre Gide), Ernest Verzea (ancheta literară 
Problema interpretării, cu răspunsuri venind dela E. 
Lovinescu, Mihail Dragomirescu, Mihail Sorbul, 
Pompiliu Constantinescu, Liviu Rebreanu, Tudor 
Vianu, Corneliu Moldovanu, Tudor Arghezi ş.a.), 
Victor lancu (Obiectivitatea estetică şi sensibilitatea 
artistică). În tapt, programul propus, axat îndeosebi 
pe respingerea „tracomaniei” şi a subordonării artei 
misticismului, s-a materializat aproape exclusiv în 
articolele criticului (Între aproximativ şi absolut, O 
nouă confuzie, Eminescologiada, Etichete verbale, În 
marginea unor studii getice, Critică şi laicitate, 
Sensul unei corelaţii etc.). Cioculescu admite chiar 
să fie combătut în paginile revistei. Publică astfel un 
articol (Despre „alunecări”) în care Valentin Al. 
Georgescu ia apărarea lui Pompiliu Constantinescu, 
învinuit de redactorul-şef că în monografia dedicată 
lui Arghezi deviase întrucâtva de la raționalismul 
profesat de amândoi la „Kalende”, Cioculescu 
dându-i replica sub titlul Critică şi laicitate. 
Găzduieşte, de asemenea, o caustică scrisoare 

deschisă a lui Arghezi, la care ripostează ferm prin 
D. T. Arghezi la „Liga ortodoxă”. Rânduri fără muştar 
la nas. În acelaşi capitol se înscrie şi articolul Unul 
care nu râde, îndreptat contra lui G.C. Nicolescu, ce 
semnase în revistă amplul studiu Introducere în 
studiul literaturii. Lui Şerban Cioculescu i se dato- 
rează şi reproducerea mai multor articole uitate ale 
lui I.L. Caragiale şi, probabil, lansarea unei anchete 
relative la Istoria literaturii române de la origini 
până în prezent a lui G. Călinescu, anchetă la care 
răspund doar E. Lovinescu, Vladimir Streinu, N. 
Petrescu, D.V. Barnoschi, Tudor Măinescu. În ultimul 
număr o notă informa că revista ia o pauză „în 
vederea reorganizării”: în 1943 în locul C.I. apărea 
săptămânalul „Curentul familiei”. V.D. 


CURENTUL NOU, revistă apărută la Galaţi, lunar, 
între 15 noiembrie 1905 şi 15 martie 1906, apoi la 
Bucureşti, săptămânal, între 1 februarie şi 28 sep- 
tembrie 1920, sub conducerea lui H. Sanielevici.C.n. 
formulează în primul număr o delimitare progra- 
matică vehement antisămănătoristă: „Sunt patru 
ani de când a apărut «Sămănătorul», cu menirea de 
a înlocui literatura romantică, şi mai ales romanti- 
că-decadentă de mai nainte, printr-o nouă litera- 
tură, sănătoasă, morală şi cu adevărat românească. 
Azi, toţi oamenii de bun-simţ recunosc că leacul a 
fost cu mult mai rău decât boala însăşi”. Afirmând 
fără temei că literaţii „Sămănătorului” idealizează 
pe faţă „beţia, adulterul, promiscuitatea sexuală, 
vagabondarea, haiducia, brigandajul, impulsiunea 
bestială, crima chiar şi, mai presus de toate, instinc- 
tul războinic ca cea mai înaltă virtute a omului”, cu 
referiri la nuvelele lui Mihail Sadoveanu şi ale lui 
C. Sandu-Aldea, H. Sanielevici se pronunţă pentru 
un realism clasic, precum cel susținut de „Noua 
revistă română”. După opinia directorului, roman- 
tismul țărănesc trebuia înlocuit cu un „realism 
clasic, aşa cum îl avem în germene în literatura 
de peste munţi, iar dincoace, în operele lui Duiliu 
Zamfirescu şi |. Brătescu-Voineşti [...] și aşa cum 
îl găsim în formă desăvârşită în literatura engleză, 
la Dickens şi George Eliot”. Sanielevici încerca 
să promoveze un curent nou, care ar fi putut să 
permită „libera circulaţie a valorilor europene (cul- 
turale şi materiale) în România”, cultura naţională 
fiind „doar o varietate a culturii generale”. Revista 
tipăreşte proză semnată de Jean Bart (În ziua des- 
părțirii, Scrisorile tatei, Prima dată), Şt. Crăsescu- 
Basarabeanu (Victor Crăsescu; Spre ideal, fragment 

din Viața luptătorilor roşii), Paul Bujor (Sărmane 
suflete chinui, Spiridon Popescu (Amintiri) şi 
versuri de C.Z. Buzdugan (Celor ce luptă, sonet), 
dar mai ales are meritul de a-l fi determinat pe 
G. Ibrăileanu să reintre în publicistică, cu artico- 
lul Câteva consideraţii asupra spiritului critic în 
istoria culturii române, capitol din viitorul studiu 
Spiritul critic în cultura românească. În alt articol, 
Doi critici şi mai mulți scriitori (Morala d-nului 
Sadoveanu), acesta demonstrează lipsa de funda- 
ment a acuzațiilor aduse de H. Sanielevici operei 
lui Sadoveanu, iar în articolul Poporanismul preci- 
zează că ideea „întoarcerii la popor”, promovată de 
„Sămănătorul” şi de N. Iorga, aparţine curentului de 
la „Dacia literară”. După cinci numere C.n. îşi înce- 
tează apariţia. Seria a doua, apărută la Bucureşti, 
are caracter mai mult teoretic, Sanielevici ducând 
o campanie agresivă împotriva poporanismului 
„Vieţii româneşti”, identificat cu sămănătorismul, 
şi împotriva literaturii lui M. Sadoveanu, în arti- 
colele Ce a însemnat „Curentul nou” de la 1906, 
Poporanismul liberal şi poporanismul conserva- 
tor, Falimentul poporanismului. Publică schiţe şi 
nuvele Jean Bart (Dincolo, peste ocean, Jurnal de 
bord), Constanţa Marino-Moscu (Codin, Cuconu 
Manolache), Al. Cazaban (Cuvântul maestrului), 
Ludovic Dauş (Fantoma durerii, Haralamb Lecca 
- amintiri), iar versuri același Ludovic Dauş (Cei 
doi, Pe o noapte de vară), Tudor Măinescu (Fluviul, 
Galaţilor), G. Rotică (În flacăra iubirii, Simt printre 
noi cum trece) şi Al. Claudian, care debutează aici 
cu poezia Rozalia. Se reproduc şi câteva scurte 
fragmente din tabloul teatral Fuga lui Petru şi din 
„filmul dramatic” Să nu-ți faci idoli de Adrian 
Verea, pus în scenă de Compania Excelsior. O 
„cronică plastică” permanentă, încredințată lui 
Gala Galaction, ţine publicul la curent cu expo- 
ziţiile de artă și cu activitatea din atelierele de 
pictură (De vorbă cu N. Vermont, În atelierul lui N. 
Vermont). Din cauza polemicilor prea dure (Giorge 
Pascu este campion al unor atacuri violente la viaţa 
universitară: Problema bibliotecilor, Oligarhia 
universitară), a dimensiunii articolelor sociolo- 
gice şi economice, C.n. dă impresia unei reviste 
dezechilibrate, chiar dacă printre colaboratori se 
află şi gazetari prestigioşi în epocă: Ştefan Antim 
(semnează şi „Hyperion”), A. Ciurcu, Constantin 
Graur, Liviu Marian, Al. Costa-Foru. Alţi colabora- 
tori: Bucura Dumbravă, Mihai Pastia, C. Arbore, 1. 
Botez, Ştefan Popescu, Alexis Nour. LH. R.P 

CURENTUL PENTRU COPII ŞI TINERET, revistă 
apărută la Bucureşti, săptămânal între 12 martie 
1939 şi 1 aprilie 1944. Redactor: Marin lorda. 
Numărul 46-50 îl menţionează ca redactor pe 
Mihail Cruceanu, iar în ultima perioadă condu- 
cerea publicaţiei nu mai este precizată. În artico- 
lul-program Către toți cititorii Marin lorda afirmă: 
„Revista aceasta este menită să fie prietenul nedes- 
părţit al tuturor copiilor din ţară. [...] Ne vom sili 
să culegem din sufletele noastre tot ce-i mai bun 
și mai frumos, tot ce v-ar putea folosi îmbogățin- 
du-vă cunoștințele”. Dintre rubrici se rețin „Pentru 
străjeri și străjerie”, „Încearcă și dezleagă”, „De 
ici, de colo, de peste tot”, „Hai să stăm de vorbă”. 
Interesul documentar al gazetei rezidă în faptul 
că a tipărit foarte multe benzi desenate. Chiar 
din primul număr Sidonia Drăguşanu publică un 
roman pentru tineret, Secretul celor cinci..., căruia 
îi va urma Ciudatele întâmplări de la conacul 
bunicii. Dinu Moroianu contribuie la rându-i 
cu „romanul pentru tineret” Aventurile omului 
mecanic, dar numărul acestor producții este mult 
mai mare. Sunt inserate de la început şi lecturi 
pentru cititorii adulţi, din Victor lon Popa, de pildă. 
Există şi o rubrică dedicată jocurilor de istețime. 
În mod normal, foaia îşi propune să joace un rol 
educativ accentuat (cum atestă ciclul de benzi 
desenate Aventurile străjerului isteţ, în versuri) 
în perioada de intensă activitate propagandistică 
dinaintea celui de-al Doilea Război Mondial. Un 
personaj lansat aici de Marin lorda şi rămas în 
memoria celor mici este Guguţă. După numărul 
100 începe să apară rubrica „Scriitorii neamului”, 
în care sunt oferite medalioane ale unor scriitori 
români, printre ei Petre Ispirescu, Emil Gârleanu, 
I.L. Caragiale, Barbu Delavrancea, Calistrat Hogaş, 
Ioan Slavici, D.D. Patraşcanu ş.a. În al treilea şi al 
patrulea an de apariţie calitatea tehnică a revistei 
sporeşte considerabil, mai ales la capitolul ilustraţi- 
ilor color pentru benzi desenate. Tot acum se intro- 
duce o rubrică de poşta redacţiei şi de debuturi, 
în care se întâlnesc nume ce vor intra mai târziu 
în conştiinţa publicului: Leonard Gavriliu, Tudor 
Teodor Mazilu. Spre sfârşit, se înmulţesc manifes- 
tările propagandistice, mai cu seamă cele privitoare 
la Frontul de Est. Alţi colaboratori: Pamfil Şeicaru, 
Ben Corlaciu, Tudor Arghezi, loachim Botez, Radu 
Gyr, Lucia Demetrius, Marcel Marcian. VI. 


Curier 


pb 


CURIBa 


ADS Beau 
Pe SE je 002 E : 
CURIER DE AMBE SEXE, revistă literară şi culturală 
apărută la Bucureşti între 1837 şi 1847, redactată 
şi editată de Ion Heliade-Rădulescu. A înlocuit altă 
revistă a lui Heliade-Rădulescu, „Gazeta Teatrului 
Naţional”. C.a.s. (primul titlu: „Curier de ambele 
sexe”), deşi anunţat ca bilunar, a avut o apariţie nere- 
gulată: în zece ani au ieşit patru „perioduri” a câte 
douăzeci şi patru de numere fiecare şi un „period” 
(1844-1847) cu nouă numere. În ultimul „period” 
alfabetul de tranziţie este înlocuit cu cel latin, acesta 
fiind şi cel mai important deziderat al editorului: „A 
[le] recomanda literile lor proprie, «naţionale», a-i 
face să se deprindă cu dânsele, a le onora şi a le ama, 
a-i face a vedea şi cunoaşte într-însele limba naţio- 
nală şi unitară în tot adevărul şi toată natura ei”. Între 
1862 şi 1864 Heliade a reeditat, cu puţine modificări, 
volumele apărute. Precursor al presei literare româ- 
neşti, C.a.s. a fost proiectat ca o revistă-magazin, 
care să alterneze o ediţie pentru bărbaţi (literatură, 
articole despre politică, industrie, economie), cu alta 
pentru femei (sfaturi gospodăreşti şi pedagogice, 
povestiri religioase şi moralizatoare). Fără a pune 
în aplicare separarea anunţată, în primii ani C.a.s. 
este o publicaţie eterogenă, pentru cele mai diverse 
gusturi şi categorii de cititori. Foiletoane, nuvele 
şi povestiri melodramatice, traduse din publicaţii 
străine, fără o preocupare evidentă pentru selecţie, 
se amestecau cu lucrări originale de valoare şi cu 
versiuni din mari scriitori străini. Scopul revistei — „a 
servi de arhivă la istoria literaturii şi limbii noastre” — 
apare mai clar în ultimii ani şi este formulat explicit 
cu prilejul reeditării. Ca şi „Curierul românesc”, din 
care reproduce frecvent poezii şi articole, C.a.s. a 
susținut idealurile naţionale înscrise în programul 
Societăţii Literare şi a fost una dintre principalele 
publicaţii care au participat la mişcarea de eman- 
cipare naţională prin cultură. Orientarea editori- 
ală în problemele culturale poate fi recunoscută în 
textele lui Paul Iorgovici (tipărite postum), George 
Barițiu, Simeon Marcovici, dar mai ales în acelea 
ale lui Heliade-Rădulescu. Exagerările lingvistice ale 
acestuia (după 1840), ca şi conflictele sale personale 

cu fruntaşi ai vieţii culturale din "Țara Românească 
au făcut ca revista să fie mai puţin reprezentativă pe 
plan literar. Absența lui Grigore Alexandrescu, Cezar 
Bolliac, lon Ghica, Nicolae Bălcescu este compen- 
sată, în parte, de bogata şi variata activitate a redac- 
torului însuşi şi de colaborarea asiduă a lui Costache 
Negruzzi. Heliade e prezent cu câteva titluri care 
l-au consacrat ca poet: balada Zburătorul (inclusă şi 
în „Curierul românesc”), Căderea dracilor, Ingratul, 
cântul 1 din proiectata epopee Mihaida. Mai oferă 
poezii Dimitrie Bolintineanu (elegia O fată tânără 
pe patul morţii — debutul lui din 1842, semnat cu 
inițiala T., Mihnea şi baba), lancu Văcărescu, C. 
Aristia, iar dintre poeţii moldoveni — Gh. Asachi, V. 
Alecsandri (poezii populare), Alexandru Donici. 
Pe lângă versuri ocazionale, C. Negruzzi trimite 
poemul Aprodul Purice. Tot el asigură, aproape 
exclusiv, partea de proză originală, aici găsindu-şi 
loc nuvelele Zoe, O alergare de cai, Au mai păţit-o şi 
alții (semnată cu pseudonimul Carlu Nervil), schița 
autobiografică Cum am învățat româneşte, din 
„Dacia literară” reproducându-se nuvela Alexandru 
Lăpuşneanul. Heliade face numeroase însemnări 
(unele iscălite numai I.E. şi 1.H.), precum şi portre- 
tul satiric Domnul Sarsailă autorul. Traducerile, cu 
excepţia foiletoanelor fără interes literar preluate 
din presa franceză, arată o preferinţă netă pentru 
literatura romantică. Heliade transpune din lirica 
lui Lamartine, Byron, Chateaubriand, C. Negruzzi 
tălmăceşte din poemele lui A.S. Puşkin, ale lui Victor 
Hugo şi din memoriile de călătorie ale lui Al. Dumas, 
iar Grigore Crupenschi din Andr6 Chânier. Alături 
de romantici, câţiva mari poeţi clasici se află mereu 
în atenţia lui Heliade fie prin traduceri, fie prin 
succinte biografii: Hesiod, Pindar, Sappho, Eschil, 
Sofocle, Euripide, precum şi Dante, Tasso, Ariosto. 
Mai pot fi citite scurte fragmente din scrierile lui 
Cervantes (tradus prin intermediar francez), Goethe 
(din convorbirile cu Eckermann), Florian ş.a. Dintre 
operele scriitorilor de mare succes în epocă, redac- 
torul selectează pasaje din George Sand, E. Bulwer- 
Iytton, Ernest Legouv6, Marie Aycard. Orientarea 
culturală şi literară a C.a.s. coincide în mare parte 
cu a celorlalte publicaţii ale lui Heliade-Rădulescu. 
În revistă au mai intrat articolul său Critica literară 
şi studiul Paralelism între limba română şi italiană, 
s-au retipărit scrisorile sale către C. Negruzzi şi 
Petrache Poenaru, apelul pentru o „Bibliotecă uni- 
versală” de traduceri şi de texte reprezentative care 
să ilustreze ideile culturale, estetice şi literare ale 

promotorului. Lupta pentru o cultură naţională 
(limbă unitară, „purificată” de elemente nelatine, 
literatură originală sau traduceri de calitate, învă- 
țământ sistematic în limba română) este conso- 
nantă cu interesul pentru cultivarea unei literaturi 
de factură romantică şi, în orizont teoretic, a unor 
principii estetice clasiciste. LV, 


CURIER IEŞAN, publicaţie apărută la Iaşi, lunar 
şi scurtă vreme bilunar, de la 20 martie 1941 
până la 20 decembrie 1941 şi de la 15 noiembrie 
1942 până la 1 noiembrie 1943; revista trebuia să 
apară la 20 ianuarie 1941, dar rebeliunea legio- 
nară a determinat amânarea cu două luni, astfel 
încât va menţiona această dată, dar va ieşi cu un 
număr triplu. În primul an apare sub conducerea 
lui Const. Nic. Bratu şi a lui Nicolae Stelian Beldie, 
redactor-şef fiind George Mihail Dragoş, iar secre- 
tari de redacţie Dinu C. Adrian (Adrian Cibotaru; 
numai pentru numărul triplu din iulie-septem- 
brie), George Mărgărit şi |. Măgârdician. În anul 
al doilea director fiind numai Nicolae St. Beldie, 
C.i. are subtitlul „Litere, ştiinţă, artă”, schimbat 
după câteva numere în „Revistă literară de credință 
şi duh românesc”. În 1943 redactor-şef este Gh. 
Chiper şi „unul dintre secretarii de redacţie” — 
Mircea Grigoriu. Atât Const. Nic. Bratu, cât şi 
Nicolae St. Beldie erau ofiţeri de carieră cu simpatii 
pentru mişcarea legionară. Articolul-program 
La drum se mărgineşte la generalităţi şi afirmaţii 
nesemnificative, caracterul enciclopedic preconi- 
zat menţinându-se scurt timp. Astfel, Th. Rotaru 
abordează chestiuni medicale, V. Buţureanu scrie 
despre conceptul de naţiune, Radu Vulpe despre 
legăturile italo-române, Emil Diaconescu despre 
relaţiile Rusiei ţariste cu Moldova, George Mihail 
Dragoş dă „o mostră de filologie revizionistă 
maghiară”, Ştefan Bârsănescu prezintă Basarabia şi 
Bucovina de Nord în România Mare, N. Barbu exa- 
minează raporturile dintre Eminescu şi Bucovina, 
Ilie Minea răspunde la întrebarea „Câtă istorie ştia 
Mihail Kogălniceanu?”, iar Th. Simenschy inserează 
mai multe „cugetări antice” şi „budiste”. Spaţiul 
acordat literaturii şi artelor este mult mai mare. 
Cu poezie sunt prezenţi în sumar Gabriel Oriţă, 
Corneliu Dabija, Al. Doineanu, Mircea Manoliu, 
A.G. Delafântânele, Constantin Ciopraga, I.M. 
Marinescu (traduceri din latină), Emanoil Florens 
şi, mai rar, Nicolae Ţaţomir, Ronsarda Castro, 
George Mărgărit. În anul al doilea contribuţia lirică 

mai substanţială o aduce George Lesnea. Sunt de 
consemnat şi câteva apariţii poetice solitare: Ştefan 
Ciubotăraşu, Aurel Leon, Petru Sfetca, Clementina 
Voinescu, Petre Paulescu. În ultimul an se iniţiază 
şi un „colţ al începătorilor”. În domeniul prozei cel 
mai activ este Nicolae St. Beldie, care, folosind şi 
pseudonimul Nellu Zeletin, furnizează peste două- 
sprezece proze ample, ce vor fi strânse în volumul 
scos în „editura revistei”, Cocorii de atunci (1943). 
Mai semnează povestiri, nuvele, schiţe şi poves- 
tiri M. Gr. Constantinescu (Caleidoscop, Minunea 
Sf. Andrei), Mircea Grigoriu (Maica Magdalena, 
Calul cuconului Ilieş, Ioan Tudorei), Petre P. 
Andrei (Minucia), Carmen Stamboliu (Amin! 
Mama Florea), lon (Costea) Plăeşu (Logodna de 
lângă paraclis, Strada Cerdacul Roşu), Radu Sutzu 
(Vânătorul de urşi). Câteva texte de frontieră, între 
reportaj şi memorialistică, aparţin lui Const. Nic. 
Bratu (Note din Ucraina), Const. Nonea (Reportaj 
rural, De Crăciun şi Sfântul Vasile în sat la Cioca- 
Boca, Înainte... de la Creangă). De cronica literară 
se ocupă George Mihail Dragoş. Lui i se alătură mai 
târziu, cu recenzii, note, însemnări, Constantin 
Ciopraga, Gh. Chiper (iscălind Romil Serdaru), A. 
Budescu, Tudor Răchiţeanu şi Mihai Costandache. 
Mircea Scripcă şi Lucian Mihu se ocupă de artele 
plastice şi de spectacole teatrale, iar Sp. B. Proca de 
film. Reţin atenţia câteva articole, precum Drumul 
lui Creangă de Gala Galaction, Basarabia în litera- 
tură de George Mărgărit, Spiritualitatea Moldovei 
de Traian Gheorghiu, Destinul satului românesc 
de lon N. Manolache, Poeta Maria de la Cozia de 
Corneliu Dabija ori contribuţiile lui Gh. Bezviconi: 
50 de ani de la moartea episcopului Melchisedec, 
Alexandru Hâjdău, Muzica în Basarabia, Din 
umbrele palatului Roznovanilor. O menţiune 
specială se cuvine pledoariilor lui Al. Piru şi Adrian 
Marino în favoarea Istoriei literaturii române de la 
origini până în prezent a lui G. Călinescu. În 1942-— 
1943 revista beneficiază pentru grafică de aportul 
pictorului Th. Kiriacoff-Suruceanu. V.D. 


CURIERUL ARTELOR, publicaţie apărută la 
Bucureşti, săptămânal, de la 1 noiembrie 1919până 
la 30 aprilie 1922 și de la 1 mai 1923 până în martie 
1924, cu subtitlul „Muzică, pictură, sculptură, 
arhitectură, coregrafie”, în continuarea „Gazetei 
artelor” (1902-1904). Director: Juarez Movilă. La 12 
septembrie 1920 subtitlul suferă unele modificări, 
în acord cu diversificarea domeniilor abordate, 

devenind „Ieatru, gimnastică, arte decorative”; 
totodată Nic. Sion este menţionat ca prim-redac- 
tor, iar G.V. (Vlădescu-) Răcoasa ca secretar de 
redacţie; altă modificare mai importantă, surve- 
nită în noiembrie 1922, defineşte jurnalul drept 
„Artistic, literar, ilustrat. Pentru cultură şi educaţie 
integrală”. C.a. este o publicaţie elegantă, de ţinută, 
cu preocupări extinse către toate zonele cultu- 
ral-artistice, susținută de un cerc de colaboratori 
stabili, unii născuţi în ultimul pătrar al secolului al 
XIX-lea, ca Gheorghe Brăescu, până la foarte tinerii 
Const. Asiminei şi Sanda Movilă. Programul edito- 
rial, declară directorul în scurtul text programatic 
Ieri şi azi, este „de a sprijini dezvoltarea artei naţi- 
onale îndeosebi, mai cu seamă astăzi, când gra- 
nițele românismului s-au lărgit până aproape de 
idealul visat, şi mai ales acum, când contactul mai 
des cu artele străine ne poate primejdui existenţa şi 
caracterul artei naţionale româneşti”. Publicaţie de 
familie, cu profil preponderent informativ, în prin- 
cipal din domeniul teatrului — text și arta actorului 
- şi al operei, dă secţiunii dedicate creaţiei literare 
un spaţiu redus. Produc versuri cantabile Const. 
Asiminei (uneori A. Siminei; Moartea unei fecioare, 
Plouă), Const. Nutzescu (Norul rătăcitor), Alex. 
Bucur (Barbu Lăzăreanu; Tabloul), Igena Floru 
(Fără reazăm), George Palladi (Calvar - sonet, 
Resemnare), Volbură Poiană-Năsturaș (Cântarea 
fetelor), Sanda Movilă (În salonaşul portocaliu, 
Seară antică), Ion lieşiu, Vasile Militaru. O sem- 
nătură necunoscută încă este Zaharia Th. Stancu, 
autor al poeziilor Beznă şi Câmpenească. Proză 
se tipăreşte rar şi abia în 1922, odată cu atragerea 
colaborării Sandei Movilă cu textele Fetița doctoru- 
lui, Cora, Cele două columbe, a lui lon Dragoslav, 
cu Povestea rândunicii, şi a lui Gh. Brăescu, cu 
schița umoristică Nenea Guţă, reluată, fără a se 
specifica, după „Sburătorul literar”. Destinată vieții 
artistice — celei muzicale și teatrale în principal și 
abia în plan secund artelor plastice —, C.a. îşi ţine 
la curent cititorii cu repertoriul original şi cu cel 
străin, cu spectacolele din Capitală şi din provin- 
cie, cu premierele fiecărei stagiuni, cu aprinsa con- 
troversă iscată în jurul cortinei desenate de Camil 
Ressu pentru Naţionalul bucureştean și încheiată 
cu plecarea lui Victor Eftimiu de la direcţia tea- 
trului, cu premiile acordate autorilor dramatici 
de Societatea Scriitorilor Români. Primul număr 
din 1922 anunţă cu neascunsă satisfacţie apro- 
piata colaborare a lui N. Iorga, colaborare care se 

deschide cu amplul studiu în două părţi Arta romă- 
nească, însoţit de numeroase ilustraţii. Traduceri 
sporadice (L.A. Krîlov, Scriitorul şi tâlharul, o fabulă 
în proză), epigrame şi catrene amabile rimate de 
C. Kiricutză (mai semnează C. Kir, Kirr), cugetări 
spicuite din Anatole France, D'Annunzio, Amiel, 
John Ruskin se strecoară printre rubricile de vari- 
etăţi „Răsfoind revistele”, „Mişcarea culturală”, 
„Recenzii”, ce adună noutăţile şi informaţiile lunii 
în curs, printre care şi dispariţia scriitorilor Al. 
Vlahuţă, C. Dobrogeanu-Gherea, comemorarea 
lui Emil Gârleanu la cinci ani de la moarte, Zece 
ani de la moartea lui Tolstoi, Centenarul lui Vasile 
Alecsandri. Cele câteva portrete şi medalioane 
bibliografice (N. Iorga la împlinirea a cinci decenii 
de viaţă, Al. Vlahuță) sunt scrise de G. Vlădescu- 
Răcoasa (iscălește şi G. Vlad), Andrei Branişte 
(Tudor Teodorescu-Branişte), Juarez Movilă. Un 
incident administrativ provocat din exterior în 
mai 1922 determină câteva precizări din partea 
direcţiei privind profilul C.a., care „cuprinde de 
obicei articole serioase, tratând subiecte din toate 
ramurile activităţii noastre culturale şi artistice, 
scrise [...] pentru luminarea maselor, nu de spe- 
cialitate şi nici pentru specialişti [...], cu ceva mai 
multă competinţă decât cele apărute în unele ziare 
pretins artistice”. Alți colaboratori: H. Burileanu, 
George Baiculescu, Eduard Sbiera, H. Blazian, Al. 
Bilciurescu, Vântură Ţară (Const. Mille). R.P 


CURIERUL BUCUREŞTILOR, cotidian politic şi 
literar apărut la Bucureşti între 14 iulie 1875 şi 17 
martie 1876. Redactorul acestei gazete trebuie să 
fi fost Gr. H. Grandea, prezent statornic cu versuri, 
nuvele şi articole politice. El îşi republică aici, în 
foileton, romanul Fulga. De fapt, C.B. este o publi- 
caţie de reluări pentru care nu se indică sursa. De 
aceea, din partea revistei „Convorbiri literare” se 
primeşte o scrisoare în care se atrage atenţia că mai 
multe scrieri literare din cotidianul bucureştean 
fuseseră tipărite mai întâi în periodicul de la Iaşi. 
Este vorba de câteva poezii ale lui V. Alecsandri, 
Ghioaca lui Briar sau Noapte albă, de proza ace- 
luiaşi publicată sub titlul Din albumul unui bibli- 
ofil, de nuvele ale lui 1. Slavici şi de satirele lui 
Iacob Negruzzi. Dar C.B. republică şi versurile lui 
D. Bolintineanu (din „Albina Pindului”), Cezar 
Bolliac, Nicolae Rucăreanu, precum şi studiul lui 
G. Vârnav-Liteanu dedicat scrierilor teatrale ale lui 
V. Alecsandri. Materialul critic publicat este, fără 

îndoială, original. Se comentează Manualul vână- 
torului de C.C. Cornescu, poema lui N. Rucăreanu 
Vânătorul Carpaţilor şi cartea lui Dimitrie Gusti, 
Ritorică pentru tinerimea studioasă. R.Z. 


CURIERUL CAPITALEI, cotidian politic şi literar 
apărut la Bucureşti de la 5 septembrie 1883 până 
în ianuarie 1884; numerele de după 31 decem- 
brie 1883, despre care „Războiul” din 29 ianuarie 
1884 dă informaţii, nu s-au păstrat. Directorul 
gazetei era G.A. Tacid, autor, sub pseudonimul 
Tall, de încercări literare fără valoare. Colaborau 
cu versuri D. Teleor, Mircea C. Demetriade şi 1.S. 
Spartali. Aici D. Teleor (folosind anagrama Roelet) 
publică şi proză umoristică, iar Spartali traduce 
din Nathaniel Hawthorne (Semnul din naştere), 
Pierre Zaccone şi Victor Hugo. N. Bălcescu, D. 
Bolintineanu, I.D. Negulici şi Cezar Bolliac erau 
pios comemoraţi în articole ce depăşesc nivelul 
obişnuit al gazetăriei cotidiene. În numărul din 
21 decembrie 1883 e inclus articolul Un poet, 
dedicat lui Eminescu cu prilejul apariţiei volumu- 
lui editat de Titu Maiorescu. R.Z. 


Anul ÎL 

Redacţianea şi A dminiatraţiunea: în localul Fipogratici Junimee LEI 


CURIERUL DE IAŞI, gazetă politică apărută la 
Iaşi din 31 martie 1868 până în septembrie 1884, 
mai întâi săptămânal, de la 5 octombrie 1869 de 
două ori pe săptămână, apoi de trei ori pe săptă- 
mână din iulie 1870, din nou bisăptămânal între 
26 aprilie şi 14 noiembrie 1879 şi săptămânal până 
în septembrie 1884. C.I. intră, probabil înainte de 
1870, în sfera de influenţă a Junimii. Când editorul 
A. Bernard dă faliment (în mai 1871), Th. Balassan, 
până atunci numai redactor, organizează altă tipo- 
grafie, preluând şi funcţia de redactor responsa- 
bil al gazetei. Nicolae Gane, Iacob Negruzzi şi A. 
Stoianovici cumpără însă tipografia şi îl înlătură 
de la conducere pe Balassan, alcătuind un comitet 
în care mai intră A.D. Xenopol, Anton Naum ş.a. 
Din decembrie 1871 gazeta este condusă de Ioniţă 
Scipione Bădescu, apoi din nou de Th. Balassan. În 
aprilie 1874 C.I. devine „foaia publicaţiilor oficiale 
din resortul Curţii Apelative din Iaşi”, probabil 
în scopul obţinerii unor subvenţii de la Primăria 

orașului, publicând rezumatele discuţiilor din 
şedinţele Curţii Apelative şi comunicate legate de 
activitatea acestei instituţii. Gazeta are o „parte 
neoficială”, cu rubrici de politică internă şi externă, 
ştiri, comentarii etc., după obiceiul epocii, precum 
şi o parte culturală, în care intră scrieri literare, o 
cronică teatrală sau literară cu caracter ocazional, 
note bibliografice etc. Colaborările literare erau 
întâmplătoare sau ilustrau un eveniment politic, o 
aniversare. Se publică astfel nuvele de N. Gane, |. 
Negruzzi, |. Slavici, versuri de Th. Şerbănescu, Şt. 
G. Vârgolici, informaţii sumare despre şedinţele 
Junimii, anunţuri şi succinte cronici teatrale. La 1 
ianuarie 1876 redacţia anunţa că urmăreşte îmbu- 
nătăţirea conţinutului gazetei, adică a părţii neofi- 
ciale, şi că va introduce cronici bilunare de litera- 
tură şi teatru. După câteva luni sarcina de a realiza 
această mică reformă era preluată de Eminescu, 
probabil la sfârşitul lunii mai, când se poate 
observa o considerabilă îmbunătăţire, nu numai 
stilistică, dar şi a registrului de idei. Prezenţa 
lui Eminescu devine tot mai evidentă, chiar din 
primele numere ale lunii iunie, în toate rubricile 
aferente părţii neoficiale, prin articole politice, 
economice, istorice, sociale, prin scrieri referi- 
toare la instrucțiunea publică; rubricile „Diverse, 
„Noutăţi” şi, înainte de toate, cele „atingătoare” 
de partea propriu-zis literară sunt, de asemenea, 
scrise de el. Poetul va da substanţă paginilor din 
C.I. cu nuvele, articole literare, cronici drama- 
tice, note şi recenzii. Tot el va reproduce din alte 
publicaţii texte în consonanţă cu părerile politice 
pe care le împărtăşea. Semnătura sa va figura însă 
o singură dată, sub un comentariu de politică 
externă. În acelaşi timp, se implicau la partea neo- 
ficială a gazetei încă doi redactori care îşi iscăleau 
contribuţiile cu iniţiale: L.C.G., răspunzând mai 
mult de informaţiile teatrale, şi PV.G. (Petru V. 
Grigoriu). Data la care încetează responsabilitatea 
redacțională a lui Eminescu nu se poate stabili cu 
precizie, deşi se cunoaşte conţinutul scrisorii de 
demisie, urmare a unui conflict cu directorul tipo- 
grafiei; oricum, la mijlocul anului 1877, adică după 
un an de prezenţă neîntreruptă la C.I., el abando- 
nează munca de redactor şi treptat gazeta revine la 
vechiul aspect. Se va publica în continuare litera- 
tură aparţinând unor scriitori din cercul junimist, 
proză de I. Creangă şi 1. Slavici, versuri, unele de 
V. Alecsandri, şi diverse articole consacrate vieţii 
literare. Gazeta pierduse însă mult, deoarece îi 

lipsea atmosfera intelectuală, îi lipsea patima 
pentru adevăr şi pentru polemica dezinteresată în 
jurul principiilor şi alideilor mari, pecare, în scurtul 
interval cât fusese redactor, Eminescu le-a comu- 
nicat, odată cu fiecare rând scris, cititorilor.  R.Z. 


CURIERUL LITERAR, revistă apărută la Bucureşti 
între 7 octombrie și 4 noiembrie 1901, cu sub- 
titlul „Săptămânal artistic”, sub îngrijirea lui 1. 
Constantinescu-Stans. Prin articolul-program, publi- 
cația, cu o ţinută elegantă, tipărită pe hârtie de 
lux și textele paginate pe trei coloane, ilustrată cu 
viniete și desene de Baltazar Apcar şi caricaturi de 
N.S. Petrescu (-Găină), se revendică de la programul 
„Daciei literare” a lui Mihail Kogălniceanu, din care 
şi preia formulări, adăugând că „va fi un reperto- 
riu general al literaturii româneşti, în care ca într-o 
oglindă se vor vedea scriitorii moldoveni, munteni, 
ardeleni, bănăţeni, bucovineni, fieştecare cu ideile 
sale, în limba sa, chipul său. [...] Critica noastră va fi 
nepărtinitoare; vom critica cartea, iar nu persoana. 
[...] Foaia noastră va cuprinde toate ramurile litera- 
turii, va da înştiințări de cărţile ce au să iasă în puţin, 
de cele ce au ieşit de sub tipar, relaţii de adevărurile 
învăţaţilor români, ştiri despre literatorii noştri şi, 
în sfârşit, tot ce poate fi vrednic de însemnat pentru 
publicul român”. Semnează poezii George Coşbuc 
(După furtună), Andrei Naum (n toamna..., La 
praşilă), St. O. Iosif (Dimineaţa, Reînviere, Umbre: 
I. Lăutarul, Il. Răzmeriță, un ciclu de sonete inspi- 
rate dintr-o călătorie în Franța și Germania — Adio, 
În treacăt, Mansarda, Amurgul), Zaharia Bârsan 
(Rămas-bun, Amurg de toamnă, Iubire), D. Nanu 
(n vis...), lon Minulescu (În fericire, iscălită L.M. 
Nirvan), D. Anghel (Cântec, Se trec şi florile), Maria 
Cunţan (Vinerea patimilor), Elena Simţion (Dorința 
- sub iscălitura Elena din Ardeal); redactorul însuşi 
figurează număr de număr cu modeste compuneri 
versificate. Proza se rezumă la fragmentul intitu- 
lat Marchizul de L.A. Bassarabescu, a cărui urmare 
cititorii sunt îndemnați să o caute „în oricare din 
foiletoanele ziarelor noastre cotidiene”, la textele 
datorate lui loan Adam (Hatmanul Hotnog, Portret 
neinspirat, Logofeteasa — schiţe, Struggle for Life — 
fabulă în proză), la nuvela lui Virgil Cioflec Robu, 
la un episod selectat din România pitorească a lui 
Al. Vlahuţă sau la o proză de Ion Ciocârlan (debut). 
De la scriitorii mai vechi sunt recuperate pagini de 
Costache Bălăcescu (Ar fi păcat- o strofă umoristică 
din 1838), Dinicu Golescu (Însemnare a călătoriii 

mele), Florian Aaron (un fragment din broşura 
Patria, patriotul şi patriotismul, 1843), Anton Pann 
(Precum e țara şi locul şi Vinul cel bun la vederi). Un 
spaţiu redus ocupă în sumar consideraţiile critice 
- cronici şi recenzii — reunite la rubrica „Dări de 
seamă”, semnate criptat (Ch.) de Ilarie Chendi, Radu 
Rosetti (Câteva versuri), C. Rădulescu-Codin (O 
seamă de cuvinte din Muscel — antologie de folclor 
prefațată de Gustav Weigand) şi Badea Gheorghe 
(George Coşbuc) pe marginea spectacolului de la 
Teatrul Naţional cu drama Iudith şi Holofern de 
Friedrich Hebbel, dar mai ales pe seama stângăci- 
ilor şi a inadvertenţelor de sens ce minau traduce- 
rea textului, realizată de Emil D. Fagure. Interesul 
pentru literatura populară este reflectat săptămâ- 
nal în spaţiul generos dedicat unei rubrici speci- 
alizate, unde apar contribuţiile lui Ilarie Chendi 
(Despre Anticrist), loan Adam (Glume ţărăneşti), Şt. 
St. Tuţescu (Versuri din popor - culese din Dolj şi 
Descântece de dragoste), S. FI. Marian (Musca. Din 
datinele şi credinţele românilor despre insecte — mic 
studiu entomologic însoţit de texte ilustrative). Petre 
V. Haneş comunică sub inițialele numelui două 
scrisori inedite identificate în fondurile Bibliotecii 
Academiei, una emisă de Alecu Kogălniceanu către 
fratele său mai mare, Mihail, şi cealaltă de Vasile 
Alecsandri către C.A. Rosetti (localizată şi datată 
Iaşi, mai 1856). În aceeaşi zonă de preocupări se 
înscriu medalioanele Ienăchiţă Văcărescu, Dimitrie 
Cichindeal şi Teodor Șerbănescu, susţinute fiecare 
de câte o fotografie şi de câteva versuri, portretul 
lui Gheorghe Lazăr desprins din Istoria literaturii 
române în secolul al XVIII-lea de N. Iorga şi prefața 
aceluiaşi la romanul lui Nicolae Filimon Ciocoii 
vechi şi noi, tipărit în colecţia „Biblioteca scriitorilor 
români”. În numărul 5, concomitent cu încetarea 
apariţiei, C.1. îşi anunţă intenţia tipăririi unei reviste 
noi, ce peste puţin va fi longevivul hebdomadar 
„Sămănătorul”: „Suntem autorizaţi să vestim publi- 
cului că doi fruntaşi ai literaturii noastre - dd Al. 
Vlahuţă şi G. Coşbuc —, simțind nevoia unei grupări 
puternice în haosul atâtor agitaţiuni bolnave, străine 
aspiraţiunilor neamului românesc, au luat nobila 
hotărâre de a înfiinţa, sub conducerea şi prin activi- 
tatea lor, o nouă revistă săptămânală, în jurul căreia 
nădăjduim că se vor aduna de la sine toate elemen- 
tele rodnice, doritoare de muncă, ale generaţiei 
tinere. Noi, cei de la «Curierul literar», în faţa acestui 
eveniment vestitor al unei faze de reculegere şi de 
însufleţire în mişcarea noastră culturală ne simțim 

datori să alergăm cei dintâi la chemarea celor doi 
aleşi. În vederea acestei contopiri, «Curierul literar» 
încetează de a mai apărea”. R.P. 


CURIERUL OLTENIEI, jurnal politic şi literar apărut 
la Craiova, săptămânal (cu întreruperi), de la 7 iunie 
1892 până la 20 august 1916, și de la 17 decembrie 
1918 până la 26 martie 1939. Director şi proprietar, 
de altfel şi cel mai statornic redactor în primii ani, a 
fost C.N. Iovipale, cu excepţia unor scurte perioade 
din 1894-1895, când direcţia este asigurată de A. 
M. Eliescu şi ulterior de un comitet de redacţie din 
care au făcut parte, între alţii, Nae Constantinescu 
(prim-redactor) şi poeţii N. Burlănescu-Alin şi G. Al. 
Zamphirolu; spre sfârşitul secolului li s-a alăturat 
umoristul D. Marinescu-Marion. Până la 1916 
C.O. a făcut loc în paginile lui unui material literar 
ilustrativ, în bună măsură, pentru viaţa culturală 
şi intelectuală din Craiova. Mănunchiul de poeţi 
olteni sau din Bucureşti care colaborau era format 
din Petru Vulcan, N. Burlănescu-Alin, Sofronie 
Ivanovici, G. Al. Zamphirolu, C.D. Vâlceanu (semna 
şi C. Dragu), |. Demetrescu-Ghiocel. S-au republicat 
versuri de Grigore Alexandrescu, D. Bolintineanu, 
M. Eminescu, Veronica Micle şi Traian Demetrescu, 
deşi acesta din urmă era într-o polemică înverşunată 
cu redactorii gazetei. Petru Vulcan dădea şi nuvele, 
ilizibile, prolixe. Lui N. Gane şi lui Tr. Demetrescu li 
s-au retipărit, de asemenea, câteva nuvele, iar Petru 
Vulcan trimitea basme şi versuri populare culese 
din Macedonia, lungi recenzii literare şi o încercare 
de istorie literară (Bolintineanu şi Macedonele). Sub 
pseudonimul Nacus, N. Constantinescu e prezent 
cu sumare cronici dramatice. S-a tradus, destul de 
îngrijit, din La Rochefoucauld, Lamartine, Xavier 
de Maistre, Emile Augier, Catulle Mendăs, Emile 
Zola, Goethe, L.N. Tolstoi, 1.S. Turgheniev. Din 
Charles Baudelaire transpune Victor Antonescu 
Chant d'automne, şi tot el face prezentări documen- 
tare ale lui Guy de Maupassant şi Henri Meilhac. Din 
când în când C.O. a editat un supliment intitulat fie 
„Curierul Olteniei literar”, fie „Curierul literar”.  R.Z. 


CURIERUL ROMÂN, cotidian politic şi literar 
apărut la Bucureşti, între 20 august şi 18 decembrie 
1881. Ziarul îşi propune să cultive memoria lui lon 
Heliade-Rădulescu, în care scop cei doi redactori, 
G. Danielopolu şi Chr. Suliotis, obţin colaborarea 
lui I.I. Heliade-Rădulescu, fiul scriitorului, precum 
şi dreptul de a folosi denumirea cunoscutei 

gazete heliadiste. Cu numărul din 7 octombrie, 
I.I. Heliade-Rădulescu retrăgându-se din redacţie, 
titlul devine „Curierul României”, dar modificarea 
de nume nu schimbă nimic din orientarea şi conţi- 
nutul gazetei. În fiecare număr se republică versuri 
şi articole politice scrise de Ion Heliade-Rădulescu. 
Au colaborat Scarlat Moscu, autor de studii literare 
fără însemnătate, iar începând cu numărul 64, sub 
inițialele N.P, Nicolae Petraşcu, care trimite de la 
Bârlad şi Tecuci primele lui versuri, printre care şi o 
odă către „umbra” lui Heliade-Rădulescu. R.Z. 


CURIERUL ROMÂN, gazetă apărută la Botoşani, 
bisăptămânal, între 2 martie 1886 şi 26 august 1904, 
ca organ al Partidului Liberal. Datorită înclinațiilor 
literare ale lui Ioniţă Scipione Bădescu, redactor și 
proprietar, C.r. a acordat un spaţiu însemnat bele- 
tristicii. În cei optsprezece ani de apariţie regulată, 
1.S. Bădescu a publicat numeroase poezii, în special 
de dragoste. În paginile gazetei se găsesc şi versuri 
de George Coşbuc (Sus inima, Psalm) St. O. Iosif 
(Cobzarul), Cincinat Pavelescu (Odă lui Eminescu), 
Gheorghe din Moldova, Th. D. Speranţia, Ludovic 
Dauş. De asemenea, sunt reproduse multe dintre 
poeziile lui Eminescu, față de care Bădescu mani- 
festa o preţuire deosebită. În ceea ce priveşte scri- 
erile în proză, este vorba adesea de simple foile- 
toane ori de nuvele fără valoare. În schimb, există 
numeroase traduceri, unele sub semnătura lui 1.S. 
Spartali, din scrierile lui Pierre Ronsard, Charles 
Baudelaire, Georges Courteline, Alphonse Daudet, 
Victor Hugo, Charles Dickens, EM. Dostoievski, 
I.S. Turgheniev, Paolo Mantegazza. În special 
după 1900, în coloanele Cur. au apărut multe 
articole de istorie literară, majoritatea scrise de 
Gh. Adamescu, despre Miron Costin, Eminescu, 
lon Creangă, A.I. Odobescu, precum şi amintiri 
despre Costache Caragiali, D. Bolintineanu şi M. 
Eminescu. Alți colaboratori: N. Gane, G. Ranetti, 
N.-B. Hâtrat, Corneliu Botez. D.M. 


CURIERUL ROMÂN, publicaţie a exilului românesc 
apărută în limba română la Paris, bilunar, între 1 mai 
şi august 1948. Cuprinzând în medie 24 de pagini 
şapirografiate, de dimensiunile unui caiet comer- 
cial, fiecare număr are sumarul riguros structurat. 
Se rezervă un spaţiu larg ştirilor, grupate în două 
ample compartimente: cele din străinătate şi cele 
din ţară, acestea având subdiviziuni de ordin politic, 
economic, militar-juridic, cultural, până la ştirile 

diverse şi chiar adnotările polemice şi umoristice. 
Comentariile sunt în general mai puţine, prezente 
cu prioritate la rubrica „Situaţia din ţară”. O secvenţă 
aparte a sumarului o reprezintă „Pagina pribegiei”, 
înfăţişând la zi statutul juridic al exilatului, dar şi 
posibilitățile de asistenţă a românilor refugiaţi în 
diferite ţări ale globului. Altă rubrică este rezer- 
vată „declaraţiilor” politice, ideologice, culturale, 
reduse ca dimensiuni. Se observă interesul redac- 
ţiei pentru informaţie, ceea ce imprimă un caracter 
viu, dinamic acestei publicaţii bine gândite şi inteli- 
gent scrise, deschizătoare de drum în presa din exil. 
Deşi nu se indică numele redactorului responsabil, 
acurateţea precizărilor juridice duce la ipoteza că 
acesta era Leontin Jean Constantinescu. În artico- 
lul-program al C.r., periodic subintitulat „Iribună de 
luptă românească pentru eliberarea şi unitatea naţi- 
onală”, se spune: „Născut în vremuri de restrişte, el 
vine să răspundă unei chemări de firească solidari- 
tate, adresându-se tuturor românilor ce rătăcesc pe 
drumul lungşi anevoiosalpribegiei. [...] Aşezându-se 
pe linia primatului naţional, «Curierul român» nu 
va servi decât un singur crez: cauza naţională. Îl va 
servi cu toată tăria şi cu toată căldura, fără nici o 
ambiţie partizană”. Interesul cultural al publicaţiei 
este determinat în mare măsură de prezentarea acti- 
vităţii şi a manifestărilor intelectuale ale Asociaţiei 
Culturale „Mihai Eminescu”, comentate număr de 
număr, ca şi de relevarea unor comentarii critice şi 
polemice cu privire la începuturile „revoluţiei cul- 
turale” de la Bucureşti. Redacţia nu evită reprodu- 
cerea unor epigrame şi versuri retorice la adresa 
regimului comunist: „Guvernul merge la recepţii/ 
Iar poporul la percepții” sau „Regele nu mai e pe 
tron/ Nu ştim de Ana de Bourbon/ În schimb, acum 
la Bucureşti/ Avem pe Ana din Dudeşti”. Cultivarea 
asiduă a literaturii partinice, de la versurile lui Mihu 
Dragomir până la un anonim Marş al Anei Pauker, 
citat integral, sau de la „poezia şantierelor” până la 
imnul republicii al lui Matei Socor, este radiografi- 
ată atent, ca şi „reforma învăţământului” sau modi- 
ficările şi „restructurările” prin care trec instituţiile 
culturale ale ţării, de la Academia Română, Teatrul 
Naţional până la cinematografie şi la redacţiile unor 
prestigioase reviste literare (precum „Viaţa româ- 
nească”). Alteori se polemizează direct cu răstălmă- 
cirea semnificaţiilor Revoluţiei de la 1848 în scrisul 
lui Eugen Jebeleanu sau se comentează citate des- 
prinse din texte oficiale sau din publicistica literară 
a vremii (Izolarea spirituală a României, articol 

semnat prof. ET.). Ar mai fi de amintit intervenţia lui 
C. Antoniade, intitulată Cultură şi națiune, sau aceea 
a lui Mihail Fărcăşanu (Mihail Villara), Anul 1848 şi 
mişcarea liberală. Semnificativ este că în iunie-iulie 
1948 a fost realizat în franceză un număr separat, 
cu 48 de pagini, „Courrier roumain”, ce a preluat în 
mică măsură materialele din versiunea în română. 
Consacrat publicului francez în primul rând, dar şi 
celui occidental, fasciculul urmăreşte să oglindească 
drama României după abolirea monarhiei, insta- 
urarea dictaturii comuniste şi suprimarea tuturor 
libertăţilor democratice. Articolele şi comentariile, 
mult mai largi, sunt semnate, printre alții, de Grigore 
Gafencu, N.G. Caranfil, |. Zissu. N.E 

CURIERUL ROMÂNESC, gazetă politică, admi- 
nistrativă şi culturală editată la Bucureşti de Ion 
Heliade-Rădulescu între 8 aprilie 1829 şi 19 aprilie 
1848; a reapărut între 29 noiembrie şi 13 decembrie 
1859 sub titlul „Curierul român”, dar a fost supri- 
mată după câteva numere. În 1828, după mai multe 
încercări eşuate, Dinicu Golescu obţine aproba- 
rea din partea consulului rus, generalul EP Pahlen, 
pentru tipărirea unui ziar în limba română, anunţat 
cu titlul „Curierul Bucureştilor”. Cu întreruperi de 
câteva luni (în 1833,1839,1841,1846), publicaţia lui 
Heliade (ajutat la început şi de C. Moroiu) a ieşit săp- 
tămânal sau, în unele perioade, de două, trei şi chiar 
de patru ori pe săptămână. C.r. (cu unele variaţii 
de titlu: „Curierul rumânesc”, „Curier românesc”, 
„Curierul român”) a fost primul periodic românesc 
cu o apariţie de lungă durată. Era redactat şi, în bună 
parte, scris de Heliade. Printre redactorii vremelnici 
ai gazetei figurează C. Bălăcescu, A. Popovici, I.D. 
Negulici. Ultimul a îndeplinit (octombrie 1845 — 
decembrie 1846) şi funcţia de redactor principal în 
lipsa lui Heliade, plecat în străinătate. Datorită iniţi- 
atorului şi colaboratorilor lui apropiaţi, C.r.a devenit 
dintr-un ziar administrativ, cu un conţinut informa- 
tiv (hotărâri oficiale, ştiri politice şi militare), o publi- 
caţie culturală cu o audienţă considerabilă în Țara 
Românească, Moldova şi Transilvania. În paginile 

gazetei s-au reflectat principalele obiective ale pro- 
gramului cultural iluminist de emancipare a româ- 
nilor, la care se angajase Heliade, alături de ceilalți 
fruntaşi ai mişcării naţionale. C.r. a militat pentru 
reforme sociale care să înlăture abuzurile feudale, 
pentru dezvoltarea şi modernizarea învățământu- 
lui în limba română şi răspândirea cunoştinţelor 
ştiinţifice elementare, pentru crearea unui teatru 
naţional. Se disting articolele lui Heliade despre 
limba română literară şi despre rolul culturii în lupta 
pentru autonomie şi progres social (Repede arun- 
cătură de ochi asupra limbei şi începutului rumâ- 
nilor, 1832, Soţietatea Filarmonică, 1843, scrisorile 
către Petrache Poenaru, 1839), precum şi articolele 
despre istoria ţării şi organizarea statului aparţinân- 
du-le lui Simeon Marcovici şi Grigore Pleşoianu. 
Aici şi-au găsit loc şi articolele lui Teodor Diamant 
despre reformele sociale fourieriste. Fără a adera la 
aripa radicală a grupării care a pregătit Revoluţia de 
la 1848, redactorul principal a făcut totuşi din Cr. 
un purtător de cuvânt al celor care cereau înnoiri 
democratice, invitând pe toată lumea (în 1847), indi- 
ferent de tendinţă, la o discuţie liberă, „pentru a se 
dezbate păreri şi a se afla adevărul”. Până la apariţia 
revistelor „Gazeta Teatrului Naţional” (1835), 
„Muzeu naţional”(1836) şi „Curier de ambe sexe” 
(1837), C.r. a fost, parţial, şi o revistă literară. Alături 
de Heliade, activ în fiecare număr cu poezii, articole, 
însemnări sau tălmăciri, în C.r. sunt prezenţi lancu 
Văcărescu, C. Bălăcescu, C. Caragiali, C.A. Rosetti, 
Dimitrie Bolintineanu, Cezar Bolliac, Ion Catina, 
C.D. Aricescu, George Baronzi, D. Ciocârdia Matila 
ş.a. Aici au debutat, prezentaţi elogios de redacto- 
rul principal, Vasile Cârlova (tipărit şi postum) şi 
Grigore Alexandrescu. Colaborarea multora dintre 
ei este totuşi sporadică. Contribuţia gazetei la pro- 
movarea literaturii autohtone şi la cultivarea limbii 
este reprezentată în mare măsură de activitatea de 
poet, prozator, traducător şi îndrumător literar a lui 
Heliade-Rădulescu, care îşi ţine aici, în primii ani, 
„lecţiile” de literatură, urmărind trezirea gustului 
pentru lectură şi formarea unui public pregătit să 
aprecieze operele după regulile esteticii. Atitudinea 
lui critică avea în vedere analiza versificaţiei, a 
stilului şi a limbii, „spre îndreptarea autorului”. 
După 1838 va renunţa, în genere, la critică, socotită 
inoportună, preferând încurajarea fără rezerve a 
oricărei producții literare, fie originală, fie tălmăcire, 
ceea ce ar contribui la îmbogățirea literaturii naţio- 
nale. Ela cultivat memoria unor cărturari și scriitori 

români, prin tipărirea scrierilor în cuprinsul gazetei 
(B.P Mumuleanu, V. Cârlova) sau prin articole con- 
sacrate lor (Paul lorgovici, D. Țichindeal, Nicolae 
Văcărescu, Gh. Lazăr). Traducerile ocupă un spaţiu 
considerabil în paginile C.r.: numeroase poezii de 
Lamartine (începând din 1829), prima parte din 
Don Quijote de la Mancha de Cervantes, după ver- 
siunea franceză a lui Florian, fabule de ].-P Viennet 
şi Alphonse Karr, fragmente din scrierile lui E. 
Bulwer-Lytton, Al. Dumas, M-me de Genlis, Walter 
Scott, toate traduse de Heliade. Tot el, secondat 
de I.D. Negulici (traducător al lui Aime6 Martin), 
lansează aici în 1845 o Chemare pentru realizarea 
unei „Biblioteci universale” care să cuprindă opere 
fundamentale din istoria, filosofia şi literatura uni- 
versală, în traducere românească. L.V, 


CURIOSUL, publicaţie apărută la Bucureşti, lunar, 
la sfârşitul anului 1836 şi la începutul lui 1837, cu 
subtitlul „Jurnal de literatură, industrie, agricultură 
şi noutăţi”. Trei numere s-au păstrat din această 
revistă, deşi, după unele mărturii, s-ar fi tipărit 
şi al patrulea. Este editată şi redactată de Cezar 
Bolliac, cu sprijinul prietenului său, marele vornic 
C.G. Filipescu. Într-o scrisoare din 15 octombrie 
1836, adresată lui C. Negruzzi, |. Heliade-Rădulescu 
anunţa apariţia iminentă a revistei. La începutul 
aceluiaşi an (25 ianuarie 1836), Bolliac îi scrisese şi 
el lui Negruzzi, schiţând un program redacţional. 
C. ar fi trebuit să fie un „jurnal critic”, cu atenţie 
pentru cultivarea limbii şi cu un „adaos” dedicat 
publicării scrierilor unor începători. În ceea ce 
priveşte partea critică, Bolliac nu şi-a putut înde- 
plini promisiunile. C. a preferat să dea traduceri 
din periodice franceze, făcute de Bolliac, de Ion 
Câmpineanu, C. Bălcescu, loan Voinescu II, Simeon 
Marcovici. Treisprezece strofe din Căderea frunzelor 
de Ch. H. Millevoye sunt transpuse de D. Ciocârdia 
Matila, iar C.G. Filipescu oferă o adaptare a poves- 
tirii englezeşti O corabie. În ultimul număr păstrat, 
probabil din ianuarie 1837, îşi găseşte loc versiunea 
românească a lui C. Negruzzi din Șalul negru de 
A.S. Puşkin, Privigherile lui Torquato Tasso în tăl- 
măcirea lui Simeon Marcovici şi o transpunere în 
proză a odei Cinci Mai de Alessandro Manzoni. Cele 
mai multe traduceri (povestiri, anecdote, articole 
despre scriitori celebri) îi aparțin însă lui Bolliac, 
autor şi de însemnări referitoare la viaţa culturală 
şi teatrală autohtonă sau de articole de economie 
casnică. Nu se ştie dacă redactorul a oprit apariţia 

revistei din cauza numărului prea mic de abonaţi 
sau dacă ea a fost suprimată de autorități. R.Z. 


CURTEA DE LA ARGEȘ, revistă care apare la Curtea 
de Argeș, lunar, din decembrie 2010, sub egida 
Trustului de Presă „Argeș Expres” și a Casei de Cultură 
„George Topîrceanu”. Redactor-şef: Gheorghe Păun, 
redactori: Paul loan Cruceană, Daniel Gligore, Maria 
Mona Vâlceanu, Constantin Voiculescu. În editoria- 
lul La început de drum care deschide primul număr, 
Gheorghe Păun fixează obiectivele publicaţiei: „o 
revistă centrată pe Argeșul de Sus, Câmpulungul 
fiind inclus și Vâlcea vecină, dar care în nici un caz 
nu se dorește limitată la această zonă, ci va încerca 
să-și aducă alături Piteștiul și întreg județul, ba 
chiar dorește să spună ceva despre cultura română 
în general, pentru cititorul român în general. [...] 
Ce NU dorim să promovăm în revistă sunt politica 
explicită, activă, de partid, epitetele provincial-en- 
comiastice și polemica de dragul polemicii, «pam- 
fletele»”. În pofida auspiciilor provinciale și a pagi- 
nației vetuste, C.A. reușește să alinieze în cele 24 de 
pagini o echipă remarcabilă de colaboratori, între 
care Solomon Marcus (istoria matematicii, relația 
dintre știință și umanioare), Vasile Tonoiu (Reverii 
de argeșean), Mircea Malița (Caragiale și crizele), 
Răzvan Theodorescu (0 episcopie catolică la Argeș, 
Ev Mediu la Dunărea de Jos), Horia Bădescu, Mircea 
Opriță (capitole dintr-o enciclopedie a SF-ului 
românesc), Alexandru Mironov, Dan D. Farcaș 
(știință popularizată). Mai semnează articole Ștefan 
Ion Ghilimescu (Alexandru Ciorănescu, principalele 
date de stare civilă), Sanda Golopenţia (O rapsodie 
epistolară a culturii românești), Felix Nicolau, Mihai 
Cimpoi, Florea Firan ș.a. Revista alocă un spațiu 
semnificativ și colaboratorilor locali, documentând 
subiecte culturale-istorice din arealul argeșean. M.I. 


CURTICĂPEANU, Doina (15.11.1941, Sovata), critic 
şi istoric literar. Este fiica Mariei (n. Suciu) şi a lui 
Alexandru Curticăpeanu, funcţionar. După şcoala 
primară, frecventată la Sovata, urmează liceul 
la Bistriţa, terminat în 1958, apoi Facultatea de 
Filologie a Universităţii „Babeş-Bolyai” din Cluj, 
absolvită în 1963. Devine cadru didactic la aceeaşi 
facultate, parcurgând treptele de la asistent la 
profesor în cadrul Catedrei de literatură română, 
comparată, teoria literaturii şi folclor. Din 1973 
este doctor în filologie cu teza Valori literare în 
opera cronicarilor. Timp de doi ani (1991-1993) a 


Curticăpeanu 


activat la lectoratul de limbă şi civilizaţie română 
de la Universită degli Studi La Sapienza din Roma. 
A debutat în „Studia Universitatis «Babeş-Bolyai»” 
(1965) cu un studiu, iar editorial în 1975 cu volumul 
Orizonturile vieţii în literatura veche românească 
(1520-1743). A mai colaborat cu studii, eseuri, 
articole şi recenzii la „Steaua”, „Iribuna”, „Echinox”, 
„Revista de istorie şi teorie literară”, „Familia”, „Vatra”, 
„Euphorion”, „Discobolul”, „Renaşterea”, „Iabor” ș.a. 
Este prezentă în volumele Neagoe Basarab (1972), 
Scriitori români. Mic dicţionar (1978), Studii literare. 
Din istoria presei culturale şi literare româneşti 
(1987), Portret de grup cu Ioana Em. Petrescu (1991), 
Dicţionarul scriitorilor români (-IV, 1995-2002), 
Dicţionar analitic de opere literare româneşti (- 
IV, 1998-2003), Dicţionarul esenţial al scriitorilor 
români (2000), Primele mărturii despre Biblia jubili- 
ară 2001. Versiunea Arhiepiscopului Valeriu Anania 
(2003), Dimitrie Cantemir. Dimensiuni ale universa- 
lităţii (Chişinău, 2008) ș.a. 

Două „exerciţii” editoriale, semnificative prin 
obiectul de aplicaţie şi prin calitatea prestaţiei 
critice şi istorico-literare, precedă prima carte de 
autor publicată de C.: o ediţie, însoţită de aparatul 
critic şi istorico-literar cerut de profilul colecţiei 
„Restituiri” (coordonată de Mircea Zaciu), a prozelor 
de început ale Hortensiei Papadat-Bengescu şi 
alta reprezentând un „decupaj” din Istoria ierogli- 
fică a lui Dimitrie Cantemir, şi anume Melanholia 
neasemuitului Inorog, cu subtitlul grăitor Povestiri 
exemplare din „Istoria ieroglifică”. În Orizonturile 
vieții în literatura veche românească (1520-1743) 
C. investighează, cu fineţe şi pătrundere, univer- 
sul de valori ale unor scrieri situate, cronologic, la 
începuturile literaturii române, de la Învățăturile 
lui Neagoe Basarab către fiul său Theodosie la 
Istoria ieroglifică. Cercetarea fixează în aria vizată 
repere de natură să dea o imagine asupra creativi- 
tăţii primilor noştri scriitori (îndeosebi cronicarii şi 
Dimitrie Cantemir). Demersul se înscrie în descen- 
denţa opiniilor lui Pompiliu Constantinescu şi ale 
lui G. Călinescu în acest domeniu, fiind, în același 
timp, ilustrativ pentru preocupările şi valoarea tine- 
rilor critici şi istorici literari români din anii '70 ai 
secolului al XX-lea. Spirit analitic, cu apetenţă isto- 
ristă şi valenţe pentru un comparatism de calitate, 
orientat modern, C. îşi concepe lucrarea „ca o des- 
coperire a unei lumi cu meditaţia ei, cu creaţiile 
care traduc dimensiunile şi înălțimea gândirii [...], 
cu referinţele ei livreşti [...], cu climatul şi modelele 

sale savante sau populare, cu atitudinile şi cu o 
anume concepţie văzută în diversele-i metamor- 
fozări” (lon Vlad). Eseurile componente sunt ches- 
tionări asupra unor comportamente şi atitudini 
culturale şi intelectuale, în ultimă instanţă spiritu- 
ale. Spre exemplu, cel intitulat Pelerinajul la Râm 
vizează un gest pe care literatura noastră veche 
l-a impus: „pelerinajul simbolic la Râm”, mişcare 
a conştiinţei de care sunt legate sentimentul apar- 
tenenţei la romanitate, al duratei, al dăinuirii şi 
devenirii ulterioare, elogiul Italiei etc. — toate, topoi 
ai literaturii naţionale, constante care cristalizează 
o istorie interioară a spiritului românesc. Lucrarea 
aduce observaţii cu „caracter de noutate în biblio- 
grafia critică a domeniului” (Laurenţiu Ulici). Un 
spirit analitic similar, riguros, informat şi pertinent 
orientat teoretic vădeşte eseul Vasile Alecsandri — 
prozator (Profilul memorialistului) (1977), unde 
C. abordează sectoare mai puţin cercetate (proza, 
corespondenţa, jurnalul), fără a le ignora pe cele- 
lalte care compun bogata operă a bardului de la 
Mirceşti. Prima parte urmărește situarea scriitorului 
în epocă şi realizarea unui portret original ca per- 
spectivă critică. Autoarea reconstituie, cu uneltele 
criticului şi istoricului literar, cadrul spiritual în 
care a înflorit memorialistica generaţiei paşoptiste. 
Profilul seducătorului memorialist, trasat în partea 
a doua a eseului, este o contribuţie critică de prim 
ordin. Într-o suită de analize minuţioase, susţinute 
de referinţe bogate şi variate, cu un suport teoretic 
adecvat, este relevată modernitatea prozatorului, 
valoarea literară intrinsecă, dar şi de anticipare con- 
ținută în scrisul său. Eseul Odobescu sau Lectura 
formelor simbolice (1982) consolidează profilul 
critic al autoarei. Lucrare substanţială, această carte 
vizează identificarea metodei de lectură specifice 
savantului scriitor, descrierea felului său de a trăi 
arta şi de a o interpreta. Pentru umanistul erudit 
Odobescu, „textul coexistă cu opera de artă, iar 
„descifrarea semnificaţiilor reprezentărilor ima- 
ginare” presupune o „lectură conjugată de scrieri 
literare şi de monumente de artă, deopotrivă”, 
adică o „lectură a formelor simbolice”. În căutarea 
„ecuaţiei laconice a scriitorului”, eseista reia (şi 
interpretează) argumente, referinţe, ipoteze, dezvol- 
tându-le, confruntându-le cu bibliografia recentă a 
problemelor puse în discuţie, ţinta fiind contura- 
rea, interpretarea, explicarea unui ideal de umani- 
tate. În timp, C. a revenit adeseori la interpretarea 
operelor cantemiriene cu studii şi eseuri erudite, 

suple, ingenioase în propunerile de lectură şi con- 
vingătoare în demonstraţie. De asemenea, a prac- 
ticat cronica literară (în paginile revistei „Familia”), 
comentând pertinent cu precădere cărţi de critică 
literară ale contemporanilor. 

SCRIERI: Orizonturile vieții în literatura veche romă- 
nească (1520-1743), Bucureşti, 1975; Vasile Alecsandri 
- prozator (Profilul memorialistului), Bucureşti, 1977; 
Odobescu sau Lectura formelor simbolice, Bucureşti, 
1982. Ediţii: Dimitrie Cantemir, Melanholia neasemui- 
tului Inorog. Povestiri exemplare din „Istoria ieroglifică”, 
pref. edit., Cluj, 1973; Hortensia Papadat-Bengescu, 
Sangvine, pref. edit., Cluj, 1973; B.P Hasdeu, Ioan Vodă 
cel Cumplit, postfață edit., Bucureşti, 1978; loan Timuş, 
Ogio-san (Domnişoare), pref. edit., Cluj-Napoca, 1984. 
Repere bibliografice: Mircea Iorgulescu, Orizonturile 
vieții în literatură, RL, 1975, 19; Mihai Ungheanu, 
„Orizonturile vieţii în literatura veche românească”, LCE, 
1975, 33; V. Fanache, „Orizonturile vieții în literatura 
veche românească”, ST, 1975, 8; Constantin Hârlav, 
„Orizonturile vieţii în literatura veche românească”, 
„Făclia” (Cluj-Napoca), 1975, 8841; Nicolae Manolescu, 
Urmele omului, RL,1975, 39; Mihai Moraru, „Orizonturile 
vieţii în literatura veche românească”, RITL, 1976, 1; 
Dan Cristea, Alecsandri, portret interior, LCE, 1977, 26; 
Mircea Popa, „Vasile Alecsandri - prozator (Profilul 
memorialistului)”, RITL, 1977, 4; Vlad, Lectura, 86-93; 
Zaciu, Alte lecturi, 63-69; Iorgulescu, Scriitori, 294-295; 
Ulici, Prima verba, IL, 205-207; Dana Dumitriu, Creanga 
de aur, RL, 1982, 29; Rodica Ştefan, „Odobescu sau 
Lectura formelor simbolice”, RITL, 1982, 4; Dicţ. scriit. 
rom,., |, 744-745; Ulici, Lit. rom,, |, 503-505; Irina Petraş, 
Literatura românească contemporană. O panoramă, 
Bucureşti, 2008, 335-357. C.H. 


CURȚILE DORULUI, publicaţie apărută la Sibiu, 
lunar, din ianuarie până în aprilie 1941, cu subtitlul 
„Revistă de literatură a studenţilor în litere şi filosofie 
de la Universitatea «Regele Ferdinand I»”. Redactor 
responsabil: Radu Stanca. Din colectivul redacţio- 
nal mai fac parte Ovidiu Drimba, I. Negoiţescu, lon 
Maloş-Râpeanu, Eugen Todoran. C.d. se bucură de 
colaborarea şi îndrumarea lui Lucian Blaga, a cărui 
poezie La curțile dorului ţine locul obişnuitului arti- 
col-program. În câteva cuvinte inaugurale poetul 
îşi exprimă credinţa în trăinicia spiritualităţii româ- 
neşti, în „orizontul întregului spaţiu românesc”, ce 
rămâne neatins „înăuntrul nostru în ciuda vitregiei 
timpurilor”, idee susținută de I. Maloş-Râpeanu în 
articolele Fondul dacicşi Pentru un destin al sângelui 
şi al spiritualităţii româneşti. Sub genericul cuprin- 
zător „Convorbiri” sunt reunite rubricile „Despre 


Curuci 
cărți”, „Despre plastică”, „Despre muzică” și „Despre 
oameni”, unde Radu Stoichiţă va semna articolul La 
moartea lui Bergson. La rubrica „Însemnări” scriu 
Cornel Regman și Valentin Lazăr. Cu poezie intră 
în sumar Radu Stanca (Metamorfoză), |. Maloş- 
Râpeanu (Metamorjfoze, Voievodul) şi George Popa, 
redactorul revistei „Lanuri” de la Mediaş (frunte 
lângă arbori, Trestia), lon Oană (Sonet pentru 
tine), VI. Spiridon (Fragment de scrisoare), Romeo 
Dăscălescu (Cântec de leagăn), Gr. P Poruţiu (Din 
lanțul strâns al vremii), Emil Zegreanu (Versurile 
toamnei) şi Lucian Emandi (Gândul). Slaba repre- 
zentare a prozei este compensată de calitatea ei. 
Semnează I. Negoiţescu (un fragment din romanul 
Noul Werther), lonel Neamizu (semna Neamţu; 
un fragment din nuvela Remuşcarea), I.D. Sîrbu 
(Duminică — schiţă). Lucian Blaga este prezent cu 
fragmente din studiul Despre gândirea magică. 
(Experienţă și superstiție). Revista se impune şi 
prin spaţiul amplu acordat unui ciclu de articole şi 
studii ce pun în valoare civilizaţia şi cultura tradi- 
țională: Eugen Todoran (Eminescu, suflet şi natură, 
Geniile romanţate), Ovidiu Drimba (Despre ereziile 
poeziei noastre). Reţine atenţia şi articolul Criticii şi 
numele consacrate, în care Ovidiu Drimba pune în 
discuţie problema scriitorului ardelean, afirmând 
că „nicăieri ca aici, în Ardeal, literatura n-a apărut 
ca o soluţie, ca o modalitate existenţială”. Rubrica de 
informare asupra noilor apariţii comentează pe larg 
cărți de literatură sau de lingvistică (losif Pervain, 
sub pseudonimul I. Verbină, despre primul volum 
al lucrării lui Sextil Puşcariu Limba română, Ovidiu 
Drimba despre romanul lui lonel Teodoreanu Tudor 
Ceaur Alcaz şi despre Amintirilelui lon Agârbiceanu, 
Cornel Regman cu note critice). În cele aproape o 
sută cincizeci de pagini, cât însumează revista, C.d. 
reprezintăun modeldeilustrareafenomenuluiliterar 
transilvănean într-un moment de cumpănă istorică, 
continuat în 1945 de „Revista Cercului Literar”.  A.G7. 


CURUCI, Leonid (1.]l[.1930, Talmaza-Tighina 
— 19.XIL.2009, Chişinău), istoric literar, folclo- 
rist. Este fiul Pelaghiei (n. Gonciarov) şi al lui Ilie 
Curuci, ţărani. Şi-a făcut studiile la Institutul de 
Învăţători din Tiraspol (1949-1951) şi la Facultatea 
de Filologie a Institutului Pedagogic „Ion Creangă” 
din Chişinău (1952-1954), luându-şi doctoratul în 
filologie în 1986. Din 1961 a fost colaborator ştiin- 
țific la Institutul de Limbă şi Literatură al Academiei 
de Ştiinţă din Chişinău. 


Cusin 


C. a scris mai ales lucrări de teorie literară cu 
caracter aplicativ-didactic: Elemente de poetică 
(limbaj, versificaţie, specii) (1970), Busola filologului 
cercetător (Scurt îndrumar istorico-filologic) (1981) 
ş.a. O preocupare aparte a constituit-o studierea ver- 
sificaţiei „moldoveneşti”, autorul oferind, într-o carte 
scrisă în limba rusă (1985), o imagine de ansamblu 
asupra evoluţiei versului de la începuturile lui până 
în perioada contemporană. Interpretările privind 
poetica eminesciană au fost sintetizate în studiul 
monografic Poetica lui Eminescu (Poetica genurilor şi 
speciilor literare. Poetica versului), apărut în 1996. În 
lucrarea Comunităţi folclorice moldo-bulgare (1995), 
pebazaunui bogat material documentar, sunt relevate 
aspecte comune, asemănări şi afinități între folclo- 
rul românesc şi bulgar la nivel de personaje, motive, 
subiecte, specii literare, poetică. C. este coautor 
al lucrărilor Curs de folclor moldovenesc (1965) şi 
Creaţia populară. Curs teoretic de folclor românesc din 
Basarabia, Transnistria şi Bucovina (1991). A partici- 
pat la alcătuirea volumelor de folclor pe zone: Folclor 
din Bugeac (1982), Folclor din nordul Moldovei (1983), 
Folclor din stepa Bălţilor (1986) şi a îngrijit ediţii din 
textele lui M. Eminescu, C. Stamati-Ciurea şi din ale 
Veronicăi Micle. O carte de memorialistică, apărută în 
2005, se adaugă la şirul scrierilor lui C. 

SCRIERI: Creaţia lui Eminescu şi basmul, Chişinău, 1960; 
Aspecte ale artei eminesciene, Chişinău, 1966; Elemente 
de poetică (limbaj, versificaţie, specii), Chişinău, 1970; 
Versul moldovenesc (de la origini până la 1850), Chişinău, 
1970; Versul moldovenesc (a doua jumătate a secolului 
XIX), Chişinău, 1974; Versul moldovenesc contemporan, 
Chişinău, 1977; Studii de teorie a literaturii (în colabo- 
rare), Chişinău, 1979; Busola filologului cercetător (Scurt 
îndrumar istorico-filologic), Chişinău, 1981; Moldavskoe 
stihoslojenie: istoriia, teoriia, tipologhiia, Chişinău, 1985; 
Comunităţi folclorice moldo-bulgare, Tiraspol, 1995; 
Poetica lui Eminescu (Poetica genurilor şi speciilor literare. 
Poetica versului), Chişinău, 1996; Esenţa și forța expresivă 
a poeziei, Chișinău, 2002; Specii literare cultivate de V. 
Alecsandri: clasificări și analize, Chișinău, 2004; Mărturii 
autobiografice inspirate la vârsta împlinirilor, Chişinău, 
2005. Ediţii, antologii: M. Eminescu, Poezie populară, 
pref. edit., Chişinău, 1970; Sonetul moldovenesc, introd. 
edit., Chişinău, 1973; C. Stamati-Ciurea, Opere, introd. 
edit., Chişinău, 1978 (în colaborare cu Vasile Ciocanu); 
Veronica Micle, Poezii, pref. edit., Chişinău, 1989. 

Repere bibliografice: Mihail Dolgan, Conștiinţa civică 
a poeziei contemporane, Chişinău, 1976, 211-218; C. 
Popovici, O carte meritorie şi binevenită despre poetica 
eminesciană, „Ştiinţa” (Chişinău), 1996, 12; Datcu, Dicţ. 
etnolog., 296. Vs.C. 

CUSIN, Adi (26.1.1941, Gliwice, Polonia — 21.I1V2008, 
Bucureşti), poet. Este fiul Aureliei (n. Cobilanschi) şi al 
lui lon Cusin, grafician la CFR; prenumele la naștere: 
Adolf Aristotel. Între 1948 şi 1956 urmează cursurile 
școlii elementare în Câmpulung Moldovenesc. În 
această perioadă începe să scrie poezie. Între 1957 
şi 1962 este elev al Liceului „Costache Negruzzi” din 
Iaşi. În primul an de liceu debutează cu poemul Foc 
în revista „Iaşul literar”. Ulterior urmează cursurile 
Facultăţii de Filologie, secția română-franceză, a 
Universităţii „Al. 1. Cuza”, al cărei absolvent devine 
în 1967. A fost redactor la publicaţiile Agerpres 
pentru străinătate. A mai colaborat la „Luceafărul”, 
„Convorbiri literare”, „Amfiteatru”, „Cronica” ş.a. În 
anul 1968 îi apare prima plachetă de versuri, A fi, 
urmată de Umbra punților (1970), Starea a treia (1974) 
şi Ţara somnului (1994), La spartul târgului (2008) şi 
de antologia postumă Umbra punților (2009). 

Lirica lui C. este tributară poeziei de construcţie 
clasică. Retorica la care recurge alternează filonul 
esenţialist, solemn şi maximal, cu elementele 
prozaice care slăbesc tensiunea poetică. De altfel, 
această caracteristică a fost remarcată şi subliniată 
de critica de întâmpinare la data apariţiei volume- 
lor: „tendinţa spre o completă denudare” (Ştefan 
Aug. Doinaş), „inspiraţie modestă” (Al. Piru), „aglo- 
merare de prozaisme şi banalităţi pe firul unei «idei» 
solemne” (Mircea Iorgulescu). Pe alocuri glisarea 
între cei doi poli cunoaşte totuşi câștiguri estetice 
notabile. Discursul detensionat are capacitatea de a 
se revitaliza, de a cunoaşte o turnură nouă, neaştep- 
tată. Dar, de multe ori, elementele prozaice nu fac 
decât să banalizeze discursul liric până la disoluţie. 
Încrederea în cuvânt şi reversul acesteia constituie o 
obsesie a poemelor lui C.: „Să ai curajul să te-ntorci 
acasă,/ Să ai curajul să alegi orez,/ Să strângi alături, 
pe un colţ al mesei/ Cuvintele în care nu mai crezi./ 
Curajul de-a te duce la culcare/ Cu teama diformată 
de oglinzi/ Când te deschei cu mâini tremurătoare/ 
De nasturii la haină suferinzi” (La capăb. Notaţia 
cotidiană suferă un proces de metamorfozare. 
Gesturile repetate, obişnuite îmbracă haina solem- 
nităţii. Dar efortul de a intona banalul, de a-lsupune 
rigorilor versului clasic creează impresia de arti- 
ficialitate. Altă obsesie a poeziei lui C. o reprezintă 
viaţa netrăită în plenitudinea ei, acea viaţă la care 
poetul are acces indirect, prin cufundarea în vieţile 
învăluite în mister ale altora. Călătoriile imaginare, 
reveriile au forța de a aduce în realitatea fiinţei altă 
dimensiune a existenţei, mai palpabilă decât cea 

concretă: „Voi pleca să ascult muzici scrise de alţii/ 
Şi mai cu seamă să-nvăţ/ viaţa/ trăită de alţii./ Eu de 
la mine nimic —/ Versul împinge perdeaua./ Undeva 
în ţinuturi mai reci/ Calul îşi scutură şeaua./ Ţeapăn 
în scaun să stau/ Şi să gândesc la Ulisse./ Cu ce-ţi 
mai rămâne din zi/ lipeşte un timbru./ Tot mi 
se năzare pe creştet/ C-aş ţine prea bine clădit/ 
turnul de ore pisate./ Viaţa de care aud/ A trecut 
pe la spate” (Bună seara, poeți). Scenele exterioare, 
dintre cele mai diverse, sublimate în interior, capătă 
valenţe intime. Există astfel o strânsă legătură între 
ceea ce poetul observă, trecând prin filtrul subiec- 
tivităţii, şi natura sa oscilantă, dependentă de o 
revelaţie care întârzie să se nască. Tonul nostalgic 
este prezent pretutindeni, fie că este vorba despre 
contururile modificate de timp sau despre viaţa 
prezentă ce nu mai înseamnă altceva decât sufe- 
rință şi rememorare dureroasă. La C., asemenea 
mai multor poeţi ai generaţiei şaptezeciste, ideea 
de poezie constituie chiar subiectul unor poeme. 
Nu poate fi vorba totuşi despre nişte arte poetice, 
pentru că nu primează confesiunile referitoare la 
„meşteşugul” artei, ci la condiţia fragilă a poeziei 
şi a poetului. Reflectarea sinelui în lucruri traver- 
sează lirica lui C. Motivul oglinzii, foarte prezent, dă 
uneori consistenţă unui discurs în esenţa lui inegal, 
poetul ezitând să împingă introspecţia mai în adânc 
şi să obţină, astfel, efectele prin care să se indivi- 
dualizeze: „Era prea atent, dar cu mult prea atent,/ 
Acea creştere lentă s-o prindă./ Încordat așteptând 
devenea transparent/ Ca o pierdere mută-n oglindă” 
(Nefericitul prinț. 

SCRIERI: A fi, Bucureşti, 1968; Umbra punților, laşi, 1970; 
Starea a treia, laşi, 1974; Ţara somnului, pref. Valentin E 
Mihăescu, Bucureşti, 1994; La spartul târgului, Bucureşti, 
2008; Umbra punților, îngr. Fraga Cusin şi Daniel Corbu, 
pref. Daniel Corbu, postfață Valentin E Mihăescu, Iași, 2009. 
Repere bibliografice: Doinaş, Diogene, 215-216; Dana 
Dumitriu, Exaltare romantică, RL, 1974, 36; Piru, Poezia, 
II, 441-442; Iorgulescu, Scriitori, 50-52; Alex. Ştefănescu, 
După douăzeci de ani, RL, 1995, 3; Saviana Stănescu, 
Un poet adevărat pe dinafara „şaptezecismului”, ALA, 
1995, 267; Dic. scriit. rom., |, 745-746; Ulici, Lit. rom., |, 
260-261; Dan Cristea, In memoriam, LCE, 2008, 17; loan 
Holban, Un om din alt veac, CL, 2010, 1. Ș.A. 


CUŞA, loan  (19.V.1923,  Gramaticova-Vodena, 
Grecia — 21.V.1981, Eygalieres, Franţa), poet, editor. 
Trăgându-se dintr-o familie de macedoromâni a 
cărei tradiţie a evocat-o liric în poemul Întâmpinare 
pentru o istorie personală, C. şi-a petrecut copilăria 


Cușa 


în comuna Casim din judeţul Caliacra, în Cadrilater, 
începându-și studiile medii la liceul din Bazargic. În 
1940 părinţii se stabilesc în Caraomer, lângă Negru 
Vodă, iar puţin după aceea îşi întemeiază o gospodă- 
rie în comuna Ferdinand (azi Mihail Kogălniceanu), 
din judeţul Constanţa. C. urmează Liceul Comercial 
din Constanţa şi începe să studieze, în 1946, la 
Academia Comercială din Bucureşti. Părăseşte ţara 
în 1948, după numeroase aventuri de transfug „extre- 
mist de dreapta”, stabilindu-se definitiv în Franţa, 
unde face studii de economie la Universitatea din 
Strasbourg. Un timp a lucrat ca agent comercial 
pentru filiala pariziană a unei mari întreprinderi 
americane de maşini de calcul. În anii '60, împreună 
cu prietenul său Francois Cochet, înjghebează la 
Evry o tipografie, la care, pe lângă tipărituri în limba 
franceză, au fost imprimate şi o seamă de cărți şi 
publicaţii în limba română. În colaborare cu Paul 
Miron iniţiază în 1964 „Prodromos”, revistă „de gând 
şi apropiere creştină”, iar din 1973, alături de Virgil 
lerunca, în ambele cazuri cu susținerea materială 
asigurată de C. însuşi, lansează revista „Ethos”, în 
editura căreia a republicat cărți de Nae Ionescu, Emil 
Cioran, G.M. Cantacuzino, Gheorghe I. Brătianu sau 
a tipărit volume de Mircea Eliade, Basil Munteanu, 
Nicu Caranica, Horia Stamatu ş.a. „Dacă ar fi trăit, ar 
fi vrut să editeze un întreg corpus al literaturii româ- 
nești de peste hotare”, spune Mircea Eliade. Debutul 
publicistic are loc în 1950 la „Caiete de mărturisire 
ortodoxă”, revistă a exilului românesc din Paris, cu 
microarticolul-eseu O capelă ecumenică la S&vres, 
poetul semnând ulterior, de altfel foarte rar, şi alte 
asemenea consideraţii, mărturisiri şi gânduri de 
inspiraţie religioasă în presa culturală a diasporei. În 
1967 îi apare placheta de versuri Plângeri. 

Poemele lui C. nu integrează decât acele motive 
lirice capabile să nuanţeze tonalităţile elegiace ale 
„plângerii”. Orice încercare de a depăşi această 
condiţie va fi sortită eşecului, capacitatea sa de a 
transfigura trăirea nostalgică a rememorării fiind 
destul de redusă. În vechea limbă românească, 
„plângerea” semnifică şi tânguirea, iar aceasta 
la rândul ei presupune bocetul, invocarea, ruga, 
ritmul esenţial al reintegrării în sacru. De aici 
neconcordanţa dintre titlurile acestor poeme şi 
perspectiva de învingător în plan moral şi în plan 
social a autorului. Poezia lui C. încearcă recâştiga- 
rea sensului primordial al mitului şi cele depe urmă 
versuri din carte tind să acopere şi să definească 
asemenea semnificaţii: „Ne-am întors către noi pe 


Cuşnarencu 


alte căi./ Semnele trecerii se încrustau/ pe trun- 
chiul arborilor-piatră de hotar” (No Mans Land). 
Desigur, se află aici destule neîmpliniri expresive, 
o alcătuire zgrunțuroasă a metaforei, o oarecare 
discursivitate, alteori se regăsesc ecouri, tonalități 
din Radu Gyr (Tentaţie are ceva din pretextul bala- 
delor acestuia), Dan Botta, Tudor Arghezi (cel din 
psalmi) sau Nichifor Crainic. 

SCRIERI: Plângeri, Paris, 1967; Scrieri din diaspora. 
Mircea Vulcănescu, loan Cuşa, Mircea Eliade, îngr. şi pref. 
Nicolae Cuşa, Constanţa, 1991. 

Repere bibliografice: Ioan Cuşa, îngr. Duiliu Sfintesco, 
Paris, 1984; lerunca, Subiect, 62-63; Mircea Eliade, Jurnal, 
II, îngr. Mircea Handoca, Bucureşti, 1993, 391, 505; Paul 
Miron, loan Cușa, RL, 1995, 17; [loan Cușal, JL, 1996, 
25-32 (grupaj special); Florescu, Întoarcerea, 117-120; 
Theodor Cazaban, Eseuri şi cronici literare, Bucureşti, 
2002, 119-212; Manolescu, Enciclopedia, 231-232. N.F. 


CUŞNARENCU, George 
(27.1.1951, Dorohoi), 
prozator. 


Este fiul Elvirei Cuşnarencu (n. Starovic), profe- 
soară, şi al lui Boris Cuşnarencu, funcţionar. 
Familia se stabileşte în București, iar C. urmează 
aici cursurile elementare şi pe cele liceale (1967- 
1971), absolvind în 1977 Facultatea de Limba şi 
Literatura Română, secţia  română-engleză. 
Frecventează cenaclul universitar de proză 
Junimea, patronat de Ov. S. Crohmălniceanu. 
Funcţionează ca interpret de limba engleză într-o 
întreprindere de comerţ exterior, din 1980 devine 
redactor la „Flacăra”, iar din 1983 este succesiv 
redactor, secretar general de redacţie şi din 1996 
redactor-şef al revistei „Magazin”. Secretar al 
Asociaţiei Scriitorilor din Bucureşti (1997), e 
ulterior consilier în Ministerul Justiţiei (2001), 
redactor-şef la cotidianul „Cronica română” (2001- 
2002) şi la „Literatorul” (2002). Asupra mediului 
formativ al facultăţii, scriitorul a insistat în chip 
deosebit: „Cel mai tulburător mediu care mi-a 

influenţat personalitatea a fost Facultatea de Limba 
şi Literatura Română din Bucureşti. Aici am deprins 
gustul de a scrie literatură, de a avea un pronunţat 
caracter critic faţă de ceea ce scriu. Apoi Nicolae 
Manolescu mi-a fluturat prin faţa ochilor visul de a 
deveni scriitor. Crohul [Ov. S. Crohmălniceanu] a 
fost cel care mi-a dat ideea de a trimite o povestire 
la «Tribuna», D.R.P-ul [D. R. Popescu], cel care mi-a 
vorbit, la prima noastră întâlnire, la Cluj-Napoca, 
despre forța prozei şi despre cultul lui pentru 
proză...”. Debutează, astfel, la revista clujeană 
„Tribuna” în 1976, obţinând Premiul revistei în 
1978. Mai colaborează la „Suplimentul literar-artis- 
tic al «Scânteii tineretului»”, „Luceafărul”, „Caiete 
critice”, „Viaţa românească”, „ArtPanorama”, „Arc” 
ş.a. Între alte distincții, i s-au acordat Premiul 
Uniunii Scriitorilor (1983), Premiul „Ion Creangă” 
al Academiei Române (1991), Premiul Asociaţiei 
Scriitorilor din Cluj (1995), Premiul Asociaţiei 
Scriitorilor din Bucureşti (1997) şi Premiul 
Fundaţiei Naţionale pentru Ştiinţă şi Artă (2001). 
Prima carte a lui C. este antologia de proze 
scurte Tratat de apărare permanentă (1983), care 
nu iese în afara amprentei de grup, menţinându-se 
pe linia polemică a sfidării canonului oficial de 
proză, a procesului intentat în paralel literaturii, 
dar şi vieţii, de un profesionist cu mâna formată la 
şcoala gazetăriei. Tuşeul prozatorului — pregnant 
şi în scrierile următoare -— rezultă din capacitatea 
sa, puţin obişnuită, de a stăpâni ferm registre ete- 
rogene ca apartenenţă, într-o structură de orien- 
tare centrifugă, dar funcţional coerentă, fiindcă 
serveşte o idee unică. C. îşi compune povestirile în 
moduri distincte. Unul este realismul de tip behavi- 
orist, înregistrând atitudini, gesturi, dicţii şi reper- 
torii lexicale, totul cu meticulozitate de contabil şi 
cu acuratețe de magnetofon hi-fi. La antipod, altul 
reuneşte o serie intitulată Basme de azi, aclimati- 
zând stereotipiile folclorice în decorul citadin con- 
temporan, nu fără o anume notă de stridenţă. Între 
ele, texte greu clasabile, unde se dă frâu liber fante- 
ziei, anunțând secvențele SF dintr-un viitor roman. 
Tratat de apărare permanentă ieșea de sub tipar în 
acelaşi an cu antologia de grup Desant '83, în care 
scriitorul semnează încă două proze. Cu romanul 
Tangoul memoriei (1988) C. dă măsura adevărată 
a talentului său. Cartea este, formal, o parodie 
şi jonglează dezinvolt cu registrele tonale, de la 
grotesc şi burlesc la comicul verbal sau de situaţii. 
Dar, înainte de orice, e o parodie chiar a modelului 

parodic, atacând pe dedesubt acest gen, întors 
până la saţietate pe faţă şi pe dos de postmoder- 
nitate. În romanul lui C. mitul, literatura şi viaţa se 
oglindesc, îşi împrumută tipare, personaje, clişee 
verbale, sfârşind prin a se compromite reciproc. 
Scrierea proliferează după reţeta „din-aproape-în- 
aproape”, divulgată de romancier într-un avertis- 
ment echivoc: „Fiecare cuvânt îşi iubeşte aproapele. 
Aşa cum fiecare rând din acest roman îşi iubeşte 
aproapele...” ş.a.m.d. Aparent, în epicentru se află 
destinul lui Acvila Baldovin. Acest Ulise modern îşi 
caută vreme de treizeci de ani soţia dispărută, care 
răspunde la numele bizar Memoria. Peripeţiile sale 
fac însă parte dintr-o tapiserie epică deasă, unde 
Agamemnon, Clitemnestra, Seneca şi Egist trăiesc 
în devălmăşie cu Oreste Mercantil Brâncoveanu, 
dar şi cu specimene de stirpe autohtonă pură, ca 
Jogginguţă, Panait Caragea sau Tudor Crevedia. 
Conform axiomei „câtă bufonerie, atâta filosofie” — 
enunțată într-un loc de naratorul însuşi —, aproape 
fiecare personaj este dublat de un alter ego cu 
clopoței la tichie, chiar dacă acesta are o existenţă 
de hârtie şi deambulează prin spaţii intergalac- 
tice. Reţeta prozei SE prizată la cenaclul Junimea 
şi exploatată şi de alți desantişti, îl ispiteşte şi pe 
C.: un personaj-autor pe care îl cheamă Seneca 
produce harnic scrieri de anticipație, numite 
Diavolul planetei albastre, Melchior etc. Provenind 
din cenaclul junimist, ai cărui membri s-au exersat 
în producţii colective (de pildă, compunerea în 
proză Autobuzul de Însurăţei), C. publică în 1991 
Dodecaedru, un roman de asemenea parodic, 
scris la două mâini împreună cu comilitonul său 
Nicolae Iliescu. Ultimul Isus, magnificul (1995) 
ratează un pariu epic cu miză mare, recurent în 
arta (nu numai literară) a secolului al XX-lea: încer- 
carea de a compune o contra- (nu o anti-) evan- 
ghelie modernă. Este scrierea unde C. îşi pierde 
total altitudinea ironică şi vag malițioasă (de la 
care îşi abordase de regulă universul fictiv) şi 
unde naratorul se ia în serios cu o anume pedan- 
terie patetică. Stăruind pe linia transtextualistă, 
Călătoria Luceafărului (1997) este o carte ezitantă, 
oscilând între parodia livrescă, literatura SF şi eseu. 
Prin scenariul simbolic — în care raportul de forțe 
dintre vagantul extraterestru, Altisidora, Leonard 
şi conştiinţa automată de serviciu îl repetă pe cel 
dintre Hyperion, Cătălina, Cătălin şi Demiurg - şi 
prin diverse detalii textuale, Luceafărul eminescian 
este referinţa afişată şi de fapt antifrastică a cărții. 

În afară de aceasta, țesătura intertextuală, atâta 
câtă există, se alimentează mai mult din stereoti- 
piile civilizaţiei europene moderne şi ale culturii 
de masă decât din marile texte. În lipsa oricărei 
idei privind articularea între registre şi rosturile ei, 
căci istoria vagă a naratorului selenar, nemuritor şi 
rece, şi a iubirilor sale terestre nu reuşeşte să coa- 
guleze ansamblul, plonjonul în cotidian şi trivial, 
speculaţia doctă, digresiunea eseistică se succedă 
într-un ansamblu în mod simptomatic descusut. 
Cu romanul grotesc-apocaliptic Requiem (1998), 
plasat în timpul mineriadei din 1990, scriitorul se 
lasă surprins într-o fază de căutări şi de aproxima- 
ţii: de voce, de gen, de registru, pe scurt de identi- 
tate. În schimb, masivul roman Trandafirul tăcerii 
depline (1999) reprezintă al doilea moment impor- 
tant al literaturii lui C., după Tangoul memoriei. 
Numeroase ingrediente de thriller asezonează 
formula hibrid postmodernistă specifică autorului, 
amestecând parabola, satira, șarja, microrealismul, 
fantasticul. Subiectul valorifică acel conspirațio- 
nism baroc familiar cititorilor lui Thomas Pynchon; 
de altfel, vocea naratorului (subiectiv sau obiectiv, 
după caz) este ironică, stufoasă, divagantă, eseis- 
tică într-o manieră ce ar putea fi caracterizată de 
asemenea ca pynchonescă, deși într-o versiune 
minoră, întrucât prezența unui tezism eseistic 
insuficient integrat sau abstractizat dăunează 
finalmente construcţiei. Pe scurt, un agent CIA 
trimis în 1989 în România pentru a organiza 
căderea regimului Ceaușescu este deturnat de la 
coordonatele misiunii sale prin cooptarea într-o 
lojă masonică - având, cu unele diferenţe speci- 
fice, același obiectiv - condusă de generalul de 
Securitate Timoftei Trandafir. Romanul aspiră să 
ficționalizeze, uneori într-un travesti foarte trans- 
parent, o mare cantitate de informaţie sociopo- 
litică privind ultimul deceniu comunist. Piaţa 
Aristotel (2001) reeditează, în variante necenzu- 
rate, povestirile de început, coroborate cu texte 
noi, în timp ce Colonia penitenciară oranj (2001) 
restituie un volum de proze scurte ce nu au putut fi 
publicate înainte de 1989. Exilaţi în amintiri (2010) 
recuperează o serie de interviuri luate, împreună 
cu Nicolae Iliescu, unor personaje culturale etero- 
gene precum Mihai Beniuc, Florian Pittiș, Mircea 
Nedelciu ș.a., cărora li se adaugă scrisori primite de 
la Ov. S. Crohmălniceanu. În ce a scris mai bun, mai 
ales prin romanul Tangoul memoriei, C. păstrează 
un echilibru fără reproş între umorile epice (dacă 

pot fi numite aşa), jonglând dezinvolt cu pateticul, 
grotescul şi sentimentalul, grandilocventul, sera- 
ficul şi atrocitatea, sublimul şi ridicolul, cinismul, 
ironia bonomă, duioşia ipocrită — fără să alunece 
nici un moment pe panta kitschului. 

SCRIERI: Tratat de apărare permanentă, Bucureşti, 1983; 
Tangoul memoriei, Bucureşti, 1988; Dodecaedru (în cola- 
borare cu Nicolae Iliescu), Bucureşti, 1991; Ultimul Isus, 
magnificul, Bucureşti, 1995; Călătoria Luceafărului, 
Bucureşti, 1997; Requiem, pref. Dan-Silviu Boerescu, 
Bucureşti, 1998; Trandafirul tăcerii depline, pret. 
Dan-Silviu Boerescu, Bucureşti, 1999; Colonia penitenci- 
ară oranj, Bucureşti, 2001; Piaţa Aristotel, Cluj-Napoca, 
2001; Săptămâna Patimilor, Bucureşti, 2001; Exilaţi în 
amintiri în colaborare cu Nicolae Iliescu), Bucureşti, 
2010. 

Repere bibliografice: Nicolae Manolescu, Proza 
de mâine, RL, 1983, 52; Crohmălniceanu, Al doilea 
suflu, 181-187; Simion, Scriitori, IV, 645-653; Florin 
Manolescu, Lecturi de vacanţă, LCE 1992, 34; Țeposu, 
Istoria, 126-127, Simion, Fragmente, II, 130-133, 
147-152; Cărtărescu, Postmodernismul, 423-427; Oţoiu, 
Proza, |-Il, passim; Bârna, Comentarii, 65-75; Soviany, 
Textualism, IL, 131-134, Voncu, Secvenţe, I, 111-114, 
II, 57-62; Dicţ. analitic, IV, 215-217, Bârna, Prozastice, 
177-187; Ulici, Prima verba, IV, 284-286; Holban, Ist. lit., 
II, 248-251; Popa, Ist. lit., II, 843-844; Cosmin Ciotloş, 
Mărturia unei generaţii, RL, 2010, 39. M.S. ML 


CUTOVA, loan (13.VII.1919, Veria, Grecia -— 
17.V.1992, Bistriţa), poet, prozator. Fiu al Haidei 
şi al lui Nicolae Cutova, C. face clasele primare la 
Veria şi gimnaziul la Grebena, în şcoli româneşti, 
apoi în România, la Târgu Mureş, unde îşi încheie 
studiile liceale. A absolvit Facultatea de Litere şi 
Filosofie din Bucureşti în 1944. În 1945, alături 
de lon Frunzetti, Mihail Cosma, Victor Torynopol 
şi Margareta Dorian, e distins cu Premiul pentru 
Poezie al Editurii Forum. Comentând producţia 
lirică a acestor poeţi, Perpessicius scrie despre 
volumul Cerc vicios, prima carte alui C.: „Peisagiului 
exterior, de culoare industrială şi proletariană, i se 
substituie dialogul cu sine însuşi, elegia autum- 
nală a sufletului invadat de nevroze, de aspirații 
nelămurite, de vise interzise, de miragii proiectate, 
cum stă bine oricărei poezii adolescente, în ostroa- 
vele închipuirii şi ale nefiinţei”. Poetul, bolnav de 
plămâni, va avea o biografie extrem de discretă, 
fiind ani în şir profesor de liceu la Năsăud şi Bistriţa. 

Scriind în limba română, C., la care fiorul liric 
este „atât de manifest, dar cu atâta luciditate 
temperat” (Perpessicius), este o voce notabilă, 

nu mai puţin înzestrată şi printre poeţii în grai 
aromân. Nu foarte interesat de performanţa pro- 
zodică, el pare preocupat de nevoia comunicării 
de sine, fiind în acelaşi timp conştient de realiza- 
rea ei doar parţială. Versul este populat de aceleaşi 
stări tulburi, de halouri vagi şi contururi alune- 
cătoare, devenind ambiguu, polisemantic. Opt 
microelegii tră Una Ver este, de pildă, atât cântec 
de iubire, cât şi poem de dragoste pentru etnie, 
pentru Veria natală. Postum, volumul Curuna 
toamnălei (2000), scris în grai aromân, ca şi, mai 
înainte, Fânarea al Diogen (1985), aduce tot o lirică 
de rememorare a istoriei, a unei lumi în perpetuă 
suferință şi neaşezare, dar şi versuri reflexive, în 
care predomină umbrele şi neliniştea, bântuie 
presimţirile, premoniţiile. C. scrie şi proză în 
dialect inspirată din viaţa aromânilor, publicând, 
bunăoară, în revista „Deşteptarea”, mai multe frag- 
mente dintr-un roman. A realizat, de asemenea, 
o traducere a poemei lui Stavrinos Vitejiile prea- 
piosului şi preaviteazului Mihai Voievod („Arhiva 
someşană”, 1972), precum şi transpuneri din Mihai 
Eminescu — Luţiafirlu şi alte poeme eminesciene pri 
grailu armânescu (1980), Poezii — Puizii (1981, în 
colaborare), remarcabilă fiind mai ales versiunea 
aromână a Luceafărului, cuceritoare prin patina ei 
lexicală arhaică, ce trimite la cronicari. 

SCRIERI: Cerc vicios, Bucureşti, 1945; Fânarea al Diogen, 
pref. Hristu Cândroveanu, Bucureşti, 1985; Curuna 
toamnăl ei, îngr. şi postfață Hristu Cândroveanu, Bucu- 
rești, 2000. 

Repere bibliografice: Perpessicius, Opere, XII, 106-107; 
Piru, Panorama, 159-161; Hristu Cândroveanu, loan 
Cutova, UVPA, 427-429. Hr.C. 


CUȚITARU, Codrin Liviu (8.VI.1968, Iaşi), america- 
nist, eseist. Este fiul Liviei Cuţitaru (n. Bariz), profe- 
soară, şi al lui Virgil Cuţitaru, critic literar. În oraşul 
natal urmează până în 1987 studii medii la Liceul 
Naţional şi la Liceul „M. Eminescu”, devenind apoi 
student la Facultatea de Filologie a Universităţii 
„Al. I. Cuza”, secţia engleză-română. Absolvind în 
1991, parcurge etapele ierarhice în cadrul Catedrei 
de engleză a Universităţii ieşene până în 2005, 
când devine profesor universitar, iar în 2012 decan. 
Ţine cursuri de literatură victoriană, de literatură 
americană premodernă, de teorie critică, de lite- 
ratură europeană modernă şi postmodernă ș.a. 
A făcut studii doctorale la Universitatea din Iaşi 
şi la Universitatea Arizona, Tucson, SUA; în 1996 

susține teza Istoria şi ficțiunea, cercetare compara- 
tistă cu instrumentele metodologice furnizate de 
poststructuralism și de New Historicism, publicată 
în 1997 cu titlul Istoria depersonalizată. Scenariu 
de deconstrucție a istoriei de pe o poziţie non-isto- 
rică. În 1993 este bursier Fulbright la Universitatea 
Texas (Austin) şi la Universitatea Arizona (Tucson); 
urmează programe de cercetare şi studii la Albert- 
Ludwigs Universităt din Freiburg (1995 şi 2000) și la 
Universitatea din Sheffield, Marea Britanie (2002). În 
2009 devine director executiv al Şcolii doctorale de 
la Facultatea ieșeană de Litere, specializarea litera- 
tură engleză şi americană. A editat jurnalele acade- 
mice „Romanian Cultural Studies”, scos de Fundaţia 
Culturală Română (1999-2000), și „Southeastern 
Europe Journal” - Fundaţia Charles Schlacks din 
Idywild, California, SUA (2001-2005). În 2007 şi 2008 
a activat ca diplomat, fiind numit consul general al 
României la Vancouver (Canada). În presă a debutat 
în 1985, în „Convorbiri literare”, cu o recenzie. A 
frecventat Cenaclul Junimea. Redactor la „Dialog” 
şi la „Opinia studenţească”, mai colaborează la 
„Cronica”, „Suplimentul literar-artistic al «Scânteii 
tineretului»”, „Contrapunct”, „Contemporanul”, „A() 
titudini”, „România literară”, „Luceafărul”, „Cultura”, 
„Dilema veche”, „Însemnări ieşene”, „Dacia literară” 
„Monitorul”, „Ziarul de Iaşi” ş.a. 

În Jurnalul Vestului Sălbatic. Un studiu de 
mentalități (1999) C. își valorifică experienţa 
de bursier Fulbright în SUA. Sunt introduse 
secvenţe definitorii pentru sinteza cotidianu- 
lui: prezentarea „microhotelului” cu 42 de etaje 
al Universităţii Texas din Austin, plăcerea de a 
goni pe autostrăzile supraaglomerate, obiceiurile 
din timpul unui imens picnic, experienţa vizi- 
tării unei biblioteci universitare americane, ste- 
reotipuri culturale precum „melting pot-ul” ș.a. 
Cartea pune în evidenţă talentul de prozator al lui 
C. Volumul Transcendentalism şi ascendentalism. 
Proiect de fenomenologie culturală a romantis- 
mului american (2001) urmărește cartografierea 
romantismului din secolul al XIX-lea american în 
funcţie de cei „doi poli mentali de iradiere cultu- 
rală“: polul transcendentalist al lui Ralph Waldo 
Emerson, Henry David Thoreau și Walt Whitman, 
pentru care „universalul și naturalul sunt coduri 
impersonale ce pot fi descifrate doar prin analiză și 
transcendere ([...] asumare a universalului în mod 
absolut)“, și polul ascendentalist — figuri semnifica- 
tive Edgar Allan Poe, Herman Melville și Nathaniel 

Hawthorne -, pentru care „demersul metafizic 
este unul al adâncirii codificării, al transformării 
misterului în poetică și al multiplicării semnelor 
și cifrurilor universului dat“. Reprezentări critice 
(2004) oferă o culegere de studii și recenzii publi- 
cate inițial în presa culturală. C. scrie despre teo- 
reticieni, critici și eseiști precum Ștefan Avădanei, 
Andrei Codrescu, Marcel Corniș-Pop, Liviu Cotrău, 
Ion Bogdan Lefter, Nicolae Manolescu, Ion Simuţ 
ș.a., dar și despre scriitori ca Liviu Antonesei, 
Mircea Cărtărescu, Bogdan Ghiu, Gabriel Liiceanu, 
Gellu Naum, Simona Popescu ș.a. De asemenea, 
sunt prezente recenzii la autori străini, de la Gerard 
Genette la Paulo Coelho. Acoperirea competentă 
a unui spectru de o astfel de eterogenitate dove- 
dește marea mobilitate intelectuală a eseistului. 
După o lucrare de factură compilativ-didactică, 
The Victorian Novel (2004), în paginile din Istoreme 
(2009) sunt selectate o parte din articolele publi- 
cate în ziarul „Monitorul” (ulterior „Ziarul de Iaşi”) 
între 2000 şi 2009, la rubricile „Homo america- 
nus” și „Homo valachus”. Prin „istorem” autorul 
înțelege „un fragment de existenţă, impresionând 
prin dinamism şi prin esenţialitate”. Textele sunt 
scurte şi condensate, valorifică secvenţe de men- 
talităţi, punând alături situaţii culturale, sociale şi 
economice din arealul anglo-saxon ori american și 
din cel românesc. În felul acesta rezultă un puzzle 
care compune o imagine a României sub specia 
metehnelor organizatorice pe diverse paliere ale 
infrastructurii. Cu ajutorul ironiei și sarcasmului, 
C. oferă un manual de recuperare a valorilor spi- 
rituale, scris cu buna credinţă a celui care trage 
semnale de alarmă pentru a oferi remedii. 
SCRIERI: Istoria depersonalizată. Scenariu de decon- 
strucţie a istoriei de pe o poziţie non-istorică, laşi, 1997; 
Jurnalul Vestului Sălbatic. Un studiu de mentalități, 
Iaşi, 1999; Transcendentalism şi ascendentalism. Proiect 
de fenomenologie culturală a romantismului american, 
Iaşi, 2001; Reprezentări critice, laşi, 2004; The Victorian 
Novel, laşi, 2004; Istoreme, laşi, 2009. 

Repere bibliografice: Al. Zub, În căutarea unei 
paradigme, „Xenopoliana”, 1994, 1; Victoria Luţă, Jurnal 
de intelectual, OC, 2000, 5; Dragoş Ivana, Romantismul ca 
tip cultural (trans)istoric, OC, 2001, 89; Cosana Nicolae, 
„Transcendentalism şi ascendentalism”, „Newsletter 
of American Studies in Romania” (Bucureşti), 2002, 3; 
Florin Irimia, „Re-prezentări critice”, OC, 2004, 233; Virgil 
Stanciu, Dicţionar de anglişti şi americanişti români, 
Cluj-Napoca, 2008, 44-45; Tudorel Urian, Teme ale vremii 
noastre, RL, 2009, 20. 0.1. 


Cuţitaru 


CUŢITARU, Virgil (14.VII.1937, Dumitreștii Gălății, 
j. laşi — 11.VII.2011, Iași), critic literar. Este fiul Anei 
(n. Bogdan) şi al lui Petru Cuţitaru. Urmează Şcoala 
Pedagogică din Iaşi, absolvind în 1957. Timp de doi 
ani lucrează ca învăţător în comuna Probota, judeţul 
Iași. În 1959 devine student al Facultăţii de Filologie 
a Universităţii din Iaşi, pe care o va absolvi în 1964. 
În 1987 își va susține doctoratul în cadrul aceleiași 
universități cu teza Structura și expresivitatea figu- 
rilor de stil în „Luceafărul” lui Eminescu. A activat 
ca metodist în Iași, la Casa de Cultură a Tineretului 
şi Studenților, apoi la Casa Regională a Creaţiei 
Populare. Între 1966 și 1968 este redactor la secția 
culturală a publicaţiei „Flacăra Iaşului”, după care 
preia direcţia Casei Judeţene a Creaţiei Populare. 
Între 1970 şi 1990 activează ca redactor principal, 
şef de secție, redactor-şef (din 1977) şi director al 
Editurii Junimea din Iaşi. În 1990 devine director 
al editurii ieșene Omnia (editând și săptămânalul 
„Impact”) și redactor al revistei „Cronica”. În 1991 îşi 
începe activitatea didactică, fiind lector, apoi con- 
ferenţiar (1995) şi profesor (din 1997) la universități 
particulare din Bacău și Iași. Debutează cu recenzii 
în „laşul literar” (1964) şi mai colaborează cu cronici 
literare, articole şi studii la „România literară”, 
„Iribuna”, „Luceafărul”, „Steaua”, „Orizont” ş.a. A 
condus cenaclurile literare ieșene „Mihai Eminescu” 
și „lon Creangă”. 

În volumul de debut Cărţi şi idei (1972) C. adună 
medalioane și eseuri despre Vasile Alecsandri, 
M. Eminescu, Nicolae Labiș, lon Brad, Ioanid 
Romanescu, Corneliu Sturzu, lon Hurjui, lon 
Chiriac ș.a. Sumarul este amestecat, punând 
laolaltă scriitori canonici și veleitari, dar criticul 
scrie despre toți cu o umoare egală, manifestând o 
atitudine imperturbabil admirativă, fără relief critic. 
Metaforele tocite își dau mâna cu locurile comune: 
„o mânie incandescentă a cărei scânteiere durează 
cât zig-zagul albastru al unui fulger”; „Izvorul liricii 
lui Ion Chiriac este viața surprinsă în toată comple- 
xitatea ei”. În culegerea următoare, Spaţii (1981), C. 
dă seama despre Mihail Sadoveanu, Tudor Arghezi, 
Marin Preda, dar și despre Nicolae Țaţomir, Mircea 
Radu lacoban, Nicolae Turtureanu. Nivelul nu 
evoluează: ideea generală a „întregului sistem de 
gândire eminescian” constă în „forța magnifică a 
Omului de a se împlini în fața rostogolirii necruță- 
toare a timpului”. C. s-a încercat şi în eminescologie. 
Metamorfozele lui Hyperion. Studiu asupra poemei 
„Luceafărul” (1983; Premiul Asociaţiei Scriitorilor 

din laşi) ipostaziază grafic opera lui Eminescu sub 
forma unei piramide înscrise într-o sferă (care 
reprezintă Universul): în vârful piramidei se află 
Hyperion, iar la bază Cătălina. Concluzia studiului 
e că „poema” ar fi inanalizabilă — „o încifrare sim- 
bolică menită [...] să-și poarte taina, în jurul căreia 
pendulăm de un veac, fără s-o fi luminat cineva 
deplin, ba dimpotrivă”. Eminescu despre sine (2001) 
s-ar fi vrut o punere la punct a valului cel mai recent 
de detractori ai poetului. 

SCRIERI: Cărți şi idei, laşi, 1972; Spaţii, laşi, 1981; 
Metamorfozele lui Hyperion. Studiu asupra poemei 
„Luceafărul”, laşi, 1983; Eminescu despre sine, laşi, 2001. 
Ediţii: Tudor Vianu, Mihai Eminescu, pref. Al Dima, Iaşi, 
1974; Cezar Petrescu, Romanul lui Eminescu, pref. edit., 
Iaşi, 1984. 

Repere bibliografice: Al. Dima, „Cărți şi idei”, LCE, 1972, 
19; Dan Mănucă, De la critic la cititor, CRC, 1981, 45; 
Mihai Drăgan, Spaţii literare, CL, 1982, 8; Voicu Bugariu, 
„Spaţii”, LCE 1983, 15; Edgar Papu, „Metamorfozele lui 
Hyperion”, RL, 1983, 24; Val Talpalaru, La aniversară, 
CRC, 1994, 2; Busuioc, Scriitori ieşeni, 141-142. M.I. 


CUVÂNT MOLDOVENESC, publicaţie de literatură 
şi ştiinţă apărută lunar la Chişinău de la [1 mai] 
1913 până la 25 decembrie 1921 şi, neregulat, din 
1932 până la 10 decembrie 1939. Este prima revistă 
românească apărută în Basarabia sub stăpânirea 
rusească şi a fost editată cu sprijinul financiar al 
lui Vasile Stroiescu. Redactor-editor era Nicolae N. 
Alexandru, iar redactori, avocatul Simion Murafa 
şi viitorul om politic Pan Halippa. C.m., care îşi 
propunea să se adreseze şi românilor din Podolia, 
din regiunea Cherson şi chiar din întreaga Rusie, s-a 
tipărit până la 1 decembrie 1920 cu caractere chiri- 
lice. Pentru o scurtă perioadă, între mai şi decem- 
brie 1917, s-a intitulat „Şcoala moldovenească”. 
În articolul program Un cuvânt înainte, inclus în 
primul număr, se preciza că revista este editată în 
scopul de a contribui la „deşteptarea moldovenilor 
din Basarabia, care zac în întunericul neştiinţei”, dar 
editorialul lasă să se înţeleagă intenţia iniţiatorilor 
de a milita, mai ales prin cultură, pentru ideea naţi- 
onală. În acest ţel, contribuţii referitoare la viaţa şi 
preocupările românilor din stânga Prutului au dat 
Simion Murafa (Cine-s moldovenii), lon Buzdugan, 
Alexie Mateevici (Expoziţia din Kiev (mai-octom- 
brie 1913)), Pan Halippa, semnând PH. (Limba şi 
cultura naţională), Vasile Harea, D. Ciugureanu, 
Sofia Nădejde ş.a. Acestei orientări i se alătură şi o 
acțiune permanentă de popularizare a literaturii 

române, mai ales a scriitorilor clasici, şi a folcloru- 
lui (scurte note biografice despre V. Alecsandri, M. 
Eminescu, Alecu Russo ş.a.). Din primul număr 
se publică poezia Cântecul gintei latine a lui V. 
Alecsandri (Sămănătorii, O noapte la ţară, Toamna 
țesătoare ş.a.), apoi Cântarea României a lui Alecu 
Russo şi în continuare scrieri aparţinând lui Grigore 
M. Alexandrescu (Toporul şi pădurea ş.a.), Anton 
Pann, Petre Ispirescu, Alecu Donici (Pilde, Racul, 
broasca şi ştiuca), C. Negruzzi, lon Creangă (Moş 
Nichifor Coţcariul), I.L. Caragiale, M. Eminescu 
(De ce nu-mi vii, Ce te legeni, codrule?, Revedere 
ş.a.), Nicolae Gane (Codreanul), Alexandru Vlahuţă. 
Sunt selectate, de asemenea, creaţii reprezenta- 
tive ale scriitorilor români de după 1900, între care 
G. Coşbuc (Mama, Lupta vieţii, Nunta Zamfirei 
ş.a.), Al. Vlahuţă (La icoană, Tu eşti poet ş.a.), Sofia 
Nădejde, Nicolae Beldiceanu, Matilda Cugler-Poni, 
Theodor Neculuţă, Octavian Goga (Toamna ş.a.), 
Mihail Sadoveanu (Jonică), George Rotică, A.C. 
Cuza, N. Beldiceanu, lon Păun, Matilda Cugler- 
Poni, precum şi, mai în fiecare număr, poezii ale 
lui Al. Mateevici. Cu versuri proprii sau culegeri de 
producţii folclorice sunt prezenţi şi lon Buzdugan 
(Călătoria verii, semnată Nică Românaş ş.a.), Pan 
Halippa, Gheorghe Năsturaş, Teodor Păduraru, 
Mihail Minciună, Tudose Roman, Toader Mălai, 
Iulian Friptu ş.a. Din literatura universală sunt alese 
opere ale unor scriitori de primă mărime, între care 
Goethe (Marea liniştită, traducere de B. Nemţeanu), 
Lessing (Sărutul, traducere de B. Nemţeanu), 
H. Heine, A.S. Puşkin (Prorocul, traducere de Pan 
Halippa sub semnătura PH.), L.N. Tolstoi (Cel dintâi 
rachier, Scânteia cât de mică mare foc aprinde, tra- 
duceri de P Cubolteanu), Aleksei Tolstoi (poemul 
loan Damaschin, traducere de Al. Mateevici), B. 
Franklin (Mijloacele pentru desăvârşirea sufletu- 
lui, traducerea lui Gh. Asachi). Pentru cititorii de la 
sate, C.m. are rubrici speciale cu articole şi infor- 
maţii privitoare la agricultură, cooperaţie, aspecte 
sociale specifice Basarabiei etc. Relaţia redacţiei 
cu cenzura administraţiei guberniale a fost mai 
mereu una accidentală. Astfel, numărul 5 din 1913 
al C. m. a fost „arestat”, adică în întregime confiscat, 
pentru că funcţionarii guberniali afirmau că poezia 
La icoană de Al. Vlahuţă „ar înjosi icoana şi numele 
Maicii Domnului”. Cu începere de la 5 ianuarie 1914 
revista scoate, ca supliment, o publicaţie săptămâ- 
nală intitulată tot „Cuvânt moldovenesc” şi având 
drept subtitlu indicaţia „gazeta săptămânală pentru 

moldovenii din Basarabia şi de pe Nistru”, tipărită 
la început cu caractere chirilice, pentru o perioadă 
scurtă cu chirilice şi latine, iar din iulie 1927 numai 
cu caractere latine. Începând cu numărul 5 din 17 
ianuarie 1916, subtitlul devine „gazetă naţională 
pentru moldovenii din Basarabia şi de peste Nistru”. 
Din 1 noiembrie 1926, când începe o nouă serie, 
denumirea gazetei va fi „Cuvântul moldovenesc”, 
dar din mai 1929 revine la vechiul titlu „Cuvânt mol- 
dovenesc”, Între februarie 1917 şi 26 decembrie 1921 
este bisăptămânal. În continuare va ieşi cu mari 
întreruperi şi neregulat până în iunie 1940, apoi între 
august 1941 şi martie 1944. De la primele numere 
proprietar redactor-editor va fi N.N. Alexandri; din 
10 august 1914, Simion Murafa este numit redactor, 
iar Alexandri rămâne editor; o altă schimbare apare 
în numărul 27 din 2 aprilie 1917, când Pan Halippa 
ia conducerea gazetei în calitate de redactor-editor. 
Alţi redactori au fost H.D. Dăscălescu, o perioadă 
şi prim-redactor, şi I. Mota (din februarie1918, 
pentru o perioadă). Între 2 ianuarie 1919 şi 1920 
subtitlul va fi „gazetă naţională moldovenească”, 
iar de la 23 ianuarie 1929, „gazetă de cultură şi gos- 
podărie naţională”. Din aprilie 1917 suplimentul 
va deveni organul de presă al Partidului Naţional 
Moldovenesc şi va contribui printr-o campanie sus- 
ţinută la unificarea mişcării de eliberare naţională a 
basarabenilor. La noua serie, din noiembrie 1926 şi 
până în 1944, director este Onisifor Ghibu, în vreme 
ce redactori sunt Iorgu Tudor şi Mihail Minciună. 
C.m. va avea acum ca subtitlu specificaţia „gazetă 
săptămânală cu tot felul de învățături şi ştiri din 
toată lumea tipărită pentru trebuinţele poporului 
moldovenesc din Basarabia de către Asociaţiunea 
Astra”, iar în perioada celui de-al Doilea Război 
Mondial, „Foaie săptămânală pentru popor, organ 
de presă al Fundaţiei Culturale Regele Mihai I. 
De-a lungul timpului, colaboratorii, între care Al. 
Mateevici, lon Pelivan, Vasile Harea, lon Buzdugan, 
vor dezbate în contribuţiile lor chestiuni legate de 
romanitatea limbii naţionale, introducerea limbii 
române în şcoală, problemele administraţiei basa- 
rabene sau ale bisericii ortodoxe, obţinerea auto- 
nomiei Basarabiei, crearea şi rolul Sfatului Ţării etc. 
Ion Buzdugan, sub pseudonimul Nică Românaş, 
debutează în paginile gazetei cu versuri. La fel, 
Iulian Friptu sau Pan Vicol. Sunt publicate nume- 
roase traduceri din mari scriitori ruşi, între care A.S. 
Puşkin, M.I. Lermontov, I.S. Turgheniev, A.A. Fet, 
V.G. Korolenko, A.P Cehov, S. Nadson, A.N. Tolstoi, 

sau europeni: Friedrich Schiller, Heinrich Heine, 
Victor Hugo, Adam Mickiewicz, Petâfi Sândor, Guy 
de Maupassant, Selma Lagerlâf, Alphonse Daudet, 
alături de o versiune în limba română după Cântec 
despre Moldova de Alexandru Hâjdeu. După 1920 
literatura scriitorilor basarabeni va fi şi mai bine 
reprezentată. Cu versuri colaborează Sergiu Cujbă, 
Sergiu Matei Nicu, Vladimir Cavarnali, Andrei 
Ciurunga (Robert Cahuleanu), Alexandru Bardier, 
Octav Sargeţiu ş.a. Se publică şi poeziile postume ale 
Liubei Dimitriu. Prozatorii periodicului sunt Gh. V. 
Madan, Sabin Popescu-Lupu, Sergiu Cujbă, iar încer- 
cări dramatice dă Sabin Popescu-Lupu.  S.P, A.CB. 


CUVÂNT NOU, publicaţie apărută la Cluj, neregulat, 
din aprilie 1938 până în 27 august 1940. Proprietar: 
Vasile I. Frăteanu; redactor: Dumitru Lungu. De 
la al treilea număr îşi schimbă formatul, care va 
fi unul de ziar. De la 1 ianuarie 1940 titlul devine 
„Cuvântul nou”. Director: Emil Coroiu (din 24 
februarie 1940 redactor-şef și redactor responsabil); 
Pavel Berariu, redactor responsabil. Revista dispune 
de o „Pagină literară”, în care publică poezie Victor 
llieşiu, Gheorghe N. Popa, Ionel Pop, Petru Şaitiş, 1. 
Ch. Severeanu, Emil Zegreanu, lon Miclea-Anteș, 
Viorica Gabor, Grigore Petre Poruţiu, Ilarion Albu, 
Octavian Cosciuc, Ovidiu Hulea. Poeme în proză 
semnează Gh. Roman, V. Strava. Se reproduc poezia 
Inima de Octavian Goga şi articolul Eminescu de D. 
Popovici. Dar revista rămâne importantă pentru că 
se implică în polemicile legate de numele lui Lucian 
Blaga, publicând pe această temă două articole: 
Între „Neamul românesc” şi d. Lucian Blaga şi D. 
Lucian Blaga, victima unui complot al neputinței 
de Septimiu Bucur (1939). Alţi colaboratori: N. Buta, 
Constantin Oarcea, Victor Pocol, E. Lucaciu.  M.Pp. 


CUVÂNTUL, cotidian apărut la Bucureşti de la 6 
noiembrie 1924 până la 1 ianuarie 1934, de la 21 
ianuarie 1938 până la 17 aprilie 1938 şi de la 14 
octombrie 1940 până la 24 ianuarie 1941; din octom- 
brie 1940, apare cu subtitlul „Ziar al mişcării legio- 
nare”. Fondatorii publicaţiei sunt Titus Enacovici și 
Pamfil Șeicaru, iar directori — C. Gongopol (noiem- 
brie 1924 -— iunie 1929), Nae Ionescu (iunie 1929 
- aprilie 1938; și proprietar al ziarului după moartea 
lui Enacovici din 1928, inițial împreună cu Titus 
Devechi), PP Panaitescu (noiembrie 1940 - ianuarie 
1941). Din colectivul redacţional mai fac parte 
Nichifor Crainic (până în 1926), Cezar Petrescu 

(până în 1928, când pleacă împreună cu Șeicaru), |. 
Dragu, G.M. Ivanov, Adrian Maniu, Lucian Blaga, 
Vladimir lonescu, Isaia Tolan (în 1926), lon Călugăru, 
Mihail Sebastian. În articolul-program din primul 
număr, intitulat Ce este „Cuvântul”, publicaţia îşi 
mărturiseşte intenţia de a fi „un ziar politic inde- 
pendent scris de intelectuali [...] preveniţi contra 
oricărei sugestiuni a doctrinelor și la adăpost de 
orice presiune efectivă a partidelor”, de „a exercita o 
investigaţie, un control şi o judecată obiectivă, fără 
altă preocupare decât sinceritatea”, „de a introduce 
în viaţa publică şi în presa creatoare de curente un 
element veşnic camuflat până azi: adevărul”. În 
consens cu orientarea sa generală şi cu numeroa- 
sele campanii de presă, C., la nouă ani de la apariţie, 
se autointitulează „o gazetă creştină [ortodoxă], 
gazetă de realităţi locale, gazetă monarhică” (Mihail 
Sebastian, „Cuvântul” de la 4 noiembrie 1924 până 
astăzi, 1933). Potrivit aceluiași articol retrospectiv, 
C. „a descoperit și a impus în presă o «pagină întâia» 
care-i aparține exclusiv. Ziarele românești au fost 
mereu în marea lor majoritate anonime: scrise de 
anonimi pentru anonimi. «Cuvântul» rupea acest 
anonimat metodic. Nu avea ambiția să fie o gazetă 
de colportaj general, ci o publicație de gândire, de 
control, de atitudine. Funcţia pe care și-o recunoș- 
tea era să-și informeze cetitorii precis, dar în același 
timp să prezinte această informaţie sub lumina unei 
judecăţi critice. Din primul moment își propunea să 
urmărească în politică și în viața publică faptele 
semnificative și să le prezinte în ierarhia lor justă. De 
aceea întâiul element din gospodăria ziarului era 
articolul. Prima pagină îi era exclusiv dedicată. Șase 
articole, toate șase semnate, cu o semnătură ce fixa 
înainte de orice o răspundere intelectuală, toate 
șase strânse la un loc”. Cu un caracter pronunţat 
critic la adresa realităţilor politice ale vremii (în 
special la adresa liberalilor), susținând partida prin- 
cipelui Carol după renunţarea la tron (1926-1930), 
ceea ce atrage confiscări ale tirajului și acte de 
cenzură, ducând o politică fervent carlistă din 1930 
(când Nae lonescu face parte pentru o vreme din 
„camarila” lui Carol al II-lea), simpatizând în linii 
mari cu dreapta conservatoare, gazeta nu subscrie 
totuşi la o singură formulă până în toamna lui 1933, 
când trece prin Nae Ionescu de partea Gărzii de Fier 
(directorul este considerat instigator al asasinării 
prim-ministrului |.G. Duca și arestat, ceea ce duce la 
închiderea ziarului la începutul lui 1934); cartea lui 
Corneliu Zelea Codreanu - inclusiv antisemitismul 

— este jucată fățiș în 1938 (publicaţia fiind interzisă 
din nou tocmai din această pricină), iar în octom- 
brie 1940 C. devine de facto oficios al mișcării legio- 
nare. Încă din 1926 Pamfil Șeicaru publicase câteva 
articole de susținere a fascismului italian (deologia 
constructivă a fascismului, În vizită la B. Mussolini 
etc.). Rubricile obişnuite sunt „Ultima oră”, „Bloc- 
notes”, „Informaţiuni”, „Economice şi financiare”, 
„Ştiri politice”, „Sport”, „Cuvântul cinematografic”, 
„Panopticum”, „Cuvântul în ţară”. O rubrică-fanion 
este „Duminica”, pe teme religios-ortodoxe, ținută 
mai întâi de Nichifor Crainic (1924-1926), apoi de 
Nae Ionescu (1926-1930) și de Gheorghe Racoveanu 
(1930-1933). C. dezbate probleme politice, econo- 
mice, sociale şi culturale, dar publică şi literatură şi 
critică, în cadrul unor pagini literare sau al unor 
rubrici cu caracter  nepermanent, intitulate 
„Cuvântul literar-artistic”, devenit supliment al 
ziarului, şi „Cuvântul artei, literaturii, teatrului”, din 
1931 până în 1940, când literatura dispare. Versuri 
semnează Octavian Goga, Tudor Arghezi, lon 
Minulescu, Camil Petrescu, Perpessicius, Radu 
Boureanu, Andrei Tudor, Paul Sterian, Emil Gulian. 
Colaborează constant cu proză Mihail Sebastian, 
care publică în C. Jurnal de vacanţă, Scrisori din 
Paris, fragmente din romanul Oraşul cu salcâmi sau 
povestiri din volumul Femei, şi Mircea Eliade, 
prezent cu un fragment din Romanul adolescentului 
miop şi cu mai multe pagini din romanul Lumina ce 
se stinge, dar şi cu ciclurile intitulate Scrisori către un 
provincial (1927-1933), Itinerariul spiritual (1927), 
Fals jurnal de bord (1928), Ce am văzut în India 
(1929), Cartea morților tibetani (1932). C. publică, 
de asemenea, povestirea Scormon de Ioan Slavici, 
un fragment din romanul Răscoala, pagini din 
Umbre şi Gorila de Liviu Rebreanu, schița Pacostea 
de lon Agârbiceanu, un fragment din romanul 
Reportaj sentimental de Ion Vinea, Fragmente de 
cartier latin de Emil Cioran şi alte nuvele şi povestiri 
aparţinând lui Cezar Petrescu, lonel Teodoreanu, 
Gala Galaction, Cella Delavrancea, Petru Manoliu, 
Ion Călugăru, Claudiei Millian. Alexandru Kirițescu 
oferă un fragment din piesa în trei acte Cuib de 
viespi. Cronica literară este susținută de TudorVianu 
şi, sporadic, de Cezar Petrescu în 1925 şi 1926, iar 
din 1927 de Perpessicius, Mircea Eliade şi Mihail 
Sebastian, ultimul scriind până în 1933 despre cărţi 
semnate de Mihail Sadoveanu, Liviu Rebreanu, 
Camil Petrescu, Hortensia Papadat-Bengescu, 
Tudor Arghezi, Lucian Blaga, Ion Barbu. La rândul 

său, Perpessicius ţine cronica literară în cadrul 
rubricii „Menţiuni critice”, iar Mircea Eliade şi Mihail 
Sebastian (care semna și Amyntas) se disting nu 
doar prin comentarii la zi, ci şi prin articole de bilanţ 
sau prin studii şi comentarii despre scriitori români 
şi străini şi despre probleme generale de teorie 
literară, în cadrul unor cicluri intitulate Portrete 
literare, Note despre literatură, Note pe marginea 
cărţilor, Contemporanii. Numărul 235/1925 
cuprinde un articol-necrolog Ioan Slavici de Pamfil 
Şeicaru. Începând cu numărul 887/1927 Mihail 
Sebastian publică în serial Consideraţii asupra 
romanului modern, în numărul 1494/1929 
Perpessicius scrie articolul Actualitatea lui 
Eminescu, în numerele 2231 şi 2232/1931 G. 
Călinescu este prezent cu studiul Eminesciene. 
Numărul 3158/1938 conţine articole închinate săr- 
bătoririi unui veac de la naşterea lui B.P Hasdeu, 
semnatari fiind Perpessicius, Mircea Eliade, Lucian 
Predescu, iar numărul 2724/1932 comemorează 
zece ani de la moartea lui Marcel Proust prin articole 
de Camil Petrescu (Destinul lui Prousd, Mihail 
Sebastian (Creatorul de oameni) şi E Aderca (Proust 
în conştiinţa românească. Mărturisiri şi amintiri). 
Alături de cronica literară, foarte consistentă, şi de 
articole bine documentate despre marii scriitori ai 
literaturii universale, se remarcă şi numeroase 
polemici, inaugurate de intervenţia lui Mircea 
Eliade, în numerele 657 şi 662/1927, intitulată Mitul 
arghezian. Autorul condamnă cultul marelui poet, 
care l-ar transforma într-un „mic zeu asiatic, volu- 
minos în pântec, trivial, agresiv şi bonom”, fără a-i 
nega însă talentul şi originalitatea. La apariţia 
Cuvintelor potrivite, Mircea Eliade consideră 
volumul „înspăimântător de slab: submediocru, 
decolorat, măcinat de avânturi nerealizate, dovada 
unui talent de o stranie insuficiență” (Poezia lui 
Tudor Arghezi, 788/1927). Eliade îşi exprimă de 
asemenea dezaprobarea faţă de versurile lui lon 
Minulescu, „afectate, superficiale, de o dubioasă 
originalitate, lipsite de emoție, distractive ca nişte 
zurgălăi, colorate ca lampioanele de la serbările 
populare”. În aceeași manieră sunt comentate scrie- 
rile lui Paul Zarifopol, pe care îl găseşte „posac, 
bănuitor, îmbătrânit şi fardat”, ale lui Mihail 
Dragomirescu, numit „duhovnic al ţapilor” (Un 
nedreptăţit: D. Mihail...), Camil Petrescu (Tot despre 
„Noua generaţie”) şi „literatura proletariatului” 
(Bluze albastre). La rândul său, Mihail Sebastian îl 
numeşte pe Ion Minulescu „chefliul inovator al 

versului liber şi al cravatei multicolore”, în articolul 
intitulat Suficienții, referindu-se în alte rânduri şi la 
Mihail Dragomirescu (Cazul Mihail Dragomirescu) 
sau la Paul Zarifopol (Note despre literatură, Critica 
d-lui Zarifopol). Sebastian nu agrea nici critica lui E. 
Lovinescu (Autoritatea vârstei), nici pe cea a lui G. 
Călinescu, cu care se confruntă în 1933. Pe de altă 
parte, el condamnă studiul lui Camil Petrescu E. 
Lovinescu subt zodia seninătăţii imperturbabile, pe 
care îl califică drept „un atac excesiv”, „o barbarie 
inutilă”, deşi consideră că, de la apariţia Memoriilor 
şi a romanului Bizu, opera lui Lovinescu „a coborât 
foarte repede, în conştiinţa publică, treptele des- 
compunerii” (Critică şi vehemenţă). Convins de 
necesitatea polemicii, Mihail Sebastian se lansează 
în atacuri și împotriva revistei „Viaţa Românească”. 
Accente critice dure se găsesc şi în intervenţiile lui 
Stelian Mateescu (E. Lovinescu şi poezia pură) ori în 
cele ale lui G. Ciprian (Lelița argheziană). De interes 
literar sunt eseurile, însemnările de călătorie şi 
notele de jurnal ale lui Lucian Blaga, Mircea Eliade, 
Camil Petrescu, Emil Isac, Mihail Sebastian, Ion 
Vinea, Mircea Vulcănescu, lon Călugăru, precum şi 
unele texte semnate de Petru Manoliu, Al. 
Busuioceanu, C. Nestor, D. Tomescu. În domeniul 
publicisticii sunt de remarcat articolele lui Nae 
Ionescu (care a scris, folosind și numeroase pseudo- 
nime, sute de articole pe cele mai diverse teme), N. 
Davidescu, Perpessicius, Octav Onicescu, Vladimir 
Ionescu, lon Agârbiceanu, Dem. Theodorescu, G. 
Rahoveanu, A. Boldur. C. cuprinde, de asemenea, 
traduceri din A.P Cehov (un fragment din Noaptea 
de Paşti, în transpunerea lui Virgil Godeanu), din 
Tablourile pariziene de Charles Baudelaire 
(Perpessicius), din poemele lui Serghei Esenin 
(Zaharia Stancu), din Divina Comedie a lui Dante 
(Alexandru Marcu), din Francois Mauriac (Lumina 
corpului), Edgar Allan Poe (Corbul), Alberto Moravia 
(Fuga nocturnă, fragment din romanul Indiferenţii), 
în versiunile lui Emil Gulian, Paul Stelian şi, respec- 
tiv, C.N. Negoiţă. Cronica plastică este semnată de 
N.N. Tonitza, Tudor Arghezi, Dan Botta, Mac 
Constantinescu, cea dramatică de Al. Kirițescu (din 
1928) și sporadic de Adrian Maniu, Pamfil Şeicaru, 
dar și de Nae Ionescu (între 1926 şi 1929), iar cea 
muzicală de G. Breazul şi Emanoil Ciomac. În sumar 
se mai înscriu revista presei, anchete politice, un 
curier judiciar, o cronică sportivă, una ştiinţifică şi 
una agricolă, cugetări, reclame, anunţuri, caricaturi, 
fotografii. Semnând în primul ani Cassandra, 

Galeon, Pandor sau Tranole, apoi cu numele său, 
Titus Enacovici a publicat numeroase articole pe 
subiecte economice. Alţi colaboratori: Valeriu Bora, 
Dan Petraşincu, Petru Comarnescu, Petre Pandrea, 
N.M. Condiescu, Eugen Titeanu, Dragoș Proto- 
popescu, Simion Mehedinţi, Mircea Vulcănescu, 
D.C. Amzăr, Dinu Nicodin, Barbu Sluşanschi, Leon 
Topa, Ernest Bernea, Anton Balotă. M.W. 


CUVÂNTUL, revistă care apare la Bucureşti din 31 
ianuarie 1990, cu subtitlul „Săptămânal de atitu- 
dine”, sub conducerea unui comitet director alcătuit 
inițial din loan T. Morar, Florin Pasnicu, Lorin 
Vasilovici, avându-l ca secretar de redacţie pe 
Dumitru Stan. De la 28 martie 1990 colegiul de 
redacție este compus din Radu G. Ţeposu (director, 
președinte-director general de la numărul 12/1991), 
loan Buduca (redactor-șef, director literar-artistic 
din 1993), Dumitru Stan (secretar principal de 
redacție). Secretari generali de redacție au mai fost, 
la prima serie, Mariana Dima, George Țâra, Mihai 
Cojocea, Mircea 'Țicudean, iar secretar de redacție 
Anca Salvador. De la numărul 1/februarie 1995, 
când se lansează, după o întrerupere, a doua serie a 
revistei, componența redacției se modifică din nou, 
președinte-director general fiind Radu G. Ţeposu, 
director editorial loan Buduca, redactor-șef Tudorel 
Urian, redactori Cristian Paul Brancu și Irina Tudor. 
Tot acum C. își schimbă subtitlul în „Revistă de 
cultură” și periodicitatea, apărând lunar. După dis- 
pariția lui Radu G. Ţeposu în anul 2000, numele 
acestuia va fi menţionat în continuare ca „fondato- 
rul seriei noi”. Începând cu numărul 3-4/2004, când 
subtitlul devine „Revistă de cultură și de atitudine”, 
Mircea Martin preia direcţia ca senior editor, loan 
Buduca figurând ca redactor-șef, acesta fiind 
înlocuit, de la numărul 6/2005, de Laura Albulescu. 
Din octombrie 2006, după demisia lui Mircea 
Martin, dezamăgit că într-o economie de piață 
soarta unei reviste de cultură „nu depinde numai de 
calitatea intelectuală a propriei oferte”, ci și de „sus- 
ținerea financiară, «spatele» politic sau abilitatea de 
a face — fie și cu intermitențe - scandal”, conducerea 
este asigurată, până la numărul 7/2008, de Răzvan 
Ţupa (redactor-șef), acompaniat de Cosmin Perţa 
(secretar general de redacție) și Teodor Dună 
(redactor). În această perioadă iese în alt format, de 
mai mici dimensiuni. Pentru un scurt interval, 
august — septembrie 2008, poartă subtitlul „Revistă 
de analiză și sinteză”, revine la formatul mare și îl are 

ca director pe Sorin Antohi, după care, din octom- 
brie același an, echipa din jurul acestuia, formată 
din Paul Cernat, redactor-șef, redactorul-șet adjunct 
Victor Rizescu, secretarul general de redacție 
Cosmin Perţa, cărora li se alătură redactorul Raul 
Huluban, îşi asumă conducerea și inaugurează a 
treia serie a revistei (până în septembrie 2009). Cu 
această ocazie se modifică încă o dată subtitlul în 
„Revistă de cultură și dialog”. Din 1992 a editat și un 
supliment popular, „VIP”, condus până în mai 1996 
de George Stanca, apoi de Cristian Brancu. Într-un 
scurt text programatic din primul număr, Către 
cititori, inițiatorii publicaţiei se revendică de la 
„Viaţa studențească” (1956-1989) şi îşi propun să 
transforme revista într-un for menit „să vorbească 
în favoarea tuturor instanțelor care cred, cu adevărat, 
în libertatea cuvântului. Se va numi, prin urmare, 
chiar «Cuvântul». Nu va fi partizanul nici unei idei 
politice confiscate de interese marginale ori 
meschine. Va fi un săptămânal de atitudine”. Și, 
într-adevăr, în primii ani, adică în perioada imediat 
postcomunistă, C. își va urma statornic linia 
anunțată, declarat apolitică, reacționând „față de 
excese și erori, față de contuzie și adeziuni stupide”, 
dar și făcându-și un scop din „toleranța față de 
cuvântul celuilalt” și din „deconspirarea intoleran- 
ței altora”. Preponderentă în prima serie, publicis- 
tica practicată de redactori și colaboratori se carac- 
terizează printr-un spirit critic combativ și un stil 
ironic, polemic, care au făcut din C. una dintre 
publicaţiile cele mai vii ale perioadei. În afara 
comentariilor social-politice, găzduite de rubrici 
precum „Observatori neutri”, „Partidele politice”, 
„Cutia neagră”, notabile sunt cele culturale și literare 
de la rubricile „Best Seller”, „Noutăţi editoriale”, „Vă 
recomandăm să citiţi” (cronici literare semnate de 
loan Buduca, Tudorel Urian, Dan Ciachir, Alexandru 
Baltag, Al. Cistelecan), „Ce se mai scrie despre...” 
(Dumitru Constantin), „Cronica ortodoxă” (Dan 
Ciachir). Interviurile cu intelectuali importanţi din 
exil (Monica Lovinescu, Virgil Ierunca, Vladimir 
Tismăneanu) sau din țară (Octavian Paler, Adrian 
Marino, Nicolae Manolescu) dau și ele consistență 
revistei. Mai puţin spațiu i se acordă, în schimb, lite- 
raturii propriu-zise. Pot fi citite totuși versuri de 
Petru Romoșan, loan Stratan, Paul Daian, Nicolae 
Coande, fragmente de roman aparținând lui Ștefan 
Agopian (Raport cu Suzana, în foileton, numerele 
111/1990), loan Pascu (Afacerea Grossmann), H.-R. 
Patapievici (Viaţa la 17 ani) și o povestire de Răzvan 

Petrescu (Primăvara la bufet). Colaboratorii literari, 
ca și ceilalți de altfel, fac parte îndeosebi din așa-nu- 
mita generație optzecistă, fapt evident și în seria a 
doua a revistei, când C. capătă o turnură mai vădit 
culturală. Fără a abandona publicistica de strictă 
actualitate, prioritară este acum cea dedicată litera- 
turii și recuperărilor istorico-culturale. Critica 
literară devine coloana vertebrală a revistei. Apar 
regulat cronici și recenzii ale unor optzeciști consa- 
crați, ca Al. Cistelecan, Mircea Mihăieș, Octavian 
Soviany, comentarii de Radu G. Ţeposu (Spiritul 
polemic, ca tehnică a orgoliului, cu referire la Istoria 
critică a literaturii române de Nicolae Manolescu), 
Ion Simuțţ (A fost divinul critic un colaboraţionist? — 
despre posteritatea călinesciană), Virgil Podoabă 
(Popularitate și valoare sau Compilatori, proprietari 
și creatori), lon Manolescu (Vedetele „epocii de aur”), 
eseuri de Nicolae Manolescu (la rubrica „lema”), 
H.-R. Patapievici, Cristian Bădiliță, Alexandru Matei, 
Ruxandra Cesereanu ș.a. În sumar își află loc 
sporadic și poezia, prin autori din „cea mai tânără 
generație” (cum sună numele unei rubrici), între 
care Marius lanuș, Gabriel Hasmaţuchi, Cristiana 
Ionescu, prin unii opizeciști, precum Cristian 
Popescu, Viorel Mureșan, Marta Petreu, sau prin 
poeți din generaţiile anterioare: Constanţa Buzea, 
Ștefan Foarță, Nora luga, Carmen Firan. Sunt 
incluse, de asemenea, proze de George Bălăiță (din 
seria Marocco), Matei Vișniec (Imaginează-ți că ești 
Dumnezeu), Ştefan Caraman, Carmen Duvalma, 
Alexandru Vakulovski și Mihail Vakulovski. 
Traducerile nu sunt nici ele uitate, întâietate având, 
în general, cele din prozatori cu notorietate ca 
peruanul Mario Vargas Llosa (Rătăcirile fetei nesă- 
buite), spaniolul Pio Baroja y Nessi (Peripețiile lui 
Shanti  Andia), canadiana Margaret Atwood 
(Asasinul orb), austriacul Peter Handke (Într-o 
noapte întunecată plecai din casa mea liniștită). De 
o atenţie aparte se bucură evocarea recuperatoare a 
unor personalități sau a unor fenomene din trecutul 
cultural mai îndepărtat sau mai apropiat. Astfel, sub 
genericul Lecţia de onestitate și demnitate, Alexandru 
Paleologu, Mihai Șora, Victor Neumann, Vladimir 
Tismăneanu scriu despre Virgil Ierunca, iar sub 
titulatura Represiune și confesiune Adrian Marino 
urmărește „modul cum represiunea acționează 
asupra temperamentelor și conștiințelor literare”, 
comentând scrierile memorialistice sau jurnalele 
lui I. Negoițescu (Revolta simțurilor exacerbate), 
Alexandru Paleologu (Trista soartă a liberalismului 

românesc), Livius Ciocârlie (Mic-burghezi, pașop- 
tiști întârziaţi). În cadrul anchetei Lucian Raicu sau 
Literatura ca viaţă, tigura criticului este evocată de 
Matei Călinescu, lrina Petraș, Daniel Cristea- 
Enache, în timp ce, într-o altă anchetă, Cercul Literar 
de la Sibiu, între istorie și contemporaneitate, teno- 
menul cerchist și ecourile sale sunt analizate de 
Florin Mihăilescu, Barbu Cioculescu, Al. Cistelecan, 
Dumitru Chioaru ș.a. Anchetele și dezbaterile con- 
stituie, de altfel, unul din punctele forte ale revistei, 
atrăgând un număr mare de colaboratori în discuta- 
rea unor teme literare incitante (Este în criză proza 
românească?, Cum poate fi un intelectual popular? 
Scrisul, între angoasă și spaimă), cu deschidere cul- 
turală largă (dosarele intitulate Cultura înaltă și 
celelalte culturi, Dandysme culturale), istorică sau 
politico-ideologică, ca totalitarismele ce au dominat 
secolul al XX-lea (comunismul și fascismul), despre 
care scriu Alexandru George (Balanfa totalitarisme- 
lor, Falimentul marxismului), Teodor Baconsky și 
Dan Pavel. De asemenea, între aprilie 2004 şi sep- 
tembrie 2006, sub direcțiunea lui Mircea Martin, se 
publică o suită de conferințe organizate sub auspi- 
ciile revistei, ca o contribuţie la un amplu „proiect 
de reconstrucție identitară”, susținut de scriitori, 
critici, filosofi, istorici, antropologi, sociologi, eco- 
nomiști etc.; textele au fost reunite, în 2008, în 
volumul Conferinfele „Cuvântul”: Identitate româ- 
nească — identitate europeană. Același interes pentru 
dezbaterea de idei transpare și din a treia serie a 
revistei, care, așa cum se promitea în articolul inau- 
gural semnat de Paul Cernat (Schimbare în continu- 
itate. Din nou la început de drum), îşi va păstra și își 
va proba „opțiunea pentru un «al treilea discurs» în 
spațiul public autohton, pentru sinteza metodolo- 
gică (în cadrul căreia istoria ideilor, istoria socială, 
literatura, comparatistica, filosofia, antropologia 
cooperează fecund), pentru un nou criticism și 
pentru abordarea istoriei culturale a României sub 
semnul «pluralității în unitate»”. C. o va face atră- 
gându-și colaborarea unor „oameni tineri sau mai 
puţin tineri, cu orientări dintre cele mai diferite, dar 
bine instalaţi în interiorul propriilor discipline”, 
între care Laurenţiu Constantiniu, Alexandru Matei, 
Ovidiu Pecican, Andrei Simuţ, loan Stanomir, Vlad 
Mureșan, Al. Cistelecan, Șerban Axinte, Victor 
Cubleșan, Daniela Luca, Constantin Rudniţchi, Dan 
Dungaciu (eseul Predania, catapeteasma și postmo- 
dernismul, despre Nae Ionescu), Angelo Mitchievici 
(Ultima invazie barbară în Europa, despre 

decadența modernităţii). Alcătuirea unor pagini 
tematice, precum Jdeologii și cultură politică, Despre 
intelectuali și polemici, Religie și societate, şi institu- 
irea unor rubrici ca „Portret”, „Comentarii culturale”, 
„Perspective contemporane”, „Intermezzo” (Marin 
Mincu), confirmă specificul revistei, a cărei rubrica- 
ţie diversă, variabilă de-a lungul anilor, a oglindit 
totdeauna dorinţa acesteia de a fi o publicaţie cultu- 
rală deschisă și cuprinzătoare. L.M. 


CUVÂNTUL ÎN EXIL, publicaţie culturală apărută la 
Miinchen, bilunar şi trimestrial, din iunie 1962 până 
în aprilie 1967, sub direcţia lui George Racoveanu. 
Formatul este foarte asemănător cu cel al viitoarei 
„România literară” bucureșteană, un număr având 
între patru şi opt pagini. Câteva clarificări sunt 
înscrise în articolul inaugural În loc de program: 
„Peste toate schimbările - peste vremi, locuri şi 
oameni- rămâne «firul roşu», rămâne legea funda- 
mentală a «Cuvântului»: iubirea de patrie. Şi mai 
rămâne ceva: scrisul cinstit şi ţinuta înaltă.” Aşadar, 
gazeta este pusă de la început sub semnul simbolic 
al lui Nae Ionescu, dar descendența se impune 
numai în plan cultural şi religios, fără a fi promovată 
şi ideologia „Cuvântului” interbelic. De altfel, George 
Racoveanu reia unele articole ale lui Nae Ionescu din 
cotidianul „Cuvântul”, publică o serie de amintiri 
şi evocări ale personalităţii acestuia, iar numărul 
33-—34/1965 este dedicat în întregime comemoră- 
rii unui sfert de secol de la dispariţia logicianului. 
Colaborator statornic este, ca odinioară la periodi- 
cul lui Nae Ionescu, Mircea Eliade, cu articole, frag- 
mente de memorii şi recenzii literare (își reia rubrica 
„Glossarium”), evitând o angajare directă în contro- 
versele politice ale vremii. Acestea cunosc o largă 
abordare în colaborările lui Virgil Ierunca, Mircea 
Popescu, Vintilă Horia şi în intervenţiile lui George 
Racoveanu, care insistă de câteva ori să aducă în 
discuţie chestiuni importante, ca în articolul Români 
în exil şi români în străinătate, în care se fac unele 
disocieri necesare. Comentarii literare elocvente 
publică Horia Stamatu, D. Găzdaru, Antoaneta 
Bodisco. Un spaţiu larg se acordă poeziei de factură 
tradiționalistă, de la cea a lui Vintilă Horia şi Vasile 
Posteuca, la cea semnată de Yvonne Rossignon, 
Ştefan Baciu, Paul Miron şi Nicolae Novac. Moartea 
lui G. Racoveanu întrerupe apariţia revistei. NE 

CUVÂNTUL LIBER, revistă apărută la Biecitesti 
săptămânal, în trei serii: prima de la 24 august 1919 
la 16 mai 1921, sub direcţiunea lui Const. Graur (cu 
numărul 34/1920 bilunar); a doua de la 26 ianuarie 
1924 la 9 ianuarie 1926, cu Eugen Filotti la condu- 
cere; a treia serie de la 11 noiembrie 1933 la 3 octom- 
brie 1936, cu Tudor Teodorescu-Branişte director și 
Mircea Grigorescu secretar general de redacţie 
(până la numărul 15/1935). Într-un cuvânt intro- 
ductiv la prima serie se precizează pe un ton 
combativ, caracteristic pentru orientarea de stânga 
a publicaţiei: „Titlul pe care l-am ales n-are pretenţia 
să înfăţișeze o realitate, ci o dorință: el nu spune ce 
este, ci spune ce vrem să fie. [...] Fără îndoială, e 
momentul să scuturăm regimul absolutist, să 
risipim atmosfera de mucegai medieval care mole- 
șește atâtea energii și împiedică orice avânt. Starea 
de asediu e incompatibilă cu vremea de azi și pri- 
mejdioasă pentru România Mare” (Revista noastră). 
Încă de la început revista are o rubricaţie variată 
(„Cronica politică”, „Polemici”, „Cenzurat”, „Spicuiri”, 
„Note și discuţii”), îmbogățită după 1920, când 
printre colaboratorii permanenți se regăsesc nume 
importante, semnând rubricile: „Mișcarea literară” 
(|. Peltz), „Cronica dramatică” (Paul I. Prodan), 
„Creionări” (lon Călugăru), „Cronica științifică” 
(losif Westfried), „Pagina muzicală”, „Însemnări”, 
„Cronica externă”, „Mișcarea intelectuală”, „Cronica 
artistică” (N.N. Tonitza). Titular al rubricii „În libră- 
riile Franţei”, B. Fundoianu scrie despre Andre Gide, 
Stephane Mallarme, R&my de Gourmont, Charles 
Maurras și despre decadentism. La rubrica „Vitrina 
librăriei” Andrei Braniște (Tudor Teodorescu- 
Braniște) semnalează apariția unei noi voci lirice în 
persoana lui Ion Barbu (1919), ca și debutul lui 
Lucian Blaga, „poetul imaginilor clare, al inspiraţii- 
lor luminoase”. Versuri publică ALA. Philippide 
(Pantomima), G. Bacovia (Serenada, Amurge), B 

Fundoianu (Priveliști vara), lon Barbu Uxion), 
Perpessicius (Reproș imaginar, Frugalitate), Victor 
Eftimiu, Radu D. Rosetti, V. Demetrius, D. Karnabatt, 
Otilia Ghibu, D. Ilacobescu, Mircea Ioanid, Al. 
Bilciurescu, George Gregorian, Emanoil Bucuţa, 
Cezar Gr. Cristea. Proză semnează E Aderca 
(Domnișoara din str. Neptun), Mihail Sadoveanu 
(Educaţie), Emil Isac, lon Călugăru, Romulus Cioflec. 
Publicistica politică, pe linia orientării social-demo- 
crate a publicaţiei, e prioritară. Încă din primul 
număr losif Nădejde scrie articolul Democraţia în 
acțiune, iar Const. Graur se ocupă de subiectul 
Rezolvarea chestiunii evreiești. Tot el va lua atitudine 
în procesul ziariştilor de la „Gazeta Bucureștilor” 
(loan Slavici, Tudor Arghezi ș.a.), după cum se va 
exprima şi în contra bolșevismului. Emil Isac 
propune o „fantezie de filosofie politică. Europa 
nouă”. „Cu titlu de document”, este recomandat arti- 
colul inedit, din 1912, al lui Alexandru Macedonski, 
Răsăritul și Apusul. Componenta culturală a publi- 
cisticii este ilustrată de Emil Isac (Teatrul românesc 
în Ardeal, Reforma teatrală în Ardeal), H. Sanielevici 
(Școli și genuri literare, Literatura delincvenților, 
Politica și literatura, Pastelurile lui Vasile Alecsandri 
- ce declanșează o polemică cu G.Iopîrceanu), 
Barbu Lăzăreanu O ceartă veche (arta pentru artă/ 
arta cu tendință). Gala Galaction se ocupă de „atletul 
fanteziei” Al. Macedonski, „ameninţat să rămână 
fără pâinea zilnică”, iar C. Săteanu analizează lirica 
lui I.L. Caragiale și radiografiază producţia literară a 
„maeștrilor nordului”. Unica secvență dramatică 
publicată - comedia tragică A doua tinereţe — îi 
aparține lui Mihail Sorbul. Pot fi citite traduceri din 
Edmond Rostand, Remy de Gourmont, Charles 
Mauuras, Francois Villon, în tălmăcirea lui Luca |. 
Caragiale. Vasile Savel contribuie cu pagini de 
memorialistică (Durere și revoltă). Interviuri alcătu- 
ite prin întrebări nuanțate realizează C. Săteanu (cu 
G. Ibrăileanu, Mihail Sadoveanu, Ion Petrovici) și E 
Aderca (cu C. Rădulescu-Motru). Printre colabora- 
torii seriei întâi se mai numără Artur Enășescu, N. 
Lupu, H. Burileanu (Miron Grindea), N.N. Tiron, |. 
Botez. Într-un preambul din primul număr al seriei 
secunde, după ce se constată existența unei „crize 
morale”, echipa redacțională mărturisește dorința 
de-a porni la luptă doar „cu arma ideii”, fără a face 
din C.I. „mai mult decât un îndrumător imparțial pe 
căile culturii și ale progresului național” (Cuvântul 
liber). Pentru a evita acuza „oportunismului și a 
lipsei de busolă”, Eugen Filotti detaliază programul: 

„Intrăm în arena scrisului românesc în numele unui 
ideal etic de dreptate. [...] Dacă e vorba de o afirmare, 
noi nu vedem decât una activă și productivă: afir- 
marea geniului și ființei noastre specifice în forme 
de cultură europene și în cadrul armonios și strălu- 
citor al culturii vestice. [...] Trecând peste alte apariţii 
politice [...], vedem apropiate de gândirea noastră și 
răsărite organic din sufletul poporului, numai ideile 
a două partide: cel socialist și cel țărănesc”. 
Raliindu-se tineretului, dar nu aceluia „îngust la 
vederi, brutal, înăcrit de sugestii otrăvitoare, trist, 
rău și reacționar”, C.l. își proclamă implicit crezul 
artistic: „Fără a sprijini absurditățile mediocrității 
exacerbate, suntem de partea artei moderne” 
(Gândul nostru). Finele primului an de apariţie al 
noii serii e caracterizat prin optimism şi perseve- 
renţă: „Sprijinind eforturile democraţiei, ai cărei 
singuri purtători de cuvânt am rămas în unele clipe, 
afirmând cu îndărătnicie nevoia de a da o putere de 
viață și adevăr existenței noastre europene, ne 
simțim deci datori să continuăm” (După un an). 
Alta va fi starea de spirit în ianuarie 1926, când e 
anunțată încetarea apariției, din cauza unor „piedici 
de neînfrânt”, dar previzibile:. „Ne-au doborât difi- 
cultățile materiale”. Axată preponderent pe publi- 
cistică, seria a doua a C.I. se bucură de colaborarea 
câtorva nume sonore ale vieții culturale. Cum 
problema identitară era de actualitate, ea face 
subiectul reflecției mai multor autori: lon Vinea 
(Modernism și tradiţie, Naţionalism, rasă, tradiţie, 
Între liberali și naţionali), Mihai Ralea, Rasă și 
cultură, Ateismul naţional), Camil Petrescu (Sufletul 
național în artă). Într-o polemică cu „Viaţa româ- 
nească” se lansează E Aderca, în articolele Sufletul 
cu două măști. Poporanismul — masca de fier şi 
Spiritul critic —- masca de catifea. Paleta intervențiilor 
este însă mult mai variată: N. Davidescu, Pamfletul, 
lon Sân-Georgiu, Cuvinte despre dramă, D.l. 
Suchianu, Feudalitatea ideilor, Paul Zarifopol, 
Literaţii și violenţa, Literatura și seriozitatea, Revolta 
contra istoriei, Mihai Ralea, Indiscreția lui Freud, 
Camil Petrescu, Scriitorii și statul, Otilia Cazimir, 
Eroii de la Mărășești. D. Chirca trece în revistă litera- 
tura franceză în România, Camil Petrescu își intitu- 
lează un articol Influența franceză, iar N. Davidescu 
și Paul Zarifopol scriu la moartea lui Anatole France. 
Cel din urmă afirmă: „Ceasul morții lui Anatole 
France se potrivește semnificativ cu un moment de 
mare triumf al prostiei adânci și sărbătorit de o 
stranie alianță a prozaicei imbecilităţi europene cu 

isterica idioție asiatică” (Unul care a luptat contra 
prostiei). Publicistică politică semnează Scarlat 
Fronda, Mihail Sevastos, C.R. Ghiulea, Const. C. 
Petrescu, Dem. Theodorescu și îndeosebi Tudor 
Teodorescu-Braniște, care polemizează cu Nichifor 
Crainic pe tema pretinsei orientări evreiești a revistei 
(Cuvântul liber și ortodoxismul, 1925). Manuel 
Menicovici scrie foiletoanele Femeie și societate și 
Ceva despre toleranța religioasă. Un tragment din 
jurnalul de campanie al lui Camil Petrescu e intitu- 
lat Războiul cu pumnul. Dintre scrisorile deschise, 
se rețin cele trimise de Tudor Teodorescu-Braniște 
lui L.Al. Brătescu-Voinești, de M. Sevastos lui G. 
Ibrăileanu sau de Camil Petrescu lui Pamfil Șeicaru. 
Tudor Arghezi semnează „Cronica teatrală”, dar 
fenomenul intră și în atenţia lui Camil Petrescu 
(Criza teatrului românesc) sau a lui Nicolae Roșu 
(sus la Teatrul Naţional. Cu seria a treia, după o 
pauză de câţiva ani, Tudor Teodorescu-Braniște, în 
calitate de director, ţine să precizeze că el nu 
conduce „o foaie comunistă”, ci „numai o revistă de 
stânga în paginile căreia [...] am încercat o cât mai 
largă concentrare a publiciştilor de stânga indife- 
rent de nuanţe” (După doi ani). Subtitlul devine 
esenţializat explicit: „Politică, literatură, teatru, 
artă, iar în redacţie este promovat un grup de tineri 
între care Geo Bogza, Demostene Botez, Ştefan Roll 
(sub numele civil Gheorghe Dinu), Eugen Jebeleanu, 
Miron Radu Paraschivescu, Al. Sahia. Conţinutul 
articolelor atestă o multitudine de poziţii, de la cea 
umanist-feministă a Claudiei Millian, până la radi- 
calismul lui Al. Sahia. Directorul însuşi era membru 
al Partidului Naţional Ţărănesc. C.l. nu a formulat 
un program, dar orientarea publicaţiei, antirăzboi- 
nică şi antifascistă, este evidentă chiar de la primul 
număr. Un articol redacţional este intitulat 17 
noiembrie, pentru a sublinia că se împliniseră cinci- 
sprezece ani de la încheierea armistiţiului ce pusese 
capăt Primului Război Mondial, prilej de meditaţie 
la destinul păcii într-un moment în care, în 
Germania, Hitler venise la putere: „Sunt convins că 
azi o pagină tipărită trebuie să fie un act cetăţenesc” 
(T. Teodorescu-Branişte, Un an de luptă, 1934). Un 
reporter special urmărea evenimentele ce se petre- 
ceau în Germania (E Dima, Procesul de la Lipsca). 
Sunt publicate largi extrase din cartea lui Petre 
Pandrea Germania hitleristă, iar Athanase Joja 
semnează articolul Fascismul: expresie a capitalului 
monopolist. Un loc important este acordat relației 
fascism-cultură. Constantin Micu, într-un articol 

intitulat Este Nietzsche un filosof național-socialist?, 
polemizează cu scriitorul francez Drieu La Rochelle, 
conchizând că agitația pe care hitleriştii au făcut-o 
în jurul lui Nietzsche a însemnat în fond falsificarea 
perspectivelor şi denaturarea gândirii acestuia. 
Miron Radu Paraschivescu, în Fascism şi spirituali- 
tate, se arată la curent cu evoluţia unor scriitori în 
raport cu fascismul, vizând îndeosebi cazul lui 
Gottfried Benn, singurul creator de valoare rămas în 
Germania lui Hitler. La C.l. este urmărită atent 
înfruntarea ce se desfăşura la noi în ţară între forțele 
de dreapta, orientate tot mai mult spre Germania 
hitleristă, şi forţele de stânga, care se voiau unite. 
Acţiunile teroriste legionare stârnesc indignare în 
redacţie. La asasinarea lui |.G. Duca, T. Teodorescu- 
Branişte analizează într-un reportaj amplu resortu- 
rile ascunse ale acestui act (După asasinarea lui 
Duca). Literatura publicată aici e consonantă în cea 
mai mare parte cu atitudinea combativă, cu starea 
de baricadă a revistei. Expresiile „literatură angajată” 
sau „literatura revoluţionară” sunt adeseori întâl- 
nite. La C.I. se teoretizează mult, dar izbânzile sunt 
mai puţine în plan valoric. Mândria revistei o con- 
stituiau reportajele lui Geo Bogza, publicate în 1934. 
Scriitorul se deplasează pe itinerariile „geografice şi 
morale” ale industriei tăbăcăriilor şi ale petrolului 
românesc. El nu e un gazetar care se apropie de lite- 
ratură, ci un creator care lărgeşte hotarele ficţiunii 
spre realitatea obiectivă. Tot în C.l. Al. Sahia îşi 
publică o parte din scrieri. Fragmente de roman 
oferă Mihail Sorbul (În ajunul expoziţiei) şi 1. Peltz 
(Discurs de radio), la fel N.D. Cocea (Pentru un petec 
de negreaţă). Dintre colaboratori e de notat numele 
lui Stoian G. Tudor, al cărui roman Hotel Maidan 
este remarcat de Miron Radu Paraschivescu. Alţi 
colaboratori: Paul Daniel, Bogdan Amaru, Carol 
Ardeleanu. Se cultivă pamfletul, foiletonul, portretul 
psihologic. De reţinut numele lui Anton Holban (on 
Gh. Duca), Demostene Botez (Armonia socială), E 
Aderca (Asasinul cu potcap) şi Al. O. Teodoreanu 
(Democraţi şi oligarhi). Cel mai important poet de la 
C.I. este Ion Minulescu, prezent cu câteva titluri: 
Romanţa ultimului sărut, Fapt divers, Rânduri 
pentru Brigitta, Turism, Itinerar. Îşi fac loc aici prin- 
cipalele poezii ale ciclurilor Roma şi Helada de N. 
Davidescu, grăitoare pentru direcţia revistei poate 
pentru că urmau a fi grupate într-un fel de „legendă 
a secolelor”, intitulată Cântecul Omului. Sunt 
prezenţi vitalistul Ilarie Voronca şi poetul avangar- 
dist Virgil Gheorghiu, fost colaborator la revista 

„unu” a lui Saşa Pană, ca şi acesta, cu poezia Profilul 
unei bucurii. Dintre tineri sunt de amintit Eugen 
Jebeleanu, Aron Cotruş, George Lesnea şi Virgil 
Carianopol. Pot fi menţionate şi poemele maiakov- 
skiene ale lui Emilian Bucov. Critica o exercitau cu 
vigoare scriitorii: Al. A. Philippide semnează de la 
început cronica literară. Dacă Demostene Botez se 
arată interesat de „o poezie a anonimilor”, Al. A. 
Philippide vorbeşte de o „literatură nevertebrată” şi 
de o „literatură oportunistă”. Philippide se mai 
ocupă în cronicile sale de G. Ibrăileanu, C. Stere, 
Mihai Ralea. Tot el aruncă săgeți chiar împotriva 
colegilor de redacţie, cum ar fi Ghiţă Ionescu sau 
Radu Popescu, care făceau exces de zel în lupta 
împotriva „culturii burgheze”. În C.. apare, în 1935, 
unul dintre cele mai virulente şi nedrepte atacuri la 
adresa lui I.L. Caragiale, semnat de N. Davidescu, 
Caragiale, cel din urmă ocupant fanariot sau 
Inaderenţa lui la spiritul românesc. O critică de 
„principii şi de directive” — aşa vede actul critic Al. A. 
Philippide. Cu o asemenea direcţie, selecția autori- 
lor străini este semnificativă. Şt. Roll face un comenta- 
riu cu titlul Peer Gynt, un film social, G.R. analizează 
Focul de Henri Barbusse, Miron Grindea îl intervie- 
vează pe Stefan Zweig, Miron Radu Paraschivescu 
prezintă cititorilor pe Andr6 Gide, Camil Baltazar 
traduce şi comentează volumul Ura de Heinrich 
Mann. Odată cu încheierea anului al treilea de 
apariţie, revista este interzisă. În pofida câtorva atitu- 
dini tendenţioase excesive, C.I. rămâne o publicaţie 
care s-a opus fascismului şi războiului, o revistă 
deschisă spre nou şi modernitate. D.B., L.Bc., S.L. 


CUVÂNTUL LITERAR ŞI ARTISTIC, supliment al 
cotidianului „Cuvântul” apărut la Bucureşti, săptă- 
mânal, de la 10 noiembrie 1924 până la 31 mai 1925, 
sub redacţia lui Cezar Petrescu. Mai târziu, între 1 
noiembrie 1926 și 2 octombrie 1929, este inclus 
în paginaţia ziarului, în cele din urmă devenind 
o simplă rubrică literară a acestuia. Revista are în 
atenţie atât informarea cititorilor cu privire la cultură 
şi artă, cât şi publicarea literaturii originale. Fără a se 
situa pe o poziţie tradiționalistă închistată, polemi- 
zează totuşi cu noul val literar (în speţă suprarealis- 
mul), din perspectiva structurilor formale, care, în 
opinia redactorilor C.L.a., sunt ininteligibile pentru 
publicul larg, al cărui interes redacţia îşi propune 
să-l susţină. În articolul Între scriitor şi public Cezar 
Petrescu remarcă, profitând de ocazia unei şezători 
a Societăţii Scriitorilor Români, faptul că „arta e o 


Cuvântul 


funcţie socială”. Preocuparea pentru o disociere 
corectă între falsa inovaţie în tehnica scriiturii (asi- 
milată în general actelor imitative) şi reala schim- 
bare (cu impact direct în privinşa calităţii) revine în 
articolul Îndepărtarea de la viaţă, într-o formulă de 
polemică publicistică elegantă şi ferită de excese. O 
discuţie despre snobism ca modalitate de receptare 
a fenomenului artistic (Snobism literar şi artistic) îl 
aduce pe Cezar Petrescu pe acelaşi teren al acuzei 
la adresa imitaţiei, motivată teoretic de „concep- 
tul şcoală literară”, a „reţetarului” aplicat mecanic, 
autorul reluând cu vehemenţă teoria maioresciană 
a formelor fără fond. Încă din primul număr Pamfil 
Şeicaru are în vedere, în articolul Clasicismul prole- 
fariatului, cartea cu acelaşi titlu a lui H. Sanielevici, 
dedicată lui Panait Istrati. Conservatorismul de la 
C.L.a. este evident în acest articol, în care scrierile 
lui Panait Istrati („valoarea literară a lui Panait Istrati 
fiind certificată de Romain Rolland”, recunoaşte 
semnatarul, catalogându-l totuşi pe scriitorul 
francez drept un „Georges Ohnet al umanitarismu- 
lui”) sunt ironic taxate, ca implicit vulgare. Tehnica 
este aceea a citatului manipulat, idiosincrazia auto- 
rului (şi implicit a revistei, câtă vreme articolul, 
plasat pe prima pagină, face deschiderea numărului 
şi a seriei) față de scrierile „umanitariste”, „prole- 
tare”, dând seamă în primul rând de o propensiune 
către elitism literar, în termeni partizani însă, ţinând 
de tematică, nu de calitatea artistică a textului 
comentat, iar în al doilea rând, făcându-se ecoul 
spiritului unei epoci în care obsesia „bolşevismului” 
sperie o societate aflată încă într-o fază romantică de 
capitalizare. Tot în primul număr Lucian Blaga oferă 
un fragment din volumul Filosofia stilului, în curs 
de apariţie, fragment intitulat Lecţia lui Van Gogh. 
Dincolo de analiza strălucită a unei picturi a artis- 
tului olandez, articolul operează o fenomenologie a 
trecerii de la naturalismul impresionist la expresio- 
nismul de marcă al începutului de secol în pictură, 
atât din perspectiva estetică a creaţiei, cât şi din 
cea a receptării. Într-o pledoarie pentru receptarea 
avizată a operei de artă (elitism aşadar, însă fondat 
pe precepte estetice, validat de sistemele teoretice 
care decurg sau determină facerea operei de artă), 
Lucian Blaga afirmă necesitatea elasticităţii judecă- 
ţii de valoare, judecată pregătită în mod fundamen- 
tal nu de corpusul operelor de artă preexistente, 
ci de corpusul actelor teoretice legate de acestea. 
Tot Lucian Blaga publică şi o cronică la volumul 
Jurnalul de călătorie al unui filosof de Hermann 

Keyserling, iar la rubrica „Însemnările săptămânii” 
îi este reprodus articolul Naturalismul, fragment 
din studiul cu acelaşi titlu, în care defineşte „tainele” 
naturaliste ca nişte „taine fără mister”. În C.l.a. 
sunt prezenţi cu versuri Lucian Blaga (Lucrătorul), 
Zaharia Stancu (Sfârşid, Ion Buzdugan, Nichifor 
Crainic, Adrian Maniu, Isaia Tolan, Al. A. Philippide, 
Aron Cotruş, Ion Pillat; cu eseuri şi proză figurează 
Gib 1. Mihăescu, Cezar Petrescu. „Cronica literară” 
şi rubrica „Cărţi — reviste” sunt susținute de A. 
Bădăuţă. Camil Petrescu recenzează romanul lui 
Mihail Sadoveanu Venea o moară pe Siret, lon Marin 
Sadoveanu face o cronică plachetei Satul meu a lui 
Ion Pillat, Adrian Maniu traduce un fragment din 
drama Peer Gynt de Henrik Ibsen. Se dau traduceri 
din A.P Cehov, Maxim Gorki, Aleksei Tolstoi, E.A. 
Poe, Guy de Maupassant, Stephane Mallarme. C.L.a. 
reproduce sumarele revistei „Gândirea”, precum şi 
anunţul prin care Tudor Arghezi îşi făcea cunoscută 
intenţia de a începe tipărirea în volum a manuscri- 
selor, cu „o primă serie de cinci volume” (Cuvinte 
potrivite, Cartea femeii frumoase, Cartea copiilor, 
Cartea câinilor, a mâţelor, a oilor şi a caprelor şi 
Amintirile ierodiaconului Iosif). Alţi colaboratori: 
Sandu Tudor, loan I. Ciorănescu, Emanoil Bucuţa, 
lon Ojog, George Talaz, Nicolae Milcu, George 
Dumitrescu, Emil Riegler. LH. CT. 


CUVÂNTUL MEU, săptămânal care apare la 
București între 27 septembrie și 29 noiembrie 
1915. Subintitulat „organ al intelectualilor” și 
redactat integral de Al. Macedonski, director-pro- 
prietar (care uneori semnează cu inițialele), publi- 
cația pare de-a lungul celor zece numere anume 
creată pentru a-i servi de tribună pentru propri- 
ile opinii în chestiunea poziționării României în 
Primul Război Mondial. C.m. dobândește astfel o 
importanță considerabilă ca document de istorie 
literară, iar poetul este cel dintâi convins de acest 
lucru: „îl scriu singur și îi plătesc tipărirea cu pro- 
priile mele mijloace”, „e mic, dar e un document 
istoric nepieritor [...] fiindcă e buturuga mică în 
mijlocul ticăloșiei mari”. Articolele, oscilând între 
mărturisire de credinţă și jurnal public, redactate 
inflamat în inconfundabilul stil macedonskian, 
sunt elocvente pentru ajustările pe care scriito- 
rul înțelege să le facă - in extremis — marilor sale 
iubiri culturale și chiar propriului temperament. 
Spirit antidinastic convins între timp de anver- 
gura personalității lui Carol I, francofil notoriu 


905 Dicţionarul general al literaturii române 


dezamăgit de involuția Franței (care „s-a sinucis 
zi cu zi” devenind o patrie a materialismului cras, 
„republica burgheză de astăzi ce a gonit pe preot 
din biserică și pe Dumnezeu din conștiință”) și, 
mai ales, îngrozit de spectrul Rusiei („A merge cu 
Franţa de azi e a merge cu Rusia - și Rusia a fost 
şi rămâne veșnica primejdie”), lui Macedonski 
nu îi mai rămâne decât pledoaria pentru intrarea 
României în război alături de Germania. Totuși, 
scriitorul nu e chiar un germanofil în sensul unor 
PP Carp sau T. Maiorescu, ci un intelectual care 
optează pentru ceea ce crede a fi o politică a rea- 
lităţilor orientată în scop naţional: „Nu strig nici 
să trăiască Franţa, nici să trăiască Germania. Strig 
numai să trăiască România”. Sciziunea sa interi- 
oară se ghicește și mai bine în mărturisirea: „orice 
pornire a noastră, în momentul de față, în direcţi- 
unea sufletului nostru, iar nu în cea a intereselor 
noastre, ar fi însăși moartea țărei”. Surprinzătoare 
este și precizarea modelului care a generat această 
„reacțiune interioară”; e vorba de Nicolae Iorga 
(„un suflet al adevăratei puteri și un avânt de 
flăcări”), ale cărui intervenţii antifranceze din 1906 
i-ar fi atras atenţia asupra riscurilor francolatriei — 
spre exemplu, „sfărâmarea cupeurilor și ruperea 
rochiilor franțuzitelor noastre, turtirea jobenuri- 
lor franțuziților” ofereau „o priveliște ce-mi era cu 
totul plăcută”, mărturisește Macedonski. 0.s. 


CUVÂNTUL NOSTRU, revistă apărută la Bucureşti, 
lunar, de la 15 decembrie 1912 până la 25 ianuarie 
1913. Publicaţie modernistă, situată în sfera de 
influenţă a „Literatorului” macedonskian, C.n. este 
o colecţie de poezii modeste ca inspiraţie şi tehnică a 
versificaţiei, semnate de Şerban Bascovici (Ce strigăt 
moare-ncet în noapte..., E viaţă), George LI. Stratulat 
(Chemare de mai), Emil Maur (Sfârşit. Într-un 
parc — cu sonuri simboliste apăsat bacoviene), lon 
Al-George (De profundis). Câteva strofe străbătute 
de un fior de exaltare (Am să fac) sunt ale neobo- 
sitului veleitar Kostya Rovine, care dă şi o dilatată 
prezentare a vieţii şi preocupărilor „marelui” pre- 
dicator indian Kaitanya, nu lipsită de un oarecare 
interes provenit din insolitul subiectului. Absența 
unui text programatic, fie şi sumar, întăreşte 
impresia de improvizație a celor trei numere cât a 
reuşit C.n. să supravieţuiască. Mai vie, luând pulsul 
literaturii vremii cu o oarecare ascuţime a aprecieri- 
lor, este rubrica „Revista revistelor”, ţinută probabil 
de Sandu Teleajen sub inițialele numelui, unde 


Cuvinte 


aproape că surprind unele succinte, dar bine ţintite 
săgeți critice îndreptate către confraţi, către biluna- 
rul „Noi pagini literare” — „revistă cu multe lipsuri 
tehnice” — ori semnalarea generoasă a unor reuşite 
de felul „Revistei marine”, de unde se şi reproduce 
un sonet semnat de A. Mândru. Alţi colaboratori: 
George Gregorian, Al. Sabaru, Ștefan Oprişan, M. 
Dăscălescu-Mugur. R.P 


CUVÂNTUL NOSTRU, publicaţie apărută la 
Bucureşti, lunar, din martie 1925 până în mai 1930; 
reapare, neregulat, între ianuarie 1931 şi iulie 1935, 
continuând până în 1939. Directori: Iancu Klein, 
căruia i se alătură în 1927 Manuel Menicovici; din 
aprilie 1935 conduce gazeta Inocenţiu Mina. Revistă 
astudenţimiisemite, fără însă a reprezenta vreo orga- 
nizaţie studenţească politic constituită, C.n. conţine 
mai cu seamă informaţie culturală şi are colabora- 
tori destul de sporadici. Apar câteva cronici, recenzii, 
comentarii, traduceri de poezie minoră. Sunt 
prezenţi cu poezie E Aderca (Adam), lacob Groper, 
A. Reisen, Alfred Bârlădeanu; semnează proză 
Ion Pas (Binder groparul) ş.a., iar studii şi articole 
E Aderca (Între două valuri), lancu Klein, loseph 
Berkovitz, Barbu Lăzăreanu. Numărul 6-7/1927 
publică un interviu cu E Aderca. Alţi colaboratori: 
Eugen Relgis, Enric Furtună, lon Călugăru, L. Şaraga, 
W. Ianculovici, M. Stambler, 1. Sternberg. C.Tt. 

CUVINTE LITERARE, revistă apărută la laşi, 
bilunar, de la 15 decembrie 1929 până la 10 mai 
1931. Director: Maur Săveneanu (de la numărul 
9/1930); redactori: Zelea Desmond (pentru 
numerele 1-6/1929-1930, 17-23/1930-1931), Jean 
Pascal (pentru numerele 7-16/1930; împreună cu 
Z. Desmond, până în 5 ianuarie 1931). Tipăritură 
de format mic, C.I. îşi propune să fie „ecoul mani- 
festărilor artistice din toate domeniile”, luând 
distanţă faţă de orice forme de extremism. Este 
reprodus un „articol critic” (semnat Dalda) pe 

marginea romanului Bal mascat al lui Ionel 
Teodoreanu; scriitorul este acuzat că ar fi scris 
într-un mod „industrial” după succesul cu trilogia 
La Medeleni. În numărul 10/1930 se publică o 
anchetă, ca reacție la afirmaţia lui Al. A. Philippide 
conform căreia revistele de provincie sunt „timp 
pierdut”, în rezonanţă cu „ritmul lent şi tacticos al 
vieţii de provincie”. C.I. pledează pro domo, inter- 
vievând, pe tema revistelor literare din provincie, 
a utilității şi a legitimităţii lor, scriitori din aristo- 
craţia literară a momentului (Mihail Sadoveanu, 
Demostene Botez ş.a.), ale căror susțineri vin în 
sprijinul publicisticii literare care se editează 
altundeva decât în Capitală. Polemica se întinde 
pe mai multe numere, completată, cu un interviu 
al lui Andr€ Gide de la Paris şi cu o corespondenţă a 
scriitorului H.N. Bialik de la Ierusalim. În numărul 
13-14/1930 e inserat articolul Cezar Petrescu, pla- 
giator?, în care, pe un ton moderat şi cu perma- 
nenta grijă a relativizării, se afirmă că două per- 
sonaje din romanul Calea Victoriei sunt aproape 
identice cu Martin Eden din romanul omonim 
al lui Jack London şi cu Aleksandr Odnev din O 
istorie obişnuită al lui L.A. Goncearov. Discuţia 
este completată cu fişele ce definesc cele patru 
personaje, precum şi cu reactualizarea altui caz, 
implicându-l tot pe Cezar Petrescu, acuzat de E 
Aderca că l-ar fi plagiat pe Maupassant. Acuzaţiile 
de plagiat vor apărea, de altfel, destul de des în 
paginile revistei. Versuri publică Martin Graur, 
Z. Desmond, Valeriu Olaniuc (care semnează şi 
V. Valeriu), E. Botez, Alexandru Pogonat, George 
Lesnea, B. Iosef, iar proză, Z. Desmond, Jean 
Pascal, Maur Săveneanu, ]. Vermont, Carol B. 
Camil, traduceri dând Jean Pascal (Călăul de 
Maxim Gorki), Z. Desmond ş.a. C.Tt. 


CUZA, A.C. [Alexandru C.] (8.XI[.1857, laşi - 4 
XI.1947, Iaşi), poet, publicist. Este fiul Smarandei 
(n. Coroi) şi al lui Constantin Cuza, magistrat, văr 
cu întâiul domnitor al Principatelor Unite. Face 
cursul primarîn pensionulieşean condus de Anton 
Frey, iar pe cel secundar îl pregăteşte în particular, 
la Dresda şi la Paris, unde îşi ia, în 1881, bacalau- 
reatul în litere. S-ar fi înscris apoi la Universitatea 
ieşeană, dar ar fi părăsit-o în urma scandalului 
stârnit de o poezie publicată în „Contemporanul”. 
Ulterior a făcut studii superioare în ştiinţe admi- 
nistrative şi politice şi în drept, încheiate cu două 
doctorate susținute, la Bruxelles, în 1882 şi în 

1886. În capitala Belgiei, făcea cunoştinţă cu VG. 
Morţun, C. Mille şi alţi socialişti, ce editau revista 
„Dacia viitoare”. În interval, continuase să cola- 
boreze la „Contemporanul”, dând la iveală poezii, 
monoloage lirice şi epigrame, ce vor fi adunate în 
placheta Versuri (1887), pusă în vânzare pentru 
a contribui la îngrijirea lui M. Eminescu. După 
întoarcerea în ţară, părăseşte publicaţia socia- 
listă şi se apropie de Junimea, în a cărei revistă, 
„Convorbiri literare”, publică până în 1894. 
Intermitent mai semna în „Adevărul” şi în supli- 
mentul acestuia, „Adevărul de joi”, în „Familia” 
ş.a. Când revista Junimii se mută la Bucureşti, 
înființează împreună cu Petre Missir, Nicolae 
Volenti şi E. Ionescu, săptămânalul „Era nouă”. 
Mai colaborează asiduu la „Arhiva” şi la ziarul 
„România jună”. Broşura Generaţia de la 48 şi era 
nouă (1889) se circumscrie junimismului politic, 
pe care C. îl va reprezenta ca ajutor de primar al 
Iaşului în 1890-1891 şi ca deputat din 1895. Acum 
se prefigurează o nouă orientare a lui, concreti- 
zată prin înfiinţarea la Bucureşti, cu N. lorga şi ]. 
de Biez, a Alianţei Antisemite Universale, orien- 
tare vădită şi în tratatul Despre poporație (1899), 
premiat de Academia Română, ceea ce a contat 
decisiv la concursul în urma căruia, în ianuarie 
1901, autorul este numit profesor la Facultatea 
de Drept a Universităţii din laşi, precum şi la 
alegerea, în 1903, ca membru corespondent al 
Academiei. Valoarea lucrării a fost contestată de 
un membru al comisiei de concurs, profesorul 
bucureştean N. Basilescu, dar C. a reuşit să dove- 
dească în presă fie şi puţina lui competenţă în 
domeniu. Un deceniu mai târziu cărţii i s-a adus 
acuzaţia de plagiat de către avocatul Em. Socor, 
care, susținut de presa socialistă şi democratică, 
a fost achitat de instanţă în procesul de calomnie 
pe care autorul i l-a intentat. În 1904 profeso- 
la revista bârlădeană „Făt-Frumos”, în care dă 
la lumină, pe lângă versuri, cugetări şi articole, 
studiul Naţionalitatea în artă, scos apoi, în 1908, 
şi în volum. La Vălenii de Munte, în 1909, tipărea 
placheta Poezii, epigrame şi cugetări în proză, ree- 
ditată, cu puţine adăugiri, în 1939. Colaborator 
asiduu la „Neamul romănesc” şi la „Frăția româ- 
nească”, înființează în 1910, împreună cu N. 
Iorga, Partidul Naţional Democrat, al cărui organ 
ieşean va fi, din 1912, săptămânalul „Unirea, pus 
sub direcţia foştilor săi studenţi C.N. Ifrim şi A.C. 

Cusin. Purcedea, totodată, la editarea, cu sprijinul 
mai multor studenţi, între care se numără Radu S$. 
Dragnea, a scrierilor eminesciene. Volumul Opere 
complecte de M. Eminescu a apărut relativ repede, 
în 1914, dar fără studiul introductiv preconizat, 
pentru că acesta luase deja proporţii prea mari. 
Deşi redactarea lui a fost încheiată în 1919, manus- 
crisul, de aproape o mie de pagini, alcătuind două 
volume - Teoria romantismului şi Viaţa şi opera 
lui Eminescu - a fost editat abia în 2010. După 
Primul Război Mondial C. a abandonat aproape 
cu totul preocupările literare. Deputat şi senator, 
el înfiinţează în 1922, cu N.C. Paulescu, Uniunea 
Naţional Creştină, devenită anul următor Liga 
Apărării Naţional-Creştine, de extremă dreapta, 
având ca organ de presă „Apărarea naţională”. 
În această formaţiune îşi are originea mişcarea 
legionară, faţă de care totuşi bătrânul politician 
se va ţine la distanţă, preferând să se apropie de 
Octavian Goga. În 1935 formațiunile lor politice 
fuzionează în Partidul Naţional Creştin, chemat 
să guverneze la sfârşitul anului 1937. În timpul 
dictaturilor legionară şi antonesciană, deşi i se 
recunoaşte acţiunea de promotor al naţionalis- 
mului antisemit, C. nu mai are un rol activ. Vârsta 
lui înaintată a făcut ca după al Doilea Război 
Mondial să nu fie adus în faţa justiţiei. 

Ca literat, C. este fără îndoială printre cei 
dintâi epigoni eminescieni. În multe dintre 
„romanţele” sale sună inconfundabilele acorduri 
ale maestrului, iar „monoloagele” (Monologul 
unui calic, Monologul unui vagabond) şi Satiră 
relevă ceva din sarcasmul „scrisorilor” eminesci- 
ene, pe când ciclul Cogitanda descinde direct din 
Glossă. Ucenicia la „Contemporanul” nu a rămas 
nici ea fără urmări. Declaraţia atee şi resentimen- 
tul proletar sunt frapante în unele poezii. Totuşi, 
ca structură sufletească, el e mai înrudit cu Vasile 
Alecsandri şi în multe versuri se regăsesc idilis- 
mul, voioşia, expansivitatea fără profunzime a 
autorului Sfeluței. C. dă şi el câteva pasteluri, idile 
şi şăgalnice madrigale. Dar „revoluţionarul” socia- 
list metamorfozat în reacţionar naţionalist este în 
fapt un umorist înnăscut. Epigramele sale, înde- 
osebi cele 67 închinate lui Damaschin, devenit 
tip al închinătorilor lui Bacchus, sunt savuroase, 
pe măsura celor care, mai târziu, vor fi iscălite de 
G. Topîrceanu şi Al. O. Teodoreanu. Precedat de 
câţiva scriitori şi critici care reclamau de aproape 
un deceniu, împotriva tezelor maioresciene de la 

1870, o literatură cu caracter naţional, C. îi depă- 
şeşte în măsura în care, în Naţionalitatea în artă, 
formulează principiul după care „naționalitatea 
e puterea creatoare a culturei umane - cultura, 
puterea creatoare a naţiunei” şi aduce o multitu- 
dine de exemple, din arii foarte diverse, selectate 
pe baza bunului simţ, dar şi în urma recomandări- 
lor extrase dintr-o întinsă bibliografie internaţio- 
nală. Demonstrația este însă viciată de atitudinea 
sa antisemită, ceea ce impregnează puternic şi 
„concluziile”, care ies din spaţiul cultural, pentru 
a intra în cel social-politic, intenţia ultimă fiind, 
precum se mărturiseşte în subtitlul cărţii, cea de a 
da o „expunere a doctrinei naţionaliste”. Aceleaşi 
calităţi şi defecte se învederează şi în lucrarea 
tipărită postum Mihail Eminescu ca reprezentant 
al romantismului, îndeosebi în primul volum, 
Teoria romantismului. Cronologic, acesta este, 
neîndoielnic, cel dintâi studiu aprofundat făcut 
la noi asupra curentului european în cauză, com- 
parabil cu lucrările consacrate din spaţiul german 
sau francez. Sunt de reținut înţelegerea roman- 
tismului ca mişcare fundamentală a spiritului 
uman, în opoziţie cu alta, numită „raţionalism”, 
precum şi identificarea „elementelor” fiecăruia: 
sentimentalism, idealism, pesimism, solidarism, 
naționalism în cazul celui dintâi, intelectualism, 
realism, optimism, particularism  [individua- 
lism], cosmopolitism, modernism în cazul celui 
de-al doilea. Mai departe cercetătorul părăseşte 
calea obiectivă, atribuind primul curent arieni- 
lor şi pe cel secund semiţilor. (Aici, C. propune 
o „verificare” prin analiza „cazului Heine”.) Titlul 
volumului următor, Viaţa şi opera lui Eminescu, 
vorbeşte de intenţia unei monografii, însă ceea ce 
se realizează nu cuprinde o analiză aprofundată 
a operei eminesciene, ci doar un studiu biogra- 
fic, în care „cronica” vieţii scriitorului este com- 
pletată de capitole de sinteză asupra „personali- 
tăţii” şi romantismului său, asupra „relaţiei sale 
cu mediul”, a concepţiei social-politice şi a iubirii 
lui. Documentat ca puţine altele, aducând o con- 
tribuţie nouă („amintirile personale”), precum şi 
puncte de vedere interesante, studiul constituie 
un punct de reper major în eminescologie, pe 
care, dacă ar fi fost tipărit îndată după redactare, 
ar fi făcut-o, probabil, să progreseze mai rapid. 

SCRIERI: Versuri, laşi, 1887; Generaţia de la 48 şi era 
nouă, laşi, 1889; Despre poporaţie, laşi, 1899; ed. Bucu- 
reşti, 1929; Naţionalitatea în artă, Bucureşti, 1908; ed. 

2, Bucureşti, 1915; ed. îngr. I. Căpreanu, laşi, 1998; 
Poezii, epigrame, cugetări în proză, Vălenii de Munte, 
1909; ed. 3, Bucureşti, 1939; Plagiatul „Poporaţiei” — 
o calomnie „more judaico”, Vălenii de Munte, 1911; 
Studii economice-politice. 1890-1930, Bucureşti, 1930; 
Mihail Eminescu ca reprezentant al romantismului, 
în Corpusul receptării critice a operei lui M. Eminescu. 
Secolul XX, vol. XXIII-XXIV, îngr. |. Oprişan, Bucureşti, 
2010; Însemnări din viaţă şi documente omeneşti, Bucu- 
reşti, 2011. Ediţii: Mihail Eminescu, Opere complecte, 
pref. edit., Iaşi, 1914. 

CUZA, Constantin (8.11l.1924, laşi — 12.VI.1995, 
Braşov), prozator, dramaturg, gazetar. Este fiul 
Ecaterinei şi al lui Gheorghe Păunescu. Rămas 
timpuriu orfan de mamă, C. fuge de acasă şi este 
adoptat de pictorul Teodor Cuza, care la scurt timp 
moare şi el. Elev bursier al Liceului Militar „General 
Macarovici” din laşi (1935-1943), urmează apoi 
Şcoala de Ofiţeri de Cavalerie din Târgovişte şi, 
în ultimele luni de război, este trimis pe front. 
Întors acasă, devine student la Facultatea de 
Litere şi Filosofie a Universităţii din Bucureşti, 
unde audiază cursurile profesorilor G. Călinescu, 
Tudor Vianu, Al. Rosetti. Îşi ia licenţa în 1947, în 
specialităţile limba şi literatura română şi limba 
şi literatura italiană. Prin concurs, obţine postul 
de profesor la Colegiul Naţional „N. Filipescu” 
din Predeal. Stabilit apoi în Braşov, lucrează ca 
profesor de limba şi literatura română la Liceul 

„Andrei Şaguna” (1948-1984). Poartă corespon- 
denţă cu marii săi profesori, îndeosebi cu Tudor 
Vianu, şi colaborează cu studii de istorie literară, 
proză, teatru, versuri, cronici de artă şi de spec- 
tacol la „Tânărul scriitor”, „Luceafărul de ziuă”, 
„Pagini contemporane”, „Karpaten Rundschau”, 
„Drum nou”, „Argeş”, „Braşovul literar şi artistic”, 
„Gazeta de Transilvania” ș.a. A mai semnat Acteon. 
Împreună cu profesorii Ion Popescu-Topolog şi 
Florin Marcu îndrumă apariţia publicaţiei şcolare 
„Muguri” (1968), iar între 1968 şi 1970 este redac- 
tor-şef adjunct al revistei „Astra”. Debutează, încă 
student, cu versuri în ziarul „Naţiunea” (1946), 
condus de G. Călinescu, iar editorial un sfert de 
veac mai târziu cu romanul Inorogul nu moare 
(1970), urmat de altul, Prințul de aur (1971). După 
1973 a publicat puţin, doar fragmente din cărţile 
ce vor fi lăsate în manuscris - romanele Absenţe 
motivate, Anemone, Să ştii să mori frumos, volumul 
de versuri Postume înviate, memorialul de călăto- 
rie Europa pe patru roți. 

Primele două cărţi ale lui C. sunt romane 
istorice. Publicat iniţial în foiletonul ziarului 
braşovean „Drum nou”, Inorogul nu moare evocă 
viaţa şi personalitatea lui Dimitrie Cantemir în 
formula unui sinopsis romanesc asemănător 
unui scenariu de film, remarcabil prin câteva 
scene/decupaje lirico-dramatice, dar deficitar 
sub raport epic. Superior, cel puţin compoziţio- 
nal, primului roman, Prinţul de aur suprapune 
o acţiune la timpul prezent unei reconstituiri 
istorice. Figura centrală a naraţiunii, domni- 
torul Constantin Brâncoveanu, apare atât în 
planul evocării istorice propriu-zise, în episoade 
cu inflexiuni baladeşti, cât şi în cel al prezentu- 
lui, în imaginaţia şi halucinaţiile personajului 
contemporan (un cercetător), care scrutează, 
în documente, pe teren şi în propriile-i trăiri, o 
cale spre a înţelege misterul „prinţului de aur”. 
Căutarea sfârşeşte în identificare: protagonistul 
din planul prezentului interiorizează destinul 
eroului istoric văzut ca simbol. Compoziţional, 
romanul este conceput ca un monolog interior, 
formulă adecvată atâta timp cât nu coboară 
în idealizare naivă şi în simplă explicitare. În 
Capriciu (1972) autorul exersează altă formulă, 
subsumabilă romanului de analiză psiholo- 
gică, iar Dumnealui şi Eva (1973) e un roman 
ironic şi umoristic. Scriitorul reia şi dezvoltă în 
stil personal romanul (neterminat) Minunile 

Sfântului Sisoie de G. Topîrceanu: umanizează 
personajele supranaturale şi prozaizează mito- 
logicul. Cotidianul şi „sacrul” sunt armonizate 
într-o proiecţie bufă, de bună calitate literară, cu 
episoade pline de vervă, alternând tonul grav cu 
cel disimulat lejer. Exerciţiul dramaturgului este 
vizibil în aceste pagini, câteva scene fiind alert 
dialogate. Piesele de teatru ale lui C., Cetatea 
Coroanei, pentru care îl consultă pe Tudor Vianu, 
Pasagera şi Meşterul, publicate în „Astra” (1967, 
1968), nu au avut ecou critic imediat. În schimb, 
scenariul Brâncoveanu, jucat în stagiunea 1967- 
1968 de o echipă a Teatrului Mic din Bucureşti 
într-un spectacol montat în cadrul feeric al 
Palatului Mogoşoaia, a cules binemeritate elogii. 
Publicistica lui C. vizează, în principal, artele 
plastice şi teatrul. Un eseu-serial despre Helfried 
Weiss, apărut în „Karpaten Rundschau”, denotă 
subtilitate, aplicaţie critică şi estetică, iar cerce- 
tarea dedicată Societăţii pentru Fond de Teatru 
Român (1971, în colaborare cu Maria Lambucă), 
incluzând şi un studiu mai vechi, Despre opera 
unui autor dramatic uitat — Teochar Alexi, valo- 
rifică numeroase documente inedite, semnifica- 
tive pentru momentele de pionierat în dezvolta- 
rea teatrului românesc din Transilvania. Ca poet, 
C. se prezintă în ţinuta elegiacului, cu delicate 
pasteluri spiritualizate şi madrigale irizate de 
sentimentul trecerii inevitabile a timpului. 
SCRIERI: Inorogul nu moare, Bucureşti, 1970; Prințul 
de aur, Bucureşti, 1971; Societatea pentru Crearea 
unui Fond de Teatru Român (în colaborare cu Maria 
Lambucă), pref. Mircea Mancaş, Braşov, 1971; Capriciu, 
Bucureşti, 1972; Dumnealui şi Eva, Bucureşti, 1973. 
Repere bibliografice: Mircea Iorgulescu, „Inorogul nu 
moare”, RL, 1970, 33; Voicu Bugariu, „Prințul de aur”, 
AST, 1972, 1; Valeriu Cristea, „Prinţul de aur”, FLC, 
1972, 12; Emil Manu, „Capriciu”, AST, 1973, 1; Valeriu 
Cristea, Literatura facilă, RL, 1974, 1; A. Ghermanschi, 
„Dumnealui şi Eva”, AST, 1974, 1; Grigore Cojan, 
Amintiri cu scriitori braşoveni, Braşov, 2000, 201-210; 
Lucian Bâgiu, Meşterul Manole: creatorul vs omul 
creator, „Pro Saeculum”, 2006, 5-6; Onufrie Vinţeler, 
Portrete şi cărţi, Cluj-Napoca, 2007, 7-23. C.H. 


CUZA, Gheorghe A. (23.11.1896, laşi — 14.1X.1950, 
Aiud), poet. Este fiul Mariei (n. Gane) și al lui A.C. 
Cuza, publicist şi poet. Urmează ciclul secundar la 
liceele ieşene Internat şi Naţional, luându-şi baca- 
laureatul în 1915. Se înscrie la Facultatea de Drept 
din acelaşi oraş, absolvind-o în 1918, iar doctoratul 


Cuza 


şi-l susţine în 1921. Predă la Universitatea din 
capitala Moldovei, fiind numit conferenţiar în 
1929 şi profesor în 1931. Membru marcant al for- 
maţiunilor politice conduse de tatăl său, e prezent 
în organele de presă ale acestora, mai cu seamă 
în „Apărarea naţională”. Este ministru al Muncii în 
guvernul condus de Octavian Goga (1937-1938). 
Epurat din învățământ după 1944, arestat, a murit 
în închisoare. Debutul liric al lui C. este găzduit 
în 1919 de efemera „Ferul roşu” din Chişinău, 
dar abia din 1933 el publică frecvent versuri în 
„Cuget moldovenesc” din Bălţi, la început iscălind 
şi Iorgu de la Cozia sau Gelu Cozianu. Între 1940 
şi 1944, în „Cetatea Moldovei”, la care din 1941 
era director, dă la lumină poezii, note de drum, 
studii şi un fragment dintr-o lucrare dramatică în 
versuri. După ce în 1938 tipăreşte placheta Amurg, 
îi mai apar volumele Sonete (1940) şi Vifor subt 
stele (1943), precum şi însemnările de călătorie 
intitulate Bugeacul (1941). În decembrie 1943, pe 
scena Teatrului Naţional din laşi, are loc premiera 
piesei sale Armaşul lui Ştefan cel Mare. 

Conștient, probabil, de resursele nu foarte 
bogate şi de nesincronizarea cu lirica nouă, C. se 
orientează de la început către sonet. În tiparul 
acestuia sunt turnate peisaje, preponderent rurale 
(ciclul Pasteluri), dar şi trăiri personale (Varia, 
Frunze de toamnă, Lui Eros), portrete ale unor per- 
sonalități ori tipuri istorice (Chipuri, Letopisep), 
unde autorul încearcă să exploateze expresivitatea 
unui lexic bogat în sonorități arhaice. Accentele 
discret pioase alternează cu atitudinile voit neutre 
şi cu o undă de umor, evitând astfel monotonia. 
Aceleaşi însuşiri sunt valorizate şi în drama istorică 
în versuri Armaşul lui Ştefan cel Mare, dar aici C. nu 
poate să susțină o intrigă convingător tensionată şi 
nici să dea personajului central un chip pe măsura 
tradiţiei. Cursive, cu numeroase observaţii ascuţite 
privitoare la oameni şi locuri, sunt notele de drum 
din Bugeacul, suferind însă din cauza alunecării 
în pledoarie politică şi pe panta unor prejudecăţi 
apăsătoare. 

SCRIERI: Amurg, laşi, 1938; Sonete, Bucureşti, [1940]; 
Bugeacul, laşi, 1941; Vifor subt stele, Bucureşti, [1943]. 

Repere bibliografice: on Sân-Giorgiu, Sonetele lui George 
Cuza, CML, 1940, 54; Gh. A. Cuza, CGM, 1940, 6-8 (grupaj 
special); I. Gr. Perieţeanu, Sonetistul Gh. A. Cuza, UVR, 
1940, 24; Nichifor Crainic, Gh. A. Cuza sonetist, G, 1943, 4; 
Perpessicius, Opere, X, 176-177;lonŞiugariu, Viațapoeziei, 
îngr. Marcel Crihană, Timişoara, 1999, 115-118. V.D. 


